CELEX ID: 32023R1803

--- ENGLISH ---

Document:
$en_document

Summary:
$en_summary

--- DANISH ---

Document:
26.9.2023
DA
Den Europæiske Unions Tidende
L 237/1
KOMMISSIONENS FORORDNING (EU) 2023/1803
af 13. august 2023
om vedtagelse af visse internationale regnskabsstandarder i overensstemmelse med Europa-Parlamentets og Rådets forordning (EF) nr. 1606/2002
(EØS-relevant tekst)
EUROPA-KOMMISSIONEN HAR —
under henvisning til traktaten om Den Europæiske Unions funktionsmåde,
under henvisning til Europa-Parlamentets og Rådets forordning (EF) nr. 1606/2002 af 19. juli 2002 om anvendelse af internationale regnskabsstandarder 
(
1
)
, særlig artikel 3, stk. 1, og
ud fra følgende betragtninger:
(1)
Artikel 4 i forordning (EF) nr. 1606/2002 fastsætter, at børsnoterede selskaber, der reguleres af en medlemsstats lovgivning, for hvert regnskabsår, der starter den 1. januar 2005 eller senere, udarbejder deres koncernregnskaber i overensstemmelse med de internationale regnskabsstandarder, som defineret i artikel 2 i nævnte forordning, der skal vedtages i medfør af en kommissionsforordning.
(2)
Ved Kommissionens forordning (EF) nr. 1126/2008 
(
2
)
 blev der vedtaget internationale regnskabsstandarder og dertil knyttede fortolkninger, som er udstedt eller vedtaget af International Accounting Standards Board (IASB) indtil den 15. oktober 2008. Nævnte forordning blev ændret for at medtage de standarder og dertil knyttede fortolkninger, der er udstedt eller vedtaget af IASB og vedtaget af Kommissionen indtil den 8. september 2022 i overensstemmelse med forordning (EF) nr. 1606/2002.
(3)
Den 18. maj 2017 offentliggjorde IASB den internationale regnskabsstandard (IFRS) 17 
Forsikringskontrakter
 (»IFRS 17«) og den 25. juni 2020 ændringer til denne IFRS 17.
(4)
IFRS 17 indeholder en samlet tilgang til den regnskabsmæssige behandling af forsikringskontrakter. Formålet med IFRS 17 er at sikre, at en virksomhed afgiver relevante oplysninger i sine årsregnskaber, der på troværdig vis repræsenterer forsikringskontrakterne. Disse oplysninger giver regnskabsbrugere et solidt grundlag for at vurdere, hvilken virkning forsikringskontrakter har på en virksomheds finansielle stilling, indtjening og pengestrømme.
(5)
IFRS 17 finder anvendelse på forsikringskontrakter, genforsikringskontrakter og investeringskontrakter med elementer af diskretionær deltagelse. Inden for Unionen findes der mange forskellige livsforsikrings- og pensionsopsparingskontrakter svarende til en anslået samlet forpligtelse på 5,9 bio. EUR (eksklusive unit-linked kontrakter). I flere medlemsstater har nogle af disse kontrakter elementer af direkte deltagelse og elementer af diskretionær deltagelse, hvilket gør det muligt at dele risici og pengestrømme mellem forskellige generationer af forsikringstagere.
(6)
I en række medlemsstater forvaltes livsforsikringskontrakter også på tværs af generationer for at formindske eksponeringen mod risici i forbindelse med renter og levetid, ligesom der ligger en særlig pulje af aktiver til grund for forsikringsforpligtelsen, men disse kontrakter har ikke elementer af direkte deltagelse som defineret i IFRS 17. Hvis kravene i Europa-Parlamentets og Rådets direktiv 2009/138/EF 
(
3
)
 opfyldes, og efter at forsikringstilsynsmyndighederne har godkendt dem, kan nogle af disse kontrakter anvende matchtilpasningen til beregningen af deres solvenskvote i henhold til Solvens II.
(7)
Godkendelsesudtalelsen fra Den Europæiske Rådgivende Regnskabsgruppe (EFRAG) konkluderede, at IFRS 17 opfylder kriterierne for vedtagelse som omhandlet i artikel 3, stk. 2, i forordning (EF) nr. 1606/2002. EFRAG nåede imidlertid ikke til enighed om, hvorvidt grupperingen af intergenerationelt mutualiserede og pengestrømsafstemte kontrakter i årlige kohorter opfylder de tekniske godkendelseskriterier eller er i den europæiske offentligheds interesse. Dette er i overensstemmelse med interessenternes synspunkter om EFRAG's godkendelsesudtalelse og synspunkterne fra medlemsstaternes eksperter i Regnskabskontroludvalget.
(8)
EU-virksomheder bør kunne anvende IFRS 17 som udstedt af IASB med henblik på at lette en børsnotering i tredjelande eller opfylde globale investorers forventninger.
(9)
Kravet i forbindelse med de årlige kohorter som regningsenhed for grupper af forsikrings- og investeringskontrakter afspejler imidlertid ikke altid forretningsmodellen eller de juridiske og kontraktlige karakteristika ved intergenerationelt mutualiserede og pengestrømsafstemte kontrakter, jf. betragtning 5 og 6. Disse kontrakttyper udgør mere end 70 % af de samlede livsforsikringsforpligtelser i Unionen. Kravet i forbindelse med de årlige kohorter, der gælder for sådanne kontrakter, har ikke altid en positiv cost-benefit-balance.
(10)
På grundlag af den globale kapitalmarkedssammenhæng for IFRS bør afvigelser fra IFRS begrænses til ekstraordinære omstændigheder og have et snævert anvendelsesområde.
(11)
Uanset definitionen af en gruppe af forsikringskontrakter i appendiks A til IFRS 17 i bilaget til denne forordning bør EU-virksomheder derfor have mulighed for at fritage intergenerationelt mutualiserede og pengestrømsafstemte kontrakter fra kravet i forbindelse med de årlige kohorter i IFRS 17.
(12)
Det skal være klart for investorer, om en virksomhed har anvendt fritagelsen fra kravet i forbindelse med de årlige kohorter for grupper af kontrakter. En virksomhed bør derfor i overensstemmelse med IAS 1 
Præsentation af årsregnskaber
 i noterne til årsregnskabet oplyse om fritagelsen som en væsentlig anvendt regnskabspraksis og give andre forklarende informationer, f.eks. for hvilke porteføljer fritagelsen er anvendt. Dette bør ikke indebære en kvantitativ vurdering af virkningen af anvendelsen af den valgfrie fritagelse fra kravet i forbindelse med de årlige kohorter.
(13)
Kommissionen bør senest den 31. december 2027 revidere fritagelsen fra kravet i forbindelse med de årlige kohorter for de intergenerationelt mutualiserede og pengestrømsafstemte kontrakter under hensyntagen til IASB's revision efter gennemførelsen af IFRS 17.
(14)
Copyright, databaserettigheder og andre intellektuelle ejendomsrettigheder i IFRS og dertil knyttede fortolkninger udstedt af IFRIC (International Financial Reporting Interpretations Committee) ejes af IFRS Foundation. Der bør derfor indsættes en meddelelse om copyright i bilaget til denne forordning.
(15)
Forordning (EF) nr. 1126/2008 er blevet ændret talrige gange. For at forenkle EU-lovgivningen om internationale regnskabsstandarder er det af hensyn til klarheden og gennemsigtigheden hensigtsmæssigt at erstatte nævnte forordning. Forordning (EF) nr. 1126/2008 bør derfor ophæves.
(16)
Foranstaltningerne i denne forordning er i overensstemmelse med Regnskabskontroludvalgets udtalelse —
VEDTAGET DENNE FORORDNING:
Artikel 1
De i dette bilag anførte internationale regnskabsstandarder vedtages hermed.
Artikel 2
En virksomhed kan vælge ikke at anvende kravet i afsnit 22 i IFRS 17 Forsikringskontrakter (»IFRS 17«) i bilaget til denne forordning på:
a)
grupper af forsikringskontrakter med elementer af direkte deltagelse og grupper af investeringskontrakter med elementer af diskretionær deltagelse som defineret i appendiks A til IFRS 17 i bilaget til denne forordning og med pengestrømme, der påvirker eller påvirkes af pengestrømme til forsikringstagere i andre kontrakter, jf. afsnit B67 og B68 i appendiks B i IFRS 17 i nævnte bilag til denne forordning.
b)
grupper af forsikringskontrakter, der forvaltes på tværs af generationer af kontrakter og opfylder betingelserne i artikel 77b i direktiv 2009/138/EF, og som er godkendt af tilsynsmyndighederne med henblik på anvendelse af matchtilpasningen.
Hvis en virksomhed ikke anvender kravet i afsnit 22 i IFRS 17 i bilaget til denne forordning i overensstemmelse med litra a) eller litra b), angiver den dette i overensstemmelse med IAS 1 
Præsentation af årsregnskaber
 i noterne som en væsentlig anvendt regnskabspraksis og anfører andre forklarende informationer, f.eks. for hvilke porteføljer virksomheden har anvendt denne fritagelse.
Artikel 3
Kommissionen tager valgmuligheden i artikel 2 op til revision senest den 31. december 2027 og foreslår, hvor det er relevant, at ændre eller ophæve den.
Artikel 4
Forordning (EF) nr. 1126/2008 ophæves.
Henvisninger til den ophævede forordning gælder som henvisninger til nærværende forordning.
Artikel 5
Denne forordning træder i kraft på tyvendedagen efter offentliggørelsen i 
Den Europæiske Unions Tidende
.
Denne forordning er bindende i alle enkeltheder og gælder umiddelbart i hver medlemsstat.
Udfærdiget i Bruxelles, den 13. august 2023.
På Kommissionens vegne
Ursula VON DER LEYEN
Formand
(
1
)
  
            
EFT L 243 af 11.9.2002, s. 1
.
(
2
)
  Kommissionens forordning (EF) nr. 1126/2008 af 3. november 2008 om vedtagelse af visse internationale regnskabsstandarder i overensstemmelse med Europa-Parlamentets og Rådets forordning (EF) nr. 1606/2002 (
EUT L 320 af 29.11.2008, s. 1
).
(
3
)
  Europa-Parlamentets og Rådets direktiv 2009/138/EF af 25. november 2009 om adgang til og udøvelse af forsikrings- og genforsikringsvirksomhed (Solvens II) (
EUT L 335 af 17.12.2009, s. 1
).
BILAG
INTERNATIONALE REGNSKABSSTANDARDER
IAS 1
Præsentation af årsregnskaber
IAS 2
Varebeholdninger
IAS 7
Pengestrømsopgørelsen
IAS 8
Anvendt regnskabspraksis, ændringer i regnskabsmæssige skøn og fej
IAS 10
Begivenheder efter regnskabsårets afslutning
IAS 12
Indkomstskatter
IAS 16
Materielle anlægsaktiver
IAS 19
Personaleydelser
IAS 20
Regnskabsmæssig behandling af offentlige tilskud og oplysning om andre former for offentlig støtte
IAS 21
Valutaomregning
IAS 23
Låneomkostninger
IAS 24
Oplysning om nærtstående parter
IAS 26
Regnskabsmæssig behandling og præsentation af fratrædelsesordninger
IAS 27
Separate årsregnskaber
IAS 28
Investeringer i associerede virksomheder og joint ventures
IAS 29
Regnskabsaflæggelse i hyperinflationsøkonomier
IAS 32
Finansielle instrumenter: Præsentation
IAS 33
Indtjening pr. aktie
IAS 34
Præsentation af delårsregnskaber
IAS 36
Værdiforringelse af aktiver
IAS 37
Hensatte forpligtelser, eventualforpligtelser og eventualaktiver
IAS 38
Immaterielle aktiver
IAS 39
Finansielle instrumenter: Indregning og måling
IAS 40
Investeringsejendomme
IAS 41
Landbrug
IFRS 1
Førstegangsanvendelse af IFRS
IFRS 2
Aktiebaseret vederlæggelse
IFRS 3
Virksomhedssammenslutninger
IFRS 5
Anlægsaktiver, som besiddes med henblik på salg og ophørte aktiviteter
IFRS 6
Efterforskning og vurdering af mineralressourcer
IFRS 7
Finansielle instrumenter: Oplysninger
IFRS 8
Driftssegmenter
IFRS 9
Finansielle instrumenter
IFRS 10
Koncernregnskaber
IFRS 11
Fælles ordninger
IFRS 12
Oplysninger om kapitalandele i andre virksomheder
IFRS 13
Måling af dagsværdi
IFRS 15
Omsætning fra kontrakter med kunder
IFRS 16
Leasingkontrakter
IFRS 17
Forsikringskontrakter
IFRIC 1
Ændringer i eksisterende forpligtelser i forbindelse med at tage anlæg ud af drift, retablering og tilsvarende forpligtelser
IFRIC 2
Andele i andelsvirksomheder og lignende instrumenter
IFRIC 5
Rettigheder til kapitalandele hidrørende fra fonde til dækning af omkostninger forbundet med afvikling, retablering og miljøgenopretning
IFRIC 6
Forpligtelser opstået som følge af deltagelse på et særskilt marked — Affald af elektrisk og elektronisk udstyr
IFRIC 7
Om anvendelse af omregningsmetoden i IAS 29 Regnskabsaflæggelse i hyperinflationsøkonomier
IFRIC 10
Præsentation af delårsregnskaber og værdiforringelse
IFRIC 12
Koncessionsaftaler
IFRIC 14
IAS 19 — Begrænsning på et ydelsesbaseret pensionsaktiv, minimumskrav til afdækning og disses indbyrdes samspil
IFRIC 16
Sikring af nettoinvesteringer i en udenlandsk virksomhed
IFRIC 17
Udlodninger af ikke-kontante aktiver til ejerne
IFRIC 19
Opfyldelse af finansielle forpligtelser med egenkapitalinstrumenter
IFRIC 20
Strippingomkostninger i produktionsfasen i åbne miner
IFRIC 21
Afgifter
IFRIC 22
Transaktioner i fremmed valuta og forudbetaling
IFRIC 23
Usikkerhed om Behandlingerne af Indkomstskat
SIC-7
Indførelse af euroen
SIC-10
Offentlig støtte — Ingen konkret forbindelse til driftsaktiviteter
SIC-25
Indkomstskatter — Ændringer i virksomhedens eller dens aktionærers skattemæssige stilling
SIC-29
Koncessionsaftaler: Oplysninger
SIC-32
Immaterielt aktiv — Omkostninger ved udvikling af websider
Kopiering tilladt inden for Det Europæiske Økonomiske Samarbejdsområde. Alle eksisterende rettigheder forbeholdes uden for EØS med undtagelse af retten til at kopiere til personlig brug eller anden form for fair dealing. Yderligere oplysninger fås hos IASB på internetadressen www.iasb.org
IAS 1
Præsentation af årsregnskaber
FORMÅL
1
Denne standard foreskriver et grundlag for præsentation af årsregnskaber til brug for offentligheden for at opnå sammenlignelighed, både med virksomhedens egne årsregnskaber fra tidligere regnskabsår og med andre virksomheders årsregnskaber. Standarden opstiller generelle krav til præsentationen af årsregnskaber, retningslinjer for struktureringen af disse samt minimumskrav til deres indhold.
ANVENDELSESOMRÅDE
2
Virksomheder skal anvende denne standard på udarbejdelse og præsentation af alle årsregnskaber til brug for offentligheden, der aflægges i overensstemmelse med IFRS-standarderne.
3
Andre IFRS-standarder opstiller krav til indregning og måling af samt oplysning om specifikke transaktioner og andre begivenheder.
4
Denne standard finder ikke anvendelse på struktureringen og indholdet af et sammendraget delårsregnskab udarbejdet i overensstemmelse med IAS 34 
Præsentation af delårsregnskaber
. Afsnit 15-35 finder dog anvendelse på sådanne regnskaber. Denne standard finder anvendelse på samme måde på alle virksomheder, herunder dem, der fremlægger koncernregnskaber i overensstemmelse med IFRS 10 
Koncernregnskaber
, og dem, der fremlægger separate årsregnskaber i overensstemmelse med IAS 27 
Separate årsregnskaber
.
5
Den i standarden anvendte terminologi er anvendelig for profit-orienterede virksomheder, herunder erhvervsdrivende virksomheder inden for den offentlige sektor. Hvis virksomheder med not-for-profit-aktiviteter i den private eller den offentlige sektor anvender standarden, vil disse eventuelt skulle tilpasse de beskrivelser, der er brugt om bestemte poster i årsregnskabet samt om selve årsregnskabet.
6
Tilsvarende kan det for virksomheder, der ikke har egenkapital som defineret i IAS 32 
Finansielle instrumenter: Præsentation
 (f.eks. visse investeringsselskaber) samt virksomheder, hvis aktiekapital ikke består af egenkapital (f.eks. visse andelsvirksomheder), være nødvendigt at tilpasse årsregnskabets præsentation af medlemmers eller andelshaveres andele.
DEFINITIONER
7
Nedenstående udtryk anvendes i denne standard med følgende betydning:
Anvendt regnskabspraksis
 er defineret i afsnit 5 i IAS 8 
Anvendt regnskabspraksis, ændringer i regnskabsmæssige skøn og fejl
, og udtrykket anvendes i denne standard med samme betydning.
Årsregnskaber præsenteret til brug for offentligheden
 (herefter benævnt "årsregnskaber") er regnskaber, der retter sig mod regnskabsbrugere, som ikke er i stand til at kræve, at virksomheden udarbejder årsregnskaber særligt tilrettet til deres særlige informationsbehov.
Praktisk umuligt
 Overholdelsen af et krav er praktisk umulig, når virksomheden efter at have foretaget alt, hvad der med rimelighed kan forventes, stadig ikke kan overholde kravet.
Internationale regnskabsstandarder (IFRS)
 er standarder og fortolkningsbidrag, der er udstedt af International Accounting Standards Board (IASB). Disse omfatter følgende:
a)
IFRS
b)
IAS
c)
IFRIC-fortolkningsbidrag og
d)
SIC-fortolkningsbidrag
 
(
1
)
.
Væsentlig:
Oplysninger er væsentlige, hvis udeladelse, fejlangivelse eller sløring af oplysningerne med rimelighed kan forventes at påvirke de beslutninger, som de primære brugere af årsregnskaber præsenteret til brug for offentligheden træffer på grundlag af disse regnskaber, som giver finansielle oplysninger om en bestemt regnskabsaflæggende virksomhed.
Væsentlighed afhænger af oplysningernes art eller omfang eller begge dele. En virksomhed vurderer, om oplysninger, enten hver for sig eller sammen med andre oplysninger, er væsentlige i forbindelse med dens årsregnskab som helhed.
Oplysninger sløres, hvis oplysningerne meddeles på en sådan måde, at de har samme virkning for primære brugere af årsregnskaber, som hvis oplysningerne udelades eller angives fejlagtigt. Følgende er eksempler på omstændigheder, der kan medføre, at væsentlige oplysninger sløres:
a)
oplysninger om en væsentlig post, transaktion eller anden begivenhed anføres i årsregnskabet, men den anvendte sprogbrug er vag eller uklar
b)
oplysninger om en væsentlig post, transaktion eller anden begivenhed er spredt ud over hele årsregnskabet
c)
poster, transaktioner eller andre begivenheder af forskellig art er uhensigtsmæssigt sammendraget
d)
ensartede poster, transaktioner eller andre begivenheder er uhensigtsmæssigt opdelt, og
e)
forståeligheden af årsregnskaberne reduceres som følge af, at væsentlige oplysninger skjules af uvæsentlige oplysninger, således at en primær regnskabsbruger ikke er i stand til at afgøre, hvilke oplysninger der er væsentlige.
En vurdering af, om oplysninger med rimelighed kan forventes at påvirke de beslutninger, der er truffet af de primære regnskabsbrugere af en specifik regnskabsaflæggende virksomheds årsregnskab præsenteret til brug for offentligheden, kræver, at virksomheden tager disse regnskabsbrugeres karakteristika i betragtning samtidig med virksomhedens egne forhold.
Mange eksisterende og potentielle investorer, långivere og andre kreditorer kan ikke kræve, at de regnskabsaflæggende virksomheder formidler oplysninger direkte til dem og er nødt til at henholde sig til årsregnskaber præsenteret til brug for offentligheden for en stor del af de finansielle oplysninger, som de har brug for. Som følge heraf er de de primære regnskabsbrugere, til hvem årsregnskaber præsenteret til brug for offentligheden er rettet. Årsregnskaber udarbejdes for regnskabsbrugere, der har et rimeligt kendskab til forretningsmæssige og økonomiske forhold, og som gennemgår og analyserer oplysningerne omhyggeligt. Også velinformerede og omhyggelige regnskabsbrugere kan undertiden søge hjælp hos en rådgiver for at forstå oplysninger om komplekse økonomiske fænomener.
Noter
: Indeholder oplysninger ud over dem, der præsenteres i balancen, resultatopgørelsen og opgørelsen af anden totalindkomst, egenkapitalopgørelsen og pengestrømsopgørelsen. Noterne indeholder beskrivende information eller udskilning af poster, som er præsenteret i de nævnte opgørelser, samt information om disse poster, som ikke opfylder kriterierne for indregning i opgørelserne.
Anden totalindkomst
 omfatter indtægter og omkostninger (herunder omklassifikationsreguleringer), der ikke er indregnet i resultatet, som dette kræves eller tillades i andre IFRS-standarder.
Elementerne af anden totalindkomst omfatter:
a)
ændringer i reserver for opskrivninger (jf. IAS 16 
Materielle anlægsaktiver
 og IAS 38 
Immaterielle aktiver
)
b)
omvurderinger af ydelsesbaserede pensionsordninger (jf. IAS 19 
Personaleydelser
)
c)
gevinster og tab opstået i forbindelse med omregning af en udenlandsk virksomheds årsregnskab (jf. IAS 21 
Valutaomregning
)
d)
gevinster og tab hidrørende fra investeringer i egenkapitalinstrumenter, der er klassificeret til dagsværdi gennem anden totalindkomst i overensstemmelse med afsnit 5.7.5 i IFRS 9 
Finansielle instrumenter
da)
gevinster og tab på finansielle aktiver målt til dagsværdi gennem anden totalindkomst i overensstemmelse med afsnit 4.1.2A i IFRS 9
e)
den effektive del af gevinster og tab på sikringsinstrumenter anvendt til sikring af pengestrømme og gevinster og tab på sikringsinstrumenter, der sikrer investeringer i egenkapitalinstrumenter, der er klassificeret til dagsværdi gennem anden totalindkomst i overensstemmelse med afsnit 5.7.5 i IFRS 9 (jf. kapitel 6 i IFRS 9)
f)
for bestemte forpligtelser, der er klassificeret som til dagsværdi gennem resultatet, den beløbsmæssige størrelse af ændringen i dagsværdien, der hidrører fra ændringer i forpligtelsens kreditrisiko (jf. afsnit 5.7.7 i IFRS 9)
g)
ændringer i værdien af den tidsmæssige værdi af optioner i forbindelse med opdeling af en options indre og tidsmæssige værdi, hvor kun ændringen i den indre værdi klassificeres som sikringsinstrumentet (jf. kapitel 6 i IFRS 9)
h)
ændringer i værdien af terminsdelene af terminskontrakter i forbindelse med opdeling af terminsdelen og spotdelen af en terminskontrakt, hvor kun ændringen i spotdelen klassificeres som sikringsinstrumentet, og ændringer i værdien af valutaspændet for et finansielt instrument i forbindelse med udelukkelse fra klassificeringen af det finansielle instrument som sikringsinstrumentet (jf. kapitel 6 i IFRS 9)
i)
finansielle forsikringsindtægter og -udgifter fra udstedte kontrakter, som er omfattet af IFRS 17 
Forsikringskontrakter
, indregnes ikke i resultatet, hvis de samlede finansielle forsikringsindtægter eller -udgifter opdeles for at medtage et beløb i resultatet, der fastsættes ved en systematisk allokering ved anvendelse af afsnit 88, litra b), i IFRS 17 eller ved et beløb, som fjerner den regnskabsmæssige uoverensstemmelse med de finansielle indtægter eller -udgifter, der hidrører fra de underliggende poster, ved anvendelse af afsnit 89, litra b), i IFRS 17, og
j)
finansielle indtægter eller -udgifter fra indgåede genforsikringskontrakter indregnes ikke i resultatet, hvis de samlede finansielle forsikringsindtægter eller -udgifter fra genforsikring opdeles for at medtage et beløb i resultatet, der er fastsat ved en systematisk allokering ved anvendelse af afsnit 88, litra b), i IFRS 17.
Ejere
 er indehavere af instrumenter, der klassificeres som egenkapital.
Resultatet
 er den samlede indtægt med fradrag af omkostninger, bortset fra elementerne af anden totalindkomst.
Omklassifikationsreguleringer
 er beløb, der omklassificeres til resultatet i det aktuelle regnskabsår, som blev indregnet i anden totalindkomst i det aktuelle eller tidligere regnskabsår.
Samlet totalindkomst
 er egenkapitalbevægelser i et regnskabsår som følge af transaktioner og andre begivenheder, bortset fra bevægelser, der hidrører fra transaktioner med ejere i deres egenskab af ejere.
Den samlede totalindkomst omfatter alle elementer af "resultatet" og af "anden totalindkomst".
8
Denne standard anvender udtrykkene "anden totalindkomst", "resultat" og "samlet totalindkomst", men virksomheden kan anvende andre udtryk til at beskrive totalbeløbene, så længe betydningen er klar. Virksomheden kan eksempelvis anvende begrebet "nettoindtægter" til at betegne resultatet.
8A
Nedenstående udtryk beskrives i IAS 32 
Finansielle instrumenter: Præsentation
 og anvendes i denne standard med den i IAS 32 anførte betydning:
a)
et indløseligt finansielt instrument, der klassificeres som et egenkapitalinstrument (beskrevet i afsnit 16A og 16B i IAS 32)
b)
et instrument, som forpligter virksomheden til at overdrage en pro rata-andel af virksomhedens nettoaktiver til en anden part i tilfælde af likvidation, og som klassificeres som et egenkapitalinstrument (beskrevet i afsnit 16C og 16D i IAS 32).
ÅRSREGNSKABER
Årsregnskabets målsætning
9
Årsregnskabet er en struktureret fremstilling af en virksomheds finansielle stilling og indtjening. Formålet med årsregnskaber er at give information om virksomhedens finansielle stilling, indtjening og pengestrømme, som er til nytte for en bred kreds af regnskabsbrugere ved deres økonomiske beslutningstagen. Årsregnskaber viser også resultaterne af ledelsens styring af de ressourcer, der er den betroet. Med henblik på dette formål giver årsregnskaber information om virksomhedens:
a)
aktiver
b)
forpligtelser
c)
egenkapital
d)
indtægter og omkostninger, herunder gevinster og tab
e)
bidrag fra og udlodninger til ejere i deres egenskab af ejere og
f)
pengestrømme.
Disse informationer hjælper sammen med andre informationer i noterne regnskabsbrugerne til at forudsige virksomhedens fremtidige pengestrømme og frem for alt tidspunktet og sikkerheden for disse.
Fuldstændigt årsregnskab
10
Et fuldstændigt årsregnskab indeholder:
a)
en balance ved regnskabsårets afslutning
b)
en resultatopgørelse og opgørelse af anden totalindkomst for regnskabsåret
c)
en egenkapitalopgørelse for regnskabsåret
d)
en pengestrømsopgørelse for regnskabsåret
e)
noter indeholdende væsentlige informationer om anvendt regnskabspraksis samt andre forklarende informationer
ea)
sammenligningstal for det foregående regnskabsår som angivet i afsnit 38 og 38A og og
f)
en balance ved begyndelsen af det foregående regnskabsår, fra hvilket virksomheden ændrer den anvendte regnskabspraksis med tilbagevirkende kraft, eller fra hvilket virksomheden foretager tilpasning af poster i årsregnskabet med tilbagevirkende kraft eller omklassificerer poster i årsregnskabet i overensstemmelse med afsnit 40A-40D.
En virksomhed kan anvende andre betegnelser for posterne end de i denne standard anvendte. Eksempelvis kan en virksomhed anvende betegnelsen "totalindkomstopgørelse" i stedet for "resultatopgørelse og opgørelse af anden totalindkomst".
10A
En virksomhed kan præsentere en enkelt resultatopgørelse og opgørelse af anden totalindkomst, hvorved resultatet og anden totalindkomst præsenteres i to afsnit. Afsnittene skal præsenteres sammen, idet resultatafsnittet præsenteres først direkte efterfulgt af afsnittet indeholdende anden totalindkomst. En virksomhed kan præsentere resultatafsnittet i form af en særskilt resultatopgørelse. Hvis der gøres brug af denne mulighed, skal den særskilte resultatopgørelse komme umiddelbart før opgørelsen af totalindkomst, der skal begynde med resultatet.
11
En virksomhed skal præsentere alle finansielle oplysninger i et fuldstændigt årsregnskab med lige stor vægtning.
12
[Ophævet]
13
Mange virksomheder præsenterer ud over årsregnskabet en ledelsesberetning, som beskriver og forklarer hovedfaktorerne i virksomhedens indtjening og finansielle stilling samt hvilke usikkerhedsfaktorer, der påvirker virksomheden. Ledelsesberetningen kan endvidere indeholde en redegørelse for:
a)
de vigtigste bestemmende faktorer for indtjening, herunder ændringer i de ydre rammer for virksomhedens aktiviteter, virksomhedens reaktion på disse ændringer og virkningen deraf samt virksomhedens investeringspolitik med henblik på at vedligeholde og øge indtjening, herunder dens udbyttepolitik
b)
virksomhedens finansieringskilder og det tilstræbte forhold mellem forpligtelser og egenkapital og
c)
de af virksomhedens ressourcer, der ikke er indregnet i balancen i overensstemmelse med IFRS-standarderne.
14
Ud over årsregnskabet udarbejder mange virksomheder desuden rapporter og beretninger såsom miljøregnskaber og vækstregnskaber, især inden for brancher, hvor miljøfaktorer er væsentlige, og hvor de ansatte anses for at være en vigtig brugergruppe. Rapporter og beretninger, som præsenteres i tillæg til årsregnskabet, ligger uden for IFRS-standardernes anvendelsesområde.
Overordnede træk
Retvisende billede og overensstemmelse med IFRS-standarder
15
Årsregnskabet skal give et retvisende billede af virksomhedens finansielle stilling, indtjening og pengestrømme. Et retvisende billede forudsætter en troværdig repræsentation af virkningerne af transaktioner og andre begivenheder og forhold i overensstemmelse med de i 
Begrebsrammen for årsregnskaber (Begrebsrammen)
 anførte definitioner og indregningskriterier for aktiver, forpligtelser, indtægter og omkostninger. Ved anvendelsen af IFRS-standarderne, herunder om nødvendigt supplerende oplysninger, forventes det, at der opnås årsregnskaber, der giver et retvisende billede.
16
En virksomhed, hvis årsregnskab er i overensstemmelse med IFRS, skal afgive en udtrykkelig og uforbeholden erklæring herom i noterne. En virksomhed må ikke angive, at årsregnskabet er i overensstemmelse med IFRS, hvis det ikke er i overensstemmelse med alle kravene i IFRS-standarderne.
17
I stort set alle tilfælde opnår virksomheden et retvisende billede ved at overholde de relevante IFRS-standarder. Et retvisende billede kræver desuden, at en virksomhed:
a)
vælger og anvender regnskabspraksis i overensstemmelse med IAS 8 
Anvendt regnskabspraksis, ændringer i regnskabsmæssige skøn og fejl
. IAS 8 angiver officiel vejledning i en hierarkisk opstilling, som ledelsen skal tage i betragtning, hvor der ikke foreligger en IFRS, som finder specifik anvendelse på en post
b)
fremstiller oplysninger, herunder anvendt regnskabspraksis, på en måde som sikrer relevant, pålidelig, sammenlignelig og forståelig information
c)
giver supplerende oplysninger, når overholdelsen af de specifikke krav i IFRS-standarderne ikke er tilstrækkeligt dækkende til at sikre, at regnskabsbrugerne forstår virkningen af bestemte transaktioner og andre begivenheder og forhold på virksomhedens finansielle stilling og indtjening.
18
En virksomhed kan ikke afhjælpe en anvendt regnskabspraksis, der er uhensigtsmæssig, ved at oplyse om den anvendte regnskabspraksis eller ved noteoplysning eller forklaringer i øvrigt.
19
I de ekstremt sjældne tilfælde, hvor ledelsen konkluderer, at overholdelse af et krav i en IFRS ville give et så misvisende resultat, at der ville opstå uoverensstemmelse med målsætningen med årsregnskaber som anført i 
Begrebsrammen
, skal virksomheden afvige fra dette krav som angivet i afsnit 20, hvis de relevante lovmæssige rammer kræver, eller på anden måde tillader, en sådan afvigelse.
20
Når en virksomhed afviger fra et krav i en IFRS i overensstemmelse med afsnit 19, skal virksomheden oplyse:
a)
at ledelsen har konkluderet, at årsregnskabet giver et retvisende billede af virksomhedens finansielle stilling, indtjening og pengestrømme
b)
at årsregnskabet er i overensstemmelse med relevante IFRS-standarder, bortset fra at virksomheden er afveget fra et bestemt krav for at opnå et retvisende billede
c)
navnet på den IFRS, virksomheden er afveget fra, angivelse af hvori afvigelsen består, herunder hvilken regnskabsmæssig behandling IFRS-standarden foreskriver, og hvorfor denne behandling under omstændighederne ville give et så misvisende resultat, at der ville opstå uoverensstemmelse med målsætningen med årsregnskaber som anført i 
Begrebsrammen
, samt hvilken behandling man har valgt, og
d)
den økonomiske virkning af afvigelsen på hver post i årsregnskabet, som ville have været regnskabsmæssigt behandlet, hvis kravet havde været overholdt, for hvert regnskabsår, der præsenteres.
21
Hvis en virksomhed i et tidligere regnskabsår er afveget fra et krav i en IFRS, og denne afvigelse påvirker de beløb, der er indregnet i årsregnskabet for det aktuelle regnskabsår, skal virksomheden oplyse dette som angivet i afsnit 20, litra c) og d).
22
Afsnit 21 finder eksempelvis anvendelse, hvis en virksomhed i et tidligere regnskabsår er afveget fra et krav i en IFRS vedrørende måling af aktiver og forpligtelser, og denne afvigelse påvirker målingen af ændringer i aktiver og forpligtelser, som er indregnet i årsregnskabet for det aktuelle regnskabsår.
23
I de ekstremt sjældne tilfælde, hvor ledelsen konkluderer, at overholdelse af et krav i en IFRS ville give et så misvisende resultat, at der ville opstå uoverensstemmelse med målsætningen med årsregnskaber som anført i 
Begrebsrammen
, men hvor de relevante lovmæssige rammer forbyder en afvigelse fra kravet, skal virksomheden så vidt muligt reducere de misvisende aspekter, der forventes at opstå som følge af overholdelse af kravet, ved at oplyse:
a)
navnet på IFRS-standarden, kravets beskaffenhed og årsagen til, at ledelsen har konkluderet, at en overholdelse af dette krav under omstændighederne vil medføre et så misvisende resultat, at der vil opstå uoverensstemmelse med målsætningen med årsregnskaber som anført i 
Begrebsrammen
, og
b)
ledelsens konklusioner, for så vidt angår hvilke reguleringer af årsregnskabets enkelte poster der ville være nødvendige for at opnå et retvisende billede for hvert af de præsenterede regnskabsår.
24
Ifølge afsnit 19-23 er en oplysning i uoverensstemmelse med målsætningen med årsregnskaber, såfremt den ikke på troværdig vis afspejler de transaktioner og andre begivenheder og forhold, som den enten angiver at indeholde eller med rimelighed kan forventes at indeholde, og således kan forventes at have indflydelse på regnskabsbrugeres økonomiske beslutningstagen. I sin vurdering af, hvorvidt overholdelsen af et bestemt krav i en IFRS ville give et så misvisende resultat, at der ville opstå uoverensstemmelse med målsætningen med årsregnskaber som anført i 
Begrebsrammen
, skal ledelsen tage hensyn til:
a)
hvorfor målsætningen med årsregnskaber ikke opfyldes under de givne omstændigheder, og
b)
hvordan virksomhedens forhold adskiller sig fra forholdene i andre virksomheder, som overholder kravet. Hvis andre virksomheder under lignende forhold overholder kravet, er der en afkræftelig formodning om, at virksomhedens overholdelse af kravet ikke ville medføre et så misvisende resultat, at der ville opstå uoverensstemmelse med målsætningen med årsregnskaber som anført i 
Begrebsrammen
.
Going concern
25
Ved udarbejdelsen af årsregnskaber skal ledelsen foretage en vurdering af virksomhedens evne til at fortsætte som en going concern. En virksomhed skal udarbejde årsregnskabet på en going concern-basis, medmindre ledelsen har til hensigt enten at lade virksomheden træde i likvidation eller bringe virksomhedens aktiviteter til ophør eller ikke har noget andet realistisk alternativ hertil. Når ledelsen i sin vurdering heraf er opmærksom på væsentlig usikkerhed tilknyttet begivenheder eller forhold, som kan tænkes at skabe væsentlig tvivl om virksomhedens evne til at fortsætte som en going concern, skal virksomheden give oplysning om denne usikkerhed. Hvis en virksomhed ikke udarbejder årsregnskabet på en going concern-basis, skal der gives oplysning om dette samt om, på hvilket grundlag den har udarbejdet årsregnskabet, og årsagen til, at virksomheden ikke anses for at være en going concern.
26
Ved vurderingen af, hvorvidt det er relevant, at årsregnskabet udarbejdes på en going concern-basis, skal ledelsen tage hensyn til al given information om fremtiden, dvs. mindst 12 måneder efter regnskabsårets afslutning, og gerne mere. Hvor dybdegående vurderingen skal være, afhænger af den enkelte virksomheds forhold. Hvis virksomheden hidtil har haft en lønsom drift og let adgang til økonomiske ressourcer, kan virksomheden uden detaljeret analyse afgøre, at regnskabsprincippet om going concern er relevant. I andre tilfælde skal ledelsen vurdere en lang række faktorer i relation til aktuel og forventet lønsomhed, indfrielse af forpligtelser samt mulige alternative finansieringskilder, før det kan afgøres, om going concern-princippet er relevant.
Periodiseringsprincippet
27
Virksomheder skal udarbejde årsregnskaber, bortset fra information om pengestrømme, på grundlag af periodiseringsprincippet.
28
Ved anvendelse af periodiseringsprincippet indregner virksomheden poster som aktiver, forpligtelser, egenkapital, indtægter og omkostninger (årsregnskabets elementer), når de opfylder definitionerne og indregningskriterierne for de pågældende elementer i 
Begrebsrammen
.
Væsentlighed og sammendrag af poster
29
En virksomhed skal præsentere alle væsentlige kategorier af ensartede poster separat i årsregnskabet. En virksomhed skal præsentere poster af en anden art eller med en anden funktion separat, medmindre de er uvæsentlige.
30
Årsregnskaber udarbejdes på grundlag af en lang række transaktioner eller andre begivenheder, som sammendrages i kategorier efter art eller funktion. Sidste trin i denne sammendrags- og klassifikationsproces er præsentationen af sammenfattet og klassificeret information, som udgør poster i årsregnskabet. Hvis en regnskabspost ikke i sig selv er væsentlig, sammendrages den med andre poster enten i de relevante opstillinger eller i noterne. En regnskabspost, som ikke er tilstrækkelig væsentlig til, at det berettiger til separat præsentation i regnskabsopstillingerne, kan godt være berettiget til separat præsentation i noterne.
30A
Ved anvendelsen af denne og andre IFRS-standarder skal en virksomhed under hensyntagen til alle relevante kendsgerninger og omstændigheder afgøre, hvordan den sammenfatter oplysningerne i årsregnskaberne, herunder noterne. En virksomhed må ikke begrænse forståeligheden af sine årsregnskaber ved at sløre væsentlige oplysninger gennem uvæsentlige oplysninger eller ved at sammendrage væsentlige poster af forskellig karakter eller med forskellig funktion.
31
Nogle IFRS-standarder angiver oplysninger, som skal være indeholdt i årsregnskaberne, herunder noterne. En virksomhed behøver ikke give en specifik oplysning i henhold til krav i en IFRS-standard, hvis oplysningen ikke er væsentlig. Det gælder også, selv om IFRS-standarden indeholder en liste over specifikke krav eller beskriver dem som mindstekrav. En virksomhed skal også overveje, om den skal give supplerende oplysninger, når overholdelsen af de specifikke krav i IFRS-standarderne ikke er tilstrækkeligt dækkende til at sikre, at årsregnskabsbrugerne forstår virkningen af bestemte transaktioner og andre begivenheder og forhold på virksomhedens finansielle stilling og indtjening.
Modregning
32
En virksomhed skal ikke modregne aktiver og forpligtelser samt indtægter og omkostninger, medmindre dette kræves eller tillades i en IFRS.
33
En virksomhed præsenterer både aktiver og forpligtelser samt indtægter og omkostninger separat. Modregning i resultatopgørelsen, totalindkomstopgørelsen eller balancen, bortset fra modregning, der afspejler indholdet af en transaktion eller en anden begivenhed, forringer regnskabsbrugerens mulighed både for at forstå de transaktioner og andre begivenheder og forhold, som har fundet sted, og for at vurdere fremtidige pengestrømme i virksomheden. Måling af aktiver efter fradrag af eksempelvis nedskrivning af ukurante varebeholdninger og dubiøse tilgodehavender er ikke modregning.
34
I henhold til IFRS 15 
Omsætning fra kontrakter med kunder
 skal en virksomhed måle omsætning fra kontrakter med kunder til et beløb svarende til det vederlag, som virksomheden forventer at være berettiget til som modydelse for at overdrage aftalte varer eller tjenesteydelser. F.eks. afspejler den indregnede omsætning eventuelle forhandler- og mængderabatter, som virksomheden yder. Gennem den ordinære drift foretager virksomheden andre transaktioner, som ikke i sig selv frembringer omsætning, men som er tilknyttet den primære omsætningsskabende aktivitet. En virksomhed præsenterer resultatet af sådanne transaktioner, hvis en sådan præsentation afspejler indholdet af den pågældende transaktion eller anden begivenhed, ved i indtægterne at modregne tilknyttede omkostninger, som opstår fra den samme transaktion. Eksempelvis:
a)
præsenterer virksomheden gevinster og tab ved afhændelse af anlægsaktiver, herunder investeringer og driftsaktiver, ved at trække aktivets regnskabsmæssige værdi og tilknyttede salgsomkostninger fra vederlaget ved afhændelsen, og
b)
virksomheden kan fratrække omkostninger, som vedrører en hensat forpligtelse, der er indregnet i overensstemmelse med IAS 37 
Hensatte forpligtelser, eventualforpligtelser og eventualaktiver
, og godtgjort i henhold til en kontrakt med tredjemand (eksempelvis en leverandørgaranti), den tilknyttede godtgørelse.
35
Endvidere præsenterer en virksomhed gevinster og tab på en gruppe af ens transaktioner som nettobeløb, eksempelvis valutakursgevinster og -tab eller gevinster og tab på finansielle instrumenter, som besiddes med handel for øje. En virksomhed skal imidlertid præsentere sådanne gevinster og tab separat, såfremt de er væsentlige.
Regnskabsaflæggelseshyppighed
36
En virksomhed skal præsentere et fuldstændigt regnskab (herunder sammenligningstal) mindst en gang om året. Hvis en virksomhed ændrer tidspunktet for regnskabsårets afslutning og præsenterer årsregnskabet for en periode, der er længere eller kortere end et år, skal virksomheden, ud over at præsentere den regnskabsperiode, som regnskabet dækker, oplyse:
a)
årsagen til, at der anvendes en længere eller kortere periode, og
b)
at beløb, der præsenteres i årsregnskabet, ikke er fuldt ud sammenlignelige.
37
En virksomhed udarbejder normalt årsregnskaber kontinuerligt for en etårig periode på et år. Af praktiske årsager foretrækker nogle virksomheder imidlertid at aflægge deres årsregnskab for en periode på eksempelvis 52 uger. Denne standard udelukker ikke en sådan praksis.
Sammenligningstal
Sammenligningstal, der mindst skal præsenteres
38
Medmindre andet tillades eller kræves af en IFRS, skal en virksomhed præsentere sammenligningstal for det foregående regnskabsår for alle beløb, der præsenteres i årsregnskabet for det aktuelle regnskabsår. En virksomhed skal medtage sammenligningstal for beskrivende oplysninger, hvis dette er relevant for forståelsen af regnskabet for det aktuelle regnskabsår.
38A
En virksomhed skal mindst præsentere to opgørelser af finansiel stilling, to resultatopgørelser og opgørelser af anden totalindkomst, to særskilte resultatopgørelser (hvis præsenteret), to pengestrømsopgørelser og to egenkapitalopgørelser samt tilhørende noter.
38B
I nogle tilfælde er beskrivende oplysninger, som er inkluderet i årsregnskabet for det eller de foregående regnskabsår, stadig relevante for det aktuelle regnskabsår. En virksomhed kan eksempelvis oplyse om enkeltheder om en retssag i det aktuelle regnskabsår, hvis udfald var usikkert ved afslutningen af det foregående regnskabsår og stadig ikke er afgjort. Regnskabsbrugere drager fordel af information om, at usikkerheden var til stede ved det foregående regnskabsårs afslutning, og om de tiltag, som er blevet iværksat i løbet af regnskabsåret til afklaring af usikkerheden.
Supplerende sammenligningstal
38C
En virksomhed kan præsentere andre sammenligningstal i tilgift til det sammenligningsregnskab, der som minimum skal præsenteres i henhold til IFRS, så længe de pågældende oplysninger er udarbejdet i overensstemmelse med IFRS. Disse sammenligningstal kan bestå af en eller flere af de opgørelser, der er nævnt i afsnit 10, men behøver ikke at omfatte et fuldstændigt årsregnskab. Når dette er tilfældet, skal virksomheden præsentere tilhørende noteoplysninger til disse supplerende opgørelser.
38D
En virksomhed kan eksempelvis præsentere en tredje resultatopgørelse eller opgørelse af anden totalindkomst (og derved præsentere det aktuelle regnskabsår, det foregående regnskabsår og et ekstra sammenligningsår). Virksomheden er dog ikke forpligtet til at præsentere en tredje balance, en tredje pengestrømsopgørelse eller en tredje egenkapitalopgørelse (dvs. et supplerende sammenligningsregnskab). Virksomheden skal i noterne til årsregnskabet præsentere sammenligningstal vedrørende denne supplerende resultatopgørelse og opgørelse af anden totalindkomst.
39-40
[Ophævet]
Ændring i regnskabspraksis, tilpasning eller omklassifikation af poster i årsregnskabet med tilbagevirkende kraft
40A
En virksomhed skal præsentere en tredje balancen ved begyndelsen af det foregående regnskabsår foruden det sammenligningsregnskab, der som minimum skal præsenteres i henhold til afsnit 38A, hvis:
a)
den anvender en regnskabspraksis med tilbagevirkende kraft, foretager en tilpasning af poster i årsregnskabet med tilbagevirkende kraft eller omklassificerer poster i årsregnskabet, og
b)
anvendelsen med tilbagevirkende kraft, tilpasningen med tilbagevirkende kraft eller omklassifikationen har væsentlig indvirkning på oplysningerne i balancen ved begyndelsen af det foregående regnskabsår.
40B
Under de omstændigheder, der er beskrevet i afsnit 40A, skal en virksomhed præsentere tre opgørelser af finansiel stilling pr.:
a)
ved afslutningen af det aktuelle regnskabsår
b)
ved afslutningen af det foregående regnskabsår og
c)
ved begyndelsen af det foregående regnskabsår.
40C
Når en virksomhed skal præsentere en supplerende balance i overensstemmelse med afsnit 40A, skal den give de oplysninger, der kræves i henhold til afsnit 41-44 og IAS 8. Den behøver dog ikke at præsentere de tilhørende noter til åbningsbalancen ved begyndelsen af det foregående regnskabsår.
40D
Datoen for denne åbningsbalance skal være pr. begyndelsen af det foregående regnskabsår, uanset om der i en virksomheds årsregnskab præsenteres sammenligningstal for tidligere regnskabsår (som tilladt i henhold til afsnit 38C).
41
Hvis en virksomhed ændrer præsentationen eller klassifikationen af poster i årsregnskabet, skal den omklassificere sammenligningstallene, medmindre dette er praktisk umuligt. Når virksomheden omklassificerer sammenligningstal, skal den give oplysning om følgende (inklusive fra begyndelsen af den foregående regnskabsperiode):
a)
arten af omklassifikationen
b)
beløbet for hver post eller kategori, der omklassificeres, og
c)
årsagen til omklassifikationen.
42
Hvis det er praktisk umuligt at omklassificere sammenligningstal, skal virksomheden oplyse:
a)
årsagen til, at beløbene ikke omklassificeres, og
b)
arten af de reguleringer, som ville være foretaget, hvis beløbene var blevet omklassificeret.
43
En øget sammenlignelighed af oplysninger på tværs af regnskabsår hjælper regnskabsbrugerne i deres økonomiske beslutningstagen, særligt ved at muliggøre vurderinger af tendenser i økonomiske informationer med henblik på prognoser. I nogle tilfælde er det praktisk umuligt at omklassificere sammenligningstal for et bestemt tidligere regnskabsår for at opnå sammenlignelighed med det aktuelle regnskabsår. Eksempelvis har en virksomhed måske ikke indsamlet informationer i det eller de tidligere regnskabsår på en måde, som muliggør omklassifikation, og det er måske ikke praktisk muligt at genskabe denne information.
44
IAS 8 angiver de reguleringer af sammenligningstal, der kræves, når en virksomhed foretager en ændring af anvendt regnskabspraksis eller korrigerer en fejl.
Ensartethed
45
En virksomhed skal foretage ensartet præsentation og klassifikation af poster i årsregnskabet fra regnskabsår til regnskabsår, medmindre:
a)
det er tydeligt efter en væsentlig ændring i arten af virksomhedens aktiviteter eller en gennemgang af virksomhedens årsregnskab, at en anden præsentation eller klassifikation ville være mere hensigtsmæssig under hensyntagen til kriterierne for valg og anvendelse af regnskabspraksis i IAS 8
, 
eller
b)
en IFRS kræver en ændring i præsentationsformen.
46
I visse tilfælde kan væsentlige anskaffelser eller afhændelser eller en gennemgang af præsentationen af årsregnskabet eksempelvis give anledning til overvejelser om ændring af årsregnskabets præsentationsform. En virksomhed skal kun ændre sin præsentation af årsregnskabet, såfremt den ændrede præsentationsform giver information, som er pålidelig, og som er mere relevant for regnskabsbrugerne, og den ændrede struktur forventes at være varig, således at sammenligneligheden ikke forringes. Hvis der foretages sådanne ændringer i præsentationsformen, skal virksomheden omklassificere sammenligningstallene i overensstemmelse med afsnit 41 og 42.
STRUKTUR OG INDHOLD
Indledning
47
Denne standard kræver særlige oplysninger i balancen eller i resultatopgørelsen eller opgørelsen af anden totalindkomst eller i egenkapitalopgørelsen og kræver oplysninger af andre regnskabsposter enten i disse opgørelser eller i noterne. IAS 7 
Pengestrømsopgørelsen
 opstiller krav for præsentation af oplysninger om pengestrømme.
48
Denne standard anvender nogle gange udtrykket "oplysning" i en bred forstand, der omfatter poster præsenteret i årsregnskabet. Der stilles også krav om oplysninger i andre IFRS-standarder. Medmindre denne standard eller en anden IFRS angiver andre krav, kan sådanne oplysninger gives i årsregnskabet.
Identifikation af årsregnskabet
49
En virksomhed skal identificere årsregnskabet klart og adskille det fra anden information i det samme offentliggjorte dokument.
50
IFRS finder kun anvendelse på årsregnskaber og ikke nødvendigvis på anden information, som præsenteres i en årsrapport, i oplysninger til myndigheder eller i et andet dokument. Det er derfor vigtigt, at regnskabsbrugerne er i stand til at skelne information, som er udarbejdet i henhold til IFRS-standarder, fra anden information, som kan være nyttig for regnskabsbrugere, men som ikke er omfattet af disse krav.
51
En virksomhed skal klart identificere hvert årsregnskab og noterne. Herudover skal virksomheden give følgende informationer på en klar og forståelig måde og gentage dem, hvis det er nødvendigt for at opnå den rette forståelse af den præsenterede information:
a)
navnet på den regnskabsaflæggende virksomhed eller anden form for identifikation, samt eventuelle ændringer i disse oplysninger fra det foregående regnskabsårs afslutning
b)
hvorvidt årsregnskabet vedrører den enkelte virksomhed eller en gruppe af virksomheder
c)
datoen for afslutningen af regnskabsåret eller den periode, der dækkes af et årsregnskab eller noter
d)
præsentationsvalutaen som defineret i IAS 21 og
e)
graden af afrunding ved præsentationen af beløb i årsregnskabet.
52
En virksomhed opfylder kravene i afsnit 51 ved at præsentere passende overskrifter på sider, opstillinger, noter, kolonner og tilsvarende. Der kræves en vurdering af, på hvilken måde sådan information bedst præsenteres. Hvis en virksomhed eksempelvis præsenterer sit årsregnskab elektronisk, anvendes der ikke altid separate sider. Virksomheden skal da præsentere de ovennævnte poster på en sådan måde, at der sikres en korrekt forståelse af den information, der er omfattet af årsregnskabet.
53
En virksomhed gør ofte årsregnskaber mere forståelige ved at præsentere informationer i hele tusinde eller millioner i præsentationsvalutaen. Dette er acceptabelt, så længe virksomheden oplyser graden af afrunding og ikke udelader væsentlige informationer.
Balancen
Oplysninger, der skal fremgå af balancen
54
Balancen skal indeholde regnskabsposter, der præsenterer følgende beløb:
a)
materielle anlægsaktiver
b)
investeringsejendomme
c)
immaterielle aktiver
d)
finansielle aktiver (med undtagelse af beløb vist under e), h) og i))
da)
sådanne porteføljer af kontrakter, som er omfattet af IFRS 17, og som er aktiver, opdelt som påkrævet i afsnit 78 i IFRS 17
e)
investeringer behandlet regnskabsmæssigt efter den indre værdis metode
f)
biologiske aktiver, der er omfattet af IAS 41 
Landbrug
g)
varebeholdninger
h)
tilgodehavender fra salg og tjenesteydelser og andre tilgodehavender
i)
likvide beholdninger og tilsvarende likvide midler
j)
det samlede beløb for aktiver, der er klassificeret som besiddelse med henblik på salg, og aktiver, der er medtaget i afståelsesgrupper, der er klassificeret som besiddelse med henblik på salg i overensstemmelse med IFRS 5 
Anlægsaktiver, som besiddes med henblik på salg og ophørte aktiviteter
k)
leverandørforpligtelser og andre forpligtelser
l)
hensatte forpligtelser
m)
finansielle forpligtelser (med undtagelse af beløb vist under k) og l))
ma)
sådanne porteføljer af kontrakter, som er omfattet af IFRS 17, og som er forpligtelser, opdelt som påkrævet i afsnit 78 i IFRS 17
n)
aktuelle skatteaktiver og skatteforpligtelser som defineret i IAS 12 
Indkomstskatter
o)
udskudte skatteaktiver og udskudte skatteforpligtelser som defineret i IAS 12
p)
forpligtelser, der er medtaget i afståelsesgrupper, der er klassificeret som besiddelse med henblik på salg i overensstemmelse med IFRS 5
q)
minoritetsinteresser præsenteret inden for egenkapital og
r)
udstedt selskabskapital og reserver, der kan henføres til ejerne i modervirksomheden.
55
En virksomhed skal præsentere yderligere regnskabsposter (herunder gennem opdeling af regnskabsposterne i afsnit 54), overskrifter og subtotaler i sin balance, hvis dette er relevant for forståelsen af virksomhedens finansielle stilling.
55A
Hvis en virksomhed præsenterer subtotaler i overensstemmelse med afsnit 55, skal disse subtotaler:
a)
bestå af regnskabsposter, der består af beløb, som er indregnet og målt i overensstemmelse med IFRS
b)
præsenteres og mærkes på en måde, der gør de regnskabsposter, der udgør subtotalen, klare og forståelige
c)
være konsistente fra periode til periode i overensstemmelse med afsnit 45, og
d)
de må ikke præsenteres på en mere fremtrædende måde end de subtotaler og totalbeløb, der kræves for balancen i henhold til IFRS.
56
Når virksomheden præsenterer omsætnings- og anlægsaktiver og kortfristede og langfristede forpligtelser som separate klassifikationer i sin balance, skal den ikke klassificere udskudte skatteaktiver (udskudte skatteforpligtelser) som omsætningsaktiver (kortfristede forpligtelser).
57
Denne standard indeholder ikke bestemmelser om rækkefølgen eller præsentationsformen for en virksomheds præsentation af regnskabsposter. I afsnit 54 gives blot en liste over poster, som af art eller funktion er tilstrækkeligt forskellige til, at det berettiger til separat præsentation i balancen. Tilsvarende gælder, at:
a)
regnskabsposter medtages, når størrelsen, arten eller funktionen af en post eller sammenlægningen af ensartede poster er af en sådan karakter, at separat præsentation er relevant for at opnå forståelse af en virksomheds finansielle stilling, og
b)
de anvendte beskrivelser og rækkefølgen af poster eller sammenlægningen af ensartede poster kan ændres i overensstemmelse med virksomhedens art og transaktioner, således at årsregnskabet giver de informationer, som er relevante for forståelsen af virksomhedens finansielle stilling. En finansiel institution kan eksempelvis tilpasse ovennævnte beskrivelser for at give informationer, der er relevante for en finansiel institutions aktiviteter.
58
En virksomhed vurderer, hvorvidt yderligere poster skal præsenteres separat, på grundlag af:
a)
aktivernes art og likviditet
b)
aktivernes funktion inden for virksomheden og
c)
forpligtelsernes størrelse, art og afviklingstidspunkt.
59
Anvendelsen af forskellige målingsgrundlag for forskellige kategorier af aktiver indikerer, at de er forskellige af art eller funktion, og at virksomheden derfor skal præsentere dem som separate regnskabsposter. Eksempelvis kan forskellige kategorier af materielle anlægsaktiver indregnes til kostpris eller til en omvurderet værdi i overensstemmelse med IAS 16.
Sondring mellem omsætningsaktiver og anlægsaktiver og kortfristede forpligtelser og langfristede forpligtelser
60
En virksomhed skal præsentere omsætningsaktiver og anlægsaktiver og kortfristede forpligtelser og langfristede forpligtelser som separate klassifikationer i sin balance i overensstemmelse med afsnit 66-76, undtagen når en præsentation baseret på likviditet giver information, som er pålidelig og mere relevant. Når der foreligger en sådan undtagelse, skal virksomheden præsentere alle aktiver og forpligtelser efter likviditet.
61
Uanset hvilken præsentationsform der vælges, skal virksomheden oplyse det beløb, der forventes genindvundet eller indfriet efter mere end 12 måneder for hvert aktiv og hver forpligtelse i årsregnskabet, som sammendrager beløb, der forventes genindvundet eller indfriet:
a)
højst 12 måneder efter regnskabsårets afslutning og
b)
mere end 12 måneder efter regnskabsårets afslutning.
62
Hvis virksomheden leverer varer eller tjenesteydelser inden for en klart defineret driftscyklus, er separat klassifikation af omsætningsaktiver og anlægsaktiver og kortfristede forpligtelser og langfristede forpligtelser i balancen nyttig, idet nettoaktiver, som cirkulerer kontinuerligt som driftskapital, holdes adskilt fra de aktiver, som anvendes i virksomhedens langsigtede aktiviteter. Herved fremhæves tillige aktiver, som forventes at blive realiseret inden for den aktuelle driftscyklus, og forpligtelser, som forfalder inden for det samme regnskabsår.
63
For nogle virksomheder, eksempelvis finansielle institutioner, vil en præsentation af aktiver og forpligtelser opstillet efter stigende eller faldende likviditet give oplysninger, som er pålidelige og mere relevante end en sondring mellem omsætningsaktiver og anlægsaktiver og kortfristede forpligtelser og langfristede forpligtelser, eftersom virksomheden ikke leverer varer eller tjenesteydelser inden for en klart defineret driftscyklus.
64
Ved anvendelse af afsnit 60 er det tilladt for en virksomhed at præsentere nogle af sine aktiver og forpligtelser på grundlag af sondringen mellem omsætningsaktiver og anlægsaktiver og kortfristede og langfristede forpligtelser, mens andre opstilles efter likviditet, hvis dette giver information, som er pålidelig og mere relevant. Behovet for et blandet præsentationsgrundlag kan opstå, hvis en virksomhed har flere forskellige aktiviteter.
65
Oplysninger om forventede realiseringsdatoer for aktiver og forpligtelser er nyttige ved vurderingen af virksomhedens likviditet og solvens. IFRS 7 
Finansielle instrumenter: Oplysning
 kræver oplysning om udløbstidspunkter for finansielle aktiver og finansielle forpligtelser. Finansielle aktiver omfatter tilgodehavender fra salg og tjenesteydelser og andre tilgodehavender, og finansielle forpligtelser omfatter leverandørforpligtelser og andre forpligtelser. Oplysninger om forventet genindvindingstidspunkt for ikke-monetære aktiver, så som varebeholdninger, og forventet indfrielsestidspunkt for forpligtelser, så som hensatte forpligtelser, er også nyttige, uanset om aktiverne opdeles i omsætningsaktiver og anlægsaktiver, og om forpligtelserne opdeles i kortfristede forpligtelser og langfristede forpligtelser. Eksempelvis oplyser virksomheden om den beløbsmæssige størrelse af varebeholdninger, som forventes genindvundet mere end 12 måneder efter regnskabsårets afslutning.
Omsætningsaktiver
66
En virksomhed skal klassificere et aktiv som et omsætningsaktiv, hvis:
a)
den forventer at realisere aktivet eller har til hensigt at sælge eller forbruge det som led i den normale driftscyklus
b)
den primært besidder aktivet med handel for øje
c)
den forventer at realisere aktivet inden for 12 måneder efter regnskabsårets afslutning, eller
d)
aktivet er i form af likvide beholdninger og tilsvarende likvide midler (som defineret i IAS 7), medmindre aktivet er underlagt en begrænsning, som gør, at det ikke kan omsættes eller anvendes til at indfri en forpligtelse i mindst 12 måneder efter regnskabsårets afslutning.
En virksomhed skal klassificere alle øvrige aktiver som anlægsaktiver.
67
Denne standard anvender begrebet "anlægsaktiver" om materielle aktiver, immaterielle aktiver og finansielle aktiver, som er langfristede. Den forbyder ikke brugen af alternative beskrivelser, så længe betydningen er klar.
68
En virksomheds driftscyklus angiver tiden fra anskaffelsen af aktiver, der skal bearbejdes, og indtil de realiseres i likvide beholdninger og tilsvarende likvide midler. Hvis en virksomheds normale driftscyklus ikke er klart defineret, antages den at være 12 måneder. Omsætningsaktiver omfatter aktiver (eksempelvis varebeholdninger og tilgodehavender fra salg og tjenesteydelser), som sælges, forbruges eller realiseres som led i den normale driftscyklus, selv når de ikke forventes realiseret inden for 12 måneder efter regnskabsperiodens afslutning. Omsætningsaktiver omfatter desuden aktiver, der primært besiddes med henblik på handel (f.eks. visse finansielle aktiver, der opfylder definitionen af "som besiddes med henblik på handel" i IFRS 9), samt den kortfristede del af langfristede finansielle aktiver.
Kortfristede forpligtelser
69
En virksomhed skal klassificere en forpligtelse som kortfristet, hvis:
a)
den forventer at indfri forpligtelsen som led i den normale driftscyklus,
b)
den primært besidder forpligtelsen med henblik på handel,
c)
forpligtelsen skal indfries inden for 12 måneder efter regnskabsårets afslutning, eller
d)
den ikke har en ubetinget ret til at udskyde indfrielsen af forpligtelsen i mindst 12 måneder efter regnskabsårets afslutning (jf. afsnit 73). Vilkår, som indebærer, at modparten kan vælge, at forpligtelsen skal afregnes ved udstedelse af egenkapitalinstrumenter, påvirker ikke forpligtelsens klassifikation.
En virksomhed skal klassificere alle øvrige forpligtelser som langfristede.
70
Nogle former for kortfristede forpligtelser, eksempelvis leverandørforpligtelser og visse hensættelser til personale- og andre driftsomkostninger, indgår i driftskapitalen i virksomhedens normale driftscyklus. En virksomhed skal klassificere sådanne driftsposter som kortfristede forpligtelser, uanset om de forfalder til betaling mere end 12 måneder efter regnskabsårets afslutning. Den samme normale driftscyklus er gældende for klassifikationen af en virksomheds aktiver og forpligtelser. Hvis en virksomheds normale driftscyklus ikke er klart defineret, antages den at være 12 måneder.
71
Andre former for kortfristede forpligtelser indfries ikke som led i virksomhedens normale driftscyklus, men forfalder til betaling inden 12 måneder efter regnskabsperiodens afslutning eller besiddes primært med henblik på handel. Eksempler herpå er finansielle forpligtelser, der opfylder definitionen af "som besiddes med henblik på handel" i IFRS 9, kassekreditter og den kortfristede del af langfristede finansielle forpligtelser, skyldigt udbytte, indkomstskatter og andre forpligtelser, som ikke er leverandørforpligtelser. Finansielle forpligtelser, som udgør langsigtet finansiering (dvs. som ikke indgår i driftskapitalen i virksomhedens normale driftscyklus), og som ikke skal indfries inden for 12 måneder efter regnskabsperiodens afslutning, er langfristede forpligtelser i henhold til afsnit 74 og 75.
72
En virksomhed skal klassificere sine finansielle forpligtelser som kortfristede, når de skal indfries inden for 12 måneder efter regnskabsårets afslutning, uanset om:
a)
den oprindelige løbetid var en periode på mere end 12 måneder, og
b)
en aftale om refinansiering eller omlægning af betalingen på lang sigt er indgået efter regnskabsårets afslutning, og inden årsregnskabet godkendes til offentliggørelse.
73
Hvis en virksomhed forventer, og har mulighed for, at refinansiere eller forlænge en forpligtelse i mindst 12 måneder efter regnskabsårets afslutning i henhold til en eksisterende lånefacilitet, skal virksomheden klassificere forpligtelsen som langfristet, selv om den ellers ville skulle indfries inden for en kortere periode. Hvis virksomheden derimod ikke har mulighed for refinansiering eller forlængelse (hvis der eksempelvis ikke foreligger nogen aftale om refinansiering), skal virksomheden ikke tage muligheden for at refinansiere forpligtelsen i betragtning, men klassificere forpligtelsen som kortfristet.
74
Hvis en virksomhed ved regnskabsårets afslutning eller tidligere overtræder et vilkår i en langfristet låneaftale, og forpligtelsen af denne grund kræves indfriet på anfordring, skal den klassificere forpligtelsen som kortfristet, selv om långiver efter regnskabsårets afslutning og inden godkendelsen af årsregnskabets offentliggørelse har indvilliget i ikke at kræve betaling som følge af misligholdelsen. En virksomhed skal klassificere forpligtelsen som kortfristet, fordi virksomheden ved regnskabsårets afslutning ikke har nogen ubetinget ret til at udskyde indfrielsen af forpligtelsen i mindst 12 måneder efter dette tidspunkt.
75
En virksomhed skal imidlertid klassificere forpligtelsen som langfristet, hvis långiver ved regnskabsårets afslutning indvilligede i at give fristforlængelse med udløb mindst 12 måneder efter regnskabsårets afslutning. Inden for denne periode kan virksomheden udbedre misligholdelsen, og långiver kan ikke kræve øjeblikkelig tilbagebetaling.
76
For så vidt angår lån, der klassificeres som kortfristede forpligtelser, gælder det, at hvis følgende begivenheder opstår mellem tidspunktet for regnskabsårets afslutning og det tidspunkt, hvor årsregnskabet godkendes til offentliggørelse, skal disse begivenheder oplyses som ikke-regulerende begivenheder i overensstemmelse med IAS 10 
Begivenheder efter regnskabsårets afslutning:
a)
langfristet refinansiering
b)
udbedring af misligholdelse af en langfristet låneaftale og
c)
fristforlængelse fra långiver med udløb mindst 12 måneder efter regnskabsårets afslutning med henblik på udbedring af misligholdelsen af en langfristet låneaftale.
Oplysninger, der skal fremgå enten af balancen eller af noterne
77
En virksomhed skal, enten i sin balance eller i noterne, yderligere underklassificere regnskabsposter på en for virksomhedens aktiviteter hensigtsmæssig måde.
78
Hvor detaljeret underklassifikationen skal være, afhænger af kravene i IFRS-standarderne samt af beløbenes størrelse, art og funktion. En virksomhed skal ligeledes lægge de i afsnit 58 nævnte faktorer til grund ved vurderingen af graden af underklassifikation. Oplysningerne varierer for de forskellige poster. Eksempelvis:
a)
poster vedrørende materielle anlægsaktiver opdeles i kategorier i overensstemmelse med IAS 16
b)
tilgodehavender opdeles i tilgodehavender hos kunder, tilgodehavender hos nærtstående parter samt forudbetalinger og andre beløb
c)
varebeholdninger opdeles i overensstemmelse med IAS 2 
Varebeholdninger
 i klassifikationer som indkøbte handelsvarer, hjælpematerialer, materialer, varer under fremstilling og færdigvarer
d)
hensatte forpligtelser opdeles i omkostninger vedrørende personaleydelser og andre poster og
e)
egenkapital og reserver opdeles i forskellige kategorier så som indskudskapital, overkurs ved emission og reserver.
79
En virksomhed skal give følgende oplysninger i enten balancen, egenkapitalopgørelsen eller noterne:
a)
for hver kapitalklasse:
i)
antallet af godkendte aktier
ii)
antallet af udstedte, fuldt betalte aktier samt udstedte, ikke fuldt betalte aktier
iii)
pålydende værdi pr. aktie. eller at aktierne ikke har en pålydende værdi
iv)
afstemning af antallet af aktier i omløb ved regnskabsårets begyndelse og afslutning
v)
aktieklassens rettigheder, præferencer og begrænsninger, herunder begrænsninger med hensyn til udbetaling af udbytte og tilbagebetaling af kapital
vi)
antallet af aktier i virksomheden, som besiddes af virksomheden, dens dattervirksomheder eller associerede virksomheder, og
vii)
antallet af aktier forbeholdt udstedelse gennem optioner og aktiesalgsaftaler, med oplysning om betingelser og beløb, og
b)
en beskrivelse af arten af og formålet med hver reserve inden for egenkapitalen.
80
Virksomheder uden selskabskapital, eksempelvis interessentskaber eller fonde, skal give oplysninger svarende til de krav, der er opstillet i afsnit 79(a), om regnskabsårets bevægelser i hver kategori af egenkapitalinteresser og de til hver kategori af egenkapitalinteresser hørende rettigheder, præferencer og begrænsninger.
80A
Hvis en virksomhed har omklassificeret
a)
et indløseligt finansielt instrument, der klassificeres som et egenkapitalinstrument, eller
b)
et instrument, som forpligter virksomheden til at overdrage en pro rata-andel af virksomhedens nettoaktiver til en anden part i tilfælde af likvidation, og som klassificeres som et egenkapitalinstrument,
fra finansielle forpligtelser til egenkapital, skal den oplyse det omklassificerede beløb til og fra hver kategori (finansielle forpligtelser og egenkapital) samt tidspunktet for og årsagen til omklassifikationen.
Resultatopgørelse og opgørelse af anden totalindkomst
81A
Resultatopgørelsen og opgørelsen af anden totalindkomst (opgørelse af totalindkomst) skal foruden resultatafsnittet og afsnittet indeholdende anden totalindkomst præsentere følgende:
a)
resultat
b)
samlet anden totalindkomst
c)
totalindkomst for regnskabsåret, der udgør summen af resultat og anden totalindkomst.
Hvis en virksomhed præsenterer en særskilt resultatopgørelse, skal den ikke præsentere resultatafsnittet i opgørelsen af totalindkomst.
81B
Foruden resultatafsnittet og afsnittet indeholdende anden totalindkomst skal en virksomhed præsentere følgende poster som en allokering af resultatet og anden totalindkomst for perioden:
a)
årets resultat, som kan henføres til:
i)
minoritetsinteresser og
ii)
ejerne af modervirksomheden
b)
årets totalindkomst, som kan henføres til:
i)
minoritetsinteresser og
ii)
ejerne af modervirksomheden
Hvis en virksomhed præsenterer resultatet i en særskilt opgørelse, skal a) fremgå af denne opgørelse.
Oplysninger, der skal fremgå af resultatafsnittet eller resultatopgørelsen
81
[Ophævet]
82
Foruden de poster, der kræves i henhold til andre IFRS-standarder, skal resultatafsnittet eller resultatopgørelsen indeholde regnskabsposter, der præsenterer følgende beløb for perioden:
a)
omsætning, med separat præsentation af:
i)
renteindtægter beregnet ved hjælp af den effektive rentes metode og
ii)
forsikringsindtægter (jf. IFRS 17)
aa)
gevinster og tab hidrørende fra ophør af indregning af finansielle aktiver målt til amortiseret kostpris
ab)
udgifter til forsikringsservice fra udstedte kontrakter, der er omfattet af IFRS 17 (jf. IFRS 17),
ac)
indtægter eller udgifter fra indgåede genforsikringskontrakter (jf. IFRS 17)
b)
finansieringsomkostninger
ba)
tab ved værdiforringelse (herunder tilbageførsel af tab eller gevinster ved værdiforringelse) fastlagt i overensstemmelse med afsnit 5.5 i IFRS 9
bb)
finansielle forsikringsindtægter eller -udgifter fra udstedte kontrakter, som er omfattet af IFRS 17 (jf. IFRS 17)
bc)
finansielle forsikringsindtægter eller -udgifter fra indgåede genforsikringskontrakter (jf. IFRS 17)
c)
andel af resultatet i associerede virksomheder og joint ventures, som regnskabsmæssigt er behandlet efter den indre værdis metode
ca)
hvis et finansielt aktiv omklassificeres fra kategorien måling til amortiseret kostpris, så det måles til dagsværdi gennem resultatet, eventuelle gevinster og tab hidrørende fra en forskel mellem det finansielle aktivs tidligere amortiserede kostpris og dagsværdien på omklassificeringsdatoen (som defineret i IFRS 9)
cb)
hvis et finansielt aktiv omklassificeres fra kategorien måling til dagsværdi gennem anden totalindkomst, så det måles til dagsværdi gennem resultatet, eventuelle akkumulerede gevinster og tab, der tidligere er indregnet i anden totalindkomst, og som omklassificeres til resultatet
d)
skatteomkostninger
e)
[ophævet]
ea)
et enkelt samlet beløb for ophørte aktiviteter (se IFRS 5).
f)–i)
[ophævet]
Oplysninger, der skal fremgå af afsnittet indeholdende anden totalindkomst
82A
Afsnittet indeholdende anden totalindkomst skal præsentere regnskabsposter for beløbene i perioden for:
a)
poster vedrørende anden totalindkomst (med undtagelse af beløb under litra b)), klassificeret efter art og grupperet i regnskabsposter, der i henhold til andre IFRS-standarder:
i)
ikke efterfølgende vil blive omklassificeret til resultatet og
ii)
efterfølgende vil blive omklassificeret til resultatet, når bestemte betingelser er opfyldt
b)
den andel af anden totalindkomst i associerede virksomheder og joint ventures, som regnskabsmæssigt er behandlet efter den indre værdis metode, opdelt efter andelen af poster, der i henhold til andre IFRS-standarder:
i)
ikke efterfølgende vil blive omklassificeret til resultatet og
ii)
efterfølgende vil blive omklassificeret til resultatet, når bestemte betingelser er opfyldt
83-84
[Ophævet]
85
En virksomhed skal præsentere yderligere regnskabsposter (herunder gennem opdeling af regnskabsposterne i afsnit 82), overskrifter og subtotaler i resultatopgørelsen og opgørelsen af anden totalindkomst, hvis dette er relevant for forståelsen af virksomhedens finansielle indtjening.
85A
Hvis en virksomhed præsenterer subtotaler i overensstemmelse med afsnit 85, skal disse subtotaler:
a)
bestå af regnskabsposter, der består af beløb, som er indregnet og målt i overensstemmelse med IFRS
b)
præsenteres og mærkes på en måde, der gør de regnskabsposter, der udgør subtotalen, klare og forståelige
c)
være konsistente fra periode til periode i overensstemmelse med afsnit 45, og
d)
de må ikke præsenteres på en mere fremtrædende måde end de subtotaler og totalbeløb, der kræves for resultatopgørelsen og opgørelsen af anden totalindkomst i henhold til IFRS.
85B
En virksomhed skal præsentere regnskabsposterne i resultatopgørelsen og opgørelsen af anden totalindkomst, hvor der foretages afstemning af eventuelle subtotaler, der præsenteres i overensstemmelse med afsnit 85, med de subtotaler eller de totalbeløb, der kræves for sådanne opgørelser i henhold til IFRS.
86
Eftersom virkningerne af en virksomheds forskellige aktiviteter, transaktioner og andre begivenheder varierer med hensyn til hyppighed, mulighed for gevinst eller tab og forudsigelighed, er oplysninger om elementer af indtjening en hjælp til forståelsen af den opnåede indtjening og opstilling af prognoser for fremtidige resultater. En virksomhed kan indregne yderligere poster i resultatopgørelsen og opgørelsen af anden totalindkomst og ændre beskrivelserne og posternes rækkefølge, når dette er nødvendigt for at forklare indtjeningselementerne. Virksomheden skal tage hensyn til faktorer som væsentlighed og indtægter og omkostningers art og funktion. En finansiel institution kan eksempelvis tilpasse beskrivelserne for at give informationer, der er relevante for en finansiel institutions aktiviteter. En virksomhed modregner kun indtægts- og omkostningsposter, når kriterierne i afsnit 32 er opfyldt.
87
En virksomhed skal ikke præsentere nogen indtægts- eller omkostningsposter som ekstraordinære poster, hverken i resultatopgørelsen eller i opgørelsen af anden totalindkomst eller i noterne.
Årets resultat
88
En virksomhed skal indregne indtægts- og omkostningsposter for et regnskabsår i resultatet, medmindre andet kræves eller tillades i henhold til enIFRS.
89
Nogle IFRS-standarder angiver tilfælde, hvor en virksomhed skal indregne bestemte poster uden for resultatet i det aktuelle regnskabsår. IAS 8 angiver to sådanne tilfælde: korrektion af fejl og virkningen af ændringer i anvendt regnskabspraksis. Andre IFRS-standarder kræver eller tillader, at elementer af anden totalindkomst, der opfylder definitionen i 
Begrebsrammen
 på indtægter og omkostninger, udelades fra resultatet (jf. afsnit 7).
Anden totalindkomst i regnskabsåret
90
En virksomhed skal enten i resultatopgørelsen og opgørelsen af anden totalindkomst eller i noterne oplyse de skattebeløb, der vedrører hver enkelt af posterne indregnet i anden totalindkomst, herunder omklassifikationsreguleringer.
91
En virksomhed kan præsentere posterne indregnet i anden totalindkomst enten:
a)
med fradrag af de dermed forbundne skattemæssige virkninger eller
b)
før tilknyttede skattemæssige virkninger med et samlet beløb for summen af skat vedrørende disse poster.
Hvis en virksomhed vælger alternativ b), skal den fordele skatten mellem de poster, der efterfølgende måske omklassificeres til resultatafsnittet, og dem, der ikke efterfølgende vil blive omklassificeret til resultatafsnittet.
92
En virksomhed skal give oplysning om omklassifikationsreguleringer, der vedrører elementerne af anden totalindkomst.
93
Det fremgår af andre IFRS-standarder, hvorvidt og hvornår beløb, der tidligere er indregnet i anden totalindkomst, skal omklassificeres til resultatet. Sådanne omklassifikationer betegnes som omklassifikationsreguleringer i denne standard. En omklassifikationsregulering medtages i det tilknyttede element af anden totalindkomst i den periode, hvor reguleringen omklassificeres til resultatet. Disse beløb kan have været indregnet i anden totalindkomst som urealiserede gevinster i den aktuelle eller tidligere perioder. Disse urealiserede gevinster skal fratrækkes anden totalindkomst i den periode, hvor de realiserede gevinster omklassificeres til resultatet, for at undgå at medtage dem dobbelt i den samlede totalindkomst.
94
En virksomhed kan præsentere omklassifikationsreguleringer i resultatopgørelsen og opgørelsen af anden totalindkomst eller i noterne. En virksomhed, der præsenterer omklassifikationsreguleringer i noterne, skal præsentere posterne indregnet i anden totalindkomst efter eventuelle tilknyttede omklassifikationsreguleringer.
95
Omklassifikationsreguleringer opstår eksempelvis ved afhændelse af en udenlandsk virksomhed (jf. IAS 21), og når en sikret forventet pengestrøm påvirker resultatet (jf. afsnit 6.5.11, litra d), i IFRS 9 vedrørende sikring af pengestrømme).
96
Omklassifikationsreguleringer opstår ikke vedrørende ændringer i reserver for opskrivninger, som er indregnet i overensstemmelse med IAS 16 eller IAS 38 eller på omvurderinger af ydelsesbaserede pensionsordninger indregnet i overensstemmelse med IAS 19. Disse elementer er indregnet i anden totalindkomst og er ikke omklassificeret til resultatet i efterfølgende perioder. Ændringer i reserver for opskrivning kan overføres til overført resultat i senere perioder, efterhånden som aktivet anvendes, eller når der sker ophør af indregning (jf. IAS 16 og IAS 38). I henhold til IFRS 9 opstår omklassifikationsreguleringer ikke, hvis en sikring af pengestrømme eller den regnskabsmæssige behandling af den tidsmæssige værdi af en option (eller terminsdelen af en terminskontrakt eller valutaspændet for et finansielt instrument) resulterer i beløb, som fjernes fra henholdsvis reserven vedrørende sikring af pengestrømme eller et separat egenkapitalelement, og medtages direkte i aktivets eller forpligtelsens oprindelige kostpris eller anden regnskabsmæssige værdi. Disse beløb overføres direkte til aktiver eller forpligtelser.
Oplysninger, der skal fremgå enten af resultatopgørelsen og opgørelsen af anden totalindkomst eller af noterne
97
Hvis indtægts- eller omkostningsposter er væsentlige, skal en virksomhed give separat oplysning om deres art og størrelse.
98
Forhold, som ville give anledning til separat oplysning om indtægts- eller omkostningsposter, omfatter blandt andet:
a)
nedskrivninger af varebeholdninger til nettorealisationsværdi eller af materielle anlægsaktiver til genindvindingsværdi samt tilbageførsler af sådanne nedskrivninger
b)
omstruktureringer af virksomhedens aktiviteter samt tilbageførsler af hensættelser til omstruktureringsomkostninger
c)
afhændelse af materielle anlægsaktiver
d)
afhændelse af investeringer
e)
ophørte aktiviteter
f)
afgørelse af retssager og
g)
tilbageførsel af andre hensatte forpligtelser.
99
En virksomhed skal præsentere en opgørelse af omkostninger, der er indregnet i resultatet, klassificeret enten på grundlag af art eller funktion inden for virksomheden, alt efter hvilken type information der er pålidelig og mest relevant.
100
Virksomheder tilskyndes til at præsentere analysen i afsnit 99 i resultatopgørelsen og opgørelsen af anden totalindkomst.
101
Omkostninger underklassificeres for at fremhæve en række elementer af indtjening, som kan variere med hensyn til hyppighed, mulighed for gevinst eller tab og forudsigelighed. Denne opgørelse kan gives på to forskellige måder.
102
Den første opgørelsesmetode er "artsopdeling af omkostninger". En virksomhed skal sammendrage omkostninger i resultatet på baggrund af art (eksempelvis afskrivninger, materialekøb, transportomkostninger, personaleydelser og reklameomkostninger) og skal ikke allokere dem yderligere på funktioner i virksomheden. Denne metode kan være let anvendelig, fordi det ikke er nødvendigt at allokere omkostninger på basis af funktioner. Nedenfor gives et eksempel på artsopdeling af omkostninger:
Omsætning
X
Andre indtægter
X
Ændring i lagre af færdigvarer og varer under fremstilling
X
Forbrugte råvarer og hjælpematerialer
X
Omkostninger vedrørende personaleydelser
X
Afskrivninger
X
Andre omkostninger
X
Samlede omkostninger
(X)
Resultat før skat
X
103
Den anden opgørelsesmetode er "funktionsopdeling af omkostninger". Her klassificeres omkostninger i henhold til deres funktion som en del af vareforbrug eller eksempelvis distributions- eller administrationsomkostninger. Efter denne metode skal en virksomhed som minimum oplyse sit vareforbrug separat fra andre omkostninger. Denne metode kan give regnskabsbrugerne mere relevant information end artsopdeling af omkostninger, men allokeringen af omkostninger efter funktion kan være vilkårlig og beror i stor udstrækning på et skøn. Nedenfor gives et eksempel på funktionsopdeling af omkostninger:
Omsætning
X
Vareforbrug
(X)
Bruttoresultat
X
Andre indtægter
X
Distributionsomkostninger
(X)
Administrationsomkostninger
(X)
Andre omkostninger
(X)
Resultat før skat
X
104
En virksomhed, som klassificerer omkostninger efter funktion, skal give supplerende oplysninger om omkostningernes art, herunder afskrivninger og omkostninger til personaleydelser.
105
Virksomhedens valg af artsopdeling eller funktionsopdeling af omkostninger beror på historiske og branchemæssige faktorer såvel som på virksomhedens art. Begge metoder indikerer, hvilke omkostninger der kan variere direkte eller indirekte i forhold til virksomhedens salg eller produktion. Idet begge metoder indebærer fordele for forskellige typer virksomheder, kræves det i denne standard, at ledelsen vælger den præsentationsmetode, der er pålidelig og mest relevant. Da information om omkostningernes art er nyttig til at forudsige fremtidige pengestrømme, skal supplerende oplysninger dog gives, hvis der anvendes funktionsopdeling. I afsnit 104 har "personaleydelser" samme betydning som i IAS 19.
Egenkapitalopgørelse
Oplysninger, der skal fremgå af egenkapitalopgørelsen
106
Virksomheden skal udarbejde en egenkapitalopgørelse som krævet i afsnit 10. Egenkapitalopgørelsen indeholder følgende oplysninger:
a)
den samlede totalindkomst for regnskabsåret med særskilt angivelse af de samlede beløb, der kan henføres til ejere af modervirksomheden og til minoritetsinteresser
b)
virkningerne for hvert egenkapitalelement af ændringer i anvendt regnskabspraksis eller tilpasning med tilbagevirkende kraft indregnet i overensstemmelse med IAS 8, og
c)
[ophævet]
d)
afstemning mellem den regnskabsmæssige værdi af hvert egenkapitalelement ved regnskabsperiodens begyndelse og afslutning med (som minimum) separat oplysning om ændringer, der hidrører fra:
i)
resultat
ii)
anden totalindkomst og
iii)
transaktioner med ejere i deres egenskab af ejere med separat præsentation af bidrag fra og udlodninger til ejere samt ændringer i ejerandele i dattervirksomheder, der ikke medfører tab af bestemmende indflydelse.
Oplysninger, der skal fremgå af egenkapitalopgørelsen eller af noterne
106A
For hvert egenkapitalelement skal virksomheden, enten i egenkapitalopgørelsen eller i noterne, præsentere en analyse af anden totalindkomst pr. post (jf. afsnit 106, litra d), nr. ii)).
107
En virksomhed skal, enten i egenkapitalopgørelsen eller i noterne, oplyse den beløbsmæssige størrelse af udbytte indregnet som udlodninger til ejerne i løbet af regnskabsåret og det dermed forbundne beløb pr. aktie.
108
I afsnit 106 omfatter egenkapitalelementerne eksempelvis hver kategori af kapitalindskud, den akkumulerede saldo for hver kategori af anden totalindkomst og overført resultat.
109
Ændringer i virksomhedens egenkapital mellem regnskabsårets begyndelse og afslutning afspejler stigninger eller fald i virksomhedens nettoaktiver i løbet af regnskabsåret. Bortset fra ændringer, der opstår som følge af transaktioner med ejere i deres egenskab af ejere (eksempelvis kapitalindskud, tilbagekøb af virksomhedens egne egenkapitalinstrumenter og udbytte) samt transaktionsomkostninger, som er direkte forbundet med sådanne transaktioner, er den samlede egenkapitalbevægelse i løbet af regnskabsåret udtryk for den samlede beløbsmæssige størrelse af indtægter og omkostninger, herunder gevinster og tab, frembragt af virksomhedens aktiviteter i løbet af regnskabsåret.
110
IAS 8 kræver reguleringer med tilbagevirkende kraft ved gennemførelse af ændringer i anvendt regnskabspraksis i det omfang, dette er praktisk muligt, undtagen når der i overgangsbestemmelserne i en anden IFRS stilles andre krav. IAS 8 kræver desuden, at tilpasninger, som har til formål at korrigere fejl, foretages med tilbagevirkende kraft i det omfang, det er praktisk muligt. Reguleringer og tilpasninger med tilbagevirkende kraft udgør ikke egenkapitalbevægelser, men er reguleringer primo i overført resultat, bortset fra når en IFRS stiller krav om regulering med tilbagevirkende kraft af et andet element af egenkapitalen. Det kræves i afsnit 106, litra b), at egenkapitalopgørelsen oplyser særskilt om henholdsvis den samlede regulering af hvert egenkapitalelement, der foretages som følge af ændringer i anvendt regnskabspraksis, og korrektion af fejl. Disse reguleringer oplyses for hvert tidligere regnskabsår og regnskabsårets begyndelse.
Pengestrømsopgørelse
111
Informationer om pengestrømme giver regnskabsbrugerne et grundlag for at vurdere virksomhedens evne til at frembringe likvide beholdninger og tilsvarende likvide midler og virksomhedens behov for at anvende disse pengestrømme. IAS 7 opstiller krav for præsentation af og oplysning om informationer om pengestrømme.
Noter
Struktur
112
Noterne skal:
a)
oplyse om grundlaget for udarbejdelsen af årsregnskabet og den regnskabspraksis, der er anvendt i overensstemmelse med afsnit 117-124
b)
give de af IFRS-standarderne krævede oplysninger, som ikke præsenteres andetsteds i årsregnskabet, og
c)
give oplysninger, der ikke præsenteres andre steder i årsregnskabet, men som er relevante for at forstå årsregnskabet.
113
En virksomhed skal, i det omfang det er praktisk muligt, opstille noterne på en systematisk måde. Ved fastlæggelsen af en systematisk måde skal virksomheden tage hensyn til indvirkningen på årsregnskabernes forståelighed og sammenlignelighed. En virksomhed skal foretage en krydshenvisning af hver post i opgørelserne af finansiel stilling og i resultatopgørelsen og opgørelsen af anden totalindkomst og i egenkapitalopgørelsen og opgørelsen af pengestrømme til eventuelle tilknyttede oplysninger i noterne.
114
Eksempler på systematisk opstilling eller gruppering af noterne:
a)
fremhævelse af de aktivitetsområder, som virksomheden anser for at være mest relevante for forståelsen af virksomhedens indtjening og finansielle stilling, så som gruppering af oplysninger om bestemte driftsaktiviteter
b)
gruppering af oplysninger om poster, der måles på samme måde, herunder f.eks. aktiver målt til dagsværdi, eller
c)
samme rækkefølge af regnskabsposter som i opgørelsen/opgørelserne af resultatet og opgørelsen af anden totalindkomst og opgørelsen af finansiel stilling, herunder f.eks.:
i)
erklæring om overensstemmelse med IFRS-standarder (jf. afsnit 16)
ii)
væsentlige informationer om anvendt regnskabspraksis (jf. afsnit 117)
iii)
supplerende information vedrørende poster, som præsenteres i balancen og resultatopgørelsen og opgørelsen af anden totalindkomst og i egenkapitalopgørelsen og opgørelsen af pengestrømme i samme rækkefølge, i hvilken hver opgørelse og hver regnskabspost præsenteres, og
iv)
andre oplysninger, herunder
1)
eventualforpligtelser (jf. IAS 37) og ikke-indregnede kontraktlige forpligtelser og
2)
ikke-økonomiske oplysninger, eksempelvis virksomhedens formål med og politikker for finansiel risikostyring (jf. IFRS 7).
115
[Ophævet]
116
En virksomhed kan præsentere noter, som giver information om grundlaget for udarbejdelsen af årsregnskabet og den anvendte regnskabspraksis, som en separat del af årsregnskabet.
Oplysning om anvendt regnskabspraksis
117
En virksomhed skal oplyse væsentlige informationer om anvendt regnskabspraksis (jf. afsnit 7) Informationer om anvendt regnskabspraksis er væsentlige, hvis de sammen med andre informationer i virksomhedens årsregnskab med rimelighed kan forventes at påvirke de beslutninger, som de primære brugere af årsregnskaber præsenteret til brug for offentligheden træffer på grundlag af disse årsregnskaber.
117A
Informationer om anvendt regnskabspraksis, som vedrører ikkevæsentlige transaktioner, andre begivenheder eller forhold, er ikkevæsentlige og behøver ikke at blive offentliggjort. Informationer om anvendt regnskabspraksis kan dog være væsentlige på grund af arten af de tilknyttede transaktioner, andre begivenheder eller forhold, selv om beløbene er ubetydelige. Det er imidlertid ikke alle informationer om anvendt regnskabspraksis vedrørende væsentlige transaktioner, andre begivenheder eller forhold, der i sig selv er væsentlige.
117B
Informationer om anvendt regnskabspraksis forventes at være væsentlige, hvis brugerne af en virksomheds årsregnskab ville have brug for dem til at forstå andre væsentlige informationer i årsregnskabet. Eksempelvis vil en virksomhed sandsynligvis tage hensyn til informationer om anvendt regnskabspraksis, som er væsentlige for dens årsregnskab, hvis disse informationer vedrører væsentlige transaktioner, andre begivenheder eller forhold, og:
a)
virksomheden ændrede sin regnskabspraksis i løbet af regnskabsåret, og denne ændring medførte en væsentlig ændring af oplysningerne i årsregnskabet
b)
virksomheden valgte regnskabspraksis blandt en eller flere muligheder, der er tilladt i henhold til IFRS. En sådan situation kan opstå, hvis virksomheden valgte at måle investeringsejendomme til historisk kostpris i stedet for dagsværdi
c)
regnskabspraksis blev udviklet i overensstemmelse med IAS 8 i mangel af en IFRS, der specifikt finder anvendelse
d)
regnskabspraksis vedrører et område, hvor en virksomhed skal foretage væsentlige vurderinger eller antagelser i forbindelse med anvendelsen af en regnskabspraksis, og virksomheden oplyser disse vurderinger eller antagelser i overensstemmelse med afsnit 122 og 125 eller
e)
den regnskabsmæssige behandling, der kræves for dem, er kompleks, og brugere af virksomhedens årsregnskab ville ellers ikke kunne forstå disse væsentlige transaktioner, andre begivenheder eller betingelser. En sådan situation kan opstå, hvis en virksomhed anvender mere end én IFRS på en kategori af væsentlige transaktioner.
117C
Informationer om anvendt regnskabspraksis, der fokuserer på, hvordan en virksomhed har anvendt IFRS-kravene på sine egne forhold, giver virksomhedsspecifikke informationer, der er mere anvendelige for regnskabsbrugere end standardiserede informationer, eller informationer, der kun duplikerer eller sammenfatter kravene i IFRS-standarderne.
117D
Hvis en virksomhed giver uvæsentlige informationer om regnskabspraksis, må sådanne informationer ikke skjule væsentlige informationer om anvendt regnskabspraksis.
117E
En virksomheds konklusion om, at informationer om anvendt regnskabspraksis er uvæsentlige, påvirker ikke de tilknyttede oplysningskrav i andre IFRS-standarder.
118
[Ophævet]
119
[Ophævet]
120
[Ophævet]
121
[Ophævet]
122
Virksomheder skal sammen med væsentlige informationer om anvendt regnskabspraksis eller andre noter oplyse om de vurderinger, ud over skønsmæssige vurderinger (jf. afsnit 125), som ledelsen har foretaget som led i anvendelsen af virksomhedens regnskabspraksis, og som har den væsentligste indvirkning på de i årsregnskabet indregnede beløb.
123
Som led i anvendelsen af virksomhedens regnskabspraksis foretager ledelsen forskellige vurderinger, ud over skønsmæssige vurderinger, som kan have væsentlig indvirkning på de beløb, som ledelsen har indregnet i årsregnskabet. Ledelsen foretager eksempelvis vurderinger i sin afgørelse af:
a)
[ophævet]
b)
hvornår alle væsentlige risici og afkast tilknyttet ejendomsretten til finansielle aktiver og, for leasinggivere, aktiver, der er genstand for leasingkontrakter, overdrages til andre virksomheder,
c)
hvorvidt visse salg af varer i realiteten er finansieringsordninger og derfor ikke medfører omsætning, og
d)
hvorvidt et finansielt aktivs kontraktlige vilkår på bestemte tidspunkter medfører pengestrømme, som alene består af betaling af afdrag og renter på hovedstolen.
124
Nogle af de oplysninger, der skal gives i overensstemmelse med afsnit 122, kræves i andre IFRS-standarder. Eksempelvis kræves det i IFRS 12 
Oplysninger om kapitalandele i andre virksomheder
, at en virksomhed skal oplyse om den bedømmelse, den har foretaget i forbindelse med fastlæggelsen af, hvorvidt den har bestemmende indflydelse på en anden virksomhed. I IAS 40 
Investeringsejendomme
 kræves oplysning om de kriterier, virksomheden har opstillet for at skelne investeringsejendomme fra domicilejendomme og ejendomme, som besiddes med henblik på videresalg som led i det normale forretningsforløb, når klassifikation af ejendommen er vanskelig.
Kilder til skønsmæssig usikkerhed
125
En virksomhed skal oplyse om forudsætninger, der er lagt til grund for fremtiden, samt andre væsentlige kilder til skønsmæssig usikkerhed ved årsregnskabets afslutning, som indebærer en betydelig risiko for at medføre en væsentlig regulering af den regnskabsmæssige værdi af aktiver og forpligtelser inden for det næste regnskabsår. Noterne skal, for så vidt angår disse aktiver og forpligtelser, indeholde detaljerede oplysninger om:
a)
deres art og
b)
deres regnskabsmæssige værdi ved regnskabsårets afslutning.
126
Ved opgørelsen af den regnskabsmæssige værdi af visse aktiver og forpligtelser kræves et skøn over, hvordan usikre fremtidige begivenheder påvirker disse aktiver og forpligtelser ved regnskabsårets afslutning. Hvor der eksempelvis ikke findes aktuelle oplysninger om markedspriser, er det nødvendigt at foretage fremtidsorienterede skøn for at måle genindvindingsværdien for kategorier af materielle anlægsaktiver, virkningen af teknologisk forældelse af varebeholdninger, hensatte forpligtelser som afhænger af det fremtidige resultat af en igangværende retssag samt forpligtelser vedrørende langsigtede personaleydelser, så som pensionsforpligtelser. Disse skøn indebærer forudsætninger vedrørende forhold som regulering for risiko i pengestrømme eller diskonteringssatser, fremtidige ændringer i lønninger og fremtidige ændringer i priser, som påvirker andre omkostninger.
127
De forudsætninger og andre kilder til skønsmæssig usikkerhed, som skal oplyses i overensstemmelse med afsnit 125, knytter sig til de skøn, som kræver ledelsens sværeste og mest subjektive eller komplicerede vurderinger. I takt med at antallet af variabler og forudsætninger, som kan påvirke den mulige fremtidige afklaring af usikkerhedsfaktorerne, stiger, bliver ledelsens vurderinger stadigt mere subjektive og komplicerede, og risikoen for, at dette medfører en væsentlig regulering af den regnskabsmæssige værdi af aktiver og forpligtelser vil normalt stige tilsvarende.
128
De oplysninger, der kræves i henhold til afsnit 125, gælder ikke for aktiver og forpligtelser, som indebærer en væsentlig risiko for, at deres regnskabsmæssige værdi ændrer sig væsentligt inden for det næste regnskabsår, hvis de ved regnskabsårets afslutning måles til dagsværdi på grundlag af en officiel markedskurs på et aktivt marked for et aktiv eller en forpligtelse af samme type. En sådan dagsværdi kan ændre sig væsentligt inden for det næste regnskabsår, men disse ændringer vil ikke opstå som følge af forudsætninger eller andre kilder til skønsmæssig usikkerhed ved regnskabsårets afslutning.
129
En virksomhed skal præsentere oplysningerne i afsnit 125 på en måde, som hjælper regnskabsbrugerne til en forståelse af ledelsens vurderinger vedrørende fremtiden samt andre kilder til skønsmæssig usikkerhed. Arten og omfanget af oplysningerne afhænger af arten af forudsætningerne og andre forhold. Som eksempler på de oplysninger, en virksomhed giver, kan nævnes:
a)
arten af forudsætningen eller anden skønsmæssig usikkerhed
b)
de regnskabsmæssige værdiers følsomhed over for de metoder, forudsætninger og skøn, der ligger til grund for beregningen af værdierne, herunder årsagerne til denne følsomhed
c)
den forventede afklaring af en usikkerhed samt angivelse af, hvilke mulige resultater der med rimelighed kan forventes inden for det næste regnskabsår, for så vidt angår de regnskabsmæssige værdier af berørte aktiver og forpligtelser, og
d)
en redegørelse for ændringer af tidligere forudsætninger i relation til disse aktiver og forpligtelser, hvis usikkerheden ikke er blevet afklaret.
130
Denne standard stiller ikke noget krav om, at en virksomhed skal give oplysning om budgetter eller fremskrivninger i forbindelse med de i afsnit 125 krævede oplysninger.
131
Det er undertiden praktisk umuligt at oplyse omfanget af de mulige virkninger af en forudsætning eller andre kilder til skønsmæssig usikkerhed ved regnskabsårets afslutning. I sådanne tilfælde skal virksomheden oplyse, at det på grundlag af aktuel viden er rimeligt sandsynligt, at resultater inden for det næste regnskabsår, som er i uoverensstemmelse med forudsætningerne, kan nødvendiggøre en væsentlig regulering af den regnskabsmæssige værdi af det berørte aktiv eller den berørte forpligtelse. Under alle omstændigheder skal virksomheden oplyse arten og den regnskabsmæssige værdi af det specifikke aktiv eller den specifikke forpligtelse (eller kategori af aktiver eller forpligtelser), som påvirkes af forudsætningen.
132
De i afsnit 122 anførte oplysninger om visse vurderinger foretaget af ledelsen som led i anvendelsen af virksomhedens regnskabspraksis vedrører ikke de oplysninger om kilder til skønsmæssig usikkerhed, der er anført i afsnit 125.
133
Andre IFRS-standarder indeholder krav om oplysning af visse af de forudsætninger, der ellers ville kræves i overensstemmelse med afsnit 125. IAS 37 kræver eksempelvis i visse tilfælde oplysning om væsentlige forudsætninger vedrørende fremtidige begivenheder, som påvirker kategorier af hensatte forpligtelser. IFRS 13 
Måling af dagsværdi
 kræver oplysning om væsentlige forudsætninger (herunder værdiansættelsesmetode(r) og inputs), som virksomheden lægger til grund ved måling af dagsværdien af aktiver og forpligtelser, som er indregnet til dagsværdi.
Kapital
134
En virksomhed skal give oplysninger, som gør det muligt for brugere af virksomhedens årsregnskab at vurdere virksomhedens mål med, politikker og procedurer for kapitalstyring.
135
For at overholde afsnit 134 skal virksomheden oplyse følgende:
a)
kvalitative informationer om dens mål med, politikker og procedurer for kapitalstyring, herunder
i)
en beskrivelse af, hvad den forvalter som kapital
ii)
hvornår en virksomhed er underlagt eksterne kapitalkrav, arten af disse krav samt hvordan kravene er indarbejdet i kapitalstyringen, og
iii)
hvordan den opfylder sine mål for kapitalstyring
b)
kvantitative data i oversigtsform om, hvad der omfattes af virksomhedens kapitalstyring. Nogle virksomheder anser visse finansielle forpligtelser (eksempelvis visse former for efterstillet gæld) som en del af kapitalen. Andre virksomheder udelukker visse egenkapitalelementer fra deres definition af kapital (eksempelvis elementer hidrørende fra sikring af pengestrømme)
c)
eventuelle ændringer i a) og b) i forhold til det foregående regnskabsår
d)
om den har overholdt eventuelle eksterne kapitalkrav, som den er underlagt, i regnskabsåret
e)
hvis virksomheden ikke har overholdt sådanne eksterne kapitalkrav, følgerne af denne manglende overholdelse.
Virksomheden baserer disse oplysninger på de informationer, der gives internt til nøglepersoner i ledelsen.
136
En virksomhed kan foretage kapitalstyring på en række forskellige måder og være underlagt en række forskellige kapitalkrav. Et konglomerat kan eksempelvis omfatte virksomheder, der udøver forsikrings- og bankvirksomhed, og sådanne virksomheder kan operere i mange forskellige jurisdiktioner. Hvis en samlet oplysning om kapitalkrav og forvaltningen af kapitalen ikke giver nyttig information eller forvansker en regnskabsbrugers forståelse af virksomhedens kapitalberedskab, skal virksomheden give særskilt oplysning om hvert enkelt kapitalkrav, der gælder for virksomheden.
Indløselige finansielle instrumenter, der klassificeres som egenkapital
136A
I forbindelse med indløselige finansielle instrumenter, der klassificeres som egenkapitalinstrumenter, skal virksomheden (for så vidt dette ikke er sket andetsteds) oplyse følgende:
a)
kvantitative data i oversigtsform om det beløb, der er klassificeret som egenkapital
b)
de mål, politikker og procedurer, den har fastlagt for at opfylde sin forpligtelse til at tilbagekøbe eller indløse instrumenterne, når indehaverne af disse instrumenter forlanger det, herunder eventuelle ændringer i forhold til det foregående regnskabsår
c)
den forventede udgående pengestrøm ved indløsning eller tilbagekøb af den pågældende kategori af finansielle instrumenter og
d)
hvordan den forventede udgående pengestrøm ved indløsning eller tilbagekøb er beregnet.
Andre oplysninger
137
Virksomheden skal i noterne oplyse:
a)
den beløbsmæssige størrelse af udbytte, som er foreslået eller uddelt, før årsregnskabet godkendes til offentliggørelse, men som ikke er indregnet som udlodning til ejere i løbet af regnskabsåret, samt det dermed forbundne beløb pr. aktie og
b)
den beløbsmæssige størrelse af eventuelt kumulativt præferenceudbytte, som ikke er indregnet.
138
Virksomheder skal give oplysninger om følgende, hvis oplysning herom ikke er givet andetsteds i materiale offentliggjort sammen med årsregnskabet:
a)
virksomhedens domicil og juridiske form, indregistreringsland og hjemsted (eller hovedforretningssted, hvis dette ikke er hjemstedet)
b)
en beskrivelse af virksomhedens drift og primære aktiviteter
c)
navnet på modervirksomheden og koncernens øverste modervirksomhed og
d)
virksomhedens levetid, hvis der er tale om en tidsbegrænset virksomhed.
OVERGANG OG IKRAFTTRÆDELSESTIDSPUNKT
139
Virksomheder skal anvende denne standard for regnskabsår, som begynder den 1. januar 2009 eller derefter. Det er tilladt at anvende standarden før dette tidspunkt. Hvis en virksomhed anvender denne standard for et tidligere regnskabsår, skal den oplyse herom.
139A
IFRS 27 (som ændret i juli 2008) medførte ændring af afsnit 106. Virksomheder skal anvende denne ændring på regnskabsår, som begynder den 1. juli 2009 eller derefter. Hvis en virksomhed anvender IAS 27 (ajourført 2008) på en tidligere regnskabsperiode, skal ændringen anvendes på denne tidligere regnskabsperiode. Ændringen skal anvendes med tilbagevirkende kraft.
139B
Indløselige finansielle instrumenter og forpligtelser, der opstår ved likvidation
 (ændringer til IAS 32 og IAS 1), der udkom i februar 2008, ændrede afsnit 138 og indsatte afsnit 8A, 80A og 136A. Virksomheder skal anvende disse ændringer på regnskabsår, der begynder den 1. januar 2009 eller derefter. Det er tilladt at anvende standarden før dette tidspunkt. Hvis en virksomhed anvender ændringerne på et tidligere regnskabsår, skal den give oplysning om dette og anvende de tilsvarende ændringer til IAS 32, IFRS 39, IAS 7 og IFRIC 2 
Andele i andelsvirksomheder og lignende instrumenter
 på samme tidspunkt.
139C
Afsnit 68 og 71 blev ændret ved 
Forbedringer af IFRS-standarder
, der udkom i maj 2008. Virksomheder skal anvende disse ændringer på regnskabsår, der begynder den 1. januar 2009 eller derefter. Det er tilladt at anvende standarden før dette tidspunkt. Hvis en virksomhed anvender ændringerne på en tidligere regnskabsperiode, skal den oplyse herom.
139D
Forbedringer af IFRS-standarder
, udstedt i april 2009, medførte ændring af afsnit 69. Virksomheder skal anvende denne ændring på regnskabsår, som begynder den 1. januar 2010 eller derefter. Det er tilladt at anvende ændringen før dette tidspunkt. Hvis en virksomhed anvender ændringerne på en tidligere regnskabsperiode, skal den oplyse herom.
139E
[Ophævet]
139F
Afsnit 106 og 107 blev ændret, og afsnit 106A blev tilføjet med 
Forbedringer af IFRS-standarder
 udstedt i maj 2010. Virksomheder skal anvende disse ændringer på regnskabsår, der begynder den 1. januar 2011 eller derefter. Det er tilladt at anvende ændringen før dette tidspunkt.
139G
[Ophævet]
139H
IFRS 10 og IFRS 12, der blev udstedt i maj 2011, vedrørte ændringer af afsnit 4, 119, 123 og 124. Virksomheder skal anvende disse ændringer ved anvendelse af IFRS 10 og IFRS 12.
139I
IFRS 13, der blev udstedt i maj 2011, medførte ændring af afsnit 128 og 133. Virksomheder skal anvende disse ændringer ved anvendelse af IFRS 13.
139J
Præsentation af posterne indregnet i anden totalindkomst
 (ændringer til IAS1), der blev udsendt i juni 2011, medførte ændring af afsnit 7, 10, 82, 85–87, 90, 91, 94, 100 og 115, tilføjelse af afsnit 10A, 81A, 81B og 82A og ophævelse af afsnit 12, 81, 83 og 84. Virksomheder skal anvende disse ændringer på regnskabsår, der begynder den 1. juli 2012 eller derefter. Det er tilladt at anvende ændringen før dette tidspunkt. Hvis en virksomhed anvender ændringerne på en tidligere regnskabsperiode, skal den oplyse herom.
139K
IAS 19 
Personaleydelser
 (som ændret i juni 2011) medførte ændring af definitionen af "anden totalindkomst" i afsnit 7 og afsnit 96. Virksomheder skal anvende disse ændringer ved anvendelse af IAS 19 (som ændret i juni 2011).
139L
Afsnit 10, 38 og 41 blev ændret, afsnit 39 og 40 blev ophævet, og afsnit 38A-38D og 40A-40D blev tilføjet i maj 2012 som led i 
Det årlige forbedringsprojekt for perioden 2009-2011
. Virksomheder skal anvende den ændring med tilbagevirkende kraft i overensstemmelse med IAS 8 
Anvendt regnskabspraksis, ændringer i regnskabsmæssige skøn og fejl
 for regnskabsperioder, der begynder den 1. januar 2013 eller derefter. Det er tilladt at anvende ændringen før dette tidspunkt. Hvis en virksomhed anvender ændringen på en tidligere regnskabsperiode, skal den oplyse herom.
139M
[Ophævet]
139N
IFRS 15 
Omsætning fra kontrakter med kunder
, udstedt i maj 2014, medførte ændring af afsnit 34. Virksomheder skal anvende denne ændring ved anvendelse af IFRS 15.
139O
IFRS 9, der blev udstedt i juli 2014, medførte ændring af afsnit 7, 68, 71, 82, 93, 95, 96, 106 og 123 og ophævelse af afsnit 139E, 139G og 139M. Virksomheder skal anvende disse ændringer ved anvendelse af IFRS 9.
139P
Initiativ vedrørende oplysning
 (ændringer til IAS 1), udstedt i december 2014, ændrede afsnit 10, 31, 54-55, 82A, 85, 113-114, 117, 119 og 122, tilføjede afsnit 30A, 55A og 85A-85B og ophævede afsnit 115 og 120. Virksomheder skal anvende disse ændringer på regnskabsår, som begynder den 1. januar 2016 eller derefter. Det er tilladt at anvende standarden før dette tidspunkt. Virksomheder behøver ikke at offentliggøre de oplysninger, der kræves i henhold til afsnit 28-30 i IAS 8 i forbindelse med disse ændringer.
139Q
IFRS 16 
Leasingkontrakter
, udstedt i januar 2016, medførte ændring af afsnit 123. Virksomheder skal anvende denne ændring ved anvendelse af IFRS 16.
139R
IFRS 17, der blev udstedt i maj 2017, medførte en ændring af afsnit 7, 54 og 82. 
Ændringer til IFRS 17
, der er udstedt i juni 2020, medførte en yderligere ændring af afsnit 54. Virksomheder skal anvende disse ændringer ved anvendelse af IFRS 17.
139S
Afsnit 7, 15, 19-20, 23-24, 28 og 89 blev ændret i medfør af 
Ændringerne af henvisningerne til begrebsrammen i IFRS-standarderne
, der er udstedt i 2018. Virksomheder skal anvende disse ændringer på regnskabsår, der begynder den 1. januar 2020 eller derefter. Tidligere anvendelse er tilladt, hvis en virksomhed samtidigt også anvender alle andre ændringer, der foretages ved 
Ændringerne af henvisningerne til begrebsrammen i IFRS-standarderne
. En virksomhed skal anvende ændringerne til IAS 1 med tilbagevirkende kraft i overensstemmelse med IAS 8 
Anvendt regnskabspraksis, ændringer i regnskabsmæssige skøn og fejl
. Hvis en virksomhed imidlertid fastslår, at anvendelse med tilbagevirkende kraft ville være praktisk umuligt eller ville indebære en urimelig udgift eller indsats, skal den anvende ændringerne til IAS 1 ved at henvise til afsnit 23-28, 50-53 og 54F i IAS 8.
139T
Definition af væsentlig
 (ændringer til IAS 1 og IAS 8), udstedt i oktober 2018, medførte ændring af afsnit 7 i IAS 1 og afsnit 5 i IAS 8 og ophævelse af afsnit 6 i IAS 8. Virksomheder skal anvende disse ændringer fremadrettet for regnskabsår, som begynder den 1. januar 2020 eller derefter. Det er tilladt at anvende standarden før dette tidspunkt. Hvis en virksomhed anvender disse ændringer for et tidligere regnskabsår, skal den give oplysning herom.
139V
Oplysning om anvendt regnskabspraksis
, udstedt i februar 2021, medførte ændring af afsnit 7, 10, 114, 117 og 122, tilføjelse af afsnit 117A-117E og ophævelse af afsnit 118, 119 og 121. Den ændrede også IFRS's redegørelse for praksis nr. 2 
Væsentlighedsvurderinger
. Virksomheder skal anvende ændringerne til IAS 1 på regnskabsår, som begynder den 1. januar 2023 eller derefter. Det er tilladt at anvende ændringerne tidligere. Hvis en virksomhed anvender disse ændringer for et tidligere regnskabsår, skal den give oplysning herom.
OPHÆVELSE AF IAS 1 (AJOURFØRT 2003)
140
Denne standard erstatter IAS 1 
Præsentation af årsregnskaber
 ajourført i 2003, med ændringer i 2005.
IAS 2
Varebeholdninger
FORMÅL
1
Formålet med denne standard er at foreskrive den regnskabsmæssige behandling af varebeholdninger. Et afgørende forhold i den regnskabsmæssige behandling af varebeholdninger er, hvilke omkostninger der skal indregnes som et aktiv og fremføres indtil den tilknyttede omsætning indregnes. Denne standard giver vejledning om opgørelsen af kostpris og den efterfølgende indregning heraf som omkostning, herunder nedskrivning til nettorealisationsværdi. Standarden giver ligeledes vejledning i de metoder, som benyttes ved fordeling af omkostninger på varebeholdninger.
ANVENDELSESOMRÅDE
2
Denne standard finder anvendelse på alle varebeholdninger, med undtagelse af:
a)
[ophævet]
b)
finansielle instrumenter (jf. IAS 32 
Finansielle instrumenter: Præsentation
 og IFRS 9 
Finansielle instrumenter
) og
c)
biologiske aktiver tilknyttet landbrugsaktiviteter og landbrugsprodukter på høsttidspunktet (jf. IAS 41 
Landbrug)
.
3
Denne standard finder ikke anvendelse på måling af varebeholdninger, der besiddes af:
a)
producenter af landbrugs- og skovbrugsprodukter, landbrugsprodukter efter høst samt mineraler og mineralprodukter, i det omfang disse måles til nettorealisationsværdi i overensstemmelse med fast praksis i branchen. Når sådanne varebeholdninger måles til nettorealisationsværdi, indregnes ændringer i denne værdi i resultatet for det regnskabsår, hvor ændringen er sket
b)
varemæglere, der måler deres varebeholdninger til dagsværdi fratrukket salgsomkostninger. Når sådanne varebeholdninger måles til dagsværdi fratrukket salgsomkostninger, indregnes ændringer i dagsværdien fratrukket salgsomkostninger i resultatet for det regnskabsår, hvor ændringen er sket.
4
De i afsnit 3, a) omhandlede varebeholdninger måles til nettorealisationsværdi på forskellige produktionsstadier. Dette sker eksempelvis, når landbrugsafgrøder er høstet, eller mineraler udvundet og salg deraf er sikret ved terminskontrakt eller statsgaranti, eller i situationer med et aktivt marked, hvor risikoen for ikke at kunne sælge er ubetydelig. Sådanne varebeholdninger udelukkes kun fra målingskravene i denne standard.
5
Varemæglere køber eller sælger varer for egen eller andres regning. De i afsnit 3, litra b), omhandlede varebeholdninger anskaffes hovedsageligt med henblik på salg inden for en overskuelig fremtid og for at skabe en gevinst gennem udsving i pris eller mæglerens margin. Når sådanne varebeholdninger måles til dagsværdi fratrukket salgsomkostninger, ligger de kun uden for målingskravene i denne standard.
DEFINITIONER
6
Nedenstående udtryk anvendes i denne
 standard 
med følgende betydning:
Varebeholdninger
 er aktiver:
a)
som besiddes med henblik på videresalg som led i det normale forretningsforløb
b)
under fremstilling med henblik på et sådant salg eller
c)
i form af råvarer og hjælpematerialer til brug i produktionsprocessen eller leveringen af tjenesteydelser.
Nettorealisationsværdi
 er den i det normale forretningsforløb skønnede salgspris med fradrag af skønnede færdiggørelsesomkostninger samt de omkostninger, som skønnes at være nødvendige for at effektuere salget.
Dagsværdien
 er den pris, der kunne opnås ved at sælge et aktiv, eller der skulle betales for at overdrage en forpligtelse i en velordnet transaktion mellem markedsdeltagere på målingstidspunktet. (Jf. IFRS 13 
Måling af dagsværdi
).
7
Nettorealisationsværdi vedrører det nettobeløb, som en virksomhed forventer at realisere ved salg af varebeholdninger som led i det normale forretningsforløb. Dagsværdien afspejler den pris, til hvilken en velordnet transaktion med henblik på at sælge den samme varebeholdning på det primære (eller mest fordelagtige) marked for denne varebeholdning ville finde sted mellem markedsdeltagere på målingstidspunktet. Førstnævnte er en virksomhedsspecifik værdi, mens dette ikke gælder for sidstnævnte. Nettorealisationsværdi for varebeholdninger svarer ikke nødvendigvis til dagsværdi fratrukket salgsomkostninger.
8
Varebeholdninger omfatter varer købt og i besiddelse med henblik på videresalg, herunder eksempelvis varer, der er købt af en detailhandler med henblik på videresalg, eller grunde og anden fast ejendom i besiddelse med henblik på videresalg. Varebeholdninger omfatter ligeledes egenproducerede færdigvarer eller varer under fremstilling, herunder råvarer og hjælpematerialer, som endnu ikke er anvendt i produktionsprocessen. Omkostninger forbundet med opfyldelse af en kontrakt med en kunde, som ikke resulterer i varebeholdninger (eller aktiver omfattet af en anden standard), behandles regnskabsmæssigt i henhold til IFRS 15 
Omsætning fra kontrakter med kunder
.
MÅLING AF VAREBEHOLDNINGER
9
Varebeholdninger skal måles til den laveste værdi af kostpris og nettorealisationsværdi.
Varebeholdningers kostpris
10
Varebeholdningers kostpris skal omfatte alle købsomkostninger, forarbejdningsomkostninger samt andre omkostninger, som er afholdt for at bringe varebeholdningerne til deres aktuelle lokalitet og tilstand.
Kostpris for købte varer
11
Ved køb af varebeholdninger udgøres købsprisen af kostprisen, importafgifter og andre afgifter (eksklusive afgifter, som virksomheden siden kan genindvinde fra skattemyndighederne) samt transport, ekspedition og andre omkostninger, der direkte er forbundet med anskaffelsen af færdigvarer, råvarer og tjenesteydelser. Forhandlerrabatter, dekorter og lignende fratrækkes ved opgørelsen af kostprisen for købte varer.
Forarbejdningsomkostninger
12
Varebeholdningernes forarbejdningsomkostninger omfatter omkostninger direkte forbundet med produktionen af de enkelte enheder, eksempelvis direkte løn. De omfatter ligeledes en systematisk allokering af faste og variable indirekte produktionsomkostninger, der afholdes i forbindelse med forarbejdningen af råvarer til færdigvarer. Faste indirekte produktionsomkostninger er indirekte produktionsomkostninger, der er relativt upåvirkede af ændringer i produktionsomfang, såsom afskrivninger på og vedligeholdelse af fabriksbygninger, driftsmidler og brugsretsaktiver anvendt i produktionsprocessen samt omkostninger til produktionsledelse og administration. Variable indirekte produktionsomkostninger er de indirekte produktionsomkostninger, der påvirkes direkte eller tilnærmelsesvis direkte af produktionsomfanget, såsom indirekte materialer og indirekte løn.
13
Allokering af faste indirekte produktionsomkostninger til forarbejdningsomkostninger baseres på produktionsanlæggets normale kapacitet. Produktionsanlæggets normale kapacitet er den forventede gennemsnitsproduktion over flere regnskabsår eller sæsoner under normale omstændigheder, idet der tages hensyn til tabt kapacitet som følge af planlagt vedligeholdelse. Det faktiske produktionsniveau kan anvendes, hvis det tilnærmelsesvis er lig den normale kapacitet. Den beløbsmæssige størrelse af faste indirekte produktionsomkostninger, der allokeres til hver produktionsenhed, forøges ikke som følge af lav produktion eller uudnyttet produktionsanlæg. Ikke-allokerede indirekte produktionsomkostninger indregnes som omkostning i det regnskabsår, de er afholdt. I regnskabsår med unormal stor produktion reduceres det beløb for faste indirekte produktionsomkostninger, der allokeres til hver produktionsenhed, således at varebeholdningerne ikke måles til et beløb højere end kostprisen. Variable indirekte produktionsomkostninger allokeres til hver produktionsenhed baseret på den faktiske udnyttelse af produktionsanlægget.
14
En produktionsproces kan resultere i produktion af mere end et produkt ad gangen. Dette er eksempelvis tilfældet ved produktion af sideordnede produkter, eller når der produceres et hovedprodukt og et biprodukt. Når de enkelte produkters forarbejdningsomkostninger ikke kan identificeres fra hinanden, allokeres disse til produkterne på en rationel og ensartet måde. Allokeringen kan eksempelvis baseres på de enkelte produkters relative salgsværdi enten på det tidspunkt i produktionsprocessen, hvor produkterne kan identificeres fra hinanden, eller ved produktionens afslutning. De fleste biprodukter er i sagens natur uvæsentlige. Hvis dette er tilfældet, måles de ofte til nettorealisationsværdi, og denne værdi fratrækkes hovedproduktets kostpris. Dermed kommer den regnskabsmæssige værdi af hovedproduktet ikke til at adskille sig væsentligt fra kostprisen.
Andre omkostninger
15
Andre omkostninger indregnes kun i varebeholdningers kostpris, i det omfang omkostningerne er afholdt for at bringe varebeholdningerne til deres aktuelle lokalitet og tilstand. Eksempelvis kan det være rimeligt at indregne indirekte omkostninger uden tilknytning til produktionen eller kundespecifikke omkostninger til produktdesign i varebeholdningernes kostpris.
16
Som eksempler på omkostninger, som skal udelades fra varebeholdningers kostpris og indregnes som omkostning i det regnskabsår, de er afholdt, kan nævnes:
a)
unormalt højt spild af råvarer, lønomkostninger eller andre produktionsomkostninger
b)
lageromkostninger, medmindre disse er en nødvendig del af produktionsprocessen forud for en yderligere produktionsproces
c)
administrationsomkostninger, som ikke medvirker til at bringe varebeholdningerne til deres aktuelle lokalitet og tilstand, og
d)
salgsomkostninger.
17
I IAS 23 
Låneomkostninger
 angives særlige tilfælde, hvor låneomkostninger indregnes i varebeholdningers kostpris.
18
En virksomhed kan anskaffe varebeholdninger på udskudte afregningsvilkår. Når aftalen i realiteten indeholder et finansieringselement, skal dette element, eksempelvis en forskel mellem købspris på normale kreditbetingelser og det betalte beløb, indregnes som en renteomkostning over finansieringsperioden.
19
[Ophævet]
Kostpris for landbrugsprodukter høstet af biologiske aktiver
20
I henhold til IAS 41 
Landbrug
 skal varebeholdninger bestående af landbrugsprodukter, som en virksomhed har høstet af sine biologiske aktiver, på tidspunktet for første indregning måles til dagsværdi med fradrag af salgsomkostninger på høsttidspunktet. Dette er kostprisen for varebeholdningerne på tidspunktet, hvor standarden tages i anvendelse.
Metoder til måling af kostpris
21
Metoder som eksempelvis standardomkostningsmetoden eller salgsprismetoden kan anvendes som hjælpemidler til måling af varebeholdningers kostpris, hvis resultatet heraf tilnærmelsesvis svarer til kostpriserne. I standardomkostninger tages hensyn til det normale niveau af råvarer og hjælpematerialer, lønomkostninger, effektivitet og kapacitetsudnyttelse. Disse kontrolleres jævnligt og ajourføres om nødvendigt i henhold til de aktuelle forhold.
22
Salgsprismetoden anvendes ofte i detailhandlen til måling af varebeholdninger bestående af et stort antal hurtigt udskiftede enheder med omtrent samme avance, hvor det ville være praktisk umuligt at anvende andre beregningsmetoder. Varebeholdningens kostpris opgøres ved at reducere salgsværdien med den relevante bruttoavance. Ved fastsættelsen af denne procentsats tages højde for varebeholdninger, hvis salgspris er nedsat til under den oprindelige salgspris. Der bruges ofte en gennemsnitlig procentsats for hver detailafdeling.
Metoder til beregning af kostpris
23
Kostprisen for enheder i varebeholdningen, der ikke almindeligvis har flere anvendelsesmuligheder, samt varer eller tjenesteydelser, der er fremstillet og bestemt til konkrete projekter, skal fordeles på grundlag af en specifik identifikation af deres individuelle kostpris.
24
Specifik identifikation af kostprisen betyder, at specifikke omkostninger henføres til identificerede vareenheder. Dette er den hensigtsmæssige behandling af vareenheder, som er bestemt til konkrete projekter, uanset om de er indkøbt eller produceret. Specifik identifikation af kostprisen er dog uhensigtsmæssig, når der er tale om et stort antal vareenheder, som normalt har flere anvendelsesmuligheder. I sådanne tilfælde kan udvælgelsen af de enheder, der er tilbage i varebeholdningen, foretages på en sådan måde, at der opnås en forudbestemt påvirkning af resultatet.
25
Varebeholdningers kostpris skal, med undtagelse af de i afsnit 23 nævnte varebeholdninger, opgøres på grundlag af først ind-først ud (FIFO)-metoden eller metoden for den vejede gennemsnitlige kostpris. Virksomheder skal anvende den samme metode til beregning af kostprisen for alle varebeholdninger, hvis art og anvendelse i virksomheden er af ensartet karakter. For varebeholdninger af forskellig art eller anvendelse kan anvendelse af forskellige metoder til beregning af kostprisen være begrundet.
26
Eksempelvis kan varebeholdninger, der anvendes i ét driftssegment, have en anvendelse i virksomheden, der er forskellig fra samme type varebeholdning, når den anvendes i et andet driftssegment. Forskelle i varebeholdningers geografiske placering (eller i de pågældende skatteregler) udgør dog ikke i sig selv tilstrækkelig begrundelse for anvendelse af forskellige metoder til beregning af kostprisen.
27
Efter FIFO-metoden forudsættes det, at de først købte eller producerede vareenheder sælges først, således at varebeholdningen ved regnskabsårets afslutning består af de senest indkøbte eller producerede. Efter metoden for den vejede gennemsnitlige kostpris bestemmes hver vareenheds kostpris ud fra det vejede gennemsnit af ensartede varers kostpris ved begyndelsen af regnskabsåret og kostprisen for ensartede vareenheder, som er indkøbt eller produceret i løbet af regnskabsåret. Gennemsnittet kan beregnes periodisk eller ved modtagelsen af hver yderligere leverance, alt efter den enkelte virksomheds forhold.
Nettorealisationsværdi
28
Varebeholdningers kostpris er ikke nødvendigvis genindvindelig, hvis varebeholdningerne er beskadigede, helt eller delvist ukurante, eller hvis salgspriserne er faldet. Ligeledes er varebeholdningernes kostpris ikke nødvendigvis genindvindelig, hvis de skønnede færdiggørelsesomkostninger eller de skønnede omkostninger, som skal afholdes for at effektuere salget, er steget. Nedskrivning af varebeholdninger til under kostpris til nettorealisationsværdi er i overensstemmelse med det synspunkt, at aktiver ikke må indregnes til en højere værdi, end de forventes at ville indbringe ved salg eller anvendelse.
29
Varebeholdninger nedskrives normalt til nettorealisationsværdi for hver vareenhed for sig. I visse tilfælde kan det dog være hensigtsmæssigt at gruppere ensartede eller beslægtede vareenheder. Dette kan være tilfældet med vareenheder inden for den samme produktgruppe, som har samme formål eller endelige anvendelse, som produceres og markedsføres i det samme geografiske område, og som i praksis ikke kan vurderes separat fra andre vareenheder inden for samme produktgruppe. Det er uhensigtsmæssigt at nedskrive varebeholdninger på grundlag af klassifikationen af varebeholdninger, eksempelvis færdigvarer, eller alle varebeholdninger inden for samme driftssegment.
30
Skøn over nettorealisationsværdien baseres på den mest pålidelige information, der foreligger på det tidspunkt, hvor skønnet udøves, om det beløb, varebeholdningerne forventes at realisere. Ved et sådant skøn tages højde for udsving i priser og omkostninger, der er direkte tilknyttet begivenheder indtruffet efter regnskabsårets afslutning, i det omfang disse begivenheder bekræfter forhold, der var til stede ved regnskabsårets afslutning.
31
Ved skøn over nettorealisationsværdien tages ligeledes højde for formålet med besiddelse af varebeholdningen. Eksempelvis baseres nettorealisationsværdien for den varebeholdning, der besiddes for at opfylde bindende salgs- eller servicekontrakter, på kontraktprisen. Hvis salgskontrakterne omfatter mindre end den varebeholdning, der besiddes, baseres nettorealisationsværdien for den overskydende varebeholdning på de almindelige salgspriser. Hensatte forpligtelser kan opstå i forbindelse med bindende salgskontrakter, som overstiger virksomhedens varebeholdninger eller bindende købskontrakter. Sådanne hensatte forpligtelser behandles i IAS 37 
Hensatte forpligtelser, eventualforpligtelser og eventualaktiver
.
32
Råvarer og andre hjælpematerialer, der besiddes med henblik på anvendelse i produktionen af varebeholdninger, nedskrives ikke til under kostprisen, hvis de færdigvarer, i hvilke de skal indgå, forventes solgt til kostpris eller derover. Hvis et fald i råvarepriserne indikerer, at kostprisen for færdigvarerne overstiger nettorealisationsværdien, nedskrives råvarerne dog til nettorealisationsværdien. I disse tilfælde kan råvarernes genanskaffelsesværdi være det bedste udtryk for disses nettorealisationsværdi.
33
Et nyt skøn over nettorealisationsværdien foretages for hvert nyt regnskabsår. Når forhold, som tidligere har medført nedskrivninger af varebeholdninger til under kostpris, ikke længere eksisterer, eller når der er en klar indikation af en stigning i nettorealisationsværdi på grund af en ændring i de økonomiske forhold, tilbageføres det nedskrevne beløb (dvs. at tilbageførslen er begrænset til den beløbsmæssige størrelse af den oprindelige nedskrivning), således at den nye regnskabsmæssige værdi udgør den laveste værdi af kostpris og den ajourførte nettorealisationsværdi. Dette er eksempelvis tilfældet, når en vareenhed, som er indregnet til nettorealisationsværdi, fordi salgsprisen er faldet, stadig besiddes i et efterfølgende regnskabsår, og dennes salgspris er steget.
INDREGNING SOM OMKOSTNING
34
Når varebeholdninger sælges, skal disses regnskabsmæssige værdi indregnes som omkostning i det regnskabsår, den tilknyttede omsætning indregnes. Nedskrivninger af varebeholdninger til nettorealisationsværdi og alle tab af varebeholdninger skal indregnes som omkostning i det regnskabsår, hvori nedskrivningen eller tabet opstår. Tilbageførsler af nedskrivninger på varebeholdninger som følge af en stigning i nettorealisationsværdien skal indregnes som en reduktion af den som omkostning indregnede varebeholdning i det regnskabsår, hvori tilbageførslen foretages.
35
Visse varebeholdninger kan allokeres til andre aktivkonti, eksempelvis varebeholdninger, som anvendes som komponent i egenproducerede materielle anlægsaktiver. Varebeholdninger, der således allokeres til andre aktiver, indregnes som omkostning over det pågældende aktivs brugstid.
OPLYSNINGER
36
I årsregnskabet skal følgende oplyses:
a)
den ved målingen af varebeholdninger anvendte regnskabspraksis, herunder den anvendte metode til beregning af kostpris
b)
den samlede regnskabsmæssige værdi af varebeholdningerne samt den regnskabsmæssige værdi opdelt på en for virksomheden passende måde
c)
den regnskabsmæssige værdi af varebeholdninger indregnet til dagsværdi fratrukket salgsomkostninger
d)
den beløbsmæssige størrelse af varebeholdninger, som er indregnet som omkostning i regnskabsåret
e)
den beløbsmæssige størrelse af nedskrivninger af varebeholdninger, der er indregnet som omkostning i regnskabsåret i overensstemmelse med afsnit 34
f)
den beløbsmæssige størrelse af tilbageførte nedskrivninger, der er indregnet som en reduktion af den som omkostning indregnede varebeholdning i regnskabsåret i overensstemmelse med afsnit 34
g)
de forhold eller begivenheder, som har medført tilbageførsel af en nedskrivning af varebeholdninger i overensstemmelse med afsnit 34 og
h)
den regnskabsmæssige værdi af varebeholdninger, der er stillet som sikkerhed for forpligtelser.
37
Oplysning om den regnskabsmæssige værdi af forskellige klassifikationer af varebeholdninger samt omfanget af ændringer i disse aktiver er nyttige for regnskabsbrugere. Sædvanlige klassifikationer af varebeholdninger er handelsvarer, hjælpematerialer, råvarer, varer under fremstilling og færdigvarer.
38
Den beløbsmæssige størrelse af varebeholdninger, der er indregnet som omkostning i regnskabsåret, hvilket ofte kaldes vareforbrug, består af omkostninger, der tidligere er indregnet ved målingen af den varebeholdning, som nu er solgt, samt af ikke-allokerede indirekte produktionsomkostninger og af unormalt høje produktionsomkostninger i forbindelse med varebeholdninger. Alt efter virksomhedens forhold kan det også være relevant at indregne andre beløb, eksempelvis distributionsomkostninger.
39
Visse virksomheder anvender en opstillingsform for resultatet, som medfører, at der oplyses andre beløb end kostprisen for varebeholdninger, der er indregnet som omkostning i regnskabsåret. Med denne opstilling præsenterer virksomheden en opgørelse af omkostninger klassificeret på grundlag af omkostningernes art. Her oplyses om indregnede omkostninger til råvarer og hjælpematerialer, lønomkostninger og andre omkostninger samt den beløbsmæssige størrelse af regnskabsårets nettoforskydning i varebeholdninger.
IKRAFTTRÆDELSESTIDSPUNKT
40
Virksomheder skal anvende denne standard for årsregnskaber, der dækker regnskabsår, som begynder den 1. januar 2005 eller derefter. Der tilskyndes til tidligere anvendelse. Hvis en virksomhed anvender denne standard på regnskabsperioder, som begynder før den 1. januar 2005, skal den oplyse herom.
40A
[Ophævet]
40B
[Ophævet]
40C
IFRS 13, udstedt i maj 2011, medførte en ændring af definitionen af dagsværdi i afsnit 6 og af afsnit 7. Virksomheder skal anvende disse ændringer ved anvendelse af IFRS 13.
40D
[Ophævet]
40E
IFRS 15 
Omsætning fra kontrakter med kunder
, udstedt i maj 2014, medførte ændring af afsnit 2, 8, 29 og 37 og ophævelse af afsnit 19. Virksomheder skal anvende disse ændringer ved anvendelse af IFRS 15.
40F
IFRS 9, der blev udstedt i juli 2014, medførte ændring af afsnit 2 og ophævelse af afsnit 40A, 40B og 40D. Virksomheder skal anvende disse ændringer ved anvendelse af IFRS 9.
40G
IFRS 16 
Leasingkontrakter
, udstedt i januar 2016, medførte ændring af afsnit 12. Virksomheder skal anvende denne ændring ved anvendelse af IFRS 16.
OPHÆVELSE AF ANDRE UDTALELSER
41
Denne standard erstatter IAS 2 
Varebeholdninger
 (ajourført i 1993).
42
Denne standard erstatter SIC-1 
Ensartethed — Forskellige metoder til beregning af varebeholdningers kostpris
.
IAS 7
Pengestrømsopgørelsen
(
2
)
FORMÅL
Information om virksomhedens pengestrømme giver regnskabsbrugeren et grundlag for vurdering af virksomhedens evne til at frembringe likvide beholdninger og tilsvarende likvide midler og virksomhedens behov for at udnytte disse pengestrømme. De økonomiske beslutninger, der træffes af regnskabsbrugere, kræver en vurdering af virksomhedens evne til at frembringe likvide beholdninger og tilsvarende likvide midler samt tidspunktet og sikkerheden for deres frembringelse.
Formålet med denne standard er at opstille krav om information vedrørende historiske ændringer af en virksomheds likvide beholdninger og tilsvarende likvide midler i form af en pengestrømsopgørelse, hvori virksomhedens pengestrømme for regnskabsåret opdeles i henholdsvis drifts-, investerings- og finansieringsaktivitet.
ANVENDELSESOMRÅDE
1
Virksomheder skal udarbejde en pengestrømsopgørelse i henhold til de i denne standard stillede krav og præsentere denne som en integreret del af årsregnskabet for hvert regnskabsår, hvor årsregnskaber præsenteres.
2
Denne standard erstatter IAS 7 
Opgørelse af ændringer i den finansielle stilling
, der blev godkendt i juli 1977.
3
Brugere af en virksomheds årsregnskab er interesserede i at vide, hvordan virksomheden frembringer og anvender likvide beholdninger og tilsvarende likvide midler. Dette gælder uanset hvilke aktiviteter virksomheden har, og uanset om likvide beholdninger kan anses som virksomhedens produkt, eksempelvis i finansielle institutioner. Alle virksomheder har behov for likvide beholdninger til stort set de samme formål, uanset hvor forskellige deres primære omsætningsskabende aktiviteter er. En virksomhed har behov for likvide beholdninger til at drive virksomheden, indfri forpligtelser og forrente investorernes kapital. Derfor kræves det i denne standard, at alle virksomheder udarbejder en pengestrømsopgørelse.
FORDELE VED OPLYSNING OM PENGESTRØMME
4
Set i sammenhæng med resten af årsregnskabet giver pengestrømsopgørelsen oplysninger til brug ved vurderingen af ændringer i virksomhedens nettoaktiver, dens økonomiske struktur (herunder dens likviditet og solvens) og dens evne til at påvirke pengestrømmenes størrelse og tidspunktet for deres frembringelse for at tilpasse sig ændrende omstændigheder og muligheder. Informationer om pengestrømme er nyttige ved vurderingen af virksomhedens evne til at frembringe likvide beholdninger og tilsvarende likvide midler og giver regnskabsbrugere mulighed for at udarbejde modeller til at vurdere og sammenligne nutidsværdien af forskellige virksomheders fremtidige pengestrømme. De medvirker ligeledes til at øge sammenligneligheden af forskellige virksomheders indtjening fra drift ved at eliminere virkningerne af forskellige regnskabsmæssige behandlinger af de samme transaktioner og begivenheder.
5
Historiske informationer om pengestrømme benyttes ofte som udtryk for størrelsen af samt for tidspunktet og sikkerheden for fremtidige pengestrømme. De er også et godt redskab til at kontrollere korrektheden af tidligere vurderinger af fremtidige pengestrømme samt til at undersøge sammenhængen mellem lønsomhed og nettopengestrømme og virkningerne af varierende priser.
DEFINITIONER
6
Nedenstående udtryk anvendes i denne
 standard 
med følgende betydning:
Likvide beholdninger
 omfatter kontanter og anfordringsindskud i pengeinstitutter.
Tilsvarende likvide midler
 er kortfristede, meget likvide investeringer, som umiddelbart kan konverteres til kendte beløb i likvide beholdninger, og hvorpå der kun er en ubetydelig risiko for værdiændringer.
Pengestrømme
 er pengestrømme til og fra virksomheden fra likvide beholdninger og tilsvarende likvide midler.
Driftsaktivitet
 er virksomhedens primære omsætningsskabende aktiviteter samt andre aktiviteter, der ikke er investerings- eller finansieringsaktiviteter.
Investeringsaktivitet
 er anskaffelse og afhændelse af anlægsaktiver og andre investeringer, der ikke indgår i tilsvarende likvide midler.
Finansieringsaktivitet
 er aktiviteter, der medfører ændringer i størrelsen og sammensætningen af virksomhedens kapitalindskud og lån.
Likvide beholdninger og tilsvarende likvide midler
7
Formålet med at have tilsvarende likvide midler er at indfri kortfristede betalingsforpligtelser snarere end at foretage investeringer eller lignende. Hvis en investering skal indregnes som tilsvarende likvide midler, skal denne umiddelbart kunne omsættes til et kendt beløb i likvide beholdninger og have en ubetydelig risiko for værdiændring. Derfor vil en investering normalt kun kunne indregnes som som tilsvarende likvide midler, hvis den har en kort restløbetid, eksempelvis 3 måneder eller mindre fra anskaffelsestidspunktet. Kapitalandele inkluderes ikke som tilsvarende likvide midler, medmindre de reelt er tilsvarende likvide midler, eksempelvis præferenceaktier med en kort restløbetid på overtagelsestidspunktet og en fast indløsningsdato.
8
Banklån betragtes som udgangspunkt som værende finansieringsaktivitet. I visse lande indgår kassekreditter, der skal tilbagebetales på anfordring, dog som en integreret del af virksomhedens likviditetsstyring. I sådanne tilfælde indregnes kassekreditter som en del af likvide beholdninger og tilsvarende likvide midler. Sådanne bankaftaler er kendetegnet ved, at kontoens saldo ofte svinger mellem at være positiv og negativ.
9
Pengestrømme omfatter ikke bevægelser mellem poster som udgør likvide beholdninger eller tilsvarende likvide midler, idet disse dele indgår i virksomhedens likviditetsstyring snarere end i dens drifts-, investerings- og finansieringsaktivitet. Likviditetsstyring omfatter investering af overskydende likvide beholdninger i tilsvarende likvide midler.
PRÆSENTATION AF PENGESTRØMSOPGØRELSEN
10
Pengestrømsopgørelsen skal vise regnskabsårets pengestrømme opdelt i drifts-, investerings- og finansieringsaktivitet.
11
Virksomheden præsenterer sine pengestrømme fra drifts-, investerings- og finansieringsaktivitet på den for virksomheden mest passende måde. Denne klassifikation i aktiviteter giver regnskabsbrugere mulighed for at vurdere aktiviteternes virkning på virksomhedens finansielle stilling og størrelsen af sine likvide beholdninger og tilsvarende likvide midler. Disse oplysninger kan også bruges til at bedømme sammenhængen mellem aktiviteterne.
12
En enkelt transaktion kan omfatte pengestrømme som klassificeres forskelligt. Når eksempelvis kontant indfrielse af et lån omfatter renter såvel som hovedstol, kan renteelementet betegnes som driftsaktivitet, mens hovedstolelementet kan betegnes som finansieringsaktivitet.
Driftsaktivitet
13
Omfanget af pengestrømme fra driftsaktivitet er en vigtig indikator for, hvorvidt virksomhedens drift har frembragt tilstrækkelige pengestrømme til at tilbagebetale lån, vedligeholde virksomhedens drift, udbetale udbytte og foretage nye investeringer uden at skulle fremskaffe fremmedkapital. Oplysninger om de specifikke elementer af historiske pengestrømme fra driftsaktivitet kan sammen med andre oplysninger være nyttige ved fremskrivningen af fremtidige pengestrømme fra driftsaktivitet.
14
Pengestrømme fra driftsaktivitet er hovedsagelig afledt af virksomhedens primære omsætningsskabende aktivitet. Således stammer de som hovedregel fra transaktioner og andre begivenheder, som indgår i opgørelsen af årets resultat. Pengestrømme fra driftsaktivitet kan eksempelvis omfatte:
a)
indbetalinger fra salg af varer og tjenesteydelser
b)
indbetalinger fra royalties, honorarer, provisioner og anden omsætning
c)
udbetalinger til leverandører af varer og tjenesteydelser
d)
udbetalinger til og vedrørende ansatte
e)
[ophævet]
f)
udbetalinger eller tilbagebetalinger af indkomstskatter, medmindre disse kan henføres direkte til finansierings- eller investeringsaktivitet, og
g)
ind- og udbetalinger vedrørende kontrakter indgået med henblik på handel.
Transaktioner, som f.eks. salg af produktionsudstyr, kan medføre en gevinst eller et tab, som indgår i det indregnede resultat. Pengestrømme vedrørende sådanne transaktioner indgår i pengestrømme fra investeringsaktiviteter. Udbetalinger til fremstilling eller anskaffelse af aktiver, der besiddes med henblik på udlejning og efterfølgende salg som beskrevet i afsnit 68A i IAS 16 
Materielle anlægsaktiver
, er pengestrømme fra driftsaktiviteter. Indbetalinger fra udlejning og efterfølgende salg af sådanne aktiver indgår også i pengestrømme fra driftsaktiviteter.
15
Virksomheden kan have en beholdning af værdipapirer og lån med henblik på handel, som i så fald kan sidestilles med varebeholdninger anskaffet med henblik på videresalg. Derfor klassificeres pengestrømme fra køb og salg af sådanne værdipapirer som driftsaktivitet. Ligeledes klassificeres finansielle institutioners kontante forskud og udlån normalt som driftsaktivitet, idet de vedrører virksomhedens primære omsætningsskabende aktivitet.
Investeringsaktivitet
16
Separat oplysning om pengestrømme fra investeringsaktivitet er vigtig, fordi disse pengestrømme er et udtryk for, hvor mange omkostninger virksomheden har haft til ressourcer beregnet til frembringelse af fremtidige indtægter og pengestrømme. Kun omkostninger, der medfører indregning af et aktiv i balancen, opfylder kriterierne for klassifikation som investeringsaktiviteter. Pengestrømme fra investeringsaktivitet kan eksempelvis omfatte:
a)
udbetalinger til anskaffelse af materielle anlægsaktiver, immaterielle aktiver og andre anlægsaktiver. Disse omfatter udbetalinger vedrørende aktiverede udviklingsomkostninger og egenproducerede materielle anlægsaktiver
b)
indbetalinger fra salg af materielle anlægsaktiver, immaterielle aktiver og andre anlægsaktiver
c)
udbetalinger til anskaffelse af andre virksomheders egenkapital- eller gældsinstrumenter og kapitalandele i joint ventures (bortset fra udbetalinger vedrørende instrumenter, der anses for at være tilsvarende likvide midler eller instrumenter, der besiddes med henblik på handel)
d)
indbetalinger fra salg af andre virksomheders egenkapital- eller gældsinstrumenter og kapitalandele i joint ventures (bortset fra indbetalinger vedrørende instrumenter, der anses for at være tilsvarende likvide midler eller instrumenter, der besiddes med handel for øje)
e)
kontante forskud og udlån til andre (bortset fra forskud og udlån foretaget af finansielle institutioner)
f)
indbetalinger fra tilbagebetaling af udlån til andre (bortset fra udlån foretaget af finansielle institutioner)
g)
betalinger til futures, terminskontrakter, optioner og swap-kontrakter, bortset fra tilfælde, hvor disse er anskaffet med henblik på handel, eller hvis udbetalingerne klassificeres som finansieringsaktivitet og
h)
betalinger fra futures, terminskontrakter, optioner og swap-kontrakter, bortset fra tilfælde, hvor disse er anskaffet med handel for øje, eller hvis indbetalingerne klassificeres som finansieringsaktivitet.
Hvis en kontrakt regnskabsmæssigt behandles som en sikring af en identificerbar position, klassificeres pengestrømme vedrørende kontrakten på samme måde som pengestrømme vedrørende den sikrede position.
Finansieringsaktivitet
17
Separat oplysning om pengestrømme fra finansieringsaktivitet er vigtig, fordi dette er nyttigt ved forudsigelsen af fremtidige krav om pengestrømme fra indskydere af kapital i virksomheden. Pengestrømme fra finansieringsaktivitet kan eksempelvis omfatte:
a)
indbetalinger fra udstedelse af aktier eller andre egenkapitalinstrumenter
b)
udbetalinger til aktionærer til anskaffelse eller indløsning af virksomhedens aktier
c)
indbetalinger fra udstedelse af obligationer, lån, gældsbreve, prioritetsforpligtelser og anden kort- eller langfristet låntagning
d)
tilbagebetaling af lån og
e)
udbetalinger fra leasingtager til reduktion af den udestående forpligtelse vedrørende en leasingkontrakt.
VISNING AF PENGESTRØMME FRA DRIFTSAKTIVITET
18
Virksomheden skal vise pengestrømme fra driftsaktivitet ved enten:
a)
direkte præsentation, som giver oplysning om væsentlige kategorier af bruttoind- og udbetalinger, eller
b)
indirekte præsentation, hvor årets resultat reguleres for virkningen af transaktioner, som ikke har medført ind- og udbetalinger, udskydelse eller periodisering af tidligere eller fremtidige ind- eller udbetalinger vedrørende driftsaktivitet samt indtægter og omkostninger forbundet med investerings- eller finansieringspengestrømme.
19
Virksomheder tilskyndes til at benytte direkte præsentation af pengestrømme fra driftsaktivitet. Ved brug af direkte præsentation fremkommer oplysninger, der kan være nyttige ved vurderingen af fremtidige pengestrømme, som ikke fremkommer ved brug af indirekte præsentation. Ved direkte præsentation kan oplysninger om væsentlige bruttoind- og udbetalinger indhentes enten:
a)
fra virksomhedens regnskabsmæssige registreringer, eller
b)
ved regulering af omsætning, vareforbrug (renter og lignende indtægter samt renteomkostninger og lignende omkostninger i en finansiel institution) og andre poster i totalindkomstopgørelsen for:
i)
regnskabsårets ændringer i varebeholdninger samt tilgodehavender og forpligtelser vedrørende driften
ii)
andre poster, der ikke har medført ind- eller udbetalinger, og
iii)
andre poster, hvis ind- og udbetalinger indgår under investerings- eller finansieringspengestrømme.
20
Ved indirekte præsentation opgøres nettopengestrømme fra driftsaktivitet ved regulering af årets resultat for virkningen af:
a)
regnskabsårets ændringer i varebeholdninger samt tilgodehavender og forpligtelser vedrørende driften
b)
poster, der ikke har medført ind- eller udbetalinger, eksempelvis afskrivninger, hensatte forpligtelser, udskudt skat, urealiserede valutakursgevinster og –tab og ikke-udloddet overskud fra associerede virksomheder, og
c)
alle andre poster, hvis ind- og udbetalinger indgår under investerings- eller finansieringspengestrømme.
Alternativt kan nettopengestrømme fra driftsaktivitet præsenteres indirekte ved at vise indtægter og omkostninger indregnet i totalindkomstopgørelsen samt regnskabsårets ændringer i varebeholdninger og tilgodehavender og forpligtelser vedrørende driften.
PRÆSENTATION AF PENGESTRØMME FRA INVESTERINGS- OG FINANSIERINGSAKTIVITET
21
Virksomheden skal separat præsentere væsentlige bruttoind- og udbetalinger som følge af investerings- og finansieringsaktivitet, undtagen i det omfang de i afsnit 22 og 24 beskrevne pengestrømme præsenteres som nettobeløb.
PRÆSENTATION AF PENGESTRØMME SOM NETTOBELØB
22
Pengestrømme fra følgende drifts-, investerings- og finansieringsaktiviteter kan præsenteres som nettobeløb:
a)
ind- og udbetalinger vedrørende kunder, når pengestrømmene henhører under kundens aktiviteter og ikke virksomhedens, og
b)
ind- og udbetalinger vedrørende poster, der er let omsættelige, omfatter store beløb og har en kort løbetid.
23
De i afsnit 22, a) nævnte ind- og udbetalinger kan eksempelvis omfatte:
a)
pengeinstitutters modtagelse og tilbagebetaling af indlån på anfordringskonti
b)
midler deponeret på vegne af kunder af investeringsvirksomheder og
c)
opkrævning og overførsel af lejeindtægt til ejere af ejendomme.
23A
De i afsnit 22, litra b), nævnte ind- og udbetalinger kan eksempelvis omfatte udlån og tilbagebetaling vedrørende:
a)
hovedstolen på kreditkortlån
b)
anskaffelse og afhændelse af investeringer, og
c)
andre kortfristede lån, eksempelvis lån med en restløbetid på tre måneder eller mindre.
24
Pengestrømme fra følgende aktiviteter i finansielle institutioner kan præsenteres som nettobeløb:
a)
ind- og udbetalinger vedrørende modtagelse og tilbagebetaling af indlån med et fast udløbstidspunkt
b)
indskud og hævninger hos andre finansielle institutioner og
c)
kontante forskud og udlån til kunder og tilbagebetaling af disse.
PENGESTRØMME I FREMMED VALUTA
25
Pengestrømme fra transaktioner i fremmed valuta skal indregnes i virksomhedens funktionelle valuta ved omregning af beløb i fremmed valuta til den på betalingsdagen gældende valutakurs mellem den funktionelle valuta og den fremmede valuta.
26
Pengestrømme i udenlandske dattervirksomheder skal omregnes til de på betalingsdagene gældende valutakurser mellem den funktionelle valuta og den fremmede valuta.
27
Pengestrømme i fremmed valuta skal præsenteres i overensstemmelse med IAS 21 
Valutaomregning
. I henhold til bestemmelserne heri kan en tilnærmet valutakurs anvendes. Eksempelvis kan en vejet gennemsnitskurs for en periode anvendes til indregning af transaktioner i fremmed valuta eller omregning af pengestrømme i udenlandske dattervirksomheder. Det er dog ikke tilladt i henhold til IAS 21 at anvende regnskabsårets afslutningskurs til omregning af pengestrømme i udenlandske dattervirksomheder.
28
Urealiserede kursgevinster og -tab vedrørende valutakursændringer er ikke pengestrømme. Virkningen af valutakursændringer på likvide beholdninger og tilsvarende likvide midler, der besiddes eller er forfaldne i fremmed valuta, skal dog præsenteres i pengestrømsopgørelsen til brug ved afstemning af likvide beholdninger og tilsvarende likvide midler ved regnskabsårets begyndelse og afslutning. Beløbet skal præsenteres separat fra pengestrømme fra drifts-, investerings- og finansieringsaktivitet og inkluderer en eventuel forskel, hvis pengestrømmene var blevet præsenteret til regnskabsårets afslutningskurser.
29
[Ophævet]
30
[Ophævet]
RENTER OG UDBYTTE
31
Pengestrømme fra modtagne og betalte renter og modtaget eller udbetalt udbytte skal præsenteres som separate poster. Disse skal klassificeres på en ensartet måde fra regnskabsår til regnskabsår som enten drifts-, investerings- eller finansieringsaktivitet.
32
Det samlede beløb for rentebetalinger i et regnskabsår oplyses i pengestrømsopgørelsen, hvad enten det er indregnet som omkostning i resultatet eller aktiveret i overensstemmelse med IAS 23 
Låneomkostninger
.
33
Rentebetalinger og modtagne renter og udbytte klassificeres normalt som pengestrømme fra driftsaktivitet for finansielle institutioner. Der er dog ikke opnået enighed om klassifikation af disse pengestrømme for andre typer virksomheder. Rentebetalinger og modtagne renter og udbytte kan klassificeres som pengestrømme fra driftsaktivitet, fordi de indgår ved opgørelsen af årets resultat. Alternativt kan rentebetalinger og modtagne renter og udbytte klassificeres som pengestrømme fra henholdsvis finansieringsaktivitet og investeringsaktivitet, fordi de betragtes som omkostninger til fremskaffelse af økonomiske ressourcer eller afkast af investeringer.
34
Udbetalt udbytte kan klassificeres som finansieringsaktivitet, fordi det betragtes som en omkostning til frembringelse af økonomiske ressourcer. Alternativt kan udbetalt udbytte klassificeres som en del af pengestrømme fra driftsaktivitet, for at hjælpe regnskabsbrugere ved vurderingen af virksomhedens evne til at udbetale udbytte fra pengestrømme fra driftsaktivitet.
INDKOMSTSKATTER
35
Pengestrømme vedrørende indkomstskatter skal præsenteres separat og klassificeres som pengestrømme fra driftsaktivitet, medmindre de specifikt kan henføres til finansierings- eller investeringsaktivitet.
36
Indkomstskattebetalinger opstår i forbindelse med transaktioner, som medfører pengestrømme, der kan klassificeres som drifts-, investerings- eller finansieringsaktivitet i pengestrømsopgørelsen. Selv om en skatteomkostning let kan allokeres til investerings- eller finansieringsaktivitet, kan det ofte være praktisk umuligt at indregne de tilhørende skattemæssige pengestrømme, som kan opstå i et andet regnskabsår end pengestrømmene fra den underliggende transaktion. Derfor klassificeres skattebetalinger normalt som pengestrømme fra driftsaktivitet. Når det er muligt at henføre skattemæssige pengestrømme til en specifik transaktion, der medfører pengestrømme klassificeret som investerings- eller finansieringsaktivitet, klassificeres den skattemæssige pengestrøm dog som henholdsvis investerings- eller finansieringsaktivitet. Når skattemæssige pengestrømme allokeres til mere end én aktivitetstype, oplyses det samlede beløb af betalte skatter.
INVESTERINGER I DATTERVIRKSOMHEDER, ASSOCIEREDE VIRKSOMHEDER OG JOINT VENTURES
37
Ved den regnskabsmæssige behandling af investeringer i en associeret virksomhed, et joint venture eller en dattervirksomhed efter den indre værdis metode eller kostprismetoden indregner investor i pengestrømsopgørelsen alene pengestrømme mellem investor og den virksomhed, der er investeret i, eksempelvis udbytte og udlån.
38
En virksomhed, der foretager opgørelsen af sin kapitalandel i en associeret virksomhed eller et joint venture ved anvendelse af den indre værdis metode, medtager i sin pengestrømsopgørelse de pengestrømme, som vedrører virksomhedens investeringer i den pågældende associerede virksomhed eller det pågældende joint venture samt udlodninger og øvrige betalinger eller modtagne beløb mellem virksomheden og den associerede virksomhed eller joint venture.
ÆNDRINGER I EJERANDELE I DATTERVIRKSOMHEDER OG ANDRE VIRKSOMHEDER
39
De samlede pengestrømme fra opnåelse eller tab af bestemmende indflydelse på dattervirksomheder eller andre virksomheder skal præsenteres separat og klassificeres som investeringsaktivitet.
40
For henholdsvis regnskabsårets samlede opnåelse og tab af bestemmende indflydelse på dattervirksomheder eller andre virksomheder skal virksomheden oplyse følgende:
a)
det samlede betalte eller modtagne vederlag
b)
andelen af vederlaget, der består af likvide beholdninger og tilsvarende likvide midler
c)
likvide beholdninger og tilsvarende likvide midler i de dattervirksomheder eller andre virksomheder, hvor der er opnået eller mistet bestemmende indflydelse, og
d)
andre aktiver og forpligtelser end likvide beholdninger og tilsvarende likvide midler i de dattervirksomheder eller andre virksomheder, hvor der er opnået eller mistet bestemmende indflydelse, specificeret i hovedgrupper.
40A
En investeringsvirksomhed, som defineret i IFRS 10 
Koncernregnskaber
, behøver ikke at anvende afsnit 40, litra c) eller d), på en investering i en dattervirksomhed, som skal måles til dagsværdi gennem resultatet.
41
Præsentation af virkningen af pengestrømme ved opnåelse eller tab af bestemmende indflydelse på dattervirksomheder eller andre virksomheder som en separat post, sammen med den separate præsentation af de samlede anskaffede eller afhændede aktiver og forpligtelser, medvirker til at gøre det muligt at adskille disse pengestrømme fra pengestrømme fra andre drifts-, investerings- og finansieringsaktiviteter. Virkningen af pengestrømme fra tab af bestemmende indflydelse fratrækkes ikke virkningen af pengestrømme fra opnåelse af bestemmende indflydelse.
42
De samlede ind- eller udbetalinger for opnåelse eller tab af bestemmende indflydelse på dattervirksomheder eller andre virksomheder præsenteres i pengestrømsopgørelsen med fradrag af overtagne eller afhændede likvide beholdninger og tilsvarende likvide midler som led i sådanne transaktioner, begivenheder eller ændrede forhold.
42A
Pengestrømme hidrørende fra ændringer i ejerandelen i en dattervirksomhed, som ikke medfører, at den bestemmende indflydelse mistes, skal klassificeres som pengestrømme fra finansieringsaktiviteter, medmindre dattervirksomheden ejes af en investeringsvirksomhed, som defineret i IFRS 10, og skal måles til dagsværdi gennem resultatet.
42B
Ændringer i ejerandelen i en dattervirksomhed, som ikke medfører, at den bestemmende indflydelse mistes, som eksempelvis en modervirksomheds efterfølgende køb eller salg af en dattervirksomheds egenkapitalinstrumenter, behandles regnskabsmæssigt som egenkapitaltransaktioner (jf. IFRS 10), medmindre dattervirksomheden ejes af en investeringsvirksomhed og skal måles til dagsværdi gennem resultatet. Derfor klassificeres dermed forbundne pengestrømme på samme måde som andre transaktioner med ejere, som beskrevet i afsnit 17.
IKKE-LIKVIDE TRANSAKTIONER
43
Investerings- og finansieringstransaktioner, der ikke kræver anvendelse af likvide beholdninger og tilsvarende likvide midler, må ikke indregnes i pengestrømsopgørelsen. 
Sådanne transaktioner skal oplyses andetsteds i årsregnskabet på en sådan måde, at alle relevante oplysninger om disse investerings- og finansieringsaktiviteter fremkommer.
44
Mange investerings- og finansieringsaktiviteter har ikke en direkte virkning på de aktuelle pengestrømme, selv om de påvirker virksomhedens kapital- og aktivstruktur. Udeholdelse af ikke-likvide transaktioner fra pengestrømsopgørelsen er i overensstemmelse med formålet med pengestrømsopgørelsen, da sådanne poster ikke medfører pengestrømme i det aktuelle regnskabsår. Ikke-likvide transaktioner omfatter eksempelvis:
a)
anskaffelse af aktiver enten ved påtagelse af direkte forbundne forpligtelser eller ved en leasingkontrakt
b)
overtagelse af en virksomhed ved kapitaludvidelse og
c)
konvertering af gæld til egenkapital.
ÆNDRINGER I FORPLIGTELSER HIDRØRENDE FRA FINANSIERINGSAKTIVITETER
44A
En virksomhed skal forelægge oplysninger, der gør det muligt for regnskabsbrugerne at vurdere ændringer i forpligtelser hidrørende fra finansieringsaktiviteter, herunder både ændringer som følge af pengestrømme og andre ændringer.
44B
I det omfang, det er nødvendigt for at opfylde kravet i afsnit 44A, skal en virksomhed oplyse om følgende ændringer i forpligtelser hidrørende fra finansieringsaktiviteter:
a)
ændringer som følge af finansieringspengestrømme
b)
ændringer som følge af opnåelse eller tab af bestemmende indflydelse på dattervirksomheder eller andre virksomheder
c)
virkningerne af valutakursændringer
d)
ændringer i dagsværdi og
e)
andre ændringer.
44C
Forpligtelser hidrørende fra finansieringsaktiviteter er forpligtelser, for hvilke pengestrømme blev eller fremtidige pengestrømme vil blive klassificeret som pengestrømme fra finansieringsaktiviteter i pengestrømsopgørelsen. Desuden finder oplysningskravet i afsnit 44A også anvendelse på ændringer i finansielle aktiver (f.eks. aktiver, som afdækker forpligtelser hidrørende fra finansieringsaktiviteter), hvis pengestrømme fra disse finansielle aktiver blev eller fremtidige pengestrømme vil blive medregnet i pengestrømme fra finansieringsaktiviteter.
44D
Oplysningskravet i afsnit 44A kan f.eks. opfyldes ved i balancen at foretage en afstemning af primo- og ultimosaldo for forpligtelser hidrørende fra finansieringsaktiviteter, herunder de i afsnit 44B omhandlede ændringer. Når en virksomhed oplyser om en sådan afstemning, skal den give tilstrækkelige oplysninger til at gøre det muligt for regnskabsbrugere at knytte posterne i afstemningen til balancen og pengestrømsopgørelsen.
44E
Hvis en virksomhed afgiver de oplysninger, der kræves i afsnit 44A, i kombination med offentliggørelse af ændringer i andre aktiver og forpligtelser, skal den oplyse om ændringerne i forpligtelser hidrørende fra finansieringsaktiviteter separat og ikke sammen med ændringer i sådanne andre aktiver og forpligtelser.
DE ENKELTE DELE AF LIKVIDE BEHOLDNINGER OG TILSVARENDE LIKVIDE MIDLER
45
Virksomheder skal give oplysning om de enkelte dele af likvide beholdninger og tilsvarende likvide midler og præsentere en afstemning af beløbene i pengestrømsopgørelsen i forhold til de tilsvarende poster i balancen.
46
På baggrund af forskelligartet praksis i likviditetsstyring og bankaftaler rundt om i verden og for at være i overensstemmelse med IAS 1 
Præsentation af årsregnskaber
 skal virksomheder give oplysning om den anvendte regnskabspraksis ved opgørelsen af de enkelte dele af likvide beholdninger og tilsvarende likvide midler.
47
Virkningen af ændringer i anvendt regnskabspraksis ved opgørelsen af de enkelte dele af likvide beholdninger og tilsvarende likvide midler, eksempelvis ændring af klassifikationen af finansielle instrumenter, som før har været anset som en del af virksomhedens investeringsportefølje, præsenteres i henhold til IAS 8 
Anvendt regnskabspraksis, ændringer i regnskabsmæssige skøn og fejl
.
ANDRE OPLYSNINGER
48
Virksomheden skal give oplysning om, samt ledelsens kommentarer til, eventuelle beløb for likvide beholdninger og tilsvarende likvide midler, der besiddes af virksomheden, men ikke er til rådighed for koncernen.
49
Under forskellige omstændigheder vil en virksomheds likvide beholdninger og tilsvarende likvide midler ikke være til rådighed for koncernen. Eksempler herpå kan være likvide beholdninger og tilsvarende likvide midler i en dattervirksomhed med aktiviteter i et land, hvor valutarestriktioner eller andre lovmæssige restriktioner er gældende, når likvide beholdninger og tilsvarende likvide midler ikke er til fri disposition for modervirksomheden eller andre dattervirksomheder.
50
Supplerende oplysninger kan være relevante for regnskabsbrugeres forståelse af virksomhedens finansielle stilling og likviditet. Standarden tilskynder virksomheder til at give sådanne oplysninger sammen med ledelsens kommentarer. Sådanne oplysninger kan eksempelvis omfatte:
a)
uudnyttede lånefaciliteter til rådighed for fremtidig driftsaktivitet samt til indfrielse af investeringsforpligtelser, med angivelse af restriktioner vedrørende disse faciliteters anvendelse
c)
de samlede pengestrømme, som repræsenterer en forøgelse af driftskapaciteten, separat fra de pengestrømme, som er nødvendige for vedligeholdelse af driftskapaciteten, og
d)
pengestrømme fra drifts-, investerings- og finansieringsaktivitet i hvert præsentationspligtige segment (jf. IFRS 8 
Driftssegmenter
).
51
Separat oplysning om pengestrømme, som repræsenterer en forøgelse af driftskapaciteten, og pengestrømme, som er nødvendige for vedligeholdelse af driftskapaciteten, er nyttig for regnskabsbrugeres vurdering af, hvorvidt virksomheden investerer tilstrækkeligt i vedligeholdelse af driftskapaciteten. En virksomhed, der ikke investerer tilstrækkeligt i vedligeholdelse af sin driftskapacitet, kan skade den fremtidige lønsomhed til fordel for den aktuelle likviditet og udlodning til aktionærer.
52
Oplysning om pengestrømme i segmenter giver regnskabsbrugere en bedre forståelse af forholdet mellem pengestrømme i virksomheden som helhed og i dens enkelte dele samt tilgængeligheden af og udsving i pengestrømme i segmenter.
IKRAFTTRÆDELSESTIDSPUNKT
53
Denne standard træder i kraft for årsregnskaber, der dækker regnskabsperioder, som begynder den 1. januar 1994 eller derefter.
54
IAS 27 (ajourført i 2008) medførte ændring af afsnit 39-42 og tilføjelse af afsnit 42A og 42B. Virksomheder skal anvende disse ændringer på regnskabsår, der begynder den 1. juli 2009 eller derefter. Hvis en virksomhed anvender IAS 27 (ajourført 2008) på en tidligere regnskabsperiode, skal ændringerne anvendes på denne tidligere regnskabsperiode. Ændringerne skal anvendes med tilbagevirkende kraft.
55
Forbedringer af IFRS-standarder
, udstedt i maj 2008, medførte ændring af afsnit 14. Virksomheder skal anvende denne ændring på regnskabsår, som begynder den 1. januar 2009 eller derefter. Det er tilladt at anvende ændringen før dette tidspunkt. Hvis en virksomhed anvender ændringen på et tidligere regnskabsår, skal den give oplysning om dette og anvende afsnit 68A i IAS 16.
56
Forbedringer af IFRS-standarder
, udstedt i april 2009, medførte ændring af afsnit 16. Virksomheder skal anvende denne ændring på regnskabsår, som begynder den 1. januar 2010 eller derefter. Det er tilladt at anvende ændringen før dette tidspunkt. Hvis en virksomhed anvender ændringerne på en tidligere regnskabsperiode, skal den oplyse herom.
57
IFRS 10 og IFRS 11 
Fælles ordninger
, der blev udstedt i maj 2011, medførte ændring af afsnit 37, 38 og 42B, og ophævelse af afsnit 50, litra b). Virksomheder skal anvende disse ændringer ved anvendelse af IFRS 10 og IFRS 11.
58
Investeringsvirksomheder
 (ændringer til IFRS 10, IFRS 12 og IAS 27), udstedt i oktober 2012, vedrørte ændring af afsnit 42A og 42B og tilføjelse af afsnit 40A. Virksomheder skal anvende disse ændringer på regnskabsår, der begynder den 1. januar 2014 eller derefter. Det er tilladt at anvende 
Investeringsvirksomheder
 tidligere. Hvis en virksomhed anvender disse ændringer tidligere, skal den også samtidigt anvende alle ændringerne i 
Investeringsvirksomheder
.
59
IFRS 16 
Leasingkontrakter
, udstedt i januar 2016, medførte ændring af afsnit 17 og 44. Virksomheder skal anvende disse ændringer ved anvendelse af IFRS 16.
60
Initiativ vedrørende oplysning
 (Ændringer til IAS 7), udstedt i januar 2016, tilføjede afsnit 44A-44E. Virksomheder skal anvende disse ændringer på regnskabsår, der begynder den 1. januar 2017 eller derefter. Det er tilladt at anvende ændringen før dette tidspunkt. Når virksomheden for første gang anvender disse ændringer, er det ikke nødvendigt at forelægge sammenligningstal for de foregående regnskabsår.
61
IFRS 17 
Forsikringskontrakter
, der er udstedt i maj 2017, medførte en ændring af afsnit 14. Virksomheder skal anvende denne ændring ved anvendelse af IFRS 17.
IAS 8
Anvendt regnskabspraksis, ændringer i regnskabsmæssige skøn og fejl
FORMÅL
1
Formålet med denne standard er at foreskrive kriterier for valg og ændring af regnskabspraksis samt for den regnskabsmæssige behandling af og oplysning om ændringer i regnskabspraksis, ændringer i regnskabsmæssige skøn og korrektion af fejl. Standarden har til hensigt at forbedre relevansen af og pålideligheden i virksomheders årsregnskaber samt årsregnskabernes sammenlignelighed over en årrække og i forhold til andre virksomheders årsregnskaber.
2
Oplysningskrav vedrørende regnskabspraksis, bortset fra oplysninger om ændringer i regnskabspraksis, er angivet i IAS 1 
Præsentation af årsregnskaber.
ANVENDELSESOMRÅDE
3
Denne
 standard 
finder anvendelse på valg og anvendelse af regnskabspraksis og på regnskabsmæssig behandling af ændringer i regnskabspraksis, ændringer i regnskabsmæssige skøn og korrektion af fejl vedrørende tidligere regnskabsår.
4
De skattemæssige virkninger af korrektion af fejl vedrørende tidligere regnskabsår og af reguleringer med tilbagevirkende kraft med henblik på at gennemføre ændringer i anvendt regnskabspraksis behandles og oplyses i overensstemmelse med IAS 12 
Indkomstskatter
.
DEFINITIONER
5
Nedenstående udtryk anvendes i denne standard med følgende betydning:
Anvendt regnskabspraksis
 er de specifikke principper, grundlag, konventioner, regler samt den praksis, der anvendes af en virksomhed ved udarbejdelsen og præsentationen af årsregnskabet.
Regnskabsmæssige skøn
 er pengebeløb i årsregnskaber, som er behæftet med måleusikkerhed.
Internationale regnskabsstandarder (IFRS)
 er standarder og fortolkningsbidrag, der er udstedt af International Accounting Standards Board (IASB). Disse omfatter følgende:
a)
IFRS
b)
IAS
c)
IFRIC-fortolkningsbidrag og
d)
SIC-fortolkningsbidrag
 
(
3
)
.
Væsentlig
 er defineret i afsnit 7 i IAS 1 og anvendes i denne standard med samme betydning.
Fejl vedrørende tidligere regnskabsår
 er udeladelser og fejlagtige oplysninger i virksomhedens årsregnskaber for et eller flere tidligere regnskabsår, som skyldes manglende eller forkert brug af pålidelige oplysninger, som:
a)
var tilgængelige, da årsregnskaberne for disse regnskabsår blev godkendt til offentliggørelse, og
b)
med rimelighed kunne forventes at være blevet indhentet og taget i betragtning ved udarbejdelsen og præsentationen af de pågældende årsregnskaber.
Sådanne fejl kan eksempelvis skyldes regnefejl, forkert anvendelse af regnskabspraksis, forglemmelser, misfortolkninger og besvigelser.
Anvendelse med tilbagevirkende kraft
 er anvendelse af en ny regnskabspraksis for transaktioner og andre begivenheder og forhold, som havde denne regnskabspraksis altid været anvendt.
Tilpasning med tilbagevirkende kraft
 er korrektion af indregning, måling og oplysning af den beløbsmæssige størrelse af elementer i årsregnskabets, som om fejl vedrørende tidligere regnskabsår aldrig havde eksisteret.
Praktisk umuligt
 Overholdelsen af et krav er praktisk umulig, når virksomheden efter at have foretaget alt, hvad der med rimelighed kan forventes, stadig ikke kan overholde kravet. Det er praktisk umuligt at anvende en ændring i anvendt regnskabspraksis med tilbagevirkende kraft for et bestemt regnskabsår eller at foretage en tilpasning med tilbagevirkende kraft for at korrigere en fejl, hvis:
a)
virkningerne af anvendelse eller tilpasning med tilbagevirkende kraft ikke kan opgøres
b)
anvendelse eller tilpasning med tilbagevirkende kraft kræver et skøn over, hvad
 ledelsens 
hensigt ville have været i det pågældende regnskabsår, eller
c)
anvendelse eller tilpasning med tilbagevirkende kraft kræver væsentlige skøn over beløb, og det er umuligt at skelne objektivt mellem information om disse skøn, som
i)
dokumenterer omstændigheder, som eksisterede på det/de tidspunkt(er), hvor beløbene skal indregnes, måles eller oplyses, og
ii)
ville have været tilgængelig, da årsregnskabet for det tidligere regnskabsår blev godkendt til offentliggørelse
og anden information.
Fremadrettet anvendelse
 af en ændring i anvendt regnskabspraksis og af indregningen af virkningen af en ændring i et regnskabsmæssigt skøn omfatter:
a)
anvendelse af den nye regnskabspraksis på transaktioner og andre begivenheder og forhold, som er opstået efter tidspunktet for ændringen af den anvendte regnskabspraksis, og
b)
indregning af virkningen af en ændring i det regnskabsmæssige skøn i det aktuelle og de fremtidige regnskabsår, som påvirkes af ændringen.
6
[Ophævet]
REGNSKABSPRAKSIS
Valg og anvendelse af regnskabspraksis
7
Når en IFRS-standard finder specifik anvendelse på bestemte transaktioner eller andre begivenheder eller forhold, skal det afgøres på baggrund af denne standard, hvilken regnskabspraksis der skal anvendes for den pågældende post.
8
I IFRS-standarderne beskrives regnskabspraksis, som ifølge IASB medfører årsregnskaber, der indeholder relevant og pålidelig information om de transaktioner og andre begivenheder og forhold, de finder anvendelse på. Denne regnskabspraksis skal ikke nødvendigvis anvendes, når virkningen af anvendelsen vil være uvæsentlig. Det er imidlertid uhensigtsmæssigt at foretage eller undlade at korrigere uvæsentlige afvigelser fra IFRS-standarderne for at opnå en bestemt fremstilling af virksomhedens finansielle stilling, indtjening eller pengestrømme.
9
IFRS-standarder er ledsaget af en vejledning, der skal hjælpe virksomhederne med at opfylde kravene i dem. Det fremgår af vejledningen, om den er en integreret del af den pågældende IFRS-standard. Hvis vejledningen er en integreret del af IFRS-standarden, er den bindende. Vejledninger, der ikke er en integreret del af IFRS-standarder, indeholder ikke krav vedrørende årsregnskaber.
10
Hvor der ikke findes en IFRS, som finder specifik anvendelse på bestemte transaktioner eller andre begivenheder eller forhold, skal der på baggrund af ledelsens vurdering udvikles og anvendes en regnskabspraksis, som fører til oplysninger, der er:
a)
relevante for regnskabsbrugernes behov for økonomisk beslutningstagen og
b)
pålidelige, dvs. årsregnskaberne:
i)
giver et troværdigt billede af virksomhedens finansielle stilling, indtjening og pengestrømme
ii)
afspejler den økonomiske realitet bag transaktioner og andre begivenheder og forhold og ikke kun den juridiske form
iii)
er neutrale, dvs. fri for tendentiøse påvirkninger
iv)
er forsigtige og
v)
er i al væsentlighed fuldstændige.
11
Når ledelsen foretager de i afsnit 10 beskrevne vurderinger, skal den henvise til og overveje anvendeligheden af følgende kilder i prioriteret rækkefølge:
a)
krav i IFRS-standarder, der omhandler lignende forhold, og
b)
definitioner, indregningskriterier og målebegreber for aktiver, forpligtelser, indtægter og omkostninger i 
Begrebsrammen for årsregnskaber
 (
Begrebsrammen
)
 
(
4
)
.
12
Når ledelsen foretager den i afsnit 10 beskrevne vurdering, kan den desuden tage højde for de seneste udtalelser fra andre standardudstedende organisationer, som anvender en lignende begrebsramme til udarbejdelse af regnskabsstandarder, samt anden regnskabsrelevant litteratur og anerkendt praksis for branchen, i det omfang dette ikke er i uoverensstemmelse med de i afsnit 11 anførte kilder.
Ensartethed i anvendt regnskabspraksis
13
Virksomheder skal vælge og anvende regnskabspraksis ensartet for ensartede transaktioner og andre begivenheder og forhold, medmindre en IFRS specifikt kræver eller tillader kategorisering af poster, hvor det kan være hensigtsmæssigt at anvende forskellig regnskabspraksis. Hvis en IFRS kræver eller tillader en sådan kategorisering, skal der vælges en hensigtsmæssig regnskabspraksis, som anvendes ensartet for hver kategori.
Ændringer i anvendt regnskabspraksis
14
Virksomheder skal kun ændre den anvendte regnskabspraksis, hvis ændringen:
a)
kræves i henhold til en IFRS eller
b)
medfører årsregnskaber, der giver pålidelige og mere relevante oplysninger om virkningerne af transaktioner eller andre begivenheder eller forhold på virksomhedens finansielle stilling, indtjening og pengestrømme.
15
Regnskabsbrugerne skal kunne sammenligne en virksomheds årsregnskaber over en årrække for at kunne fastslå udviklingstendenser i virksomhedens finansielle stilling, indtjening og pengestrømme. Virksomheden skal derfor anvende samme regnskabspraksis inden for hvert regnskabsår og fra et regnskabsår til et andet, medmindre en ændring i regnskabspraksis opfylder et af kriterierne i afsnit 14.
16
Følgende punkter udgør ikke ændringer i anvendt regnskabspraksis:
a)
anvendelse af en regnskabspraksis for transaktioner eller andre begivenheder eller forhold, hvis indhold afviger fra tidligere transaktioner, begivenheder eller forhold, og
b)
anvendelse af en ny regnskabspraksis for transaktioner eller andre begivenheder eller forhold, som ikke er forekommet før, eller som før har været uvæsentlige.
17
Førstegangsanvendelse af en regnskabspraksis til omvurdering af aktiver i overensstemmelse med IAS 16 
Materielle anlægsaktiver
 eller IAS 38 
Immaterielle aktiver
 anses som en ændring i anvendt regnskabspraksis, der skal behandles som en omvurdering i overensstemmelse med IAS 16 eller IAS 38 og ikke i overensstemmelse med denne standard.
18
Afsnit 19-31 finder ikke anvendelse på den i afsnit 17 anførte ændring i anvendt regnskabspraksis.
Anvendelse af ændringer i anvendt regnskabspraksis
19
I henhold til afsnit 23:
a)
skal en virksomheds regnskabsmæssige behandling af en ændring i anvendt regnskabspraksis, som hidrører fra førstegangsanvendelse af en IFRS, være i overensstemmelse med eventuelle specifikke overgangsbestemmelser i den pågældende IFRS
, 
og
b)
skal en virksomhed, når den ændrer en anvendt regnskabspraksis efter førstegangsanvendelse af en IFRS, som ikke indeholder specifikke overgangsbestemmelser for den pågældende ændring, eller når den frivilligt ændrer en regnskabspraksis, gennemføre ændringen med tilbagevirkende kraft.
20
For så vidt angår denne standard, anses tidligere anvendelse af en FRS ikke for en frivillig ændring i anvendt regnskabspraksis.
21
Hvor der ikke findes en IFRS, som finder specifik anvendelse på bestemte transaktioner eller andre begivenheder eller forhold, kan ledelsen i overensstemmelse med afsnit 12 anvende en regnskabspraksis, som er angivet i de seneste udtalelser fra andre standardudstedende organisationer, som anvender en lignende begrebsramme ved udarbejdelse af regnskabsstandarder. Hvis virksomheden efter en ændring i en sådan udtalelse vælger at foretage en ændring af en regnskabspraksis, skal denne ændring oplyses og behandles regnskabsmæssigt som en frivillig ændring i anvendt regnskabspraksis.
Anvendelse med tilbagevirkende kraft
22
I henhold til afsnit 23 skal en virksomhed, hvis en ændring i regnskabspraksis anvendes med tilbagevirkende kraft i overensstemmelse med afsnit 19, litra a) eller b), regulere primo i hvert egenkapitalelement, der påvirkes af ændringen, for det første præsenterede tidligere regnskabsår samt for de andre sammenligningstal, der er oplyst for hvert præsenterede tidligere regnskabsår, som havde den nye regnskabspraksis altid været anvendt.
Begrænsninger af anvendelse med tilbagevirkende kraft
23
Når der i afsnit 19, litra a) eller b), kræves anvendelse med tilbagevirkende kraft, skal en ændring i anvendt regnskabspraksis gennemføres med tilbagevirkende kraft, undtagen når det er praktisk umuligt at afgøre enten virkningerne vedrørende et bestemt regnskabsår eller den samlede virkning af ændringen.
24
Når det er praktisk umuligt at afgøre virkningerne vedrørende et bestemt regnskabsår af ændringer i anvendt regnskabspraksis på sammenligningstallene for et eller flere præsenterede tidligere regnskabsår, skal virksomheden anvende den nye regnskabspraksis for den regnskabsmæssige værdi af aktiver og forpligtelser ved begyndelsen af det første regnskabsår, hvor anvendelse med tilbagevirkende kraft er praktisk mulig, hvilket kan være det aktuelle regnskabsår, samt foretage en tilsvarende regulering primo i hvert egenkapitalelement, der påvirkes af ændringen, for det pågældende regnskabsår.
25
Når det ved begyndelsen af det aktuelle regnskabsår er praktisk umuligt at afgøre den samlede virkning af anvendelsen af en ny regnskabspraksis på alle tidligere regnskabsår, skal virksomheden regulere sammenligningstallene for at anvende den nye regnskabspraksis fremadrettet fra den tidligste dato, hvor det er praktisk muligt.
26
Når en virksomhed anvender en ny regnskabspraksis med tilbagevirkende kraft, skal virksomheden anvende den nye regnskabspraksis på sammenligningstal for tidligere regnskabsår så langt tilbage, som det er praktisk muligt. Anvendelse med tilbagevirkende kraft for et tidligere regnskabsår er ikke praktisk mulig, medmindre det er praktisk muligt at afgøre den samlede virkning på beløb både i åbningsbalancen og i ultimobalancen for det pågældende regnskabsår. Den beløbsmæssige størrelse af den deraf følgende regulering vedrørende regnskabsår, som ligger forud for de i årsregnskabet præsenterede regnskabsår, indregnes primo i hvert egenkapitalelement, der påvirkes af ændringen, i det første præsenterede tidligere regnskabsår. Reguleringen foretages normalt i overført resultat. Reguleringen kan imidlertid foretages i et andet egenkapitalelement (eksempelvis med henblik på overensstemmelse med en IFRS). Andre oplysninger vedrørende tidligere regnskabsår, eksempelvis historiske sammendrag af økonomiske data, tilpasses ligeledes så langt tilbage, som det er praktisk muligt.
27
Når det er praktisk umuligt for en virksomhed at anvende en ny regnskabspraksis med tilbagevirkende kraft, fordi virksomheden ikke kan afgøre den samlede virkning af at anvende denne regnskabspraksis på alle tidligere regnskabsår, skal virksomheden i overensstemmelse med afsnit 25 anvende den nye regnskabspraksis fremadrettet fra begyndelsen af det første regnskabsår, hvor dette er praktisk muligt. Virksomheden skal således se bort fra den del af den samlede regulering af aktiver, forpligtelser og egenkapital, som er opstået før denne dato. Det er tilladt at ændre regnskabspraksis, selv om det er praktisk umuligt at anvende denne regnskabspraksis fremadrettet for alle tidligere regnskabsår. Afsnit 50-53 indeholder vejledning i, hvornår det er praktisk umuligt at anvende en ny regnskabspraksis for et eller flere regnskabsår.
Oplysninger
28
Når førstegangsanvendelse af en IFRS enten påvirker det aktuelle regnskabsår eller et tidligere regnskabsår, eller ville påvirke et aktuelt eller tidligere regnskabsår, bortset fra, at det er praktisk umuligt at opgøre den beløbsmæssige størrelse af reguleringen eller kan påvirke fremtidige regnskabsår, skal virksomheden oplyse:
a)
IFRS-standardens navn
b)
at ændringen i anvendt regnskabspraksis er foretaget i overensstemmelse med overgangsbestemmelserne, hvor dette er relevant
c)
arten af ændringen i anvendt regnskabspraksis
d)
en beskrivelse af overgangsbestemmelserne, hvor dette er relevant
e)
overgangsbestemmelser, som kan påvirke fremtidige regnskabsår, hvor dette er relevant
f)
for det aktuelle regnskabsår og for hvert af de præsenterede tidligere regnskabsår, i det omfang det er praktisk muligt, den beløbsmæssige størrelse af reguleringen:
i)
for hver af årsregnskabets poster, som påvirkes heraf, og
ii)
for indtjening og udvandet indtjening pr. aktie, hvis IAS 33 
Indtjening pr. aktie
 finder anvendelse på virksomheden
g)
den beløbsmæssige størrelse af reguleringen for regnskabsår, som ligger forud for de præsenterede regnskabsår, i det omfang det er praktisk muligt
, 
og
h)
såfremt anvendelse med tilbagevirkende kraft som krævet i afsnit 19, litra a) eller b), er praktisk umulig for et bestemt tidligere regnskabsår eller for regnskabsår, som ligger forud for de præsenterede regnskabsår, skal virksomheden oplyse om de omstændigheder, der førte til dette forhold, samt give en beskrivelse af, hvordan og fra hvornår ændringen i regnskabspraksis er gennemført.
Årsregnskaber for efterfølgende regnskabsperioder skal ikke nødvendigvis gentage disse oplysninger.
29
Når en frivillig ændring i en anvendt regnskabspraksis enten påvirker det aktuelle regnskabsår eller et tidligere regnskabsår, eller ville påvirke et aktuelt eller tidligere regnskabsår, bortset fra at det er praktisk umuligt at afgøre den beløbsmæssige størrelse af reguleringen eller kan påvirke fremtidige regnskabsår, skal virksomheden oplyse:
a)
arten af ændringen i anvendt regnskabspraksis
b)
årsagen til, at den nye anvendte regnskabspraksis giver pålidelig og mere relevant information
c)
for det aktuelle regnskabsår og for hvert af de præsenterede tidligere regnskabsår, i det omfang det er praktisk muligt, den beløbsmæssige størrelse af reguleringen:
i)
for hver af årsregnskabets poster, som påvirkes heraf, og
ii)
for indtjening og udvandet indtjening pr. aktie, hvis IAS 33 finder anvendelse på virksomheden
d)
den beløbsmæssige størrelse af reguleringen for regnskabsår, som ligger forud for de præsenterede regnskabsår, i det omfang det er praktisk muligt, og
e)
såfremt anvendelse med tilbagevirkende kraft er praktisk umulig for et bestemt tidligere regnskabsår eller for regnskabsår, som ligger forud for de præsenterede regnskabsår, skal virksomheden oplyse om de omstændigheder, der førte til dette forhold, samt give en beskrivelse af, hvordan og fra hvornår ændringen i regnskabspraksis er gennemført.
Årsregnskaber for efterfølgende regnskabsperioder skal ikke nødvendigvis gentage disse oplysninger.
30
Når en virksomhed ikke har anvendt en ny IFRS, som er udgivet, men endnu ikke er trådt i kraft, skal virksomheden oplyse:
a)
dette forhold og
b)
information, som er kendt eller kan gøres til genstand for et rimeligt skøn, og som er relevant for en vurdering af den mulige virkning, anvendelsen af en ny IFRS vil have på virksomhedens årsregnskab i det regnskabsår, hvor anvendelsen finder sted for første gang.
31
I overensstemmelse med afsnit 30 skal virksomheden oplyse:
a)
navnet på den nye IFRS
b)
arten af den eller de forestående ændring(er) i anvendt regnskabspraksis
c)
det tidspunkt, hvor anvendelse af en IFRS kræves påbegyndt
d)
det tidspunkt, hvor virksomheden planlægger at anvende en IFRS for første gang, og
e)
enten:
i)
en drøftelse af den virkning førstegangsanvendelse af IFRS kan forventes at have på virksomhedens årsregnskab, eller
ii)
i det omfang denne virkning ikke kendes eller kan gøres til genstand for et rimeligt skøn, en angivelse heraf.
REGNSKABSMÆSSIGE SKØN
32
En regnskabspraksis kan kræve, at poster i årsregnskabet måles på en måde, der indebærer måleusikkerhed, dvs. at det i henhold til anvendt regnskabspraksis kan kræves, at sådanne poster måles til pengebeløb, som ikke kan observeres direkte, og som i stedet skal skønnes. I så fald udarbejder virksomheden et regnskabsmæssigt skøn for at opfylde det mål, der er fastsat i regnskabspraksis. Udarbejdelse af regnskabsmæssige skøn indebærer anvendelse af vurderinger eller antagelser baseret på de senest tilgængelige, pålidelige oplysninger. Følgende er eksempler på regnskabsmæssige skøn:
a)
hensættelse til tab for forventede kredittab ved anvendelse af IFRS 9 
Finansielle instrumenter
b)
nettorealisationsværdien af en vareenhed i henhold til IAS 2 
Varebeholdninger
c)
et aktivs eller en forpligtelses dagsværdi ved anvendelse af IFRS 13 
Måling af dagsværdi
d)
afskrivningsomkostningerne for et materielt anlægsaktiv ved anvendelse af IAS 16 og
e)
en hensættelse til garantiforpligtelser ved anvendelse af IAS 37 
Hensatte forpligtelser, eventualforpligtelser og eventualaktiver
.
32A
En virksomhed anvender måleteknikker og input til at udarbejde et regnskabsmæssigt skøn. Måleteknikker omfatter skønsmetoder (f.eks. teknikker, der anvendes til at måle hensættelsen til tab for forventede kredittab ved anvendelse af IFRS 9) og værdiansættelsesteknikker (f.eks. teknikker, der anvendes til at måle dagsværdien af et aktiv eller en forpligtelse ved anvendelse af IFRS 13).
32B
Udtrykket "skøn" i IFRS-standarder henviser undertiden til et skøn, der ikke er et regnskabsmæssigt skøn som defineret i denne standard. Det henviser f.eks. undertiden til et input, der anvendes ved udarbejdelsen af regnskabsmæssige skøn.
33
Anvendelse af rimelige skøn er en vigtig del af udarbejdelsen af årsregnskaber og påvirker ikke disses pålidelighed.
Ændringer i regnskabsmæssige skøn
34
En virksomhed kan være nødt til at ændre et regnskabsmæssigt skøn, hvis der sker ændringer i de omstændigheder, som det regnskabsmæssige skøn var baseret på, eller som følge af nye oplysninger, nye udviklinger eller mere erfaring. I kraft af sin natur vedrører en ændring af et regnskabsmæssigt skøn ikke tidligere regnskabsår og anses ikke for korrektion af fejl.
34A
Virkningen på et regnskabsmæssigt skøn af en ændring i et input eller en ændring i en måleteknik er ændringer i regnskabsmæssige skøn, medmindre de skyldes korrektion af fejl i tidligere regnskabsår.
35
En ændring i det anvendte målingsgrundlag anses for en ændring i anvendt regnskabspraksis og ikke en ændring i et regnskabsmæssigt skøn. Når det er vanskeligt at skelne mellem en ændring i anvendt regnskabspraksis og en ændring i et regnskabsmæssigt skøn, skal ændringen behandles som en ændring i et regnskabsmæssigt skøn.
Anvendelse af ændringer i regnskabsmæssige skøn
36
Virkningen af en ændring i et regnskabsmæssigt skøn, bortset fra ændringer, som falder under afsnit 37, skal indregnes fremadrettet ved indregning i årets resultat i:
a)
det regnskabsår, hvor ændringen finder sted, når ændringen kun vedrører dette regnskabsår, eller
b)
det regnskabsår, hvor ændringen finder sted, samt fremtidige regnskabsår, når ændringen vedrører begge.
37
I det omfang en ændring i et regnskabsmæssigt skøn giver anledning til ændringer i aktiver og forpligtelser, eller knytter sig til en egenkapitalpost, skal ændringen indregnes ved at regulere den regnskabsmæssige værdi af det aktiv eller den forpligtelse eller egenkapitalpost, hvortil den knytter sig, i det regnskabsår, hvor ændringen finder sted.
38
Fremadrettet indregning af virkningen af en ændring i et regnskabsmæssigt skøn indebærer, at ændringen anvendes for transaktioner og andre begivenheder og forhold fra tidspunktet for den pågældende ændring. En ændring i et regnskabsmæssigt skøn kan påvirke resultatet for det aktuelle regnskabsår eller resultatet for både det aktuelle og fremtidige regnskabsår. Eksempelvis påvirker en ændring i hensættelsen til forventede kredittab kun det aktuelle regnskabsårs resultat og indregnes derfor i det aktuelle regnskabsår. Derimod påvirker en ændring i den forventede brugstid eller det forventede forbrugsmønster for de fremtidige økonomiske fordele tilknyttet et afskrivningsberettiget aktiv afskrivninger for det aktuelle regnskabsår samt for alle fremtidige regnskabsår i aktivets resterende brugstid. I begge tilfælde indregnes virkningen af ændringen vedrørende det aktuelle regnskabsår som omkostning eller indtægt i dette regnskabsår. Den eventuelle virkning på fremtidige regnskabsår indregnes som omkostning eller indtægt i disse fremtidige regnskabsår.
Oplysningspligt
39
Virksomheder skal oplyse om arten og størrelsen af en ændring i et regnskabsmæssigt skøn, som påvirker det aktuelle regnskabsår, eller som forventes at påvirke fremtidige regnskabsår, bortset fra oplysninger om virkningen på fremtidige regnskabsår, når det er praktisk umuligt at foretage et skøn over denne virkning.
40
Hvis den beløbsmæssige størrelse af virkningen på fremtidige regnskabsår ikke oplyses, fordi det er praktisk umuligt at foretage et sådant skøn, skal virksomheden oplyse dette.
FEJL
41
Der kan opstå fejl i forbindelse med indregning, måling, præsentation eller oplysning af årsregnskabets elementer. Årsregnskaber, som indeholder enten væsentlige fejl eller uvæsentlige fejl, som er foretaget bevidst for at opnå en bestemt fremstilling af virksomhedens finansielle stilling, indtjening eller pengestrømme, er ikke i overensstemmelse med IFRS-standarderne. Potentielle fejl vedrørende det aktuelle regnskabsår, som bliver opdaget i løbet regnskabsåret, skal korrigeres, inden årsregnskabet godkendes til offentliggørelse. Undertiden opdages væsentlige fejl imidlertid først i et efterfølgende regnskabsår. I så fald korrigeres disse fejl vedrørende tidligere regnskabsår i de i årsregnskabet for det efterfølgende regnskabsår præsenterede sammenligningstal (jf. afsnit 42-47).
42
I henhold til afsnit 43 skal en virksomhed korrigere væsentlige fejl vedrørende tidligere regnskabsår med tilbagevirkende kraft i det første årsregnskab, der godkendes til offentliggørelse, efter fejlen er opdaget, ved at:
a)
tilpasse sammenligningstal for det eller de præsenterede tidligere regnskabsår, hvor fejlen forekommer, eller
b)
tilpasse primosaldi for aktiver, forpligtelser og egenkapital for det første præsenterede tidligere regnskabsår, hvis fejlen er opstået før det første præsenterede tidligere regnskabsår.
Begrænsninger af tilpasning med tilbagevirkende kraft
43
En fejl vedrørende tidligere regnskabsår skal korrigeres ved tilpasning med tilbagevirkende kraft, undtagen når det er praktisk umuligt at opgøre enten virkningerne vedrørende et bestemt regnskabsår eller den samlede virkning af fejlen.
44
Når det er praktisk umuligt at afgøre virkningerne vedrørende et bestemt regnskabsår af en fejl på sammenligningstallene for et eller flere præsenterede tidligere regnskabsår, skal virksomheden tilpasse primosaldi af aktiver, forpligtelser og egenkapital for det første regnskabsår, hvor det er praktisk muligt at foretage tilpasning (hvilket kan være det aktuelle regnskabsår).
45
Når det ved begyndelsen af det aktuelle regnskabsår er praktisk umuligt at afgøre den samlede virkning af en fejl på alle tidligere regnskabsår, skal virksomheden tilpasse sammenligningstallene for at korrigere fejlen fremadrettet fra den tidligste dato, hvor det er praktisk muligt.
46
Korrektionen af en fejl vedrørende et tidligere regnskabsår udelades fra resultatet for det regnskabsår, hvor fejlen blev opdaget. Andre præsenterede oplysninger vedrørende tidligere regnskabsår, herunder historiske sammendrag af økonomiske data, tilpasses så langt tilbage, som det er praktisk muligt.
47
Når det er praktisk umuligt at afgøre den beløbsmæssige størrelse af en fejl (eksempelvis en fejl i anvendelse af regnskabspraksis) for alle tidligere regnskabsår, skal virksomheden i overensstemmelse med afsnit 45 tilpasse sammenligningstallene fremadrettet fra det tidligste tidspunkt, hvor dette er praktisk muligt. Virksomheden skal således se bort fra den del af den samlede tilpasning af aktiver, forpligtelser og egenkapital, som er opstået før denne dato. Afsnit 50-53 indeholder vejledning i, hvornår det er praktisk umuligt at korrigere en fejl for et eller flere regnskabsår.
48
Der skelnes mellem korrektion af fejl og ændringer i regnskabsmæssige skøn. Regnskabsmæssige skøn er af art tilnærmede tal, som det kan være nødvendigt at ændre, når supplerende oplysninger fremkommer. Eksempelvis anses gevinst eller et tab på en eventualpost ikke som korrektion af en fejl.
Oplysning om fejl vedrørende tidligere regnskabsår
49
I overensstemmelse med afsnit 42, skal virksomheder oplyse følgende:
a)
arten af fejl vedrørende tidligere regnskabsår
b)
for hvert af de præsenterede tidligere regnskabsår, i det omfang det er praktisk muligt, den beløbsmæssige størrelse af korrektionen:
i)
for hver af årsregnskabets poster, som påvirkes heraf, og
ii)
for indtjening og udvandet indtjening pr. aktie, hvis IAS 33 finder anvendelse på virksomheden
c)
den beløbsmæssige størrelse af korrektionen ved begyndelsen af det første præsenterede tidligere regnskabsår, og
d)
såfremt tilpasning med tilbagevirkende kraft er praktisk umulig for et bestemt tidligere regnskabsår, de omstændigheder, der førte til dette forhold, samt give en beskrivelse af, hvordan og fra hvornår fejlen er korrigeret.
Årsregnskaber for efterfølgende regnskabsperioder skal ikke nødvendigvis gentage disse oplysninger.
PRAKTISK UMULIGHED VEDRØRENDE ANVENDELSE MED TILBAGEVIRKENDE KRAFT OG TILPASNING MED TILBAGEVIRKENDE KRAFT
50
I nogle tilfælde er det praktisk umuligt at regulere sammenligningstal for et eller flere tidligere regnskabsår for at opnå sammenlignelighed med det aktuelle regnskabsår. Eksempelvis er informationer måske ikke blevet indsamlet i det eller de tidligere regnskabsår på en måde, som muliggør enten anvendelse af ny regnskabspraksis med tilbagevirkende kraft (herunder, for så vidt angår afsnit 51-53, fremadrettet anvendelse for tidligere regnskabsår) eller tilpasning med tilbagevirkende kraft for at korrigere en fejl vedrørende et tidligere regnskabsår, og det kan være praktisk umuligt at genskabe disse informationer.
51
Det er ofte nødvendigt at foretage skøn ved anvendelse af regnskabspraksis på de af årsregnskabets elementer, der er indregnet eller oplyst som følge af transaktioner og andre begivenheder eller forhold. Skøn er pr. definition subjektive, og de kan udarbejdes efter regnskabsårets afslutning. Udarbejdelsen af et skøn kan være mere vanskelig, når der anvendes en regnskabspraksis med tilbagevirkende kraft eller en fejl vedrørende tidligere regnskabsår tilpasses med tilbagevirkende kraft, fordi der kan være gået længere tid, efter at de berørte transaktioner eller andre begivenheder eller forhold fandt sted. Formålet med de skøn, der knytter sig til tidligere regnskabsår, er imidlertid stadig det samme som formålet med de skøn, der foretages i det aktuelle regnskabsår, nemlig at afspejle de forhold, der gjorde sig gældende på tidspunktet for de pågældende transaktioner eller andre begivenheder eller forhold.
52
Ved anvendelse af en ny regnskabspraksis med tilbagevirkende kraft eller korrektion af en fejl vedrørende tidligere regnskabsår, er det derfor nødvendigt at skelne mellem information, som:
a)
dokumenterer omstændigheder, som eksisterede på tidspunktet eller tidspunkterne for de pågældende transaktioner eller andre begivenheder eller forhold, og
b)
ville have været tilgængelig, da årsregnskabet for det tidligere regnskabsår blev godkendt til offentliggørelse,
og anden information. For nogle typer skøn (eksempelvis skøn over dagsværdien, som er baseret på ikke-observerede input, er det praktisk umuligt at skelne mellem disse typer af oplysninger. Når anvendelse eller tilpasning med tilbagevirkende kraft ville kræve væsentlige skøn, som ikke muliggør en skelnen mellem disse to typer oplysninger, er det praktisk umuligt at anvende den nye regnskabspraksis eller at korrigere fejl vedrørende tidligere regnskabsår med tilbagevirkende kraft.
53
Efterrationaliseringer kan ikke lægges til grund ved anvendelse af en ny regnskabspraksis eller korrektion af beløb for en tidligere regnskabsperiode, hverken ved opstilling af forudsætninger om, hvad der ville have været ledelsens hensigt i en tidligere regnskabsperiode, eller ved udarbejdelse af skøn over beløb, som er indregnet, målt eller oplyst i en tidligere regnskabsperiode. En virksomhed skal eksempelvis, hvis den korrigerer en fejl vedrørende en tidligere regnskabsperiode i forbindelse med beregning af forpligtelser til ansattes akkumulerede sygefravær i overensstemmelse med IAS 19 
Personaleydelser
 se bort fra oplysninger om en særligt alvorlig influenzaepidemi i det kommende regnskabsår, som blev tilgængelige, efter at årsregnskabet for den tidligere regnskabsperiode var blevet godkendt til offentliggørelse. Selv om der ofte kræves væsentlige skøn i forbindelse med ændring af sammenligningstal for tidligere regnskabsperioder, er dette ingen hindring for pålidelig regulering eller korrektion af sammenligningstallene.
IKRAFTTRÆDELSESTIDSPUNKT OG OVERGANG
54
Virksomheder skal anvende denne standard for årsregnskaber, der dækker regnskabsår, som begynder den 1. januar 2005 eller derefter. Der tilskyndes til tidligere anvendelse. Hvis en virksomhed anvender denne standard på regnskabsperioder, som begynder før den 1. januar 2005, skal den oplyse herom.
54A
[Ophævet]
54B
[Ophævet]
54C
IFRS 13 
Måling af dagsværdi
, der er udstedt i maj 2011, medførte ændring af afsnit 52. Virksomheder skal anvende denne ændring ved anvendelse af IFRS 13.
54D
[Ophævet]
54E
IFRS 9 
Finansielle instrumenter
, der blev udstedt i juli 2014, medførte ændring af afsnit 53 og ophævelse af afsnit 54A, 54B og 54D. Virksomheder skal anvende disse ændringer ved anvendelse af IFRS 9.
54F
Afsnit 6 og afsnit 11, litra b), blev ændret i medfør af 
Ændringerne af henvisningerne til begrebsrammen i IFRS-standarderne
, der er udstedt i 2018. Virksomheder skal anvende disse ændringer på regnskabsår, der begynder den 1. januar 2020 eller derefter. Tidligere anvendelse er tilladt, hvis en virksomhed samtidigt også anvender alle andre ændringer, der foretages ved 
Ændringerne af henvisningerne til begrebsrammen i IFRS-standarderne
. En virksomhed skal anvende ændringerne til afsnit 6 og afsnit 11, litra b), med tilbagevirkende kraft i overensstemmelse med denne standard. Hvis en virksomhed imidlertid fastslår, at anvendelse med tilbagevirkende kraft ville være praktisk umuligt eller ville indebære en urimelig udgift eller indsats, skal den anvende ændringerne til afsnit 6 og afsnit 11, litra b), ved at henvise til afsnit 23-28 i denne standard. Hvis anvendelse med tilbagevirkende kraft af en given ændring i 
Ændringerne af henvisningerne til begrebsrammen i IFRS-standarderne
, ville indebære en urimelig udgift eller indsats, skal en virksomhed ved anvendelsen af afsnit 23-28 i denne standard læse enhver henvisning, undtagen i afsnit 27, sidste punktum, til "er praktisk umulig" som "indebærer en urimelig udgift eller indsats" og enhver henvisning til "praktisk muligt" som "muligt uden en urimelig udgift eller indsats".
54G
Hvis en virksomhed ikke anvender IFRS 14 
Regulatory Deferral Accounts (Regulatoriske aktiver og forpligtelser)
, skal den ved anvendelse af afsnit 11, litra b), på lovpligtige kontosaldi fortsat henvise til og overveje anvendeligheden af definitionerne, indregningskriterierne og målebegreberne i 
Begrebsrammen for udarbejdelse og præsentation af årsregnskaber
 
(
5
)
 i stedet for definitionerne, kriterierne og begreberne i 
Begrebsrammen
. En lovpligtig saldo er saldoen på alle omkostningskonti (eller indtægtskonti), som ikke indregnes som et aktiv eller en forpligtelse i overensstemmelse med andre gældende IFRS-standarder, men indgår, eller af den regulerende myndighed forventes at indgå, ved fastlæggelsen af de(n) takst(er), som kan opkræves hos kunderne. En takstmyndighed er et bemyndiget organ, der ved lov eller anden forskrift er bemyndiget til at fastsætte taksten eller en række takster, der binder en virksomhed. Takstmyndigheden kan være et tredjepartsorgan eller en nærtstående part i virksomheden, herunder virksomhedens egen bestyrelse, hvis dette organ ved lov eller anden forskrift er forpligtet til at fastsætte takster både i kundernes interesse og for at sikre virksomhedens overordnede finansielle levedygtighed.
54H
Definition af væsentlig
 (ændringer til IAS 1 og IAS 8), udstedt i oktober 2018, medførte ændring af afsnit 7 i IAS 1 og afsnit 5 i IAS 8 og ophævelse af afsnit 6 i IAS 8. Virksomheder skal anvende disse ændringer fremadrettet for regnskabsår, som begynder den 1. januar 2020 eller derefter. Det er tilladt at anvende ændringen før dette tidspunkt. Hvis en virksomhed anvender disse ændringer for et tidligere regnskabsår, skal den give oplysning herom.
54I
Definition af regnskabsmæssige skøn
, udstedt i februar 2021, medførte ændring af afsnit 5, 32, 34, 38 og 48 og tilføjelse af afsnit 32A, 32B og 34A. Virksomheder skal anvende disse ændringer på regnskabsår, som begynder den 1. januar 2023 eller derefter. Det er tilladt at anvende ændringerne tidligere. En virksomhed skal anvende de ændringer i regnskabsmæssige skøn og ændringer i regnskabspraksis, der indtræffer ved eller efter begyndelsen af det første regnskabsår, hvor den anvender ændringerne.
OPHÆVELSE AF ANDRE UDTALELSER
55
Denne standard erstatter IAS 8 
Årets resultat, fundamentale fejl og ændringer i anvendt regnskabspraksis
, der blev ajourført i 1993.
56
Denne standard erstatter følgende fortolkningsbidrag:
a)
SIC-2 
Ensartethed — Aktivering af låneomkostninger
 og
b)
SIC-18 
Ensartethed — Alternative metoder
.
IAS 10
Begivenheder efter regnskabsårets afslutning
FORMÅL
1
Formålet med denne standard er at foreskrive:
a)
hvornår en virksomhed skal regulere sine årsregnskaber grundet begivenheder efter regnskabsårets afslutning, og
b)
hvilke oplysninger en virksomhed skal give om tidspunktet for årsregnskabets godkendelse til offentliggørelse og om begivenheder efter regnskabsårets afslutning.
Denne standard kræver også, at en virksomhed ikke udarbejder sine årsregnskaber på en going concern-basis, såfremt begivenheder efter regnskabsårets afslutning indikerer, at going concern-forudsætningen ikke er hensigtsmæssig.
ANVENDELSESOMRÅDE
2
Denne 
standard finder anvendelse på den regnskabsmæssige behandling af og oplysning om begivenheder efter regnskabsårets afslutning.
DEFINITIONER
3
Nedenstående udtryk anvendes i denne standard med følgende betydning:
Begivenheder efter regnskabsårets afslutning
 er sådanne begivenheder, gunstige og ugunstige, som opstår mellem regnskabsårets afslutning og det tidspunkt, hvor årsregnskabet godkendes til offentliggørelse. Disse begivenheder kan inddeles i to typer:
a)
begivenheder, der yderligere bekræfter forhold, der eksisterede ved regnskabsårets afslutning
 (
regulerende begivenheder efter regnskabsårets afslutning
), og
b)
begivenheder, som begrunder sig i forhold, der opstod efter regnskabsårets afslutning 
(ikke-regulerende begivenheder efter regnskabsårets afslutning).
4
Godkendelsesprocessen for offentliggørelse af årsregnskaber varierer afhængigt af ledelsesstruktur, lovmæssige krav og de procedurer, der følges ved udarbejdelsen og færdigbehandlingen af årsregnskaber.
5
I nogle tilfælde er en virksomhed pålagt at søge årsregnskabet godkendt af aktionærerne, efter at årsregnskabet er offentliggjort. I sådanne tilfælde anses årsregnskaberne for offentliggjort pr. datoen for offentliggørelsen og ikke pr. den dato, hvor aktionærerne godkender årsregnskabet.
Eksempel
En virksomheds ledelse færdiggør udkast til årsregnskabet for regnskabsåret 20X1 den 28. februar 20X2. Den 18. marts 20X2 gennemgår bestyrelsen årsregnskabet og godkender det til offentliggørelse. Virksomheden offentliggør sit overskud samt udvalgt supplerende økonomisk information den 19. marts 20X2. Årsregnskabet udleveres til aktionærerne og andre den 1. april 20X2. Aktionærerne godkender årsregnskabet ved generalforsamlingen den 15. maj 20X2, og det godkendte årsregnskab indsendes til myndighederne den 17. maj 20X2.
Årsregnskabet godkendes til offentliggørelse den 18. marts 20X2 (datoen for bestyrelsens godkendelse af offentliggørelsen).
6
I nogle tilfælde er en virksomheds ledelse pålagt at præsentere årsregnskabet for en bestyrelse (bestående udelukkende af eksterne bestyrelsesmedlemmer) til godkendelse. I sådanne tilfælde godkendes årsregnskabet til offentliggørelse, når ledelsen godkender årsregnskabet til præsentation for bestyrelsen.
Eksempel
Den 18. marts 20X2 godkender virksomhedens ledelse årsregnskabet til præsentation for bestyrelsen. Bestyrelsen består udelukkende af eksterne bestyrelsesmedlemmer og kan omfatte medarbejderrepræsentanter og andre eksterne interessegrupper. Bestyrelsen godkender årsregnskabet den 26. marts 20X2. Årsregnskabet udleveres til aktionærerne og andre den 1. april 20X2. Aktionærerne godkender årsregnskabet ved generalforsamlingen den 15. maj 20X2, og årsregnskabet indsendes til myndighederne den 17. maj 20X2.
Årsregnskabet godkendes til offentliggørelse den 18. marts 20X2 (datoen for ledelsens godkendelse af præsentation for bestyrelsen).
7
Begivenheder efter regnskabsårets afslutning omfatter alle begivenheder frem til det tidspunkt, hvor årsregnskabet godkendes til offentliggørelse, selv om disse begivenheder opstår efter offentliggørelsen af overskud eller anden udvalgt økonomisk information.
INDREGNING OG MÅLING
Regulerende begivenheder efter regnskabsårets afslutning
8
En virksomhed skal regulere de beløb, der er indregnet i årsregnskabet for at afspejle regulerende begivenheder efter regnskabsårets afslutning.
9
Følgende er eksempler på regulerende begivenheder efter regnskabsperioden, som kræver, at en virksomhed foretager regulering af beløb indregnet i årsregnskabet eller indregner poster, der ikke tidligere er indregnet:
a)
afgørelse af en retssag efter regnskabsårets afslutning , som bekræfter, at virksomheden havde en aktuel forpligtelse ved regnskabsårets afslutning. Virksomheden regulerer en eventuel tidligere indregnet hensættelse relateret til denne retssag i henhold til IAS 37 
Hensatte forpligtelser, eventualforpligtelser og eventualaktiver
 eller indregner en ny hensættelse. Virksomheden skal ikke blot oplyse om en eventualforpligtelse, eftersom afgørelsen udgør supplerende oplysninger, der kan anses for at være i overensstemmelse med afsnit 16 i IAS 37
b)
modtagelsen af oplysninger efter regnskabsperioden, der indikerer, at et aktivs værdi var blevet forringet ved regnskabsperiodens afslutning, eller at beløbet for et tidligere indregnet tab ved værdiforringelse for dette aktiv skal reguleres. Eksempelvis:
i)
en kundes konkurs opstået efter regnskabsperioden bekræfter sædvanligvis, at kunden var værdiforringet ved udgangen af regnskabsperioden og
ii)
salg af varebeholdninger efter regnskabsårets afslutning kan give en indikation af deres nettorealisationsværdi ved regnskabsårets afslutning
c)
opgørelsen efter regnskabsårets afslutning af kostprisen for købte aktiver eller indtægter fra solgte aktiver før regnskabsårets afslutning
d)
opgørelsen efter regnskabsårets afslutning af den beløbsmæssige størrelse af overskudsdeling eller bonusudbetalinger, såfremt virksomheden havde en aktuel juridisk eller faktisk forpligtelse ved regnskabsårets afslutning til at foretage betalinger som følge af begivenheder før regnskabsårets afslutning (jf. IAS 19 
Personaleydelser
)
e)
opdagelsen af bedrageri eller fejl, som afslører, at årsregnskabet ikke er korrekt.
Ikke-regulerende begivenheder efter regnskabsårets afslutning
10
En virksomhed skal ikke regulere de beløb, der er indregnet i årsregnskabet for at afspejle ikke-regulerende begivenheder efter regnskabsårets afslutning.
11
Som eksempel på en ikke-regulerende begivenhed efter slutningen af regnskabsåret kan nævnes fald i markedsværdien af en investering mellem slutningen af regnskabsåret og det tidspunkt, hvor årsregnskabet godkendes til offentliggørelse. Faldet i dagsværdi er normalt ikke knyttet til investeringens beskaffenhed efter slutningen af regnskabsåret, men afspejler omstændigheder, der er opstået efterfølgende. En virksomhed regulerer derfor ikke de beløb, som investeringerne er indregnet med i årsregnskabet. Tilsvarende ajourfører en virksomhed ikke de oplyste beløb for investeringerne pr. regnskabsårets afslutning. Der kan dog være behov for, at virksomheden giver supplerende oplysninger, jf. afsnit 21.
Udbytte
12
Hvis en virksomhed uddeler udbytte til ejere af egenkapitalinstrumenter (som defineret i IAS 32 
Finansielle instrumenter: Præsentation)
 efter regnskabsårets afslutning, skal virksomheden ikke indregne et sådant udbytte som en forpligtelse ved regnskabsårets afslutning.
13
Hvis udbytte er uddelt efter regnskabsårets afslutning, men før årsregnskabet er godkendt til offentliggørelse, skal udbyttet ikke indregnes som en forpligtelse ved regnskabsårets afslutning, eftersom der ikke eksisterer en forpligtelse på dette tidspunkt. Sådant udbytte oplyses i noterne i overensstemmelse med IAS 1 
Præsentation af årsregnskaber
.
GOING CONCERN
14
En virksomhed skal ikke udarbejde årsregnskaber på en going concern basis, såfremt ledelsen efter regnskabsårets afslutning beslutter enten at afvikle virksomheden eller at indstille driften, eller at virksomheden ikke har noget andet realistisk alternativ.
15
En nedgang i det driftsmæssige resultat og den finansielle stilling efter regnskabsårets afslutning kan indikere et behov for at vurdere, om going concern forudsætningen stadig er relevant for virksomheden. Såfremt going concern forudsætningen ikke længere er relevant, er virkningen så gennemgribende, at denne standard kræver en fundamental ændring i grundlaget for regnskabsaflæggelse, og ikke kun en regulering af de beløb, der er indregnet ved det oprindelige grundlag for regnskabsaflæggelse.
16
I IAS 1 er der anført oplysningskrav, såfremt:
a)
årsregnskabet ikke er udarbejdet på en going concern basis, eller
b)
ledelsen er opmærksom på væsentlige usikkerheder, der er tilknyttet begivenheder eller forhold, som kan sætte alvorlige spørgsmålstegn ved virksomhedens evne til at fortsætte som en going concern. De begivenheder eller forhold, der kræver oplysning, kan opstå efter regnskabsårets afslutning.
OPLYSNINGER
Tidspunkt for godkendelse til offentliggørelse
17
En virksomhed skal oplyse om tidspunktet for godkendelsen af årsregnskabets offentliggørelse samt, hvilke(n) person(er) der godkendte offentliggørelsen. Såfremt virksomhedens ejere eller andre personer har bemyndigelse til at ændre årsregnskabet efter offentliggørelse, skal virksomheden oplyse dette.
18
Det er vigtigt for brugere at have kendskab til tidspunktet for årsregnskabets offentliggørelse, idet årsregnskabet ikke afspejler begivenheder efter dette tidspunkt.
Ajourføring af oplysninger om forhold ved regnskabsårets afslutning
19
Modtager en virksomhed oplysninger efter regnskabsårets afslutning om forhold, der eksisterede ved regnskabsårets afslutning, skal virksomheden ud fra de nye oplysninger ajourføre oplysninger, der er tilknyttet sådanne forhold.
20
I nogle tilfælde kan en virksomhed have behov for at ajourføre oplysninger i årsregnskabet for at afspejle oplysninger modtaget efter regnskabsårets afslutning, selv når oplysningerne ikke påvirker de beløb, virksomheden indregner i årsregnskabet. Som eksempel herpå kan nævnes behovet for at ajourføre oplysninger, når informationer bliver tilgængelige efter regnskabsårets afslutning om en eventualforpligtelse, der eksisterede ved regnskabsårets afslutning. Virksomheden skal overveje, om den skal indregne eller ændre en hensat forpligtelse, jf. IAS 37 ligesom den ud fra disse informationer skal ajourføre oplysningerne om eventualforpligtelsen.
Ikke-regulerende begivenheder efter regnskabsårets afslutning
21
Hvis ikke-regulerende begivenheder efter regnskabsårets afslutning er væsentlige, kan udeladelse af oplysning herom med rimelighed forventes at have indflydelse på de beslutninger, som de primære brugere af årsregnskaber præsenteret til brug for offentligheden træffer på grundlag af disse årsregnskaber, som giver finansielle oplysninger om en bestemt regnskabsaflæggende virksomhed. Derfor skal en virksomhed give følgende oplysninger for hver væsentlig kategori af ikke-regulerende begivenheder efter regnskabsårets afslutning:
a)
arten af begivenheden og
b)
et skøn over den økonomiske virkning af begivenheden eller en erklæring om, at et sådant skøn ikke kan foretages.
22
Nedenstående er eksempler på ikke-regulerende begivenheder efter regnskabsårets afslutning, der som hovedregel skal oplyses:
a)
en større virksomhedssammenslutning foretaget efter regnskabsårets afslutning (IFRS 3 
Virksomhedssammenslutninger
 kræver konkrete oplysninger i sådanne tilfælde) eller afhændelsen af en større dattervirksomhed
b)
bekendtgørelse af planer om en aktivitets ophør
c)
væsentlige køb af aktiver, klassifikation af aktiver som besiddelse med henblik på salg i overensstemmelse med IFRS 5 
Anlægsaktiver, som besiddes med henblik på salg og ophørte aktiviteter
, anden afhændelse af aktiver eller en offentlig myndigheds ekspropriering af væsentlige aktiver
d)
nedbrændingen af et større produktionsanlæg efter regnskabsårets afslutning
e)
bekendtgørelse eller påbegyndelse af en større omstrukturering (jf. IAS 37)
f)
større ordinære aktietransaktioner og mulige ordinære aktietransaktioner efter regnskabsårets afslutning (i IAS 33 
Indtjening pr. aktie
 kræves det, at en virksomhed giver oplysning om sådanne transaktioner, bortset fra transaktioner, der involverer udstedelse af fondsaktier, et aktiesplit eller et omvendt aktiesplit, hvilket skal reguleres i henhold til IAS 33)
g)
unormalt store ændringer i aktivers værdi eller valutakurser efter regnskabsårets afslutning
h)
ændringer i skattesatser eller skattelovgivning vedtaget eller bekendtgjort efter regnskabsårets afslutning, som har en væsentlig indvirkning på aktuelle og udskudte skatteaktiver og skatteforpligtelser (jf. IAS 12 
Indkomstskatter
)
i)
påtagelse af væsentlige forpligtelser eller eventualforpligtelser, eksempelvis ved udstedelsen af væsentlige garantier og
j)
påbegyndelsen af større retssager udelukkende på baggrund af begivenheder efter regnskabsårets afslutning.
IKRAFTTRÆDELSESTIDSPUNKT
23
Virksomheder skal anvende denne standard for årsregnskaber, der dækker regnskabsår, som begynder den 1. januar 2005 eller derefter. Der tilskyndes til tidligere anvendelse. Hvis en virksomhed anvender denne standard på regnskabsperioder, som begynder før den 1. januar 2005, skal den oplyse herom.
23A
IFRS 13 
Måling af dagsværdi
, der er udstedt i maj 2011, medførte ændring af afsnit 11. Virksomheder skal anvende denne ændring ved anvendelse af IFRS 13.
23B
IFRS 9 
Finansielle instrumenter
, der blev udstedt i juli 2014, medførte en ændring af afsnit 9. Virksomheder skal anvende denne ændring ved anvendelse af IFRS 9.
23C
Definition af væsentlig
 (ændringer til IAS 1 og IAS 8), udstedt i oktober 2018, medførte ændring af afsnit 21. Virksomheder skal anvende disse ændringer fremadrettet for regnskabsår, som begynder den 1. januar 2020 eller derefter. Det er tilladt at anvende ændringen før dette tidspunkt. Hvis en virksomhed anvender disse ændringer for et tidligere regnskabsår, skal den give oplysning herom. Virksomheden skal anvende disse ændringer, når den anvender ændringerne af definitionen af væsentlig i afsnit 7 i IAS 1 og afsnit 5 og 6 i IAS 8.
OPHÆVELSE AF IAS 10 (AJOURFØRT 1999)
24
Denne standard erstatter IAS 10 
Begivenheder efter balancedagen
 (ajourført i 1999).
IAS 12
Indkomstskatter
FORMÅL
Formålet med denne standard er at foreskrive den regnskabsmæssige behandling af indkomstskatter. Det primære ved regnskabsmæssig behandling af indkomstskatter er, hvordan virksomheder foretager regnskabsmæssig behandling af de aktuelle og fremtidige skattemæssige konsekvenser af:
a)
den fremtidige genindvinding (afvikling) af den regnskabsmæssige værdi af aktiver (forpligtelser), der er indregnet i virksomhedens balancen, og
b)
transaktioner og andre begivenheder i det indeværende regnskabsår, der er indregnet i virksomhedens årsregnskab.
Ved indregning af et aktiv eller en forpligtelse er det underforstået, at den regnskabsaflæggende virksomhed forventer at genindvinde eller afvikle den regnskabsmæssige værdi af dette aktiv eller denne forpligtelse. Hvis det er sandsynligt, at genindvinding eller afvikling af denne regnskabsmæssige værdi vil øge (eller mindske) fremtidige skattebetalinger i forhold til, hvad de ville være, hvis en sådan genindvinding eller afvikling ikke ville have skattemæssige konsekvenser, kræver denne standard, at virksomheden indregner en udskudt skatteforpligtelse (et udskudt skatteaktiv), med visse begrænsede undtagelser.
Denne standard kræver, at virksomheden behandler de skattemæssige konsekvenser af transaktioner og andre begivenheder på samme måde, som selve disse transaktioner og andre begivenheder behandles. For transaktioner og andre begivenheder, der er indregnet direkte i resultatet, bliver en eventuel forbunden skattemæssige virkning ligeledes indregnet i resultatet. For transaktioner og andre begivenheder, der er indregnet uden for resultatet (enten i anden totalindkomst eller direkte på egenkapitalen), skal en eventuel tilknyttet skattemæssig virkning også indregnes uden for resultatet (henholdsvis i anden totalindkomst eller direkte i egenkapitalen). Ligeledes påvirker indregningen af udskudte skatteaktiver og skatteforpligtelser i en virksomhedssammenslutning beløbet for goodwill, som opstår ved virksomhedssammenslutningen, eller beløbet for den indregnede gevinst ved et tilbudskøb.
Denne standard behandler tillige indregningen af udskudte skatteaktiver, der hidrører fra uudnyttede skattemæssige underskud eller uudnyttede skattemæssige fradrag, præsentationen af indkomstskatter i årsregnskabet samt oplysninger, der vedrører indkomstskatter.
ANVENDELSESOMRÅDE
1
Denne standard finder anvendelse på den regnskabsmæssige behandling af indkomstskatter.
2
I denne standard omfatter indkomstskatter alle inden- og udenlandske skatter, der følger af skattepligtig indkomst. Indkomstskatter omfatter endvidere skatter som kildeskat, der skal betales af en dattervirksomhed, en associeret virksomhed eller en fælles ordning ved udlodning til den regnskabsaflæggende virksomhed.
3
[Ophævet]
4
Denne standard angiver ikke metoder til regnskabsmæssig behandling af statstilskud (jf. IAS 20 
Regnskabsmæssig behandling af offentlige tilskud og oplysning om andre former for offentlig støtte
) eller skattemæssige investeringsfradrag. Denne standard omhandler dog den regnskabsmæssige behandling af midlertidige forskelle, der hidrører fra sådanne tilskud eller skattemæssige investeringsfradrag.
DEFINITIONER
5
Nedenstående udtryk anvendes i denne
 standard 
med følgende betydning:
Regnskabsmæssigt overskud
 er årets resultat før fradrag af skatteomkostning.
Skattepligtig indkomst
 (
skattemæssigt underskud
) er den indkomst (det underskud) for et regnskabsår, som er opgjort i overensstemmelse med de af skattemyndighederne fastlagte regler, og hvoraf indkomstskat er betalbar (genindvindelig).
Skatteomkostning
 (
skatteindtægt
) er det samlede beløb, der indgår i opgørelsen af årets resultat for aktuel skat og udskudt skat.
Aktuel skat
 er betalbare (genindvindelige) indkomstskatter vedrørende regnskabsårets skattepligtige indkomst (skattemæssige underskud).
Udskudte skatteforpligtelser
 er indkomstskatter, der i fremtidige regnskabsår vil blive betalbare som følge af skattepligtige midlertidige forskelle.
Udskudte skatteaktiver
 er indkomstskatter, der i fremtidige regnskabsår vil reducere skattebetalinger som følge af:
a)
fradragsberettigede midlertidige forskelle
b)
fremførbare uudnyttede skattemæssige underskud og
c)
fremførbare uudnyttede skattemæssige fradrag.
Midlertidige forskelle
 er forskellen mellem et aktivs eller en forpligtelses regnskabsmæssige værdi i balancen og den skattemæssige værdi heraf. Midlertidige forskelle kan være:
a)
skattepligtige midlertidige forskelle
, som er midlertidige forskelle, der resulterer i skattepligtige beløb ved opgørelsen af skattepligtig indkomst (skattemæssigt underskud) for fremtidige regnskabsår, når aktivets eller forpligtelsens regnskabsmæssige værdi genindvindes eller afvikles, eller
b)
fradragsberettigede midlertidige forskelle
, som er midlertidige forskelle, der resulterer i fradragsberettigede beløb ved opgørelsen af skattepligtig indkomst (skattemæssigt underskud) for fremtidige regnskabsår, når aktivets eller forpligtelsens regnskabsmæssige værdi genindvindes eller afvikles.
Den skattemæssige værdi
 af et aktiv eller en forpligtelse er den værdi, der er knyttet til aktivet eller forpligtelsen ved opgørelsen af den skattepligtige indkomst.
6
Skatteomkostning (skatteindtægt) omfatter den aktuelle skatteomkostning (aktuelle skatteindtægt) og den udskudte skatteomkostning (udskudte skatteindtægt).
Skattemæssig værdi
7
Den skattemæssige værdi af et aktiv er det beløb, som vil være skattemæssigt fradragsberettiget i de skattepligtige økonomiske fordele, der tilgår virksomheden, når den genindvinder aktivets regnskabsmæssige værdi. Hvis disse økonomiske fordele ikke er skattepligtige, svarer aktivets skattemæssige værdi til dets regnskabsmæssige værdi.
Eksempler
1.
En maskine koster 100. Den skattemæssige afskrivning på 30 er allerede fratrukket i det aktuelle og tidligere regnskabsår, og den resterende kostpris vil være fradragsberettiget i fremtidige regnskabsår enten i form af afskrivninger eller ved fradrag ved afhændelse af aktivet. Indtægter, der frembringes ved brug af maskinen, er skattepligtige, en eventuel gevinst ved afhændelse af maskinen er skattepligtig, og et eventuelt tab ved afhændelsen vil være skattemæssigt fradragsberettiget. 
Den skattemæssige værdi af maskinen er 70
.
2.
Tilgodehavende renter har en regnskabsmæssig værdi på 100. Den tilhørende renteindtægt beskattes på kontantbasis. 
Den skattemæssige værdi af de tilgodehavende renter er nul
.
3.
Tilgodehavender fra salg og tjenesteydelser har en regnskabsmæssig værdi på 100. Den tilhørende indtægt indgår allerede i skattepligtig indkomst (skattemæssigt underskud). 
Den skattemæssige værdi af tilgodehavenderne fra salg og tjenesteydelser er 100
.
4.
Tilgodehavende udbytte fra en dattervirksomhed har en regnskabsmæssig værdi på 100. Udbyttet er ikke skattepligtigt. I realiteten er hele den regnskabsmæssige værdi af aktivet fradragsberettiget i de økonomiske fordele. Altså er den skattemæssige værdi af det tilgodehavende udbytte 100 
(
1
)
.
5.
Et tilgodehavende udlån har en regnskabsmæssig værdi på 100. Tilbagebetalingen af lånet vil ikke have skattemæssige konsekvenser. 
Den skattemæssige værdi af lånet er 100
.
8
Den skattemæssige værdi af en forpligtelse er dens regnskabsmæssige værdi med fradrag af eventuelle beløb, der i forbindelse med forpligtelsen vil være skattemæssigt fradragsberettiget i fremtidige regnskabsår. For indtægter modtaget på forskud er den skattemæssige værdi af den deraf følgende forpligtelse den regnskabsmæssige værdi med fradrag af eventuelle dele af indtægten, som ikke vil være skattepligtige i fremtidige regnskabsår.
Eksempler
1.
Kortfristede forpligtelser indeholder periodeafgrænsningsposter med en regnskabsmæssig værdi på 100. Den tilhørende omkostning vil blive fratrukket skattemæssigt på kontantbasis. 
Den skattemæssige værdi af periodeafgrænsningsposten er nul.
2.
Kortfristede forpligtelser omfatter renteindtægter modtaget på forskud med en regnskabsmæssig værdi på 100. Den tilhørende renteindtægt beskattes på kontantbasis. 
Den skattemæssige værdi af den på forskud modtagne renteindtægt er nul
.
3.
Kortfristede forpligtelser indeholder periodeafgrænsningsposter med en regnskabsmæssig værdi på 100. Den tilhørende omkostning er allerede fratrukket skattemæssigt. 
Den skattemæssige værdi af periodeafgrænsningsposten er 100
.
4.
Kortfristede forpligtelser omfatter periodiserede tvangsbøder med en regnskabsmæssig værdi på 100. Tvangsbøder er ikke skattemæssigt fradragsberettigede. 
Den skattemæssige værdi af de periodiserede tvangsbøder er 100
 
(
2
)
.
5.
Et lån har en regnskabsmæssig værdi på 100. Tilbagebetalingen af lånet vil ikke have skattemæssige konsekvenser. 
Den skattemæssige værdi af lånet er 100
.
9
Nogle poster har en skattemæssig værdi, men indregnes ikke som aktiver og forpligtelser i balancen. Eksempelvis indregnes forskningsomkostninger ved beregningen af regnskabsmæssigt overskud i det regnskabsår, de er afholdt, men kan ikke fratrækkes ved beregningen af skattepligtig indkomst (skattemæssigt underskud) før end i et senere regnskabsår. Forskellen mellem forskningsomkostningernes skattemæssige værdi, som er det beløb, skattemyndighederne vil tillade som fradrag i fremtidige regnskabsår, og den regnskabsmæssige værdi på nul er en fradragsberettiget midlertidig forskel, som resulterer i et udskudt skatteaktiv.
10
Hvis den skattemæssige værdi af et aktiv eller en forpligtelse ikke umiddelbart kan opgøres, kan der henvises til det grundlæggende princip i denne standard: at en virksomhed, med visse begrænsede undtagelser, skal indregne en udskudt skatteforpligtelse (skatteaktiv), når genindvinding eller afvikling af den regnskabsmæssige værdi af et aktiv eller en forpligtelse ville gøre fremtidige betalbare skatter større (mindre), end de ville have været, hvis en sådan genindvinding eller afvikling ikke havde skattemæssige konsekvenser. Afsnit 51A, eksempel C, illustrerer, hvor dette grundlæggende princip kan være en hjælp, eksempelvis når den skattemæssige værdi af et aktiv eller en forpligtelse afhænger af den forventede måde, hvorpå genindvinding eller afvikling finder sted.
11
I koncernregnskaber opgøres midlertidige forskelle ved at sammenligne den regnskabsmæssige værdi af aktiver og forpligtelser i koncernregnskabet med den rette skattemæssige værdi. Den skattemæssige værdi opgøres med udgangspunkt i koncernens selvangivelse i de jurisdiktioner, hvor en sådan indgives. I andre jurisdiktioner opgøres den skattemæssige værdi med udgangspunkt i selvangivelserne for de enkelte virksomheder i koncernen.
INDREGNING AF AKTUELLE SKATTEFORPLIGTELSER OG AKTUELLE SKATTEAKTIVER
12
Aktuel skat i indeværende og tidligere regnskabsår skal, i det omfang den ikke er betalt, indregnes som en forpligtelse. Hvis det beløb, der allerede er betalt vedrørende indeværende og tidligere regnskabsår, overstiger det skyldige beløb for disse regnskabsår, skal forskellen indregnes som et aktiv.
13
Den fordel, der hidrører fra et skattemæssigt underskud, der kan tilbageføres til genindvinding af aktuel skat for et foregående regnskabsår, skal indregnes som et aktiv.
14
Når et skattemæssigt underskud anvendes til at genindvinde aktuel skat for et foregående regnskabsår, indregner virksomheden fordelen som et aktiv i det regnskabsår, hvor det skattemæssige underskud opstår, eftersom det er sandsynligt, at fordelen vil tilgå virksomheden, og fordelen kan måles pålideligt.
INDREGNING AF UDSKUDTE SKATTEFORPLIGTELSER OG UDSKUDTE SKATTEAKTIVER
SKATTEPLIGTIGE MIDLERTIDIGE FORSKELLE
15
En udskudt skatteforpligtelse skal indregnes for alle skattepligtige midlertidige forskelle, bortset fra i det omfang den udskudte skatteforpligtelse hidrører fra:
a)
den første indregning af goodwill eller
b)
den første indregning af et aktiv eller en forpligtelse i en transaktion som:
i)
ikke er en virksomhedssammenslutning
ii)
på transaktionstidspunktet hverken påvirker regnskabsmæssigt overskud eller skattepligtig indkomst (skattemæssigt underskud). samt
iii)
på transaktionstidspunktet ikke giver skattepligtige og fradragsberettigede midlertidige forskelle af samme størrelse.
Hvad angår skattepligtige midlertidige forskelle, der relaterer til investeringer i dattervirksomheder, filialer eller associerede virksomheder samt kapitalandele i fælles ordninger, skal en udskudt skatteforpligtelse imidlertid indregnes i overensstemmelse med afsnit 39.
16
Det er underforstået, at den regnskabsmæssige værdi ved indregningen af et aktiv vil blive genindvundet i form af økonomiske fordele, som vil tilgå virksomheden i fremtidige regnskabsår. Når den regnskabsmæssige værdi af aktivet overstiger dets skattemæssige værdi, vil størrelsen af den skattepligtige økonomiske fordel overstige det beløb, der kan tillades som skattemæssigt fradrag. Denne forskel er en skattepligtig midlertidig forskel, og forpligtelsen til at betale de deraf følgende indkomstskatter i fremtidige regnskabsår er en udskudt skatteforpligtelse. Når virksomheden genindvinder den regnskabsmæssige værdi af aktivet, vil den skattepligtige midlertidige forskel blive udlignet, og virksomheden vil få en skattepligtig indkomst. Dette gør det sandsynligt, at økonomiske fordele vil fragå virksomheden i form af skattebetalinger. Denne standard kræver således indregning af alle udskudte skatteforpligtelser, undtagen under de særlige omstændigheder, som er beskrevet i afsnit 15 og 39.
Eksempel
Et aktiv, som koster 150, har en regnskabsmæssig værdi på 100. Akkumulerede skattemæssige afskrivninger er 90 og skattesatsen er 25 %.
Aktivets skattemæssige værdi er 60 (kostpris på 150 med fradrag af akkumulerede skattemæssige afskrivninger på 90). For at genindvinde den regnskabsmæssige værdi på 100 skal virksomheden have en skattepligtig indtægt på 100, men vil udelukkende kunne foretage en skattemæssig afskrivning på 60. Således skal virksomheden betale indkomstskat på 10 (25 % skat af 40), når den genindvinder aktivets regnskabsmæssige værdi. Forskellen mellem den regnskabsmæssige værdi på 100 og den skattemæssige værdi på 60 er en skattepligtig midlertidig forskel på 40. Derfor indregner virksomheden en udskudt skatteforpligtelse på 10 (25 % skat af 40), som står for de indkomstskatter, den skal betale, når den genindvinder aktivets regnskabsmæssige værdi.
17
Nogle midlertidige forskelle opstår, når indtægter eller omkostninger er indeholdt i regnskabsmæssigt overskud i et regnskabsår, men er indeholdt i skattepligtig indkomst for et andet regnskabsår. Sådanne midlertidige forskelle beskrives ofte som tidsbestemte afvigelser. Følgende er eksempler på denne type midlertidige forskelle, som er skattepligtige midlertidige forskelle, og som derfor resulterer i udskudte skatteforpligtelser:
a)
renteindtægt er indeholdt i regnskabsmæssigt overskud udregnet på tidsmæssig basis, men kan, i visse jurisdiktioner, indregnes i skattepligtig indkomst, når kontanter opkræves. Den skattemæssige værdi af et hvilket som helst tilgodehavende, der er indregnet i balancen i forbindelse med sådanne indtægter, er nul, eftersom indtægten ikke påvirker den skattepligtige indkomst, før pengene inddrives,
b)
den afskrivning, der anvendes ved opgørelsen af skattepligtig indkomst (skattemæssigt underskud), kan afvige fra den, der anvendes ved opgørelsen af regnskabsmæssigt overskud. Den midlertidige forskel er forskellen mellem den regnskabsmæssige værdi af aktivet og dets skattemæssige værdi, som udgøres af den oprindelige kostpris med fradrag af de afskrivninger vedrørende aktivet, som skattemyndighederne tillader ved opgørelsen af skattepligtig indkomst for indeværende og tidligere regnskabsår. Ved skattemæssig merafskrivning opstår en skattepligtig midlertidig forskel, hvilket medfører en udskudt skatteforpligtelse (hvis skattemæssig afskrivning er langsommere end regnskabsmæssig afskrivning, opstår en fradragsberettiget midlertidig forskel, hvilket medfører et udskudt skatteaktiv), og
c)
udviklingsomkostninger kan aktiveres og afskrives over fremtidige regnskabsår ved opgørelsen af regnskabsmæssigt overskud, men kan fratrækkes ved opgørelsen af skattepligtig indkomst i det regnskabsår, hvor de er afholdt. Sådanne udviklingsomkostninger har en skattemæssig værdi på nul, eftersom de allerede er fratrukket i skattepligtig indkomst. Den midlertidige forskel er forskellen mellem den regnskabsmæssige værdi af udviklingsomkostningerne og deres skattemæssige værdi på nul.
18
Midlertidige forskelle opstår endvidere, når:
a)
de overtagne identificerbare aktiver og forpligtelser i en virksomhedssammenslutning indregnes til dagsværdi i overensstemmelse med IFRS 3 
Virksomhedssammenslutninger
, uden at der sker en tilsvarende regulering af den skattemæssige værdi (jf. afsnit 19)
b)
aktiver omvurderes, og der ikke foretages tilsvarende skattemæssig regulering (jf. afsnit 20)
c)
goodwill opstår ved en virksomhedssammenslutning (jf. afsnit 21)
d)
den skattemæssige værdi af et aktiv eller en forpligtelse på tidspunktet for den første indregning afviger fra den oprindelige regnskabsmæssige værdi, eksempelvis når virksomheden drager fordel af skattefrie offentlige tilskud, der knytter sig til aktiver (jf. afsnit 22 og 33), eller
e)
den regnskabsmæssige værdi af investeringer i dattervirksomheder, filialer eller associerede virksomheder eller kapitalandele i fælles ordninger bliver forskellig fra den skattemæssige værdi af investeringen eller kapitalandelen (jf. afsnit 38-45).
Virksomhedssammenslutninger
19
Med enkelte undtagelser skal de overtagne identificerbare aktiver og forpligtelser i en virksomhedssammenslutning indregnes til dagsværdi på overtagelsestidspunktet. Midlertidige forskelle opstår, når den skattemæssige værdi af de overtagne identificerbare aktiver og forpligtelser ikke påvirkes af virksomhedssammenslutningen eller påvirkes på forskellig vis. Eksempelvis opstår en skattepligtig midlertidig forskel, som medfører en udskudt skatteforpligtelse, når den regnskabsmæssige værdi af et aktiv forøges til dagsværdi, mens den skattemæssige værdi af aktivet fortsat er den tidligere ejers kostpris. Den deraf følgende udskudte skatteforpligtelse påvirker goodwill (jf. afsnit 66).
Aktiver indregnet til dagsværdi
20
IFRS-standarder tillader eller kræver, at visse aktiver indregnes til dagsværdi, eller at værdien omvurderes (jf. eksempelvis IAS 16 
Materielle anlægsaktiver
, IAS 38 
Immaterielle aktiver
, IAS 40 
Investeringsejendomme
, IFRS 9 
Finansielle instrumenter
 og IFRS 16 
Leasingkontrakter
). I visse jurisdiktioner påvirkes skattepligtig indkomst (skattemæssigt underskud) for det aktuelle regnskabsår af omvurderingen eller anden tilpasning af et aktiv til dagsværdi. Derfor reguleres aktivets skattemæssige værdi, og der opstår ingen midlertidig forskel. I andre jurisdiktioner bliver skattepligtig indkomst for regnskabsåret for omvurderingen eller tilpasningen ikke påvirket af omvurderingen eller tilpasningen af et aktiv, og derfor foretages der ingen regulering af aktivets skattemæssige værdi. Ikke desto mindre vil den fremtidige genindvinding af den regnskabsmæssige værdi resultere i en tilstrømning til virksomheden af skattepligtige økonomiske fordele, og det beløb, der er skattemæssigt fradragsberettiget, vil afvige fra beløbet for disse økonomiske fordele. Forskellen mellem den regnskabsmæssige værdi af et omvurderet aktiv og dets skattemæssige værdi er en midlertidig forskel og medfører en udskudt skatteforpligtelse eller et udskudt skatteaktiv. Dette er tilfældet, selv når:
a)
virksomheden ikke har til hensigt at sælge aktivet. I sådanne tilfælde bliver den omvurderede regnskabsmæssige værdi af aktivet genindvundet gennem brug, og dette vil frembringe en skattemæssig indtægt før skattemæssige afskrivninger, som overstiger den skattemæssige afskrivning, der vil kunne foretages i fremtidige regnskabsår, eller
b)
skat af kapitalgevinster udskydes, hvis overskuddet fra afhændelsen af et aktiv investeres i tilsvarende aktiver. I sådanne tilfælde vil skatten skulle betales ved salg eller anvendelse af de tilsvarende aktiver.
Goodwill
21
Goodwill, der opstår ved en virksomhedssammenslutning, måles som det beløb, hvormed a) overstiger b) nedenfor:
a)
det samlede beløb af:
i)
det erlagte vederlag målt i overensstemmelse med IFRS 3, hvilket generelt kræver dagsværdi på overtagelsestidspunktet
ii)
en eventuel minoritetsinteresse i den overtagne virksomhed indregnet i overensstemmelse med IFRS 3 og
iii)
ved en virksomhedssammenslutning, der gennemføres i flere faser, dagsværdien på overtagelsestidspunktet af den overtagende virksomheds tidligere egenkapitalinteresse i den overtagne virksomhed
b)
nettobeløbet af de overtagne identificerbare aktiver og forpligtelser målt på overtagelsestidspunktet i overensstemmelse med IFRS 3.
Mange skattemyndigheder tillader ikke reduktion af den regnskabsmæssige værdi af goodwill som en fradragsberettiget omkostning ved opgørelsen af skattepligtig indkomst. Desuden er kostprisen af goodwill i sådanne jurisdiktioner ofte ikke fradragsberettiget, når en dattervirksomhed sælger dets underliggende aktivitet. I sådanne jurisdiktioner har goodwill en skattemæssig værdi på nul. Enhver forskel mellem den regnskabsmæssige værdi af goodwill og dens skattemæssige værdi på nul er en skattepligtig midlertidig forskel. Denne standard tillader imidlertid ikke indregning af den deraf følgende udskudte skatteforpligtelse, eftersom goodwill måles som et restbeløb, og indregningen af den udskudte skatteforpligtelse ville øge den regnskabsmæssige værdi af goodwill.
21A
Efterfølgende reduktion af en udskudt skatteforpligtelse, som ikke indregnes, idet den hidrører fra den første indregning af goodwill, anses også som hidrørende fra den første indregning af goodwill og indregnes derfor ikke i henhold til afsnit 15, litra a). Hvis en virksomhed eksempelvis ved en virksomhedssammenslutning indregner goodwill på CU100, der har en skattemæssig værdi på nul, forbyder afsnit 15, litra a), at virksomheden indregner den deraf følgende udskudte skatteforpligtelse. Hvis virksomheden efterfølgende indregner et tab ved værdiforringelse på CU20 for denne goodwill, reduceres den skattepligtige midlertidige forskel, som er knyttet til denne goodwill, fra CU100 til CU80, hvilket medfører et fald i værdien af den ikke-indregnede udskudte skatteforpligtelse. Dette fald i værdien af den ikke-indregnede udskudte skatteforpligtelser anses også for at være tilknyttet den første indregning af goodwillen og må derfor ikke indregnes i henhold til afsnit 15, litra a).
21B
Udskudte skatteforpligtelser for skattepligtige midlertidige forskelle, der er tilknyttet goodwill, indregnes dog i det omfang, de ikke hidrører fra den første indregning af goodwill. Hvis en virksomhed eksempelvis i en virksomhedssammenslutning indregner goodwill på CU100, som er skattemæssigt fradragsberettiget til en sats på 20 procent pr. år fra det år, hvor goodwillen blev erhvervet, er den skattemæssige værdi af denne goodwill CU100 ved den første indregning og CU80 ved slutningen af det år, hvor den blev erhvervet. Hvis den regnskabsmæssige værdi af goodwill ved slutningen af det år, hvor den blev erhvervet, fortsat er CU100, vil der opstå en skattepligtig midlertidig forskel på CU20 ved slutningen af året. Eftersom denne skattepligtige midlertidige forskel ikke er tilknyttet den første indregning af goodwillen, indregnes den deraf følgende udskudte skatteforpligtelse.
Første indregning af et aktiv eller en forpligtelse
22
En midlertidig forskel kan opstå på tidspunktet for første indregning af et aktiv eller en forpligtelse, eksempelvis hvis en del af eller den fulde kostpris for et aktiv ikke vil være skattemæssigt fradragsberettiget. Metoden for den regnskabsmæssige behandling af en sådan midlertidig forskel afhænger af arten af den transaktion, som medførte den første indregning af aktivet eller forpligtelsen:
a)
i en virksomhedssammenslutning indregner en virksomhed enhver udskudt skatteforpligtelse eller ethvert udskudt skatteaktiv, og dette påvirker beløbet for goodwill eller gevinsten ved et tilbudskøb, der indregnes (jf. afsnit 19)
b)
hvis transaktionen påvirker enten regnskabsmæssigt overskud eller skattepligtig indkomst eller giver anledning til skattepligtige og fradragsberettigede midlertidige forskelle af samme størrelse, indregner virksomheden enhver udskudt skatteforpligtelse eller ethvert udskudt skatteaktiv, og indregner den deraf følgende udskudte skatteomkostning eller skatteindtægt i resultatet (jf. afsnit 59),
c)
hvis transaktionen ikke er en virksomhedssammenslutning, og den hverken påvirker regnskabsmæssigt overskud eller skattepligtig indkomst, og ikke giver anledning til skattepligtige og fradragsberettigede midlertidige forskelle af samme størrelse, ville en virksomhed, hvis undtagelserne i afsnit 15 og 24 ikke finder anvendelse, indregne den deraf følgende udskudte skatteforpligtelse eller det udskudte skatteaktiv og regulere aktivets eller forpligtelsens regnskabsmæssige værdi med det samme beløb. Sådanne reguleringer ville bevirke, at årsregnskabet blev mindre gennemsigtigt. Derfor tillader denne standard ikke, at virksomheden indregner den deraf følgende udskudte skatteforpligtelse eller det udskudte aktiv, hverken på tidspunktet for første indregning eller senere (jf. nedenstående eksempel). Derudover indregner virksomheden ikke efterfølgende ændringer i den ikke-indregnede udskudte skatteforpligtelse eller det ikke-indregnede udskudte aktiv, i takt med at aktivet afskrives.
Eksempel til illustration af afsnit 22, litra c)
En virksomhed påtænker at anvende et aktiv, som koster 1 000, gennem dets brugstid på fem år og derefter sælge det til en restværdi på nul. Skattesatsen er 40 %. Afskrivninger på aktivet er ikke skattemæssigt fradragsberettiget. Ved afhændelsen vil eventuelle kapitalgevinster ikke være skattepligtige, og eventuelle kapitaltab ikke være fradragsberettigede.
Efterhånden som den regnskabsmæssige værdi af aktivet genindvindes, vil virksomheden have en skattepligtig indtægt på 1 000 og vil skulle betale en skat på 400. Virksomheden indregner ikke den deraf følgende udskudte skatteforpligtelse på 400, eftersom den opstår som følge af den første indregning af aktivet.
I det følgende år er aktivets regnskabsmæssige værdi 800. Med en skattepligtig indtægt på 800 vil virksomheden skulle betale en skat på 320. Virksomheden indregner ikke den udskudte skatteforpligtelse på 320, eftersom den opstår som følge af den første indregning af aktivet.
22A
En transaktion, der ikke er en virksomhedssammenslutning, kan føre til den første indregning af et aktiv og en forpligtelse og på transaktionstidspunktet hverken påvirke regnskabsmæssigt overskud eller skattepligtig indkomst. På en leasingkontrakts begyndelsestidspunktet indregner leasingtager f.eks. typisk en leasingforpligtelse og det tilsvarende beløb som en del af omkostningen i forbindelse med et brugsretsaktiv. Afhængigt af den gældende skattelovgivning vil der kunne opstå skattepligtige og fradragsberettigede midlertidige forskelle af samme størrelse ved den første indregning af et aktiv eller en forpligtelse i en sådan transaktion. Undtagelsen i afsnit 15 og 24 finder ikke anvendelse på sådanne midlertidige forskelle, og en virksomhed indregner den deraf følgende udskudte skatteforpligtelse eller det udskudte aktiv.
23
I overensstemmelse med IAS 32 
Finansielle instrumenter: Præsentation
 klassificerer udstederen af et sammensat finansielt instrument (eksempelvis en konvertibel obligation) instrumentets forpligtelseselement som en forpligtelse og egenkapitalelementet som egenkapital. I visse jurisdiktioner svarer den skattemæssige værdi af forpligtelseselementet på tidspunktet for første indregning til den oprindelige regnskabsmæssige værdi af summen af forpligtelses- og egenkapitalelementer. Den deraf følgende skattepligtige midlertidige forskel opstår på tidspunktet for den første indregning af egenkapitalelementet adskilt fra forpligtelseselementet. Derfor finder undtagelsesbestemmelsen i afsnit 15, litra b), ikke anvendelse, og derfor indregner virksomheden den deraf følgende udskudte skat. I overensstemmelse med afsnit 61A indregnes den udskudte skat direkte i den regnskabsmæssige værdi af egenkapitalelementet. I overensstemmelse med afsnit 58 indregnes efterfølgende ændringer i den udskudte skatteforpligtelse i resultatet som udskudt skatteomkostning (skatteindtægt).
Fradragsberettigede midlertidige forskelle
24
Et udskudt skatteaktiv skal indregnes for alle fradragsberettigede midlertidige forskelle, i det omfang det er sandsynligt, at der vil være en skattepligtig indkomst til rådighed, hvori den fradragsberettigede midlertidige forskel kan udnyttes, medmindre det udskudte skatteaktiv opstår som følge af den første indregning af et aktiv eller en forpligtelse i en transaktion, der:
a)
ikke er en virksomhedssammenslutning
b)
på transaktionstidspunktet hverken påvirker regnskabsmæssigt overskud eller skattepligtig indkomst (skattemæssigt underskud) og
c)
på transaktionstidspunktet ikke giver anledning til skattepligtige og fradragsberettigede midlertidige forskelle af samme størrelse.
Ved fradragsberettigede midlertidige forskelle, der vedrører investeringer i dattervirksomheder, filialer og associerede virksomheder samt kapitalandele i fælles ordninger, skal et udskudt skatteaktiv imidlertid indregnes i overensstemmelse med afsnit 44.
25
Det er underforstået, at den regnskabsmæssige værdi ved indregning af en forpligtelse i fremtidige regnskabsår bliver genindvundet, ved at der vil ske et træk på virksomhedens økonomiske ressourcer. Når der sker et træk på virksomhedens ressourcer, kan dele heraf, eller de fulde beløb, være fradragsberettigede ved opgørelsen af skattepligtig indkomst for et senere regnskabsår, i hvilket forpligtelsen indregnes. I sådanne tilfælde vil der være en midlertidig forskel mellem den regnskabsmæssige værdi af forpligtelsen og dens skattemæssige værdi. Således vil der opstå et udskudt skatteaktiv med hensyn til de indkomstskatter, der vil kunne genindvindes i fremtidige regnskabsår, når denne del af forpligtelsen tillades fratrukket ved opgørelsen af skattepligtig indkomst. Ligeledes er det tilfældet, hvor den regnskabsmæssige værdi af et aktiv er lavere end dets skattemæssige værdi, at forskellen medfører et udskudt skatteaktiv med hensyn til de indkomstskatter, der vil kunne genindvindes i fremtidige regnskabsår.
Eksempel
En virksomhed indregner en forpligtelse på 100 for skyldige periodiserede omkostninger til produktgarantier. Skattemæssigt vil omkostninger til garantiforpligtelser ikke være fradragsberettigede, førend virksomheden udbetaler erstatning. Skattesatsen er på 25 %.
Den skattemæssige værdi af forpligtelsen er nul (regnskabsmæssig værdi på 100, med fradrag af det beløb, der vil være skattemæssigt fradragsberettiget med hensyn til forpligtelsen i fremtidige regnskabsår). Når forpligtelsen indfries til den regnskabsmæssige værdi, vil virksomheden reducere sin fremtidige skattepligtige indkomst med et beløb på 100, og således reducere dens fremtidige skattebetalinger med 25 (100 til 25 %). Forskellen mellem den regnskabsmæssige værdi på 100 og den skattemæssige værdi på nul er en fradragsberettiget midlertidig forskel på 100. Virksomheden indregner derfor et udskudt skatteaktiv på 25 (100 til 25 %) under forudsætning af, at det er sandsynligt, at virksomheden i fremtidige regnskabsår vil have en skattepligtig indkomst, der er tilstrækkelig til at udnytte de reducerede skattebetalinger.
26
Følgende er eksempler på fradragsberettigede midlertidige forskelle, der medfører udskudte skatteaktiver:
a)
omkostninger til pensionsydelser kan fratrækkes ved opgørelsen af regnskabsmæssigt overskud, i takt med at den ansatte udfører en arbejdsydelse, men fratrækkes ved opgørelsen af skattepligtig indkomst enten når virksomheden indbetaler bidrag til en fond, eller når pensionsydelserne betales af virksomheden. Der opstår en midlertidig forskel mellem den regnskabsmæssige værdi af forpligtelsen og den skattemæssige værdi. Den skattemæssige værdi af forpligtelsen er sædvanligvis nul. En sådan fradragsberettiget midlertidig forskel medfører et udskudt skatteaktiv, eftersom økonomiske fordele vil tilgå virksomheden i form af et fradrag i den skattepligtige indkomst, når bidrag eller ydelser betales
b)
forskningsomkostninger indregnes ved opgørelsen af regnskabsmæssigt overskud i det regnskabsår omkostningerne er afholdt, men kan ikke tillades som fradrag ved opgørelsen af skattepligtig indkomst (skattemæssigt underskud) før end i et senere regnskabsår. Forskellen mellem den skattemæssige værdi af forskningsomkostningerne, der består af de beløb, skattemyndighederne vil tillade som fradrag i fremtidige regnskabsår og den regnskabsmæssige værdi på nul, er en fradragsberettiget midlertidig forskel, der medfører et udskudt skatteaktiv
c)
med enkelte undtagelser indregner en virksomhed de overtagne identificerbare aktiver og forpligtelser i en virksomhedssammenslutning til dagsværdi på overtagelsestidspunktet. Når en overtaget forpligtelse indregnes på overtagelsestidspunktet, men de dermed forbundne omkostninger først fratrækkes ved opgørelsen af den skattepligtige indkomst i et senere regnskabsår, opstår der en fradragsberettiget midlertidig forskel, som medfører et udskudt skatteaktiv. Et udskudt skatteaktiv opstår tillige, når dagsværdien af et overtaget identificerbart aktiv er mindre end dets skattemæssige værdi. I begge tilfælde påvirkes goodwill af det deraf følgende udskudte skatteaktiv (jf. afsnit 66), og
d)
visse aktiver kan indregnes til dagsværdi eller kan omvurderes, uden at der foretages tilsvarende skattemæssige reguleringer (jf. afsnit 20). En fradragsberettiget midlertidig forskel opstår, hvis den skattemæssige værdi af aktivet overstiger dets regnskabsmæssige værdi.
Eksempel til illustration af afsnit 26, litra d)
Udpegning af en fradragsberettiget midlertidig forskel ved udgangen af år 2:
Virksomhed A køber i begyndelsen af år 1 for 1000 CU et gældsinstrument med en nominel værdi på 1000 CU, der forfalder til betaling ved udløb efter 5 år, og en rentesats på 2 %, der betales ved udgangen af hvert år. Den effektive rente er på 2 %. Gældsinstrumentet måles til dagsværdi.
Ved udgangen af år 2 er dagsværdien af gældsinstrumentet faldet til 918 CU som følge af en stigning i markedsrenten til 5 %. Det er sandsynligt, at virksomhed A vil inddrive alle de kontraktlige pengestrømme, hvis den beholder gældsinstrumentet.
Enhver gevinst (ethvert tab) på gældsinstrumentet er først skattepligtig(t) (fradragsberettiget), når den/det er realiseret. De gevinster (tab), der opstår ved salg eller udløb af gældinstrumentet, beregnes skattemæssigt som forskellen mellem de inddrevne beløb og de oprindelige omkostninger ved gældsinstrumentet.
Den skattemæssige værdi af gældsinstrumentet er således de oprindelige omkostninger.
Forskellen mellem den regnskabsmæssige værdi af gældsinstrumentet i virksomhed A's balance på 918 CU og dets skattemæssige værdi på 1000 CU medfører en fradragsberettiget midlertidig forskel på 82 CU ved slutningen af år 2 (jf. afsnit 20 og afsnit 26, litra d)), uanset om virksomhed A forventer at genindvinde gældsinstrumentets regnskabsmæssige værdi ved salg eller brug, dvs. ved at beholde det og inddrive kontraktlige pengestrømme, eller en kombination heraf.
Dette skyldes, at fradragsberettigede midlertidige forskelle er forskelle mellem et aktivs eller en forpligtelses regnskabsmæssige værdi i balancen og den skattemæssige værdi, der vil resultere i fradragsberettigede beløb ved opgørelsen af skattepligtig indkomst (skattemæssigt underskud) for fremtidige regnskabsår, når aktivets eller forpligtelsens regnskabsmæssige værdi genindvindes eller afvikles (jf. afsnit 5). Virksomhed A får et fradrag svarende til den skattemæssige værdi af aktivet på 1000 CU ved opgørelsen af skattepligtig indkomst (skattemæssigt underskud) enten ved salg eller udløb.
27
Udligning af fradragsberettigede midlertidige forskelle medfører fradrag ved opgørelsen af skattepligtig indkomst for fremtidige regnskabsår. Økonomiske fordele i form af reduktioner i skattebetalinger vil imidlertid alene tilgå virksomheden, hvis den har en tilstrækkelig skattepligtig indkomst til, at fradragene kan modregnes heri. Derfor indregner virksomheden alene udskudte skatteaktiver, når det er sandsynligt, at der vil være skattepligtig indkomst til rådighed, hvori de fradragsberettigede midlertidige forskelle kan udnyttes.
27A
Når en virksomhed vurderer, om der vil være skattepligtig indkomst til rådighed, hvori den kan udnytte en fradragsberettiget midlertidig forskel, vurderer den, om skattelovgivningen begrænser de kilder til skattepligtig indkomst, hvori den kan foretage fradrag til udligning af den pågældende fradragsberettigede midlertidige forskel. Hvis skattelovgivningen ikke indeholder sådanne begrænsninger, vurderer en virksomhed en fradragsberettiget midlertidig forskel i kombination med alle sine andre fradragsberettigede midlertidige forskelle. Hvis skattelovgivningen begrænser udnyttelsen af underskud til fradrag i indkomst af en bestemt type, vurderes en fradragsberettiget midlertidig forskel imidlertid kun i kombination med andre fradragsberettigede midlertidige forskelle af den pågældende type.
28
Det er sandsynligt, at der vil være skattepligtig indkomst til rådighed, hvori de fradragsberettigede midlertidige forskelle kan udnyttes, når der henhørende under samme skattejurisdiktion og samme skattepligtige enhed er tilstrækkelige skattepligtige midlertidige forskelle, der forventes udlignet:
a)
i det samme regnskabsår som den forventede udligning af den fradragsberettigede midlertidige forskel eller
b)
i regnskabsår, hvor et skattemæssigt underskud, der opstår fra det udskudte skatteaktiv, kan frem- eller tilbageføres.
Under sådanne omstændigheder indregnes det udskudte skatteaktiv i det regnskabsår, hvor de fradragsberettigede midlertidige forskelle opstår.
29
Når der ikke er tilstrækkelige skattepligtige midlertidige forskelle henhørende under samme skattejurisdiktion og samme skattepligtige enhed, indregnes det udskudte skatteaktiv, i det omfang:
a)
det er sandsynligt, at virksomheden vil have tilstrækkelig skattepligtig indkomst henhørende under samme skattejurisdiktion og samme skattepligtige enhed i det samme regnskabsår, hvor udligningen af den fradragsberettigede midlertidige forskel finder sted (eller i de regnskabsår, hvor et skattemæssigt underskud, der opstår som følge af det udskudte skatteaktiv, kan frem- eller tilbageføres). Når virksomheden vurderer, hvorvidt der vil være tilstrækkelig skattepligtig indkomst i fremtidige regnskabsår:
i)
sammenligner den fradragsberettigede midlertidige forskelle med fremtidig skattepligtig indkomst eksklusive skattefradrag som følge af udligning af disse fradragsberettigede midlertidige forskelle. Denne sammenligning viser, i hvilket omfang den fremtidige skattepligtige indkomst er tilstrækkelig til, at virksomheden kan fratrække de beløb, der hidrører fra udligning af disse fradragsberettigede midlertidige forskelle og
ii)
ser den bort fra skattepligtige beløb, der opstår som følge af fradragsberettigede midlertidige forskelle, som forventes at opstå i fremtidige regnskabsår, eftersom det udskudte skatteaktiv, der opstår som følge af disse fradragsberettigede midlertidige forskelle, selv vil kræve fremtidig skattepligtig indkomst, hvis det skal kunne udnyttes, eller
b)
virksomheden har mulighed for skatteplanlægning, der vil skabe skattepligtig indkomst i de relevante regnskabsår.
29A
Skønnet over den forventede fremtidige skattepligtige indkomst kan omfatte genindvinding af en del af en virksomheds aktiver til en værdi, der overstiger deres regnskabsmæssige værdi, hvis der foreligger tilstrækkelig dokumentation for, at det er sandsynligt, at virksomheden vil opnå dette. Når et aktiv måles til dagsværdi, skal virksomheden eksempelvis vurdere, hvorvidt der foreligger tilstrækkelig dokumentation til at konkludere, at det er sandsynligt, at virksomheden vil genindvinde aktivet til en værdi, der overstiger dets regnskabsmæssige værdi. Dette kan eksempelvis være tilfældet, hvis en virksomhed forventer at beholde et fastforrentet gældsinstrument og inddrive de kontraktlige pengestrømme.
30
Skatteplanlægningsmuligheder er handlinger, som virksomheden vil kunne foretage for at skabe eller forøge den skattepligtige indtægt i et bestemt regnskabsår, inden udløbet af fristen for udnyttelse af det fremførte skattemæssige underskud eller skattemæssige fradrag. Eksempelvis kan skattepligtig indkomst i visse jurisdiktioner skabes eller øges ved:
a)
at vælge, at renteindtægter beskattes, enten på basis af modtagne eller tilgodehavende renter
b)
at udskyde kravet om visse fradrag i skattepligtig indkomst
c)
at sælge, og måske tilbagelease, aktiver der er steget i værdi, men hvor den skattemæssige værdi ikke er blevet tilsvarende reguleret for at afspejle en sådan værdistigning og
d)
salg af et aktiv, der frembringer ikke-skattepligtig indtægt (som f.eks. i visse jurisdiktioner en statsobligation), for at købe en anden investering, der frembringer skattepligtig indtægt.
Hvor mulighed for skatteplanlægning fremskynder skattepligtig indkomst fra et senere regnskabsår til et foregående regnskabsår, afhænger udnyttelsen af et skattemæssigt underskud eller fremførsel af skattemæssige fradrag stadig af tilstedeværelsen af skattepligtig indkomst fra andre kilder end midlertidige forskelle, der opstår i fremtiden.
31
Når virksomheden for nylig har været tabsgivende, skal den overveje vejledningen i afsnit 35 og 36.
32
[Ophævet]
Goodwill
32A
Hvis den regnskabsmæssige værdi af goodwill, der opstår ved en virksomhedssammenslutning, er mindre end den skattemæssige værdi, medfører denne forskel et udskudt skatteaktiv. Det udskudte skatteaktiv, der opstår ved den første indregning af goodwill, skal indregnes som en del af den regnskabsmæssige behandling af en virksomhedssammenslutning i det omfang, det er sandsynligt, at der vil være en skattepligtig indkomst til rådighed, hvori den fradragsberettigede midlertidige forskel kan udnyttes.
Første indregning af et aktiv eller en forpligtelse
33
Et udskudt skatteaktiv opstår eksempelvis på tidspunktet for den første indregning af et aktiv, når ikke-skattepligtige statstilskud vedrørende et aktiv fratrækkes ved beregningen af den regnskabsmæssige værdi af aktivet, men skattemæssigt ikke fratrækkes det afskrivningsberettigede beløb for aktivet (med andre ord dets skattemæssige værdi). Aktivets regnskabsmæssige værdi er mindre end dets skattemæssige værdi, og dette medfører en fradragsberettiget midlertidig forskel. Statstilskud kan tillige indregnes som udskudt indtægt, og i det tilfælde er forskellen mellem den udskudte indtægt og dets skattemæssige værdi på nul en fradragsberettiget midlertidig forskel. Uanset hvilken præsentationsmetode, virksomheden vælger, indregner den ikke det deraf følgende udskudte skatteaktiv, af den i afsnit 22 nævnte årsag.
Uudnyttede skattemæssige underskud og uudnyttede skattemæssige fradrag
34
Et udskudt skatteaktiv hidrørende fra fremførsel af uudnyttede skattemæssige underskud og uudnyttede skattemæssige fradrag skal indregnes, i det omfang det er sandsynligt, at der vil være fremtidig skattepligtig indkomst til rådighed, hvori uudnyttede skattemæssige underskud og uudnyttede skattemæssige fradrag kan udnyttes.
35
Kriterierne for at indregne udskudte skatteaktiver, der opstår ved fremførsel af uudnyttede skattemæssige underskud og skattemæssige fradrag, er de samme som kriterierne for at indregne udskudte skatteaktiver, der opstår som følge af fradragsberettigede midlertidige forskelle. Forekomsten af uudnyttede skattemæssige underskud er imidlertid et tydeligt tegn på, at der muligvis ikke vil være en fremtidig skattepligtig indkomst. Når virksomheden for nylig har været tabsgivende, indregner den derfor alene et udskudt skatteaktiv som følge af uudnyttede skattemæssige underskud og skattemæssige fradrag, i det omfang virksomheden har tilstrækkelige skattepligtige midlertidige forskelle, eller der foreligger anden overbevisende dokumentation for, at der vil være tilstrækkelig skattepligtig indkomst til rådighed til, at de uudnyttede skattemæssige underskud og uudnyttede skattemæssige fradrag vil kunne udnyttes af virksomheden. I sådanne tilfælde kræves i henhold til afsnit 82 oplysning af beløbet for det udskudte skatteaktiv og hvilke informationer, der indikerer, at det bør indregnes.
36
Virksomheden anvender følgende kriterier ved vurderingen af sandsynligheden for, om der vil være skattepligtig indkomst til rådighed, hvori de uudnyttede skattemæssige underskud eller uudnyttede skattemæssige fradrag kan udnyttes:
a)
hvorvidt virksomheden har tilstrækkelige skattepligtige midlertidige forskelle, henhørende under samme skattejurisdiktion og samme skattepligtige enhed, som vil medføre skattepligtige beløb, hvori de uudnyttede skattemæssige underskud eller uudnyttede skattemæssige fradrag kan udnyttes, inden fristen herfor udløber
b)
hvorvidt det er sandsynligt, at virksomheden vil have skattepligtig indkomst før udløbet af fristen for udnyttelse af de uudnyttede skattemæssige underskud eller uudnyttede skattemæssige fradrag
c)
hvorvidt de uudnyttede skattemæssige underskud følger af identificerbare årsager, som sandsynligvis ikke vil gentage sig, og
d)
hvorvidt virksomheden har mulighed for at foretage skatteplanlægning (jf. afsnit 30), som vil skabe skattepligtig indkomst i det regnskabsår, hvor de uudnyttede skattemæssige underskud eller uudnyttede skattemæssige fradrag kan udnyttes.
I det omfang det ikke er sandsynligt, at der vil være skattepligtig indkomst til rådighed, hvori de uudnyttede skattemæssige underskud eller uudnyttede skattemæssige fradrag kan udnyttes, indregnes det udskudte skatteaktiv ikke.
Omvurdering af ikke-indregnede udskudte skatteaktiver
37
Ved hvert regnskabsårs afslutning skal virksomheden omvurdere ikke-indregnede udskudte skatteaktiver. Virksomheden indregner et tidligere ikke indregnet udskudt skatteaktiv, i det omfang det er blevet sandsynligt, at fremtidig skattepligtig indkomst vil gøre det muligt at genindvinde et udskudt skatteaktiv. Eksempelvis kan forbedrede handelsvilkår øge sandsynligheden for, at virksomheden vil kunne frembringe tilstrækkelig skattepligtig indkomst i fremtiden til, at det udskudte skatteaktiv kan overholde de indregningskriterier, der er opstillet i afsnit 24 eller 34. Et andet eksempel er, når virksomheden omvurderer udskudte skatteaktiver på datoen for en virksomhedssammenslutning eller efterfølgende (jf. afsnit 67 og 68).
Investeringer i dattervirksomheder, filialer og associerede virksomheder og kapitalandele i fælles ordninger
38
Midlertidige forskelle opstår, når den regnskabsmæssige værdi af investeringer i dattervirksomheder, filialer og associerede virksomheder eller kapitalandele i fælles ordninger (dvs. modervirksomhedens eller investors andel af nettoaktiverne i dattervirksomheden, filialen, den associerede virksomhed eller den virksomhed, der er investeret i, inklusive den regnskabsmæssige værdi af goodwill) afviger fra den skattemæssige værdi (ofte kostprisen) af investeringen eller kapitalandelen. Sådanne forskelle kan opstå under en række forskellige omstændigheder, eksempelvis:
a)
hvis der i dattervirksomheder, filialer og associerede virksomheder eller fælles ordninger er ikke-udloddet overskud
b)
ændringer i valutakurser, når en modervirksomhed og dets dattervirksomhed er hjemmehørende i forskellige lande, og
c)
den regnskabsmæssige værdi af en investering i en associeret virksomhed reduceres til det beløb, hvormed den kan genindvindes.
I koncernregnskaber kan den midlertidige forskel afvige fra den midlertidige forskel, der indregnes for investeringen i modervirksomhedens årsregnskab, hvis modervirksomheden i sit årsregnskab indregner investeringen til kostpris eller omvurderet værdi.
39
En virksomhed skal indregne en udskudt skatteforpligtelse for alle skattepligtige midlertidige forskelle i forbindelse med investeringer i dattervirksomheder, filialer og associerede virksomheder eller kapitalandele i fælles ordninger, medmindre begge de følgende betingelser er opfyldt:
a)
modervirksomheden, investoren, joint venture-partneren eller driftsfællesskabspartneren er i stand til at styre tidspunktet for udligningen af den midlertidige forskel, og
b)
det er sandsynligt, at den midlertidige forskel ikke vil blive udlignet inden for en overskuelig fremtid.
40
Eftersom en modervirksomhed styrer sine dattervirksomheders udbyttepolitik, er den i stand til at styre tidspunktet for udligningen af de midlertidige forskelle vedrørende investeringen i disse virksomheder (inklusive de midlertidige forskelle, der opstår ikke alene af ikke-udloddet overskud, men tillige af valutakursforskelle). Desuden vil det ofte være umuligt at opgøre de indkomstskatter, der vil skulle betales, når den midlertidige forskel bliver udlignet. Når modervirksomheden har besluttet, at disse overskud ikke skal udloddes inden for en overskuelig fremtid, indregner modervirksomheden derfor ikke en udskudt skatteforpligtelse. De samme hensyn gælder investeringer i filialer.
41
En virksomheds ikke-monetære aktiver og forpligtelser måles i virksomhedens funktionelle valuta (jf. IAS 21 
Valutaomregning
). Opgøres virksomhedens skattepligtige indkomst eller skattemæssige underskud (og således den skattemæssige værdi af virksomhedens ikke-monetære aktiver og forpligtelser) i en anden valuta, medfører ændringer i valutakursen midlertidige forskelle, som fører til indregning af en udskudt skatteforpligtelse eller (jf. afsnit 24) et udskudt skatteaktiv. Den deraf følgende udskudte skat indregnes som indtægt eller omkostning i resultatet (jf. afsnit 58).
42
En investor i en associeret virksomhed styrer ikke denne virksomhed og har normalt ikke mulighed for at bestemme sin udbyttepolitik. Det følger heraf, at en investor, hvis der ikke eksisterer en aftale, hvor det bestemmes, at den associerede virksomheds overskud ikke skal udloddes inden for en overskuelig fremtid, indregner en udskudt skatteforpligtelse, der følger af skattepligtige midlertidige forskelle i forbindelse med investeringen i den associerede virksomhed. Der kan være tilfælde, hvor en investor ikke har mulighed for at opgøre, hvor meget skat, der vil skulle betales, hvis kostprisen ved investeringen i en associeret virksomhed genindvindes, men hvor det kan opgøres, at skatten vil svare til eller overstige et vist minimumsbeløb. I sådanne tilfælde måles den udskudte skatteforpligtelse til dette beløb.
43
Den indbyrdes ordning mellem parterne i en fælles ordning omhandler almindeligvis fordelingen af fortjenesten og en kortlægning af, hvorvidt beslutninger vedrørende disse spørgsmål forudsætter samtykke fra alle parterne eller en gruppe af parterne. Hvis partneren i et joint venture eller driftsfællesskabspartneren er i stand til at styre tidspunktet for fordelingen af fortjenesten i den fælles ordning, og hvis det er sandsynligt, at den pågældende partners andel af fortjenesten ikke vil blive fordelt i den nærmeste fremtid, indregnes en udskudt skatteforpligtelse ikke.
44
Virksomheden må udelukkende indregne et udskudt skatteaktiv for alle fradragsberettigede midlertidige forskelle, der opstår fra investeringer i dattervirksomheder, filialer og associerede virksomheder samt kapitalandele i fælles ordninger, i det omfang det er sandsynligt, at:
a)
den midlertidige forskel vil blive udlignet inden for en overskuelig fremtid, og
b)
der vil være en skattepligtig indkomst til rådighed, hvori den midlertidige forskel kan udnyttes.
45
Ved vurderingen af, hvorvidt et udskudt skatteaktiv skal indregnes for fradragsberettigede midlertidige forskelle i forbindelse med investeringer i dattervirksomheder, filialer, og associerede virksomheder samt kapitalandele i fælles ordninger, skal virksomheden tage vejledningen i afsnit 28-31 i betragtning.
MÅLING
46
Aktuelle skatteforpligtelser (aktiver) for indeværende og tidligere regnskabsår skal måles til det beløb, der forventes betalt til (genindvundet fra) skattemyndighederne, ved anvendelse af de skattesatser (og skattelove), som er vedtaget eller i al væsentlighed vedtaget ved regnskabsårets afslutning.
47
Udskudte skatteaktiver og skatteforpligtelser skal måles til den skattesats, der forventes at gælde for det regnskabsår, hvor aktivet realiseres eller forpligtelsen indfries, baseret på skattesatser (og skattelove), som er vedtaget eller i al væsentlighed vedtaget ved regnskabsårets afslutning.
48
Aktuelle og udskudte skatteaktiver og skatteforpligtelser måles sædvanligvis ved anvendelse af vedtagne skattesatser (og skattelove). I visse jurisdiktioner har regeringens bekendtgørelse af skattesatser (og skattelove) samme virkning som den lovmæssige vedtagelse, som kan følge adskillige måneder senere. Under disse omstændigheder måles skatteaktiver og skatteforpligtelser ved anvendelse af de bekendtgjorte skattesatser (og skattelove).
49
Når der gælder forskellige skattesatser for forskellige skattepligtige indtægtsniveauer, måles udskudte skatteaktiver og skatteforpligtelser ved anvendelse af de gennemsnitlige satser, som forventes at gælde for den skattepligtige indkomst (det skattemæssige underskud) for de regnskabsår, hvor de midlertidige forskelle forventes at blive udlignet.
50
[Ophævet]
51
Målingen af udskudte skatteforpligtelser og udskudte skatteaktiver skal afspejle de skattemæssige konsekvenser, der vil følge af den måde, hvorpå virksomheden ved regnskabsårets afslutning forventer at genindvinde eller afvikle den regnskabsmæssige værdi af sine aktiver og forpligtelser.
51A
I visse jurisdiktioner kan den måde, hvorpå virksomheden genindvinder (afvikler) den regnskabsmæssige værdi af et aktiv (en forpligtelse), påvirke en af eller begge de følgende:
a)
den skattesats, der er gældende, når virksomheden genindvinder (afvikler) den regnskabsmæssige værdi af aktivet (forpligtelsen) og
b)
aktivets (forpligtelsens) skattemæssige værdi.
I sådanne tilfælde måler virksomheden udskudte skatteforpligtelser og udskudte skatteaktiver ved anvendelse af den skattesats og den skattemæssige værdi, der er i overensstemmelse med, hvordan genindvindingen eller afviklingen forventes at finde sted.
Eksempel A
Et materielt anlægsaktiv har en regnskabsmæssig værdi på 100 og en skattemæssig værdi på 60. En skattesats på 20 % ville gælde, hvis aktivet blev solgt, og en skattesats på 30 % ville gælde for anden indtægt.
Virksomheden indregner en udskudt skatteforpligtelse på 8 (20 % skat af 40), hvis den forventer at sælge aktivet uden videre brug, og en udskudt skatteforpligtelse på 12 (30 % af 40), hvis den forventer at beholde aktivet og genindvinde dets regnskabsmæssige værdi ved brug.
Eksempel B
Et materielt anlægsaktiv med en kostpris på 100 og en regnskabsmæssig værdi på 80 opskrives til 150. Der foretages ingen tilsvarende skattemæssig regulering. Akkumulerede skattemæssige afskrivninger er 30 og skattesatsen er 30 %. Hvis aktivet sælges til en pris, der overstiger kostprisen, vil de akkumulerede skattemæssige afskrivninger på 30 indgå i den skattepligtige indtægt, men salgsavancen ud over kostprisen vil ikke være skattepligtig.
Den skattemæssige værdi af aktivet er 70, og der er en skattepligtig midlertidig forskel på 80. Hvis virksomheden forventer at genindvinde den regnskabsmæssige værdi ved anvendelse af aktivet, må den frembringe en skattepligtig indtægt på 150, men den vil udelukkende være i stand til at foretage en afskrivning på 70. På dette grundlag er der en udskudt skatteforpligtelse på 24 (30 % af 80). Hvis virksomheden forventer at genindvinde den regnskabsmæssige værdi gennem salg af aktivet med det samme til en salgsavance på 150, opgøres den udskudte skatteforpligtelse som følger:
Skattepligtig midlertidig forskel
Skattesats
Udskudt skatteforpligtelse
Akkumulerede skattemæssige afskrivninger
30
30 %
9
Avance ud over kostpris
50
nul
—
I alt
80
9
(Bemærk: I overensstemmelse med afsnit 61A indregnes den yderligere udskudte skat, der opstår ved omvurderingen, direkte i anden totalindkomst)
Eksempel C
Forholdene er de samme som i eksempel B bortset fra, at hvis aktivet sælges til mere end kostpris, vil de akkumulerede skattemæssige afskrivninger indgå i den skattepligtige indtægt (beskattet med 30 %), og salgsavancen vil blive beskattet med 40 % efter fradrag af en inflationskorrigeret kostpris på 110.
Hvis virksomheden forventer at genindvinde den regnskabsmæssige værdi ved anvendelse af aktivet, må den frembringe en skattepligtig indtægt på 150, men den vil udelukkende være i stand til at foretage en afskrivning på 70. På dette grundlag er der en skattemæssige værdi på 70, en skattepligtig midlertidig forskel på 80 og en udskudt skatteforpligtelse på 24 (30 % af 80) som i eksempel B.
Hvis virksomheden forventer at genindvinde den regnskabsmæssige værdi ved straks at sælge aktivet til en salgsavance på 150, vil den kunne fratrække den indekserede kostpris på 110. Nettoavancen på 40 vil blive beskattet med 40 %. Derudover vil de akkumulerede skattemæssige afskrivninger på 30 blive indregnet i den skattepligtige indtægt og beskattet med 30 %. På dette grundlag er den skattemæssige værdi 80 (110 minus 30), der er en skattepligtig midlertidig forskel på 70, og der er en udskudt skatteforpligtelse på 25 (40 % af 40 plus 30 % af 30). Hvis den skattemæssige værdi ikke umiddelbart fremgår af dette eksempel, kan det være en hjælp at sammenligne med det grundlæggende princip beskrevet i afsnit 10.
(Bemærk: I overensstemmelse med afsnit 61A indregnes den yderligere udskudte skat, der opstår ved omvurderingen, direkte i anden totalindkomst)
51B
Hvis en udskudt skatteforpligtelse eller et udskudt skatteaktiv kan henføres til et ikke-afskrivningsberettiget aktiv, der måles i overensstemmelse med omvurderingsmodellen i IAS 16, skal målingen af den udskudte skatteforpligtelse eller det udskudte skatteaktiv afspejle de skattemæssige konsekvenser af genindvindingen af den regnskabsmæssige værdi af det ikke-afskrivningsberettigede aktiv ved salg, uanset målingsgrundlaget for aktivets regnskabsmæssige værdi. Tilsvarende gælder, at hvis skattelovgivningen for det skattepligtige beløb fra salget af et aktiv angiver en gældende skattesats, som afviger fra den gældende skattesats for det skattepligtige beløb hidrørende fra anvendelsen af aktivet, anvendes førstnævnte skattesats derfor ved målingen af den udskudte skatteforpligtelse eller det udskudte skatteaktiv tilknyttet et ikke-afskrivningsberettiget aktiv.
51C
Hvis en udskudt skatteforpligtelse eller et udskudt skatteaktiv kan henføres til investeringsejendomme, der måles til dagsværdi i overensstemmelse med IAS 40, er der en afkræftelig formodning om, at den regnskabsmæssige værdi af investeringsejendommen vil blive genindvundet ved salg. Medmindre formodningen afkræftes, betyder det, at målingen af den udskudte skatteforpligtelse eller det udskudte skatteaktiv helt skal afspejle de skattemæssige konsekvenser af genindvindingen af den regnskabsmæssige værdi af investeringsejendommen ved salg. Denne formodning afkræftes, hvis investeringsejendommen er afskrivningsberettiget og indehaves som led i en forretningsmodel, hvis mål består i i alt væsentligt at forbruge alle de økonomiske fordele tilknyttet investeringsejendommen over tid snarere end ved salg. Hvis formodningen afkræftes, skal kravene i afsnit 51 og 51A overholdes.
Eksempel til illustration af afsnit 51C
En investeringsejendom har en kostpris på 100 og en dagsværdi på 150. Den måles efter dagsværdimodellen i IAS 40. Den omfatter en grund til en kostpris på 40 og en dagsværdi på 60 samt en bygning til en kostpris på 60 og en dagsværdi på 90. Grunden har en ubegrænset brugstid.
De akkumulerede skattemæssige afskrivninger er 30 for bygningen. Urealiserede ændringer i dagsværdien af investeringsejendommen påvirker ikke den skattepligtige indkomst. Hvis investeringsejendommen sælges for mere end kostprisen, vil udligningen af de akkumulerede skattemæssige afskrivninger på 30 blive inkluderet i den skattepligtige indkomst og beskattet med 30 %. Hvis salgsprisen overstiger kostprisen, anfører skattelovgivningen skattesatser på 25 % for aktiver, der har været besiddet i under to år, og 20 % for aktiver, der har været besiddet i to år eller mere.
Eftersom investeringsejendommen måles efter dagsværdimodellen i IAS 40, er der en afkræftelig formodning om, at virksomheden helt vil genindvinde den regnskabsmæssige værdi af investeringsejendommen ved salg. Hvis denne formodning ikke afkræftes, afspejler den udskudte skatteforpligtelse de skattemæssige konsekvenser af genindvindingen af den regnskabsmæssige værdi ved salg, selv om virksomheden forventer at opnå lejeindtægter fra ejendommen før salg.
Den skattemæssige værdi af grunden, hvis den sælges, er 40, og der er en skattepligtig midlertidig forskel på 20 (60 – 40). Den skattemæssige værdi af bygningen, hvis den sælges, er 30 (60 – 30), og der er en skattepligtig midlertidig forskel på 60 (90 – 30). Dette giver en samlet skattepligtig midlertidig forskel knyttet til investeringsejendommen på 80 (20 + 60).
I henhold til afsnit 47 er skattesatsen den sats, der forventes at gælde for det regnskabsår, hvor investeringsejendommen realiseres. Hvis virksomheden forventer at sælge ejendommen efter at have besiddet den i over to år, opgøres den deraf følgende udskudte skatteforpligtelse som følger:
Skattepligtig midlertidig forskel
Skattesats
Udskudt skatteforpligtelse
Akkumulerede skattemæssige afskrivninger
30
30 %
9
Avance ud over kostpris
50
20 %
10
I alt
80
19
Hvis virksomheden forventer at sælge ejendommen efter at have besiddet den i mindre end to år, ændres ovenstående opgørelse for at beskatte avancen ud over kostprisen med 25 % i stedet for 20 %.
Hvis virksomheden i stedet besidder bygningen som led i en forretningsmodel, hvis mål består i i alt væsentligt at forbruge alle de økonomiske fordele tilknyttet bygningen over tid snarere end ved salg, afkræftes denne formodning for bygningens vedkommende. Jorden er imidlertid ikke afskrivningsberettiget. Formodningen om genindvinding ved salg vil derfor ikke blive afkræftet for jordens vedkommende. Det følger heraf, at den udskudte skatteforpligtelse vil afspejle de skattemæssige konsekvenser af genindvindingen af den regnskabsmæssige værdi af bygningen ved brug og den regnskabsværdi af jorden ved salg.
Den skattemæssige værdi af bygningen, hvis den bruges, er 30 (60 – 30), og der er en skattepligtig midlertidig forskel på 60 (90 – 30), og det giver en udskudt skatteforpligtelse på 18 (30 % af 60).
Den skattemæssige værdi af jorden, hvis den sælges, er 40, og der er en skattepligtig midlertidig forskel på 20 (60 – 40), og det giver en udskudt skatteforpligtelse på 4 (20 % af 20).
Det betyder, at hvis formodningen om genindvinding ved salg afkræftes for bygningens vedkommende, bliver den udskudte skatteforpligtelse tilknyttet investeringsejendommen 22 (18 + 4).
51D
Den afkræftelige formodning i afsnit 51C finder også anvendelse, når en udskudt skatteforpligtelse eller et udskudt skatteaktiv opstår som følge af måling af en investeringsejendom i en virksomhedssammenslutning, hvis virksomheden agter at bruge dagsværdimodellen ved efterfølgende målinger af investeringsejendommen.
51E
Afsnit 51B–51D ændrer ikke ved kravene om at anvende principperne i afsnit 24–33 (fradragsberettigede midlertidige forskelle) og afsnit 34–36 (uudnyttede skattemæssige underskud og uudnyttede skattemæssige fradrag) i denne standard ved indregning og måling af udskudte skatteaktiver.
52
[flyttet og omnummereret til 51A]
52A
I visse jurisdiktioner skal indkomstskatter betales til en højere eller lavere sats, hvis en del af eller hele overskuddet eller det overførte resultat udbetales som udbytte til virksomhedens aktionærer. I visse andre jurisdiktioner kan det udløse tilbagebetaling eller betaling af indkomstskatter, hvis en del af eller hele overskuddet eller det overførte overskud udbetales som udbytte til virksomhedens aktionærer. I disse tilfælde måles aktuelle og udskudte skatteaktiver og skatteforpligtelser til den gældende skattesats for ikke-udloddet overskud.
52B
[Ophævet]
Eksempel til illustration af afsnit 52A og 57A
Følgende eksempel omhandler målingen af aktuelle og udskudte skatteaktiver og skatteforpligtelser for virksomheden i en jurisdiktion, hvor indkomstskatter skal betales til en højere sats for ikke-udloddet overskud (50 %), hvor et beløb kan tilbagebetales, når overskud udloddes. Skattesatsen for udloddet overskud er 35 %. Ved regnskabsårets afslutning, den 31. december 20X1, indregner virksomheden ikke en forpligtelse for udbytte, som foreslås eller uddeles efter regnskabsårets afslutning. Som følge heraf indregnes intet udbytte i år 20X1. Den skattepligtige indtægt for 20X1 er på 100 000. Den skattepligtige midlertidige nettoforskel for år 20X1 er 40000.
Virksomheden indregner en aktuel skatteforpligtelse og en aktuel skatteomkostning på 50000. Der indregnes ikke noget aktiv for det beløb, der potentielt kan tilbagebetales ved en fremtidig udbyttebetaling. Virksomheden indregner ligeledes en udskudt skatteforpligtelse og en udskudt skatteomkostning på 20000 (50 % af 40000) for de indkomstskatter, virksomheden skal betale, når den genindvinder eller indfrier den regnskabsmæssige værdi af sine aktiver og forpligtelser, på grundlag af den gældende skattesats for ikke-udloddet overskud.
Efterfølgende indregner virksomheden den 15. marts 20X2 udbytte på 10000 fra tidligere driftsresultat som en forpligtelse.
Den 15. marts 20X2 indregner virksomheden genindvundne indkomstskatter på 1500 (15 % af udbyttet indregnet som en forpligtelse) som et aktuelt skatteaktiv og en reduktion i aktuelle skatteomkostninger for 20X2.
53
Udskudte skatteaktiver og skatteforpligtelser må ikke diskonteres.
54
En pålidelig opgørelse af udskudte skatteaktiver og skatteforpligtelser på diskonteringsbasis kræver en detaljeret plan over tidspunktet for udligning af hver enkelt midlertidig forskel. I mange tilfælde er udarbejdelsen af en sådan plan umulig eller yderst kompleks. Derfor er det uhensigtsmæssigt at kræve diskontering af udskudte skatteaktiver og skatteforpligtelser. At tillade, men ikke kræve, diskontering ville medføre, at udskudte skatteaktiver og skatteforpligtelser ikke ville være sammenlignelige virksomheder imellem. Derfor hverken kræver eller tillader denne standard diskontering af udskudte skatteaktiver og skatteforpligtelser.
55
Midlertidige forskelle opgøres med udgangspunkt i den regnskabsmæssige værdi af et aktiv eller en forpligtelse. Dette gælder selv hvor den regnskabsmæssige værdi i sig selv er opgjort på diskonteringsbasis, eksempelvis i tilfældet med pensionsforpligtelser (jf. IAS 19 
Personaleydelser
).
56
Den regnskabsmæssige værdi af et udskudt skatteaktiv skal gennemgås ved regnskabsårs afslutning. Virksomheden skal reducere den regnskabsmæssige værdi af et udskudt skatteaktiv, i det omfang det ikke længere er sandsynligt, at der vil være tilstrækkelig skattepligtig indkomst til, at fordelen ved en del af eller hele dette udskudte skatteaktiv kan udnyttes. Sådanne reduktioner skal tilbageføres, i det omfang det bliver sandsynligt, at der vil være tilstrækkelig skattepligtig indkomst.
INDREGNING AF AKTUEL OG UDSKUDT SKAT
57
Den regnskabsmæssige behandling af en transaktion eller anden begivenheds indvirkning på den aktuelle og udskudte skat svarer til den regnskabsmæssige behandling af selve transaktionen eller begivenheden. Dette princip er implementeret i afsnit 58-68C.
57A
En virksomhed skal indregne de skattemæssige konsekvenser af udbytte som defineret i IFRS 9, når den indregner en forpligtelse til at betale udbytte. De skattemæssige konsekvenser af udbytte er knyttet mere direkte til tidligere transaktioner eller begivenheder, som genererede overskud til udlodning, end til udlodninger til ejere. Derfor skal en virksomhed indregne de skattemæssige konsekvenser af udbytte i resultatet, anden totalindkomst eller egenkapitalen, afhængigt af hvor virksomheden oprindeligt havde indregnet disse tidligere transaktioner eller begivenheder.
Poster indregnet i resultatet
58
Aktuel og udskudt skat skal indregnes som indtægt eller omkostning og medtages i årets resultat, undtagen i det omfang skatten opstår som følge af:
a)
en transaktion eller begivenhed, som i det samme eller et andet regnskabsår indregnes uden for resultatet, enten i anden totalindkomst eller direkte på egenkapitalen (jf. afsnit 61A-65) eller
b)
en virksomhedssammenslutning (bortset fra en investeringsvirksomheds, som defineret i IFRS 10 
Koncernregnskaber
, erhvervelse af en dattervirksomhed, som skal måles til dagsværdi gennem resultatet) (se afsnit 66-68).
59
De fleste udskudte skatteforpligtelser og udskudte skatteaktiver opstår, når indtægter eller omkostninger indgår i det regnskabsmæssige overskud for et regnskabsår, men i den skattepligtige indkomst (det skattemæssige underskud) i et andet regnskabsår. Den deraf følgende udskudte skat indregnes i resultatet. Dette sker i følgende tilfælde:
a)
renter, royalty eller udbytte modtages bagud og indgår i regnskabsmæssigt overskud i overensstemmelse med IFRS 15 
Omsætning fra kontrakter med kunder
, IAS 39 
Finansielle instrumenter: Indregning og måling
 eller IFRS 9 
Finansielle instrumenter
, alt efter det enkelte tilfælde, men indgår i skattepligtig indkomst (skattemæssigt underskud) på kontantbasis, og
b)
omkostninger til immaterielle aktiver er blevet aktiveret i overensstemmelse med IAS 38 og afskrives i resultatet, men blev fratrukket skattemæssigt, da de blev afholdt.
60
Den regnskabsmæssige værdi af udskudte skatteaktiver og skatteforpligtelser kan ændre sig, selv om der ikke sker nogen ændring i beløbet for de dermed forbundne midlertidige forskelle. Dette kan eksempelvis være en følge af:
a)
en ændring i skattesatserne eller skattelovgivningen
b)
en revurdering af muligheden for at genindvinde udskudte skatteaktiver eller
c)
en ændring i den måde, hvorpå et aktiv forventes genindvundet.
Den deraf følgende udskudte skat indregnes i resultatet, undtagen i det omfang den kan henføre til poster, der tidligere er indregnet uden for resultatet (jf. afsnit 63).
Poster indregnet uden for resultatet
61
[Ophævet]
61A
Aktuel og udskudt skat skal indregnes uden for resultatet, hvis skatten vedrører poster, som i det samme eller et andet regnskabsår er indregnet uden for resultatet. Således skal aktuel og udskudt skat, der vedrører poster, som i det samme eller et andet regnskabsår er indregnet:
a)
i anden totalindkomst, indregnes i anden totalindkomst (jf. afsnit 62)
b)
direkte på egenkapitalen, indregnes direkte på egenkapitalen (jf. afsnit 62A).
62
De internationale regnskabsstandarder (IFRS) kræver eller tillader, at bestemte poster indregnes direkte i anden totalindkomst. Eksempler på sådanne poster er:
a)
en ændring i regnskabsmæssig værdi, der opstår som følge af omvurdering af materielle anlægsaktiver (jf. IAS 16) og
b)
[ophævet]
c)
valutakursforskelle, hidrørende fra omregningen af en selvstændig udenlandsk virksomheds årsregnskab (jf. IAS 21)
d)
[ophævet]
62A
De internationale regnskabsstandarder (IFRS) kræver eller tillader, at bestemte poster indregnes direkte på egenkapitalen. Eksempler på sådanne poster er:
a)
en regulering primo i overført resultat, der følger af enten en ændring i regnskabspraksis, som anvendes med tilbagevirkende kraft, eller korrektion af en fejl (jf. IAS 8 
Anvendt regnskabspraksis, ændringer i regnskabsmæssige skøn og fejl
) og
b)
beløb, der opstår på tidspunktet for første indregning af et sammensat finansielt instruments egenkapitalelement (jf. afsnit 23).
63
I særlige tilfælde kan det være vanskeligt at opgøre beløbet for aktuel og udskudt skat, der vedrører poster, som er indregnet uden for resultatet (enten i anden totalindkomst eller direkte på egenkapitalen). Dette kan eksempelvis være tilfældet, når:
a)
der er flere indkomstskatteniveauer, og det er umuligt at fastslå, til hvilken sats et givent element af skattepligtig indkomst (skattemæssigt underskud) er beskattet
b)
en ændring i skattesatsen eller andre skatteregler påvirker et udskudt skatteaktiv eller en udskudt forpligtelse, der (helt eller delvist) er tilknyttet en post, som tidligere er indregnet uden for resultatet, eller
c)
en virksomhed beslutter, at et udskudt skatteaktiv skal indregnes, eller ikke længere skal indregnes fuldt ud, og det udskudte skatteaktiv (helt eller delvist) vedrører en post, som tidligere er indregnet uden for resultatet.
I sådanne tilfælde baseres den aktuelle og udskudte skat, der vedrører poster, som er indregnet uden for resultatet, på en rimelig pro rata-allokering af den aktuelle og udskudte skat for virksomheden i den pågældende skattejurisdiktion, eller anden metode, hvorved der opnås en efter omstændighederne mere hensigtsmæssig allokering.
64
IAS 16 angiver ikke, hvorvidt virksomheden hvert år fra reserver for opskrivninger skal overføre et beløb til overført resultat, der svarer til forskellen mellem afskrivningen af et opskrevet aktiv og afskrivningen baseret på dette aktivs kostpris. Hvis virksomheden foretager en sådan overførsel, overføres beløbet efter fradrag af enhver forbunden udskudt skat. Tilsvarende overvejelser gælder for overførsler, der foretages ved afhændelse af et materielt anlægsaktiv.
65
Når et aktiv omvurderes skattemæssigt, og omvurderingen knytter sig til en regnskabsmæssig omvurdering i et foregående regnskabsår, eller til en, som forventes foretaget i et fremtidigt regnskabsår, indregnes den skattemæssige virkning af såvel det omvurderede aktiv som reguleringen af den skattemæssige værdi i anden totalindkomst i de regnskabsår, hvor de forekommer. Hvis den skattemæssige omvurdering derimod ikke knytter sig til en regnskabsmæssig omvurdering i et foregående regnskabsår, eller til en, som forventes foretaget i et fremtidigt regnskabsår, indregnes den skattemæssige virkning af reguleringen af den skattemæssige værdi i resultatet.
65A
Når virksomheden udbetaler udbytte til sine aktionærer kan der være krav om, at den skal betale en del af udbyttet til skattemyndighederne på vegne af aktionærerne. I mange jurisdiktioner omtales dette beløb som kildeskat. Et sådant beløb, som er betalt eller skal betales til skattemyndighederne indregnes på egenkapitalen som en del af udbyttet.
Udskudt skat som følge af en virksomhedssammenslutning
66
Som beskrevet i afsnit 19 og 26, litra c), kan der opstå midlertidige forskelle ved en virksomhedssammenslutning. I overensstemmelse med IFRS 3 indregner virksomheden alle deraf følgende udskudte skatteaktiver (i det omfang de opfylder indregningskriterierne i afsnit 24) eller udskudte skatteforpligtelser som identificerbare aktiver og forpligtelser på overtagelsestidspunktet. Derfor påvirker disse udskudte skatteaktiver og skatteforpligtelser beløbet for goodwill eller gevinsten ved tilbudskøbet, som virksomheden indregner. I overensstemmelse med afsnit 15, litra a), skal en virksomhed imidlertid ikke indregne udskudte skatteforpligtelser, som hidrører fra den første indregning af goodwill.
67
Som følge af virksomhedssammenslutningen kan sandsynligheden for at realisere et udskudt skatteaktiv for den overtagende virksomhed fra før sammenslutningen ændre sig. En overtagende virksomhed kan betragte det som sandsynligt, at denne vil genindvinde egne udskudte skatteaktiver, der ikke var indregnet forud for virksomhedssammenslutningen. Eksempelvis kan den overtagende virksomhed tænkes at være i stand til at udnytte fordelen ved modregning af sine uudnyttede skattemæssige underskud i den fremtidige skattepligtige indkomst hos den overtagne virksomhed. Alternativt er det som følge af virksomhedssammenslutningen måske ikke længere sandsynligt, at fremtidig skattepligtig indkomst vil gøre det muligt at genindvinde det udskudte skatteaktiv. I sådanne tilfælde skal den overtagende virksomhed indregne en ændring i det udskudte skatteaktiv i det regnskabsår, hvor virksomhedssammenslutningen finder sted, men ikke medtage ændringen i den regnskabsmæssige behandling af virksomhedssammenslutningen. Derfor tager den overtagende virksomhed ikke ændringen i betragtning ved målingen af goodwill eller gevinsten ved tilbudskøbet, som den indregner ved virksomhedssammenslutningen.
68
Den potentielle fordel ved den overtagne virksomheds fremførte indkomstskattemæssige underskud eller andre udskudte skatteaktiver opfylder måske ikke kriterierne for separat indregning ved den første regnskabsmæssige behandling af en virksomhedssammenslutning, men kan måske realiseres efterfølgende.
Virksomheden skal indregne overtagne udskudte skattefordele, som den realiserer efter virksomhedssammenslutningen, som følger:
a)
Overtagne udskudte skatteaktiver, der er indregnet inden for målingsperioden, der er opstået som følge af nye oplysninger om forhold og omstændigheder, der eksisterede på overtagelsestidspunktet, skal anvendes til at nedbringe den regnskabsmæssige værdi af eventuel goodwill, der er knyttet til overtagelsen. Hvis den regnskabsmæssige værdi af den pågældende goodwill er nul, skal eventuelle resterende udskudte skatteaktiver indregnes i resultatet.
b)
Alle øvrige overtagne udskudte skattefordele, der realiseres, skal indregnes i resultatet (eller, hvis denne standard kræver dette, uden for resultatet).
Aktuel og udskudt skat, som hidrører fra aktiebaseret vederlæggelse
68A
I visse skattejurisdiktioner får virksomheden et skattefradrag (dvs. et beløb, der kan fratrækkes ved opgørelsen af den skattepligtige indkomst), som er tilknyttet vederlag, som er betalt med aktier, aktieoptioner eller andre af virksomhedens egenkapitalinstrumenter. Størrelsen af skattefradraget kan afvige fra de tilknyttede akkumulerede omkostninger til vederlag og kan opstå i et senere regnskabsår. Eksempelvis kan en virksomhed i visse jurisdiktioner indregne omkostninger til forbrug af tjenesteydelser fra ansatte, som er modtaget som betaling for tildelte aktieoptioner i overensstemmelse med IFRS 2 
Aktiebaseret vederlæggelse
 og først få et skattefradrag, når disse aktieoptioner udnyttes. Målingen af skattefradraget baseres på kursen på virksomhedens aktier på tidspunktet for udnyttelsen.
68B
Som det er tilfældet med de i denne standards afsnit 9 og 26, litra b), beskrevne forskningsomkostninger, er forskellen mellem den skattemæssige værdi af de modtagne tjenesteydelser fra ansatte til dato (som er det beløb, skattemyndighederne vil tillade som fradrag i fremtidige regnskabsår) og den regnskabsmæssige værdi på nul en fradragsberettiget midlertidig forskel, som resulterer i et udskudt skatteaktiv. Hvis det beløb, skattemyndighederne vil tillade som et fradrag i fremtidige regnskabsår, ikke kendes ved regnskabsårets afslutning, skal det skønnes på basis af de ved afslutningen af regnskabsåret til rådighed værende oplysninger. Hvis det beløb, skattemyndighederne vil tillade som et fradrag i fremtidige regnskabsår, eksempelvis afhænger af kursen på virksomhedens aktier på et fremtidigt tidspunkt, skal målingen af den fradragsberettigede midlertidige forskel baseres på kursen på virksomhedens aktier ved regnskabsårets afslutning.
68C
Som anført i afsnit 68A kan skattefradraget (eller det skønnede fremtidige skattefradrag målt i overensstemmelse med afsnit 68B) afvige fra de tilknyttede akkumulerede omkostninger til vederlag. I henhold til standardens afsnit 58 skal aktuel og udskudt skat indregnes som indtægt eller omkostning og medtages i årets resultat, undtagen i det omfang skatten opstår som følge af a) en transaktion eller begivenhed, som i det aktuelle regnskabsår eller et andet regnskabsår indregnes uden for resultatet, eller b) som følge af en virksomhedssammenslutning (bortset fra en investeringsvirksomheds erhvervelse af en dattervirksomhed, som skal måles til dagsværdi over resultatet). Hvis skattefradraget (eller det skønnede fremtidige skattefradrag) overstiger de tilknyttede akkumulerede omkostninger til vederlag, indikerer dette, at skattefradraget ikke kun knytter sig til omkostninger til vederlag, men også til en egenkapitalpost. I denne situation skal den overstigende tilknyttede aktuelle eller udskudte skat indregnes direkte på egenkapitalen.
PRÆSENTATION
Skatteaktiver og skatteforpligtelser
69
[Ophævet]
70
[Ophævet]
Modregning
71
Virksomheden skal udelukkende modregne aktuelle skatteaktiver og skatteforpligtelser, men kun hvis virksomheden:
a)
har en juridisk ret til at modregne de indregnede beløb og
b)
har til hensigt enten at nettoafregne eller at realisere aktivet og indfri forpligtelsen samtidigt.
72
Selv om aktuelle skatteaktiver og -forpligtelser indregnes og måles separat, modregnes de i balancen i henhold til kriterier, svarende til kriterierne opstillet for finansielle instrumenter i IAS 32. Virksomheden vil normalt have en juridisk ret til at modregne et aktuelt skatteaktiv i en aktuel skatteforpligtelse, når de hidrører fra indkomstskatter, der pålignes af samme skattemyndighed, og denne skattemyndighed tillader virksomheden at foretage eller modtage en samlet nettobetaling.
73
I koncernregnskaber modregnes et aktuelt skatteaktiv i en virksomhed i koncernen udelukkende i en aktuel skatteforpligtelse i en anden virksomhed i koncernen, hvis de pågældende virksomheder har juridisk ret til foretage eller modtage en samlet nettobetaling, og virksomheden har til hensigt at foretage eller modtage en sådan samlet nettobetaling eller at genindvinde aktivet og indfri forpligtelsen samtidig.
74
Virksomheden må udelukkende modregne udskudte skatteaktiver og udskudte skatteforpligtelser, hvis:
a)
virksomheden har en juridisk ret til at modregne aktuelle skatteaktiver i aktuelle skatteforpligtelser, og
b)
de udskudte skatteaktiver og de udskudte skatteforpligtelser vedrører indkomstskatter, der af den samme skattemyndighed er pålignet enten for:
i)
den samme skattepligtige enhed eller
ii)
forskellige skattepligtige enheder, der har til hensigt enten at indfri aktuelle skatteforpligtelser og skatteaktiver på nettobasis eller at realisere aktiverne og indfri forpligtelserne samtidig i hvert fremtidigt regnskabsår, hvor væsentlige beløb for udskudte skatteforpligtelser eller skatteaktiver forventes indfriet eller genindvundet.
75
For at undgå at skulle udarbejde en detaljeret plan for tidspunktet for udligningen af hver midlertidig forskel kræver denne standard, at virksomheden udelukkende modregner et udskudt skatteaktiv i en udskudt skatteforpligtelse for samme skattepligtige enhed, hvis de hidrører fra indkomstskatter, der er pålignet af samme skattemyndighed, og virksomheden har en juridisk ret til at modregne aktuelle skatteaktiver i aktuelle skatteforpligtelser.
76
I sjældne tilfælde kan virksomheden have en juridisk ret til at modregne, og til hensigt at nettoafregne for visse regnskabsår, men ikke for andre. I sådanne sjældne tilfælde kan det være nødvendigt med en detaljeret planlægning for at opnå sikkerhed for, at den udskudte skatteforpligtelse for en skattepligtig enhed vil resultere i øgede skattebetalinger i det samme regnskabsår, hvor et udskudt skatteaktiv i en anden skattepligtig enhed resulterer i reducerede skattebetalinger for denne anden skattepligtige enhed.
Skatteomkostning
Skatteomkostning (skatteindtægt), der hidrører fra resultatet af ordinær drift
77
Skatteomkostningen (skatteindtægten), der hidrører fra resultatet af ordinær drift, skal præsenteres som en del af resultatet i resultatopgørelsen og opgørelsen af anden totalindkomst.
77A
[Ophævet]
Valutakursforskelle ved udskudte udenlandske skatteforpligtelser eller skatteaktiver
78
IAS 21 kræver at visse valutakursforskelle indregnes som indtægt eller omkostning, men angiver ikke, hvor sådanne forskelle skal indgå i totalindkomstopgørelsen. Hvor valutakursforskelle ved omregning af udskudte udenlandske skatteforpligtelser eller skatteaktiver indregnes i totalindkomstopgørelsen, kan sådanne forskelle således klassificeres som udskudt skatteomkostning (skatteindtægt), hvis denne præsentation betragtes som den mest nyttige for regnskabsbrugere.
OPLYSNINGER
79
De væsentligste skatteomkostnings- (skatteindtægts-) elementer skal oplyses separat.
80
Skatteomkostnings- (skatteindtægts-) elementer kan blandt andet omfatte:
a)
aktuel skatteomkostning (skatteindtægt)
b)
reguleringer indregnet i regnskabsåret vedrørende aktuel skat for tidligere regnskabsår
c)
det beløb for udskudt skatteomkostning (skatteindtægt), der vedrører midlertidige forskelles opståen og udligning
d)
det beløb for udskudt skatteomkostning (skatteindtægt), der vedrører ændringer i skattesatser eller indførelsen af nye skatter
e)
beløbet for den fordel, der opstår som følge af ikke tidligere indregnet skattemæssigt underskud, skattemæssigt fradrag eller midlertidige forskelle for et foregående regnskabsår, som udnyttes til at reducere aktuel skatteomkostning
f)
beløbet for fordelen af ikke tidligere indregnet skattemæssigt underskud, skattemæssigt fradrag eller midlertidige forskelle for et foregående regnskabsår, som udnyttes til at reducere udskudt skatteomkostning
g)
udskudt skatteomkostning, der opstår som følge af nedskrivning, eller tilbageførsel af en tidligere nedskrivning af et udskudt skatteaktiv i overensstemmelse med afsnit 56 og
h)
beløbet for skatteomkostning (skatteindtægt), der vedrører de ændringer i regnskabspraksis og fejl, som er medtaget i årets resultat i overensstemmelse med IAS 8, fordi det ikke er muligt at behandle dem regnskabsmæssigt med tilbagevirkende kraft.
81
Følgende skal tillige oplyses separat:
a)
den samlede aktuelle og udskudte skat, der vedrører poster, som er indregnet direkte på egenkapitalen (jf. afsnit 62A)
ab)
skattebeløbet for hvert element af anden totalindkomst (jf. afsnit 62 og IAS 1 (ajourført i 2007))
b)
[ophævet]
c)
en redegørelse for forholdet mellem skatteomkostning (skatteindtægt) og regnskabsmæssigt overskud på en af eller begge følgende måder:
i)
en talmæssig afstemning af skatteomkostning (skatteindtægt) og resultatet af regnskabsmæssigt overskud ganget med de(n) anvendte sats(er), hvor der tillige redegøres for, på hvilket grundlag den anvendte skattesats opgøres, eller
ii)
en talmæssig afstemning af den gennemsnitlige effektive skattesats og den gældende skattesats, der tillige viser det grundlag, hvorpå den gældende skattesats er opgjort
d)
en redegørelse for ændringer i anvendt(e) skattesats(er) sammenholdt med det foregående regnskabsår
e)
beløbet (og eventuel udløbsdato) for fradragsberettigede midlertidige forskelle, uudnyttede skattemæssige underskud og uudnyttede skattemæssige fradrag, for hvilke der ikke er indregnet noget udskudt skatteaktiv i balancen
f)
det samlede beløb for midlertidige forskelle i forbindelse med investeringer i dattervirksomheder, filialer, og associerede virksomheder samt kapitalandele i fælles ordninger, for hvilke der ikke er indregnet udskudte skatteforpligtelser (jf. afsnit 39)
g)
for hver type af midlertidig forskel og hver type af uudnyttet skattemæssigt underskud og uudnyttet skattemæssigt fradrag:
i)
beløbet for de udskudte skatteaktiver og skatteforpligtelser, der er indregnet i balancen for hvert regnskabsår, der er præsenteret
ii)
beløbet for den udskudte skatteindtægt eller skatteomkostning, der er indregnet i resultatet, hvis dette ikke fremgår tydeligt af ændringerne i de beløb, der er indregnet i balancen
h)
for ophørt aktivitet, den skatteomkostning, der vedrører:
i)
gevinst eller tab ved ophør og
ii)
resultat af ordinær aktivitet i den ophørte aktivitet for regnskabsåret, samt de tilsvarende beløb for tidligere præsenterede regnskabsår
i)
den beløbsmæssige størrelse af de skattemæssige konsekvenser for virksomhedens aktionærer af udbytte, som er foreslået eller uddelt før årsregnskabets godkendelse til offentliggørelse, men som ikke indregnes som en forpligtelse i årsregnskabet
j)
hvis en virksomhedssammenslutning, hvor virksomheden optræder som den overtagende virksomhed, medfører en ændring i det indregnede beløb for virksomhedens udskudte skatteaktiv før overtagelsen (jf. afsnit 67), beløbet af denne ændring og
k)
hvis de udskudte skattefordele, der er overtaget ved en virksomhedssammenslutning, ikke er indregnet på overtagelsestidspunktet, men indregnes efter overtagelsestidspunktet (jf. afsnit 68), en beskrivelse af den begivenhed eller ændring i forholdene, der medførte, at de udskudte skatteaktiver skulle indregnes.
82
Virksomheden skal oplyse beløbet for et udskudt skatteaktiv, og hvilke informationer der indikerer, at det bør indregnes, når:
a)
udnyttelsen af det udskudte skatteaktiv er afhængig af fremtidig skattepligtig indkomst ud over den indkomst, der opstår som følge af udligning af eksisterende skattepligtige midlertidige forskelle, og
b)
virksomheden har lidt tab enten i det aktuelle eller forudgående regnskabsår i den skattejurisdiktion, hvorunder det udskudte skatteaktiv henhører.
82A
I de i afsnit 52A nævnte tilfælde skal virksomheden oplyse om arten af potentielle skattemæssige konsekvenser som følge af udbetaling af udbytte til virksomhedens aktionærer. Virksomheden skal endvidere oplyse om potentielle skattemæssige konsekvenser, som kan opgøres i praksis, samt hvorvidt der er potentielle skattemæssige konsekvenser, som ikke kan opgøres i praksis.
83
[Ophævet]
84
De oplysninger, der kræves i afsnit 81, litra c), gør det muligt for brugere af årsregnskaber at forstå, hvorvidt forholdet mellem skatteomkostning (skatteindtægt) og regnskabsmæssigt overskud er usædvanligt, samt at forstå de væsentlige faktorer, der kunne påvirke dette forhold i fremtiden. Forholdet mellem skatteomkostning (skatteindtægt) og regnskabsmæssigt overskud kan påvirkes af faktorer såsom indtægt, der er fritaget for beskatning, omkostninger, som ikke er fradragsberettigede ved opgørelsen af skattepligtig indkomst (skattemæssigt underskud), virkningen af skattemæssigt underskud samt virkningen af udenlandske skattesatser.
85
Ved redegørelsen for forholdet mellem skatteomkostning (skatteindtægt) og regnskabsmæssigt overskud anvender virksomheden den skattesats, som giver den mest meningsfyldte information til regnskabsbrugerne. Ofte er den mest nyttige skattesats den, der er gældende i virksomhedens hjemland ved sammenlægning af den skattesats, der anvendes nationalt, med eventuelle lokale indkomstskattesatser, som opgøres ud fra nogenlunde den samme skattepligtige indkomst (skattemæssige underskud). For en virksomhed, der opererer i mange forskellige jurisdiktioner, kan det imidlertid give bedre mening at sammenlægge separate afstemninger, der er udarbejdet ved anvendelse af den skattesats, der er gældende i hver enkelt jurisdiktion. De følgende eksempler illustrerer, hvordan valget af anvendte skattesatser påvirker præsentationen af den talmæssige afstemning.
Eksempel til illustration af afsnit 85
I 19X2 har en virksomhed et regnskabsmæssigt overskud i sin egen jurisdiktion (land A) på 1500 (19X1: 2000) og i land B på 1500 (19X1: 500). Skattesatsen er 30 % i land A og 20 % i land B. I land A er omkostninger på 100 (19X1: 200) ikke skattemæssigt fradragsberettigede.
Det følgende er et eksempel på afstemning til hjemlandets skattesats.
19X1
19X2
Regnskabsmæssigt overskud
2500
3000
Skat ved en skattesats i hjemlandet på 30 %
750
900
Skattemæssig virkning af omkostninger, der ikke er skattemæssigt fradragsberettigede
60
30
Virkning af lavere skattesatser i land B
(50)
(150)
Skatteomkostning
760
780
Det følgende er et eksempel på en afstemning, der er foretaget ved at sammenlægge separate afstemninger for hvert enkelt lands jurisdiktion. Efter denne metode fremgår virkningen af forskellene mellem skattesatsen i den regnskabsaflæggende virksomheds hjemland og skattesatsen i andre jurisdiktioner ikke som en separat post i afstemningen. En virksomhed kan have behov for at diskutere virkningen af en væsentlig ændring i en af skattesatserne, eller sammensætningen af den indkomst, der er indtjent i forskellige jurisdiktioner, for at forklare ændringer i de(n) anvendte skattesats(er), som krævet i afsnit 81, litra d).
Regnskabsmæssigt overskud
2500
3000
Skat opgjort ud fra den nationale skattesats, der anvendes for indkomst i det pågældende land
700
750
Skattemæssig virkning af omkostninger, der ikke er skattemæssigt fradragsberettigede
60
30
Skatteomkostning
760
780
86
Den gennemsnitlige effektive skattesats er skatteomkostningen (skatteindtægten) divideret med det regnskabsmæssige overskud.
87
Ofte er det ikke praktisk muligt at opgøre beløbet for ikke-indregnede udskudte skatteforpligtelser, der opstår af investeringer i dattervirksomheder, filialer, og associerede virksomheder samt kapitalandele i fælles ordninger (jf. afsnit 39). Derfor kræver denne standard, at virksomheden oplyser det samlede beløb for de underliggende midlertidige forskelle, men der kræves ikke oplysning om de udskudte skatteforpligtelser. Ikke desto mindre tilskyndes virksomheder til, hvor det er muligt, at oplyse beløb for ikke-indregnede udskudte skatteforpligtelser, eftersom regnskabsbrugere kan finde sådanne oplysninger nyttige.
87A
Afsnit 82A kræver, at virksomheden oplyser om arten af potentielle skattemæssige konsekvenser, som følge af udbetaling af udbytte til virksomhedens aktionærer. Virksomheden oplyser om indkomstskattesystemets hovedtræk og faktorer, som vil påvirke de potentielle skattemæssige konsekvenser af udbyttet.
87B
Det er nogle gange ikke praktisk muligt at beregne den fulde beløbsmæssige størrelse af de samlede skattemæssige konsekvenser af udbetaling af udbytte til aktionærer. Dette kan eksempelvis være tilfældet, når virksomheden har mange udenlandske dattervirksomheder. Men selv i disse tilfælde kan det være lige til at beregne en del af det samlede beløb. I en koncern kan modervirksomheden og nogle af dens dattervirksomheder eksempelvis have betalt en højere indkomstskattesats på ikke-udloddet overskud og kende det beløb, der vil blive tilbagebetalt ved udbetaling af fremtidigt udbytte til aktionærer fra det overførte koncernresultat. I dette tilfælde oplyses der om det beløb, der kan tilbagebetales. Ligeledes oplyser virksomheden om eventuelle yderligere skattemæssige konsekvenser, som det ikke er praktisk muligt at opgøre. Hvis modervirksomheden ud over koncernregnskabet udarbejder et årsregnskab, vedrører oplysning om potentielle skattemæssige konsekvenser modervirksomhedens overførte resultat.
87C
Hvis en virksomhed skal give de i afsnit 82A krævede oplysninger, er det muligt, at den ligeledes skal give oplysninger vedrørende midlertidige forskelle forbundet med investeringer i dattervirksomheder, filialer og associerede virksomheder eller kapitalandele i fælles ordninger. I sådanne tilfælde tager virksomheden disse i betragtning, når den vurderer, hvilke oplysninger, der skal gives i henhold til afsnit 82A. Eksempelvis kan virksomheden skulle oplyse om det samlede beløb for midlertidige forskelle forbundet med investeringer i dattervirksomheder, hvor der ikke er indregnet nogen udskudt skatteforpligtelse (jf. afsnit 81f)). Hvis det ikke er praktisk muligt at beregne ikke-indregnede udskudte skatteforpligtelser (jf. afsnit 87), kan der være potentielle skattemæssige konsekvenser af udbytte tilknyttet disse dattervirksomheder, som det ikke er praktisk muligt at opgøre.
88
Virksomheden skal oplyse om skatterelaterede eventualforpligtelser og eventualaktiver i overensstemmelse med IAS 37 
Hensatte forpligtelser, eventualforpligtelser og eventualaktiver
. Eventualforpligtelser og eventualaktiver kan eksempelvis opstå som følge af ikke afgjorte tvister med skattemyndighederne. Ligeledes oplyser virksomheden, hvor ændringer i skattesatser eller skattelovgivningen vedtages eller bekendtgøres efter regnskabsårets afslutning, hvilke væsentlige påvirkninger sådanne ændringer måtte få på dens aktuelle og udskudte skatteaktiver og skatteforpligtelser (jf. IAS 10 
Begivenheder efter regnskabsårets afslutning
).
IKRAFTTRÆDELSESTIDSPUNKT
89
Denne standard træder i kraft for årsregnskaber, der dækker regnskabsår, som begynder den 1. januar 1998 eller senere, undtagen som specificeret i afsnit 91. Hvis virksomheden anvender denne standard for årsregnskaber, der dækker regnskabsår, som begynder før den 1. januar 1998, skal virksomheden oplyse, at den har anvendt denne standard i stedet for IAS 12 
Regnskabsmæssig behandling af indkomstskatter
, godkendt i 1979.
90
Denne standard erstatter IAS 12 
Regnskabsmæssig behandling af indkomstskatter
, godkendt i 1979.
91
Afsnit 52A, 52B, 65A, 81i), 82A, 87A, 87B, 87C og ophævelsen af afsnit 3 og 50 træder i kraft for årsregnskaber, der dækker regnskabsår 
(
6
)
, som begynder den 1. januar 2001 eller senere. Virksomheder tilskyndes til at anvende standarden før dette tidspunkt. Hvis tidligere anvendelse har en virkning på årsregnskabet, skal virksomheden oplyse dette.
92
IAS 1 (ajourført i 2007) ændrede den terminologi, der anvendes i IFRS-standarderne. Desuden blev afsnit 23, 52, 58, 60, 62, 63, 65, 68C, 77 og 81 ændret, afsnit 61 blev ophævet, og afsnit 61A, 62A og 77A blev tilføjet. Virksomheder skal anvende disse ændringer på regnskabsår, der begynder den 1. januar 2009 eller derefter. Hvis en virksomhed anvender IAS 1 (ajourført 2007) på en tidligere regnskabsperiode, skal ændringerne anvendes på denne tidligere regnskabsperiode.
93
Afsnit 68 skal anvendes fremadrettet fra ikrafttrædelsestidspunktet for IFRS 3 (ajourført i 2008) på indregning af udskudte skatteaktiver, der er erhvervet ved en virksomhedssammenslutning.
94
Derfor skal virksomheder ikke regulere den regnskabsmæssige behandling af tidligere virksomhedssammenslutninger, hvis skattefordelene ikke opfyldte kriterierne for separat indregning på overtagelsestidspunktet og indregnes efter overtagelsestidspunktet, medmindre fordelene indregnes inden for målingsperioden og opstår som følge af nye oplysninger om forhold og omstændigheder, der eksisterede på overtagelsestidspunktet. Øvrige indregnede skattefordele skal indregnes i resultatet (eller, hvis denne standard kræver dette, uden for resultatet).
95
IFRS 3 (ajourført i 2008) medførte ændring af afsnit 21 og 67 og tilføjelse af afsnit 32A og 81, litra j) og k). Virksomheder skal anvende disse ændringer på regnskabsår, der begynder den 1. januar 2009 eller derefter. Hvis en virksomhed anvender IFRS 3 (ajourført 2008) på en tidligere regnskabsperiode, skal ændringerne også anvendes på denne tidligere regnskabsperiode.
96
[Ophævet]
97
[Ophævet]
98
Afsnit 52 blev omnummereret til 51A, afsnit 10 og eksemplerne efter afsnit 51A blev ændret, og afsnit 51B og 51C og det efterfølgende eksempel samt afsnit 51D, 51E og 99 blev ændret ved 
Udskudt skat: genindvinding af underliggende aktiver
, der blev udstedt i december 2010. Virksomheder skal anvende disse ændringer på regnskabsår, der begynder den 1. januar 2012 eller derefter. Det er tilladt at anvende ændringen før dette tidspunkt. Hvis en virksomhed anvender ændringerne for et tidligere regnskabsår, skal den give oplysning om dette.
98A
IFRS 11 
Fælles ordninger
, der er udstedt i maj 2011, medførte ændring af afsnit 2, 15, 18, litra e), 24, 38, 39, 43-45, 81, litra f), 87 og 87C. Virksomheder skal anvende disse ændringer ved anvendelse af IFRS 11.
98B
Præsentation af posterne indregnet i anden totalindkomst
 (ændringer til IAS 1), der blev udstedt i juni 2011, medførte ændring af afsnit 77 og ophævelse af afsnit 77A. Virksomheder skal anvende disse ændringer ved anvendelse af IAS 1 som ændret i juni 2011.
98C
Investeringsvirksomheder
 (ændringer til IFRS 10, IFRS 12 og IAS 27), udstedt i oktober 2012, medførte ændring af afsnit 58 og 68C. Virksomheder skal anvende disse ændringer på regnskabsår, der begynder den 1. januar 2014 eller derefter. Det er tilladt at anvende 
Investeringsvirksomheder
 tidligere. Hvis en virksomhed anvender disse ændringer tidligere, skal den også samtidigt anvende alle ændringerne i 
Investeringsvirksomheder
.
98D
[Ophævet]
98E
IFRS 15 
Omsætning fra kontrakter med kunder
, udstedt i maj 2014, medførte ændring af afsnit 59. Virksomheder skal anvende denne ændring ved anvendelse af IFRS 15.
98F
IFRS 9, der blev udstedt i juli 2014, medførte ændring af afsnit 20 samt ophævelse af afsnit 96, 97 og 98D. Virksomheder skal anvende disse ændringer ved anvendelse af IFRS 9.
98G
IFRS 16, udstedt i januar 2016, medførte ændring af afsnit 20. Virksomheder skal anvende denne ændring ved anvendelse af IFRS 16.
98H
Indregning af udskudte skatteaktiver på urealiserede tab
 (Ændringer til IAS 12), udstedt i januar 2016, medførte ændring af afsnit 29 og tilføjelse af afsnit 27A, 29A og eksemplet efter afsnit 26. Virksomheder skal anvende disse ændringer på regnskabsår, der begynder den 1. januar 2017 eller derefter. Det er tilladt at anvende ændringen før dette tidspunkt. Hvis en virksomhed anvender disse ændringer for et tidligere regnskabsår, skal den give oplysning herom. Virksomheder skal anvende disse ændringer med tilbagevirkende kraft i overensstemmelse med IAS 8 
Anvendt regnskabspraksis, ændringer i regnskabsmæssige skøn og fejl
. Ved den første anvendelse af ændringerne kan ændringen i primoegenkapitalen i det første regnskabsår, der kan sammenlignes, indregnes i det overførte resultat (eller et andet egenkapitalelement, alt efter hvad der er relevant) uden at allokere ændringen til henholdsvis det overførte resultat og andre egenkapitalelementer. Hvis en virksomhed udnytter denne lempelse, skal den give oplysning om dette.
98I
Det årlige forbedringsprojekt vedrørende IFRS-standarder for perioden 2015-2017
, som blev udstedt i december 2017, vedrørte tilføjelse af afsnit 57A og ophævelse af afsnit 52B. Virksomheder skal anvende disse ændringer på regnskabsperioder, som begynder den 1. januar 2019 eller derefter. Det er tilladt at anvende ændringen før dette tidspunkt. Hvis en virksomhed anvender disse ændringer tidligere, skal den oplyse herom. Når en virksomhed første gang anvender disse ændringer, skal den anvende dem på de skattemæssige konsekvenser af udbytte indregnet på eller efter begyndelsen af den tidligst sammenlignelige periode.
98J
Ved 
Udskudt skat i forbindelse med aktiver eller forpligtelser, der hidrører fra en enkelt transaktion
 udstedt i maj 2021 ændredes afsnit 15, 22 og 24, og afsnit 22A tilføjedes. Virksomheder skal anvende disse ændringer i overensstemmelse med afsnit 98K—98L på regnskabsår, som begynder den 1. januar 2023 eller derefter. Det er tilladt at anvende ændringerne tidligere. Hvis en virksomhed anvender ændringerne for et tidligere regnskabsår, skal den give oplysning om dette.
98K
En virksomhed skal anvende 
Udskudt skat i forbindelse med aktiver eller forpligtelser, der hidrører fra en enkelt transaktion
 på transaktioner, der finder sted ved eller efter begyndelsen af det tidligst sammenlignelige regnskabsår, som præsenteres
98L
En virksomhed, der anvender 
Udskudt skat i forbindelse med aktiver eller forpligtelser, der hidrører fra en enkelt transaktion
 skal også ved begyndelsen af det tidligst sammenlignelige regnskabsår, som præsenteres,:
a)
indregne et udskudt skatteaktiv, i det omfang det er sandsynligt, at der vil være en skattepligtig indkomst til rådighed, hvori den fradragsberettigede midlertidige forskel kan udnyttes - og en udskudt skatteforpligtelse for alle fradragsberettigede og skattepligtige midlertidige forskelle i forbindelse med:
i)
brugsretsaktiver og leasingforpligtelser og
ii)
afvikling, retablering og lignende forpligtelser og det tilsvarende beløb indregnet som en del af omkostningen i forbindelse med dette aktiv samt
b)
indregne den akkumulerede virkning af førstegangsanvendelsen af disse ændringer som en regulering primo i overført resultat (eller et andet egenkapitalelement, alt efter tilfældet) på det pågældende tidspunkt.
OPHÆVELSE AF SIC-21
99
De ændringer, der blev gennemført ved 
Udskudt skat: genindvinding af underliggende aktiver
, der blev udstedt i december 2010, erstatter SIC-fortolkningsbidrag 21 
Indkomstskatter — Genindvinding af omvurderede ikke-afskrivningsberettigede aktiver
.
IAS 16
Materielle anlægsaktiver
FORMÅL
1
Formålet med denne standard er at foreskrive den regnskabsmæssige behandling af materielle anlægsaktiver, således at regnskabsbrugere kan identificere oplysninger om en virksomheds investeringer i materielle anlægsaktiver og om ændringer i disse investeringer. De væsentligste problemstillinger i forbindelse med regnskabsmæssig behandling af materielle anlægsaktiver er indregning af aktiverne, opgørelsen af deres regnskabsmæssige værdi og de afskrivninger og tab ved værdiforringelse, der skal indregnes i forbindelse med aktiverne.
ANVENDELSESOMRÅDE
2
Denne standard skal anvendes ved den regnskabsmæssige behandling af materielle anlægsaktiver, undtagen når en anden standard kræver eller tillader en anden regnskabsmæssig behandling.
3
Denne standard finder ikke anvendelse på:
a)
materielle anlægsaktiver, som er klassificeret som besiddelse med henblik på salg i overensstemmelse med IFRS 5 
Anlægsaktiver, som besiddes med henblik på salg og ophørte aktiviteter
b)
biologiske aktiver tilknyttet landbrugsaktiviteter bortset fra produktionsafgrøder (jf. IAS 41 
Landbrug
). Denne standard finder anvendelse på produktionsafgrøder, men ikke på produkter på produktionsafgrøder
c)
indregning og måling af efterforsknings- og vurderingsaktiver (jf. IFRS 6 
Efterforskning og vurdering af mineralressourcer
)
d)
mineralforekomster og rettigheder til mineralforekomster, såsom olie, naturgas og lignende ikke-regenererende ressourcer.
Dog finder denne standard anvendelse på materielle anlægsaktiver, der anvendes ved udvikling eller opretholdelse af de i litra b)–d) omhandlede aktiver.
4
[Ophævet]
5
Virksomheder, som anvender kostprismodellen for investeringsejendomme i overensstemmelse med IAS 40 
Investeringsejendomme
, skal anvende kostprismodellen i denne standard i forbindelse med ejede investeringsejendomme.
DEFINITIONER
6
Nedenstående udtryk anvendes i denne standard med følgende betydning:
En 
produktionsafgrøde
 er en levende plante, som
a)
anvendes i produktionen eller leveringen af landbrugsprodukter
b)
forventes at bære produkter i mere end én periode, og
c)
med stor sandsynlighed ikke vil blive solgt som et landbrugsprodukt eller kun som produktionsaffald.
(I afsnit 5A-5B i IAS 41 findes en nærmere definition af en produktionsafgrøde.)
Regnskabsmæssig værdi
 er det beløb, som et aktiv indregnes med efter fradrag af akkumulerede afskrivninger og akkumulerede tab ved værdiforringelse.
Kostpris
 er det beløb, der er betalt i form af likvide beholdninger og tilsvarende likvide midler, eller dagsværdien af en anden form for vederlag, som erlægges for anskaffelsen af et aktiv på anskaffelses- eller opførelsestidspunktet, eller, hvor dette er relevant, det beløb, der henføres til det pågældende aktiv ved første indregning i overensstemmelse med de konkrete krav i andre IFRS-standarder, eksempelvis IFRS 2 
Aktiebaseret vederlæggelse
.
Afskrivningsberettiget beløb
 er et aktivs kostpris, eller et andet beløb i stedet for kostpris, fratrukket dets restværdi.
Afskrivning
 er den systematiske allokering af et aktivs afskrivningsberettigede beløb over dets brugstid.
Virksomhedsspecifik værdi
 er nutidsværdien af fremtidige pengestrømme, som virksomheden forventer vil hidrøre fra fortsat anvendelse af et aktiv samt ved afhændelsen deraf ved udgangen af dets brugstid, eller som virksomheden forventer vil hidrøre fra indfrielse af en forpligtelse.
Dagsværdien
 er den pris, der kunne opnås ved at sælge et aktiv, eller der skulle betales for at overdrage en forpligtelse i en velordnet transaktion mellem markedsdeltagere på målingstidspunktet. (Jf. IFRS 13 
Måling af dagsværdi
)
Tab ved værdiforringelse
 er det beløb, hvormed et aktivs regnskabsmæssige værdi overstiger genindvindingsværdien.
Materielle anlægsaktiver
 er materielle aktiver, der:
a)
besiddes til brug i produktionen eller ved levering af varer og tjenesteydelser, til udlejning til tredjepart eller til administrative formål, og
b)
forventes at skulle benyttes i mere end ét regnskabsår.
Genindvindingsværdi
 er det højeste af et aktivs dagsværdi med fradrag af salgsomkostninger og dets nytteværdi.
Restværdien
 af et aktiv er det beløb, en virksomhed skønner, den på det aktuelle tidspunkt ville kunne opnå ved afhændelse af aktivet med fradrag af skønnede afhændelsesomkostninger, hvis aktivet allerede havde den alder og var i den stand, som kan forventes ved udgangen af dets brugstid.
Brugstid
 er enten:
a)
den periode, i hvilken et aktiv forventes at være disponibelt til brug for virksomheden, eller
b)
antallet af producerede enheder eller tilsvarende enheder, som virksomheden forventer at opnå fra aktivet.
INDREGNING
7
Kostprisen for et materielt anlægsaktiv skal udelukkende indregnes som et aktiv, hvis:
a)
det er sandsynligt, at de fremtidige økonomiske fordele tilknyttet aktivet vil tilgå virksomheden, og
b)
aktivets kostpris kan måles pålideligt.
8
Poster såsom reservedele, standby-udstyr og serviceudstyr indregnes i overensstemmelse med denne IFRS, når de opfylder definitionen på materielle anlægsaktiver. Ellers klassificeres sådanne poster som varebeholdning.
9
Denne standard foreskriver ikke målingsenheden for indregning, dvs. hvad der udgør et materielt anlægsaktiv. Der skal således udarbejdes et skøn ved anvendelsen af indregningskriterierne for en virksomheds særlige forhold. Det kan være hensigtsmæssigt at sammendrage individuelt ubetydelige aktiver, eksempelvis støbeforme, værktøj og stempler, og anvende kriterierne på det samlede beløb.
10
En virksomhed skal i henhold til dette indregningsprincip vurdere alle omkostninger vedrørende materielle anlægsaktiver på det tidspunkt, omkostningerne afholdes. Sådanne omkostninger omfatter startomkostninger i forbindelse med køb eller opførelse af et materielt anlægsaktiv og omkostninger, der er afholdt efterfølgende for at udvide, udskifte en del af eller vedligeholde aktivet. Kostprisen for et materielt anlægsaktiv kan omfatte omkostninger afholdt i forbindelse med leasingkontrakter vedrørende aktiver, som bruges til at opføre, udvide, udskifte en del af eller vedligeholde et materielt anlægsaktiv, såsom afskrivninger på brugsretsaktiver.
Startomkostninger
11
Materielle anlægsaktiver kan anskaffes af sikkerheds- eller miljømæssige årsager. Selv om anskaffelse af sådanne materielle anlægsaktiver ikke direkte øger de fremtidige økonomiske fordele tilknyttet et bestemt eksisterende materielt anlægsaktiv, kan det være nødvendigt, for at virksomheden kan opnå de fremtidige økonomiske fordele fra virksomhedens øvrige aktiver. Sådanne materielle anlægsaktiver opfylder kriterierne for indregning som aktiver, idet de gør det muligt for virksomheden at opnå fremtidige økonomiske fordele fra tilknyttede aktiver, der er større, end hvis disse aktiver ikke var blevet anskaffet. Eksempelvis kan en kemikalieproducent implementere nye processer til håndtering af kemikalier for at overholde miljøkrav til produktion og opbevaring af farlige kemikalier. Forbedringer af anlæg i denne forbindelse indregnes som et aktiv, idet virksomheden ikke er i stand til at fremstille og sælge kemikalier uden disse forbedringer. Den heraf følgende regnskabsmæssige værdi af et sådant aktiv og tilknyttede aktiver gennemgås for værdiforringelse i henhold til IAS 36 
Værdiforringelse af aktiver
.
Efterfølgende omkostninger
12
I henhold til det i afsnit 7 opstillede indregningsprincip skal virksomheder ikke indregne omkostninger forbundet med den daglige vedligeholdelse af et materielt anlægsaktiv i aktivets regnskabsmæssige værdi. Disse omkostninger indregnes i stedet i resultatet, efterhånden som de afholdes. Omkostninger forbundet med daglig vedligeholdelse omfatter hovedsageligt lønomkostninger og omkostninger til hjælpematerialer, hvilket også kan dække kostprisen for mindre dele. Formålet med disse omkostninger beskrives ofte som "reparationer og vedligeholdelse" af det materielle anlægsaktiv.
13
Det kan være nødvendigt at udskifte dele af visse materielle anlægsaktiver med jævne mellemrum. Eksempelvis kan en ovn kræve ny belægning efter et konkret antal timer i brug, eller flyinteriør, eksempelvis sæder og køkken, kan kræve udskiftning adskillige gange i løbet af flystellets brugstid. Materielle anlægsaktiver kan også anskaffes for at foretage en mindre hyppig udskiftning, såsom udskiftning af indervæggene i en bygning, eller for at foretage en enkeltstående udskiftning. I henhold til det i afsnit 7 opstillede indregningsprincip skal virksomheder indregne omkostninger forbundet med udskiftning af en del af et materielt anlægsaktiv i aktivets regnskabsmæssige værdi på tidspunktet for afholdelsen af omkostningen, hvis kriterierne for indregning er opfyldt. Virksomheden skal ophøre med at indregne den regnskabsmæssige værdi af de udskiftede dele i henhold til bestemmelserne vedrørende ophør af indregning i denne standard (jf. afsnit 67-72).
14
Det kan være en forudsætning for den fortsatte drift af et materielt anlægsaktiv (eksempelvis et fly), at der regelmæssigt foretages større eftersyn for fejl, uanset om der foretages udskiftning af dele af aktivet. Hver gang der udføres større eftersyn, indregnes de dermed forbundne omkostninger i den regnskabsmæssige værdi af det materielle anlægsaktiv som en udskiftning, hvis kriterierne for indregning er opfyldt. Virksomheden skal ophøre med at indregne den eventuelt resterende regnskabsmæssige værdi af omkostningerne ved et tidligere eftersyn (til forskel fra fysiske reservedele). Dette gælder, uanset om omkostningerne til det tidligere eftersyn blev henført til den transaktion, hvorved aktivet blev anskaffet eller opført. Virksomheden kan om nødvendigt anvende de skønnede omkostninger til et tilsvarende fremtidigt eftersyn som en indikation af størrelsen af omkostningerne til det eksisterende eftersynselement, da aktivet blev anskaffet eller opført.
MÅLING PÅ INDREGNINGSTIDSPUNKTET
15
Et materielt anlægsaktiv, som opfylder kriterierne for indregning som et aktiv, skal måles til kostpris.
Kostprisens elementer
16
Kostprisen for et materielt anlægsaktiv omfatter:
a)
købsprisen, herunder importafgifter og ikke-refunderbare afgifter med fradrag af forhandlerrabatter og dekorter
b)
omkostninger, der er direkte forbundet med at bringe aktivet til den lokalitet og i den stand, der kræves for at sikre den af ledelsen planlagte anvendelse
c)
det oprindelige skøn over omkostninger til nedtagning og bortskaffelse af aktivet og retablering af det sted, hvor det er placeret, som virksomheden har forpligtet sig til at afholde, enten ved anskaffelsen af aktivet eller som følge af brugen af aktivet i et bestemt regnskabsår til andre formål end produktion af varebeholdninger i det pågældende regnskabsår.
17
Eksempler på direkte forbundne omkostninger er:
a)
omkostninger til personaleydelser (som defineret i IAS 19 
Personaleydelser
), som direkte hidrører fra opførelsen eller anskaffelsen af det materielle anlægsaktiv
b)
omkostninger til klargøring af grunde
c)
indledende leverings- og ekspeditionsomkostninger
d)
installations- og monteringsomkostninger
e)
omkostninger forbundet med afprøvning af, om aktivet fungerer korrekt (dvs. vurdering af, om aktivets tekniske og fysiske ydeevne er af en sådan art, at det kan anvendes til produktion eller levering af varer eller tjenesteydelser, til leje til andre eller til administrative formål) og
f)
honorarer for faglig assistance.
18
Virksomheder skal anvende IAS 2 
Varebeholdninger
 på omkostninger til nedtagning, bortskaffelse og retablering af det sted, hvor et aktiv er placeret, som virksomheden i et bestemt regnskabsår har forpligtet sig til at afholde som følge af brugen af aktivet til produktion af varebeholdninger i det pågældende regnskabsår. Forpligtelser forbundet med omkostninger, som regnskabsmæssigt behandles i overensstemmelse med IAS 2 eller IAS 16, indregnes og måles i overensstemmelse med IAS 37 
Hensatte forpligtelser, eventualforpligtelser og eventualaktiver
.
19
Nedenstående er eksempler på omkostninger, der ikke indgår i kostprisen for et materielt anlægsaktiv:
a)
omkostninger forbundet med start af et nyt anlæg
b)
omkostninger forbundet med lancering af et nyt produkt eller en ny tjeneste (herunder markedsføringsomkostninger)
c)
omkostninger forbundet med at drive forretning et nyt sted eller med en ny kundegruppe (herunder omkostninger til uddannelse af personale) og
d)
administrationsomkostninger og andre generelle indirekte produktionsomkostninger.
20
Indregningen af omkostninger i et materielt anlægsaktivs regnskabsmæssige værdi ophører, når aktivet er på den lokalitet og i den stand, der kræves for at sikre den af ledelsen planlagte anvendelse. Således skal omkostninger, der afholdes i forbindelse med brug eller flytning af et aktiv, ikke medtages i aktivets regnskabsmæssige værdi. Nedenstående omkostninger medtages eksempelvis ikke i den regnskabsmæssige værdi af et materielt anlægsaktiv:
a)
omkostninger, der er afholdt før påbegyndt brug af et aktiv, der er klar til den af ledelsen planlagte anvendelse, eller omkostninger, der er afholdt, før aktivet anvendes med fuld kapacitet
b)
indledende driftstab, såsom tab, der er afholdt, mens efterspørgslen efter aktivets produktion stiger, og
c)
omkostninger i forbindelse med hel eller delvis flytning eller omstrukturering af virksomhedens drift.
20A
Aktiver kan fremstilles, når et materielt anlægsaktiv bringes til den lokalitet og i den stand, der er nødvendig for at sikre den af ledelsen planlagte anvendelse (f.eks. prøver fremstillet ved prøvning af, om aktivet fungerer korrekt). Virksomheden indregner provenuet fra salget af sådanne aktiver og omkostningerne ved disse aktiver i resultatet i overensstemmelse med de gældende standarder. Virksomheden måler omkostningerne ved disse varer under anvendelse af målingskravene i IAS 2.
21
Der forekommer visse aktiviteter i forbindelse med opførelse eller om- eller tilbygning af et materielt anlægsaktiv, som ikke er nødvendige for at bringe aktivet til den lokalitet og i den stand, der kræves for at sikre den af ledelsen planlagte anvendelse. Disse tilknyttede aktiviteter kan forekomme før eller under opførelsen eller om- eller tilbygningen. Eksempelvis kan der genereres indtægt ved at bruge en byggeplads som parkeringsplads, indtil byggeriet påbegyndes. Eftersom tilknyttede aktiviteter ikke er nødvendige for at bringe et aktiv til den lokalitet og i den stand, der kræves for at sikre den af ledelsen planlagte anvendelse, indregnes indtægter og dermed forbundne omkostninger ved tilknyttede aktiviteter i resultatet og medtages i den respektive klassifikation af indtægter og omkostninger.
22
Kostprisen for egenproducerede aktiver opgøres efter de samme principper som for anskaffede aktiver. Hvis en virksomhed fremstiller lignende aktiver til salg i det normale forretningsforløb, er aktivets kostpris normalt den samme som kostprisen for aktiver produceret med henblik på salg (jf. IAS 2). Eventuelle interne avancer skal derfor elimineres ved beregningen af sådanne kostpriser. Omkostninger forbundet med unormalt højt spild af materialer, unormalt høje lønomkostninger og unormalt høje omkostninger til andre ressourcer i forbindelse med egenproduktionen af et aktiv medtages ligeledes ikke i aktivets kostpris. I IAS 23 
Låneomkostninger
 fastlægges indregningskriterier for renter som et element af den regnskabsmæssige værdi af et egenproduceret materielt anlægsaktiv.
22A
Produktionsafgrøder behandles regnskabsmæssigt på samme måde som egenproducerede materielle anlægsaktiver, før de befinder sig på den lokalitet og i den stand, som er nødvendig for at sikre den af ledelsen planlagte anvendelse. Følgelig bør henvisninger til "opførelse" i denne standard fortolkes således, at de dækker aktiviteter, som er nødvendige for at dyrke produktionsafgrøderne, før de befinder sig på den lokalitet og i den stand, som er nødvendig for at sikre den af ledelsen planlagte anvendelse.
Måling af kostpris
23
Kostprisen for et materielt anlægsaktiv er lig kontantprisen på indregningstidspunktet. Når betaling udskydes længere end normale kreditvilkår, indregnes forskellen mellem kontantprisen og den samlede betaling som rente over kreditperioden, medmindre en sådan rente aktiveres i overensstemmelse med IAS 23.
24
Et eller flere materielle anlægsaktiver kan anskaffes ved udveksling af et eller flere ikke-monetære materielle anlægsaktiver eller en kombination af monetære og ikke-monetære aktiver. Følgende gennemgang angår kun udveksling af et ikke-monetært aktiv med et andet ikke-monetært aktiv, men den gælder også for alle de øvrige udvekslinger, som er beskrevet i den foregående sætning. Kostprisen for et sådant materielt anlægsaktiv skal måles til dagsværdi, medmindre a) udvekslingen ikke har noget forretningsmæssigt indhold, eller b) hverken dagsværdien af det modtagne aktiv eller af det afgivne aktiv kan måles pålideligt. Det modtagne aktiv måles på denne måde, også selv om virksomheden ikke umiddelbart kan ophøre med indregningen af det afgivne aktiv. Hvis det modtagne aktiv ikke måles til dagsværdi, skal dets kostpris måles til den regnskabsmæssige værdi af det afgivne aktiv.
25
Virksomheden skal afgøre, om en udveksling har forretningsmæssigt indhold ved at vurdere, i hvilket omfang virksomhedens fremtidige pengestrømme kan forventes at ændre sig som følge af udvekslingen. En udveksling har forretningsmæssigt indhold, hvis:
a)
sammensætningen (risiko, tidspunkter og beløb) af de pengestrømme, der hidrører fra det modtagne aktiv, er forskellig fra sammensætningen af de pengestrømme, der hidrørte fra det afgivne aktiv, eller
b)
den virksomhedsspecifikke værdi af den andel af virksomhedens aktiviteter, der påvirkes af udvekslingen, ændres som følge af udvekslingen, og
c)
forskellen i a) og b) er væsentlig, set i forhold til dagsværdien af de udvekslede aktiver.
Ved vurderingen af, hvorvidt en udveksling har forretningsmæssigt indhold, skal den virksomhedsspecifikke værdi af den andel af virksomhedens aktiviteter, der påvirkes af udvekslingen, afspejle pengestrømme efter skat. Resultatet af disse analyser kan tydeliggøres, uden at virksomheden behøver at udføre detaljerede beregninger.
26
Dagsværdien af et aktiv kan måles pålideligt, hvis a) størrelsen af intervallet af rimelige skøn over dagsværdien ikke er væsentlig for det pågældende aktiv eller b) sandsynligheden for de forskellige skøn inden for intervallet kan vurderes pålideligt og anvendes ved opgørelsen af dagsværdien. Hvis en virksomhed er i stand til at foretage en pålidelig vurdering af dagsværdien af enten det modtagne eller det afgivne aktiv, skal dagsværdien af det afgivne aktiv anvendes til at måle kostprisen for det modtagne aktiv, medmindre dagsværdien af det modtagne aktiv kan opgøres med større nøjagtighed.
27
[Ophævet]
28
Den regnskabsmæssige værdi af et materielt anlægsaktiv kan reduceres af offentlige tilskud i overensstemmelse med IAS 20 
Regnskabsmæssig behandling af offentlige tilskud og oplysning om andre former for offentlig støtte
.
MÅLING EFTER INDREGNING
29
Virksomheder skal vælge enten kostprismodellen, som er anført i afsnit 30, eller omvurderingsmodellen i afsnit 31 som anvendt regnskabspraksis og skal lægge denne praksis til grund for en hel kategori af materielle anlægsaktiver.
29A
Nogle virksomheder driver en investeringsfond enten internt eller eksternt, som giver investorerne fordele, der fastsættes ved hjælp af andele i fonden. På samme måde udsteder nogle virksomheder grupper af forsikringskontrakter med elementer af direkte deltagelse og er i besiddelse af de underliggende poster. Nogle af disse fonde eller underliggende poster omfatter domicilejendomme. Virksomheden anvender IAS 16 på domicilejendomme, der indgår i en sådan fond, eller som er underliggende poster. Uanset afsnit 29, kan virksomheden vælge at måle disse ejendomme ved at anvende dagsværdimodellen i overensstemmelse med IAS 40. Med henblik på dette valg omfatter forsikringskontrakter investeringskontrakter med elementer af diskretionær deltagelse. (jf. IFRS 17 
Forsikringskontrakter
 for udtryk, som anvendes i dette afsnit, og som er defineret i denne standard).
29B
Virksomheden skal behandle domicilejendomme, der måles ved hjælp af dagsværdimodellen på investeringsejendomme i henhold til afsnit 29A, som en særskilt kategori af materielle anlægsaktiver.
Kostprismodellen
30
Efter indregning som et aktiv skal et materielt anlægsaktiv indregnes til kostpris med fradrag af akkumulerede afskrivninger og akkumulerede tab ved værdiforringelse.
Omvurderingsmodellen
31
Efter indregning som et aktiv skal et materielt anlægsaktiv, hvis dagsværdi kan måles pålideligt, indregnes til en omvurderet værdi, som er dagsværdien på omvurderingstidspunktet med fradrag af eventuelle efterfølgende akkumulerede afskrivninger og efterfølgende tab ved værdiforringelse. Omvurderinger skal foretages tilstrækkeligt hyppigt til at sikre, at den regnskabsmæssige værdi ikke afviger væsentligt fra den værdi, der ville blive opgjort ved anvendelse af dagsværdien ved regnskabsårets afslutning.
32
[Ophævet]
33
[Ophævet]
34
Hyppigheden af omvurderinger afhænger af ændringerne i dagsværdien af de omvurderede materielle anlægsaktiver. Når dagsværdien af et omvurderet aktiv afviger væsentligt fra dets regnskabsmæssige værdi, er en ny omvurdering nødvendig. For nogle materielle anlægsaktiver forekommer der væsentlige og uforudsigelige ændringer i dagsværdien, som nødvendiggør en årlig omvurdering. Sådanne hyppige omvurderinger er unødvendige for materielle anlægsaktiver med ubetydelige ændringer i dagsværdien. I sådanne tilfælde kan omvurdering af aktivet hvert tredje eller femte år være tilstrækkeligt.
35
Når et materielt anlægsaktiv omvurderes, tilpasses det pågældende aktivs regnskabsmæssige værdi til den omvurderede værdi. På datoen for omvurderingen behandles aktivet på en af følgende måder:
a)
den regnskabsmæssige bruttoværdi justeres på en måde, der er forenelig med omvurderingen af aktivets regnskabsmæssige værdi. Den regnskabsmæssige bruttoværdi kan eksempelvis tilpasses på grundlag af observerede markedsdata, eller den kan tilpasses proportionelt med ændringen i den regnskabsmæssige værdi. De akkumulerede afskrivninger på omvurderingstidspunktet justeres for at udligne forskellen mellem den regnskabsmæssige bruttoværdi og aktivets regnskabsmæssige værdi efter hensyntagen til akkumulerede tab ved værdiforringelse, eller
b)
de akkumulerede afskrivninger elimineres i aktivets regnskabsmæssige værdi.
Reguleringsbeløbet hidrørende fra akkumulerede afskrivninger udgør en del af forøgelsen eller reduktionen af den regnskabsmæssige værdi, som behandles regnskabsmæssigt i overensstemmelse med afsnit 39 og 40.
36
Hvis et materielt anlægsaktiv omvurderes, skal hele den kategori af materielle anlægsaktiver, som dette aktiv tilhører, omvurderes.
37
En kategori af materielle anlægsaktiver er en gruppe af aktiver af sammenlignelig art og anvendelse i virksomhedens drift. Følgende er eksempler på separate kategorier:
a)
grunde
b)
grunde og bygninger
c)
maskiner
d)
skibe
e)
fly
f)
motorkøretøjer
g)
møbler og fast inventar
h)
kontorudstyr og
i)
produktionsafgrøder.
38
Aktiver inden for en kategori af materielle anlægsaktiver omvurderes samtidig for at undgå selektiv omvurdering af aktiver og præsentation af beløb i årsregnskabet, som er en blanding af kostpriser og værdier på forskellige datoer. Dog kan de enkelte aktiver i en kategori omvurderes fortløbende, forudsat at omvurdering af kategorien af aktiver afsluttes inden for en kort periode, og forudsat, at omvurderingerne holdes ajour.
39
Hvis et aktivs regnskabsmæssige værdi er forøget som følge af en omvurdering, skal forøgelsen indregnes i anden totalindkomst og akkumuleres i egenkapitalen under reserver for opskrivninger. Dog skal forøgelsen indregnes i resultatet, i det omfang den udligner en reduktion, der tidligere er indregnet i resultatet som følge af omvurdering af det samme aktiv.
40
Hvis et aktivs regnskabsmæssige værdi er reduceret som følge af en omvurdering, skal reduktionen indregnes i resultatet. Reduktionen skal dog indregnes direkte i anden totalindkomst, i det omfang der for det pågældende aktiv er en kreditbalance i reserverne for opskrivninger. Den reduktion, der indregnes i anden totalindkomst, reducerer det beløb, der er akkumuleret i egenkapitalen under reserver for opskrivninger.
41
En reserve for opskrivninger for et materielt anlægsaktiv, som er medtaget i egenkapitalen, kan overføres direkte til overført resultat, når virksomheden ophører med indregning af aktivet. Dette kan medføre en overførsel af hele reserven, når aktivet udrangeres eller afhændes. En del af reserven kan dog overføres, efterhånden som aktivet anvendes af virksomheden. I sådanne tilfælde opgøres størrelsen af den overførte reserve som forskellen mellem afskrivning på grundlag af aktivets omvurderede regnskabsmæssige værdi og afskrivning på grundlag af aktivets oprindelige kostpris. Overførsler fra reserver for opskrivninger til overført resultat foretages ikke over resultatet.
42
Eventuelle virkninger af indkomstskatter hidrørende fra omvurderingen af materielle anlægsaktiver indregnes og oplyses i overensstemmelse med IAS 12 
Indkomstskatter
.
Afskrivning
43
Der skal foretages separat afskrivning af hver del af et materielt anlægsaktiv, som har en kostpris, der er væsentlig i forhold til aktivets samlede kostpris.
44
Virksomheder skal allokere det beløb, som oprindeligt blev indregnet for et materielt anlægsaktiv, til aktivets væsentlige dele og afskrive hver væsentlig del separat. Det kan eksempelvis være hensigtsmæssigt at foretage separat afskrivning af et flys stel og motorer. Tilsvarende kan det være hensigtsmæssigt, hvis en virksomhed erhverver materielle anlægsaktiver i henhold til en operationel leasingkontrakt, hvor den optræder som leasinggiver, at foretage separat afskrivning af beløb, der er indeholdt i kostprisen for aktivet, som kan henføres til gunstige eller ugunstige leasingvilkår i forhold til markedsvilkårene.
45
En væsentlig del af et materielt anlægsaktiv kan have den samme brugstid og afskrivningsmetode som brugstiden og afskrivningsmetoden for en anden væsentlig del af samme aktiv. Sådanne dele kan grupperes ved fastlæggelse af afskrivningen.
46
Hvis en virksomhed foretager separat afskrivning af visse dele af et materielt anlægsaktiv, skal den også foretage separat afskrivning af den resterende del af aktivet. Den resterende del af aktivet består af de dele af aktivet, som hver for sig ikke er væsentlige. Hvis en virksomhed har forskellige forventninger til disse dele, kan det være nødvendigt at foretage en tilnærmet vurdering for at afskrive den resterende del på en måde, der giver et retvisende billede af forbrugsmønstret og/eller brugstiden for delene.
47
Virksomheder kan vælge at foretage separat afskrivning af de dele af et aktiv, som ikke har en væsentlig kostpris i forhold til den samlede kostpris for aktivet.
48
Afskrivninger for hvert regnskabsår skal indregnes i resultatet, medmindre disse indgår i et andet aktivs regnskabsmæssige værdi.
49
Et regnskabsårs afskrivninger indregnes normalt i resultatet. Dog kan fremtidige økonomiske fordele tilknyttet et aktiv i visse tilfælde indgå i produktionen af andre aktiver. I dette tilfælde skal afskrivninger indgå som en del af det andet aktivs kostpris og medtages i dettes regnskabsmæssige værdi. Eksempelvis medtages afskrivninger på materielle aktiver anvendt i en produktionsproces i varebeholdningernes forarbejdningsomkostninger (jf. IAS 2). Ligeledes kan afskrivninger på materielle anlægsaktiver anvendt til udviklingsaktiviteter medtages i kostprisen for et immaterielt aktiv indregnet i henhold til IAS 38 
Immaterielle aktiver
.
Afskrivningsberettiget beløb og afskrivningsperiode
50
Et aktivs afskrivningsberettigede beløb skal allokeres systematisk over aktivets brugstid.
51
Et aktivs restværdi og brugstid skal som minimum gennemgås ved slutningen af hvert regnskabsår, og hvis forventningerne afviger fra tidligere skøn, skal ændringen eller ændringerne behandles regnskabsmæssigt som en ændring i et regnskabsmæssigt skøn i overensstemmelse med IAS 8 
Anvendt regnskabspraksis, ændringer i regnskabsmæssige skøn og fejl
.
52
Afskrivning indregnes, selv hvor dagsværdien af aktivet overstiger den regnskabsmæssige værdi, såfremt aktivets restværdi ikke overstiger den regnskabsmæssige værdi. Reparation og vedligeholdelse af et aktiv fjerner ikke behovet for afskrivning.
53
Et aktivs afskrivningsberettigede beløb opgøres efter fradrag af dets restværdi. I praksis er et aktivs restværdi ofte ubetydelig og derfor uvæsentlig for beregningen af det afskrivningsberettigede beløb.
54
Et aktivs restværdi kan stige til et beløb, der er lig med eller større end aktivets regnskabsmæssige værdi. I så fald er afskrivningen på aktivet nul, medmindre og indtil dets restværdi efterfølgende falder til et beløb, der er lavere end aktivets regnskabsmæssige værdi.
55
Afskrivning på et aktiv påbegyndes, når det er disponibelt til brug, dvs. når det er bragt til den lokalitet og i den stand, der kræves for at sikre den af ledelsen planlagte anvendelse. Afskrivning på et aktiv skal ophøre enten på det tidspunkt, hvor aktivet klassificeres som besiddelse med henblik på salg (eller medtages i en afståelsesgruppe, som er klassificeret som besiddelse med henblik på salg) i overensstemmelse med IFRS 5, eller det tidspunkt, hvor indregningen af aktivet ophører, alt efter hvad der måtte komme først. Således ophører afskrivning ikke, når aktivet er uudnyttet eller udrangeres, medmindre aktivet er fuldt afskrevet. Ved anvendelsesbaserede afskrivningsmetoder kan afskrivningen dog være nul, mens der ikke er nogen produktion.
56
De fremtidige økonomiske fordele tilknyttet et aktiv forbruges hovedsagelig af virksomheden ved anvendelse af aktivet. Dog medfører andre faktorer, eksempelvis teknisk eller handelsmæssig forældelse og slitage, når et aktiv ikke udnyttes, ofte en formindskelse af de økonomiske fordele, som muligvis kunne have været tilknyttet aktivet. Derfor skal alle følgende forhold tages i betragtning ved opgørelsen af et aktivs brugstid:
a)
den forventede udnyttelse af aktivet. Udnyttelse bestemmes med udgangspunkt i aktivets forventede kapacitet eller fysiske produktion
b)
den forventede fysiske slitage, som afhænger af driftsforhold såsom antallet af vagtskifter, hvor aktivet skal anvendes og reparations- og vedligeholdelsesprogrammer samt behandling og vedligeholdelse af aktivet, når det ikke udnyttes
c)
teknisk eller handelsmæssig forældelse hidrørende fra ændringer eller forbedringer i produktionen eller fra ændringer i efterspørgslen efter produkter eller tjenesteydelser fra aktivet. Forventede fremtidige reduktioner i salgsprisen af et aktiv, der er fremstillet ved anvendelse af et andet aktiv, kan tyde på en forventning om teknisk eller handelsmæssig forældelse af sidstnævnte aktiv, hvilket således kan afspejle en reduktion af de fremtidige økonomiske fordele knyttet til dette aktiv
d)
juridiske og lignende begrænsninger af aktivets anvendelse, eksempelvis udløbsdatoen for tilknyttede leasingkontrakter.
57
Aktivets brugstid defineres ud fra aktivets forventede anvendelighed for virksomheden. I en virksomheds praksis for forvaltning af aktiver kan indgå afhændelse af aktiver efter en specificeret tidsperiode eller efter forbrug af en specificeret del af de fremtidige økonomiske fordele tilknyttet aktivet. Derfor kan et aktivs brugstid være kortere end dets økonomiske levetid. Skønnet over aktivets brugstid beror på en vurdering baseret på virksomhedens erfaringer med tilsvarende aktiver.
58
Grunde og bygninger er to forskellige aktiver og behandles regnskabsmæssigt separat, selv når de anskaffes samlet. Med visse undtagelser, såsom stenbrud og lossepladser, er brugstiden for grunde ubegrænset, og der foretages derfor ikke afskrivning. Bygninger har en begrænset brugstid og er derfor afskrivningsberettigede aktiver. En stigning i værdien af en grund, hvorpå en bygning er opført, påvirker ikke opgørelsen af det afskrivningsberettigede beløb for bygningen.
59
Hvis kostprisen for en grund omfatter omkostninger til nedtagelse, bortskaffelse og retablering af grunden, skal de omkostninger, der vedrører dette, afskrives over den periode, hvor der opnås fordele hidrørende fra afholdelsen af disse omkostninger. Under visse omstændigheder kan selve grunden have en begrænset brugstid. I sådanne tilfælde skal grunden afskrives på en måde, der afspejler de fordele, den kan medføre.
Afskrivningsmetode
60
Den anvendte afskrivningsmetode skal afspejle det mønster, hvorefter
 aktivets 
fremtidige økonomiske fordele forventes forbrugt af virksomheden.
61
Den for et aktiv anvendte afskrivningsmetode skal som minimum gennemgås ved afslutningen af hvert regnskabsår, og hvis der er sket en væsentlig ændring i det forventede forbrugsmønster for de fremtidige økonomiske fordele tilknyttet aktivet, skal afskrivningsmetoden ændres for at afspejle det ændrede mønster
. 
En sådan ændring skal regnskabsmæssigt behandles som en ændring i et regnskabsmæssigt skøn i overensstemmelse med IAS 8.
62
En række afskrivningsmetoder kan anvendes til systematisk at allokere aktivets afskrivningsberettigede beløb over dets brugstid. Disse metoder omfatter den lineære metode, saldometoden og afskrivning på basis af producerede enheder. Lineær afskrivning medfører en fast omkostning over aktivets brugstid, hvis aktivets restværdi ikke ændrer sig. Saldometoden medfører en faldende omkostning over brugstiden. Afskrivning på basis af producerede enheder medfører en omkostning baseret på forventet anvendelse eller forventet antal produkter. Virksomheden skal vælge den metode, der med størst nøjagtighed afspejler det forventede forbrugsmønster for de fremtidige økonomiske fordele tilknyttet aktivet. Denne metode anvendes ensartet fra regnskabsår til regnskabsår, medmindre der opstår en ændring i det forventede forbrugsmønster for disse fremtidige økonomiske fordele.
62A
Det er uhensigtsmæssigt at anvende en afskrivningsmetode, der er baseret på indtægter hidrørende fra en aktivitet, som omfatter anvendelse af et aktiv. Indtægter hidrørende fra en aktivitet, der omfatter anvendelse af et aktiv, afspejler som regel faktorer, som ikke er knyttet til forbrug af aktivets økonomiske fordele. Eksempelvis påvirkes indtægter af andre input og processer, salgsaktiviteter og ændringer i salgsvolumen og -priser. Indtægternes priskomponent kan påvirkes af inflation, som ikke har nogen indvirkning på, hvordan et aktiv forbruges.
Værdiforringelse
63
For at opgøre, hvorvidt værdien af et materielt anlægsaktiv er blevet forringet, skal virksomheder anvende IAS 36 
Værdiforringelse af aktiver
. Denne standard forklarer, hvordan en virksomhed gennemgår den regnskabsmæssige værdi af sine aktiver, hvordan den opgør et aktivs genindvindingsværdi, og hvornår den indregner eller tilbagefører indregningen af et tab ved værdiforringelse.
64
[Ophævet]
Godtgørelse for værdiforringelse
65
Godtgørelse fra en tredjepart for materielle anlægsaktiver, som er værdiforringet, tabt eller afgivet, skal medtages i resultatet på tidspunktet for godtgørelsen.
66
Værdiforringelse eller tab af materielle anlægsaktiver, tilknyttede krav på eller betaling af godtgørelse fra en tredjepart og eventuelt efterfølgende køb eller opførelse af erstatningsaktiver er separate økonomiske begivenheder og skal regnskabsmæssigt behandles separat som følger:
a)
værdiforringelse af materielle anlægsaktiver indregnes i overensstemmelse med IAS 36
b)
ophør af indregning af materielle anlægsaktiver, der er udrangeret eller afhændet, opgøres i overensstemmelse med denne standard
c)
godtgørelse fra en tredjepart for materielle anlægsaktiver, som er værdiforringet, tabt eller afgivet, skal medtages i opgørelsen af resultatet på tidspunktet for modtagelsen af godtgørelsen, og
d)
kostprisen for materielle anlægsaktiver, der er genoprettet, købt eller opført som erstatning, opgøres i overensstemmelse med denne standard.
OPHØR AF INDREGNING
67
Indregningen af den regnskabsmæssige værdi af et materielt anlægsaktiv skal ophøre:
a)
ved afhændelse, eller
b)
når der ikke forventes nogen fremtidig økonomisk fordel fra brugen eller afhændelsen af aktivet.
68
Gevinster eller tab hidrørende fra ophør af indregning af et materielt anlægsaktiv skal medtages i resultatet på tidspunktet for ophør af indregning af aktivet (medmindre andet kræves i henhold til IFRS 16 
Leasingkontrakter
 ved sale-and-leaseback). Gevinster skal ikke klassificeres som omsætning.
68A
En virksomhed, som i forbindelse med den almindelige drift rutinemæssigt sælger materielle anlægsaktiver, som den besidder med henblik på udlejning, skal henføre disse aktiver til lagerbeholdninger til deres regnskabsmæssige værdi, når de ikke længere udlejes, men besiddes med henblik på salg. Provenuet fra salget af sådanne aktiver indregnes som omsætning i henhold til IAS 15 
Omsætning fra kontrakter med kunder
. IFRS 5 finder ikke anvendelse, når aktiver, der besiddes med henblik på salg, henføres til lagerbeholdninger i forbindelse med den almindelige drift.
69
Et materielt anlægsaktiv kan afhændes på en række forskellige måder (f.eks. ved salg, indgåelse af en finansiel leasingkontrakt eller som gave). Tidspunktet for afhændelse af et materielt anlægsaktiv er den dato, hvor modtageren opnår kontrollen over det pågældende aktiv i overensstemmelse med kravene til fastsættelse af, hvornår en leveringsforpligtelse er opfyldt, jf. IFRS 15. IFRS 16 finder anvendelse på afhændelse ved sale-and-leaseback.
70
Hvis en virksomhed i henhold til indregningsprincippet i afsnit 7 indregner de omkostninger, der er forbundet med udskiftning af en del af et materielt anlægsaktiv i aktivets regnskabsmæssige værdi, skal virksomheden ophøre med indregning af den regnskabsmæssige værdi af den udskiftede del, uanset om den udskiftede del blev afskrevet separat. Hvis det ikke er praktisk muligt for en virksomhed at opgøre den regnskabsmæssige værdi af den udskiftede del, kan virksomheden anvende kostprisen for genanskaffelsen som en indikation af kostprisen for den udskiftede del på tidspunktet for anskaffelsen eller opførelsen.
71
Gevinster eller tab hidrørende fra ophør af indregning af et materielt anlægsaktiv skal opgøres som forskellen mellem det eventuelle nettoprovenu ved afhændelse og aktivets regnskabsmæssige værdi.
72
Størrelsen af det vederlag, der skal indgå i gevinst eller tab hidrørende fra ophør af indregning af et materielt anlægsaktiv, fastsættes i overensstemmelse med kravene vedrørende fastsættelse af transaktionsprisen i afsnit 47–72 i IFRS 15. Efterfølgende ændringer af den skønnede størrelse af det vederlag, der indgår i gevinst eller tab, behandles regnskabsmæssigt i overensstemmelse med kravene vedrørende ændringer i transaktionsprisen i IFRS 15.
OPLYSNINGER
73
For hver kategori af materielle anlægsaktiver skal årsregnskabet indeholde følgende oplysninger:
a)
de ved opgørelsen af den regnskabsmæssige bruttoværdi anvendte målingsgrundlag
b)
de anvendte afskrivningsmetoder
c)
de anvendte brugstider eller afskrivningssatser
d)
den regnskabsmæssige bruttoværdi og de akkumulerede afskrivninger (sammendraget med akkumulerede tab ved værdiforringelse) ved regnskabsårets begyndelse og afslutning og
e)
en afstemning af den regnskabsmæssige værdi ved regnskabsårets begyndelse og afslutning, som viser:
i)
tilgange
ii)
aktiver, som er klassificeret som besiddelse med henblik på salg eller er medtaget i en afståelsesgruppe, som er klassificeret som besiddelse med henblik på salg, i overensstemmelse med IFRS 5, samt andre afhændelser
iii)
anskaffelser gennem virksomhedssammenslutninger
iv)
forøgelser eller reduktioner hidrørende fra omvurderinger i henhold til afsnit 31, 39 og 40 og fra tab ved værdiforringelse, som enten er indregnet eller tilbageført i anden totalindkomst i overensstemmelse med IAS 36
v)
tab ved værdiforringelse, som er indregnet i resultatet i overensstemmelse med IAS 36
vi)
tab ved værdiforringelse, som er tilbageført i resultatet i overensstemmelse med IAS 36
vii)
afskrivninger
viii)
nettovalutakursforskelle hidrørende fra omregningen af årsregnskaber fra den funktionelle valuta til en anden præsentationsvaluta, herunder omregningen af en udenlandsk virksomheds regnskab til den regnskabsaflæggende virksomheds præsentationsvaluta og
ix)
andre ændringer.
74
Desuden skal der i årsregnskabet oplyses følgende:
a)
tilstedeværelsen og den beløbsmæssige størrelse af begrænsninger i ejendomsretten og materielle anlægsaktiver, der er stillet som sikkerhed for forpligtelser
b)
den beløbsmæssige størrelse af omkostninger, som er indregnet i den regnskabsmæssige værdi af et materielt anlægsaktiv under opførelse og
c)
den beløbsmæssige størrelse af kontraktlige forpligtelser vedrørende anskaffelse af materielle anlægsaktiver.
74A
Hvis de ikke præsenteres særskilt i totalindkomstopgørelsen, skal der i årsregnskabet også oplyses følgende:
a)
den beløbsmæssige størrelse af godtgørelse fra en tredjepart for materielle anlægsaktiver, som er værdiforringet, tabt eller afgivet, og som er medtaget i resultatet og
b)
den beløbsmæssige størrelse af provenu og omkostninger, der er medtaget i resultatet i overensstemmelse med afsnit 20A, og som vedrører producerede aktiver, der ikke er et resultat af virksomhedens almindelige aktiviteter, og hvis aktivpost(er) i totalindkomstopgørelsen omfatter et sådant provenu og sådanne omkostninger.
75
Valg af afskrivningsmetode og bestemmelse af aktivers brugstid er skønsmæssige spørgsmål. Derfor giver oplysning om de valgte metoder og den skønnede brugstid eller afskrivningssats regnskabsbrugere information, som gør det muligt for dem at gennemgå den af ledelsen valgte praksis samt at foretage sammenligning med andre virksomheder. Af samme årsag er det nødvendigt at give oplysning om:
a)
afskrivninger, uanset om de er indregnet i resultatet eller som en del af kostprisen for andre aktiver, for et givet regnskabsår, og
b)
akkumulerede afskrivninger ved regnskabsårets afslutning.
76
I overensstemmelse med IAS 8 skal virksomheder give oplysning om arten og virkningen af en ændring i et regnskabsmæssigt skøn, som enten har en virkning i det aktuelle regnskabsår, eller som forventes at ville have en virkning i efterfølgende regnskabsår. For så vidt angår materielle anlægsaktiver, kan en sådan oplysning hidrøre fra ændringer i skøn vedrørende:
a)
restværdier
b)
de skønnede omkostninger til nedtagning, bortskaffelse eller retablering af materielle aktiver
c)
brugstider og
d)
afskrivningsmetoder.
77
Hvis materielle anlægsaktiver opføres til omvurderet værdi, skal følgende oplyses som supplement til de i IFRS 13 krævede oplysninger:
a)
omvurderingens ikrafttrædelsestidspunkt
b)
hvorvidt en uvildig vurderingsmand blev benyttet
c)
[ophævet]
d)
[ophævet]
e)
den regnskabsmæssige værdi af hver kategori af omvurderede materielle anlægsaktiver, som ville have været indregnet, hvis der var foretaget indregning af aktiverne i henhold til kostprismodellen, og
f)
reserver for opskrivninger, med indikation af ændringer i løbet af regnskabsåret og begrænsninger med hensyn til udlodning af resterende beløb til aktionærer.
78
Virksomheder skal oplyse om værdiforringelse af materielle anlægsaktiver i overensstemmelse med IAS 36 samt de i afsnit 73, litra e), nr. iv)-vi), krævede informationer.
79
For regnskabsbrugere kan følgende oplysninger ligeledes være relevante:
a)
den regnskabsmæssige værdi af midlertidigt uudnyttede materielle anlægsaktiver
b)
den regnskabsmæssige bruttoværdi af eventuelle fuldt afskrevne materielle anlægsaktiver, der stadig anvendes
c)
den regnskabsmæssige værdi af materielle anlægsaktiver, der er udrangeret og ikke er klassificeret som besiddelse med henblik på salg i overensstemmelse med IFRS 5, og
d)
ved anvendelse af kostprismodellen, dagsværdien af materielle anlægsaktiver, når denne adskiller sig væsentligt fra den regnskabsmæssige værdi.
Derfor tilskyndes virksomheder til at give oplysning om disse beløb.
OVERGANGSBESTEMMELSER
80
Kravene i afsnit 24-26 vedrørende den første måling af et materielt anlægsaktiv, der er anskaffet ved udveksling af aktiver, skal kun anvendes fremadrettet på fremtidige udvekslinger.
80A
Det årlige forbedringsprojekt vedrørende IFRS-standarder for perioden 2010-2012
 medførte ændring af afsnit 35. En virksomhed skal anvende denne ændring på alle omvurderinger, som er indregnet i regnskabsår, der begynder på eller efter tidspunktet for den første anvendelse af den pågældende ændring og i det umiddelbart foregående regnskabsår. En virksomhed kan også forelægge justerede sammenligningstal for en tidligere forelagt periode, men er ikke forpligtet til at gøre det. Hvis en virksomhed forelægger ikke-justerede sammenlignelige oplysninger for en tidligere periode, skal den klart udpege de oplysninger, der ikke er blevet justeret, anføre, at de er forelagt på et andet grundlag, og redegøre for dette grundlag.
80B
I regnskabsperioden, når 
Landbrug: Produktionsafgrøder
 (ændringer til IAS 16 og IAS 41) for første gang anvendes, er en virksomhed ikke forpligtet til at oplyse de sammenligningstal, der kræves i henhold til afsnit 28, litra f), i IAS 8 for den indeværende periode. Virksomheden skal dog oplyse de sammenligningstal, der kræves i henhold til afsnit 28, litra f), i IAS 8 for enhver tidligere forelagt periode.
80C
En virksomhed kan vælge at måle en post under produktionsafgrøder til dagsværdien ved begyndelsen af den tidligste periode, der er præsenteret i årsregnskaberne for det regnskabsår, hvor virksomheden for første gang anvender 
Landbrug: Produktionsafgrøder
 (Ændringer til IAS 16 og IAS 41), og anvende denne dagsværdi som dens fastsatte kostpris på det pågældende tidspunkt. En eventuel forskel mellem den tidligere regnskabsmæssige værdi og dagsværdien indregnes i det overførte resultat ved begyndelsen af det tidligst præsenterede regnskabsår.
80D
Materielle anlægsaktiver — Provenu før tilsigtet anvendelse
, udstedt i maj 2020, medførte ændring af afsnit 17 og 74 og tilføjelse af afsnit 20A og 74A. Virksomheder skal anvende disse ændringer med tilbagevirkende kraft, men kun på materielle anlægsaktiver, der bringes til den lokalitet og i den stand, der er nødvendig for at sikre den af ledelsen planlagte anvendelse, samtidigt med eller efter begyndelsen af den tidligste periode, der er præsenteret i de årsregnskaber, hvor virksomheden for første gang anvender ændringerne. Virksomheden skal indregne den samlede virkning af førstegangsanvendelsen af ændringerne som en regulering primo i overført resultat (eller et andet element af egenkapitalen, alt efter hvad der er hensigtsmæssigt) ved begyndelsen af den tidligste periode, som præsenteres.
IKRAFTTRÆDELSESTIDSPUNKT
81
Virksomheder skal anvende denne standard for årsregnskaber, der dækker regnskabsår, som begynder den 1. januar 2005 eller derefter. Der tilskyndes til tidligere anvendelse. Hvis en virksomhed anvender denne standard på regnskabsperioder, som begynder før den 1. januar 2005, skal den oplyse herom.
81A
Virksomheder skal anvende ændringerne i afsnit 3 på regnskabsår, som begynder den 1. januar 2006 eller derefter. Hvis en virksomhed anvender IFRS 6 i et tidligere regnskabsår, finder ændringerne anvendelse på det tidligere regnskabsår.
81B
IAS 1 
Præsentation af årsregnskaber
 (ajourført i 2007) ændrede den terminologi, der anvendes i IFRS-standarderne. Desuden blev afsnit 39, 40 og 73, litra e), nr. iv), ændret. Virksomheder skal anvende disse ændringer på regnskabsår, der begynder den 1. januar 2009 eller derefter. Hvis en virksomhed anvender IAS 1 (ajourført 2007) på en tidligere regnskabsperiode, skal ændringerne anvendes på denne tidligere regnskabsperiode.
81C
IFRS 3 
Virksomhedssammenslutninger
 (ajourført i 2008) medførte ændring af afsnit 44. Virksomheder skal anvende denne ændring på regnskabsår, som begynder den 1. juli 2009 eller derefter. Hvis en virksomhed anvender IFRS 3 (ajourført 2008) på en tidligere regnskabsperiode, skal ændringen også anvendes på denne tidligere regnskabsperiode.
81D
Afsnit 6 og 69 blev ændret, og afsnit 68 A blev tilføjet med 
Forbedringer af IFRS-standarder
 udstedt i maj 2008. Virksomheder skal anvende disse ændringer på regnskabsår, der begynder den 1. januar 2009 eller derefter. Det er tilladt at anvende ændringen før dette tidspunkt. Hvis en virksomhed anvender ændringerne på et tidligere regnskabsår, skal den give oplysning om dette og samtidig anvende de tilsvarende ændringer til IAS 7 
Pengestrømsopgørelsen
.
81E
Forbedringer af IFRS-standarder
, udstedt i maj 2008, medførte ændring af afsnit 5. Virksomheder skal anvende denne ændring fremadrettet på regnskabsår, der begynder den 1. januar 2009 eller derefter. Det er tilladt at anvende den før dette tidspunkt, hvis virksomheden også samtidig anvender ændringerne i afsnit 8, 9, 22, 48, 53, 53A, 53B, 54, 57 og 85B i IAS 40. Hvis en virksomhed anvender ændringerne på en tidligere regnskabsperiode, skal den oplyse herom.
81F
IFRS 13, der er udstedt i maj 2011, medførte en ændring af definitionen af genindvindingsværdien i afsnit 6 og en ændring af afsnit 26, 35 og 77 samt en ophævelse af afsnit 32 og 33. Virksomheder skal anvende disse ændringer ved anvendelse af IFRS 13.
81G
Det årlige forbedringsprojekt for perioden 2009-2011
, udstedt i maj 2012, medførte ændring af afsnit 8. Virksomheder skal anvende den ændring med tilbagevirkende kraft i overensstemmelse med IAS 8 
Anvendt regnskabspraksis, ændringer i regnskabsmæssige skøn og fejl
 for regnskabsperioder, der begynder den 1. januar 2013 eller derefter. Det er tilladt at anvende ændringen før dette tidspunkt. Hvis en virksomhed anvender ændringen på en tidligere regnskabsperiode, skal den oplyse herom.
81H
Det årlige forbedringsprojekt vedrørende IFRS-standarder for perioden 2010-2012
, udstedt i december 2013, medførte ændring af afsnit 35 og tilføjelse af 80B. Virksomheder skal anvende denne ændring for regnskabsår, som begynder den 1. juli 2014 eller derefter. Det er tilladt at anvende ændringen før dette tidspunkt. Hvis en virksomhed anvender ændringen på en tidligere regnskabsperiode, skal den oplyse herom.
81I
Præcisering af acceptable afskrivningsmetoder
 (Ændringer af IAS 16 og IAS 38), udstedt i maj 2014, medførte ændring af afsnit 56 og tilføjelse af afsnit 62A. Virksomheder skal anvende disse ændringer fremadrettet for regnskabsår, som begynder 1. januar 2016 eller derefter. Det er tilladt at anvende ændringen før dette tidspunkt. Hvis en virksomhed anvender disse ændringer på en tidligere regnskabsperiode, skal den oplyse herom.
81J
IFRS 15 
Omsætning fra kontrakter med kunder
, udstedt i maj 2014, medførte ændring af afsnit 68A, 69 og 72. Virksomheder skal anvende disse ændringer ved anvendelse af IFRS 15.
81K
Landbrug: Produktionsafgrøder
 (Ændringer til IAS 16 og IAS 41), udstedt i juni 2014, medførte ændring af afsnit 3, 6 og 37 og tilføjelse af afsnit 22A og 80L-80M. Virksomheder skal anvende disse ændringer på regnskabsår, som begynder den 1. januar 2016 eller derefter. Det er tilladt at anvende ændringen før dette tidspunkt. Hvis en virksomhed anvender disse ændringer for et tidligere regnskabsår, skal den give oplysning herom. Virksomheder skal anvende disse ændringer med tilbagevirkende kraft i overensstemmelse med IAS 8, undtagen som anført i afsnit 80C.
81L
IFRS 16, udstedt i januar 2016, medførte ophævelse af afsnit 4 og 27 og ændring af afsnit 5, 10, 44 og 68-69. Virksomheder skal anvende disse ændringer ved anvendelse af IFRS 16.
81M
IFRS 17, der blev udstedt i maj 2017, tilføjede afsnit 29A og 29B. Virksomheder skal anvende disse ændringer ved anvendelse af IFRS 17.
81N
Materielle anlægsaktiver — Provenu før tilsigtet anvendelse
, udstedt i maj 2020, medførte ændring af afsnit 17 og 74 og tilføjelse af afsnit 20A, 74A og 80D. Virksomheder skal anvende disse ændringer på regnskabsperioder, som begynder den 1. januar 2022 eller derefter. Det er tilladt at anvende ændringen før dette tidspunkt. Hvis en virksomhed anvender disse ændringer for et tidligere regnskabsår, skal den give oplysning herom.
OPHÆVELSE AF ANDRE UDTALELSER
82
Denne standard erstatter IAS 16 
Materielle anlægsaktiver
 (ajourført i 1998).
83
Denne standard erstatter følgende fortolkningsbidrag:
a)
SIC-6 
Omkostning ved modificering af eksisterende software
b)
SIC-14 
Materielle anlægsaktiver — Godtgørelse for værdiforringelse eller tab af aktiver
 og
c)
SIC-23 
Materielle anlægsaktiver — Omkostninger til større eftersyn eller hovedreparation
.
IAS 19
Personaleydelser
FORMÅL
1
Formålet med denne standard er at foreskrive den regnskabsmæssige behandling af og oplysning om personaleydelser. Denne standard kræver, at virksomheden indregner:
a)
en forpligtelse, når en ansat har udført en arbejdsydelse til gengæld for fremtidige personaleydelser, og
b)
en omkostning, når virksomheden forbruger de økonomiske fordele hidrørende fra en arbejdsydelse til gengæld for personaleydelser.
ANVENDELSESOMRÅDE
2
Denne standard skal anvendes af arbejdsgiver ved den regnskabsmæssige behandling af alle personaleydelser, som ikke er omfattet af IFRS 2 
Aktiebaseret vederlæggelse
.
3
Denne standard omhandler ikke præsentation af pensionsordninger (jf. IAS 26 
Regnskabsmæssig behandling og præsentation af fratrædelsesordninger
).
4
De personaleydelser, som denne standard finder anvendelse på, omfatter personaleydelser:
a)
i henhold til formelle ordninger eller andre formelle aftaler mellem virksomheden og den enkelte ansatte, grupper af ansatte eller deres repræsentanter
b)
i henhold til lovmæssige krav eller brancheaftaler, hvorigennem virksomheden er pålagt at bidrage til nationale, lovpligtige offentlige eller branchepensionsordninger eller pensionsordninger med flere virksomheder, eller
c)
i henhold til uformel praksis, som medfører en faktisk forpligtelse. Uformel praksis medfører en faktisk forpligtelse, hvor virksomheden ikke har andet realistisk alternativ end at betale personaleydelserne. Eksempelvis foreligger der en faktisk forpligtelse, hvor en ændring i virksomhedens uformelle praksis vil medføre uacceptabel skade på forholdet til de ansatte.
5
Personaleydelser omfatter:
a)
kortsigtede personaleydelser, såsom følgende, hvis de forventes at skulle betales fuldt ud inden tolv måneder efter det regnskabsår, hvor de ansatte har udført de tilknyttede arbejdsydelser:
i)
lønninger og bidrag til social sikring
ii)
betalt fravær og sygefravær
iii)
overskudsdeling og bonus og
iv)
ikke-monetære ydelser (eksempelvis sygesikring, tjenestebolig, bil og varer eller tjenesteydelser, som er gratis eller støttede) til nuværende ansatte
b)
pensionsydelser, f.eks. følgende:
i)
fratrædelsesydelser (f.eks. pensioner og engangsbeløb ved pensionering) og
ii)
andre pensionsydelser, eksempelvis livsforsikring og sygesikring efter fratrædelse
c)
andre langsigtede personaleydelser, f.eks. følgende:
i)
langfristet betalt fravær, eksempelvis anciennitets- eller sabbatorlov
ii)
jubilæums- eller andre anciennitetsydelser og
iii)
langsigtede invaliditetsydelser og
d)
fratrædelsesgodtgørelser.
6
Personaleydelser omfatter ydelser til enten ansatte eller deres pårørende og kan betales (eller erlægges i form af varer eller tjenesteydelser) enten direkte til de ansatte, deres samlevere, børn eller andre pårørende eller til andre, eksempelvis forsikringsselskaber.
7
En ansat kan levere en arbejdsydelse til virksomheden på fuld tid, deltid eller på et fast, løst eller midlertidigt grundlag. I denne standard omfatter ansatte medlemmer af bestyrelsen, direktionen og andre i ledelsen.
DEFINITIONER
8
Nedenstående udtryk anvendes i denne standard med følgende betydning:
Definitioner af personaleydelser
Personaleydelser
 er alle former for vederlag, som virksomheden giver for ansattes arbejdsydelser eller for ansættelsesforholdets ophør.
Kortsigtede personaleydelser
 er personaleydelser (bortset fra fratrædelsesgodtgørelser), som forfalder inden for tolv måneder efter det regnskabsår, hvor de ansatte har udført den tilknyttede arbejdsydelse.
Pensionsydelser
 er personaleydelser (bortset fra fratrædelsesgodtgørelser og kortsigtede personaleydelser), som forfalder efter ansættelsens ophør.
Andre langsigtede personaleydelser
 er alle personaleydelser bortset fra kortsigtede personaleydelser, pensionsydelser og fratrædelsesgodtgørelser.
Fratrædelsesgodtgørelser
 er personaleydelser, der gives til gengæld for ansættelsesforholdets ophør som følge af enten:
a)
virksomhedens beslutning om at afskedige en ansat før den normale pensionsalder eller
b)
en ansats beslutning om at acceptere et tilbud om ydelser til gengæld for ansættelsesforholdets ophør.
Definitioner vedrørende klassificering af ordninger
Pensionsordninger
 er formelle eller uformelle ordninger, hvor virksomheden sikrer en eller flere ansatte pensionsydelser.
Bidragsbaserede pensionsordninger
 er pensionsordninger, hvor virksomheden betaler faste bidrag til en selvstændig enhed (fond) og ikke har hverken en retlig eller faktisk forpligtelse til at betale yderligere bidrag, hvis fonden ikke har tilstrækkelige aktiver til at betale alle personaleydelser vedrørende arbejdsydelser i det aktuelle og tidligere regnskabsår.
Ydelsesbaserede pensionsordninger
 er pensionsordninger, der ikke er bidragsbaserede pensionsordninger.
Pensionsordninger med flere virksomheder
 er bidragsbaserede eller ydelsesbaserede (ikke-offentlige) pensionsordninger, der:
a)
samler aktiver fra forskellige virksomheder, som ikke er under samme bestemmende indflydelse, og
b)
benytter disse aktiver til personaleydelser til ansatte i mere end én virksomhed, således at størrelsen af bidrag og ydelser bestemmes uden hensyn til, hvilken virksomhed der beskæftiger de pågældende ansatte.
Definitioner vedrørende den ydelsesbaserede nettopensionsforpligtelse (aktiv)
Den ydelsesbaserede nettopensionsforpligtelse
 (aktiv) er underskuddet eller overskuddet justeret for en eventuel virkning af en begrænsning af et ydelsesbaseret nettopensionsaktiv til aktivets loft.
Underskuddet eller overskuddet
 er:
a)
nutidsværdien af den ydelsesbaserede pensionsforpligtelse med fradrag af
b)
dagsværdien af ordningens aktiver (hvis relevant).
Aktivets loft
 er nutidsværdien af eventuelle økonomiske fordele i form af tilbagebetalinger fra pensionsordningen eller reduktioner i fremtidige bidrag til pensionsordningen.
Nutidsværdien af en ydelsesbaseret pensionsforpligtelse
 er nutidsværdien af de forventede fremtidige betalinger (uden fradrag af ordningens eventuelle aktiver), som er nødvendige for at indfri forpligtelsen hidrørende fra arbejdsydelser i det aktuelle og tidligere regnskabsår.
Aktiver tilknyttet en pensionsordning
 (ordningens aktiver) omfatter:
a)
aktiver, som besiddes af en fond for langsigtede personaleydelser, og
b)
anvendelige forsikringspolicer.
Aktiver, som besiddes af en fond for langsigtede personaleydelser
, er aktiver (bortset fra ikke-overdragelige finansielle instrumenter udstedt af den regnskabsaflæggende virksomhed), som:
a)
besiddes af en enhed (en fond), som er juridisk uafhængig af den regnskabsaflæggende virksomhed, og udelukkende eksisterer med det formål at betale eller finansiere personaleydelser, og
b)
kun kan benyttes til at betale eller finansiere personaleydelser, dvs., at virksomhedens kreditorer ikke kan gøre krav gældende i dem (selv ved konkurs), og som ikke kan returneres til den regnskabsaflæggende virksomhed, medmindre:
i)
fondens øvrige aktiver er tilstrækkelige til at indfri alle personaleforpligtelser, der er tilknyttet ordningen eller den regnskabsaflæggende virksomhed, eller
ii)
aktiverne returneres til den regnskabsaflæggende virksomhed som godtgørelse af allerede betalte personaleydelser.
En 
anvendelig forsikringspolice
 er en forsikringspolice
(
7
)
, 
som er udstedt af en regnskabsaflæggende virksomheds ikke-nærtstående part (som defineret i IAS 24 
Oplysning om nærtstående parter
), hvis
:
a)
afkast fra policen kun kan anvendes til at betale eller finansiere personaleydelser i henhold til en ydelsesbaseret pensionsordning
, 
og
b)
virksomhedens kreditorer ikke kan gøre krav gældende i afkastet (selv ved konkurs), og dette ikke kan udbetales til den regnskabsaflæggende virksomhed, medmindre:
i)
afkastet udgør overskydende aktiver, som ikke er nødvendige, for at policen kan indfri alle tilknyttede personaleforpligtelser, eller
ii)
afkastet returneres til den regnskabsaflæggende virksomhed som godtgørelse af allerede betalte personaleydelser.
Dagsværdien er den pris, der kunne opnås ved at sælge et aktiv, eller der skulle betales for at overdrage en forpligtelse i en velordnet transaktion mellem markedsdeltagere på målingstidspunktet. (Jf. IFRS 13 Måling af dagsværdi)
Definitioner vedrørende ydelsesbaserede pensionsomkostninger
Pensionsomkostninger
omfatter:
a)
Pensionsomkostninger vedrørende det aktuelle regnskabsår
, som er stigningen i nutidsværdien af en ydelsesbaseret pensionsforpligtelse hidrørende fra arbejdsydelser i det aktuelle regnskabsår
b)
Pensionsomkostninger vedrørende tidligere regnskabsår
, som er ændringer i nutidsværdien af den ydelsesbaserede pensionsforpligtelse for arbejdsydelser i tidligere perioder, som stammer fra ændring af en ordning (indførelse eller ændring eller tilbagekaldelse af en ydelsesbaseret pensionsordning) eller en nedskæring (en betydelig reduktion af virksomheden i antallet af ansatte, som er omfattet af en ordning), og
c)
eventuelle gevinster eller tab ved indfrielse.
Nettorenter på den ydelsesbaserede nettopensionsforpligtelse (aktiv)
 er ændringen i løbet af perioden i den ydelsesbaserede pensionsforpligtelse (aktiv), som opstår som følge af tidsforløbet.
Omvurderinger af den ydelsesbaserede nettopensionsforpligtelse (aktiv)
 omfatter:
a)
aktuarmæssige gevinster og tab
b)
afkast af ordningens aktiver, bortset fra de beløb, der indgår i nettorenter på den ydelsesbaserede nettopensionsforpligtelse (aktiv)
, 
og
c)
enhver ændring i virkningen af aktivets loft, bortset fra de beløb, der indgår i nettorenter på den ydelsesbaserede nettopensionsforpligtelse (aktiv).
Aktuarmæssige gevinster og tab
 er ændringer i nutidsværdien af den ydelsesbaserede pensionsforpligtelse som følge af:
a)
erfaringsbaserede reguleringer (virkningen af forskelle mellem tidligere aktuarmæssige forudsætninger og de faktiske begivenheder) og
b)
virkningerne af ændringer i aktuarmæssige forudsætninger.
Afkast af ordningens aktiver
 er renter, udbytte og andre indtægter hidrørende fra ordningens aktiver, samt realiserede og urealiserede gevinster eller tab på ordningens aktiver efter fradrag af:
a)
eventuelle administrationsomkostninger vedrørende ordningens aktiver og
b)
enhver skat, der skal betales af selve ordningen, bortset fra skat medtaget i de aktuarmæssige forudsætninger, der er anvendt til at måle nutidsværdien af den ydelsesbaserede pensionsforpligtelse.
En 
indfrielse
 er en transaktion, som fjerner alle yderligere retlige eller faktiske forpligtelser for alle eller en del af de ydelser i henhold til en ydelsesbaseret pensionsordning, bortset fra betaling af ydelser til eller på vegne af de ansatte, der er fastsat i ordningen, og som var medtaget i de aktuarmæssige forudsætninger.
KORTSIGTEDE PERSONALEYDELSER
9
Kortsigtede personaleydelser, såsom følgende, hvis de forventes at skulle betales fuldt ud inden tolv måneder efter afslutningen af det regnskabsår, hvor de ansatte har udført de tilknyttede tjenesteydelser:
a)
lønninger og bidrag til social sikring
b)
betalt fravær og sygefravær
c)
overskudsdeling og bonus og
d)
ikke-monetære ydelser (eksempelvis sygesikring, tjenestebolig, bil og varer eller tjenesteydelser, som er gratis eller støttede) for nuværende ansatte.
10
En virksomhed skal ikke omklassificere en kortsigtet personaleydelse, hvis virksomhedens forventninger om tidspunktet for indfrielse ændres midlertidigt. Hvis egenskaberne af ydelsen ændres (f.eks. en ændring fra en ikke-akkumuleret ydelse til en akkumuleret ydelse), eller hvis en ændring af forventningerne om tidsplanen for indfrielse ikke er midlertidig, skal virksomheden vurdere, hvorvidt ydelsen stadig opfylder definitionen af kortsigtede personaleydelser.
Indregning og måling
Alle kortsigtede personaleydelser
11
Når en ansat har udført en arbejdsydelse for virksomheden i løbet af et regnskabsår, skal virksomheden indregne det udiskonterede beløb af kortsigtede personaleydelser, som forventes betalt til gengæld for denne ydelse:
a)
som en forpligtelse (periodiseret omkostning) efter fradrag af allerede betalte beløb. Hvis det allerede betalte beløb overstiger det udiskonterede beløb af ydelserne, skal virksomheden indregne denne overdækning som et aktiv (forudbetalt omkostning), i det omfang forudbetalingen vil føre til eksempelvis en reduktion af fremtidige betalinger eller kontant tilbagebetaling
b)
som en omkostning, medmindre en anden IFRS-standard kræver eller tillader optagelse af ydelserne i et aktivs kostpris (jf. eksempelvis IAS 2 
Varebeholdninger
 og IAS 16 
Materielle anlægsaktiver
).
12
Afsnit 13, 16 og 19 forklarer, hvordan virksomheden skal anvende afsnit 11 på kortsigtede personaleydelser i form af betalt fravær, overskudsdelings- og bonusordninger.
Kortfristet betalt fravær
13
Virksomheden skal indregne de forventede omkostninger til kortsigtede personaleydelser i form af betalt fravær i henhold til afsnit 11 som følger:
a)
i tilfælde af akkumulering af betalt fravær, når de ansatte udfører arbejdsydelser, som øger deres ret til fremtidigt betalt fravær
b)
når fraværet opstår, med hensyn til ikke-akkumuleret ret til betalt fravær.
14
Virksomheden kan betale forskellige former for fravær, herunder ferie, sygdom, kortvarigt tab af arbejdsevne, barselsorlov, indkaldelse som nævning og aftjening af værnepligt. Ret til betalt fravær kan inddeles i to kategorier:
a)
akkumuleret og
b)
ikke-akkumuleret.
15
Akkumuleret ret til betalt fravær er betalt fravær, som overføres og kan bruges i fremtidige regnskabsår, hvis det aktuelle regnskabsårs ret til betalt fravær ikke er fuldt udnyttet. Akkumuleret ret til betalt fravær kan være enten sikret (med andre ord, ansatte er sikret ret til kontant betaling for en uudnyttet ret, når virksomheden forlades) eller ikke-sikret (hvor ansatte ikke er sikret ret til en kontant betaling for en uudnyttet ret, når virksomheden forlades). En forpligtelse opstår, i takt med at ansatte udfører en arbejdsydelse, som øger deres ret til fremtidigt betalt fravær. En forpligtelse foreligger og indregnes, selv når betalt fravær ikke er sikret, selv om muligheden for, at ansatte forlader virksomheden, før de benytter en akkumuleret ikke-sikret ret, påvirker målingen af denne forpligtelse.
16
Virksomheden skal måle de forventede omkostninger for akkumuleret ret til betalt fravær som det yderligere beløb, virksomheden forventer at skulle betale som følge af den akkumulerede uudnyttede ret ved regnskabsårets afslutning.
17
Ved den i det foregående afsnit specificerede metode måles forpligtelsen til den beløbsmæssige størrelse af yderligere betalinger, som forventes at ville opstå udelukkende fra akkumuleringen af ydelserne. I mange tilfælde er det ikke nødvendigt for virksomheden at foretage detaljerede beregninger for at kunne skønne, at der ikke foreligger en væsentlig forpligtelse til uudnyttet betalt fravær. Eksempelvis vil betalt sygefravær sandsynligvis udelukkende være væsentlig, hvis der foreligger en formel eller uformel aftale om, at uudnyttet sygefravær kan anvendes som betalt ferie.
Eksempel til illustration af afsnit 16 og 17
Virksomheden har 100 ansatte, som alle er berettiget til 5 dages betalt sygefravær pr. år. Uudnyttet sygefravær kan overføres et kalenderår frem i tiden. Sygefravær fratrækkes først i det aktuelle års ret til betalt fravær og derefter i eventuelt uudnyttet fravær overført fra det foregående år (på et LIFO grundlag). Pr. 31. december 20X1 er den gennemsnitlige uudnyttede ret til betalt fravær 2 dage pr. ansat. Virksomheden forventer på basis af tidligere erfaringer, som forventes stadig at gælde, at 92 ansatte ikke vil have mere end 5 dages betalt sygefravær i 20X2, og at de resterende 8 ansatte i gennemsnit vil have 6,5 dage hver.
Virksomheden forventer at skulle betale yderligere 12 dages betalt sygefravær grundet akkumuleret uudnyttet ret til betalt fravær pr. 31. december 20X1 (1,5 dage for hver af de 8 ansatte). Derfor indregner virksomheden en forpligtelse, som svarer til betaling af 12 dages betalt sygefravær.
18
Ikke-akkumuleret ret til betalt fravær overføres ikke: den udløber, hvis en ret i det aktuelle regnskabsår ikke anvendes fuldt ud, og berettiger ikke ansatte til en kontant betaling af uudnyttet ret, når virksomheden forlades. Dette er ofte tilfældet for betalt sygefravær (i det omfang uudnyttet tidligere ret ikke medfører en forøgelse af den fremtidige ret), barselsorlov og betalt fravær i forbindelse med indkaldelse som nævning eller aftjening af værnepligt. Virksomheden indregner ingen forpligtelse eller omkostning, før fraværet finder sted, idet den ansattes arbejdsydelse ikke øger ydelsen.
Overskudsdelings- og bonusordninger
19
Virksomheden skal udelukkende indregne den forventede omkostning til overskudsdeling og bonusbetaling i henhold til afsnit 11, når, og kun når:
a)
virksomheden har en aktuel retlig eller faktisk forpligtelse til at foretage sådanne betalinger som følge af tidligere begivenheder, og
b)
et pålideligt skøn kan foretages over forpligtelsen.
En aktuel forpligtelse foreligger udelukkende, hvis virksomheden ikke har andet realistisk alternativ end at foretage betalingerne.
20
I henhold til nogle overskudsdelingsordninger modtager ansatte udelukkende en del af overskuddet, hvis de bliver i virksomheden i en specificeret periode. Sådanne pensionsordninger medfører en faktisk forpligtelse, i takt med at de ansatte udfører en arbejdsydelse, som øger det beløb, der skal betales, hvis de fortsat er ansat ved udløbet af den specificerede periode. Målingen af sådanne faktiske forpligtelser afspejler muligheden for, at nogle ansatte vil forlade virksomheden uden modtagelse af overskudsdeling.
Eksempel til illustration af afsnit 20
I henhold til en overskudsdelingsordning skal virksomheden betale en konkret del af årets resultat til de ansatte, der udfører en arbejdsydelse i løbet af året. Hvis ingen ansatte forlader virksomheden i løbet af året, vil den samlede udbetaling af overskud være 3 % af nettooverskuddet. Virksomheden skønner, at personaleudskiftningen vil reducere betalingerne til 2,5 % af overskuddet.
Virksomheden indregner en forpligtelse og en omkostning på 2,5 % af overskuddet.
21
Virksomheder har ingen retlig forpligtelse til at betale bonus. Men i nogle tilfælde kan en virksomhed have en praksis for at betale bonus. I sådanne tilfælde har virksomheden en faktisk forpligtelse, idet den ikke har andet realistisk alternativ end at betale bonussen. Målingen af den faktiske forpligtelse afspejler muligheden for, at nogle ansatte vil forlade virksomheden uden modtagelse af bonus.
22
Virksomheden kan udelukkende foretage et pålideligt skøn over sin retlige eller faktiske forpligtelse i henhold til en overskudsdelings- eller bonusordning, når:
a)
ordningens formelle vilkår indeholder en formel til opgørelse af den beløbsmæssige størrelse af en ydelse,
b)
virksomheden opgør de beløb, som skal udbetales, før årsregnskabet godkendes til offentliggørelse, eller
c)
tidligere praksis klart dokumenterer den beløbsmæssige størrelse af virksomhedens faktiske forpligtelse.
23
En forpligtelse i henhold til en overskudsdelings- eller bonusordning opstår i forbindelse med arbejdsydelser og ikke af en transaktion med virksomhedens ejere. Derfor indregner virksomheden ikke omkostninger til overskudsdelings- og bonusordninger som udlodning af overskud, men som en omkostning.
24
Hvis overskudsdeling og bonusbetaling ikke forventes at skulle betales fuldt ud inden tolv måneder efter det regnskabsår, hvor de ansatte har udført den tilknyttede arbejdsydelse, udgør disse betalinger andre langsigtede personaleydelser (jf. afsnit 153-158).
Oplysninger
25
Selv om denne standard ikke kræver specifikke oplysninger om kortsigtede personaleydelser, kan andre IFRS-standarder kræve sådanne oplysninger. Eksempelvis kræver IAS 24 oplysning om personaleydelser til nøglepersoner i ledelsen. IAS 1 
Præsentation af årsregnskaber
 kræver oplysning om omkostninger til personaleydelser.
PENSIONSYDELSER: SONDRING MELLEM BIDRAGSBASEREDE PENSIONSORDNINGER OG YDELSESBASEREDE PENSIONSORDNINGER
26
Pensionsydelser omfatter eksempelvis:
a)
fratrædelsesydelser (f.eks. pensioner og engangsbeløb ved pensionering) og
b)
andre pensionsydelser, eksempelvis livsforsikring og sygesikring efter fratrædelse.
Ordninger, hvor virksomheden betaler pensionsydelser, er pensionsordninger. Virksomheden anvender denne standard på alle sådanne ordninger, uanset om de involverer etablering af en separat enhed, som modtager bidrag eller betaler ydelser.
27
Pensionsordninger klassificeres enten som bidragsbaserede eller ydelsesbaserede pensionsordninger, afhængig af ordningens økonomiske indhold i henhold til dens hovedvilkår.
28
I bidragsbaserede pensionsordninger begrænses virksomhedens retlige eller faktiske forpligtelse til det beløb, den har aftalt at indskyde i fonden. Derfor bestemmes den beløbsmæssige størrelse af pensionsydelser, som den ansatte modtager, af den beløbsmæssige størrelse af bidragene fra virksomheden (og eventuelt også fra den ansatte) til en pensionsordning eller et forsikringsselskab, med tillæg af investeringsafkastet fra bidragene. Derfor bærer den ansatte den aktuarmæssige risiko (for at ydelserne vil blive mindre end forventet) og investeringsrisikoen (for at aktiverne vil være utilstrækkelige til, at de forventede ydelser kan opnås).
29
Eksempler på tilfælde, hvor virksomhedens forpligtelse ikke er begrænset til det beløb, den har aftalt at bidrage til en fond, er, hvor virksomheden har en retlig eller faktisk forpligtelse på grund af:
a)
en pensionsordnings ydelsessammensætning, som ikke udelukkende er tilknyttet bidragenes beløbsmæssige størrelse og kræver, at virksomheden giver yderligere bidrag, hvis aktiverne ikke er tilstrækkelige til at opfylde fordelene i pensionsordningens ydelsessammensætning
b)
en garanti, enten indirekte gennem en pensionsordning eller direkte, for et specifikt afkast af bidragene eller
c)
uformel praksis, som medfører en faktisk forpligtelse. En faktisk forpligtelse kan eksempelvis opstå, hvor virksomheden hidtil har øget tidligere ansattes ydelser for at følge med inflationen, også selv om der ikke foreligger nogen retlig forpligtelse.
30
I henhold til ydelsesbaserede pensionsordninger:
a)
er det virksomhedens forpligtelse at stille de aftalte ydelser til rådighed for nuværende og tidligere ansatte, og
b)
den aktuarmæssige risiko (for at ydelserne vil koste mere end forventet) og investeringsrisikoen bæres i realiteten af virksomheden. Hvis det aktuarmæssige eller investeringsmæssige forløb er værre end forventet, kan virksomhedens forpligtelse blive forøget.
31
Afsnit 32-49 forklarer sondringen mellem bidragsbaserede og ydelsesbaserede pensionsordninger i forbindelse med pensionsordninger med flere virksomheder, ydelsesbaserede pensionsordninger, som deler risici mellem forskellige virksomheder under samme bestemmende indflydelse, lovpligtige offentlige pensionsordninger og forsikrede ydelser.
Pensionsordninger med flere virksomheder
32
Virksomheden skal klassificere en pensionsordning med flere virksomheder som en bidragsbaseret eller en ydelsesbaseret pensionsordning i henhold til pensionsordningens vilkår (herunder faktiske forpligtelser, som ligger uden for de formelle vilkår).
33
Hvis en virksomhed deltager i en ydelsesbaseret pensionsordning med flere virksomheder, medmindre afsnit 34 finder anvendelse, skal den:
a)
regnskabsmæssigt behandle sin forholdsmæssige andel af den ydelsesbaserede pensionsforpligtelse, ordningens aktiver og omkostninger tilknyttet pensionsordningen på samme måde som for alle andre ydelsesbaserede pensionsordninger og
b)
give de i afsnit 135-148 krævede oplysninger (undtagen afsnit 148, litra d)).
34
Når der ikke er tilstrækkelige oplysninger til rådighed til regnskabsmæssigt at behandle en ydelsesbaseret pensionsordning med flere virksomheder, skal virksomheden:
a)
regnskabsmæssigt behandle pensionsordningen i henhold til afsnit 51 og 52, som om det var en bidragsbaseret pensionsordning, og
b)
give de i afsnit 148 krævede oplysninger.
35
Et eksempel på en ydelsesbaseret pensionsordning med flere virksomheder er tilfælde, hvor:
a)
pensionsordningen finansieres på et løbende grundlag: bidragene fastsættes på et niveau, som forventes at være tilstrækkeligt til at betale de krævede ydelser, som forfalder i det samme regnskabsår, og fremtidige ydelser optjent i det aktuelle regnskabsår vil blive betalt af fremtidige bidrag, og
b)
personaleydelserne bestemmes af ansættelsens længde, og de deltagende virksomheder har ikke nogen realistisk mulighed for at udtræde af pensionsordningen uden at betale bidrag for de ydelser, de ansatte har optjent frem til tidspunktet for virksomhedens udtræden. En sådan pensionsordning medfører en aktuarmæssig risiko for virksomheden: hvis den samlede omkostning til ydelser, som allerede er optjent ved regnskabsårets afslutning, er højere end forventet, vil virksomheden enten øge sit bidrag eller overtale de ansatte til at godkende en reduktion af ydelserne. Derfor er en sådan pensionsordning en ydelsesbaseret pensionsordning.
36
Når der er tilstrækkelig information til rådighed om en pensionsordning med flere virksomheder, som er en ydelsesbaseret pensionsordning, skal virksomheden regnskabsmæssigt behandle sin forholdsmæssige andel af den ydelsesbaserede pensionsforpligtelse, ordningens aktiver og omkostninger til pensionsydelser på samme måde som for alle andre ydelsesbaserede pensionsordninger. I nogle tilfælde er virksomheden dog ikke i stand til at identificere sin andel af pensionsordningens underliggende finansielle stilling og indtjening tilstrækkelig pålideligt. Dette kan forekomme, hvis:
a)
pensionsordningen udsætter de deltagende virksomheder for aktuarmæssige risici vedrørende nuværende og tidligere ansatte i andre virksomheder, således at der ikke foreligger noget ensartet eller pålideligt grundlag for allokering af forpligtelsen, ordningens aktiver og omkostninger til de individuelle virksomheder, som deltager i pensionsordningen, eller
b)
virksomheden ikke har adgang til tilstrækkelige oplysninger om ordningen for at opfylde kravene i denne standard.
I disse tilfælde behandler virksomheden regnskabsmæssigt pensionsordningen, som om den var en bidragsbaseret pensionsordning, og giver de i afsnit 148 krævede supplerende oplysninger.
37
Der kan være indgået en kontrakt mellem pensionsordningen med flere virksomheder og dens deltagere, som afgør, hvordan overdækning af pensionsordningen skal udloddes til deltagerne (eller underdækning skal finansieres). En deltager i en pensionsordning med flere virksomheder med en sådan kontrakt, som regnskabsmæssigt behandler ordningen som en bidragsbaseret pensionsordning i overensstemmelse med afsnit 34, skal indregne det aktiv eller den forpligtelse, der hidrører fra kontrakten og den deraf følgende indtægt eller omkostning i resultatet.
Eksempel til illustration af afsnit 37
En virksomhed deltager i en ydelsesbaseret pensionsordning med flere virksomheder, som ikke udarbejder en værdiansættelse af ordningen baseret på IAS 19. Den behandler således regnskabsmæssigt ordningen som en bidragsbaseret pensionsordning. En værdiansættelse af finansieringen, som ikke er baseret på IAS 19, viser et underskud på 100 mio. CU 
(
8
)
 i ordningen. Ordningen har i henhold til en kontrakt aftalt en plan for bidrag med de arbejdsgivere, der deltager i ordningen, som vil eliminere underdækningen i løbet af de næste fem år. Virksomhedens samlede bidrag i henhold til kontrakten er 8 mio. CU.
Virksomheden indregner en forpligtelse vedrørende bidragene reguleret for den tidsmæssige værdi af penge og en tilsvarende omkostning i resultatet.
38
Pensionsordninger med flere virksomheder kan klart adskilles fra fællesadministrerede pensionsordninger. En fællesadministreret pensionsordning er udelukkende en sammenlægning af flere arbejdsgiveres pensionsordninger, så disses investeringsaktiver samles for at reducere omkostningerne til kapitalforvaltning og administration, men de forskellige arbejdsgiveres fordringer holdes adskilt og kan udelukkende anvendes til fyldestgørelse af den enkelte arbejdsgivers ansatte. Fællesadministrerede pensionsordninger medfører ingen særlige regnskabsmæssige problemer, idet oplysninger er let tilgængelige, så de kan behandles på samme måde som andre enkeltstående arbejdsgiveres pensionsordninger, og idet sådanne pensionsordninger ikke udsætter de deltagende virksomheder for aktuarmæssige risici vedrørende andre virksomheders nuværende og tidligere ansatte. I henhold til definitionerne i denne standard skal virksomheden klassificere en fællesadministreret pensionsordning som en bidragsbaseret pensionsordning eller en ydelsesbaseret pensionsordning i henhold til pensionsordningens vilkår (herunder faktiske forpligtelser, som ligger uden for de formelle vilkår).
39
Ved fastsættelsen af, hvornår man skal indregne, og hvordan man skal måle en forpligtelse vedrørende afvikling af en ydelsesbaseret pensionsordning med flere virksomheder, eller virksomhedens tilbagetrækning fra en ydelsesbaseret pensionsordning med flere virksomheder, skal virksomheden anvende IAS 37 
Hensatte forpligtelser, eventualforpligtelser og eventualaktiver
.
Ydelsesbaserede pensionsordninger, som deler risici mellem forskellige virksomheder under samme bestemmende indflydelse
40
Ydelsesbaserede pensionsordninger, som deler risici mellem forskellige virksomheder, som er under samme bestemmende indflydelse, eksempelvis en modervirksomhed og dens dattervirksomheder, er ikke pensionsordninger med flere virksomheder.
41
En virksomhed, som deltager i en sådan ordning, skal indhente oplysninger om ordningen som helhed målt i overensstemmelse med denne standard på baggrund af forudsætninger, som gælder for ordningen som helhed. Hvis der foreligger en kontrakt eller en konkret politik, ifølge hvilken enkelte virksomheder inden for koncernen pålægges den ydelsesbaserede nettopensionsomkostning for ordningen som helhed målt i overensstemmelse med denne standard, skal virksomheden i det enkelte eller separate årsregnskab indregne den således pålagte ydelsesbaserede nettopensionsomkostning. Hvis der ikke foreligger en sådan kontrakt eller politik, skal den ydelsesbaserede nettopensionsomkostning indregnes i det enkelte eller separate årsregnskab for den koncernvirksomhed, som juridisk set er ordningens finansierende arbejdsgiver. De øvrige koncernvirksomheder skal i deres enkelte eller separate årsregnskaber indregne en omkostning svarende til deres forfaldne bidrag i regnskabsåret.
42
Deltagelse i en sådan ordning er en transaktion mellem nærtstående parter for den enkelte koncernvirksomhed. Virksomhederne skal derfor i deres enkelte eller separate årsregnskaber give de oplysninger, der kræves i afsnit 149.
Lovpligtige offentlige pensionsordninger
43
Virksomheden skal regnskabsmæssigt behandle en lovpligtig offentlig pensionsordning på samme måde som en pensionsordning med flere virksomheder (jf. afsnit 32-39).
44
Lovpligtige offentlige pensionsordninger fastsættes ved lov til dækning af alle virksomheder (eller alle virksomheder inden for en bestemt kategori, eksempelvis en bestemt branche) og drives af offentlige eller lokale myndigheder eller et andet organ (eksempelvis en uafhængig myndighed oprettet til formålet), som ikke er underlagt den regnskabsaflæggende virksomheds bestemmende indflydelse eller indflydelse i øvrigt. Nogle virksomhedspensionsordninger omfatter både tvungne ydelser, som udgør ydelser, der ellers ville blive betalt ved en lovpligtig offentlig pensionsordning, samt yderligere frivillige ydelser. Sådanne pensionsordninger er ikke lovpligtige offentlige pensionsordninger.
45
Lovpligtige offentlige pensionsordninger karakteriseres som ydelsesbaserede eller bidragsbaserede afhængigt af virksomhedens forpligtelser i henhold til pensionsordningen. Mange lovpligtige offentlige pensionsordninger finansieres på et løbende grundlag: bidragene fastsættes på et niveau, som forventes at være tilstrækkeligt til at betale de krævede ydelser, som forfalder i det samme regnskabsår, fremtidige ydelser optjent i det aktuelle regnskabsår vil blive betalt af fremtidige bidrag. Dog har virksomheder i de fleste lovpligtige offentlige pensionsordninger ingen retlig eller faktisk forpligtelse til at betale disse fremtidige ydelser. Virksomhedens eneste forpligtelse er at betale bidragene, i takt med at de forfalder, og hvis den ophører med at ansætte deltagere af en lovpligtig offentlig pensionsordning, vil virksomheden ikke have nogen forpligtelse til at udbetale ydelser optjent af dens egne ansatte i tidligere år. Af denne grund er lovpligtige offentlige pensionsordninger normalt bidragsbaserede. Når en lovpligtig offentlig pensionsordning er ydelsesbaseret, anvender en virksomhed afsnit 32-39.
Forsikrede ydelser
46
Virksomheden kan betale forsikringspræmier til afdækning af en pensionsordning. Virksomheden skal behandle en sådan pensionsordning som en bidragsbaseret pensionsordning, medmindre virksomheden (enten direkte eller indirekte gennem pensionsordningen) har en retlig eller faktisk forpligtelse til:
a)
at betale personaleydelser direkte, når de forfalder, eller
b)
at betale yderligere beløb, hvis forsikringsgiveren ikke betaler alle fremtidige personaleydelser tilknyttet arbejdsydelser i det aktuelle eller i de tidligere regnskabsår.
Hvis virksomheden har en sådan retlig eller faktisk forpligtelse, skal virksomheden behandle pensionsordningen som en ydelsesbaseret pensionsordning.
47
Ydelser forsikret gennem en forsikringskontrakt behøver ikke at have en direkte eller automatisk forbindelse med virksomhedens forpligtelse vedrørende personaleydelser. Pensionsordninger, hvori indgår forsikringskontrakter, er underlagt de samme principper for regnskabsmæssig behandling og afdækning som andre afdækkede pensionsordninger.
48
Når virksomheden afdækker en pensionsforpligtelse ved at bidrage til en forsikringspolice, i henhold til hvilken virksomheden har en retlig eller faktisk forpligtelse (enten direkte eller indirekte gennem pensionsordningen, gennem metoden til fastsættelse af fremtidige præmier eller gennem et nærtstående forhold til forsikringsgiveren), udgør betalingen af præmier ikke en bidragsbaseret ordning. Heraf følger, at virksomheden:
a)
regnskabsmæssigt behandler en anvendelig forsikringspolice som en ordnings aktiv (jf. afsnit 8) og
b)
indregner andre forsikringspolicer som en godtgørelsesret (hvis policerne opfylder kriterierne i afsnit 116).
49
Når en forsikringspolice er udstedt i navnet af en bestemt deltager eller en gruppe af deltagere i en pensionsordning, og virksomheden ikke har nogen retlig eller faktisk forpligtelse til at dække eventuelle tab på forsikringspolicen, har virksomheden ingen forpligtelse til at betale ydelser til ansatte, og forsikringsgiveren alene er ansvarlig for betaling af ydelserne. Betaling af faste præmier i henhold til sådanne aftaler er i realiteten en indfrielse af forpligtelser vedrørende personaleydelser frem for en investering til indfrielse af forpligtelsen. Således har virksomheden ikke længere et aktiv eller en forpligtelse. Derfor behandler virksomheden sådanne betalinger som bidrag til en bidragsbaseret pensionsordning.
PENSIONSYDELSER: BIDRAGSBASEREDE PENSIONSORDNINGER
50
Regnskabsmæssig behandling af bidragsbaserede pensionsordninger er ligetil, idet den regnskabsaflæggende virksomheds forpligtelse i hvert regnskabsår bestemmes af de beløb, der skal bidrages for det pågældende regnskabsår. Derfor kræves der ingen aktuarmæssige forudsætninger for at måle forpligtelsen eller omkostningen, og der er ingen mulighed for aktuarmæssige gevinster eller tab. Endvidere måles forpligtelserne på et udiskonteret grundlag, bortset fra tilfælde, hvor de ikke forfalder fuldt ud inden tolv måneder efter det regnskabsår, hvor de ansatte har udført den tilknyttede arbejdsydelse.
Indregning og måling
51
Når en ansat har udført en arbejdsydelse for virksomheden i løbet af et regnskabsår, skal virksomheden indregne det forfaldne bidrag til en bidragsbaseret pensionsordning til gengæld for denne ydelse:
a)
som en forpligtelse (periodiseret omkostning) efter fradrag af allerede betalte bidrag. Hvis det allerede betalte bidrag overstiger det skyldige bidrag for drift inden afslutningen af regnskabsåret, skal virksomheden indregne denne overdækning som et aktiv (forudbetalt omkostning), i det omfang forudbetalingen vil føre til eksempelvis en reduktion af fremtidige betalinger eller kontant tilbagebetaling
b)
som en omkostning, medmindre en anden standard kræver eller tillader optagelse af bidragene i et aktivs kostpris (jf. eksempelvis IAS 2 og IAS 16).
52
Når bidrag til en bidragsbaseret pensionsordning ikke forventes at blive løst fuldt ud inden tolv måneder efter det regnskabsår, hvor de ansatte har udført den tilknyttede arbejdsydelse, skal de diskonteres ved anvendelse af den diskonteringssats, der er anført i afsnit 83.
Oplysninger
53
Virksomheden skal oplyse det beløb, der er indregnet som omkostning for bidragsbaserede pensionsordninger.
54
Når det kræves af IAS 24, skal virksomheden give oplysninger om bidrag til bidragsbaserede pensionsordninger for nøglepersoner i ledelsen.
PENSIONSYDELSER: YDELSESBASEREDE PENSIONSORDNINGER
55
Regnskabsmæssig behandling af ydelsesbaserede pensionsordninger er kompliceret, idet der kræves aktuarmæssige forudsætninger for at måle forpligtelsen og omkostningen, og der er en mulighed for aktuarmæssige gevinster eller tab. Endvidere måles forpligtelserne på et diskonteret grundlag, idet de kan indfries mange år efter, at de ansatte udfører de tilknyttede arbejdsydelser.
Indregning og måling
56
Ydelsesbaserede pensionsordninger kan være uafdækkede eller helt eller delvis afdækket ved bidrag betalt af virksomheden samt i nogle tilfælde dens ansatte til en enhed, eller fond, som er juridisk adskilt fra den regnskabsaflæggende virksomhed, og hvorfra personaleydelserne udbetales. Betalingen af afdækkede ydelser, når de forfalder, afhænger ikke kun af fondens finansielle stilling eller investeringsmæssige indtjening, men også af virksomhedens evne (og vilje) til at finansiere underdækning i fondens aktiver. Derfor yder virksomheden i realiteten garanti for de aktuarmæssige og investeringsmæssige risici tilknyttet pensionsordningen. Følgelig er den indregnede omkostning for en ydelsesbaseret pensionsordning ikke nødvendigvis lig den beløbsmæssige størrelse af forfaldne bidrag for regnskabsåret.
57
Virksomhedens regnskabsmæssige behandling af ydelsesbaserede pensionsordninger sker efter følgende procedurer:
a)
opgørelse af underskud og overskud. Dette indebærer:
i)
anvendelse af en aktuarmæssig metode, projected unit credit-metoden, til at foretage et pålideligt skøn over de samlede omkostninger for virksomheden af ydelser, som ansatte har optjent til gengæld for arbejdsydelser i det aktuelle og tidligere regnskabsår (jf. afsnit 67-69). Dette kræver, at virksomheden opgør, hvor stor en ydelse der kan henføres til det aktuelle og tidligere regnskabsår (jf. afsnit 70-74), og foretager skøn (aktuarmæssige forudsætninger) over demografiske variabler (eksempelvis personaleudskiftning og dødelighed) og økonomiske variabler (eksempelvis fremtidige stigninger i lønninger og sygesikringsomkostninger), som vil påvirke ydelsens kostpris (jf. afsnit 75-98)
ii)
diskontering af ydelsen for at opgøre nutidsværdien af den ydelsesbaserede pensionsforpligtelse og pensionsomkostningerne vedrørende det aktuelle regnskabsår (jf. afsnit 67-69 og 83-86)
iii)
fradrag af dagsværdien af ordningens aktiver (jf. afsnit 113-115) fra nutidsværdien af den ydelsesbaserede pensionsforpligtelse
b)
opgørelse af den ydelsesbaserede nettopensionsforpligtelse (aktiv) som det underskud eller overskud, der er fastsat i a), justeret for en eventuel virkning af en begrænsning af et ydelsesbaseret nettopensionsaktiv til aktivets loft (jf. afsnit 64)
c)
opgørelse af beløb, der skal indregnes i resultatet:
i)
pensionsomkostninger vedrørende det aktuelle regnskabsår (jf. afsnit 70-74 og afsnit 122A)
ii)
eventuelle pensionsomkostninger vedrørende tidligere regnskabsår og gevinster eller tab ved indfrielse (jf. afsnit 99-112)
iii)
nettorenter på den ydelsesbaserede nettopensionsforpligtelse (aktiv) (jf. afsnit 123-126)
d)
opgørelse af omvurderinger af den ydelsesbaserede nettopensionsforpligtelse (aktiv), som vil blive indregnet i anden totalindkomst, bestående af:
i)
aktuarmæssige gevinster og tab (jf. afsnit 128 og 129)
ii)
afkast af ordningens aktiver, bortset fra de beløb, der indgår i nettorenter på den ydelsesbaserede nettopensionsforpligtelse (aktiv) (jf. afsnit 130), og
iii)
enhver ændring i virkningen på aktivets loft (jf. afsnit 64), bortset fra de beløb, der indgår i nettorenter på den ydelsesbaserede nettopensionsforpligtelse (aktiv).
Når virksomheden har mere end én ydelsesbaseret pensionsordning, skal den anvende disse procedurer separat for hver pensionsordning.
58
Virksomheden skal opgøre den ydelsesbaserede nettopensionsforpligtelse (aktiv) med tilstrækkelig regelmæssighed til, at de i årsregnskabet indregnede beløb ikke afviger væsentligt fra de beløb, som vil blive opgjort ved regnskabsårets afslutning.
59
Denne standard tilskynder til, men kræver ikke, at virksomheden anvender en kvalificeret aktuar til målingen af alle væsentlige pensionsforpligtelser. Af praktiske årsager kan virksomheden anmode en kvalificeret aktuar om at foretage en detaljeret værdiansættelse af forpligtelsen før regnskabsårets afslutning. Dog ajourføres resultatet af denne værdiansættelse, hvis der opstår væsentlige transaktioner og andre væsentlige ændringer i forholdene (herunder ændringer i markedsværdi og rentesatser), indtil afslutningen af regnskabsåret.
60
I nogle tilfælde kan skøn, gennemsnit og forenklede beregninger give en pålidelig tilnærmelse af de detaljerede beregninger illustreret i denne standard.
Regnskabsmæssig behandling af en faktisk forpligtelse
61
Virksomheden skal ikke kun indregne sin retlige forpligtelse i henhold til de formelle vilkår i en ydelsesbaseret pensionsordning, men også faktiske forpligtelser hidrørende fra virksomhedens uformelle praksis. Uformel praksis medfører en faktisk forpligtelse, hvor virksomheden ikke har andet realistisk alternativ end at betale personaleydelserne. Eksempelvis foreligger der en faktisk forpligtelse, hvor en ændring i virksomhedens uformelle praksis vil medføre uacceptabel skade på forholdet til de ansatte.
62
En ydelsesbaseret pensionsordnings formelle vilkår kan tillade, at virksomheden bringer sine forpligtelser i henhold til pensionsordningen til ophør. Det er dog normalt vanskeligt for virksomheden at ophæve sin forpligtelse i henhold til en ordning (uden betaling), hvis de ansatte skal beholdes. Når der ikke er dokumentation for det modsatte, forudsættes det derfor ved den regnskabsmæssige behandling af pensionsydelser, at virksomheden, som aktuelt udlover sådanne ydelser, vil fortsætte hermed i de ansattes resterende arbejdsliv.
Balancen
63
Virksomheden skal indregne den ydelsesbaserede nettopensionsforpligtelse (aktiv) i balancen.
64
Når en virksomhed har overskud i en ydelsesbaseret pensionsordning, skal den måle det ydelsesbaserede nettopensionsaktiv til det laveste beløb af:
a)
overskuddet i den ydelsesbaserede pensionsordning og
b)
aktivets loft, som bestemmes efter den specificerede diskonteringssats i afsnit 83.
65
Et ydelsesbaseret nettopensionsaktiv kan opstå, når en ydelsesbaseret pensionsordning er blevet overdækket, eller hvis der er opnået aktuarmæssige gevinster. Virksomheden indregner et ydelsesbaseret nettopensionsaktiv i sådanne tilfælde, fordi:
a)
virksomheden kontrollerer en ressource, som er dens evne til at anvende overdækningen til frembringelse af fremtidige ydelser
b)
denne kontrol er et resultat af tidligere begivenheder (bidrag betalt af virksomheden og arbejdsydelser udført af den ansatte), og
c)
fremtidige økonomiske fordele er til rådighed for virksomheden i form af en reduktion i fremtidige bidrag eller en kontant tilbagebetaling, enten direkte til virksomheden eller indirekte til en anden pensionsordning, som er underdækket. Aktivets loft er nutidsværdien af disse fremtidige ydelser.
Indregning og måling: Nutidsværdien af ydelsesbaserede pensionsforpligtelser og pensionsomkostninger vedrørende det aktuelle regnskabsår
66
De samlede omkostninger til en ydelsesbaseret pensionsordning kan påvirkes af mange variabler, eksempelvis slutløn, personaleudskiftning og dødelighed, lønmodtagerbidrag og udviklingstendenser i sygesikringsomkostninger. De samlede omkostninger til pensionsordningen er usikre, og denne usikkerhed vil sandsynligvis eksistere over en lang tidsperiode. For at måle nutidsværdien af pensionsforpligtelsen og den tilknyttede pensionsomkostning vedrørende det aktuelle regnskabsår, er det nødvendigt at:
a)
anvende en aktuarmæssig værdiansættelsesmetode (jf. afsnit 67-69)
b)
henføre ydelser til arbejdsår (jf. afsnit 70-74) og
c)
opstille aktuarmæssige forudsætninger (jf. afsnit 75-98).
Aktuarmæssig værdiansættelsesmetode
67
Virksomheden skal anvende den såkaldte projected unit credit-metode til at opgøre nutidsværdien af de ydelsesbaserede pensionsforpligtelser og den tilknyttede pensionsomkostning vedrørende det aktuelle regnskabsår samt, hvis det er relevant, pensionsomkostninger vedrørende tidligere regnskabsår.
68
Den såkaldte projected unit credit-metode (undertiden benævnt "accrued benefit method pro-rated on service" eller "the benefit/years of service method") antager, at hvert arbejdsår giver ret til en yderligere ydelsesenhed (jf. afsnit 70-74), og hver enhed måles separat med henblik på at opbygge den samlede forpligtelse (jf. afsnit 75-98).
Eksempel til illustration af afsnit 68
En engangsydelse betales ved ansættelsens ophør svarende til 1 % af slutlønnen for hvert arbejdsår. Løn i år 1 er 10000 valutaenheder (CU) og antages at stige med 7 % (sammenlagt) hvert år. Diskonteringssatsen er på 10 % pr. år. Følgende tabel viser, hvordan forpligtelsen stiger for en ansat, som forventes at forlade virksomheden ved udgangen af år 5, når det samtidig antages, at der ikke sker ændringer i de aktuarmæssige forudsætninger. For overskuelighedens skyld er der i dette eksempel ikke medtaget de yderligere reguleringer, som er nødvendige for at afspejle sandsynligheden for, at den ansatte forlader virksomheden på et tidligere eller senere tidspunkt.
År
1
2
3
4
5
CU
CU
CU
CU
CU
Ydelse henført til:
—
tidligere regnskabsår
0
131
262
393
524
—
aktuelle regnskabsår (1 % af slutlønnen)
131
131
131
131
131
—
aktuelle og tidligere regnskabsår
131
262
393
524
655
Forpligtelse, primo
—
89
196
324
476
10 % rente
—
9
20
33
48
Pensionsomkostninger vedrørende det aktuelle regnskabsår
89
98
108
119
131
Forpligtelse, ultimo
89
196
324
476
655
Note
:
1
Forpligtelsen primo er nutidsværdien af den ydelse, der vedrører tidligere regnskabsår.
2
Pensionsomkostninger vedrørende det aktuelle regnskabsår er nutidsværdien af den ydelse, der vedrører det aktuelle regnskabsår.
3
Forpligtelsen ultimo er nutidsværdien af den ydelse, der vedrører det aktuelle og tidligere regnskabsår.
69
Virksomheden diskonterer hele pensionsforpligtelsen, selv om dele af forpligtelsen forfalder inden for tolv måneder efter regnskabsårets afslutning.
Henføring af ydelser til arbejdsår
70
Ved opgørelsen af nutidsværdien af virksomhedens ydelsesbaserede pensionsforpligtelser, de tilknyttede pensionsomkostninger vedrørende det aktuelle regnskabsår samt, hvis det er relevant, pensionsomkostninger tilknyttet tidligere regnskabsår, skal virksomheden henføre ydelserne til arbejdsår i henhold til pensionsordningens ydelsessammensætning. Hvis en arbejdsydelse i senere regnskabsår vil medføre et væsentligt højere ydelsesniveau end i tidligere regnskabsår, skal virksomheden dog henføre ydelserne lineært fra:
a)
det tidspunkt, hvor en arbejdsydelse først medfører ydelser i henhold til pensionsordningen (uanset om ydelserne er betinget af yderligere arbejdsydelser), indtil
b)
det tidspunkt, hvor yderligere arbejdsydelser ikke vil medføre væsentlige yderligere ydelser i henhold til pensionsordningen bortset fra ved yderligere lønstigninger.
71
Den såkaldte projected unit credit-metode kræver, at virksomheden henfører ydelser til det aktuelle regnskabsår (for at opgøre pensionsomkostninger vedrørende det aktuelle regnskabsår) og det aktuelle og tidligere regnskabsår (for at opgøre nutidsværdien af ydelsesbaserede pensionsforpligtelser). Virksomheden henfører ydelser til de regnskabsår, hvor forpligtelsen vedrørende pensionsydelser opstår. En sådan forpligtelse opstår, i takt med at ansatte udfører arbejdsydelser til gengæld for pensionsydelser, som virksomheden forventer at betale i fremtidige regnskabsår. Aktuarmæssige teknikker gør det muligt for virksomheden at måle denne forpligtelse med tilstrækkelig pålidelighed, til at indregning af en forpligtelse kan forsvares.
Eksempler til illustration af afsnit 71
1
En ydelsesbaseret pensionsordning giver ved pension en engangsydelse på 100 CU for hvert arbejdsår.
En ydelse på 100 CU henføres til hvert år. Pensionsomkostninger vedrørende det aktuelle regnskabsår er nutidsværdien af 100 CU. Nutidsværdien af den ydelsesbaserede pensionsforpligtelse er nutidsværdien af 100 CU ganget med antallet af arbejdsår ved regnskabsårets afslutning.
Hvis ydelsen forfalder straks, når den ansatte forlader virksomheden, afspejler pensionsomkostningerne vedrørende det aktuelle regnskabsår og nutidsværdien af den ydelsesbaserede pensionsforpligtelse det tidspunkt, hvor den ansatte forventes at forlade virksomheden. På grund af virkningen af diskonteringen er de derfor mindre end de beløb, der ville være opgjort, hvis den ansatte havde forladt virksomheden ved regnskabsårets afslutning.
2
En pensionsordning giver en månedlig pension på 0,2 % af slutlønnen for hvert arbejdsår. Pensionen forfalder fra det fyldte 65 år.
Ydelser, som svarer til nutidsværdien ved den forventede pensionsalder af en månedlig pension på 0,2 % af den skønnede slutløn fra den forventede pensionsalder indtil den forventede dødsdag, henføres til hvert arbejdsår. Pensionsomkostninger vedrørende det aktuelle regnskabsår er nutidsværdien af denne ydelse. Nutidsværdien af den ydelsesbaserede pensionsforpligtelse er nutidsværdien af månedlige pensionsbetalinger på 0,2 % af slutlønnen ganget med antallet af arbejdsår ved regnskabsårets afslutning. Pensionsomkostningerne vedrørende det aktuelle regnskabsår og nutidsværdien af den ydelsesbaserede pensionsforpligtelse diskonteres, idet pensionsudbetalingen begynder ved 65 år.
72
Arbejdsydelser medfører en forpligtelse i en ydelsesbaseret pensionsordning, selv om ydelserne er betinget af fremtidig ansættelse (det vil med andre ord sige, at de ikke er sikrede). Arbejdsydelser før tidspunktet, hvor ydelserne er sikret, medfører en faktisk forpligtelse, idet omfanget af fremtidige arbejdsydelser, som de ansatte skal udføre, før de er berettiget til ydelser, reduceres ved afslutningen af hvert efterfølgende regnskabsår. Ved målingen af sin ydelsesbaserede pensionsforpligtelse, tager virksomheden sandsynligheden for, at nogle ansatte ikke opfylder kravene for sikring af ydelserne, i betragtning. Selv om visse pensionsydelser, eksempelvis sygesikringsydelser efter fratrædelse, kun forfalder, hvis en specificeret begivenhed opstår, når en ansat ikke længere er i virksomheden, opstår der tilsvarende en forpligtelse, når den ansatte udfører en arbejdsydelse, som vil skabe en ret til ydelsen, hvis den specificerede begivenhed opstår. Sandsynligheden for, at den specificerede begivenhed vil opstå, påvirker målingen af forpligtelsen, men afgør ikke, om forpligtelsen foreligger.
Eksempler til illustration af afsnit 72
1
En pensionsordning betaler en ydelse på 100 CU for hvert arbejdsår. Ydelserne bliver sikret efter ti arbejdsår.
En ydelse på 100 CU henføres til hvert år. For hvert af de første ti år afspejler pensionsomkostningerne vedrørende det aktuelle regnskabsår og forpligtelsens nutidsværdi sandsynligheden for, at den ansatte ikke vil fuldføre ti arbejdsår.
2
En pensionsordning betaler en ydelse på 100 CU for hvert arbejdsår, undtagen arbejdsydelse før en alder af 25. Ydelserne er sikret med det samme
Der henføres ingen ydelse for arbejdsydelse før en alder af 25, idet arbejdsydelse før dette tidspunkt ikke medfører ydelser (betingede eller ikke). En ydelse på 100 CU henføres til hvert af de efterfølgende år.
73
Forpligtelsen øges indtil det tidspunkt, hvor yderligere arbejdsydelser ikke vil medføre væsentlige yderligere ydelser. Derfor henføres alle ydelser til regnskabsår, der slutter på dette tidspunkt eller tidligere. Ydelser henføres til de enkelte regnskabsår i henhold til pensionsordningens ydelsessammensætning. Hvis medarbejderens arbejdsydelser i senere arbejdsår vil medføre et væsentligt højere ydelsesniveau end i tidligere regnskabsår, skal virksomheden henføre ydelser lineært indtil det tidspunkt, hvor yderligere arbejdsydelser ikke vil medføre væsentlige yderligere ydelser. Dette sker, fordi arbejdsydelsen i hele perioden i sidste ende vil føre til ydelser på et højere niveau.
Eksempler til illustration af afsnit 73
1
En pensionsordning betaler en engangsydelse på 1000 CU, som bliver sikret efter ti års ansættelse. Pensionsordningen giver ingen yderligere ydelser for efterfølgende arbejdsydelser.
En ydelse på 100 CU (1000 CU divideret med 10) henføres til hvert at de første 10 år.
Pensionsomkostningerne vedrørende det aktuelle regnskabsår i hvert af de første ti år afspejler sandsynligheden for, at den ansatte ikke vil fuldføre ti arbejdsår. Der henføres ingen ydelse til de efterfølgende år.
2
En pensionsordning betaler en engangsfratrædelsesydelse på 2000 CU til alle ansatte, som stadig er ansat i en alder af 55, og har været det i 20 år, eller som stadig er ansat i en alder af 65, uanset hvor mange år de har været ansat.
For ansatte, som bliver ansat i virksomheden før en alder af 35, medfører arbejdsydelser først ydelser i henhold til pensionsordningen ved en alder af 35 (en ansat kan forlade virksomheden i en alder af 30 og vende tilbage i en alder af 33 uden virkning på den beløbsmæssige størrelse eller tidspunktet for betaling af ydelser). Disse ydelser er betinget af yderligere arbejdsydelser. Ligeledes medfører arbejdsydelser efter en alder af 55 ikke væsentlige yderligere ydelser. For disse ansatte henfører virksomheden en ydelse på 100 (2000 CU divideret med 20) til hvert år fra en alder af 35 til 55.
For ansatte, som ansættes mellem en alder af 35 og 45, vil arbejdsydelser efter 20 år ikke medføre væsentlige yderligere ydelser. For disse ansatte henfører virksomheden en ydelse på 100 (2000 divideret med 20) til hvert af de første 20 år.
For ansatte, som ansættes i en alder af 55, vil arbejdsydelser efter 10 år ikke medføre væsentlige yderligere ydelser. For disse ansatte henfører virksomheden en ydelse på 200 CU (2000 CU divideret med 10) til hvert af de første 10 år.
For alle ansatte afspejler pensionsomkostningerne vedrørende det aktuelle regnskabsår og nutidsværdien af pensionsforpligtelsen sandsynligheden for, at den ansatte ikke vil fuldføre de nødvendige arbejdsår.
3
En sygesikringsordning efter fratrædelse godtgør 40 % af en ansats sygesikringsomkostninger efter fratrædelse, hvis den ansatte forlader virksomheden efter mere end 10 og mindre end 20 arbejdsår og 50 % af disse omkostninger, hvis den ansatte forlader virksomheden efter 20 arbejdsår eller mere.
Efter ordningens ydelsessammensætning henfører virksomheden 4 % af nutidsværdien af de forventede sygesikringsomkostninger (40 % divideret med 10) til hvert af de første 10 år og 1 % (10 % divideret med 10) til hvert af de næste 10 år. Pensionsomkostningerne vedrørende det aktuelle regnskabsår afspejler sandsynligheden for, at den ansatte ikke vil fuldføre de nødvendige arbejdsår til at optjene dele af eller alle ydelserne. Der henføres ingen ydelser for ansatte, som forventes at forlade virksomheden inden for 10 arbejdsår.
4
En sygesikringsordning efter fratrædelse godtgør 10 % af en ansats sygesikringsomkostninger efter fratrædelse, hvis den ansatte forlader virksomheden efter mere end 10 og mindre end 20 arbejdsår og 50 % af disse omkostninger, hvis den ansatte forlader virksomheden efter 20 arbejdsår eller mere.
Arbejdsydelser i senere arbejdsår vil medføre et væsentligt højere ydelsesniveau end i tidligere år. For ansatte, som forventes at forlade virksomheden efter 20 arbejdsår eller mere, henfører virksomheden derfor ydelser lineært i henhold til afsnit 71. Arbejdsydelser ud over 20 år vil ikke medføre væsentlige yderligere ydelser. Derfor er de henførte ydelser til hvert af de første 20 år på 2,5 % af nutidsværdien af de forventede sygesikringsomkostninger (50 % divideret med 20).
For ansatte, som forventes at forlade virksomheden efter 10-20 år, er de henførte ydelser til hvert af de første 10 år, 1 % af nutidsværdien af de forventede sygesikringsomkostninger.
For disse ansatte henføres der ingen ydelser for arbejdsydelser mellem slutningen af det tiende år og det tidspunkt, hvor den ansatte forventes at forlade virksomheden.
Der henføres ingen ydelser for ansatte, som forventes at forlade virksomheden inden for 10 arbejdsår.
74
Når den beløbsmæssige størrelse af en ydelse er en konstant andel af slutlønnen for hvert arbejdsår, påvirker fremtidige lønstigninger det beløb, som er nødvendigt for at indfri den forpligtelse, som foreligger for arbejdsydelser før afslutningen af regnskabsåret, men medfører ingen yderligere forpligtelse. Derfor:
a)
medfører lønstigninger ikke yderligere ydelser for så vidt angår afsnit 70, litra b), selv om den beløbsmæssige størrelse af ydelserne afhænger af slutlønnen, og
b)
den beløbsmæssige størrelse af ydelser henført til hvert regnskabsår er en konstant andel af den løn, som ydelsen er knyttet til.
Eksempel til illustration af afsnit 74
De ansatte er berettiget til en ydelse på 3 % af slutlønnen for hvert arbejdsår før en alder af 55.
Ydelser på 3 % af den skønnede slutløn henføres til hvert år indtil en alder af 55. Det er det tidspunkt, hvor yderligere arbejdsydelser ikke vil medføre væsentlige yderligere ydelser i henhold til pensionsordningen. Der henføres ingen ydelse til arbejdsydelser efter denne alder.
Aktuarmæssige forudsætninger:
75
Aktuarmæssige forudsætninger skal være objektive og indbyrdes forenelige.
76
Aktuarmæssige forudsætninger er virksomhedens bedste skøn over de variabler, der bestemmer de endelige omkostninger tilknyttet pensionsydelser. Aktuarmæssige forudsætninger omfatter:
a)
demografiske forudsætninger om fremtidige karakteristika for nuværende og tidligere ansatte (samt pårørende), som er berettiget til ydelser. Demografiske forudsætninger omhandler eksempelvis:
i)
dødelighed (jf. afsnit 81 og 82)
ii)
niveauet af personaleudskiftningshastighed, invaliditet og førtidspension
iii)
andelen af deltagere i pensionsordningen med pårørende, som vil være berettiget til ydelser
iv)
andelen af deltagere i pensionsordningen, som vælger den enkelte betalingsmulighed i henhold til ordningens vilkår, og
v)
hyppigheden af krav i henhold til sygesikringsordninger
b)
økonomiske forudsætninger, som eksempelvis omhandler:
i)
diskonteringssatsen (jf. afsnit 83-86)
ii)
ydelsesniveauer, undtagen alle ydelser til ansatte, og fremtidige lønstigninger (jf. afsnit 87-95)
iii)
i tilfælde af lægelige ydelser, fremtidige sygesikringsomkostninger, herunder omkostninger til behandling af udbetalinger i forbindelse med krav og ydelser (dvs. de omkostninger, der vil påløbe i forbindelse med behandling og løsning af krav, herunder advokatsalær og taksatorhonorar) (jf. afsnit 96-98), og
iv)
skatter, der skal betales af den ordning for bidrag i forbindelse med arbejdsydelsen før balancedagen eller af ydelser som følge af denne arbejdsydelse.
77
Aktuarmæssige forudsætninger er objektive, hvis de hverken er uforsigtige eller overdrevent forsigtige.
78
Aktuarmæssige forudsætninger er indbyrdes forenelige, hvis de afspejler det økonomiske forhold mellem faktorer som inflation, lønstigninger og diskonteringssatser. Eksempelvis gælder det for alle forudsætninger, som afhænger af et bestemt inflationsniveau (eksempelvis forudsætninger om rentesatser og stigninger i lønninger og ydelser) i et givet fremtidigt regnskabsår, at det samme inflationsniveau anvendes for dette regnskabsår.
79
Virksomheden opgør diskonteringssatsen og andre økonomiske forudsætninger i nominelle (angivne) beløb, medmindre skøn i reelle (inflationskorrigerede) beløb er mere pålidelige, eksempelvis i hyperinflationsøkonomier (jf. IAS 29 
Regnskabsaflæggelse i hyperinflationsøkonomier
), eller hvis ydelsen indeksreguleres, og der er et omfattende marked for indeksregulerede obligationer i samme valuta og med samme løbetid.
80
Økonomiske forudsætninger skal baseres på markedsforventninger ved regnskabsårets afslutning til den periode, som forpligtelserne skal indfries over.
Aktuarmæssige forudsætninger: Dødelighed
81
Virksomheden skal opgøre sine antagelser vedrørende dødelighed under henvisning til sit bedste skøn over dødeligheden blandt deltagere i pensionsordningen både under og efter ansættelsen.
82
For at beregne de endelige omkostninger til ydelsen tager virksomheden hensyn til forventede ændringer i dødeligheden, f.eks. ved at ændre standard dødelighedstabeller med skøn over forbedringer af dødeligheden.
Aktuarmæssige forudsætninger: Diskonteringssats
83
Den sats, der anvendes til diskontering af pensionsforpligtelser (både afdækkede og uafdækkede), skal opgøres med udgangspunkt i markedsafkastet ved regnskabsårets afslutning af erhvervsobligationer af høj kvalitet. For valutaer, hvor der ikke er noget omfattende marked for sådanne erhvervsobligationer af høj kvalitet, skal markedsafkastet (ved regnskabsårets afslutning) af statsobligationer i den pågældende valuta anvendes. Valuta og løbetid for erhvervs- eller statsobligationer skal stemme overens med valutaen og den skønnede løbetid for pensionsforpligtelserne.
84
Diskonteringssatsen er en aktuarmæssig forudsætning, som har en væsentlig virkning. Diskonteringssatsen afspejler den tidsmæssige værdi af penge, men ikke aktuarmæssig risiko eller investeringsrisiko. Desuden afspejler diskonteringssatsen ikke kreditrisiko vedrørende den enkelte virksomhed, som bæres af virksomhedens kreditorer, ligesom den ikke afspejler risikoen for, at de faktiske forhold i fremtiden afviger fra de aktuarmæssige forudsætninger.
85
Diskonteringssatsen afspejler det skønnede tidspunkt for betaling af ydelser. I praksis opnår virksomheden ofte dette ved anvendelse af en enkelt vejet gennemsnitlig diskonteringssats, som afspejler det skønnede tidspunkt og beløbsmæssige størrelse af ydelser til betaling samt den valuta, som ydelserne skal betales i.
86
I nogle tilfælde er der ikke noget omfattende marked for obligationer med en tilstrækkelig lang løbetid til at matche den skønnede løbetid af alle ydelser til betaling. I sådanne tilfælde anvender virksomheden aktuelle markedssatser med passende løbetid til at diskontere de mere kortsigtede betalinger og skønner diskonteringssatsen for længere løbetider ved ekstrapolering af rentekurven på grundlag af gældende markedsrenter. Den samlede nutidsværdi af en ydelsesbaseret pensionsforpligtelse vil sandsynligvis ikke være nævneværdigt påvirket af den diskonteringssats, der anvendes på den del af ydelserne, som forfalder efter udløbet af de erhvervs- og statsobligationer, der findes på markedet.
Aktuarmæssige forudsætninger: Lønninger, ydelser og sygesikringsomkostninger
87
Virksomheden skal måle sine ydelsesbaserede forpligtelser på et grundlag, der afspejler:
a)
ydelserne i henhold til pensionsordningens vilkår (eller hidrørende fra en faktisk forpligtelse, som ligger uden for disse vilkår) ved regnskabsårets afslutning
b)
alle skønnede fremtidige lønstigninger, der påvirker ydelserne
c)
virkningen af enhver begrænsning af arbejdsgiverens andel af omkostningerne i forbindelse med de fremtidige ydelser
d)
bidrag fra ansatte eller tredjeparter, der reducerer virksomhedens samlede omkostninger til disse ydelser, og
e)
skønnede fremtidige ændringer i omfanget af offentlige ydelser, som udelukkende har en virkning på forfaldne ydelser i henhold til en ydelsesbaseret pensionsordning, hvis:
i)
disse ændringer er vedtaget før regnskabsårets afslutning, eller
ii)
tidligere erfaringer eller andre pålidelige informationer indikerer, at disse offentlige ydelser vil ændres efter et forudsigeligt mønster, eksempelvis i takt med fremtidige ændringer i det generelle prisniveau eller generelle lønniveau.
88
Aktuarmæssige forudsætninger afspejler fremtidige ændringer i ydelser, som er anført i en pensionsordnings formelle vilkår (eller en faktisk forpligtelse, som ligger uden for disse vilkår) ved regnskabsårets afslutning. Dette er eksempelvis tilfældet, hvor:
a)
virksomheden hidtil har forøget sine ydelser, eksempelvis for at dæmpe virkningen af inflation, og der ikke er nogen indikation af, at denne praksis vil ændres i fremtiden
b)
virksomheden er forpligtet i henhold til enten pensionsordningens formelle vilkår (eller en faktisk forpligtelse, som ligger uden for disse vilkår) eller lovgivningen til at anvende eventuel overdækning af pensionsordningen til fordel for deltagerne i pensionsordningen (jf. afsnit 108, litra c)), eller
c)
udbyttet varierer efter et præstationsmål eller andre kriterier. F.eks. kan vilkårene i ordningen angive, at der betales reducerede ydelser, eller at der kræves yderligere bidrag fra de ansatte, hvis ordningens aktiver er utilstrækkelige. Målingen af forpligtelsen afspejler det bedste skøn over virkningerne af præstationsmål eller andre kriterier.
89
De aktuarmæssige forudsætninger afspejler ikke fremtidige ændringer i ydelser, som ikke er i overensstemmelse med pensionsordningens formelle vilkår (eller en faktisk forpligtelse) ved regnskabsårets afslutning. Sådanne ændringer vil medføre:
a)
pensionsomkostninger vedrørende tidligere regnskabsår, i det omfang de ændrer modydelser for arbejdsydelser, som er udført før ændringen, og
b)
pensionsomkostninger vedrørende det aktuelle regnskabsår, i det omfang de ændrer modydelser for arbejdsydelser, som udføres efter ændringen.
90
Ved skøn over fremtidige lønstigninger tages inflation, anciennitet, forfremmelser og andre relevante forhold som udbud og efterspørgsel på arbejdsmarkedet i betragtning.
91
Nogle ydelsesbaserede pensionsordninger begrænser det bidrag, virksomheden skal betale. De endelige omkostninger til ydelsen tager højde for virkningen af en begrænsning af bidrag. Virkningen af en begrænsning af bidrag bestemmes over den korteste periode af:
a)
virksomhedens anslåede levetid og
b)
ordningens anslåede levetid.
92
Nogle ydelsesbaserede pensionsordninger kræver, at ansatte eller tredjeparter bidrager til ordningens omkostninger. Bidrag fra arbejdstagere mindsker ydelsesomkostningerne for virksomheden. En virksomhed vurderer, hvorvidt tredjeparters bidrag mindsker ydelsesomkostningerne for virksomheden, eller er en godtgørelsesret som beskrevet i afsnit 116. Bidrag fra ansatte eller tredjeparter er enten fastsat i henhold til pensionsordningens formelle vilkår (eller hidrører fra en faktisk forpligtelse, som ligger uden for disse vilkår), eller er skøn. Skønsmæssige bidrag fra ansatte eller tredjeparter reducerer pensionsomkostninger ved indbetaling af disse bidrag til ordningen.
93
Bidrag fra ansatte eller tredjeparter som fastsat i ordningens formelle vilkår reducerer enten pensionsomkostningerne (hvis de er tilknyttet arbejdsydelser), eller påvirker omvurderinger af den ydelsesbaserede nettopensionsforpligtelse (aktiv), (hvis de ikke er tilknyttet arbejdsydelser). Bidrag, som er nødvendige for at mindske underskuddet som følge af tab på ordningens aktiver eller aktuarmæssige tab, er eksempler på bidrag, som ikke er tilknyttet arbejdsydelser. Hvis bidrag fra arbejdstagere eller tredjeparter er tilknyttet arbejdsydelser, reducerer bidragene pensionsomkostningerne på følgende måde:
a)
hvis bidragenes størrelse afhænger af antallet af arbejdsår, skal en virksomhed henføre bidragene til arbejdsperioder ved hjælp af samme fordelingsprincip, som kræves i afsnit 70 for bruttoydelsen (dvs. enten pensionsordningens bidragssammensætning eller lineært), eller
b)
hvis bidragenes størrelse ikke afhænger af antallet af arbejdsår, kan virksomheden anerkende sådanne bidrag som en reduktion af pensionsomkostningerne i den periode, som de tilknyttede arbejdsydelser vedrører. Bidrag, som udgør en bestemt procentdel af arbejdstagerens løn, et fast beløb i hele arbejdsperioden eller et beløb, der afhænger af arbejdstagerens alder, er eksempler på bidrag, som ikke afhænger af antallet af arbejdsår.
Afsnit A1 indeholder anvendelsesvejledning i denne forbindelse.
94
For bidrag fra arbejdstagere eller tredjeparter, som henføres til arbejdsperioder i overensstemmelse med afsnit 93, litra a), medfører ændringer i bidragene:
a)
aktuelle pensionsomkostninger og pensionsomkostninger vedrørende tidligere regnskabsår (hvis ændringerne ikke er fastsat i en pensionsordnings formelle vilkår og ikke hidrører fra en faktisk forpligtelse), eller
b)
aktuarmæssige gevinster og tab (hvis ændringerne er fastsat i en pensionsordnings formelle vilkår eller hidrører fra en faktisk forpligtelse).
95
Visse pensionsydelser er knyttet til variabler som niveauet af offentlige fratrædelsesydelser eller offentlig sygesikring. Målingen af sådanne ydelser afspejler det bedste skøn over disse variabler baseret på historiske data og andre pålidelige informationer.
96
Forudsætninger om sygesikringsomkostninger skal tage skønnede fremtidige ændringer i sygesikringsomkostninger hidrørende både fra inflation eller specifikke ændringer i omkostninger til sygesikringsordninger i betragtning.
97
Måling af sygesikringsydelser efter fratrædelse kræver et skøn over omfanget og hyppigheden af fremtidige krav og omkostningen ved at imødekomme disse krav. Virksomheden skønner fremtidige sygesikringsomkostninger på grundlag af virksomhedens egne historiske erfaringer, om nødvendigt suppleret med historisk data fra andre virksomheder, forsikringsselskaber, udbydere af sundhedsydelser og andre kilder. Ved skøn over fremtidige sygesikringsomkostninger tages effekten af teknologiske fremskridt, ændringer i udnyttelsen eller ydelsen af sygesikring og ændringer i sundhedstilstanden for pensionsordningens deltagere i betragtning.
98
Omfanget og hyppigheden af krav påvirkes særligt af de ansattes (og de pårørendes) alder, sundhedstilstand og køn, og kan påvirkes af andre forhold som eksempelvis geografisk placering. Derfor reguleres de historiske data, i det omfang befolkningens demografiske sammensætning afviger fra den stikprøve af befolkningen, der er anvendt som grundlag for de historiske data. De historiske data reguleres også, hvis der er en pålidelig indikation af, at tidligere udviklingstendenser ikke vil fortsætte.
Pensionsomkostninger vedrørende tidligere regnskabsår og gevinster og tab ved indfrielse
99
Ved opgørelsen af pensionsomkostninger vedrørende tidligere regnskabsår eller gevinster eller tab ved indfrielse skal en virksomhed foretage en omvurdering af den ydelsesbaserede nettopensionsforpligtelse (aktiv) ved at anvende den nuværende dagsværdi af ordningens aktiver samt de aktuelle aktuarmæssige forudsætninger (herunder aktuelle markedsrenter og andre aktuelle markedsværdier), der afspejler:
a)
ydelserne under ordningen og ordningens aktiver inden ændring, nedskæring eller indfrielse af ordningen og
b)
ydelserne under ordningen og ordningens aktiver efter ændring, nedskæring eller indfrielse af ordningen.
100
En virksomhed behøver ikke skelne mellem pensionsomkostninger vedrørende tidligere regnskabsår som følge af ændringer i pensionsordningen, pensionsomkostninger vedrørende tidligere regnskabsår, som hidrører fra en nedskæring af ordningen, og gevinster eller tab ved indfrielse, hvis disse transaktioner finder sted sammen. I nogle tilfælde sker en ændring af ordningen før en indfrielse, f.eks. når virksomheden ændrer ydelserne under pensionsordningen og afregner de ændrede ydelser senere. I disse tilfælde skal en virksomhed indregne pensionsomkostninger vedrørende tidligere regnskabsår før gevinster eller tab ved indfrielse.
101
En indfrielse sker sammen med en ændring og nedskæring af ordningen, hvis en pensionsordning bringes til ophør, således at forpligtelsen indfries og pensionsordningen ophører med at eksistere. Dog er ophøret af en pensionsordning ikke en indfrielse, hvis pensionsordningen erstattes af en ny pensionsordning, hvis ydelser i realiteten er identiske.
101A
Hvis der indtræffer en ændring, nedskæring eller indfrielse, skal en virksomhed indregne og måle eventuelle pensionsomkostninger vedrørende tidligere regnskabsår eller gevinster eller tab ved indfrielse i overensstemmelse med afsnit 99-101 og afsnit 102-112. I den forbindelse skal en virksomhed ikke tage hensyn til virkningen af aktivets loft. En virksomhed skal i givet fald opgøre virkningen af aktivets loft efter ændringen af ordningen, nedskæringen eller indfrielsen og skal indregne eventuelle ændringer i den virkning i overensstemmelse med afsnit 57, litra d).
Pensionsomkostninger vedrørende tidligere regnskabsår
102
Pensionsomkostninger vedrørende tidligere regnskabsår er ændringer i nutidsværdien af den ydelsesbaserede pensionsforpligtelse som følge af en ændring eller nedskæring heraf.
103
Virksomheden skal indregne pensionsomkostninger vedrørende tidligere regnskabsår som en omkostning på den førstkommende af følgende datoer:
a)
når ændringen eller nedskæringen af ordningen finder sted, og
b)
når virksomheden indregner tilknyttet omstrukturering (jf. IAS 37) eller fratrædelsesgodtgørelser (jf. afsnit 165).
104
En ændring af ordningen opstår, når virksomheden indfører en ydelsesbaseret pensionsordning eller tilbagekalder eller ændrer ydelserne i henhold til en eksisterende ydelsesbaseret pensionsordning.
105
En nedskæring finder sted, når virksomheden væsentligt reducerer antallet af medarbejdere, der er omfattet af en pensionsordning. En nedskæring kan ske som følge af en enkeltstående begivenhed, eksempelvis lukningen af et produktionsanlæg, ophøret af en aktivitet eller ophøret eller suspenderingen af en pensionsordning.
106
Pensionsomkostninger vedrørende tidligere regnskabsår kan være enten positive (hvor ydelser indføres eller ændres, således at nutidsværdien af den ydelsesbaserede pensionsforpligtelse stiger) eller negative (hvor eksisterende ydelser tilbagekaldes eller ændres, således at nutidsværdien af den ydelsesbaserede pensionsforpligtelse reduceres).
107
Når virksomheden reducerer visse ydelser i henhold til en eksisterende ydelsesbaseret pensionsordning og samtidig øger andre ydelser til de samme ansatte i henhold til pensionsordningen, behandler virksomheden ændringen som en samlet nettoændring.
108
Pensionsomkostninger vedrørende tidligere regnskabsår omfatter ikke:
a)
virkningen af forskelle mellem faktiske og tidligere antagede lønstigninger på forpligtelsen til at betale modydelser for arbejdsydelser i tidligere regnskabsår (der foreligger ingen pensionsomkostninger vedrørende tidligere regnskabsår, idet aktuarmæssige forudsætninger tager højde for det forventede fremtidige lønniveau)
b)
overvurdering eller undervurdering af skønsmæssigt fastsatte pensionsforøgelser, når virksomheden har en faktisk forpligtelse til at foretage sådanne forøgelser (der foreligger ingen pensionsomkostninger vedrørende tidligere regnskabsår, idet aktuarmæssige forudsætninger tager højde for sådanne stigninger)
c)
skøn over forhøjelser af ydelser, der hidrører fra aktuarmæssige gevinster eller fra afkastet af ordningens aktiver, som allerede er indregnet i årsregnskabet, hvis virksomheden i henhold til enten pensionsordningens formelle vilkår (eller en faktisk forpligtelse, som ligger uden for disse vilkår) eller lovgivning er forpligtet til at anvende eventuel overdækning af pensionsordningen til fordel for pensionsordningens deltagere, selv om forøgelsen af ydelserne endnu ikke formelt er blevet tildelt (den deraf følgende stigning i forpligtelsen er et aktuarmæssigt tab og ikke en pensionsomkostning vedrørende tidligere regnskabsår, jf. afsnit 88, og
d)
stigningen i sikrede ydelser (dvs. fordele, der ikke er betinget af fremtidig ansættelse, jf. afsnit 72), når ansatte i mangel af nye eller forbedrede ydelser opfylder retserhvervelseskrav (der foreligger ingen pensionsomkostninger vedrørende tidligere regnskabsår, idet virksomheden har indregnet de skønnede omkostninger til ydelser som pensionsomkostninger vedrørende det aktuelle regnskabsår i takt med, at arbejdsydelserne er udført).
Gevinster og tab ved indfrielse
109
Gevinsten eller tabet ved en indfrielse er forskellen mellem:
a)
nutidsværdien af den ydelsesbaserede pensionsforpligtelse, der fastlægges på indfrielsestidspunktet, og
b)
afregningsprisen, herunder ordningens eventuelle overførte aktiver og eventuelle betalinger, der er foretaget direkte af virksomheden i forbindelse med indfrielsen.
110
En virksomhed skal indregne en gevinst eller tab ved indfrielse af en ydelsesbaseret pensionsordning, når indfrielsen finder sted.
111
Indfrielse finder sted, når en virksomhed påbegynder en transaktion, hvorved alle yderligere retlige eller faktiske forpligtelser for alle eller en del af ydelserne i henhold til en ydelsesbaseret pensionsordning fjernes (bortset fra betaling af ydelser til eller på vegne af ansatte i henhold til pensionsordningens vilkår og medtaget i de aktuarmæssige forudsætninger). F.eks. er en engangsoverførsel af væsentlige arbejdsgiverforpligtelser under ordningen til et forsikringsselskab gennem køb af en forsikringspolice en indfrielse, hvorimod en kontant engangsudbetaling i henhold til ordningens vilkår til deltagere i pensionsordningen til gengæld for deres ret til at modtage specifikke pensionsydelser ikke er det.
112
I visse tilfælde tegner virksomheden en forsikringspolice for at finansiere nogle af eller alle personaleydelser tilknyttet arbejdsydelser i det aktuelle eller tidligere regnskabsår. Tegningen af en sådan forsikringspolice udgør ikke en indfrielse, hvis virksomheden har en retlig eller faktisk forpligtelse (jf. afsnit 46) til at betale yderligere beløb, hvis forsikringsgiveren ikke betaler de i forsikringspolicen specificerede personaleydelser. Afsnit 116-119 omhandler indregning og måling af godtgørelsesrettigheder i henhold til forsikringspolicer, som ikke er ordningens aktiver.
Indregning og måling: Ordningens aktiver
Dagsværdien af ordningens aktiver
113
Dagsværdien af ordningens aktiver fratrækkes nutidsværdien af den ydelsesbaserede pensionsforpligtelse ved opgørelsen af underskud eller overskud.
114
Ordningens aktiver omfatter hverken forfaldne bidrag, som endnu ikke er betalt til fonden af den regnskabsaflæggende virksomhed eller ikke-overdragelige finansielle instrumenter, som er udstedt af virksomheden og besiddes af fonden. Ordningens aktiver reduceres med fondens eventuelle forpligtelser, som ikke er tilknyttet personaleydelser, såsom leverandørforpligtelser og lignende forpligtelser samt forpligtelser hidrørende fra afledte finansielle instrumenter.
115
Når ordningens aktiver omfatter anvendelige forsikringspolicer, som præcis matcher den beløbsmæssige størrelse af og betalingstidspunktet for nogle eller alle ydelser i henhold til pensionsordningen, anses dagsværdien af disse forsikringspolicer at være nutidsværdien af tilknyttede forpligtelser (med eventuel reduktion, hvis de tilgodehavende beløb i henhold til forsikringspolicen ikke kan genindvindes fuldt ud).
Godtgørelser
116
Kun når det er så godt som sikkert, at en anden part vil godtgøre nogle af eller alle de omkostninger, der er nødvendige for at indfri en ydelsesbaseret forpligtelse, skal virksomheden:
a)
indregne sin godtgørelsesret som et separat aktiv. Virksomheden skal måle aktivet til dagsværdi.
b)
opsplitte og anerkende ændringer i dagsværdien af sin godtgørelsesret på samme måde som for ændringer i dagsværdien for ordningens aktiver (jf. afsnit 124 og 125). Elementer af ydelsesbaserede nettopensionsomkostninger indregnet i overensstemmelse med afsnit 120 kan anerkendes efter fradrag af beløb vedrørende ændringer i den regnskabsmæssige værdi af retten til godtgørelse.
117
Undertiden kan virksomheden søge at få dækket nogle af eller alle de omkostninger, som er nødvendige for at indfri en ydelsesbaseret forpligtelse, af en anden part, eksempelvis en forsikringsgiver. Anvendelige forsikringspolicer, som defineret i afsnit 8, indgår i ordningens aktiver. Virksomheden behandler anvendelige forsikringspolicer regnskabsmæssigt på samme måde som alle ordningens andre aktiver, og afsnit 116 finder ikke anvendelse herpå (jf. afsnit 46-49 og 115).
118
Hvis en forsikringspolice, som besiddes af virksomheden, ikke er en anvendelig forsikringspolice, indgår den ikke i en ordnings aktiv. Afsnit 116 er relevant for sådanne tilfælde: Virksomheden indregner sin godtgørelsesret i henhold til forsikringspolicen som et separat aktiv frem for som en reduktion, når den opgør det ydelsesbaserede overskud eller underskud. Afsnit 140, litra b), kræver, at virksomheden giver en kort beskrivelse af forholdet mellem godtgørelsesretten og den tilknyttede forpligtelse.
119
Hvis godtgørelsesretten hidrører fra en forsikringspolice, som præcist svarer til beløbet og betalingstidspunktet for visse af eller alle ydelserne i henhold til en ydelsesbaseret pensionsordning, anses dagsværdien af godtgørelsesretten for at være nutidsværdien af den tilknyttede forpligtelse (med eventuel reduktion, hvis godtgørelsen ikke kan genindvindes fuldt ud).
Elementer af den ydelsesbaserede pensionsomkostning
120
Virksomheden skal indregne elementerne af den ydelsesbaserede pensionsomkostning, medmindre en anden IFRS-standard kræver eller tillader, at disse beløb optages i et aktivs kostpris som følger:
a)
pensionsomkostninger (jf. afsnit 66-112 og afsnit 122A) i resultatet,
b)
nettorenter af den ydelsesbaserede nettopensionsforpligtelse (aktiv) (se afsnit 123-126) i resultatet og
c)
omvurderinger af den ydelsesbaserede nettopensionsforpligtelse (aktiv) (jf. afsnit 127-130) i anden totalindkomst.
121
Andre IFRS-standarder kræver medtagelse af visse omkostninger vedrørende personaleydelser i kostprisen af aktiver, eksempelvis varebeholdninger eller materielle anlægsaktiver (jf. IAS 2 og IAS 16). Omkostninger vedrørende pensionsydelser medtaget i sådanne aktivers kostpris omfatter den relevante andel af de i afsnit 120 nævnte elementer.
122
Omvurderinger af den ydelsesbaserede nettopensionsforpligtelse (aktiv), indregnet i anden totalindkomst, skal ikke omklassificeres til resultatet i et efterfølgende regnskabsår. Men virksomheden kan overføre de beløb, der er indregnet i anden totalindkomst, til egenkapitalen.
Pensionsomkostninger vedrørende det aktuelle regnskabsår
122A
En virksomhed skal opgøre pensionsomkostninger vedrørende det aktuelle regnskabsår ved at anvende de aktuelle aktuarmæssige forudsætninger ved begyndelsen af regnskabsåret. Hvis en virksomhed imidlertid foretager en omvurdering af den ydelsesbaserede nettopensionsforpligtelse (aktiv) i overensstemmelse med afsnit 99, skal den opgøre pensionsomkostninger vedrørende den resterende del af det aktuelle regnskabsår efter ændringen af ordningen, nedskæringen eller indfrielsen ved at anvende de aktuarmæssige forudsætninger, der blev anvendt til at foretage omvurderingen af den ydelsesbaserede nettopensionsforpligtelse (aktiv) i overensstemmelse med afsnit 99, litra b).
Nettorenter af den ydelsesbaserede nettopensionsforpligtelse (aktiv)
123
En virksomhed skal bestemme nettorenter af den ydelsesbaserede nettopensionsforpligtelse (aktiv) ved at multiplicere den ydelsesbaserede pensionsforpligtelse (aktiv) med den diskonteringssats, der er fastsat i afsnit 83.
123A
Med henblik på at bestemme nettorenter i overensstemmelse med afsnit 123 skal en virksomhed anvende den ydelsesbaserede nettopensionsforpligtelse (aktiv) og diskonteringssatsen ved begyndelsen af regnskabsåret. Hvis en virksomhed imidlertid foretager en omvurdering af den ydelsesbaserede nettopensionsforpligtelse (aktiv) i overensstemmelse med afsnit 99, skal virksomheden bestemme nettorenter for den resterende del af regnskabsåret efter ændringen af ordningen, nedskæringen eller indfrielsen ved hjælp af:
a)
den ydelsesbaserede nettopensionsforpligtelse (aktiv) fastsat i overensstemmelse med afsnit 99, litra b) og
b)
den diskonteringssats, der anvendes til at foretage en omvurdering af den ydelsesbaserede nettopensionsforpligtelse (aktiv) i overensstemmelse med afsnit 99, litra b).
Ved anvendelse af afsnit 123A skal virksomheden også tage hensyn til ændringer i den ydelsesbaserede nettopensionsforpligtelse (aktiv) i perioden som følge af bidrag eller udbetaling af ydelser.
124
Nettorenter af den ydelsesbaserede nettopensionsforpligtelse (aktiv) kan betragtes som bestående af renteindtægter fra ordningens aktiver, renteomkostninger på den ydelsesbaserede pensionsforpligtelse og renter på virkningen af aktivets loft, der er nævnt i afsnit 64.
125
Renteindtægter på ordningens aktiver er et element af afkastet på ordningens aktiver og bestemmes ved at multiplicere dagsværdien af ordningens aktiver med den diskonteringssats, der er fastsat i afsnit 123A. En virksomhed skal bestemme dagsværdien af ordningens aktiver ved begyndelsen af regnskabsåret. Hvis en virksomhed imidlertid foretager en omvurdering af den ydelsesbaserede nettopensionsforpligtelse (aktiv) i overensstemmelse med afsnit 99, skal den bestemme renteindtægten for den resterende del af det aktuelle regnskabsår efter ændringen af ordningen, nedskæringen eller indfrielsen ved at anvende ordningens aktiver, der blev anvendt til at foretage omvurderingen af den ydelsesbaserede nettopensionsforpligtelse (aktiv) i overensstemmelse med afsnit 99, litra b). Ved anvendelse af afsnit 125 skal virksomheden også tage hensyn til ændringer i ordningens aktiver, der besiddes i regnskabsåret, som følge af bidrag eller udbetaling af ydelser. Forskellen mellem renteindtægter på ordningens aktiver og afkastet af ordningens aktiver er medtaget i omvurderingen af den ydelsesbaserede nettopensionsforpligtelse (aktiv).
126
Renter på virkningen af aktivets loft er en del af den samlede ændring i virkningen af aktivets loft og bestemmes ved at multiplicere virkningen af aktivets loft med den diskonteringssats, der er fastsat i afsnit 123A. En virksomhed skal bestemme virkningen af aktivets loft ved begyndelsen af regnskabsåret. Hvis en virksomhed imidlertid foretager en omvurdering af den ydelsesbaserede nettopensionsforpligtelse (aktiv) i overensstemmelse med afsnit 99, skal den bestemme renten på virkningen af aktivets loft for den resterende del af det aktuelle regnskabsår efter ændringen af ordningen, nedskæringen eller indfrielsen ved at tage højde for enhver ændring i virkningen af aktivets loft, der er fastsat i overensstemmelse med afsnit 101A. Forskellen mellem renten på virkningen af aktivets loft og den samlede ændring i virkningen af aktivets loft er medtaget i omvurderingen af den ydelsesbaserede nettopensionsforpligtelse (aktiv).
Omvurderinger af den ydelsesbaserede nettopensionsforpligtelse (aktiv)
127
Omvurderinger af den ydelsesbaserede nettopensionsforpligtelse (aktiv) omfatter:
a)
aktuarmæssige gevinster og tab (jf. afsnit 128 og 129)
b)
afkast af ordningens aktiver (jf. afsnit 130), bortset fra de beløb, der indgår i nettorenter af den ydelsesbaserede nettopensionsforpligtelse (aktiv) (jf. afsnit 125), og
c)
enhver ændring i virkningen af aktivets loft, bortset fra de beløb, der indgår i nettorenter på den ydelsesbaserede nettopensionsforpligtelse (aktiv) (jf. afsnit 126).
128
Aktuarmæssige gevinster og tab opstår som følge af stigninger eller fald i nutidsværdien af den ydelsesbaserede pensionsforpligtelse som følge af ændringer i aktuarmæssige forudsætninger og erfaringsbaserede justeringer. Årsagerne til aktuarmæssige gevinster og tab kan eksempelvis være:
a)
uventet høj eller lav personaleudskiftning, førtidspension eller dødelighed eller stigninger i lønninger, ydelser (hvis pensionsordningens formelle eller faktiske vilkår foreskriver inflationsdrevne stigninger i ydelser) eller sygesikringsomkostninger,
b)
virkningen af ændringer i antagelserne vedrørende mulighederne for ydelsesbetalinger
c)
virkningen af ændringer i den skønnede fremtidige personaleudskiftning, førtidspension, dødelighed eller stigninger i lønninger, ydelser (hvis pensionsordningens formelle eller faktiske vilkår foreskriver inflationsdrevne stigninger i ydelser) eller sygesikringsomkostninger, og
d)
virkningen af ændringer i diskonteringssatsen.
129
Aktuarmæssige gevinster og tab omfatter ikke ændringer i nutidsværdien af den ydelsesbaserede pensionsforpligtelse som følge af indførelse, ændring, nedskæring eller indfrielse af en ydelsesbaseret pensionsordning eller ændringer af ydelserne i henhold til de ydelsesbaserede pensionsordninger. Sådanne ændringer medfører pensionsomkostninger vedrørende tidligere regnskabsår eller gevinster eller tab på indfrielse.
130
For afkast af ordningens aktiver fratrækker virksomheden de omkostninger til administration af ordningens aktiver, og enhver skat, der skal betales af selve ordningen, bortset fra skat medtaget i de aktuarmæssige forudsætninger, der er anvendt til målingen af den ydelsesbaserede pensionsforpligtelse (afsnit 76). Andre administrationsomkostninger er ikke fratrukket i afkastet af ordningens aktiver.
Præsentation
Modregning
131
Virksomheden må kun modregne en ordnings aktiv i en forpligtelse tilknyttet en anden pensionsordning, når virksomheden:
a)
har en juridisk ret til at anvende en overdækning af en pensionsordning til indfrielse af forpligtelser i en anden pensionsordning og
b)
har til hensigt enten at indfri forpligtelserne netto eller at realisere overdækningen af en pensionsordning og samtidig indfri sin forpligtelse i en anden pensionsordning.
132
Modregningskriterierne svarer til de kriterier, der er opstillet for finansielle instrumenter i IAS 32 
Finansielle instrumenter: Præsentation
.
Sondring mellem omsætningsaktiver og anlægsaktiver og kortfristede forpligtelser og langfristede forpligtelser
133
Nogle virksomheder adskiller omsætningsaktiver og kortfristede forpligtelser fra anlægsaktiver og langfristede forpligtelser. Denne standard indeholder ikke bestemmelser om, hvorvidt virksomheden skal sondre mellem omsætningsaktiver og anlægsaktiver og kortfristede forpligtelser og langfristede forpligtelser hidrørende fra pensionsydelser.
Elementer af den ydelsesbaserede pensionsomkostning
134
Afsnit 120 kræver, at virksomheden indregner pensionsomkostninger og nettorenter på den ydelsesbaserede nettopensionsforpligtelse (aktiv) i resultatet. Denne standard angiver ikke, hvordan virksomheden skal præsentere pensionsomkostninger og nettorenter i forbindelse med den ydelsesbaserede nettopensionsforpligtelse (aktiv). Virksomheden skal præsentere disse elementer i henhold til IAS 1.
Oplysninger
135
Virksomheden skal give oplysninger, der:
a)
forklarer karakteristika for virksomhedens ydelsesbaserede pensionsordninger og dermed forbundne risici (jf. afsnit 139)
b)
identificerer og redegør for beløb i årsregnskabet, som hidrører fra sine ydelsesbaserede pensionsordninger (se afsnit 140-144), og
c)
beskriver, hvordan virksomhedens ydelsesbaserede pensionsordninger kan påvirke den beløbsmæssige størrelse, tidspunkterne for og usikkerheden forbundet med virksomhedens fremtidige pengestrømme (jf. afsnit 145-147).
136
En virksomhed skal overveje alle følgende forhold for at opfylde målene i afsnit 135:
a)
den detaljeringsgrad, der er nødvendig for at opfylde oplysningskravene
b)
hvor meget vægt, der skal lægges på de enkelte krav
c)
hvor meget samling eller opdeling der skal foretages, og
d)
hvorvidt brugere af årsregnskabet har behov for yderligere oplysninger for at vurdere de kvantitative oplysninger, der afgives.
137
Hvis oplysningerne afgivet i henhold til denne IFRS-standard og andre IFRS-standarder er utilstrækkelige til at opfylde målene i afsnit 135, skal en virksomhed afgive yderligere oplysninger, der er nødvendige for at opfylde disse mål. F.eks. kan en virksomhed præsentere en analyse af nutidsværdien af den ydelsesbaserede pensionsforpligtelse, der opdeler art, karakteristika og risici forbundet med forpligtelsen. I forbindelse med sådanne oplysninger kan der sondres:
a)
mellem beløb som følge af aktive medlemmer, medlemmer med opsat pensionsret samt pensionsmodtagere
b)
mellem sikrede ydelser og påløbne, men ikke sikrede ydelser
c)
mellem betingede ydelser samt beløb, som kan henføres til fremtidige lønforhøjelser, og andre ydelser.
138
En virksomhed skal vurdere, hvorvidt alle eller nogle oplysninger bør opdeles med henblik på at kunne skelne ordninger eller grupper af ordninger fra væsentligt forskellige risici. Eksempelvis kan virksomheden opdele oplysninger vedrørende ordninger, der viser en eller flere af følgende egenskaber:
a)
forskellige geografiske steder
b)
forskellige karakteristika såsom pensionsordninger beregnet ud fra en fast løn og pensionsordninger beregnet ud fra slutlønnen og sygesikringsordninger efter fratrædelse
c)
forskellige reguleringsmiljøer
d)
forskellige regnskabssegmenter
e)
forskellige finansieringsordninger (f.eks. helt uafdækkede, helt eller delvist finansierede).
Karakteristika for ydelsesbaserede pensionsordninger og dermed forbundne risici
139
En virksomhed skal oplyse følgende:
a)
oplysninger om karakteristika ved sine ydelsesbaserede pensionsordninger, herunder:
i)
arten af de ydelser, der indgår i ordningen (eksempelvis ydelsesbaseret pensionsordning beregnet ud fra slutlønnen eller bidragsbaseret ordning med garanti)
ii)
en beskrivelse af de retlige rammer, inden for hvilke ordningen opererer, f.eks. eventuelle mindstekapitalkrav, og enhver virkning af regelsættet på ordningen, f.eks. aktivets loft (jf. afsnit 64)
iii)
en beskrivelse af enhver anden virksomheds ansvar for styring af ordningen, f.eks. ansvar for trustees eller bestyrelsesmedlemmer
b)
en beskrivelse af, hvilke risici pensionsordningen indebærer for virksomheden, hvor der fokuseres på alle usædvanlige, virksomhedsspecifikke eller ordningsspecifikke risici, og af eventuelle væsentlige koncentrationer af risici. Hvis ordningens aktiver eksempelvis hovedsageligt investeres i én kategori af investeringer, f.eks. fast ejendom, kan ordningen udsætte virksomheden for en koncentration af risici, der er relateret til ejendomsmarkedet
c)
en beskrivelse af ordningens ændringer, nedskæringer og indfrielser.
Forklaring af beløb i årsregnskabet
140
Virksomheden skal præsentere en afstemning fra primo- til ultimostatus for hver af følgende, hvor det er relevant:
a)
den ydelsesbaserede nettopensionsforpligtelse (aktiv) med separate afstemninger for:
i)
ordningens aktiver
ii)
nutidsværdien af den ydelsesbaserede pensionsforpligtelse
iii)
virkningen af aktivets loft
b)
en eventuel godtgørelsesret. En virksomhed skal også beskrive forholdet mellem godtgørelsesretten og den tilknyttede forpligtelse.
141
Hver afstemning, der er anført i afsnit 140, skal vise hver af følgende, hvor det er relevant:
a)
pensionsomkostninger vedrørende det aktuelle regnskabsår
b)
renteindtægter eller -omkostninger
c)
omvurderinger af den ydelsesbaserede nettopensionsforpligtelse (aktiv), som separat viser:
i)
afkastet på ordningens aktiver, bortset fra de beløb, der indgår i renter i litra b)
ii)
aktuarmæssige gevinster og tab fra ændringer i de demografiske forudsætninger (jf. afsnit 76, litra a))
iii)
aktuarmæssige gevinster og tab fra ændringer i de demografiske forudsætninger (jf. afsnit 76. litra b))
iv)
ændringer i virkningen af en begrænsning af et ydelsesbaseret nettopensionsaktiv til aktivets loft, bortset fra de beløb, der indgår i renter i litra b). En virksomhed skal også oplyse, hvordan den fastsatte de maksimale økonomiske fordele, der er tilgængelige, f.eks. om disse fordele ville blive i form af eksportrestitutioner, reduktioner i fremtidige bidrag eller en kombination af begge
d)
pensionsomkostninger vedrørende tidligere regnskabsår og gevinster og tab fra indfrielser. Som tilladt i henhold til afsnit 100 behøver pensionsomkostninger vedrørende tidligere regnskabsår og gevinster og tab fra indfrielser ikke at være adskilt, hvis de optræder sammen
e)
valutaomregning
f)
bidrag til pensionsordningen med særskilt angivelse af de bidrag, som hhv. arbejdsgiveren og deltagerne i en pensionsordning indbetaler til ordningen
g)
betalinger fra ordningen med særskilt angivelse af det beløb, der er betalt i forbindelse med indfrielser
h)
virkningerne af virksomhedssammenslutninger og afhændelser.
142
Virksomheden skal opdele dagsværdien af ordningens aktiver i kategorier, hvor der sondres mellem arten af og risiciene ved disse aktiver, og hvor hver kategori af aktiver underinddeles i dem, der har en officiel markedskurs på et aktivt marked (som defineret i IFRS 13 
Måling til dagsværdi
), og dem, der ikke har. Eksempelvis og i betragtning af oplysningsniveauet i afsnit 136 skal en virksomhed kunne skelne mellem:
a)
likvide beholdninger og tilsvarende likvide midler
b)
egenkapitalinstrumenter (opdelt efter erhvervstype, virksomhedsstørrelse, geografisk tilhørsforhold osv.)
c)
gældsinstrumenter (opdelt efter typen af udsteder, kreditkvalitet, geografisk tilhørsforhold osv.)
d)
fast ejendom (fordelt efter geografisk tilhørsforhold osv.)
e)
afledte finansielle instrumenter (opdelt efter type af underliggende risiko i kontrakten, f.eks. rentekontrakter, valutakontrakter, egenkapitalkontrakter, kreditaftaler, swaps med lang løbetid osv.)
f)
investeringsfonde (opdelt efter type)
g)
værdipapirer med sikkerhed i aktiver og
h)
struktureret gæld.
143
Virksomheden skal oplyse dagsværdien af virksomhedens egne omsættelige finansielle instrumenter, der besiddes som ordningens aktiver, og dagsværdien af ordningens aktiver, der er ejendomme eller andre aktiver, som anvendes af virksomheden.
144
Virksomheden skal oplyse de væsentlige aktuarmæssige forudsætninger, der er anvendt til at opgøre nutidsværdien af den ydelsesbaserede pensionsforpligtelse (jf. afsnit 76). En sådan oplysning skal angives i absolutte tal (eksempelvis en absolut procentsats og ikke kun som en margin mellem forskellige procentsatser eller andre variabler). Når virksomheden præsenterer oplysninger samlet for en gruppering af ordninger, skal den give sådanne oplysninger i form af vægtede gennemsnit eller forholdsvist snævre spænd.
Beløbsmæssig størrelse, tidspunkt og usikkerhed forbundet med fremtidige pengestrømme
145
En virksomhed skal oplyse følgende:
a)
en følsomhedsanalyse for hver væsentlig aktuarmæssig forudsætning (som angivet under afsnit 144) ved regnskabsårets afslutning med angivelse af, hvordan den ydelsesbaserede pensionsforpligtelse ville være blevet påvirket af ændringer i den relevante aktuarmæssige forudsætning, som var rimeligt sandsynlig på det tidspunkt
b)
de metoder og forudsætninger, der er anvendt ved udarbejdelsen af følsomhedsanalyser, der er fastsat i litra a), samt begrænsningerne ved disse metoder
c)
ændringer fra den foregående periode i de metoder og forudsætninger, der er anvendt ved udarbejdelsen af følsomhedsanalyser, og årsagerne til sådanne ændringer.
146
Virksomheden skal give en beskrivelse af eventuelle matchende strategier for aktiv-passiv sammenhæng, der anvendes af ordningen eller virksomheden, herunder anvendelse af annuiteter og andre metoder, såsom swaps med lang løbetid, med henblik på risikostyring.
147
For at give en indikation af virkningen af den ydelsesbaserede pensionsordning på virksomhedens fremtidige pengestrømme skal virksomheden oplyse:
a)
en beskrivelse af eventuelle finansieringsordninger og støttepolitik, der påvirker fremtidige bidrag
b)
de forventede bidrag til ordningen for næste regnskabsår
c)
oplysninger om forfaldsprofil for den ydelsesbaserede pensionsforpligtelse. Dette vil omfatte den vægtede gennemsnitlige varighed af den ydelsesbaserede pensionsforpligtelse og kan omfatte andre oplysninger om fordelingen af timingen af ydelser, f.eks. en løbetidsanalyse af ydelserne.
Pensionsordninger med flere virksomheder
148
Hvis en virksomhed deltager i en ydelsesbaseret pensionsordning med flere virksomheder, skal den oplyse:
a)
en beskrivelse af de finansieringsordninger, herunder den metode, der anvendes til at fastlægge virksomhedens sats for bidrag og ethvert mindstekapitalkrav
b)
en beskrivelse af, i hvilket omfang virksomheden kan pålægges ordningen for andre virksomheders forpligtelser i henhold til vilkår og betingelser for pensionsordning med flere virksomheder
c)
en beskrivelse af en eventuel aftalt fordeling af et underskud eller overskud på:
i)
ordningens afvikling eller
ii)
virksomhedens udtræden af ordningen
d)
hvis virksomheden regnskabsmæssigt behandler ordningen som en bidragsbaseret pensionsordning i overensstemmelse med afsnit 34, skal den oplyse følgende, ud over de oplysninger, der kræves i henhold til litra a)-c), og i stedet for de oplysninger, der kræves i afsnit 139-147:
i)
at pensionsordningen er en ydelsesbaseret pensionsordning
ii)
grunden til, at der ikke er tilstrækkelige oplysninger til rådighed til, at virksomheden er i stand til regnskabsmæssigt at behandle pensionsordningen som en ydelsesbaseret pensionsordning
iii)
de forventede bidrag til ordningen for næste regnskabsår
iv)
oplysninger om eventuelle underskud eller overskud i ordningen, som kan påvirke den beløbsmæssige størrelse af fremtidige bidrag, herunder det anvendte grundlag for opgørelsen af det pågældende underskud og overskud, og eventuelle konsekvenser for virksomheden
v)
en angivelse af graden af deltagelse i virksomheden i ordningen sammenlignet med andre deltagende virksomheder. Eksempler på foranstaltninger, som kan sikre en sådan angivelse, omfatter virksomhedens andel af de samlede bidrag til ordningen eller virksomhedens andel af det samlede antal aktive medarbejdere, pensionerede medarbejdere og tidligere medarbejderes ret til ydelser, hvis disse oplysninger foreligger.
Ydelsesbaserede pensionsordninger, som deler risici mellem forskellige virksomheder under samme bestemmende indflydelse
149
Hvis en virksomhed deltager i en ydelsesbaseret pensionsordning, hvor risikoen deles mellem virksomheder under samme bestemmende indflydelse, skal den oplyse:
a)
den kontrakt eller konkrete politik, ifølge hvilken den ydelsesbaserede nettopensionsomkostning pålægges, eller oplysning om, at en sådan politik ikke foreligger
b)
den politik, som afgør størrelsen af det bidrag, virksomheden skal betale
c)
hvis virksomheden regnskabsmæssigt behandler en allokering af den ydelsesbaserede nettopensionsomkostning som anført i afsnit 41, alle oplysninger vedrørende ordningen som helhed, der kræves i punkt 135-147
d)
hvis virksomheden regnskabsmæssigt behandler det forfaldne bidrag for regnskabsåret som anført i afsnit 41, de oplysninger om ordningen som helhed, der kræves i afsnit 135-137, 139, 142-144 og 147, litra a) og b).
150
De oplysninger, som kræves i afsnit 149, litra c) og d), kan videregives ved krydshenvisning til oplysninger i en anden koncernvirksomheds årsregnskab, hvis:
a)
denne koncernvirksomheds årsregnskab særskilt identificerer og oplyser om de krævede oplysninger om ordningen, og
b)
denne koncernvirksomheds årsregnskab er tilgængeligt for regnskabsbrugere på samme vilkår som virksomhedens årsregnskab og samtidig med eller før virksomhedens årsregnskab.
Oplysningskrav i andre IFRS-standarder
151
Når det kræves af IAS 24, skal virksomheden oplyse følgende:
a)
transaktioner med nærtstående parter vedrørende pensionsordninger og
b)
pensionsydelser til nøglepersoner i ledelsen.
152
Når det kræves af IAS 37, skal virksomheden give oplysning om eventualforpligtelser hidrørende fra pensionsforpligtelser.
ANDRE LANGSIGTEDE PERSONALEYDELSER
153
Andre langsigtede personaleydelser omfatter følgende, hvis de ikke forventes at skulle betales fuldt ud inden tolv måneder efter det regnskabsår, hvor de ansatte har udført de tilknyttede arbejdsydelser:
a)
langfristet betalt fravær, eksempelvis anciennitets- eller sabbatorlov
b)
jubilæums- eller andre anciennitetsydelser
c)
langsigtede invaliditetsydelser
d)
overskudsdeling og bonus og
e)
udskudt honorar.
154
Målingen af andre langsigtede personaleydelser er normalt ikke forbundet med den samme grad af usikkerhed som målingen af pensionsydelser. Denne standard kræver derfor en forenklet metode til den regnskabsmæssige behandling af andre langsigtede personaleydelser. Til forskel fra den krævede regnskabsmæssige behandling af pensionsydelser anerkender denne metode ikke omvurderinger i anden totalindkomst.
Indregning og måling
155
Ved indregning og måling af over- eller underskud i
 andre 
langsigtede personaleydelsesordninger skal virksomheden anvende afsnit 56-98 og 113-115. Virksomheden skal anvende afsnit 116-119 ved indregning og måling af en eventuel godtgørelsesret.
156
For andre langsigtede personaleydelser skal virksomheden indregne følgende nettobeløb i resultatet, medmindre en anden IFRS-standard kræver eller tillader, at disse beløb optages i et aktivs kostpris:
a)
pensionsomkostninger (jf. afsnit 66-112 og afsnit 122A)
b)
nettorenter af den ydelsesbaserede nettopensionsforpligtelse (aktiv) (jf. afsnit 123-126) og
c)
omvurderinger af den ydelsesbaserede nettopensionsforpligtelse (aktiv) (jf. afsnit 127-130).
157
Langsigtede invaliditetsydelser er et eksempel på andre langsigtede personaleydelser. Hvis ydelsesniveauet afhænger af antallet af arbejdsår, opstår der en forpligtelse, når arbejdsydelsen udføres. Målingen af denne forpligtelse afspejler sandsynligheden for, at der vil skulle ske udbetaling samt over hvor lang en tidsperiode, udbetalingen forventes at skulle bibeholdes. Hvis ydelsesniveauet er det samme for alle invaliderede ansatte, uanset hvor mange år de har været ansat, indregnes de forventede omkostninger for sådanne ydelser, når begivenheden, som medfører langvarig invaliditet, opstår.
Oplysninger
158
Selv om denne standard ikke kræver specifikke oplysninger om langsigtede personaleydelser, kan andre IFRS-standarder kræve sådanne oplysninger. Eksempelvis kræver IAS 24 oplysning om personaleydelser til nøglepersoner i ledelsen. IAS 1 kræver oplysning om omkostninger til personaleydelser.
FRATRÆDELSESGODTGØRELSER
159
Denne standard omhandler fratrædelsesgodtgørelser separat fra andre personaleydelser, idet den begivenhed, der medfører en forpligtelse, er ansættelsesforholdets ophør frem for arbejdsydelser. Fratrædelsesgodtgørelser skyldes enten en virksomheds beslutning om at opsige ansættelsesforholdet eller medarbejderens beslutning om at acceptere en virksomheds tilbud om ydelser til gengæld for ophævelsen af beskæftigelsen.
160
Fratrædelsesgodtgørelser omfatter ikke personaleydelser som følge af ansættelsesforholdets ophør på den ansattes anmodning uden en virksomheds tilbud, eller som følge af obligatoriske pensionsalderskrav, fordi disse ydelser er pensionsydelser. Nogle virksomheder giver et lavere ydelsesniveau ved frivillig fratrædelse efter den ansattes eget ønske (reelt en pensionsydelse) end ved ufrivillig fratrædelse efter virksomhedens ønske. Forskellen mellem ydelsen ved ansættelsesforholdets ophør på den ansattes anmodning og en højere ydelse på foranledning af virksomheden er en fratrædelsesgodtgørelse.
161
Formen af personaleydelsen bestemmer ikke, hvorvidt den er leveret til gengæld for en arbejdsydelse eller til gengæld for ansættelsesforholdets ophør. Fratrædelsesgodtgørelser er typisk engangsudbetalinger, men de kan undertiden også omfatte:
a)
forbedring af pensionsydelser, enten indirekte gennem en pensionsordning eller direkte
b)
løn indtil udgangen af en specificeret opsigelsesperiode, hvis den ansatte ikke udfører yderligere arbejdsydelser, som tilfører virksomheden økonomiske fordele.
162
Indikatorer af, at en personaleydelse gives til gengæld for arbejdsydelser, omfatter følgende:
a)
ydelsen er betinget af fremtidige arbejdsydelser (herunder ydelser, der øges, hvis der ydes yderligere arbejdsydelser)
b)
ydelsen ydes i overensstemmelse med vilkårene i en pensionsordning.
163
Nogle fratrædelsesgodtgørelser er fastsat i overensstemmelse med vilkårene for en eksisterende pensionsordning. F.eks. kan de specificeres ved lov, ansættelseskontrakt eller fagforeningsaftale, eller kan være implicitte som følge af arbejdsgiverens tidligere praksis med at give lignende fordele. Et andet eksempel er, hvis en virksomhed fremsætter et tilbud om ydelser i mere end en kort periode, eller hvis der er mere end en kortvarig periode mellem tilbuddet og den forventede dato for ansættelsesforholdets faktiske ophør. I så tilfælde skal virksomheden vurdere, hvorvidt den har etableret en ny pensionsordning, og dermed hvorvidt ydelserne i henhold til denne ordning er fratrædelsesgodtgørelser eller pensionsydelser. Personaleydelser i henhold til en pensionsordning er fratrædelsesgodtgørelser, hvis de begge er resultatet af en virksomheds beslutning om at bringe en medarbejders ansættelsesforhold til ophør og ikke er betinget af fremtidige arbejdsydelser.
164
Visse personaleydelser forfalder uanset årsagen til, at den ansatte forlader virksomheden. Betaling af sådanne ydelser er sikker (under hensyntagen til eventuelle sikringskrav eller minimumskrav til arbejdsydelse), men tidspunktet for deres betaling er usikker. Selv om sådanne ydelser i nogle lande beskrives som fratrædelseserstatninger, er de pensionsydelser frem for fratrædelsesgodtgørelser, og virksomheden behandler dem regnskabsmæssigt som pensionsydelser.
Indregning
165
Virksomheden skal indregne en forpligtelse og omkostninger til fratrædelsesydelser på den førstkommende af følgende datoer:
a)
når virksomheden ikke længere kan tilbagekalde tilbuddet om disse ydelser, og
b)
når virksomheden indregner omkostninger for en omstrukturering, der falder inden for anvendelsesområdet for IAS 37, og som indebærer betaling af fratrædelsesgodtgørelser.
166
For fratrædelsesgodtgørelser, der skal betales som følge af en medarbejders beslutning om at acceptere tilbuddet om ydelser til gengæld for ansættelsesforholdets ophør, er det tidspunkt, hvor en virksomhed ikke længere kan tilbagekalde tilbuddet om fratrædelsesgodtgørelser, det førstkommende af:
a)
tidspunktet for arbejdstagerens accept af tilbuddet og
b)
tidspunktet for, hvornår en begrænsning (f.eks. et juridisk, lovgivningsmæssigt eller kontraktmæssigt krav eller andre restriktioner) vedrørende virksomhedens evne til at tilbagekalde tilbuddet får virkning. Dette ville være, når tilbuddet er fremsat, hvis begrænsningen bestod på tidspunktet for afgivelsen af tilbuddet.
167
For fratrædelsesgodtgørelser, der skal betales som følge af virksomhedens beslutning om at afskedige en ansat, kan virksomheden ikke længere tilbagekalde tilbuddet, når virksomheden har meddelt de berørte arbejdstagere en plan for opsigelsen, der opfylder samtlige af følgende kriterier:
a)
Foranstaltninger, der er nødvendige for at gennemføre planen viser, at det er usandsynligt, at der vil blive foretaget væsentlige ændringer af planen.
b)
Planen identificerer antallet af ansatte, hvis ansættelse ophører, jobklassifikationer eller funktioner og deres placering (men planen behøver ikke at identificere hver enkelt ansat) og den forventede afslutningsdato.
c)
Planen fastlægger fratrædelsesgodtgørelser, som arbejdstagerne vil modtage i tilstrækkelige detaljer, således at arbejdstagerne kan fastslå typen og omfanget af de ydelser, de vil modtage, når deres ansættelsesforhold er bragt til ophør.
168
Når virksomheden indregner fratrædelsesgodtgørelser, må virksomheden eventuelt også tage højde for en ændring eller en nedskæring af andre personaleydelser (jf. afsnit 103).
Måling
169
Virksomheden skal måle fratrædelsesgodtgørelser ved første indregning, og den skal måle og anerkende senere ændringer i overensstemmelse med arten af personaleydelsen under forudsætning af, at hvis fratrædelsesgodtgørelserne er en forbedring af pensionsydelser, skal virksomheden anvende kravene til pensionsydelser. I andre tilfælde gælder det, at:
a)
hvis fratrædelsesgodtgørelser forventes indfriet fuldt ud inden tolv måneder efter det regnskabsår, hvor fratrædelsesgodtgørelsen er indregnet, skal virksomheden anvende kravene til kortsigtede personaleydelser
b)
hvis fratrædelsesgodtgørelserne ikke forventes at blive indfriet fuldt ud inden tolv måneder efter afslutningen af regnskabsåret, skal virksomheden anvende kravene for andre langsigtede personaleydelser.
170
Da fratrædelsesgodtgørelser ikke ydes til gengæld for arbejdsydelser, er afsnit 70-74 vedrørende tildeling af ydelsen i forhold til antallet af arbejdsår ikke relevante.
Eksempel til illustration af afsnit 159-170
Baggrund:
Som følge af en nylig erhvervelse planlægger en virksomhed at lukke en fabrik i ti måneder og på dette tidspunkt at afskedige alle de resterende ansatte på fabrikken. Da virksomheden behøver de ansattes ekspertise på fabrikken for at kunne færdiggøre nogle kontrakter, fremlægger den nedenstående plan for opsigelse.
Hver enkelt ansat, der bliver i virksomheden og udfører arbejdsydelser, indtil fabrikken lukker, modtager et kontant beløb på 30000 CU på fratrædelsesdagen. Ansatte, der forlader virksomheden, inden fabrikken lukker, modtager 10000 CU.
Der er 120 ansatte på fabrikken. På tidspunktet for offentliggørelsen af planen forventer virksomheden, at 20 ansatte vil forlade virksomheden inden lukningen af fabrikken. Derfor forventes de samlede udgående pengestrømme i henhold til planen at udgøre 3200000 CU (dvs. 20 × 10000 CU + 100 × 30000 CU). Som foreskrevet i afsnit 160 skal virksomheden regnskabsmæssigt fordele ydelser til gengæld for ansættelsesforholdets ophør som fratrædelsesgodtgørelser, og den skal regnskabsmæssigt fordele ydelser til gengæld for arbejdsydelser som kortsigtede personaleydelser.
Fratrædelsesgodtgørelser
Den ydelse, der udbetales til gengæld for ansættelsesforholdets ophør, er på 10000 CU. Det er dette beløb, som virksomheden ville skulle betale for at bringe ansættelsesforholdet til ophør, uanset om de ansatte bliver og udfører arbejdsydelser, indtil fabrikken lukker, eller om de forlader virksomheden før lukningen. Selv om de ansatte kan forlade virksomheden, inden fabrikken lukker, er afskedigelsen af alle ansatte et resultat af virksomhedens beslutning om at lukke fabrikken og bringe deres ansættelsesforhold til ophør (dvs., at alle ansatte forlader virksomheden, når fabrikken lukker). Derfor indregner virksomheden en forpligtelse på 1200000 CU (dvs. 120 x 10000 CU) til fratrædelsesgodtgørelser, der ydes i overensstemmelse med personaleydelsesplanen på det førstkommende tidspunkt for, hvornår planen for opsigelse offentliggøres, og for, hvornår virksomheden indregner de omstruktureringsomkostninger, der er forbundet med lukningen af fabrikken.
Ydelser, der udbetales til gengæld for arbejdsydelser
De merydelser, som de ansatte vil modtage, hvis de udfører arbejdsydelser i den fulde ti måneders periode, sker til gengæld for de arbejdsydelser, der udføres i denne periode. Virksomheden behandler dem regnskabsmæssigt som kortsigtede personaleydelser, fordi virksomheden forventer at indfri dem inden tolv måneder efter regnskabsårets afslutning. I dette eksempel er der ikke noget krav om tilbagediskontering, således at en udgift på 200000 CU (dvs. 2000000 CU ÷ 10) er indregnet i den enkelte måned i arbejdsperioden på ti måneder med en tilsvarende forøgelse af forpligtelsens regnskabsmæssige værdi.
Oplysninger
171
Selv om denne standard ikke kræver specifikke oplysninger om fratrædelsesgodtgørelser, kan andre IFRS-standarder kræve oplysninger. Eksempelvis kræver IAS 24 oplysning om personaleydelser til nøglepersoner i ledelsen. IAS 1 kræver oplysning om omkostninger til personaleydelser.
OVERGANG OG IKRAFTTRÆDELSESTIDSPUNKT
172
Virksomheder skal anvende denne standard for regnskabsår, som begynder den 1. januar 2013 eller derefter. Det er tilladt at anvende ændringen før dette tidspunkt. Hvis en virksomhed anvender denne standard for et tidligere regnskabsår, skal den oplyse herom.
173
Virksomheder skal anvende denne standard med tilbagevirkende kraft i overensstemmelse med IAS 8 
Anvendt regnskabspraksis, ændringer i regnskabsmæssige skøn og fejl
, bortset fra at:
a)
en virksomhed ikke skal regulere den regnskabsmæssige værdi af aktiver uden for denne standards anvendelsesområde for ændringer i omkostninger vedrørende personaleydelser, som var medtaget i den regnskabsmæssige værdi før tidspunktet for den oprindelige anvendelse. Tidspunktet for den oprindelige ansøgning er begyndelsen af det første regnskabsår, der præsenteres i det første årsregnskab, hvor virksomheden anvender denne standard
b)
en virksomhed ikke behøver at præsentere sammenligningstal vedrørende de oplysninger, der kræves i afsnit 145 om følsomheden af den ydelsesbaserede pensionsforpligtelse i årsregnskaber for regnskabsår, som begynder før den 1. januar 2014.
174
IFRS 13, udstedt i maj 2011, medførte en ændring af definitionen af dagsværdi i afsnit 8 og af afsnit 113. Virksomheder skal anvende disse ændringer ved anvendelse af IFRS 13.
175
Ydelsesbaserede pensionsordninger: Arbejdstagerbidrag
 (Ændringer af IAS 19), udstedt i november 2013, medførte ændring af afsnit 93-94. En virksomhed skal anvende disse ændringer med tilbagevirkende kraft i overensstemmelse med IAS 8 
Anvendt regnskabspraksis, ændringer i regnskabsmæssige skøn og fejl
 for regnskabsår, der begynder den 1. juli 2014 eller derefter. Det er tilladt at anvende ændringen før dette tidspunkt. Hvis en virksomhed anvender disse ændringer for et tidligere regnskabsår, skal den give oplysning herom.
176
Det årlige forbedringsprojekt vedrørende IFRS-standarder for perioden 2012-2014
, udstedt i september 2014, medførte ændring af afsnit 83 og tilføjelse af afsnit 177. Virksomheder skal anvende denne ændring for regnskabsår, som begynder den 1. januar 2016 eller derefter. Det er tilladt at anvende ændringen før dette tidspunkt. Hvis en virksomhed anvender ændringen på en tidligere regnskabsperiode, skal den oplyse herom.
177
Virksomheder skal anvende ændringen i afsnit 176 fra begyndelsen af det første sammenlignelige regnskabsår, der præsenteres i det første årsregnskab, hvor virksomheden anvender denne ændring. En eventuel første justering som følge af anvendelsen af ændringen indregnes i det overførte resultat ved begyndelsen af det pågældende regnskabsår.
178
IFRS 17, der er udstedt i maj 2017, medførte en ændring af fodnoten til afsnit 8. Virksomheder skal anvende denne ændring ved anvendelse af IFRS 17.
179
Ændring af en ordning, nedskæring eller indfrielse
 (Ændringer til IAS 19), udstedt i februar 2018, medførte tilføjelse af afsnit 101A, 122A og 123A og ændring af afsnit 57, 99, 120, 123, 125, 126 og 156. En virksomhed skal anvende disse ændringer på ændringer af ordningen, nedskæringer eller indfrielser, som indtræffer på eller efter begyndelsen af det første regnskabsår, der begynder den 1. januar 2019 eller derefter. Det er tilladt at anvende ændringen før dette tidspunkt. Hvis en virksomhed anvender disse ændringer tidligere, skal den oplyse herom.
Appendiks A
Anvendelsesvejledning
Dette appendiks er en integreret del af standarden. Det indeholder en beskrivelse af anvendelsen af afsnit 92-93 og har samme gyldighed som de øvrige dele af standarden.
A1
Regnskabskravene for bidrag fra arbejdstagere eller tredjeparter vises i diagrammet nedenfor.
IAS 20
Regnskabsmæssig behandling af offentlige tilskud og oplysning om andre former for offentlig støtte
(
9
)
ANVENDELSESOMRÅDE
1
Denne standard skal anvendes ved den regnskabsmæssige behandling af og oplysning om offentlige tilskud samt ved oplysning om andre former for offentlig støtte.
2
Denne standard omhandler ikke:
a)
de specielle problemer, der opstår i forbindelse med den regnskabsmæssige behandling af offentlige tilskud i årsregnskaber, der afspejler virkningerne af varierende priser, eller i supplerende oplysninger af lignende art
b)
offentlig støtte, som ydes til en virksomhed i form af fordele, der ydes ved opgørelsen af den skattepligtige indkomst eller som opgøres eller begrænses på basis af indkomstskattetilsvar (eksempelvis midlertidige skattefrie perioder, skattemæssige investeringsfradrag, skattemæssige merafskrivninger og reducerede skattesatser)
c)
en offentlig myndigheds medejerskab af virksomheden
d)
offentlige tilskud omfattet af IAS 41 
Landbrug
.
DEFINITIONER
3
Nedenstående udtryk anvendes i denne standard med følgende betydning:
Offentlige myndigheder
 omfatter offentlige myndigheder, offentlige institutioner og tilsvarende lokale, nationale eller internationale myndigheder.
Offentlig støtte
 er en foranstaltning, der træffes af de offentlige myndigheder, med det formål at yde en bestemt økonomisk fordel til én eller flere virksomheder, der opfylder visse kriterier. Offentlig støtte i denne standards betydning omfatter ikke fordele, der kun ydes indirekte gennem foranstaltninger, der berører de almindelige handelsbetingelser, eksempelvis etablering af infrastruktur i udviklingsområder eller indførelse af handelsrestriktioner over for konkurrenter.
Offentlige tilskud
 er støtte, der ydes af en offentlig myndighed i form af overførsel af ressourcer til en virksomhed til gengæld for tidligere eller fremtidig opfyldelse af visse betingelser tilknyttet virksomhedens driftsaktiviteter. Begrebet omfatter ikke de former for offentlig støtte, der ikke med rimelighed kan værdiansættes, samt transaktioner med offentlige myndigheder, som ikke kan adskilles fra virksomhedens normale handelstransaktioner
(
10
)
.
Aktivrelaterede tilskud
 er offentlige tilskud, der ydes på den primære betingelse, at en virksomhed, der er berettiget til at få støtte, skal købe, fremstille eller på anden måde anskaffe anlægsaktiver. Der kan også være fastsat sekundære betingelser, der begrænser arten eller placeringen af aktiverne, eller i hvilke regnskabsår, de skal anskaffes eller besiddes.
Indtægtsrelaterede tilskud
 er offentlige tilskud, der ikke er aktivrelaterede.
Eftergivelseslån
 er lån, som långiveren påtager sig at eftergive på visse forud aftalte betingelser.
Dagsværdien
 er den pris, der kunne opnås ved at sælge et aktiv, eller der skulle betales for at overdrage en forpligtelse i en velordnet transaktion mellem markedsdeltagere på målingstidspunktet. (Jf. IFRS 13 
Måling af dagsværdi
.)
4
Offentlig støtte antager mange former og kan variere både i arten af den støtte, der gives, og i de betingelser, der normalt er knyttet hertil. Formålet med støtten kan være at tilskynde en virksomhed til at slå ind på en kurs, som den normalt ikke ville have valgt uden en sådan støtte.
5
Modtagelsen af offentlig støtte kan være betydningsfuld for udarbejdelsen af en virksomheds årsregnskab af to grunde. For det første skal der, hvis der er blevet overført ressourcer, findes en passende regnskabsmetode til behandling af overførslen. For det andet er det ønskeligt at give en indikation af, i hvilket omfang virksomheden har draget fordel af en sådan støtte i løbet af regnskabsåret. Dette vil medvirke til sammenligneligheden af en virksomheds årsregnskab med årsregnskaber for tidligere regnskabsår samt med årsregnskaber for andre virksomheder.
6
Offentlige tilskud benævnes også nogle gange statstilskud eller subvention.
OFFENTLIGE TILSKUD
7
Offentlige tilskud, herunder ikke-monetære tilskud til dagsværdi, må ikke indregnes, før der er rimelig sikkerhed for:
a)
at virksomheden vil opfylde de betingelser, der er knyttet til tilskuddet, og
b)
at tilskuddet vil blive modtaget.
8
Et offentligt tilskud indregnes ikke, før der er rimelig sikkerhed for, at virksomheden vil opfylde de betingelser, der er knyttet til tilskuddet, samt at tilskuddet vil blive modtaget. Modtagelse af et tilskud er ikke i sig selv et afgørende bevis for, at de til tilskuddet knyttede betingelser er blevet eller vil blive opfyldt.
9
Den form, i hvilken et tilskud modtages, påvirker ikke valget af regnskabsmetode til behandling af tilskuddet. Den regnskabsmæssige behandling af et tilskud er derfor ens, hvad enten det modtages i form af likvide beholdninger eller som reduktion af forpligtelser til en offentlig myndighed.
10
Et eftergivelseslån fra en offentlig myndighed behandles som offentligt tilskud, når der er rimelig sikkerhed for, at virksomheden vil opfylde betingelserne for eftergivelse af lånet.
10A
Fordelen ved et offentligt lån, som ydes til en rentesats, der er under markedsrenten, behandles som et offentligt tilskud. Lånet indregnes og måles i overensstemmelse med IFRS 9 
Finansielle instrumenter
. Fordelen ved den rentesats, der er under markedsrenten, måles som forskellen mellem lånets oprindelige regnskabsmæssige værdi, som beregnes i overensstemmelse med IFRS 9, og det modtagne provenu. Fordelen behandles regnskabsmæssigt i overensstemmelse med denne standard. Virksomheden skal tage hensyn til de betingelser og forpligtelser, der er opfyldt eller skal opfyldes, ved angivelsen af de omkostninger, som fordelen ved lånet skal dække.
11
Når et offentligt tilskud er indregnet, skal enhver dertil knyttet eventualforpligtelse eller ethvert eventualaktiv behandles i overensstemmelse med IAS 37 
Hensatte forpligtelser, eventualforpligtelser og eventualaktiver
.
12
Offentlige tilskud skal indregnes i resultatet på et systematisk grundlag over de regnskabsår, hvor virksomheden indregner de tilknyttede omkostninger, som tilskuddene skal kompensere for, som omkostninger.
13
Der findes to fremgangsmåder for den regnskabsmæssige behandling af offentlige tilskud: kapitalmetoden, hvor tilskuddet indregnes uden for resultatet, og indtægtsmetoden, hvor tilskuddet indregnes i resultatet over et eller flere regnskabsår.
14
Følgende argumenter anføres for anvendelse af kapitalmetoden:
a)
offentlige tilskud er en finansieringskilde og skal behandles som sådan i balancen og ikke indregnes i resultatet til modregning af de omkostningsposter, som tilskuddene finansierer. Fordi tilskuddene ikke forventes tilbagebetalt, skal de indregnes uden for resultatet, og
b)
det er uhensigtsmæssigt at indregne offentlige tilskud i resultatet, fordi de ikke er indtjent, men udgør et tilskud fra en offentlig myndighed uden tilknyttede omkostninger.
15
Følgende argumenter anføres for anvendelse af indtægtsmetoden:
a)
da offentlige tilskud modtages fra en anden kilde end aktionærerne, skal de ikke indregnes direkte på egenkapitalen, men indregnes i resultatet i de relevante regnskabsår
b)
offentlige tilskud er sjældent vederlagsfrie. Virksomheden opnår tilskuddene ved at imødekomme betingelserne forbundet med dem og indfri de forudsete forpligtelser. De skal derfor indregnes i resultatet over de regnskabsår, hvor virksomheden indregner de tilknyttede omkostninger, som tilskuddene skal kompensere for, som omkostninger
c)
da indkomstskat og andre skatter er omkostninger, er det logisk også at indregne offentlige tilskud, der ydes i forlængelse af finanspolitik, i resultatet.
16
Det er et grundlæggende træk ved indtægtsmetoden, at offentlige tilskud skal indregnes i resultatet på en systematisk måde over de regnskabsår, hvor virksomheden indregner de tilknyttede omkostninger, som tilskuddene skal kompensere for, som omkostninger. Indregning af offentlige tilskud i resultatet på basis af modtagne tilskud er ikke i overensstemmelse med periodiseringsprincippet (jf. IAS 1 
Præsentation af årsregnskaber
) og vil derfor kun kunne accepteres, hvis der ikke er andet grundlag for at allokere et tilskud til andre regnskabsår end det, hvori det er modtaget.
17
I de fleste tilfælde kan man umiddelbart fastlægge de regnskabsår, i hvilke omkostninger i forbindelse med offentlige tilskud indregnes af virksomheden. Tilskud modtaget på grundlag af specifikke omkostninger indregnes derfor i resultatet i samme regnskabsår som de tilknyttede omkostninger. Ligeledes bliver tilskud, der vedrører afskrivningsberettigede aktiver, sædvanligvis indregnet i resultatet i de regnskabsår og i det samme forhold, der afskrives på disse aktiver.
18
Tilskud tilknyttet ikke-afskrivningsberettigede aktiver kan også kræve indfrielse af visse forpligtelser og vil derfor blive indregnet i resultatet i de regnskabsår, hvor der har været afholdt omkostninger til indfrielse af forpligtelserne. Eksempelvis kan overdragelsen af en grund betinges af opførelsen af en bygning på stedet, og det kan så være hensigtsmæssigt at indregne tilskuddet i resultatet over bygningens brugstid.
19
Undertiden modtages tilskud som del af en større støtte af finansiel eller finanspolitisk art, hvortil der knytter sig et antal betingelser. I sådanne tilfælde kræves der omhyggelighed ved fastlæggelsen af, hvilke betingelser der giver anledning til omkostninger og som bestemmer den periode, hvor tilskuddet opnås. Det kan her være hensigtsmæssigt at allokere dele af tilskuddet på ét grundlag og andre dele på et andet grundlag.
20
Offentlige tilskud, der ydes som godtgørelse for allerede afholdte omkostninger eller tab eller med det formål at yde øjeblikkelig økonomisk støtte til virksomheden, uden at dette medfører yderligere tilknyttede fremtidige omkostninger, skal indregnes i resultatet i det regnskabsår, hvori tilskuddet tildeles.
21
I stedet for at yde tilskud som tilskyndelse til at påtage sig konkrete omkostninger gives tilskuddet i visse tilfælde med det formål at yde øjeblikkelig økonomisk støtte til en virksomhed. Sådanne tilskud kan være begrænset til en enkelt virksomhed og vil dermed ikke være tilgængelige for en hel gruppe af tilskudsmodtagere. Det kan i sådanne tilfælde være påkrævet at indregne tilskuddet i resultatet i det regnskabsår, hvori virksomheden bliver berettiget til at modtage tilskuddet, ledsaget af oplysninger, der sikrer, at man klart kan vurdere den økonomiske virkning af tilskuddet.
22
Offentlige tilskud kan tildeles en virksomhed som godtgørelse for omkostninger eller tab afholdt i et tidligere regnskabsår. Et sådant tilskud indregnes i resultatet i det regnskabsår, hvori det tildeles, ledsaget af oplysninger, der sikrer, at man klart kan vurdere den økonomiske virkning af tilskuddet.
Ikke-monetære offentlige tilskud
23
Et offentligt tilskud kan ydes i form af overførsel af et ikke-monetært aktiv, eksempelvis arealer eller andre ressourcer, til brug for virksomheden. I disse tilfælde er det almindeligt at vurdere det ikke-monetære aktivs dagsværdi og behandle både tilskuddet og aktivet regnskabsmæssigt til denne dagsværdi. En anden metode, der undertiden anvendes, består i at indregne både aktiv og tilskud til en nominel værdi.
Præsentation af tilskud tilknyttet aktiver
24
Offentlige tilskud tilknyttet aktiver, herunder ikke-monetære tilskud til dagsværdi, skal præsenteres i balancen enten som en periodeafgrænsningspost eller ved at fratrække tilskuddet i aktivets regnskabsmæssige værdi.
25
Der er to acceptable alternative metoder til præsentation af offentlige tilskud (eller relevante dele heraf) tilknyttet aktiver i årsregnskabet.
26
Ifølge den ene metode behandles tilskuddet som en periodeafgrænsningspost, der indregnes i resultatet på en systematisk måde over aktivets brugstid.
27
Ifølge den anden metode fratrækkes tilskuddet ved beregningen af aktivets regnskabsmæssige værdi. Tilskuddet indregnes herved i resultatet over et afskrivningsberettiget aktivs brugstid i form af en reduceret afskrivning.
28
Anskaffelse af aktiver og modtagelse af dertil knyttede tilskud kan forårsage betydelige bevægelser i en virksomheds pengestrømme. Af denne grund samt for at vise bruttoinvesteringen i aktiver, gives ofte oplysning om sådanne bevægelser som separate poster i pengestrømsopgørelsen, uanset om tilskuddet fratrækkes det tilknyttede aktiv ved præsentationen i balancen.
Præsentation af tilskud tilknyttet indtægter
29
Tilskud tilknyttet indtægter præsenteres som en del af resultatet, enten separat eller under en generel overskrift som eksempelvis "Anden indtægt". Alternativt kan tilskuddene fratrækkes ved indregning af de dertil knyttede omkostninger.
29A
[Ophævet]
30
Tilhængere af førstnævnte metode hævder, at det er uhensigtsmæssigt at modregne indtægter og omkostninger, og at adskillelsen af tilskud fra omkostninger muliggør sammenligningen med andre omkostninger, der ikke berøres af et tilskud. Til støtte for den anden metode hævdes det, at virksomheden sandsynligvis ikke ville have afholdt omkostningerne, hvis tilskuddet ikke havde været tilgængeligt, og præsentationen af omkostningerne uden modregning af støtten derfor vil være vildledende.
31
Begge metoder anses for acceptable ved præsentationen af tilskud tilknyttet indkomst. Det kan være nødvendigt at give oplysning om tilskuddet for at opnå en korrekt forståelse af årsregnskabet. Det er almindeligvis hensigtsmæssigt at give oplysning om tilskuddenes virkning på alle indtægts- og omkostningsposter, der kræves oplyst separat.
Tilbagebetaling af offentlige tilskud
32
Tilbagebetaling af offentlige tilskud skal behandles regnskabsmæssigt som en ændring i et regnskabsmæssigt skøn (jf. IAS 8 
Anvendt regnskabspraksis, ændringer i regnskabsmæssige skøn og fejl).
 Tilbagebetaling af et tilskud tilknyttet indkomst skal først modregnes i ikke-amortiserede periodeafgrænsningsposter, der er indregnet i forbindelse med tilskuddet. I den udstrækning, tilbagebetalingen overstiger en sådan periodeafgrænsningspost, eller der ikke er nogen periodeafgrænsningspost, indregnes tilbagebetalingen straks i resultatet. Tilbagebetalingen af et tilskud tilknyttet et aktiv skal indregnes ved forøgelse af aktivets regnskabsmæssige værdi eller ved reduktion af periodeafgrænsningsposten med det beløb, der skal tilbagebetales. De samlede yderligere afskrivninger, der ville være indregnet i resultatet til dato, hvis virksomheden ikke havde modtaget tilskuddet, indregnes straks i resultatet.
33
Omstændigheder, der medfører tilbagebetaling af et tilskud tilknyttet et aktiv, kan kræve en overvejelse om mulig værdiforringelse af aktivets nye regnskabsmæssige værdi.
OFFENTLIG STØTTE
34
Definitionen på offentlige tilskud i afsnit 3 omfatter ikke visse former for offentlig støtte, som ikke med rimelighed kan værdiansættes samt transaktioner med en offentlig myndighed, som ikke kan adskilles fra virksomhedens normale handelstransaktioner.
35
Eksempler på støtte, som ikke med rimelighed kan værdiansættes, er vederlagsfri teknisk eller marketing-rådgivning samt garantistillelse. Et eksempel på støtte, som ikke kan adskilles fra virksomhedens normale handelstransaktioner, er en offentlig indkøbspolitik, der sikrer en del af virksomhedens salg. Tilstedeværelsen af fordelen kan være ubestridt, men et eventuelt forsøg på at adskille handelsaktiviteterne fra offentlig støtte kan meget vel være vilkårligt.
36
De i ovenstående eksempler nævnte fordele kan være af en sådan betydning, at det er nødvendigt at give oplysning om støttens art, omfang og varighed for at sikre, at årsregnskabet ikke bliver vildledende.
37
[Ophævet]
38
I denne standard omfatter offentlig støtte ikke etablering af infrastruktur ved forbedring af det almindelige transport- og kommunikationsnet og etablering af forbedrede faciliteter, eksempelvis overrisling eller vandforsyning, som vedvarende stilles til rådighed for hele lokalsamfundet.
OPLYSNINGER
39
Der skal gives følgende oplysninger:
a)
den anvendte regnskabspraksis for offentlige tilskud, herunder hvilken præsentationsform, der anvendes i årsregnskabet
b)
arten og omfanget af de offentlige tilskud, der er indregnet i årsregnskabet, samt angivelse af andre former for offentlig støtte, som virksomheden har draget direkte fordel af, og
c)
uopfyldte forpligtelser og andre eventualposter tilknyttet den indregnede offentlige støtte.
OVERGANGSBESTEMMELSER
40
En virksomhed, der anvender denne standard for første gang, skal:
a)
opfylde de relevante oplysningskrav og
b)
enten:
i)
regulere for ændringen i anvendt regnskabspraksis i sit årsregnskab i overensstemmelse med IAS 8 eller
ii)
alene anvende standardens regnskabsmæssige bestemmelser på tilskud eller dele af tilskud, der tildeles eller skal tilbagebetales efter standardens ikrafttrædelsestidspunkt.
IKRAFTTRÆDELSESTIDSPUNKT
41
Denne standard træder i kraft for årsregnskaber, der dækker regnskabsår, som begynder den 1. januar 1984 eller derefter.
42
IAS 1 (ajourført i 2007) ændrede den terminologi, der anvendes i IFRS-standarderne. Desuden blev afsnit 29A tilføjet. Virksomheder skal anvende disse ændringer på regnskabsår, der begynder den 1. januar 2009 eller derefter. Hvis en virksomhed anvender IAS 1 (ajourført 2007) på en tidligere regnskabsperiode, skal ændringerne anvendes på denne tidligere regnskabsperiode.
43
Afsnit 37 blev ophævet, og afsnit 10A blev tilføjet ved 
Forbedringer af IFRS-standarder
, der udkom i maj 2008. Virksomheder skal anvende disse ændringer fremadrettet på offentlige lån, som modtages i regnskabsår, der begynder 1. januar 2009 eller derefter. Det er tilladt at anvende ændringen før dette tidspunkt. Hvis en virksomhed anvender ændringerne på en tidligere regnskabsperiode, skal den oplyse herom.
44
[Ophævet]
45
IFRS 13, der blev udstedt i maj 2011, medførte en ændring af definitionen af dagsværdi i afsnit 3. Virksomheder skal anvende denne ændring ved anvendelse af IFRS 13.
46
Præsentation af posterne indregnet i anden totalindkomst
 (ændringer til IAS 1), der blev udstedt i juni 2011, medførte ændring af afsnit 29 og ophævelse af afsnit 29 A. Virksomheder skal anvende disse ændringer ved anvendelse af IAS 1 som ændret i juni 2011.
47
[Ophævet]
48
IFRS 9, der blev udstedt i juli 2014, medførte en ændring af afsnit 10A samt ophævelse af afsnit 44 og 47. Virksomheder skal anvende disse ændringer ved anvendelse af IFRS 9.
IAS 21
Valutaomregning
FORMÅL
1
En virksomhed kan udøve sine aktiviteter i udlandet på to måder. Den kan foretage transaktioner i fremmed valuta, eller den kan have udenlandske virksomheder. Derudover kan en virksomhed præsentere sit årsregnskab i en fremmed valuta. Formålet med denne standard er at foreskrive, hvordan transaktioner i fremmed valuta samt udenlandske virksomheders årsregnskaber indregnes i en virksomheds årsregnskab, og hvordan årsregnskaber omregnes til en præsentationsvaluta.
2
De væsentligste problemstillinger er, hvilken eller hvilke valutakurs(er) der skal anvendes, samt hvordan valutaomregningen præsenteres i årsregnskabet.
ANVENDELSESOMRÅDE
3
Standarden finder anvendelse på
 
(
11
)
:
a)
regnskabsmæssig behandling af transaktioner og mellemværender i fremmed valuta, bortset fra transaktioner og mellemværender vedrørende afledte finansielle instrumenter, som er omfattet af IFRS 9 
Finansielle instrumenter
b)
omregning af resultater og finansiel stilling for udenlandske virksomheder, som er medtaget i virksomhedens årsregnskab ved konsolidering, eller efter den indre værdis metode, og
c)
omregning af en virksomheds resultater og finansielle stilling til en præsentationsvaluta.
4
IFRS 9 finder anvendelse på en række afledte instrumenter i fremmed valuta, og disse ligger således uden for denne standards anvendelsesområde. De afledte instrumenter i fremmed valuta, som ikke er omfattet af IFRS 9 (eksempelvis visse afledte instrumenter i fremmed valuta, som er indbygget i andre kontrakter), ligger imidlertid inden for denne standards anvendelsesområde. Denne standard finder desuden anvendelse, når en virksomhed omregner beløb tilknyttet afledte finansielle instrumenter fra den funktionelle valuta til præsentationsvalutaen.
5
Denne standard finder ikke anvendelse på regnskabsmæssig sikring af poster i fremmed valuta, herunder sikring af en nettoinvestering i en udenlandsk virksomhed. IFRS 9 finder anvendelse på regnskabsmæssig sikring.
6
Denne standard finder anvendelse på præsentation af virksomheders årsregnskaber i en fremmed valuta og opstiller krav om, at sådanne årsregnskaber skal angives som værende i overensstemmelse med de internationale regnskabsstandarder (IFRS-standarder). Hvad angår omregning af økonomiske informationer til en fremmed valuta, som ikke opfylder disse krav, angiver denne standard, hvilke oplysninger, der kræves.
7
Denne standard finder ikke anvendelse på præsentation i en pengestrømsopgørelse af pengestrømme hidrørende fra transaktioner i en fremmed valuta eller på omregning af pengestrømme i en udenlandsk virksomhed (jf. IAS 7 
Pengestrømsopgørelsen
).
DEFINITIONER
8
Nedenstående udtryk anvendes i denne
 standard 
med følgende betydning:
Regnskabsårets afslutningskurs
 er spotkursen mellem to valutaer ved regnskabsårets afslutning.
Valutakursforskel
 er den forskel, der opstår som følge af omregning af et givent antal valutaenheder til en anden valuta til forskellige valutakurser.
Valutakurs
 er omvekslingsforholdet mellem to valutaer.
Dagsværdien
 er den pris, der kunne opnås ved at sælge et aktiv, eller der skulle betales for at overdrage en forpligtelse i en velordnet transaktion mellem markedsdeltagere på målingstidspunktet. (Jf. IFRS 13 
Måling af dagsværdi
.)
Fremmed valuta
 er en anden valuta end virksomhedens funktionelle valuta.
En 
udenlandsk virksomhed
 er en virksomhed, som er tilknyttet den regnskabsaflæggende virksomhed som dattervirksomhed, associeret virksomhed, gennem en fælles ordning eller som filial, og hvis aktiviteter er beliggende eller udøves i et andet land eller en anden valuta end den regnskabsaflæggende virksomheds.
Funktionel valuta
 er valutaen inden for de primære økonomiske rammer, hvor virksomheden har sine aktiviteter.
En 
koncern
 er en modervirksomhed og alle dens dattervirksomheder.
Monetære poster
 er valutaenheder, der besiddes, og aktiver og forpligtelser, der modtages eller betales med et antal valutaenheder, der enten er fast eller kan opgøres.
Nettoinvestering i en udenlandsk virksomhed
 er den regnskabsaflæggende virksomheds kapitalandel i den pågældende virksomheds nettoaktiver.
Præsentationsvaluta
 er den valuta, årsregnskabet præsenteres i.
Spotkurs
 er valutakursen ved øjeblikkelig levering.
Uddybning af definitionerne
Funktionel valuta
9
De primære økonomiske rammer, hvor virksomheden har sine aktiviteter, er normalt der, hvor virksomheden primært frembringer og anvender likvider. En virksomhed skal tage følgende faktorer i betragtning i sit valg af funktionel valuta:
a)
den valuta:
i)
der har den væsentligste indvirkning på salgspriser for varer og tjenesteydelser (hvilket ofte vil være den valuta, som salgspriser for varer og tjenesteydelser angives og betales i), og
ii)
som findes i det land, hvis markedskræfter og lovgivning har størst betydning for salgspriserne for varer og tjenesteydelser
b)
den valuta, der har den væsentligste indvirkning på løn, materialer og andre omkostninger forbundet med levering af varer og tjenesteydelser (hvilket ofte vil være den valuta, sådanne omkostninger angives og betales i).
10
Følgende faktorer kan desuden være en indikation af en virksomheds funktionelle valuta:
a)
den valuta, som midler fra finansieringsaktiviteter (dvs. udstedelse af gælds- eller egenkapitalinstrumenter) frembringes i
b)
den valuta, som indbetalinger fra driftsaktiviteter normalt medtages i.
11
Følgende yderligere faktorer skal tages i betragtning ved valget af den udenlandske virksomheds funktionelle valuta og beslutningen om hvorvidt den funktionelle valuta skal være den samme som den regnskabsaflæggende virksomheds funktionelle valuta (den regnskabsaflæggende virksomhed er i denne sammenhæng den virksomhed, som har den udenlandske virksomhed som dattervirksomhed, filial eller associeret virksomhed, eller som indgår i en fælles ordning med den udenlandske virksomhed):
a)
hvorvidt den udenlandske virksomheds aktiviteter udøves som en forlængelse af den regnskabsaflæggende virksomheds aktiviteter frem for at blive udøvet med en væsentlig grad af uafhængighed. Et eksempel på førstnævnte kan være en situation, hvor den udenlandske virksomhed udelukkende sælger varer importeret fra den regnskabsaflæggende virksomhed og betaler salgsavancen til den regnskabsaflæggende virksomhed. Et eksempel på sidstnævnte kan være en situation, hvor virksomheden i al væsentlighed akkumulerer likvider og andre monetære poster, afholder omkostninger, frembringer indtægter og optager lån i den lokale valuta
b)
hvorvidt transaktioner med den regnskabsaflæggende virksomhed udgør en stor eller lille del af den udenlandske virksomheds aktiviteter
c)
hvorvidt pengestrømme fra den udenlandske virksomheds aktiviteter direkte påvirker pengestrømmene i den regnskabsaflæggende virksomhed og er umiddelbart tilgængelige som betaling til den regnskabsaflæggende virksomhed
d)
hvorvidt pengestrømme fra den udenlandske virksomheds aktiviteter er tilstrækkelige til at afdrage eksisterende og forventelige gældsforpligtelser, uden at der skal stilles midler til rådighed fra den regnskabsaflæggende virksomhed.
12
Når det på baggrund af en kombination af de ovenfor anførte indikatorer stadig ikke klart fremgår, hvilken funktionel valuta der skal vælges, skal der på baggrund af ledelsens vurdering vælges den funktionelle valuta, som giver det mest retvisende billede af den økonomiske virkning af underliggende transaktioner, begivenheder og forhold. Når denne fremgangsmåde anvendes, skal ledelsen lægge vægt på de væsentligste indikatorer i afsnit 9, inden den tager indikatorerne i afsnit 10 og 11 i betragtning, som har til formål yderligere at understøtte valget af virksomhedens funktionelle valuta.
13
En virksomheds funktionelle valuta skal afspejle de underliggende transaktioner, begivenheder og forhold, som er relevante for virksomheden. Derfor skal der efter valg af funktionel valuta ikke foretages ændringer i denne, medmindre der sker en ændring i disse underliggende transaktioner, begivenheder eller forhold.
14
Hvis den funktionelle valuta er en hyperinflationsøkonomis valuta, skal virksomhedens årsregnskab tilpasses i overensstemmelse med IAS 29 
Regnskabsaflæggelse i hyperinflationsøkonomier.
 En virksomhed kan ikke undgå tilpasning i overensstemmelse med IAS 29 ved f.eks. at anvende en anden valuta end den funktionelle valuta, der er valgt i overensstemmelse med denne standard (eksempelvis modervirksomhedens funktionelle valuta) som sin funktionelle valuta.
Nettoinvestering i en udenlandsk virksomhed
15
Virksomheder kan besidde monetære poster, som er tilgodehavende fra eller skyldige til en udenlandsk virksomhed. En post, der hverken er planlagt indfriet eller kan forventes indfriet inden for en overskuelig fremtid, udgør i realiteten en del af virksomhedens nettoinvestering i den udenlandske virksomhed og skal regnskabsmæssigt behandles i overensstemmelse med afsnit 32 og 33. Sådanne monetære poster kan omfatte langfristede tilgodehavender eller lån, men omfatter ikke tilgodehavender fra salg og tjenesteydelser eller leverandørforpligtelser.
15A
Den virksomhed, der besidder monetære poster, som er tilgodehavender hos eller skyldige til en udenlandsk virksomhed som beskrevet i afsnit 15, kan være en dattervirksomhed i koncernen. En virksomhed har for eksempel to dattervirksomheder, A og B. Dattervirksomhed B er en udenlandsk virksomhed. Dattervirksomhed A yder et lån til dattervirksomhed B. Dattervirksomhed A's lån, der er et tilgodehavende hos dattervirksomhed B, ville udgøre en del af virksomhedens nettoinvestering i dattervirksomhed B, hvis lånet hverken er planlagt indfriet eller kan forventes indfriet inden for en overskuelig fremtid. Dette ville også gælde, hvis dattervirksomhed A selv var en udenlandsk virksomhed.
Monetære poster
16
Et monetært aktivs afgørende kendetegn er retten til at modtage (eller en forpligtelse til at overdrage) et antal valutaenheder, der enten er fast eller kan opgøres. Som eksempler herpå kan nævnes: pensioner og andre personaleydelser, som skal betales kontant, hensatte forpligtelser, som skal indfris kontant, leasingforpligtelser og kontant udbytte, som indregnes som en forpligtelse. Ligeledes skal en kontrakt vedrørende modtagelse (eller overdragelse) af et variabelt antal af virksomhedens egne egenkapitalinstrumenter eller et variabelt beløb af aktiver, hvor den dagsværdi, der modtages (eller overdrages), svarer til et antal valutaenheder, der enten er fast eller kan opgøres, anses for en monetær post. Modsat er et ikke-monetært aktivs afgørende kendetegn den manglende ret til at modtage (eller forpligtelse til at overdrage) et antal valutaenheder, der enten er fast eller kan opgøres. Som eksempler herpå kan nævnes: forudbetalte beløb for varer og tjenesteydelser, goodwill, immaterielle aktiver, varebeholdninger, materielle anlægsaktiver, brugsretsaktiver og hensatte forpligtelser, som skal indfris ved overdragelse af et ikke-monetært aktiv.
SAMMENFATNING AF DEN I DENNE STANDARD KRÆVEDE FREMGANGSMÅDE
17
Ved udarbejdelsen af årsregnskaber skal hver virksomhed — hvad enten der er tale om en selvstændig virksomhed, en virksomhed med udenlandske aktiviteter (eksempelvis en modervirksomhed) eller en udenlandsk virksomhed (eksempelvis en dattervirksomhed eller en filial) — vælge en funktionel valuta i overensstemmelse med afsnit 9-14. Virksomheden skal omregne poster i fremmed valuta til den funktionelle valuta og fremlægge virkningen af en sådan omregning i overensstemmelse med afsnit 20-37 og 50.
18
Mange regnskabsaflæggende virksomheder omfatter en række individuelle virksomheder (eksempelvis består en koncern af en modervirksomhed og en eller flere dattervirksomheder). Forskellige typer af virksomheder kan, uanset om de er del af en koncern, have investeringer i associerede virksomheder eller fælles ordninger. De kan også have filialer. Resultaterne og den finansielle stilling for hver enkelt virksomhed, der er omfattet af den regnskabsaflæggende virksomhed, skal omregnes til den valuta, den regnskabsaflæggende virksomhed præsenterer sit årsregnskab i. Denne standard tillader, at en regnskabsaflæggende virksomheds præsentationsvaluta kan være en hvilken som helst valuta (eller flere valutaer). Resultaterne og den finansielle stilling for en enkelt virksomhed, der er omfattet af den regnskabsaflæggende virksomhed, og hvis funktionelle valuta afviger fra præsentationsvalutaen, skal omregnes i overensstemmelse med afsnit 38-50.
19
Denne standard tillader desuden, at en selvstændig virksomhed, som udarbejder årsregnskaber, eller en virksomhed, som udarbejder separate årsregnskaber i overensstemmelse med IAS 27 
Separate årsregnskaber
, præsenterer sit årsregnskab i en hvilken som helst valuta (eller flere valutaer). Hvis virksomhedens præsentationsvaluta afviger fra den funktionelle valuta, skal virksomhedens resultater og finansielle stilling også omregnes til præsentationsvalutaen i overensstemmelse med afsnit 38-50.
PRÆSENTATION AF TRANSAKTIONER I FREMMED VALUTA I DEN FUNKTIONELLE VALUTA
Første indregning
20
En transaktion i fremmed valuta er en transaktion, som finder sted eller skal afregnes i en fremmed valuta, herunder transaktioner, der finder sted, når virksomheden:
a)
køber eller sælger varer eller tjenesteydelser i fremmed valuta
b)
låner eller udlåner midler, hvor de skyldige eller tilgodehavende beløb er i fremmed valuta, eller
c)
på anden måde anskaffer eller afhænder aktiver eller påtager sig eller indfrier forpligtelser i fremmed valuta.
21
En transaktion i fremmed valuta skal på tidspunktet for første indregning i den funktionelle valuta registreres ved omregning af beløbet i fremmed valuta til den på transaktionstidspunktet gældende spotkurs mellem den funktionelle valuta og den fremmede valuta.
22
Transaktionsdagen er den dag, hvor transaktionen for første gang opfylder kriterierne for indregning i overensstemmelse med IFRS-standarderne. Af praktiske grunde anvendes ofte en kurs, der er tilnærmet transaktionsdagens kurs. Eksempelvis kan en gennemsnitlig valutakurs for en uge eller en måned anvendes på alle transaktioner i den pågældende valuta i løbet af denne periode. Dog er anvendelsen af en gennemsnitlig valutakurs for en periode uhensigtsmæssig ved væsentlige valutakursudsving.
Omregning ved afslutning af efterfølgende regnskabsår
23
Ved hver indberetningsperiodes udløb:
a)
monetære poster i fremmed valuta omregnes ved anvendelse af regnskabsårets afslutningskurs
b)
ikke-monetære poster, som måles på grundlag af historisk kostpris i fremmed valuta, omregnes ved anvendelse af transaktionsdagens kurs, og
c)
ikke-monetære poster, som måles til dagsværdi i fremmed valuta, omregnes ved anvendelse af gældende valutakurser på det tidspunkt, hvor dagsværdien blev opgjort.
24
Den regnskabsmæssige værdi af en post opgøres i sammenhæng med andre relevante standarder. Eksempelvis kan materielle anlægsaktiver måles i forhold til dagsværdien eller historisk kostpris i overensstemmelse med IAS 16 
Materielle anlægsaktiver
. Uanset om den regnskabsmæssige værdi opgøres på grundlag af historisk kostpris eller dagsværdi, skal beløb, som er opgjort i fremmed valuta efterfølgende omregnes til den funktionelle valuta i overensstemmelse med denne standard.
25
Den regnskabsmæssige værdi af visse poster opgøres ved at sammenligne to eller flere beløb. Eksempelvis måles den regnskabsmæssige værdi af varebeholdninger til den laveste værdi af kostpris og nettorealiseringsværdi i overensstemmelse med IAS 2 
Varebeholdninger
. Tilsvarende måles den regnskabsmæssige værdi af et aktiv, hvor der er indikation af værdiforringelse, til den laveste værdi af den regnskabsmæssige værdi før mulige tab ved værdiforringelse og genindvindingsværdien i overensstemmelse med IAS 36 
Værdiforringelse af aktiver
. Hvis der er tale om et ikke-monetært aktiv, som måles i fremmed valuta, skal den regnskabsmæssige værdi opgøres ved at sammenligne:
a)
kostprisen eller den regnskabsmæssige værdi, alt efter hvad der er hensigtsmæssigt, omregnet til den på tidspunktet for opgørelsen af beløbet gældende valutakurs (dvs. transaktionsdagens kurs for en post målt på grundlag af historisk kostpris), og
b)
nettorealiseringsværdien eller genindvindingsværdien, alt efter hvad der er hensigtsmæssigt, omregnet til den på tidspunktet for opgørelsen af værdien gældende valutakurs (dvs. regnskabsårets afslutningskurs).
Virkningen af denne sammenligning kan være, at der i den funktionelle valuta bliver indregnet et tab ved værdiforringelse, som ikke ville blive indregnet i den fremmede valuta og omvendt.
26
Når der er flere mulige valutakurser, anvendes den kurs, som de fremtidige pengestrømme, som transaktionen eller mellemværendet repræsenterer, kunne have været afviklet til, hvis disse pengestrømme havde fundet sted på målingstidspunktet. Hvis der midlertidigt ikke kan ske omveksling mellem to valutaer, anvendes den første kurs, som muliggør omveksling efter udløbet af denne midlertidige periode.
Indregning af valutakursforskelle
27
Som beskrevet i afsnit 3, litra a), og afsnit 5, finder IFRS 9 anvendelse på regnskabsmæssig sikring af poster i fremmed valuta. Anvendelse af regnskabsmæssig sikring kræver, at en virksomhed foretager en anden regnskabsmæssig behandling af visse valutakursforskelle, end der kræves i denne standard. Eksempelvis kræver IFRS 9, at valutakursforskelle ved monetære poster, som kan betegnes som sikringsinstrumenter ved sikring af pengestrømme, ved første indregning indregnes i anden totalindkomst, i det omfang sikringen er effektiv.
28
Valutakursforskelle hidrørende fra indfrielsen af monetære poster eller omregning af monetære poster til valutakurser, som afviger fra de valutakurser, der blev anvendt, da posterne første gang blev indregnet i regnskabsåret eller i tidligere årsregnskaber, skal indregnes i resultatet for det regnskabsår, hvor de opstår, med undtagelse af de i afsnit 32 angivne tilfælde.
29
Når monetære poster hidrører fra en transaktion i fremmed valuta, og der er sket en ændring i valutakursen mellem transaktionstidspunktet og afregningstidspunktet, opstår der en valutakursforskel. Når transaktionen afregnes i det regnskabsår, hvor den opstod, indregnes alle valutakursforskelle i dette regnskabsår. Hvis transaktionen imidlertid afregnes i et efterfølgende regnskabsår, lægges ændringen i valutakursen i hvert regnskabsår til grund for opgørelsen af den valutakursforskel, der indregnes i hvert regnskabsår frem til afregningstidspunktet.
30
Hvis en gevinst eller et tab på en ikke-monetær post indregnes i anden totalindkomst, skal hvert valutakurselement forbundet med denne gevinst eller dette tab indregnes i anden totalindkomst. Hvis en gevinst eller et tab på en ikke-monetær post derimod indregnes i resultatet, skal et valutakurselement forbundet med denne gevinst eller dette tab indregnes i resultatet.
31
I andre IFRS-standarder kræves det, at visse gevinster eller tab indregnes i anden totalindkomst. Eksempelvis kræver IAS 16, at visse gevinster eller tab hidrørende fra en omvurdering af materielle anlægsaktiver indregnes i anden totalindkomst. Når et sådant aktiv måles i en fremmed valuta, kræves det i henhold til afsnit 23, litra c), i denne standard, at den omvurderede værdi omregnes til valutakursen på det tidspunkt, hvor værdien blev opgjort, hvorved der opstår en valutakursforskel, som ligeledes indregnes i anden totalindkomst.
32
Valutakursforskelle, som opstår i forbindelse med en monetær post, der udgør en del af en regnskabsaflæggende virksomheds nettoinvestering i en udenlandsk virksomhed (jf. afsnit 15), skal indregnes i resultatet i den regnskabsaflæggende virksomheds separate årsregnskab eller den enkelte udenlandske virksomheds årsregnskab. I årsregnskaber, som både omfatter den udenlandske virksomhed og den regnskabsaflæggende virksomhed (f.eks. et koncernregnskab, hvis den udenlandske virksomhed er en dattervirksomhed), skal sådanne valutakursforskelle første gang indregnes i anden totalindkomst og omklassificeres fra egenkapitalen til resultatet i overensstemmelse med afsnit 48.
33
Hvis en monetær post udgør en del af en regnskabsaflæggende virksomheds nettoinvestering i en udenlandsk virksomhed og er angivet i den regnskabsaflæggende virksomheds funktionelle valuta, opstår der en valutakursforskel i den udenlandske virksomheds årsregnskab i overensstemmelse med afsnit 28. Hvis en sådan post angives i den udenlandske virksomheds funktionelle valuta, opstår der en valutakursforskel i den regnskabsaflæggende virksomheds separate årsregnskab i overensstemmelse med afsnit 28. Hvis en sådan post angives i en anden valuta end både den regnskabsaflæggende virksomheds og den udenlandske virksomheds funktionelle valuta, opstår der en valutakursforskel i den regnskabsaflæggende virksomheds separate årsregnskab og i den udenlandske virksomheds årsregnskab i overensstemmelse med afsnit 28. Sådanne valutakursforskelle indregnes i anden totalindkomst i det årsregnskab, som omfatter både den udenlandske virksomhed og den regnskabsaflæggende virksomhed (dvs. det årsregnskab, hvor den udenlandske virksomhed konsolideres eller behandles regnskabsmæssigt ved brug af den indre værdis metode).
34
Hvis en virksomhed foretager bogføring og registrering i en anden valuta end den funktionelle valuta, skal virksomheden på tidspunktet for udarbejdelsen af årsregnskabet omregne alle beløb til den funktionelle valuta i overensstemmelse med afsnit 20-26. Dette giver samme beløb i den funktionelle valuta, som ville være fremkommet, hvis posterne oprindeligt var blevet registreret i den funktionelle valuta. Eksempelvis omregnes monetære poster til den funktionelle valuta ved anvendelse af regnskabsårets afslutningskurs, og ikke-monetære poster, som måles på grundlag af historisk kostpris, omregnes ved anvendelse af kursen på tidspunktet for den transaktion, der gav anledning til indregningen.
Ændring i funktionel valuta
35
Når den funktionelle valuta i en
 virksomhed 
ændres, skal virksomheden fremadrettet fra tidspunktet for ændringen anvende de omregningsprocedurer, der er gældende for den nye funktionelle valuta.
36
Som nævnt i afsnit 13 skal en virksomheds funktionelle valuta afspejle de underliggende transaktioner, begivenheder og forhold, som er relevante for virksomheden. Derfor kan der, efter valget af funktionel valuta er truffet, kun foretages ændringer i den funktionelle valuta, hvis der sker en ændring i disse underliggende transaktioner, begivenheder og forhold. Eksempelvis kan en ændring i den valuta, der har den væsentligste indvirkning på salgspriser for varer og tjenesteydelser, føre til en ændring i virksomhedens funktionelle valuta.
37
Der foretages fremadrettet regnskabsmæssig behandling af virkningen af en ændring i den funktionelle valuta. Det vil sige, at en virksomhed omregner alle poster til den nye funktionelle valuta ved anvendelse af den på tidspunktet for ændringen gældende valutakurs. De deraf følgende omregnede beløb for ikke-monetære poster behandles til historisk kostpris. Valutakursforskelle, der opstår som følge af omregning af en udenlandsk virksomhed, der tidligere blev indregnet i anden totalindkomst i overensstemmelse med afsnit 32 og afsnit 39, litra c), omklassificeres ikke til resultatet, før virksomheden afhændes.
ANVENDELSE AF EN ANDEN PRÆSENTATIONSVALUTA END DEN FUNKTIONELLE VALUTA
Omregning til præsentationsvalutaen
38
En virksomhed kan præsentere sit årsregnskab i en hvilken som helst valuta (eller flere valutaer). Hvis præsentationsvalutaen afviger fra virksomhedens funktionelle valuta, skal virksomheden omregne sine resultater og sin finansielle stilling til præsentationsvalutaen. Som eksempel kan nævnes, at hvis en koncern omfatter individuelle virksomheder med forskellige funktionelle valutaer, skal resultatet og den finansielle stilling for hver virksomhed angives i en fælles valuta, så der kan udarbejdes et koncernregnskab.
39
Resultaterne og den finansielle stilling for en virksomhed, hvis funktionelle valuta ikke er en hyperinflationsøkonomis valuta, skal omregnes til en anden præsentationsvaluta ved anvendelse af følgende procedurer:
a)
aktiver og forpligtelser i balancen for hvert præsenteret regnskabsår (herunder også sammenligningstal) skal omregnes til kursen på den pågældende dato for regnskabsårets afslutning
b)
indtægter og omkostninger i hver resultatopgørelse og opgørelse af anden totalindkomst (herunder også sammenligningstal) skal omregnes til kurserne på transaktionsdagene, og
c)
alle deraf følgende valutakursforskelle skal indregnes i anden totalindkomst.
40
Af praktiske grunde anvendes der ofte ved omregning af indtægts- og omkostningsposter en tilnærmet valutakurs for transaktionsdagene, eksempelvis en gennemsnitlig valutakurs for perioden. Dog er anvendelsen af en gennemsnitlig valutakurs for en periode uhensigtsmæssig ved væsentlige valutakursudsving.
41
De i afsnit 39c) omtalte valutakursforskelle hidrører fra:
a)
omregning af indtægter og omkostninger til transaktionsdagens kurser og aktiver og forpligtelser til regnskabsårets afslutningskurs
b)
omregning af nettoaktiver primo til en kurs ved regnskabsårets afslutning, som afviger fra kurser fra tidligere regnskabsårsafslutninger.
Disse valutakursforskelle indregnes ikke i resultatet, idet valutakursændringerne ingen eller ringe direkte virkning har på aktuelle og fremtidige pengestrømme fra driften. De akkumulerede valutakursforskelle skal præsenteres som en separat del af egenkapitalen indtil afhændelsen af den udenlandske virksomhed. Når valutakursforskellene vedrører en udenlandsk virksomhed, som er en del af koncernen, men ikke er 100 % ejet, skal akkumulerede valutakursforskelle, som hidrører fra omregning og er tilknyttet minoritetsinteresser, allokeres til og præsenteres som en del af minoritetsinteressen i koncernbalancen.
42
Resultaterne og den finansielle stilling for en virksomhed, hvis funktionelle valuta er en hyperinflationsøkonomis valuta, skal omregnes til en anden præsentationsvaluta ved anvendelse af følgende procedurer:
a)
alle beløb (dvs. aktiver, forpligtelser, egenkapitalposter, indtægter og omkostninger, herunder sammenligningstal) skal omregnes til kursen på datoen for det seneste regnskabsårs afslutning bortset fra, at
b)
når beløb omregnes til en ikke-hyperinflationsøkonomis valuta, skal sammenligningstallene udgøres af de beløb, der blev præsenteret som regnskabsårets aktuelle beløb i årsregnskabet for relevante tidligere regnskabsår (dvs. uden regulering for efterfølgende ændringer i prisniveauet eller efterfølgende valutakursændringer).
43
Når en virksomheds funktionelle valuta er en hyperinflationsøkonomis valuta, skal virksomheden tilpasse sit årsregnskab i overensstemmelse med IAS 29, før virksomheden anvender den omregningsmetode, der er beskrevet i afsnit 42, undtagen for sammenligningstal, som omregnes til en ikke-hyperinflationsøkonomis valuta (jf. afsnit 42b). Når en økonomi ikke længere er hyperinflationær, og virksomheden ophører med at tilpasse sit årsregnskab i overensstemmelse med IAS 29, skal virksomheden som historisk kostpris ved omregning til præsentationsvalutaen anvende beløb, der er tilpasset prisniveauet på tidspunktet for virksomhedens ophør med tilpasning af sit årsregnskab.
Omregning af en udenlandsk virksomhed
44
Ud over afsnit 38-43 finder afsnit 45-47 anvendelse, når en udenlandsk virksomheds resultater og finansielle stilling skal omregnes til en præsentationsvaluta, således at den udenlandske virksomhed kan blive omfattet af den regnskabsaflæggende virksomheds årsregnskab ved konsolidering, eller efter den indre værdis metode.
45
Indarbejdelsen af en udenlandsk virksomheds resultat og finansielle stilling i den regnskabsaflæggende virksomheds resultater og finansielle stilling foretages efter normale konsolideringsprocedurer, såsom eliminering af koncernmellemværender og en dattervirksomheds koncerninterne transaktioner (jf. IFRS 10 
Koncernregnskaber
). Et koncerninternt monetært aktiv (eller en forpligtelse) kan imidlertid ikke, hvad enten den er kortfristet eller langfristet, elimineres i den tilsvarende koncerninterne forpligtelse (eller aktiv), uden at der redegøres for resultaterne af kursudsving i koncernregnskabet. Det skyldes, at den monetære post udgør en forpligtelse til at konvertere en valuta til en anden valuta, og udsætter den regnskabsaflæggende virksomhed for en gevinst eller et tab som følge af kursudsving. I en regnskabsaflæggende virksomheds koncernregnskab skal sådanne valutakursforskelle derfor indregnes i resultatet eller, hvis de opstår som følge af de i afsnit 32 beskrevne omstændigheder, indregnes i anden totalindkomst og akkumuleres i et separat element af egenkapitalen indtil afhændelsen af den udenlandske virksomhed.
46
Når en udenlandsk virksomheds årsregnskab er udarbejdet pr. en anden dato end den regnskabsaflæggende virksomheds årsregnskab, udarbejder den udenlandske virksomhed ofte supplerende beretninger pr. samme dato som den regnskabsaflæggende virksomheds årsregnskab. I modsat fald tillader IFRS 10, at der anvendes en anden dato, forudsat at der ikke er en forskel på mere end tre måneder, og at der foretages reguleringer for virkningerne af eventuelle væsentlige transaktioner eller andre begivenheder, som opstår mellem de forskellige datoer. I sådanne tilfælde omregnes den udenlandske virksomheds aktiver og forpligtelser til den på tidspunktet for afslutningen af regnskabsperioden for den udenlandske virksomhed gældende kurs. Der korrigeres for væsentlige ændringer i valutakurser frem til udgangen af regnskabsperioden i den regnskabsaflæggende virksomhed i overensstemmelse med IFRS 10. Samme fremgangsmåde benyttes ved anvendelse af den indre værdis metode på associerede virksomheder og joint ventures i henhold til IAS 28 (som ændret i 2011).
47
Eventuel goodwill hidrørende fra overtagelsen af en udenlandsk virksomhed og eventuelle reguleringer af aktivers og forpligtelsers regnskabsmæssige værdi til dagsværdi hidrørende fra overtagelsen af den udenlandske virksomhed behandles som aktiver og forpligtelser i den udenlandske virksomhed. De skal således angives i den udenlandske virksomheds funktionelle valuta og omregnes til regnskabsårets afslutningskurs i overensstemmelse med afsnit 39 og 42.
Hel eller delvis afhændelse af en udenlandsk virksomhed
48
Ved afhændelsen af en udenlandsk virksomhed skal akkumulerede valutakursforskelle vedrørende den udenlandske virksomhed, der er indregnet i anden totalindkomst og akkumuleret i et separat egenkapitalelement, omklassificeres fra egenkapitalen til resultatet (som en omklassifikationsregulering), når gevinsten eller tabet ved afhændelsen er indregnet (jf. IAS 1 
Præsentation af årsregnskaber
 (ajourført i 2007)).
48A
Ud over afståelsen af en virksomheds totale kapitalandel i en udenlandsk virksomhed behandles følgende delvise afståelser regnskabsmæssigt som afståelser:
a)
hvis den delvise afståelse omfatter mistet bestemmende indflydelse på en dattervirksomhed, der omfatter en udenlandsk virksomhed, uanset om virksomheden bevarer en ikkebestemmende indflydelse på sin tidligere dattervirksomhed efter den delvise afståelse, og
b)
hvis den bevarede kapitalandel efter den delvise afståelse af en kapitalandel i en fælles ordning eller en delvis afståelse af en kapitalandel i en associeret virksomhed, der omfatter en udenlandsk virksomhed, er et finansielt aktiv, der omfatter en udenlandsk virksomhed.
48B
Ved afhændelse af en dattervirksomhed, der omfatter en udenlandsk virksomhed, skal der ske ophør med indregning af de akkumulerede valutakursforskelle, som vedrører den udenlandske aktivitet, og som er henført til minoritetsinteressen, men uden at foretage omklassifikation til resultatet.
48C
Ved delvis afhændelse af en dattervirksomhed, der omfatter en udenlandsk virksomhed, skal virksomheden igen henføre den forholdsmæssige del af de akkumulerede valutakursforskelle, der er indregnet i anden totalindkomst, til minoritetsinteressen i den udenlandske virksomhed. Ved alle andre delvise afhændelser af en udenlandsk virksomhed skal virksomheden udelukkende foretage omklassifikation til resultatet af den forholdsmæssige del af de akkumulerede valutakursforskelle, der er indregnet i anden totalindkomst.
48D
En delvis afhændelse af en virksomheds andel i en udenlandsk virksomhed er enhver reduktion af virksomhedens ejerandel i en udenlandsk virksomhed, med undtagelse af de reduktioner i afsnit 48A, der regnskabsmæssigt behandles som afhændelser.
49
En virksomhed kan afhænde sin kapitalandel i en udenlandsk virksomhed helt eller delvist gennem salg, likvidation, tilbagebetaling af selskabskapital eller nedlæggelse af hele eller dele af virksomheden. En nedskrivning af en udenlandsk virksomheds regnskabsmæssige værdi udgør ikke en delvis afhændelse, uanset om det sker på grund af egne tab eller en værdiforringelse, som er indregnet af investor. Derfor foretages der ikke omklassifikation af nogen del af kursgevinsten eller -tabet i anden totalindkomst på tidspunktet for nedskrivningen.
SKATTEMÆSSIGE VIRKNINGER AF ALLE VALUTAKURSFORSKELLE
50
Gevinster og tab på transaktioner i fremmed valuta og valutakursforskelle hidrørende fra omregning af en virksomheds (herunder en udenlandsk virksomheds) resultater og finansielle stilling til en anden valuta kan have skattemæssige virkninger. IAS 12 
Indkomstskatter
 finder anvendelse på sådanne skattemæssige virkninger.
OPLYSNINGER
51
I afsnit 53 og 55-57 gælder henvisninger til "funktionel valuta" for koncerners vedkommende modervirksomhedens funktionelle valuta.
52
En virksomhed skal oplyse følgende:
a)
den beløbsmæssige størrelse af valutakursforskelle indregnet i resultatet, undtagen når disse opstår i forbindelse med finansielle instrumenter, som måles til dagsværdi over resultatet i overensstemmelse med IFRS 9, og
b)
nettovalutakursforskelle indregnet i anden totalindkomst og akkumuleret i et separat element af egenkapitalen samt en afstemning af den beløbsmæssige størrelse af sådanne valutakursforskelle ved begyndelsen og slutningen af regnskabsåret.
53
Når præsentationsvalutaen afviger fra den funktionelle valuta, skal dette angives, og den funktionelle valuta skal oplyses sammen med årsagen til, at der anvendes en anden præsentationsvaluta.
54
Hvis der foretages en ændring i den funktionelle valuta enten i den regnskabsaflæggende virksomhed eller i en væsentlig udenlandsk virksomhed, skal dette oplyses sammen med årsagen til denne ændring i den funktionelle valuta.
55
Hvis en virksomhed præsenterer sit årsregnskab i en anden valuta end den funktionelle valuta, skal virksomheden kun angive, at årsregnskabet er i overensstemmelse med IFRS-standarderne, hvis det er i overensstemmelse med alle bestemmelser i IFRS-standarderne, herunder den omregningsmetode, der er angivet i afsnit 39 og 42.
56
En virksomhed præsenterer undertiden sit årsregnskab eller anden økonomisk information i en anden valuta end den funktionelle valuta uden at opfylde kravene i afsnit 55. Som eksempel herpå kan nævnes en virksomhed, som kun omregner udvalgte poster fra sit årsregnskab til en anden valuta. Et andet eksempel er en virksomhed, hvis funktionelle valuta ikke er en hyperinflationsøkonomis valuta, som omregner sit årsregnskab til en anden valuta ved at omregne alle poster til kursen på det seneste regnskabsårs afslutning. Sådanne omregninger er ikke i overensstemmelse med IFRS-standarderne, og der kræves oplysninger som beskrevet i afsnit 57.
57
Hvis en virksomhed præsenterer sit årsregnskab eller anden økonomisk information i en valuta, som afviger fra enten den funktionelle valuta eller præsentationsvalutaen, og kravene i afsnit 55 ikke er opfyldt, skal virksomheden:
a)
klart beskrive oplysningerne som supplerende for at adskille disse oplysninger fra oplysninger, som er i overensstemmelse med IFRS-standarderne
b)
oplyse om, hvilken valuta de supplerende oplysninger er præsenteret i, og
c)
oplyse om virksomhedens funktionelle valuta og den anvendte omregningsmetode ved opgørelsen af de supplerende oplysninger.
IKRAFTTRÆDELSESTIDSPUNKT OG OVERGANG
58
Virksomheder skal anvende denne standard for årsregnskaber, der dækker regnskabsår, som begynder den 1. januar 2005 eller derefter. Der tilskyndes til tidligere anvendelse. Hvis en virksomhed anvender denne standard på regnskabsperioder, som begynder før den 1. januar 2005, skal den oplyse herom.
58A
Nettoinvestering i en udenlandsk virksomhed
 (Ændring til IAS 21), udgivet i december 2005, medførte tilføjelse af afsnit 15A og ændring af afsnit 33. Virksomheder skal anvende disse ændringer på regnskabsår, der begynder den 1. januar 2006 eller derefter. Der tilskyndes til tidligere anvendelse.
59
Virksomheder skal anvende afsnit 47 fremadrettet for alle overtagelser, der har fundet sted efter begyndelsen af det regnskabsår, hvor denne standard anvendes for første gang. Det er tilladt at anvende afsnit 47 med tilbagevirkende kraft for tidligere overtagelser. Ved overtagelse af en udenlandsk virksomhed, som behandles fremadrettet, men som fandt sted før det tidspunkt, hvor denne standard blev anvendt første gang, skal virksomheden ikke tilpasse tidligere regnskabsår og kan derfor, hvor det findes hensigtsmæssigt, behandle reguleringer af goodwill og dagsværdi hidrørende fra overtagelsen som aktiver og forpligtelser i virksomheden frem for aktiver og forpligtelser i den udenlandske virksomhed. Derfor er disse reguleringer af goodwill og dagsværdi enten allerede angivet i virksomhedens funktionelle valuta, eller de er ikke-monetære poster i fremmed valuta, som præsenteres ved anvendelse af valutakursen på overtagelsestidspunktet.
60
Alle andre ændringer, som hidrører fra anvendelsen af denne standard, skal regnskabsmæssigt behandles i overensstemmelse med IAS 8 
Anvendt regnskabspraksis, ændringer i regnskabsmæssige skøn og fejl
.
60A
IAS 1 (ajourført i 2007) ændrede den terminologi, der anvendes i IFRS-standarderne. Desuden blev afsnit 27, 30–33, 37, 39, 41, 45, 48 og 52 ændret. Virksomheder skal anvende disse ændringer på regnskabsår, der begynder den 1. januar 2009 eller derefter. Hvis en virksomhed anvender IAS 1 (ajourført 2007) på en tidligere regnskabsperiode, skal ændringerne anvendes på denne tidligere regnskabsperiode.
60B
IAS 27 (ajourført i 2008) tilføjede afsnit 48A–48D og ændrede afsnit 49. Virksomheder skal anvende disse ændringer fremadrettet for regnskabsår, som begynder den 1. juli 2009 eller derefter. Hvis en virksomhed anvender IAS 27 (ajourført i 2008) i et tidligere regnskabsår, finder ændringerne anvendelse på dette tidligere regnskabsår.
60C
[Ophævet]
60D
Forbedringer af IFRS-standarder
, udstedt i maj 2010, medførte ændring af afsnit 60B. Virksomheder skal anvende denne ændring på regnskabsår, som begynder den 1. juli 2010 eller derefter. Det er tilladt at anvende ændringen før dette tidspunkt.
60E
[Ophævet]
60F
IFRS 10 og IFRS 11 
Fælles ordninger
, der blev udstedt i maj 2011, medførte ændring af afsnit 3, litra b), 8, 11, 18, 19, 33, 44-46 og 48A. Virksomheder skal anvende disse ændringer ved anvendelse af IFRS 10 og IFRS 11.
60G
IFRS 13, udstedt i maj 2011, medførte en ændring af definitionen af dagsværdi i afsnit 8 og af afsnit 23. Virksomheder skal anvende disse ændringer ved anvendelse af IFRS 13.
60H
Præsentation af posterne indregnet i anden totalindkomst
 (ændringer til IAS 1), der blev udstedt i juni 2011, medførte ændring af afsnit 39. Virksomheder skal anvende denne ændring ved anvendelse af IAS 1 som ændret i juni 2011.
60I
[Ophævet]
60J
IFRS 9, der blev udstedt i juli 2014, medførte en ændring af afsnit 3, 4, 5, 27 og 52 samt ophævelse af afsnit 60C, 60E og 60I. Virksomheder skal anvende disse ændringer ved anvendelse af IFRS 9.
60K
IFRS 16 
Leasingkontrakter
, udstedt i januar 2016, medførte ændring af afsnit 16. Virksomheder skal anvende denne ændring ved anvendelse af IFRS 16.
OPHÆVELSE AF ANDRE UDTALELSER
61
Denne standard erstatter IAS 21 
Valutaomregning
 (ajourført 1993).
62
Denne standard erstatter følgende fortolkningsbidrag:
a)
SIC-11 
Valutaomregning — Aktivering af tab som følge af kraftige devalueringer
b)
SIC-19 
Rapporteringsvaluta — Måling og præsentation af årsregnskaber i henhold til IAS 21 og IAS 29
 og
c)
SIC-30 
Rapporteringsvaluta — Omregning fra målingsvaluta til præsentationsvaluta
.
IAS 23
Låneomkostninger
GRUNDPRINCIP
1
Låneomkostninger, som er direkte knyttet til anskaffelsen, opførelsen eller produktionen af et kvalificerende aktiv, er en del af dette aktivs kostpris. Andre låneomkostninger indregnes som omkostning.
ANVENDELSESOMRÅDE
2
En virksomhed skal anvende denne standard på den regnskabsmæssige behandling af låneomkostninger.
3
Denne standard omhandler ikke faktiske eller beregnede omkostninger vedrørende egenkapital, herunder præferencestillet egenkapital, der ikke er klassificeret som en forpligtelse.
4
Det kræves ikke, at virksomheden anvender standarden på låneomkostninger, som er direkte knyttet til anskaffelsen, opførelsen eller produktionen af:
a)
et kvalificerende aktiv, der måles til dagsværdi, eksempelvis et biologisk aktiv, der er omfattet af IAS 41 
Landbrug
, eller
b)
varebeholdninger, som fremstilles eller på anden måde serieproduceres i store mængder.
DEFINITIONER
5
Denne standard anvender nedenstående udtryk med følgende betydning:
Låneomkostninger
 er renter og andre omkostninger, som en virksomhed afholder i forbindelse med lån af finansielle midler.
Et 
kvalificerende aktiv
 er et aktiv, som kræver en væsentlig tidsperiode for at blive klar til dets planlagte anvendelse eller salg.
6
Låneomkostninger kan omfatte:
a)
renteudgifter beregnet ved anvendelse af den effektive rentemetode som beskrevet i IFRS 9
b)
[ophævet]
c)
[ophævet]
d)
renter vedrørende leasingforpligtelser indregnet i overensstemmelse med IFRS 16 
Leasingkontrakter
 og
e)
valutakursforskelle hidrørende fra låntagning i fremmed valuta, i det omfang disse anses som en regulering af renteomkostninger.
7
Afhængigt af omstændighederne kan følgende være kvalificerende aktiver:
a)
varebeholdninger
b)
produktionsanlæg
c)
elværker
d)
immaterielle aktiver
e)
investeringsejendomme
f)
produktionsafgrøder.
Finansielle aktiver og varebeholdninger, der fremstilles eller på anden vis produceres på kort tid, er ikke kvalificerende aktiver. Aktiver, som ved anskaffelsen er klar til deres planlagte anvendelse eller salg, er ikke kvalificerende aktiver.
INDREGNING
8
En virksomhed skal aktivere låneomkostninger, som er direkte knyttet til anskaffelsen, opførelsen eller produktionen af et kvalificerende aktiv, som en del af dette aktivs kostpris. En virksomhed skal indregne andre låneomkostninger i det regnskabsår, de afholdes.
9
Låneomkostninger, som er direkte knyttet til anskaffelsen, opførelsen eller produktionen af et kvalificerende aktiv, medtages i dette aktivs kostpris. Sådanne låneomkostninger aktiveres som en del af aktivets kostpris, når det er sandsynligt, at de vil medføre fremtidige økonomiske fordele for virksomheden, og omkostningerne kan måles pålideligt. Når virksomheden anvender IAS 29 
Regnskabsaflæggelse i hyperinflationsøkonomier
, skal den indregne den andel af låneomkostningerne, som kompenserer for inflation, i det samme regnskabsår i overensstemmelse med afsnit 21 i standarden.
Aktiveringsberettigede låneomkostninger
10
Låneomkostninger, som er direkte knyttet til anskaffelsen, opførelsen eller produktionen af et kvalificerende aktiv, er de låneomkostninger, som ville have været undgået, hvis omkostninger til det kvalificerende aktiv ikke var afholdt. Når virksomheden låner midler specielt med henblik på at anskaffe et bestemt kvalificerende aktiv, kan låneomkostninger direkte knyttet til dette kvalificerende aktiv let identificeres.
11
Det kan være vanskeligt at identificere et direkte forhold mellem et bestemt lån og et kvalificerende aktiv samt bestemme, hvilke lån der kunne have været undgået på anden vis. Sådanne vanskeligheder opstår eksempelvis, når en virksomheds finansieringsaktiviteter koordineres centralt. Vanskeligheder kan ligeledes opstå, når en koncern anvender en række forskellige gældsinstrumenter til at låne midler til forskellige rentesatser og udlåner disse midler på forskellige betingelser til andre virksomheder inden for koncernen. Andre komplikationer kan opstå ved anvendelsen af lån i eller knyttet til fremmed valuta, når koncernen har aktiviteter i højinflationsøkonomier, samt i forbindelse med kursudsving. Som følge heraf er opgørelsen af låneomkostninger, der er direkte knyttet til anskaffelsen af et kvalificerende aktiv, vanskelig, og det er nødvendigt at udøve skøn.
12
I det omfang en virksomhed låner midler specielt med henblik på at anskaffe et kvalificerende aktiv, skal virksomheden opgøre den aktiveringsberettigede andel af låneomkostningerne som de faktisk afholdte låneomkostninger vedrørende denne låntagning i regnskabsåret med fradrag af eventuelle investeringsafkast fra den midlertidige investering af disse lån.
13
Ved finansieringen af et kvalificerende aktiv kan det ske, at en virksomhed låner midler og afholder tilknyttede låneomkostninger, før nogle af eller alle midlerne anvendes til dækning af det kvalificerende aktiv. I sådanne tilfælde investeres midlerne ofte midlertidigt, indtil de anvendes til betaling af det kvalificerende aktiv. Ved opgørelsen af de aktiveringsberettigede låneomkostninger i et regnskabsår trækkes eventuelle investeringsafkast fra sådanne midler fra de afholdte låneomkostninger.
14
I det omfang en virksomhed låner midler generelt og anvender dem med henblik på at anskaffe et kvalificerende aktiv, skal virksomheden opgøre de aktiveringsberettigede låneomkostninger ved anvendelse af en aktiveringssats på dette aktivs omkostninger. Aktiveringssatsen skal være det vejede gennemsnit af de låneomkostninger, som vedrører virksomhedens udestående lån i regnskabsåret. En virksomhed skal imidlertid fra denne beregning udelukke låneomkostninger, som er opstået særligt med henblik på anskaffelse af et kvalificerende aktiv, indtil alle væsentlige aktiviteter, som er nødvendige for at forberede dette aktiv til dets tilsigtede anvendelse eller salg, er færdiggjort. Låneomkostninger, som en virksomhed aktiverer i et regnskabsår, må ikke overstige låneomkostninger afholdt i det samme regnskabsår.
15
I nogle tilfælde er det hensigtsmæssigt at medtage alle modervirksomhedens samt dens dattervirksomheders lån ved beregningen af et vejet gennemsnit af låneomkostninger. I andre tilfælde er det hensigtsmæssigt for hver dattervirksomhed at anvende et vejet gennemsnit af låneomkostninger knyttet til dens egne lån.
Beløb hvormed det kvalificerende aktivs regnskabsmæssige værdi overstiger genindvindingsværdien
16
Når den regnskabsmæssige værdi eller den forventede endelige kostpris for et kvalificerende aktiv overstiger genindvindingsværdien eller nettorealisationsværdien, nedskrives eller afskrives den regnskabsmæssige værdi i overensstemmelse med kravene i andre standarder. I visse tilfælde tilbageføres nedskrivningen eller afskrivningen i overensstemmelse med disse andre standarder.
Påbegyndelse af aktivering
17
En virksomhed skal begynde at aktivere låneomkostningerne som en del af det kvalificerende aktivs kostpris på påbegyndelsesdatoen. Påbegyndelsesdatoen for aktivering er den første dato, hvor virksomheden opfylder alle nedenstående kriterier:
a)
den afholder omkostninger på aktivet,
b)
den afholder låneomkostninger, og
c)
den udfører aktiviteter, som er nødvendige for at forberede aktivet til dets planlagte anvendelse eller salg.
18
Omkostninger til et kvalificerende aktiv omfatter udelukkende de omkostninger, som har medført kontante betalinger, overførsel af andre aktiver eller påtagelsen af rentebærende forpligtelser. Omkostningerne reduceres med eventuelle acontobetalinger og tilskud modtaget i forbindelse med aktivet (jf. IAS 20 
Regnskabsmæssig behandling af offentlige tilskud og oplysning om andre former for offentlig støtte
). Et aktivs gennemsnitlige regnskabsmæssige værdi i et regnskabsår, herunder tidligere aktiverede låneomkostninger, er normalt en rimelig tilnærmelse af de omkostninger, hvorpå aktiveringssatsen er anvendt i regnskabsåret.
19
De aktiviteter, som er nødvendige for at forberede aktivet til dets planlagte anvendelse eller salg, omfatter mere end den fysiske opførelse af aktivet. De omfatter teknisk og administrativt arbejde før påbegyndelsen af den fysiske opførelse, eksempelvis aktiviteter i forbindelse med indhentning af tilladelser før påbegyndelsen af den fysiske opførelse. Dog omfatter sådanne aktiviteter ikke besiddelsen af et aktiv, når der ikke foretages en produktion eller udvikling, som vil ændre aktivets tilstand. Eksempelvis aktiveres låneomkostninger afholdt, mens en grund er under byggemodning, i løbet af det regnskabsår, hvor de til byggemodningen knyttede aktiviteter foretages. Låneomkostninger, som afholdes, mens grunde anskaffet til byggeformål besiddes, uden at der foretages tilknyttede udviklingsaktiviteter, opfylder derimod ikke kriterierne for aktivering.
Midlertidigt ophør af aktivering
20
En virksomhed skal bringe aktiveringen af låneomkostninger midlertidigt til ophør i perioder af længere varighed, hvor den midlertidigt afbryder den aktive udvikling af et kvalificerende aktiv.
21
Virksomheden kan afholde låneomkostninger i løbet af en periode af længere varighed, hvor den midlertidigt har afbrudt de aktiviteter, som er nødvendige for at forberede aktivet til dets planlagte anvendelse eller salg. Sådanne omkostninger vedrører besiddelsen af delvist færdiggjorte aktiver og opfylder ikke kriterierne for aktivering. Dog bringer en virksomhed normalt ikke aktivering af låneomkostninger til midlertidigt ophør i løbet af et regnskabsår, når den udfører væsentligt teknisk eller administrativt arbejde. En virksomhed skal heller ikke bringe aktivering af låneomkostninger til midlertidigt ophør, når en midlertidig forsinkelse er en nødvendig del af processen for at klargøre aktivet til dets planlagte anvendelse eller salg. Eksempelvis fortsættes aktivering i løbet af en periode af længere varighed, hvor høje vandstande forsinker opførelsen af en bro, hvis sådanne høje vandstande er normalt forekommende i byggeperioden i det pågældende geografiske område.
Ophør af aktivering
22
Virksomheder skal bringe aktivering af låneomkostninger til ophør, når praktisk talt alle aktiviteter, som er nødvendige for at forberede aktivet til dets planlagte anvendelse eller salg, er færdiggjort.
23
Aktiver er normalt klar til deres planlagte anvendelse eller salg, når den fysiske opførelse af aktiverne er færdiggjort, selv om rutinemæssigt administrativt arbejde stadig fortsætter. Hvis mindre tilretninger, eksempelvis indretningen af en ejendom efter købers eller brugers specifikationer, er det eneste, der udestår, indikerer dette, at praktisk talt alle aktiviteter er færdiggjort.
24
Når en virksomhed færdiggør opførelsen af et kvalificerende aktiv i flere dele, og hver del kan anvendes, mens opførelsen fortsætter på andre dele, skal virksomheden bringe aktiveringen af låneomkostninger til ophør, når den har færdiggjort alle væsentlige aktiviteter, som er nødvendige for at forberede den pågældende del til dens planlagte anvendelse eller salg.
25
Erhvervskomplekser med adskillige lejemål, som hver kan anvendes separat, er et eksempel på et kvalificerende aktiv, hvor hver del kan anvendes, mens opførelsen fortsætter på andre dele. Et eksempel på et kvalificerende aktiv, som skal færdiggøres, før de enkelte dele kan anvendes, er et industrianlæg, hvor adskillige processer udføres i en bestemt rækkefølge i forskellige dele af anlægget inden for samme lokation, eksempelvis et stålvalseværk.
OPLYSNINGER
26
En virksomhed skal oplyse følgende:
a)
låneomkostninger aktiveret i løbet af regnskabsåret og
b)
den aktiveringssats, der er anvendt ved opgørelsen af aktiveringsberettigede låneomkostninger.
OVERGANGSBESTEMMELSER
27
Når anvendelsen af denne standard udgør en ændring i anvendt regnskabspraksis, skal virksomheden anvende standarden på låneomkostninger vedrørende kvalificerende aktiver, for hvilke påbegyndelsesdatoen for aktivering er ikrafttrædelsestidspunktet eller senere.
28
Dog kan virksomheden angive et hvilket som helst tidspunkt før ikrafttrædelsestidspunktet og anvende standarden på låneomkostninger vedrørende alle kvalificerende aktiver, for hvilke påbegyndelsesdatoen for aktivering falder på dette tidspunkt eller senere.
28A
Det årlige forbedringsprojekt vedrørende IFRS-standarder for perioden 2015-2017
, som blev udstedt i december 2017, medførte ændring af afsnit 14. En virksomhed anvender disse ændringer på de låneomkostninger, der er opstået på eller efter begyndelsen af det regnskabsår, hvor virksomheden anvender disse ændringer for første gang.
IKRAFTTRÆDELSESTIDSPUNKT
29
Virksomheder skal anvende denne standard for regnskabsår, som begynder den 1. januar 2009 eller derefter. Det er tilladt at anvende ændringen før dette tidspunkt. Hvis en virksomhed anvender denne standard fra et tidspunkt før den 1. januar 2009, skal den oplyse herom.
29A
Forbedringer af IFRS-standarder
, udstedt i maj 2008, medførte ændring af afsnit 6. Virksomheder skal anvende denne ændring på regnskabsår, som begynder den 1. januar 2009 eller derefter. Det er tilladt at anvende ændringen før dette tidspunkt. Hvis en virksomhed anvender ændringerne på en tidligere regnskabsperiode, skal den oplyse herom.
29B
IFRS 9, udstedt i juli 2014, medførte ændring af afsnit 6. Virksomheder skal anvende denne ændring ved anvendelse af IFRS 9.
29C
IFRS 16, udstedt i januar 2016, medførte ændring af afsnit 6. Virksomheder skal anvende denne ændring ved anvendelse af IFRS 16.
29D
Det årlige forbedringsprojekt vedrørende IFRS-standarder for perioden 2015-2017
, som blev udstedt i december 2017, medførte ændring af afsnit 14 og tilføjelse af afsnit 28A. Virksomheder skal anvende disse ændringer på regnskabsperioder, som begynder den 1. januar 2019 eller derefter. Det er tilladt at anvende ændringen før dette tidspunkt. Hvis en virksomhed anvender disse ændringer tidligere, skal den oplyse herom.
OPHÆVELSE AF IAS 23 (AJOURFØRT 1993)
30
Denne standard erstatter IAS 23 
Låneomkostninger
, som blev ajourført i 1993.
IAS 24
Oplysning om nærtstående parter
FORMÅL
1
Formålet med denne standard er at sikre, at en virksomheds årsregnskab indeholder de oplysninger, der er nødvendige for at gøre opmærksom på muligheden for, at den finansielle stilling og resultat kan være påvirket af eksistensen af nærtstående parter og af transaktioner og mellemværender, herunder forpligtelser, med disse.
ANVENDELSESOMRÅDE
2
Standarden finder anvendelse på:
a)
identifikation af forhold og transaktioner mellem nærtstående parter
b)
identifikation af mellemværender, herunder forpligtelser, mellem en virksomhed og dens nærtstående parter
c)
identifikation af de tilfælde, hvor der kræves oplysning om forholdene i a) og b), og
d)
beslutning om, hvilke oplysninger der skal gives om disse forhold.
3
I henhold til denne standard skal der oplyses om transaktioner mellem nærtstående parter, transaktioner og tilgodehavender, herunder forpligtelser, i koncernregnskabet og det separate årsregnskab for en modervirksomhed eller investorer med fælles bestemmende indflydelse eller betydelig indflydelse på en virksomhed, der er investeret i, i overensstemmelse med IFRS 10 
Koncernregnskaber
 eller IAS 27 
Separate årsregnskaber
. Denne standard finder også anvendelse på individuelle årsregnskaber.
4
Transaktioner mellem nærtstående parter og mellemværender med andre virksomheder i samme koncern oplyses i virksomhedens årsregnskab. Koncerninterne transaktioner mellem nærtstående parter og mellemværender elimineres, bortset fra transaktioner og mellemværender mellem en investeringsvirksomhed og dens dattervirksomheder, som måles til dagsværdi over resultatet, i koncernregnskabet.
FORMÅLET MED OPLYSNING OM NÆRTSTÅENDE PARTER
5
Forbindelser mellem nærtstående parter er en normal del af erhvervslivet. Eksempelvis udfører virksomheder ofte en del af deres aktiviteter gennem dattervirksomheder, joint ventures og associerede virksomheder. I disse tilfælde kan virksomheden påvirke de økonomiske og driftsmæssige beslutninger i den virksomhed, der er investeret i, gennem bestemmende indflydelse, fælles bestemmende indflydelse eller betydelig indflydelse.
6
En forbindelse mellem nærtstående parter kan påvirke en virksomheds resultat og finansielle stilling. Nærtstående parter kan indgå transaktioner, som ikke-nærtstående parter ikke ville indgå. Eksempelvis vil en virksomhed, der sælger varer til sin modervirksomhed til kostpris, muligvis ikke tilbyde andre kunder samme vilkår. Ligeledes afregnes transaktioner mellem nærtstående parter i nogle tilfælde ikke til samme beløb, som de afregnes til mellem ikke-nærtstående parter.
7
En virksomheds resultat og finansielle stilling kan påvirkes af en forbindelse mellem nærtstående parter, selv om der ikke forekommer transaktioner mellem de nærtstående parter. Selve eksistensen af forholdet kan være tilstrækkeligt til at påvirke virksomhedens transaktioner med andre parter. Eksempelvis kan en dattervirksomhed standse sin samhandel med en handelspartner efter modervirksomhedens overtagelse af en søstervirksomhed, der udfører samme aktivitet som den tidligere samhandelspartner. Alternativt kan en part afstå fra en aktivitet på grund af, at der udøves betydelig indflydelse fra en anden part – eksempelvis kan en dattervirksomhed blive pålagt af sin modervirksomhed at afstå fra at foretage forskning og udvikling.
8
Af disse grunde kan kendskab til transaktioner, mellemværender, herunder forpligtelser, og forbindelser mellem nærtstående parter påvirke regnskabsbrugeres vurdering af en virksomheds aktiviteter, herunder vurdering af de risici og muligheder, virksomheden står over for.
DEFINITIONER
9
Nedenstående udtryk anvendes i denne standard med følgende betydning:
En 
nærtstående part
 er en person eller en virksomhed, der har forbindelse med den virksomhed, som udarbejder dens årsregnskab (i denne standard benævnt den "regnskabsaflæggende virksomhed").
a)
Der består en forbindelse mellem en person eller et nært medlem af den pågældendes familie og en regnskabsaflæggende virksomhed, såfremt denne person:
i)
udøver bestemmende indflydelse eller fælles bestemmende indflydelse på den regnskabsaflæggende virksomhed
ii)
udøver betydelig indflydelse på den regnskabsaflæggende virksomhed eller
iii)
er nøgleperson i den regnskabsaflæggende virksomheds ledelse eller i ledelsen i den regnskabsaflæggende virksomheds modervirksomhed.
b)
En virksomhed og en regnskabsaflæggende virksomhed er nærtstående parter, såfremt en af følgende betingelser er opfyldt:
i)
Virksomheden og den regnskabsaflæggende virksomhed er medlem af samme koncern (hvilket vil sige, at der består en forbindelse mellem hver modervirksomhed, dattervirksomhed eller søstervirksomhed).
ii)
En virksomhed er den anden virksomheds associerede virksomhed eller venturedeltager (eller en associeret virksomhed eller venturedeltager i forhold til en koncern, som den anden virksomhed er medlem af).
iii)
Begge virksomheder er venturedeltagere i forhold til samme tredjepart.
iv)
En virksomhed er venturedeltager i forhold til en tredje virksomhed, og den anden virksomhed er en associeret virksomhed i forhold til den tredje virksomhed.
v)
Virksomheden er en pensionsordning for ansatte i enten den regnskabsaflæggende virksomhed eller en virksomhed, der er en nærtstående part til den regnskabsaflæggende virksomhed. Hvis den regnskabsaflæggende virksomhed selv er en sådan ordning, er de finansierende arbejdsgivere også nærtstående parter til den regnskabsaflæggende virksomhed.
vi)
En i litra a) identificeret person udøver bestemmende indflydelse eller fælles bestemmende indflydelse på virksomheden.
vii)
En i litra a), nr. i), identificeret person udøver betydelig indflydelse på virksomheden eller er nøgleperson i virksomhedens (eller virksomhedens modervirksomheds) ledelse.
viii)
Virksomheden eller ethvert medlem af en koncern, virksomheden er en del af, har nøglepersoner i ledelsen for den regnskabsaflæggende virksomhed eller for den regnskabsaflæggende virksomheds modervirksomhed.
En 
transaktion mellem nærtstående parter
 er en overførsel af ressourcer eller forpligtelser mellem en regnskabsaflæggende virksomhed og en nærtstående part, uanset om der er fastsat en pris herfor.
Nærtstående familiemedlemmer
 er familiemedlemmer, som må forventes at kunne påvirke eller blive påvirket af den pågældende person i deres transaktioner med virksomheden, og omfatter:
a)
den pågældendes børn og ægtefælle eller partner
b)
den pågældendes ægtefælles eller partners børn og
c)
pårørende til den pågældende eller den pågældendes ægtefælle eller partner.
Godtgørelse
 omfatter alle personaleydelser (som defineret i IAS 19 
Personaleydelser
), herunder personaleydelser, som er omfattet af IFRS 2 
Aktiebaseret vederlæggelse
. Personaleydelser er alle former for godtgørelse, som er betalt, skal betales eller er tilvejebragt af eller på vegne af virksomheden til gengæld for tjenester, som er ydet til virksomheden. Dette omfatter også godtgørelse, som er betalt på vegne af virksomhedens modervirksomhed vedrørende virksomheden. Godtgørelse omfatter:
a)
kortsigtede personaleydelser, eksempelvis lønninger og bidrag til social sikring, betalt fravær og sygefravær, overskudsdeling og bonus (forfaldne inden for et år efter regnskabsårets slutning) og ikke-monetære ydelser (eksempelvis sygesikring, tjenestebolig, bil og varer eller tjenesteydelser, som er gratis eller støttede) til nuværende ansatte
b)
pensionsydelser og andre fratrædelsesydelser, livsforsikring og sygesikring efter fratrædelse
c)
andre langsigtede personaleydelser, herunder anciennitets- eller sabbatorlov, jubilæums- eller andre anciennitetsydelser, langsigtede invaliditetsydelser, og overskudsdeling, bonus og udskudte godtgørelser, hvis de ikke er fuldt ud forfaldne inden for et år eller mere fra regnskabsårets slutning
d)
fratrædelsesgodtgørelser og
e)
aktiebaseret vederlæggelse.
Nøglepersoner i ledelsen
 er de personer, der har direkte eller indirekte indflydelse på og ansvar for planlægning og gennemførelse af samt kontrol med aktiviteterne i virksomheden, herunder bestyrelsesmedlemmer (interne eller eksterne) i virksomheden.
Offentlige myndigheder
 omfatter offentlige myndigheder, offentlige institutioner og tilsvarende lokale, nationale eller internationale myndigheder.
En 
offentlig virksomhed
 er en virksomhed, som en offentlig myndighed udøver bestemmende indflydelse, fælles bestemmende indflydelse eller betydelig indflydelse på.
Begreberne "bestemmende indflydelse", "investeringsvirksomhed","fælles bestemmende indflydelse" og "betydelig indflydelse" er defineret i IFRS 10, IFRS 11 
Fælles ordninger
 og IAS 28 
Investeringer i associerede virksomheder og joint ventures
 og anvendes i denne standard med den betydning, der er angivet i disse IFRS-standarder.
10
Når man overvejer de mulige forbindelser mellem nærtstående parter, skal opmærksomheden rettes mod det reelle indhold af forbindelsen og ikke kun den juridiske form.
11
I denne standard er følgende ikke nærtstående parter:
a)
to virksomheder, som blot har fælles direktør eller andre fælles nøglepersoner i ledelsen, eller fordi en nøgleperson i en af virksomhedernes ledelse udøver betydelig indflydelse på den anden virksomhed
b)
to partnere i et joint venture, som blot har fælles bestemmende indflydelse på et joint venture
c)
i)
kapitalformidlere
ii)
fagforeninger
iii)
offentlige værker og
iv)
offentlige institutioner og myndigheder, som ikke udøver bestemmende indflydelse, fælles bestemmende indflydelse eller betydelig indflydelse på den regnskabsaflæggende virksomhed,
alene i medfør af deres normale transaktioner med en virksomhed (selv om de kan påvirke en virksomheds handlefrihed eller deltage i dens beslutningsproces).
d)
en kunde, leverandør, franchisegiver, distributør eller agent, med hvem en virksomhed har en væsentlig handel alene på grund af den økonomiske afhængighed, der følger heraf.
12
I definitionen af en nærtstående part omfatter en associeret virksomhed denne associerede virksomheds datterselskaber, og et joint venture omfatter dette joint ventures datterselskaber. En associeret virksomheds datterselskab og en investor, som udøver betydelig indflydelse på den associerede virksomhed, er eksempelvis nærtstående parter.
OPLYSNINGER
Alle virksomheder
13
Forbindelser mellem en modervirksomhed og dennes dattervirksomheder skal oplyses, uanset om der har været transaktioner mellem dem. En virksomhed skal oplyse navnet på sin modervirksomhed og den øverste part med bestemmende indflydelse, hvis denne er en anden end modervirksomheden. Hvis hverken virksomhedens modervirksomhed eller den øverste part med bestemmende indflydelse fremlægger offentligt tilgængelige koncernregnskaber, skal navnet på den næste overordnede modervirksomhed, der fremlægger offentlige koncernregnskaber, også oplyses.
14
For at regnskabsbrugere kan danne sig et billede af virkningen på en virksomhed af forbindelser mellem nærtstående parter, er det hensigtsmæssigt at give oplysning om eksistensen af forbindelsen mellem de nærtstående parter, når der er tale om bestemmende indflydelse, uanset om der har været transaktioner mellem de nærtstående parter.
15
Kravet om oplysning om forholdet mellem nærtstående parter som mellem en modervirksomhed og dens dattervirksomheder er et supplement til oplysningskravene i IAS 27 og IFRS 12 
Oplysninger om kapitalandele i andre virksomheder
.
16
I afsnit 13 henvises der til den næste overordnede modervirksomhed. Den næste overordnede modervirksomhed er den første modervirksomhed i koncernen over den umiddelbare modervirksomhed, der fremlægger offentligt tilgængelige koncernregnskaber.
17
Virksomheder skal give oplysning om vederlag til nøglepersoner i ledelsen samlet og for hver af nedenstående kategorier:
a)
kortsigtede personaleydelser
b)
pensionsydelser
c)
andre langsigtede ydelser
d)
fratrædelsesgodtgørelser og
e)
aktiebaseret vederlæggelse.
17A
Hvis en virksomhed har nøglepersoner i ledelsen fra en anden virksomhed ("administrationsvirksomheden"), kræves det ikke, at virksomheden anvender kravene i afsnit 17 på den kompensation, som administrationsvirksomheden har betalt eller skal betale til sine arbejdstagere eller medlemmer af direktionen.
18
Hvis en virksomhed har gennemført transaktioner med en nærtstående part i de regnskabsår, som regnskaberne dækker, skal den give oplysning om arten af forbindelsen mellem de nærtstående parter samt om de transaktioner og mellemværender, herunder forpligtelser, som måtte være nødvendige for brugernes forståelse af den eventuelle virkning af forbindelserne mellem nærtstående parter på virksomhedens årsregnskab. Disse oplysningskrav ligger ud over kravene i afsnit 17. Oplysningerne skal som minimum omfatte:
a)
transaktionernes beløbsmæssige størrelse
b)
mellemværendernes, herunder forpligtelsernes, beløbsmæssige størrelse, og:
i)
betingelserne for disse, herunder om de er pantsikrede, samt arten af det vederlag, der skal ydes som indfrielse, og
ii)
beskrivelse af afgivne eller modtagne garantier
c)
hensatte forpligtelser til dubiøse tilgodehavender i forhold til den beløbsmæssige størrelse af mellemværenderne og
d)
den i regnskabsåret indregnede omkostning til forventede tab på tilgodehavender eller dubiøse tilgodehavender fra nærtstående parter.
18A
Virksomhedens udgifter til de tjenesteydelser, som leveres af nøglepersoner i ledelsen fra en separat administrationsvirksomhed, offentliggøres.
19
De oplysninger, der kræves i afsnit 18, skal gives separat for hver af følgende kategorier:
a)
modervirksomheden
b)
virksomheder med fælles bestemmende indflydelse eller betydelig indflydelse på virksomheden
c)
dattervirksomheder
d)
associerede virksomheder
e)
joint ventures med virksomheden som partner i et joint venture
f)
nøglepersoner i virksomhedens eller modervirksomhedens ledelse og
g)
andre nærtstående parter.
20
Klassifikationen af forpligtelser over for og tilgodehavender fra nærtstående parter i forskellige kategorier som krævet i afsnit 19 er en udvidelse af oplysningskravet i IAS 1 
Præsentation af årsregnskaber
 om, at oplysninger skal præsenteres enten i balancen eller i noterne. Kategorierne er udvidet for at give en mere omfattende analyse af mellemværender mellem nærtstående parter og finder anvendelse på transaktioner mellem nærtstående parter.
21
Nedenstående er eksempler på transaktioner, der skal oplyses, hvis de involverer en nærtstående part:
a)
køb eller salg af varer (færdigvarer eller halvfabrikata)
b)
køb eller salg af fast ejendom og andre aktiver
c)
levering eller modtagelse af tjenesteydelser
d)
leasingkontrakter
e)
overførsler af forskning og udvikling
f)
overførsler i henhold til licensaftaler
g)
overførsler i henhold til finansieringsaftaler (herunder lån og kapitalindskud i form af likvide beholdninger eller apportindskud)
h)
garanti- eller sikkerhedsstillelse
i)
forpligtelse til at gøre noget, hvis en bestemt hændelse indtræder eller ikke indtræder i fremtiden, herunder kontrakter til senere opfyldelse 
(
12
)
 (indregnede og ikke-indregnede) og
j)
indfrielse af forpligtelser på vegne af virksomheden eller af virksomheden på vegne af den nærtstående part.
22
En modervirksomheds eller en dattervirksomheds deltagelse i en ydelsesbaseret pensionsordning, hvor risikoen deles mellem koncernvirksomheder, er en transaktion mellem nærtstående parter (jf. afsnit 42 i IAS 19) (som ændret i 2011)).
23
Der skal udelukkende oplyses om, at betingelserne for transaktioner mellem nærtstående parter svarede til betingelserne for transaktioner mellem kvalificerede, villige, indbyrdes uafhængige parter, hvis sådanne betingelser kan dokumenteres.
24
Ensartede poster sammenlægges normalt ved oplysning, medmindre separat oplysning er nødvendig for en forståelse af virkningen af transaktionerne mellem nærtstående parter på virksomhedens årsregnskab.
Offentlige virksomheder
25
En regnskabsaflæggende virksomhed fritages fra kravet om oplysninger som beskrevet i afsnit 18 i forbindelse med transaktioner og tilgodehavender mellem nærtstående parter, herunder forpligtelser, med:
a)
en offentlig myndighed, der har bestemmende indflydelse eller fælles bestemmende indflydelse eller betydelig indflydelse på den regnskabsaflæggende virksomhed, og
b)
en anden virksomhed, der er en nærtstående part, fordi samme offentlige myndighed har bestemmende indflydelse eller fælles bestemmende indflydelse eller betydelig indflydelse på både den regnskabsaflæggende virksomhed og den anden virksomhed.
26
Såfremt en regnskabsaflæggende virksomhed anvender undtagelsen ifølge afsnit 25, skal den oplyse følgende om de i afsnit 25 anførte transaktioner og mellemværender:
a)
navnet på den offentlige myndighed og arten af dennes forbindelse med den regnskabsaflæggende virksomhed (dvs. bestemmende indflydelse, fælles bestemmende indflydelse eller betydelig indflydelse)
b)
følgende oplysninger, der skal være så detaljerede, at brugere af virksomhedens årsregnskab kan få forståelse af virkningen af transaktionerne mellem de nærtstående parter på virksomhedens årsregnskab:
i)
enhver separat, betydelig transaktions art og beløbsmæssige størrelse og
ii)
en kvantitativ eller kvalitativ angivelse af omfanget af andre transaktioner, der samlet, men ikke hver for sig, er betydelige. Transaktionerne omfatter de transaktioner, der er anført i afsnit 21.
27
Den regnskabsaflæggende virksomhed skal, når den vurderer detailniveauet for de oplysninger, der skal afgives i overensstemmelse med kravene i afsnit 26, litra b), overveje tætheden af forbindelsen mellem de nærtstående parter og andre faktorer af relevans for fastlæggelsen af transaktionens væsentlighed i forhold til, om den:
a)
er væsentlig i henseende til størrelse
b)
er gennemført på ikke-kommercielle vilkår
c)
ligger uden for almindelige, daglige forretningstransaktioner, såsom køb og salg af virksomheder
d)
er oplyst til tilsynsmyndigheder
e)
er indberettet til den øverste ledelse
f)
er underlagt aktionærers godkendelse.
IKRAFTTRÆDELSESTIDSPUNKT OG OVERGANG
28
Virksomheder skal anvende denne ændring retrospektivt for regnskabsår, som begynder den 1. januar 2011 eller derefter. Offentlige virksomheder har ret til inden denne dato at anvende enten hele standarden eller den delvise undtagelse i afsnit 25-27. Hvis en virksomhed anvender enten hele standarden eller den delvise undtagelse for regnskabsperioder, som begynder før den 1. januar 2011, skal den oplyse herom.
28A
IFRS 10, IFRS 11 
Fælles ordninger
 og IFRS 12, der blev udstedt i maj 2011, vedrørte ændring af afsnit 3, afsnit 9, afsnit 11, litra b), afsnit 15, afsnit 19, litra b) og e), og afsnit 25. Virksomheder skal anvende disse ændringer ved anvendelse af IFRS 10, IFRS 11 og IFRS 12.
28B
Investeringsvirksomheder
 (ændringer til IFRS 10, IFRS 12 og IAS 27), udstedt i oktober 2012, vedrørte ændring af afsnit 4 og 9. Virksomheder skal anvende disse ændringer på regnskabsår, der begynder den 1. januar 2014 eller derefter. Det er tilladt at anvende 
Investeringsvirksomheder
 tidligere. Hvis en virksomhed anvender disse ændringer tidligere, skal den også samtidigt anvende alle ændringerne i 
Investeringsvirksomheder
.
28C
Det årlige forbedringsprojekt vedrørende IFRS-standarder for perioden 2010-2012
, som blev udstedt i december 2013, medførte ændring af afsnit 9 og tilføjelse af afsnit 17A og 18A. Virksomheder skal anvende denne ændring på regnskabsår, som begynder den 1. juli 2014 eller derefter. Det er tilladt at anvende ændringen før dette tidspunkt. Hvis en virksomhed anvender ændringen på en tidligere regnskabsperiode, skal den oplyse herom.
OPHÆVELSE AF IAS 24 (2003)
29
Denne standard erstatter IAS 24 
Oplysning om nærtstående parter
 (ajourført i 2003).
IAS 26
Regnskabsmæssig behandling og præsentation af fratrædelsesordninger
ANVENDELSESOMRÅDE
1
Denne standard skal anvendes ved den regnskabsmæssige behandling af fratrædelsesordninger, hvor sådanne årsregnskaber udarbejdes.
2
Fratrædelsesordninger betegnes undertiden "pensionsordninger". Denne standard anser en fratrædelsesordning som en selvstændig regnskabsaflæggende enhed, som er separat fra arbejdsgiverne for deltagerne i ordningen. Alle andre standarder finder anvendelse på årsregnskabet for fratrædelsesordninger, i det omfang de ikke er erstattet af denne standard.
3
Denne standard omhandler regnskabsmæssig behandling og præsentation af ordninger over for alle deltagere under ét. Den omhandler ikke oplysning til enkelte deltagere vedrørende disses ret til ydelser.
4
IAS 19 
Personaleydelser
 omhandler opgørelsen af omkostningerne til fratrædelsesydelser i årsregnskabet for arbejdsgivere, som har sådanne ordninger. Denne standard komplementerer således IAS 19.
5
Fratrædelsesordninger kan være bidragsbaserede eller ydelsesbaserede pensionsordninger. Mange kræver etablering af separate fonde, som kan have en separat juridisk identitet, og som kan have en fondsbestyrer, til hvilken bidrag indbetales, og fra hvilken fratrædelsesydelser udbetales. Denne standard finder anvendelse, uanset om der etableres en sådan fond, eller fondsbestyrere udnævnes.
6
Fratrædelsesordninger, der har aktiver investeret hos forsikringsselskaber, er omfattet af de samme regnskabsmæssige bestemmelser og bestemmelser for afdækning, som gælder for de ordninger, der investerer selv. Derfor er disse ordninger også omfattet af denne standard, medmindre aftalen med forsikringsselskabet er indgået i den enkelte deltagers navn eller i en gruppe deltageres navne, og forpligtelserne for fratrædelsesydelserne alene er forsikringsselskabets ansvar.
7
Denne standard omhandler ikke andre former for personaleydelser såsom fratrædelsesgodtgørelse, aftale om udskudt godtgørelse, særydelse ved fratrædelse efter mangeårig ansættelse, specielle ordninger ved førtidspensionering eller ledighed, syge- og socialforsikring eller bonusordninger. Offentlige socialforsikringslignende ordninger er heller ikke omfattet af denne standard.
DEFINITIONER
8
Nedenstående udtryk anvendes i denne standard med følgende betydning:
Fratrædelsesordninger
 er ordninger, ifølge hvilke en virksomhed sikrer de ansatte økonomiske ydelser i forbindelse med eller efter ansættelsens ophør (enten i form af en årlig indtægt eller som et engangsbeløb), når sådanne ydelser eller bidrag hertil kan opgøres eller skønsmæssigt vurderes forud for fratrædelsen på basis af en skriftlig aftales bestemmelser eller virksomhedens praksis.
Bidragsbaserede pensionsordninger
 er fratrædelsesordninger, ifølge hvilke beløbet af fratrædelsesydelserne opgøres ud fra indbetalinger til en fond sammen med fondens investeringsafkast.
Ydelsesbaserede pensionsordninger
 er fratrædelsesordninger, ifølge hvilke beløbet af fratrædelsesydelserne opgøres ud fra en formel, som normalt tager udgangspunkt i medarbejdernes indtjening og/eller anciennitet.
Afdækning ved betaling til en fond
 er en overførsel af aktiver til en enhed (
fonden)
, som er uafhængig af arbejdsgiverens virksomhed, med henblik på at indfri fremtidige forpligtelser i forbindelse med udbetaling af fratrædelsesydelser.
I denne standard er også anvendt nedenstående udtryk:
Deltagere
 er medlemmerne i en fratrædelsesordning og andre, som er berettigede til ydelser fra ordningen.
Nettoaktiver disponible for pensioner m.v.
 er ordningens aktiver fratrukket forpligtelser bortset fra den aktuarmæssige nutidsværdi af lovede fratrædelsesydelser.
Den aktuarmæssige nutidsværdi af lovede fratrædelsesydelser
 er nutidsværdien af de forventede udbetalinger fra en fratrædelsesordning til nuværende eller tidligere ansatte, som er knyttet til den allerede udførte arbejdsydelse.
Sikrede ydelser
 er ydelser, som de ansattes ret til ifølge fratrædelsesordningers bestemmelser ikke er betinget af, om ansættelsen fortsætter.
9
Nogle fratrædelsesordninger bliver finansieret af andre parter end arbejdsgiveren, og denne standard finder også anvendelse på årsregnskabet for sådanne ordninger.
10
De fleste fratrædelsesordninger er baseret på formelle aftaler. Nogle ordninger er uformelle, men har opnået en grad af forpligtelse som resultat af arbejdsgiverens etablerede praksis. Selv om nogle ordninger tillader en arbejdsgiver at begrænse sine forpligtelser i forbindelse med ordningen, er det som regel vanskeligt for en arbejdsgiver at ophæve ordningen, hvis arbejdsgiveren vil beholde sine ansatte. Den samme regnskabsmæssige behandling finder anvendelse for såvel uformelle som formelle ordninger.
11
Mange fratrædelsesordninger foreskriver oprettelse af en separat fond, til hvilken bidragene indbetales, og fra hvilken ydelserne udbetales. Disse fondes aktiver kan være forvaltet af en uafhængig part. I nogle lande kaldes disse uafhængige forvaltere for fondsbestyrere. Udtrykket fondsbestyrer anvendes i denne standard til at beskrive sådanne uafhængige parter, uanset om der er etableret en fond.
12
Fratrædelsesordninger beskrives normalt enten som bidragsbaserede eller ydelsesbaserede pensionsordninger med hver deres specifikke kendetegn. I enkelte tilfælde kan en ordning have kendetegn fra begge slags ordninger. Sådanne blandede ordninger anses i denne standard for at være ydelsesbaserede pensionsordninger.
BIDRAGSBASEREDE PENSIONSORDNINGER
13
Årsregnskabet for en bidragsbaseret pensionsordning skal indeholde en opgørelse over de nettoaktiver, som er disponible for ydelser, og en beskrivelse af politikkerne for afdækning.
14
De fremtidige ydelser til en deltager i en bidragsbaseret pensionsordning opgøres ud fra arbejdsgiverens bidrag og/eller deltagerens bidrag samt fondens driftseffektivitet og investeringsafkast. Arbejdsgiverens forpligtelser er normalt indfriet gennem bidragene til fonden. Aktuarrådgivning er normalt ikke påkrævet, selv om en sådan rådgivning i visse tilfælde anvendes til at skønne de opnåelige fremtidige ydelser baseret på de nuværende bidrag og forskellige beløb for fremtidige bidrag og investeringsafkast.
15
Deltagerne har interesse i ordningens aktiviteter, idet deres fremtidige ydelser direkte påvirkes af disse aktiviteter. Deltagerne er interesserede i at vide, om bidragene er modtaget, og om der udøves tilstrækkelig kontrol for at beskytte de begunstigedes interesser. En arbejdsgiver er interesseret i en effektiv og rimelig drift af ordningen.
16
Formålet med præsentation af en bidragsbaseret pensionsordning er periodisk at give oplysning om ordningen og investeringsafkastet. Dette formål opnås normalt ved at præsentere et årsregnskab, som indeholder følgende:
a)
en beskrivelse af væsentlige aktiviteter i regnskabsåret og virkningen af ændringer til ordningen samt medlemskab og ordningens vilkår
b)
opgørelser, der oplyser om regnskabsårets transaktioner og investeringsafkast og om ordningens finansielle stilling ved regnskabsårets afslutning, og
c)
en beskrivelse af investeringspolitikkerne.
YDELSESBASEREDE PENSIONSORDNINGER
17
Årsregnskabet for en ydelsesbaseret pensionsordning skal indeholde enten:
a)
en opgørelse, som viser:
i)
de nettoaktiver, som er disponible for ydelser
ii)
den aktuarmæssige nutidsværdi af lovede fratrædelsesydelser, opdelt i sikrede og ikke-sikrede personaleydelser, og
iii)
den heraf følgende over- eller underdækning eller
b)
en opgørelse over de nettoaktiver, som er disponible for ydelser, indeholdende enten:
i)
en note, som oplyser om den aktuarmæssige nutidsværdi af lovede fratrædelsesydelser, opdelt i sikrede og ikke-sikrede personaleydelser, eller
ii)
en henvisning til disse oplysninger i en tilhørende aktuarrapport.
Hvis der ikke er udarbejdet en aktuarmæssig vurdering på tidspunktet for årsregnskabet, skal den senest foreliggende vurdering anvendes som grundlag, og der gives oplysning om tidspunktet for vurderingen.
18
Ved anvendelse af afsnit 17 skal den aktuarmæssige nutidsværdi af lovede fratrædelsesydelser baseres på de ydelser, som er lovet i henhold til ordningens betingelser, vedrørende arbejdsydelser udført til dato, ved anvendelse af enten det nuværende lønniveau eller det forventede fremtidige lønniveau med oplysning om den anvendte metode. Virkningen af ændringer i de aktuarmæssige forudsætninger, som har haft en væsentlig virkning på den aktuarmæssige nutidsværdi af lovede fratrædelsesydelser, skal også oplyses.
19
Årsregnskabet skal indeholde oplysning om sammenhængen mellem den aktuarmæssige nutidsværdi af lovede fratrædelsesydelser og de nettoaktiver, som er disponible for ydelser, samt politikkerne for afdækning af lovede ydelser.
20
Betalingen af lovede fratrædelsesydelser fra en ydelsesbaseret pensionsordning afhænger af ordningens finansielle stilling og deltageres evne til at yde fremtidige bidrag til ordningen såvel som ordningens investeringsafkast og driftseffektivitet.
21
En ydelsesbaseret pensionsordning har periodisk behov for rådgivning fra en aktuar for at bestemme ordningens finansielle stilling, gennemgå forudsætningerne og anbefale beløbet for fremtidige bidrag.
22
Formålet med præsentation af en ydelsesbaseret pensionsordning er periodisk at give oplysning om ordningens økonomiske ressourcer og aktiviteter, som er nyttige ved bestemmelsen af forholdet mellem de akkumulerede ressourcer og de fremtidige ydelser. Dette formål opnås normalt ved at præsentere et årsregnskab, som indeholder følgende:
a)
en beskrivelse af væsentlige aktiviteter i regnskabsåret og virkningen af ændringer til ordningen samt medlemskab og ordningens vilkår
b)
opgørelser, der oplyser om regnskabsårets transaktioner og investeringsafkast og om ordningens finansielle stilling ved regnskabsårets afslutning,
c)
aktuarmæssige oplysninger enten som en del af opgørelserne eller som en separat rapport og
d)
en beskrivelse af investeringspolitikkerne.
Den aktuarmæssige nutidsværdi af lovede fratrædelsesydelser
23
Nutidsværdien af de forventede udbetalinger fra en fratrædelsesordning kan beregnes og præsenteres på grundlag af det nuværende lønniveau eller det forventede lønniveau frem til det tidspunkt, hvor deltagerne fratræder.
24
Begrundelser for at vælge det nuværende lønniveau:
a)
den aktuarmæssige nutidsværdi af lovede fratrædelsesydelser, som er det beløb, der aktuelt kan henføres til hver enkelt deltager i ordningen, indeholder færre forudsætninger og kan dermed beregnes mere objektivt end ved at anvende det forventede fremtidige lønniveau
b)
forøgelsen af ydelser, som kan henføres til lønstigninger, bliver en forpligtelse for ordningen på tidspunktet for lønstigningen, og
c)
den beløbsmæssige størrelse af den aktuarmæssige nutidsværdi af lovede fratrædelsesydelser ved anvendelse af det nuværende lønniveau er normalt tættere på det beløb, som skal betales ved opsigelse eller ophævelse af ordningen.
25
Begrundelser for at vælge det forventede fremtidige lønniveau:
a)
økonomiske informationer skal udarbejdes på en going concern-basis, uanset arten af de forudsætninger og skøn, som indgår heri
b)
de endelige ydelser opgøres med udgangspunkt i lønniveauet på eller nær ved fratrædelsestidspunktet, hvorfor lønningerne, bidragsniveau og afkastningsgrad må skønnes, og
c)
hvis virksomheden undlader at indarbejde de forventede fremtidige lønninger, når afdækningen generelt er baseret på forventede fremtidige lønninger, kan dette resultere i oplysning om en tilsyneladende overdækning, selv om ordningen ikke er overdækket eller i oplysning om en tilstrækkelig dækning, når ordningen er underdækket.
26
Den aktuarmæssige nutidsværdi af lovede fratrædelsesydelser baseret på det nuværende lønniveau oplyses i årsregnskabet for ordningen for at indikere forpligtelsen for ydelser optjent på tidspunktet for årsregnskabet. Den aktuarmæssige nutidsværdi af lovede fratrædelsesydelser baseret på det forventede fremtidige lønniveau oplyses for at indikere omfanget af de potentielle forpligtelser på en going concern-basis, idet disse normalt danner grundlag for afdækningen. Ud over at oplyse om den aktuarmæssige nutidsværdi af lovede fratrædelsesydelser, kan det være nødvendigt med en uddybende forklaring for klart at indikere, i hvilken sammenhæng den aktuarmæssige nutidsværdi af lovede fratrædelsesydelser skal læses. En sådan forklaring kan gives i form af oplysninger om tilstrækkeligheden af den planlagte fremtidige afdækning af ordningen, og politik for afdækning baseret på det forventede fremtidige lønniveau. Disse oplysninger kan inkluderes i årsregnskabet eller i aktuarens rapport.
Hyppighed af aktuarmæssige vurderinger
27
I mange lande udarbejdes der ikke aktuarmæssige vurderinger hyppigere end hvert tredje år. Hvis der ikke er udarbejdet en aktuarmæssig vurdering på tidspunktet for årsregnskabet, anvendes den seneste vurdering som grundlag, og der gives oplysninger om tidspunktet for vurderingen.
Årsregnskabets indhold
28
For ydelsesbaserede pensionsordninger præsenteres oplysninger i et af følgende formater, der afspejler forskellig praksis med hensyn til oplysning og præsentation af aktuarmæssige oplysninger:
a)
årsregnskabet indeholder en opgørelse, som viser de nettoaktiver, som er disponible for ydelser, den aktuarmæssige nutidsværdi af lovede fratrædelsesydelser og den heraf følgende over- eller underdækning. Ordningens årsregnskab indeholder også en opgørelse over ændringerne i de nettoaktiver, som er disponible for ydelser, og ændringerne i den aktuarmæssige nutidsværdi af lovede fratrædelsesydelser. Årsregnskabet kan ledsages af en separat rapport fra aktuaren, som bekræfter den aktuarmæssige nutidsværdi af lovede fratrædelsesydelser
b)
årsregnskabet indeholder en opgørelse af de nettoaktiver, som er disponible for ydelser og en opgørelse over ændringerne i disse nettoaktiver. Den aktuarmæssige nutidsværdi af lovede fratrædelsesydelser oplyses i en note til regnskabet. Årsregnskabet kan også ledsages af en rapport fra en aktuar, som bekræfter den aktuarmæssige nutidsværdi af lovede fratrædelsesydelser, og
c)
årsregnskabet indeholder en opgørelse af de nettoaktiver, som er disponible for ydelser, og en opgørelse over ændringerne i disse nettoaktiver, med den aktuarmæssige nutidsværdi af lovede fratrædelsesydelser indeholdt i en separat aktuarrapport.
I hvert format kan årsregnskabet være ledsaget af en beretning fra fondsbestyreren i form af en ledelses- eller bestyrelsesberetning og en beretning om investeringerne.
29
De, der foretrækker de formater, som er beskrevet i afsnit 28, litra a) og b), mener, at kvantificeringen af lovede fratrædelsesydelser og de andre oplysninger, som gives ved disse formater, hjælper brugerne til at vurdere ordningens nuværende status og sandsynligheden for, at ordningens forpligtelser vil blive indfriet. De mener også, at årsregnskabet skal være komplet i sig selv og ikke være afhængigt af supplerende opgørelser. Nogle mener dog, at det format, som er beskrevet i afsnit 28, litra a), kunne give indtryk af, at der eksisterer en forpligtelse, skønt den aktuarmæssige nutidsværdi af lovede fratrædelsesydelser ikke efter deres mening har alle kendetegnene for en forpligtelse.
30
De, der foretrækker det format, som er beskrevet i afsnit 28, litra c), mener, at den aktuarmæssige nutidsværdi af lovede fratrædelsesydelser ikke skal inkluderes i en opgørelse over de nettoaktiver, som er disponible for ydelser, således som det sker i det format, der er beskrevet i afsnit 28, litra a), eller oplyses i en note som i afsnit 28, litra b), da nutidsværdien vil blive sammenlignet direkte med ordningens aktiver, og man ikke nødvendigvis kan foretage en sådan sammenligning. De hævder, at aktuarer ikke nødvendigvis sammenholder den aktuarmæssige nutidsværdi af lovede fratrædelsesydelser med investeringens markedsværdi, men i stedet opgør nutidsværdien af forventede pengestrømme fra investeringerne. Derfor mener de, der foretrækker dette format, at en sådan sammenligning næppe reflekterer aktuarens overordnede vurdering af ordningen, og at den kan blive misforstået. Nogle mener endvidere, at oplysninger om lovede fratrædelsesydelser alene skal indeholdes i en separat aktuarrapport, hvor der kan gives behørig forklaring, uanset om de er kvantificerede eller ej.
31
Denne standard accepterer synspunkterne for at tillade, at oplysningerne om lovede fratrædelsesydelser medtages i en separat aktuarrapport. Den afviser argumenterne mod en kvantificering af den aktuarmæssige nutidsværdi af lovede fratrædelsesydelser. Formaterne, som er beskrevet i afsnit 28, litra a) og b), er derfor acceptable efter denne standard, hvilket også er tilfældet for det i afsnit 28, litra c), beskrevne format, så længe årsregnskabet indeholder henvisning til en vedlagt aktuarrapport, som indeholder den aktuarmæssige nutidsværdi af lovede fratrædelsesydelser.
ALLE ORDNINGER
Værdiansættelse af ordningens aktiver
32
Fratrædelsesordningers investeringer skal indregnes til dagsværdi. For let omsættelige værdipapirer er dagsværdien lig med markedsværdien. I tilfælde, hvor det ikke er muligt at skønne dagsværdien af ordningens investeringer, skal der gives oplysning om årsagen til, at dagsværdien ikke er anvendt.
33
Dagsværdien for let omsættelige værdipapirer er normalt disses markedsværdi, da denne værdi anses for at være den bedste måling af værdipapirerne på regnskabstidspunktet og investeringsafkastet for regnskabsåret. De værdipapirer, som har en fast indløsningsværdi, og som er erhvervet for at matche ordningens forpligtelser, eller specifikke dele af disse, kan indregnes med et beløb, som, baseret på den endelige indløsningsværdi, giver et konstant afkast til udløb. I tilfælde, hvor det ikke er muligt at skønne dagsværdien af ordningens investeringer, eksempelvis fuld ejerskab af en virksomhed, skal der gives oplysning om årsagen til, at dagsværdien ikke er anvendt. I den udstrækning, investeringer indregnes til andet end markedsværdi eller dagsværdi, oplyses dagsværdien normalt også. Aktiver, som anvendes til driften af fonden, skal regnskabsmæssigt behandles i overensstemmelse med de relevante standarder.
Oplysninger
34
Årsregnskabet for en fratrædelsesordning, hvad enten det er en ydelsesbaseret eller en bidragsbaseret pensionsordning, skal også indeholde følgende oplysninger:
a)
en opgørelse over ændringerne i de nettoaktiver, som er disponible for ydelser
b)
væsentlige informationer om anvendt regnskabspraksis og
c)
en beskrivelse af ordningen og virkningen af ændringer af ordningen i regnskabsåret.
35
Årsregnskaber, som præsenteres for fratrædelsesordninger, kan indeholde følgende, hvor det er relevant:
a)
en opgørelse over de nettoaktiver, som er disponible for ydelser, med oplysning om:
i)
aktiver ved regnskabsårets afslutning, passende klassificeret
ii)
værdiansættelsesprincipper for aktiverne
iii)
oplysning om hver enkelt investering, som enten overstiger 5 % af de nettoaktiver, som er disponible for ydelser eller 5 % af hver gruppe eller type af værdipapirer
iv)
detaljerede oplysninger om investeringer i arbejdsgiverens virksomhed og
v)
forpligtelser ud over den aktuarmæssige nutidsværdi af lovede fratrædelsesydelser
b)
en opgørelse over ændringerne i de nettoaktiver, som er disponible for ydelser, med oplysning om følgende:
i)
bidrag fra arbejdsgiver
ii)
bidrag fra ansatte
iii)
investeringsafkast, såsom renteindtægter og udbytte
iv)
andre indtægter
v)
betalte eller skyldige ydelser (eksempelvis opdelt på fratrædelses-, døds- og invaliditetsydelser samt engangsudbetalinger)
vi)
administrationsomkostninger
vii)
andre omkostninger
viii)
indkomstskatter
ix)
gevinster og tab ved afhændelse af investeringer samt ændringer i værdien af investeringer og
x)
overførsel til eller fra andre ordninger
c)
en beskrivelse af politikkerne for afdækning af ordningen
d)
for ydelsesbaserede pensionsordninger, den aktuarmæssige nutidsværdi af lovede fratrædelsesydelser (som kan opdeles i sikrede og ikke-sikrede personaleydelser) baseret på de lovede ydelser i henhold til ordningen for arbejdsydelser udført til dato ved anvendelse af enten det nuværende lønniveau eller det forventede fremtidige lønniveau. Disse oplysninger kan inkluderes i en supplerende aktuarrapport, som skal læses i forbindelse med de tilknyttede årsregnskaber, og
e)
for ydelsesbaserede pensionsordninger, en beskrivelse af de væsentlige aktuarmæssige forudsætninger og den metode, som er anvendt til at beregne den aktuarmæssige nutidsværdi af lovede fratrædelsesydelser.
36
Regnskabet for en fratrædelsesordning indeholder en beskrivelse af ordningen, enten som en del af årsregnskabet eller i en separat rapport. Den kan indeholde følgende:
a)
navnene på arbejdsgiverne og de dækkede ansatte
b)
antallet af deltagere, som modtager ydelser, og antallet af andre deltagere, passende klassificeret
c)
ordningens art — bidragsbaseret eller ydelsesbaseret
d)
oplysning om, i hvilket omfang deltagerne bidrager til ordningen
e)
en beskrivelse af de til deltagerne lovede fratrædelsesydelser
f)
en beskrivelse af bestemmelser for opløsning af ordningen og
g)
ændringer i punkt a) til f) i det regnskabsår, som dækkes af regnskabet.
Det er ikke usædvanligt at henvise til andre dokumenter, i hvilke ordningen er beskrevet, når disse umiddelbart er tilgængelige for brugerne, og således kun inkludere oplysninger om efterfølgende ændringer til ordningen.
IKRAFTTRÆDELSESTIDSPUNKT
37
Denne standard træder i kraft for årsregnskaber for fratrædelsesordninger, der dækker regnskabsperioder, som begynder den 1. januar 1988 eller derefter.
38
Oplysning om anvendt regnskabspraksis
, som ændrer IAS 1 
Præsentation af årsregnskaber
 og IFRS's redegørelse for praksis nr. 2 
Væsentlighedsvurderinger
, og som blev udstedt i februar 2021, medførte ændring af afsnit 34. Virksomheder skal anvende denne ændring på regnskabsår, som begynder den 1. januar 2023 eller derefter. Det er tilladt at anvende ændringen tidligere. Hvis en virksomhed anvender ændringen for et tidligere regnskabsår, skal den give oplysning om dette.
IAS 27
Separate årsregnskaber
FORMÅL
1
Formålet med denne standard er at foreskrive regnskabsmæssige krav og oplysningskrav for investeringer i dattervirksomheder, joint ventures og associerede virksomheder, når en virksomhed udarbejder separate årsregnskaber.
ANVENDELSESOMRÅDE
2
Denne standard finder anvendelse på den regnskabsmæssige behandling af investeringer i dattervirksomheder, joint ventures og associerede virksomheder, når en virksomhed vælger eller er underlagt lokale lovgivningsmæssige krav om at præsentere separate årsregnskaber.
3
Denne standard foreskriver ikke, hvilke virksomheder der skal offentliggøre separate årsregnskaber. Den finder anvendelse, når en virksomhed udarbejder separate årsregnskaber, der er i overensstemmelse med IFRS.
DEFINITIONER
4
Nedenstående udtryk anvendes i denne standard med følgende betydning:
Et koncernregnskab
 er et årsregnskab for en koncern, hvori modervirksomhedens og dens dattervirksomheders aktiver, forpligtelser, egenkapital, indtægter, omkostninger og pengestrømme er præsenteret som for en enkelt økonomisk enhed.
Separate årsregnskaber
 er regnskaber, som præsenteres af en virksomhed, og hvori den under forbehold af kravene i denne standard kan vælge at behandle sine investeringer i dattervirksomheder, joint ventures og associerede virksomheder enten til kostpris, i overensstemmelse med IFRS 9 
Finansielle instrumenter
, eller ved hjælp af den indre værdis metode, i overensstemmelse med IAS 28 
Investeringer i associerede virksomheder og joint ventures
.
5
Nedenstående begreber er defineret i Appendiks A til IFRS 10 
Koncernregnskaber
, Appendiks A til IFRS 11 
Fælles ordninger
 og afsnit 3 i IAS 28:
—
associeret virksomhed
—
bestemmende indflydelse på en virksomhed, der er investeret i
—
den indre værdis metode
—
koncern
—
investeringsvirksomhed
—
fælles kontrol
—
joint venture
—
joint venturedeltager
—
modervirksomhed
—
betydelig indflydelse
—
dattervirksomhed.
6
Separate årsregnskaber er regnskaber, som præsenteres ud over koncernregnskaber eller ud over regnskaberne for en investor, som ikke har investeringer i dattervirksomheder, men har investeringer i associerede virksomheder eller joint ventures, og hvori investeringerne i associerede virksomheder eller joint ventures i henhold til IAS 28 skal behandles regnskabsmæssigt ved hjælp af den indre værdis metode, undtagen under de omstændigheder, der er beskrevet i afsnit 8-8A.
7
Årsregnskaber for virksomheder, der ikke har dattervirksomheder, associerede virksomheder eller joint venturedeltageres kapitalandele i joint ventures, udgør ikke separate årsregnskaber.
8
En virksomhed, der i overensstemmelse med afsnit 4, litra a), i IFRS 10 er fritaget for at aflægge koncernregnskab, eller som i overensstemmelse med afsnit 17 i IAS 28 (som ændret i 2011) er fritaget for at anvende den indre værdis metode, kan præsentere et separat årsregnskab som sit eneste årsregnskab.
8A
En investeringsvirksomhed, der i hele perioden og alle sammenlignelige perioder, der er præsenteret, skal anvende fritagelsen for konsolidering af alle sine dattervirksomheder i overensstemmelse med afsnit 31 i IFRS 10, præsenterer et separat årsregnskab som sit eneste årsregnskab.
UDARBEJDELSE AF SEPARATE ÅRSREGNSKABER
9
Separate årsregnskaber udarbejdes i overensstemmelse med alle gældende IFRS-standarder, jf. dog afsnit 10.
10
Når en virksomhed udarbejder et separat årsregnskab, skal den indregne investeringer i dattervirksomheder, joint ventures og associerede virksomheder enten:
a)
til kostpris
b)
i overensstemmelse med IFRS 9 eller
c)
ved hjælp af den indre værdis metode i overensstemmelse med IAS 28.
Virksomheden skal regnskabsmæssigt behandle hver kategori af investeringer på samme måde. Investeringer, der regnskabsmæssigt behandles til kostpris eller ved hjælp af den indre værdis metode, skal regnskabsmæssigt behandles i overensstemmelse med IFRS 5 
Anlægsaktiver, som besiddes med henblik på salg og ophørte aktiviteter
, hvis de er klassificeret som besiddelse med henblik på salg eller udlodning (eller medtages i en afståelsesgruppe, som er klassificeret som besiddelse med henblik på salg eller udlodning). Målingen af investeringer, der regnskabsmæssigt behandles i overensstemmelse med IFRS 9, er under disse omstændigheder ikke ændret.
11
Hvis en virksomhed i overensstemmelse med afsnit 18 i IAS 28 (som ændret i 2011) vælger at måle sine investeringer i associerede virksomheder eller joint ventures til dagsværdi over resultatet i overensstemmelse med IFRS 9, skal den også regnskabsmæssigt behandle disse investeringer på samme måde i sit separate årsregnskab.
11A
Hvis en modervirksomhed i overensstemmelse med afsnit 31 i IFRS 10 skal måle sine investeringer i en dattervirksomhed til dagsværdi over resultatet i overensstemmelse med IFRS 9, skal den også regnskabsmæssigt behandle disse investeringer på samme måde i sit separate årsregnskab.
11B
Hvis en modervirksomhed ophører med at være en investeringsvirksomhed eller bliver en investeringsvirksomhed, skal den fra datoen for statusændringen behandle denne ændring regnskabsmæssigt som følger:
a)
når en virksomhed ophører med at være en investeringsvirksomhed, skal virksomheden regnskabsmæssigt behandle en investering i en dattervirksomhed i overensstemmelse med afsnit 10. Datoen for statusændringen er den skønnede anskaffelsesdato. Dagsværdien af dattervirksomheden på den skønnede anskaffelsesdato udgør det skønnede erlagte vederlag i forbindelse med den regnskabsmæssige behandling af investeringen i overensstemmelse med afsnit 10.
i)
[ophævet]
ii)
[ophævet]
b)
hvis en virksomhed bliver en investeringsvirksomhed, skal den regnskabsmæssigt behandle en investering i en dattervirksomhed til dagsværdi over resultatet i overensstemmelse med IFRS 9. Forskellen mellem dattervirksomhedens tidligere regnskabsmæssige værdi og dagsværdien på datoen for investeringsvirksomhedens statusændring indregnes som gevinst eller tab i resultatopgørelsen. Den samlede værdi af en eventuel gevinst eller et eventuelt tab, der tidligere er indregnet i anden totalindkomst for disse dattervirksomheder, behandles, som om investeringsvirksomheden havde afhændet disse dattervirksomheder på datoen for statusændringen.
12
Udbytte fra en dattervirksomhed, et joint venture eller en associeret virksomhed indregnes i en virksomheds separate årsregnskab, når
 virksomhedens 
ret til at modtage udbyttet er blevet fastlagt
. 
Udbyttet indregnes i resultatet, medmindre virksomheden vælger at anvende den indre værdis metode; i så fald indregnes udbyttet som en reduktion af investeringens regnskabsmæssige værdi.
13
Når en modervirksomhed omstrukturerer sin koncern ved at stifte en ny virksomhed som modervirksomhed, og følgende kriterier er opfyldt:
a)
den nye modervirksomhed opnår bestemmende indflydelse på den oprindelige modervirksomhed ved udstedelse af egenkapitalinstrumenter til gengæld for den oprindelige modervirksomheds eksisterende egenkapitalinstrumenter
b)
den nye og den oprindelige koncerns aktiver og forpligtelser er ens umiddelbart før og efter omstruktureringen, og
c)
den oprindelige modervirksomheds ejere forud for omstruktureringen har de samme absolutte og relative andele af nettoaktiverne i den oprindelige og den nye koncern umiddelbart før og efter omstruktureringen,
og den nye modervirksomhed i overensstemmelse med afsnit 10, litra a) indregner sin investering i den oprindelige modervirksomhed i sit separate årsregnskab, skal den nye modervirksomhed sætte kostprisen til den regnskabsmæssige værdi af dens andel af egenkapitalposterne i den oprindelige modervirksomheds separate årsregnskab på det tidspunkt, hvor omstruktureringen finder sted.
14
En virksomhed, der ikke er en modervirksomhed, kan ligeledes stifte en ny virksomhed som sin modervirksomhed, forudsat at kriterierne i afsnit 13 er opfyldt. Kravene i afsnit 13 gælder også for sådanne omstruktureringer. Henvisningerne til "den oprindelige modervirksomhed" og "den oprindelige koncern" skal i så fald forstås som henvisninger til "den oprindelige virksomhed".
OPLYSNINGER
15
En virksomhed skal overholde alle gældende IFRS-standarder, når den giver oplysninger i sit separate årsregnskab, herunder kravene i afsnit 16 og 17.
16
Når en modervirksomhed i overensstemmelse med afsnit 4, litra a), i IFRS 10 vælger ikke at udarbejde et koncernregnskab og i stedet udarbejder separate årsregnskaber, skal dette separate årsregnskab give oplysning om:
a)
at årsregnskabet er et separat årsregnskab, at fritagelsen for konsolidering er benyttet, navnet på og hovedforretningssted (og registreringsland, hvis forskelligt) for den virksomhed, som har udarbejdet og offentliggjort koncernregnskab i overensstemmelse med IFRS-standarderne, samt den adresse, hvorfra dette koncernregnskab kan rekvireres.
b)
en oversigt over væsentlige investeringer i dattervirksomheder, joint ventures og associerede virksomheder, herunder
i)
navnet på de virksomheder, hvori der er investeret
ii)
disse virksomheders hovedforretningssted (og registreringsland, hvis forskelligt)
iii)
dens ejerandel (og andel i stemmerettighederne, hvis forskellig) i disse virksomheder
c)
en beskrivelse af den anvendte metode for regnskabsmæssig behandling af de under litra b) anførte investeringer.
16A
Når en investeringsvirksomhed, som er modervirksomhed (ud over modervirksomheder, som er dækket af afsnit 16) i overensstemmelse med afsnit 8A udarbejder et separat årsregnskab som sit eneste årsregnskab, skal den oplyse derom. Investeringsvirksomheden skal også fremlægge de oplysninger vedrørende investeringsvirksomheder, der kræves i IFRS 12 
Oplysninger om kapitalandele i andre virksomheder
.
17
Når en modervirksomhed (ud over modervirksomheder, som er dækket af afsnit 16-16A) eller en investor med fælles bestemmende indflydelse eller betydelig indflydelse på en virksomhed, hvori der er investeret, udarbejder et separat årsregnskab, skal modervirksomheden eller investor angive det i overensstemmelse med IFRS 10, IFRS 11 eller IAS 28 (som ændret i 2011) udarbejdede årsregnskab, som det er tilknyttet. Modervirksomheden eller investor skal i det separate årsregnskab også give oplysning om:
a)
at regnskabet er et separat årsregnskab og årsagerne til, at dette regnskab er udarbejdet, hvis det ikke kræves af lovgivningen
b)
en oversigt over væsentlige investeringer i dattervirksomheder, joint ventures og associerede virksomheder, herunder
i)
navnet på de virksomheder, hvori der er investeret
ii)
disse virksomheders hovedforretningssted (og registreringsland, hvis forskelligt)
iii)
dens ejerandel (og andel i stemmerettighederne, hvis forskellig) i disse virksomheder
c)
en beskrivelse af den anvendte metode for regnskabsmæssig behandling af de under litra b) anførte investeringer.
IKRAFTTRÆDELSESTIDSPUNKT OG OVERGANG
18
Virksomheder skal anvende denne standard for regnskabsår, som begynder den 1. januar 2013 eller derefter. Det er tilladt at anvende ændringen før dette tidspunkt. Hvis en virksomhed anvender denne standard tidligere, skal den oplyse herom og samtidig anvende IFRS 10, IFRS 11, IFRS 12 og IAS 28 (som ændret i 2011).
18A
Investeringsvirksomheder
 (ændringer til IFRS 10, IFRS 12 og IAS 27), udstedt i oktober 2012, vedrørte ændring af afsnit 5, 6, 17 og 18 og tilføjelse af afsnit 8A, 11A-11B, 16A og 18B-18I. Virksomheder skal anvende disse ændringer på regnskabsår, der begynder den 1. januar 2014 eller derefter. Det er tilladt at anvende ændringerne tidligere. Hvis en virksomhed anvender disse ændringer tidligere, skal den oplyse herom og samtidigt anvende alle ændringerne i 
Investeringsvirksomheder
.
18B
Hvis en modervirksomhed på tidspunktet for førstegangsanvendelsen af 
Investeringsvirksomheder
 (som i forbindelse med denne IFRS-standard er begyndelsen af det regnskabsår, for hvilket ændringerne anvendes første gang) konkluderer, at den er en investeringsvirksomhed, skal den anvende afsnit 18C-18I på sin investering i en dattervirksomhed.
18C
På tidspunktet for førstegangsanvendelsen skal en investeringsvirksomhed, som tidligere målte sin investering i en dattervirksomhed til kostpris, i stedet måle investeringen til dagsværdi over resultatet, som om kravene i denne IFRS-standard altid havde været gældende. Investeringsvirksomheden regulerer med tilbagevirkende kraft det år, der ligger umiddelbart forud for tidspunktet for førstegangsanvendelsen, og regulerer det overførte resultat i begyndelsen af den umiddelbart forudgående periode for en eventuel forskel mellem:
a)
investeringens tidligere regnskabsmæssige værdi og
b)
dagsværdien af investeringsvirksomhedens investering i dattervirksomheden.
18D
På tidspunktet for førstegangsanvendelsen skal en investeringsvirksomhed, som tidligere målte sin investering i en dattervirksomhed til dagsværdi over anden totalindkomst, fortsat måle investeringen til dagsværdi. Den samlede værdi af dagsværdireguleringer, der tidligere er indregnet i anden totalindkomst, overføres til det overførte resultat i begyndelsen af det regnskabsår, der ligger umiddelbart forud for tidspunktet for førstegangsanvendelsen.
18E
På tidspunktet for førstegangsanvendelsen skal en investeringsvirksomhed ikke foretage reguleringer i den tidligere regnskabsmæssige behandling af en ejerandel i en dattervirksomhed, som den tidligere har valgt at måle til dagsværdi over resultatet i overensstemmelse med IFRS 9, i henhold til afsnit 10.
18F
Før datoen for anvendelsen af IFRS 13 
Måling af dagsværdi
 skal en investeringsvirksomhed bruge de dagsværdibeløb, der tidligere blev rapporteret til investorer eller til ledelsen, hvis sådanne beløb repræsenterer det beløb, som investeringen kunne have været udvekslet til ved en handel mellem kvalificerede, villige, indbyrdes uafhængige parter på datoen for vurderingen.
18G
Hvis det ikke er muligt i overensstemmelse med afsnit 18C-18F (som defineret i IAS 8 
Anvendt regnskabspraksis, ændringer i regnskabsmæssige skøn og fejl
) at måle investeringen i en dattervirksomhed, skal investeringsvirksomheden anvende kravene i denne IFRS-standard ved begyndelsen af den tidligste periode, hvor anvendelsen af afsnit 18C-18F er mulig, hvilket kan være den indeværende periode. Investoren regulerer det regnskabsår med tilbagevirkende kraft, der ligger umiddelbart forud for tidspunktet for førstegangsanvendelsen, medmindre påbegyndelsen af den tidligste periode, hvor anvendelsen af dette afsnit er mulig, er den indeværende periode. Hvis tidspunktet, hvor det er muligt for investeringsvirksomheden at måle dattervirksomhedens dagsværdi, ligger tidligere end begyndelsen af den umiddelbart foregående periode, regulerer investeringsvirksomheden egenkapitalen i begyndelsen af den umiddelbart foregående periode for en eventuel forskel mellem:
a)
investeringens tidligere regnskabsmæssige værdi og
b)
dagsværdien af investeringsvirksomhedens investering i dattervirksomheden.
Hvis den tidligste periode, hvor anvendelsen af dette afsnit er mulig, er den indeværende periode, indregnes reguleringen af egenkapitalen fra begyndelsen af den indeværende periode.
18H
Hvis en investeringsvirksomhed har afhændet eller har mistet den bestemmende indflydelse på en dattervirksomhed før tidspunktet for førstegangsanvendelsen af ændringerne vedrørende 
Investeringsvirksomheder
, er det ikke et krav, at investeringsvirksomheden foretager reguleringer i de tidligere regnskaber for den pågældende investering.
18I
Uanset henvisningerne til det regnskabsår, der ligger umiddelbart forud for tidspunktet for førstegangsanvendelsen ("den umiddelbart foregående periode"), i afsnit 18C-18G kan en virksomhed også forelægge regulerede sammenlignelige oplysninger for en tidligere forelagt periode, men er ikke nødt til det. Hvis en virksomhed alligevel forelægger regulerede sammenlignelige oplysninger for en tidligere periode, læses alle henvisninger til "den umiddelbart foregående periode" i afsnit 18C-18G som "den tidligst regulerede sammenligningsperiode, der er forelagt." Hvis en virksomhed forelægger ikke-regulerede sammenlignelige oplysninger for en tidligere periode, skal den klart udpege de oplysninger, der ikke er blevet reguleret, anføre, at de er udarbejdet på et andet grundlag, og redegøre for dette grundlag.
18J
Den indre værdis metode i separate årsregnskaber
 (Ændringer til IAS 27), udstedt i august 2014, medførte ændringer af afsnit 4-7, 10, 11B og 12. Virksomheder skal anvende disse ændringer med tilbagevirkende kraft i overensstemmelse med IAS 8 
Anvendt regnskabspraksis, ændringer i regnskabsmæssige skøn og fejl
 for regnskabsår, der begynder den 1. januar 2016 eller derefter. Det er tilladt at anvende ændringen før dette tidspunkt. Hvis en virksomhed anvender disse ændringer for et tidligere regnskabsår, skal den give oplysning herom.
Henvisninger til IFRS 9
19
Hvis en virksomhed anvender denne standard, men endnu ikke anvender IFRS 9, læses enhver henvisning til IFRS 9 som en henvisning til IAS 39 
Finansielle instrumenter
: 
Indregning og måling
OPHÆVELSE AF IAS 27 (2008)
20
Denne standard udgives samtidig med IFRS 10. Sammen erstatter de to IFRS-standarder IAS 27 
Koncernregnskaber og separate årsregnskaber
 (som ændret i 2008).
IAS 28
Investeringer i associerede virksomheder og joint ventures
FORMÅL
1
Formålet med denne standard er at foreskrive den regnskabsmæssige behandling af investeringer i associerede virksomheder og beskrive kravene for anvendelse af den indre værdis metode i forbindelse med den regnskabsmæssige behandling af investeringer i associerede virksomheder og joint ventures.
ANVENDELSESOMRÅDE
2
Denne standard anvendes af alle virksomheder, der er investorer med fælles bestemmende indflydelse eller betydelig indflydelse på en virksomhed, der er investeret i.
DEFINITIONER
3
Nedenstående udtryk anvendes i denne standard med følgende betydning:
En 
associeret virksomhed
 er en virksomhed, som investor har betydelig indflydelse på.
Et 
koncernregnskab
 er et årsregnskab for en koncern, hvori modervirksomhedens og dens dattervirksomheders aktiver, forpligtelser, egenkapital, indtægter, omkostninger og pengestrømme er præsenteret som for en enkelt økonomisk enhed.
Den indre værdis metode
 er en regnskabsmetode, ifølge hvilken investeringen første gang indregnes til kostpris og efterfølgende reguleres for ændringer i investors andel af nettoaktiverne i den virksomhed, der er investeret i. Investors resultat omfatter investors andel af resultatet i den virksomhed, der er investeret i, og investors anden totalindkomst omfatter investors andel af anden totalindkomst i den virksomhed, der er investeret i.
Et 
fælles arrangement
 er et arrangement, på hvilket to eller flere parter har fælles bestemmende indflydelse.
Fælles bestemmende indflydelse
 er en kontraktlig aftale om delt bestemmende indflydelse på et arrangement og eksisterer kun, når de beslutninger, som er knyttet til de pågældende aktiviteter, kræver enstemmighed mellem de parter, der deler den bestemmende indflydelse.
Et 
joint venture
 er et fælles arrangement, hvorved de parter, der har fælles bestemmende indflydelse på arrangementet, har rettigheder til arrangementets nettoaktiver.
En 
joint venturedeltager
 er en part i et joint venture, som har del i den fælles bestemmende indflydelse på det pågældende joint venture.
Betydelig indflydelse
 er beføjelsen til at deltage i de økonomiske og driftsmæssige beslutninger i den virksomhed, der er investeret i, uden at have bestemmende indflydelse eller fælles bestemmende indflydelse på disse.
4
Nedenstående udtryk defineres i afsnit 4 i IAS 27 
Separate årsregnskaber
 og i Appendiks A til IFRS 10 
Koncernregnskaber
 og anvendes i denne standard med de betydninger, der er angivet i de IFRS-standarder, hvori de er defineret:
—
bestemmende indflydelse på en virksomhed, der er investeret i
—
koncern
—
modervirksomhed
—
separate årsregnskaber
—
dattervirksomhed.
BETYDELIG INDFLYDELSE
5
Hvis en virksomhed, direkte eller indirekte (f.eks. gennem dattervirksomheder), ejer 20 % eller mere af stemmerettighederne i den virksomhed, der er investeret i, formodes det, at denne virksomhed har betydelig indflydelse, medmindre det klart kan påvises, at dette ikke er tilfældet. Modsat gælder, at hvis virksomheden, direkte eller indirekte (f.eks. gennem dattervirksomheder), ejer mindre end 20 % af stemmerettighederne i den virksomhed, der er investeret i, formodes det, at denne virksomhed ikke har betydelig indflydelse, medmindre en sådan indflydelse klart kan påvises. En anden investors ejerskab af majoriteten eller en væsentlig del af den virksomhed, der er investeret i, udelukker ikke nødvendigvis en virksomhed fra at have betydelig indflydelse.
6
En virksomheds betydelige indflydelse kommer sædvanligvis til udtryk på en eller flere af følgende måder:
a)
repræsentation i bestyrelse eller tilsvarende ledelsesorgan i den virksomhed, der er investeret i
b)
deltagelse i beslutningsprocessen, herunder deltagelse i beslutninger vedrørende udbytte eller andre udbetalinger
c)
væsentlige transaktioner mellem virksomheden og den virksomhed, der er investeret i
d)
udveksling af ledende medarbejdere eller
e)
nødvendig teknisk information stilles til rådighed.
7
En virksomhed kan besidde aktie-warrants, call-optioner på aktier, gælds- eller egenkapitalinstrumenter, som kan konverteres til ordinære aktier, eller tilsvarende instrumenter, som ved udnyttelse eller konvertering kan give virksomheden yderligere stemmerettigheder eller reducere en anden parts stemmerettigheder vedrørende en anden virksomheds økonomiske og driftsmæssige beslutninger (dvs. potentielle stemmerettigheder). Eksistensen og virkningen af potentielle stemmerettigheder, som aktuelt kan udnyttes eller konverteres, herunder potentielle stemmerettigheder, som besiddes af andre virksomheder, skal tages i betragtning ved vurderingen af, om en virksomhed har betydelig indflydelse. Potentielle stemmerettigheder kan ikke aktuelt udnyttes eller konverteres, når de eksempelvis først kan udnyttes eller konverteres på et fremtidigt tidspunkt eller ved en fremtidig begivenheds indtræffen.
8
En virksomhed skal i forbindelse med vurderingen af, hvorvidt potentielle stemmerettigheder bidrager til betydelig indflydelse, undersøge alle forhold og omstændigheder (herunder vilkårene for udnyttelse af de potentielle stemmerettigheder og andre kontraktlige forpligtelser, samlet eller hver for sig), som påvirker de potentielle rettigheder, bortset fra ledelsens hensigt og den økonomiske evne til at udnytte eller konvertere de potentielle rettigheder.
9
En virksomhed mister sin betydelige indflydelse på en virksomhed, der er investeret i, når den mister sin beføjelse til at deltage i de økonomiske og driftsmæssige beslutninger i den pågældende virksomhed. Tabet af betydelig indflydelse kan ske med eller uden en ændring i størrelsen af de absolutte eller forholdsmæssige ejerandele. Det kunne eksempelvis ske, når en associeret virksomhed bliver underlagt kontrol af myndigheder, en domstol, en administrator eller en tilsynsmyndighed. Det kunne også ske som en følge af et kontraktarrangement.
DEN INDRE VÆRDIS METODE
10
Efter den indre værdis metode indregnes investeringen i en associeret virksomhed eller et joint venture første gang til kostpris, og den regnskabsmæssige værdi forøges eller reduceres herefter med investors andel af resultatet i den virksomhed, der er investeret i, efter overtagelsestidspunktet. Investors andel af resultatet i den virksomhed, der er investeret i, indregnes i investors resultat. Udlodninger modtaget fra den virksomhed, der er investeret i, reducerer investeringens regnskabsmæssige værdi. Det kan også være nødvendigt at regulere den regnskabsmæssige værdi for ændringer i investors forholdsmæssige ejerskab i den virksomhed, der er investeret i, som følge af ændringer i anden totalindkomst i den virksomhed, der er investeret i. Sådanne ændringer omfatter ændringer hidrørende fra omvurderinger af materielle anlægsaktiver og valutakursforskelle ved omregning. Investors andel af disse ændringer indregnes på investors anden totalindkomst (se IAS 1 
Præsentation af årsregnskaber
).
11
Indregning af indtægter på grundlag af modtagne udlodninger er ikke nødvendigvis en hensigtsmæssig metode til måling af investors afkast af en investering i en associeret virksomhed eller et joint venture, idet de modtagne udlodninger ikke nødvendigvis har sammenhæng med indtjeningen i den associerede virksomhed eller joint venturet. Eftersom investor har fælles bestemmende indflydelse eller betydelig indflydelse på den virksomhed, der er investeret i, har investor en andel i den associerede virksomheds eller joint ventures indtjening og hermed i afkastet af investeringen. Investor skal regnskabsmæssigt behandle denne andel ved i sit årsregnskab at indregne sin andel af resultatet i den virksomhed, der er investeret i. Således medfører anvendelse af den indre værdis metode en mere informativ regnskabsaflæggelse for investors nettoaktiver og resultat.
12
Når der er potentielle stemmerettigheder eller andre afledte finansielle instrumenter indeholdende potentielle stemmerettigheder, skal en virksomheds kapitalandele i en associeret virksomhed eller et joint venture kun opgøres på basis af de aktuelle ejerandele og ikke afspejle den mulige udnyttelse eller konvertering af potentielle stemmerettigheder eller andre afledte finansielle instrumenter, jf. dog afsnit 13.
13
Under visse omstændigheder har en virksomhed i realiteten en ejerandel som følge af en transaktion, der allerede giver den adgang til afkastene forbundet med en ejerandel. I den situation opgøres den del, der allokeres til virksomheden, ved at tage hensyn til den endelige udnyttelse af disse potentielle stemmerettigheder og andre afledte finansielle instrumenter, der på nuværende tidspunkt giver virksomheden adgang til afkastene.
14
IFRS 9 
Finansielle instrumenter
 finder ikke anvendelse på kapitalandele i associerede virksomheder og joint ventures, der ikke regnskabsmæssigt behandles efter den indre værdis metode. Når finansielle instrumenter indeholdende potentielle stemmerettigheder på nuværende tidspunkt i realiteten giver adgang til afkastene forbundet med en ejerandel i en associeret virksomhed eller et joint venture, finder IFRS 9 ikke anvendelse på disse instrumenter. I alle andre tilfælde skal finansielle instrumenter indeholdende potentielle stemmerettigheder i en associeret virksomhed eller et joint venture regnskabsmæssigt behandles i overensstemmelse med IFRS 9.
14A
En virksomhed anvender også IFRS 9 på andre finansielle instrumenter i en associeret virksomhed eller et joint venture, på hvilke den indre værdis metode ikke anvendes. Disse omfatter langsigtede interesser, som i al væsentlighed udgør en del af virksomhedens nettoinvestering i en associeret virksomhed eller et joint venture (jf. afsnit 38). En virksomhed anvender IFRS 9 på sådanne langsigtede interesser, før den anvender afsnit 38 og afsnit 40-43 i denne standard. I henhold til IFRS 9 skal virksomheden ikke tage hensyn til eventuelle reguleringer af den regnskabsmæssige værdi af de langsigtede interesser, som hidrører fra anvendelsen af denne standard.
15
Medmindre en investering eller en del af en investering i en associeret virksomhed eller et joint venture er klassificeret som besiddelse med henblik på salg i overensstemmelse med IFRS 5 
Anlægsaktiver, som besiddes med henblik på salg og ophørte aktiviteter
, klassificeres investeringen eller bibeholdte interesser i investeringen, der ikke er klassificeret som besiddelse med henblik på salg, som et anlægsaktiv.
ANVENDELSE AF DEN INDRE VÆRDIS METODE
16
En virksomhed med fælles bestemmende indflydelse eller betydelig indflydelse på en virksomhed, der er investeret i, skal regnskabsmæssigt behandle sin investering i en associeret virksomhed eller et joint venture efter den indre værdis metode, undtagen når investeringen kan henføres under en undtagelse i henhold til afsnit 17-19.
Undtagelser fra anvendelse af den indre værdis metode
17
En virksomhed behøver ikke anvende den indre værdis metode på sin investering i en associeret virksomhed eller et joint venture, hvis virksomheden er en modervirksomhed, der er undtaget fra kravet om udarbejdelse af et koncernregnskab i kraft af at være omfattet af undtagelsen i afsnit 4, litra a), i IFRS 10, eller hvis samtlige nedenstående betingelser er opfyldt:
a)
Virksomheden er en 100 % ejet dattervirksomhed eller en delvist ejet dattervirksomhed af en anden virksomhed, og dens øvrige ejere, herunder ejere, som ikke på anden vis har stemmeret, er blevet informeret om og har ikke gjort indsigelser imod, at virksomheden ikke anvender den indre værdis metode.
b)
Virksomhedens gælds- eller egenkapitalinstrumenter kan ikke handles på et offentligt marked (en inden- eller udenlandsk fondsbørs eller et OTC-marked, herunder lokale og regionale markeder).
c)
Virksomheden har ikke indsendt og er ej heller ved at indsende sit årsregnskab til et børstilsyn eller en anden myndighed med henblik på at notere instrumenter af en hvilken som helst kategori på et offentligt marked.
d)
Virksomhedens øverste modervirksomhed eller en mellemliggende modervirksomhed fremlægger årsregnskaber, der er tilgængelige for offentligheden og i overensstemmelse med IFRS-standarderne, hvor datterselskaber er konsoliderede eller måles til dagsværdi gennem resultatet i overensstemmelse med IFRS 10.
18
Når en investering i en associeret virksomhed eller et joint venture besiddes af eller besiddes indirekte gennem en virksomhed, der er en venturekapitalorganisation, eller et investeringsselskab, en investeringsforening eller lignende, herunder forsikringsfonde tilknyttet investeringer, kan virksomheden vælge at måle disse investeringer til dagsværdi over resultatet i overensstemmelse med IFRS 9. Et eksempel på en forsikringsfond tilknyttet investeringer er en fond, som besiddes af en virksomhed som underliggende poster for en gruppe af forsikringskontrakter med elementer af direkte deltagelse. Med henblik på dette valg omfatter forsikringskontrakter investeringskontrakter med elementer af diskretionær deltagelse. Virksomheden træffer dette valg særskilt for hver associeret virksomhed eller joint venture ved første indregning af den associerede virksomhed eller joint venturet. (jf. IFRS 17 
Forsikringskontrakter
 for udtryk, som anvendes i dette afsnit, og som er defineret i denne standard).
19
Når en virksomhed har en investering i en associeret virksomhed, hvoraf en del besiddes indirekte gennem en venturekapitalorganisation, eller et investeringsselskab, en investeringsforening eller lignende, herunder forsikringsfonde tilknyttet investeringer, kan virksomheden vælge at måle denne del af investeringen i den associerede virksomhed til dagsværdi over resultatet i overensstemmelse med IFRS 9, uanset om venturekapitalorganisationen eller investeringsselskabet, investeringsforeningen og lignende, herunder forsikringsfonde tilknyttet investeringer, har betydelig indflydelse på den del af investeringen. Hvis virksomheden træffer det valg, skal den anvende den indre værdis metode på alle de resterende dele af sin investering i en associeret virksomhed, der ikke besiddes gennem en venturekapitalorganisation, eller et investeringsselskab, en investeringsforening eller lignende, herunder forsikringsfonde tilknyttet investeringer.
Klassifikation som besiddelse med henblik på salg
20
En virksomhed skal anvende IFRS 5 på en investering eller en del af en investering i en associeret virksomhed eller et joint venture, der opfylder kriterierne for klassifikation med henblik på salg. Enhver bevaret del af en investering i en associeret virksomhed eller et joint venture, der ikke er blevet klassificeret som besiddelse med henblik på salg, skal regnskabsmæssigt behandles efter den indre værdis metode indtil afhændelsen af den del, der er klassificeret som besiddelse med henblik på salg. Efter afhændelsen skal en virksomhed regnskabsmæssigt behandle enhver bevaret kapitalandel i den associerede virksomhed eller joint venturet i overensstemmelse med IFRS 9, medmindre den bevarede kapitalandel fortsætter med at være en associeret virksomhed eller et joint venture, i hvilket tilfælde virksomheden skal benytte den indre værdis metode.
21
Når en investering eller en del af en investering i en associeret virksomhed eller et joint venture, der tidligere er klassificeret som besiddelse med henblik på salg, ikke længere opfylder kriterierne for denne klassifikation, skal investeringen regnskabsmæssigt behandles efter den indre værdis metode med tilbagevirkende kraft fra tidspunktet for klassifikationen som besiddelse med henblik på salg. Årsregnskaber for perioder, der ligger efter klassifikationen som besiddelse med henblik på salg, skal ændres tilsvarende.
Ophør med anvendelse af den indre værdis metode
22
En virksomhed skal ophøre med at anvende den indre værdis metode fra den dato, hvor dens investering ophører med at være en associeret virksomhed eller et joint venture, som følger:
a)
Hvis dens investering bliver en dattervirksomhed, skal virksomheden regnskabsmæssigt behandle sin investering i overensstemmelse med IFRS 3 
Virksomhedssammenslutninger
 og IFRS 10.
b)
Hvis den bevarede kapitalandel i den tidligere associerede virksomhed eller joint venturet er et finansielt aktiv, skal virksomheden måle den bevarede kapitalandel til dagsværdi. Dagsværdien af en bevaret kapitalandel skal betragtes som dagsværdien ved første indregning som et finansielt aktiv i overensstemmelse med IFRS 9. Virksomheden skal i resultatet indregne alle forskelle mellem:
i)
dagsværdien af alle bevarede kapitalandele og provenuet fra den delvise afhændelse af en kapitalandel i den associerede virksomhed eller joint venturet og
ii)
den regnskabsmæssige værdi af investeringen på det tidspunkt, hvor anvendelsen af den indre værdis metode blev bragt til ophør.
c)
Hvis en virksomhed ophører med at anvende den indre værdis metode, skal modervirksomheden behandle alle beløb, der tidligere var indregnet i anden totalindkomst vedrørende den investering, på samme regnskabsmæssige grundlag, som ville være krævet, hvis den virksomhed, der er investeret i, havde afhændet de tilknyttede aktiver eller forpligtelser direkte.
23
Således gælder det, at hvis en gevinst eller et tab, der tidligere var indregnet i anden totalindkomst i den virksomhed, der er investeret i, omklassificeres til resultatet ved afhændelsen af de tilknyttede aktiver eller forpligtelser, skal virksomheden omklassificere gevinsten eller tabet fra egenkapitalen til resultatet (som en omklassifikationsregulering), når den indre værdis metode ikke længere anvendes. Hvis en associeret virksomhed eller et joint venture eksempelvis har akkumulerede valutakursforskelle vedrørende en udenlandsk virksomhed, og virksomheden ophører med at anvende den indre værdis metode, skal virksomheden omklassificere det tab eller den gevinst fra den udenlandske virksomhed, der tidligere var indregnet i anden totalindkomst, til resultatet.
24
Hvis en investering i en associeret virksomhed bliver en investering i et joint venture, eller en investering i et joint venture bliver en investering i en associeret virksomhed, skal virksomheden fortsætte med at anvende den indre værdis metode og ikke foretage en omvurdering af den bevarede kapitalandel.
Ændringer i ejerandele
25
Hvis en virksomheds ejerandele i en associeret virksomhed eller et joint venture mindskes, men investeringen fortsat klassificeres som enten en associeret virksomhed eller et joint venture, skal virksomheden omklassificere til resultatet den del af gevinsten eller tabet, der tidligere var indregnet i anden totalindkomst vedrørende denne mindskelse af ejerandele, hvis gevinsten eller tabet skulle omklassificeres til resultatet ved afhændelsen af de tilknyttede aktiver eller forpligtelser.
Procedurer i forbindelse med den indre værdis metode
26
Mange af de procedurer, der er relevante for anvendelsen af den indre værdis metode, svarer til de i IFRS 10 beskrevne konsolideringsprocedurer. Desuden finder de begreber, der underbygger procedurerne for regnskabsmæssig behandling af overtagelsen af en dattervirksomhed, også anvendelse på den regnskabsmæssige behandling af erhvervelsen af en investering i en associeret virksomhed eller et joint venture.
27
En koncerns andel i en associeret virksomhed eller et joint venture udgøres af modervirksomhedens og dens dattervirksomheders samlede besiddelse i den associerede virksomhed eller joint venturet. Der ses i denne forbindelse bort fra besiddelser hos koncernens øvrige associerede virksomheder eller joint ventures. Når en associeret virksomhed eller et joint venture har dattervirksomheder, associerede virksomheder eller joint ventures, er de resultater, anden totalindkomst og de nettoaktiver, der skal tages i betragtning ved anvendelse af den indre værdis metode, dem, der indregnes i årsregnskabet for den associerede virksomhed eller joint venturet (herunder den associerede virksomheds eller joint venturets andel i resultatet, anden totalindkomst og nettoaktiverne i de associerede virksomheder og joint ventures) efter eventuelle nødvendige reguleringer for at opnå ensartet regnskabspraksis (jf. afsnit 35-36A).
28
Gevinster og tab hidrørende fra transaktioner med højereliggende og lavereliggende virksomheder i forholdet mellem en virksomhed (herunder dennes konsoliderede dattervirksomheder) og en associeret virksomhed eller et joint venture indregnes udelukkende i virksomhedens årsregnskab med omfanget af ikke-nærtstående investorers kapitalandele i den associerede virksomhed eller joint venturet. Transaktioner med en højereliggende virksomhed kan eksempelvis være salg af aktiver fra en associeret virksomhed eller et joint venture til investor. Transaktioner med en lavereliggende virksomhed kan eksempelvis være salg eller indskud af aktiver fra investor til dennes associerede virksomhed eller joint venture. Investors andel i den associerede virksomheds eller joint venturets gevinster eller tab hidrørende fra disse transaktioner skal elimineres.
29
Når transaktioner med lavereliggende virksomheder indikerer en reduktion af nettorealisationsværdien af de aktiver, der skal sælges eller indskydes, eller et tab ved værdiforringelse af disse aktiver, skal investor indregne disse tab fuldt ud. Når transaktioner med højereliggende virksomheder indikerer en reduktion af nettorealisationsværdien af de aktiver, der skal købes, eller et tab ved værdiforringelse af disse aktiver, skal investor indregne sin andel af disse tab.
30
Indskuddet af et ikke-monetært aktiv i en associeret virksomhed eller et joint venture til gengæld for en egenkapitalinteresse i den associerede virksomhed eller joint venturet skal behandles regnskabsmæssigt i overensstemmelse med afsnit 28, medmindre indskuddet ikke har forretningsmæssigt indhold ifølge definitionen af dette udtryk i IAS 16 
Materielle anlægsaktiver
. Hvis et sådant indskud ikke har forretningsmæssigt indhold, anses gevinsten eller tabet at være urealiseret og indregnes ikke, medmindre afsnit 31 ligeledes finder anvendelse. Sådanne urealiserede gevinster eller tab skal elimineres i investeringen, der behandles regnskabsmæssigt efter den indre værdis metode, og skal ikke præsenteres som udskudte gevinster eller tab i virksomhedens koncernbalance eller i virksomhedens balance, hvori sådanne investeringer behandles regnskabsmæssigt efter den indre værdis metode.
31
Hvis en virksomhed ud over at modtage en egenkapitalinteresse i en associeret virksomhed eller et joint venture modtager monetære eller ikke-monetære aktiver, skal virksomheden indregne hele gevinsten eller tabet på det ikke-monetære indskud i tilknytning til de modtagne monetære eller ikke-monetære aktiver.
32
En investering behandles regnskabsmæssigt efter den indre værdis metode fra det tidspunkt, hvor den bliver en associeret virksomhed eller et joint venture. Ved erhvervelsen af investeringen skal en eventuel forskel mellem kostprisen for investeringen og investors andel af nettodagsværdien af de identificerbare aktiver og forpligtelser i den virksomhed, der investeres i, regnskabsmæssigt behandles som følger:
a)
Goodwill tilknyttet en associeret virksomhed eller et joint venture medtages i investeringens regnskabsmæssige værdi. Afskrivning på denne goodwill er ikke tilladt.
b)
Et eventuelt beløb, hvormed virksomhedens andel af nettodagsværdien af de identificerbare aktiver og forpligtelser i den virksomhed, der investeres i, overstiger kostprisen for investeringen, medtages som indtægt ved opgørelsen af virksomhedens andel af den associerede virksomheds eller joint venturets resultat i det regnskabsår, hvor investeringen er erhvervet.
Der foretages relevante reguleringer af virksomhedens andel af den associerede virksomheds eller joint venturets resultat efter erhvervelsen for at tage højde for eksempelvis afskrivninger på afskrivningsberettigede aktiver baseret på deres dagsværdi på erhvervelsestidspunktet. Ligeledes foretages der relevante reguleringer af virksomhedens andel af den associerede virksomheds eller joint venturets resultat efter erhvervelsen for tab ved værdiforringelse, eksempelvis af goodwill eller materielle anlægsaktiver.
33
Den associerede virksomheds eller joint venturets senest tilgængelige årsregnskab benyttes af virksomheden ved anvendelse af den indre værdis metode. Når virksomheden afslutter regnskabsåret på et andet tidspunkt end den associerede virksomhed eller joint venturet, skal den associerede virksomhed eller joint venturet, til brug for virksomheden, udarbejde årsregnskab pr. samme balancedag som virksomhedens årsregnskab, medmindre dette er praktisk umuligt.
34
Når en associeret virksomheds eller et joint ventures årsregnskab, som indgår ved anvendelsen af den indre værdis metode, i overensstemmelse med afsnit 33 udarbejdes pr. en balancedag, der afviger fra virksomhedens balancedag, skal der foretages reguleringer for virkningen af væsentlige transaktioner eller begivenheder, som finder sted mellem denne dato og balancedagen for virksomhedens årsregnskab. Under alle omstændigheder må forskellen mellem afslutningen af den associerede virksomheds eller joint venturets regnskabsperiode og virksomhedens regnskabsperiode ikke være mere end tre måneder. Længden af regnskabsperioder og forskelle i regnskabsperiodernes afslutning skal være ens fra regnskabsperiode til regnskabsperiode.
35
Virksomhedens årsregnskab skal udarbejdes ved anvendelse af ensartede regnskabsprincipper for ensartede transaktioner og begivenheder under samme omstændigheder.
36
Hvis en associeret virksomhed eller et joint venture anvender andre regnskabsprincipper end dem, som anvendes af virksomheden for ensartede transaktioner og begivenheder under samme omstændigheder, skal der foretages reguleringer for at bringe den associerede virksomheds eller joint venturets regnskabspraksis i overensstemmelse med virksomhedens, når den associerede virksomheds eller joint venturets årsregnskab benyttes af virksomheden ved dennes anvendelse af den indre værdis metode, jf. dog afsnit 36A.
36A
Uanset kravet i afsnit 36 kan en virksomhed, som ikke selv er en investeringsvirksomhed, og som har kapitalandele i en associeret virksomhed eller et joint venture, som er en investeringsvirksomhed, ved anvendelsen af den indre værdis metode vælge fortsat at anvende den dagsværdimåling, der anvendes af den pågældende associerede investeringsvirksomhed eller det pågældende joint venture, på den associerede investeringsvirksomheds eller joint venturets kapitalandele i dattervirksomheder. Dette valg træffes særskilt for hver associeret investeringsvirksomhed eller for hvert joint venture på den seneste af følgende datoer: a) datoen for den associerede investeringsvirksomheds eller joint venturets første indregning, b) den dato, hvor den associerede virksomhed eller joint venturet bliver en investeringsvirksomhed, og c) den dato, hvor den associerede investeringsvirksomhed eller joint venturet for første gang bliver en modervirksomhed.
37
Hvis en associeret virksomhed eller et joint venture har kumulative præferenceaktier i omløb, som besiddes af andre parter end virksomheden og klassificeres som egenkapital, beregner virksomheden sin andel af resultatet efter regulering for udbyttet fra sådanne aktier, uanset om udbyttet er blevet erklæret.
38
Hvis en virksomheds andel af tab i en associeret virksomhed eller et joint venture er lig med eller overstiger kapitalandelen i den associerede virksomhed eller joint venturet, ophører virksomheden med at indregne sin andel af yderligere tab. Kapitalandelen i en associeret virksomhed eller et joint venture er den regnskabsmæssige værdi af investeringen i den associerede virksomhed eller joint venturet opgjort efter den indre værdis metode samt eventuelle langsigtede interesser, som i al væsentlighed udgør en del af investors nettoinvestering i den associerede virksomhed eller joint venturet. Eksempelvis er en post, hvis afregning hverken er planlagt eller sandsynlig i en overskuelig fremtid, i realiteten en forlængelse af virksomhedens investering i den associerede virksomhed eller joint venturet. Sådanne poster kan omfatte præferenceaktier og langfristede tilgodehavender eller lån, men ikke tilgodehavender fra salg og tjenesteydelser, leverandørforpligtelser eller langfristede tilgodehavender, som der er stillet tilstrækkelig sikkerhed for, såsom pantsikrede lån. Tab ud over virksomhedens investering i ordinære aktier, som indregnes efter den indre værdis metode, henføres til de andre elementer af virksomhedens kapitalandel i en associeret virksomhed eller et joint venture i omvendt rækkefølge i forhold til deres prioritet (dvs. i forhold til konkursordenen).
39
Efter at virksomhedens kapitalandel er reduceret til nul, hensættes forpligtelser til yderligere tab, og der indregnes kun en forpligtelse i det omfang, virksomheden har påtaget sig retlige eller faktiske forpligtelser eller foretaget betalinger på vegne af den associerede virksomhed eller joint venturet. Hvis den associerede virksomhed eller joint venturet efterfølgende viser overskud, skal investor først genoptage indregning af sin overskudsandel, når andelen af overskuddene svarer til den ikke-indregnede andel af tabet.
Tab ved værdiforringelse
40
Efter at have anvendt den indre værdis metode, herunder indregning af den associerede virksomheds eller joint venturets tab i overensstemmelse med afsnit 38, skal virksomheden anvende afsnit 41A-41C til at afgøre, hvorvidt der er en klar indikation af, at dens nettoinvestering i den associerede virksomhed eller joint venturet er værdiforringet.
41
[Ophævet]
41A
Nettoinvesteringen i en associeret virksomhed eller et joint venture er udelukkende værdiforringet, og der er udelukkende opstået tab ved værdiforringelse, hvis der er klar indikation af værdiforringelse som følge af en eller flere begivenheder, som er indtruffet efter første indregning af aktivet (en "tabsgivende begivenhed"), og den tabsgivende begivenhed (eller begivenheder) har en virkning på de skønnede fremtidige pengestrømme fra nettoinvesteringen, som kan skønnes pålideligt. I nogle tilfælde er det ikke muligt at identificere en enkeltstående, isoleret begivenhed, som har forårsaget værdiforringelsen. Det er snarere den samlede virkning af flere begivenheder, som kan have forårsaget værdiforringelsen. Forventede tab som følge af fremtidige begivenheder, uanset hvor sandsynlige de er, indregnes ikke. Klar indikation af, at en nettoinvestering er værdiforringet, omfatter observerede data om følgende tabsgivende begivenheder, som virksomheden bliver gjort opmærksom på:
a)
den associerede virksomheds eller joint venturets væsentlige økonomiske vanskeligheder
b)
kontraktbrud, såsom den associerede virksomheds eller joint venturets manglende eller forsinkede betaling
c)
nedslag fra virksomheden til den associerede virksomhed eller joint venturet af økonomiske eller juridiske årsager forbundet med den associerede virksomheds eller joint venturets økonomiske vanskeligheder, som virksomheden ellers ikke ville have overvejet
d)
stigende sandsynlighed for den associerede virksomheds eller joint venturets konkurs eller anden økonomisk omstrukturering eller
e)
bortfald af et aktivt marked for nettoinvesteringen grundet den associerede virksomheds eller joint venturets økonomiske vanskeligheder.
41B
At et aktivt marked bortfalder, fordi den associerede virksomheds eller joint venturets finansielle instrumenter ikke længere handles offentligt, er ikke dokumentation for værdiforringelse. En nedjustering af en associeret virksomheds eller et joint ventures kreditværdighed eller et fald i den associerede virksomheds eller joint venturets dagsværdi er ikke i sig selv dokumentation for værdiforringelse, men kan være det i sammenhæng med andre tilgængelige oplysninger.
41C
Ud over de typer begivenheder, der nævnes i afsnit 41A, omfatter begrebet klar indikation af værdiforringelse af nettoinvesteringen i den associerede virksomheds eller joint venturets egenkapitalinstrumenter oplysninger om væsentlige, negative ændringer, som har fundet sted i de teknologiske, markedsmæssige, økonomiske eller juridiske omgivelser, hvor den associerede virksomhed eller joint venturet har sine aktiviteter, og som tyder på, at den omkostning, der er forbundet med investeringen i egenkapitalinstrumentet, muligvis ikke kan genindvindes. Et væsentligt eller længerevarende fald i dagsværdien af en investering i et egenkapitalinstrument til under kostpris udgør ligeledes klar indikation af værdiforringelse.
42
Eftersom goodwill, der er medtaget i den regnskabsmæssige værdi af en nettoinvestering i en associeret virksomhed eller et joint venture, ikke indregnes separat, bliver den ikke testet separat for værdiforringelse ved at anvende kravene for test af værdiforringelse af goodwill i IAS 36 
Værdiforringelse af aktiver
. I stedet bliver den samlede regnskabsmæssige værdi af investeringen testet for værdiforringelse i henhold til IAS 36 som et enkelt aktiv ved at sammenligne genindvindingsværdien (det højeste af nytteværdien og dagsværdien med fradrag af afhændelsesomkostninger) med den regnskabsmæssige værdi, når der ved anvendelsen af afsnit 41A-41C er en indikation af, at nettoinvesteringen kan være værdiforringet. Tab ved værdiforringelse, der indregnes under disse omstændigheder, allokeres ikke til et aktiv, herunder goodwill, der er medtaget i den regnskabsmæssige værdi af nettoinvesteringen i den associerede virksomhed eller joint venturet. Tilbageførsel af tabet ved denne værdiforringelse indregnes i henhold til IAS 36, i det omfang nettoinvesteringens genindvindingsværdi efterfølgende forøges. Ved opgørelsen af nettoinvesteringens nytteværdi skal virksomheden foretage skøn over:
a)
sin andel af nutidsværdien af skønnede fremtidige pengestrømme, der forventes frembragt af den associerede virksomhed eller joint venturet, herunder pengestrømme fra driften i den associerede virksomhed eller joint venturet og provenuet fra det endelige salg af investeringen, eller
b)
nutidsværdien af skønnede fremtidige pengestrømme, der forventes at opstå som følge af udbytte modtaget fra investeringen og fra det endelige salg.
Med de korrekte forudsætninger giver begge metoder samme resultat.
43
Det genindvindelige beløb for en investering i en associeret virksomhed eller et joint venture skal opgøres for hver associeret virksomhed eller hvert joint venture, medmindre den associerede virksomhed eller joint venturet ikke fra fortsat anvendelse frembringer pengestrømme til virksomheden, der stort set er uafhængige af pengestrømmene fra andre aktiver i virksomheden.
SEPARATE ÅRSREGNSKABER
44
En investering i en associeret virksomhed eller et joint venture skal regnskabsmæssigt behandles i virksomhedens separate årsregnskab i overensstemmelse med afsnit 10 i IAS 27 (som ændret i 2011).
IKRAFTTRÆDELSESTIDSPUNKT OG OVERGANG
45
Virksomheder skal anvende denne standard for regnskabsår, som begynder den 1. januar 2013 eller derefter. Det er tilladt at anvende ændringen før dette tidspunkt. Hvis en virksomhed anvender denne standard tidligere, skal den give oplysning herom og samtidig anvende IFRS 10, IFRS 11 
Fælles ordninger
, IFRS 12 
Oplysninger om kapitalandele i andre virksomheder
 og IAS 27 (som ændret i 2011).
45A
IFRS 9, der blev udstedt i juli 2014, medførte en ændring af afsnit 40-42 samt tilføjelse af afsnit 41A-41C. Virksomheder skal anvende disse ændringer ved anvendelse af IFRS 9.
45B
Den indre værdis metode i separate årsregnskaber
 (Ændringer til IAS 27), udstedt i august 2014, medførte ændringer af afsnit 25. Virksomheder skal anvende denne ændring med tilbagevirkende kraft i overensstemmelse med IAS 8 
Anvendt regnskabspraksis, ændringer i regnskabsmæssige skøn og fejl
 for regnskabsår, der begynder den 1. januar 2016 eller derefter. Det er tilladt at anvende ændringen før dette tidspunkt. Hvis en virksomhed anvender denne ændring på en tidligere regnskabsperiode, skal den oplyse herom.
45D
Investeringsvirksomheder: Anvendelse af konsolideringsfritagelsen
 (ændringer af IFRS 10, IFRS 12 og IAS 28), udstedt i december 2014, vedrørte ændring af afsnit 17, 27 og 36 og tilføjelse af afsnit 36A. Virksomheder skal anvende disse ændringer på regnskabsår, som begynder den 1. januar 2016 eller derefter. Det er tilladt at anvende ændringen før dette tidspunkt. Hvis en virksomhed anvender disse ændringer for et tidligere regnskabsår, skal den give oplysning herom.
45E
Det årlige forbedringsprojekt vedrørende IFRS-standarder for perioden 2014-2016
, udstedt i december 2016, medførte ændring af afsnit 18 og 36A. Virksomheder skal anvende disse ændringer med tilbagevirkende kraft i overensstemmelse med IAS 8 for regnskabsår, som begynder den 1. januar 2018 eller derefter. Det er tilladt at anvende ændringen før dette tidspunkt. Hvis en virksomhed anvender disse ændringer for et tidligere regnskabsår, skal den give oplysning herom.
45F
IFRS 17, der er udstedt i maj 2017, medførte en ændring af afsnit 18. Virksomheder skal anvende denne ændring ved anvendelse af IFRS 17.
45G
Langsigtede interesser i associerede virksomheder og joint ventures
, der blev udstedt i oktober 2017, tilføjede afsnit 14A og ophævede afsnit 41. Virksomheder skal anvende disse ændringer med tilbagevirkende kraft i overensstemmelse med IAS 8 for regnskabsår, som begynder den 1. januar 2019 eller derefter, undtagen som specificeret i afsnit 45H-45K. Det er tilladt at anvende ændringen før dette tidspunkt. Hvis en virksomhed anvender disse ændringer tidligere, skal den oplyse herom.
45H
En virksomhed, der anvender ændringerne i afsnit 45G for første gang, samtidig med at den anvender IFRS 9 for første gang, skal anvende overgangsbestemmelserne i IFRS 9 på de langsigtede interesser, der er beskrevet i afsnit 14A.
45I
En virksomhed, der anvender ændringerne i afsnit 45G for første gang, efter at den har anvendt IFRS 9 for første gang, skal anvende de overgangsbestemmelser i IFRS 9, som er nødvendige for anvendelsen af kravene i afsnit 14A, på langsigtede interesser. Med henblik herpå skal henvisninger til tidspunktet for førstegangsanvendelsen i IFRS 9 læses som henvisninger til begyndelsen af det regnskabsår, hvor virksomheden anvender ændringerne for første gang (datoen for førstegangsanvendelsen af ændringerne). Virksomheden er ikke forpligtet til at tilpasse tidligere regnskabsperioder for at afspejle anvendelsen af ændringerne. Virksomheden må kun tilpasse tidligere regnskabsperioder, hvis det er muligt uden at efterrationalisere.
45J
Når ændringerne i afsnit 45G anvendes første gang, er en virksomhed, som anvender den midlertidige undtagelse fra IFRS 9 i overensstemmelse med IFRS 4 
Forsikringskontrakter
, ikke forpligtet til at tilpasse tidligere regnskabsperioder for at afspejle anvendelsen af ændringerne. Virksomheden må kun tilpasse tidligere regnskabsperioder, hvis det er muligt uden at efterrationalisere.
45K
Hvis en virksomhed ikke tilpasser tidligere regnskabsår ved at anvende afsnit 45I eller afsnit 45J på tidspunktet for førstegangsanvendelsen af ændringerne, skal den indregne en eventuel forskel i overført resultat primo (eller et andet egenkapitalelement, alt efter hvad der er relevant) mellem:
a)
den tidligere regnskabsmæssige værdi af langsigtede interesser, der er beskrevet i afsnit 14A, på denne dato, og
b)
den regnskabsmæssige værdi af disse langsigtede interesser på denne dato.
Henvisninger til IFRS 9
46
Hvis en virksomhed anvender denne standard, men endnu ikke anvender IFRS 9, skal alle henvisninger til IFRS 9 læses som henvisninger til IAS 39.
OPHÆVELSE AF IAS 28 (2003)
47
Denne standard erstatter IAS 28 
Investeringer i associerede virksomheder
 (som ajourført i 2003).
IAS 29
Regnskabsaflæggelse i hyperinflationsøkonomier
(
13
)
ANVENDELSESOMRÅDE
1
Denne standard skal anvendes på årsregnskaber, herunder koncernregnskaber, for virksomheder, hvis funktionelle valuta er en hyperinflationsøkonomis valuta.
2
I en hyperinflationsøkonomi er præsentationen af driftsresultat og balance i den lokale valuta uden inflationskorrektion ikke brugbar. Penge mister købekraft i en sådan takt, at sammenligning af beløb fra transaktioner og andre begivenheder, der har fundet sted på forskellige tidspunkter, selv inden for samme regnskabsår, er misvisende.
3
Denne standard fastlægger ikke en bestemt inflationsrate, hvor hyperinflation anses for at opstå. Det beror på et skøn, hvornår inflationskorrektion af årsregnskabet i overensstemmelse med denne standard er nødvendig. De kendetegn ved et lands økonomi, der indikerer, at der er hyperinflation, omfatter blandt andet:
a)
at befolkningen foretrækker at anbringe deres formue i ikke-monetære aktiver eller i en relativt stabil fremmed valuta. Beløb i lokal valuta investeres straks for at bevare købekraften
b)
at befolkningen vurderer monetære beløb på basis af en relativt stabil fremmed valuta og ikke af deres egen lokale valuta. Priser kan være anført i den fremmede valuta
c)
at køb og salg på kredit sker til priser, der kompenserer for det forventede fald i købekraften i løbet af kreditperioden, selv når denne er kort
d)
at renter, lønninger og priser pristalsreguleres, og
e)
at den akkumulerede inflationsrate over en treårig periode nærmer sig eller overstiger 100 %.
4
Det er at foretrække, at alle virksomheder, som aflægger årsregnskaber i den samme hyperinflationsøkonomis valuta, anvender denne standard fra det samme tidspunkt. Dog finder denne standard anvendelse på en virksomheds årsregnskab fra begyndelsen af det regnskabsår, hvor den identificerer tilstedeværelsen af hyperinflation i det land, i hvis valuta den aflægger sit årsregnskab.
INFLATIONSKORREKTION AF ÅRSREGNSKABER
5
Priser ændrer sig fra tid til anden som følge af forskellige specifikke eller generelle politiske, økonomiske og sociale faktorer. Specifikke faktorer, såsom ændringer i udbud og efterspørgsel og teknologiske forandringer, kan bevirke, at de enkelte priser stiger eller falder betydeligt og uafhængigt af hinanden. Yderligere kan generelle faktorer resultere i ændringer af det generelle prisniveau og dermed i pengenes generelle købekraft.
6
Virksomheder, der udarbejder årsregnskaber på basis af historiske kostpriser, skal ikke tage hensyn til ændringer i det generelle prisniveau eller stigninger i specifikke værdier af indregnede aktiver eller forpligtelser. Det gælder dog ikke for aktiver og forpligtelser, som virksomheden er forpligtet til eller vælger at måle til dagsværdi. Materielle anlægsaktiver kan f.eks. omvurderes til dagsværdi, og biologiske aktiver skal som regel måles til dagsværdi. Dog aflægger nogle virksomheder årsregnskaber, som er baseret på dagsværdimetoden, der afspejler virkningen af ændringer i de specifikke værdier af aktiver, der besiddes.
7
I hyperinflationsøkonomier er årsregnskaber, uanset om de er baseret på den historiske kostprismetode eller dagsværdimetoden, udelukkende brugbare, hvis de angives i den ved regnskabsårets afslutning gældende måleenhed. Som følge heraf finder denne standard anvendelse på årsregnskaber for virksomheder, som aflægger årsregnskab i hyperinflationsøkonomiers valutaer. Præsentation af de i denne standard krævede oplysninger som supplement til årsregnskaber, der ikke er inflationskorrigeret, tillades ikke. Desuden tilskyndes virksomheder til ikke separat at præsentere årsregnskabet før inflationskorrektionen.
8
Årsregnskabet for en virksomhed, hvis funktionelle valuta er en hyperinflationsøkonomis valuta, skal, uanset om det er baseret på den historiske kostprismetode eller dagsværdimetoden, angives i den ved afslutningen af regnskabsåret gældende måleenhed. De af IAS 1 
Præsentation af årsregnskaber
 (ajourført i 2007) krævede sammenligningstal for det foregående regnskabsår og eventuelle oplysninger med hensyn til tidligere regnskabsår skal ligeledes angives i den ved afslutningen af regnskabsåret gældende måleenhed. Med hensyn til præsentation af sammenligningstal i en anden præsentationsvaluta finder afsnit 42, litra b), og afsnit 43 i IAS 21 
Valutaomregning
 anvendelse.
9
Gevinster eller tab på den nettomonetære stilling skal medtages i resultatet og oplyses separat.
10
Inflationskorrektion af årsregnskaber i overensstemmelse med denne standard kræver anvendelse af visse procedurer såvel som skøn. Ensartet anvendelse af disse procedurer og skøn fra regnskabsår til regnskabsår er vigtigere end den fuldstændige korrekthed af de heraf følgende beløb medtaget i det inflationskorrigerede årsregnskab.
Årsregnskaber baseret på historisk kostpris
Balance
11
Balanceposter, som ikke allerede er angivet i den ved regnskabsårets afslutning gældende måleenhed, inflationskorrigeres i henhold til et generelt prisindeks.
12
Monetære poster inflationskorrigeres ikke, idet de allerede er angivet i den ved regnskabsårets afslutning gældende valutaenhed. Monetære poster er likvide beholdninger og aktiver, der modtages eller betales kontant.
13
Aktiver og forpligtelser, som ved aftale er knyttet til ændringer i priser, eksempelvis indeksregulerede obligationer og lån, reguleres i overensstemmelse med aftalen af hensyn til opgørelsen af det ved regnskabsårets afslutning udestående beløb. Disse poster indregnes med dette regulerede beløb i den inflationskorrigerede balance.
14
Alle andre aktiver og forpligtelser er ikke-monetære. Nogle ikke-monetære poster indregnes til de ved slutningen af regnskabsåret gældende beløb, som eksempelvis nettorealisationsværdi og dagsværdi, og inflationskorrigeres derfor ikke. Alle andre ikke-monetære aktiver og forpligtelser inflationskorrigeres.
15
De fleste ikke-monetære poster indregnes til kostpris eller kostpris med fradrag af afskrivninger. Derfor angives de i beløb, der er gældende på anskaffelsestidspunktet. Den inflationskorrigerede kostpris eller kostpris med fradrag af afskrivninger for hver post opgøres ved at regulere den historiske kostpris og akkumulerede afskrivninger i henhold til ændringen i et generelt prisindeks fra anskaffelsestidspunktet til afslutningen af regnskabsåret. Materielle anlægsaktiver, varebeholdninger af råvarer og handelsvarer, goodwill, patenter, varemærker og tilsvarende aktiver inflationskorrigeres eksempelvis fra deres købstidspunkt. Varebeholdninger af halvfabrikata og færdigvarer inflationskorrigeres fra det tidspunkt, hvor købsomkostningerne og forarbejdningsomkostningerne er afholdt.
16
I nogle tilfælde er detaljeret dokumentation om materielle anlægsaktivers anskaffelsestidspunkt ikke tilgængelig, eller kan ikke skønnes. I disse sjældne tilfælde kan det i det første regnskabsår, hvor denne standard anvendes, være nødvendigt at anvende en uvildig professionel vurdering af posternes værdi som grundlag for inflationskorrektionen.
17
I nogle tilfælde er et generelt prisindeks ikke tilgængeligt for de regnskabsår, hvor denne standard kræver inflationskorrektion af materielle anlægsaktiver. I disse tilfælde kan det være nødvendigt at anvende et skøn baseret på eksempelvis valutakursændringer mellem den funktionelle valuta og en forholdsvis stabil udenlandsk valuta.
18
Nogle ikke-monetære poster indregnes til beløb gældende på et tidspunkt, som ikke er anskaffelsestidspunktet eller regnskabsårets afslutning, eksempelvis materielle anlægsaktiver, som tidligere er blevet omvurderet. I disse tilfælde inflationskorrigeres den regnskabsmæssige værdi fra omvurderingstidspunktet.
19
Den inflationskorrigerede værdi af en ikke-monetær post reduceres i overensstemmelse med relevante IFRS-standarder, når den overstiger genindvindingsværdien. Inflationskorrigerede materielle anlægsaktiver, goodwill og patenter og varemærker reduceres eksempelvis til genindvindingsværdi, og inflationskorrigerede varebeholdninger reduceres til nettorealisationsværdi.
20
Der kan være tilfælde, hvor regnskabet for den virksomhed, der er investeret i, som regnskabsmæssigt behandles efter den indre værdis metode, aflægges i en hyperinflationsøkonomis valuta. Balancen og totalindkomstopgørelsen for den virksomhed, der er investeret i, inflationskorrigeres i overensstemmelse med denne standard for at beregne investors andel af dennes nettoaktiver og resultat. Når det inflationskorrigerede årsregnskab for den virksomhed, der er investeret i, angives i en udenlandsk valuta, omregnes det til ultimokurs.
21
Virkningen af inflation indregnes normalt i låneomkostninger. Det er ikke hensigtsmæssigt både at inflationskorrigere anlægsinvesteringer finansieret ved låntagning og aktivere den del af låneomkostningerne, som kompenserer for inflation i det samme regnskabsår. Denne del af låneomkostningerne indregnes i det regnskabsår, de er afholdt.
22
Virksomheder kan anskaffe aktiver i henhold til en aftale, som tillader udskydelse af betaling uden afholdelsen af en konkret renteomkostning. Når det ikke er praktisk muligt at beregne renten, skal sådanne aktiver inflationskorrigeres fra betalingstidspunktet og ikke købstidspunktet.
23
[Ophævet]
24
Fra begyndelsen af det første regnskabsår, hvor denne standard anvendes, inflationskorrigeres egenkapitalens elementer, undtagen overført resultat og eventuelle reserver for opskrivninger, i henhold til et generelt prisindeks fra det tidspunkt, hvor elementerne er indskudt eller på anden måde opstået. Eventuelle reserver for opskrivninger, som er opstået i tidligere regnskabsår, elimineres. Det inflationskorrigerede overførte resultat udledes af alle de andre beløb i den inflationskorrigerede balance.
25
Ved slutningen af det første regnskabsår og efterfølgende regnskabsår inflationskorrigeres alle egenkapitalens elementer i henhold til et generelt prisindeks fra begyndelsen af regnskabsåret eller indskudstidspunktet, hvis dette er senere. Bevægelserne i egenkapitalen i løbet af regnskabsåret oplyses i overensstemmelse med IAS 1.
Totalindkomstopgørelse
26
Denne standard kræver, at alle poster i totalindkomstopgørelsen angives i den ved regnskabsårets afslutning gældende måleenhed. Derfor skal alle beløb inflationskorrigeres i henhold til ændringen i det generelle prisindeks fra det tidspunkt, hvor indtægts- og omkostningsposterne første gang blev registreret.
Gevinster eller tab på nettomonetær stilling
27
I perioder med inflation mister virksomheder, hvis monetære aktiver overstiger monetære forpligtelser, købekraft, og virksomheder, hvis monetære forpligtelser overstiger monetære aktiver, vinder købekraft, i det omfang aktiver og forpligtelser ikke er tilknyttet et prisniveau. Denne gevinst eller dette tab på nettomonetær stilling kan udledes som differencen hidrørende fra inflationskorrektionen af ikke-monetære aktiver, egenkapital og poster i totalindkomstopgørelsen samt reguleringen af indeksregulerede aktiver og forpligtelser. Gevinster eller tab kan skønnes ved at regulere det vejede gennemsnit for perioden af forskellen mellem de monetære aktiver og monetære forpligtelser i henhold til ændringen i et generelt prisindeks.
28
Gevinster eller tab på den nettomonetære stilling medtages i resultatet. Regulering af de aktiver og forpligtelser, der ved aftale er knyttet til prisændringer i overensstemmelse med afsnit 13, modregnes i gevinster eller tab på den nettomonetære stilling. Andre indtægts- og omkostningsposter, eksempelvis renteindtægter og renteomkostninger og valutakursforskelle tilknyttet investerede eller lånte midler, er ligeledes forbundet med den nettomonetære stilling. Selv om sådanne poster oplyses separat, kan det være en hjælp at præsentere disse sammen med gevinster eller tab på den nettomonetære stilling i totalindkomstopgørelsen.
Årsregnskaber baseret på dagsværdi
Balance
29
Poster opført til dagsværdi inflationskorrigeres ikke, idet de allerede er angivet i den ved regnskabsårets afslutning gældende måleenhed. Andre poster i balancen inflationskorrigeres i overensstemmelse med afsnit 11-25.
Totalindkomstopgørelse
30
Totalindkomstopgørelser baseret på dagsværdi før inflationskorrektion præsenterer normalt aktuelle omkostninger på det tidspunkt, hvor de underliggende transaktioner eller begivenheder finder sted. Vareforbrug og afskrivninger registreres til dagsværdi, når varerne forbruges. Varesalg og andre omkostninger registreres til deres kontante beløb, når de finder sted. Derfor skal alle beløb inflationskorrigeres til den ved regnskabsårets afslutning gældende måleenhed i henhold til et generelt prisindeks.
Gevinster eller tab på nettomonetær stilling
31
Gevinster eller tab på den monetære nettostilling skal regnskabsmæssigt behandles i overensstemmelse med afsnit 27 og 28.
Skatter
32
Inflationskorrektion af årsregnskaber i overensstemmelse med denne standard kan medføre forskelle mellem den regnskabsmæssige værdi af enkelte aktiver og forpligtelser i balancen og deres skattemæssige værdi. Disse forskelle behandles regnskabsmæssigt i overensstemmelse med IAS 12 
Indkomstskatter
.
Pengestrømsopgørelse
33
Denne standard kræver, at alle poster i pengestrømsopgørelsen angives i den ved regnskabsårets afslutning gældende måleenhed.
Sammenligningstal
34
Sammenligningstal for det foregående regnskabsår skal, uanset om de var baseret på den historiske kostprismetode eller dagsværdimetoden, inflationskorrigeres i henhold til et generelt prisindeks, således at de præsenteres i den ved afslutningen af regnskabsåret gældende måleenhed. Oplysninger, som gives for tidligere regnskabsår, angives ligeledes i den ved afslutningen af regnskabsåret gældende måleenhed. Med hensyn til præsentation af sammenligningstal i en anden præsentationsvaluta finder afsnit 42, litra b), og afsnit 43 i IAS 21 anvendelse.
Koncernregnskab
35
En modervirksomhed, som aflægger årsregnskab i en hyperinflationsøkonomis valuta, kan have dattervirksomheder, som ligeledes aflægger årsregnskab i en hyperinflationsøkonomis valuta. Årsregnskabet for sådanne dattervirksomheder skal inflationskorrigeres i henhold til et generelt prisindeks i det land, hvis valuta anvendes ved aflæggelsen af årsregnskabet, før det medtages i modervirksomhedens koncernregnskab. Når en sådan dattervirksomhed er en udenlandsk dattervirksomhed, omregnes dens inflationskorrigerede årsregnskab til ultimokurs. Årsregnskaber for dattervirksomheder, som ikke aflægger regnskab i hyperinflationsøkonomiers valuta, behandles i overensstemmelse med IAS 21.
36
Hvis årsregnskaber med forskellige regnskabsårsafslutninger konsolideres, skal alle poster, ikke-monetære såvel som monetære, inflationskorrigeres til den på datoen for koncernregnskabet gældende måleenhed.
Valg og anvendelse af det generelle prisindeks
37
Inflationskorrektion af årsregnskaber i overensstemmelse med denne standard kræver anvendelse af et generelt prisindeks, som afspejler ændringerne i den generelle købekraft. Det er at foretrække, at alle virksomheder, som aflægger årsregnskaber i den samme økonomis valuta, anvender det samme indeks.
ØKONOMIER, DER OPHØRER MED AT VÆRE HYPERINFLATIONÆRE
38
Når en økonomi ophører med at være hyperinflationær, og en virksomhed ophører med at udarbejde og præsentere årsregnskaber udarbejdet i overensstemmelse med denne standard, skal den anvende beløb angivet i den ved slutningen af det foregående regnskabsår gældende måleenhed som grundlaget for den regnskabsmæssige værdi i dens efterfølgende årsregnskaber.
OPLYSNINGER
39
Følgende oplysninger skal gives:
a)
inflationskorrektion af årsregnskaber og sammenligningstal for tidligere regnskabsår grundet ændringer i den funktionelle valutas generelle købekraft, og at de som følge heraf angives i den ved regnskabsårets afslutning gældende måleenhed
b)
hvorvidt årsregnskabet et baseret på den historiske kostprismetode eller dagsværdimetoden, og
c)
arten og omfanget af prisindekset ved regnskabsårets afslutning og bevægelsen i indekset i løbet af det aktuelle og det foregående regnskabsår.
40
De i denne standard krævede oplysninger er nødvendige for at tydeliggøre grundlaget for, hvordan virkningen af inflation i årsregnskabet behandles. Oplysningerne har ligeledes til formål at give anden information, som er nødvendig for en forståelse af dette grundlag og de heraf følgende beløb.
IKRAFTTRÆDELSESTIDSPUNKT
41
Denne standard træder i kraft for årsregnskaber, der dækker regnskabsår, som begynder den 1. januar 1990 eller derefter.
IAS 32
Finansielle instrumenter: Præsentation
FORMÅL
1
[Ophævet]
2
Formålet med denne standard er at fastlægge principperne for præsentation af finansielle instrumenter som forpligtelser eller egenkapital og for modregning af finansielle aktiver og finansielle forpligtelser. Standarden anvendes på udsteders klassifikation af finansielle instrumenter som finansielle aktiver, finansielle forpligtelser og egenkapitalinstrumenter, klassifikation af tilknyttet rente, udbytte, tab og gevinster, og de tilfælde, hvor finansielle aktiver og finansielle forpligtelser skal modregnes.
3
Principperne i denne standard supplerer principperne for indregning og måling af finansielle aktiver og finansielle forpligtelser i IFRS 9 
Finansielle instrumenter
 og for oplysninger om dem i IAS 7 
Finansielle instrumenter
: 
Oplysninger
.
ANVENDELSESOMRÅDE
4
Denne standard anvendes af alle virksomheder på alle typer finansielle instrumenter med undtagelse af:
a)
de kapitalandele i dattervirksomheder, associerede virksomheder og joint ventures, som regnskabsmæssigt behandles i henhold til IFRS 10 
Koncernregnskaber
, IAS 27 
Separate årsregnskaber
 eller IAS 28 
Investeringer i associerede virksomheder og joint ventures
. I visse tilfælde giver IFRS 10, IAS 27 og IAS 28 imidlertid en virksomhed mulighed for at — eller kræver, at den skal — behandle en kapitalandel i en dattervirksomhed eller associeret virksomhed eller et joint venture regnskabsmæssigt i henhold til IFRS 9. I disse tilfælde finder kravene i denne standard anvendelse. Virksomhederne skal desuden anvende denne standard på alle afledte finansielle instrumenter knyttet til kapitalandele i dattervirksomheder, associerede virksomheder eller joint ventures
b)
arbejdsgiveres rettigheder og forpligtelser i forbindelse med pensionsordninger, hvor IAS 19 
Personaleydelser
 finder anvendelse
c)
[ophævet]
d)
forsikringskontrakter som defineret i IFRS 17 
Forsikringskontrakter
 eller investeringskontrakter med elementer af diskretionær deltagelse, som er omfattet af IFRS 17. Denne standard finder imidlertid anvendelse på:
i)
afledte finansielle instrumenter indbygget i kontrakter, der er omfattet af IFRS 17, hvis IFRS 9 kræver, at virksomheden foretager separat regnskabsmæssig behandling af disse
ii)
investeringselementer, som er udskilt fra kontrakter, der er omfattet af IFRS 17, hvis IFRS 17 kræver en sådan udskilning, medmindre de udskilte investeringselementer er en investeringskontrakt med elementer af diskretionær deltagelse, som er omfattet af IFRS 17
iii)
en udsteders rettigheder og forpligtelser i henhold til forsikringskontrakter, som opfylder definitionen på finansielle garantikontrakter, hvis udsteder anvender IFRS 9 ved indregning og måling af kontrakterne. en udsteder skal imidlertid anvende IFRS 17, hvis udstederen i overensstemmelse med afsnit 7, litra e), i IFRS 17 vælger at anvende IFRS 17 ved indregning og måling af kontrakterne
iv)
en virksomheds rettigheder og forpligtelser, som er finansielle instrumenter i henhold til kreditkortkontrakter eller lignende kontrakter, hvorved der ydes kredit eller fastlægges betalingsordninger, og som er udstedt af en virksomhed og opfylder definitionen på en forsikringskontrakt, hvis virksomheden anvender IFRS 9 på disse rettigheder og forpligtelser i overensstemmelse med afsnit 7, litra h), i IFRS 17 og afsnit 2.1, litra e), nr. iv), i IFRS 9
v)
en virksomheds rettigheder og forpligtelser, som er finansielle instrumenter i henhold til forsikringskontrakter, og som er udstedt af en virksomhed og begrænser erstatningen for de forsikrede begivenheder til det beløb, der ellers kræves for at indfri forsikringstagers forpligtelse, der er opstået som følge af kontrakten, hvis virksomheden i overensstemmelse med afsnit 8A i IFRS 17 vælger at anvende IFRS 9 i stedet for IFRS 17 på sådanne kontrakter.
e)
[ophævet]
f)
finansielle instrumenter, kontrakter og forpligtelser i forbindelse med aktiebaseret vederlæggelse, som IFRS 2 
Aktiebaseret vederlæggelse
 finder anvendelse på, undtagen
i)
kontrakter, som er omfattet af denne standards afsnit 8-10, hvor denne standard finder anvendelse
ii)
denne standards afsnit 33 og 34, som skal finde anvendelse på egne aktier, som er købt, solgt, udstedt eller annulleret i forbindelse med aktieoptionsordninger for ansatte, aktiekøbsordninger for ansatte og alle andre aktiebaserede vederlæggelsesordninger.
5-7
[Ophævet]
8
Denne standard finder anvendelse på de kontrakter vedrørende køb eller salg af et ikke-finansielt aktiv, som kan nettoafregnes i likvide beholdninger eller andre finansielle instrumenter eller ved udveksling af finansielle instrumenter, som om kontrakterne var finansielle instrumenter, med undtagelse af kontrakter, som blev indgået og fortsat besiddes med henblik på modtagelse eller overdragelse af et ikke-finansielt aktiv i overensstemmelse med virksomhedens forventede behov for køb, salg eller forbrug. Standarden finder imidlertid anvendelse på kontrakter, som en virksomhed klassificerer som målt til dagsværdi gennem resultatet i overensstemmelse med afsnit 2.5 i IFRS 9 
Finansielle instrumenter
.
9
Der er forskellige måder, hvorpå en kontrakt vedrørende køb eller salg af et ikke-finansielt aktiv kan nettoafregnes i likvide beholdninger eller andre finansielle instrumenter eller ved udveksling af finansielle instrumenter. Disse omfatter:
a)
tilfælde, hvor kontraktens vilkår tillader, at hver af parterne nettoafregner i likvide beholdninger eller andre finansielle instrumenter eller ved udveksling af finansielle instrumenter
b)
tilfælde, hvor muligheden for at nettoafregne i likvide beholdninger eller andre finansielle instrumenter eller ved udveksling af finansielle instrumenter ikke udtrykkeligt fremgår af kontraktvilkårene, men det er praksis i virksomheden at nettoafregne lignende kontrakter i likvide beholdninger eller andre finansielle instrumenter eller ved udveksling af finansielle instrumenter (hvad enten dette sker med modparten ved indgåelse af modgående kontrakter eller ved salg af kontrakten før udnyttelse eller udløb)
c)
tilfælde, hvor der for lignende kontrakter findes en praksis i virksomheden for at modtage det underliggende instrument og sælge det inden for en kort periode efter overdragelsen med henblik på at skabe en gevinst gennem kortsigtede udsving i kurser eller handelsmargin, og
d)
tilfælde, hvor det ikke-finansielle aktiv, som er genstand for kontrakten, umiddelbart kan konverteres til likvide beholdninger.
En kontrakt, som b) eller c) finder anvendelse på, indgås ikke med henblik på modtagelse eller overdragelse af det ikke-finansielle aktiv i overensstemmelse med virksomhedens forventede behov for køb, salg eller forbrug og ligger derfor inden for denne standards anvendelsesområde. Andre kontrakter, som afsnit 8 finder anvendelse på, vurderes for at afgøre, hvorvidt de indgås og fortsat besiddes med henblik på modtagelse eller overdragelse af det ikke-finansielle aktiv i overensstemmelse med virksomhedens forventede behov for køb, salg eller forbrug, og om de derfor ligger inden for denne standards anvendelsesområde.
10
En solgt option på køb eller salg af et ikke-finansielt aktiv, som kan nettoafregnes i likvide beholdninger eller andre finansielle instrumenter eller ved udveksling af finansielle instrumenter i overensstemmelse med afsnit 9, litra a) eller d), ligger inden for denne standards anvendelsesområde. En sådan kontrakt kan ikke indgås med henblik på modtagelse eller overdragelse af det ikke-finansielle aktiv i overensstemmelse med virksomhedens forventede behov for køb, salg eller forbrug.
DEFINITIONER (JF. DESUDEN AFSNIT AG3-AG23)
11
Nedenstående udtryk anvendes i denne
 standard 
med følgende betydning:
Et 
finansielt instrument
 er enhver kontrakt, som medfører et finansielt aktiv i én virksomhed og en finansiel forpligtelse eller et egenkapitalinstrument i en anden virksomhed.
Et 
finansielt aktiv
 er ethvert aktiv, der består af:
a)
likvide beholdninger
b)
en anden virksomheds egenkapitalinstrumenter
c)
en kontraktlig ret til at:
i)
modtage likvide beholdninger eller andre finansielle aktiver fra en anden virksomhed eller
ii)
udveksle finansielle aktiver eller finansielle forpligtelser med en anden virksomhed på potentielt gunstige betingelser for virksomheden eller
d)
en kontrakt, som skal eller kan afregnes i
 virksomhedens 
egne egenkapitalinstrumenter, og som er:
i)
et ikke-afledt finansielt instrument, for hvilket virksomheden er eller kan blive forpligtet til at modtage et variabelt antal af
 virksomhedens 
egne egenkapitalinstrumenter, eller
ii)
et afledt finansielt instrument, som skal eller kan afregnes på anden måde end ved udveksling af et fast beløb i likvide beholdninger eller andre finansielle aktiver med et bestemt antal af virksomhedens egne egenkapitalinstrumenter. I denne forbindelse omfatter virksomhedens egne egenkapitalinstrumenter ikke indløselige finansielle instrumenter, som klassificeres som egenkapitalinstrumenter i overensstemmelse med afsnit 16A og 16B, instrumenter, som forpligter virksomheden til at overdrage en pro rata-andel af virksomhedens nettoaktiver til en anden part i tilfælde af likvidation, og som klassificeres som egenkapitalinstrumenter i overensstemmelse med afsnit 16C og 16D, eller instrumenter, som udgør kontrakter vedrørende fremtidig modtagelse eller overdragelse af virksomhedens egne egenkapitalinstrumenter.
En 
finansiel forpligtelse
 er enhver forpligtelse, der består af:
a)
en kontraktlig forpligtelse til at:
i)
overdrage likvide beholdninger eller andre finansielle aktiver til en anden virksomhed eller
ii)
udveksle finansielle aktiver eller finansielle forpligtelser med en anden virksomhed på potentielt ugunstige betingelser for virksomheden eller
b)
en kontrakt, som skal eller kan afregnes i virksomhedens egne egenkapitalinstrumenter, og som er:
i)
et ikke-afledt finansielt instrument, for hvilket virksomheden er eller kan blive forpligtet til at levere et variabelt antal af virksomhedens egne egenkapitalinstrumenter, eller
ii)
et afledt finansielt instrument, som skal eller kan afregnes på anden måde end ved udveksling af et fast beløb i likvide beholdninger eller andre finansielle aktiver med et bestemt antal af virksomhedens egne egenkapitalinstrumenter. I denne forbindelse udgør rettigheder, optioner eller warrants til erhvervelse af et fast antal af virksomhedens egne egenkapitalinstrumenter for et fast beløb i en hvilken som helst valuta egenkapitalinstrumenter, hvis virksomheden tilbyder rettighederne, optionerne eller warrantene på pro rata-basis til alle sine eksisterende ejere af samme kategori af ikke-afledte egenkapitalinstrumenter. I samme forbindelse omfatter virksomhedens egne egenkapitalinstrumenter ikke indløselige finansielle instrumenter, som klassificeres som egenkapitalinstrumenter i overensstemmelse med afsnit 16A og 16B, instrumenter, som forpligter virksomheden til at overdrage en pro rata-andel af virksomhedens nettoaktiver til en anden part i tilfælde af likvidation, og som klassificeres som egenkapitalinstrumenter i overensstemmelse med afsnit 16C og 16D, eller instrumenter, som udgør kontrakter vedrørende fremtidig modtagelse eller overdragelse af virksomhedens egne egenkapitalinstrumenter.
Et instrument, der opfylder definitionen på en finansiel forpligtelse, klassificeres undtagelsesvis som et egenkapitalinstrument, hvis det har alle de kendetegn og opfylder de betingelser, der er anført i afsnit 16A og 16B eller i afsnit 16C og 16D.
Et 
egenkapitalinstrument
 er enhver kontrakt, som repræsenterer en andel af den forskelsværdi, der fremkommer, når man fra alle virksomhedens aktiver trækker alle dens forpligtelser.
Dagsværdien
 er den pris, der kunne opnås ved at sælge et aktiv, eller der skulle betales for at overdrage en forpligtelse i en velordnet transaktion mellem markedsdeltagere på målingstidspunktet. (Jf. IFRS 13 
Måling af dagsværdi
).
Et 
indløseligt instrument
 er et finansielt instrument, som giver indehaveren ret til at indløse instrumentet hos udsteder mod likvide beholdninger eller andre finansielle aktiver, eller som automatisk indløses hos udsteder, hvis en usikker fremtidig begivenhed indtræffer, eller indehaveren af instrumentet dør eller går på pension.
12
Følgende udtryk er defineret i appendiks A i IFRS 9 eller afsnit 9 i IAS 39 
Finansielle instrumenter
: 
Indregning og måling
 og bruges i denne standard med den i IAS 39 og IFRS 9 anførte betydning.
—
et finansielt aktivs eller en finansiel forpligtelses amortiserede kostpris
—
ophør af indregning
—
afledt finansielt instrument
—
effektiv rentemetode
—
finansiel garantikontrakt
—
finansiel forpligtelse til dagsværdi gennem resultatet
—
fast aftale
—
forventet transaktion
—
sikringseffektivitet
—
sikret post
—
sikringsinstrument
—
som besiddes med henblik på handel
—
almindeligt køb eller salg
—
transaktionsomkostninger.
13
I denne standard henviser "kontrakt" og "kontraktlig" til en aftale mellem to eller flere parter, der har klare økonomiske konsekvenser, som parterne har ringe eller ingen mulighed for at undgå, normalt fordi aftalen er retskraftig. Kontrakter, og dermed finansielle instrumenter, kan have en række forskellige former og behøver ikke at være skriftlige.
14
I denne standard omfatter "virksomhed" enkeltpersoner, interessentskaber, selskaber, fonde og offentlige institutioner.
PRÆSENTATION
Forpligtelser og egenkapital (jf. desuden afsnit AG13-AG14J og AG25–AG29A)
15
Udstederen af et finansielt instrument skal på tidspunktet for den første indregning klassificere instrumentet eller dets enkelte dele som en finansiel forpligtelse, et finansielt aktiv eller et egenkapitalinstrument i overensstemmelse med kontraktens indhold og definitionen på en finansiel forpligtelse, et finansielt aktiv og et egenkapitalinstrument.
16
Når udsteder anvender definitionerne i afsnit 11 for at afgøre, hvorvidt et finansielt instrument er et egenkapitalinstrument frem for en finansiel forpligtelse, skal instrumentet udelukkende anses for et egenkapitalinstrument, hvis både betingelse a) og b) nedenfor er opfyldt.
a)
Instrumentet indeholder ikke nogen kontraktlig forpligtelse til at:
i)
overdrage likvide beholdninger eller andre finansielle aktiver til en anden virksomhed eller
ii)
udveksle finansielle aktiver eller finansielle forpligtelser med en anden virksomhed på potentielt ugunstige vilkår for udsteder.
b)
Hvis instrumentet skal eller kan afregnes i udsteders egne egenkapitalinstrumenter, er det:
i)
et ikke-afledt finansielt instrument, som ikke indeholder nogen kontraktlig forpligtelse for udsteder til at overdrage et variabelt antal af dennes egne egenkapitalinstrumenter, eller
ii)
et afledt finansielt instrument, som udelukkende kan afregnes ved, at udsteder udveksler et fast beløb i likvide beholdninger eller andre finansielle aktiver med et bestemt antal af virksomhedens egne egenkapitalinstrumenter. I denne forbindelse udgør rettigheder, optioner eller warrants til erhvervelse af et fast antal af virksomhedens egne egenkapitalinstrumenter for et fast beløb i en hvilken som helst valuta egenkapitalinstrumenter, hvis virksomheden tilbyder rettighederne, optionerne eller warrantene på pro rata-basis til alle sine eksisterende ejere af samme kategori af ikke-afledte egenkapitalinstrumenter. I samme forbindelse omfatter udsteders egne egenkapitalinstrumenter ikke instrumenter, der har alle de kendetegn og opfylder de betingelser, der er beskrevet i afsnit 16A og 16B eller i afsnit 16C og 16D, eller instrumenter, der udgør kontrakter vedrørende fremtidig modtagelse eller overdragelse af udsteders egne egenkapitalinstrumenter.
En kontraktlig forpligtelse, herunder en forpligtelse hidrørende fra et afledt finansielt instrument, som vil eller kan medføre fremtidig modtagelse eller overdragelse af udsteders egne egenkapitalinstrumenter, men som ikke opfylder betingelserne i a) og b) ovenfor, er ikke et egenkapitalinstrument. Et instrument, der opfylder definitionen på en finansiel forpligtelse, klassificeres undtagelsesvis som et egenkapitalinstrument, hvis det har alle de kendetegn og opfylder de betingelser, der er anført i afsnit 16A og 16B eller i afsnit 16C og 16D.
Indløselige instrumenter
16A
Et indløseligt finansielt instrument indebærer en kontraktlig forpligtelse for udsteder til at tilbagekøbe eller indløse dette instrument mod likvide beholdninger eller andre finansielle aktiver, hvis put-optionen udnyttes. Uanset definitionen på en finansiel forpligtelse klassificeres et instrument, der indebærer en sådan forpligtelse, som et egenkapitalinstrument, hvis det har samtlige følgende kendetegn:
a)
Det giver indehaveren ret til en pro rata-andel af virksomhedens nettoaktiver i tilfælde af virksomhedens likvidation. Virksomhedens nettoaktiver er de aktiver, der er tilbage, efter at alle andre fordringer på dens aktiver er fratrukket. Pro rata-andelen beregnes ved at:
i)
inddele virksomhedens nettoaktiver ved likvidationen i andele på samme beløb og
ii)
gange dette beløb med det antal andele, som indehaveren af det finansielle instrument ejer.
b)
Instrumentet tilhører en kategori af instrumenter, der er efterstillet alle andre kategorier af instrumenter. For et instrument, der henføres til denne kategori, gælder følgende:
i)
det må ikke fyldestgøres forud for andre fordringer på virksomhedens aktiver ved likvidationen, og
ii)
det skal ikke konverteres til et andet instrument for at tilhøre en kategori af instrumenter, der er efterstillet alle andre kategorier af instrumenter.
c)
Alle finansielle instrumenter i den kategori af instrumenter, der er efterstillet alle andre kategorier af instrumenter, har de samme kendetegn. De skal f.eks. alle være indløselige, og den formel eller anden metode, der anvendes til beregning af tilbagekøbs- eller indløsningsprisen, skal være den samme for alle instrumenter i denne kategori.
d)
Bortset fra udsteders kontraktlige forpligtelse til at tilbagekøbe eller indløse instrumentet mod likvide beholdninger eller andre finansielle aktiver indebærer instrumentet ingen kontraktlig forpligtelse til at overdrage likvide beholdninger eller andre finansielle aktiver til en anden virksomhed eller til at udveksle finansielle aktiver eller finansielle forpligtelser med en anden virksomhed på potentielt ugunstige betingelser for virksomheden, og det er ikke en kontrakt, som skal eller kan afregnes i virksomhedens egne egenkapitalinstrumenter, som omhandlet i litra b) i definitionen på en finansiel forpligtelse.
e)
De samlede forventede pengestrømme, der vil kunne henføres til instrumentet i dets levetid, baseres hovedsageligt på virksomhedens resultat, ændringen i indregnede nettoaktiver eller ændringen i indregnede og ikke-indregnede nettoaktivers dagsværdi i instrumentets levetid (instrumentets eventuelle virkninger medregnes ikke).
16B
Et instrument kan klassificeres som et egenkapitalinstrument, hvis det har alle ovennævnte kendetegn, og udsteder ikke har et andet finansielt instrument eller en anden kontrakt, som:
a)
hovedsagelig baserer pengestrømmene på virksomhedens resultat, ændringen i indregnede nettoaktiver eller ændringen i indregnede og ikke-indregnede nettoaktivers dagsværdi (instrumentets eller kontraktens eventuelle virkninger medregnes ikke) og
b)
i væsentlig grad begrænser eller fastlægger det resterende afkast til indehavere af indløselige instrumenter.
Virksomheden må med henblik på anvendelsen af denne betingelse ikke inddrage ikke-finansielle kontrakter med indehaveren af et instrument, der er beskrevet i afsnit 16A, hvis de kontraktlige vilkår og betingelser svarer til de kontraktlige vilkår og betingelser i en tilsvarende kontrakt, der vil kunne indgås mellem en part, der ikke ejer et instrument, og den udstedende virksomhed. Kan virksomheden ikke afgøre, om denne betingelse er opfyldt, må den ikke klassificere det indløselige instrument som et egenkapitalinstrument.
Instrumenter eller elementer af instrumenter, der forpligter virksomheden til at overdrage en pro rata-andel af virksomhedens nettoaktiver til en anden part i tilfælde af likvidation
16C
Visse finansielle instrumenter indebærer en kontraktlig forpligtelse for den udstedende virksomhed til at overdrage en pro rata-andel af sine nettoaktiver til en anden virksomhed i tilfælde af likvidation. Forpligtelsen opstår, når det er sikkert, at virksomheden vil træde i likvidation, eller virksomheden er uden indflydelse herpå (f.eks. hvis der er tale om en tidsbegrænset virksomhed), eller det er usikkert, om det vil ske, og afgørelsen træffes af indehaveren af instrumentet. Uanset definitionen på en finansiel forpligtelse klassificeres et instrument, der indebærer en sådan forpligtelse, som et egenkapitalinstrument, hvis det har samtlige følgende kendetegn:
a)
Det giver indehaveren ret til en pro rata-andel af virksomhedens nettoaktiver i tilfælde af virksomhedens likvidation. Virksomhedens nettoaktiver er de aktiver, der er tilbage, efter at alle andre fordringer på dens aktiver er fratrukket. Pro rata-andelen beregnes ved at:
i)
inddele virksomhedens nettoaktiver ved likvidationen i andele på samme beløb og
ii)
gange dette beløb med det antal andele, som indehaveren af det finansielle instrument ejer.
b)
Instrumentet tilhører en kategori af instrumenter, der er efterstillet alle andre kategorier af instrumenter. For et instrument, der henføres til denne kategori, gælder følgende:
i)
det må ikke fyldestgøres forud for andre fordringer på virksomhedens aktiver ved likvidationen, og
ii)
det skal ikke konverteres til et andet instrument for at tilhøre en kategori af instrumenter, der er efterstillet alle andre kategorier af instrumenter.
c)
Alle finansielle instrumenter i den kategori af instrumenter, der er efterstillet alle andre kategorier af instrumenter, skal indebære den samme kontraktlige forpligtelse for den udstedende virksomhed til at overdrage en pro rata-andel af sine nettoaktiver i tilfælde af likvidation.
16D
Et instrument kan klassificeres som et egenkapitalinstrument, hvis det har alle ovennævnte kendetegn, og udsteder ikke har et andet finansielt instrument eller en anden kontrakt, som:
a)
hovedsagelig baserer pengestrømmene på virksomhedens resultat, ændringen i indregnede nettoaktiver eller ændringen i indregnede og ikke-indregnede nettoaktivers dagsværdi (instrumentets eller kontraktens eventuelle virkninger medregnes ikke) og
b)
i væsentlig grad begrænser eller fastlægger det resterende afkast til indehavere af instrumenter.
Virksomheden må med henblik på anvendelsen af denne betingelse ikke inddrage ikke-finansielle kontrakter med indehaveren af et instrument, der er beskrevet i afsnit 16C, hvis de kontraktlige vilkår og betingelser svarer til de kontraktlige vilkår og betingelser i en tilsvarende kontrakt, der vil kunne indgås mellem en part, der ikke ejer et instrument, og den udstedende virksomhed. Kan virksomheden ikke afgøre, om denne betingelse er opfyldt, må den ikke klassificere instrumentet som et egenkapitalinstrument.
Omklassificering af indløselige instrumenter og instrumenter, der forpligter virksomheden til at overdrage en pro rata-andel af virksomhedens nettoaktiver til en anden part i tilfælde af likvidation
16E
Virksomheden skal klassificere et finansielt instrument som egenkapital i overensstemmelse med afsnit 16A og 16B eller afsnit 16C og 16D fra det tidspunkt, hvor instrumentet har alle de kendetegn og opfylder de betingelser, der er fastsat i disse afsnit. Virksomheden skal omklassificere et finansielt instrument fra det tidspunkt, hvor instrumentet ikke længere har alle de kendetegn eller opfylder de betingelser, der er fastsat i disse afsnit. Hvis en virksomhed f.eks. indløser alle ikke-indløselige instrumenter, som den har udstedt, og de eventuelle indløselige instrumenter, der er udestående, har alle de kendetegn og opfylder alle de betingelser, der er anført i afsnit 16A og 16B, skal virksomheden omklassificere de indløselige instrumenter som egenkapitalinstrumenter fra det tidspunkt, hvor den indløser de ikke-indløselige instrumenter.
16F
Virksomheden skal regnskabsmæssigt behandle omklassificeringen af et instrument i overensstemmelse med afsnit 16E på følgende måde:
a)
Den skal omklassificere et egenkapitalinstrument som en finansiel forpligtelse fra det tidspunkt, hvor instrumentet ikke længere har alle de egenskaber eller opfylder de forpligtelser, der er anført i afsnit 16A og 16B eller i afsnit 16C og 16D. Den finansielle forpligtelse måles til instrumentets dagsværdi på tidspunktet for omklassificeringen. Virksomheden skal indregne enhver forskel mellem egenkapitalinstrumentets regnskabsmæssige værdi og den finansielle forpligtelses dagsværdi på omklassificeringstidspunktet i egenkapitalen.
b)
Den skal omklassificere en finansiel forpligtelse som egenkapital fra det tidspunkt, hvor instrumentet har alle de egenskaber og opfylder de forpligtelser, der er anført i afsnit 16A og 16B eller i afsnit 16C og 16D. Et egenkapitalinstrument måles til den finansielle forpligtelses regnskabsmæssige værdi på tidspunktet for omklassificeringen.
Ingen kontraktlig forpligtelse til at overdrage likvide beholdninger eller andre finansielle aktiver (afsnit 16, litra a))
17
Hvis der ses bort fra de omstændigheder, der er beskrevet i afsnit 16A og 16B eller i afsnit 16C og 16D, er et afgørende træk ved sondringen mellem en finansiel forpligtelse og et egenkapitalinstrument tilstedeværelsen af en kontraktlig forpligtelse for det finansielle instruments ene part (udsteder) til enten at overdrage likvide beholdninger eller andre finansielle aktiver til den anden part (indehaver) eller at udveksle finansielle aktiver eller finansielle forpligtelser med indehaveren på potentielt ugunstige vilkår for udsteder. Selv om ejeren af et egenkapitalinstrument kan være berettiget til at modtage en pro rata-andel af udbytte eller andre udbetalinger af egenkapitalen, er udsteder ikke kontraktligt forpligtet til at foretage sådanne udbetalinger, eftersom det ikke kan kræves, at udsteder overdrager likvide beholdninger eller andre finansielle aktiver til en anden part.
18
Et finansielt instruments klassifikation i virksomhedens balance bestemmes af instrumentets indhold og ikke af dets juridiske form. Indhold og juridisk form er ofte det samme, men dette er ikke altid tilfældet. Visse finansielle instrumenter har juridisk form af egenkapital, men er i alt væsentligt forpligtelser, og andre kan kombinere træk forbundet med egenkapitalinstrumenter og træk forbundet med finansielle forpligtelser. Eksempelvis:
a)
en præferenceaktie, som indeholder en bestemmelse om udsteders tvungne indløsning til et beløb, der enten er fast eller kan opgøres, på et fremtidigt tidspunkt, der enten er fast eller kan opgøres, eller giver ejeren ret til at kræve, at udsteder indløser instrumentet på eller efter et bestemt tidspunkt til et beløb, der enten er fast eller kan opgøres, er en finansiel forpligtelse
b)
et finansielt instrument, som giver indehaveren ret til at indløse instrumentet hos udsteder mod likvide beholdninger eller andre finansielle aktiver (et "indløseligt instrument"), er en finansiel forpligtelse, medmindre dette instrument i overensstemmelse med afsnit 16A og 16B eller afsnit 16C og 16D klassificeres som et egenkapitalinstrument. Det finansielle instrument anses for en finansiel forpligtelse, selv om den beløbsmæssige størrelse af likvide beholdninger eller andre finansielle aktiver opgøres på basis af et indeks eller en anden post, som potentielt kan stige eller falde. Hvis indehaveren har en option på at indløse instrumentet hos udsteder mod likvide beholdninger eller andre finansielle aktiver, opfylder det indløselige instrument definitionen på en finansiel forpligtelse, medmindre dette instrument i overensstemmelse med afsnit 16A og 16B eller afsnit 16C og 16D klassificeres som et egenkapitalinstrument. Eksempelvis kan investeringsforeninger med tilbagekøbspligt for den udstedende forening og andre investeringsforeninger og interessentskaber og visse andelsvirksomheder give deres andelshavere eller medlemmer ret til at indløse deres andele i udsteder på et hvilket som helst tidspunkt mod likvide beholdninger, hvilket medfører, at andelshavernes eller medlemmernes andele klassificeres som finansielle forpligtelser, medmindre disse instrumenter i overensstemmelse med afsnit 16A og 16B eller afsnit 16C og 16D klassificeres som egenkapitalinstrumenter. Klassifikation som en finansiel forpligtelse udelukker dog ikke brugen af beskrivelser som "indre værdi, der kan henføres til andelshavere" og "ændring i indre værdi, der kan henføres til andelshavere" i årsregnskabet for en virksomhed, der ikke har noget kapitalindskud (såsom visse investeringsselskaber og investeringsforeninger, jf. illustrativt eksempel 7), eller brugen af yderligere oplysninger, som viser, at medlemmernes samlede andele omfatter poster såsom reserver, der opfylder definitionen på egenkapital, og indløselige instrumenter, der ikke gør (jf. illustrativt eksempel 8).
19
Hvis en virksomhed ikke har en ubetinget ret til ikke at skulle overdrage likvide beholdninger eller andre finansielle aktiver som indfrielse af en kontraktlig forpligtelse, opfylder forpligtelsen definitionen på en finansiel forpligtelse, medmindre det pågældende instrument i overensstemmelse med afsnit 16A og 16B eller afsnit 16C og 16D klassificeres som et egenkapitalinstrument. Eksempelvis:
a)
en begrænsning af virksomhedens mulighed for at indfri en kontraktlig forpligtelse, eksempelvis manglende adgang til fremmed valuta eller nødvendigheden af at opnå godkendelse for betaling fra myndighederne, ophæver ikke virksomhedens kontraktlige forpligtelse eller indehavers kontraktlige ret i henhold til instrumentet,
b)
en kontraktlig forpligtelse, som er betinget af, at modparten udnytter sin ret til at indløse, er en finansiel forpligtelse, idet virksomheden ikke har en ubetinget ret til ikke at skulle overdrage likvide beholdninger eller andre finansielle aktiver.
20
Et finansielt instrument, som ikke udtrykkeligt indeholder en kontraktlig forpligtelse til at overdrage likvide beholdninger eller andre finansielle aktiver, kan i sine vilkår indeholde en indirekte forpligtelse. Eksempelvis:
a)
et finansielt instrument kan indeholde en ikke-finansiel forpligtelse, som udelukkende skal indfris, hvis virksomheden ikke foretager udbetalinger eller indløser instrumentet. Hvis virksomheden udelukkende kan undgå en overdragelse af likvide beholdninger eller andre finansielle aktiver ved at indfri den ikke-finansielle forpligtelse, er det finansielle instrument en finansiel forpligtelse,
b)
et finansielt instrument er en finansiel forpligtelse, hvis det indebærer, at virksomheden ved afregningen skal overdrage enten:
i)
likvide beholdninger eller andre finansielle aktiver, eller
ii)
sine egne aktier, hvis opgjorte værdi væsentligt overstiger værdien af de likvide beholdninger eller andre finansielle aktiver.
Selv om der ikke påhviler virksomheden nogen udtrykkelig kontraktlig forpligtelse til at overdrage likvide beholdninger eller andre finansielle aktiver, betyder værdien af den alternative mulighed for afregning med aktier, at virksomheden vil afregne i likvide beholdninger. Under alle omstændigheder er ejeren i realiteten garanteret modtagelse af et beløb, som mindst modsvarer afregning i likvide beholdninger (jf. afsnit 21).
Afregning i virksomhedens egne egenkapitalinstrumenter (afsnit 16, litra b))
21
En kontrakt er ikke et egenkapitalinstrument, blot fordi det kan medføre modtagelse eller overdragelse af virksomhedens egne egenkapitalinstrumenter. En virksomhed kan have en kontraktlig ret eller forpligtelse til at modtage eller overdrage et antal af sine egne aktier eller en anden form for egenkapitalinstrumenter, som varierer, således at dagsværdien af virksomhedens egne egenkapitalinstrumenter, der skal modtages eller overdrages, svarer til den kontraktlige ret eller forpligtelse. En sådan kontraktlig ret eller forpligtelse kan udgøre et fast beløb eller et beløb, som helt eller delvist svinger som følge af ændringer i en anden variabel end markedskursen på virksomhedens egne egenkapitalinstrumenter (eksempelvis en rente, en råvarepris eller en kurs på et finansielt instrument). To eksempler herpå er a) en kontrakt vedrørende overdragelse af et antal af virksomhedens egenkapitalinstrumenter svarende til en værdi af 100 CU 
(
14
)
 og b) en kontrakt vedrørende overdragelse af et antal af virksomhedens egne egenkapitalinstrumenter svarende til en værdi af 100 ounce guld. En sådan kontrakt udgør en finansiel forpligtelse for virksomheden, selv om virksomheden skal eller kan indfri den ved overdragelse af sine egne egenkapitalinstrumenter. Der er ikke tale om et egenkapitalinstrument, idet virksomheden bruger et variabelt antal af sine egne egenkapitalinstrumenter til afregning af kontrakten. Kontrakten repræsenterer således ikke en andel af den forskelsværdi, der fremkommer, når man fra alle virksomhedens aktiver trækker alle dens forpligtelser.
22
Med forbehold af bestemmelserne i afsnit 22A er en kontrakt, som afregnes af den virksomhed, der (modtager eller) overdrager et fast antal af virksomhedens egne egenkapitalinstrumenter til gengæld for et fast beløb i likvide beholdninger eller andre finansielle aktiver, et egenkapitalinstrument. Eksempelvis udgør en udstedt aktieoption, som giver modparten ret til at købe et bestemt antal af virksomhedens aktier til en fast kurs eller til en fast hovedstol på en obligation, et egenkapitalinstrument. Ændringer i dagsværdien af en kontrakt hidrørende fra variationer i markedsrenten, som ikke påvirker den beløbsmæssige størrelse af likvide beholdninger eller andre finansielle aktiver, som skal betales eller modtages, eller antallet af egenkapitalinstrumenter, som skal modtages eller overdrages, ved afregning af kontrakten, udelukker ikke kontrakten fra at være et egenkapitalinstrument. Et eventuelt modtaget vederlag (såsom modtaget overkurs for en solgt option eller warrant på virksomhedens egne aktier) indregnes direkte på egenkapitalen. Et eventuelt betalt vederlag (såsom betalt overkurs for en købt option) indregnes direkte på egenkapitalen. Ændringer i dagsværdien for et egenkapitalinstrument indregnes ikke i årsregnskabet.
22A
Hvis virksomhedens egne egenkapitalinstrumenter, som den modtager eller overdrager ved afregning af kontrakten, er indløselige finansielle instrumenter, som har alle de kendetegn og opfylder de betingelser, der er beskrevet i afsnit 16A og 16B, eller instrumenter, som forpligter virksomheden til at overdrage en pro rata-andel af virksomhedens nettoaktiver til en anden part i tilfælde af likvidation, og som har alle de kendetegn og opfylder de forpligtelser, der er beskrevet i afsnit 16C og 16D, er kontrakten et finansielt aktiv eller en finansiel forpligtelse. Det omfatter en kontrakt, som afregnes af den virksomhed, der modtager eller overdrager et fast antal af disse instrumenter til gengæld for et fast beløb i likvide beholdninger eller andre finansielle aktiver.
23
Hvis der ses bort fra de omstændigheder, der er beskrevet i afsnit 16A og 16B eller i afsnit 16C og 16D, medfører en kontrakt, som indeholder en forpligtelse, ifølge hvilken en virksomhed skal købe sine egne egenkapitalinstrumenter for likvide beholdninger eller andre finansielle aktiver, en finansiel forpligtelse for nutidsværdien af indløsningsbeløbet (eksempelvis nutidsværdien af terminstilbagekøbsprisen, optionens udnyttelseskurs eller et andet indløsningsbeløb). Dette gælder også, selv om kontrakten selv er et egenkapitalinstrument. Som eksempel kan nævnes en virksomheds forpligtelse i henhold til en terminskontrakt til at købe sine egne egenkapitalinstrumenter mod likvide beholdninger. Den finansielle forpligtelse indregnes første gang (til nutidsværdien af indløsningsbeløbet) og omklassificeres fra egenkapitalen. Derefter måles den finansielle forpligtelse i overensstemmelse med IFRS 9. Hvis kontrakten udløber uden overdragelse, omklassificeres den regnskabsmæssige værdi af den finansielle forpligtelse til egenkapitalen. En virksomheds kontraktlige forpligtelse til at købe sine egne egenkapitalinstrumenter medfører en finansiel forpligtelse for nutidsværdien af indløsningsbeløbet, selv om forpligtelsen til at købe er betinget af, at modparten udnytter en ret til at indløse (eksempelvis en solgt put-option, som giver modparten ret til at sælge virksomhedens egne egenkapitalinstrumenter til virksomheden til en fast pris).
24
En kontrakt, som skal afregnes af den virksomhed, der overdrager eller modtager et fast antal af virksomhedens egne egenkapitalinstrumenter til gengæld for et variabelt beløb i likvide beholdninger eller andre finansielle aktiver, er et finansielt aktiv eller en finansiel forpligtelse. Som eksempel kan nævnes en kontrakt, ifølge hvilken virksomheden skal overdrage 100 af sine egne egenkapitalinstrumenter til gengæld for et beløb i likvide beholdninger, som beregnes, så det modsvarer værdien af 100 ounce guld.
Betingede afregningsbestemmelser
25
Et finansielt instrument kan indeholde krav om, at virksomheden overdrager likvide beholdninger eller andre finansielle aktiver eller på anden måde afregner instrumentet, således at det ville udgøre en finansiel forpligtelse i tilfælde af, at der indtræffer eller ikke indtræffer usikre fremtidige begivenheder (eller ved udfaldet af usikre omstændigheder), som ikke kan kontrolleres af hverken udsteder eller indehaver af instrumentet, såsom en ændring i et aktieindeks, forbrugerprisindeks, renter eller skattemæssige krav eller udsteders fremtidige omsætning, nettoindtægt eller gæld/egenkapital-forhold. Udsteder af et sådant instrument har ikke nogen ubetinget ret til at ikke at skulle overdrage likvide beholdninger eller andre finansielle aktiver (eller på anden måde afregne instrumentet, således at det ville udgøre en finansiel forpligtelse). Derfor udgør instrumentet en finansiel forpligtelse for udsteder, medmindre:
a)
den del af de betingede afregningsbetingelser, som kunne medføre afregning i likvide beholdninger eller andre finansielle aktiver (eller på anden måde, således at instrumentet ville udgøre en finansiel forpligtelse), ikke er reelle
b)
det udelukkende kan kræves, at udsteder afregner forpligtelsen i likvide beholdninger eller andre finansielle aktiver (eller på anden måde, således at instrumentet ville udgøre en finansiel forpligtelse) i tilfælde af udsteders likvidation, eller
c)
instrumentet har alle de kendetegn og opfylder de betingelser, der er anført i afsnit 16A og 16B.
Muligheder for afregning
26
Når et afledt finansielt instrument gør det muligt for den ene part at vælge, hvordan instrumentet skal afregnes (eksempelvis hvis udsteder eller indehaver kan vælge nettoafregning i likvide beholdninger eller ved udveksling af aktier med likvide beholdninger), udgør instrumentet et finansielt aktiv eller en finansiel forpligtelse, medmindre alle alternative afregningsmuligheder ville resultere i, at instrumentet var et egenkapitalinstrument.
27
Som eksempel på et afledt finansielt instrument med alternative afregningsmuligheder, som er en finansiel forpligtelse, kan nævnes en aktieoption, som udsteder kan vælge at nettoafregne i likvide beholdninger eller ved udveksling af egne aktier med likvide beholdninger. Visse kontrakter vedrørende køb eller salg af et ikke-finansielt aktiv til gengæld for virksomhedens egne egenkapitalinstrumenter ligger ligeledes inden for denne standards anvendelsesområde, idet de enten kan afregnes ved overdragelse af det ikke-finansielle aktiv eller nettoafregnes i likvide beholdninger eller andre finansielle instrumenter (jf. afsnit 8-10). Sådanne kontrakter er finansielle aktiver eller finansielle forpligtelser og ikke egenkapitalinstrumenter.
Sammensatte finansielle instrumenter (jf. desuden afsnit AG30-AG35 og illustrative eksempler 9-12)
28
Udstederen af et ikke-afledt finansielt instrument skal vurdere vilkårene for det finansielle instrument for at afgøre, hvorvidt det både indeholder et forpligtelses- og et egenkapitalelement. Sådanne elementer skal klassificeres separat som finansielle forpligtelser, finansielle aktiver eller egenkapitalinstrumenter i overensstemmelse med afsnit 15.
29
En virksomhed foretager separat indregning af de enkelte elementer af et finansielt instrument, som a) skaber en finansiel forpligtelse for virksomheden og b) giver ejeren af instrumentet en option på at konvertere instrumentet til et egenkapitalinstrument i virksomheden. En obligation eller et lignende instrument, som indehaver kan konvertere til et bestemt antal ordinære aktier i virksomheden, er eksempelvis et sammensat finansielt instrument. For virksomheden består et sådant instrument af to elementer: en finansiel forpligtelse (en kontrakt om overdragelse af likvide beholdninger eller andre finansielle aktiver) og et egenkapitalinstrument (en call-option, som i en specificeret periode giver ejeren ret til at konvertere instrumentet til et bestemt antal ordinære aktier i virksomheden). Den økonomiske virkning af udstedelse af et sådant instrument er stort set den samme som samtidig udstedelse af et gældsinstrument med klausul om førtidig indfrielse og warrants til tegning af ordinære aktier eller udstedelse af et gældsinstrument med separat aktietegningsret. Ligeledes gælder, at virksomheden i alle tilfælde præsenterer forpligtelses- og egenkapitalelementer separat i balancen.
30
Klassifikationen af et konvertibelt instruments forpligtelses- og egenkapitalelementer revideres ikke som følge af en ændring i sandsynligheden for, at en konverteringsret vil blive udnyttet, selv når udøvelse af konverteringsretten synes at være blevet økonomisk gunstigt for visse ejere. Ejere handler ikke altid som forventet, idet eksempelvis de skattemæssige konsekvenser af konverteringen kan være forskellige for de enkelte ejere. Desuden vil sandsynligheden for konvertering løbende ændres. Virksomhedens kontraktlige forpligtelse til at foretage fremtidige betalinger består, indtil den ophører som følge af konvertering, instrumentets udløb eller en anden transaktion.
31
IFRS 9 omhandler måling af finansielle aktiver og finansielle forpligtelser. Egenkapitalinstrumenter er instrumenter, som repræsenterer en andel af den forskelsværdi, der fremkommer, når man fra alle virksomhedens aktiver trækker alle dens forpligtelser. Når den oprindelige regnskabsmæssige værdi af et sammensat finansielt instrument allokeres til instrumentets egenkapital- og forpligtelseselementer, henføres restværdien til egenkapitalelementet, efter at det beløb, som er opgjort separat for forpligtelseselementet, er trukket fra dagsværdien af instrumentet som helhed. Værdien af eventuelle afledte egenskaber (såsom en call-option), der er indbygget i det sammensatte finansielle instrument ud over egenkapitalelementet (såsom en egenkapitalkonverteringsret), er indeholdt i forpligtelseselementet. Summen af de regnskabsmæssige værdier, som fastsættes for forpligtelses- og egenkapitalelementerne på tidspunktet for første indregning, svarer altid til den dagsværdi, som ville være fastsat for instrumentet som helhed. Der opstår ingen gevinster eller tab som følge af, at første indregning af instrumentets elementer sker separat.
32
I henhold til den i afsnit 31 beskrevne fremgangsmåde opgør udsteder af en obligation, som kan konverteres til ordinære aktier, først forpligtelseselementets regnskabsmæssige værdi ved at måle dagsværdien af en tilsvarende forpligtelse (herunder eventuelle indbyggede afledte egenskaber, som ikke er egenkapital), som ikke har et tilknyttet egenkapitalelement. Den regnskabsmæssige værdi af egenkapitalinstrumentet, som er repræsenteret ved retten til at konvertere instrumentet til ordinære aktier, opgøres herefter ved at trække dagsværdien af den finansielle forpligtelse fra dagsværdien af det sammensatte instrument som helhed.
Egne aktier (jf. desuden afsnit AG36)
33
Hvis en virksomhed tilbagekøber sine egne egenkapitalinstrumenter, skal disse instrumenter ("egne aktier") trækkes fra egenkapitalen. Der skal ikke i resultatet indregnes nogen gevinster eller tab fra køb, salg, udstedelse eller annullering af en virksomheds egne egenkapitalinstrumenter. Sådanne egne aktier kan erhverves og besiddes af virksomheden eller andre virksomheder i koncernen. Betalt eller modtaget vederlag skal indregnes direkte på egenkapitalen.
33A
Nogle virksomheder driver en investeringsfond enten internt eller eksternt, som giver investorerne fordele, der fastsættes ved hjælp af andele i fonden, og indregner finansielle forpligtelser for de beløb, der skal udbetales til disse investorer. På samme måde udsteder nogle virksomheder grupper af forsikringskontrakter med elementer af direkte deltagelse, og disse virksomheder besidder de underliggende poster. Nogle af disse fonde eller underliggende poster omfatter virksomhedens egne aktier. Uanset afsnit 33 kan en virksomhed vælge ikke fra egenkapitalen at trække egne aktier, som indgår i en sådan fond eller er en underliggende post, når og kun når en virksomhed tilbagekøber sine egne egenkapitalinstrumenter til sådanne formål. I stedet kan virksomheden vælge fortsat at behandle egne aktier regnskabsmæssigt som egenkapital og behandle det tilbagekøbte instrument regnskabsmæssigt, som om det var et finansielt aktiv og måle det til dagsværdi gennem resultatet i overensstemmelse med IFRS 9. Dette valg er uigenkaldeligt og sker for hvert enkelt instrument. Med henblik på dette valg omfatter forsikringskontrakter investeringskontrakter med elementer af diskretionær deltagelse. (jf. IFRS 17 for udtryk, som anvendes i dette afsnit, og som er defineret i denne standard).
34
Den beløbsmæssige størrelse af besiddelser af egne aktier skal oplyses separat enten i balancen eller i noterne i overensstemmelse med IAS 1 
Præsentation af årsregnskaber
. En virksomhed skal give oplysning i overensstemmelse med IAS 24 
Oplysning om nærtstående parter
, såfremt virksomheden tilbagekøber sine egne egenkapitalinstrumenter fra nærtstående parter.
Renter, udbytter, tab og gevinster (jf. desuden afsnit AG37)
35
Renter, udbytter, tab og gevinster vedrørende et finansielt instrument eller et element, som er klassificeret som en finansiel forpligtelse, skal indregnes som indtægt eller omkostning i resultatet. Virksomheden skal indregne udbetaling til ejere af et egenkapitalinstrument direkte på egenkapitalen. Transaktionsomkostninger ved en egenkapitaltransaktion skal regnskabsmæssigt behandles som et fradrag i egenkapitalen.
35A
Indkomstskat, der vedrører udbetaling til ejere af et egenkapitalinstrument og transaktionsomkostninger ved en egenkapitaltransaktion, skal regnskabsmæssigt behandles i overensstemmelse med IAS 12 
Indkomstskatter
.
36
Et finansielt instruments klassifikation som en finansiel forpligtelse eller et egenkapitalinstrument bestemmer, hvorvidt renter, udbytter, tab og gevinster vedrørende dette instrument skal indregnes som indtægter eller omkostninger i resultatet. Således indregnes udbetaling af udbytte på aktier, der fuldt ud indregnes som forpligtelser, som omkostninger på samme måde som renter på en obligation. Tilsvarende indregnes gevinster og tab vedrørende indløsning eller refinansiering af finansielle forpligtelser i resultatet, hvorimod indløsning eller refinansiering af egenkapitalinstrumenter indregnes som egenkapitalbevægelser. Ændringer i dagsværdien for et egenkapitalinstrument indregnes ikke i årsregnskabet.
37
En virksomhed afholder normalt forskellige omkostninger ved udstedelsen eller erhvervelsen af egne egenkapitalinstrumenter. Sådanne omkostninger kan omfatte registreringsafgifter og andre lovbestemte afgifter, honorarer til advokater, revisorer og anden faglig assistance, omkostninger til trykning og stempelafgift. Transaktionsomkostninger ved en egenkapitaltransaktion skal regnskabsmæssigt behandles som et fradrag i egenkapitalen, i det omfang disse udgør omkostninger direkte knyttet til egenkapitaltransaktionen, som ellers kunne være undgået. Omkostningerne ved en egenkapitaltransaktion, som opgives, indregnes som en omkostning.
38
Transaktionsomkostninger vedrørende udstedelsen af et sammensat finansielt instrument skal allokeres til instrumentets forpligtelses- og egenkapitalelementer i forhold til allokeringen af provenuet. Transaktionsomkostninger vedrørende mere end én transaktion (eksempelvis omkostninger ved samtidig udbydelse af nogle aktier og børsnotering af andre) allokeres til disse transaktioner på et grundlag, som er rationelt og i overensstemmelse med tilsvarende transaktioner.
39
Transaktionsomkostninger, der regnskabsmæssigt behandles som et fradrag i egenkapitalen i regnskabsåret, skal oplyses separat i overensstemmelse med IAS 1.
40
Udbytte, som er klassificeret som en omkostning, kan præsenteres i resultatopgørelsen og opgørelsen af anden totalindkomst enten sammen med renter på andre forpligtelser eller som en separat post. Foruden kravene i denne standard finder kravene i IAS 1 og IFRS 7 anvendelse ved oplysning af rente og udbytte. I nogle tilfælde er det, på grund af forskellene mellem renter og udbytter med hensyn til eksempelvis skattefradrag, ønskeligt at give separat oplysning om disse i resultatopgørelsen og opgørelsen af anden totalindkomst. Oplysning om den skattemæssige virkning skal foretages i overensstemmelse med IAS 12.
41
Gevinster og tab vedrørende ændringer i den regnskabsmæssige værdi af en finansiel forpligtelse indregnes i resultatet som indtægt eller omkostning, selv om disse vedrører et instrument, som indeholder en ret til en andel af forskelsværdien i virksomhedens aktiver til gengæld for likvide beholdninger eller andre finansielle aktiver (jf. afsnit 18, litra b)). I henhold til IAS 1 skal virksomheden præsentere eventuelle gevinster eller tab hidrørende fra omvurdering af et sådant instrument separat i totalindkomstopgørelsen, når dette er relevant for at redegøre for virksomhedens resultater.
Modregning af et finansielt aktiv og en finansiel forpligtelse (jf. desuden afsnit AG38A–AG38F og AG39)
42
Et finansielt aktiv og en finansiel forpligtelse skal udelukkende modregnes og nettobeløb udelukkende præsenteres i balancen, når virksomheden:
a)
aktuelt har en juridisk ret til at modregne de indregnede beløb og
b)
har til hensigt enten at nettoafregne eller at realisere aktivet og indfri forpligtelsen samtidigt.
Ved den regnskabsmæssige behandling af en overdragelse af et finansielt aktiv, som ikke opfylder kriterierne for ophør af indregning, skal virksomheden ikke modregne det overdragne aktiv og den tilknyttede forpligtelse (jf. IFRS 9, afsnit 3.2.22).
43
Denne standard kræver præsentation af finansielle aktiver og finansielle forpligtelser som nettobeløb, når dette afspejler virksomhedens forventede fremtidige pengestrømme fra indfrielse af to eller flere separate finansielle instrumenter. Når en virksomhed har ret til og til hensigt at modtage eller betale et samlet nettobeløb, har den i realiteten kun et enkelt finansielt aktiv eller en enkel finansiel forpligtelse. I andre tilfælde præsenteres finansielle aktiver og finansielle forpligtelser separat i overensstemmelse med deres rolle som ressourcer eller forpligtelser for virksomheden. En virksomhed skal give de oplysninger, som kræves i afsnit 13B–13E i IFRS 7 for indregnede finansielle instrumenter, der falder inden for anvendelsesområdet for afsnit 13A i IFRS 7.
44
Modregning af et indregnet finansielt aktiv og en indregnet finansiel forpligtelse og præsentation af nettobeløbet er ikke det samme som ophør af indregning af et finansielt aktiv eller en finansiel forpligtelse. Selv om modregning ikke medfører indregning af en gevinst eller et tab, medfører ophør af indregning af et finansielt instrument ikke kun ophør af indregning i balancen af en tidligere indregnet post, men kan ligeledes medføre indregning af en gevinst eller et tab.
45
En ret til modregning er debitors kontraktlige eller anden juridiske ret til at afregne eller på anden måde eliminere hele eller dele af et skyldigt beløb til en kreditor ved at modregne et skyldigt beløb fra denne kreditor. I særlige tilfælde kan en debitor have en juridisk ret til at modregne et skyldigt beløb fra tredjepart i et skyldigt beløb til kreditor, forudsat at der foreligger en aftale mellem de tre parter, som klart fastslår debitors ret til modregning. Idet ret til modregning er en juridisk ret, kan der være forskellige bestemmelser herom i de enkelte jurisdiktioner, og det må fastlægges, hvilke love der finder anvendelse på forholdet mellem parterne.
46
Når der foreligger en eksigibel ret til modregning af et finansielt aktiv og en finansiel forpligtelse, påvirker dette de rettigheder og forpligtelser, der er knyttet til et finansielt aktiv og en finansiel forpligtelse, hvilket kan påvirke en virksomheds kredit- og likviditetsrisici. Dog er eksistensen af retten ikke i sig selv tilstrækkeligt grundlag for modregning. Hvis virksomheden ikke har til hensigt at udnytte retten eller afregne samtidigt, påvirkes beløbet og tidspunktet for virksomhedens fremtidige pengestrømme ikke. Når virksomheden har til hensigt at udnytte retten eller afregne samtidigt, giver præsentation af aktivet og forpligtelsen som nettobeløb en mere hensigtsmæssig afspejling af beløb og tidspunkt for de forventede fremtidige pengestrømme samt af de risici, som er forbundet med pengestrømmene. En hensigt fra en af eller begge parternes side til at nettoafregne, uden at der foreligger en juridisk ret hertil, er ikke tilstrækkelig til at berettige modregning, idet de rettigheder og forpligtelser, som vedrører det enkelte finansielle aktiv og den enkelte finansielle forpligtelse, forbliver uændret.
47
En virksomheds hensigter med hensyn til afregning eller indfrielse af bestemte aktiver og forpligtelser kan være afhængige af dens normale forretningspraksis, finansielle markedskrav eller andre forhold, som kan begrænse virksomhedens evne til at nettoafregne eller afregne samtidigt. Når en virksomhed har ret til modregning, men ikke har til hensigt at nettoafregne eller realisere aktiver og indfri forpligtelsen samtidigt, gives der oplysning om modregningens effekt på virksomhedens kreditrisici i overensstemmelse med afsnit 36 i IFRS 7.
48
Samtidig afregning af to finansielle instrumenter kan eksempelvis foretages gennem en clearingcentral i et organiseret finansielt marked eller ved en direkte udveksling parterne imellem. I sådanne tilfælde svarer pengestrømmene i realiteten til et samlet nettobeløb, og virksomheden udsættes ikke for nogen kredit- eller likviditetsrisici. I andre tilfælde kan virksomheden afregne to instrumenter ved at modtage og betale separate beløb. Virksomheden udsættes hermed for kreditrisiko forbundet med hele aktivets beløb eller likviditetsrisiko forbundet med hele forpligtelsens beløb. Disse risici kan være væsentlige, selv om de er relativt kortvarige. Derfor behandles realisationen af et finansielt aktiv og indfrielsen af en finansiel forpligtelse udelukkende som værende samtidige, når transaktionerne foretages i samme øjeblik.
49
De i afsnit 42 nævnte betingelser er normalt ikke opfyldt, og modregning er sædvanligvis ikke relevant, når:
a)
flere forskellige finansielle instrumenter anvendes for at opnå et enkelt finansielt instruments egenskaber (et "syntetisk instrument")
b)
finansielle aktiver og finansielle forpligtelser hidrører fra finansielle instrumenter med den samme primære risiko (eksempelvis aktiver og forpligtelser i en portefølje af terminskontrakter eller andre afledte finansielle instrumenter), men med forskellige modparter
c)
finansielle eller andre aktiver stilles som sikkerhed for finansielle forpligtelser uden regresret
d)
finansielle aktiver henlægges af debitor i en fond til indfrielse af en forpligtelse, uden at kreditor har godkendt disse til indfrielse af forpligtelsen (eksempelvis en amortisationsfond), eller
e)
forpligtelser som følge af begivenheder, der medfører tab, forventes erstattet af tredjepart i kraft af et krav i henhold til en forsikringskontrakt.
50
En virksomhed, som foretager en række transaktioner i finansielle instrumenter med en enkelt modpart, kan indgå en rammeaftale om modregning (en "nettingaftale") med modparten. Sådanne aftaler giver mulighed for en samlet nettoafregning af alle finansielle instrumenter omfattet af aftalen i tilfælde af misligholdelse eller opsigelse af enhver af kontrakterne. Denne type aftaler anvendes ofte af finansielle institutioner som sikkerhed mod tab i tilfælde af konkurs eller andre omstændigheder, som medfører, at modparten ikke kan indfri sine forpligtelser. En nettingaftale skaber normalt en ret til modregning, som udelukkende bliver retskraftig og påvirker realisationen eller indfrielsen af individuelle finansielle aktiver og finansielle forpligtelser som følge af en specificeret misligholdelse eller andre forhold, som ikke forventes at opstå i et normalt forretningsforløb. En nettingaftale giver ikke mulighed for modregning, medmindre begge de i afsnit 42 nævnte kriterier er opfyldt. Når finansielle aktiver og finansielle forpligtelser, som indgår i en nettingaftale, ikke modregnes, gives der oplysning om aftalens effekt på virksomhedens kreditrisici i overensstemmelse med afsnit 36 i IFRS 7.
51-95
[Ophævet]
IKRAFTTRÆDELSESTIDSPUNKT OG OVERGANG
96
Virksomheder skal anvende denne standard for årsregnskaber, der dækker regnskabsår, som begynder den 1. januar 2005 eller derefter. Det er tilladt at anvende ændringen før dette tidspunkt. En virksomhed skal ikke anvende denne standard for regnskabsår, som begynder før 1. januar 2005, medmindre virksomheden også anvender IAS 39 (udgivet december 2003), herunder de ændringer, der blev udgivet i marts 2004. Hvis en virksomhed anvender denne standard på regnskabsperioder, som begynder før den 1. januar 2005, skal den oplyse herom.
96A
Indløselige finansielle instrumenter og forpligtelser, der opstår ved likvidation
 (ændringer til IAS 32 og IAS 1), der blev udstedt i februar 2008, stillede krav om, at finansielle instrumenter, som har alle de kendetegn og opfylder de betingelser, der er anført i afsnit 16A og 16B eller i afsnit 16C og 16D, klassificeres som egenkapitalinstrumenter, medførte ændring af afsnit 11, 16, 17–19, 22, 23, 25, AG13, AG14 og AG27 og indsættelse af afsnit 16A–16F, 22A, 96B, 96C, 97C, AG14A–AG14J og AG29A. Virksomheder skal anvende disse ændringer på regnskabsår, der begynder den 1. januar 2009 eller derefter. Det er tilladt at anvende ændringen før dette tidspunkt. Hvis en virksomhed anvender ændringerne på et tidligere regnskabsår, skal den give oplysning om dette og anvende de tilsvarende ændringer til IAS 1, IAS 39, IAS 7 og IFRIC 2 på samme tidspunkt.
96B
Indløselige finansielle instrumenter og forpligtelser, der opstår ved likvidation
 indførte en undtagelse af begrænset rækkevidde. Virksomhederne må derfor ikke anvende denne undtagelse analogt.
96C
Et instrument må kun klassificeres ifølge denne undtagelse i forbindelse med den regnskabsmæssige behandling af dette instrument i henhold til IAS 1, IAS 32, IAS 39, IFRS 7 og IFRS 9. Instrumentet må ikke betragtes som et egenkapitalinstrument efter andre vejledninger, herunder IFRS 2.
97
Standarden skal anvendes med tilbagevirkende kraft.
97A
IAS 1 (ajourført i 2007) ændrede den terminologi, der anvendes i IFRS-standarderne. Desuden medførte den ændring af afsnit 40. Virksomheder skal anvende disse ændringer på regnskabsår, som begynder den 1. januar 2009 eller derefter. Hvis en virksomhed anvender IAS 1 (ajourført 2007) på en tidligere regnskabsperiode, skal ændringerne anvendes på denne tidligere regnskabsperiode.
97B
IFRS 3 
Virksomhedssammenslutninger
 (ajourført i 2008) medførte ophævelse af afsnit 4, litra c). Virksomheder skal anvende denne ændring på regnskabsår, som begynder den 1. juli 2009 eller derefter. Hvis en virksomhed anvender IFRS 3 (ajourført 2008) på en tidligere regnskabsperiode, skal ændringen også anvendes på denne tidligere regnskabsperiode. Ændringen finder imidlertid ikke anvendelse på betinget vederlag, der opstod ved en virksomhedssammenslutning, hvor overtagelsestidspunktet lå før anvendelsen af IFRS 3 (ajourført i 2008). I stedet skal virksomheden foretage regnskabsmæssig behandling af et sådant vederlag i overensstemmelse med afsnit 65A–65E i IFRS 3 (ajourført i 2010).
97C
Virksomheden skal ved anvendelsen af de ændringer, der er beskrevet i afsnit 96A, opdele et sammensat finansielt instrument, der forpligter den til at overdrage en pro rata-andel af sine nettoaktiver til en anden part i tilfælde af likvidation, i separate forpligtelses- og egenkapitalelementer. Hvis forpligtelseselementet ikke længere er udestående, vil anvendelsen af ændringerne til IAS 32 med tilbagevirkende kraft medføre en opdeling i to egenkapitalelementer. Det første element vil indgå i det overførte resultat og udgøre den akkumulerede rente på det samlede forpligtelseselement. Det andet element vil repræsentere det oprindelige egenkapitalelement. Virksomheden behøver derfor ikke at opdele disse to elementer, hvis forpligtelseselementet ikke længere er udestående på det tidspunkt, hvor ændringerne træder i kraft.
97D
Forbedringer af IFRS-standarder
, udstedt i maj 2008, medførte ændring af afsnit 4. Virksomheder skal anvende denne ændring på regnskabsår, som begynder den 1. januar 2009 eller derefter. Det er tilladt at anvende ændringen før dette tidspunkt. Hvis en virksomhed anvender ændringen på et tidligere regnskabsår, skal den give oplysning om dette og anvende ændringerne i afsnit 3 i IFRS 7, afsnit 1 i IAS 28 og afsnit 1 i IAS 31, der udkom i maj 2008, på det tidligere regnskabsår. Virksomhederne har mulighed for at anvende ændringen fremadrettet.
97E
Afsnit 11 og 16 blev ændret ved 
Klassifikation af tegningsretsudstedelser
, der blev udgivet i oktober 2009. Virksomheder skal anvende denne ændring for regnskabsår, som begynder den 1. februar 2010 eller derefter. Det er tilladt at anvende ændringen før dette tidspunkt. Hvis en virksomhed anvender ændringen for et tidligere regnskabsår, skal den give oplysning om dette.
97F
[Ophævet]
97G
Forbedringer af IFRS-standarder
, udstedt i maj 2010, medførte ændring af afsnit 97 B. Virksomheder skal anvende denne ændring på regnskabsår, som begynder den 1. juli 2010 eller derefter. Det er tilladt at anvende ændringen før dette tidspunkt.
97H
[Ophævet]
97I
IFRS 10 og IFRS 11 
Fælles ordninger
, der blev udstedt i maj 2011, medførte ændring af afsnit 4, listra a) og afsnit AG29. Virksomheder skal anvende disse ændringer ved anvendelse af IFRS 10 og IFRS 11.
97J
IFRS 13, der blev udstedt i maj 2011, medførte en ændring af definitionen af dagsværdi i afsnit 11 og medførte en ændring af afsnit 23 og AG31. Virksomheder skal anvende disse ændringer ved anvendelse af IFRS 13.
97K
Præsentation af posterne indregnet i anden totalindkomst
 (ændringer til IAS 1), der blev udstedt i juni 2011, medførte ændring af afsnit 40. Virksomheder skal anvende denne ændring ved anvendelse af IAS 1 som ændret i juni 2011.
97L
Modregning af finansielle aktiver og finansielle forpligtelser
 (ændringer til IAS 32), der blev udstedt i december 2011, medførte ophævelse af afsnit AG38 og tilføjelse af afsnit AG38A–AG38F. Virksomheder skal anvende disse ændringer på regnskabsår, der begynder den 1. januar 2014 eller derefter. Ændringerne anvendes med tilbagevirkende kraft. Det er tilladt at anvende ændringen før dette tidspunkt. Hvis en virksomhed anvender disse ændringer fra et tidligere tidspunkt, skal den give oplysning herom og ligeledes give de oplysninger, der kræves i henhold til 
Oplysninger—Modregning af finansielle aktiver og finansielle forpligtelser
 (ændringer til IFRS 7), der blev udstedt i december 2011.
97M
Oplysninger—Modregning af finansielle aktiver og finansielle forpligtelser
 (ændringer til IFRS 7), der blev udstedt i december 2011, medførte ændring af afsnit 43, hvorefter en virksomhed skal give de oplysninger, som kræves i afsnit 13B–13E i IFRS 7 for indregnede finansielle instrumenter, der falder inden for anvendelsesområdet for afsnit 13A i IFRS 7. Virksomheder skal anvende denne ændring for regnskabsår, som begynder den 1. januar 2013 eller derefter, og for delårsperioder inden for disse regnskabsår. Virksomheder skal levere de oplysninger, der kræves i henhold til disse ændringer, med tilbagevirkende kraft.
97N
Det årlige forbedringsprojekt for perioden 2009-2011
, udstedt i maj 2012, medførte ændring af afsnit 35, 37 og 39 og tilføjelse af afsnit 35A. Virksomheder skal anvende den ændring med tilbagevirkende kraft i overensstemmelse med IAS 8 
Anvendt regnskabspraksis, ændringer i regnskabsmæssige skøn og fejl
 for regnskabsperioder, der begynder den 1. januar 2013 eller derefter. Det er tilladt at anvende ændringen før dette tidspunkt. Hvis en virksomhed anvender ændringen på en tidligere regnskabsperiode, skal den oplyse herom.
97O
Investeringsvirksomheder
 (ændringer til IFRS 10, IFRS 12 og IAS 27), udstedt i oktober 2012, medførte ændring af afsnit 4. Virksomheder skal anvende denne ændring for regnskabsår, som begynder den 1. januar 2014 eller derefter. Det er tilladt at anvende 
Investeringsvirksomheder
 tidligere. Hvis en virksomhed anvender denne ændring tidligere, skal den også samtidigt anvende alle ændringerne i 
Investeringsvirksomheder
.
97P
[Ophævet]
97Q
IFRS 15 
Omsætning fra kontrakter med kunder
, udstedt i maj 2014, medførte ændring af afsnit AG21. Virksomheder skal anvende denne ændring ved anvendelse af IFRS 15.
97R
IFRS 9, der blev udstedt i juli 2014, medførte ændring af afsnit 3, 4, 8, 12, 23, 31, 42, 96C, AG2 og AG30 og ophævelse af afsnit 97F, 97H og 97P. Virksomheder skal anvende disse ændringer ved anvendelse af IFRS 9.
97S
IFRS 16 
Leasingkontrakter
, udstedt i januar 2016, medførte ændring af afsnit AG9 og AG10. Virksomheder skal anvende disse ændringer ved anvendelse af IFRS 16.
97T
IFRS 17, der er udstedt i maj 2017, medførte en ændring af afsnit 4, AG8 og AG36 og en tilføjelse af afsnit 33A. 
Ændringer til IFRS 17
, der er udstedt i juni 2020, medførte en yderligere ændring af afsnit 4. Virksomheder skal anvende disse ændringer ved anvendelse af IFRS 17.
OPHÆVELSE AF ANDRE UDTALELSER
98
Denne standard erstatter IAS 32 
Finansielle instrumenter
: 
Oplysning og præsentation
, ajourført i oktober 2000 
(
15
)
.
99
Denne standard erstatter følgende fortolkningsbidrag:
a)
SIC-5 
Klassifikation af finansielle instrumenter — Betingede afregningsbestemmelser
b)
SIC-16 
Selskabskapital — Tilbagekøbte egne egenkapitalinstrumenter (egne aktier)
 og
c)
SIC-17 
Egenkapital — Omkostninger ved en egenkapitaltransaktion
.
100
Denne standard ophæver udkast til SIC-fortolkningsbidrag D34 
Finansielle instrumenter — Instrumenter eller rettigheder, som kan indløses af ejeren
 .
Appendiks
ANVENDELSESVEJLEDNING
IAS 32 Finansielle instrumenter: Præsentation
Dette appendiks er en integreret del af standarden.
AG1
Denne anvendelsesvejledning redegør for anvendelsen af specifikke aspekter af standarden.
AG2
Standarden omhandler ikke indregning eller måling af finansielle instrumenter. Krav om indregning og måling af finansielle aktiver og finansielle forpligtelser er angivet i IFRS 9.
DEFINITIONER (AFSNIT 11-14)
Finansielle aktiver og finansielle forpligtelser
AG3
Valuta (likvide beholdninger) er et finansielt aktiv, idet den udgør et betalingsmiddel og dermed danner grundlag for måling og indregning af alle transaktioner i årsregnskabet. Et indlån i et pengeinstitut eller lignende finansiel institution er et finansielt aktiv, idet det udgør indlåners kontraktlige ret til at opnå likvide beholdninger fra pengeinstituttet eller til at udstede en check eller et lignende instrument mod indeståendet til en kreditor til betaling af en finansiel forpligtelse.
AG4
Som eksempel på finansielle aktiver, som udgør en kontraktlig ret til at modtage likvide beholdninger i fremtiden, og tilsvarende finansielle forpligtelser, som udgør en kontraktlig forpligtelse til at overdrage likvide beholdninger i fremtiden, kan nævnes:
a)
tilgodehavender og forpligtelser vedrørende handel
b)
gældsbreve, der besiddes eller er udstedt
c)
ydede og optagne lån og
d)
obligationer, der besiddes eller er udstedt.
I hvert tilfælde modsvares den ene parts kontraktlige ret til at modtage (eller forpligtelse til at overdrage) likvide beholdninger af den anden parts tilsvarende forpligtelse til at overdrage (eller ret til at modtage disse).
AG5
Et finansielt instrument kan også være af en type, hvor den økonomiske fordel, der modtages eller overdrages, er et andet finansielt aktiv end likvide beholdninger. Eksempelvis giver en forpligtelse, der afregnes i statsobligationer, indehaver en kontraktlig ret til at modtage og udsteder en kontraktlig forpligtelse til at overdrage statsobligationer i stedet for likvide beholdninger. Obligationerne er finansielle aktiver, idet de repræsenterer den udstedende offentlige myndigheds forpligtelse til at overdrage likvide beholdninger. Forpligtelsen udgør derfor et finansielt aktiv for ejeren og en finansiel forpligtelse for udstederen.
AG6
Gældsinstrumenter uden udløbstidspunkt (eksempelvis obligationer eller konvertible obligationer) giver normalt indehaver en kontraktlig ret til at modtage acontobetalinger af renter på fastsatte tidspunkter i uendelighed, enten uden ret til at modtage afdrag på hovedstolen eller med ret til afdrag på hovedstolen på betingelser, som gør dette meget usandsynligt, eller hvor dette ligger meget langt ude i fremtiden. Eksempelvis kan en virksomhed udstede et finansielt instrument, i henhold til hvilket virksomheden skal foretage årlige betalinger i en ubegrænset årrække, svarende til en rente på 8 % på en angivet pålydende værdi eller hovedstol på 1 000 CU 
(
16
)
. Hvis det antages, at markedsrenten for instrumentet er 8 %, når det udstedes, påtager udsteder sig en kontraktlig forpligtelse til at foretage fremtidige rentebetalinger med en dagsværdi (nutidsværdi) på 1 000 CU ved første indregning. Ejeren og udstederen af instrumentet har henholdsvis et finansielt aktiv og en finansiel forpligtelse.
AG7
En kontraktlig ret eller en kontraktlig forpligtelse til at modtage, overdrage eller udveksle finansielle instrumenter udgør i sig selv et finansielt instrument. En kæde af kontraktlige rettigheder eller kontraktlige forpligtelser opfylder definitionen på et finansielt instrument, hvis den i sidste ende fører til modtagelse eller betaling af likvide beholdninger eller anskaffelse eller udstedelse af et egenkapitalinstrument.
AG8
Muligheden for at udnytte en kontraktlig ret eller kravet om at indfri en kontraktlig forpligtelse kan være ubetinget eller betinget af en fremtidig begivenheds indtræffen. Eksempelvis er en finansiel garanti långivers kontraktlige ret til at modtage likvide beholdninger fra garanten og garantens tilsvarende kontraktlige forpligtelse til at betale långiver ved låntagers misligholdelse af sin betalingsforpligtelse. Den kontraktlige ret og forpligtelse foreligger på grund af en tidligere transaktion eller begivenhed (udstedelse af garantien), selv om långivers evne til at udnytte sin ret og kravet om, at garanten skal opfylde sin forpligtelse, begge er betingede af låntagers fremtidige misligholdelse af sin betalingsforpligtelse. En betinget ret og forpligtelse opfylder definitionen på et finansielt aktiv og en finansiel forpligtelse, selv om sådanne aktiver og forpligtelser ikke altid indregnes i årsregnskabet. Visse af disse betingede rettigheder og forpligtelser kan være kontrakter, som er omfattet af IFRS 17.
AG9
En leasingkontrakt giver typisk anledning til en ret for leasinggiver til at modtage og en forpligtelse for leasingtager til at betale en pengestrøm, som stort set svarer til en blanding af afdrag på hovedstol og betaling af renter på et lån. Leasinggiver behandler regnskabsmæssigt sin investering i sit tilgodehavende beløb i henhold til en finansiel leasingkontrakt, frem for selve det underliggende aktiv, som er genstand for den finansielle leasingkontrakt. Således anser leasinggiver en finansiel leasingkontrakt for at være et finansielt instrument. I henhold til IFRS 16 skal en leasinggiver ikke indregne sin ret til at modtage leasingydelser i henhold til en operationel leasingkontrakt. Leasinggiver behandler fortsat regnskabsmæssigt selve det underliggende aktiv frem for beløb, som vil blive modtaget i fremtiden i henhold til kontrakten. Således anser leasinggiver ikke en operationel leasingkontrakt for at være et finansielt instrument, med undtagelse af konkrete aktuelle beløb, som leasingtager skylder og skal betale.
AG10
Fysiske aktiver (såsom varebeholdninger og materielle anlægsaktiver), brugsretsaktiver samt immaterielle aktiver (såsom patenter og varemærker) er ikke finansielle aktiver. Kontrol over sådanne fysiske aktiver, brugsretsaktiver og immaterielle aktiver skaber en mulighed for at frembringe pengestrømme eller andre finansielle aktiver, men medfører ikke en aktuel ret til at modtage likvide beholdninger eller andre finansielle aktiver.
AG11
Aktiver (såsom forudbetalte omkostninger), hvor den fremtidige økonomiske fordel er modtagelse af varer eller tjenesteydelser frem for retten til at modtage likvide beholdninger eller andre finansielle aktiver, er ikke finansielle aktiver. Poster som udskudte indtægter og de fleste garantiforpligtelser er heller ikke finansielle forpligtelser, idet strømmen af økonomiske fordele fra virksomheden, der er forbundet med disse poster, er levering af varer og tjenesteydelser frem for en kontraktlig forpligtelse til at overdrage likvide beholdninger eller andre finansielle aktiver.
AG12
Forpligtelser eller aktiver, der ikke er kontraktlige (eksempelvis indkomstskatter som følge af lovmæssige krav fra offentlige myndigheder), er ikke finansielle forpligtelser eller finansielle aktiver. Den regnskabsmæssige behandling af indkomstskatter beskrives i IAS 12. Tilsvarende hidrører faktiske forpligtelser som defineret i IAS 37 
Hensatte forpligtelser, eventualforpligtelser og eventualaktiver
 ikke fra kontrakter og udgør ikke finansielle forpligtelser.
Egenkapitalinstrumenter
AG13
Som eksempler på egenkapitalinstrumenter kan nævnes ikke-indløselige ordinære aktier, visse indløselige instrumenter (jf. afsnit 16A og 16B), visse instrumenter, der forpligter virksomheden til at overdrage en pro rata-andel af virksomhedens nettoaktiver til en anden part i tilfælde af likvidation (jf. afsnit 16C og 16D), visse typer af præferenceaktier (jf. afsnit AG25 og AG26) samt warrants eller solgte call-optioner, som giver indehaveren mulighed for at tegne eller købe et fast antal ikke-indløselige ordinære aktier i den udstedende virksomhed mod betaling af et fast beløb i likvide beholdninger eller andre finansielle aktiver. En virksomheds forpligtelse til at udstede eller købe et fast antal af virksomhedens egne egenkapitalinstrumenter mod betaling af et fast beløb i likvide beholdninger eller andre finansielle aktiver er et egenkapitalinstrument i virksomheden (jf. dog afsnit 22A). Hvis en sådan kontrakt indeholder en forpligtelse for virksomheden til at overdrage likvide beholdninger eller andre finansielle aktiver (og kontrakten ikke klassificeres som egenkapital i overensstemmelse med afsnit 16A og 16B eller afsnit 16C og 16D), medfører dette imidlertid også en forpligtelse for så vidt angår nutidsværdien af indløsningsbeløbet (jf. afsnit AG27, litra a)). En udsteder af ikke-indløselige ordinære aktier påtager sig en forpligtelse, hvis udstederen formelt giver indtryk af at ville foretage en udlodning og dermed har en retlig forpligtelse til dette over for aktionærerne. Dette kan være tilfældet efter udbetaling af udbytte, eller når virksomheden er under konkursbehandling, og eventuelt resterende aktiver kan udloddes til aktionærerne efter fyldestgørelse af kreditorerne.
AG14
En købt call-option eller en tilsvarende kontrakt, der er anskaffet af virksomheden, som giver virksomheden ret til at tilbagekøbe et nærmere bestemt antal af virksomhedens egne egenkapitalinstrumenter mod betaling af et fast beløb i likvide beholdninger eller andre finansielle aktiver, udgør ikke et finansielt aktiv i virksomheden (jf. dog afsnit 22A). I stedet skal vederlag, som er betalt for en sådan kontrakt, fratrækkes egenkapitalen.
Kategorien af instrumenter, der er efterstillet alle andre kategorier (afsnit 16A, litra b), og afsnit 16C, litra b))
AG14A
Et af de kendetegn, der er nævnt i afsnit 16A og 16C, er, at det finansielle instrument tilhører kategorien af instrumenter, der er efterstillet alle andre kategorier.
AG14B
Ved afgørelsen af, om et instrument tilhører den efterstillede kategori, vurderer virksomheden instrumentets fordring i tilfælde af likvidation under antagelse af, at den træder i likvidation på det tidspunkt, hvor den klassificerer instrumentet. Virksomheden tager klassifikationen op til fornyet overvejelse, hvis der sker en ændring i de relevante forhold. Hvis virksomheden f.eks. udsteder eller indløser et andet finansielt instrument, kan det have betydning for, om det pågældende instrument tilhører den kategori af instrumenter, der er efterstillet alle andre kategorier.
AG14C
Et instrument, der udgør et privilegeret krav i tilfælde af virksomhedens likvidation, giver ikke ret til en pro rata-andel af virksomhedens nettoaktiver. Et instrument udgør eksempelvis et privilegeret krav i tilfælde af likvidation, hvis det i tilfælde af likvidation ikke bare giver indehaveren ret til en andel af virksomhedens nettoaktiver, men også til et bestemt udbytte, og andre instrumenter i den efterstillede kategori, der giver ret til en pro rata-andel af virksomhedens nettoaktiver, ikke medfører den samme ret i tilfælde af likvidation.
AG14D
Hvis en virksomhed kun har én kategori af finansielle instrumenter, anses denne kategori for at være efterstillet alle andre kategorier.
Samlede forventede pengestrømme, der vil kunne henføres til instrumentet i dets levetid (afsnit 16A, litra e))
AG14E
De samlede forventede pengestrømme, der er knyttet til instrumentet i dets levetid, skal hovedsagelig baseres på virksomhedens resultat, ændringen i indregnede nettoaktiver eller ændringen i indregnede og ikke-indregnede nettoaktivers dagsværdi i instrumentets levetid. Resultatet og ændringen i indregnede nettoaktiver skal måles i overensstemmelse med de relevante IFRS-standarder.
Transaktioner, som indgås af en indehaver af et instrument, der ikke handler i sin egenskab af ejer af virksomheden (afsnit 16A og 16C)
AG14F
Indehaveren af et indløseligt finansielt instrument eller et instrument, der forpligter virksomheden til at overdrage en pro rata-andel af virksomhedens nettoaktiver til en anden part i tilfælde af likvidation, kan indgå transaktioner med virksomheden i en anden egenskab end egenskaben af ejer. Indehaveren af instrumentet kan f.eks. også være ansat i virksomheden. Det er kun de pengestrømme og kontraktlige vilkår og betingelser i forbindelse med instrumentet, som vedrører indehaveren af instrumentet i dennes egenskab af ejer af virksomheden, der inddrages i vurderingen af, om instrumentet bør klassificeres som egenkapital i henhold til afsnit 16A eller afsnit 16C.
AG14G
Som eksempel kan nævnes et kommanditselskab, der både består af kommanditister og komplementarer. Visse komplementarer kan stille garanti over for virksomheden og modtage vederlag for at stille denne garanti. Garantien og de tilhørende pengestrømme vedrører i så fald instrumenternes indehavere i deres egenskab af garanter og ikke i deres egenskab af ejere af virksomheden. En sådan garanti og de tilhørende pengestrømme resulterer derfor ikke i, at komplementarerne fyldestgøres efter kommanditisterne, og indgår ikke i vurderingen af, om de kontraktlige vilkår for kommanditisternes og komplementarernes instrumenter er identiske.
AG14H
Et andet eksempel er en overskuds- og tabsdelingsordning, hvor resultatet henføres til indehavere af instrumenter på grundlag af leverede tjenesteydelser eller erhvervsaktiviteter, der har fundet sted i indeværende og tidligere år. Sådanne ordninger er transaktioner med indehavere af instrumenter, som ikke handler i deres egenskab af ejere, og skal ikke tages i betragtning ved vurderingen af de kendetegn, der er anført i afsnit 16A eller afsnit 16C. Overskuds- og tabsdelingsordninger, hvor resultatet henføres til indehavere af instrumenter på grundlag af deres instrumenters pålydende værdi i forhold til andre instrumenter i kategorien, er transaktioner med indehavere af instrumenter i deres egenskab af ejere og skal tages i betragtning ved vurderingen af de kendetegn, der er anført i afsnit 16A eller afsnit 16C.
AG14I
Pengestrømmene og de kontraktlige vilkår og betingelser for en transaktion mellem instrumentets indehaver (der ikke handler i sin egenskab af ejer) og den udstedende virksomhed skal kunne sidestilles med en tilsvarende transaktion mellem en part, der ikke ejer et instrument, og den udstedende virksomhed.
Intet andet finansielt instrument eller ingen anden kontrakt, hvor de samlede pengestrømme i væsentlig grad fastlægger eller begrænser det resterende afkast til instrumentets indehaver (afsnit 16B og 16D)
AG14J
En af betingelserne for at klassificere et finansielt instrument, der i øvrigt opfylder kriterierne i afsnit 16A eller afsnit 16C, som egenkapital, er, at virksomheden ikke har et andet finansielt instrument eller en anden kontrakt, som a) hovedsagelig baserer de samlede pengestrømme på virksomhedens resultat, ændringen i indregnede nettoaktiver eller ændringen i indregnede og ikke-indregnede nettoaktivers dagsværdi, og b) i væsentlig grad begrænser eller fastlægger det resterende afkast. Det må formodes, at følgende instrumenter, hvis de indgås på almindelige forretningsvilkår med udenforstående parter, ikke er til hinder for, at instrumenter, der i øvrigt opfylder kriterierne i afsnit 16A eller afsnit 16C, klassificeres som egenkapital:
a)
instrumenter, hvor de samlede pengestrømme i væsentlig grad er baseret på virksomhedens specifikke aktiver
b)
instrumenter, hvor de samlede pengestrømme er baseret på en procentdel af indtægterne
c)
kontrakter, der har til formål at belønne enkelte medarbejdere for deres ydelser til virksomheden
d)
kontrakter, hvorefter en mindre procentdel af udbyttet skal betales til dækning af leverede tjenesteydelser eller varer.
Afledte finansielle instrumenter
AG15
Finansielle instrumenter omfatter primære instrumenter (såsom tilgodehavender, gæld og egenkapitalinstrumenter) og afledte finansielle instrumenter (såsom finansielle optioner, futures og terminsforretninger, rente- og valutaswaps). Afledte finansielle instrumenter opfylder definitionen på et finansielt instrument og ligger derfor inden for denne standards anvendelsesområde.
AG16
Afledte finansielle instrumenter skaber rettigheder og forpligtelser, som bevirker, at en eller flere af de finansielle risici, der er forbundet med et underliggende primært finansielt instrument, overføres til den anden part. Ved oprettelsen af afledte finansielle instrumenter får den ene part en kontraktlig ret til at udveksle finansielle aktiver eller finansielle forpligtelser med en anden part på potentielt gunstige vilkår eller en kontraktlig forpligtelse til at udveksle finansielle aktiver eller finansielle forpligtelser med en anden part på potentielt ugunstige vilkår. Afledte finansielle instrumenter medfører dog generelt 
(
17
)
 ikke en overførsel af det underliggende primære finansielle instrument ved kontraktens indgåelse, og en sådan overførsel sker ligeledes ikke nødvendigvis ved kontraktens udløb. Visse instrumenter omfatter både en ret og en forpligtelse til at udveksle aktiver. Eftersom vilkårene for udvekslingen fastlægges ved stiftelsen af det afledte finansielle instrument, kan disse vilkår enten blive gunstige eller ugunstige afhængig af kursudviklingen på de finansielle markeder.
AG17
En put- eller call-option på udveksling af finansielle aktiver eller finansielle forpligtelser (dvs. finansielle instrumenter, som ikke er virksomhedens egne egenkapitalinstrumenter) giver ejeren en ret til at opnå potentielle fremtidige økonomiske fordele forbundet med ændringer i dagsværdien af det underliggende finansielle instrument. Modsat påtager optionssælgeren sig en forpligtelse til at give afkald på potentielle fremtidige økonomiske fordele eller til at bære potentielle tab af økonomiske fordele forbundet med ændringer i dagsværdien af det underliggende finansielle instrument. Ejerens kontraktlige ret og sælgerens kontraktlige forpligtelse opfylder definitionen på henholdsvis et finansielt aktiv og en finansiel forpligtelse. Det underliggende finansielle instrument kan være et hvilket som helst finansielt aktiv, herunder aktier i andre virksomheder og rentebærende instrumenter. En option kan indebære, at sælger skal udstede et gældsinstrument frem for at overdrage et finansielt aktiv, men det underliggende instrument vil udgøre et finansielt aktiv for ejeren, hvis optionen udnyttes. Optionsindehaverens ret til at udveksle det finansielle aktiv på potentielt gunstige vilkår og sælgers forpligtelse til at udveksle det finansielle aktiv på potentielt ugunstige vilkår er klart adskilt fra de underliggende finansielle aktiver, som skal udveksles ved udnyttelsen af optionen. Indehavers ret og sælgers forpligtelse påvirkes ikke af sandsynligheden for optionens udnyttelse.
AG18
Et andet eksempel på et afledt finansielt instrument er en terminskontrakt til afregning seks måneder ude i fremtiden, hvor den ene part (køber) påtager sig at overdrage et kontant beløb på 1 000 000 CU mod at modtage fastforrentede statsobligationer på nominelt 1 000 000 CU, og den anden part (sælger) påtager sig at overdrage fastforrentede statsobligationer på nominelt 1 000 000 CU mod at modtage et kontant beløb på 1 000 000 CU. I de seks måneder har begge parter såvel en kontraktlig ret som en kontraktlig forpligtelse til at udveksle finansielle instrumenter. Hvis markedskursen på statsobligationerne stiger til over 1 000 000 CU, vil vilkårene være gunstige for køber, men ugunstige for sælger. Hvis markedskursen falder til under 1 000 000 CU, vil virkningen være den modsatte. Køber har en kontraktlig ret (et finansielt aktiv), som svarer til retten i henhold til en anskaffet call-option, og en kontraktlig forpligtelse (en finansiel forpligtelse), som svarer til forpligtelsen i henhold til en udstedt put-option. Sælger har en kontraktlig ret (et finansielt aktiv), som svarer til retten i henhold til en anskaffet put-option, og en kontraktlig forpligtelse (en finansiel forpligtelse), som svarer til forpligtelsen i henhold til en udstedt call-option. Disse kontraktlige rettigheder og forpligtelser udgør ligesom optioner finansielle aktiver og finansielle forpligtelser, som er klart adskilt fra de underliggende finansielle instrumenter (de obligationer og kontante beløb, som skal udveksles). Begge parter i en terminskontrakt er forpligtet til at opfylde kontrakten på det aftalte tidspunkt, hvorimod en forpligtelse i henhold til en option udelukkende skal opfyldes, hvis køberen af optionen beslutter at udnytte denne.
AG19
Mange andre typer afledte finansielle instrumenter omfatter en ret eller forpligtelse til at foretage en udveksling i fremtiden, herunder rente- og valutaswaps, rentecaps, -collars og -floors, lånetilsagn, note issuance facilities (NIF'er) og remburser. En renteswap kan anses som en form for terminskontrakt, hvor parterne aftaler at foretage en række kontante udvekslinger af beløb i fremtiden, hvor det ene beløb beregnes med udgangspunkt i en variabel rente og det andet med udgangspunkt i en fast rente. Futures er en anden form for terminskontrakt, som primært adskiller sig ved at være standardiseret og handlet på en børs.
Kontrakter vedrørende køb eller salg af ikke-finansielle aktiver (afsnit 8-10)
AG20
Kontrakter vedrørende køb eller salg af ikke-finansielle aktiver opfylder ikke definitionen på et finansielt instrument, idet den ene parts kontraktlige ret til at modtage ikke-finansielle aktiver eller tjenesteydelser og den anden parts tilsvarende forpligtelse ikke skaber en aktuel ret eller forpligtelse for nogen af parterne til at modtage, overdrage eller udveksle et finansielt aktiv. Eksempelvis er kontrakter, som udelukkende giver mulighed for afregning ved modtagelse eller overdragelse af et ikke-finansielt aktiv (eksempelvis optioner, futures eller terminskontrakter vedrørende sølv), ikke finansielle instrumenter. Mange råvarekontrakter er af denne type. Nogle er standardiserede i form og handles på organiserede markeder på stort set samme måde som visse afledte finansielle instrumenter. Eksempelvis kan råvarebaserede futures umiddelbart købes og sælges kontant, idet de er børsnoteret, og de kan skifte ejer adskillige gange. De parter, som køber og sælger kontrakten, handler dog i virkeligheden med den underliggende råvare. Muligheden for at købe eller sælge en råvarekontrakt kontant, letheden hvormed denne kontrakt kan købes eller sælges, samt muligheden for at forhandle en kontant indfrielse af forpligtelsen til at modtage eller levere råvaren, ændrer ikke kontraktens fundamentale karakteristika, således at den bliver til et finansielt instrument. Visse kontrakter vedrørende køb eller salg af ikke-finansielle aktiver, som kan nettoafregnes eller afregnes ved udveksling af finansielle instrumenter, eller hvor det ikke-finansielle aktiv umiddelbart kan konverteres til likvide beholdninger, ligger ikke desto mindre inden for denne standards anvendelsesområde, som om de var finansielle instrumenter (jf. afsnit 8).
AG21
En kontrakt, som indebærer modtagelse eller overdragelse af fysiske aktiver, skaber ikke et finansielt aktiv for den ene part og en finansiel forpligtelse for den anden part, medmindre betaling i forbindelse hermed udskydes til efter overdragelsen af de fysiske aktiver, jf. dog kravene i IFRS 15 
Omsætning fra kontrakter med kunder
. Dette er tilfældet med køb og salg af varer på kredit.
AG22
Visse kontrakter er knyttet til råvarer, men medfører ikke afregning ved den fysiske modtagelse eller levering af en råvare. Afregning sker ved kontant betaling, som fastlægges i henhold til en i kontrakten fastlagt formel, frem for ved betaling af faste beløb. En obligations hovedstol kan eksempelvis beregnes ved at anvende den gældende markedspris for olie ved obligationens udløb på en nærmere bestemt mængde olie. Hovedstolen indeksreguleres på basis af en råvarepris, men afregnes udelukkende kontant. En sådan kontrakt udgør et finansielt instrument.
AG23
Definitionen på et finansielt instrument omfatter tillige kontrakter, som foruden et finansielt aktiv eller en finansiel forpligtelse skaber et ikke-finansielt aktiv eller en ikke-finansiel forpligtelse. Ved sådanne finansielle instrumenter har den ene part ofte option på at udveksle et finansielt aktiv med et ikke-finansielt aktiv. Eksempelvis kan en oliebaseret obligation give indehaver ret til at modtage løbende, faste rentebetalinger samt et fast beløb ved udløb med option på at udveksle hovedstolen med en bestemt mængde olie. Udnyttelsen af denne option vil afhænge af dagsværdien for olie i forhold til det udvekslingsforhold mellem kontanter og olie (udvekslingsværdien), som er indbygget i obligationen. Hvorvidt obligationsindehaveren har til hensigt at udnytte optionen, påvirker ikke de enkelte aktiver. Indehavers finansielle aktiv og udsteders finansielle forpligtelse gør obligationen til et finansielt instrument, uanset hvilke andre typer af aktiver og forpligtelser som samtidig skabes.
AG24
[Ophævet]
PRÆSENTATION
Forpligtelser og egenkapital (afsnit 15-27)
Ingen kontraktlig forpligtelse til at overdrage likvide beholdninger eller andre finansielle aktiver (afsnit 17-20)
AG25
Præferenceaktier kan udstedes med forskellige rettigheder. Når det skal afgøres, hvorvidt en præferenceaktie er en finansiel forpligtelse eller et egenkapitalinstrument, vurderer udstederen de konkrete rettigheder, som er knyttet til aktien for at afgøre, hvorvidt den har de afgørende kendetegn for en finansiel forpligtelse. Eksempelvis indeholder en præferenceaktie med indløsning på et specifikt tidspunkt eller efter ejerens valg, en finansiel forpligtelse, idet udstederen er forpligtet til at overdrage finansielle aktiver til ejeren af aktien. Udsteders potentielle manglende evne til at opfylde sin forpligtelse til at indløse en præferenceaktie, som udsteder er kontraktligt forpligtet til at indløse, hvad enten det skyldes mangel på midler, lovmæssige restriktioner eller utilstrækkelige overskud eller reserver, fjerner ikke forpligtelsen. Udsteders mulighed for at indløse aktierne mod kontant betaling opfylder ikke definitionen på en finansiel forpligtelse, idet udsteder ikke har en aktuel forpligtelse til at overdrage finansielle aktiver til aktionærerne. Indløsning af aktierne sker i dette tilfælde udelukkende efter udsteders valg. En forpligtelse kan dog opstå, når aktieudsteder udnytter sin mulighed, normalt ved formelt at meddele aktionærerne, at udsteder har til hensigt at indløse aktierne.
AG26
Når præferenceaktier ikke kan indløses, afhænger klassifikationen af de øvrige rettigheder, der er knyttet til aktierne. Klassifikationen er baseret på en vurdering af kontraktens indhold og definitionen på en finansiel forpligtelse og et egenkapitalinstrument. Når udsteder kan vælge, om der skal foretages udlodning til ejere af præferenceaktier, hvad enten de er kumulative eller ikke-kumulative, er aktierne egenkapitalinstrumenter. Klassifikationen af en præferenceaktie som et egenkapitalinstrument eller en finansiel forpligtelse påvirkes ikke af eksempelvis:
a)
tidligere foretagne udlodninger
b)
om udsteder har til hensigt at foretage udlodninger i fremtiden
c)
en mulig negativ påvirkning af kursen på udsteders ordinære aktier, hvis der ikke foretages udlodninger (på grund af restriktioner på udbetalingen af udbytte på de ordinære aktier, hvis der ikke udbetales udbytte på præferenceaktierne)
d)
den beløbsmæssige størrelse af udsteders reserver
e)
udsteders forventninger til resultatet for et regnskabsår eller
f)
udsteders mulighed eller manglende mulighed for at påvirke den beløbsmæssige størrelse af årets resultat.
Afregning i virksomhedens egne egenkapitalinstrumenter (afsnit 21-24)
AG27
Nedenstående eksempler viser, hvordan virksomheden skal klassificere forskellige typer af kontrakter på virksomhedens egne egenkapitalinstrumenter:
a)
En kontrakt, som skal afregnes af den virksomhed, der modtager eller overdrager et nærmere bestemt antal af virksomhedens egne aktier, uden at dette sker til gengæld for et fremtidigt vederlag, eller den virksomhed, der udveksler et nærmere bestemt antal af virksomhedens egne aktier mod et fast beløb i likvide beholdninger eller andre finansielle aktiver, udgør et egenkapitalinstrument (jf. dog afsnit 22A). Derfor skal vederlag, som er modtaget eller betalt for en sådan kontrakt, lægges direkte til eller trækkes direkte fra egenkapitalen. Som eksempel kan nævnes en udstedt aktieoption, som giver modparten ret til at købe et bestemt antal af virksomhedens aktier til et fast beløb i likvide beholdninger. Hvis kontrakten indebærer, at virksomheden skal købe (indløse) sine egne aktier mod betaling i likvide beholdninger eller i form af andre finansielle aktiver på et tidspunkt, der enten ligger fast eller kan fastsættes, eller på anfordring, skal virksomheden imidlertid også indregne en finansiel forpligtelse for nutidsværdien af indløsningsbeløbet (medmindre der er tale om instrumenter, som har alle de kendetegn og opfylder de betingelser, der er anført i afsnit 16A og 16B eller afsnit 16C og 16D). Som eksempel kan nævnes en virksomheds forpligtelse i henhold til en terminskontrakt til at tilbagekøbe et bestemt antal af sine egne aktier mod betaling af et nærmere bestemt beløb i likvide beholdninger.
b)
En virksomheds forpligtelse til at købe sine egne aktier mod betaling i likvide beholdninger medfører en finansiel forpligtelse for nutidsværdien af indløsningsbeløbet, selv om antallet af aktier, som virksomheden er forpligtet til at tilbagekøbe, ikke ligger fast, og selv om forpligtelsen er betinget af modpartens udnyttelse af sin indløsningsret (jf. dog afsnit 16A og 16B og afsnit 16C og 16D). Et eksempel på en betinget forpligtelse er en udstedt option, som kræver, at virksomheden tilbagekøber sine egne aktier mod betaling i likvide beholdninger, hvis modparten udnytter optionen.
c)
En kontrakt, som skal afregnes i likvide beholdninger eller med andre finansielle aktiver, er et finansielt aktiv eller en finansiel forpligtelse, selv om kontantbeløbet eller værdien af de andre finansielle aktiver, som skal modtages eller overdrages, er baseret på ændringer i markedskursen på virksomhedens egenkapital (jf. dog afsnit 16A og 16B og afsnit 16C og 16D). Som eksempel kan nævnes en nettokontantafregnet aktieoption.
d)
En kontrakt, som skal afregnes med et variabelt antal af virksomhedens egne aktier til en værdi svarende til et fast beløb eller et beløb baseret på ændringer i en underliggende variabel (eksempelvis en råvarepris), er et finansielt aktiv eller en finansiel forpligtelse. Som eksempel kan nævnes en solgt option på køb af guld, som, hvis den udnyttes, skal nettoafregnes i virksomhedens egne instrumenter, ved at virksomheden overdrager et antal af disse instrumenter svarende til optionens værdi. En sådan kontrakt er et finansielt aktiv eller en finansiel forpligtelse, selv om den underliggende variabel er virksomhedens egen aktiekurs frem for guld. En kontrakt, som skal afregnes med et bestemt antal af virksomhedens egne aktier, men hvor de rettigheder, som er knyttet til disse aktier, vil blive tilpasset, således at afregningsværdien svarer til et fast beløb eller et beløb baseret på ændringer i en underliggende variabel, udgør ligeledes et finansielt aktiv eller en finansiel forpligtelse.
Betingede afregningsbestemmelser (afsnit 25)
AG28
Afsnit 25 kræver, at hvis en del af en betinget afregningsbestemmelse, som kunne indebære afregning med likvide beholdninger eller med andre finansielle aktiver (eller på anden måde medføre, at instrumentet er en finansiel forpligtelse), ikke er reel, skal afregningsbestemmelsen ikke påvirke klassifikationen af et finansielt instrument. En kontrakt, som udelukkende indebærer afregning i likvide beholdninger eller med et variabelt antal af virksomhedens egne aktier, hvis der indtræffer en begivenhed, som er ekstremt sjælden, meget unormal og højst usandsynlig, udgør således et egenkapitalinstrument. Tilsvarende gælder det, at afregning med et fast antal af virksomhedens egne aktier kan være kontraktligt udelukket af omstændigheder, som ligger uden for virksomhedens kontrol, men hvis det reelt ikke er sandsynligt, at disse omstændigheder vil indtræffe, er det hensigtsmæssigt at foretage klassifikation som et egenkapitalinstrument.
Behandling i koncernregnskaber
AG29
En virksomhed præsenterer i koncernregnskabet minoritetsinteresser — dvs. andre parters andel af egenkapitalen og indtægterne i dattervirksomheder — i overensstemmelse med IAS 1 og IFRS 10. Ved klassifikationen af et finansielt instrument (eller en del heraf) i koncernregnskabet skal virksomheden tage alle vilkår, som er aftalt mellem virksomhederne i koncernen og indehaverne af instrumentet, i betragtning ved vurderingen af, hvorvidt koncernen som helhed har en forpligtelse til at overdrage likvide beholdninger eller andre finansielle aktiver vedrørende instrumentet eller til at afregne på en måde, som medfører klassifikation som en forpligtelse. Hvis en dattervirksomhed i en koncern udsteder et finansielt instrument, og en modervirksomhed eller en anden virksomhed i koncernen aftaler yderligere vilkår direkte med indehaverne af instrumentet (eksempelvis en garanti), kan koncernen muligvis ikke træffe beslutning om udlodninger eller indløsning. Selv om det kan være hensigtsmæssigt for dattervirksomheden at klassificere instrumentet uden at tage hensyn til disse yderligere vilkår i det separate årsregnskab, tages virkningen af andre aftaler mellem virksomheder i koncernen og indehaverne af instrumentet i betragtning for at sikre, at koncernregnskabet afspejler de af koncernen som helhed indgåede kontrakter og transaktioner. I det omfang der findes en sådan forpligtelse eller afregningsbestemmelse, klassificeres instrumentet (eller den del af instrumentet, som er omfattet af forpligtelsen) som en finansiel forpligtelse i koncernregnskabet.
AG29A
Visse typer af instrumenter, der pålægger virksomheden en kontraktlig forpligtelse, klassificeres som egenkapitalinstrumenter i overensstemmelse med afsnit 16A og 16B eller afsnit 16C og 16D. Klassificeringen i henhold til disse afsnit udgør en undtagelse fra de principper, der ellers benyttes ved klassificeringen af instrumenter i denne standard. Denne undtagelse gælder ikke for klassificering af minoritetsinteresser i koncernregnskabet. Instrumenter, der klassificeres som egenkapitalinstrumenter i overensstemmelse med afsnit 16A og 16B eller afsnit 16C og 16D i det separate eller individuelle årsregnskab, og som er minoritetsinteresser, klassificeres derfor som forpligtelser i koncernens årsregnskab.
Sammensatte finansielle instrumenter (afsnit 28-32)
AG30
Afsnit 28 finder kun anvendelse på udstedere af ikke-afledte sammensatte finansielle instrumenter. Afsnit 28 omhandler ikke sammensatte finansielle instrumenter set fra indehavernes side. IFRS 9 omhandler klassifikation og måling af finansielle aktiver, der er sammensatte finansielle instrumenter set fra indehaverens side.
AG31
En almindelig type sammensat finansielt instrument er et gældsinstrument med indbygget konverteringsret, eksempelvis en obligation, som kan konverteres til udsteders ordinære aktier, uden andre egenskaber fra indbyggede afledte instrumenter. Afsnit 28 kræver, at udstederen af et sådant finansielt instrument præsenterer forpligtelses- og egenkapitalelementet separat i balancen som følger:
a)
Udsteders forpligtelse til at foretage faste rentebetalinger og afdrag er en finansiel forpligtelse, som eksisterer, så længe instrumentet ikke konverteres. Ved første indregning svarer dagsværdien af forpligtelseselementet til nutidsværdien af de kontraktligt fastlagte fremtidige pengestrømme diskonteret med markedsrenten på dette tidspunkt for instrumenter med samme kreditvurdering og med stort set de samme pengestrømme og samme betingelser, men uden konverteringsretten.
b)
Egenkapitalinstrumentet er en indbygget option på konvertering af forpligtelsen til udsteders egenkapital. Optionen har værdi ved første indregning, også selv om den er "out of the money".
AG32
Ved konvertering af et konvertibelt instrument ved udløb skal virksomheden ophøre med at indregne forpligtelseselementet og indregne det som egenkapital. Det oprindelige egenkapitalelement indregnes fortsat som egenkapital (idet det dog kan overføres fra en egenkapitalpost til en anden). Der opstår ingen gevinster eller tab i tilfælde af konvertering ved udløb.
AG33
Hvis en virksomhed bringer et konvertibelt instrument til ophør før udløb gennem indløsning før tid eller tilbagekøb, hvor de oprindelige konverteringsrettigheder er uændrede, skal virksomheden allokere det betalte vederlag samt eventuelle transaktionsomkostninger i forbindelse med tilbagekøbet eller indløsningen til instrumentets forpligtelses- og egenkapitalelementer på transaktionstidspunktet. Den metode, der anvendes ved allokering af det betalte vederlag og transaktionsomkostningerne til separate elementer, skal være i overensstemmelse med den metode, der blev anvendt ved den oprindelige allokering til separate elementer af det provenu, virksomheden modtog ved udstedelsen af det konvertible instrument, i overensstemmelse med afsnit 28-32.
AG34
Når der er foretaget allokering af vederlaget, behandles eventuelle gevinster eller tab som følge heraf i overensstemmelse med de regnskabsprincipper, der anvendes på det tilknyttede element, som følger:
a)
gevinster eller tab, som knytter sig til forpligtelseselementet, indregnes i resultatet, og
b)
vederlag, som knytter sig til egenkapitalelementet, indregnes på egenkapitalen.
AG35
En virksomhed kan ændre vilkårene for et konvertibelt instrument for at tilskynde til konvertering før tid, eksempelvis ved at tilbyde et mere gunstigt konverteringsforhold eller ved at betale yderligere vederlag, hvis der sker konvertering før et bestemt tidspunkt. Forskellen — på tidspunktet for ændringen af vilkårene — mellem dagsværdien af det vederlag, ejeren modtager ved konvertering af instrumentet på de ændrede vilkår, og dagsværdien af det vederlag, ejeren ville have modtaget på de oprindelige vilkår, indregnes som et tab i resultatet.
Egne aktier (afsnit 33 og 34)
AG36
En virksomheds egne egenkapitalinstrumenter indregnes ikke som et finansielt aktiv uanset årsagen til, at de tilbagekøbes. Afsnit 33 kræver, at en virksomhed, som tilbagekøber sine egne egenkapitalinstrumenter, trækker disse egenkapitalinstrumenter fra egenkapitalen (der henvises også til afsnit 33A). Hvis en virksomhed besidder sin egen egenkapital på vegne af andre, eksempelvis en finansiel institution, som besidder sin egen egenkapital på vegne af en kunde, er der imidlertid tale om et agenturforhold, hvilket medfører, at disse besiddelser ikke medtages i virksomhedens balance.
Renter, udbytte, tab og gevinster (afsnit 35-41)
AG37
Nedenstående eksempel illustrerer anvendelsen af afsnit 35 på et sammensat finansielt instrument. Det antages, at en ikke-kumulativ præferenceaktie indebærer tvungen indløsning mod likvide beholdninger om fem år, men at virksomheden kan vælge at udbetale udbytte inden dette indløsningstidspunkt. Et sådant instrument er et sammensat finansielt instrument, hvor forpligtelseselementet udgør nutidsværdien af indløsningsbeløbet. Afvikling af effekten af diskontering på dette element indregnes i resultatet og klassificeres som en renteomkostning. Eventuelt udbetalt udbytte knytter sig til egenkapitalelementet og indregnes derfor som en udlodning af resultat. En tilsvarende behandling ville finde anvendelse, hvis der ikke var tale om tvungen indløsning, men indløsning efter indehavers ønske, eller ved aktier med tvungen konvertering til et variabelt antal ordinære aktier, som beregnes, så de svarer til et bestemt beløb eller et beløb baseret på ændringer i en underliggende variabel (eksempelvis en råvarepris). Hvis et eventuelt ikke-udbetalt udbytte lægges til indløsningsbeløbet, er hele instrumentet dog en forpligtelse. I så fald klassificeres et eventuelt udbytte som en renteomkostning.
Modregning af et finansielt aktiv og en finansiel forpligtelse (afsnit 42-50)
AG 38
[Ophævet]
Kriteriet om, at en virksomhed "aktuelt har en juridisk ret til at modregne de indregnede beløb" (afsnit 42, litra a))
AG38A
En ret til modregning kan være aktuelt gældende eller være betinget af en fremtidig begivenhed (eksempelvis kan retten kun blive udløst af eller gøres gældende, hvis der indtræffer visse fremtidige begivenheder, såsom at en af modparterne misligholder sine forpligtelser, bliver insolvent eller går konkurs). Selv hvis retten til modregning ikke er betinget af en fremtidig begivenhed, kan den kun være retskraftig som led i det normale forretningsforløb eller i tilfælde af en af modparternes eller samtlige modparters insolvens eller konkurs.
AG38B
For at opfylde kriteriet i afsnit 42, litra a), skal en virksomhed aktuelt have en juridisk ret til modregning. Det betyder, at retten til modregning:
a)
ikke må være betinget af en fremtidig begivenhed og
b)
skal være retskraftig under alle følgende omstændigheder:
i)
som led i det normale forretningsforløb
ii)
i tilfælde af misligholdelse og
iii)
i tilfælde af insolvens eller konkurs
for virksomheden og samtlige modparter.
AG38C
Lovgivningen i forskellige jurisdiktioner kan variere med hensyn til karakteren og omfanget af retten til modregning, herunder med hensyn til betingelserne knyttet til udøvelsen af retten og med hensyn til, om den fortsætter med at bestå i tilfælde af misligholdelse eller konkurs. Følgelig kan det ikke formodes, at retten til modregning automatisk er tilgængelig uden for det normale forretningsforløb. Eksempelvis kan lovgivningen om konkurs og insolvens i en bestemt jurisdiktion under visse omstændigheder forbyde eller begrænse retten til modregning i tilfælde af konkurs eller insolvens.
AG38D
De love, der finder anvendelse på forholdet mellem parterne (eksempelvis kontraktlige bestemmelser, de love, som aftalen er omfattet af, eller de love om misligholdelse, insolvens eller konkurs, der gælder for parterne), skal tages i betragtning ved afgørelsen af, om retten til modregning er retskraftig som led i det normale forretningsforløb, i tilfælde af misligholdelse og i tilfælde af insolvens eller konkurs for virksomheden og samtlige modparter (som angivet i afsnit AG38B, litra b)).
Kriteriet om, at en virksomhed "har til hensigt enten at nettoafregne eller at realisere aktivet og indfri forpligtelsen samtidigt" (afsnit 42, litra b))
AG38E
For at opfylde kriteriet i afsnit 42, litra b), skal en virksomhed have til hensigt enten at nettoafregne eller at realisere aktivet og indfri forpligtelsen samtidigt. Skønt virksomheden kan have ret til at nettoafregne, kan den stadig realisere aktivet og indfri forpligtelsen særskilt.
AG38F
Hvis en virksomhed kan afregne beløb på en sådan måde, at resultatet reelt svarer til en nettoafregning, opfylder virksomheden nettoafregningskriteriet i afsnit 42, litra b). Dette er tilfældet, hvis og kun hvis bruttoafregningsmekanismen fungerer på en måde, der eliminerer kredit- og likviditetsrisikoen eller resulterer i en ubetydelig kredit- og likviditetsrisiko, og som behandler tilgodehavender og forpligtelser i en enkelt afregningsproces eller -cyklus. Eksempelvis vil et bruttoafregningssystem med alle følgende kendetegn opfylde nettoafregningskriteriet i afsnit 42, litra b):
a)
finansielle aktiver og finansielle forpligtelser, som kan modregnes, indgives til behandling samtidigt
b)
når de finansielle aktiver og finansielle forpligtelser indgives til behandling, er parterne forpligtet til at overholde modregningskravet
c)
der er ingen mulighed for, at de pengestrømme, der udløber af aktiverne og forpligtelserne, ændrer sig, når først de er blevet indgivet til behandling (medmindre behandlingen mislykkes – se litra d) nedenfor)
d)
de aktiver og forpligtelser, for hvilke der er stillet sikkerhed med værdipapirer, vil blive afviklet via overførsel af værdipapirer eller et tilsvarende system (eksempelvis levering mod betaling), så hvis værdipapiroverførslen mislykkes, vil behandlingen af det berørte tilgodehavende eller den berørte forpligtelse, for hvilken værdipapiret er stillet som sikkerhed, også mislykkes (og omvendt)
e)
transaktioner, der mislykkes som skitseret i litra d), indgives til behandling igen, indtil de er afregnet
f)
afregningen gennemføres via samme afregningsinstitut (f.eks. en afregningsbank, en centralbank eller en værdipapircentral), og
g)
der findes en intradagkredit, som giver tilstrækkelige overtrækningsmuligheder til at muliggøre behandling af betalinger på afregningsdatoen for begge parter, og det er praktisk taget sikkert, at intradagkreditten vil blive betalt, hvis der trækkes på den.
AG39
Standarden indeholder ikke bestemmelser om særlig behandling af såkaldte "syntetiske instrumenter", der er grupper af separate finansielle instrumenter, som er anskaffet og besiddes med henblik på at opnå et andet instruments egenskaber. Eksempelvis opnås der med et variabelt forrentet langfristet lån kombineret med en renteswap, som medfører modtagelse af variable betalinger og foretagelse af faste betalinger, de samme egenskaber som med et fastforrentet langfristet lån. Hvert af de separate finansielle instrumenter, som tilsammen udgør et "syntetisk instrument", repræsenterer en kontraktlig ret eller forpligtelse med separate vilkår, og hvert instrument kan overdrages eller indfries separat. Hvert enkelt finansielt instrument er forbundet med risici, som kan være forskellige fra de risici, som andre instrumenter er forbundet med. Når ét finansielt instrument i et "syntetisk instrument" er et aktiv, og et andet element er en forpligtelse, modregnes og præsenteres de således ikke i virksomhedens balance som nettobeløb, medmindre de opfylder modregningskriterierne i afsnit 42.
AG40
[Ophævet]
IAS 33
Indtjening pr. aktie
FORMÅL
1
Formålet med denne standard er at foreskrive principper for opgørelse og præsentation af indtjening pr. aktie med henblik på at opnå bedre sammenlignelighed af indtjeningen i forskellige virksomheder i samme regnskabsår og i forskellige regnskabsår for den samme virksomhed. Selv om oplysninger om indtjening pr. aktie har sine begrænsninger, fordi der kan have været anvendt forskellig regnskabspraksis ved opgørelsen af "indtjening", forøger en ensartet opgjort nævner værdien af regnskabsaflæggelsen. Denne standard fokuserer på nævneren ved beregningen af indtjening pr. aktie.
ANVENDELSESOMRÅDE
2
Denne standard skal anvendes for:
a)
det separate eller enkelte årsregnskab for en virksomhed:
i)
hvis ordinære aktier eller potentielle ordinære aktier handles på et offentligt marked (en national eller udenlandsk børs eller et sekundært børsmarked, herunder lokale og regionale markeder), eller
ii)
der indsender eller er ved at indsende sit årsregnskab til børstilsyn eller en anden myndighed med henblik på at notere ordinære aktier på et offentligt marked, og
b)
koncernregnskabet for en koncern med en modervirksomhed:
i)
hvis ordinære aktier eller potentielle ordinære aktier handles på et offentligt marked (en national eller udenlandsk børs eller et sekundært børsmarked, herunder lokale og regionale markeder), eller
ii)
der indsender eller er ved at indsende sit årsregnskab til børstilsyn eller en anden myndighed med henblik på at notere ordinære aktier på et offentligt marked.
3
Virksomheder, der giver oplysning om indtjening pr. aktie, skal beregne og oplyse indtjening pr. aktie i overensstemmelse med denne standard.
4
Når virksomheder præsenterer både koncernregnskab og separat årsregnskab, som er udarbejdet i overensstemmelse med henholdsvis IFRS 10 
Koncernregnskaber
 og IAS 27 
Separate årsregnskaber
, er det kun nødvendigt at præsentere de i denne standard krævede oplysninger på grundlag af oplysningerne i koncernregnskabet. Virksomheder, der vælger at oplyse om indtjening pr. aktie på grundlag af virksomhedens separate årsregnskab, skal kun præsentere disse oplysninger om indtjening pr. aktie i totalindkomstopgørelsen . Virksomheder skal ikke præsentere disse oplysninger om indtjening pr. aktie i koncernregnskabet.
4A
Hvis en virksomhed præsenterer resultatposterne i en separat opgørelse som angivet i afsnit 10A i IAS 1 
Præsentation af årsregnskaber
 (som ændret i 2011), skal indtjening pr. aktie udelukkende præsenteres i denne separate opgørelse.
DEFINITIONER
5
Nedenstående udtryk anvendes i denne standard med følgende betydning:
Anti-udvanding
 er en forøgelse af indtjening pr. aktie eller en reduktion af underskud pr. aktie som følge af en forudsætning om, at konvertible instrumenter konverteres, at optioner eller warrants udnyttes, eller at ordinære aktier udstedes ved opfyldelsen af fastsatte betingelser.
En 
aftale om betinget udstedelse
 er en aftale om at udstede aktier, som er betinget af opfyldelsen af fastsatte betingelser.
Ordinære aktier med betinget udstedelse
 er ordinære aktier, som udstedes mod en begrænset eller ingen kontant betaling eller andet vederlag ved opfyldelsen af fastsatte betingelser i en aftale om betinget udstedelse.
Udvanding
 er en reduktion af indtjening pr. aktie eller en forøgelse af underskud pr. aktie som følge af en forudsætning om, at konvertible instrumenter konverteres, at optioner eller warrants udnyttes, eller at ordinære aktier udstedes ved opfyldelsen af fastsatte betingelser.
Optioner, warrants og tilsvarende instrumenter
 er finansielle instrumenter, som giver indehaveren ret til at købe ordinære aktier.
En 
ordinær aktie
 er et egenkapitalinstrument, som er efterstillet alle andre grupper af egenkapitalinstrumenter.
En potentiel ordinær aktie er et finansielt instrument eller anden kontrakt, som kan give indehaveren ret til ordinære aktier.
Put-optioner
 på ordinære aktier er kontrakter, som giver indehaveren retten til at sælge ordinære aktier til en bestemt pris i en bestemt periode.
6
Ved udbetaling af årets resultat er ordinære aktier efterstillet andre typer af aktier, eksempelvis præferenceaktier. Virksomheder kan have mere end én klasse af ordinære aktier. Ordinære aktier i den samme aktieklasse giver de samme rettigheder til at modtage udbytte.
7
Som eksempel på potentielle ordinære aktier kan nævnes:
a)
finansielle forpligtelser eller egenkapitalinstrumenter, herunder præferenceaktier, som kan konverteres til ordinære aktier
b)
optioner og warrants
c)
aktier, som vil blive udstedt ved opfyldelsen af betingelser som følge af en kontrakt, eksempelvis en virksomhedsovertagelse eller køb af andre aktiver.
8
Udtryk, der er defineret i IAS 32 
Finansielle instrumenter
: 
Præsentation
, anvendes i denne standard med de betydninger, der er angivet i afsnit 11 i IAS 32, medmindre andet er angivet. IAS 32 definerer finansielle instrumenter, finansielle aktiver, finansielle forpligtelser og egenkapitalinstrumenter og giver vejledning om anvendelsen af disse definitioner. IFRS 13 
Måling af dagsværdi
 definerer dagsværdi og fastsætter krav for anvendelsen af denne definition.
MÅLING
Indtjening pr. aktie
9
Virksomheder skal beregne indtjening pr. aktie for den del af resultatet, som kan henføres til modervirksomhedens indehavere af ordinær egenkapital og, hvis dette præsenteres, den del af resultatet af fortsættende aktiviteter, som kan henføres til disse indehavere af egenkapital.
10
Indtjening pr. aktie skal beregnes ved at dividere den del af resultatet, som kan henføres til modervirksomhedens indehavere af ordinær egenkapital (tælleren), med det vejede gennemsnitlige antal ordinære aktier i omløb (nævneren) i regnskabsåret.
11
Formålet med oplysninger om indtjening pr. aktie er at give et målingsgrundlag for hver af modervirksomhedens ordinære aktiers andel i virksomhedens indtjening i regnskabsåret.
Indtjening
12
Ved beregning af indtjening pr. aktie skal de beløb, som kan henføres til modervirksomhedens indehavere af ordinær egenkapital, med hensyn til:
a)
den del af resultatet af fortsættende aktiviteter, som kan henføres til modervirksomheden, og
b)
den del af resultatet, som kan henføres til modervirksomheden,
være beløbene i litra a) og b) reguleret for beløb efter skat for præferenceudbytte, forskelle hidrørende fra indfrielse af præferenceaktier og andre tilsvarende virkninger af præferenceaktier, som er klassificeret som egenkapital.
13
Indtægts- og omkostningsposter, som kan henføres til modervirksomhedens indehavere af ordinær egenkapital, som indregnes i regnskabsåret, herunder skatteomkostning og udbytte på præferenceaktier, som er klassificeret som forpligtelser, medtages i opgørelsen af den del af årets resultat, som kan henføres til modervirksomhedens indehavere af ordinær egenkapital (jf. IAS 1).
14
Præferenceudbytte efter skat, som fratrækkes resultatet, er:
a)
præferenceudbytte efter skat på ikke-kumulative præferenceaktier uddelt vedrørende regnskabsåret og
b)
det krævede præferenceudbytte efter skat på kumulative præferenceaktier i regnskabsåret, uanset om der er uddelt udbytte. Regnskabsårets præferenceudbytte omfatter ikke præferenceudbytte til kumulative præferenceaktier, som er betalt eller uddelt i det aktuelle regnskabsår vedrørende tidligere regnskabsår.
15
Præferenceaktier, som giver et lavt udbytte i starten som kompensation for, at en virksomhed sælger præferenceaktierne til underkurs, eller et udbytte over markedsniveauet i senere regnskabsår som kompensation for, at investorer køber præferenceaktier til overkurs, kaldes undertiden for præferenceaktier med stigende udbytte. Over- eller underkurs ved oprindelig udstedelse af præferenceaktier med stigende udbytte amortiseres i overført resultat ved anvendelse af den effektive rentemetode og behandles som præferenceudbytte ved beregning af indtjening pr. aktie.
16
Præferenceaktier kan gøres til genstand for tilbagekøb i kraft af et licitationstilbud til indehaverne. Det beløb, hvormed dagsværdien af det erlagte vederlag til præferenceaktionærerne overstiger den regnskabsmæssige værdi af præferenceaktierne, udgør et afkast af præferenceaktierne for indehaverne og et fradrag i det overførte resultat for virksomheden. Dette beløb fratrækkes ved beregningen af den del af resultatet, som kan henføres til modervirksomhedens indehavere af ordinær egenkapital.
17
En virksomhed kan udløse førtidig konvertering af konvertible præferenceaktier ved at foretage gunstige ændringer i de oprindelige konverteringsvilkår eller ved betaling af yderligere vederlag. Det beløb, hvormed dagsværdien af de ordinære aktier eller andet erlagt vederlag overstiger dagsværdien af de ordinære aktier til udstedelse efter de oprindelige konverteringsvilkår, udgør et afkast for præferenceaktionærerne og fratrækkes ved beregning af den del af resultatet, som kan henføres til modervirksomhedens indehavere af ordinær egenkapital.
18
Det beløb, hvormed præferenceaktiernes regnskabsmæssige værdi overstiger dagsværdien af det vederlag, der er erlagt for at indfri dem, lægges til ved beregning af den del af resultatet, som kan henføres til modervirksomhedens indehavere af ordinær egenkapital.
Aktier
19
Ved beregning af indtjening pr. aktie skal antallet af ordinære aktier svare til det vejede gennemsnitlige antal ordinære aktier i omløb i regnskabsåret.
20
Ved brug af det vejede gennemsnitlige antal ordinære aktier i omløb i regnskabsåret afspejles muligheden for ændringer i egenkapitalen i løbet af regnskabsåret som følge af en reduktion eller forøgelse af antallet af aktier i omløb. Det vejede gennemsnitlige antal ordinære aktier i omløb i regnskabsåret svarer til antallet af ordinære aktier i omløb ved regnskabsårets begyndelse, reguleret med antallet af tilbagekøbte eller udstedte ordinære aktier i regnskabsåret ganget med en tidsvægtningsfaktor. Tidsvægtningsfaktoren er det antal dage, hvor aktierne er i omløb, i forhold til det samlede antal dage i regnskabsåret. En rimelig tilnærmelse af et vejet gennemsnit er i mange tilfælde tilstrækkeligt.
21
Aktier medtages normalt i det vejede gennemsnitlige antal aktier fra det tidspunkt, hvor vederlaget forfalder til betaling (hvilket normalt er udstedelsestidspunktet), eksempelvis:
a)
ordinære aktier udstedt mod kontant betaling medtages, når de kontante betalinger forfalder
b)
ordinære aktier udstedt ved frivillig reinvestering af udbytte på ordinære aktier eller præferenceaktier medtages, når udbyttet reinvesteres
c)
ordinære aktier udstedt som følge af konverteringen af et gældsinstrument til ordinære aktier medtages fra det tidspunkt, hvor der ikke længere påløber renter
d)
ordinære aktier udstedt i stedet for renter eller hovedstol på andre finansielle instrumenter medtages fra det tidspunkt, hvor der ikke længere påløber renter
e)
ordinære aktier udstedt til gengæld for indfrielsen af en af virksomhedens forpligtelser medtages fra det tidspunkt, hvor forpligtelsen indfries
f)
ordinære aktier udstedt som vederlag for anskaffelsen af andre aktiver end likvide beholdninger medtages på det tidspunkt, hvor anskaffelsen indregnes, og
g)
ordinære aktier udstedt mod levering af tjenesteydelser til virksomheden medtages, i takt med at tjenesteydelserne leveres.
Tidspunktet for medtagelse af ordinære aktier bestemmes af de vilkår, som er tilknyttet udstedelsen. Indholdet af alle kontrakter tilknyttet udstedelsen tages i betragtning.
22
Ordinære aktier udstedt som en del af det erlagte vederlag for en virksomhedssammenslutning medtages i det vejede gennemsnitlige antal aktier fra overtagelsestidspunktet. Dette skyldes, at den overtagende virksomhed fra dette tidspunkt indarbejder den overtagne virksomheds resultat i sin totalindkomstopgørelse.
23
Ordinære aktier, som udstedes ved konvertering af et konvertibelt instrument med tvungen konvertering, medtages ved beregningen af indtjening pr. aktie fra det tidspunkt, hvor kontrakten indgås.
24
Aktier med betinget udstedelse behandles som aktier i omløb og medtages først ved beregningen af indtjening pr. aktie fra det tidspunkt, hvor alle nødvendige betingelser er opfyldt (dvs. når begivenhederne er indtruffet). Aktier, som kun udstedes efter et tidsforløb, er ikke aktier med betinget udstedelse, idet tidsforløbet er en sikker faktor. Ordinære aktier i omløb med betinget returnering (dvs. aktier, der kan blive tilbagekaldt) behandles ikke som aktier i omløb og medtages ikke ved beregningen af indtjening pr. aktie før det tidspunkt, hvor aktierne ikke længere kan blive tilbagekaldt.
25
[Ophævet]
26
Det vejede gennemsnitlige antal ordinære aktier i omløb i regnskabsåret og for alle præsenterede regnskabsår skal reguleres for begivenheder, bortset fra konvertering af potentielle ordinære aktier, som har ændret antallet af ordinære aktier i omløb uden en tilsvarende ændring af værdier.
27
Ordinære aktier kan udstedes eller antallet af ordinære aktier i omløb reduceres uden en tilsvarende ændring af værdier. Som eksempler herpå kan nævnes:
a)
udstedelse af fondsaktier
b)
et favørelement i andre former for udstedelse, eksempelvis ved udstedelse af tegningsretter til eksisterende aktionærer
c)
et aktiesplit og
d)
et omvendt aktiesplit (aktiekonsolidering).
28
Ved udstedelse af fondsaktier eller ved aktiesplit udstedes ordinære aktier til eksisterende aktionærer uden yderligere vederlag. Derfor øges antallet af ordinære aktier i omløb uden en forøgelse af værdier. Antallet af ordinære aktier i omløb før denne begivenhed reguleres for den forholdsmæssige ændring i antallet af ordinære aktier i omløb, som om begivenheden var opstået ved begyndelsen af det tidligst præsenterede regnskabsår. Ved udstedelse af fondsaktier i forholdet to til en ganges antallet af ordinære aktier i omløb før udstedelsen eksempelvis med tre for at beregne det nye, samlede antal ordinære aktier eller med to for at beregne antallet af yderligere ordinære aktier.
29
Ved konsolidering af ordinære aktier reduceres antallet af ordinære aktier i omløb sædvanligvis uden en tilsvarende reduktion af værdier. Hvis den overordnede virkning er et aktietilbagekøb til dagsværdi, er reduktionen i antallet af ordinære aktier i omløb imidlertid resultatet af en tilsvarende reduktion i værdi. Et eksempel herpå er en aktiekonsolidering kombineret med et særligt udbytte. Det vejede gennemsnitlige antal ordinære aktier i omløb i det regnskabsår, hvor den kombinerede transaktion finder sted, reguleres for reduktionen i antallet af ordinære aktier fra det tidspunkt, hvor det særlige udbytte indregnes.
Udvandet indtjening pr. aktie
30
Virksomheder skal beregne udvandet indtjening pr. aktie for den del af resultatet, som kan henføres til modervirksomhedens indehavere af ordinær egenkapital og, hvis dette præsenteres, den del af resultatet af fortsættende aktiviteter, som kan henføres til disse indehavere af egenkapital.
31
Ved beregningen af udvandet indtjening pr. aktie skal virksomheder regulere den del af resultatet, som kan henføres til modervirksomhedens indehavere af ordinær egenkapital, og det vejede gennemsnitlige antal aktier i omløb for virkningen af al udvandet potentiel aktiekapital.
32
Formålet med udvandet indtjening pr. aktie er i overensstemmelse med formålet med indtjening pr. aktie — at give et målingsgrundlag for hver af modervirksomhedens ordinære aktiers andel i virksomhedens indtjening — idet virkningen af al udvandet potentiel aktiekapital i omløb i regnskabsåret dog medtages. Det betyder, at:
a)
den del af resultatet, som kan henføres til modervirksomhedens indehavere af ordinær egenkapital, forøges med udbytte og renter efter skat, som er indregnet i regnskabsåret vedrørende udvandet potentiel aktiekapital og reguleret for eventuelle andre ændringer i indtægter eller omkostninger, som ville opstå ved konverteringen af den udvandende potentielle aktiekapital, og
b)
det vejede gennemsnitlige antal ordinære aktier i omløb forøges med det vejede gennemsnitlige antal yderligere ordinære aktier, som ville være i omløb under forudsætning af konvertering af al udvandet potentiel aktiekapital.
Indtjening
33
Ved beregningen af udvandet indtjening pr. aktie skal virksomheder regulere den del af resultatet, som kan henføres til modervirksomhedens indehavere af ordinær egenkapital, beregnet i overensstemmelse med afsnit 12, for virkningen efter skat af:
a)
udbytte eller andre poster vedrørende udvandet potentiel aktiekapital, som er fratrukket ved opgørelsen af den del af resultatet, som kan henføres til modervirksomhedens indehavere af ordinær egenkapital, beregnet i overensstemmelse med afsnit 12
b)
eventuelle renter indregnet i regnskabsåret vedrørende den udvandende potentielle aktiekapital og
c)
andre ændringer i indtægter eller omkostninger, som ville opstå ved konverteringen af den udvandende potentielle aktiekapital.
34
Efter at de potentielle ordinære aktier er konverteret til ordinære aktier, opstår de i afsnit 33, litra a)-c), anførte poster ikke længere. De nye ordinære aktier er nu i stedet berettiget til medtagelse i den del af resultatet, som kan henføres til modervirksomhedens indehavere af ordinær egenkapital. Derfor reguleres den del af resultatet, som kan henføres til modervirksomhedens indehavere af ordinær aktiekapital beregnet i overensstemmelse med afsnit 12, for de i afsnit 33, litra a)-c), anførte poster og eventuel tilknyttet skat. De omkostninger, der er forbundet med potentielle ordinære aktier, omfatter transaktionsomkostninger og diskontering, som regnskabsmæssigt behandles i overensstemmelse med den effektive rentemetode (jf. IFRS 9).
35
Konvertering af potentielle ordinære aktier kan medføre ændringer i indtægter eller omkostninger. Eksempelvis kan en reduktion af renteomkostninger tilknyttet potentielle ordinære aktier og den heraf følgende stigning i resultatet medføre stigende omkostninger til en overskudsdelingsordning for medarbejdere, hvor udbetalinger ikke fastlægges skønsmæssigt. Ved beregningen af udvandet indtjening pr. aktie reguleres den del af resultatet, som kan henføres til modervirksomhedens indehavere af ordinær egenkapital, for sådanne følgeændringer i indtægter eller omkostninger.
Aktier
36
Ved beregningen af udvandet indtjening pr. aktie skal antallet af ordinære aktier være det vejede gennemsnitlige antal ordinære aktier beregnet i overensstemmelse med afsnit 19 og 26 med tillæg af det vejede gennemsnitlige antal ordinære aktier, som ville blive udstedt ved konverteringen af al udvandet potentiel aktiekapital til ordinære aktier. Udvandet potentiel aktiekapital skal anses for at være konverteret til ordinære aktier ved regnskabsårets begyndelse eller tidspunktet for udstedelsen af de potentielle ordinære aktier, hvis dette er senere.
37
Udvandet potentiel aktiekapital skal opgøres uafhængigt for hvert præsenteret regnskabsår. Antallet af udvandende potentielle aktier, som medtages i år-til-dato-perioden, er ikke et vejet gennemsnit af de udvandende potentielle ordinære aktier, som medtages ved hver delårsberegning.
38
Potentielle ordinære aktier vejes for det regnskabsår, de er i omløb. Potentielle ordinære aktier, som annulleres eller udløber i regnskabsåret, medtages udelukkende ved beregningen af udvandet indtjening pr. aktie for den del af regnskabsåret, hvor de er i omløb. Potentielle ordinære aktier, som er konverteret til ordinære aktier i regnskabsåret, medtages ved beregning af udvandet indtjening pr. aktie fra begyndelsen af regnskabsåret til konverteringstidspunktet. Fra konverteringstidspunktet medtages de heraf følgende ordinære aktier i både indtjening pr. aktie og udvandet indtjening pr. aktie.
39
Antallet af ordinære aktier, som ville blive udstedt ved konverteringen af den udvandende potentielle aktiekapital, opgøres ud fra de gældende betingelser for de potentielle ordinære aktier. Når der er mere end et konverteringsgrundlag, foretages beregningen ud fra den for indehaveren af de potentielle ordinære aktier mest fordelagtige konverteringssats eller udnyttelseskurs.
40
En dattervirksomhed, et joint venture eller en associeret virksomhed kan til parter undtagen modervirksomheden eller investorer med fælles bestemmende indflydelse eller betydelig indflydelse på den virksomhed, der er investeret i, udstede potentielle ordinære aktier, der kan konverteres til enten ordinære aktiver i den pågældende dattervirksomhed, joint venture eller associerede virksomhed, eller ordinære aktier i modervirksomheden eller investorer med fælles bestemmende indflydelse eller betydelig indflydelse (den regnskabsaflæggende virksomhed) på den virksomhed, der er investeret i. Hvis de potentielle ordinære aktier i dattervirksomheden, joint venturet eller den associerede virksomhed har en udvandende virkning på den regnskabsaflæggende virksomheds indtjening pr. aktie, medtages de ved beregningen af udvandet indtjening pr. aktie.
Udvandet potentiel aktiekapital
41
Potentielle ordinære aktier skal udelukkende behandles som udvandende, når konvertering heraf til ordinære aktier vil reducere indtjeningen pr. aktie fra fortsættende aktiviteter eller forøge underskud pr. aktie fra fortsættende aktiviteter.
42
Virksomheder anvender den del af resultatet af fortsættende aktiviteter, som kan henføres til modervirksomheden, som kontrolbeløb for at vurdere, om potentielle ordinære aktier er udvandende eller anti-udvandende. Den del af resultatet af fortsættende aktiviteter, som kan henføres til modervirksomheden, reguleres i overensstemmelse med afsnit 12, og poster, der vedrører ophørte aktiviteter, medtages ikke.
43
Potentielle ordinære aktier er anti-udvandende, når konverteringen heraf til ordinære aktier vil forøge indtjeningen pr. aktie fra fortsættende aktiviteter eller reducere underskud pr. aktie fra fortsættende aktiviteter. Beregningen af udvandet indtjening pr. aktie forudsætter ikke konvertering, udnyttelse eller anden udstedelse af potentielle ordinære aktier, som ville have en anti-udvandende virkning på indtjening pr. aktie.
44
Ved vurderingen af, hvorvidt potentielle ordinære aktier er udvandende eller anti-udvandende, vurderes hver udstedelse eller serie af potentielle ordinære aktier separat frem for under et. Rækkefølgen hvori ordinære aktier tages i betragtning, kan have en virkning på, hvorvidt de er udvandende. For at maksimere udvandingen af indtjening pr. aktie betragtes hver udstedelse eller serie af potentielle ordinære aktier i rækkefølge fra den mest udvandende til den mindst udvandende. Det vil sige, at udvandende potentielle ordinære aktier med den laveste "indtjening pr. yderligere aktie" medtages ved beregningen af udvandet indtjening pr. aktie før aktier med højere indtjening pr. yderligere aktie. Optioner og warrants medtages normalt først, idet de ikke påvirker tælleren i beregningen.
Optioner, warrants ogtilsvarende instrumenter
45
Ved beregningen af udvandet indtjening pr. aktie skal virksomheder antage, at udvandende optioner og warrants i virksomheden bliver udnyttet. Det antagne provenu fra disse instrumenter skal anses for at være modtaget fra udstedelse af ordinære aktier til den gennemsnitlige markedskurs for ordinære aktier i regnskabsåret. Forskellen mellem det udstedte antal ordinære aktier og det antal ordinære aktier, som ville være blevet udstedt til den gennemsnitlige markedskurs for ordinære aktier i regnskabsåret, skal behandles som en vederlagsfri udstedelse af ordinære aktier.
46
Optioner og warrants er udvandende, når de vil medføre udstedelse af ordinære aktier til en kurs under den gennemsnitlige markedskurs for ordinære aktier i regnskabsåret. Udvandingen er den gennemsnitlige markedskurs for ordinære aktier i regnskabsåret med fradrag af udstedelseskursen. For at beregne udvandet indtjening pr. aktie behandles potentielle ordinære aktier derfor som bestående af både:
a)
en aftale om udstedelse af et vist antal af de ordinære aktier til den gennemsnitlige markedskurs i regnskabsåret. Det antages, at kursen på sådanne ordinære aktier er rimelig, og at aktierne hverken er udvandende eller anti-udvandende. De medtages ikke ved beregning af udvandet indtjening pr. aktie
b)
en aftale om vederlagsfri udstedelse af de resterende ordinære aktier. Sådanne ordinære aktier frembringer intet provenu og har ingen virkning på den del af årets resultat, som kan henføres til ordinære aktier i omløb. Derfor er sådanne aktier udvandende, og de lægges til antallet af ordinære aktier i omløb ved beregning af udvandet indtjening pr. aktie.
47
Optioner og warrants har udelukkende en udvandende virkning, når den gennemsnitlige markedskurs for ordinære aktier i regnskabsåret overstiger udnyttelseskursen for disse optioner eller warrants (dvs. de er "in the money"). Tidligere præsenteret indtjening pr. aktie reguleres ikke med tilbagevirkende kraft for at afspejle kursændringer for ordinære aktier.
47A
Ved aktieoptioner og andre aktiebaserede vederlæggelsesordninger, som IFRS 2 
Aktiebaseret vederlæggelse
 finder anvendelse på, skal udstedelseskursen, som nævnes i afsnit 46, og udnyttelseskursen, som nævnes i afsnit 47, omfatte dagsværdien (målt i overensstemmelse med IFRS 2) af eventuelle varer eller tjenesteydelser, som skal leveres til virksomheden i fremtiden i henhold til aktieoptionsordningen eller en anden aktiebaseret vederlæggelsesordning.
48
Aktieoptionsordninger for medarbejdere med vilkår, som ligger fast eller kan bestemmes, og ordinære aktier, hvor der ikke foreligger betingelser for endelig retserhvervelse, skal behandles som optioner ved beregning af udvandet indtjening pr. aktie, selv om der kan være betingelser for endelig retserhvervelse. De behandles som aktier i omløb på tidspunktet for tildelingen. Medarbejderes indtjeningsbaserede aktieoptioner behandles som aktier med betinget udstedelse, idet udstedelsen er betinget af opfyldelsen af visse betingelser ud over forløbet af tid.
Konvertible instrumenter
49
Konvertible instrumenters udvandende virkning skal afspejles i udvandet indtjening pr. aktie i overensstemmelse med afsnit 33 og 36.
50
Konvertible præferenceaktier er anti-udvandende, når udbyttet på sådanne aktier, som uddeles eller akkumuleres i det aktuelle regnskabsår pr. ordinære aktie, der kan opnås ved konvertering, overstiger indtjeningen pr. aktie. Konvertible gældsinstrumenter er ligeledes anti-udvandende, når renten (efter skat og andre ændringer i indtægter eller omkostninger) pr. ordinære aktie, som kan opnås ved konvertering, overstiger indtjeningen pr. aktie.
51
Indløsning eller udløst konvertering af konvertible præferenceaktier påvirker muligvis kun en del af de tidligere konvertible præferenceaktier i omløb. I sådanne tilfælde henføres eventuelt yderligere vederlag, som beskrevet i afsnit 17, til de aktier, der indløses eller konverteres med henblik på at afgøre, om de tilbageværende præferenceaktier i omløb er udvandende. De indløste eller konverterede aktier vurderes separat fra de aktier, som ikke indløses eller konverteres.
Aktier med betinget udstedelse
52
I lighed med beregningen af indtjening pr. aktie behandles aktier med betinget udstedelse som aktier i omløb og medtages ved beregningen af udvandet indtjening pr. aktie, hvis betingelserne er opfyldt (dvs. begivenhederne er indtruffet). Aktier med betinget udstedelse medtages fra begyndelsen af regnskabsåret (eller fra tidspunktet for indgåelsen af aftalen om den betingede udstedelse, hvis dette er senere). Hvis betingelserne ikke er opfyldt, baseres antallet af aktier med betinget udstedelse, som er medtaget ved beregningen af udvandet indtjening pr. aktie, på det antal aktier, som kan udstedes, hvis slutningen af regnskabsåret svarer til slutningen af den i aftalen angivne periode. Tilpasning er ikke tilladt, hvis betingelserne ikke er opfyldt ved denne periodes udløb.
53
Hvis betingelsen for den betingede udstedelse er opnåelse eller opretholdelse af en specificeret indtjening i et regnskabsår, og hvis denne indtjening ikke er opnået ved slutningen af regnskabsåret, men skal opretholdes ud over regnskabsåret i et yderligere regnskabsår, behandles de yderligere ordinære aktier som aktier i omløb, hvis virkningen er udvandende, ved beregning af udvandet indtjening pr. aktie. I dette tilfælde baseres beregningen af udvandet indtjening pr. aktie på antallet af ordinære aktier, som kan udstedes, hvis indtjeningen ved slutningen af regnskabsåret svarer til indtjeningen ved slutningen af den i aftalen angivne periode. Indtjeningen pr. aktie kan ændres i fremtidige regnskabsår, og derfor medtages sådanne ordinære aktier med betinget udstedelse ikke ved beregningen af indtjening pr. aktie, før udløbet af den i aftalen angivne periode, idet alle nødvendige betingelser ikke er opfyldt.
54
Antallet af ordinære aktier med betinget udstedelse kan afhænge af den fremtidige markedskurs på de ordinære aktier. I dette tilfælde, og hvis virkningen er udvandende, baseres beregningen af udvandet indtjening pr. aktie på antallet af ordinære aktier, som kan udstedes, hvis markedskursen ved slutningen af regnskabsåret svarer til markedskursen ved slutningen af den i aftalen angivne periode. Hvis betingelsen er baseret på en gennemsnitlig markedskurs i en periode, der strækker sig længere end regnskabsåret, anvendes gennemsnittet for den tidsperiode, der er gået. Markedskursen kan ændres i fremtidige regnskabsår, og derfor medtages sådanne ordinære aktier med betinget udstedelse ikke ved beregningen af indtjening pr. aktie, før udløbet af den i aftalen angivne periode, idet alle nødvendige betingelser ikke er opfyldt.
55
Antallet af ordinære aktier med betinget udstedelse kan afhænge af den fremtidige indtjening og den fremtidige kurs på de ordinære aktier. I dette tilfælde baseres antallet af ordinære aktier, som medtages ved beregningen af udvandet indtjening pr. aktie, på begge betingelser (dvs. indtjening til dato og den aktuelle markedskurs ved slutningen af regnskabsåret). Ordinære aktier med betinget udstedelse medtages ikke ved beregningen af udvandet indtjening pr. aktie, medmindre begge betingelser er opfyldt.
56
I andre tilfælde afhænger antallet af ordinære aktier med betinget udstedelse af en anden betingelse end indtjening eller markedskurs (eksempelvis åbning af et bestemt antal forretninger). I disse tilfælde, hvor det antages, at den nuværende status for betingelsen forbliver uændret frem til udløbet af den i aftalen angivne periode, medtages de ordinære aktier med betinget udstedelse ved beregningen af udvandet indtjening pr. aktie i overensstemmelse med status ved slutningen af regnskabsåret.
57
Potentielle ordinære aktier med betinget udstedelse (ud over aktier, som er dækket af en aftale om betinget udstedelse, såsom konvertible instrumenter med betinget udstedelse) medtages i beregningen af udvandet indtjening pr. aktie som følger:
a)
virksomheden vurderer, om de potentielle ordinære aktier kan forventes at skulle udstedes på grundlag af de for udstedelsen angivne betingelser i overensstemmelse med bestemmelserne for ordinære aktier med betinget udstedelse i afsnit 52-56, og
b)
hvis disse potentielle ordinære aktier skal afspejles i udvandet indtjening pr. aktie, skal virksomheden vurdere deres virkning på beregningen af udvandet indtjening pr. aktie ved at anvende bestemmelserne for optioner og warrants i afsnit 45-48, bestemmelserne for konvertible instrumenter i afsnit 49-51, bestemmelserne for kontrakter, som kan afregnes med ordinære aktier eller kontant betaling i afsnit 58-61, eller andre relevante bestemmelser.
Udnyttelse eller konvertering antages imidlertid ikke ved beregning af udvandet indtjening pr. aktie, medmindre der er en antagelse om udnyttelse eller konvertering af tilsvarende potentielle ordinære aktier i omløb, som ikke er med betinget udstedelse.
Kontrakter, som kan afregnes med ordinære aktier eller kontant betaling
58
Når en virksomhed har udstedt en kontrakt, som efter virksomhedens valg kan afregnes med ordinære aktier eller kontant betaling, skal virksomheden antage, at kontrakten afregnes med ordinære aktier, og de resulterende potentielle ordinære aktier skal medtages i udvandet indtjening pr. aktie, hvis virkningen er udvandende.
59
Når en sådan kontrakt regnskabsmæssigt præsenteres som et aktiv eller en forpligtelse eller har et egenkapitalelement og et forpligtelseselement, skal virksomheden regulere tælleren for ændringer i resultatet, som ville være opstået i regnskabsåret, hvis kontrakten havde været klassificeret fuldt ud som et egenkapitalinstrument. Denne regulering svarer til de i afsnit 33 krævede reguleringer.
60
Ved kontrakter, som efter indehaverens valg kan afregnes med ordinære aktier eller kontant betaling, skal der anvendes kontant afregning eller afregning med aktier, alt efter hvad der er mest udvandende, ved beregningen af udvandet indtjening pr. aktie.
61
Et eksempel på en kontrakt, som kan afregnes med ordinære aktier eller kontant betaling, er et gældsinstrument som ved udløb giver virksomheden en ubegrænset ret til at indfri hovedstolen ved kontant betaling eller med virksomhedens egne ordinære aktier. Et andet eksempel er en solgt put-option, som giver indehaveren valget mellem afregning med ordinære aktier eller kontant betaling.
Købte optioner
62
Kontrakter, såsom købte put-optioner og købte call-optioner (dvs. optioner, som en virksomhed besidder til sine egne ordinære aktier), medtages ikke i beregningen af udvandet indtjening pr. aktie, idet medtagelsen af disse ville være anti-udvandende. Put-optionen ville kun blive udnyttet, hvis udnyttelseskursen var højere end markedskursen, og call-optionen ville kun blive udnyttet, hvis udnyttelseskursen var lavere end markedskursen.
Solgte put-optioner
63
Kontrakter, som kræver, at en virksomhed tilbagekøber sine egne aktier, såsom solgte put-optioner og terminskøb, medtages ved beregningen af udvandet indtjening pr. aktie, hvis virkningen er udvandende. Hvis disse kontrakter er "in the money" i regnskabsåret (dvs. udnyttelses- eller indfrielseskursen er over den gennemsnitlige markedskurs for det pågældende regnskabsår), skal den potentielle udvandende virkning på indtjening pr. aktie beregnes således:
a)
det skal antages, at der ved regnskabsårets begyndelse vil blive udstedt et tilstrækkeligt antal ordinære aktier (til den gennemsnitlige markedskurs i regnskabsåret) til at frembringe et provenu, der opfylder kontrakten
b)
det skal antages, at udstedelsesprovenuet anvendes til at opfylde kontrakten
 (dvs. 
tilbagekøbe ordinære aktier), og
c)
de yderligere ordinære aktier (forskellen mellem det antagne antal udstedte ordinære aktier og antallet af ordinære aktier, der modtages ved opfyldelsen af kontrakten), skal medtages ved beregningen af udvandet indtjening pr. aktie.
REGULERINGER MED TILBAGEVIRKENDE KRAFT
64
Hvis antallet af ordinære eller potentielle ordinære aktier i omløb stiger som følge af udstedelse af fondsaktier eller et aktiesplit eller falder som følge af et omvendt aktiesplit, skal beregningen af indtjening og udvandet indtjening pr. aktie for alle præsenterede regnskabsår reguleres med tilbagevirkende kraft. Hvis disse ændringer sker efter regnskabsårets afslutning, men før årsregnskabet godkendes til offentliggørelse, skal beregninger pr. aktie for dette og præsenterede tidligere regnskabsår baseres på det nye antal aktier. Når beregninger pr. aktie afspejler sådanne ændringer i antallet af aktier, skal der gives oplysning om dette. Ligeledes skal indtjening og udvandet indtjening pr. aktie for alle præsenterede regnskabsår reguleres for virkningen af fejl og reguleringer som følge af ændringer i anvendt regnskabspraksis, som regnskabsmæssigt behandles med tilbagevirkende kraft.
65
Virksomheder tilpasser ikke udvandet indtjening pr. aktie for præsenterede tidligere regnskabsår ved ændringer i anvendte forudsætninger ved beregning af indtjening pr. aktie eller konvertering af potentielle ordinære aktier til ordinære aktier.
PRÆSENTATION
66
Virksomheder skal i totalindkomstopgørelsen præsentere indtjening og udvandet indtjening pr. aktie for den del af årets resultat af fortsættende aktiviteter, som kan henføres til modervirksomhedens indehavere af ordinær egenkapital, og for den del af årets resultat, som kan henføres til modervirksomhedens indehavere af ordinær egenkapital for alle ordinære aktieklasser, hvortil der er knyttet forskellige rettigheder til andel af årets resultat. Ved præsentation af indtjening og udvandet indtjening pr. aktie skal virksomheden give disse lige stor vægtning for alle præsenterede regnskabsår.
67
Indtjening pr. aktie præsenteres for hvert regnskabsår, hvor der præsenteres en totalindkomstopgørelse. Hvis der præsenteres udvandet indtjening pr. aktie for mindst ét regnskabsår, skal den præsenteres for alle viste regnskabsår, selv når den svarer til indtjening pr. aktie. Hvis indtjening pr. aktie svarer til udvandet indtjening pr. aktie, kan præsentation af begge poster foretages på én linje i totalindkomstopgørelsen.
67A
Hvis en virksomhed præsenterer resultatposterne i en separat opgørelse som angivet i afsnit 10A i IAS 1 (som ændret i 2011), skal den præsentere indtjening og udvandet indtjening pr. aktie, som krævet i afsnit 66 og 67, i denne separate opgørelse.
68
Virksomheder, der præsenterer en ophørt aktivitet, skal oplyse beløbet pr. aktie og det udvandede beløb pr. aktie for den ophørte aktivitet, enten i totalindkomstopgørelsen eller i noterne.
68A
Hvis en virksomhed præsenterer resultatposterne i en separat opgørelse som angivet i afsnit 10A i IAS 1 (som ændret i 2011), skal den præsentere indtjening og udvandet indtjening pr. aktie for den ophørte aktivitet, som krævet i afsnit 68, i denne separate opgørelse eller i noterne.
69
Virksomheder skal præsentere indtjening og udvandet indtjening pr. aktie, selv om beløbene er negative
 (dvs. 
et tab pr. aktie).
OPLYSNINGER
70
Virksomheder skal oplyse følgende:
a)
de beløb, som er anvendt som tæller ved beregning af indtjening og udvandet indtjening pr. aktie og en afstemning af disse beløb til den del af årets resultat, som kan henføres til modervirksomheden. Afstemningen skal omfatte den individuelle virkning af hver kategori af instrumenter, der påvirker indtjening pr. aktie
b)
det vejede gennemsnitlige antal ordinære aktier anvendt som nævner ved beregning af indtjening og udvandet indtjening pr. aktie og en indbyrdes afstemning af disse nævnere. Afstemningen skal omfatte den individuelle virkning af hver kategori af instrumenter, der påvirker indtjening pr. aktie
c)
instrumenter (herunder aktier med betinget udstedelse), som potentielt kunne udvande den fremtidige indtjening pr. aktie, men som ikke blev medtaget ved beregningen af udvandet indtjening pr. aktie, idet de var anti-udvandende i det eller de præsenterede regnskabsår
d)
en beskrivelse af transaktioner med ordinære aktier eller potentielle aktier ud over de transaktioner, som er behandlet regnskabsmæssigt i overensstemmelse med afsnit 64, som finder sted efter regnskabsårets afslutning, og som ville have medført en væsentlig ændring i antallet af ordinære aktier eller potentielle ordinære aktier i omløb ved afslutningen af regnskabsåret, hvis de havde fundet sted før regnskabsårets afslutning.
71
Som eksempler på de i afsnit 70, litra d), anførte transaktioner kan nævnes:
a)
udstedelse af aktier mod kontant betaling
b)
udstedelse af aktier, når provenuet anvendes til at indfri forpligtelser eller tilbagekøbe præferenceaktier i omløb ved regnskabsårets afslutning
c)
indløsning af ordinære aktier i omløb
d)
konvertering eller udnyttelse af potentielle ordinære aktier i omløb ved regnskabsårets afslutning til ordinære aktier
e)
udstedelse af optioner, warrants eller konvertible instrumenter og
f)
opfyldelse af forhold, som vil medføre udstedelse af aktier med betinget udstedelse.
Indtjening pr. aktie reguleres ikke for sådanne transaktioner efter regnskabsårets afslutning, idet disse transaktioner ikke påvirker størrelsen af den kapital, der er anvendt ved frembringelsen af årets resultat.
72
Finansielle instrumenter og andre kontrakter, som medfører potentielle ordinære aktier, kan omfatte vilkår, som påvirker målingen af indtjening og udvandet indtjening pr. aktie. Sådanne vilkår kan afgøre, hvorvidt potentielle ordinære aktier er udvandende og, hvis dette er tilfældet, virkningen heraf på det vejede gennemsnitlige antal aktier i omløb og eventuelle reguleringer af den del af årets resultat, som kan henføres til indehavere af ordinær egenkapital som følge heraf. Oplysning om vilkårene for sådanne finansielle instrumenter og andre kontrakter tilskyndes, i det omfang dette ikke er krævet på anden vis (jf. IFRS 7 
Finansielle instrumenter: Oplysninger
).
73
Hvis virksomheder ud over indtjening og udvandet indtjening pr. aktie giver oplysning om beløb pr. aktie ved anvendelse af et andet præsenteret element i totalindkomstopgørelsen end et i denne standard krævet, skal sådanne beløb beregnes ved anvendelse af det vejede gennemsnitlige antal ordinære aktier, som er opgjort i overensstemmelse med denne standard. Ved oplysning om indtjening og udvandet indtjening pr. aktie vedrørende et sådant element skal disse gives lige stor vægtning og præsenteres i noterne. Virksomheder skal oplyse grundlaget for fastlæggelsen af tælleren eller tællerne, herunder hvorvidt beløb pr. aktie er før eller efter skat. Hvis der anvendes et element i totalindkomstopgørelsen, som ikke præsenteres som en post i totalindkomstopgørelsen, skal der foretages en afstemning af det anvendte element til en post, der er præsenteret i totalindkomstopgørelsen.
73A
Afsnit 73 finder også anvendelse på virksomheder, der ud over indtjening og udvandet indtjening pr. aktie giver oplysning om beløb pr. aktie ved anvendelse af et andet præsenteret element i resultatopgørelsen end et i denne standard krævet.
IKRAFTTRÆDELSESTIDSPUNKT
74
Virksomheder skal anvende denne standard for årsregnskaber, der dækker regnskabsår, som begynder den 1. januar 2005 eller derefter. Der tilskyndes til tidligere anvendelse. Hvis en virksomhed anvender denne standard på regnskabsperioder, som begynder før den 1. januar 2005, skal den oplyse herom.
74A
IAS 1 (ajourført i 2007) ændrede den terminologi, der anvendes i IFRS-standarderne. Desuden blev afsnit 4A, 67A, 68A og 73A tilføjet. Virksomheder skal anvende disse ændringer på regnskabsår, der begynder den 1. januar 2009 eller derefter. Hvis en virksomhed anvender IAS 1 (ajourført 2007) for et tidligere regnskabsår, skal ændringerne anvendes for dette tidligere regnskabsår.
74B
IFRS 10 og IFRS 11 
Fælles ordninger
, der blev udstedt i maj 2011, medførte ændring af afsnit 4, 40 og A11. Virksomheder skal anvende disse ændringer ved anvendelse af IFRS 10 og IFRS 11.
74C
IFRS 13, der blev udstedt i maj 2011, medførte ændring af afsnit 8, 47A og A2. Virksomheder skal anvende disse ændringer ved anvendelse af IFRS 13.
74D
Præsentation af posterne indregnet i anden totalindkomst
 (ændringer til IAS 1), der blev udsendt i juni 2011, medførte ændring af afsnit 4A, 67A, 68A og 73A. Virksomheder skal anvende disse ændringer ved anvendelse af IAS 1 som ændret i juni 2011.
74E
IFRS 9 
Finansielle instrumenter
, der blev udstedt i juli 2014, medførte ændring af afsnit 34. Virksomheder skal anvende denne ændring ved anvendelse af IFRS 9.
OPHÆVELSE AF ANDRE UDTALELSER
75
Denne standard erstatter IAS 33 
Indtjening pr. aktie
 (udstedt i 1997).
76
Denne standard erstatter SIC-24 
Indtjening pr. aktie — Finansielle instrumenter og andre kontrakter, som kan afregnes med aktier.
Appendiks A
ANVENDELSESVEJLEDNING
Dette appendiks er en integreret del af standarden.
Resultat, som kan henføres til modervirksomheden
A1
Ved beregningen af indtjening pr. aktie på basis af koncernregnskabet henviser den del af resultatet, som kan henføres til modervirksomheden, til koncernvirksomhedens resultat efter regulering for minoritetsinteresser.
Tegningsretsudstedelser
A2
Udstedelse af ordinære aktier ved udnyttelse af en tegningsret eller konvertering af potentielle ordinære aktier medfører normalt ikke et favørelement. Dette skyldes, at de potentielle ordinære aktier normalt udstedes til fuld værdi, hvilket medfører en forholdsmæssig ændring i de værdier, der er til virksomhedens rådighed. Ved udstedelse af tegningsretter er udnyttelseskursen imidlertid ofte lavere end aktiernes dagsværdi. Derfor indeholder en sådan tegningsretsudstedelse et favørelement, som anført i afsnit 27, litra b). Hvis en tegningsretsudstedelse tilbydes til alle eksisterende aktionærer, svarer det antal ordinære aktier, som skal anvendes ved beregningen af indtjening og udvandet indtjening pr. aktie for alle regnskabsår før tegningsretsudstedelsen, til antallet af ordinære aktier i omløb før udstedelsen ganget med følgende faktor:
Den teoretiske dagsværdi pr. aktie efter udnyttelsen af tegningsretter beregnes ved til aktiernes samlede markedsværdi umiddelbart før udnyttelsen af tegningsretterne at tillægge provenuet fra udnyttelsen af tegningsretterne og dividere med antallet af aktier i omløb efter udnyttelsen af tegningsretterne. Når tegningsretterne skal handles offentligt og separat fra aktierne før udnyttelsestidspunktet, fastlægges dagsværdien til slutkursen på den sidste dag, hvor aktierne handles sammen med tegningsretterne.
Kontrolbeløb
A3
For at illustrere anvendelsen af begrebet kontrolbeløb, som beskrives i afsnit 42 og 43, antages det, at en virksomhed har et overskud på fortsættende aktiviteter, som kan henføres til modervirksomheden på 4 800 CU 
(
18
)
, et tab på ophørte aktiviteter, som kan henføres til modervirksomheden på (7 200 CU), et tab, som kan henføres til modervirksomheden på (2 400 CU), og 2 000 ordinære aktier og 400 potentielle ordinære aktier i omløb. Virksomhedens indtjening pr. aktie er 2,40 CU for fortsættende aktiviteter, (3,60 CU) for ophørte aktiviteter og (1,20 CU) for tabet. De 400 potentielle ordinære aktier medtages ved beregningen af udvandet indtjening pr. aktie, idet den deraf følgende indtjening pr. aktie på 2,00 CU for fortsættende aktiviteter er udvandende, under forudsætning af, at disse 400 potentielle ordinære aktier ikke har nogen virkning på resultatet. Eftersom overskuddet fra fortsættende aktiviteter, som kan henføres til modervirksomheden, er kontrolbeløbet, skal virksomheden også medtage disse 400 potentielle ordinære aktier ved beregningen af den øvrige indtjening pr. aktie, selv om den deraf følgende indtjening pr. aktie er anti-udvandende i forhold til den sammenlignelige indtjening pr. aktie, dvs. at tabet pr. aktie bliver mindre [(3,00 CU) pr. aktie for tabet fra ophørte aktiviteter og (1,00 CU) pr. aktie for tabet].
Gennemsnitlig markedskurs for ordinære aktier
A4
Ved beregningen af udvandet indtjening pr. aktie beregnes den gennemsnitlige markedskurs for ordinære aktier, som forventes udstedt, på grundlag af den gennemsnitlige markedskurs for de ordinære aktier i regnskabsåret. Teoretisk set kunne hver markedstransaktion for en virksomheds ordinære aktier medtages ved opgørelsen af den gennemsnitlige markedskurs. I praksis er det imidlertid normalt tilstrækkeligt med et simpelt gennemsnit af ugentlige eller månedlige kurser.
A5
Generelt udgør slutkurser et tilstrækkeligt grundlag for at foretage en beregning af den gennemsnitlige markedskurs. Hvis der er væsentlige kursudsving, afspejles kursen dog normalt bedst ved et gennemsnit af de højeste og laveste kurser. Den anvendte metode til beregning af den gennemsnitlige markedskurs skal anvendes ensartet, medmindre den ikke længere er repræsentativ på grund af ændrede forhold. Eksempelvis kan en virksomhed, der anvender slutkurser ved beregningen af den gennemsnitlige markedskurs i flere år med forholdsvist stabile kurser, skifte til et gennemsnit af de højeste og laveste kurser, hvis der begynder at ske store kursudsving, og slutkurserne ikke længere udgør en repræsentativ gennemsnitskurs.
Optioner, warrants og tilsvarende instrumenter
A6
Optioner eller warrants på køb af konvertible instrumenter antages at blive udnyttet til at købe det konvertible instrument, når gennemsnitskursen af både det konvertible instrument og de ordinære aktier, som kan opnås ved konvertering, er over udnyttelseskursen for disse optioner eller warrants. Udnyttelse antages imidlertid ikke at finde sted, medmindre konvertering af eventuelle tilsvarende konvertible instrumenter i omløb også antages at finde sted.
A7
Optioner eller warrants kan tillade eller kræve, at virksomheden (eller dennes modervirksomhed eller en dattervirksomhed) tilbyder gældsinstrumenter eller andre instrumenter som betaling for hele udnyttelsesprisen eller en del heraf. Ved beregningen af udvandet indtjening pr. aktie har disse optioner eller warrants en udvandende virkning, hvis a) den gennemsnitlige markedskurs i regnskabsåret for de tilknyttede ordinære aktier overstiger udnyttelseskursen, eller b) salgskursen for det udbudte instrument er under den kurs, som instrumentet kunne udbydes til i henhold til options- eller warrantordningen, og denne forskel resulterer i en effektiv udnyttelseskurs, som er under markedskursen for de ordinære aktier, som kan opnås ved udnyttelse. Ved beregningen af udvandet indtjening pr. aktie antages det, at disse optioner eller warrants udnyttes, og at gældsinstrumenterne eller andre instrumenter udbydes. Hvis betaling i likvider er mere fordelagtig for indehaveren af en option eller warrant, og kontrakten tillader betaling i likvider, antages det, at der sker betaling i likvider. Rente (efter skat) på gældsinstrumenter, som antages udbudt, tilbageføres som en regulering af tælleren.
A8
Der foretages en tilsvarende behandling af præferenceaktier, som er underlagt tilsvarende bestemmelser, eller af andre instrumenter med konverteringsret, som tillader, at investor betaler i likvider mod en mere favorabel konverteringssats.
A9
De underliggende vilkår for visse optioner eller warrants kan kræve, at det modtagne provenu fra udnyttelsen af disse instrumenter anvendes til at indfri virksomhedens (eller dennes modervirksomheds eller en dattervirksomheds) gældsinstrumenter eller andre instrumenter. Ved beregningen af udvandet indtjening pr. aktie antages det, at disse optioner eller warrants udnyttes, og at provenuet anvendes til at købe gældsinstrumenterne til den gennemsnitlige markedskurs snarere end til at købe ordinære aktier. Det beløb, hvormed provenuet fra den antagede udnyttelse overstiger det beløb, der er anvendt til det antagede køb af gældsinstrumenter, tages imidlertid i betragtning (dvs. antages brugt til at tilbagekøbe ordinære aktier) ved beregningen af udvandet indtjening pr. aktie. Rente (efter skat) på gældsinstrumenter, som antages købt, tilbageføres som en regulering af tælleren.
Solgte put-optioner
A10
For at illustrere anvendelsen af afsnit 63 antages det, at en virksomhed har 120 solgte put-optioner i omløb på sine ordinære aktier med en udnyttelseskurs på 35 CU. Den gennemsnitlige markedskurs for virksomhedens ordinære aktier i regnskabsåret er 28 CU. Ved beregningen af udvandet indtjening pr. aktie skal virksomheden antage, at den har udstedt 150 aktier til 28 CU pr. aktie i begyndelsen af regnskabsåret for at opfylde sin put-forpligtelse på 4 200 CU. Forskellen mellem de 150 udstedte ordinære aktier og de 120 ordinære aktier, som modtages ved opfyldelsen af put-forpligtelsen (30 yderligere ordinære aktier), lægges til nævneren ved beregningen af udvandet indtjening pr. aktie.
Instrumenter i dattervirksomheder, joint ventures og associerede virksomheder
A11
Potentielle ordinære aktier i en dattervirksomhed, et joint venture eller en associeret virksomhed, som kan konverteres til enten ordinære aktier i dattervirksomheden, joint venturet eller den associerede virksomhed eller ordinære aktier i modervirksomheden, en venturedeltager eller en investor (den regnskabsaflæggende virksomhed), medtages ved beregningen af udvandet indtjening pr. aktie som følger:
a)
instrumenter udstedt af en dattervirksomhed, et joint venture eller en associeret virksomhed, som giver indehaveren mulighed for at modtage ordinære aktier i dattervirksomheden, joint venturet eller den associerede virksomhed, medtages ved beregningen af udvandet indtjening pr. aktie i dattervirksomheden, joint venturet eller den associerede virksomhed. Denne indtjening pr. aktie medtages derefter ved beregningen af den regnskabsaflæggende virksomheds indtjening pr. aktie baseret på den regnskabsaflæggende virksomheds besiddelse af instrumenterne i dattervirksomheden, joint venturet eller den associerede virksomhed
b)
instrumenter i en dattervirksomhed, et joint venture eller en associeret virksomhed, som kan konverteres til ordinære aktier i den regnskabsaflæggende virksomhed, anses for at udgøre en del af de potentielle ordinære aktier i den regnskabsaflæggende virksomhed ved beregningen af udvandet indtjening pr. aktie. Optioner eller warrants udstedt af en dattervirksomhed, et joint venture eller en associeret virksomhed på køb af ordinære aktier i den regnskabsaflæggende virksomhed anses ligeledes for at udgøre en del af de potentielle ordinære aktier i den regnskabsaflæggende virksomhed ved beregningen af konsolideret udvandet indtjening pr. aktie.
A12
Ved opgørelsen af virkningen på indtjening pr. aktie af instrumenter, som er udstedt af en regnskabsaflæggende virksomhed, og som kan konverteres til ordinære aktier i en dattervirksomhed, et joint venture eller en associeret virksomhed, antages instrumenterne at blive konverteret, og tælleren (den del af resultatet, som kan henføres til modervirksomhedens indehavere af ordinær egenkapital) antages reguleret efter behov i overensstemmelse med afsnit 33. Ud over disse reguleringer reguleres tælleren for eventuelle ændringer i den regnskabsaflæggende virksomheds registrerede resultat (eksempelvis modtaget udbytte eller indkomst efter den indre værdis metode), som kan henføres til forøgelsen af antallet af ordinære aktier i omløb i dattervirksomheden, joint venturet eller den associerede virksomhed som følge af den antagede konvertering. Nævneren i beregningen af udvandet indtjening pr. aktie påvirkes ikke, idet antallet af ordinære aktier i omløb i den regnskabsaflæggende virksomhed ikke ville blive ændret ved en antaget konvertering.
Deltagende egenkapitalinstrumenter og ordinære aktier med to aktieklasser
A13
Visse virksomheders egenkapital omfatter:
a)
instrumenter, der berettiger til udbytte sammen med ordinære aktier i henhold til en forudbestemt formel (eksempelvis to for en), undertiden med en øvre begrænsning på retten til at modtage udbytte (eksempelvis op til, men ikke over, et specificeret beløb pr. aktie)
b)
en klasse af ordinære aktier, som har en anden udbyttesats end det er tilfældet for en anden klasse af ordinære aktier, men som ikke har forrang eller er efterstillet.
A14
Ved beregningen af udvandet indtjening pr. aktie antages konvertering at finde sted for de instrumenter, der er beskrevet i afsnit A13, som kan konverteres til ordinære aktier, hvis virkningen er udvandende. For instrumenter, der ikke kan konverteres til en klasse af ordinære aktier, allokeres årets resultat til de forskellige aktieklasser og deltagende egenkapitalinstrumenter i overensstemmelse med deres ret til udbytte eller andre rettigheder til at modtage ikke-udloddet resultat. For at beregne indtjening og udvandet indtjening pr. aktie:
a)
reguleres den del af resultatet, som kan henføres til modervirksomhedens indehavere af ordinær egenkapital (overskud reduceres og tab øges), med det udbytte, som uddeles i regnskabsåret for hver aktieklasse, og med det kontraktlige udbytte (eller rente på deltagende obligationer), som skal betales for regnskabsåret (eksempelvis ubetalt akkumuleret udbytte)
b)
allokeres den resterende del af resultatet til ordinære aktier og deltagende egenkapitalinstrumenter, i det omfang hvert instrument har en andel i resultatet, som om hele årets resultat var blevet uddelt. Det samlede resultat, som allokeres til hver kategori af egenkapitalinstrumenter, opgøres ved at sammenlægge det beløb, der er allokeret for udbytte, og det beløb, der er allokeret for deltagelse
c)
divideres den samlede værdi af resultatet, som allokeres til hver kategori af egenkapitalinstrumenter, med antallet af instrumenter i omløb, hvortil resultatet allokeres, for at opgøre indtjening pr. aktie for instrumentet.
Ved beregningen af udvandet indtjening pr. aktie medtages alle potentielle ordinære aktier, som antages udstedt, i de ordinære aktier i omløb.
Delvist betalte aktier
A15
Når ordinære aktier udstedes, men kun delvist betales, behandles disse ved beregningen af indtjening pr. aktie som en del af en ordinær aktie, i det omfang de har været berettiget til udbytte i regnskabsåret i forhold til en fuldt betalt ordinær aktie.
A16
I det omfang delvist betalte aktier ikke berettiger til udbytte i regnskabsåret, behandles de som svarende til warrants eller optioner ved beregningen af udvandet indtjening pr. aktie. Det ubetalte restbeløb antages at udgøre provenu, som anvendes til at købe ordinære aktier. Det antal aktier, som medtages i udvandet indtjening pr. aktie, er forskellen mellem det antal aktier, der er tegnet, og det antal aktier, der antages købt.
IAS 34
Præsentation af delårsregnskaber
FORMÅL
Formålet med denne standard er at foreskrive minimumskrav til indholdet af et delårsregnskab samt at foreskrive indregnings- og målingsprincipperne for et fuldstændigt eller sammendraget regnskab for en delårsperiode. Rettidighed og pålidelig præsentation af delårsregnskaber gør det lettere for investorer, kreditorer og andre at forstå en virksomheds evne til at frembringe indtjening og pengestrømme samt dens finansielle stilling og likviditet.
ANVENDELSESOMRÅDE
1
Standarden foreskriver ikke, hvilke virksomheder der skal offentliggøre delårsregnskaber, samt hvor ofte eller hvor hurtigt efter afslutningen af en delårsperiode. Dog kræver offentlige myndigheder, tilsynsmyndigheder for værdipapirhandel, børser og revisororganisationer ofte, at virksomheder, hvis obligationer eller aktier handles offentligt, offentliggør delårsregnskaber. Denne standard finder anvendelse, hvis en virksomhed er pålagt eller vælger at offentliggøre et delårsregnskab i overensstemmelse med de internationale regnskabsstandarder (IFRS-standarder). IASC (International Accounting Standards Committee) 
(
19
)
 tilskynder virksomheder, hvis aktier handles offentligt, til at præsentere delårsregnskaber, som er i overensstemmelse med de i denne standard nævnte principper for indregning, måling og oplysning. Virksomheder, hvis aktier handles offentligt, tilskyndes specifikt til at:
a)
præsentere delårsregnskab som minimum ved af slutningen af den første halvdel af regnskabsåret og
b)
offentliggøre delårsregnskabet senest 60 dage efter afslutningen af delårsperioden.
2
Hvert regnskab, hvad enten det er et årsregnskab eller delårsregnskab, vurderes selvstændigt med hensyn til dets overensstemmelse med IFRS-standarderne. Hvis en virksomhed ikke aflægger delårsregnskab i et givet regnskabsår, eller delårsregnskabet ikke er aflagt i overensstemmelse med denne standard, forhindrer dette ikke virksomhedens årsregnskab i at være i overensstemmelse med IFRS-standarderne, hvis dette i øvrigt er tilfældet.
3
Hvis en virksomheds delårsregnskab angives at være i overensstemmelse med IFRS-standarderne, skal det være i overensstemmelse med alle bestemmelserne i denne standard. I denne forbindelse kræver afsnit 19 visse oplysninger.
DEFINITIONER
4
Nedenstående udtryk anvendes i denne standard med følgende betydning:
En delårsperiode
 er en regnskabsperiode, som er kortere end et helt regnskabsår.
Et delårsregnskab
 er en regnskabsopgørelse, som omfatter enten et fuldstændigt regnskab (som beskrevet i IAS 1 
Præsentation af årsregnskaber
 (ajourført i 2007)) eller et sammendraget regnskab (som beskrevet i denne standard) for en delårsperiode.
DELÅRSREGNSKABERS INDHOLD
5
IAS 1 definerer et fuldstændigt regnskab som indeholdende følgende bestanddele:
a)
en balance ved regnskabsårets afslutning
b)
en resultatopgørelse og opgørelse af anden totalindkomst for regnskabsåret
c)
en egenkapitalopgørelse for regnskabsåret
d)
en pengestrømsopgørelse for regnskabsåret
e)
noter indeholdende væsentlige informationer om anvendt regnskabspraksis samt andre forklarende informationer
ea)
sammenligningstal for det foregående regnskabsår som angivet i afsnit 38 og 38A i IAS 1 og
f)
en balance ved begyndelsen af det foregående regnskabsår, fra hvilket virksomheden ændrer den anvendte regnskabspraksis med tilbagevirkende kraft, eller fra hvilket virksomheden foretager tilpasning af poster i årsregnskabet med tilbagevirkende kraft eller omklassificerer poster i årsregnskabet i overensstemmelse med afsnit 40A-40D i IAS 1.
En virksomhed kan anvende andre betegnelser for posterne end de i denne standard anvendte. Eksempelvis kan en virksomhed anvende betegnelsen "totalindkomstopgørelse" i stedet for "resultatopgørelse og opgørelse af anden totalindkomst".
6
Af hensyn til rettidighed og omkostninger og for at undgå gentagelse af tidligere præsenterede oplysninger kan en virksomhed være forpligtet til eller kan vælge at give færre oplysninger ved et delårsregnskabs afslutning end i dens årsregnskab. I standarden defineres minimumskrav til indholdet af et delårsregnskab som omfattende et sammendraget regnskab og udvalgte noter. Hensigten med delårsregnskabet er at give en opdatering af det seneste fuldstændige årsregnskab. Således fokuseres der på nye aktiviteter, begivenheder og omstændigheder, og tidligere præsenterede oplysninger gentages ikke.
7
Det er ikke hensigten med denne standard at forbyde eller fraråde, at virksomheder offentliggør et fuldstændigt regnskab (som beskrevet i IAS 1) i delårsregnskabet frem for et sammendraget regnskab og udvalgte noter. Denne standard forbyder eller fraråder heller ikke, at virksomheder i et sammendraget regnskab medtager mere end det minimum af regnskabsposter eller udvalgte noter, som nævnes i denne standard. Indregnings- og målingsvejledningen i denne standard finder ligeledes anvendelse på fuldstændige regnskaber for en delårsperiode, og sådanne regnskaber skal omfatte alle de af denne standard krævede oplysninger (specielt de udvalgte noter i afsnit 16A) såvel som de af andre IFRS-standarder krævede oplysninger.
Minimumskrav til delårsregnskabers bestanddele
8
Et delårsregnskab skal som minimum omfatte følgende bestanddele:
a)
en sammendraget balance
b)
en sammendraget resultatopgørelse eller opgørelse af anden totalindkomst
c)
en sammendraget egenkapitalopgørelse
d)
en sammendraget pengestrømsopgørelse og
e)
udvalgte noter.
8A
Hvis en virksomhed præsenterer resultatposter i en separat opgørelse som angivet i afsnit 10A i IAS 1 (som ændret i 2011), skal den præsentere sammendragne delårstal fra denne opgørelse.
Delårsregnskabers form og indhold
9
Hvis en virksomhed offentliggør et fuldstændigt regnskab i sit delårsregnskab, skal formen og indholdet af dette regnskab være i overensstemmelse med de i IAS 1 nævnte krav til et fuldstændigt regnskab.
10
Hvis en virksomhed offentliggør et sammendraget regnskab i sit delårsregnskab, skal dette sammendrag som minimum omfatte hver af de overskrifter og subtotaler, som er medtaget i det seneste årsregnskab, og de udvalgte noter, som kræves i denne standard. Yderligere regnskabsposter eller noter skal medtages, hvis udeladelse heraf ville gøre det sammendragne delårsregnskab misvisende.
11
I den opgørelse, hvor elementerne af resultatet for en delårsperiode præsenteres, skal virksomheden præsentere indtjening og udvandet indtjening pr. aktie for den pågældende periode, hvis virksomheden er omfattet af IAS 33 
Indtjening pr. aktie
(
20
)
.
11A
Hvis en virksomhed præsenterer resultatposter i en separat opgørelse som angivet i afsnit 10A i IAS 1 (som ændret i 2011), skal den præsentere indtjening og udvandet indtjening pr. aktie i denne opgørelse.
12
IAS 1 (ajourført i 2007) giver vejledning om årsregnskabets struktur. Implementeringsvejledningen for IAS 1 illustrerer forskellige måder, hvorpå balancen, totalindkomstopgørelsen og egenkapitalopgørelsen kan præsenteres.
14
Delårsregnskabet udarbejdes som koncernregnskab, hvis virksomhedens seneste årsregnskab er et koncernregnskab. Modervirksomhedens separate årsregnskab er ikke i overensstemmelse eller sammenligneligt med koncernregnskabet i den seneste årsrapport. Hvis en virksomheds årsrapport ud over koncernregnskabet omfatter modervirksomhedens separate årsregnskab, hverken kræver eller forbyder denne standard medtagelse af modervirksomhedens årsregnskab i virksomhedens delårsregnskab.
Væsentlige begivenheder og transaktioner
15
En virksomhed skal i sit delårsregnskab medtage en forklaring af begivenheder og transaktioner, som er væsentlige for forståelsen af ændringer i virksomhedens balance og indtjening efter afslutningen af det seneste regnskabsår. De oplysninger, der gives i relation til disse begivenheder og transaktioner, skal ajourføre relevante oplysninger præsenteret i det seneste årsregnskab.
15A
Brugere af en virksomheds delårsregnskab vil have adgang til virksomhedens seneste årsrapport. Det er derfor unødvendigt, at noterne til et delårsregnskab indeholder relativt uvæsentlig opdatering af oplysninger, som er givet i noterne til den seneste årsrapport.
15B
Nedenfor følger en liste over begivenheder og transaktioner, for hvilke det er påkrævet at afgive oplysninger, hvis de er væsentlige: Listen er ikke udtømmende.
a)
nedskrivning af varebeholdninger til nettorealisationsværdi og tilbageførsel af en sådan nedskrivning
b)
indregning af tab ved værdiforringelse af finansielle aktiver, materielle anlægsaktiver, immaterielle aktiver, aktiver hidrørende fra kontrakter med kunder eller andre aktiver og tilbageførsel af et sådant tab ved værdiforringelse
c)
tilbageførsel af hensættelser til omstruktureringsomkostninger
d)
anskaffelse og afhændelse af materielle anlægsaktiver
e)
indgåede forpligtelser om køb af materielle anlægsaktiver
f)
afgørelse af retssager
g)
korrektion af fejl vedrørende tidligere regnskabsperioder
h)
ændringer i forretningsaktiviteter eller økonomiske forhold, der påvirker dagsværdien af virksomhedens finansielle aktiver og finansielle forpligtelser, uanset om disse aktiver eller forpligtelser indregnes til dagsværdi eller amortiseret kostpris
i)
misligholdelse af et lån eller en låneaftale, som ikke er udbedret før eller ved afslutningen af regnskabsperioden
j)
transaktioner mellem nærtstående parter
k)
overførsler mellem niveauer i dagsværdihierarkiet, der anvendes til dagsværdimålingen af finansielle instrumenter
l)
ændringer i klassifikationen af finansielle aktiver som følge af en ændring i formålet med eller anvendelsen af disse aktiver og
m)
ændringer i eventualforpligtelser eller eventualaktiver.
15C
Enkelte IFRS-standarder indeholder vejledning om oplysningskrav for mange af de punkter, der er anført i afsnit 15B. Når en begivenhed eller transaktion er væsentlig for forståelsen af ændringer i virksomhedens finansielle stilling eller indtjening siden det sidste regnskabsår, skal virksomhedens delårsregnskab indeholde en forklaring og en opdatering af de relevante oplysninger i årsregnskabet for det sidste regnskabsår.
16
[Ophævet]
Andre oplysninger
16A
Ud over oplysninger om væsentlige begivenheder og transaktioner i henhold til afsnit 15-15C skal en virksomhed medtage følgende oplysninger i noterne til delårsregnskabet eller andetsteds i delårsregnskabet. Følgende oplysninger skal enten gives i delårsregnskabet eller indarbejdes ved krydshenvisning fra delårsregnskabet til en anden opgørelse, (f.eks. en kommentar eller risikoredegørelse fra ledelsen), som er tilgængelig for regnskabsbrugere på samme vilkår og tidspunkt som delårsregnskabet. Hvis regnskabsbrugerne ikke har adgang til de oplysninger, der er indarbejdet ved krydshenvisning, på samme vilkår og tidspunkt, er delårsregnskabet ufuldstændigt. Oplysningerne skal normalt gives på et år-til-dato-grundlag.
a)
erklæring om, at der i delårsregnskabet er anvendt samme regnskabspraksis og beregningsmetoder som i det seneste årsregnskab, eller, hvis regnskabspraksis eller beregningsmetoder er blevet ændret, en beskrivelse af arten og virkningen af ændringen
b)
kommentarer til delårsperiodens aktiviteters afhængighed af sæson eller konjunktur
c)
arten og den beløbsmæssige størrelse af poster, der påvirker aktiver, forpligtelser, egenkapital, nettoindtægter eller pengestrømme, som er usædvanlige på grund af deres størrelse, art eller beskaffenhed
d)
arten og den beløbsmæssige størrelse af ændringer i skønnede beløb, som allerede er præsenteret i tidligere delårsperioder i det aktuelle regnskabsår, eller ændringer i skønnede beløb, som er præsenteret i tidligere regnskabsår
e)
udstedelse, tilbagekøb og indløsning af obligationer og aktier
f)
separat udbetalt udbytte (samlet eller pr. aktie) for ordinære aktier og andre aktier
g)
følgende segmentoplysninger (der kræves kun segmentoplysninger i virksomhedens delårsregnskab, hvis IFRS 8 
Driftssegmenter
 kræver, at virksomhedens årsregnskab skal indeholde segmentoplysninger):
i)
omsætning fra salg til eksterne kunder, hvis den indgår i den måling af segmentresultatet, der gennemgås af den øverste beslutningstager eller på anden vis regelmæssigt indberettes til den øverste beslutningstager
ii)
omsætning fra salg mellem segmenter, hvis den indgår i den måling af segmentresultatet, der gennemgås af den øverste beslutningstager eller på anden vis regelmæssigt indberettes til den øverste beslutningstager
iii)
en måling af segmentets resultat
iv)
en måling af de samlede aktiver og forpligtelser for et bestemt præsentationspligtigt segment, hvis sådanne beløb regelmæssigt indberettes til den øverste beslutningstager, og hvis der er sket en væsentlig ændring fra det beløb, der blev oplyst for dette præsentationspligtige segment i sidste årsregnskab
v)
en beskrivelse af forskelle i forhold til det sidste årsregnskab i segmenteringsgrundlaget eller i grundlaget for målingen af segmentets resultat
vi)
en afstemning af det præsentationspligtige segments samlede resultatmåling med virksomhedens resultat før skatteomkostninger (skatteindtægter) og ophørte aktiviteter. Hvis en virksomhed imidlertid allokerer poster, såsom skatteomkostninger (skatteindtægter), til præsentationspligtige segmenter, kan virksomheden afstemme segmenternes samlede resultatmålinger med virksomhedens resultat efter de poster. Væsentlige afstemningsposter skal identificeres og beskrives separat i den pågældende afstemning
h)
begivenheder efter delårsperioden, som ikke er afspejlet i delårsregnskabet
i)
virkningen af ændringer i virksomhedens sammensætning i delårsperioden, herunder virksomhedssammenslutninger, opnåelse eller tab af bestemmende indflydelse på dattervirksomheder og langfristede investeringer, omstruktureringer samt ophørte aktiviteter. I tilfælde af virksomhedssammenslutninger skal virksomheden give de oplysninger, som kræves i henhold til IFRS 3 
Virksomhedssammenslutninger
j)
for finansielle instrumenter er oplysningerne om dagsværdi omhandlet i afsnit 91-93, litra h), afsnit 94-96, 98 og 99 i IFRS 13 
Måling af dagsværdi
 samt afsnit 25, 26 og 28-30 i IFRS 7 
Finansielle instrumenter
: 
Oplysninger
.
k)
for virksomheder, som bliver eller ophører med at være investeringsvirksomheder, som defineret i IFRS 10 
Koncernregnskaber
, oplysningerne i IFRS 12 
Oplysninger om kapitalandele i andre virksomheder
, afsnit 9B
l)
opdeling af omsætning fra kontrakter med kunder som krævet i henhold til afsnit 114-115 i IFRS 15 
Omsætning fra kontrakter med kunder
.
17-18
[Ophævet]
Oplysning af overensstemmelse med IFRS-standarder
19
Hvis en virksomheds delårsregnskab er i overensstemmelse med denne standard, skal dette oplyses. Et delårsregnskab må ikke angives at være i overensstemmelse med IFRS-standarder, hvis det ikke er i overensstemmelse med alle bestemmelser i IFRS-standarderne.
Perioder, for hvilke aflæggelse af delårsregnskaber er påkrævet
20
Delårsrapporter skal indeholde delårsregnskaber (sammendragne eller fuldstændige) for følgende perioder:
a)
balance ved afslutningen af den aktuelle delårsperiode og balance ved afslutningen af det umiddelbart foregående regnskabsår til sammenligning
b)
resultatopgørelse og opgørelse af anden totalindkomst for den aktuelle delårsperiode og kumulativt for det aktuelle regnskabsår til dato med resultatopgørelser og opgørelser af anden totalindkomst for de tilsvarende delårsperioder (aktuel og år-til-dato) for det umiddelbart foregående regnskabsår til sammenligning. Som tilladt i henhold til IAS 1 (som ændret i 2011) kan en delårsrapport for hver delårsperiode præsentere en resultatopgørelse eller en opgørelse af anden totalindkomst
c)
egenkapitalopgørelse kumulativt for det aktuelle regnskabsår til dato med sammenligningstal for den tilsvarende år-til-dato-periode i det umiddelbart foregående regnskabsår.
d)
pengestrømsopgørelse kumulativt for det aktuelle regnskabsår til dato med sammenligningstal for den tilsvarende år-til-dato-periode i det foregående regnskabsår.
21
For virksomheder, hvis aktiviteter er meget sæsonprægede, kan økonomiske informationer for de 12 måneder frem til afslutningen af delårsperioden og sammenligningstal for den foregående 12-måneders-periode være nyttige. Derfor tilskynder standarden virksomheder, hvis aktiviteter er meget sæsonprægede, til at give sådanne informationer ud over de i foregående afsnit krævede informationer.
22
Del A i de illustrative eksempler, der ledsager denne standard, viser de perioder, som skal præsenteres af en virksomhed, der aflægger regnskaber halvårligt, og virksomheder, der aflægger regnskaber kvartalsvis.
Væsentlighed
23
Ved beslutningen om, hvordan en post skal indregnes, måles, klassificeres eller oplyses i forbindelse med delårsregnskaber, skal væsentligheden vurderes på baggrund af de økonomiske data for delårsperioden. Ved vurderingen af væsentlighed skal der tages højde for, at måling i delårsperioder i højere grad kan afhænge af skøn end måling af økonomiske data i årsregnskabet.
24
I IAS 1 defineres væsentlige oplysninger, og der kræves separat oplysning om væsentlige poster, herunder (eksempelvis) ophørte aktiviteter, og IAS 8 
Anvendt regnskabspraksis, ændringer i regnskabsmæssige skøn og fejl
 kræver offentliggørelse af ændringer i regnskabsmæssige skøn, fejl og ændringer i anvendt regnskabspraksis. De to standarder indeholder ikke vejledning om kvantitet ved bedømmelsen af væsentlighed.
25
Mens vurderingen af væsentlighed altid kræver udøvelse af skøn, baseres beslutningen om indregning og oplysning i denne standard på data for selve delårsperioden af hensyn til forståelighed af delårstallene. Derfor indregnes og oplyses eksempelvis usædvanlige poster, ændringer i anvendt regnskabspraksis eller regnskabsmæssige skøn og fejl baseret på væsentlighed på grundlag af data for delårsperioden for at undgå, at der drages misvisende konklusioner, fordi oplysning er udeladt. Det altovervejende mål er at sikre, at delårsregnskabet omfatter alle de oplysninger, som er relevante for forståelsen af virksomhedens balance og indtjening i delårsperioden.
OPLYSNING I ÅRSREGNSKABER
26
Hvis et skøn over et beløb, som er præsenteret i delårsperioden, ændres væsentligt i regnskabsårets sidste delårsperiode, men et delårsregnskab ikke offentliggøres for denne sidste delårsperiode, skal arten og omfanget af ændringen af skønnet oplyses i en note til årsregnskabet.
27
IAS 8 kræver oplysning om arten og (hvis det er praktisk muligt) den beløbsmæssige størrelse af en ændring af et skøn, som enten har en væsentlig virkning i den aktuelle regnskabsperiode, eller som forventes at ville have en væsentlig virkning i efterfølgende regnskabsperioder. Denne standards afsnit 16A, litra d), kræver lignende oplysning i et delårsregnskab. Som eksempel herpå kan nævnes ændringer i skøn i den sidste delårsperiode vedrørende nedskrivning af varebeholdninger, omstruktureringer eller tab ved værdiforringelse, som er præsenteret i en tidligere delårsperiode i regnskabsåret. De i foregående afsnit krævede oplysninger stemmer overens med kravet i IAS 8 og er tænkt snævert anvendt, dvs. kun på ændringer af skøn. Det kræves ikke, at virksomheder medtager yderligere økonomiske informationer for delårsperioderne i deres årsregnskaber.
INDREGNING OG MÅLING
Samme anvendte regnskabspraksis som for årsregnskabet
28
Virksomheder skal anvende den samme regnskabspraksis i deres delårsregnskab som i deres årsregnskab, med undtagelse af ændringer i anvendt regnskabspraksis, som er foretaget efter tidspunktet for det seneste årsregnskab og vil blive afspejlet i det følgende årsregnskab. Hyppigheden af en virksomheds regnskabsaflæggelse (årlig, halvårlig eller kvartalsvis) må dog ikke påvirke målingen af årets resultat. For at opnå dette skal målingen i forbindelse med delårsregnskaber foretages på et år-til-dato-grundlag.
29
Ved at kræve, at en virksomhed skal anvende den samme regnskabspraksis i sit delårsregnskab som i sit årsregnskab, kan det virke, som om måling i delårsperioden foretages, som om hver delårsperiode er en uafhængig regnskabsperiode. Dog bekræftes det i afsnit 28, at en delårsperiode er en del af et større regnskabsår, idet hyppigheden af en virksomheds regnskabsaflæggelse ikke må påvirke målingen af årets resultat. Målinger på et år-til-dato-grundlag kan omfatte ændringer i skønnede beløb, som er præsenteret i det aktuelle regnskabsårs tidligere delårsperioder, men principperne for indregning af aktiver, forpligtelser, indtægter og omkostninger i delårsperioder er de samme som i årsregnskabet.
30
Følgende eksempler illustrerer dette:
a)
principperne for indregning og måling af tab ved nedskrivning af varebeholdninger, omstruktureringer eller tab ved værdiforringelse i en delårsperiode er de samme som de principper en virksomhed følger, hvis den udelukkende udarbejder årsregnskaber. Hvis sådanne poster indregnes og måles i en delårsperiode, og skønnet ændres i en efterfølgende delårsperiode i det samme regnskabsår, ændres det oprindelige skøn dog i den efterfølgende delårsperiode enten ved hensættelse af yderligere tab eller tilbageførsel af det tidligere indregnede beløb
b)
en omkostning, som ikke opfylder definitionen på et aktiv ved slutningen af en delårsperiode, udskydes ikke i balancen enten for at afvente fremtidig information om, hvorvidt den har opfyldt definitionen på et aktiv, eller for at udjævne indtjeningen over flere delårsperioder i et regnskabsår, og
c)
skatteomkostninger indregnes i hver delårsperiode på grundlag af det bedste skøn over den vejede gennemsnitlige årlige skattesats, der forventes for hele regnskabsåret. Det kan være nødvendigt at regulere hensættelser af skatteomkostninger i en delårsperiode i en efterfølgende delårsperiode i det samme regnskabsår, hvis skønnet over den årlige skattesats ændres.
31
Under 
Begrebsrammen for årsregnskaber (Begrebsrammen)
 er indregning processen for hensyntagen — med henblik på medtagelse i balancen eller resultatopgørelsen/resultatopgørelserne — til en post, som svarer til definitionen af et af elementerne i årsregnskaberne. Definitionen på aktiver, forpligtelser, indtægter og omkostninger er grundlæggende for indregning ved afslutningen af både regnskabsåret og delårsperioderne.
32
For aktiver gælder den samme test af fremtidige økonomiske fordele ved afslutningen af en delårsperiode som ved slutningen af virksomhedens regnskabsår. Omkostninger, som ved deres art ikke opfylder betingelserne for aktiver ved afslutningen af regnskabsåret, vil heller ikke opfylde betingelserne ved et delårsregnskabs afslutning. Ligeledes gælder, at en forpligtelse ved et delårsregnskabs afslutning skal udgøre en eksisterende forpligtelse på dette tidspunkt, lige som den skal ved afslutningen af et regnskabsår.
33
Et afgørende kendetegn for indtægter (omsætning) og omkostninger er, at de tilknyttede indgående og udgående strømme af aktiver og forpligtelser allerede har fundet sted. Hvis sådanne indgående og udgående strømme har fundet sted, indregnes den tilknyttede omsætning eller omkostning, ellers indregnes de ikke. 
Begrebsrammen
 tillader ikke, at poster, som ikke opfylder definitionen på aktiver eller forpligtelser, indregnes i balancen.
34
Når en virksomhed, som kun aflægger årsregnskab, måler aktiver, forpligtelser, indtægter, omkostninger og pengestrømme, som er præsenteret i årsregnskabet, er den i stand til at tage informationer i betragtning, som bliver tilgængelige i løbet af regnskabsåret. Virksomhedens måling foretages i realiteten på et år-til-dato-grundlag.
35
En virksomhed, som aflægger regnskab halvårligt, anvender de informationer, som er tilgængelige på halvårstidspunktet eller kort tid herefter, ved måling i halvårsregnskabet samt tilgængelige informationer ved årets slutning eller kort tid herefter i årsregnskabet. Måling for et regnskabsår afspejler ændringer i skønnede beløb, som er præsenteret i første halvår. Beløb, som er præsenteret i halvårsregnskabet, reguleres ikke med tilbagevirkende kraft. Afsnit 16A, litra d), og afsnit 26 kræver dog, at der gives oplysning om arten og den beløbsmæssige størrelse af væsentlige ændringer i skøn.
36
En virksomhed, som aflægger regnskab hyppigere end halvårligt, måler indtægter og omkostninger på et år-til-dato-grundlag, ved anvendelse af de informationer, der er tilgængelige, når det enkelte regnskab udarbejdes. Indtægter og omkostninger, som er præsenteret i den aktuelle delårsperiode, afspejler ændringer i skøn over beløb, som er præsenteret i tidligere delårsperioder i regnskabsåret. Beløb, som er præsenteret i tidligere delårsperioder, reguleres ikke med tilbagevirkende kraft. Afsnit 16A, litra d), og afsnit 26 kræver dog, at der gives oplysning om arten og den beløbsmæssige størrelse af væsentlige ændringer i skøn.
Sæsonmæssig, konjunkturbestemt eller lejlighedsvis omsætning
37
Omsætning, som sker sæsonmæssigt, konjunkturbestemt eller lejlighedsvis i et regnskabsår, må ikke medtages eller udskydes ved et delårsregnskabs afslutning, hvis medtagelsen eller udskydelsen ikke vil være relevant ved afslutningen af virksomhedens regnskabsår.
38
Som eksempel herpå kan nævnes udbytte, royalties og offentlige tilskud. Endvidere har nogle virksomheder fast en større omsætning i nogle delårsperioder i regnskabsåret end i andre, eksempelvis detailhandelens sæsonmæssige omsætning. En sådan omsætning indregnes, når den sker.
Omkostninger afholdt ujævnt fordelt over regnskabsåret
39
Omkostninger, som afholdes ujævnt fordelt over en virksomheds regnskabsår, skal udelukkende medtages eller udskydes ved aflæggelse af delårsregnskab, hvis det ligeledes er relevant at medtage eller udskyde denne type omkostning ved afslutningen af regnskabsåret.
Anvendelse af indregnings- og målingsprincipperne
40
Del B i de illustrative eksempler, der ledsager denne standard, viser eksempler på anvendelsen af de i afsnit 28-39 nævnte generelle indregnings- og målingsprincipper.
Anvendelse af skøn
41
De målingsprocedurer, der følges i et delårsregnskab, skal sikre, at de deraf følgende informationer er pålidelige, og at alle væsentlige økonomiske informationer, som er relevante for forståelsen af virksomhedens finansielle stilling eller indtjening, oplyses på en hensigtsmæssig måde. Selv om måling i både årsregnskabet og delårsregnskabet ofte baseres på rimelige skøn, kræver udarbejdelsen af delårsregnskaber generelt i højere grad anvendelse af skøn end udarbejdelse af årsrapporter.
42
Del C i de illustrative eksempler, der ledsager denne standard, viser eksempler på anvendelse af skøn i delårsperioder.
TILPASNING AF TIDLIGERE PRÆSENTEREDE DELÅRSPERIODER
43
En ændring i anvendt regnskabspraksis, bortset fra de overgangsændringer, som er specificeret i en ny IFRS, skal indarbejdes ved:
a)
tilpasning af tidligere delårsregnskaber i det aktuelle regnskabsår og tilsvarende delårsperioder i tidligere regnskabsår, som tilpasses i årsregnskabet i overensstemmelse med IAS 8, eller
b)
når det ved begyndelsen af det aktuelle regnskabsår er praktisk umuligt at afgøre den samlede virkning af anvendelse af en ny regnskabspraksis for alle tidligere regnskabsperioder, regulering af tidligere delårsregnskaber i det aktuelle regnskabsår og tilsvarende delårsperioder i tidligere regnskabsår for at anvende den nye regnskabspraksis fremadrettet fra det tidligste tidspunkt, hvor det er praktisk muligt.
44
Et af formålene med ovenstående princip er at sikre, at samme regnskabspraksis anvendes for en bestemt kategori af transaktioner i hele regnskabsåret. I henhold til IAS 8 skal en ændring i anvendt regnskabspraksis afspejles med tilbagevirkende kraft, dvs. ved tilpasning af økonomiske data for præsenterede tidligere regnskabsår så langt tilbage, som det er praktisk muligt. Hvis det imidlertid er praktisk umuligt at opgøre den samlede beløbsmæssige størrelse af reguleringen i forhold til tidligere regnskabsår, skal den nye regnskabspraksis i overensstemmelse med IAS 8 anvendes fremadrettet fra det tidligste tidspunkt, hvor det er praktisk muligt. Anvendelsen af princippet i afsnit 43 indebærer, at enhver ændring i anvendt regnskabspraksis i det aktuelle regnskabsår skal gennemføres enten med tilbagevirkende kraft eller, hvis dette er praktisk umuligt, fremadrettet senest fra begyndelsen af regnskabsåret.
45
Hvis det i et regnskabsår var tilladt at afspejle ændringer i regnskabspraksis fra et delårsregnskabs afslutning, ville det betyde, at man tillod anvendelsen af forskellig regnskabspraksis for en bestemt kategori af transaktioner i det samme regnskabsår. Dette ville vanskeliggøre allokering til delårsperioder, utydeliggøre driftsresultatet og komplicere muligheden for at analysere og forstå informationer om delårsperioden.
IKRAFTTRÆDELSESTIDSPUNKT
46
Denne standard træder i kraft for årsregnskaber, der dækker regnskabsår, som begynder den 1. januar 1999 eller derefter. Der tilskyndes til tidligere anvendelse.
47
IAS 1 (ajourført i 2007) ændrede den terminologi, der anvendes i IFRS-standarderne. Desuden blev afsnit 4, 5, 8, 11, 12 og 20 ændret, afsnit 13 blev ophævet, og afsnit 8A og 11A blev tilføjet. Virksomheder skal anvende disse ændringer på regnskabsår, der begynder den 1. januar 2009 eller derefter. Hvis en virksomhed anvender IAS 1 (ajourført 2007) på en tidligere regnskabsperiode, skal ændringerne anvendes på denne tidligere regnskabsperiode.
48
IFRS 3 (som ændret i juli 2008) medførte ændring af afsnit 16, litra i). Virksomheder skal anvende denne ændring på regnskabsår, som begynder den 1. juli 2009 eller derefter. Hvis en virksomhed anvender IFRS 3 (ajourført 2008) på en tidligere regnskabsperiode, skal ændringen også anvendes på denne tidligere regnskabsperiode.
49
Afsnit 15, 27, 35 og 36 blev ændret, afsnit 15A–15C og 16A blev tilføjet, og afsnit 16–18 blev ophævet med 
Forbedringer til IFRS-standarder
 udstedt i maj 2010. Virksomheder skal anvende disse ændringer på regnskabsår, der begynder den 1. januar 2011 eller derefter. Det er tilladt at anvende ændringen før dette tidspunkt. Hvis en virksomhed anvender ændringerne på en tidligere regnskabsperiode, skal den oplyse herom.
50
IFRS 13, udstedt i maj 2011, medførte ændring af afsnit 16A, litra j). Virksomheder skal anvende denne ændring ved anvendelse af IFRS 13.
51
Præsentation af posterne indregnet i anden totalindkomst
 (ændringer til IAS 1), der blev udstedt i juni 2011, medførte ændring af afsnit 8, 8A, 11A og 20. Virksomheder skal anvende disse ændringer ved anvendelse af IAS 1 som ændret i juni 2011.
52
Det årlige forbedringsprojekt for perioden 2009-2011
, udstedt i maj 2012, medførte en ændring af afsnit 5 som en konsekvens af ændringen af IAS 1 
Præsentation af årsregnskaber
. Virksomheder skal anvende den ændring med tilbagevirkende kraft i overensstemmelse med IAS 8 
Anvendt regnskabspraksis, ændringer i regnskabsmæssige skøn og fejl
 for regnskabsperioder, der begynder den 1. januar 2013 eller derefter. Det er tilladt at anvende ændringen før dette tidspunkt. Hvis en virksomhed anvender ændringen på en tidligere regnskabsperiode, skal den oplyse herom.
53
Det årlige forbedringsprojekt for perioden 2009-2011
, udstedt i maj 2012, medførte en ændring af afsnit 16A. Virksomheder skal anvende den ændring med tilbagevirkende kraft i overensstemmelse med IAS 8 
Anvendt regnskabspraksis, ændringer i regnskabsmæssige skøn og fejl
 for regnskabsperioder, der begynder den 1. januar 2013 eller derefter. Det er tilladt at anvende ændringen før dette tidspunkt. Hvis en virksomhed anvender ændringen på en tidligere regnskabsperiode, skal den oplyse herom.
54
Investeringsvirksomheder
 (ændringer til IFRS 10, IFRS 12 og IAS 27), udstedt i oktober 2012, vedrørte ændring af afsnit 16A. Virksomheder skal anvende denne ændring for regnskabsår, som begynder den 1. januar 2014 eller derefter. Det er tilladt at anvende 
Investeringsvirksomheder
 tidligere. Hvis en virksomhed anvender denne ændring tidligere, skal den også samtidigt anvende alle ændringerne i 
Investeringsvirksomheder
.
55
IFRS 15 
Omsætning fra kontrakter med kunder
, udstedt i maj 2014, medførte ændring af afsnit 15B og 16A. Virksomheder skal anvende disse ændringer ved anvendelse af IFRS 15.
56
Det årlige forbedringsprojekt vedrørende IFRS-standarder for perioden 2012-2014
, udstedt i september 2014, medførte en ændring af afsnit 16A. Virksomheder skal anvende den ændring med tilbagevirkende kraft i overensstemmelse med IAS 8 
Anvendt regnskabspraksis, ændringer i regnskabsmæssige skøn og fejl
 for regnskabsperioder, der begynder den 1. januar 2016 eller derefter. Det er tilladt at anvende ændringen før dette tidspunkt. Hvis en virksomhed anvender ændringerne på en tidligere regnskabsperiode, skal den oplyse herom.
57
Initiativ vedrørende oplysninger
 (ændringer til IAS 1), udstedt i december 2014, medførte ændring af afsnit 5. Virksomheder skal anvende denne ændring på regnskabsår, som begynder den 1. januar 2016 eller derefter. Det er tilladt at anvende ændringen før dette tidspunkt.
58
Ændringerne af henvisningerne til begrebsrammen i IFRS-standarderne
, udstedt i 2018, medførte ændring af afsnit 31 og 33. Virksomheder skal anvende disse ændringer på regnskabsår, der begynder den 1. januar 2020 eller derefter. Tidligere anvendelse er tilladt, hvis en virksomhed samtidigt også anvender alle andre ændringer, der foretages ved 
Ændringerne af henvisningerne til begrebsrammen i IFRS-standarderne
. En virksomhed skal anvende ændringerne til IAS 34 med tilbagevirkende kraft i overensstemmelse med IAS 8 
Anvendt regnskabspraksis, ændringer i regnskabsmæssige skøn og fejl
. Hvis en virksomhed imidlertid fastslår, at anvendelse med tilbagevirkende kraft ville være praktisk umuligt eller ville indebære en urimelig udgift eller indsats, skal den anvende ændringerne til IAS 34 ved at henvise til afsnit 43-45 i denne standard samt afsnit 23-28, 50-53 og 54F i IAS 8.
59
Definition af væsentlig
 (ændringer til IAS 1 og IAS 8), udstedt i oktober 2018, medførte ændring af afsnit 24. Virksomheder skal anvende disse ændringer fremadrettet for regnskabsår, som begynder den 1. januar 2020 eller derefter. Det er tilladt at anvende ændringen før dette tidspunkt. Hvis en virksomhed anvender disse ændringer for et tidligere regnskabsår, skal den give oplysning herom. Virksomheden skal anvende disse ændringer, når den anvender ændringerne af definitionen af væsentlig i afsnit 7 i IAS 1 og afsnit 5 og 6 i IAS 8.
60
Oplysning om anvendt regnskabspraksis
, som ændrer IAS 1 og IFRS's redegørelse for praksis nr. 2 
Væsentlighedsvurderinger
, og som blev udstedt i februar 2021, medførte ændring af afsnit 5. Virksomheder skal anvende denne ændring på regnskabsår, som begynder den 1. januar 2023 eller derefter. Det er tilladt at anvende ændringen tidligere. Hvis en virksomhed anvender ændringen for et tidligere regnskabsår, skal den give oplysning om dette.
IAS 36
Værdiforringelse af aktiver
FORMÅL
1
Formålet med denne standard er at foreskrive de procedurer, som virksomheder skal anvende for at sikre, at aktiver ikke indregnes til mere end deres genindvindingsværdi. Et aktiv er indregnet til mere end genindvindingsværdi, hvis dets regnskabsmæssige værdi overstiger det beløb, der kan genindvindes ved anvendelse eller salg af aktivet. Hvis dette er tilfældet, betegnes aktivet som værdiforringet, og standarden kræver, at virksomheden indregner et tab ved værdiforringelse. Standarden specificerer ligeledes, hvornår virksomheden skal tilbageføre tab ved værdiforringelse, og den foreskriver, hvilke oplysninger der skal gives.
ANVENDELSESOMRÅDE
2
Denne standard finder anvendelse på den regnskabsmæssige behandling af værdiforringelse af alle aktiver, bortset fra:
a)
varebeholdninger (jf. IAS 2 
Varebeholdninger
)
b)
kontraktlige aktiver og aktiver hidrørende fra omkostninger forbundet med opnåelse eller opfyldelse af en kontrakt, der indregnes i overensstemmelse med IFRS 15 
Omsætning fra kontrakter med kunder
c)
udskudte skatteaktiver (jf. IAS 12 
Indkomstskatter
)
d)
aktiver, som hidrører fra personaleydelser (jf. IAS 19 
Personaleydelser
)
e)
finansielle aktiver, som er omfattet af IFRS 9 
Finansielle instrumenter
f)
investeringsejendomme, som måles til dagsværdi (jf. IAS 40 
Investeringsejendomme
)
g)
biologiske aktiver tilknyttet landbrugsaktiviteter, der er omfattet af IAS 41 
Landbrug
, og som måles på grundlag af dagsværdien med fradrag af salgsomkostninger
h)
kontrakter, som er omfattet af IFRS 17 
Forsikringskontrakter
, og som er aktiver, og ethvert aktiv fremkommet ved pengestrømme i forbindelse med erhvervelse af forsikringer som defineret i IFRS 17 og
i)
anlægsaktiver (eller afståelsesgrupper), som er klassificeret som besiddelse med henblik på salg i overensstemmelse med IFRS 5 
Anlægsaktiver, som besiddes med henblik på salg og ophørte aktiviteter
.
3
Denne standard finder ikke anvendelse på varebeholdninger, aktiver hidrørende fra entreprisekontrakter, udskudte skatteaktiver, aktiver hidrørende fra personaleydelser eller aktiver, der er klassificeret som besiddelse med henblik på salg (eller medtaget i en afståelsesgruppe, der er klassificeret som besiddelse med henblik på salg), idet de eksisterende IFRS-standarder, som finder anvendelse på disse aktiver, indeholder krav til indregning og måling af sådanne aktiver.
4
Denne standard finder anvendelse på finansielle aktiver, der er klassificeret som:
a)
dattervirksomheder, som defineret i IFRS 10 
Koncernregnskaber
b)
associerede virksomheder, som defineret i IAS 28 
Investeringer i associerede virksomheder og joint ventures
, og
c)
joint ventures, som defineret i IFRS 11 
Fælles ordninger
.
Der henvises til IFRS 9 vedrørende værdiforringelse af andre finansielle aktiver.
5
Denne standard finder ikke anvendelse på finansielle aktiver, der er omfattet af IFRS 9, investeringsejendomme målt til dagsværdi i overensstemmelse med IAS 40 eller biologiske aktiver tilknyttet landbrugsaktiviteter målt til dagsværdi med fradrag af salgsomkostninger i overensstemmelse med IAS 41. Denne standard finder imidlertid anvendelse på aktiver, som indregnes til omvurderet værdi (dvs. dagsværdien på omvurderingstidspunktet med fradrag af efterfølgende akkumulerede afskrivninger og efterfølgende tab ved værdiforringelse) i overensstemmelse med andre IFRS-standarder, som eksempelvis omvurderingsmodellen i IAS 16 
Materielle anlægsaktiver
 og IAS 38 
Immaterielle aktiver
. Den eneste forskel mellem et aktivs dagsværdi og dets dagsværdi med fradrag af afhændelsesomkostninger er de direkte meromkostninger, der skyldes afhændelsen af aktivet.
a)
i)
Hvis afhændelsesomkostningerne er ubetydelige, vil det omvurderede aktivs genindvindingsværdi nødvendigvis være tæt på eller større end dets omvurderede værdi. I så fald er det efter anvendelsen af omvurderingskravene ikke sandsynligt, at det omvurderede aktiv er værdiforringet, og det er ikke nødvendigt at skønne genindvindingsværdien.
ii)
[ophævet]
b)
[ophævet]
c)
Hvis afhændelsesomkostningerne ikke er ubetydelige, vil dagsværdien med fradrag af afhændelsesomkostninger for det omvurderede aktiv nødvendigvis være mindre end dagsværdien. Derfor er det omvurderede aktiv værdiforringet, hvis dets nytteværdi er mindre end dets omvurderede værdi. I så fald skal virksomheden efter anvendelsen af omvurderingskravene anvende denne standard til bestemmelse af, hvorvidt aktivet er værdiforringet.
DEFINITIONER
6
Nedenstående udtryk anvendes i denne standard med følgende betydning:
Regnskabsmæssig værdi
 er det beløb, som et aktiv indregnes med efter fradrag af akkumulerede afskrivninger og akkumulerede tab ved værdiforringelse.
En 
pengestrømsfrembringende enhed
 er den mindste identificerbare gruppe af aktiver, der frembringer pengestrømme til virksomheden, som i al væsentlighed er uafhængige af pengestrømme fra andre aktiver eller grupper af aktiver.
Virksomhedsaktiver
 er aktiver, bortset fra goodwill, som bidrager til fremtidige pengestrømme i den pågældende pengestrømsfrembringende enhed såvel som i andre pengestrømsfrembringende enheder.
Afhændelsesomkostninger
 er omkostninger direkte tilknyttet afhændelsen af et aktiv eller en pengestrømsfrembringende enhed, eksklusive finansieringsomkostninger og skatteomkostninger.
Afskrivningsberettiget beløb
 er et aktivs kostpris eller et andet beløb anvendt i årsregnskabet i stedet for kostpris, med fradrag af dets restværdi.
Afskrivning (amortisering)
 er den systematiske allokering af et aktivs afskrivningsberettigede beløb over dets brugstid
(
21
)
.
Dagsværdien
 er den pris, der kunne opnås ved at sælge et aktiv, eller der skulle betales for at overdrage en forpligtelse i en velordnet transaktion mellem markedsdeltagere på målingstidspunktet. (Jf. IFRS 13 
Måling af dagsværdi
).
Tab ved værdiforringelse
 er det beløb, hvormed et aktivs eller en pengestrømsfrembringende enheds regnskabsmæssige værdi overstiger genindvindingsværdien.
Genindvindingsværdien
 af et aktiv eller en pengestrømsfrembringende enhed er det højeste af dagsværdien med fradrag af afhændelsesomkostninger og nytteværdien.
Brugstid
 er enten:
a)
den periode, hvori et aktiv forventes at blive brugt af virksomheden, eller
b)
antallet af producerede enheder eller tilsvarende enheder, som virksomheden forventer at opnå fra aktivet.
Nytteværdi
 er nutidsværdien af de fremtidige pengestrømme, som forventes at hidrøre fra et aktiv eller en pengestrømsfrembringende enhed.
IDENTIFIKATION AF MULIG VÆRDIFORRINGELSE AF ET AKTIV
7
Afsnit 8-17 specificerer, hvornår genindvindingsværdien skal opgøres. I kravene anvendes udtrykket "et aktiv", men de finder anvendelse på enkelte aktiver såvel som på pengestrømsfrembringende enheder. Den resterende del af denne standard er struktureret som følger:
a)
Afsnit 18-57 beskriver kravene for måling af genindvindingsværdi. I kravene anvendes desuden udtrykket "et aktiv", men de finder anvendelse på enkelte aktiver såvel som på pengestrømsfrembringende enheder.
b)
Afsnit 58-108 beskriver kravene for indregning og måling af tab ved værdiforringelse. Indregning og måling af tab ved værdiforringelse af enkelte aktiver, bortset fra goodwill, behandles i afsnit 58-64. Afsnit 65-108 omhandler indregning og måling af tab ved værdiforringelse af pengestrømsfrembringende enheder og goodwill.
c)
Afsnit 109-116 beskriver kravene for tilbageførsel af tab ved værdiforringelse, som er indregnet i tidligere regnskabsperioder, af et aktiv eller en pengestrømsfrembringende enhed. Disse krav anvender ligeledes udtrykket "et aktiv", men de finder anvendelse på enkelte aktiver såvel som på pengestrømsfrembringende enheder. Yderligere krav for et enkelt aktiv beskrives i afsnit 117-121, for en pengestrømsfrembringende enhed i afsnit 122 og 123 og for goodwill i afsnit 124 og 125.
d)
Afsnit 126-133 angiver, hvilke oplysninger der skal gives for tab ved værdiforringelse og tilbageførsel af tab ved værdiforringelse af aktiver og pengestrømsfrembringende enheder. Afsnit 134-137 angiver yderligere oplysningskrav for pengestrømsfrembringende enheder, hvortil der er allokeret goodwill eller immaterielle aktiver med uendelig brugstid med henblik på test for værdiforringelse.
8
Et aktiv er værdiforringet, når aktivets regnskabsmæssige værdi overstiger genindvindingsværdien. Afsnit 12-14 beskriver visse indikationer af mulige tab ved værdiforringelse. Hvis sådanne indikationer er til stede, skal virksomheder foretage et formelt skøn over genindvindingsværdien. Bortset fra som angivet i afsnit 10 kræver denne standard ikke, at virksomheder foretager et formelt skøn over genindvindingsværdien, hvis der ikke er indikation af et tab ved værdiforringelse.
9
Virksomheden skal ved hver regnskabsperiodes afslutning vurdere, hvorvidt der er indikation af, at et aktiv kan være værdiforringet. Hvis dette er tilfældet, skal virksomheden skønne aktivets genindvindingsværdi.
10
Uanset om der er nogen indikation af værdiforringelse, skal virksomheden desuden:
a)
årligt teste et immaterielt aktiv med uendelig brugstid eller et immaterielt aktiv, som endnu ikke er disponibelt til brug, for værdiforringelse ved at sammenligne aktivets regnskabsmæssige værdi med genindvindingsværdien. Denne test for værdiforringelse kan udføres på et hvilket som helst tidspunkt i regnskabsåret, forudsat at testen udføres på samme tidspunkt hvert år. Forskellige immaterielle aktiver kan testes for værdiforringelse på forskellige tidspunkter. Hvis et immaterielt aktiv blev indregnet første gang i det aktuelle regnskabsår, skal det immaterielle aktiv imidlertid testes for værdiforringelse før afslutningen af det aktuelle regnskabsår
b)
årligt teste goodwill, der er erhvervet ved en virksomhedssammenslutning, for værdiforringelse i overensstemmelse med afsnit 80-99.
11
Et immaterielt aktivs evne til at frembringe tilstrækkelige fremtidige økonomiske fordele til at genindvinde aktivets regnskabsmæssige værdi er normalt forbundet med større usikkerhed, før aktivet bliver disponibelt til brug, end efter at aktivet er disponibelt til brug. Derfor kræver denne standard, at en virksomhed mindst en gang om året tester for værdiforringelse af den regnskabsmæssige værdi af et immaterielt aktiv, som endnu ikke er disponibelt til brug.
12
Når det vurderes, hvorvidt der er en indikation af, at et aktiv er værdiforringet, skal virksomheden som minimum tage følgende indikatorer i betragtning:
Eksterne informationer
a)
der er observerbare indikationer på, at aktivets værdi i regnskabsåret er faldet væsentligt mere end det fald, som må forventes med tiden eller som følge af normal anvendelse
b)
væsentlige ændringer, som har påvirket virksomheden negativt, er sket i regnskabsåret eller vil ske inden for en overskuelig fremtid i de teknologiske, markedsmæssige, økonomiske eller juridiske omgivelser for virksomhedens aktiviteter eller på det marked, hvor aktivet anvendes
c)
markedsrenter eller andre markedsbaserede afkastmål er steget i regnskabsåret, og det er sandsynligt, at disse stigninger vil påvirke den diskonteringssats, der er anvendt ved beregningen af aktivets nytteværdi, og reducere aktivets genindvindingsværdi væsentligt
d)
den regnskabsmæssige værdi af virksomhedens nettoaktiver er større end dens samlede kursværdi.
Interne informationer
e)
der foreligger dokumentation for ukurans eller fysisk skade på et aktiv
f)
væsentlige ændringer, som påvirker virksomheden negativt, er sket i regnskabsåret eller forventes at ske inden for en overskuelig fremtid, i det omfang eller i forhold til den måde, hvorpå aktivet anvendes eller forventes anvendt. Disse ændringer omfatter manglende udnyttelse af et aktiv, planer for ophør eller omstrukturering af den aktivitet, aktivet tilhører, eller planer om afhændelse af aktivet før det hidtidige forventede tidspunkt, og revurdering af et aktivs brugstid som begrænset i stedet for uendelig
 
(
22
)
g)
der foreligger dokumentation fra den interne rapportering, som indikerer, at aktivets ydeevne er eller vil blive lavere end forventet.
Udbytte fra en dattervirksomhed, et joint venture eller en associeret virksomhed
h)
ved investering i en dattervirksomhed, et joint venture eller en associeret virksomhed indregner investoren investeringsudbyttet, og det dokumenteres, at:
i)
investeringens regnskabsmæssige værdi i det separate årsregnskab overstiger den regnskabsmæssige værdi i koncernregnskabet af nettoaktiverne i den virksomhed, der er investeret i, herunder den tilknyttede goodwill, eller
ii)
udbyttet overstiger dattervirksomhedens, joint venturets eller den associerede virksomheds samlede totalindkomst i den periode, hvor udbyttet deklareres.
13
Listen i afsnit 12 er ikke udtømmende. En virksomhed kan identificere andre indikationer af, at et aktiv er værdiforringet, og disse kræver ligeledes, at virksomheden opgør aktivets genindvindingsværdi eller i tilfælde af goodwill foretager en test for værdiforringelse i overensstemmelse med afsnit 80-99.
14
Dokumentation fra intern rapportering, som indikerer, at et aktiv er værdiforringet, omfatter tilstedeværelsen af:
a)
pengestrømme til aktivets anskaffelse eller efterfølgende likviditetsbehov til dets drift eller vedligeholdelse, som er væsentligt højere end oprindelig budgetteret
b)
faktiske nettopengestrømme eller driftsresultat fra aktivet, som er væsentligt lavere end budgetteret
c)
et væsentligt fald i budgetterede nettopengestrømme eller driftsresultat eller en væsentlig stigning i budgetterede tab fra aktivet eller
d)
driftstab eller nettopengestrømme fra virksomheden vedrørende aktivet, når beløbene for det aktuelle regnskabsår sammendrages med budgetterede beløb for kommende regnskabsår.
15
Som angivet i afsnit 10 kræver denne standard, at et immaterielt aktiv med uendelig brugstid, eller som endnu ikke er disponibelt til brug, samt goodwill skal testes for værdiforringelse mindst én gang om året. Bortset fra når kravene i afsnit 10 finder anvendelse, skal væsentlighedsbegrebet anvendes ved identifikationen af, hvorvidt et aktivs genindvindingsværdi skal skønnes. Hvis tidligere beregninger eksempelvis viser, at et aktivs genindvindingsværdi er væsentligt højere end dets regnskabsmæssige værdi, skal virksomheden ikke revurdere aktivets genindvindingsværdi, hvis der ikke er opstået en begivenhed, som udligner forskellen. Ligeledes kan tidligere analyser vise, at et aktivs genindvindingsværdi ikke er påvirkelig af en (eller flere) af de i afsnit 12 opstillede indikatorer.
16
For at forklare afsnit 15 kan nævnes, at hvis markedsrenter eller andre markedsbaserede afkastmål er steget i regnskabsåret, kræves det ikke, at virksomheder foretager et formelt skøn over et aktivs genindvindingsværdi i følgende tilfælde:
a)
hvis det er usandsynligt, at den diskonteringssats, der anvendes ved beregningen af et aktivs nytteværdi, vil blive påvirket af stigningen i disse markedsrenter eller markedsbaserede afkastmål. Eksempelvis har stigninger i den korte rente i nogle tilfælde ingen væsentlig virkning på den anvendte diskonteringssats for et aktiv med en lang resterende brugstid
b)
hvis det er sandsynligt, at den diskonteringssats, der anvendes ved beregningen af et aktivs nytteværdi, vil blive påvirket af stigningen i disse markedsrenter eller markedsbaserede afkastmål, men tidligere sensitivitetsanalyser af den regnskabsmæssige værdis påvirkelighed viser, at:
i)
det er usandsynligt, at genindvindingsværdien vil falde væsentligt, idet fremtidige pengestrømme sandsynligvis ligeledes vil stige (eksempelvis vil en virksomhed i nogle tilfælde kunne dokumentere, at den regulerer sin omsætning for at kompensere for stigninger i markedsrenter), eller
ii)
det er usandsynligt, at faldet i genindvindingsværdi vil medføre et væsentligt tab ved værdiforringelse.
17
Hvis der er indikation af, at et aktiv kan være værdiforringet, kan dette betyde, at den resterende brugstid, afskrivningsmetode eller restværdi skal gennemgås og reguleres i henhold til den standard, som finder anvendelse på aktivet, selv om der ikke er indregnet et tab ved værdiforringelse af aktivet.
MÅLING AF GENINDVINDINGSVÆRDI
18
Denne standard definerer genindvindingsværdi som det højeste af et aktivs eller en pengestrømsfrembringende enheds dagsværdi med fradrag af afhændelsesomkostninger og nytteværdien. Afsnit 19-57 beskriver kravene for måling af genindvindingsværdi. I kravene anvendes udtrykket "et aktiv", men de finder anvendelse på enkelte aktiver såvel som på pengestrømsfrembringende enheder.
19
Det er ikke altid nødvendigt at opgøre både et aktivs dagsværdi med fradrag af afhændelsesomkostninger og dets nytteværdi. Hvis et af disse beløb overstiger aktivets regnskabsmæssige værdi, er aktivet ikke værdiforringet, og det er ikke nødvendigt at skønne det andet beløb.
20
Det kan være muligt at måle dagsværdien med fradrag af afhændelsesomkostninger, selv om der ikke er nogen officiel markedskurs på et aktivt marked for et aktiv af samme type. Nogle gange vil det dog ikke være muligt at måle dagsværdien med fradrag af afhændelsesomkostninger, fordi der ikke er noget grundlag for at foretage et pålideligt skøn over den pris, til hvilken en velordnet transaktion med henblik på at sælge aktivet ville finde sted mellem markedsdeltagere på målingstidspunktet under aktuelle markedsforhold. I dette tilfælde kan virksomheden anvende aktivets nytteværdi som aktivets genindvindingsværdi.
21
Hvis der ikke er nogen grund til at antage, at et aktivs nytteværdi i væsentligt omfang overstiger dets dagsværdi med fradrag af afhændelsesomkostninger, kan aktivets dagsværdi med fradrag af afhændelsesomkostninger anvendes som aktivets genindvindingsværdi. Dette vil ofte være tilfældet for aktiver, som besiddes med henblik på afhændelse. Dette skyldes, at nytteværdien af et aktiv, som besiddes med henblik på afhændelse, hovedsagelig består af nettoprovenuet ved afhændelsen, idet fremtidige pengestrømme fra aktivets fortsatte anvendelse indtil dets afhændelse sandsynligvis vil være ubetydelige.
22
Genindvindingsværdien opgøres for et enkelt aktiv, medmindre aktivet ikke frembringer pengestrømme, som i al væsentlighed er uafhængige af pengestrømme fra andre aktiver eller grupper af aktiver. Hvis dette er tilfældet, opgøres genindvindingsværdien af den pengestrømsfrembringende enhed, som aktivet tilhører (jf. afsnit 65-103), medmindre enten:
a)
aktivets dagsværdi med fradrag af afhændelsesomkostninger er højere end dets regnskabsmæssige værdi, eller
b)
aktivets nytteværdi kan skønnes at være tæt på dets dagsværdi med fradrag af afhændelsesomkostninger, og dagsværdien med fradrag af afhændelsesomkostninger kan opgøres.
23
I nogle tilfælde kan man ved skøn, gennemsnit og forenklede beregninger opnå en rimelig tilnærmelse af de detaljerede beregninger, som er anført i denne standard til opgørelse af dagsværdi med fradrag af afhændelsesomkostninger eller nytteværdi.
Måling af genindvindingsværdien af et immaterielt aktiv med uendelig brugstid
24
Afsnit 10 kræver, at et immaterielt aktiv med uendelig brugstid skal testes for værdiforringelse årligt ved at sammenligne aktivets regnskabsmæssige værdi med genindvindingsværdien, uanset om der er nogen indikation af, at aktivet er værdiforringet. Den seneste detaljerede beregning af et sådant aktivs genindvindingsværdi, som er foretaget i et foregående regnskabsår, kan imidlertid anvendes til testen for værdiforringelse for det pågældende aktiv i det aktuelle regnskabsår under forudsætning af opfyldelsen af alle følgende kriterier:
a)
hvis det immaterielle aktiv ikke frembringer pengestrømme fra fortsat anvendelse, som i al væsentlighed er uafhængige af pengestrømme fra andre aktiver eller grupper af aktiver, og derfor testes for værdiforringelse som en del af den pengestrømsfrembringende enhed, som aktivet tilhører, må de aktiver og forpligtelser, som udgør denne enhed, ikke have ændret sig væsentligt siden den seneste beregning af genindvindingsværdi
b)
den seneste beregning af genindvindingsværdi resulterede i et beløb, som i væsentlig grad oversteg aktivets regnskabsmæssige værdi, og
c)
på grundlag af en analyse af begivenheder, som er indtruffet, og forhold, som har ændret sig, siden den seneste beregning af genindvindingsværdien, er det meget usandsynligt, at den aktuelle opgjorte genindvindingsværdi ville være mindre end aktivets regnskabsmæssige værdi.
Dagsværdi med fradrag af afhændelsesomkostninger
25-27
[Ophævet]
28
De afhændelsesomkostninger, som ikke er indregnet som forpligtelser, fratrækkes ved opgørelsen af dagsværdien med fradrag af afhændelsesomkostninger. Som eksempel på sådanne omkostninger kan nævnes omkostninger til juridisk bistand, stempelafgift og tilsvarende afgifter forbundet med transaktionen, omkostninger til fjernelse af aktivet og omkostninger direkte knyttet til at bringe aktivet i salgsklar stand. Dog udgør fratrædelsesgodtgørelser (som defineret i IAS 19) og omkostninger tilknyttet nedskæring eller omstrukturering af en virksomhed efter afhændelsen af et aktiv ikke omkostninger direkte tilknyttet afhændelsen af aktivet.
29
Undertiden kræver afhændelsen af et aktiv, at køber overtager en forpligtelse, og kun en samlet dagsværdi med fradrag af afhændelsesomkostninger for både aktivet og forpligtelsen er til rådighed. Afsnit 78 forklarer, hvad virksomheder skal gøre i sådanne tilfælde.
Nytteværdi
30
Følgende elementer skal medtages i beregningen af et aktivs nytteværdi:
a)
et skøn over de fremtidige pengestrømme, virksomheden forventer at opnå fra aktivet
b)
forventninger om mulige ændringer i beløb eller tidspunkt for disse fremtidige pengestrømme
c)
den tidsmæssige værdi af penge, opgjort som den aktuelle risikofri markedsrente
d)
prisen for den usikkerhed, der er forbundet med aktivet, og
e)
andre faktorer, såsom illikviditet, som markedsdeltagere ville lægge til grund ved prisfastsættelse af de fremtidige pengestrømme, virksomheden forventer at opnå fra aktivet.
31
Skøn over et aktivs nytteværdi kræver følgende skridt:
a)
skøn over de fremtidige pengestrømme til og fra virksomheden, som hidrører fra aktivets fortsatte anvendelse og endelige afhændelse, og
b)
anvendelse af en passende diskonteringssats på disse fremtidige pengestrømme.
32
De elementer, der er angivet i afsnit 30, litra b), d) og e), kan afspejles som enten reguleringer af de fremtidige pengestrømme eller reguleringer af diskonteringssatsen. Uanset hvilken metode virksomheden vælger til at afspejle forventede mulige ændringer i beløb eller tidspunkt for fremtidige pengestrømme, skal resultatet være, at den forventede nutidsværdi af de fremtidige pengestrømme afspejles, dvs. det vejede gennemsnit af samtlige mulige udfald. Der gives yderligere vejledning om anvendelsen af nutidsværdimetoder ved måling af et aktivs nytteværdi i appendiks A.
Grundlag for skøn over fremtidige pengestrømme
33
Ved måling af nytteværdi skal virksomheden:
a)
basere pengestrømsprognoser på rimelige og dokumenterbare forudsætninger, som repræsenterer ledelsens bedste skøn over de økonomiske forhold, som vil foreligge over aktivets resterende brugstid. Ekstern dokumentation tillægges mest vægt.
b)
basere pengestrømsprognoser på de af ledelsen senest godkendte budgetter/fremskrivninger, men ikke på skønnede fremtidige pengestrømme til eller fra virksomheden, som forventes at hidrøre fra fremtidige omstruktureringer eller fra forbedring eller øgning af aktivets ydeevne. Prognoser baseret på disse budgetter/fremskrivninger skal højst dække en femårig periode, medmindre en længere periode kan begrundes
c)
foretage skøn over pengestrømsprognoser ud over den periode, som dækkes af de seneste budgetter/fremskrivninger, ved ekstrapolation af prognoserne baseret på budgetter/fremskrivninger ved anvendelse af en stabil eller faldende vækstrate for efterfølgende år, medmindre en stigende vækstrate kan begrundes. Denne vækstrate må ikke overstige den gennemsnitlige langsigtede vækstrate for de produkter, brancher eller lande, som virksomhedens aktiviteter dækker, eller for det marked, hvor aktivet anvendes, medmindre en højere rate kan begrundes.
34
Ledelsen skal vurdere rimeligheden af de forudsætninger, som ligger til grund for de aktuelle pengestrømsprognoser, ved at undersøge årsagerne til forskelle mellem tidligere pengestrømsprognoser og faktiske pengestrømme. Ledelsen skal sikre, at de forudsætninger, som ligger til grund for de aktuelle pengestrømsprognoser, er i overensstemmelse med tidligere faktiske udfald, forudsat at virkningen af efterfølgende begivenheder eller forhold, som ikke var til stede, da disse faktiske pengestrømme blev frembragt, gør dette relevant.
35
Detaljerede, konkrete og pålidelige budgetter/fremskrivninger for fremtidige pengestrømme ud over en femårig periode er normalt ikke tilgængelige. Af denne grund baseres ledelsens skøn over fremtidige pengestrømme på det seneste budget/seneste fremskrivning for højst fem år. Ledelsen kan anvende pengestrømsprognoser baseret på budgetter/fremskrivninger for en periode på mere end fem år, hvis ledelsen er sikker på, at disse skøn er pålidelige, og at den på baggrund af tidligere erfaringer kan dokumentere sin evne til at foretage korrekte fremskrivninger af pengestrømme over en sådan længere periode.
36
Prognoser for pengestrømme indtil udgangen af aktivets brugstid foretages ved ekstrapolation af pengestrømsprognoser baseret på budgetter/fremskrivninger ved anvendelse af en vækstrate for efterfølgende år. Denne rate er stabil eller faldende, medmindre en stigning i raten afspejler objektive informationer om mønstre for et produkts eller en branches livscyklus. Hvis det er relevant, kan vækstraten være nul eller negativ.
37
Når betingelserne er gunstige, er det sandsynligt, at konkurrenter vil træde ind på markedet og begrænse væksten. Derfor vil virksomheder have svært ved at overstige den gennemsnitlige historiske vækstrate på lang sigt (eksempelvis 20 år) for de produkter, brancher eller lande, som virksomhedens aktiviteter dækker, eller for det marked, hvor aktivet anvendes.
38
Ved anvendelsen af information fra budgetter/fremskrivninger skal en virksomhed vurdere, hvorvidt disse afspejler rimelige og dokumenterbare forudsætninger og repræsenterer ledelsens bedste skøn over de økonomiske forhold, som vil foreligge over aktivets resterende brugstid.
Sammensætning af skøn over fremtidige pengestrømme
39
Skøn over fremtidige pengestrømme skal omfatte:
a)
prognoser for pengestrømme fra den fortsatte anvendelse af aktivet
b)
prognoser for pengestrømme fra virksomheden, som er nødvendige for at frembringe pengestrømme til virksomheden fra den fortsatte anvendelse af aktivet (herunder pengestrømme for at forberede aktivet til anvendelse), og som direkte kan henføres eller på en rimelig og ensartet måde allokeres til aktivet, og
c)
eventuelle nettopengestrømme, der vil blive modtaget (eller betalt) ved afhændelse af aktivet ved udgangen af dets brugstid.
40
Skøn over fremtidige pengestrømme og diskonteringssatsen afspejler ensartede forudsætninger om prisstigninger hidrørende fra almindelig inflation. Hvis diskonteringssatsen omfatter virkningen af prisstigninger hidrørende fra almindelig inflation, skønnes fremtidige pengestrømme derfor i nominelle beløb. Hvis diskonteringssatsen ikke omfatter virkningen af prisstigninger hidrørende fra almindelig inflation, skønnes fremtidige pengestrømme i faste priser (men omfatter specifikke fremtidige prisstigninger eller -fald).
41
Prognoser for pengestrømme fra virksomheden omfatter de pengestrømme, der er forbundet med den daglige vedligeholdelse af aktivet, samt fremtidige indirekte produktionsomkostninger, som direkte kan henføres eller på en rimelig og ensartet måde allokeres til anvendelsen af aktivet.
42
Når den regnskabsmæssige værdi af et aktiv endnu ikke omfatter alle de nødvendige pengestrømme fra virksomheden, før aktivet er klar til anvendelse eller salg, omfatter skønnet over fremtidige pengestrømme fra virksomheden et skøn over forventede yderligere pengestrømme fra virksomheden, før aktivet er klar til anvendelse eller salg. Dette er eksempelvis tilfældet for en bygning, som er under opførelse, eller et udviklingsprojekt, som endnu ikke er afsluttet.
43
For at undgå dobbelt indregning omfatter skøn over fremtidige pengestrømme ikke:
a)
pengestrømme til virksomheden fra aktiver, der frembringer pengestrømme, som i al væsentlighed er uafhængige af pengestrømmene til virksomheden fra det pågældende aktiv (eksempelvis finansielle aktiver, såsom tilgodehavender), og
b)
pengestrømme fra virksomheden tilknyttet forpligtelser, som er blevet indregnet som forpligtelser (eksempelvis gæld, pensioner eller hensatte forpligtelser).
44
Fremtidige pengestrømme skal skønnes for aktivet i dets aktuelle stand. Skøn over fremtidige pengestrømme skal ikke omfatte skønnede fremtidige pengestrømme til eller fra virksomheden, som forventes at hidrøre fra:
a)
en fremtidig omstrukturering, som virksomheden endnu ikke har forpligtet sig til, eller
b)
forbedring eller øgning af aktivets ydeevne.
45
Idet fremtidige pengestrømme skønnes for aktivet i dets aktuelle stand, afspejler nytteværdien ikke:
a)
fremtidige pengestrømme fra virksomheden eller tilknyttede omkostningsbesparelser (eksempelvis reduktioner af personaleomkostninger) eller fordele, som forventes at hidrøre fra en fremtidige omstrukturering, som virksomheden endnu ikke har forpligtet sig til, eller
b)
fremtidige pengestrømme fra virksomheden, som vil forbedre eller øge aktivets ydeevne, eller de tilknyttede pengestrømme til virksomheden, som forventes at hidrøre fra sådanne pengestrømme fra virksomheden.
46
En omstrukturering er en af ledelsen planlagt og kontrolleret proces, som væsentligt ændrer enten omfanget af virksomhedens forretningsområde eller måden, hvorpå forretningen drives. IAS 37 
Hensatte forpligtelser, eventualforpligtelser og eventualaktiver
 indeholder vejledning, som kan anskueliggøre, hvornår en virksomhed har forpligtet sig til at foretage en omstrukturering.
47
Når en virksomhed har forpligtet sig til at foretage en omstrukturering, vil nogle aktiver sandsynligvis blive påvirket af denne omstrukturering. Når først en virksomhed har forpligtet sig til at foretage en omstrukturering gælder det, at:
a)
virksomhedens skøn over fremtidige pengestrømme med henblik på opgørelsen af nytteværdi afspejler omkostningsbesparelser og andre fordele ved omstruktureringen (baseret på seneste budget/fremskrivning, som er godkendt af ledelsen), og
b)
virksomhedens skøn over fremtidige pengestrømme fra virksomheden vedrørende omstruktureringen er omfattet af en omstruktureringshensættelse i overensstemmelse med IAS 37.
Illustrativt eksempel 5 viser virkningen af en fremtidig omstrukturering på beregningen af nytteværdi.
48
Så længe der ikke er pengestrømme fra virksomheden, som forbedrer og øger aktivets ydeevne, omfatter skøn over fremtidige pengestrømme ikke de skønnede fremtidige pengestrømme til virksomheden, som forventes at hidrøre fra stigningen i fremtidige økonomiske fordele forbundet med pengestrømmene fra virksomheden (jf. illustrativt eksempel 6).
49
Skøn over fremtidige pengestrømme omfatter de fremtidige pengestrømme fra virksomheden, som er nødvendige for at opretholde det niveau af økonomiske fordele, som aktivet i dets aktuelle stand forventes at medføre. Når en pengestrømsfrembringende enhed består af aktiver med forskellig skønnet brugstid, som alle er afgørende for enhedens løbende drift, anses udskiftningen af aktiver med kortere brugstid for at være en del af den daglige vedligeholdelse af enheden, når der foretages skøn over de fremtidige pengestrømme, der er tilknyttet enheden. Når et enkelt aktiv består af dele med forskellig skønnet brugstid, anses udskiftningen af dele med kortere brugstid ligeledes for at være et led i den daglige vedligeholdelse af aktivet, når der foretages skøn over de fremtidige pengestrømme, der frembringes af aktivet.
50
Skøn over fremtidige pengestrømme omfatter ikke:
a)
pengestrømme fra finansieringsaktiviteter eller
b)
tilbagebetalinger eller betalinger af indkomstskatter.
51
Skønnede fremtidige pengestrømme afspejler forudsætninger, som stemmer overens med den måde, hvorpå diskonteringssatsen opgøres. I modsat fald vil virkningen af nogle af forudsætningerne blive medtaget to gange eller slet ikke. Idet den tidsmæssige værdi af penge tages i betragtning ved, at de skønnede fremtidige pengestrømme diskonteres, omfatter disse pengestrømme ikke pengestrømme fra finansieringsaktiviteter. Ligeledes gælder det, at fordi diskonteringssatsen opgøres før skat, skønnes fremtidige pengestrømme ligeledes før skat.
52
Skøn over de nettopengestrømme, der vil blive modtaget (eller betalt) ved afhændelsen af et aktiv ved udgangen af dets brugstid, skal svare til det beløb, med fradrag af skønnede afhændelsesomkostninger, som virksomheden forventer at opnå ved afhændelse af aktivet ved en handel mellem kvalificerede, villige, indbyrdes uafhængige parter.
53
Skøn over de nettopengestrømme, der vil blive modtaget (eller betalt) ved afhændelsen af et aktiv ved udgangen af dets brugstid, opgøres på samme måde som et aktivs dagsværdi med fradrag af afhændelsesomkostninger, bortset fra, at der ved skøn over disse nettopengestrømme gælder følgende:
a)
Virksomheder anvender de gældende priser på tidspunktet for skøn over tilsvarende aktiver, som er nået til udgangen af deres skønnede brugstid, og som er indgået i driften under forhold, som svarer til de forhold, hvorunder aktivet skal anvendes.
b)
Virksomheden regulerer disse priser for virkningen af både fremtidige prisstigninger på grund af almindelig inflation og specifikke fremtidige prisstigninger eller prisfald. Hvis skøn over fremtidige pengestrømme fra aktivets fortsatte anvendelse og diskonteringssatsen ikke omfatter virkningen af almindelig inflation, skal virksomheden dog heller ikke medtage denne virkning i skøn over nettopengestrømme ved afhændelsen.
53A
Dagsværdi afviger fra nytteværdi. Dagsværdi afspejler de forudsætninger, som markedsdeltagere ville gøre brug af ved prisfastsættelsen af aktivet. Modsat afspejler nytteværdi virkningen af faktorer, der kan være virksomhedsspecifikke, og som ikke er gældende for andre virksomheder generelt. Eksempelvis afspejler dagsværdi ingen af følgende faktorer, så længe disse ikke er almindeligt tilgængelige for markedsdeltagere:
a)
yderligere værdi afledt af aktivernes kategorisering (f.eks. oprettelsen af en portefølje af investeringsejendomme på forskellige lokaliteter)
b)
synergier mellem det målte aktiv og andre aktiver
c)
juridiske rettigheder eller restriktioner, som udelukkende gælder for den aktuelle ejer af aktivet, og
d)
skattefordele eller -byrder, som udelukkende gælder for den aktuelle ejer af aktivet.
Fremtidige pengestrømme i fremmed valuta
54
Fremtidige pengestrømme skønnes i den valuta, de vil blive frembragt i, og diskonteres ved anvendelse af en for denne valuta relevant diskonteringssats. Virksomheder omregner nutidsværdien ved brug af spotkursen på tidspunktet for beregningen af nytteværdi.
Diskonteringssats
55
Diskonteringssatsen (diskonteringssatserne) skal opgøres før skat og skal afspejle aktuelle markedsvurderinger af:
a)
den tidsmæssige værdi af penge og
b)
de risici, som specifikt er forbundet med aktivet, og for hvilke der ikke er foretaget regulering i skøn over fremtidige pengestrømme.
56
En sats, som afspejler aktuelle markedsvurderinger af penges tidsmæssige værdi og de risici, som specifikt er forbundet med aktivet, er det afkast, investorer ville kræve, hvis de vælger en investering, der vil frembringe pengestrømme, som med hensyn til beløb, tidspunkt og risici svarer til de pengestrømme, virksomheden forventer at opnå fra aktivet. Satsen skønnes ud fra den sats, som gælder for aktuelle markedstransaktioner med tilsvarende aktiver eller fra de vejede gennemsnitlige kapitalomkostninger for en børsnoteret virksomhed, som har et enkelt aktiv (eller en portefølje af aktiver), som med hensyn til potentiel ydeevne og risici svarer til det pågældende aktiv. Diskonteringssatsen (eller -satserne) som lægges til grund ved måling af et aktivs nytteværdi skal dog ikke afspejle risici, for hvilke der er foretaget regulering i skøn over fremtidige pengestrømme. I modsat fald vil virkningen af nogle af forudsætningerne blive indregnet to gange.
57
Når der på markedet ikke direkte findes en sats, som er specifik for et bestemt aktiv, anvender virksomheden en erstatning til at skønne diskonteringssatsen. Appendiks A indeholder yderligere vejledning om skøn over diskonteringssatsen i sådanne tilfælde.
INDREGNING OG MÅLING AF TAB VED VÆRDIFORRINGELSE
58
Afsnit 59-64 beskriver kravene for indregning og måling af tab ved værdiforringelse af et enkelt aktiv, bortset fra goodwill. Indregning og måling af tab ved værdiforringelse af pengestrømsfrembringende enheder og goodwill behandles i afsnit 65-108.
59
Et aktivs regnskabsmæssige værdi skal udelukkende nedskrives til genindvindingsværdi, hvis genindvindingsværdien af aktivet er mindre end dets regnskabsmæssige værdi. Denne nedskrivning er et tab ved værdiforringelse.
60
Tab ved værdiforringelse skal straks indregnes i resultatet, medmindre aktivet indregnes til omvurderet værdi i overensstemmelse med en anden standard (eksempelvis i overensstemmelse med omvurderingsmodellen i IAS 16). Tab ved værdiforringelse af et omvurderet aktiv skal behandles som en reduktion som følge af omvurdering i overensstemmelse med denne anden standard.
61
Tab ved værdiforringelse af et aktiv, der ikke er omvurderet, indregnes i resultatet. Dog indregnes et tab ved værdiforringelse af et omvurderet aktiv direkte i anden totalindkomst, i det omfang tabet ved værdiforringelse ikke overstiger beløbet under reserver for opskrivninger for det samme aktiv. Et sådant tab ved værdiforringelse af et omvurderet aktiv reducerer reserverne for opskrivninger for aktivet.
62
Når det skønnede tab ved værdiforringelse er større end den regnskabsmæssige værdi af det aktiv, det er tilknyttet, skal virksomheden udelukkende indregne en forpligtelse, hvis det er krævet af en anden standard.
63
Efter indregning af tab ved værdiforringelse skal afskrivningerne af aktivet reguleres i fremtidige regnskabsår, således at aktivets ændrede regnskabsmæssige værdi med fradrag af eventuel restværdi systematisk allokeres over aktivets resterende brugstid.
64
Hvis et tab ved værdiforringelse indregnes, opgøres tilknyttede udskudte skatteaktiver eller -forpligtelser i overensstemmelse med IAS 12 ved sammenligning af aktivets ændrede regnskabsmæssige værdi med dets skattemæssige værdi (jf. illustrativt eksempel 3).
PENGESTRØMSFREMBRINGENDE ENHEDER OG GOODWILL
65
Afsnit 66-108 og appendiks C beskriver kravene til identifikation af den pengestrømsfrembringende enhed, et aktiv tilhører, og opgørelse af den regnskabsmæssige værdi af pengestrømsfrembringende enheder samt indregning af tab ved værdiforringelse af pengestrømsfrembringende enheder og goodwill.
Identifikation af den pengestrømsfrembringende enhed, et aktiv tilhører
66
Hvis der er indikation af, at et aktiv er værdiforringet, skal genindvindingsværdien skønnes for det enkelte aktiv. Hvis det ikke er muligt at skønne genindvindingsværdien af det enkelte aktiv, skal virksomheden opgøre genindvindingsværdien af den pengestrømsfrembringende enhed, aktivet tilhører (aktivets pengestrømsfrembringende enhed).
67
Genindvindingsværdien af et enkelt aktiv kan ikke opgøres, hvis:
a)
aktivets nytteværdi ikke kan skønnes at være tæt på dets dagsværdi med fradrag af afhændelsesomkostninger (eksempelvis når fremtidige pengestrømme fra fortsat anvendelse af aktivet ikke kan skønnes at være ubetydelige), og
b)
aktivet ikke frembringer pengestrømme til virksomheden, som i al væsentlighed er uafhængige af pengestrømme fra andre aktiver.
I sådanne tilfælde kan nytteværdien, og dermed genindvindingsværdien, udelukkende opgøres for aktivets pengestrømsfrembringende enhed.
Eksempel
Et mineselskab ejer en privat jernbane til brug ved sine mineaktiviteter. Den private jernbane kan udelukkende sælges til scrapværdi, og den frembringer ikke pengestrømme, som i al væsentlighed er uafhængige af pengestrømme fra de andre aktiver i minen.
Det er ikke muligt at skønne den private jernbanes genindvindingsværdi, idet dens nytteværdi ikke kan opgøres, og nytteværdien sandsynligvis afviger fra scrapværdien. Derfor skønner virksomheden genindvindingsværdien af den pengestrømsfrembringende enhed, den private jernbane tilhører, dvs. minen som helhed.
68
Som defineret i afsnit 6 er et aktivs pengestrømsfrembringende enhed den mindste identificerbare gruppe af aktiver, som aktivet indgår i, der frembringer pengestrømme, som i al væsentlighed er uafhængige af pengestrømme fra andre aktiver eller grupper af aktiver. Identifikation af et aktivs pengestrømsfrembringende enhed beror på en vurdering. Hvis genindvindingsværdien ikke kan opgøres for et enkelt aktiv, identificerer virksomheden den laveste samling af aktiver, der frembringer pengestrømme, som i al væsentlighed er uafhængige.
Eksempel
Et busselskab har en kontrakt med en kommune om driften af minimum fem forskellige busruter. Aktiver anvendt til hver rute og pengestrømme fra hver rute kan identificeres separat. En af ruterne drives med et væsentligt tab.
Idet virksomheden ikke har mulighed for at nedlægge en af busruterne, er det laveste niveau af identificerbare pengestrømme, som i al væsentlighed er uafhængige af pengestrømmene fra andre aktiver eller grupper af aktiver, de pengestrømme, der frembringes af de fem ruter tilsammen. Den pengestrømsfrembringende enhed for hver rute er busselskabet som helhed.
69
Pengestrømme til virksomheden er likvide beholdninger og tilsvarende likvide midler, som modtages fra eksterne parter. Ved bedømmelsen af, hvorvidt pengestrømme fra et aktiv (eller gruppe af aktiver) i al væsentlighed er uafhængige af pengestrømme fra andre aktiver (eller grupper af aktiver), tager virksomheden forskellige faktorer i betragtning, herunder hvordan ledelsen kontrollerer virksomhedens drift (eksempelvis efter produktgruppe, forretningsområde, placering, distrikt eller region), eller hvordan ledelsen træffer beslutninger om fortsat anvendelse eller afhændelse af virksomhedens aktiver og aktiviteter. Illustrativt eksempel 1 indeholder eksempler på identifikation af pengestrømsfrembringende enheder.
70
Hvis der findes et aktivt marked for et aktivs eller en gruppe af aktivers producerede enheder, skal aktivet eller gruppen af aktiver identificeres som en pengestrømsfrembringende enhed, selv om nogle af eller alle de producerede enheder anvendes internt. Hvis pengestrømme til virksomheden, der er frembragt af et hvilket som helst aktiv eller pengestrømsfrembringende enhed påvirkes af interne afregningspriser, skal virksomheden lægge ledelsens bedste skøn over fremtidige priser, som kan opnås ved transaktioner mellem kvalificerede, villige, indbyrdes uafhængige parter, til grund for skøn over:
a)
de fremtidige pengestrømme til virksomheden, som anvendes til at opgøre aktivets eller den pengestrømsfrembringende enheds nytteværdi, og
b)
de fremtidige pengestrømme fra virksomheden, som anvendes til at opgøre nytteværdien af andre aktiver eller pengestrømsfrembringende enheder, som påvirkes af interne afregningspriser.
71
Selv om dele af eller alle de producerede enheder fra et aktiv eller en gruppe af aktiver anvendes af andre enheder i virksomheden (eksempelvis et produkt, der er på et foreløbigt stadie i produktionsprocessen), udgør aktivet eller gruppen af aktiver en separat pengestrømsfrembringende enhed, hvis virksomheden kan sælge de producerede enheder på et aktivt marked. Dette skyldes, at aktivet eller gruppen af aktiver kan frembringe pengestrømme, som i al væsentlighed er uafhængige af pengestrømmene fra andre aktiver eller grupper af aktiver. Når virksomheder anvender informationer baseret på budgetter/fremskrivninger vedrørende en sådan pengestrømsfrembringende enhed eller et andet aktiv eller en anden pengestrømsfrembringende enhed, som påvirkes af interne afregningspriser, reguleres disse informationer, hvis de interne afregningspriser ikke afspejler ledelsens bedste skøn over den fremtidige markedsværdi, som ville kunne opnås ved transaktioner mellem kvalificerede, villige, indbyrdes uafhængige parter.
72
Pengestrømsfrembringende enheder skal identificeres på et ensartet grundlag fra regnskabsår til regnskabsår for det samme aktiv eller typer af aktiver, medmindre en ændring kan begrundes.
73
Hvis en virksomhed vurderer, at et aktiv tilhører en anden pengestrømsfrembringende enhed end i tidligere regnskabsår, eller at de typer af aktiver, som er samlet i aktivets pengestrømsfrembringende enhed er ændret, kræves der i afsnit 130 oplysning om den pengestrømsfrembringende enhed, hvis et tab ved værdiforringelse indregnes eller tilbageføres for den pengestrømsfrembringende enhed.
Genindvindingsværdi og regnskabsmæssig værdi af en pengestrømsfrembringende enhed
74
Genindvindingsværdien af en pengestrømsfrembringende enhed er det højeste af dagsværdien med fradrag af afhændelsesomkostninger og nytteværdien. Ved opgørelse af en pengestrømsfrembringende enheds genindvindingsværdi, skal henvisningerne i afsnit 19-57 til "et aktiv" læses som henvisninger til "en pengestrømsfrembringende enhed".
75
Den regnskabsmæssige værdi af en pengestrømsfrembringende enhed skal opgøres på et grundlag, som svarer til det, der er anvendt ved opgørelsen af enhedens genindvindingsværdi.
76
Den regnskabsmæssige værdi af en pengestrømsfrembringende enhed:
a)
omfatter udelukkende den regnskabsmæssige værdi af de aktiver, som direkte kan henføres eller på en rimelig og ensartet måde allokeres til den pengestrømsfrembringende enhed, og som vil frembringe de fremtidige pengestrømme til virksomheden, som anvendes ved opgørelsen af den pengestrømsfrembringende enheds nytteværdi, og
b)
omfatter ikke den regnskabsmæssige værdi af indregnede forpligtelser, medmindre genindvindingsværdien af den pengestrømsfrembringende enhed ikke kan opgøres, uden at sådanne forpligtelser tages i betragtning.
Grunden hertil er, at dagsværdien med fradrag af afhændelsesomkostninger og nytteværdien af en pengestrømsfrembringende enhed opgøres uden de pengestrømme, som er tilknyttet aktiver, der ikke er en del af den pengestrømsfrembringende enhed, og forpligtelser, som er indregnet (jf. afsnit 28 og 43).
77
Når aktiver grupperes for vurdering af deres genindvindelighed, er det vigtigt i den pengestrømsfrembringende enhed at medtage alle aktiver, som frembringer eller anvendes til at frembringe de relevante pengestrømme. Ellers kan den pengestrømsfrembringende enhed synes at være fuldt genindvindelig, selv om der i realiteten er opstået et tab ved værdiforringelse. Selv om nogle aktiver bidrager til den pengestrømsfrembringende enheds skønnede fremtidige pengestrømme, er der tilfælde, hvor de ikke kan allokeres til den pengestrømsfrembringende enhed på en rimelig og ensartet måde. Det kan være tilfældet for goodwill eller virksomhedsaktiver, som eksempelvis aktiver i tilknytning til hovedsædet. I afsnit 80-103 angives behandlingen af sådanne aktiver, når en pengestrømsfrembringende enhed testes for værdiforringelse.
78
Det kan være nødvendigt at tage visse indregnede forpligtelser i betragtning for at kunne opgøre en pengestrømsfrembringende enheds genindvindingsværdi. Dette kan forekomme, hvis afhændelse af en pengestrømsfrembringende enhed medfører, at køber skal overtage forpligtelsen. I dette tilfælde er den pengestrømsfrembringende enheds dagsværdi med fradrag af afhændelsesomkostninger (eller den skønnede pengestrøm fra den endelige afhændelse) den skønnede salgspris for den pengestrømsfrembringende enheds aktiver samt forpligtelsen, fratrukket afhændelsesomkostninger. For at kunne foretage en meningsfuld sammenligning af en pengestrømsfrembringende enheds regnskabsmæssige værdi og genindvindingsværdi, fratrækkes forpligtelsens regnskabsmæssige værdi både ved opgørelsen af den pengestrømsfrembringende enheds nytteværdi og dens regnskabsmæssige værdi.
Eksempel
En virksomhed driver en mine i et land, hvor lovgivningen kræver, at ejeren skal retablere grunden, når mineaktiviteterne er færdiggjort. Retableringsomkostninger omfatter tilbagelægning af overliggende jord, som skal fjernes, før mineaktiviteterne kan påbegyndes. En hensættelse til omkostninger til tilbagelægning af overliggende jord indregnes, så snart jorden fjernes. Beløbet indregnes som en del af minens kostpris og afskrives over minens brugstid. Den regnskabsmæssige værdi af hensættelsen til retableringsomkostninger er 500 CU 
(
3
)
, som svarer til nutidsværdien af retableringsomkostningerne.
Virksomheden tester minen for værdiforringelse. Den pengestrømsfrembringende enhed for minen er minen som helhed. Virksomheden modtager forskellige tilbud om køb af minen til en pris af ca. 800 CU. I prisen er der taget højde for, at køber overtager forpligtelsen til at tilbagelægge overliggende jord. Afhændelsesomkostningerne for minen er ubetydelige. Minens nytteværdi er ca. 1200 CU, eksklusive retableringsomkostninger. Den regnskabsmæssige værdi af minen er 1000 CU.
Den pengestrømsfrembringende enheds dagsværdi med fradrag af afhændelsesomkostninger er 800 CU. I dette beløb er der taget højde for retableringsomkostninger, for hvilke der allerede er foretaget en hensættelse. Som følge heraf opgøres den pengestrømsfrembringende enheds nytteværdi, efter at retableringsomkostninger er taget i betragtning, og den skønnes at være 700 CU (1200 CU med fradrag af 500 CU). Den regnskabsmæssige værdi af den pengestrømsfrembringende enhed er 500 CU, hvilket svarer til den regnskabsmæssige værdi af minen (1000 CU) med fradrag af den regnskabsmæssige værdi af hensættelsen til retableringsomkostninger (500 CU). Den pengestrømsfrembringende enheds genindvindingsværdi overstiger derfor den regnskabsmæssige værdi.
79
Af praktiske grunde tages der ved opgørelsen af den pengestrømsfrembringende enheds genindvindingsværdi undertiden højde for aktiver, som ikke er en del af den pengestrømsfrembringende enhed (eksempelvis tilgodehavender eller andre finansielle aktiver) eller forpligtelser, som er indregnet (eksempelvis gæld, pensioner og andre hensatte forpligtelser). I sådanne tilfælde øges den pengestrømsfrembringende enheds regnskabsmæssige værdi med den regnskabsmæssige værdi af sådanne aktiver og reduceres med den regnskabsmæssige værdi af sådanne forpligtelser.
Goodwill
Allokering af goodwill til pengestrømsfrembringende enheder
80
Ved test for værdiforringelse skal goodwill, som er erhvervet ved en virksomhedssammenslutning, fra overtagelsestidspunktet allokeres til hver af den overtagende virksomheds pengestrømsfrembringende enheder eller grupper af pengestrømsfrembringende enheder, som forventes at drage fordel af synergien ved virksomhedssammenslutningen, uanset om andre af den overtagne virksomheds aktiver eller forpligtelser er henført til disse enheder eller grupper af enheder. Hver enhed eller gruppe af enheder, som goodwillen på denne måde er allokeret til, skal:
a)
repræsentere det laveste niveau i virksomheden, hvor goodwillen overvåges til interne ledelsesformål, og
b)
ikke være større end et driftssegment som defineret i afsnit 5 i IFRS 8 
Driftssegmenter
 før sammenlægning.
81
Goodwill, der indregnes i en virksomhedssammenslutning, er et aktiv, der repræsenterer de fremtidige økonomiske fordele, der hidrører fra andre aktiver, der er overtaget ved en virksomhedssammenslutning, og som ikke identificeres individuelt og indregnes separat. Goodwill frembringer ikke pengestrømme uafhængigt af andre aktiver eller grupper af aktiver og bidrager ofte til pengestrømme fra flere pengestrømsfrembringende enheder. Goodwill kan i visse tilfælde ikke allokeres til de enkelte pengestrømsfrembringende enheder på et ikke-vilkårligt grundlag, men kun til grupper af pengestrømsfrembringende enheder. Som en følge heraf omfatter det laveste niveau i virksomheden, hvor goodwillen overvåges til interne ledelsesformål, nogle gange et antal pengestrømsfrembringende enheder, som goodwillen er tilknyttet, men som den ikke kan allokeres til. Henvisninger i afsnit 83-99 og appendiks C til en pengestrømsfrembringende enhed, hvortil der er allokeret goodwill, skal også læses som henvisninger til en gruppe af pengestrømsfrembringende enheder, hvortil der er allokeret goodwill.
82
Anvendelse af kravene i afsnit 80 medfører, at goodwill bliver testet for værdiforringelse på et niveau, som afspejler den måde, hvorpå en virksomhed leder sine aktiviteter, og som naturligt ville være forbundet med goodwillen. Derfor er det normalt ikke nødvendigt at udvikle yderligere rapporteringssystemer.
83
En pengestrømsfrembringende enhed, hvortil der er allokeret goodwill med henblik på test for værdiforringelse, må ikke være på samme niveau, som der er allokeret goodwill til i overensstemmelse med IAS 21 
Valutaomregning
 med henblik på måling af valutakursgevinster og –tab. Hvis IAS 21 eksempelvis kræver, at en virksomhed skal allokere goodwill til forholdsvis lave niveauer ved måling af valutakursgevinster og –tab, behøver virksomheden ikke at teste goodwillen for værdiforringelse på samme niveau, medmindre den også overvåger goodwillen på dette niveau til interne ledelsesformål.
84
Hvis den første allokering af goodwill, som er erhvervet ved en virksomhedssammenslutning, ikke kan gennemføres før slutningen af det regnskabsår, hvor virksomhedssammenslutningen finder sted, skal denne første allokering gennemføres før afslutningen af det førstkommende regnskabsår efter overtagelsestidspunktet.
85
Hvis den første regnskabsmæssige behandling af en virksomhedssammenslutning kun kan opgøres foreløbigt ved afslutningen af det regnskabsår, hvor sammenslutningen finder sted, skal den overtagende virksomhed i overensstemmelse med IFRS 3 
Virksomhedssammenslutninger
:
a)
foretage regnskabsmæssig behandling af sammenslutningen ved brug af disse foreløbige værdier og
b)
indregne reguleringer af disse foreløbige værdier som et resultat af gennemførelsen af den første regnskabsmæssige behandling inden for målingsperioden, der ikke må overstige tolv måneder efter overtagelsestidspunktet.
I sådanne tilfælde vil det muligvis heller ikke være muligt at gennemføre den første allokering af goodwill, som er indregnet ved sammenslutningen før afslutningen af det regnskabsår, hvor sammenslutningen finder sted. Når dette er tilfældet, skal virksomheden give de oplysninger, som kræves i afsnit 133.
86
Hvis der er allokeret goodwill til en pengestrømsfrembringende enhed, og virksomheden afhænder en aktivitet inden for denne enhed, skal den goodwill, som er tilknyttet den afhændede aktivitet:
a)
medtages i aktivitetens regnskabsmæssige værdi ved opgørelse af gevinst eller tab ved afhændelse og
b)
måles på grundlag af den relative værdi af den afhændede aktivitet og den del af den pengestrømsfrembringende enhed, som bibeholdes, medmindre virksomheden kan dokumentere, at en anden metode bedre afspejler den goodwill, som er tilknyttet den afhændede aktivitet.
Eksempel
En virksomhed sælger for 100 CU en aktivitet, som var en del af en pengestrømsfrembringende enhed, hvortil der er allokeret goodwill. Den goodwill, der er allokeret til enheden, kan kun identificeres eller tilknyttes en gruppe af aktiver på et niveau, som er lavere end den pågældende enhed, på vilkårlig vis. Genindvindingsværdien af den del af den pengestrømsfrembringende enhed, som bibeholdes, er 300 CU.
Eftersom den goodwill, der er allokeret til den pengestrømsfrembringende enhed, ikke på en ikke-vilkårlig måde kan identificeres eller tilknyttes en gruppe af aktiver på et niveau, som er lavere end den pågældende enhed, skal den goodwill, der er tilknyttet den afhændede aktivitet, måles på grundlag af den relative værdi af den afhændede aktivitet og den del af enheden, som bibeholdes. Derfor medtages 25 procent af den goodwill, der er allokeret til den pengestrømsfrembringende enhed, i den regnskabsmæssige værdi af den aktivitet, der sælges.
87
Hvis en virksomhed omstrukturerer sin præsentationsstruktur på en måde, som ændrer sammensætningen af en eller flere pengestrømsfrembringende enheder, hvortil der er allokeret goodwill, skal der ske en omallokering af goodwillen til de berørte enheder. Denne omallokering skal udføres ved brug af en relativ værdimetode, som svarer til den metode, der anvendes, når en virksomhed afhænder en aktivitet inden for en pengestrømsfrembringende enhed, medmindre virksomheden kan dokumentere, at en anden metode bedre afspejler den goodwill, som er tilknyttet de omstrukturerede enheder.
Eksempel
Goodwill blev tidligere allokeret til pengestrømsfrembringende enhed A. Den goodwill, der er allokeret til A, kan kun identificeres eller tilknyttes en gruppe af aktiver på et niveau, som er lavere end A, på vilkårlig vis. A skal opdeles og integreres i tre andre pengestrømsfrembringende enheder, B, C og D.
Eftersom den goodwill, der er allokeret til A, ikke på en ikke-vilkårlig måde kan identificeres eller forbindes med en gruppe af aktiver på et niveau, som er lavere end A, skal den omallokeres til enhederne B, C og D på grundlag af den relative værdi af de tre dele af A, før disse dele integreres i B, C og D.
Test af pengestrømsfrembringengende enheder med goodwill for værdiforringelse
88
Når goodwill, som beskrevet i afsnit 81, er tilknyttet en pengestrømsfrembringende enhed, men ikke er blevet allokeret til denne enhed, skal enheden testes for værdiforringelse, når der er indikation af, at enheden kan være værdiforringet, ved at sammenligne enhedens regnskabsmæssige værdi, med fradrag af goodwill, med genindvindingsværdien. Tab ved værdiforringelse skal indregnes i overensstemmelse med afsnit 104.
89
Hvis den regnskabsmæssige værdi af en i afsnit 88 beskrevet pengestrømsfrembringende enhed omfatter et immaterielt aktiv med uendelig brugstid, eller som endnu ikke er disponibelt til brug, og dette aktiv kun kan testes for værdiforringelse som en del af den pengestrømsfrembringende enhed, kræver afsnit 10, at enheden også skal testes for værdiforringelse årligt.
90
En pengestrømsfrembringende enhed, hvortil der er allokeret goodwill, skal testes for værdiforringelse årligt, og når der er indikation af, at enheden kan være værdiforringet, ved at sammenligne enhedens regnskabsmæssige værdi, herunder goodwill, med enhedens genindvindingsværdi. Hvis enhedens genindvindingsværdi overstiger den regnskabsmæssige værdi, anses enheden og den dertil allokerede goodwill for ikke at være værdiforringet. Hvis enhedens regnskabsmæssige værdi overstiger enhedens genindvindingsværdi, skal virksomheden indregne tabet ved værdiforringelse i overensstemmelse med afsnit 104.
91–95
[Ophævet]
Tidspunkt for test for værdiforringelse
96
Den årlige test for værdiforringelse af en pengestrømsfrembringende enhed, hvortil der er allokeret goodwill, kan udføres på et hvilket som helst tidspunkt i regnskabsåret, forudsat at testen udføres på samme tidspunkt hvert år. Forskellige pengestrømsfrembringende enheder kan testes for værdiforringelse på forskellige tidspunkter. Hvis en del af eller hele den goodwill, der er allokeret til en pengestrømsfrembringende enhed, blev erhvervet ved en virksomhedssammenslutning i det aktuelle regnskabsår, skal den pågældende enhed testes for værdiforringelse før afslutningen af det aktuelle regnskabsår.
97
Hvis de aktiver, der udgør den pengestrømsfrembringende enhed, hvortil der er allokeret goodwill, testes for værdiforringelse på samme tidspunkt som den enhed, der indeholder goodwillen, skal de testes for værdiforringelse før den enhed, der indeholder goodwillen. Tilsvarende gælder det, at hvis de pengestrømsfrembringende enheder, der udgør en gruppe af pengestrømsfrembringende enheder, hvortil der er allokeret goodwill, testes for værdiforringelse på samme tidspunkt som den gruppe af enheder, der indeholder goodwillen, skal de enkelte enheder testes for værdiforringelse før den gruppe af enheder, der indeholder goodwillen.
98
På tidspunktet for test for værdiforringelse af en pengestrømsfrembringende enhed, hvortil der er allokeret goodwill, kan der være indikation af værdiforringelse af et aktiv inden for den enhed, der indeholder goodwillen. I dette tilfælde skal virksomheden først teste aktivet for værdiforringelse og indregne eventuelle tab ved værdiforringelse af aktivet, før den pengestrømsfrembringende enhed, som indeholder goodwillen, testes for værdiforringelse. Tilsvarende kan der være indikation af værdiforringelse af en pengestrømsfrembringende enhed inden for en gruppe af enheder, som indeholder goodwill. I dette tilfælde skal virksomheden først teste den pengestrømsfrembringende enhed for værdiforringelse og indregne eventuelle tab ved værdiforringelse af enheden, før den gruppe af enheder, hvortil der er allokeret goodwillen, testes for værdiforringelse.
99
Den seneste detaljerede beregning, som er foretaget i et tidligere regnskabsår, af genindvindingsværdien af en pengestrømsfrembringende enhed, hvortil der er allokeret goodwill, kan anvendes til testen for værdiforringelse af den pågældende enhed i det aktuelle regnskabsår, under forudsætning af opfyldelsen af alle følgende kriterier:
a)
de aktiver og forpligtelser, der udgør enheden, har ikke ændret sig væsentligt siden den seneste beregning af genindvindingsværdi
b)
den seneste beregning af genindvindingsværdi resulterede i et beløb, som i væsentlig grad oversteg enhedens regnskabsmæssige værdi, og
c)
på grundlag af en analyse af begivenheder, som er indtruffet, og forhold, som har ændret sig, siden den seneste beregning af genindvindingsværdien er det meget usandsynligt, at den aktuelle opgjorte genindvindingsværdi ville være mindre end enhedens aktuelle regnskabsmæssige værdi.
Virksomhedsaktiver
100
Virksomhedsaktiver omfatter en koncerns eller divisions administrationsbygninger, edb-udstyr eller et forskningscenter. Hvorvidt et aktiv opfylder denne standards definition på virksomhedsaktiver for en bestemt pengestrømsfrembringende enhed afhænger af virksomhedens opbygning. Virksomhedsaktiver er kendetegnet ved, at de ikke frembringer pengestrømme uafhængigt af andre aktiver eller grupper af aktiver, og at deres regnskabsmæssige værdi ikke fuldt ud kan henføres til den pågældende pengestrømsfrembringende enhed.
101
Idet virksomhedsaktiver ikke frembringer separate pengestrømme til virksomheden, kan genindvindingsværdien af et enkelt virksomhedsaktiv ikke opgøres, medmindre ledelsen beslutter at afhænde aktivet. Som følge heraf gælder, at hvis der er indikation af, at et virksomhedsaktiv er værdiforringet, opgøres genindvindingsværdien af den pengestrømsfrembringende enhed eller gruppen af pengestrømsfrembringende enheder, som virksomhedsaktivet tilhører. Genindvindingsværdien sammenlignes med den regnskabsmæssige værdi af denne pengestrømsfrembringende enhed eller gruppe af pengestrømsfrembringende enheder. Tab ved værdiforringelse indregnes i overensstemmelse med afsnit 104.
102
Når en pengestrømsfrembringende enhed testes for værdiforringelse, skal virksomheden identificere alle de virksomhedsaktiver, som er tilknyttet den pågældende pengestrømsfrembringende enhed. Hvis en del af den regnskabsmæssige værdi af et virksomhedsaktiv:
a)
på en rimelig og ensartet måde kan allokeres til den pågældende enhed, skal virksomheden sammenligne enhedens regnskabsmæssige værdi, herunder den del af den regnskabsmæssige værdi af virksomhedsaktivet, som er allokeret til enheden, med genindvindingsværdien. Tab ved værdiforringelse skal indregnes i overensstemmelse med afsnit 104
b)
ikke på en rimelig og ensartet måde kan allokeres til den pågældende enhed, skal virksomheden:
i)
sammenligne enhedens regnskabsmæssige værdi, eksklusive virksomhedsaktivet, med genindvindingsværdien og indregne tab ved værdiforringelse i overensstemmelse med afsnit 104
ii)
identificere den mindste gruppe af pengestrømsfrembringende enheder, som omfatter den pågældende pengestrømsfrembringende enhed, og hvortil en del af den regnskabsmæssige værdi af virksomhedsaktivet kan allokeres på en rimelig og ensartet måde, og
iii)
sammenligne den regnskabsmæssige værdi af den gruppe af pengestrømsfrembringende enheder, herunder den del af den regnskabsmæssige værdi af virksomhedsaktivet, som er allokeret til den pågældende gruppe af enheder, med genindvindingsværdien af gruppen af enheder. Tab ved værdiforringelse skal indregnes i overensstemmelse med afsnit 104.
103
Illustrativt eksempel 8 viser anvendelsen af disse krav på virksomhedsaktiver.
Tab ved værdiforringelse af en pengestrømsfrembringende enhed
104
Tab ved værdiforringelse skal udelukkende indregnes for en pengestrømsfrembringende enhed (den mindste gruppe af pengestrømsfrembringende enheder, hvortil goodwill eller et virksomhedsaktiv er allokeret), hvis genindvindingsværdien af enheden (gruppen af enheder) er mindre end den regnskabsmæssige værdi af enheden (gruppen af enheder). Tabet ved værdiforringelse skal allokeres for at reducere den regnskabsmæssige værdi af aktiverne i enheden (gruppen af enheder) i nævnte rækkefølge:
a)
først for at reducere den regnskabsmæssige værdi af goodwill, som er allokeret til den pengestrømsfrembringende enhed (gruppe af enheder), og
b)
herefter på et pro rata-grundlag til de andre aktiver i enheden (gruppen af enheder) baseret på den regnskabsmæssige værdi af hvert aktiv i enheden (gruppen af enheder).
Disse reduktioner af den regnskabsmæssige værdi skal behandles som tab ved værdiforringelse af de enkelte aktiver og indregnes i overensstemmelse med afsnit 60.
105
Ved allokering af et tab ved værdiforringelse i overensstemmelse med afsnit 104 skal virksomheden ikke reducere den regnskabsmæssige værdi af et aktiv til mindre end den højeste af følgende værdier:
a)
dets dagsværdi med fradrag af afhændelsesomkostninger (hvis denne kan opgøres)
b)
dets nytteværdi (hvis denne kan opgøres) og
c)
nul.
Det tab ved værdiforringelse, som ellers skulle være allokeret til aktivet, skal allokeres til de andre aktiver i enheden (gruppen af enheder) på et pro-rata grundlag.
106
Hvis det ikke er praktisk muligt at skønne genindvindingsværdien af hvert enkelt aktiv i en pengestrømsfrembringende enhed, kræver denne standard en vilkårlig allokering af et tab ved værdiforringelse mellem aktiverne i enheden, bortset fra goodwill, idet alle aktiverne i den pengestrømsfrembringende enhed fungerer i sammenhæng med hinanden.
107
Hvis genindvindingsværdien af et enkelt aktiv ikke kan opgøres (jf. afsnit 67):
a)
indregnes der et tab ved værdiforringelse af aktivet, hvis dets regnskabsmæssige værdi er større end det højeste af dagsværdien med fradrag af afhændelsesomkostninger og resultatet af de i afsnit 104 og 105 beskrevne allokeringsprocedurer, og
b)
indregnes der ikke et tab ved værdiforringelse af aktivet, hvis den tilknyttede pengestrømsfrembringende enhed ikke er værdiforringet. Dette gælder, selv om aktivets dagsværdi med fradrag af afhændelsesomkostninger er lavere end dets regnskabsmæssige værdi.
Eksempel
En maskine er blevet beskadiget, men fungerer stadig, dog ikke længere på samme niveau som før den blev beskadiget. Maskinens dagsværdi med fradrag af afhændelsesomkostninger er mindre end dens regnskabsmæssige værdi. Maskinen frembringer ikke pengestrømme, som er uafhængige. Den mindste identificerbare gruppe af aktiver, som omfatter maskinen og frembringer pengestrømme, som i al væsentlighed er uafhængige af pengestrømme fra andre aktiver, er det samlebånd, som maskinen tilhører. Genindvindingsværdien af samlebåndet viser, at samlebåndet som helhed ikke er værdiforringet.
Forudsætning 1: budgetter/fremskrivninger, som er godkendt af ledelsen, afspejler intet tilsagn fra ledelsens side om at udskifte maskinen.
Maskinens genindvindingsværdi kan ikke skønnes separat, idet maskinens nytteværdi:
a)
kan afvige fra dens dagsværdi med fradrag af afhændelsesomkostninger og
b)
udelukkende kan opgøres for den pengestrømsfrembringende enhed, som maskinen tilhører (samlebåndet).
Samlebåndet er ikke værdiforringet. Derfor indregnes der ikke noget tab ved værdiforringelse for maskinen. Dog kan virksomheden have behov for at revurdere afskrivningsperioden eller afskrivningsmetoden for maskinen. En kortere afskrivningsperiode eller en hurtigere afskrivningsmetode kan være nødvendig for at afspejle maskinens forventede resterende brugstid eller det mønster, hvorefter de økonomiske fordele forventes forbrugt af virksomheden.
Forudsætning 2: budgetter/fremskrivninger, som er godkendt af ledelsen, afspejler et tilsagn fra ledelsens side om at udskifte maskinen og sælge den inden for en overskuelig fremtid. Pengestrømme fra maskinens fortsatte anvendelse indtil dens afhændelse skønnes at være ubetydelige.
Maskinens nytteværdi skønnes at være tæt på dens dagsværdi med fradrag af afhændelsesomkostninger . Derfor kan maskinens genindvindingsværdi opgøres, og den pengestrømsfrembringende enhed, som maskinen tilhører (dvs. samlebåndet), tages ikke i betragtning. Idet maskinens dagsværdi med fradrag af afhændelsesomkostninger er mindre end dens regnskabsmæssige værdi, indregnes der et tab ved værdiforringelse af maskinen.
108
Efter anvendelse af kravene i afsnit 104 og 105 skal en forpligtelse for resterende tab ved værdiforringelse af en pengestrømsfrembringende enhed udelukkende indregnes, hvis dette kræves af en anden IFRS.
TILBAGEFØRSEL AF TAB VED VÆRDIFORRINGELSE
109
Afsnit 110-116 beskriver kravene for tilbageførsel af tab ved værdiforringelse af et aktiv eller en pengestrømsfrembringende enhed, som er indregnet i tidligere regnskabsår. I kravene anvendes udtrykket "et aktiv", men de finder anvendelse på enkelte aktiver såvel som på pengestrømsfrembringende enheder. Yderligere krav for et enkelt aktiv beskrives i afsnit 117-121, for en pengestrømsfrembringende enhed i afsnit 122 og 123 og for goodwill i afsnit 124 og 125.
110
Virksomheden skal ved hvert regnskabsårs afslutning vurdere, hvorvidt der er indikation af, at tab ved værdiforringelse af et aktiv bortset fra goodwill, som er indregnet i tidligere regnskabsår, ikke længere eksisterer eller er reduceret. Hvis dette er tilfældet, skal virksomheden foretage et skøn over aktivets genindvindingsværdi.
111
Ved vurderingen af, hvorvidt der er indikation af, at et tab ved værdiforringelse af et aktiv bortset fra goodwill, som er indregnet i tidligere regnskabsår, ikke længere eksisterer eller er reduceret, skal virksomheden som minimum tage følgende indikatorer i betragtning:
Eksterne informationer
a)
Der er observerbare indikationer på, at aktivets værdi i regnskabsåret er steget væsentligt.
b)
Væsentlige ændringer, som har en gunstig virkning på virksomheden, er sket i regnskabsåret eller vil ske inden for en overskuelig fremtid i de teknologiske, markedsmæssige, økonomiske eller juridiske omgivelser for virksomhedens aktiviteter eller på det marked, hvor aktivet anvendes.
c)
Markedsrenter eller andre markedsbaserede afkastmål er faldet i regnskabsåret, og det er sandsynligt, at dette fald vil påvirke den diskonteringssats, der er anvendt ved beregningen af aktivets nytteværdi, og øge aktivets genindvindingsværdi væsentligt.
Interne informationer
d)
Væsentlige ændringer, som har en gunstig virkning på virksomheden, er sket i regnskabsåret eller forventes at ske inden for en overskuelig fremtid, i det omfang eller i forhold til den måde, hvorpå aktivet anvendes eller forventes anvendt. Disse ændringer omfatter omkostninger, som er afholdt i regnskabsåret til at forbedre eller øge aktivets ydeevne eller omstrukturere den aktivitet, aktivet tilhører.
e)
Der foreligger dokumentation fra den interne rapportering, som indikerer, at aktivets ydeevne er eller vil blive større end forventet.
112
De i afsnit 111 nævnte indikationer af en potentiel reduktion af et tab ved værdiforringelse modsvarer hovedsageligt de i afsnit 12 nævnte indikationer af et potentielt tab ved værdiforringelse.
113
Hvis der er indikation af, at et tab ved værdiforringelse, som er indregnet for et aktiv bortset fra goodwill, ikke længere eksisterer eller er reduceret, kan dette betyde, at den resterende brugstid, afskrivningsmetoden eller restværdien skal gennemgås og reguleres i overensstemmelse med den IFRS-standard, som finder anvendelse på aktivet, selv om der ikke tilbageføres et tab ved værdiforringelse af aktivet.
114
Et tab ved værdiforringelse af et aktiv bortset fra goodwill, som er indregnet i tidligere regnskabsår, skal udelukkende tilbageføres, hvis der er sket en ændring i de skøn, som er anvendt ved opgørelsen af genindvindingsværdien efter indregningen af det sidste tab ved værdiforringelse. Hvis dette er tilfældet, skal aktivets regnskabsmæssige værdi øges til dets genindvindingsværdi, bortset fra som anført i afsnit 117. Denne forøgelse er en tilbageførsel af et tab ved værdiforringelse.
115
Tilbageførsel af et tab ved værdiforringelse afspejler en stigning i aktivets skønnede potentielle ydeevne, enten fra anvendelse eller salg, efter det tidspunkt, hvor virksomheden sidst har indregnet et tab ved værdiforringelse af dette aktiv. Afsnit 130 kræver, at virksomheden skal identificere de ændringer i skøn, som forårsager stigningen i den skønnede potentielle ydeevne. Sådanne ændringer i skøn kan eksempelvis være:
a)
ændringer i grundlaget for genindvindingsværdien (dvs. hvorvidt genindvindingsværdien er baseret på dagsværdien med fradrag af afhændelsesomkostninger eller nytteværdien)
b)
ændringer i beløbet eller tidspunktet for skønnede fremtidige pengestrømme eller ændringer i diskonteringssatsen, hvis genindvindingsværdien er baseret på nytteværdien, eller
c)
ændringer i skøn over elementerne af dagsværdien med fradrag af afhændelsesomkostninger, hvis genindvindingsværdien er baseret på dagsværdi med fradrag af afhændelsesomkostninger.
116
Et aktivs nytteværdi kan blive større end dets regnskabsmæssige værdi af den simple grund, at nutidsværdien af fremtidige pengestrømme stiger, i takt med at de kommer tættere på. Aktivets potentielle ydeevne stiger dog ikke. Derfor tilbageføres et tab ved værdiforringelse ikke blot på grund af tid (afvikling af effekten af diskontering), selv om aktivets genindvindingsværdi bliver højere end dets regnskabsmæssige værdi.
Tilbageførsel af tab ved værdiforringelse af et enkelt aktiv
117
Den øgede regnskabsmæssige værdi af et aktiv bortset fra goodwill, som er tilknyttet en tilbageførsel af tab ved værdiforringelse, må ikke overstige den regnskabsmæssige værdi, som ville være blevet opgjort (med fradrag af afskrivninger), hvis der ikke var indregnet et tab ved værdiforringelse af aktivet i tidligere regnskabsår.
118
Stigninger i den regnskabsmæssige værdi af et aktiv bortset fra goodwill, som overstiger den regnskabsmæssige værdi, som ville være blevet opgjort (med fradrag af afskrivninger), hvis der ikke var indregnet et tab ved værdiforringelse i tidligere regnskabsår, er omvurderinger. Ved den regnskabsmæssige behandling af en omvurdering anvender virksomheden den IFRS, som finder anvendelse på aktivet.
119
Tilbageførsel af et tab ved værdiforringelse af et aktiv bortset fra goodwill skal straks indregnes i resultatet, medmindre aktivet indregnes til omvurderet værdi i overensstemmelse med en anden IFRS (eksempelvis omvurderingsmodellen i IAS 16). Tilbageførsler af tab ved værdiforringelse af et omvurderet aktiv skal behandles som en forøgelse som følge af omvurdering i overensstemmelse med denne anden IFRS.
120
Tilbageførsel af tab ved værdiforringelse på et omvurderet aktiv skal indregnes i anden totalindkomst og øger reserverne for opskrivning for aktivet. I det omfang tab ved værdiforringelse af det samme omvurderede aktiv tidligere er indregnet i resultatet, indregnes en tilbageførsel af dette tab ved værdiforringelse dog også i resultatet.
121
Efter indregning af en tilbageførsel af tab ved værdiforringelse skal afskrivningerne på aktivet reguleres i fremtidige regnskabsår for systematisk at allokere aktivets ændrede regnskabsmæssige værdi med fradrag af eventuel restværdi over aktivets resterende brugstid.
Tilbageførsel af tab ved værdiforringelse af en pengestrømsfrembringende enhed
122
Tilbageførsel af tab ved værdiforringelse af en pengestrømsfrembringende enhed skal allokeres til aktiverne i enheden, bortset fra goodwill, på et pro rata-grundlag i forhold til den regnskabsmæssige værdi af disse aktiver. Disse stigninger i den regnskabsmæssige værdi skal behandles som tilbageførsel af tab ved værdiforringelse af enkelte aktiver og indregnes i overensstemmelse med afsnit 119.
123
Ved allokering af en tilbageførsel af et tab ved værdiforringelse af en pengestrømsfrembringende enhed i overensstemmelse med afsnit 122 må den regnskabsmæssige værdi af et aktiv ikke overstige den laveste af følgende værdier:
a)
dets genindvindingsværdi (hvis denne kan opgøres) og
b)
den regnskabsmæssige værdi, som ville være blevet opgjort (med fradrag af nedskrivning), hvis der ikke var indregnet et tab ved værdiforringelse af aktivet i tidligere regnskabsår.
Det tilbageførte tab ved værdiforringelse, som ellers skulle være allokeret til aktivet, skal allokeres til de andre aktiver i enheden, bortset fra goodwill, på et pro rata-grundlag.
Tilbageførsel af tab ved værdiforringelse af goodwill
124
Tab ved værdiforringelse indregnet for goodwill skal ikke tilbageføres i et efterfølgende regnskabsår.
125
IAS 38 
Immaterielle aktiver
 tillader ikke indregning af internt oparbejdet goodwill. Stigninger i genindvindingsværdien af goodwill i efterfølgende regnskabsår efter indregning af et tab ved værdiforringelse af den pågældende goodwill vil sandsynligvis være stigninger i internt oparbejdet goodwill og ikke en tilbageførsel af det for den anskaffede goodwill indregnede tab ved værdiforringelse.
OPLYSNINGER
126
For hver kategori af aktiver skal virksomheder give oplysning om:
a)
den beløbsmæssige størrelse af tab ved værdiforringelse, som er indregnet i resultatet i regnskabsåret, og i hvilke regnskabsposter i totalindkomstopgørelsen disse tab ved værdiforringelse er medtaget
b)
den beløbsmæssige størrelse af tilbageførte tab ved værdiforringelse, som er indregnet i resultatet i regnskabsåret, og i hvilke regnskabsposter i totalindkomstopgørelsen disse tab ved værdiforringelse er tilbageført
c)
den beløbsmæssige størrelse af tab ved værdiforringelse af omvurderede aktiver, som er indregnet i anden totalindkomst i regnskabsåret
d)
den beløbsmæssige størrelse af tilbageførte tab ved værdiforringelse af omvurderede aktiver, som er indregnet i anden totalindkomst i regnskabsåret.
127
En kategori af aktiver er en gruppe af aktiver af sammenlignelig art og anvendelse i virksomhedens drift.
128
De i afsnit 126 krævede oplysninger kan præsenteres sammen med andre oplysninger, som gives for kategorien af aktiver. Eksempelvis kan disse oplysninger være indeholdt i en afstemning af den regnskabsmæssige værdi af materielle anlægsaktiver ved begyndelsen og afslutningen af regnskabsåret, som krævet i henhold til IAS 16.
129
En virksomhed, der præsenterer segmentoplysninger i overensstemmelse med IFRS 8, skal oplyse følgende for hvert præsentationspligtigt segment:
a)
den beløbsmæssige størrelse af tab ved værdiforringelse, som er indregnet i resultatet og i anden totalindkomst i regnskabsåret
b)
den beløbsmæssige størrelse af tilbageførte tab ved værdiforringelse, som er indregnet i resultatet og i anden totalindkomst i regnskabsåret.
130
Virksomheder skal give følgende oplysninger for et enkelt aktiv (herunder goodwill) eller en pengestrømsfrembringende enhed, hvis et tab ved værdiforringelse er indregnet eller tilbageført i perioden:
a)
de begivenheder og omstændigheder, som medførte indregning eller tilbageførsel af tabet ved værdiforringelse
b)
det indregnede eller tilbageførte tab ved værdiforringelse
c)
for et enkelt aktiv:
i)
aktivets art, og
ii)
hvis virksomheden præsenterer segmentoplysninger i overensstemmelse med IFRS 8, det præsentationspligtige segment, aktivet tilhører
d)
for en pengestrømsfrembringende enhed:
i)
en beskrivelse af den pengestrømsfrembringende enhed (eksempelvis om den er en produktgruppe, et anlæg, et forretningsområde, et geografisk område eller et præsentationspligtigt segment, som defineret i IFRS 8)
ii)
den beløbsmæssige størrelse af tab ved værdiforringelse, som er indregnet eller tilbageført, opdelt efter kategori af aktiver og, hvis virksomheden præsenterer segmentoplysninger i overensstemmelse med IFRS 8, opdelt efter præsentationspligtigt segment, og
iii)
hvis sammenlægningen af aktiver ved identifikationen af den pengestrømsfrembringende enhed er ændret efter det seneste skøn over den pengestrømsfrembringende enheds genindvindingsværdi, en beskrivelse af den nuværende og tidligere måde at sammenlægge aktiver på og årsagen til ændringen af den måde, hvorpå den pengestrømsfrembringende enhed identificeres
e)
genindvindingsværdien af aktivet (den pengestrømsfrembringende enhed), og hvorvidt genindvindingsværdien af aktivet (den pengestrømsfrembringende enhed) er dagsværdien med fradrag af afhændelsesomkostninger eller nytteværdien
f)
hvis genindvindingsværdien er dagsværdien med fradrag af afhændelsesomkostninger, skal virksomheden afgive følgende oplysninger:
i)
niveauet i dagsværdihierarkiet (jf. IFRS 13), hvori målingen af dagsværdien af aktivet (den pengestrømsfrembringende enhed) er kategoriseret i sin helhed (uden hensyntagen til, om "afhændelsesomkostningerne" kan konstateres)
ii)
for dagsværdimålinger kategoriseret på niveau 2 og niveau 3 i dagsværdihierarkiet, en beskrivelse af de(n) værdiansættelsesmetode(r), der anvendes til at måle dagsværdien med fradrag af afhændelsesomkostninger. Hvis der er foretaget en ændring af værdiansættelsesmetoden, skal virksomheden give oplysning om denne ændring og begrundelsen for den, og
iii)
for dagsværdimålinger kategoriseret på niveau 2 og niveau 3 i dagsværdihierarkiet, hver primær forudsætning, som ledelsen har lagt til grund for fastsættelsen af dagsværdien med fradrag af afhændelsesomkostninger. Primære forudsætninger er de forudsætninger, som aktivets (den pengestrømsfrembringende enheds) genindvindingsværdi er mest følsom over for. Virksomheden skal også oplyse den anvendte diskonteringssats for den aktuelle og tidligere måling, hvis dagsværdien med fradrag af afhændelsesomkostninger måles ved hjælp af en nutidsværdimetode
g)
den anvendte diskonteringssats for det aktuelle og tidligere skøn over nytteværdien, hvis genindvindingsværdien er nytteværdien.
131
Virksomheder skal give følgende oplysninger for de samlede tab ved værdiforringelse og de samlede tilbageførte tab ved værdiforringelse, som er indregnet i regnskabsåret, og for hvilke der ikke gives oplysninger i overensstemmelse med afsnit 130:
a)
de primære kategorier af aktiver, der er påvirket af tab ved værdiforringelse, og de primære kategorier af aktiver, der er påvirket af tilbageførsler af tab ved værdiforringelse
b)
de primære begivenheder og omstændigheder, som medførte indregning af disse tab ved værdiforringelse og tilbageførsel af tab ved værdiforringelse.
132
Virksomheder tilskyndes til at oplyse de forudsætninger, som er anvendt ved opgørelsen af aktivers (de pengestrømsfrembringende enheders) genindvindingsværdi i regnskabsåret. Afsnit 134 kræver imidlertid, at virksomheder skal give oplysninger om de skøn, som er anvendt ved måling af genindvindingsværdien af en pengestrømsfrembringende enhed, når goodwill eller et immaterielt aktiv med uendelig brugstid er medtaget i den regnskabsmæssige værdi af enheden.
133
Hvis en del af den goodwill, der er erhvervet ved en virksomhedssammenslutning i regnskabsåret, i overensstemmelse med afsnit 84, ikke er blevet allokeret til en pengestrømsfrembringende enhed (gruppe af enheder) ved regnskabsårs afslutning, skal virksomheden oplyse den beløbsmæssige størrelse af den ikke-allokerede goodwill samt årsagerne til, at dette beløb ikke er allokeret.
Anvendte skøn ved måling af genindvindingsværdi af pengestrømsfrembringende enheder, som indeholder goodwill eller immaterielle aktiver med uendelig brugstid
134
Virksomheder skal give de i a)-f) krævede oplysninger om hver pengestrømsfrembringende enhed (gruppe af enheder), hvor den regnskabsmæssige værdi af goodwill eller immaterielle aktiver med uendelig brugstid, som er allokeret til den pågældende enhed (gruppe af enheder), er væsentlig sammenlignet med den samlede regnskabsmæssige værdi af virksomhedens goodwill eller immaterielle aktiver med uendelig brugstid:
a)
den regnskabsmæssige værdi af goodwill, som er allokeret til enheden (gruppen af enheder)
b)
den regnskabsmæssige værdi af immaterielle aktiver med uendelig brugstid, som er allokeret til enheden (gruppen af enheder)
c)
grundlaget for opgørelse af enhedens (gruppen af enheders) genindvindingsværdi (dvs. nytteværdi eller dagsværdi med fradrag af afhændelsesomkostninger)
d)
hvis enhedens (gruppen af enheders) genindvindingsværdi er baseret på nytteværdien:
i)
hver primær forudsætning, som ledelsen har lagt til grund for pengestrømsprognoser for den periode, der er omfattet af de seneste budgetter/fremskrivninger. Primære forudsætninger er de forudsætninger, som enhedens (gruppen af enheders) genindvindingsværdi er mest følsom over for
ii)
en beskrivelse af ledelsens metode til opgørelse af den eller de værdier, som er tildelt hver primær forudsætning, uanset om denne eller disse værdier afspejler tidligere erfaringer eller, hvis dette er relevant, er i overensstemmelse med eksterne informationer og, hvis dette ikke er tilfældet, hvordan og hvorfor de afviger fra tidligere erfaringer eller eksterne informationer
iii)
den periode, for hvilken ledelsen har udarbejdet pengestrømsprognoser på grundlag af budgetter/fremskrivninger, som er godkendt af ledelsen og, når der er anvendt en periode på mere end fem år for en pengestrømsfrembringende enhed (gruppe af enheder), en forklaring på, hvorfor det er berettiget at anvende denne længere periode
iv)
den vækstrate, der er lagt til grund for ekstrapolation af pengestrømsprognoser ud over den periode, der er omfattet af de seneste budgetter/fremskrivninger, og begrundelsen for at anvende en vækstrate, der overstiger den gennemsnitlige langsigtede vækstrate for de produkter, brancher eller det eller de lande, som virksomhedens aktiviteter dækker, eller for det marked, som enheden (gruppen af enheden) er bestemt for
v)
den eller de diskonteringssatser, der er anvendt ved pengestrømsprognoserne
e)
de(n) anvendte metode(r) ved opgørelse af dagsværdien med fradrag af afhændelsesomkostninger, hvis enhedens (gruppen af enheders) genindvindingsværdi er baseret på dagsværdi med fradrag af afhændelsesomkostninger. En virksomhed behøver ikke afgive de ifølge IFRS 13 påkrævede oplysninger. Hvis dagsværdi med fradrag af afhændelsesomkostninger ikke måles ved hjælp af en officiel markedskurs for en enhed af samme type (grupper af enheder), skal en virksomhed give følgende oplysninger:
i)
hver primær forudsætning, som ledelsen har lagt til grund ved opgørelsen af dagsværdi med fradrag af afhændelsesomkostninger. Primære forudsætninger er de forudsætninger, som enhedens (gruppen af enheders) genindvindingsværdi er mest følsom over for
ii)
en beskrivelse af ledelsens metode til opgørelse af den eller de værdier, som er tildelt hver primær forudsætning, uanset om denne eller disse værdier afspejler tidligere erfaringer eller, hvis dette er relevant, er i overensstemmelse med eksterne informationer og, hvis dette ikke er tilfældet, hvordan og hvorfor de afviger fra tidligere erfaringer eller eksterne informationer
iiA)
Niveauet for dagsværdihierarkiet (jf. IFRS 13) inden for hvilket opgørelsen af dagsværdien kategoriseres i sin helhed (uden hensyntagen til observerbarheden af "afhændelsesomkostninger").
iiB)
Hvis der er foretaget en ændring af værdiansættelsesmetode, skal virksomheden give oplysning om denne ændring og begrundelsen for den.
Hvis dagsværdi med fradrag af afhændelsesomkostninger måles ved hjælp af diskonterede pengestrømsprognoser, skal en virksomhed give følgende oplysninger:
iii)
den periode, for hvilken ledelsen har udarbejdet pengestrømsprognoser
iv)
den vækstrate, der er lagt til grund for ekstrapolation af pengestrømsprognoserne
v)
den eller de diskonteringssatser, der er anvendt ved pengestrømsprognoserne
f)
hvis en rimeligt sandsynlig ændring i en primær forudsætning, som ledelsen har lagt til grund ved opgørelsen af enhedens (gruppen af enheders) genindvindingsværdi, ville forårsage, at enhedens (gruppen af enheders) regnskabsmæssige værdi ville overstige genindvindingsværdien:
i)
det beløb, hvormed enhedens (gruppen af enheders) genindvindingsværdi overstiger den regnskabsmæssige værdi
ii)
den værdi, der er tildelt den primære forudsætning
iii)
det beløb, hvormed den værdi, der er tildelt den primære forudsætning, skal ændres efter indarbejdelse af eventuelle følgevirkninger af ændringen på de andre variabler, som anvendes til måling af genindvindingsværdi, for at enhedens (gruppen af enheders) genindvindingsværdi kommer til at svare til den regnskabsmæssige værdi.
135
Hvis en del af eller hele den regnskabsmæssige værdi af goodwill eller immaterielle aktiver med uendelig brugstid allokeres til flere forskellige pengestrømsfrembringende enheder (grupper af enheder), og det beløb, som på den måde er allokeret til hver enhed (gruppe af enheder), ikke er væsentligt sammenlignet med den samlede regnskabsmæssige værdi af virksomhedens goodwill eller immaterielle aktiver med uendelig brugstid, skal dette oplyses, sammen med den samlede regnskabsmæssige værdi af goodwill eller immaterielle aktiver med uendelig brugstid, som er allokeret til disse enheder (grupper af enheder). Ligeledes gælder det, at hvis genindvindingsværdien af en af disse enheder (grupper af enheder) er baseret på den eller de samme primære forudsætninger, og den samlede regnskabsmæssige værdi af goodwill eller immaterielle aktiver med uendelig brugstid, som er allokeret til dem, er væsentlig sammenlignet med den samlede regnskabsmæssige værdi af virksomhedens goodwill og immaterielle aktiver med uendelig brugstid, skal virksomheden oplyse dette, samt:
a)
den samlede regnskabsmæssige værdi af goodwill, som er allokeret til disse enheder (grupper af enheder)
b)
den samlede regnskabsmæssige værdi af immaterielle aktiver med uendelig brugstid, som er allokeret til disse enheder (grupper af enheder)
c)
en beskrivelse af den eller de primære forudsætninger
d)
en beskrivelse af ledelsens metode til opgørelse af den eller de værdier, som er tildelt den eller de primære forudsætninger, uanset om denne eller disse værdier afspejler tidligere erfaringer eller, hvis dette er relevant, er i overensstemmelse med eksterne informationer og, hvis dette ikke er tilfældet, hvordan og hvorfor de afviger fra tidligere erfaringer eller eksterne informationer
e)
hvis en rimeligt sandsynlig ændring i den eller de primære forudsætninger ville få enhedernes (grupperne af enheders) samlede regnskabsmæssige værdi til at overstige den samlede genindvindingsværdi:
i)
det beløb, hvormed enhedernes (grupperne af enheders) samlede genindvindingsværdi overstiger den samlede regnskabsmæssige værdi
ii)
den eller de værdier, der er tildelt den eller de primære forudsætninger
iii)
det beløb, hvormed den eller de værdier, der er tildelt den eller de primære forudsætninger, skal ændres efter indarbejdelse af eventuelle følgevirkninger af ændringen på de andre variabler, som anvendes til måling af genindvindingsværdi, for at enhedernes (grupperne af enheders) samlede genindvindingsværdi kommer til at svare til den samlede regnskabsmæssige værdi.
136
Den seneste detaljerede beregning, som er foretaget i et tidligere regnskabsår, af genindvindingsværdien af en pengestrømsfrembringende enhed (gruppe af enheder), kan i overensstemmelse med afsnit 24 eller 99 fremføres og anvendes til testen for værdiforringelse af den pågældende enhed (gruppe af enheder) i det aktuelle regnskabsår, under forudsætning af opfyldelsen af specificerede kriterier. Når dette er tilfældet, vedrører de informationer for den pågældende enhed (gruppe af enheder), som er indarbejdet i de i afsnit 134 og 135 krævede oplysninger, den fremførte beregning af genindvindingsværdien.
137
Illustrativt eksempel 9 viser de oplysninger, der kræves i afsnit 134 og 135.
OVERGANGSBESTEMMELSER OG IKRAFTTRÆDELSESTIDSPUNKT
138
[Ophævet]
139
Virksomheder skal anvende denne standard:
a)
på goodwill og immaterielle aktiver, som er erhvervet ved virksomhedssammenslutninger, hvor aftaletidspunktet er 31. marts 2004 eller senere, og
b)
fremadrettet på alle andre aktiver fra begyndelsen af det førstkommende regnskabsår, som begynder 31. marts 2004 eller senere.
140
Virksomheder, som afsnit 139 finder anvendelse på, tilskyndes til at anvende kravene i denne standard før de i afsnit 139 angivne ikrafttrædelsestidspunkter. Hvis en virksomhed anvender denne standard før disse ikrafttrædelsestidspunkter, skal den dog også anvende IFRS 3 og IAS 38 (ajourført 2004) på samme tidspunkt.
140A
IAS 1 
Præsentation af årsregnskaber
 (ajourført i 2007) ændrede den terminologi, der anvendes i IFRS-standarderne. Desuden blev afsnit 61, 120, 126 og 129 ændret. Virksomheder skal anvende disse ændringer på regnskabsår, der begynder den 1. januar 2009 eller derefter. Hvis en virksomhed anvender IAS 1 (ajourført 2007) på en tidligere regnskabsperiode, skal ændringerne anvendes på denne tidligere regnskabsperiode.
140B
IFRS 3 (ajourført i 2008) medførte ændring af afsnit 65, 81, 85 og 139, ophævelse af afsnit 91-95 og 138 samt tilføjelse af appendiks C. Virksomheder skal anvende disse ændringer på regnskabsår, der begynder den 1. juli 2009 eller derefter. Hvis en virksomhed anvender IFRS 3 (ajourført 2008) på en tidligere regnskabsperiode, skal ændringerne også anvendes på denne tidligere regnskabsperiode.
140C
Forbedringer af IFRS-standarder
, udstedt i maj 2008, medførte ændring af afsnit 134, litra e). Virksomheder skal anvende denne ændring på regnskabsår, som begynder den 1. januar 2009 eller derefter. Det er tilladt at anvende ændringen før dette tidspunkt. Hvis en virksomhed anvender ændringerne på en tidligere regnskabsperiode, skal den oplyse herom.
140D
Omkostninger ved investering i en dattervirksomhed, fælles kontrolleret virksomhed eller associeret virksomhed
 (Ændringer til IFRS 1 
Førstegangsanvendelse af IFRS
 og IAS 27), udstedt i maj 2008, medførte tilføjelse af afsnit 12, litra h). Virksomheder skal anvende denne ændring fremadrettet for regnskabsår, som begynder 1. januar 2009 eller derefter. Det er tilladt at anvende ændringen før dette tidspunkt. Hvis en virksomhed anvender de tilsvarende ændringer i afsnit 4 og 38A i IAS 27 på et tidligere regnskabsår, skal den anvende ændringen i afsnit 12, litra h), på samme tidspunkt.
140E
Forbedringer til IFRS
, udstedt i april 2009, medførte ændring af afsnit 80, litra b). Virksomheder skal anvende denne ændring fremadrettet for regnskabsår, som begynder 1. januar 2010 eller derefter. Det er tilladt at anvende ændringen før dette tidspunkt. Hvis en virksomhed anvender ændringerne på en tidligere regnskabsperiode, skal den oplyse herom.
140F
[Ophævet]
140G
[Ophævet]
140H
IFRS 10 og IFRS 11, udstedt i maj 2011, medførte ændring af afsnit 4, overskriften over afsnit 12, litra h), og afsnit 12, litra h). Virksomheder skal anvende disse ændringer ved anvendelse af IFRS 10 og IFRS 11.
140I
IFRS 13, udstedt i maj 2011, medførte ændring af afsnit 5, 6, 12, 20, 22, 28, 78, 105, 111, 130 og 134 samt ophævelse af afsnit 25-27 og tilføjelse af afsnit 53A. Virksomheder skal anvende disse ændringer ved anvendelse af IFRS 13.
140J
Afsnit 130 og 134 og overskriften over afsnit 138 blev ændret i maj 2013. Virksomheder skal anvende disse ændringer med tilbagevirkende kraft for regnskabsår, som begynder 1. januar 2014 eller derefter. Det er tilladt at anvende ændringen før dette tidspunkt. En virksomhed må ikke anvende disse ændringer i perioder (herunder sammenlignelige perioder), i hvilke den ikke samtidig anvender IFRS 13.
140K
[Ophævet]
140L
IFRS 15 
Omsætning fra kontrakter med kunder
, udstedt i maj 2014, medførte ændring af afsnit 2. Virksomheder skal anvende denne ændring ved anvendelse af IFRS 15.
140M
IFRS 9, der blev udstedt i juli 2014, medførte ændring af afsnit 2, 4 og 5 samt ophævelse af afsnit 140F, 140G og 140K. Virksomheder skal anvende disse ændringer ved anvendelse af IFRS 9.
140N
IFRS 17, der er udstedt i maj 2017, medførte en ændring af afsnit 2. 
Ændringer til IFRS 17
, der er udstedt i juni 2020, medførte en yderligere ændring af afsnit 2. Virksomheder skal anvende disse ændringer ved anvendelse af IFRS 17.
OPHÆVELSE AF IAS 36 (UDSTEDT 1998)
141
Denne standard erstatter IAS 36 
Værdiforringelse af aktiver
 (udstedt i 1998).
Appendiks A
ANVENDELSE AF NUTIDSVÆRDIMETODER TIL MÅLING AF NYTTEVÆRDI
Dette appendiks er en integreret del af standarden. Appendikset indeholder vejledning om anvendelsen af nutidsværdimetoder ved måling af nytteværdi. Vejledningen anvender udtrykket "aktiv", men dette finder ligeledes anvendelse på en gruppe af aktiver, der udgør en pengestrømsfrembringende enhed.
Elementerne i en måling af nutidsværdi
A1
Følgende elementer afspejler tilsammen de økonomiske forskelle mellem aktiver:
a)
et skøn over den fremtidige pengestrøm eller, i mere komplicerede tilfælde, flere fremtidige pengestrømme, som virksomheden forventer at opnå fra aktivet
b)
forventninger til mulige ændringer i beløb eller tidspunkt for disse pengestrømme
c)
den tidsmæssige værdi af penge, opgjort som den aktuelle risikofri markedsrente
d)
prisen for den usikkerhed, der er forbundet med aktivet, og
e)
andre faktorer, der i visse tilfælde ikke kan identificeres (såsom illikviditet), som markedsdeltagere ville lægge til grund ved prisfastsættelse af de fremtidige pengestrømme, som virksomheden forventer at opnå fra aktivet.
A2
Dette appendiks sammenligner to metoder til beregning af nutidsværdi, som begge kan anvendes til at skønne et aktivs nytteværdi afhængigt af forholdene. Ved den "traditionelle" metode indregnes reguleringer for faktor b)-e), som beskrevet i afsnit A1, i diskonteringssatsen. Ved "den forventede pengestrømsmetode" medfører faktor b), d) og e) reguleringer ved opgørelsen af de risikoregulerede forventede pengestrømme. Uanset hvilken metode virksomheden vælger til at afspejle forventede mulige ændringer i beløb eller tidspunkt for fremtidige pengestrømme, bør resultatet være, at den forventede nutidsværdi af de fremtidige pengestrømme afspejles, dvs. det vejede gennemsnit af samtlige mulige udfald.
Generelle principper
A3
De teknikker, der anvendes til at skønne fremtidige pengestrømme og rentesatser, vil afhænge af situationen og af de forhold, der gælder for det pågældende aktiv. Nedenstående generelle principper gælder imidlertid altid ved anvendelse af nutidsværdimetoder til måling af aktiver:
a)
Den anvendte rentesats til diskontering af pengestrømme skal afspejle forudsætninger, der er i overensstemmelse med de forudsætninger, der gælder for de skønnede pengestrømme. I modsat fald vil virkningen af nogle af forudsætningerne blive medtaget to gange eller slet ikke. Der kan eksempelvis anvendes en diskonteringssats på 12 % for kontraktlige pengestrømme hidrørende fra et tilgodehavende udlån. Denne sats afspejler forventninger til fremtidig misligholdelse af lån med særlige egenskaber. Den samme sats på 12 % skal ikke anvendes til diskontering af forventede pengestrømme, idet disse pengestrømme allerede afspejler forudsætninger om fremtidig misligholdelse.
b)
Skønnede pengestrømme og diskonteringssatser må ikke være underlagt tendentiøse påvirkninger eller indflydelse fra faktorer, som ikke er relateret til det pågældende aktiv. Hvis de skønnede nettopengestrømme eksempelvis bevidst ansættes for lavt for derved at forbedre et aktivs tilsyneladende fremtidige lønsomhed, udgør dette en tendentiøs påvirkning af målingen.
c)
De skønnede pengestrømme eller diskonteringssatser skal afspejle intervallet af mulige udfald og ikke kun det mest sandsynlige beløb eller det minimale eller maksimale beløb.
Den traditionelle metode og den forventede pengestrømsmetode til måling af nutidsværdi
Den traditionelle metode
A4
Regnskabsmæssige anvendelser af nutidsværdi har traditionelt taget udgangspunkt i et enkelt sæt skønnede pengestrømme og en enkelt diskonteringssats, som ofte er blevet beskrevet som "den sats, der svarer til risikoen". Den traditionelle metode forudsætter i realiteten, at en enkelt diskonteringssats kan indarbejde alle forventninger til de fremtidige pengestrømme og den relevante risikopræmie. Den traditionelle metode lægger således mest vægt på valget af diskonteringssats.
A5
Under visse omstændigheder, eksempelvis når sammenlignelige aktiver kan observeres på et marked, er det forholdsvist nemt at anvende den traditionelle metode. For så vidt angår aktiver med kontraktlige pengestrømme, er den i overensstemmelse med den måde, hvorpå markedsdeltagere beskriver aktiver, som eksempelvis "en 12 %-obligation".
A6
Den traditionelle metode tager imidlertid ikke altid tilstrækkelig højde for visse komplicerede målingsproblemer, såsom målingen af ikke-finansielle aktiver, hvor der hverken foreligger et marked for aktivet eller for tilsvarende aktiver. For at nå frem til en korrekt "sats, der svarer til risikoen" kræves en analyse af mindst to aktiver — et aktiv, der eksisterer på markedet og har en observeret rente, samt det målte aktiv. Den relevante diskonteringssats for de pengestrømme, der måles, skal udledes af den observerede rente på det andet aktiv. For på denne måde at udlede diskonteringssatsen, skal egenskaberne for det andet aktivs pengestrømme svare til egenskaberne for det målte aktivs pengestrømme. Den, der foretager målingen, skal derfor:
a)
identificere det sæt pengestrømme, der vil blive diskonteret
b)
identificere et andet aktiv på markedspladsen, hvis pengestrømme ser ud til at have lignende egenskaber
c)
sammenligne de to sæt pengestrømme fra aktiverne for at sikre, at de ligner hinanden (er begge sæt eksempelvis kontraktlige pengestrømme, eller er det ene sæt kontraktlige og det andet skønnede pengestrømme?)
d)
vurdere, om det ene aktiv indeholder et element, der ikke er til stede i det andet aktiv (er det ene aktiv eksempelvis mindre likvidt end det andet?), og
e)
vurdere, hvorvidt det er sandsynligt, at begge sæt pengestrømme opfører sig (dvs. varierer) på samme måde under ændrede økonomiske forhold.
Den forventede pengestrømsmetode
A7
Den forventede pengestrømsmetode er i visse situationer et mere effektivt målingsredskab end den traditionelle metode. Ved udarbejdelse af en måling anvender den forventede pengestrømsmetode samtlige forventninger til mulige pengestrømme i stedet for kun den mest sandsynlige pengestrøm. En pengestrøm kan eksempelvis udgøre 100 CU, 200 CU eller 300 CU med en sandsynlighed på henholdsvis 10 %, 60 % og 30 %. Den forventede pengestrøm er 220 CU. Den forventede pengestrømsmetode adskiller sig således fra den traditionelle metode ved at fokusere på en direkte analyse af de pågældende pengestrømme og på en mere eksplicit fremstilling af de forudsætninger, der er lagt til grund ved målingen.
A8
Den forventede pengestrømsmetode gør det også muligt at anvende nutidsværdimetoder, når tidspunkterne for pengestrømmene er usikre. En pengestrøm på 1 000 CU kan eksempelvis modtages om ét år, to år eller tre år med en sandsynlighed på henholdsvis 10 %, 60 % og 30 %. Nedenstående eksempel viser beregningen af den forventede nutidsværdi i en sådan situation.
Nutidsværdi på 1 000 CU om 1 år til 5 %
952,38 CU
Sandsynlighed
10,00 %
95,24 CU
Nutidsværdi på 1 000 CU om 2 år til 5,25 %
902,73 CU
Sandsynlighed
60,00 %
541,64 CU
Nutidsværdi på 1 000 CU om 3 år til 5,50 %
851,61 CU
Sandsynlighed
30,00 %
255,48 CU
Forventet nutidsværdi
892,36 CU
A9
Den forventede nutidsværdi på 892,36 CU afviger fra den traditionelle opfattelse af bedste skøn på 902,73 CU (sandsynligheden på 60 %). En traditionel beregning af nutidsværdien i ovenstående eksempel kræver en beslutning om, hvilke af de mulige tidspunkter for pengestrømme der skal lægges til grund, og afspejler således ikke sandsynligheden for de øvrige tidspunkter. Dette skyldes, at diskonteringssatsen ved en traditionel beregning af nutidsværdi ikke kan afspejle usikkerhed i tidspunkterne.
A10
Sandsynlighedselementet er et væsentligt træk ved den forventede pengestrømsmetode. Nogle stiller spørgsmålstegn ved, om en tildeling af sandsynligheder til meget subjektive skøn giver udtryk for større præcision, end der i virkeligheden er. Ved korrekt anvendelse af den traditionelle metode (som anført i afsnit A6) kræves imidlertid de samme skøn og den samme subjektivitet uden at tilvejebringe den beregningsmæssige gennemsigtighed, som er indbygget i den forventede pengestrømsmetode.
A11
Mange skøn, der er udviklet i den nuværende praksis, har allerede uformelt indarbejdet elementer af forventede pengestrømme. Derudover har revisorer ofte behov for at måle et aktiv, selv om der kun foreligger begrænset information om sandsynlighederne for mulige pengestrømme. En revisor kan eksempelvis komme ud for følgende situationer:
a)
Det skønnede beløb ligger et sted mellem 50 CU og 250 CU, men der er ikke noget beløb inden for dette interval, der er mere sandsynligt end noget andet beløb. På baggrund af disse begrænsede oplysninger er den skønnede, forventede pengestrøm 150 CU [(50 + 250)/2].
b)
Det skønnede beløb ligger et sted mellem 50 CU og 250 CU, og det mest sandsynlige beløb er 100 CU. Den sandsynlighed, der knytter sig til hvert beløb, kendes imidlertid ikke. På baggrund af disse begrænsede oplysninger er den skønnede, forventede pengestrøm 133,33 CU [(50 + 100 + 250)/3].
c)
Det skønnede beløb er 50 CU (10 % sandsynlighed), 250 CU (30 % sandsynlighed) eller 100 CU (60 % sandsynlighed). På baggrund af disse begrænsede oplysninger er den skønnede, forventede pengestrøm 140 CU [(50 × 0,10) + (250 × 0,30) + (100 × 0,60)].
I hvert af disse tilfælde giver den skønnede, forventede pengestrøm sandsynligvis et bedre skøn over nytteværdien end henholdsvis minimumsbeløbet, det mest sandsynlige beløb eller maksimumsbeløbet hver for sig.
A12
Anvendelsen af en forventet pengestrømsmetode er underlagt en cost-benefit-begrænsning. En virksomhed kan i visse tilfælde have adgang til udførlige data og være i stand til at opstille mange scenarier for pengestrømme. I andre tilfælde kan virksomheden kun give overordnede redegørelser om udsving i pengestrømme, hvis den skal undgå væsentlige omkostninger. Virksomheden skal foretage en afvejning af omkostningerne ved at indhente yderligere oplysninger i forhold til den yderligere pålidelighed, som disse oplysninger vil tilføre målingen.
A13
Nogle fastholder, at metoder til måling af forventede pengestrømme ikke er et hensigtsmæssigt redskab til at måle et enkelt aktiv eller et aktiv med et begrænset antal mulige udfald. Denne holdning understøttes af et eksempel på et aktiv med to mulige udfald: en sandsynlighed på 90 % for at pengestrømmen vil være 10 CU, og en sandsynlighed på 10 % for at pengestrømmen vil være 1000 CU. Det observeres, at den forventede pengestrøm i dette eksempel er 109 CU, og kritikken lyder, at dette resultat ikke repræsenterer nogen af de beløb, der i sidste ende skal betales.
A14
En sådan påstand er et udtryk for en fundamental uenighed om formålet med målingen. Hvis formålet er en akkumulering af omkostninger, der skal afholdes, giver forventede pengestrømme muligvis ikke et repræsentativt retvisende skøn over de forventede omkostninger. Denne standard har imidlertid til formål at måle et aktivs genindvindingsværdi. Det er ikke sandsynligt, at aktivets genindvindingsværdi i dette eksempel vil være 10 CU, selv om dette er den mest sandsynlige pengestrøm. Dette skyldes, at en måling på 10 CU ikke tager højde for pengestrømmens usikkerhed ved målingen af aktivet. Den usikre pengestrøm præsenteres i stedet som en sikker pengestrøm. Der er ikke nogen rationel virksomhed, der ville sælge et aktiv med disse egenskaber for 10 CU.
Diskonteringssats
A15
Uanset hvilken metode en virksomhed vælger til måling af et aktivs nytteværdi, skal de rentesatser, som lægges til grund ved diskontering af pengestrømme, ikke afspejle risici, for hvilke der er foretaget regulering i de skønnede pengestrømme. I modsat fald vil virkningen af nogle af forudsætningerne blive indregnet to gange.
A16
Når der på markedet ikke direkte findes en sats, som er specifik for et bestemt aktiv, anvender virksomheden en erstatning til at skønne diskonteringssatsen. Formålet er så vidt muligt at foretage en markedsvurdering af:
a)
den tidsmæssige værdi af penge for alle regnskabsår indtil udgangen af aktivets brugstid og
b)
faktor b), d) og e) som beskrevet i afsnit A1, i det omfang disse faktorer ikke har medført reguleringer ved opgørelsen af de skønnede pengestrømme.
A17
Som udgangspunkt for udarbejdelsen af et sådant skøn kan virksomheden tage følgende satser i betragtning:
a)
virksomhedens vejede gennemsnitlige kapitalomkostning opgjort ved anvendelse af teknikker såsom "Capital Asset Pricing Model"
b)
virksomhedens opgjorte lånerente og
c)
andre lånerenter på markedet.
A18
Disse satser skal imidlertid reguleres:
a)
for at afspejle markedets vurdering af de specifikke risici forbundet med aktivets skønnede pengestrømme og
b)
for at udelukke risici, der ikke er relevante for aktivets skønnede pengestrømme, eller som de skønnede pengestrømme er blevet reguleret for.
Der skal tages højde for eksempelvis risici forbundet med bestemte lande, valutaer og kurser.
A19
Diskonteringssatsen er uafhængig af virksomhedens kapitalstruktur og virksomhedens finansiering af købet af aktivet, idet de fremtidige pengestrømme, som forventes at hidrøre fra aktivet, ikke er afhængige af, hvordan virksomheden har finansieret købet af aktivet.
A20
Afsnit 55 kræver, at den anvendte diskonteringssats skal være satsen før skat. Når den sats, der lægges til grund ved skønnet over diskonteringssatsen, er beregnet efter skat, reguleres dette grundlag for at afspejle satsen før skat.
A21
Virksomheder anvender normalt en enkelt diskonteringssats ved skøn over et aktivs nytteværdi. Dog anvender virksomheder forskellige diskonteringssatser for de enkelte fremtidige regnskabsår, når nytteværdien er påvirkelig af forskellige risici i forskellige regnskabsår eller af rentestrukturen.
Appendiks C
TEST FOR VÆRDIFORRINGELSE AF PENGESTRØMSFREMRINGENDE ENHEDER MED GOODWILL OG MINORITETSINTERESSER
Dette appendiks er en integreret del af standarden.
C1
I overensstemmelse med IFRS 3 (ajourført i 2008) skal den overtagende virksomhed måle og indregne goodwill på overtagelsestidspunktet som det beløb, hvormed litra a) overstiger litra b) nedenfor:
a)
det samlede beløb af:
i)
det erlagte vederlag målt i overensstemmelse med IFRS 3, hvilket generelt kræver dagsværdi på overtagelsestidspunktet
ii)
en eventuel minoritetsinteresse i den overtagne virksomhed målt i overensstemmelse med IFRS 3, og
iii)
ved en virksomhedssammenslutning, der gennemføres i flere faser, dagsværdien på overtagelsestidspunktet af den overtagende virksomheds tidligere egenkapitalinteresse i den overtagne virksomhed
b)
nettobeløbet af de overtagne identificerbare aktiver og forpligtelser målt på overtagelsestidspunktet i overensstemmelse med IFRS 3.
Allokering af goodwill
C2
Afsnit 80 i denne standard kræver, at goodwill, som er erhvervet ved en virksomhedssammenslutning, allokeres til hver af den overtagende virksomheds pengestrømsfrembringende enheder eller grupper af pengestrømsfrembringende enheder, som forventes at drage fordel af synergien ved virksomhedssammenslutningen, uanset om andre af den overtagne virksomheds aktiver eller forpligtelser er tilskrevet disse enheder eller grupper af enheder. Det er muligt, at visse af synergieffekterne, der opstår ved virksomhedssammenslutningen, allokeres til en pengestrømsfrembringende enhed, som minoritetsinteressen ikke har nogen andel i.
Test for værdiforringelse
C3
Test for værdiforringelse omfatter en sammenligning af genindvindingsbeløbet af en pengestrømsfrembringende enhed med den regnskabsmæssige værdi af den pengestrømsfrembringende enhed.
C4
Hvis virksomheden måler minoritetsinteresser som sin forholdsmæssige andel af de identificerbare nettoaktiver i en dattervirksomhed på overtagelsestidspunktet, snarere end til dagsværdi, medtages goodwill, der kan henføres til minoritetsinteresser, i genindvindingsbeløbet af den tilknyttede pengestrømsfrembringende enhed, men indregnes ikke i modervirksomhedens koncernregnskab. Derfor skal virksomheden omregne den regnskabsmæssige værdi af den goodwill, der er allokeret til enheden, til bruttoværdien ved at medtage goodwill tilknyttet minoritetsinteressen. Denne regulerede regnskabsmæssige værdi sammenlignes derefter med enhedens genindvindingsværdi for at vurdere, hvorvidt den pengestrømsfrembringende enhed er værdiforringet.
Allokering af et tab ved værdiforringelse
C5
Afsnit 104 kræver, at eventuelle identificerede tab ved værdiforringelse først allokeres til at nedbringe den regnskabsmæssige værdi af goodwill, der er allokeret til enheden, og derefter på et pro rata-grundlag til andre aktiver i enheden baseret på den regnskabsmæssige værdi af hvert aktiv i enheden.
C6
Hvis en dattervirksomhed eller en del af en dattervirksomhed, der har en minoritetsinteresse, i sig selv udgør en pengestrømsfrembringende enhed, allokeres tabet ved værdiforringelse mellem modervirksomheden og minoritetsinteressen på samme grundlag som ved allokering af resultatet.
C7
Hvis en dattervirksomhed eller en del af en dattervirksomhed, der har en minoritetsinteresse, udgør en del af en større pengestrømsfrembringende enhed, allokeres tab ved værdiforringelse af goodwill til de dele af den pengestrømsfrembringende enhed, der har en minoritetsinteresse, og de dele, der ikke har det. Tabene ved værdiforringelse skal allokeres til den pengestrømsfrembringende enheds elementer på grundlag af:
a)
den forholdsmæssige regnskabsmæssige værdi af elementerne før værdiforringelsen, i det omfang værdiforringelsen vedrører goodwill i den pengestrømsfrembringende enhed, og
b)
den forholdsmæssige regnskabsmæssige værdi af elementernes identificerbare nettoaktiver før værdiforringelsen, i det omfang værdiforringelsen vedrører identificerbare aktiver i den pengestrømsfrembringende enhed. Sådanne værdiforringelser allokeres til aktiverne i elementerne af hver enhed på et pro rata-grundlag baseret på den regnskabsmæssige værdi af hvert aktiv i elementet.
I de elementer, der har en minoritetsinteresse, allokeres tabet ved værdiforringelse mellem modervirksomheden og minoritetsinteressen på samme grundlag som ved allokering af resultatet.
C8
Hvis et tab ved værdiforringelse, der kan henføres til en minoritetsinteresse, vedrører goodwill, der ikke er indregnet i modervirksomhedens koncernregnskab (jf. afsnit C4), skal værdiforringelsen ikke indregnes som et tab ved værdiforringelse af goodwill. I sådanne tilfælde skal kun det tab ved værdiforringelse, der vedrører goodwill allokeret til modervirksomheden, indregnes som et tab ved værdiforringelse af goodwill.
C9
Illustrativt eksempel 7 illustrerer test for værdiforringelse af en pengestrømsfrembringende enhed med goodwill, som ikke ejes 100 %.
IAS 37
Hensatte forpligtelser, eventualforpligtelser og eventualaktiver
FORMÅL
Formålet med denne standard er at sikre, at de relevante indregningskriterier og målingsgrundlag anvendes på hensatte forpligtelser, eventualforpligtelser og eventualaktiver, samt at tilstrækkelig information gives i noterne for at gøre brugere i stand til at forstå deres art, tidspunkt og beløbsmæssige størrelse.
ANVENDELSESOMRÅDE
1
Denne standard skal anvendes af alle virksomheder ved den regnskabsmæssige behandling af hensatte forpligtelser, eventualforpligtelser og eventualaktiver, undtagen når de:
a)
hidrører fra kontrakter til senere opfyldelse, medmindre kontrakten er tabsgivende, og
b)
[ophævet]
c)
er omfattet af en anden standard.
2
Standarden finder ikke anvendelse på finansielle instrumenter (herunder garantier), som er omfattet af IFRS 9 
Finansielle instrumenter
.
3
Kontrakter til senere opfyldelse er kontrakter, hvor ingen af parterne har indfriet sine forpligtelser eller begge parter har indfriet en lige stor andel af deres forpligtelser. Denne standard finder ikke anvendelse på kontrakter til senere opfyldelse, medmindre de er tabsgivende.
4
[Ophævet]
5
Hvis en anden standard omhandler en konkret type hensatte forpligtelser, eventualforpligtelser eller eventualaktiver, skal virksomheden anvende den pågældende standard i stedet for denne standard. Eksempelvis beskrives visse typer af hensatte forpligtelser i standarder om:
a)
[ophævet]
b)
indkomstskatter (jf. IAS 12 
Indkomstskatter
)
c)
leasingkontrakter (jf. IFRS 16 
Leasingkontrakter
). Dog finder IAS 37 anvendelse på leasingkontrakter, som bliver tabsgivende før leasingkontraktens påbegyndelsesdato som defineret i IFRS 16. IAS 37 finder også anvendelse på korte leasingkontrakter og leasingkontrakter, hvor det underliggende aktiv har en lav værdi, som regnskabsmæssigt behandles i henhold til afsnit 6 i IFRS 16, og som er blevet tabsgivende
d)
personaleydelser (jf. IAS 19 
Personaleydelser
)
e)
forsikringskontrakter og andre kontrakter, som er omfattet af IFRS 17 
Forsikringskontrakter
f)
betinget vederlag til en overtagende virksomhed i en virksomhedssammenslutning (jf. IFRS 3 
Virksomhedssammenslutninger
) og
g)
omsætning fra kontrakter med kunder (jf. IFRS 15 
Omsætning fra kontrakter med kunder
). Da IFRS 15 ikke indeholder specifikke krav vedrørende behandling af kontrakter med kunder, som er eller er blevet tabsgivende, finder denne standard dog anvendelse i sådanne tilfælde
6
[Ophævet]
7
Standarden definerer hensatte forpligtelser som forpligtelser, hvis indfrielsestidspunkt eller størrelse er usikker. I visse lande anvendes udtrykket "hensættelse" ligeledes i forbindelse med poster som afskrivninger, værdiforringelse af aktiver og nedskrivning af dubiøse tilgodehavender. Disse udgør reguleringer af aktivers regnskabsmæssige værdi og er ikke behandlet i denne standard.
8
Andre standarder specificerer, hvorvidt omkostninger skal behandles som aktiver eller som omkostninger. Disse aspekter er ikke behandlet i denne standard. Således hverken forbyder eller kræver denne standard aktivering af indregnede omkostninger, når der foretages hensættelse.
9
Denne standard finder anvendelse på omstruktureringshensættelser (herunder ophørte aktiviteter). Når en omstrukturering opfylder definitionen på en ophørt aktivitet, kan supplerende oplysninger være krævet i henhold til IFRS 5 
Anlægsaktiver, som besiddes med henblik på salg og ophørte aktiviteter
.
DEFINITIONER
10
Nedenstående udtryk anvendes i denne standard med følgende betydning:
En 
hensat forpligtelse
 er en forpligtelse, hvis indfrielsestidspunkt eller størrelse er usikker.
En 
forpligtelse
(
23
)
er en aktuel forpligtelse, der hidrører fra tidligere begivenheder, hvis indfrielse forventes at medføre et træk på virksomhedens økonomiske ressourcer.
En 
forpligtende begivenhed
 er en begivenhed, der skaber en retlig eller faktisk forpligtelse, som medfører, at virksomheden ikke har andre realistiske alternativer end at indfri forpligtelsen.
En 
retlig forpligtelse
 er en forpligtelse, der opstår på baggrund af:
a)
en kontrakt (ved dennes eksplicitte eller implicitte vilkår)
b)
lovgivning eller
c)
retspraksis i øvrigt.
En 
faktisk forpligtelse
 er en forpligtelse, der opstår ved en virksomheds handlinger, når:
a)
virksomheden gennem hidtidig praksis, offentliggjort politik eller en tilstrækkeligt specifik udtalelse har tilkendegivet over for tredjepart, at den påtager sig bestemte forpligtelser, og
b)
virksomheden herved har skabt en berettiget forventning hos tredjepart om, at den vil indfri disse forpligtelser.
En 
eventualforpligtelse
 er:
a)
en mulig forpligtelse, der hidrører fra tidligere begivenheder, hvis eksistens kun kan bekræftes ved, at der indtræffer eller ikke indtræffer en eller flere usikre fremtidige begivenheder, som ikke er under virksomhedens fulde kontrol, eller
b)
en aktuel forpligtelse, der hidrører fra tidligere begivenheder, men som ikke er indregnet, idet:
i)
det ikke er sandsynligt, at indfrielse af forpligtelsen vil kræve et træk på virksomhedens økonomiske ressourcer, eller
ii)
forpligtelsens størrelse ikke kan måles med tilstrækkelig pålidelighed.
Et 
eventualaktiv
 er et muligt aktiv, der hidrører fra tidligere begivenheder, hvis eksistens kun kan bekræftes ved, at der indtræffer eller ikke indtræffer en eller flere usikre fremtidige begivenheder, som ikke er under virksomhedens fulde kontrol.
En 
tabsgivende kontrakt
 er en kontrakt, hvor de uundgåelige omkostninger forbundet med indfrielsen af kontraktlige forpligtelser overstiger de økonomiske fordele, som virksomheden forventes at få gennem den.
En 
omstrukturering
 er en af ledelsen planlagt og kontrolleret proces, som væsentligt ændrer enten:
a)
omfanget af virksomhedens forretningsområde eller
b)
måden, hvorpå forretningsområdet drives.
Hensatte forpligtelser og andre forpligtelser
11
Hensatte forpligtelser adskiller sig fra andre forpligtelser, såsom leverandørforpligtelser og periodiseringer, idet der er usikkerhed om indfrielsestidspunktet eller størrelsen af den for indfrielsen nødvendige fremtidige omkostning. Modsat er:
a)
leverandørforpligtelser forpligtelser til at betale for varer eller tjenesteydelser, som er modtaget eller leveret og faktureret eller formelt aftalt med leverandøren, og
b)
periodiseringer forpligtelser til at betale for varer eller tjenesteydelser, som er modtaget eller leveret, men ikke er betalt, faktureret eller formelt aftalt med leverandøren, herunder skyldige beløb til ansatte (eksempelvis periodiserede feriepenge). Selv om det nogle gange er nødvendigt at skønne størrelsen eller tidspunktet for indfrielsen af periodiserede beløb, er usikkerheder generelt meget mindre end for hensatte forpligtelser.
Periodiseringer præsenteres ofte som en del af leverandørforpligtelser og andre forpligtelser, hvorimod hensatte forpligtelser præsenteres separat.
Forholdet mellem hensatte forpligtelser og eventualforpligtelser
12
Overordnet set er alle hensatte forpligtelser eventualforpligtelser, idet deres indfrielsestidspunkt eller størrelse er usikker. Dog anvendes udtrykket "eventual" i denne standard om forpligtelser og aktiver, som ikke indregnes, idet deres eksistens kun kan bekræftes ved, at der indtræffer eller ikke indtræffer en eller flere usikre fremtidige begivenheder, som ikke er under virksomhedens fulde kontrol. Endvidere anvendes udtrykket "eventualforpligtelse" om forpligtelser, som ikke opfylder indregningskriterierne.
13
Standarden skelner mellem:
a)
hensatte forpligtelser, som indregnes som forpligtelser (under forudsætning af, at et pålideligt skøn kan foretages), idet de er aktuelle forpligtelser, og det er sandsynligt, at indfrielse af forpligtelserne vil medføre et træk på virksomhedens økonomiske ressourcer, og
b)
eventualforpligtelser, som ikke indregnes som forpligtelser, idet de enten er:
i)
mulige forpligtelser, da det endnu ikke er bekræftet, hvorvidt virksomheden har en aktuel forpligtelse, som vil kunne føre til et træk på virksomhedens økonomiske ressourcer, eller
ii)
aktuelle forpligtelser, som ikke opfylder indregningskriterierne i denne standard (idet det enten ikke er sandsynligt, at indfrielse af forpligtelsen vil medføre et træk på virksomhedens økonomiske ressourcer, eller forpligtelsens størrelse ikke kan skønnes tilstrækkeligt pålideligt).
INDREGNING
Hensatte forpligtelser
14
En hensat forpligtelse skal indregnes, når:
a)
en virksomhed har en aktuel forpligtelse (retlig eller faktisk) som følge af en tidligere begivenhed
b)
det er sandsynligt, at indfrielse af forpligtelsen vil medføre et træk på virksomhedens økonomiske ressourcer, og
c)
forpligtelsens størrelse kan skønnes pålideligt.
Hvis disse betingelser ikke er opfyldt, skal ingen hensat forpligtelse indregnes.
Aktuel forpligtelse
15
I sjældne tilfælde er det ikke tydeligt, om en aktuel forpligtelse foreligger. I disse tilfælde antages en tidligere begivenhed at medføre en aktuel forpligtelse, hvis det er sandsynligt, at en aktuel forpligtelse foreligger ved regnskabsperiodens afslutning, alle tilgængelige oplysninger taget i betragtning.
16
Det er i næsten alle tilfælde tydeligt, om en tidligere begivenhed har medført en aktuel forpligtelse. I sjældne tilfælde, eksempelvis en retssag, kan det være omtvistet, om visse begivenheder er indtruffet, eller om disse begivenheder medfører en aktuel forpligtelse. I sådanne tilfælde vurderer virksomheden, hvorvidt en aktuel forpligtelse foreligger ved regnskabsperiodens afslutning, ved at tage alle tilgængelige oplysninger i betragtning, herunder eksempelvis udtalelser fra sagkyndige. Supplerende oplysninger, der er fremkommet som følge af begivenheder efter regnskabsperiodens afslutning, tages med i betragtningen. På baggrund af sådan dokumentation:
a)
indregner virksomheden en hensat forpligtelse (hvis indregningskriterierne er opfyldt), når det er sandsynligt, at en aktuel forpligtelse foreligger ved regnskabsperiodens afslutning, og
b)
giver virksomheden oplysning om en eventualforpligtelse, når det ikke er sandsynligt, at en aktuel forpligtelse foreligger ved regnskabsperiodens afslutning, medmindre det er meget usandsynligt, at der vil ske et træk på virksomhedens økonomiske ressourcer (jf. afsnit 86).
Tidligere begivenhed
17
En tidligere begivenhed, som medfører en aktuel forpligtelse, kaldes en forpligtende begivenhed. For at en begivenhed kan være en forpligtende begivenhed, er det et krav, at virksomheden ikke har andre realistiske alternativer end at indfri den forpligtelse, der er opstået som følge af begivenheden. Dette er udelukkende tilfældet, hvor:
a)
indfrielse af forpligtelsen kan gennemtvinges juridisk, eller
b)
begivenheden (som kan være en handling foretaget af virksomheden) skaber en berettiget forventning hos tredjepart om, at virksomheden vil indfri forpligtelsen, hvis der er tale om en faktisk forpligtelse.
18
Årsregnskaber omhandler virksomhedens finansielle stilling ved afslutningen af regnskabsperioden og ikke dens mulige fremtidige finansielle stilling. Derfor foretages ikke hensættelse til omkostninger, som er nødvendige for at opretholde den fremtidige drift. De eneste forpligtelser, som indregnes i en virksomheds balance, er de ved regnskabsperiodens afslutning foreliggende.
19
Kun forpligtelser, der hidrører fra tidligere begivenheder, og som foreligger uafhængigt af virksomhedens fremtidige handlinger (dvs. den fremtidige drift), indregnes som hensatte forpligtelser. Som eksempel på sådanne forpligtelser kan nævnes bod eller oprensningsomkostninger på grund af ulovlige miljøskader. Uanset virksomhedens fremtidige handlinger vil begge tilfælde medføre et træk på virksomhedens økonomiske ressourcer. Ligeledes indregner virksomheden en hensættelse til omkostninger, når en boreplatform eller et atomkraftværk tages ud af drift, i det omfang virksomheden er forpligtet til at udbedre allerede forårsagede skader. Modsat kan virksomheden af forretningsmæssige hensyn eller i henhold til lovmæssige krav have til hensigt eller være nødt til at afholde omkostninger for at drive sin virksomhed på en bestemt måde i fremtiden (eksempelvis ved installation af røgfiltre i visse typer fabrikker). Idet virksomheden kan undgå den fremtidige omkostning gennem sine fremtidige handlinger, eksempelvis ved ændring af driften, har den ingen aktuel forpligtelse vedrørende denne fremtidige omkostning, og der indregnes ingen hensat forpligtelse.
20
En forpligtelse er altid forbundet med en anden part, nemlig den part, som virksomheden er forpligtet overfor. Dog er det ikke nødvendigt at kende denne parts identitet, der sågar kan være offentligheden som helhed. Idet en forpligtelse altid omfatter en anden part, medfører en beslutning, som er truffet af ledelsen eller bestyrelsen, ikke en faktisk forpligtelse ved regnskabsperiodens afslutning, medmindre beslutningen før regnskabsperiodens afslutning er blevet meddelt til de personer, som er berørt af handlingen, på en tilstrækkelig specifik måde til at give disse personer en berettiget forventning om, at virksomheden vil indfri sine forpligtelser.
21
En begivenhed, som ikke straks medfører en forpligtelse, kan gøre dette på et senere tidspunkt på grund af lovændringer, eller idet virksomhedens handlinger (eksempelvis en tilstrækkelig specifik offentlig udtalelse) medfører en faktisk forpligtelse. Eksempelvis kan der være tilfælde, hvor en miljøskade ikke medfører en forpligtelse til udbedring, men den handling, der medførte skaden, kan blive en forpligtende begivenhed, når ny lovgivning kræver, at eksisterende skader skal udbedres, eller når virksomheden offentligt erkender en forpligtelse til at udbedre skaderne på en måde, som medfører en faktisk forpligtelse.
22
I tilfælde hvor et lovforslag endnu ikke er færdigbehandlet, opstår en forpligtelse først, når det er så godt som sikkert, at forslaget vil blive vedtaget i den foreliggende form. I denne standard behandles en sådan forpligtelse som en retlig forpligtelse. På grund af forskelle i de forhold, der gør sig gældende ved vedtagelsen af love, er det umuligt at specificere en bestemt begivenhed, som vil gøre vedtagelsen af en lov så godt som sikker. I mange tilfælde er det umuligt at opnå en sådan grad af sikkerhed for vedtagelsen af en lov, før den er vedtaget.
Sandsynligt træk på virksomhedens økonomiske ressourcer
23
For at en forpligtelse kan opfylde kravene til indregning, skal der ikke kun foreligge en faktisk forpligtelse, men også være sandsynlighed for træk på virksomhedens økonomiske ressourcer ved indfrielse af forpligtelsen. I denne standard 
(
24
)
 anses et træk på virksomhedens økonomiske ressourcer eller andre begivenheder som sandsynlig, hvis sandsynligheden for, at begivenheden vil indtræffe, er større end sandsynligheden for, at den ikke vil opstå. Hvis det ikke er sandsynligt, at en aktuel forpligtelse vil foreligge, giver virksomheden oplysning om en eventualforpligtelse, medmindre det er meget usandsynligt, at der vil ske et træk på virksomhedens økonomiske ressourcer (jf. afsnit 86).
24
Når der foreligger en række ensartede forpligtelser (f.eks. produktgarantier eller lignende), vurderes sandsynligheden for, at indfrielse vil kræve et træk på virksomhedens ressourcer på grundlag af kategorien af forpligtelser som helhed. Selv om det kan være meget usandsynligt, at der vil ske et træk på virksomhedens ressourcer ved indfrielse af en enkelt forpligtelse, kan det godt være sandsynligt, at indfrielse af kategorien af forpligtelser som helhed vil kræve et vist træk på virksomhedens ressourcer. Er dette tilfældet, indregnes en hensat forpligtelse (hvis de øvrige indregningskriterier er opfyldt).
Pålideligt skøn over forpligtelser
25
Anvendelse af skøn er en væsentlig del af udarbejdelsen af årsregnskaber og påvirker ikke årsregnskabers pålidelighed. Dette gælder specielt, hvad angår hensatte forpligtelser, som naturligt er forbundet med større usikkerhed end de fleste andre poster i balancen. Med undtagelse af meget sjældne tilfælde vil virksomheden være i stand til at identificere en række mulige udfald og dermed foretage et skøn over forpligtelsen, der er tilstrækkelig pålideligt til indregning af en hensat forpligtelse.
26
I de meget sjældne tilfælde, hvor et pålideligt skøn ikke kan foretages, foreligger en forpligtelse, som ikke kan indregnes. En sådan forpligtelse oplyses som en eventualforpligtelse (jf. afsnit 86).
Eventualforpligtelser
27
Virksomheden må ikke indregne eventualforpligtelser.
28
Der gives oplysning om eventualforpligtelser i henhold til afsnit 86, medmindre det er meget usandsynligt, at der vil ske et træk på virksomhedens økonomiske ressourcer.
29
I tilfælde, hvor en virksomhed hæfter solidarisk for en forpligtelse, skal den del af forpligtelsen, som forventes indfriet af tredjepart, behandles som en eventualforpligtelse. Virksomheden indregner en hensat forpligtelse for den del af forpligtelsen, som sandsynligvis vil medføre et træk på virksomhedens økonomiske ressourcer, undtagen i de meget sjældne tilfælde, hvor et pålideligt skøn ikke kan foretages.
30
Eventualforpligtelser kan udvikle sig på en anden måde end oprindelig forventet. Derfor vurderes de løbende for at fastslå, om det er blevet sandsynligt, at der vil ske et træk på virksomhedens økonomiske ressourcer. Hvis det bliver sandsynligt, at et træk på virksomhedens økonomiske ressourcer vil være nødvendigt for at indfri en forpligtelse, som tidligere er blevet behandlet som en eventualforpligtelse, indregnes en hensat forpligtelse i årsregnskabet for den regnskabsperiode, hvor ændringer i sandsynligheden for et træk på ressourcerne opstår (undtagen i de meget sjældne tilfælde, hvor et pålideligt skøn ikke kan foretages).
Eventualaktiver
31
Virksomheden må ikke indregne eventualaktiver.
32
Eventualaktiver opstår normalt som følge af begivenheder, som ikke er planlagte eller forventede, og som medfører sandsynlighed for tilgang af økonomiske fordele til virksomheden. Som eksempel herpå kan nævnes et krav, som virksomheden forfølger gennem en retssag, hvis udfald er usikkert.
33
Eventualaktiver indregnes ikke i årsregnskabet, idet dette kan medføre indregning af indtægter, som i nogle tilfælde aldrig vil blive realiseret. Når realisationen af indtægter er så godt som sikker, udgør det tilknyttede aktiv dog ikke et eventualaktiv, og indregning heraf er passende.
34
Der gives oplysning om et eventualaktiv i henhold til afsnit 89, når det er sandsynligt, at økonomiske fordele vil tilgå virksomheden.
35
Eventualaktiver vurderes løbende for at sikre, at udviklingen på hensigtsmæssig vis afspejles i årsregnskabet. Hvis det er så godt som sikkert, at økonomiske fordele vil tilgå virksomheden, indregnes aktivet og de tilknyttede indtægter i årsregnskabet for den regnskabsperiode, hvor ændringerne opstår. Hvis tilgangen af økonomiske fordele er blevet sandsynlig, giver virksomheden oplysning om eventualaktivet (jf. afsnit 89).
MÅLING
Bedste skøn
36
Det beløb, der indregnes for en hensat forpligtelse, skal udgøre det bedste skøn over de omkostninger, der er nødvendige for at indfri den aktuelle forpligtelse ved regnskabsperiodens afslutning.
37
Det bedste skøn over de omkostninger, der er nødvendige for at indfri den aktuelle forpligtelse, er det beløb, som virksomheden ud fra en rationel betragtning ville skulle betale for at indfri forpligtelsen ved regnskabsperiodens afslutning eller for at overdrage den til en tredjepart på dette tidspunkt. Det vil ofte være umuligt eller uoverkommeligt dyrt at indfri eller overdrage en forpligtelse ved regnskabsperiodens afslutning. Et skøn over det beløb, som virksomheden ud fra en rationel betragtning ville skulle betale for at indfri eller overdrage forpligtelsen, repræsenterer dog det bedste skøn over de omkostninger, der er nødvendige for at indfri den aktuelle forpligtelse ved regnskabsperiodens afslutning.
38
Skøn over udfald og økonomisk virkning afhænger af ledelsens vurderinger, suppleret med erfaringer fra lignende transaktioner og i nogle tilfælde rapporter fra uvildige sagkyndige. Supplerende oplysninger, der er fremkommet som følge af begivenheder efter regnskabsperiodens afslutning, tages med i betragtningen.
39
Usikkerhed om det beløb, der skal indregnes som en hensat forpligtelse, behandles på forskellige måder alt efter situationen. Når den hensatte forpligtelse, som måles, omfatter mange poster, skønnes forpligtelsen ved at vægte alle mulige udfald efter disses sandsynlighed. Denne statiske skønsmetode kaldes "forventet værdi". Den hensatte forpligtelses størrelse vil derfor afhænge af, hvorvidt sandsynligheden for et givent tab eksempelvis er 60 eller 90 procent. Hvis der er flere mulige udfald inden for et interval, og alle beløb i intervallet er lige sandsynlige, anvendes intervalmedianen.
Eksempel
En virksomhed sælger varer under garanti, som dækker kundernes reparationsomkostninger for alle produktionsfejl, der opdages inden for et halvt år efter købet af varen. Hvis der bliver opdaget mindre fejl ved alle solgte produkter, vil reparationsomkostningerne beløbe sig til 1 million. Hvis der bliver opdaget væsentlige fejl ved alle solgte produkter, vil reparationsomkostningerne beløbe sig til 4 millioner. Ud fra virksomhedens tidligere erfaringer og fremtidige forventninger vil 75 % af de solgte varer i det kommende år ikke være behæftet med fejl, 20 % vil være behæftet med mindre fejl, og 5 % vil være behæftet med væsentlige fejl. I henhold til afsnit 24 vurderer virksomheden sandsynligheden for et træk på virksomhedens ressourcer for garantiforpligtelserne som helhed.
Den forventede værdi af reparationsomkostningerne er:
(75 % af nul) + (20 % af 1 million) + (5 % af 4 millioner) = 400 000.
40
Når en enkelt forpligtelse måles, kan det mest sandsynlige udfald være det bedste skøn over forpligtelsen. Selv i sådanne tilfælde tager virksomheden dog andre mulige udfald i betragtning. Hvis disse andre mulige udfald er enten overvejende højere eller lavere end det mest sandsynlige udfald, vil det bedste skøn være et højere eller lavere beløb. Hvis virksomheden eksempelvis skal udbedre en væsentlig fejl ved et stort anlæg, som den har opført for en kunde, kan det mest sandsynlige udfald være, at anlægget vil kunne repareres i første forsøg til en omkostning på 1 000. Men en større hensættelse foretages, hvis der er stor risiko for, at det vil være nødvendigt at foretage flere forsøg.
41
Den hensatte forpligtelse måles før skat, idet de skattemæssige konsekvenser af den hensatte forpligtelse og ændringer heri behandles i IAS 12.
Risici og usikkerheder
42
Ved opgørelsen af det bedste skøn over en hensat forpligtelse skal der tages højde for de risici og usikkerheder, hvormed mange begivenheder og omstændigheder nødvendigvis er forbundet.
43
Risiko afspejler muligheden for forskellige udfald. En regulering for risiko kan forøge det beløb, som en forpligtelse måles til. Der må udvises omhu, når der foretages vurderinger under usikre forhold, således at aktiver eller indtægter ikke ansættes for højt, og omkostninger eller forpligtelser ikke ansættes for lavt. Dog berettiger usikkerhed ikke til, at der foretages for store hensættelser eller en bevidst for høj ansættelse af forpligtelser. Hvis de forventede omkostninger vedrørende et specielt ugunstigt udfald eksempelvis skønnes forsigtigt, behandles udfaldet ikke bevidst som mere sandsynligt, end hvad der er realistisk. Det er vigtigt at undgå en dobbelt regulering for risici og usikkerhed med for høj ansættelse af den hensatte forpligtelse til følge.
44
Der gives oplysning om usikkerhed tilknyttet omkostningers størrelse i henhold til afsnit 85b).
Nutidsværdi
45
Når virkningen af penges tidsmæssige værdi er væsentlig, skal den beløbsmæssige størrelse af en hensat forpligtelse være nutidsværdien af de omkostninger, som forventes at være nødvendige for at indfri forpligtelsen.
46
På grund af penges tidsmæssige værdi er hensatte forpligtelser, som er tilknyttet pengestrømme fra virksomheden kort efter regnskabsperiodens afslutning, mere tabsgivende end hensatte forpligtelser tilknyttet tilsvarende pengestrømme fra virksomheden på et senere tidspunkt. Hensatte forpligtelser diskonteres derfor, når virkningen heraf er væsentlig.
47
Diskonteringssatsen (eller -satserne) skal opgøres før skat og skal afspejle aktuelle markedsvurderinger af penges tidsmæssige værdi og de risici, som specifikt er forbundet med forpligtelsen. Diskonteringssatsen (eller -satserne) skal ikke afspejle risici, der er foretaget regulering for i skøn over fremtidige pengestrømme.
Fremtidige begivenheder
48
Fremtidige begivenheder, som kan have en virkning på det beløb, der er nødvendigt for at indfri en forpligtelse, skal afspejles i den hensatte forpligtelse, når der foreligger tilstrækkelig klar indikation af, at de vil indtræffe.
49
Forventede fremtidige begivenheder kan være specielt vigtige ved målingen af hensatte forpligtelser. Eksempelvis kan virksomheden antage, at omkostninger til oprensning af en grund ved slutningen af dens brugstid vil blive reduceret på grund af den fremtidige teknologiske udvikling. Det indregnede beløb afspejler en berettiget forventning hos teknisk kvalificerede og objektive sagkyndige på grundlag af alle tilgængelige oplysninger om den teknologi, der vil være tilgængelig på oprensningstidspunktet. Derfor er det relevant at medtage eksempelvis en forventet reduktion af omkostninger som følge af øget erfaring med anvendelsen af eksisterende teknologi eller forventede omkostninger vedrørende anvendelsen af eksisterende teknologi til en større eller mere kompliceret oprensning end tidligere. Dog imødeser virksomheden ikke udviklingen af en helt ny teknologi til oprensning, medmindre denne understøttes af tilstrækkelig klar indikation.
50
Virkningen af forventet ny lovgivning tages i betragtning ved målingen af en eksisterende forpligtelse, når der foreligger tilstrækkelig klar indikation af, at det er så godt som sikkert, at lovgivningen vil blive vedtaget. De mange forskellige omstændigheder, der gør sig gældende i praksis, gør det umuligt at specificere en enkelt begivenhed, som vil udgøre tilstrækkelig klar indikation i alle tilfælde. Der kræves dokumentation for, hvilke bestemmelser lovgivningen vil indeholde, og hvorvidt det er så godt som sikkert, at den vil blive vedtaget og gennemført rettidigt. I mange tilfælde vil tilstrækkelig klar indikation ikke foreligge, før den nye lovgivning er vedtaget.
Forventet afhændelse af aktiver
51
Gevinster fra en forventet afhændelse af aktiver må ikke tages i betragtning ved målingen af en hensat forpligtelse.
52
Gevinster fra en forventet afhændelse af aktiver må ikke tages i betragtning ved målingen af en hensat forpligtelse, selv når den forventede afhændelse er tæt knyttet til den begivenhed, der medfører den hensatte forpligtelse. I stedet indregner virksomheden gevinster fra den forventede afhændelse af aktivet på det tidspunkt, som er specificeret af den standard, der omhandler de pågældende aktiver.
GODTGØRELSER
53
Når en del af eller alle de omkostninger, der er nødvendige for at indfri en hensat forpligtelse, forventes godtgjort af tredjepart, skal godtgørelsen udelukkende indregnes, når det er så godt som sikkert, at godtgørelsen vil tilfalde virksomheden, hvis denne indfrier forpligtelsen. Godtgørelsen skal behandles som et separat aktiv. Den indregnede godtgørelse må ikke overstige den hensatte forpligtelse.
54
Den omkostning, der er knyttet til en hensat forpligtelse, kan i totalindkomstopgørelsen vises som nettobeløb efter fradrag af den indregnede godtgørelse.
55
Virksomheder kan i visse tilfælde få tredjepart til at dække nogle af eller alle de omkostninger, der er nødvendige for at indfri en hensat forpligtelse (eksempelvis forsikringsafdækning, skadesløsholdelsesklausuler eller leverandørgarantier). Tredjepart enten godtgør beløb, som er betalt af virksomheden, eller betaler beløbene direkte.
56
I de fleste tilfælde hæfter virksomheden stadig for hele det pågældende beløb, således at virksomheden vil skulle betale det fulde beløb, hvis tredjepart af en eller anden årsag ikke betaler. I denne situation indregnes en hensat forpligtelse med det fulde beløb, og et separat aktiv for den forventede godtgørelse indregnes, når det er så godt som sikkert, at godtgørelsen vil tilfalde virksomheden, hvis den indfrier forpligtelsen.
57
I nogle tilfælde hæfter virksomheden ikke for de pågældende omkostninger, hvis tredjepart ikke betaler. I sådanne tilfælde har virksomheden ingen forpligtelse for disse omkostninger, og de medtages ikke i den hensatte forpligtelse.
58
Som nævnt i afsnit 29 er en forpligtelse, som virksomheden hæfter solidarisk for, en eventualforpligtelse, i det omfang det forventes, at forpligtelsen vil blive indfriet af de øvrige parter.
ÆNDRINGER I HENSATTE FORPLIGTELSER
59
Hensatte forpligtelser skal gennemgås ved hver regnskabsperiodes afslutning og reguleres således, at de afspejler det aktuelle bedste skøn. Hvis det ikke længere er sandsynligt, at indfrielse af forpligtelsen vil kræve et træk på virksomhedens økonomiske ressourcer, skal den hensatte forpligtelse tilbageføres.
60
Når diskontering anvendes, øges den regnskabsmæssige værdi af den hensatte forpligtelse i hver regnskabsperiode for at afspejle tidsforløbet. Stigningen indregnes som en låneomkostning.
FORBRUG AF HENSATTE FORPLIGTELSER
61
En hensat forpligtelse må udelukkende anvendes til de omkostninger, som den hensatte forpligtelse første gang blev indregnet til dækning af.
62
Kun omkostninger, som er tilknyttet den oprindelige hensatte forpligtelse, modregnes i denne. Modregning af omkostninger i en hensat forpligtelse, som er indregnet til et andet formål på tidspunktet for første indregning, vil tilsløre virkningen af de forskellige begivenheder.
ANVENDELSE AF INDREGNINGS- OG MÅLINGSREGLERNE
Fremtidige driftstab
63
Der må ikke indregnes hensatte forpligtelser til dækning af fremtidige driftstab.
64
Fremtidige driftstab opfylder ikke definitionen på en forpligtelse i afsnit 10 og de i afsnit 14 nævnte generelle indregningskriterier for hensatte forpligtelser.
65
En forventning om fremtidige driftstab er en indikation af, at visse af aktivitetens aktiver kan være værdiforringede. Virksomheden tester disse aktiver for værdiforringelse i henhold til IAS 36 
Værdiforringelse af aktiver
.
Tabsgivende kontrakter
66
Hvis en virksomhed har en tabsgivende kontrakt, skal de aktuelle dermed tilknyttede kontraktlige forpligtelser indregnes og måles som en hensat forpligtelse.
67
Mange kontrakter (eksempelvis almindelige indkøbsordrer) kan annulleres uden godtgørelse til den anden part, og derfor foreligger der ingen forpligtelse. Andre kontrakter fastlægger både rettigheder og forpligtelser for begge parter. Når begivenhederne gør, at en sådan kontrakt bliver tabsgivende, er kontrakten omfattet af denne standard, og en forpligtelse indregnes. Kontrakter til senere opfyldelse, som ikke er tabsgivende, ligger uden for denne standards anvendelsesområde.
68
Denne standard definerer en tabsgivende kontrakt som en kontrakt, hvor de uundgåelige omkostninger forbundet med indfrielse af den kontraktlige forpligtelse overstiger de økonomiske fordele, som virksomheden forventer at få gennem den. De uundgåelige omkostninger forbundet med en kontrakt afspejler minimumsomkostningerne til at afslutte kontrakten, som er det mindste beløb af omkostningerne forbundet med kontraktens opfyldelse og eventuel godtgørelse eller bod som følge af, at kontrakten ikke opfyldes.
68A
Omkostningerne forbundet med opfyldelse af en kontrakt omfatter de omkostninger, der er direkte forbundet med kontrakten. Omkostninger, der er direkte forbundet med en kontrakt, består af både:
a)
differensomkostningerne forbundet med at opfylde denne kontrakt — for eksempel direkte løn og materialer, og
b)
en allokering af andre omkostninger, som er direkte forbundet med opfyldelsen af kontrakter — f.eks. en allokering af afskrivninger på et materielt anlægsaktiv, som har været anvendt til at opfylde bl.a. denne kontrakt.
69
Før en separat hensættelse til en tabsgivende kontrakt foretages, indregner virksomheden tab ved værdiforringelse af aktiver, som har været anvendt til at opfylde denne kontrakt (jf. IAS 36).
Omstrukturering
70
Følgende er eksempler på begivenheder, som kan falde inden for definitionen på en omstrukturering:
a)
salg eller nedlæggelse af et forretningsområde
b)
nedlukning af forretningssteder eller flytning af aktiviteter fra et land eller en region til et andet sted
c)
ændringer i ledelsesstruktur, eksempelvis ved at fjerne et helt ledelsesniveau, og
d)
gennemgribende omstruktureringer, som har en væsentlig virkning på arten af virksomhedens aktiviteter eller dens fokusområder.
71
En hensættelse til omstruktureringsomkostninger indregnes udelukkende, når de i afsnit 14 nævnte generelle indregningskriterier for hensatte forpligtelser er opfyldt. Afsnit 72-83 beskriver, hvordan de generelle indregningskriterier finder anvendelse på omstruktureringer.
72
En faktisk forpligtelse for omstrukturering opstår udelukkende, når virksomheden:
a)
har en detaljeret, formel plan for omstruktureringen, der som minimum identificerer:
i)
den berørte virksomhed eller del deraf
ii)
de væsentligste berørte lokaliteter
iii)
lokalitet, funktion og omtrentligt antal ansatte, som vil modtage fratrædelsesgodtgørelser
iv)
de omkostninger, der vil blive afholdt, og
v)
tidspunktet for planens gennemførelse, og
b)
har givet de personer, som er berørt af planen, en berettiget forventning om, at den vil udføre omstruktureringen ved at påbegynde gennemførelsen af planen eller oplyse de berørte personer om den overordnede plan.
73
Dokumentation for, at virksomheden har påbegyndt gennemførelsen af en omstruktureringsplan, kan eksempelvis være nedtagning af anlæg, salg af aktiver eller offentliggørelse af en overordnet plan. Offentliggørelse af en detaljeret plan for en omstrukturering udgør udelukkende en faktisk forpligtelse til omstrukturering, hvis den foretages på en sådan måde og er tilstrækkelig detaljeret til (dvs. beskriver en overordnet plan), at den skaber en berettiget forventning hos andre parter, eksempelvis kunder, leverandører og ansatte (eller deres repræsentanter) om, at virksomheden vil foretage omstruktureringen.
74
For at en plan er tilstrækkelig til at medføre en faktisk forpligtelse, når den meddeles til de personer, som er berørt af den, skal gennemførelse af planen begyndes så hurtigt som muligt og færdiggøres inden for en tidsramme, som usandsynliggør væsentlige ændringer af planen. Hvis det forventes, at omstruktureringen vil blive påbegyndt med stor forsinkelse, eller at omstruktureringen vil tage urimelig lang tid, er det usandsynligt, at planen vil skabe en berettiget forventning hos andre personer om, at virksomheden aktuelt er forpligtet til at omstrukturere, idet tidsrammen giver virksomheden mulighed for at ændre sine planer.
75
En beslutning, som er truffet af ledelsen eller bestyrelsen før regnskabsperiodens afslutning, om at gennemføre en omstrukturering medfører ikke en faktisk forpligtelse ved regnskabsperiodens afslutning, medmindre virksomheden før regnskabsperiodens afslutning har
a)
påbegyndt gennemførelsen af omstruktureringen eller
b)
oplyst de personer, som er berørt af planen, om den overordnede omstruktureringsplan på en tilstrækkelig specifik måde til at give disse personer en berettiget forventning om, at virksomheden vil gennemføre omstruktureringen.
Såfremt en virksomhed først efter regnskabsperiodens afslutning påbegynder gennemførelsen af en omstruktureringsplan eller oplyser de personer, som er berørt af planen, om planens hovedtræk, kræves oplysning i henhold til IAS 10 
Begivenheder efter regnskabsårets afslutning
, hvis omstruktureringen er væsentlig, og såfremt udeladelse af oplysning herom med rimelighed kan forventes at have indflydelse på de beslutninger, som de primære brugere af årsregnskaber præsenteret til brug for offentligheden træffer på grundlag af disse årsregnskaber, som giver finansielle oplysninger om en bestemt regnskabsaflæggende virksomhed.
76
Selv om en faktisk forpligtelse ikke udelukkende skabes på basis af en beslutning, som er truffet af ledelsen, kan en forpligtelse hidrøre fra andre tidligere begivenheder i sammenhæng med en sådan beslutning. Eksempelvis kan forhandlinger med medarbejderrepræsentanter om fratrædelsesgodtgørelse eller med købere om salg af en aktivitet i nogle tilfælde være betinget af bestyrelsens godkendelse. Når først godkendelsen er indhentet og meddelt de øvrige parter, har virksomheden en faktisk forpligtelse til at omstrukturere, hvis betingelserne i afsnit 72 er opfyldt.
77
I nogle lande træffes den endelige beslutning af en bestyrelse, som blandt andet består af repræsentanter for andre interessegrupper end ledelsen (eksempelvis ansatte), eller oplysning til sådanne repræsentanter kan være påkrævet, før bestyrelsen træffer sin beslutning. Idet en beslutning, som er truffet af en sådan bestyrelse, omfatter besked herom til disse repræsentanter, kan den medføre en faktisk forpligtelse til at omstrukturere.
78
Der opstår ingen forpligtelse for salget af en aktivitet, før virksomheden er forpligtet til salget, dvs. før en bindende salgsaftale foreligger.
79
Selv når en virksomhed beslutter at sælge en aktivitet og offentliggør beslutningen, er den ikke forpligtet til salget, før en køber er identificeret, og der foreligger en bindende salgsaftale. Før en bindende salgsaftale foreligger, vil virksomheden kunne ændre sin beslutning eller vil skulle træffe et andet valg, hvis en acceptabel salgsaftale ikke kan indgås med køber. Når salget af en aktivitet forudses som del af en omstrukturering, gennemgås aktivitetens aktiver for værdiforringelse i henhold til IAS 36. Når et salg alene udgør en del af en omstrukturering, kan en faktisk forpligtelse opstå vedrørende andre dele af omstruktureringen, før en bindende salgsaftale foreligger.
80
Omstruktureringshensættelser må udelukkende omfatte de omkostninger, der direkte hidrører fra omstruktureringen, hvilket vil sige de omkostninger, som både:
a)
er en uundgåelig konsekvens af omstruktureringen, og
b)
ikke er tilknyttet virksomhedens løbende drift.
81
Omstruktureringshensættelser omfatter ikke omkostninger som eksempelvis:
a)
efteruddannelse eller omplacering af personale, der forbliver i virksomheden
b)
markedsføring eller
c)
investering i nye systemer og distributionskanaler.
Disse omkostninger knytter sig til virksomhedens fremtidige drift og udgør ikke omstruktureringsforpligtelser ved regnskabsperiodens afslutning. Sådanne omkostninger indregnes på samme grundlag, som hvis de opstod uafhængigt af en omstrukturering.
82
Identificerbare fremtidige driftstab op til omstruktureringstidspunktet medtages ikke i en hensat forpligtelse, medmindre de er tilknyttet en tabsgivende kontrakt, som defineret i afsnit 10.
83
Som krævet i afsnit 51 tages gevinster fra en forventet afhændelse af aktiver ikke i betragtning ved målingen af en omstruktureringshensættelse, selv om salget af aktiver er forudset som en del af omstruktureringen.
OPLYSNINGER
84
For hver kategori af hensatte forpligtelser skal virksomheden give oplysning om:
a)
den regnskabsmæssige værdi ved regnskabsperiodens begyndelse og afslutning
b)
yderligere hensættelser foretaget i regnskabsperioden, herunder forøgelser af eksisterende hensatte forpligtelser
c)
forbrug af hensatte forpligtelser (dvs. beløb, som er afholdt og modregnet i den hensatte forpligtelse) i regnskabsperioden
d)
ikke-forbrugte hensatte forpligtelser, som er tilbageført i regnskabsperioden, og
e)
regnskabsperiodens stigning i det diskonterede beløb som følge af tidsforløbet og virkningen af eventuelle ændringer i diskonteringssatsen.
Sammenligningstal kræves ikke.
85
For hver kategori af hensatte forpligtelser skal virksomheder give oplysning om:
a)
en kort beskrivelse af forpligtelsens art og det forventede tidspunkt for eventuelle træk på virksomhedens økonomiske ressourcer
b)
indikation af usikkerhed om den beløbsmæssige størrelse af eller tidspunktet for sådanne træk. Når det er nødvendigt for at give tilstrækkelig information, skal der, som omtalt i afsnit 48, gives oplysning om de væsentlige forudsætninger, der er opstillet for fremtidige begivenheder, og
c)
den beløbsmæssige størrelse af eventuel forventet godtgørelse med angivelse af aktiver, som er indregnet vedrørende den forventede godtgørelse.
86
Medmindre det er meget usandsynligt, at der vil ske et træk på virksomhedens økonomiske ressourcer, skal virksomheden for hver kategori af eventualforpligtelser ved regnskabsperiodens afslutning give en kort beskrivelse af arten af eventualforpligtelsen og, hvis det er praktisk muligt:
a)
et skøn over dens økonomiske virkning, målt i henhold til afsnit 36-52
b)
indikation af usikkerhed om den beløbsmæssige størrelse af eller tidspunkt for træk og
c)
sandsynligheden for eventuel godtgørelse.
87
Ved vurderingen af, hvilke hensatte forpligtelser eller eventualforpligtelser, som kan samles i en kategori, er det nødvendigt at vurdere, om posternes art er tilstrækkelig ens til, at en samlet beskrivelse opfylder de i afsnit 85, litra a) og b), og afsnit 86, litra a) og b), nævnte krav. Det kan således være hensigtsmæssigt at behandle beløb tilknyttet produktgarantier for forskellige produkter som en samlet kategori af hensatte forpligtelser, hvorimod det ikke vil være hensigtsmæssigt at behandle beløb tilknyttet normale produktgarantier og beløb, hvorom der pågår retssager, som en samlet kategori.
88
Når en hensat forpligtelse og en eventualforpligtelse udspringer af samme begivenhed, skal virksomheden fremlægge de i afsnit 84-86 krævede oplysninger på en måde, som viser forbindelsen mellem den hensatte forpligtelse og eventualforpligtelsen.
89
Når det er sandsynligt, at økonomiske fordele vil tilgå virksomheden, skal virksomheden give en kort beskrivelse af arten af eventualaktiver ved regnskabsperiodens afslutning og, hvis det er praktisk muligt, et skøn over deres økonomiske virkning målt ved anvendelse af de i afsnit 36-52 nævnte principper for hensatte forpligtelser.
90
Det er vigtigt, at oplysning om eventualaktiver ikke er misvisende med hensyn til sandsynligheden for at opnå indtægter.
91
Når de i afsnit 86 og 89 krævede oplysninger ikke gives, idet dette ikke er praktisk muligt, skal der gives oplysning om dette.
92
I meget sjældne tilfælde kan nogle af eller alle de i afsnit 84-89 krævede oplysninger forventes i væsentlig grad at svække virksomhedens position i en tvist med andre parter om grundlaget for en hensat forpligtelse, eventualforpligtelse eller et eventualaktiv. I sådanne tilfælde kan virksomheden undlade at give disse oplysninger, men skal i stedet give generelle oplysninger om tvistens art samt oplyse, at oplysningerne er udeladt og årsagen hertil.
OVERGANGSBESTEMMELSER
93
Virkningen af at tage standarden i anvendelse på ikrafttrædelsestidspunktet (eller tidligere) skal præsenteres som en regulering primo i overført resultat for den regnskabsperiode, hvor standarden anvendes første gang. Standarden tilskynder til, men kræver ikke, at virksomheder regulerer primo i overført resultat for den tidligst præsenterede regnskabsperiode og tilpasser sammenligningstal. Hvis sammenligningstal ikke tilpasses, skal der gives oplysning om dette.
94
[Ophævet]
94A
Tabsgivende kontrakter — Omkostninger forbundet med opfyldelse af en kontrakt
, udstedt i maj 2020, medførte tilføjelse af afsnit 68A og ændring af afsnit 69. En virksomhed skal anvende disse ændringer på kontrakter, for hvilke den endnu ikke har opfyldt alle sine forpligtelser ved begyndelsen af det regnskabsår, hvor den anvender ændringerne for første gang (tidspunktet for førstegangsanvendelsen). Virksomheden skal ikke tilpasse sammenligningstal. Virksomheden skal i stedet indregne den akkumulerede virkning af at anvende ændringerne første gang som en regulering primo i overført resultat (eller et andet egenkapitalelement, alt efter tilfældet) på tidspunktet for førstegangsanvendelsen.
IKRAFTTRÆDELSESTIDSPUNKT
95
Denne standard træder i kraft for årsregnskaber, der dækker regnskabsperioder, som begynder den 1. juli 1999 eller senere. Der tilskyndes til tidligere anvendelse. Hvis en virksomhed anvender denne standard på regnskabsperioder, som begynder før den 1. juli 1999, skal den oplyse herom.
96
[Ophævet]
97
[Ophævet]
98
[Ophævet]
99
Afsnit 5 ændres som en konsekvensændring, som følger af ændringen af IFRS 3, som led i 
Det årlige forbedringsprojekt vedrørende IFRS-standarder for perioden 2010-2012
, som blev udstedt i december 2013. En virksomhed skal fremover anvende denne ændring på virksomhedssammenslutninger, som ændringerne af IFRS 3 finder anvendelse på.
100
IFRS 15 
Omsætning fra kontrakter med kunder
, udstedt i maj 2014, medførte ændring af afsnit 5 og ophævelse af afsnit 6. Virksomheder skal anvende disse ændringer ved anvendelse af IFRS 15.
101
IFRS 9, udstedt i juli 2014, medførte ændring af afsnit 2 samt ophævelse af afsnit 97 og 98. Virksomheder skal anvende disse ændringer ved anvendelse af IFRS 9.
102
IFRS 16, udstedt i januar 2016, medførte ændring af afsnit 5. Virksomheder skal anvende denne ændring ved anvendelse af IFRS 16.
103
IFRS 17, der er udstedt i maj 2017, medførte en ændring af afsnit 5. Virksomheder skal anvende denne ændring ved anvendelse af IFRS 17.
104
Definition af væsentlig
 (ændringer til IAS 1 og IAS 8), udstedt i oktober 2018, medførte ændring af afsnit 75. Virksomheder skal anvende disse ændringer fremadrettet for regnskabsår, som begynder den 1. januar 2020 eller derefter. Det er tilladt at anvende ændringen før dette tidspunkt. Hvis en virksomhed anvender disse ændringer for et tidligere regnskabsår, skal den give oplysning herom. Virksomheden skal anvende disse ændringer, når den anvender ændringerne af definitionen af væsentlig i afsnit 7 i IAS 1 og afsnit 5 og 6 i IAS 8.
105
Tabsgivende kontrakter — Omkostninger forbundet med opfyldelse af en kontrakt
, udstedt i maj 2020, medførte tilføjelse af afsnit 68A og 94A samt ændring af afsnit 69. Virksomheder skal anvende disse ændringer på regnskabsperioder, som begynder den 1. januar 2022 eller derefter. Det er tilladt at anvende ændringen før dette tidspunkt. Hvis en virksomhed anvender disse ændringer for et tidligere regnskabsår, skal den give oplysning herom.
IAS 38
Immaterielle aktiver
FORMÅL
1
Formålet med denne standard er at foreskrive den regnskabsmæssige behandling af immaterielle aktiver, som ikke specifikt er omfattet af andre standarder. Denne standard kræver, at en virksomhed udelukkende skal indregne et immaterielt aktiv, hvis bestemte kriterier er opfyldt. Standarden angiver ligeledes, hvordan den regnskabsmæssige værdi af immaterielle aktiver måles, og kræver, at der gives nærmere bestemte oplysninger om immaterielle aktiver.
ANVENDELSESOMRÅDE
2
Denne standard finder anvendelse på den regnskabsmæssige behandling af immaterielle aktiver, bortset fra:
a)
immaterielle aktiver, som falder inden for en anden standards anvendelsesområde
b)
finansielle aktiver, som defineret i IAS 32 
Finansielle instrumenter: Præsentation
c)
indregning og måling af efterforsknings- og vurderingsaktiver (jf. IFRS 6 
Efterforskning og vurdering af mineralressourcer
) og
d)
udgifter til udvikling og udvinding af mineraler, olie, naturgas og lignende ikke-regenererende ressourcer.
3
Hvis en anden standard foreskriver den regnskabsmæssige behandling af en specifik type immaterielle aktiver, skal virksomheden anvende den pågældende standard i stedet for IAS 38. Denne standard finder eksempelvis ikke anvendelse på:
a)
immaterielle aktiver, som besiddes af en virksomhed med henblik på salg som led i det normale forretningsforløb (jf. IAS 2 
Varebeholdninger
)
b)
udskudte skatteaktiver (jf. IAS 12 
Indkomstskatter
)
c)
leasingkontrakter vedrørende immaterielle aktiver, der regnskabsmæssigt behandles i overensstemmelse med IFRS 16 
Leasingkontrakter
d)
aktiver, som hidrører fra personaleydelser (jf. IAS 19 
Personaleydelser
)
e)
finansielle aktiver som defineret i IAS 32. Indregning og måling af visse finansielle aktiver er omfattet af IFRS 10 
Koncernregnskaber
, IAS 27 
Separate årsregnskaber
 og IAS 28 
Investeringer i associerede virksomheder og joint ventures
f)
goodwill, der er erhvervet ved en virksomhedssammenslutning (jf. IFRS 3 
Virksomhedssammenslutninger
)
g)
kontrakter, som er omfattet af IFRS 17 
Forsikringskontrakter
, og ethvert aktiv fremkommet ved pengestrømme i forbindelse med erhvervelse af forsikringer som defineret i IFRS 17
h)
immaterielle anlægsaktiver, som er klassificeret som besiddelse med henblik på salg (eller medtaget i en afståelsesgruppe, som er klassificeret som besiddelse med henblik på salg) i overensstemmelse med IFRS 5 
Anlægsaktiver, som besiddes med henblik på salg og ophørte aktiviteter
i)
aktiver hidrørende fra kontrakter med kunder, der indregnes i overensstemmelse med IFRS 15 
Omsætning fra kontrakter med kunder
.
4
Visse immaterielle aktiver kan være indeholdt i eller på en fysisk substans som eksempelvis en cd (som det er tilfældet med computersoftware), juridiske dokumenter (som det er tilfældet med licenser eller patenter) eller film. Ved afgørelsen af, hvorvidt et aktiv, som indeholder både immaterielle og materielle elementer, regnskabsmæssigt skal behandles i henhold til IAS 16 
Materielle anlægsaktiver
 eller som et immaterielt aktiv i henhold til denne standard, skal virksomheden foretage en skønsmæssig vurdering af, hvilket element der er mest væsentligt. Eksempelvis er computersoftware til en computerstyret maskine, som ikke kan fungere uden denne specifikke software, en integreret del af den tilknyttede hardware og behandles regnskabsmæssigt som et materielt anlægsaktiv. Dette gælder ligeledes for en computers styresystem. Når software ikke er en integreret del af den tilknyttede hardware, behandles computersoftware regnskabsmæssigt som et immaterielt aktiv.
5
Denne standard finder blandt andet anvendelse på omkostninger til reklame, uddannelse, opstart og forsknings- og udviklingsaktiviteter. Forsknings- og udviklingsaktiviteter sigter mod udvikling af viden. Selvom disse aktiviteter kan resultere i et aktiv med en fysisk substans (eksempelvis en prototype), vil aktivets fysiske element derfor være sekundært i forhold til aktivets immaterielle element, dvs. den viden, der er knyttet til det.
6
Rettigheder, som besiddes af leasingtager i henhold til licensaftaler vedrørende immaterielle goder som eksempelvis spillefilm, videooptagelser, skuespil, manuskripter, patenter og ophavsret, er omfattet af denne standard og ligger uden for anvendelsesområdet for IFRS 16.
7
Undtagelser fra en standards anvendelsesområde kan forekomme, hvis aktiviteter eller transaktioner er så branchespecifikke, at de medfører regnskabsmæssige forhold, som kan kræve anderledes regnskabsmæssig behandling. Sådanne forhold kan opstå i forbindelse med den regnskabsmæssige behandling af omkostninger til efterforskning eller udvikling og udvinding af olie, gas og mineralforekomster i udvindingsindustrier og i tilfælde af forsikringskontrakter. Derfor finder denne standard ikke anvendelse på omkostninger til sådanne aktiviteter og kontrakter. Denne standard finder dog anvendelse på råstofindustriers og forsikringsgiveres anvendelse af andre immaterielle aktiver (eksempelvis computersoftware) og afholdelse af andre omkostninger (eksempelvis opstartsomkostninger).
DEFINITIONER
8
Nedenstående udtryk anvendes i denne standard med følgende betydning:
Afskrivning
 er den systematiske allokering af et immaterielt aktivs afskrivningsberettigede beløb over dets brugstid.
Et 
aktiv
(
25
)
er en ressource, som:
a)
kontrolleres af virksomheden som følge af tidligere begivenheder, og
b)
hvorfra fremtidige økonomiske fordele forventes at tilgå virksomheden.
Regnskabsmæssig værdi
 er det beløb, som et aktiv indregnes med i balancen efter fradrag af akkumulerede afskrivninger og akkumulerede tab ved værdiforringelse.
Kostpris
 er betalte beløb i likvide beholdninger eller tilsvarende likvide midler eller dagsværdien af en anden form for vederlag, som erlægges for anskaffelsen af et aktiv på anskaffelses- eller opførelsestidspunktet eller, hvor dette er relevant, det beløb, der kan henføres til det pågældende aktiv ved første indregning i overensstemmelse med de specifikke krav i andre IFRS'er, eksempelvis IFRS 2 
Aktiebaseret vederlæggelse
.
Afskrivningsberettiget beløb
 er et aktivs kostpris, eller et andet beløb i stedet for kostpris, fratrukket dets restværdi.
Udvikling
 er anvendelsen af forskningsresultater eller anden viden i en plan eller skitse til fremstilling af nye eller væsentligt forbedrede materialer, anordninger, produkter, processer, systemer eller tjenesteydelser forud for påbegyndelsen af en erhvervsmæssig produktion eller brug.
Virksomhedsspecifik værdi
 er nutidsværdien af fremtidige pengestrømme, som virksomheden forventer vil hidrøre fra fortsat anvendelse af et aktiv samt fra afhændelsen deraf ved udgangen af dets brugstid, eller som virksomheden forventer vil hidrøre fra indfrielsen af en forpligtelse.
Dagsværdien
 er den pris, der kunne opnås ved at sælge et aktiv, eller som skulle betales for at overdrage en forpligtelse i en velordnet transaktion mellem markedsdeltagere på målingstidspunktet. (Jf. IFRS 13 
Måling af dagsværdi
).
Tab ved værdiforringelse
 er det beløb, hvormed et aktivs regnskabsmæssige værdi overstiger genindvindingsværdien.
Et 
immaterielt aktiv
 er et identificerbart, ikke-monetært aktiv uden fysisk substans.
Monetære aktiver
 er likvide beholdninger og aktiver, der modtages med et kontant beløb, der enten er fast, eller kan opgøres.
Forskning
 er grundlæggende og planlagte undersøgelser foretaget for at opnå ny videnskabelig eller teknisk viden og indsigt.
Restværdien
 af et immaterielt aktiv er det beløb, en virksomhed skønner, den på det aktuelle tidspunkt ville kunne opnå ved afhændelse af aktivet med fradrag af skønnede afhændelsesomkostninger, hvis aktivet allerede havde den alder og var i den stand, som kan forventes ved udgangen af dets brugstid.
Brugstid
 er enten:
a)
den periode, i hvilken et aktiv forventes at være disponibelt til brug for virksomheden, eller
b)
antallet af producerede enheder eller tilsvarende enheder, som virksomheden forventer at opnå fra aktivet.
Immaterielle aktiver
9
Virksomheder anvender hyppigt ressourcer eller påtager sig forpligtelser til anskaffelse, udvikling, vedligeholdelse eller forøgelse af immaterielle ressourcer som eksempelvis videnskabelig eller teknisk viden, design og implementering af nye processer eller systemer, licenser, intellektuel ejendom, markedskendskab og varemærker (herunder mærkenavne og udgivelsestitler). Typiske eksempler på ovenstående overbegreber er computersoftware, patenter, ophavsret, film, kundelister, rettigheder i forbindelse med indfrielse af pant i fast ejendom, fiskerettigheder, importkvoter, franchiseaftaler, kunde- og leverandørforbindelser, kundeloyalitet, markedsandel og markedsføringsrettigheder.
10
Det er ikke alle de i afsnit 9 beskrevne begreber, som opfylder definitionen på et immaterielt aktiv, dvs. identificerbarhed, kontrol over en ressource og eksistensen af fremtidige økonomiske fordele. Hvis et immaterielt gode, som ligger inden for denne standards anvendelsesområde, ikke opfylder definitionen på et immaterielt aktiv, skal omkostninger tilknyttet dets anskaffelse eller interne oparbejdelse indregnes, når de afholdes. Hvis et immaterielt gode er erhvervet ved en virksomhedssammenslutning, skal det imidlertid indgå som en del af den på overtagelsestidspunktet indregnede goodwill (jf. afsnit 68).
Identificerbarhed
11
Definitionen på et immaterielt aktiv kræver, at et immaterielt aktiv er identificerbart, for at der kan skelnes mellem dette og goodwill. Goodwill, der indregnes i en virksomhedssammenslutning, er et aktiv, der repræsenterer de fremtidige økonomiske fordele, der hidrører fra andre aktiver, der er overtaget ved en virksomhedssammenslutning, og som ikke identificeres individuelt og indregnes separat. De fremtidige økonomiske fordele kan opstå som følge af synergier mellem anskaffede identificerbare aktiver eller fra aktiver, som hver for sig ikke opfylder kriterierne for indregning i årsregnskabet.
12
Et aktiv er identificerbart, hvis det enten:
a)
kan udskilles, dvs. at det kan udskilles eller adskilles fra virksomheden og sælges, overdrages, gives i licens, udlejes eller udveksles, enten separat eller sammen med en tilknyttet kontrakt, et tilknyttet identificerbart aktiv eller en tilknyttet identificerbar forpligtelse, uanset om virksomheden har til hensigt at gøre dette, eller
b)
hidrører fra kontraktlige eller andre juridiske rettigheder, uanset om disse rettigheder kan overdrages eller udskilles fra virksomheden eller fra andre rettigheder og forpligtelser.
Kontrol
13
En virksomhed kontrollerer et aktiv, hvis virksomheden har beføjelse til at tilegne sig de fremtidige økonomiske fordele fra den underliggende ressource og til at begrænse andres adgang til disse fordele. En virksomheds mulighed for at kontrollere fremtidige økonomiske fordele fra et immaterielt aktiv vil normalt stamme fra juridiske rettigheder, som er retskraftige. Ved mangel på juridiske rettigheder er det sværere at udøve kontrol. Dog er en rettigheds retskraft ikke nødvendigvis en forudsætning for kontrol, idet en virksomhed kan være i stand til at kontrollere fremtidige økonomiske fordele på anden måde.
14
Markedskendskab og teknisk viden kan medføre fremtidige økonomiske fordele. En virksomhed kontrollerer eksempelvis disse fordele, hvis viden er beskyttet af juridiske rettigheder, eksempelvis ophavsret, begrænsning af en handelsaftale (hvor dette er tilladt) eller hvor ansatte pålægges tavshedspligt.
15
En virksomhed kan have en kvalificeret medarbejderstab og være i stand til at identificere potentielle kvalifikationer, som kan medføre fremtidige økonomiske fordele fra uddannelse. En virksomhed kan også forvente, at de ansatte vil fortsætte med at stille deres kvalifikationer til rådighed for virksomheden. Dog har en virksomhed normalt utilstrækkelig kontrol over de forventede fremtidige fordele hidrørende fra en kvalificeret medarbejderstab og uddannelse til, at sådanne kvalifikationer opfylder definitionen på et immaterielt aktiv. Af samme grund vil konkrete ledelsesmæssige og tekniske evner normalt ikke opfylde definitionen på et immaterielt aktiv, medmindre de er beskyttet af juridiske rettigheder til deres brug og til at opnå de forventede fremtidige økonomiske fordele fra dem, og disse evner også opfylder resten af definitionen.
16
En virksomhed kan have en kundeportefølje eller en markedsandel og en forventning om, at dens bestræbelser på at opbygge kundeforhold og loyalitet vil medføre, at kunderne vil fortsætte med at handle med virksomheden. Hvor der ikke findes juridiske rettigheder til at beskytte eller på anden måde kontrollere forholdet til kunder eller deres loyalitet over for virksomheden, har en virksomhed dog normalt utilstrækkelig kontrol over forventede økonomiske fordele fra kundeforhold og loyalitet til, at disse (eksempelvis kundeporteføljer, markedsandele, kundeforhold og kundeloyalitet) opfylder definitionen på immaterielle aktiver. Hvor der ikke findes juridiske rettigheder til at beskytte kundeforhold, giver udvekslingstransaktioner for dette eller tilsvarende ikke-kontraktlige kundeforhold (bortset fra som led i en virksomhedssammenslutning) dokumentation for, at virksomheden alligevel er i stand til at kontrollere de forventede fremtidige økonomiske fordele fra kundeforholdene. Eftersom sådanne udvekslingstransaktioner også giver dokumentation for, at kundeforholdene kan udskilles, opfylder disse kundeforhold definitionen på et immaterielt aktiv.
Fremtidige økonomiske fordele
17
De fremtidige økonomiske fordele ved et immaterielt aktiv kan omfatte omsætning fra salg af produkter eller tjenesteydelser, omkostningsbesparelser eller andre fordele hidrørende fra virksomhedens anvendelse af aktivet. Eksempelvis kan anvendelsen af intellektuel ejendom i en produktionsproces reducere fremtidige produktionsomkostninger frem for at øge den fremtidige omsætning.
INDREGNING OG MÅLING
18
Indregningen af et aktiv som et immaterielt aktiv kræver, at en virksomhed kan dokumentere, at aktivet opfylder:
a)
definitionen på et immaterielt aktiv (jf. afsnit 8-17), og
b)
indregningskriterierne (jf. afsnit 21-23).
Dette krav finder anvendelse på startomkostninger i forbindelse med køb eller intern oparbejdelse af et immaterielt aktiv og omkostninger, der efterfølgende er afholdt for at udvide, udskifte en del af eller vedligeholde aktivet.
19
Afsnit 25-32 omhandler anvendelsen af indregningskriterierne på separat anskaffede immaterielle aktiver, og afsnit 33-43 omhandler kriteriernes anvendelse på immaterielle aktiver, som er erhvervet ved en virksomhedssammenslutning. Afsnit 44 omhandler den første måling af immaterielle aktiver, som er anskaffet ved offentlige tilskud, afsnit 45-47 omhandler udvekslinger af immaterielle aktiver, og afsnit 48-50 omhandler behandlingen af internt oparbejdet goodwill. Afsnit 51-67 omhandler den første indregning og måling af internt oparbejdede immaterielle aktiver.
20
Immaterielle aktiver er i mange tilfælde af en art, som gør, at der ikke foretages udvidelse af et sådant aktiv eller udskiftning af en del af det. Således vil de fleste efterfølgende omkostninger sandsynligvis opretholde de forventede fremtidige økonomiske fordele tilknyttet et eksisterende immaterielt aktiv, snarere end opfylde definitionen på et immaterielt aktiv og indregningskriterierne i denne standard. Yderligere er det ofte forbundet med vanskeligheder at henføre efterfølgende omkostninger direkte til et bestemt immaterielt aktiv frem for til virksomheden som helhed. Derfor vil efterfølgende omkostninger — omkostninger afholdt efter første indregning af et anskaffet immaterielt aktiv eller efter færdiggørelsen af et internt oparbejdet immaterielt aktiv — kun sjældent blive indregnet i aktivets regnskabsmæssige værdi. I overensstemmelse med afsnit 63 skal efterfølgende omkostninger til mærkenavne, avisnavne, udgivelsestitler, kundelister og lignende (enten eksternt anskaffet eller internt oparbejdet) altid indregnes i resultatet, efterhånden som de afholdes. Dette skyldes, at sådanne omkostninger ikke kan skelnes fra omkostninger til udvikling af virksomheden som helhed.
21
Et immaterielt aktiv skal udelukkende indregnes, hvis:
a)
det er sandsynligt, at de forventede fremtidige økonomiske fordele, som kan henføres til aktivet, vil tilgå virksomheden, og
b)
aktivets kostpris kan måles pålideligt.
22
En virksomhed skal vurdere sandsynligheden for forventede fremtidige økonomiske fordele ved anvendelse af rimelige og dokumenterbare forudsætninger, som repræsenterer ledelsens bedste skøn over de økonomiske forhold, som vil foreligge over aktivets brugstid.
23
En virksomhed udøver skøn ved vurderingen af graden af sikkerhed forbundet med den fremtidige strøm af økonomiske fordele, som kan henføres til anvendelsen af aktivet på grundlag af de oplysninger, der er tilgængelige på tidspunktet for første indregning. Ekstern dokumentation tillægges mest vægt.
24
Et immaterielt aktiv skal første gang måles til kostpris.
Separat anskaffelse
25
Normalt afspejler den pris, en virksomhed betaler for separat anskaffelse af et immaterielt aktiv, virksomhedens forventninger om sandsynligheden for, at de forventede fremtidige økonomiske fordele tilknyttet aktivet vil tilgå virksomheden. Med andre ord forventer virksomheden, at der vil være en tilgang af økonomiske fordele, selvom der er usikkerhed knyttet til tidspunktet eller beløbet. Sandsynlighedskriteriet for indregning i afsnit 21, litra a), anses derfor altid for at være opfyldt for immaterielle aktiver, som er anskaffet separat.
26
Derudover kan kostprisen for et separat anskaffet immaterielt aktiv normalt måles pålideligt. Dette gælder i særdeleshed for vederlag i form af likvide beholdninger eller andre monetære aktiver.
27
Kostprisen for et separat anskaffet immaterielt aktiv omfatter:
a)
købsprisen, herunder importafgifter og ikke-refunderbare afgifter med fradrag af forhandlerrabatter og dekorter og
b)
omkostninger, der er direkte forbundet med forberedelsen af aktivet til dets planlagte anvendelse.
28
Eksempler på direkte forbundne omkostninger er:
a)
omkostninger til personaleydelser (som defineret i IAS 19), som er direkte forbundet med at bringe aktivet i produktionsklar stand,
b)
honorarer for faglig assistance, som er direkte forbundet med at bringe aktivet i produktionsklar stand, og
c)
omkostninger forbundet med afprøvning af, om aktivet fungerer korrekt.
29
Nedenstående er eksempler på omkostninger, der ikke indgår i kostprisen for et immaterielt aktiv:
a)
omkostninger forbundet med lancering af et nyt produkt eller en ny tjeneste (herunder markedsføringsomkostninger)
b)
omkostninger forbundet med at drive forretning et nyt sted eller med en ny kundegruppe (herunder omkostninger til uddannelse af personale), og
c)
administrationsomkostninger og andre generelle indirekte produktionsomkostninger.
30
Indregningen af omkostninger i et immaterielt aktivs regnskabsmæssige værdi ophører, når aktivet er i den stand, der kræves for at sikre den af ledelsen planlagte anvendelse. Således skal omkostninger, der afholdes i forbindelse med brug eller overflytning af et immaterielt aktiv, ikke medtages i det pågældende aktivs regnskabsmæssige værdi. Nedenstående omkostninger indgår eksempelvis ikke i den regnskabsmæssige værdi af et immaterielt aktiv:
a)
omkostninger, der er afholdt før påbegyndt brug af et aktiv, der er klar til den af ledelsen planlagte anvendelse, og
b)
indledende driftstab, såsom tab afholdt mens efterspørgslen efter aktivets produktion stiger.
31
Der forekommer visse aktiviteter i forbindelse med udvikling af et immaterielt aktiv, som ikke er nødvendige for at bringe aktivet i den stand, der kræves for at sikre den af ledelsen planlagte anvendelse. Disse tilknyttede aktiviteter kan forekomme før eller under udviklingsaktiviteterne. Eftersom tilknyttede aktiviteter ikke er nødvendige for at bringe et aktiv i den stand, der kræves for at sikre den af ledelsen planlagte anvendelse, indregnes indtægter og dermed forbundne omkostninger ved tilknyttede aktiviteter straks i resultatet og medtages i den respektive klassifikation af indtægter og omkostninger.
32
Hvis betaling for et immaterielt aktiv udskydes længere end normale kreditvilkår, er aktivets kostpris lig kontantprisen. Forskellen mellem dette beløb og den samlede betaling indregnes som en renteomkostning over kreditperioden, medmindre den aktiveres i overensstemmelse med IAS 23 
Låneomkostninger
.
Anskaffelse som del af en virksomhedssammenslutning
33
I overensstemmelse med IFRS 3 
Virksomhedssammenslutninger
 er kostprisen for et immaterielt aktiv, som er erhvervet ved en virksomhedssammenslutning, det immaterielle aktivs dagsværdi på overtagelsestidspunktet. Dagsværdien af et immaterielt aktiv afspejler markedsdeltageres forventninger på overtagelsestidspunktet om sandsynligheden for, at de fremtidige økonomiske fordele tilknyttet aktivet vil tilgå virksomheden. Med andre ord forventer virksomheden, at der vil være en tilgang af økonomiske fordele, selvom der er usikkerhed knyttet til tidspunktet eller beløbet. Sandsynlighedskriteriet for indregning i afsnit 21, litra a), anses derfor altid for at være opfyldt for immaterielle aktiver, som er erhvervet ved en virksomhedssammenslutning. Hvis et aktiv, som er erhvervet ved en virksomhedssammenslutning, kan udskilles eller hidrører fra kontraktlige eller andre juridiske rettigheder, er der et tilstrækkeligt informationsgrundlag til at foretage en pålidelig måling af aktivets dagsværdi. Således anses kriteriet for pålidelig måling i afsnit 21, litra b), altid for at være opfyldt for immaterielle aktiver, som er erhvervet ved en virksomhedssammenslutning.
34
I overensstemmelse med denne standard og IFRS 3 (ajourført i 2008) skal en overtagende virksomhed på overtagelsestidspunktet indregne den overtagne virksomheds immaterielle aktiver separat fra goodwill, uanset om aktiverne blev indregnet af den overtagne virksomhed før virksomhedssammenslutningen. Dette betyder, at den overtagende virksomhed skal indregne igangværende forsknings- og udviklingsprojekter i den overtagne virksomhed som et aktiv separat fra goodwill, hvis projektet opfylder definitionen på et immaterielt aktiv. Et igangværende forsknings- og udviklingsprojekt i en overtaget virksomhed opfylder definitionen på et immaterielt aktiv, når det:
a)
opfylder definitionen på et aktiv og
b)
er identificerbart, dvs. når det kan udskilles eller hidrører fra kontraktlige eller andre juridiske rettigheder.
Immaterielt aktiv erhvervet ved en virksomhedssammenslutning
35
Hvis et immaterielt aktiv, som er erhvervet ved en virksomhedssammenslutning, kan udskilles eller hidrører fra kontraktlige eller andre juridiske rettigheder, er der et tilstrækkeligt informationsgrundlag til at foretage en pålidelig måling af aktivets dagsværdi. Når de ved måling af et immaterielt aktivs dagsværdi anvendte skøn indebærer en række mulige udfald med forskellig sandsynlighed, skal denne usikkerhed afspejles ved målingen af aktivets dagsværdi.
36
Et immaterielt aktiv, som er erhvervet ved en virksomhedssammenslutning, kan muligvis udskilles, men kun sammen med en tilknyttet kontrakt, et tilknyttet identificerbart aktiv eller en tilknyttet identificerbar forpligtelse. I sådanne tilfælde indregner den overtagende virksomhed det immaterielle aktiv separat fra goodwill, men sammen med den tilknyttede post.
37
Den overtagende virksomhed kan indregne en gruppe af komplementære immaterielle aktiver som et enkelt aktiv under forudsætning af, at de enkelte aktiver har ensartet brugstid. Eksempelvis anvendes udtrykket "mærkenavn" ofte synonymt med varemærker og andre mærker. Der er imidlertid tale om et generelt markedsføringsudtryk, som normalt anvendes om en gruppe af komplementære aktiver, eksempelvis et varemærke (eller et servicemærke) og dettes tilknyttede handelsnavn, formler, opskrifter og teknologiske ekspertise.
38-41
[Ophævet]
Efterfølgende omkostninger i forbindelse med et anskaffet igangværende forsknings- og udviklingsprojekt
42
Forsknings- eller udviklingsomkostninger, der:
a)
er tilknyttet et igangværende forsknings- eller udviklingsprojekt, som er anskaffet separat eller ved en virksomhedssammenslutning og indregnet som et immaterielt aktiv, og
b)
er afholdt efter anskaffelsen af projektet,
skal behandles regnskabsmæssigt i overensstemmelse med afsnit 54-62.
43
Anvendelsen af kravene i afsnit 54-62 betyder, at efterfølgende omkostninger til et igangværende forsknings- eller udviklingsprojekt, som er anskaffet separat eller ved en virksomhedssammenslutning og indregnet som et immaterielt aktiv:
a)
indregnes som omkostning, når de afholdes, hvis der er tale om forskningsomkostninger
b)
indregnes som omkostning, når de afholdes, hvis der er tale om udviklingsomkostninger, som ikke opfylder kriterierne for indregning som et immaterielt aktiv i afsnit 57, og
c)
lægges til den regnskabsmæssige værdi af det anskaffede igangværende forsknings- eller udviklingsprojekt, hvis der er tale om udviklingsomkostninger, som opfylder kriterierne for indregning i afsnit 57.
Anskaffelse ved et offentligt tilskud
44
I nogle tilfælde kan et immaterielt aktiv anskaffes vederlagsfrit eller til et symbolsk vederlag ved et offentligt tilskud. Dette kan forekomme, når en offentlig myndighed overfører eller allokerer et immaterielt aktiv til en virksomhed, som eksempelvis ret til at lande i en lufthavn, radio- eller tv-licenser, importlicenser eller kvoter eller adgang til andre beskyttede ressourcer. I overensstemmelse med IAS 20 
Regnskabsmæssig behandling af offentlige tilskud og oplysning om andre former for offentlig støtte
 kan en virksomhed på tidspunktet for første indregning vælge at indregne både det immaterielle aktiv og det offentlige tilskud til dagsværdi. Hvis en virksomhed på tidspunktet for første indregning vælger ikke at indregne aktivet til dagsværdi, skal virksomheden på tidspunktet for første indregning indregne aktivet til et symbolsk beløb (den anden tilladte behandling i IAS 20) med tillæg af omkostninger, som direkte kan henføres til forberedelsen af aktivet til dets planlagte anvendelse.
Udveksling af aktiver
45
Et eller flere immaterielle aktiver kan anskaffes ved udveksling af et eller flere ikke-monetære aktiver eller en kombination af monetære og ikke-monetære aktiver. Følgende gennemgang angår kun udveksling af et ikke-monetært aktiv med et andet ikke-monetært aktiv, men den gælder også for alle de øvrige udvekslinger, som er beskrevet i den foregående sætning. Kostprisen for et sådant immaterielt aktiv skal måles til dagsværdi, medmindre a) udvekslingen ikke har noget forretningsmæssigt indhold, eller b) hverken dagsværdien af det modtagne aktiv eller af det afgivne aktiv kan måles pålideligt. Det modtagne aktiv måles på denne måde, også selvom virksomheden ikke umiddelbart kan ophøre med indregningen af det afgivne aktiv. Hvis det modtagne aktiv ikke måles til dagsværdi, skal dets kostpris måles til den regnskabsmæssige værdi af det afgivne aktiv.
46
Virksomheden skal afgøre, om en udveksling har forretningsmæssigt indhold ved at vurdere, i hvilket omfang virksomhedens fremtidige pengestrømme kan forventes at ændre sig som følge af udvekslingen. En udveksling har forretningsmæssigt indhold, hvis:
a)
sammensætningen (dvs. risiko, tidspunkter og beløb) af de pengestrømme, der hidrører fra det modtagne aktiv, er forskellig fra sammensætningen af de pengestrømme, der hidrørte fra det afgivne aktiv, eller
b)
den virksomhedsspecifikke værdi af den andel af virksomhedens aktiviteter, der påvirkes af udvekslingen, ændres som følge af udvekslingen, og
c)
forskellen i a) og b) er væsentlig, set i forhold til dagsværdien af de udvekslede aktiver.
Ved vurderingen af, hvorvidt en udveksling har forretningsmæssigt indhold, skal den virksomhedsspecifikke værdi af den andel af virksomhedens aktiviteter, der påvirkes af udvekslingen, afspejle pengestrømme efter skat. Resultatet af disse analyser kan tydeliggøres, uden at virksomheden behøver at udføre detaljerede beregninger.
47
Afsnit 21, litra b), angiver, at det er en betingelse for indregning af et immaterielt aktiv, at aktivets kostpris kan måles pålideligt. Dagsværdien af et immaterielt aktiv kan måles pålideligt, hvis a) størrelsen af intervallet af rimelige skøn over dagsværdien ikke er væsentlig for det pågældende aktiv eller b) sandsynligheden for de forskellige skøn inden for intervallet kan vurderes pålideligt og anvendes ved opgørelsen af dagsværdien. Hvis en virksomhed er i stand til at foretage en pålidelig vurdering af dagsværdien af enten det modtagne eller det afgivne aktiv, skal dagsværdien af det afgivne aktiv anvendes til at måle kostprisen, medmindre dagsværdien af det modtagne aktiv kan opgøres med større nøjagtighed.
Internt oparbejdet goodwill
48
Internt oparbejdet goodwill skal ikke indregnes som et aktiv.
49
I visse tilfælde afholdes omkostninger til frembringelse af fremtidige økonomiske fordele, uden at dette resulterer i oparbejdelsen af immaterielle aktiver, som opfylder indregningskriterierne i denne standard. Sådanne omkostninger beskrives ofte som bidragende til internt oparbejdet goodwill. Internt oparbejdet goodwill indregnes ikke som et aktiv, idet det ikke er en identificerbar ressource (dvs. at det hverken kan udskilles eller hidrører fra kontraktlige eller andre juridiske rettigheder) kontrolleret af virksomheden, som kan måles pålideligt til kostpris.
50
Forskellen mellem en virksomheds markedsværdi og den regnskabsmæssige værdi af dens identificerbare nettoaktiver på et givent tidspunkt kan skyldes en række forhold, som påvirker virksomhedens værdi. Dog afspejler sådanne forskelle ikke kostprisen for de af virksomheden kontrollerede immaterielle aktiver.
Internt oparbejdede immaterielle aktiver
51
Det er undertiden forbundet med vanskeligheder at vurdere, hvorvidt et internt oparbejdet immaterielt aktiv opfylder indregningskriterierne, på grund af problemer forbundet med at:
a)
identificere om og hvornår der foreligger et identificerbart aktiv, som vil frembringe forventede fremtidige økonomiske fordele, og
b)
opgøre aktivets kostpris pålideligt. I nogle tilfælde kan omkostningerne til intern oparbejdelse af et immaterielt aktiv ikke adskilles fra omkostningerne til at vedligeholde eller øge virksomhedens internt oparbejdede goodwill eller den daglige drift.
Derfor skal en virksomhed foruden at være i overensstemmelse med de generelle bestemmelser for indregning og første måling af et immaterielt aktiv anvende de i afsnit 52-67 nævnte krav og vejledninger på alle internt oparbejdede immaterielle aktiver.
52
For at kunne vurdere om et internt oparbejdet immaterielt aktiv opfylder indregningskriterierne, klassificerer virksomheden oparbejdelsen af aktivet i:
a)
en forskningsfase og
b)
en udviklingsfase.
Selvom udtrykkene "forskning" og "udvikling" er defineret, har udtrykkene "forskningsfase" og "udviklingsfase" en bredere betydning i denne standard.
53
Hvis en virksomhed ikke kan adskille forskningsfasen og udviklingsfasen i et internt projekt, der skal oparbejde et immaterielt aktiv, skal virksomheden behandle omkostninger til dette projekt, som om de er afholdt udelukkende i forskningsfasen.
Forskningsfasen
54
Ingen immaterielle aktiver hidrørende fra forskning (eller fra et internt projekts forskningsfase) må indregnes. Forskningsomkostninger (eller omkostninger til et internt projekts forskningsfase) skal indregnes, når de afholdes.
55
I et internt projekts forskningsfase kan virksomheden ikke dokumentere, at der foreligger et immaterielt aktiv, som vil frembringe sandsynlige fremtidige økonomiske fordele. Disse omkostninger indregnes derfor, når de afholdes.
56
Forskningsaktiviteter omfatter eksempelvis:
a)
aktiviteter, som har til formål at indhente ny viden
b)
søgen efter og evaluering og endelig udvælgelse af forskningsresultaters anvendelsesmuligheder og anden viden
c)
søgen efter alternative materialer, anordninger, produkter, processer, systemer eller tjenesteydelser og
d)
udformning, design, evaluering og endelig udvælgelse af mulige alternativer til nye eller forbedrede materialer, anordninger, produkter, processer, systemer eller tjenesteydelser.
Udviklingsfasen
57
Et immaterielt aktiv hidrørende fra udvikling (eller fra et internt projekts udviklingsfase) indregnes udelukkende, hvis virksomheden kan dokumentere alle følgende:
a)
den tekniske mulighed for at færdiggøre det immaterielle aktiv, således at det kan anvendes eller sælges
b)
dens hensigt at færdiggøre det immaterielle aktiv og anvende eller sælge det
c)
dens evner til at anvende eller sælge det immaterielle aktiv
d)
hvordan det immaterielle aktiv vil frembringe sandsynlige fremtidige økonomiske fordele. Virksomheden kan blandt andet dokumentere eksistensen af et marked for producerede enheder fra det immaterielle aktiv eller selve det immaterielle aktiv eller, hvis det skal anvendes internt, nytteværdien af det immaterielle aktiv
e)
tilgængeligheden af tilstrækkelige tekniske, økonomiske og andre ressourcer til at færdiggøre udviklingen og til at anvende eller sælge det immaterielle aktiv
f)
dens evne til pålideligt at måle de omkostninger, der kan henføres til det immaterielle aktiv i løbet af dets udvikling.
58
I nogle tilfælde kan en virksomhed i et internt projekts udviklingsfase identificere et immaterielt aktiv og dokumentere, at aktivet vil frembringe sandsynlige fremtidige økonomiske fordele. Dette kan lade sig gøre, idet et projekts udviklingsfase er mere fremskreden end forskningsfasen.
59
Udviklingsaktiviteter omfatter eksempelvis:
a)
design, opførelse og testning af prototyper og modeller før produktion og anvendelse
b)
design af værktøj, opspændingsværktøj, støbeforme og stempler, der indebærer ny teknologi
c)
design, opførelse og drift af et forsøgsproduktionsanlæg, hvis størrelsesorden ikke er økonomisk rentabel for erhvervsmæssig produktion, og
d)
design, opførelse og testning af et valgt alternativ til nye eller forbedrede materialer, anordninger, produkter, processer, systemer eller tjenesteydelser.
60
For at dokumentere, hvordan et immaterielt aktiv vil frembringe sandsynlige fremtidige økonomiske fordele, vurderer en virksomhed de fremtidige økonomiske fordele, den vil modtage fra aktivet ved anvendelse af bestemmelserne i IAS 36 
Værdiforringelse af aktiver
. Hvis et aktiv udelukkende vil frembringe økonomiske fordele i forbindelse med andre aktiver, anvender virksomheden begrebet pengestrømsfrembringende enheder fra IAS 36.
61
Tilgængeligheden af ressourcer til færdiggørelse og anvendelse af og opnåelse af fordelene fra et immaterielt aktiv kan eksempelvis dokumenteres ved en plan over de tekniske, økonomiske og andre ressourcer, som vil være nødvendige, og virksomhedens evne til at sikre disse ressourcer. I nogle tilfælde kan en virksomhed dokumentere tilgængeligheden af ekstern finansiering ved at indhente en tilkendegivelse fra långiver om dennes villighed til at finansiere planen.
62
En virksomheds kalkulationssystemer til beregning af omkostninger kan ofte pålideligt måle omkostninger til at oparbejde et immaterielt aktiv internt, eksempelvis lønninger og andre omkostninger afholdt ved sikring af ophavsret eller licenser eller udvikling af computersoftware.
63
Internt oparbejdede mærkenavne, avisnavne, udgivelsestitler, kundelister og lignende immaterielle goder skal ikke indregnes som immaterielle aktiver.
64
Omkostninger til internt oparbejdede mærkenavne, avisnavne, udgivelsestitler, kundelister og lignende immaterielle goder kan ikke adskilles fra omkostninger til udvikling af virksomheden som helhed. Derfor indregnes sådanne immaterielle goder ikke som immaterielle aktiver.
Kostpris for et internt oparbejdet immaterielt aktiv
65
Kostprisen for et internt oparbejdet immaterielt aktiv, som nævnt i afsnit 24, er de samlede omkostninger afholdt fra tidspunktet, hvor det immaterielle aktiv først opfylder de i afsnit 21, 22 og 57 nævnte indregningskriterier. Afsnit 71 tillader ikke tilbageførsel og indregning i balancen af omkostninger, der tidligere har været indregnet som omkostning.
66
Kostprisen for et internt oparbejdet immaterielt aktiv omfatter alle nødvendige omkostninger, der er direkte forbundet med at oprette, fremstille og forberede aktivet til den af ledelsen planlagte anvendelse. Eksempler på direkte forbundne omkostninger er:
a)
omkostninger til materialer og tjenesteydelser anvendt eller forbrugt ved oparbejdelsen af det immaterielle aktiv
b)
omkostninger til personaleydelser (som defineret i IAS 19), som er direkte forbundet med oparbejdelsen af det immaterielle aktiv
c)
registreringsgebyrer for juridiske rettigheder og
d)
afskrivning på patenter og licenser, der anvendes til at oparbejde det immaterielle aktiv.
I IAS 23 angives indregningskriterier for renter som et element af kostprisen for et internt oparbejdet immaterielt aktiv.
67
Følgende er ikke elementer af kostprisen for et internt oparbejdet immaterielt aktiv:
a)
salgs-, administrations- og andre generelle indirekte produktionsomkostninger, medmindre denne omkostning direkte kan henføres til forberedelsen af aktivet til brug
b)
identificerede tab grundet ineffektivitet og indledende driftstab afholdt før aktivet opnår den planlagte indtjening og
c)
omkostninger til uddannelse af personale til aktivets drift.
Eksempel til illustration af afsnit 65
En virksomhed udvikler en ny produktionsproces. I løbet af 20X5 afholdt virksomheden omkostninger på 1000 CU 
(
4
)
, hvoraf 900 CU blev afholdt før den 1. december 20X5, og 100 CU blev afholdt mellem den 1. december 20X5 og den 31. december 20X5. Virksomheden er i stand til at dokumentere, at produktionsprocessen opfylder indregningskriterierne for et immaterielt aktiv den 1. december 20X5. Genindvindingsværdien af den til processen knyttede knowhow (herunder fremtidige pengestrømme til processens færdiggørelse før den er disponibel til brug) skønnes at være 500 CU.
Ved udgangen af 20X5 indregnes produktionsprocessen som et immaterielt aktiv med en kostpris på 100 CU (omkostninger afholdt efter tidspunktet, hvor indregningskriterierne blev opfyldt, dvs. 1. december 20X5). Omkostningen på 900 CU afholdt før 1. december 20X5 indregnes, idet indregningskriterierne ikke blev opfyldt før 1. december 20X5. Disse omkostninger indgår ikke som en del af den i balancen indregnede kostpris for produktionsprocessen.
I løbet af 20X6 afholdes omkostninger på 2000 CU. Ved udgangen af 20X6 skønnes genindvindingsværdien af den til processen knyttede knowhow (herunder fremtidige pengestrømme til processens færdiggørelse før den er disponibel til brug) at være 1900 CU.
"Ved udgangen af 20X6 er kostprisen for produktionsprocessen 2100 CU (indregning af 100 CU som omkostning ved udgangen af 20X5 med tillæg af indregning af 2000 CU som omkostning i 20X6). Virksomheden indregner et tab ved værdiforringelse på 200 CU for regulering af den regnskabsmæssige værdi af processen før tabet ved værdiforringelse (2100 CU) til genindvindingsværdien (1900 CU). Dette tab ved værdiforringelse vil blive tilbageført i en efterfølgende regnskabsperiode, hvis de i IAS 36 nævnte krav til tilbageførsel af et tab ved værdiforringelse opfyldes.").
INDREGNING SOM OMKOSTNING
68
Omkostninger til et immaterielt gode skal indregnes, når de afholdes, medmindre:
a)
de er en del af kostprisen for et immaterielt aktiv, som opfylder indregningskriterierne (jf. afsnit 18-67), eller
b)
det immaterielle gode anskaffes ved en virksomhedssammenslutning og ikke kan indregnes som et immaterielt aktiv. Hvis dette er tilfældet, indgår det i det beløb, der indregnes for goodwill på overtagelsestidspunktet (jf. IFRS 3).
69
I visse tilfælde afholdes omkostninger for at frembringe fremtidige økonomiske fordele til en virksomhed, uden at der anskaffes eller oparbejdes et immaterielt aktiv eller andet aktiv, som vil kunne indregnes. Ved levering af varer indregner virksomheden de pågældende omkostninger, når den har ret til at få adgang til disse varer. Ved levering af ydelser indregner virksomheden omkostningerne, når den modtager ydelserne. Forskningsomkostninger indregnes eksempelvis, når de afholdes (jf. afsnit 54), bortset fra når de pådrages i forbindelse med en virksomhedssammenslutning. Andre eksempler på omkostninger, som indregnes, når de afholdes, er:
a)
omkostninger til opstartsaktiviteter (opstartsomkostninger), medmindre disse omkostninger er medtaget i et materielt anlægsaktivs kostpris i henhold til IAS 16. Opstartsomkostninger kan omfatte omkostninger til juridisk og sekretærmæssig bistand afholdt ved etableringen af en juridisk enhed, omkostninger til at starte nye faciliteter eller virksomhed (før startomkostninger) eller omkostninger til påbegyndelsen af nye aktiviteter eller lanceringen af nye produkter eller processer (før aktivitetsomkostninger)
b)
uddannelsesomkostninger
c)
markedsføringsomkostninger (bl.a. til postordrekataloger)
d)
omkostninger til flytning eller omstrukturering af en hel virksomhed eller dele heraf.
69A
Virksomheden har ret til at få adgang til varer, når den ejer dem. Den har tilsvarende ret til at få adgang til varer, når de er fremstillet af en leverandør ifølge vilkårene i en leverandørkontrakt, og virksomheden kan forlange, at de leveres, mod at den betaler for dem. Ydelser er modtaget, når leverandøren har udført dem i overensstemmelse med den kontrakt, hvorefter de skal leveres til virksomheden, og ikke når virksomheden benytter dem til at levere en anden ydelse såsom en reklame til sine kunder.
70
Afsnit 68 udelukker ikke, at en virksomhed indregner en forudbetaling som et aktiv, når betaling for varerne er foretaget, før virksomheden havde ret til at få adgang til disse varer. Afsnit 68 udelukker heller ikke, at en virksomhed indregner en forudbetaling som et aktiv, når betaling for ydelserne er foretaget, før virksomheden modtog disse ydelser.
Omkostninger afholdt i tidligere regnskabsperioder, som ikke må indregnes som et aktiv
71
Omkostninger til et immaterielt gode, som første gang er indregnet som omkostning, må ikke indregnes som en del af et immaterielt aktivs kostpris på et senere tidspunkt.
MÅLING EFTER INDREGNING
72
Virksomheder skal vælge enten kostprismodellen, som er anført i afsnit 74, eller omvurderingsmodellen i afsnit 75 som anvendt regnskabspraksis. Hvis et immaterielt aktiv regnskabsmæssigt behandles ved brug af omvurderingsmodellen, skal alle andre aktiver i samme kategori også behandles regnskabsmæssigt ved brug af samme model, medmindre der ikke foreligger noget aktivt marked for disse aktiver.
73
En kategori af immaterielle aktiver er en gruppe af aktiver af sammenlignelig art og anvendelse i virksomhedens drift. Immaterielle goder inden for en kategori af immaterielle aktiver omvurderes samtidigt for at undgå selektiv omvurdering af aktiver og præsentationen af beløb i årsregnskabet, som repræsenterer en blanding af kostpriser og værdier på forskellige datoer.
Kostprismodellen
74
Efter første indregning skal et immaterielt aktiv indregnes til kostpris med fradrag af akkumulerede afskrivninger og akkumulerede tab ved værdiforringelse.
Omvurderingsmodellen
75
Efter første indregning skal et immaterielt aktiv indregnes til en omvurderet værdi, som er dagsværdien på omvurderingstidspunktet med fradrag af efterfølgende akkumulerede afskrivninger og efterfølgende tab ved værdiforringelse. I forbindelse med omvurderinger i denne standard skal dagsværdien opgøres under henvisning til et aktivt marked. Omvurderinger skal foretages med tilstrækkelig hyppighed til, at aktivets regnskabsmæssige værdi ved regnskabsperiodens afslutning ikke afviger væsentligt fra dagsværdien.
76
Omvurderingsmodellen tillader ikke:
a)
omvurdering af immaterielle aktiver, som ikke tidligere er indregnet som aktiver, eller
b)
første indregning af immaterielle aktiver til andet end kostpris.
77
Omvurderingsmodellen anvendes, efter et aktiv første gang er indregnet til kostpris. Hvis kun en del af et immaterielt aktivs kostpris indregnes som et aktiv, idet aktivet ikke har opfyldt indregningskriterierne, før det var delvist gennem processen (jf. afsnit 65), kan omvurderingsmodellen anvendes for hele aktivet. Ligeledes kan omvurderingsmodellen anvendes for et immaterielt aktiv, som er modtaget ved anvendelse af et offentligt tilskud og indregnet til et symbolsk beløb (jf. afsnit 44).
78
Det er ikke almindeligt, at der findes et aktivt marked for et immaterielt aktiv, men det kan forekomme. I nogle jurisdiktioner kan et aktivt marked eksempelvis forekomme for frit overdragelige tilladelser til at drive hyrevognsvirksomhed, fiskerirettigheder eller produktionskvoter. Dog kan et aktivt marked ikke forekomme for mærkenavne, avisnavne, rettigheder til musik og film, patenter eller varemærker, idet sådanne aktiver er unikke hver især. Selvom immaterielle aktiver anskaffes og sælges, forhandles kontrakterne mellem individuelle købere og sælgere, og transaktioner foretages ikke særlig hyppigt. Af disse årsager er et aktivs anskaffelsespris ikke altid tilstrækkelig dokumentation for et andet aktivs dagsværdi. Desuden er priser ofte ikke tilgængelige for offentligheden.
79
Hyppigheden af omvurderinger afhænger af ustabiliteten af de omvurderede immaterielle aktivers dagsværdi. Hvis et omvurderet aktivs dagsværdi afviger væsentligt fra den regnskabsmæssige værdi, er en yderligere omvurdering nødvendig. For visse immaterielle aktiver kan der forekomme væsentlige og uforudsigelige udsving i dagsværdien, som nødvendiggør årlig omvurdering. Sådanne hyppige omvurderinger er ikke nødvendige for immaterielle aktiver, hvor kun ubetydelige udsving i dagsværdien forekommer.
80
Når et immaterielt aktiv omvurderes, tilpasses det pågældende aktivs regnskabsmæssige værdi til den omvurderede værdi. På omvurderingstidspunktet behandles aktivet på en af følgende måder:
a)
den regnskabsmæssige bruttoværdi justeres på en måde, der er forenelig med omvurderingen af aktivets regnskabsmæssige værdi. Den regnskabsmæssige bruttoværdi kan eksempelvis tilpasses på grundlag af observerede markedsdata, eller den kan tilpasses proportionelt med ændringen i den regnskabsmæssige værdi. De akkumulerede afskrivninger på omvurderingstidspunktet justeres for at udligne forskellen mellem den regnskabsmæssige bruttoværdi og aktivets regnskabsmæssige værdi efter hensyntagen til akkumulerede tab ved værdiforringelse eller
b)
de akkumulerede afskrivninger elimineres i aktivets regnskabsmæssige bruttoværdi.
Reguleringsbeløbet hidrørende fra akkumulerede afskrivninger udgør en del af forøgelsen eller reduktionen af den regnskabsmæssige værdi, som behandles regnskabsmæssigt i overensstemmelse med afsnit 85 og 86.
81
Hvis et immaterielt aktiv i en kategori af omvurderede immaterielle aktiver ikke kan omvurderes, fordi der ikke findes et aktivt marked for dette aktiv, skal aktivet indregnes til kostprisen med fradrag af akkumulerede afskrivninger og tab ved værdiforringelse.
82
Hvis dagsværdien af et omvurderet immaterielt aktiv ikke længere kan opgøres under henvisning til et aktivt marked, skal aktivets regnskabsmæssige værdi være den omvurderede værdi på tidspunktet for den sidste omvurdering under henvisning til det aktive marked med fradrag af efterfølgende akkumulerede afskrivninger og efterfølgende akkumulerede tab ved værdiforringelse.
83
Hvis der ikke længere findes et aktivt marked for et omvurderet immaterielt aktiv, kan dette være en indikation af, at aktivet er værdiforringet og skal testes i overensstemmelse med IAS 36.
84
Hvis aktivets dagsværdi kan opgøres under henvisning til et aktivt marked på et efterfølgende målingstidspunkt, skal omvurderingsmodellen anvendes fra dette tidspunkt.
85
Hvis et immaterielt aktivs regnskabsmæssige værdi er forøget som følge af en omvurdering, skal forøgelsen indregnes i anden totalindkomst og akkumuleres i egenkapitalen under reserver for opskrivninger. Dog skal forøgelsen indregnes i resultatet, i det omfang den udligner en reduktion, der tidligere er indregnet i resultatet som følge af omvurdering af det samme aktiv.
86
Hvis et immaterielt aktivs regnskabsmæssige værdi er reduceret som følge af en omvurdering, skal reduktionen indregnes i resultatet. Reduktionen skal dog indregnes direkte i anden totalindkomst, i det omfang der for det pågældende aktiv er en kreditbalance i reserverne for opskrivninger. Den reduktion, der indregnes i anden totalindkomst, reducerer det beløb, der er akkumuleret i egenkapitalen under reserver for opskrivninger.
87
Den akkumulerede reserve for opskrivninger, som er medtaget i egenkapitalen, kan overføres direkte til overført resultat, når reserven realiseres. Hele reserven kan realiseres, hvis aktivet udrangeres eller afhændes. Dog kan dele af reserven realiseres, i takt med at virksomheden anvender aktivet. I et sådant tilfælde er beløbet for den realiserede reserve forskellen mellem afskrivninger baseret på aktivets omvurderede regnskabsmæssige værdi og afskrivninger, som ville være blevet indregnet baseret på aktivets historiske kostpris. Overførslen fra reserver for opskrivninger til overført resultat foretages ikke over resultatet.
BRUGSTID
88
En virksomhed skal vurdere, om et immaterielt aktivs brugstid er begrænset eller uendelig og, hvis den er begrænset, hvor lang brugstiden er, eller hvor mange producerede enheder eller tilsvarende enheder, der udgør brugstiden. Virksomheden skal anse et immaterielt aktivs brugstid for uendelig, hvis der på grundlag af en analyse af alle relevante faktorer ikke er nogen umiddelbar begrænsning på den periode, hvor aktivet forventes at frembringe nettopengestrømme til virksomheden.
89
Den regnskabsmæssige behandling af et immaterielt aktiv er baseret på brugstiden. Et immaterielt aktiv med begrænset brugstid afskrives (jf. afsnit 97-106), og et immaterielt aktiv med uendelig brugstid afskrives ikke (jf. afsnit 107-110). De illustrative eksempler i denne standard illustrerer opgørelsen af brugstid for forskellige immaterielle aktiver og den efterfølgende regnskabsmæssige behandling af disse aktiver baseret på opgørelserne af brugstid.
90
Ved opgørelsen af et immaterielt aktivs brugstid skal mange forhold tages i betragtning, herunder:
a)
virksomhedens forventede anvendelse af aktivet, og hvorvidt aktivet kan anvendes effektivt af en anden ledelse
b)
aktivets typiske produktlivscyklus og offentligt tilgængelige oplysninger om skøn over brugstiden for tilsvarende typer aktiver, der anvendes på tilsvarende måde
c)
teknisk, teknologisk, handelsmæssig eller anden form for forældelse
d)
stabiliteten i den branche, hvor aktivet anvendes, og ændringer i efterspørgslen efter producerede enheder eller tjenesteydelser fra aktivet
e)
konkurrenters eller potentielle konkurrenters forventede handlinger
f)
niveauet af vedligeholdelsesomkostninger, der er nødvendigt for at opnå de forventede fremtidige økonomiske fordele af aktivet, og virksomhedens evne til og hensigt om at nå et sådant niveau
g)
perioden, hvor virksomheden har kontrol over aktivet, og juridiske og lignende begrænsninger af aktivets anvendelse, eksempelvis udløbsdatoen af tilknyttede leasingkontrakter, og
h)
hvorvidt aktivets brugstid er afhængig af brugstiden for andre aktiver i virksomheden.
91
Udtrykket "uendelig" skal ikke tages bogstaveligt. Et immaterielt aktivs brugstid afspejler kun det niveau af fremtidige vedligeholdelsesomkostninger, som kræves for at opretholde aktivets ydeevne, der blev skønnet på tidspunktet for vurderingen af aktivets brugstid, og virksomhedens evne til og hensigt om at nå et sådant niveau. En vurdering af et immaterielt aktivs brugstid som uendelig må ikke afhænge af planlagte fremtidige omkostninger, som overstiger de omkostninger, der kræves for at opretholde aktivets ydeevne.
92
Når man tager de hurtige ændringer, der sker i teknologien, i betragtning, er computersoftware og mange andre immaterielle aktiver særlig udsat for teknologisk forældelse. Derfor er det sandsynligt, at disses brugstid er kort. Forventede fremtidige reduktioner i salgsprisen af et aktiv, der er fremstillet ved anvendelse af et immaterielt aktiv, kan tyde på en forventning om teknisk eller handelsmæssig forældelse af sidstnævnte aktiv, hvilket således kan afspejle en reduktion af de fremtidige økonomiske fordele knyttet til dette aktiv.
93
Et immaterielt aktivs brugstid kan være meget lang eller endda uendelig. Usikkerhed begrunder et forsigtigt skøn over et immaterielt aktivs brugstid, men det begrunder ikke, at der vælges en urealistisk kort brugstid.
94
Brugstiden for et immaterielt aktiv, som hidrører fra kontraktlige eller andre juridiske rettigheder, må ikke overstige perioden for de kontraktlige eller andre juridiske rettigheder, men kan være kortere, afhængig af den periode, hvor aktivet forventes anvendt af virksomheden. Hvis de kontraktlige eller andre juridiske rettigheder er overdraget for en begrænset periode, som kan fornyes, skal det immaterielle aktivs brugstid udelukkende omfatte denne eller disse fornyelsesperioder, hvis der foreligger dokumentation til støtte for, at virksomheden kan opnå fornyelse uden væsentlige omkostninger. Brugstiden for en generhvervet rettighed, der indregnes som et immaterielt aktiv ved en virksomhedssammenslutning, er den resterende kontraktlige løbetid for den kontrakt, i henhold til hvilken retten blev tildelt, og omfatter ikke fornyelsesperioder.
95
Både økonomiske og juridiske forhold kan påvirke et immaterielt aktivs brugstid. Økonomiske faktorer bestemmer den periode, hvor virksomheden vil modtage fremtidige økonomiske fordele. Juridiske forhold kan begrænse den periode, hvor virksomheden kontrollerer adgangen til disse fordele. Brugstiden er den korteste periode bestemt på grundlag af disse forhold.
96
Blandt andet følgende forhold indikerer, at en virksomhed ville være i stand til at forny de kontraktlige eller andre juridiske rettigheder uden væsentlige omkostninger:
a)
der foreligger dokumentation, eventuelt baseret på tidligere erfaringer, for, at de kontraktlige eller andre juridiske rettigheder vil blive fornyet. Hvis fornyelse er betinget af accept fra tredjepart, omfatter dette dokumentation for, at tredjepart vil give sin accept
b)
der foreligger dokumentation for opfyldelsen af de betingelser, der er nødvendige for at opnå fornyelse, og
c)
virksomhedens omkostninger til fornyelsen er ikke væsentlige sammenlignet med de fremtidige økonomiske fordele, der forventes at tilgå virksomheden ved fornyelsen.
Hvis omkostningerne til fornyelsen er væsentlige sammenlignet med de fremtidige økonomiske fordele, der forventes at tilgå virksomheden ved fornyelse, udgør "fornyelsesomkostningerne" i realiteten kostprisen for et nyt immaterielt aktiv på fornyelsestidspunktet.
IMMATERIELLE AKTIVER MED BEGRÆNSET BRUGSTID
Afskrivningsperiode og afskrivningsmetode
97
Det afskrivningsberettigede beløb for et immaterielt aktiv med begrænset brugstid skal allokeres systematisk over aktivets brugstid. Afskrivning skal påbegyndes, når aktivet er disponibelt til brug, dvs. når det er bragt til den lokalitet og i den stand, der kræves for at sikre den af ledelsen planlagte anvendelse. Afskrivningen skal ophøre enten på det tidspunkt, hvor aktivet klassificeres som besiddelse med henblik på salg (eller medtages i en afståelsesgruppe, som er klassificeret som besiddelse med henblik på salg) i overensstemmelse med IFRS 5, eller det tidspunkt, hvor indregningen af aktivet ophører, alt efter hvad der måtte komme først. Den anvendte afskrivningsmetode skal afspejle det mønster, hvorefter aktivets fremtidige økonomiske fordele forventes forbrugt af virksomheden. Hvis dette mønster ikke kan fastlægges pålideligt, skal den lineære metode anvendes. Afskrivninger for hver regnskabsperiode skal indregnes i resultatet, medmindre denne eller en anden standard tillader eller kræver afskrivningerne medtaget i et andet aktivs regnskabsmæssige værdi.
98
En række afskrivningsmetoder kan anvendes til at allokere aktivets afskrivningsberettigede beløb systematisk over aktivets brugstid. Disse metoder omfatter den lineære metode, saldometoden og afskrivning på basis af producerede enheder. Den metode, der anvendes, vælges på grundlag af det forventede forbrugsmønster for de forventede fremtidige økonomiske fordele tilknyttet aktivet, og metoden anvendes ensartet fra regnskabsperiode til regnskabsperiode, medmindre der opstår en ændring i det forventede forbrugsmønster for disse fremtidige økonomiske fordele.
98A
Der er en afkræftelig formodning om, at en afskrivningsmetode, der er baseret på indtægter hidrørende fra en aktivitet, som omfatter anvendelse af et immaterielt aktiv, er uhensigtsmæssig. Indtægter hidrørende fra en aktivitet, som omfatter anvendelse af et immaterielt aktiv, afspejler som regel faktorer, som ikke er direkte forbundet med forbruget af de økonomiske fordele tilknyttet det immaterielle aktiv. Eksempelvis påvirkes indtægter af andre input og processer, salgsaktiviteter og ændringer i salgsvolumen og -priser. Indtægternes priskomponent kan påvirkes af inflation, som ikke har nogen indvirkning på, hvordan et aktiv forbruges. Denne formodning kan afkræftes under begrænsede omstændigheder:
a)
hvor det immaterielle aktiv er udtrykt som et mål for indtægter som beskrevet i afsnit 98C eller
b)
når det kan bevises, at der er en tæt indbyrdes forbindelse mellem indtægterne og forbruget af det immaterielle aktivs økonomiske fordele.
98B
Når der vælges en hensigtsmæssig afskrivningsmetode i overensstemmelse med afsnit 98, kan virksomheden fastlægge den vigtigste begrænsende faktor for det immaterielle aktiv. Eksempelvis kan det i den kontrakt, der fastlægger virksomhedens rettigheder med hensyn til anvendelse af det immaterielle aktiv, præciseres, at virksomheden må anvende det immaterielle aktiv i et forudbestemt antal år (dvs. tidsbegrænsning), til et bestemt antal producerede enheder eller til opnåelse af indtægter til et på forhånd fastsat samlet beløb. Udpegning af en sådan vigtigste begrænsende faktor kan tjene som udgangspunkt for udpegning af et hensigtsmæssigt grundlag for afskrivning, men der kan også anvendes et andet grundlag, hvis et sådant tydeligere afspejler det forventede forbrugsmønster for de økonomiske fordele.
98C
I tilfælde hvor den vigtigste begrænsende faktor for et immaterielt aktiv er opnåelse af et indtægtsloft, kan de oparbejdede indtægter fungere som et hensigtsmæssigt grundlag for afskrivning. Eksempelvis kan en virksomhed få en koncessionsaftale vedrørende efterforskning og udvinding af guld fra en guldmine. Kontraktens udløbsdato kan være baseret på et fast beløb for de samlede indtægter, der oparbejdes ved udvinding (eksempelvis kan det i kontrakten fastslås, at det er tilladt at udvinde guld fra minen, indtil de samlede kumulative indtægter fra salget af guld når op på 2 mia. valutaenheder), og således ikke være baseret på tid eller på mængden af udvundet guld. I et andet tilfælde kan retten til at drive en betalingsvej være baseret på et fastsat samlet beløb for indtægter fra de kumulative vejafgifter (eksempelvis kan det i kontrakten fastslås, at betalingsvejen må drives, indtil det kumulative beløb af vejafgifter fra driften af vejen når op på 100 mio. valutaenheder). I tilfælde hvor indtægterne er fastlagt som den vigtigste begrænsende faktor i kontrakten om anvendelse af det immaterielle aktiv, kan de oparbejdede indtægter fungere som et hensigtsmæssigt grundlag for afskrivning af det immaterielle aktiv, forudsat at der i kontrakten angives et fast samlet beløb for de oparbejdede indtægter, på grundlag af hvilket afskrivningen kan gennemføres.
99
Afskrivninger indregnes normalt i resultatet. Dog kan fremtidige økonomiske fordele tilknyttet et aktiv i visse tilfælde indgå i produktionen af andre aktiver. I dette tilfælde skal afskrivningen indgå som en del af det andet aktivs kostpris og medtages i dettes regnskabsmæssige værdi. Eksempelvis medtages afskrivninger på immaterielle aktiver anvendt i en produktionsproces i varebeholdningers regnskabsmæssige værdi (jf. IAS 2 
Varebeholdninger
).
Restværdi
100
Restværdien af et immaterielt aktiv med begrænset brugstid antages at være nul, medmindre:
a)
der foreligger en forpligtelse fra tredjepart om køb af aktivet ved udgangen af aktivets brugstid, eller
b)
der er et aktivt marked (som defineret i IFRS 13) for aktivet og:
i)
restværdien kan opgøres under henvisning til dette marked, og
ii)
det er sandsynligt, at et sådant marked vil foreligge ved udgangen af aktivets brugstid.
101
Det afskrivningsberettigede beløb for et aktiv med begrænset brugstid opgøres efter fradrag af dets restværdi. En anden restværdi end nul betyder, at virksomheden forventer at afhænde det immaterielle aktiv før udløbet af dets økonomiske levetid.
102
Skøn over et aktivs restværdi skal baseres på det beløb, der kan genindvindes ved afhændelse af aktivet med de på tidspunktet for skønnet gældende priser for salg af et tilsvarende aktiv, som har nået udgangen af dets brugstid, og som er indgået i driften under forhold, som svarer til de forhold, hvorunder aktivet skal anvendes. Restværdien gennemgås som minimum ved afslutningen af hvert regnskabsår. En ændring i aktivets restværdi behandles regnskabsmæssigt som en ændring i et regnskabsmæssigt skøn i overensstemmelse med IAS 8 
Anvendt regnskabspraksis, ændringer i regnskabsmæssige skøn og fejl
.
103
Et immaterielt aktivs restværdi kan stige til et beløb, der er lig med eller større end aktivets regnskabsmæssige værdi. I så fald er afskrivningen på aktivet nul, medmindre og indtil dets restværdi efterfølgende falder til et beløb, der er lavere end aktivets regnskabsmæssige værdi.
Gennemgang af afskrivningsperiode og afskrivningsmetode
104
Afskrivningsperioden og afskrivningsmetoden for et immaterielt aktiv med begrænset brugstid skal som minimum gennemgås ved afslutningen af hvert regnskabsår. Hvis aktivets forventede brugstid afviger fra hidtidige skøn, skal afskrivningsperioden ændres tilsvarende. Hvis der er opstået en ændring i det forventede forbrugsmønster for de fremtidige økonomiske fordele tilknyttet aktivet, skal afskrivningsmetoden ændres for at afspejle det ændrede mønster. Sådanne ændringer skal regnskabsmæssigt behandles som ændringer i regnskabsmæssige skøn i overensstemmelse med IAS 8.
105
I løbet af et immaterielt aktivs brugstid kan det vise sig, at den skønnede brugstid er uhensigtsmæssig. Eksempelvis kan indregningen af et tab ved værdiforringelse indikere, at afskrivningsperioden skal ændres.
106
Med tiden kan mønsteret for fremtidige økonomiske fordele, som forventes at tilgå virksomheden fra et immaterielt aktiv, ændre sig. Eksempelvis kan det vise sig, at saldometoden er mere hensigtsmæssig end den lineære metode. Et andet eksempel kan være, at anvendelsen af en rettighed i form af en licens udskydes, indtil virksomheden foretager tiltag i henhold til andre dele af virksomhedsplanen. I disse tilfælde vil økonomiske fordele, som fragår aktivet, eventuelt ikke blive modtaget før i senere regnskabsperioder.
IMMATERIELLE AKTIVER MED UENDELIG BRUGSTID
107
Der skal ikke foretages afskrivning på et immaterielt aktiv med uendelig brugstid.
108
Virksomheder skal i overensstemmelse med IAS 36 teste et immaterielt aktiv med uendelig brugstid for værdiforringelse ved at sammenligne aktivets genindvindingsværdi med aktivets regnskabsmæssige værdi:
a)
årligt og
b)
når der er tegn på, at det immaterielle aktiv kan være værdiforringet.
Gennemgang af vurdering af brugstid
109
Brugstiden for et immaterielt aktiv, der ikke afskrives, skal gennemgås hver regnskabsperiode for at afgøre, om begivenheder og forhold fortsat understøtter en vurdering af det pågældende aktivs brugstid som uendelig. Hvis dette ikke er tilfældet, skal ændringen i vurderingen af brugstiden fra uendelig til begrænset regnskabsmæssigt behandles som en ændring i et regnskabsmæssigt skøn i overensstemmelse med IAS 8.
110
I overensstemmelse med IAS 36 er en omvurdering af et immaterielt aktivs brugstid til begrænset i stedet for uendelig en indikation af, at aktivet kan være værdiforringet. Som et resultat heraf skal virksomheden teste aktivet for værdiforringelse ved at sammenligne genindvindingsværdien, opgjort i overensstemmelse med IAS 36, med den regnskabsmæssige værdi og ved at indregne det eventuelle beløb, hvormed den regnskabsmæssige værdi overstiger genindvindingsværdien, som et tab ved værdiforringelse.
GENINDVINDELIGHED AF REGNSKABSMÆSSIG VÆRDI — TAB VED VÆRDIFORRINGELSE
111
For at vurdere, om et immaterielt aktivs værdi er forringet, skal en virksomhed anvende IAS 36. Denne standard forklarer, hvornår og hvordan en virksomhed gennemgår den regnskabsmæssige værdi af sine aktiver, hvordan den opgør et aktivs genindvindingsværdi, og hvornår den indregner eller tilbagefører et tab ved værdiforringelse.
UDRANGERING OG AFHÆNDELSE
112
Der skal ske ophør af indregning af et immaterielt aktiv:
a)
ved afhændelse, eller
b)
når der ikke forventes nogen fremtidig økonomisk fordel fra brugen eller afhændelsen af aktivet.
113
Gevinster eller tab hidrørende fra ophør af indregning af et immaterielt aktiv skal opgøres som forskellen mellem det eventuelle nettoprovenu ved afhændelse og aktivets regnskabsmæssige værdi. Det skal indregnes i resultatet på tidspunktet for ophør med indregning af aktivet (medmindre andet kræves i henhold til IFRS 16 ved sale-and-leaseback). Gevinster skal ikke klassificeres som omsætning.
114
Et immaterielt aktiv kan afhændes på en række forskellige måder (f.eks. ved salg, indgåelse af en finansiel leasingkontrakt eller som gave). Tidspunktet for afhændelse af et immaterielt aktiv er den dato, hvor modtageren opnår kontrollen over det pågældende aktiv i overensstemmelse med kravene til fastsættelse af, hvornår en leveringsforpligtelse er opfyldt, jf. IFRS 15. IFRS 16 finder anvendelse på afhændelse ved sale-and-leaseback.
115
Hvis en virksomhed i overensstemmelse med det i afsnit 21 opstillede indregningsprincip indregner de omkostninger, der er forbundet med udskiftning af en del af et immaterielt aktiv, i aktivets regnskabsmæssige værdi, skal virksomheden ophøre med indregning af den regnskabsmæssige værdi af den udskiftede del. Hvis det ikke er praktisk muligt for en virksomhed at opgøre den regnskabsmæssige værdi af den udskiftede del, kan virksomheden anvende kostprisen for genanskaffelsen som en indikation af kostprisen for den udskiftede del på tidspunktet for anskaffelsen eller den interne oparbejdelse af aktivet.
115A
Hvis der er en generhvervet rettighed ved en virksomhedssammenslutning, og rettigheden efterfølgende genudstedes (sælges) til en tredjepart, skal den eventuelle tilknyttede regnskabsmæssige værdi anvendes til at opgøre tabet eller gevinsten ved genudstedelsen.
116
Størrelsen af det vederlag, der skal indgå i gevinst eller tab hidrørende fra ophør af indregning af et immaterielt anlægsaktiv, fastsættes i overensstemmelse med kravene vedrørende fastsættelse af transaktionsprisen i afsnit 47–72 i IFRS 15. Efterfølgende ændringer af den skønnede størrelse af det vederlag, der indgår i gevinst eller tab, behandles regnskabsmæssigt i overensstemmelse med kravene vedrørende ændringer i transaktionsprisen i IFRS 15.
117
Afskrivning på et immaterielt aktiv med begrænset brugstid ophører ikke, når det immaterielle aktiv ikke længere anvendes, medmindre aktivet er fuldt afskrevet eller er klassificeret som besiddelse med henblik på salg (eller medtaget i en afståelsesgruppe, som er klassificeret som besiddelse med henblik på salg) i overensstemmelse med IFRS 5.
OPLYSNINGER
Generelle oplysninger
118
Virksomheder skal give følgende oplysninger for hver kategori af immaterielle aktiver, idet der skelnes mellem internt oparbejdede immaterielle aktiver og andre immaterielle aktiver:
a)
hvorvidt brugstiden er uendelig eller begrænset og, hvis den er begrænset, den anvendte brugstid eller afskrivningssats
b)
de anvendte afskrivningsmetoder for immaterielle aktiver med begrænset brugstid
c)
den regnskabsmæssige bruttoværdi og akkumulerede afskrivninger (sammendraget med akkumulerede tab ved værdiforringelse) ved regnskabperiodens begyndelse og afslutning
d)
de poster i totalindkomstopgørelsen, hvori afskrivninger på immaterielle aktiver er medtaget
e)
en afstemning af den regnskabsmæssige værdi ved regnskabsperiodens begyndelse og afslutning, som viser:
i)
tilgange, med separat indikation af tilgange fra intern oparbejdelse, tilgange, som er anskaffet separat, og tilgange erhvervet ved virksomhedssammenslutninger
ii)
aktiver, som er klassificeret som besiddelse med henblik på salg eller er medtaget i en afståelsesgruppe, som er klassificeret som besiddelse med henblik på salg, i overensstemmelse med IFRS 5, samt andre afhændelser
iii)
eventuelle stigninger eller fald i løbet af regnskabsperioden hidrørende fra omvurderinger i henhold til afsnit 75, 85 og 86 og fra tilbageførte tab ved værdiforringelse, som enten er indregnet eller udlignet i anden totalindkomst i overensstemmelse med IAS 36
iv)
eventuelle tab ved værdiforringelse, som er indregnet i resultatet i løbet af regnskabsperioden i overensstemmelse med IAS 36
v)
eventuelle tab ved værdiforringelse, som er tilbageført i resultatet i løbet af regnskabsperioden i overensstemmelse med IAS 36
vi)
eventuelle afskrivninger, som er indregnet i løbet af regnskabsperioden
vii)
nettovalutakursforskelle hidrørende fra omregningen af årsregnskabet til præsentationsvalutaen og fra omregningen af en udenlandsk virksomheds årsregnskab til virksomhedens præsentationsvaluta og
viii)
andre ændringer i den regnskabsmæssige værdi i løbet af regnskabsperioden.
119
En kategori af immaterielle aktiver er en gruppe af aktiver af sammenlignelig art og anvendelse i virksomhedens drift. Separate kategorier af aktiver kan eksempelvis indeholde:
a)
mærkenavne
b)
avisnavne og udgivelsestitler
c)
computersoftware
d)
licenser og franchiseaftaler
e)
ophavsret, patenter, andre industrielle ejendomsrettigheder og rettigheder vedrørende tjenesteydelser og driftsrettigheder
f)
opskrifter, formler, modeller, design og prototyper og
g)
immaterielle aktiver under udvikling.
Ovennævnte kategorier skal opdeles (eller sammendrages) i mindre (større) kategorier, hvis dette medfører mere relevant information for årsregnskabets brugere.
120
Virksomheder skal oplyse om værdiforringede immaterielle aktiver i overensstemmelse med IAS 36 ud over de i afsnit 118, litra e), nr. iii)-v), krævede oplysninger.
121
IAS 8 kræver, at virksomheder oplyser om arten og den beløbsmæssige størrelse af en ændring i et regnskabsmæssigt skøn, som har en væsentlig virkning i den aktuelle regnskabsperiode, eller som forventes at ville have en væsentlig virkning i efterfølgende regnskabsperioder. Sådanne oplysninger kan hidrøre fra ændringer i:
a)
vurderingen af et immaterielt aktivs brugstid
b)
afskrivningsmetode eller
c)
restværdier.
122
En virksomhed skal ligeledes oplyse følgende:
a)
for et immaterielt aktiv, hvis brugstid vurderes som uendelig, det pågældende aktivs regnskabsmæssige værdi samt begrundelsen for vurderingen af brugstiden som uendelig. Virksomheden skal ved en sådan begrundelse beskrive de forhold, der har spillet en væsentlig rolle ved vurderingen af aktivets brugstid som uendelig
b)
en beskrivelse samt den regnskabsmæssige værdi af og resterende afskrivningsperiode for ethvert individuelt immaterielt aktiv, som er af væsentlighed for virksomhedens årsregnskab
c)
for immaterielle aktiver erhvervet ved anvendelse af et offentligt tilskud og første gang indregnet til dagsværdi (jf. afsnit 44):
i)
den indregnede dagsværdi for disse aktiver på tidspunktet for første indregning
ii)
deres regnskabsmæssige værdi og
iii)
hvorvidt aktiverne måles efter indregning i henhold til kostprismodellen eller omvurderingsmodellen
d)
tilstedeværelsen og den regnskabsmæssige værdi af immaterielle aktiver, hvis ejendomsret er begrænset, og den regnskabsmæssige værdi af immaterielle aktiver, der er stillet som sikkerhed for forpligtelser
e)
den beløbsmæssige størrelse af kontraktlige forpligtelser til anskaffelse af immaterielle aktiver.
123
Når en virksomhed beskriver de forhold, som har spillet en væsentlig rolle ved bestemmelsen af et immaterielt aktivs brugstid som uendelig, skal virksomheden tage de i afsnit 90 opstillede faktorer i betragtning.
Immaterielle aktiver målt efter indregning ved brug af omvurderingsmodellen
124
Hvis immaterielle aktiver regnskabsmæssigt behandles til omvurderet værdi, skal virksomheden give følgende oplysninger:
a)
inddelt efter kategori af immaterielle aktiver:
i)
omvurderingens ikrafttrædelsestidspunkt
ii)
den regnskabsmæssige værdi af omvurderede immaterielle aktiver og
iii)
den regnskabsmæssige værdi, som ville have været indregnet, hvis den omvurderede kategori af immaterielle aktiver var målt efter indregning ved brug af kostprismodellen i afsnit 74, og
b)
værdien af den beløbsmæssige størrelse af reserver for opskrivninger, som er tilknyttet immaterielle aktiver ved regnskabsperiodens begyndelse og afslutning, med indikation af ændringer i løbet af regnskabsperioden og begrænsninger med hensyn til udbetaling af resterende beløb til aktionærer.
c)
[ophævet]
125
Af oplysningsmæssige hensyn kan det være nødvendigt at sammendrage kategorier af omvurderede aktiver i større kategorier. Dog skal kategorier ikke sammendrages, hvis dette vil medføre en kombination af kategorier af immaterielle aktiver, som indeholder beløb målt i henhold til både kostprismodellen og omvurderingsmodellen.
Forsknings- og udviklingsomkostninger
126
En virksomhed skal oplyse det samlede beløb af forsknings- og udviklingsomkostninger, som er indregnet i regnskabsperioden.
127
Forsknings- og udviklingsomkostninger omfatter alle omkostninger, som direkte kan henføres til forsknings- og udviklingsaktiviteter (jf. afsnit 66 og 67 for vejledning om de typer af omkostninger, som skal medtages med henblik på oplysningskravene i afsnit 126).
Andre oplysninger
128
En virksomhed tilskyndes til, men er ikke forpligtet til at give følgende oplysninger:
a)
en beskrivelse af eventuelle fuldt ud afskrevne immaterielle aktiver, der stadig anvendes, og
b)
en kort beskrivelse af væsentlige immaterielle aktiver, som kontrolleres af virksomheden, men ikke indregnes som aktiver, idet de ikke opfylder indregningskriterierne i denne standard, eller idet de er anskaffet eller oparbejdet før ikrafttrædelsestidspunktet for den udgave af IAS 38 
Immaterielle aktiver
, der blev udgivet i 1998.
OVERGANGSBESTEMMELSER OG IKRAFTTRÆDELSESTIDSPUNKT
129
[Ophævet]
130
Virksomheder skal anvende denne standard:
a)
på den regnskabsmæssige behandling af immaterielle aktiver, som er erhvervet ved virksomhedssammenslutninger, hvor aftaletidspunktet er den 31. marts 2004 eller senere, og
b)
fremadrettet på den regnskabsmæssige behandling af alle andre immaterielle aktiver fra begyndelsen af det førstkommende regnskabsår, som begynder den 31. marts 2004 eller senere. Virksomheden skal således ikke regulere den regnskabsmæssige værdi af immaterielle aktiver, som er indregnet på det tidspunkt. Virksomheden skal imidlertid på det tidspunkt anvende denne standard til at omvurdere brugstiden for sådanne immaterielle aktiver. Hvis virksomheden som et resultat af denne omvurdering ændrer sin vurdering af et aktivs brugstid, skal denne ændring regnskabsmæssigt behandles som en ændring i et regnskabsmæssigt skøn i overensstemmelse med IAS 8.
130A
Virksomheder skal anvende ændringerne i afsnit 2 på regnskabsår, som begynder den 1. januar 2006 eller derefter. Hvis en virksomhed anvender IFRS 6 i et tidligere regnskabsår, finder ændringerne anvendelse på det tidligere regnskabsår.
130B
IAS 1 
Præsentation af årsregnskaber
 (ajourført i 2007) ændrede den terminologi, der anvendes i IFRS-standarderne. Desuden blev afsnit 85, 86 og 118, litra e), nr. iii), ændret. Virksomheder skal anvende disse ændringer på regnskabsår, der begynder den 1. januar 2009 eller derefter. Hvis en virksomhed anvender IAS 1 (ajourført 2007) på en tidligere regnskabsperiode, skal ændringerne anvendes på denne tidligere regnskabsperiode.
130C
IFRS 3 (ajourført 2008) ændrede afsnit 12, 33–35, 68, 69, 94 og 130, ophævede afsnit 38 og 129 og tilføjede afsnit 115A. 
Forbedringer til IFRS
 udstedt i april 2009 ændrede afsnit 36 og 37. Virksomheder skal anvende disse ændringer fremadrettet for regnskabsår, som begynder den 1. juli 2009 eller derefter. Derfor skal der ikke foretages regulering af beløb, der er indregnet for immaterielle aktiver og goodwill ved tidligere virksomhedssammenslutninger. Hvis en virksomhed anvender IFRS 3 (ajourført 2008) på en tidligere regnskabsperiode, skal ændringerne anvendes på denne tidligere regnskabsperiode, og virksomheden skal oplyse herom.
130D
Afsnit 69, 70 og 98 blev ændret, og afsnit 69A blev tilføjet ved 
Forbedringer af IFRS-standarder
, udstedt i maj 2008. Virksomheder skal anvende disse ændringer på regnskabsår, der begynder den 1. januar 2009 eller derefter. Det er tilladt at anvende ændringen før dette tidspunkt. Hvis en virksomhed anvender ændringerne på en tidligere regnskabsperiode, skal den oplyse herom.
130E
[Ophævet]
130F
IFRS 10 og IFRS 11 
Fælles ordninger
, udstedt i maj 2011, medførte ændring af afsnit 3, litra e). En virksomhed skal anvende denne ændring ved anvendelse af IFRS 10 og IFRS 11.
130G
IFRS 13, udstedt i maj 2011, medførte ændring af afsnit 8, 33, 47, 50, 75, 78, 82, 84, 100 og 124 og ophævelse af afsnit 39-41 og 130E. Virksomheder skal anvende disse ændringer ved anvendelse af IFRS 13.
130H
Det årlige forbedringsprojekt vedrørende IFRS-standarder for perioden 2010-2012
, udstedt i december 2013, medførte ændring af afsnit 80. Virksomheder skal anvende denne ændring for regnskabsår, som begynder den 1. juli 2014 eller derefter. Det er tilladt at anvende ændringen før dette tidspunkt. Hvis en virksomhed anvender ændringen på en tidligere regnskabsperiode, skal den oplyse herom.
130I
En virksomhed skal anvende ændringen som følge af 
Det årlige forbedringsprojekt vedrørende IFRS-standarder for perioden 2010-2012
 på alle omvurderinger, som er indregnet i regnskabsår, der begynder på eller efter tidspunktet for den første anvendelse af nævnte ændring og i det umiddelbart foregående regnskabsår. En virksomhed kan også forelægge justerede sammenligningstal for en tidligere forelagt periode, men er ikke forpligtet til at gøre det. Hvis en virksomhed forelægger ikke-justerede sammenlignelige oplysninger for en tidligere periode, skal den klart udpege de oplysninger, der ikke er blevet justeret, anføre, at de er forelagt på et andet grundlag, og redegøre for dette grundlag.
130J
Præcisering af acceptable afskrivningsmetoder
 (Ændringer af IAS 16 og IAS 38), udstedt i maj 2014, medførte ændring af afsnit 92 og 98 og tilføjelse af afsnit 98A–98C. Virksomheder skal anvende disse ændringer fremadrettet for regnskabsår, som begynder 1. januar 2016 eller derefter. Det er tilladt at anvende ændringen før dette tidspunkt. Hvis en virksomhed anvender disse ændringer på en tidligere regnskabsperiode, skal den oplyse herom.
130K
IFRS 15 
Omsætning fra kontrakter med kunder
, udstedt i maj 2014, medførte ændring af afsnit 3, 114 og 116. Virksomheder skal anvende disse ændringer ved anvendelse af IFRS 15.
130L
IFRS 16, udstedt i januar 2016, medførte ændring af afsnit 3, 6, 113 og 114. Virksomheder skal anvende disse ændringer ved anvendelse af IFRS 16.
130M
IFRS 17, der er udstedt i maj 2017, medførte en ændring af afsnit 3. 
Ændringer til IFRS 17
, der er udstedt i juni 2020, medførte en yderligere ændring af afsnit 3. Virksomheder skal anvende disse ændringer ved anvendelse af IFRS 17.
Udveksling af tilsvarende aktiver
131
Kravet i afsnit 129 og 130, litra b), om fremadrettet anvendelse af denne standard betyder, at hvis en udveksling af aktiver blev målt før denne standards ikrafttrædelsestidspunkt på grundlag af det afgivne aktivs regnskabsmæssige værdi, skal virksomheden ikke tilpasse det modtagne aktivs regnskabsmæssige værdi for at afspejle dagsværdien af dette på overtagelsestidspunktet.
Tidligere anvendelse
132
Virksomheder, som afsnit 130 finder anvendelse på, tilskyndes til at anvende kravene i denne standard før de i afsnit 130 angivne ikrafttrædelsestidspunkter. Hvis en virksomhed anvender denne standard før disse ikrafttrædelsestidspunkter, skal den dog også anvende IFRS 3 og IAS 36 (ajourført 2004) på samme tidspunkt.
OPHÆVELSE AF IAS 38 (UDGIVET 1998)
133
Denne standard erstatter IAS 38 
Immaterielle aktiver
 (udgivet i 1998).
IAS 39
Finansielle instrumenter: Indregning og måling
ANVENDELSESOMRÅDE
2
Denne standard anvendes af alle virksomheder på alle finansielle instrumenter, der er omfattet af anvendelsesområdet for IFRS 9 
Finansielle instrumenter
, hvis, og i det omfang at:
a)
IFRS 9 tillader, at kravene til regnskabsmæssig sikring i denne standard anvendes, og
b)
det finansielle instrument indgår i et sikringsforhold, der opfylder kriterierne for regnskabsmæssig sikring i overensstemmelse med denne standard.
2A–7
[Ophævet]
DEFINITIONER
8
Begreber, der er defineret i IFRS 13, IFRS 9 og IAS 32, anvendes i denne standard med de betydninger, der er angivet i appendiks A i IFRS 13, appendiks A i IFRS 9 og afsnit 11 i IAS 32. IFRS 13, IFRS 9 og IAS 32 definerer følgende begreber:
—
et finansielt aktivs eller en finansiel forpligtelses amortiserede kostpris
—
ophør af indregning
—
afledt finansielt instrument
—
effektiv rentemetode
—
effektiv rente
—
egenkapitalinstrument
—
dagsværdi
—
finansielt aktiv
—
finansielt instrument
—
finansiel forpligtelse
og giver vejledning om anvendelsen af disse definitioner.
9
Nedenstående udtryk anvendes i denne standard med følgende betydning:
Definitioner vedrørende regnskabsmæssig sikring
En 
fast aftale
 er en bindende aftale om udveksling af en bestemt mængde af ressourcer til en bestemt pris på et bestemt tidspunkt eller tidspunkter i fremtiden.
En 
forventet transaktion
 er en transaktion, som virksomheden ikke har forpligtet sig til, men som forventes.
Et 
sikringsinstrument
 er et klassificeret afledt finansielt aktiv eller (alene ved afdækning af risikoen for valutakursændringer) et klassificeret ikke-afledt finansielt aktiv eller en ikke-afledt finansiel forpligtelse, hvis dagsværdi eller pengestrømme forventes at udligne ændringer i dagsværdien af eller pengestrømme vedrørende en klassificeret sikret post (afsnit 72-77 og appendiks A, afsnit AG94-AG97 uddyber definitionen på et sikringsinstrument).
En 
sikret post
 er et aktiv, en forpligtelse, en fast aftale, en forventet transaktion, som anses for højst sandsynlig, eller en nettoinvestering i en udenlandsk virksomhed, som a) udsætter virksomheden for en risiko for ændringer i dagsværdi eller fremtidige pengestrømme, og som b) er klassificeret som værende en sikret post (afsnit 78-84 og appendiks A, afsnit AG98-AG101 uddyber definitionen på sikrede poster).
Sikringseffektivitet
 angiver, i hvilken grad ændringer i dagsværdien af eller pengestrømme vedrørende den sikrede post, som kan henføres til en sikret risiko, udlignes af ændringer i dagsværdien af eller pengestrømme vedrørende sikringsinstrumentet (jf. appendiks A, afsnit AG105-AG113A).
10–70
[Ophævet]
SIKRING
71
Hvis en virksomhed anvender IFRS 9 og ikke i sin regnskabspraksis har valgt fortsat at anvende kravene til regnskabsmæssig sikring i denne standard (jf. afsnit 7.2.2021 i IFRS 9), skal den anvende kravene til regnskabsmæssig sikring i kapitel 6 i IFRS 9. Ved sikring af dagsværdien af renterisikoen for en portefølje af finansielle aktiver eller finansielle forpligtelser kan en virksomhed imidlertid i overensstemmelse med afsnit 6.1.3 i IFRS 9 anvende kravene til regnskabsmæssig sikring i denne standard i stedet for kravene i IFRS 9. I det tilfælde skal virksomheden også anvende de specifikke krav til regnskabsmæssig sikring af dagsværdien for en porteføljesikring af renterisiko (jf. afsnit 81A, 89A og AG114-AG132).
Sikringsinstrumenter
Instrumenter, som opfylder kriterierne
72
Denne standard begrænser ikke de forhold, hvor et afledt finansielt instrument kan klassificeres som et sikringsinstrument, forudsat at betingelserne i afsnit 88 er opfyldt, bortset fra visse solgte optioner (jf. appendiks A, afsnit AG94). Et ikke-afledt finansielt aktiv eller en ikke-afledt finansiel forpligtelse må kun klassificeres som et sikringsinstrument, hvis der er tale om sikring mod en valutarisiko.
73
Ved regnskabsmæssig sikring må kun instrumenter, som omfatter en ekstern part i forhold til den regnskabsaflæggende virksomhed (dvs. en ekstern part i forhold til koncernen eller den enkelte virksomhed, som der aflægges regnskab for), klassificeres som sikringsinstrumenter. En enkelt virksomhed i en koncern eller divisioner i en virksomhed kan indgå sikringstransaktioner med andre virksomheder i koncernen eller divisioner i virksomheden, men sådanne koncerninterne transaktioner elimineres ved konsolidering. Derfor opfylder sådanne sikringstransaktioner ikke kriterierne for regnskabsmæssig sikring i koncernens koncernregnskab. De opfylder dog muligvis kriterierne for regnskabsmæssig sikring i de enkelte eller separate årsregnskaber for enkelte virksomheder inden for koncernen, forudsat at de er eksterne i forhold til den enkelte virksomhed, som der aflægges regnskab for.
Klassifikation af sikringsinstrumenter
74
Et sikringsinstruments dagsværdi kan normalt måles for instrumentet i sin helhed, og de faktorer, som medfører ændringer i dagsværdien, er indbyrdes afhængige. Derfor klassificerer virksomheden et sikringsforhold for sikringsinstrumentet i sin helhed. De eneste tilladte undtagelser er:
a)
opdeling af en options indre og tidsmæssige værdi, hvor kun ændringen i optionens indre værdi klassificeres som et sikringsinstrument, mens dens tidsmæssige værdi udelades, og
b)
opdeling af rentedelen og spotprisen på en terminskontrakt.
Disse undtagelser er tilladt, fordi optionens indre værdi og terminstillægget normalt kan måles separat. En dynamisk sikringsstrategi, hvor både en options indre værdi og tidsmæssige værdi vurderes, kan opfylde kriterierne for regnskabsmæssig behandling som sikring.
75
I et sikringsforhold kan virksomheden klassificere en del af hele sikringsinstrumentet, eksempelvis 50 % af den beregningsmæssige hovedstol, som sikringsinstrumentet. Dog må et sikringsforhold ikke kun klassificeres for en del af den periode, hvor et sikringsinstrument fortsat er udestående.
76
Et enkelt sikringsinstrument kan klassificeres som afdækning af mere end en type risici, forudsat at: a) de afdækkede risici klart kan identificeres, b) afdækningens effektivitet kan påvises, og c) det er muligt at opnå en specifik klassifikation af sikringsinstrumentet og de forskellige risikopositioner.
77
To eller flere afledte finansielle instrumenter eller dele heraf (eller, i tilfælde af en sikring af valutarisiko, to eller flere ikke-afledte finansielle instrumenter eller dele heraf, eller en kombination af afledte og ikke-afledte finansielle instrumenter eller dele heraf) kan ses i sammenhæng og sammen klassificeres som sikringsinstrumentet, herunder når de risici, som hidrører fra visse afledte finansielle instrumenter, kan modregnes i risici hidrørende fra andre afledte finansielle instrumenter. En rentecollar eller et andet afledt finansielt instrument, der kombinerer en solgt option og en købt option, opfylder dog ikke betingelserne for et sikringsinstrument, hvis den i realiteten netto er en solgt option (en option, hvor der netto modtages en overkurs). Tilsvarende kan to eller flere instrumenter (eller dele heraf) udelukkende klassificeres som sikringsinstrumentet, hvis ingen af dem er en solgt option, eller netto er en solgt option.
Sikrede poster
Poster, som opfylder kriterierne
78
En sikret post kan være et indregnet aktiv eller en indregnet forpligtelse, en ikke-indregnet fast aftale, en forventet transaktion, som anses for højst sandsynlig, eller en nettoinvestering i en udenlandsk virksomhed. Den sikrede post kan være a) enkle aktiver, forpligtelser, faste aftaler, forventede transaktioner, som anses for højst sandsynlige, eller nettoinvesteringer i en udenlandsk virksomhed, b) en gruppe af aktiver, forpligtelser, faste aftaler, forventede transaktioner, som anses for højst sandsynlige, eller nettoinvesteringer i udenlandske virksomheder med ensartede risici eller c), udelukkende ved en porteføljesikring af renterisiko, en del af den portefølje af finansielle aktiver eller finansielle forpligtelser, som deler den sikrede risiko.
79
[Ophævet]
80
Ved regnskabsmæssig sikring er det udelukkende aktiver, forpligtelser, faste aftaler eller forventede transaktioner, som er højst sandsynlige, og som omfatter en ekstern part, der kan klassificeres som sikrede poster. Heraf følger, at regnskabsmæssig sikring kun kan anvendes på transaktioner mellem virksomheder i samme koncern i de enkelte eller separate årsregnskaber for disse virksomheder og ikke på koncernregnskabet, bortset fra koncernregnskabet for en investeringsvirksomhed, som defineret i IFRS 10, hvor transaktioner mellem en investeringsvirksomhed og dens dattervirksomheder, som måles til dagsværdi over resultatet, ikke vil blive elimineret i koncernregnskabet. Som en undtagelse gælder, at valutarisikoen vedrørende en koncernintern monetær post (eksempelvis tilgodehavender/forpligtelser mellem to dattervirksomheder) kan opfylde kriterierne for en sikret post i koncernregnskabet, hvis den medfører følsomhed over for valutakursgevinster eller -tab, som ikke fuldt ud er elimineret ved konsolidering i henhold til IAS 21 
Valutaomregning
. I henhold til IAS 21 er valutakursgevinster og –tab på koncerninterne monetære poster ikke fuldt ud elimineret ved konsolidering, hvis den koncerninterne monetære post handles mellem to koncernvirksomheder med forskellige funktionelle valutaer. Desuden kan valutarisikoen vedrørende en forventet koncernintern transaktion, som anses for højst sandsynlig, opfylde kriterierne for en sikret post i koncernregnskabet forudsat, at transaktionen finder sted i en anden valuta end den funktionelle valuta for den virksomhed, der foretager transaktionen, og valutarisikoen påvirker således koncernresultatet.
Klassifikation af finansielle poster som sikrede poster
81
Hvis den sikrede post er et finansielt aktiv eller en finansiel forpligtelse, kan den være en sikret post, for så vidt angår risici, som kun er forbundet med en del af dens pengestrømme eller dagsværdi (såsom en eller flere udvalgte kontraktlige pengestrømme eller dele heraf eller en andel af dagsværdien), forudsat at effektiviteten kan måles. Eksempelvis kan en identificerbar og separat målbar andel af rentefølsomheden for et rentebærende aktiv eller en rentebærende forpligtelse klassificeres som den sikrede risiko (såsom et risikofrit renteelement eller toneangivende renteelement i den samlede rentefølsomhed for et sikret finansielt instrument).
81A
Ved en sikring af dagsværdien af renterisikoen for en portefølje af finansielle aktiver eller finansielle forpligtelser (og kun ved en sådan sikring) kan den sikrede del klassificeres som et valutabeløb (eksempelvis et beløb i dollar, euro, pund eller rand) snarere end som enkelte aktiver (eller forpligtelser). Selvom porteføljen af risikostyringshensyn kan indeholde aktiver og forpligtelser, er det klassificerede beløb et beløb for aktiver eller et beløb for forpligtelser. Klassifikation af et nettobeløb, som indeholder aktiver og forpligtelser, er ikke tilladt. Virksomheden kan sikre en del af den renterisiko, der er forbundet med dette klassificerede beløb. Eksempelvis kan virksomheden i tilfælde af en sikring af en portefølje, der indeholder aktiver, der kan indfries før tid, sikre den ændring i dagsværdi, der kan henføres til en ændring i den sikrede rente på basis af forventede snarere end kontraktlige rentetilpasningstidspunkter. […].
Klassifikation af ikke-finansielle poster som sikrede poster
82
Hvis den sikrede post er et ikke-finansielt aktiv eller en ikke-finansiel forpligtelse, skal den klassificeres som en sikret post a) med hensyn til valutarisici eller b) i sin helhed med hensyn til alle risici. Dette skyldes, at det er vanskeligt at adskille og måle den relevante del af ændringerne i pengestrømme eller dagsværdi, der kan henføres til specifikke risici, bortset fra valutarisici.
Klassifikation af grupper af poster som sikrede poster
83
Ensartede aktiver og ensartede forpligtelser må kun sammendrages og sikres som en gruppe, hvis de enkelte aktiver eller forpligtelser i gruppen har samme følsomhed over for de risici, som klassificeres som afdækkede. Derudover skal ændringen i dagsværdi, som kan henføres til den afdækkede risiko for hver enkelt post i gruppen, forventes at være omtrent proportionel med den overordnede ændring i dagsværdi, som kan henføres til den afdækkede risiko i gruppen af poster.
84
Eftersom en virksomhed vurderer sikringseffektivitet ved at sammenligne ændringen i dagsværdi eller pengestrømme for et sikringsinstrument (eller en gruppe af ensartede sikringsinstrumenter) og en sikret post (eller en gruppe af sikrede poster), opfylder sammenligning af et sikringsinstrument med den samlede nettoposition (eksempelvis summen af alle fastforrentede aktiver og forpligtelser med omtrent samme udløbstidspunkter), frem for en specifik sikret post, ikke kriterierne for regnskabsmæssig sikring.
Regnskabsmæssig sikring
85
De udlignende virkninger af ændringer i dagsværdien af sikringsinstrumentet og den sikrede post indregnes i resultatet ved regnskabsmæssig sikring.
86
Der er tre typer sikringsforhold:
a)
sikring af dagsværdi
: afdækning af risikoen for ændringer i dagsværdien af et indregnet aktiv eller en indregnet forpligtelse eller en ikke-indregnet fast aftale, eller en identificerbar del af et sådant aktiv eller en sådan forpligtelse eller fast aftale, som kan henføres til en bestemt risiko, og som kan påvirke resultatet
b)
sikring af pengestrømme
: afdækning af risikoen for udsving i pengestrømme, som i) kan henføres til en bestemt risiko, der er tilknyttet et indregnet aktiv eller en indregnet forpligtelse (såsom alle eller visse fremtidige rentebetalinger på variabelt forrentede lån) eller en forventet transaktion, som er højst sandsynlig, og ii) kan påvirke resultatet
c)
sikring af en nettoinvestering i en udenlandsk virksomhed
, som defineret i IAS 21.
87
Sikring af den med en fast aftale forbundne valutarisiko kan regnskabsmæssigt behandles som en sikring af dagsværdi eller en sikring af pengestrømme.
88
Et sikringsforhold kan udelukkende behandles efter de i afsnit 89-102 nævnte bestemmelser for regnskabsmæssig sikring, hvis alle følgende betingelser er opfyldt.
a)
Ved sikringens indgåelse foreligger der formel klassifikation og dokumentation for sikringsforholdet og for virksomhedens risikostyringsformål og –strategi i relation til sikringen. Dokumentationen skal omfatte identifikation af sikringsinstrumentet, den sikrede post eller transaktion, den afdækkede risikos art samt hvordan virksomheden vil vurdere sikringsinstrumentets effektivitet til at udligne ændringer i den sikrede posts dagsværdi eller pengestrømme, som kan henføres til den afdækkede risiko.
b)
Sikringen forventes at være meget effektiv (jf. appendiks A, afsnit AG105-AG113A) til at udligne ændringer i dagsværdi eller pengestrømme, som kan henføres til den afdækkede risiko i overensstemmelse med den oprindeligt dokumenterede risikostyringsstrategi for det givne sikringsforhold.
c)
Ved sikring af pengestrømme skal det være højst sandsynligt, at den forventede transaktion, som er genstand for sikringen, vil finde sted, og transaktionen skal være forbundet med risiko for udsving i pengestrømme, som i sidste ende kan påvirke resultatet.
d)
Sikringens effektivitet kan måles med et pålideligt resultat, dvs. dagsværdien af eller pengestrømmene for den sikrede post, som kan henføres til den afdækkede risiko, og der kan foretages en pålidelig vurdering af dagsværdien af sikringsinstrumentet.
e)
Sikringen vurderes løbende og har faktisk været meget effektiv i de regnskabsperioder, sikringen er klassificeret til.
Sikring af dagsværdi
89
Hvis sikring af dagsværdi opfylder de i afsnit 88 nævnte betingelser i regnskabsperioden, skal sikringen regnskabsmæssigt behandles på følgende måde:
a)
en gevinst eller et tab fra efterfølgende måling af sikringsinstrumentet til dagsværdi (for et afledt sikringsinstrument) eller valutaelementet af den regnskabsmæssige værdi målt i overensstemmelse med IAS 21 (for et ikke-afledt sikringsinstrument) skal indregnes i resultatet, og
b)
den gevinst eller det tab på den sikrede post, der kan henføres til den afdækkede risiko, skal regulere den sikrede posts regnskabsmæssige værdi og indregnes i resultatet. Dette gælder, hvis den sikrede post ellers måles til kostpris. Indregning af den gevinst eller det tab, der kan henføres til den afdækkede risiko i resultatet, finder anvendelse, hvis den sikrede post er et finansielt aktiv, der måles til dagsværdi gennem anden totalindkomst i overensstemmelse med afsnit 4.1.2A i IFRS 9.
89A
Ved en sikring af dagsværdien af renterisikoen for en del af en portefølje af finansielle aktiver eller finansielle forpligtelser (og kun ved en sådan sikring) kan kravet i afsnit 89, litra b), opfyldes ved at præsentere gevinster eller tab, som kan henføres til den sikrede post, enten:
a)
i en enkel, separat post under aktiverne for de rentetilpasningsperioder, hvor den sikrede post udgør et aktiv, eller
b)
i en enkel, separat post under forpligtelserne for de rentetilpasningsperioder, hvor den sikrede post udgør en forpligtelse.
De separate poster, der henvises til i litra a) og b) ovenfor, skal præsenteres ved siden af finansielle aktiver eller finansielle forpligtelser. Beløb, der medtages i disse poster, skal fjernes fra balancen, når der sker ophør med indregning af de aktiver eller forpligtelser, som beløbene hidrører fra.
90
Hvis der kun afdækkes bestemte risici tilknyttet en sikret post, skal indregnede ændringer i den sikrede posts dagsværdi, som ikke er tilknyttet den afdækkede risiko, indregnes som anført i afsnit 5.7.1 i IFRS 9.
91
Virksomheden skal fremadrettet ophøre med den i afsnit 89 specificerede regnskabsmæssige sikring, hvis:
a)
sikringsinstrumentet udløber eller sælges, afvikles eller udnyttes. I denne sammenhæng er udskiftningen eller forlængelsen af et sikringsinstrument med et andet sikringsinstrument ikke udløb eller afvikling, hvis en sådan udskiftning eller forlængelse indgår i virksomhedens dokumenterede sikringsstrategi. Desuden er der i denne sammenhæng ikke tale om udløb eller afvikling af sikringsinstrumentet, hvis:
i)
parterne i et sikringsinstrument som følge af love eller retsforskrifter eller indførelsen af love eller retsforskrifter aftaler, at en eller flere clearingmodparter erstatter deres oprindelige modpart og bliver den nye modpart for hver af parterne. I denne sammenhæng er en clearingmodpart en central modpart (som også kaldes en "clearingorganisation" eller et "clearingagentur") eller en virksomhed eller virksomheder, eksempelvis et clearingmedlem i en clearingorganisation eller en kunde hos et clearingmedlem i en clearingorganisation, som fungerer som modpart ved effektueringen af en central modparts clearing. Hvis parterne i et sikringsinstrument erstatter deres oprindelige modparter med andre modparter, finder dette afsnit dog kun anvendelse, hvis hver af disse parter effektuerer clearing med den samme centrale modpart
ii)
andre eventuelle ændringer af sikringsinstrumentet er begrænset til de ændringer, der er nødvendige for at effektuere en sådan erstatning af modparten. Sådanne ændringer er begrænset til ændringer, som er i overensstemmelse med de betingelser, som kunne forventes, hvis sikringsinstrumentet oprindeligt blev clearet med clearingmodparten. Disse ændringer omfatter bl.a. ændringer vedrørende sikkerhedsstillelseskravene, ret til at modregne tilgodehavender og gæld samt afgifter.
b)
sikringen ikke længere opfylder de i afsnit 88 nævnte kriterier for regnskabsmæssig sikring, eller
c)
virksomheden tilbagekalder klassifikationen.
92
Eventuelle reguleringer, som hidrører fra afsnit 89, litra b), af den regnskabsmæssige værdi af et sikret finansielt instrument, hvor den effektive rentemetode er anvendt (eller, i tilfælde af en porteføljesikring af renterisiko, af den i afsnit 89A beskrevne separate post i balancen) skal afskrives over resultatet. Afskrivning kan påbegyndes, så snart der foreligger en regulering, og senest på det tidspunkt, hvor den sikrede post ikke længere reguleres for ændringer i dens dagsværdi, der kan henføres til den afdækkede risiko. Reguleringen er baseret på en omberegnet effektiv rente på tidspunktet for påbegyndelsen af afskrivningen. Hvis det imidlertid ved en sikring af dagsværdien af renterisikoen for en portefølje af finansielle aktiver eller finansielle forpligtelser (og kun ved en sådan sikring) ikke er praktisk muligt at foretage afskrivning ved brug af en omberegnet effektiv rente, skal reguleringen afskrives ved brug af den lineære metode. Reguleringen skal være fuldt ud afskrevet ved udløbet af det finansielle instrument eller, i tilfælde af en porteføljesikring af renterisiko, ved udløbet af den relevante rentetilpasningsperiode.
93
Hvis en ikke-indregnet fast aftale klassificeres som en sikret post, indregnes den efterfølgende akkumulerede ændring i den faste aftales dagsværdi, som kan henføres til den afdækkede risiko, som et aktiv eller en forpligtelse, og en tilsvarende gevinst eller et tilsvarende tab indregnes i resultatet (jf. afsnit 89, litra b)). Ændringerne i sikringsinstrumentets dagsværdi indregnes ligeledes i resultatet.
94
Hvis en virksomhed indgår en fast aftale om at erhverve et aktiv eller påtage sig en forpligtelse, som er en sikret post i en sikring af dagsværdi, skal den oprindelige regnskabsmæssige værdi af det aktiv eller den forpligtelse, som hidrører fra virksomhedens overholdelse af den faste aftale, reguleres, så den medtager den akkumulerede ændring i den faste aftales dagsværdi, der kan henføres til den i balancen indregnede afdækkede risiko.
Sikring af pengestrømme
95
Hvis sikring af pengestrømme opfylder de i afsnit 88 nævnte betingelser i regnskabsperioden, skal sikringen regnskabsmæssigt behandles på følgende måde:
a)
den del af gevinsten eller tabet på sikringsinstrumentet, som vurderes at være en effektiv sikring (jf. afsnit 88), skal indregnes i anden totalindkomst og
b)
den ineffektive del af gevinsten eller tabet på sikringsinstrumentet skal indregnes i resultatet.
96
Mere præcist behandles sikring af pengestrømme på følgende måde:
a)
det separate egenkapitalelement, som er forbundet med den sikrede post, reguleres til det mindste af følgende (i absolutte tal):
i)
akkumuleret gevinst eller tab på sikringsinstrumentet fra sikringens indgåelse og
ii)
akkumuleret ændring i dagsværdien (nutidsværdien) af forventede fremtidige pengestrømme vedrørende den sikrede post fra sikringens indgåelse
b)
eventuelle resterende gevinster eller tab på sikringsinstrumentet eller dettes klassificerede element (som ikke er en effektiv sikring) indregnes i resultatet og
c)
hvis virksomhedens dokumenterede risikostyringsstrategi vedrørende et bestemt sikringsforhold udelader en specifik del af gevinsten eller tabet eller tilknyttede pengestrømme vedrørende sikringsinstrumentet ved vurderingen af sikringseffektiviteten (jf. afsnit 74, 75 og 88, litra a)), skal denne udeladte del af gevinsten eller tabet indregnes i overensstemmelse med afsnit 5.7.1 i IFRS 9.
97
Hvis en sikring af en forventet transaktion efterfølgende medfører indregning af et finansielt aktiv eller en finansiel forpligtelse, skal tilknyttede gevinster eller tab, som er indregnet i anden totalindkomst i overensstemmelse med afsnit 95, omklassificeres fra egenkapitalen til resultatet som en omklassifikationsregulering (jf. IAS 1 (ajourført 2007)) i den eller de regnskabsperioder hvor de sikrede forventede pengestrømme påvirker resultatet (eksempelvis de regnskabsperioder hvor renteindtægten eller renteomkostningen indregnes). Hvis en virksomhed imidlertid forventer, at et tab eller en del af et tab, som er indregnet i anden totalindkomst, ikke vil blive genindvundet i løbet af en eller flere fremtidige regnskabsperioder, skal virksomheden omklassificere det beløb, som ikke forventes genindvundet, til resultatet som en omklassifikationsregulering.
98
Hvis en sikring af en forventet transaktion efterfølgende medfører indregning af et ikke-finansielt aktiv eller en ikke-finansiel forpligtelse, eller en fremtidig transaktion vedrørende et ikke-finansielt aktiv eller en ikke-finansiel forpligtelse bliver en fast aftale, hvor regnskabsmæssig sikring af dagsværdi finder anvendelse, skal virksomheden anvende enten litra a) eller b) nedenfor:
a)
Virksomheden omklassificerer tilknyttede gevinster eller tab, som er indregnet i anden totalindkomst i overensstemmelse med afsnit 95, til resultatet som en omklassifikationsregulering (jf. IAS 1 (ajourført 2007)) i den eller de regnskabsperioder, hvor det erhvervede aktiv eller den påtagne forpligtelse påvirker resultatet (eksempelvis de regnskabsperioder, hvor afskrivninger eller salgsomkostninger indregnes). Hvis en virksomhed imidlertid forventer, at et tab eller en del af et tab, som er indregnet i anden totalindkomst, ikke vil blive genindvundet i løbet af en eller flere fremtidige regnskabsperioder, skal virksomheden omklassificere det beløb, som ikke forventes genindvundet, fra egenkapitalen til resultatet.
b)
Virksomheden fjerner de tilknyttede gevinster eller tab, som er indregnet i anden totalindkomst i overensstemmelse med afsnit 95 og medtager dem i aktivets eller forpligtelsens oprindelige kostpris eller anden regnskabsmæssige værdi.
99
En virksomhed skal som regnskabspraksis anvende enten litra a) eller b) i afsnit 98, og den valgte regnskabspraksis skal anvendes konsekvent på alle de i afsnit 98 omtalte sikringer.
100
For sikringer af pengestrømme, bortset fra de i afsnit 97 og 98 omtalte, skal beløb, som er indregnet i anden totalindkomst, omklassificeres fra egenkapitalen til resultatet som en omklassifikationsregulering (jf. IAS 1 (ajourført 2007)) i den eller de samme regnskabsperioder, hvor de sikrede forventede pengestrømme påvirker resultatet (eksempelvis når et forventet salg finder sted).
101
Virksomheden skal i et eller flere af følgende tilfælde fremadrettet ophøre med den i afsnit 95-100 specificerede regnskabsmæssige sikring:
a)
Sikringsinstrumentet udløber eller sælges, afvikles eller udnyttes. I dette tilfælde skal de akkumulerede gevinster eller tab på sikringsinstrumentet, som er blevet indregnet i anden totalindkomst fra den regnskabsperiode, hvor sikringen blev effektiv (jf. afsnit 95, litra a)), fortsat holdes separat i egenkapitalen, indtil den forventede transaktion finder sted. Når transaktionen finder sted, finder afsnit 97, 98 eller 100 anvendelse. For så vidt angår dette underafsnit er udskiftningen eller forlængelsen af et sikringsinstrument med et andet sikringsinstrument ikke udløb eller afvikling, hvis en sådan udskiftning eller forlængelse indgår i virksomhedens dokumenterede sikringsstrategi. Desuden er der i dette underafsnit ikke tale om udløb eller afvikling af sikringsinstrumentet, hvis:
i)
parterne i et sikringsinstrument som følge af love eller retsforskrifter eller indførelsen af love eller retsforskrifter aftaler, at en eller flere clearingmodparter erstatter deres oprindelige modpart og bliver den nye modpart for hver af parterne. I denne sammenhæng er en clearingmodpart en central modpart (som også kaldes en "clearingorganisation" eller et "clearingagentur") eller en virksomhed eller virksomheder, eksempelvis et clearingmedlem i en clearingorganisation eller en kunde hos et clearingmedlem i en clearingorganisation, som fungerer som modpart ved effektueringen af en central modparts clearing. Hvis parterne i et sikringsinstrument erstatter deres oprindelige modparter med andre modparter, finder dette afsnit dog kun anvendelse, hvis hver af disse parter effektuerer clearing med den samme centrale modpart
ii)
andre eventuelle ændringer af sikringsinstrumentet er begrænset til de ændringer, der er nødvendige for at effektuere en sådan erstatning af modparten. Sådanne ændringer er begrænset til ændringer, som er i overensstemmelse med de betingelser, som kunne forventes, hvis sikringsinstrumentet oprindeligt blev clearet med clearingmodparten. Disse ændringer omfatter bl.a. ændringer vedrørende sikkerhedsstillelseskravene, ret til at modregne tilgodehavender og gæld samt afgifter.
b)
Sikringen opfylder ikke længere kriterierne for regnskabsmæssig sikring i afsnit 88. I dette tilfælde skal de akkumulerede gevinster eller tab på sikringsinstrumentet, som er blevet indregnet i anden totalindkomst fra det regnskabsår, hvor sikringen blev effektiv (jf. afsnit 95, litra a)), fortsat holdes separat i egenkapitalen, indtil den forventede transaktion finder sted. Når transaktionen finder sted, finder afsnit 97, 98 eller 100 anvendelse.
c)
Den forventede transaktion forventes ikke længere at finde sted, og i dette tilfælde skal eventuelle tilknyttede akkumulerede gevinster eller tab på sikringsinstrumentet, som er blevet indregnet i anden totalindkomst fra den regnskabsperiode, hvor sikringen blev effektiv (jf. afsnit 95, litra a)), omklassificeres fra egenkapitalen til resultatet som omklassifikationsregulering. En forventet transaktion, som ikke længere er højst sandsynlig (jf. afsnit 88, litra c)), kan stadig forventes at finde sted.
d)
Virksomheden tilbagekalder klassifikationen. Ved sikring af en forventet transaktion skal de akkumulerede gevinster eller tab på sikringsinstrumentet, som er blevet indregnet i anden totalindkomst fra den regnskabsperiode, hvor sikringen blev effektiv (jf. afsnit 95, litra a)), fortsat holdes separat i egenkapitalen , indtil den forventede transaktion finder sted eller ikke længere forventes at finde sted. Når transaktionen finder sted, finder afsnit 97, 98 eller 100 anvendelse. Hvis transaktionen ikke længere forventes at finde sted, skal de akkumulerede gevinster eller tab, som er blevet indregnet i anden totalindkomst, omklassificeres fra egenkapitalen til resultatet som en omklassifikationsregulering.
Sikring af nettoinvesteringer
102
Sikring af en nettoinvestering i en udenlandsk virksomhed, herunder sikring af en monetær post, som regnskabsmæssigt behandles som en del af nettoinvesteringen (jf. IAS 21), skal regnskabsmæssigt behandles på samme måde som sikring af pengestrømme:
a)
den del af gevinsten eller tabet på sikringsinstrumentet, som vurderes at være en effektiv sikring (jf. afsnit 88), skal indregnes i anden totalindkomst og
b)
den ineffektive del skal indregnes i resultatet.
Gevinsten eller tabet på sikringsinstrumentet tilknyttet sikringens effektive del, som er indregnet i anden totalindkomst, skal omklassificeres fra egenkapitalen til resultatet som en omklassifikationsregulering (jf. IAS 1 (ajourført 2007)) i overensstemmelse med afsnit 48-49 i IAS 21 ved hel eller delvis afhændelse af den udenlandske virksomhed.
Midlertidige undtagelser fra anvendelsen af specifikke krav til regnskabsmæssig sikring
102A
En virksomhed skal anvende afsnit 102D-102N og 108G på sikringsforhold, der er direkte berørt af reformen af rentebenchmarks. Disse afsnit finder kun anvendelse på sådanne sikringsforhold. Et sikringsforhold påvirkes kun direkte af reformen af rentebenchmarks, hvis reformen giver anledning til usikkerhed om:
a)
det rentebenchmark (uanset om det er kontraktligt eller ikke-kontraktligt angivet), der klassificeres som en sikret risiko, og/eller
b)
timingen for eller den beløbsmæssige størrelse af de rentebenchmark-baserede pengestrømme fra den sikrede post eller sikringsinstrumentet.
102B
Med henblik på anvendelsen af afsnit 102D-102N henviser udtrykket "reform af rentebenchmarks" til den markedsomfattende reform af et rentebenchmark, herunder udskiftning af et rentebenchmark med en alternativ referencerente, jf. anbefalingerne i rapporten fra juli 2014 om finansiel stabilitet fra Rådet for Finansiel Stabilitet med titlen "Reforming Major Interest Rate Benchmarks" 
(
26
)
.
102C
Afsnit 102D–102N indeholder undtagelser, men kun til kravene i disse afsnit. En virksomhed skal fortsat anvende alle andre krav i forbindelse med regnskabsmæssig sikring på sikringsforhold, der er direkte berørt af reformen af rentebenchmarks.
Højst sandsynligt som krævet i forbindelse med sikring af pengestrømme
102D
Med henblik på anvendelsen af kravet i afsnit 88, litra c), om, at den forventede transaktion skal være højst sandsynlig, skal virksomheden antage, at det rentebenchmark, på hvilket de sikrede pengestrømme (uanset om de er kontraktligt eller ikke-kontraktligt angivet) er baseret, ikke ændres som følge af rentebenchmarkreformen.
Omklassificering af den akkumulerede gevinst eller det akkumulerede tab, der er indregnet i anden totalindkomst
102E
Med henblik på anvendelsen af kravet i afsnit 101, litra c), for at afgøre, om den forventede transaktion ikke længere forventes at skulle finde sted, skal virksomheden antage, at det rentebenchmark, på hvilket de sikrede pengestrømme (uanset om de er kontraktligt eller ikke-kontraktligt angivet) er baseret, ikke ændres som følge af rentebenchmarkreformen.
Vurdering af effektiviteten
102F
Med henblik på anvendelsen af kravene i afsnit 88, litra b), og AG105, litra a) skal en virksomhed antage, at rentebenchmarket, på hvilket de sikrede pengestrømme og/eller den sikrede risiko (uanset om de er kontraktligt eller ikke-kontraktligt angivet) er baseret, eller det rentebenchmark, på hvilket sikringsinstrumentets pengestrømme er baseret, ikke ændres som følge af rentebenchmarkreformen.
102G
Med henblik på anvendelsen af kravet i afsnit 88, litra e), er en virksomhed ikke forpligtet til at ophøre med et sikringsforhold, fordi de faktiske resultater af sikringen ikke opfylder kravene i afsnit AG105, litra b). For at undgå tvivl skal en virksomhed anvende de andre betingelser i afsnit 88, herunder den fremadrettede vurdering i afsnit 88, litra b), for at vurdere, om det er nødvendigt at bringe sikringsforholdet til ophør.
Klassificering af finansielle poster som sikrede poster
102H
Medmindre afsnit 102I finder anvendelse, skal en virksomhed med henblik på sikring af en ikke-kontraktligt angivet benchmarkdel af renterisikoen kun anvende kravet i afsnit 81 og AG99F — om at risikokomponenten skal være separat identificerbar — ved sikringsforholdets indgåelse.
102I
Når en virksomhed i overensstemmelse med sikringsdokumentationen ofte ændrer (dvs. afslutter og genoptager) sikringsforhold, fordi både sikringsinstrumentet og den sikrede post ofte ændrer sig (dvs. at virksomheden bruger en dynamisk proces, hvor både de sikrede poster og de sikringsinstrumenter, der bruges til at styre eksponeringen, ikke er de samme i længere tid ad gangen), skal virksomheden anvende kravet i afsnit 81 og AG99F — om at risikokomponenten skal være separat identificerbar — men kun når den oprindeligt klassificerer en sikret post i det pågældende sikringsforhold. En sikret post, der er blevet vurderet på tidspunktet for den oprindelige klassificering i sikringsforholdet, uanset om det var på tidspunktet for indgåelsen af sikringen eller efterfølgende, omvurderes ikke ved en efterfølgende omklassificering i det samme sikringsforhold.
Gyldighedsperiodens udløb
102J
En virksomhed skal fremadrettet ophøre med at anvende afsnit 102D på en sikret post på det tidspunkt — alt efter hvad der måtte komme først:
a)
hvor den usikkerhed, der opstår som følge af rentebenchmarkreformen, ikke længere er til stede med hensyn til timingen for eller den beløbsmæssige størrelse af de rentebenchmark-baserede pengestrømme fra den sikrede post, og
b)
hvor sikringsforholdet, som er en del af denne sikrede post, ophører.
102K
En virksomhed skal fremadrettet ophøre med at anvende afsnit 102E på det tidspunkt — alt efter hvad der måtte komme først:
a)
hvor den usikkerhed, der opstår som følge af rentebenchmarkreformen, ikke længere er til stede med hensyn til timingen for og den beløbsmæssige størrelse af de fremtidige rentebenchmark-baserede pengestrømme fra den sikrede post, og
b)
hvor hele den akkumulerede gevinst eller det akkumulerede tab, der er indregnet i anden totalindkomst i forbindelse med det ophørte sikringsforhold, er blevet omklassificeret til resultatet.
102L
En virksomhed skal fremadrettet ophøre med at anvende afsnit 102F:
a)
på en sikret post, når den usikkerhed, der opstår som følge af rentebenchmarkreformen, ikke længere er til stede med hensyn til den sikrede risiko eller timingen for eller den beløbsmæssige størrelse af de rentebenchmark-baserede pengestrømme fra den sikrede post, og
b)
på et sikringsinstrument, hvor den usikkerhed, der opstår som følge af rentebenchmarkreformen, ikke længere er til stede med hensyn til timingen for eller den beløbsmæssige størrelse af de rentebenchmark-baserede pengestrømme fra sikringsinstrumentet.
Hvis det sikringsforhold, som den sikrede post og sikringsinstrumentet indgår i, ophører før den dato, der er angivet i afsnit 102L, litra a), eller den dato, der er angivet i afsnit 102L, litra b), skal virksomheden fremadrettet ophøre med at anvende afsnit 102F på dette sikringsforhold fra datoen for ophøret.
102M
En virksomhed skal fremadrettet ophøre med at anvende afsnit 102G på et sikringsforhold på det tidspunkt — alt efter hvad der måtte komme først:
a)
hvor den usikkerhed, der opstår som følge af rentebenchmarkreformen, ikke længere er til stede med hensyn til den sikrede risiko eller timingen for eller den beløbsmæssige størrelse af de rentebenchmark-baserede pengestrømme fra den sikrede post og sikringsinstrumentet og
b)
hvor sikringsforholdet, hvorpå undtagelsen finder anvendelse, bringes til ophør.
102N
Ved udpegelsen af en gruppe af poster som den sikrede post eller en kombination af finansielle instrumenter som sikringsinstrumentet skal en virksomhed fremadrettet ophøre med at anvende afsnit 102D–102G på en enkelt post eller et finansielt instrument i overensstemmelse med afsnit 102J, 102K, 102L eller 102M, alt efter hvad der er relevant, når den usikkerhed, der opstår som følge af rentebenchmarkreformen, ikke længere er til stede i forhold til den sikrede risiko og/eller timingen for eller den beløbsmæssige størrelse af de rentebenchmark-baserede pengestrømme fra denne post eller dette finansielle instrument.
102O
En virksomhed skal fremadrettet ophøre med at anvende afsnit 102H og 102I på det tidspunkt — alt efter hvad der måtte komme først:
a)
hvor der foretages ændringer, der er påkrævet som følge af en rentebenchmarkreform, af den ikke-kontraktligt fastsatte risikodel i henhold til afsnit 102P, eller
b)
hvor det sikringsforhold, hvori den ikke-kontraktligt fastsatte risikodel klassificeres, bringes til ophør.
Yderligere midlertidige undtagelser som følge af en rentebenchmarkreform
Regnskabsmæssig sikring
102P
Når kravene i afsnit 102D–102I ophører med at finde anvendelse på et sikringsforhold (jf. afsnit 102J–102O), skal en virksomhed ændre den formelle klassifikation af det pågældende sikringsforhold som tidligere dokumenteret for at afspejle de ændringer, der kræves som følge af en rentebenchmarkreform, dvs. ændringerne er i overensstemmelse med kravene i afsnit 5.4.6–5.4.8 i IFRS 9. I denne forbindelse ændres sikringsforholdets klassifikation kun for at foretage en eller flere af følgende ændringer:
a)
klassifikation af et alternativt rentebenchmark (uanset om det er kontraktligt eller ikke-kontraktligt angivet) som en sikret risiko
b)
ændring af beskrivelsen af den sikrede post, herunder beskrivelsen af den klassificerede del af pengestrømmene eller dagsværdien, der sikres
c)
ændring af beskrivelsen af sikringsinstrumentet eller
d)
ændring af beskrivelsen af, hvordan virksomheden vurderer sikringseffektiviteten.
102Q
En virksomhed skal også anvende kravet i afsnit 102P, litra c), hvis følgende tre betingelser er opfyldt:
a)
virksomheden foretager en ændring som følge af en rentebenchmarkreform under anvendelse af en anden fremgangsmåde end ændring af grundlaget for fastsættelse af sikringsinstrumentets kontraktlige pengestrømme (som beskrevet i afsnit 5.4.6 i IFRS 9)
b)
indregning af det oprindelige sikringsinstrument er ikke ophørt og
c)
den valgte fremgangsmåde svarer økonomisk set til at ændre grundlaget for fastsættelse af de kontraktlige pengestrømme for det oprindelige sikringsinstrument (som beskrevet i afsnit 5.4.7 og 5.4.8 i IFRS 9).
102R
Kravene i afsnit 102D–102I kan ophøre med at finde anvendelse på forskellige tidspunkter. Ved anvendelsen af afsnit 102P kan det derfor kræves, at en virksomhed ændrer den formelle klassifikation af sine sikringsforhold på forskellige tidspunkter, eller at den er forpligtet til at ændre den formelle klassifikation for et sikringsforhold mere end én gang. Når, og kun når, en sådan ændring foretages i sikringsbetegnelsen, skal en virksomhed anvende afsnit 102V–102Z2, alt efter hvad der er relevant. En virksomhed skal også anvende afsnit 89 (for sikring af dagsværdi) eller afsnit 96 (for sikring af pengestrømme) til den regnskabsmæssige behandling af eventuelle ændringer i dagsværdien af den sikrede post eller sikringsinstrumentet.
102S
En virksomhed skal ændre et sikringsforhold som krævet i afsnit 102P ved udgangen af den regnskabsperiode, hvori der foretages en ændring som følge af en rentebenchmarkreform af den afdækkede risiko, den sikrede post eller sikringsinstrumentet. For at undgå tvivl udgør en sådan ændring af den formelle klassifikation af et sikringsforhold hverken ophør af sikringsforholdet eller klassifikation af et nyt sikringsforhold.
102T
Hvis der foretages ændringer ud over ændringer som følge af en rentebenchmarkreform af det finansielle aktiv eller den finansielle forpligtelse, der er klassificeret i et sikringsforhold (som beskrevet i afsnit 5.4.6-5.4.8 i IFRS 9), eller af klassifikationen af sikringsforholdet (som krævet i afsnit 102P), skal en virksomhed først anvende de relevante krav i denne standard for at fastslå, om disse yderligere ændringer resulterer i ophør af regnskabsmæssig sikring. Hvis de yderligere ændringer ikke fører til ophør af regnskabsmæssig sikring, skal virksomheden ændre den formelle klassifikation af sikringsforholdet som angivet i afsnit 102P.
102U
Afsnit 102V–102Z3 indeholder undtagelser, men kun til kravene i disse afsnit. En virksomhed skal anvende alle de øvrige krav til regnskabsmæssig sikring i denne standard, herunder kvalifikationskriterierne i afsnit 88, på sikringsforhold, som blev direkte berørt af en rentebenchmarkreform.
Regnskabsmæssig behandling af sikringsforhold, der opfylder kriterierne
Vurdering af den tilbageskuende effektivitet
102V
Med henblik på at vurdere den tilbageskuende effektivitet af et sikringsforhold på et akkumuleret grundlag ved anvendelse af afsnit 88, litra e), og kun til dette formål, kan en virksomhed vælge at nulstille de akkumulerede ændringer i dagsværdien af den sikrede post og sikringsinstrumentet, når den ophører med at anvende afsnit 102G som krævet i afsnit 102M. Dette valg foretages særskilt for hvert sikringsforhold (dvs. på grundlag af et individuelt sikringsforhold).
Sikring af pengestrømme
102W
Med henblik på anvendelsen af afsnit 97 på det tidspunkt, hvor en virksomhed ændrer beskrivelsen af en sikret post som krævet i afsnit 102P, litra b), anses den akkumulerede gevinst eller det akkumulerede tab, der er indregnet i anden totalindkomst, for at være baseret på det alternative rentebenchmark, som de sikrede fremtidige pengestrømme fastsættes på grundlag af.
102X
For et sikringsforhold, der bringes til ophør, hvor rentebenchmarket, som de sikrede fremtidige pengestrømme havde været baseret på, ændres som krævet i forbindelse med en rentebenchmarkreform, skal det beløb, der er akkumuleret i anden totalindkomst for det pågældende sikringsforhold, med henblik på anvendelsen af afsnit 101, litra c), for at fastslå, om de sikrede fremtidige pengestrømme forventes at finde sted, anses for at være baseret på det alternative rentebenchmark, som de sikrede fremtidige pengestrømme vil bygge på.
Grupper af poster
102Y
Når en virksomhed anvender afsnit 102P på grupper af poster, der klassificeres som sikrede poster i en dagsværdisikring eller en sikring af pengestrømme, skal virksomheden tildele de sikrede poster til undergrupper på grundlag af det rentebenchmark, der sikres, og klassificere rentebenchmarket som den sikrede risiko for hver undergruppe. I et sikringsforhold, hvor en gruppe poster sikres mod ændringer i et rentebenchmark, der er underlagt en rentebenchmarkreform, kan de sikrede pengestrømme eller dagsværdien for nogle af posterne i gruppen eksempelvis ændres til et alternativt rentebenchmark, før andre poster i gruppen ændres. I dette eksempel vil virksomheden ved anvendelsen af afsnit 102P klassificere det alternative rentebenchmark som den sikrede risiko for den relevante undergruppe af sikrede poster. Virksomheden vil fortsat klassificere det eksisterende rentebenchmark som den afdækkede risiko for den anden undergruppe af sikrede poster, indtil de sikrede pengestrømme eller dagsværdien af disse poster ændres, således at de afspejler det alternative rentebenchmark, eller posterne udløber og erstattes med sikrede poster, der afspejler det alternative rentebenchmark.
102Z
Virksomheden skal særskilt vurdere, hvorvidt hver undergruppe opfylder kravene i afsnit 78 og 83 for at være en sikret post. Hvis en undergruppe ikke opfylder kravene i afsnit 78 og 83, skal virksomheden bringe den regnskabsmæssige sikring til ophør fremadrettet for sikringsforholdet i sin helhed. En virksomhed skal også anvende kravene i afsnit 89 og 96 til den regnskabsmæssige behandling af ineffektivitet i forbindelse med sikringsforholdet i sin helhed.
Klassificering af finansielle poster som sikrede poster
102Z1
Et alternativt rentebenchmark klassificeret som en ikke-kontraktligt fastsat risikodel, der ikke er separat identificerbar (jf. afsnit 81 og afsnit AG99F) på den dato, hvor det klassificeres, anses for at have opfyldt dette krav på den pågældende dato, hvis, og kun hvis, virksomheden med rimelighed forventer, at det alternative rentebenchmark vil blive separat identificerbart inden for 24 måneder. Perioden på 24 måneder finder anvendelse på hvert alternativt rentebenchmark separat og begynder fra den dato, hvor virksomheden klassificerer det alternative rentebenchmark som en ikke-kontraktligt fastsat risikodel for første gang (dvs. at perioden på 24 måneder finder anvendelse på hvert enkelt rentebenchmark).
102Z2
Hvis en virksomhed efterfølgende med rimelighed forventer, at det alternative rentebenchmark ikke vil blive separat identificerbart inden for 24 måneder fra den dato, hvor virksomheden for første gang klassificerede det som en ikke kontraktligt fastsat risikodel, skal virksomheden ophøre med at anvende kravet i afsnit 102Z1 på det alternative rentebenchmark og bringe den regnskabsmæssige sikring til ophør fremadrettet fra datoen for den fornyede vurdering for alle sikringsforhold, hvori det alternative rentebenchmark blev udpeget som en ikke-kontraktligt fastsat risikodel.
102Z3
Ud over de i afsnit 102P specificerede sikringsforhold skal en virksomhed anvende kravene i afsnit 102Z1 og 102Z2 på nye sikringsforhold, i hvilke et alternativt rentebenchmark er klassificeret som en ikke-kontraktligt fastsat risikodel (jf. afsnit 81 og afsnit AG99F), når den pågældende risikodel på grund af en rentebenchmarkreform ikke er separat identificerbar på datoen for klassifikationen.
IKRAFTTRÆDELSESTIDSPUNKT OG OVERGANG
103
Virksomheder skal anvende denne standard (herunder de ændringer, der blev udgivet i marts 2004) for regnskabsår, som begynder den 1. januar 2005 eller derefter. Det er tilladt at anvende ændringen før dette tidspunkt. En virksomhed skal ikke anvende denne standard (herunder de ændringer, der blev udgivet i marts 2004) for regnskabsår, som begynder før den 1. januar 2005, medmindre virksomheden også anvender IAS 32 (udgivet december 2003). Hvis en virksomhed anvender denne standard på regnskabsperioder, som begynder før den 1. januar 2005, skal den oplyse herom.
103A
[Ophævet]
103B
[Ophævet]
103C
IAS 1 (ajourført i 2007) ændrede den terminologi, der anvendes i IFRS-standarderne. Desuden ændrede den afsnit 95, litra a), og afsnit 97, 98, 100, 102, 108 og AG99B. Virksomheder skal anvende disse ændringer på regnskabsår, som begynder den 1. januar 2009 eller derefter. Hvis en virksomhed anvender IAS 1 (ajourført 2007) på en tidligere regnskabsperiode, skal ændringerne anvendes på denne tidligere regnskabsperiode.
103D
[Ophævet]
103E
IAS 27 (som ændret i juli 2008) medførte ændring af afsnit 102. Virksomheder skal anvende denne ændring på regnskabsår, som begynder den 1. juli 2009 eller derefter. Hvis en virksomhed anvender IAS 27 (ajourført 2008) på en tidligere regnskabsperiode, skal ændringen anvendes på denne tidligere regnskabsperiode.
103F
[Ophævet]
103G
Virksomheder skal anvende afsnit AG99BA, AG99E, AG99F, AG110A og AG110B med tilbagevirkende kraft for regnskabsår, som begynder den 1. juli 2009 eller derefter, i overensstemmelse med IAS 8 
Anvendt regnskabspraksis, ændringer i regnskabsmæssige skøn og fejl
. Det er tilladt at anvende ændringen før dette tidspunkt. Hvis en virksomhed anvender 
Sikrede poster, der opfylder kriterierne for regnskabsmæssig sikring
 (Ændring til IAS 39) for regnskabsperioder, som begynder før den 1. juli 2009, skal den oplyse herom.
103H–103J
[Ophævet]
103K
Forbedringer til IFRS
, udstedt i april 2009, medførte ændring af afsnit 2, litra g), samt afsnit 97 og 100. Virksomheder skal anvende ændringerne til disse afsnit fremadrettet på alle ikke-udløbne kontrakter for regnskabsår, som begynder den 1. januar 2010 eller derefter. Det er tilladt at anvende ændringen før dette tidspunkt. Hvis en virksomhed anvender ændringerne på en tidligere regnskabsperiode, skal den oplyse herom.
103L–103P
[Ophævet]
103Q
IFRS 13, udstedt i maj 2011, medførte ændring af afsnit 9, 13, 28, 47, 88, AG46, AG52, AG64, AG76, AG76A, AG80, AG81 og AG96 samt tilføjelse af afsnit 43A og ophævelse af afsnit 48-49, AG69-AG75, AG77-AG79 og AG82. Virksomheder skal anvende disse ændringer ved anvendelse af IFRS 13.
103R
Investeringsvirksomheder
 (ændringer til IFRS 10, IFRS 12 og IAS 27), udstedt i oktober 2012, medførte ændring af afsnit 2 og 80. Virksomheder skal anvende disse ændringer på regnskabsår, som begynder den 1. januar 2014 eller derefter. Det er tilladt at anvende 
Investeringsvirksomheder
 tidligere. Hvis en virksomhed anvender disse ændringer tidligere, skal den også samtidigt anvende alle ændringerne i 
Investeringsvirksomheder
.
103S
[Ophævet]
103T
IFRS 15 
Omsætning fra kontrakter med kunder
, udstedt i maj 2014, medførte ændring af afsnit 2, 9, 43, 47, 55, AG2, AG4 og AG48 og tilføjelse af afsnit 2A, 44A, 55A og AG8A–AG8C. Virksomheder skal anvende disse ændringer ved anvendelse af IFRS 15.
103U
IFRS 9, udstedt i juli 2014, medførte en ændring af afsnit 2, 8, 9, 71, 88-90, 96, AG95, AG114, AG118 og overskrifterne over AG133 samt ophævelse af afsnit 1, 4-7, 10-70, 103B, 103D, 103F, 103H-103J, 103L-103P, 103S, 105-107A, 108E-108F, AG1-AG93 og AG96. Virksomheder skal anvende disse ændringer ved anvendelse af IFRS 9.
103V
[Dette afsnit blev tilføjet for en virksomhed, som ikke havde anvendt IFRS 9.].
104
Denne standard skal anvendes med tilbagevirkende kraft bortset fra de i afsnit 108 nævnte tilfælde. Der skal ske en regulering primo i overført resultat for den første præsenterede tidligere regnskabsperiode og alle andre sammenligningstal, som om denne standard altid havde været i brug, medmindre det er praktisk umuligt at tilpasse oplysningerne. Hvis tilpasning ikke er praktisk muligt, skal virksomheden oplyse dette samt angive, i hvilket omfang oplysningerne er tilpasset.
105–107A
[Ophævet]
108
En virksomhed må ikke regulere den regnskabsmæssige værdi af ikke-finansielle aktiver og ikke-finansielle forpligtelser med henblik på at udelade gevinster og tab tilknyttet sikringer af pengestrømme, som var medtaget i den regnskabsmæssige værdi før begyndelsen af det regnskabsår, hvor denne standard blev anvendt første gang. Ved begyndelsen af den regnskabsperiode, hvor denne standard anvendes første gang, skal eventuelle beløb, som er indregnet uden for resultatet (i anden totalindkomst eller direkte på egenkapitalen) for sikring af en fast aftale, som i henhold til denne standard behandles regnskabsmæssigt som en sikring af dagsværdi, omklassificeres som et aktiv eller en forpligtelse, bortset fra afdækning af en valutarisiko, som fortsat behandles som en sikring af pengestrømme.
108A
Virksomheder skal anvende den sidste sætning i afsnit 80 samt afsnit AG99A og AG99B på regnskabsår, som begynder den 1. januar 2006 eller derefter. Der tilskyndes til tidligere anvendelse. Hvis virksomheden som den sikrede post har klassificeret en ekstern forventet transaktion, der
a)
finder sted i den funktionelle valuta for den virksomhed, der foretager transaktionen,
b)
medfører en risiko, der vil påvirke koncernresultatet (dvs. er angivet en anden valuta end koncernens præsentationsvaluta), og
c)
ville have opfyldt kriterierne for regnskabsmæssig sikring, hvis den ikke var angivet i den funktionelle valuta for den virksomhed, der foretog den,
må den anvende regnskabsmæssig sikring i koncernregnskabet for den eller de regnskabsperioder, der ligger før tidspunktet for anvendelsen af den sidste sætning i afsnit 80 samt afsnit AG99A og AG99B.
108B
Virksomheder behøver ikke anvende afsnit AG99B på sammenligningstal for regnskabsperioder, der ligger før tidspunktet for anvendelsen af den sidste sætning i afsnit 80 samt afsnit AG99A.
108C
Forbedringer af IFRS-standarder
, udstedt i maj 2008, medførte ændring af afsnit 73 og AG8. 
Forbedringer af IFRS-standarder
, udstedt i april 2009, medførte ændring af afsnit 80. En virksomhed skal anvende disse ændringer på regnskabsår, som begynder den 1. januar 2009 eller derefter. Det er tilladt at anvende alle ændringerne før dette tidspunkt. Hvis en virksomhed anvender ændringerne på en tidligere regnskabsperiode, skal den oplyse herom.
108D
Novation i forbindelse med derivater og fortsat regnskabsmæssig sikring
 (ændringer til IAS 39), udstedt i juni 2013, medførte ændring af afsnit 91 og 101 og tilføjelse af afsnit AG113A. Virksomheder skal anvende disse afsnit på regnskabsår, som begynder den 1. januar 2014 eller derefter. Virksomheder skal anvende disse ændringer med tilbagevirkende kraft i overensstemmelse med IAS 8 
Anvendt regnskabspraksis, ændringer i regnskabsmæssige skøn og fejl
. Det er tilladt at anvende ændringen før dette tidspunkt. Hvis en virksomhed anvender disse ændringer på en tidligere regnskabsperiode, skal den oplyse herom.
108E–108F
[Ophævet]
108G
Rentebenchmarkreformen
, som ændrede IFRS 9, IAS 39 og IFRS 7, udstedt i september 2019, medførte tilføjelse af afsnit 102A–102N. Virksomheder skal anvende disse ændringer på regnskabsår, som begynder den 1. januar 2020 eller derefter. Det er tilladt at anvende ændringen før dette tidspunkt. Hvis en virksomhed anvender disse ændringer på en tidligere regnskabsperiode, skal den oplyse herom. En virksomhed skal anvende disse ændringer med tilbagevirkende kraft på de sikringsforhold, der eksisterede ved begyndelsen af den regnskabsperiode, hvor virksomheden for første gang anvender disse krav eller blev klassificeret derefter, og på den gevinst eller det tab, der er indregnet i anden totalindkomst, der eksisterede ved begyndelsen af den regnskabsperiode, hvor virksomheden for første gang anvender disse krav.
108H
Rentebenchmarkreform — Fase 2
, som ændrede IFRS 9, IAS 39, IFRS 7, IFRS 4 og IFRS 16, udstedt i august 2020, medførte tilføjelse af afsnit 102O–102Z3 og afsnit 108I–108K og ændring af afsnit 102M. Virksomheder skal anvende disse ændringer på regnskabsår, som begynder den 1. januar 2021 eller derefter. Det er tilladt at anvende ændringen før dette tidspunkt. Hvis en virksomhed anvender disse ændringer på en tidligere regnskabsperiode, skal den oplyse herom. Virksomheder skal anvende disse ændringer med tilbagevirkende kraft i overensstemmelse med IAS 8, undtagen som anført i afsnit 108I–108K.
108I
Virksomheder skal kun klassificere et nyt sikringsforhold (f.eks. som beskrevet i afsnit 102Z3) fremadrettet (dvs. at en virksomhed forbydes at klassificere et nyt regnskabsmæssigt sikringsforhold i tidligere regnskabsperioder). En virksomhed skal dog genoprette et sikringsforhold, der er bragt til ophør, hvis, og kun hvis, følgende betingelser er opfyldt:
a)
virksomheden havde bragt det pågældende sikringsforhold til ophør udelukkende som følge af ændringer krævet i forbindelse med en rentebenchmarkreform, og virksomheden ville ikke have været forpligtet til at bringe dette sikringsforhold til ophør, hvis disse ændringer var blevet anvendt på det pågældende tidspunkt, og
b)
ved begyndelsen af den regnskabsperiode, hvor virksomheden for første gang anvender disse ændringer (tidspunktet for førstegangsanvendelsen af disse ændringer), opfylder det pågældende sikringsforhold, der er bragt til ophør, kvalifikationskriterierne for regnskabsmæssig sikring (efter hensyntagen til disse ændringer).
108J
Hvis en virksomhed ved anvendelsen af afsnit 108I genopretter et sikringsforhold, der er bragt til ophør, skal virksomheden læse henvisningerne i afsnit 102Z1 og 102Z2 til det tidspunkt, hvor det alternative rentebenchmark for første gang klassificeres som en ikke kontraktligt fastsat risikokomponent, som henvisninger til tidspunktet for førstegangsanvendelsen af disse ændringer (dvs. at 24-måneders perioden for det pågældende rentebenchmark, der er klassificeret som en ikke kontraktligt fastsat risikokomponent, begynder på tidspunktet for førstegangsanvendelsen af disse ændringer).
108K
En virksomhed er ikke forpligtet til at tilpasse tidligere regnskabsperioder for at afspejle anvendelsen af disse ændringer. Virksomheden må kun tilpasse tidligere regnskabsperioder, hvis det er muligt uden at efterrationalisere. Hvis en virksomhed ikke tilpasser tidligere regnskabsperioder, skal den indregne en eventuel forskel mellem den tidligere regnskabsmæssige værdi og den regnskabsmæssige værdi i begyndelsen af den årlige regnskabsperiode, der omfatter tidspunktet for førstegangsanvendelsen af disse ændringer, primo i overført resultat (eller et andet egenkapitalelement, alt efter hvad der er hensigtsmæssigt) i den årlige regnskabsperiode, der omfatter tidspunktet for førstegangsanvendelsen af disse ændringer.
OPHÆVELSE AF ANDRE UDTALELSER
109
Denne standard erstatter IAS 39 
Finansielle instrumenter
: 
Indregning og måling
 ajourført i oktober 2000.
110
Denne standard og den tilhørende implementeringsvejledning erstatter den implementeringsvejledning, som er udgivet af implementeringsvejledningskomiteen for IAS 39, der blev nedsat af den tidligere IASC.
Appendiks A
Anvendelsesvejledning
Dette appendiks er en integreret del af standarden.
AG1–AG93
[Ophævet]
SIKRING (afsnit 71-102)
Sikringsinstrumenter (afsnit 72-77)
Instrumenter, som opfylder kriterierne for sikring (afsnit 72 og 73)
AG94
Det potentielle tab på en option, som virksomheden sælger, kan være væsentligt større end den potentielle værditilvækst af en tilknyttet sikret post. En solgt option reducerer med andre ord ikke effektivt risikoen af en sikret post på årets resultat. En solgt option opfylder således ikke definitionen på et sikret instrument, medmindre den klassificeres som en modregning til en købt option, herunder en option, som er indbygget i et andet finansielt instrument (eksempelvis en solgt option, som anvendes til at sikre en forpligtelse, som kan indløses). Modsat er en købt option forbundet med potentielle gevinster, som svarer til eller er større end de potentielle tab, og dermed potentielt kan reducere risici forbundet med gevinster eller tab som følge af ændringer i dagsværdier af pengestrømme. Derfor kan en sådan option opfylde betingelserne for et sikringsinstrument.
AG95
Et finansielt aktiv målt til amortiseret kostpris kan klassificeres som et sikringsinstrument ved sikring af valutarisiko.
AG96
[Ophævet]
AG97
Virksomhedens egne egenkapitalinstrumenter er ikke en del af virksomhedens finansielle aktiver eller finansielle forpligtelser og kan derfor ikke klassificeres som sikringsinstrumenter.
Sikrede poster (afsnit 78-84)
Poster, som opfylder kriterierne for sikrede poster (afsnit 78-80)
AG98
En fast aftale om at overtage en virksomhed ved en virksomhedssammenslutning kan kun være en sikret post, for så vidt angår valutarisici, idet de øvrige afdækkede risici ikke specifikt kan identificeres og måles. Disse øvrige risici er generelle forretningsmæssige risici.
AG99
Investeringer indregnet efter den indre værdis metode kan ikke være sikrede poster, for så vidt angår sikring af dagsværdi, idet den indre værdis metode medfører indregning i resultatet af investors andel af resultatet i den associerede virksomhed snarere end ændringer i investeringens dagsværdi. Af samme årsag kan en investering i en dattervirksomhed, som indgår i koncernregnskabet, ikke være en sikret post, for så vidt angår sikring af dagsværdi, idet man ved konsolidering af årets resultat indregner dattervirksomhedens resultat snarere end ændringer i investeringens dagsværdi. En sikring af en nettoinvestering i en udenlandsk virksomhed er anderledes, idet den udgør en afdækning af valutarisici og ikke en dagsværdisikring af ændringen i investeringens værdi.
AG99A
Afsnit 80 angiver, at valutarisikoen vedrørende en forventet koncernintern transaktion, som anses for højst sandsynlig, kan opfylde kriterierne for en sikret post i en sikring af pengestrømme i koncernregnskabet forudsat, at transaktionen finder sted i en anden valuta end den funktionelle valuta for den virksomhed, der foretager transaktionen, og valutarisikoen påvirker således koncernresultatet. I denne sammenhæng kan en virksomhed være en modervirksomhed, dattervirksomhed, associeret virksomhed, joint venture eller afdeling. Hvis valutarisikoen vedrørende en forventet koncernintern transaktion ikke påvirker koncernresultatet, opfylder den koncerninterne transaktion ikke kriterierne for en sikret post. Dette er normalt tilfældet for royaltyudbetalinger, rentebetalinger eller forvaltningsgebyrer mellem medlemmer af samme koncern, medmindre der foreligger en tilknyttet ekstern transaktion. Hvis valutarisikoen vedrørende en forventet koncernintern transaktion imidlertid påvirker koncernresultatet, kan den koncerninterne transaktion opfylde kriterierne for en sikret post. Det kan eksempelvis være forventet salg eller køb af varelagre mellem medlemmer af samme koncern, eller hvis der sker videresalg af varelageret til en koncernekstern part. Tilsvarende kan et forventet koncerninternt salg af anlægsaktiver fra den koncernvirksomhed, der fremstillede aktiverne, til en koncernvirksomhed, der vil anvende anlægsaktiverne i sin drift, påvirke koncernresultatet. Dette kunne eksempelvis finde sted, fordi anlægsaktiverne nedskrives af den virksomhed, der køber dem, og det oprindeligt indregnede beløb for anlægsaktiverne kan ændre sig, hvis den forventede koncerninterne transaktion finder sted i en anden valuta end den funktionelle valuta for den virksomhed, der køber anlægsaktiverne.
AG99B
Hvis en forventet koncernintern transaktion opfylder kriterierne for regnskabsmæssig behandling som sikring, skal eventuelle gevinster eller tab, der er indregnet i anden totalindkomst i overensstemmelse med afsnit 95, litra a), omklassificeres fra egenkapitalen til resultatet som en omklassifikationsregulering i den eller de samme regnskabsperioder, hvor den sikrede transaktions valutarisiko påvirker koncernresultatet.
AG99BA
En virksomhed kan klassificere alle ændringer i en sikret posts pengestrømme eller dagsværdi i et sikringsforhold. Virksomheden kan også nøjes med at klassificere ændringer i pengestrømmene eller dagsværdien af en sikret post, der er større eller mindre end en bestemt pris eller anden variabel (ensidig risiko). Den indre værdi af et/en købt option klassificeret som sikringsinstrument (forudsat, at dennes hovedvilkår er de samme som for den klassificerede risiko) afspejler en ensidig risiko ved en sikret post, men det samme gælder ikke optionens tidsmæssige værdi. Eksempelvis kan en virksomhed klassificere udsving i effekten på fremtidige pengestrømme, der hidrører fra en prisstigning i forbindelse med et forventet køb af en råvare. I denne situation klassificeres kun tab af pengestrømme, der hidrører fra en prisstigning, der overstiger det fastsatte niveau. Den afdækkede risiko omfatter ikke den tidsmæssige værdi af en købt option, fordi den tidsmæssige værdi ikke er et element af den forventede transaktion, som påvirker resultatet (afsnit 86, litra b)).
Klassifikation af finansielle poster som sikrede poster (afsnit 81 og 81A)
AG99C
[…] Virksomheden kan klassificere alle pengestrømmene fra hele det finansielle aktiv eller den finansielle forpligtelse som den sikrede post og udelukkende afdække dem i forhold til én bestemt risiko (eksempelvis udelukkende i forhold til ændringer, som kan henføres til ændringer i LIBOR). I tilfælde af en finansiel forpligtelse, hvis effektive rentesats er 100 basispoint under LIBOR, kan virksomheden eksempelvis klassificere hele forpligtelsen som den sikrede post (dvs. hovedstol plus rente til LIBOR-satsen minus 100 basispoint) og sikre ændringen i dagsværdi eller pengestrømme for hele denne forpligtelse, som kan henføres til ændringer i LIBOR. Virksomheden kan også vælge et sikringsforhold, som ikke er 1:1 for at forbedre sikringens effektiviteten som beskrevet i afsnit AG100.
AG99D
Hvis et fastforrentet finansielt instrument sikres på et tidspunkt, der ligger efter dets oprettelse, og rentesatsen har ændret sig i mellemtiden, kan virksomheden derudover klassificere en del svarende til en toneangivende rente […]. Det antages eksempelvis, at virksomheden opretter et fastforrentet finansielt aktiv på 100 CU med en effektiv rentesats på 6 % på et tidspunkt, hvor LIBOR er 4 %. Virksomheden begynder at sikre aktivet på et senere tidspunkt, hvor LIBOR er steget til 8 %, og aktivets dagsværdi er faldet til 90 CU. Virksomhedens beregninger viser, at hvis den havde købt aktivet på tidspunktet for den første klassificering som en sikret post til den daværende dagsværdi på 90 CU, ville det effektive afkast have været 9,5 %. […]. Virksomheden kan klassificere en LIBOR-del på 8 %, som dels består af pengestrømme fra den kontraktlige rente og dels af forskellen mellem den aktuelle dagsværdi (dvs. 90 CU) og det beløb, der skal tilbagebetales ved udløb (dvs. 100 CU).
AG99E
Afsnit 81 tillader, at virksomheder klassificerer en begrænset andel af ændringen i dagsværdi eller pengestrømsudsving for et finansielt instrument. Eksempelvis:
a)
alle pengestrømme fra et finansielt instrument kan klassificeres i forhold til ændringer i pengestrømme eller dagsværdi i forbindelse med nogle (men ikke alle) risici eller
b)
nogle (men ikke alle) pengestrømme fra et finansielt instrument kan klassificeres i forhold til ændringer i pengestrømme eller dagsværdi i forbindelse med alle eller kun nogle risici (dvs. en "andel" af pengestrømmene fra det finansielle instrument kan klassificeres i forhold til ændringer i forbindelse med alle eller kun nogle risici).
AG99F
For at opfylde betingelserne for regnskabsmæssig sikring skal de klassificerede risici og andele udgøre separate identificerbare elementer af det finansielle instrument, og ændringer i pengestrømme fra eller dagsværdien af hele det finansielle instrument som følge af ændringer i de klassificerede risici og andele skal kunne måles pålideligt. Eksempelvis:
a)
for et fastforrentet finansielt instrument, som er sikret mod dagsværdiændringer som følge af ændringer i en risikofri eller toneangivende rente, anses den risikofri eller toneangivende rente normalt for både at være et separat identificerbart element af det finansielle instrument og for at kunne måles pålideligt
b)
inflation er ikke separat identificerbar og kan ikke måles pålideligt og kan dermed ikke klassificeres som en risiko eller en andel af et finansielt instrument, medmindre kravene i litra c) er opfyldt
c)
en kontraktligt bestemt inflationsandel af pengestrømmene fra en indregnet inflationskorrigeret obligation (idet det antages, at der ikke er noget krav om separat regnskabsmæssig behandling af et indbygget afledt finansielt instrument) er separat identificerbar og kan måles pålideligt, så længe andre pengestrømme fra instrumentet ikke påvirkes af inflationsandelen.
Klassifikation af ikke-finansielle poster som sikrede poster (afsnit 82)
AG100
Ændringer i prisen på en bestanddel eller et element af et ikke-finansielt aktiv eller en ikke-finansiel forpligtelse har normalt ikke en forudsigelig, separat målbar virkning på en enheds pris, som kan sammenlignes med eksempelvis virkningen af ændringer i markedsrenter eller obligationspriser. Et ikke-finansielt aktiv eller en ikke-finansiel forpligtelse er således udelukkende en sikret post i sin helhed, eller for så vidt angår valutarisici. Hvis der er forskel mellem vilkårene for sikringsinstrumentet og den sikrede post (som eksempelvis for en sikring af et forventet køb af brasiliansk kaffe på grundlag af en terminskontrakt vedrørende køb af colombiansk kaffe på i øvrigt samme vilkår), kan sikringsforholdet ikke desto mindre opfylde kriterierne for et sikringsforhold, forudsat at alle betingelserne i afsnit 88 er opfyldt, herunder at sikringen forventes at være meget effektiv. I den forbindelse kan den beløbsmæssige størrelse af sikringsinstrumentet være større eller mindre end den beløbsmæssige størrelse af den sikrede post, hvis sikringsforholdet på den måde bliver mere effektivt. Der kan eksempelvis udføres en regressionsanalyse for at etablere et statistisk forhold mellem den sikrede post (eksempelvis en transaktion i brasiliansk kaffe) og sikringsinstrumentet (eksempelvis en transaktion i colombiansk kaffe). Hvis der er et gyldigt statistisk forhold mellem de to variabler (dvs. mellem enhedsprisen på brasiliansk kaffe og colombiansk kaffe), kan hældningen på regressionslinjen bruges til at bestemme det sikringsforhold, som vil maksimere den forventede effektivitet. Hvis hældningen på regressionslinjen eksempelvis er 1,02, vil et sikringsforhold baseret på en mængde på 0,98 sikrede poster i forhold til en mængde på 1,00 sikringsinstrumenter maksimere den forventede effektivitet. Sikringsforholdet kan dog medføre ineffektivitet, som indregnes i resultatet i sikringsforholdets løbetid.
Klassifikation af grupper af poster som sikrede poster (afsnit 83 og 84)
AG101
Sikring af en samlet nettoposition (eksempelvis nettopositionen af alle fastforrentede aktiver og fastforrentede forpligtelser med ensartede udløbstidspunkter) snarere end af en bestemt sikret post opfylder ikke kriterierne for regnskabsmæssig sikring. Der kan dog opnås stort set samme virkning på resultatet ved regnskabsmæssig sikring af denne type sikringsforhold, hvis en del af de underliggende poster klassificeres som den sikrede post. Hvis et pengeinstitut eksempelvis har aktiver til en værdi af 100 CU og forpligtelser til en værdi af 90 CU med ensartede risici og løbetider, og sikrer nettorisikoen på 10 CU, kan den klassificere 10 CU af aktiverne som en sikret post. En sådan klassifikation kan anvendes, hvis aktiverne og forpligtelserne er fastforrentede instrumenter. I så fald er der tale om sikring af dagsværdi. Ligeledes gælder, at hvis virksomheden har en fast aftale om at købe 100 CU i fremmed valuta og en fast aftale om at sælge 90 CU i fremmed valuta, kan den sikre nettobeløbet på 10 CU ved at anskaffe et afledt finansielt instrument og klassificere det som et sikringsinstrument tilknyttet de 10 CU ud af den faste aftale om køb af 100 CU.
Regnskabsmæssig sikring (afsnit 85-102)
AG102
Som eksempel på sikring af dagsværdi kan nævnes sikring mod ændringer i dagsværdien af et fastforrentet gældsinstrument som følge af ændringer i rentesatser. En sådan sikring kan foretages af udsteder eller indehaver.
AG103
Et eksempel på en sikring af pengestrømme er brugen af en swap-kontrakt til at ændre variabelt forrentede lån til fastforrentede lån (dvs. en sikring af en fremtidig transaktion, hvor de sikrede fremtidige pengestrømme er de fremtidige rentebetalinger).
AG104
En sikring af en fast aftale (eksempelvis en sikring mod ændringer i brændselsprisen i forbindelse med et kraftvarmeværks ikke-indregnede kontraktlige forpligtelse til at købe brændsel til en fast pris) er en sikring mod risikoen for ændringer i dagsværdien. Derfor er en sådan sikring en sikring af dagsværdien. I henhold til afsnit 87 kan en sikring af den med en fast aftale forbundne valutarisiko dog alternativt behandles regnskabsmæssigt som en sikring af pengestrømme.
Vurdering af sikringseffektivitet
AG105
En sikring anses kun for at være meget effektiv, hvis begge nedenstående betingelser er opfyldt:
a)
Sikringen forventes ved indgåelsen og i fremtidige regnskabsår at være meget effektiv til at udligne ændringer i dagsværdi eller pengestrømme, som kan henføres til den afdækkede risiko i den regnskabsperiode, som sikringen klassificeres til. Denne forventning kan påvises på forskellige måder, herunder ved en sammenligning af tidligere ændringer i dagsværdi eller pengestrømme forbundet med den sikrede post, som kan henføres til den afdækkede risiko, med tidligere ændringer i dagsværdi eller pengestrømme forbundet med sikringsinstrumentet, eller ved at påvise en tydelig statistisk sammenhæng mellem dagsværdi eller pengestrømme forbundet med henholdsvis den sikrede post og med sikringsinstrumentet. Virksomheden kan vælge et sikringsforhold, som ikke er 1:1, for at forbedre sikringens effektivitet som beskrevet i afsnit AG100.
b)
Sikringens faktiske resultater ligger inden for et interval på 80-125 %. Hvis de faktiske resultater eksempelvis betyder, at tabet på sikringsinstrumentet er 120 CU, og gevinsten på kontantinstrumentet er 100 CU, kan udligning måles ved 120/100, som er 120 %, eller ved 100/120, som er 83 %. I dette eksempel ville virksomheden kunne konkludere, at sikringen har været meget effektiv, forudsat at sikringen opfylder betingelsen i litra a).
AG106
Effektiviteten vurderes som minimum på det tidspunkt, hvor virksomheden udarbejder sit årsregnskab eller delårsregnskab.
AG107
Denne standard specificerer ikke nogen bestemt metode for vurdering af sikringseffektiviteten. Den metode, virksomheden anvender til at vurdere sikringseffektiviteten, afhænger af dens risikostyringsstrategi. Hvis virksomhedens risikostyringsstrategi eksempelvis indebærer en jævnlig regulering af sikringsinstrumentets beløbsmæssige størrelse for at afspejle ændringer i den sikrede position, skal virksomheden påvise, at sikringen kun forventes at være meget effektiv i perioden frem til næste regulering af sikringsinstrumentets beløbsmæssige størrelse. I nogle tilfælde anvender virksomheden forskellige metoder til forskellige typer sikring. Virksomhedens dokumentation for sin sikringsstrategi omfatter virksomhedens procedurer for vurdering af effektivitet. Disse procedurer angiver, hvorvidt vurderingen omfatter hele gevinsten eller tabet på sikringsinstrumentet, og hvorvidt instrumentets tidsmæssige værdi skal udelades.
AG107A
[…].
AG108
Hvis hovedvilkårene for sikringsinstrumentet og det sikrede aktiv, den sikrede forpligtelse, den sikrede faste aftale eller den sikrede forventede fremtidige transaktion, som anses for højst sandsynlig, er de samme, er det sandsynligt, at ændringer i dagsværdi og pengestrømme, som kan henføres til den afdækkede risiko, fuldt ud vil udligne hinanden, både når sikringen indgås og efterfølgende. Eksempelvis vil en renteswap sandsynligvis være en effektiv sikring, hvis hovedstol, løbetid, rentetilpasningstidspunkter, tidspunkter for betaling og modtagelse af renter og afdrag samt grundlaget for måling af renter er de samme for sikringsinstrumentet som for den sikrede post. Derudover vil en sikring af et forventet fremtidigt køb af en råvare med en terminskontrakt, som anses for højst sandsynligt, sandsynligvis være meget effektiv, hvis:
a)
terminskontrakten indgås for køb af samme mængde af samme råvare på samme tidspunkt og lokalitet som det sikrede forventede køb
b)
dagsværdien af terminskontrakten ved indgåelse er nul, og
c)
ændringer i terminstillægget eller -fradraget udelades fra effektivitetsvurderingen og indregnes i årets resultat, eller ændringen i forventede pengestrømme fra den forventede fremtidige transaktion, som anses for højst sandsynlig, baseres på terminsprisen på råvaren.
AG109
Undertiden udligner sikringsinstrumentet kun en del af den afdækkede risiko. Eksempelvis vil en sikring ikke være 100 % effektiv, hvis sikringsinstrumentet og den sikrede post angives i forskellige valutaer, som ikke følger hinanden. Ligeledes vil afdækning af renterisici ved anvendelse af et afledt finansielt instrument ikke være 100 % effektiv, hvis en del af ændringen i det afledte finansielle instruments dagsværdi kan henføres til modpartens kreditrisiko.
AG110
For at opfylde kriterierne for regnskabsmæssig sikring, skal sikringen knytte sig til en specifik, identificeret og klassificeret risiko, og ikke kun til virksomhedens generelle forretningsmæssige risici, og den skal i sidste ende påvirke virksomhedens resultat. Afdækning af risikoen for at et fysisk aktiv forældes eller risikoen for ekspropriering af fast ejendom opfylder ikke kriterierne for regnskabsmæssig sikring. Effektiviteten kan ikke måles, fordi disse risici ikke kan måles pålideligt.
AG110A
Afsnit 74, litra a), tillader virksomheder at opdele en options indre og tidsmæssige værdi, hvor kun ændringen i optionens indre værdi klassificeres som et sikringsinstrument. En sådan klassifikation kan skabe et sikringsforhold, som fuldstændig effektivt udligner ændringer i pengestrømme, som kan henføres til en afdækket ensidig risiko i forbindelse med en forventet transaktion, forudsat at hovedvilkårene for den forventede transaktion og sikringsinstrumentet er de samme.
AG110B
Hvis en virksomhed klassificerer en købt option i sin helhed som sikringsinstrument i forhold til en ensidig risiko, som hidrører fra en forventet transaktion, er sikringsforholdet ikke fuldstændig effektivt. Dette skyldes, at den overkurs, som betales for optionen, omfatter den tidsmæssige værdi, og en klassificeret ensidig risiko, som omtalt i afsnit AG99BA, ikke omfatter optionens tidsmæssige værdi. I denne situation udligner pengestrømmene vedrørende den tidsmæssige værdi af den betalte overkurs for optionen og den klassificerede afdækkede risiko således ikke hinanden.
AG111
Med hensyn til renterisiko kan sikringseffektivitet vurderes ved udarbejdelse af et skema over løbetider for finansielle aktiver og finansielle forpligtelser, som viser nettorenterisikoen for hver periode, forudsat at nettorisikoen knytter sig til et bestemt aktiv eller en bestemt forpligtelse (eller en bestemt gruppe af aktiver eller forpligtelser eller en bestemt del af disse), som medfører en nettorisiko, og sikringseffektiviteten vurderes i forhold til dette aktiv eller denne forpligtelse.
AG112
Ved vurderingen af sikringseffektiviteten tager virksomheden normalt penges tidsmæssige værdi i betragtning. Den faste rente på en sikret post skal ikke nødvendigvis matche den faste rente på en swap-kontrakt, som er klassificeret til sikring af dagsværdi. Ligeledes skal den variable rente på et rentebærende aktiv eller en rentebærende forpligtelse ikke nødvendigvis svare til den variable rente på en swap-kontrakt, som er klassificeret til sikring af pengestrømme. Swap-kontraktens dagsværdi udledes af nettoafregningen. Faste eller variable renter på en swap-kontrakt kan ændres uden at påvirke nettoafregningen, hvis begge satser ændres lige meget.
AG113
Hvis en virksomhed ikke opfylder kriterierne for sikringseffektivitet, skal virksomheden ophøre med regnskabsmæssig sikring fra det seneste tidspunkt, hvor virksomheden kunne påvise, at den overholdt kriterierne for sikringseffektivitet. Hvis virksomheden imidlertid kan identificere den begivenhed eller ændring i forholdene, som medførte, at sikringsforholdet ikke længere opfyldte effektivitetskriterierne, og kan påvise, at sikringen var effektiv før denne begivenhed eller ændring i forholdene, skal virksomheden ophøre med regnskabsmæssig sikring fra det tidspunkt, hvor den pågældende begivenhed eller ændring i forholdene fandt sted.
AG113A
For at undgå tvivl skal virkningerne af at erstatte en oprindelig modpart med en clearingmodpart og at foretage de dermed forbundne ændringer, jf. afsnit 91, litra a), nr. ii), og afsnit 101, litra a), nr. ii), afspejles i målingen af sikringsinstrumentet og således i vurderingen af sikringseffektiviteten og målingen af sikringseffektiviteten.
Regnskabsmæssig sikring af dagsværdien for en porteføljesikring af renterisiko
AG114
For så vidt angår sikring af dagsværdien af en renterisiko i forbindelse med en portefølje af finansielle aktiver eller finansielle forpligtelser, vil virksomheden opfylde kravene i denne standard, hvis den overholder de i litra a)-i) samt afsnit AG115-AG132 nedenfor beskrevne procedurer.
a)
Som led i risikostyringsprocessen identificerer virksomheden en portefølje af poster, hvis renterisiko den ønsker at sikre. Porteføljen kan indeholde aktiver alene, forpligtelser alene eller både aktiver og forpligtelser. Virksomheden kan identificere to eller flere porteføljer, hvor den anvender vejledningen nedenfor separat på hver portefølje.
b)
Virksomheden opdeler porteføljen efter rentetilpasningsperioder baseret på forventede snarere end kontraktlige rentetilpasningstidspunkter. Opdelingen efter rentetilpasningstidspunkt kan foretages på forskellige måder, herunder en opdeling af pengestrømme i de perioder, hvor de forventes at opstå, eller en opdeling af den beregningsmæssige hovedstol på alle perioderne frem til det forventede rentetilpasningstidspunkt.
c)
På grundlag af denne analyse afgør virksomheden, hvilket beløb den ønsker af sikre. Som den sikrede post klassificerer virksomheden et beløb i aktiver og forpligtelser (men ikke et nettobeløb) fra den identificerede portefølje, som svarer til det beløb, den ønsker at klassificere som sikret. […].
d)
Virksomheden klassificerer den renterisiko, der afdækkes. Risikoen kan være en del af renterisikoen i hver af posterne i den sikrede position, såsom en toneangivende rente (eksempelvis LIBOR).
e)
Virksomheden klassificerer et eller flere sikringsinstrumenter for hver rentetilpasningsperiode.
f)
På grundlag af klassifikationerne i litra c)-e) ovenfor vurderer virksomheden ved indgåelse og i efterfølgende regnskabsperioder, hvorvidt sikringen forventes at være meget effektiv i den regnskabsperiode, som sikringen klassificeres til.
g)
Virksomheden måler løbende ændringen i dagsværdien af den sikrede post (som klassificeret i litra c)), der kan henføres til den afdækkede risiko (som klassificeret i litra d)) […]. Forudsat at det konkluderes, at sikringen faktisk har været meget effektiv, når den vurderes på grundlag af virksomhedens dokumenterede metode for vurdering af effektivitet, skal virksomheden indregne ændringen i den sikrede posts dagsværdi som en gevinst eller et tab og i en af de to poster i balancen, som beskrevet i afsnit 89A. Ændringen i dagsværdi skal ikke nødvendigvis allokeres til enkelte aktiver eller forpligtelser.
h)
Virksomheden måler ændringen i dagsværdien af sikringsinstrumentet eller sikringsinstrumenterne (som klassificeret i litra e)) og indregner den som en gevinst eller et tab i resultatet. Dagsværdien af sikringsinstrumentet eller sikringsinstrumenterne indregnes som et aktiv eller en forpligtelse i balancen.
i)
Eventuel ineffektivitet 
(
27
)
 indregnes i resultatet som forskellen mellem den ændring i dagsværdi, der omtales i g) og den, der omtales i h).
AG115
Denne metode beskrives nærmere nedenfor. Metoden skal kun anvendes på en sikring af dagsværdien af renterisikoen i forbindelse med en portefølje af finansielle aktiver eller finansielle forpligtelser.
AG116
Den i afsnit AG114, litra a), identificerede portefølje kan indeholde aktiver og forpligtelser. Alternativt kan der være tale om en portefølje bestående af aktiver alene eller forpligtelser alene. Porteføljen anvendes til at afgøre den beløbsmæssige størrelse af de aktiver og forpligtelser, virksomheden ønsker at sikre. Porteføljen klassificeres dog ikke som en sikret post i sig selv.
AG117
Ved anvendelse af afsnit AG114, litra b), skal virksomheden afgøre det forventede rentetilpasningstidspunkt for en post som værende det første af de tidspunkter, hvor posten forventes at udløbe eller at tilpasses til markedsrenten. De forventede rentetilpasningstidspunkter skønnes ved indgåelsen af sikringen og i løbet af sikringens løbetid på grundlag af tidligere erfaringer og anden tilgængelig information, herunder information om og forventninger til førtidig indfrielse, rentesatser og samspillet mellem disse. Virksomheder, som ikke har nogen tidligere virksomhedsspecifikke erfaringer, eller som har utilstrækkelige erfaringer, anvender erfaringer fra lignende virksomheder (en peer group) med sammenlignelige finansielle instrumenter. Disse skøn kontrolleres løbende og opdateres på baggrund af erfaringer. Med hensyn til en fastforrentet post, som kan indfries før tid, er det forventede rentetilpasningstidspunkt tidspunktet for postens forventede førtidige indfrielse, medmindre den tilpasses til markedsrenten tidligere. For en gruppe af ensartede poster kan opdelingen efter perioder baseret på forventede rentetilpasningstidspunkter foretages som en allokering til hver periode af en procentdel af gruppen snarere end enkelte poster. Virksomheden kan anvende andre metoder til sådanne allokeringer. Den kan eksempelvis anvende en forudbetalingssatsmultiplikator til allokering af amortiserende lån til perioder på basis af forventede rentetilpasningstidspunkter. Metoden til en sådan allokering skal dog være i overensstemmelse med virksomhedens risikostyringsprocedurer og –mål.
AG118
Følgende eksempel illustrerer den i afsnit AG114, litra c), beskrevne klassifikation. Hvis en virksomhed i en bestemt rentetilpasningsperiode skønner, at den har fastforrentede aktiver på 100 CU og fastforrentede forpligtelser på 80 CU, og beslutter at sikre hele nettopositionen på 20 CU, klassificerer den aktiver på 20 CU (en del af aktiverne) som den sikrede post. Klassifikationen udtrykkes som "et beløb i en valuta" (eksempelvis et beløb i dollar, euro, pund eller rand) snarere end som enkelte aktiver. Heraf følger, at samtlige af de aktiver (eller forpligtelser), hvorfra det sikrede beløb stammer — dvs. samtlige 100 CU af aktiverne i eksemplet ovenfor — skal være aktiver, hvis dagsværdi ændrer sig som følge af ændringer i den sikrede rente […].
AG119
Virksomheden skal også overholde de øvrige klassifikations- og dokumentationskrav, som er beskrevet i afsnit 88, litra a). For en porteføljesikring af renterisiko angiver denne klassifikation og dokumentation virksomhedens praksis, for så vidt angår alle de variabler, der anvendes til at identificere det sikrede beløb, samt hvordan effektiviteten måles, herunder følgende:
a)
hvilke aktiver og forpligtelser, der skal medtages i porteføljesikringen, samt på hvilket grundlag, de skal fjernes fra porteføljen
b)
hvordan virksomheden skønner rentetilpasningstidspunkter, herunder hvilke renteforudsætninger, der ligger til grund for skøn over førtidig indfrielse, og grundlaget for at ændre disse skøn. Der anvendes samme metode både ved de første skøn, som foretages, når et aktiv eller en forpligtelse medtages i den sikrede portefølje, og ved eventuelle senere ajourføringer af disse skøn
c)
antallet og varigheden af rentetilpasningsperioderne
d)
hvor ofte virksomheden vil teste effektiviteten […]
e)
den metode, virksomheden anvender til at opgøre den del af aktiver og forpligtelser, som klassificeres som den sikrede post […]
f)
[…] hvad enten virksomheden tester effektiviteten separat for hver rentetilpasningsperiode, samlet for alle perioder eller på baggrund af en kombination af disse metoder.
Den praksis, der angives i klassifikationen af og dokumentationen for sikringsforholdet, skal være i overensstemmelse med virksomhedens risikostyringsprocedurer og –mål. Der skal ikke foretages vilkårlige ændringer i praksis. Ændringerne skal være berettigede på basis af ændringer i markedsforhold og andre faktorer og begrundede i og overensstemmende med virksomhedens risikostyringsprocedurer og –mål.
AG120
Det i afsnit AG114, litra e), beskrevne sikringsinstrument kan være et enkelt afledt finansielt instrument eller en portefølje af afledte finansielle instrumenter, som alle er forbundet med en risiko over for den afdækkede renterisiko, som er klassificeret i afsnit AG114, litra d) (eksempelvis en portefølje af rente-swaps, som alle er forbundet med en risiko over for LIBOR). En sådan portefølje af afledte finansielle instrumenter kan indeholde udlignende risikopositioner. Den indeholder dog muligvis ikke solgte optioner eller solgte nettooptioner, idet standarden 
(
28
)
 ikke tillader, at sådanne optioner klassificeres som sikringsinstrumenter (bortset fra når en solgt option klassificeres som en udligning af en købt option). Hvis sikringsinstrumentet sikrer det i afsnit AG114, litra c), klassificerede beløb i mere end én rentetilpasningsperiode, skal det allokeres til alle de perioder, det sikrer. Sikringsinstrumentet skal imidlertid allokeres til disse rentetilpasningsperioder i sin helhed, idet standarden 
(
29
)
 ikke tillader, at et sikringsforhold kun klassificeres for en del af den periode, hvor sikringsinstrumentet er udestående.
AG121
Når virksomheden måler ændringen i dagsværdien af en post, der kan indfries før tid, i overensstemmelse med afsnit AG114, litra g), kan en renteændring påvirke dagsværdien af den post, der kan indfries før tid, på to måder: den kan påvirke dagsværdien af de kontraktlige pengestrømme og dagsværdien af optionen på førtidig indfrielse, som er indeholdt i den post, der kan indfries før tid. Afsnit 81 i standarden tillader, at en virksomhed klassificerer en del af et finansielt aktiv eller en finansiel forpligtelse med samme risiko, som den sikrede post, forudsat at effektiviteten kan måles. […].
AG122
Standarden angiver ikke, hvilke metoder der anvendes til at opgøre det i afsnit AG114, litra g), nævnte beløb, nemlig den ændring i den sikrede posts dagsværdi, som kan henføres til den afdækkede risiko. […]. Det er ikke hensigtsmæssigt at antage, at ændringer i dagsværdien af den sikrede post svarer til ændringer i sikringsinstrumentets værdi.
AG123
Hvis den sikrede post for en bestemt rentetilpasningsperiode er et aktiv, kræver afsnit 89A, at ændringen i værdien præsenteres i en separat post under aktiverne. Omvendt, hvis den sikrede post for en bestemt rentetilpasningsperiode er en forpligtelse, præsenteres ændringen i værdien i en separat post under forpligtelserne. Det er disse separate poster, der omtales i afsnit AG114, litra g). Der kræves ikke specifik allokering til enkelte aktiver (eller forpligtelser).
AG124
I afsnit AG114, litra i), bemærkes det, at der opstår ineffektivitet i det omfang, den ændring i den sikrede posts dagsværdi, der kan henføres til den afdækkede risiko, adskiller sig fra ændringen i dagsværdien af det sikrede afledte finansielle instrument. En sådan forskel kan opstå af en række forskellige årsager, herunder:
a)
[…]
b)
poster i den sikrede portefølje, som værdiforringes, eller hvor der sker ophør af indregning
c)
forskellige betalingstidspunkter for sikringsinstrumentet og den sikrede post og
d)
andre årsager […].
En sådan ineffektivitet 
(
30
)
 skal identificeres og indregnes i resultatet.
AG125
Sikringens effektivitet vil normalt blive forbedret:
a)
hvis virksomheden opdeler poster med forskellige egenskaber for førtidig indfrielse på en måde, som tager højde for forskelle i mønstrene for førtidig indfrielse
b)
når antallet af poster i porteføljen er større. Hvis kun enkelte poster er indeholdt i porteføljen, er det sandsynligt, at ineffektiviteten vil være relativt høj, hvis en af posterne indfries tidligere eller senere end forventet. Omvendt, hvis porteføljen indeholder mange poster, kan mønstret for førtidig indfrielse forudsiges mere nøjagtigt
c)
hvis de anvendte rentetilpasningsperioder er snævrere (eksempelvis rentetilpasningsperioder på en måned i stedet for tre måneder). Snævrere rentetilpasningsperioder reducerer virkningen af et eventuelt misforhold mellem rentetilpasningstidspunktet og betalingstidspunktet (inden for rentetilpasningsperioden) for den sikrede post og for sikringsinstrumentet
d)
jo hyppigere den beløbsmæssige størrelse af sikringsinstrumentet reguleres, så den afspejler ændringer i den sikrede post (eksempelvis på grund af ændringer i forventninger til forudbetalinger).
AG126
Virksomheden tester løbende effektiviteten. […]
AG127
I sin måling af effektivitet skal virksomheden skelne mellem ajourføringer af de skønnede rentetilpasningstidspunkter for eksisterende aktiver (eller forpligtelser) og oprettelsen af nye aktiver (eller forpligtelser), hvor kun førstnævnte giver anledning til ineffektivitet. Efter indregning af ineffektivitet som beskrevet ovenfor foretager virksomheden et fornyet skøn over de samlede aktiver (eller forpligtelser) i hver rentetilpasningsperiode, herunder nye aktiver (eller forpligtelser), som er oprettet siden den sidste test af effektivitet, og klassificerer et nyt beløb som den sikrede post og en ny procentdel som den sikrede procentdel. […]
AG128
Virksomheden kan ophøre med at indregne poster, som oprindeligt blev opført i en rentetilpasningsperiode, på baggrund af indfrielse før det forventede tidspunkt eller nedskrivninger til nul som følge af værdiforringelse eller salg. Når dette finder sted, skal den ændring i dagsværdien, som er medtaget i den i afsnit AG114, litra g), beskrevne separate regnskabspost, og som vedrører den post, som ikke længere indregnes, fjernes fra balancen og medtages i den gevinst eller det tab, som hidrører fra ophør af indregning af posten. Med henblik på dette er det nødvendigt at vide, hvilke(n) rentetilpasningsperiode(r), den ikke længere indregnede post blev opført i, idet dette er afgørende for, hvilke(n) rentetilpasningsperiode(r), den skal fjernes fra, og således hvilket beløb, der skal fjernes fra den i afsnit AG114, litra g), omtalte separate post. Hvis der sker ophør af indregning af en post, og det kan afgøres i hvilken periode, den blev medtaget, fjernes posten fra denne periode. Hvis dette ikke er tilfældet, fjernes posten fra den tidligste periode, hvis den ophørte indregning hidrørte fra førtidig indfrielse, der var højere end forventet, eller allokeres til alle perioder, som indeholder den ikke længere indregnede post, på et systematisk og rationelt grundlag, hvis posten blev solgt eller værdiforringet.
AG129
Eventuelle beløb, som knytter sig til en bestemt periode, og hvor der ikke er sket ophør af indregning ved udløbet af denne periode, indregnes derudover i resultatet på dette tidspunkt (jf. afsnit 89A). […]
AG130
[…].
AG131
Hvis det sikrede beløb for en rentetilpasningsperiode reduceres, uden at der sker ophør af indregning af de tilknyttede aktiver (eller forpligtelser), skal det beløb, som er medtaget i den i AG114, litra g), beskrevne separate post, og som vedrører denne reduktion, afskrives i overensstemmelse med afsnit 92.
AG132
En virksomhed kan ønske at anvende den i afsnit AG114-AG131 beskrevne metode på en porteføljesikring, som tidligere blev behandlet regnskabsmæssigt som en sikring af pengestrømme i overensstemmelse med IAS 39. Denne virksomhed ville tilbagekalde den tidligere klassifikation af en sikring af pengestrømme i overensstemmelse med afsnit 101, litra d), og anvende de krav, der beskrives i det afsnit. Virksomheden ville desuden omklassificere sikringen som en sikring af dagsværdi og anvende den metode, der beskrives i afsnit AG114-AG131, fremadrettet på efterfølgende regnskabsår.
OVERGANG (AFSNIT 103-108C)
AG133
En virksomhed kan have klassificeret en forventet koncernintern transaktion som en sikret post ved starten af et regnskabsår, som begynder den 1. januar 2005 eller senere (eller med henblik på tilpasning af sammenligningstal, starten af et tidligere sammenligningsår) i en sikring, der ville opfylde kriterierne for regnskabsmæssig sikring i overensstemmelse med denne standard (som ændret af sidste sætning i afsnit 80). En sådan virksomhed kan på baggrund af denne klassifikation foretage regnskabsmæssig sikring i koncernregnskaber fra starten af det regnskabsår, der begynder den 1. januar 2005 eller senere (eller starten af det tidligere sammenligningsår). En sådan virksomhed skal også anvende afsnit AG99A og AG99B fra starten af det regnskabsår, der begynder den 1. januar 2005 eller senere, men behøver dog ikke, i overensstemmelse med afsnit 108B, at anvende afsnit AG99B på sammenligningstal for tidligere perioder.
IAS 40
Investeringsejendomme
FORMÅL
1
Formålet med denne standard er at foreskrive den regnskabsmæssige behandling af investeringsejendomme og tilknyttede oplysningskrav.
ANVENDELSESOMRÅDE
2
Denne standard finder anvendelse på indregning og måling af samt oplysning om investeringsejendomme.
3
[Ophævet]
4
Denne standard finder ikke anvendelse på:
a)
biologiske aktiver tilknyttet landbrugsaktiviteter (jf. IAS 41 
Landbrug
 og IAS 16 
Materielle anlægsaktiver
) og
b)
mineralforekomster og rettigheder til mineralforekomster, såsom olie, naturgas og lignende ikke-regenererende ressourcer.
DEFINITIONER
5
Nedenstående udtryk anvendes i denne standard med følgende betydning:
Regnskabsmæssig værdi
 er det beløb, som et aktiv indregnes med i balancen.
Kostpris
 er det beløb, der er betalt i likvide beholdninger eller tilsvarende likvide midler, eller dagsværdien af en anden form for vederlag, som erlægges for anskaffelsen af et aktiv på anskaffelses- eller opførelsestidspunktet eller, hvor dette er relevant, det beløb, der henføres til det pågældende aktiv ved første indregning i overensstemmelse med de konkrete krav i andre IFRS'er, eksempelvis IFRS 2 
Aktiebaseret vederlæggelse
.
Dagsværdien
 er den pris, der kunne opnås ved at sælge et aktiv, eller der skulle betales for at overdrage en forpligtelse i en velordnet transaktion mellem markedsdeltagere på målingstidspunktet. (Jf. IFRS 13 
Måling af dagsværdi
)
Investeringsejendomme
 er ejendomme (grunde eller bygninger — eller en del af en bygning — eller både grunde og bygninger), som besiddes (af ejeren eller en leasingtager som et brugsretsaktiv) for at opnå lejeindtægter, kapitalgevinst eller begge dele, frem for ejendomme, som:
a)
anvendes i produktionen, til levering af varer eller tjenesteydelser eller til administrative formål eller
b)
videresælges som led i det normale forretningsforløb.
Domicilejendomme
 er ejendomme, som besiddes (af ejeren eller en leasingtager som et brugsretsaktiv) til anvendelse i produktionen, til levering af varer eller tjenesteydelser eller til administrative formål.
KLASSIFICERING AF EJENDOMME SOM INVESTERINGSEJENDOMME ELLER DOMICILEJENDOMME
6
[Ophævet]
7
Investeringsejendomme besiddes med det formål at opnå lejeindtægter, kapitalgevinst eller begge dele. Derfor frembringer investeringsejendomme pengestrømme, som stort set er uafhængige af virksomhedens andre aktiver. Dette adskiller investeringsejendomme fra domicilejendomme. Produktionen eller levering af varer eller tjenesteydelser (eller anvendelse af ejendommen til administrative formål) frembringer pengestrømme, som kan henføres til ikke blot ejendommen, men også til andre aktiver, som anvendes i produktions- eller leveringsprocessen. IAS 16 finder anvendelse på ejede domicilejendomme, og IFRS 16 
Leasingkontrakter
 finder anvendelse på domicilejendomme, som besiddes af en leasingtager som et brugsretsaktiv.
8
Følgende er eksempler på investeringsejendomme:
a)
grunde, som besiddes med henblik på langsigtet kapitalgevinst frem for på kortsigtet salg som led i det normale forretningsforløb
b)
grunde, som besiddes til et endnu ikke fastlagt formål. (Hvis virksomheden ikke har besluttet, at den vil anvende grunden som enten domicilejendom eller med henblik på kortsigtet salg som led i det normale forretningsforløb, anses grunden for at være besiddet med kapitalgevinst for øje)
c)
en bygning, som ejes af virksomheden (eller et brugsretsaktiv vedrørende en bygning, som besiddes af virksomheden) og udlejes til leasingtager gennem en eller flere operationelle leasingkontrakter
d)
en bygning, som står tom, men besiddes med henblik på udlejning til leasingtager gennem en eller flere operationelle leasingkontrakter
e)
ejendomme under opførelse eller om- eller tilbygning med henblik på fremtidig anvendelse som investeringsejendomme.
9
Følgende er eksempler på ejendomme, som ikke er investeringsejendomme, og derfor ligger uden for denne standards anvendelsesområde:
a)
ejendomme, som besiddes med henblik på videresalg som led i det normale forretningsforløb eller som er under opførelse eller om- eller tilbygning med henblik på et sådant salg (handelsejendomme) (jf. IAS 2 
Varebeholdninger
), eksempelvis ejendomme, som anskaffes og besiddes udelukkende med henblik på afhændelse inden for en overskuelig fremtid eller på om- eller tilbygning og efterfølgende videresalg
b)
[ophævet]
c)
domicilejendomme (jf. IAS 16 og IFRS 16), herunder blandt andet ejendomme, som besiddes med henblik på fremtidig anvendelse som domicilejendomme, ejendomme, som besiddes med henblik på fremtidig om- eller tilbygning og efterfølgende anvendelse som domicilejendomme, ejendomme, som benyttes af medarbejdere (uanset om disse betaler markedsleje) og domicilejendomme, som skal afhændes
d)
[ophævet]
e)
ejendomme, der udlejes til en anden virksomhed gennem en finansiel leasingkontrakt.
10
Visse ejendomme omfatter et areal, som besiddes for at opnå lejeindtægter eller kapitalgevinst, og et areal, som besiddes med henblik på anvendelse i produktionen, til levering af varer eller tjenesteydelser eller til administrative formål. Hvis disse arealer kan frasælges separat (eller udlejes til leasingtager gennem en finansiel leasingkontrakt), behandler virksomheden arealerne separat regnskabsmæssigt. Hvis arealerne ikke kan frasælges separat, er ejendommen kun en investeringsejendom, hvis en uvæsentlig del anvendes til produktion, levering af varer eller tjenesteydelser eller til administrative formål.
11
I visse tilfælde leverer virksomheden tillægsydelser til lejerne af en ejendom, den besidder. Virksomheden behandler en sådan ejendom som en investeringsejendom, hvis ydelserne udgør en uvæsentlig del af den samlede lejekontrakt. Som eksempel herpå kan nævnes tilfælde, hvor ejeren af en kontorbygning stiller sikkerheds- og vedligeholdelsesydelser til rådighed for de leasingtagere, som har til huse i bygningen.
12
I andre tilfælde udgør de leverede tjenesteydelser væsentlige ydelser. Hvis virksomheden eksempelvis ejer og driver et hotel, udgør tjenesteydelser til gæsterne en væsentlig del af det samlede produkt. Derfor udgør et hotel, som virksomheden selv ejer og driver, en domicilejendom frem for en investeringsejendom.
13
Det kan være vanskeligt at vurdere, om tillægsydelser er så væsentlige, at en ejendom ikke opfylder kriterierne for en investeringsejendom. Som eksempel kan nævnes ejeren af et hotel, som undertiden overdrager visse forpligtelser til tredjepart i henhold til en management-kontrakt. Vilkårene for sådanne kontrakter er vidt forskellige. Som den ene yderlighed kan ejeren i realiteten være en passiv investor. Som den anden yderlighed kan ejeren blot have outsourcet daglige funktioner, mens denne bibeholder væsentlige risici forbundet med svingninger i pengestrømme fra hotellets drift.
14
Vurderingen af, hvorvidt en ejendom opfylder kriterierne for en investeringsejendom, beror på et skøn. Virksomheden udarbejder kriterier, som gør, at den kan udøve dette skøn på ensartet vis i overensstemmelse med definitionerne på investeringsejendomme og den tilknyttede vejledning i afsnit 7-13. Afsnit 75, litra c), kræver, at virksomheden oplyser om disse kriterier, når klassifikation er vanskelig.
14A
Skøn er også nødvendige for at afgøre, om erhvervelse af investeringsejendomme er anskaffelse af et aktiv eller en gruppe af aktiver eller en virksomhedssammenslutning, som er omfattet af IFRS 3 
Virksomhedssammenslutninger
. Der skal henvises til IFRS 3 for at fastslå, om det er en virksomhedssammenslutning. Drøftelserne i afsnit 7-14 i denne standard skal fastslå, hvorvidt ejendomme er domicilejendomme eller investeringsejendomme, og ikke, om erhvervelsen af ejendomme er en virksomhedssammenslutning som defineret i IFRS 3. Fastslåelse af, hvorvidt en bestemt transaktion opfylder definitionen på en virksomhedssammenslutning som defineret i IFRS 3 og omfatter en investeringsejendom som defineret i denne standard, kræver særskilt anvendelse af begge standarder.
15
I nogle tilfælde ejer virksomheden en ejendom, som udlejes til og anvendes af dens modervirksomhed eller en anden dattervirksomhed. Ejendommen opfylder ikke betingelserne for investeringsejendomme i koncernregnskabet, idet ejendommen er en domicilejendom for koncernen. For den virksomhed, som ejer ejendommen, er ejendommen dog en investeringsejendom, hvis den opfylder definitionen i afsnit 5. Derfor behandler leasinggiver ejendommen som investeringsejendom i sit årsregnskab.
INDREGNING
16
En ejet investeringsejendom må udelukkende indregnes som et aktiv, når:
a)
det er sandsynligt, at de fremtidige økonomiske fordele forbundet med investeringsejendommen vil tilgå virksomheden, og
b)
investeringsejendommens kostpris kan måles pålideligt.
17
En virksomhed skal i henhold til dette indregningsprincip vurdere alle omkostninger vedrørende investeringsejendomme på det tidspunkt, hvor omkostningerne afholdes. Sådanne omkostninger omfatter startomkostninger i forbindelse med køb af en investeringsejendom og omkostninger, der er afholdt efterfølgende for at udvide, udskifte en del af eller vedligeholde en ejendom.
18
I henhold til det i afsnit 16 opstillede indregningsprincip skal virksomheder ikke indregne omkostninger forbundet med den daglige vedligeholdelse af en investeringsejendom i en sådan ejendoms regnskabsmæssige værdi. Disse omkostninger indregnes i stedet i resultatet, efterhånden som de afholdes. Omkostninger forbundet med daglig vedligeholdelse omfatter hovedsageligt lønomkostninger og omkostninger til hjælpematerialer, hvilket også kan dække kostprisen for mindre dele. Formålet med disse omkostninger beskrives ofte som "reparation og vedligeholdelse" af ejendommen.
19
Dele af investeringsejendomme kan være erhvervet gennem udskiftning. Eksempelvis kan de indvendige vægge være udskiftninger af de oprindelige vægge. I henhold til indregningsprincippet skal virksomheder indregne omkostninger forbundet med udskiftning af en del af en eksisterende investeringsejendom i investeringsejendommens regnskabsmæssige værdi på tidspunktet for afholdelsen af omkostningen, hvis kriterierne for indregning er opfyldt. Virksomheden skal ophøre med at indregne den regnskabsmæssige værdi af de udskiftede dele i henhold til bestemmelserne vedrørende ophør af indregning i denne standard.
19A
En investeringsejendom, som besiddes af en leasingtager som et brugsretsaktiv, skal indregnes i overensstemmelse med IFRS 16.
MÅLING PÅ INDREGNINGSTIDSPUNKTET
20
En investeringsejendom skal første gang måles til kostpris. Transaktionsomkostninger skal medtages på tidspunktet for den første måling.
21
Kostprisen for en købt investeringsejendom omfatter dens købspris og eventuelle direkte tilknyttede omkostninger. Direkte tilknyttede omkostninger omfatter eksempelvis honorarer for juridisk bistand, ejerskifteafgifter og andre transaktionsomkostninger.
22
[Ophævet]
23
Kostprisen for en investeringsejendom tillægges ikke:
a)
opstartsomkostninger (medmindre disse er nødvendige for at bringe ejendommen i den stand, der kræves for at sikre den af ledelsen planlagte anvendelse)
b)
driftstab, før investeringsejendommen opnår den planlagte udlejningsgrad, eller
c)
unormalt højt spild af materialer, lønomkostninger eller andre ressourcer i forbindelse med opførelsen eller om- eller tilbygningen af investeringsejendommen.
24
Hvis betaling for en investeringsejendom udskydes, er ejendommens kostpris lig kontantprisen. Forskellen mellem dette beløb og den samlede betaling indregnes som en renteomkostning over kreditperioden.
25
[Ophævet]
26
[Ophævet]
27
En eller flere investeringsejendomme kan anskaffes ved udveksling af et eller flere ikke-monetære aktiver eller en kombination af monetære og ikke-monetære aktiver. Følgende gennemgang angår udveksling af et ikke-monetært aktiv med et andet ikke-monetært aktiv, men den gælder også for alle de øvrige udvekslinger, som er beskrevet i den foregående sætning. Kostprisen for en sådan investeringsejendom skal måles til dagsværdi, medmindre a) udvekslingen ikke har noget forretningsmæssigt indhold, eller b) hverken dagsværdien af det modtagne aktiv eller af det afgivne aktiv kan måles pålideligt. Det modtagne aktiv måles på denne måde, også selv om virksomheden ikke umiddelbart kan ophøre med indregningen af det afgivne aktiv. Hvis det modtagne aktiv ikke måles til dagsværdi, skal dets kostpris måles til den regnskabsmæssige værdi af det afgivne aktiv.
28
Virksomheden skal afgøre, om en udveksling har forretningsmæssigt indhold ved at vurdere, i hvilket omfang virksomhedens fremtidige pengestrømme kan forventes at ændre sig som følge af udvekslingen. En udveksling har forretningsmæssigt indhold, hvis:
a)
sammensætningen (risiko, tidspunkter og beløb) af de pengestrømme, der hidrører fra det modtagne aktiv, er forskellig fra sammensætningen af de pengestrømme, der hidrørte fra det afgivne aktiv, eller
b)
den virksomhedsspecifikke værdi af den andel af virksomhedens aktiviteter, der påvirkes af udvekslingen, ændres som følge af udvekslingen, og
c)
forskellen i a) og b) er væsentlig, set i forhold til dagsværdien af de udvekslede aktiver.
Ved vurderingen af, hvorvidt en udveksling har forretningsmæssigt indhold, skal den virksomhedsspecifikke værdi af den andel af virksomhedens aktiviteter, der påvirkes af udvekslingen, afspejle pengestrømme efter skat. Resultatet af disse analyser kan tydeliggøres, uden at virksomheden behøver at udføre detaljerede beregninger.
29
Dagsværdien af et aktiv kan måles pålideligt, hvis a) størrelsen af intervallet af rimelige skøn over dagsværdien ikke er væsentlig for det pågældende aktiv eller b) sandsynligheden for de forskellige skøn inden for intervallet kan vurderes pålideligt og anvendes ved opgørelsen af dagsværdien. Hvis en virksomhed er i stand til at foretage en pålidelig vurdering af dagsværdien af enten det modtagne eller det afgivne aktiv, skal dagsværdien af det afgivne aktiv anvendes til at måle kostprisen, medmindre dagsværdien af det modtagne aktiv kan opgøres med større nøjagtighed.
29A
En investeringsejendom, som besiddes af en leasingtager som et brugsretsaktiv, skal første gang måles til kostpris i overensstemmelse med IFRS 16.
MÅLING EFTER INDREGNING
Anvendt regnskabspraksis
30
Med den i afsnit 32A nævnte undtagelse skal virksomheden vælge enten dagsværdimodellen i afsnit 33-55 eller kostprismodellen i afsnit 56 som regnskabspraksis og skal anvende denne praksis på alle sine investeringsejendomme.
31
IAS 8 
Anvendt regnskabspraksis, ændringer i regnskabsmæssige skøn og fejl
 angiver, at en frivillig ændring i anvendt regnskabspraksis udelukkende skal foretages, hvis ændringen resulterer i årsregnskaber, der giver pålidelig og mere relevant information om virkningerne af transaktioner eller andre begivenheder og forhold på virksomhedens finansielle stilling, indtjening eller pengestrømme. Det er højst usandsynligt, at et skift fra dagsværdimodellen til kostprismodellen vil medføre en mere relevant præsentation.
32
Denne standard kræver, at alle virksomheder skal opgøre dagsværdien af investeringsejendomme enten til brug ved måling (såfremt virksomheden anvender dagsværdimodellen) eller oplysning (såfremt den anvender kostprismodellen). Standarden tilskynder til, men kræver ikke, at virksomheder opgør dagsværdien af investeringsejendomme på grundlag af en værdiansættelse fra en uafhængig vurderingsmand, som har anerkendte, relevante faglige kvalifikationer, og som har nylig erfaring inden for det geografiske område og den kategori, som den vurderede investeringsejendom tilhører.
32A
En virksomhed kan:
a)
vælge enten dagsværdimodellen eller kostprismodellen for alle investeringsejendomme bag forpligtelser, som giver et afkast, der knytter sig direkte til dagsværdien af eller afkastet på bestemte aktiver, herunder denne investeringsejendom, og
b)
vælge enten dagsværdimodellen eller kostprismodellen for alle øvrige investeringsejendomme, uanset hvilket valg der er truffet i litra a).
32B
Nogle virksomheder driver en investeringsfond enten internt eller eksternt, som giver investorerne fordele, der fastsættes ved hjælp af andele i fonden. På samme måde udsteder nogle virksomheder forsikringskontrakter med elementer af direkte deltagelse, hvor de underliggende poster omfatter investeringsejendomme. Med henblik på anvendelse af afsnit 32A-32B omfatter forsikringskontrakter investeringskontrakter med elementer af diskretionær deltagelse. Afsnit 32A tillader ikke, at virksomhedens måling af den ejendom, som besiddes af fonden (eller den ejendom, som er en underliggende post), dels foretages til kostpris og dels til dagsværdi. (jf. IFRS 17 
Forsikringskontrakter
 for udtryk, som anvendes i dette afsnit, og som er defineret i denne standard).
32C
Hvis virksomheden vælger forskellige modeller for de to kategorier, som er beskrevet i afsnit 32A, skal salg af investeringsejendomme mellem sammenlagte aktiver målt ved anvendelse af forskellige modeller indregnes til dagsværdi, og den akkumulerede ændring i dagsværdien skal indregnes i resultatet. Hvis en investeringsejendom sælges fra en sammenlægning, hvor dagsværdimodellen er anvendt, til en sammenlægning, hvor kostprismodellen er anvendt, bliver ejendommens dagsværdi på salgstidspunktet således lig den fastsatte kostpris.
Dagsværdimodellen
33
Efter første indregning skal en virksomhed, som har valgt dagsværdimodellen, måle alle sine investeringsejendomme til dagsværdi, med undtagelse af de i afsnit 53 nævnte tilfælde.
34
[Ophævet]
35
En gevinst eller et tab hidrørende fra ændring af investeringsejendommes dagsværdi skal indregnes i resultatet for den regnskabsperiode, hvor gevinsten eller tabet opstår.
36-39
[Ophævet]
40
Ved måling af dagsværdien af investeringsejendomme i overensstemmelse med IFRS 13 skal en virksomhed sikre sig, at dagsværdien bl.a. afspejler udlejningsindtægter fra aktuelle lejemål og andre antagelser, som markedsdeltagere ville anvende ved prisfastsættelse af investeringsejendommen under aktuelle markedsforhold.
40A
Når en leasingtager anvender dagsværdimodellen til at måle en investeringsejendom, som besiddes som et brugsretsaktiv, skal denne måle brugsretsaktivet, og ikke den underliggende ejendom, til dagsværdi.
41
I IFRS 16 specificeres grundlaget for første indregning af kostprisen for en investeringsejendom, som besiddes af en leasingtager som et brugsretsaktiv. I henhold til afsnit 33 skal en investeringsejendom, som besiddes af en leasingtager som et brugsretsaktiv, om nødvendigt omvurderes til dagsværdi, hvis virksomheden anvender dagsværdimodellen. Når leasingydelserne svarer til markedslejen, skal dagsværdien af en investeringsejendom, som besiddes af en leasingtager som et brugsretsaktiv, på overtagelsestidspunktet være nul med fradrag af alle forventede leasingydelser (herunder ydelser, der vedrører indregnede leasingforpligtelser). En efterfølgende måling af et brugsretsaktiv fra kostpris i overensstemmelse med IFRS 16 til dagsværdi i overensstemmelse med afsnit 33 (under hensyntagen til kravene i afsnit 50) skal således ikke føre til gevinster eller tab ved første indregning, medmindre dagsværdien måles på forskellige tidspunkter. Dette kunne være tilfældet, hvis beslutningen om at anvende dagsværdimodellen blev truffet efter første indregning.
42–47
[Ophævet]
48
I sjældne tilfælde er der en klar indikation af, at der ved virksomhedens oprindelige anskaffelse af en investeringsejendom (eller når en eksisterende ejendom bliver en investeringsejendom efter en ændring i anvendelse) er et så stort interval af rimelige skøn over dagsværdien, og sandsynligheden for de forskellige udfald er så vanskelig at skønne, at et enkelt skøn over dagsværdien ikke er anvendeligt. Dette kan indikere, at dagsværdien af ejendommen ikke løbende kan opgøres pålideligt (jf. afsnit 53).
49
[Ophævet]
50
Ved opgørelsen af investeringsejendommes regnskabsmæssige værdi i henhold til dagsværdimodellen undlader virksomheden dobbelt indregning af aktiver eller forpligtelser, som er indregnet som separate aktiver eller forpligtelser. Eksempelvis:
a)
Driftsmidler såsom elevatorer eller aircondition er ofte en integreret del af en bygning og medtages normalt i investeringsejendommens dagsværdi frem for at blive indregnet separat som et materielt anlægsaktiv.
b)
Hvis et kontor udlejes fuldt møbleret, omfatter kontorets dagsværdi normalt møblernes dagsværdi, idet lejeindtægterne vedrører det møblerede kontor. Når møbler medtages i investeringsejendommes dagsværdi, indregner virksomheden ikke disse som et separat aktiv.
c)
I investeringsejendommes dagsværdi medtages ikke forudbetalte eller skyldige leasingindtægter fra operationelle leasingkontrakter, idet virksomheden indregner disse som en separat forpligtelse eller et separat aktiv.
d)
Dagsværdien af en investeringsejendom, som besiddes af en leasingtager som et brugsretsaktiv, afspejler forventede pengestrømme (herunder variable leasingydelser, som forventes at forfalde til betaling). Hvis en værdiansættelse for en ejendom er udarbejdet med fradrag af alle betalinger, der forventes foretaget, vil det derfor være nødvendigt at tilbageføre alle indregnede leasingforpligtelser for at opnå investeringsejendommens regnskabsmæssige værdi ved anvendelse af dagsværdimodellen.
51
[Ophævet]
52
I nogle tilfælde forventer virksomheden, at nutidsværdien af dens betalinger tilknyttet en investeringsejendom (bortset fra betalinger tilknyttet indregnede forpligtelser) vil overstige nutidsværdien af de tilknyttede indbetalinger. Virksomheden anvender IAS 37 
Hensatte forpligtelser, eventualforpligtelser og eventualaktiver
 til at vurdere, hvorvidt forpligtelsen skal indregnes, og hvordan den i givet fald skal måles.
Tilfælde, hvor dagsværdien ikke kan måles pålideligt
53
Der er en afkræftelig formodning om, at virksomheden løbende kan opgøre en investeringsejendoms dagsværdi pålideligt. I sjældne tilfælde er der dog en klar indikation af, at virksomheden ved den oprindelige anskaffelse af en investeringsejendom (eller når en eksisterende ejendom bliver en investeringsejendom efter en ændring i anvendelse) ikke løbende vil kunne opgøre investeringsejendommens dagsværdi pålideligt. Dette er udelukkende tilfældet, når markedet for sammenlignelige ejendomme er inaktivt (hvis der eksempelvis kun er få nylige transaktioner, prisoplysningerne ikke er aktuelle eller de observerede handelspriser indikerer, at sælger var tvunget til salg), og der ikke findes alternative pålidelige skøn over dagsværdi (eksempelvis baseret på diskonterede pengestrømsprognoser). Hvis en virksomhed fastslår, at dagsværdien af en investeringsejendom under opførelse ikke vil kunne opgøres pålideligt, men forventer, at ejendommens dagsværdi vil kunne opgøres pålideligt, når den er færdigopført, skal den måle denne investeringsejendom under opførelse til kostpris, indtil dens dagsværdi kan opgøres pålideligt, eller den er færdigopført (alt efter hvad der sker først). Hvis en virksomhed fastslår, at den ikke løbende vil kunne opgøre dagsværdien af en investeringsejendom (der ikke er under opførelse) pålideligt, skal virksomheden måle denne investeringsejendom ved anvendelse af kostprismodellen i IAS 16 i forbindelse med en ejet investeringsejendom eller i overensstemmelse med IFRS 16 i forbindelse med en investeringsejendom, som besiddes af en leasingtager som et brugsretsaktiv. Investeringsejendommens restværdi skal antages at være nul. Virksomheden skal anvende IAS 16 eller IFRS 16, indtil investeringsejendommen afhændes.
53A
Så snart virksomheden bliver i stand til at foretage en pålidelig måling af dagsværdien af en investeringsejendom under opførelse, som tidligere er målt til kostpris, skal den måle denne ejendom til dagsværdi. Når denne ejendom er færdigopført, formodes det, at dagsværdien kan måles pålideligt. Er det ikke tilfældet, skal ejendommen ifølge afsnit 53 regnskabsmæssigt behandles ved anvendelse af kostprismodellen i IAS 16 i forbindelse med ejede aktiver eller IFRS 16 i forbindelse med en investeringsejendom, som besiddes af en leasingtager som et brugsretsaktiv.
53B
Formodningen om, at det er muligt at måle dagsværdien af en investeringsejendom under opførelse pålideligt, kan kun afkræftes ved første indregning. En virksomhed, der har målt en investeringsejendom under opførelse til dagsværdi, må ikke konkludere, at den færdige investeringsejendoms dagsværdi ikke kan opgøres pålideligt.
54
I de sjældne tilfælde, hvor virksomheden af de grunde, der er nævnt i afsnit 53, er nødsaget til at måle en investeringsejendom ved anvendelse af kostprismodellen i overensstemmelse med IAS 16 eller IFRS 16, skal den måle alle sine øvrige investeringsejendomme, herunder investeringsejendomme under opførelse, til dagsværdi. I disse tilfælde skal virksomheden, selv om det er tilladt at anvende kostprismodellen for én investeringsejendom, fortsat foretage regnskabsmæssig behandling af alle øvrige ejendomme ved anvendelse af dagsværdimodellen.
55
Hvis virksomheden tidligere har målt en investeringsejendom til dagsværdi, skal den fortsætte med at måle ejendommen til dagsværdi, indtil den afhændes (eller indtil den bliver en domicilejendom, eller virksomheden påbegynder om- eller tilbygning af ejendommen med henblik på videresalg som led i det normale forretningsforløb), selv hvis sammenlignelige markedstransaktioner bliver mindre hyppige, eller markedspriser ikke længere er umiddelbart tilgængelige.
Kostprismodellen
56
Efter første indregning skal en virksomhed, som vælger kostprismodellen, måle en investeringsejendom:
a)
i overensstemmelse med IFRS 5 
Anlægsaktiver, som besiddes med henblik på salg og ophørte aktiviteter
, hvis den opfylder kriterierne for klassifikation som besiddelse med henblik på salg (eller er medtaget i en afståelsesgruppe, der er klassificeret som besiddelse med henblik på salg)
b)
i overensstemmelse med IFRS 16, hvis den besiddes af en leasingtager som et brugsretsaktiv og ikke besiddes med henblik på salg i overensstemmelse med IFRS 5, og
c)
i overensstemmelse med kravene i IAS 16 vedrørende kostprismodellen i alle andre tilfælde.
OVERFØRSLER
57
En virksomhed foretager udelukkende overførsel af en ejendom til eller fra investeringsejendomme ved ændring i ejendommens anvendelse. En ændring i anvendelsen indtræder, når ejendommen opfylder eller ophører med at opfylde definitionen af investeringsejendomme, og der er belæg for ændringen i anvendelsen. En ændret hensigt hos ledelsen med hensyn til ejendommens anvendelse er ikke i sig selv et belæg for en ændring i anvendelsen. Eksempler på belæg for en ændring i anvendelsen omfatter::
a)
når ejendommen bliver en domicilejendom, eller når om- eller tilbygning påbegyndes med henblik på at gøre den til en domicilejendom, overføres den fra investeringsejendomme til domicilejendomme
b)
når om- eller tilbygning påbegyndes med henblik på salg, overføres den fra investeringsejendomme til handelsejendomme
c)
når ejendommen ophører med at være en domicilejendom, overføres den fra domicilejendomme til investeringsejendomme, og
d)
når en operationel leasingkontrakt indgås med anden part, overføres ejendommen fra handelsejendomme til investeringsejendomme
e)
[ophævet]
58
Når virksomheden beslutter at afhænde en investeringsejendom uden at foretage om- eller tilbygning, fortsætter den med at behandle ejendommen som en investeringsejendom, indtil virksomheden ophører med at indregne ejendommen (eliminerer den fra balancen), og behandler den ikke som en handelsejendom. Hvis virksomheden påbegynder om- eller tilbygning af en eksisterende investeringsejendom med henblik på fortsat anvendelse som en investeringsejendom, behandles ejendommen ligeledes fortsat som en investeringsejendom, og omklassificeres ikke som en domicilejendom i om- eller tilbygningsperioden.
59
Afsnit 60-65 finder anvendelse på aspekter vedrørende indregning og måling, som bliver aktuelle, når virksomheden anvender dagsværdimodellen på investeringsejendomme. Når virksomheden anvender kostprismodellen, ændrer overførsel til og fra investeringsejendomme, domicilejendomme og handelsejendomme ikke den regnskabsmæssige værdi af den overførte ejendom, og heller ikke ejendommens kostpris i forbindelse med måling eller oplysning.
60
Ved overførsel fra investeringsejendomme, som indregnes til dagsværdi, til domicilejendomme eller handelsejendomme skal ejendommens fastsatte kostpris ved den efterfølgende regnskabsmæssige behandling i overensstemmelse med IAS 16, IFRS 16 eller IAS 2 være dens dagsværdi på det tidspunkt, hvor anvendelsen ændres.
61
Hvis en domicilejendom bliver ændret til en investeringsejendom, som skal indregnes til dagsværdi, skal virksomheden anvende IAS 16 i forbindelse med en ejet ejendom og IFRS 16 i forbindelse med en ejendom, som besiddes af en leasingtager som et brugsretsaktiv, frem til det tidspunkt, hvor anvendelsen ændres. Virksomheden skal behandle eventuelle forskelle på dette tidspunkt mellem ejendommens regnskabsmæssige værdi i overensstemmelse med IAS 16 eller IFRS 16 og dens dagsværdi på samme måde som en omvurdering i overensstemmelse med IAS 16.
62
Frem til det tidspunkt, hvor en domicilejendom bliver ændret til en investeringsejendom, som indregnes til dagsværdi, skal virksomheden afskrive på ejendommen (eller brugsretsaktivet) og indregne opståede tab ved værdiforringelse. Virksomheden skal behandle eventuelle forskelle på dette tidspunkt mellem ejendommens regnskabsmæssige værdi i overensstemmelse med IAS 16 eller IFRS 16 og dens dagsværdi på samme måde som en omvurdering i overensstemmelse med IAS 16. Det betyder med andre ord, at:
a)
en eventuel reduktion i ejendommens regnskabsmæssige værdi som følge heraf indregnes i resultatet; i det omfang der indgår et beløb i reserver for opskrivninger vedrørende denne ejendom, modregnes reduktionen dog i anden totalindkomst og reducerer reserverne for opskrivninger i egenkapitalen
b)
en eventuel stigning i den regnskabsmæssige værdi som følge af ændringen behandles som følger:
i)
i det omfang stigningen udligner et tidligere tab ved værdiforringelse af ejendommen, indregnes stigningen i resultatet; det i resultatet indregnede beløb overstiger ikke det beløb, som er nødvendigt for at genoprette den regnskabsmæssige værdi til det, den ville have været (med fradrag af afskrivninger), hvis der ikke var indregnet et tab ved værdiforringelse
ii)
en eventuel resterende stigning indregnes i anden totalindkomst og øger reserver for opskrivninger i egenkapitalen; ved efterfølgende afhændelse af investeringsejendommen kan den i egenkapitalen medtagne reserve for opskrivninger overføres til overført resultat; overførslen fra reserver for opskrivninger til overført resultat foretages ikke over resultatet.
63
Ved overførsel fra handelsejendomme til investeringsejendomme, som vil blive indregnet til dagsværdi, skal eventuelle forskelle mellem ejendommens dagsværdi på dette tidspunkt og dens tidligere regnskabsmæssige værdi indregnes i resultatet.
64
Behandlingen af overførsel fra handelsejendomme til investeringsejendomme, som vil blive indregnet til dagsværdi, er i overensstemmelse med behandlingen af salg af handelsejendomme.
65
Når virksomheden har tilendebragt opførelsen eller om- eller tilbygningen af en egenopført investeringsejendom, som vil blive indregnet til dagsværdi, skal en eventuel forskel mellem ejendommens dagsværdi på dette tidspunkt og dens tidligere regnskabsmæssige værdi indregnes i resultatet.
AFHÆNDELSER
66
Virksomheden skal ophøre med at indregne en investeringsejendom (eliminere den fra balancen) ved afhændelse, eller når investeringsejendommen permanent tages ud af brug og ingen fremtidige økonomiske fordele forventes ved dens afhændelse.
67
En investeringsejendom kan afhændes ved salg eller indgåelse af en finansiel leasingkontrakt. Tidspunktet for afhændelse af en investeringsejendom, som sælges, er den dato, hvor modtageren opnår kontrollen over investeringsejendommen i overensstemmelse med kravene til fastsættelse af, hvornår en leveringsforpligtelse er opfyldt, jf. IFRS 15. IFRS 16 finder anvendelse på afhændelser ved indgåelse af en finansiel leasingkontrakt og ved sale-and-leaseback.
68
Hvis en virksomhed i overensstemmelse med det i afsnit 16 opstillede indregningsprincip indregner de omkostninger, der er forbundet med udskiftning af en del af en investeringsejendom i et aktivs regnskabsmæssige værdi, skal virksomheden ophøre med indregning af den regnskabsmæssige værdi af den udskiftede del. For investeringsejendomme, der regnskabsmæssigt behandles ved anvendelse af kostprismodellen, er en udskiftet del ikke nødvendigvis en del, der blev afskrevet separat. Hvis det ikke er praktisk muligt for en virksomhed at opgøre den regnskabsmæssige værdi af den udskiftede del, kan virksomheden anvende kostprisen for genanskaffelsen som en indikation af kostprisen for den udskiftede del på tidspunktet for anskaffelsen eller opførelsen. I henhold til dagsværdimodellen kan det allerede i investeringsejendommens dagsværdi være afspejlet, at den del, der skal udskiftes, har tabt sin værdi. I andre tilfælde kan det være vanskeligt at identificere, hvor meget dagsværdien skal reduceres, for så vidt angår den del, der skal udskiftes. Som alternativ til at reducere dagsværdien af den udskiftede del, hvor dette ikke er praktisk muligt, kan virksomheden medtage genanskaffelsesværdien i aktivets regnskabsmæssige værdi og derefter revurdere dagsværdien, sådan som det ville være krævet ved tilgange, der ikke omfattede udskiftning.
69
Gevinster eller tab hidrørende fra udrangering eller afhændelse af investeringsejendomme skal opgøres som forskellen mellem nettoprovenuet ved afhændelsen og aktivets regnskabsmæssige værdi og skal indregnes i resultatet (medmindre IFRS 16 kræver andet ved sale-and-leaseback) for det regnskabsår, hvor udrangeringen eller afhændelsen fandt sted.
70
Det vederlag, der skal medtages i den gevinst eller det tab, som hidrører fra ophør af indregning af en investeringsejendom, skal fastsættes i overensstemmelse med kravene til fastsættelse af transaktionsprisen i afsnit 47-72 i IFRS 15. Efterfølgende ændringer af den skønnede størrelse af det vederlag, der indgår i gevinst eller tab, behandles regnskabsmæssigt i overensstemmelse med kravene vedrørende ændringer i transaktionsprisen i IFRS 15.
71
Virksomheden anvender IAS 37 eller andre relevante standarder på eventuelle forpligtelser, som virksomheden bibeholder efter afhændelsen af en investeringsejendom.
72
Godtgørelse fra en tredjepart for investeringsejendomme, som er værdiforringet, tabt eller afgivet, skal indregnes i resultatet på tidspunktet for godtgørelsen.
73
Værdiforringelse eller tab af investeringsejendomme, tilknyttede krav på eller betaling af godtgørelse fra en tredjepart og eventuelt efterfølgende køb eller opførelse af erstatningsaktiver er separate økonomiske begivenheder, som regnskabsmæssigt behandles separat som følger:
a)
værdiforringelse af investeringsejendomme indregnes i overensstemmelse med IAS 36
b)
udrangering eller afhændelse af investeringsejendomme indregnes i overensstemmelse med afsnit 66-71 i denne standard
c)
godtgørelse fra en tredjepart for investeringsejendomme, som er værdiforringet, tabt eller afgivet, indregnes i resultatet på tidspunktet for godtgørelsen, og
d)
kostprisen for aktiver, der er genoprettet, købt eller opført som erstatning, opgøres i overensstemmelse med afsnit 20-29 i denne standard.
OPLYSNINGER
Dagsværdi- og kostprismodellen
74
Ud over de i IFRS 16 nævnte oplysningskrav finder nedenstående anvendelse. I overensstemmelse med IFRS 16 skal ejeren af en investeringsejendom give de samme oplysninger om indgåede leasingkontrakter som en leasinggiver. En leasingtager, som besidder en investeringsejendom som et brugsretsaktiv, skal give de samme oplysninger som en leasingtager, jf. IFRS 16, og de samme oplysninger om indgåede operationelle leasingkontrakter som en leasinggiver, jf. IFRS 16.
75
En virksomhed skal oplyse følgende:
a)
om den anvender dagsværdimodellen eller kostprismodellen
b)
[ophævet]
c)
sine kriterier for at skelne investeringsejendomme fra domicilejendomme og ejendomme, som besiddes med henblik på salg som led i det normale forretningsforløb, når klassifikation er vanskelig (jf. afsnit 14)
d)
[ophævet]
e)
i hvilket omfang dagsværdien af investeringsejendomme (som målt eller oplyst om i årsregnskabet) baseres på en værdiansættelse fra en uafhængig vurderingsmand, som har anerkendte, relevante faglige kvalifikationer og nylig erfaring inden for det geografiske område og den kategori, som den vurderede investeringsejendom tilhører; hvis et sådant skøn ikke er foretaget, skal der oplyses om dette
f)
de i resultatet indregnede beløb for:
i)
lejeindtægter fra investeringsejendomme
ii)
direkte driftsomkostninger (herunder reparation og vedligeholdelse) tilknyttet investeringsejendomme, hvorfra virksomheden har opnået lejeindtægter i regnskabsperioden
iii)
direkte driftsomkostninger (herunder reparation og vedligeholdelse) tilknyttet investeringsejendomme, hvorfra virksomheden ikke har opnået lejeindtægter i regnskabsperioden, og
iv)
den akkumulerede ændring i dagsværdi, som er indregnet i resultatet ved salg af en investeringsejendom fra en sammenlægning af aktiver, hvor kostprismodellen er anvendt, til en sammenlægning af aktiver, hvor dagsværdien er anvendt (jf. afsnit 32C)
g)
tilstedeværelsen og størrelsen af restriktioner på investeringsejendommes realisation eller betaling af indtægter og provenu ved afhændelse
h)
kontraktlige forpligtelser til at købe, opføre eller om- eller tilbygge investeringsejendomme eller til at reparere, vedligeholde eller forbedre disse.
Dagsværdimodellen
76
En virksomhed, som anvender den i afsnit 33-55 opstillede dagsværdimodel, skal ud over de i afsnit 75 krævede oplysninger vise en afstemning af den regnskabsmæssige værdi af investeringsejendommen ved begyndelsen og afslutningen af regnskabsperioden, med angivelse af følgende:
a)
tilgange, idet der gives separat oplysning om tilgange hidrørende fra anskaffelser og tilgange hidrørende fra efterfølgende omkostninger, der indregnes i et aktivs regnskabsmæssige værdi
b)
tilgange hidrørende fra virksomhedssammenslutninger
c)
aktiver, som er klassificeret som besiddelse med henblik på salg eller er medtaget i en afståelsesgruppe, som er klassificeret som besiddelse med henblik på salg, i overensstemmelse med IFRS 5, samt andre afhændelser
d)
nettogevinster eller -tab hidrørende fra reguleringer af dagsværdi
e)
nettovalutakursforskelle hidrørende fra omregningen af årsregnskaber til en anden præsentationsvaluta og fra omregningen af en udenlandsk virksomheds årsregnskab til den regnskabsaflæggende virksomheds præsentationsvaluta
f)
overførsler til og fra handelsejendomme og domicilejendomme og
g)
andre ændringer.
77
Når en værdiansættelse, der er udarbejdet for en investeringsejendom, reguleres væsentligt i forbindelse med årsregnskabet, eksempelvis for at undgå dobbelt indregning af aktiver eller forpligtelser, der indregnes som separate aktiver og forpligtelser som angivet i afsnit 50, skal virksomheden vise en afstemning af den udarbejdede værdiansættelse og den regulerede værdiansættelse, der er medtaget i årsregnskabet, med separat præsentation af den samlede beløbsmæssige størrelse af indregnede leasingforpligtelser, som er tilbageført, samt andre væsentlige reguleringer.
78
I de sjældne tilfælde, der henvises til i afsnit 53, skal der, når en virksomhed måler investeringsejendomme ved anvendelse af kostprismodellen i IAS 16 eller i overensstemmelse med IFRS 16, i den i afsnit 76 krævede afstemning gives oplysning om beløb tilknyttet denne investeringsejendom separat fra beløb tilknyttet andre investeringsejendomme. Herudover skal virksomheden:
a)
give en beskrivelse af investeringsejendommen
b)
oplyse om årsagen til, at dagsværdien ikke kan opgøres pålideligt
c)
om muligt oplyse om det spænd af skøn, som dagsværdien højst sandsynlig vil ligge inden for og
d)
ved afhændelse af en investeringsejendom, som ikke er indregnet til dagsværdi:
i)
oplyse om, at virksomheden har afhændet en investeringsejendom, som ikke er indregnet til dagsværdi
ii)
oplyse om den regnskabsmæssige værdi af investeringsejendommen på salgstidspunktet og
iii)
oplyse den beløbsmæssige størrelse af indregnet gevinst eller tab.
Kostprismodellen
79
Ud over de oplysninger, som kræves i afsnit 75, skal en virksomhed, som anvender den i afsnit 56 opstillede kostprismodel, oplyse om:
a)
de anvendte afskrivningsmetoder
b)
de anvendte brugstider eller afskrivningssatser
c)
den regnskabsmæssige bruttoværdi og de akkumulerede afskrivninger (sammendraget med akkumulerede tab ved værdiforringelse) ved regnskabsperiodens begyndelse og afslutning
d)
en afstemning af den regnskabsmæssige værdi af investeringsejendomme ved regnskabsperiodens begyndelse og afslutning, som viser følgende:
i)
tilgange, idet der gives separat oplysning om tilgange hidrørende fra anskaffelser og tilgange hidrørende fra efterfølgende omkostninger, der er indregnet som et aktiv
ii)
tilgange hidrørende fra virksomhedssammenslutninger
iii)
aktiver, som er klassificeret som besiddelse med henblik på salg eller er medtaget i en afståelsesgruppe, som er klassificeret som besiddelse med henblik på salg, i overensstemmelse med IFRS 5, samt andre afhændelser
iv)
afskrivninger
v)
den beløbsmæssige størrelse af indregnede tab ved værdiforringelse og af tilbageførte tab ved værdiforringelse i regnskabsperioden i overensstemmelse med IAS 36
vi)
nettovalutakursforskelle hidrørende fra omregningen af årsregnskaber til en anden præsentationsvaluta og fra omregningen af en udenlandsk virksomheds årsregnskab til den regnskabsaflæggende virksomheds præsentationsvaluta
vii)
overførsler til og fra handelsejendomme og domicilejendomme og
viii)
andre ændringer
e)
investeringsejendommens dagsværdi. I de sjældne tilfælde nævnt i afsnit 53, hvor virksomheden ikke pålideligt kan opgøre investeringsejendommens dagsværdi, skal virksomheden:
i)
give en beskrivelse af investeringsejendommen
ii)
oplyse om årsagen til, at dagsværdien ikke kan opgøres pålideligt, og
iii)
om muligt oplyse om det interval af skøn, som dagsværdien højst sandsynligt vil ligge inden for.
OVERGANGSBESTEMMELSER
Dagsværdimodellen
80
En virksomhed, som tidligere har anvendt IAS 40 (2000) og vælger for første gang at klassificere og foretage regnskabsmæssig behandling af visse eller samtlige berettigede ejendomsandele, der besiddes som investeringsejendomme gennem en operationel leasingkontrakt, skal indregne virkningen af dette valg som en regulering primo i overført resultat for den regnskabsperiode, hvor valget første gang blev truffet. Tilsvarende gælder, at:
a)
hvis virksomheden tidligere (i årsregnskabet eller på anden måde) har offentliggjort dagsværdien af disse ejendomsandele i tidligere regnskabsperioder (opgjort i henhold til definitionen af dagsværdi i IFRS 13), tilskynder standarden til, men kræver ikke, at virksomheden:
i)
regulerer primo i overført resultat for den tidligst præsenterede regnskabsperiode, hvor dagsværdien blev offentliggjort i årsregnskabet, og
ii)
tilpasser sammenligningstal for disse regnskabsperioder og
b)
virksomheden ikke skal tilpasse sammenligningstal, og skal give oplysning om dette, hvis den ikke tidligere har givet de i litra a) nævnte oplysninger.
81
Denne standard foreskriver en anden behandling end den i IAS 8 krævede. IAS 8 kræver, at sammenligningstal tilpasses, medmindre en sådan tilpasning er praktisk umulig.
82
Når virksomheden anvender denne standard for første gang, omfatter reguleringen primo i overført resultat en omklassifikation af beløb i reserver for opskrivninger vedrørende investeringsejendomme.
Kostprismodellen
83
IAS 8 finder anvendelse på ændringer i anvendt regnskabspraksis, som foretages, når virksomheden anvender denne standard for første gang og vælger at anvende kostprismodellen. Virkningen af ændringer i anvendt regnskabspraksis omfatter en omklassifikation af eventuelle beløb i reserver for opskrivninger vedrørende investeringsejendomme.
84
Kravene i afsnit 27-29 vedrørende den første måling af en investeringsejendom, der er anskaffet ved udveksling af aktiver, skal kun anvendes fremadrettet på fremtidige udvekslinger.
Virksomhedssammenslutninger
84A
Afsnit 14A og en overskrift før afsnit 6 blev tilføjet som led i 
Det årlige forbedringsprojekt for perioden 2011-2013
, udstedt i december 2013. Virksomheder skal anvende denne ændring fremadrettet for erhvervelse af investeringsejendomme fra begyndelsen af det første regnskabsår, for hvilket de indfører denne ændring. Følgelig skal den regnskabsmæssige behandling af erhvervelse af investeringsejendomme i forudgående perioder ikke justeres. En virksomhed kan imidlertid vælge at anvende ændringen på individuelle erhvervelser af investeringsejendomme, der fandt sted før begyndelsen af det første regnskabsår, der begynder på ikrafttrædelsesdatoen eller senere, hvis — og kun hvis — de oplysninger, der er nødvendige for at anvende ændringen på disse tidligere transaktioner, er til virksomhedens rådighed.
IFRS 16
84B
En virksomhed, der anvender IFRS 16 samt de tilsvarende ændringer til nærværende standard for første gang, skal anvende overgangsbestemmelserne i appendiks C i IFRS 16 på en investeringsejendom, som besiddes som et brugsretsaktiv.
Overførsel af investeringsejendomme
84C
Overførsel af investeringsejendomme
 (ændringer til IAS 40), som blev udstedt i december 2016, medførte ændring af afsnit 57-58. Virksomheder skal anvende disse ændringer på ændringer i anvendelsen, som indtræder på eller efter begyndelsen af det regnskabsår, hvor virksomheden for første gang anvender ændringerne (tidspunktet for førstegangsanvendelsen). På tidspunktet for førstegangsanvendelsen foretager virksomheden en ny vurdering af klassificeringen af ejendomme, som besiddes på den pågældende dato, og omklassificerer om nødvendigt ejendomme i overensstemmelse med afsnit 7-14, således at de afspejler de forhold, der eksisterer på den pågældende dato.
84D
Uanset kravene i afsnit 84C kan en virksomhed anvende ændringerne i afsnit 57-58 med tilbagevirkende kraft i overensstemmelse med IAS 8, hvis og - kun hvis - det er muligt uden at anvende oplysninger, der er fremkommet efterfølgende.
84E
Hvis virksomheden i overensstemmelse med afsnit 84C omklassificerer ejendomme på tidspunktet for førstegangsanvendelsen, skal denne:
a)
regnskabsmæssigt behandle omklassificeringen ved at anvende kravene i afsnit 59-64. Ved anvendelse af afsnit 59-64 skal virksomheden:
i)
læse enhver henvisning til datoen for ændring i anvendelsen som en henvisning til tidspunktet for førstegangsanvendelsen og
ii)
indregne eventuelle beløb, som i overensstemmelse med afsnit 59-64 ville være blevet indregnet i resultatet som en regulering primo i overført resultat på tidspunktet for førstegangsanvendelsen.
b)
oplyse om de beløb, der er omklassificeret til eller fra investeringsejendomme i overensstemmelse med afsnit 84C. Virksomheden skal oplyse om disse omklassificerede beløb som en del af afstemningen af den regnskabsmæssige værdi af investeringsejendomme ved regnskabsårets begyndelse og afslutning, jf. afsnit 76 og 79.
IKRAFTTRÆDELSESTIDSPUNKT
85
Virksomheder skal anvende denne standard for regnskabsår, som begynder den 1. januar 2005 eller derefter. Der tilskyndes til tidligere anvendelse. Hvis en virksomhed anvender denne standard på regnskabsperioder, som begynder før den 1. januar 2005, skal den oplyse herom.
85A
IAS 1 
Præsentation af årsregnskaber
 (ajourført i 2007) ændrede den terminologi, der anvendes i IFRS-standarderne. Desuden medførte den ændring af afsnit 62. Virksomheder skal anvende disse ændringer på regnskabsår, som begynder den 1. januar 2009 eller derefter. Hvis en virksomhed anvender IAS 1 (ajourført 2007) på en tidligere regnskabsperiode, skal ændringerne anvendes på denne tidligere regnskabsperiode.
85B
Afsnit 8, 9, 48, 53, 54 og 57 blev ændret, afsnit 22 blev ophævet, og afsnit 53A og 53B blev tilføjet ved 
Forbedringer af IFRS-standarder
, der blev udstedt i maj 2008. Virksomheder skal anvende disse ændringer fremadrettet på regnskabsår, der begynder den 1. januar 2009 eller derefter. En virksomhed har mulighed for at anvende ændringerne på investeringsejendomme under opførelse før den 1. januar 2009, forudsat at dagsværdien af de pågældende investeringsejendomme under opførelse er opgjort på dette tidspunkt. Det er tilladt at anvende ændringen før dette tidspunkt. Hvis en virksomhed anvender ændringerne på en tidligere regnskabsperiode, skal den oplyse herom og anvende ændringerne i afsnit 5 og 81E i IAS 16 
Materielle anlægsaktiver
 på samme tidspunkt.
85C
IFRS 13, der er udstedt i maj 2011, medførte en ændring af definitionen af dagsværdi i afsnit 5, en ændring af afsnit 26, 29, 32, 40, 48, 53, 53B, 78-80 og 85B og ophævelse af afsnit 36-39, 42-47, 49, 51 og 75, litra d). Virksomheder skal anvende disse ændringer ved anvendelse af IFRS 13.
85D
En overskrift før afsnit 6 og en overskrift efter afsnit 84 blev tilføjet, og afsnit 14A og 84A blev tilføjet som led i 
Det årlige forbedringsprojekt for perioden 2011-2013
, udstedt i december 2013. En virksomhed skal anvende disse ændringer på regnskabsår, som begynder den 1. juli 2014 eller derefter. Det er tilladt at anvende ændringen før dette tidspunkt. Hvis en virksomhed anvender disse ændringer på en tidligere regnskabsperiode, skal den oplyse herom.
85E
IFRS 15 
Omsætning fra kontrakter med kunder
, udstedt i maj 2014, medførte ændring af afsnit 3, litra b), samt afsnit 9, 67 og 70. Virksomheder skal anvende disse ændringer ved anvendelse af IFRS 15.
85F
IFRS 16, udstedt i januar 2016, medførte ændring af anvendelsesområdet for IAS 40, i og med at definitionen af investeringsejendomme ændredes til at omfatte såvel ejede investeringsejendomme som ejendomme, som besiddes af en leasingtager som et brugsretsaktiv. IFRS 16 medførte ændring af afsnit 5, 7, 8, 9, 16, 20, 30, 41, 50, 53, 53A, 54, 56, 60, 61, 62, 67, 69, 74, 75, 77 og 78, tilføjelse af afsnit 19A, 29A, 40A og 84B med tilhørende overskrifter samt ophævelse af afsnit 3, 6, 25, 26 og 34. Virksomheder skal anvende disse ændringer ved anvendelse af IFRS 16.
85G
Overførsel af investeringsejendomme
 (ændringer til IAS 40), som blev udstedt i december 2016, medførte ændring af afsnit 57-58 og tilføjelse af afsnit 84C-84E. En virksomhed skal anvende disse ændringer på regnskabsår, som begynder den 1. januar 2018 eller derefter. Det er tilladt at anvende ændringen før dette tidspunkt. Hvis en virksomhed anvender disse ændringer for et tidligere regnskabsår, skal den give oplysning herom.
85H
IFRS 17, der er udstedt i maj 2017, medførte en ændring af afsnit 32B. Virksomheder skal anvende denne ændring ved anvendelse af IFRS 17.
OPHÆVELSE AF IAS 40 (2000)
86
Denne standard erstatter IAS 40 
Investeringsejendomme
 (udgivet i 2000).
IAS 41
Landbrug
FORMÅL
Formålet med denne standard er at foreskrive den regnskabsmæssige behandling af samt oplysninger om landbrugsaktiviteter.
ANVENDELSESOMRÅDE
1
Denne standard finder anvendelse på den regnskabsmæssige behandling af følgende, hvor disse vedrører landbrugsaktiviteter:
a)
biologiske aktiver med undtagelse af produktionsafgrøder
b)
landbrugsprodukter på høsttidspunktet og
c)
offentlige tilskud i henhold til afsnit 34 og 35.
2
Denne standard finder ikke anvendelse på:
a)
landbrugsjord (jf. IAS 16 
Materielle anlægsaktiver
 og IAS 40 
Investeringsejendomme
)
b)
produktionsafgrøder i tilknytning til landbrugsaktiviteter (jf. IAS 16). Denne standard finder dog anvendelse på produkterne på disse produktionsafgrøder
c)
offentlige tilskud i tilknytning til produktionsafgrøder (jf. IAS 20 
Regnskabsmæssig behandling af offentlige tilskud og oplysning om andre former for offentlig støtte
)
d)
immaterielle aktiver i tilknytning til landbrugsaktiviteter (jf. IAS 38 
Immaterielle aktiver
)
e)
brugsretsaktiver, som en leasingkontrakt vedrørende landbrugsjord (se IFRS 16 
Leasingkontrakter
) giver anledning til.
3
Denne standard finder anvendelse på landbrugsprodukter, som er det høstede udbytte af virksomhedens biologiske aktiver, på høsttidspunktet. Derefter finder IAS 2 
Varebeholdninger
 eller en anden relevant standard anvendelse. Således omhandler denne standard ikke forædling af landbrugsprodukter efter høst, eksempelvis en vinbondes forædling af egenproducerede vindruer til vin. Selv om en sådan forædling kan ske som en naturlig og logisk forlængelse af landbrugsaktiviteterne og have en vis lighed med biologisk omdannelse, er forædling ikke omfattet af definitionen på landbrugsaktiviteter i denne standard.
4
Nedenstående tabel viser eksempler på biologiske aktiver, landbrugsprodukter og produkter, der er fremkommet ved forædling efter høst:
Biologiske aktiver
Landbrugsprodukter
Produkter, der er fremkommet ved forædling efter høst
Får
Uld
Garn, tæpper
Træer i plantageskov
Træstammer
Tømmer
Malkekvæg
Mælk
Ost
Svin
Slagtekroppe
Pølser, konserveret skinke
Bomuldsplanter
Høstet bomuld
Garn, beklædning
Sukkerrør
Sukkerrør efter høst
Sukker
Tobaksplanter
Plukkede blade
Tørret tobak
Tebuske
Plukkede blade
Te
Vinstokke
Plukkede vindruer
Vin
Frugttræer
Plukket frugt
Forædlet frugt
Oliepalmer
Plukket frugt
Palmeolie
Gummitræer
Høstet latex
Gummiprodukter
Visse planter, f.eks. teplanter, vinstokke, oliepalmer og gummitræer, opfylder normalt definitionen af en produktionsafgrøde og er omfattet af anvendelsesområdet for IAS 16. De produkter, som produktionsafgrøder giver, f.eks. teblade, vindruer, frugt fra oliepalmer og latex, er dog omfattet af anvendelsesområdet for IAS 41.
DEFINITIONER
Landbrugsrelaterede definitioner
5
Nedenstående udtryk anvendes i denne standard med følgende betydning:
Landbrugsaktiviteter
 er en virksomheds styring af den biologiske omdannelse og høsten af biologiske aktiver, der besiddes med henblik på salg eller på forarbejdning til landbrugsprodukter eller nye biologiske aktiver.
Landbrugsprodukter
 er det høstede udbytte af virksomhedens biologiske aktiver.
En 
produktionsafgrøde
 er en levende plante, som
a)
anvendes i produktionen eller leveringen af landbrugsprodukter
b)
forventes at bære produkter i mere end én periode, og
c)
med stor sandsynlighed ikke vil blive solgt som et landbrugsprodukt eller kun som produktionsaffald.
Et 
biologisk aktiv
 er et levende dyr eller en plante.
Biologisk omdannelse
 omfatter vækst, degenerering, produktion og avling, der bevirker kvalitative eller kvantitative ændringer i et biologisk aktiv.
Salgsomkostninger
 er de omkostninger, der er direkte knyttet til afhændelsen af et aktiv, eksklusive finansieringsomkostninger og indkomstskatter.
En 
gruppe af biologiske aktiver
 er en samling af ensartede dyr eller planter.
Høst
 er adskillelse af landbrugsprodukter fra et biologisk aktiv eller ophør af et biologisk aktivs livsfunktioner.
5A
Følgende er ikke produktionsafgrøder:
a)
planter, som dyrkes med henblik på at blive høstet som landbrugsprodukter (f.eks. træer til produktion af tømmer)
b)
planter, som dyrkes med henblik på produktion af landbrugsprodukter, når det ikke er usandsynligt, at virksomheden også vil høste og sælge planten som et landbrugsprodukt og ikke blot som produktionsaffald (f.eks. træer, som dyrkes med henblik på produktion af både frugt og tømmer), og
c)
enårige afgrøder (f.eks. majs og hvede).
5B
Når produktionsafgrøder ikke længere anvendes til at bære produkter, kan de skæres ned og sælges som affald, som f.eks. kan anvendes som brænde. Et sådant salg af produktionsaffald vil ikke være til hinder for, at planten opfylder definitionen af en produktionsafgrøde.
5C
De produkter, som vokser på produktionsafgrøder, er biologiske aktiver.
6
Landbrugsaktiviteter dækker en række af forskellige aktiviteter, eksempelvis dyrehold, skovdrift, dyrkning af et- eller flerårige planter, dyrkning af frugthaver og plantager, blomsterdyrkning og havbrug (herunder fiskeopdræt). Disse forskellige aktiviteter har visse fælles træk:
a)
Evne til forandring
. Levende dyr og planter er i stand til at omdanne sig biologisk
b)
Styring af forandring
. Styring understøtter den biologiske omdannelse ved at forstærke eller som minimum stabilisere de betingelser, der er nødvendige for, at processen kan finde sted (eksempelvis næringsniveau, fugtighed, temperatur, fertilitet og lys). En sådan styring adskiller landbrugsaktiviteter fra andre aktiviteter. Eksempelvis er høst fra ikke-styrede kilder (eksempelvis havfiskeri og skovrydning) ikke landbrugsaktiviteter og
c)
Måling af forandring
. Ændringer i kvalitet (eksempelvis genetisk værdi, massefylde, modenhed, fedningsgrad, proteinindhold og fiberstyrke) eller kvantitet (eksempelvis afkom, vægt, kubikmeter, fiberlængde eller diameter og antal knopper) som følge af biologisk omdannelse eller høst måles og overvåges rutinemæssigt som en del af styringsfunktionen.
7
Biologisk omdannelse giver følgende typer af resultater:
a)
ændringer i aktiverne gennem i) vækst (øget kvantitet eller forbedret kvalitet for et dyr eller en plante), ii) degeneration (reduceret kvantitet eller forringet kvalitet for et dyr eller en plante), eller iii) forplantning (frembringelse af nye levende dyr eller planter), eller
b)
produktion af landbrugsprodukter såsom gummimælk, teblade, uld og mælk.
Generelle definitioner
8
Nedenstående udtryk anvendes i denne standard med følgende betydning:
Regnskabsmæssig værdi
 er det beløb, som et aktiv indregnes med i balancen.
Dagsværdien
 er den pris, der kunne opnås ved at sælge et aktiv, eller der skulle betales for at overdrage en forpligtelse i en velordnet transaktion mellem markedsdeltagere på målingstidspunktet. (Jf. IFRS 13 
Måling af dagsværdi
).
Offentlige tilskud er defineret i IAS 20.
9
[Ophævet]
INDREGNING OG MÅLING
10
Virksomheden må udelukkende indregne et biologisk aktiv eller landbrugsprodukt, når:
a)
virksomheden kontrollerer aktivet som følge af tidligere begivenheder
b)
det er sandsynligt, at de fremtidige økonomiske fordele tilknyttet aktivet vil tilgå virksomheden, og
c)
aktivets dagsværdi eller kostpris kan måles pålideligt.
11
I forbindelse med landbrugsaktiviteter kan kontrol eksempelvis dokumenteres ved juridisk ejendomsret til kvæg og øremærkning eller anden mærkning af kvæget ved overtagelse, fødsel eller ophør med diegivning. De fremtidige fordele vurderes normalt ved at måle de væsentligste fysiske attributter.
12
Et biologisk aktiv skal ved første indregning og ved hver regnskabsperodes afslutning måles til dagsværdi med fradrag af salgsomkostninger, dog ikke i det i afsnit 30 beskrevne tilfælde, hvor dagsværdien ikke kan måles pålideligt.
13
Landbrugsprodukter, der høstes af virksomhedens biologiske aktiver, skal måles til dagsværdien med fradrag af salgsomkostninger på høsttidspunktet. En sådan måling er kostprisen på den pågældende dag ved anvendelse af IAS 2 
Varebeholdninger
 eller en anden relevant standard.
14
[Ophævet]
15
Opgørelsen af dagsværdien af et biologisk aktiv eller landbrugsprodukt kan blive understøttet, hvis de biologiske aktiver eller landbrugsprodukter grupperes efter deres væsentlige attributter, eksempelvis efter alder eller kvalitet. Virksomheden vælger attributterne i overensstemmelse med de attributter, der anvendes på markedet som grundlag for prisen.
16
Virksomheder indgår ofte kontrakter om at sælge deres biologiske aktiver eller landbrugsprodukter på et fremtidigt tidspunkt. De aftalte priser er ikke nødvendigvis relevante ved opgørelsen af dagsværdien, idet dagsværdien afspejler det aktuelle marked, hvor en villig køber og sælger ville foretage en transaktion. Derfor reguleres dagsværdien af et biologisk aktiv eller landbrugsprodukt ikke på grund af en indgået kontrakt. I nogle tilfælde kan en kontrakt om salg af biologiske aktiver eller landbrugsprodukter være en tabsgivende kontrakt som defineret i IAS 37 
Hensatte forpligtelser, eventualforpligtelser og eventualaktiver
. IAS 37 finder anvendelse på tabsgivende kontrakter.
17-21
[Ophævet]
22
Virksomheden indregner ikke pengestrømme fra finansiering af aktiverne eller reetablering af biologiske aktiver efter høst (eksempelvis omkostninger i forbindelse med genplantning af træer i en plantageskov efter fældning).
23
[Ophævet]
24
Kostprisen kan undertiden nærme sig dagsværdien, især i de tilfælde, hvor:
a)
der har fundet begrænset omdannelse sted siden afholdelsen af de første omkostninger (eksempelvis kimplanter, der blev plantet umiddelbart inden balancedagen, eller nyerhvervet kvæg), eller
b)
den biologiske omdannelses indflydelse på prisen ikke forventes at være væsentlig (eksempelvis den indledende vækst i en produktionscyklus på 30 år for en fyrretræsplantage).
25
Biologiske aktiver er ofte fysisk forbundet med jord (eksempelvis træer i en plantageskov). Der findes ikke nødvendigvis et individuelt marked for biologiske aktiver, der er forbundet med jord, men der kan eksistere et marked for de kombinerede aktiver, dvs. for de biologiske aktiver, råjord og forbedringer af jorden under ét. En virksomhed kan anvende oplysninger om de kombinerede aktiver til at opgøre dagsværdien af de biologiske aktiver. For eksempel kan værdien af de biologiske aktiver fremkomme ved, at dagsværdien af råjord og forbedringer af jorden trækkes fra dagsværdien af de kombinerede aktiver.
Gevinster og tab
26
Gevinster eller tab, der opstår ved første indregning af et biologisk aktiv til dagsværdi med fradrag af salgsomkostninger og ved en ændring i dagsværdien af et biologisk aktiv med fradrag af salgsomkostninger, skal medtages i resultatet for den regnskabsperiode, hvor gevinsten eller tabet opstår.
27
Ved første indregning af et biologisk aktiv kan der opstå et tab, da salgsomkostninger fratrækkes ved opgørelsen af dagsværdien af et biologisk aktiv med fradrag af salgsomkostninger. Der kan ligeledes ved første indregning af et biologisk aktiv opstå en gevinst, såsom når der fødes en kalv.
28
Gevinster eller tab, der opstår ved første indregning af landbrugsprodukter til dagsværdi med fradrag af salgsomkostninger, skal medtages i resultatet for den regnskabsperiode, hvor gevinsten eller tabet opstår.
29
Der kan ved første indregning af landbrugsprodukter opstå gevinster eller tab som følge af høsten heraf.
Tilfælde, hvor dagsværdien ikke kan måles pålideligt
30
Der er en formodning om, at der kan foretages en pålidelig måling af dagsværdien af et biologisk aktiv. Denne formodning kan imidlertid kun afkræftes ved første indregning af et biologisk aktiv, for hvilket der ikke findes markedsbestemte priser eller værdier, og for hvilket de alternative skøn af dagsværdien vurderes at være klart upålidelige. I et sådant tilfælde skal det pågældende biologiske aktiv måles til kostprisen med fradrag af akkumulerede afskrivninger og akkumulerede tab ved værdiforringelse. Når dagsværdien af et sådant biologisk aktiv kan måles pålideligt, skal virksomheden måle det til dagsværdi med fradrag af salgsomkostninger. Når et biologisk anlægsaktiv opfylder kriterierne for klassifikation som besiddelse med henblik på salg (eller er medtaget i en afståelsesgruppe, som er klassificeret som besiddelse med henblik på salg) i overensstemmelse med IFRS 5 
Anlægsaktiver, som besiddes med henblik på salg og ophørte aktiviteter
, antages det, at dagsværdien kan måles pålideligt.
31
Formodningen i afsnit 30 kan kun afkræftes ved første indregning. En virksomhed, der tidligere har målt et biologisk aktiv til dagsværdien med fradrag af salgsomkostninger, fortsætter med at måle det biologiske aktiv til dagsværdien med fradrag af salgsomkostninger, indtil aktivet afhændes.
32
I alle tilfælde måler virksomheden landbrugsprodukter på høsttidspunktet til dagsværdi med fradrag af salgsomkostninger. Denne standard afspejler det synspunkt, at dagsværdien af landbrugsprodukter på høsttidspunktet altid kan måles pålideligt.
33
Ved opgørelsen af kostpris, akkumuleret afskrivning og akkumulerede tab ved værdiforringelse finder IAS 2, IAS 16 og IAS 36 
Værdiforringelse af aktiver
 anvendelse.
OFFENTLIGE TILSKUD
34
Et betingelsesfrit offentligt tilskud i forbindelse med et biologisk aktiv, der måles til dagsværdi med fradrag af salgsomkostninger, skal udelukkende indregnes i resultatet, når det offentlige tilskud tildeles.
35
Hvis et offentligt tilskud i forbindelse med et biologisk aktiv, der måles til dagsværdi med fradrag af salgsomkostninger, er betinget, herunder hvor et offentligt tilskud er betinget af, at virksomheden ikke beskæftiger sig med en nærmere angivet landbrugsaktivitet, må virksomheden udelukkende indregne det offentlige tilskud i resultatet, når betingelserne for modtagelse af det offentlige tilskud er opfyldt.
36
Vilkår og betingelser for offentlige tilskud kan variere. Et tilskud kan eksempelvis være betinget af, at virksomheden driver landbrug på et bestemt sted i fem år, og kræve, at virksomheden tilbagebetaler hele tilskuddet, hvis den driver landbrug i mindre end fem år. I dette tilfælde indregnes tilskuddet først i resultatet, når de fem år er gået. Hvis tilskudsvilkårene imidlertid gør det muligt at tilbageholde en del af tilskuddet i forhold til den tid, der er gået, indregner virksomheden denne del i resultatet, efterhånden som tiden går.
37
Hvis et offentligt tilskud vedrører et biologisk aktiv, der måles til kostpris med fradrag af akkumulerede afskrivninger og akkumulerede tab ved værdiforringelse (jf. afsnit 30), finder IAS 20 anvendelse.
38
Behandlingen i denne standard adskiller sig fra IAS 20, hvis et offentligt tilskud vedrører et biologisk aktiv, der måles til dagsværdi med fradrag af salgsomkostninger, eller hvis et offentligt tilskud er betinget af, at virksomheden ikke beskæftiger sig med en nærmere angivet landbrugsaktivitet. IAS 20 finder kun anvendelse på offentlige tilskud vedrørende biologiske aktiver, der måles til kostpris med fradrag af akkumulerede afskrivninger og akkumulerede tab ved værdiforringelse.
OPLYSNINGER
39
[Ophævet]
Generelle oplysninger
40
Virksomheden skal oplyse de samlede gevinster eller tab i den aktuelle regnskabsperiode ved første indregning af biologiske aktiver og landbrugsprodukter, og som er opstået som følge af ændringen i dagsværdien af biologiske aktiver med fradrag af salgsomkostninger.
41
Virksomheden skal præsentere en beskrivelse af alle grupper af biologiske aktiver.
42
De oplysninger, der skal gives i henhold til afsnit 41, kan enten være beskrivende eller talmæssigt opgjorte.
43
Virksomheden tilskyndes til at præsentere en talmæssigt opgjort beskrivelse af hver enkelt gruppe af biologiske aktiver, idet der skelnes mellem enten biologiske aktiver til forbrug og biologiske aktiver, der er bærere, eller modne og umodne biologiske aktiver. Virksomheden kan for eksempel oplyse de regnskabsmæssige værdier af biologiske aktiver til forbrug og biologiske aktiver, der fungerer som bærere, efter gruppe. Virksomheden kan også opdele disse regnskabsmæssige værdier i modne og umodne aktiver. Denne skelnen giver oplysninger, som kan være nyttige i forbindelse med den tidsmæssige vurdering af fremtidige pengestrømme. Virksomheden skal oplyse baggrunden for en sådan skelnen.
44
Biologiske aktiver til forbrug er de aktiver, der høstes som landbrugsprodukter eller sælges som biologiske aktiver. Eksempler på biologiske aktiver til forbrug er slagtekvæg, kvægopdræt med henblik på videresalg, fisk i dambrug, afgrøder såsom majs og hvede, produkter på produktionsafgrøder og træer, der skal bruges til tømmer. Biologiske aktiver, som falder under begrebet bærere, er de biologiske aktiver, der ikke kan forbruges, f.eks. kvæg, som bruges til produktion af mælk, og frugttræer, hvorfra der plukkes frugt. Biologiske aktiver, som falder under begrebet bærere, er ikke landbrugsprodukter, men dyrkes snarere, fordi de skal bære produkter.
45
Biologiske aktiver kan klassificeres som enten modne biologiske aktiver eller umodne biologiske aktiver. Modne biologiske aktiver er aktiver, som er klar til at blive høstet (for forbrugsaktiver), eller som kan være genstand for regelmæssig høstning (for bæreraktiver).
46
Hvis følgende oplysninger ikke er anført andetsteds i forbindelse med årsregnskabet, skal virksomheden beskrive:
a)
arten af de aktiviteter, hvori hver gruppe biologiske aktiver indgår, og
b)
ikke-finansielle mål eller skøn over de fysiske mængder af:
i)
hver gruppe af virksomhedens biologiske aktiver ved regnskabsperiodens afslutning, og
ii)
produktionen af landbrugsprodukter i regnskabsperioden.
47-48
[Ophævet]
49
En virksomhed skal oplyse følgende:
a)
forekomsten og den regnskabsmæssige værdi af biologiske aktiver, hvortil ejendomsretten er begrænset, og den regnskabsmæssige værdi af biologiske aktiver, der er stillet som sikkerhed for forpligtelser,
b)
den beløbsmæssige værdi af forpligtelser til udvikling eller køb af biologiske aktiver og
c)
risikostyringsstrategier vedrørende landbrugsaktivitet.
50
Virksomheden skal præsentere en afstemning af ændringer i den regnskabsmæssige værdi af biologiske aktiver mellem den aktuelle regnskabsperiodes begyndelse og afslutning. Afstemningen skal indeholde:
a)
den gevinst eller det tab, der er opstået som følge af ændringer i dagsværdien med fradrag af salgsomkostninger
b)
forøgelse som følge af køb
c)
fald, som kan henføres til salg og biologiske aktiver, som er klassificeret som besiddelse med henblik på salg (eller er medtaget i en afståelsesgruppe, som er klassificeret som besiddelse med henblik på salg) i overensstemmelse med IFRS 5
d)
forringelse som følge af høst
e)
forøgelse som følge af virksomhedssammenslutninger
f)
nettovalutakursforskelle hidrørende fra omregningen af årsregnskaber til en anden præsentationsvaluta og fra omregningen af en udenlandsk virksomheds årsregnskab til den regnskabsaflæggende virksomheds præsentationsvaluta og
g)
andre ændringer.
51
Et biologisk aktivs dagsværdi med fradrag af salgsomkostninger kan ændres som følge af både fysiske ændringer og prisændringer på markedet. Separat oplysning om fysiske ændringer og prisændringer er nyttig, når indtjeningen i regnskabsåret samt fremtidsudsigterne skal vurderes, navnlig når produktionscyklen er længere end ét år. I sådanne tilfælde tilskyndes virksomheden til at oplyse, enten pr. gruppe eller på anden måde, den ændring i dagsværdien med fradrag af salgsomkostninger, som indregnes i årets resultat som følge af fysiske ændringer og prisændringer. Denne oplysning er generelt mindre nyttig, når produktionscyklen er kortere end ét år (for eksempel ved kyllingeopdræt eller dyrkning af kornafgrøder).
52
Biologisk omdannelse medfører en lang række fysiske ændringer — vækst, degenerering, produktion og avling, som alle kan observeres og måles. Hver enkelt af disse fysiske ændringer står i direkte forhold til fremtidige økonomiske fordele. En ændring i dagsværdien af et biologisk aktiv som følge af høst er også en fysisk ændring.
53
Landbrugsaktivitet er ofte sårbar over for klimarisici, sygdomsrisici og andre naturbetingede risici. Hvis der opstår en begivenhed, som giver anledning til en væsentlig indtægts- eller omkostningspost, skal arten og den beløbsmæssige størrelse af denne post oplyses i overensstemmelse med IAS 1 
Præsentation af årsregnskaber
. Som eksempler på sådanne begivenheder kan nævnes virulent sygdomsudbrud, oversvømmelser, hårde tørke- eller frostperioder og insektangreb.
Supplerende oplysninger om biologiske aktiver i tilfælde, hvor dagsværdien ikke kan måles pålideligt
54
Hvis virksomheden måler biologiske aktiver til kostpris med fradrag af akkumulerede afskrivninger og akkumulerede tab ved værdiforringelse (jf. afsnit 30) ved regnskabsperiodens afslutning, skal virksomheden give følgende oplysninger om sådanne biologiske aktiver:
a)
en beskrivelse af de biologiske aktiver
b)
oplyse om årsagen til, at dagsværdien ikke kan opgøres pålideligt
c)
om muligt oplyse om det spænd af skøn, som dagsværdien højst sandsynlig vil ligge inden for
d)
den anvendte afskrivningsmetode
e)
de anvendte brugstider eller afskrivningssatser og
f)
den regnskabsmæssige bruttoværdi og akkumulerede afskrivninger (sammendraget med akkumulerede tab ved værdiforringelse) ved regnskabsperiodens begyndelse og afslutning.
55
Hvis virksomheden i den aktuelle regnskabsperiode måler biologiske aktiver til kostpris med fradrag af akkumulerede afskrivninger og akkumulerede tab ved værdiforringelse (jf. afsnit 30), skal virksomheden give oplysning om gevinster og tab, der er indregnet ved afhændelsen af sådanne biologiske aktiver, og i afstemningen, der kræves i henhold til afsnit 50, skal der gives separat oplysning om beløb, der hidrører fra sådanne biologiske aktiver. Desuden skal afstemningen indeholde følgende beløb, som er medtaget i årets resultat, og som vedrører de biologiske aktiver:
a)
tab ved værdiforringelse
b)
tilbageførsel af tab ved værdiforringelse og
c)
afskrivning.
56
Hvis dagsværdien af biologiske aktiver tidligere målt til kostpris med fradrag af akkumulerede afskrivninger og akkumulerede tab ved værdiforringelse kan måles pålideligt i løbet af den aktuelle regnskabsperiode, skal virksomheden give følgende oplysninger om sådanne biologiske aktiver:
a)
en beskrivelse af de biologiske aktiver
b)
oplyse om årsagen til, at dagsværdien kan opgøres pålideligt, og
c)
virkningen af ændringen.
Offentlige tilskud
57
Virksomheden skal oplyse følgende vedrørende landbrugsaktiviteter, der er omfattet af denne standard:
a)
arten og omfanget af offentlige tilskud indregnet i årsregnskabet
b)
uopfyldte forpligtelser og andre eventualforpligtelser knyttet til offentlige tilskud og
c)
væsentlige forventede fald i omfanget af offentlige tilskud.
IKRAFTTRÆDELSESTIDSPUNKT OG OVERGANG
58
Denne standard træder i kraft for årsregnskaber, der dækker regnskabsperioder, som begynder den 1. januar 2003 eller derefter. Der tilskyndes til tidligere anvendelse. Hvis en virksomhed anvender denne standard på regnskabsperioder, som begynder før den 1. januar 2003, skal den oplyse herom.
59
Denne standard indeholder ingen særlige overgangsbestemmelser. Anvendelsen af denne standard behandles regnskabsmæssigt i henhold til IAS 8 
Anvendt regnskabspraksis, ændringer i regnskabsmæssige skøn og fejl
.
60
Afsnit 5, 6, 17, 20 og 21 blev ændret, og afsnit 14 blev ophævet ved 
Forbedringer af IFRS-standarder
, udstedt i maj 2008. Virksomheder skal anvende disse ændringer fremadrettet på regnskabsår, der begynder den 1. januar 2009 eller derefter. Det er tilladt at anvende ændringen før dette tidspunkt. Hvis en virksomhed anvender ændringerne på en tidligere regnskabsperiode, skal den oplyse herom.
61
IFRS 13, udstedt i maj 2011, medførte ændring af afsnit 8, 15, 16, 25 og 30 samt ophævelse af afsnit 9, 17-21, 23, 47 og 48. Virksomheder skal anvende disse ændringer ved anvendelse af IFRS 13.
62
Landbrug: Produktionsafgrøder
 (ændringer til IAS 16 og IAS 41), udstedt i juni 2014, medførte ændring af afsnit 1-5, 8, 24 og 44 og tilføjelse af afsnit 5A-5C og 63. Virksomheder skal anvende disse ændringer på regnskabsår, som begynder den 1. januar 2016 eller derefter. Det er tilladt at anvende ændringen før dette tidspunkt. Hvis en virksomhed anvender disse ændringer for et tidligere regnskabsår, skal den give oplysning herom. Virksomheder skal anvende disse ændringer med tilbagevirkende kraft i overensstemmelse med IAS 8.
63
Når 
Landbrug
: 
Produktionsafgrøder
 (ændringer til IAS 16 og IAS 41) anvendes første gang i regnskabsperioden, behøver en virksomhed ikke at afgive de kvantitative oplysninger, der kræves i afsnit 28, litra f), i IAS 8 for den indeværende periode. En virksomhed skal dog præsentere de kvantitative oplysninger, som kræves i afsnit 28, litra f), i IAS 8, for hver tidligere præsenterede regnskabsperiode.
64
IFRS 16, udstedt i januar 2016, medførte ændring af afsnit 2. Virksomheder skal anvende denne ændring ved anvendelse af IFRS 16.
65
Det årlige forbedringsprojekt vedrørende IFRS-standarder for perioden 2018-2020
, som blev udstedt i maj 2020, medførte ændring af afsnit 22. En virksomhed skal anvende denne ændring på dagsværdimålinger samtidigt med eller efter begyndelsen af det første regnskabsår, der begynder den 1. januar 2022 eller derefter. Det er tilladt at anvende ændringen før dette tidspunkt. Hvis en virksomhed anvender ændringen for et tidligere regnskabsår, skal den give oplysning om dette.
IFRS 1
Førstegangsanvendelse af IFRS
FORMÅL
1
Formålet med denne IFRS er at sikre, at en virksomheds 
første IFRS-årsregnskab
 samt delårsregnskabet for den del af perioden, som dækkes af årsregnskabet, indeholder oplysninger af høj kvalitet, som:
a)
er gennemsigtige for regnskabsbrugere og sammenlignelige over alle præsenterede perioder
b)
giver et passende afsæt for den regnskabsmæssige behandling i overensstemmelse med 
IFRS-standarderne
 og
c)
kan tilvejebringes, uden at omkostningerne derved overstiger fordelene.
ANVENDELSESOMRÅDE
2
Virksomheden skal anvende denne standard i:
a)
sit første IFRS-årsregnskab og
b)
eventuelle delårsregnskaber, som virksomheden fremlægger i overensstemmelse med IAS 34 
Præsentation af delårsregnskaber
 for så vidt angår den del af perioden, som dækkes af det første IFRS-årsregnskab.
3
En virksomheds første IFRS-årsregnskab er det første årsregnskab, hvor virksomheden anvender IFRS ved at afgive en udtrykkelig og uforbeholden erklæring i årsregnskabet om, at årsregnskabet er aflagt i overensstemmelse med IFRS. Årsregnskaber aflagt i overensstemmelse med IFRS er virksomhedens første IFRS-årsregnskab, hvis virksomheden eksempelvis:
a)
aflagde sit seneste tidligere årsregnskab:
i)
i overensstemmelse med nationale krav, som ikke var i overensstemmelse med IFRS i alle henseender
ii)
i overensstemmelse med IFRS i alle henseender, bortset fra, at årsregnskabet ikke indeholdt en udtrykkelig og uforbeholden erklæring om, at det var i overensstemmelse med IFRS
iii)
med en udtrykkelig erklæring om, at det var i overensstemmelse med visse, men ikke alle IFRS-standarder
iv)
i overensstemmelse med nationale krav, som ikke var i overensstemmelse med IFRS, hvor enkelte IFRS-standarder blev anvendt til at redegøre for poster, for hvilke der ikke eksisterede nationale krav, eller
v)
i overensstemmelse med nationale krav med en afstemning af visse beløb i forhold til de beløb, som fastsættes i overensstemmelse med IFRS
b)
udarbejdede årsregnskabet i overensstemmelse med IFRS udelukkende til internt brug uden at gøre årsregnskabet tilgængeligt for virksomhedens ejere eller andre eksterne regnskabsbrugere
c)
udarbejdede en samlet regnskabsaflæggelse i overensstemmelse med IFRS af konsolideringsmæssige hensyn uden at udarbejde et fuldstændigt årsregnskab som defineret i IAS 1 
Præsentation af årsregnskaber
 (ajourført 2007) eller
d)
ikke aflagde årsregnskab for tidligere perioder.
4
Denne IFRS er gældende, når en virksomhed begynder at anvende IFRS for første gang. Den er f.eks. ikke gældende, når en virksomhed:
a)
ophører med at aflægge årsregnskab i overensstemmelse med nationale krav, hvor virksomheden tidligere har aflagt årsregnskabet sammen med et andet årsregnskab, som indeholdt en udtrykkelig og uforbeholden erklæring om overensstemmelse med IFRS
b)
aflagde sidste års årsregnskab i overensstemmelse med nationale krav, og dette årsregnskab indeholdt en udtrykkelig og uforbeholden erklæring om overensstemmelse med IFRS, eller
c)
aflagde sidste års årsregnskab med en udtrykkelig og uforbeholden erklæring om, at årsregnskabet var i overensstemmelse med IFRS på trods af en revisionspåtegning med forbehold, for så vidt angik dette årsregnskab.
4A
Uanset kravene i afsnit 2 og 3 skal en virksomhed, der har anvendt IFRS-standarder i en tidligere regnskabsperiode, men hvis seneste tidligere årsregnskab ikke indeholdt en udtrykkelig og uforbeholden erklæring om, at årsregnskabet var i overensstemmelse med IFRS-standarderne, enten anvende denne IFRS eller anvende IFRS-standarder med tilbagevirkende kraft i overensstemmelse med IAS 8 
Anvendt regnskabspraksis, ændringer i regnskabsmæssige skøn og fejl
, som om virksomheden aldrig var ophørt med at anvende IFRS-standarderne.
4B
Hvis en virksomhed i overensstemmelse med afsnit 4A ikke vælger at anvende denne IFRS, skal virksomheden ikke desto mindre opfylde oplysningskravene i afsnit 23A-23B i IFRS 1 foruden oplysningskravene i IAS 8.
5
Denne IFRS gælder ikke for ændringer i anvendt regnskabspraksis, som foretages af en virksomhed, der allerede anvender IFRS. Sådanne ændringer vedrører:
a)
krav om ændringer i anvendt regnskabspraksis i IAS 8 
Anvendt regnskabspraksis, ændringer i regnskabsmæssige skøn og fejl
 og
b)
særlige overgangskrav i andre IFRS-standarder.
INDREGNING OG MÅLING
IFRS-åbningsbalance
6
En virksomhed skal udarbejde og præsentere en 
IFRS-åbningsbalance
 på 
tidspunktet for overgangen til IFRS
. Den danner udgangspunkt for den regnskabsmæssige behandling i overensstemmelse med IFRS.
Regnskabspraksis
7
Virksomheder skal anvende samme regnskabspraksis i IFRS-åbningsbalancen og for alle perioder, som præsenteres i det første IFRS-årsregnskab. Den anvendte regnskabspraksis skal være i overensstemmelse med alle IFRS-standarder, som er gældende ved afslutningen af virksomhedens første 
IFRS-regnskabsår
, undtagen som angivet i afsnit 13–19 og Appendiks B–E.
8
En virksomhed må ikke anvende forskellige udgaver af IFRS-standarder, som har været gældende på tidligere tidspunkter. En virksomhed kan anvende en ny IFRS, som endnu ikke er obligatorisk, hvis tidligere anvendelse tillades.
Eksempel: Konsekvent anvendelse af den seneste udgave af IFRS-standarderne
Baggrund
Virksomhed A's første IFRS-regnskabsår afsluttes den 31. december 20X5. Virksomhed A beslutter, at sammenligningstal kun præsenteres for et enkelt år i dette årsregnskab (se afsnit 21). Derfor sker virksomhedens overgang til IFRS ved regnskabsårets begyndelse den 1. januar 20X4 (eller tilsvarende ved regnskabsårets slutning den 31. december 20X3). Virksomhed A præsenterede sit årsregnskab i overensstemmelse med de 
tidligere regnskabsprincipper
 årligt pr. den 31. december hvert år frem til og med den 31. december 20X4.
Anvendelse af krav
Det kræves, at virksomhed A anvender de IFRS-standarder, som er gældende for regnskabsår, der slutter den 31. december 20X5, når den:
a)
udarbejder og præsenterer sin IFRS-åbningsbalance pr. 1. januar 20X4 og
b)
udarbejder og præsenterer sin balance for 31. december 20X5 (herunder sammenligningstal for 20X4), totalindkomstopgørelse, egenkapitalopgørelse og opgørelse af pengestrømme for regnskabsåret 20X5 (herunder sammenligningstal for 20X4) og andre oplysninger (herunder sammenligningstal for 20X4).
Hvis en ny IFRS-standard endnu ikke er obligatorisk, men tillader tidligere anvendelse, er det tilladt, men ikke påkrævet, for virksomhed A at anvende den pågældende IFRS-standard i det første IFRS-årsregnskab.
9
Overgangsbestemmelserne i de øvrige IFRS-standarder finder anvendelse på ændringer i anvendt regnskabspraksis, som foretages af en virksomhed, der allerede anvender IFRS-standarderne. De finder ikke anvendelse på overgangen til IFRS-standarderne for virksomheder, som 
anvender IFRS for første gang
, jf. dog Appendiks B–E.
10
En virksomhed skal, jf. dog afsnit 13–19 og Appendiks B–E, i sin IFRS-åbningsbalance:
a)
indregne alle aktiver og forpligtelser, som kræves indregnet i henhold til IFRS
b)
ikke indregne poster som aktiver eller forpligtelser, hvis IFRS ikke tillader en sådan indregning
c)
omklassificere poster, som er indregnet i overensstemmelse med de tidligere regnskabsprincipper som én type aktiv, forpligtelse eller egenkapitalelement, men som er en anden type aktiv, forpligtelse eller egenkapitalelement i overensstemmelse med IFRS, og
d)
anvende IFRS til måling af alle indregnede aktiver og forpligtelser.
11
Den regnskabspraksis, som en virksomhed anvender i sin IFRS-åbningsbalance, kan være forskellig fra den, som virksomheden anvendte på samme dato ved anvendelse af de tidligere regnskabsprincipper. De reguleringer, der er en følge heraf, skyldes begivenheder og transaktioner, der ligger forud for tidspunktet for overgangen til IFRS. Derfor skal en virksomhed indregne disse reguleringer direkte i det overførte resultat (eller, hvis dette er relevant, en anden egenkapitalkategori) på tidspunktet for overgangen til IFRS.
12
IFRS 1 indfører to kategorier af undtagelser fra princippet om, at en virksomheds IFRS-åbningsbalance skal være i overensstemmelse med alle IFRS-regler:
a)
Afsnit 14-17 og appendiks B forbyder anvendelse med tilbagevirkende kraft af visse aspekter af andre IFRS-standarder.
b)
Appendiks C–E tillader undtagelser fra visse krav i andre IFRS-standarder.
Undtagelser fra anvendelsen med tilbagevirkende kraft af andre IFRS-standarder
13
Denne standard forbyder anvendelse med tilbagevirkende kraft af visse aspekter af andre standarder. Disse undtagelser er beskrevet i afsnit 14–17 samt i appendiks B.
Skøn
14
En virksomheds skøn i overensstemmelse med IFRS på tidspunktet for overgangen til IFRS skal være i overensstemmelse med de skøn, som er foretaget for samme dato i overensstemmelse med de tidligere regnskabsprincipper (efter regulering af hensyn til eventuelle forskelle i anvendt regnskabspraksis), medmindre det objektivt kan dokumenteres, at disse skøn er forkerte.
15
En virksomhed kan modtage oplysninger efter tidspunktet for overgangen til IFRS om skøn, som den har foretaget i henhold til tidligere regnskabsprincipper. I overensstemmelse med afsnit 14 skal virksomheden behandle modtagelsen af disse oplysninger på samme måde som ikke-regulerende begivenheder efter regnskabsårets slutning i overensstemmelse med IAS 10 
Begivenheder efter regnskabsårets slutning
. Antages det f.eks., at datoen for en virksomheds overgang til IFRS er 1. januar 20X4, og at nye oplysninger den 15. juli 20X4 kræver en ændring af det estimat, som er foretaget i overensstemmelse med de tidligere regnskabsprincipper pr. 31. december 20X3, skal disse nye oplysninger ikke afspejles i virksomhedens IFRS-åbningsbalance (medmindre skønnene kræver regulering af hensyn til eventuelle forskelle i anvendt regnskabspraksis, eller det objektivt kan dokumenteres, at skønnene er forkerte). Virksomheden skal i stedet vise de nye oplysninger i resultatet (eller eventuelt anden totalindkomst) for det år, der afsluttes den 31. december 20X4.
16
Det kan være nødvendigt for en virksomhed at foretage skøn i overensstemmelse med IFRS på tidspunktet for overgangen til IFRS, som ikke var påkrævede på denne dato i henhold til de tidligere regnskabsprincipper. For at skabe konsekvens i forhold til IAS 10 skal disse skøn i overensstemmelse med IFRS afspejle de forhold, som eksisterede på tidspunktet for overgangen til IFRS. Navnlig gælder det, at skøn på tidspunktet for overgangen til IFRS af markedspriser, renter eller valutakurser skal afspejle markedsforholdene på den pågældende dato.
17
Afsnit 14–16 gælder for IFRS-åbningsbalancen. De samme afsnit gælder også for en sammenlignelig periode, der præsenteres i virksomhedens første IFRS-årsregnskab. Her gælder det, at referencer til datoen for overgangen til IFRS erstattes med referencer til udløbet af den sammenlignelige periode.
Undtagelse fra andre IFRS-standarder
18
En virksomhed kan vælge at anvende en eller flere af de undtagelser, der er indeholdt i Appendiks C–E. En virksomhed må ikke anvende disse undtagelser ved analogi i forhold til andre poster.
19
[Ophævet]
PRÆSENTATION OG OPLYSNING
20
Denne standard indeholder ikke undtagelser fra præsentations- og oplysningskravene i andre IFRS-standarder.
Sammenligningstal
21
En virksomheds første IFRS-årsregnskab skal indeholde mindst tre balancer, to opgørelser af resultatet og anden totalindkomst, to separate resultatopgørelser (hvis sådanne præsenteres), to opgørelser af pengestrømme og to egenkapitalopgørelser med tilhørende noter, herunder sammenligningstal for alle de opgørelser, der præsenteres.
Sammenligningstal og historiske sammendrag, der ikke udarbejdes i henhold til IFRS
22
Nogle virksomheder præsenterer historiske sammendrag af udvalgte data for perioder, der ligger forud for den første periode, for hvilken virksomheden præsenterer fyldestgørende sammenligningstal i overensstemmelse med IFRS. Denne IFRS kræver ikke, at disse sammendrag er i overensstemmelse med kravene om indregning og måling i IFRS. Endvidere præsenterer visse virksomheder både de sammenligningstal, der kræves i overensstemmelse med virksomhedens tidligere regnskabsprincipper og de sammenligningstal, som kræves af IAS 1. I alle årsregnskaber, der indeholder historiske sammendrag eller sammenligningstal i overensstemmelse med tidligere regnskabsprincipper, skal virksomheden:
a)
markere oplysninger udarbejdet i henhold til tidligere regnskabsprincipper på en klar og forståelig måde, så det fremgår, at de ikke er udarbejdet i overensstemmelse med IFRS, og
b)
oplyse hvilke primære reguleringer, der skal foretages for at opnå overensstemmelse med IFRS. Det er ikke nødvendigt, at virksomheden sætter tal på disse reguleringer.
Forklaring af overgangen til IFRS
23
En virksomhed skal gøre rede for, hvordan overgangen fra de tidligere regnskabsprincipper til IFRS har påvirket virksomhedens finansielle stilling, indtjening og pengestrømme.
23A
En virksomhed, der har anvendt IFRS i en tidligere regnskabsperiode som beskrevet i afsnit 4A, skal oplyse følgende:
a)
årsagen til, at den ophørte med at anvende IFRS, og
b)
årsagen til, at den igen begynder at anvende IFRS.
23B
Hvis en virksomhed i overensstemmelse med afsnit 4A ikke vælger at anvende IFRS 1, skal virksomheden forklare, hvorfor den vælger at anvende IFRS, som om den aldrig var ophørt med at anvende IFRS.
Afstemninger
24
For at opfylde kravene i afsnit 23 skal virksomhedens første IFRS-årsregnskab indeholde:
a)
afstemninger af den egenkapital, den har rapporteret i overensstemmelse med tidligere regnskabsprincipper i forhold til egenkapitalen i overensstemmelse med IFRS for følgende to datoer:
i)
tidspunktet for overgangen til IFRS og
ii)
afslutningen af den sidste periode, som præsenteres i virksomhedens seneste årsregnskab aflagt i overensstemmelse med de tidligere regnskabsprincipper
b)
en afstemning til den samlede totalindkomst i overensstemmelse med IFRS for den sidste periode i virksomhedens seneste årsregnskab. Udgangspunktet for denne afstemning skal være den samlede totalindkomst i overensstemmelse med de tidligere regnskabsprincipper for den samme periode eller, hvis virksomheden ikke aflagde en sådan samlet opgørelse, resultatet i henhold til de tidligere regnskabsprincipper.
c)
i det omfang virksomheden indregnede eller tilbageførte tab ved værdiforringelse for første gang ved udarbejdelsen af sin IFRS-åbningsbalance, de oplysninger, som ville være påkrævet i henhold til IAS 36 
Værdiforringelse af aktiver
, hvis virksomheden havde indregnet disse tab ved værdiforringelse eller tilbageførsler i den periode, som indledtes med datoen for overgangen til IFRS.
25
De nødvendige afstemninger i medfør af afsnit 24, litra a) og b), skal være tilstrækkeligt detaljerede til at give regnskabsbrugerne en forståelse af de væsentlige reguleringer af balancen og totalindkomstopgørelsen. Hvis en virksomhed har præsenteret en opgørelse af pengestrømme i henhold til tidligere regnskabsprincipper, skal den ligeledes gøre rede for de væsentligste reguleringer i opgørelsen af pengestrømme.
26
Hvis en virksomhed bliver opmærksom på fejl begået i henhold til de tidligere regnskabsprincipper, skal de afstemninger, som kræves i afsnit 24, litra a) og b), sondre mellem korrektion af disse fejl og ændringer i den anvendte regnskabspraksis.
27
IAS 8 finder ikke anvendelse på de ændringer i regnskabspraksis, som en virksomhed foretager, når den indfører IFRS, eller på ændringer i regnskabspraksis, før virksomheden har aflagt sit første årsregnskab efter IFRS. Derfor finder kravene i IAS 8 om ændringer i regnskabspraksis ikke anvendelse på virksomhedens første IFRS-årsregnskab.
27A
Hvis en virksomhed i løbet af den periode, der dækkes af det første IFRS-årsregnskab, ændrer regnskabspraksis eller brug af undtagelser indeholdt i denne standard, skal virksomheden forklare ændringerne mellem sit første delårsregnskab aflagt efter IFRS og sit første årsregnskab aflagt efter IFRS i overensstemmelse med afsnit 23, og den skal opdatere de afstemninger, der er påkrævet i henhold til afsnit 24, litra a) og b).
28
Hvis en virksomhed ikke har aflagt årsregnskab for tidligere perioder, skal den oplyse herom i sit første IFRS-årsregnskab.
Klassifikation af finansielle aktiver eller finansielle forpligtelser
29
Det er tilladt for virksomheden at klassificere tidligere indregnede finansielle aktiver som finansielle aktiver målt til dagsværdi gennem resultatet i overensstemmelse med afsnit D19A. Virksomheden skal oplyse om dagsværdien af finansielle aktiver, som er klassificeret således på tidspunktet for klassifikationen, samt den regnskabsmæssige værdi i de tidligere årsregnskaber.
29A
Det er tilladt for virksomheden at klassificere tidligere indregnede finansielle forpligtelser som finansielle forpligtelser målt til dagsværdi gennem resultatet i overensstemmelse med afsnit D19. Virksomheden skal oplyse om dagsværdien af finansielle forpligtelser, som er klassificeret således på tidspunktet for klassifikationen, samt den regnskabsmæssige værdi i de tidligere årsregnskaber.
Anvendelse af dagsværdi som fastsat kostpris
30
Hvis en virksomhed i sin IFRS-åbningsbalance anvender dagsværdien som 
fastsat kostpris
 for et materielt anlægsaktiv, en investeringsejendom, et immaterielt aktiv eller et brugsretsaktiv (se afsnit D5 og D7), skal virksomhedens første IFRS-årsregnskab oplyse følgende for hver regnskabspost i IFRS-åbningsbalancen:
a)
den beløbsmæssige størrelse af disse dagsværdier og
b)
den samlede regulering af den regnskabsmæssige værdi, der er rapporteret i henhold til tidligere regnskabsprincipper.
Anvendelse af fastsat kostpris på investeringer i dattervirksomheder, joint ventures og associerede virksomheder
31
Ligeledes, såfremt en virksomhed i sin IFRS-åbningsbalance anvender fastsat kostpris til måling af en investering i en dattervirksomhed, joint venture eller associeret virksomhed i sit separate årsregnskab (se afsnit D15), skal virksomheden i sit første separate IFRS-årsregnskab oplyse:
a)
den samlede fastsatte kostpris af de investeringer, for hvilke den fastsatte kostpris er den regnskabsmæssige værdi i overensstemmelse med de tidligere regnskabsprincipper
b)
den samlede fastsatte kostpris af de investeringer, for hvilke den fastsatte kostpris er dagsværdien, og
c)
den samlede regulering af den regnskabsmæssige værdi, der er rapporteret i henhold til tidligere regnskabsprincipper.
Anvendelse af fast kostpris for olie- og gasaktiver
31A
Hvis en virksomhed anvender undtagelsen i afsnit D8A, litra b), for olie- og gasaktiver, skal den give oplysninger herom og om det grundlag, på hvilket de regnskabsmæssige værdier som fastsat i henhold til tidligere regnskabsprincipper blev fordelt.
Brug af fastsat kostpris for aktiviteter, der er underlagt takstregulering
31B
Hvis en virksomhed anvender undtagelsen i afsnit D8B for aktiviteter, der er underlagt takstregulering, skal den give oplysninger herom og om det grundlag, hvorpå de regnskabsmæssige værdier blev fastlagt i henhold til tidligere regnskabsprincipper.
Anvendelse af fastsat kostpris efter en periode med kraftig hyperinflation
31C
Hvis en virksomhed på grund af kraftig hyperinflation vælger at måle aktiver og forpligtelser på grundlag af deres dagsværdi og anvende denne dagsværdi som den fastsatte kostpris i sin IFRS-åbningsbalance (se afsnit D26-D30), skal virksomhedens første IFRS-årsregnskab indeholde en forklaring på, hvordan og hvorfor virksomheden havde og derpå ophørte med at have en funktionel valuta med begge følgende kendetegn:
a)
et troværdigt generelt prisindeks er ikke tilgængeligt for alle virksomheder med transaktioner og saldi i den pågældende valuta
b)
der kan ikke ske omveksling mellem valutaen og en forholdsvis stabil udenlandsk valuta.
Præsentation af delårsregnskab
32
For at opfylde kravene i afsnit 23 skal virksomheden, hvis den præsenterer et delårsregnskab i overensstemmelse med IAS 34 for en del af den periode, som dækkes af det første IFRS-årsregnskab, opfylde følgende krav ud over de i IAS 34 nævnte:
a)
Hvert delårsregnskab skal, hvis virksomheden præsenterede et delårsregnskab for en sammenlignelig periode af det umiddelbart forudgående regnskabsår, indeholde:
i)
en afstemning af egenkapitalen i overensstemmelse med tidligere regnskabsprincipper ved udgangen af den sammenlignelige delårsperiode i forhold til egenkapitalen i henhold til IFRS på samme dato og
ii)
en afstemning til den samlede totalindkomst i henhold til IFRS for den sammenlignelige delårsperiode (nuværende og år-til-dato). Udgangspunktet for denne afstemning skal være den samlede totalindkomst i overensstemmelse med de tidligere regnskabsprincipper for denne periode eller, hvis virksomheden ikke aflagde en sådan samlet opgørelse, resultatet i overensstemmelse med de tidligere regnskabsprincipper.
b)
Ud over de under litra a) krævede afstemninger skal virksomhedens første delårsregnskab i overensstemmelse med IAS 34 for en del af den periode, som dækkes af det første IFRS-årsregnskab, indeholde de afstemninger, som er beskrevet i afsnit 24, litra a) og b) (suppleret med yderligere oplysninger, som kræves i afsnit 25 og 26), eller en krydshenvisning til et andet offentliggjort dokument, som indeholder disse afstemninger.
c)
Hvis en virksomhed ændrer regnskabspraksis eller brug af undtagelser indeholdt i denne standard, skal virksomheden forklare ændringerne i hvert delårsregnskab i overensstemmelse med afsnit 23 og opdatere de under litra a) og b) krævede afstemninger.
33
IAS 34 kræver minimumsoplysninger, som baseres på en antagelse om, at brugere af delårsregnskaber også har adgang til det seneste årsregnskab. IAS 34 kræver dog ligeledes, at virksomheden giver oplysning om "begivenheder eller transaktioner, som er væsentlige for en forståelse af den aktuelle delårsperiode". Hvis en virksomhed, der anvender IFRS for første gang, ikke i sit seneste årsregnskab i overensstemmelse med de tidligere regnskabsprincipper har givet oplysninger, som er væsentlige for forståelsen af den aktuelle delårsperiode, skal dens delårsregnskab derfor give disse oplysninger eller omfatte en krydshenvisning til et andet offentliggjort dokument, som indeholder disse oplysninger.
IKRAFTTRÆDELSESTIDSPUNKT
34
En virksomhed skal anvende denne IFRS, hvis virksomhedens første IFRS-årsregnskab dækker en periode, der begynder den 1. juli 2009 eller derefter. Det er tilladt at anvende ændringen før dette tidspunkt.
35
Virksomheder skal anvende ændringerne i afsnit D1, litra n), og D23 på regnskabsår, der begynder den 1. juli 2009 eller derefter. Hvis en virksomhed anvender IAS 23 
Låneomkostninger
 (ajourført 2007) på en tidligere regnskabsperiode, skal ændringerne anvendes på denne tidligere regnskabsperiode.
36
IFRS 3 
Virksomhedssammenslutninger
 (ajourført 2008) medførte ændring af afsnit 19, C1 og C4, litra f) og g). Hvis en virksomhed anvender IFRS 3 (ajourført 2008) på en tidligere regnskabsperiode, skal ændringerne også anvendes på denne tidligere regnskabsperiode.
37
IAS 27 
Koncernregnskaber og separate årsregnskaber
 (ændret 2008) medførte ændring af afsnit B1 og B7. Hvis en virksomhed anvender IAS 27 (ændret 2008) på en tidligere regnskabsperiode, skal ændringerne anvendes på denne tidligere regnskabsperiode.
38
Kostprisen for en investering i en dattervirksomhed, en fælles kontrolleret virksomhed eller en associeret virksomhed
 (ændringer til IFRS 1 og IAS 27), udstedt i maj 2008, medførte tilføjelse af afsnit 31, D1, litra g), D14 og D15. Virksomheder skal anvende disse ændringer på regnskabsår, som begynder den 1. juli 2009 eller derefter. Det er tilladt at anvende ændringen før dette tidspunkt. Hvis en virksomhed anvender ændringerne på en tidligere regnskabsperiode, skal den oplyse herom.
39
Afsnit B7 blev ændret ved 
Forbedringer til IFRS
, udstedt i maj 2008. Virksomheder skal anvende disse ændringer på regnskabsår, som begynder den 1. juli 2009 eller derefter. Hvis en virksomhed anvender IAS 27 (ajourført 2008) på en tidligere regnskabsperiode, skal ændringerne anvendes på denne tidligere regnskabsperiode.
39A
Supplerende undtagelser for førstegangsaflæggere
 (ændringer til IFRS 1), udstedt i juli 2009, medførte tilføjelse af afsnit 31A, D8A, D9A og D21A og ændring af afsnit D1, litra c), afsnit D1, litra d), og afsnit D1, litra l). Virksomheder skal anvende disse ændringer på regnskabsår, som begynder den 1. januar 2010 eller derefter. Det er tilladt at anvende ændringen før dette tidspunkt. Hvis en virksomhed anvender ændringerne på en tidligere regnskabsperiode, skal den oplyse herom.
39B
[Ophævet]
39C
IFRIC 19 Opfyldelse af finansielle forpligtelser med egenkapitalinstrumenter medførte tilføjelse af afsnit D25. Virksomheder skal anvende denne ændring ved anvendelse af IFRIC 19.
39D
[Ophævet]
39E
Forbedringer til IFRS
 udstedt i maj 2010 medførte tilføjelse af afsnit 27A, 31B og D8B og ændring af afsnit 27, 32, D1, litra c), og D8. Virksomheder skal anvende disse ændringer på regnskabsår, som begynder den 1. januar 2011 eller derefter. Det er tilladt at anvende ændringen før dette tidspunkt. Hvis en virksomhed anvender ændringerne på en tidligere regnskabsperiode, skal den oplyse herom. Virksomheder, der har implementeret IFRS i regnskabsperioder, der ligger forud for ikrafttrædelsestidspunktet for IFRS 1, eller anvendt IFRS 1 i en tidligere periode, har mulighed for at anvende ændringen af afsnit D8 med tilbagevirkende kraft for det første regnskabsår efter ændringens ikrafttræden. En virksomhed, der anvender afsnit D8 med tilbagevirkende kraft, skal oplyse herom.
39F
[Ophævet]
39G
[Ophævet]
39H
Kraftig hyperinflation og afskaffelse af faste datoer for førstegangsanvendere
 (ændringer til IFRS 1), udstedt i december 2010, medførte ændring af afsnit B2, D1 og D20 og tilføjelse af afsnit 31C og D26-D30. Virksomheder skal anvende disse ændringer på regnskabsår, som begynder den 1. juli 2011 eller derefter. Det er tilladt at anvende ændringen før dette tidspunkt.
39I
IFRS 10 
Koncernregnskaber
 og IFRS 11 
Fælles ordninger
, udstedt i maj 2011, medførte ændring af afsnit 31, B7, C1, D1, D14 og D15 og tilføjelse af afsnit D31. Virksomheder skal anvende disse ændringer ved anvendelse af IFRS 10 og IFRS 11.
39J
IFRS 13 
Måling af dagsværdi
, udstedt i maj 2011, medførte ophævelse af afsnit 19, ændring af definitionen af dagsværdi i appendiks A og ændring af afsnit D15 og D20. Virksomheder skal anvende disse ændringer ved anvendelse af IFRS 13.
39K
Præsentation af posterne indregnet i anden totalindkomst
 (ændringer til IAS 1), der blev udstedt i juni 2011, medførte ændring af afsnit 21. Virksomheder skal anvende denne ændring ved anvendelse af IAS 1 som ændret i juni 2011.
39L
IAS 19 
Personaleydelser
 (som ændret i juni 2011) medførte ændring af afsnit D1 og ophævelse af afsnit D10 og D11. Virksomheder skal anvende disse ændringer ved anvendelse af IAS 19 (som ændret i juni 2011).
39M
IFRIC 20 
Strippingomkostninger i produktionsfasen i åbne miner
 medførte tilføjelse af afsnit D32 og ændring af afsnit D1. Virksomheder skal anvende denne ændring ved anvendelse af IFRIC 20.
39N
Offentlige lån
 (ændringer til IFRS 1), der blev udstedt i marts 2012, medførte tilføjelse af afsnit B1, litra f), og B10-B12. Virksomheder skal anvende disse ændringer på regnskabsår, som begynder den 1. januar 2013 eller derefter. Det er tilladt at anvende ændringen før dette tidspunkt.
39O
Afsnit B10 og B11 henviser til IFRS 9. Hvis en virksomhed anvender denne IFRS, men endnu ikke anvender IFRS 9, læses henvisningerne i afsnit B10 og B11 til IFRS 9 som henvisninger til IAS 39 
Finansielle instrumenter: Indregning og måling
39P
Det årlige forbedringsprojekt for perioden 2009–2011
, udstedt i maj 2012, medførte tilføjelse af afsnit 4A, 4B, 23A og 23B. Virksomheder skal anvende den ændring med tilbagevirkende kraft i overensstemmelse med IAS 8 
Anvendt regnskabspraksis, ændringer i regnskabsmæssige skøn og fejl
 for regnskabsperioder, der begynder den 1. januar 2013 eller derefter. Det er tilladt at anvende ændringen før dette tidspunkt. Hvis en virksomhed anvender ændringen på en tidligere regnskabsperiode, skal den oplyse herom.
39Q
Det årlige forbedringsprojekt for perioden 2009–2011
, udstedt i maj 2012, medførte ændring af afsnit D23. Virksomheder skal anvende den ændring med tilbagevirkende kraft i overensstemmelse med IAS 8 
Anvendt regnskabspraksis, ændringer i regnskabsmæssige skøn og fejl
 for regnskabsperioder, der begynder den 1. januar 2013 eller derefter. Det er tilladt at anvende ændringen før dette tidspunkt. Hvis en virksomhed anvender ændringen på en tidligere regnskabsperiode, skal den oplyse herom.
39R
Det årlige forbedringsprojekt for perioden 2009-2011
, udstedt i maj 2012, medførte ændring af afsnit 21. Virksomheder skal anvende den ændring med tilbagevirkende kraft i overensstemmelse med IAS 8 
Anvendt regnskabspraksis, ændringer i regnskabsmæssige skøn og fejl
 for regnskabsperioder, der begynder den 1. januar 2013 eller derefter. Det er tilladt at anvende ændringen før dette tidspunkt. Hvis en virksomhed anvender ændringen på en tidligere regnskabsperiode, skal den oplyse herom.
39S
Koncernregnskaber, fælles ordninger og oplysninger om kapitalandele i andre virksomheder: Overgangsretningslinjer
 (ændringer til IFRS 10, IFRS 11 og IFRS 12), udstedt i juni 2012, medførte ændring af afsnit D31. Virksomheder skal anvende denne ændring ved anvendelse af IFRS 11 (som ændret i juni 2012).
39T
Investeringsvirksomheder
 (ændringer til IFRS 10, IFRS 12 og IAS 27), udstedt i oktober 2012, medførte ændring af afsnit D16, D17 og appendiks C. Virksomheder skal anvende disse ændringer på regnskabsår, som begynder den 1. januar 2014 eller derefter. Det er tilladt at anvende 
Investeringsvirksomheder
 tidligere. Hvis en virksomhed anvender disse ændringer tidligere, skal den også samtidigt anvende alle ændringerne i 
Investeringsvirksomheder
.
39U
[Ophævet]
39V
IFRS 14 
Regulatory Deferral Accounts (Regulatoriske aktiver og forpligtelser)
, udstedt i januar 2014, medførte ændring af afsnit D8B. Virksomheder skal anvende denne ændring for regnskabsår, som begynder den 1. januar 2016 eller derefter. Det er tilladt at anvende ændringen før dette tidspunkt. Hvis en virksomhed anvender IFRS 14 på en tidligere regnskabsperiode, skal ændringen anvendes på denne tidligere regnskabsperiode.
39W
Regnskabsmæssig behandling af erhvervelse af kapitalandele i driftsfællesskaber
 (ændringer til IFRS 11), udstedt i maj 2014, medførte ændring af afsnit C5. Virksomheder skal anvende denne ændring for regnskabsår, som begynder den 1. januar 2016 eller derefter. Hvis virksomheder anvender ændringer til IFRS 11 fra 
Regnskabsmæssig behandling af erhvervelse af kapitalandele i driftsfællesskaber
 (ændringer til IFRS 11) i en tidligere regnskabsperiode, skal ændringen til afsnit C5 anvendes i denne tidligere regnskabsperiode.
39X
IFRS 15 
Omsætning fra kontrakter med kunder
, udstedt i maj 2014, medførte ændring af afsnit D1, ophævelse af afsnit D24 og den tilhørende overskrift samt tilføjelse af afsnit D34–D35 og den tilhørende overskrift. Virksomheder skal anvende disse ændringer ved anvendelse af IFRS 15.
39Y
IFRS 9 
Finansielle instrumenter
, der blev udstedt i juli 2014, medførte ændring af afsnit 29, B1-B6, D1, D14, D15, D19 og D20, ophævelse af afsnit 39B, 39G og 39U samt tilføjelse af afsnit 29A, B8-B8G, B9, D19A-D19C, D33, E1 og E2. Virksomheder skal anvende disse ændringer ved anvendelse af IFRS 9.
39Z
Den indre værdis metode i separate årsregnskaber
 (ændringer til IAS 27), udstedt i august 2014, medførte ændring af afsnit D14 og tilføjelse af afsnit D15A. Virksomheder skal anvende disse ændringer på regnskabsår, som begynder den 1. januar 2016 eller derefter. Det er tilladt at anvende ændringen før dette tidspunkt. Hvis en virksomhed anvender disse ændringer for et tidligere regnskabsår, skal den give oplysning herom.
39AA
[Ophævet]
39AB
IFRS 16 
Leasingkontrakter
, udstedt i januar 2016, medførte ændring af afsnit 30, C4, D1, D7, D8B og D9, ophævelse af afsnit D9A og tilføjelse af afsnit D9B-D9E. Virksomheder skal anvende disse ændringer ved anvendelse af IFRS 16.
39AC
IFRIC 22 
Transaktioner i fremmed valuta og forudbetaling
 medførte tilføjelse af afsnit D36 og ændring af afsnit D1. Virksomheder skal anvende denne ændring ved anvendelse af IFRIC 22.
39AD
Det årlige forbedringsprojekt vedrørende IFRS-standarder for perioden 2014-2016
, udstedt i december 2016, medførte ændring af afsnit 39L og 39T og ophævelse af afsnit 39D, 39F, 39AA og E3-E7. En virksomhed skal anvende disse ændringer på regnskabsår, som begynder den 1. januar 2018 eller derefter.
39AE
IFRS 17 
Forsikringskontrakter
, der blev udstedt i maj 2017, medførte en ændring af afsnit B1 og D1, ophævede overskriften før afsnit D4 og afsnit D4, og efter afsnit B12 blev der indsat en overskrift og et afsnit B13. Virksomheder skal anvende disse ændringer ved anvendelse af IFRS 17.
39AF
IFRIC 23 
Usikkerhed om behandlinger af indkomstskat
 medførte tilføjelse af afsnit E8. Virksomheder skal anvende denne ændring ved anvendelse af IFRIC 23.
39AG
Det årlige forbedringsprojekt vedrørende IFRS-standarder for perioden 2018-2020
, som blev udstedt i maj 2020, medførte ændring af afsnit D1, litra f), og tilføjelse af afsnit D13A. Virksomheder skal anvende denne ændring for regnskabsår, som begynder den 1. januar 2022 eller derefter. Det er tilladt at anvende ændringen før dette tidspunkt. Hvis en virksomhed anvender ændringen for et tidligere regnskabsår, skal den give oplysning om dette.
39AH
Ved 
Udskudt skat i forbindelse med aktiver eller forpligtelser, der hidrører fra en enkelt transaktion
 udstedt i maj 2021 ændredes afsnit B1, og afsnit B14 tilføjedes. Virksomheder skal anvende disse ændringer på regnskabsår, som begynder den 1. januar 2023 eller derefter. Det er tilladt at anvende ændringerne tidligere. Hvis en virksomhed anvender ændringerne for et tidligere regnskabsår, skal den give oplysning om dette.
OPHÆVELSE AF IFRS 1 (UDGIVET 2003)
40
Denne standard erstatter IFRS 1 (udstedt i 2003 og ændret i maj 2008).
Appendiks A
Definerede termer
Dette appendiks er en integreret del af standarden.
tidspunkt for overgang til IFRS
Starten på den første periode, hvor en virksomhed præsenterer fyldestgørende sammenligningstal i henhold til IFRS i sit 
første IFRS-årsregnskab
.
fastsat kostpris
Et beløb, som anvendes i stedet for kostprisen eller kostprisen med fradrag af afskrivninger på en given dato. Efterfølgende afskrivning forudsætter, at virksomheden oprindeligt havde indregnet aktivet eller forpligtelsen på denne dato, og at kostprisen var lig den fastsatte kostpris.
dagsværdi
er den pris, der kunne opnås ved at sælge et aktiv, eller der skulle betales for at overdrage en forpligtelse i en velordnet transaktion mellem markedsdeltagere på målingstidspunktet. (Jf. IFRS 13).
første IFRS-årsregnskab
Det første årsregnskab, hvor en virksomhed anvender 
IFRS
 ved afgivelse af en udtrykkelig og uforbeholden erklæring om overensstemmelse med IFRS.
første IFRS-regnskabsår
Den seneste regnskabsperiode, der dækkes af en virksomheds 
første IFRS-årsregnskab
.
virksomhed, som anvender IFRS for første gang
En virksomhed, som aflægger sit 
første IFRS-årsregnskab
.
Internationale regnskabsstandarder (IFRS)
Standarder og fortolkninger udstedt af IASB (International Accounting Standards Board). Disse omfatter følgende:
a)
IFRS
b)
IAS
c)
IFRIC-fortolkningsbidrag og
d)
SIC-fortolkningsbidrag 
(
31
)
.
IFRS-åbningsbalance
En virksomheds balance på 
tidspunktet for overgangen til IFRS
.
tidligere (almindeligt anerkendte) regnskabsprincipper
Det regnskabsmæssige grundlag, som en 
virksomhed, der anvender IFRS for første gang
, anvendte umiddelbart før anvendelsen af IFRS.
Appendiks B
Undtagelser fra anvendelse med tilbagevirkende kraft af andre IFRS-standarder
Dette appendiks er en integreret del af standarden.
B1
Virksomheder skal anvende følgende undtagelser:
a)
ophør af indregning af finansielle aktiver og finansielle forpligtelser (afsnit B2 og B3)
b)
regnskabsmæssig sikring (afsnit B4-B6)
c)
minoritetsinteresser (afsnit B7)
d)
klassifikation og måling af finansielle aktiver (afsnit B8-B8C)
e)
værdiforringelse af finansielle aktiver (afsnit B8D-B8G)
f)
indbyggede afledte instrumenter (afsnit B9)
g)
offentlige lån (afsnit B10-B12),
h)
forsikringskontrakter (afsnit B13) og
i)
udskudt skat i relation til leasingkontakter og afvikling, retablering og lignende forpligtelser (afsnit B14).
Ophør af indregning af finansielle aktiver og finansielle forpligtelser
B2
Bortset fra det i afsnit B3 tilladte skal en virksomhed, som anvender IFRS for første gang, anvende kravene om ophør af indregning i IFRS 9 fremadrettet på transaktioner, som finder sted på datoen for overgangen til IFRS eller derefter. Eksempelvis må en virksomhed, som anvender IFRS for første gang, og som er ophørt med indregning af ikke-afledte finansielle aktiver eller ikke-afledte finansielle forpligtelser i overensstemmelse med tidligere regnskabsprincipper som følge af en transaktion, som fandt sted før tidspunktet for overgangen til IFRS, ikke indregne disse aktiver og forpligtelser i overensstemmelse med IFRS (medmindre de opfylder kriterierne for indregning som følge af en senere transaktion eller begivenhed).
B3
Uanset indholdet i afsnit B2 kan de i IFRS 9 anførte krav om ophør af indregning anvendes med tilbagevirkende kraft fra et tidspunkt efter virksomhedens eget valg, forudsat at de oplysninger, som kræves for at anvende IFRS 9 på finansielle aktiver og finansielle forpligtelser, som ikke længere indregnes som følge af tidligere transaktioner, var indhentet på tidspunktet for den første regnskabsmæssige behandling af disse transaktioner.
Regnskabsmæssig sikring
B4
I henhold til IFRS 9 skal en virksomhed på tidspunktet for overgangen til IFRS:
a)
måle alle afledte finansielle instrumenter på grundlag af dagsværdien og
b)
udligne alle udskudte tab og gevinster på afledte finansielle instrumenter, der i overensstemmelse med tidligere regnskabsprincipper blev indregnet som aktiver eller forpligtelser.
B5
En virksomhed skal ikke i sin IFRS-åbningsbalance afspejle sikringsforhold, som ikke opfylder kravene til regnskabsmæssig sikring i henhold til IFRS 9 (f.eks. mange sikringsforhold, hvor sikringsinstrumentet er en solgt ikke-indbygget option eller en solgt nettooption, eller hvor den sikrede post er en nettoposition i en sikring af pengestrømme for en anden risiko end valutarisiko). Såfremt en virksomhed imidlertid har klassificeret en nettoposition som en sikret post i overensstemmelse med tidligere regnskabsprincipper, kan den klassificere en særskilt post i denne nettoposition eller en nettoposition, hvis den opfylder kravene i afsnit 6.6.1 i IFRS 9, som en sikret post i overensstemmelse med IFRS, forudsat at virksomheden ikke gør dette senere end tidspunktet for overgangen til IFRS.
B6
Hvis virksomheden forud for tidspunktet for overgangen til IFRS havde klassificeret en transaktion som en sikring, men sikringen ikke opfylder betingelserne for regnskabsmæssig sikring i IFRS 9, skal virksomheden anvende afsnit 6.5.6 og 6.5.7 i IFRS 9 for at bringe den regnskabsmæssige sikring til ophør. Transaktioner, som er indgået før tidspunktet for overgangen til IFRS, må ikke klassificeres som sikringer med tilbagevirkende kraft.
Minoritetsinteresser
B7
Ved førstegangsanvendelse anvendes de følgende krav i IFRS 10 fremadrettet fra datoen for overgangen til standarderne:
a)
kravet i afsnit B94 om, at den samlede totalindkomst henføres til ejerne af modervirksomheden samt minoritetsinteresserne, selv om dette måtte betyde, at minoritetsinteresserne får en negativ saldo
b)
kravene i afsnit 23 og B96 om regnskabsmæssig behandling af ændringer i modervirksomhedens ejerandel af en dattervirksomhed, som ikke medfører tab af bestemmende indflydelse, og og
c)
kravene i afsnit B97-B99 om regnskabsmæssig behandling af mistet bestemmende indflydelse på en dattervirksomhed, og de tilknyttede krav i afsnit 8A i IFRS 5 
Anlægsaktiver, som besiddes med henblik på salg, og ophørte aktiviteter
.
Hvis en virksomhed, der anvender standarden for første gang, vælger at anvende IFRS 3 med tilbagevirkende kraft på tidligere virksomhedssammenslutninger, skal den dog ligeledes anvende IFRS 10 i overensstemmelse med afsnit C1 i denne standard.
Klassifikation og måling af finansielle instrumenter
B8
En virksomhed skal vurdere, hvorvidt et finansielt aktiv opfylder betingelserne i afsnit 4.1.2 i IFRS 9 eller betingelserne i afsnit 4.1.2A i IFRS 9 på baggrund af de foreliggende forhold og omstændigheder på tidspunktet for overgangen til IFRS-standarderne.
B8A
Hvis det er praktisk umuligt at vurdere en ændret tidsmæssig værdi af penge i henhold til afsnit B4.1.9B-B4.1.9D i IFRS 9 på grundlag af de forhold og omstændigheder, der er gældende på tidspunktet for overgangen til IFRS, skal virksomheden vurdere det finansielle aktivs kontraktlige pengestrømmes egenskaber på grundlag af de forhold og omstændigheder, der var gældende på tidspunktet for overgangen til IFRS, uden at tage hensyn til kravene til ændring af den tidsmæssige værdi af penge i afsnit B4.1.9B-B4.1.9D i IFRS 9. (I dette tilfælde skal en virksomhed også anvende afsnit 42R i IFRS 7, men henvisninger til "afsnit 7.2.4 i IFRS 9" skal læses som dette afsnit, og henvisninger til "første indregning af det finansielle aktiv" skal læses som "på tidspunktet for overgangen til IFRS".)
B8B
Hvis det er praktisk umuligt at vurdere, hvorvidt dagsværdien af førtidig indfrielse er ubetydelig i henhold til afsnit B4.1.12, litra c), i IFRS 9 på grundlag af de forhold og omstændigheder, der er gældende på tidspunktet for overgangen til IFRS, skal virksomheden vurdere det finansielle aktivs kontraktlige pengestrømmes egenskaber på grundlag af de forhold og omstændigheder, der var gældende på tidspunktet for overgangen til IFRS, uden at tage hensyn til undtagelsen vedrørende førtidig indfrielse i afsnit B4.1.12 i IFRS 9. (I dette tilfælde skal en virksomhed også anvende afsnit 42S i IFRS 7, men henvisninger til "afsnit 7.2.5 i IFRS 9" skal læses som dette afsnit, og henvisninger til "første indregning af det finansielle aktiv" skal læses som "på tidspunktet for overgangen til IFRS".)
B8C
Hvis det er praktisk umuligt (som defineret i IAS 8) for en virksomhed at anvende den effektive rentemetode i IFRS 9 med tilbagevirkende kraft, skal det finansielle aktivs eller den finansielle forpligtelses dagsværdi på tidspunktet for overgangen til IFRS være det finansielle aktivs nye regnskabsmæssige bruttoværdi eller den finansielle forpligtelses nye amortiserede kostpris på tidspunktet for overgangen til IFRS.
Nedskrivning af finansielle aktiver
B8D
En virksomhed skal anvende kravene til værdiforringelse i afsnit 5.5 i IFRS 9 med tilbagevirkende kraft i henhold til afsnit B8E-B8G og E1-E2.
B8E
På tidspunktet for overgangen til IFRS skal en virksomhed bruge de rimelige og dokumenterede oplysninger, som den har adgang til uden urimelig udgift eller indsats, til at vurdere kreditrisikoen på den dato, hvor finansielle instrumenter oprindeligt blev indregnet (eller for lånetilsagn og finansielle garantikontrakter på den dato, hvor virksomheden blev part i det uigenkaldelige tilsagn i henhold til afsnit 5.5.6 i IFRS 9), og sammenligne den med kreditrisikoen på tidspunktet for overgangen til IFRS (jf. også afsnit B7.2.2.-B7.2.3 i IFRS 9).
B8F
Når en virksomhed vurderer, hvorvidt der har været en væsentlig stigning i kreditrisikoen siden den første indregning, kan den anvende:
a)
kravene i afsnit 5.5.10 og B5.5.22-B5.5.24 i IFRS 9 og og
b)
den afkræftelige formodning i afsnit 5.5.11 i IFRS 9 for kontraktlige betalinger, der er overskredet med mere end 30 dage, hvis en virksomhed vil anvende kravene til værdiforringelse ved at identificere væsentlige stigninger i kreditrisikoen siden den første indregning for disse finansielle instrumenter på grundlag af oplysninger om forfaldne beløb.
B8G
Hvis det på tidspunktet for overgangen til IFRS ville kræve urimelig udgift eller indsats at vurdere, hvorvidt der har været en væsentlig stigning i kreditrisikoen siden første indregning af et finansielt instrument, skal en virksomhed indregne en hensættelse til tab til et beløb, der svarer til de forventede kredittab i løbetiden, på hver enkelt balancedag, indtil indregning af det finansielle instrument ophører (medmindre det finansielle instrument er forbundet med en lav kreditrisiko på balancedagen, i hvilket tilfælde afsnit B8F, litra a), finder anvendelse).
Indbyggede afledte finansielle instrumenter
B9
En virksomhed, som anvender IFRS for første gang, skal vurdere, om et indbygget afledt finansielt instrument skal udskilles fra hovedkontrakten og betragtes som et afledt finansielt instrument på grundlag af de betingelser, der var gældende på den seneste af de to datoer, hvor den for første gang blev part i kontrakten, og hvor den i henhold til afsnit B4.3.11 i IFRS 9 skulle foretage en revurdering.
Offentlige lån
B10
En virksomhed, som anvender IFRS for første gang, skal klassificere alle offentlige lån, der modtages som en finansiel forpligtelse eller et egenkapitalinstrument, i overensstemmelse med IAS 32 
Finansielle instrumenter: Præsentation
. Bortset fra det i afsnit B11 tilladte skal en virksomhed, som anvender IFRS for første gang, anvende kravene i IFRS 9 
Finansielle instrumenter
 og IAS 20 
Regnskabsmæssig behandling af offentlige tilskud og oplysning om andre former for offentlig støtte
 fremadrettet på offentlige lån, der eksisterer på datoen for overgang til IFRS, og må ikke indregne fordelen ved et offentligt lån, som ydes til en rentesats, der er under markedsrenten, som et offentligt tilskud. Det betyder, at hvis en virksomhed, som anvender IFRS for første gang, i henhold til sine tidligere regnskabsprincipper ikke indregnede og målte et offentligt lån ydet til en rentesats, der lå under markedsrenten, på et grundlag, der er i overensstemmelse med kravene i IFRS, skal virksomheden anvende lånets regnskabsmæssige værdi i henhold til sine tidligere regnskabsprincipper på datoen for overgang til IFRS som den regnskabsmæssige værdi af lånet i IFRS-åbningsbalancen. En virksomhed skal anvende IFRS 9 på målingen af sådanne lån efter overgangen til IFRS.
B11
Uanset afsnit B10 må en virksomhed anvende kravene i IFRS 9 og IAS 20 bagudrettet på offentlige lån, der stammer fra før datoen for overgangen til IFRS, forudsat at de fornødne oplysninger blev indhentet på tidspunktet for den oprindelige regnskabsmæssige behandling af lånet.
B12
Kravene og vejledningen i afsnit B10 og B11 udelukker ikke, at en virksomhed kan anvende de i afsnit D19-D19D beskrevne undtagelser angående klassifikationen af tidligere indregnede finansielle instrumenter til dagsværdi i totalindkomstopgørelsen.
Forsikringskontrakter
B13
Virksomheder skal anvende overgangsbestemmelserne i afsnit C1 - C24 og C28 i appendiks C til IFRS 17 på kontrakter, som er omfattet af IFRS 17. Henvisningerne i disse afsnit i IFRS 17 til overgangstidspunktet læses som tidspunktet for overgang til IFRS-standarderne.
Udskudt skat i relation til leasingkontakter og afvikling, retablering og lignende forpligtelser
B14
Afsnit 15 og 24 i IAS 12 
Indkomstskatter
 fritager en virksomhed for indregning af udskudte skatteaktiver eller -forpligtelser i særlige tilfælde. Trods denne undtagelse indregnes der ved førstegangsanvendelsen på tidspunktet for overgang til IFRS et udskudt skatteaktiv, i det omfang det er sandsynligt, at der vil være en skattepligtig indkomst til rådighed, hvori den fradragsberettigede midlertidige forskel kan udnyttes - og en udskudt skatteforpligtelse for alle fradragsberettigede og skattepligtige midlertidige forskelle i forbindelse med:
a)
brugsretsaktiver og leasingforpligtelser og
b)
afvikling, retablering og lignende forpligtelser og det tilsvarende beløb indregnet som en del af omkostningen i forbindelse med dette aktiv.
Appendiks C
Undtagelser for virksomhedssammenslutninger
Dette appendiks er en integreret del af standarden. En virksomhed skal anvende følgende krav på virksomhedssammenslutninger, som virksomheden indregnede før tidspunktet for overgangen til IFRS. Dette appendiks anvendes kun på virksomhedssammenslutninger inden for rammerne af IFRS 3
 Virksomhedssammenslutninger.
C1
En virksomhed, som anvender IFRS for første gang, behøver ikke at anvende IFRS 3 med tilbagevirkende kraft på tidligere virksomhedssammenslutninger (virksomhedssammenslutninger før tidspunktet for overgangen til IFRS). Hvis en virksomhed, der anvender standarden for første gang, imidlertid vælger at tilpasse en eventuel virksomhedssammenslutning, således at den er i overensstemmelse med IFRS 3, skal den tilpasse alle efterfølgende virksomhedssammenslutninger og ligeledes anvende IFRS 10 fra den samme dato. Hvis en virksomhed, der anvender standarden for første gang, eksempelvis vælger at tilpasse en virksomhedssammenslutning, der fandt sted den 30. juni 20X6, skal den tilpasse alle virksomhedssammenslutninger, der fandt sted mellem den 30. juni 20X6 og tidspunktet for overgangen til standarden, og den skal ligeledes anvende IFRS 10 fra den 30. juni 20X6.
C2
Det er ikke nødvendigt for en virksomhed at anvende IAS 21 
Valutaomregning
 med tilbagevirkende kraft for dagsværdireguleringer og goodwill hidrørende fra virksomhedssammenslutninger, der fandt sted før tidspunktet for overgangen til IFRS. Hvis en virksomhed ikke anvender IAS 21 med tilbagevirkende kraft for disse dagsværdireguleringer og goodwill, skal virksomheden behandle dem som aktiver og forpligtelser i virksomheden frem for som aktiver og forpligtelser i den overtagne virksomhed. Derfor er disse reguleringer af goodwill og dagsværdi enten allerede angivet i virksomhedens funktionelle valuta, eller de er ikke-monetære poster i fremmed valuta, som præsenteres ved anvendelse af den valutakurs, der blev anvendt i overensstemmelse med tidligere regnskabsprincipper.
C3
En virksomhed kan anvende IAS 21 med tilbagevirkende kraft for dagsværdireguleringer og goodwill hidrørende fra enten:
a)
alle virksomhedssammenslutninger, der fandt sted før tidspunktet for overgangen til IFRS, eller
b)
alle virksomhedssammenslutninger, som virksomheden vælger at tilpasse for at overholde bestemmelserne i IFRS 3, som det tillades i afsnit C1 ovenfor.
C4
Såfremt en virksomhed, som anvender IFRS for første gang, ikke anvender IFRS 3 med tilbagevirkende kraft for en tidligere virksomhedssammenslutning, har det følgende konsekvenser for virksomhedssammenslutningen:
a)
Virksomheder, som anvender IFRS for første gang, skal anvende samme klassifikation (som enten en overtagelse foretaget af den juridiske erhverver, en omvendt virksomhedsovertagelse foretaget af den juridisk erhvervede virksomhed eller en virksomhedssammenlægning) som i det seneste årsregnskab i henhold til tidligere regnskabsprincipper.
b)
Virksomheder, som anvender IFRS for første gang, skal på tidspunktet for overgangen til IFRS indregne alle aktiver og forpligtelser, som blev overtaget i en tidligere virksomhedssammenslutning, undtagen:
i)
visse finansielle aktiver og finansielle forpligtelser, hvor indregning ophørte i overensstemmelse med tidligere regnskabsprincipper (se afsnit B2), og
ii)
aktiver, herunder goodwill, og forpligtelser, der ikke blev indregnet i den overtagende virksomheds koncernbalance i overensstemmelse med de tidligere regnskabsprincipper, og som heller ikke ville opfylde kravene til indregning i overensstemmelse med IFRS i den overtagne virksomheds separate balance (se litra f)–i) nedenfor).
Virksomheder, som anvender IFRS for første gang, skal indregne eventuelle efterfølgende ændringer ved at foretage regulering af det overførte resultat (eller eventuelt en anden egenkapitalkategori), medmindre ændringerne skyldes indregning af et immaterielt aktiv, som tidligere indgik i goodwill (se litra g), nr. i) nedenfor).
c)
Virksomheder, som anvender IFRS for første gang, skal i deres IFRS-åbningsbalance udelade eventuelle poster, som blev indregnet i overensstemmelse med tidligere regnskabsprincipper, men som ikke opfylder kravene til indregning som et aktiv eller en forpligtelse i henhold til IFRS. Den regnskabsmæssige behandling af den efterfølgende ændring skal være som følger:
i)
virksomheder, som anvender IFRS for første gang, kan have klassificeret en tidligere virksomhedssammenslutning som en overtagelse og indregnet en post som et immaterielt aktiv, selvom den ikke opfylder kravene til indregning som et aktiv i overensstemmelse med IAS 38 
Immaterielle aktiver
. Virksomheden skal omklassificere posten (samt eventuelt udskudt skat i forbindelse hermed og minoritetsinteresser) som en del af goodwill (medmindre goodwill blev trukket direkte fra egenkapitalen i overensstemmelse med de tidligere regnskabsprincipper, se litra g), nr. i), og litra i).
ii)
virksomheder, som anvender IFRS for første gang, skal indregne alle øvrige efterfølgende ændringer i det overførte resultat 
(
32
)
.
d)
IFRS kræver efterfølgende måling af visse aktiver og forpligtelser på et grundlag, der ikke er baseret på den oprindelige kostpris som f.eks. dagsværdien. Virksomheder, som anvender IFRS for første gang, skal måle disse aktiver og forpligtelser på basis heraf i IFRS-åbningsbalancen, selvom aktiverne/forpligtelserne blev erhvervet i forbindelse med en tidligere virksomhedssammenslutning. Virksomheden skal indregne eventuelle efterfølgende ændringer i den regnskabsmæssige værdi ved at foretage regulering af det overførte resultat (eller eventuelt en anden egenkapitalkategori) i stedet for goodwill.
e)
Umiddelbart efter virksomhedssammenslutningen skal den regnskabsmæssige værdi i overensstemmelse med de tidligere regnskabsprincipper for overtagne aktiver og forpligtelser i den pågældende virksomhedssammenslutning udgøres af den fastsatte kostpris i overensstemmelse med IFRS på den pågældende dato. Hvis IFRS kræver en kostprisbaseret måling af disse aktiver og forpligtelser på en senere dato, skal den fastsatte kostpris danne grundlag for den kostprisbaserede afskrivning fra datoen for virksomhedssammenslutningen.
f)
Hvis et overtaget aktiv eller en overtaget forpligtelse i en tidligere virksomhedssammenslutning ikke blev indregnet i overensstemmelse med tidligere regnskabsprincipper, har det ikke en fastsat kostpris på nul i IFRS-åbningsbalancen. I stedet skal den overtagende virksomhed foretage indregning og måling i koncernbalancen på samme grundlag, som IFRS-standarderne kræver for den overtagne virksomheds balance. Følgende eksempler illustrerer dette: Hvis den overtagende virksomhed ikke i overensstemmelse med tidligere regnskabsprincipper havde aktiveret leasingkontrakter, som den havde erhvervet ved en tidligere virksomhedssammenslutning, og hvor den overtagne virksomhed var leasingtager, skal virksomheden aktivere disse leasingkontrakter i sit koncernregnskab, som det kræves af IFRS 16 
Leasingkontrakter
 for den overtagne virksomhed i dennes IFRS-åbningsbalance. Tilsvarende gælder det, at hvis den overtagende virksomhed ikke i overensstemmelse med tidligere regnskabsprincipper havde indregnet en eventualforpligtelse, der stadig eksisterer på tidspunktet for overgangen til IFRS-standarderne, skal den overtagende virksomhed indregne denne eventualforpligtelse pr. dette tidspunkt, medmindre IAS 37 
Hensatte forpligtelser, eventualforpligtelser og eventualaktiver
 forbyder indregning i den overtagne virksomheds årsregnskab. Omvendt, hvis et aktiv eller en forpligtelse indgik i goodwill i overensstemmelse med de tidligere regnskabsprincipper, men ville være indregnet separat i henhold til IFRS 3, indgår dette aktiv eller denne forpligtelse i goodwill, medmindre IFRS kræver, at det indregnes i den overtagne virksomheds årsregnskab.
g)
Den regnskabsmæssige værdi af goodwill i IFRS-åbningsbalancen svarer til den regnskabsmæssige værdi i overensstemmelse med de tidligere regnskabsprincipper på tidspunktet for overgangen til IFRS efter følgende to reguleringer:
i)
Hvis det kræves i litra c), nr. i), ovenfor, skal virksomheder, som anvender IFRS for første gang, øge den regnskabsmæssige værdi af goodwill, når virksomheden omklassificerer en post, som den indregnede som et immaterielt aktiv i overensstemmelse med tidligere regnskabsprincipper. Tilsvarende gælder det, at hvis det i henhold til litra f) ovenfor kræves, at en virksomhed, som anvender IFRS for første gang, skal indregne et immaterielt aktiv, som i overensstemmelse med tidligere regnskabsprincipper indgik i goodwill, skal virksomheden reducere den regnskabsmæssige goodwill tilsvarende (og eventuelt regulere udskudt skat og minoritetsinteresser).
ii)
Uanset om der er tegn på, at goodwill kan være værdiforringet, skal virksomheder, som anvender IFRS for første gang, anvende IAS 36 med henblik på at vurdere eventuel værdiforringelse af goodwill på datoen for overgangen til IFRS og ved indregning af et eventuelt tab som følge af værdiforringelsen i det overførte resultat (eller, hvis det kræves i IAS 36, i reserver for opskrivninger). Denne test for værdiforringelse skal ske på grundlag af forholdene på tidspunktet for overgangen til IFRS.
h)
Der skal ikke foretages andre reguleringer af den regnskabsmæssige goodwill på tidspunktet for overgangen til IFRS. Virksomheder, som anvender IFRS for første gang, skal f.eks. ikke tilpasse den regnskabsmæssige goodwill:
i)
for at udelukke forskning og udvikling under udførelse, som overtages i en virksomhedssammenslutning (medmindre det dertil knyttede immaterielle aktiv opfylder kravene til indregning i overensstemmelse med IAS 38 i den overtagne virksomheds balance)
ii)
for at regulere tidligere afskrivning af goodwill
iii)
for at tilbageføre reguleringer af goodwill, som ikke tillades i henhold til IFRS 3, men som blev foretaget i overensstemmelse med tidligere regnskabsprincipper på grund af reguleringer af aktiver og forpligtelser fra datoen for virksomhedssammenslutningen og frem til tidspunktet for overgangen til IFRS.
i)
Hvis en virksomhed, som anvender IFRS for første gang, har indregnet goodwill i overensstemmelse med tidligere regnskabsprincipper som et fradrag i egenkapitalen:
i)
skal virksomheden ikke indregne denne goodwill i sin IFRS-åbningsbalance. Endvidere skal virksomheden ikke omklassificere denne goodwill til resultatet, hvis den afhænder dattervirksomheden, eller hvis investeringen i dattervirksomheden værdiforringes.
ii)
reguleringer som følge af en efterfølgende afklaring på en eventualpost, som påvirker købsprisen, skal indregnes i det overførte resultat.
j)
En virksomhed, som anvender IFRS for første gang, har i overensstemmelse med de tidligere regnskabsprincipper muligvis ikke konsolideret en dattervirksomhed, som er erhvervet i en tidligere virksomhedssammenslutning (f.eks. fordi modervirksomheden ikke anså det for at være en dattervirksomhed i overensstemmelse med de tidligere regnskabsprincipper eller ikke har udarbejdet et koncernregnskab). Virksomheden skal regulere den regnskabsmæssige værdi af dattervirksomhedens aktiver og forpligtelser i forhold til den værdi, som IFRS kræver i dattervirksomhedens balance. Den fastsatte kostpris for goodwill er lig med forskellen på tidspunktet for overgangen til IFRS mellem:
i)
modervirksomhedens andel af den regulerede regnskabsmæssige værdi og
ii)
kostprisen i modervirksomhedens separate årsregnskab for investeringen i dattervirksomheden.
k)
Målingen af værdien af minoritetsinteresser og udskudt skat følger af målingen af værdien af de øvrige aktiver og forpligtelser. Derfor påvirker ovenstående reguleringer af indregnede aktiver og forpligtelser minoritetsinteresserne og den udskudte skat.
C5
Undtagelsen for tidligere virksomhedssammenslutninger finder også anvendelse på tidligere erhvervelse af investeringer i associerede virksomheder, kapitalandele i joint ventures og kapitalandele i driftsfællesskaber, hvis aktiviteter udgør en virksomhed som defineret i IFRS 3. Endvidere gælder den dato, som vælges i henhold til afsnit C1, lige for alle typer af sådan erhvervelse.
Appendiks D
Undtagelse fra andre IFRS-standarder
Dette appendiks er en integreret del af standarden.
D1
En virksomhed kan vælge at anvende en eller flere af følgende undtagelser:
a)
aktiebaseret vederlæggelse (afsnit D2 og D3)
b)
[ophævet]
c)
fastsat kostpris (afsnit D5–D8B)
d)
leasingkontrakter (afsnit D9 og D9B-D9E)
f)
akkumulerede omregningsforskelle (afsnit D12–D13A)
g)
investeringer i dattervirksomheder, joint ventures og associerede virksomheder (afsnit D14 og D15A),
h)
aktiver og forpligtelser i dattervirksomheder, associerede virksomheder og joint ventures (afsnit D16 og D17)
i)
sammensatte finansielle instrumenter (afsnit D18)
j)
klassifikation af tidligere indregnede finansielle instrumenter (afsnit D19-D19C)
k)
måling af dagsværdien af finansielle aktiver eller finansielle forpligtelser ved første indregning (afsnit D20)
l)
forpligtelser i forbindelse med at tage anlæg ud af drift, som er medtaget i kostprisen for materielle anlægsaktiver (afsnit D21 og D21A)
m)
finansielle aktiver eller immaterielle aktiver, der behandles regnskabsmæssigt i overensstemmelse med IFRIC 12 
Koncessionsaftaler
 (afsnit D22)
n)
låneomkostninger (afsnit D23)
o)
[ophævet]
p)
opfyldelse af finansielle forpligtelser med egenkapitalinstrumenter (afsnit D25)
q)
alvorlig hyperinflation (afsnit D26-D30)
r)
fælles ordninger (afsnit D31)
s)
strippingomkostninger i produktionsfasen i åbne miner (afsnit D32)
t)
klassifikation af kontrakter vedrørende køb eller salg af et ikke-finansielt aktiv (afsnit D33)
u)
omsætning (afsnit D34 og D35) og
v)
transaktioner i fremmed valuta og forudbetaling (afsnit D36).
En virksomhed må ikke anvende disse undtagelser ved analogi i forhold til andre poster.
Aktiebaseret vederlæggelse
D2
Der tilskyndes til, men kræves ikke, at en virksomhed, som anvender IFRS for første gang, anvender IFRS 2 
Aktiebaseret vederlæggelse
 på egenkapitalinstrumenter, som blev tildelt den 7. november 2002 eller før. Ligeledes tilskyndes der til, men kræves ikke, at en virksomhed, som anvender IFRS for første gang, anvender IFRS 2 på egenkapitalinstrumenter, som blev tildelt efter den 7. november 2002 og blev optjent før a) tidspunktet for overgangen til IFRS eller b) den 1. januar 2005, alt efter hvad der måtte komme senest. Hvis en virksomhed, som anvender IFRS for første gang, vælger at anvende IFRS 2 på sådanne egenkapitalinstrumenter, må virksomheden imidlertid udelukkende gøre dette, hvis den har offentliggjort dagsværdien af disse egenkapitalinstrumenter opgjort på målingstidspunktet som defineret i IFRS 2. For alle tildelinger af egenkapitalinstrumenter, som IFRS 2 ikke har været anvendt på (eksempelvis egenkapitalinstrumenter, som er tildelt den 7. november 2002 eller før), skal en virksomhed, som anvender IFRS for første gang, dog alligevel give de i afsnit 44 og 45 i IFRS 2 krævede oplysninger. Hvis en virksomhed, som anvender IFRS for første gang, ændrer vilkårene eller betingelserne for en tildeling af egenkapitalinstrumenter, som IFRS 2 ikke har været anvendt på, kræves det ikke, at virksomheden anvender afsnit 26-29 i IFRS 2, hvis ændringen blev foretaget før overgangen til IFRS.
D3
Der tilskyndes til, men kræves ikke, at en virksomhed, som anvender IFRS for første gang, anvender IFRS 2 på forpligtelser hidrørende fra aktiebaseret vederlæggelse, som blev afregnet før overgangen til IFRS. Der tilskyndes til, men kræves ikke, at en virksomhed, som anvender IFRS for første gang, anvender IFRS 2 på forpligtelser, som blev afregnet før den 1. januar 2005. Ved forpligtelser, som IFRS 2 finder anvendelse på, kræves det ikke, at en virksomhed, som anvender IFRS for første gang, tilpasser sammenligningstal, i det omfang disse oplysninger er tilknyttet en regnskabsperiode eller et tidspunkt før den 7. november 2002.
D4
[Ophævet]
Fastsat kostpris
D5
En virksomhed kan vælge at foretage måling af et materielt anlægsaktiv på tidspunktet for overgangen til IFRS på grundlag af aktivets dagsværdi og anvende denne dagsværdi som den fastsatte kostpris på den pågældende dato.
D6
Virksomheder, som anvender IFRS for første gang, kan vælge at anvende en omvurdering af et materielt anlægsaktiv foretaget i overensstemmelse med tidligere regnskabsprincipper på eller før tidspunktet for overgangen til IFRS som fastsat kostpris på datoen for omvurderingen, hvis omvurderingen på datoen for omvurderingen i store træk var sammenlignelig med:
a)
dagsværdi eller
b)
kostprisen eller kostprisen med fradrag af afskrivninger i overensstemmelse med IFRS, korrigeret med henblik på at afspejle f.eks. ændringer i et generelt eller specifikt prisindeks.
D7
De valg, som beskrives i afsnit D5 og D6, kan også foretages for:
a)
investeringsejendomme, hvis virksomheden vælger at anvende kostprismodellen i IAS 40 
Investeringsejendomme
aa)
brugsretsaktiver (IFRS 16 
Leasingkontrakter
) og
b)
immaterielle aktiver som opfylder:
i)
indregningskriterierne i IAS 38 (herunder pålidelig måling af den oprindelige kostpris) og
ii)
kriterierne i IAS 38 vedrørende omvurdering (herunder tilstedeværelsen af et aktivt marked).
En virksomhed må ikke anvende disse valg for så vidt angår andre aktiver eller for forpligtelser.
D8
Virksomheder, som anvender IFRS for første gang, kan have fastlagt den fastsatte kostpris i overensstemmelse med de tidligere regnskabsprincipper for visse eller alle aktiver og forpligtelser ved måling af disse på grundlag af dagsværdien på en bestemt dato som følge af en begivenhed, som f.eks. privatisering eller børsintroduktion.
a)
Hvis målingstidspunktet er 
på eller før
 tidspunktet for overgangen til IFRS, kan virksomheden anvende denne form for begivenhedsspecifik måling af dagsværdien som anslået kostpris, for så vidt angår IFRS-standarderne på datoen for denne måling.
b)
Hvis målingstidspunktet ligger 
efter
 datoen for overgangen til IFRS, men i løbet af den periode, som dækkes af det første IFRS-årsregnskab, kan den begivenhedsspecifikke måling af dagsværdien anvendes som fastsat kostpris, når begivenheden indtræffer. En virksomhed skal indregne de deraf følgende reguleringer direkte i det overførte resultat (eller, hvis dette er relevant, en anden egenkapitalkategori) på målingstidspunktet. På tidspunktet for overgangen til IFRS skal virksomheden enten bestemme den fastsatte kostpris ved at anvende kriterierne i afsnit D5–D7 eller måle aktiver og forpligtelser i overensstemmelse med de øvrige krav i denne standard.
D8A
I henhold til visse nationale regnskabsregler behandles efterforsknings- og udviklingsomkostninger i forbindelse med gas- og olieforekomster i udviklings- eller produktionsfasen regnskabsmæssigt i omkostningscentre, der omfatter alle forekomster inden for et stort geografisk område. En virksomhed, som anvender IFRS for første gang, og som benytter en sådan regnskabsføring i henhold til tidligere regnskabsprincipper, kan vælge at måle olie- og gasaktiver på datoen for overgangen til IFRS på følgende basis:
a)
efterforsknings- og vurderingsaktiver til det beløb, der blev beregnet efter virksomhedens tidligere regnskabsprincipper, og
b)
aktiver i udviklings- og produktionsfasen til det beløb, der blev beregnet for omkostningscentret efter virksomhedens tidligere regnskabsprincipper. Virksomheden skal på pro rata-grundlag henføre dette beløb til omkostningscentrets underliggende aktiver med udgangspunkt i mængden eller værdien af reserver på den pågældende dato.
Virksomheden skal teste efterforsknings- og vurderingsaktiver samt aktiver i udviklings- og produktionsfasen for værdiforringelse på datoen for overgangen til IFRS i overensstemmelse med henholdsvis IFRS 6 
Efterforskning og vurdering af mineralressourcer
 eller IAS 36 og om nødvendigt reducere det i henhold til litra a) eller b) ovenfor fastsatte beløb. Med henblik på dette afsnit omfatter olie- og gasaktiver kun de aktiver, der anvendes til efterforskning efter samt vurdering, udvikling eller produktion af olie og gas.
D8B
Nogle virksomheder har regnskabsposter vedrørende materielle anlægsaktiver, brugsretsaktiver eller immaterielle aktiver, som anvendes, eller tidligere blev anvendt, i aktiviteter underlagt takstregulering. Den regnskabsmæssige værdi af sådanne aktiver kan omfatte beløb, som blev fastlagt i henhold til tidligere regnskabsprincipper, men som ikke opfylder kriterierne for aktivering i overensstemmelse med IFRS. Hvis dette er tilfældet, kan virksomheder, der anvender IFRS for første gang, vælge som fastsat kostpris at anvende den regnskabsmæssige værdi af et sådant aktiv på datoen for overgangen til IFRS som opgjort i henhold til de tidligere regnskabsprincipper. Virksomheder, der anvender denne undtagelse for en regnskabspost, behøver ikke at anvende den for alle regnskabsposter. På tidspunktet for overgangen til IFRS skal en virksomhed udføre en test for værdiforringelse i overensstemmelse med IAS 36 for hvert aktiv, som denne undtagelse anvendes for. For så vidt angår dette afsnit, er aktiviteter underlagt takstregulering, hvis de styres af en ramme for fastsættelse af de priser, som kunder kan afkræves for varer eller tjenesteydelser, og denne ramme er underlagt en takstmyndigheds overvågning og/eller godkendelse (jf. definition i IFRS 14 
Regulatory Deferral Accounts (Regulatoriske aktiver og forpligtelser)
).
Leasingkontrakter
D9
En virksomhed, som anvender IFRS for første gang, kan vurdere, om en kontrakt, som eksisterede på tidspunktet for overgangen til IFRS, indeholder en leasingkontrakt ved at anvende afsnit 9-11 i IFRS 16 på de pågældende kontrakter på baggrund af de foreliggende forhold og omstændigheder på det tidspunkt.
D9A
[Ophævet]
D9B
Når en virksomhed, som anvender IFRS for første gang, og som er leasingtager, indregner leasingforpligtelser og brugsretsaktiver, kan den anvende følgende metode på alle sine leasingkontrakter (med forbehold af den i afsnit D9D beskrevne praksis):
a)
måle en leasingforpligtelse på tidspunktet for overgangen til IFRS; en leasingtager, som anvender denne metode, skal måle den pågældende leasingforpligtelse til nutidsværdien af de resterende leasingydelser (jf. afsnit D9E) diskonteret ved anvendelse af leasingtagers marginale lånerente (jf. afsnit D9E) på tidspunktet for overgangen til IFRS
b)
måle et brugsretsaktiv på tidspunktet for overgangen til IFRS; leasingtager skal for den enkelte kontrakt vælge at måle dette brugsretsaktiv til enten:
i)
dets regnskabsmæssige værdi, som om IFRS 16 havde været anvendt siden leasingkontraktens påbegyndelsesdato (jf. afsnit D9E), men diskonteret ved anvendelse af leasingtagers marginale lånerente på tidspunktet for overgangen til IFRS, eller
ii)
et beløb svarende til leasingforpligtelsen justeret for eventuelle forudbetalte eller skyldige leasingydelser vedrørende den pågældende leasingkontrakt, som er indregnet i balancen umiddelbart før tidspunktet for overgangen til IFRS
c)
anvende IAS 36 på brugsretsaktiver på tidspunktet for overgangen til IFRS.
D9C
Uanset kravene i afsnit D9B skal en virksomhed, som anvender IFRS for første gang, og som er leasingtager, måle brugsretsaktivet til dagsværdi på tidspunktet for overgangen til IFRS i forbindelse med leasingkontrakter, som er omfattet af definitionen af investeringsejendomme i IAS 40, og som måles efter dagsværdimodellen i IAS 40 fra tidspunktet for overgangen til IFRS.
D9D
En virksomhed, som anvender IFRS for første gang, og som er leasingtager, kan for den enkelte kontrakt anvende én eller flere af følgende muligheder på tidspunktet for overgangen til IFRS:
a)
anvende en fælles diskonteringssats på en portefølje af leasingkontrakter med nogenlunde ensartede karakteristika (eksempelvis samme resterende leasingperiode for samme kategori af underliggende aktiver under lignende økonomiske rammer)
b)
vælge ikke at anvende kravene i afsnit D9B på leasingkontrakter, hvis leasingperiode (se afsnit D9E) udløber inden for 12 måneder fra tidspunktet for overgangen til IFRS; virksomheden skal i stedet regnskabsmæssigt behandle (herunder oplyse om) disse leasingkontrakter, som om de var korte leasingkontrakter, som regnskabsmæssigt behandles i henhold til afsnit 6 i IFRS 16
c)
vælge ikke at anvende kravene i afsnit D9B på leasingkontrakter, hvor det underliggende aktiv har en lav værdi (jf. afsnit B3-B8 i IFRS 16); virksomheden skal i stedet regnskabsmæssigt behandle (herunder oplyse om) disse leasingkontrakter i henhold til afsnit 6 i IFRS 16
d)
udelukke direkte startomkostninger (se afsnit D9E) fra målingen af brugsretsaktivet på tidspunktet for overgangen til IFRS
e)
støtte sig til erfaringer, f.eks. i forbindelse med fastsættelsen af leasingperioden, såfremt kontrakten indeholder optioner på at forlænge eller opsige leasingkontrakten.
D9E
Leasingydelser, leasingtager, leasingtagers marginale lånerente, leasingkontraktens påbegyndelsesdato, direkte startomkostninger og leasingperiode er definerede termer i IFRS 16 og anvendes i denne standard i samme betydning.
D10-D11
[Ophævet]
Akkumulerede omregningsforskelle
D12
IAS 21 kræver, at virksomheden:
a)
Indregner visse omregningsforskelle i anden totalindkomst og akkumulerer disse i et separat element af egenkapitalen og
b)
ved afhændelse af en udenlandsk aktivitet omklassificerer den akkumulerede omregningsforskel for denne udenlandske aktivitet (herunder eventuelt gevinster og tab på sikring i forbindelse hermed) fra egenkapitalen til resultatet som en del af gevinsten eller tabet på afhændelsen.
D13
Dog behøver en virksomhed, som anvender IFRS for første gang, ikke at overholde disse kravene for akkumulerede omregningsforskelle, som eksisterede på tidspunktet for overgangen til IFRS. Hvis en virksomhed, som anvender IFRS for første gang, benytter sig af undtagelsen:
a)
anslås de akkumulerede omregningsforskelle for alle udenlandske aktiviteter til nul på tidspunktet for overgangen til IFRS, og
b)
gevinsten eller tabet på en efterfølgende afhændelse af en udenlandsk aktivitet skal ikke omfatte de omregningsforskelle, som opstod før tidspunktet for overgangen til IFRS, men skal omfatte senere omregningsforskelle.
D13A
I stedet for at anvende afsnit D12 eller afsnit D13 kan en dattervirksomhed, der anvender undtagelsen i afsnit D16, litra a), i sit årsregnskab vælge at måle de akkumulerede omregningsforskelle for alle udenlandske transaktioner til den regnskabsmæssige værdi, der ville blive medtaget i modervirksomhedens koncernregnskab, baseret på tidspunktet for modervirksomhedens overgang til IFRS, såfremt der ikke blev foretaget korrektioner for konsolideringsprocedurer og for effekten af den virksomhedssammenslutning, ved hvilken modervirksomheden erhvervede dattervirksomheden. Et lignende valg er til rådighed for en associeret virksomhed eller et joint venture, der anvender undtagelsen i afsnit D16, litra a).
Investeringer i dattervirksomheder, joint ventures og associerede virksomheder
D14
Når en virksomhed udarbejder et separat årsregnskab kræver IAS 27, at virksomheden regnskabsmæssigt behandler investeringer i dattervirksomheder, joint ventures og associerede virksomheder enten:
a)
til kostpris
b)
i overensstemmelse med IFRS 9 eller
c)
ved hjælp af den indre værdis metode i overensstemmelse med IAS 28.
D15
Såfremt en virksomhed, som anvender IFRS for første gang, måler en sådan investering til kostpris i overensstemmelse med IAS 27, skal den i den separate IFRS-åbningsbalance måle investeringen til et af følgende beløb:
a)
kostprisen opgjort i overensstemmelse med IAS 27 eller
b)
fastsat kostpris. Den fastsatte kostpris af en sådan investering skal udgøre dens:
i)
dagsværdi på tidspunktet for virksomhedens overgang til IFRS i det separate årsregnskab eller
ii)
regnskabsmæssige værdi i overensstemmelse med de tidligere regnskabsprincipper på det tidspunkt.
En virksomhed, som anvender IFRS for første gang, kan vælge enten alternativ i) eller ii) til at måle sin investering i hver dattervirksomhed, joint venture eller associerede virksomhed, som virksomheden vælger at måle til fastsat kostpris.
D15A
Hvis en virksomhed, der anvender IFRS for første gang, regnskabsmæssigt behandler en sådan investering ved hjælp af den indre værdis metode i overensstemmelse med IAS 28:
a)
skal den virksomhed, der anvender IFRS for første gang, anvende fritagelsen for tidligere virksomhedssammenslutninger (Appendiks C) på anskaffelsen af investeringen
b)
hvis en virksomhed anvender IFRS for første gang for sit separate årsregnskab tidligere end for sine koncernregnskaber og
i)
senere end modervirksomheden, skal virksomheden anvende afsnit D16 i sit separate årsregnskab
ii)
senere end dattervirksomheden, skal virksomheden anvende afsnit D17 i sit separate årsregnskab.
Aktiver og forpligtelser i dattervirksomheder, associerede virksomheder og joint ventures
D16
Hvis en dattervirksomhed anvender IFRS for første gang på et senere tidspunkt end modervirksomheden, skal dattervirksomheden i sit årsregnskab foretage en måling af sine aktiver og forpligtelser enten:
a)
i form af de regnskabsmæssige værdier, som ville blive indregnet i modervirksomhedens koncernregnskab, baseret på tidspunktet for modervirksomhedens overgang til IFRS-standarderne, såfremt der ikke blev foretaget korrektioner for konsolideringsprocedurer og for effekten af den virksomhedssammenslutning, ved hvilken modervirksomheden erhvervede dattervirksomheden (dette valg kan ikke foretages af en dattervirksomhed til en investeringsvirksomhed, som defineret i IFRS 10, der skal måles til dagsværdi over resultatet), eller
b)
i form af de regnskabsmæssige værdier, som kræves i resten af denne standard, baseret på datoen for dattervirksomhedens overgang til IFRS. De regnskabsmæssige værdier kan være forskellige fra dem, som er beskrevet i litra a):
i)
hvis undtagelserne i denne standard resulterer i målinger, som afhænger af tidspunktet for overgangen til IFRS
ii)
hvis den anvendte regnskabspraksis i dattervirksomhedens årsregnskab er forskellig fra den, som anvendes i koncernregnskabet. Eksempelvis kan en dattervirksomhed anvende kostprismodellen i IAS 16 
Materielle anlægsaktiver
, mens koncernen kan anvende omvurderingsmodellen.
Et tilsvarende valg kan foretages for en associeret virksomhed eller et joint venture, som anvender IFRS for første gang på et senere tidspunkt end en virksomhed, som har væsentlig indflydelse på eller fælles kontrol over virksomheden.
D17
Hvis en virksomhed derimod anvender IFRS for første gang på et senere tidspunkt end en dattervirksomhed (eller en associeret virksomhed eller et joint venture), skal virksomheden i sit koncernregnskab foretage en måling af dattervirksomhedens (eller den associerede virksomheds eller joint ventures) aktiver og forpligtelser på grundlag af de samme regnskabsmæssige værdier som i dattervirksomhedens (eller den associerede virksomheds eller joint ventures) årsregnskab, efter regulering for konsolidering og regnskabsmæssige egenkapitalreguleringer samt for effekten af den virksomhedssammenslutning, ved hvilken virksomheden erhvervede dattervirksomheden. Uanset dette krav må en modervirksomhed, som ikke er en investeringsvirksomhed, ikke anvende den fritagelse for konsolidering, der anvendes af investeringsdattervirksomheder. Tilsvarende gælder det, at hvis modervirksomheden anvender IFRS for første gang tidligere eller senere for det separate årsregnskab end for koncernregnskabet, skal den foretage en måling af aktiver og forpligtelser på grundlag af de samme beløb i begge årsregnskaber, dog undtaget for konsolideringsmæssige reguleringer.
Sammensatte finansielle instrumenter
D18
IAS 32 
Finansielle instrumenter: Præsentation
 kræver, at en virksomhed fra starten opdeler et sammensat finansielt instrument i separate forpligtelses- og egenkapitalelementer. Hvis forpligtelseselementet ikke længere er udestående, medfører anvendelsen af IAS 32 med tilbagevirkende kraft en opdeling i to egenkapitalelementer. Det første element indgår i det overførte resultat og udgør den akkumulerede rente på det samlede forpligtelseselement. Det andet element repræsenterer det oprindelige egenkapitalelement. I overensstemmelse med denne standard behøver en virksomhed, som anvender IFRS for første gang, imidlertid ikke at adskille de to elementer, hvis forpligtelseselementet ikke længere er udestående på tidspunktet for overgangen til IFRS.
Klassifikation af tidligere indregnede finansielle instrumenter
D19
IFRS 9 tillader, at en finansiel forpligtelse (forudsat at den opfylder visse kriterier) klassificeres som en finansiel forpligtelse til dagsværdi gennem resultatet. På trods af dette krav kan en virksomhed på tidspunktet for overgangen til IFRS klassificere en finansiel forpligtelse som til dagsværdi gennem resultatet, forudsat at forpligtelsen opfylder kriterierne i afsnit 4.2.2 i IFRS 9 på det tidspunkt.
D19A
En virksomhed kan klassificere et finansielt aktiv som målt til dagsværdi gennem resultatet i overensstemmelse med afsnit 4.1.5 i IFRS 9 på baggrund af de foreliggende forhold og omstændigheder på tidspunktet for overgangen til IFRS.
D19B
En virksomhed kan klassificere en investering i et egenkapitalinstrument som til dagsværdi gennem anden totalindkomst i overensstemmelse med afsnit 5.7.5 i IFRS 9 på baggrund af de foreliggende forhold og omstændigheder på tidspunktet for overgangen til IFRS.
D19C
For en finansiel forpligtelse, der er klassificeret som en finansiel forpligtelse til dagsværdi gennem resultatet, skal en virksomhed vurdere, om den regnskabsmæssige behandling i afsnit 5.7.7 i IFRS 9 ville skabe en regnskabsmæssig inkonsistens i resultatet, på baggrund af de foreliggende forhold og omstændigheder på tidspunktet for overgangen til IFRS
Måling af dagsværdien af finansielle aktiver eller finansielle forpligtelser ved første indregning
D20
Uanset kravene i afsnit 7 og 9 kan virksomheden anvende kravene i afsnit B5.1.2A, litra b), i IFRS 9 fremadrettet på transaktioner, der indgås på eller efter tidspunktet for overgangen til IFRS.
Forpligtelser i forbindelse med at tage anlæg, som er medtaget i kostprisen for materielle anlægsaktiver, ud af drift
D21
IFRIC 1 
Ændringer i eksisterende forpligtelser i forbindelse med at tage anlæg ud af drift, retablering samt tilsvarende forpligtelser
 kræver, at bestemte ændringer i en forpligtelse i forbindelse med at tage anlæg ud af drift, en retableringsforpligtelse eller en tilsvarende forpligtelse lægges til eller trækkes fra kostprisen for det aktiv, forpligtelsen knytter sig til. Aktivets regulerede afskrivningsberettigede beløb afskrives derefter fremadrettet over den resterende brugstid. En virksomhed, som anvender IFRS for første gang, behøver ikke at overholde disse krav om ændringer i sådanne forpligtelser, som er foretaget før tidspunktet for overgangen til IFRS. Hvis en virksomhed, som anvender IFRS for første gang, benytter sig af undtagelsen, skal den:
a)
måle forpligtelsen på tidspunktet for overgangen til IFRS i overensstemmelse med IAS 37
b)
i det omfang forpligtelsen er omfattet af IFRIC 1, skønne det beløb, der ville have været medtaget i kostprisen for det aktiv, forpligtelsen knytter sig til, på det tidspunkt, hvor forpligtelsen opstod, ved at diskontere forpligtelsen til dette tidspunkt ved anvendelse af sit bedste skøn over den eller de historiske risikokorrigerede diskonteringssatser, som ville have været gældende for forpligtelsen i den mellemliggende periode, og
c)
beregne den akkumulerede afskrivning på dette beløb på tidspunktet for overgangen til IFRS på grundlag af det aktuelle skøn over aktivets brugstid og ved anvendelse af virksomhedens vedtagne afskrivningspraksis i overensstemmelse med IFRS-standarderne.
D21A
En virksomhed, der udnytter undtagelsen i afsnit D8A, litra b) (for olie- og gasaktiver i udviklings- eller produktionsfasen, der efter tidligere regnskabsprincipper behandles regnskabsmæssigt i omkostningscentre, der omfatter alle forekomster inden for et stort geografisk område), skal i stedet for at anvende afsnit D21 eller IFRIC 1:
a)
måle forpligtelser i forbindelse med at tage anlæg ud af drift, retablering samt tilsvarende forpligtelser på datoen for overgangen til IFRS i overensstemmelse med IAS 37 og
b)
indregne direkte i det overførte resultat enhver forskel mellem dette beløb og den regnskabsmæssige værdi af disse forpligtelser på datoen for overgangen til IFRS som fastsat i henhold til virksomhedens tidligere regnskabsprincipper.
Finansielle aktiver eller immaterielle aktiver, der behandles regnskabsmæssigt i overensstemmelse med IFRIC 12
D22
En virksomhed, som anvender IFRS for første gang, kan anvende overgangsbestemmelserne i IFRIC 12.
Låneomkostninger
D23
En virksomhed, der anvender IFRS for første gang, kan vælge at anvende kravene i IAS 23 fra overgangsdatoen eller fra en tidligere dato som tilladt ved afsnit 28 i IAS 23. Fra den dato, hvor en virksomhed, der anvender denne undtagelse, begynder at anvende IAS 23, skal virksomheden:
a)
ikke tilpasse den låneomkostningskomponent, der blev aktiveret i henhold til tidligere regnskabsprincipper, og som blev medtaget i den regnskabsmæssige værdi af aktiver på denne dato og
b)
regnskabsmæssigt behandle låneomkostninger, der er afholdt på eller efter denne dato, i overensstemmelse med IAS 23, inklusive de låneomkostninger, der er afholdt på eller efter denne dato, vedrørende kvalificerende aktiver, der allerede er under opførelse.
D24
[Ophævet]
Opfyldelse af finansielle forpligtelser med egenkapitalinstrumenter
D25
En virksomhed, som anvender IFRS for første gang, kan anvende overgangsbestemmelserne i IFRIC 19 
Opfyldelse af finansielle forpligtelser med egenkapitalinstrumenter
.
Kraftig hyperinflation
D26
Hvis en virksomhed har en funktionel valuta, der var eller er valutaen i en økonomi med hyperinflation, skal den fastslå, om den var udsat for kraftig hyperinflation før datoen for overgangen til IFRS. Dette gælder for virksomheder, der anvender IFRS for første gang, samt for virksomheder, der tidligere har anvendt IFRS.
D27
Valutaen i en økonomi med hyperinflation er udsat for kraftig hyperinflation, hvis den har begge følgende kendetegn:
a)
et troværdigt generelt prisindeks er ikke tilgængeligt for alle virksomheder med transaktioner og saldi i den pågældende valuta
b)
der kan ikke ske omveksling mellem valutaen og en forholdsvis stabil udenlandsk valuta.
D28
En virksomheds funktionelle valuta ophører med at være udsat for kraftig hyperinflation på den dato, hvor den funktionelle valuta normaliseres. Det er den dato, hvor den funktionelle valuta ikke længere har en af eller begge de kendetegn, der er nævnt i afsnit D27, eller hvor virksomhedens funktionelle valuta ændres til en valuta, der ikke er udsat for kraftig hyperinflation.
D29
Når en virksomheds dato for overgang til IFRS falder sammen med eller ligger efter den dato, hvor den funktionelle valuta normaliseres, kan virksomheden vælge at måle alle aktiver og forpligtelser, der besiddes før den dato, hvor den funktionelle valuta normaliseres, til dagsværdi på datoen for overgang til IFRS. Virksomheden kan benytte denne dagsværdi som den fastsatte kostpris for disse aktiver og forpligtelser i IFRS-åbningsbalancen.
D30
Når datoen for den funktionelle valutas normalisering falder inden for en sammenlignelig tolvmåneders periode, kan den sammenlignelige periode være kortere end tolv måneder, forudsat at der fremlægges et fuldstændigt årsregnskab (jf. afsnit 10 i IAS 1) for denne kortere periode.
Fælles ordninger
D31
En virksomhed, som anvender IFRS 11 for første gang, kan anvende overgangsbestemmelserne i IFRS 11 med nedenstående undtagelser.
a)
En virksomhed, som anvender IFRS 11 for første gang, skal anvende disse bestemmelser fra datoen for overgangen til IFRS 11.
b)
I forbindelse med overgangen fra pro rata-konsolidering til den indre værdis metode skal en virksomhed, der anvender standarderne for første gang, kontrollere, om der er sket en værdiforringelse af investeringen i overensstemmelse med IAS 36 fra datoen for overgangen til IFRS, uanset om der er tegn på, at værdien af denne investering kan være forringet. En eventuel værdiforringelse skal indregnes som en regulering i det overførte resultat fra datoen for overgangen til IFRS.
Strippingomkostninger i produktionsfasen i åbne miner
D32
En virksomhed. som anvender IFRS for første gang, kan anvende overgangsbestemmelserne i afsnit A1 til A4 i IFRIC 20 
Strippingomkostninger i produktionsfasen i åbne miner
. I disse afsnit skal henvisninger til ikrafttrædelsestidspunktet fortolkes som 1. januar 2013 eller tidspunktet for overgangen til IFRS, alt efter hvad der kommer senest.
Klassifikation af kontrakter vedrørende køb eller salg af et ikke-finansielt aktiv
D33
IFRS 9 tillader, at nogle kontrakter vedrørende køb eller salg af et ikke-finansielt aktiv ved indgåelsen kan klassificeres som målt til dagsværdi gennem resultatet (jf. afsnit 2.5 i IFRS 9). Uanset dette krav kan en virksomhed på tidspunktet for overgangen til IFRS klassificere en kontrakt, som allerede eksisterer på det tidspunkt, som målt til dagsværdi gennem resultatet, forudsat at det opfylder kravene i afsnit 2.5 i IFRS 9 på det tidspunkt, og at virksomheden klassificerer alle lignende kontrakter.
Omsætning
D34
Førstegangsanvendere kan anvende overgangsbestemmelserne i afsnit C5 i IFRS 15. I disse afsnit skal henvisninger til "tidspunktet for førstegangsanvendelse" fortolkes som begyndelsen af det første IFRS-regnskabsår. Hvis en førstegangsanvender beslutter at anvende de nævnte overgangsbestemmelser, skal afsnit C6 i IFRS 15 også anvendes.
D35
Det kræves ikke, at førstegangsanvendere foretager tilpasninger af kontrakter, der er opfyldt før den tidligste regnskabsperiode, for hvilket der er aflagt regnskab. En opfyldt kontrakt er en kontrakt, hvor virksomheden har overdraget alle de pågældende varer eller tjenesteydelser i henhold til tidligere regnskabsprincipper.
Transaktioner i fremmed valuta og forudbetaling
D36
En virksomhed, som anvender IFRIC 22 
Transaktioner i fremmed valuta og forudbetaling
 for første gang, behøver ikke anvende dette fortolkningsbidrag på aktiver, omkostninger og indtægter, som er omfattet af fortolkningsbidraget, og som er indregnet første gang før tidspunktet for overgangen til IFRS-standarder.
Appendiks E
Midlertidige undtagelser fra IFRS-standarder
Dette appendiks er en integreret del af standarden.
Undtagelse fra kravet om at tilpasse sammenligningstal for IFRS 9
E1
Hvis en virksomheds første IFRS-regnskabsår begynder før den 1. januar 2019, og virksomheden anvender den endelige version af IFRS 9 (udstedt i 2014), behøver sammenligningstallene i virksomhedens første IFRS-årsregnskab ikke at overholde IFRS 7 
Finansielle instrumenter: Oplysninger
 eller den endelige version af IFRS 9 (udstedt i 2014), i det omfang at de oplysninger, der kræves i IFRS 7, vedrører poster, som ligger inden for anvendelsesområdet for IFRS 9. For sådanne virksomheder betyder henvisninger til "tidspunktet for overgangen til IFRS" i forbindelse med IFRS 7 og IFRS 9 (2014) kun begyndelsen af det første IFRS-regnskabsår.
E2
En virksomhed, som vælger at præsentere sammenligningstal, som ikke er i overensstemmelse med IFRS 7 og den endelige version af IFRS 9 (udstedt i 2014) i det første overgangsår, skal:
a)
anvende kravene i sine tidligere regnskabsprincipper i stedet for kravene i IFRS 9 på sammenligningstal om poster, der ligger inden for anvendelsesområdet for IFRS 9
b)
oplyse om dette sammen med grundlaget for udarbejdelsen af disse sammenligningstal
c)
behandle enhver regulering mellem balancen på sammenligningsårets balancedag (dvs. den balance, som indeholder sammenligningstal i henhold til de tidligere regnskabsprincipper) og balancen ved begyndelsen af det første IFRS-regnskabsår (dvs. det første regnskabsår, som indeholder oplysninger, der er i overensstemmelse med IAS 7 og den endelige version af IFRS 9 (2014)), som hidrørende fra en ændring i regnskabspraksis og give de i IAS 8, afsnit 28, litra a)-e) og litra f), nr. i), krævede oplysninger. Afsnit 28, litra f), nr. i), finder kun anvendelse på beløb, som præsenteres i balancen på sammenligningsårets balancedag
d)
anvende bestemmelserne i afsnit 17, litra c), i IAS 1 om yderligere oplysninger, hvis opfyldelsen af de specifikke IFRS-krav ikke er tilstrækkeligt til, at brugere af årsregnskabet kan få kendskab til bestemte transaktioners eller andre begivenheders og forholds virkning for virksomhedens finansielle stilling og indtjening.
E3–E7
[Ophævet]
Usikkerhed om behandlinger af indkomstskat
E8
En virksomhed, som anvender IFRS for første gang, og hvis tidspunkt for overgangen til IFRS ligger før 1. juli 2017, kan vælge ikke at tage højde for anvendelsen af IFRIC 23 
Usikkerhed om behandlinger af indkomstskat
 i sammenligningstallene i sit første IFRS-årsregnskab. En virksomhed, som foretager dette valg, skal indregne den samlede virkning af anvendelsen af IFRIC 23 som en regulering primo i overført resultat (eller et andet element af egenkapitalen, alt efter hvad der er hensigtsmæssigt) ved begyndelsen af det regnskabsår, hvor virksomheden for første gang anvender IFRS.
IFRS 2
Aktiebaseret vederlæggelse
FORMÅL
1
Formålet med denne standard er at specificere en virksomheds regnskabsaflæggelse, når den foretager 
aktiebaseret vederlæggelse
. Standarden kræver først og fremmest, at virksomhedens resultat og finansielle stilling afspejler virkningen af aktiebaseret vederlæggelse, herunder omkostninger tilknyttet transaktioner, hvor ansatte modtager 
aktieoptioner
.
ANVENDELSESOMRÅDE
2
Virksomheder skal anvende denne standard ved den regnskabsmæssige behandling af alle transaktioner i forbindelse med aktiebaseret vederlæggelse, uanset om virksomheden konkret kan identificere nogle af eller alle de modtagne varer eller tjenesteydelser eller ej, herunder:
a)
aktiebaseret vederlæggelse afregnet i egenkapital
b)
aktiebaseret vederlæggelse med kontantafregning
 og
c)
transaktioner, hvor virksomheden modtager eller anskaffer varer eller tjenesteydelser, og ordningens vilkår giver enten virksomheden eller leverandøren af disse varer eller tjenesteydelser mulighed for at vælge, om virksomheden skal afregne transaktionen kontant (eller med andre aktiver) eller ved udstedelse af egenkapitalinstrumenter
bortset fra som anført i afsnit 3A-6. Hvis der ikke er tale om konkret identificerbare varer og tjenesteydelser, kan andre omstændigheder indikere, at der er blevet (eller vil blive) modtaget varer og tjenesteydelser, og i det tilfælde anvendes denne standard.
3
[Ophævet]
3A
En aktiebaseret vederlæggelse kan afregnes af en anden virksomhed i koncernen (eller af en aktionær i en koncernvirksomhed) på vegne af den virksomhed, der modtager eller anskaffer varerne eller tjenesteydelserne. Afsnit 2 finder også anvendelse på en virksomhed,
a)
som modtager varer eller tjenesteydelser, når en anden virksomhed i samme koncern (eller en aktionær i en koncernvirksomhed) er forpligtet til at afregne den aktiebaserede vederlæggelse, eller
b)
som er forpligtet til at afregne en aktiebaseret vederlæggelse, når en anden virksomhed i samme koncern modtager varerne eller tjenesteydelserne,
medmindre det er klart, at transaktionen har et andet formål end at betale for varer eller tjenesteydelser, som er leveret til den virksomhed, der modtager dem.
4
I denne standard udgør en transaktion med en ansat (eller en anden part) i dennes egenskab af indehaver af egenkapitalinstrumenter i virksomheden ikke aktiebaseret vederlæggelse. Hvis en virksomhed eksempelvis giver alle ejere af en bestemt klasse af virksomhedens egenkapitalinstrumenter ret til at anskaffe yderligere egenkapitalinstrumenter i virksomheden til en pris, der ligger under disse egenkapitalinstrumenters dagsværdi, og en ansat får denne ret i kraft af, at den ansatte er indehaver af egenkapitalinstrumenter i den pågældende klasse, er tildelingen eller udnyttelsen af denne ret ikke underlagt kravene i denne standard.
5
Som anført i afsnit 2 finder denne standard anvendelse på aktiebaseret vederlæggelse, hvor en virksomhed anskaffer eller modtager varer eller tjenesteydelser. Varer omfatter varebeholdninger, hjælpematerialer, materielle anlægsaktiver, immaterielle aktiver og andre ikke-finansielle aktiver. Virksomheder skal dog ikke anvende denne standard på transaktioner, hvor virksomheden anskaffer varer som en del af de nettoaktiver, som erhverves ved en virksomhedssammenslutning som defineret i IFRS 3 
Virksomhedssammenslutninger
 (ajourført i 2008), i en sammenslutning af virksomheder under samme bestemmende indflydelse som beskrevet i IFRS 3, afsnit B1-B4, eller indskud af en virksomhed ved oprettelsen af et joint venture som defineret i IFRS 11 
Fælles ordninger
. Således ligger egenkapitalinstrumenter, der udstedes ved en virksomhedssammenslutning til gengæld for bestemmende indflydelse på den overtagne virksomhed, ikke inden for denne standards anvendelsesområde. Egenkapitalinstrumenter, der tildeles ansatte i den overtagne virksomhed i deres egenskab af ansatte (eksempelvis til gengæld for fortsat udførelse af arbejde), ligger imidlertid inden for denne standards anvendelsesområde. Tilsvarende skal annullering, udskiftning eller andre ændringer af 
aktiebaserede vederlæggelsesordninger
 som følge af en virksomhedssammenslutning eller anden omstrukturering af egenkapitalen regnskabsmæssigt behandles i overensstemmelse med denne standard. IFRS 3 indeholder vejledning i, hvordan det afgøres, om egenkapitalinstrumenter, der er udstedt i en virksomhedssammenslutning, udgør en del af det erlagte vederlag for den bestemmende indflydelse på den overtagne virksomhed (og derfor falder inden for anvendelsesområdet for IFRS 3) eller udgør en modydelse for fortsat levering af tjenester, der skal indregnes i regnskabsåret efter sammenslutningen (og derfor falder inden for denne standards anvendelsesområde).
6
Denne standard finder ikke anvendelse på aktiebaseret vederlæggelse, hvor virksomheden modtager eller anskaffer varer eller tjenesteydelser i henhold til en kontrakt, som er omfattet af afsnit 8-10 i IAS 32 
Finansielle instrumenter
: 
Præsentation
 (ajourført i 2003) 
(
33
)
 eller afsnit 2.4-2.7 i IFRS 9 
Finansielle instrumenter
.
6A
Denne standard anvender udtrykket "dagsværdi" på en måde, der i visse henseender adskiller sig fra definitionen af dagsværdi i IFRS 13 
Måling af dagsværdi
. Ved anvendelse af IFRS 2 måler virksomheden derfor dagsværdien i overensstemmelse med denne standard og ikke IFRS 13.
INDREGNING
7
En virksomhed skal indregne varer eller tjenesteydelser, som modtages eller anskaffes mod aktiebaseret vederlæggelse, når virksomheden modtager varerne, eller efterhånden som tjenesteydelserne leveres. Virksomheden skal indregne en tilsvarende forøgelse af egenkapitalen, hvis varerne eller tjenesteydelserne blev anskaffet ved aktiebaseret vederlæggelse afregnet i egenkapital, eller en forpligtelse, hvis varerne eller tjenesteydelserne blev anskaffet ved aktiebaseret vederlæggelse med kontantafregning.
8
Når varer eller tjenesteydelser, der modtages eller anskaffes mod aktiebaseret vederlæggelse, ikke opfylder kriterierne for indregning som aktiver, skal de indregnes som omkostning.
9
Der opstår normalt omkostninger som følge af forbrug af varer eller tjenesteydelser. Eksempelvis forbruges tjenesteydelser typisk straks, og der indregnes en omkostning, efterhånden som modparten leverer tjenesteydelserne. Varer kan forbruges over en periode eller, for så vidt angår varebeholdninger, sælges på et senere tidspunkt, og der skal i dette tilfælde indregnes en omkostning, når varerne forbruges eller sælges. Det er imidlertid i visse tilfælde nødvendigt at indregne en omkostning, før varerne eller tjenesteydelserne forbruges eller sælges, idet de ikke opfylder kravene til indregning som aktiver. En virksomhed kan eksempelvis anskaffe varer som led i forskningsfasen i et projekt vedrørende udvikling af et nyt produkt. Selvom disse varer ikke er blevet forbrugt, opfylder de muligvis ikke kravene til indregning som aktiver i henhold til den relevante standard.
AKTIEBASERET VEDERLÆGGELSE AFREGNET I EGENKAPITAL
Oversigt
10
Ved aktiebaseret vederlæggelse afregnet i egenkapital skal virksomheden måle de modtagne varer eller tjenesteydelser og den tilsvarende forøgelse af egenkapitalen direkte til de modtagne varers eller tjenesteydelsers dagsværdi, medmindre dagsværdien ikke kan skønnes pålideligt. Hvis virksomheden ikke kan skønne dagsværdien af de modtagne varer eller tjenesteydelser pålideligt, skal virksomheden måle værdien og den tilsvarende forøgelse af egenkapitalen indirekte under henvisning til
 
(
34
)
dagsværdien af de tildelte egenkapitalinstrumenter.
11
For at anvende kravene i afsnit 10 på transaktioner med 
ansatte og andre, der leverer tilsvarende tjenesteydelser
 
(
35
)
, skal virksomheden måle dagsværdien af de modtagne tjenesteydelser under henvisning til dagsværdien af de tildelte egenkapitalinstrumenter, idet det typisk ikke er muligt at skønne dagsværdien af de modtagne tjenesteydelser pålideligt, som beskrevet i afsnit 12. Dagsværdien af disse egenkapitalinstrumenter skal måles på 
tildelingstidspunktet
.
12
Aktier, aktieoptioner eller andre egenkapitalinstrumenter tildeles normalt til de ansatte som en del af deres lønpakke ud over kontant løn og andre personaleydelser. Det er normalt ikke muligt at foretage direkte måling af de tjenesteydelser, der er modtaget for særskilte elementer af den ansattes lønpakke. Man kan muligvis heller ikke foretage en uafhængig måling af dagsværdien af den samlede lønpakke uden at måle dagsværdien af de tildelte egenkapitalinstrumenter direkte. Desuden tildeles aktier eller aktieoptioner nogle gange som et led i bonusordninger snarere end som en del af basislønnen, eksempelvis som et incitament for de ansatte til at blive i virksomheden eller for at belønne dem for deres indsats for at forbedre virksomhedens indtjening. Ved at tildele aktier eller aktieoptioner ud over den øvrige aflønning yder virksomheden en yderligere aflønning for at opnå yderligere fordele. Det er sandsynligvis vanskeligt at måle dagsværdien af disse yderligere fordele. På grund af de vanskeligheder, der er forbundet med direkte måling af dagsværdien af de modtagne tjenesteydelser, skal virksomheden måle dagsværdien af de modtagne tjenesteydelser fra ansatte under henvisning til dagsværdien af de tildelte egenkapitalinstrumenter.
13
For at kravene i afsnit 10 kan anvendes på transaktioner med andre parter end ansatte, skal der være en afkræftelig formodning om, at dagsværdien af de modtagne varer eller tjenesteydelser kan skønnes pålideligt. Denne dagsværdi skal måles på det tidspunkt, hvor virksomheden modtager varerne, eller hvor modparten leverer tjenesteydelsen. Hvis virksomheden i sjældne tilfælde afkræfter denne formodning, fordi den ikke kan skønne dagsværdien af de modtagne varer eller tjenesteydelser pålideligt, skal virksomheden måle de modtagne varer eller tjenesteydelser og den tilsvarende forøgelse af egenkapitalen indirekte under henvisning til dagsværdien af de tildelte egenkapitalinstrumenter målt på det tidspunkt, hvor virksomheden modtager varerne, eller modparten leverer tjenesteydelsen.
13A
Hvis det (eventuelle) identificerbare vederlag, virksomheden har modtaget, synes at være mindre end dagsværdien af de tildelte egenkapitalinstrumenter eller påtagne forpligtelser, indikerer denne omstændighed først og fremmest typisk, at virksomheden har modtaget (eller vil modtage) andet vederlag (dvs. uidentificerbare varer eller tjenesteydelser). Virksomheden måler de modtagne identificerbare varer eller tjenesteydelser i overensstemmelse med denne standard. Virksomheden måler de uidentificerbare varer eller tjenesteydelser, der er (eller vil blive) modtaget, som forskellen mellem dagsværdien af den aktiebaserede vederlæggelse og dagsværdien af eventuelle identificerbare varer og tjenesteydelser, der er (eller vil blive) modtaget. Virksomheden måler de modtagne uidentificerbare varer eller tjenesteydelser på tildelingstidspunktet. Ved kontantafregnede transaktioner foretages imidlertid en omvurdering af forpligtelsen ved regnskabsperiodens afslutning, indtil den afregnes, i overensstemmelse med afsnit 30-33.
Transaktioner, hvor der modtages tjenesteydelser
14
Hvis de tildelte egenkapitalinstrumenter 
optjenes
 straks, kræves det ikke, at modparten fuldfører en fastsat arbejdsperiode, før denne opnår en ubetinget ret til disse egenkapitalinstrumenter. Hvis der ikke foreligger dokumentation for det modsatte, skal virksomheden antage, at den har modtaget de tjenesteydelser, som modparten skal yde, som betaling for egenkapitalinstrumenterne. I dette tilfælde skal virksomheden indregne de modtagne tjenesteydelser fuldt på tildelingstidspunktet med en tilsvarende forøgelse af egenkapitalen.
15
Hvis de tildelte egenkapitalinstrumenter ikke optjenes, før modparten har gennemført en fastsat arbejdsperiode, skal virksomheden antage, at de tjenesteydelser, modparten skal yde som betaling for disse egenkapitalinstrumenter, vil blive modtaget i fremtiden i løbet af 
optjeningsperioden
. Virksomheden skal regnskabsmæssigt behandle disse tjenesteydelser, efterhånden som de ydes af modparten i løbet af optjeningsperioden, med en tilsvarende forøgelse af egenkapitalen. Eksempelvis:
a)
Hvis en ansat tildeles aktieoptioner, som er betinget af gennemførelsen af en arbejdsperiode på tre år, skal virksomheden antage, at de tjenesteydelser, som den ansatte skal yde som betaling for aktieoptionerne, bliver modtaget i fremtiden, i løbet af den treårige optjeningsperiode.
b)
Hvis en ansat tildeles aktieoptioner, som er betinget af opfyldelsen af en 
indtjeningsbetingelse
, og af at den ansatte bliver i virksomheden, indtil denne indtjeningsbetingelse er opfyldt, og varigheden af optjeningsperioden varierer, afhængig af hvornår indtjeningsbetingelsen opfyldes, skal virksomheden antage, at de tjenesteydelser, som den ansatte skal yde som betaling for aktieoptionerne, vil blive modtaget i fremtiden, i løbet af den forventede optjeningsperiode. Virksomheden skal skønne varigheden af den forventede optjeningsperiode på tildelingstidspunktet på grundlag af det mest sandsynlige udfald af indtjeningsbetingelsen. Hvis indtjeningsbetingelsen er en 
markedsbaseret betingelse
, skal skønnet over varigheden af den forventede optjeningsperiode være i overensstemmelse med de forudsætninger, der er lagt til grund ved skønnet over dagsværdien af de tildelte optioner, og det må ikke ændres efterfølgende. Hvis indtjeningsbetingelsen ikke er en markedsbaseret betingelse, skal virksomheden om nødvendigt tilpasse sit skøn over varigheden af optjeningsperioden, hvis efterfølgende informationer indikerer, at varigheden af optjeningsperioden vil afvige fra tidligere skøn.
Transaktioner, som måles under henvisning til dagsværdien af de tildelte egenkapitalinstrumenter
Opgørelse af dagsværdien af de tildelte egenkapitalinstrumenter
16
Ved transaktioner, der måles under henvisning til dagsværdien af de tildelte egenkapitalinstrumenter, skal virksomheden måle dagsværdien af de tildelte egenkapitalinstrumenter på 
målingstidspunktet
, baseret på markedskurser, hvis sådanne er tilgængelige, og under hensyntagen til de vilkår og betingelser, som egenkapitalinstrumenterne blev tildelt under (i overensstemmelse med kravene i afsnit 19-22).
17
Hvis der ikke findes markedskurser, skal virksomheden skønne dagsværdien af de tildelte egenkapitalinstrumenter ved brug af en værdiansættelsesmetode for at vurdere, hvad kursen på disse egenkapitalinstrumenter ville have været på målingstidspunktet ved en handel mellem kvalificerede, villige, indbyrdes uafhængige parter. Værdiansættelsesmetoden skal stemme overens med alment accepterede værdiansættelsesmetoder for prisfastsættelse af finansielle instrumenter og skal indarbejde alle faktorer og forudsætninger, som kvalificerede, villige markedsdeltagere ville tage i betragtning ved prisfastsættelsen (i overensstemmelse med kravene i afsnit 19-22).
18
Appendiks B indeholder yderligere vejledning om måling af aktiers og aktieoptioners dagsværdi med fokus på de konkrete vilkår og betingelser, som normalt gælder for tildeling af aktier eller aktieoptioner til ansatte.
Behandling af optjeningsbetingelser
19
Tildelingen af egenkapitalinstrumenter kan være betinget af opfyldelsen af specificerede optjeningsbetingelser. Tildeling af aktier eller aktieoptioner til en ansat er eksempelvis typisk betinget af, at den ansatte bliver i virksomheden i en bestemt periode. Der kan være indtjeningsbetingelser, som skal opfyldes, som eksempelvis at virksomheden skal opnå en bestemt vækst i overskuddet eller en bestemt stigning i kursen på virksomhedens aktier. Optjeningsbetingelser ud over markedsbaserede betingelser skal ikke tages i betragtning ved skøn over dagsværdien af aktier eller aktieoptioner på målingstidspunktet. I stedet skal optjeningsbetingelser ud over markedsbaserede betingelser tages i betragtning ved at regulere det antal egenkapitalinstrumenter, som er medtaget i målingen af transaktionsbeløbet, således at det endelige indregnede beløb for varer eller tjenesteydelser, der modtages som betaling for de tildelte egenkapitalinstrumenter, baseres på det antal egenkapitalinstrumenter, som faktisk er optjent. Således indregnes der ikke på akkumuleret basis noget beløb for modtagne varer eller tjenesteydelser, hvis de tildelte egenkapitalinstrumenter ikke optjenes på grund af manglende opfyldelse af en 
optjeningsbetingelse
, ud over en markedsbaseret betingelse, eksempelvis hvis modparten ikke fuldfører en bestemt arbejdsperiode, eller en indtjeningsbetingelse ikke opfyldes, i overensstemmelse med kravene i afsnit 21.
20
For at kunne anvende kravene i afsnit 19 skal virksomheden indregne et beløb for de i optjeningsperioden modtagne varer eller tjenesteydelser på grundlag af det bedste tilgængelige skøn over det antal egenkapitalinstrumenter, som forventes optjent, og virksomheden skal om nødvendigt tilpasse dette skøn, hvis efterfølgende informationer indikerer, at antallet af egenkapitalinstrumenter, som forventes optjent, vil afvige fra tidligere skøn. På retserhvervelsestidspunktet skal virksomheden tilpasse sit skøn, så det svarer til det endelige antal egenkapitalinstrumenter, som faktisk er optjent, i overensstemmelse med kravene i afsnit 21.
21
Markedsbaserede betingelser, som eksempelvis opnåelse af en aktiekurs, som retserhvervelsen (eller udnyttelsen) er betinget af, skal tages i betragtning ved udøvelsen af skønnet over dagsværdien af de tildelte egenkapitalinstrumenter. For tildelinger af egenkapitalinstrumenter med markedsbaserede betingelser skal virksomheder derfor indregne de varer og tjenesteydelser, som modtages fra en modpart, som opfylder alle andre optjeningsbetingelser (eksempelvis modtagne tjenesteydelser fra en ansat, som bliver i virksomheden i den bestemte arbejdsperiode), uanset om denne markedsbaserede betingelse er opfyldt.
Behandling af ikke-optjeningsberettigende betingelser
21A
På samme måde skal en virksomhed tage alle ikke-optjeningsberettigende betingelser i betragtning ved vurderingen af de tildelte egenkapitalinstrumenters dagsværdi. For tildelinger af egenkapitalinstrumenter med ikke-optjeningsberettigende betingelser skal virksomheder derfor indregne de varer og tjenesteydelser, som modtages fra en modpart, som opfylder alle optjeningsbetingelser, og som ikke er markedsbaserede betingelser (eksempelvis modtagne tjenesteydelser fra en ansat, som bliver i virksomheden i den bestemte arbejdsperiode), uanset om disse ikke-optjeningsberettigende betingelser er opfyldt.
Behandling af reload-mulighed
22
Ved optioner med 
reload-mulighed
 skal reload-muligheden ikke tages i betragtning ved skøn over dagsværdien af tildelte optioner på målingstidspunktet. En 
reload-option
 skal i stedet regnskabsmæssigt behandles som en ny optionstildeling, hvis og når en reload-option efterfølgende tildeles.
Efter retserhvervelsestidspunktet
23
Efter indregning af modtagne varer eller tjenesteydelser i overensstemmelse med afsnit 10-22 og en tilsvarende forøgelse af egenkapitalen må virksomheden ikke efterfølgende regulere den samlede egenkapital efter retserhvervelsestidspunktet. Eksempelvis må virksomheden ikke efterfølgende tilbageføre det indregnede beløb for modtagne tjenesteydelser fra en ansat, hvis de optjente egenkapitalinstrumenter på et senere tidspunkt fortabes eller, i tilfælde af aktieoptioner, optionerne ikke udnyttes. Dette krav udelukker dog ikke virksomheden fra at indregne en overdragelse inden for egenkapitalen, dvs. en overdragelse fra ét egenkapitalelement til et andet.
Hvis egenkapitalinstrumenternes dagsværdi ikke kan måles pålideligt
24
Kravene i afsnit 16-23 finder anvendelse, når det kræves, at virksomheden måler aktiebaseret vederlæggelse under henvisning til dagsværdien af de tildelte egenkapitalinstrumenter. I sjældne tilfælde er virksomheden ikke i stand til at foretage et pålideligt skøn over dagsværdien af de tildelte egenkapitalinstrumenter på målingstidspunktet i overensstemmelse med kravene i afsnit 16-22. Virksomheden skal i stedet, udelukkende i disse sjældne tilfælde:
a)
måle egenkapitalinstrumenterne til deres 
indre værdi
, første gang på det tidspunkt, hvor virksomheden modtager varerne, eller modparten leverer tjenesteydelsen, og efterfølgende ved hvert regnskabsårs afslutning og tidspunktet for den endelige afregning, således at eventuelle ændringer i den indre værdi indregnes i resultatet. Ved en tildeling af aktieoptioner afregnes den aktiebaserede vederlæggelsesordning endeligt, når optionerne udnyttes, fortabes (eksempelvis ved ansættelsens ophør) eller udløber (eksempelvis ved optionens udløb)
b)
indregne de modtagne varer eller tjenesteydelser baseret på det antal egenkapitalinstrumenter, som faktisk er optjent, eller (hvor dette er relevant) faktisk bliver udnyttet. For at anvende dette krav på eksempelvis aktieoptioner skal virksomheden indregne de modtagne varer eller tjenesteydelser i løbet af en eventuel optjeningsperiode, i overensstemmelse med afsnit 14 og 15, bortset fra at kravene i afsnit 15, litra b), vedrørende en markedsbaseret betingelse ikke finder anvendelse. Det indregnede beløb for varer eller tjenesteydelser, som er modtaget i optjeningsperioden, skal baseres på det antal aktieoptioner, som forventes optjent. Virksomheden skal om nødvendigt tilpasse dette skøn, hvis efterfølgende informationer indikerer, at antallet af aktieoptioner, som forventes optjent, vil afvige fra tidligere skøn. På retserhvervelsestidspunktet skal virksomheden tilpasse sit skøn, så det svarer til det endelige antal egenkapitalinstrumenter, som faktisk er optjent. Efter retserhvervelsestidspunktet skal virksomheden tilbageføre det indregnede beløb for modtagne varer eller tjenesteydelser, hvis aktieoptionerne senere fortabes eller udløber.
25
Hvis en virksomhed anvender afsnit 24, er det ikke nødvendigt at anvende afsnit 26-29, idet eventuelle ændringer af vilkår og betingelser for allerede tildelte egenkapitalinstrumenter bliver taget i betragtning ved anvendelsen af den indre værdis metode, som er beskrevet i afsnit 24. Hvis en virksomhed afregner en tildeling af egenkapitalinstrumenter, som er omfattet af afsnit 24:
a)
skal virksomheden, hvis afregningen finder sted i optjeningsperioden, regnskabsmæssigt behandle afregningen som en fremskyndelse af retserhvervelsen og derfor straks indregne det beløb, som ellers ville være blevet indregnet for modtagne tjenesteydelser i løbet af den resterende del af optjeningsperioden
b)
skal eventuelle betalinger, der foretages ved afregningen, regnskabsmæssigt behandles som tilbagekøb af egenkapitalinstrumenter, dvs. som et fradrag i egenkapitalen, bortset fra i det omfang betalingen overstiger den indre værdi af egenkapitalinstrumenterne, målt på tilbagekøbstidspunktet. Sådanne beløb skal indregnes som omkostning.
Ændringer af vilkår og betingelser for allerede tildelte egenkapitalinstrumenter, herunder annullering og afregning
26
En virksomhed kan ændre vilkårene og betingelserne for allerede tildelte egenkapitalinstrumenter. Virksomheden kan eksempelvis reducere udnyttelseskursen på optioner, der er tildelt til ansatte (dvs. repricing af optionerne), hvilket øger dagsværdien af disse optioner. Kravene i afsnit 27-29 om at foretage regnskabsmæssig behandling af virkningen af ændringer kommer til udtryk i forbindelse med aktiebaseret vederlæggelse til ansatte. Kravene finder imidlertid også anvendelse på aktiebaseret vederlæggelse til andre parter end ansatte, som måles under henvisning til dagsværdien af de tildelte egenkapitalinstrumenter. I dette tilfælde gælder henvisningerne til tildelingstidspunktet i afsnit 27-29 i stedet det tidspunkt, hvor virksomheden modtager varerne, eller hvor modparten leverer tjenesteydelsen.
27
Virksomheden skal som minimum indregne de modtagne tjenesteydelser målt til dagsværdien af de tildelte egenkapitalinstrumenter på tildelingstidspunktet, medmindre disse egenkapitalinstrumenter ikke optjenes på grund af manglende opfyldelse af en optjeningsbetingelse (ud over en markedsbaseret betingelse), som blev fastsat på tildelingstidspunktet. Dette gælder, uanset om der er sket ændringer af de vilkår og betingelser, som egenkapitalinstrumenterne blev tildelt under, eller om tildelingen af egenkapitalinstrumenterne er annulleret eller afregnet. Desuden skal virksomheden indregne virkningen af ændringer, som øger den samlede dagsværdi af den aktiebaserede vederlæggelsesordning, eller som på anden vis er fordelagtig for den ansatte. Appendiks B indeholder vejledning om anvendelsen af dette krav.
28
Hvis en tildeling af egenkapitalinstrumenter annulleres eller afregnes i løbet af optjeningsperioden (ud over tildelinger, som annulleres ved fortabelse, når optjeningsbetingelserne ikke opfyldes):
a)
skal virksomheden regnskabsmæssigt behandle annulleringen eller afregningen som en fremskyndelse af retserhvervelsen og derfor straks indregne det beløb, som ellers ville være blevet indregnet for modtagne tjenesteydelser i løbet af den resterende del af optjeningsperioden
b)
skal eventuelle betalinger til den ansatte ved annulleringen eller afregningen af tildelingen regnskabsmæssigt behandles som tilbagekøb af en egenkapitalinteresse, dvs. som et fradrag i egenkapitalen, bortset fra i det omfang betalingen overstiger dagsværdien af de tildelte egenkapitalinstrumenter, målt på tilbagekøbstidspunktet. Sådanne beløb skal indregnes som omkostning. Hvis den aktiebaserede vederlæggelsesordning imidlertid indeholdt forpligtelseselementer, skal virksomheden foretage en omvurdering af dagsværdien på datoen for annulleringen eller afregningen. Betalinger til afregning af forpligtelseselementet skal behandles regnskabsmæssigt som en indfrielse af forpligtelsen
c)
hvis der tildeles nye egenkapitalinstrumenter til den ansatte, og hvis virksomheden på tildelingstidspunktet for disse nye egenkapitalinstrumenter klassificerer de nye tildelte egenkapitalinstrumenter som egenkapitalinstrumenter, der erstatter de annullerede egenkapitalinstrumenter, skal virksomheden regnskabsmæssigt behandle de som erstatning tildelte egenkapitalinstrumenter på samme måde som en ændring af den oprindelige tildeling af egenkapitalinstrumenter i overensstemmelse med afsnit 27 og vejledningen i appendiks B. Den yderligere tildelte dagsværdi er forskellen mellem dagsværdien af de som erstatning tildelte egenkapitalinstrumenter og nettodagsværdien af de annullerede egenkapitalinstrumenter på tidspunktet for tildelingen af de som erstatning tildelte egenkapitalinstrumenter. Nettodagsværdien af de annullerede egenkapitalinstrumenter er dagsværdien umiddelbart før annulleringen med fradrag af eventuelle betalinger til den ansatte ved annulleringen af egenkapitalinstrumenterne, som regnskabsmæssigt behandles som et fradrag i egenkapitalen i overensstemmelse med litra b) ovenfor. Hvis virksomheden ikke klassificerer nye tildelte egenkapitalinstrumenter som egenkapitalinstrumenter, der erstatter de annullerede egenkapitalinstrumenter, skal virksomheden regnskabsmæssigt behandle disse nye egenkapitalinstrumenter som en ny tildeling af egenkapitalinstrumenter.
28A
Hvis en virksomhed eller en modpart kan vælge, hvorvidt en ikke-optjeningsberettigende betingelse skal opfyldes, skal virksomheden behandle virksomhedens eller modpartens manglende opfyldelse af denne ikke-optjeningsberettigende betingelse i løbet af optjeningsperioden som en annullering.
29
Hvis en virksomhed tilbagekøber optjente egenkapitalinstrumenter, skal betalingen herfor til den ansatte regnskabsmæssigt behandles som et fradrag i egenkapitalen, bortset fra i det omfang betalingen overstiger dagsværdien af de tilbagekøbte egenkapitalinstrumenter, målt på tilbagekøbstidspunktet. Sådanne beløb skal indregnes som omkostning.
AKTIEBASERET VEDERLÆGGELSE MED KONTANTAFREGNING
30
Ved aktiebaseret vederlæggelse med kontantafregning skal virksomheden måle de anskaffede varer eller tjenesteydelser og den påtagne forpligtelse til forpligtelsens dagsværdi, i overensstemmelse med kravene i afsnit 31-33D. Indtil forpligtelsen er afregnet, skal virksomheden foretage en ny måling af dagsværdien af forpligtelsen ved regnskabsperiodens afslutning og på afregningstidspunktet og indregne eventuelle ændringer i dagsværdien i periodens resultat.
31
Eksempelvis kan en virksomhed tildele ret til fantomaktier til ansatte som en del af deres aflønningspakke, hvorved de ansatte får ret til en fremtidig kontant betaling (snarere end et egenkapitalinstrument), som er baseret på stigningen i virksomhedens aktiekurs fra et bestemt niveau i en bestemt periode. Eller en virksomhed kan give sine ansatte ret til at modtage en fremtidig kontant betaling ved at give dem ret til aktier (herunder aktier, som udstedes ved udnyttelsen af aktieoptioner), som kan indløses, enten tvungent (eksempelvis ved ansættelsens ophør) eller efter den ansattes eget valg. Disse ordninger er eksempler på aktiebaseret vederlæggelse med kontantafregning. Ret til fantomaktier anvendes til at illustrere nogle af kravene i afsnit 32-33D, dog finder kravene i disse afsnit anvendelse på al form for aktiebaseret vederlæggelse med kontantafregning.
32
Virksomheden skal indregne de modtagne tjenesteydelser samt en forpligtelse til at betale for disse tjenesteydelser, efterhånden som de ansatte leverer tjenesteydelserne. Eksempelvis optjenes ret til fantomaktier i visse tilfælde straks, og det kræves derfor ikke, at de ansatte fuldfører en bestemt arbejdsperiode for at opnå ret til den kontante betaling. Hvis der ikke foreligger dokumentation for det modsatte, skal virksomheden antage, at den har modtaget de tjenesteydelser, som de ansatte skal yde til gengæld for den modtagne ret til fantomaktier. Således skal virksomheden straks indregne de modtagne tjenesteydelser samt en forpligtelse til at betale for disse. Hvis retten til fantomaktier ikke bliver optjent, før de ansatte har fuldført en bestemt arbejdsperiode, skal virksomheden indregne de modtagne tjenesteydelser samt en forpligtelse til at betale for disse, efterhånden som de ansatte leverer tjenesteydelserne i løbet af perioden.
33
Forpligtelsen skal første gang og ved hver regnskabsperiodes afslutning, indtil den afregnes, måles til fantomaktiernes dagsværdi ved at anvende en model til prisfastsættelse af optioner under hensyntagen til de vilkår og betingelser, som retten til fantomaktierne blev tildelt under, og i det omfang, de ansatte har leveret tjenesteydelser frem til det aktuelle tidspunkt, i overensstemmelse med kravene i afsnit 33A-33D. En virksomhed kan ændre vilkårene og betingelserne for tildelingen af en aktiebaseret vederlæggelse med kontantafregning. Retningslinjer for en ændring af en aktiebaseret vederlæggelse, hvor klassifikationen ændres fra kontantafregning til afregning i egenkapital, fremgår af afsnit B44A-B44C i appendiks B.
Behandling af optjeningsbetingelser og af ikke-optjeningsberettigende betingelser
33A
En aktiebaseret vederlæggelse med kontantafregning kan være betinget af opfyldelsen af specificerede optjeningsbetingelser. Der kan være indtjeningsbetingelser, som skal opfyldes, som eksempelvis at virksomheden skal opnå en bestemt vækst i overskuddet eller en bestemt stigning i kursen på virksomhedens aktier. Optjeningsbetingelser ud over markedsbaserede betingelser skal ikke tages i betragtning ved skøn over dagsværdien af den aktiebaserede vederlæggelse med kontantafregning på målingstidspunktet. I stedet skal optjeningsbetingelser ud over markedsbaserede betingelser tages i betragtning ved at regulere det antal tildelinger, der indgår i målingen af den forpligtelse, der er opstået som følge af transaktionen.
33B
For at anvende kravene i afsnit 33A skal virksomheden indregne et beløb for de varer eller tjenesteydelser, som er modtaget i optjeningsperioden. Dette beløb skal baseres på de bedste tilgængelige skøn over antallet af tildelinger, som forventes optjent. Virksomheden skal om nødvendigt tilpasse dette skøn, hvis efterfølgende informationer indikerer, at antallet af tildelinger, som forventes optjent, vil afvige fra tidligere skøn. På retserhvervelsestidspunktet skal virksomheden tilpasse sit skøn, så det svarer til det endelige antal tildelinger, som faktisk er optjent.
33C
Markedsbaserede betingelser, som eksempelvis opnåelse af en aktiekurs, som retserhvervelsen (eller udnyttelsen) er betinget af, samt ikke-optjeningsberettigende betingelser, skal tages i betragtning ved udøvelsen af skønnet over dagsværdien af den tildelte aktiebaserede vederlæggelse med kontantafregning og ved en efterfølgende ny måling af dagsværdien ved hver regnskabsperiodes afslutning og på afregningstidspunktet.
33D
Som følge af anvendelsen af afsnit 30-33C svarer det samlede beløb, der i sidste ende indregnes for varer eller tjenesteydelser, der modtages som betaling for aktiebaseret vederlæggelse med kontantafregning, til det kontante beløb, der indbetales.
AKTIEBASERET VEDERLÆGGELSE MED NETTOAFREGNING I FORBINDELSE MED SKATTEMÆSSIGE FORPLIGTELSER
33E
Skattelovgivning eller -regler kan pålægge en virksomhed at tilbageholde et beløb for en arbejdstagers skattemæssige forpligtelse i forbindelse med en aktiebaseret vederlæggelse og overføre dette beløb, normalt i form af kontanter, til skattemyndighederne på den ansattes vegne. For at opfylde denne forpligtelse kan den aktiebaserede vederlæggelsesordning tillade eller kræve, at virksomheden tilbageholder det antal egenkapitalinstrumenter, der svarer til pengeværdien af den ansattes skattemæssige forpligtelse, af det samlede antal egenkapitalinstrumenter, som ellers ville være blevet udstedt til den ansatte ved udnyttelsen (eller retserhvervelsen) af den aktiebaserede vederlæggelse (dvs. at den aktiebaserede vederlæggelsesordning indebærer en nettoafregning).
33F
Som en undtagelse fra kravene i afsnit 34 klassificeres transaktionen, der er angivet i afsnit 33E, i sin helhed som en aktiebaseret vederlæggelse afregnet i egenkapital, hvis den ville have været klassificeret som sådan i tilfælde af manglende nettoafregning.
33G
Virksomheden anvender afsnit 29 i denne standard ved den regnskabsmæssige behandling af tilbageholdelsen af aktier, der skal finansiere betalingen til skattemyndighederne af den ansattes skattemæssige forpligtelse i forbindelse med aktiebaseret vederlæggelse. Betalingen skal derfor regnskabsmæssigt behandles som et fradrag i egenkapitalen for de tilbageholdte aktier, bortset fra i det omfang betalingen overstiger dagsværdien på nettoafregningstidspunktet af de tilbageholdte egenkapitalinstrumenter.
33H
Undtagelsen i afsnit 33F finder ikke anvendelse på:
a)
en aktiebaseret vederlæggelsesordning, der indebærer en nettoafregning, for hvilken der ikke findes nogen forpligtelse for virksomheden i henhold til skattelovgivning eller -regler om at tilbageholde et beløb for en arbejdstagers skattemæssige forpligtelse i forbindelse med den aktiebaserede vederlæggelse, eller
b)
alle egenkapitalinstrumenter, som virksomheden tilbageholder, ud over den ansattes skattemæssige forpligtelse i forbindelse med den aktiebaserede vederlæggelse (dvs. virksomheden har tilbageholdt aktier, hvis værdi overstiger pengeværdien af den ansattes skattemæssige forpligtelse). Sådanne overskydende aktier, der tilbageholdes, skal behandles regnskabsmæssigt som en aktiebaseret vederlæggelse med kontantafregning, når dette beløb er betalt kontant (eller med andre aktiver) til den ansatte.
AKTIEBASERET VEDERLÆGGELSE MED KONTANTALTERNATIVER
34
Ved aktiebaseret vederlæggelse, hvor ordningens vilkår giver enten virksomheden eller modparten mulighed for at vælge, om virksomheden skal afregne transaktionen kontant (eller med andre aktiver) eller ved udstedelse af egenkapitalinstrumenter, skal virksomheden regnskabsmæssigt behandle transaktionen eller dele heraf som aktiebaseret vederlæggelse med kontantafregning, hvis og i det omfang virksomheden har påtaget sig en forpligtelse til at afregne kontant eller med andre aktiver, eller som en aktiebaseret vederlæggelse afregnet i egenkapital, hvis og i det omfang en sådan forpligtelse ikke er påtaget.
Aktiebaseret vederlæggelse, hvor ordningens vilkår giver modparten mulighed for at vælge afregningsform
35
Hvis en virksomhed har givet modparten ret til at vælge, om aktiebaseret vederlæggelse skal afregnes kontant 
(
36
)
 eller ved udstedelse af egenkapitalinstrumenter, har virksomheden tildelt modparten et sammensat finansielt instrument, som indeholder et forpligtelseselement (dvs. modpartens ret til at kræve kontant betaling) og et egenkapitalelement (dvs. modpartens ret til at kræve afregning i egenkapitalinstrumenter snarere end i kontanter). Ved transaktioner med andre parter end ansatte, hvor dagsværdien af de modtagne varer eller tjenesteydelser måles direkte, skal virksomheden måle egenkapitalelementet i det sammensatte finansielle instrument som forskellen mellem dagsværdien af de modtagne varer eller tjenesteydelser og dagsværdien af forpligtelseselementet på det tidspunkt, hvor varerne eller tjenesteydelserne modtages.
36
Ved andre transaktioner, herunder transaktioner med ansatte, skal virksomheden måle dagsværdien af det sammensatte finansielle instrument på målingstidspunktet under hensyntagen til de vilkår og betingelser, som retten til kontanter eller egenkapitalinstrumenter blev tildelt under.
37
For at anvende afsnit 36 skal virksomheden først måle dagsværdien af forpligtelseselementet og derefter måle dagsværdien af egenkapitalelementet — under hensyntagen til, at modparten skal fortabe sin ret til at modtage kontanter for at modtage egenkapitalinstrumentet. Dagsværdien af det sammensatte finansielle instrument er summen af de to elementers dagsværdi. Aktiebaseret vederlæggelse, hvor modparten har mulighed for at vælge afregningsform, er imidlertid ofte struktureret således, at dagsværdien af det ene afregningsalternativ er den samme som for det andet. Modparten kan eksempelvis vælge mellem at modtage aktieoptioner eller en kontantafregnet ret til fantomaktier. I sådanne tilfælde er dagsværdien af egenkapitalelementet nul, og dagsværdien af det sammensatte finansielle instrument er derfor den samme som dagsværdien af forpligtelseselementet. Omvendt gælder det, at hvis afregningsalternativerne har forskellig dagsværdi, vil dagsværdien af egenkapitalinstrumentet normalt være større end nul, og dagsværdien af det sammensatte finansielle instrument vil i dette tilfælde overstige dagsværdien af forpligtelseselementet.
38
Virksomheden skal foretage separat regnskabsmæssig behandling af modtagne eller anskaffede varer eller tjenesteydelser for hvert element i det sammensatte finansielle instrument. Virksomheden skal for forpligtelseselementet indregne de anskaffede varer eller tjenesteydelser samt en forpligtelse til at betale for disse varer eller tjenesteydelser, efterhånden som modparten leverer varerne eller tjenesteydelserne, i overensstemmelse med de krav, der finder anvendelse på aktiebaseret vederlæggelse med kontantafregning (afsnit 30-33). Virksomheden skal for et eventuelt egenkapitalelement indregne de modtagne varer eller tjenesteydelser og en forøgelse af egenkapitalen, efterhånden som modparten leverer varerne eller tjenesteydelserne, i overensstemmelse med de krav, der finder anvendelse på aktiebaseret vederlæggelse afregnet i egenkapital (afsnit 10-29).
39
På afregningstidspunktet skal virksomheden foretage en omvurdering af forpligtelsen til dagsværdi. Hvis virksomheden udsteder egenkapitalinstrumenter ved afregning snarere end at foretage kontant betaling, skal forpligtelsen overføres direkte til egenkapitalen som betaling for de udstedte egenkapitalinstrumenter.
40
Hvis virksomheden foretager kontant betaling ved afregning snarere end at udstede egenkapitalinstrumenter, skal denne betaling anvendes til at indfri forpligtelsen fuldt ud. Eventuelle tidligere indregnede egenkapitalelementer skal fortsat indregnes i egenkapitalen. Ved at vælge at modtage kontant betaling ved afregning har modparten fortabt retten til at modtage egenkapitalinstrumenter. Dette krav udelukker dog ikke virksomheden fra at indregne en overdragelse inden for egenkapitalen, dvs. en overdragelse fra ét egenkapitalelement til et andet.
Aktiebaseret vederlæggelse, hvor ordningens vilkår giver virksomheden mulighed for at vælge afregningsform
41
Ved aktiebaseret vederlæggelse, hvor ordningens vilkår giver en virksomhed mulighed for at vælge mellem kontantafregning og afregning ved udstedelse af egenkapitalinstrumenter, skal virksomheden vurdere, om den har en aktuel forpligtelse til at afregne kontant og regnskabsmæssigt behandle den aktiebaserede vederlæggelse i overensstemmelse hermed. Virksomheden har en aktuel forpligtelse til at afregne kontant, hvis valget af afregning i egenkapitalinstrumenter ikke har noget forretningsmæssigt indhold (eksempelvis fordi det af juridiske årsager ikke er tilladt for virksomheden at udstede aktier), eller virksomheden ifølge tidligere praksis eller en konkret politik afregner kontant, eller generelt afregner kontant, når modparten ønsker kontantafregning.
42
Hvis modparten har en aktuel forpligtelse til at afregne kontant, skal den regnskabsmæssigt behandle transaktionen i overensstemmelse med kravene i afsnit 30-33, der finder anvendelse på aktiebaseret vederlæggelse med kontantafregning.
43
Hvis der ikke foreligger en sådan forpligtelse, skal virksomheden regnskabsmæssigt behandle transaktionen i overensstemmelse med kravene i afsnit 10-29, der finder anvendelse på aktiebaseret vederlæggelse afregnet i egenkapital. Ved afregning:
a)
hvis virksomheden vælger kontantafregning, skal den kontante betaling regnskabsmæssigt behandles som tilbagekøb af en egenkapitalinteresse, dvs. som et fradrag i egenkapitalen, bortset fra som anført i litra c) nedenfor
b)
hvis virksomheden vælger at afregne ved at udstede egenkapitalinstrumenter, kræves der ingen yderligere regnskabsmæssig behandling (ud over en overførsel fra ét egenkapitalelement til et andet, om nødvendigt), bortset fra som anført i litra c) nedenfor
c)
hvis virksomheden vælger det afregningsalternativ, der har den højeste dagsværdi, skal virksomheden på afregningstidspunktet indregne en yderligere omkostning for den yderligere betalte værdi, dvs. forskellen mellem den kontante betaling og dagsværdien af de egenkapitalinstrumenter, som ellers ville være blevet udstedt, eller forskellen mellem dagsværdien af de udstedte egenkapitalinstrumenter, og det kontante beløb, som ellers ville være blevet betalt, alt efter hvad der er relevant.
AKTIEBASEREDE VEDERLÆGGELSER MELLEM KONCERNVIRKSOMHEDER (ÆNDRINGER I 2009)
43A
Ved aktiebaserede vederlæggelser mellem koncernvirksomheder skal den virksomhed, der modtager varerne eller tjenesteydelserne, i sit separate eller individuelle årsregnskab måle de modtagne varer eller tjenesteydelser enten som en aktiebaseret vederlæggelse afregnet i egenkapital eller som en aktiebaseret vederlæggelse med kontantafregning ud fra en vurdering af:
a)
tildelingens art og
b)
virksomhedens egne rettigheder og forpligtelser.
Det beløb, som indregnes af den virksomhed, der modtager varerne eller tjenesteydelserne, kan afvige fra det beløb, som indregnes af koncernen eller af en anden koncernvirksomhed, der afregner den aktiebaserede vederlæggelse.
43B Den virksomhed, der modtager varerne eller tjenesteydelserne, måler de modtagne varer eller tjenesteydelser som en aktiebaseret vederlæggelse afregnet i egenkapital, når:
a)
det er dens egne egenkapitalinstrumenter, der er tildelt, eller
b)
virksomheden ikke er forpligtet til at afregne den aktiebaserede vederlæggelse.
Virksomheden skal efterfølgende kun foretage en omvurdering af en aktiebaseret vederlæggelse afregnet i egenkapital, hvis der sker ændringer i de ikke-markedsbaserede optjeningsbetingelser, i overensstemmelse med afsnit 19-21. I alle andre tilfælde måler den virksomhed, der modtager varerne eller tjenesteydelserne, de modtagne varer eller tjenesteydelser som en aktiebaseret vederlæggelse med kontantafregning.
43C
Den virksomhed, der afregner en aktiebaseret vederlæggelse, når en anden virksomhed i koncernen modtager varerne eller tjenesteydelserne, indregner kun transaktionen som en aktiebaseret vederlæggelse afregnet i egenkapital, hvis den er afregnet i virksomhedens egne egenkapitalinstrumenter. Er det ikke tilfældet, indregnes transaktionen som en aktiebaseret vederlæggelse med kontantafregning.
43D
Visse koncerntransaktioner involverer tilbagebetalingsordninger, hvor en koncernvirksomhed betaler en anden koncernvirksomhed for at yde aktiebaserede vederlæggelser til leverandørerne af de pågældende varer eller tjenesteydelser. I disse tilfælde skal den virksomhed, der modtager varerne eller tjenesteydelserne, regnskabsmæssigt behandle den aktiebaserede vederlæggelse i overensstemmelse med afsnit 43B uden hensyntagen til den koncerninterne tilbagebetalingsordning.
OPLYSNINGER
44
Virksomheder skal give oplysninger, der gør det muligt for regnskabsbrugere at forstå arten og omfanget af aktiebaserede vederlæggelsesordninger, som har eksisteret i regnskabsperioden.
45
For at anvende princippet i afsnit 44 skal virksomheden mindst oplyse følgende:
a)
en beskrivelse af hver type af aktiebaserede vederlæggelsesordninger, som har eksisteret på et hvilket som helst tidspunkt i regnskabsperioden, herunder de generelle vilkår og betingelser for hver ordning, eksempelvis retserhvervelseskrav, den maksimale løbetid for tildelte optioner samt afregningsmetoden (dvs. kontant eller i egenkapital). Virksomheder med meget ensartede typer af aktiebaserede vederlæggelsesordninger kan sammendrage disse oplysninger, medmindre det er nødvendigt at give separat oplysning om hver ordning for at overholde princippet i afsnit 44
b)
antallet og de vejede gennemsnitlige udnyttelseskurser for aktieoptioner for hver af følgende grupper af optioner:
i)
i omløb ved regnskabsperiodens begyndelse
ii)
tildelt i løbet af regnskabsperioden
iii)
fortabt i løbet af regnskabsperioden
iv)
udnyttet i løbet af regnskabsperioden
v)
udløbet i løbet af regnskabsperioden
vi)
i omløb ved regnskabspriodens afslutning og
vii)
med mulighed for udnyttelse ved regnskabsperiodens afslutning.
c)
for aktieoptioner, som er udnyttet i løbet af regnskabsåret, den vejede gennemsnitlige aktiekurs på udnyttelsestidspunktet. Hvis optioner blev udnyttet regelmæssigt i løbet af regnskabsåret, kan virksomheden i stedet oplyse den vejede gennemsnitlige aktiekurs for regnskabsåret.
d)
for aktieoptioner i omløb ved regnskabsårets slutning, intervallet af udnyttelseskurser og den vejede gennemsnitlige resterende kontraktlige løbetid. Hvis der er et stort interval af udnyttelseskurser, skal optionerne i omløb opdeles i intervaller, som gør det muligt at vurdere antallet af og tidspunkterne for yderligere aktier, som kan udstedes, og den kontante betaling, der kan modtages ved udnyttelsen af disse optioner.
46
Virksomheder skal give oplysninger, der gør det muligt for regnskabsbrugere at forstå grundlaget for opgørelsen af dagsværdien af modtagne varer og tjenesteydelser eller dagsværdien af tildelte egenkapitalinstrumenter i løbet af regnskabsperioden.
47
Hvis virksomheden har målt dagsværdien af varer eller tjenesteydelser, som er modtaget som betaling for egenkapitalinstrumenter i virksomheden, indirekte under henvisning til dagsværdien af de tildelte egenkapitalinstrumenter med henblik på anvendelse af princippet i afsnit 46, skal virksomheden mindst give følgende oplysninger:
a)
for aktieoptioner, som er tildelt i løbet af regnskabsperioden, den vejede gennemsnitlige dagsværdi af disse optioner på målingstidspunktet og oplysninger om målingsgrundlaget for denne dagsværdi, herunder:
i)
den anvendte model for prisfastsættelse af optionerne og de talmæssige forudsætninger for modellen, herunder den vejede gennemsnitlige aktiekurs, udnyttelseskursen, den forventede volatilitet, optionsløbetiden, det forventede udbytte, den risikofri rente og andre forudsætninger for modellen, herunder den anvendte metode og de forudsætninger, der er lagt til grund for indarbejdelsen af virkningen af forventet førtidig udnyttelse
ii)
hvordan den forventede volatilitet blev opgjort, herunder en redegørelse for, i hvor høj grad den forventede volatilitet blev baseret på tidligere volatilitet, og
iii)
om og hvordan andre egenskaber ved optionstildelingen blev indarbejdet i målingen af dagsværdi, eksempelvis en markedsbaseret betingelse
b)
for andre egenkapitalinstrumenter, som er tildelt i løbet af regnskabsperioden (dvs. ud over aktieoptioner), antallet og den vejede gennemsnitlige dagsværdi af disse egenkapitalinstrumenter på målingstidspunktet og oplysninger om, hvordan denne dagsværdi blev målt, herunder:
i)
hvordan dagsværdien blev opgjort, hvis den ikke blev målt på grundlag af en observeret markedskurs
ii)
om og hvordan forventet udbytte blev indarbejdet i målingen af dagsværdi, og
iii)
om og hvordan andre egenskaber for de tildelte egenkapitalinstrumenter blev indarbejdet i målingen af dagsværdi
c)
for aktiebaserede vederlæggelsesordninger, som blev ændret i løbet af regnskabsperioden:
i)
en redegørelse for disse ændringer
ii)
den yderligere tildelte dagsværdi (som en følge af disse ændringer) og
iii)
oplysninger om målingsgrundlaget for den yderligere tildelte dagsværdi i overensstemmelse med de i litra a) og b) ovenfor beskrevne krav, hvor dette er relevant.
48
Hvis virksomheden har foretaget en direkte måling af dagsværdien af varer eller tjenesteydelser, som blev modtaget i regnskabsperioden, skal virksomheden oplyse, hvordan denne dagsværdi blev opgjort, eksempelvis om dagsværdien blev målt til en markedspris for disse varer eller tjenesteydelser.
49
Hvis virksomheden har afkræftet formodningen i afsnit 13, skal den oplyse dette og forklare, hvorfor formodningen blev afkræftet.
50
Virksomheder skal give oplysninger, der gør det muligt for regnskabsbrugere at forstå virkningen af aktiebaseret vederlæggelse på virksomhedens resultat i regnskabsperioden og på virksomhedens finansielle stilling.
51
For at anvende princippet i afsnit 50 skal virksomheden mindst oplyse følgende:
a)
de samlede indregnede omkostninger i regnskabsperioden, som hidrører fra aktiebaseret vederlæggelse, hvor de modtagne varer eller tjenesteydelser ikke opfyldte kravene til indregning som aktiver og derfor straks blev indregnet som omkostning, herunder separat oplysning om den del af de samlede omkostninger, som hidrører fra transaktioner, der regnskabsmæssigt behandles som aktiebaseret vederlæggelse afregnet i egenkapital
b)
for forpligtelser, som hidrører fra aktiebaseret vederlæggelse:
i)
den samlede regnskabsmæssige værdi ved regnskabsperiodens afslutning og
ii)
den samlede indre værdi af forpligtelser ved regnskabsårets afslutning, hvor modpartens ret til kontant betaling eller andre aktiver var erhvervet ved regnskabspriodens afslutning (eksempelvis en erhvervet ret til fantomaktier).
52
Hvis de i denne standard krævede oplysninger ikke overholder principperne i afsnit 44, 46 og 50, skal virksomheden give yderligere oplysninger, således at principperne overholdes. Hvis f.eks. en virksomhed har klassificeret en aktiebaseret vederlæggelse afregnet i egenkapital i overensstemmelse med afsnit 33F, skal virksomheden give et overslag over det beløb, som den forventer at overføre til skattemyndigheden som afregning for den ansattes skattemæssige forpligtelse, når det er nødvendigt for at informere brugerne om de fremtidige virkninger på pengestrømmen forbundet med den aktiebaserede vederlæggelsesordning.
OVERGANGSBESTEMMELSER
53
For så vidt angår aktiebaseret vederlæggelse afregnet i egenkapital, skal virksomheden anvende denne standard på tildelinger af aktier, aktieoptioner eller andre egenkapitalinstrumenter, der er tildelt efter den 7. november 2002 og endnu ikke er optjent på tidspunktet for denne standards ikrafttrædelse.
54
Det tilskyndes, men kræves ikke, at virksomheder anvender denne standard på andre tildelinger af egenkapitalinstrumenter, hvis virksomheden har offentliggjort dagsværdien af disse egenkapitalinstrumenter opgjort på målingstidspunktet.
55
Virksomheder skal tilpasse sammenligningstal for alle tildelinger af egenkapitalinstrumenter, som denne standard finder anvendelse på, og, hvor dette er relevant, regulere primo i overført resultat for den tidligst præsenterede regnskabsperiode.
56
For alle tildelinger af egenkapitalinstrumenter, som denne standard ikke har været anvendt på (eksempelvis egenkapitalinstrumenter, som er tildelt den 7. november 2002 eller før), skal virksomheden dog alligevel give de i afsnit 44 og 45 krævede oplysninger.
57
Hvis en virksomhed efter denne standards ikrafttrædelse ændrer vilkårene eller betingelserne for en tildeling af egenkapitalinstrumenter, som denne standard ikke har været anvendt på, skal virksomheden alligevel anvende afsnit 26-29 ved den regnskabsmæssige behandling af sådanne ændringer.
58
Virksomheder skal anvende standarden med tilbagevirkende kraft på forpligtelser, som hidrører fra aktiebaseret vederlæggelse, som eksisterer på tidspunktet for denne standards ikrafttrædelse. Virksomheder skal tilpasse sammenligningstallene for disse forpligtelser, herunder regulere primo i overført resultat i den tidligst præsenterede regnskabsperiode, hvor der er fortaget tilpasning af sammenligningstallene, bortset fra at virksomheden ikke behøver at tilpasse sammenligningstal i det omfang, disse oplysninger knytter sig til en regnskabsperiode eller et tidspunkt før den 7. november 2002.
59
Det tilskyndes, men kræves ikke, at virksomheder anvender denne standard med tilbagevirkende kraft på andre forpligtelser hidrørende fra aktiebaseret vederlæggelse, eksempelvis på forpligtelser, der blev afregnet i løbet af en regnskabsperiode, for hvilken der er præsenteret sammenligningstal.
59A
En virksomhed skal anvende ændringerne i afsnit 30-31, 33-33H og B44A-B44C som anført nedenfor. Forudgående perioder tilpasses ikke.
a)
Ændringerne i afsnit B44A-B44C finder kun anvendelse på ændringer, der indtræffer på eller efter den dato, hvor virksomheden for første gang anvender disse ændringer.
b)
Ændringerne i afsnit 30-31 og 33-33D finder anvendelse på aktiebaseret vederlæggelse, der ikke er optjent på det tidspunkt, hvor virksomheden første gang anvender ændringerne, og på aktiebaseret vederlæggelse med et tildelingstidspunkt på eller efter den dato, hvor virksomheden for første gang anvender disse ændringer. For ikke-optjente tildelinger af aktiebaseret vederlæggelse tildelt før det tidspunkt, hvor virksomheden første gang anvender disse ændringer, foretager virksomheden en omvurdering af forpligtelsen på dette tidspunkt og indregner virkningen af omvurderingen i det overførte resultat (eller et andet element af egenkapitalen, alt efter tilfældet) ved begyndelsen af den regnskabsperiode, hvor ændringerne anvendes første gang.
c)
Ændringerne i afsnit 33E-33H og ændringen til afsnit 52 finder anvendelse på aktiebaseret vederlæggelse, der ikke er optjent (eller er optjent, men ikke udnyttet) på det tidspunkt, hvor virksomheden første gang anvender ændringerne, og på aktiebaseret vederlæggelse med et tildelingstidspunkt på eller efter det tidspunkt, hvor virksomheden for første gang anvender disse ændringer. For ikke-optjent (eller optjent, men ikke udnyttet) aktiebaseret vederlæggelse (eller dele heraf), som tidligere blev klassificeret som aktiebaseret vederlæggelse med kontantafregning, men som nu er klassificeret som afregnet i egenkapital i overensstemmelse med ændringerne, skal virksomheden omklassificere den regnskabsmæssige værdi af den forpligtelse, der hidrører fra aktiebaseret vederlæggelse, til egenkapital på det tidspunkt, hvor den for første gang anvender disse ændringer.
59B
Uanset kravene i afsnit 59A kan en virksomhed anvende ændringerne i afsnit 63D med tilbagevirkende kraft, med forbehold af overgangsbestemmelserne i denne standards afsnit 53-59, i overensstemmelse med IAS 8 
Anvendt regnskabspraksis, ændringer i regnskabsmæssige skøn og fejl
, hvis — og kun hvis — det er muligt uden at anvende oplysninger, der er fremkommet efterfølgende. Hvis en virksomhed vælger anvendelse med tilbagevirkende kraft, skal den gøre det for alle ændringerne i henhold til 
Klassifikation og måling af aktiebaseret vederlæggelse
 (ændringer til IFRS 2).
IKRAFTTRÆDELSESTIDSPUNKT
60
Virksomheder skal anvende denne IFRS for regnskabsår, som begynder den 1. januar 2005 eller derefter. Der tilskyndes til tidligere anvendelse. Hvis en virksomhed anvender denne IFRS på regnskabsperioder, som begynder før den 1. januar 2005, skal den oplyse herom.
61
IFRS 3 (ajourført i 2008) og 
Forbedringer til IFRS
 udstedt i april 2009 medførte ændring af afsnit 5. Virksomhederne skal anvende disse ændringer på regnskabsår, der begynder 1. januar 2009 eller derefter. Det er tilladt at anvende ændringen før dette tidspunkt. Hvis en virksomhed anvender IFRS 3 (ajourført 2008) på en tidligere regnskabsperiode, skal ændringerne også anvendes på denne tidligere regnskabsperiode.
62
Virksomheder skal anvende følgende ændringer med tilbagevirkende kraft på regnskabsår, som begynder den 1. januar 2009 eller derefter:
a)
kravene i afsnit 21A vedrørende behandlingen af ikke-optjeningsberettigende betingelser
b)
de ajourførte definitioner på "retserhverves" og "optjeningsbetingelser" i appendiks A
c)
ændringerne i afsnit 28 og 28A vedrørende annulleringer.
Det er tilladt at anvende ændringen før dette tidspunkt. Hvis en virksomhed anvender disse ændringer på regnskabsperioder, som begynder før den 1. januar 2009, skal den oplyse herom.
63
Virksomheder skal anvende følgende ændringer fra 
Group Cash-settled Share-based Payment Transactions
, der udkom i juni 2009, med tilbagevirkende kraft, med forbehold af overgangsbestemmelserne i afsnit 53-59, i overensstemmelse med IAS 8, på regnskabsår, der begynder den 1. januar 2010 eller derefter:
a)
ændringen af afsnit 2, ophævelsen af afsnit 3 og tilføjelsen af afsnit 3A og 43A-43D samt afsnit B45, B47, B50, B54, B56–B58 og B60 i appendiks B vedrørende regnskabsmæssig behandling af transaktioner mellem koncernvirksomheder
b)
de ajourførte definitioner i appendiks A af følgende termer:
—
aktiebaseret vederlæggelse med kontantafregning
—
aktiebaseret vederlæggelse afregnet i egenkapital
—
aktiebaseret vederlæggelsesordning
—
aktiebaseret vederlæggelse.
Hvis de oplysninger, der er nødvendige for, at ændringerne kan anvendes med tilbagevirkende kraft, ikke foreligger, skal virksomheden angive de beløb, der allerede er indregnet i koncernregnskabet, i sit separate eller individuelle årsregnskab. Det er tilladt at anvende ændringen før dette tidspunkt. Hvis en virksomhed anvender ændringerne på regnskabsperioder, som begynder før den 1. januar 2010, skal den oplyse herom.
63A
IFRS 10 
Koncernregnskaber
 og IFRS 11, udstedt i maj 2011, medførte ændring af afsnit 5 og appendiks A. Virksomheder skal anvende disse ændringer ved anvendelse af IFRS 10 og IFRS 11.
63B
Det årlige forbedringsprojekt vedrørende IFRS-standarder for perioden 2010-2012
, udstedt i december 2013, medførte ændring af afsnit 15 og 19. I appendiks A blev definitionerne af "optjeningsbetingelser" og "markedsbaseret betingelse" ændret, og definitionerne af "indtjeningsbetingelse" og "
tjenestebetingelse
" blev tilføjet. Virksomheder skal fremover anvende denne ændring på aktiebaseret vederlæggelse, hvor tildelingstidspunktet er den 1. juli 2014 eller derefter. Det er tilladt at anvende ændringen før dette tidspunkt. Hvis en virksomhed anvender ændringen på en tidligere regnskabsperiode, skal den oplyse herom.
63C
IFRS 9, udstedt i juli 2014, medførte ændring af afsnit 6. Virksomheder skal anvende denne ændring ved anvendelse af IFRS 9.
63D
Klassifikation og måling af aktiebaseret vederlæggelse
 (ændringer til IFRS 2), udstedt i juni 2016, medførte ændring af afsnit 19, 30-31, 33, 52 og 63 og tilføjelse af afsnit 33A-33H, 59A-59B, 63D og B44A-B44C og deres relaterede overskrifter. Virksomheder skal anvende disse ændringer på regnskabsår, som begynder den 1. januar 2018 eller derefter. Det er tilladt at anvende ændringen før dette tidspunkt. Hvis en virksomhed anvender ændringerne for et tidligere regnskabsår, skal den give oplysning om dette.
63E
Ændringerne af henvisningerne til begrebsrammen i IFRS-standarderne
, der blev udstedt i 2018, medførte en ændring af fodnoten til definitionen af et egenkapitalinstrument i appendiks A. Virksomheder skal anvende denne ændring for regnskabsår, som begynder den 1. januar 2020 eller derefter. Tidligere anvendelse er tilladt, hvis en virksomhed samtidigt også anvender alle andre ændringer, der foretages ved 
Ændringerne af henvisningerne til begrebsrammen i IFRS-standarderne
. En virksomhed skal anvende ændringen til IFRS 2 med tilbagevirkende kraft med forbehold af overgangsbestemmelserne i afsnit 53-59 i denne standard i overensstemmelse med IAS 8 
Anvendt regnskabspraksis, ændringer i regnskabsmæssige skøn og fejl.
 Hvis en virksomhed imidlertid fastslår, at anvendelse med tilbagevirkende kraft ville være praktisk umuligt eller ville indebære en urimelig udgift eller indsats, skal den anvende ændringerne til IFRS 2 ved at henvise til afsnit 23-28, 50-53 og 54F i IAS 8.
OPHÆVELSE AF FORTOLKNINGSBIDRAG
64
Group Cash-settled Share-based Payment Transactions
 udstedt i juni 2009 erstatter IFRIC 8 
IFRS 2's anvendelsesområde
 og IFRIC 11 
IFRS 2 – Transaktioner med koncernaktier og egne aktier
. De ændringer, der findes i dette dokument, indbefatter de krav, der tidligere var fastsat i IFRIC 8 og IFRIC 11, som følger:
a)
ændring af afsnit 2 og tilføjelse af afsnit 13A med hensyn til regnskabsmæssig behandling af transaktioner, hvor virksomheden ikke konkret kan identificere nogle af eller alle de modtagne varer eller tjenesteydelser. Disse krav gjaldt for regnskabsår, der begyndte den 1. maj 2006 eller derefter
b)
tilføjelse af afsnit B46, B48, B49, B51–B53, B55, B59 og B61 i appendiks B med hensyn til regnskabsmæssig behandling af transaktioner mellem koncernvirksomheder. Disse krav gjaldt for regnskabsår, der begyndte den 1. marts 2007 eller derefter
Disse krav blev anvendt med tilbagevirkende kraft i overensstemmelse med kravene i IAS 8 og med forbehold af overgangsbestemmelserne i IFRS 2.
Appendiks A
Definerede termer
Dette appendiks er en integreret del af standarden.
Aktiebaseret vederlæggelse med kontantafregning
Aktiebaseret vederlæggelse
, hvor virksomheden anskaffer varer eller tjenesteydelser ved at påtage sig en forpligtelse til at overdrage kontanter eller andre aktiver til leverandøren af disse varer eller tjenesteydelser for beløb, som er baseret på kursen på (eller værdien af) 
egenkapitalinstrumenter
 (herunder aktier eller 
aktieoptioner
) i virksomheden eller en anden koncernvirksomhed.
Ansatte og andre, der leverer tilsvarende tjenesteydelser
Personer, der leverer personlige tjenesteydelser til virksomheden, og som enten a) regnes for ansatte i juridisk eller skattemæssigt øjemed, b) arbejder for virksomheden under dennes ledelse på samme måde som personer, der regnes for ansatte i juridisk eller skattemæssigt øjemed, eller c) leverer tjenesteydelser, som svarer til tjenesteydelser leveret af ansatte. Dette begreb omfatter eksempelvis hele ledelsen, dvs. de personer, der har indflydelse på og ansvar for planlægning og gennemførelse af samt kontrol med aktiviteterne i virksomheden, herunder eksterne bestyrelsesmedlemmer.
Egenkapitalinstrument
En kontrakt, som repræsenterer en andel af den forskelsværdi, der fremkommer, når man fra alle virksomhedens aktiver trækker alle dens forpligtelser 
(
37
)
.
Tildelt egenkapitalinstrument
Retten (betinget eller ubetinget) til et 
egenkapitalinstrument
 i virksomheden, som overdrages af virksomheden til en anden part i henhold til 
en aktiebaseret vederlæggelsesordning
.
Aktiebaseret vederlæggelse afregnet i egenkapital
Aktiebaseret vederlæggelse
, hvor virksomheden
a)
modtager varer eller tjenesteydelser som betaling for sine egne 
egenkapitalinstrumenter
 (herunder aktier eller 
aktieoptioner
) eller
b)
modtager varer eller tjenesteydelser, men uden at være forpligtet til at afregne transaktionen med leverandøren.
Dagsværdi
Det beløb, et aktiv kan omsættes til, en forpligtelse kan indfries til, eller et 
tildelt egenkapitalinstrument
 kan udveksles til, ved en handel mellem kvalificerede, villige, indbyrdes uafhængige parter.
Tildelingstidspunkt
Det tidspunkt, hvor en virksomhed og en anden part (herunder en ansat) indgår 
en aktiebaseret vederlæggelsesordning
, dvs. når virksomheden og modparten når en fælles forståelse af ordningens vilkår og betingelser. På tildelingstidspunktet overdrager virksomheden en ret til kontanter, andre aktiver eller 
egenkapitalinstrumenter
 i virksomheden til modparten, under forudsætning af at eventuelle fastsatte 
optjeningsbetingelser
 er opfyldt. Hvis ordningen er underlagt en godkendelsesprocedure (eksempelvis af aktionærer), er tildelingstidspunktet det tidspunkt, hvor der opnås godkendelse.
Indre værdi
Forskellen mellem 
dagsværdien
 af aktier, som modparten har en (betinget eller ubetinget) ret til at tegne, eller som modparten har ret til at modtage, og den eventuelle kurs, som modparten skal (eller vil skulle) betale for disse aktier. Eksempelvis har en 
aktieoption
 med en udnyttelseskurs på 15 CU 
(
38
)
 på en aktie med en dagsværdi på 20 CU en indre værdi på 5 CU.
Markedsbaseret betingelse
En 
indtjeningsbetingelse
, som udnyttelseskursen, retserhvervelsen eller udnyttelsesretten for et 
egenkapitalinstrument
 afhænger af, og som er tilknyttet markedskursen (eller værdien) for virksomhedens 
egenkapitalinstrumenter
 (eller en anden koncernvirksomheds egenkapitalinstrumenter), eksempelvis:
a)
opnåelse af en bestemt aktiekurs eller en bestemt 
indre værdi
 for en 
aktieoption
 eller
b)
opnåelse af et opstillet mål, som er baseret på markedskursen (eller værdien) for virksomhedens 
egenkapitalinstrumenter
 (eller en anden koncernvirksomheds egenkapitalinstrumenter) i forhold til et markedskursindeks for 
egenkapitalinstrumenter
 i andre virksomheder.
En markedsbaseret betingelse kræver, at modparten fuldfører en bestemt arbejdsperiode (dvs. en 
tjenestebetingelse
); tjenestekravet kan være udtrykkeligt eller underforstået.
Målingstidspunkt
Det tidspunkt, hvor 
dagsværdien
 af de tildelte egenkapitalinstrumenter måles i forbindelse med denne standard. Ved transaktioner med 
ansatte og andre, der leverer tilsvarende tjenesteydelser
, er målingstidspunktet lig med 
tildelingstidspunktet
. Ved transaktioner med andre parter end ansatte (og andre, som leverer tilsvarende tjenesteydelser) er målingstidspunktet det tidspunkt, hvor virksomheden modtager varerne, eller modparten leverer tjenesteydelsen.
Indtjeningsbetingelse
En 
optjeningsbetingelse
, der kræver:
a)
at modparten fuldfører en bestemt arbejdsperiode (dvs. en 
tjenestebetingelse
); tjenestekravet kan være udtrykkeligt eller underforstået, og
b)
at opstillede indtjeningsmål opfyldes, medens modparten leverer den tjenesteydelse, der kræves i litra a).
Perioden for opfyldelse af indtjeningsmål:
a)
må ikke strække sig ud over arbejdsperiodens afslutning og
b)
kan begynde før arbejdsperioden på betingelse af, at begyndelsestidspunktet for indtjeningsmålet ikke ligger væsentligt tidligere end begyndelsen af arbejdsperioden.
Et indtjeningsmål defineres ved henvisning til:
a)
virksomhedens egne aktiviteter eller aktiviteter i en anden virksomhed i samme koncern (dvs. en ikke-markedsbaseret betingelse) eller
b)
kursen på (eller værdien af) virksomhedens 
egenkapitalinstrumenter
 eller egenkapitalinstrumenter i en anden virksomhed i samme koncern (herunder aktier og 
aktieoptioner
) (dvs. en 
markedsbaseret betingelse
).
Et indtjeningsmål kan enten relatere til indtjeningen i virksomheden som helhed eller i en del af virksomheden (eller en del af koncernen), f.eks. en afdeling eller en enkelt ansat.
Reload-mulighed
Dette giver mulighed for automatisk tildeling af yderligere 
aktieoptioner
, når ejeren af optionen udnytter tidligere tildelte optioner ved at bruge virksomhedens aktier snarere end kontanter til at betale udnyttelseskursen.
Reload-option
En ny 
aktieoption
, der tildeles, når der anvendes en aktie til at betale udnyttelseskursen for en tidligere aktieoption.
Tjenestebetingelse
En 
optjeningsbetingelse
, der kræver, at modparten gennemfører en fastsat arbejdsperiode, hvor tjenesteydelser leveres til virksomheden. Hvis modparten, uanset årsagen, ophører med at levere tjenesteydelser i løbet af 
optjeningsperioden
, har denne ikke opfyldt kravet. En tjenestebetingelse kræver ikke opfyldelse af et indtjeningsmål.
Aktiebaseret vederlæggelsesordning
En ordning mellem virksomheden (eller en anden koncernvirksomhed 
(
39
)
 eller en aktionær i en koncernvirksomhed) og en anden part (herunder en ansat), som berettiger den anden part til at modtage
a)
kontanter eller andre aktiver i virksomheden for beløb, der er baseret på kursen på (eller værdien af) 
egenkapitalinstrumenter
 (herunder aktier eller 
aktieoptioner
) i virksomheden eller en anden koncernvirksomhed, eller
b)
egenkapitalinstrumenter
 (herunder aktier eller 
aktieoptioner
) i virksomheden eller en anden koncernvirksomhed,
under forudsætning af opfyldelsen af eventuelle fastsatte 
optjeningsbetingelser
.
Aktiebaseret vederlæggelse
En transaktion, hvor virksomheden
a)
modtager varer eller tjenesteydelser fra leverandøren (herunder en ansat) af disse varer eller tjenesteydelser som led i en 
aktiebaseret vederlæggelsesordning
 eller
b)
forpligter sig til at afregne transaktionen med leverandøren som led i en 
aktiebaseret vederlæggelsesordning
, når en anden koncernvirksomhed modtager disse varer eller tjenesteydelser.
Aktieoption
En kontrakt, der giver ejeren en ret, men ikke en forpligtelse, til at tegne aktier i virksomheden til en kurs, der enten er fast eller kan opgøres, i en bestemt periode.
Retserhverves
At blive en ret. Ved a
ktiebaseret vederlæggelse
 retserhverves modpartens ret til at modtage kontanter eller andre aktiver eller 
egenkapitalinstrumenter
 i virksomheden, når modpartens ret ikke længere er betinget af opfyldelsen af eventuelle 
optjeningsbetingelser
.
Optjeningsbetingelser
En betingelse, der afgør, om virksomheden modtager de tjenesteydelser, der berettiger modparten til at modtage kontanter, andre aktiver eller 
egenkapitalinstrumenter
 i virksomheden i henhold til en 
aktiebaseret vederlæggelsesordning
. En optjeningsbetingelse er enten en 
tjenestebetingelse
 eller en 
indtjeningsbetingelse
.
Optjeningsperiode
Den periode, hvor alle fastsatte 
optjeningsbetingelser
 for en 
aktiebaseret vederlæggelsesordning
 skal opfyldes.
Appendiks B
Anvendelsesvejledning
Dette appendiks er en integreret del af standarden.
Skøn over dagsværdien af de tildelte egenkapitalinstrumenter
B1
Afsnit B2-B41 i dette appendiks omhandler målingen af tildelte aktiers og aktieoptioners dagsværdi med fokus på de konkrete vilkår, som normalt gælder for tildeling af aktier eller aktieoptioner til ansatte. Emnet behandles således ikke udtømmende. De problemstillinger i forbindelse med værdiansættelse, der behandles i det følgende, fokuserer på aktier og aktieoptioner, som tildeles ansatte, og det forudsættes derfor, at dagsværdien af aktierne eller aktieoptionerne måles på tildelingstidspunktet. Imidlertid gælder mange af de behandlede problemstillinger i forbindelse med værdiansættelse (eksempelvis opgørelsen af den forventede volatilitet) også i forbindelse med opgørelse af dagsværdien af aktier og aktieoptioner, som tildeles andre parter end ansatte på det tidspunkt, hvor virksomheden modtager varerne, eller hvor modparten leverer tjenesteydelsen.
Aktier
B2
Når ansatte modtager aktier, skal aktiernes dagsværdi måles til markedskursen på virksomhedens aktier (eller en skønnet markedskurs, hvis virksomhedens aktier ikke handles offentligt), som er reguleret for at tage højde for de vilkår, hvorunder aktierne blev tildelt (bortset fra optjeningsbetingelser, som er undtaget fra målingen af dagsværdi i overensstemmelse med afsnit 19-21).
B3
Hvis den ansatte eksempelvis ikke er berettiget til at modtage udbytte i løbet af optjeningsperioden, skal dette tages i betragtning ved vurderingen af dagsværdien af de tildelte aktier. Hvis der er restriktioner på overdragelse af aktierne efter retserhvervelsestidspunktet, skal dette ligeledes tages i betragtning, men kun for så vidt restriktionerne efter optjeningen har indvirkning på den kurs, som kvalificerede, villige markedsdeltagere ville betale for aktien. Hvis aktierne eksempelvis handles aktivt på et omfattende og likvidt marked, har overdragelsesrestriktioner efter retserhvervelsen lille eller ingen indvirkning på den kurs, som kvalificerede, villige markedsdeltagere ville betale for sådanne aktier. Restriktioner vedrørende overdragelse eller andre restriktioner i optjeningsperioden skal ikke tages i betragtning ved vurderingen af de tildelte aktiers dagsværdi på tildelingstidspunktet, da sådanne restriktioner hidrører fra tilstedeværelsen af optjeningsbetingelser, der regnskabsmæssigt behandles i overensstemmelse med afsnit 19-21.
Aktieoptioner
B4
Når ansatte tildeles aktieoptioner, findes der ofte ikke nogen markedskurs, idet de tildelte optioner er underlagt vilkår, som ikke gælder for optioner, der handles. Hvis der ikke findes optioner, der handles, med tilsvarende vilkår, skal de tildelte optioners dagsværdi skønnes ved anvendelse af en model til prisfastsættelse af optioner.
B5
Virksomheden skal tage de faktorer i betragtning, som kvalificerede, villige markedsdeltagere ville lægge til grund ved valget af den anvendte model til prisfastsættelse af optioner. Mange medarbejderoptioner har eksempelvis lang løbetid, kan som regel udnyttes i perioden mellem retserhvervelsestidspunktet og optionens udløb og udnyttes ofte førtidigt. Disse faktorer skal tages i betragtning ved opgørelsen af optionernes dagsværdi på tildelingstidspunktet. For mange virksomheder kan dette udelukke anvendelse af Black-Scholes-Merton-formlen, som ikke tager højde for muligheden for udnyttelse før optionens udløb, og som måske ikke i tilstrækkelig grad afspejler virkningen af den forventede førtidige udnyttelse. Formlen tager heller ikke højde for muligheden for, at den forventede volatilitet og de øvrige talmæssige forudsætninger for modellen kan variere i løbet af optionens løbetid. Det er imidlertid muligt, at de ovenfor anførte faktorer ikke finder anvendelse, for så vidt angår aktieoptioner med forholdsvis kort kontraktmæssig løbetid eller aktieoptioner, som skal udnyttes inden for kort tid efter retserhvervelsestidspunktet. I disse tilfælde kan Black-Scholes-Merton-formlen frembringe en værdi, som i al væsentlighed er den samme som den værdi, der fremkommer ved anvendelse af en mere fleksibel model for prisfastsættelse af optioner.
B6
Alle modeller til prisfastsættelse af optioner tager som minimum højde for følgende faktorer:
a)
optionens udnyttelseskurs
b)
optionens løbetid
c)
den aktuelle kurs på de underliggende aktier
d)
aktiekursens forventede volatilitet
e)
forventede udbytter på aktierne (hvis relevant) og
f)
den risikofri rente i optionens løbetid.
B7
Andre faktorer, som kvalificerede, villige markedsdeltagere ville lægge til grund ved prisfastsættelsen, skal også tages i betragtning (bortset fra optjeningsbetingelser og reload-muligheder, som ikke medtages ved målingen af dagsværdi i overensstemmelse med afsnit 19-22).
B8
Eksempelvis kan en aktieoption, som tildeles en medarbejder, typisk ikke udnyttes i specificerede perioder (eksempelvis i optjeningsperioden eller i perioder, som fastlægges af tilsynsmyndighederne for værdipapirhandel). Denne faktor skal tages i betragtning, hvis den anvendte model til prisfastsættelse af optioner ellers ville forudsætte, at optionen kunne udnyttes på et hvilket som helst tidspunkt i dens løbetid. Hvis en virksomhed imidlertid anvender en model til prisfastsættelse af optioner, der værdiansætter optioner, som kun kan udnyttes ved optionernes udløb, kræves der ingen justering for den manglende evne til at udnytte disse i løbet af optjeningsperioden (eller andre perioder i optionens løbetid), da modellen forudsætter, at optionerne ikke kan udnyttes i disse perioder.
B9
Tilsvarende er muligheden for førtidig udnyttelse af optionen en anden faktor, som er almindelig i forbindelse med medarbejderaktieoptioner, eksempelvis fordi optionen ikke frit kan overdrages, eller fordi den ansatte skal udnytte alle optjente optioner ved ansættelsens ophør. Virkningen af forventet førtidig udnyttelse skal tages i betragtning som omhandlet i afsnit B16-B21.
B10
Der skal ikke tages hensyn til faktorer, som en kvalificeret, villig markedsdeltager ikke ville lægge til grund ved prisfastsættelsen af en aktieoption (eller et andet egenkapitalinstrument) ved opgørelsen af dagsværdien af tildelte aktieoptioner (eller andre egenkapitalinstrumenter). For aktieoptioner, som tildeles ansatte, er faktorer, der udelukkende påvirker optionens værdi set fra den ansattes synspunkt, ikke relevante for vurderingen af den prisfastsættelse, der ville blive foretaget af en kvalificeret, villig markedsdeltager.
Talmæssige forudsætninger for modeller til prisfastsættelse af optioner
B11
Ved vurderingen af de underliggende aktiers forventede volatilitet og udbytter, er formålet at tilnærme sig de forventninger, der ville blive afspejlet i en aktuel markedskurs eller en forhandlet udvekslingskurs for optionen. Tilsvarende er formålet ved vurdering af virkningen af førtidig udnyttelse af medarbejderaktieoptioner at tilnærme sig de forventninger, som en ekstern part med adgang til detaljeret information om den ansattes udnyttelsesadfærd ville udvikle baseret på den tilgængelige information på tildelingstidspunktet.
B12
Der er ofte et interval af rimelige forventninger til den fremtidige volatilitet, fremtidige udbytter og udnyttelsesadfærd. Hvis dette er tilfældet, skal der beregnes en forventet værdi ved at vægte hvert beløb inden for intervallet i forhold til sandsynligheden for beløbet.
B13
Forventninger til fremtiden er generelt baseret på erfaring og ændres, hvis fremtiden med rimelighed forventes at afvige fra tidligere forhold. Under visse omstændigheder kan identificerbare faktorer indikere, at historiske erfaringer, som ikke er tilpassede, er en forholdsvis dårlig indikator for fremtidige forhold. Hvis en virksomhed med to klart adskilte forretningsområder afhænder det forretningsområde, der var markant mindre risikobetonet end det andet, er historisk volatilitet måske ikke den bedste information at basere rimelige forventninger til fremtiden på.
B14
Under andre omstændigheder er historisk information måske ikke tilgængelig. En virksomhed, som netop er blevet børsnoteret, vil eksempelvis have meget få eller slet ingen historiske data vedrørende volatiliteten for aktiekursen. Virksomheder, der ikke er børsnoterede eller netop er blevet børsnoterede, behandles yderligere nedenfor.
B15
Overordnet set bør en virksomhed ikke blot basere skøn over volatilitet, udnyttelsesadfærd og udbytter på historisk information uden at tage hensyn til, hvorvidt de tidligere erfaringer med rimelighed kan forventes at være en indikator for fremtidige forhold.
Forventet førtidig udnyttelse
B16
Ansatte udnytter ofte aktieoptioner førtidigt af mange forskellige årsager. Medarbejderaktieoptioner er eksempelvis typisk ikke-overdragelige. Det bevirker ofte, at ansatte udnytter deres aktieoptioner førtidigt, da det er den eneste måde, medarbejderne kan realisere deres position på. Desuden er det normalt et krav, at ansatte, hvis ansættelse ophører, skal udnytte alle optjente optioner i løbet af kort tid, da retten til aktieoptionerne ellers fortabes. Denne faktor forårsager den førtidige udnyttelse af medarbejderaktieoptioner. Andre faktorer, der forårsager førtidig udnyttelse, er risikoaversion og mangel på formuespredning.
B17
Den måde, hvorpå virkningen af den forventede førtidige udnyttelse kan indregnes, afhænger af den anvendte type model til prisfastsættelse af optioner. Eksempelvis kan den forventede førtidige udnyttelse tages i betragtning ved at anvende et skøn over optionens forventede løbetid (som for en medarbejderaktieoption er perioden fra tildelingstidspunktet til det tidspunkt, hvor optionen forventes at blive udnyttet) som en forudsætning for en model til prisfastsættelse af optioner (f.eks. Black-Scholes-Merton-formlen). Alternativt kan den forventede førtidige udnyttelse opstilles i en binomial model eller en tilsvarende model for prisfastsættelse af optioner, som anvender den kontraktmæssige løbetid som forudsætning.
B18
De faktorer, der skal overvejes ved skøn over førtidig udnyttelse, omfatter:
a)
optjeningsperiodens varighed, idet aktieoptionen typisk ikke kan udnyttes før optjeningsperiodens udløb. Derfor er vurderingen af de værdiansættelsesmæssige konsekvenser af forventet førtidig udnyttelse baseret på en forudsætning om, at optionerne vil blive optjent. Konsekvenserne af optjeningsbetingelser behandles i afsnit 19-21
b)
det gennemsnitlige tidsforløb inden lignende optioner er blevet udnyttet tidligere
c)
kursen på underliggende aktier. Tidligere erfaringer kan indikere, at ansatte har en tendens til at udnytte optioner, når aktiekursen når et bestemt niveau over udnyttelseskursen
d)
den ansattes stilling i organisationen. Tidligere erfaringer kan eksempelvis indikere, at ansatte på højere niveau har en tendens til at udnytte optioner senere end ansatte på et lavere niveau (behandles yderligere i afsnit B21)
e)
forventet volatilitet for underliggende aktier. I gennemsnit kan ansatte have en tendens til at udnytte optioner på meget volatile aktier tidligere end optioner på aktier med lav volatilitet.
B19
Som anført i afsnit B17 kan førtidig udnyttelse tages i betragtning ved at anvende et skøn over optionens forventede løbetid som en forudsætning for en model til prisfastsættelse af optioner. Når den forventede løbetid for aktieoptioner, der er tildelt en gruppe ansatte, skønnes, kan virksomheden basere vurderingen på en hensigtsmæssigt vægtet gennemsnitlig forventet løbetid for hele medarbejdergruppen, eller på en hensigtsmæssigt vægtet gennemsnitlig løbetid for delgrupperinger af ansatte i gruppen, baseret på mere detaljerede data om de ansattes udnyttelsesadfærd (behandles yderligere nedenfor).
B20
Det vil sandsynligvis være vigtigt at opdele en optionstildeling i grupper af ansatte med relativt ensartet udnyttelsesadfærd. Optionens værdi er ikke en lineær funktion af optionens løbetid. Værdien øges med faldende hastighed, jo længere løbetiden er. Alt andet lige er en toårig option ikke dobbelt så meget værd som en etårig option, selv om den er mere værd. Det betyder, at man ved en beregning af den skønnede optionsværdi på grundlag af en enkelt vægtet gennemsnitlig løbetid, som omfatter meget forskellige individuelle løbetider, ville værdiansætte den samlede dagsværdi af de tildelte aktieoptioner for højt. Opdeling af tildelte optioner i flere grupper, som hver medtager et relativt snævert interval af løbetider i sin vægtede gennemsnitlige løbetid, reducerer en sådan for høj værdiansættelse.
B21
Lignende overvejelser gælder, når der anvendes en binomial model eller en tilsvarende model. Eksempelvis kan tidligere erfaringer i en virksomhed, som tildeler optioner til alle niveauer af ansatte, indikere, at den øverste ledelse har en tendens til at beholde deres optioner længere, end ansatte på mellemlederniveau beholder deres, og at ansatte på lavere niveauer har en tendens til at udnytte deres optioner tidligere end de øvrige grupper. Herudover vil ansatte, som opfordres til, eller som er forpligtet til at beholde en minimumsmængde af deres arbejdsgivers egenkapitalinstrumenter, herunder optioner, i gennemsnit udnytte optioner senere end ansatte, som ikke er underlagt en sådan bestemmelse. I disse situationer vil en opdeling af optioner efter modtagergrupper med relativt ensartet udnyttelsesadfærd resultere i et mere nøjagtigt skøn over den samlede dagsværdi af de tildelte aktieoptioner.
Forventet volatilitet
B22
Den forventede volatilitet er et mål for størrelsen af det kursudsving, som en kurs forventes at udvise i løbet af en periode. Det mål for volatiliteten, der anvendes i modeller til prisfastsættelse af optioner, er standardafvigelsen omregnet til årsbasis af det løbende sammensatte afkast på aktien over en periode. Volatilitet udtrykkes typisk i perioder, som er omregnet til årsbasis, og som er sammenlignelige uanset hvilken periode, der anvendes i beregningen, f.eks. daglige, ugentlige eller månedlige kursobservationer.
B23
Afkastet (som kan være positivt eller negativt) på en aktie i en periode måler, hvor meget en aktionær har draget fordel af udbytter og værdiforøgelse (eller værdiforringelse) af aktiekursen.
B24
En akties forventede volatilitet på årsbasis er det område, som det løbende sammensatte årlige afkast forventes at ligge inden for ca. to tredjedele af tiden. Hvis man eksempelvis siger, at en aktie med et forventet løbende sammensat afkast på 12 % har en volatilitet på 30 %, betyder det, at sandsynligheden for, at afkastet på aktien i et år vil være mellem - 18 % (12 %-30 %) og 42 % (12 %+30 %), er ca. to tredjedele. Hvis aktiekursen er 100 CU ved årets begyndelse, og der ikke betales udbytte, vil aktiekursen ved årets slutning kunne forventes at være mellem 83,53 CU (100 CU × e–
0,18
) og 152,20 CU (100 CU × e
0,42
) ca. to tredjedele af tiden.
B25
De faktorer, der skal tages i betragtning ved skøn over den forventede volatilitet, omfatter:
a)
indirekte volatilitet fra eventuelle handlede aktieoptioner på virksomhedens aktier eller andre af virksomhedens handlede instrumenter, som omfatter optionselementer (såsom konvertibel gæld)
b)
aktiekursens historiske volatilitet i løbet af den seneste periode, som generelt svarer til optionens forventede løbetid (når optionens tilbageværende kontraktmæssige løbetid og virkningen af forventet førtidig udnyttelse tages i betragtning)
c)
den tid, en virksomheds aktier har været handlet offentligt. En virksomhed, der netop er blevet børsnoteret, kan have en høj historisk volatilitet sammenlignet med lignende virksomheder, som har været børsnoteret i længere tid. Der gives yderligere vejledning for virksomheder, der netop er blevet børsnoteret, nedenfor
d)
volatilitetens tendens til at vende tilbage til middelværdien, dvs. gennemsnitsniveauet på langt sigt, og andre faktorer, der indikerer, at forventet fremtidig volatilitet kan afvige fra tidligere volatilitet. Hvis en virksomheds aktiekurs eksempelvis var ekstraordinært volatil i en identificerbar periode som følge af et mislykket overtagelsesforsøg eller en større omstrukturering, kan der ses bort fra den periode ved beregningen af den historiske, årlige gennemsnitlige volatilitet
e)
hensigtsmæssige og regelmæssige intervaller for kursobservationer. Kursobservationerne skal være konsistente fra periode til periode. En virksomhed kan eksempelvis benytte slutkursen for hver uge eller ugens højeste kurs, men den bør ikke benytte slutkursen i nogle uger og den højeste kurs i andre uger. Kursobservationerne skal endvidere udtrykkes i samme valuta som udnyttelseskursen.
Virksomheder, der netop er blevet børsnoterede
B26
Som anført i afsnit B25 skal en virksomhed overveje aktiekursens historiske volatilitet i løbet af den seneste periode, der som regel svarer til optionens forventede løbetid. Hvis en virksomhed, der netop er blevet børsnoteret, ikke har tilstrækkelig information om historisk volatilitet, bør den ikke desto mindre beregne den historiske volatilitet for den længste periode, hvor der findes oplysninger om handelsaktivitet. Den kan endvidere tage lignende virksomheders historiske volatilitet i betragtning på grundlag af en sammenlignelig periode i disses levetid. En virksomhed, som eksempelvis kun har været børsnoteret i et år og tildeler optioner med en gennemsnitlig forventet løbetid på fem år, kan vurdere mønstret for og omfanget af den historiske volatilitet for virksomheder i samme branche for de første seks år, hvor disse virksomheders aktier blev handlet offentligt.
Ikke-børsnoterede virksomheder
B27
En ikke-børsnoteret virksomhed kan ikke lægge historiske oplysninger til grund for en vurdering af den forventede volatilitet. Nedenfor angives andre faktorer, der kan lægges til grund.
B28
I nogle tilfælde kan en ikke-børsnoteret virksomhed, som regelmæssigt udsteder optioner eller aktier til ansatte (eller andre parter), have etableret et internt marked for sine aktier. Volatiliteten for disse aktiers kurs kan medtages ved udarbejdelsen af skøn over den forventede volatilitet.
B29
Alternativt kan virksomheden vurdere den historiske eller implicitte volatilitet for lignende børsnoterede virksomheder med tilgængelige oplysninger om aktie- eller optionskurser ved udarbejdelsen af skøn over den forventede volatilitet. Det ville være hensigtsmæssigt, hvis virksomheden har baseret værdien af sine aktier på lignende børsnoterede virksomheders aktiekurs.
B30
Hvis virksomheden ikke har baseret sit skøn over aktiernes værdi på aktiekursen for lignende børsnoterede virksomheder og i stedet har anvendt en anden værdiansættelsesmetode til at værdiansætte sine aktier, kan virksomheden udlede et skøn over den forventede volatilitet, der er i overensstemmelse med den pågældende værdiansættelsesmetode. Virksomheden kan eksempelvis værdiansætte sine aktier på grundlag af nettoaktiver eller indtjening. Virksomheden kan tage den forventede volatilitet for værdien af disse nettoaktiver eller indtjeningen i betragtning.
Forventede udbytter
B31
Hvorvidt forventede udbytter skal tages i betragtning ved måling af dagsværdien af aktier eller tildelte optioner afhænger af, om modparten er berettiget til udbytte eller tilsvarende udbetalinger.
B32
Hvis de ansatte eksempelvis blev tildelt optioner, som giver ret til udbytter på underliggende aktier eller tilsvarende udbetalinger (som kan udbetales i kontanter eller anvendes til at reducere udnyttelseskursen) mellem tildelingstidspunktet og udnyttelsestidspunktet, skal de tildelte optioner værdiansættes, som om der ikke vil blive udbetalt udbytte på underliggende aktier, dvs. faktoren for forventede udbytter skal være nul.
B33
Tilsvarende kræves der ingen justering for forventede udbytter, når der udarbejdes skøn over dagsværdien på tildelingstidspunktet for aktier, der tildeles til ansatte, hvis den ansatte er berettiget til at modtage udbytte, som er udbetalt i løbet af optjeningsperioden.
B34
Hvis de ansatte omvendt ikke har ret til at modtage udbytte eller tilsvarende udbetalinger i løbet af optjeningsperioden (eller før udnyttelsen, hvis der er tale om en option), skal værdiansættelsen af rettighederne på tildelingstidspunktet til aktier eller optioner tage højde for forventede udbytter. Det vil sige, at forventede udbytter skal medregnes ved anvendelsen af en model til prisfastsættelse af optioner, når dagsværdien af en optionstildeling skønnes. Når dagsværdien for en aktietildeling skønnes, skal værdiansættelsen reduceres med nutidsværdien af de udbytter, der forventes at blive udbetalt i løbet af optjeningsperioden.
B35
Modeller til prisfastsættelse af optioner kræver som regel en forventet udbytteprocent. Modellerne kan imidlertid ændres til at anvende et forventet udbyttebeløb frem for en procentsats. En virksomhed kan enten anvende den forventede udbytteprocent eller forventede udbetalinger. Hvis virksomheden anvender sidstnævnte, skal den tage det historiske mønster for udbyttestigninger i betragtning. Hvis virksomhedens politik eksempelvis generelt har været at øge udbytterne med ca. 3 % om året, kan dens anslåede optionsværdi ikke forudsætte et fast udbyttebeløb i hele optionens løbetid, medmindre der findes beviser, der understøtter forudsætningen.
B36
Overordnet skal forudsætningen for forventede udbytter baseres på offentligt tilgængelig information. En virksomhed, som ikke betaler udbytter, og som ikke har planer herom, skal forudsætte en forventet udbytteprocent på nul. Dog kan en ny virksomhed, som ikke tidligere har udbetalt udbytter, forvente at påbegynde udbetaling af udbytter i løbet af den forventede løbetid for de ansattes aktieoptioner. Disse virksomheder kan benytte et gennemsnit af deres tidligere udbytteprocent (nul) og den gennemsnitlige udbytteprocent for en relevant sammenlignelig gruppe af virksomheder.
Risikofri rente
B37
Risikofri rente er typisk det afkast, der aktuelt er forbundet med ikke-rentebærende statslige værdipapirer i det land, hvis valuta udnyttelseskursen er udtrykt i, med en tilbageværende løbetid, som svarer til den forventede løbetid for den værdiansatte option (baseret på optionens tilbageværende kontraktmæssige løbetid og under hensyntagen til virkningen af den forventede førtidige udnyttelse). Det kan blive nødvendigt at benytte en relevant erstatning, hvis der ikke findes sådanne statslige værdipapirer, eller omstændighederne indikerer, at det afkast, der er forbundet med ikke-rentebærende statslige værdipapirer, ikke er repræsentativt for den risikofrie rente (eksempelvis i økonomier med høj inflation). Der skal endvidere anvendes en relevant erstatning, hvis markedsdeltagerne typisk ville bestemme den risikofrie rente med anvendelse af erstatningen, frem for det afkast, der er forbundet med ikke-rentebærende statslige værdipapirer ved udarbejdelsen af skøn over dagsværdien af en option med en løbetid, der svarer til den forventede løbetid for den option, der værdiansættes.
Påvirkning af kapitalstrukturen
B38
Det er typisk tredjeparter og ikke virksomheden, som udsteder handlede aktieoptioner. Når disse aktieoptioner udnyttes, leverer sælger aktier til ejeren af optionen. Disse aktier købes af eksisterende aktionærer. Som følge heraf har udnyttelsen af handlede aktieoptioner ingen udvandende virkning.
B39
Hvis aktieoptioner derimod udstedes af virksomheden, udstedes der nye aktier, når disse aktieoptioner udnyttes (enten en reel udstedelse eller en udstedelse, hvor der anvendes aktier, som tidligere er tilbagekøbt og besiddes af virksomheden). Under forudsætning af, at aktierne vil blive udstedt til udnyttelseskursen frem for den aktuelle markedskurs på udnyttelsestidspunktet, kan denne aktuelle eller potentielle udvanding reducere aktiekursen, så ejeren af optionen ikke får så stor en fortjeneste ved udnyttelsen som ved at udnytte en i øvrigt tilsvarende handlet option, som ikke udvander aktiekursen.
B40
Hvorvidt dette har en markant indvirkning på værdien af de tildelte aktieoptioner afhænger af forskellige faktorer, såsom antallet af nye aktier, som udstedes ved udnyttelse af optionerne, sammenlignet med antallet af allerede udstedte aktier. Hvis markedet desuden allerede forventer, at optionstildelingen vil finde sted, kan markedet allerede have medregnet den potentielle udvanding i aktiekursen på tildelingstidspunktet.
B41
Dog bør virksomheden overveje, om den eventuelle udvandende virkning af den fremtidige udnyttelse af de tildelte aktieoptioner har indflydelse på aktieoptionernes skønnede dagsværdi på tildelingstidspunktet. Modeller til prisfastsættelse af optioner kan tilpasses til at tage højde for denne potentielle udvandende virkning.
Ændringer af aktiebaserede vederlæggelsesordninger
B42
Afsnit 27 kræver, at virksomheden, uanset om der er sket ændringer af de vilkår, som gælder for tildelingen af egenkapitalinstrumenterne, eller der er sket en annullering eller afregning af de tildelte egenkapitalinstrumenter, som minimum skal indregne de modtagne tjenesteydelser målt på tildelingstidspunktet til dagsværdien af de tildelte egenkapitalinstrumenter, medmindre egenkapitalinstrumenterne ikke bliver optjent på grund af manglende opfyldelse af en optjeningsbetingelse, som blev fastsat på tildelingstidspunktet (ud over en markedsbaseret betingelse). Desuden skal virksomheden indregne virkningen af ændringer, som øger den samlede dagsværdi af den aktiebaserede vederlæggelsesordning, eller som på anden vis er fordelagtig for den ansatte.
B43
Med henblik på anvendelse af kravene i afsnit 27:
a)
hvis ændringen øger dagsværdien af de tildelte egenkapitalinstrumenter (eksempelvis ved at reducere udnyttelseskursen), målt umiddelbart før og efter ændringen, skal virksomheden medtage den yderligere dagsværdi, der tildeles, ved målingen af det beløb, der indregnes for modtagne tjenesteydelser, som vederlag for de tildelte egenkapitalinstrumenter. Den yderligere tildelte dagsværdi er forskellen mellem dagsværdien af det ændrede egenkapitalinstrument og værdien af det oprindelige egenkapitalinstrument, begge skønnet på ændringstidspunktet. Hvis ændringen indtræder i løbet af optjeningsperioden, medtages den yderligere tildelte dagsværdi ved målingen af det beløb, der indregnes for modtagne tjenesteydelser i løbet af perioden fra ændringstidspunktet til det tidspunkt, hvor de ændrede egenkapitalinstrumenter optjenes, ud over det beløb, som er baseret på dagsværdien af de oprindelige egenkapitalinstrumenter på tildelingstidspunktet, som indregnes over den tilbageværende del af den oprindelige optjeningsperiode. Hvis ændringen indtræder efter optjeningsdatoen, indregnes den yderligere tildelte dagsværdi straks eller i løbet af optjeningsperioden, hvis det kræves, at den ansatte afslutter et yderligere arbejdsår, før vedkommende bliver ubetinget berettiget til disse ændrede egenkapitalinstrumenter
b)
hvis antallet af tildelte egenkapitalinstrumenter øges ved ændringen, skal enheden ligeledes medtage dagsværdien af de yderligere tildelte egenkapitalinstrumenter, målt på tidspunktet for ændringen, ved målingen af det beløb, der indregnes for modtagne tjenesteydelser som vederlag for de tildelte egenkapitalinstrumenter, i overensstemmelse med kravene i litra a) ovenfor. Hvis ændringen eksempelvis indtræder i løbet af optjeningsperioden, er dagsværdien af de yderligere tildelte egenkapitalinstrumenter medtaget i målingen af det beløb, der indregnes for modtagne tjenesteydelser i løbet af perioden fra ændringstidspunktet til det tidspunkt, hvor de yderligere egenkapitalinstrumenter optjenes, ud over det beløb, som er baseret på dagsværdien på tildelingstidspunktet af de oprindeligt tildelte egenkapitalinstrumenter, som indregnes i den tilbageværende del af den oprindelige optjeningsperiode
c)
hvis virksomheden ændrer optjeningsbetingelserne på en måde, som er fordelagtig for den ansatte, eksempelvis ved at forkorte optjeningsperioden eller ved at ændre eller eliminere en indtjeningsbetingelse (ud over en markedsbaseret betingelse, hvor ændringer skal behandles i overensstemmelse med litra a) ovenfor), skal virksomheden tage de ændrede optjeningsbetingelser i betragtning ved anvendelse af kravene i afsnit 19-21.
B44
Yderligere gælder det, at hvis virksomheden ændrer vilkårene for de tildelte egenkapitalinstrumenter på en måde, der reducerer den samlede dagsværdi af den aktiebaserede vederlæggelsesaftale, eller som i øvrigt ikke er fordelagtig for den ansatte, skal virksomheden ikke desto mindre fortsat regnskabsmæssigt behandle de modtagne tjenesteydelser som vederlag for de tildelte egenkapitalinstrumenter, som om ændringen ikke havde fundet sted (bortset fra annullering af nogle eller alle tildelte egenkapitalinstrumenter, hvilket skal behandles regnskabsmæssigt i overensstemmelse med afsnit 28). Eksempelvis:
a)
hvis ændringen reducerer dagsværdien af de tildelte egenkapitalinstrumenter, målt umiddelbart før og efter ændringen, skal virksomheden ikke tage reduceringen af dagsværdien i betragtning og skal fortsat måle det beløb, der indregnes for modtagne tjenesteydelser som vederlag for egenkapitalinstrumenterne baseret på dagsværdien af de tildelte egenkapitalinstrumenter på tildelingstidspunktet
b)
hvis ændringen reducerer antallet af tildelte egenkapitalinstrumenter til en ansat, skal reduceringen regnskabsmæssigt behandles som en annullering af den pågældende del af tildelingen i overensstemmelse med kravene i afsnit 28
c)
hvis virksomheden ændrer optjeningsbetingelserne på en måde, som ikke er fordelagtig for den ansatte, eksempelvis ved at forlænge optjeningsperioden eller ved at ændre eller tilføje en indtjeningsbetingelse (ud over en markedsbaseret betingelse, hvor ændringer skal behandles i overensstemmelse med litra a) ovenfor), skal virksomheden ikke tage de ændrede optjeningsbetingelser i betragtning ved anvendelse af kravene i afsnit 19-21.
Den regnskabsmæssige behandling af en ændring af en aktiebaseret vederlæggelse, hvor klassifikationen ændres fra kontantafregning til afregning i egenkapital
B44A
Hvis vilkårene og betingelserne for en aktiebaseret vederlæggelse med kontantafregning ændres med det resultat, at den bliver til en aktiebaseret vederlæggelse afregnet i egenkapital, behandles transaktionen regnskabsmæssigt som sådan fra ændringstidspunktet. Nærmere bestemt gælder:
a)
Den aktiebaserede vederlæggelse afregnet i egenkapital måles på grundlag af dagsværdien af de tildelte egenkapitalinstrumenter på ændringstidspunktet. Den aktiebaserede vederlæggelse afregnet i egenkapital indregnes i egenkapitalen på ændringstidspunktet, i det omfang varerne og tjenesteydelserne er modtaget.
b)
Indregning af forpligtelsen vedrørende den aktiebaserede vederlæggelse med kontantafregning ophører på ændringstidspunktet.
c)
En eventuel forskel mellem den regnskabsmæssige værdi af den forpligtelse, hvis indregning er ophørt, og den egenkapital, der er indregnet på ændringstidspunktet, indregnes straks i resultatet.
B44B
Hvis optjeningsperioden er blevet forlænget eller forkortet som følge af ændringen, skal anvendelsen af kravene i afsnit B44A afspejle den ændrede optjeningsperiode. Kravene i afsnit B44A finder anvendelse, selv hvis ændringen indtræder efter optjeningsperioden.
B44C
En aktiebaseret vederlæggelse med kontantafregning kan annulleres eller afregnes (ud over en transaktion, som annulleres ved fortabelse, når optjeningsbetingelserne ikke opfyldes). Hvis der er tildelt egenkapitalinstrumenter, og virksomheden identificerer disse på tildelingstidspunktet som erstatning for den annullerede aktiebaserede vederlæggelse med kontantafregning, skal virksomheden anvende afsnit B44A og B44B.
Aktiebaserede vederlæggelser mellem koncernvirksomheder (ændringer i 2009)
B45
Afsnit 43A-43C vedrører den regnskabsmæssige behandling af aktiebaserede vederlæggelser mellem koncernvirksomheder i den enkelte virksomheds separate eller individuelle årsregnskab. Afsnit B46-B61 beskriver, hvordan kravene i afsnit 43A-43C skal anvendes. Der kan som nævnt i afsnit 43D være flere grunde til at anvende aktiebaserede vederlæggelser mellem koncernvirksomheder afhængig af de faktiske forhold og omstændigheder. Denne beskrivelse er derfor ikke udtømmende og forudsætter, at når den virksomhed, der modtager varerne eller tjenesteydelserne, ikke er forpligtet til at afregne transaktionen, må transaktionen anses for en modervirksomheds egenkapitalindskud i dattervirksomheden uden hensyntagen til en eventuel koncernintern tilbagebetalingsordning.
B46
Selv om nedenstående beskrivelse fokuserer på transaktioner med ansatte, gælder den også for lignende aktiebaserede vederlæggelser med ikke-ansatte leverandører af varer eller tjenesteydelser. En modervirksomhed kan have indgået en ordning med sin dattervirksomhed, hvorefter dattervirksomheden skal betale modervirksomheden for tilførslen af egenkapitalinstrumenter til medarbejderne. Der tages i nedenstående beskrivelse ikke stilling til, hvorledes en sådan koncernintern vederlæggelsesordning skal behandles regnskabsmæssigt.
B47
Der findes typisk fire problemstillinger i forbindelse med aktiebaserede vederlæggelser mellem koncernvirksomheder. I de følgende eksempler beskrives disse problemstillinger for nemheds skyld med udgangspunkt i en modervirksomhed og dens dattervirksomhed.
Aktiebaserede vederlæggelsesordninger, der involverer en virksomheds egne egenkapitalinstrumenter
B48
Det første spørgsmål er, om følgende transaktioner, der involverer en virksomheds egne egenkapitalinstrumenter, regnskabsmæssigt skal behandles som afregnet i egenkapital eller afregnet kontant i overensstemmelse med kravene i denne standard:
a)
en virksomhed tildeler sine medarbejdere ret til egenkapitalinstrumenter i virksomheden (f.eks. aktieoptioner) og kan enten vælge eller er forpligtet til at købe egenkapitalinstrumenter (dvs. egne aktier) af en anden part for at opfylde sine forpligtelser over for sine medarbejdere, og
b)
en virksomheds medarbejdere får tildelt ret til egenkapitalinstrumenter i virksomheden (f.eks. aktieoptioner) enten af virksomheden selv eller af dens aktionærer, og virksomhedens aktionærer stiller de nødvendige egenkapitalinstrumenter til rådighed.
B49
Virksomheden skal regnskabsmæssigt behandle aktiebaserede vederlæggelser, hvor den modtager tjenesteydelser som vederlag for sine egne egenkapitalinstrumenter, som afregnet i egenkapital. Dette gælder, uanset om virksomheden vælger eller er forpligtet til at købe disse egenkapitalinstrumenter af en anden part for at opfylde sine forpligtelser over for sine medarbejdere i henhold til den aktiebaserede vederlæggelsesordning. Det gælder også, uanset om:
a)
medarbejderens ret til virksomhedens egenkapitalinstrumenter blev givet af virksomheden selv eller af dens aktionær/-er), eller
b)
den aktiebaserede vederlæggelsesordning blev afregnet af virksomheden selv eller af dens aktionær/(-er).
B50
Hvis aktionæren er forpligtet til at afregne transaktionen med medarbejderne i den virksomhed, der er investeret i, skal aktionæren give dem egenkapitalinstrumenter i denne virksomhed og ikke i sin egen virksomhed. Hvis den virksomhed, der er investeret i, tilhører den samme koncern som aktionæren, skal aktionæren derfor i henhold til afsnit 43C måle sin forpligtelse i overensstemmelse med de krav, der gælder for aktiebaserede vederlæggelser med kontantafregning, i aktionærens separate årsregnskab, og de krav, der gælder for aktiebaserede vederlæggelser afregnet i egenkapital, i aktionærens koncernregnskab.
Aktiebaserede vederlæggelsesordninger, der involverer modervirksomhedens egenkapitalinstrumenter
B51
Det andet spørgsmål vedrører aktiebaserede vederlæggelser, som finder sted mellem to eller flere virksomheder i samme koncern og involverer et egenkapitalinstrument i en anden koncernvirksomhed. For eksempel får medarbejdere i en dattervirksomhed tildelt ret til egenkapitalinstrumenter i modervirksomheden som vederlag for de tjenesteydelser, de har ydet dattervirksomheden.
B52
Det andet spørgsmål vedrører derfor følgende aktiebaserede vederlæggelsesordninger:
a)
en modervirksomhed tildeler direkte medarbejderne i sin dattervirksomhed ret til sine egenkapitalinstrumenter: modervirksomheden (ikke dattervirksomheden) er forpligtet til at give dattervirksomhedens medarbejdere disse egenkapitalinstrumenter, og
b)
en dattervirksomhed tildeler sine medarbejdere ret til sin modervirksomheds egenkapitalinstrumenter: dattervirksomheden er forpligtet til at give sine medarbejdere disse egenkapitalinstrumenter.
En modervirksomhed tildeler sin dattervirksomheds ansatte ret til egenkapitalinstrumenter (afsnit B52, litraa))
B53
Dattervirksomheden er ikke forpligtet til at stille sin modervirksomheds egenkapitalinstrumenter til rådighed for dattervirksomhedens ansatte. Dattervirksomheden skal derfor i henhold til afsnit 43B måle de tjenesteydelser, den har modtaget fra sine ansatte, i overensstemmelse med de krav, der gælder for aktiebaserede vederlæggelser afregnet i egenkapital, og indregne en tilsvarende stigning i egenkapitalen som et bidrag fra modervirksomheden.
B54
Modervirksomheden er forpligtet til at afregne transaktionen med dattervirksomhedens ansatte ved hjælp af modervirksomhedens egne egenkapitalinstrumenter. Modervirksomheden skal derfor i henhold til afsnit 43C måle sin forpligtelse i overensstemmelse med de krav, der gælder for aktiebaserede vederlæggelser afregnet i egenkapital.
En dattervirksomhed tildeler sine ansatte ret til egenkapitalinstrumenter i modervirksomheden (afsnit B52, litra b))
B55
Eftersom dattervirksomheden ikke opfylder nogen af betingelserne i afsnit 43B, skal den regnskabsmæssigt behandle transaktionen med sine medarbejdere som kontant afregnet. Dette krav gælder, uanset hvordan dattervirksomheden opnår egenkapitalinstrumenterne med henblik på at opfylde sine forpligtelser over for sine medarbejdere.
Aktiebaserede vederlæggelsesordninger, der involverer kontantbetalinger til medarbejderne
B56
Det tredje spørgsmål er, hvordan en virksomhed, der modtager varer eller tjenesteydelser fra sine leverandører (herunder ansatte), regnskabsmæssigt skal behandle aktiebaserede ordninger, der afregnes kontant, når virksomheden ikke selv er forpligtet til at foretage de krævede betalinger til sine leverandører. Der kan f.eks. være tale om følgende ordninger, hvor modervirksomheden (ikke virksomheden selv) er forpligtet til at foretage de krævede kontantbetalinger til virksomhedens ansatte, og hvor:
a)
virksomhedens ansatte modtager kontantbetalinger, der afhænger af kursen på dens egenkapitalinstrumenter
b)
virksomhedens ansatte modtager kontantbetalinger, der afhænger af kursen på modervirksomhedens egenkapitalinstrumenter.
B57
Dattervirksomheden er ikke forpligtet til at afregne transaktionen med sine ansatte. Dattervirksomheden skal derfor regnskabsmæssigt behandle transaktionen med sine medarbejdere som kontant afregnet og indregne en tilsvarende stigning i egenkapitalen som et bidrag fra sin modervirksomhed. Dattervirksomheden foretager efterfølgende en omvurdering af omkostningerne ved transaktionen, hvis der sker ændringer som følge af, at de ikke-markedsbaserede optjeningsbetingelser ikke er opfyldt, i overensstemmelse med afsnit 19-21. Denne måling adskiller sig fra målingen af transaktionen som kontant afregnet i koncernregnskabet.
B58
Eftersom modervirksomheden er forpligtet til at afregne transaktionen med de ansatte, og der afregnes kontant, skal modervirksomheden (og koncernen) i henhold til afsnit 43C måle sin forpligtelse i overensstemmelse med de krav, der gælder for aktiebaserede vederlæggelser med kontantafregning.
Overførsel af ansatte mellem koncernvirksomheder
B59
Det fjerde spørgsmål vedrører koncerners aktiebaserede vederlæggelsesordninger, der involverer medarbejdere i mere end én koncernvirksomhed. En modervirksomhed kan eksempelvis tildele sine dattervirksomheders ansatte ret til sine egenkapitalinstrumenter, på betingelse af at de ansatte bliver i koncernen i en bestemt periode. En medarbejder i en dattervirksomhed kan overføre beskæftigelse til en anden dattervirksomhed i den fastsatte optjeningsperiode, uden at medarbejderens ret til egenkapitalinstrumenter i modervirksomheden i henhold til den oprindelige aktiebaserede vederlæggelsesordning påvirkes heraf. Hvis dattervirksomhederne ikke er forpligtede til at afregne den aktiebaserede vederlæggelse med deres ansatte, behandler de den regnskabsmæssigt som en vederlæggelse afregnet i egenkapital. Hver dattervirksomhed skal måle de tjenesteydelser, den modtager fra medarbejderen, under henvisning til dagsværdien af egenkapitalinstrumenterne på den dato, hvor retten til disse egenkapitalinstrumenter oprindelig blev tildelt af modervirksomheden som defineret i appendiks A, og den andel af optjeningsperioden, hvor medarbejderen har arbejdet i hver dattervirksomhed.
B60
Er dattervirksomheden forpligtet til at afregne transaktionen med sine ansatte i sin modervirksomheds egenkapitalinstrumenter, skal den regnskabsmæssigt behandle transaktionen som kontant afregnet. Hver dattervirksomhed skal måle de modtagne tjenesteydelser ud fra kapitalinstrumenternes dagsværdi på tildelingstidspunktet og den andel af optjeningsperioden, hvor medarbejderen har arbejdet i hver dattervirksomhed. Hver dattervirksomhed skal endvidere indregne eventuelle ændringer i egenkapitalinstrumenternes dagsværdi, som indtræffer i den periode, hvor medarbejderen er ansat i den pågældende dattervirksomhed.
B61
Efter at være blevet overført mellem virksomheder inden for koncernen opfylder en sådan medarbejder muligvis ikke en optjeningsbetingelse ud over en markedsbaseret betingelse som defineret i appendiks A; medarbejderen forlader f.eks. koncernen, før den pågældende har fuldført arbejdsperioden. I så fald skal hver dattervirksomhed, eftersom optjeningsbetingelsen er det arbejde, der er udført for koncernen, justere det tidligere indregnede beløb for tjenesteydelser modtaget fra medarbejderen i overensstemmelse med principperne i afsnit 19. Hvis den af modervirksomheden tildelte ret til egenkapitalinstrumenter således ikke optjenes, fordi en medarbejder ikke opfylder en optjeningsbetingelse ud over en markedsbaseret betingelse, indregnes der ikke på akkumuleret basis noget beløb for modtagne tjenesteydelser fra den pågældende medarbejder i nogen dattervirksomheds årsregnskab.
IFRS 3
Virksomhedssammenslutninger
FORMÅL
1
Formålet med denne standard er at øge relevansen, pålideligheden og sammenligneligheden af de oplysninger, en regnskabsaflæggende virksomhed giver i sine regnskaber om 
virksomhedssammenslutninger
 og virkningen heraf. Med henblik herpå fastlægger denne standard principper og krav til, hvordan den 
overtagende virksomhed
:
a)
foretager indregning og måling i årsregnskabet af de overtagne 
identificerbare
 aktiver og forpligtelser samt eventuelle 
minoritetsinteresser
 i den 
overtagne virksomhed
,
b)
indregner og måler den 
goodwill
, der overtages ved virksomhedssammenslutningen, eller en gevinst hidrørende fra et tilbudskøb, og
c)
beslutter, hvilke oplysninger, der skal gives for at gøre det muligt for regnskabsbrugere at vurdere arten og den økonomiske virkning af virksomhedssammenslutningen.
ANVENDELSESOMRÅDE
2
Denne standard finder anvendelse på transaktioner eller andre begivenheder, der opfylder definitionen på en virksomhedssammenslutning. Denne standard finder ikke anvendelse på:
a)
den regnskabsmæssige behandling af dannelsen af en fælles ordning i regnskabet for den fælles ordning som sådan.
b)
overtagelse af et aktiv eller en gruppe af aktiver, der ikke udgør en 
virksomhed
. I sådanne tilfælde skal den overtagende virksomhed identificere og indregne de overtagne individuelt identificerbare aktiver (herunder aktiver, der opfylder definitionen på og indregningskriterierne for 
immaterielle aktiver
 i IAS 38 
Immaterielle aktiver
) samt de overtagne forpligtelser. Kostprisen for gruppen allokeres til de individuelt identificerbare aktiver og forpligtelser på grundlag af deres relative 
dagsværdier
 på købstidspunktet. En sådan transaktion eller begivenhed medfører ikke goodwill
c)
en sammenslutning af virksomheder under samme bestemmende indflydelse (afsnit B1-B4 indeholder en anvendelsesvejledning i denne forbindelse).
2A
Kravene i denne standard finder ikke anvendelse på en erhvervelse foretaget af en investeringsvirksomhed, som defineret i IFRS 10 Koncernregnskaber, af en investering i en dattervirksomhed, som skal måles til dagsværdi over resultatet.
IDENTIFIKATION AF EN VIRKSOMHEDSSAMMENSLUTNING
3
Virksomheden skal vurdere, om en transaktion eller anden begivenhed udgør en virksomhedssammenslutning, ved at anvende definitionen i denne standard, som kræver, at de overtagne aktiver eller forpligtelser udgør en virksomhed. Hvis de overtagne aktiver ikke udgør en virksomhed, skal den regnskabsaflæggende virksomhed behandle transaktionen eller begivenheden som en overtagelse af aktiver. Afsnit B5-B12D indeholder vejledning om, hvordan en virksomhedssammenslutning identificeres, samt definitionen på en virksomhed.
OVERTAGELSESMETODEN
4
Virksomheden skal foretage regnskabsmæssig behandling af hver virksomhedssammenslutning under anvendelse af overtagelsesmetoden.
5
Anvendelse af overtagelsesmetoden kræver:
a)
identifikation af den overtagende virksomhed
b)
fastlæggelse af 
overtagelsestidspunktet
c)
indregning og måling af de overtagne identificerbare aktiver og forpligtelser samt eventuelle minoritetsinteresser i den overtagne virksomhed, og
d)
indregning og måling af goodwill eller en gevinst hidrørende fra et tilbudskøb.
Identifikation af den overtagende virksomhed
6
For hver virksomhedssammenslutning skal en af de sammensluttende virksomheder identificeres som den overtagende virksomhed.
7
Vejledningen i IFRS 10 anvendes til at identificere erhververen - den virksomhed, der opnår 
bestemmende
 indflydelse på en anden virksomhed, dvs. den overtagne virksomhed. Hvis en virksomhedssammenslutning har fundet sted, men det ikke ved anvendelse af vejledningen i IFRS 10 er muligt at opnå en klar indikation af, hvilken af de sammensluttende virksomheder, der er den overtagende virksomhed, skal forholdene i afsnit B14-B18 tages i betragtning ved fastlæggelsen heraf.
Fastlæggelse af overtagelsestidspunktet
8
Den overtagende virksomhed skal identificere overtagelsestidspunktet, som er det tidspunkt, hvor den overtagende virksomhed opnår bestemmende indflydelse på den overtagne virksomhed.
9
Den dato, hvor den overtagende virksomhed opnår bestemmende indflydelse på den overtagne virksomhed, er generelt den dato, hvor den overtagende virksomhed retligt erlægger vederlaget og overtager den overtagne virksomheds aktiver og forpligtelser — afslutningstidspunktet. Den overtagende virksomhed kan imidlertid opnå bestemmende indflydelse på et tidspunkt før eller efter afslutningstidspunktet. Eksempelvis falder overtagelsestidspunktet før afslutningstidspunktet, hvis det er fastlagt i en skriftlig aftale, at den overtagende virksomhed opnår bestemmende indflydelse på den overtagne virksomhed på et tidspunkt, der ligger før afslutningstidspunktet. En overtagende virksomhed skal tage alle relevante forhold og omstændigheder i betragtning i sin identifikation af overtagelsestidspunktet.
Indregning og måling af de overtagne identificerbare aktiver og forpligtelser samt eventuelle minoritetsinteresser i den overtagne virksomhed
Indregningsprincip
10
På overtagelsestidspunktet skal den overtagende virksomhed indregne og måle de overtagne identificerbare aktiver og forpligtelser samt eventuelle minoritetsinteresser i den overtagne virksomhed separat fra goodwill. Indregningen af de overtagne identificerbare aktiver og forpligtelser skal ske i henhold til de betingelser, der er anført i afsnit 11 og 12.
Indregnings bestemmelser
11
For at opfylde betingelserne for indregning som en del af anvendelsen af overtagelsesmetoden skal de overtagne identificerbare aktiver og forpligtelser opfylde definitionen på aktiver og forpligtelser i 
Begrebsramme for årsregnskaber
 på overtagelsestidspunktet. Eksempelvis udgør fremtidige omkostninger, som den overtagende virksomhed forventer, men ikke er forpligtet til, at skulle afholde for at gennemføre sin plan om at afslutte en af den overtagne virksomheds aktiviteter eller opsige eller overflytte en af den overtagne virksomheds medarbejdere, ikke forpligtelser på overtagelsestidspunktet. Derfor indregner den overtagende virksomhed ikke disse omkostninger som et led i anvendelsen af overtagelsesmetoden. I stedet indregner den overtagende virksomhed omkostningerne i sit årsregnskab efter sammenslutningen i overensstemmelse med andre IFRS-standarder.
12
Desuden skal de overtagne identificerbare aktiver og forpligtelser udgøre en del af udvekslingen mellem den overtagende og den overtagne virksomhed (eller sidstnævntes tidligere 
ejere
) i transaktionen ved virksomhedssammenslutningen snarere end være et resultat af særskilte transaktioner. Den overtagende virksomhed skal lægge vejledningen i afsnit 51-53 til grund for sin vurdering af, hvilke af de overtagne aktiver eller forpligtelser der udgør en del af udvekslingen for den overtagne virksomhed, og hvilke, om nogen, der er resultatet af særskilte transaktioner, der skal behandles regnskabsmæssigt i overensstemmelse med deres art og de relevante IFRS-standarder.
13
Den overtagende virksomheds anvendelse af indregningsprincippet og –betingelserne kan medføre indregning af visse aktiver og forpligtelser, som den overtagne virksomhed ikke tidligere indregnede som aktiver og forpligtelser i sit årsregnskab. Eksempelvis skal den overtagende virksomhed indregne de overtagne identificerbare immaterielle aktiver, såsom et mærkenavn, patent eller kundeforhold, som den overtagne virksomhed ikke indregnede som aktiver i sit årsregnskab, fordi den udviklede dem internt og omkostningsførte de tilknyttede omkostninger.
14
Afsnit B31-B40 indeholder vejledning om indregning af immaterielle aktiver. Afsnit 21-28B angiver de typer identificerbare aktiver og forpligtelser, der indeholder poster, for hvilke denne standard tillader begrænsede undtagelser fra princippet og betingelserne for indregning.
Klassifikation af identificerbare aktiver og forpligtelser overtaget ved en virksomhedssammenslutning
15
På overtagelsestidspunktet skal den overtagende virksomhed klassificere de overtagne identificerbare aktiver og forpligtelser, der er nødvendige for senere anvendelse af andre IFRS-standarder. Den overtagende virksomhed skal foretage disse klassifikationer i henhold til de kontraktlige vilkår, økonomiske forhold, driftsprincipper eller regnskabspraksis samt andre relevante forhold, der måtte bestå på overtagelsestidspunktet.
16
I visse situationer tillader IFRS-standarderne, at den regnskabsmæssige behandling kan afhænge af, hvordan virksomheden klassificerer et bestemt aktiv eller en bestemt forpligtelse. Klassifikationen, som den overtagende virksomhed skal foretage på baggrund af de relevante forhold, der måtte bestå på overtagelsestidspunktet, omfatter, men er ikke begrænset til:
a)
klassifikation af bestemte finansielle aktiver og forpligtelser som målt til dagsværdi gennem resultatet eller til amortiseret kostpris, eller som et finansielt aktiv målt til dagsværdi gennem anden totalindkomst i henhold til IFRS 9 
Finansielle instrumenter
b)
klassifikation af et afledt finansielt instrument som et sikringsinstrument i overensstemmelse med IFRS 9 og
c)
vurdering af, om et indbygget afledt finansielt instrument skal udskilles fra en hovedkontrakt i overensstemmelse med IFRS 9 (hvilket er et spørgsmål om "klassifikation" i henhold til brugen af dette begreb i denne standard).
17
Denne standard tillader en undtagelser fra princippet i afsnit 15:
a)
klassifikation af en leasingkontrakt, hvor den overtagne virksomhed er leasinggiver, som enten en operationel leasingkontrakt eller en finansiel leasingkontrakt i overensstemmelse med IFRS 16 
Leasingkontrakter
b)
[ophævet]
Den overtagende virksomhed skal klassificere disse kontrakter på grundlag af kontraktlige vilkår og andre vilkår ved kontraktens indgåelse (eller, hvis kontraktvilkårene er blevet ændret på en måde, der ville ændre klassifikationen, på ændringsdatoen, som godt kan være overtagelsestidspunktet).
Målingsprincip
18
Den overtagende virksomhed skal måle de overtagne identificerbare aktiver og forpligtelser til dagsværdien på overtagelsestidspunktet.
19
Ved enhver virksomhedssammenslutning skal den overtagende virksomhed på overtagelsestidspunktet måle elementer af minoritetsinteresser i den overtagne virksomhed, som er aktuelle ejerandele og giver ejerne af disse ret til en forholdsmæssig andel af virksomhedens nettoaktiver i tilfælde af likvidation med enten:
a)
dagsværdi eller
b)
de nuværende ejerandeles forholdsmæssige andel af de indregnede beløb af den overtagne virksomheds identificerbare nettoaktiver.
Alle andre elementer af minoritetsinteresser skal måles til dagsværdien på overtagelsestidspunktet, medmindre der i henhold til IFRS-standarder kræves et andet målingsgrundlag.
20
Afsnit 24-31A angiver de typer identificerbare aktiver og forpligtelser, der indeholder poster, for hvilke denne standard tillader begrænsede undtagelser fra målingsprincippet.
Undtagelser fra indregnings- og målingsprincipperne
21
Denne standard tillader begrænsede undtagelser fra indregnings- og målingsprincipperne. Afsnit 21A-31A angiver både de bestemte poster, der er omfattet af undtagelserne, samt arten af undtagelserne. I sin regnskabsmæssige behandling af disse poster skal den overtagende virksomhed anvende kravene i afsnit 21A-31A, hvilket vil medføre, at visse poster:
a)
indregnes enten ved at anvende flere indregningsbetingelser end de i afsnit 11 og 12 nævnte eller ved at anvende krav fra andre IFRS-standarder med andre resultater, end der opnås ved at anvende princippet og betingelserne for indregning
b)
måles til et andet beløb end dagsværdien på overtagelsestidspunktet.
Undtagelser fra indregningsprincippet
Forpligtelser og eventualforpligtelser, 
der falder ind under anvendelsesområdet for IAS 37 eller IFRIC 21
21A
Afsnit 21B finder anvendelse på forpligtelser og eventualforpligtelser, der ville falde ind under IAS 37 
Hensatte forpligtelser, eventualforpligtelser og eventualaktiver
 eller IFRIC 21 
Afgifter
, hvis de blev pådraget separat frem for overtaget ved en virksomhedssammenslutning.
21B
Begrebsrammen for årsregnskaber
 definerer en forpligtelse som en aktuel forpligtelse for virksomheden til at overføre en økonomisk ressource som følge af tidligere begivenheder. For en hensat forpligtelse eller eventualforpligtelse, der ville falde ind under anvendelsesområdet for IAS 37, anvender den overtagende virksomhed afsnit 15-22 i IAS 37 for at afgøre, om der på overtagelsestidspunktet eksisterer en aktuel forpligtelse som følge af tidligere begivenheder. For en afgift, der falder ind under anvendelsesområdet for IFRIC 21, anvender den overtagende virksomhed IFRIC 21 for at afgøre, om den forpligtende begivenhed, som medfører en forpligtelse til at betale afgiften, er indtruffet inden overtagelsestidspunktet.
21C
En aktuel forpligtelse, der er identificeret i overensstemmelse med afsnit 21B, kan opfylde definitionen på en eventualforpligtelse, jf. afsnit 22, litra b). I så fald finder afsnit 23 anvendelse på denne eventualforpligtelse.
Eventualforpligtelser og eventualaktiver
22
I IAS 37 defineres en eventualforpligtelse som:
a)
en mulig forpligtelse, der hidrører fra tidligere begivenheder, hvis eksistens kun kan bekræftes ved, at der indtræffer eller ikke indtræffer en eller flere usikre fremtidige begivenheder, som ikke er under virksomhedens fulde kontrol, eller
b)
en aktuel forpligtelse, der hidrører fra tidligere begivenheder, men som ikke er indregnet, idet:
i)
det ikke er sandsynligt, at indfrielse af forpligtelsen vil kræve et træk på virksomhedens økonomiske ressourcer, eller
ii)
forpligtelsens størrelse ikke kan måles med tilstrækkelig pålidelighed.
23
I stedet skal den overtagende virksomhed på overtagelsestidspunktet indregne en eventualforpligtelse, der er overtaget ved en virksomhedssammenslutning, hvis det er en aktuel forpligtelse, der hidrører fra tidligere begivenheder, og dagsværdien kan måles pålideligt. Derfor gælder det i modsætning til afsnit 14, litra b), afsnit 23, 27, 29 og 30 i IAS 37, at den overtagende virksomhed indregner en eventualforpligtelse, der er overtaget ved en virksomhedssammenslutning på overtagelsestidspunktet, selv hvis det ikke er sandsynligt, at indfrielse af forpligtelsen kræver et træk på virksomhedens økonomiske ressourcer. Afsnit 56 i denne IFRS indeholder vejledning om den efterfølgende regnskabsmæssige behandling af eventualforpligtelser.
23A
I IAS 37 defineres et eventualaktiv som "et muligt aktiv, der hidrører fra tidligere begivenheder, hvis eksistens kun kan bekræftes ved, at der indtræffer eller ikke indtræffer en eller flere usikre fremtidige begivenheder, som ikke er under virksomhedens fulde kontrol". Den overtagende virksomhed må ikke indregne et eventualaktiv på overtagelsestidspunktet.
Undtagelser fra både indregningsprincippet og målingsprincippet
Indkomstskat
24
Den overtagende virksomhed skal indregne og måle udskudte skatteaktiver eller -forpligtelser, der hidrører fra aktiver og forpligtelser overtaget ved en virksomhedssammenslutning i overensstemmelse med IAS 12 
Indkomstskatter
.
25
Den overtagende virksomhed skal foretage regnskabsmæssig behandling af den mulige skattevirkning af midlertidige forskelle og fremførte skattemæssige forhold i en overtaget virksomhed, der består på overtagelsestidspunktet eller opstår som et resultat af overtagelsen i overensstemmelse med IAS 12.
Personaleydelser
26
Den overtagende virksomhed skal indregne og måle en forpligtelse (eller eventuelt et aktiv) vedrørende den overtagne virksomheds personaleydelsesordninger i overensstemmelse med IAS 19 
Personaleydelser
.
Refusionsaktiver
27
Sælgeren i en virksomhedssammenslutning kan holde den overtagende virksomhed kontraktligt skadesløs for udfaldet af et eventualforhold eller usikkerhed, der vedrører bestemte aktiver eller forpligtelser eller dele heraf. Eksempelvis kan sælgeren holde den overtagende virksomhed skadesløs for tab, der overstiger et bestemt beløb, vedrørende en forpligtelse, der hidrører fra en bestemt eventualpost. Med andre ord garanterer sælgeren, at den overtagende virksomheds forpligtelse ikke overstiger et bestemt beløb. Dermed opnår den overtagende virksomhed et refusionsaktiv. Den overtagende virksomhed skal indregne et refusionsaktiv samtidig med, at den indregner den skadesløsholdte post, målt på samme grundlag som den skadesløsholdte post med forbehold for behovet for en vurderingshensættelse til uerholdelige beløb. Derfor skal den overtagende virksomhed indregne refusionsaktivet på overtagelsestidspunktet målt til dagsværdien på overtagelsestidspunktet, hvis skadesløsholdelsen vedrører et aktiv eller en forpligtelse, der indregnes på overtagelsestidspunktet og måles til dagsværdien på overtagelsestidspunktet. For refusionsaktiver målt til dagsværdi medtages virkningen af usikkerheden om fremtidige pengestrømme på grund af eventuel uerholdelighed i målingen af dagsværdien, og det er ikke nødvendigt at lave en særskilt vurderingshensættelse (afsnit B41 indeholder anvendelsesvejledning i denne forbindelse).
28
Under visse omstændigheder vedrører refusionen et aktiv eller en forpligtelse, der er omfattet af en undtagelse fra indregnings- eller målingsprincipperne. Eksempelvis kan en skadesløsholdelse vedrøre en eventualforpligtelse, der ikke er indregnet på overtagelsestidspunktet, på grund af at det ikke er muligt at foretage en pålidelig måling af dagsværdien pr. denne dato. Alternativt kan en skadesløsholdelse vedrøre et aktiv eller en forpligtelse, eksempelvis hidrørende fra en personaleydelse, som måles på et andet grundlag end dagsværdien på overtagelsestidspunktet. Under disse omstændigheder indregnes og måles refusionsaktivet under anvendelse af forudsætninger, der er i overensstemmelse med de forudsætninger, der er lagt til grund ved målingen af den skadesløsholdte post, i henhold til ledelsens vurdering af refusionsaktivets erholdelighed og eventuelle kontraktlige begrænsninger på refusionsbeløbet. Afsnit 57 indeholder vejledning om den efterfølgende regnskabsmæssige behandling af refusionsaktiver.
Leasingkontrakter, hvor den overtagne virksomhed er leasingtager
28A
Den overtagende virksomhed skal indregne brugsretsaktiver og leasingforpligtelser vedrørende leasingkontrakter identificeret i overensstemmelse med IFRS 16, hvor den overtagne virksomhed er leasingtager. Den overtagende virksomhed er ikke forpligtet til at indregne brugsretsaktiver og leasingforpligtelser vedrørende:
a)
leasingkontrakter, hvis leasingperiode (som defineret i IFRS 16) udløber inden for 12 måneder fra overtagelsestidspunktet, eller
b)
leasingkontrakter, hvor det underliggende aktiv har en lav værdi (som beskrevet i afsnit B3-B8 i IFRS 16).
28B
Den overtagende virksomhed skal måle leasingforpligtelsen til nutidsværdien af de resterende leasingydelser (som defineret i IFRS 16), som om den overtagne leasingkontrakt var en ny leasingkontrakt på overtagelsestidspunktet. Den overtagende virksomhed skal måle brugsretsaktivet til samme værdi som leasingforpligtelsen, idet værdien justeres, så den afspejler gunstige eller ugunstige vilkår for leasingkontrakten i forhold til markedsvilkårene.
Undtagelser fra målingsprincippet
Generhvervede rettighede r
29
Den overtagende virksomhed skal måle værdien af en generhvervet rettighed, der er indregnet som et immaterielt aktiv på grundlag af den resterende løbetid for den tilknyttede kontrakt, uanset om markedsdeltagerne ville tage mulige kontraktfornyelser i betragtning ved målingen af dagsværdien. Afsnit B35 og B36 indeholder anvendelsesvejledning i denne forbindelse.
Aktiebaserede betalingstransaktioner
30
Den overtagende virksomhed skal måle en forpligtelse eller et egenkapitalinstrument, der er tilknyttet den overtagne virksomheds aktiebaserede betalingstransaktioner eller erstatningen af en overtaget virksomheds aktiebaserede betalingstransaktioner med aktiebaserede betalingstransaktioner fra den overtagende virksomhed i overensstemmelse med metoden i IFRS 2 
Aktiebaseret vederlæggelse
 på overtagelsestidspunktet. (Denne IFRS-standard benævner resultatet af den metode som den "markedsbaserede måling" af den aktiebaserede betalingstransaktion.)
Aktiver,som besiddes med henblik på salg
31
Den overtagende virksomhed skal måle et overtaget anlægsaktiv (eller en overtaget afståelsesgruppe), der er klassificeret som besiddelse med henblik på salg på overtagelsestidspunktet i overensstemmelse med IFRS 5 
Anlægsaktiver, der besiddes med henblik på salg og ophørte aktiviteter
, til dagsværdi med fradrag af salgsomkostninger i overensstemmelse med afsnit 15-18 i IFRS 5.
Forsikings kontrakter
31A
Den overtagende virksomhed skal måle en gruppe af kontrakter, som er omfattet af IFRS 17 
Forsikringskontrakter
, der er erhvervet ved en virksomhedssammenslutning, og ethvert aktiv fremkommet ved pengestrømme i forbindelse med erhvervelse af forsikringer som defineret i IFRS 17 som en forpligtelse eller et aktiv i overensstemmelse med afsnit 39 og B93-B95F i IFRS 17 på overtagelsestidspunktet.
Indregning og måling af goodwill eller en gevinst hidrørende fra et tilbudskøb
32
Den overtagende virksomhed skal indregne goodwill på overtagelsestidspunktet målt som det beløb, hvormed a) overstiger b) nedenfor:
a)
det samlede beløb af:
i)
det erlagte vederlag målt i overensstemmelse med denne standard, hvilket generelt kræver dagsværdi på overtagelsestidspunktet (jf. afsnit 37)
ii)
en eventuel minoritetsinteresse i den overtagne virksomhed målt i overensstemmelse med denne standard, og
iii)
ved en virksomhedssammenslutning, der gennemføres i flere faser (jf. afsnit 41 og 42), dagsværdien på overtagelsestidspunktet af den overtagende virksomheds tidligere 
egenkapitalinteresse
 i den overtagne virksomhed
b)
nettobeløbet af de overtagne identificerbare aktiver og forpligtelser målt på overtagelsestidspunktet i overensstemmelse med denne standard.
33
Ved en virksomhedssammenslutning, hvor den overtagende virksomhed og den overtagne virksomhed (eller sidstnævntes tidligere ejere) kun udveksler egenkapitalinteresser, er det måske muligt at foretage en mere pålidelig måling af dagsværdien af den overtagne virksomheds egenkapitalinteresser på overtagelsestidspunktet end af dagsværdien af den overtagende virksomheds egenkapitalinteresser på overtagelsestidspunktet. Hvis dette er tilfældet, skal den overtagende virksomhed fastlægge beløbet for goodwill ved at anvende dagsværdien af den overtagne virksomheds egenkapitalinteresser på overtagelsestidspunktet i stedet for dagsværdien af de overdragne egenkapitalinteresser. Med henblik på at fastlægge beløbet for goodwill i en virksomhedssammenslutning, hvor der ikke erlægges noget vederlag, skal den overtagende virksomhed anvende dagsværdien af den overtagende virksomheds kapitalandel i den overtagne virksomhed på overtagelsestidspunktet i stedet for dagsværdien af det erlagte vederlag på overtagelsestidspunktet (afsnit 32, litra a), nr. i)). Afsnit B46-B49 indeholder en anvendelsesvejledning i denne forbindelse.
Tilbudskøb
34
Det hænder, at en overtagende virksomhed foretager et tilbudskøb, hvilket er en virksomhedssammenslutning, hvor beløbet i afsnit 32, litra b), overstiger den samlede sum af de beløb, der er angivet i afsnit 32, litra a). Hvis dette overskydende beløb stadig består efter anvendelse af kravene i afsnit 36, skal den overtagende virksomhed indregne den deraf følgende gevinst i resultatet på overtagelsestidspunktet. Gevinsten skal henføres til den overtagende virksomhed.
35
Et tilbudskøb kan eksempelvis opstå ved en virksomhedssammenslutning, hvor sælgeren er tvunget til at sælge (tvungent salg). Undtagelserne for indregning eller måling af bestemte poster, der omtales i afsnit 22-31A, kan imidlertid også medføre indregning af en gevinst (eller ændring i størrelsen af en indregnet gevinst) vedrørende et tilbudskøb.
36
Før indregning af en gevinst vedrørende et tilbudskøb skal den overtagende virksomhed foretage en ny vurdering af, om den har identificeret alle de overtagne aktiver og forpligtelser korrekt, og indregne eventuelle yderligere aktiver eller forpligtelser, der er identificeret ved denne gennemgang. Den overtagende virksomhed skal derefter gennemgå den anvendte fremgangsmåde for måling af de beløb, som denne standard kræver indregnet på overtagelsestidspunktet, for hvert af de følgende beløb:
a)
de overtagne identificerbare aktiver og forpligtelser
b)
en eventuel minoritetsinteresse i den overtagne virksomhed
c)
for en virksomhedssammenslutning, der er gennemført i flere faser, den overtagende virksomheds tidligere egenkapitalinteresse i den overtagne virksomhed og
d)
det erlagte vederlag.
Formålet med gennemgangen er at sikre, at målingerne tager tilstrækkelig højde for alle tilgængelige oplysninger på overtagelsestidspunktet.
Erlagt vederlag
37
Det erlagte vederlag i en virksomhedssammenslutning skal måles til dagsværdi beregnet som summen af dagsværdien på overtagelsestidspunktet af de aktiver, som den overtagende virksomhed har overdraget, de forpligtelser, den overtagende virksomhed ifalder til tidligere ejere af den overtagne virksomhed, og de egenkapitalinteresser, den overtagende virksomhed udsteder. (Hvis en del af den overtagende virksomheds tildelte aktiebaserede vederlag udveksles med tildelinger, der besiddes af den overtagne virksomheds medarbejdere, der er medtaget i det erlagte vederlag ved virksomhedssammenslutningen, skal denne imidlertid måles i overensstemmelse med afsnit 30 snarere end til dagsværdi.) Eksempler på mulige former for vederlag omfatter likvider, andre aktiver, en af den overtagende virksomheds virksomheder eller dattervirksomheder, 
betinget vederlag
, ordinære eller præferenceegenkapitalinstrumenter, optioner, warrants samt andele i 
gensidige virksomheder
.
38
Det erlagte vederlag kan omfatte aktiver eller forpligtelser fra den overtagende virksomhed, hvis regnskabsmæssige værdi ikke er lig med dagsværdien på overtagelsestidspunktet (eksempelvis ikke-monetære aktiver eller en af den overtagende virksomheds virksomheder). Hvis dette er tilfældet, skal den overtagende virksomhed foretage en omvurdering af de overdragne aktiver eller forpligtelser til dagsværdi på overtagelsestidspunktet og indregne eventuelle deraf følgende gevinster eller tab i resultatet. Undertiden forbliver de overdragne aktiver eller forpligtelser imidlertid i den sammensluttede virksomhed efter virksomhedssammenslutningen (eksempelvis fordi aktiverne eller forpligtelserne blev overdraget til den overtagne virksomhed snarere end til dens tidligere ejere), og den overtagende virksomhed bevarer dermed sin bestemmende indflydelse på dem. I denne situation skal den overtagende virksomhed måle disse aktiver og forpligtelser til den regnskabsmæssige værdi umiddelbart før overtagelsestidspunktet og skal ikke indregne en gevinst eller et tab i resultatet vedrørende aktiver eller forpligtelser, som den har bestemmende indflydelse på både før og efter virksomhedssammenslutningen.
Betinget vederlag
39
Det vederlag, den overtagende virksomhed erlægger for den overtagne virksomhed, omfatter eventuelle aktiver eller forpligtelser, der hidrører fra en aftale om betinget vederlag (jf. afsnit 37). Den overtagende virksomhed skal indregne dagsværdien af det betingede vederlag på overtagelsestidspunktet som et led i det erlagte vederlag for den overtagne virksomhed.
40
Den overtagende virksomhed skal klassificere en forpligtelse til at betale et betinget vederlag, som opfylder definitionen af et finansielt instrument, som en finansiel forpligtelse eller som egenkapital på grundlag af definitionen på et egenkapitalinstrument og en finansiel forpligtelse i afsnit 11 i IAS 32 
Finansielle instrumenter
: 
Præsentation
. Den overtagende virksomhed skal klassificere retten til at returnere tidligere erlagt vederlag som et aktiv, hvis bestemte betingelser opfyldes. Afsnit 58 indeholder vejledning om den efterfølgende regnskabsmæssige behandling af betinget vederlag.
Yderligere vejledning om anvendelse af overtagelsesmetoden på bestemte typer virksomhedssammenslutninger
Virksomhedssammenslutninger, der gennemføres i flere faser
41
En overtagende virksomhed opnår undertiden bestemmende indflydelse på en overtaget virksomhed, som den har en egenkapitalinteresse i, umiddelbart før overtagelsestidspunktet. Eksempelvis besidder Virksomhed A en minoritetsinteresse på 35 % i Virksomhed B pr. 31. december 20X1. Pr. denne dato køber Virksomhed A en yderligere andel på 40 % i Virksomhed B, hvilket giver den bestemmende indflydelse på Virksomhed B. Denne standard benævner en sådan transaktion som en virksomhedssammenslutning, der gennemføres i flere faser, hvilket nogle gange også betegnes som en trinvis overtagelse.
42
I en virksomhedssammenslutning, der gennemføres i flere faser, skal den overtagende virksomhed omvurdere sin tidligere egenkapitalinteresse i den overtagne virksomhed til dagsværdien på overtagelsestidspunktet og indregne eventuelle gevinster eller tab derved i resultatet eller anden totalindkomst, alt efter hvad der er hensigtsmæssigt. I tidligere regnskabsperioder kan den overtagende virksomhed have indregnet ændringer i værdien af sin egenkapitalinteresse i den overtagne virksomhed i anden totalindkomst. Hvis dette er tilfældet, skal det beløb, der blev indregnet i anden totalindkomst, indregnes på samme grundlag, som ville være krævet, hvis den overtagende virksomhed havde afhændet sin tidligere egenkapitalinteresse direkte.
42A
Hvis en part i en fælles ordning (som defineret i IFRS 11 
Fælles ordninger
) opnår bestemmende indflydelse på en virksomhed, der er et driftsfællesskab (som defineret i IFRS 11), og havde rettigheder til aktiver og forpligtelser med hensyn til passiverne vedrørende driftsfællesskabet, umiddelbart før overtagelsestidspunktet, er transaktionen en virksomhedssammenslutning, der gennemføres i flere faser. Den overtagende virksomhed anvender derfor kravene for en virksomhedssammenslutning, der gennemføres i flere faser, herunder omvurdering af tidligere erhvervede kapitalandele i driftsfællesskabet på den måde, der er beskrevet i afsnit 42. Når dette gøres, skal den overtagende virksomhed foretage en omvurdering af tidligere erhvervede kapitalandele i driftsfællesskabet.
Virksomhedssammenslutninger, der gennemføres uden erlæggelse af vederlag
43
Undertiden opnår en overtagende virksomhed bestemmende indflydelse på en overtaget virksomhed uden erlæggelse af vederlag. Overtagelsesmetoden finder anvendelse på den regnskabsmæssige behandling af sådanne virksomhedssammenslutninger. Sådanne omstændigheder omfatter:
a)
den overtagne virksomhed tilbagekøber et tilstrækkeligt antal egne aktier til, at en eksisterende investor (den overtagende virksomhed) opnår bestemmende indflydelse
b)
bortfald af minoritetsvetorettigheder, der tidligere betød, at den overtagende virksomhed ikke havde bestemmende indflydelse på en overtaget virksomhed, hvor den overtagende virksomhed besad majoriteten af stemmerettighederne
c)
den overtagende og overtagne virksomhed bliver enige om at sammenslutte deres virksomheder alene på baggrund af en kontrakt. Den overtagende virksomhed erlægger ikke noget vederlag for at overtage den bestemmende indflydelse på en overtaget virksomhed, hverken på overtagelsestidspunktet eller et tidligere tidspunkt. Som eksempler på virksomhedssammenslutninger, der alene opnås på baggrund af en kontrakt, kan nævnes sammenslutningen af to virksomheder i et såkaldt "stapling-arrangement" eller ved dannelse af en dobbeltnoteret virksomhed.
44
Ved en virksomhedssammenslutning, der alene opnås på baggrund af en kontrakt, skal den overtagende virksomhed henføre den beløbsmæssige størrelse af den overtagne virksomheds nettoaktiver, der er indregnet i overensstemmelse med denne standard, til ejerne af den overtagne virksomhed. Med andre ord udgør egenkapitalinteresser i den overtagne virksomhed, som besiddes af andre parter end den overtagende virksomhed, en minoritetsinteresse i den overtagende virksomheds årsregnskab efter sammenslutningen, selv om resultatet er, at alle egenkapitalinteresser i den overtagne virksomhed henføres til minoritetsinteressen.
Målingsperiode
45
Hvis den første regnskabsmæssige behandling af en virksomhedssammenslutning ikke er fuldendt ved slutningen af det regnskabsår, hvor sammenslutningen gennemføres, skal den overtagende virksomhed præsentere foreløbige beløb for de poster, der ikke er regnskabsmæssigt færdigbehandlet. I løbet af målingsperioden skal den overtagende virksomhed med tilbagevirkende kraft regulere de foreløbige beløb, der er indregnet på overtagelsestidspunktet, for at afspejle nye oplysninger, der er indhentet om de forhold og omstændigheder, der eksisterede på overtagelsestidspunktet, som, hvis de havde været kendt, ville have påvirket målingen af de beløb, der blev indregnet pr. denne dato. I løbet af målingsperioden skal den overtagende virksomhed desuden indregne yderligere aktiver eller forpligtelser, hvis der fremkommer nye oplysninger om forhold og omstændigheder, der eksisterede på overtagelsestidspunktet, som, hvis de havde været kendt, ville have medført, at disse aktiver og forpligtelser ville have været indregnet pr. denne dato. Målingsperioden slutter, så snart den overtagende virksomhed modtager de ønskede oplysninger om forhold og omstændigheder, der eksisterede på overtagelsestidspunktet, eller erfarer, at der ikke kan fremskaffes flere oplysninger. Målingsperioden kan dog ikke overstige ét år fra overtagelsestidspunktet.
46
Målingsperioden er den periode efter overtagelsestidspunktet, i hvilken den overtagende virksomhed kan regulere de foreløbige beløb, der er indregnet for en virksomhedssammenslutning. Målingsperioden giver den overtagende virksomhed en rimelig tidsperiode til at indhente de nødvendige oplysninger for at identificere og måle nedenstående på overtagelsestidspunktet i overensstemmelse med kravene i denne standard:
a)
de overtagne identificerbare aktiver og forpligtelser samt eventuelle minoritetsinteresser i den overtagne virksomhed
b)
det erlagte vederlag for den overtagne virksomhed (eller et andet beløb, der er lagt til grund ved måling af goodwill)
c)
for en virksomhedssammenslutning, der er gennemført i flere faser, den overtagende virksomheds tidligere egenkapitalinteresse i den overtagne virksomhed, og
d)
den goodwill eller gevinst, der er opstået ved et tilbudskøb.
47
Den overtagende virksomhed skal tage alle relevante faktorer i betragtning i sin vurdering af, om oplysninger, der er indhentet efter overtagelsestidspunktet, skal medføre en regulering af de foreløbige beløb, der er indregnet, og om disse oplysninger stammer fra begivenheder, der er indtruffet efter overtagelsestidspunktet. De relevante faktorer omfatter datoen for indhentning af yderligere oplysninger, samt om den overtagende virksomhed kan identificere en grund til at ændre de foreløbige beløb. Der er større sandsynlighed for, at oplysninger, der indhentes kort efter overtagelsestidspunktet, afspejler omstændigheder, der eksisterede på overtagelsestidspunktet, end oplysninger, der indhentes flere måneder senere. Eksempelvis vil salget af et aktiv til en tredjemand kort efter overtagelsestidspunktet til et beløb, der afviger væsentligt fra den foreløbige dagsværdi, der er opgjort pr. denne dato, sandsynligvis indikere en fejl i det foreløbige beløb, medmindre der kan identificeres en begivenhed i den mellemliggende periode, der medførte en ændring af dagsværdien.
48
Den overtagende virksomhed indregner en stigning (et fald) i det foreløbige beløb, der er indregnet for et identificerbart aktiv (en identificerbar forpligtelse) gennem et fald (en stigning) i goodwill. Nye oplysninger, der er fremkommet i løbet af målingsperioden kan imidlertid nogle gange medføre en regulering af de foreløbige beløb for mere end ét aktiv eller én forpligtelse. Eksempelvis kan den overtagende virksomhed have påtaget sig en forpligtelse til at betale erstatning vedrørende et uheld på et af den overtagne virksomheds anlæg, som er helt eller delvist dækket af den overtagne virksomheds ansvarsforsikring. Hvis den overtagne virksomhed får nye oplysninger i løbet af målingsperioden om dagsværdien af den pågældende forpligtelse på overtagelsestidspunktet, vil reguleringen af goodwill, der følger af en ændring i det indregnede foreløbige beløb for forpligtelsen, blive (helt eller delvist) modregnet af en tilsvarende regulering af goodwill, der stammer fra en ændring i det indregnede foreløbige beløb for det skyldige krav fra forsikringsgiver.
49
I løbet af målingsperioden skal den overtagende virksomhed indregne reguleringer af de foreløbige beløb, som om den regnskabsmæssige behandling af virksomhedssammenslutningen var fuldendt på overtagelsestidspunktet. Således skal den overtagende virksomhed i nødvendigt omfang tilpasse sammenligningstallene for de tidligere regnskabsår, der er præsenteret i årsregnskabet, herunder foretage eventuelle ændringer i afskrivning eller andre faktorer, der påvirker resultatet, som er indregnet ved færdiggørelsen af den første regnskabsmæssige behandling.
50
Efter målingsperiodens afslutning skal den overtagende virksomhed alene tilpasse den regnskabsmæssige behandling af en virksomhedssammenslutning i det omfang, dette er nødvendigt for at rette en fejl i overensstemmelse med IAS 8 
Anvendt regnskabspraksis, ændringer i regnskabsmæssige skøn og fejl
.
Vurdering af, hvad der indgår i transaktionen ved virksomhedssammenslutningen
51
Den overtagende og overtagne virksomhed er muligvis indgået i et indbyrdes forhold eller aftaleforhold, før forhandlingerne om virksomhedssammenslutningen blev indledt, eller de er indgået i et aftaleforhold i løbet af forhandlingerne, der er adskilt fra virksomhedssammenslutningen. I begge situationer skal den overtagende virksomhed identificere eventuelle beløb, der ikke indgår i udvekslingen mellem den overtagende og overtagne virksomhed (eller dennes tidligere ejere) i forbindelse med virksomhedssammenslutningen, dvs. beløb der ikke indgår i udvekslingen for den overtagne virksomhed. Som et led i anvendelsen af overtagelsesmetoden skal den overtagende virksomhed alene indregne det erlagte vederlag for den overtagne virksomhed samt de aktiver og forpligtelser, der er modtaget i udvekslingen for den overtagne virksomhed. Særskilte transaktioner skal behandles regnskabsmæssigt i overensstemmelse med de relevante IFRS-standarder.
52
En transaktion, der indgås af eller på vegne af den overtagende virksomhed eller hovedsageligt til fordel for den overtagende virksomhed eller den sammensluttede virksomhed, snarere end hovedsageligt til fordel for den overtagne virksomhed (eller dennes tidligere ejere) før sammenslutningen, vil sandsynligvis udgøre en særskilt transaktion. Nedenstående er eksempler på særskilte transaktioner, der ikke skal medtages i anvendelsen af overtagelsesmetoden:
a)
en transaktion, der i praksis afregner allerede eksisterende forhold mellem den overtagende og overtagne virksomhed
b)
en transaktion, der aflønner ansatte i eller tidligere ejere af den overtagne virksomhed for fremtidige tjenesteydelser, og
c)
en transaktion, der godtgør den overtagne virksomhed eller dennes tidligere ejere for betalingen af den overtagende virksomheds omkostninger i forbindelse med overtagelsen.
Afsnit B50–B62 indeholder anvendelsesvejledning i denne forbindelse.
Omkostninger i forbindelse med overtagelsen
53
Omkostninger i forbindelse med overtagelsen er omkostninger, som den overtagende virksomhed afholder for at gennemføre en virksomhedssammenslutning. Disse omkostninger omfatter "findeløn", gebyrer for rådgivning, juridisk og regnskabsmæssig bistand, vurdering samt andre gebyrer til eksperter eller konsulenter, generelle administrationsomkostninger, herunder omkostninger til driften af en intern afdeling for fusioner og overtagelser samt omkostninger til registrering og udstedelse af gælds- og egenkapitalinstrumenter. Den overtagende virksomhed skal regnskabsmæssigt behandle omkostninger i forbindelse med overtagelsen som udgifter i de regnskabsperioder, hvor omkostningerne afholdes, og tjenesteydelserne modtages, med en enkelt undtagelse. Omkostningerne forbundet med udstedelse af gælds- eller egenkapitalinstrumenter skal indregnes i overensstemmelse med IAS 32 og IFRS 9.
EFTERFØLGENDE MÅLING OG REGNSKABSMÆSSIG BEHANDLING
54
En overtagende virksomhed skal generelt foretage efterfølgende måling og regnskabsmæssig behandling af overtagne aktiver og overtagne eller påtagede forpligtelser samt udstedte egenkapitalinstrumenter ved en virksomhedssammenslutning i overensstemmelse med andre relevante IFRS-standarder for disse poster, afhængig af deres art. Denne standard indeholder imidlertid vejledning om den efterfølgende måling og regnskabsmæssige behandling af følgende aktiver, der overtages, forpligtelser, der overtages eller påtages, samt egenkapitalinstrumenter, der udstedes ved en virksomhedssammenslutning:
a)
generhvervede rettigheder
b)
eventualforpligtelser indregnet på overtagelsestidspunktet
c)
refusionsaktiver og
d)
betinget vederlag.
Afsnit B63 indeholder anvendelsesvejledning i denne forbindelse.
Generhvervede rettigheder
55
En generhvervet rettighed, der indregnes som et immaterielt aktiv, skal afskrives over den resterende kontraktlige løbetid for den kontrakt, i henhold til hvilken retten blev tildelt. En overtagende virksomhed, der efterfølgende sælger en generhvervet rettighed til en tredjemand, skal medtage det immaterielle aktivs regnskabsmæssige værdi i sin opgørelse af gevinsten eller tabet ved salget.
Eventualforpligtelser
56
Efter første indregning og indtil forpligtelsen er afregnet, annulleret eller udløbet, skal den overtagende virksomhed måle en eventualforpligtelse, der er indregnet i en virksomhedssammenslutning, til den højeste værdi af:
a)
det beløb, der ville have været indregnet i overensstemmelse med IAS 37, og
b)
det oprindeligt indregnede beløb med fradrag af eventuelle akkumulerede indtægter, der er indregnet i overensstemmelse med principperne i IFRS 15 
Indregning af omsætning fra kontrakter med kunder
.
Dette krav finder ikke anvendelse på kontrakter, der behandles regnskabsmæssigt i overensstemmelse med IFRS 9.
Refusionsaktiver
57
Ved afslutningen af hvert efterfølgende regnskabsår skal den overtagende virksomhed måle et refusionsaktiv, der blev indregnet på overtagelsestidspunktet, på samme grundlag som den refunderede forpligtelse eller det refunderede aktiv, med forbehold for eventuelle kontraktlige begrænsninger på beløbet samt, for et refusionsaktiv, der ikke efterfølgende måles til dagsværdi, ledelsens vurdering af refusionsaktivets erholdelighed. Den overtagende virksomhed skal udelukkende ophøre med at indregne refusionsaktivet, når den inddriver aktivet, sælger det eller på anden måde mister retten til aktivet.
Betinget vederlag
58
Der kan opstå visse ændringer i dagsværdien af et betinget vederlag, som den overtagende virksomhed indregner efter overtagelsestidspunktet, på grund af yderligere oplysninger, som den overtagende virksomhed opnåede efter dette tidspunkt, om forhold og omstændigheder, der eksisterede på overtagelsestidspunktet. Målingsperiodereguleringer i overensstemmelse med afsnit 45-49 udgør sådanne ændringer. Ændringer, der skyldes begivenheder efter overtagelsestidspunktet, såsom opfyldelse af et indtjeningsmål, opnåelse af en bestemt aktiekurs eller opnåelse af en milepæl i et forsknings- og udviklingsprojekt, udgør imidlertid ikke målingsperiodereguleringer. Den overtagende virksomhed skal foretage regnskabsmæssig behandling af dagsværdien af betinget vederlag, der ikke udgør målingsperiodereguleringer, som følger:
a)
Betinget vederlag, der klassificeres som egenkapital, skal ikke omvurderes, og den efterfølgende afregning skal behandles regnskabsmæssigt inden for egenkapitalen.
b)
Andet betinget vederlag, som:
i)
er omfattet af IFRS 9, skal måles til dagsværdien på hver balancedag, og ændringer i dagsværdi skal indregnes i resultatet i overensstemmelse med IFRS 9
ii)
ikke er omfattet af IFRS 9, skal måles til dagsværdien på hver balancedag, og ændringer i dagsværdi skal indregnes i resultatet.
OPLYSNINGER
59
Den overtagende virksomhed skal give oplysninger, som gør det muligt for brugere af virksomhedens årsregnskab at vurdere arten og den økonomiske virkning af en virksomhedssammenslutning, der forekommer enten:
a)
i løbet af det aktuelle regnskabsår eller
b)
efter regnskabsårets afslutning, men før årsregnskabet godkendes til offentliggørelse.
60
For at opfylde formålet med afsnit 59 skal den overtagende virksomhed give de i afsnit B64-B66 angivne oplysninger,
61
Den overtagende virksomhed skal give oplysninger, der gør det muligt for brugere af virksomhedens årsregnskab at vurdere den økonomiske virkning af reguleringer, der er indregnet i det aktuelle regnskabsår, og som vedrører virksomhedssammenslutninger, der blev gennemført i det aktuelle eller tidligere regnskabsår.
62
For at opfylde formålet med afsnit 61 skal den overtagende virksomhed give de i afsnit B67 angivne oplysninger,
63
Hvis de konkrete oplysninger, der kræves i denne og andre IFRS-standarder ikke opfylder de opstillede formål i afsnit 59 og 61, skal den overtagende virksomhed give de oplysninger, der måtte være nødvendige for at opfylde formålene.
IKRAFTTRÆDELSESTIDSPUNKT OG OVERGANG
Ikrafttrædelsestidspunkt
64
Denne standard skal anvendes fremadrettet på virksomhedssammenslutninger, hvor overtagelsestidspunktet er samtidig med eller efter begyndelsen af det første regnskabsår, der begynder den 1. juli 2009 eller derefter. Det er tilladt at anvende ændringen før dette tidspunkt. Denne standard må dog kun anvendes fra begyndelsen af et regnskabsår, der begynder den 30. juni 2007 eller derefter. Hvis en virksomhed anvender denne standard før den 1. juli 2009, skal den give oplysning om dette og samtidigt anvende IAS 27 (ajourført i 2008).
64A
[Ophævet]
64B
Forbedringer af IFRS-standarder
 udstedt i maj 2010 medførte ændringer af afsnit 19, 30 og B56 og tilføjelse af afsnit B62A og B62B. Virksomheder skal anvende disse ændringer på regnskabsår, der begynder den 1. juli 2010 eller derefter. Det er tilladt at anvende ændringen før dette tidspunkt. Hvis en virksomhed anvender ændringerne på en tidligere regnskabsperiode, skal den oplyse herom. Anvendelsen skal være fremadrettet fra datoen, hvor virksomheden første gang anvender denne standard.
64C
Afsnit 65A–65E blev tilføjet med 
Forbedringer af IFRS-standarder
 udstedt i maj 2010. Virksomheder skal anvende disse ændringer på regnskabsår, der begynder den 1. juli 2010 eller derefter. Det er tilladt at anvende ændringen før dette tidspunkt. Hvis en virksomhed anvender ændringerne på en tidligere regnskabsperiode, skal den oplyse herom. Ændringerne finder anvendelse på mellemværender i form af betinget vederlag hidrørende fra virksomhedssammenslutninger med et overtagelsestidspunkt, der ligger før anvendelsen af denne standard, udgivet i 2008.
64D
[Ophævet]
64E
IFRS 10, der blev udstedt i maj 2011, medførte ændring af afsnit 7, B13, B63, litra e) og appendiks A. Virksomheder skal anvende disse ændringer ved anvendelse af IFRS 10.
64F
IFRS 13 
Måling af dagsværdi
, der blev udstedt i maj 2011, medførte ændring af afsnit 20, 29, 33, 47, ændring af definitionen af dagsværdi i appendiks A og ændring af afsnit B22, B40, B43-B46, B49 og B64. Virksomheder skal anvende disse ændringer ved anvendelse af IFRS 13.
64G
Investeringsvirksomheder
 (ændringer til IFRS 10, IFRS 12 og IAS 27) udstedt i oktober 2012, medførte ændring af afsnit 7 og tilføjelse af afsnit 2A. Virksomheder skal anvende disse ændringer på regnskabsår, der begynder den 1. januar 2014 eller derefter. Det er tilladt at anvende 
Investeringsvirksomheder
 tidligere. Hvis en virksomhed anvender disse ændringer tidligere, skal den også samtidigt anvende alle ændringerne i 
Investeringsvirksomheder
.
64H
[Ophævet]
64I
Afsnit 40 og 58 ændres, og afsnit 67A og overskriften hertil tilføjes som led i 
Det årlige forbedringsprojekt vedrørende IFRS-standarder for perioden 2010-2012
, som blev udstedt i december 2013. En virksomhed skal fremover anvende denne ændring på virksomhedssammenslutninger, hvor overtagelsestidspunktet er den 1. juli 2014 eller derefter. Det er tilladt at anvende ændringen før dette tidspunkt. En virksomhed kan anvende ændringen tidligere, forudsat at IFRS 9 og IAS 37 (begge som ændret ved 
Det årlige forbedringsprojekt vedrørende IFRS-standarder for perioden 2010-2012
) også anvendes. Hvis en virksomhed anvender ændringen tidligere, skal den give oplysning om dette.
64J
Afsnit 2, litra a), ændres som led i 
Det årlige forbedringsprojekt for perioden 2011-2013
, som blev udstedt i december 2013. Virksomheder skal anvende denne ændring fremadrettet for regnskabsår, som begynder 1. juli 2014 eller derefter. Det er tilladt at anvende ændringen før dette tidspunkt. Hvis en virksomhed anvender ændringen på en tidligere regnskabsperiode, skal den oplyse herom.
64K
IFRS 15 
Omsætning fra kontrakter med kunder
, udstedt i maj 2014, medførte ændring af afsnit 56. Virksomheder skal anvende denne ændring ved anvendelse af IFRS 15.
64L
IFRS 9, der blev udstedt i juli 2014, medførte en ændring af afsnit 16, 42, 53, 56, 58 og B41 samt ophævelse af afsnit 64A, 64D og 64H. Virksomheder skal anvende disse ændringer ved anvendelse af IFRS 9.
64M
IFRS 16, udstedt i januar 2016, medførte ændring af afsnit 14, 17, B32 og B42, ophævelse af afsnit B28-B30 og de tilhørende overskrifter og tilføjelse af afsnit 28A-28B og de tilhørende overskrifter. Virksomheder skal anvende disse ændringer ved anvendelse af IFRS 16.
64N
IFRS 17, der er udstedt i maj 2017, medførte en ændring af afsnit 17, 20, 21, 35 og B63, og efter afsnit 31 blev der indsat en overskrift og et afsnit 31A. 
Ændringer til IFRS 17
, der er udstedt i juni 2020, medførte en ændring af afsnit 31A. En virksomhed skal anvende ændringerne til IFRS 17 på virksomhedssammenslutninger med et overtagelsestidspunkt efter tidspunktet for den første anvendelse af IFRS 17. En virksomhed skal anvende de øvrige ændringer, når den anvender IFRS 17.
64O
Det årlige forbedringsprojekt vedrørende IFRS-standarder for perioden 2015-2017
, som blev udstedt i december 2017, medførte tilføjelse af afsnit 42A. Disse ændringer skal anvendes fremadrettet på virksomhedssammenslutninger, hvor overtagelsestidspunktet er samtidigt med eller efter begyndelsen af det første regnskabsår, der begynder den 1. januar 2019 eller derefter. Det er tilladt at anvende ændringen før dette tidspunkt. Hvis en virksomhed anvender disse ændringer tidligere, skal den oplyse herom.
64P
Definition af en virksomhed
, der blev udstedt i oktober 2018, vedrørte tilføjelse af afsnit B7A-B7C, B8A og B12A-B12D, ændring af definitionen af begrebet "virksomhed" i appendiks A, ændring af afsnit 3, B7-B9, B11 og B12 og sletning af afsnit B10. En virksomhed skal anvende disse ændringer på virksomhedssammenslutninger, hvor overtagelsestidspunktet er på eller efter begyndelsen af det første regnskabsår, der begynder den 1. januar 2020 eller derefter, og på overtagelser af aktiver, der sker ved eller efter begyndelsen af denne periode. Det er tilladt at anvende disse ændringer før dette tidspunkt. Hvis en virksomhed anvender disse ændringer på en tidligere regnskabsperiode, skal den oplyse herom.
64Q
Henvisningerne til begrebsrammen
 udstedt i maj 2020 medførte ændringer af afsnit 11, 14, 21, 22 og tilføjelse af afsnit 21A, 21B, 21C og 23A. Disse ændringer skal anvendes fremadrettet på virksomhedssammenslutninger, hvor overtagelsestidspunktet er samtidigt med eller efter begyndelsen af det første regnskabsår, der begynder den 1. januar 2022 eller derefter. Tidligere anvendelse er tilladt, hvis en virksomhed samtidigt eller tidligere også anvender alle ændringer, der foretages ved 
Ændringerne af henvisningerne til begrebsrammen i IFRS-standarderne
 udstedt i marts 2018.
Overgang
65
Aktiver og forpligtelser, der opstod ved virksomhedssammenslutninger, hvis overtagelsestidspunkt lå før anvendelsen af denne standard, skal ikke reguleres på tidspunktet for anvendelsen af denne standard.
65A
Mellemværender i form af betinget vederlag hidrørende fra virksomhedssammenslutninger, hvor overtagelsestidspunktet lå før det tidspunkt, hvor virksomheden første gang anvendte denne standard, udgivet i 2008, skal ikke reguleres på tidspunktet for første anvendelse af denne standard. Afsnit 65B–65E finder anvendelse på den efterfølgende regnskabsmæssige behandling af sådanne tilgodehavender. Afsnit 65B–65E finder ikke anvendelse på den regnskabsmæssige behandling af mellemværender i form af betinget vederlag hidrørende fra virksomhedssammenslutninger, hvor overtagelsestidspunktet faldt sammen med eller lå efter det tidspunkt, hvor virksomheden første gang anvendte denne standard, udgivet i 2008. I afsnit 65B–65E henviser virksomhedssammenslutninger udelukkende til virksomhedssammenslutninger, hvis overtagelsestidspunkt lå før anvendelsen af denne standard, udgivet i 2008.
65B
Hvis en aftale om en virksomhedssammenslutning tillader en regulering af kostprisen for sammenslutningen, som er betinget af fremtidige begivenheder, skal den overtagende virksomhed medtage reguleringen i kostprisen for sammenslutningen på overtagelsestidspunktet, hvis det er sandsynligt, at reguleringen vil blive foretaget, og den kan måles pålideligt.
65C
Aftaler om virksomhedssammenslutninger kan give mulighed for reguleringer af kostprisen for sammenslutningen, som er betinget af en eller flere fremtidige begivenheder. Reguleringen kan eksempelvis være betinget af opretholdelse eller opnåelse af et bestemt overskud i fremtidige regnskabsår eller af opretholdelse af markedskursen på de udstedte værdipapirer. På tidspunktet for den første regnskabsmæssige behandling af sammenslutningen er det normalt muligt at skønne størrelsen af eventuelle reguleringer uden at forringe informationens pålidelighed, selvom der foreligger en vis usikkerhed. Hvis de fremtidige begivenheder ikke indtræffer, eller det bliver nødvendigt at tilpasse skønnet, skal kostprisen for virksomhedssammenslutningen reguleres tilsvarende.
65D
Når en aftale om en virksomhedssammenslutning tillader en sådan regulering, skal reguleringen dog ikke medtages i kostprisen for sammenslutningen på tidspunktet for den første regnskabsmæssige behandling af sammenslutningen, hvis den enten ikke er sandsynlig eller ikke kan måles pålideligt. Hvis reguleringen efterfølgende bliver sandsynlig og kan måles pålideligt, skal det yderligere vederlag behandles som en regulering af kostprisen for sammenslutningen.
65E
I visse tilfælde kan den overtagende virksomhed være tvunget til at foretage efterfølgende betaling til sælger som godtgørelse for et fald i værdien af de aktiver, den overtagende virksomhed har afgivet, egenkapitalinstrumenter, den har udstedt, eller forpligtelser, den har afholdt eller påtaget sig, til gengæld for bestemmende indflydelse på den overtagne virksomhed. Dette er eksempelvis tilfældet, når den overtagende virksomhed garanterer markedskursen på egenkapitalinstrumenter eller gældsinstrumenter, som er udstedt som en del af kostprisen for virksomhedssammenslutningen, og skal udstede yderligere egenkapitalinstrumenter eller gældsinstrumenter for at retablere den oprindeligt fastsatte kostpris. Der skal i sådanne tilfælde ikke indregnes nogen stigning i kostprisen for virksomhedssammenslutningen. I tilfælde af egenkapitalinstrumenter udlignes dagsværdien af den yderligere betaling af en tilsvarende reduktion i den værdi, der kan henføres til de oprindeligt udstedte instrumenter. I tilfælde af gældsinstrumenter anses den yderligere betaling for at være en reduktion af overkursen eller en forøgelse af underkursen ved den oprindelige udstedelse.
66
En virksomhed, såsom en gensidig virksomhed, der endnu ikke har anvendt IFRS 3, og som har gennemgået en eller flere virksomhedssammenslutninger, der regnskabsmæssigt blev behandlet ved brug af overtagelsesmetoden, skal anvende overgangsbestemmelserne i afsnit B68 og B69.
Indkomstskat
67
Ved virksomhedssammenslutninger, hvor overtagelsestidspunktet ligger før anvendelsen af denne standard, skal den overtagende virksomhed foretage fremadrettet anvendelse af kravene i afsnit 68 i IAS 12, som ændret af denne standard. Det betyder, at den overtagende virksomhed ikke skal regulere den regnskabsmæssige behandling af tidligere virksomhedssammenslutninger for tidligere indregnede ændringer i indregnede udskudte skatteaktiver. Fra tidspunktet for anvendelsen af denne standard skal den overtagende virksomhed imidlertid indregne ændringer i indregnede udskudte skatteaktiver som en regulering af resultatet (eller hvis IAS 12 kræver dette, uden for resultatet).
HENVISNING TIL IFRS 9
67A
Hvis en virksomhed anvender denne standard, men endnu ikke anvender IFRS 9, bør alle henvisninger til IFRS 9 læses som henvisninger til IAS 39.
OPHÆVELSE AF IFRS 3 (2004)
68
Denne standard erstatter IFRS 3 
Virksomhedssammenslutninger
 (udgivet 2004).
Appendiks A
Definerede termer
Dette appendiks er en integreret del af standarden.
overtaget virksomhed
Den eller de virksomheder, som 
den overtagende virksomhed
 opnår bestemmende indflydelse på ved en 
virksomhedssammenslutning
.
overtagende virksomhed
Den virksomhed, der opnår bestemmende indflydelse på 
den overtagne virksomhed
.
overtagelsestidspunkt
Det tidspunkt, hvor 
den overtagende virksomhed
 opnår bestemmende indflydelse på 
den overtagne virksomhed
.
en virksomhed
En integreret mængde aktiviteter og aktiver, som kan udføres og styres med henblik på at levere varer og tjenesteydelser til kunder, og som genererer investeringsindkomst (såsom udbytte eller renter) eller genererer anden indkomst fra ordinær virksomhed.
virksomhedssammenslutning
En transaktion eller en anden begivenhed, hvor en 
overtagende virksomhed
 opnår bestemmende indflydelse på en eller flere 
virksomheder
. De transaktioner, der undertiden benævnes "ægte fusioner" eller "fusioner mellem ligeværdige partnere" udgør også 
virksomhedssammenslutninger
 i henhold til brugen af dette udtryk i denne standard.
betinget vederlag
Omfatter normalt en 
overtagende virksomheds
 forpligtelse til at overdrage yderligere aktiver eller 
egenkapitalinteresser
 til de tidligere ejere af en 
overtaget virksomhed
 som et led i udvekslingen for at opnå 
bestemmende indflydelse
 på den 
overtagne virksomhed
, som er betinget af forekomsten eller opfyldelsen af specificerede fremtidige begivenheder eller betingelser. 
Betinget vederlag
 kan imidlertid også give den 
overtagende virksomhed
 retten til at modtage tidligere erlagt vederlag tilbage, hvis bestemte betingelser opfyldes.
egenkapitalinteresser
I denne standard anvendes 
egenkapitalinteresser
 i en bred forstand til at betegne investorejede virksomheders samt ejeres, medlemmers eller deltageres ejerandele i 
gensidige virksomheder
.
dagsværdi
Dagsværdien
 er den pris, der kunne opnås ved at sælge et aktiv, eller som skulle betales for at overdrage en forpligtelse i en velordnet transaktion mellem markedsdeltagere på målingstidspunktet. (Jf. IFRS 13)
goodwill
Et aktiv, der repræsenterer de fremtidige økonomiske fordele, der hidrører fra andre aktiver, der er overtaget ved en 
virksomhedssammenslutning
, og som ikke identificeres individuelt og indregnes separat.
identificerbar
Et aktiv er 
identificerbart
, hvis det enten:
a)
kan udskilles, dvs. at det kan udskilles eller adskilles fra virksomheden og sælges, overdrages, gives i licens, udlejes eller udveksles, enten separat eller sammen med en tilknyttet kontrakt, et tilknyttet identificerbart aktiv eller en tilknyttet identificerbar forpligtelse, uanset om virksomheden har til hensigt at gøre dette, eller
b)
hidrører fra kontraktlige eller andre juridiske rettigheder, uanset om disse rettigheder kan overdrages eller udskilles fra virksomheden eller fra andre rettigheder og forpligtelser.
immaterielt aktiv
Et 
identificerbart
, ikke-monetært aktiv uden fysisk substans.
gensidig virksomhed
En virksomhed, ud over en investorejet virksomhed, der frembringer udbytte, lavere omkostninger eller andre økonomiske fordele direkte til sine 
ejere
, medlemmer eller deltagere. Som eksempler på gensidige virksomheder kan nævnes gensidige forsikringsselskaber, kreditforeninger og andelsvirksomheder.
minoritetsinteresser
Kapitalandele i en dattervirksomhed, der ikke direkte eller indirekte kan henføres til en modervirksomhed.
ejere
I denne standard anvendes 
ejere
 i en bred forstand til at betegne indehavere af 
egenkapitalinteresser
 i investorejede virksomheder samt ejeres, medlemmers og deltageres egenkapitalinteresser i 
gensidige virksomheder
.
Appendiks B
Anvendelsesvejledning
Dette appendiks er en integreret del af standarden.
VIRKSOMHEDSSAMMENSLUTNINGER AF VIRKSOMHEDER UNDER SAMME BESTEMMENDE INDFLYDELSE (ANVENDELSE AF AFSNIT 2, litra c))
B1
Denne standard finder ikke anvendelse på virksomhedssammenslutninger mellem virksomheder under samme bestemmende indflydelse. En virksomhedssammenslutning, der omfatter virksomheder under samme bestemmende indflydelse, er en virksomhedssammenslutning, hvor alle de sammensluttende virksomheder er underlagt bestemmende indflydelse af den eller de samme øverste parter både før og efter virksomhedssammenslutningen, og hvor denne bestemmende indflydelse ikke er midlertidig.
B2
En gruppe af personer skal anses for at udøve bestemmende indflydelse på en virksomhed, når de som følge af en kontraktlig aftale tilsammen har beføjelsen til at styre virksomhedens økonomiske og driftsmæssige beslutninger med henblik på at opnå fordele fra dens aktiviteter. En virksomhedssammenslutning er derfor ikke omfattet af denne standard, når den samme gruppe af personer som følge af en kontraktlig aftale har den øverste, fælles beføjelse til at styre de økonomiske og driftsmæssige beslutninger i hver af de sammensluttende virksomheder med henblik på at opnå fordele fra deres aktiviteter, og denne øverste fælles beføjelse ikke er midlertidig.
B3
En virksomhed kan være underlagt bestemmende indflydelse af en person eller en gruppe af personer, som optræder fælles i henhold til en kontraktlig aftale, og denne person eller gruppe af personer er muligvis ikke underlagt regnskabsaflæggelseskravene i de internationale regnskabsstandarder (IFRS). Det er derfor ikke nødvendigt, at sammensluttende virksomheder indgår som en del af det samme koncernregnskab, for at en virksomhedssammenslutning anses for at omfatte virksomheder under samme bestemmende indflydelse.
B4
Omfanget af minoritetsinteresser i hver af de sammensluttende virksomheder før og efter virksomhedssammenslutningen er ikke relevant for vurderingen af, om sammenslutningen omfatter virksomheder under samme bestemmende indflydelse. Tilsvarende gælder det, at det forhold, at en af de sammensluttende virksomheder er en dattervirksomhed, som er udeladt fra koncernregnskabet, ikke er relevant for vurderingen af, om en sammenslutning omfatter virksomheder under samme bestemmende indflydelse.
IDENTIFIKATION AF EN VIRKSOMHEDSSAMMENSLUTNING (ANVENDELSE AF AFSNIT 3)
B5
Denne standard definerer en virksomhedssammenslutning som en transaktion eller en anden begivenhed, hvor en overtagende virksomhed opnår bestemmende indflydelse på en eller flere virksomheder. En overtagende virksomhed kan opnå bestemmende indflydelse på en overtaget virksomhed på en række måder, eksempelvis:
a)
ved at overdrage likvider eller andre aktiver (herunder nettoaktiver, der udgør en virksomhed)
b)
ved at påtage sig forpligtelser
c)
ved at udstede egenkapitalinteresser
d)
ved at erlægge mere end én form for betaling eller
e)
uden at erlægge vederlag, herunder alene på baggrund af en kontrakt (jf. afsnit 43).
B6
Virksomhedssammenslutninger kan struktureres på mange måder af juridiske, skattemæssige eller andre årsager, herunder blandt andet:
a)
en eller flere virksomheder bliver dattervirksomheder af en overtagende virksomhed, eller nettoaktiverne i en eller flere virksomheder fusioneres juridisk ind i den overtagende virksomhed
b)
en sammensluttende virksomhed overdrager sine nettoaktiver, eller dens ejere overdrager sine egenkapitalinteresser, til en anden sammensluttende virksomhed eller dennes ejere
c)
alle de sammensluttende virksomheder overdrager deres nettoaktiver, eller ejerne af disse virksomheder overdrager deres egenkapitalinteresser, til en nydannet virksomhed, eller
d)
en gruppe af tidligere ejere af en af de sammensluttende virksomheder opnår bestemmende indflydelse på den sammensluttede virksomhed.
DEFINITION AF EN VIRKSOMHED (ANVENDELSE AF AFSNIT 3)
B7
En virksomhed består af input og processer anvendt på disse input, der har evnen til bidrage til at producere enheder. En virksomheds tre elementer defineres som følger (jf. afsnit B8-B12D vedrørende vejledning i elementer af en virksomhed):
a)
Input
: Enhver økonomisk ressource, der skaber enheder, eller har evnen til at skabe, producerede enheder, når en eller flere processer anvendes på den. Eksempler herpå omfatter anlægsaktiver (herunder immaterielle aktiver eller rettigheder til udnyttelse af anlægsaktiver), intellektuel kapital samt evnen til at opnå adgang til nødvendige materialer eller rettigheder og ansatte.
b)
Proces
: Alle systemer, standarder, protokoller, konventioner eller regler, som skaber producerede enheder eller har evnen til at bidrage til at skabe producerede enheder, når de anvendes på et eller flere input. Eksempler herpå omfatter strategiske styringsprocesser, driftsprocesser og ressourcestyringsprocesser. Disse processer er normalt dokumenterede, men en organiseret arbejdsstyrkes intellektuelle kapacitet med de nødvendige evner og erfaringsbaggrunde, som følger regler og konventioner, kan levere de nødvendige processer, der er i stand til at blive anvendt på input for at skabe producerede enheder. (Regnskabsaflæggelse, fakturering, lønstyring og andre administrative systemer er typisk ikke processer, der anvendes til at skabe producerede enheder).
c)
Producerede enheder
: Resultatet af input og processer anvendt på disse input med henblik på at levere varer og tjenesteydelser til kunder, generere investeringsindkomst (såsom udbytte eller renter) eller generere anden indkomst fra ordinær virksomhed.
Valgfri test til identifikation af koncentration af en dagsværdi
B7A
Afsnit B7B indeholder bestemmelser om en valgfri test (koncentrationstest), der gør det muligt at foretage en forenklet vurdering af, hvorvidt en overtagen mængde af aktiviteter og aktiver er en virksomhed. En virksomhed kan vælge, om den vil anvende testen. Virksomheden kan foretage et sådant valg for hver enkelt transaktion eller anden begivenhed. Koncentrationstesten har følgende konsekvenser:
a)
Hvis kriterierne i koncentrationstesten opfyldes, fastslås det, at mængden af aktiviteter og aktiver ikke er en virksomhed, og der er ikke behov for yderligere vurdering.
b)
Hvis kriterierne i koncentrationstesten ikke opfyldes, eller hvis virksomheden vælger ikke at anvende testen, foretager virksomheden den vurdering, der er fastsat i afsnit B8-B12D.
B7B
Kriterierne i koncentrationstesten er opfyldt, hvis stort set hele dagsværdien af de overtagne bruttoaktiver er koncentreret i ét enkelt identificerbart aktiv eller i en gruppe af tilsvarende identificerbare aktiver. For koncentrationstesten gælder følgende:
a)
Overtagne bruttoaktiver omfatter ikke likvide beholdninger og tilsvarende likvide midler, udskudte skatteaktiver og goodwill hidrørende fra virkningerne af udskudte skatteforpligtelser.
b)
Dagsværdien af de overtagne bruttoaktiver omfatter alle erlagte vederlag (plus dagsværdien af enhver minoritetsinteresse og dagsværdien af tidligere erhvervede interesser) ud over dagsværdien af overtagne identificerbare nettoaktiver. Dagsværdien af de overtagne bruttoaktiver kan normalt opgøres som det samlede beløb, der fremkommer ved at lægge dagsværdien af det erlagte vederlag (plus dagsværdien af eventuelle minoritetsinteresser og dagsværdien af eventuelle tidligere erhvervede interesser) til dagsværdien af de forpligtelser, der er påtaget (bortset fra udskudte skatteforpligtelser), og derefter udelukke de poster, der er angivet i litra a). Hvis dagsværdien af de overtagne bruttoaktiver overstiger det samlede beløb, kan der dog undertiden være behov for en mere præcis beregning.
c)
Et enkelt identificerbart aktiv omfatter ethvert aktiv eller enhver gruppe af aktiver, som vil blive indregnet og målt som ét enkelt identificerbart aktiv i en virksomhedssammenslutning.
d)
Hvis et materielt aktiv er tilknyttet og ikke kan fjernes fysisk og anvendes separat i forhold til et andet materielt aktiv (eller et underliggende aktiv, der er genstand for en leasingkontrakt, som defineret i IFRS 16 
Leasingkontrakter
), uden at det medfører væsentlige udgifter eller en væsentlig forringelse af nytteværdien eller dagsværdien for begge aktiver (f.eks. grunde og bygninger), betragtes disse aktiver som ét enkelt identificerbart aktiv.
e)
Ved vurderingen af, om der er tale om tilsvarende aktiver, skal virksomheden tage hensyn til arten af hvert enkelt identificerbart aktiv og de risici, der er forbundet med at forvalte og skabe producerede enheder på grundlag af aktiverne (dvs. risikokarakteristika).
f)
Følgende anses ikke for at være tilsvarende aktiver:
i)
et materielt aktiv og et immaterielt aktiv
ii)
materielle aktiver i forskellige kategorier (f.eks. lager, fremstillingsudstyr og biler), medmindre de betragtes som ét enkelt identificerbart aktiv i overensstemmelse med kriteriet i litra d)
iii)
identificerbare immaterielle aktiver i forskellige kategorier (f.eks. mærkenavne, licenser og immaterielle aktiver under udvikling)
iv)
et finansielt aktiv og et ikke-finansielt aktiv
v)
finansielle aktiver i forskellige kategorier (f.eks. fordringer på og investeringer i egenkapitalinstrumenter) og
vi)
identificerbare aktiver, som tilhører samme kategori af aktiver, men som har betydeligt forskellige risikokarakteristika.
B7C
De krav, der er fastsat i afsnit B7B, ændrer ikke ved vejledningen om tilsvarende aktiver i IAS 38 
Immaterielle aktiver
. De ændrer heller ikke betydningen af udtrykket "kategori" i IAS 16 
Materielle anlægsaktiver
, IAS 38 og IFRS 7 
Finansielle instrumenter: Oplysninger
.
En virksomheds elementer
B8
Selv om virksomheder normalt producerer enheder, er sådanne ikke krævede for, at en integreret mængde af aktiviteter og aktiver opfylder kriterierne for at være en virksomhed. For at kunne udføres og styres til det formål, der er anført i definitionen af en virksomhed, kræver en integreret mængde af aktiviteter og aktiver to afgørende elementer — input og processer anvendt på disse input. En virksomhed behøver ikke medtage alle de input eller processer, som sælgeren anvendte til at drive virksomheden. For at blive betragtet som en virksomhed skal en integreret mængde af aktiviteter og aktiver dog som minimum omfatte et input og en omfattende proces, der tilsammen bidrager væsentligt til evnen til at skabe producerede enheder. Afsnit B12-B12D angiver, hvordan det vurderes, om en proces er omfattende.
B8A
Hvis en overtagen mængde af aktiviteter og aktiver indebærer producerede enheder, indikerer en fortsat indtjening ikke i sig selv, at der er overtaget både input og en omfattende proces.
B9
En virksomheds elementer er forskellige fra branche til branche og i forhold til strukturen af virksomhedens aktiviteter, herunder virksomhedens udviklingsstade. Etablerede virksomheder har ofte mange forskellige typer input, processer og producerede enheder, mens nye virksomheder typisk har få input og processer og undertiden kun en enkelt produceret enhed (ét produkt). Næsten alle virksomheder har også forpligtelser, uden at dette dog behøver være tilfældet. Endvidere kan en overtagen mængde af aktiviteter og aktiver, som ikke er en virksomhed, have forpligtelser.
B10
[Ophævet]
B11
Vurderingen af, om en bestemt mængde aktiver og aktiviteter udgør en virksomhed, skal baseres på, om den integrerede mængde kan drives og styres som en virksomhed af en markedsdeltager. I vurderingen af, om en bestemt mængde udgør en virksomhed, er det således ikke relevant, om en sælger har drevet mængden som en virksomhed, eller om den overtagende virksomhed har til hensigt at drive mængden som en virksomhed.
Vurdering af, om en overtagen proces er omfattende
B12
Afsnit B12A-B12D forklarer, hvordan det vurderes, om en overtagen proces er omfattende, såfremt den overtagne mængde af aktiviteter og aktiver ikke indebærer producerede enheder (afsnit B12B), og såfremt den indebærer producerede enheder (afsnit B12C).
B12A
Et eksempel på en overtagen mængde af aktiviteter og aktiver, der ikke indebærer producerede enheder på overtagelsestidspunktet, er en virksomhed i startfasen, som ikke er begyndt at frembringe indtjening. Såfremt en overtagen mængde af aktiviteter og aktiver frembragte indtjening på overtagelsestidspunktet, anses den desuden for at have producerede enheder på denne dato, selv om den efterfølgende ikke længere vil frembringe indtjening fra eksterne kunder, f.eks. fordi den vil blive integreret af den overtagende virksomhed.
B12B
Såfremt en overtagen mængde af aktiviteter og aktiver ikke har producerede enheder på overtagelsestidspunktet, anses en overtagen proces (eller en gruppe af processer) kun for at være omfattende, hvis:
a)
den er afgørende for evnen til at udvikle eller konvertere et eller flere input, som den har overtaget, til producerede enheder, og
b)
de overtagne input omfatter både en organiseret arbejdsstyrke, der har de nødvendige evner eller erfaringsbaggrunde til at udføre denne proces (eller gruppe af processer), og andre input, som den organiserede arbejdsstyrke kan udvikle eller konvertere til producerede enheder. Disse andre input kan omfatte:
i)
intellektuel ejendomsret, der kan anvendes til at udvikle en vare eller en tjenesteydelse
ii)
andre økonomiske ressourcer, der kan udvikles til at skabe producerede enheder eller
iii)
rettigheder til at få adgang til nødvendige materialer eller rettigheder, der gør det muligt at skabe fremtidige producerede enheder.
Eksempler på input, der er nævnt i litra b), nr. i)-iii), omfatter teknologi, igangværende forsknings- og udviklingsprojekter, fast ejendom og mineralinteresser.
B12C
Hvis en mængde af aktiviteter og aktiver indebærer producerede enheder på overtagelsestidspunktet, anses en overtagen proces (eller en gruppe af processer) for at være omfattende, hvis den, når den anvendes på et eller flere input:
a)
er afgørende for evnen til at fortsætte produktionen af enheder, og de overtagne input omfatter en organiseret arbejdsstyrke med de nødvendige evner, den nødvendige viden eller erfaringsbaggrund til at udføre denne proces (eller gruppe af processer), eller
b)
bidrager væsentligt til evnen til at fortsætte produktionen af enheder og:
i)
anses for unik eller knap eller
ii)
ikke kan erstattes uden væsentlig udgift, indsats eller forsinkelse i evnen til at fortsætte produktionen af enheder.
B12D
Følgende yderligere drøftelse underbygger både afsnit B12B og B12C:
a)
En overtagen kontrakt er et input og ikke en omfattende proces. Ikke desto mindre kan en overtagen kontrakt f.eks. give adgang til en organiseret arbejdsstyrke, hvis der er tale om en kontrakt vedrørende outsourcet ejendomsadministration eller forvaltning af aktiver. En virksomhed skal vurdere, hvorvidt en organiseret arbejdsstyrke, hvortil der er opnået adgang via en sådan kontrakt, udfører en omfattende proces, som virksomheden kontrollerer og således har overtaget. De faktorer, der skal tages i betragtning ved vurderingen, omfatter kontraktens varighed og dens betingelser for forlængelse.
b)
Vanskeligheder med at erstatte en overtaget organiseret arbejdsstyrke kan indikere, at den overtagne arbejdsstyrke udfører en proces, der er afgørende for evnen til at skabe producerede enheder.
c)
En proces (eller en gruppe af processer) er ikke afgørende, hvis den f.eks. er accessorisk eller af mindre betydning for alle de processer, der er nødvendige for at skabe producerede enheder.
IDENTIFIKATION AF DEN OVERTAGENDE VIRKSOMHED (ANVENDELSE AF AFSNIT 6 OG 7)
B13
Vejledningen i IFRS 10 
Koncernregnskaber
 skal anvendes til at identificere den overtagende virksomhed - den virksomhed, der opnår bestemmende indflydelse på den overtagne virksomhed. Hvis en virksomhedssammenslutning har fundet sted, men det ikke ved anvendelse af vejledningen i IFRS 10 er muligt at opnå en klar indikation af, hvilken af de sammensluttende virksomheder, der er den overtagende virksomhed, skal forholdene i afsnit B14-B18 tages i betragtning ved fastlæggelsen heraf.
B14
Ved en virksomhedssammenslutning, der primært gennemføres ved overdragelse af likvider eller andre aktiver eller ved påtagelse af forpligtelser, er den overtagende virksomhed normalt den virksomhed, der overdrager likviderne eller de andre aktiver, eller som påtager sig forpligtelserne.
B15
Ved en virksomhedssammenslutning, der primært gennemføres ved udveksling af egenkapitalinteresser, er den overtagende virksomhed normalt den virksomhed, der udsteder egenkapitalinteresser. Ved nogle virksomhedssammenslutninger, der normalt betegnes "omvendte virksomhedsovertagelser", er den udstedende virksomhed imidlertid den overtagne virksomhed. Afsnit B19-B27 indeholder vejledning om den regnskabsmæssige behandling af omvendte virksomhedsovertagelser. Andre relevante forhold og omstændigheder skal også tages i betragtning ved identifikationen af en virksomhedssammenslutning, der gennemføres ved udveksling af egenkapitalinteresser, herunder:
a)
de relative stemmerettigheder i den sammensluttede virksomhed efter virksomhedssammenslutningen
— Den overtagende virksomhed er normalt den sammensluttende virksomhed, hvis ejere som en gruppe bevarer eller modtager den største del af stemmerettighederne i den sammensluttede virksomhed. Ved vurderingen af, hvilken gruppe af ejere, der beholder eller modtager den største del af stemmerettighederne, skal virksomheden tage højde for tilstedeværelsen af eventuelle usædvanlige eller særlige stemmeaftaler og optioner, warrants eller konvertible værdipapirer
b)
tilstedeværelsen af en stor minoritetsstemmeandel i den sammensluttede virksomhed, hvis ingen andre ejere eller organiseret gruppe af ejere besidder væsentlige stemmerettigheder
— Den overtagende virksomhed er normalt den sammensluttende virksomhed, hvis enkelte ejer eller organiserede gruppe af ejere besidder den største minoritetsstemmeandel i den sammensluttede virksomhed
c)
sammensætningen af ledelsesorganet i den sammensluttede virksomhed
— Den overtagende virksomhed er normalt den sammensluttende virksomhed, hvis ejere har mulighed for at vælge eller udpege eller fjerne størstedelen af medlemmerne i den sammensluttede virksomheds ledelsesorgan.
d)
sammensætningen af den øverste ledelse i den sammensluttede virksomhed
— Den overtagende virksomhed er normalt den sammensluttende virksomhed, hvis (tidligere) ledelse dominerer ledelsen i den sammensluttede virksomhed
e)
vilkårene for udvekslingen af egenkapitalinteresser
— Den overtagende virksomhed er normalt den sammensluttende virksomhed, der betaler en overkurs i forhold til dagsværdien af egenkapitalinteresserne i den eller de øvrige sammensluttende virksomheder før sammenslutningen.
B16
Den overtagende virksomhed er normalt den sammensluttende virksomhed, hvis relative størrelse (eksempelvis målt som aktiver, omsætning eller overskud) er væsentligt større end den eller de øvrige sammensluttende virksomheder.
B17
Ved en virksomhedssammenslutning, der omfatter mere end to virksomheder, omfatter identifikationen af den overtagende virksomhed blandt andet en vurdering af, hvilke af de sammensluttende virksomheder der startede sammenslutningen, samt de sammensluttende virksomheders relative størrelse.
B18
En ny virksomhed, der etableres med henblik på at gennemføre en virksomhedssammenslutning, er ikke nødvendigvis den overtagende virksomhed. Hvis der etableres en ny virksomhed med henblik på at udstede egenkapitalinteresser til gennemførelsen af en virksomhedssammenslutning, skal en af de sammensluttende virksomheder, der eksisterede før sammenslutningen, identificeres som den overtagende virksomhed på grundlag af vejledningen i afsnit B13-B17. Omvendt kan en ny virksomhed, der overdrager likvide beholdninger eller andre aktiver eller påtager sig forpligtelser som betaling, være den overtagende virksomhed.
OMVENDTE VIRKSOMHEDSOVERTAGELSER
B19
Der er tale om en omvendt virksomhedsovertagelse, når den virksomhed, der udsteder værdipapirer (den juridisk overtagende virksomhed) identificeres som den overtagne virksomhed i regnskabsmæssig sammenhæng på grundlag af vejledningen i afsnit B13-B18. Den virksomhed, hvis egenkapitalinteresser erhverves (den juridisk overtagne virksomhed), skal være den overtagende virksomhed i regnskabsmæssig sammenhæng, hvis transaktionen skal betragtes som en omvendt virksomhedsovertagelse. Eksempelvis forekommer omvendte virksomhedsovertagelser nogle gange, når en unoteret virksomhed ønsker at blive omdannet til en børsnoteret virksomhed, men ikke ønsker at registrere sine aktier. For at opnå dette vil den unoterede virksomhed lade en børsnoteret virksomhed erhverve sine egenkapitalinteresser til gengæld for egenkapitalinteresserne i den børsnoterede virksomhed. I dette eksempel udgør den børsnoterede virksomhed den 
juridisk overtagende virksomhed
, fordi den har udstedt egenkapitalinteresser, og den unoterede virksomhed udgør den 
juridisk overtagne virksomhed
, fordi dens egenkapitalinteresser blev overtaget. Ved anvendelse af vejledningen i afsnit B13-B18 identificeres imidlertid følgende:
a)
den børsnoterede virksomhed er den 
overtagne virksomhed
 i regnskabsmæssig sammenhæng (den regnskabsmæssigt overtagne virksomhed), og
b)
den unoterede virksomhed er den 
overtagende virksomhed
 i regnskabsmæssig sammenhæng (den regnskabsmæssigt overtagende virksomhed),
Den regnskabsmæssigt overtagne virksomhed skal opfylde definitionen på en virksomhed, for at transaktionen kan behandles regnskabsmæssigt som en omvendt virksomhedsovertagelse, og alle indregnings- og målingsprincipper i denne standard, herunder kravet om indregning af goodwill, finder anvendelse.
Måling af det erlagte vederlag
B20
Ved en omvendt virksomhedsovertagelse udsteder den regnskabsmæssigt overtagende virksomhed normalt ikke noget vederlag for den overtagne virksomhed. I stedet udsteder den regnskabsmæssigt overtagne virksomhed normalt sine aktier til ejerne af den regnskabsmæssigt overtagende virksomhed. Således er dagsværdien af det erlagte vederlag fra den regnskabsmæssigt overtagende virksomhed for andelen i den regnskabsmæssigt overtagne virksomhed på overtagelsestidspunktet baseret på antallet af aktier, som den juridiske dattervirksomhed skulle have udstedt for at give ejerne af den juridiske modervirksomhed samme procentvise egenkapitalinteresse i den sammensluttede virksomhed, der opstår som følge af den omvendte virksomhedsovertagelse. Dagsværdien af det således beregnede antal egenkapitalinteresser kan anvendes som dagsværdien af det erlagte vederlag til gengæld for den overtagne virksomhed.
Udarbejdelse og præsentation af koncernregnskab
B21
Et koncernregnskab, som er udarbejdet efter en omvendt virksomhedsovertagelse, skal udgives i den juridiske modervirksomheds navn (den regnskabsmæssigt overtagne virksomhed), men beskrives i noterne som en fortsættelse af den juridiske dattervirksomheds årsregnskab (den regnskabsmæssigt overtagende virksomhed) med en enkelt undtagelse i form af en regulering med tilbagevirkende kraft af den regnskabsmæssigt overtagende virksomhed juridiske kapital for at afspejle den regnskabsmæssigt overtagne virksomheds juridiske kapital. Denne regulering er nødvendig for at afspejle kapitalen i den juridiske modervirksomhed (den regnskabsmæssigt overtagne virksomhed). Sammenligningstal, der præsenteres i koncernregnskabet, reguleres ligeledes med tilbagevirkende kraft for at afspejle den juridiske kapital i den juridiske modervirksomhed (den regnskabsmæssigt overtagne virksomhed).
B22
Koncernregnskabet repræsenterer en fortsættelse af den juridiske dattervirksomheds årsregnskab, med undtagelse af kapitalstrukturen, og afspejler dermed:
a)
den juridiske dattervirksomheds (den regnskabsmæssigt overtagende virksomhed) aktiver og forpligtelser indregnet og målt til deres regnskabsmæssige værdi før sammenslutningen
b)
den juridiske modervirksomheds (den regnskabsmæssigt overtagne virksomhed) aktiver og forpligtelser indregnet og målt i overensstemmelse med denne standard
c)
overført resultat og andre egenkapitalposter i den juridiske dattervirksomhed (den regnskabsmæssigt overtagende virksomhed) 
før
 virksomhedssammenslutningen
d)
det beløb, der er indregnet som udstedte egenkapitalinteresser i koncernregnskabet, opgjort ved at lægge den juridiske dattervirksomheds (den regnskabsmæssigt overtagende virksomhed) udstedte egenkapitalinteresser i omløb før virksomhedssammenslutningen til dagsværdien af den juridiske modervirksomhed (den regnskabsmæssigt overtagne virksomhed). Imidlertid afspejler egenkapitalstrukturen (dvs. antallet og typen af udstedte egenkapitalinteresser) egenkapitalstrukturen i den juridiske modervirksomhed (den regnskabsmæssigt overtagne virksomhed), herunder også de egenkapitalinteresser, som den juridiske modervirksomhed har udstedt for at gennemføre virksomhedssammenslutningen. Således tilpasses egenkapitalstrukturen i den juridiske dattervirksomhed (den regnskabsmæssigt overtagende virksomhed) ved brug af det udvekslingsforhold, der er fastlagt i overtagelsesaftalen, for at afspejle antallet af aktier i den juridiske modervirksomhed (den regnskabsmæssigt overtagne virksomhed), der er udstedt i den omvendte virksomhedsovertagelse
e)
minoritetsinteressens forholdsmæssige andel af den juridiske dattervirksomheds (den regnskabsmæssigt overtagende virksomheds) regnskabsmæssige værdi af overført resultat og andre egenkapitalinteresser før sammenslutningen som omhandlet i afsnit B23 og B24.
Minoritetsinteresse
B23
I en omvendt virksomhedsovertagelse udveksler nogle af ejerne i den juridisk overtagne virksomhed (den regnskabsmæssigt overtagende virksomhed) muligvis ikke deres egenkapitalinstrumenter med egenkapitalinstrumenter i den juridiske modervirksomhed (den regnskabsmæssigt overtagne virksomhed). Disse ejere behandles som en minoritetsinteresse i koncernregnskabet efter den omvendte virksomhedsovertagelse. Det skyldes, at de ejere i den juridisk overtagne virksomhed, som ikke udveksler deres egenkapitalinstrumenter med egenkapitalinstrumenter i den juridisk overtagende virksomhed, kun har andel i resultatet og nettoaktiverne i den juridisk overtagne virksomhed og ikke i resultatet og nettoaktiverne i den sammensluttede virksomhed. Omvendt har ejerne af den juridisk overtagende virksomhed en andel i resultatet og nettoaktiverne i den sammensluttede virksomhed, selv om den juridisk overtagende virksomhed er den overtagne virksomhed i regnskabsmæssig sammenhæng.
B24
Den juridisk overtagne virksomheds aktiver og forpligtelser måles og indregnes i koncernregnskabet til deres regnskabsmæssige værdi før sammenslutningen (jf. afsnit B22(a)). Derfor afspejler minoritetsinteressen i en omvendt virksomhedsovertagelse minoritetsaktionærens forholdsmæssige ejerskab af den regnskabsmæssige værdi af den juridisk overtagne virksomheds nettoaktiver før sammenslutningen, selv om minoritetsinteresserne ved andre overtagelser måles til dagsværdi på overtagelsestidspunktet.
Indtjening pr. aktie
B25
Egenkapitalstrukturen, som fremgår af koncernregnskabet udarbejdet efter en omvendt virksomhedssammenslutning, afspejler, som anført i afsnit B22, litra d), egenkapitalstrukturen i den juridisk overtagende virksomhed (den regnskabsmæssigt overtagne virksomhed), herunder de egenkapitalinstrumenter, der er udstedt af den juridisk overtagende virksomhed for at gennemføre virksomhedssammenslutningen.
B26
Ved beregningen af det vejede gennemsnitlige antal ordinære aktier i omløb (nævneren i beregningen af indtjening pr. aktie) i det regnskabsår, hvor den omvendte virksomhedsovertagelse finder sted:
a)
beregnes antallet af ordinære aktier i omløb fra begyndelsen af det pågældende regnskabsår til overtagelsestidspunktet på grundlag af det vejede gennemsnitlige antal ordinære aktier i den juridisk overtagne virksomhed (den regnskabsmæssigt overtagne virksomhed) i omløb i regnskabsåret, ganget med det aftalte udvekslingsforhold i fusionsaftalen, og
b)
antallet af ordinære aktier i omløb fra overtagelsestidspunktet og frem til slutningen af regnskabsåret skal være lig med det faktiske antal ordinære aktier i den juridisk overtagende virksomhed (den regnskabsmæssigt overtagne virksomhed) i omløb i det pågældende regnskabsår.
B27
Indtjening pr. aktie for hvert sammenligningsår før overtagelsestidspunktet, der præsenteres i koncernregnskabet efter en omvendt virksomhedssammenslutning, beregnes ved at dividere:
a)
den del af den juridisk overtagne virksomheds resultat, der kan henføres til ordinære aktionærer i hvert af disse regnskabsår, med
b)
den juridisk overtagne virksomheds historiske vejede gennemsnitlige antal ordinære aktier i omløb ganget med det aftalte udvekslingsforhold i overtagelsesaftalen.
INDREGNING AF BESTEMTE OVERTAGNE AKTIVER OG FORPLIGTELSER (ANVENDELSE AF AFSNIT 10-13)
B28-B30
[Ophævet]
Immaterielle aktiver
B31
Den overtagende virksomhed skal indregne de identificerbare immaterielle aktiver, som er erhvervet ved en virksomhedssammenslutning, separat fra goodwill. Et immaterielt aktiv er identificerbart, hvis det enten opfylder kriteriet for udskillelighed eller det kontraktligt-juridiske kriterium.
B32
Et immaterielt aktiv, der opfylder det kontraktligt-juridiske kriterium er identificerbart, selv om aktivet er ikke-overdrageligt eller ikke er udskilleligt fra den overtagne virksomhed eller fra andre rettigheder og forpligtelser. Eksempelvis:
a)
[ophævet]
b)
en overtaget virksomhed ejer og driver et atomkraftværk. Koncessionen til at drive kraftværket er et immaterielt aktiv, der opfylder det kontraktligt-juridiske kriterium for indregning separat fra goodwill, selv om den overtagende virksomhed ikke kan sælge eller overdrage det separat fra det overtagne kraftværk. En overtagende virksomhed kan indregne dagsværdien af driftskoncessionen og dagsværdien af kraftværket som et enkelt aktiv med henblik på økonomisk rapportering, hvis disse aktiver har samme brugstid
c)
en overtaget virksomhed ejer et teknologipatent. Den har givet patentet i licens til andre med eneret til brug uden for hjemmemarkedet mod at modtage en bestemt procentdel af den fremtidige udenlandske omsætning. Både teknologipatentet og den tilknyttede licensaftale opfylder det kontraktligt-juridiske kriterium for indregning separat fra goodwill, selv om separat salg eller udveksling af patentet og den tilknyttede licensaftale ikke ville være praktisk muligt.
B33
Kriteriet for udskillelighed betyder, at et overtaget immaterielt aktiv kan udskilles eller adskilles fra den overtagne virksomhed og sælges, overdrages, gives i licens, udlejes eller udveksles, enten separat eller sammen med en tilknyttet kontrakt, et tilknyttet identificerbart aktiv eller en tilknyttet identificerbar forpligtelse, Et immaterielt aktiv, som den overtagende virksomhed vil være i stand til at sælge, give i licens eller på anden måde udveksle med andre værdier, opfylder kriteriet for udskillelighed, selv om den overtagende virksomhed ikke har til hensigt at sælge det, give det i licens eller på anden måde udveksle det. Et overtaget immaterielt aktiv opfylder kriteriet for udskillelighed, hvis der foreligger dokumentation for udvekslinger af denne type aktiver eller aktiver af en tilsvarende type, selv om sådanne transaktioner ikke foretages særligt hyppigt, og uanset om den overtagende virksomhed er involveret i dem. Eksempelvis gives kunde- og abonnentfortegnelser ofte i licens, og de opfylder således kravet for udskillelighed. Selv om den overtagne virksomhed mener, at dens kundefortegnelser har karakteristika, der adskiller sig fra andre kundefortegnelser, betyder det forhold, at kundefortegnelser ofte gives i licens, generelt at den overtagne kundefortegnelse opfylder kriteriet for udskillelighed. En kundefortegnelse, der overtages ved en virksomhedsovertagelse, opfylder imidlertid ikke kriteriet for udskillelighed, hvis vilkårene for fortrolighed eller andre aftaler forhindrer virksomheden i at sælge, lease eller på anden måde udveksle oplysninger om sine kunder.
B34
Et immaterielt aktiv, der ikke individuelt kan udskilles fra den overtagne eller sammensluttede virksomhed, opfylder kriteriet for udskillelighed, hvis det kan udskilles sammen med tilknyttede kontrakter, identificerbare aktiver eller forpligtelser. Eksempelvis:
a)
markedsdeltagere udveksler forpligtelser i form af indlån og tilknyttede immaterielle aktiver vedrørende indlånerforhold ved observerbare udvekslinger. Derfor skal den overtagende virksomhed indregne det immaterielle aktiv vedrørende indlånerforholdet separat fra goodwill
b)
en overtaget virksomhed ejer et registreret varemærke samt dokumenteret, men ikke patenteret, teknisk ekspertise til at fremstille det varemærkebeskyttede produkt. For at overdrage ejerskabet til et varemærke skal ejeren også overdrage alt andet, der er nødvendigt for, at den nye ejer kan fremstille et produkt eller levere en tjenesteydelse, der ikke adskiller sig fra det, den tidligere ejer fremstillede eller leverede. På grund af, at den tekniske ekspertise, der ikke er patenteret, skal udskilles fra den overtagne eller sammensluttede virksomhed og sælges, hvis det tilknyttede varemærke sælges, opfylder den kriteriet for udskillelighed.
Generhvervede rettigheder
B35
Som et led i en virksomhedssammenslutning kan en overtagende virksomhed generhverve en brugsret, som den tidligere havde tildelt den overtagne virksomhed, til et eller flere af den overtagende virksomheds indregnede eller ikke-indregnede aktiver. Eksempler på sådanne rettigheder omfatter retten til at anvende den overtagende virksomheds handelsnavn i henhold til en franchiseaftale eller en ret til at anvende den overtagende virksomheds teknologi i henhold til en teknologilicensaftale. En generhvervet rettighed er et identificerbart immaterielt aktiv, som den overtagende virksomhed indregner separat fra goodwill. Afsnit 29 indeholder vejledning om måling af en generhvervet rettighed, og afsnit 55 indeholder vejledning om den efterfølgende regnskabsmæssige behandling af en generhvervet rettighed.
B36
Hvis vilkårene i den kontrakt, der resulterer i en generhvervet rettighed, er gunstige eller ugunstige i forhold til vilkårene for aktuelle markedstransaktioner for samme eller tilsvarende forhold, skal den overtagende virksomhed indregne en gevinst eller et tab for afregningen. Afsnit B52 indeholder vejledning om måling af gevinster eller tab for afregning.
Samlet arbejdskraft og andre poster, der ikke er identificerbare
B37
Den overtagende virksomhed skal lade værdien af et overtaget immaterielt aktiv, der ikke er identificerbart, indgå i goodwill på overtagelsestidspunktet. Eksempelvis kan en overtagende virksomhed tildele værdi til tilstedeværelsen af en samlet arbejdskraft, der er en eksisterende masse af ansatte, der tillader den overtagende virksomhed at fortsætte med at drive en overtaget virksomhed fra overtagelsestidspunktet. En samlet arbejdskraft repræsenterer ikke den kvalificerede arbejdskrafts intellektuelle kapital — den (ofte specialiserede) viden og erfaring, med hvilken en overtaget virksomheds medarbejdere udfører deres arbejde. Eftersom den samlede arbejdskraft ikke udgør et identificerbart aktiv, der skal indregnes separat fra goodwill, medtages den eventuelle værdi, den tillægges, i goodwill.
B38
Den overtagende virksomhed skal også lade den værdi, der tillægges til forhold, som ikke opfylder kriterierne for aktiver på overtagelsestidspunktet, indgå i goodwill. Eksempelvis tillægger den overtagende virksomhed måske værdi til mulige kontrakter, som den overtagne virksomhed er ved at forhandle med nye kundeemner på overtagelsestidspunktet. Disse mulige kontrakter udgør ikke i sig selv aktiver på overtagelsestidspunktet, og den overtagende virksomhed skal derfor ikke indregne dem separat fra goodwill. Den overtagende virksomhed skal ikke efterfølgende omklassificere værdien af sådanne kontrakter fra goodwill for begivenheder, der finder sted efter overtagelsestidspunktet. Den overtagende virksomhed bør dog vurdere forhold og omstændigheder omkring begivenheder, der finder sted kort efter overtagelsen, for at vurdere, om der eksisterede et immaterielt aktiv til separat indregning på overtagelsestidspunktet.
B39
Efter første indregning skal en overtagende virksomhed foretage regnskabsmæssig behandling af immaterielle aktiver, der er overtaget ved en virksomhedssammenslutning, i overensstemmelse med bestemmelserne i IAS 38 
Immaterielle aktiver
. Som beskrevet i afsnit 3 i IAS 38, foreskrives den regnskabsmæssige behandling af visse overtagne immaterielle aktiver efter første indregning imidlertid af andre IFRS-standarder.
B40
Kriterierne for identificerbarhed bestemmer, om et immaterielt aktiv skal indregnes separat fra goodwill. Kriterierne indeholder dog hverken vejledning om målingen af dagsværdien af et immaterielt aktiv eller en begrænsning af de forudsætninger, der lægges til grund ved vurderingen af et immaterielt aktivs dagsværdi. Eksempelvis vil den overtagende virksomhed tage højde for de forudsætninger, som markedsdeltagere ville overveje, såsom forventninger til fremtidige kontraktfornyelser, i målingen af dagsværdien. Fornyelserne behøver ikke i sig selv opfylde kriterierne til identificerbarhed. (Der henvises dog til afsnit 29, som indeholder en undtagelse fra princippet for måling af dagsværdien af generhvervede rettigheder, der indregnes ved en virksomhedssammenslutning). Afsnit 36 og 37 i IAS 38 indeholder vejledning om vurderingen af, hvorvidt immaterielle aktiver skal sammenlægges til en enkelt beregningsenhed sammen med andre materielle eller immaterielle aktiver.
MÅLING AF DAGSVÆRDIEN AF BESTEMTE IDENTIFICERBARE AKTIVER OG EN MINORITETSINTERESSE I EN OVERTAGET VIRKSOMHED (ANVENDELSE AF AFSNIT 18 OG 19)
Aktiver med usikre pengestrømme (vurderingshensættelser)
B41
Den overtagende virksomhed skal på overtagelsestidspunktet ikke indregne en separat vurderingshensættelse for aktiver, der er overtaget ved en virksomhedssammenslutning, og som måles til dagsværdien på overtagelsestidspunktet, fordi virkningerne af usikkerheden om deres fremtidige pengestrømme er medtaget i målingen af dagsværdien. Eksempelvis indregner den overtagende virksomhed ikke en separat vurderingshensættelse for de kontraktlige pengestrømme, der vurderes at være uerholdelige på det tidspunkt, eller en hensættelse til tab for forventede kredittab, eftersom denne standard kræver, at den overtagende virksomhed skal måle overtagne tilgodehavender, herunder lån, til dagsværdien på overtagelsestidspunktet i forbindelse med regnskabsmæssig behandling af en virksomhedssammenslutning.
Aktiver, der er genstand for operationelle leasingkontrakter, hvor den overtagne virksomhed er leasinggiver
B42
Ved målingen af et aktivs dagsværdi på overtagelsestidspunktet, såsom en bygning eller et patent, der er genstand for en operationel leasingkontrakt, hvor den overtagne virksomhed er leasinggiver, skal den overtagende virksomhed tage højde for leasingkontraktens vilkår. Den overtagende virksomhed skal ikke indregne et separat aktiv eller en separat forpligtelse, hvis vilkårene for den operationelle leasingkontrakt enten er gunstige eller ugunstige sammenlignet med markedsvilkårene.
Aktiver, som den overtagende virksomhed ikke har til hensigt at anvende, eller har til hensigt at anvende på en anden måde, end andre markedsdeltagere ville anvende dem
B43
For at beskytte sin konkurrencemæssige stilling eller af andre årsager har den overtagende virksomhed måske ikke til hensigt at anvende et overtaget ikke-finansielt aktiv, eller måske ønsker den ikke at anvende aktivet på en anden måde, som er i overensstemmelse med den optimale og bedste anvendelse heraf. Dette kan f.eks. være tilfældet i forbindelse med et overtaget immaterielt aktiv vedrørende forskning og udvikling, som den overtagende virksomhed planlægger at anvende defensivt ved at forhindre andre i at anvende det. Den overtagende virksomhed skal dog alligevel måle det ikkefinansielle aktiv til dagsværdi opgjort under forudsætning af markedsdeltagernes højeste og bedste anvendelse med den relevante værdiansættelsesforudsætning, både indledningsvis og ved måling af dagsværdi med fradrag af afhændelsesomkostninger for efterfølgende test af værdiforringelse.
Minoritetsinteresse i en overtaget virksomhed
B44
Denne standard tillader, at den overtagende virksomhed måler en minoritetsinteresse i den overtagne virksomhed til dagsværdien på overtagelsestidspunktet. Undertiden vil en overtagende virksomhed være i stand til at måle dagsværdien af en minoritetsinteresse på overtagelsestidspunktet på grundlag af en officiel markedskurs på et aktivt marked for de aktier, der ikke besiddes af den overtagende virksomhed. I andre situationer er en officiel markedskurs på et aktivt marked for aktierne imidlertid ikke tilgængelig. I sådanne situationer skal den overtagende virksomhed måle dagsværdien af minoritetsinteressen ved brug af andre værdiansættelsesmetoder.
B45
Der er muligvis forskelle i dagsværdien af den overtagende virksomheds andel i den overtagne virksomhed og minoritetsinteressen målt pr. aktie. Hovedforskellen skyldes sandsynligvis medregningen af et tillæg for bestemmende indflydelse i dagsværdien pr. aktie af den overtagende virksomheds andel i den overtagne virksomhed eller, omvendt, medregningen af en diskontering for den manglende bestemmende indflydelse (også benævnt en minoritetsdiskontering) i dagsværdien pr. aktie af minoritetsinteressen, hvis markedsdeltagerne ville tage hensyn til en sådan overkurs eller underkurs ved prisansættelsen af minoritetsinteressen.
MÅLING AF GOODWILL ELLER EN GEVINST HIDRØRENDE FRA ET TILBUDSKØB
Måling af dagsværdien af den overtagende virksomheds andel i den overtagne virksomhed på overtagelsestidspunktet ved brug af værdiansættelsesmetoder (anvendelse af afsnit 33)
B46
Ved en virksomhedssammenslutning, der gennemføres uden erlæggelse af vederlag, skal den overtagende virksomhed erstatte dagsværdien på overtagelsestidspunktet af sin andel i den overtagne virksomhed med dagsværdien på overtagelsestidspunktet af det erlagte vederlag for at måle goodwill eller en gevinst hidrørende fra et tilbudskøb (jf. afsnit 32-34).
Særlige hensyn i forbindelse med anvendelsen af overtagelsesmetoden på sammenslutninger af gensidige virksomheder (anvendelse af afsnit 33)
B47
Når to gensidige virksomheder sammensluttes, kan dagsværdien af egenkapitalen eller medlemmernes ejerandele i den overtagne virksomhed (eller dagsværdien af den overtagne virksomhed) muligvis måles mere pålideligt end dagsværdien af de ejerandele, der overdrages af den overtagende virksomhed. Hvis dette er tilfældet, kræver afsnit 33, at den overtagende virksomhed vurderer beløbet for goodwill ved at anvende dagsværdien af den overtagne virksomheds egenkapitalinteresser på overtagelsestidspunktet i stedet for dagsværdien af den overtagende virksomheds egenkapitalinteresser, der er overdraget som vederlag. Desuden skal den overtagende virksomhed i en sammenslutning af gensidige virksomheder indregne den overtagne virksomheds nettoaktiver som et direkte tillæg til kapitalen eller egenkapitalen i sin opgørelse af den finansielle stilling, og ikke som et tillæg til det overførte resultat, hvilket er i overensstemmelse med andre virksomhedstypers anvendelse af overtagelsesmetoden.
B48
Selv om gensidige virksomheder har mange ligheder med andre virksomheder, har de dog særlige karakteristika, der primært skyldes, at deres medlemmer både er kunder og ejere. Medlemmer af gensidige virksomheder forventer generelt at modtage fordele i kraft af deres medlemskab, ofte i form af lavere priser på varer eller tjenesteydelser eller medlemsdividende. Størrelsen af dividenden, der allokeres til hvert medlem, baseres ofte på omfanget af det enkelte medlems handel med den gensidige virksomhed i løbet af året.
B49
Målingen af en gensidig virksomheds dagsværdi bør indeholde de forudsætninger, som markedsdeltagere ville lægge til grund for fremtidige medlemsfordele samt andre relevante forudsætninger, som markedsdeltagere lægger til grund for den gensidige virksomhed. Eksempelvis kan en aktuel værdiansættelsesmetode anvendes til at vurdere en gensidig virksomheds dagsværdi. De pengestrømme, der bruges som input til modellen, skal baseres på den gensidige virksomheds forventede pengestrømme, som sandsynligvis afspejler nedsættelser til medlemsfordele, som eksempelvis lavere priser for varer og tjenesteydelser.
VURDERING AF, HVAD DER INDGÅR I TRANSAKTIONEN VED VIRKSOMHEDSSAMMENSLUTNINGEN (ANVENDELSE AF AFSNIT 51 OG 52)
B50
Den overtagende virksomhed skal overveje følgende faktorer, som hverken udelukker hinanden eller er afgørende hver for sig, i vurderingen af, om en transaktion indgår i udvekslingen for den overtagne virksomhed, eller om transaktionen finder sted separat i forhold til virksomhedssammenslutningen:
a)
årsagerne til transaktionen
— En forståelse af årsagerne til, at parterne i sammenslutningen (den overtagende og den overtagne virksomhed og disses ejere, bestyrelsesmedlemmer og ledere — samt deres repræsentanter) indgik en bestemt transaktion eller ordning, kan bidrage til forståelsen af, om den indgår i det erlagte vederlag og de overtagne aktiver eller forpligtelser. Hvis en transaktion eksempelvis primært organiseres til fordel for den overtagende virksomhed eller den sammensluttede virksomhed snarere end primært til fordel for den overtagne virksomhed eller dens tidligere ejere før sammenslutningen, indgår denne del af den betalte transaktionspris (samt eventuelle tilknyttede aktiver eller forpligtelser) sandsynligvis i udvekslingen for den overtagne virksomhed. Således behandler den overtagende virksomhed regnskabsmæssigt denne del separat fra virksomhedssammenslutningen
b)
hvem startede transaktionen
— En forståelse af, hvem der startede transaktionen, kan også bidrage til forståelsen, af om den indgår i udvekslingen for den overtagne virksomhed. Eksempelvis kan en transaktion eller anden begivenhed, der er startet af den overtagende virksomhed, være indgået med henblik på at tilvejebringe fremtidige økonomiske fordele til den overtagende virksomhed eller den sammensluttede virksomhed, hvor den overtagne virksomhed eller dennes tidligere ejere kun modtager få eller ingen fordele før sammenslutningen. På den anden side er det mindre sandsynligt, at en transaktion eller ordning, der er startet af den overtagne virksomhed eller dennes tidligere ejere, er til fordel for den overtagende virksomhed eller den sammensluttede virksomhed, mens det er mere sandsynligt, at den indgår i transaktionen ved virksomhedssammenslutningen
c)
tidspunktet for transaktionen
— Tidspunktet for transaktionen kan også bidrage til forståelsen, af om den indgår i udvekslingen for den overtagne virksomhed. Eksempelvis er en transaktion indgået mellem den overtagende og den overtagne virksomhed under forhandlingerne om vilkårene for en virksomhedssammenslutning muligvis indgået under forventning om, at virksomhedssammenslutningen giver fremtidige økonomiske fordele til den overtagende virksomhed eller den sammensluttede virksomhed. Hvis dette er tilfældet, er det sandsynligt, at den overtagne virksomhed eller dennes tidligere ejere før virksomhedssammenslutningen modtager kun få eller slet ingen fordele ved transaktionen, bortset fra de fordele, de modtager som en del af den sammensluttede virksomhed.
Faktisk afregning af et allerede eksisterende forhold mellem den overtagende og overtagne virksomhed i en virksomhedssammenslutning (anvendelse af afsnit 52, litra a))
B51
Forholdet mellem den overtagende og overtagne virksomhed eksisterede måske, før de overvejede virksomhedssammenslutningen, hvilket her benævnes et "allerede eksisterende forhold". Et allerede eksisterende forhold mellem den overtagende og overtagne virksomhed kan være kontraktligt (eksempelvis sælger og kunde eller licensgiver og licenstager) eller ikke-kontraktligt (eksempelvis sagsøger og sagsøgt).
B52
Hvis virksomhedssammenslutningen i realiteten afregner et allerede eksisterende forhold, indregner den overtagende virksomhed en gevinst eller et tab, målt som følger:
a)
for et allerede eksisterende ikke-kontraktligt forhold (såsom et sagsanlæg), dagsværdien
b)
for et allerede eksisterede kontraktligt forhold, det mindste beløb af i) og ii):
i)
det beløb, hvormed kontrakten er gunstig eller ugunstig, set fra den overtagende virksomheds synspunkt, ved sammenligning med vilkårene for aktuelle markedstransaktioner for samme eller tilsvarende forhold. (En ugunstig kontrakt er en kontrakt, der er ugunstig i forhold til aktuelle markedsvilkår. Det er ikke nødvendigvis en tabsgivende kontrakt, hvor de uundgåelige omkostninger forbundet med indfrielsen af kontraktlige forpligtelser overstiger de økonomiske fordele, som virksomheden forventes at få gennem den)
ii)
den beløbsmæssige størrelse af eventuelle afregningsbestemmelser i kontrakten, som er tilgængelige for den modpart, for hvilken kontrakten er ugunstig.
Hvis ii) er mindre end i), medtages differencen i den regnskabsmæssige behandling af virksomhedssammenslutningen.
Størrelsen af gevinsten eller tabet, der indregnes, kan til dels afhænge af, om den overtagende virksomhed tidligere havde indregnet et tilknyttet aktiv eller en tilknyttet forpligtelse, og gevinsten eller tabet, der præsenteres, kan derfor afvige fra det beløb, der beregnes ved anvendelse af de ovennævnte krav.
B53
Et allerede eksisterende forhold kan være en kontrakt, som den overtagende virksomhed indregner som en generhvervet rettighed. Hvis kontrakten indeholder vilkår, der er gunstige eller ugunstige i sammenligning med priserne på aktuelle markedstransaktioner for samme eller tilsvarende forhold, skal den overtagende virksomhed foretage indregning separat fra virksomhedssammenslutningen af en gevinst eller et tab for den faktiske afregning af kontrakten målt i overensstemmelse med afsnit B52.
Aftaler om betinget betaling til ansatte eller sælgende aktionærer (anvendelse af afsnit 52, litra b))
B54
Hvorvidt aftaler om betinget betaling til ansatte eller sælgende aktionærer udgør betinget vederlag i virksomhedssammenslutningen eller separate transaktioner, afhænger af aftalernes karakter. For at vurdere aftalens karakter kan det være en hjælp at forstå årsagerne til, at overtagelsesaftalen indeholder en bestemmelse om betinget betaling, hvem der tog initiativ til aftalen, og hvornår parterne indgik aftalen.
B55
Hvis det ikke er tydeligt, om en aftale om betaling til ansatte eller sælgende aktionærer er en del af udvekslingen for den overtagne virksomhed eller er en transaktion, der er separat fra virksomhedssammenslutningen, skal den overtagende virksomhed tage følgende faktorer i betragtning:
a)
Fortsat ansættelse
— Vilkårene for fortsat ansættelse af de sælgende aktionærer, der bliver nøglemedarbejdere, kan være en indikator for indholdet af en aftale om betinget vederlag. De relevante vilkår for fortsat ansættelse kan blive medtaget i en ansættelseskontrakt, aftale om virksomhedsovertagelse eller andre dokumenter. En aftale om betinget vederlag, hvor betalingerne automatisk fortabes, hvis ansættelsen ophører, er aflønning for tjenester efter sammenslutningen. Aftaler, hvor de betingede betalinger ikke påvirkes af ansættelsens ophør, kan indikere, at de betingede betalinger udgør yderligere vederlag snarere end aflønning.
b)
Varigheden af fortsat ansættelse
— Hvis den krævede ansættelsesperiode er sammenfaldende med eller længere end den betingede betalingsperiode, kan dette forhold indikere, at de betingede betalinger i realiteten udgør aflønning.
c)
Aflønningsniveau
— Situationer, hvor aflønning af ansatte ud over betinget betaling er på et rimeligt niveau sammenlignet med andre nøglemedarbejdere i den sammensluttede virksomhed, kan indikere, at de betingede betalinger udgør yderligere vederlag snarere end aflønning.
d)
Merbetalinger til ansatte
— Hvis sælgende aktionærer, der ikke bliver ansatte, modtager lavere betingede betalinger pr. aktie end de sælgende aktionærer, der bliver ansatte i den sammensluttede virksomhed, kan dette indikere, at den større betingede betaling til de sælgende aktionærer, der bliver ansatte, udgør aflønning.
e)
Antal ejede aktier
— Det forholdsmæssige antal aktier, der ejes af de sælgende aktionærer, der fortsætter som nøglemedarbejdere, kan være en indikator for indholdet af aftalen om betinget vederlag. Hvis de sælgende aktionærer, der i al væsentlighed ejede alle aktierne i den overtagne virksomhed, fortsætter som nøglemedarbejdere, kan dette indikere, at aftalen i realiteten er en overskudsdelingsaftale, der har til hensigt at tilvejebringe aflønning for tjenester efter sammenslutningen. Alternativt gælder det, at hvis sælgende aktionærer, der fortsætter som nøglemedarbejdere, kun ejede et mindre antal aktier i den overtagne virksomhed, og alle sælgende aktionærer modtager samme betingede vederlag pr. aktie, kan dette indikere, at de betingede betalinger udgør yderligere vederlag. De ejerandele, som nærtstående parter til sælgende aktionærer, der fortsætter som nøglemedarbejdere, såsom familiemedlemmer, besad før overtagelsen, skal også tages i betragtning.
f)
Forbindelse til værdiansættelsen
— Hvis det første overdragede vederlag på overtagelsestidspunktet er baseret på den laveste værdi i et spænd, der er etableret ved værdiansættelsen af den overtagne virksomhed, og den betingede formel henholder sig til denne værdiansættelsesmetode, kan dette være et tegn på, at de betingede betalinger udgør yderligere betaling. Alternativt gælder det, at hvis formlen for betinget betaling er overensstemmende med tidligere overskudsdelingsordninger, kan dette være et tegn på, at ordningens indhold går ud på at tilvejebringe aflønning.
g)
Formel til opgørelse af vederlag
— Den formel, der anvendes til at opgøre den betingede betaling, kan udgøre en hjælp til at vurdere ordningens indhold. Hvis en betinget betaling eksempelvis er opgjort på grundlag af et multiplum af indtjeningen, kan dette indikere, at forpligtelsen udgør betinget vederlag i virksomhedssammenslutningen, og at formlen har til hensigt at etablere eller bekræfte den overtagne virksomheds dagsværdi. Modsat indikerer en betinget betaling, der er en bestemt procentdel af indtjeningen, muligvis at forpligtelsen til de ansatte er en overskudsdelingsordning for at aflønne ansatte for ydede tjenester.
h)
Andre aftaler og forhold
— Vilkårene for andre aftaler med sælgende aktionærer (såsom aftaler om ikke at konkurrere, kontrakter til senere opfyldelse, konsulentkontrakter og leasingaftaler for ejendomme) og den indkomstskattemæssige behandling af betingede betalinger, kan indikere, at betingede betalinger kan henføres til noget andet end vederlag for den overtagne virksomhed. Eksempelvis kan den overtagende virksomhed i forbindelse med overtagelsen indgå en leasingaftale for en ejendom med en væsentlig, sælgende aktionær. Hvis leasingydelserne, der er fastsat i leasingkontrakten, ligger væsentligt under markedet, kan alle eller nogle af de betingede betalinger til leasinggiver (den sælgende aktionær), som er krævet i henhold til en separat aftale om betinget betaling, i realiteten være betalinger for brugen af den leasede ejendom, som den overtagende virksomhed skal indregne separat i sit årsregnskab efter sammenslutningen. Modsat kan aftalen om betinget betaling til den sælgende aktionær udgøre betinget vederlag i virksomhedssammenslutningen, hvis leasingkontrakten angiver leasingydelser, der er i overensstemmelse med markedsvilkårene for den leasede ejendom.
Tildeling af aktiebaseret vederlæggelse fra den overtagende virksomhed som udveksling for tildelinger, der besiddes af den overtagne virksomheds ansatte (anvendelse af afsnit 52, litra b))
B56
En overtagende virksomhed kan udveksle sine tildelinger af aktiebaseret vederlæggelse 
(
40
)
 (erstatningstildeling) med tildelinger, der besiddes af ansatte i den overtagne virksomhed. Udvekslinger af aktieoptioner eller anden tildelt aktiebaseret vederlæggelse i forbindelse med en virksomhedssammenslutning behandles regnskabsmæssigt som ændringer af den tildelte aktiebaserede vederlæggelse i overensstemmelse med IFRS 2 
Aktiebaseret vederlæggelse
. Hvis den overtagende virksomhed erstatter den overtagne virksomheds tildelinger, skal hele eller en del af den markedsbaserede måling af den overtagende virksomheds erstatningstildeling medtages i målingen af det overdragede vederlag ved virksomhedssammenslutningen. Afsnit B57–B62 indeholder vejledning om, hvordan den markedsbaserede måling allokeres. I nogle situationer, hvor den overtagne virksomheds tildelinger ville udløbe som en følge af virksomhedssammenslutningen, og hvor den overtagende virksomhed erstatter disse tildelinger, selv om den ikke er forpligtet til det, skal hele den markedsbaserede måling af disse tildelinger imidlertid indregnes som en aflønningsomkostning i årsregnskabet efter sammenslutningen i overensstemmelse med IFRS 2. Det betyder, at intet af den markedsbaserede måling af disse tildelinger skal medtages i målingen af det erlagte vederlag ved virksomhedssammenslutningen. Den overtagende virksomhed er forpligtet til at erstatte den overtagne virksomheds tildelinger, hvis den overtagne virksomhed eller dennes ansatte har mulighed for at gennemtvinge erstatningen. Eksempelvis er den overtagende virksomhed, for så vidt angår anvendelsen af dette krav, forpligtet til at erstatte den overtagne virksomheds tildelinger, hvis denne erstatning kræves i henhold til:
a)
vilkårene for overtagelsesaftalen
b)
vilkårene for den overtagne virksomheds tildelinger eller
c)
gældende love eller retsforskrifter.
B57
For at vurdere den andel af en erstatningstildeling, der er en del af det erlagte vederlag for den overtagne virksomhed, og den andel, der udgør aflønning for tjenester efter sammenslutningen, skal den overtagende virksomhed måle både erstatningstildelingen, der er tildelt af den overtagende virksomhed, og den overtagne virksomheds tildelinger på overtagelsestidspunktet i overensstemmelse med IFRS 2. Andelen af den markedsbaserede måling af erstatningstildelingen, der er en del af det erlagte vederlag som udveksling for den overtagne virksomhed, svarer til den andel af den overtagne virksomheds tildeling, der kan henføres til tjenester før sammenslutningen.
B58
Andelen af erstatningstildelingen, der kan henføres til tjenester før sammenslutningen, er den markedsbaserede måling af den overtagne virksomheds tildeling ganget med andelen af optjeningsperioden, der er fuldendt i forhold til den samlede optjeningsperiode eller den oprindelige optjeningsperiode for den overtagne virksomheds tildeling, hvad der måtte være længst. Optjeningsperioden er den periode, i løbet af hvilken alle de specificerede optjeningsbetingelser skal opfyldes. Optjeningsbetingelser er defineret i IFRS 2.
B59
Andelen af en ikke-optjent erstatningstildeling, der kan henføres til tjenester efter sammenslutningen og derfor indregnes som en aflønningsomkostning i årsregnskabet efter sammenslutningen, svarer til den samlede markedsbaserede måling af erstatningstildelingen med fradrag af det beløb, der kan henføres til tjenester før sammenslutningen. Derfor skal den overtagende virksomhed henføre det beløb, hvormed den markedsbaserede måling af erstatningstildelingen eventuelt overstiger den markedsbaserede måling af den overtagne virksomheds tildeling til tjenester efter sammenslutningen, og indregne dette overskydende beløb som aflønningsomkostning i årsregnskabet efter sammenslutningen. Den overtagende virksomhed skal henføre en del af en erstatningstildeling til tjenester efter sammenslutningen, hvis denne er betinget af tjenester efter sammenslutningen, uanset om de ansatte havde leveret alle de tjenester, der var krævet for optjening af tildelingen fra den overtagne virksomhed, før overtagelsestidspunktet.
B60
Den andel af den ikke-optjente erstatningstildeling, der kan henføres til tjenester før sammenslutningen, samt den andel, der kan henføres til tjenester efter sammenslutningen, skal være udtryk for det bedste tilgængelige skøn over antallet af erstatningstildelinger, der forventes optjent. Hvis den markedsbaserede måling af en erstatningstildeling, der henføres til tjenester før sammenslutningen, er 100 CU, og den overtagende virksomhed forventer, at kun 95 % af tildelingen bliver optjent, udgør det beløb, der medregnes i det erlagte vederlag ved virksomhedssammenslutningen, 95 CU. Ændringer i det anslåede antal erstatningstildelinger, der forventes optjent, skal afspejles i aflønningsomkostningerne for de regnskabsår, hvor ændringerne eller annulleringerne finder sted — og ikke som regulering af det erlagte vederlag ved virksomhedssammenslutningen. Tilsvarende behandles virkningerne af andre begivenheder, såsom ændringer eller det endelige resultat af tildelinger med indtjeningsbetingelser, der finder sted efter overtagelsestidspunktet, regnskabsmæssigt i overensstemmelse med IFRS 2 ved opgørelsen af aflønningsomkostningerne for det regnskabsår, hvor en begivenhed finder sted.
B61
Der gælder samme krav for opgørelse af de andele af en erstatningstildeling, der kan henføres til tjenester før og efter sammenslutningen, uanset om en erstatningstildeling klassificeres som en forpligtelse eller et egenkapitalinstrument i overensstemmelse med bestemmelserne i IFRS 2. Alle ændringer i den markedsbaserede måling af tildelinger, der klassificeres som forpligtelser efter overtagelsestidspunktet, og de tilknyttede indkomstskattemæssige virkninger, indregnes i den overtagende virksomheds årsregnskab efter sammenslutningen for det eller de regnskabsår, hvor ændringerne finder sted.
B62
De indkomstskattemæssige virkninger af erstatningstildelinger af aktiebaseret vederlæggelse skal indregnes i overensstemmelse med bestemmelserne i IAS 12 
Indkomstskatter
.
Den overtagne virksomheds aktiebaserede betalingstransaktioner afregnet i egenkapital
B62A
Den overtagne virksomhed kan have udestående aktiebaserede betalingstransaktioner, som den overtagende virksomhed ikke udveksler for sine aktiebaserede betalingstransaktioner. Hvis de er optjente, er den overtagne virksomheds aktiebaserede betalingstransaktioner en del af minoritetsinteressen i den overtagne virksomhed og måles til den markedsbaserede måling. Hvis de ikke er optjente, måles de til den markedsbaserede måling, som om overtagelsestidspunktet var tildelingstidspunktet i overensstemmelse med afsnit 19 and 30.
B62B
Den markedsbaserede måling af ikke-optjente aktiebaserede betalingstransaktioner allokeres til minoritetsinteressen på grundlag af andelen af optjeningsperioden, der er fuldendt i forhold til den samlede optjeningsperiode, og den oprindelige optjeningsperiode for den aktiebaserede betalingstransaktion, alt efter hvad der måtte være længst. Restbeløbet allokeres til tjenester efter sammenslutningen.
ANDRE IFRS-STANDARDER, DER INDEHOLDER VEJLEDNING OM EFTERFØLGENDE MÅLING OG REGNSKABSMÆSSIG BEHANDLING (ANVENDELSE AF AFSNIT 54)
B63
Eksempler på andre IFRS-standarder, der indeholder vejledning om efterfølgende måling og regnskabsmæssig behandling af aktiver, der er anskaffet, og passiver, som virksomheden har påtaget sig eller pådraget sig i en virksomhedssammenslutning, omfatter:
a)
IAS 38, der foreskriver den regnskabsmæssige behandling af immaterielle aktiver, som er erhvervet ved en virksomhedssammenslutning. Den overtagende virksomhed måler goodwill til det indregnede beløb på overtagelsestidspunktet med fradrag af eventuelle akkumulerede tab ved værdiforringelse. IAS 36 
Værdiforringelse af aktiver
 fastlægger den regnskabsmæssige behandling af tab ved værdiforringelse.
b)
[ophævet]
c)
IAS 12, der foreskriver den efterfølgende regnskabsmæssige behandling af udskudte skatteaktiver (herunder ikke-indregnede udskudte skatteaktiver) og –forpligtelser, der er erhvervet ved en virksomhedssammenslutning.
d)
IFRS 2, der indeholder vejledning om den efterfølgende måling og regnskabsmæssige behandling af den del af erstatningstildelinger af aktiebaseret vederlæggelse, der udstedes af en overtagende virksomhed, som kan henføres til ansattes fremtidige tjenester.
e)
IFRS 10 indeholder vejledning om regnskabsmæssig behandling af ændringer i en modervirksomheds ejerandel i en dattervirksomhed, efter bestemmende indflydelse er opnået.
OPLYSNINGER (ANVENDELSE AF AFSNIT 59 OG 61)
B64
For at opfylde formålet i afsnit 59 skal den overtagende virksomhed give følgende oplysninger for hver virksomhedssammenslutning, der finder sted i løbet af regnskabsåret:
a)
navnet på og en beskrivelse af den overtagne virksomhed
b)
overtagelsestidspunktet
c)
procentdelen af overtagne stemmeberettigede egenkapitalinteresser
d)
de primære årsager til virksomhedssammenslutningen og en beskrivelse af, hvordan den overtagende virksomhed opnåede bestemmende indflydelse på den overtagne virksomhed
e)
en kvalitativ beskrivelse af de faktorer, der udgør den indregnede goodwill, såsom forventede synergier fra sammenlægninger af den overtagne og den overtagende virksomheds aktiviteter, immaterielle aktiver, der ikke opfylder kriterierne for separat indregning, eller andre faktorer
f)
dagsværdien på overtagelsestidspunktet af det samlede erlagte vederlag og dagsværdien på overtagelsestidspunktet af hver væsentlig kategori af vederlag, såsom:
i)
likvide beholdninger
ii)
andre materielle eller immaterielle aktiver, herunder en af den overtagende virksomheds virksomheder eller dattervirksomheder
iii)
overtagne forpligtelser, eksempelvis en forpligtelse vedrørende betinget vederlag, og
iv)
egenkapitalinteresser i den overtagende virksomhed, herunder antallet af instrumenter eller interesser, der er udstedt eller kan udstedes, samt metoden for opgørelse af dagsværdien af disse instrumenter eller interesser.
g)
for aftaler om betinget vederlag og refusionsaktiver:
i)
det indregnede beløb på overtagelsestidspunktet
ii)
en beskrivelse af aftalen og grundlaget for opgørelse af det betalte beløb, og
iii)
et skøn over spændet af udfald (udiskonteret) eller, hvis et spænd ikke kan anslås, dette forhold samt årsagerne til, at der ikke kan anslås et spænd. Hvis den maksimale betaling er ubegrænset, skal den overtagende virksomhed give oplysning herom
h)
for overtagne tilgodehavender:
i)
dagsværdien af tilgodehavenderne
ii)
bruttoværdien af de tilgodehavende kontraktmæssige beløb og
iii)
det bedste skøn på overtagelsestidspunktet over de kontraktmæssige pengestrømme, der ikke forventes erholdt.
Disse oplysninger skal gives for hver væsentlig kategori af tilgodehavender, såsom lån, direkte finansielle leasingkontrakter og alle andre kategorier af tilgodehavender
i)
de indregnede beløb på overtagelsestidspunktet for hver væsentlig kategori af overtagne aktiver og forpligtelser
j)
for hver eventualforpligtelse, der er indregnet i overensstemmelse med afsnit 23, de oplysninger, der kræves i henhold til afsnit 85 i IAS 37 
Hensatte forpligtelser, eventualforpligtelser og eventualaktiver
. Hvis en eventualforpligtelse ikke indregnes, fordi dens dagsværdi ikke kan opgøres pålideligt, skal den overtagende virksomhed anføre:
i)
de oplysninger, der kræves i henhold til afsnit 86 i IAS 37, og
ii)
årsagerne til, at forpligtelsen ikke kan måles pålideligt
k)
det samlede beløb for goodwill, der forventes at være skattemæssigt fradragsberettiget
l)
for transaktioner, der indregnes separat fra overtagelsen af aktiver og forpligtelser ved virksomhedssammenslutningen i overensstemmelse med afsnit 51:
i)
en beskrivelse af hver transaktion
ii)
hvordan den overtagende virksomhed foretog regnskabsmæssig behandling af hver transaktion
iii)
de indregnede beløb for hver transaktion og den regnskabspost, hvori hvert beløb er indregnet, og
iv)
hvis transaktionen udgør den faktiske afregning af et allerede eksisterende forhold, den metode, der er lagt til grund for opgørelsen af afregningsbeløbet
m)
oplysningen om separat indregnede transaktioner, der kræves i henhold til litra l), skal medtage den beløbsmæssige størrelse af overtagelsesrelaterede omkostninger og, separat, den beløbsmæssige størrelse af de omkostninger, der er indregnet som en omkostning, og den eller de poster i totalindkomstopgørelsen, hvori disse omkostninger indregnes. Der skal desuden gives oplysning om den beløbsmæssige størrelse af eventuelle udstedelsesomkostninger, der ikke indregnes som en omkostning, samt hvordan disse blev indregnet
n)
ved et tilbudskøb (se afsnit 34-36):
i)
den beløbsmæssige størrelse af en eventuel gevinst, som er indregnet i overensstemmelse med afsnit 34, og den regnskabspost i totalindkomstopgørelsen, hvori gevinsten er indregnet, og
ii)
en beskrivelse af årsagerne til, at transaktionen medførte en gevinst
o)
for hver virksomhedssammenslutning, hvor den overtagende virksomhed besidder mindre end 100 % af egenkapitalinteresserne i den overtagne virksomhed på overtagelsestidspunktet:
i)
den beløbsmæssige størrelse af minoritetsinteressen i den overtagne virksomhed, der er indregnet på overtagelsestidspunktet, samt målingsgrundlaget for dette beløb, og
ii)
for hver minoritetsinteresse i den overtagne virksomhed, der måles til dagsværdi, værdiansættelsesmetoden og væsentlige forudsætninger for modellen, der er lagt til grund for opgørelsen af denne værdi
p)
ved en virksomhedssammenslutning, der gennemføres i flere faser:
i)
dagsværdien på overtagelsestidspunktet af den overtagende virksomheds egenkapitalinteresse i den overtagne virksomhed umiddelbart før overtagelsestidspunktet og
ii)
den beløbsmæssige størrelse af eventuelle gevinster eller tab, der indregnes som følge af omvurdering til dagsværdi af den overtagende virksomheds egenkapitalinteresser i den overtagne virksomhed før virksomhedsovertagelsen (se afsnit 42) og posten i totalindkomstopgørelsen, hvori gevinsten eller tabet indregnes
q)
følgende oplysninger:
i)
den beløbsmæssige størrelse af den overtagne virksomheds indtjening og resultat efter overtagelsestidspunktet, som medtages i den konsoliderede totalindkomstopgørelse for regnskabsåret, og
ii)
den sammensluttede virksomheds indtjening og resultat for det aktuelle regnskabsår, som om overtagelsestidspunktet for alle virksomhedssammenslutninger, som er gennemført i løbet af regnskabsåret, var begyndelsen af regnskabsåret.
Hvis det ikke er praktisk muligt at give en eller flere oplysninger, som er krævet i dette underafsnit, skal den overtagende virksomhed give oplysning om dette forhold og forklare, hvorfor det ikke er praktisk muligt at give oplysningerne. Denne standard anvender udtrykket "ikke praktisk muligt" med samme betydning som i IAS 8 
Anvendt regnskabspraksis, ændringer i regnskabsmæssige skøn og fejl
.
B65
For virksomhedssammenslutninger, der finder sted i løbet af regnskabsåret, som hver for sig er uvæsentlige, men tilsammen er væsentlige, skal den overtagende virksomhed samlet give de af afsnit B64, litra e)–q), krævede oplysninger.
B66
Hvis overtagelsestidspunktet for en virksomhedssammenslutning ligger efter regnskabsårets afslutning, men før årsregnskabet godkendes til offentliggørelse, skal den overtagende virksomhed give de i afsnit B64 krævede oplysninger, medmindre den første regnskabsmæssige behandling af en virksomhedssammenslutning ikke er fuldendt på det tidspunkt, hvor årsregnskabet godkendes til offentliggørelse. I denne situation skal den overtagende virksomhed beskrive, hvilke oplysninger der ikke kunne gives samt årsagerne hertil.
B67
For at opfylde formålet i afsnit 61 skal den overtagende virksomhed give følgende oplysninger for hver væsentlig virksomhedssammenslutning, eller samlet for virksomhedssammenslutninger, der hver for sig er uvæsentlige:
a)
hvis den første regnskabsmæssige behandling af en virksomhedssammenslutning ikke er fuldendt (se afsnit 45) for bestemte aktiver, forpligtelser, minoritetsinteresser eller vederlagsposter, og de indregnede beløb for virksomhedssammenslutningen i årsregnskabet således kun er foreløbigt opgjort:
i)
årsagerne til, at den første regnskabsmæssige behandling af virksomhedssammenslutningen ikke er fuldendt
ii)
de aktiver, forpligtelser, egenkapitalinteresser eller vederlagsposter, for hvilke den første regnskabsmæssige behandling ikke er fuldendt, og
iii)
arten og den beløbsmæssige størrelse af eventuelle målingsperiodereguleringer, der er indregnet i løbet af regnskabsåret i overensstemmelse med afsnit 49
b)
for hvert regnskabsår efter overtagelsestidspunktet, indtil virksomheden samler, sælger eller på anden måde mister retten til et betinget vederlagsaktiv, eller indtil virksomheden afregner en betinget vederlagsforpligtelse, eller forpligtelsen annulleres eller udløber:
i)
eventuelle ændringer i de indregnede beløb, herunder eventuelle forskelle, der opstår ved afregning
ii)
eventuelle ændringer i spændet af udfald (udiskonteret) og årsagerne til disse ændringer og
iii)
værdiansættelsesmetoderne og de væsentlige forudsætninger for modellen, der er lagt til grund for målingen af det betingede vederlag
c)
for eventualforpligtelser, der indregnes i en virksomhedssammenslutning, skal den overtagende virksomhed give de oplysninger, der er krævet i henhold til afsnit 84 og 85 i IAS 37 for hver kategori af hensatte forpligtelser
d)
en afstemning af den regnskabsmæssige værdi af goodwill ved regnskabsårets begyndelse og slutning, som separat viser:
i)
bruttoværdien og de akkumulerede tab ved værdiforringelse ved regnskabsårets begyndelse
ii)
yderligere goodwill, som er indregnet i løbet af regnskabsåret, bortset fra goodwill, som er medtaget i en afståelsesgruppe, der på overtagelsestidspunktet opfylder kriterierne for klassifikation som besiddelse med henblik på salg i overensstemmelse med IFRS 5 
Anlægsaktiver, som besiddes med henblik på salg og ophørte aktiviteter
iii)
reguleringer, som hidrører fra den efterfølgende indregning af udskudte skatteaktiver i regnskabsåret i overensstemmelse med afsnit 67
iv)
goodwill, som er medtaget i en afståelsesgruppe, der er klassificeret som besiddelse med henblik på salg i overensstemmelse med IFRS 5, og goodwill, hvor indregning er ophørt i løbet af regnskabsåret uden at goodwillen tidligere har været medtaget i en afståelsesgruppe, som var klassificeret som besiddelse med henblik på salg
v)
tab ved værdiforringelse, som er indregnet i løbet af regnskabsåret i overensstemmelse med IAS 36. (IAS 36 kræver oplysning om genindvindingsværdien og værdiforringelse af goodwill ud over dette krav)
vi)
nettovalutakursforskelle, som er opstået i løbet af regnskabsåret i overensstemmelse med IAS 21 
Valutaomregning
vii)
eventuelle andre ændringer i den regnskabsmæssige værdi i regnskabsåret
viii
bruttoværdien og de akkumulerede tab ved værdiforringelse ved regnskabsårets slutning
e)
den beløbsmæssige størrelse af og en redegørelse for eventuelle gevinster og tab, der er indregnet i det aktuelle regnskabsår, og som både
i)
er tilknyttet identificerbare aktiver eller forpligtelser, som er overtaget ved en virksomhedssammenslutning, som blev gennemført i det aktuelle eller foregående regnskabsår, og
ii)
er af en sådan størrelse, art eller beskaffenhed, at oplysning herom er relevant for forståelsen af den sammensluttede virksomheds årsregnskab.
OVERGANGSBESTEMMELSER FOR VIRKSOMHEDSSAMMENSLUTNINGER, DER KUN OMFATTER GENSIDIGE VIRKSOMHEDER ELLER ALENE INDGÅS PÅ BAGGRUND AF EN KONTRAKT (ANVENDELSE AF AFSNIT 66)
B68
Afsnit 64 specificerer, at denne standard skal anvendes fremadrettet på virksomhedssammenslutninger, hvor overtagelsestidspunktet er samtidig med eller efter begyndelsen af det første regnskabsår, der begynder den 1. juli 2009 eller derefter. Det er tilladt at anvende ændringen før dette tidspunkt. Virksomheder må dog først anvende denne standard fra begyndelsen af et regnskabsår, der begynder den 30. juni 2007 eller derefter. Hvis en virksomhed anvender denne standard før ikrafttrædelsestidspunktet, skal den give oplysning om dette og samtidigt anvende IAS 27 (ajourført i 2008).
B69
Kravet om fremadrettet anvendelse af denne standard har følgende virkning for en virksomhedssammenslutning, der kun omfatter gensidige virksomheder eller alene indgås på baggrund af en kontrakt, hvis overtagelsestidspunktet for virksomhedssammenslutningen ligger før anvendelsen af denne standard:
a)
Klassifikation
— Virksomheden skal fortsat klassificere den tidligere virksomhedssammenslutning i overensstemmelse med virksomhedens tidligere regnskabspraksis for sådanne sammenslutninger.
b)
Tidligere indregnet goodwill
— Ved begyndelsen af det første regnskabsår, hvor denne standard anvendes, er den regnskabsmæssige værdi af goodwill, der hidrører fra den tidligere virksomhedssammenslutning, lig med den regnskabsmæssige værdi på det tidspunkt i overensstemmelse med virksomhedens tidligere regnskabspraksis. I sin opgørelse af dette beløb skal virksomheden eliminere den regnskabsmæssige værdi af eventuelt akkumuleret afskrivning af denne goodwill og det tilsvarende fald i goodwill. Der skal ikke foretages andre reguleringer af den regnskabsmæssige værdi af goodwill.
c)
Goodwill, der tidligere er indregnet som et fradrag i egenkapitalen
— Virksomhedens tidligere regnskabspraksis kan have medført, at goodwill hidrørende fra den tidligere virksomhedssammenslutning, er blevet indregnet som et fradrag i egenkapitalen. I denne situation skal virksomheden ikke indregne denne goodwill som et aktiv ved begyndelsen af det første regnskabsår, hvor denne standard anvendes. Desuden skal virksomheden ikke indregne nogen del af denne goodwill i resultatet, når den afhænder en del af eller hele den aktivitet, som denne goodwill er knyttet til, eller når en pengestrømsfrembringende enhed, som goodwillen er tilknyttet, bliver værdiforringet.
d)
Efterfølgende regnskabsmæssig behandling af goodwill
— Fra begyndelsen af det første regnskabsår, hvor denne standard anvendes, skal virksomheden ophøre med at amortisere goodwill hidrørende fra den tidligere virksomhedssammenslutning, og den skal teste goodwill for værdiforringelse i overensstemmelse med IAS 36.
e)
Tidligere indregnet negativ goodwill
— En virksomhed, der i sin regnskabsmæssige behandling af den tidligere virksomhedssammenslutning anvendte overtagelsesmetoden, kan have indregnet en periodeafgrænsningspost for det beløb, hvormed dens andel i nettodagsværdien af den overtagne virksomheds identificerbare aktiver og forpligtelser oversteg kostprisen for andelen (undertiden benævnt negativ goodwill). Hvis dette er tilfældet, skal virksomheden ophøre med at indregne den regnskabsmæssige værdi af periodeafgrænsningsposten ved begyndelsen af det første regnskabsår, hvor denne standard anvendes, med en tilsvarende regulering af det overførte resultat i åbningsbalancen pr. denne dato.
IFRS 5
Anlægsaktiver, som besiddes med henblik på salg og ophørte aktiviteter
FORMÅL
1
Formålet med denne standard er at specificere den regnskabsmæssige behandling af aktiver, der besiddes med henblik på salg, og præsentation af og oplysning om 
ophørte aktiviteter
. Navnlig kræver denne standard:
a)
at aktiver, der opfylder kriterierne for klassifikation som besiddelse med henblik på salg, skal måles til det laveste af den regnskabsmæssige værdi og 
dagsværdien
 med fradrag af 
salgsomkostninger
, og at afskrivningen på sådanne aktiver skal ophøre, og
b)
at aktiver, der opfylder kriterierne for klassifikation som besiddelse med henblik på salg, skal præsenteres separat i balancen, og resultaterne af ophørte aktiviteter skal præsenteres separat i totalindkomstopgørelsen.
ANVENDELSESOMRÅDE
2
Kravene i denne standard til klassifikation og præsentation finder anvendelse på alle indregnede 
anlægsaktiver
 
(
41
)
 og alle 
afståelsesgrupper
 i en virksomhed. Målingskravene i denne standard finder anvendelse på alle indregnede anlægsaktiver og afståelsesgrupper (som beskrevet i afsnit 4), bortset fra de aktiver, der er anført i afsnit 5, som fortsat skal måles i overensstemmelse med den angivne standard.
3
Aktiver, der klassificeres som anlægsaktiver i overensstemmelse med IAS 1 
Præsentation af årsregnskaber
 skal ikke omklassificeres som 
omsætningsaktiver
, før de opfylder kriterierne for klassifikation som besiddelse med henblik på salg i overensstemmelse med denne standard. Aktiver, der tilhører en kategori, som en virksomhed normalt ville anse for anlægsaktiver, som udelukkende er anskaffet med henblik på salg, skal ikke klassificeres som omsætningsaktiver, medmindre de opfylder kriterierne for klassifikation som besiddelse med henblik på salg i overensstemmelse med denne standard.
4
I visse tilfælde afhænder en virksomhed en gruppe af aktiver, eventuelt med nogle direkte forbundne forpligtelser, samlet ved en enkelt transaktion. En sådan afståelsesgruppe kan være en gruppe af 
pengestrømsfrembringende enheder
, en enkelt pengestrømsfrembringende enhed eller en del af en pengestrømsfrembringende enhed 
(
42
)
. Gruppen kan omfatte et hvilket som helst af virksomhedens aktiver og en hvilken som helst af dens forpligtelser, herunder omsætningsaktiver, kortfristede forpligtelser og aktiver, som i henhold til afsnit 5 er udeladt fra målingskravene i denne standard. Hvis et anlægsaktiv, som er omfattet af målingskravene i denne standard, udgør en del af en afståelsesgruppe, finder målingskravene i denne standard anvendelse på gruppen som helhed, således at gruppen måles til det laveste af dens regnskabsmæssige værdi og dagsværdien med fradrag af salgsomkostninger. Kravene til måling af de enkelte aktiver og forpligtelser i afståelsesgruppen beskrives i afsnit 18, 19 og 23.
5
Målingsbestemmelserne i denne standard 
(
43
)
 finder ikke anvendelse på de følgende aktiver, som er omfattet af de anførte IFRS-standarder, hverken som enkelte aktiver eller som en del af en afståelsesgruppe:
a)
udskudte skatteaktiver (IAS 12 
Indkomstskatter
)
b)
aktiver, som hidrører fra personaleydelser (IAS 19 
Personaleydelser
)
c)
finansielle aktiver, som er omfattet af IFRS 9 
Finansielle instrumenter
d)
anlægsaktiver, som regnskabsmæssigt behandles i overensstemmelse med dagsværdimodellen i IAS 40 
Investeringsejendomme
e)
anlægsaktiver, som måles til dagsværdi med fradrag af salgsomkostninger i overensstemmelse med IAS 41 
Landbrug
f)
grupper af kontrakter, som er omfattet af IFRS 17 
Forsikringskontrakter
.
5A
Kravene i denne standard til klassifikation, præsentation og måling af anlægsaktiver (eller afståelsesgrupper), der er klassificeret som besiddelse med henblik på salg, gælder ligeledes for anlægsaktiver (eller afståelsesgrupper), der er klassificeret som besiddelse med henblik på udlodning til ejere i deres egenskab af ejere (besiddelse med henblik på udlodning til ejerne).
5B
I denne standard anføres oplysningskravene til anlægsaktiver (eller afståelsesgrupper) klassificeret som besiddelse med henblik på salg eller ophørte aktiviteter. Oplysningskrav i andre standarder finder ikke anvendelse på sådanne aktiver (eller afståelsesgrupper), medmindre disse standarder kræver:
a)
konkrete oplysninger om anlægsaktiver (eller afståelsesgrupper) klassificeret som besiddelse med henblik på salg eller ophørte aktiviteter eller
b)
oplysninger om måling af aktiver og forpligtelser i en afståelsesgruppe, som ikke er omfattet af målingskravet i IFRS 5, og sådanne oplysninger ikke allerede er givet i de øvrige noter til årsregnskaberne.
Det kan være nødvendigt at give yderligere oplysninger om anlægsaktiver (eller afståelsesgrupper) klassificeret som besiddelse med henblik på salg eller ophørte aktiviteter for at opfylde de generelle bestemmelser i IAS 1, specielt i afsnit 15 og 125 i standarden.
KLASSIFIKATION AF ANLÆGSAKTIVER (ELLER AFSTÅELSESGRUPPER) SOM BESIDDELSE MED HENBLIK PÅ SALG ELLER BESIDDELSE MED HENBLIK PÅ UDLODNING TIL EJERE
6
En virksomhed skal klassificere et anlægsaktiv (eller en afståelsesgruppe) som besiddelse med henblik på salg, hvis den regnskabsmæssige værdi hovedsagelig genindvindes ved en salgstransaktion frem for gennem fortsat anvendelse.
7
For at dette skal være tilfældet, skal aktivet (eller afståelsesgruppen) være disponibelt for umiddelbart salg i sin aktuelle stand i henhold til normale og sædvanlige vilkår for salg af sådanne aktiver (eller afståelsesgrupper), og salget skal være 
højst sandsynligt
.
8
For at salget kan anses for højst sandsynligt, skal der på det relevante ledelsesniveau vedtages en plan for salg af aktivet (eller afståelsesgruppen), og der skal være iværksat en aktiv proces for at finde en køber og fuldføre planen. Desuden skal aktivet (eller afståelsesgruppen) aktivt sættes til salg til en pris, der er rimelig i forhold til aktivets aktuelle dagsværdi. Derudover skal salget forventes at opfylde kravene til indregning som et fuldført salg inden for et år fra tidspunktet for klassifikationen, bortset fra som tilladt i afsnit 9, og handlinger, der kræves for at udføre planen, skal indikere, at det ikke er sandsynligt, at der vil blive foretaget væsentlige ændringer i planen, eller at planen bliver trukket tilbage. Sandsynligheden for at opnå aktionærernes godkendelse (hvis en sådan er påkrævet i den pågældende jurisdiktion) skal tages i betragtning i forbindelse med vurderingen af, hvorvidt salget er højst sandsynligt.
8A
En virksomhed, der har vedtaget en salgsplan, som medfører tab af bestemmende indflydelse på en dattervirksomhed, skal klassificere alle dattervirksomhedens aktiver og forpligtelser som besiddelse med henblik på salg, hvis kriterierne i afsnit 6-8 er opfyldt, uanset om virksomheden beholder en minoritetsinteresse i sit tidligere datterselskab, efter at det er solgt.
9
Begivenheder eller omstændigheder kan få den periode, der er nødvendig for at fuldføre salget, til at strække sig ud over ét år. En forlængelse af den periode, der er nødvendig for at fuldføre salget udelukker ikke, at et aktiv (eller en afståelsesgruppe) kan klassificeres som besiddelse med henblik på salg, hvis forsinkelsen skyldes begivenheder eller omstændigheder, der er uden for virksomhedens kontrol, og der er tilstrækkelig dokumentation for, at virksomheden fastholder sin plan om at sælge aktivet (eller afståelsesgruppen). Dette vil være tilfældet, når kriterierne i appendiks B er opfyldt.
10
Salgstransaktioner omfatter udvekslinger af anlægsaktiver med andre anlægsaktiver, når udvekslingen har forretningsmæssigt indhold i overensstemmelse med IAS 16 
Materielle anlægsaktiver
.
11
Når en virksomhed udelukkende anskaffer et anlægsaktiv (eller en afståelsesgruppe) med henblik på efterfølgende afhændelse, skal den kun klassificere anlægsaktivet (eller afståelsesgruppen) som besiddelse med henblik på salg på overtagelsestidspunktet, hvis et-årskravet i afsnit 8 er opfyldt (bortset fra som tilladt i afsnit 9), og det er højst sandsynligt, at eventuelle andre kriterier i afsnit 7 og 8, der ikke er opfyldt på dette tidspunkt, vil blive opfyldt inden for kort tid efter overtagelsen (normalt inden for tre måneder).
12
Hvis kriterierne i afsnit 7 og 8 opfyldes efter regnskabsårets afslutning, skal virksomheden ikke klassificere et anlægsaktiv (eller en afståelsesgruppe) som besiddelse med henblik på salg i dette årsregnskab, når det offentliggøres. Hvis disse kriterier imidlertid opfyldes efter regnskabsårets afslutning, men før godkendelsen af årsregnskabet til offentliggørelse, skal virksomheden give de i noterne til afsnit 41, litra a), b) og d) angivne oplysninger.
12A
Et anlægsaktiv (eller en afståelsesgruppe) klassificeres som besiddelse med henblik på udlodning til ejere, når virksomheden har forpligtet sig til at udlodde aktivet (eller afståelsesgruppen) til ejerne. For at dette er tilfældet, skal aktiverne være disponible for umiddelbar udlodning i deres nuværende stand, og udlodningen skal være højst sandsynlig. For at udlodningen kan anses for højst sandsynlig, skal de handlinger, der kræves for at gennemføre udlodningen, være igangsat og forventes at være fuldført inden for et år fra tidspunktet for klassifikationen. De handlinger, der kræves for at gennemføre udlodningen, skal indikere, at det ikke er sandsynligt, at der vil blive foretaget væsentlige ændringer i udlodningen, eller at udlodningen bliver trukket tilbage. Sandsynligheden for at opnå aktionærernes godkendelse (hvis en sådan er påkrævet i den pågældende jurisdiktion) skal tages i betragtning i forbindelse med vurderingen af, hvorvidt udlodningen er højst sandsynlig.
Anlægsaktiver, der skal nedlægges
13
En virksomhed skal ikke klassificere et anlægsaktiv (eller en afståelsesgruppe), der skal nedlægges, som besiddelse med henblik på salg. Dette skyldes, at den regnskabsmæssige værdi primært genindvindes gennem fortsat anvendelse. Hvis den afståelsesgruppe, der skal nedlægges, opfylder kriterierne i afsnit 32a)-c), skal virksomheden imidlertid præsentere afståelsesgruppens resultater og pengestrømme som ophørte aktiviteter i overensstemmelse med afsnit 33 og 34 på det tidspunkt, hvor anvendelsen ophører. Anlægsaktiver (eller afståelsesgrupper), som skal nedlægges, omfatter anlægsaktiver (eller afståelsesgrupper), som skal anvendes frem til udløbet af deres økonomiske levetid, og anlægsaktiver (eller afståelsesgrupper), der skal lukkes frem for sælges.
14
En virksomhed skal ikke foretage regnskabsmæssig behandling af et anlægsaktiv, som midlertidigt er taget ud af brug, som om det var nedlagt.
MÅLING AF ANLÆGSAKTIVER (ELLER AFSTÅELSESGRUPPER) KLASSIFICERET SOM BESIDDELSE MED HENBLIK PÅ SALG
Måling af et anlægsaktiv (eller en afståelsesgruppe)
15
En virksomhed skal måle et anlægsaktiv (eller en afståelsesgruppe), der er klassificeret som besiddelse med henblik på salg, til det laveste af den regnskabsmæssige værdi og dagsværdien med fradrag af salgsomkostninger.
15A
En virksomhed skal måle et anlægsaktiv (eller en afståelsesgruppe), der er klassificeret som besiddelse med henblik på udlodning til ejere, til det laveste af den regnskabsmæssige værdi og dagsværdien med fradrag af udlodningsomkostninger
 
(
44
)
.
16
Hvis et nyanskaffet aktiv (eller en afståelsesgruppe) opfylder kriterierne for klassifikation som besiddelse med henblik på salg (jf. afsnit 11), medfører anvendelsen af afsnit 15, at aktivet (eller afståelsesgruppen) ved første indregning måles til det laveste af den regnskabsmæssige værdi, hvis den ikke var blevet klassificeret således (eksempelvis kostpris), og dagsværdien med fradrag af salgsomkostninger. Derfor skal aktivet (eller afståelsesgruppen), hvis dette er anskaffet som del af en virksomhedssammenslutning, måles til dagsværdi med fradrag af salgsomkostninger.
17
Når salget forventes at finde sted efter mere end ét år, skal virksomheden måle salgsomkostningerne til nutidsværdien. En eventuel stigning i salgsomkostningernes nutidsværdi som følge af tidsforløbet skal præsenteres i resultatet som en finansieringsomkostning.
18
Umiddelbart før den første klassifikation af aktivet (eller afståelsesgruppen) som besiddelse med henblik på salg skal den regnskabsmæssige værdi af aktivet (eller af alle aktiver og forpligtelser i gruppen) måles i overensstemmelse med de relevante standarder.
19
Ved efterfølgende omvurdering af en afståelsesgruppe skal den regnskabsmæssige værdi af eventuelle aktiver og forpligtelser, der ikke er omfattet af målingskravene i denne standard, men som er medtaget i en afståelsesgruppe, der er klassificeret som besiddelse med henblik på salg, efterfølgende omvurderes i overensstemmelse med de relevante standarder, før efterfølgende omvurdering af afståelsesgruppens dagsværdi med fradrag af salgsomkostninger.
Indregning af tab ved værdiforringelse og tilbageførsler
20
En virksomhed skal indregne et tab ved værdiforringelse ved første nedskrivning eller efterfølgende nedskrivning af aktivet (eller afståelsesgruppen) til dagsværdi med fradrag af salgsomkostninger, i det omfang tabet ikke er indregnet i overensstemmelse med afsnit 19.
21
En virksomhed skal indregne en gevinst ved eventuelle efterfølgende stigninger i et aktivs dagsværdi med fradrag af salgsomkostninger, men gevinsten må ikke overstige det akkumulerede tab ved værdiforringelse, som er indregnet, enten i overensstemmelse med denne standard eller tidligere i overensstemmelse med IAS 36 
Værdiforringelse af aktiver
.
22
En virksomhed skal indregne en gevinst ved eventuelle efterfølgende stigninger i dagsværdi med fradrag af salgsomkostninger for en afståelsesgruppe:
a)
i det omfang gevinsten ikke er indregnet i overensstemmelse med afsnit 19, men
b)
gevinsten må ikke overstige det akkumulerede tab ved værdiforringelse, som er indregnet, enten i overensstemmelse med denne standard eller tidligere i overensstemmelse med IAS 36, på de anlægsaktiver, som er omfattet af målingskravene i denne standard.
23
Tabet ved værdiforringelse (eller en eventuel efterfølgende gevinst), som er indregnet for en afståelsesgruppe, skal reducere (eller forøge) den regnskabsmæssige værdi af de anlægsaktiver i gruppen, som er omfattet af målingskravene i denne standard, i den allokeringsrækkefølge, der er beskrevet i afsnit 104, litra a) og b), og i afsnit 122 i IAS 36 (ajourført i 2004).
24
En gevinst eller et tab, der ikke tidligere er indregnet inden tidspunktet for salg af et anlægsaktiv (eller en afståelsesgruppe), skal indregnes på tidspunktet for ophør med indregning. Kravene for ophør med indregning er beskrevet i:
a)
afsnit 67-72 i IAS 16 (ajourført i 2003), for så vidt angår materielle anlægsaktiver, og
b)
afsnit 112-117 i IAS 38 
Immaterielle aktiver
 (ajourført i 2004), for så vidt angår immaterielle aktiver.
25
En virksomhed skal ikke afskrive på et anlægsaktiv, mens det er klassificeret som besiddelse med henblik på salg, eller mens det er en del af en afståelsesgruppe, der er klassificeret som besiddelse med henblik på salg. Renter og andre omkostninger, der kan henføres til forpligtelserne i en afståelsesgruppe, der er klassificeret som besiddelse med henblik på salg, skal fortsat indregnes.
Ændringer til en plan for salg eller til en plan for udlodning til ejere
26
Hvis en virksomhed har klassificeret et aktiv (eller en afståelsesgruppe) som besiddelse med henblik på salg eller besiddelse med henblik på udlodning til ejere, men kriterierne i afsnit 7-9 (for besiddelse med henblik på salg) eller i afsnit 12A (for besiddelse med henblik på udlodning til ejere) ikke længere opfyldes, skal virksomheden ophøre med at klassificere aktivet (eller afståelsesgruppen) som (henholdsvis) besiddelse med henblik på salg eller besiddelse med henblik på udlodning til ejere. I sådanne tilfælde skal en virksomhed følge vejledningen i afsnit 27-29 om den regnskabsmæssige behandling af denne ændring, medmindre afsnit 26A finder anvendelse.
26A
Hvis en virksomhed omklassificerer et aktiv (eller en afståelsesgruppe) direkte fra besiddelse med henblik på salg til besiddelse med henblik på udlodning til ejere eller direkte fra besiddelse med henblik på udlodning til ejere til besiddelse med henblik på salg, betragtes ændringen i klassifikationen som en fortsættelse af den oprindelige afståelsesplan. Virksomheden:
a)
skal ikke følge vejledningen i afsnit 27-29 om den regnskabsmæssige behandling af denne ændring. Virksomheden skal anvende de krav til klassifikation, præsentation og måling i denne standard, som finder anvendelse på den nye afståelsesmetode
b)
skal måle anlægsaktivet (eller afståelsesgruppen) på grundlag af kravene i afsnit 15 (i tilfælde af omklassificering til besiddelse med henblik på salg) eller 15A (i tilfælde af omklassificering til besiddelse med henblik på udlodning til ejere) og indregne en eventuel reduktion eller stigning i anlægsaktivets (eller afståelsesgruppens) dagsværdi med fradrag af salgsomkostninger/udlodningsomkostninger på grundlag af kravene i afsnit 20-25
c)
skal ikke ændre tidspunktet for klassificeringen i overensstemmelse med afsnit 8 og 12A. Dette udelukker ikke en forlængelse af den periode, der er nødvendig for at fuldføre et salg eller udlodning til ejere, hvis betingelserne i afsnit 9 er opfyldt.
27
Virksomheden skal måle et anlægsaktiv (eller en afståelsesgruppe), som ikke længere klassificeres som besiddelse med henblik på salg eller besiddelse med henblik på udlodning til ejere (eller ophører med at være medtaget i en afståelsesgruppe, der er klassificeret som besiddelse med henblik på salg eller besiddelse med henblik på udlodning til ejere) til det laveste af:
a)
den regnskabsmæssige værdi, før aktivet (eller afståelsesgruppen) blev klassificeret som besiddelse med henblik på salg eller besiddelse med henblik på udlodning til ejere, reguleret for eventuelle afskrivninger eller omvurderinger, som ville have været indregnet, hvis aktivet (eller afståelsesgruppen) ikke var klassificeret som besiddelse med henblik på salg eller besiddelse med henblik på udlodning til ejere
b)
genindvindingsværdien
 på tidspunktet for den efterfølgende beslutning om ikke at sælge eller udlodde 
(
45
)
.
28
Virksomheden skal medtage eventuelle krævede reguleringer af den regnskabsmæssige værdi af et anlægsaktiv, som ikke længere klassificeres som besiddelse med henblik på salg eller besiddelse med henblik på udlodning til ejere, i resultatet 
(
46
)
 fra fortsættende aktiviteter i det regnskabsår, hvor kriterierne i henholdsvis afsnit 7-9 eller 12A ikke længere opfyldes Årsregnskaberne for de perioder, der ligger efter klassificeringen som besiddelse med henblik på salg eller besiddelse med henblik på udlodning til ejere, skal ændres tilsvarende, hvis afståelsesgruppen eller anlægsaktivet, som ikke længere klassificeres som besiddelse med henblik på salg eller besiddelse med henblik på udlodning til ejere, er en dattervirksomhed, et driftsfællesskab, et joint venture, en associeret virksomhed eller en del af en kapitalandel i et joint venture eller i en associeret virksomhed. Virksomheden skal præsentere denne regulering i den samme post i totalindkomstopgørelsen, som anvendes til at præsentere eventuelle gevinster eller tab, som indregnes i overensstemmelse med afsnit 37.
29
Hvis en virksomhed fjerner et enkelt aktiv eller en enkelt forpligtelse fra en afståelsesgruppe, der er klassificeret som besiddelse med henblik på salg, skal de resterende aktiver og forpligtelser i afståelsesgruppen, der skal sælges, udelukkende fortsat måles som en gruppe, hvis gruppen opfylder kriterierne i afsnit 7-9. Hvis en virksomhed fjerner et enkelt aktiv eller en enkelt forpligtelse fra en afståelsesgruppe, der er klassificeret som besiddelse med henblik på udlodning til ejere, skal de resterende aktiver og forpligtelser i afståelsesgruppen, der skal udloddes, udelukkende fortsat måles som en gruppe, hvis gruppen opfylder kriterierne i afsnit 12A. Hvis dette ikke er tilfældet, skal de resterende anlægsaktiver i gruppen, der hver for sig opfylder kriterierne for klassificering som besiddelse med henblik på salg (eller besiddelse med henblik på udlodning til ejere), måles hver for sig til det laveste af deres regnskabsmæssige værdi og dagsværdien med fradrag af salgsomkostninger (eller udlodningsomkostninger) på dette tidspunkt. Eventuelle anlægsaktiver, som ikke opfylder kriterierne for besiddelse med henblik på salg, skal ikke længere klassificeres som besiddelse med henblik på salg i overensstemmelse med afsnit 26. Eventuelle anlægsaktiver, som ikke opfylder kriterierne for besiddelse med henblik på udlodning til ejere, skal ikke længere klassificeres som besiddelse med henblik på udlodning til ejere i overensstemmelse med afsnit 26.
PRÆSENTATION OG OPLYSNING
30
En virksomhed skal præsentere oplysninger, som gør det muligt for brugere af virksomhedens årsregnskab at vurdere den økonomiske virkning af ophørte aktiviteter og afhændelse af anlægsaktiver (eller afståelsesgrupper).
Præsentation af ophørte aktiviteter
31
En 
del af en virksomhed
 omfatter aktiviteter og pengestrømme, som klart kan adskilles, driftsmæssigt og regnskabsmæssigt, fra resten af virksomheden. Med andre ord vil en del af en virksomhed have udgjort en pengestrømsfrembringende enhed eller en gruppe af pengestrømsfrembringende enheder, mens den blev besiddet med henblik på anvendelse.
32
En ophørt aktivitet er en del af en virksomhed, der enten er blevet afhændet eller er klassificeret som besiddelse med henblik på salg, og som
a)
udgør et identificerbart, betydeligt forretningsområde eller geografisk område
b)
er en del af en samlet, koordineret plan for afhændelse af et identificerbart, betydeligt forretningsområde eller geografisk område, eller
c)
er en dattervirksomhed, som udelukkende er anskaffet med henblik på salg.
33
En virksomhed skal oplyse følgende:
a)
et enkelt beløb i totalindkomstopgørelsen, der omfatter det samlede beløb af:
i)
resultatet efter skat af ophørte aktiviteter, og
ii)
de gevinster eller tab efter skat, der er indregnet ved måling til dagsværdi med fradrag af salgsomkostninger eller ved afhændelse af aktiverne eller afståelsesgrupperne, som udgør den ophørte aktivitet
b)
en analyse af det enkelte beløb i a) omfattende:
i)
omsætning, omkostninger og resultat før skat af de ophørte aktiviteter
ii)
de tilknyttede skatteomkostninger, som krævet i afsnit 81, litra h), i IAS 12
iii)
de gevinster eller tab, der er indregnet ved måling til dagsværdi med fradrag af salgsomkostninger eller ved afhændelse af aktiverne eller afståelsesgrupperne, som udgør den ophørte aktivitet, og
iv)
de tilknyttede skatteomkostninger, som krævet i afsnit 81, litra h), i IAS 12.
Analysen kan enten præsenteres i noterne eller i totalindkomstopgørelsen. Hvis den præsenteres i totalindkomstopgørelsen, skal den præsenteres i et afsnit, der er markeret som vedrørende ophørte aktiviteter, dvs. separat fra fortsættende aktiviteter. Analysen kræves ikke for afståelsesgrupper i form af nyanskaffede dattervirksomheder, som opfylder kriterierne for klassifikation som besiddelse med henblik på salg ved overtagelsen (jf. afsnit 11)
c)
nettopengestrømme, som kan henføres til de ophørte aktiviteters drifts-, investerings- og finansieringsaktiviteter. Disse oplysninger kan enten præsenteres i noterne eller i totalindkomstopgørelsen. Disse oplysninger kræves ikke for afståelsesgrupper i form af nyanskaffede dattervirksomheder, som opfylder kriterierne for klassifikation som besiddelse med henblik på salg ved overtagelsen (jf. afsnit 11)
d)
den beløbsmæssige størrelse af indtægten fra fortsættende aktiviteter samt ophørte aktiviteter, der kan henføres til ejerne af modervirksomheden. Disse oplysninger kan enten præsenteres i noterne eller i totalindkomstopgørelsen.
33A
Hvis en virksomhed præsenterer posterne indregnet i resultatet i en separat resultatopgørelse som angivet i afsnit 10A i IAS 1 (ændret i 2011), skal der præsenteres et afsnit, der er markeret som vedrørende ophørte aktiviteter, i denne opgørelse.
34
En virksomhed skal præsentere oplysningerne i afsnit 33 igen for tidligere regnskabsår, der er præsenteret i regnskabet, således at oplysningerne vedrører alle aktiviteter, der er ophørt ved regnskabsårets afslutning for det seneste præsenterede regnskabsår.
35
Reguleringer i det aktuelle regnskabsår af beløb, som tidligere er præsenteret under ophørte aktiviteter, der er direkte knyttet til afhændelsen af en ophørt aktivitet i et tidligere regnskabsår, skal klassificeres separat under ophørte aktiviteter. Arten og den beløbsmæssige størrelse af sådanne reguleringer skal oplyses. Følgende er eksempler på omstændigheder, hvor disse reguleringer kan opstå:
a)
afklaring af usikkerhedsfaktorer, der hidrører fra vilkårene for afhændelsestransaktionen, såsom afklaring af reguleringer af købsprisen og spørgsmål om skadesløsholdelse over for køber
b)
afklaring af usikkerhedsfaktorer, der hidrører fra og er direkte knyttet til aktiviteterne i en del af en virksomhed, før dennes afhændelse, såsom miljømæssige forpligtelser og produktgarantiforpligtelser, som bibeholdes af sælger
c)
indfrielse af forpligtelser vedrørende personaleydelser, forudsat at indfrielsen er direkte knyttet til afhændelsestransaktionen.
36
Hvis en virksomhed ophører med at klassificere en del af en virksomhed som besiddelse med henblik på salg, skal driftsresultatet for den del, der tidligere blev præsenteret under ophørte aktiviteter i overensstemmelse med afsnit 33-35, omklassificeres og medtages i indtægten fra fortsættende aktiviteter for alle præsenterede regnskabsår. Det skal angives, at beløbene for de tidligere regnskabsår er præsenteret igen.
36A
En virksomhed, der har vedtaget en salgsplan, som medfører tab af bestemmende indflydelse på en dattervirksomhed, skal give de oplysninger, der kræves i afsnit 33-36, hvis dattervirksomheden er en afståelsesgruppe, der opfylder definitionen på en ophørt aktivitet i afsnit 32.
Gevinster eller tab vedrørende fortsættende aktiviteter
37
Eventuelle gevinster eller tab ved omvurdering af et anlægsaktiv (eller en afståelsesgruppe), der er klassificeret som besiddelse med henblik på salg, som ikke opfylder definitionen på en ophørt aktivitet, skal medtages i resultatet af fortsættende aktiviteter.
Præsentation af et anlægsaktiv eller en afståelsesgruppe klassificeret som besiddelse med henblik på salg
38
En virksomhed skal præsentere et anlægsaktiv, der er klassificeret som besiddelse med henblik på salg, og aktiverne i en afståelsesgruppe, der er klassificeret som besiddelse med henblik på salg, separat fra andre aktiver i balancen. Forpligtelserne i en afståelsesgruppe, der er klassificeret som besiddelse med henblik på salg, skal præsenteres separat fra andre forpligtelser i balancen. Disse aktiver og forpligtelser skal ikke modregnes og præsenteres som et enkelt beløb. De væsentlige kategorier af aktiver og forpligtelser, der er klassificeret som besiddelse med henblik på salg, skal oplyses separat, enten i balancen eller i noterne, bortset fra som tilladt i afsnit 39. En virksomhed skal foretage separat præsentation af eventuelle akkumulerede indtægter eller omkostninger, der er indregnet i anden totalindkomst, og som er tilknyttet et anlægsaktiv (eller en afståelsesgruppe), der er klassificeret som besiddelse med henblik på salg.
39
Hvis afståelsesgruppen er en nyanskaffet dattervirksomhed, som opfylder kriterierne for klassifikation som besiddelse med henblik på salg ved overtagelsen (jf. afsnit 11), kræves der ikke oplysning af de væsentlige kategorier af aktiver og forpligtelser.
40
En virksomhed skal ikke omklassificere eller foretage ny præsentation af beløb, der er præsenteret i forbindelse med anlægsaktiver eller aktiver og forpligtelser i afståelsesgrupper, der er klassificeret som besiddelse med henblik på salg, i balancen for tidligere regnskabsår for at afspejle klassifikationen i balancen for det seneste præsenterede regnskabsår.
Yderligere oplysninger
41
Virksomheden skal give følgende oplysninger i noterne i det regnskabsår, hvor et anlægsaktiv (eller en afståelsesgruppe) enten er blevet klassificeret som besiddelse med salg for øje eller solgt:
a)
en beskrivelse af anlægsaktivet (eller afståelsesgruppen)
b)
en beskrivelse af de forhold og omstændigheder, som vedrører salget, eller som fører til den forventede afhændelse, samt måden, hvorpå afhændelsen forventes at finde sted, og det forventede tidspunkt for afhændelsen
c)
gevinster eller tab, som er indregnet i overensstemmelse med afsnit 20-22, og, hvis dette ikke præsenteres separat i totalindkomstopgørelsen, den post i totalindkomstopgørelsen, der omfatter gevinsten eller tabet
d)
hvis det er relevant, det præsentationspligtige segment, hvori anlægsaktivet (eller afståelsesgruppen) præsenteres i overensstemmelse med IFRS 8 
Driftssegmenter
.
42
Hvis enten afsnit 26 eller afsnit 29 finder anvendelse, skal virksomheden i regnskabsåret give oplysning om beslutningen om at ændre planen for salg af anlægsaktivet (eller afståelsesgruppen), en beskrivelse af de forhold og omstændigheder, der har ført til beslutningen, samt beslutningens virkning på driftsresultatet for regnskabsåret og eventuelle tidligere regnskabsår, som præsenteres.
OVERGANGSBESTEMMELSER
43
Denne standard skal anvendes fremadrettet på anlægsaktiver (eller afståelsesgrupper), der opfylder kriterierne for klassifikation som besiddelse med henblik på salg, og aktiviteter, der opfylder kriterierne for klassifikation som ophørte aktiviteter efter standardens ikrafttrædelsestidspunkt. En virksomhed kan anvende kravene i denne standard på alle anlægsaktiver (eller afståelsesgrupper), der opfylder kriterierne for klassifikation som besiddelse med henblik på salg, og aktiviteter, der opfylder kriterierne for klassifikation som ophørte aktiviteter efter et hvilket som helst tidspunkt før standardens ikrafttrædelsestidspunkt, forudsat at værdiansættelserne og øvrige oplysninger, der kræves for at anvende standarden, var indhentet på tidspunktet for den oprindelige opfyldelse af disse kriterier.
IKRAFTTRÆDELSESTIDSPUNKT
44
Virksomheder skal anvende denne IFRS for regnskabsår, som begynder den 1. januar 2005 eller derefter. Der tilskyndes til tidligere anvendelse. Hvis en virksomhed anvender denne IFRS på regnskabsperioder, som begynder før den 1. januar 2005, skal den oplyse herom.
44A
IAS 1 (ajourført i 2007) ændrede den terminologi, der anvendes i IFRS-standarderne. Desuden blev afsnit 3 og 38 ændret, mens afsnit 33A blev tilføjet. En virksomhed skal anvende disse ændringer på regnskabsår, som begynder den 1. januar 2009 eller derefter. Hvis en virksomhed anvender IAS 1 (ajourført 2007) på en tidligere regnskabsperiode, skal ændringerne anvendes på denne tidligere regnskabsperiode.
44B
IAS 27 
Koncernregnskaber og separate årsregnskaber
 (ændret i 2008) medførte ændring af afsnit 33, litra d). Virksomheder skal anvende denne ændring på regnskabsår, som begynder den 1. juli 2009 eller derefter. Hvis en virksomhed anvender IAS 27 (ajourført 2008) på en tidligere regnskabsperiode, skal ændringen anvendes på denne tidligere regnskabsperiode. Ændringen skal anvendes med tilbagevirkende kraft.
44C
Afsnit 8A og 36A blev indsat ved 
Forbedringer af IFRS-standarder
, der blev udstedt i maj 2008. Virksomhederne skal anvende disse ændringer på regnskabsår, der begynder 1. januar 2009 eller derefter. Det er tilladt at anvende ændringen før dette tidspunkt. Virksomhederne skal dog ikke anvende ændringerne på regnskabsår, som begynder før den 1. juli 2009, medmindre de også anvender IAS 27 (ajourført i januar 2008). Hvis en virksomhed anvender ændringerne fra et tidspunkt før den 1. juli 2009, skal den give oplysning om dette. Virksomhederne skal anvende ændringerne fremadrettet fra det tidspunkt, hvor de for første gang anvendte IFRS 5, med forbehold af overgangsbestemmelserne i afsnit 45 i IAS 27 (ajourført i januar 2008).
44D
Afsnit 5A, 12A og 15A blev tilføjet og afsnit 8 ændret i medfør af IFRIC 17 
Udlodninger af ikke-kontante aktiver til ejerne
 i november 2008. Disse ændringer skal anvendes fremadrettet for anlægsaktiver (eller afståelsesgrupper), som er klassificeret som besiddelse med henblik på udlodning til ejere i regnskabsår, som begynder den 1. juli 2009 eller derefter. Det er ikke tilladt at anvende fortolkningsbidraget med tilbagevirkende kraft. Det er tilladt at anvende ændringen før dette tidspunkt. Hvis en virksomhed anvender ændringerne for regnskabsår, som begynder før den 1. juli 2009, skal den give oplysning om dette og ligeledes anvende IFRS 3 
Virksomhedssammenslutninger
 (ajourført i 2008), IAS 27 (ændret i januar 2008) og IFRIC 17.
44E
Forbedringer til IFRS-standarder
 udstedt i april 2009 medførte tilføjelse af afsnit 5B. Virksomheder skal anvende denne ændring fremadrettet for regnskabsår, som begynder den 1. januar 2010 eller derefter. Det er tilladt at anvende ændringen før dette tidspunkt. Hvis en virksomhed anvender ændringerne på en tidligere regnskabsperiode, skal den oplyse herom.
44F
[Ophævet]
44G
IFRS 11 
Fælles ordninger
, der er udstedt i maj 2011, vedrørte ændring af afsnit 28. Virksomheder skal anvende denne ændring ved anvendelse af IFRS 11.
44H
IFRS 13 
Måling af dagsværdi
, der blev udstedt i maj 2011, medførte ændring af definitionen af dagsværdi og definitionen af genindvindingsværdi i appendiks A. Virksomheder skal anvende disse ændringer ved anvendelse af IFRS 13.
44I
Præsentation af posterne indregnet i anden totalindkomst
 (ændringer til IAS 1), der blev udsendt i juni 2011, medførte ændring af afsnit 33A. Virksomheder skal anvende denne ændring ved anvendelse af IAS 1 som ændret i juni 2011.
44K
IFRS 9, der blev udstedt i juli 2014, medførte ændring af afsnit 5 samt ophævelse af afsnit 44F og 44J. Virksomheder skal anvende disse ændringer ved anvendelse af IFRS 9.
44L
Det årlige forbedringsprojekt vedrørende IFRS-standarder for perioden 2012-2014
, som blev udstedt i september 2014, medførte ændring af afsnit 26-29 og tilføjelse af afsnit 26A. Virksomheder skal anvende disse ændringer fremadrettet i overensstemmelse med IAS 8 
Anvendt regnskabspraksis, ændringer i regnskabsmæssige skøn og fejl
 for regnskabsår, der begynder den 1. januar 2016 eller derefter. Det er tilladt at anvende ændringen før dette tidspunkt. Hvis en virksomhed anvender disse ændringer på en tidligere regnskabsperiode, skal den oplyse herom.
44M
IFRS 17, der er udstedt i maj 2017, medførte ændring af afsnit 5. Virksomheder skal anvende denne ændring ved anvendelse af IFRS 17.
OPHÆVELSE AF IAS 35
45
Denne standard erstatter IAS 35 
Ophørende aktiviteter
.
Appendiks A
Definerede termer
Dette appendiks er en integreret del af standarden.
Pengestrømsfrembringende enhed
Den mindste identificerbare gruppe af aktiver, der frembringer pengestrømme til virksomheden, som i al væsentlighed er uafhængige af pengestrømme fra andre aktiver eller grupper af aktiver.
Del af en virksomhed
Aktiviteter og pengestrømme, som klart kan adskilles, driftsmæssigt og regnskabsmæssigt, fra resten af virksomheden.
Salgsomkostninger
De yderligere omkostninger, som knytter sig direkte til afhændelsen af et aktiv (eller en 
afståelsesgruppe
), eksklusive finansieringsomkostninger og skatteomkostninger.
Omsætningsaktiv
En virksomhed skal klassificere et aktiv som et omsætningsaktiv, hvis:
a)
den forventer at realisere aktivet eller har til hensigt at sælge eller forbruge det som led i den normale driftscyklus
b)
den primært besidder aktivet med handel for øje
c)
den forventer at realisere aktivet inden for 12 måneder efter regnskabsårets afslutning, eller
d)
aktivet er i form af likvide beholdninger og tilsvarende likvide midler (som defineret i IAS 7), medmindre aktivet er underlagt en begrænsning, som gør, at det ikke kan omsættes eller anvendes til at indfri en forpligtelse i mindst 12 måneder efter regnskabsårets afslutning.
Ophørt aktivitet
En 
del af en virksomhed
, der enten er afhændet eller er klassificeret som besiddelse med henblik på salg og:
a)
udgør et identificerbart, betydeligt forretningsområde eller geografisk område
b)
er en del af en samlet, koordineret plan for afhændelse af et identificerbart, betydeligt forretningsområde eller geografisk område, eller
c)
er en dattervirksomhed, som udelukkende er anskaffet med henblik på salg.
Afståelsesgruppe
En gruppe af aktiver, der ved salg eller på anden måde skal afhændes samlet som en gruppe ved en enkelt transaktion, og forpligtelser, der er direkte forbundet med de aktiver, der overdrages ved transaktionen. Gruppen omfatter goodwill, der er erhvervet ved en virksomhedssammenslutning, hvis gruppen er en 
pengestrømsfrembringende enhed
, hvortil der er allokeret goodwill i overensstemmelse med kravene i afsnit 80-87 i IAS 36 
Værdiforringelse af aktiver
 (ajourført i 2004), eller hvis den er en aktivitet inden for en sådan pengestrømsfrembringende enhed.
Dagsværdi
Dagsværdien
 er den pris, der kunne opnås ved at sælge et aktiv, eller som skulle betales for at overdrage en forpligtelse i en velordnet transaktion mellem markedsdeltagere på målingstidspunktet. (Jf. IFRS 13)
Fast aftale om køb
En aftale med en ikke-nærtstående part, der er bindende for begge parter og normalt er retskraftig, og som a) angiver alle væsentlige vilkår, herunder pris og tidspunkt for transaktionerne, og b) omfatter en misligholdelsesklausul, der er tilstrækkeligt restriktiv til, at opfyldelse er 
højst sandsynlig
.
Højst sandsynlig
Med altovervejende 
sandsynlighed
.
Anlægsaktiv
Et aktiv, der ikke opfylder definitionen på et 
omsætningsaktiv
.
Sandsynlig
Med overvejende sandsynlighed.
Genindvindingsværdi
Det højeste af et aktivs 
dagsværdi
 med fradrag af 
salgsomkostninger
 og dets 
nytteværdi
.
Nytteværdi
Nutidsværdien af skønnede fremtidige pengestrømme, der forventes at hidrøre fra fortsat anvendelse af et aktiv samt ved afhændelsen deraf ved udgangen af dets brugstid.
Appendiks B
Anvendelsessupplement
Dette appendiks er en integreret del af standarden.
FORLÆNGELSE AF DEN PERIODE, DER ER NØDVENDIG FOR AT FULDFØRE ET SALG
B1
Som anført i afsnit 9 udelukker en forlængelse af den periode, der er nødvendig for at fuldføre et salg, ikke, at et aktiv (eller en afståelsesgruppe) kan klassificeres som besiddelse med henblik på salg, hvis forsinkelsen skyldes begivenheder eller omstændigheder, der er uden for virksomhedens kontrol, og der er tilstrækkelig dokumentation for, at virksomheden fastholder sin plan om at sælge aktivet (eller afståelsesgruppen). Hvis sådanne begivenheder eller omstændigheder gør sig gældende, foreligger der således en undtagelse til et-årskravet i afsnit 8, som finder anvendelse i følgende tilfælde:
a)
på det tidspunkt, hvor virksomheden vedtager en plan om at sælge et anlægsaktiv (eller en afståelsesgruppe), kan den med rimelighed forvente, at andre (ud over køber) vil knytte betingelser til overdragelsen af aktivet (eller afståelsesgruppen), som vil forlænge den periode, der er nødvendig for at fuldføre salget, og
i)
tiltag, som er nødvendige for at reagere på disse betingelser, kan ikke indledes, før der er indgået en 
fast aftale om køb
, og
ii)
det er højst sandsynligt, at der vil foreligge en fast aftale om køb inden for et år
b)
virksomheden indgår en fast aftale om køb, og som følge heraf knytter køber eller andre, uden at dette var ventet, betingelser til overdragelsen af et anlægsaktiv (eller en afståelsesgruppe), som tidligere blev klassificeret som besiddelse med henblik på salg, som vil forlænge den periode, der er nødvendig for at fuldføre salget, og:
i)
de tiltag, som er nødvendige for at reagere på betingelserne, er foretaget i rette tid, og
ii)
der kan forventes en positiv afklaring af de faktorer, som forårsager forsinkelsen
c)
i løbet af den første etårige periode indtræffer der omstændigheder, som tidligere blev anset for usandsynlige, og som følge heraf sælges et anlægsaktiv (eller en afståelsesgruppe), som tidligere blev klassificeret som besiddelse med henblik på salg, ikke ved udgangen af denne periode, og:
i)
i løbet af den første etårige periode, har virksomheden foretaget de tiltag, som er nødvendige for at reagere på de ændrede omstændigheder
ii)
anlægsaktivet (eller afståelsesgruppen) sættes aktivt til salg til en pris, der er rimelig under de ændrede omstændigheder, og
iii)
kriterierne i afsnit 7 og 8 er opfyldt.
IFRS 6
Efterforskning og vurdering af mineralressourcer
FORMÅL
1
Formålet med denne standard er at redegøre for den regnskabsmæssige behandling af 
efterforskning og vurdering af mineralressourcer
.
2
Navnlig kræver denne standard:
a)
begrænsede forbedringer af eksisterende regnskabspraksis for 
udgifter til efterforskning og vurdering
b)
at virksomheder, som indregner 
efterforsknings- og vurderingsaktiver
, skal teste sådanne aktiver for værdiforringelse i henhold til denne standard og måle den eventuelle værdiforringelse i overensstemmelse med IAS 36 
Værdiforringelse af aktiver
c)
oplysninger, som identificerer og forklarer de beløb i virksomhedens regnskab, der hidrører fra efterforskning og vurdering af mineralressourcer, og hjælper brugerne af sådanne regnskaber med at forstå den beløbsmæssige størrelse, tidspunktet og sikkerheden forbundet med fremtidige pengestrømme fra efterforsknings- og vurderingsaktiver, der er indregnet.
ANVENDELSESOMRÅDE
3
Virksomheder skal anvende denne standard på efterforsknings- og vurderingsudgifter, som virksomheden pådrager sig.
4
Denne standard behandler ikke andre aspekter af den regnskabsmæssige behandling i virksomheder, som beskæftiger sig med efterforskning og vurdering af mineralressourcer.
5
Virksomheder må ikke anvende denne standard på udgifter, der er påløbet:
a)
før efterforskningen og vurderingen af mineralressourcer, såsom udgifter, der er påløbet, før virksomheden har opnået de juridiske rettigheder til at efterforske et specifikt område
b)
efter at den tekniske mulighed og kommercielle levedygtighed af udvinding af en mineralressource kan påvises.
INDREGNING AF EFTERFORSKNINGS- OG VURDERINGSAKTIVER
Midlertidig undtagelse fra IAS 8, afsnit 11 og 12
6
Ved udvikling af sin regnskabspraksis skal en virksomhed, som indregner efterforsknings- og vurderingsaktiver, anvende afsnit 10 i IAS 8 
Anvendt regnskabspraksis, ændringer i regnskabsmæssige skøn og fejl
.
7
Afsnit 11 og 12 i IAS 8 angiver, hvilke officielle krav og vejledninger, som ledelsen skal tage i betragtning ved udvikling af en regnskabspraksis for en post, hvis der ikke findes nogen standard, som finder specifik anvendelse på denne post. I henhold til afsnit 9 og 10 nedenfor fritager denne standard en virksomhed for at anvende disse afsnit på sin regnskabspraksis for indregning og måling af efterforsknings- og vurderingsaktiver.
MÅLING AF EFTERFORSKNINGS- OG VURDERINGSAKTIVER
Måling på indregningstidspunktet
8
Efterforsknings- og vurderingsaktiver skal måles til kostpris.
Kostprisens elementer for efterforsknings- og vurderingsaktiver
9
Virksomheden skal fastlægge en regnskabspraksis, der specificerer de udgifter, der indregnes som efterforsknings- og vurderingsaktiver og anvende denne praksis ensartet. Ved denne opgørelse vurderer virksomheden, i hvilket omfang udgiften kan knyttes til efterforskningen af specifikke mineralressourcer. Følgende er eksempler på udgifter, som kan indregnes på tidspunktet for den første måling af efterforsknings- og vurderingsaktiver (listen er ikke udtømmende):
a)
erhvervelse af efterforskningsrettigheder
b)
topografiske, geologiske, geokemiske og geofysiske vurderinger
c)
prøveboring
d)
udgravning
e)
prøvetagning og
f)
aktiviteter i relation til vurdering af den tekniske mulighed for og kommercielle levedygtighed af udvinding af en mineralressource.
10
Omkostninger i forbindelse med udvikling af mineralressourcer skal ikke indregnes som efterforsknings- og vurderingsaktiver. 
Begrebsrammen for årsregnskaber
 og IAS 38 
Immaterielle aktiver
 giver vejledning om indregning af aktiver hidrørende fra udvikling.
11
I overensstemmelse med IAS 37 
Hensatte forpligtelser, eventualforpligtelser og eventualaktiver
 skal en virksomhed indregne enhver forpligtelse til bortskaffelse og retablering, som virksomheden i et bestemt regnskabsår har forpligtet sig til at afholde som følge af udførelsen af efterforskning og vurdering af mineralressourcer.
Måling efter indregning
12
Efter indregning skal virksomheden enten anvende kostprismodellen eller omvurderingsmodellen på efterforsknings- og vurderingsaktiver. Såfremt omvurderingsmodellen anvendes (enten modellen i IAS 16 
Materielle anlægsaktiver
 eller modellen i IAS 38), skal den være i overensstemmelse med klassifikationen af aktiverne (jf. afsnit 15).
Ændringer i anvendt regnskabspraksis
13
En virksomhed må ændre sin regnskabspraksis for efterforsknings- og vurderingsudgifter, hvis ændringen gør regnskabet mere relevant for regnskabsbrugernes økonomiske beslutningstagen, uden at det bliver mindre pålideligt eller mere pålideligt, og uden at det bliver mindre relevant for denne beslutningstagen
. 
Virksomheden skal vurdere relevans og pålidelighed ud fra kriterierne i IAS 8.
14
For at retfærdiggøre en ændring i regnskabspraksis for efterforsknings- og vurderingsudgifter skal virksomheden dokumentere, at regnskabet som følge af ændringen kommer nærmere en opfyldelse af kriterierne i IAS 8, men ændringen behøver ikke medføre fuldstændig opfyldelse af disse kriterier.
PRÆSENTATION
Klassifikation af efterforsknings- og vurderingsaktiver
15
Virksomheden skal klassificere efterforsknings- og vurderingsaktiver som materielle eller immaterielle aktiver i overensstemmelse med de erhvervede aktivers art og anvende klassifikationen konsekvent.
16
Visse efterforsknings- og vurderingsaktiver behandles som immaterielle aktiver (f.eks. borerettigheder), mens andre er materielle (f.eks. køretøjer og borerigge). I det omfang et materielt aktiv forbruges ved udviklingen af et immaterielt aktiv, indgår den værdi, der afspejler dette forbrug, i kostprisen for det immaterielle aktiv. Når et materielt aktiv bruges i forbindelse med udviklingen af et immaterielt aktiv ændres dette materielle aktiv dog ikke til et immaterielt aktiv.
Omklassifikation af efterforsknings- og vurderingsaktiver
17
Et efterforsknings- eller vurderingsaktiv skal ikke længere klassificeres som sådant, når den tekniske mulighed for og kommercielle levedygtighed af udvinding af en mineralressource kan påvises. Før omklassifikation skal efterforsknings- og vurderingsaktiver testes for værdiforringelse, og alle værdiforringelser skal indregnes.
VÆRDIFORRINGELSE
Indregning og måling
18
Efterforsknings- og vurderingsaktiver skal testes for værdiforringelse, når alle forhold og omstændigheder tyder på, at den regnskabsmæssige værdi af et efterforsknings- og vurderingsaktiv vil kunne overstige genindvindingsværdien. Når forhold og omstændigheder tyder på, at den regnskabsmæssige værdi overstiger genvindingsværdien, skal virksomheden måle, præsentere og give oplysning om eventuelle deraf følgende tab ved værdiforringelse i overensstemmelse med IAS 36, bortset fra de i afsnit 21 fastlagte tilfælde.
19
I forbindelse med efterforsknings- og vurderingsaktiver alene skal afsnit 20 i denne standard finde anvendelse i stedet for afsnit 8-17 i IAS 36 ved identifikation af en mulig værdiforringelse af et efterforsknings- og vurderingsaktiv. I afsnit 20 anvendes udtrykket "aktiver", men det finder anvendelse på individuelle efterforsknings- og vurderingsaktiver såvel som på pengestrømsfrembringende enheder.
20
Et eller flere af følgende forhold og omstændigheder indikerer, at virksomheden skal teste efterforsknings- og vurderingsaktiver for værdiforringelse (listen er ikke udtømmende):
a)
den periode, i hvilken virksomheden har ret til at efterforske i det specifikke område, er udløbet i løbet af regnskabsåret, eller vil udløbe i den nærmeste fremtid, og forventes ikke at blive forlænget
b)
der er hverken budgetteret eller planlagt omfattende udgifter til yderligere efterforskning og vurdering af mineralressourcer i det specifikke område
c)
efterforskning og vurdering af mineralressourcer i det specifikke område har ikke ført til opdagelsen af kommercielt levedygtige mængder mineralressourcer, og virksomheden har besluttet at ophøre med sådanne aktiviteter i det specifikke område
d)
der findes tilstrækkelige oplysninger, der indikerer, at selv om det er sandsynligt, at der vil ske en fortsat udvikling i det specifikke område, er det usandsynligt, at den regnskabsmæssige værdi af efterforsknings- og vurderingsaktivet vil blive genindvundet fuldt ud af en vellykket udvikling eller ved et salg.
I dette eller lignende tilfælde skal virksomheden foretage en test for værdiforringelse i overensstemmelse med IAS 36. Tab ved værdiforringelse indregnes som en udgift i overensstemmelse med IAS 36.
Specifikation af grænsen for, hvornår efterforsknings- og vurderingsaktiver vurderes for værdiforringelse
21
Virksomheden fastlægger en regnskabspraksis for allokering af efterforsknings- og vurderingsaktiver til pengestrømsfrembringende enheder eller grupper af pengestrømsfrembringende enheder med henblik på at teste sådanne aktiver for værdiforringelse
. 
Hver pengestrømsfrembringende enhed eller gruppe af enheder, til hvilke et efterforsknings- og vurderingsaktiv er allokeret, må ikke være større end et driftssegment opgjort i overensstemmelse med IFRS 8 
Driftssegmenter
.
22
Den grænse, som identificeres af virksomheden ved test for værdiforringelse af efterforsknings- og vurderingsaktiver, kan omfatte en eller flere pengestrømsfrembringende enheder.
OPLYSNINGER
23
Virksomheden skal give oplysninger, som identificerer og redegør for beløb i regnskabet, som hidrører fra efterforskningen og vurderingen af mineralressourcer.
24
For at overholde afsnit 23 skal virksomheden oplyse:
a)
sin regnskabspraksis for efterforsknings- og vurderingsudgifter, herunder indregning af efterforsknings- og vurderingsaktiver
b)
den beløbsmæssige størrelse af aktiver, passiver, indtægter og udgifter samt pengestrømme fra driftsaktivitet og investeringer, der hidrører fra efterforskning og vurdering af mineralressourcer.
25
Virksomheden skal behandle efterforsknings- og vurderingsaktiver som en særskilt kategori af aktiver og skal oplyse om dette som angivet i enten IAS 16 eller IAS 38 i overensstemmelse med klassifikationen af aktiverne.
IKRAFTTRÆDELSESTIDSPUNKT
26
Virksomheder skal anvende denne IFRS for årsregnskaber, som begynder den 1. januar 2006 eller derefter. Der tilskyndes til tidligere anvendelse. Hvis en virksomhed anvender denne IFRS på regnskabsperioder, som begynder før den 1. januar 2006, skal den oplyse herom.
26A
Ændringer af henvisningerne til begrebsrammen i IFRS-standarderne
, udstedt i 2018, medførte ændring af afsnit 10. Virksomheder skal anvende denne ændring for regnskabsår, som begynder den 1. januar 2020 eller derefter. Tidligere anvendelse er tilladt, hvis en virksomhed samtidigt også anvender alle andre ændringer, der foretages ved 
Ændringerne af henvisningerne til begrebsrammen i IFRS-standarderne
. En virksomhed skal anvende ændringen til IFRS 6 med tilbagevirkende kraft i overensstemmelse med IAS 8 
Anvendt regnskabspraksis, ændringer i regnskabsmæssige skøn og fejl.
 Hvis en virksomhed imidlertid fastslår, at anvendelse med tilbagevirkende kraft ville være praktisk umuligt eller ville indebære en urimelig udgift eller indsats, skal den anvende ændringen til IFRS 6 ved at henvise til afsnit 23-28, 50-53 og 54F i IAS 8.
OVERGANGSBESTEMMELSER
27
Hvis det er praktisk umuligt at anvende et bestemt krav i afsnit 18 på sammenligningstal, som knytter sig til regnskabsår, som begynder før den 1. januar 2006, skal virksomheden give oplysning om dette. IAS 8 forklarer begrebet "praktisk umulighed".
Appendiks A
Definerede termer
Dette appendiks er en integreret del af standarden.
Efterforsknings- og vurderingsaktiver
Udgifter til efterforskning og vurdering af mineralressourcer
, der er indregnet som aktiver i overensstemmelse med virksomhedens regnskabspraksis.
Udgifter til efterforskning og vurdering af mineralressourcer
En virksomheds udgifter i forbindelse med 
efterforskning og vurdering af mineralressourcer
 inden den tekniske mulighed for og kommercielle levedygtighed af udvinding af en mineralressource kan påvises.
Efterforskning og vurdering af mineralressourcer
Eftersøgning efter mineralressourcer, herunder mineraler, olie, naturgas og lignende ikke-regenererende ressourcer efter at virksomheden har opnået juridiske rettigheder til at efterforske i et specifikt område, samt fastlæggelse af den tekniske mulighed for og kommercielle levedygtighed af udvinding af mineralressourcen.
IFRS 7
Finansielle instrumenter: Oplysninger
FORMÅL
1
Formålet med denne standard er at fastsætte krav om, at virksomhederne i deres årsregnskaber skal give oplysninger, der gør det muligt for brugere af årsregnskabet at vurdere:
a)
finansielle instrumenters betydning for virksomhedens finansielle stilling og indtjening, og
b)
karakteren og omfanget af de med finansielle instrumenter forbundne risici i regnskabsåret og ved regnskabsårets afslutning, og hvordan virksomheden styrer disse risici.
2
Principperne i denne standard supplerer principperne for indregning, måling og præsentation af finansielle aktiver og finansielle forpligtelser i IAS 32 
Finansielle instrumenter: Præsentation
 og IFRS 9 
Finansielle instrumenter
.
ANVENDELSESOMRÅDE
3
Denne standard skal anvendes af alle virksomheder på alle typer finansielle instrumenter med undtagelse af:
a)
de kapitalandele i dattervirksomheder, associerede virksomheder og joint ventures, som regnskabsmæssigt behandles i henhold til IFRS 10 
Koncernregnskaber
, IAS 27 
Separate årsregnskaber
 eller IAS 28 
Investeringer i associerede virksomheder og joint ventures
. I visse tilfælde giver IFRS 10, IAS 27 og IAS 28 imidlertid en virksomhed mulighed for at — eller kræver, at den skal — behandle en kapitalandel i en dattervirksomhed eller associeret virksomhed eller et joint venture regnskabsmæssigt i henhold til IFRS 9. I disse tilfælde finder kravene i denne standard anvendelse, og for de kapitalandele, der måles til dagsværdi, kravene i IFRS 13 
Måling af dagsværdi
. Virksomheder skal desuden anvende denne IFRS på alle afledte finansielle instrumenter vedrørende kapitalandele i dattervirksomheder, associerede virksomheder eller joint ventures, medmindre det afledte finansielle instrument hører ind under definitionen af et egenkapitalinstrument i IAS 32
b)
arbejdsgiveres rettigheder og forpligtelser i forbindelse med pensionsordninger, hvor IAS 19 
Personaleydelser
 finder anvendelse.
d)
forsikringskontrakter som defineret i IFRS 17 
Forsikringskontrakter
 eller investeringskontrakter med elementer af diskretionær deltagelse, som er omfattet af IFRS 17. Denne standard finder imidlertid anvendelse på:
i)
afledte finansielle instrumenter indbygget i kontrakter, der er omfattet af IFRS 17, hvis IFRS 9 kræver, at virksomheden foretager separat regnskabsmæssig behandling af disse
ii)
investeringselementer, som er udskilt fra kontrakter, der er omfattet af IFRS 17, hvis IFRS 17 kræver en sådan udskilning, medmindre de udskilte investeringselementer er en investeringskontrakt med elementer af diskretionær deltagelse
iii)
en udsteders rettigheder og forpligtelser i henhold til forsikringskontrakter, som opfylder definitionen på 
finansielle garantikontrakter
, hvis udsteder anvender IFRS 9 ved indregning og måling af kontrakterne en udsteder skal imidlertid anvende IFRS 17, hvis udstederen i overensstemmelse med afsnit 7, litra e), i IFRS 17 vælger at anvende IFRS 17 ved indregning og måling af kontrakterne
iv)
en virksomheds rettigheder og forpligtelser, som er finansielle instrumenter i henhold til kreditkortkontrakter eller lignende kontrakter, hvorved der ydes kredit eller fastlægges betalingsordninger, og som er udstedt af en virksomhed og opfylder definitionen på en forsikringskontrakt, hvis virksomheden anvender IFRS 9 på disse rettigheder og forpligtelser i overensstemmelse med afsnit 7, litra h), i IFRS 17 og afsnit 2.1, litra e), nr. iv), i IFRS 9
v)
en virksomheds rettigheder og forpligtelser, som er finansielle instrumenter i henhold til forsikringskontrakter, og som er udstedt af en virksomhed og begrænser erstatningen for de forsikrede begivenheder til det beløb, der ellers kræves for at indfri forsikringstagers forpligtelse, der er opstået som følge af kontrakten, hvis virksomheden i overensstemmelse med afsnit 8A i IFRS 17 vælger at anvende IFRS 9 i stedet for IFRS 17 på sådanne kontrakter.
e)
finansielle instrumenter, kontrakter og forpligtelser i henhold til aktiebaseret vederlæggelse, der er omfattet af IFRS 2 
Aktiebaseret vederlæggelse
, idet denne standard finder anvendelse på kontrakter, som er omfattet af IFRS 9
f)
instrumenter, der skal klassificeres som egenkapitalinstrumenter i overensstemmelse med afsnit 16A og 16B eller afsnit 16C og 16D i IAS 32.
4
Denne standard finder anvendelse på indregnede og ikke-indregnede finansielle instrumenter. Indregnede finansielle instrumenter omfatter finansielle aktiver og finansielle forpligtelser, som ligger inden for anvendelsesområdet for IFRS 9. Ikke-indregnede finansielle instrumenter omfatter visse finansielle instrumenter, som ligger uden for anvendelsesområdet for IFRS 9, men inden for denne standards anvendelsesområde.
5
Denne standard finder anvendelse på kontrakter vedrørende køb eller salg af et ikke-finansielt aktiv, som er omfattet af IFRS 9.
5A
Kravene til oplysninger om kreditrisiko i 35A-35N finder anvendelse på de rettigheder, der i henhold til IFRS 15 
Omsætning fra kontrakter med kunder
 regnskabsmæssigt behandles i henhold til IFRS 9 med henblik på indregning af gevinster eller tab ved værdiforringelse. Medmindre andet er angivet, omfatter enhver henvisning til finansielle aktiver eller finansielle instrumenter i disse afsnit også disse rettigheder.
KATEGORIER AF FINANSIELLE INSTRUMENTER OG OPLYSNINGSNIVEAU
6
Når der i henhold til denne standard kræves oplysning om de enkelte kategorier af finansielle instrumenter, skal virksomheden opdele finansielle instrumenter i passende kategorier i forhold til arten af de givne oplysninger og under hensyntagen til de pågældende finansielle instrumenters karakteristika. Virksomheden skal give tilstrækkelige oplysninger til at muliggøre afstemning af balanceposterne.
FINANSIELLE INSTRUMENTERS BETYDNING FOR DEN FINANSIELLE STILLING OG INDTJENINGEN
7
En virksomhed skal give oplysninger, der gør det muligt for brugere af dens årsregnskab at vurdere finansielle instrumenters betydning for virksomhedens finansielle stilling og indtjening.
Balancen
Kategorier af finansielle aktiver og finansielle forpligtelser
8
Den regnskabsmæssige værdi af hver af følgende kategorier, som defineret i IFRS 9, skal oplyses enten i balancen eller i noterne:
a)
finansielle aktiver målt til dagsværdi gennem resultatet med separat præsentation af i) de finansielle aktiver, der klassificeres som sådanne ved første indregning eller senere i overensstemmelse med afsnit 6.7.1 i IFRS 9, ii) de finansielle aktiver, der måles som sådanne i overensstemmelse med valgmuligheden i afsnit 3.3.5 i IFRS 9, iii) de finansielle aktiver, der måles som sådanne i overensstemmelse med valgmuligheden i afsnit 33A i IAS 32, og iv) finansielle aktiver med obligatorisk måling til dagsværdi gennem resultatet i overensstemmelse med IFRS 9.
b)-d)
[ophævet]
e)
finansielle forpligtelser til dagsværdi gennem resultatet med separat præsentation af i) de finansielle aktiver, der klassificeres som sådanne ved første indregning eller efterfølgende i henhold til afsnit 6.7.1 i IFRS 9, og ii) de finansielle aktiver, der opfylder definitionen af "som besiddes med handelshensigt" i IFRS 9
f)
finansielle aktiver målt til amortiseret kostpris
g)
finansielle forpligtelser målt til amortiseret kostpris
h)
finansielle aktiver målt til dagsværdi gennem anden totalindkomst med separat præsentation af i) finansielle aktiver, der måles til dagsværdi gennem anden totalindkomst i henhold til afsnit 4.1.2A i IFRS 9, og ii) investeringer i egenkapitalinstrumenter, der klassificeres som sådanne ved første indregning i henhold til afsnit 5.7.5 i IFRS 9.
Finansielle aktiver eller finansielle forpligtelser til dagsværdi gennem resultatet
9
Hvis en virksomhed har klassificeret et finansielt aktiv (eller en gruppe af finansielle aktiver) til dagsværdi gennem resultatet, som ellers ville blive målt til dagsværdi gennem anden totalindkomst eller amortiseret kostpris, skal den oplyse:
a)
den maksimale eksponering for 
kreditrisiko
 (jf. afsnit 36, litra a)), der er forbundet med det finansielle aktiv (eller gruppen af finansielle aktiver) ved udgangen af regnskabsperioden
b)
det beløb, hvormed eventuelle tilknyttede afledte kreditinstrumenter eller lignende instrumenter reducerer den maksimale kreditrisiko (jf. afsnit 36, litra b))
c)
den beløbsmæssige størrelse af den ændring i dagsværdien for det finansielle aktiv (eller gruppen af finansielle aktiver) i løbet af perioden og akkumuleret, som kan henføres til ændringer i den kreditrisiko, der er forbundet med det finansielle aktiv, opgjort enten:
i)
som den beløbsmæssige størrelse af den ændring i dagsværdien, der ikke kan henføres til ændringer i markedsforhold, der giver anledning til en 
markedsrisiko
, eller
ii)
med brug af en anden metode, som efter virksomhedens opfattelse giver et mere retvisende billede af den beløbsmæssige størrelse af den ændring i dagsværdien, som kan henføres til ændringer i den kreditrisiko, der er forbundet med aktivet.
Ændringer i markedsforhold, som giver anledning til markedsrisiko, omfatter ændringer i en observeret (toneangivende) rente, råvarepris, valutakurs eller et pris- eller renteindeks
d)
den beløbsmæssige størrelse af ændringen i dagsværdien for alle tilknyttede afledte kreditinstrumenter eller lignende instrumenter i løbet af perioden og akkumuleret, siden det finansielle aktiv blev klassificeret.
10
Hvis en virksomhed har klassificeret en finansiel forpligtelse som til dagsværdi gennem resultatet i henhold til afsnit 4.2.2 i IFRS 9 og skal præsentere virkningen af ændringer i forpligtelsens kreditrisiko i anden totalindkomst (jf. afsnit 5.7.7 i IFRS 9) skal den oplyse:
a)
den akkumulerede beløbsmæssige størrelse af den ændring i den finansielle forpligtelses dagsværdi, som kan henføres til ændringer i den kreditrisiko, der er forbundet med forpligtelsen, (afsnit B5.7.13-B5.7.20 i IFRS 9 indeholder vejledning om vurdering af virkningen af ændringer i en forpligtelses kreditrisiko)
b)
forskellen mellem den finansielle forpligtelses regnskabsmæssige værdi og det beløb, virksomheden i henhold til kontrakten ville skulle betale til indehaveren af forpligtelsen ved kontraktens udløb
c)
eventuelle overførsler af den akkumulerede gevinst eller det akkumulerede tab inden for egenkapitalen i løbet af perioden, herunder årsagen til sådanne overførsler
d)
hvis indregning af en forpligtelse ophører i perioden, det (eventuelle) beløb, der præsenteres i anden totalindkomst, og som blev realiseret i forbindelse med ophør af indregning.
10A
Hvis en virksomhed har klassificeret en finansiel forpligtelse som til dagsværdi gennem resultatet i henhold til afsnit 4.2.2 i IFRS 9 og skal præsentere alle ændringer i forpligtelsens dagsværdi (herunder virkningen af ændringer i den kreditrisiko, der er forbundet med forpligtelsen) i resultatet (jf. afsnit 5.7.7 og 5.7.8 i IFRS 9) skal den oplyse:
a)
den beløbsmæssige størrelse af den ændring i den finansielle forpligtelses dagsværdi, i løbet af perioden og akkumuleret, som kan henføres til ændringer i den kreditrisiko, der er forbundet med forpligtelsen, (afsnit B5.7.13-B5.7.20 i IFRS 9 indeholder vejledning om vurdering af virkningen af ændringer i en forpligtelses kreditrisiko) og
b)
forskellen mellem den finansielle forpligtelses regnskabsmæssige værdi og det beløb, virksomheden i henhold til kontrakten ville skulle betale til indehaveren af forpligtelsen ved kontraktens udløb
11
Virksomheden skal desuden oplyse:
a)
en detaljeret beskrivelse af de anvendte metoder til opfyldelse af kravene i afsnit 9, litra c), afsnit 10, litra a), og afsnit 10A, litra a), samt afsnit 5.7.7, litra a), i IFRS 9, herunder en forklaring på, hvorfor denne metode bruges
b)
hvis virksomheden mener, at de oplysninger, den har givet, enten i balancen eller i noterne, for at opfylde kravene i afsnit 9, litra c), afsnit 10, litra a), eller afsnit 10A, litra a), eller afsnit 5.7.7, litra a), i IFRS 9, ikke giver et retvisende billede af den ændring i det finansielle aktivs eller den finansielle forpligtelses dagsværdi, som kan henføres til ændringer i den med aktivet eller forpligtelsen forbundne kreditrisiko, begrundelsen for denne vurdering samt de efter virksomhedens opfattelse relevante faktorer
c)
en detaljeret beskrivelse af den eller de anvendte metoder til vurdering af, hvorvidt præsentation af virkningerne af ændringer i den kreditrisiko, der er forbundet med en forpligtelse, i anden totalindkomst ville forårsage eller forværre en regnskabsmæssig inkonsistens i resultatet (jf. afsnit 5.7.7 og 5.7.8 i IFRS 9). Hvis en virksomhed skal præsentere virkningerne af ændringer i den kreditrisiko, der er forbundet med en forpligtelse, i resultatet (jf. afsnit 5.7.8 i IFRS 9), skal oplysningen omfatte en detaljeret beskrivelse af det økonomiske forhold, der er beskrevet i afsnit B5.7.6 i IFRS 9.
Investeringer i egenkapitalinstrumenter, der er klassificeret til dagsværdi gennem anden totalindkomst
11A
Hvis en virksomhed har klassificeret investeringer i egenkapitalinstrumenter til at blive målt til dagsværdi gennem anden totalindkomst, i overensstemmelse med afsnit 5.7.5 i IFRS 9, skal den oplyse:
a)
hvilke investeringer i egenkapitalinstrumenter der er klassificeret til at blive målt til dagsværdi gennem anden totalindkomst
b)
begrundelsen for at bruge denne præsentation
c)
dagsværdien af de enkelte instrumenter ved regnskabsperiodens afslutning
d)
udbytte, der er indregnet i perioden, med separat præsentation af udbytte relateret til investeringer, for hvilke indregning er ophørt i regnskabsperioden, og udbytte relateret til investeringer, der besiddes ved regnskabsperiodens afslutning
e)
eventuelle overførsler af den akkumulerede gevinst eller det akkumulerede tab inden for egenkapitalen i løbet af perioden, herunder årsagen til sådanne overførsler
11B
Hvis en virksomhed er ophørt med at indregne investeringer i egenkapitalinstrumenter målt til dagsværdi gennem anden totalindkomst i regnskabsperioden, skal den oplyse:
a)
årsagerne til, at investeringerne afhændes
b)
investeringernes dagsværdi på tidspunktet for ophør af indregning
c)
den akkumulerede gevinst eller det akkumulerede tab ved afhændelsen.
Omklassifikation
12–12A.
[Ophævet]
12B
En virksomhed skal oplyse, hvis den i denne eller den forudgående regnskabsperiode har omklassificeret nogen finansielle aktiver i overensstemmelse med afsnit 4.4.1 i IFRS 9. For hver enkelt sådan begivenhed skal en virksomhed oplyse:
a)
tidspunktet for omklassifikationen
b)
en detaljeret forklaring af ændringen i forretningsmodellen samt en kvalitativ beskrivelse af virkningen på virksomhedens årsregnskab
c)
det omklassificerede beløb til eller fra hver kategori.
12C
For hver enkelt regnskabsperiode efter omklassifikationen og indtil ophør af indregning skal virksomheden for aktiver, der er omklassificeret fra kategorien dagsværdi gennem resultatet, så de måles til amortiseret kostpris eller dagsværdi gennem anden totalindkomst i henhold til afsnit 4.4.1 i IFRS 9, oplyse:
a)
den effektive rente på tidspunktet for omklassifikationen og
b)
de indregnede renteindtægter.
12D
Hvis en virksomhed siden den sidste årlige balancedag har omklassificeret finansielle aktiver fra kategorien dagsværdi gennem anden totalindkomst, så de måles til amortiseret kostpris, eller fra kategorien dagsværdi gennem resultatet, så de måles til amortiseret kostpris eller dagsværdi gennem anden totalindkomst, skal den oplyse:
a)
dagsværdien af de finansielle aktiver ved udgangen af regnskabsperioden og
b)
den gevinst eller det tab i dagsværdi, der ville være blevet indregnet i resultatet eller anden totalindkomst i regnskabsperioden, hvis de finansielle aktiver ikke var blevet omklassificeret.
13
[Ophævet]
Modregning af finansielle aktiver og finansielle forpligtelser
13A
Oplysningskravene i afsnit 13B–13E udgør et supplement til de øvrige oplysningskrav i denne IFRS og gælder for alle indregnede finansielle instrumenter, der modregnes i overensstemmelse med afsnit 42 i IAS 32. Disse oplysningskrav gælder også for indregnede finansielle instrumenter, der falder ind under en retskraftig "master netting" eller tilsvarende aftale, uanset om de modregnes i overensstemmelse med afsnit 42 i IAS 32 eller ej.
13B
En virksomhed skal præsentere oplysninger, som gør det muligt for brugere af virksomhedens årsregnskab at vurdere virkningen eller den potentielle virkning af nettingaftaler for virksomhedens finansielle stilling. Dette omfatter virkningen eller den potentielle virkning af retten til modregning forbundet med virksomhedens indregnede finansielle aktiver og finansielle forpligtelser, der falder inden for anvendelsesområdet for afsnit 13A.
13C
For at opfylde formålet med afsnit 13B skal en virksomhed ved regnskabsårets afslutning afgive følgende kvantitative oplysninger særskilt for indregnede finansielle aktiver og for indregnede finansielle forpligtelser, der falder inden for anvendelsesområdet for afsnit 13A:
a)
bruttobeløbet for disse indregnede finansielle aktiver og indregnede finansielle forpligtelser
b)
de beløb, der modregnes i overensstemmelse med kriterierne i afsnit 42 i IAS 32 ved bestemmelse af de nettobeløb, der præsenteres i balancen
c)
de nettobeløb, der præsenteres i balancen
d)
de beløb, der falder ind under en retskraftig "master netting" eller tilsvarende aftale, der ellers ikke er omfattet af afsnit 13C, litra b), herunder:
i)
beløb forbundet med indregnede finansielle instrumenter, der ikke opfylder visse af eller alle modregningskriterierne i afsnit 42 i IAS 32, og
ii)
beløb forbundet med finansiel sikkerhedsstillelse (inkl. kontant sikkerhedsstillelse) og
e)
nettobeløbet efter fradrag af de beløb, der er angivet i litra d), i beløbene i litra c).
De oplysninger, der kræves i henhold til dette afsnit, skal præsenteres i tabelform, særskilt for finansielle aktiver og finansielle forpligtelser, medmindre et andet format er mere hensigtsmæssigt.
13D
Det samlede beløb for et instrument, der oplyses i overensstemmelse med afsnit 13C, litra d), skal begrænses til beløbet i afsnit 13C, litra c), for dette instrument.
13E
En virksomhed skal i oplysningerne inkludere en beskrivelse af retten til modregning forbundet med virksomhedens indregnede finansielle aktiver og finansielle forpligtelser, der falder ind under en retskraftig "master netting" eller tilsvarende aftale, som der gives oplysninger om i overensstemmelse med afsnit 13C, litra d), herunder arten af denne ret.
13F
Hvis de oplysninger, der kræves i henhold til afsnit 13B–13E, præsenteres i mere end en note til årsregnskabet, skal virksomheden indsætte en krydshenvisning mellem disse noter.
Sikkerhedsstillelse
14
En virksomhed skal oplyse følgende:
a)
den regnskabsmæssige værdi af finansielle aktiver, der er stillet som sikkerhed for forpligtelser eller betingede forpligtelser, herunder beløb, som er omklassificeret i overensstemmelse med afsnit 3.2.23, litra a), i IFRS 9, og
b)
betingelser, der er knyttet til den stillede sikkerhed.
15
Hvis en virksomhed har modtaget sikkerhed (i form af finansielle eller ikke-finansielle aktiver), som den kan sælge eller genpantsætte uanset misligholdelse fra sikkerhedens indehaver, skal den oplyse:
a)
dagsværdien af den modtagne sikkerhed
b)
dagsværdien af den sikkerhedstillelse, som virksomheden på denne måde har solgt eller genpantsat, og hvorvidt virksomheden er forpligtet til at levere den tilbage, og
c)
betingelser, der er knyttet til anvendelsen af sikkerhedsstillelsen.
Hensættelseskonto for kredittab
16
[Ophævet]
16A
Den regnskabsmæssige værdi af finansielle aktiver, der måles til dagsværdi gennem anden totalindkomst i overensstemmelse med afsnit 4.1.2A i IFRS 9, reduceres ikke af en hensættelse til tab, og en virksomhed skal ikke præsentere hensættelsen til tab separat i balancen som en reduktion af det finansielle aktivs regnskabsmæssige værdi. En virksomhed skal imidlertid oplyse hensættelsen til tab i noterne til årsregnskabet.
Sammensatte finansielle instrumenter med flere indbyggede afledte finansielle instrumenter
17
Hvis en virksomhed har udstedt et instrument, som både indeholder et forpligtelses- og et egenkapitalelement (jf. afsnit 28 i IAS 32), og instrumentet omfatter flere indbyggede afledte finansielle instrumenter med indbyrdes afhængige værdier (f.eks. et konvertibelt gældsinstrument, som kan indløses), skal virksomheden oplyse om tilstedeværelsen af disse elementer.
Misligholdelse
18
En virksomhed skal give følgende oplysninger om 
lån
, der er indregnet ved regnskabsårets afslutning:
a)
detaljer vedrørende eventuel misligholdelse i regnskabsåret af hovedstol, renter, amortiseringsfonde eller indløsningsbestemmelser for disse lån
b)
den regnskabsmæssige værdi ved regnskabsårets afslutning af misligholdte lån, og
c)
hvorvidt misligholdelsen er udbedret eller lånebetingelserne genforhandlet forud for tidspunktet for årsregnskabets godkendelse til offentliggørelse.
19
Har der i regnskabsåret fundet anden misligholdelse af låneaftaler sted end de i afsnit 18 anførte, skal virksomheden give de samme oplysninger, som kræves i henhold til afsnit 18, såfremt sådan misligholdelse gjorde det muligt for långiver at kræve tilbagebetaling (medmindre misligholdelsen blev udbedret eller lånebetingelserne genforhandlet på eller forud for regnskabsårets afslutning).
Totalindkomstopgørelse
Indtægts- og omkostningsposter samt gevinster og tab
20
En virksomhed skal oplyse om følgende indtægts- og omkostningsposter samt gevinster og tab enten i totalindkomstopgørelsen eller i noterne:
a)
nettogevinster eller nettotab hidrørende fra:
i)
finansielle aktiver eller finansielle forpligtelser målt til dagsværdi gennem resultatet med separat præsentation af gevinster eller tab hidrørende fra finansielle aktiver eller finansielle forpligtelser, der er klassificeret som sådanne ved første indregning eller efterfølgende i overensstemmelse med afsnit 6.7.1 i IFRS 9, og gevinster eller tab hidrørende fra finansielle aktiver og finansielle forpligtelser, hvor måling til dagsværdi gennem resultatet skal finde sted i overensstemmelse med IFRS 9 (f.eks. finansielle forpligtelser, der opfylder definitionen af "som besiddes med handelshensigt" i IFRS 9). For finansielle forpligtelser, der er klassificeret som til dagsværdi gennem resultatet, skal en virksomhed vise den beløbsmæssige størrelse af gevinst eller tab, som er indregnet i anden totalindkomst, og det beløb, der er indregnet i resultatet, separat
ii)-iv)
[ophævet]
v)
finansielle forpligtelser målt til amortiseret kostpris
vi)
finansielle aktiver målt til amortiseret kostpris
vii)
investeringer i egenkapitalinstrumenter klassificeret som til dagsværdi gennem anden totalindkomst i overensstemmelse med afsnit 5.7.5 i IFRS 9
viii)
finansielle aktiver målt til dagsværdi gennem anden totalindkomst i overensstemmelse med afsnit 4.1.2A i IFRS 9 med separat præsentation af den beløbsmæssige størrelse af gevinst eller tab, som er indregnet i anden totalindkomst, og det beløb, som er omklassificeret ved ophør af indregning fra akkumuleret anden totalindkomst til årets resultat
b)
samlede renteindtægter og samlede renteudgifter (beregnet ved anvendelse af den effektive rentemetode) for finansielle aktiver, som måles til amortiseret kostpris, eller som måles til dagsværdi gennem anden totalindkomst i overensstemmelse med afsnit 4.1.2A i IFRS 9 (med separat præsentation af disse beløb), eller finansielle forpligtelser, som ikke er målt til dagsværdi gennem resultatet.
c)
indtægter fra og omkostninger ved provisioner og gebyrer (bortset fra de beløb, der indgår i opgørelsen af den effektive rente) hidrørende fra:
i)
finansielle aktiver og finansielle forpligtelser, som ikke er til dagsværdi gennem resultatet, og
ii)
forvaltningsaktiviteter og andre betroede aktiviteter, som indebærer forvaltning eller investering af aktiver på vegne af enkeltpersoner, fonde, pensionskasser og andre institutioner.
d)
[ophævet]
e)
[ophævet]
20A
En virksomhed skal fremlægge en analyse af den gevinst eller det tab, der er indregnet i totalindkomstopgørelsen, hidrørende fra ophør af indregning af finansielle aktiver, som er målt til amortiseret kostpris, med separat præsentation af gevinster og tab hidrørende fra ophør af indregning af disse finansielle aktiver. Virksomheden skal desuden oplyse begrundelserne for at ophøre med indregningen af disse finansielle aktiver.
Andre oplysninger
Regnskabspraksis
21
I overensstemmelse med afsnit 117 i IAS 1 
Præsentation af årsregnskaber
 (ajourført 2007) skal en virksomhed oplyse om væsentlige informationer om anvendt regnskabspraksis. Informationer om de(t) ved udarbejdelsen af årsregnskabet anvendte målingsgrundlag for finansielle instrumenter forventes at være væsentlige informationer om anvendt regnskabspraksis.
Regnskabsmæssig sikring
21A
En virksomhed skal anvende oplysningskravene i afsnit 21B-24F for de risikoeksponeringer, en virksomhed sikrer, og for hvilke den vælger regnskabsmæssig sikring. Oplysninger om regnskabsmæssig sikring skal omfatte:
a)
en virksomheds risikostyringsstrategi, og hvordan den bruges til at styre risikoen
b)
hvordan virksomhedens sikringsaktiviteter kan påvirke den beløbsmæssige størrelse, tidspunktet og usikkerheden forbundet med de fremtidige pengestrømme, og
c)
den virkning, den regnskabsmæssige sikring har haft på virksomhedens balance, totalindkomstopgørelse og egenkapitalopgørelse.
21B
En virksomhed skal præsentere de krævede oplysninger i én note eller et separat afsnit i årsregnskabet. En virksomhed behøver imidlertid ikke gentage oplysninger, som allerede er præsenteret et andet sted, forudsat at oplysningerne er indarbejdet ved krydshenvisning fra årsregnskabet til en anden opgørelse, f.eks. en kommentar eller risikoredegørelse fra ledelsen, som er tilgængelig for regnskabsbrugere på samme vilkår og tidspunkt som årsregnskabet. Er oplysningerne ikke indarbejdet ved krydshenvisninger, er årsregnskabet ufuldstændigt
21C
Hvis virksomheden i henhold til afsnit 22A-24F skal opdele oplysningerne efter risikokategori, skal virksomheden vurdere de enkelte risikokategorier på grundlag af de risikoeksponeringer, en virksomhed beslutter at sikre, og for hvilke den anvender regnskabsmæssig sikring. En virksomhed skal vælge risikokategorier konsekvent for alle oplysninger vedrørende regnskabsmæssig sikring.
21D
For at opfylde formålene i afsnit 21A skal en virksomhed (medmindre andet er angivet nedenfor) vurdere, hvor mange detaljer den skal oplyse, hvor stor vægt der skal lægges på de forskellige aspekter af oplysningskravene, det passende aggregerings- eller opdelingsniveau, og hvorvidt årsregnskabsbrugere har behov for yderligere forklaringer for at vurdere de afgivne kvantitative oplysninger. En virksomhed skal imidlertid anvende samme aggregerings- eller opdelingsniveau som til oplysningskravene vedrørende relaterede oplysninger i denne standard og i IFRS 13 
Måling af dagsværdi
.
Risikostyringsstrategi
22
[Ophævet]
22A
En virksomhed skal forklare sin risikostyringsstrategi for hver risikokategori af risikoeksponeringer, som den beslutter sig for at sikre sig mod, og for hvilke den anvender regnskabsmæssig sikring. Denne forklaring bør sætte årsregnskabsbrugere i stand til at vurdere (eksempelvis):
a)
hvordan den enkelte risiko opstår
b)
hvordan virksomheden styrer hver enkelt risiko, herunder hvorvidt virksomheden sikrer en post i sin helhed for alle risici eller sikrer en risikokomponent (eller risikokomponenter) for en post, og hvorfor
c)
omfanget af de risikoeksponeringer, virksomheden forvalter.
22B
For at opfylde kravene i afsnit 22A bør oplysningerne omfatte (men er ikke begrænset til) en beskrivelse af:
a)
de anvendte sikringsinstrumenter (og hvordan de anvendes) til sikring af risikoeksponeringer
b)
hvordan virksomheden bestemmer det økonomiske forhold mellem den sikrede post og sikringsinstrumentet for at vurdere sikringseffektiviteten, og
c)
hvordan virksomheden fastlægger sikringsraten, og hvad kilderne til sikringsineffektiviteten er.
22C
Hvis en virksomhed klassificerer en bestemt risikokomponent som en sikret post (jf. afsnit 6.3.7 i IFRS 9), skal den ud over de i afsnit 22A og 22B krævede oplysninger afgive kvalitative og kvantitative oplysninger om:
a)
hvordan virksomheden bestemte den risikokomponent, som klassificeres som den sikrede post (herunder en beskrivelse af arten af forholdet mellem risikokomponenten og posten som helhed), og
b)
hvad forholdet mellem risikokomponenten og posten i sin helhed er (f.eks. har den klassificerede risikokomponent historisk dækket gennemsnitligt 80 % af ændringerne i dagsværdien af posten som helhed).
Beløbsmæssig størrelse, tidspunkt og usikkerhed forbundet med fremtidige pengestrømme
23
[Ophævet]
23A
Medmindre undtagelsen i afsnit 23C finder anvendelse, skal en virksomhed efter risikokategori give kvantitative oplysninger, som gør årsregnskabsbrugere i stand til at vurdere vilkårene og betingelserne for sikringsinstrumenter, og hvordan de berører den beløbsmæssige størrelse, tidspunktet og usikkerheden forbundet med virksomhedens fremtidige pengestrømme.
23B
For at opfylde kravet i afsnit 23A skal en virksomhed give opdelte oplysninger om:
a)
en profil af timingen af sikringsinstrumentets nominelle beløb og
b)
hvis det er relevant, sikringsinstrumentets gennemsnitlige kurs eller sats (f.eks. aftalekurs eller terminskurs).
23C
I situationer, hvor en virksomhed ofte ændrer (dvs. afslutter og genoptager) sikringsforhold, fordi både sikringsinstrumentet og den sikrede post ofte ændrer sig (dvs. at virksomheden bruger en dynamisk proces, hvor både eksponeringen og de sikringsinstrumenter, der bruges til at styre eksponeringen, ikke er de samme i længere tid ad gangen, som f.eks. i eksemplet i afsnit B6.5.24, litra b), i IFRS 9):
a)
er virksomheden fritaget for at give de i afsnit 23A og 23B krævede oplysninger,
b)
skal virksomheden give følgende oplysninger:
i)
oplysninger om, hvad den endelige risikostyringsstrategi er for disse sikringsforhold
ii)
en beskrivelse af, hvordan den bruger risikostyringsstrategien i den regnskabsmæssige sikring og klassifikationen af disse sikringsforhold, og
iii)
en indikation af, hvor ofte sikringsforholdene afsluttes og genoptages som led i virksomhedens proces for disse sikringsforhold.
23D
En virksomhed skal fremlægge en beskrivelse efter risikokategori af de kilder til sikringsineffektivitet, der forventes at påvirke sikringsforholdet i løbetiden.
23E
Hvis andre kilder til sikringsineffektivitet viser sig i et sikringsforhold, skal en virksomhed oplyse disse kilder efter risikokategori og beskrive den deraf følgende risikoineffektivitet.
23F
For sikring af pengestrømme skal en virksomhed fremlægge en beskrivelse af en forventet transaktion, hvor der er anvendt regnskabsmæssig sikring i den foregående periode, men som ikke længere forventes at finde sted.
Virkningerne af regnskabsmæssig sikring på finansiel stilling og indtjening
24
[Ophævet]
24A
En virksomhed skal i tabelform oplyse følgende beløb vedrørende poster, der er klassificeret som sikringsinstrumenter, separat efter risikokategori for hver sikringstype (sikring af dagsværdi, sikring af pengestrømme eller sikring af en nettoinvestering i en udenlandsk virksomhed):
a)
den regnskabsmæssige værdi af sikringsinstrumenterne (finansielle aktiver og forpligtelser hver for sig),
b)
posten i balancen, som omfatter sikringsinstrumentet,
c)
ændringen i dagsværdien af sikringsinstrumentet, som bruges til at indregne sikringsineffektivitet for perioden, og
d)
sikringsinstrumenternes nominelle beløb (herunder mængdeangivelser som ton eller kubikmeter).
24B
En virksomhed skal i tabelform oplyse følgende beløb vedrørende sikrede poster separat efter risikokategori for hver sikringstype på følgende måde:
a)
for sikringer af dagsværdi:
i)
den regnskabsmæssige værdi af den sikrede post, der er indregnet i balancen (finansielle aktiver og forpligtelser hver for sig)
ii)
det akkumulerede beløb for reguleringer vedrørende sikring af dagsværdien for den sikrede post, der er omfattet af den regnskabsmæssige værdi af den sikrede post, der er indregnet i balancen (finansielle aktiver og forpligtelser hver for sig)
iii)
posten i balancen, som omfatter den sikrede post
iv)
ændringen i værdien af den sikrede post, som bruges til at indregne sikringsineffektivitet for perioden, og
v)
det akkumulerede beløb for reguleringer vedrørende sikring af dagsværdien i balancen for eventuelle sikrede poster, der ikke længere justeres for sikringsgevinster og -tab i overensstemmelse med afsnit 6.5.10 i IFRS 9
b)
for sikring af pengestrømme og sikring af en nettoinvestering i en udenlandsk virksomhed:
i)
ændringen i værdien af den sikrede post, som bruges som grundlag for indregning af sikringsineffektiviteten for perioden (dvs. for sikringer af pengestrømme er det ændringen i værdien, der bruges til at bestemme den indregnede sikringsineffektivitet i overensstemmelse med afsnit 6.5.11, litra c), i IFRS 9)
ii)
saldoen på reserven vedrørende sikring af pengestrømme og valutaomregningsreserven for fortsættende sikringsforhold, der regnskabsmæssigt behandles i overensstemmelse med afsnit 6.5.11 og 6.5.13, litra a), i IFRS 9, og
iii)
saldoen på reserven vedrørende sikring af pengestrømme og valutaomregningsreserven fra eventuelle sikringsforhold, for hvilke der ikke længere anvendes regnskabsmæssig sikring.
24C
En virksomhed skal i tabelform oplyse følgende beløb separat efter risikokategori for hver sikringstype på følgende måde:
a)
for sikringer af dagsværdi:
i)
sikringsineffektivitet — dvs. forskellen mellem sikringsgevinster eller -tab på sikringsinstrumentet og den sikrede post — som indregnes i resultatet (eller anden totalindkomst, hvis sikringsinstrumentet sikrer et egenkapitalinstrument, hvor virksomheden har valgt at præsentere ændringer i dagsværdien under anden totalindkomst i henhold til afsnit 5.7.5 i IFRS 9), og
ii)
posten i totalindkomstopgørelsen, som omfatter den indregnede sikringsineffektivitet
b)
for sikring af pengestrømme og sikring af en nettoinvestering i en udenlandsk virksomhed:
i)
sikringsgevinster eller -tab i regnskabsperioden, som blev indregnet i anden totalindkomst
ii)
sikringsineffektivitet, som indregnes i resultatet
iii)
posten i totalindkomstopgørelsen, som omfatter den indregnede sikringsineffektivitet
iv)
det beløb, der er omklassificeret fra reserven vedrørende sikring af pengestrømme til resultatet som en omklassifikationsregulering (jf. IAS 1) (hvor der skelnes mellem beløb, for hvilke der tidligere er brugt regnskabsmæssig sikring, men for hvilke de sikrede fremtidige pengestrømme ikke længere forventes at finde sted, og beløb, der er overført, fordi den sikrede post har påvirket resultatet)
v)
posten i totalindkomstopgørelsen, som omfatter omklassifikationsreguleringen (jf. IAS 1), og
vi)
for sikringer af nettopositioner de sikringsgevinster eller -tab, der indregnes i en separat post i totalindkomstopgørelsen (jf. afsnit 6.6.4 i IFRS 9).
24D
Hvis de sikringsforhold, som falder ind under undtagelsen i afsnit 23C, har en volumen, der ikke er repræsentativ for normale volumener i perioden (dvs. at volumen på balancedagen ikke afspejler volumenerne i perioden), skal en virksomhed oplyse om dette samt om, hvorfor volumenerne ikke er repræsentative.
24E
En virksomhed skal fremlægge en afstemning af hvert egenkapitalelement samt en analyse af anden totalindkomst i overensstemmelse med IAS I, som sammen:
a)
som minimum skelner mellem de beløb, der vedrører oplysningerne i afsnit 24C, litra b), nr. i), og litra b), nr. iv), samt de beløb, der regnskabsmæssigt behandles i overensstemmelse med afsnit 6.5.11, litra d), nr. i), og litra d), nr. iii), i IFRS 9
b)
skelner mellem de beløb, der er forbundet med den tidsmæssige værdi af optioner, der sikrer transaktionsrelaterede sikrede poster, og de beløb, der er forbundet med den tidsmæssige værdi af optioner, der sikrer tidsperioderelaterede sikrede poster, når en virksomhed behandler den tidsmæssige værdi af en option i overensstemmelse med afsnit 6.5.15 i IFRS 9, og
c)
skelner mellem de beløb, der er forbundet med terminsdelene af terminskontrakter og valutaspændene for finansielle instrumenter, der sikrer transaktionsrelaterede sikrede poster, og de beløb, der er forbundet med terminsdelene af terminskontrakter og valutaspændene for finansielle instrumenter, der sikrer tidsperioderelaterede sikrede poster, når en virksomhed behandler sådanne beløb i overensstemmelse med afsnit 6.5.16 i IFRS 9.
24F
En virksomhed skal give de oplysninger, der kræves i afsnit 24E, separat efter risikokategori. Denne opdeling efter risiko kan angives i noterne til årsregnskabet.
Mulighed for at klassificere en krediteksponering som målt til dagsværdi gennem resultatet
24G
Hvis en virksomhed klassificerede et finansielt instrument eller en del af det som målt til dagsværdi gennem resultatet, fordi det bruger et afledt kreditinstrument til at styre den kreditrisiko, der er forbundet med det finansielle instrument, skal den oplyse:
a)
for afledte kreditinstrumenter, der er blevet anvendt til at styre den kreditrisiko, der er forbundet med finansielle instrumenter, som er klassificeret til dagsværdi gennem resultatet i overensstemmelse med afsnit 6.7.1 i IFRS 9, en afstemning af både det nominelle beløb og dagsværdien ved periodens begyndelse og slutning
b)
den gevinst eller det tab, der blev indregnet i resultatet i forbindelse med klassifikation af et finansielt instrument, eller en andel af det, som målt til dagsværdi gennem resultatet i overensstemmelse med afsnit 6.7.1 i IFRS 9, og
c)
i forbindelse med ophør af måling af et finansielt instrument, eller en andel af det, til dagsværdi gennem resultatet, det finansielle instruments dagsværdi, der er blevet den nye regnskabsmæssige værdi i overensstemmelse med afsnit 6.7.4, litra b), i IFRS9, og det dermed forbundne nominelle beløb eller hovedstolen (bortset fra de sammenligningstal, den skal fremlægge i henhold til IAS 1, behøver en virksomhed ikke give disse oplysninger igen i efterfølgende perioder).
Usikkerhed som følge af reformen af rentebenchmarks
24H
For sikringsforhold, hvorpå en virksomhed anvender undtagelserne i afsnit 6.8.4-6.8.12 i IFRS 9 eller afsnit 102D-102N i IAS 39, skal virksomheden give følgende oplysninger:
a)
de væsentlige rentebenchmarks, som virksomhedens sikringsforhold er eksponeret mod
b)
omfanget af den risikoeksponering, som virksomheden forvalter, og som påvirkes direkte af rentebenchmarkreformen
c)
hvordan virksomheden styrer processen vedrørende overgang til alternative referencerenter
d)
en beskrivelse af væsentlige antagelser eller vurderinger, som virksomheden har foretaget i forbindelse med anvendelsen af disse afsnit (f.eks. antagelser eller vurderinger af, hvornår den usikkerhed, der opstår som følge af rentebenchmarkreformen, ikke længere er til stede med hensyn til timingen for eller den beløbsmæssige størrelse af de rentebenchmark-baserede pengestrømme), og
e)
det nominelle beløb i forbindelse med sikringsinstrumenterne i disse sikringsforhold.
Yderligere oplysninger vedrørende rentebenchmarkeformer
24I
For at sætte årsregnskabsbrugere i stand til at forstå virkningen af rentebenchmarkreformer for en virksomheds finansielle instrumenter og risikostyringsstrategi, skal virksomheden give oplysninger om:
a)
arten og omfanget af de risici, som virksomheden udsættes for i forbindelse med finansielle instrumenter, der er underlagt rentebenchmarkreformer, og hvordan virksomheden håndterer disse risici, og
b)
virksomhedens fremskridt med at gennemføre overgangen til alternative rentebenchmarks, og hvordan virksomheden forvalter overgangen.
24J
For at opfylde målsætningen i afsnit 24I skal en virksomhed fremlægge følgende oplysninger:
a)
hvordan virksomheden forvalter overgangen til alternative rentebenchmarks, dens fremskridt på balancedatoen og de risici, for hvilke den eksponeres, som følge af finansielle instrumenter på grund af overgangen
b)
opdelt efter væsentlige rentebenchmarks, der er omfattet af en rentebenchmarkreform, kvantitative oplysninger om finansielle instrumenter, som endnu ikke er overgået til et alternativt rentebenchmark ved udgangen af regnskabsperioden, med separat præsentation af:
i)
finansielle aktiver, bortset fra afledte finansielle instrumenter
ii)
finansielle forpligtelser, bortset fra afledte finansielle instrumenter og
iii)
afledte finansielle instrumenter og
c)
hvis de risici, der er identificeret i afsnit 24J, litra a), har medført ændringer i virksomhedens risikostyringsstrategi (jf. afsnit 22A), en beskrivelse af disse ændringer.
Dagsværdi
25
En virksomhed skal, med undtagelse af bestemmelserne i afsnit 29, for hver kategori af finansielle aktiver og finansielle forpligtelser (jf. afsnit 6) oplyse dagsværdien af den pågældende kategori af aktiver og forpligtelser på en måde, som gør det muligt at sammenligne den med den regnskabsmæssige værdi.
26
Ved oplysning af dagsværdier foretager virksomheden en kategorisering af finansielle aktiver og finansielle forpligtelser, men modregner dem kun i det omfang, deres regnskabsmæssige værdi modregnes i balancen.
27-27B.
[Ophævet]
28
I nogle tilfælde indregner en virksomhed ikke en gevinst eller et tab ved første indregning af et finansielt aktiv eller en finansiel forpligtelse, fordi dagsværdien hverken indikeres af en officiel markedskurs på et aktivt marked for et aktiv eller en forpligtelse af samme type (f.eks. et niveau 1-input) eller baseres på en værdiansættelsesmetode, der kun benytter data fra observerede markeder (se afsnit B5.1.2A i IFRS 9). I sådanne tilfælde skal virksomheden for hver kategori af finansielle aktiver eller finansielle forpligtelser oplyse om:
a)
sin regnskabspraksis for indregning af forskellen mellem dagsværdien ved første indregning og transaktionsprisen i resultatet for at afspejle en ændring i faktorer (herunder tid), som markedsdeltagere ville tage i betragtning ved prisfastsættelsen af aktivet eller forpligtelsen (jf. afsnit B5.1.2A, litra b), i IFRS 9)
b)
den samlede forskel, der skal indregnes i resultatet ved periodens begyndelse og slutning, og en afstemning af ændringer i denne forskel i balancen
c)
årsagen til virksomhedens konklusion, om at transaktionsprisen ikke var den bedste indikation for dagsværdien, herunder en beskrivelse af den indikation, der underbygger dagsværdien.
29
Der skal ikke oplyses om dagsværdien:
a)
hvis den regnskabsmæssige værdi udgør en rimelig tilnærmelse af dagsværdien, eksempelvis for finansielle instrumenter såsom kortfristede tilgodehavender fra salg og tjenesteydelser og leverandørforpligtelser eller
b)
[ophævet]
c)
[ophævet]
d)
for leasingforpligtelser.
30
[Ophævet]
ARTEN OG OMFANGET AF RISICI HIDRØRENDE FRA FINANSIELLE INSTRUMENTER
31
En virksomhed skal give oplysninger, som gør det muligt for brugere af virksomhedens årsregnskab at vurdere arten og omfanget af virksomhedens risici hidrørende fra finansielle instrumenter ved regnskabsårets afslutning.
32
De oplysninger, der kræves i henhold til afsnit 33-42, tager sigte på risici hidrørende fra finansielle instrumenter, og hvordan sådanne risici styres. Disse risici omfatter typisk (men ikke kun) kreditrisiko, 
likviditetsrisiko
 og markedsrisiko.
32A
Kvalitative oplysninger i forbindelse med kvantitative oplysninger gør det muligt for brugerne at sammenkæde relaterede oplysninger og danne sig et samlet billede af arten og omfanget af de risici, der hidrører fra finansielle instrumenter. Samspillet mellem kvalitative og kvantitative oplysninger bidrager til, at oplysningerne præsenteres på en måde, som gør det lettere for brugerne at vurdere virksomhedens risikoeksponering.
Kvalitative oplysninger
33
En virksomhed skal for hver type risiko hidrørende fra finansielle instrumenter give følgende oplysninger:
a)
de risici, virksomheden er udsat for, og hvordan de opstår
b)
virksomhedens mål med, politikker og procedurer for styring af risikoen og de metoder, der anvendes til at måle risikoen, og
c)
alle ændringer i litra a) eller b) i forhold til det foregående regnskabsår.
Kvantitative oplysninger
34
En virksomhed skal for hver type risiko hidrørende fra finansielle instrumenter give følgende oplysninger:
a)
sammenfattende kvantitative data om eksponeringen over for den pågældende risiko ved regnskabsårets afslutning. Disse oplysninger skal være baseret på den information, der formidles internt til nøglepersoner i virksomhedens ledelse (som defineret i IAS 24 
Oplysning om nærtstående parter
), f.eks. virksomhedens bestyrelse eller administrerende direktør
b)
de oplysninger, der kræves i henhold til afsnit 35A–42, såfremt de ikke er givet i medfør af litra a)
c)
koncentrationer af risici, hvis de ikke fremgår af de oplysninger, der skal gives medfør af litra a) og litra b).
35
Hvis de kvantitative data, der er oplyst ved regnskabsårets afslutning, ikke giver et korrekt billede af virksomhedens risici i regnskabsåret, skal virksomheden afgive yderligere oplysninger, som giver et korrekt billede.
Kreditrisiko
Anvendelsesområde og mål
35A
En virksomhed skal anvende oplysningskravene i afsnit 35F-35N på finansielle instrumenter, for hvilke kravene til værdiforringelse i IFRS 9 finder anvendelse. Bemærk dog:
a)
for tilgodehavender fra salg og tjenesteydelser, kontraktaktiver og leasingtilgodehavender finder afsnit 35J, litra a), anvendelse på de tilgodehavender fra salg, kontraktaktiver eller leasingtilgodehavender, for hvilke forventede kredittab i løbetiden indregnes i overensstemmelse med afsnit 5.5.15 i IFRS 9, hvis disse finansielle aktiver ændres, når de er forfaldne med mere end 30 dage, og
b)
afsnit 35K, litra b), finder ikke anvendelse på leasingtilgodehavender.
35B
De kreditrisikooplysninger, der gives i overensstemmelse med afsnit 35F-35N, skal gøre årsregnskabsbrugere i stand til at forstå virkningen af kreditrisikoen på den beløbsmæssige størrelse, tidspunktet og usikkerheden forbundet med fremtidige pengestrømme. Derfor skal kreditrisikooplysningerne indeholde:
a)
oplysninger om en virksomheds kreditrisikostyringspraksis, og hvordan den er forbundet med indregning og måling af forventede kredittab, herunder de metoder, antagelser og oplysninger, der bruges til at måle forventede kredittab
b)
kvantitative og kvalitative oplysninger, der gør årsregnskabsbrugere i stand til at vurdere de beløb i årsregnskabet, der har forbindelse til forventede kredittab, herunder ændringer i den beløbsmæssige størrelse af forventede kredittab og årsagerne til disse ændringer, og
c)
oplysninger om en virksomheds kreditrisikoeksponering (dvs. den kreditrisiko, der er indbygget i en virksomheds finansielle aktiver og kredittilsagn), herunder væsentlige koncentrationer af kreditrisiko.
35C
En virksomhed behøver ikke gentage oplysninger, som allerede er præsenteret et andet sted, forudsat at oplysningerne er indarbejdet ved krydshenvisning fra årsregnskabet til en anden opgørelse, f.eks. en kommentar eller risikoredegørelse fra ledelsen, som er tilgængelig for årsregnskabsbrugere på samme vilkår og tidspunkt som årsregnskabet. Er oplysningerne ikke indarbejdet ved krydshenvisninger, er årsregnskabet ufuldstændigt
35D
For at opfylde formålene i afsnit 35B skal en virksomhed (medmindre andet er angivet) vurdere, hvor mange detaljer den skal oplyse, hvor stor vægt der skal lægges på de forskellige aspekter af oplysningskravene, det passende aggregerings- eller opdelingsniveau, og hvorvidt årsregnskabsbrugere har behov for yderligere forklaringer for at vurdere de afgivne kvantitative oplysninger.
35E
Hvis oplysningerne afgivet i henhold til afsnit 35F-35N er utilstrækkelige til at opfylde målene i afsnit 35B, skal en virksomhed afgive yderligere oplysninger, der er nødvendige for at opfylde disse mål.
Kreditrisiko styringspraksis
35F
En virksomhed skal forklare sin kreditrisikostyringspraksis, og hvordan den er forbundet med indregning og måling af forventede kredittab. For at opfylde dette mål skal en virksomhed give oplysninger, der gør årsregnskabsbrugere i stand til at forstå og vurdere:
a)
hvordan en virksomhed har afgjort, hvorvidt den kreditrisiko, der er forbundet med finansielle instrumenter, er steget væsentligt siden første indregning, herunder, om og hvordan:
i)
finansielle instrumenter anses for at have en lav kreditrisiko i overensstemmelse med afsnit 5.5.10 i IFRS 9, herunder de kategorier af finansielle instrumenter, det finder anvendelse på, og
ii)
antagelsen i afsnit 5.5.11 i IFRS 9, at kreditrisikoen er steget væsentligt siden første indregning, hvis finansielle aktiver er forfaldne med mere end 30 dage, er blevet afkræftet
b)
en virksomheds definitioner af misligholdelse, herunder begrundelsen for disse definitioner
c)
hvordan instrumenterne blev grupperet, hvis forventede kredittab blev målt samlet
d)
hvordan en virksomhed har afgjort, at finansielle aktiver er værdiforringede finansielle aktiver
e)
en virksomheds afskrivningspolitik, herunder indikatorer for, at der ikke er nogen rimelig forventning om inddrivelse, og oplysninger om politikken vedrørende finansielle aktiver, der afskrives, men som virksomheden stadig søger at inddrive, og
f)
hvordan kravene i afsnit 5.5.12 i IFRS 9 vedrørende ændring af de kontraktlige pengestrømme for finansielle aktiver er anvendt, herunder hvordan en virksomhed:
i)
vurderer, hvorvidt kreditrisikoen på et finansielt aktiv, der er blevet ændret, mens hensættelsen til tab blev målt til et beløb, der svarer til de forventede kredittab i løbetiden, er reduceret i en sådan grad, at hensættelsen til tab igen kan måles til et beløb, der svarer til forventede kredittab over 12 måneder i overensstemmelse med afsnit 5.5.5 i IFRS 9, og
ii)
overvåger, i hvilken grad hensættelsen til tab på finansielle aktiver, som opfylder kriterierne i nr. i), efterfølgende omvurderes til et beløb, der svarer til de forventede kredittab i løbetiden, i overensstemmelse med afsnit 5.5.3 i IFRS 9.
35G
En virksomhed skal forklare de input, antagelser og skønsmetoder, der er brugt i forbindelse med anvendelse af kravene i afsnit 5.5 i IFRS 9. I den forbindelse skal en virksomhed oplyse:
a)
grundlaget for de input og antagelser samt de skønsmetoder, der er brugt til at:
i)
måle de forventede kredittab over 12 måneder og i løbetiden
ii)
vurdere, hvorvidt den kreditrisiko, der er forbundet med finansielle instrumenter, er steget væsentligt siden første indregning, og
iii)
vurdere, hvorvidt et finansielt aktiv er et værdiforringet finansielt aktiv
b)
hvordan fremadrettede oplysninger er blevet indarbejdet i vurderingen af forventede kredittab, herunder makroøkonomiske oplysninger, og
c)
ændringer i de skønsmetoder eller væsentlige antagelser i regnskabsperioden og begrundelsen for sådanne ændringer.
Kvantitative og kvalitative oplysninger om beløb, der opstår fra forventede kredittab
35H
For at forklare ændringerne i hensættelsen til tab og begrundelsen for disse ændringer skal en virksomhed fremlægge en afstemning efter kategori af finansielle instrumenter mellem hensættelsen til tab primo og ultimo i en tabel med separat præsentation af ændringerne i perioden for:
a)
hensættelsen til tab målt til et beløb, der svarer til de forventede kredittab over 12 måneder
b)
hensættelsen til tab målt til et beløb, der svarer til de forventede kredittab i løbetiden for:
i)
finansielle instrumenter, hvor kreditrisikoen er steget væsentligt siden første indregning, men som ikke er kreditforringede finansielle aktiver
ii)
finansielle aktiver, der er værdiforringede på balancedagen (men som ikke var værdiforringet ved erhvervelsen eller oprettelsen), og
iii)
tilgodehavender fra salg og tjenesteydelser, kontraktaktiver eller leasingtilgodehavender, hvor hensættelsen til tab måles i overensstemmelse med afsnit 5.5.15 i IFRS 9
c)
finansielle aktiver, der var værdiforringet ved erhvervelsen eller oprettelsen. Ud over afstemningen skal en virksomhed oplyse de samlede ikke-diskonterede forventede kredittab ved første indregning på finansielle aktiver, der blev indregnet første gang i regnskabsperioden.
35I
For at gøre årsregnskabsbrugere i stand til at forstå ændringerne i hensættelsen til tab, der er oplyst i overensstemmelse med afsnit 35H, skal en virksomhed forklare, hvordan væsentlige ændringer i finansielle instrumenters regnskabsmæssige bruttoværdi i perioden bidrog til ændringer i hensættelsen til tab. Oplysningerne skal præsenteres separat for finansielle instrumenter, som repræsenterer hensættelsen til tab, som beskrevet i afsnit 35H, litra a)-c), og skal omfatte de relevante kvalitative og kvantitative oplysninger. Eksempler på ændringer i finansielle instrumenters regnskabsmæssige bruttoværdi, der bidrog til ændringerne i hensættelsen til tab:
a)
ændringer, der skyldes, at finansielle instrumenter er blevet oprettet eller erhvervet i regnskabsperioden
b)
ændringen af kontraktlige pengestrømme for finansielle aktiver, der ikke medfører ophør af indregning af de finansielle aktiver i overensstemmelse med IFRS 9
c)
ændringer, der skyldes ophør af indregning af finansielle instrumenter (herunder afskrevne finansielle instrumenter) i regnskabsperioden, og
d)
ændringer, der skyldes, at hensættelsen til tab måles til et beløb, der svarer til enten de forventede kredittab over 12 måneder eller i løbetiden.
35J
For at gøre det muligt for årsregnskabsbrugere at forstå arten og virkningen af ændringer i finansielle aktivers kontraktlige pengestrømme, som ikke har medført ophør af indregning, og virkningen af sådanne ændringer på målingen af forventede kredittab, skal en virksomhed oplyse:
a)
den amortiserede kostpris før ændringen og nettogevinsten eller -tabet, der er indregnet for finansielle aktiver, for hvilke de kontraktlige pengestrømme er blevet ændret i regnskabsperioden, mens de havde en hensættelse til tab målt til et beløb, der svarer til de forventede kredittab i løbetiden, og
b)
den regnskabsmæssige bruttoværdi ved udgangen af regnskabsperioden for finansielle aktiver, der er blevet ændret siden første indregning på et tidspunkt, hvor hensættelsen til tab blev målt til et beløb, der svarer til de forventede kredittab i løbetiden, og for hvilke hensættelsen til tab er ændret i regnskabsperioden til et beløb, der svarer til de forventede kredittab over 12 måneder.
35K
For at gøre det muligt for årsregnskabsbrugere at forstå virkningen af sikkerhedsstillelse og andre kreditforbedringer på de beløb, der opstår fra forventede kredittab, skal en virksomhed oplyse følgende efter kategori af finansielle instrumenter:
a)
det beløb, der bedst udtrykker virksomhedens maksimale kreditrisiko på balancedagen uden hensyntagen til eventuel sikkerhedsstillelse eller andre kreditforbedringer (f.eks. nettingaftaler, der ikke opfylder kriterierne for modregning i henhold til IAS 32)
b)
beskrivende information om sikkerhedsstillelse og andre kreditforbedringer, herunder:
i)
en beskrivelse af arten og kvaliteten af sikkerhedsstillelsen
ii)
en forklaring af eventuelle væsentlige ændringer i kvaliteten af sikkerhedsstillelsen eller kreditforbedringer som følge af forringelse eller ændringer i virksomhedens politik vedrørende sikkerhedsstillelse i regnskabsperioden og
iii)
oplysninger om finansielle instrumenter, for hvilke en virksomhed ikke har indregnet en hensættelse til tab som følge af sikkerhedsstillelsen
c)
kvantitative oplysninger om sikkerhedsstillelsen og andre kreditforbedringer (f.eks. en angivelse af hvor meget sikkerhedsstillelsen og andre kreditforbedringer mindsker kreditrisikoen) for finansielle aktiver, der er værdiforringet på balancedagen.
35L
En virksomhed skal oplyse det kontraktlige udestående beløb for finansielle aktiver, der blev afskrevet i regnskabsperioden, og som virksomheden stadig søger at inddrive.
Kreditrisiko eksponering
35M
For at gøre årsregnskabsbrugere i stand til at vurdere en virksomheds kreditrisikoeksponering og forstå de væsentlige koncentrationer af kreditrisiko, skal en virksomhed efter 
kreditrisikokategorier
 oplyse den regnskabsmæssige bruttoværdi af finansielle aktiver og eksponeringen for kreditrisiko på lånetilsagn og finansielle garantikontrakter. Disse oplysninger skal præsenteres separat for finansielle instrumenter:
a)
for hvilke hensættelsen til tab måles til et beløb, der svarer til de forventede kredittab over 12 måneder
b)
for hvilke hensættelsen til tab måles til et beløb, der svarer til de forventede kredittab i løbetiden, og som er
i)
finansielle instrumenter, hvor kreditrisikoen er steget væsentligt siden første indregning, men som ikke er kreditforringede finansielle aktiver
ii)
finansielle aktiver, der er værdiforringede på balancedagen (men som ikke var værdiforringet ved erhvervelsen eller oprettelsen), og
iii)
tilgodehavender fra salg og tjenesteydelser, kontraktaktiver eller leasingtilgodehavender, hvor hensættelsen til tab måles i overensstemmelse med afsnit 5.5.15 i IFRS 9
c)
der er finansielle aktiver, der var værdiforringet ved erhvervelsen eller oprettelsen.
35N
For tilgodehavender fra salg og tjenesteydelser, kontraktaktiver og leasingtilgodehavender, på hvilke en virksomhed anvender afsnit 5.5.15 i IFRS 9, kan de oplysninger, den giver i overensstemmelse med afsnit 35M, baseres på en hensættelsesmatrix (jf. afsnit B5.5.35 i IFRS 9).
36
For alle finansielle instrumenter, der er omfattet af denne standard, men hvor kravene til værdiforringelse i IFRS 9 ikke anvendes, skal en virksomhed efter kategori af finansielt instrument oplyse:
a)
det beløb, der bedst udtrykker virksomhedens maksimale kreditrisiko på balancedagen uden hensyntagen til eventuel sikkerhedsstillelse eller andre kreditforbedringer (f.eks. nettingaftaler, der ikke opfylder kriterierne for modregning i henhold til IAS 32) idet denne oplysning ikke skal gives for finansielle instrumenter, hvis regnskabsmæssige værdi bedst udtrykker den maksimale kreditrisiko
b)
en beskrivelse af sikkerhedsstillelse og andre kreditforbedringer samt den økonomiske virkning heraf (f.eks. en angivelse af, hvor meget sikkerhedsstillelsen og andre kreditforbedringer mindsker kreditrisikoen) med hensyn til det beløb, der bedst udtrykker den maksimale kreditrisiko (uanset om det oplyses i henhold til litra a) eller udtrykkes ved den regnskabsmæssige værdi af et finansielt instrument)
c)
[ophævet]
d)
[ophævet]
37
[Ophævet]
Sikkerhedsstillelse og andre kreditforbedringer
38
Hvis en virksomhed kommer i besiddelse af finansielle eller ikke-finansielle aktiver i regnskabsåret ved at gøre udlæg i modtaget sikkerhed eller indfri andre kreditforbedringer (f.eks. garantier), og disse aktiver opfylder kriterierne i andre IFRS-standarder for indregning, skal virksomheden give følgende oplysninger for sådanne aktiver, som besiddes på balancedagen:
a)
arten og den regnskabsmæssige værdi af aktiverne og
b)
hvis aktiverne ikke umiddelbart kan konverteres til likvide beholdninger, virksomhedens strategi for afhændelse af sådanne aktiver eller anvendelse af dem i forbindelse med sine aktiviteter.
Likviditetsrisiko
39
En virksomhed skal oplyse følgende:
a)
en løbetidsanalyse af ikke-afledte finansielle forpligtelser (herunder udstedte finansielle garantikontrakter), som viser de kontraktlige restløbetider
b)
en løbetidsanalyse af afledte finansielle forpligtelser. Denne løbetidsanalyse skal omfatte de kontraktlige restløbetider for de afledte finansielle forpligtelser, for hvilke kontraktlige løbetider er væsentlige for forståelsen af tidspunktet for pengestrømmene (jf. afsnit B11B)
c)
en beskrivelse af, hvordan virksomheden styrer den likviditetsrisiko, der er forbundet med de i medfør af litra a) og b) oplyste løbetider.
Markedsrisiko
Følsomhedsanalyse
40
En virksomhed skal, hvis den ikke opfylder bestemmelserne i afsnit 41, give følgende oplysninger:
a)
en følsomhedsanalyse for hver type markedsrisiko, virksomheden er udsat for ved regnskabsårets afslutning, med angivelse af, hvordan resultatet og egenkapitalen ville være blevet påvirket af ændringer i den relevante risikovariabel, som var rimeligt sandsynlige på det tidspunkt
b)
dels hvilke metoder og forudsætninger der er lagt til grund ved udarbejdelsen af følsomhedsanalysen, og
c)
ændringer i disse metoder og forudsætninger i forhold til det foregående regnskabsår og årsagerne til sådanne ændringer.
41
Hvis virksomheden udarbejder en følsomhedsanalyse, f.eks. value-at-risk, der afspejler den indbyrdes afhængighed mellem risikovariabler (f.eks. rentesatser og valutakurser), og anvender den til at styre finansielle risici, kan denne følsomhedsanalyse træde i stedet for den i afsnit 40 nævnte analyse. Virksomheden skal desuden oplyse:
a)
en redegørelse for den anvendte metode til udarbejdelsen af en sådan følsomhedsanalyse og de vigtigste parametre og forudsætninger, der er lagt til grund for de oplyste data, og
b)
en redegørelse for formålet med den anvendte metode og for begrænsninger ved metoden, der kan betyde, at oplysningerne ikke fuldt ud afspejler dagsværdien af de pågældende aktiver og forpligtelser.
Andre oplysninger om markedsrisiko
42
Hvis den følsomhedsanalyse, der er fremlagt i henhold til afsnit 40 eller 41, ikke giver et korrekt billede af den risiko, der er forbundet med et finansielt instrument (f.eks. fordi risikoen ved regnskabsårets afslutning ikke afspejler risikoen i resten af regnskabsåret), skal virksomheden oplyse herom og begrunde, hvorfor den mener, følsomhedsanalysen ikke giver et korrekt billede.
OVERDRAGELSE AF FINANSIELLE AKTIVER
42A
Oplysningskravene i afsnit 42B-42H vedrørende overdragelse af finansielle aktiver supplerer de øvrige oplysningskrav i denne standard. En virksomhed skal præsentere de oplysninger, der kræves i afsnit 42B-42H, i en enkelt note til sit årsregnskab. Virksomheden skal give de krævede oplysninger for alle overdragne finansielle aktiver, hvor indregning ikke er ophørt, og for et eventuelt fortsat engagement i et overdraget aktiv på balancedagen, uanset hvornår den tilknyttede overdragelsestransaktion fandt sted. Med henblik på anvendelsen af oplysningskravene i disse afsnit overdrager en virksomhed udelukkende et finansielt aktiv i dets helhed eller en del af et finansielt aktiv (det overdragne finansielle aktiv), hvis den enten:
a)
overfører de kontraktlige rettigheder til at modtage pengestrømme fra det pågældende finansielle aktiv eller
b)
bibeholder de kontraktlige rettigheder til at modtage pengestrømme fra det pågældende finansielle aktiv, men påtager sig en kontraktlig forpligtelse til at betale disse pengestrømme til en eller flere modtagere i henhold til en aftale.
42B
En virksomhed skal give oplysninger, der gør det muligt for regnskabsbrugere:
a)
at forstå forholdet mellem overdragne finansielle aktiver, hvor indregning ikke er ophørt fuldt ud, og de dermed forbundne forpligtelser og
b)
at vurdere arten af og risiciene i forbindelse med virksomhedens fortsatte engagement i finansielle aktiver, hvor indregning er ophørt.
42C
Med henblik på anvendelsen af oplysningskravene i afsnit 42E-42H har en virksomhed et fortsat engagement i et overdraget finansielt aktiv, hvis virksomheden som en del af overdragelsen bibeholder nogle af de kontraktlige rettigheder eller forpligtelser, der knytter sig til det overdragne finansielle aktiv, eller opnår nye kontraktlige rettigheder eller forpligtelser vedrørende det overdragne finansielle aktiv. Med henblik på anvendelsen af oplysningskravene i afsnit 42E-42H udgør følgende ikke et fortsat engagement:
a)
sædvanlige erklæringer og garantier vedrørende svigagtig overdragelse og begreberne rimelighed, god tro og "fair dealing", der kunne ugyldiggøre en overdragelse som resultat af en retssag
b)
terminskontrakter, optioner og andre kontrakter med henblik på at tilbagekøbe det overdragede finansielle aktiv, for hvilket aftaleprisen (eller udnyttelseskursen) er dagsværdien af det overdragede finansielle aktiv, eller eller
c)
en aftale, hvorved en virksomhed bibeholder de kontraktlige rettigheder til at modtage pengestrømme fra et finansielt aktiv, men påtager sig en kontraktlig forpligtelse til at betale pengestrømmene til en eller flere virksomheder, og betingelserne i afsnit 3.2.5, litra a)-c), i IFRS 9 er opfyldt.
Overdragne finansielle aktiver, hvor indregning ikke er ophørt fuldt ud
42D
En virksomhed kan have overdraget finansielle aktiver på en sådan måde, at ingen eller kun nogle af de overdragne finansielle aktiver opfylder kriterierne for ophør af indregning. For at opfylde de opstillede formål i afsnit 42B, litra a), skal virksomheden på hver balancedag for hver kategori af overdragne finansielle aktiver, hvor indregning ikke er ophørt fuldt ud, give oplysning om:
a)
de overdragne aktivers art
b)
arten af virksomhedens risici og afkast tilknyttet ejendomsretten
c)
en beskrivelse af arten af forholdet mellem de overdragne aktiver og de dermed forbundne forpligtelser, herunder restriktioner som følge af overdragelsen for den regnskabsaflæggende virksomheds anvendelse af de overdragne aktiver
d)
hvis modpartens (modparternes) regres i forbindelse med de tilknyttede forpligtelser er begrænset til de overdragne aktiver, en oversigt over dagsværdien af de overdragne aktiver, dagsværdien af de dermed forbundne forpligtelser og nettopositionen (forskellen mellem dagsværdien af de overdragne aktiver og de dermed forbundne forpligtelser)
e)
hvis virksomheden fortsætter med at indregne samtlige overdragne aktiver, de regnskabsmæssige værdier af de overdragne aktiver og de dermed forbundne forpligtelser
f)
hvis virksomheden fortsætter med at indregne aktiverne i det omfang, den fortsat har et engagement (jf. afsnit 3.2.6, litra c), nr. ii), og 3.2.16 i IFRS 9), de oprindelige aktivers samlede regnskabsmæssige værdi inden overdragelsen, den regnskabsmæssige værdi af de aktiver, virksomheden fortsætter med at indregne, og den regnskabsmæssige værdi af de dertil knyttede forpligtelser.
Overdragne finansielle aktiver, hvor indregning er ophørt fuldt ud
42E
For at opfylde de opstillede formål i afsnit 42B, litra b), når en virksomhed ophører med at indregne overdragne finansielle aktiver fuldt ud (jf. afsnit 3.2.6, litra a) og c), nr. i), i IFRS 9), men fortsat har et engagement deri, skal virksomheden for hver type fortsat engagement på hver balancedag som minimum give oplysning om:
a)
den regnskabsmæssige værdi af de aktiver og passiver, der er indregnet i virksomhedens balance og repræsenterer virksomhedens fortsatte engagement i de finansielle aktiver, hvor indregning er ophørt, og de regnskabsposter, hvori den regnskabsmæssige værdi af disse aktiver og passiver er indregnet
b)
dagsværdien af de aktiver og passiver, der repræsenterer virksomhedens fortsatte engagement i de finansielle aktiver, hvor indregning er ophørt
c)
det beløb, der bedst repræsenterer virksomhedens maksimale eksponering for tab som følge af dens fortsatte engagement i de finansielle aktiver, hvor indregning er ophørt, og oplysninger om, hvordan den maksimale eksponering for tab er beregnet
d)
de udiskonterede pengestrømme fra virksomheden, som der vil eller kan være behov for med henblik på at tilbagekøbe finansielle aktiver, hvor indregning er ophørt (f.eks. strike-prisen i en optionsaftale), eller andre beløb, der skal betales til erhververen med hensyn til de overdragne aktiver. Hvis pengestrømmen fra virksomheden er variabel, bør det oplyste beløb være baseret på forhold, der eksisterer på hver balancedag
e)
en løbetidsanalyse af de udiskonterede pengestrømme fra virksomheden, som der vil eller kan være behov for med henblik på at tilbagekøbe de finansielle aktiver, hvor indregning er ophørt, eller andre beløb, der skal betales til erhververen med hensyn de overdragne aktiver; denne løbetidsanalyse skal vise de kontraktlige restløbetider for virksomhedens fortsatte engagement
f)
kvalitative oplysninger, som forklarer og understøtter de kvantitative oplysninger, der kræves i medfør af litra a)-e).
42F
En virksomhed kan aggregere de oplysninger, der kræves i artikel 42E med hensyn til et bestemt aktiv, hvis virksomheden har mere end en type fortsat engagement i det pågældende finansielle aktiv, for hvilket indregning er ophørt, og præsentere dem under én type fortsat engagement.
42G
Desuden skal en virksomhed for hver type fortsat engagement give oplysning om:
a)
den indregnede gevinst eller det indregnede tab på tidspunktet for aktivernes overdragelse
b)
indregnede indtægter og omkostninger, både i regnskabsåret og kumulativt, i forbindelse med virksomhedens fortsatte engagement i de finansielle aktiver, hvor indregning er ophørt (f.eks. dagsværdiændringer i afledte finansielle instrumenter)
c)
hvis det samlede provenu fra overdragelsesaktiviteten (der opfylder kriterierne for ophør med indregning) i et regnskabsår ikke er jævnt fordelt i hele regnskabsåret (f.eks. hvis en betydelig del af den samlede overdragelsesaktivitet finder sted i de sidste dage af et regnskabsår):
i)
når den største overdragelsesaktivitet fandt sted inden for det pågældende regnskabsår (f.eks. de sidste fem dage før regnskabsårets afslutning)
ii)
det beløb (f.eks. tilknyttede gevinster eller tab), der er indregnet fra overdragelsesaktiviteten i den pågældende del af regnskabsåret, og
iii)
det samlede provenu fra overdragelsesaktiviteten i den pågældende del af regnskabsåret.
En virksomhed skal give disse oplysninger for hver periode, for hvilken der er præsenteret en totalindkomstopgørelse.
Supplerende oplysninger
42H
En virksomhed skal give eventuelle yderligere oplysninger, som den finder nødvendige for at opfylde oplysningsformålene i afsnit 42B.
FØRSTEGANGSANVENDELSE AF IFRS 9
42I
I den regnskabsperiode, der omfatter tidspunktet for den første anvendelse af IFRS 9, skal virksomheden give følgende oplysninger for hver kategori af finansielle aktiver og finansielle forpligtelser opgjort på tidspunktet for den første anvendelse:
a)
den oprindelige målingskategori og regnskabsmæssige værdi fastlagt i overensstemmelse med IAS 39 eller en tidligere version af IFRS 9 (hvis virksomheden har valgt at anvende IFRS 9 på en måde, som omfatter mere end én dato for den første anvendelse for forskellige krav)
b)
den nye målingskategori og regnskabsmæssige værdi fastlagt i overensstemmelse med IFRS 9
c)
den beløbsmæssige størrelse af eventuelle finansielle aktiver og finansielle forpligtelser i balancen, som tidligere blev klassificeret som målt til dagsværdi gennem resultatet, men som ikke længere klassificeres som sådan, hvor der skelnes mellem de finansielle aktiver og forpligtelser, som en virksomhed i henhold til IFRS 9 skal omklassificere, og dem, som en virksomhed vælger at omklassificere på tidspunktet for den første anvendelse.
I henhold til afsnit 7.2.2 i IFRS 9 kan overgangen omfatte mere end ét tidspunkt for den første anvendelse, afhængigt af hvordan virksomheden har valgt at anvende IFRS 9. Derfor kan dette afsnit medføre, at virksomheden skal give oplysninger for mere end ét tidspunkt for den første anvendelse. En virksomhed skal opstille disse kvantitative oplysninger i en tabel, medmindre et andet format er mere hensigtsmæssigt.
42J
I den regnskabsperiode, der omfatter tidspunktet for den første anvendelse af IFRS 9, skal en virksomhed give kvalitative oplysninger, som gør brugere i stand til at forstå:
a)
hvordan den har anvendt klassifikationskravene i IFRS 9 på de finansielle aktiver, hvis klassifikation er blevet ændret som følge af anvendelsen af IFRS 9
b)
årsagerne til klassifikation eller afklassifikation af finansielle aktiver eller finansielle forpligtelser som målt til dagsværdi gennem resultatet på tidspunktet for den første anvendelse.
I henhold til afsnit 7.2.2 i IFRS 9 kan overgangen omfatte mere end ét tidspunkt for den første anvendelse, afhængigt af hvordan virksomheden har valgt at anvende IFRS 9. Derfor kan dette afsnit medføre, at virksomheden skal give oplysninger for mere end ét tidspunkt for den første anvendelse.
42K
I den regnskabsperiode, hvor en virksomhed første gang anvender klassifikations- og målingskravene for finansielle aktiver i IFRS 9 (dvs. når virksomheden overgår fra IAS 39 til IFRS 9 for finansielle aktiver), skal den præsentere de oplysninger, der er omhandlet i afsnit 42L-42O i denne standard, hvor det er krævet i overensstemmelse med afsnit 7.2.15 i IFRS 9.
42L
Hvor det er krævet i overensstemmelse med afsnit 42K, skal en virksomhed oplyse om ændringerne i klassifikationen af finansielle aktiver og finansielle forpligtelser pr. det tidspunkt, hvor den første gang anvender IFRS 9, med separat præsentation af:
a)
ændringerne i de regnskabsmæssige værdier på grundlag af deres målingskategorier i overensstemmelse med IAS 39 (dvs. som ikke skyldes en ændring i måleparameteret ved overgangen til IFRS 9) og
b)
ændringerne i de regnskabsmæssige værdier, der skyldes en ændring i målingsparameteret ved overgangen til IFRS 9.
Oplysningerne i dette afsnit skal ikke gives efter den årlige regnskabsperiode, hvor virksomheden første gang anvender klassifikations- og målingskravene for finansielle aktiver i IFRS 9.
42M
Hvor det er krævet i overensstemmelse med afsnit 42K, skal en virksomhed oplyse følgende for finansielle aktiver og finansielle forpligtelser, der er blevet omklassificeret, så de måles til amortiseret kostpris, og, med hensyn til finansielle aktiver, som er blevet omklassificeret fra dagsværdi gennem resultatet, så de måles til dagsværdi gennem anden totalindkomst, som følge af overgangen til IFRS 9:
a)
dagsværdien af de finansielle aktiver eller finansielle forpligtelser ved udgangen af regnskabsperioden og
b)
den gevinst eller det tab i dagsværdi, der ville være blevet indregnet i resultatet eller anden totalindkomst i regnskabsperioden, hvis de finansielle aktiver eller finansielle forpligtelser ikke var blevet omklassificeret.
Oplysningerne i dette afsnit skal ikke gives efter den årlige regnskabsperiode, hvor virksomheden første gang anvender klassifikations- og målingskravene for finansielle aktiver i IFRS 9.
42N
Hvor det er krævet i overensstemmelse med afsnit 42K, skal en virksomhed oplyse følgende for finansielle aktiver og finansielle forpligtelser, der er blevet omklassificeret fra kategorien dagsværdi gennem resultatet, som følge af overgangen til IFRS 9:
a)
den effektive rente på tidspunktet for den første anvendelse og
b)
de indregnede renteindtægter eller -udgifter.
Hvis en virksomhed behandler dagsværdien af et finansielt aktiv eller en finansiel forpligtelse som den nye regnskabsmæssige bruttoværdi på tidspunktet for den første anvendelse (jf. afsnit 7.2.11 i IFRS 9), skal oplysningerne i dette afsnit gives for hver regnskabsperiode frem til ophør af indregning. Ellers skal oplysningerne i dette afsnit ikke gives efter den årlige regnskabsperiode, hvor virksomheden første gang anvender klassifikations- og målingskravene for finansielle aktiver i IFRS 9.
42O
Når en virksomhed præsenterer oplysningerne i afsnit 42K-42N, skal disse oplysninger og oplysningerne i afsnit 25 i denne standard, give mulighed for afstemning mellem:
a)
målingskategorierne præsenteret i overensstemmelse med IAS 39 og IFRS 9 og
b)
kategorien af finansielt instrument
på tidspunktet for den første anvendelse.
42P
På tidspunktet for den første anvendelse af afsnit 5.5 i IFRS 9 skal en virksomhed give oplysninger, der giver mulighed for afstemning af hensættelser til værdiforringelse ultimo i overensstemmelse med IAS 39 og hensættelser i henhold til IAS 37 til tab primo fastlagt i overensstemmelse med IFRS 9. For finansielle aktiver skal disse oplysninger gives efter de relaterede målingskategorier for finansielle aktiver i overensstemmelse med IAS 39 og IFRS 9 med separat præsentation af virkningen af ændringer i målingskategori på hensættelsen til tab på denne dato.
42Q
I den regnskabsperiode, der omfatter tidspunktet for den første anvendelse af IFRS 9, er det ikke påkrævet for en virksomhed at oplyse beløbet i de poster, der ville være rapporteret i overensstemmelse med klassifikations- og målingskravene (omfattende kravene vedrørende måling af finansielle aktiver til amortiseret kostpris og værdiforringelse i afsnit 5.4 og 5.5 i IFRS 9) i:
a)
IFRS 9 for tidligere perioder og
b)
IAS 39 for den aktuelle periode.
42R
I henhold til afsnit 7.2.4 i IFRS 9 skal en virksomhed, hvis det på tidspunktet for den første anvendelse af IFRS 9 er praktisk umuligt (som defineret i IAS 8) for en virksomhed at vurdere en ændret tidsmæssig værdi af penge i henhold til afsnit B4.1.9B-B4.1.9D i IFRS 9 på grundlag af de forhold og omstændigheder, der var gældende ved den første indregning af det finansielle aktiv, vurdere det finansielle aktivs kontraktlige pengestrømmes egenskaber på grundlag af de forhold og omstændigheder, der var gældende ved den første indregning af det finansielle aktiv, uden at tage hensyn til kravene til ændring af den tidsmæssige værdi af penge i afsnit B4.1.9B-B4.1.9D i IFRS 9. En virksomhed skal oplyse den regnskabsmæssige værdi på balancedagen for de finansielle aktiver, hvis de kontraktlige pengestrømmes egenskaber er blevet vurderet på grundlag af de forhold og omstændigheder, der var gældende ved den første indregning af det finansielle aktiv, uden at tage hensyn til kravene til ændring af den tidsmæssige værdi af penge i afsnit B4.1.9B-B4.1.9D i IFRS 9, frem til ophør af indregning af disse finansielle aktiver.
42S
I henhold til afsnit 7.2.5 i IFRS9 skal en virksomhed, hvis det på tidspunktet for den første anvendelse er praktisk umuligt (som defineret i IAS 8) for en virksomhed at vurdere, hvorvidt dagsværdien af førtidig indfrielse var ubetydelig i henhold til afsnit B4.1.12, litra d), i IFRS 9 på grundlag af de forhold og omstændigheder, der var gældende ved den første indregning af det finansielle aktiv, vurdere det finansielle aktivs kontraktlige pengestrømmes egenskaber på grundlag af de forhold og omstændigheder, der var gældende ved den første indregning af det finansielle aktiv, uden at tage hensyn til undtagelsen vedrørende førtidig indfrielse i afsnit B4.1.12 i IFRS 9. En virksomhed skal oplyse den regnskabsmæssige værdi på balancedagen for de finansielle aktiver, hvis kontraktlige pengestrømmes egenskaber er blevet vurderet på grundlag af de forhold og omstændigheder, der var gældende ved den første indregning af det finansielle aktiv, uden at tage hensyn til undtagelsen vedrørende førtidig indfrielse i afsnit B4.1.12 i IFRS 9 frem til ophør af indregning af disse finansielle aktiver.
IKRAFTTRÆDELSESTIDSPUNKT OG OVERGANG
43
Virksomheder skal anvende denne IFRS for årsregnskaber, som begynder den 1. januar 2007 eller derefter. Der tilskyndes til tidligere anvendelse. Hvis en virksomhed anvender denne IFRS på en tidligere regnskabsperiode, skal den oplyse herom.
44
Virksomheder, som anvender denne standard for regnskabsår, der begynder før den 1. januar 2006, behøver ikke præsentere sammenligningstal vedrørende de oplysninger, der i henhold til afsnit 31-42 kræves om arten og omfanget af risici hidrørende fra finansielle instrumenter.
44A
IAS 1 (ajourført i 2007) ændrede den terminologi, der anvendes i IFRS-standarderne. Desuden blev afsnit 20, 21, 23, litra c) og d), 27, litra c) samt B5 i Appendiks B ændret. Virksomheden skal anvende disse ændringer for regnskabsår, som begynder den 1. januar 2009 eller derefter. Hvis en virksomhed anvender IAS 1 (ajourført 2007) på en tidligere regnskabsperiode, skal ændringerne anvendes på denne tidligere regnskabsperiode.
44B
IFRS 3, udstedt i juli 2008, medførte ændring af afsnit 3. Virksomheder skal anvende denne ændring på regnskabsår, som begynder den 1. juli 2009 eller derefter. Hvis en virksomhed anvender IFRS 3 (ajourført 2008) på en tidligere regnskabsperiode, skal ændringen også anvendes på denne tidligere regnskabsperiode. Ændringen finder imidlertid ikke anvendelse på betinget vederlag, der opstod ved en virksomhedssammenslutning, hvor overtagelsestidspunktet lå før anvendelsen af IFRS 3 (ajourført i 2008). I stedet skal virksomheden foretage regnskabsmæssig behandling af et sådant vederlag i overensstemmelse med afsnit 65A–65E i IFRS 3 (ajourført i 2010).
44C
Virksomhederne skal anvende ændringen i afsnit 3 på regnskabsår, der begynder den 1. januar 2009 eller derefter. Hvis en virksomhed anvender 
Indløselige finansielle instrumenter og forpligtelser, der opstår ved likvidation
 (ændringer til IAS 32 og IAS 1), der udkom i februar 2008, på et tidligere regnskabsår, skal ændringen i afsnit 3 anvendes på dette tidligere regnskabsår.
44D
Afsnit 3, litra a), blev ændret ved 
Forbedringer af IFRS-standarder
, der udkom i maj 2008. Virksomheder skal anvende denne ændring på regnskabsår, som begynder den 1. januar 2009 eller derefter. Det er tilladt at anvende ændringen før dette tidspunkt. Hvis en virksomhed anvender ændringen på et tidligere regnskabsår, skal den give oplysning om dette og anvende ændringerne i afsnit 1 i IAS 28, afsnit 1 i IAS 31 og afsnit 4 i afsnit 32, der udkom i maj 2008, på det tidligere regnskabsår. Virksomhederne har mulighed for at anvende ændringen fremadrettet.
44E
[Ophævet]
44F
[Ophævet]
44G
Forbedring af oplysninger om finansielle instrumenter
 (ændringer til IFRS 7), der blev udsendt i marts 2009, ændrede afsnit 27, 39 og B11 og tilføjede afsnit 27A, 27B, B10A og B11A–B11F. Virksomheder skal anvende disse ændringer på regnskabsår, der begynder den 1. januar 2009 eller derefter. En virksomhed behøver ikke afgive de ifølge ændringerne påkrævede oplysninger i forbindelse med:
a)
års- eller delårsregnskaber, inkl. balancer, der præsenteres inden for en sammenlignelig årsperiode, der er afsluttet før den 31. december 2009, eller
b)
balancer opgjort ved begyndelsen af den tidligste sammenligningsperiode, der falder før den 31. december 2009.
Det er tilladt at anvende ændringen før dette tidspunkt. Hvis en virksomhed anvender ændringerne på en tidligere regnskabsperiode, skal den oplyse herom 
(
47
)
.
44H–44J
[Ophævet]
44K
Forbedringer af IFRS-standarder
, udstedt i maj 2010, medførte ændring af afsnit 44 B. Virksomheder skal anvende denne ændring på regnskabsår, som begynder den 1. juli 2010 eller derefter. Det er tilladt at anvende ændringen før dette tidspunkt.
44L
Forbedringer af IFRS-standarder
 udstedt i maj 2010 tilføjede afsnit 32A og ændrede afsnit 34 og 36–38. Virksomheder skal anvende disse ændringer på regnskabsår, der begynder den 1. januar 2011 eller derefter. Det er tilladt at anvende ændringen før dette tidspunkt. Hvis en virksomhed anvender ændringerne på en tidligere regnskabsperiode, skal den oplyse herom.
44M
Oplysninger — Overdragelse af finansielle aktiver
 (ændringer til IFRS 7), der blev udsendt i oktober 2010, medførte ophævelse af afsnit 13 og tilføjelse af afsnit 42A-42H og B29-B39. Virksomheder skal anvende disse ændringer på regnskabsår, der begynder den 1. juli 2011 eller derefter. Det er tilladt at anvende ændringen før dette tidspunkt. Hvis en virksomhed anvender ændringerne fra en tidligere regnskabsperiode, skal den give oplysning om dette. En virksomhed behøver ikke at afgive de ifølge disse ændringer påkrævede oplysninger for ethvert præsenteret regnskabsår, der begynder inden tidspunktet for den første anvendelse af ændringerne.
44N
[Ophævet]
44O
IFRS 10 og IFRS 11 
Fælles ordninger
, udstedt i maj 2011, medførte ændring af afsnit 3. En virksomhed skal anvende denne ændring ved anvendelse af IFRS 10 og IFRS 11.
44P
IFRS 13, der blev udstedt i maj 2011, medførte ændring af afsnit 3, 28 og 29 samt appendiks A og ophævelse af afsnit 27-27B. Virksomheder skal anvende disse ændringer ved anvendelse af IFRS 13.
44Q
Præsentation af posterne indregnet i anden totalindkomst
 (ændringer til IAS 1), der blev udsendt i juni 2011, medførte ændring af afsnit 27B. Virksomheder skal anvende denne ændring ved anvendelse af IAS 1 som ændret i juni 2011.
44R
Oplysninger — Modregning af finansielle aktiver og finansielle forpligtelser
 (Ændringer til IFRS 7), udstedt i december 2011, medførte tilføjelse af afsnit 13A–13F og B40–B53. Virksomheder skal anvende disse ændringer på regnskabsår, der begynder den 1. januar 2013 eller derefter. Virksomheder skal levere de oplysninger, der kræves i henhold til disse ændringer, med tilbagevirkende kraft.
44S-44W
[Deleted]
44X
Investeringsvirksomheder
 (ændringer til IFRS 10, IFRS 12 og IAS 27), udstedt i oktober 2012, medførte ændring af afsnit 3. Virksomheder skal anvende denne ændring på regnskabsår, som begynder den 1. januar 2014 eller derefter. Det er tilladt at anvende 
Investeringsvirksomheder
 tidligere. Hvis en virksomhed anvender denne ændring tidligere, skal den også samtidigt anvende alle ændringerne i 
Investeringsvirksomheder
.
44Y
[Ophævet]
44Z
IFRS 9, der blev udstedt i juli 2014, medførte ændring af afsnit 2-5, 8-11, 14, 20, 28-30, 36, 42C-42E, appendiks A samt afsnit B1, B5, B9, B10, B22 og B27, ophævelse af afsnit 12, 12A, 16, 22-24, 37, 44E, 44F, 44H-44J, 44N, 44S-44W, 44Y, B4 og appendiks D samt tilføjelse af afsnit 5A, 10A, 11A, 11B, 12B-12D, 16A, 20A, 21A-21D, 22A-22C, 23A-23F, 24A-24G, 35A-35N, 42I-42S, 44ZA og B8A-B8J. Virksomheder skal anvende disse ændringer ved anvendelse af IFRS 9. Disse ændringer behøver ikke at blive anvendt på sammenligningstal for perioder før tidspunktet for den første anvendelse af IFRS 9.
44ZA
I henhold til afsnit 7.1.2 i IFRS 9 kan en virksomhed for regnskabsår, der begynder før den 1. januar 2018, vælge kun at anvende kravene til præsentation af gevinster eller tab på finansielle forpligtelser, som er klassificeret som til dagsværdi gennem resultatet, i afsnit 5.7.1, litra c), 5.7.7-5.7.9, 7.2.14 og B5.7.5-B5.7.20 i IFRS 9 før ikrafttrædelsesdatoen uden at anvende de øvrige krav i IFRS 9. Hvis en virksomhed vælger kun at anvende disse afsnit i IFRS 9, skal den oplyse derom og løbende afgive de relaterede oplysninger, der er omhandlet i afsnit 10-11 i denne standard (som ændret ved IFRS 9 (2010)).
44AA
Det årlige forbedringsprojekt vedrørende IFRS-standarder for perioden 2012-2014
, som blev udstedt i september 2014, medførte ændring af afsnit 44R og B30 og tilføjelse af afsnit B30A. Virksomheder skal anvende disse ændringer med tilbagevirkende kraft i overensstemmelse med IAS 8 
Anvendt regnskabspraksis, ændringer i regnskabsmæssige skøn og fejl
, på regnskabsår, som begynder den 1. januar 2016 eller derefter, men behøver dog ikke at anvende ændringerne til afsnit B30 og B30A for præsenterede regnskabsår, der begynder inden det regnskabsår, hvor virksomheden for første gang anvender disse ændringer. Det er tilladt at anvende ændringerne til afsnit 44R, B30 og B30A før dette tidspunkt. Hvis en virksomhed anvender disse ændringer på en tidligere regnskabsperiode, skal den oplyse herom.
44BB
Initiativ vedrørende oplysning
 (ændringer til IAS 1), udstedt i december 2014, medførte ændring af afsnit 21 og B5. Virksomheder skal anvende disse ændringer på regnskabsår, som begynder den 1. januar 2016 eller derefter. Det er tilladt at anvende disse ændringer før dette tidspunkt.
44CC
IFRS 16 
Leasingkontrakter
, udstedt i januar 2016, medførte ændring af afsnit 29 og B11D. Virksomheder skal anvende disse ændringer ved anvendelse af IFRS 16.
44DD
IFRS 17, der er udstedt i maj 2017, medførte en ændring af afsnit 3, 8 og 29, og ophævede afsnit 30. 
Ændringer til IFRS 17
, der er udstedt i juni 2020, medførte en yderligere ændring af afsnit 3. Virksomheder skal anvende disse ændringer ved anvendelse af IFRS 17.
44EE
Rentebenchmarkreformen
, som medførte ændring af IFRS 9, IAS 39 og IFRS 7, blev udstedt i september 2019, og afsnit 24H og 44FF blev tilføjet. En virksomhed skal anvende disse ændringer, når den anvender ændringerne til IFRS 9 eller IAS 39.
44FF
I det regnskabsår, hvor virksomheden første gang anvender 
rentebenchmarkreformen
, som blev udstedt i september 2019, er en virksomhed ikke forpligtet til at fremlægge de kvantitative oplysninger, der kræves i afsnit 28, litra f), i IAS 8 
Anvendt regnskabspraksis, ændringer i regnskabsmæssige skøn og fejl
.
44GG
Rentebenchmarkreform — Fase 2
, som ændrede IFRS 9, IAS 39, IFRS 7, IFRS 4 og IFRS 16, udstedt i august 2020, tilføjede afsnit 24I–24J og afsnit 44HH. En virksomhed skal anvende disse ændringer, når den anvender ændringerne til IFRS 9, IAS 39, IFRS 4 eller IAS 16.
44HH
I den regnskabsperiode, hvor virksomheden første gang anvender 
Rentebenchmarkreform - Fase 2
, er den ikke forpligtet til at give de oplysninger, som ellers ville være påkrævet i henhold til afsnit 28, litra f), i IAS 8.
44II
Oplysning om anvendt regnskabspraksis
, som ændrer IAS 1 og IFRS's redegørelse for praksis nr. 2 
Væsentlighedsvurderinger
, og som blev udstedt i februar 2021, medførte ændring af afsnit 21 og B5. Virksomheder skal anvende denne ændring på regnskabsår, som begynder den 1. januar 2023 eller derefter. Det er tilladt at anvende ændringen tidligere. Hvis en virksomhed anvender ændringen for et tidligere regnskabsår, skal den give oplysning om dette.
OPHÆVELSE AF IAS 30
45
Denne standard erstatter IAS 30 
Oplysning i pengeinstitutters og lignende finansielle institutioners årsregnskaber
.
Appendiks A
Definerede termer
Dette appendiks er en integreret del af standarden.
Kreditrisiko
Risikoen for, at et finansielt instruments ene part ikke indfrier en forpligtelse og dermed påfører den anden part et tab
Kreditrisikokategorier
Vurdering af kreditrisikoen baseret på risikoen for misligholdelse på det finansielle instrument.
Valutarisikoen
Risikoen for, at dagsværdien af eller fremtidige pengestrømme fra et finansielt instrument vil svinge som følge af andre ændringer i markedskurser.
Renterisikoen
Risikoen for, at dagsværdien af eller fremtidige pengestrømme fra et finansielt instrument vil svinge som følge af andre ændringer i markedsrenter.
Likviditetsrisiko
Risikoen for, at en virksomhed vil have vanskeligt ved at imødekomme forpligtelser tilknyttet finansielle forpligtelser, som indfries ved overdragelse af likvide beholdninger eller andre finansielle aktiver.
Lån
Lån er andre finansielle forpligtelser end kortfristede leverandørforpligtelser på normale kreditvilkår.
Markedsrisiko
Risikoen for, at dagsværdien af eller fremtidige pengestrømme fra et finansielt instrument vil svinge som følge af ændringer i markedspriser. Markedsrisiko omfatter tre typer risici: 
valutarisiko, renterisiko
 og 
anden prisrisiko
.
Andre pris- og kursrisici
Risikoen for, at dagsværdien af eller fremtidige pengestrømme fra et finansielt instrument vil svinge som følge af andre ændringer i markedskurser end dem, der kan henføres til 
renterisikoen
 eller 
valutarisikoen
, uanset om disse ændringer skyldes forhold, der er specielt knyttet til det enkelte instrument eller udstederen heraf eller til forhold, der påvirker alle tilsvarende instrumenter, som handles på markedet.
Følgende udtryk er defineret i afsnit 11 i IAS 32, afsnit 9 i IAS 39, appendiks A i IFRS 9 eller appendiks A i IFRS 13 og bruges i denne standard med den i IAS 32, IAS 39, IFRS 9 eller IFRS 13 anførte betydning:
—
et finansielt aktivs eller en finansiel forpligtelses amortiserede kostpris
—
kontraktaktiv
—
værdiforringede finansielle aktiver
—
ophør af indregning
—
afledt finansielt instrument
—
udbytte
—
effektiv rentemetode
—
egenkapitalinstrument
—
forventede kredittab
—
dagsværdi
—
finansielt aktiv
—
finansiel garantikontrakt
—
finansielt instrument
—
finansiel forpligtelse
—
finansiel forpligtelse til dagsværdi gennem resultatet
—
forventet transaktion
—
et finansielt aktivs regnskabsmæssige bruttoværdi
—
sikringsinstrument
—
som besiddes med henblik på handel
—
gevinst eller tab ved værdiforringelse
—
hensættelse til tab
—
forfalden
—
erhvervede eller oprettede værdiforringede finansielle aktiver
—
omklassificeringsdato
—
almindeligt køb eller salg.
Appendiks B
Anvendelsesvejledning
Dette appendiks er en integreret del af standarden.
KATEGORIER AF FINANSIELLE INSTRUMENTER OG OPLYSNINGSNIVEAU (AFSNIT 6)
B1
Virksomheder skal i henhold til afsnit 6 opdele finansielle instrumenter i passende kategorier i forhold til arten af de givne oplysninger og under hensyntagen til de pågældende finansielle instrumenters karakteristika. De kategorier, der er beskrevet i afsnit 6, fastlægges af virksomhederne og adskiller sig derved fra de kategorier af finansielle instrumenter, som er omhandlet i IFRS 9 (der indeholder bestemmelser om, hvordan finansielle instrumenter måles, og hvor ændringer i dagsværdi indregnes).
B2
Ved fastlæggelsen af kategorier af finansielle instrumenter skal en virksomhed som minimum:
a)
sondre mellem instrumenter, der måles til amortiseret kostpris, og instrumenter, der måles til dagsværdi
b)
behandle de finansielle instrumenter, der ligger uden for denne standards anvendelsesområde, som en (eller flere) separate) kategori(er).
B3
En virksomhed afgør på grundlag af sine egne forhold, hvor detaljerede oplysninger den skal give for at opfylde kravene i denne standard, hvor stor vægt den vil lægge på forskellige aspekter af kravene, og hvordan den vil aggregere oplysningerne for at vise det samlede billede uden at sammenstille oplysninger med forskellige karakteristika. Det er nødvendigt at finde en balancegang mellem overfyldte årsregnskaber med for mange detaljer, som ikke vil være til hjælp for årsregnskabsbrugere, og sløring af vigtige oplysninger som følge af, at for mange oplysninger aggregeres. Virksomheden skal f.eks. ikke tilsløre vigtige oplysninger ved at præsentere dem midt i en større mængde uvæsentlige detaljer. Tilsvarende skal virksomheden ikke give oplysninger, der er så aggregerede, at de skjuler vigtige forskelle mellem individuelle transaktioner eller dermed forbundne risici.
B4
[Ophævet]
Andre oplysninger — regnskabspraksis (afsnit 21)
B5
I henhold til afsnit 21 skal der oplyses om væsentlige informationer om anvendt regnskabspraksis, som forventes at omfatte informationer om de(t) ved udarbejdelsen af årsregnskabet anvendte målingsgrundlag for finansielle instrumenter. For så vidt angår finansielle instrumenter, kan disse oplysninger omfatte følgende:
a)
for finansielle forpligtelser, der er klassificeret til dagsværdi gennem resultatet:
i)
arten af de finansielle forpligtelser, virksomheden har klassificeret til dagsværdi gennem resultatet
ii)
kriterierne for denne klassifikation af sådanne finansielle forpligtelser på tidspunktet for første indregning og
iii)
hvordan virksomheden har opfyldt betingelserne i afsnit 4.2.2 i IFRS 9 for denne klassifikation
aa) for finansielle aktiver, der er klassificeret til dagsværdi gennem resultatet:
i)
arten af de finansielle aktiver, virksomheden har klassificeret som målt til dagsværdi gennem resultatet, og
ii)
hvordan virksomheden har opfyldt betingelserne i afsnit 4.1.5 i IFRS 9 for denne klassifikation
b)
[ophævet]
c)
hvorvidt almindelige køb og salg af finansielle aktiver behandles regnskabsmæssigt på handelsdatoen eller afregningsdatoen (jf. afsnit 3.1.2 i IFRS 9)
d)
[ophævet]
e)
hvordan nettogevinster eller nettotab på hver kategori af finansielle instrumenter opgøres (jf. afsnit 20, litra a)), f.eks. hvorvidt nettogevinster eller nettotab på poster til dagsværdi gennem resultatet omfatter renteindtægter eller udbytte
f)
[ophævet]
g)
[ophævet]
Afsnit 122 i IAS 1 (ajourført 2007) kræver desuden, at virksomheder sammen med væsentlige informationer om anvendt regnskabspraksis eller i en anden note oplyser om de vurderinger, ud over skønsmæssige vurderinger, som ledelsen har foretaget som led i anvendelsen af virksomhedens regnskabspraksis, og som har mest væsentlig indvirkning på de i årsregnskabet indregnede beløb.
ARTEN OG OMFANGET AF RISICI HIDRØRENDE FRA FINANSIELLE INSTRUMENTER (AFSNIT 31–42)
B6
De oplysninger, der kræves i henhold til afsnit 31-42, skal enten gives i årsregnskabet eller indarbejdes ved krydshenvisning fra årsregnskabet til en anden opgørelse, f.eks. en kommentar eller risikoredegørelse fra ledelsen, som er tilgængelig for regnskabsbrugere på samme vilkår og tidspunkt som årsregnskabet. Er oplysningerne ikke indarbejdet ved krydshenvisninger, er årsregnskabet ufuldstændigt
Kvantitative oplysninger (afsnit 34)
B7
I henhold til afsnit 34, litra a), skal virksomheden præsentere sammenfattende kvantitative data om de risici, en virksomhed er udsat for, baseret på de oplysninger, som formidles internt til nøglepersoner i virksomhedens ledelse. Hvis en virksomhed anvender flere metoder til at styre risici, skal virksomheden give oplysning om den eller de metoder, der giver de mest relevante og pålidelige informationer. Begreberne "relevans" og pålidelighed er behandlet i IAS 8 
Anvendt regnskabspraksis, ændringer i regnskabsmæssige skøn og fejl
.
B8
I henhold til afsnit 34, litra c), skal der oplyses om koncentrationer af risici. Koncentrationer af risici hidrører fra finansielle instrumenter, som har samme karakteristika og påvirkes på samme måde af ændringer i økonomiske eller andre forhold. Identifikationen af koncentrationer af risici forudsætter en vurdering, der tager hensyn til virksomhedens forhold. Oplysninger om koncentrationer af risici skal omfatte:
a)
en beskrivelse af, hvordan ledelsen opgør koncentrationer
b)
en beskrivelse af de fælles karakteristika, der kendetegner hver koncentration (f.eks. modpart, geografisk område, valuta eller marked), og
c)
den beløbsmæssige størrelse af den risiko, der er forbundet med alle finansielle instrumenter med de respektive karakteristika.
Kreditrisikostyringspraksis (afsnit 35F-35G)
B8A
I henhold til afsnit 35F, litra b), skal virksomheden give oplysninger om, hvordan den har defineret misligholdelse for forskellige finansielle instrumenter, og begrundelsen for disse definitioner. I henhold til afsnit 5.5.9 i IFRS 9 er vurderingen af, hvorvidt forventede kredittab i løbetiden skal indregnes, baseret på væsentlige stigninger i risikoen for misligholdelse siden første indregning. Oplysninger om en virksomheds definitioner af misligholdelse, som vil gøre årsregnskabsbrugere i stand til at forstå, hvordan en virksomhed har anvendt kravene vedrørende forventet kredittab i IFRS 9, kan bl.a. omfatte:
a)
de kvalitative og kvantitative faktorer, der indgår i definitionen af misligholdelse
b)
hvorvidt der er anvendt forskellige definitioner for forskellige typer finansielle instrumenter, og
c)
antagelser om "cure rate" (dvs. antallet af finansielle aktiver, der igen giver indtjening) efter misligholdelse af det finansielle aktiv.
B8B
For at gøre årsregnskabsbrugere i stand til at vurdere en virksomheds politik for omstruktureringer og ændringer kræves det i afsnit 35F, litra f), nr. i), at den giver oplysninger om, hvordan den overvåger, i hvilken grad hensættelsen til tab på finansielle aktiver, som tidligere er oplyst i overensstemmelse med afsnit 35F, litra f), nr. i), efterfølgende måles til et beløb, der svarer til de forventede kredittab i løbetiden, i overensstemmelse med afsnit 5.5.3 i IFRS 9. Kvantitative oplysninger, der vil gøre brugere af årsregnskabet i stand til at forstå den efterfølgende stigning i kreditrisikoen for ændrede finansielle aktiver, kan omfatte oplysninger om ændrede finansielle aktiver, der opfylder kriterierne i afsnit 35F, litra f), nr. i), for hvilke hensættelsen til tab igen måles til et beløb, der svarer til de forventede kredittab i løbetiden (dvs. en forringelsesgrad).
B8C
I henhold til afsnit 35G, litra a), skal virksomheden give oplysninger om grundlaget for de input, antagelser og skønsmetoder, der er brugt i forbindelse med anvendelse af kravene til værdiforringelse i IFRS 9. En virksomheds antagelser og input, som den bruger til at måle forventede kredittab eller vurdere omfanget af stigninger i kreditrisikoen siden første indregning, kan bl.a. omfatte oplysninger fra interne historiske oplysninger eller vurderingsrapporter og antagelser om finansielle instrumenters forventede levetid og timingen af et salg af sikkerhedsstillelse.
Ændringer i hensættelsen til tab (afsnit 35H)
B8D
I henhold til afsnit 35H skal en virksomhed give begrundelser for ændringer i hensættelsen til tab i perioden. Ud over afstemningen mellem hensættelsen til tab primo og ultimo kan det være nødvendigt at give en beskrivende forklaring af ændringerne. Denne kan omfatte en analyse af årsagerne til ændringerne i hensættelsen til tab i perioden, herunder:
a)
porteføljens sammensætning
b)
volumen af finansielle instrumenter, som er erhvervet eller oprettet, og
c)
de forventede kredittabs omfang.
B8E
For lånetilsagn og finansielle garantikontrakter indregnes hensættelsen til tab som en hensættelse. En virksomhed bør give separate oplysninger om ændringerne i hensættelsen til tab for finansielle aktiver og for lånetilsagn og finansielle garantikontrakter. Hvis et finansielt instrument omfatter både et lån (dvs. et finansielt aktiv) og en uudnyttet forpligtelse (dvs. et lånetilsagn), og virksomheden ikke kan skelne de forventede kredittab på lånetilsagnet fra de forventede kredittab på det finansielle aktiv, bør de forventede kredittab på lånetilsagnet indregnes sammen med hensættelsen til tab for det finansielle aktiv. I det omfang de samlede forventede kredittab overstiger det finansielle aktivs regnskabsmæssige bruttoværdi, bør de forventede kredittab indregnes som en hensættelse.
Sikkerhedsstillelse (afsnit 35K)
B8F
I henhold til afsnit 35K skal der gives oplysninger, som vil gøre årsregnskabsbrugere i stand til at forstå virkningen af sikkerhedsstillelse og andre kreditforbedringer på den beløbsmæssige størrelse af forventede kredittab. En virksomhed skal hverken give oplysninger om dagsværdien af sikkerhedsstillelse og andre kreditforbedringer eller angive den nøjagtige værdi af sikkerhedsstillelsen, som indgik i beregningen af forventede kredittab (dvs. tab givet misligholdelse).
B8G
Beskrivende information om sikkerhedsstillelse og virkningen på den beløbsmæssige størrelse af kredittab kan omfatte oplysninger om:
a)
de primære typer sikkerhedsstillelse og andre kreditforbedringer (eksempler på sidstnævnte er garantier, afledte kreditinstrumenter og nettingaftaler, der ikke opfylder kriterierne for modregning i henhold til IAS 32)
b)
volumen af sikkerhedsstillelse og andre kreditforbedringer og betydningen deraf i forhold til hensættelsen til tab
c)
politikker og processer for værdiansættelse og styring af sikkerhedsstillelse og andre kreditforbedringer
d)
de primære typer modparter i sikkerhedsstillelse og andre kreditforbedringer og deres kreditværdighed og
e)
oplysninger om risikokoncentrationer med hensyn til sikkerhedsstillelse og andre kreditforbedringer.
Kreditrisikoeksponering (afsnit 35M-35N)
B8H
I henhold til afsnit 35M skal der gives oplysninger om en virksomheds kreditrisikoeksponering og væsentlige koncentrationer af kreditrisiko på balancedagen. Der foreligger en koncentration af kreditrisiko, når et antal modparter befinder sig i samme geografiske region eller beskæftiger sig med lignende aktiviteter og har tilsvarende økonomiske karakteristika, som betyder, at deres evne til at opfylde deres kontraktlige forpligtelser påvirkes på samme måde af ændringer i økonomiske eller andre forhold. En virksomhed bør give oplysninger, der gør årsregnskabsbrugere i stand til at forstå, om der er grupper eller porteføljer af finansielle instrumenter med særlige egenskaber, der kunne påvirke en stor del af den gruppe af finansielle instrumenter, såsom en koncentration af bestemte risici. Dette kunne f.eks. omfatte lån til værdi-grupperinger eller koncentrationer relateret til geografisk område, branche eller udstedertype.
B8I
Det antal kreditrisikokategorier, der bruges i oplysningerne i henhold til afsnit 35M, skal svare til det antal, virksomheden rapporterer til nøglemedarbejdere i virksomhedens ledelse i forbindelse med kreditrisikostyringen. Hvis forfaldsoplysninger er de eneste lånerspecifikke oplysninger, der er tilgængelige, og en virksomhed bruger forfaldsoplysninger til at vurdere, hvorvidt kreditrisikoen er steget væsentligt siden første indregning i overensstemmelse med afsnit 5.5.2011 i IFRS 9, skal den fremlægge en analyse efter forfaldsstatus for disse finansielle aktiver.
B8J
Når en virksomhed har målt forventede kredittab samlet, vil virksomheden muligvis ikke være i stand til at henføre den regnskabsmæssige bruttoværdi af enkelte finansielle aktiver eller eksponeringen for kreditrisiko på lånetilsagn og finansielle garantikontrakter til de kreditrisikokategorier, for hvilke forventede kredittab i løbetiden indregnes. I den situation bør en virksomhed anvende kravet i afsnit 35M på de finansielle instrumenter, der direkte kan henføres til en kreditrisikokategori, og oplyse den regnskabsmæssige bruttoværdi af finansielle instrumenter, for hvilke de forventede kredittab i løbetiden er blevet målt samlet, separat.
Den maksimale kreditrisiko (afsnit 36, litra a))
B9
I henhold til afsnit 35K, litra a), og afsnit 36, litra a), skal virksomheden oplyse det beløb, som bedst udtrykker virksomhedens maksimale kreditrisiko. For et finansielt aktiv vil det normalt være den regnskabsmæssige bruttoværdi fratrukket:
a)
alle beløb, der er modregnet i overensstemmelse med IAS 32, og
b)
en eventuel hensættelse til tab indregnet i overensstemmelse med IFRS 9.
B10
Aktiviteter, der medfører kreditrisiko og dermed bidrager til den maksimale kreditrisiko, omfatter bl.a. (men ikke kun):
a)
ydelse af lån til kunder og placering af midler i andre virksomheder. I så fald er den maksimale kreditrisiko den regnskabsmæssige værdi af de til formålet anvendte finansielle aktiver
b)
indgåelse af kontrakter om afledte finansielle instrumenter, f.eks. valutakontrakter, renteswaps og afledte kreditinstrumenter. Hvis det deraf følgende aktiv måles til dagsværdi, svarer den maksimale kreditrisiko ved regnskabsårets afslutning til den regnskabsmæssige værdi
c)
udstedelse af finansielle garantier. I så fald er den maksimale kreditrisiko det maksimale beløb, som virksomheden ville skulle betale, hvis garantien kræves indfriet, og som kan være væsentligt større end det beløb, der er indregnet som en forpligtelse
d)
udstedelse af et lånetilsagn, som er uopsigeligt i facilitetens brugstid eller kun kan opsiges efter en væsentlig ændring i negativ retning. Hvis udsteder ikke kan nettoafregne lånetilsagnet i likvide beholdninger eller et andet finansielt instrument, er den maksimale kreditrisiko det fulde beløb for lånetilsagnet. Det skyldes, at det ikke kan vides, om beløbet for eventuelle uudnyttede dele af lånetilsagnet vil blive hævet på et senere tidspunkt. Dette beløb kan være væsentligt større end det beløb, der er indregnet som en forpligtelse.
Kvantitative oplysninger om likviditetsrisiko (afsnit 34, litra a) samt 39, litra a) og b))
B10A
I henhold til afsnit 34, litra a), præsenterer virksomheden sammenfattende kvantitative data om de likviditetsrisici, virksomheden er udsat for, baseret på de oplysninger, som formidles internt til nøglepersoner i ledelsen. Virksomheden skal forklare, hvordan disse data er opgjort. Hvis pengestrømme (eller strømme af andre finansielle aktiver) fra virksomheden, der indgår i disse data, enten kunne:
a)
ske væsentligt tidligere end angivet i oplysningerne eller
b)
vedrøre væsentligt andre beløb end angivet i oplysningerne (eksempelvis for et afledt finansielt instrument, som er medtaget på nettoafregningsbasis, men modparten har ret til at kræve bruttoafregnet),
skal virksomheden angive dette og give kvantitative oplysninger, som gør det muligt for brugere af virksomhedens årsregnskab at vurdere omfanget af denne risiko, medmindre disse oplysninger er indeholdt i analyser af kontraktlige løbetider, der kræves i henhold til afsnit 39, litra a) og (b).
B11
Ved udarbejdelsen af de analyser af løbetider, der kræves i henhold til afsnit 39, litra a) og b), baserer virksomheden sig på sin egen vurdering af det mest hensigtsmæssige antal tidsintervaller. Virksomheden kan eksempelvis beslutte, at følgende tidsintervaller er hensigtsmæssige:
a)
højst en måned
b)
mindst en måned og højst tre måneder
c)
mindst tre måneder og højst et år og
d)
mindst et år og højst fem år.
B11A
I overensstemmelse med afsnit 39, litra a) og b), skal virksomheden ikke adskille et indbygget afledt finansielt instrument fra et kombineret finansielt instrument. For sådanne instrumenter skal virksomheden anvende afsnit 39, litra a).
B11B
Afsnit 39, litra b), kræver, at virksomheden oplyser en kvantitativ løbetidsanalyse for afledte finansielle forpligtelser, som viser de kontraktlige restløbetider, hvis de kontraktlige løbetider er væsentlige for forståelsen af tidspunktet for pengestrømmene. Dette gælder eksempelvis:
a)
en renteswap med en restløbetid på 5 år ved sikring af pengestrømme for et variabelt forrentet finansielt aktiv eller en variabelt forrentet forpligtelse
b)
alle lånetilsagn.
B11C
Afsnit 39, litra a) og b), kræver, at virksomheden oplyser en løbetidsanalyse for finansielle forpligtelser, som viser de kontraktlige restløbetider for visse finansielle forpligtelser. For denne oplysning gælder følgende:
a)
hvis en modpart selv kan vælge, hvornår et beløb skal betales, allokeres forpligtelsen til den periode, hvor virksomheden tidligst kan afkræves betaling. Eksempelvis medtages finansielle forpligtelser, som kan kræves tilbagebetalt af virksomheden på anfordring (f.eks. anfordringsindskud) i det tidligste tidsinterval
b)
hvis en virksomhed har givet tilsagn om at stille beløb til rådighed i rater, medtages hver rate i den periode, hvor virksomheden tidligst kan afkræves betaling. Eksempelvis medtages et uudnyttet lånetilsagn i det tidsinterval, der omfatter det tidligste tidspunkt, der kan hæves på det
c)
for udstedte finansielle garantikontrakter allokeres det maksimale garantibeløb til den periode, hvor garantien tidligst kan kræves indfriet.
B11D
De kontraktlige beløb, der oplyses i løbetidsanalysen i overensstemmelse med afsnit 39, litra a) og b), er de kontraktlige udiskonterede pengestrømme, eksempelvis:
a)
bruttobeløbet for leasingforpligtelser (før fradrag af finansieringsomkostninger)
b)
kurser fastsat i terminsaftaler om køb af finansielle aktiver for likvide beholdninger
c)
nettobeløb for receiver-renteswaps, for hvilke der udveksles nettopengestrømme,
d)
kontraktlige beløb, der udveksles i et afledt finansielt instrument (eksempelvis en valutaswap), for hvilket der udveksles bruttopengestrømme, og
e)
bruttolånetilsagn.
Sådanne udiskonterede pengestrømme adskiller sig fra det beløb, der fremgår af balancen, eftersom beløbet i balancen er baseret på diskonterede pengestrømme. Hvis det ikke er et fast beløb, der skal betales, opgøres det oplyste beløb på grundlag af de gældende forhold ved regnskabsårets afslutning. Eksempelvis kan det oplyste beløb, hvis det beløb, der skal betales, varierer i takt med ændringer i et indeks, baseres på niveauet for det pågældende indeks ved regnskabsårets afslutning.
B11E
Afsnit 39, litra c), kræver, at virksomheden beskriver, hvordan den styrer den likviditetsrisiko, der er forbundet med de poster, der er angivet i de kvantitative oplysninger i medfør af afsnit 39, litra a) og b). Virksomheden skal oplyse en løbetidsanalyse af de finansielle aktiver, den besidder til styring af likviditetsrisiko (eksempelvis finansielle aktiver, som umiddelbart kan sælges, eller som forventes at frembringe pengestrømme til virksomheden, der modsvarer pengestrømme fra virksomheden til finansielle forpligtelser), hvis denne oplysning er nødvendig for, at brugere af virksomhedens årsregnskab kan vurdere arten og omfanget af likviditetsrisiko.
B11F
Andre faktorer, virksomheden kan overveje i forbindelse med de i afsnit 39, litra c), krævede oplysninger, omfatter (men er ikke begrænset til), om virksomheden:
a)
har garanterede lånefaciliteter (eksempelvis commercial paper-faciliteter) eller andre kreditfaciliteter (eksempelvis kredittilsagn), som den kan trække på for at opfylde sit likviditetsbehov
b)
har indeståender i centralbanker til opfyldelse af sit likviditetsbehov
c)
har meget forskelligartede finansieringskilder
d)
har store koncentrationer af likviditetsrisiko i forbindelse med enten sine aktiver eller sine finansieringskilder
e)
har interne kontrolprocedurer og beredskabsplaner til at styre sin likviditetsrisiko
f)
har instrumenter, hvis betingelser omfatter fremrykket betaling (eksempelvis ved en nedjustering af virksomhedens kreditværdighed)
g)
har instrumenter, som kan kræve sikkerhedsstillelse (eksempelvis margin calls for afledte finansielle instrumenter)
h)
har instrumenter, som tillader virksomheden at vælge mellem at indfri sine finansielle forpligtelser ved overdragelse af likvide beholdninger (eller andre finansielle aktiver) eller ved overdragelse af egne aktier, eller
i)
har instrumenter, som indgår i nettingaftaler.
Markedsrisiko — følsomhedsanalyse (afsnit 40 og 41)
B17
I henhold til afsnit 40, litra a), kræves der en følsomhedsanalyse for hver type markedsrisiko, en virksomhed er udsat for. I overensstemmelse med afsnit B3 afgør virksomheden selv, hvordan den aggregerer oplysningerne for at give et samlet billede uden at sammenstille oplysninger med forskellige karakteristika om risici fra væsensforskellige økonomiske rammer. Som eksempel kan nævnes:
a)
en virksomhed, som handler finansielle instrumenter, kan give disse oplysninger særskilt for finansielle instrumenter, der besiddes med handel for øje, og finansielle instrumenter, der ikke besiddes med handel for øje
b)
en virksomhed skal ikke aggregere oplysninger om sin eksponering for markedsrisici fra områder med hyperinflation med oplysninger om sin eksponering for de samme markedsrisici fra områder med meget lav inflation.
Hvis virksomheden kun er udsat for én type markedsrisici inden for én type økonomiske rammer, skal den ikke præsentere disaggregerede data.
B18
I henhold til afsnit 40, litra a), skal det af følsomhedsanalysen fremgå, hvordan rimeligt sandsynlige ændringer i relevante risikovariabler (f.eks. gældende markedsrenter, valutakurser, kurser på egenkapitalinstrumenter eller råvarepriser) påvirker resultatet og egenkapitalen. I den forbindelse gælder følgende:
a)
Virksomheder behøver ikke opgøre, hvad regnskabsårets resultat ville have været, hvis relevante risikovariabler havde været anderledes. Virksomhederne oplyser i stedet virkningen for resultatet ved regnskabsårets afslutning baseret på den antagelse, at der forekom en rimeligt sandsynlig ændring i den relevante risikovariabel ved regnskabsårets afslutning, som blev anvendt på den risiko, der forelå på det tidspunkt. Hvis en virksomhed eksempelvis ved årets udgang har en variabelt forrentet forpligtelse, skal virksomheden oplyse, hvordan det ville påvirke resultatet (dvs. renteudgiften) for det aktuelle regnskabsår, hvis renten havde varieret i et rimeligt sandsynligt omfang.
b)
Virksomheder behøver ikke oplyse virkningen for resultatet og egenkapitalen for hver ændring inden for en række rimeligt sandsynlige ændringer i den relevante risikovariabel. Det er tilstrækkeligt at oplyse henholdsvis den største og den mindste ændring inden for den rimeligt sandsynlige række af ændringer.
B19
Virksomheden bør ved vurderingen af, hvad der er en rimeligt sandsynlig ændring i den relevante risikovariabel, tage følgende i betragtning:
a)
de økonomiske rammer, inden for hvilke virksomheden opererer. En rimeligt sandsynlig ændring bør ikke omfatte usandsynlige eller "worst case"-scenarier eller "stress tests". Hvis graden af ændring i den underliggende risikovariabel er stabil, behøver virksomheden heller ikke ændre den valgte rimeligt sandsynlige ændring i risikovariablen. Som eksempel kan det antages, at renten er 5 procent, og en virksomhed vurderer, at et udsving i renten på ± 50 basispoint er rimeligt sandsynligt. Den bør oplyse virkningen for resultatet og egenkapitalen, hvis renten ændres til 4,5 procent eller 5,5 procent. I det følgende regnskabsår er renten steget til 5,5 procent. Virksomheden mener fortsat, at renten kan svinge med ± 50 basispoint (dvs. graden af ændring i renten er stabil). Virksomheden ville skulle oplyse virkningen for resultatet og egenkapitalen, hvis renten steg til 5 procent eller 6 procent. Virksomheden vil ikke skulle revidere sin vurdering af, at renten med rimelig sandsynlighed kunne svinge med ± 50 basispoint, medmindre der er belæg for, at renten er blevet væsentligt mere ustabil
b)
tidsrammen for vurderingen. Følsomhedsanalysen skal vise virkningerne af ændringer, der anses for rimeligt sandsynlige i løbet af regnskabsåret, indtil virksomheden næste gang præsenterer disse oplysninger, hvilket normalt er dens næste regnskabsår.
B20
I henhold til afsnit 41 er det tilladt for virksomheden at anvende en følsomhedsanalyse, som afspejler indbyrdes afhængighed mellem risikovariabler, såsom en value-at-risk-metode, hvis den anvender denne analyse til at styre sine finansielle risici. Det gælder også, hvis metoden kun måler muligheden for tab og ikke muligheden for gevinst. En sådan virksomhed kan opfylde bestemmelserne i afsnit 41, litra a), ved at oplyse, hvilken type value-at-risk-model der er anvendt (f.eks. om modellen er baseret på Monte Carlo-simulationer), og gøre rede for, hvordan modellen virker, og for de vigtigste underliggende forudsætninger (f.eks. ihændehaverperioden og konfidensniveauet). Virksomheden kan også oplyse den historiske observationsperiode og de vægtninger, der er anvendt på observationerne i den pågældende periode, samt gøre rede for, hvordan optioner er behandlet i beregningerne, og hvilke volatiliteter og korrelationer (eller i givet fald Monte Carlo-simulationer af sandsynlighedsfordelingen) der er anvendt.
B21
Virksomheden skal fremlægge følsomhedsanalyser for sit samlede forretningsområde, men kan fremlægge forskellige typer følsomhedsanalyser for forskellige kategorier af finansielle instrumenter.
Renterisikoen
B22
Renterisiko
 hidrører fra rentebærende finansielle instrumenter, der er indregnet i balancen, (f.eks. erhvervede eller udstedte gældsinstrumenter), og fra visse finansielle instrumenter, som ikke er indregnet i balancen (f.eks. visse lånetilsagn).
Valutarisikoen
B23
Valutarisiko
 hidrører fra finansielle instrumenter, som er angivet i en fremmed valuta, dvs. en anden valuta end den funktionelle valuta, hvori de måles. I denne standard hidrører valutarisiko ikke fra finansielle instrumenter, som er ikke-monetære poster, eller fra finansielle instrumenter, som er angivet i den funktionelle valuta.
B24
Der fremlægges en følsomhedsanalyse for hver valuta, der indebærer en væsentlig risiko for virksomheden.
Andre pris- og kursrisici
B25
Andre pris- og kursrisici
 hidrører fra finansielle instrumenter som følge af ændringer i eksempelvis råvarepriser eller kurser på egenkapitalinstrumenter. For at opfylde bestemmelserne i afsnit 40 kan virksomheden oplyse virkningen af et fald i et bestemt aktiemarkedsindeks, en bestemt råvarepris eller andre risikovariabler. Hvis en virksomhed eksempelvis udsteder restværdigarantier, som er finansielle instrumenter, skal den oplyse om en forøgelse eller et fald i værdien af de aktiver, garantien vedrører.
B26
To eksempler på finansielle instrumenter, som giver anledning til risiko i relation til kursen på egenkapitalinstrumenter, er a) besiddelse af egenkapitalinstrumenter i en anden virksomhed og b) en investering i en fond, som selv har investeringer i egenkapitalinstrumenter. Af andre eksempler kan nævnes terminskontrakter og optioner på køb eller salg af bestemte mængder af et egenkapitalinstrument og swaps, som er indekseret efter kurser på egenkapitalinstrumenter. Dagsværdien af sådanne finansielle instrumenter påvirkes af ændringer i markedskursen for de underliggende egenkapitalinstrumenter.
B27
I henhold til afsnit 40, litra a), oplyses resultatets følsomhed (hidrørende f.eks. fra instrumenter, som er målt til dagsværdi gennem resultatet) særskilt fra den anden totalindkomsts følsomhed (hidrørende f.eks. fra investeringer i egenkapitalinstrumenter, hvis dagsværdiændringer er præsenteret i anden totalindkomst).
B28
Finansielle instrumenter, som en virksomhed klassificerer som egenkapitalinstrumenter, skal ikke omvurderes. Hverken resultatet eller egenkapitalen påvirkes af den risiko i relation til kursen på egenkapitalinstrumenter, der er forbundet med de pågældende instrumenter. Derfor kræves der ingen følsomhedsanalyse.
OPHØR MED INDREGNING (AFSNIT 42C-42H)
Fortsat engagement (afsnit 42C)
B29
Vurderingen af fortsat engagement i et overdraget finansielt aktiv i forbindelse med oplysningskravene i afsnit 42E–42H foretages hos den regnskabsaflæggende virksomhed. Overdrager en dattervirksomhed eksempelvis til en ikke-nærtstående tredjepart et finansielt aktiv, hvori dattervirksomhedens modervirksomhed fortsat har et engagement, medtager dattervirksomheden ikke modervirksomhedens engagement ved vurderingen af, om den fortsat har et engagement i det overdragne aktiv, i sit separate og individuelle årsregnskab (dvs. når dattervirksomheden er den regnskabsaflæggende virksomhed). En modervirksomhed vil imidlertid medtage sit (eller et andet koncernmedlems) fortsatte engagement i et finansielt aktiv, der er overdraget af dens dattervirksomhed, ved vurderingen af, om den fortsat har et engagement i det overdragne aktiv, i sit koncernregnskab (dvs. når den regnskabsaflæggende virksomhed er koncernen).
B30
En virksomhed har ikke et fortsat engagement i et overdraget finansielt aktiv, hvis den som en del af overdragelsen hverken bibeholder nogen af de kontraktlige rettigheder eller forpligtelser, der knytter sig til det overdragne finansielle aktiv, eller opnår nye kontraktlige rettigheder eller forpligtelser vedrørende det overdragne finansielle aktiv. En virksomhed har ikke et fortsat engagement i et overdraget finansielt aktiv, hvis den hverken har en interesse i det overdragne finansielle aktivs fremtidige indtjening eller noget som helst ansvar for at foretage betalinger med hensyn til det overdragne finansielle aktiv i fremtiden. Begrebet "betaling" omfatter i denne sammenhæng ikke pengestrømme fra det overdragede finansielle aktiv, som en virksomhed inddriver og skal betale til erhververen.
B30A
Hvis en virksomhed overdrager et finansielt aktiv, kan den bevare retten til at administrere det finansielle aktiv mod et honorar, der eksempelvis er omfattet af en administrationskontrakt. Virksomheden vurderer administrationskontrakten i overensstemmelse med vejledningen i afsnit 42C og B30 for at afgøre, om virksomheden har et fortsat engagement i medfør af administrationskontrakten, for så vidt angår oplysningskravene. En administrator vil eksempelvis have et fortsat engagement i det overdragede finansielle aktiv i forbindelse med oplysningskravene, hvis administrationshonoraret afhænger af beløb og tidspunkt for pengestrømmene fra det overdragede finansielle aktiv. En administrator har ligeledes et fortsat engagement i forbindelse med oplysningskravene, hvis et fast honorar ikke betales fuldt ud, i tilfælde af at det overdragede finansielle aktiv ikke giver nogen indtjening. Administratoren har i disse tilfælde en interesse i det overdragede finansielle aktivs fremtidige indtjening. Denne vurdering afhænger ikke af, hvorvidt det honorar, der skal modtages, forventes at give virksomheden en tilstrækkelig kompensation for administrationen.
B31
Et fortsat engagement i et overdraget finansielt aktiv kan følge af bestemmelser i overdragelsesaftalen eller i en separat aftale med erhververen eller en tredjepart, der er indgået i forbindelse med overdragelsen.
Overdragne finansielle aktiver, hvor indregning ikke er ophørt fuldt ud (afsnit 42D)
B32
I henhold til afsnit 42D skal der gives oplysninger, når alle eller kun nogle af de overdragne finansielle aktiver opfylder kriterierne for ophør med indregning. Disse oplysninger kræves på hver balancedag, hvor virksomheden fortsætter med at indregne de overdragne finansielle aktiver, uanset hvornår overdragelsen fandt sted.
Typer af fortsat engagement (afsnit 42E-42H)
B33
I henhold til afsnit 42E-42H skal der gives kvalitative og kvantitative oplysninger for hver type fortsat engagement i finansielle aktiver, hvor indregning er ophørt. En virksomhed skal aggregere sit fortsatte engagement i typer, som er repræsentative for virksomhedens risikoeksponering. En virksomhed kan eksempelvis aggregere sit fortsatte engagement efter type af finansielt instrument (f.eks. garantier eller call-optioner) eller efter type af overdragelse (f.eks. factoring af tilgodehavender, securitisationer og værdipapirudlån).
Løbetidsanalyse for udiskonterede pengestrømme fra virksomheden med henblik på at tilbagekøbe overdragne aktiver (afsnit 42E, litra e))
B34
I henhold til afsnit 42E, litra e), skal en virksomhed give oplysning om en løbetidsanalyse af de udiskonterede pengestrømme fra virksomheden med henblik på at tilbagekøbe finansielle aktiver, hvor indregning er ophørt, eller andre beløb, der skal betales til erhververen med hensyn til de finansielle aktiver, hvor indregning er ophørt; denne løbetidsanalyse skal vise de kontraktlige restløbetider for virksomhedens fortsatte engagement. I denne analyse sondres der mellem pengestrømme, som skal betales (f.eks. terminskontrakter), pengestrømme, som virksomheden kan være nødt til at betale (f.eks. solgte put-optioner), og pengestrømme, som virksomheden kan vælge at betale (f.eks. købte call-optioner).
B35
Ved udarbejdelsen af den løbetidsanalyse, der kræves i afsnit 42E, litra e), baserer virksomheden sig på sin egen vurdering af det mest hensigtsmæssige antal tidsintervaller. Virksomheden kan eksempelvis beslutte, at følgende tidsintervaller er hensigtsmæssige:
a)
højst en måned
b)
mindst en måned og højst tre måneder
c)
mindst tre måneder og højst seks måneder
d)
mindst seks måneder og højst et år
e)
mindst et år og højst tre år
f)
mindst tre år og højst fem år og
g)
over fem år.
B36
Hvis der er en række mulige løbetider, medtages pengestrømmene på grundlag af det tidligste tidspunkt, hvor virksomheden kan afkræves eller har lov til at foretage betaling.
Kvalitative oplysninger (afsnit 42E, litra f))
B37
De kvalitative oplysninger, der kræves i afsnit 42E, litra f), omfatter en beskrivelse af de finansielle aktiver, hvor indregning er ophørt, og arten af og formålet med det fortsatte engagement efter overdragelsen af disse aktiver. De omfatter også en beskrivelse af de risici, som en virksomhed er eksponeret for, herunder:
a)
en beskrivelse af, hvordan virksomheden styrer den risiko, der er forbundet med dens fortsatte engagement i de finansielle aktiver, hvor indregning er ophørt
b)
om det kræves, at virksomheden skal bære tab inden andre parter, og positionen og omfanget af tab, som bæres af parter, hvis interesser rangerer lavere end virksomhedens interesse i aktivet (dvs. dens fortsatte engagement i aktivet)
c)
en beskrivelse af eventuelle udløsende faktorer i forbindelse med forpligtelser til at yde økonomisk støtte til eller tilbagekøbe et overdraget finansielt aktiv.
Gevinst eller tab i forbindelse med ophør med indregning (afsnit 42G, litra a))
B38
I henhold til afsnit 42G, litra a), skal en virksomhed give oplysning om gevinsten eller tabet i forbindelse med ophør med indregning vedrørende finansielle aktiver, hvori virksomheden fortsat har et engagement. Virksomheden skal oplyse, om der opstod en gevinst eller et tab, fordi dagsværdierne af elementerne af det tidligere indregnede aktiv (dvs. interessen i det aktiv, hvor indregning er ophørt, og den interesse, der er bibeholdt af virksomheden) afveg fra dagsværdien af det tidligere indregnede aktiv som helhed. I den situation skal virksomheden også oplyse, om dagsværdimålingerne omfattede væsentlige input, som ikke var baseret på observerede markedsdata, som beskrevet i afsnit 27A.
Supplerende oplysninger (afsnit 42H)
B39
De oplysninger, der kræves i afsnit 42D-42G, er ikke nødvendigvis tilstrækkelige til at opfylde oplysningsformålene i afsnit 42B. Hvis dette er tilfældet, skal virksomheden give de oplysninger, der måtte være nødvendige for at opfylde oplysningsformålene. Virksomheden skal på grundlag af sine egne forhold afgøre, hvor mange yderligere oplysninger den skal give for at imødekomme brugernes informationsbehov, og hvor stor vægt den vil lægge på forskellige aspekter af de yderligere oplysninger. Det er nødvendigt at finde en balancegang mellem overfyldte årsregnskaber med for mange oplysninger, som ikke vil være til hjælp for årsregnskabsbrugere, og sløring af vigtige oplysninger som følge af, at for mange oplysninger aggregeres.
Modregning af finansielle aktiver og finansielle forpligtelser (afsnit 13A-13F)
Anvendelsesområde (afsnit 13A)
B40
Oplysningskravene i afsnit 13B–13E gælder for alle indregnede finansielle instrumenter, der modregnes i overensstemmelse med afsnit 42 i IAS 32. Desuden falder finansielle instrumenter inden for anvendelsesområdet for oplysningskravene i afsnit 13B–13E, hvis de falder ind under en retskraftig "master netting" eller tilsvarende aftale, der dækker tilsvarende finansielle instrumenter og transaktioner, uanset om de finansielle transaktioner modregnes i overensstemmelse med afsnit 42 i IAS 32 eller ej.
B41
De i afsnit 13A og B40 omhandlede tilsvarende aftaler omfatter aftaler om clearing af afledte finansielle instrumenter, "global master repurchase"-aftaler, "global master securities lending"-aftaler og eventuelle beslægtede rettigheder til finansiel sikkerhedsstillelse. De i afsnit B40 omhandlede tilsvarende finansielle instrumenter og transaktioner omfatter afledte finansielle instrumenter, salgs- og tilbagekøbsaftaler, omvendte salgs- og tilbagekøbsaftaler samt aftaler om lån og udlån af værdipapirer. Eksempler på finansielle instrumenter, der ikke falder ind under anvendelsesområdet for afsnit 13A, er lån og indlån i samme institut (medmindre de modregnes i balancen) og finansielle instrumenter, der kun falder ind under en aftale om sikkerhedsstillelse.
Kvantitative oplysninger vedrørende indregnede finansielle aktiver og indregnede finansielle forpligtelser, der falder inden for anvendelsesområdet for afsnit 13A (afsnit 13C)
B42
Finansielle instrumenter, hvorom der gives oplysninger i overensstemmelse med afsnit 13C, kan være underlagt forskellige krav til måling (f.eks. kan en forpligtelse i forbindelse med en tilbagekøbsaftale måles til amortiseret kostpris, mens en afledt finansiel transaktion måles til dagsværdi). En virksomhed skal medtage instrumenter til deres indregnede pris og beskrive eventuelle heraf følgende målingsforskelle i de relaterede oplysninger.
Oplysninger om bruttobeløbet for indregnede finansielle aktiver og indregnede finansielle forpligtelser, der falder inden for anvendelsesområdet for afsnit 13A (afsnit 13C, litra a))
B43
De i afsnit 13C, litra a), krævede beløb relaterer til indregnede finansielle instrumenter, der modregnes i overensstemmelse med afsnit 42 i IAS 32. De i afsnit 13C, litra a), krævede beløb relaterer også til indregnede finansielle instrumenter, der falder ind under en retskraftig "master netting" eller tilsvarende aftale, uanset om de opfylder kriterierne for modregning eller ej. Oplysningskravene i afsnit 13C, litra a), vedrører dog ikke beløb, der indregnes som følge af aftaler om sikkerhedsstillelse, der ikke opfylder kriterierne for modregning i afsnit 42 i IAS 32. Sådanne beløb skal i stedet oplyses i overensstemmelse med afsnit 13C, litra d).
Oplysninger om beløb, der modregnes i overensstemmelse med kriterierne i afsnit 42 i IAS 32 (afsnit 13C, litra b))
B44
Afsnit 13C, litra b), kræver, at virksomheder skal oplyse de beløb, der modregnes i overensstemmelse med kriterierne i afsnit 42 i IAS 32 ved bestemmelse af de nettobeløb, der præsenteres i balancen. De beløb for både de indregnede finansielle aktiver og de indregnede finansielle forpligtelser, der skal modregnes i henhold til samme aftale, skal fremgå af oplysningerne om både de finansielle aktiver og de finansielle forpligtelser. De beløb, der oplyses (i f.eks. tabelform), begrænses til de beløb, der skal modregnes. For eksempel kan en virksomhed have et indregnet afledt finansielt aktiv og en indregnet afledt finansiel forpligtelse, der opfylder kriterierne for modregning i afsnit 42 i IAS 32. Hvis bruttobeløbet for det afledte finansielle aktiv er større end bruttobeløbet for den afledte finansielle forpligtelse, skal tabellen med oplysninger om finansielle aktiver indeholde det samlede beløb for det afledte finansielle aktiv (i overensstemmelse med afsnit 13C, litra a)) og det samlede beløb for den afledte finansielle forpligtelse (i overensstemmelse med afsnit 13C, litra b)). Mens tabellen med oplysninger om finansielle forpligtelser skal indeholde det samlede beløb for den afledte finansielle forpligtelse (i overensstemmelse med afsnit 13C, litra a)), skal den kun indeholde det beløb for det afledte finansielle aktiv (i overensstemmelse med afsnit 13C, litra b)), der modsvarer beløbet for den afledte finansielle forpligtelse.
Oplysninger om de nettobeløb, der præsenteres i balancen (afsnit 13C, litra c))
B45
Hvis en virksomhed har instrumenter, der falder inden for anvendelsesområdet for disse oplysningskrav (som angivet i afsnit 13A), men som ikke opfylder kriterierne for modregning i afsnit 42 i IAS 32, modsvarer de beløb, der kræves oplyst i henhold til afsnit 13C, litra c), de beløb, der kræves oplyst i henhold til afsnit 13C, litra a).
B46
De beløb, der kræves oplyst i henhold til afsnit 13C, litra c), skal afstemmes med de enkelte balanceposter. Hvis en virksomhed f.eks. mener, at aggregering eller disaggregering af beløb på individuelle regnskabsposter giver mere relevant information, skal den afstemme de aggregerede eller disaggregerede beløb, der er oplyst i henhold til afsnit 13C, litra c), tilbage til de enkelte balanceposter.
Oplysninger om de beløb, der falder ind under en retskraftig "master netting" eller tilsvarende aftale, der ellers ikke er omfattet af afsnit 13C, litra b) (afsnit 13C, litra d))
B47
Afsnit 13C, litra d), kræver, at virksomheder oplyser de beløb, der falder ind under en retskraftig "master netting" eller tilsvarende aftale, der ellers ikke er omfattet af afsnit 13C, litra b). Afsnit 13C, litra d), nr. i), henviser til beløb forbundet med indregnede finansielle instrumenter, der ikke opfylder visse af eller alle modregningskriterierne i afsnit 42 i IAS 32 (f.eks. løbende modregningsrettigheder, der ikke opfylder kriteriet i afsnit 42, litra b), i IAS 32, eller betingede modregningsrettigheder, der kun er retskraftige og kun kan udøves i tilfælde af misligholdelse af en forpligtelse eller i tilfælde af en modparts insolvens eller konkurs).
B48
Afsnit 13C, litra d), nr. ii), henviser til beløb forbundet med finansiel sikkerhedsstillelse, inkl. kontant sikkerhedsstillelse, såvel modtaget som stillet sikkerhed. En virksomhed skal oplyse dagsværdien af de finansielle instrumenter, den har fået stillet eller har modtaget som sikkerhed. De i overensstemmelse med afsnit 13C, litra d), nr. ii) oplyste beløb skal relatere til den reelle sikkerhed, der er modtaget eller stillet, og ikke til eventuelle deraf følgende forpligtelser eller tilgodehavender, der er indregnet med henblik på at returnere eller tilbagemodtage denne sikkerhed.
Begrænsninger på de i henhold til afsnit 13C, litra d), oplyste beløb (afsnit 13D)
B49
Når en virksomhed oplyser beløb i overensstemmelse med afsnit 13C, litra d), skal den for hvert finansielt instrument tage hensyn til følgerne af oversikring. Med henblik herpå skal virksomheden først trække de i overensstemmelse med afsnit 13C, litra d), nr. i), oplyste beløb fra det i overensstemmelse med afsnit 13C, litra c), oplyste beløb. Virksomheden skal derpå begrænse de i overensstemmelse med afsnit 13C, litra d), nr. ii) oplyste beløb til restbeløbet i afsnit 13C, litra c), for det tilknyttede finansielle instrument. Hvis rettigheder til sikkerhed kan håndhæves på tværs af finansielle instrumenter, kan sådanne rettigheder imidlertid inkluderes i de i overensstemmelse med afsnit 13D leverede oplysninger.
Beskrivelse af rettigheder til modregning, der falder ind under en retskraftig "master netting" eller tilsvarende aftale (afsnit 13E)
B50
En virksomhed skal beskrive typen af rettigheder til modregning og tilsvarende arrangementer, der er oplyst i overensstemmelse med afsnit 13C, litra d), herunder rettighedernes karakter. En virksomhed skal f.eks. beskrive sine betingede rettigheder. For instrumenter, for hvilke der gælder modregningsrettigheder, der ikke er afhængige af en fremtidig begivenhed, men som ikke opfylder de resterende kriterier i afsnit 42 i IAS 32, skal virksomheden beskrive årsagen eller årsagerne til, at kriterierne ikke er opfyldt. For al finansiel sikkerhed, der er modtaget eller stillet, skal virksomheden beskrive vilkårene i aftalen om sikkerhedsstillelse (f.eks. når sikkerhedsstillelsen er underlagt begrænsninger).
Oplysning pr. type finansielt instrument eller pr. modpart
B51
De kvantitative oplysninger, der kræves i henhold til afsnit 13C, litra a)–e), kan grupperes efter type finansielt instrument eller transaktion (f.eks. afledte instrumenter, tilbagekøbsaftaler og omvendte tilbagekøbsaftaler eller aftaler om lån og udlån af værdipapirer).
B52
En virksomhed kan som alternativ gruppere de kvantitative oplysninger, der kræves i henhold til afsnit 13C, litra a)–c), efter type af finansielt instrument, og de kvantitative oplysninger, der kræves i henhold til afsnit 13C, litra c)–e), kan grupperes efter modpart. Hvis en virksomhed afgiver de krævede oplysninger pr. modpart, stilles der ikke krav om, at virksomheden skal identificere modparterne ved navn. Af hensyn til sammenligneligheden skal benævnelsen af modparter (modpart A, modpart B, modpart C osv.) i de præsenterede regnskabsår forblive ensartet fra år til år. Kvalitative oplysninger skal tages i betragtning, således at der kan gives yderligere oplysninger om typerne af modparter. Når oplysningerne om beløbene i henhold til afsnit 13C, litra c)–e), gives pr. modpart, skal beløb, der er individuelt signifikante i henseende til de samlede modpartsbeløb, oplyses særskilt, og de resterende individuelt insignifikante modpartsbeløb skal aggregeres under én post.
Andre oplysninger
B53
De specifikke oplysninger, der kræves i henhold til afsnit 13C–13E, er minimumskrav. For at opfylde målsætningen i afsnit 13B kan det være nødvendigt for en virksomhed at supplere dem med yderligere (kvalitative) oplysninger, afhængigt af vilkårene i de retskraftige "master netting" og beslægtede aftaler, herunder arten af modregningsrettigheder og deres virkning eller potentielle virkning for virksomhedens finansielle stilling.
IFRS 8
Driftssegmenter
GRUNDPRINCIP
1
En virksomhed skal give oplysninger, der gør det muligt for brugere af dens årsregnskab at vurdere arten og de økonomiske virkninger af de forretningsaktiviteter, den udøver, og de økonomiske rammer, den opererer inden for.
ANVENDELSESOMRÅDE
2
Denne standard skal anvendes for:
a)
det separate eller enkelte årsregnskab for en virksomhed:
i)
hvis gælds- eller egenkapitalinstrumenter handles på et offentligt marked (en national eller udenlandsk børs eller et OTC-marked, herunder lokale og regionale markeder), eller
ii)
der indsender eller er ved at indsende sit årsregnskab til et børstilsyn eller en anden myndighed med henblik på at notere en hvilken som helst kategori af instrumenter på et offentligt marked, og
b)
koncernregnskabet for en koncern med en modervirksomhed:
i)
hvis gælds- eller egenkapitalinstrumenter handles på et offentligt marked (en national eller udenlandsk børs eller et OTC-marked, herunder lokale og regionale markeder), eller
ii)
der indsender eller er ved at indsende sit koncernregnskab til et børstilsyn eller en anden myndighed med henblik på at notere en hvilken som helst kategori af instrumenter på et offentligt marked.
3
Såfremt en virksomhed, der ikke er forpligtet til at anvende denne standard, vælger at give oplysninger om segmenter, som ikke overholder denne standard, skal den ikke beskrive oplysningerne som segmentoplysninger.
4
Såfremt en regnskabsopgørelse både indeholder koncernregnskab for en modervirksomhed, der falder inden for denne standards anvendelsesområde, og modervirksomhedens separate årsregnskab, kræves der kun segmentoplysninger i koncernregnskabet.
DRIFTSSEGMENTER
5
Et driftssegment er et element af en virksomhed:
a)
der udøver forretningsaktiviteter, hvorigennem virksomheden kan frembringe omsætning og pådrage sig omkostninger (herunder omsætning og omkostninger knyttet til transaktioner med andre elementer af den samme virksomhed)
b)
hvis driftsresultater regelmæssigt gennemgås af virksomhedens øverste beslutningstager, som beslutter, hvilke ressourcer der skal allokeres til segmentet, og vurderer indtjeningen, og
c)
om hvilket der foreligger separat økonomisk information.
Et driftssegment kan beskæftige sig med forretningsaktiviteter, som endnu ikke har frembragt en omsætning, f.eks. kan opstartsaktiviteter være driftssegmenter, før de frembringer en omsætning.
6
Ikke alle dele af en virksomhed udgør nødvendigvis et driftssegment eller en del af et driftssegment. For eksempel frembringer et hovedsæde eller visse funktionsafdelinger måske ingen omsætning, eller de frembringer en omsætning, der er tilknyttet virksomhedens aktiviteter, men udgør ikke i sig selv et driftssegment. I denne standard er en virksomheds pensionsordninger ikke driftssegmenter.
7
Udtrykket "øverste beslutningstager" betegner en funktion, og ikke nødvendigvis en direktør med en bestemt titel. Denne funktion er at tildele ressourcer til driftssegmenterne i en virksomhed og vurdere deres indtjening. Ofte er den øverste beslutningstager i en virksomhed dens administrerende direktør eller tekniske direktør (COO), men det kan f.eks. være en gruppe af arbejdende bestyrelsesmedlemmer eller andre.
8
For mange virksomheder vil de tre karakteristiske træk ved driftssegmenter i afsnit 5 klart dække virksomhedens driftssegmenter. Imidlertid kan en virksomhed udarbejde opgørelser, hvor dens forretningsaktiviteter præsenteres på forskellige måder. Hvis den øverste beslutningstager bruger mere end ét sæt segmentoplysninger, kan andre faktorer identificere et enkelt sæt elementer som en virksomheds driftssegmenter, herunder arten af hvert elements forretningsaktiviteter, det forhold at der er direktører med ansvar for dem, samt oplysninger, der er forelagt bestyrelsen.
9
Normalt har et driftssegment en segmentleder, der er direkte ansvarlig over for den øverste beslutningstager og har regelmæssig kontakt med denne for at drøfte driftsaktiviteter, økonomiske resultater, prognoser eller planer for segmentet. Udtrykket "segmentleder" betegner en funktion, og ikke nødvendigvis en direktør med en bestemt titel. Den øverste beslutningstager kan også være segmentleder for et antal driftssegmenter. Én leder kan være segmentleder for mere end ét driftssegment. Såfremt de karakteristiske træk i afsnit 5 gælder for mere end ét sæt elementer af en organisation, men segmentlederne kun er ansvarlige for ét sæt, udgør dette sæt elementer driftssegmenterne.
10
De karakteristiske træk i afsnit 5 kan gælde for to eller flere overlappende sæt elementer, som ledere er ansvarlige for. Den struktur kaldes undertiden en matrixorganisation. I nogle virksomheder er nogle ledere f.eks. ansvarlige for forskellige grupper af produkter eller tjenesteydelser over hele verden, mens andre ledere er ansvarlige for bestemte geografiske områder. Den øverste beslutningstager gennemgår regelmæssigt begge sæt elementers driftsresultater, og der stilles økonomisk information til rådighed for begge. I denne situation skal virksomheden afgøre, hvilke sæt af elementer, der udgør driftssegmenter i henhold til grundprincippet.
PRÆSENTATIONSPLIGTIGE SEGMENTER
11
En virksomhed skal præsentere separate oplysninger om hvert driftssegment, der:
a)
er blevet identificeret i overensstemmelse med afsnit 5-10 eller er fremkommet ved at sammenlægge to eller flere af disse segmenter i overensstemmelse med afsnit 12, og
b)
overskrider de kvantitative grænser i afsnit 13.
I afsnit 14–19 er anført andre situationer, hvor der skal præsenteres separate oplysninger om et driftssegment.
Kriterier for sammenlægning
12
Driftssegmenter har ofte en ensartet indtjening på lang sigt, hvis de har ensartede økonomiske karakteristika. F.eks. vil der forventes ensartede gennemsnitlige bruttoavancer på lang sigt for to driftssegmenter, hvis deres økonomiske karakteristika er ensartede. To eller flere driftssegmenter kan sammenlægges til ét driftssegment, hvis sammenlægningen er i overensstemmelse med grundprincippet for denne standard, segmenterne har ensartede økonomiske karakteristika, og segmenterne er ensartede i følgende henseender:
a)
produkternes og tjenesteydelsernes art
b)
produktionsprocessernes art
c)
produktets eller tjenesteydelsens kundetype eller -gruppe
d)
de anvendte distributionsmetoder for produktet eller tjenesteydelsen, og
e)
eventuelle særlige lovmæssige rammer, eksempelvis for bankvirksomhed, forsikringsvirksomhed eller offentlig virksomhed.
Kvantitative grænser
13
En virksomhed skal præsentere separate oplysninger om et driftssegment, der ligger inden for en af følgende kvantitative grænser:
a)
Den præsenterede omsætning, herunder både salg til eksterne kunder og salg og overførsler mellem segmenter, udgør 10 % eller derover af den samlede interne og eksterne omsætning for alle driftssegmenter.
b)
Det absolutte beløb for det præsenterede resultat er 10 % eller derover af det største beløb i absolutte tal for i) det samlede præsenterede overskud for alle driftssegmenter, der ikke præsenterede et tab, og ii) det samlede præsenterede tab for alle driftssegmenter, der præsenterede et tab.
c)
Aktiverne udgør 10 % eller derover af de samlede aktiver for alle driftssegmenter.
Driftssegmenter, der ikke ligger inden for nogen af de kvantitative grænser, kan anses for præsentationspligtige og oplyses separat, hvis ledelsen mener, at oplysninger om segmentet vil være nyttige for brugere af årsregnskabet.
14
En virksomhed må kun samle oplysninger om driftssegmenter, der ikke ligger inden for de kvantitative grænser, og oplysninger om andre driftssegmenter, der ikke ligger inden for de kvantitative grænser, så der derved fremkommer et præsentationspligtigt segment, hvis driftssegmenterne har ensartede økonomiske karakteristika, og begge opfylder hovedparten af de sammenlægningskriterier, der er anført i afsnit 12.
15
Hvis den samlede eksterne omsætning, der præsenteres af driftssegmenter, udgør under 75 % af virksomhedens omsætning, skal yderligere driftssegmenter identificeres som præsentationspligtige segmenter (selv om de ikke opfylder kriterierne i afsnit 13), indtil mindst 75 % af virksomhedens omsætning er omfattet af præsentationspligtige segmenter.
16
Oplysninger om andre forretningsaktiviteter og driftssegmenter, der ikke er præsentationspligtige, skal samles og oplyses i en kategori for "alle øvrige segmenter", som er adskilt fra andre afstemningsposter i de i henhold til afsnit 28 krævede afstemninger. Kilderne til omsætningen under kategorien "alle øvrige segmenter" skal beskrives.
17
Såfremt ledelsen vurderer, at et driftssegment, der i det umiddelbart foregående regnskabsår er identificeret som et præsentationspligtigt segment, fortsat er af betydning, skal oplysninger om dette segment fortsat præsenteres separat i det aktuelle regnskabsår, selv om det ikke længere opfylder kriterierne for præsentationspligt i afsnit 13.
18
Såfremt et driftssegment identificeres som et præsentationspligtigt segment i det aktuelle regnskabsår i overensstemmelse med de kvantitative grænser, skal segmentoplysninger for et foregående regnskabsår, der præsenteres af hensyn til sammenlignelighed, tilpasses, således at de afspejler det nye præsentationspligtige segment som et separat segment, selv om dette segment i det foregående regnskabsår ikke opfyldte kriterierne for præsentationspligt i afsnit 13, medmindre de nødvendige oplysninger ikke foreligger, og det ville indebære uforholdsmæssigt store omkostninger at udarbejde dem.
19
Der kan være en praktisk grænse for, hvor mange præsentationspligtige segmenter en virksomhed oplyser separat, da segmentoplysningerne ellers kan blive for detaljerede. Der er ikke fastsat en præcis grænse, men når antallet af segmenter, der er præsentationspligtige i henhold til afsnit 13-18, stiger til over 10, bør virksomheden overveje, om der er nået en praktisk grænse.
OPLYSNINGER
20
En virksomhed skal give oplysninger, der gør det muligt for brugere af dens årsregnskab at vurdere arten og de økonomiske virkninger af de forretningsaktiviteter, den udøver, og de økonomiske rammer, den opererer inden for.
21
For at udmønte princippet i afsnit 20 skal en virksomhed oplyse følgende for hver periode, der præsenteres en totalindkomstopgørelse for:
a)
generelle oplysninger som beskrevet i afsnit 22
b)
oplysninger om det præsentationspligtige segments resultat, herunder specificeret omsætning og omkostninger i det præsentationspligtige segments resultat, aktiver og forpligtelser og grundlaget for målingen som beskrevet i afsnit 23-27, og
c)
afstemninger af segmentets samlede omsætning, det præsentationspligtige segments resultat, aktiver og forpligtelser og øvrige væsentlige segmentposter med de tilsvarende virksomhedsbeløb som beskrevet i afsnit 28.
Afstemninger af beløb for præsentationspligtige segmenter i balancen med beløb i virksomhedens balance kræves for hver dato, hvor der præsenteres en balance. Oplysninger for forudgående perioder skal behandles som beskrevet i afsnit 29 og 30.
Generelle oplysninger
22
En virksomhed skal afgive følgende generelle oplysninger:
a)
faktorer, der er anvendt til identificering af virksomhedens præsentationspligtige segmenter, herunder organisationsgrundlaget (f.eks. hvorvidt ledelsen har valgt at organisere virksomheden efter forskelle i produkter og tjenesteydelser, geografiske områder, lovgivningsmæssige rammer eller en kombination af faktorer, og hvorvidt driftssegmenter er blevet lagt sammen)
aa)
bedømmelser, som ledelsen har foretaget ved anvendelsen af kriterierne for sammenlægning i afsnit 12. Dette omfatter en kort beskrivelse af de operationelle segmenter, der er blevet sammenlagt på denne måde, og de økonomiske indikatorer, som er blevet vurderet ved fastlæggelsen af, at de sammenlagte driftssegmenter har ensartede økonomiske karakteristika, og
b)
typer af produkter og tjenesteydelser, som hvert præsentationspligtigt segment har sine indtægter fra.
Information om resultat, aktiver og forpligtelser
23
En virksomhed skal præsentere en måling af resultatet for hvert præsentationspligtigt segment. En virksomhed skal præsentere en måling af samlede aktiver og forpligtelser for hvert præsentationspligtigt segment, hvis sådanne beløb regelmæssigt indberettes til den øverste beslutningstager. En virksomhed skal også oplyse følgende om hvert præsentationspligtigt segment, hvis de specificerede beløb er inkluderet i den måling af segmentets resultat, der gennemgås af den øverste beslutningstager, eller på anden vis regelmæssigt indberettes til den øverste beslutningstager, selv om de ikke er inkluderet i målingen af segmentresultatet:
a)
omsætning vedrørende eksterne kunder
b)
omsætning fra transaktioner med andre driftssegmenter i samme virksomhed
c)
renteindtægter
d)
renteudgifter
e)
nedskrivning og afskrivning
f)
væsentlige indtægts- og udgiftsposter oplyst i overensstemmelse med afsnit 97 i IAS 1 
Præsentation af årsregnskaber
 (ajourført i 2007)
g)
virksomhedens interesse i associerede virksomheder og joint venture-selskabers resultat, der regnskabsmæssigt behandles efter den indre værdis metode
h)
skatteomkostninger eller –indtægter, og
i)
væsentlige poster, der ikke har medført ind- eller udbetalinger, bortset fra nedskrivning og afskrivning.
En virksomhed skal præsentere renteindtægter separat fra renteudgifter for hvert præsentationspligtigt segment, medmindre hovedparten af segmentets indtægter stammer fra renter, og den øverste beslutningstager primært bruger nettorenteindtægter til at vurdere segmentets indtjening og træffe beslutninger om, hvilke ressourcer, der skal tildeles segmentet. I så fald kan en virksomhed præsentere det pågældende segments renteindtægter minus dets renteudgifter og oplyse, at den har gjort det.
24
En virksomhed skal oplyse følgende om hvert præsentationspligtigt segment, hvis de specificerede beløb er inkluderet i den måling af segmentets aktiver, der gennemgås af den øverste beslutningstager eller på anden vis regelmæssigt indberettes til den øverste beslutningstager, selv om de ikke er inkluderet i målingen af segmentaktiver:
a)
den beløbsmæssige størrelse af investeringer i associerede virksomheder og joint ventures, der regnskabsmæssigt behandles efter den indre værdis metode, og
b)
Den beløbsmæssige størrelse af andre tilgange til anlægsaktiver 
(
48
)
 end finansielle instrumenter, udskudte skatteaktiver, ydelsesbaserede nettopensionsaktiver (jf. IAS 19 
Personaleydelser
) og rettigheder i henhold til forsikringskontrakter.
MÅLING
25
Beløbet for hver præsenteret segmentpost skal være den måling, der er præsenteret for den øverste beslutningstager for at sætte denne i stand til at træffe beslutninger om allokering af ressourcer til segmentet og til at vurdere indtjeningen. Reguleringer og elimineringer, der er foretaget under udarbejdelse af virksomhedens regnskab, og allokering af omsætning, omkostninger og gevinster og tab skal kun indgå i opgørelsen af det præsentationspligtige segments resultat, hvis de er inkluderet i den måling af segmentets resultat, der bruges af den øverste beslutningstager. På samme måde skal kun de aktiver og forpligtelser, der er inkluderet i de målinger af segmentaktiver og segmentforpligtelser, som bruges af den øverste beslutningstager, præsenteres for det pågældende segment. Såfremt der allokeres beløb til det præsentationspligtige segments resultat, aktiver og forpligtelser, skal disse beløb allokeres på et rimeligt grundlag.
26
Hvis den øverste beslutningstager kun bruger én måling af et driftssegments resultat, segmentets aktiver eller segmentets forpligtelser ved vurdering af segmentets indtjening og beslutning om allokering af ressourcer, skal segmentresultat, aktiver og forpligtelser præsenteres i denne måling. Hvis den øverste beslutningstager bruger mere end én måling af et driftssegments resultat, segmentets aktiver eller segmentets forpligtelser, skal de præsenterede målinger være dem, som ifølge ledelsen er opgjort i overensstemmelse med de målingsprincipper, der er mest forenelige med dem, der bruges til at måle de tilsvarende beløb i virksomhedens årsregnskab.
27
En virksomhed skal give en redegørelse for målingerne af segmentresultat, segmentaktiver og segmentforpligtelser for hvert præsentationspligtigt segment. Virksomheden skal som minimum oplyse følgende:
a)
grundlaget for den regnskabsmæssige behandling af alle transaktioner mellem præsentationspligtige segmenter
b)
arten af eventuelle forskelle mellem målingerne af de præsentationspligtige segmenters resultat og virksomhedens resultat før skatteomkostninger eller -indtægter og ophørte aktiviteter (hvis de ikke fremgår af afstemningerne beskrevet i afsnit 28). De forskelle kunne omfatte anvendt regnskabspraksis og politikker for allokering af centralt afholdte omkostninger, der er nødvendige for at forstå de præsentationspligtige segmentoplysninger
c)
arten af eventuelle forskelle mellem målingerne af de præsentationspligtige segmenters aktiver og virksomhedens aktiver (hvis de ikke fremgår af afstemningerne beskrevet i afsnit 28). Disse forskelle kunne omfatte anvendt regnskabspraksis og politikker for allokering af fælles anvendte aktiver, der er nødvendige for at forstå de præsentationspligtige segmentoplysninger
d)
arten af eventuelle forskelle mellem målingerne af de præsentationspligtige segmenters forpligtelser og virksomhedens forpligtelser (hvis de ikke fremgår af afstemningerne beskrevet i afsnit 28). Disse forskelle kunne omfatte anvendt regnskabspraksis og politikker for allokering af fælles udnyttede forpligtelser, der er nødvendige for at forstå de præsentationspligtige segmentoplysninger
e)
arten af eventuelle ændringer i forhold til tidligere regnskabsår i de målingsmetoder, der anvendes til at opgøre det præsentationspligtige segments resultat og en eventuel virkning af disse ændringer på målingen af segmentets resultatet
f)
arten og virkningen af eventuelle asymmetriske allokeringer til præsentationspligtige segmenter. F.eks. kunne en virksomhed allokere afskrivninger til et segment uden at allokere de tilknyttede afskrivningsberettigede aktiver til segmentet.
Afstemninger
28
En virksomhed skal fremlægge afstemninger af følgende:
a)
de præsentationspligtige segmenters samlede omsætning med virksomhedens omsætning
b)
de præsentationspligtige segmenters samlede resultatmålinger med virksomhedens resultat før skatteomkostninger (skatteindtægter) og ophørte aktiviteter. Hvis en virksomhed imidlertid allokerer poster, såsom skatteomkostninger (skatteindtægter), til præsentationspligtige segmenter, kan virksomheden afstemme segmenternes samlede resultatmålinger med virksomhedens resultat efter disse poster
c)
de præsentationspligtige segmenters samlede aktiver med virksomhedens aktiver, hvis segmentaktiverne er indberettet i overensstemmelse med afsnit 23
d)
de præsentationspligtige segmenters samlede forpligtelser med virksomhedens forpligtelser, hvis segmentforpligtelserne præsenteres i overensstemmelse med afsnit 23
e)
de præsentationspligtige segmenters samlede beløb for alle andre væsentlige oplysningsposter med virksomhedens tilsvarende beløb.
Alle væsentlige afstemningsposter skal identificeres og beskrives separat. F.eks. skal den beløbsmæssige størrelse af alle væsentlige reguleringer, der er nødvendige for at afstemme det præsentationspligtige segments resultat med virksomhedens resultat som følge af forskellig regnskabspraksis, identificeres og beskrives separat.
Tilpasning af tidligere præsenterede oplysninger
29
Hvis en virksomhed ændrer sin interne organisationsstruktur på en måde, der gør, at dens præsentationspligtige segmenter ændres, skal de tilsvarende oplysninger for tidligere regnskabsår, herunder delårsperioder, tilpasses, medmindre oplysningerne ikke foreligger, og det ville indebære uforholdsmæssigt store omkostninger at udarbejde dem. Det skal for hver enkelt oplysningspost afgøres, om oplysningerne foreligger, og hvis dette ikke er tilfældet, om omkostningerne ved at udarbejde dem ville være uforholdsmæssigt store. Efter en ændring i sammensætningen af virksomhedens præsentationspligtige segmenter skal virksomheden oplyse, hvorvidt den har tilpasset de tilsvarende segmentoplysningsposter for tidligere regnskabsår.
30
Hvis en virksomhed har ændret sin interne organisationsstruktur på en måde, der gør, at sammensætningen af dens præsentationspligtige segmenter ændres, og hvis segmentoplysninger for tidligere regnskabsår, herunder delårsperioder, ikke tilpasses, så de afspejler ændringen, skal virksomheden i det år, ændringen finder sted afgive segmentoplysninger om det aktuelle regnskabsår både på det gamle grundlag og det nye segmenteringsgrundlag, medmindre de nødvendige oplysninger ikke foreligger, og det ville indebære uforholdsmæssigt store omkostninger at udarbejde dem.
OPLYSNINGER OM VIRKSOMHEDEN
31
Afsnit 32-34 gælder for alle virksomheder, der er omfattet af denne standard, herunder virksomheder, der kun har et enkelt præsentationspligtigt segment. Nogle virksomheders forretningsaktiviteter er ikke organiseret på grundlag af forskelle i beslægtede produkter og tjenesteydelser eller forskelle i geografiske områder. En sådan virksomheds præsentationspligtige segmenter kan præsentere omsætning fra en bred vifte af væsensforskellige produkter og tjenesteydelser, eller mere end ét af virksomhedens præsentationspligtige segmenter kan levere stort set de samme produkter og tjenesteydelser. På samme måde kan en virksomheds præsentationspligtige segmenter besidde aktiver i forskellige geografiske områder og præsentere omsætning fra kunder i forskellige geografiske områder, eller mere end ét af virksomhedens præsentationspligtige segmenter kan operere i det samme geografiske område. De oplysninger, der kræves i afsnit 32-34, skal kun fremlægges, hvis de ikke fremlægges som en del af de oplysninger om det præsentationspligtige segment, der kræves i henhold til denne standard.
Oplysninger om produkter og tjenesteydelser
32
En virksomhed skal præsentere sin omsætning fra eksterne kunder for hvert produkt og hver tjenesteydelse eller hver gruppe af ensartede produkter og tjenesteydelser, medmindre de nødvendige oplysninger ikke foreligger, og det ville indebære uforholdsmæssigt store omkostninger at udarbejde dem, i så fald skal dette forhold oplyses. De præsenterede omsætningsbeløb skal være baseret på de økonomiske oplysninger, der er anvendt til at udarbejde virksomhedens årsregnskab.
Oplysninger om geografiske områder
33
En virksomhed skal præsentere følgende geografiske oplysninger, medmindre de nødvendige oplysninger ikke foreligger, og det ville indebære uforholdsmæssigt store omkostninger at udarbejde dem:
a)
omsætning fra eksterne kunder, der i) henføres til virksomhedens hjemland og ii) henføres til samtlige fremmede lande, hvorfra virksomhedens omsætning stammer. Hvis den omsætning fra eksterne kunder, der kan henføres til et enkelt fremmed land, er væsentlig, skal denne omsætning oplyses separat. En virksomhed skal oplyse grundlaget for at henføre omsætning fra eksterne kunder til enkeltlande
b)
anlægsaktiver 
(
49
)
 bortset fra finansielle instrumenter, udskudte skatteaktiver, pensionsaktiver og rettigheder i henhold til forsikringskontrakter, der i) er placeret i virksomhedens hjemland og ii) er placeret i samtlige fremmede lande, hvor virksomheden besidder aktiver. Såfremt aktiverne i et enkelt fremmed land er væsentlige, skal disse aktiver oplyses separat.
De præsenterede beløb skal være baseret på den økonomiske information, der er anvendt til at udarbejde virksomhedens årsregnskab. Hvis de nødvendige oplysninger ikke foreligger, og det vil indebære uforholdsmæssigt store omkostninger at udarbejde dem, skal dette oplyses. En virksomhed kan ud over de i dette afsnit krævede oplysninger fremlægge subtotaler af geografiske oplysninger om grupper af lande.
Oplysninger om større kunder
34
En virksomhed skal fremlægge oplysninger om, i hvilken grad den er afhængig af sine store kunder. Hvis omsætningen fra transaktioner med en enkelt ekstern kunde beløber sig til 10 % af virksomhedens omsætning eller derover, skal virksomheden oplyse dette, den samlede omsætning fra hver af denne type kunder og hvilke(t) segment(er), der præsenterer omsætningen. Virksomheden behøver ikke oplyse en større kundes identitet eller den beløbsmæssige størrelse af den omsætning, hvert segment præsenterer fra den pågældende kunde. I denne IFRS skal en gruppe af virksomheder, som den regnskabsaflæggende virksomhed ved, er under fælles kontrol, betragtes som en enkelt kunde. Det skal dog vurderes, om en myndighed (herunder forvaltningsmyndigheder og lignende organer, uanset om disse er lokale, nationale eller internationale) og virksomheder, som den regnskabsaflæggende virksomhed ved, er under den pågældende myndigheds kontrol, skal betragtes som en enkelt kunde. I sin vurdering skal den regnskabsaflæggende virksomhed tage hensyn til omfanget af økonomisk integration mellem disse virksomheder.
OVERGANG OG IKRAFTTRÆDELSESTIDSPUNKT
35
Virksomheder skal anvende denne standard i deres årsregnskaber for regnskabsår, der begynder den 1. januar 2009 eller derefter. Det er tilladt at anvende ændringen før dette tidspunkt. Hvis en virksomhed anvender denne standard i sine årsregnskaber for regnskabsår før den 1. januar 2009, skal den give oplysning herom.
35A
Forbedringer af IFRS-standarder
, udstedt i april 2009, medførte ændring af afsnit 23. Virksomheder skal anvende denne ændring på regnskabsår, som begynder den 1. januar 2010 eller derefter. Det er tilladt at anvende ændringen før dette tidspunkt. Hvis en virksomhed anvender ændringerne på en tidligere regnskabsperiode, skal den oplyse herom.
36
Segmentoplysninger for tidligere år, der præsenteres som sammenligningstal for det første anvendelsesår (herunder anvendelse af ændringen af afsnit 23 i april 2009), skal tilpasses, så de er i overensstemmelse med kravene i denne standard, medmindre de nødvendige oplysninger ikke foreligger, og det ville indebære uforholdsmæssigt store omkostninger at udarbejde dem.
36A
IAS 1 (ajourført i 2007) ændrede den terminologi, der anvendes i IFRS-standarderne. Desuden blev afsnit 23, litra f), ændret. Virksomheder skal anvende disse ændringer på regnskabsår, der begynder den 1. januar 2009 eller derefter. Hvis en virksomhed anvender IAS 1 (ajourført 2007) på en tidligere regnskabsperiode, skal ændringerne anvendes på denne tidligere regnskabsperiode.
36B
IAS 24 
Oplysning om nærtstående parter
 (ajourført i 2009) medførte ændring af afsnit 34 for regnskabsår, som begynder den 1. januar 2011 eller derefter. Hvis en virksomhed anvender IAS 24 (ajourført i 2009) for et tidligere regnskabsår, skal ændringerne af afsnit 34 anvendes for dette tidligere regnskabsår.
36C
Det årlige forbedringsprojekt vedrørende IFRS-standarder for perioden 2010-2012
, udstedt i december 2013, medførte ændring af afsnit 22 og 28. En virksomhed skal anvende disse ændringer på regnskabsår, som begynder den 1. juli 2014 eller derefter. Det er tilladt at anvende ændringen før dette tidspunkt. Hvis en virksomhed anvender disse ændringer på en tidligere regnskabsperiode, skal den oplyse herom.
OPHÆVELSE AF IAS 14
37
Denne standard erstatter IAS 14 
Præsentation af segmentoplysninger
.
Appendiks A
Defineret term
Dette appendiks er en integreret del af standarden.
Driftssegment
Et driftssegment er et element af en virksomhed:
a)
der udøver forretningsaktiviteter, hvorigennem virksomheden kan frembringe omsætning og pådrage sig omkostninger (herunder omsætning og omkostninger knyttet til transaktioner med andre elementer af den samme virksomhed)
b)
hvis driftsresultater regelmæssigt gennemgås af virksomhedens øverste beslutningstager, som beslutter, hvilke ressourcer der skal allokeres til segmentet, og vurderer indtjeningen, og
c)
om hvilket der foreligger separat økonomisk information.
IFRS 9
Finansielle instrumenter
KAPITEL 1
   
Formål
1.1
Formålet med denne standard er at fastlægge principperne for regnskabsaflæggelse af 
finansielle aktiver
 og 
finansielle forpligtelser
, som indeholder relevante og nyttige oplysninger for brugere af årsregnskaber til vurdering af beløbsmæssig størrelse, tidspunkt og usikkerhed forbundet med en virksomheds fremtidige pengestrømme.
KAPITEL 2
   
Anvendelsesområde
2.1
Denne standard anvendes af alle virksomheder på alle typer finansielle instrumenter med undtagelse af:
a)
de kapitalandele i dattervirksomheder, associerede virksomheder og joint ventures, som regnskabsmæssigt behandles i henhold til IFRS 10 
Koncernregnskaber
, IAS 27 
Separate årsregnskaber
 eller IAS 28 
Investeringer i associerede virksomheder og joint ventures
. I visse tilfælde giver IFRS 10, IAS 27 og IAS 28 imidlertid en virksomhed mulighed for at — eller kræver, at den skal — behandle en kapitalandel i en dattervirksomhed eller associeret virksomhed eller et joint venture regnskabsmæssigt i henhold til nogle af eller alle kravene i denne standard. Virksomheder skal desuden anvende denne standard på afledte finansielle instrumenter vedrørende kapitalandele i en dattervirksomhed, en associeret virksomhed eller et joint venture, medmindre det afledte finansielle instrument opfylder definitionen i IAS 32 
Finansielle instrumenter: Præsentation
.
b)
rettigheder og forpligtelser i henhold til leasingkontrakter, hvor IFRS 16 
Leasingkontrakter
 finder anvendelse. Dog gælder følgende:
i)
for finansielle leasingtilgodehavender (dvs. nettoinvesteringer i finansielle leasingkontrakter) og operationelle leasingtilgodehavender, som er indregnet af leasinggiver, finder kravene i denne standard vedrørende ophør af indregning og værdiforringelse anvendelse
ii)
for leasingforpligtelser, som er indregnet af leasingtager, finder bestemmelserne i afsnit 3.3.1 i denne standard vedrørende ophør af indregning anvendelse, og
iii)
for afledte finansielle instrumenter, som er indbygget i leasingkontrakter, finder kravene i denne standard vedrørende indbyggede afledte finansielle instrumenter anvendelse.
c)
arbejdsgiveres rettigheder og forpligtelser i forbindelse med pensionsordninger, hvor IAS 19 
Personaleydelser
 finder anvendelse.
d)
finansielle instrumenter, som virksomheden har udstedt, og som opfylder definitionen på et egenkapitalinstrument i IAS 32 (herunder optioner og warrants), eller som skal klassificeres som et egenkapitalinstrument i overensstemmelse med afsnit 16A og 16B eller afsnit 16C og 16D i IAS 32. Indehaveren af sådanne egenkapitalinstrumenter skal dog anvende denne standard på disse instrumenter, medmindre de er omfattet af undtagelsen i litra a).
e)
rettigheder og forpligtelser i henhold til en forsikringskontrakt som defineret i IFRS 17 
Forsikringskontrakter
 eller en investeringskontrakt med elementer af diskretionær deltagelse, som er omfattet af IFRS 17. Denne standard finder imidlertid anvendelse på:
i)
afledte finansielle instrumenter indbygget i kontrakter, som er omfattet af IFRS 17, hvis de afledte finansielle instrumenter i sig selv ikke er kontrakter, som er omfattet af IFRS 17
ii)
investeringselementer, som er udskilt fra kontrakter, der er omfattet af IFRS 17, hvis IFRS 17 kræver en sådan udskilning, medmindre de udskilte investeringselementer er en investeringskontrakt med elementer af diskretionær deltagelse, som er omfattet af IFRS 17
iii)
en udsteders rettigheder og forpligtelser i henhold til forsikringskontrakter, som opfylder definitionen på en finansiel garantikontrakt. Hvis en udsteder af finansielle garantikontrakter imidlertid tidligere udtrykkeligt har erklæret, at den betragter sådanne kontrakter som forsikringskontrakter, og har lagt en regnskabsmæssig behandling til grund, som svarer til den regnskabsmæssige behandling af forsikringskontrakter, kan udsteder vælge at anvende enten denne standard eller IFRS 17 på sådanne finansielle garantikontrakter (jf. afsnit B2.5-B2.6). Udsteder kan foretage dette valg kontrakt for kontrakt, men valget for den enkelte kontrakt kan ikke omgøres.
iv)
en virksomheds rettigheder og forpligtelser, som er finansielle instrumenter i henhold til kreditkortkontrakter eller lignende kontrakter, hvorved der ydes kredit eller fastlægges betalingsordninger, og som er udstedt af en virksomhed og opfylder definitionen på en forsikringskontrakt, men som udelukkes fra anvendelsesområdet i IFRS 17 af afsnit 7, litra h), i IFRS 17. Men hvis forsikringsdækningen imidlertid er et kontraktvilkår i et sådant finansielt instrument, skal virksomheden udskille dette element og anvende IFRS 17 på det (jf. afsnit 7, litra h), i IFRS 17)
v)
en virksomheds rettigheder og forpligtelser, som er finansielle instrumenter i henhold til forsikringskontrakter, og som er udstedt af en virksomhed og begrænser erstatningen for de forsikrede begivenheder til det beløb, der ellers kræves for at indfri forsikringstagers forpligtelse, der er opstået som følge af kontrakten, hvis virksomheden i overensstemmelse med afsnit 8A i IFRS 17 vælger at anvende IFRS 9 i stedet for IFRS 17 på sådanne kontrakter.
f)
en terminskontrakt mellem en overtagende virksomhed og en sælgende aktionær om køb eller salg af en overtaget virksomhed, som vil resultere i en virksomhedssammenslutning, der falder ind under IFRS 3 
Virksomhedssammenslutninger
, på et fremtidigt overtagelsestidspunkt. Terminskontraktens løbetid må ikke overstige en rimelig periode, som normalt er nødvendig til opnåelse af de nødvendige godkendelser og gennemførelse af transaktionen.
g)
andre lånetilsagn end de lånetilsagn, der er beskrevet i afsnit 2.3. En udsteder af et lånetilsagn skal imidlertid anvende denne standards krav til værdiforringelse på lånetilsagn, som ellers ikke er omfattet af denne standard. Alle lånetilsagn er desuden omfattet af kravene til ophør af indregning i denne standard.
h)
finansielle instrumenter, kontrakter og forpligtelser i henhold til aktiebaserede betalingstransaktioner, som IFRS 2 
Aktiebaseret vederlæggelse
 finder anvendelse på, undtagen kontrakter, som er omfattet af denne standards afsnit 2.4-2.7, og på hvilke denne standard finder anvendelse.
i)
ret til betalinger som godtgørelse til virksomheden for udgifter, den skal afholde for at indfri en forpligtelse, som den indregner som en hensat forpligtelse i overensstemmelse med IAS 37 
Hensatte forpligtelser, eventualforpligtelser og eventualaktiver
, eller for hvilken den i en tidligere periode indregnede en forpligtelse i overensstemmelse med IAS 37.
j)
rettigheder og forpligtelser inden for anvendelsesområdet for IFRS 15 
Indregning af omsætning fra kontrakter med kunder
, som er finansielle instrumenter, bortset fra de, der i henhold til IFRS 15 regnskabsmæssigt behandles i henhold til denne standard.
2.2
Kravene til værdiforringelse i denne standard anvendes på de rettigheder, der i henhold til IFRS 15 regnskabsmæssigt behandles i henhold til denne standard med henblik på indregning af gevinster eller tab ved værdiforringelse.
2.3
Følgende lånetilsagn ligger inden for denne standards anvendelsesområde:
a)
lånetilsagn, som virksomheden klassificerer som finansielle forpligtelser til dagsværdi gennem resultatet (jf. afsnit 4.2.2). Virksomheder, hvor den hidtidige praksis har været at sælge aktiver hidrørende fra virksomhedens lånetilsagn kort tid efter deres opståen, skal anvende denne standard på alle lånetilsagn i samme kategori.
b)
lånetilsagn, der kan nettoafregnes i likvide beholdninger eller ved at levere eller udstede andre finansielle instrumenter. Sådanne lånetilsagn er afledte finansielle instrumenter. Et lånetilsagn anses ikke for at være nettoafregnet, blot fordi lånet udbetales i rater (eksempelvis et prioritetsbyggelån, som udbetales i rater i takt med opførelsen af byggeriet).
c)
tilsagn om at yde et lån til en rentesats, der er under markedsrenten (jf. afsnit 4.2.1.d)).
2.4
Denne standard finder anvendelse på de kontrakter vedrørende køb eller salg af et ikke-finansielt aktiv, som kan nettoafregnes i likvide beholdninger eller andre finansielle instrumenter eller ved udveksling af finansielle instrumenter, som om kontrakterne var finansielle instrumenter, med undtagelse af kontrakter, som blev indgået og fortsat besiddes med henblik på modtagelse eller overdragelse af et ikke-finansielt aktiv i overensstemmelse med virksomhedens forventede behov for køb, salg eller forbrug. Standarden finder imidlertid anvendelse på kontrakter, som en virksomhed klassificerer som målt til dagsværdi gennem resultatet i overensstemmelse med afsnit 2.5.
2.5
En kontrakt vedrørende køb eller salg af et ikke-finansielt aktiv, som kan nettoafregnes i likvide beholdninger eller andre finansielle instrumenter eller ved udveksling af finansielle instrumenter, som om kontrakten var et finansielt instrument, kan uigenkaldeligt klassificeres som målt til dagsværdi gennem resultatet, selv om den blev indgået med henblik på modtagelse eller overdragelse af et ikke-finansielt aktiv i overensstemmelse med virksomhedens forventede behov for køb, salg eller forbrug. En sådan klassifikation kan kun anvendes ved indgåelsen af kontrakten og kun, hvis den fjerner eller væsentligt reducerer en indregningsuoverensstemmelse (af og til omtalt som regnskabsmæssig inkonsistens), som ellers ville følge af ikke at indregne kontrakten, fordi den ikke er omfattet af denne standard (jf. afsnit 2.4).
2.6
Der er forskellige måder, hvorpå en kontrakt vedrørende køb eller salg af et ikke-finansielt aktiv kan nettoafregnes i likvide beholdninger eller andre finansielle instrumenter eller ved udveksling af finansielle instrumenter. Disse omfatter:
a)
tilfælde, hvor kontraktens vilkår tillader, at hver af parterne nettoafregner i likvide beholdninger eller andre finansielle instrumenter eller ved udveksling af finansielle instrumenter
b)
tilfælde, hvor muligheden for at nettoafregne i likvide beholdninger eller andre finansielle instrumenter eller ved udveksling af finansielle instrumenter ikke udtrykkeligt fremgår af kontraktvilkårene, men det er praksis i virksomheden at nettoafregne lignende kontrakter i likvide beholdninger eller andre finansielle instrumenter eller ved udveksling af finansielle instrumenter (hvad enten dette sker med modparten ved indgåelse af modgående kontrakter eller ved salg af kontrakten før udnyttelse eller udløb)
c)
tilfælde, hvor der for lignende kontrakter findes en praksis i virksomheden for at modtage det underliggende instrument og sælge det inden for en kort periode efter overdragelsen med henblik på at skabe en gevinst gennem kortsigtede udsving i kurser eller handelsmargin, og
d)
tilfælde, hvor det ikke-finansielle aktiv, som er genstand for kontrakten, umiddelbart kan konverteres til likvide beholdninger.
En kontrakt, som b) eller c) finder anvendelse på, indgås ikke med henblik på modtagelse eller overdragelse af det ikke-finansielle aktiv i overensstemmelse med virksomhedens forventede behov for køb, salg eller forbrug og ligger derfor inden for denne standards anvendelsesområde. Andre kontrakter, som afsnit 2.4 finder anvendelse på, vurderes for at afgøre, hvorvidt de indgås og fortsat besiddes med henblik på modtagelse eller overdragelse af det ikke-finansielle aktiv i overensstemmelse med virksomhedens forventede behov for køb, salg eller forbrug, og om de derfor ligger inden for denne standards anvendelsesområde.
2.7
En solgt option på køb eller salg af et ikke-finansielt aktiv, som kan nettoafregnes i likvide beholdninger eller andre finansielle instrumenter eller ved udveksling af finansielle instrumenter i overensstemmelse med afsnit 2.6, litra a), eller afsnit 2.6, litra d), ligger inden for denne standards anvendelsesområde. En sådan kontrakt kan ikke indgås med henblik på modtagelse eller overdragelse af det ikke-finansielle aktiv i overensstemmelse med virksomhedens forventede behov for køb, salg eller forbrug.
KAPITEL 3
   
Indregning og ophør af indregning
3.1   FØRSTE INDREGNING
3.1.1
Virksomheden skal udelukkende indregne et finansielt aktiv eller en finansiel forpligtelse i sin balance, når virksomheden bliver underlagt instrumentets kontraktlige vilkår (jf. afsnit B3.1.1 og B3.1.2). Når virksomheden første gang indregner et finansielt aktiv, skal den klassificere det i overensstemmelse med afsnit 4.1.1-4.1.5 og måle det i overensstemmelse med afsnit 5.1.1-5.1.3. Når virksomheden første gang indregner en finansiel forpligtelse, skal den klassificere den i overensstemmelse med afsnit 4.2.1 og 4.2.2 og måle den i overensstemmelse med afsnit 5.1.1.
Almindeligt køb eller salg af finansielle aktiver
3.1.2
Et 
almindeligt køb eller salg
 af finansielle aktiver skal indregnes, eller der skal ske ophør af indregning, alt efter hvad der er relevant, på handelsdatoen eller afregningsdatoen (jf. afsnit B3.1.3-B3.1.6).
3.2   OPHØR AF INDREGNING AF FINANSIELLE AKTIVER
3.2.1
I koncernregnskaber finder afsnit 3.2.2-3.2.9, B3.1.1, B3.1.2 og B3.2.1-B3.2.17 anvendelse på koncernniveau. Virksomheden konsoliderer således først alle dattervirksomheder i overensstemmelse med IFRS 10, hvorefter disse afsnit finder anvendelse på den pågældende koncern.
3.2.2
Før det vurderes, hvorvidt og i hvilket omfang 
ophør af indregning
 er relevant i henhold til afsnit 3.2.3-3.2.9, skal virksomheden afgøre, hvorvidt disse afsnit finder anvendelse på en del af et finansielt aktiv (eller en del af en gruppe af ensartede finansielle aktiver) eller på et finansielt aktiv (eller en gruppe af ensartede finansielle aktiver) i sin helhed som følger.
a)
Afsnit 3.2.3-3.2.9 finder udelukkende anvendelse på en del af et finansielt aktiv (eller en del af en gruppe af ensartede finansielle aktiver), hvis den del, der tages i betragtning med henblik på ophør af indregning, opfylder en af følgende tre betingelser:
i)
Delen omfatter kun pengestrømme fra et finansielt aktiv (eller en gruppe af ensartede finansielle aktiver), som specifikt kan identificeres. Hvis en virksomhed eksempelvis indgår i en rente-strip, hvorved modparten opnår retten til pengestrømme fra renter, men ikke fra hovedstolen fra et gældsinstrument, finder afsnit 3.2.3-3.2.9 anvendelse på pengestrømme fra renter.
ii)
Delen omfatter kun en fuldt ud forholdsmæssig del (pro rata-andel) af pengestrømmene fra et finansielt aktiv (eller en gruppe af ensartede finansielle aktiver). Hvis en virksomhed eksempelvis indgår en aftale, hvorved modparten opnår retten til en andel på 90 % af alle pengestrømme fra et gældsinstrument, finder afsnit 3.2.3-3.2.9 anvendelse på 90 % af disse pengestrømme. Hvis der er mere end én modpart, kræves det ikke, at hver modpart får en forholdsmæssig del af pengestrømmene, forudsat at den overdragende virksomhed har en fuldt ud forholdsmæssig del.
iii)
Delen omfatter kun en fuldt ud forholdsmæssig del (pro rata-andel) af pengestrømmene fra et finansielt aktiv (eller en gruppe af ensartede finansielle aktiver), som specifikt kan identificeres. Hvis en virksomhed eksempelvis indgår en aftale, hvorved modparten opnår retten til en andel på 90 % af alle pengestrømme fra renter fra et finansielt aktiv, finder afsnit 3.2.3-3.2.9 anvendelse på 90 % af disse pengestrømme fra renter. Hvis der er mere end én modpart, kræves det ikke, at hver modpart får en forholdsmæssig del af de pengestrømme, der specifikt kan identificeres, forudsat at den overdragende virksomhed har en fuldt ud forholdsmæssig del.
b)
I alle andre tilfælde finder afsnit 3.2.3-3.2.9 anvendelse på det finansielle aktiv i sin helhed (eller en gruppe af ensartede finansielle aktiver i deres helhed). Hvis en virksomhed eksempelvis overdrager i) retten til de første eller de sidste 90 % af alle inddrevne beløb fra et finansielt aktiv (eller en gruppe af finansielle aktiver) eller ii) retten til 90 % af pengestrømmene fra en gruppe af tilgodehavender, men yder en garanti om at godtgøre køber for eventuelle kredittab på op til 8 % af tilgodehavendets hovedstol, finder afsnit 3.2.3-3.2.9 anvendelse på det finansielle aktiv (eller en gruppe af ensartede finansielle aktiver) i sin helhed.
I afsnit 3.2.3-3.2.12 henviser begrebet "finansielt aktiv" til enten en del af et finansielt aktiv (eller en del af en gruppe af ensartede finansielle aktiver) som identificeret i a) ovenfor eller alternativt til et finansielt aktiv (eller en gruppe af ensartede finansielle aktiver) i sin helhed.
3.2.3
En virksomhed skal udelukkende ophøre med at indregne et finansielt aktiv, når:
a)
de kontraktlige rettigheder til pengestrømme fra det finansielle aktiv udløber, eller
b)
virksomheden overdrager det finansielle aktiv som beskrevet i afsnit 3.2.4 og 3.2.5, og overdragelsen opfylder kriterierne for ophør af indregning i overensstemmelse med afsnit 3.2.6.
(Se afsnit 3.1.2 med hensyn til almindeligt salg af finansielle aktiver).
3.2.4
En virksomhed overdrager udelukkende et finansielt aktiv, hvis den enten:
a)
overfører de kontraktlige rettigheder til at modtage pengestrømme fra det finansielle aktiv, eller
b)
bibeholder de kontraktlige rettigheder til at modtage pengestrømme fra det finansielle aktiv, men påtager sig en kontraktlig forpligtelse til at betale disse pengestrømme til en eller flere modtagere i henhold til en aftale, som opfylder betingelserne i afsnit 3.2.5.
3.2.5
Når en virksomhed bibeholder sine kontraktlige rettigheder til at modtage pengestrømme fra et finansielt aktiv (det "oprindelige aktiv"), men påtager sig en kontraktlig forpligtelse til at betale disse pengestrømme til en eller flere virksomheder (de "endelige modtagere"), skal virksomheden udelukkende behandle transaktionen som en overdragelse af et finansielt aktiv, hvis alle tre nedenstående betingelser er opfyldt:
a)
Virksomheden har ingen forpligtelse til at betale beløb til de endelige modtagere, medmindre virksomheden inddriver tilsvarende beløb fra det oprindelige aktiv. Kortfristede udlån fra virksomheden med ret til fuld genindvinding af det udlånte beløb med tillæg af rentetilskrivning på markedsvilkår udgør ikke en overtrædelse af denne betingelse.
b)
Vilkårene i overdragelseskontrakten forbyder virksomheden at sælge eller pantsætte det oprindelige aktiv, bortset fra som sikkerhed over for de endelige modtagere for forpligtelsen til at betale pengestrømme til disse.
c)
Virksomheden har en forpligtelse til at betale eventuelle pengestrømme, den inddriver på vegne af de endelige modtagere, uden væsentlig forsinkelse. Desuden er virksomheden ikke berettiget til at geninvestere sådanne pengestrømme, bortset fra investeringer i likvide beholdninger og tilsvarende likvide midler (som defineret i IAS 7 
Pengestrømsopgørelsen
) i løbet af den korte afregningsperiode fra inddrivelsestidspunktet til tidspunktet, hvor der kræves betaling til de endelige modtagere, og modtagne renter fra sådanne investeringer skal overgå til de endelige modtagere.
3.2.6
Hvis en virksomhed overdrager et finansielt aktiv (jf. afsnit 3.2.4), skal den undersøge, i hvilket omfang den bibeholder risici og afkast tilknyttet ejendomsretten til det finansielle aktiv. I dette tilfælde gælder, at:
a)
hvis virksomheden overdrager alle væsentlige risici og afkast tilknyttet ejendomsretten til det finansielle aktiv, skal virksomheden ophøre med at indregne det finansielle aktiv og indregne alle i forbindelse med overdragelsen opståede eller bibeholdte rettigheder og forpligtelser separat som aktiver eller forpligtelser
b)
hvis virksomheden bibeholder alle væsentlige risici og afkast tilknyttet ejendomsretten til det finansielle aktiv, skal virksomheden fortsat indregne det finansielle aktiv
c)
hvis virksomheden hverken overdrager eller bibeholder alle væsentlige risici og afkast tilknyttet ejendomsretten til det finansielle aktiv, skal virksomheden vurdere, hvorvidt den har bibeholdt kontrollen over det finansielle aktiv. I dette tilfælde gælder, at:
i)
hvis virksomheden ikke har bibeholdt kontrollen, skal den ophøre med at indregne det finansielle aktiv og indregne alle i forbindelse med overdragelsen opståede eller bibeholdte rettigheder og forpligtelser separat som aktiver eller forpligtelser
ii)
hvis virksomheden har bibeholdt kontrollen, skal den fortsat indregne det finansielle aktiv i forhold til sit fortsatte engagement i det finansielle aktiv (jf. 3.2.16).
3.2.7
Overdragelsen af risici og afkast (jf. afsnit 3.2.6) vurderes ved en sammenligning af virksomhedens følsomhed før og efter overdragelsen med udsving i de til det overdragne aktiv tilknyttede nettopengestrømmes beløbsmæssige størrelse og tidspunkt. En virksomhed har bibeholdt alle væsentlige risici og afkast tilknyttet ejendomsretten til et finansielt aktiv, hvis virksomhedens følsomhed over for udsving i nutidsværdien af fremtidige nettopengestrømme fra det finansielle aktiv ikke ændrer sig væsentligt som følge af overdragelsen (eksempelvis fordi virksomheden har solgt et finansielt aktiv i henhold til en aftale vedrørende tilbagekøb til en fast pris eller salgsprisen plus långivers afkast). En virksomhed har overdraget alle væsentlige risici og afkast tilknyttet ejendomsretten til et finansielt aktiv, hvis virksomhedens følsomhed over for sådanne udsving ikke længere er væsentlig i forhold til det samlede udsving i nutidsværdien af de fremtidige nettopengestrømme tilknyttet det finansielle aktiv (eksempelvis fordi virksomheden udelukkende har solgt det finansielle aktiv mod en option på tilbagekøb af aktivet til 
dagsværdi
 på tilbagekøbstidspunktet, eller virksomheden har overdraget en fuldt ud forholdsmæssig del af pengestrømmene fra et større finansielt aktiv i henhold til en aftale, såsom underdeltagelse i et lån, der opfylder betingelserne i afsnit 3.2.5).
3.2.8
Det vil ofte fremgå klart, hvorvidt virksomheden har overdraget eller bibeholdt alle væsentlige risici og afkast tilknyttet ejendomsretten, og der vil i sådanne tilfælde ikke være behov for at foretage nogen beregninger. I andre tilfælde vil det være nødvendigt at beregne og sammenligne virksomhedens følsomhed over for udsving i nutidsværdien af de fremtidige nettopengestrømme før og efter overdragelsen. Beregning og sammenligning foretages ved anvendelse af en passende aktuel markedsrente som diskonteringssats. Alle rimeligt sandsynlige udsving i nettopengestrømme tages i betragtning, idet der først og fremmest lægges vægt på de mest sandsynlige udfald.
3.2.9
Hvorvidt en virksomhed har bibeholdt kontrollen (jf. afsnit 3.2.6, litra c)) over det overdragne aktiv afhænger af erhververens evne til at sælge aktivet. Hvis det er praktisk muligt for erhververen at sælge aktivet i sin helhed til en ikke-nærtstående tredjepart og ensidigt at udnytte denne mulighed, uden at det er nødvendigt at lægge yderligere begrænsninger på overdragelsen, har virksomheden ikke bibeholdt kontrollen. I alle andre tilfælde har virksomheden bibeholdt kontrollen.
Overdragelser, som opfylder kriterierne for ophør af indregning
3.2.10
Hvis en virksomhed overdrager et finansielt aktiv som led i en overdragelse, der opfylder kriterierne for ophør af indregning i sin helhed, og bibeholder retten til at administrere det finansielle aktiv mod et honorar, skal virksomheden indregne enten et aktiv i form af en administrationsret eller en administrationsforpligtelse for den pågældende administrationskontrakt. Hvis det modtagne honorar ikke forventes i tilstrækkelig grad at godtgøre virksomheden for udførelse af administration, skal en administrationsforpligtelse for forpligtelsen til at administrere indregnes til dagsværdi. Hvis det modtagne honorar forventes at udgøre mere end tilstrækkelig godtgørelse for udførelse af administration, skal der indregnes et aktiv i form af en administrationsret for retten til at administrere til et beløb, som opgøres på basis af en allokering af den regnskabsmæssige værdi af det større finansielle aktiv i overensstemmelse med afsnit 3.2.13.
3.2.11
Hvis der som følge af en overdragelse sker ophør af indregning af et finansielt aktiv i sin helhed, men overdragelsen medfører, at virksomheden modtager et nyt finansielt aktiv eller påtager sig en ny finansiel forpligtelse eller en administrationsforpligtelse, skal virksomheden indregne det nye finansielle aktiv, den nye finansielle forpligtelse eller administrationsforpligtelsen til dagsværdi.
3.2.12
Ved ophør af indregning af et finansielt aktiv i sin helhed skal forskellen mellem:
a)
den regnskabsmæssige værdi (målt på tidspunktet for ophør af indregning) og
b)
det modtagne vederlag (herunder et eventuelt nyt aktiv, der er erhvervet, med fradrag af en eventuel ny forpligtelse, der er påtaget)
indregnes i resultatet.
3.2.13
Hvis det overdragne aktiv udgør en del af et større finansielt aktiv (eksempelvis hvis en virksomhed overdrager pengestrømme fra renter, som udgør en del af et gældsinstrument, jf. afsnit 3.2.2, litra a)), og den overdragne del opfylder kriterierne for ophør af indregning i sin helhed, skal det større finansielle aktivs tidligere regnskabsmæssige værdi allokeres til henholdsvis den del, der fortsat indregnes, og den del, der ikke længere indregnes, på basis af den relative dagsværdi af de pågældende dele på overtagelsestidspunktet. I den forbindelse skal et bibeholdt aktiv i form af administrationsret behandles som en del, der fortsat indregnes. Forskellen mellem:
a)
den regnskabsmæssige værdi (målt på tidspunktet for ophør af indregning), som allokeres til den del, der ikke længere indregnes,
b)
det modtagne vederlag for den del, der ikke længere indregnes, (herunder et eventuelt nyt aktiv, der er erhvervet, med fradrag af en eventuel ny forpligtelse, der er påtaget)
skal indregnes i resultatet.
3.2.14
Hvis en virksomhed allokerer den tidligere regnskabsmæssige værdi af et større finansielt aktiv til henholdsvis den del, der fortsat indregnes, og den del, der ikke længere indregnes, skal dagsværdien af den del, der fortsat indregnes, måles. Hvis virksomheden hidtil har solgt dele, som svarer til den del, der fortsat indregnes, eller andre markedstransaktioner for sådanne dele har fundet sted, udgør nylige priser for faktiske transaktioner det bedste skøn over delens dagsværdi. Hvis der ikke findes nogen officielle priser eller nylige markedstransaktioner, som kan understøtte dagsværdien af den del, der fortsat indregnes, udgør forskellen mellem dagsværdien af det større finansielle aktiv i sin helhed og det vederlag, der er modtaget fra erhververen, for den del, der ikke længere indregnes, det bedste skøn over dagsværdien.
Overdragelser, som ikke opfylder kriterierne for ophør af indregning
3.2.15
Hvis en overdragelse ikke medfører ophør af indregning, idet virksomheden har bibeholdt alle væsentlige risici og afkast tilknyttet ejendomsretten til det overdragne aktiv, skal virksomheden fortsat indregne det overdragne aktiv i sin helhed og indregne en finansiel forpligtelse for det modtagne vederlag. I efterfølgende perioder skal virksomheden indregne en eventuel indtægt vedrørende det overdragne aktiv og en eventuel omkostning vedrørende den finansielle forpligtelse.
Fortsat engagement i overdragne aktiver
3.2.16
Hvis en virksomhed hverken overdrager eller bibeholder væsentlige risici og afkast tilknyttet ejendomsretten til et overdraget aktiv, og bibeholder kontrollen over det overdragne aktiv, skal virksomheden fortsat indregne det overdragne aktiv i forhold til sit fortsatte engagement. Omfanget af virksomhedens fortsatte engagement i det overdragne aktiv svarer til omfanget af virksomhedens følsomhed over for ændringer i det overdragne aktivs værdi. For eksempel:
a)
Hvis en virksomheds fortsatte engagement har form af garantistillelse for det overdragne aktiv, er omfanget af virksomhedens fortsatte engagement det laveste af i) aktivets beløbsmæssige størrelse og ii) den maksimale beløbsmæssige størrelse af det modtagne vederlag, som virksomheden kan kræves at betale tilbage ("garantibeløbet").
b)
Hvis virksomhedens fortsatte engagement har form af en solgt eller købt option (eller begge dele) på det overdragne aktiv, svarer omfanget af virksomhedens fortsatte engagement til den beløbsmæssige størrelse af det overdragne aktiv, som virksomheden kan tilbagekøbe. I tilfælde af en solgt put-option på et aktiv, som er målt til dagsværdi, er omfanget af virksomhedens fortsatte engagement imidlertid begrænset til det laveste af dagsværdien af det overdragne aktiv og optionens udnyttelseskurs (jf. afsnit B3.2.13).
c)
Hvis virksomhedens fortsatte engagement har form af en option, som afregnes i likvide beholdninger, eller lignende på det overdragne aktiv, måles omfanget af virksomhedens fortsatte engagement på samme måde, som det der fremkommer ved optioner, som ikke afregnes i likvide beholdninger, som beskrevet i litra b) ovenfor.
3.2.17
Hvis en virksomhed fortsat indregner et aktiv i forhold til sit fortsatte engagement, skal virksomheden også indregne en tilknyttet forpligtelse. På trods af andre målingskrav i denne standard, skal det overdragne aktiv og den tilknyttede forpligtelse måles på et grundlag, som afspejler de rettigheder og forpligtelser, virksomheden har bibeholdt. Den tilknyttede forpligtelse måles på en sådan måde, at den regnskabsmæssige nettoværdi af det overdragne aktiv og den tilknyttede forpligtelse:
a)
er de af virksomheden bibeholdte rettigheder og forpligtelsers amortiserede kostpris, hvis det overdragne aktiv måles til amortiseret kostpris, eller
b)
svarer til dagsværdien af de af virksomheden bibeholdte rettigheder og forpligtelser målt separat, hvis det overdragne aktiv måles til dagsværdi.
3.2.18
Virksomheden skal fortsat indregne en eventuel indtægt, som opstår i forbindelse med det overdragne aktiv, i forhold til virksomhedens fortsatte engagement, og skal indregne en eventuel omkostning, som opstår i forbindelse med den tilknyttede forpligtelse.
3.2.19
I forbindelse med efterfølgende måling skal indregnede ændringer i dagsværdien af det overdragne aktiv og den tilknyttede forpligtelse behandles regnskabsmæssigt i overensstemmelse med hinanden som anført i afsnit 5.7.1 og skal ikke modregnes.
3.2.20
Hvis en virksomheds fortsatte engagement kun vedrører en del af et finansielt aktiv (eksempelvis hvis virksomheden bibeholder en option på tilbagekøb af en del af det overdragne aktiv eller bibeholder en andel af forskelsværdien, som ikke medfører bibeholdelse af alle væsentlige risici eller afkast tilknyttet ejendomsretten, og virksomheden bibeholder kontrollen), skal virksomheden allokere det finansielle aktivs tidligere regnskabsmæssige værdi på henholdsvis den del, der fortsat indregnes under det fortsatte engagement, og den del, der ikke længere indregnes, på basis af den relative dagsværdi af de pågældende dele på overdragelsestidspunktet. I den forbindelse finder kravene i afsnit 3.2.14 anvendelse. Forskellen mellem:
a)
den regnskabsmæssige værdi (målt på tidspunktet for ophør af indregning), som allokeres til den del, der ikke længere indregnes, og
b)
det modtagne vederlag for den del, der ikke længere indregnes
skal indregnes i resultatet.
3.2.21
Hvis det overdragne aktiv måles til amortiseret kostpris, kan muligheden i denne standard for at klassificere en finansiel forpligtelse til dagsværdi gennem resultatet ikke anvendes på den tilknyttede forpligtelse.
Alle overdragelser
3.2.22
Hvis et overdraget aktiv fortsat indregnes, skal aktivet og den tilknyttede forpligtelse ikke modregnes. Tilsvarende gælder det, at virksomheden ikke skal modregne en eventuel indtægt, som opstår i forbindelse med det overdragne aktiv, i en eventuel omkostning, som opstår i forbindelse med den tilknyttede forpligtelse (jf. IAS 32, afsnit 42).
3.2.23
Hvis en overdrager stiller ikke-kontant sikkerhed (såsom gælds- eller egenkapitalinstrumenter) over for erhververen, afhænger overdragerens og erhververens regnskabsmæssige behandling af sikkerheden af, hvorvidt erhververen har ret til at sælge eller pantsætte sikkerheden, og hvorvidt der er sket misligholdelse fra overdragers side. Overdrageren og erhververen skal foretage regnskabsmæssig behandling af sikkerheden som følger:
a)
Hvis erhververen i henhold til en kontrakt eller almindelig praksis har ret til at sælge eller genpantsætte sikkerheden, skal overdrageren omklassificere aktivet i sin balance (eksempelvis som et udlånt aktiv, pantsat egenkapitalinstrument eller tilbagekøbstilgodehavende) separat fra andre aktiver.
b)
Hvis erhververen sælger sikkerhed, som er stillet som sikkerhed hos denne, skal erhververen indregne provenuet fra salget samt en forpligtelse målt til dagsværdi for forpligtelsen til at levere sikkerheden tilbage.
c)
Hvis overdrageren misligholder kontrakten i henhold til dennes vilkår og ikke længere er berettiget til at indfri sikkerheden, skal overdrageren ophøre med at indregne denne, og erhververen skal indregne sikkerheden som et aktiv, der første gang måles til dagsværdi eller, hvis erhververen allerede har solgt sikkerheden, ophøre med at indregne sin forpligtelse til at levere sikkerheden tilbage.
d)
Bortset fra som angivet i litra c), skal overdrageren fortsat indregne sikkerheden som et aktiv, og erhververen skal ikke indregne sikkerheden som et aktiv.
3.3   OPHØR AF INDREGNING AF FINANSIELLE FORPLIGTELSER
3.3.1
Virksomheden skal udelukkende ophøre med at indregne en finansiel forpligtelse (eller en del af en finansiel forpligtelse) i sin balance, når forpligtelsen ophører, dvs. når den i kontrakten anførte forpligtelse opfyldes, annulleres eller udløber.
3.3.2
En udveksling mellem en eksisterende låntager og långiver af gældsinstrumenter med væsentligt forskellige betingelser skal regnskabsmæssigt behandles som et ophør af den oprindelige finansielle forpligtelse og indregning af en ny finansiel forpligtelse. Ligeledes skal en væsentlig ændring af betingelserne for en eksisterende finansiel forpligtelse eller en del heraf (uanset om denne skyldes debitors økonomiske vanskeligheder) regnskabsmæssigt behandles som ophør af den oprindelige finansielle forpligtelse og indregning af en ny finansiel forpligtelse.
3.3.3
Forskellen mellem den regnskabsmæssige værdi af en finansiel forpligtelse (eller del af en finansiel forpligtelse), som ophører eller overdrages til anden part, og det betalte beløb herfor, herunder eventuelle overdragne ikke-kontante aktiver eller forpligtelser, skal indregnes i resultatet.
3.3.4
Hvis en virksomhed tilbagekøber en del af en finansiel forpligtelse, skal virksomheden allokere den finansielle forpligtelses tidligere regnskabsmæssige værdi til henholdsvis den del, som fortsat indregnes, og den del, der ikke længere indregnes, på basis af den relative dagsværdi af de pågældende dele på tilbagekøbstidspunktet. Forskellen mellem a) den regnskabsmæssige værdi, som allokeres til den del, hvis indregning er ophørt, og b) det betalte vederlag, herunder eventuelle overdragne ikke-kontante aktiver eller påtagne forpligtelser, for den del, for hvilken indregning er ophørt, skal indregnes i resultatet.
3.3.5
Nogle virksomheder driver en investeringsfond enten internt eller eksternt, som giver investorerne fordele, der fastsættes ved hjælp af andele i fonden, og indregner finansielle forpligtelser for de beløb, der skal udbetales til disse investorer. På samme måde udsteder nogle virksomheder grupper af forsikringskontrakter med elementer af direkte deltagelse, og disse virksomheder besidder de underliggende poster. Nogle af disse fonde eller underliggende poster omfatter virksomhedens finansielle forpligtelse (f.eks. en udstedt erhvervsobligation). På trods af de øvrige krav i denne standard i forbindelse med ophør af indregning af finansielle forpligtelser kan en virksomhed vælge ikke at ophøre med at indregne sin finansielle forpligtelse, som indgår i en sådan fond eller udgør en sådan underliggende post, når og kun når virksomheden tilbagekøber sin finansielle forpligtelse til sådanne formål. I stedet kan virksomheden vælge fortsat at behandle dette instrument regnskabsmæssigt som en finansiel forpligtelse og behandle det tilbagekøbte instrument regnskabsmæssigt, som om det var et finansielt aktiv, og måle det til dagsværdi gennem resultatet i overensstemmelse med denne standard. Dette valg er uigenkaldeligt og sker for hvert enkelt instrument. Med henblik på dette valg omfatter forsikringskontrakter investeringskontrakter med elementer af diskretionær deltagelse. (jf. IFRS 17 for udtryk, som anvendes i dette afsnit, og som er defineret i denne standard).
KAPITEL 4
   
Klassifikation
4.1   KLASSIFIKATION AF FINANSIELLE AKTIVER
4.1.1
Medmindre afsnit 4.1.5 finder anvendelse, skal en virksomhed klassificere finansielle aktiver, som efterfølgende måles til amortiseret kostpris, dagsværdi gennem anden totalindkomst eller dagsværdi gennem resultatet på basis af både:
a)
virksomhedens forretningsmodel til styring af finansielle aktiver og
b)
det finansielle aktivs kontraktlige pengestrømmes egenskaber.
4.1.2
Et finansielt aktiv måles til amortiseret kostpris, hvis følgende betingelser begge er opfyldt:
a)
det finansielle aktiv besiddes i en forretningsmodel, der har til formål at modtage kontraktlige pengestrømme, og
b)
det finansielle aktivs kontraktlige vilkår medfører på bestemte tidspunkter pengestrømme, som alene består af betaling af afdrag og renter på hovedstolen.
Afsnit B4.1.1-B4.1.26 giver vejledning i, hvordan disse betingelser anvendes.
4.1.2A
Et finansielt aktiv måles til dagsværdi gennem anden totalindkomst, hvis følgende betingelser begge er opfyldt:
a)
det finansielle aktiv besiddes i en forretningsmodel, der har til formål både at modtage kontraktlige pengestrømme og sælge finansielle aktiver, og
b)
det finansielle aktivs kontraktlige vilkår medfører på bestemte tidspunkter pengestrømme, som alene består af betaling af afdrag og renter på hovedstolen.
Afsnit B4.1.1-B4.1.26 giver vejledning i, hvordan disse betingelser anvendes.
4.1.3
I forbindelse med anvendelsen af afsnit 4.1.2, litra b) og 4.1.2A, litra b):
a)
er hovedstolen dagsværdien af det finansielle aktiv ved første indregning. Afsnit B4.1.7B giver yderligere vejledning om hovedstolen
b)
består renter af godtgørelse for den tidsmæssige værdi af penge, for kreditrisikoen forbundet med den udestående hovedstol i en bestemt periode og for andre grundlæggende udlånsrisici og omkostninger samt fortjenstmargin. Afsnit B4.1.7A og B4.1.9A-B4.1.9E giver yderligere vejledning om renter, herunder om den tidsmæssige værdi af penge.
4.1.4
Et finansielt aktiv måles til dagsværdi gennem resultatet, medmindre det måles til amortiseret kostpris i overensstemmelse med afsnit 4.1.2 eller til dagsværdi gennem anden totalindkomst i overensstemmelse med afsnit 4.1.2A. En virksomhed kan imidlertid ved første indregning træffe en uigenkaldelig beslutning om, at den for bestemte investeringer i 
egenkapitalinstrumenter
, som ellers ville blive målt til dagsværdi gennem resultatet, vil indregne efterfølgende ændringer i dagsværdien under anden totalindkomst (jf. afsnit 5.7.5-5.7.6).
Mulighed for at klassificere et finansielt aktiv til dagsværdi gennem resultatet
4.1.5
Uanset afsnit 4.1.1-4.1.4 kan en virksomhed ved første indregning uigenkaldeligt klassificere et finansielt aktiv som målt til dagsværdi gennem resultatet, hvis dette fjerner eller væsentligt reducerer en målings- eller indregningsuoverensstemmelse (af og til omtalt som regnskabsmæssig inkonsistens), som ellers ville følge af at måle aktiver eller forpligtelser eller indregne gevinster eller tab på disse på forskellige grundlag (jf. afsnit B4.1.29-B4.1.32).
4.2   KLASSIFIKATION AF FINANSIELLE FORPLIGTELSER
4.2.1
En virksomhed skal klassificere alle finansielle forpligtelser, som efterfølgende måles til amortiseret kostpris, bortset fra:
a)
finansielle forpligtelser til dagsværdi gennem resultatet
. Sådanne forpligtelser, herunder 
afledte finansielle instrumenter
, som er forpligtelser, skal efterfølgende måles til dagsværdi
b)
finansielle forpligtelser, som opstår, når overdragelsen af et finansielt aktiv ikke opfylder kriterierne for ophør af indregning, eller når metoden for fortsat engagement finder anvendelse. Afsnit 3.2.15 og 3.2.17 finder anvendelse på måling af sådanne finansielle forpligtelser
c)
finansielle garantikontrakter
. Efter første indregning skal udsteder af en sådan kontrakt (medmindre afsnit 4.2.1, litra a) eller b), finder anvendelse) efterfølgende måle kontrakten til den højeste værdi af:
i)
størrelsen af den 
hensættelse til tab
, der er beregnet i overensstemmelse med afsnit 5.5, og
ii)
det oprindeligt indregnede beløb (jf. afsnit 5.1.1) med fradrag af de eventuelle akkumulerede indtægter, der er indregnet i overensstemmelse med principperne i IFRS 15
d)
tilsagn om at yde et lån til en rentesats, der er under markedsrenten. En udsteder af et sådant tilsagn skal (medmindre afsnit 4.2.1, litra a), finder anvendelse) efterfølgende måle tilsagnet til den højeste værdi af:
i)
størrelsen af den hensættelse til tab, der er beregnet i overensstemmelse med afsnit 5.5, og
ii)
det oprindeligt indregnede beløb (jf. afsnit 5.1.1) med fradrag af de eventuelle akkumulerede indtægter, der er indregnet i overensstemmelse med principperne i IFRS 15
e)
betinget vederlag, som indregnes af den overtagende virksomhed i en virksomhedssammenslutning, der falder ind under IFRS 3. Et sådant betinget vederlag skal efterfølgende måles til dagsværdi med indregning af ændringer i resultatet.
Mulighed for at klassificere en finansiel forpligtelse til dagsværdi gennem resultatet
4.2.2
En virksomhed kan ved første indregning uigenkaldeligt klassificere en finansiel forpligtelse som målt til dagsværdi gennem resultatet, hvor afsnit 4.3.5 tillader det, eller hvis dette giver mere relevant information, enten fordi
a)
det fjerner eller væsentligt reducerer en målings- eller indregningsuoverensstemmelse (af og til omtalt som regnskabsmæssig inkonsistens), som ellers ville følge af at måle aktiver eller forpligtelser eller indregne gevinster eller tab på disse på forskellige grundlag (jf. afsnit B4.1.29-B4.1.32), eller
b)
en gruppe af finansielle forpligtelser eller finansielle aktiver og finansielle forpligtelser forvaltes, og indtjeningen vurderes på grundlag af dagsværdien i overensstemmelse med en dokumenteret risikostyrings- eller investeringsstrategi, og oplysninger om gruppen gives internt på dette grundlag til nøglepersoner i virksomhedens ledelse (som defineret i IAS 24 
Oplysning om nærtstående parter
), eksempelvis virksomhedens bestyrelse og øverste ledelse (jf. afsnit B4.1.33-B4.1.36).
4.3   INDBYGGEDE AFLEDTE FINANSIELLE INSTRUMENTER
4.3.1
Et afledt finansielt instrument er en del af en sammensat kontrakt, som også omfatter en ikke-afledt hovedkontrakt, således at nogle af det kombinerede instruments pengestrømme varierer på en måde, som svarer til et ikke-indbygget afledt finansielt instrument. Et indbygget afledt finansielt instrument medfører, at visse af eller alle de pengestrømme, som kontrakten ellers ville indebære, ændres i overensstemmelse med en bestemt rentesats, kurs på et finansielt instrument, råvarepris, valutakurs, pris- eller renteindeks, kreditvurdering, kreditindeks eller lignende variabler, forudsat, for så vidt angår en ikke-finansiel variabel, at denne variabel ikke er specifik for en kontrahent. Et afledt finansielt instrument, som er knyttet til et 
finansielt instrument
, men som er kontraktligt overdrageligt uafhængigt af dette instrument, eller som har en anden modpart, er ikke et indbygget afledt finansielt instrument, men et separat finansielt instrument.
Sammensatte kontrakter med et finansielt aktiv som hovedkontrakt
4.3.2
Hvis en sammensat kontrakt har en hovedkontrakt, der er et aktiv, som ligger inden for denne standards anvendelsesområde, skal en virksomhed anvende kravene i afsnit 4.1.1-4.1.5 på hele den sammensatte kontrakt.
Andre sammensatte kontrakter
4.3.3
Hvis en sammensat kontrakt har en hovedkontrakt, der ikke er et aktiv, som ligger inden for denne standards anvendelsesområde, skal et indbygget afledt finansielt instrument udelukkende udskilles fra hovedkontrakten og behandles regnskabsmæssigt som et afledt finansielt instrument i henhold til denne standard, hvis:
a)
de økonomiske karakteristika og risici forbundet med det indbyggede afledte finansielle instrument ikke er nært forbundet med hovedkontraktens økonomiske karakteristika og risici (jf. afsnit B4.3.5 og B4.3.8),
b)
et separat instrument med samme betingelser som det indbyggede afledte finansielle instrument opfylder definitionen på et afledt finansielt instrument, og
c)
den sammensatte kontrakt ikke måles til dagsværdi med indregning af ændringer i resultatet (dvs. et afledt finansielt instrument, som er indbygget i en finansiel forpligtelse til dagsværdi gennem resultatet, udskilles ikke).
4.3.4
Hvis et indbygget afledt finansielt instrument udskilles, skal hovedkontrakten regnskabsmæssigt behandles i overensstemmelse med de relevante standarder. Denne standard omhandler ikke spørgsmålet om, hvorvidt et indbygget afledt finansielt instrument skal præsenteres separat i balancen.
4.3.5
Uanset afsnit 4.3.3 og 4.3.4 gælder det, at hvis en kontrakt omfatter et eller flere indbyggede afledte finansielle instrumenter, og hovedkontrakten ikke er et aktiv, som ligger inden for denne standards anvendelsesområde, kan en virksomhed klassificere hele den sammensatte kontrakt som til dagsværdi gennem resultatet, medmindre:
a)
det eller de indbyggede afledte finansielle instrumenter ikke væsentligt ændrer de pengestrømme, der ellers ville være krævet i henhold til kontrakten, eller
b)
det tydeligt fremgår med lidt eller ingen analyse ved første vurdering af et tilsvarende kombineret instrument, at det ikke er tilladt at udskille det eller de indbyggede afledte finansielle instrumenter, såsom en option på førtidig indfrielse, der tillader indehaveren at indfri lånet førtidigt til dets omtrentlige amortiserede kostpris.
4.3.6
Hvis denne standard kræver, at virksomheden udskiller et indbygget afledt finansielt instrument fra dets hovedkontrakt, men det indbyggede afledte finansielle instrument ikke kan måles separat ved anskaffelsen eller ved afslutningen af en efterfølgende regnskabsperiode, skal virksomheden klassificere hele den sammensatte kontrakt til dagsværdi gennem resultatet.
4.3.7
Hvis virksomheden ikke er i stand til pålideligt at måle dagsværdien af det indbyggede afledte finansielle instrument ud fra dets vilkår og betingelser, er dagsværdien af det indbyggede afledte finansielle instrument forskellen mellem dagsværdien af den sammensatte kontrakt og dagsværdien af hovedkontrakten. Hvis en virksomhed ikke er i stand til at opgøre det indbyggede afledte finansielle instruments dagsværdi ved anvendelse af denne metode, finder afsnit 4.3.6 anvendelse, og den sammensatte kontrakt klassificeres til dagsværdi gennem resultatet.
4.4   OMKLASSIFIKATION
4.4.1
En virksomhed skal udelukkende omklassificere alle berørte finansielle aktiver i henhold til afsnit 4.1.1-4.1.4, hvis den ændrer sin forretningsmodel til styring af finansielle aktiver. Afsnit 5.6.1-5.6.7, B4.4.1-B4.4.3 og B5.6.1-B5.6.2 indeholder yderligere vejledning om omklassifikation af finansielle aktiver.
4.4.2
En virksomhed må ikke omklassificere en finansiel forpligtelse.
4.4.3
Følgende ændrede forhold anses ikke for omklassifikationer i henhold til afsnit 4.4.1-4.4.2:
a)
en post, der tidligere var klassificeret som og udgjorde et effektivt sikringsinstrument til sikring af pengestrømme eller til sikring af en nettoinvestering, betegnes ikke længere som sådan
b)
en post klassificeres fremover som og udgør et effektivt sikringsinstrument til sikring af pengestrømme eller til sikring af en nettoinvestering, og
c)
ændringer i målingen i henhold til afsnit 6.7.
KAPITEL 5
   
Måling
5.1   FØRSTE MÅLING
5.1.1
Bortset fra tilgodehavender fra salg, som er omfattet af afsnit 5.1.3, gælder det, at når et finansielt aktiv eller en finansiel forpligtelse indregnes første gang, skal virksomheden måle aktivet eller forpligtelsen til dagsværdi samt i tilfælde af et finansielt aktiv eller en finansiel forpligtelse, som ikke er indregnet til dagsværdi gennem resultatet, 
transaktionsomkostninger
, som kan henføres direkte til erhvervelsen eller udstedelsen af det finansielle aktiv eller den finansielle forpligtelse.
5.1.1A
Hvis der imidlertid er en forskel mellem dagsværdien af det finansielle aktiv eller den finansielle forpligtelse ved første indregning og transaktionsprisen, skal en virksomhed anvende afsnit B5.1.2A.
5.1.2
Når en virksomhed anvender indregning på afregningsdatoen for et aktiv, som efterfølgende måles til amortiseret kostpris, indregnes aktivet første gang til dagsværdi på handelsdatoen (jf. afsnit B3.1.3-B3.1.6).
5.1.3
Uanset kravet i afsnit 5.1.1, skal en virksomhed ved første indregning måle tilgodehavender fra salg, som ikke indeholder et væsentligt finansieringselement (vurderet i overensstemmelse med IFRS 15), til transaktionsprisen (som defineret i IFRS 15) (eller når virksomheden anvender den praktiske foranstaltning i overensstemmelse med afsnit 63 i IFRS 15.
5.2   EFTERFØLGENDE MÅLING AF FINANSIELLE AKTIVER
5.2.1
Efter den første indregning skal en virksomhed måle et finansielt aktiv i overensstemmelse med afsnit 4.1.1-4.1.5 til:
a)
amortiseret kostpris,
b)
dagsværdi gennem anden totalindkomst eller
c)
dagsværdi gennem resultatet.
5.2.2
En virksomhed skal anvende kravene til værdiforringelse i afsnit 5.5 på finansielle aktiver, der måles til amortiseret kostpris i henhold til afsnit 4.1.2, samt på finansielle aktiver, der måles til dagsværdi gennem anden totalindkomst i henhold til afsnit 4.1.2A.
5.2.3
En virksomhed anvender kravene til regnskabsmæssig sikring i afsnit 6.5.8-6.5.14 (og, hvis det er relevant, afsnit 89-94 i IAS 39 
Finansielle instrumenter: Indregning og måling
 for regnskabsmæssig sikring af dagsværdien for en porteføljesikring af renterisiko) på et finansielt aktiv, der er klassificeret som en sikret post
 
(
50
)
5.3   EFTERFØLGENDE MÅLING AF FINANSIELLE FORPLIGTELSER
5.3.1
Efter den første indregning skal en virksomhed måle en finansiel forpligtelse i overensstemmelse med afsnit 4.2.1-4.2.2.
5.3.2
En virksomhed anvender kravene til regnskabsmæssig sikring i afsnit 6.5.8-6.5.14 (og, hvis det er relevant, afsnit 89-94 i IAS 39 for regnskabsmæssig sikring af dagsværdien for en porteføljesikring af renterisiko) på en finansiel forpligtelse, der er klassificeret som en sikret post.
5.4   MÅLING TIL AMORTISERET KOSTPRIS
Finansielle aktiver
Den effektive rentemetode
5.4.1
Renteindtægter beregnes ved hjælp af den 
effektive rentemetode
 (jf. appendiks A og afsnit B5.4.1-B5.4.7). Dette beregnes ved at anvende den 
effektive rente
 på det 
finansielle aktivs regnskabsmæssige bruttoværdi
, bortset fra:
a)
erhvervede eller oprettede værdiforringede finansielle aktiver
. For disse finansielle aktiver skal virksomheden anvende den 
kreditjusterede effektive rente
 på det 
finansielle aktivs amortiserede kostpris
 fra første indregning
b)
finansielle aktiver, som ikke er erhvervede eller oprettede værdiforringede finansielle aktiver, men som efterfølgende er blevet 
værdiforringede finansielle aktiver
. For disse finansielle aktiver skal virksomheden anvende den effektive rente på det finansielle aktivs amortiserede kostpris i efterfølgende regnskabsperioder.
5.4.2
En virksomhed, som i en regnskabsperiode beregner renteindtægter ved at anvende den effektive rentemetode på et finansielt aktivs amortiserede kostpris i henhold til afsnit 5.4.1, litra b), skal i efterfølgende regnskabsperioder beregne renteindtægterne ved at anvende den effektive rente på den regnskabsmæssige bruttoværdi, hvis kreditrisikoen på det finansielle instrument reduceres, således at det finansielle aktiv ikke længere er værdiforringet, og reduktionen objektivt kan henføres til en begivenhed, som er indtruffet efter anvendelse af kravene i afsnit 5.4.1, litra b) (som f.eks. forbedring af låntagerens kreditværdighed).
Ændring af kontraktlige pengestrømme
5.4.3
Når de kontraktlige pengestrømme fra et finansielt aktiv genforhandles eller på anden måde ændres, og genforhandlingen eller ændringen ikke medfører ophør af indregning af dette finansielle aktiv i overensstemmelse med denne standard, skal virksomheden omberegne det finansielle aktivs regnskabsmæssige bruttoværdi og indregne 
gevinsten eller tabet forbundet med ændringen
 i resultatet. Det finansielle aktivs regnskabsmæssige bruttoværdi omberegnes som nutidsværdien af de genforhandlede eller ændrede kontraktlige pengestrømme, der diskonteres med det finansielle aktivs oprindelige effektive rente (eller kreditjusterede effektive rente for erhvervede eller oprettede værdiforringede finansielle aktiver), eller, hvor det relevant, den ændrede effektive rente beregnet i overensstemmelse med afsnit 6.5.10. Eventuelle afholdte omkostninger eller betalte honorarer regulerer det ændrede finansielle aktivs regnskabsmæssige værdi og afskrives over det ændrede finansielle aktivs resterende løbetid.
Afskrivning
5.4.4
En virksomhed skal direkte reducere et finansielt aktivs regnskabsmæssige bruttoværdi, hvis virksomheden ikke har nogen rimelig forventning om at genindvinde hele eller dele af det finansielle aktiv. En sådan afskrivning udgør ophør af indregning (jf. afsnit B3.2.16, litra r)).
Ændringer i grundlaget for fastsættelse af de kontraktlige pengestrømme som følge af en rentebenchmarkreform
5.4.5
En virksomhed skal anvende afsnit 5.4.6-5.4.9 på et finansielt aktiv eller en finansiel forpligtelse, hvis, og kun hvis, grundlaget for at fastsætte de kontraktlige pengestrømme fra det pågældende finansielle aktiv eller den pågældende finansielle forpligtelse ændres som følge af en rentebenchmarkreform. Med henblik herpå henviser udtrykket "rentebenchmarkreform" til den markedsomfattende reform af et rentebenchmark som beskrevet i afsnit 6.8.2.
5.4.6
Grundlaget for at fastsætte de kontraktlige pengestrømme fra et finansielt aktiv eller en finansiel forpligtelse kan ændres:
a)
gennem ændring af de kontraktvilkår, der er fastsat ved første indregning af det finansielle instrument (f.eks. ændres de kontraktlige vilkår for at erstatte referencerentebenchmarket med et alternativt rentebenchmark)
b)
på en måde, der ikke blev taget i betragtning eller overvejet i forbindelse med kontraktvilkårene ved første indregning af det finansielle instrument, uden at kontraktvilkårene ændres (f.eks. ændres metoden til beregning af rentebenchmarket, uden at kontraktvilkårene ændres), og/eller
c)
på grund af aktivering af et eksisterende kontraktvilkår (f.eks. udløses en eksisterende fallback-bestemmelse).
5.4.7
En virksomhed skal som praktisk foranstaltning anvende afsnit B5.4.5 til den regnskabsmæssige behandling af en ændring i grundlaget for fastsættelsen af de kontraktlige pengestrømme fra et finansielt aktiv eller en finansiel forpligtelse, som er påkrævet i henhold til en rentebenchmarkreform. Denne praktiske foranstaltning finder kun anvendelse på sådanne ændringer og kun i det omfang, ændringen er påkrævet i henhold til en rentebenchmarkreform (jf. også afsnit 5.4.9). Med henblik herpå er det nødvendigt med en ændring i grundlaget for fastsættelse af de kontraktlige pengestrømme i forbindelse med en rentebenchmarkreform, hvis, og kun hvis, begge de følgende betingelser er opfyldt:
a)
ændringen er nødvendig som en direkte følge af en rentebenchmarkreform og
b)
det nye grundlag for fastsættelse af de kontraktlige pengestrømme er økonomisk ækvivalent med det tidligere grundlag (dvs. det grundlag, der ligger umiddelbart forud for ændringen).
5.4.8
Følgende er eksempler på ændringer, der giver anledning til et nyt grundlag for fastsættelse af kontraktlige pengestrømme, som økonomisk set svarer til det tidligere grundlag (dvs. det grundlag, der ligger umiddelbart forud for ændringen):
a)
erstatning af et eksisterende rentebenchmark, der anvendes til at fastsætte de kontraktlige pengestrømme fra et finansielt aktiv eller en finansiel forpligtelse, med et alternativt rentebenchmark — eller gennemførelse af en sådan reform af et rentebenchmark gennem ændring af den metode, der anvendes til at beregne rentebenchmarket — med tilføjelse af et fixed spread, som er nødvendigt for at kompensere for basisforskellen mellem det eksisterende rentebenchmark og det alternative rentebenchmark
b)
ændringer af tilpasningsperioden, tilpasningstidspunkterne eller antallet af dage mellem betalingsdatoer for kuponer med henblik på at gennemføre reformen af et rentebenchmark og
c)
tilføjelsen af en fallback-bestemmelse til kontraktvilkårene for et finansielt aktiv eller en finansiel forpligtelse for at muliggøre indførelse af en ændring, der er beskrevet i litra a) og b) ovenfor.
5.4.9
Hvis der foretages ændringer af et finansielt aktiv eller en finansiel forpligtelse ud over ændringer i grundlaget for fastsættelse af de kontraktlige pengestrømme, som kræves i forbindelse med en rentebenchmarkreform, skal en virksomhed først anvende den i afsnit 5.4.7 omhandlede praktiske foranstaltning på de ændringer, der er påkrævet som følge af en rentebenchmarkreform. Virksomheden skal dernæst anvende de gældende krav i denne standard på eventuelle yderligere ændringer, som den praktiske foranstaltning ikke finder anvendelse på. Hvis den yderligere ændring ikke fører til ophør af indregning af det finansielle aktiv eller den finansielle forpligtelse, skal virksomheden efter behov anvende afsnit 5.4.3 eller afsnit B5.4.6 til den regnskabsmæssige behandling af denne yderligere ændring. Hvis den yderligere ændring fører til ophør af indregning af det finansielle aktiv eller den finansielle forpligtelse, skal virksomheden opfylde kravene vedrørende ophør af indregning.
5.5   VÆRDIFORRINGELSE
Indregning af forventede kredittab
Generel fremgangsmåde
5.5.1
En virksomhed skal indregne en hensættelse til tab 
for forventede kredittab
 på et finansielt aktiv, der måles i overensstemmelse med afsnit 4.1.2 eller 4.1.2A, et leasingtilgodehavende, et 
kontraktaktiv
 eller et lånetilsagn og en finansiel garantikontrakt, som kravene til værdiforringelse finder anvendelse på i henhold til afsnit 2.1, litra g), afsnit 4.2.1, litra c), eller afsnit 4.2.1, litra d).
5.5.2
En virksomhed skal anvende kravene til værdiforringelse til indregning og måling af en hensættelse til tab for finansielle aktiver, der måles til dagsværdi gennem anden totalindkomst i henhold til afsnit 4.1.2A. Hensættelsen til tab skal imidlertid indregnes i anden totalindkomst og reducerer ikke det finansielle aktivs regnskabsmæssige værdi i balancen.
5.5.3
I henhold til afsnit 5.5.13-5.5.16 skal en virksomhed på hver balancedag måle hensættelsen til tab for et finansielt instrument til et beløb, der svarer til de 
forventede kredittab i løbetiden
, hvis kreditrisikoen på det finansielle instrument er steget væsentligt siden første indregning.
5.5.4
Formålet med kravene til værdiforringelse er at indregne de forventede kredittab i løbetiden for alle finansielle instrumenter, for hvilke kreditrisikoen er steget væsentligt siden første indregning, uanset om de er vurderet separat eller samlet, under hensyntagen til alle rimelige og dokumenterede oplysninger, herunder om fremtiden.
5.5.5
I henhold til afsnit 5.5.13-5.5.16, skal en virksomhed, hvis kreditrisikoen på et finansielt instrument ikke på balancedagen er steget væsentligt siden første indregning, måle hensættelsen til tab for det finansielle instrument til et beløb, der svarer til de 
forventede kredittab over 12 måneder
.
5.5.6
For lånetilsagn og finansielle garantikontrakter betragtes den dato, hvor virksomheden bliver part i det uigenkaldelige tilsagn, som datoen for første indregning med henblik på anvendelse af kravene til værdiforringelse.
5.5.7
Hvis en virksomhed har målt hensættelsen til tab for et finansielt instrument til et beløb, der svarer til de forventede kredittab i løbetiden, i den forudgående regnskabsperiode, men vurderer på den aktuelle balancedag, at afsnit 5.5.3 ikke længere er opfyldt, skal virksomheden måle hensættelsen til tab til et beløb, der svarer til de forventede kredittab over 12 måneder på den aktuelle balancedag.
5.5.8
En virksomhed skal indregne størrelsen af de forventede kredittab (eller tilbageførsel), der kræves for at regulere hensættelsen til tab på balancedagen til det beløb, der skal indregnes i henhold til denne standard, i resultatet som 
gevinst eller tab ved værdiforringelse
.
Fastlæggelse af væsentlige stigninger i kreditrisikoen
5.5.9
Virksomheden skal på hver balancedag vurdere, hvorvidt kreditrisikoen på et finansielt instrument er steget væsentligt siden første indregning. Ved denne vurdering skal virksomheden anvende ændringen i risikoen for misligholdelse i det finansielle instruments forventede løbetid i stedet for ændringen i størrelsen af forventede kredittab. For at foretage denne vurdering sammenligner virksomheden risikoen for misligholdelse på det finansielle instrument på balancedagen med risikoen for misligholdelse på det finansielle instrument på datoen for første indregning under hensyntagen til de rimelige og dokumenterede oplysninger, den har adgang til uden urimelig udgift eller indsats, som indikerer væsentlige stigninger i kreditrisikoen siden første indregning.
5.5.10
En virksomhed kan antage, at kreditrisikoen på et finansielt instrument ikke er steget væsentligt siden første indregning, hvis det finansielle instrument vurderes at have en lav kreditrisiko på balancedagen (jf. afsnit B5.5.22-B5.5.24).
5.5.11
Hvis virksomheden har adgang til rimelige og dokumenterede oplysninger om fremtiden uden urimelig udgift eller indsats, må virksomheden ikke udelukkende støtte sig til 
oplysninger om forfaldne beløb
 i vurderingen af, hvorvidt kreditrisikoen er steget væsentligt siden første indregning. Når virksomheden imidlertid ikke har adgang til oplysninger, som er mere fremadrettet end forfaldsstatus (enten separat eller samlet), uden urimelig udgift eller indsats, kan den bruge oplysninger om forfaldne beløb til at vurdere, hvorvidt der har været væsentlige stigninger i kreditrisikoen siden første indregning. Uanset hvordan en virksomhed vurderer væsentlige stigninger i kreditrisikoen, gælder der en afkræftelig formodning om, at kreditrisikoen på et finansielt aktiv er steget væsentligt siden første indregning, hvis kontraktlige betalinger er forfaldne med mere end 30 dage. En virksomhed kan afkræfte denne formodning, hvis den har adgang til rimelige og dokumenterede oplysninger uden urimelig udgift eller indsats, som viser, at kreditrisikoen ikke er steget væsentligt siden første indregning, selv om de kontraktlige betalinger er forfaldne med mere end 30 dage. Når en virksomhed vurderer, at kreditrisikoen er steget væsentligt, før de kontraktlige betalinger er forfaldne med mere end 30 dage, finder den afkræftelige formodning ikke anvendelse.
Ændrede finansielle aktiver
5.5.12
Hvis de kontraktlige pengestrømme på et finansielt aktiv er blevet genforhandlet eller ændret, og der ikke er sket ophør af indregning af det finansielle aktiv, skal virksomheden vurdere, hvorvidt der har været en væsentlig stigning i kreditrisikoen på det finansielle instrument i overensstemmelse med afsnit 5.5.3, ved at sammenligne:
a)
risikoen for misligholdelse på balancedagen (baseret på de ændrede kontraktlige vilkår) og
b)
risikoen for misligholdelse på tidspunktet for første indregning (baseret på de originale, uændrede kontraktlige vilkår).
Erhvervede eller oprettede værdiforringede finansielle aktiver
5.5.13
Uanset afsnit 5.5.3 og 5.5.5 skal en virksomhed på balancedagen kun indregne de akkumulerede ændringer i de forventede kredittab i løbetiden siden første indregning som en hensættelse til tab for erhvervede eller oprettede værdiforringede finansielle aktiver.
5.5.14
En virksomhed skal på hver balancedag indregne den beløbsmæssige størrelse af ændringen i de forventede kredittab i løbetiden i resultatet som gevinst eller tab ved værdiforringelse. En virksomhed skal indregne positive ændringer i de forventede kredittab i løbetiden som en gevinst ved værdiforringelse, selv om de forventede kredittab i løbetiden er mindre end den beløbsmæssige størrelse af de forventede kredittab, der blev indregnet i de skønnede pengestrømme ved første indregning.
Forenklet fremgangsmåde for tilgodehavender fra salg, kontraktaktiver og leasingtilgodehavender
5.5.15
Uanset afsnit 5.5.3 og 5.5.5 skal en virksomhed altid måle hensættelsen til tab til et beløb, der svarer til de forventede kredittab i løbetiden for:
a)
tilgodehavender fra salg eller kontraktaktiver, der hidrører fra transaktioner, som falder inden for anvendelsesområdet for IFRS 15, og som
i)
ikke indeholder et væsentligt finansieringselement i henhold til IFRS 15 (eller når virksomheden anvender den praktiske foranstaltning i henhold til afsnit 63 i IFRS 15), eller
ii)
indeholder et væsentligt finansieringselement i henhold til IFRS 15, hvis virksomheden i sin regnskabspraksis vælger at måle hensættelsen til tab til et beløb, der svarer til de forventede kredittab i løbetiden. Denne regnskabspraksis skal anvendes på alle sådanne tilgodehavender fra salg eller kontraktaktiver, men kan anvendes separat på tilgodehavender fra salg og kontraktaktiver.
b)
leasingtilgodehavender, der hidrører fra transaktioner, der falder inden for anvendelsesområdet for IFRS 16, hvis virksomheden i sin regnskabspraksis vælger at måle hensættelsen til tab til et beløb, der svarer til de forventede kredittab i løbetiden. Denne regnskabspraksis skal anvendes på alle leasingtilgodehavender, men kan anvendes separat på tilgodehavender fra finansielle og operationelle leasingkontrakter.
5.5.16
En virksomhed kan vælge regnskabspraksis for tilgodehavender fra salg, leasingtilgodehavender og kontraktaktiver uafhængigt af hinanden.
Måling af forventede kredittab
5.5.17
En virksomhed skal måle de forventede kredittab for et finansielt instrument på en måde, der afspejler:
a)
et objektivt og sandsynlighedsvægtet beløb, der fastlægges på grundlag af en vurdering af et interval af mulige udfald
b)
den tidsmæssige værdi af penge og
c)
rimelige og dokumenterede oplysninger, som virksomheden har adgang til uden urimelig udgift eller indsats på balancedagen, om tidligere begivenheder, aktuelle forhold samt prognoser om fremtidige økonomiske forhold.
5.5.18
Når en virksomhed måler forventede kredittab, behøver den ikke nødvendigvis at identificere alle mulige senarier. Den skal imidlertid overveje risikoen eller sandsynligheden for et kredittab ved at tage højde for muligheden for, at der opstår et kredittab, og muligheden for, at der ikke opstår et kredittab, selv om sandsynligheden for, at der opstår et kredittab er meget lav.
5.5.19
Den maksimale periode, der skal bruges til målingen af de forventede kredittab, er den maksimale kontraktperiode (samt optioner på forlængelse), hvor virksomheden er eksponeret for kreditrisiko, og ikke en længere periode, selv om en sådan længere periode måtte være forretningspraksis.
5.5.20
Nogle finansielle instrumenter omfatter imidlertid både lån og uudnyttede forpligtelser, og virksomhedens ret i henhold til kontrakten til at kræve tilbagebetaling og annullere den uudnyttede forpligtelse begrænser ikke virksomhedens eksponering for kredittab til kontraktens opsigelsesperiode. Virksomheden skal, udelukkende for disse finansielle instrumenter, måle de forventede kredittab over den periode, hvor virksomheden er eksponeret for kreditrisiko, og forventede kredittab vil ikke blive reduceret ved tiltag til styring af kreditrisikoen, selv om den pågældende periode er længere end den maksimale kontraktperiode.
5.6   OMKLASSIFIKATION AF FINANSIELLE AKTIVER
5.6.1
Hvis en virksomhed omklassificerer finansielle aktiver i henhold til afsnit 4.4.1, skal den anvende omklassifikationen fremadrettet fra 
omklassificeringsdatoen
. Virksomheden må ikke tilpasse tidligere indregnede gevinster, tab (herunder gevinster eller tab ved værdiforringelse) eller renter. Afsnit 5.6.2-5.6.7 beskriver kravene til omklassifikation.
5.6.2
Hvis en virksomhed omklassificerer et finansielt aktiv fra kategorien måling til amortiseret kostpris til kategorien måling til dagsværdi gennem resultatet, måles dagsværdien på omklassificeringsdatoen. Eventuelle gevinster eller tab fra differencen mellem det finansielle aktivs tidligere amortiserede kostpris og dagsværdien indregnes i resultatet.
5.6.3
Hvis en virksomhed omklassificerer et finansielt aktiv fra kategorien måling til dagsværdi gennem resultatet til kategorien måling til amortiseret kostpris, bliver dagsværdien på omklassificeringsdatoen den nye regnskabsmæssige bruttoværdi. (Afsnit B5.6.2 indeholder vejledning om fastsættelse af den effektive rente og hensættelse til tab på omklassificeringsdatoen.)
5.6.4
Hvis en virksomhed omklassificerer et finansielt aktiv fra kategorien måling til amortiseret kostpris til kategorien måling til dagsværdi gennem anden totalindkomst, måles dagsværdien på omklassificeringsdatoen. Eventuelle gevinster eller tab fra differencen mellem det finansielle aktivs tidligere amortiserede kostpris og dagsværdien indregnes i anden totalindkomst. Den effektive rente og målingen af forventede kredittab reguleres ikke som følge af omklassifikationen. (Jf. afsnit B5.6.1.)
5.6.5
Hvis en virksomhed omklassificerer et finansielt aktiv fra kategorien måling til dagsværdi gennem anden totalindkomst til kategorien måling til amortiseret kostpris, bliver det finansielle aktiv omklassificeret til dagsværdi på omklassificeringsdatoen. De akkumulerede gevinster eller tab, der tidligere er blevet indregnet i anden totalindkomst, fjernes imidlertid fra egenkapitalen og reguleres i forhold til det finansielle aktivs dagsværdi på omklassificeringsdatoen. Som følge deraf måles det finansielle aktiv på omklassificeringsdatoen som om, det altid var blevet målt til amortiseret kostpris. Denne regulering påvirker anden totalindkomst, men ikke resultatet, hvorfor det ikke er en omklassificeringsregulering (jf. IAS 1 
Præsentation af årsregnskaber
). Den effektive rente og målingen af forventede kredittab reguleres ikke som følge af omklassifikationen. (Jf. afsnit B5.6.1.)
5.6.6
Hvis en virksomhed omklassificerer et finansielt aktiv fra kategorien måling til dagsværdi gennem resultatet til kategorien måling til dagsværdi gennem anden totalindkomst, måles det finansielle aktiv fortsat til dagsværdi. (Afsnit B5.6.2 indeholder vejledning om fastsættelse af den effektive rente og hensættelse til tab på omklassificeringsdatoen.)
5.6.7
Hvis en virksomhed omklassificerer et finansielt aktiv fra kategorien måling til dagsværdi gennem anden totalindkomst til kategorien måling til dagsværdi gennem resultatet, måles det finansielle aktiv fortsat til dagsværdi. De akkumulerede gevinster eller tab, der tidligere er blevet indregnet i anden totalindkomst, omklassificeres fra egenkapitalen til resultatet som en omklassifikationsregulering (jf. IAS 1) på omklassificeringsdatoen.
5.7   GEVINSTER OG TAB
5.7.1
Gevinster eller tab hidrørende fra et finansielt aktiv eller en finansiel forpligtelse, der måles til dagsværdi, skal indregnes i resultatet, medmindre:
a)
det indgår i et sikringsforhold (jf. afsnit 6.5.8-6.5.14 og, hvor det er relevant, afsnit 89-94 i IAS 39 om regnskabsmæssig sikring af dagsværdien for en porteføljesikring af renterisiko)
b)
det er en investering i et egenkapitalinstrument, og virksomheden har valgt at præsentere gevinster og tab på investeringen under anden totalindkomst i henhold til afsnit 5.7.5
c)
det er en finansiel forpligtelse, der er klassificeret som til dagsværdi gennem resultatet, og virksomheden skal præsentere virkningen af ændringer i forpligtelsens 
kreditrisiko
 under anden totalindkomst i henhold til afsnit 5.7.7, eller
d)
det er et finansielt aktiv, som måles til dagsværdi gennem anden totalindkomst i overensstemmelse med afsnit 4.1.2A, og virksomheden skal indregne ændringer i dagsværdien under anden totalindkomst i henhold til afsnit 5.7.10.
5.7.1A
Udbytte
 indregnes kun i resultatet, når:
a)
virksomhedens ret til at modtage udbytte fastlægges
b)
det er sandsynligt, at økonomiske fordele forbundet med udbyttet vil tilgå virksomheden, og
c)
udbyttets størrelse kan måles pålideligt.
5.7.2
Gevinster eller tab på et finansielt aktiv, som måles til amortiseret kostpris, og som ikke indgår i et sikringsforhold (jf. afsnit 6.5.8-6.5.14 og, hvor det er relevant, afsnit 89-94 i IAS 39 om regnskabsmæssig sikring af dagsværdien for en porteføljesikring af renterisiko) skal indregnes i resultatet, når indregning af det finansielle aktiv ophører, det omklassificeres i henhold til afsnit 5.6.2, ved amortiseringen eller for at indregne gevinster eller tab ved værdiforringelse. En virksomhed skal anvende afsnit 5.6.2 og 5.6.4, hvis den omklassificerer finansielle aktiver fra kategorien måling til amortiseret kostpris. Gevinster eller tab på en finansiel forpligtelse, som måles til amortiseret kostpris, og som ikke indgår i et sikringsforhold (jf. afsnit 6.5.8-6.5.14 og, hvor det er relevant, afsnit 89-94 i IAS 39 om regnskabsmæssig sikring af dagsværdien for en porteføljesikring af renterisiko) skal indregnes i resultatet, når indregning af den finansielle forpligtelse ophører og ved amortiseringen. (Afsnit B5.7.2 indeholder vejledning om valutakursgevinster og -tab).
5.7.3
Gevinster eller tab på finansielle aktiver eller finansielle forpligtelser, der er sikrede poster i et sikringsforhold, skal indregnes i overensstemmelse med afsnit 6.5.8-6.5.14 og, hvor det er relevant, afsnit 89-94 i IAS 39 om regnskabsmæssig sikring af dagsværdien for en porteføljesikring af renterisiko.
5.7.4
Når en virksomhed indregner finansielle aktiver på afregningsdatoen (jf. afsnit 3.1.2, B3.1.3 og B3.1.6) skal eventuelle ændringer i dagsværdien af det aktiv, som skal modtages, i perioden mellem handelsdatoen og afregningsdatoen ikke indregnes for aktiver, som måles til amortiseret kostpris. For aktiver, som måles til dagsværdi, skal en ændring i dagsværdi imidlertid indregnes i resultatet eller i anden totalindkomst, alt efter hvad der er hensigtsmæssigt, i henhold til afsnit 5.7.1. Handelsdatoen anses for at være datoen for første indregning i forbindelse med anvendelsen af kravene til værdiforringelse.
Investeringer i egenkapitalinstrumenter
5.7.5
Ved den første indregning kan en virksomhed træffe en uigenkaldelig beslutning om, at den under anden totalindkomst vil indregne ændringer i dagsværdien af en investering i et egenkapitalinstrument, som er omfattet af denne standard og hverken 
besiddes med henblik på handel
eller er et betinget vederlag indregnet af en overtagende virksomhed i en virksomhedssammenslutning, hvorpå IFRS 3 finder anvendelse. (Afsnit B5.7.3 indeholder vejledning om valutakursgevinster og -tab).
5.7.6
Hvis en virksomhed træffer den i afsnit 5.7.5 omhandlede beslutning, skal den indregne udbytte fra denne investering i resultatet i henhold til afsnit 5.7.1A.
Forpligtelser klassificeret til dagsværdi gennem resultatet
5.7.7
En virksomhed skal præsentere gevinster eller tab på en finansiel forpligtelse, som er klassificeret som til dagsværdi gennem resultatet i henhold til afsnit 4.2.2 eller afsnit 4.3.5, som følger:
a)
den beløbsmæssige størrelse af ændringen i dagsværdien af den finansielle forpligtelse, som kan henføres til ændringer i forpligtelsens kreditrisiko, skal præsenteres under anden totalindkomst (jf. afsnit B5.7.13-B5.7.20), og
b)
den resterende beløbsmæssige ændring i forpligtelsens dagsværdi skal præsenteres under resultatet,
medmindre den regnskabsmæssige behandling af virkningen af ændringer i forpligtelsens kreditrisiko i a) ville forårsage eller forværre en regnskabsmæssig inkonsistens i resultatet (i hvilket tilfælde afsnit 5.7.8 finder anvendelse). Afsnit B5.7.5-B5.7.7 og B5.7.10-B5.7.12 indeholder vejledning om vurdering af, hvorvidt dette ville forårsage eller forværre en regnskabsmæssig inkonsistens.
5.7.8
Hvis kravene i afsnit 5.7.7 ville forårsage eller forværre en regnskabsmæssig inkonsistens i resultatet, skal en virksomhed præsentere alle gevinster eller tab på denne forpligtelse (herunder virkningen af ændringer i forpligtelsens kreditrisiko) i resultatet.
5.7.9
Uanset kravene i afsnit 5.7.7 og 5.7.8 skal en virksomhed i resultatet præsentere alle gevinster og tab på lånetilsagn og finansielle garantikontrakter, der er klassificeret som til dagsværdi gennem resultatet.
Aktiver, der måles til dagsværdi gennem anden totalindkomst
5.7.10
Gevinster eller tab på et finansielt aktiv, der måles til dagsværdi gennem anden totalindkomst i henhold til afsnit 4.1.2A, skal indregnes i anden totalindkomst, bortset fra gevinster eller tab ved værdiforringelse (jf. afsnit 5.5) og valutakursgevinster eller -tab (jf. afsnit B5.7.2-B5.7.2A), indtil indregning af det finansielle aktiv ophører, eller det omklassificeres. Når indregning af det finansielle aktiv ophører, skal akkumulerede gevinster eller tab, der tidligere er blevet indregnet i anden totalindkomst, omklassificeres fra egenkapitalen til resultatet som en omklassifikationsregulering (jf. IAS 1). Hvis det finansielle aktiv omklassificeres fra kategorien måling til dagsværdi gennem anden totalindkomst, skal virksomheden regnskabsmæssigt behandle de akkumulerede gevinster eller tab, der tidligere blev indregnet i anden totalindkomst, i henhold til afsnit 5.6.5 og 5.6.7. Rente beregnet ved hjælp af den effektive rentemetode indregnes i resultatet.
5.7.11
Som beskrevet i afsnit 5.7.10, gælder det, at hvis et finansielt aktiv måles til dagsværdi gennem anden totalindkomst i henhold til afsnit 4.1.2A, er de beløb, der indregnes i resultatet, de samme som de beløb, der ville være blevet indregnet i resultatet, hvis det finansielle aktiv var blevet målt til amortiseret kostpris.
KAPITEL 6
   
Regnskabsmæssig sikring
6.1   FORMÅL OG ANVENDELSESOMRÅDE
6.1.1
Formålet med regnskabsmæssig sikring er i regnskabet at præsentere virkningen af en virksomheds risikostyringsaktiviteter, hvor finansielle instrumenter bruges til at styre eksponeringen fra bestemte risici, der kunne påvirke resultatet (eller anden totalindkomst for investeringer i egenkapitalinstrumenter, hvor en virksomhed har valgt at præsentere ændringer i dagsværdien i anden totalindkomst i henhold til afsnit 5.7.5). Denne fremgangsmåde har til formål at beskrive, i forbindelse med hvilke sikringsinstrumenter regnskabsmæssig sikring anvendes, for at give et indblik i deres formål og effekt.
6.1.2
En virksomhed kan vælge at klassificere et sikringsforhold mellem et sikringsinstrument og en sikret post i henhold til afsnit 6.2.1-6.3.7 og B6.2.1-B6.3.25. For sikringsforhold, der opfylder kriterierne for klassifikation, skal en virksomhed regnskabsmæssigt behandle gevinsten eller tabet på sikringsinstrumentet og den sikrede post i henhold til afsnit 6.5.1-6.5.14 og B6.5.1-B6.5.28, Når den sikrede post er en gruppe poster, skal en virksomhed opfylde de supplerende krav i afsnit 6.6.1-6.6.6 og B6.6.1-B6.6.16.
6.1.3
Ved sikring af dagsværdien af renterisikoen for en portefølje af finansielle aktiver eller finansielle forpligtelser (og kun ved en sådan sikring) kan en virksomhed anvende kravene til regnskabsmæssig sikring i IAS 39 i stedet for kravene i denne standard. I det tilfælde skal virksomheden også anvende de specifikke krav til regnskabsmæssig sikring af dagsværdien for en porteføljesikring af renterisiko og klassificere den sikrede del som et valutabeløb (jf. afsnit 81A, 89A og AG114-AG132 i IAS 39).
6.2   SIKRINGSINSTRUMENTER
Instrumenter, som opfylder kriterierne
6.2.1
Et afledt finansielt instrument, som måles til dagsværdi gennem resultatet, kan klassificeres som et sikringsinstrument, bortset fra visse solgte optioner (jf. afsnit B6.2.4).
6.2.2
Et ikke-afledt finansielt aktiv eller en ikke-afledt finansiel forpligtelse, som måles til dagsværdi gennem resultatet, kan klassificeres som et sikringsinstrument, medmindre det er en finansiel forpligtelse, der er klassificeret som til dagsværdi gennem resultatet, for hvilken den beløbsmæssige størrelse af den ændring i dagsværdien, som kan henføres til ændringer i forpligtelsens kreditrisiko, præsenteres under anden totalindkomst i henhold til afsnit 5.7.7. Ved sikring af valutarisiko kan valutarisikokomponenten af et ikke-afledt finansielt aktiv eller en ikke-afledt finansiel forpligtelse klassificeres som et sikringsinstrument, forudsat at det ikke er en investering i et egenkapitalinstrument, for hvilket virksomheden har valgt at præsentere ændringer i dagsværdien under anden totalindkomst i henhold til afsnit 5.7.5.
6.2.3
Ved regnskabsmæssig sikring må kun kontrakter med en ekstern part i forhold til den regnskabsaflæggende virksomhed (dvs. en ekstern part i forhold til koncernen eller den enkelte virksomhed, som der aflægges regnskab for) klassificeres som sikringsinstrumenter.
Klassifikation af sikringsinstrumenter
6.2.4
Et instrument, som opfylder kriterierne for sikringsinstrumenter, skal klassificeres i sin helhed som et sikringsinstrument. De eneste tilladte undtagelser er:
a)
opdeling af en options indre og tidsmæssige værdi, hvor kun ændringen i optionens indre værdi klassificeres som et sikringsinstrument og ikke dens tidsmæssige værdi (jf. afsnit 6.5.15 og B6.5.29-B6.5.33)
b)
opdeling af terminsdelen og spotdelen på en terminskontrakt, hvor kun ændringen i værdien af spotdelen på en terminskontrakt klassificeres som et sikringsinstrument og ikke terminsdelen, ligesom valutaspændet kan udskilles og udelukkes fra klassifikationen af et finansielt instrument som sikringsinstrumentet (jf. afsnit 6.5.16 og B6.5.34-B6.5.39), og
c)
i et sikringsforhold kan virksomheden klassificere en del af hele sikringsinstrumentet, eksempelvis 50 % af det nominelle beløb, som sikringsinstrumentet. Dog må et sikringsinstrument ikke kun klassificeres for en del af ændringen i dagsværdien, der kun hidrører fra en del af den periode, hvor sikringsinstrumentet fortsat er udestående.
6.2.5
En virksomhed kan se enhver kombination af følgende i sammenhæng og sammen klassificere dem som sikringsinstrumentet (herunder hvor den risiko eller de risici, der er forbundet med nogle sikringsinstrumenter opvejer de risici, der er forbundet med andre sikringsinstrumenter):
a)
afledte finansielle instrumenter eller en del heraf og
b)
ikke-afledte finansielle instrumenter eller en del heraf.
6.2.6
Et afledt finansielt instrument, der kombinerer en solgt option og en købt option, (f.eks. en rentecollar) opfylder dog ikke betingelserne for et sikringsinstrument, hvis det i realiteten netto er en solgt option på klassifikationstidspunktet (medmindre den opfylder betingelserne i henhold til afsnit B6.2.4). Tilsvarende kan to eller flere instrumenter (eller dele heraf) kun klassificeres sammen som sikringsinstrumentet, hvis de sammen i realiteten ikke netto er en solgt option på klassifikationstidspunktet (medmindre de opfylder betingelserne i henhold til afsnit B6.2.4).
6.3   SIKREDE POSTER
Poster, som opfylder kriterierne
6.3.1
En sikret post kan være et indregnet aktiv eller en indregnet forpligtelse, en ikke-indregnet 
fast aftale
, en 
forventet transaktion
 eller en nettoinvestering i en udenlandsk virksomhed. Den sikrede post kan være:
a)
en enkelt post eller
b)
en gruppe poster (jf. afsnit 6.6.1-6.6.6 og B6.6.1-B6.6.16).
En sikret post kan også være en del af en sådan post eller gruppe poster (jf. afsnit 6.3.7 og B6.3.7-B6.3.25).
6.3.2
Den sikrede post skal kunne måles pålideligt.
6.3.3
Hvis en sikret post er en forventet transaktion (eller en del heraf), skal denne transaktion være højst sandsynlig.
6.3.4
En aggregeret eksponering, som er en kombination af en eksponering, der kunne opfylde kriterierne for sikrede poster i henhold til afsnit 6.3.1, og et afledt finansielt instrument, kan klassificeres om en sikret post (jf. afsnit B6.3.3-B6.3.4). Dette omfatter en forventet transaktion vedrørende en aggregeret eksponering (dvs. en fremtidig transaktion, som virksomheden ikke har forpligtet sig til, men som forventes, og som ville medføre en eksponering og et afledt finansielt instrument), hvis den aggregerede eksponering er højst sandsynlig og den, når den er indtruffet og derfor ikke længere er forventet, opfylder kriterierne for sikrede poster.
6.3.5
Ved regnskabsmæssig sikring er det udelukkende aktiver, forpligtelser, faste aftaler eller forventede transaktioner, som er højst sandsynlige, med en ekstern part, der kan klassificeres som sikrede poster. Regnskabsmæssig sikring kan kun anvendes på transaktioner mellem virksomheder i samme koncern i de enkelte eller separate årsregnskaber for disse virksomheder og ikke på koncernregnskabet, bortset fra koncernregnskabet for en investeringsvirksomhed, som defineret i IFRS 10, hvor transaktioner mellem en investeringsvirksomhed og dens dattervirksomheder, som måles til dagsværdi gennem resultatet, ikke vil blive elimineret i koncernregnskabet.
6.3.6
Som en undtagelse til afsnit 6.3.5 gælder imidlertid, at valutarisikoen vedrørende en koncernintern monetær post (eksempelvis tilgodehavender/forpligtelser mellem to dattervirksomheder) kan opfylde kriterierne for en sikret post i koncernregnskabet, hvis den medfører følsomhed over for valutakursgevinster eller -tab, som ikke fuldt ud er elimineret ved konsolidering i henhold til IAS 21 
Valutaomregning
. I henhold til IAS 21 er valutakursgevinster og -tab på koncerninterne monetære poster ikke fuldt ud elimineret ved konsolidering, hvis den koncerninterne monetære post handles mellem to koncernvirksomheder med forskellige funktionelle valutaer. Desuden kan valutarisikoen vedrørende en forventet koncernintern transaktion, som anses for højst sandsynlig, opfylde kriterierne for en sikret post i koncernregnskabet forudsat, at transaktionen finder sted i en anden valuta end den funktionelle valuta for den virksomhed, der foretager transaktionen, og valutarisikoen påvirker således koncernresultatet.
Klassifikation af sikrede poster
6.3.7
En virksomhed kan klassificere en post i sin helhed eller komponenter heraf som den sikrede post i et sikringsforhold. Hele posten omfatter alle ændringer i pengestrømmene eller dagsværdien af en post. En komponent omfatter mindre end hele ændringen i dagsværdien eller udsvinget i pengestrømmene for en post. I det tilfælde kan en virksomhed kun klassificere følgende typer komponenter (herunder kombinationer) som sikrede poster:
a)
udelukkende ændringer i pengestrømmene eller dagsværdien af en post, der kan henføres til en eller flere specifikke risici (risikokomponent), forudsat at risikokomponenten er separat identificerbar og kan måles pålideligt baseret på en vurdering på grundlag af den pågældende markedsstruktur (jf. afsnit B6.3.8-B6.3.15). Risikokomponenter omfatter en klassifikation udelukkende af ændringer i pengestrømmene eller dagsværdien af en sikret post, der er større eller mindre end en bestemt pris eller anden variabel (ensidig risiko)
b)
en eller flere kontraktlige pengestrømme
c)
komponenter af et nominelt beløb, dvs. en bestemt del af postens beløbsmæssige størrelse (jf. afsnit B6.3.16-B6.3.20).
6.4   KRITERIER FOR REGNSKABSMÆSSIG SIKRING
6.4.1
Regnskabsmæssig sikring kan kun anvendes på sikringsforhold, hvis alle følgende kriterier opfyldt:
a)
Sikringsforholdet består kun af sikringsinstrumenter og sikrede poster, der opfylder kriterierne.
b)
Ved sikringsforholdets indgåelse foreligger der formel klassifikation og dokumentation for sikringsforholdet og for virksomhedens risikostyringsformål og -strategi i relation til sikringen. Dokumentationen skal omfatte identifikation af sikringsinstrumentet, den sikrede post, den afdækkede risikos art, samt hvordan virksomheden vil vurdere, hvorvidt sikringsforholdet opfylder kravene til sikringseffektivitet (herunder analysen af kilderne til sikringsineffektivitet, og hvordan den fastsætter 
sikringsraten
).
c)
Sikringsforholdet opfylder alle følgende krav til sikringseffektivitet:
i)
der er et økonomisk forhold mellem den sikrede post og sikringsinstrumentet (jf. afsnit B6.4.4-B6.4.6)
ii)
virkningen af kreditrisikoen dominerer ikke de værdiændringer, der hidrører fra det økonomiske forhold (jf. afsnit B6.4.7-B6.4.8), og
iii)
sikringsforholdets sikringsrate er den samme som den, der følger af den mængde af den sikrede post, som virksomheden faktisk sikrer, og den mængde af sikringsinstrumentet, som virksomheden faktisk bruger til at sikre den pågældende mængde af den sikrede post. Klassifikationen må imidlertid ikke afspejle en ubalance mellem vægtningen af den sikrede post og af sikringsinstrumentet, som ville forårsage sikringsineffektivitet (uanset om det er indregnet eller ej), der kunne medføre en regnskabsmæssig virkning, der var uforenelig med formålet med den regnskabsmæssige sikring (jf. afsnit B6.4.9-B6.4.11).
6.5   REGNSKABSMÆSSIG BEHANDLING AF SIKRINGSFORHOLD, DER OPFYLDER KRITERIERNE
6.5.1
En virksomhed anvender regnskabsmæssig sikring på sikringsforhold, der opfylder kriterierne i afsnit 6.4.1 (hvilket omfatter virksomhedens beslutning om at klassificere sikringsforholdet).
6.5.2
Der er tre typer sikringsforhold:
a)
sikring af dagsværdi: afdækning af risikoen for ændringer i dagsværdien af et indregnet aktiv eller en indregnet forpligtelse eller en ikke-indregnet fast aftale, eller en del af en sådan post, som kan henføres til en bestemt risiko, og som kan påvirke resultatet
b)
sikring af pengestrømme: afdækning af risikoen for udsving i pengestrømme, som kan henføres til en bestemt risiko, der er tilknyttet hele eller dele af et indregnet aktiv eller en indregnet forpligtelse (såsom alle eller visse fremtidige rentebetalinger på variabelt forrentede lån) eller en forventet transaktion, som er højst sandsynlig, og kan påvirke resultatet
c)
sikring af en nettoinvestering i en udenlandsk virksomhed, som defineret i IAS 21.
6.5.3
Hvis den sikrede post er et egenkapitalinstrument, for hvilket en virksomhed har valgt at præsentere ændringer i dagsværdien under anden totalindkomst i henhold til afsnit 5.7.5, skal den sikrede eksponering omhandlet i afsnit 6.5.2, litra a), kunne påvirke anden totalindkomst. Udelukkende i det tilfælde må den indregnede sikringsineffektivitet præsenteres under anden totalindkomst.
6.5.4
Sikring af den med en fast aftale forbundne valutarisiko kan regnskabsmæssigt behandles som en sikring af dagsværdi eller en sikring af pengestrømme.
6.5.5
Hvis et sikringsforhold ikke længere opfylder kravet til sikringseffektivitet med hensyn til sikringsrate (jf. afsnit 6.4.1, litra c), nr. iii)), men risikostyringsformålet for det klassificerede sikringsforhold er det samme, skal en virksomhed regulere sikringsforholdets sikringsrate, så det igen opfylder kriterierne (dette benævnes i denne standard "genskabelse af balancen" — jf. afsnit B6.5.7-B6.5.21).
6.5.6
En virksomhed må først bringe den regnskabsmæssige sikring til ophør fremadrettet, når sikringsforholdet (eller en del af et sikringsforhold) ikke længere opfylder kriterierne (under hensyntagen til en eventuel genskabelse af balancen i sikringsforholdet, hvis det er relevant). Dette omfatter tilfælde, hvor sikringsinstrumentet udløber eller sælges, afvikles eller udnyttes. I denne sammenhæng er udskiftningen eller forlængelsen af et sikringsinstrument til et andet sikringsinstrument ikke udløb eller afvikling, hvis en sådan udskiftning eller forlængelse indgår i og opfylder virksomhedens dokumenterede risikostyringsstrategi. Desuden er der i denne sammenhæng ikke tale om udløb eller afvikling af sikringsinstrumentet, hvis:
a)
parterne i et sikringsinstrument som følge af love eller retsforskrifter eller indførelsen af love eller retsforskrifter aftaler, at en eller flere clearingmodparter erstatter deres oprindelige modpart og bliver den nye modpart for hver af parterne. I denne sammenhæng er en clearingmodpart en central modpart (som også kaldes en "clearingorganisation" eller et "clearingagentur") eller en virksomhed eller virksomheder, eksempelvis et clearingmedlem i en clearingorganisation eller en kunde hos et clearingmedlem i en clearingorganisation, som fungerer som modpart ved effektueringen af en central modparts clearing. Hvis parterne i et sikringsinstrument erstatter deres oprindelige modparter med andre modparter, er kravet i dette underafsnit dog kun opfyldt, hvis hver af disse parter effektuerer clearing med den samme centrale modpart
b)
andre eventuelle ændringer af sikringsinstrumentet er begrænset til de ændringer, der er nødvendige for at effektuere en sådan erstatning af modparten. Sådanne ændringer er begrænset til ændringer, som er i overensstemmelse med de betingelser, som kunne forventes, hvis sikringsinstrumentet oprindeligt blev clearet med clearingmodparten. Disse ændringer omfatter bl.a. ændringer vedrørende sikkerhedsstillelseskravene, ret til at modregne tilgodehavender og gæld samt afgifter.
At bringe den regnskabsmæssige sikring til ophør kan enten påvirke hele sikringsforholdet eller dele af det (i hvilket tilfælde den regnskabsmæssige sikring fortsætter i den resterende del af sikringsforholdet).
6.5.7
En virksomhed skal anvende:
a)
afsnit 6.5.10, når den bringer den regnskabsmæssige sikring til ophør for sikring af dagsværdi, hvor den sikrede post er (eller er en del af) et finansielt instrument, som måles til amortiseret kostpris, og
b)
afsnit 6.5.12, når den bringer den regnskabsmæssige sikring til ophør for sikring af pengestrømme.
Sikring af dagsværdi
6.5.8
Så længe sikringen af dagsværdien opfylder de i afsnit 6.4.1 nævnte kriterier, skal sikringsforholdet regnskabsmæssigt behandles på følgende måde:
a)
gevinsten eller tabet på sikringsinstrumentet skal indregnes i resultatet (eller anden totalindkomst, hvis sikringsinstrumentet sikrer et egenkapitalinstrument, hvor virksomheden har valgt at præsentere ændringer i dagsværdien under anden totalindkomst i henhold til afsnit 5.7.5)
b)
sikringsgevinsten eller -tabet på den sikrede post skal regulere den sikrede posts regnskabsmæssige værdi (hvis det er relevant) og indregnes i resultatet. Hvis den sikrede post er et finansielt aktiv (eller en del heraf), som måles til dagsværdi gennem anden totalindkomst i henhold til afsnit 4.1.2A, skal sikringsgevinsten eller -tabet på den sikrede post indregnes i resultatet. Hvis den sikrede post er et egenkapitalinstrument, for hvilket en virksomhed har valgt at præsentere ændringer i dagsværdien under anden totalindkomst i henhold til afsnit 5.7.5, skal disse beløb imidlertid fortsat indregnes i anden totalindkomst. Hvis en sikret post er en ikke-indregnet fast aftale (eller en del heraf), indregnes den akkumulerede ændring i den sikrede posts dagsværdi efter klassifikationen som et aktiv eller en forpligtelse, og en tilsvarende gevinst eller et tilsvarende tab indregnes i resultatet.
6.5.9
Hvis en sikret post i en sikring af dagsværdi er en fast aftale (eller en del heraf) om at erhverve et aktiv eller påtage sig en forpligtelse, skal den oprindelige regnskabsmæssige værdi af det aktiv eller den forpligtelse, som hidrører fra virksomhedens overholdelse af den faste aftale, reguleres, så den medtager den akkumulerede ændring i den sikrede posts dagsværdi, der blev indregnet i balancen.
6.5.10
Eventuelle reguleringer, som hidrører fra afsnit 6.5.8, litra b), skal afskrives over resultatet, hvis den sikrede post er et finansielt instrument (eller en del heraf), som måles til amortiseret kostpris. Afskrivning kan påbegyndes, så snart der foreligger en regulering, og senest på det tidspunkt, hvor den sikrede post ikke længere reguleres for sikringsgevinster og -tab. Afskrivningen er baseret på en omberegnet effektiv rente på tidspunktet for påbegyndelsen af afskrivningen. I forbindelse med et finansielt aktiv (eller en del heraf), som er en sikret post, og som måles til dagsværdi gennem anden totalindkomst i henhold til afsnit 4.1.2A, skal der afskrives på samme måde, men for det beløb, der repræsenterer den akkumulerede gevinst eller det akkumulerede tab, der tidligere blev indregnet i henhold til afsnit 6.5.8, litra b), i stedet for at regulere den regnskabsmæssige værdi.
Sikring af pengestrømme
6.5.11
Så længe sikringen af pengestrømme opfylder de i afsnit 6.4.1 nævnte kriterier, skal sikringsforholdet regnskabsmæssigt behandles på følgende måde:
a)
det separate egenkapitalelement, som er forbundet med den sikrede post, (reserve vedrørende sikring af pengestrømme) reguleres til det mindste af følgende (i absolutte tal):
i)
akkumuleret gevinst eller tab på sikringsinstrumentet fra sikringens indgåelse og
ii)
akkumuleret ændring i dagsværdien (nutidsværdien) af den sikrede post (dvs. nutidsværdien af den akkumulerede ændring i de sikrede forventede fremtidige pengestrømme) fra sikringens indgåelse
b)
den del af gevinsten eller tabet på sikringsinstrumentet, som vurderes at være en effektiv sikring (dvs. den del, der udlignes af ændringen i reserven vedrørende sikring af pengestrømme beregnet i overensstemmelse med litra a)), skal indregnes i anden totalindkomst
c)
eventuelle resterende gevinster eller tab på sikringsinstrumentet (eller eventuelle gevinster eller tab, der kræves for at udligne ændringen i reserven vedrørende sikring af pengestrømme beregnet i overensstemmelse med litra a)), er sikringsineffektivitet, som skal indregnes i resultatet
d)
det beløb, der er akkumuleret i reserven vedrørende sikring af pengestrømme i overensstemmelse med litra a), skal regnskabsmæssigt behandles på følgende måde:
i)
hvis en sikret forventet transaktion efterfølgende medfører indregning af et ikke-finansielt aktiv eller en ikke-finansiel forpligtelse, eller en sikret forventet transaktion vedrørende et ikke-finansielt aktiv eller en ikke-finansiel forpligtelse bliver en fast aftale, hvor regnskabsmæssig sikring af dagsværdi finder anvendelse, skal virksomheden fjerne det beløb fra reserven vedrørende sikring af pengestrømme og medregne det direkte i aktivets eller forpligtelsens oprindelige kostpris eller anden regnskabsmæssig værdi. Dette er ikke en omklassifikationsregulering (jf. IAS 1) og påvirker derfor ikke anden totalindkomst
ii)
for sikringer af pengestrømme, bortset fra de i i) omtalte, skal beløbet omklassificeres fra reserven vedrørende sikring af pengestrømme til resultatet som en omklassifikationsregulering (jf. IAS 1) i den eller de samme perioder, hvor de sikrede forventede fremtidige pengestrømme påvirker resultatet (eksempelvis i de perioder, hvor renteindtægter eller -udgifter indregnes, eller når et forventet salg finder sted)
iii)
hvis beløbet er et tab, og en virksomhed forventer, at et tab eller en del af et tab ikke vil blive genindvundet i løbet af en eller flere fremtidige perioder, skal virksomheden straks omklassificere det beløb, som ikke forventes genindvundet, til resultatet som en omklassifikationsregulering (jf. IAS 1).
6.5.12
Hvis en virksomhed bringer regnskabsmæssig sikring til ophør vedrørende en sikring af pengestrømme (jf. afsnit 6.5.6 og 6.5.7, litra b)), skal den regnskabsmæssigt behandle det beløb, der er akkumuleret i reserven vedrørende sikring af pengestrømme i overensstemmelse med afsnit 6.5.11, litra a), på følgende måde:
a)
hvis de sikrede fremtidige pengestrømme stadig forventes at finde sted, skal beløbet forblive i reserven vedrørende sikring af pengestrømme, indtil de fremtidige pengestrømme finder sted, eller indtil afsnit 6.5.11, litra d), nr. iii), finder anvendelse. Når de fremtidige pengestrømme finder sted, finder afsnit 6.5.11, litra d), anvendelse
b)
hvis de sikrede fremtidige pengestrømme ikke længere forventes at finde sted, skal beløbet straks omklassificeres fra reserven vedrørende sikring af pengestrømme til resultatet som en omklassifikationsregulering (jf. IAS 1). En sikret fremtidig pengestrøm, som ikke længere er højst sandsynlig, kan stadig forventes at ville finde sted.
Sikring af en nettoinvestering i en udenlandsk virksomhed
6.5.13
Sikring af en nettoinvestering i en udenlandsk virksomhed, herunder sikring af en monetær post, som regnskabsmæssigt behandles som en del af nettoinvesteringen (jf. IAS 21), skal regnskabsmæssigt behandles på samme måde som sikring af pengestrømme:
a)
den del af gevinsten eller tabet på sikringsinstrumentet, som vurderes at være en effektiv sikring, skal indregnes i anden totalindkomst (jf. afsnit 6.5.11), og
b)
den ineffektive del skal indregnes i resultatet.
6.5.14
Den akkumulerede gevinst eller det akkumulerede tab på sikringsinstrumentet tilknyttet sikringens effektive del, som er akkumuleret i valutaomregningsreserven, skal omklassificeres fra egenkapitalen til resultatet som en omklassifikationsregulering (jf. IAS 1) i overensstemmelse med afsnit 48-49 i IAS 21 ved hel eller delvis afhændelse af den udenlandske virksomhed.
Regnskabsmæssig behandling af optioners tidsmæssige værdi
6.5.15
Hvis en virksomhed opdeler en options indre værdi og tidsmæssige værdi og kun klassificerer ændringen i optionens indre værdi som sikringsinstrumentet (jf. afsnit 6.2.4, litra a)), skal den regnskabsmæssigt behandle optionens tidsmæssige værdi på følgende måde (jf. afsnit B6.5.29-B6.5.33):
a)
en virksomhed skal opdele optioners tidsmæssige værdi efter den type sikret post, som optionen sikrer (jf. afsnit B6.5.29):
i)
en transaktionsrelateret sikret post eller
ii)
en tidsperioderelateret sikret post
b)
ændringen i dagsværdien af en options tidsmæssige værdi, som sikrer en transaktionsrelateret sikret post, skal indregnes i anden totalindkomst i det omfang, den vedrører den sikrede post, og skal akkumuleres i et separat egenkapitalelement. Den akkumulerede ændring i dagsværdien, der opstår ved optionens tidsmæssige værdi, som er akkumuleret i et separat egenkapitalelement ("beløbet"), skal regnskabsmæssigt behandles på følgende måde:
i)
hvis den sikrede post efterfølgende medfører indregning af et ikke-finansielt aktiv eller en ikke-finansiel forpligtelse, eller en fast aftale om et ikke-finansielt aktiv eller en ikke-finansiel forpligtelse, hvor regnskabsmæssig sikring af dagsværdi finder anvendelse, skal virksomheden fjerne det beløb fra det separate egenkapitalelement og medregne det direkte i aktivets eller forpligtelsens oprindelige kostpris eller anden regnskabsmæssig værdi. Dette er ikke en omklassifikationsregulering (jf. IAS 1) og påvirker derfor ikke anden totalindkomst
ii)
for sikringsforhold, bortset fra de i i) omhandlede, skal beløbet omklassificeres fra det separate egenkapitalelement til resultatet som en omklassifikationsregulering (jf. IAS 1) i den eller de samme perioder, hvor de sikrede forventede fremtidige pengestrømme påvirker resultatet (eksempelvis når et forventet salg finder sted)
iii)
hvis beløbet eller en del af beløbet ikke forventes at ville blive genindvundet i løbet af en eller flere fremtidige perioder, skal virksomheden straks omklassificere det beløb, som ikke forventes genindvundet, til resultatet som en omklassifikationsregulering (jf. IAS 1)
c)
ændringen i dagsværdien af en options tidsmæssige værdi, som sikrer en tidsperioderelateret sikret post, skal indregnes i anden totalindkomst i det omfang, den vedrører den sikrede post, og skal akkumuleres i et separat egenkapitalelement. Den tidsmæssige værdi på den dato, hvor optionen klassificeres som et sikringsinstrument, i det omfang den vedrører den sikrede post, skal afskrives på et systematisk og rationelt grundlag over den periode, hvor sikringsjusteringen vedrørende optionens indre værdi kunne påvirke resultatet (eller anden totalindkomst, hvis den sikrede post er et egenkapitalinstrument, for hvilket virksomheden har valgt at præsentere ændringer i dagsværdien under anden totalindkomst i henhold til afsnit 5.7.5). Derfor skal afskrivningsbeløbet i hver regnskabsperiode omklassificeres fra det separate egenkapitalelement til resultatet som en omklassifikationsregulering (jf. IAS 1). Hvis den regnskabsmæssige sikring bringes til ophør for det sikringsforhold, der omfatter ændringen i optionens indre værdi som sikringsinstrumentet, skal det nettobeløb (dvs. inklusive akkumulerede afskrivninger), som er akkumuleret i det separate egenkapitalelement, imidlertid straks omklassificeres til resultatet som en omklassifikationsregulering (jf. IAS 1).
Regnskabsmæssig behandling af terminsdelen af terminskontrakter og finansielle instrumenters valutaspænd
6.5.16
Hvis en virksomhed opdeler terminsdelen og spotdelen af en terminskontrakt og kun klassificerer ændringen i værdien af terminskontraktens spotdel som sikringsinstrumentet, eller hvis en virksomhed udskiller valutaspændet fra et finansielt instrument og udelukker det fra klassifikationen af det finansielle instrument som sikringsinstrumentet (jf. afsnit 6.2.4, litra b)), kan virksomheden anvende afsnit 6.5.15 på terminskontraktens terminsdel eller på valutaspændet på samme måde, som det anvendes på en options tidsmæssige værdi. I det tilfælde skal virksomheden anvende anvendelsesvejledningen i afsnit B6.5.34-B6.5.39.
6.6   SIKRINGER AF EN GRUPPE AF POSTER
En gruppe af posters opfyldelse af kriterierne for sikrede poster
6.6.1
En gruppe af poster (herunder en gruppe af poster, der udgør en nettoposition, jf. afsnit B6.6.1-B6.6.8) opfylder kun kriterierne for en sikret post, hvis:
a)
den omfatter poster (herunder dele af poster), som hver for sig opfylder kriterierne for sikrede poster
b)
posterne i gruppen forvaltes samlet gruppevis med henblik på risikostyring, og
c)
i forbindelse med en sikring af pengestrømme for en gruppe af poster, hvis udsving i pengestrømmene ikke forventes at være omtrent proportionel med det overordnede udsving i gruppens pengestrømme, så der opstår udlignende risikopositioner:
i)
det er en sikring af en valutarisiko, og
ii)
klassifikationen af denne nettoposition angiver den regnskabsperiode, hvor de forventede transaktioner forventes at ville påvirke resultatet, samt deres art og mængde (jf. afsnit B6.6.7-B6.6.8).
Klassifikation af en komponent af et nominelt beløb
6.6.2
En komponent, som er en andel af en gruppe af poster, der opfylder kriterierne, er en sikret post, der opfylder kriterierne, hvis klassifikationen er forenelig med virksomhedens risikostyringsformål.
6.6.3
Et lag i en overordnet gruppe af poster (f.eks. det nederste lag) opfylder kun kriterierne for regnskabsmæssig sikring, hvis:
a)
det er separat identificerbart og kan måles pålideligt
b)
risikostyringsformålet er at sikre et lag
c)
posterne i den overordnede gruppe, hvorfra laget identificeres, er eksponeret for samme sikrede risiko (så målingen af det sikrede lag ikke er væsentligt påvirket af, hvilke poster i den overordnede gruppe der indgår i det sikrede lag)
d)
for en sikring af eksisterende poster (f.eks. en ikke-indregnet fast aftale eller et indregnet aktiv) kan en virksomhed identificere og følge den overordnede gruppe af poster, hvorfra det sikrede lag identificeres (så virksomheden kan opfylde kravene til regnskabsmæssig behandling af sikringsforhold, der opfylder kriterierne), og
e)
eventuelle poster i gruppen, der omfatter optioner på førtidig indfrielse, opfylder kravene til komponenter af et nominelt beløb (jf. afsnit B6.3.20).
Præsentation
6.6.4
For en sikring af en gruppe af poster med udlignende risikopositioner (dvs. i en sikring af en nettoposition), hvor den sikrede risiko påvirker forskellige poster i resultatopgørelsen og i opgørelsen af anden totalindkomst, skal eventuelle sikringsgevinster eller -tab i disse opgørelser præsenteres i en separat post i forhold til dem, der er påvirket af de sikrede poster. Derfor berøres beløbet i den post, der vedrører selve den sikrede post, (f.eks. omsætning eller vareforbrug) ikke i opgørelsen.
6.6.5
For aktiver og forpligtelser, der sikres sammen som en gruppe i en sikring af dagsværdi, skal gevinsten eller tabet i balancen på de enkelte aktiver og forpligtelser indregnes som en regulering af den regnskabsmæssige værdi for de respektive enkelte poster, som omfatter gruppen i henhold til afsnit 6.5.8, litra b).
Positioner, der udligner hinanden
6.6.6
Når den sikrede post er en gruppe, som er en udlignet position (dvs. at de sikrede poster i sig selv fuldt ud udligner den risiko, der styres gruppevis) kan en virksomhed klassificere den i et sikringsforhold, som ikke omfatter et sikringsinstrument, forudsat at:
a)
sikringen er en del af en rullende nettorisikosikringsstrategi, hvor virksomheden rutinemæssigt sikrer nye positioner af samme type efterhånden (f.eks. når transaktioner går ind i den tidshorisont, som virksomheden sikrer)
b)
størrelsen af den sikrede nettoposition ændrer sig i løbet af den rullende nettorisikosikringsstrategi, og virksomheden bruger sikringsinstrumenter, der opfylder kriterierne, til at sikre nettorisikoen (dvs. når positionen ikke er udlignet)
c)
regnskabsmæssig sikring normalt anvendes på sådanne nettopositioner, når positionen ikke er udlignet, og den sikres med sikringsinstrumenter, der opfylder kriterierne, og
d)
det ville medføre uforenelige regnskabsmæssige virkninger, hvis regnskabsmæssig sikring ikke anvendes på den udlignede position, fordi den regnskabsmæssige behandling ikke ville indregne de udlignende risikopositioner, som ellers ville blive indregnet i en sikring af en nettoposition.
6.7   MULIGHED FOR AT KLASSIFICERE EN KREDITEKSPONERING SOM MÅLT TIL DAGSVÆRDI GENNEM RESULTATET
Krediteksponeringers opfyldelse af kriterierne for klassifikation til dagsværdi gennem resultatet
6.7.1
Hvis en virksomhed anvender et afledt kreditinstrument, som måles til dagsværdi gennem resultatet, til at styre kreditrisikoen ved hele eller en del af et finansielt instrument (krediteksponering), kan den klassificere det finansielle instrument, i det omfang det styres på denne måde (dvs. hele eller en del af det), som målt til dagsværdi gennem resultatet, hvis:
a)
navnet på krediteksponeringen (f.eks. låntager eller indehaveren af et lånetilsagn) matcher referencevirksomheden på det afledte kreditinstrument ("navneoverensstemmelse"), og
b)
det finansielle instruments konkursorden matcher de instrumenter, der kan leveres i henhold til det afledte kreditinstrument.
En virksomhed kan foretage denne klassifikation, uanset om det finansielle instrument, for hvilket kreditrisikoen styres, er omfattet af denne standard (f.eks. kan en virksomhed klassificere lånetilsagn, som ikke er omfattet af denne standard). Virksomheden kan klassificere det finansielle instrument ved eller efter den første indregning, eller mens det ikke er indregnet. Virksomheden skal dokumentere klassifikationen samtidig.
Regnskabsmæssig behandling af krediteksponeringer, der klassificeres til dagsværdi gennem resultatet
6.7.2
Hvis et finansielt instrument klassificeres i henhold til afsnit 6.7.1 som målt til dagsværdi gennem resultatet efter den første indregning, eller tidligere ikke var indregnet, skal forskellen på klassificeringstidspunktet mellem den eventuelle regnskabsmæssige værdi og dagsværdien straks indregnes i resultatet. For finansielle aktiver, der måles til dagsværdi gennem anden totalindkomst i henhold til afsnit 4.1.2A, skal den akkumulerede gevinst eller det akkumulerede tab, der tidligere blev indregnet i anden totalindkomst, straks omklassificeres fra egenkapitalen til resultatet som en omklassificeringsregulering (jf. IAS 1).
6.7.3
En virksomhed skal ophøre med at måle det finansielle instrument, der gav anledning til kreditrisikoen, eller en del af det finansielle instrument, til dagsværdi gennem resultatet, hvis:
a)
kriterierne i afsnit 6.7.1 ikke længere er opfyldt, f.eks.
i)
hvis det afledte kreditinstrument eller det relaterede finansielle instrument, der giver anledning til kreditrisikoen, udløber eller sælges, afvikles eller afregnes, eller
ii)
det finansielle instruments kreditrisiko ikke længere styres ved hjælp af afledte kreditinstrumenter. Dette kunne f.eks. være pga. en bedre kreditkvalitet for låntageren eller indehaveren af lånetilsagnet eller ændringer i kapitalkravene for en virksomhed, og
b)
der ellers ikke er krav om, at det finansielle instrument, der giver anledning til kreditrisikoen, skal måles til dagsværdi gennem resultatet (dvs. at virksomhedens forretningsmodel ikke i mellemtiden er ændret med krav om omklassifikation i henhold til afsnit 4.4.1).
6.7.4
Hvis en virksomhed ophører med at måle det finansielle instrument, der giver anledning til kreditrisikoen, eller en del af det finansielle instrument til dagsværdi gennem resultatet, bliver det finansielle instruments dagsværdi på ophørsdatoen den nye regnskabsmæssige værdi. Efterfølgende anvendes den måling, der blev anvendt, før det finansielle instrument blev klassificeret til dagsværdi gennem resultatet (herunder den afskrivning, der følger af den nye regnskabsmæssige værdi). Eksempelvis ville et finansielt aktiv, som oprindeligt var klassificeret som målt til amortiseret kostpris, igen blive klassificeret som sådan, og den effektive rente ville blive omberegnet baseret på den nye regnskabsmæssige bruttoværdi på den dato, hvor måling til dagsværdi gennem resultatet blev bragt til ophør.
6.8   MIDLERTIDIGE UNDTAGELSER FRA ANVENDELSEN AF SPECIFIKKE KRAV TIL REGNSKABSMÆSSIG SIKRING
6.8.1
En virksomhed skal anvende afsnit 6.8.4-6.8.12 og afsnit 7.1.8 og 7.2.26, litra d), på alle sikringsforhold, som er direkte berørt af reformen af rentebenchmarks. Disse afsnit finder kun anvendelse på sådanne sikringsforhold. Et sikringsforhold påvirkes kun direkte af reformen af rentebenchmarks, hvis reformen giver anledning til usikkerhed om:
a)
det rentebenchmark (uanset om det er kontraktligt eller ikke-kontraktligt angivet), der klassificeres som en sikret risiko, og/eller
b)
timingen for eller den beløbsmæssige størrelse af de rentebenchmark-baserede pengestrømme fra den sikrede post eller sikringsinstrumentet.
6.8.2
Med henblik på anvendelsen af afsnit 6.8.4-6.8.12 henviser udtrykket "reform af rentebenchmarks" til den markedsomfattende reform af et rentebenchmark, herunder udskiftning af et rentebenchmark med en alternativ referencerente, jf. anbefalingerne i rapporten fra juli 2014 fra Rådet for Finansiel Stabilitet med titlen "Reforming Major Interest Rate Benchmarks" 
(
51
)
.
6.8.3
Afsnit 6.8.4-6.8.12 indeholder undtagelser, men kun til kravene i disse afsnit. En virksomhed skal fortsat anvende alle andre krav i forbindelse med regnskabsmæssig sikring på sikringsforhold, der er direkte berørt af reformen af rentebenchmarks.
Højst sandsynligt som krævet i forbindelse med sikring af pengestrømme
6.8.4
For at afgøre, om en forventet transaktion (eller en del heraf) er højst sandsynlig som krævet i henhold til afsnit 6.3.3, skal virksomheden antage, at det rentebenchmark, på hvilket de sikrede pengestrømme (uanset om det er kontraktligt eller ikke-kontraktligt angivet) er baseret, ikke ændres som følge af rentebenchmarkreformen.
Omklassificering af det beløb, der er akkumuleret i reserven vedrørende sikring af pengestrømme
6.8.5
Med henblik på anvendelsen af kravet i afsnit 6.5.12 og for at afgøre, om de sikrede fremtidige pengestrømme forventes at finde sted, skal virksomheden antage, at det rentebenchmark, på hvilket de sikrede pengestrømme (uanset om de er kontraktligt eller ikke-kontraktligt angivet) er baseret, ikke ændres som følge af rentebenchmarkreformen.
Vurdering af det økonomiske forhold mellem den sikrede post og sikringsinstrumentet
6.8.6
Med henblik på anvendelsen af kravene i afsnit 6.4.1, litra c), nr. i), og B6.4.4-B6.4.6 skal en virksomhed antage, at rentebenchmarket, på hvilket de sikrede pengestrømme og/eller den sikrede risiko (uanset om de er kontraktligt eller ikke-kontraktligt angivet) er baseret, eller det rentebenchmark, på hvilket sikringsinstrumentets pengestrømme er baseret, ikke ændres som følge af rentebenchmarkreformen.
Klassificering af en post som en sikret post
6.8.7
Medmindre afsnit 6.8.8 finder anvendelse, skal en virksomhed med henblik på sikring af en ikke-kontraktligt fastsat benchmarkdel af renterisikoen kun anvende kravet i afsnit 6.3.7, litra a) og B6.3.8 — om at risikokomponenten skal være separat identificerbar — ved sikringsforholdets indgåelse.
6.8.8
Når en virksomhed i overensstemmelse med sikringsdokumentationen ofte ændrer (dvs. afslutter og genoptager) sikringsforhold, fordi både sikringsinstrumentet og den sikrede post ofte ændrer sig (dvs. at virksomheden bruger en dynamisk proces, hvor både de sikrede poster og de sikringsinstrumenter, der bruges til at styre eksponeringen, ikke er de samme i længere tid ad gangen), skal virksomheden anvende kravet i afsnit 6.3.7, litra a) og B6.3.8 — om at risikokomponenten skal være separat identificerbar — men kun når den oprindeligt klassificerer en sikret post i det pågældende sikringsforhold. En sikret post, der er blevet vurderet på tidspunktet for den oprindelige klassificering i sikringsforholdet, uanset om det var på tidspunktet for indgåelsen af sikringen eller efterfølgende, omvurderes ikke ved en efterfølgende omklassificering i det samme sikringsforhold.
Gyldighedsperiodens udløb
6.8.9
En virksomhed skal fremadrettet ophøre med at anvende afsnit 6.8.4 på en sikret post på det tidspunkt — alt efter hvad der måtte komme først:
a)
hvor den usikkerhed, der opstår som følge af rentebenchmarkreformen, ikke længere er til stede med hensyn til timingen for eller den beløbsmæssige størrelse af de rentebenchmark-baserede pengestrømme fra den sikrede post, og
b)
hvor sikringsforholdet, som er en del af denne sikrede post, ophører.
6.8.10
En virksomhed skal fremadrettet ophøre med at anvende afsnit 6.8.5 på det tidspunkt — alt efter hvad der måtte komme først:
a)
hvor den usikkerhed, der opstår som følge af rentebenchmarkreformen, ikke længere er til stede med hensyn til timingen for og den beløbsmæssige størrelse af de fremtidige rentebenchmark-baserede pengestrømme fra den sikrede post, og
b)
hvor det samlede beløb, der er akkumuleret i reserven vedrørende sikring af pengestrømme i forbindelse med dette ophørte sikringsforhold, er blevet omklassificeret til resultatet.
6.8.11
En virksomhed skal fremadrettet ophøre med at anvende afsnit 6.8.6:
a)
på en sikret post, når den usikkerhed, der opstår som følge af rentebenchmarkreformen, ikke længere er til stede med hensyn til den sikrede risiko eller timingen for eller den beløbsmæssige størrelse af de rentebenchmark-baserede pengestrømme fra den sikrede post, og
b)
på et sikringsinstrument, hvor den usikkerhed, der opstår som følge af rentebenchmarkreformen, ikke længere er til stede med hensyn til timingen for eller den beløbsmæssige størrelse af de rentebenchmark-baserede pengestrømme fra sikringsinstrumentet.
Hvis det sikringsforhold, som den sikrede post og sikringsinstrumentet indgår i, ophører før den dato, der er angivet i stk. 6.8.11, litra a), eller den dato, der er angivet i afsnit 6.8.11, litra b), skal virksomheden fremadrettet ophøre med at anvende afsnit 6.8.6 på dette sikringsforhold fra datoen for ophøret.
6.8.12
Ved udpegelsen af en gruppe af poster som den sikrede post eller en kombination af finansielle instrumenter som sikringsinstrumentet, skal en virksomhed fremadrettet ophøre med at anvende afsnit 6.8.4-6.8.6 på en enkelt post eller et finansielt instrument i overensstemmelse med afsnit 6.8.9, 6.8.10 eller 6.8.11, alt efter hvad der er relevant, når den usikkerhed, der opstår som følge af rentebenchmarkreformen, ikke længere er til stede i forhold til den sikrede risiko og/eller timingen for eller den beløbsmæssige størrelse af de rentebenchmark-baserede pengestrømme fra denne post eller dette finansielle instrument.
6.8.13
En virksomhed skal fremadrettet ophøre med at anvende afsnit 6.8.7 og afsnit 6.8.8 på det tidspunkt — alt efter hvad der måtte komme først:
a)
hvor der foretages ændringer, der er påkrævet som følge af en rentebenchmarkreform, af den ikke kontraktligt fastsatte risikokomponent i henhold til afsnit 6.9.1 eller
b)
hvor det sikringsforhold, hvori den ikke kontraktligt fastsatte risikokomponent klassificeres, bringes til ophør.
6.9   YDERLIGERE MIDLERTIDIGE UNDTAGELSER SOM FØLGE AF EN RENTEBENCHMARKREFORM
6.9.1
Når kravene i afsnit 6.8.4-6.8.8 ophører med at finde anvendelse på et sikringsforhold (jf. afsnit 6.8.9-6.8.13), skal en virksomhed ændre den formelle klassifikation af det pågældende sikringsforhold som tidligere dokumenteret for at afspejle de ændringer, der kræves som følge af en rentebenchmarkreform, dvs. at ændringerne er i overensstemmelse med kravene i afsnit 5.4.6-5.4.8. I denne forbindelse ændres sikringsforholdets klassifikation kun for at foretage en eller flere af følgende ændringer:
a)
klassifikation af et alternativt rentebenchmark (uanset om det er kontraktligt eller ikke-kontraktligt angivet) som en sikret risiko
b)
ændring af beskrivelsen af den sikrede post, herunder beskrivelsen af den klassificerede del af pengestrømmene eller dagsværdien, der sikres eller
c)
ændring af beskrivelsen af sikringsinstrumentet.
6.9.2
En virksomhed skal også anvende kravet i afsnit 6.9.1, litra c), hvis følgende tre betingelser er opfyldt:
a)
virksomheden foretager en ændring som følge af en rentebenchmarkreform under anvendelse af en anden fremgangsmåde end ændring af grundlaget for fastsættelse af sikringsinstrumentets kontraktlige pengestrømme (som beskrevet i afsnit 5.4.6)
b)
indregning af det oprindelige sikringsinstrument er ikke ophørt, og
c)
den valgte fremgangsmåde svarer økonomisk set til at ændre grundlaget for fastsættelse af de kontraktlige pengestrømme for det oprindelige sikringsinstrument (som beskrevet i afsnit 5.4.7 og 5.4.8).
6.9.3
Kravene i afsnit 6.8.4-6.8.8 kan ophøre med at finde anvendelse på forskellige tidspunkter. Ved anvendelsen af afsnit 6.9.1 kan det derfor kræves, at en virksomhed ændrer den formelle klassifikation af sine sikringsforhold på forskellige tidspunkter, eller at den er forpligtet til at ændre den formelle klassifikation af et sikringsforhold mere end én gang. Når, og kun når, en sådan ændring foretages i sikringsbetegnelsen, skal en virksomhed anvende afsnit 6.9.7-6.9.12, alt efter hvad der er relevant. En virksomhed skal også anvende afsnit 6.5.8 (for sikring af dagsværdi) eller afsnit 6.5.11 (for sikring af pengestrømme) til den regnskabsmæssige behandling af eventuelle ændringer i dagsværdien af den sikrede post eller sikringsinstrumentet.
6.9.4
En virksomhed skal ændre et sikringsforhold som krævet i afsnit 6.9.1 ved udgangen af den regnskabsperiode, hvori der foretages en ændring som følge af en rentebenchmarkreform af den afdækkede risiko, den sikrede post eller sikringsinstrumentet. For at undgå tvivl udgør en sådan ændring af den formelle klassifikation af et sikringsforhold hverken ophør af sikringsforholdet eller klassifikation af et nyt sikringsforhold.
6.9.5
Hvis der foretages ændringer ud over ændringer som følge af en rentebenchmarkreform af det finansielle aktiv eller den finansielle forpligtelse, der er klassificeret i et sikringsforhold (som beskrevet i afsnit 5.4.6-5.4.8), eller af klassifikationen af sikringsforholdet (som krævet i afsnit 6.9.1), skal en virksomhed først anvende de relevante krav i denne standard for at fastslå, om disse yderligere ændringer resulterer i ophør af regnskabsmæssig sikring. Hvis de yderligere ændringer ikke fører til ophør af regnskabsmæssig sikring, skal virksomheden ændre den formelle klassifikation af sikringsforholdet som angivet i afsnit 6.9.1.
6.9.6
Afsnit 6.9.7-6.9.13 indeholder undtagelser, men kun til kravene i disse afsnit. En virksomhed skal anvende alle de øvrige krav til regnskabsmæssig sikring i denne standard, herunder kvalifikationskriterierne i afsnit 6.4.1, på sikringsforhold, som blev direkte berørt af en rentebenchmarkreform.
Regnskabsmæssig behandling af sikringsforhold, der opfylder kriterierne
Sikring af pengestrømme
6.9.7
Med henblik på anvendelsen af afsnit 6.5.11 på det tidspunkt, hvor en virksomhed ændrer beskrivelsen af en sikret post som krævet i afsnit 6.9.1, litra b), anses det beløb, der er akkumuleret i reserven vedrørende sikring af pengestrømme, for at være baseret på det alternative rentebenchmark, som de sikrede fremtidige pengestrømme fastsættes på grundlag af.
6.9.8
For et sikringsforhold, der er bragt til ophør, hvor rentebenchmarket, som de sikrede fremtidige pengestrømme havde været baseret på, ændres som krævet i forbindelse med en rentebenchmarkreform, skal det beløb, der er akkumuleret i reserven vedrørende sikring af pengestrømme for det pågældende sikringsforhold, med henblik på anvendelsen af afsnit 6.5.12 for at fastslå, om de sikrede fremtidige pengestrømme forventes at finde sted, anses for at være baseret på det alternative rentebenchmark, som de sikrede fremtidige pengestrømme vil bygge på.
Grupper af poster
6.9.9
Når en virksomhed anvender afsnit 6.9.1 på grupper af poster, der klassificeres som sikrede poster i en dagsværdisikring eller en sikring af pengestrømme, skal virksomheden tildele de sikrede poster til undergrupper på grundlag af det rentebenchmark, der sikres, og klassificere rentebenchmarket som den sikrede risiko for hver undergruppe. I et sikringsforhold, hvor en gruppe poster sikres mod ændringer i et rentebenchmark, der er underlagt en rentebenchmarkreform, kan de sikrede pengestrømme eller dagsværdien for nogle af posterne i gruppen eksempelvis ændres til et alternativt rentebenchmark, før andre poster i gruppen ændres. I dette eksempel vil virksomheden ved anvendelsen af afsnit 6.9.1 klassificere det alternative rentebenchmark som den sikrede risiko for den relevante undergruppe af sikrede poster. Virksomheden vil fortsat klassificere det eksisterende rentebenchmark som den afdækkede risiko for den anden undergruppe af sikrede poster, indtil de sikrede pengestrømme eller dagsværdien af disse poster ændres, således at de afspejler det alternative rentebenchmark, eller posterne udløber og erstattes med sikrede poster, der afspejler det alternative rentebenchmark.
6.9.10
Virksomheden skal særskilt vurdere, hvorvidt hver undergruppe opfylder kravene i afsnit 6.6.1 for at være en sikret post. Hvis en undergruppe ikke opfylder kravene i afsnit 6.6.1, skal virksomheden bringe den regnskabsmæssige sikring til ophør fremadrettet for sikringsforholdet i sin helhed. En virksomhed skal også anvende kravene i afsnit 6.5.8 og 6.5.11 til den regnskabsmæssige behandling af ineffektivitet i forbindelse med sikringsforholdet i sin helhed.
Klassifikation af risikokomponenter
6.9.11
Et alternativt rentebenchmark klassificeret som en ikke kontraktligt fastsat risikokomponent, der ikke er separat identificerbar (jf. afsnit 6.3.7, litra a), og afsnit B6.3.8) på den dato, hvor det klassificeres, anses for at have opfyldt dette krav på den pågældende dato, hvis, og kun hvis, virksomheden med rimelighed forventer, at det alternative rentebenchmark vil blive separat identificerbart inden for 24 måneder. Perioden på 24 måneder finder anvendelse på hvert alternativt rentebenchmark separat og begynder fra den dato, hvor virksomheden klassificerer det alternative rentebenchmark som en ikke kontraktligt fastsat risikokomponent for første gang (dvs. at perioden på 24 måneder finder anvendelse på hvert enkelt rentebenchmark).
6.9.12
Hvis en virksomhed efterfølgende med rimelighed forventer, at det alternative rentebenchmark ikke vil være separat identificerbart inden for 24 måneder fra den dato, hvor virksomheden for første gang klassificerede det som en ikke kontraktligt fastsat risikokomponent, skal virksomheden ophøre med at anvende kravet i afsnit 6.9.11 på det alternative rentebenchmark og bringe den regnskabsmæssige sikring til ophør fra datoen for den fornyede vurdering for alle sikringsforhold, hvori det alternative rentebenchmark blev udpeget som en ikke kontraktligt fastsat risikokomponent.
6.9.13
Ud over de i afsnit 6.9.1 specificerede sikringsforhold skal en virksomhed anvende kravene i afsnit 6.9.11 og 6.9.12 på nye sikringsforhold, i hvilke et alternativt rentebenchmark er klassificeret som en ikke kontraktligt fastsat risikokomponent (jf. afsnit 6.3.7, litra a), og afsnit B6.3.8), når den pågældende risikokomponent på grund af en rentebenchmarkreform ikke er separat identificerbar på datoen for klassifikationen.
KAPITEL 7
   
Ikrafttrædelsestidspunkt og overgang
7.1   IKRAFTTRÆDELSESTIDSPUNKT
7.1.1
Virksomheder skal anvende denne standard for regnskabsår, som begynder den 1. januar 2018 eller derefter. Det er tilladt at anvende ændringen før dette tidspunkt. Hvis virksomheden vælger at anvende denne standard før ikrafttrædelsestidspunktet, skal den oplyse derom og samtidig anvende alle kravene i denne standard (jf. dog afsnit 7.1.2, 7.2.21 og 7.3.2). Samtidig skal den anvende ændringerne i appendiks C.
7.1.2
Uanset kravene i afsnit 7.1.1 kan virksomheden for regnskabsår, der begynder før den 1. januar 2018, vælge kun at anvende kravene til præsentation af gevinster eller tab på finansielle forpligtelser, som er klassificeret som til dagsværdi gennem resultatet, i afsnit 5.7.1, litra c), 5.7.7-5.7.9, 7.2.14 og B5.7.5-B5.7.20 før ikrafttrædelsestidspunktet uden at anvende de øvrige krav i denne standard. Hvis en virksomhed vælger kun at anvende disse afsnit, skal den oplyse derom og løbende afgive de relaterede oplysninger, der er omhandlet i afsnit 10-11 i IFRS 7 
Finansielle instrumenter: Oplysninger
 (som ændret ved IFRS 9 (2010)). (Jf. også afsnit 7.2.2 og 7.2.15.)
7.1.3
Afsnit 4.2.1 og 5.7.5 ændres som en konsekvensændring, som følger af ændringen af IFRS 3, som led i 
Det årlige forbedringsprojekt vedrørende IFRS-standarder for perioden 2010-2012
, som blev udstedt i december 2013. En virksomhed skal fremover anvende denne ændring på virksomhedssammenslutninger, som ændringerne af IFRS 3 finder anvendelse på.
7.1.4
IFRS 15, som blev udstedt i maj 2014, medførte ændring af afsnit 3.1.1, 4.2.1, 5.1.1, 5.2.1, 5.7.6, B3.2.13, B5.7.1, C5 og C42 samt ophævelse af afsnit C16 og overskriften dertil. Afsnit 5.1.3 og 5.7.1A samt en definition i appendiks A blev tilføjet. Virksomheder skal anvende disse ændringer ved anvendelse af IFRS 15.
7.1.5
IFRS 16, udstedt i maj 2016, medførte ændring af afsnit 2.1, 5.5.15, B4.3.8, B5.5.34 og B5.5.46. Virksomheder skal anvende disse ændringer ved anvendelse af IFRS 16.
7.1.6
IFRS 17, der er udstedt i maj 2017, medførte en ændring af afsnit 2.1, B2.1, B2.4, B2.5 og B4.1.30, og tilføjede afsnit 3.3.5. 
Ændringer til IFRS 17
, der er udstedt i juni 2020, medførte en yderligere ændring af afsnit 2.1. og tilføjelse af afsnit 7.2.36-7.2.42. Virksomheder skal anvende disse ændringer ved anvendelse af IFRS 17.
7.1.7
Ved 
førtidig indfrielse med negativ kompensation
 (Ændringer til IFRS 9), udstedt i oktober 2017, blev der tilføjet afsnit 7.2.29-7.2.34 samt afsnit B4.1.12A, og afsnit B4.1.11, litra b) og afsnit B4.1.12, litra b) blev ændret. Virksomheder skal anvende disse ændringer på regnskabsår, som begynder den 1. januar 2019 eller derefter. Det er tilladt at anvende ændringen før dette tidspunkt. Hvis en virksomhed anvender disse ændringer på en tidligere regnskabsperiode, skal den oplyse herom.
7.1.8
Rentebenchmarkreformen
, som ændrede IFRS 9, IAS 39 og IFRS 7, der blev udstedt i september 2019, tilføjede afsnit 6.8 og ændrede afsnit 7.2.26. Virksomheder skal anvende disse ændringer på regnskabsår, som begynder den 1. januar 2020 eller derefter. Det er tilladt at anvende ændringen før dette tidspunkt. Hvis en virksomhed anvender disse ændringer på en tidligere regnskabsperiode, skal den oplyse herom.
7.1.9
Det årlige forbedringsprojekt vedrørende IFRS-standarder for perioden 2018-2020
, som blev udstedt i maj 2020, medførte tilføjelse af afsnit 7.2.35 og B3.3.6A og ændring af afsnit B3.3.6. Virksomheder skal anvende denne ændring for regnskabsår, som begynder den 1. januar 2022 eller derefter. Det er tilladt at anvende ændringen før dette tidspunkt. Hvis en virksomhed anvender ændringen for et tidligere regnskabsår, skal den give oplysning om dette.
7.1.10
Rentebenchmarkreform — Fase 2
, som ændrede IFRS 9, IAS 39, IFRS 7, IFRS 4 og IFRS 16, udstedt i august 2020, tilføjede afsnit 5.4.5-5.4.9, 6.8.13, afsnit 6.9 og afsnit 7.2.43-7.2.46. Virksomheder skal anvende disse ændringer på regnskabsår, som begynder den 1. januar 2021 eller derefter. Det er tilladt at anvende ændringen før dette tidspunkt. Hvis en virksomhed anvender disse ændringer på en tidligere regnskabsperiode, skal den oplyse herom.
7.2   OVERGANG
7.2.1
En virksomhed skal anvende denne standard med tilbagevirkende kraft i henhold til IAS 8 
Anvendt regnskabspraksis, ændringer i regnskabsmæssige skøn og fejl
, jf. dog i afsnit 7.2.4-7.2.26 og 7.2.28. Denne standard skal ikke anvendes på poster, for hvilke indregning er ophørt på tidspunktet for førstegangsanvendelse.
7.2.2
I forbindelse med overgangsbestemmelserne i afsnit 7.2.1, 7.2.3-7.2.28 og 7.3.2 er tidspunktet for førstegangsanvendelse den dato, hvor en virksomhed først anvender de pågældende krav i denne standard, hvilket skal være fra begyndelsen af en regnskabsperiode efter udstedelsen af denne standard. Afhængigt af, hvordan virksomheden vælger at anvende IFRS 9, kan overgangen omfatte ét eller flere tidspunktet for førstegangsanvendelse for forskellige krav.
Overgang for klassifikation og måling (kapitel 4 og 5)
7.2.3
På tidspunktet for førstegangsanvendelse skal en virksomhed vurdere, hvorvidt et finansielt aktiv opfylder betingelsen i afsnit 4.1.2, litra a), eller 4.1.2A, litra a), baseret på forhold og omstændigheder, der var gældende på dette tidspunkt. Den deraf følgende klassifikation skal anvendes med tilbagevirkende kraft uanset virksomhedens forretningsmodel i tidligere regnskabsperioder.
7.2.4
Hvis det på tidspunktet for førstegangsanvendelsen er praktisk umuligt (som defineret i IAS 8) for en virksomhed at vurdere en ændret tidsmæssig værdi af penge i henhold til afsnit B4.1.9B-B4.1.9D på grundlag af de forhold og omstændigheder, der var gældende ved den første indregning af det finansielle aktiv, skal virksomheden vurdere det finansielle aktivs kontraktlige pengestrømmes egenskaber på grundlag af de forhold og omstændigheder, der var gældende ved den første indregning af det finansielle aktiv, uden at tage hensyn til kravene til ændring af den tidsmæssige værdi af penge i afsnit B4.1.9B-B4.1.9D. (Jf. også afsnit 42R i IFRS 7.)
7.2.5
Hvis det på tidspunktet for førstegangsanvendelse er praktisk umuligt (som defineret i IAS 8) for en virksomhed at vurdere, hvorvidt dagsværdien af førtidig indfrielse var ubetydelig i henhold til afsnit B4.1.12, litra c), på grundlag af de forhold og omstændigheder, der var gældende ved den første indregning af det finansielle aktiv, skal virksomheden vurdere det finansielle aktivs kontraktlige pengestrømmes egenskaber på grundlag af de forhold og omstændigheder, der var gældende ved den første indregning af det finansielle aktiv, uden at tage hensyn til undtagelsen vedrørende førtidig indfrielse i afsnit B4.1.12. (Jf. også afsnit 42S i IFRS 7.)
7.2.6
Hvis en virksomhed måler en sammensat kontrakt til dagsværdi i overensstemmelse med afsnit 4.1.2A, 4.1.4 eller 4.1.5, men dagsværdien af den sammensatte kontrakt ikke er blevet målt i sammenligningsregnskabsperioder, skal dagsværdien af den sammensatte kontrakt i sammenligningsregnskabsperioderne være summen af dagsværdierne af komponenterne (dvs. ikke-afledt hovedkontrakt og det indbyggede afledte finansielle instrument) ved afslutningen af den enkelte sammenligningsregnskabsperiode, hvis virksomheden tilpasser tidligere perioder (jf. afsnit 7.2.15).
7.2.7
Hvis en virksomhed har anvendt afsnit 7.2.6, skal virksomheden på tidspunktet for førstegangsanvendelsen indregne en eventuel forskel mellem hele den sammensatte kontrakts dagsværdi på tidspunktet for førstegangsanvendelsen og summen af dagsværdierne af de enkelte dele af den sammensatte kontrakt på tidspunktet for førstegangsanvendelsen i overført resultat primo (eller et andet egenkapitalelement, alt efter hvad der er hensigtsmæssigt) i den regnskabsperiode, der omfatter tidspunktet for førstegangsanvendelsen.
7.2.8
En virksomhed kan på tidspunktet for førstegangsanvendelsen klassificere:
a)
et finansielt aktiv som målt til dagsværdi gennem resultatet i henhold til afsnit 4.1.5 eller
b)
en investering i et egenkapitalinstrument som til dagsværdi gennem anden totalindkomst i henhold til afsnit 5.7.5.
En sådan klassifikation foretages på grundlag af de forhold og omstændigheder, der er gældende på tidspunktet for førstegangsanvendelsen. Klassifikationen anvendes med tilbagevirkende kraft.
7.2.9
På tidspunktet for førstegangsanvendelse:
a)
skal en virksomhed tilbagekalde den tidligere klassifikation af et finansielt aktiv som målt til dagsværdi gennem resultatet, hvis det finansielle aktiv ikke opfylder betingelsen i afsnit 4.1.5
b)
kan en virksomhed tilbagekalde den tidligere klassifikation af et finansielt aktiv som målt til dagsværdi gennem resultatet, hvis det finansielle aktiv opfylder betingelsen i afsnit 4.1.5.
En sådan tilbagekaldelse foretages på grundlag af de forhold og omstændigheder, der er gældende på tidspunktet for førstegangsanvendelsen. Klassifikationen anvendes med tilbagevirkende kraft.
7.2.10
På tidspunktet for førstegangsanvendelse:
a)
kan en virksomhed klassificere et finansielt aktiv som målt til dagsværdi gennem resultatet i henhold til afsnit 4.2.2, litra a)
b)
skal en virksomhed tilbagekalde den tidligere klassifikation af en finansiel forpligtelse som målt til dagsværdi gennem resultatet, hvis en sådan klassifikation blev foretaget ved første indregning i henhold til betingelsen i afsnit 4.2.2, litra a), og en sådan klassifikation ikke opfylder betingelsen på tidspunktet for førstegangsanvendelsen
c)
kan en virksomhed tilbagekalde den tidligere klassifikation af en finansiel forpligtelse som målt til dagsværdi gennem resultatet, hvis en sådan klassifikation blev foretaget ved første indregning i henhold til betingelsen i afsnit 4.2.2, litra a), og en sådan klassifikation opfylder betingelsen på tidspunktet for førstegangsanvendelsen.
En sådan klassifikation og tilbagekaldelse foretages på grundlag af de forhold og omstændigheder, der er gældende på tidspunktet for førstegangsanvendelsen. Klassifikationen anvendes med tilbagevirkende kraft.
7.2.11
Hvis det er praktisk umuligt (som defineret i IAS 8) for en virksomhed at anvende den effektive rentemetode med tilbagevirkende kraft, skal virksomheden regnskabsmæssigt behandle:
a)
dagsværdien af det finansielle aktiv eller den finansielle forpligtelse ved afslutningen af den enkelte komparative periode præsenteret som det finansielle aktivs regnskabsmæssige bruttoværdi eller den finansielle forpligtelses amortiserede kostpris, hvis virksomheden tilpasser tidligere perioder, og
b)
dagsværdien af det finansielle aktiv eller den finansielle forpligtelse på tidspunktet for førstegangsanvendelsen som det finansielle aktivs nye regnskabsmæssige bruttoværdi eller den finansielle forpligtelses nye amortiserede kostpris på tidspunktet for førstegangsanvendelsen af denne standard.
7.2.12
Hvis en virksomhed tidligere (i overensstemmelse med IAS 39) indregnede en investering i et egenkapitalinstrument, der ikke har en officiel markedskurs på et aktivt marked for et instrument af samme type (dvs. et niveau 1-input) (eller et afledt finansielt instrument, som er knyttet til og skal afregnes ved overdragelse af et sådant egenkapitalinstrument), til kostpris, skal den måle dette instrument til dagsværdi på tidspunktet for førstegangsanvendelsen. En eventuel forskel mellem den tidligere regnskabsmæssige værdi og dagsværdien indregnes i overført resultat primo (eller et andet egenkapitalelement, alt efter hvad der er hensigtsmæssigt) i den regnskabsperiode, der omfatter tidspunktet for førstegangsanvendelsen.
7.2.13
Hvis en virksomhed tidligere indregnede en afledt finansiel forpligtelse, der er knyttet til og skal afregnes ved overdragelse af et sådant egenkapitalinstrument, som ikke har en officiel markedskurs på et aktivt marked for et instrument af samme type (dvs. et niveau 1-input) til kostpris i overensstemmelse med IAS 39, skal den måle denne afledte finansielle forpligtelse til dagsværdi på tidspunktet for førstegangsanvendelsen. En eventuel forskel mellem den tidligere regnskabsmæssige værdi og dagsværdien indregnes i overført resultat primo i den regnskabsperiode, der omfatter tidspunktet for førstegangsanvendelsen.
7.2.14
På tidspunktet for førstegangsanvendelsen skal en virksomhed vurdere, hvorvidt den regnskabsmæssige behandling i afsnit 5.7.7 ville forårsage eller forværre en regnskabsmæssig inkonsistens i resultatet, på grundlag af de forhold og omstændigheder, der er gældende på tidspunktet for førstegangsanvendelsen. Denne standard anvendes med tilbagevirkende kraft på grundlag af denne vurdering.
7.12.14A
På tidspunktet for førstegangsanvendelsen er det tilladt for en virksomhed at foretage klassificeringen som omhandlet i afsnit 2.5 for kontrakter, der allerede findes på dette tidspunkt, men kun hvis den klassificerer alle lignende kontrakter. Ændringen i nettoaktiver, der følger af en sådan klassificering, indregnes i overført resultat på tidspunktet for førstegangsanvendelsen.
7.2.15
Uanset kravet i afsnit 7.2.1 skal en virksomhed, som anvender klassifikations- og målingskravene i denne standard (som omfatter kravene til måling til amortiseret kostpris for finansielle aktiver og værdiforringelse i afsnit 5.4 og 5.5), afgive de oplysninger, der er omhandlet i afsnit 42L-42O i IFRS 7, men skal ikke tilpasse tidligere perioder. Virksomheden må kun tilpasse tidligere regnskabsperioder, hvis det er muligt uden at efterrationalisere. Hvis en virksomhed ikke tilpasser tidligere perioder, skal den indregne en eventuel forskel mellem den tidligere regnskabsmæssige værdi og den regnskabsmæssige værdi primo den årlige regnskabsperiode, der omfatter tidspunktet for førstegangsanvendelsen, i overført resultat primo (eller et andet egenkapitalelement, alt efter hvad der er hensigtsmæssigt) i den årlige regnskabsperiode, der omfatter tidspunktet for førstegangsanvendelsen. Hvis en virksomhed tilpasser tidligere perioder, skal de tilpassede regnskaber imidlertid opfylde alle kravene i denne standard. Hvis den måde, en virksomhed har valgt at anvende IFRS 9 på, medfører mere end ét tidspunkt for førstegangsanvendelsen for forskellige krav, finder dette afsnit anvendelse på hvert enkelt tidspunkt for førstegangsanvendelse (jf. afsnit 7.2.2). Dette ville eksempelvis være tilfældet, hvis en virksomhed vælger kun at anvende kravene til præsentation af gevinster og tab på finansielle forpligtelser, der klassificeres til dagsværdi gennem resultatet, før ikrafttrædelsestidspunktet i henhold til afsnit 7.1.2, før den anvender de øvrige krav i denne standard.
7.2.16
Hvis en virksomhed udarbejder delårsregnskab i overensstemmelse med IAS 34 
Præsentation af delårsregnskaber
, behøver virksomheden ikke at anvende kravene i denne standard på delårsperioder før tidspunktet for førstegangsanvendelsen, hvis dette er praktisk umuligt (som defineret i IAS 8).
Værdiforringelse (afsnit 5.5)
7.2.17
En virksomhed skal anvende kravene til værdiforringelse i afsnit 5.5 med tilbagevirkende kraft i overensstemmelse med IAS 8 i henhold til afsnit 7.2.15 og 7.2.18-7.2.20.
7.2.18
Fra tidspunktet for førstegangsanvendelsen skal en virksomhed bruge de rimelige og dokumenterede oplysninger, som den har adgang til uden urimelig udgift eller indsats, til at vurdere kreditrisikoen på det tidspunkt, hvor et finansielt instrument oprindeligt blev indregnet (eller for lånetilsagn og finansielle garantikontrakter på det tidspunkt, hvor virksomheden blev part i det uigenkaldelige tilsagn i henhold til afsnit 5.5.6), og sammenligne den med kreditrisikoen på tidspunktet for førstegangsanvendelsen af denne standard.
7.2.19
Når en virksomhed vurderer, hvorvidt der har været en væsentlig stigning i kreditrisikoen siden den første indregning, kan den anvende:
a)
kravene i afsnit 5.5.10 og B5.5.22-B5.5.24 og
b)
den afkræftelige formodning i afsnit 5.5.11 for kontraktlige betalinger, der er forfaldne med mere end 30 dage, hvis en virksomhed vil anvende kravene til værdiforringelse ved at identificere væsentlige stigninger i kreditrisikoen siden den første indregning for disse finansielle instrumenter på grundlag af oplysninger om forfaldne beløb.
7.2.20
Hvis det på tidspunktet for førstegangsanvendelsen ville kræve urimelig udgift eller indsats at vurdere, hvorvidt der har været en væsentlig stigning i kreditrisikoen siden første indregning, skal en virksomhed indregne en hensættelse til tab til et beløb, der svarer til de forventede kredittab i løbetiden, på hver enkelt balancedag, indtil indregning af det finansielle instrument ophører (medmindre det finansielle instrument er forbundet med en lav kreditrisiko på balancedagen, i hvilket tilfælde afsnit 7.2.19, litra a), finder anvendelse).
Overgang for regnskabsmæssig sikring (kapitel 6)
7.2.21
Når en virksomhed første gang anvender denne standard, kan den i sin regnskabspraksis vælge at anvende kravene til regnskabsmæssig sikring i IAS 39 i stedet for kravene i denne standards kapitel 6. En virksomhed skal anvende denne regnskabspraksis på alle sine sikringsforhold. En virksomhed, som vælger den regnskabspraksis, skal også anvende IFRIC 16 
Sikring af en nettoinvestering i en udenlandsk virksomhed
 uden de ændringer, der tilpasser nævnte fortolkningsbidrag til kravene i denne standards kapitel 6.
7.2.22
Bortset fra som angivet i afsnit 7.2.26, skal en virksomhed anvende kravene til regnskabsmæssig sikring i denne standard fremadrettet.
7.2.23
For at anvende regnskabsmæssig sikring fra tidspunktet for førstegangsanvendelsen af kravene til regnskabsmæssig sikring i denne standard skal alle kriterierne være opfyldt på den dato.
7.2.24
Sikringsforhold, der opfylder betingelserne for regnskabsmæssig sikring i henhold til IAS 39, og som også opfylder kriterierne for regnskabsmæssig sikring i henhold til denne standard (jf. afsnit 6.4.1), under hensyntagen til en eventuel genskabelse af balancen i sikringsforholdet ved overgangen (jf. afsnit 7.2.25, litra b)), skal betragtes som fortsættende sikringsforhold.
7.2.25
Ved førstegangsanvendelsen af kravene til regnskabsmæssig sikring i denne standard:
a)
kan en virksomhed begynde at anvende kravene fra det tidspunkt, hvor den ophører med at anvende kravene til regnskabsmæssig sikring i IAS 39, og
b)
skal en virksomhed betragte sikringsforholdet i IAS 39 som udgangspunktet for genskabelse af balancen i sikringsraten for et fortsættende sikringsforhold, hvis det er relevant. Eventuelle gevinster eller tab ved en sådan genskabelse af balancen indregnes i resultatet.
7.2.26
Som en undtagelse til den fremadrettede anvendelse af kravene til regnskabsmæssig sikring i denne standard:
a)
skal en virksomhed anvende den regnskabsmæssige behandling af optioners tidsmæssige værdi i henhold til afsnit 6.5.15 med tilbagevirkende kraft, hvis det kun var ændringen i en options indre værdi, der blev klassificeret som et sikringsinstrument i et sikringsforhold i henhold til IAS 39. Denne anvendelse med tilbagevirkende kraft finder kun anvendelse på de sikringsforhold, der eksisterede i begyndelsen af den tidligste komparative periode eller blev klassificeret derefter
b)
kan en virksomhed anvende den regnskabsmæssige behandling af terminskontrakters terminsdel i henhold til afsnit 6.5.16 med tilbagevirkende kraft, hvis det kun var ændringen i en terminskontrakts spotdel, der blev klassificeret som et sikringsinstrument i et sikringsforhold i henhold til IAS 39. Denne anvendelse med tilbagevirkende kraft finder kun anvendelse på de sikringsforhold, der eksisterede i begyndelsen af den tidligste komparative periode eller blev klassificeret derefter Hvis en virksomhed vælger at anvende denne regnskabsmæssige behandling med tilbagevirkende kraft, skal den desuden anvendes på alle sikringsforhold, der opfylder kriterierne herfor (dvs. at det ved overgang ikke er muligt at anvende dette valg på enkelte sikringsforhold). Den regnskabsmæssige behandling af valutaspænd (jf. afsnit 6.5.16) kan anvendes med tilbagevirkende kraft for de sikringsforhold, der eksisterede i begyndelsen af den tidligste komparative periode eller blev klassificeret derefter
c)
skal en virksomhed med tilbagevirkende kraft anvende kravet i afsnit 6.5.6 om, at sikringsinstrumentet ikke er udløbet eller afviklet, hvis:
i)
parterne i et sikringsinstrument som følge af love eller retsforskrifter eller indførelsen af love eller retsforskrifter aftaler, at en eller flere clearingmodparter erstatter deres oprindelige modpart og bliver den nye modpart for hver af parterne, og
ii)
andre eventuelle ændringer af sikringsinstrumentet er begrænset til de ændringer, der er nødvendige for at effektuere en sådan erstatning af modparten.
d)
anvende kravene i afsnit 6.8 med tilbagevirkende kraft. Denne anvendelse med tilbagevirkende kraft gælder kun de sikringsforhold, der eksisterede ved begyndelsen af det regnskabsår, hvor virksomheden for første gang anvender disse krav eller blev klassificeret derefter, og det beløb, der er akkumuleret i den reserve vedrørende sikring af pengestrømme, der eksisterede ved begyndelsen af det regnskabsår, hvor virksomheden for første gang anvender disse krav.
Virksomheder, der har anvendt IFRS 9 (2009), IFRS 9 (2010) eller IFRS 9 (2013) før ikrafttrædelsesdatoen
7.2.27
En virksomhed skal anvende overgangskravene i afsnit 7.2.21-7.2.26 på den relevante dato for den første anvendelse. En virksomhed må kun anvende de enkelte overgangbestemmelser i afsnit 7.2.3-7.2.14 og 7.2.17-7.2.26 én gang (dvs. hvis en virksomhed vælger at anvende IFRS 9 på en måde, som omfatter mere end ét tidspunkt for førstegangsanvendelse, må den ikke anvende nogen af disse bestemmelser igen, hvis de allerede er blevet anvendt tidligere). (Jf. afsnit 7.2.2. og 7.3.2.)
7.2.28
En virksomhed, som anvendte IFRS 9 (2009), IFRS 9 (2010) eller IFRS 9 (2013) og derefter anvender denne standard:
a)
skal tilbagekalde den tidligere klassifikation af et finansielt aktiv som målt til dagsværdi gennem resultatet, hvis en sådan klassifikation tidligere blev foretaget i henhold til betingelsen i afsnit 4.1.5, men betingelsen ikke længere er opfyldt som følge af anvendelsen af denne standard
b)
kan klassificere et finansielt aktiv som målt til dagsværdi gennem resultatet, hvis en sådan klassifikation ikke tidligere opfyldte betingelsen i afsnit 4.1.5, men nu opfylder betingelsen som følge af anvendelsen af denne standard
c)
skal tilbagekalde den tidligere klassifikation af en finansiel forpligtelse som målt til dagsværdi gennem resultatet, hvis en sådan klassifikation tidligere blev foretaget i henhold til betingelsen i afsnit 4.2.2, litra a), men betingelsen ikke længere er opfyldt som følge af anvendelsen af denne standard, og
d)
kan klassificere en finansiel forpligtelse som målt til dagsværdi gennem resultatet, hvis en sådan klassifikation ikke tidligere opfyldte betingelsen i afsnit 4.2.2, litra a), men nu opfylder betingelsen som følge af anvendelsen af denne standard.
En sådan klassifikation og tilbagekaldelse foretages på grundlag af de forhold og omstændigheder, der er gældende på tidspunktet for førstegangsanvendelsen af denne standard. Klassifikationen anvendes med tilbagevirkende kraft.
Overgangen til førtidig indfrielse med negativ kompensation
7.2.29
En virksomhed skal anvende 
førtidig indfrielse med negativ kompensation
 (Ændringer til IFRS 9) med tilbagevirkende kraft i overensstemmelse med IAS 8, undtagen som angivet i afsnit 7.2.30-7.2.34.
7.2.30
En virksomhed, der anvender disse ændringer for første gang, samtidig med at den anvender denne standard for første gang, skal anvende afsnit 7.2.1-7.2.28 i stedet for afsnit 7.2.31-7.2.34.
7.2.31
En virksomhed, der anvender disse ændringer for første gang, efter at den har anvendt denne standard for første gang, skal anvende afsnit 7.2.32-7.2.34. Virksomheden skal desuden anvende de andre overgangskrav i denne standard, som er nødvendige for anvendelsen af disse ændringer. Med henblik herpå skal henvisninger til tidspunktet for førstegangsanvendelsen læses som henvisninger til begyndelsen af det regnskabsår, hvor en virksomhed anvender disse ændringer for første gang (tidspunktet for førstegangsanvendelsen af disse ændringer).
7.2.32
Med hensyn til klassificeringen af et finansielt aktiv eller en finansiel forpligtelse som målt til dagsværdi gennem resultatet gælder, at en virksomhed:
a)
skal tilbagekalde den tidligere klassifikation af et finansielt aktiv som målt til dagsværdi gennem resultatet, hvis en sådan klassifikation tidligere blev foretaget i henhold til betingelsen i afsnit 4.1.5, men betingelsen ikke længere er opfyldt som følge af anvendelsen af disse ændringer
b)
kan klassificere et finansielt aktiv som målt til dagsværdi gennem resultatet, hvis en sådan klassifikation ikke tidligere opfyldte betingelsen i afsnit 4.1.5, men nu opfylder betingelsen som følge af anvendelsen af disse ændringer
c)
skal tilbagekalde den tidligere klassifikation af en finansiel forpligtelse som målt til dagsværdi gennem resultatet, hvis en sådan klassifikation tidligere blev foretaget i henhold til betingelsen i afsnit 4.2.2, litra a), men betingelsen ikke længere er opfyldt som følge af anvendelsen af disse ændringer, og
d)
kan klassificere en finansiel forpligtelse som målt til dagsværdi gennem resultatet, hvis en sådan klassifikation ikke tidligere opfyldte betingelsen i afsnit 4.2.2, litra a), men nu opfylder betingelsen som følge af anvendelsen af disse ændringer.
En sådan klassifikation og tilbagekaldelse foretages på grundlag af de forhold og omstændigheder, der er gældende på datoen for den første anvendelse af disse ændringer. Klassifikationen anvendes med tilbagevirkende kraft.
7.2.33
En virksomhed er ikke forpligtet til at tilpasse tidligere regnskabsperioder for at afspejle anvendelsen af disse ændringer. Virksomheden kan tilpasse tidligere perioder, hvis — og kun hvis — det er muligt uden at efterrationalisere og de tilpassede årsregnskaber afspejler alle kravene i denne standard. Hvis en virksomhed ikke tilpasser tidligere regnskabsperioder, skal den indregne en eventuel forskel mellem den tidligere regnskabsmæssige værdi og den regnskabsmæssige værdi i begyndelsen af den årlige regnskabsperiode, der omfatter tidspunktet for førstegangsanvendelsen af disse ændringer, primo i overført resultat (eller et andet egenkapitalelement, alt efter hvad der er hensigtsmæssigt) i den årlige regnskabsperiode, der omfatter tidspunktet for førstegangsanvendelsen af disse ændringer.
7.2.34
I den regnskabsperiode, der omfatter tidspunktet for førstegangsanvendelsen af disse ændringer, skal virksomheden give følgende oplysninger pr. nævnte dato for den første anvendelse for hver kategori af de finansielle aktiver og forpligtelser, som var berørt af disse ændringer:
a)
den tidligere målingskategori og regnskabsmæssige værdi fastlagt umiddelbart før anvendelsen af disse ændringer
b)
den nye målingskategori og regnskabsmæssige værdi fastlagt umiddelbart efter anvendelsen af disse ændringer
c)
den regnskabsmæssige værdi af eventuelle finansielle aktiver og finansielle forpligtelser i balancen, som tidligere blev klassificeret som målt til dagsværdi gennem resultatet, men som ikke længere er klassificeret sådan, og
d)
årsagerne til klassifikation eller ophør af klassifikation af finansielle aktiver eller finansielle forpligtelser som målt til dagsværdi gennem resultatet.
Overgang til det årlige forbedringsprojekt vedrørende IFRS-standarder
7.2.35
En virksomhed skal anvende 
Det årlige forbedringsprojekt vedrørende IFRS-standarder for perioden 2018-2020
 på finansielle forpligtelser, som ændres eller udveksles samtidigt med eller efter begyndelsen af det regnskabsår, hvor den anvender ændringen for første gang.
Overgang til IFRS 17 som ændret i juni 2020
7.2.36
En virksomhed skal anvende de ændringer til IFRS 9, der er foretaget som følge af IFRS 17 som ændret i juni 2020, med tilbagevirkende kraft i overensstemmelse med IAS 8, undtagen som specificeret i afsnit 7.2.37-7.2.42.
7.2.37
En virksomhed, der anvender IFRS 17 for første gang som ændret i juni 2020, samtidig med at den anvender denne standard for første gang, skal anvende afsnit 7.2.1-7.2.28 i stedet for afsnit 7.2.38-7.2.42.
7.2.38
En virksomhed, der for første gang anvender IFRS 17 som ændret i juni 2020, efter at den for første gang anvender denne standard, skal anvende afsnit 7.2.39-7.2.42. Virksomheden skal desuden anvende de andre overgangskrav i denne standard, som er nødvendige for anvendelsen af disse ændringer. Med henblik herpå skal henvisninger til tidspunktet for førstegangsanvendelsen læses som henvisninger til begyndelsen af det regnskabsår, hvor en virksomhed anvender disse ændringer for første gang (tidspunktet for førstegangsanvendelsen af disse ændringer).
7.2.39
Med hensyn til at klassificere en finansiel forpligtelse som målt til dagsværdi gennem resultatet, gælder det, at en virksomhed
a)
skal tilbagekalde den tidligere klassifikation af en finansiel forpligtelse som målt til dagsværdi gennem resultatet, hvis en sådan klassifikation tidligere blev foretaget i henhold til betingelsen i afsnit 4.2.2, litra a), men betingelsen ikke længere er opfyldt som følge af anvendelsen af disse ændringer, og
b)
kan klassificere en finansiel forpligtelse som målt til dagsværdi gennem resultatet, hvis en sådan klassifikation ikke tidligere opfyldte betingelsen i afsnit 4.2.2, litra a), men nu opfylder betingelsen som følge af anvendelsen af disse ændringer.
En sådan klassifikation og tilbagekaldelse foretages på grundlag af de forhold og omstændigheder, der er gældende på datoen for den første anvendelse af disse ændringer. Klassifikationen anvendes med tilbagevirkende kraft.
7.2.40
En virksomhed er ikke forpligtet til at tilpasse tidligere regnskabsperioder for at afspejle anvendelsen af disse ændringer. Virksomheden må kun tilpasse tidligere regnskabsperioder, hvis det er muligt at gøre dette uden at efterrationalisere. Hvis en virksomhed tilpasser tidligere regnskabsperioder, skal de tilpassede regnskaber afspejle alle krav i denne standard for de berørte finansielle instrumenter. Hvis en virksomhed ikke tilpasser tidligere regnskabsperioder, skal den indregne en eventuel forskel mellem den tidligere regnskabsmæssige værdi og den regnskabsmæssige værdi i begyndelsen af den årlige regnskabsperiode, der omfatter tidspunktet for førstegangsanvendelsen af disse ændringer, primo i overført resultat (eller et andet egenkapitalelement, alt efter hvad der er hensigtsmæssigt) i den årlige regnskabsperiode, der omfatter tidspunktet for førstegangsanvendelsen af disse ændringer.
7.2.41
I den regnskabsperiode, der omfatter datoen for den første anvendelse af disse ændringer, behøver virksomhed ikke at præsentere de kvantitative oplysninger, som kræves i afsnit 28, litra f), i IAS 8
7.2.42
I den regnskabsperiode, der omfatter tidspunktet for førstegangsanvendelsen af disse ændringer, skal virksomheden give følgende oplysninger pr. nævnte dato for den første anvendelse for hver kategori af de finansielle aktiver og forpligtelser, som var berørt af disse ændringer:
a)
den tidligere klassifikation, herunder den tidligere målingskategori, hvis det er relevant, og den regnskabsmæssige værdi, der er fastsat umiddelbart før anvendelsen af disse ændringer,
b)
den nye målingskategori og regnskabsmæssige værdi fastlagt umiddelbart efter anvendelsen af disse ændringer
c)
den regnskabsmæssige værdi af eventuelle finansielle forpligtelser i balancen, som tidligere blev klassificeret som målt til dagsværdi gennem resultatet, men som ikke længere er klassificeret sådan, og
d)
årsagerne til klassifikation eller ophør af klassifikation af finansielle forpligtelser målt til dagsværdi gennem resultatet.
Overgang for Rentebenchmarkreform — Fase 2
7.2.43
En virksomhed skal anvende 
Rentebenchmarkreform — Fase 2
 med tilbagevirkende kraft i overensstemmelse med IAS 8, undtagen som anført i afsnit 7.2.44-7.2.46.
7.2.44
En virksomhed skal kun klassificere et nyt sikringsforhold (f.eks. som beskrevet i afsnit 6.9.13) fremadrettet (dvs. at en virksomhed forbydes at klassificere et nyt regnskabsmæssigt sikringsforhold i tidligere regnskabsperioder). En virksomhed skal dog genoprette et sikringsforhold, der er bragt til ophør, hvis, og kun hvis, følgende betingelser er opfyldt:
a)
virksomheden havde bragt det pågældende sikringsforhold til ophør udelukkende som følge af ændringer krævet i forbindelse med en rentebenchmarkreform, og virksomheden ville ikke have været forpligtet til at bringe dette sikringsforhold til ophør, hvis disse ændringer var blevet anvendt på det pågældende tidspunkt, og
b)
ved begyndelsen af den regnskabsperiode, hvor virksomheden for første gang anvender disse ændringer (tidspunktet for førstegangsanvendelsen af disse ændringer), opfylder det pågældende sikringsforhold, der er bragt til ophør, kvalifikationskriterierne for regnskabsmæssig sikring (efter hensyntagen til disse ændringer).
7.2.45
Hvis en virksomhed ved anvendelsen af afsnit 7.2.44 genopretter et sikringsforhold, der er bragt til ophør, skal virksomheden læse henvisningerne i afsnit 6.9.11 og 6.9.12 til det tidspunkt, hvor det alternative rentebenchmark for første gang klassificeres som en ikke kontraktligt fastsat risikokomponent, som henvisninger til tidspunktet for førstegangsanvendelsen af disse ændringer (dvs. at 24-måneders perioden for det pågældende rentebenchmark, der er klassificeret som en ikke kontraktligt fastsat risikokomponent, begynder på tidspunktet for førstegangsanvendelsen af disse ændringer).
7.2.46
En virksomhed er ikke forpligtet til at tilpasse tidligere regnskabsperioder for at afspejle anvendelsen af disse ændringer. Virksomheden må kun tilpasse tidligere regnskabsperioder, hvis det er muligt uden at efterrationalisere. Hvis en virksomhed ikke tilpasser tidligere regnskabsperioder, skal den indregne en eventuel forskel mellem den tidligere regnskabsmæssige værdi og den regnskabsmæssige værdi i begyndelsen af den årlige regnskabsperiode, der omfatter tidspunktet for førstegangsanvendelsen af disse ændringer, primo i overført resultat (eller et andet egenkapitalelement, alt efter hvad der er hensigtsmæssigt) i den årlige regnskabsperiode, der omfatter tidspunktet for førstegangsanvendelsen af disse ændringer.
7.3   OPHÆVELSE AF IFRIC 9, IFRS 9 (2009), IFRS 9 (2010) OG IFRS 9 (2013)
7.3.1
Denne standard erstatter IFRIC 9 
Omvurdering af indbyggede afledte finansielle instrumenter
. De krav, der blev tilføjet IFRS 9 i oktober 2010, indarbejdede de krav, der tidligere indgik i afsnit 5 og 7 i IFRIC 9. Som en konsekvensændring indarbejdede IFRS 1 
Førstegangsanvendelse af internationale regnskabsstandarder
 de krav, der tidligere indgik i afsnit 8 i IFRIC 9.
7.3.2
Denne standard erstatter IFRS 9 (2009), IFRS 9 (2010) og IFRS 9 (2013). For regnskabsår, der begynder før den 1. januar 2018, kan en virksomhed imidlertid vælge at anvende disse tidligere versioner af IFRS 9 i stedet for at anvende denne standard, forudsat at virksomhedens relevante tidspunkt for førstegangsanvendelse er før den 1. februar 2015.
Appendiks A
Definerede termer
Dette appendiks er en integreret del af standarden.
forventede kredittab over 12 måneder
Den del af 
forventede kredittab i løbetiden
, som repræsenterer de 
forventede kredittab
, der hidrører fra misligholdelse af et finansielt instrument, som er muligt inden for 12 måneder efter balancedagen.
et finansielt aktivs eller en finansiel forpligtelses amortiserede kostpris
Det beløb, hvortil det finansielle aktiv eller den finansielle forpligtelse måles ved første indregning, med fradrag af betalte afdrag på hovedstolen, med tillæg eller fradrag af akkumulerede afskrivninger ved hjælp af den 
effektive rentemetode
 på en eventuel forskel mellem det oprindelige beløb og det beløb, der betales ved udløb, og reguleret for en eventuel 
hensættelse til tab
 for finansielle aktiver.
kontraktaktiver
De rettigheder, som ifølge IFRS 15 
Omsætning fra kontrakter med kunder
 regnskabsmæssigt behandles i henhold til denne standard med henblik på indregning og måling af gevinster og tab ved værdiforringelse.
værdiforringet finansielt aktiv
Et finansielt aktiv er værdiforringet, når en eller flere begivenheder, som har en negativ indvirkning på det finansielle aktivs skønnede fremtidige pengestrømme, er indtruffet. Indikation af, at et finansielt aktiv er værdiforringet, omfatter observerede data om følgende begivenheder:
a)
udsteders eller låntagers væsentlige økonomiske vanskeligheder
b)
kontraktbrud, såsom misligholdelse af betaling eller 
forfalden
 betaling
c)
nedslag fra långiver(e) til låntager af økonomiske eller kontraktlige årsager forbundet med låntagers økonomiske vanskeligheder, som långiver(e) ellers ikke ville have overvejet
d)
stigende sandsynlighed for låntagers konkurs eller anden økonomisk omstrukturering
e)
bortfald af et aktivt marked for det finansielle aktiv grundet økonomiske vanskeligheder, eller
f)
erhvervelse eller oprettelse af et finansielt aktiv til en betragtelig underkurs, som afspejler opståede 
kredittab
.
I nogle tilfælde er det ikke muligt at identificere en enkeltstående, isoleret begivenhed. Det er snarere den samlede virkning af flere begivenheder, som kan have forårsaget værdiforringelsen af de finansielle aktiver.
kredittab
Forskellen mellem alle kontraktlige pengestrømme, som skal udbetales til en virksomhed i henhold til kontrakten, og alle pengestrømme, som virksomheden forventer at modtage (dvs. alle kontantunderskud), diskonteret med den oprindelige 
effektive rente
 (eller 
kreditjusterede effektive rente
 for 
erhvervede eller oprettede værdiforringede finansielle aktiver
). En virksomhed skal foretage skøn over pengestrømme under hensyntagen til alle kontraktlige vilkår for det finansielle instrument (eksempelvis optioner på førtidig indfrielse eller forlængelse, call-optioner og lignende optioner) i løbet af det finansielle instruments forventede løbetid. De pengestrømme, der skal indgå i skønnet, omfatter pengestrømme fra salg af sikkerhedsstillelse eller andre udvidelser af kreditværdigheden, der er en integreret del af de kontraktlige vilkår. Der gælder en formodning om, at der kan foretages et pålideligt skøn over det finansielle instruments forventede løbetid. I de sjældne tilfælde, hvor det ikke er muligt at foretage et pålideligt skøn over det finansielle instruments forventede løbetid, skal virksomheden imidlertid anvende den resterende kontraktlige løbetid for det finansielle instrument.
kreditjusteret effektiv rente
Den rente, som nøjagtigt diskonterer forventede fremtidige ind- og udbetalinger i det finansielle aktivs forventede løbetid til den 
amortiserede kostpris for et finansielt aktiv
, som er et 
erhvervet eller oprettet værdiforringet finansielt aktiv
. Ved beregning af den kreditjusterede effektive rente skal virksomheden foretage skøn over forventede pengestrømme under hensyntagen til alle kontraktlige vilkår for det finansielle aktiv (eksempelvis optioner på førtidig indfrielse eller forlængelse, call-optioner og lignende optioner) og 
forventede kredittab
. Beregningen skal medtage alle gebyrer og rentetillæg kontrahenterne imellem, som udgør en integreret del af den effektive rente (jf. afsnit B5.4.1-B5.4.3), 
transaktionsomkostninger
 samt anden over- eller underkurs. Der gælder en formodning om, at der kan foretages et pålideligt skøn over pengestrømme og forventet løbetid for en gruppe af ensartede finansielle instrumenter. I de sjældne tilfælde, hvor det ikke er muligt at foretage et pålideligt skøn over pengestrømme eller den resterende løbetid for et finansielt instrument (eller en gruppe af finansielle instrumenter), skal virksomheden imidlertid anvende de kontraktlige pengestrømme i hele kontraktperioden for det finansielle instrument (eller gruppen af finansielle instrumenter).
ophør af indregning
Fjernelse af et tidligere indregnet finansielt aktiv eller en finansiel forpligtelse fra virksomhedens balance.
afledt finansielt instrument
Et finansielt instrument eller anden kontrakt, som er omfattet af denne standard, og som har alle tre nedenstående egenskaber:
a)
dets værdi ændres som følge af ændringer i en specifik rentesats, kurs på et finansielt instrument, råvarepris, valutakurs, pris- eller renteindeks, kreditvurdering eller kreditindeks eller lignende variabler, forudsat i tilfælde af ikke-finansielle variabler at disse variabler ikke gælder specifikt for en kontrahent (undertiden benævnt det "underliggende instrument")
b)
det kræver ingen nettoinvestering ved indgåelsen, eller det kræver en nettoinvestering ved indgåelsen, som er mindre, end hvad der kræves for andre typer kontrakter, der kunne forventes at påvirkes på tilsvarende måde af ændrede markedsvilkår
c)
det afregnes på et fremtidigt tidspunkt.
udbytte
Udlodning af overskud til indehavere af egenkapitalinstrumenter i forhold til deres andel af en bestemt aktieklasse.
effektiv rentemetode
Den metode, der bruges til beregning af et 
finansielt aktivs eller en finansiel forpligtelses amortiserede kostpris
 samt til allokering og indregning af renteindtægter eller -udgifter i resultatet over den relevante periode.
effektiv rente
Den rente, som nøjagtigt diskonterer forventede fremtidige ind- og udbetalinger i det finansielle aktivs eller den finansielle forpligtelses forventede løbetid til den 
regnskabsmæssige bruttoværdi for et finansielt aktiv
 eller til en 
finansiel forpligtelses amortiserede kostpris
. Ved beregning af den effektive rente skal virksomheden foretage skøn over de forventede pengestrømme under hensyntagen til alle kontraktlige vilkår for det finansielle instrument (eksempelvis optioner på førtidig indfrielse eller forlængelse, call-optioner og lignende optioner), men ikke til 
forventede kredittab
. Beregningen skal medtage alle gebyrer og rentetillæg kontrahenterne imellem, som udgør en integreret del af den effektive rente (jf. afsnit B5.4.1-B5.4.3), 
transaktionsomkostninger
 samt anden over- eller underkurs. Der gælder en formodning om, at der kan foretages et pålideligt skøn over pengestrømme og forventet løbetid for en gruppe af ensartede finansielle instrumenter. I de sjældne tilfælde, hvor det ikke er muligt at foretage et pålideligt skøn over pengestrømme eller forventet løbetid for et finansielt instrument (eller en gruppe af finansielle instrumenter), skal virksomheden imidlertid anvende de kontraktlige pengestrømme i hele kontraktperioden for det finansielle instrument (eller gruppen af finansielle instrumenter).
forventede kredittab
Det vægtede gennemsnit af 
kredittab
 med de respektive risici for misligholdelse som vægte.
finansiel garantikontrakt
En kontrakt, som kræver, at udsteder betaler bestemte beløb som godtgørelse til indehaveren for et tab, som denne pådrager sig, fordi en bestemt debitor ikke foretager rettidig betaling i henhold til de oprindelige eller ændrede vilkår for et gældsinstrument.
finansiel forpligtelse til dagsværdi gennem resultatet
En finansiel forpligtelse, som opfylder en af følgende betingelser:
a)
den opfylder definitionen på 
som besiddes med henblik på handel
b)
virksomheden klassificerer den ved første indregning som til dagsværdi gennem resultatet i henhold til afsnit 4.2.2 eller 4.3.5
c)
den klassificeres enten ved første indregning eller efterfølgende som til dagsværdi gennem resultatet i henhold til afsnit 6.7.1.
fast aftale
En bindende aftale om udveksling af en bestemt mængde af ressourcer til en bestemt pris på et bestemt tidspunkt eller tidspunkter i fremtiden.
forventet transaktion
En transaktion, som virksomheden ikke har forpligtet sig til, men som forventes.
et finansielt aktivs regnskabsmæssige bruttoværdi
Et 
finansielt aktivs amortiserede kostpris
 før regulering for en eventuel 
hensættelse til tab
.
sikringsrate
Forholdet mellem mængden af sikringsinstrumentet og mængden af den sikrede post med hensyn til deres relative vægtning.
som besiddes med henblik på handel
Et finansielt aktiv eller en finansiel forpligtelse, som:
a)
primært blev anskaffet eller påtaget med henblik på salg eller tilbagekøb på kort sigt
b)
ved første indregning udgjorde en del af en portefølje af identificerede finansielle instrumenter, som blev forvaltet sammen, og som udviste et nyligt mønster af kortsigtet realisation af gevinster, eller
c)
er et 
afledt finansielt instrument
 (bortset fra afledte finansielle instrumenter, som er finansielle garantikontrakter, eller som er klassificeret som og udgør effektive sikringsinstrumenter).
gevinst eller tab ved værdiforringelse
Gevinster eller tab, som indregnes i resultatet i henhold til afsnit 5.5.8, og som opstår som følge af anvendelsen af kravene til værdiforringelse i afsnit 5.5.
forventede kredittab i løbetiden
De 
forventede kredittab
, der hidrører fra alle mulige tilfælde af misligholdelse i et finansielt instruments forventede løbetid.
hensættelse til tab
Hensættelse til 
forventede kredittab
 på finansielle aktiver målt i henhold til afsnit 4.1.2, leasingtilgodehavender og 
kontraktaktiver
, den akkumulerede værdiforringelse for finansielle aktiver målt i henhold til afsnit 4.1.2A og hensættelsen til forventede kredittab på lånetilsagn og 
finansielle garantikontrakter
.
gevinst eller tab ved regulering
Det beløb, der fremkommer efter regulering af et 
finansielt aktivs regnskabsmæssige bruttoværdi
, som afspejler de genforhandlede eller ændrede kontraktlige pengestrømme. Virksomheden omberegner et finansielt aktivs regnskabsmæssige bruttoværdi som nutidsværdien af de forventede fremtidige ind- og udbetalinger i det genforhandlede eller ændrede finansielle aktivs forventede løbetid, der diskonteres med det finansielle aktivs oprindelige 
effektive rente
 (eller den oprindelige 
kreditjusterede effektive rente
 for 
erhvervede eller oprettede værdiforringede finansielle aktiver
), eller, hvor det relevant, den ændrede 
effektive rente
 beregnet i overensstemmelse med afsnit 6.5.10. Ved vurdering af de forventede pengestrømme for et finansielt aktiv skal en virksomhed tage hensyn til alle de kontraktlige vilkår for det finansielle aktiv (eksempelvis optioner på førtidig indfrielse, call-optioner eller andre optioner), men skal ikke tage hensyn til de 
forventede kredittab
, medmindre det finansielle aktiv er et 
erhvervet eller oprettet værdiforringet aktiv
, i hvilket tilfælde virksomheden også skal tage hensyn til de første forventede kredittab, der blev anvendt i beregningen af den oprindelige
kreditjusterede effektive rente
.
forfalden
Et finansielt aktiv er forfaldent, når en modpart har undladt at foretage en betaling, da den forfaldt i henhold til kontrakten.
erhvervet eller oprettet værdiforringet finansielt aktiv
Et eller flere erhvervede eller oprettede finansielle aktiver, som er 
værdiforringet
 ved første indregning.
omklassificeringsdato
Den første dag i den første regnskabsperiode efter den ændring i forretningsmodellen, der betyder, at en virksomhed skal omklassificere finansielle aktiver.
almindeligt køb eller salg
Et køb eller salg af et finansielt aktiv i henhold til en kontrakt, hvis vilkår kræver, at aktivet overdrages inden for den almindelige ved lovgivning eller sædvane i det pågældende marked fastsatte tidsramme.
transaktionsomkostninger
Omkostninger, som er direkte tilknyttet anskaffelse, udstedelse eller afhændelse af et finansielt aktiv eller en finansiel forpligtelse (jf. afsnit B5.4.8). Herved forstås omkostninger, der ikke ville være opstået, hvis virksomheden ikke havde anskaffet, udstedt eller afhændet det finansielle instrument.
Følgende udtryk er defineret i afsnit 11 i IAS 32, appendiks A i IFRS 7, appendiks A i IFRS 13 eller appendiks A i IFRS 15 og bruges i denne standard med den i IAS 32, IFRS 7, IFRS 13 eller IFRS 15 anførte betydning:
a)
kreditrisiko 
(
52
)
b)
egenkapitalinstrument
c)
dagsværdi
d)
finansielt aktiv
e)
finansielt instrument
f)
finansiel forpligtelse
g)
transaktionspris.
Appendiks B
Anvendelsesvejledning
Dette appendiks er en integreret del af standarden.
ANVENDELSESOMRÅDE (KAPITEL 2)
B2.1
Visse kontrakter indeholder krav om betaling på basis af klimatiske, geologiske eller andre fysiske variabler. (Kontrakter baseret på klimatiske variabler benævnes ofte "weather derivatives".) Hvis disse kontrakter ikke er omfattet af IFRS 17 
Forsikringskontrakter
, er de omfattet af denne standard.
B2.2
Denne standard ændrer ikke kravene vedrørende pensionsordninger, som overholder IAS 26 
Regnskabsmæssig behandling og præsentation af fratrædelsesordninger
, og royalty-aftaler baseret på omfanget af salg eller omsætning fra tjenesteydelser, som regnskabsmæssigt behandles i henhold til IFRS 15 
Omsætning fra kontrakter med kunder
.
B2.3
En virksomhed kan undertiden foretage, hvad den anser som en "strategisk investering" i egenkapitalinstrumenter, som er udstedt af en anden virksomhed, med henblik på at etablere eller fortsætte et langsigtet operationelt samarbejde med den virksomhed, der investeres i. Den investerende eller joint venture-deltagende virksomhed anvender IAS 28 
Investeringer i associerede virksomheder og joint ventures
 ved vurderingen af, om det er hensigtsmæssigt at behandle en sådan investering efter den indre værdis metode.
B2.4
Denne standard finder anvendelse på forsikringsgiveres finansielle aktiver og forpligtelser, med undtagelse af rettigheder og forpligtelser, som udelukkes i medfør af afsnit 2.1, litra e), idet de er opstået i henhold til kontrakter, som er omfattet af IFRS 17.
B2.5
Finansielle garantikontrakter kan antage forskellige juridiske former, såsom en garanti, visse typer remburs, en kreditmisligholdelseskontrakt eller en forsikringskontrakt. Den regnskabsmæssige behandling afhænger ikke af kontraktens juridiske form. Følgende er eksempler på korrekt behandling (jf. afsnit 2.1, litra e)):
a)
Selv om en finansiel garantikontrakt opfylder definitionen på en forsikringskontrakt i IFRS 17 (jf. afsnit 7, litra e), i IFRS 17), skal udsteder anvende denne standard, hvis den overdragne risiko er væsentlig, Dog gælder det, at hvis en udsteder tidligere udtrykkeligt har erklæret, at den betragter sådanne kontrakter som forsikringskontrakter, og har lagt en regnskabsmæssig behandling til grund, som svarer til den regnskabsmæssige behandling af forsikringskontrakter, kan udsteder vælge at anvende enten denne standard eller IFRS 17 på sådanne finansielle garantikontrakter. Hvis denne standard finder anvendelse, skal udsteder i henhold til afsnit 5.1.1 første gang indregne en finansiel garantikontrakt til dagsværdi. Hvis den finansielle garantikontrakt blev udstedt til en ikke-nærtstående part i en separat handel mellem indbyrdes uafhængige parter, kan dagsværdien ved indgåelsen forventes at svare til den modtagne præmie, medmindre der er dokumentation for det modsatte. Efterfølgende skal udsteder måle den til den højeste værdi af de nedenstående alternativer, medmindre den finansielle garantikontrakt ved indgåelsen blev klassificeret til dagsværdi med indregning i resultatopgørelsen, eller medmindre afsnit 3.2.15-3.2.23 og B3.2.12-B3.2.17 finder anvendelse (når en overdragelse af et finansielt aktiv ikke opfylder kriterierne for ophør af indregning, eller når metoden for fortsat engagement finder anvendelse):
i)
det beløb, der er opgjort i overensstemmelse med afsnit 5.5 og
ii)
det oprindeligt indregnede beløb med fradrag af eventuelle akkumulerede indtægter, der er indregnet i overensstemmelse med principperne i IFRS 15 (jf. afsnit 4.2.1, litra c)).
b)
Visse kreditrelaterede garantier kræver ikke som forudsætning for betaling, at ihændehaver er udsat for, og har lidt et tab på grund af, debitors manglende rettidige betaling vedrørende det garanterede aktiv. Et eksempel på en sådan garanti er en garanti, der kræver, at der foretages betaling som følge af ændringer i specificerede kreditvurderinger eller kreditindekser. Sådanne garantier er ikke finansielle garantikontrakter som defineret i denne standard og er ikke forsikringskontrakter som defineret i IFRS 17. Sådanne garantier udgør afledte finansielle instrumenter, og udsteder skal anvende denne standard på dem.
c)
Hvis en finansiel garantikontrakt blev udstedt i forbindelse med salg af varer, skal udsteder anvende IFRS 15 til at vurdere, hvornår omsætningen fra garantien og fra salg af varer skal indregnes.
B2.6
Oplysningen om, at en udsteder betragter kontrakter som forsikringskontrakter, vil normalt fremgå af udsteders korrespondance med kunder og myndigheder og af hans kontrakter, forretningsmæssige dokumentation og årsregnskaber. Desuden er forsikringskontrakter ofte genstand for regnskabsmæssige krav, der adskiller sig fra kravene i andre typer transaktioner, såsom kontrakter udstedt af banker eller erhvervsvirksomheder. I så fald indeholder udsteders årsregnskaber normalt en erklæring om, at udsteder har fulgt de pågældende regnskabskrav.
INDREGNING OG OPHØR AF INDREGNING (KAPITEL 3)
Første indregning (afsnit 3.1)
B3.1.1
Som følge af princippet i afsnit 3.1.1 skal en virksomhed indregne alle sine kontraktlige rettigheder og forpligtelser i henhold til afledte finansielle instrumenter i balancen som henholdsvis aktiver og forpligtelser, bortset fra afledte finansielle instrumenter, som forhindrer, at en overdragelse af finansielle aktiver regnskabsmæssigt behandles som et salg (jf. afsnit B3.2.14). Hvis en overdragelse af et finansielt aktiv ikke opfylder kriterierne for ophør af indregning, skal erhververen ikke indregne det overdragne aktiv som sit aktiv (jf. afsnit B3.2.15).
B3.1.2
Følgende er eksempler på anvendelsen af princippet i afsnit 3.1.1:
a)
Tilgodehavender og forpligtelser, hvortil der ikke er knyttet betingelser, indregnes som aktiver eller forpligtelser, når virksomheden bliver kontrahent, og som følge heraf har en juridisk ret eller pligt til at modtage eller betale kontanter.
b)
Aktiver, som skal anskaffes, og forpligtelser, som skal påtages, som følge af en fast aftale om køb eller salg af varer eller tjenesteydelser, indregnes normalt ikke, før mindst én af parterne har opfyldt sin del af aftalen. Eksempelvis indregner en virksomhed, som modtager en bindende ordre, ikke et aktiv (og virksomheden, som afgiver ordren, indregner ikke en forpligtelse) ved aftalens indgåelse, men udskyder indregning, indtil de bestilte varer eller tjenesteydelser er afsendt, leveret eller ydet. Hvis en fast aftale om at købe eller sælge ikke-finansielle aktiver ligger inden for denne standards anvendelsesområde i henhold til afsnit 2.4-2.7, indregnes aftalens nettodagsværdi som et aktiv eller en forpligtelse ved aftalens indgåelse (jf. afsnit B4.1.30, litra c)). Hvis en tidligere ikke-indregnet fast aftale klassificeres som en sikret post i en sikring af dagsværdien, skal en eventuel ændring i nettodagsværdien, som kan henføres til den afdækkede risiko, desuden indregnes som et aktiv eller en forpligtelse ved sikringens indgåelse (jf. afsnit 6.5.8, litra b) og 6.5.9)).
c)
En terminskontrakt, som er omfattet af denne standard (jf. afsnit 2.1) indregnes som et aktiv eller en forpligtelse ved aftalens indgåelse og ikke på det tidspunkt, hvor afregningen finder sted. På det tidspunkt, hvor virksomheden indgår en terminskontrakt, modsvarer dagsværdien af rettighederne og forpligtelserne ofte hinanden, således at terminskontraktens nettodagsværdi er nul. Hvis nettodagsværdien af rettighederne og forpligtelserne ikke er nul, indregnes kontrakten som et aktiv eller en forpligtelse.
d)
Optioner, som er omfattet af denne standard (jf. afsnit 2.1), indregnes som aktiver eller forpligtelser, når indehaveren eller sælgeren bliver en kontrahent.
e)
Planlagte fremtidige transaktioner er, uanset sandsynligheden heraf, ikke aktiver og forpligtelser, idet virksomheden endnu ikke er en kontrahent.
Almindeligt køb eller salg af finansielle aktiver
B3.1.3
Et almindeligt køb eller salg af finansielle aktiver skal indregnes enten på handelsdatoen eller afregningsdatoen som beskrevet i afsnit B3.1.5 og B3.1.6. En virksomhed skal anvende den samme metode konsekvent for alle køb og salg af finansielle aktiver, som klassificeres på samme måde i henhold til denne standard. Aktiver, som skal måles til dagsværdi gennem resultatet, udgør en separat kategori i forhold til aktiver, som klassificeres som målt til dagsværdi gennem resultatet. Endvidere udgør investeringer i egenkapitalinstrumenter, der regnskabsmæssigt behandles i henhold til afsnit 5.7.5, en separat kategori.
B3.1.4
En kontrakt, som kræver eller tillader nettoafregning af ændringen i kontraktens værdi, er ikke en almindelig kontrakt. En sådan kontrakt skal i stedet behandles regnskabsmæssigt som et afledt finansielt instrument i perioden mellem handelsdatoen og afregningsdatoen.
B3.1.5
Handelsdatoen er den dato, hvor virksomheden forpligter sig til at købe eller sælge et aktiv. Indregning på handelsdatoen betyder, a) at et aktiv, som skal modtages, og forpligtelsen til at betale for det, indregnes på handelsdatoen, og b) at virksomheden ophører med at indregne et solgt aktiv, indregner eventuelle gevinster eller tab ved afhændelsen og indregner et tilgodehavende i form af betaling fra køber på handelsdatoen. Normalt tilskrives renter ikke på aktivet og den tilsvarende forpligtelse før afregningsdatoen, hvor ejendomsretten overgår.
B3.1.6
Afregningsdatoen er den dato, hvor et aktiv overdrages til eller af virksomheden. Indregning på afregningsdatoen betyder, a) at et aktiv indregnes på det tidspunkt, hvor det modtages af virksomheden, og b) at virksomheden ophører med at indregne et aktiv og indregner eventuelle gevinster eller tab ved afhændelsen på det tidspunkt, hvor virksomheden overdrager aktivet. Når der anvendes indregning på afregningsdatoen, skal virksomheden regnskabsmæssigt behandle ændringer i dagsværdien af det aktiv, som skal modtages, i perioden mellem handelsdatoen og afregningsdatoen på samme måde, som den regnskabsmæssigt behandler det anskaffede aktiv. Værdiændringen skal med andre ord ikke indregnes for aktiver, som måles til amortiseret kostpris. Den indregnes i resultatet, for så vidt angår aktiver, der klassificeres som finansielle aktiver målt til dagsværdi gennem resultatet, og den indregnes i anden totalindkomst, for så vidt angår finansielle aktiver målt til dagsværdi gennem anden totalindkomst, i henhold til afsnit 4.1.2A og for investeringer i egenkapitalinstrumenter, der regnskabsmæssigt behandles i henhold til afsnit 5.7.5.
Ophør af indregning af finansielle aktiver (afsnit 3.2)
B3.2.1
Følgende diagram illustrerer vurderingen af, om og i hvilket omfang indregningen af et finansielt aktiv er ophørt.
Aftaler som medfører, at virksomheden bibeholder de kontraktlige rettigheder til at modtage pengestrømme fra et finansielt aktiv, men påtager sig en kontraktlig forpligtelse til at betale disse pengestrømme til en eller flere modtagere (afsnit3.2.4,litrab)).
B3.2.2
Den i afsnit 3.2.4, litra b), omtalte situation (når en virksomhed bibeholder de kontraktlige rettigheder til at modtage pengestrømme fra det finansielle aktiv, men påtager sig en forpligtelse til at betale pengestrømmene til en eller flere modtagere) opstår eksempelvis, hvis virksomheden er en fond, som udsteder ejendomsretsbeviser til investorer i de underliggende finansielle aktiver, som ejes af virksomheden, og forvalter disse finansielle aktiver. I dette tilfælde opfylder de finansielle aktiver kriterierne for ophør af indregning, hvis betingelserne i afsnit 3.2.5 og 3.2.6 er opfyldt.
B3.2.3
Ved anvendelse af afsnit 3.2.5 kunne virksomheden eksempelvis være ophavsmanden til det finansielle aktiv eller en koncern, som omfatter en dattervirksomhed, der har erhvervet det finansielle aktiv og overdrager pengestrømme til investorer i form af ikkenærtstående tredjeparter.
Vurdering af overdragelse af risiko og afkast tilknyttet ejendomsretten (afsnit 3.2.6)
B3.2.4
Som eksempler på, hvornår en virksomhed har overdraget alle væsentlige risici og afkast tilknyttet ejendomsretten, kan nævnes:
a)
et betingelsesfrit salg af et finansielt aktiv
b)
et salg af et finansielt aktiv sammen med en option på tilbagekøb af det finansielle aktiv til dets dagsværdi på tilbagekøbstidspunktet og
c)
et salg af et finansielt aktiv sammen med en put- eller call-option, som i væsentlig grad er "out of the money" (dvs. en option, som er "out of the money" i en sådan grad, at det er højst usandsynligt, at den vil være "in the money" inden udløb).
B3.2.5
Som eksempler på, hvornår en virksomhed har bibeholdt alle væsentlige risici og afkast tilknyttet ejendomsretten, kan nævnes:
a)
en salgs- og tilbagekøbstransaktion, hvor tilbagekøbsprisen er en fast pris eller salgsprisen plus långivers afkast
b)
en aftale om udlån af værdipapirer
c)
et salg af et finansielt aktiv sammen med en "total-afkast-swap", som fører markedsrisikoen tilbage til virksomheden
d)
et salg af et finansielt aktiv sammen med en put- eller call-option, som i væsentlig grad er "in the money" (dvs. en option, som er "in the money" i en sådan grad, at det er højst usandsynligt, at den vil være "out of the money" inden udløb), og
e)
et salg af kortfristede tilgodehavender, hvor virksomheden garanterer at kompensere erhververen for sandsynlige kredittab.
B3.2.6
Hvis virksomheden vurderer, at den som følge af overdragelsen har overdraget alle væsentlige risici og afkast tilknyttet ejendomsretten til det overdragne aktiv, skal virksomheden ikke indregne det overdragne aktiv igen i en fremtidig periode, medmindre den tilbagekøber det overdragne aktiv ved en ny transaktion.
Vurdering af overdragelse af kontrol
B3.2.7
En virksomhed har ikke bibeholdt kontrollen over et overdraget aktiv, hvis det er praktisk muligt for erhververen at sælge det overdragne aktiv. En virksomhed har bibeholdt kontrollen over et overdraget aktiv, hvis det ikke er praktisk muligt for erhververen at sælge det overdragne aktiv. Det er praktisk muligt for erhververen at sælge det overdragne aktiv, hvis det handles på et aktivt marked, idet erhververen kan tilbagekøbe det overdragne aktiv på markedet, hvis det bliver nødvendigt at levere aktivet tilbage til virksomheden. Det kan eksempelvis være praktisk muligt for erhververen at sælge et overdraget aktiv, hvis det overdragne aktiv er tilknyttet en option, som giver virksomheden mulighed for at tilbagekøbe aktivet, men erhververen umiddelbart kan komme i besiddelse af det overdragne aktiv på markedet, hvis optionen udnyttes. Det er ikke praktisk muligt for erhververen at sælge et overdraget aktiv, hvis virksomheden bibeholder en sådan option, og erhververen ikke umiddelbart kan komme i besiddelse af det overdragne aktiv på markedet, hvis virksomheden udnytter sin option.
B3.2.8
Det er kun praktisk muligt for erhververen at sælge det overdragne aktiv, hvis erhververen kan sælge det overdragne aktiv i sin helhed til en ikke-nærtstående tredjepart og ensidigt kan udnytte denne mulighed uden at lægge yderligere begrænsninger på overdragelsen. Det kritiske spørgsmål er, hvad der er praktisk muligt for erhververen, og ikke hvilke kontraktlige rettigheder erhververen har med hensyn til, hvad denne kan foretage sig med det overdragne aktiv, eller hvilke kontraktlige forbud, der eksisterer. Navnlig gælder det, at:
a)
en kontraktlig rettighed til at afhænde det overdragne aktiv er af begrænset praktisk betydning, hvis der ikke findes et marked for det overdragne aktiv
b)
muligheden for at afhænde det overdragne aktiv er af begrænset praktisk betydning, hvis den ikke kan udnyttes frit. Derfor:
i)
skal erhververens mulighed for at afhænde det overdragne aktiv være uafhængig af andres handlinger (dvs. det skal være en ensidig mulighed), og
ii)
erhververen skal være i stand til at afhænde det overdragne aktiv, uden at det er nødvendigt at knytte restriktioner eller betingelser til overdragelsen (eksempelvis betingelser for, hvordan et låneaktiv skal afdrages, eller en option, som giver erhververen ret til at tilbagekøbe aktivet).
B3.2.9
Det, at erhververen sandsynligvis ikke vil sælge det overdragne aktiv, betyder ikke i sig selv, at overdrageren har bibeholdt kontrollen over det overdragne aktiv. Hvis en put-option eller en garanti indskrænker erhververens mulighed for at sælge det overdragne aktiv, har overdrageren dog bibeholdt kontrollen over det overdragne aktiv. Hvis en put-option eller en garanti eksempelvis er tilstrækkeligt værdifuld, indskrænker den erhververens mulighed for at sælge det overdragne aktiv, idet erhververen ikke i praksis ville sælge det overdragne aktiv til en tredjepart uden at knytte en tilsvarende option eller andre restriktioner til aktivet. Erhververen ville i stedet beholde det overdragne aktiv for at opnå betalinger i henhold til garantien eller put-optionen. Under sådanne omstændigheder har overdrageren bibeholdt kontrollen over det overdragne aktiv.
Overdragelser, som opfylder kriterierne for ophør af indregning
B3.2.10
En virksomhed kan bibeholde retten til en del af rentebetalingerne på overdragne aktiver som kompensation for at administrere disse aktiver. Den del af rentebetalingerne, som virksomheden ville opgive ved opsigelse eller overdragelse af administrationskontrakten, allokeres til aktivet eller forpligtelsen i form af en administrationsret eller en administrationsforpligtelse. Den del af rentebetalingerne, som virksomheden ikke ville opgive, er en tilgodehavende strip bestående af rentedelen. Hvis virksomheden eksempelvis ikke ville opgive nogen renter ved opsigelse eller overdragelse af administrationskontrakten, er hele rentespændet en tilgodehavende strip bestående af rentedelen. For så vidt angår anvendelsen af afsnit 3.2.13, anvendes dagsværdierne af aktivet i form af en administrationsret og den tilgodehavende strip bestående af rentedelen til at allokere den regnskabsmæssige værdi af tilgodehavendet mellem den del af aktivet, som ikke længere indregnes, og den del, som fortsat indregnes. Hvis der ikke er angivet noget administrationshonorar, eller hvis det modtagne honorar ikke forventes i tilstrækkelig grad at godtgøre virksomheden for udførelse af administration, skal en forpligtelse for forpligtelsen til at administrere indregnes til dagsværdi.
B3.2.11
Ved vurderingen af dagsværdierne af den del, som fortsat indregnes og den del, som ikke længere indregnes, med henblik på anvendelsen af afsnit 3.2.13, skal virksomheden anvende kravene til måling af dagsværdi, som er angivet i IFRS 13 
Måling af dagsværdi
 ud over afsnit 3.2.14.
Overdragelser, som ikke opfylder kriterierne for ophør af indregning
B3.2.12
Følgende er en beskrivelse af anvendelsen af princippet i afsnit 3.2.15. Hvis en garanti, som er ydet af virksomheden for tab ved misligholdelse på det overdragne aktiv, forhindrer, at der for et overdraget aktiv sker ophør af indregning, idet virksomheden har bibeholdt alle væsentlige risici og afkast tilknyttet ejendomsretten til det overdragne aktiv, skal det overdragne aktiv fortsat indregnes i sin helhed, og det modtagne vederlag skal indregnes som en forpligtelse.
Fortsat engagement i overdragne aktiver
B3.2.13
Følgende er eksempler på, hvordan en virksomhed måler et overdraget aktiv og den tilknyttede forpligtelse i henhold til afsnit 3.2.16.
Alle aktiver
a)
Hvis virksomheden har ydet en garanti om betaling for tab ved misligholdelse på et overdraget aktiv, som forhindrer, at indregningen af det overdragne aktiv ophører i forhold til det fortsatte engagement, måles det overdragne aktiv på overdragelsestidspunktet til det laveste af i) aktivets regnskabsmæssige værdi og ii) den maksimale beløbsmæssige størrelse af det ved overdragelsen modtagne vederlag, som virksomheden kan kræves at betale tilbage ("garantibeløbet"). Den tilknyttede forpligtelse måles første gang til garantibeløbet plus garantiens dagsværdi (som normalt er det modtagne vederlag for garantien). Garantiens oprindelige dagsværdi indregnes efterfølgende i resultatet på tidsmæssig basis, når (eller efterhånden som) forpligtelsen opfyldes (i overensstemmelse med principperne i IFRS 15), og aktivets regnskabsmæssige værdi reduceres af eventuelle hensættelser til tab.
Aktiver målt til amortiseret kostpris
b)
Hvis en forpligtelse i form af en put-option, som er solgt af en virksomhed, eller en rettighed i form af en call-option, som besiddes af en virksomhed, forhindrer ophør af indregning af et overdraget aktiv, og virksomheden måler det overdragne aktiv til amortiseret kostpris, måles den tilknyttede forpligtelse til kostpris (dvs. det modtagne vederlag) reguleret for afskrivning af en eventuel forskel mellem denne kostpris og det overdragne aktivs regnskabsmæssige bruttoværdi ved optionens udløbstidspunkt. Det antages eksempelvis, at aktivets regnskabsmæssige bruttoværdi på overdragelsestidspunktet er 98 CU, og det modtagne vederlag er 95 CU. Aktivets regnskabsmæssige bruttoværdi på optionens udnyttelsestidspunkt vil være 100 CU. Den oprindelige regnskabsmæssige værdi af den tilknyttede forpligtelse er 95 CU, og forskellen mellem 95 CU og 100 CU indregnes i resultatet ved brug af den effektive rentemetode. Hvis optionen udnyttes, indregnes en eventuel forskel mellem den tilknyttede forpligtelses regnskabsmæssige værdi og udnyttelseskursen i resultatet.
Aktiver målt til dagsværdi
c)
Hvis en rettighed i form af en call-option, som bibeholdes af virksomheden, forhindrer ophør af indregning af et overdraget aktiv, og virksomheden måler det overdragne aktiv til dagsværdi, skal aktivet fortsat måles til dagsværdi. Den tilknyttede forpligtelse måles til i) optionens udnyttelseskurs med fradrag af optionens tidsmæssige værdi, hvis optionen er "in the money" eller "at the money" eller ii) det overdragne aktivs dagsværdi med fradrag af optionens tidsmæssige værdi, hvis optionen er "out of the money". Reguleringen af målingen af den tilknyttede forpligtelse sikrer, at den regnskabsmæssige nettoværdi af aktivet og den tilknyttede forpligtelse svarer til dagsværdien af call-optionen. Hvis dagsværdien af det underliggende aktiv eksempelvis er 80 CU, optionens udnyttelseskurs er 95 CU, og optionens tidsmæssige værdi er 5 CU, er den regnskabsmæssige værdi af den tilknyttede forpligtelse 75 CU (80 CU — 5 CU), og den regnskabsmæssige værdi af det overdragne aktiv er 80 CU (dvs. dagsværdien).
d)
Hvis en put-option, som sælges af en virksomhed, forhindrer ophør af indregning af et overdraget aktiv, og virksomheden måler det overdragne aktiv til dagsværdi, skal den tilknyttede forpligtelse måles til optionens udnyttelseskurs plus optionens tidsmæssige værdi. Måling af aktivet til dagsværdi er begrænset til det laveste af dagsværdien og optionens udnyttelseskurs, idet virksomheden ikke har nogen ret til stigninger i det overdragne aktivs dagsværdi over optionens udnyttelseskurs. På den måde sikres det, at den regnskabsmæssige nettoværdi af aktivet og den tilknyttede forpligtelse svarer til dagsværdien af forpligtelsen i form af put-optionen. Hvis dagsværdien af det underliggende aktiv eksempelvis er 120 CU, optionens udnyttelseskurs er 100 CU, og optionens tidsmæssige værdi er 5 CU, er den regnskabsmæssige værdi af den tilknyttede forpligtelse 105 CU (100 CU + 5 CU), og den regnskabsmæssige værdi af aktivet er 100 CU (i dette tilfælde optionens udnyttelseskurs).
e)
Hvis en collar i form af en købt call-option og en solgt put-option forhindrer ophør af indregning af et overdraget aktiv, og virksomheden måler aktivet til dagsværdi, skal den fortsat måle aktivet til dagsværdi. Den tilknyttede forpligtelse måles til i) summen af call-optionens udnyttelseskurs og put-optionens dagsværdi med fradrag af call-optionens tidsmæssige værdi, hvis call-optionen er "in the money" eller "at the money", eller ii) summen af aktivets dagsværdi og put-optionens dagsværdi med fradrag af call-optionens tidsmæssige værdi, hvis call-optionen er "out of the money". Reguleringen af den tilknyttede forpligtelse sikrer, at den regnskabsmæssige nettoværdi af aktivet og den tilknyttede forpligtelse svarer til dagsværdien af de optioner, virksomheden besidder og sælger. Det antages eksempelvis, at en virksomhed overdrager et finansielt aktiv, som måles til dagsværdi, og samtidig køber en call-option med en udnyttelseskurs på 120 CU og sælger en put-option med en udnyttelseskurs på 80 CU. Det antages desuden, at aktivets dagsværdi er 100 CU på overdragelsestidspunktet. Put-optionens og call-optionens tidsmæssige værdi er henholdsvis 1 CU og 5 CU. I dette tilfælde indregner virksomheden et aktiv på 100 CU (aktivets dagsværdi) og en forpligtelse på 96 Cu [(100 CU + 1 CU) — 5 CU]. Nettoaktivernes værdi er hermed 4 CU, hvilket svarer til dagsværdien af de optioner, der besiddes og sælges af virksomheden.
Alle overdragelser
B3.2.14
I det omfang en overdragelse af finansielle aktiver ikke opfylder kriterierne for ophør af indregning, foretages der ikke separat regnskabsmæssig behandling som afledte finansielle instrumenter af overdragerens kontraktlige rettigheder eller forpligtelser tilknyttet overdragelsen, hvis indregning af både det afledte finansielle instrument og enten det overdragne aktiv eller den fra overdragelsen hidrørende forpligtelse ville medføre dobbelt indregning af de samme rettigheder eller forpligtelser. En call-option, som bibeholdes af overdrageren, kan eksempelvis forhindre, at en overdragelse af finansielle aktiver regnskabsmæssigt behandles som et salg. I dette tilfælde indregnes call-optionen ikke separat som et afledt finansielt aktiv.
B3.2.15
I det omfang en overdragelse af et finansielt aktiv ikke opfylder kriterierne for ophør af indregning, skal erhververen ikke indregne det overdragne aktiv som sit aktiv. Erhververen skal ophøre med at indregne likvide beholdninger eller anden form for betalt vederlag og indregne et tilgodehavende fra overdrageren. Hvis overdrageren både har en ret og forpligtelse til at generhverve kontrollen over det overdragne aktiv i sin helhed mod et fast beløb (eksempelvis i henhold til en tilbagekøbsaftale), kan erhververen måle sit tilgodehavende til amortiseret kostpris, hvis kriterierne i afsnit 4.1.2 er opfyldt.
Eksempler
B3.2.16
Følgende eksempler illustrerer anvendelsen af principperne for ophør af indregning i denne standard.
a)
Tilbagekøbsaftaler og udlån af værdipapirer
. Hvis et finansielt aktiv sælges i henhold til en aftale om tilbagekøb af aktivet til en fast pris eller til salgsprisen plus långivers afkast, eller hvis det udlånes i henhold til en aftale om at levere det tilbage til overdrageren, skal der ikke ske ophør af indregning, idet overdrageren bibeholder alle væsentlige risici og afkast tilknyttet ejendomsretten. Hvis erhververen opnår retten til at sælge eller pantsætte aktivet, skal overdrageren eksempelvis omklassificere aktivet i balancen som et udlånt aktiv eller et tilbagekøbstilgodehavende.
b)
Tilbagekøbsaftaler og udlån af værdipapirer — aktiver, som stort set er de samme
. Hvis et finansielt aktiv sælges i henhold til en aftale om tilbagekøb af det samme eller stort set det samme aktiv, til en fast pris eller til salgsprisen plus långivers afkast, eller hvis et finansielt aktiv lånes eller udlånes i henhold til en aftale om at levere det samme eller stort set det samme aktiv tilbage til overdrageren, skal der ikke ske ophør af indregning, idet overdrageren bibeholder alle væsentlige risici og afkast tilknyttet ejendomsretten.
c)
Tilbagekøbsaftaler og udlån af værdipapirer — ret til udskiftning
. Hvis en tilbagekøbsaftale med en fast tilbagekøbspris eller en pris, som svarer til salgsprisen plus långivers afkast, eller en lignende transaktion med udlån af værdipapirer, giver erhververen ret til at udskifte aktiver, som ligner hinanden, og som har samme dagsværdi som det overdragne aktiv på tilbagekøbstidspunktet, skal der ikke ske ophør af indregning af det aktiv, som sælges eller udlånes ved tilbagekøb eller ved en transaktion med udlån af værdipapirer, idet overdrageren bibeholder alle væsentlige risici og afkast tilknyttet ejendomsretten.
d)
Forkøbsret til tilbagekøb til dagsværdi
. Hvis en virksomhed sælger et finansielt aktiv og kun bibeholder en forkøbsret til tilbagekøb af det overdragne aktiv til dagsværdi, hvis erhververen efterfølgende sælger det, skal virksomheden ophøre med at indregne aktivet, idet den har overdraget alle væsentlige risici og afkast tilknyttet ejendomsretten.
e)
"Wash sale"-transaktion
. Tilbagekøb af et finansielt aktiv, kort tid efter det er blevet solgt, kaldes sommetider et "wash sale". Et sådant tilbagekøb udelukker ikke ophør af indregning, forudsat at den oprindelige transaktion opfyldte betingelserne for ophør af indregning. Hvis en aftale vedrørende salg af et finansielt aktiv indgås samtidig med en aftale om tilbagekøb af det samme aktiv til en fast pris eller til salgsprisen plus långivers afkast, skal der imidlertid ikke ske ophør af indregning af aktivet.
f)
Put-optioner og call-optioner, som i væsentlig grad er "in the money"
                                                      
. Hvis et overdraget finansielt aktiv kan tilbagekaldes af overdrageren, og call-optionen i væsentlig grad er "in the money", opfylder overdragelsen ikke kriterierne for ophør af indregning, idet overdrageren har bibeholdt alle væsentlige risici og afkast tilknyttet ejendomsretten. Tilsvarende gælder det, at hvis det finansielle aktiv kan leveres tilbage af erhververen, og put-optionen i væsentlig grad er "in the money", opfylder overdragelsen ikke kriterierne for ophør af indregning, idet overdrageren har bibeholdt alle væsentlige risici og afkast tilknyttet ejendomsretten.
g)
Put-optioner og call-optioner, som i væsentlig grad er "out of the money"
                                                      
. For et finansielt aktiv, hvis overdragelse udelukkende sker mod en put-option, som i væsentlig grad er "out of the money", og som besiddes af erhververen, eller en call-option, som i væsentlig grad er "out of the money", og som besiddes af overdrageren, skal der ske ophør af indregning. Dette skyldes, at overdrageren har overdraget alle væsentlige risici og afkast tilknyttet ejendomsretten.
h)
Aktiver, som umiddelbart kan erhverves på basis af en call-option, som ikke i væsentlig grad er hverken "in the money" eller "out of the money"
                                                      
. Hvis virksomheden har en call-option på et aktiv, som umiddelbart kan erhverves på markedet, og optionen ikke i væsentlig grad er hverken "in the money" eller "out of the money", skal der ske ophør af indregning af aktivet. Dette skyldes, at virksomheden i) hverken har bibeholdt eller overdraget alle væsentlige risici og afkast tilknyttet ejendomsretten og ii) ikke har bibeholdt kontrollen. Hvis aktivet ikke umiddelbart kan erhverves på markedet, er ophør af indregning dog udelukket i forhold til den beløbsmæssige størrelse af aktivet, som er omfattet af call-optionen, idet virksomheden har bibeholdt kontrollen over aktivet.
i)
Et aktiv, som ikke umiddelbart kan erhverves, og som er omfattet af en put-option, der sælges af en virksomhed, som ikke i væsentlig grad er hverken "in the money" eller "out of the money"
                                                      
. Hvis en virksomhed overdrager et finansielt aktiv, som ikke umiddelbart kan erhverves på markedet, og sælger en put-option, som ikke i væsentlig grad er "out of the money", har virksomheden hverken bibeholdt eller overdraget alle væsentlige risici og afkast tilknyttet ejendomsretten på grund af den solgte put-option. Virksomheden bibeholder kontrollen over aktivet, hvis værdien af put-optionen er tilstrækkelig til at forhindre, at erhververen sælger aktivet. I så fald skal aktivet fortsat indregnes i forhold til overdragerens fortsatte engagement (jf. afsnit B3.2.9). Virksomheden overdrager kontrollen over aktivet, hvis værdien af put-optionen ikke er tilstrækkelig til at forhindre, at erhververen sælger aktivet. I så fald skal aktivet ikke længere indregnes.
j)
Aktiver omfattet af en put- eller call-option til dagsværdi eller en terminskontrakt.
 En overdragelse af et finansielt aktiv, som udelukkende sker mod en put- eller call-option eller en terminskontrakt, som har en udnyttelseskurs eller tilbagekøbspris, der svarer til dagsværdien af det finansielle aktiv på tilbagekøbstidspunktet, medfører ophør af indregning på grund af overdragelsen af alle væsentlige risici og afkast tilknyttet ejendomsretten.
k)
Call- eller put-optioner afregnet i likvide beholdninger
. Virksomheden skal vurdere overdragelsen af et finansielt aktiv, som er omfattet af en put- eller call-option eller en terminskontrakt, der nettoafregnes i likvide beholdninger, for at afgøre, hvorvidt virksomheden har bibeholdt eller overdraget alle væsentlige risici og afkast tilknyttet ejendomsretten. Hvis virksomheden ikke har bibeholdt alle væsentlige risici og afkast tilknyttet ejendomsretten til det overdragne aktiv, skal virksomheden vurdere, hvorvidt den har bibeholdt kontrollen over det overdragne aktiv. Det, at put- eller call-optionen eller terminskontrakten nettoafregnes i likvide beholdninger, medfører ikke automatisk, at virksomheden har overdraget kontrollen (jf. afsnit B3.2.9 og litra g), h) og i) ovenfor).
l)
Removal of accounts provision
. En "removal of accounts provision" er en ubetinget option på tilbagekøb (en call-option), som giver virksomheden ret til at tilbagekalde overdragne aktiver underlagt visse restriktioner. Forudsat at en sådan option medfører, at virksomheden hverken bibeholder eller overdrager alle væsentlige risici og afkast tilknyttet ejendomsretten, er ophør af indregning kun udelukket i forhold til den beløbsmæssige størrelse af den del, der er omfattet af tilbagekøb (hvis det antages, at erhververen ikke kan sælge aktivet). Hvis den regnskabsmæssige værdi og provenuet af overdragelsen af låneaktiver eksempelvis er på 100,000 CU, og eventuelle individuelle lån kan tilbagekaldes, men de samlede lån, som kan tilbagekøbes, ikke vil kunne overstige 10,000 CU, vil 90,000 CU af lånene opfylde kriterierne for ophør af indregning.
m)
"Clean-up" call-optioner
. En virksomhed, som kan være en overdrager, der administrerer overdragne aktiver, kan have en "clean-up" call-option på køb af de resterende overdragne aktiver, når de udestående aktiver falder til et bestemt niveau, hvor omkostningerne ved at administrere disse aktiver ikke længere står mål med fordelene ved at administrere dem. Forudsat at en sådan "clean-up" call-option medfører, at virksomheden hverken bibeholder eller overdrager alle væsentlige risici og afkast tilknyttet ejendomsretten, og erhververen ikke kan sælge aktiverne, er ophør af indregning kun udelukket i forhold til den del af aktiverne, der er omfattet af call-optionen.
n)
Efterstillede bibeholdte økonomiske interesser og kreditgarantier
. En virksomhed kan give erhververen forbedrede kreditbetingelser ved at efterstille nogle af eller alle sine bibeholdte økonomiske interesser i det overdragne aktiv. Alternativt kan virksomheden give erhververen forbedrede kreditbetingelser i form af en kreditgaranti, som kan være ubegrænset eller begrænset til et bestemt beløb. Hvis virksomheden bibeholder alle væsentlige risici og afkast tilknyttet ejendomsretten til det overdragne aktiv, skal aktivet fortsat indregnes i sin helhed. Hvis virksomheden bibeholder nogle, men ikke alle væsentlige risici og afkast tilknyttet ejendomsretten, og har bibeholdt kontrollen, er ophør af indregning udelukket i forhold til det beløb i likvide beholdninger eller andre aktiver, som virksomheden kan komme til at betale.
o)
"
Total return swaps
". En virksomhed kan sælge et finansielt aktiv til en erhverver og indgå en "total-return-swap" med erhververen, hvorved alle pengestrømme fra rentebetalinger fra det underliggende aktiv betales til virksomheden mod betaling af et fast beløb eller en variabel sats, og eventuelle stigninger eller fald i dagsværdien af det underliggende aktiv indgår i virksomheden. I dette tilfælde er ophør af indregning af hele aktivet ikke tilladt.
p)
Renteswaps
. En virksomhed kan overdrage et fastforrentet finansielt aktiv til en erhverver og indgå en renteswap-kontrakt med erhververen om at modtage en fast rente og betale en variabel rente baseret på en beregningsmæssig hovedstol, som svarer til hovedstolen på det overdragne finansielle aktiv. En sådan renteswap udelukker ikke ophør af indregning af det overdragne aktiv, forudsat at betalingerne på swap-kontrakten ikke er betinget af betalinger på det overdragne aktiv.
q)
Amortiserende renteswaps
. En virksomhed kan overdrage et fastforrentet finansielt aktiv til en erhverver, som afdrages over tid, og indgå en amortiserende renteswap-kontrakt med erhververen om at modtage en fast rente og betale en variabel rente baseret på en beregningsmæssig hovedstol. Hvis swap-kontraktens beregningsmæssige hovedstol afskrives, således at den svarer til hovedstolen på det til enhver tid udestående overdragne finansielle aktiv, vil swap-kontrakten normalt medføre, at virksomheden bibeholder væsentlige risici ved førtidig indfrielse. I så fald skal virksomheden enten fortsætte med at indregne hele det overdragne aktiv eller fortsætte med at indregne det overdragne aktiv i forhold til virksomhedens fortsatte engagement. Omvendt, hvis afskrivningen på swap-kontraktens beregningsmæssige hovedstol ikke er knyttet til den udestående hovedstol på det overdragne aktiv, vil swap-kontrakten ikke medføre, at virksomheden bibeholder risici ved førtidig indfrielse for aktivet. Ophør af indregning af det overdragne aktiv vil således ikke være udelukket, forudsat at betalingerne på swap-kontrakten ikke er betinget af rentebetalinger på det overdragne aktiv, og at swap-kontrakten ikke medfører, at virksomheden bibeholder eventuelle andre væsentlige risici og afkast tilknyttet ejendomsretten til det overdragne aktiv.
r)
Afskrivning
. En virksomhed har ikke nogen rimelig forventning om at genindvinde de kontraktlige pengestrømme på hele eller dele af et finansielt aktiv.
B3.2.17
Dette afsnit illustrerer anvendelsen af metoden for fortsat engagement, når virksomhedens fortsatte engagement vedrører en del af et finansielt aktiv.
Det antages, at en virksomhed har en portefølje af lån, der kan indfries før tid, og som har en kuponrente og en effektiv rente på 10 % samt en hovedstol og en amortiseret kostpris på 10,000 CU. Virksomheden indgår en transaktion, hvor erhververen mod betaling af 9,115 CU opnår retten til 9,000 CU af alle inddrevne beløb på hovedstolen plus renter heraf på 9,5 %. Virksomheden bibeholder retten til 1,000 CU af alle inddrevne beløb på hovedstolen plus renter heraf på 10 % plus det overskydende spænd på 0,5 % på de resterende 9,000 CU af hovedstolen. Beløb hidrørende fra førtidig indfrielse allokeres proportionelt mellem virksomheden og erhververen i forholdet 1:9, men eventuel misligholdelse fratrækkes virksomhedens andel på 1,000 CU, indtil denne rente er udtømt. Lånenes dagsværdi på transaktionstidspunktet er på 10,000 CU, og den skønnede dagsværdi af det overskydende spænd på 0,5 % er på 40 CU.
Virksomheden vurderer, at den har overdraget visse væsentlige risici og afkast tilknyttet ejendomsretten (eksempelvis væsentlige risici ved førtidig indfrielse), men at den også har bibeholdt visse væsentlige risici og afkast tilknyttet ejendomsretten (på grund af den efterstillede bibeholdte økonomiske interesse), og har bibeholdt kontrollen. Virksomheden anvender derfor metoden for fortsat engagement.
Ved anvendelse af denne standard skal virksomheden analysere transaktionen som a) en bibeholdelse af fuldt ud forholdsmæssig økonomisk interesse på 1,000 CU plus b) efterstillelse af denne bibeholdte økonomiske interesse for at give erhververen forbedrede kreditbetingelser ved kredittab.
Virksomheden beregner, at 9,090 CU (90 % af 10,100 CU) af det modtagne vederlag på 9,115 CU udgør vederlaget for en fuldt ud forholdsmæssig andel på 90 %. Den resterende del af det modtagne vederlag (25 CU) udgør det modtagne vederlag for efterstillelse af bibeholdte økonomiske interesser for at give erhververen forbedrede kreditbetingelser ved kredittab. Derudover udgør det overskydende spænd på 0,5 % et modtaget vederlag for forbedrede kreditbetingelser. Det samlede modtagne vederlag for den forbedrede kredit er således 65 CU (25 CU + 40 CU).
Virksomheden beregner gevinsten eller tabet på salget af andelen på 90 % af pengestrømmene. Hvis det antages, at de separate dagsværdier på den overdragne andel på 90 % og den bibeholdte del på 10 % ikke er tilgængelige på overdragelsestidspunktet, allokerer virksomheden aktivets regnskabsmæssige værdi i overensstemmelse med afsnit 3.2.14 i IFRS 9 som følger:
Dagsværdi
Procent
Allokeret regnskabsmæssig værdi
Overdraget del
9,090
90  %
9,000
Bibeholdt del
1,010
10  %
1,000
I alt
10,100
10,000
Virksomheden beregner gevinsten eller tabet på salget af andelen på 90 % af pengestrømmene ved at fratrække den allokerede regnskabsmæssige værdi af den overdragne del fra det modtagne vederlag, dvs. 90 CU (9,090 CU — 9,000 CU). Den regnskabsmæssige værdi af den af virksomheden bibeholdte del er 1,000 CU.
Desuden indregner virksomheden det fortsatte engagement, som hidrører fra efterstillelsen af den bibeholdte økonomiske interesse for kredittab. Virksomheden indregner således et aktiv på 1,000 CU (den maksimale beløbsmæssige størrelse af pengestrømme, den ikke ville modtage ved efterstillelsen) og en tilknyttet forpligtelse på 1,065 CU (som er den maksimale beløbsmæssige størrelse af pengestrømme, den ikke ville modtage ved efterstillelsen, dvs. 1,000 CU plus efterstillelsens dagsværdi på 65 CU).
Virksomheden bruger alle oplysningerne ovenfor til den regnskabsmæssige behandling af transaktionen som følger:
Debet
Kredit
Oprindeligt aktiv
—
9,000
Aktiv indregnet for efterstillelse eller forskelsværdien
1,000
—
Aktiv for det modtagne vederlag i form af overskydende spænd
40
—
Resultat (gevinst ved overdragelse)
—
90
Forpligtelse
—
1,065
Modtagne likvide beholdninger
9,115
—
I alt
10,155
10,155
Umiddelbart efter transaktionen er aktivets regnskabsmæssige værdi 2,040 CU, hvilket omfatter 1,000 CU, som repræsenterer den allokerede kostpris for den bibeholdte del, og 1,040 CU, som repræsenterer virksomhedens yderligere fortsatte engagement som følge af efterstillelsen af den bibeholdte økonomiske interesse for kredittab (hvilket omfatter det yderligere tillæg på 40 CU).
I efterfølgende perioder indregner virksomheden det modtagne vederlag for den forbedrede kredit (65 CU) på tidsmæssig basis, tilskriver rente på det indregnede aktiv ved anvendelse af den effektive rentemetode og indregner eventuel værdiforringelse på det indregnede aktiv. Som eksempel på sidstnævnte antages det, at der i det efterfølgende år er en værdiforringelse på de underliggende lån på 300 CU. Virksomheden reducerer det indregnede aktiv med 600 CU (300 CU knyttet til den bibeholdte økonomiske interesse og 300 CU knyttet til det yderligere fortsatte engagement, som hidrører fra efterstillelsen af den bibeholdte økonomiske interesse for værdiforringelse), og reducerer den indregnede forpligtelse med 300 CU. Nettoresultatet er en indregnet omkostning i resultatet for værdiforringelse på 300 CU.
Ophør af indregning af finansielle forpligtelser (afsnit 3.3)
B3.3.1
En finansiel forpligtelse (eller en del heraf) ophører, når debitor enten:
a)
opfylder forpligtelsen (eller en del heraf) ved at betale kreditor, sædvanligvis kontant eller med andre finansielle aktiver, varer eller tjenesteydelser, eller
b)
retligt eller af kreditor fritages for det primære ansvar for forpligtelsen (eller en del heraf). (Hvis debitor har givet en garanti, kan denne betingelse stadig være opfyldt.)
B3.3.2
Hvis udsteder af et gældsinstrument tilbagekøber dette instrument, ophører gælden, selv om udsteder er market maker i dette instrument eller har til hensigt at sælge det i nær fremtid.
B3.3.3
Når debitor ikke retligt fritages for en forpligtelse, fratager betaling til tredjepart, herunder betaling til en fond, som af indhold er en gældsudligningsfond, ikke i sig selv debitor fra dennes primære ansvar over for kreditor.
B3.3.4
Hvis debitor betaler en tredjepart for at overtage en forpligtelse og meddeler sin kreditor, at denne tredjepart har overtaget forpligtelsen, skal debitor ikke ophøre med at indregne gældsforpligtelsen, medmindre betingelsen i afsnit B3.3.1, litra b) er opfyldt. Hvis debitor betaler en tredjepart for at overtage en forpligtelse og opnår retlig fritagelse fra sin kreditor, er gælden ophørt. Hvis debitor imidlertid indvilliger i at foretage betalinger på gælden til denne tredjepart eller direkte til sin oprindelige kreditor, skal debitor indregne en ny gældsforpligtelse over for denne tredjepart.
B3.3.5
Når debitor enten retligt eller af kreditor fritages for en forpligtelse, og dette medfører, at virksomheden ophører med at indregne forpligtelsen, kan virksomheden indregne en ny forpligtelse, hvis de i afsnit 3.2.1-3.2.23 nævnte kriterier for ophør af indregning ikke er opfyldt for de overdragne finansielle aktiver. Hvis disse kriterier ikke er opfyldt, skal virksomheden ikke ophøre med at indregne de overdragne aktiver, og skal indregne en ny forpligtelse tilknyttet de overdragne aktiver.
B3.3.6
Med hensyn til afsnit 3.3.2 er betingelserne væsentligt anderledes, hvis den diskonterede nutidsværdi af pengestrømmene i henhold til de nye betingelser, herunder betalte honorarer med fradrag af modtagne honorarer og diskonteret med brug af den oprindelige effektive rente, adskiller sig med mindst 10 % fra den diskonterede nutidsværdi af de resterende pengestrømme fra den oprindelige finansielle forpligtelse. Ved fastsættelsen af disse betalte honorarer med fradrag af modtagne honorarer medtager en låntager kun honorarer, der betales eller modtages mellem låntager og långiver, herunder honorarer, der betales eller modtages af enten låntageren eller långiveren på den anden parts vegne.
B3.3.6A
Hvis en udveksling af gældsinstrumenter eller en ændring af betingelserne regnskabsmæssigt behandles som et ophør, skal alle afholdte omkostninger eller betalte honorarer indregnes som en del af gevinsten eller tabet forbundet med ophøret. Hvis udvekslingen eller ændringen ikke regnskabsmæssigt behandles som ophør af en forpligtelse, udgør eventuelle afholdte omkostninger eller betalte honorarer en regulering af forpligtelsens regnskabsmæssige værdi og afskrives over den ændrede forpligtelses resterende løbetid.
B3.3.7
I visse tilfælde fritager kreditor debitor fra dennes aktuelle forpligtelse til at foretage betalinger, men debitor påtager sig en garantiforpligtelse til at foretage betaling, hvis den part, som overtager det primære ansvar for forpligtelsens indfrielse, ikke indfrier denne. I sådanne tilfælde skal debitor:
a)
indregne en ny finansiel forpligtelse på baggrund af dagsværdien af garantien og
b)
indregne en gevinst eller et tab på baggrund af forskellen mellem i) eventuelt betalt provenu og ii) den regnskabsmæssige værdi af den oprindelige finansielle forpligtelse med fradrag af dagsværdien af den nye finansielle forpligtelse.
KLASSIFIKATION (KAPITEL 4)
Klassifikation af finansielle aktiver (afsnit 4.1)
Virksomhedens forretningsmodel til styring af finansielle aktiver
B4.1.1
I henhold til afsnit 4.1.1, litra a), skal en virksomhed omklassificere finansielle aktiver på grundlag af virksomhedens forretningsmodel til styring af finansielle aktiver, medmindre afsnit 4.1.5 finder anvendelse. En virksomhed vurderer, hvorvidt dens finansielle aktiver opfylder betingelsen i afsnit 4.1.2, litra a), eller betingelsen i afsnit 4.1.2A, litra a), på grundlag af forretningsmodellen som fastlagt af nøglepersoner i virksomhedens ledelse (som defineret i IAS 24 
Oplysning om nærtstående parter
).
B4.1.2
En virksomheds forretningsmodel fastlægges på et niveau, der viser, hvordan grupper af finansielle aktiver forvaltes sammen for at opfylde et bestemt forretningsmål. Virksomhedens forretningsmodel afhænger ikke af ledelsens hensigter med et individuelt instrument. Følgelig er denne betingelse ikke en fremgangsmåde til klassifikation af et enkelt instrument, men bør behandles på et højere aggregeringsniveau. Én virksomhed kan imidlertid have mere end én forretningsmodel til styring af sine finansielle instrumenter. Derfor behøver klassifikationen ikke at blive fastlagt for den regnskabsaflæggende virksomhed som helhed. En virksomhed kan f.eks. have en portefølje af investeringer, som den forvalter for at modtage kontraktlige pengestrømme, og en anden portefølje af investeringer, som den forvalter for at realisere ændringer i dagsværdien. Tilsvarende kan det under nogle omstændigheder være hensigtsmæssigt at opdele en portefølje af finansielle aktiver i underporteføljer for at afspejle det niveau, hvor virksomheden forvalter sine finansielle aktiver. Det kan eksempelvis være tilfældet, hvis en virksomhed opretter eller erhverver en portefølje af realkreditlån og forvalter nogle af lånene med det formål at modtage kontraktlige pengestrømme og forvalter de andre lån med salg for øje.
B4.1.2A
En virksomheds forretningsmodel beskriver, hvordan en virksomhed forvalter sine finansielle aktiver for at modtage kontraktlige pengestrømme. Det vil sige, at virksomhedens forretningsmodel angiver, hvorvidt den vil opnå pengestrømme ved at modtage kontraktlige pengestrømme, sælge finansielle aktiver eller begge dele. Derfor udføres denne vurdering ikke på grundlag af scenarier, som virksomheden ikke med rimelighed forventer vil forekomme, som f.eks. såkaldte "worst case"-scenarier eller stressscenarier. Hvis en virksomhed eksempelvis forventer, at den kun vil sælge en bestemt portefølje af finansielle aktiver i et stressscenarie, vil det ikke påvirke virksomhedens vurdering af forretningsmodellen for de aktiver, hvis virksomheden med rimelighed forventer, at et sådan scenarie ikke vil forekomme. Hvis virksomheden realiserer pengestrømme på en anden måde end forventet på den dato, hvor virksomheden vurderede forretningsmodellen (eksempelvis hvis virksomheden sælger flere eller færre finansielle aktiver, end den forventede, da den klassificerede aktiverne), vil det ikke give anledning til en fejl vedrørende en tidligere periode i virksomhedens årsregnskaber (jf. IAS 8 
Anvendt regnskabspraksis, ændringer i regnskabsmæssige skøn og fejl
), ligesom den ikke ændrer klassifikationen af de resterende finansielle aktiver, som besiddes i den forretningsmodel (dvs. de aktiver, som virksomheden indregnede i tidligere perioder og stadig besidder), så længe virksomheden har taget hensyn til alle relevante oplysninger, der var tilgængelige på det tidspunkt, hvor den vurderede sin forretningsmodel. Når en virksomhed vurderer forretningsmodellen for nyoprettede eller nyerhvervede finansielle aktiver, skal den imidlertid tage hensyn til oplysninger om, hvordan pengestrømme tidligere blev realiseret, samt alle andre relevante oplysninger.
B4.1.2B
En virksomheds forretningsmodel til styring af finansielle aktiver er en kendsgerning og ikke blot en påstand. Den kan normalt observeres ved de aktiviteter, virksomheden gennemfører for at opfylde målene med forretningsmodellen. En virksomhed skal foretage et skøn, når den vurderer sin forretningsmodel til styring af finansielle aktiver, og vurderingen afhænger ikke af en enkelt faktor eller aktivitet. I stedet skal virksomheden tage hensyn til alle de oplysninger, der er tilgængelige på datoen for vurderingen. Disse relevante oplysninger omfatter, men er ikke begrænset til:
a)
hvordan resultaterne for forretningsmodellen og de finansielle aktiver, der besiddes i forretningsmodellen, evalueres og rapporteres til nøglepersoner i virksomhedens ledelse
b)
de risici, der påvirker resultaterne for forretningsmodellen (og de aktiver, der besiddes i forretningsmodellen), og navnlig den måde, hvorpå disse risici styres, og
c)
hvordan virksomhedens ledelse aflønnes (eksempelvis om aflønningen er baseret på dagsværdien af de aktiver, der styres, eller på de kontraktlige pengestrømme, der modtages).
En forretningsmodel, hvis formål er besiddelse af aktiver med henblik på modtagelse af kontraktlige pengestrømme
B4.1.2C
Finansielle aktiver, der besiddes i en forretningsmodel, hvis formål er besiddelse af aktiver med henblik på modtagelse af kontraktlige pengestrømme, forvaltes med henblik på at realisere pengestrømme ved at modtage kontraktlige betalinger i instrumentets løbetid. Det vil sige, at virksomheden forvalter de aktiver, der besiddes i porteføljen, med henblik på at modtage disse kontraktlige pengestrømme (i stedet for at forvalte det overordnede afkast af porteføljen ved både at besidde og sælge aktiver). I vurderingen af, hvorvidt den vil realisere pengestrømme ved at modtage de finansielle aktivers kontraktlige pengestrømme, er det nødvendigt at tage hensyn til hyppigheden og værdien af samt tidspunktet for salg i tidligere perioder, årsagerne til dette salg og forventningerne om fremtidig salgsaktivitet. Salg i sig selv danner imidlertid ikke grundlag for forretningsmodellen og kan derfor ikke betragtes isoleret. I stedet viser oplysninger om tidligere salg og forventninger om fremtidigt salg, hvordan virksomheden vil opfylde sit mål for styringen af de finansielle aktiver, og specifikt hvordan pengestrømme realiseres. En virksomhed skal overveje oplysninger om tidligere salg i forhold til årsagerne til et sådant salg og de betingelser, der var gældende på det tidspunkt, sammenlignet med de aktuelle betingelser.
B4.1.3
Selv om formålet med en virksomheds forretningsmodel måtte være at besidde finansielle aktiver med henblik på at modtage kontraktlige pengestrømme, behøver virksomheden ikke at holde alle instrumenterne til udløb. Derfor kan en virksomheds forretningsmodel være at besidde finansielle aktiver for at modtage kontraktlige pengestrømme, selv når salget af finansielle aktiver finder sted eller forventes at ville finde sted i fremtiden.
B4.1.3A
Forretningsmodellen kan være at besidde aktiver for at modtage kontraktlige pengestrømme, selv hvis virksomheden sælger finansielle aktiver, når aktivernes kreditrisiko stiger. For at vurdere hvorvidt aktivernes kreditrisiko er steget, overvejer virksomheden rimelige og dokumenterede oplysninger, herunder oplysninger om fremtiden. Uanset deres hyppighed og værdi er salg som følge af en stigning i aktivernes kreditrisiko ikke uforenelig med en forretningsmodel, som har til formål at besidde finansielle aktiver for at modtage kontraktlige pengestrømme, fordi de finansielle aktivers kreditkvalitet har betydning for virksomhedens mulighed for at modtage kontraktlige pengestrømme. Kreditrisikostyringsaktiviteter, som har til formål at minimere de potentielle kredittab som følge af kreditforringelse, er en integreret del af en sådan forretningsmodel. At sælge et finansielt aktiv, fordi det ikke længere opfylder de kreditkriterier, der er vedtaget i virksomhedens dokumenterede investeringspolitik, er et eksempel på et sådant salg, der er gennemført på grund af en stigning i kreditrisikoen. Hvis virksomheden ikke har en sådan politik, skal den imidlertid påvise, at salget skyldtes en stigning i kreditrisikoen, på en anden måde.
B4.1.3B
Salg, der finder sted af andre grunde, f.eks. for at styre kreditkoncentrationsrisikoen (uden en stigning i aktivernes kreditrisiko), kan også være forenelig med en forretningsmodel, som har til formål at besidde finansielle aktiver for at modtage kontraktlige pengestrømme. Sådanne salg kan navnlig være forenelige med en forretningsmodel, som har til formål at besidde finansielle aktiver for at modtage kontraktlige pengestrømme, hvis de sker sjældent (uanset om værdien er betydelig) eller er af ubetydelig værdi, både hver for sig og samlet (uanset om de sker hyppigt). Hvis der mere end sjældent foretages salg fra en portefølje, og disse salg er af en mere end ubetydelig værdi (enten hver for sig eller samlet), skal virksomheden vurdere, hvorvidt og hvordan sådanne salg er forenelige med formålet om at modtage kontraktlige pengestrømme. Det er ikke relevant for denne vurdering, om en tredjepart kræver, at de finansielle aktiver skal sælges, eller om salget sker på virksomhedens initiativ. En stigning i hyppigheden eller værdien af salg i en bestemt periode er ikke nødvendigvis forenelig med et formål om at besidde finansielle aktiver for at modtage kontraktlige pengestrømme, hvis en virksomhed kan forklare årsagerne til et sådant salg og påvise, hvorfor det ikke afspejler en ændring i virksomhedens forretningsmodel. Endvidere kan salg være forenelig med formålet om at besidde finansielle aktiver for at modtage kontraktlige pengestrømme, hvis salget foretages tæt på de finansielle aktivers udløb, og provenuet fra salget er på niveau med de resterende kontraktlige pengestrømme.
B4.1.4
Følgende er eksempler på, at formålet med en virksomheds forretningsmodel er at besidde finansielle aktiver for at modtage kontraktlige pengestrømme. Listen over eksempler er ikke udtømmende. Endvidere har eksemplerne ikke til formål at beskrive alle faktorer af relevans for vurderingen af virksomhedens forretningsmodel eller at sige noget om faktorernes relative betydning.
Eksempel
Analyse
Eksempel 1
En virksomhed har investeringer for at modtage kontraktlige pengestrømme deraf. Virksomhedens finansieringsbehov er forudsigeligt, og virksomhedens finansielle aktivers løbetid er tilpasset virksomhedens anslåede finansieringsbehov.
Virksomheden udfører kreditrisikostyringsaktiviteter med henblik på at minimere kredittab. Tidligere har virksomheden normalt solgt, når de finansielle aktivers kreditrisiko er steget så meget, at aktiverne ikke længere opfylder kreditkriterierne i virksomhedens dokumenterede investeringspolitik. Desuden har virksomheden i sjældne tilfælde solgt som følge af uventede finansieringsbehov.
Rapporterne til nøglepersonerne i ledelsen fokuserer på de finansielle aktivers kreditkvalitet og det kontraktlige afkast. Virksomheden overvåger bl.a. også de finansielle aktivers dagsværdi.
Selv om virksomheden bl.a. vurderer de finansielle aktivers dagsværdi ud fra et likviditetsperspektiv (dvs. de likvide midler, der ville blive realiseret, hvis virksomheden må sælge aktiver), er virksomhedens mål at besidde de finansielle aktiver for at modtage kontraktlige pengestrømme. Salg er ikke uforeneligt med formålet, hvis de foretages som følge af en stigning i aktivernes kreditrisiko, eksempelvis hvis aktiverne ikke længere opfylder kreditkriterierne i virksomhedens dokumenterede investeringspolitik. Sjældne salg, som sker på grund af uventede finansieringsbehov (f.eks. i et stressscenarie), ville heller ikke være uforenelige med formålet, selv om de er af en betydelig værdi.
Eksempel 2
En virksomheds forretningsmodel går ud på at købe porteføljer af finansielle aktiver som f.eks. lån. Disse porteføljer kan omfatte finansielle aktiver, som er værdiforringede.
Hvis afdrag på lånene ikke bliver betalt til tiden, forsøger virksomheden at realisere de kontraktlige pengestrømme på forskellige måder — eksempelvis ved at kontakte debitoren pr. post, telefon eller ved andre metoder. Virksomhedens formål er at modtage de kontraktlige pengestrømme, og den forvalter ikke nogen af lånene i denne portefølje for at realisere pengestrømme ved at sælge dem.
I nogle tilfælde indgår virksomheden renteswaps for at ændre renten på et bestemt finansielt aktiv i en portefølje fra en variabel rente til en fast rente.
Formålet med virksomhedens forretningsmodel er at besidde de finansielle aktiver for at modtage de kontraktlige pengestrømme.
Det vil være den samme analyse, hvis virksomheden ikke forventer at modtage alle de kontraktlige pengestrømme (f.eks. hvis nogle af de finansielle aktiver er værdiforringede ved første indregning).
Endvidere betyder det forhold, at virksomheden indgår afledte finansielle instrumenter for at ændre porteføljens pengestrømme, ikke i sig selv, at virksomhedens forretningsmodel ændres.
Eksempel 3
En virksomhed har en forretningsmodel, som har til formål at oprette lån til kunder og derefter sælge dem til en securitisationsvirksomhed. Securitationsvirksomheden udsteder instrumenter til investorer.
Den virksomhed, der har oprettet lånene, kontrollerer securitisationsvirksomheden og konsoliderer den.
Securitationsvirksomheden modtager de kontraktlige pengestrømme fra lånene og overfører dem til investorerne.
Det antages i dette eksempel, at lånene fortsat indregnes i koncernbalancen, fordi securitisationsvirksomheden ikke ophører med at indregne dem.
Koncernen oprettede lånene for at besidde dem for at modtage de kontraktlige pengestrømme.
Den virksomhed, der har oprettet lånene, har imidlertid et mål om at realisere pengestrømme fra låneporteføljen ved at sælge lånene til securitisationsvirksomheden, så i virksomhedens separate årsregnskab vil den ikke blive anset for at forvalte porteføljen for at modtage de kontraktlige pengestrømme.
Eksempel 4
Et finansieringsinstitut besidder finansielle aktiver for at opfylde likviditetsbehov i et stressscenarie (f.eks. et stormløb på bankens indeståender). Virksomheden forventer ikke at sælge aktiverne, medmindre sådanne scenarier opstår.
Virksomheden overvåger de finansielle aktivers kreditkvalitet, og målet med forvaltningen af de finansielle aktiver er at modtage de kontraktlige pengestrømme. Virksomheden vurderer aktivernes afkast på grundlag af renteindtægter og kredittab.
Virksomheden overvåger imidlertid også de finansielle aktivers dagsværdi fra et likviditetsperspektiv for at sikre, at de likvide midler, der ville blive realiseret, hvis virksomheden fik brug for at sælge aktiverne i et stressscenarie, ville være tilstrækkelige til at opfylde virksomhedens likviditetsbehov. Virksomheden foretager af og til salg af en ubetydelig værdi for at påvise, at aktiverne er likvide.
Formålet med virksomhedens forretningsmodel er at besidde de finansielle aktiver for at modtage kontraktlige pengestrømme.
Analysen vil være den samme, selv om virksomheden i et tidligere stressscenarie havde foretaget salg af en betydelig værdi for at opfylde sine likviditetsbehov. Tilsvarende er hyppige salg af en ubetydelig værdi ikke forenelige med målet om at besidde finansielle aktiver for at modtage kontraktlige pengestrømme.
Hvis en virksomhed derimod besidder finansielle aktiver for at opfylde sine daglige likviditetsbehov, og dette mål kun kan opfyldes, hvis virksomheden foretager hyppige salg af en betydelig værdi, er formålet med virksomhedens forretningsmodel ikke at besidde de finansielle aktiver for at modtage kontraktlige pengestrømme.
Tilsvarende gælder det, at hvis tilsynsmyndighederne kræver, at virksomheden rutinemæssigt skal sælge finansielle aktiver for at påvise, at aktiverne er likvide, og værdien af de solgte aktiver er betydelig, er formålet med virksomhedens forretningsmodel ikke at besidde finansielle aktiver for at modtage kontraktlige pengestrømme. Det er ikke relevant for denne analyse, om en tredjepart kræver, at de finansielle aktiver skal sælges, eller om salget sker på virksomhedens initiativ.
En forretningsmodel, hvis formål er både modtagelse af kontraktlige pengestrømme og salg af finansielle aktiver
B4.1.4A
En virksomhed kan besidde finansielle aktiver i en forretningsmodel, der har til formål både at modtage kontraktlige pengestrømme og sælge finansielle aktiver. I denne type forretningsmodel har nøglepersonerne i virksomhedens ledelse truffet beslutning om, at både modtagelse af kontraktlige pengestrømme og salg af finansielle aktiver er integrerede dele af opfyldelsen af formålet med forretningsmodellen. Der er forskellige mål, der kan være forenelige med denne type forretningsmodel. Formålet med forretningsmodellen kan eksempelvis være at styre det daglige likviditetsbehov, at have en bestemt renteafkastprofil eller at matche de finansielle aktivers varighed med varigheden af de forpligtelser, som aktiverne finansierer. For at opfylde et sådant formål vil virksomheden både modtage kontraktlige pengestrømme og sælge finansielle aktiver.
B4.1.4B
Sammenholdt med en forretningsmodel, som har til formål at besidde finansielle aktiver for at modtage kontraktlige pengestrømme, vil denne forretningsmodel normalt være forbundet med hyppigere salg af en større værdi. Grunden er, at salg af finansielle aktiver er en integreret del af opfyldelsen af formålet med forretningsmodellen og ikke blot en nødvendig følge af den. Der er imidlertid ikke nogen grænse for, hvor hyppigt salg skal gennemføres, og hvilken værdi de skal have, i denne forretningsmodel, fordi både modtagelse af kontraktlige pengestrømme og salg af finansielle aktiver er en integreret del af opfyldelsen af formålet.
B4.1.4C
Følgende er eksempler på, at formålet med virksomhedens forretningsmodel kan opfyldes ved både at modtage kontraktlige pengestrømme og sælge finansielle aktiver. Listen over eksempler er ikke udtømmende. Endvidere har eksemplerne ikke til formål at beskrive alle faktorer af relevans for vurderingen af virksomhedens forretningsmodel eller at specificere faktorernes relative betydning.
Eksempel
Analyse
Eksempel 5
En virksomhed forventer anlægsinvesteringer inden for nogle år. Virksomheden investerer sin overskydende likviditet i kort- og langfristede finansielle aktiver, så den kan finansiere anlægsinvesteringerne, når behovet opstår. Mange af de finansielle aktivers kontraktlige løbetid er længere end virksomhedens forventede investeringsperiode.
Virksomheden besidder finansielle aktiver for at modtage de kontraktlige pengestrømme, og den vil, når den får mulighed for det, sælge finansielle aktiver for at geninvestere midlerne i finansielle aktiver med et højere afkast.
De forvaltere, der er ansvarlige for porteføljen, aflønnes på grundlag af det overordnede afkast af porteføljen.
Formålet med forretningsmodellen opfyldes ved både at modtage kontraktlige pengestrømme og sælge finansielle aktiver. Virksomheden træffer løbende beslutninger om, hvorvidt modtagelse af kontraktlige pengestrømme eller salg af finansielle aktiver vil maksimere afkastet af porteføljen, indtil den får behov for de investerede midler.
Som kontrast dertil kan man forestille sig en virksomhed, som forventer udgående pengestrømme om fem år til finansiering af anlægsinvesteringer, og som investerer overskydende likviditet i kortfristede finansielle aktiver. Når investeringerne udløber, geninvesterer virksomheden midlerne i nye kortfristede finansielle aktiver. Virksomheden fører denne strategi, indtil den har behov for likviditeten, og bruger så provenuet fra de udløbne finansielle aktiver til at finansiere anlægsinvesteringerne. Før udløbet foretager virksomheden kun salg af en ubetydelig værdi (medmindre kreditrisikoen stiger). Formålet med denne anden forretningsmodel er at besidde de finansielle aktiver for at modtage kontraktlige pengestrømme.
Eksempel 6
Et finansieringsinstitut besidder finansielle aktiver for at opfylde sit daglige likviditetsbehov. Virksomheden søger at minimere udgifterne til forvaltning af dette likviditetsbehov og forvalter derfor aktivt afkastet af porteføljen. Afkastet omfatter modtagelse af kontraktlige betalinger samt gevinster og tab på salget af finansielle aktiver.
Dermed besidder virksomheden finansielle aktiver for at modtage kontraktlige pengestrømme og sælger finansielle aktiver for at geninvestere i finansielle aktiver med et højere afkast eller for bedre at matche forpligtelsernes varighed. Denne strategi har tidligere givet anledning til hyppige salg, som har været af en betydelig værdi. Denne aktivitet forventes at ville fortsætte.
Formålet med forretningsmodellen er at maksimere afkastet af porteføljen for at opfylde det daglige likviditetsbehov, og virksomheden opfylder dette formål ved både at modtage kontraktlige pengestrømme og sælge finansielle aktiver. Med andre ord er både modtagelse af kontraktlige pengestrømme og salg af finansielle aktiver integrerede dele af opfyldelsen af formålet med forretningsmodellen.
Eksempel 7
En forsikringsgiver besidder finansielle aktiver for at finansiere forpligtelser i henhold til forsikringskontrakter. Forsikringsgiveren bruger provenuet fra de kontraktlige pengestrømme fra de finansielle aktiver til at indfri forpligtelserne i henhold til forsikringskontrakter i takt med, at de forfalder. For at sikre at de kontraktlige pengestrømme fra de finansielle aktiver kan indfri disse forpligtelser, foretager forsikringsgiveren regelmæssigt betydelige køb og salg for at genskabe balancen i sin portefølje af aktiver og opfylde sine likviditetsbehov i takt med, at de opstår.
Formålet med forretningsmodellen er at finansiere forpligtelserne i henhold til forsikringskontrakter. For at opfylde dette formål modtager virksomheden kontraktlige pengestrømme i takt med, at de forfalder, og sælger finansielle aktiver for at opretholde den ønskede profil for aktivporteføljen. Dermed er både modtagelse af kontraktlige pengestrømme og salg af finansielle aktiver integrerede dele af opfyldelsen af formålet med forretningsmodellen.
Andre forretningsmodeller
B4.1.5
Finansielle aktiver måles til dagsværdi gennem resultatet, hvis de ikke besiddes i en forretningsmodel, som har til formål at besidde aktiver for at modtage kontraktlige pengestrømme, eller i en forretningsmodel, som har til formål både at modtage kontraktlige pengestrømme og sælge finansielle aktiver (jf. også afsnit 5.7.5). I en forretningsmodel, som omfatter måling til dagsværdi gennem resultatet, forvalter en virksomhed de finansielle aktiver med henblik på at realisere pengestrømme ved salg af aktiverne. Virksomheden træffer beslutninger ud fra aktivernes dagsværdi og forvalter aktiverne for at realisere dagsværdien. I dette tilfælde vil virksomhedens formål normalt omfatte aktivt køb og salg. Selv om virksomheden modtager kontraktlige pengestrømme, mens den besidder de finansielle aktiver, opfyldes formålet med en sådan forretningsmodel ikke ved både at modtage kontraktlige pengestrømme og sælge finansielle aktiver. Grunden er, at modtagelse af kontraktlige pengestrømme ikke er en integreret del af opfyldelsen af formålet med forretningsmodellen, men blot en nødvendig følge af den.
B4.1.6
En portefølje af finansielle aktiver, der forvaltes, og hvis afkast vurderes på grundlag af dagsværdien (som beskrevet i afsnit 4.2.2, litra b)), besiddes hverken for at modtage kontraktlige pengestrømme eller både for at modtage kontraktlige pengestrømme og sælge finansielle aktiver. Virksomheden fokuserer primært på oplysninger om dagsværdi og bruger disse oplysninger til at vurdere aktivernes afkast og træffe beslutninger. Desuden besiddes en portefølje af finansielle aktiver, der opfylder definitionen af "som besiddes med henblik på handel", ikke for at modtage kontraktlige pengestrømme eller både for at modtage kontraktlige pengestrømme og sælge finansielle aktiver. For sådanne porteføljer er modtagelse af kontraktlige pengestrømme blot en nødvendig følge af opfyldelsen af formålet med forretningsmodellen. Derfor skal sådanne porteføljer af finansielle aktiver måles til dagsværdi gennem resultatet.
Kontraktlige pengestrømme, som alene består af betaling af afdrag og renter på hovedstolen
B4.1.7
I henhold til afsnit 4.1.1, litra b), skal en virksomhed klassificere et finansielt aktiv på grundlag af de kontraktlige pengestrømmes egenskaber, hvis det finansielle aktiv besiddes i en forretningsmodel, som har til formål at besidde aktiver for at modtage kontraktlige pengestrømme, eller i en forretningsmodel, som har til formål både at modtage kontraktlige pengestrømme og sælge finansielle aktiver, medmindre afsnit 4.1.5 finder anvendelse. For at gøre dette skal virksomheden i henhold til betingelsen i afsnit 4.1.2, litra b), og 4.1.2A, litra b), vurdere, hvorvidt aktivets kontraktlige pengestrømme alene består af betaling af afdrag og renter på hovedstolen.
B4.1.7A
Kontraktlige pengestrømme, som alene består af betaling af afdrag og renter på hovedstolen, svarer til en basal låneaftale. I en basal låneaftale er godtgørelse af den tidsmæssige værdi af penge (se afsnit B4.1.9A-B4.1.9E) og kreditrisiko normalt de vigtigste renteelementer. I en sådan aftale kan renten imidlertid også omfatte andre grundlæggende udlånsrisici (f.eks. likviditetsrisiko) og omkostninger (f.eks. administrationsomkostninger) forbundet med besiddelse af det finansielle aktiv i et bestemt tidsrum. Derudover kan renten omfatte en fortjenstmargin, der er forenelig med en basal låneaftale. Under ekstreme økonomiske omstændigheder kan renten være negativ, hvis indehaveren af et finansielt aktiv f.eks. enten eksplicit eller implicit betaler for at indskyde sine penge i et bestemt tidsrum (og dette beløb overstiger den godtgørelse, som indehaveren modtager for den tidsmæssige værdi af penge, kreditrisiko og andre grundlæggende udlånsrisici og omkostninger). De kontraktlige vilkår, der beskriver eksponeringen for risici eller volatilitet i de kontraktlige pengestrømme, som ikke er omfattet af en basal låneaftale, som f.eks. eksponering for ændringer i kurser på egenkapitalinstrumenter eller råvarepriser, giver ikke anledning til kontraktlige pengestrømme, som alene består af betaling af afdrag og renter på hovedstolen. Et oprettet eller erhvervet finansielt aktiv kan være en basal låneaftale, uanset om det i sin juridiske form er et lån.
B4.1.7B
I henhold til afsnit 4.1.3, litra a), er hovedstolen dagsværdien af det finansielle aktiv ved første indregning. Hovedstolen kan imidlertid ændre sig i det finansielle aktivs løbetid (f.eks. hvis der er afdrag på hovedstolen).
B4.1.8
En virksomhed skal vurdere, hvorvidt kontraktlige pengestrømme alene består af betaling af afdrag og renter på hovedstolen for den valuta, som det finansielle aktiv er angivet i.
B4.1.9
Gearing er en af egenskaberne ved nogle finansielle aktivers kontraktlige pengestrømme. Gearing øger udsvingene i de kontraktlige pengestrømme, således at de ikke har samme økonomiske egenskaber som renter. En ikke-indbygget option, terminskontrakter og swap-kontrakter er eksempler på finansielle aktiver med en sådan gearing. Derfor opfylder sådanne kontrakter ikke betingelsen i afsnit 4.1.2, litra b), og 4.1.2A, litra b), og kan ikke efterfølgende måles til amortiseret kostpris eller dagsværdi gennem anden totalindkomst.
Godtgørelse af den tidsmæssige værdi af penge
B4.1.9A
Den tidsmæssige værdi af penge er et renteelement, der kun yder godtgørelse for tidsforløbet. Det vil sige, at den tidsmæssige værdi af penge ikke yder godtgørelse for andre risici eller omkostninger forbundet med besiddelse af det finansielle aktiv. For at vurdere om elementet kun yder godtgørelse for tidsforløbet, foretager virksomheden en skønsmæssig vurdering og overvejer de relevante faktorer som f.eks. den valuta, det finansielle aktiv er angivet i, og den tidshorisont, som renten er fastsat for.
B4.1.9B
I nogle tilfælde kan den tidsmæssige værdi af penge imidlertid være ændret (dvs. mangelfuld). Det ville f.eks. være tilfældet, hvis renten på et finansielt aktiv regelmæssigt ændres, men hyppigheden af disse tilpasninger ikke matcher rentens forløb (f.eks. hvis renten tilpasses hver måned til en etårig rente), eller hvis et finansielt aktivs rente regelmæssigt tilpasses til et gennemsnit af bestemte korte og lange renter. I sådanne tilfælde skal virksomheden vurdere ændringen for at bestemme, om de kontraktlige pengestrømme alene udgør betaling af afdrag og renter på hovedstolen. I nogle tilfælde vil virksomheden kunne gøre dette ved at foretage en kvalitativ vurdering af den tidsmæssige værdi af penge, hvorimod det i andre tilfælde vil være nødvendigt at foretage en kvantitativ vurdering.
B4.1.9C
Ved vurderingen af en ændret tidsmæssig værdi af penge er målet at vurdere, hvad forskellen vil være mellem de kontraktlige (ikke-diskonterede) pengestrømme og de (ikke-diskonterede) pengestrømme, der ville opstå, hvis den tidsmæssige værdi af penge ikke blev ændret (referencepengestrømmene). Hvis f.eks. det finansielle aktiv, der vurderes, har en variabel rente, der ændres hver måned til en etårig rente, skulle virksomheden sammenligne det finansielle aktiv med et finansielt instrument med de samme kontraktlige vilkår og den samme kreditrisiko, bortset fra at den variable rente tilpasses hver måned til en månedlig rente. Hvis den ændrede tidsmæssige værdi af penge kunne medføre kontraktlige (ikke-diskonterede) pengestrømme, som er væsentligt forskellige fra de (ikke-diskonterede) referencepengestrømme, opfylder det finansielle aktiv ikke betingelsen i afsnit 4.1.2, litra b), og 4.1.2A, litra b). For at foretage denne vurdering skal virksomheden overveje virkningen af den ændrede tidsmæssige værdi af penge i hver enkelt regnskabsperiode og akkumuleret i det finansielle instruments løbetid. Begrundelsen for, hvorfor renten fastsættes på denne måde, er ikke relevant for analysen. Hvis det med en begrænset eller ingen analyse står klart, om de kontraktlige (ikke-diskonterede) pengestrømme på det finansielle aktiv, som bliver vurderet, kunne (eller ikke kunne) være væsentligt forskellige fra de (ikke-diskonterede) referencepengestrømme, behøver en virksomhed ikke at foretage en detaljeret vurdering.
B4.1.9D
Når en virksomhed vurderer en ændret tidsmæssig værdi af penge, skal den overveje faktorer, som kunne påvirke de fremtidige kontraktlige pengestrømme. Hvis en virksomhed eksempelvis vurderer en obligation med en løbetid på fem år, og den variable rente tilpasses hver sjette måned til en femårig rente, kan virksomheden ikke konkludere, at de kontraktlige pengestrømme alene består af betaling af afdrag og renter på hovedstolen, blot fordi at rentekurven på tidspunktet for vurderingen viser, at forskellen mellem en femårig rente og en seksmåneders rente er uvæsentlig. I stedet skal virksomheden også vurdere, hvorvidt forholdet mellem den femårige rente og den seksmåneders rente kunne ændre sig i instrumentets løbetid, så de kontraktlige (ikke-diskonterede) pengestrømme i instrumentets løbetid kunne være væsentlige forskellige fra de (ikke-diskonterede) referencepengestrømme. En virksomhed skal imidlertid kun tage stilling til rimeligt mulige scenarier og ikke alle mulige scenarier. Hvis en virksomhed konkluderer, at de kontraktlige (ikke-diskonterede) pengestrømme kunne være væsentligt forskellige fra de (ikke-diskonterede) referencepengestrømme, opfylder det finansielle aktiv ikke betingelsen i afsnit 4.1.2, litra b), og 4.1.2A, litra b), og kan derfor ikke måles til amortiseret kostpris eller dagsværdi gennem anden totalindkomst.
B4.1.9E
I visse jurisdiktioner er det staten eller en tilsynsmyndighed, der fastsætter renten. Eksempelvis kan statens fastsættelse af renten ske som led i en bredere makroøkonomisk politik eller have til formål at tilskynde virksomheder til at investere i en bestemt økonomisk sektor. I nogle af disse tilfælde er formålet med den tidsmæssige værdi af penge ikke kun at yde godtgørelse for tidsforløbet. Uanset afsnit B4.1.9A-B4.1.9D skal en statsligt fastsat rente betragtes som en erstatning for den tidsmæssige værdi af penge med henblik på anvendelsen af betingelserne i afsnit 4.1.2, litra b), og 4.1.2A, litra b), hvis denne rente yder en godtgørelse, der stort set svarer til tidsforløbet og ikke medfører eksponering for risici eller volatilitet i de kontraktlige pengestrømme, som er uforenelige med en basal låneaftale.
Kontraktlige vilkår, der ændrer tidspunkt eller beløbsmæssig størrelse forbundet med kontraktlige pengestrømme
B4.1.10
Hvis et finansielt aktiv omfatter et kontraktligt vilkår, der kan ændre tidspunktet eller den beløbsmæssige størrelse forbundet med kontraktlige pengestrømme (f.eks. hvis aktivet kan førtidigt indfries før udløb, eller løbetiden kan forlænges), skal virksomheden vurdere, hvorvidt de kontraktlige pengestrømme, der kan opstå i instrumentets løbetid som følge af dette kontraktlige vilkår, alene består af betaling af afdrag og renter på hovedstolen. Som led i denne vurdering skal virksomheden vurdere de kontraktlige pengestrømme, der kan opstå både før og efter ændringen i de kontraktlige pengestrømme. Virksomheden skal eventuelt også vurdere arten af en eventuel betinget begivenhed (dvs. den udløsende begivenhed), som ville ændre tidspunktet eller den beløbsmæssige størrelse forbundet med de kontraktlige pengestrømme. Arten af den betingede begivenhed er ikke i sig selv bestemmende for vurderingen af, hvorvidt de kontraktlige pengestrømme alene består af betaling af afdrag og renter, men den kan give en indikation. Eksempelvis kan man sammenligne et finansielt instrument med en rente, der forhøjes, hvis debitor misligholder et bestemt antal betalinger, med et finansielt instrument med en rente, der forhøjes, hvis et bestemt aktieindeks når et bestemt niveau. Det er mere sandsynligt i det førstnævnte tilfælde, at de kontraktlige pengestrømme i instrumentets løbetid udelukkende vil være betaling af afdrag og renter på hovedstolen, som følge af forholdet mellem misligholdte betalinger og en stigning i kreditrisikoen. (Jf. også afsnit B4.1.18.)
B4.1.11
Følgende er eksempler på kontraktlige vilkår, der medfører kontraktlige pengestrømme, som alene består af betaling af afdrag og renter på hovedstolen:
a)
en variabel rente, der omfatter godtgørelse for den tidsmæssige værdi af penge, for kreditrisikoen forbundet med den udestående hovedstol i en bestemt periode (godtgørelsen for kreditrisiko kan kun fastlægges ved første indregning og kan derfor være fast) og for andre grundlæggende udlånsrisici og omkostninger samt fortjenstmargin
b)
et kontraktligt vilkår, der giver udstederen (dvs. debitor) ret til førtidig indfrielse af et gældsinstrument, eller giver indehaveren (dvs. kreditor) ret til at levere et gældsinstrument tilbage til udsteder før udløb, og det førtidigt indfriede beløb i alt væsentligt svarer til ikke-betalte afdrag og renter på hovedstolen, hvilket kan omfatte rimelig kompensation for førtidig opsigelse af kontrakten, og
c)
et kontraktligt vilkår, der giver udstederen eller indehaveren ret til at forlænge et gældsinstruments kontraktlige løbetid (dvs. en option på forlængelse), og vilkårene for optionen på forlængelse medfører kontraktlige pengestrømme i den forlængede løbetid, som alene består af betaling af afdrag og renter på hovedstolen, hvilket kan omfatte rimelig supplerende kompensation for forlængelse af kontrakten.
B4.1.12
Uanset afsnit B4.1.10 opfylder et finansielt aktiv, som ellers ville opfylde betingelsen i afsnit 4.1.2, litra b), og 4.1.2A, litra b), men ikke gør det på grund af et kontraktligt vilkår, der giver udstederen ret til (eller pålægger udstederen) at indfri et gældsinstrument førtidigt, eller giver indehaveren ret til (eller pålægger indehaveren) at levere et gældsinstrument tilbage til udstederen før udløb, kriterierne for at blive målt til amortiseret kostpris eller dagsværdi gennem anden totalindkomst (forudsat at betingelsen i afsnit 4.1.2, litra a), eller i afsnit 4.1.2A, litra a), er opfyldt), hvis:
a)
virksomheden erhverver eller opretter det finansielle aktiv til over- eller underkurs i forhold til den kontraktlige pålydende værdi
b)
det førtidigt indfriede beløb i alt væsentligt svarer til den kontraktlige pålydende værdi og (ikke-betalt) kontraktlig rentetilskrivning, som kan omfatte rimelig kompensation for førtidig opsigelse af kontrakten, og
c)
dagsværdien af den førtidige indfrielse er ubetydelig, når virksomheden først indregner det finansielle aktiv.
B4.1.12A
Ved anvendelse af afsnit B4.1.11, litra b), og B4.1.12, litra b), uanset hvilken begivenhed eller omstændighed, som forårsager den førtidige opsigelse af kontrakten, kan en part betale eller modtage rimelig kompensation for denne førtidige opsigelse. For eksempel kan en part betale eller modtage rimelig kompensation, når denne vælger at opsige kontrakten før tid (eller på anden måde forårsager den førtidige opsigelse).
B4.1.13
Følgende eksempler illustrerer kontraktlige pengestrømme, som alene består af betaling af afdrag og renter på hovedstolen. Listen over eksempler er ikke udtømmende.
Instrument
Analyse
Instrument A
Instrument A er en obligation med et fastsat udløbstidspunkt. Betaling af afdrag og renter på hovedstolen er knyttet til et inflationsindeks for den valuta, som instrumentet er udstedt i. Inflationsindekseringen er ikke gearet, og hovedstolen er sikret.
De kontraktlige pengestrømme er alene betaling af afdrag og renter på hovedstolen. At knytte betaling af afdrag og renter på hovedstolen til et ikke-gearet inflationsindeks ændrer den tidsmæssige værdi af penge til et aktuelt niveau. Med andre ord afspejler renten på instrumentet den "reelle" rente. Rentebetalingerne er imidlertid godtgørelse for den tidsmæssige værdi af penge på den udestående hovedstol.
Hvis rentebetalingerne imidlertid var indekseret til en anden variabel såsom debitors resultater (f.eks. debitors nettoindkomst) eller et aktieindeks, er de kontraktlige pengestrømme ikke betaling af afdrag og renter på hovedstolen (medmindre indekseringen til debitors resultater giver anledning til en ændring, der udelukkende kompenserer indehaveren for ændringer i instrumentets kreditrisiko, således at de kontraktlige pengestrømme alene består af afdrag og renter på hovedstolen). Grunden til dette er, at de kontraktlige pengestrømme afspejler et afkast, der er uforeneligt med en basal låneaftale (jf. afsnit B4.1.7A).
Instrument B
Instrument B er et instrument med en variabel rente og et fastsat udløbstidspunkt, som giver låntager ret til løbende at vælge markedsrenten. Låntager kan f.eks. på rentetilpasningsdatoen vælge at betale 3-måneders LIBOR i tre måneder eller 1-måneds LIBOR i én måned.
De kontraktlige pengestrømme er alene betaling af afdrag og renter på hovedstolen, så længe den rente, der er betalt i instrumentets løbetid, svarer til godtgørelse for den tidsmæssige værdi af penge, for den kreditrisiko, der er forbundet med instrumentet, og for andre grundlæggende udlånsrisici og omkostninger samt fortjenstmargin (jf. afsnit B4.1.7A). Det, at LIBOR-renten tilpasses i instrumentets løbetid medfører ikke i sig selv, at instrumentet ikke opfylder kriterierne.
Hvis låntager kan vælge at betale en 1-måneds rente, som tilpasses hver tredje måned, matcher hyppigheden af rentetilpasningerne ikke rentens forløb. Derfor ændres den tidsmæssige værdi af penge. Tilsvarende gælder det, at hvis et instrument har en kontraktlig rente, der løber i en periode, som kan være længere end instrumentets resterende løbetid (hvis f.eks. et instrument med en løbetid på fem år har en variabel rente, som nulstilles regelmæssigt, men som altid afspejler en løbetid på fem år), ændres den tidsmæssige værdi af penge. Grunden til dette er, at den rente, der skal betales i de enkelte perioder, ikke hænger sammen med renteperioden.
I sådanne tilfælde skal virksomheden kvalitativt eller kvantitativt vurdere de kontraktlige pengestrømme i forhold til de kontraktlige pengestrømme i et instrument, som er identisk i alle henseender bortset fra, at rentens forløb matcher renteperioden, for at vurdere, om pengestrømmene alene består af betaling af afdrag og renter på hovedstolen. (Jf. dog afsnit B4.1.9E, som indeholder vejledning om statsligt fastsatte renter.)
Når en virksomhed eksempelvis vurderer en obligation med en løbetid på fem år, som har en variabel rente, der tilpasses hver sjette måned, men som altid afspejler en løbetid på fem år, skal den vurdere de kontraktlige pengestrømme for et instrument, der tilpasses hver sjette måned til en 6-måneders rente, men som ellers er identisk.
Det vil være samme analyse, hvis låntager kan vælge mellem långivers forskellige offentliggjorte rentesatser (f.eks. kan låntager vælge mellem långivers offentliggjorte 1-måneds variable rente og långivers offentliggjorte 3-måneders variable rente).
Instrument C
Instrument C er en obligation med et fastsat udløbstidspunkt og en variabel markedsrente. Der er en cap på den variable rente.
De kontraktlige pengestrømme for både:
a)
et instrument med en fast rente og
b)
et instrument med en variabel rente
er betaling af afdrag og renter på hovedstolen, så længe renten udgør godtgørelse for den tidsmæssige værdi af penge, for kreditrisikoen forbundet med instrumentet i instrumentets løbetid og for andre grundlæggende udlånsrisici og omkostninger samt fortjenstmargin. (Jf. afsnit B4.1.7A.)
Dermed kan et instrument, som er en kombination af litra a) og litra b), (f.eks. en obligation med rentecap) have pengestrømme, som alene består af betaling af afdrag og renter på hovedstolen. En sådan kontraktlig løbetid kan reducere udsvingene i pengestrømmene ved at sætte en grænse for en variabel rente (f.eks. rentecap eller -floor) eller øge dem, fordi den faste rente bliver variabel.
Instrument D
Instrument D er et lån med fuld regresret, som er sikret ved sikkerhedsstillelse.
Den omstændighed, at der er stillet sikkerhed for et lån med fuld regresret, påvirker ikke i sig selv analysen af, om de kontraktlige pengestrømme alene består af betaling af afdrag og renter på hovedstolen.
Instrument E
Instrument E udstedes af en reguleret bank og har et fastsat udløbstidspunkt. Instrumentet har en fast rente, og alle kontraktlige pengestrømme er ikke-diskretionære.
Udstederen er imidlertid underlagt lovgivning, som berettiger eller forpligter en national afviklingsmyndighed til at overføre tab til indehavere af bestemte instrumenter, herunder instrument E, under visse omstændigheder. Den nationale afviklingsmyndighed har eksempelvis beføjelse til at nedskrive den pålydende værdi af instrument E eller at konvertere det til et fast antal af udstederens ordinære aktier, hvis den nationale afviklingsmyndighed vurderer, at udstederen har store økonomiske problemer, har behov for supplerende lovpligtig kapital eller er ved at gå konkurs.
Indehaveren vil da analysere det finansielle instruments 
kontraktlige vilkår
 for at vurdere, om de giver anledning til pengestrømme, der alene består af betalinger af afdrag og renter på hovedstolen og dermed er forenelige med en basal låneaftale.
Analysen skal omfatte de betalinger, der kun opstår som følge af den nationale afviklingsmyndigheds beføjelse til at overføre tab til indehaverne af instrument E. Grunden til dette er, at beføjelsen og de deraf følgende betalinger ikke er 
kontraktlige vilkår
 for det finansielle instrument.
Derimod vil de kontraktlige pengestrømme ikke alene bestå af betalinger af afdrag og renter på hovedstolen, hvis det finansielle instruments 
kontraktlige vilkår
 giver udstederen eller en anden virksomhed ret eller pligt til at overføre tab til indehaveren (f.eks. ved at nedskrive den pålydende værdi eller konvertere instrumentet til et fast antal af udstederens ordinære aktier), så længe at disse kontraktlige vilkår er ægte, selv om sandsynligheden for, at et sådant tab vil blive overført, er lille.
B4.1.14
Følgende eksempler illustrerer kontraktlige pengestrømme, som ikke alene består af betaling af afdrag og renter på hovedstolen. Listen over eksempler er ikke udtømmende.
Instrument
Analyse
Instrument F
Instrument F er en obligation, der kan konverteres til et fast antal af udstederens egenkapitalinstrumenter.
Indehaveren skal analysere den konvertible obligation i sin helhed.
De kontraktlige pengestrømme består ikke af betalinger af afdrag og renter på hovedstolen, fordi de afspejler et afkast, der er foreneligt med en basal låneaftale (jf. afsnit B4.1.7A), hvilket vil sige, at afkastet er knyttet til værdien af udsteders egenkapital.
Instrument G
Instrument G er et lån, der har en invers variabel rentesats (dvs. at renten bevæger sig modsat i forhold til markedsrenten).
De kontraktlige pengestrømme består ikke alene af betaling af afdrag og renter på hovedstolen.
Rentebetalingerne er ikke godtgørelse for den tidsmæssige værdi af penge på den udestående hovedstol.
Instrument H
Instrument H er et instrument med uendelig løbetid, men udstederen kan konvertere instrumentet på ethvert tidspunkt og betale indehaveren den pålydende værdi plus tilskrevne renter.
Instrument H betaler markedsrente, men betaling af renter kan kun ske, såfremt udstederen kan forblive solvent umiddelbart efter betaling heraf.
Der tilskrives ikke yderligere rente efter udskudt rentebetaling.
De kontraktlige pengestrømme består ikke af betaling af afdrag og renter på hovedstolen. Det skyldes, at udstederen kan være forpligtet til at udskyde rentebetalinger, og fordi yderligere renter ikke tilskrives disse udskudte rentebetalinger. Rentebetalingerne er derfor ikke godtgørelse for den tidsmæssige værdi af penge på den udestående hovedstol.
Hvis der er tilskrevet renter på de udskudte beløb, kan de kontraktlige pengestrømme bestå af betaling af afdrag og renter på hovedstolen.
Den omstændighed, at instrument H har uendelig løbetid betyder ikke i sig selv, at de kontraktlige pengestrømme ikke er betaling af afdrag og renter på hovedstolen. Et instrument med uendelig løbetid har løbende (flere) muligheder for forlængelse. Sådanne optioner kan resultere i kontraktlige pengestrømme, som er betalinger af afdrag og renter på hovedstolen, hvis rentebetalingerne er obligatoriske og skal betales i uendelighed.
Også den omstændighed, at instrument H er konverterbart betyder ikke i sig selv, at de kontraktlige pengestrømme ikke er betaling af afdrag og renter på hovedstolen, medmindre det er konverterbart til et beløb, der ikke i det væsentlige afspejler betaling af hovedstol samt renter heraf. De kontraktlige pengestrømme kan også være betaling af afdrag og renter på hovedstolen, selv om det konverterbare beløb omfatter rimelig kompensation for førtidig opsigelse til indehaveren af instrumentet. (Jf. også afsnit B4.1.12.)
B4.1.15
I nogle tilfælde kan et finansielt aktiv have kontraktlige pengestrømme, som beskrives som hovedstol og renter, men sådanne pengestrømme er ikke betaling af afdrag og renter på hovedstolen som beskrevet i afsnit 4.1.2, litra b), 4.1.2A, litra b), og 4.1.3 i denne standard.
B4.1.16
Dette kan være tilfældet, hvis det finansielle aktiv er en investering i bestemte aktiver eller pengestrømme, og derfor er de kontraktlige pengestrømme ikke alene betalinger af afdrag og renter på hovedstolen. Hvis det eksempelvis i de kontraktlige vilkår fastsættes, at det finansielle aktivs pengestrømme øges, når flere biler bruger en bestemt betalingsvej, er disse kontraktlige pengestrømme uforenelige med en basal låneaftale. Derfor ville instrumentet ikke opfylde betingelsen i afsnit 4.1.2, litra b), og 4.1.2A, litra b). Dette kunne være tilfældet, hvis en kreditors krav er begrænset til bestemte aktiver tilhørende debitor eller pengestrømmene fra bestemte aktiver (f.eks. et finansielt aktiv uden regres).
B4.1.17
Det, at et finansielt aktiv er uden regres, betyder ikke nødvendigvis, at det finansielle aktiv opfylder betingelsen i afsnit 4.1.2, litra b), og 4.1.2A, litra b). I sådanne situationer skal kreditor vurdere ("se igennem til") de underliggende aktiver eller pengestrømme for at bestemme, om de kontraktlige pengestrømme for det finansielle aktiv, der skal klassificeres, er betalinger af afdrag og renter på hovedstolen. Hvis vilkårene for det finansielle aktiv giver anledning til andre pengestrømme eller begrænser pengestrømmene på en måde, der er uforenelig med betalinger af afdrag og renter, opfylder det finansielle aktiv ikke betingelsen i 4.1.2, litra b), og 4.1.2A, litra b). Hvorvidt de underliggende aktiver er finansielle aktiver eller ikke-finansielle aktiver påvirker ikke i sig selv denne vurdering.
B4.1.18
En egenskab ved kontraktlige pengestrømme berører ikke klassifikationen af det finansielle aktiv, hvis den kun kunne have en ubetydelig virkning på det finansielle aktivs kontraktlige pengestrømme. For at foretage denne vurdering skal en virksomhed overveje den mulige virkning af de kontraktlige pengestrømmes egenskaber i hver enkelt regnskabsperiode og akkumuleret i det finansielle instruments løbetid. Hvis en egenskab ved kontraktlige pengestrømme kunne have en virkning på de kontraktlige pengestrømme, som er mere end ubetydelig (enten i én regnskabsperiode eller akkumuleret), men denne egenskab ikke er reel, påvirker det endvidere ikke klassifikationen af et finansielt aktiv. En egenskab ved pengestrømme er ikke reel, hvis den kun påvirker instrumentets kontraktlige pengestrømme i tilfælde af en begivenhed, der er meget sjælden, unormal og usandsynlig.
B4.1.19
I næsten alle udlånstransaktioner er kreditors instrument rangeret i forhold til debitors andre kreditorers instrumenter. Et instrument, som er efterstillet andre instrumenter, kan have kontraktlige pengestrømme, som er betalinger af afdrag og renter på hovedstolen, hvis debitors manglende betaling udgør misligholdelse af en kontrakt, og indehaveren i henhold til kontrakten har ret til at modtage ubetalte afdrag og renter på hovedstolen, selv om debitor går konkurs. Eksempelvis ville et tilgodehavende fra salg, hvor kreditor er uprivilegeret kreditor, blive anset for at have betalinger af afdrag og renter på hovedstolen. Dette er også tilfældet, selv om debitor har udstedt lån, som er sikrede, og som derfor i tilfælde af konkurs ville give indehaveren af lånetilsagnet prioritet over den uprivilegerede kreditors krav med hensyn til sikkerheden, men som ikke berører den uprivilegerede kreditors ret i henhold til kontrakten til ubetalte afdrag og andre skyldige beløb.
Kontraktligt forbundne instrumenter
B4.1.20
I nogle typer transaktioner kan en udsteder prioritere betalinger til indehavere af finansielle aktiver ved hjælp af flere kontraktligt forbundne instrumenter, som skaber koncentrationer af kreditrisiko (trancher). Hver enkelt tranche har en rangorden, der angiver, hvilken rækkefølge eventuelle pengestrømme, som udstederen opnår, har i tranchen. I sådanne situationer har indehaverne af en tranche kun ret til betalinger af afdrag og renter på hovedstolen, hvis udstederen opnår tilstrækkelige pengestrømme til at dække de højere rangerende trancher.
B4.1.21
I sådanne transaktioner har tranchen pengestrømsegenskaber, som kun er betalinger af afdrag og renter på hovedstolen, hvis:
a)
de kontraktlige vilkår for den tranche, der vurderes med henblik på klassifikation (uden at se igennem til den underliggende pulje af finansielle instrumenter), giver anledning til pengestrømme, der alene er betalinger af afdrag og renter på hovedstolen (f.eks. hvor renten på tranchen ikke er knyttet til et råvareindeks)
b)
den underliggende pulje af finansielle instrumenter har de pengestrømsegenskaber, der er omhandlet i afsnit B4.1.23 og B4.1.24, og
c)
eksponeringen for kreditrisiko i den underliggende pulje af finansielle instrumenter, der er forbundet med tranchen, svarer til eller er lavere end eksponeringen for kreditrisiko i den underliggende pulje af finansielle instrumenter (f.eks. hvor kreditvurderingen af den tranche, der vurderes med henblik på klassifikation, svarer til eller er højere end den kreditvurdering, som en enkelt tranche, der finansierede den underliggende pulje af finansielle instrumenter, ville få).
B4.1.22
En virksomhed skal se igennem til de underliggende puljer, indtil den kan identificere den underliggende pulje af instrumenter, der skaber (og ikke viderefører) pengestrømmene. Dette er den underliggende pulje af finansielle instrumenter.
B4.1.23
Den underliggende pulje skal omfatte et eller flere instrumenter, der har kontraktlige pengestrømme, som alene består af betaling af afdrag og renter på hovedstolen.
B4.1.24
Den underliggende pulje af instrumenter kan også omfatte instrumenter, som:
a)
reducerer udsvingene i pengestrømmene for instrumenterne i afsnit B4.1.23 og, i kombination med instrumenterne i afsnit B4.1.23, resulterer i pengestrømme, der alene er betalinger af afdrag og renter på hovedstolen (f.eks. rentecap eller -floor eller en kontrakt, der reducerer kreditrisikoen på nogle af eller alle instrumenterne i afsnit B4.1.23), eller
b)
tilpasser tranchernes pengestrømme med pengestrømmene for den underliggende pulje af instrumenter i afsnit B4.1.23 i forhold til forskelle i og kun i:
i)
om renten er fast eller variabel
ii)
den valuta, som pengestrømmene er angivet i, herunder inflation i den pågældende valuta, eller
iii)
tidspunktet for pengestrømmene.
B4.1.25
Hvis et af instrumenterne i puljen ikke opfylder betingelserne i enten afsnit B4.1.23 eller afsnit B4.1.24, er betingelsen i afsnit B4.1.21, litra b), ikke opfyldt. Det er ikke sikkert, at det er nødvendigt at foretage en detaljeret analyse af de enkelte instrumenter i puljen i forbindelse med denne vurdering. En virksomhed skal imidlertid foretage et skøn og en passende analyse for at vurdere, hvorvidt instrumenterne i puljen opfylder betingelserne i afsnit B4.1.23-B4.1.24. (Afsnit B4.1.18 indeholder vejledning om kontraktlige pengestrømmes egenskaber, som kun har en ubetydelig virkning.)
B4.1.26
Hvis indehaveren ikke kan vurdere betingelserne i afsnit B4.1.21 ved første indregning, skal tranchen måles til dagsværdi gennem resultatet. Hvis den underliggende pulje af instrumenter kan ændres efter første indregning på en sådan måde, at puljen muligvis ikke opfylder betingelserne i afsnit B4.1.23-B4.1.24, opfylder tranchen ikke betingelserne i afsnit B4.1.21 og skal måles til dagsværdi gennem resultatet. Hvis den underliggende pulje imidlertid omfatter instrumenter, som er sikret ved aktiver, der ikke opfylder betingelserne i afsnit B4.1.23-B4.1.24, skal muligheden for at tiltræde sådanne aktiver imidlertid lades ude af betragtning i anvendelsen af dette afsnit, medmindre virksomhedens hensigt med at erhverve tranchen var at kontrollere aktivet.
Mulighed for at klassificere et finansielt aktiv eller en finansiel forpligtelse til dagsværdi gennem resultatet (afsnit 4.1. og 4.2)
B4.1.27
Med forbehold af betingelserne i afsnit 4.1.5 og 4.2.2 tillader denne standard, at en virksomhed klassificerer et finansielt aktiv, en finansiel forpligtelse eller en gruppe af finansielle instrumenter (finansielle aktiver, finansielle forpligtelser eller begge dele) som til dagsværdi gennem resultatet, forudsat at dette giver mere relevant information.
B4.1.28
Virksomhedens beslutning om at klassificere et finansielt aktiv eller en finansiel forpligtelse som til dagsværdi gennem resultatet svarer til et valg af regnskabspraksis (selv om klassifikationen i modsætning til valg af regnskabspraksis ikke kræves anvendt ensartet på alle tilsvarende transaktioner). Hvis en virksomhed har et sådant valg, kræves det i afsnit 14, litra b), i IAS 8, at den valgte regnskabspraksis medfører årsregnskaber, der giver pålidelige og mere relevante oplysninger om virkningerne af transaktioner eller andre begivenheder eller forhold på virksomhedens finansielle stilling, indtjening og pengestrømme. I forbindelse med klassifikation af en finansiel forpligtelse som til dagsværdi gennem resultatet beskriver afsnit 4.2.2 eksempelvis de to forhold, hvor kravet om mere relevant information vil være opfyldt. Derfor skal virksomheden for at vælge en sådan klassifikation i overensstemmelse med afsnit 4.2.2 dokumentere, at den falder ind under et af (eller begge) disse to forhold.
Klassifikation fjerner eller væsentligt reducerer en regnskabsmæssig inkonsistens
B4.1.29
Målingen af et finansielt aktiv eller en finansiel forpligtelse og klassifikationen af indregnede ændringer i postens værdi bestemmes af postens klassifikation og af, om posten er en del af et klassificeret sikringsforhold. Disse krav kan forårsage en målings- eller indregningsuoverensstemmelse (af og til omtalt som regnskabsmæssig inkonsistens), når eksempelvis et finansielt aktiv, hvis der ikke foretages en klassifikation som til dagsværdi gennem resultatet, ville have været klassificeret som efterfølgende målt til dagsværdi gennem resultatet, og en forpligtelse, som virksomheden anser for at være forbundet dermed, efterfølgende ville være målt til amortiseret kostpris (uden indregning af ændringer i dagsværdien). I sådanne tilfælde kan virksomheden konkludere, at dets årsregnskab ville give mere relevant information, hvis både aktivet og forpligtelsen blev målt som til dagsværdi gennem resultatet.
B4.1.30
Følgende eksempler viser, hvornår denne betingelse kan være opfyldt. I alle tilfælde kan virksomheden udelukkende anvende denne betingelse til at klassificere finansielle aktiver eller finansielle forpligtelser som til dagsværdi gennem resultatet, hvis de opfylder princippet i afsnit 4.1.5 eller 4.2.2, litra a):
a)
en virksomhed har kontrakter, som er omfattet af IFRS 17, (målingen indeholder aktuelle oplysninger og finansielle aktiver, den anser for at være forbundne dermed, som ellers ville have været målt enten til dagsværdi gennem anden totalindkomst eller målt til amortiseret kostpris.
b)
En virksomhed har finansielle aktiver, finansielle forpligtelser eller begge dele, der deler en risiko, såsom en renterisiko, der giver anledning til modsatrettede ændringer i dagsværdien, som har en tendens til at udligne hinanden. Det er imidlertid kun nogle af instrumenterne, der ville blive målt til dagsværdi gennem resultatet (som eksempelvis er afledte finansielle instrumenter, eller som klassificeres som besiddelse med henblik på handel). Det kan også være, at kravene til regnskabsmæssig sikring ikke er opfyldt, eksempelvis fordi kravene til sikringseffektiviteten i afsnit 6.4.1 ikke er opfyldt.
c)
En virksomhed har finansielle aktiver, finansielle forpligtelser eller begge dele, der deler en risiko, såsom en renterisiko, der giver anledning til modsatrettede ændringer i dagsværdien, som har en tendens til at udligne hinanden, og ingen af de finansielle aktiver eller finansielle forpligtelser opfylder kriterierne for klassifikation som et sikringsinstrument, fordi de ikke måles til dagsværdi gennem resultatet. Desuden er der i mangel af regnskabsmæssig sikring en væsentlig uoverensstemmelse i indregningen af gevinster og tab. Eksempelvis har virksomheden finansieret en specificeret gruppe lån ved at udstede handlede obligationer, for hvilke ændringer i dagsværdien har en tendens til at udligne hinanden. Hvis virksomheden derudover regelmæssigt køber og sælger obligationerne, men sjældent, om nogensinde, køber og sælger lånene, fjerner man ved at præsentere både lånene og obligationerne til dagsværdi gennem resultatet den uoverensstemmelse i tidspunkterne for indregning af gevinster og tab, som ellers ville opstå som følge af at måle dem begge til amortiseret kostpris og indregne en gevinst eller et tab, hver gang en obligation tilbagekøbes.
B4.1.31
I tilfælde som dem, der er beskrevet i det foregående afsnit, kan man ved at klassificere de finansielle aktiver og finansielle forpligtelser, som ikke ellers måles som sådan, som til dagsværdi gennem resultatet ved den første indregning, fjerne eller væsentligt reducere målings- eller indregningsuoverensstemmelsen og give mere relevant information. Af praktiske årsager behøver virksomheden ikke indgå alle de aktiver og forpligtelser, som giver anledning til målings- eller indregningsuoverensstemmelsen på nøjagtigt samme tidspunkt. Der tillades en rimelig forsinkelse, forudsat at hver transaktion klassificeres som til dagsværdi gennem resultatet ved den første indregning, og at man på det tidspunkt forventer, at de eventuelle resterende transaktioner vil finde sted.
B4.1.32
Det ville ikke kunne accepteres kun at klassificere en del af de finansielle aktiver og finansielle forpligtelser, der giver anledning til uoverensstemmelsen, som til dagsværdi gennem resultatet, hvis dette ikke fjerner eller væsentligt reducerer uoverensstemmelsen og derfor ikke ville medføre mere relevant information. Det ville imidlertid være acceptabelt kun at klassificere en del af en række ensartede finansielle aktiver eller ensartede finansielle forpligtelser, hvis dette ville resultere i en væsentlig reduktion (og muligvis en større reduktion end ved andre tilladte klassifikationer) af uoverensstemmelsen. Det antages eksempelvis, at en virksomhed har en række ensartede finansielle forpligtelser, der samlet beløber sig til 100 CU, og en række ensartede finansielle aktiver, der samlet beløber sig til 50 CU, men som måles på forskelligt grundlag. Virksomheden kan opnå en væsentlig reduktion af målingsuoverensstemmelsen ved at klassificere alle aktiverne ved den første indregning, men kun nogle af forpligtelserne (eksempelvis individuelle forpligtelser, der samlet beløber sig til 45 CU) som til dagsværdi gennem resultatet. Eftersom klassifikation som til dagsværdi gennem resultatet kun kan anvendes på det samlede finansielle instrument, skal virksomheden i dette eksempel imidlertid klassificere en eller flere forpligtelser i deres helhed. Den ville hverken kunne klassificere et element af en forpligtelse (eksempelvis ændringer i værdien, som kun kan henføres til én risiko, såsom ændringer i en toneangivende rente) eller en andel (dvs. procentdel) af en forpligtelse.
En gruppe finansielle forpligtelser eller finansielle aktiver og finansielle forpligtelser forvaltes, og afkastet vurderes på grundlag af dagsværdien
B4.1.33
En virksomhed kan forvalte og vurdere indtjeningen af en gruppe af finansielle forpligtelser eller finansielle aktiver og finansielle forpligtelser på en sådan måde, at måling af gruppen til dagsværdi gennem resultatet vil give mere relevant information. Fokus er i dette tilfælde rettet mod den måde, som virksomheden forvalter og vurderer indtjeningen på, snarere end på arten af dens finansielle instrumenter.
B4.1.34
En virksomhed kan eksempelvis anvende denne betingelse til at klassificere finansielle forpligtelser som til dagsværdi gennem resultatet, hvis den opfylder princippet i afsnit 4.2.2, litra b), og virksomheden har finansielle aktiver og finansielle forpligtelser, der deler en eller flere risici, og disse risici styres og vurderes på grundlag af dagsværdien i overensstemmelse med en dokumenteret forvaltningspolitik for aktiver og forpligtelser. Et eksempel kan være en virksomhed, der har udstedt "strukturerede produkter", der indeholder flere indbyggede afledte finansielle instrumenter, og styrer de dermed forbundne risici på grundlag af dagsværdien ved brug af en blanding af afledte og ikke-afledte finansielle instrumenter.
B4.1.35
Som anført ovenfor afhænger denne betingelse af den måde, hvorpå virksomheden forvalter og vurderer indtjeningen af den aktuelle gruppe af finansielle instrumenter. Derfor skal en virksomhed (i henhold til kravet om klassifikation ved den første indregning), der klassificerer finansielle forpligtelser som til dagsværdi gennem resultatet på grundlag af denne betingelse, foretage en tilsvarende klassifikation af alle finansielle forpligtelser, der opfylder kriterierne, og som forvaltes og vurderes sammen.
B4.1.36
Dokumentationen for virksomhedens strategi behøver ikke være omfattende, men dog tilstrækkelig til at dokumentere overholdelse af afsnit 4.2.2, litra b). En sådan dokumentation kræves ikke for hver enkelt post, men kan foretages samlet for porteføljen. Hvis et indtjeningsstyringssystem for en afdeling — som er godkendt af nøglepersonerne i virksomhedens ledelse — eksempelvis tydeligt dokumenterer, at indtjeningen vurderes på dette grundlag, kræves der ingen yderligere dokumentation for at dokumentere overholdelse af afsnit 4.2.2, litra b).
Indbyggede afledte finansielle instrumenter (afsnit 4.3)
B4.3.1
Når en virksomhed bliver part i en sammensat kontrakt med en hovedkontrakt, der ikke er et aktiv, som ligger inden for denne standards anvendelsesområde, skal virksomheden i henhold til afsnit 4.3.3 identificere et eventuelt indbygget afledt finansielt instrument, vurdere, om det skal udskilles fra hovedkontrakten, og for dem, der skal udskilles, måle de afledte finansielle instrumenter til dagsværdi ved første indregning og efterfølgende til dagsværdi gennem resultatet.
B4.3.2
Hvis en hovedkontrakt ikke har noget angivet eller forudbestemt udløbstidspunkt og udgør en resterende andel af virksomhedens nettoaktiver, er kontraktens økonomiske karakteristika og risici de samme som for et egenkapitalinstrument, og et indbygget finansielt instrument ville skulle have egenkapitalkarakteristika, som er knyttet til den samme virksomhed, for at kunne anses for at være nært forbundet. Hvis hovedkontrakten ikke er et egenkapitalinstrument og opfylder definitionen på et finansielt instrument, er kontraktens økonomiske karakteristika og risici de samme som for et gældsinstrument.
B4.3.3
Et indbygget afledt finansielt instrument, som ikke er en option (eksempelvis en indbygget termins- eller swap-kontrakt), udskilles fra hovedkontrakten på basis af instrumentets angivne eller implicitte vilkår, hvilket medfører, at instrumentet har en dagsværdi på nul ved første indregning. Et indbygget optionsbaseret afledt finansielt instrument (eksempelvis en indbygget put-, call-, cap- eller floor-option eller en swaption) udskilles fra hovedkontrakten på basis af de angivne vilkår for optionselementet. Hovedinstrumentets oprindelige regnskabsmæssige værdi er restværdien efter udskillelse af det indbyggede afledte finansielle instrument.
B4.3.4
Flere indbyggede afledte finansielle instrumenter i en enkelt sammensat kontrakt behandles normalt som et enkelt sammensat indbygget afledt finansielt instrument. For indbyggede afledte finansielle instrumenter, som klassificeres som egenkapital (jvf. IAS 32 
Finansielle Instrumenter: Præsentation
), foretages dog separat regnskabsmæssig behandling i forhold til de instrumenter, som klassificeres som aktiver eller forpligtelser. Desuden gælder det, at hvis en sammensat kontrakt indeholder mere end ét indbygget afledt finansielt instrument, og disse afledte finansielle instrumenter knytter sig til forskellige risici, umiddelbart kan adskilles og er uafhængige af hinanden, skal de regnskabsmæssigt behandles separat i forhold til hinanden.
B4.3.5
De økonomiske karakteristika og risici forbundet med et indbygget afledt finansielt instrument er ikke nært forbundet med hovedkontrakten (afsnit 4.3.3, litra a)) i følgende eksempler. Under forudsætning af, at betingelserne i afsnit 4.3.3, litra b) og c), er opfyldt, behandler virksomheden regnskabsmæssigt det indbyggede afledte finansielle instrument separat fra hovedkontrakten i disse eksempler:
a)
En put-option, som er indbygget i et instrument, der gør det muligt for indehaveren at kræve, at udsteder tilbagekøber instrumentet til et beløb i likvide beholdninger eller andre aktiver, som varierer på basis af ændringen i en aktie- eller råvarepris eller et aktie- eller råvareindeks, er ikke nært forbundet med hovedgældsinstrumentet.
b)
En option på eller bestemmelse om automatisk forlængelse af et gældsinstruments restløbetid er ikke nært forbundet med hovedgældsinstrumentet, medmindre der foretages en samtidig regulering til den omtrentlige aktuelle markedsrente på forlængelsestidspunktet. Hvis en virksomhed udsteder et gældsinstrument, og indehaveren af dette gældsinstrument udsteder en call-option på gældsinstrumentet til en tredjepart, anses call-optionen af udsteder som en forlængelse af gældsinstrumentets løbetid, forudsat at udsteder kan afkræves at deltage i eller muliggøre gensalget af gældsinstrumentet som følge af udnyttelsen af call-optionen.
c)
Betaling af aktieindeksbestemte renter eller afdrag, som er indbygget i et hovedgældsinstrument eller en forsikringskontrakt — hvor renter eller afdrag indekseres efter egenkapitalinstrumenters værdi — er ikke nært forbundet med hovedinstrumentet, idet de risici, der er forbundet med hovedinstrumentet og det indbyggede afledte finansielle instrument, er forskellige.
d)
Betaling af råvareindeksbestemte renter eller afdrag, som er indbygget i et hovedgældsinstrument eller en forsikringskontrakt — hvor renter eller afdrag indekseres efter prisen på en råvare (eksempelvis guld) — er ikke nært forbundet med hovedinstrumentet, idet de risici, der er forbundet med hovedinstrumentet og det indbyggede afledte finansielle instrument, er forskellige.
e)
En call- eller put-option eller en option på førtidig indfrielse, som er indbygget i en hovedlåneaftale eller en hovedforsikringskontrakt, er ikke nært forbundet med hovedkontrakten, medmindre:
i)
optionens udnyttelseskurs omtrent svarer til hovedlåneaftalens amortiserede kostpris eller den regnskabsmæssige værdi af hovedforsikringskontrakten på de respektive udnyttelsestidspunkter, eller
ii)
udnyttelseskursen for en option ved førtidig indfrielse godtgør långiveren et beløb på op til den tilnærmelsesvise nutidsværdi af rentetab i hovedaftalens resterende løbetid. Rentetabet er produktet af den førtidigt indfriede hovedstol ganget med renteforskellen. Renteforskellen er det beløb, hvormed hovedkontraktens effektive rente overstiger den effektive rente, som virksomheden ville modtage på datoen for den førtidige indfrielse, hvis den geninvesterede den førtidigt indfriede hovedstol under en lignende kontrakt i kontraktens resterende løbetid.
Vurderingen af, om call- eller put-optionen er nært forbundet med hovedlåneaftalen, foretages før udskillelse af egenkapitalelementet af et konvertibelt gældsinstrument i overensstemmelse med IAS 32.
f)
Afledte kreditinstrumenter, som er indbygget i et hovedgældsinstrument, og som gør det muligt for den ene part (den sikrede) at overdrage kreditrisikoen forbundet med et bestemt aktiv, uanset om den ejer dette, til en anden part (garanten), er ikke nært forbundet med hovedgældsinstrumentet. Sådanne afledte kreditinstrumenter gør det muligt for garanten at overtage kreditrisikoen forbundet med aktivet uden direkte at eje det.
B4.3.6
Som eksempel på en sammensat kontrakt kan nævnes et finansielt instrument, som giver indehaveren ret til at levere det finansielle instrument tilbage til udsteder mod et beløb i likvide beholdninger eller andre finansielle aktiver, som varierer på basis af ændringen i et aktie- eller råvareindeks, som kan stige eller falde (et "indløseligt instrument"). Medmindre udsteder ved første indregning klassificerer det indløselige instrument som en finansiel forpligtelse til dagsværdi gennem resultatet, skal udsteder udskille et afledt finansielt instrument (dvs. betalingen af indekseret afdrag) i henhold til afsnit 4.3.3, idet hovedkontrakten er et gældsinstrument i henhold til afsnit B4.3.2, og betalingen af indekseret afdrag ikke er nært forbundet med hovedgældsinstrumentet i henhold til afsnit B4.3.5, litra a). Eftersom betalingen af afdrag kan stige eller falde, er det indbyggede afledte finansielle instrument ikke en option, og dets værdi er indekseret efter den underliggende variabel.
B4.3.7
Med hensyn til et indløseligt instrument, som på et hvilket som helst tidspunkt kan leveres tilbage til udsteder mod likvide beholdninger svarende til en forholdsmæssig andel af værdien af en virksomheds nettoaktiver (eksempelvis enheder i en investeringsforening med tilbagekøbspligt for den udstedende forening eller visse "unit-linked" investeringsprodukter), er virkningen af at udskille et indbygget afledt finansielt instrument og foretage regnskabsmæssig behandling af hvert element, at den sammensatte kontrakt måles til det indløsningsbeløb, der skal betales ved udgangen af regnskabsperioden, hvis indehaveren har udnyttet sin ret til at levere instrumentet tilbage til udsteder.
B4.3.8
De økonomiske karakteristika og risici ved et indbygget afledt finansielt instrument er nært forbundet med hovedkontraktens økonomiske karakteristika og risici i nedenstående eksempler. I disse eksempler behandler virksomheden ikke regnskabsmæssigt det indbyggede afledte finansielle instrument separat fra hovedkontrakten.
a)
Et indbygget afledt finansielt instrument, hvor det underliggende instrument er en rentesats eller et renteindeks, som kan medføre en ændring af det rentebeløb, der ellers skulle betales eller modtages i henhold til en rentebærende hovedlåneaftale eller forsikringskontrakt, er nært forbundet med hovedkontrakten, medmindre den sammensatte kontrakt kan afregnes på en sådan måde, at indehaveren ikke ville genindvinde stort set alle sine indregnede investeringer, eller det indbyggede afledte finansielle instrument mindst kunne fordoble indehaverens oprindelige afkast på hovedkontrakten og kunne medføre et afkast, som er mindst to gange så højt, som markedsafkastet ville være for en kontrakt på samme vilkår som hovedkontrakten.
b)
Indbyggede rentefloors eller -caps på en låneaftale eller en forsikringskontrakt er nært forbundet med hovedkontrakten, forudsat at den pågældende cap svarer til eller er højere end markedsrenten, og det pågældende floor svarer til eller er lavere end markedsrenten, når kontrakten udstedes, og hverken cap eller floor er gearet i forhold til hovedkontrakten. Bestemmelser i en kontrakt vedrørende køb eller salg af et aktiv (eksempelvis en råvare), som fastlægger cap og floor på den pris, der skal betales eller modtages for aktivet, er ligeledes nært forbundet med hovedkontrakten, hvis både cap og floor var "out of the money" ved indgåelsen og ikke er gearede.
c)
Et indbygget afledt valutainstrument, som medfører en strøm af rentebetalinger eller afdrag i fremmed valuta, og som er indbygget i et hovedgældsinstrument (eksempelvis en obligation, som er optaget og forrentes i én valuta, mens afdrag sker i en anden valuta), er nært forbundet med hovedgældsinstrumentet. Et sådant afledt finansielt instrument adskilles ikke fra hovedinstrumentet, idet IAS 21 
Valutaomregning
 kræver, at gevinster og tab på monetære poster ved valutaomregning indregnes i årets resultat.
d)
Et indbygget afledt valutainstrument i en hovedkontrakt, som er en forsikringskontrakt, eller som ikke er et finansielt instrument (eksempelvis en kontrakt vedrørende køb eller salg af et ikke-finansielt aktiv, hvor prisen er angivet i en fremmed valuta), er nært forbundet med hovedkontrakten, forudsat at den ikke er gearet, ikke indeholder et optionselement og kræver betalinger i en af følgende valutaer:
i)
en væsentlig kontrahents funktionelle valuta
ii)
den valuta, som i handel over hele verden sædvanligvis anvendes til at angive priser på den pågældende vare eller tjenesteydelse (eksempelvis USD for råoliehandel), eller
iii)
en valuta, som ofte anvendes i kontrakter vedrørende køb eller salg af ikke-finansielle poster inden for de økonomiske rammer, hvor handelen finder sted (eksempelvis en relativt stabil og likvid valuta, som ofte anvendes i lokale handelstransaktioner eller udenrigshandel).
e)
En option på førtidig indfrielse, som er indbygget i en betalingsdel, omfattende enten renter eller afdrag, er nært forbundet med hovedkontrakten, forudsat at hovedkontrakten i) oprindeligt er opstået som følge af adskillelsen af retten til at modtage kontraktlige pengestrømme fra et finansielt instrument, hvori der ikke var indbygget et afledt finansielt instrument, og ii) hvori der ikke indgår vilkår, som ikke gælder for den oprindelige hovedlåneaftale.
f)
Et indbygget afledt finansielt instrument i en hovedleasingkontrakt er nært forbundet med hovedkontrakten, hvis det indbyggede afledte finansielle instrument er i) et inflationsbestemt indeks, som eksempelvis indeksering af leasingydelser i forhold til et forbrugerprisindeks (forudsat at leasingkontrakten ikke er gearet, og indekseringen vedrører inflation i virksomhedens egne økonomiske omgivelser), ii) variable leasingydelser baseret på relateret omsætning eller iii) variable leasingydelser baseret på variable rentesatser.
g)
Et "unit-link"-element, som er indbygget i et finansielt hovedinstrument eller en hovedforsikringskontrakt er nært forbundet med hovedinstrumentet eller hovedkontrakten, hvis betalingerne i form af investeringsbeviser (units) måles til investeringsbevisernes aktuelle værdi, som afspejler dagsværdien af foreningens aktiver. Et "unit-link"-element er en kontraktmæssig betingelse, som kræver, at betalinger foretages i form af investeringsbeviser i en intern eller ekstern investeringsforening.
h)
Et afledt finansielt instrument, som er indbygget i en forsikringskontrakt er nært forbundet med hovedforsikringskontrakten, hvis det indbyggede afledte finansielle instrument og hovedforsikringskontrakten er så indbyrdes afhængige, at en virksomhed ikke kan foretage separat måling af det indbyggede afledte finansielle instrument (dvs. uden at vurdere hovedkontrakten).
Instrumenter, der indeholder indbyggede afledte finansielle instrumenter
B4.3.9
Som beskrevet i afsnit B4.3.1 skal en virksomhed, når den bliver part i en sammensat kontrakt med en hovedkontrakt, der ikke er et aktiv, som ligger inden for denne standards anvendelsesområde, og med ét eller flere indbyggede afledte finansielle instrumenter, i henhold til afsnit 4.3.3 identificere et sådant indbygget afledt finansielt instrument, vurdere, om det skal udskilles fra hovedkontrakten, og for dem, der skal udskilles, måle de afledte finansielle instrumenter til dagsværdi ved første indregning og efterfølgende. Disse krav kan være mere komplicerede eller resultere i mindre pålidelige målinger, end hvis hele instrumentet måles til dagsværdi gennem resultatet. Derfor tillader denne standard, at hele den sammensatte kontrakt klassificeres som til dagsværdi gennem resultatet.
B4.3.10
En sådan klassifikation kan anvendes, uanset om afsnit 4.3.3 kræver, at de indbyggede afledte instrumenter udskilles fra hovedkontrakten, eller ikke tillader en sådan udskillelse. Afsnit 4.3.5 berettiger imidlertid ikke til en klassifikation af den sammensatte kontrakt som til dagsværdi gennem resultatet i de tilfælde, der er beskrevet i afsnit 4.3.5, litra a) og b), eftersom dette hverken ville reducere kompleksiteten eller øge pålideligheden.
Omvurdering af indbyggede afledte finansielle instrumenter
B4.3.11
I henhold til afsnit 4.3.3 skal en virksomhed vurdere, om et indbygget afledt finansielt instrument skal udskilles fra hovedkontrakten og regnskabsmæssigt behandles som et afledt finansielt instrument, når virksomheden for første gang bliver part i kontrakten. Efterfølgende omvurdering er forbudt, medmindre der sker en ændring i kontraktbetingelserne, som i betydelig grad ændrer de pengestrømme, der ellers ville være påkrævet i henhold til kontrakten, i hvilket tilfælde en revurdering er påkrævet. En virksomhed afgør, om en ændring af pengestrømmene er betydelig, ved at vurdere, i hvilket omfang de forventede fremtidige pengestrømme, der er forbundet med det indbyggede afledte finansielle instrument, hovedkontrakten eller begge, er ændret, og hvorvidt ændringen er betydelig i forhold til de tidligere forventede pengestrømme forbundet med kontrakten.
B4.3.12
Afsnit B4.3.11 finder ikke anvendelse på indbyggede afledte finansielle instrumenter i kontrakter, der er erhvervet ved:
a)
en virksomhedssammenslutning (som defineret i IFRS 3 
Virksomhedssammenslutninger
)
b)
en sammenslutning af virksomheder under samme bestemmende indflydelse som beskrevet i afsnit B1-B4 i IFRS 3 eller
c)
oprettelse af et joint venture som defineret i IFRS 11 
Fælles ordninger
eller en eventuel omvurdering heraf på overtagelsestidspunktet 
(
53
)
.
Omklassifikation af finansielle aktiver (afsnit 4.4)
Omklassifikation af finansielle aktiver
B4.4.1
I henhold til afsnit 4.4.1 skal en virksomhed omklassificere finansielle aktiver, hvis virksomheden ændrer sin forretningsmodel til styring af disse finansielle aktiver. Det forventes, at sådanne ændringer vil være ret sjældne. Sådanne ændringer vedtages af virksomhedens øverste ledelse efter eksterne eller interne ændringer og skal være væsentlig for virksomhedens drift og kunne påvises over for eksterne parter. Følgelig vil en ændring i virksomhedens forretningsmodel kun være nødvendig, når en virksomhed enten begynder eller ophører med at udføre en aktivitet, der er væsentlig for dens drift. Det gælder eksempelvis, hvis virksomheden har erhvervet, solgt eller afviklet en branche. Eksempler på en sådan ændring i en forretningsmodel omfatter følgende:
a)
En virksomhed har en portefølje af lån på markedsvilkår, som den har til hensigt at sælge på kort sigt. Virksomheden opkøber en virksomhed, som forvalter lån på markedsvilkår og har en forretningsmodel, der går ud på at besidde lån for at modtage de kontraktlige pengestrømme. Porteføljen af lån på markedsvilkår er ikke længere til salg, og porteføljen forvaltes nu sammen med de erhvervede lån på markedsvilkår og besiddes for at modtage de kontraktlige pengestrømme.
b)
Et finansieringsselskab beslutter at nedlægge sin realkreditforretning for detailkunder. Der tages ikke flere nye kunder ind, og finansieringsselskabet markedsfører aktivt sin realkreditlåneportefølje.
B4.4.2
En ændring i formålet med virksomhedens forretningsmodel skal gennemføres før omklassificeringsdatoen. Hvis et finansieringsselskab f.eks. den 15. februar beslutter at nedlægge sin realkreditforretning for detailkunder og derfor skal omklassificere alle berørte finansielle aktiver den 1. april (dvs. den første dag i virksomhedens næste regnskabsperiode), må virksomheden ikke tage nye kunder ind eller på anden måde foretage aktiviteter, der er forenelige med den tidligere forretningsmodel, efter den 15. februar.
B4.4.3
Følgende er ikke ændringer i en forretningsmodel:
a)
En ændring i virksomhedens hensigt vedrørende bestemte finansielle aktiver (selv i tilfælde af betydelige ændringer i markedsforholdene).
b)
Midlertidigt bortfald af et bestemt marked for finansielle aktiver.
c)
Overførsel af finansielle aktiver mellem dele af virksomheden med forskellige forretningsmodeller.
MÅLING (KAPITEL 5)
Første måling (afsnit 5.1)
B5.1.1
Dagsværdien af et finansielt instrument ved første indregning er normalt transaktionsprisen (dvs. dagsværdien af det betalte eller modtagne vederlag, jf. også afsnit B5.1.2A og IFRS 13). Hvis en del af det betalte vederlag dækker noget andet end det finansielle instrument, skal en virksomhed måle dagsværdien af det finansielle instrument. Dagsværdien af et langfristet lån eller tilgodehavende, som ikke er rentebærende, kan eksempelvis skønnes som nutidsværdien af alle fremtidige indbetalinger diskonteret ved anvendelse af gældende markedsrenter for et lignende instrument (lignende for så vidt angår valuta, løbetid, rentetype og andre faktorer) med en tilsvarende kreditvurdering. Alle yderligere udlånte beløb er en omkostning eller en reduktion af indtægterne, medmindre de opfylder kriterierne for indregning som en anden type aktiv.
B5.1.2
Hvis renten på et lån hidrørende fra en virksomhed ikke er markedsrenten (hvis den eksempelvis er 5 %, hvor markedsrenten for tilsvarende lån er 8 %), og virksomheden modtager et forudbetalt honorar som kompensation, skal virksomheden indregne lånet til dagsværdi, dvs. med fradrag af det modtagne honorar.
B5.1.2A
Den bedste indikation af dagsværdien af et finansielt instrument ved første indregning er normalt transaktionsprisen (dvs. dagsværdien af det betalte eller modtagne vederlag), jf. også IFRS 13). Hvis en virksomhed fastslår, at der er en forskel mellem dagsværdien ved første indregning og transaktionsprisen som nævnt i afsnit 5.1.1A, skal virksomheden tage dette instrument i betragtning på dette tidspunkt som følger:
a)
ved målingen i henhold til afsnit 5.1.1, hvis dagsværdien indikeres af en officiel markedskurs på et aktivt marked for et aktiv eller en forpligtelse af samme type (dvs. et niveau 1-input), eller baseret på en værdiansættelsesmetode, der kun anvender oplysninger fra observerede markeder. En virksomhed skal indregne forskellen mellem dagsværdien ved første indregning og transaktionsprisen i resultatopgørelsen
b)
i alle andre tilfælde, ved målingen i henhold til afsnit 5.1.1, tilpasset til at udligne forskellen mellem dagsværdien ved første indregning og transaktionsprisen. Efter første indregning skal en virksomhed kun indregne denne udskudte forskel i resultatopgørelsen i det omfang, at den er opstået som følge af en ændring i en faktor (herunder tid), som markedsdeltagere ville tage i betragtning ved værdiansættelsen af aktivet eller forpligtelsen.
Efterfølgende måling (afsnit 5.2 og 5.3)
B5.2.1
Hvis et finansielt instrument, som tidligere blev indregnet som et finansielt aktiv, måles til dagsværdi gennem resultatet, og denne er negativ, er det en finansiel forpligtelse målt i overensstemmelse med afsnit 4.2.1. Sammensatte kontrakter med hovedkontrakter, der er aktiver, som ligger inden for denne standards anvendelsesområde, måles altid i overensstemmelse med afsnit 4.3.2.
B5.2.2
Følgende eksempel illustrerer den regnskabsmæssige behandling af transaktionsomkostninger ved den første og efterfølgende måling af et finansielt aktiv målt til dagsværdi med ændringer gennem anden totalindkomst i overensstemmelse med enten afsnit 5.7.5 eller 4.1.2A. En virksomhed køber et finansielt aktiv for 100 CU med tillæg af en købsprovision på 2 CU. Først indregner virksomheden aktivet til 102 CU. Regnskabsperioden udløber en dag senere, hvor den officielle markedskurs for aktivet er 100 CU. Hvis aktivet skulle sælges, ville der skulle betales en provision på 3 CU. På det tidspunkt måler virksomheden aktivet til 100 CU (uden hensyntagen til den eventuelle provision af salget) og indregner et tab på 2 CU i anden totalindkomst. Hvis det finansielle aktiv måles til dagsværdi gennem anden totalindkomst i overensstemmelse med afsnit 4.1.2A, afskrives transaktionsomkostningerne over resultatet ved hjælp af den effektive rentemetode.
B5.2.2A
Den efterfølgende måling af det finansielle aktiv eller den finansielle forpligtelse og den efterfølgende indregning af gevinster eller tab som omhandlet i afsnit B5.1.2A skal være i overensstemmelse med kravene i denne standard.
Investeringer i egenkapitalinstrumenter og kontrakter vedrørende disse investeringer
B5.2.3
Alle investeringer i egenkapitalinstrumenter og kontrakter vedrørende disse instrumenter skal måles til dagsværdi. I begrænsede tilfælde kan kostprisen dog være et passende skøn over dagsværdien. Dette kan være tilfældet, hvis der er en utilstrækkelig mængde af nyere oplysninger til rådighed til at måle dagsværdien, eller hvis der er en bred vifte af mulige dagsværdimålinger, og kostprisen repræsenterer det bedste skøn over dagsværdien inden for dette område.
B5.2.4
Eksempler på indikationer på, at kostprisen ikke repræsenterer dagsværdien:
a)
En væsentlig ændring i resultaterne for den virksomhed, der er investeret i, i forhold til budgetter, planer eller milepæle.
b)
Ændringer i forventningerne til, at de tekniske produktmilepæle for den virksomhed, der er investeret i, vil blive opfyldt.
c)
En væsentlig ændring i markedet for aktierne eller produkterne eller de potentielle produkter fra den virksomhed, der er investeret i.
d)
En væsentlig ændring i den globale økonomi eller det økonomiske miljø, hvor den virksomhed, der er investeret i, har sine aktiviteter.
e)
En væsentlig ændring i resultaterne for sammenlignelige virksomheder eller i de værdiansættelser, som det samlede marked medfører.
f)
Interne anliggender i den virksomhed, der er investeret i, som f.eks. svig, handelstvister, retssager, ledelses- eller strategiændringer.
g)
Oplysninger fra eksterne transaktioner i aktier fra den virksomhed, der er investeret i, enten fra virksomheden selv (som f.eks. nyudstedelse af egenkapitalinstrumenter) eller i form af overførsel af egenkapitalinstrumenter mellem tredjeparter.
B5.2.5
Listen i afsnit B5.2.4 er ikke udtømmende. En virksomhed skal anvende alle oplysninger om resultaterne og driften i den virksomhed, der er investeret i, som bliver tilgængelige efter datoen for første indregning. I det omfang, at der foreligger sådanne relevante faktorer, kan det være en indikation på, at kostprisen muligvis ikke er repræsentativ for dagsværdien. I sådanne tilfælde skal virksomheden måle dagsværdien.
B5.2.6
Kostprisen er aldrig det bedste skøn over dagsværdien for investeringer i børsnoterede egenkapitalinstrumenter (eller kontrakter vedrørende børsnoterede egenkapitalinstrumenter).
Måling til amortiseret kostpris (afsnit 5.4)
Den effektive rentemetode
B5.4.1
Når en virksomhed anvender den effektive rentemetode, identificerer den gebyrer, som er en integreret del af et finansielt instruments effektive rente. Beskrivelsen af gebyrer for finansielle tjenesteydelser afspejler muligvis ikke de udførte tjenesteydelsers art og indhold. Gebyrer, som er en integreret del af et finansielt instruments effektive rente, behandles som en justering af den effektive rente, medmindre det finansielle instrument måles til dagsværdi, og ændringen i dagsværdien indregnes i resultatet. I disse tilfælde indregnes gebyrerne som indtægter eller udgifter, når instrumentet først indregnes.
B5.4.2
Gebyrer, der er en integreret del af det finansielle instruments effektive rente, omfatter:
a)
Oprettelsesgebyrer som virksomheden modtager for oprettelse eller erhvervelse af et finansielt aktiv. Sådanne gebyrer kan omfatte betaling for aktiviteter som f.eks. vurdering af låntagers finansielle situation, vurdering og registrering af garantier, sikkerhed eller andre sikkerhedsordninger, forhandling af vilkårene for instrumentet, udarbejdelse og behandling af dokumenter og afslutning af transaktionen. Disse gebyrer er en integreret del af det at etablere et engagement i det resulterende finansielle instrument.
b)
Tilsagnsprovision, som virksomheden modtager for at oprette et lån, når lånetilsagnet ikke måles i overensstemmelse med afsnit 4.2.1, litra a), og det er sandsynligt, at virksomheden vil indgå en specifik låneaftale. Denne provision anses for godtgørelse for et løbende engagement med hensyn til erhvervelsen af et finansielt instrument. Hvis tilsagnet udløber, uden at virksomheden har udstedt lånet, indregnes provisionen som en indtægt ved udløbet.
c)
Oprettelsesgebyrer, som betales ved udstedelse af finansielle forpligtelser, der måles til amortiseret kostpris. Disse gebyrer er en integreret del af det at etablere et engagement i en finansiel forpligtelse. En virksomhed skelner gebyrer og omkostninger, der er en integreret del af den finansielle forpligtelses effektive rente, fra oprettelsesgebyr og transaktionsomkostninger, der vedrører retten til at udføre tjenesteydelser, som f.eks. porteføljeforvaltning.
B5.4.3
Gebyrer, som ikke er en integreret del af et finansielt instruments effektive rente, og som regnskabsmæssigt behandles i overensstemmelse med IFRS 15, omfatter:
a)
gebyrer for afdrag på lån
b)
tilsagnsprovision for at oprette et lån, når lånetilsagnet ikke måles i overensstemmelse med afsnit 4.2.1, litra), og det er usandsynligt, at virksomheden vil indgå en specifik låneaftale, og
c)
gebyrer for syndikering af lån, som en virksomhed, der etablerer et lån og ikke selv beholder noget af lånepakken (eller beholder en del til samme effektive rente for en sammenlignelig risiko som de andre deltagere).
B5.4.4
Når en virksomhed anvender den effektive rentemetode, skal den normalt afskrive eventuelle gebyrer, rentetillæg kontrahenterne imellem, transaktionsomkostninger og øvrig over- eller underkurs, som er medtaget i beregningen af den effektive rente over det finansielle instruments forventede løbetid. Hvis gebyrer, rentetillæg kontrahenterne imellem, transaktionsomkostninger eller over- eller underkurs knytter sig til en kortere periode, skal denne kortere periode imidlertid anvendes. Dette er tilfældet, når den variabel, som gebyrer, rentetillæg kontrahenterne imellem, transaktionsomkostninger eller over- eller underkurs knytter sig til, tilpasses til markedsrenter før det finansielle instruments forventede udløb. I sådanne tilfælde udgør den relevante afskrivningsperiode perioden frem til næste rentetilpasningstidspunkt. Hvis en over- eller underkurs på et variabelt forrentet finansielt instrument eksempelvis afspejler påløbne renter på det finansielle instrument siden sidste rentebetaling, eller ændringer i markedsrenter siden den variable rente blev tilpasset markedsrenten, afskrives over- eller underkursen frem til næste tidspunkt, hvor den variable rente tilpasses markedsrenten. Dette skyldes, at over- eller underkursen knytter sig til perioden frem til næste rentetilpasningstidspunkt, eftersom den variabel, som over- eller underkursen knytter sig til (dvs. renten), på dette tidspunkt tilpasses markedsrenten. Hvis over- eller underkursen imidlertid hidrører fra en ændring i kreditspændet over for den variable rente, som er specificeret i det finansielle instrument, eller andre variabler, som ikke tilpasses til markedsrenten, afskrives over- eller underkursen over det finansielle instruments forventede løbetid.
B5.4.5
For variabelt forrentede finansielle aktiver og variabelt forrentede finansielle forpligtelser ændres den effektive rente som følge af periodisk omvurdering af pengestrømme for at afspejle bevægelser i markedsrenter. Hvis et variabelt forrentet finansielt aktiv eller en variabelt forrentet finansiel forpligtelse første gang indregnes til et beløb, der svarer til den ved udløb skyldige eller tilgodehavende hovedstol, har omvurdering af fremtidige rentebetalinger normalt ingen væsentlig virkning på aktivets eller forpligtelsens regnskabsmæssige værdi.
B5.4.6
Hvis en virksomhed ajourfører sine skøn over ind- eller udbetalinger (herunder ændringer i overensstemmelse med afsnit 5.4.3 og ændringer i skøn over forventede kredittab), skal virksomheden regulere det finansielle aktivs regnskabsmæssige værdi eller den finansielle forpligtelses (eller gruppen af finansielle instrumenters) amortiserede kostpris for at afspejle faktiske og ændrede skønnede kontraktlige pengestrømme. Virksomheden omberegner det finansielle aktivs regnskabsmæssige bruttoværdi eller den finansielle forpligtelses amortiserede kostpris som nutidsværdien af de skønnede fremtidige kontraktlige pengestrømme, der diskonteres med det finansielle instruments oprindelige effektive rente (eller kreditjusterede effektive rente for erhvervede eller oprettede værdiforringede finansielle aktiver), eller, hvor det relevant, den ændrede effektive rente beregnet i overensstemmelse med afsnit 6.5.10. Reguleringen indregnes i resultatet som indtægt eller omkostning.
B5.4.7
I nogle tilfælde betragtes et finansielt aktiv som værdiforringet ved første indregning, fordi kreditrisikoen er meget høj, og det i forbindelse med et køb erhverves til en betragtelig underkurs. En virksomhed skal indregne de oprindeligt forventede kredittab i de skønnede pengestrømme, når den beregner den kreditjusterede effektive rente for finansielle aktiver, der anses for at være blevet erhvervet eller oprettet og værdiforringet ved første indregning. Dette betyder imidlertid ikke, at en kreditjusteret effektiv rente ikke skal anvendes, blot fordi det finansielle aktiv har en høj kreditrisiko ved første indregning.
Transaktionsomkostninger
B5.4.8
Transaktionsomkostninger omfatter honorarer og provision til agenter (herunder ansatte, der handler som salgsagenter), rådgivere, mæglere og dealere, andre beløb opkrævet af tilsynsmyndigheder eller børser samt afgifter på transaktioner. Transaktionsomkostninger omfatter ikke over- eller underkurs på gældsinstrumenter, finansieringsomkostninger eller interne administrations- eller besiddelsesomkostninger.
Afskrivning
B5.4.9
En afskrivning kan foretages på hele eller dele af et finansielt aktiv. En virksomhed har eksempelvis planer om at inddrive sikkerheden på et finansielt aktiv og forventer, at den højst vil dække 30 % af det finansielle aktiv. Hvis virksomheden ikke har nogen rimelig udsigt til at modtage yderligere pengestrømme fra det finansielle aktiv, bør den afskrive de resterende 70 % af det finansielle aktiv.
Værdiforringelse (afsnit 5.5)
Samlet og individuelt vurderingsgrundlag
B5.5.1
For at kunne indregne forventede kredittab i løbetiden for væsentlige stigninger i kreditrisikoen siden første indregning kan det være nødvendigt at udføre vurderingen af væsentlige stigninger i kreditrisikoen samlet ved at vurdere oplysninger, som indikerer væsentlige stigninger i kreditrisikoen på f.eks. en gruppe eller undergruppe af finansielle instrumenter. Dette er for at sikre, at virksomheden opfylder målet om at indregne forventede kredittab i levetiden, når der er væsentlige stigninger i kreditrisikoen, selv om oplysninger om sådanne væsentlige stigninger i kreditrisikoen for de enkelte instrumenter endnu ikke foreligger.
B5.5.2
Forventede kredittab i løbetiden forventes generelt at blive indregnet, før et finansielt instrument forfalder. Kreditrisikoen stiger normalt væsentligt, før et instrument forfalder, eller andre forsinkende faktorer forbundet med låntager (f.eks. ændring eller omlægning) observeres. Derfor skal rimelige og dokumenterede oplysninger, som er mere fremadrettede end forfaldsstatus, og som virksomheden har adgang til uden urimelig udgift eller indsats, bruges til at vurdere ændringer i kreditrisikoen.
B5.5.3
Afhængigt af arten af de finansielle instrumenter og de oplysninger om kreditrisikoen, som er tilgængelige for bestemte grupper af finansielle instrumenter, vil en virksomhed muligvis ikke være i stand til at identificere væsentlige ændringer i kreditrisikoen for individuelle finansielle instrumenter, før det finansielle instrument forfalder. Dette kan være tilfældet for finansielle instrumenter som lån til detailkunder, hvor der kun er begrænsede eller slet ingen ajourførte oplysninger om kreditrisikoen, som rutinemæssigt indhentes og overvåges for et individuelt instrument, indtil en kunde misligholder de kontraktlige vilkår. Hvis der ikke tages højde for ændringer i kreditrisikoen for individuelle finansielle instrumenter, før de forfalder, vil en hensættelse til tab, der kun er baseret på kreditoplysninger om et individuelt finansielt instrument, ikke pålideligt afspejle ændringerne i kreditrisikoen siden første indregning.
B5.5.4
I nogle tilfælde har en virksomhed ikke adgang til rimelige og dokumenterede oplysninger uden urimelig udgift eller indsats til at måle de forventede kredittab i løbetiden for et individuelt instrument. I så fald indregnes de forventede kredittab i løbetiden samlet under hensyntagen til samlede oplysninger om kreditrisikoen. De samlede oplysninger om kreditrisikoen skal ikke kun omfatte forfaldsstatus, men også alle relevante kreditoplysninger, herunder fremadrettede makroøkonomiske oplysninger, for at tilnærme resultatet af indregningen af forventede kredittab i løbetiden, hvis der har været en væsentlig stigning i kreditrisikoen siden første indregning for et individuelt instrument.
B5.5.5
For at vurdere væsentlige stigninger i kreditrisikoen og indregne en hensættelse til tab samlet kan en virksomhed gruppere finansielle instrumenter på grundlag af deres fælles kreditrisikokarakteristika med henblik på at foretage en analyse, der skal gøre det muligt, at væsentlige ændringer i kreditrisikoen kan identificeres rettidigt. Virksomheden bør ikke tilsløre disse oplysninger ved at gruppere finansielle instrumenter med forskellige risikokarakteristika. Eksempler på fælles kreditrisikokarakteristika kan omfatte, men er ikke begrænset til:
a)
instrumenttype
b)
kreditrisikovurderinger
c)
type af sikkerhedsstillelse
d)
dato for første indregning
e)
restløbetid
f)
branche
g)
låntagers geografiske placering og
h)
værdien af sikkerhed i forhold til det finansielle aktiv, hvis den har indflydelse på sandsynligheden for misligholdelse (f.eks. lån uden regres i visse jurisdiktioner eller lån til værdi-forholdet).
B5.5.6
I henhold til afsnit 5.5.4 skal forventede kredittab i løbetiden indregnes for alle finansielle instrumenter, hvor der har været væsentlige stigninger i kreditrisikoen siden første indregning. For at opfylde dette mål bør en virksomhed, hvis den ikke kan gruppere finansielle instrumenter, for hvilke kreditrisikoen vurderes at være steget væsentligt siden første indregning på grundlag af de fælles kreditrisikokarakteristika, indregne de forventede kredittab i løbetiden for en del af de finansielle aktiver, som kreditrisikoen vurderes at være steget væsentligt for. Aggregeringen af finansielle instrumenter til vurdering af, hvorvidt der samlet er ændringer i kreditrisikoen, kan ændre sig over tid, efterhånden som virksomheden får nye oplysninger om grupper af eller individuelle finansielle instrumenter.
Tidspunkt for indregning af forventede kredittab i løbetiden
B5.5.7
Vurderingen af, hvorvidt forventede kredittab i løbetiden skal indregnes, er baseret på væsentlige stigninger i sandsynligheden eller risikoen for misligholdelse siden første indregning (uanset om et finansielt instrument er blevet rentetilpasset for at afspejle en stigning i kreditrisikoen) i stedet for indikation af, at et finansielt aktiv er værdiforringet på balancedagen, eller af en faktisk misligholdelse. Der vil generelt være en væsentlig stigning i kreditrisikoen, før et finansielt aktiv bliver værdiforringet, eller før en faktisk misligholdelse.
B5.5.8
For lånetilsagn vurderer en virksomhed ændringer i risikoen for misligholdelse af det lån, som et lånetilsagn vedrører. For finansielle garantikontrakter vurderer en virksomhed ændringer i risikoen for, at den pågældende debitor misligholder aftalen.
B5.5.9
Hvorvidt en ændring i kreditrisikoen siden første indregning er væsentlig, afhænger af risikoen for misligholdelse på tidspunktet for første indregning. Dermed vil en given ændring, i absolutte tal, i risikoen for misligholdelse være mere væsentlig for et finansielt instrument med en oprindeligt lavere risiko for misligholdelse i forhold til et finansielt instrument med en oprindeligt højere risiko for misligholdelse.
B5.5.10
Risikoen for misligholdelse for finansielle instrumenter, der har en sammenlignelig kreditrisiko, er højere, jo længere instrumentets forventede løbetid er. Risikoen for misligholdelse for en obligation med en AAA-rating og en forventet løbetid på 10 år er eksempelvis højere end for en obligation med en AAA-rating og en forventet løbetid på fem år.
B5.5.11
Som følge af forholdet mellem den forventede løbetid og risikoen for misligholdelse kan ændringen i kreditrisikoen ikke vurderes blot ved at sammenligne ændringen i den absolutte risiko for misligholdelse over tid. Hvis risikoen for misligholdelse for et finansielt instrument med en forventet løbetid på 10 år ved første indregning eksempelvis er identisk med risikoen for misligholdelse for det finansielle instrument, når den forventede løbetid i en efterfølgende periode kun er fem år, kan det indikere, at kreditrisikoen er steget. Det sker, fordi risikoen for misligholdelse i den forventede løbetid normalt falder med tiden, hvis kreditrisikoen er uændret, og det finansielle instrument er tættere på udløb. For finansielle instrumenter, der kun har væsentlige betalingsforpligtelser tæt på det finansielle instruments udløb, vil risikoen for misligholdelse ikke nødvendigvis falde med tiden. I det tilfælde bør en virksomhed også overveje andre kvalitative faktorer, der kan indikere, om kreditrisikoen er steget væsentligt siden første indregning.
B5.5.12
En virksomhed kan anvende forskellige fremgangsmåder til vurdering af, om kreditrisikoen for et finansielt instrument er steget væsentligt siden første indregning, eller til vurdering af forventede kredittab. En virksomhed kan anvende forskellige fremgangsmåder for forskellige finansielle instrumenter. En fremgangsmåde, som ikke omfatter den eksplicitte sandsynlighed for misligholdelse som et input i sig selv, eksempelvis en fremgangsmåde baseret på procenten af kredittab, kan være forenelig med kravene i denne standard, forudsat at en virksomhed kan adskille ændringerne i risikoen for misligholdelse og ændringer i andre årsager til forventede kredittab, herunder sikkerhed, og tager følgende i betragtning i vurderingen:
a)
ændringen i risikoen for misligholdelse siden første indregning
b)
det finansielle instruments forventede løbetid og
c)
rimelige og dokumenterede oplysninger, som virksomheden kan få adgang til uden urimelig udgift eller indsats, og som kan påvirke kreditrisikoen.
B5.5.13
De metoder, der anvendes til at vurdere, hvorvidt kreditrisikoen er steget væsentligt for et finansielt instrument siden første indregning, bør også omfatte det finansielle instruments (eller gruppen af finansielle instrumenters) karakteristika og tidligere misligholdelsesmønstre for sammenlignelige finansielle instrumenter. Uanset kravet i afsnit 5.5.9 gælder det for finansielle instrumenter, hvor misligholdelsesmønstrene ikke er koncentreret på et bestemt tidspunkt i det finansielle instruments forventede løbetid, at ændringer i risikoen for misligholdelse i løbet af de næste 12 måneder kan være en rimelig tilnærmelse af ændringerne i risikoen for misligholdelse i løbetiden. I sådanne tilfælde kan en virksomhed anvende ændringer i risikoen for misligholdelse i løbet af de næste 12 måneder til at vurdere, hvorvidt kreditrisikoen er steget væsentligt siden første indregning, medmindre omstændighederne taler for, at det er nødvendigt at foretage en vurdering for hele løbetiden.
B5.5.14
For nogle finansielle instrumenter eller i nogle tilfælde er det muligvis ikke korrekt at anvende ændringer i risikoen for misligholdelse i løbet af de næste 12 måneder til at vurdere, hvorvidt forventede kredittab i løbetiden bør indregnes. Ændringen i risikoen for misligholdelse i løbet af de næste 12 måneder vil eksempelvis ikke være et korrekt grundlag for at vurdere, hvorvidt kreditrisikoen er steget for et finansielt instrument med en løbetid på mere end 12 måneder, hvis:
a)
det finansielle instrument kun har væsentlige betalingsforpligtelser efter de første 12 måneder
b)
der sker ændringer i de relevante makroøkonomiske eller andre kreditrelaterede faktorer, som ikke afspejles korrekt i risikoen for misligholdelse i løbet af de næste 12 måneder, eller
c)
ændringer i kreditrelaterede faktorer kun har en virkning på kreditrisikoen for det finansielle instrument (eller har en mere udtalt virkning) efter 12 måneder.
Vurdering af, hvorvidt kreditrisikoen er steget væsentligt siden første indregning
B5.5.15
Når en virksomhed vurderer, hvorvidt den skal indregne forventede kredittab i løbetiden, skal den tage hensyn til rimelige og dokumenterede oplysninger, som virksomheden kan få adgang til uden urimelig udgift eller indsats, og som kan berøre kreditrisikoen for et finansielt instrument i henhold til afsnit 5.5.17, litra c). En virksomhed behøver ikke at foretage en grundig søgning efter oplysninger til vurdering af, om kreditrisikoen er steget væsentligt siden første indregning.
B5.5.16
En kreditrisikoanalyse er en helhedsanalyse med flere faktorer. Hvorvidt en bestemt faktor er relevant, og dens betydning i forhold til andre faktorer, afhænger af produkttype, de finansielle instrumenters og låntagers karakteristika samt geografisk område. En virksomhed skal vurdere rimelige og dokumenterede oplysninger, som den kan få adgang til uden urimelig udgift eller indsats, og som er relevante for det finansielle instrument, der vurderes. Nogle faktorer eller indikatorer kan imidlertid muligvis ikke identificeres for individuelle finansielle instrumenter. I så fald skal faktorerne eller indikatorerne vurderes for relevante porteføljer, grupper af porteføljer eller dele af en portefølje af finansielle instrumenter for at vurdere, hvorvidt kravet i afsnit 5.5.3 om indregning af forventede kredittab i løbetiden er opfyldt.
B5.5.17
Følgende ikke-udtømmende liste over oplysninger kan være relevant for vurderingen af ændringer i kreditrisikoen:
a)
væsentlige ændringer i interne prisindikatorer for kreditrisiko som følge af en ændring i kreditrisikoen siden indgåelsen, herunder, men ikke begrænset til, det kreditspænd, der ville være, hvis et bestemt finansielt instrument eller et lignende finansielt instrument med samme vilkår og samme modpart, var nyoprettet eller udstedt på balancedagen
b)
andre ændringer i rente eller vilkår for et eksisterende finansielt instrument, som ville være væsentligt anderledes, hvis instrumentet var nyoprettet eller udstedt på balancedagen (som f.eks. strengere bestemmelser, større sikkerheds- eller garantibeløb eller indkomstafdækning) som følge af ændringer i det finansielle instruments kreditrisiko siden første indregning
c)
væsentlige ændringer i eksterne markedsindikatorer for kreditrisiko for et bestemt finansielt instrument eller lignende finansielle instrumenter med samme forventede løbetid. Ændringer i markedsindikatorer for kreditrisiko omfatter, men er ikke begrænset til:
i)
kreditspændet
ii)
credit default swap-priser for låntageren
iii)
hvor længe eller i hvilket omfang et finansielt aktivs dagsværdi har været mindre end den amortiserede kostpris og
iv)
andre markedsoplysninger vedrørende låntager, såsom ændringer i kursen på en låntagers gælds- og egenkapitalinstrumenter
d)
en faktisk eller forventet væsentlig ændring i det finansielle instruments eksterne kreditvurdering
e)
en faktisk eller forventet nedjustering af den interne kreditvurdering for låntager eller et fald i den adfærdsscore, der bruges til at vurdere kreditrisikoen internt. Interne kreditvurderinger og intern adfærdsscoring er mere pålidelige, hvis de knyttes til eksterne vurderinger eller understøttes af undersøgelser vedrørende misligholdelse
f)
eksisterende eller forventet negativ udvikling i erhvervsmæssige, finansielle eller økonomiske forhold, der forventes at ville medføre en væsentlig ændring i låntagers evne til at opfylde sine gældsforpligtelser, som f.eks. en faktisk eller forventet rentestigning eller en faktisk eller forventet væsentlig stigning i arbejdsløsheden
g)
en faktisk eller forventet væsentlig ændring i låntagers driftsresultat. Som eksempel kan nævnes faktisk eller forventet nedgang i omsætning eller marginer, stigende operationelle risici, driftskapitalunderskud, faldende aktivkvalitet, øget gearing af balancen, likviditet, ledelsesproblemer eller ændringer i forretningsomfang eller organisationsstruktur (som f.eks. nedlæggelse af et forretningssegment), som medfører en væsentlig ændring i låntagers evne til at opfylde sine gældsforpligtelser
h)
væsentlige stigninger i kreditrisikoen for den samme låntagers andre finansielle instrumenter
i)
en faktisk eller forventet væsentlig negativ udvikling i låntagers lovmæssige, økonomiske eller teknologiske miljø, som medfører en væsentlig ændring i låntagers evne til at opfylde sine gældsforpligtelser, som f.eks. en nedgang i efterspørgslen efter låntagers salgsprodukt som følge af et teknologiskift
j)
væsentlige ændringer i værdien af sikkerhed, der understøtter forpligtelsen, eller i kvaliteten af tredjepartsgaranti eller udvidelser af kreditværdigheden, som forventes at ville reducere låntagers økonomiske incitament til at foretage planlagte betalinger i henhold til kontrakten eller på anden måde påvirke sandsynligheden for misligholdelse. Hvis værdien af sikkerhed eksempelvis falder, fordi huspriserne falder, har låntagere i nogle jurisdiktioner et større incitament til at misligholde deres realkreditlån
k)
en væsentlig ændring i kvaliteten af en garanti udstedt af en aktionær (eller en persons forældre), hvis aktionæren (eller forældrene) har et incitament og økonomisk mulighed for at undgå misligholdelse ved at indskyde kapital eller kontanter
l)
væsentlige ændringer, som f.eks. reduktion i den økonomiske støtte fra en modervirksomhed eller anden indbyrdes forbundet virksomhed eller en faktisk eller forventet ændring i kvaliteten af kreditforbedringer, som forventes at ville reducere låntagers økonomiske incitament til at foretage planlagte betalinger i henhold til kontrakten. I forbindelse med kreditkvalitetsforbedringer eller støtte skal der tages hensyn til garantens finansielle situation og/eller, for interesser udstedt i securitisationer, hvorvidt efterstillede interesser forventes at kunne absorbere forventede kredittab (f.eks. på de lån, der ligger til grund for sikkerheden)
m)
forventede ændringer i lånedokumenterne, herunder forventet misligholdelse af kontrakt, som kan føre til afkald på bestemmelser eller ændringer, rentefrihed, rentestigninger, krav om supplerende sikkerhed eller garantier eller andre ændringer af instrumentets kontraktlige rammer
n)
væsentlige ændringer i låntagers forventede resultater og adfærd, herunder ændringer i låntageres betalingsstatus i gruppen (f.eks. en stigning i det forventede antal eller omfanget af forsinkede kontraktlige betalinger eller væsentlige stigninger i det forventede antal kreditkortlånere, som forventes at nå eller har overskredet deres kreditmaksimum, eller som forventes at betale den månedlige minimumsydelse)
o)
ændringer i virksomhedens kreditstyringsmetode i relation til det finansielle instrument, dvs. at virksomhedens kreditrisikostyringspraksis på grundlag af nye indikationer på ændringer i kreditrisikoen for det finansielle instrument forventes at blive mere aktiv eller koncentreret med hensyn til styring af instrumentet, hvor instrumentet bl.a. overvåges eller kontrolleres bedre, eller hvor virksomheden specifikt henvender sig til låntageren
p)
oplysninger om forfaldne beløb, herunder den afkræftelige formodning beskrevet i afsnit 5.5.11.
B5.5.18
I nogle tilfælde vil de kvalitative og ikke-statistiske kvantitative oplysninger, der er til rådighed, være tilstrækkelige til at vurdere, om et finansielt instrument har opfyldt kriteriet for indregning af en hensættelse til tab til et beløb, der svarer til de forventede kredittab i løbetiden. Det vil sige, at oplysningerne ikke behøver at gennemgå en statistisk model eller kreditvurderingsproces, for at det kan vurderes, om der har været en væsentlig stigning i det finansielle instruments kreditrisiko. I andre tilfælde skal en virksomhed muligvis anvende andre oplysninger, herunder fra sine statistiske modeller eller kreditvurderingsprocesser. Alternativt kan en virksomhed basere vurderingen på begge typer oplysninger, altså kvalitative faktorer, som ikke fanges i den interne vurderingsproces, og en bestemt intern vurderingskategori på balancedagen, hvor den tager højde for kreditrisikokarakteristika ved første indregning, hvis begge typer oplysninger er relevante.
Afkræftelig formodning vedrørende betalinger, der er overskredet med mere end 30 dage
B5.5.19
Den afkræftelige formodning i afsnit 5.5.11 er ikke en absolut indikator for, at forventede kredittab i løbetiden bør indregnes, men det formodes at være det seneste tidspunkt, hvor forventede kredittab i løbetiden bør indregnes, selv under anvendelse af oplysninger om fremtiden (herunder makroøkonomiske faktorer på porteføljeplan).
B5.5.20
En virksomhed kan afkræfte denne formodning. Det kan imidlertid kun ske med rimelige og dokumenterede oplysninger, som viser, at et finansielt instruments kreditrisiko ikke stiger væsentligt, selv om kontraktlige betalinger har været forfaldne i mere end 30 dage. Hvis den manglende betaling eksempelvis skyldes en administrativ fejl og ikke låntagers økonomiske problemer, eller hvis virksomheden har adgang til historiske data, der viser, at der ikke er nogen sammenhæng mellem væsentlige stigninger i risikoen for misligholdelse og finansielle aktiver, hvor betalinger har været forfaldne i mere end 30 dage, men hvor disse data viser, at der er en sådan sammenhæng, når betalingerne har været forfaldne i mere end 60 dage.
B5.5.21
En virksomhed må ikke tilpasse tidspunkterne for væsentlige stigninger i kreditrisikoen og indregningen af forventede kredittab i løbetiden i forhold til, hvornår et finansielt aktiv anses for at være værdiforringet, eller til en virksomheds interne definition af misligholdelse.
Finansielle instrumenter, som har en lav kreditrisiko på balancedagen
B5.5.22
Kreditrisikoen for et finansielt instrument anses for at være lav med hensyn til afsnit 5.5.10, hvis det finansielle instrument har en lav risiko for misligholdelse, låntager har gode muligheder for at opfylde sine forpligtelser vedrørende kontraktlige pengestrømme på kort sigt, og en negativ udvikling i de økonomiske og erhvervsmæssige forhold på længere sigt kan, men ikke nødvendigvis vil, gøre det vanskeligere for låntager at opfylde sine forpligtelser vedrørende kontraktlige pengestrømme. Finansielle instrumenter anses ikke for at have en lav kreditrisiko, når de anses for at have en lav risiko for tab, blot fordi værdien af sikkerhed og det finansielle instrument uden sikkerheden ikke ville blive anset for en lav kreditrisiko. Finansielle instrumenter anses heller ikke for at have en lav kreditrisiko, blot fordi de har en lavere risiko for misligholdelse end virksomhedens andre finansielle instrumenter eller i forhold til kreditrisikoen i den jurisdiktion, hvor en virksomhed har sine aktiviteter.
B5.5.23
For at vurdere, om et finansielt instrument har en lav kreditrisiko, skal en virksomhed bruge sine interne kreditrisikovurderinger eller andre metoder, som er forenelige med en generelt anerkendt definition af lav kreditrisiko, og som dækker de risici og den type finansielle instrumenter, der vurderes. En ekstern vurdering som "investment grade" er et eksempel på et finansielt instrument, som kan anses for at have en lav kreditrisiko. Finansielle instrumenter behøver imidlertid ikke gennemgå en ekstern vurdering for at blive anset for at have en lav kreditrisiko. De bør imidlertid anses for at have en lav kreditrisiko fra et markedsdeltagerperspektiv under hensyntagen til alle vilkår og betingelser for det finansielle instrument.
B5.5.24
Forventede kredittab i løbetiden indregnes ikke for et finansielt instrument, blot fordi det blev anset for at have en lav kreditrisiko i den foregående regnskabsperiode og ikke anses for at have en lav kreditrisiko på balancedagen. I et sådant tilfælde skal en virksomhed vurdere, hvorvidt der har været en betydelig stigning i kreditrisikoen siden første indregning, og dermed om forventede kredittab i løbetiden skal indregnes i henhold til afsnit 5.5.3.
Ændringer
B5.5.25
I nogle tilfælde kan genforhandling eller ændring af et finansielt aktivs kontraktlige pengestrømme føre til ophør af indregning af det eksisterende finansielle aktiv i overensstemmelse med denne standard. Når ændring af et finansielt aktiv fører til ophør af indregning af det eksisterende finansielle aktiv og efterfølgende indregning af det ændrede finansielle aktiv, anses det ændrede aktiv som et "nyt" finansielt aktiv i denne standard.
B5.5.26
Derfor anses ændringsdatoen for at være datoen for første indregning af det finansielle aktiv i forbindelse med anvendelse af kravene til værdiforringelse på det ændrede finansielle aktiv. Dette betyder normalt, at hensættelsen til tab skal måles til et beløb svarende til forventede kredittab over 12 måneder, indtil kravene vedrørende indregning af forventede kredittab i løbetiden i afsnit 5.5.3 er opfyldt. I nogle usædvanlige omstændigheder efter en ændring, der medfører ophør af indregning af det oprindelige finansielle aktiv, kan der være indikation af, at det finansielle aktiv er værdiforringet ved første indregning og dermed skal det finansielle aktiv indregnes som et oprettet værdiforringet finansielt aktiv. Dette kan f.eks. være tilfældet i en situation, hvor et nødlidende aktiv er blevet væsentligt ændret, hvilket har resulteret i ophør af indregning af det oprindelige finansielle aktiv. I et sådant tilfælde kan ændringen resultere i et nyt finansielt aktiv, som er værdiforringet ved første indregning.
B5.5.27
Hvis de kontraktlige pengestrømme for et finansielt aktiv er blevet genforhandlet eller på anden måde ændret, men virksomheden ikke ophører med at indregne det finansielle aktiv, anses det finansielle aktiv ikke automatisk for at have en lavere kreditrisiko. En virksomhed skal vurdere, om kreditrisikoen er steget væsentligt siden første indregning på grundlag af alle rimelige og dokumenterede oplysninger, som virksomheden kan få adgang til uden urimelig udgift eller indsats. Dette omfatter historiske og fremadrettede oplysninger og en vurdering af kreditrisikoen i det finansielle aktivs forventede løbetid, hvilket omfatter oplysninger om de omstændigheder, der førte til ændringen. Indikation af, at kriterierne for indregning af forventede kredittab i løbetiden ikke længere er opfyldt, kan omfatte en historik for ajourført og rettidig betaling i forhold til de ændrede kontraktlige vilkår. Normalt vil en kunde skulle påvise konsekvent god betalingsadfærd i løbet af en periode, før kreditrisikoen anses for at være faldet. Hvis kunden f.eks. gentagne gange har undladt at betale eller har betalt for lidt, vil dette normalt ikke blive opvejet af én rettidig betaling efter en ændring af de kontraktlige vilkår.
Måling af forventede kredittab
Forventede kredittab
B5.5.28
Forventede kredittab er et sandsynlighedsvægtet skøn over kredittab (dvs. nutidsværdien af alle kontantunderskud) i det finansielle instruments forventede løbetid. Et kontantunderskud er forskellen mellem de pengestrømme, virksomheden skal modtage i henhold til kontrakten, og de pengestrømme, virksomheden forventer at modtage. Eftersom forventede kredittab omfatter den beløbsmæssige størrelse og timingen af betalinger, opstår et kredittab, selv om virksomheden forventer at modtage fuld betaling senere end på forfaldsdatoen i henhold til kontrakten.
B5.5.29
For finansielle aktiver er et kredittab nutidsværdien af forskellen mellem:
a)
de kontraktlige pengestrømme, virksomheden skal modtage i henhold til kontrakten, og
b)
de pengestrømme, virksomheden forventer at modtage.
B5.5.30
For uudnyttede lånetilsagn er et kredittab nutidsværdien af forskellen mellem:
a)
de kontraktlige pengestrømme, virksomheden skal modtage, hvis indehaveren af lånetilsagnet trækker på lånet, og
b)
de pengestrømme, virksomheden forventer at modtage, hvis der trækkes på lånet.
B5.5.31
En virksomheds skøn over forventede kredittab på lånetilsagn skal stemme overens med virksomhedens forventninger om træk på lånetilsagnet. Det vil sige, at virksomheden i sit skøn over forventede kredittab over 12 måneder skal tage hensyn til den del af lånetilsagnet, den forventer vil blive trukket inden for 12 måneder af balancedagen, og i sit skøn over forventede kredittab i løbetiden den del af lånetilsagnet, den forventer vil blive trukket i lånetilsagnets forventede løbetid.
B5.5.32
For en finansiel garantikontrakt er virksomheden kun forpligtet til at foretage betaling i tilfælde af debitors misligholdelse i overensstemmelse med vilkårene for det instrument, garantien dækker. Følgelig er kontantunderskud de forventede betalinger til godtgørelse af indehaveren for et kredittab med fradrag af eventuelle beløb, som virksomheden forventer at modtage fra indehaveren, debitor eller en anden part. Hvis aktivet garanteres fuldt ud, vil skønnet over kontantunderskud for en finansiel garantikontrakt stemme overens med skønnene over kontantunderskud for det aktiv, der er dækket af garantien.
B5.5.33
For et finansielt aktiv, der er værdiforringet på balancedagen, men som ikke er et erhvervet eller oprettet værdiforringet finansielt aktiv, skal en virksomhed måle de forventede kredittab som forskellen mellem aktivets regnskabsmæssige bruttoværdi og nutidsværdien af skønnede fremtidige pengestrømme diskonteret med det finansielle aktivs oprindelige effektive rente. En eventuel regulering indregnes i resultatet som en gevinst eller et tab ved værdiforringelse.
B5.5.34
Ved måling af en hensættelse til tab for et leasingtilgodehavende, skal de pengestrømme, der bruges til at bestemme de forventede kredittab, stemme overens med de pengestrømme, der bruges til at måle leasingtilgodehavendet i overensstemmelse med IFRS 16 
Leasingkontrakter
.
B5.5.35
En virksomhed kan anvende praktiske foranstaltninger ved måling af forventede kredittab, hvis de er forenelige med principperne i afsnit 5.5.17. Et eksempel på en praktisk foranstaltning er beregning af forventede kredittab på tilgodehavender fra salg ved hjælp af en hensættelsesmatrix. Virksomheden bruger sin kredittabshistorik (om nødvendigt justeret i overensstemmelse med afsnit B5.5.51-B5.5.52) for tilgodehavender fra salg til at foretage et skøn over enten de forventede kredittab over 12 måneder eller de forventede kredittab i løbetiden på det finansielle aktiv. En hensættelsesmatrix kan f.eks. indeholde en fast hensættelsesprocent afhængigt af, i hvor mange dage et tilgodehavende fra salg har været forfaldent (f.eks. 1 %, hvis det ikke er forfaldent, 2 %, hvis det har været forfaldent i mindre end 30 dage, 3 %, hvis det har været forfaldent i mere end 30 dage, men mindre end 90 dage, 20 %, hvis det har været forfaldent i 90-180 dage osv.). Afhængigt af, hvor stor variationen i virksomhedens kunder er, vil virksomheden inddele dem i passende grupper, hvis dens kredittabshistorik viser, at tabsmønstrene er meget forskellige for de enkelte kundesegmenter. Eksempler på kriterier, der kan bruges til at inddele aktiver i grupper, omfatter geografisk område, produkttype, kundevurdering, sikkerhed eller handelskreditforsikring og kundetype (f.eks. engros eller detail).
Definition af misligholdelse
B5.5.36
I henhold til afsnit 5.5.9 skal en virksomhed ved vurderingen af, hvorvidt kreditrisikoen for et finansielt instrument er steget væsentligt, tage højde for ændringen i risikoen for misligholdelse siden første indregning.
B5.5.37
Når en virksomhed definerer misligholdelse med henblik på bestemmelse af risikoen for misligholdelse, skal den anvende en definition, der er forenelig med den definition, der anvendes i den interne kreditrisikostyring for det relevante finansielle instrument, og tage højde for kvalitative indikatorer (f.eks. finansielle bestemmelser), hvor det er relevant. Der er imidlertid en afkræftelig formodning om, at misligholdelse ikke kan forekomme senere, end når et finansielt aktiv har været forfaldent i 90 dage, medmindre en virksomhed har rimelige og dokumenterede oplysninger, der viser, at et længere misligholdelseskriterium er berettiget. Den definition af misligholdelse, der bruges til dette formål, skal anvendes konsekvent på alle finansielle instrumenter, medmindre virksomheden får adgang til oplysninger, der viser, at en anden definition er mere relevant for et bestemt finansielt instrument.
Periode for skøn over forventede kredittab
B5.5.38
I henhold til afsnit 5.5.19 skal de forventede kredittab højst måles over kontraktens maksimale kontraktperiode, hvor virksomheden er eksponeret for kreditrisiko. For lånetilsagn og finansielle garantikontrakter er dette den maksimale kontraktperiode, hvor en virksomhed har en gældende kontraktlig forpligtelse til at give kredit.
B5.5.39
Nogle finansielle instrumenter omfatter imidlertid i henhold til afsnit 5.5.20 både lån og uudnyttede forpligtelser, og virksomhedens ret i henhold til kontrakten til at kræve tilbagebetaling og annullere den uudnyttede forpligtelse begrænser ikke virksomhedens eksponering for kredittab til kontraktens opsigelsesperiode. Eksempelvis kan revolverende lånefaciliteter som kreditkort og kassekredit i henhold til kontrakten opsiges af långiver med helt ned til én dags varsel. I praksis fortsætter långivere imidlertid med at give kredit i længere tid og kan kun opsige faciliteten, hvis låntagers kreditrisiko stiger, hvilket kan være for sent til at undgå nogle af eller alle de forventede kredittab. Disse finansielle instrumenter har generelt følgende karakteristika afhængigt af arten af det finansielle instrument, den måde, de finansielle instrumenter forvaltes på, og hvilke oplysninger der er tilgængelige om væsentlige stigninger i kreditrisikoen:
a)
de finansielle instrumenter har ikke en fast løbetid eller afdragsstruktur og har normalt en kort opsigelsesfrist i henhold til kontrakten (f.eks. én dag)
b)
retten til at opsige kontrakten udnyttes ikke i den daglige forvaltning af det finansielle instrument, og kontrakten kan først blive opsagt, når virksomheden bliver bekendt med stigninger i kreditrisikoen for en facilitet, og
c)
de finansielle instrumenter forvaltes samlet.
B5.5.40
Ved vurdering af, hvor længe virksomheden forventes at være eksponeret for kreditrisiko, men hvor de forventede kredittab ikke vil blive reduceret ved tiltag til styring af kreditrisikoen, bør en virksomhed tage hensyn til faktorer som historik og erfaring vedrørende:
a)
den periode, hvor virksomheden var eksponeret for kreditrisiko for lignende finansielle instrumenter
b)
hvor længe der er gået, indtil misligholdelse har fundet sted for lignende finansielle instrumenter efter en væsentlig stigning i kreditrisikoen, og
c)
de tiltag til styring af kreditrisikoen, som virksomheden forventer at iværksætte, når kreditrisikoen for det finansielle instrument er steget, som f.eks. nedsættelse eller fjernelse af beløb på kreditten, der ikke er trukket.
Sandsynlighedsvægtet udfald
B5.5.41
Formålet med at foretage et skøn over forventede kredittab er hverken at vurdere et worst case-scenarie eller best case-scenariet. I stedet skal et skøn over forventede kredittab altid afspejle muligheden for, at der vil opstå et kredittab, og muligheden for, at der ikke vil opstå et kredittab, selv når det mest sandsynlige er intet kredittab.
B5.5.42
I henhold til afsnit 5.5.17, litra a), skal et skøn over forventede kredittab afspejle et objektivt og sandsynlighedsvægtet beløb, der fastlægges på grundlag af et interval af mulige udfald. I praksis behøver dette ikke at være en kompleks analyse. I nogle tilfælde kan en forholdsvis enkel model være nok uden at kræve et større antal detaljerede simuleringer af scenarier. Eksempelvis kan de gennemsnitlige kredittab for en stor gruppe finansielle instrumenter med fælles risikokarakteristika være et rimeligt skøn over det sandsynlighedsvægtede beløb. I andre situationer vil der sandsynligvis være behov for at identificere scenarier, som angiver den beløbsmæssige størrelse og tidspunktet forbundet med pengestrømme for bestemte udfald og den skønnede sandsynlighed for disse udfald. I disse situationer skal de forventede kredittab i henhold til afsnit 5.5.18 afspejle mindst to udfald.
B5.5.43
For forventede kredittab i løbetiden skal en virksomhed foretage et skøn over risikoen for misligholdelse for det finansielle instrument i løbetiden. Forventede kredittab over 12 måneder er en del af de forventede kredittab i løbetiden og repræsenterer de kontantunderskud i løbetiden, der vil opstå, hvis misligholdelse finder sted inden for 12 måneder af balancedagen (eller en kortere periode, hvis et finansielt instruments forventede løbetid er mindre end 12 måneder), vægtet med sandsynligheden for en sådan misligholdelse. Derfor er forventede kredittab over 12 måneder hverken de forventede kredittab i løbetiden, som en virksomhed vil få på finansielle instrumenter, hvor den forudsiger misligholdelse i løbet af de næste 12 måneder, eller de kontantunderskud, der forudsiges for de næste 12 måneder.
Den tidsmæssige værdi af pengene
B5.5.44
Forventede kredittab diskonteres til balancedagen, og ikke til den forventede misligholdelse eller en anden dato, med den effektive rente, der blev fastlagt ved første indregning, eller en tilnærmet effektiv rente. Hvis et finansielt instrument har en variabel rente, diskonteres forventede kredittab med den aktuelle effektive rente, der er fastlagt i overensstemmelse med afsnit B5.4.5.
B5.5.45
For erhvervede eller oprettede værdiforringede finansielle aktiver diskonteres forventede kredittab med den kreditjusterede effektive rente, der blev fastlagt ved første indregning.
B5.5.46
Forventede kredittab på leasingtilgodehavender diskonteres med den samme diskonteringssats, der blev brugt til måling af leasingtilgodehavendet i overensstemmelse med IFRS 16.
B5.5.47
De forventede kredittab på et lånetilsagn diskonteres med den effektive rente, eller en tilnærmet effektiv rente, der vil blive brugt ved indregning af det finansielle aktiv, der hidrører fra lånetilsagnet. Det er fordi et finansielt aktiv, der indregnes efter et træk på et lånetilsagn, i henhold til kravene til værdiforringelse skal behandles som en fortsættelse af tilsagnet og ikke som et nyt finansielt instrument. De forventede kredittab på det finansielle aktiv skal derfor måles under hensyntagen til den indledende kreditrisiko på lånetilsagnet fra den dato, hvor virksomheden blev part i det uigenkaldelige tilsagn.
B5.5.48
Forventede kredittab på finansielle garantikontrakter eller på lånetilsagn, for hvilke den effektive rente ikke kan fastsættes, skal diskonteres med en diskonteringssats, der afspejler den aktuelle markedsvurdering af den tidsmæssige værdi af penge og de risici, der specielt vedrører pengestrømmene, men kun hvis, og i det omfang at, der tages højde for risiciene ved at justere diskonteringssatsen og ikke ved at justere de kontantunderskud, der diskonteres.
Rimelige og dokumenterede oplysninger
B5.5.49
I denne standard er rimelige og dokumenterede oplysninger de oplysninger, som virksomheden med rimelighed kan få adgang til på balancedagen uden unødig udgift eller indsats, herunder oplysninger om tidligere begivenheder, aktuelle forhold samt prognoser om fremtidige økonomiske forhold. Oplysninger til brug for regnskabsaflæggelse anses for at være tilgængelige uden urimelig udgift eller indsats.
B5.5.50
En virksomhed skal ikke angive prognoser af fremtidige forhold for hele det finansielle instruments forventede løbetid. Det skøn, der skal anlægges for at vurdere forventede kredittab, afhænger af, hvorvidt der er detaljerede oplysninger til rådighed. Jo længere prognoseperioden er, jo mindre detaljerede oplysninger findes der, og jo større skøn kræves der for at vurdere de forventede kredittab. At vurdere de forventede kredittab kræver ikke et detaljeret skøn for perioder langt ude i fremtiden. For sådanne perioder kan en virksomhed ekstrapolere prognoser på grundlag af de tilgængelige detaljerede oplysninger.
B5.5.51
En virksomhed behøver ikke at foretage en grundig søgning efter oplysninger, men skal tage hensyn til alle rimelige og dokumenterede oplysninger, som virksomheden kan få adgang til uden urimelig udgift eller indsats, og som er relevante for vurderingen af forventede kredittab, herunder virkningen af forventet førtidig indfrielse. Virksomheden skal bruge oplysninger, som omfatter specifikke faktorer vedrørende låntageren, generelle økonomiske forhold og en vurdering af både den aktuelle samt den forventede udvikling i forholdene på balancedagen. En virksomhed kan bruge forskellige datakilder, som kan være både interne (virksomhedsspecifikke) og eksterne. Blandt de mulige datakilder er kredittabshistorik, interne vurderinger, andre virksomheders kredittabshistorik og eksterne vurderinger, rapporter og statistik. Virksomheder, der ikke har nogen, eller ikke nok, kilder til virksomhedsspecifikke data, kan bruge data fra lignende virksomheder med et sammenligneligt finansielt instrument (eller grupper af finansielle instrumenter).
B5.5.52
Historiske data er et vigtigt udgangspunkt for måling af forventede kredittab. En virksomhed skal imidlertid korrigere de historiske data, som f.eks. kredittabshistorik, på grundlag af aktuelle observerede data for at tage hensyn til virkningen af aktuelle forhold og prognoser for fremtidige forhold, som ikke havde nogen betydning i den periode, hvor de historiske data stammer fra, og for at fjerne virkningen af forhold i den historiske periode, som ikke er relevante for de fremtidige kontraktlige pengestrømme. I nogle tilfælde kan de bedste rimelige og dokumenterede oplysninger være ukorrigerede historiske oplysninger, afhængigt af arten af de historiske oplysninger, og hvornår de blev beregnet, i forhold til omstændighederne på balancedagen og karakteristikaene ved det finansielle instrument, der vurderes. Skøn over ændringer i forventede kredittab bør afspejle og være i direkte overensstemmelse med ændringer i tilknyttede observerede data fra periode til periode (eksempelvis ændringer i arbejdsløshedstal, ejendomspriser, råvarepriser, betalingsstatus eller andre faktorer, som afspejler opståede kredittab på det finansielle instrument eller i gruppen af finansielle instrumenter, samt ændringernes størrelse). En virksomhed skal regelmæssigt gennemgå den metode og de antagelser, der er anvendt til skønnet over forventede kredittab, for at reducere eventuelle forskelle mellem skøn og de faktiske kredittab.
B5.5.53
Hvis kredittabshistorik danner grundlag for skøn over forventede kredittab, er det vigtigt, at oplysninger om tidligere tab anvendes på grupper, som defineres på samme måde som de grupper, for hvilke de tidligere tab blev observeret. Den anvendte metode skal derfor give mulighed for, at hver gruppe af finansielle aktiver knyttes til oplysninger om tidligere kredittab i grupper af finansielle aktiver med tilsvarende risikokarakteristika og relevante observerede data, som afspejler aktuelle forhold.
B5.5.54
Forventede kredittab afspejler en virksomheds egne forventninger om kredittab. Når en virksomhed vurderer alle rimelige og dokumenterede oplysninger, som virksomheden kan få adgang til uden urimelig udgift eller indsats, i sit skøn over forventede kredittab, bør den også tage hensyn til observerede markedsoplysninger om kreditrisikoen ved det finansielle instrument eller lignende finansielle instrumenter.
Sikkerhed
B5.5.55
I målingen af forventede kredittab skal skønnet over forventede kontantunderskud afspejle de forventede pengestrømme fra sikkerhed og andre udvidelser af kreditværdigheden, som er fastlagt i de kontraktlige vilkår, og som virksomheden ikke indregner separat. Skønnet over forventede kontantunderskud for et sikret finansielt instrument afspejler den beløbsmæssige størrelse og tidspunktet forbundet med de pengestrømme, der forventes ved overtagelse af sikkerheden, med fradrag af omkostninger forbundet med erhvervelse og salg af sikkerheden, uanset om en sådan overtagelse er sandsynlig (dvs. at der i skønnet over forventede pengestrømme tages hensyn til sandsynligheden for overtagelse og de pengestrømme, virksomheden ville modtage i den forbindelse). Derfor bør eventuelle pengestrømme, der forventes ved overtagelse af sikkerheden efter kontraktens udløb, medtages i analysen. Eventuel sikkerhed, som overtages, indregnes ikke som et aktiv, der er adskilt fra det sikrede finansielle instrument, medmindre det opfylder de relevante kriterier for indregning for et aktiv i denne eller andre standarder.
Omklassifikation af finansielle aktiver (afsnit 5.6)
B5.6.1
Hvis en virksomhed omklassificerer finansielle aktiver i henhold til afsnit 4.4.1, skal den i henhold til afsnit 5.6.1 anvende omklassifikationen fremadrettet fra omklassificeringsdatoen. Både kategorien måling til amortiseret kostpris og kategorien måling til dagsværdi gennem anden totalindkomst kræver, at den effektive rente fastlægges ved første indregning. Begge disse målingskategorier kræver også, at kravene til værdiforringelse anvendes på samme måde. Dermed gælder det, at når en virksomhed omklassificerer et finansielt aktiv mellem kategorierne måling til amortiseret kostpris og måling til dagsværdi gennem anden totalindkomst:
a)
vil indregningen af renteindtægter ikke ændres, og virksomheden fortsætter med at bruge samme effektive rente
b)
vil målingen af forventede kredittab ikke ændres, fordi samme fremgangsmåde til værdiforringelse anvendes for begge målingskategorier. Hvis et finansielt aktiv imidlertid omklassificeres fra måling til dagsværdi gennem anden totalindkomst til måling til amortiseret kostpris, vil en hensættelse til tab blive indregnet som en regulering af det finansielle aktivs regnskabsmæssige bruttoværdi fra omklassificeringsdatoen. Hvis et finansielt aktiv omklassificeres fra måling til amortiseret kostpris til måling til dagsværdi gennem anden totalindkomst, vil virksomheden ophøre med at indregne hensættelsen til tab (så den ikke længere vil blive indregnet som en regulering af den regnskabsmæssige bruttoværdi), men vil i stedet indregne den som en akkumuleret værdiforringelse (et tilsvarende beløb) i anden totalindkomst og oplyse den fra omklassificeringsdatoen.
B5.6.2
En virksomhed skal imidlertid ikke indregne renteindtægter eller gevinster eller tab ved værdiforringelse separat for et finansielt aktiv, som måles til dagsværdi gennem resultatet. Når en virksomhed omklassificerer et finansielt aktiv fra måling til dagsværdi gennem resultatet, fastlægges den effektive rente på grundlag af aktivets dagsværdi på omklassificeringsdatoen. Endvidere behandles omklassificeringsdatoen som tidspunktet for første indregning i forbindelse med anvendelse af afsnit 5.5 på det finansielle aktiv fra omklassificeringsdatoen.
Gevinster og tab (afsnit 5.7)
B5.7.1
I henhold til afsnit 5.7.5 kan en virksomhed træffe en uigenkaldelig beslutning om, at den under anden totalindkomst vil indregne ændringer i dagsværdien af en investering i et egenkapitalinstrument, som ikke besiddes med henblik på handel. Denne beslutning skal træffes for hvert enkelt instrument (dvs. hver enkelt aktie). Beløb, som præsenteres i anden totalindkomst, må ikke efterfølgende overføres til resultatet. Virksomheden kan imidlertid overføre den akkumulerede gevinst eller det akkumulerede tab inden for egenkapitalen. I henhold til afsnit 5.7.6 indregnes udbytte fra sådanne investeringer i resultatet, medmindre udbyttet klart udgør genindvinding af en del af omkostningerne ved investeringen.
B5.7.1A
Medmindre afsnit 4.1.5 finder anvendelse, kræves det i afsnit 4.1.2A, at et finansielt aktiv måles til dagsværdi gennem anden totalindkomst, hvis det finansielle aktivs kontraktlige vilkår på bestemte tidspunkter medfører pengestrømme, som alene består af betaling af afdrag og renter på hovedstolen, og aktivet besiddes i en forretningsmodel, der har til formål både at modtage kontraktlige pengestrømme og sælge finansielle aktiver. Denne målingskategori indregner information i resultatet, som om det finansielle aktiv måles til amortiseret kostpris, mens det finansielle aktiv måles i balancen til dagsværdi. Gevinster og tab, som ikke er indregnet i resultatet i overensstemmelse med afsnit 5.7.10-5.7.11, indregnes i anden totalindkomst. Når indregning af disse finansielle aktiver ophører, omklassificeres de akkumulerede gevinster og tab, der tidligere blev indregnet i anden totalindkomst, til resultatet. Dette afspejler den gevinst eller det tab, der ville være blevet indregnet i resultatet ved ophør af indregning, hvis det finansielle aktiv var blevet målt til amortiseret kostpris.
B5.7.2
En virksomhed anvender IAS 21 på finansielle aktiver og finansielle forpligtelser, som i overensstemmelse med IAS 21 er monetære poster i en fremmed valuta. I henhold til IAS 21 indregnes valutakursgevinster og -tab på monetære aktiver og monetære forpligtelser i resultatet. Undtaget herfra er monetære poster, der klassificeres som sikringsinstrumenter enten ved sikring af pengestrømme (jf. afsnit 6.5.11), sikring af en nettoinvestering (jf. afsnit 6.5.13) eller sikring af dagsværdien af et egenkapitalinstrument, hvor virksomheden har valgt at præsentere ændringer i dagsværdien under anden totalindkomst i henhold til afsnit 5.7.5 (jf. afsnit 6.5.8).
B5.7.2A
I forbindelse med indregning af valutakursgevinster og -tab i henhold til IAS 21 behandles et finansielt aktiv, som måles til dagsværdi gennem anden totalindkomst i overensstemmelse med afsnit 4.1.2A, som en monetær post. Derfor behandles et sådant finansielt aktiv som et aktiv, der måles til amortiseret kostpris i den fremmede valuta. Valutakursforskelle i den amortiserede kostpris indregnes derfor i resultatet, og øvrige ændringer i den regnskabsmæssige værdi indregnes i overensstemmelse med afsnit 5.7.10.
B5.7.3
I henhold til afsnit 5.7.5 kan en virksomhed træffe en uigenkaldelig beslutning om, at den under anden totalindkomst vil indregne senere ændringer i dagsværdien af visse investeringer i egenkapitalinstrumenter. En sådan investering er ikke en monetær post. Derfor omfatter den gevinst eller det tab, der præsenteres i anden totalindkomst i overensstemmelse med afsnit 5.7.5, eventuelle tilknyttede valutakurselementer
B5.7.4
Hvis der er et sikringsforhold mellem et ikke afledt monetært aktiv og en ikke afledt monetær forpligtelse, præsenteres ændringer i valutaelementet i sådanne finansielle instrumenter i resultatet.
Forpligtelser klassificeret til dagsværdi gennem resultatet
B5.7.5
Når en virksomhed klassificerer en finansiel forpligtelse som til dagsværdi gennem resultatet, skal den vurdere, om det ville forårsage eller forværre en regnskabsmæssig inkonsistens i resultatet at præsentere virkningerne af ændringer i forpligtelsens kreditrisiko i anden totalindkomst. Det ville forårsage eller forværre en regnskabsmæssig inkonsistens, hvis præsentation af virkningerne af ændringer i forpligtelsens kreditrisiko i anden totalindkomst ville medføre en større inkonsistens i resultatet, end hvis beløbene blev præsenteret i resultatet.
B5.7.6
I denne vurdering skal en virksomhed overveje, om den forventer, at virkningerne af ændringer i forpligtelsens kreditrisiko vil blive udlignet i resultatet af en ændring i dagsværdien af et andet finansielt instrument, som måles til dagsværdi gennem resultatet. En sådan forventning skal baseres på et økonomisk forhold mellem forpligtelsens karakteristika og det andet finansielle instruments karakteristika.
B5.7.7
Denne vurdering foretages ved første indregning, og der foretages ingen omvurdering. Af praktiske årsager behøver virksomheden ikke indgå alle de aktiver og forpligtelser, som giver anledning til en regnskabsmæssig inkonsistens på nøjagtigt samme tidspunkt. Der tillades en rimelig forsinkelse, forudsat at eventuelle resterende transaktioner forventes at ville finde sted. En virksomhed skal anvende metoden til at vurdere, om det ville forårsage eller forværre en regnskabsmæssig inkonsistens i resultatet at præsentere virkningerne af ændringer i forpligtelsens kreditrisiko i anden totalindkomst, konsekvent. En virksomhed kan imidlertid anvende forskellige metoder, når der er forskellige økonomiske forhold mellem karakteristikaene ved de forpligtelser, der klassificeres som til dagsværdi gennem resultatet, og karakteristikaene ved de andre finansielle instrumenter. I henhold til IFRS 7 skal en virksomhed give kvalitative oplysninger i noterne til årsregnskabet om den metode, den anvender til at foretage denne vurdering.
B5.7.8
Hvis det ville forårsage eller forværre en sådan inkonsistens, skal virksomheden præsentere alle ændringer i dagsværdien (herunder virkningerne af ændringer i forpligtelsens kreditrisiko) i resultatet. Hvis det ikke ville forårsage eller forværre en sådan inkonsistens, skal virksomheden præsentere virkningerne af ændringer i forpligtelsens kreditrisiko i anden totalindkomst.
B5.7.9
Beløb, som præsenteres i anden totalindkomst, må ikke efterfølgende overføres til resultatet. Virksomheden kan imidlertid overføre den akkumulerede gevinst eller det akkumulerede tab inden for egenkapitalen.
B5.7.10
Følgende eksempel beskriver en situation, hvor der ville opstå en regnskabsmæssig inkonsistens i resultatet, hvis virkningerne af ændringer i forpligtelsens kreditrisiko blev præsenteret i anden totalindkomst. Et realkreditinstitut yder lån til kunder og finansierer disse lån ved at sælge obligationer med matchende karakteristika (f.eks. udestående beløb, afdragsprofil, løbetid og valuta) på markedet. I henhold til lånets kontraktlige vilkår kan kunden indfri lånet førtidigt (dvs. opfylde sin forpligtelse over for instituttet) ved at købe den tilsvarende obligation til dagsværdi på markedet og overdrage obligationen til realkreditinstituttet. Som følge af denne ret i henhold til kontrakten til førtidig indfrielse, vil realkreditinstituttets låneaktivs dagsværdi falde, hvis obligationens kreditkvalitet (og dermed dagsværdien af realkreditinstituttets forpligtelse) falder. Ændringen i aktivets dagsværdi afspejler kundens ret i henhold til kontrakten til at indfri realkreditlånet førtidigt ved at købe den underliggende obligation til dagsværdi (som i dette eksempel er faldet) og overdrage obligationen til realkreditinstituttet. Dermed vil virkningerne af ændringer i forpligtelsens (obligationens) kreditrisiko blive udlignet i resultatet af en tilsvarende ændring i et finansielt aktivs (lånets) dagsværdi. Hvis virkningerne af ændringer i forpligtelsens kreditrisiko blev præsenteret i anden totalindkomst, ville der være en regnskabsmæssig inkonsistens i resultatet. Derfor skal realkreditinstituttet præsentere alle ændringer i forpligtelsens dagsværdi (herunder virkningerne af ændringer i forpligtelsens kreditrisiko) i resultatet.
B5.7.11
I eksemplet i afsnit B5.7.10 er der en kontraktlig forbindelse mellem virkningerne af ændringer i forpligtelsens kreditrisiko og ændringer i det finansielle aktivs dagsværdi (dvs. som følge af kundens ret i henhold til kontrakten til at indfri lånet førtidigt ved at købe obligationen til dagsværdi og overdrage obligationen til realkreditinstituttet). Der kan også opstå en regnskabsmæssig inkonsistens, hvis der ikke er en kontraktlig forbindelse.
B5.7.12
I forbindelse med anvendelsen af kravene i afsnit 5.7.7 og 5.7.8 opstår der ikke kun en regnskabsmæssig inkonsistens på grund af den målingsmetode, som en virksomhed bruger til at vurdere virkningerne af ændringer i en forpligtelses kreditrisiko. Der vil kun opstå en regnskabsmæssig inkonsistens i resultatet, hvis virkningerne af ændringer i forpligtelsens kreditrisiko (som defineret i IFRS 7) forventes at blive udlignet af ændringer i et andet finansielt instruments dagsværdi. En regnskabsmæssig inkonsistens, som kun opstår som følge af målingsmetoden (dvs. fordi en virksomhed ikke adskiller ændringer i en forpligtelses kreditrisiko fra andre ændringer i dagsværdien), påvirker ikke den vurdering, der skal foretages i henhold til afsnit 5.7.7 og 5.7.8. En virksomhed må eksempelvis ikke adskille ændringer i en forpligtelses kreditrisiko fra ændringer i likviditetsrisikoen. Hvis virksomheden præsenterer den kombinerede virkning af begge faktorer i anden totalindkomst, kan der opstå en inkonsistens, fordi ændringer i likviditetsrisikoen kan blive medtaget i målingen af dagsværdien af virksomhedens finansielle aktiver, og hele ændringen i disse aktivers dagsværdi præsenteres i resultatet. En sådan inkonsistens forårsages af en målingsunøjagtighed og ikke af den udligning, der er beskrevet i afsnit B5.7.6, og påvirker derfor ikke den vurdering, der skal foretages i henhold til afsnit 5.7.7 og 5.7.8.
Betydningen af "kreditrisiko" (afsnit 5.7.7 og 5.7.8)
B5.7.13
I IFRS 7 defineres kreditrisiko som "risikoen for, at et finansielt instruments ene part ikke indfrier en forpligtelse og dermed påfører den anden part et tab". Kravet i afsnit 5.7.7, litra a), vedrører risikoen for, at udstederen ikke indfrier netop den forpligtelse. Det har ikke nødvendigvis noget at gøre med udstederes kreditværdighed. Hvis en virksomhed eksempelvis udsteder en sikret forpligtelse og en ikke-sikret forpligtelse, som ellers er identiske, vil kreditrisikoen på disse to forpligtelser være forskellig, selv om de udstedes af samme virksomhed. Kreditrisikoen på den sikrede forpligtelse vil være mindre end kreditrisikoen på den ikke-sikrede forpligtelse. Kreditrisikoen for en sikret forpligtelse kan være tæt på nul.
B5.7.14
I forbindelse med anvendelsen af kravet i afsnit 5.7.7, litra a), er kreditrisikoen forskellig fra den aktivspecifikke indtjeningsrisiko. Den aktivspecifikke indtjeningsrisiko er ikke forbundet med risikoen for, at en virksomhed ikke vil indfri en bestemt forpligtelse, men er i stedet forbundet med risikoen for, at ét aktiv eller en gruppe af aktiver vil give en dårlig (eller ingen) indtjening.
B5.7.15
Nedenstående er eksempler på aktivspecifik indtjeningsrisiko:
a)
En forpligtelse med et indbygget "unit-link"-element, hvor det beløb, der udbetales til investorerne, fastlægges i kontrakten på grundlag af bestemte aktivers indtjening. Virkningen af dette "unit-link"-element på forpligtelsens dagsværdi er aktivspecifik indtjeningsrisiko og ikke kreditrisiko.
b)
En forpligtelse udgået fra en struktureret virksomhed med følgende egenskaber. Virksomheden er juridisk uafhængig, således at aktiverne i virksomheden udelukkende er øremærket til fordel for virksomhedens investorer, også i tilfælde af konkurs. Virksomheden deltager ikke i andre transaktioner, og aktiverne i virksomheden kan ikke pantsættes. Beløb udbetales udelukkende til virksomhedens investorer, hvis de øremærkede aktiver skaber pengestrømme. Ændringer i forpligtelsens dagsværdi afspejler dermed primært ændringer i aktivernes dagsværdi. Virkningen af aktivernes indtjening på forpligtelsens dagsværdi er aktivspecifik indtjeningsrisiko og ikke kreditrisiko.
Fastlæggelse af virkningerne af ændringer i kreditrisiko
B5.7.16
I forbindelse med anvendelsen af kravet i afsnit 5.7.7, litra a), skal en virksomhed fastlægge den beløbsmæssige størrelse af den ændring i den finansielle forpligtelses dagsværdi, som kan henføres til ændringer i forpligtelsens kreditrisiko, enten:
a)
som den beløbsmæssige størrelse af den ændring i dagsværdien, som ikke kan henføres til ændringer i markedsforhold, der giver anledning til markedsrisiko (jf. afsnit B5.7.17 og B5.7.18), eller
b)
ved brug af en anden metode, som efter virksomhedens opfattelse giver et mere retvisende billede af den beløbsmæssige størrelse af den ændring i forpligtelsens dagsværdi, som kan henføres til ændringer i kreditrisikoen.
B5.7.17
Ændringer i markedsforhold, som giver anledning til markedsrisiko, omfatter ændringer i en toneangivende rente, i prisen på en anden virksomheds finansielle instrument eller i en råvarepris, en valutakurs eller et pris- eller kursindeks.
B5.7.18
Hvis de eneste væsentlige ændringer i markedsforholdene for en forpligtelse er ændringer i en observeret (toneangivende) rente, kan der foretages et skøn over beløbet i afsnit B5.7.16, litra a), på følgende måde:
a)
Først beregner virksomheden forpligtelsens interne forrentning ved periodens begyndelse ved brug af forpligtelsens dagsværdi og forpligtelsens kontraktlige pengestrømme ved periodens begyndelse. Fra denne forrentningssats trækkes den observerede (toneangivende) rente ved periodens begyndelse for at nå frem til den del af den interne forrentning, der er specifik for instrumentet.
b)
Derefter beregner virksomheden nutidsværdien af de til forpligtelsen knyttede pengestrømme ved brug af forpligtelsens kontraktlige pengestrømme ved periodens slutning og en diskonteringssats svarende til summen af i) den observerede (toneangivende) rente ved periodens slutning og ii) den del af den interne forrentning, der er specifik for instrumentet, som opgjort i henhold til litra a).
c)
Forskellen mellem forpligtelsens dagsværdi ved slutningen af perioden og det i litra b) opgjorte beløb er den ændring i dagsværdi, som ikke kan henføres til ændringer i den observerede (toneangivende) rente. Det er dette beløb, der skal præsenteres i anden totalindkomst i overensstemmelse med afsnit 5.7.7a).
B5.7.19
I eksemplet i afsnit B5.7.18 antages det, at ændringer i dagsværdien, der skyldes andre faktorer end ændringer i instrumentets kreditrisiko eller ændringer i den observerede (toneangivende) rente, ikke er væsentlige. Denne metode vil ikke være den rigtige, hvis ændringerne i dagværdien, der skyldes andre faktorer, er væsentlige. I disse tilfælde skal en virksomhed anvende en alternativ metode, der giver et mere retvisende billede af virkningerne af ændringer i forpligtelsens kreditrisiko (jf. afsnit B5.7.16, litra b)). Hvis instrumentet i eksemplet f.eks. indeholder et indbygget afledt finansielt instrument, udelukkes ændringen i dagsværdien af det indbyggede afledte finansielle instrument i bestemmelsen af det beløb, der skal præsenteres i anden totalindkomst i overensstemmelse med afsnit 5.7.7, litra a).
B5.7.20
Som det er tilfældet med alle målinger af dagsværdien, skal en virksomheds målemetode til bestemmelse af ændringens andel af forpligtelsens dagsværdi, som kan henføres til ændringer i den kreditrisiko, der er forbundet med forpligtelsen, gøre maksimalt brug af observerede input og minimalt brug af ikke-observerede input.
REGNSKABSMÆSSIG SIKRING (AFSNIT 6)
Sikringsinstrumenter (afsnit 6.2)
Instrumenter, som opfylder kriterierne
B6.2.1
Afledte finansielle instrumenter, som er indbygget i sammensatte kontrakter, men for hvilke der ikke foretages separat regnskabsmæssig behandling, kan ikke klassificeres som separate sikringsinstrumenter.
B6.2.2
Virksomhedens egne egenkapitalinstrumenter er ikke en del af virksomhedens finansielle aktiver eller finansielle forpligtelser og kan derfor ikke klassificeres som sikringsinstrumenter.
B6.2.3
Ved sikring af valutarisiko bestemmes valutarisikokomponenten af et ikke-afledt finansielt instrument i overensstemmelse med IAS 21.
Solgte optioner
B6.2.4
Denne standard begrænser ikke de forhold, hvor et afledt finansielt instrument, der måles til dagsværdi gennem resultatet, kan klassificeres som et sikringsinstrument, bortset fra visse solgte optioner. En solgt option opfylder ikke definitionen på et sikringsinstrument, medmindre den klassificeres som en modregning til en købt option, herunder en option, som er indbygget i et andet finansielt instrument (eksempelvis en solgt option, som anvendes til at sikre en forpligtelse, som kan indløses).
Klassifikation af sikringsinstrumenter
B6.2.5
For sikring af en anden risiko end valutarisiko, hvor en virksomhed klassificerer et ikke-afledt finansielt aktiv eller en ikke-afledt finansiel forpligtelse, som måles til dagsværdi gennem resultatet, som et sikringsinstrument, må den kun klassificere det ikke-afledte finansielle instrument i sin helhed eller en del af det.
B6.2.6
Et enkelt sikringsinstrument kan klassificeres som et sikringsinstrument for mere end én type risiko, forudsat at der er en specifik klassifikation af sikringsinstrumentet og af de forskellige risikopositioner som sikrede poster. Disse sikrede poster kan indgå i forskellige sikringsforhold.
Sikrede poster (afsnit 6.3)
Poster, som opfylder kriterierne
B6.3.1
En fast aftale om at overtage en virksomhed ved en virksomhedssammenslutning kan kun være en sikret post, for så vidt angår valutarisici, idet de øvrige afdækkede risici ikke specifikt kan identificeres og måles. Disse øvrige risici er generelle forretningsmæssige risici.
B6.3.2
Investeringer indregnet efter den indre værdis metode kan ikke være sikrede poster, for så vidt angår sikring af dagsværdi. Det skyldes, at den indre værdis metode medfører indregning i resultatet af investors andel af resultatet i den virksomhed, der er investeret i, snarere end ændringer i investeringens dagsværdi. Af samme årsag kan en investering i en dattervirksomhed, som indgår i koncernregnskabet, ikke være en sikret post, for så vidt angår sikring af dagsværdi. Det skyldes, at man ved konsolidering af årets resultat indregner dattervirksomhedens resultat snarere end ændringer i investeringens dagsværdi. En sikring af en nettoinvestering i en udenlandsk virksomhed er anderledes, idet den udgør en afdækning af valutarisici og ikke en dagsværdisikring af ændringen i investeringens værdi.
B6.3.3
I henhold til afsnit 6.3.4 kan en virksomhed klassificere aggregerede eksponeringer, der er en kombination af en eksponering og et afledt finansielt instrument, som sikrede poster. Når en virksomhed klassificerer en sådan sikret post, vurderer den, hvorvidt den aggregerede eksponering er en kombination af en eksponering og et afledt finansielt instrument, således at det medfører en anden aggregeret eksponering, der forvaltes som én eksponering for en bestemt risiko (eller flere risici). I det tilfælde kan virksomheden klassificere den sikrede post på grundlag af den aggregerede eksponering. For eksempel:
a)
En virksomhed kan sikre et bestemt antal højst sandsynlige køb af kaffe om 15 måneder mod prisrisikoen (baseret på USD) ved hjælp af en 15 måneders futureskontrakt på kaffe. Kombinationen af de højst sandsynlige køb af kaffe og futureskontrakten på kaffe kan i risikostyringen betragtes som en 15 måneders valutarisikoeksponering for et fast USD-beløb (dvs. som enhver anden udgående pengestrøm af et fast USD-beløb om 15 måneder).
b)
En virksomhed kan sikre valutarisikoen i hele løbetiden for et 10-årigt fastforrentet lån angivet i en udenlandsk valuta. Virksomheden har imidlertid kun brug for en fastforrentet eksponering i sin funktionelle valuta på kort til mellemlang sigt (f.eks. to år) og en variabelt forrentet eksponering i sin funktionelle valuta i den resterende løbetid. Ved udgangen af hver af de toårige perioder (dvs. løbende hvert andet år) fastsætter virksomheden de næste to års renteeksponering (hvis virksomheden i lyset af det aktuelle renteniveau vil fastsætte renten). I en sådan situation kan en virksomhed indgå en 10-årig "fixed-to-floating" kombineret valuta- og renteswap, hvor det fastforrentede lån i udenlandsk valuta udveksles med en variabelt forrentet eksponering i den funktionelle valuta. Dette suppleres med en toårig renteswap, som på grundlag af den funktionelle valuta udveksler det variabelt forrentede lån med et fastforrentet lån. Det fastforrentede lån i fremmed valuta og den 10-årige "fixed-to-floating" kombinerede valuta- og renteswap betragtes således i risikostyringen samlet som en 10-årig variabelt forrentet eksponering i den funktionelle valuta.
B6.3.4
Når en virksomhed klassificerer den sikrede post på grundlag af den aggregerede eksponering, tager den højde for den kombinerede virkning af de poster, som udgør den aggregerede eksponering, med henblik på at vurdere sikringseffektiviteten og måle sikringsineffektiviteten. De poster, der udgør den aggregerede eksponering, bliver imidlertid fortsat regnskabsmæssigt behandlet separat. Det betyder f.eks.:
a)
at afledte finansielle instrumenter, som indgår i en aggregeret eksponering, indregnes som separate aktiver eller forpligtelser målt til dagsværdi, og
b)
at, hvis et sikringsforhold klassificeres mellem de poster, der udgør den aggregerede eksponering, skal den måde, hvorpå et afledt finansielt instrument indregnes i en aggregeret eksponering, være forenelig med klassifikationen af det afledte finansielle instrument som sikringsinstrumentet på det aggregerede niveau. Hvis en virksomhed eksempelvis udelukker terminsdelen af et afledt finansielt instrument fra klassifikationen som sikringsinstrumentet for sikringsforholdet mellem de poster, der udgør den aggregerede eksponering, skal den også udelukke terminsdelen, når den medtager det afledte finansielle instrument som en sikret post som en del af den aggregerede eksponering. Ellers skal den aggregerede eksponering omfatte et afledt finansielt instrument, enten i sin helhed eller en del af det.
B6.3.5
Det anføres i afsnit 6.3.6, at valutarisikoen vedrørende en forventet koncernintern transaktion, som er højst sandsynlig, i koncernregnskabet kan opfylde kriterierne for en sikret post i en sikring af pengestrømme, forudsat at transaktionen er angivet i en anden valuta end den funktionelle valuta, som anvendes af den virksomhed, der foretager den pågældende transaktion, og at valutarisikoen vil påvirke koncernresultatet. I den forbindelse kan en virksomhed være en modervirksomhed, en dattervirksomhed, en associeret virksomhed, en fælles ordning eller en filial. Hvis valutarisikoen vedrørende en forventet koncernintern transaktion ikke påvirker koncernresultatet, kan den koncerninterne transaktion ikke opfylde kriterierne for en sikret post. Dette er normalt tilfældet for royaltybetalinger, rentebetalinger eller administrationsudgifter mellem medlemmer af samme koncern, medmindre der er en hermed forbunden ekstern transaktion. Når valutarisikoen vedrørende en forventet koncernintern transaktion vil påvirke koncernresultatet, kan den koncerninterne transaktion opfylde kriterierne for en sikret post. Det kan eksempelvis være forventet salg eller køb af varelagre mellem medlemmer af samme koncern, eller hvis der sker videresalg af varelageret til en koncernekstern part. Tilsvarende kan et forventet koncerninternt salg af anlægsaktiver fra den koncernvirksomhed, der fremstillede aktiverne, til en koncernvirksomhed, der vil anvende anlægsaktiverne i sin drift, påvirke koncernresultatet. Dette kunne eksempelvis finde sted, fordi anlægsaktiverne nedskrives af den virksomhed, der køber dem, og det oprindeligt indregnede beløb for anlægsaktiverne kan ændre sig, hvis den forventede koncerninterne transaktion finder sted i en anden valuta end den funktionelle valuta for den virksomhed, der køber anlægsaktiverne.
B6.3.6
Hvis en sikring af en forventet koncernintern transaktion opfylder kriterierne for regnskabsmæssig sikring, bliver gevinster eller tab indregnet i og trukket ud af anden totalindkomst i overensstemmelse med afsnit 6.5.11. Den eller de relevante perioder, hvor valutarisikoen ved den sikrede transaktion påvirker resultatet, er den eller de perioder, hvor den påvirker koncernresultatet.
Klassifikation af sikrede poster
B6.3.7
En komponent er en sikret post, der er mindre end hele den sikrede post. Derfor afspejler en komponent kun nogle af risiciene ved den post, den indgår i, eller afspejler kun risiciene til en vis grad (f.eks. når en del af en post klassificeres).
Risikokomponenter
B6.3.8
For at opfylde kriterierne for klassifikation som en sikret post skal en risikokomponent være en separat identificerbar komponent af den finansielle eller ikke-finansielle post, og ændringerne i postens pengestrømme eller dagsværdi, der kan henføres til ændringer i den risikokomponent, skal kunne måles pålideligt.
B6.3.9
Når en virksomhed skal identificere, hvilke risikokomponenter der kan klassificeres som en sikret post, vurderer den sådanne risikokomponenter på grundlag af den pågældende markedsstruktur, som risiciene vedrører, og hvor sikringsaktiviteten finder sted. Dette kræver en vurdering af de relevante forhold og omstændigheder, der gælder for hver enkelt risiko og hvert enkelt marked.
B6.3.10
Når en virksomhed klassificerer risikokomponenter som sikrede poster, overvejer den, hvorvidt risikokomponenterne er eksplicit angivet i en kontrakt (kontraktligt bestemte risikokomponenter), eller hvorvidt de er implicitte i dagsværdien eller pengestrømmene for en post, som de indgår i (ikke kontraktligt bestemte risikokomponenter). Ikke-kontraktligt bestemte risikokomponenter kan være forbundet med poster, som ikke er en kontrakt (f.eks. forventede transaktioner), eller kontrakter, hvor komponenten ikke er angivet eksplicit (f.eks. en fast aftale, der kun indeholder én pris og ikke en prisformel, der henviser til forskellige underliggende instrumenter). For eksempel:
a)
Virksomhed A har en langsigtet forsyningskontrakt på naturgas, der prissættes ved hjælp af en kontraktligt bestemt formel, som henviser til råvarer og andre faktorer (f.eks. gasolie, brændselsolie og andre komponenter som f.eks. transportomkostninger). Virksomhed A sikrer gasoliekomponenten i forsyningskontrakten med en terminskontrakt på gasolie. Eftersom gasoliekomponenten er fastlagt i forsyningskontraktens vilkår og betingelser, er det en kontraktligt bestemt risikokomponent. På grund af prisformlen konkluderer virksomhed A derfor, at gasoliepriseksponeringen er separat identificerbar. Samtidig er der et marked for terminskontrakter på gasolie. På grund af prisformlen konkluderer virksomhed A derfor, at gasoliepriseksponeringen kan måles pålideligt. Det betyder, at gasoliepriseksponeringen i forsyningskontrakten er en risikokomponent, der opfylder kriterierne for klassifikation som en sikret post.
b)
Virksomhed B sikrer sine fremtidige køb af kaffe på grundlag af sine produktionsforventninger. Sikringen starter op til 15 måneder før levering for en del af den forventede indkøbsmængde. Virksomhed B øger den sikrede mængde over tid (efterhånden som leveringsdatoen kommer nærmere). Virksomhed B bruger to forskellige typer kontrakter til at styre kaffeprisrisikoen:
i)
børshandlede futureskontrakter på kaffe og
ii)
købsaftaler på Arabica-kaffe fra Colombia leveret til et bestemt produktionssted. I disse kontrakter prissættes et ton kaffe på grundlag af prisen på den børshandlede futureskontrakt på kaffe med tillæg af et fast prisspænd og variable logistikomkostninger ved hjælp af en prisformel. Købsaftalen er en kontrakt til senere opfyldelse, i henhold til hvilken virksomhed B faktisk aftager kaffen.
For levering af kaffe fra den nuværende høst giver kaffekontrakterne virksomhed B mulighed for at fastsætte prisspændet mellem den faktiske kaffekvalitet, den har købt, (Arabica-kaffe fra Colombia) og den referencekvalitet, der ligger til grund for den børshandlede futureskontrakt. Købsaftalerne for levering af kaffe fra den næste høst er imidlertid ikke tilgængelige endnu, så prisspændet kan ikke fastsættes. Virksomhed B bruger børshandlede futureskontrakter på kaffe til at sikre referencekvalitetskomponenten af kaffeprisrisikoen for levering af kaffe fra den nuværende høst samt den næste høst. Virksomhed B vurderer, at den er eksponeret for tre forskellige risici: En kaffeprisrisiko, som afspejler referencekvaliteten, en kaffeprisrisiko, som afspejler spændet mellem prisen for referencekvaliteten og den Arabica-kaffe fra Colombia, som den faktisk modtager, og de variable logistikomkostninger. For levering af kaffe fra den nuværende høst er kaffeprisrisikoen, som afspejler referencekvaliteten, efter at virksomhed B indgår en købsaftale, en kontraktligt bestemt risikokomponent, fordi prisformlen omfatter indeksering til prisen på den børshandlede futureskontrakt. Virksomhed B konkluderer, at denne risikokomponent er separat identificerbar og kan måles pålideligt. For levering af kaffe fra den næste høst har virksomhed B endnu ikke indgået nogen købsaftale (dvs. at leveringerne er forventede transaktioner). Derfor er kaffeprisrisikoen, som afspejler referencekvaliteten, ikke en kontraktligt bestemt risikokomponent. Virksomhed B tager i sin analyse af markedsstrukturen højde for prissætningen af senere leveringer af den kaffe, den modtager. Derfor konkluderer virksomhed B på grundlag af denne analyse af markedsstrukturen, at de forventede transaktioner også indebærer en kaffeprisrisiko, som afspejler referencekvaliteten som en risikokomponent, der er separat identificerbar og kan måles pålideligt, selv om den ikke er kontraktligt bestemt. Det betyder, at virksomhed B kan klassificere sikringsforhold på grundlag af risikokomponenter (for kaffeprisrisikoen, som afspejler referencekvaliteten) for købsaftalerne samt forventede transaktioner.
c)
Virksomhed C sikrer en del af sine fremtidige køb af flybrændstof på grundlag af sin forbrugsprognose op til 24 måneder før levering og øger over tid den mængde, der sikres. Virksomhed C sikrer denne eksponering med forskellige typer kontrakter, afhængigt af sikringens tidshorisont, som påvirker de afledte finansielle instrumenters markedslikviditet. For længere tidshorisonter (12-24 måneder) bruger virksomhed C råoliekontrakter, fordi det kun er dem, der har en tilstrækkelig markedslikviditet. For tidshorisonter på 6-12 måneder bruger virksomhed C afledte finansielle instrumenter vedrørende gasolie, fordi de er tilstrækkeligt likvide. For tidshorisonter op til seks måneder bruger virksomhed C flybrændstofkontrakter. Virksomhed C's analyse af markedsstrukturen for olie og olieprodukter og dens vurdering af de relevante forhold og omstændigheder er som følger:
i)
Virksomhed C er aktiv i et geografisk område, hvor Brent er referenceolien. Råolie er reference for råmateriale, der påvirker prisen på forskellige raffinerede olieprodukter som de mest basale rå- og hjælpestoffer. Gasolie er reference for raffinerede olieprodukter, som bruges som prisreference for brændselsolie mere generelt. Dette afspejles også i de typer afledte finansielle instrumenter på markederne for råolie og raffinerede olieprodukter der, hvor virksomhed C har sine aktiviteter, såsom:
—
futurekontrakten på referenceråolie, som er på Brent-råolie
—
futurekontrakten for referencegasolie, som bruges som prisreference for brændselsolie, f.eks. afledte finansielle kontrakter på flybrændstof, som dækker prisspændet mellem flybrændstof og referencegasolien, og
—
det afledte finansielle instrument på raffineringsmargenen (crack spread) på referencegasolie (dvs. det afledte finansielle instrument for prisspændet mellem råolie og gasolie), som er indekseret til Brent-råolie.
ii)
Prissætningen af raffinerede olieprodukter afhænger ikke af, hvilken råolie der forarbejdes af et bestemt raffinaderi, fordi disse raffinerede olieprodukter (såsom gasolie og flybrændstof) er standardiserede produkter.
Derfor konkluderer virksomhed C, at prisrisikoen ved købene af flybrændstof omfatter en risikokomponent vedrørende råolieprisen baseret på Brent-råolie og en risikokomponent vedrørende gasolieprisen, selv om råolie og gasolie ikke er kontraktligt bestemt. Virksomhed C konkluderer, at disse to risikokomponenter er separat identificerbare og kan måles pålideligt, selv om de ikke er kontraktligt bestemt. Derfor kan virksomhed C klassificere sikringsforhold for forventede køb af flybrændstof på grundlag af risikokomponenter (for råolie eller gasolie). Denne analyse betyder også, at hvis virksomhed C f.eks. brugte afledte finansielle instrumenter på råolie baseret på WTI-råolie (West Texas Intermediate), ville ændringer i prisspændet mellem Brent-råolie og WTI-råolie forårsage sikringsineffektivitet.
d)
Virksomhed D har et fastforrentet gældsinstrument. Instrumentet udstedes i et miljø med et marked, hvor der er en meget stor variation af lignende gældsinstrumenter, hvis spænd sammenlignes med en toneangivende rentesats (f.eks. LIBOR), og variabelt forrentede instrumenter i det miljø indekseres normalt til den toneangivende rentesats. Renteswaps bruges ofte til at styre renterisikoen på grundlag af den toneangivende rentesats, uanset gældsinstrumenternes spænd i forhold til den toneangivende rentesats. Prisen på fastforrentede gældsinstrumenter varierer efter ændringer i den toneangivende rentesats, så snart de sker. Virksomhed D konkluderer, at den toneangivende rentesats er en komponent, som kan identificeres separat og måles pålideligt. Derfor kan virksomhed D klassificere sikringsforhold for det fastforrentede gældsinstrument på grundlag af risikokomponenter for risikoen forbundet med den toneangivende rentesats.
B6.3.11
Ved klassifikation af en risikokomponent som en sikret post finder kravene til regnskabsmæssig sikring anvendelse på den risikokomponent på samme måde, som de finder anvendelse på andre sikrede poster, som ikke er risikokomponenter. Kriterierne for klassifikation finder f.eks. anvendelse, herunder at sikringsforholdet skal opfylde kravene til sikringseffektivitet, og en eventuel sikringsineffektivitet skal måles og indregnes.
B6.3.12
Virksomheden kan også nøjes med at klassificere ændringer i pengestrømmene eller dagsværdien af en sikret post, der er større eller mindre end en bestemt pris eller anden variabel ("ensidig risiko"). Den indre værdi af en købt option klassificeret som sikringsinstrument (forudsat, at dennes hovedvilkår er de samme som for den klassificerede risiko) afspejler en ensidig risiko ved en sikret post, men det samme gælder ikke optionens tidsmæssige værdi. Eksempelvis kan en virksomhed klassificere udsving i effekten på fremtidige pengestrømme, der hidrører fra en prisstigning i forbindelse med et forventet køb af en råvare. I denne situation klassificerer virksomheden kun tab af pengestrømme, der hidrører fra en prisstigning, der overstiger det fastsatte niveau. Den sikrede risiko omfatter ikke den tidsmæssige værdi af en købt option, fordi den tidsmæssige værdi ikke er et element af den forventede transaktion, som påvirker resultatet.
B6.3.13
Der gælder en afkræftelig formodning om, at medmindre inflationsrisikoen er kontraktligt bestemt, kan den ikke identificeres separat eller måles pålideligt og kan derfor ikke klassificeres som en risikokomponent af et finansielt instrument. I begrænsede tilfælde er det imidlertid muligt at identificere en risikokomponent for inflationsrisiko, der kan identificeres separat og måles pålideligt, som følge af de særlige omstændigheder i inflationsmiljøet og på det relevante gældsmarked.
B6.3.14
En virksomhed udsteder f.eks. gældsinstrumenter i et miljø, hvor inflationskorrigerede obligationer har en volumen- og rentestruktur, der skaber et tilstrækkeligt likvidt marked, som giver mulighed for en rentestruktur med nulkuponrealrente. Det betyder, at inflationen for den respektive valuta er en relevant faktor, som der tages højde for på gældsmarkederne. I disse tilfælde kan inflationsrisikokomponenten fastlægges ved at diskontere den sikrede gældsforpligtelses pengestrømme med rentestrukturen med nulkuponrealrente (dvs. svarende til, hvor en risikofri (nominel) rentekomponent kan fastlægges). Omvendt kan en inflationsrisikokomponent i mange tilfælde ikke identificeres separat eller måles pålideligt. En virksomhed udsteder eksempelvis kun nominelt forrentede gældsinstrumenter i et miljø med et marked for inflationskorrigerede obligationer, der ikke er likvide nok til en rentestruktur med nulkuponrealrente. I dette tilfælde kan virksomheden ikke på grundlag af analysen af markedsstrukturen samt af forholdene og omstændighederne konkludere, at inflation er en relevant faktor, som gældsmarkederne tager højde for. Derfor kan virksomheden ikke anvende den afkræftelige formodning om, at en inflationsrisiko, som ikke er kontraktligt bestemt, ikke kan identificeres separat eller måles pålideligt. Det betyder, at en inflationsrisikokomponent ikke ville opfylde kriterierne for klassifikation som sikret post. Her er et inflationssikringsinstrument, som virksomheden faktisk har indgået, uden betydning. Virksomheden kan navnlig ikke blot kopiere vilkårene og betingelserne for det faktiske inflationssikringsinstrument ved at anvende dem på den nominelt forrentede gældsforpligtelse.
B6.3.15
En kontraktligt bestemt inflationsrisikokomponent af pengestrømmene fra en indregnet inflationskorrigeret obligation (idet det antages, at der ikke er noget krav om separat regnskabsmæssig behandling af et indbygget afledt finansielt instrument) er separat identificerbar og kan måles pålideligt, så længe andre pengestrømme fra instrumentet ikke påvirkes af inflationsrisikokomponenten.
Komponenterafnominellebeløb
B6.3.16
Der findes to typer komponenter af nominelle beløb, som kan klassificeres som den sikrede post i et sikringsforhold: En komponent, som er en andel af hele posten eller et lag. Komponenttypen ændrer den regnskabsmæssige virkning. En virksomhed skal regnskabsmæssigt klassificere komponenten i overensstemmelse med risikostyringsformålet.
B6.3.17
Et eksempel på en komponent, som er en andel, er 50 % af et låns kontraktlige pengestrømme.
B6.3.18
Et lag kan identificeres i en defineret, men åben, population, eller i et defineret nominelt beløb. Som eksempler herpå kan nævnes:
a)
en del af en monetær transaktionsvolumen, f.eks. de næste 10 FC-pengestrømme fra salg, der er angivet i en udenlandsk valuta efter de første 20 FC i marts 201X 
(
54
)
b)
en del af den fysiske volumen, f.eks. det nederste lag på 5 mio. m3 af den naturgas, der er lagret i XYZ
c)
en del af en fysisk eller anden transaktionsvolumen, f.eks. de første 100 tønder olie købt i juni 201X eller de første 100 Mwh elektricitet solgt i juni 201X, eller
d)
et lag fra den sikrede posts nominelle beløb, f.eks. de sidste 80 mio. CU af en fast aftale på 100 mio. CU, det nederste lag på 20 mio. CU af en fastforrentet obligation på 100 mio. CU eller det øverste lag på 30 mio. CU af det samlede beløb på 100 mio. CU fastforrentet gæld, som kan indfris førtidigt til dagsværdi (det definerede nominelle beløb er 100 mio. CU).
B6.3.19
Hvis et lag klassificeres i en sikring af dagsværdi, skal en virksomhed definere den i et defineret nominelt beløb. For at opfylde kravene til klassifikation af sikringer af dagsværdi, skal virksomheden omvurdere den sikrede post med henblik på ændringer i dagsværdien (dvs. omvurdere posten med henblik på ændringer i dagsværdien, som kan henføres til den sikrede risiko). Justeringen vedrørende sikring af dagsværdien skal senest indregnes i resultatet, når indregning af posten ophører. Derfor er det nødvendigt at følge den post, som justeringen vedrørende sikring af dagsværdien knytter sig til. For et lag i en sikring af dagsværdien kræver det, at en virksomhed følger det nominelle beløb, hvor komponenten defineres. Det samlede definerede nominelle beløb på 100 mio. CU skal f.eks. i afsnit B6.3.18, litra d), følges for at følge det nederste lag på 20 mio. CU eller det øverste lag på 30 mio. CU.
B6.3.20
Et lag, der indeholder en option på førtidig indfrielse, opfylder ikke kriterierne for klassifikation som en sikret post i en sikring af dagsværdien, hvis dagsværdien af optionen på førtidig indfrielse påvirkes af ændringer i den sikrede risiko, medmindre det klassificerede lag omfatter virkningen af den tilknyttede option på førtidig indfrielse i vurderingen af ændringen i den sikrede posts dagsværdi.
Forholdet mellem en posts komponenter og samlede pengestrømme
B6.3.21
Hvis en komponent af en finansiel eller ikke-finansiel posts pengestrømme klassificeres som den sikrede post, skal komponenten være mindre end eller lig med hele postens samlede pengestrømme. Hele postens samlede pengestrømme kan imidlertid klassificeres som den sikrede post og sikres mod én bestemt risiko (f.eks. kun mod de ændringer, der kan henføres til ændringer i LIBOR eller en referenceråvarepris).
B6.3.22
I tilfælde af en finansiel forpligtelse, hvis effektive rente er mindre end LIBOR, kan en virksomhed imidlertid ikke klassificere:
a)
en komponent af forpligtelsen svarende til renten på LIBOR (med tillæg af hovedstolen, hvis det drejer sig om sikring af dagsværdien), og
b)
en negativ restkomponent.
B6.3.23
For en fastforrentet finansiel forpligtelse med en effektiv rente på (eksempelvis) 100 basispoint under LIBOR kan en virksomhed imidlertid klassificere ændringen i værdien af hele forpligtelsen (dvs. hovedstol plus rente til LIBOR-satsen minus 100 basispoint), der kan henføres til ændringer i LIBOR, som den sikrede post. Hvis et fastforrentet finansielt instrument sikres på et tidspunkt, der ligger efter dets oprettelse, og rentesatsen har ændret sig i mellemtiden, kan virksomheden klassificere en risikokomponent svarende til en toneangivende rente, der er højere end den kontraktlige rentesats, der gælder for posten. Dette afhænger dog af, om den toneangivende rentesats er mindre end den effektive rentesats, som er beregnet ud fra den antagelse, at virksomheden havde købt instrumentet på den dag, hvor den første gang klassificerer den sikrede post. Det antages eksempelvis, at virksomheden opretter et fastforrentet finansielt aktiv på 100 CU med en effektiv rentesats på 6 % på et tidspunkt, hvor LIBOR er 4 %. Virksomheden begynder at sikre aktivet på et senere tidspunkt, hvor LIBOR er steget til 8 %, og aktivets dagsværdi er faldet til 90 CU. Virksomhedens beregninger viser, at hvis den havde købt aktivet på tidspunktet for den første klassifikation af den tilknyttede LIBOR-renterisiko som en sikret post, ville aktivets effektive afkast baseret på den daværende dagsværdi på 90 CU have været 9,5 %. Eftersom LIBOR er mindre end dette effektive afkast, kan virksomheden klassificere en LIBOR-del på 8 %, som dels består af pengestrømme fra den kontraktlige rente og dels af forskellen mellem den aktuelle dagsværdi (dvs. 90 CU) og det beløb, der skal tilbagebetales ved udløb (dvs. 100 CU).
B6.3.24
Hvis en variabelt forrentet finansiel forpligtelse har en rente på (eksempelvis) 3-måneders LIBOR minus 20 basispoint (med et floor på nul basispoint), kan en virksomhed klassificere den ændring i hele forpligtelsens pengestrømme (dvs. tre måneders LIBOR minus 20 basispoint, herunder floor), der kan henføres til ændringer i LIBOR, som den sikrede post. Så længe den 3-måneders LIBOR-forward-kurve i forpligtelsens resterende løbetid ikke falder til under 20 basispoint, har den sikrede post de samme udsving i pengestrømmene som en forpligtelse, der har en rente på 3-måneders LIBOR med et spænd på nul eller et positivt spænd. Hvis den 3-måneders LIBOR-forward-kurve i forpligtelsens resterende løbetid (eller en del af den) imidlertid falder til under 20 basispoint, har den sikrede post lavere udsving i pengestrømmene end en forpligtelse, der har en rente på 3-måneders LIBOR med et spænd på nul eller et positivt spænd.
B6.3.25
Et lignende eksempel med en ikke-finansiel post er en bestemt type råolie fra et bestemt oliefelt, der prissættes i forhold til den relevante referenceråolie. Hvis en virksomhed sælger den råolie i henhold til en kontrakt med en kontraktlig prisformel, der fastsætter prisen pr. tønde til prisen på referenceråolien minus 10 CU med et floor på 15 CU, kan virksomheden klassificere alle udsvingene i pengestrømmene i henhold til salgsaftalen, der kan henføres til ændringen i prisen på referenceråolien, som den sikrede post. Virksomheden kan imidlertid ikke klassificere en komponent, som svarer til den fulde ændring i prisen på referenceråolien. Så længe terminsprisen (for hver levering) ikke falder til under 25 CU, har den sikrede post derfor de samme udsving i pengestrømmene som salg af råolie til prisen på referenceråolien (eller med et positivt spænd). Hvis terminsprisen for en levering falder til under 25 CU, har den sikrede post imidlertid mindre udsving i pengestrømmene end salg af råolie til prisen på referenceråolien (eller med et positivt spænd).
Kriterier for regnskabsmæssig sikring (afsnit 6.4.)
Sikringseffektivitet
B6.4.1
Sikringseffektivitet angiver, i hvilket omfang ændringer i dagsværdien af eller pengestrømme vedrørende sikringsinstrumentet udlignes af ændringer i dagsværdien af eller pengestrømme vedrørende den sikrede post (f.eks. når den sikrede post er en risikokomponent, er den relevante ændring i dagsværdien eller pengestrømmene den ændring, som kan henføres til den sikrede risiko). Sikringsineffektivitet angiver, i hvilket omfang ændringerne i dagsværdien af eller pengestrømmene vedrørende sikringsinstrumentet er større end eller mindre end dagsværdien af eller pengestrømmene vedrørende den sikrede post.
B6.4.2
En virksomhed skal løbende, og når den klassificerer et sikringsforhold, analysere de kilder til sikringsineffektivitet, der forventes at ville påvirke sikringsforholdet i løbetiden. Denne analyse (herunder eventuelle ajourføringer i overensstemmelse med afsnit B6.5.21, som følger af genskabelse af balancen i et sikringsforhold) danner grundlag for virksomhedens vurdering af, hvorvidt den opfylder kravene til sikringseffektivitet.
B6.4.3
For at undgå tvivl skal virkningerne af at erstatte den oprindelige modpart med en clearingmodpart og at foretage de dermed forbundne ændringer, jf. afsnit 6.5.6, afspejles i målingen af sikringsinstrumentet og således i vurderingen af sikringseffektiviteten og målingen af sikringseffektiviteten.
Det økonomiske forhold mellem den sikrede post og sikringsinstrumentet
B6.4.4
Kravet om, at der skal være et økonomisk forhold, betyder, at sikringsinstrumentets og den sikrede posts værdi generelt bevæger sig i modsat retning som følge af den samme risiko, nemlig den sikrede risiko. Derfor skal der være en forventning om, at værdien af sikringsinstrumentet og værdien af den sikrede post systematisk ændrer sig i takt med bevægelser i den eller de samme underliggende instrumenter, der er økonomisk forbundne på en sådan måde, at de påvirkes på samme måde af den risiko, der sikres (f.eks. Brent- og WTI-råolie).
B6.4.5
Hvis de underliggende instrumenter ikke er de samme, men er økonomisk forbundne, kan der forekomme situationer, hvor sikringsinstrumentets og den sikrede posts værdi bevæger sig i samme retning, hvilket eksempelvis kan skyldes, at prisspændet mellem de to relaterede underliggende instrumenter ændrer sig, mens selve de underliggende instrumenter ikke bevæger sig nævneværdigt. Dette er stadig foreneligt med et økonomisk forhold mellem sikringsinstrumentet og den sikrede post, hvis deres værdi stadig forventes normalt at bevæge sig i modsat retning, når de underliggende instrumenter bevæger sig.
B6.4.6
Vurderingen af, hvorvidt der er et økonomisk forhold, omfatter en analyse af sikringsforholdets mulige adfærd i løbetiden for at vurdere, hvorvidt det kan forventes at opfylde risikostyringsformålet. Det, at der er en statistisk sammenhæng mellem to variabler, giver ikke i sig selv anledning til at konkludere, at der foreligger et økonomisk forhold.
Virkningen af kreditrisiko
B6.4.7
Modellen for regnskabsmæssig sikring er generelt baseret på udligning mellem gevinster og tab på sikringsinstrumentet og den sikrede post, hvorfor sikringseffektiviteten ikke kun bestemmes på grundlag af det økonomiske forhold mellem disse poster (dvs. ændringerne i de underliggende instrumenter), men også af virkningen af kreditrisiko på værdien af både sikringsinstrumentet og den sikrede post. Virkningen af kreditrisiko betyder, at selv om der er et økonomisk forhold mellem sikringsinstrumentet og den sikrede post, kan udligningen blive uberegnelig. Dette kan skyldes en ændring i kreditrisikoen på enten sikringsinstrumentet eller den sikrede post af en sådan størrelse, at kreditrisikoen dominerer de værdiændringer, der følger af det økonomiske forhold (dvs. virkningen af ændringerne i de underliggende instrumenter). En ændring, som er så omfattende, at den giver anledning til dominans, er en ændring, der vil resultere i et tab (eller en gevinst) ved kreditrisikoen, som påvirker virkningerne af ændringerne i de underliggende instrumenter på værdien af sikringsinstrumentet eller den sikrede post, selv om det drejer sig om væsentlige ændringer. Modsat gælder det, at, hvis der i en bestemt periode er få ændringer i de underliggende instrumenter, vil det ikke skabe dominans, at selv små kreditrisikorelaterede ændringer i værdien af sikringsinstrumentet eller den sikrede post kan påvirke værdien mere end de underliggende instrumenter.
B6.4.8
Et eksempel på kreditrisiko, der dominerer et sikringsforhold, er, hvor en virksomhed sikrer en eksponering mod råvareprisrisiko med et ikke-sikret afledt finansielt instrument. Hvis kreditværdigheden for modparten i det afledte finansielle instrument bliver væsentligt forringet, vil virkningen af ændringerne i modpartens kreditværdighed muligvis opveje virkningen af ændringer i råvareprisen på sikringsinstrumentets dagsværdi, hvorimod ændringer i værdien af den sikrede post generelt afhænger af ændringerne i råvareprisen.
Sikringsrate
B6.4.9
I henhold til kravene til sikringseffektivitet skal sikringsforholdets sikringsrate være den samme som den, der følger af den mængde af den sikrede post, som virksomheden faktisk sikrer, og den mængde af sikringsinstrumentet, som virksomheden faktisk bruger til at sikre den pågældende mængde af den sikrede post. Hvis en virksomhed sikrer mindre end 100 % af eksponeringen for en post, f.eks. 85 %, skal den derfor klassificere sikringsforholdet med den sikringsrate, som er den samme som den, der følger af 85 % af eksponeringen, og den mængde af sikringsinstrumentet, som virksomheden faktisk bruger til at sikre de 85 %. Tilsvarende gælder det, at hvis en virksomhed eksempelvis sikrer en eksponering med en nominel mængde på 40 enheder af et finansielt instrument, skal den klassificere sikringsforholdet med den sikringsrate, der er den samme som den, der følger af de 40 enheder (dvs. at virksomheden ikke må bruge en sikringsrate, der er baseret på flere enheder, som den eventuelt besidder, eller på færre enheder), og den mængde af den sikrede post, virksomheden faktisk sikrer med de 40 enheder.
B6.4.10
Klassifikationen af sikringsforholdet med samme sikringsrate som den, der følger af de mængder af den sikrede post og sikringsinstrumentet, som virksomheden faktisk bruger, må imidlertid ikke afspejle en ubalance mellem vægtningen af den sikrede post og sikringsinstrumentet, som ville forårsage sikringsineffektivitet (uanset om det er indregnet eller ej), der kunne medføre en regnskabsmæssig virkning, der var uforenelig med formålet med den regnskabsmæssige sikring. Med henblik på at klassificere et sikringsforhold skal en virksomhed derfor justere den sikringsrate, der gælder for de mængder af den sikrede post og sikringsinstrumentet, som virksomheden faktisk bruger, hvis det er nødvendigt for at undgå en sådan ubalance.
B6.4.11
Eksempler på relevante overvejelser i vurderingen af, hvorvidt en regnskabsmæssig virkning er uforenelig med formålet med den regnskabsmæssige sikring:
a)
hvorvidt den tilsigtede sikringsrate anvendes for at undgå at indregne sikringsineffektivitet for sikringer af pengestrømme eller for at opnå justeringer vedrørende sikring af dagsværdien for flere sikrede poster med henblik på at øge brugen af dagsværdiansættelse, men uden at udligne ændringer i sikringsinstrumentets dagsværdi, og
b)
hvorvidt der en forretningsmæssig årsag til at vægte den sikrede post og sikringsinstrumentet således, selv om det skaber sikringsineffektivitet. En virksomhed indgår og klassificerer eksempelvis en mængde af sikringsinstrumentet, som ikke er den mængde, den har vurderet til at være den bedste sikring af den sikrede post, fordi standardvolumen for sikringsinstrumenterne ikke giver virksomheden mulighed for at indgå netop den mængde af sikringsinstrumentet ("lot size issue"). Som eksempel kan nævnes en virksomhed, der sikrer køb af 100 ton kaffe med en standardfutureskontrakt med en størrelse på 37,500 pund. Virksomheden kan kun bruge enten fem eller seks kontrakter (svarende til henholdsvis 85,0 og 102,1 ton) til at sikre den købte mængde på 100 ton. I det tilfælde klassificerer virksomheden sikringsforholdet med den sikringsrate, der følger af det antal futurekontrakter, den faktisk bruger, fordi den sikringsineffektivitet, der forårsages af inkonsistensen i vægtningen af den sikrede post og sikringsinstrumentet, ikke ville give en regnskabsmæssig virkning, der er uforenelig med formålet med den regnskabsmæssige sikring.
Hvor ofte skal det vurderes, hvorvidt kravene til sikringseffektivitet er opfyldt?
B6.4.12
En virksomhed skal vurdere, hvorvidt sikringsforholdet opfylder kravene til sikringseffektivitet, ved indgåelsen af sikringsforholdet og løbende. En virksomhed skal som minimum foretage den løbende vurdering på balancedagen eller i tilfælde af en væsentlig ændring i de omstændigheder, der påvirker kravene til sikringseffektivitet, alt efter hvilken begivenhed der indtræder først. Vurderingen omfatter forventningerne til sikringseffektiviteten og er derfor kun fremadrettet.
Metoder til vurdering af, hvorvidt kravene til sikringseffektivitet er opfyldt
B6.4.13
Det angives ikke nærmere i denne standard, hvordan en virksomhed skal vurdere, hvorvidt et sikringsforhold opfylder kravene til sikringseffektivitet. En virksomhed skal imidlertid anvende en metode, der tager højde for sikringsforholdets relevante karakteristika, herunder kilderne til sikringsineffektivitet. Metoden kan, afhængigt af disse faktorer, være en kvalitativ eller en kvantitativ vurdering.
B6.4.14
Når de centrale vilkår (såsom det nominelle beløb, løbetiden og det underliggende instrument) for sikringsinstrumentet og den sikrede post f.eks. er de samme eller ligger tæt op ad hinanden, kan det være muligt for en virksomhed ud fra en kvalitativ vurdering af disse centrale vilkår at vurdere, at sikringsinstrumentet og den sikrede post har værdier, som generelt vil bevæge sig i modsatte retninger som følge af den samme risiko, og derfor at der er et økonomisk forhold mellem den sikrede post og sikringsinstrumentet (jf. afsnit B6.4.4-B6.4.6).
B6.4.15
Det forhold, at et afledt finansielt instrument er "out of the money", når det klassificeres som et sikringsinstrument, betyder ikke i sig selv, at der ikke bør udføres en kvalitativ vurdering. Det afhænger af omstændighederne, om den sikringsineffektivitet, dette forårsager, kunne være af et omfang, som ikke ville blive påvist ved en kvalitativ vurdering.
B6.4.16
Modsat gælder det, at hvis de centrale vilkår for sikringsinstrumentet og den sikrede post ikke ligger tæt op ad hinanden, hersker der en større usikkerhed omkring udligningen. Derfor er det mere vanskeligt at forudsige sikringseffektiviteten i løbet af sikringsforholdets løbetid. I en sådan situation vil det muligvis kun være muligt for en virksomhed på grundlag af en kvantitativ vurdering at konkludere, at der er et økonomisk forhold mellem den sikrede post og sikringsinstrumentet (jf. afsnit B6.4.4-B6.4.6). I nogle situationer vil der muligvis også være behov for en kvantitativ vurdering for at vurdere, hvorvidt den sikringsrate, der er brugt ved klassifikationen af sikringsforholdet, opfylder kravene til sikringseffektivitet (jf. afsnit B6.4.9-B6.4.11). En virksomhed kan bruge den samme eller forskellige metoder til disse to forskellige formål.
B6.4.17
Hvis omstændighederne ændrer sig, og dette påvirker sikringseffektiviteten, vil en virksomhed muligvis skulle ændre metoden til vurdering af, hvorvidt et sikringsforhold opfylder kravene til sikringseffektivitet, for at sikre at der stadig tages højde for sikringsforholdets relevante karakteristika, herunder kilderne til sikringsineffektivitet.
B6.4.18
En virksomheds risikostyring er den primære kilde til oplysninger til vurderingen af, hvorvidt et sikringsforhold opfylder kravene til sikringseffektivitet. Det betyder, at de ledelsesoplysninger (eller den analyse), der bruges i beslutningstagningen, kan danne grundlag for vurderingen af, om et sikringsforhold opfylder kravene til sikringseffektivitet.
B6.4.19
En virksomheds dokumentation for sikringsforholdet omfatter, hvordan den vil vurdere kravene til sikringseffektivitet, herunder den eller de anvendte metoder. Dokumentationen for sikringsforholdet skal ajourføres i tilfælde af ændringer i metoderne (jf. afsnit B6.4.17).
Regnskabsmæssig behandling af sikringsforhold, der opfylder kriterierne (afsnit 6.5)
B6.5.1
Som eksempel på sikring af dagsværdi kan nævnes sikring mod ændringer i dagsværdien af et fastforrentet gældsinstrument som følge af ændringer i rentesatser. En sådan sikring kan foretages af udsteder eller indehaver.
B6.5.2
Formålet med sikring af pengestrømme er at udskyde gevinsten eller tabet på sikringsinstrumentet til en eller flere perioder, hvor de sikrede forventede fremtidige pengestrømme påvirker resultatet. Et eksempel på en sikring af pengestrømme er brugen af en swap-kontrakt til at ændre variabelt forrentede lån (uanset om de er målt til amortiseret kostpris eller dagsværdi) til fastforrentede lån (dvs. en sikring af en fremtidig transaktion, hvor de sikrede fremtidige pengestrømme er de fremtidige rentebetalinger). Omvendt er et forventet køb af et egenkapitalinstrument, som, når det er anskaffet, regnskabsmæssigt vil blive behandlet til dagsværdi gennem resultatet, et eksempel på en post, der ikke kan være den sikrede post i en sikring af pengestrømme, fordi en gevinst eller et tab på sikringsinstrumentet, som ville blive udskudt, ikke ville kunne blive omklassificeret til resultatet i en periode, hvor det ville blive udlignet. Af samme grund kan et forventet køb af et egenkapitalinstrument, som, når det er anskaffet, regnskabsmæssigt behandles til dagsværdi, hvor ændringer i dagsværdien præsenteres i anden totalindkomst, heller ikke være den sikrede post i en sikring af pengestrømme.
B6.5.3
En sikring af en fast aftale (eksempelvis en sikring mod ændringer i brændselsprisen i forbindelse med et kraftvarmeværks ikke-indregnede kontraktlige forpligtelse til at købe brændsel til en fast pris) er en sikring mod risikoen for ændringer i dagsværdien. Derfor er en sådan sikring en sikring af dagsværdien. I henhold til afsnit 6.5.4 kan en sikring af den med en fast aftale forbundne valutarisiko dog alternativt behandles regnskabsmæssigt som en sikring af pengestrømme.
Måling af sikringsineffektivitet
B6.5.4
Når en virksomhed måler sikringsineffektiviteten, skal den tage den tidsmæssige værdi af penge i betragtning. Det betyder, at virksomheden vurderer værdien af den sikrede post på grundlag af nutidsværdien, hvorfor ændringen i værdien af den sikrede post også omfatter virkningen af den tidsmæssige værdi af penge.
B6.5.5
For at beregne ændringen i værdien af den sikrede post med henblik på måling af sikringsineffektiviteten, kan en virksomhed bruge et afledt finansielt instrument, som ville have vilkår, der stemmer overens med de centrale vilkår for den sikrede post (dette kaldes normalt et "hypotetisk afledt finansielt instrument"), og, f.eks. for en sikring af en forventet transaktion, ville blive kalibreret på grundlag af det sikrede prisniveau (eller renteniveau). Hvis sikring eksempelvis var for en tosidig risiko på det aktuelle markedsniveau, ville det hypotetiske afledte finansielle instrument repræsentere en hypotetisk terminskontrakt, som kalibreres til en værdi på nul på tidspunktet for klassifikation af sikringsforholdet. Hvis sikringen eksempelvis var for en ensidig risiko, ville det hypotetiske afledte finansielle instrument repræsentere den indre værdi af en hypotetisk option, som på tidspunktet for klassifikation af sikringsforholdet, er "at the money", hvis det sikrede prisniveau er det aktuelle markedsniveau, eller "out of the money", hvis det sikrede prisniveau er over (eller under for en sikring af en lang position) det aktuelle markedsniveau. Brug af et hypotetisk afledt finansielt instrument er en af mulighederne for at beregne ændringen i værdien af den sikrede post. Det hypotetiske afledte finansielle instrument replikerer den sikrede post og giver derefter samme udfald, som hvis den ændring i værdien blev bestemt ved hjælp af en anden fremgangsmåde. Derfor er brug af et "hypotetisk afledt finansielt instrument" ikke en selvstændig metode, men et matematisk middel, der kun kan bruges til at beregne værdien af den sikrede post. Derfor kan et "hypotetisk afledt finansielt instrument" ikke bruges til at indregne faktorer i værdien af den sikrede post, som kun eksisterer i sikringsinstrumentet (men ikke i den sikrede post). Et eksempel er en gældsforpligtelse angivet i en udenlandsk valuta (uanset om den er fastforrentet eller variabelt forrentet). Ved brug af et hypotetisk afledt finansielt instrument til beregning af ændringen i værdien af en sådan gældsforpligtelse eller nutidsværdien af den akkumulerede ændring i pengestrømmene, kan det hypotetiske afledte finansielle instrument ikke blot beregne et gebyr for veksling af de forskellige valutaer, selv om de faktiske afledte finansielle instrumenter, hvorunder de forskellige valutaer veksles, kan omfatte et sådant gebyr (f.eks. kombinerede valuta- og renteswaps).
B6.5.6
Ændringen i værdien af den sikrede post bestemt ved hjælp af et hypotetisk afledt finansielt instrument kan også bruges til at vurdere, hvorvidt et sikringsforhold opfylder kravene til sikringseffektivitet.
Genskabelse af balancen i sikringsforholdet og ændringer i sikringsraten
B6.5.7
Genskabelse af balancen henviser til de justeringer, der foretages på de indregnede mængder af den sikrede post eller sikringsinstrumentet af et allerede eksisterende sikringsforhold med henblik på at opretholde en sikringsrate, der opfylder kravene til sikringseffektivitet. Ændringer i de indregnede mængder af en sikret post eller et sikringsinstrument til et andet formål udgør ikke genskabelse af balancen i forbindelse med denne standard.
B6.5.8
Genskabelse af balancen behandles regnskabsmæssigt som en forlængelse af sikringsforholdet i overensstemmelse med afsnit B6.5.9-B6.5.21. Ved genskabelse af balancen fastlægges og indregnes sikringsforholdets sikringsineffektivitet umiddelbart før justering af sikringsforholdet.
B6.5.9
Justering af sikringsraten giver en virksomhed mulighed for at reagere på ændringer i forholdet mellem sikringsinstrumentet og den sikrede post, der opstår som følge af de underliggende instrumenter eller risikovariabler. Et sikringsforhold, hvor sikringsinstrumentet og den sikrede post har forskellige, men forbundne underliggende instrumenter, ændres i tilfælde af en ændring i forholdet mellem disse to underliggende instrumenter (f.eks. forskellige, men forbundne referenceindekser, rentesatser eller priser). Derfor giver genskabelse af balancen mulighed for en fortsættelse af sikringsforholdet i situationer, hvor forholdet mellem sikringsinstrumentet og den sikrede post ændrer sig på en måde, der kan opvejes ved at justere sikringsraten.
B6.5.10
Hvis en virksomhed eksempelvis sikrer en eksponering mod valuta A med et afledt valutainstrument, der henviser til valuta B, og valuta A og B er bundet (dvs. deres valutakurs holdes inden for et bånd eller på en kurs, der fastsættes af en centralbank eller anden myndighed). Hvis valutakursen mellem valuta A og valuta B blev ændret (dvs. fastsættelse af et nyt bånd eller en ny rentesats), ville genskabelse af balancen i sikringsforholdet for at afspejle den nye valutakurs sikre, at sikringsforholdet fortsat ville opfylde kravet til sikringseffektivitet for sikringsraten med de nye omstændigheder. Hvis der på den anden side skete en misligholdelse af det afledte valutainstrument, kunne en ændring af sikringsraten ikke sikre, at sikringsforholdet fortsat kunne opfylde kravet til sikringseffektivitet. Derfor giver genskabelse af balancen ikke mulighed for en fortsættelse af sikringsforholdet i situationer, hvor forholdet mellem sikringsinstrumentet og den sikrede post ændrer sig på en måde, der ikke kan opvejes ved at justere sikringsraten.
B6.5.11
Det er ikke alle ændringer i udligningen mellem ændringerne i sikringsinstrumentets dagsværdi og den sikrede posts dagsværdi eller pengestrømme, der udgør en ændring i forholdet mellem sikringsinstrumentet og den sikrede post. En virksomhed analyserer kilderne til sikringsineffektivitet, som den forventer vil påvirke sikringsforholdet i løbetiden, og vurderer, hvorvidt ændringer i udligningen er:
a)
udsving omkring sikringsraten, som stadig er gældende (dvs. at den stadig afspejler forholdet mellem sikringsinstrumentet og den sikrede post korrekt), eller
b)
en indikation af, at sikringsraten ikke længere afspejler forholdet mellem sikringsinstrumentet og den sikrede post korrekt.
En virksomhed udfører denne vurdering i forhold til kravet til sikringseffektivitet for sikringsraten, dvs. for at sikre at sikringsforholdet ikke afspejler en ubalance mellem vægtningen af den sikrede post og af sikringsinstrumentet, som ville forårsage sikringsineffektivitet (uanset om det er indregnet eller ej), der kunne medføre en regnskabsmæssig virkning, der var uforenelig med formålet med den regnskabsmæssige sikring. Derfor kræver denne vurdering et skøn.
B6.5.12
Udsving omkring en konstant sikringsrate (og dermed den forbundne sikringsineffektivitet) kan ikke reduceres ved at justere sikringsraten i forhold til hvert enkelt udfald. I sådanne tilfælde er ændringen i udligningen derfor et spørgsmål om at måle og indregne sikringsineffektivitet og kræver ikke nogen genskabelse af balancen.
B6.5.13
Modsat gælder det, at hvis ændringer i udligningen viser udsving omkring en sikringsrate, der er forskelligt fra den sikringsrate, der aktuelt bruges på sikringsforholdet, eller hvis der er en tendens væk fra sikringsraten, kan sikringsineffektiviteten reduceres ved at justere sikringsraten, mens det i højere grad ville skabe sikringsineffektivitet, hvis sikringsraten blev bibeholdt. I sådanne tilfælde skal en virksomhed derfor vurdere, hvorvidt sikringsforholdet afspejler en ubalance mellem vægtningen af den sikrede post og af sikringsinstrumentet, som ville forårsage sikringsineffektivitet (uanset om det er indregnet eller ej), der kunne medføre en regnskabsmæssig virkning, der var uforenelig med formålet med den regnskabsmæssige sikring. Hvis sikringsraten justeres, påvirker det også målingen og indregningen af sikringsineffektivitet, fordi sikringsineffektiviteten ved sikringsforholdet i forbindelse med genskabelse af balancen skal fastlægges og indregnes umiddelbart før justeringen af sikringsforholdet i overensstemmelse med afsnit B6.5.8.
B6.5.14
Genskabelse af balancen betyder i forbindelse med regnskabsmæssig sikring, at en virksomhed efter et sikringsforholds start justerer mængderne af sikringsinstrumentet eller den sikrede post som følge af ændringer i omstændigheder, der påvirker sikringsforholdets sikringsrate. Justeringen bør normalt afspejle justeringer i de mængder af sikringsinstrumentet og den sikrede post, den faktisk bruger. En virksomhed skal imidlertid justere den sikringsrate, der følger af de mængder af den sikrede post eller sikringsinstrumentet, den faktisk bruger, hvis:
a)
den sikringsrate, der følger af ændringer i de mængder af sikringsinstrumentet eller den sikrede post, som virksomheden faktisk bruger, ville afspejle en ubalance, som ville forårsage sikringsineffektivitet, der kunne medføre en regnskabsmæssig virkning, der var uforenelig med formålet med den regnskabsmæssige sikring, eller
b)
en virksomhed ville bibeholde de mængder af sikringsinstrumentet og den sikrede post, den faktisk bruger, hvilket ville give en sikringsrate, der under de nye omstændigheder ville afspejle en ubalance, som ville forårsage sikringsineffektivitet, der kunne medføre en regnskabsmæssig virkning, der var uforenelig med formålet med den regnskabsmæssige sikring (dvs. at en virksomhed ikke må skabe en ubalance ved ikke at justere sikringsraten).
B6.5.15
Genskabelse af balancen finder ikke anvendelse, hvis formålet med risikostyringen for et sikringsforhold er ændret. I stedet skal virksomheden ophøre med regnskabsmæssig sikring for det sikringsforhold (på trods af at den muligvis klassificerer et nyt sikringsforhold, der omfatter sikringsinstrumentet eller den sikrede post fra det tidligere sikringsforhold, som beskrevet i afsnit B6.5.28).
B6.5.16
Hvis balancen i et sikringsforhold genskabes, kan justeringen af sikringsraten foretages på forskellige måder:
a)
vægtningen af den sikrede post kan øges (hvilket samtidig reducerer vægtningen af sikringsinstrumentet) ved at:
i)
øge den sikrede posts volumen eller
ii)
reducere sikringsinstrumentets volumen
b)
vægtningen af sikringsinstrumentet kan øges (hvilket samtidig reducerer vægtningen af den sikrede post) ved at:
i)
øge sikringsinstrumentets volumen eller
ii)
reducere den sikrede posts volumen.
Ændringer i volumen henviser til de mængder, der indgår i sikringsforholdet. Derfor betyder fald i volumen ikke nødvendigvis, at posterne eller transaktionerne ikke længere eksisterer eller ikke længere forventes at ville forekomme, men at de ikke er en del af sikringsforholdet. At reducere sikringsinstrumentets volumen kan eksempelvis resultere i, at virksomheden bibeholder et afledt finansielt instrument, men at kun en del af det muligvis bruges som sikringsinstrument i sikringsforholdet. Dette kunne være tilfældet, hvis genskabelse af balancen kun kunne gennemføres ved at reducere sikringsinstrumentets volumen i sikringsforholdet, men hvor virksomheden bibeholder den volumen, der ikke længere er brug for. I dette tilfælde ville den ikke-klassificerede del af det afledte finansielle instrument regnskabsmæssigt blive behandlet til dagsværdi gennem resultatet (medmindre det var klassificeret som et sikringsinstrument i et andet sikringsforhold).
B6.5.17
Justering af sikringsraten ved at øge den sikrede posts volumen påvirker ikke målingen af ændringerne i sikringsinstrumentets dagsværdi. Målingen af ændringerne i den sikrede posts værdi som følge af en tidligere klassificeret volumen påvirkes heller ikke. Fra den dato, hvor balancen genskabes, omfatter ændringerne i den sikrede posts værdi imidlertid også ændringen i værdien af den større volumen af den sikrede post. Disse ændringer måles fra og med henvisning til den dato, hvor balancen genskabes, i stedet for den dato, hvor sikringsforholdet blev klassificeret. Hvis en virksomhed eksempelvis oprindeligt sikrede en volumen på 100 ton af en råvare til en terminspris på 80 CU (terminsprisen ved indgåelsen af sikringsforholdet) og tilføjede en volumen på 10 ton i forbindelse med genskabelse af balancen, hvor terminsprisen var 90 CU, ville den sikrede post efter genskabelse af balancen omfatte to lag: 100 ton sikret til 80 CU og 10 ton sikret til 90 CU.
B6.5.18
Justering af sikringsraten ved at reducere sikringsinstrumentets volumen påvirker ikke målingen af ændringerne i den sikrede posts værdi. Målingen af ændringerne i sikringsinstrumentets dagsværdi knyttet til den volumen, der fortsat klassificeres, påvirkes heller ikke. Fra datoen, hvor balancen genskabes, er den volumen, som sikringsinstrumentet blev reduceret med, imidlertid ikke længere en del af sikringsforholdet. Hvis en virksomhed eksempelvis oprindeligt sikrede prisrisikoen på en råvare med et afledt finansielt instrument med en volumen på 100 ton som sikringsinstrumentet og reducerer den volumen med 10 ton i forbindelse med genskabelse af balancen, ville det resultere i en nominel mængde på 90 ton af sikringsinstrumentets volumen (i afsnit B6.5.16 beskrives konsekvenserne for det afledte finansielle instruments volumen (altså de 10 ton), der ikke længere er en del af sikringsforholdet).
B6.5.19
Justering af sikringsraten ved at øge sikringsinstrumentets volumen påvirker ikke målingen af ændringerne i den sikrede posts værdi. Målingen af ændringerne i sikringsinstrumentets dagsværdi som følge af en tidligere klassificeret volumen påvirkes heller ikke. Fra den dato, hvor balancen genskabes, omfatter ændringerne i sikringsinstrumentets dagsværdi imidlertid også ændringerne i værdien af den større volumen af sikringsinstrumentet. Ændringerne måles fra og med henvisning til den dato, hvor balancen genskabes, i stedet for den dato, hvor sikringsforholdet blev klassificeret. Hvis en virksomhed eksempelvis oprindeligt sikrede prisrisikoen på en råvare med et afledt finansielt instrument med en volumen på 100 ton som sikringsinstrumentet og tilføjede en volumen på 10 ton i forbindelse med genskabelse af balancen, ville sikringsinstrumentet efter genskabelse af balancen omfatte en samlet volumen på 110 ton. Ændringen i sikringsinstrumentets dagsværdi er den samlede ændring i dagsværdien af de afledte finansielle instrumenter, der udgør den samlede volumen på 110 ton. Disse afledte finansielle instrumenter kunne (og ville sandsynligvis) have forskellige vigtige vilkår, som f.eks. deres forwardrente, fordi de blev indgået på forskellige tidspunkter (herunder muligheden for at klassificere afledte finansielle instrumenter til sikringsforhold efter første indregning).
B6.5.20
Justering af sikringsraten ved at reducere den sikrede posts volumen påvirker ikke målingen af ændringerne i sikringsinstrumentets dagsværdi. Målingen af ændringerne i den sikrede posts værdi knyttet til den volumen, der fortsat klassificeres, påvirkes heller ikke. Fra den dato, hvor balancen genskabes, er den volumen, som den sikrede post blev reduceret med, imidlertid ikke længere en del af sikringsforholdet. Hvis en virksomhed eksempelvis oprindeligt sikrede en volumen på 100 ton af en råvare til en terminspris på 80 CU og reducerer den volumen med 10 ton i forbindelse med genskabelse af balancen, ville den sikrede post efter genskabelse af balancen omfatte 90 ton sikret til 80 CU. De 10 ton af den sikrede post, der ikke længere er en del af sikringsforholdet, ville regnskabsmæssigt blive behandlet i overensstemmelse med kravene til ophør af regnskabsmæssig sikring (jf. afsnit 6.5.6-6.5.7 og B6.5.22-B6.5.28).
B6.5.21
Når en virksomhed genskaber balancen i et sikringsforhold, skal den ajourføre sin analyse af kilderne til sikringsineffektivitet, som forventes at ville påvirke sikringsforholdet i løbetiden (den resterende løbetid) (jf. afsnit B6.4.2). Dokumentationen vedrørende sikringsforholdet skal ajourføres i overensstemmelse dermed.
Ophør af regnskabsmæssig sikring
B6.5.22
Ophør af regnskabsmæssig sikring gælder fremadrettet fra den dato, hvor kriterierne ikke længere er opfyldt.
B6.5.23
En virksomhed må ikke ophøre med klassifikation og dermed bringe et sikringsforhold til ophør, som:
a)
stadig opfylder formålet med risikostyringen, på grundlag af hvilket det opfyldte kriterierne for regnskabsmæssig sikring (dvs. at virksomheden stadig forfølger dette formål), og
b)
fortsat opfylder alle andre kriterier (efter hensyntagen til en eventuel genskabelse af balancen i sikringsforholdet, hvis det er relevant).
B6.5.24
I denne standard sondres der mellem en virksomheds risikostyringsstrategi og risikostyringsformål. Risikostyringsstrategien fastlægges på det højeste niveau, hvor en virksomhed beslutter, hvordan den styrer sin risiko. Risikostyringsstrategier identificerer normalt de risici, som virksomheden er eksponeret for, og beskriver, hvordan virksomheden håndterer dem. En risikostyringsstrategi gælder normalt for en længere periode og kan indeholde en vis fleksibilitet til at reagere på ændringer, der finder sted, mens strategien er gældende (f.eks. andre rentesatser eller råvarepriser, som kræver et andet sikringsomfang). Dette er normalt beskrevet i et generelt dokument, som formidles ned gennem en virksomhed i politikker, der indeholder mere specifikke retningslinjer. Derimod gælder risikostyringsformålet for et sikringsforhold for et bestemt sikringsforhold. Det beskriver, hvordan netop dette sikringsinstrument, som er blevet klassificeret, bruges til at sikre netop den eksponering, der er blevet klassificeret som den sikrede post. Derfor kan en risikostyringsstrategi omfatte mange forskellige sikringsforhold, hvis risikostyringsformål knytter sig til gennemførelsen af den overordnede risikostyringsstrategi. For eksempel:
a)
En virksomhed har en strategi for styring af sin renterisiko på gældsfinansiering, der fastsætter intervaller for sammensætningen af variabelt forrentet og fastforrentet finansiering for virksomheden som helhed. Strategien er, at mellem 20 % og 40 % af gælden skal være fastforrentet. Virksomheden beslutter løbende, hvordan denne strategi skal gennemføres (dvs. hvor i intervallet mellem 20 % og 40 % den skal lægge sig for fastforrentet eksponering), afhængigt af renteniveauet. Hvis renten er lav, lægger virksomheden renten fast for mere af gælden, end når renten er høj. Virksomhedens gæld er en variabelt forrentet gæld på 100 CU, hvoraf 30 CU swappes til en fastforrentet eksponering. Virksomheden udnytter den lave rente til at udstede yderligere 50 CU for at finansiere en større investering, hvilket sker ved hjælp af en fastforrentet obligation. Som følge af den lave rente beslutter virksomheden at fastsætte sin fastforrentede eksponering til 40 % af den samlede gæld ved at reducere det omfang, hvormed den tidligere sikrede sin variabelt forrentede eksponering, med 20 CU, således at den fastforrentede eksponering er 60 CU. I denne situation forbliver selve risikostyringsstrategien uændret. Derimod har virksomheden ændret den måde, den gennemfører strategien på, og dette betyder imidlertid, at for den variabelt forrentede eksponering på 20 CU, som tidligere blev sikret, har risikostyringsformålet ændret sig (dvs. for sikringsforholdet). Dermed skal den regnskabsmæssige sikring i denne situation bringes til ophør for 20 CU af den tidligere sikrede variabelt forrentede eksponering. Dette kunne omfatte en reduktion af swappositionen med et nominelt beløb på 20 CU, men en virksomhed kan, afhængigt af omstændighederne, bibeholde sin swapvolumen og f.eks. bruge den til at sikre en anden eksponering, eller lade den indgå i en handelsbeholdning. Hvis en virksomhed i stedet swappede en del af sin nye fastforrentede gæld til en variabelt forrentet eksponering, vil den regnskabsmæssige sikring for den tidligere sikrede variabelt forrentede eksponering skulle bringes til ophør.
b)
Nogle eksponeringer følger af positioner, der ofte ændrer sig, herunder f.eks. renterisikoen på en åben portefølje af gældsinstrumenter. Tilføjelse af nye gældsinstrumenter og ophør af indregningen af gældsinstrumenter ændrer løbende eksponeringen (dvs. at det ikke er det samme som blot at afhænde en position, der udløber). Dette er en dynamisk proces, hvor både eksponeringen og de sikringsinstrumenter, der bruges til at styre den, ændres hurtigt. En virksomhed med en sådan eksponering justerer derfor ofte de sikringsinstrumenter, der bruges til at styre renterisikoen, efterhånden som eksponeringen ændres. Gældsinstrumenter med en resterende løbetid på 24 måneder klassificeres eksempelvis som den sikrede post for en renterisiko i 24 måneder. Den samme procedure anvendes på andre tidsintervaller eller forfaldsperioder. Efter kort tid bringer virksomheden alle, nogle eller en del af de tidligere klassificerede sikringsforhold til ophør for forfaldsperioder og klassificerer nye sikringsforhold for forfaldsperioder på grundlag af deres størrelse og de sikringsinstrumenter, der findes på det pågældende tidspunkt. I denne situation afspejler ophør af den regnskabsmæssige sikring, at disse sikringsforhold er oprettet på en sådan måde, at virksomheden ser på et nyt sikringsinstrument og en ny sikret post i stedet for det sikringsinstrument og den sikrede post, der tidligere var klassificeret. Risikostyringsstrategien forbliver den samme, men ingen af risikostyringsformålene fortsætter for disse tidligere klassificerede sikringsforhold, der som sådan ikke længere eksisterer. I en sådan situation finder ophør af den regnskabsmæssige sikring anvendelse i det omfang, at risikostyringsformålet er ændret. Dette afhænger af en virksomheds situation og kunne f.eks. påvirke alle eller nogle af sikringsforholdene i en forfaldsperiode, eller kun en del af et sikringsforhold.
c)
En virksomhed har en risikostyringsstrategi, med hvilken den styrer valutarisikoen på forventede salg og de deraf følgende tilgodehavender. I henhold til denne strategi forvalter virksomheden kun valutarisikoen som et bestemt sikringsforhold frem til det tidspunkt, hvor tilgodehavender indregnes. Derefter forvalter virksomheden ikke længere valutarisikoen ved netop det sikringsforhold. I stedet forvalter den valutarisikoen på tilgodehavender, forpligtelser og afledte finansielle instrumenter (som ikke vedrører forventede transaktioner, der stadig ikke er gennemført), som er angivet i samme valuta, sammen. Dette fungerer regnskabsmæssigt som en "naturlig" sikring, fordi gevinsterne og tabene på valutarisikoen for alle disse poster straks indregnes i resultatet. Hvis sikringsforholdet klassificeres for perioden frem til betalingsdatoen, skal det derfor regnskabsmæssigt bringes til ophør, når tilgodehavendet indregnes, fordi det oprindelige sikringsforholds risikostyringsformål ikke længere finder anvendelse. Valutarisikoen styres nu efter samme strategi, men på et andet grundlag. Modsat gælder det, at hvis en virksomhed havde et andet risikostyringsformål og styrede valutarisikoen som ét løbende sikringsforhold for netop det forventede salg og det deraf følgende tilgodehavende frem til afregningsdatoen, ville den regnskabsmæssige sikring fortsætte frem til den dato.
B6.5.25
Ophør af regnskabsmæssig sikring kan påvirke:
a)
et sikringsforhold i sin helhed eller
b)
en del af et sikringsforhold (hvilket betyder, at den regnskabsmæssige sikring fortsætter for det resterende sikringsforhold).
B6.5.26
Et sikringsforhold i sin helhed bringes til ophør, når det ikke længere opfylder kriterierne. For eksempel:
a)
sikringsforholdet opfylder ikke længere formålet med risikostyringen, på grundlag af hvilket det opfyldte kriterierne for regnskabsmæssig sikring (dvs. at virksomheden ikke længere forfølger dette formål)
b)
sikringsinstrumentet eller -instrumenterne er blevet solgt eller afviklet (for hele den volumen, der indgik i sikringsforholdet), eller
c)
der er ikke længere et økonomisk forhold mellem den sikrede post og sikringsinstrumentet, eller virkningen af kreditrisikoen begynder at dominere de værdiændringer, der følger af det økonomiske forhold.
B6.5.27
En del af et sikringsforhold bringes til ophør (og den regnskabsmæssige sikring fortsætter for den resterende del), når kun en del af sikringsforholdet ikke længere opfylder kriterierne. For eksempel:
a)
i forbindelse med genskabelse af balancen i sikringsforholdet kan sikringsraten justeres, således at noget af den sikrede posts volumen ikke længere er en del af sikringsforholdet (jf. afsnit B6.5.20), og derfor bringes den regnskabsmæssige sikring kun til ophør for den volumen af den sikrede post, der ikke længere er en del af sikringsforholdet, eller
b)
hvis noget af den sikrede posts volumen, som er (eller er en komponent af) en forventet transaktion, ikke længere er højst sandsynlig, bringes den regnskabsmæssige sikring kun til ophør for den volumen af den sikrede post, der ikke længere er højst sandsynlig. Hvis en virksomhed tidligere har klassificeret sikringer af forventede transaktioner og efterfølgende vurderet, at de forventede transaktioner ikke længere forventes, drages virksomhedens evne til at forudsige forventede transaktioner korrekt, når den forudsiger lignende forventede transaktioner, i tvivl. Dette påvirker vurderingen af, hvorvidt lignende forventede transaktioner er højst sandsynlige (jf. afsnit 6.3.3), og dermed hvorvidt de opfylder kriterierne for sikrede poster.
B6.5.28
En virksomhed kan klassificere et nyt sikringsforhold, som omfatter sikringsinstrumentet eller den sikrede post i et tidligere sikringsforhold, for hvilket regnskabsmæssig sikring (helt eller delvist) er bragt til ophør. Dette er ikke fortsættelse af et sikringsforhold, men genoptagelse. For eksempel:
a)
Et sikringsinstrument kreditforringes i en sådan grad, at virksomheden erstatter det med et nyt sikringsinstrument. Det betyder, at det oprindelige sikringsforhold ikke opfyldte risikostyringsformålet og derfor bringes til ophør i sin helhed. Det nye sikringsinstrument klassificeres som sikringen af den samme eksponering, som tidligere blev klassificeret, og skaber et nyt sikringsforhold. Derfor måles ændringerne i den sikrede posts dagsværdi eller pengestrømme fra og med henvisning til datoen for klassifikation af det nye sikringsforhold i stedet for den dato, hvor det oprindelige sikringsforhold blev klassificeret.
b)
Et sikringsforhold bringes til ophør før udløb. Sikringsinstrumentet i sikringsforholdet kan klassificeres som sikringsinstrumentet i et andet sikringsforhold (f.eks. ved justering af sikringsraten i forbindelse med genskabelse af balancen ved at øge sikringsinstrumentets volumen, eller ved klassifikation af et helt nyt sikringsforhold).
Regnskabsmæssig behandling af optioners tidsmæssige værdi
B6.5.29
En option kan betragtes som værende relateret til en tidsperiode, fordi dens tidsmæssige værdi udgør et vederlag for at yde beskyttelse til indehaveren af optionen i en periode. Det relevante for vurderingen af, hvorvidt en option sikrer en transaktion eller en tidsperioderelateret sikret post, er imidlertid karakteristikaene ved den sikrede post, herunder hvordan og hvornår den påvirker resultatet. En virksomhed skal derfor vurdere, hvilken type den sikrede post er (jf. afsnit 6.5.15, litra a)), på grundlag af arten af den sikrede post (uanset om sikringsforholdet er en sikring af pengestrømme eller en sikring af dagsværdi):
a)
En options tidsmæssige værdi er knyttet til en transaktionsrelateret sikret post, hvis den sikrede post er en transaktion, hvor den tidsmæssige værdi bærer præg af omkostninger ved transaktionen. Et eksempel er, hvis den tidsmæssige værdi af en option er relateret til en sikret post, der resulterer i indregning af en post, hvis første måling omfatter transaktionsomkostninger (f.eks. hvor en virksomhed sikrer et råvarekøb, enten en forventet transaktion eller en fast aftale, mod råvareprisrisikoen og medregner transaktionsomkostningerne i den første måling af varebeholdningerne). Fordi den tidsmæssige værdi af optionen medregnes i den første måling af den sikrede post, påvirker den tidsmæssige værdi resultatet samtidig som den sikrede post. Tilsvarende gælder det, at en virksomhed, som sikrer et salg af en råvare, enten en forventet transaktion eller en fast aftale, vil medregne den tidsmæssige værdi af optionen i omkostningerne ved salget (hvilket betyder, at den tidsmæssige værdi vil blive indregnet i resultatet i samme periode som indtægterne fra det sikrede salg).
b)
Den tidsmæssige værdi af en option er relateret til en tidsperioderelateret sikret post, hvis den sikrede post er af en sådan art, at den tidsmæssige værdi bærer præg af omkostninger ved at opnå beskyttelse mod en risiko i en vis periode (men den sikrede post ikke resulterer i en transaktion, der involverer transaktionsomkostninger i overensstemmelse med litra a)). Hvis en råvarebeholdning eksempelvis sikres mod et fald i dagsværdien i seks måneder ved hjælp af en råvareoption med en tilsvarende løbetid, vil optionens tidsmæssige værdi blive overført til resultatet (dvs. afskrevet på et systematisk og rationelt grundlag) over perioden på seks måneder. Et andet eksempel er en sikring af en nettoinvestering i en udenlandsk virksomhed, som sikres i 18 måneder ved hjælp af en valutaoption, hvorved optionens tidsmæssige værdi vil blive fordelt over de 18 måneder.
B6.5.30
Den sikrede posts karakteristika, herunder hvordan og hvornår den påvirker resultatet, påvirker også den periode, som den tidsmæssige værdi af en option, der sikrer en tidsperioderelateret sikret post, afskrives over, hvilket svarer til den periode, hvor optionens indre værdi kan påvirke resultatet i forhold til regnskabsmæssig sikring. Hvis en renteoption (en cap) eksempelvis bruges til at sikre mod stigninger i renteudgifterne på en variabelt forrentet obligation, afskrives cappens tidsmæssige værdi til resultatet i samme periode, som cappens indre værdi ville påvirke resultatet:
a)
hvis cappen sikrer mod rentestigninger i de første tre år af en variabelt forrentet obligation med en løbetid på fem år, afskrives dens tidsmæssige værdi over de første tre år, eller
b)
hvis cappen er en option med udskudt start ("forward start option"), som sikrer mod rentestigninger i år to og tre for en variabelt forrentet obligation med en løbetid på fem år, afskrives dens tidsmæssige værdi i år to og tre.
B6.5.31
Den regnskabsmæssige behandling af den tidsmæssige værdi af optioner i overensstemmelse med afsnit 6.5.15 finder også anvendelse på en kombination af en købt og en solgt option (hvor en er en put-option, og en er en call-option), som på den dato, hvor den klassificeres som et sikringsinstrument, har en tidsmæssig værdi på nul ("zero-cost collar"). I den situation skal en virksomhed indregne eventuelle ændringer i den tidsmæssige værdi i anden totalindkomst, selv om den akkumulerede ændring i den tidsmæssige værdi i sikringsforholdets løbetid er nul. Derfor gælder, at hvis optionens tidsmæssige værdi er relateret til:
a)
en transaktionsrelateret sikret post, vil den tidsmæssige værdi ved udløbet af sikringsforholdet, der regulerer den sikrede post, eller som omklassificeres til resultatet (jf. afsnit 6.5.15, litra b)) være nul
b)
en tidsperioderelateret sikret post, er afskrivningsbeløbet vedrørende den tidsmæssige værdi nul.
B6.5.32
Den regnskabsmæssige behandling af den tidsmæssige værdi af optioner i overensstemmelse med afsnit 6.5.15 finder kun anvendelse i det omfang, at den tidsmæssige værdi er relateret til den sikrede post (tilpasset tidsmæssig værdi). Den tidsmæssige værdi af en option er relateret til den sikrede post, hvis optionens centrale vilkår (som f.eks. det nominelle beløb, løbetid og underliggende instrument) stemmer overens med vilkårene for den sikrede post. Hvis de centrale vilkår for en option og den sikrede post ikke stemmer fuldt overens, skal en virksomhed vurdere den tilpassede tidsmæssige værdi, dvs. hvor meget af den tidsmæssige værdi, som indgår i overkursen, (den faktiske tidsmæssige værdi) der er relateret til den sikrede post (og derfor bør behandles i overensstemmelse med afsnit 6.5.15). En virksomhed vurderer den tilpassede tidsmæssige værdi på grundlag af en værdiansættelse af den option, som har centrale vilkår, der stemmer fuldt overens med den sikrede post.
B6.5.33
Hvis den faktiske tidsmæssige værdi og den tilpassede tidsmæssige værdi er forskellige, skal en virksomhed vurdere det beløb, der er akkumuleret i et separat egenkapitalelement i overensstemmelse med afsnit 6.5.15, på følgende måde:
a)
hvis den faktiske tidsmæssige værdi ved indgåelsen af sikringsforholdet er højere end den tilpassede tidsmæssige værdi, skal virksomheden:
i)
bestemme det beløb, der er akkumuleret i et separat egenkapitalelement på grundlag af den tilpassede tidsmæssige værdi, og
ii)
indregne forskellene i ændringerne i dagsværdien mellem de to tidsmæssige værdier i resultatet
b)
hvis den faktiske tidsmæssige værdi ved indgåelsen af sikringsforholdet er lavere end den tilpassede tidsmæssige værdi, bestemme det beløb, der er akkumuleret i et separat egenkapitalelement, med henvisning til det laveste beløb af følgende:
i)
den akkumulerede ændring i dagsværdien af den faktiske tidsmæssige værdi, og
ii)
den akkumulerede ændring i dagsværdien af den tilpassede tidsmæssige værdi.
En eventuel resterende del af ændringen i dagsværdien af den faktiske tidsmæssige værdi skal indregnes i resultatet.
Regnskabsmæssig behandling af terminsdelen af terminskontrakter og finansielle instrumenters valutaspænd
B6.5.34
En terminskontrakt kan betragtes som værende relateret til en tidsperiode, fordi terminsdelen udgør et vederlag over en periode (det forløb, den bestemmes for). Det relevante for vurderingen af, hvorvidt et sikringsinstrument sikrer en transaktion eller en tidsperioderelateret sikret post, er imidlertid karakteristikaene ved den sikrede post, herunder hvordan og hvornår den påvirker resultatet. En virksomhed skal derfor vurdere, hvilken type den sikrede post er (jf. afsnit 6.5.16 og 6.5.15, litra a)), på grundlag af arten af den sikrede post (uanset om sikringsforholdet er en sikring af pengestrømme eller en sikring af dagsværdi):
a)
En terminskontrakts terminsdel er knyttet til en transaktionsrelateret sikret post, hvis den sikrede post er en transaktion, hvor terminsdelen bærer præg af omkostninger ved transaktionen. Et eksempel er, hvis terminsdelen er relateret til en sikret post, der resulterer i indregning af en post, hvis første måling omfatter transaktionsomkostninger (f.eks. hvor en virksomhed sikrer et varekøb, der er angivet i en fremmed valuta, enten en forventet transaktion eller en fast aftale, mod valutarisikoen og medregner transaktionsomkostningerne i den første måling af varebeholdningerne). Fordi terminsdelen medregnes i den første måling af den sikrede post, påvirker terminsdelen resultatet samtidig som den sikrede post. Tilsvarende gælder det, at en virksomhed, som sikrer et salg af en råvare, der er angivet i en fremmed valuta, mod valutarisiko, enten en forventet transaktion eller en fast aftale, vil medregne terminsdelen i omkostningerne ved salget (hvilket betyder, at terminsdelen vil blive indregnet i resultatet i samme periode som indtægterne fra det sikrede salg).
b)
Terminsdelen af en terminskontrakt er relateret til en tidsperioderelateret sikret post, hvis den sikrede post er af en sådan art, at terminsdelen bærer præg af omkostninger ved at opnå beskyttelse mod en risiko i en vis periode (men den sikrede post ikke resulterer i en transaktion, der involverer transaktionsomkostninger i overensstemmelse med litra a)). Hvis en råvarebeholdning eksempelvis sikres mod ændringer i dagsværdien i seks måneder ved hjælp af en råvareterminskontrakt med en tilsvarende løbetid, vil terminsdelen af terminskontrakten blive overført til resultatet (dvs. afskrevet på et systematisk og rationelt grundlag) over perioden på seks måneder. Et andet eksempel er en sikring af en nettoinvestering i en udenlandsk virksomhed, som sikres i 18 måneder ved hjælp af en valutaterminskontrakt, hvorved terminsdelen af terminskontrakten vil blive fordelt over de 18 måneder.
B6.5.35
Den sikrede posts karakteristika, herunder hvordan og hvornår den påvirker resultatet, påvirker også den periode, som terminsdelen af en terminskontrakt, der sikrer en tidsperioderelateret sikret post, afskrives over, hvilket er den periode, som terminsdelen er relateret til. Hvis en terminskontrakt eksempelvis sikrer eksponering mod udsving i 3-måneders renten i en periode på tre måneder, som starter om seks måneder, afskrives terminsdelen fra den syvende til den niende måned.
B6.5.36
Den regnskabsmæssige behandling af terminsdelen af en terminskontrakt i overensstemmelse med afsnit 6.5.16 finder også anvendelse, hvis terminsdelen er nul på den dato, hvor terminskontrakten klassificeres som et sikringsinstrument. I den situation skal en virksomhed indregne eventuelle ændringer i dagsværdien, der kan henføres til terminsdelen, i anden totalindkomst, selv om den akkumulerede ændring i dagsværdien, der kan henføres til terminsdelen, i sikringsforholdets løbetid er nul. Derfor gælder det, at, hvis terminsdelen af en terminskontrakt er relateret til:
a)
en transaktionsrelateret sikret post, vil det beløb, der med hensyn til terminsdelen ved udløbet af sikringsforholdet, der regulerer den sikrede post, eller som omklassificeres til resultatet (jf. afsnit 6.5.15b) og 6.5.16) være nul
b)
en tidsperioderelateret sikret post, er afskrivningsbeløbet vedrørende terminsdelen nul.
B6.5.37
Den regnskabsmæssige behandling af terminsdelen af terminskontakter i overensstemmelse med afsnit 6.5.16 finder kun anvendelse i det omfang, at terminsdelen er relateret til den sikrede post (tilpasset terminsdel). Terminsdelen af en terminskontrakt er relateret til den sikrede post, hvis terminskontraktens centrale vilkår (som f.eks. det nominelle beløb, løbetid og underliggende instrument) stemmer overens med den sikrede post. Hvis de centrale vilkår for terminskontrakten og den sikrede post ikke stemmer fuldt overens, skal en virksomhed vurdere den tilpassede terminsdel, dvs. hvor meget af terminsdelen, som indgår i terminskontrakten (den faktiske terminsdel), der er relateret til den sikrede post (og derfor bør behandles i overensstemmelse med afsnit 6.5.16). En virksomhed vurderer den tilpassede terminsdel på grundlag af en værdiansættelse af terminskontrakten, som har centrale vilkår, der stemmer fuldt overens med den sikrede post.
B6.5.38
Hvis den faktiske terminsdel og den tilpassede terminsdel er forskellige, skal en virksomhed vurdere det beløb, der er akkumuleret i et separat egenkapitalelement i overensstemmelse med afsnit 6.5.16, på følgende måde:
a)
hvis det absolutte beløb for den faktiske terminsdel ved indgåelsen af sikringsforholdet er højere end den tilpassede terminsdel, skal virksomheden:
i)
bestemme det beløb, der er akkumuleret i et separat egenkapitalelement på grundlag af den tilpassede terminsdel, og
ii)
indregne forskellene i ændringerne i dagsværdien mellem de to terminsdele i resultatet
b)
hvis det absolutte beløb for den faktiske terminsdel ved indgåelsen af sikringsforholdet er lavere end den tilpassede terminsdel, skal virksomheden bestemme det beløb, der er akkumuleret i et separat egenkapitalelement, med henvisning til det laveste beløb af følgende:
i)
den akkumulerede ændring i dagsværdien af det absolutte beløb for den faktiske terminsdel og
ii)
den akkumulerede ændring i dagsværdien af det absolutte beløb for den tilpassede terminsdel.
En eventuel resterende del af ændringen i dagsværdien af den faktiske terminsdel skal indregnes i resultatet.
B6.5.39
Hvis en virksomhed udskiller valutaspændet fra et finansielt instrument og udelukker det fra klassifikationen af det finansielle instrument som sikringsinstrumentet (jf. afsnit 6.2.4, litra b)), finder anvendelsesvejledningen i afsnit B6.5.34-B6.5.38 anvendelse på valutaspændet på samme måde, som den anvendes på terminsdelen af en terminskontrakt.
Sikring af en gruppe af poster (afsnit 6.6)
Sikring af en nettoposition
Opfyldelse af kriterierne for regnskabsmæssig sikring og klassifikation af en nettoposition
B6.6.1
En nettoposition opfylder kun kriterierne for regnskabsmæssig sikring, hvis en virksomhed sikrer på nettobasis i sin risikostyring. Hvorvidt en virksomhed sikrer på denne måde, er en kendsgerning (og ikke blot en påstand eller et spørgsmål om dokumentation). Derfor kan en virksomhed ikke anvende regnskabsmæssig sikring på en nettoposition udelukkende for at opnå en bestemt regnskabsmæssig virkning, hvis det ikke er foreneligt med dens risikostyring. Sikring af en nettoposition skal indgå som en del af en vedtaget risikostyringsstrategi. Dette vil normalt blive godkendt af nøglepersoner i virksomhedens ledelse som defineret i IAS 24.
B6.6.2
Virksomhed A, hvis funktionelle valuta er den lokale valuta, har f.eks. en fast aftale om at betale 150,000 FC i reklameudgifter om ni måneder samt en fast aftale om at sælge færdigvarer for 150,000 FC om 15 måneder. Virksomhed A indgår et afledt valutainstrument, der afregnes om ni måneder, i henhold til hvilket den vil modtage 100 FC og betale 70 CU. Virksomhed A har ingen andre eksponeringer for FC. Virksomhed A styrer ikke sin valutarisiko på nettobasis. Derfor kan virksomhed A ikke anvende regnskabsmæssig sikring på et sikringsforhold mellem det afledte valutainstrument og en nettoposition på 100 FC (bestående af 150,000 FC fra den faste købsaftale, dvs. reklametjenester, og 149,900 FC (af de 150,000 FC) fra den faste salgsaftale) i en periode på ni måneder.
B6.6.3
Hvis virksomhed A i stedet forvaltede sin valutarisiko på nettobasis og ikke indgik det afledte valutainstrument (fordi den øger sin valutarisikoeksponering i stedet for at reducere den), ville virksomheden naturligt være i en sikret position i ni måneder. Denne sikrede position ville ikke afspejles i årsregnskabet, fordi transaktionerne indregnes i forskellige fremtidige regnskabsperioder. Den udlignede position ville kun opfylde kriterierne for regnskabsmæssig sikring, hvis betingelserne i afsnit 6.6.6 er opfyldt.
B6.6.4
Når en gruppe poster, der udgør en nettoposition, klassificeres som en sikret post, skal en virksomhed klassificere hele gruppen af poster, der omfatter de poster, der kan udgøre nettopositionen. En virksomhed må ikke klassificere et uspecifikt, abstrakt beløb for en nettoposition. En virksomhed har f.eks. en gruppe faste salgsaftaler om ni måneder for 100 FC og en gruppe faste købsaftaler om 18 måneder for 120 FC. Virksomheden må ikke klassificere et abstrakt beløb for en nettoposition op til 20 FC. Den skal i stedet klassificere et bruttobeløb for køb og et bruttobeløb for salg, der tilsammen giver anledning til den sikrede nettoposition. En virksomhed skal klassificere bruttopositioner, der giver anledning til nettopositionen, så virksomheden kan opfylde kravene til regnskabsmæssig behandling af sikringsforhold, der opfylder kriterierne.
Anvendelse af kravene til sikringseffektivitet på sikring af en nettoposition
B6.6.5
Når en virksomhed vurderer, hvorvidt kravene til sikringseffektivitet i afsnit 6.4.1, litra c), er opfyldt, når den sikrer en nettoposition, skal den tage hensyn til ændringerne i værdien af posterne i nettopositionen, der har den samme virkning som sikringsinstrumentet i forbindelse med ændringen i dagsværdien for sikringsinstrumentet. En virksomhed har f.eks. en gruppe faste salgsaftaler om ni måneder for 100 FC og en gruppe faste købsaftaler om 18 måneder for 120 FC. Den sikrer valutarisikoen på nettopositionen på 20 FC med en valutaterminskontrakt på 20 FC. Når virksomheden vurderer, hvorvidt kravene til sikringseffektivitet i afsnit 6.4.1, litra c), er opfyldt, skal den tage hensyn til forholdet mellem:
a)
ændringen i dagsværdien for valutaterminskontrakten sammen med ændringer i værdien af de faste salgsaftaler relateret til valutarisikoen og
b)
ændringerne i værdien af de faste købsaftaler relateret til valutarisikoen.
B6.6.6
Tilsvarende gælder det, at, hvis virksomheden i eksemplet i afsnit B6.6.5 havde en udlignet position, ville den tage hensyn til forholdet mellem ændringerne i værdien af de faste salgsaftaler relateret til valutarisikoen og ændringerne i værdien af de faste købsaftaler relateret til valutarisikoen, når den vurderer, hvorvidt kravene til sikringseffektivitet i afsnit 6.4.1, litra c), er opfyldt.
Sikring af pengestrømme, der udgør en nettoposition
B6.6.7
Når en virksomhed sikrer en gruppe poster med udlignende risikopositioner (dvs. en nettoposition), afhænger det af sikringstypen, om kriterierne for regnskabsmæssig sikring er opfyldt. Hvis sikringen er en sikring af dagsværdien, kan nettopositionen opfylde kriterierne for sikrede poster. Hvis sikringen imidlertid er en sikring af pengestrømme, kan nettopositionen kun opfylde kriterierne for sikrede poster, hvis der er tale om en sikring af valutakursrisiko, og klassifikationen af nettopositionen angiver, i hvilken regnskabsperiode de forventede transaktioner forventes at ville påvirke resultatet, samt deres art og mængde.
B6.6.8
En virksomhed har f.eks. en nettoposition, der består af et nederste lag af salg på 100 FC og et nederste lag af køb på 150 FC. Både salg og køb er angivet i samme valuta. For at sikre at klassifikationen af den sikrede nettoposition er tilstrækkeligt udspecificeret, angiver virksomheden i den oprindelige dokumentation for sikringsforholdet, at salg kan være af produkt A eller produkt B, mens køb kan være af maskintype A, maskintype B og råmateriale A. Virksomheden angiver også transaktionernes mængde efter art. Virksomheden dokumenterer, at det nederste lag af salg (100 FC) består af det forventede salg af de første 70 FC af produkt A og de første 30 FC af produkt B. Hvis dette salg forventes at påvirke resultatet i forskellige regnskabsperioder, vil virksomheden medtage det i dokumentationen. Eksempelvis de første 70 FC fra salget af produkt A, der forventes at påvirke resultatet i den første regnskabsperiode, og de første 30 FC fra salget af produkt B, der forventes at påvirke resultatet i den anden regnskabsperiode. Virksomheden dokumenterer også, at det nederste lag af købene (150 FC) omfatter køb af de første 60 FC af maskintype A, de første 40 FC af maskintype B og de første 50 FC af råmateriale A. Hvis disse køb forventes at påvirke resultatet i forskellige regnskabsperioder, vil virksomheden i dokumentationen have en opdeling af de købte mængder efter de regnskabsperioder, hvor de forventes at påvirke resultatet (ligesom den dokumenterer salget). Den forventede transaktion ville f.eks. blive angivet således;
a)
de første 60 FC af købet af maskintype A, der forventes at påvirke resultatet fra den tredje regnskabsperiode i de næste 10 regnskabsperioder
b)
de første 40 FC af købet af maskintype B, der forventes at påvirke resultatet fra den fjerde regnskabsperiode i de næste 20 regnskabsperioder, og
c)
de første 50 FC af købet af råmateriale A, der forventes at blive modtaget i den tredje regnskabsperiode og solgt, dvs. påvirke resultatet, i den og den næste regnskabsperiode.
De oplysninger, der skulle angives om arten af de forventede transaktionsmængder, ville omfatte aspekter som afskrivningsmønster for materielle anlægsaktiver af samme type, hvis arten af disse betyder, at afskrivningsmønstret kan variere afhængigt af, hvordan virksomheden bruger dem. Hvis virksomheden f.eks. bruger dele af maskintype A i to forskellige produktionsprocesser, der omfatter afskrivning efter den lineære metode over 10 regnskabsperioder og efter produktionsintensitetsmetoden, vil den i dokumentationen vedrørende det forventede køb af maskintype A opdele mængderne efter det relevante afskrivningsmønster.
B6.6.9
For en sikring af pengestrømme for en nettoposition skal de beløb, der er bestemt i overensstemmelse med afsnit 6.5.11, indregne ændringerne i værdien af posterne i nettopositionen, der har den samme virkning som sikringsinstrumentet i forbindelse med ændringen i dagsværdien for sikringsinstrumentet. Ændringerne i værdien af posterne i nettopositionen, der har den samme virkning som sikringsinstrumentet, indregnes imidlertid først, når de transaktioner, de vedrører, indregnes, f.eks. når et forventet salg indregnes som en indtægt. En virksomhed har f.eks. en gruppe højst sandsynlige forventede salg om ni måneder for 100 FC og en gruppe højst sandsynlige forventede køb om 18 måneder for 120 FC. Den sikrer valutarisikoen på nettopositionen på 20 FC med en valutaterminskontrakt på 20 FC. Når virksomheden bestemmer de beløb, der indregnes i reserven vedrørende sikring af pengestrømme i overensstemmelse med afsnit 6.5.11, litra a)-6.5.11, litra b), sammenligner den:
a)
ændringen i dagsværdien for valutaterminskontrakten sammen med ændringer i værdien af de højst sandsynlige forventede salg relateret til valutarisikoen med
b)
ændringerne i værdien af de højst sandsynlige forventede køb relateret til valutarisikoen.
Virksomheden indregner imidlertid kun beløb, der er relateret til valutaterminskontrakten, indtil de højst sandsynlige forventede salgstransaktioner indregnes i årsregnskabet, på hvilket tidspunkt gevinster eller tab på disse forventede transaktioner indregnes (dvs. ændringen i værdien, der kan henføres til ændringen i valutakursen mellem klassifikationen af sikringsforholdet og indregningen af indtægter).
B6.6.10
Tilsvarende gælder det, at hvis virksomheden i eksemplet havde en udlignet position, ville den sammenligne ændringerne i værdien af de højst sandsynlige forventede salg relateret til valutarisikoen og ændringerne i værdien af de højst sandsynlige forventede køb relateret til valutakursrisikoen. Disse beløb indregnes imidlertid først, når de relaterede forventede transaktioner indregnes i årsregnskabet.
Lag af grupper af poster klassificeret som den sikrede post
B6.6.11
Af de samme årsager, som er beskrevet i afsnit B6.3.19, kræver klassifikation af lag i grupper af eksisterende poster specifik identifikation af det nominelle beløb for den gruppe af poster, som det sikrede lag defineres fra.
B6.6.12
Et sikringsforhold kan omfatte lag fra flere forskellige grupper af poster. I en sikring af en nettoposition af en gruppe aktiver og en gruppe forpligtelser kan sikringsforholdet f.eks. omfatte en kombination af et lag i gruppen af aktiver og et lag i gruppen af forpligtelser.
Præsentation af gevinster og tab på sikringsinstrumenter
B6.6.13
Hvis poster sikres sammen som en gruppe i en sikring af pengestrømme, kan de påvirke forskellige poster i resultatopgørelsen og anden totalindkomst. Præsentationen af sikringsgevinster og -tab i opgørelsen afhænger af gruppen af poster.
B6.6.14
Hvis gruppen af poster ikke har nogen udlignende risikopositioner (f.eks. en gruppe valutaomkostninger, der påvirker forskellige poster i resultatopgørelsen og anden totalindkomst, som sikres mod valutakursrisikoen), vil de omklassificerede gevinster og tab på sikringsinstrumentet blive fordelt mellem de poster, der påvirkes af de sikrede poster. Denne fordeling foretages på et systematisk og rationelt grundlag og må ikke omfatte opregning af nettogevinster eller -tab på et enkelt sikringsinstrument.
B6.6.15
Hvis gruppen af poster har udlignende risikopositioner (f.eks. en gruppe af salg og omkostninger angivet i en fremmed valuta, der sikres sammen mod valutarisikoen), skal en virksomhed præsentere sikringsgevinster eller -tab i en separat post i resultatopgørelsen eller anden totalindkomst. Som eksempel kan nævnes sikring af valutarisikoen for en nettoposition af salg i fremmed valuta på 100 FC og omkostninger i fremmed valuta på 80 FC ved hjælp af en valutaterminskontrakt på 20 FC. Gevinsten eller tabet på valutaterminskontrakten, som omklassificeres fra reserven vedrørende sikring af pengestrømme til resultatet (når nettopositionen påvirker resultatet), skal præsenteres i en anden post end de sikrede salg og omkostninger. Hvis salget imidlertid ligger i en tidligere periode end omkostningerne, måles salgsomsætningen stadig til spotkursen i overensstemmelse med IAS 21. De dermed forbundne sikringsgevinster eller -tab præsenteres i en separat post, så resultatet afspejler virkningen af sikringen af nettopositionen med en tilsvarende regulering af reserven vedrørende sikring af pengestrømme. Når de sikrede omkotninger påvirker resultatet i en senere periode, bliver de sikringsgevinster eller -tab, som tidligere blev indregnet i reserven vedrørende sikring af pengestrømme i forbindelse med salget, omklassificeret til resultatet og præsenteret som en anden post end den, der indeholder de sikrede omkostninger, som måles til spotkursen i overensstemmelse med IAS 21.
B6.6.16
For nogle typer sikringer af dagsværdien er det primære formål med sikringen ikke at udligne ændringen i dagsværdien af den sikrede post, men at omdanne den sikrede posts pengestrømme. En virksomhed sikrer f.eks. dagsværdien mod renterisikoen for et fastforrentet gældsinstrument ved hjælp af en renteswap. Virksomhedens sikringsformål er at omdanne de fastforrentede pengestrømme til variabelt forrentede pengestrømme. Dette formål afspejles i den regnskabsmæssige behandling af sikringsforholdet, hvor virksomheden akkumulerer nettorentetilskrivningen på renteswappen i resultatet. I forbindelse med sikring af en nettoposition (f.eks. en nettoposition af et fastforrentet aktiv og en fastforrentet forpligtelse) skal denne nettorentetilskrivning præsenteres i en separat post i resultatopgørelsen og anden totalindkomst. Dette sker for at undgå opregning af ét instruments nettogevinster og -tab til udlignende bruttobeløb og indregning af disse i forskellige poster (det forhindrer f.eks. opregning af en nettorenteindtægt på én renteswap til bruttorenteindtægter og bruttorenteudgifter).
IKRAFTTRÆDELSESTIDSPUNKT OG OVERGANG (KAPITEL 7)
Overgang (afsnit 7.2)
Finansielle aktiver, som besiddes med henblik på handel
B7.2.1
På tidspunktet for den første anvendelse af denne standard skal en virksomhed vurdere, hvorvidt formålet med virksomhedens forretningsmodel til styring af sine finansielle aktiver opfylder betingelsen i afsnit 4.1.2, litra a) eller betingelsen i afsnit 4.1.2A, litra a), eller om et finansielt aktiv opfylder kriterierne for beslutningen i afsnit 5.7.5. I den forbindelse skal en virksomhed vurdere, hvorvidt de finansielle aktiver opfylder definitionen af "som besiddes med henblik på handel", som om virksomheden havde købt aktiverne på datoen for den første anvendelse.
Værdiforringelse
B7.2.2
Ved overgangen bør en virksomhed forsøge at tilnærme kreditrisikoen ved første indregning ved at vurdere alle rimelige og dokumenterede oplysninger, som virksomheden kan få adgang til uden urimelig udgift eller indsats. En virksomhed behøver ikke at foretage en grundig søgning efter oplysninger til vurdering på overgangstidspunktet af, hvorvidt kreditrisikoen er steget væsentligt siden første indregning. Hvis en virksomhed ikke kan foretage denne vurdering uden urimelig udgift eller indsats, finder afsnit 7.2.20 anvendelse.
B7.2.3
For at vurdere hensættelsen til tab på finansielle instrumenter, der oprindeligt blev indregnet (eller låneaftaler eller finansielle garantikontrakter, som virksomheden blev part i) før datoen for den første anvendelse, både ved overgangen og indtil ophør af indregning af disse poster, skal en virksomhed tage stilling til oplysninger, der er relevante for at bestemme eller tilnærme kreditrisikoen ved første indregning. For at bestemme eller tilnærme den indledende kreditrisiko kan en virksomhed tage stilling til interne og eksterne oplysninger, herunder porteføljeoplysninger, i overensstemmelse med afsnit B5.5.1-B5.5.6.
B7.2.4
En virksomhed med kun få historiske oplysninger kan bruge oplysninger fra interne rapporter og statistikker (som muligvis blev udarbejdet, da virksomheden skulle beslutte, om den skulle lancere et nyt produkt), oplysninger om lignende produkter eller erfaringer fra lignende virksomheder med sammenlignelige finansielle instrumenter, hvis det er relevant.
DEFINITIONER (APPENDIKS A)
Afledte finansielle instrumenter
BA.1
Typiske afledte finansielle instrumenter er futures, termins- og swap-kontrakter samt optioner. Et afledt finansielt instrument har normalt en beregningsmæssig hovedstol, som er et kontraktfastsat valutabeløb, et antal aktier, et antal enheder af vægt og volumen eller andre enheder. Det gælder imidlertid for et afledt finansielt instrument, at indehaver eller sælger ikke skal betale eller modtage den beregningsmæssige hovedstol ved kontraktens indgåelse. Alternativt kan vilkårene for et afledt finansielt instrument indebære betaling af et fast beløb eller et beløb, som kan ændre sig (men ikke proportionelt med en ændring i det underliggende aktiv) som følge af visse fremtidige begivenheder, som ikke knytter sig til den beregningsmæssige hovedstol. Eksempelvis kan en kontrakt kræve en fast betaling på 1,000 CU, hvis 6-måneders LIBOR stiger med 100 basispoint. En sådan kontrakt er et afledt finansielt instrument, selv om der ikke er angivet en beregningsmæssig hovedstol.
BA.2
Definitionen på et afledt finansielt instrument i denne standard omfatter kontrakter, som bruttoafregnes ved overdragelse af det underliggende aktiv (eksempelvis en terminskontrakt vedrørende køb af et fastforrentet gældsinstrument). En virksomhed kan have en kontrakt vedrørende køb eller salg af et ikke-finansielt aktiv, som kan nettoafregnes i likvide beholdninger eller andre finansielle instrumenter eller ved udveksling af finansielle instrumenter (eksempelvis en kontrakt vedrørende køb eller salg af en råvare til en fast pris på et fremtidigt tidspunkt). En sådan kontrakt ligger inden for denne standards anvendelsesområde, medmindre den blev indgået og fortsat besiddes med henblik på overdragelse af et ikke-finansielt aktiv i overensstemmelse med virksomhedens forventede behov for køb, salg eller forbrug. Denne standard finder imidlertid anvendelse på sådanne kontrakter for en virksomheds forventede behov for køb, salg eller forbrug, hvis virksomheden foretager en klassifikation i overensstemmelse med afsnit 2.5 (jf. afsnit 2.4-2.7).
BA.3
Et af de afgørende kendetegn for et afledt finansielt instrument er, at det indebærer en indledende nettoinvestering, som er mindre, end hvad der kræves for andre typer kontrakter, der kunne forventes at blive påvirket på en tilsvarende måde af ændrede markedsvilkår. En option opfylder denne definition, eftersom præmien er mindre end den investering, det ville kræve at anskaffe det underliggende finansielle instrument, optionen er knyttet til. En valutaswap, som kræver, at der sker en indledende omveksling af forskellige valutaer med samme dagsværdi, opfylder definitionen, idet den har en indledende nettoinvestering på nul.
BA.4
Ved et almindeligt køb eller salg indgås der en fastprisaftale mellem handelsdatoen og afregningsdatoen, som opfylder definitionen på et afledt finansielt instrument. På grund af aftalens korte varighed indregnes den dog ikke som et afledt finansielt instrument. I stedet indeholder denne standard bestemmelser om særlig regnskabsmæssig behandling af sådanne "almindelige handler" (jf. afsnit 3.1.2 og B3.1.3-B3.1.6).
BA.5
Definitionen på et afledt finansielt instrument henviser til ikke-økonomiske variabler, der ikke er specifikke for en kontrahent. Sådanne variabler omfatter et indeks over jordskælvstab i en bestemt region og et indeks over temperaturer i en bestemt by. Ikke-økonomiske variabler, som er specifikke for en kontrahent, omfatter det forhold, om der opstår eller ikke opstår en brand, som beskadiger eller ødelægger et aktiv, som tilhører en af kontrahenterne. En ændring i et ikke-finansielt aktivs dagsværdi er specifik for indehaveren, hvis dagsværdien ikke kun afspejler ændringer i markedsprisen for sådanne aktiver (en økonomisk variabel), men også tilstanden af det bestemte ikke-finansielle aktiv, som besiddes (en ikke-økonomisk variabel). Hvis en garanti for en bestemt bils restværdi eksempelvis udsætter garanten for risikoen for ændringer i bilens fysiske tilstand, er ændringen i denne restværdi eksempelvis specifik for bilens ejer.
Finansielle aktiver og forpligtelser, som besiddes med henblik på handel
BA.6
Handel afspejler normalt aktive og hyppige køb og salg, og finansielle instrumenter, som besiddes med henblik på handel, anvendes normalt med det formål at skabe en gevinst på basis af kortsigtede udsving i kurser eller handelsmarginaler.
BA.7
Finansielle aktiver, som besiddes med henblik på handel, omfatter:
a)
afledte finansielle forpligtelser, som ikke regnskabsmæssigt behandles som sikringsinstrumenter
b)
forpligtelser til at overdrage finansielle aktiver, som er lånt af en "short"-sælger (dvs. en virksomhed, der sælger finansielle aktiver, den har lånt og endnu ikke ejer)
c)
finansielle forpligtelser, som er påtaget med henblik på at tilbagekøbe dem i nær fremtid (eksempelvis et noteret gældsinstrument, som udsteder kan købe tilbage i nær fremtid afhængigt af ændringer i dagsværdien), og
d)
finansielle forpligtelser, som udgør en del af en portefølje af identificerede finansielle instrumenter, som forvaltes under ét, og som udviser et nyligt mønster af kortsigtet gevinsthjemtagelse.
BA.8
Det, at en forpligtelse bruges til at finansiere handelsaktiviteter, medfører ikke i sig selv, at forpligtelsen besiddes med handel for øje.
IFRS 10
Koncernregnskaber
FORMÅL
1
Formålet med denne IFRS er at fastlægge principperne for fremlæggelsen og udarbejdelsen af koncernregnskaber i de tilfælde, hvor en virksomhed har bestemmende indflydelse på en eller flere virksomheder.
Opfyldelse af målsætningen
2
For at opfylde målsætningen i afsnit 1 indeholder denne IFRS:
a)
et krav om, at en virksomhed (
modervirksomheden
), der har bestemmende indflydelse på en eller flere virksomheder (
dattervirksomheder
), skal fremlægge koncernregnskab
b)
en definition af princippet om 
bestemmende indflydelse
 samt en fastlæggelse af, at bestemmende indflydelse udgør grundlaget for konsolidering
c)
en beskrivelse af, hvordan princippet om bestemmende indflydelse skal anvendes til identifikation af, hvorvidt en investor har bestemmende indflydelse på en virksomhed, der er investeret i, og derfor skal konsolidere den pågældende virksomhed
d)
en fastlæggelse af regnskabskravene i forbindelse med udarbejdelsen af koncernregnskab og
e)
en definition af en investeringsvirksomhed og en beskrivelse af en fritagelse for konsolidering af visse af en investeringsvirksomheds dattervirksomheder.
3
Denne IFRS omhandler ikke regnskabskrav i forbindelse med virksomhedssammenslutninger og deres indvirkning på konsolideringen, herunder goodwill opstået ved en virksomhedssammenslutning (jf. IFRS 3 
Virksomhedssammenslutninger
).
ANVENDELSESOMRÅDE
4
En virksomhed, der optræder som modervirksomhed, skal udarbejde et koncernregnskab. Denne IFRS finder anvendelse på alle virksomheder, undtagen følgende:
a)
en modervirksomhed skal ikke udarbejde koncernregnskab, såfremt alle de nedenstående betingelser er opfyldt:
i)
den er en 100 % ejet dattervirksomhed, eller modervirksomheden er en dattervirksomhed, der ejes delvist af en anden virksomhed, og samtlige øvrige ejere, herunder ejere, som ikke på anden vis har stemmeret, er blevet informeret om og har ikke gjort indsigelser imod, at modervirksomheden ikke udarbejder koncernregnskab
ii)
selskabets gælds- eller egenkapitalinstrumenter handles ikke på et offentligt marked (en inden- eller udenlandsk fondsbørs eller et OTC-marked, herunder lokale og regionale markeder)
iii)
selskabet har ikke indsendt og er ikke ved at indsende sit årsregnskab til et børstilsyn eller en anden myndighed med henblik på at notere instrumenter af en hvilken som helst kategori på et offentligt marked, og
iv)
virksomhedens øverste modervirksomhed eller mellemliggende modervirksomhed fremlægger årsregnskaber, der er tilgængelige for offentligheden og i overensstemmelse med IFRS-standarder, hvor datterselskaber er konsoliderede eller måles til dagsværdi gennem resultatet i overensstemmelse med denne IFRS.
b)
[ophævet]
c)
[ophævet]
4A
Denne IFRS finder ikke anvendelse på pensionsordninger eller andre langsigtede personaleydelsesordninger, som IAS 19 
Personaleydelser
 finder anvendelse på.
4B
En modervirksomhed, som er en investeringsvirksomhed, skal ikke udarbejde koncernregnskab, hvis der i henhold til afsnit 31 i denne IFRS er krav om, at alle denne virksomheds dattervirksomheder skal måles til dagsværdi gennem resultatet.
BESTEMMENDE INDFLYDELSE
5
Uanset karakteren af investorens deltagelse i en virksomhed (den virksomhed, der er investeret i) skal investoren fastslå, hvorvidt den er en modervirksomhed, ved at vurdere, om den har bestemmende indflydelse på den virksomhed, der er investeret i.
6
En investor har bestemmende indflydelse på en virksomhed, der er investeret i, såfremt investoren er eksponeret for eller er berettiget til variable afkast fra sin deltagelse i den virksomhed, der er investeret i, og har mulighed for at påvirke dette afkast gennem sin indflydelse i den virksomhed, der er investeret i.
7
En investor har således bestemmende indflydelse på en virksomhed, der er investeret i, hvis, og kun hvis, investoren opfylder alle de nedenstående betingelser:
a)
investoren har indflydelse på den virksomhed, der er investeret i (jf. afsnit 10-14)
b)
investoren er eksponeret for eller er berettiget til variabelt afkast fra sin deltagelse i den virksomhed, der er investeret i (jf. afsnit 15 og 16), og
c)
investoren har mulighed for at bruge sin indflydelse på den virksomhed, der er investeret i, til at påvirke størrelsen af afkastet fra den virksomhed, der er investeret i (jf. afsnit 17 og 18).
8
En investor skal tage højde for alle forhold og omstændigheder, når det vurderes, hvorvidt denne har bestemmende indflydelse på en virksomhed, der er investeret i. Investoren skal foretage en fornyet vurdering af, hvorvidt han har bestemmende indflydelse på en virksomhed, der er investeret i, hvis forholdene og omstændighederne antyder, at der er sket ændringer med hensyn til et eller flere af de tre kontrolelementer, der er anført i afsnit 7 (jf. afsnit B80-B85).
9
To eller flere investorer har fælles bestemmende indflydelse på en virksomhed, der er investeret i, når de skal handle i forening for at styre de relevante aktiviteter. Da ingen af disse investorer således kan styre aktiviteterne uden den eller de andres samtykke, er der ikke tale om en investor, der egenhændigt har bestemmende indflydelse på den virksomhed, der er investeret i. Hver enkelt investor foretager regnskabsmæssig behandling af sine kapitalandele i den virksomhed, der er investeret i, i overensstemmelse med de relevante IFRS-standarder, f.eks. IFRS 11 
Fælles ordninger
, IAS 28 
Investeringer i associerede selskaber og joint ventures
 eller IFRS 9 
Finansielle instrumenter
.
Indflydelse
10
En investor har indflydelse på en virksomhed, der er investeret i, hvis investoren har eksisterende rettigheder, som giver investoren den aktuelle mulighed for at styre de 
relevante aktiviteter
, dvs. de aktiviteter, der i væsentlig grad påvirker afkastet fra den virksomhed, der er investeret i.
11
Rettigheder giver indflydelse. Nogle gange er det ligetil at foretage en vurdering af indflydelsen, f.eks. når indflydelsen på en virksomhed, der er investeret i, direkte og udelukkende er et resultat af de stemmerettigheder, der bliver tildelt gennem egenkapitalinstrumenter såsom aktier, og kan vurderes ved at tage stemmerettighederne fra disse aktieposter i betragtning. I andre tilfælde er vurderingen mere kompliceret og kræver, at der tages højde for mere end en enkelt faktor, f.eks. når indflydelse er resultatet af en eller flere kontraktlige aftaler.
12
En investor, der aktuelt har mulighed for at styre de relevante aktiviteter, har indflydelse, selv om vedkommende endnu ikke har udøvet disse rettigheder. Dokumentation for, at investoren har styret relevante aktiviteter, kan bidrage til at fastslå, hvorvidt investoren har indflydelse, men dokumentation af denne art er ikke i sig selv et afgørende bevis på, at investoren har indflydelse på en virksomhed, der er investeret i.
13
Hvis to eller flere investorer hver især har eksisterende rettigheder, der giver dem en ensidig mulighed for at styre forskellige, relevante aktiviteter, har den investor, som aktuelt har mulighed for at styre de aktiviteter, der har den væsentligste indvirkning på afkastet i den virksomhed, der er investeret i, indflydelse på den virksomhed, der er investeret i.
14
En investor kan også have indflydelse på en virksomhed, der er investeret i, hvis andre virksomheder har eksisterende rettigheder, der aktuelt giver dem mulighed for at deltage i styringen af de relevante aktiviteter, f.eks. hvis en anden virksomhed har 
betydelig indflydelse
. En investor, der udelukkende har beskyttelsesrettigheder, har ikke indflydelse på en virksomhed, der er investeret i (jf. afsnit B26-B28), og har som følge heraf ikke bestemmende indflydelse på den virksomhed, der er investeret i.
Afkast
15
En investor er eksponeret for eller er berettiget til variable afkast fra sin deltagelse i den virksomhed, der er investeret i, hvis investorens afkast fra deltagelsen kan variere i overensstemmelse med de resultater, som den virksomhed, der er investeret i, frembringer. Investorens afkast kan være udelukkende positive, udelukkende negative eller både positive og negative.
16
Selv om kun en investor kan have bestemmende indflydelse på en virksomhed, der er investeret i, kan en eller flere parter få andel i afkastet fra en virksomhed, der er investeret i. Indehavere af minoritetsinteresser kan eksempelvis få andel i fortjenesten eller udbyttet fra en virksomhed, der er investeret i.
Sammenhæng mellem indflydelse og afkast
17
En investor har bestemmende indflydelse på en virksomhed, der er investeret i, hvis investoren ikke blot har indflydelse på den virksomhed, der er investeret i, og er eksponeret for eller er berettiget til variable afkast fra sin deltagelse i den virksomhed, der er investeret i, men også har mulighed for at bruge sin indflydelse til at påvirke investorens afkast fra deltagelsen i den virksomhed, der er investeret i.
18
En investor med beslutningstagningsrettigheder skal således fastslå, om han er fuldmagtsgiver eller befuldmægtiget. En investor, der er befuldmægtiget i henhold til afsnit B58-B72, har ikke bestemmende indflydelse på en virksomhed, der er investeret i, ved at udøve de beslutningstagningsrettigheder, der er overdraget til ham.
REGNSKABSKRAV
19
Modervirksomheder skal udarbejde koncernregnskaber ved anvendelse af ensartet regnskabspraksis for ensartede transaktioner og andre begivenheder under samme omstændigheder.
20
Konsolideringen af en virksomhed, der er investeret i, skal påbegyndes fra den dato, hvor investoren får bestemmende indflydelse på den virksomhed, der er investeret i, og ophøre, hvis investoren mister den bestemmende indflydelse på den virksomhed, der er investeret i.
21
Afsnit B86-B93 indeholder en vejledning til udarbejdelse af koncernregnskaber.
Minoritetsinteresser
22
En modervirksomhed skal i koncernbalancen præsentere minoritetsinteressernes andel af egenkapitalen separat fra modervirksomhedens ejeres andel af egenkapitalen.
23
Ændringer i en modervirksomheds ejerandel i en dattervirksomhed, der ikke medfører tab af den bestemmende indflydelse, er egenkapitaltransaktioner (dvs. transaktioner med ejere i deres egenskab af ejere).
24
Afsnit B94-B96 indeholder en vejledning til regnskabsmæssig behandling af minoritetsinteresser i koncernregnskaber.
Tab af bestemmende indflydelse
25
Hvis en modervirksomhed mister sin bestemmende indflydelse på en dattervirksomhed, skal den:
a)
ophøre med at indregne den tidligere dattervirksomheds aktiver og forpligtelser i koncernbalancen
b)
indregne enhver investering, der er bevaret i den tidligere dattervirksomhed, til dagsværdien i tilfælde af tab af den bestemmende indflydelse og efterfølgende regnskabsmæssigt behandle denne investering og ethvert beløb, der skyldes til eller er skyldigt fra den tidligere dattervirksomhed, i overensstemmelse med de relevante IFRS-standarder. Denne dagsværdi skal betragtes som dagsværdien ved første indregning af et finansielt aktiv i overensstemmelse med IFRS 9 eller, hvis dette er relevant, kostprisen ved første indregning af en investering i en associeret virksomhed eller et joint venture
c)
indregne den fortjeneste eller det tab, der er forbundet med det tab af bestemmende indflydelse, som vedrører den tidligere bestemmende indflydelse.
26
Afsnit B97-B99 indeholder en vejledning om regnskabsmæssig behandling af tab af bestemmende indflydelse.
FASTLÆGGELSE AF, OM EN VIRKSOMHED ER EN INVESTERINGSVIRKSOMHED
27
En modervirksomhed skal fastlægge, om den er en investeringsvirksomhed. En investeringsvirksomhed er en virksomhed, som:
a)
modtager midler fra en eller flere investorer for at udføre investeringsforvaltningstjenester for denne eller disse investorer
b)
over for sin eller sine investorer forpligter sig til kun at investere med henblik på at opnå kapitalgevinst, investeringsafkast eller begge og
c)
måler og evaluerer resultatet af alle væsentlige investeringer til dagsværdi.
Afsnit B85A–B85M indeholder anvendelsesvejledning i denne forbindelse.
28
Når en virksomhed skal bestemme, hvorvidt den opfylder definitionen i afsnit 27, skal den vurdere, om den har følgende af en investeringsvirksomheds typiske egenskaber:
a)
den har mere end én investering (jf. afsnit B85O-B85P)
b)
den har mere end én investor (jf. afsnit B85Q-B85S)
c)
den har investorer, som ikke er nærtstående parter til virksomheden (jf. afsnit B85T-B85U), og
d)
den har ejerandele i form af egenkapitalinstrumenter eller lignende kapitalandele (jf. afsnit B85V-B85W).
Hvis ikke alle disse typiske egenskaber finder anvendelse på en virksomhed, betyder det ikke nødvendigvis, at den pågældende virksomhed ikke kan klassificeres som en investeringsvirksomhed. En investeringsvirksomhed, som ikke har alle disse typiske egenskaber, skal afgive yderligere oplysninger i henhold til afsnit 9A i IFRS 12 
Oplysninger om kapitalandele i andre virksomheder
.
29
Hvis der ifølge forholdene eller omstændighederne er ændringer til en eller flere af de tre elementer i definitionen af en investeringsvirksomhed, som beskrevet i afsnit 27, eller de typiske egenskaber for en investeringsvirksomhed, som beskrevet i afsnit 28, skal en modervirksomhed revurdere, om den er en investeringsvirksomhed.
30
En modervirksomhed, som enten ophører med at være en investeringsvirksomhed, eller som bliver en investeringsvirksomhed, skal gøre rede for ændringen i sin status fremadrettet fra datoen for statusændringen (jf. afsnit B100-B101).
INVESTERINGSVIRKSOMHEDER: FRITAGELSE FOR KONSOLIDERING
31
En investeringsvirksomhed skal ikke konsolidere sine dattervirksomheder eller anvende IFRS 3, når den får bestemmende indflydelse på en anden virksomhed, jf. dog afsnit 32. I stedet skal en investeringsvirksomhed måle en investering i en dattervirksomhed til dagsværdi over resultatet i overensstemmelse med IFRS 9
 
(
55
)
.
32
Uanset kravet i afsnit 31 skal en investeringsvirksomhed, som har en dattervirksomhed, der ikke selv er en investeringsvirksomhed, og hvis vigtigste formål og aktiviteter er at udføre tjenesteydelser, som er relateret til investeringsvirksomhedens investeringsaktiviteter (jf. afsnit B85C-B85E), konsolidere den pågældende dattervirksomhed i overensstemmelse med afsnit 19-26 i denne IFRS og anvende kravene i IFRS 3 på erhvervelsen af enhver sådan dattervirksomhed.
33
En modervirksomhed til en investeringsvirksomhed skal konsolidere alle virksomheder, som den har bestemmende indflydelse på, herunder gennem en investeringsdattervirksomhed, medmindre modervirksomheden selv er en investeringsvirksomhed.
Appendiks A
Definerede termer
Dette appendiks er en integreret del af standarden.
koncernregnskab
Regnskabet for en 
koncern
, hvori 
modervirksomhedens
 og dens 
dattervirksomheders
 aktiver, forpligtelser, egenkapital, indtægter, omkostninger og pengestrømme er præsenteret som for en enkelt økonomisk enhed.
bestemmende indflydelse på en virksomhed, der er investeret i
En investor har bestemmende indflydelse på en virksomhed, der er investeret i, såfremt investoren er eksponeret for eller er berettiget til variable afkast fra sin deltagelse i den virksomhed, der er investeret i, og har mulighed for at påvirke dette afkast gennem sin indflydelse i den virksomhed, der er investeret i.
beslutningstager
En virksomhed med beslutningstagningsrettigheder, der enten er fuldmagtsgiver eller befuldmægtiget for andre parter.
koncern
En 
modervirksomhed
 og dens 
dattervirksomheder
.
investeringsvirksomhed
En virksomhed, som:
a)
modtager midler fra en eller flere investorer for at udføre investeringsforvaltningstjenester for denne eller disse investorer
b)
over for sin eller sine investorer forpligter sig til kun at investere med henblik på at opnå kapitalgevinst, investeringsafkast eller begge og
c)
måler og evaluerer resultatet af alle væsentlige investeringer til dagsværdi.
minoritetsinteresser
Kapitalandel i en 
dattervirksomhed
, der ikke direkte eller indirekte kan henføres til en 
modervirksomhed.
modervirksomhed
En virksomhed, der har 
bestemmende indflydelse
 på en eller flere virksomheder.
indflydelse
Eksisterende rettigheder, som giver aktuel mulighed for at styre 
relevante aktiviteter
.
beskyttelsesrettigheder
Rettigheder, der er beregnet til at beskytte rettighedsindehaverens interesser uden at give denne part indflydelse på den virksomhed, som disse rettigheder vedrører.
relevante aktiviteter
I forbindelse med denne IFRS er relevante aktiviteter de aktiviteter hos den virksomhed, der er investeret i, der i væsentlig grad påvirker afkastet i den virksomhed, der er investeret i.
fjernelsesret
Retten til at fratage beslutningstageren dennes beslutningstagningsbeføjelser.
dattervirksomhed
En virksomhed, hvorpå en anden virksomhed har bestemmende indflydelse.
Nedenstående begreber er defineret i IFRS 11, IFRS 12 
Oplysninger om kapitalandele i andre virksomheder
, IAS 28 (som ajourført i 2011) eller IAS 24 
Oplysning om nærtstående parter
 og anvendes i denne IFRS med den betydning, der er angivet i disse IFRS-standarder:
—
associeret virksomhed
—
kapitalandel i en anden virksomhed
—
joint venture
—
nøglepersoner i ledelsen
—
nærtstående part
—
betydelig indflydelse.
Appendiks B
Anvendelsesvejledning
Dette appendiks er en integreret del af standarden. Det indeholder en beskrivelse af anvendelsen af afsnit 1-33 og har samme gyldighed som de øvrige dele af standarden.
B1
Eksemplerne i dette appendiks er en fremstilling af hypotetiske situationer. Selv om nogle aspekter i eksemplerne kan forekomme i virkelige situationer, vil alle faktiske omstændigheder og forhold i en nærmere bestemt virkelig situation skulle vurderes ved anvendelsen af IFRS 10.
VURDERING AF BESTEMMENDE INDFLYDELSE
B2
Med henblik på at fastslå, hvorvidt en investor har bestemmende indflydelse på en virksomhed, der er investeret i, skal denne investor vurdere, om alle følgende betingelser er opfyldt:
a)
indflydelse på den virksomhed, der er investeret i
b)
eksponering for eller ret til variabelt afkast fra sin deltagelse i den virksomhed, der er investeret i, og
c)
mulighed for at bruge sin indflydelse på den virksomhed, der er investeret i, til at påvirke størrelsen af afkastet fra den virksomhed, der er investeret i.
B3
Følgende faktorer kan bidrage til besvarelsen af dette spørgsmål, hvis de tages i betragtning:
a)
formålet med og opbygningen af den virksomhed, der er investeret i (jf. afsnit B5-B8)
b)
hvilke aktiviteter der er tale om, og hvordan beslutningerne om disse aktiviteter tages (jf. afsnit B11-B13)
c)
hvorvidt investorens rettigheder giver investoren aktuel mulighed for at styre de relevante aktiviteter (jf. afsnit B14-B54)
d)
hvorvidt investoren er eksponeret for eller er berettiget til variabelt afkast fra sin deltagelse i den virksomhed, der er investeret i (jf. afsnit B55-B57), og
e)
hvorvidt investoren har mulighed for at bruge sin indflydelse på den virksomhed, der er investeret i, til at påvirke størrelsen af afkastet fra den virksomhed, der er investeret i (jf. afsnit B58-B72).
B4
I forbindelse med vurderingen af den bestemmende indflydelse på en virksomhed, der er investeret i, skal en investor tage højde for sin forbindelse til andre parter (jf. afsnit B73-B75).
Formålet med og opbygningen af den virksomhed, der er investeret i
B5
I forbindelse med vurderingen af den bestemmende indflydelse på en virksomhed, der er investeret i, skal investoren tage højde for formålet med og opbygningen af den virksomhed, der er investeret i, med henblik på en kortlægning af de relevante aktiviteter, hvordan beslutningerne vedrørende de relevante aktiviteter tages, hvem der aktuelt har mulighed for at styre disse aktiviteter, og hvem der modtager afkast fra disse aktiviteter.
B6
Når der tages højde for formålet med og opbygningen af en virksomhed, der er investeret i, kan det fremstå tydeligt, at en virksomhed, der er investeret i, kontrolleres ved hjælp af egenkapitalinstrumenter, der giver indehaveren heraf en forholdsmæssig stemmeret, f.eks. ordinære aktier i den virksomhed, der er investeret i. I dette tilfælde, og såfremt der ikke er tale om supplerende ordninger, der ændrer beslutningstagningen, fokuseres der i vurderingen af den bestemmende indflydelse på, hvilken part, om nogen, der er i besiddelse af tilstrækkelige stemmerettigheder til at kunne bestemme drifts- og finanspolitikkerne i den virksomhed, der er investeret i (jf. afsnit B34-B50). I de mest enkle tilfælde har den investor, der er i besiddelse af flertallet af disse stemmerettigheder, uden at der foreligger andre faktorer, bestemmende indflydelse på den virksomhed, der er investeret i.
B7
I mere komplicerede tilfælde kan det være nødvendigt at tage højde for nogle eller alle de øvrige faktorer i afsnit B3 for at fastslå, hvorvidt en investor har bestemmende indflydelse på en virksomhed, der er investeret i.
B8
En virksomhed, der er investeret i, kan være opbygget således, at stemmerettighederne ikke er den altafgørende faktor i vurderingen af, hvem der har den bestemmende indflydelse på den virksomhed, der er investeret i, f.eks. hvis stemmerettighederne udelukkende vedrører administrative opgaver, og de relevante aktiviteter styres i henhold til kontraktlige aftaler. I disse tilfælde skal investorens vurdering af formålet med og opbygningen af den virksomhed, der er investeret i, også omfatte en overvejelse af de risici, som den virksomhed, der er investeret i, er opbygget med henblik på at påtage sig, de risici, som det var meningen, at den virksomhed, der er investeret i, skulle overdrage til de parter, der deltager i den virksomhed, der er investeret i, og hvorvidt investoren er udsat for nogle eller samtlige disse risici. En vurdering af risiciene omfatter ikke blot den nedadgående risiko, men også stigningspotentialet.
Indflydelse
B9
For at have indflydelse på en virksomhed, der er investeret i, skal en investor have eksisterende rettigheder, der giver investoren aktuel mulighed for at styre de relevante aktiviteter. Med henblik på at foretage en vurdering af indflydelsen tages kun materielle rettigheder og rettigheder, der ikke omfatter beskyttelsesrettigheder, i betragtning (jf. afsnit B22-B28).
B10
Vurderingen af, om en investor har indflydelse, afhænger af de relevante aktiviteter, den måde, hvorpå beslutningerne vedrørende de relevante aktiviteter tages, og de rettigheder, som investoren og andre parter har i forhold til den virksomhed, der er investeret i.
Relevante aktiviteter og styring af relevante aktiviteter
B11
Det gælder for mange virksomheder, der er investeret i, at en lang række drifts- og finansieringsaktiviteter påvirker deres afkast i betydelig grad. Eksempler på aktiviteter, der afhængigt af omstændighederne kan være relevante aktiviteter, omfatter, men er ikke begrænset til:
a)
salg og køb af varer eller tjenesteydelser
b)
forvaltning af finansielle aktiver i deres levetid (herunder ved misligholdelse)
c)
udvælgelse, anskaffelse eller afhændelse af aktiver
d)
forskning i og udvikling af nye produkter eller processer og
e)
valg af finansieringsstruktur eller tilvejebringelse af finansiering.
B12
Eksempler på beslutninger om relevante aktiviteter omfatter, men er ikke begrænset til:
a)
udarbejdelse af drifts- og kapitalbeslutninger i den virksomhed, der er investeret i, herunder budgetter, og
b)
udpegning og aflønning af nøglepersoner i ledelsen eller tjenesteudbydere i en virksomhed, der er investeret i, og opsigelse af disse tjenesteydelser eller ansættelser.
B13
I nogle situationer kan aktiviteter både før og efter, at en nærmere bestemt række omstændigheder eller begivenheder indtræffer, være relevante aktiviteter. Når to eller flere investorer har aktuel mulighed for at styre relevante aktiviteter, og disse aktiviteter gennemføres på forskellige tidspunkter, skal investorerne fastslå, hvilken investor der kan styre de aktiviteter, der har den væsentligste indvirkning på dette afkast i overensstemmelse med behandlingen af konkurrerende beslutningstagningsrettigheder (jf. afsnit 13). Investorerne skal med tiden foretage en fornyet vurdering, hvis der sker en ændring i relevante faktiske forhold eller omstændigheder.
Eksempler på anvendelse
Eksempel 1
To investorer etablerer en virksomhed, der bliver investeret i, med henblik på at udvikle og markedsføre et lægemiddel. En investor er ansvarlig for udviklingen og indhentningen af den administrative godkendelse af lægemidlet, og dette ansvar indebærer, at kun denne investor har mulighed for at træffe enhver beslutning vedrørende udviklingen af produktet og indhentningen af den administrative godkendelse. Når myndighederne har godkendt produktet, vil den anden investor fremstille og markedsføre produktet, og kun denne investor har mulighed for at træffe enhver beslutning vedrørende fremstillingen og markedsføringen af produktet. Hvis alle aktiviteterne, dvs. udviklingen og indhentningen af den administrative godkendelse samt fremstillingen og markedsføringen af lægemidlet, er relevante aktiviteter, er det nødvendigt, at hver enkelt investor fastslår, hvorvidt den har mulighed for at styre de aktiviteter, der har den 
væsentligste
 indvirkning på afkastet fra den virksomhed, der er investeret i. Det er således nødvendigt, at hver enkelt investor vurderer, hvorvidt udviklingen og indhentningen af den administrative godkendelse eller fremstillingen og markedsføringen af lægemidlet er den aktivitet, der har den 
væsentligste
 indvirkning på afkastet fra den virksomhed, der er investeret i, og hvorvidt den pågældende investor har mulighed for at styre denne aktivitet. Ved vurderingen af, hvilken investor der har indflydelse, foretager investorerne en vurdering af:
a)
formålet med og opbygningen af den virksomhed, der er investeret i
b)
de faktorer, der er afgørende for fortjenesten og omsætningen i og værdien af den virksomhed, der er investeret i, samt værdien af lægemidlet
c)
indvirkningen på afkastet fra den virksomhed, der er investeret i, som følge af den enkelte investors beslutningstagningsbeføjelser med hensyn til faktorerne i litra b), og
d)
investorernes eksponering for variabilitet i afkast.
I dette særlige eksempel ville investorerne ligeledes overveje:
e)
den usikkerhed og den indsats, der er forbundet med indhentningen af den administrative godkendelse (idet der tages højde for investorens positive erfaringer med at udvikle og indhente administrative godkendelser af lægemidler), og
f)
hvilken investor der har den bestemmende indflydelse på lægemidlet, når udviklingsfasen er afsluttet med et positivt resultat.
Eksempel 2
Et investeringsselskab (den virksomhed, der er investeret i) etableres og finansieres med et gældsbevis, der indehaves af investoren (gældsinvestoren), og egenkapitalinstrumenter, der indehaves af en række andre investorer. Egenkapitaltranchen udformes med henblik på absorbering af de første tab og modtagelse af ethvert restafkast fra den virksomhed, der er investeret i. En af egenkapitalinvestorerne, der ejer 30 % af egenkapitalen, er også formueforvalter. Den virksomhed, der er investeret i, bruger indtægterne til at købe en beholdning af finansielle aktiver, hvorved den virksomhed, der er investeret i, bliver udsat for den kreditrisiko, der er forbundet med en eventuelt manglende betaling af hovedstol og renter i forbindelse med disse aktiver. Transaktionen markedsføres over for gældsinvestoren som en investering, hvor der er minimal sandsynlighed for at blive udsat for den kreditrisiko, der er forbundet med den eventuelle manglende betaling af aktiverne i porteføljen som følge af disse aktivers karakter og som følge af, at egenkapitaltranchen er udformet således, at de første tab, som den virksomhed, der er investeret i, bliver absorberet. Afkastet fra den virksomhed, der er investeret i, påvirkes i væsentlig grad af forvaltningen af den aktivportefølje, som ejes af den virksomhed, der er investeret i, og som omfatter beslutninger om udvælgelse, anskaffelse og afhændelse af aktiverne inden for rammerne af retningslinjerne for porteføljen samt forvaltningen i tilfælde af misligholdelse af et eller flere af porteføljeaktiverne. Alle disse aktiviteter forvaltes af formueforvalteren, indtil misligholdelsen når op på en nærmere bestemt andel af porteføljeværdien (dvs. hvor værdien af porteføljen har nået et niveau, hvor den egenkapitaltranche, som ejes af den virksomhed, der er investeret i, er blevet spist op). Fra dette tidspunkt forvalter en tredjepartsadministrator aktiverne i overensstemmelse med gældsinvestorens instrukser. Forvaltningen af den aktivportefølje, der ejes af den virksomhed, der er investeret i, er den relevante aktivitet i den virksomhed, der er investeret i. Formueforvalteren har mulighed for at styre de relevante aktiviteter, indtil de misligholdte aktiver når op på den nærmere angivne andel af porteføljeværdien. Gældsinvestoren har mulighed for at styre de relevante aktiviteter, når værdien af de misligholdte aktiver overstiger denne nærmere angivne andel af porteføljeværdien. Formueforvalteren og gældsinvestoren er begge nødt til at fastslå, hvorvidt det er muligt for dem at styre de aktiviteter, som har den 
væsentligste
 indvirkning på afkastet fra den virksomhed, der er investeret i, og denne vurdering omfatter overvejelser om formålet med og opbygningen af den virksomhed, der er investeret i, samt parternes individuelle eksponering for variabilitet i afkast.
Rettigheder, der giver en investor indflydelse på en virksomhed, der er investeret i
B14
Rettigheder giver indflydelse. For at få indflydelse på en virksomhed, der er investeret i, skal en investor have eksisterende rettigheder, der giver investoren aktuel mulighed for at styre de relevante aktiviteter. De rettigheder, der kan give en investor indflydelse, kan variere mellem de virksomheder, der er investeret i.
B15
Eksempler på rettigheder, der enten sammen eller hver for sig kan give en investor indflydelse, omfatter, men er ikke begrænset til:
a)
rettigheder i form af stemmerettigheder (eller potentielle stemmerettigheder) vedrørende en virksomhed, der er investeret i (jf. afsnit B34-B50)
b)
rettigheder til at udpege, forflytte eller afsætte nøglepersoner i ledelsen i en virksomhed, der er investeret i, som har mulighed for at styre de relevante aktiviteter
c)
rettigheder til at udpege eller afsætte en anden enhed, der styrer de relevante aktiviteter
d)
rettigheder til at styre den virksomhed, der er investeret i, således at denne indgår i, eller nedlægger veto mod enhver ændring af, transaktioner til fordel for investoren, og
e)
øvrige rettigheder (f.eks. beslutningstagningsrettigheder, der er nærmere angivet i en forvaltningskontrakt), som giver rettighedsindehaveren mulighed for at styre de relevante aktiviteter.
B16
Generelt forholder det sig sådan, at når en virksomhed, der er investeret i, har en lang række drifts- og finansieringsaktiviteter, der har væsentlig indvirkning på afkastet fra den virksomhed, der er investeret i, og hvis der løbende er behov for beslutningstagning om materielle emner i forbindelse med disse aktiviteter, vil det være stemmerettigheder eller tilsvarende rettigheder, enten alene eller i kombination med andre ordninger, som giver en investor indflydelse.
B17
Hvis stemmerettigheder ikke kan indvirke i væsentlig grad på afkastet i en virksomhed, der er investeret i, hvis stemmerettighederne eksempelvis udelukkende vedrører administrative opgaver, og kontraktlige aftaler er afgørende for styringen af de relevante aktiviteter, er investoren nødt til at vurdere disse kontraktlige aftaler for at fastslå, om den har tilstrækkelige rettigheder til at få indflydelse på den virksomhed, der er investeret i. For at fastslå, om en investor har rettigheder, der er tilstrækkelige til at give denne indflydelse, skal investoren tage højde for formålet med og opbygningen af den virksomhed, der er investeret i (jf. afsnit B5-B8), og kravene i afsnit B51-B54 sammenholdt med afsnit B18-B20.
B18
Det kan i nogle tilfælde være vanskeligt at fastslå, om en investor har tilstrækkelige rettigheder til at få indflydelse på en virksomhed, der er investeret i. For at gøre det muligt at foretage en vurdering af indflydelsen skal investoren i disse tilfælde tage højde for dokumentation for, om denne har praktisk mulighed for alene at styre de relevante aktiviteter Hvis der foretages en betragtning af nedenstående aspekter, der ikke er udtømmende, sammen med en vurdering af investorens rettigheder og indikatorerne i afsnit B19 og B20, kan resultatet heraf godtgøre, at investorens rettigheder er tilstrækkelige til, at investoren har indflydelse på den virksomhed, der er investeret i:
a)
Investoren kan uden aftaleretlige beføjelser i denne henseende udpege eller godkende nøglepersoner i ledelsen i den virksomhed, der er investeret i, som har mulighed for at styre de relevante aktiviteter.
b)
Investoren kan uden kontraktlige beføjelser i denne henseende styre den virksomhed, der er investeret i, således at denne indgår i, eller nedlægger veto mod enhver ændring af, væsentlige transaktioner til fordel for investoren.
c)
Investoren kan indtage en fremtrædende position i enten udvælgelsesprocessen med henblik på valg af medlemmer af ledelsesorganet i den virksomhed, der er investeret i, eller med henblik på indsamling af fuldmagter fra andre indehavere af stemmerettigheder.
d)
Nøglepersonerne i ledelsen i den virksomhed, der er investeret i, er parter, der har tilknytning til investoren (f.eks. er den administrerende direktør i den virksomhed, der er investeret i, og den administrerende direktør i investorens virksomhed en og samme person).
e)
Hovedparten af medlemmerne af ledelsesorganet i den virksomhed, der er investeret i, er parter med tilknytning til investoren.
B19
I nogle tilfælde vil der være tegn på, at investoren har særlige forbindelser med den virksomhed, der er investeret i, hvilket peger i retning af, at investoren har mere end en passiv interesse i den virksomhed, der er investeret i. Tilstedeværelsen af en enkelt indikator eller af en bestemt kombination af indikatorer er ikke nødvendigvis ensbetydende med, at kravet om indflydelse er opfyldt. En mere end passiv interesse i den virksomhed, der er investeret i, kan imidlertid tyde på, at investoren har andre relaterede rettigheder, der er tilstrækkelige til at give den indflydelse eller udgøre bevis på eksisterende indflydelse på en virksomhed, der er investeret i. Eksempelvis er nedenstående et tegn på, at investoren har en mere end passiv interesse i den virksomhed, der er investeret i, og kan i kombination med andre rettigheder indikere, at investoren har indflydelse:
a)
Nøglepersoner i ledelsen i den virksomhed, der er investeret i, som har mulighed for at styre de relevante aktiviteter, er nuværende eller tidligere medarbejdere hos investoren.
b)
Driften af den virksomhed, der er investeret i, afhænger af investoren, f.eks. i følgende situationer:
i)
Den virksomhed, der er investeret i, er afhængig af, at investoren finansierer en væsentlig del af driften.
ii)
Investoren står som garant for en væsentlig del af de forpligtelser, som den virksomhed, der er investeret i, har påtaget sig.
iii)
Den virksomhed, der er investeret i, er afhængig af investoren i forbindelse med kritiske tjenester, teknologi, materialer eller råvarer.
iv)
Investoren ejer aktiver, såsom licenser eller varemærker, der er af afgørende betydning for driften af den virksomhed, der er investeret i.
v)
Den virksomhed, der er investeret i, er afhængig af investoren med hensyn til nøglepersoner i ledelsen, f.eks. i tilfælde, hvor investorens personale har specialviden om driften af den virksomhed, der er investeret i.
c)
En væsentlig del af aktiviteterne i den virksomhed, der er investeret i, udføres enten med deltagelse af eller på vegne af investoren.
d)
Investorens eksponering for eller ret til afkast fra sin deltagelse i den virksomhed, der er investeret i, er uforholdsmæssigt større end investorens stemmerettigheder eller tilsvarende rettigheder. Der kan f.eks. være tale om en situation, hvor en investor er berettiget til eller eksponeret for mere end halvdelen af afkastet fra den virksomhed, der er investeret i, men besidder mindre end halvdelen af stemmerettighederne i den virksomhed, der er investeret i.
B20
Jo større investorens eksponering for eller ret til variabilitet i afkastet fra sin deltagelse i en virksomhed, der er investeret i, jo større er investorens incitament til at erhverve rettigheder, der er tilstrækkelige til at give denne indflydelse. En stor eksponering for variabilitet i afkastet er således en indikator for, at investoren kan have indflydelse. Omfanget af investorens eksponering er imidlertid i sig selv ikke afgørende for, om en investor har indflydelse på den virksomhed, der er investeret i.
B21
Hvis der foretages en samlet vurdering af de faktorer, der er beskrevet i afsnit B18, og de indikatorer, der er beskrevet i afsnit B19 og B20, samt en investors rettigheder, bør der lægges større vægt på den dokumentation for indflydelse, der er beskrevet i afsnit B18.
Materielle rettigheder
B22
En investor skal ved vurderingen af, hvorvidt den har indflydelse, udelukkende tage højde for materielle rettigheder (der besiddes af den pågældende investor og andre) vedrørende en virksomhed, der er investeret i. For at en rettighed kan anses for at være materiel, skal indehaveren have praktisk mulighed for at udøve denne rettighed.
B23
Bestemmelsen af, hvorvidt rettigheder er af materiel karakter, forudsætter en bedømmelse, hvori der skal tages højde for alle faktiske forhold og omstændigheder. De faktorer, der skal tages i betragtning i forbindelse med denne vurdering, omfatter, men er ikke begrænset til følgende:
a)
Hvorvidt der er (økonomiske eller andre) hindringer for, at indehaveren (eller indehaverne) udøver disse rettigheder. Eksempler på disse hindringer omfatter, men er ikke begrænset til:
i)
økonomiske sanktioner og incitamenter, der vil hindre indehaveren i (eller afskrække denne fra) at udøve sine rettigheder
ii)
en udøvelses- eller konverteringskurs, der udgør en økonomisk hindring, som vil hindre indehaveren i (eller afskrække ham fra) at udøve sine rettigheder
iii)
vilkår og betingelser, der gør en udøvelse af rettighederne usandsynlig, f.eks. betingelser, der omfatter strenge grænser for, hvornår rettighederne kan udøves
iv)
manglen på en udtrykkelig, rimelig mekanisme i stiftelsesdokumenterne for en virksomhed, der er investeret i, eller i gældende lovgivning eller forskrifter, som tillader indehaveren at udøve sine rettigheder
v)
rettighedsindehaverens manglende mulighed for at indhente de oplysninger, der er nødvendige for at udøve de pågældende rettigheder
vi)
driftsmæssige hindringer eller incitamenter, der hindrer indehaveren i (eller afholder ham fra) at udøve sine rettigheder (f.eks. den manglende tilstedeværelse af andre forvaltere, der er villige til eller i stand til at levere specialiserede tjenesteydelser eller formidle de tjenesteydelser og påtage sig andre interesser, der påhviler den nuværende forvalter)
vii)
juridiske eller lovmæssige krav, der hindrer indehaveren i at udøve sine rettigheder (f.eks. hvis der er forbud mod, at en udenlandsk investor udøver sine rettigheder).
b)
Hvis udøvelsen af rettigheder forudsætter samtykke fra mere end en part, eller hvis rettighederne indehaves af mere end en part, uanset om der er en mekanisme, der giver disse parter praktisk mulighed for at udøve deres rettigheder i fællesskab, hvis de måtte vælge at gøre dette. Den manglende tilstedeværelse af mekanismer af denne karakter er et tegn på, at rettighederne muligvis ikke er materielle. Jo flere parter, der kræves samtykke fra med henblik på udøvelsen af rettighederne, jo mindre er sandsynligheden for, at disse rettigheder er materielle. En bestyrelse, hvis medlemmer er uafhængige af beslutningstageren, kan imidlertid fungere som et forum, hvor adskillige investorer kan handle i fællesskab om at udøve deres rettigheder. Derfor er det mere sandsynligt, at en fjernelsesret, som kan udøves af en uafhængig bestyrelse, er af materiel karakter, end hvis disse rettigheder kunne udøves individuelt af et stort antal investorer.
c)
Hvorvidt den eller de parter, der er rettighedsindehavere, vil drage fordel af udøvelsen af disse rettigheder. Eksempelvis skal indehaveren af potentielle stemmerettigheder i en virksomhed, der er investeret i (jf. afsnit B47-B50), overveje udøvelses- eller konverteringskursen vedrørende instrumentet. Det er mere sandsynligt, at vilkårene og betingelserne for potentielle stemmerettigheder er materielle, hvis instrumentet er "in the money", eller hvis investoren vil drage fordel af andre årsager (f.eks. ved at opnå synergieffekter mellem investoren og den virksomhed, der er investeret i) som følge af udøvelsen eller konverteringen af instrumentet.
B24
For at rettigheder kan anses for at være af materiel karakter, skal de også kunne udøves, hvis det er nødvendigt at træffe beslutninger om styringen af de relevante aktiviteter. Almindeligvis forholder det sig sådan, at rettigheder for at kunne betragtes som værende materielle skal kunne udøves umiddelbart. Imidlertid kan rettigheder nogle gange være materielle, selv om de ikke kan udøves umiddelbart.
Eksempler på anvendelse
Eksempel 3
Den virksomhed, der er investeret i, afholder en årlig generalforsamling, hvor beslutninger om styring af de relevante aktiviteter træffes. Den næste ordinære generalforsamling er om otte måneder. De aktionærer, der alene eller i fællesskab besidder mindst 5 % af stemmerettighederne, kan imidlertid indkalde til en ekstraordinær generalforsamling for at ændre de nuværende politikker vedrørende de relevante aktiviteter, men kravet om underretning af de øvrige aktionærer betyder, at denne generalforsamling først kan afholdes om tidligst 30 dage. Politikker vedrørende de relevante aktiviteter kan kun ændres på ekstraordinære eller ordinære generalforsamlinger. Dette omfatter godkendelse af væsentlige salg af aktiver samt gennemførelse eller afvikling af væsentlige investeringer.
Den ovenstående model finder anvendelse på nedenstående eksempler 3A-3D. Alle eksemplerne behandles særskilt.
Eksempel 3A
En investor har flertallet af stemmerettighederne i en virksomhed, der er investeret i. Investorens stemmerettigheder er materielle, da investoren kan træffe beslutninger om styringen af de relevante aktiviteter, når det er nødvendigt at træffe sådanne beslutninger. Det forhold, at der går 30 dage, inden investoren kan udøve sine stemmerettigheder, ændrer ikke på, at investoren har umiddelbar mulighed for at styre de relevante aktiviteter fra det tidspunkt, hvor investoren køber aktieposten.
Eksempel 3B
En investor er part i en terminsforretning, der omhandler køb af aktiemajoriteten i den virksomhed, der er investeret i. Terminsforretningens afregningsdato er om 25 dage. De nuværende aktionærer kan ikke ændre de gældende politikker vedrørende de relevante aktiviteter, da der ikke kan afholdes en ekstraordinær generalforsamling før om tidligst 30 dage, og på dette tidspunkt vil terminsforretningen være afregnet. Investorens rettigheder svarer således grundlæggende til dem, der indehaves af majoritetsaktionæren i ovenstående eksempel 3A (dvs. at den investor, der er indehaver af terminsforretningen, kan træffe beslutninger om styringen af de relevante aktiviteter, når disse beslutninger skal træffes). Investorens terminsforretning er en materiel rettighed, der giver investoren aktuel mulighed for at styre de relevante aktiviteter, også inden afregningen af terminsforretningen.
Eksempel 3C
En investor har en materiel option til majoriteten af aktier i den virksomhed, der er investeret i, og denne forkøbsret løber i 25 dage, og optionen er i væsentlig grad "in the money". Man ville nå frem til samme konklusion som i eksempel 3B.
Eksempel 3D
En investor er part i en terminsforretning, der omhandler køb af aktiemajoriteten i den virksomhed, der er investeret i, mens der ikke er andre relaterede rettigheder med hensyn til den virksomhed, der er investeret i. Terminsforretningens afregningsdato er om seks måneder. I modsætning til de ovenstående eksempler har investoren ikke aktuel mulighed for at styre de relevante aktiviteter. De nuværende aktionærer har aktuel mulighed for at styre de relevante aktiviteter, da de kan ændre de nuværende politikker vedrørende de relevante aktiviteter inden terminsforretningens afregningsdato.
B25
Materielle rettigheder, der kan udøves af andre parter, kan hindre en investor i at have bestemmende indflydelse på den virksomhed, der er investeret i, og som disse rettigheder vedrører. Disse materielle rettigheder forudsætter ikke, at indehaverne har mulighed for at tage initiativet til beslutninger. I det omfang at disse rettigheder ikke er udelukkende beskyttelsesrettigheder (jf. afsnit B26-B28), kan andre parters materielle rettigheder hindre investoren i at have bestemmende indflydelse på den virksomhed, der er investeret i, og dette gælder også, hvis rettighederne kun giver indehaverne aktuel mulighed for at godkende eller forkaste beslutninger, der vedrører de relevante aktiviteter.
Beskyttelsesrettigheder
B26
Ved vurderingen af, hvorvidt rettigheder giver en investor indflydelse på en virksomhed, der er investeret i, skal investoren vurdere, hvorvidt hans rettigheder og andres rettigheder er beskyttelsesrettigheder. Beskyttelsesrettigheder omhandler grundlæggende ændringer af aktiviteterne i en virksomhed, der er investeret i, eller finder anvendelse under ekstraordinære omstændigheder. Ikke alle rettigheder, der finder anvendelse under ekstraordinære omstændigheder, eller som er betinget af begivenheder, er imidlertid beskyttelsesrettigheder (jf. afsnit B13 og B53).
B27
Da formålet med beskyttelsesrettigheder er at beskytte deres indehavers interesser, uden at give denne indflydelse på den virksomhed, der er investeret i, og som disse rettigheder vedrører, kan en investor, der udelukkende har beskyttelsesrettigheder, ikke have indflydelse eller hindre andre parter i at have indflydelse på en virksomhed, der er investeret i (jf. afsnit 14).
B28
Eksempler på beskyttelsesrettigheder omfatter, men er ikke begrænset til:
a)
en långivers ret til at hindre en låntager i at udøve aktiviteter, der i væsentlig grad kan ændre låntagerens kreditrisiko til skade for långiveren
b)
den ret, som en part, der har en minoritetsinteresse i en virksomhed, der er investeret i, har til at godkende kapitaludgifter, der er større end påkrævet i den almindelige forretningsgang, eller til at godkende udstedelsen af egenkapital- eller gældsinstrumenter
c)
en långivers ret til at beslaglægge en låntagers aktiver, hvis låntageren ikke opfylder konkrete betingelser for tilbagebetalingen af lånet.
Franchisevirksomheder
B29
En franchiseaftale, hvori den virksomhed, der er investeret i, er franchisetager, giver ofte franchisegiveren rettigheder, der har til formål at beskytte franchisemærket. Franchiseaftaler giver typisk franchisegivere nogle beslutningstagningsrettigheder med hensyn til franchisetagerens drift.
B30
Generelt begrænser franchisegiverens rettigheder ikke andre parter end franchisegiverens mulighed for at træffe beslutninger, der har en væsentlig indvirkning på franchisetagerens afkast. Franchisegiverens rettigheder i franchiseaftaler giver heller ikke nødvendigvis franchisegiveren aktuel mulighed for at styre de aktiviteter, der påvirker franchisetagerens afkast i væsentlig grad.
B31
Det er nødvendigt at skelne mellem at have aktuel mulighed for at træffe beslutninger, der i væsentlig grad påvirker franchisetagerens afkast, og at have mulighed for at træffe beslutninger, der beskytter franchisemærket. Franchisegiveren har ikke indflydelse på franchisetageren, hvis andre parter har eksisterende rettigheder, der giver dem aktuel mulighed for at styre franchisetagerens relevante aktiviteter.
B32
Franchisetageren har ved indgåelsen af franchiseaftalen truffet en ensidig beslutning om at drive sin virksomhed i overensstemmelse med vilkårene i franchiseaftalen, men for egen regning.
B33
Den bestemmende indflydelse på grundlæggende beslutninger, f.eks. franchisetagerens juridiske form samt finansieringsstruktur, kan bestemmes af andre parter end franchisegiveren og kan påvirke franchisetagerens afkast i væsentlig grad. Jo lavere franchisegiverens økonomiske støtte er, og jo lavere franchisegiverens eksponering for variabilitet i afkastet fra franchisetageren er, jo mere sandsynligt er det, at franchisegiveren kun har beskyttelsesrettigheder.
Stemmerettigheder
B34
En investor har ofte aktuel mulighed for at styre de relevante aktiviteter gennem stemmerettigheder eller tilsvarende rettigheder. En investor skal tage højde for kravene i denne del (afsnit B35-B50), hvis de relevante aktiviteter i en virksomhed, der er investeret i, bliver styret ved hjælp af stemmerettigheder.
Indflydelse med en majoritet af stemmerettighederne
B35
En investor, der er i besiddelse af mere end halvdelen af stemmerettighederne i en virksomhed, der er investeret i, har indflydelse i de nedenstående situationer, medmindre afsnit B36 eller afsnit B37 finder anvendelse:
a)
de relevante aktiviteter bliver styret ved hjælp af en stemme afgivet af indehaveren af majoriteten af stemmerettighederne, eller
b)
et flertal af medlemmerne af det ledelsesorgan, der styrer de relevante aktiviteter, bliver udpeget ved hjælp af en stemme afgivet af indehaveren af majoriteten af stemmerettighederne.
Majoritet af stemmerettigheder, men ingen indflydelse
B36
For at en investor, der er indehaver af mere end halvdelen af stemmerettighederne i en virksomhed, der er investeret i, kan have indflydelse over en virksomhed, der er investeret i, skal denne investors stemmerettigheder være materielle i overensstemmelse med afsnit B22-B25 og give investoren aktuel mulighed for at styre de relevante aktiviteter, hvilket ofte vil være i form af fastlæggelse af drifts- og finansieringspolitikker. Hvis en anden virksomhed har eksisterende rettigheder, der giver denne virksomhed ret til at styre de relevante aktiviteter, og denne virksomhed ikke er investorens befuldmægtigede, har investoren ikke indflydelse på den virksomhed, der er investeret i.
B37
En investor har ikke indflydelse på en virksomhed, der er investeret i, selv om denne investor er i besiddelse af majoriteten af stemmerettighederne i den virksomhed, der er investeret i, hvis disse stemmerettigheder ikke er materielle. En investor, der er i besiddelse af mere end halvdelen af stemmerettighederne i en virksomhed, der er investeret i, kan eksempelvis ikke have indflydelse, hvis de relevante aktiviteter er underlagt styring fra staten, retsvæsenet, administratorer, kuratorer i et konkursbo, likvidatorer eller tilsynsmyndigheder.
Indflydelse uden en majoritet af stemmerettighederne
B38
En investor kan også have indflydelse, hvis denne besidder mindre end majoriteten af stemmerettighederne i en virksomhed, der er investeret i. En investor kan have indflydelse med mindre end majoriteten af stemmerettighederne i en virksomhed, der er investeret i, i henhold til f.eks.:
a)
en kontraktlig aftale mellem investoren og andre stemmeberettigede (jf. afsnit B39)
b)
rettigheder, der hidrører fra andre kontraktlige aftaler (jf. afsnit B40),
c)
investorens stemmerettigheder (jf. afsnit B41-B45)
d)
potentielle stemmerettigheder (jf. afsnit B47-B50) eller
e)
en kombination af litra a)-d).
Kontraktlig aftale med andre stemmeberettigede
B39
En kontraktlig aftale mellem en investor og andre stemmeberettigede kan give investoren ret til at udøve stemmerettigheder, der er tilstrækkelige til at give investoren indflydelse, også hvis investoren ikke har tilstrækkelige stemmerettigheder til at få indflydelse uden denne aftale. En kontraktlig aftale kan imidlertid sikre, at investoren kan instruere et tilstrækkeligt antal øvrige stemmeberettigede i, hvordan de skal stemme for at gøre det muligt for investoren at træffe beslutninger om de relevante aktiviteter.
Rettigheder opstået som følge af andre kontraktlige aftaler
B40
Andre beslutningstagningsrettigheder i kombination med stemmerettigheder kan give en investor aktuel mulighed for at styre de relevante aktiviteter. Eksempelvis kan de rettigheder, der er beskrevet i en kontraktlig aftale, kombineret med stemmerettigheder være tilstrækkelige til at give en investor aktuel mulighed for at styre produktionsprocesserne i en virksomhed, der er investeret i, eller at styre andre drifts- eller finansieringsaktiviteter i en virksomhed, der er investeret i, som i væsentlig grad påvirker afkastet fra den virksomhed, der er investeret i. Såfremt der ikke er andre rettigheder til stede, indebærer økonomisk afhængighed fra den virksomhed, der er investeret i, i forhold til investoren (f.eks. forholdet mellem en leverandør og leverandørens største kunde) imidlertid ikke, at investoren har indflydelse på den virksomhed, der er investeret i.
Investorens stemmerettigheder
B41
En investor med mindre end majoriteten af stemmerettighederne har rettigheder, der er tilstrækkelige til, at denne investor har indflydelse, hvis investoren har praktisk mulighed for at styre de relevante aktiviteter alene.
B42
Ved vurderingen af, hvorvidt en investors stemmerettigheder er tilstrækkelige til, at investoren har indflydelse, foretager en investor en vurdering af alle de faktiske forhold og omstændigheder, herunder:
a)
størrelsen af investorens stemmerettigheder i forhold til størrelsen og spredningen af de øvrige stemmeberettigedes besiddelser, idet det bemærkes, at:
i)
jo flere stemmerettigheder en investor har, jo mere sandsynligt er det, at denne investor har eksisterende rettigheder, der giver investoren aktuel mulighed for at styre de relevante aktiviteter
ii)
jo flere stemmerettigheder en investor har i forhold til andre stemmeberettigede, jo mere sandsynligt er det, at denne investor har eksisterende rettigheder, der giver investoren aktuel mulighed for at styre de relevante aktiviteter
iii)
jo flere parter, der vil være nødt til at stå sammen om at nedstemme investoren, jo mere sandsynligt er det, at denne investor har eksisterende rettigheder, der giver investoren aktuel mulighed for at styre de relevante aktiviteter
b)
investorens, andre stemmeberettigedes eller andre parters potentielle stemmerettigheder (jf. afsnit B47-B50)
c)
rettigheder, der hidrører fra andre kontraktlige aftaler (jf. afsnit B40), og
d)
ethvert andet forhold eller faktisk omstændighed, der indikerer, at investoren har eller ikke har aktuel mulighed for at styre de relevante aktiviteter på det tidspunkt, hvor der skal træffes beslutninger, herunder stemmemønstre på tidligere generalforsamlinger.
B43
Hvis styringen af relevante aktiviteter afgøres ved flertalsafgørelser, og en investor har væsentligt flere stemmerettigheder end enhver anden stemmeberettiget eller enhver anden organiseret gruppe af stemmeberettigede, og de øvrige aktiebeholdninger er spredt meget ud, kan det efter en vurdering af blot de faktorer, der står anført i afsnit B42, litra a)-c), fremstå klart, at investoren har indflydelse på den virksomhed, der er investeret i.
Eksempler på anvendelse
Eksempel 4
En investor køber 48 % af stemmerettighederne i en virksomhed, der er investeret i. De resterende stemmerettigheder besiddes af tusindvis af aktionærer, hvoraf ingen alene besidder mere end 1 % af stemmerettighederne. Ingen af aktionærerne har aftaler om at konsultere nogen af de andre eller at træffe kollektive beslutninger. Ved vurderingen af den andel af stemmerettighederne, der skulle erhverves, besluttede investoren, at en beholdning på 48 % af aktierne ville være tilstrækkeligt til at få indflydelse, når der blev henset til de øvrige aktiebeholdningers forholdsmæssige størrelse. På grundlag af sin aktiebeholdnings absolutte størrelse og de øvrige aktiebeholdningers forholdsmæssige størrelse konkluderer investoren i dette tilfælde, at denne har et tilstrækkelig stort antal stemmerettigheder, der gør det muligt at opfylde kravet om indflydelse, uden at det er nødvendigt at tage højde for anden dokumentation for indflydelse.
Eksempel 5
Investor A besidder 40 % af stemmerettighederne i en virksomhed, der er investeret i, og tolv andre investorer har hver især 5 % af stemmerettighederne i den virksomhed, der er investeret i. En aktionæraftale giver investor A retten til at udpege, afsætte og fastlægge aflønningen af den ledelse, der er ansvarlig for styringen af de relevante aktiviteter. For at ændre aftalen er det nødvendigt med et flertal bestående af to tredjedele af aktionærernes stemmer. I dette tilfælde konkluderer investor A, at den absolutte størrelse af investorens beholdning og den relative størrelse af de øvrige aktionærers beholdninger ikke alene er afgørende for, hvorvidt investoren har tilstrækkelige rettigheder til at få indflydelse. Investor A beslutter imidlertid, at dennes kontraktlige ret til at udpege, afsætte og fastsætte aflønningen af ledelsen er tilstrækkelig til at konkludere, at den har indflydelse på den virksomhed, der er investeret i. Det forhold, at investor A måske ikke har udøvet denne ret, eller sandsynligheden for at investor A udøver sin ret til at udvælge, udpege eller afsætte ledelsen, skal ikke tages i betragtning ved vurderingen af, hvorvidt investor A har indflydelse.
B44
I andre situationer kan det efter en vurdering af de faktorer, der står anført i afsnit B42, litra a)-c), isoleret set være klart, at en investor ikke har indflydelse.
Eksempel på anvendelse
Eksempel 6
Investor A besidder 45 % af stemmerettighederne i en virksomhed, der er investeret i. To andre investorer ejer hver især 26 % af stemmerettighederne i den virksomhed, der er investeret i. De resterende stemmerettigheder besiddes af tre andre aktionærer, som hver især besidder 1 % af stemmerettighederne. Der er ingen andre ordninger, der påvirker beslutningstagningen. I dette tilfælde er størrelsen af investor A's stemmerettigheder og størrelsen heraf i forhold til de øvrige aktiebeholdninger tilstrækkelig til at konkludere, at investor A ikke har indflydelse. Kun to andre investorer ville skulle samarbejde for at kunne hindre investor A i at styre de relevante aktiviteter i den virksomhed, der er investeret i.
B45
Det kan imidlertid være, at de faktorer, der står opført i afsnit B42, litra a)-c), ikke alene kan være afgørende. Hvis en investor efter af have taget disse faktorer i betragtning er i tvivl om, hvorvidt han har indflydelse, skal denne investor tage højde for supplerende forhold og omstændigheder, f.eks. hvorvidt andre aktionærer af natur er passive som påvist ved hjælp af stemmemønstret på tidligere generalforsamlinger. Dette omfatter en vurdering af de faktorer, der er fastlagt i afsnit B18, samt af indikatorerne i afsnit B19 og B20. Jo færre stemmerettigheder investoren er i besiddelse af, og jo færre parter, der ville skulle samarbejde om at nedstemme investoren, jo større vægt ville der blive tillagt de supplerende forhold og omstændigheder i forbindelse med vurderingen af, hvorvidt investorens rettigheder er tilstrækkelige til, at investoren kunne få indflydelse. Når forholdene og omstændighederne i afsnit B18-B20 bliver sammenholdt med investorens rettigheder, skal der tillægges større betydning til den dokumentation for indflydelse, der er beskrevet i afsnit B18, end til de indikatorer for indflydelse, der er beskrevet i afsnit B19 og B20.
Eksempler på anvendelse
Eksempel 7
En investor besidder 45 % af stemmerettighederne i en virksomhed, der er investeret i. Elleve andre aktionærer besidder hver især 5 % af stemmerettighederne i den virksomhed, der er investeret i. Ingen af aktionærerne har kontraktlige aftaler om at konsultere nogen af de andre eller at træffe kollektive beslutninger. I dette tilfælde er den absolutte størrelse af investorens beholdning og den relative størrelse af de øvrige aktionærers beholdninger ikke alene afgørende for, hvorvidt investoren har tilstrækkelige rettigheder til at få indflydelse på den virksomhed, der er investeret i. Der skal tages højde for supplerende forhold og omstændigheder, der kan dokumentere, at investoren har eller ikke har indflydelse.
Eksempel 8
En investor besidder 35 % af stemmerettighederne i en virksomhed, der er investeret i. Tre andre aktionærer ejer hver især 5 % af stemmerettighederne i den virksomhed, der er investeret i. De resterende stemmerettigheder besiddes af adskillige andre aktionærer, hvoraf ingen alene besidder mere end 1 % af stemmerettighederne. Ingen af aktionærerne har aftaler om at konsultere nogen af de andre eller at træffe kollektive beslutninger. Beslutninger om de relevante aktiviteter i den virksomhed, der er investeret i, forudsætter godkendelse fra et flertal af de stemmer, der bliver afgivet på relevante generalforsamlinger — 75 % af stemmerettighederne i den virksomhed, der er investeret i, er blevet afgivet på nylige generalforsamlinger. I dette tilfælde tyder de øvrige aktionærers aktive deltagelse på nylige generalforsamlinger på, at investoren ikke ville have praktisk mulighed for at styre de relevante aktiviteter alene, uanset om investoren har styret de relevante aktiviteter, fordi et tilstrækkeligt antal andre aktionærer stemte på samme måde som investoren.
B46
Hvis det efter en vurdering af de faktorer, der er anført i afsnit B42, litra a)-d), ikke er klart, at investoren har indflydelse, har investoren ikke bestemmende indflydelse på den virksomhed, der er investeret i.
Potentielle stemmerettigheder
B47
Ved vurderingen af den bestemmende indflydelse tager investoren højde for sine potentielle stemmerettigheder samt for de stemmerettigheder, der ejes af andre parter, for at fastslå, om denne har indflydelse. Potentielle stemmerettigheder er rettigheder til at erhverve stemmerettigheder i en virksomhed, der er investeret i, f.eks. de rettigheder, der hidrører fra konvertible instrumenter eller optioner, herunder terminsforretninger. Der tages kun højde for potentielle stemmerettigheder, hvis disse rettigheder er materielle (jf. afsnit B22-B25).
B48
Når der tages højde for potentielle stemmerettigheder, skal en investor vurdere formålet med og opbygningen af instrumentet samt formålet med og opbygningen af eventuelt andre måder, hvorpå investoren er involveret i den virksomhed, der er investeret i. Dette omfatter en vurdering af de forskellige vilkår og betingelser i forbindelse med instrumentet samt investorens åbenlyse forventninger, baggrunde og begrundelser for at acceptere disse vilkår og betingelser.
B49
Hvis investoren også har stemmerettigheder eller andre beslutningstagningsrettigheder vedrørende aktiviteterne i den virksomhed, der er investeret i, vurderer investoren, hvorvidt disse rettigheder kombineret med potentielle stemmerettigheder giver investoren indflydelse.
B50
Materielle potentielle stemmerettigheder alene eller i kombination med andre rettigheder kan give en investor aktuel mulighed for at styre de relevante aktiviteter. Eksempelvis vil dette sandsynligvis være tilfældet, hvis en investor besidder 40 % af stemmerettighederne i en virksomhed, der er investeret i, og i overensstemmelse med afsnit B23 er i besiddelse af materielle rettigheder, der hidrører fra optioner, med henblik på erhvervelse af yderligere 20 % af stemmerettighederne.
Eksempler på anvendelse
Eksempel 9
Investor A besidder 70 % af stemmerettighederne i en virksomhed, der er investeret i. Investor B har 30 % af stemmerettighederne i den virksomhed, der er investeret i, samt en option på at købe halvdelen af investor A's stemmerettigheder. Denne option kan udnyttes inden for de næste to år til en fast kurs, der i væsentlig grad er "out of the money" (og forventes at forblive således i den pågældende toårsperiode). Investor A har udøvet sin stemmeret og styrer aktivt de relevante aktiviteter i den virksomhed, der er investeret i. I dette tilfælde er det sandsynligt, at investor A opfylder kravet om indflydelse, da investoren tilsyneladende har aktuel mulighed for at styre de relevante aktiviteter. Selv om investor B er i besiddelse af optioner, der umiddelbart kan udnyttes, med henblik på erhvervelse af yderligere stemmerettigheder (der, hvis disse optioner bliver udnyttet, ville give investor B majoriteten af stemmerettighederne i den virksomhed, der er investeret i), er de vilkår og betingelser, der er forbundet med disse optioner af en sådan karakter, at optionerne ikke anses for at være materielle.
Eksempel 10
Investor A og to andre investorer besidder hver især en tredjedel af stemmerettighederne i en virksomhed, der er investeret i. Den erhvervsmæssige aktivitet i den virksomhed, der er investeret i, er tæt forbundet med investor A. Ud over sine egenkapitalinstrumenter har investor A også gældsinstrumenter, der til enhver tid kan konverteres til ordinære aktier i den virksomhed, der er investeret i, til en fast kurs, der er "out of the money" (men ikke i væsentlig grad "out of the money"). Hvis gælden blev konverteret, ville investor A være i besiddelse af 60 % af stemmerettighederne i den virksomhed, der er investeret i. Investor A ville drage fordel af udnyttelsen af synergieffekter, hvis gældsinstrumenterne blev konverteret til ordinære aktier. Investor A har indflydelse på den virksomhed, der er investeret i, da investor A er i besiddelse af stemmerettigheder i den virksomhed, der er investeret i, som sammen med materielle, potentielle stemmerettigheder giver aktuel mulighed for at styre de relevante aktiviteter.
Indflydelse, hvis stemmerettigheder eller tilsvarende rettigheder ikke har en væsentlig indvirkning på afkastet i den virksomhed, der er investeret i
B51
Ved vurderingen af formålet med og opbygningen af en virksomhed, der er investeret i (jf. afsnit B5-B8), skal en investor tage højde for sin deltagelse i virksomheden og de beslutninger, der blev truffet ved etableringen af den virksomhed, der er investeret i, som led i opbygningen af denne virksomhed, samt foretage en vurdering af, hvorvidt transaktionsvilkårene og de forhold, der kendetegner deltagelsen i virksomheden, giver investoren tilstrækkelige rettigheder til at få indflydelse. Deltagelsen i opbygningen af en virksomhed, der er investeret i, er isoleret set ikke tilstrækkeligt til, at investoren får bestemmende indflydelse. Deltagelsen i opbygningen kan imidlertid tyde på, at investoren havde mulighed for at erhverve rettigheder, der er tilstrækkelige til at give denne indflydelse over den virksomhed, der er investeret i.
B52
Desuden skal en investor tage højde for kontraktlige aftaler, f.eks. købsrettigheder, salgsrettigheder og likvidationsrettigheder, der er stiftet ved etableringen af den virksomhed, der er investeret i. Hvis disse kontraktlige aftaler omfatter aktiviteter, der er tæt forbundet med den virksomhed, der er investeret i, er disse aktiviteter i realiteten en integreret del af de overordnede aktiviteter, som den virksomhed, der er investeret i, udøver, selv om de kan gennemføres uden for de juridiske rammer for den virksomhed, der er investeret i. Derfor skal eksplicitte eller implicitte beslutningstagningsrettigheder, der er omfattet af kontraktlige aftaler, som er tæt forbundet med den virksomhed, der er investeret i, tages i betragtning som relevante aktiviteter ved vurderingen af graden af indflydelse på den virksomhed, der er investeret i.
B53
Det gælder for nogle virksomheder, der er investeret i, at relevante aktiviteter først bliver synlige, hvis særlige omstændigheder eller begivenheder indtræffer. Den virksomhed, der er investeret i, kan være opbygget således, at styringen af virksomhedens aktiviteter og afkastet herfra ligger fast, medmindre og indtil disse særlige omstændigheder eller begivenheder indtræffer. I disse tilfælde kan kun beslutningerne om aktiviteterne i den virksomhed, der er investeret i, når disse omstændigheder eller begivenheder indtræffer, påvirke virksomhedens afkast i væsentlig grad og således være relevante aktiviteter. Det er ikke nødvendigt, at disse omstændigheder eller begivenheder er indtruffet, for at en investor med mulighed for at træffe disse beslutninger har indflydelse. Det forhold, at retten til at træffe beslutninger afhænger af omstændigheder eller begivenheder, der indtræffer, indebærer ikke i sig selv, at disse rettigheder er beskyttelsesrettigheder.
Eksempler på anvendelse
Eksempel 11
Den eneste erhvervsmæssige aktivitet i en virksomhed, der er investeret i, er, som det fremgår af virksomhedens stiftelsesdokumenter, at købe udestående fordringer og dagligt betale renter og afdrag på dem for virksomhedens investorer. Den daglige betaling af renter og afdrag omfatter opkrævning og overdragelse af hovedstol og renteindbetalinger, når disse forfalder. Ved misligholdelse af fordringer sælger den virksomhed, der er investeret i, automatisk fordringen til en investor, hvilket fremgår særskilt af en salgsaftale mellem investoren og den virksomhed, der er investeret i. Den eneste relevante aktivitet er forvaltningen af fordringer ved misligholdelse, da dette er den eneste aktivitet, der kan påvirke afkastet fra den virksomhed, der er investeret i, i væsentlig grad. Forvaltningen af fordringer inden misligholdelsen er ikke en relevant aktivitet, da dette ikke forudsætter, at der skal træffes materielle beslutninger, som i væsentlig grad kan påvirke afkastet fra den virksomhed, der er investeret i. Aktiviteterne forud for misligholdelsen ligger fast og omfatter udelukkende opkrævning af likvide midler i takt med, at disse forfalder, og overdragelse af disse midler til investorer. Det er derfor kun investorens ret til at forvalte aktiverne ved misligholdelse, som bør tages i betragtning ved vurderingen af samtlige de aktiviteter i den virksomhed, der er investeret i, som i væsentlig grad påvirker afkastet fra den virksomhed, der er investeret i. I dette eksempel sikrer opbygningen af den virksomhed, der er investeret i, at investoren har beslutningstagningsbeføjelsen med hensyn til de aktiviteter, der i væsentlig grad påvirker afkastet, på det eneste tidspunkt, hvor denne beslutningstagningsbeføjelse er påkrævet. Vilkårene for salgsaftalen er en integreret del af transaktionen som helhed og af etableringsgrundlaget for den virksomhed, der er investeret i. Vilkårene i salgsaftalen kombineret med stiftelsesdokumenterne for den virksomhed, der er investeret i, fører således til den konklusion, at investoren har indflydelse på den virksomhed, der er investeret i, selv om investoren først kommer i besiddelse af tilgodehavenderne ved misligholdelse og forvalter de misligholdte tilgodehavender uden for de juridiske rammer for den virksomhed, der er investeret i.
Eksempel 12
De eneste aktiver i en virksomhed, der er investeret i, er tilgodehavender. Ved vurderingen af formålet med og opbygningen af den virksomhed, der er investeret i, fastslås det, at den eneste relevante aktivitet er forvaltningen af tilgodehavenderne ved misligholdelse. Den part, der har mulighed for at forvalte de misligholdte tilgodehavender, har indflydelse på den virksomhed, der er investeret i, uanset om nogen af låntagerne har misligholdt deres tilgodehavender.
B54
En investor kan være eksplicit eller implicit forpligtet til at sikre, at en virksomhed, der er investeret i, fortsat bliver drevet i overensstemmelse med formålet. Denne forpligtelse kan øge investorens eksponering for variabilitet i afkastet og således øge investorens incitament til at erhverve tilstrækkelige rettigheder til at få indflydelse. En forpligtelse til at sikre, at en virksomhed, der er investeret i, bliver drevet i overensstemmelse med formålet, kan således være en indikator for, at investoren har indflydelse, men giver ikke i sig selv en investor indflydelse eller hindrer andre parter i at have indflydelse.
Eksponering for eller ret til variable afkast fra en virksomhed, der er investeret i
B55
Ved vurderingen af, hvorvidt en investor har bestemmende indflydelse på en virksomhed, der er investeret i, fastslår denne investor, hvorvidt denne er eksponeret for eller har ret til variable afkast fra sin deltagelse i den virksomhed, der er investeret i.
B56
Variable afkast er afkast, der ikke er faste, og som kan variere som følge af de resultater, som den virksomhed, der er investeret i, opnår. Variable afkast kan være udelukkende positive, udelukkende negative eller både positive og negative (jf. afsnit 15). En investor vurderer, hvorvidt afkast fra en virksomhed, der er investeret i, er variable, og hvor variable disse afkast er på grundlag af ordningens indhold og uanset afkastets juridiske form. En investor kan f.eks. være indehaver af en obligation med fast rentebetaling. De faste rentebetalinger defineres i denne IFRS som variable afkast, da der er risiko for misligholdelse, og de eksponerer investoren for udstederens kreditrisiko. Variabilitetens omfang (dvs. hvor variable disse afkast er) afhænger af den kreditrisiko, der er forbundet med obligationen. På samme måde er faste resultathonorarer for forvaltning af aktiverne i en virksomhed, der er investeret i, variable afkast, da de eksponerer investoren for den indtjeningsrisiko, der kendetegner den virksomhed, der er investeret i. Variabilitetens omfang afhænger af evnen i den virksomhed, der er investeret i, til at skabe tilstrækkelige indtægter til at betale dette honorar.
B57
Som eksempler på afkast kan nævnes:
a)
dividender, andre udlodninger af økonomiske fordele fra en virksomhed, der er investeret i (f.eks. renter fra gældsbeviser udstedt af den virksomhed, der er investeret i), og ændringer i værdien af investorens investering i den pågældende virksomhed, der er investeret i
b)
vederlag for honorering af de aktiver og forpligtelser, som en virksomhed, der er investeret i, besidder, honorarer og eksponering for tab som følge af formidling af kredit- eller likviditetsstøtte, restinteresser i de aktiver og forpligtelser, som en virksomhed, der er investeret i, besidder, ved likvidation af denne virksomhed, der er investeret i, skattemæssige fordele og adgang til fremtidig likviditet, som en investor har fra sin deltagelse i en virksomhed, der er investeret i.
c)
afkast, der ikke er tilgængelige for andre interessehavere. Eksempelvis kan en investor bruge sine aktiver i kombination med aktiverne i den virksomhed, der er investeret i, f.eks. ved at kombinere driftsfunktioner for at opnå stordriftsfordele, omkostningsbesparelser, indkøb af knappe varer, tilvejebringelse af adgang til beskyttet viden eller begrænsning af visse funktioner eller aktiver med henblik på forøgelse af værdien af investorens øvrige aktiver.
Sammenhæng mellem indflydelse og afkast
Delegeret beføjelse
B58
Når en investor med beslutningstagningsrettigheder (en beslutningstager) vurderer, hvorvidt han har bestemmende indflydelse på en virksomhed, der er investeret i, skal det fastslås, om investoren er en fuldmagtsgiver eller befuldmægtiget. En investor skal ligeledes fastslå, om en anden enhed med beslutningstagningsrettigheder handler som befuldmægtiget for investoren. En befuldmægtiget er en part, der primært er antaget med henblik på at handle på vegne af og til fordel for en anden part eller flere parter (fuldmagtsgiver(ne)) og derfor ikke har bestemmende indflydelse på den virksomhed, der er investeret i, ved udøvelsen af sine beslutningstagningsbeføjelser (jf. afsnit 17 og 18). Nogle gange kan en befuldmægtiget således være i besiddelse af og udøve en fuldmagtsgivers beføjelser, men dette sker på vegne af fuldmagtsgiveren. En beslutningstager er ikke en befuldmægtiget, blot fordi andre parter kan drage fordel af de beslutninger, som denne træffer.
B59
En investor kan uddelegere sine beslutningstagningsbeføjelser til en befuldmægtiget vedrørende nogle konkrete emner eller vedrørende alle de relevante aktiviteter. Ved vurderingen af, hvorvidt investoren har bestemmende indflydelse på den virksomhed, der er investeret i, skal investoren betragte de beslutningstagningsrettigheder, der er uddelegeret til investorens befuldmægtigede, som var det rettigheder, som investoren selv var i besiddelse af. I situationer, hvor der er mere end én fuldmagtsgiver, skal hver enkelt fuldmagtsgiver vurdere, hvorvidt denne har indflydelse på den virksomhed, der er investeret i, ved at tage højde for kravene i afsnit B5-B54. Afsnit B60-B72 indeholder vejledning om, hvordan det kan fastslås, om en beslutningstager er en befuldmægtiget eller en fuldmagtsgiver.
B60
En beslutningstager skal tage højde for forholdet som helhed mellem beslutningstageren selv, den virksomhed, der er investeret i, og som bliver forvaltet, og andre parter, der deltager i den virksomhed, der er investeret i, herunder især alle de nedenstående faktorer, når det skal fastslås, om beslutningstageren er en befuldmægtiget:
a)
omfanget af beslutningstagerens beslutningstagningsbeføjelser over den virksomhed, der er investeret i (afsnit B62 og B63)
b)
andre parters rettigheder (afsnit B64-B67)
c)
det honorar, som beslutningstageren er berettiget til i overensstemmelse med honoraraftale(r) (afsnit B68-B70)
d)
beslutningstagerens eksponering for variabilitet i afkastet fra andre kapitalandele, som beslutningstageren er i besiddelse af med hensyn til den virksomhed, der er investeret i (afsnit B71 og B72).
Alle disse faktorer skal hver især vægtes forskelligt på grundlag af særlige forhold og omstændigheder.
B61
For at kunne fastslå om en beslutningstager er en befuldmægtiget, forudsættes der en vurdering af alle de faktorer, der er anført i afsnit B60, medmindre en enkelt part er i besiddelse af materielle rettigheder til at afsætte beslutningstageren (fjernelsesret) og kan afsætte beslutningstageren uden begrundelse (jf. afsnit B65).
Beslutningstagningsbeføjelsernes omfang
B62
Omfanget af en beslutningstagers beslutningstagningsbeføjelser vurderes ved at tage højde for:
a)
de aktiviteter, der er tilladt i henhold til beslutningstagningsaftale(r) og anført i lovgivningen, og
b)
den skønsmæssige beføjelse, som beslutningstageren har, når han træffer beslutninger om disse aktiviteter.
B63
En beslutningstager skal tage højde for formålet med og opbygningen af den virksomhed, der er investeret i, de risici, som den virksomhed, der er investeret i, er opbygget med henblik på at blive eksponeret for, de risici, som den virksomhed, der er investeret i, er opbygget med henblik på at overdrage til de deltagende parter, og niveauet for beslutningstagerens inddragelse i opbygningen af den virksomhed, der er investeret i. Hvis en beslutningstager eksempelvis i væsentlig grad har været inddraget i opbygningen af den virksomhed, der er investeret i (herunder i fastlæggelsen af omfanget af beslutningstagningsbeføjelserne), kan denne inddragelse være et tegn på, at beslutningstageren havde mulighed for og incitament til at erhverve rettigheder, der ville gøre det muligt for beslutningstageren at styre de relevante aktiviteter.
Andre parters rettigheder
B64
Andre parters materielle rettigheder kan påvirke beslutningstagerens mulighed for at styre de relevante aktiviteter i den virksomhed, der er investeret i. Materielle rettigheder med hensyn til afsættelse eller andre rettigheder kan indikere, at beslutningstageren er befuldmægtiget.
B65
Hvis en enkelt part har en materiel fjernelsesret og kan afsætte beslutningstageren uden begrundelse, er dette isoleret set tilstrækkeligt til at konkludere, at beslutningstageren er befuldmægtiget. Hvis mere end én part er i besiddelse af disse rettigheder (og ingen part selv kan afsætte beslutningstageren uden andre parters samtykke), spiller disse rettigheder isoleret set ikke en afgørende rolle med hensyn til at fastslå, at en beslutningstager primært handler på vegne af og til fordel for andre. Desuden forholder det sig sådan, at jo flere parter, der skal handle i fællesskab for at udøve rettigheder til at afsætte en beslutningstager, og jo større omfang af og variabilitet i beslutningstagerens andre økonomiske interesser (dvs. honorarer og andre interesser), jo mindre vægt skal denne faktor tillægges.
B66
Andre parters materielle rettigheder, som begrænser en beslutningstagers skønsmæssige beføjelse, skal vurderes på samme måde som retten til afsættelse ved vurderingen af, hvorvidt beslutningstageren er befuldmægtiget. F.eks. er en beslutningstager, der skal indhente godkendelse til sine handlinger fra et lille antal andre parter, generelt en befuldmægtiget. (Jf. afsnit B22-B25 med henblik på yderligere vejledning om rettigheder og om, hvorvidt disse er materielle.)
B67
Betragtningerne om andre parters rettigheder skal omfatte en vurdering af enhver rettighed, der kan udøves af bestyrelsen i den virksomhed, der er investeret i (eller af et andet ledelsesorgan), og virkningen heraf på beslutningstagningsbeføjelsen (jf. afsnit B23, litra b)).
Honorar
B68
Jo højere og jo mere varieret beslutningstagerens honorar er i forhold til de afkast, der forventes fra aktiviteterne i den virksomhed, der er investeret i, jo mere sandsynligt er det, at beslutningstageren er fuldmagtsgiver.
B69
Ved vurderingen af, hvorvidt beslutningstageren er fuldmagtsgiver eller befuldmægtiget, skal beslutningstageren ligeledes overveje, om følgende betingelser er opfyldt:
a)
Beslutningstagerens honorar står i et rimeligt forhold til de tjenesteydelser, der leveres.
b)
Honoraraftalen omfatter kun vilkår, betingelser eller beløb, der sædvanligvis er medtaget i ordninger vedrørende tilsvarende tjenesteydelser og kvalifikationer, der forhandles på normale vilkår.
B70
En beslutningstager kan ikke være befuldmægtiget, medmindre de betingelser, der er fastlagt i afsnit B69, litra a) og b), er opfyldt. Det er imidlertid ikke tilstrækkeligt at opfylde disse betingelser for at konkludere, at en beslutningstager er befuldmægtiget.
Eksponering for variabilitet i afkast fra andre kapitalandele
B71
En beslutningstager, der er i besiddelse af andre kapitalandele i en virksomhed, der er investeret i (f.eks. investeringer i den virksomhed, der er investeret i, eller garantistillelse med hensyn til de resultater, der leveres af den virksomhed, der er investeret i), skal tage højde for sin eksponering for variabilitet i afkast fra disse kapitalandele i forbindelse med vurderingen af, hvorvidt beslutningstageren er befuldmægtiget. Hvis beslutningstageren har andre kapitalandele i en virksomhed, der er investeret i, tyder det på, at beslutningstageren kan være fuldmagtsgiver.
B72
Ved vurderingen af sin eksponering for variabilitet i afkast fra andre kapitalandele i den virksomhed, der er investeret i, skal beslutningstageren tage højde for det nedenstående:
a)
jo større og mere varierede beslutningstagerens økonomiske interesser er, idet der tages hensyn til beslutningstagerens honorar og andre kapitalandele samlet set, jo mere sandsynligt er det, at beslutningstageren er fuldmagtsgiver
b)
hvorvidt beslutningstagerens eksponering for variabilitet i afkast adskiller sig fra andre investorers eksponering herfor, og, hvis dette er tilfældet, hvorvidt dette kan få indflydelse på beslutningstagerens handlinger. Dette kan eksempelvis være tilfældet, hvis en beslutningstager er i besiddelse af underordnede kapitalandele i eller formidler andre former for lempelser af gældsvilkår til en virksomhed, der er investeret i.
Beslutningstageren skal vurdere sin eksponering i forhold til den samlede variabilitet i afkastet fra den virksomhed, der er investeret i. Denne vurdering foretages hovedsagelig på grundlag af afkast, der forventes fra aktiviteterne i den virksomhed, der er investeret i, men skal ligeledes omfatte en vurdering af beslutningstagerens maksimale eksponering for variabilitet i afkast fra den virksomhed, der er investeret i, som følge af andre kapitalandele, som beslutningstageren måtte være i besiddelse af.
Eksempler på anvendelse
Eksempel 13
En beslutningstager (fondsforvalter) stifter, markedsfører og forvalter en offentlig handlet og reguleret fond i henhold til nærmere fastlagte parametre, der er beskrevet i investeringsmandatet som krævet i lokale lovbestemmelser og forskrifter. Fonden blev markedsført over for investorer som en investering i en diversificeret portefølje af egenkapitalinstrumenter i børsnoterede virksomheder. Inden for rammerne af de fastlagte parametre har fondsforvalteren en skønsmæssig beføjelse vedrørende de aktiver, hvori der skal investeres. Fondsforvalteren har foretaget en 10 % pro rata-investering i fonden og modtager et markedsbaseret honorar for sine tjenesteydelser svarende til 1 % af fondens nettoaktivværdi. Dette honorar står i rimeligt forhold til de tjenesteydelser, der leveres. Fondsforvalteren har ingen forpligtelse til at finansiere tab ud over sin investering på 10 %. Fonden er ikke forpligtet til at indsætte og har ikke indsat en uafhængig bestyrelse. Investorerne er ikke i besiddelse af materielle rettigheder, der vil påvirke fondsforvalterens beslutningstagningsbeføjelser, men kan indløse deres kapitalandele inden for nærmere fastlagte begrænsninger, der er fastlagt af fonden.
Selv om fondsforvalteren handler inden for rammerne af de parametre, der er fastlagt i investeringsmandatet og i overensstemmelse med lovkravene, har han beslutningstagningsrettigheder, der giver aktuel mulighed for at styre fondens relevante aktiviteter. Investorerne er ikke i besiddelse af materielle rettigheder, der kan påvirke fondsforvalterens beslutningstagningsbeføjelser. Fondsforvalteren modtager et markedsbaseret honorar for sine tjenesteydelser, der står i rimeligt forhold til de tjenesteydelser, der leveres, og har også foretaget en pro rata-investering i fonden. Fondsforvalterens honorar og investering eksponerer denne over for variabilitet i afkast fra fondens aktiviteter uden at give anledning til en eksponering, der er så væsentlig, at den tyder på, at fondsforvalteren er fuldmagtsgiver.
I dette eksempel tyder betragtningen af fondsforvalterens eksponering for variabilitet i afkast fra fonden kombineret med fondsforvalterens beslutningstagningsbeføjelser inden for rammerne af begrænsede parametre på, at fondsforvalteren er befuldmægtiget. Fondsforvalteren konkluderer således, at denne ikke har bestemmende indflydelse på fonden.
Eksempel 14
En beslutningstager stifter, markedsfører og forvalter en fond, der formidler investeringsmuligheder til en række investorer. Beslutningstageren (fondsforvalteren) skal træffe beslutninger, der tilgodeser alle investorer mest muligt, og som er i overensstemmelse med fondens styringsaftaler. Fondsforvalteren har ikke desto mindre vide skønsmæssige beføjelser med hensyn til beslutningstagning. Fondsforvalteren modtager et markedsbaseret honorar for sine tjenesteydelser, som svarer til 1 % af de forvaltede aktiver og 20 % af fondens totale fortjeneste, hvis der opnås en nærmere fastlagt fortjeneste. Dette honorar står i rimeligt forhold til de tjenesteydelser, der leveres.
Selv om fondsforvalteren skal træffe beslutninger, der tilgodeser alle investorer mest muligt, har denne vide beslutningstagningsbeføjelser med hensyn til styringen af fondens relevante aktiviteter. Fondsforvalteren får et fast honorar, der er præstationsorienteret, og som står i rimeligt forhold til de tjenesteydelser, der leveres. Desuden bringer honoraret fondsforvalterens interesser på linje med de øvrige investorers interesser med henblik på en forøgelse af fondens værdi, uden at der skabes en så væsentlig eksponering for variabilitet i afkast fra fondens aktiviteter, at honoraret isoleret set indikerer, at fondsforvalteren er fuldmagtsgiver.
Den ovenstående model og analyse finder anvendelse på nedenstående eksempler 14A-14C. Alle eksemplerne behandles særskilt.
Eksempel 14 A
Fondsforvalteren er ligeledes i besiddelse af en investering på 2 % i fonden, der bringer fondsforvalterens interesser på linje med de øvrige investorers interesser. Fondsforvalteren har ingen forpligtelse til at finansiere tab ud over sin investering på 2 %. Investorerne kan afsætte fondsforvalteren ved simpel flertalsafstemning, men kun ved kontraktbrud.
Fondsforvalterens investering på 2 % øger dennes eksponering for variabilitet i afkast fra fondens aktiviteter, uden at der skabes en så væsentlig eksponering, der indikerer, at fondsforvalteren er fuldmagtsgiver. De øvrige investorers rettigheder til at afsætte fondsforvalteren anses for at være beskyttelsesrettigheder, da de udelukkende kan udøves i tilfælde af kontraktbrud. I dette eksempel indikerer fondsforvalterens eksponering, at fondsforvalteren er befuldmægtiget, selv om fondsforvalteren har vide beslutningstagningsbeføjelser og er eksponeret for variabilitet i afkastet fra sin kapitalandel og sit honorar. Fondsforvalteren konkluderer således, at denne ikke har bestemmende indflydelse på fonden.
Eksempel 14 B
Fondsforvalteren er i besiddelse af en mere omfattende pro rata-investering i fonden, men har ingen forpligtelse til at finansiere tab ud over denne investering. Investorerne kan afsætte fondsforvalteren ved simpel flertalsafstemning, men kun ved kontraktbrud.
I dette eksempel anses de øvrige investorers rettigheder til at afsætte fondsforvalteren for at være beskyttelsesrettigheder, da de udelukkende kan udøves i tilfælde af kontraktbrud. Selv om fondsforvalteren får et fast honorar, der er præstationsorienteret, og som står i rimeligt forhold til de tjenesteydelser, der leveres, kan kombinationen af fondsforvalterens investering og fondsforvalterens honorar skabe eksponering for variabilitet i afkast fra fondens aktiviteter, der er af så stor betydning, at det indikerer, at fondsforvalteren er fuldmagtsgiver. Jo større omfang af og jo større variabilitet i fondsforvalterens økonomiske interesser (ud fra en samlet betragtning af fondsforvalterens honorar og andre kapitalandele), jo større vægt ville fondsforvalteren lægge på disse økonomiske interesser i analysen, og jo mere sandsynligt er det, at fondsforvalteren er fuldmagtsgiver.
Efter at have taget højde for sit honorar og de øvrige faktorer kan fondsforvalteren eksempelvis måske anse en investering på 20 % for at være tilstrækkelig til at konkludere, at denne har bestemmende indflydelse på fonden. Under andre omstændigheder (dvs. hvis honoraret eller andre faktorer var ændrede) kunne der imidlertid være tale om bestemmende indflydelse, hvis investeringsniveauet var ændret.
Eksempel 14C
Fondsforvalteren er i besiddelse af en pro rata-investering på 20 % i fonden, men har ingen forpligtelse til at finansiere tab ud over denne investering. Fonden har en bestyrelse, hvor samtlige medlemmer er uafhængige af fondsforvalteren og udpeges af de øvrige investorer. Bestyrelsen udpeger fondsforvalteren årligt. Hvis bestyrelsen beslutter ikke at forny fondsforvalterens kontrakt, kan de tjenesteydelser, som fondsforvalteren har leveret, leveres af andre forvaltere i branchen.
Selv om fondsforvalteren får et fast honorar, der er præstationsorienteret, og som står i rimeligt forhold til de tjenesteydelser, der leveres, skaber kombinationen af fondsforvalterens investering på 20 % og fondsforvalterens honorar eksponering for variabilitet i afkast fra fondens aktiviteter, der er af så stor betydning, at det indikerer, at fondsforvalteren er fuldmagtsgiver. Investorerne har imidlertid materielle rettigheder, der gør det muligt for dem at afsætte fondsforvalteren. Bestyrelsen fungerer som en mekanisme, der sikrer, at investorerne kan afsætte fondsforvalteren, hvis de måtte beslutte at gøre dette.
I dette eksempel lægger fondsforvalteren større vægt på den materielle fjernelsesret i analysen. Selv om fondsforvalteren har vide beslutningstagningsbeføjelser og er eksponeret for variabilitet i afkastet fra fonden som følge af sit honorar og sin investering, indikerer de øvrige investorers materielle rettigheder imidlertid, at fondsforvalteren er befuldmægtiget. Fondsforvalteren konkluderer således, at denne ikke har bestemmende indflydelse på fonden.
Eksempel 15
Der etableres en virksomhed, der investeres i, med henblik på køb af en portefølje bestående af fastforrentede værdipapirer med sikkerhed i aktiver, som finansieres af fastforrentede gældsinstrumenter og egenkapitalinstrumenter. Formålet med egenkapitalinstrumenterne er at yde first-loss-beskyttelse til gældsinvestorerne og modtage eventuelt restafkast fra den virksomhed, der er investeret i. Transaktionen blev markedsført over for potentielle gældsinvestorer som en investering i en portefølje af værdipapirer med sikkerhed i aktiver med eksponering for den kreditrisiko, der er forbundet med eventuel misligholdelse fra udstederne af porteføljens værdipapirer med sikkerhed i aktiver, og for den renterisiko, der er forbundet med forvaltningen af porteføljen. Ved stiftelsen udgør egenkapitalinstrumenterne 10 % af værdien af de erhvervede aktiver. En beslutningstager (formueforvalteren) forvalter den aktive aktivportefølje ved at træffe investeringsbeslutninger inden for rammerne af de parametre, der er fastlagt i prospektet for den virksomhed, der er investeret i. For disse tjenesteydelser modtager formueforvalteren et markedsbaseret fast honorar (dvs. 1 % af de forvaltede aktiver) og præstationsorienterede honorarer (dvs. 10 % af fortjenesten), hvis fortjenesten i den virksomhed, der er investeret i, kommer over et nærmere fastlagt niveau. Dette honorar står i rimeligt forhold til de tjenesteydelser, der leveres. Formueforvalteren besidder 35 % af egenkapitalen i den virksomhed, der er investeret i.
De resterende 65 % af egenkapitalen og alle gældsinstrumenterne ejes af et stort antal meget spredte tredjepartsinvestorer uden tilknytning til virksomheden. Formueforvalteren kan afsættes uden begrundelse ved en afstemning med simpelt flertal blandt de øvrige investorer.
Formueforvalteren får et fast honorar, der er præstationsorienteret, og som står i rimeligt forhold til de tjenesteydelser, der leveres. Honoraret indebærer, at fondsforvalterens interesser bringes på linje med de øvrige investorers interesser med henblik på at forøge fondens værdi. Formueforvalteren er eksponeret for variabilitet i afkastet fra fondens aktiviteter som følge af sin besiddelse af 35 % af egenkapitalen og sit honorar.
Selv om formueforvalteren handler inden for rammerne af de parametre, der er fastlagt i prospektet for den virksomhed, der er investeret i, har han aktuel mulighed for at træffe investeringsbeslutninger, der i væsentlig grad påvirker afkastet i den virksomhed, der er investeret i. De øvrige investorers fjernelsesret tillægges ikke stor betydning i analysen, da indehaverne af disse rettigheder er et stort antal meget spredte investorer. I dette eksempel lægger formueforvalteren større vægt på sin eksponering for variabilitet i fonden som følge af sin egenkapitalinteresse, der er underordnet gældsinstrumenterne. Besiddelsen af 35 % af egenkapitalen skaber en underordnet eksponering for tab og rettigheder vedrørende afkast fra den virksomhed, der er investeret i, der er af en så væsentlig betydning, at det tyder på, at formueforvalteren er fuldmagtsgiver. Formueforvalteren konkluderer således, at denne har bestemmende indflydelse på den virksomhed, der er investeret i.
Eksempel 16
En beslutningstager (sponsoren) sponserer en "multiseller"-forbindelse, der udsteder kortfristede gældsinstrumenter til tredjepartsinvestorer uden tilknytning. Transaktionen blev markedsført over for potentielle investorer som en investering i en portefølje af højt vurderede mellemfristede aktiver med en minimal eksponering for den kreditrisiko, der er forbundet med en eventuel misligholdelse fra udstederne af porteføljens aktiver. Forskellige overdragere sælger mellemfristede aktivporteføljer af høj kvalitet til forbindelsen. Den enkelte overdrager servicerer den portefølje af aktiver, som vedkommende sælger til forbindelsen, og forvalter misligholdte fordringer mod et markedsreguleret serviceringsgebyr. Hver enkelt overdrager formidler ligeledes first-loss-beskyttelse mod kredittab fra sin aktivportefølje gennem forhøjet sikkerhedsstillelse for de aktiver, der overdrages til forbindelsen. Sponsoren fastlægger vilkårene for forbindelsen og forvalter driften af forbindelsen mod et markedsbestemt honorar. Dette honorar står i rimeligt forhold til de tjenesteydelser, der leveres. Sponsoren godkender de sælgere, der har tilladelse til at sælge til forbindelsen, godkender de aktiver, som forbindelsen skal købe, og træffer beslutninger om finansiering af forbindelsen. Sponsoren skal handle i alle investorers bedste interesse.
Sponsoren er berettiget til restafkast fra forbindelsen og formidler ligeledes lempelser af gældsvilkår og likviditetsfaciliteter til forbindelsen. Den lempelse af gældsvilkårene, som sponsoren formidler, absorberer tab på op til 5 % af alle forbindelsens aktiver, efter at tab er blevet absorberet af overdragerne. Likviditetsfaciliteterne anvendes ikke i tilfælde af misligholdte aktiver. Investorerne er ikke i besiddelse af materielle rettigheder, der kan påvirke sponsorens beslutningstagningsbeføjelser.
Selv om sponsoren får udbetalt et markedsbestemt honorar for sine tjenesteydelser, der står i rimeligt forhold til de leverede tjenesteydelser, eksponeres sponsoren for variabilitet i afkast fra forbindelsens aktiviteter som følge af sine rettigheder til ethvert resttab i forbindelsen og formidlingen af kreditforbedringer og likviditetsfaciliteter (dvs. forbindelsen er eksponeret for en likviditetsrisiko ved at anvende kortfristede gældsinstrumenter til finansieringen af mellemfristede aktiver). Selv om alle overdragerne har beslutningstagningsrettigheder, der påvirker værdien af aktiverne i forbindelsen, har sponsoren vide beslutningstagningsbeføjelser, der giver aktuel mulighed for at styre de aktiviteter, der har den 
væsentligste
 indvirkning på afkastet fra forbindelsen (dvs. at den sponsor, der har fastlagt vilkårene for forbindelsen, har ret til at træffe beslutninger om aktiverne (ved at godkende de aktiver, der er købt, og overdragerne af disse aktiver) og finansieringen af forbindelsen (hvilket indebærer, at der regelmæssigt skal findes nye investeringer)). Retten til restafkast fra forbindelsen og formidlingen af lempelige gældsvilkår og likviditetsfaciliteter indebærer, at sponsoren eksponeres over for en variabilitet i afkast fra aktiviteterne i forbindelsen, som adskiller sig fra de øvrige investorers eksponering. Som følge heraf indikeres det med denne eksponering, at sponsoren er fuldmagtsgiver, og sponsoren konkluderer således, at han har bestemmende indflydelse på forbindelsen. Sponsorens forpligtelse til at handle i alle investorers bedste interesse er ikke til hinder for, at sponsoren kan være fuldmagtsgiver.
Forbindelse til andre parter
B73
I forbindelse med vurderingen af den bestemmende indflydelse skal en investor tage højde for arten af sin forbindelse med andre parter, og om disse andre parter handler på vegne af investoren (dvs. at de egentlig er befuldmægtigede). Vurderingen af, hvorvidt andre parter handler som egentlige befuldmægtigede, forudsætter en bedømmelse, der ikke blot omfatter forbindelsens art, men ligeledes, hvordan samspillet er mellem disse parter og i forhold til investoren.
B74
En sådan forbindelse skal ikke nødvendigvis omfatte en kontraktlig aftale. En part er egentlig befuldmægtiget, hvis investoren eller dem, der styrer investorens aktiviteter, har mulighed for at styre denne part, således at denne handler på investorens vegne. Under disse omstændigheder skal investoren tage højde for sin egentlige befuldmægtigedes beslutningstagningsbeføjelser og sin indirekte eksponering for eller ret til variable afkast gennem den egentlige befuldmægtigede kombineret med sin egen ret eller eksponering ved vurderingen af den bestemmende indflydelse på en virksomhed, der er investeret i.
B75
Nedenstående er eksempler på disse andre parter, der som følge af arten af deres forbindelse kan fungere som egentlige befuldmægtigede for investoren:
a)
investorens tilknyttede parter
b)
en part, der har modtaget sine kapitalandele i den virksomhed, der er investeret i, som et bidrag eller lån fra investoren
c)
en part, der har indvilliget i ikke at sælge, overdrage eller behæfte sine kapitalandele i den virksomhed, der er investeret i, uden investorens forudgående godkendelse (undtagen i situationer, hvor investoren og den anden part har ret til forhåndsgodkendelse, og disse rettigheder bygger på indbyrdes aftalte vilkår mellem villige, uafhængige parter).
d)
en part, der ikke kan finansiere sin drift uden underordnet økonomisk støtte fra investoren
e)
en virksomhed, der er investeret i, og hvor hovedparten af medlemmerne af ledelsesorganet eller nøglepersonerne i ledelsen er de samme som hos investoren
f)
en part, der har et nært forretningsforhold til investoren, f.eks. forbindelsen mellem en professionel tjenesteudbyder og en af dennes store kunder.
Bestemmende indflydelse på specificerede aktiver
B76
En investor skal vurdere, hvorvidt denne behandler en andel i den virksomhed, der er investeret i, som en skønsmæssig separat enhed og, hvis dette er tilfældet, hvorvidt investoren har bestemmende indflydelse på denne skønsmæssigt separate enhed.
B77
En investor skal behandle en andel i en virksomhed, der er investeret i, som en skønsmæssigt separat enhed, hvis, og kun hvis, følgende betingelse er opfyldt:
Specificerede aktiver i den virksomhed, der er investeret i (og eventuelle lempelige gældsvilkår i forbindelse hermed), er den eneste kilde til betaling af specificerede forpligtelser eller specificerede andre andele i den virksomhed, der er investeret i. Ingen andre parter end dem med den specificerede forpligtelse har rettigheder eller pligter, der knytter sig til de specificerede aktiver eller til resterende likviditet fra disse aktiver. I realiteten kan intet afkast fra de specificerede aktiver anvendes af den tilbageværende virksomhed, der er investeret i, og ingen af forpligtelserne fra den skønsmæssigt separate enhed forfalder til betaling med aktiverne i den tilbageværende virksomhed, der er investeret i. Alle aktiver, forpligtelser og egenkapital i denne skønsmæssigt separate enhed er således i realiteten øremærket fra den overordnede virksomhed, der er investeret i. En sådan skønsmæssigt separat enhed kaldes ofte en "silo".
B78
Hvis betingelsen i afsnit B77 er opfyldt, skal en investor kortlægge de aktiviteter, der i væsentlig grad påvirker afkastet i den skønsmæssigt separate enhed, og hvordan disse aktiviteter styres, med henblik på at vurdere, hvorvidt investoren har indflydelse på denne andel af den virksomhed, der er investeret i. I sin vurdering af den bestemmende indflydelse på den skønsmæssigt separate enhed skal investoren ligeledes vurdere, om han er eksponeret for eller er berettiget til variable afkast fra sin deltagelse i denne skønsmæssigt separate enhed og har mulighed for at anvende sin indflydelse på denne andel af den virksomhed, der er investeret i, til at påvirke omfanget af afkastet til investoren.
B79
Hvis investoren har bestemmende indflydelse på den skønsmæssigt separate enhed, skal investoren konsolidere denne andel af den virksomhed, der er investeret i. I dette tilfælde udelader andre parter denne andel af den virksomhed, der er investeret i, ved deres vurdering af den bestemmende indflydelse på og ved konsolidering af den virksomhed, der er investeret i.
Løbende vurdering
B80
En investor skal foretage en fornyet vurdering af, hvorvidt denne har bestemmende indflydelse på en virksomhed, der er investeret i, hvis forholdene og omstændighederne antyder, at der er sket ændringer med hensyn til et eller flere af de tre elementer for bestemmende indflydelse, der er anført i afsnit 7.
B81
Hvis der er sket en ændring med hensyn til, hvordan indflydelse på en virksomhed, der er investeret i, kan udøves, skal denne ændring afspejles i, hvordan en investor vurderer sin indflydelse på en virksomhed, der er investeret i. Eksempelvis kan ændrede beslutningstagningsrettigheder indebære, at de relevante aktiviteter ikke længere styres via stemmerettigheder, men at andre aftaler, f.eks. kontrakter, i stedet giver en anden part eller andre parter aktuel mulighed for at styre de relevante aktiviteter.
B82
En begivenhed kan medføre, at en investor får eller mister indflydelse på en virksomhed, der er investeret i, uden at investoren er en del af denne begivenhed. Eksempelvis kan en investor få indflydelse på en virksomhed, der er investeret i, som følge af at beslutningstagningsrettigheder, der tidligere tilhørte en anden part eller flere parter, og som tidligere hindrede investoren i at få bestemmende indflydelse på en virksomhed, der er investeret i, er udløbet.
B83
En investor vurderer ligeledes ændringer, der påvirker investorens eksponering for eller rettigheder til variable afkast fra investorens deltagelse i den virksomhed, der er investeret i. F.eks. kan en investor, der har indflydelse på en virksomhed, der er investeret i, miste sin bestemmende indflydelse på en virksomhed, der er investeret i, hvis investoren ophører med at være berettiget til at modtage afkast eller være eksponeret for forpligtelser, fordi investoren ikke opfylder betingelserne i afsnit 7, litra b) (f.eks. hvis en kontrakt om at modtage præstationsorienterede honorarer ophæves).
B84
En investor skal tage højde for, om vurderingen af, at investoren handler som befuldmægtiget eller fuldmagtsgiver er ændret. Ændringer i det overordnede forhold mellem investoren og andre parter kan indebære, at en investor ikke længere handler som befuldmægtiget, selv om denne tidligere har handlet som befuldmægtiget og omvendt. Hvis der f.eks. sker ændringer i investorens eller andre parters rettigheder, skal investoren foretage en fornyet vurdering af sin stilling som fuldmagtsgiver eller befuldmægtiget.
B85
En investors oprindelige vurdering af den bestemmende indflydelse eller af sin status som fuldmagtsgiver eller befuldmægtiget ændres ikke blot som følge af en ændring af markedsbetingelserne (f.eks. en ændring af afkastet fra den virksomhed, der er investeret i, som følge af markedsbetingelserne), medmindre ændringerne i markedsbetingelserne ændrer et eller flere af de tre kontrolelementer, der står anført i afsnit 7, eller ændringer i det overordnede forhold mellem en fuldmagtsgiver og en befuldmægtiget.
FASTLÆGGELSE AF, OM EN VIRKSOMHED ER EN INVESTERINGSVIRKSOMHED
B85A
En virksomhed skal tage højde for alle forhold og omstændigheder, når det vurderes, hvorvidt den er en investeringsvirksomhed, herunder formål og opbygning. En virksomhed, der opfylder alle tre elementer i definitionen af en investeringsvirksomhed ifølge afsnit 27, er en investeringsvirksomhed. Afsnit B85B–B85M beskriver elementerne i definitionen nærmere.
Forretningsmæssigt formål
B85B
Ifølge definitionen af en investeringsvirksomhed skal virksomhedens formål være udelukkende at investere med henblik på at opnå kapitalgevinst, investeringsafkast (såsom udbytte, rente eller lejeindtægter) eller begge. Dokumenter, der angiver, hvad virksomhedens investeringsformål er, såsom virksomhedens tegningsprospekt, publikationer udsendt af virksomheden samt andre selskabs- eller partnerskabsmæssige dokumenter, vil typisk udgøre dokumentation for en investeringsvirksomheds forretningsmæssige formål. Yderligere dokumentation kan omfatte den måde, hvorpå virksomheden præsenterer sig over for andre parter (såsom potentielle investorer eller potentielle virksomheder, der skal investeres i), hvor en virksomhed f.eks. kan præsentere sin forretning som en virksomhed, der foretager mellemlange investeringer med henblik på at opnå kapitalgevinst. Derimod har en virksomhed, som præsenterer sig som en investor, hvis formål er at udvikle, fremstille eller markedsføre produkter i fællesskab med de virksomheder, denne investerer i, et forretningsmæssigt formål, som er uforeneligt med en investeringsvirksomheds forretningsmæssige formål, fordi virksomheden vil opnå en indtjening på udvikling, fremstilling eller markedsføring ud over sine investeringer (se afsnit B85I).
B85C
En investeringsvirksomhed kan udføre investeringsrelaterede tjenesteydelser (f.eks. investeringsrådgivning, investeringsforvaltning, investeringsstøtte samt administrative tjenesteydelser), enten direkte eller gennem en dattervirksomhed, for tredjeparter samt for investorer, selv om sådanne aktiviteter er væsentlige for virksomheden, forudsat at virksomheden stadig opfylder definitionen på en investeringsvirksomhed.
B85D
En investeringsvirksomhed kan også deltage i følgende investeringsrelaterede aktiviteter, enten direkte eller gennem en dattervirksomhed, hvis disse aktiviteter udføres for at maksimere investeringsafkastet (kapitalgevinst eller investeringsindkomst) fra de virksomheder, den investerer i, og ikke udgør en særskilt væsentlig forretningsaktivitet eller en særskilt væsentlig indtægtskilde for investeringsvirksomheden:
a)
udførelse af forvaltningstjenester og ydelse af strategisk rådgivning for en virksomhed, den investerer i, og
b)
ydelse af finansiel støtte til en virksomhed, der er investeret i, som f.eks. et lån, en investeringsforpligtelse eller en garanti.
B85E
Hvis en investeringsvirksomhed har en dattervirksomhed, der ikke selv er en investeringsvirksomhed, og hvis vigtigste formål og aktiviteter er at udføre investeringsrelaterede tjenesteydelser eller aktiviteter, som er relateret til investeringsvirksomhedens investeringsaktiviteter, som f.eks. de i afsnit B85C-B85D beskrevne, for virksomheden eller andre parter, skal den konsolidere den pågældende dattervirksomhed i overensstemmelse med afsnit 32. Hvis en dattervirksomhed, som udfører de investeringsrelaterede tjenesteydelser eller aktiviteter, selv er en investeringsvirksomhed, skal moderinvesteringsvirksomheden måle denne dattervirksomhed til dagsværdi gennem resultatet i overensstemmelse med afsnit 31.
Exitstrategier
B85F
En virksomheds investeringsplaner udgør også dokumentation for det forretningsmæssige formål. Et kendetegn, der adskiller en investeringsvirksomhed fra andre virksomheder, er, at en investeringsvirksomhed ikke planlægger at beholde sine investeringer på ubestemt tid, men kun for en begrænset periode. Eftersom investeringer i egenkapitalinstrumenter og ikke-finansielle aktiver kan beholdes på ubestemt tid, skal en investeringsvirksomhed have en exitstrategi, der dokumenterer, hvordan virksomheden planlægger at opnå kapitalgevinst fra stort set alle sine investeringer i egenkapitalinstrumenter og ikke-finansielle aktiver. En investeringsvirksomhed skal også have en exitstrategi for gældsinstrumenter, der kan beholdes på ubestemt tid, f.eks. investeringer i uamortisable lån. Virksomheden behøver ikke at dokumentere specifikke exitstrategier for hver enkelt investering, men skal identificere forskellige potentielle strategier for forskellige typer eller porteføljer af investeringer, herunder en fast betydelig tidshorisont for afhændelse af investeringerne. Exitmekanismer, der kun iværksættes for visse misligholdelseshændelser, f.eks. kontraktbrud eller manglende opfyldelse af kontrakt, betragtes ikke som exitstrategier i forbindelse med denne vurdering.
B85G
Exitstrategier kan variere efter investeringstype. For investeringer i private egenkapitalinstrumenter kan exitstrategier være børsintroduktion, privat placering, salg af en virksomhed, udlodning (til investorer) af ejerandele i virksomheder, der er investeret i, samt salg af aktiver (herunder salg af aktiver i en virksomhed, der er investeret i, efterfulgt af likvidation af den pågældende virksomhed). For investeringer i egenkapitalinstrumenter, der handles på en offentlig børs, kan exitstrategier være salg af investeringen i en privat placering eller på en offentlig børs. For ejendomsinvesteringer kan exitstrategien være salg af ejendommen gennem specialiserede ejendomshandlere eller på det åbne marked.
B85H
En investeringsvirksomhed kan have en investering i en anden investeringsvirksomhed, som stiftes i forbindelse med virksomheden af juridiske, lovgivningsmæssige, skattemæssige eller lignende forretningsmæssige årsager. I dette tilfælde behøver investeringsvirksomheden ikke at have en exitstrategi for denne investering, hvis den virksomhed, investeringsvirksomheden har investeret i, har passende exitstrategier for sine investeringer.
Investeringsafkast
B85I
En virksomhed investerer ikke udelukkende med henblik på at opnå kapitalgevinst, investeringsafkast eller begge, hvis virksomheden eller et andet medlem af den koncern, hvori virksomheden indgår (dvs. den koncern, som investeringsvirksomhedens øverste modervirksomhed har bestemmende indflydelse på), opnår eller har som mål at opnå andre fordele ved virksomhedens investeringer, som ikke er tilgængelige for andre parter, der ikke har forbindelse til den virksomhed, der er investeret i. Sådanne fordele omfatter:
a)
Erhvervelse, brug, udveksling eller udnyttelse af processer, aktiver eller teknologi tilhørende en virksomhed, der er investeret i. Dette omfatter, at virksomheden eller et andet koncernmedlem har uforholdsmæssigt vidtgående, eller eksklusive, rettigheder til at erhverve aktiver, teknologi, produkter eller tjenesteydelser fra en virksomhed, der er investeret i, f.eks. i form af en forkøbsret til et aktiv fra en virksomhed, der er investeret i, hvis aktivet vurderes at udvikle sig positivt.
b)
Fælles ordninger (som defineret i IFRS 11) eller andre ordninger mellem virksomheden eller et andet koncernmedlem og en virksomhed, der er investeret i, om udvikling, fremstilling, markedsføring eller levering af produkter eller tjenesteydelser.
c)
Finansielle garantier eller aktiver, som en virksomhed, der er investeret i, stiller som sikkerhed for virksomhedens eller et andet koncernmedlems lån (en investeringsvirksomhed vil imidlertid stadig kunne bruge en investering i en virksomhed som sikkerhed for et hvilket som helst lån).
d)
En forkøbsret for en af virksomhedens nærtstående parter til fra den pågældende virksomhed eller et andet koncernmedlem at købe en ejerandel i en virksomhed, som virksomheden har investeret i.
e)
Med forbehold af afsnit B85J, transaktioner mellem virksomheden eller et andet koncernmedlem og en virksomhed, der er investeret i, som
i)
foregår på betingelser, som ikke kan opnås af virksomheder, som ikke er nærtstående parter til enten virksomheden, et andet koncernmedlem eller den virksomhed, der er investeret i
ii)
ikke er til dagsværdi eller
iii)
udgør en væsentlig del af forretningsaktiviteten for den virksomhed, der er investeret i, eller virksomheden, herunder andre koncernvirksomheders forretningsaktiviteter.
B85J
En investeringsvirksomhed kan have en strategi om at investere i flere virksomheder inden for samme branche, marked eller geografiske område med henblik på at udnytte synergier, som øger kapitalgevinsten eller investeringsafkastet fra investeringerne i disse virksomheder. Uanset afsnit B85I, litra e), udelukkes en virksomhed ikke fra at blive klassificeret som en investeringsvirksomhed, blot fordi de virksomheder, den investerer i, handler med hinanden.
Dagsværdimåling
B85K
En vigtig del af definitionen af en investeringsvirksomhed er, at den måler og evaluerer resultatet af alle væsentlige investeringer til dagsværdi, fordi brugen af dagsværdi giver mere relevante oplysninger end f.eks. at konsolidere dattervirksomhederne eller bruge den indre værdis metode på sine kapitalandele i associerede virksomheder eller joint ventures. For at påvise, at den opfylder denne del af definitionen, skal en investeringsvirksomhed:
a)
give investorerne dagsværdioplysninger og måle alle væsentlige investeringer til dagsværdi i sit årsregnskab, hvor dagsværdi kræves eller tillades i henhold til IFRS-standarden, og
b)
rapportere dagsværdioplysninger internt til nøglepersoner i virksomhedens ledelse (som defineret i IAS 24), som bruger dagsværdi som det primære måleparameter til evaluering af resultaterne af alle sine væsentlige investeringer samt til at træffe investeringsbeslutninger.
B85L
For at opfylde kravet i B85K, litra a), vil en investeringsvirksomhed:
a)
vælge at gøre rede for investeringsejendom efter dagsværdimodellen i IAS 40 
Investeringsejendom
b)
vælge undtagelsen fra anvendelse af den indre værdis metode i IAS 28 på investeringer i associerede virksomheder og joint ventures og
c)
måle sine finansielle aktiver til dagsværdi under anvendelse af kravene i IFRS 9.
B85M
En investeringsvirksomhed kan have nogle ikke-investeringsaktiver, som f.eks. domicilejendom og dertilhørende udstyr, og kan også have finansielle forpligtelser. Den del af definitionen af en investeringsvirksomhed i afsnit 27, litra c), der omhandler dagsværdimåling, gælder for en investeringsvirksomheds investeringer. Derfor behøver en investeringsvirksomhed ikke at måle sine ikke-investeringsaktiver eller forpligtelser til dagsværdi.
Typiske egenskaber for en investeringsvirksomhed
B85N
Når en virksomhed skal beslutte, hvorvidt den opfylder definitionen af en investeringsvirksomhed, skal den vurdere, om den har de typiske egenskaber for en sådan virksomhed (se afsnit 28). Det, at virksomheden ikke har en eller flere af disse egenskaber, betyder ikke nødvendigvis, at den er udelukket fra at blive klassificeret som en investeringsvirksomhed, men at det er nødvendigt at undersøge nærmere, om virksomheden er en investeringsvirksomhed.
Mere end én investering
B85O
En investeringsvirksomhed har normalt flere investeringer for at diversificere sin risiko og maksimere afkastet. En virksomhed kan have en portefølje af investeringer direkte eller indirekte, f.eks. én investering i en anden investeringsvirksomhed, som selv har flere investeringer.
B85P
Det kan forekomme, at virksomheden har én investering. Dette betyder dog ikke nødvendigvis, at virksomheden ikke opfylder definitionen af en investeringsvirksomhed. Eksempelvis har en investeringsvirksomhed måske kun én investering, når virksomheden:
a)
er i en opstartsperiode og endnu ikke har identificeret passende investeringer og derfor endnu ikke har gennemført sin investeringsplan om at erhverve flere investeringer
b)
endnu ikke har foretaget andre investeringer til at erstatte afhændede investeringer
c)
har til formål at samle investorers midler for at investere i én investering, når denne investering ikke er mulig for de enkelte investorer at foretage alene (f.eks. når den krævede minimumsinvestering er for høj for én investor alene), eller
d)
er under likvidation.
Mere end én investor
B85Q
Normalt vil en investeringsvirksomhed have flere investorer, som samler deres midler for at få adgang til investeringsforvaltningstjenester og investeringsmuligheder, som de muligvis ikke ville have haft adgang til alene. At have flere investorer betyder, at det er mindre sandsynligt, at virksomheden, eller andre medlemmer af den koncern, hvori virksomheden indgår, vil opnå andre fordele end kapitalgevinst eller investeringsafkast (se afsnit B85I).
B85R
Alternativt kan en investeringsvirksomhed stiftes af eller for én investor, der repræsenterer eller støtter en større gruppe investorers interesser (f.eks. en pensionsfond, offentlig investeringsfond eller familietrust).
B85S
Det kan også forekomme, at virksomheden midlertidigt har én investor. En investeringsvirksomhed kan f.eks. kun have én investor, når virksomheden:
a)
befinder sig i den indledende udbudsperiode, som ikke er udløbet, og virksomheden aktivt er i færd med at identificere egnede investorer
b)
endnu ikke har identificeret egnede investorer til at erstatte ejerandele, som er blevet indløst, eller
c)
er under likvidation.
Ikke-nærtstående investorer
B85T
En investeringsvirksomhed har normalt flere investorer, der ikke er nærtstående parter (som defineret i IAS 24) til virksomheden eller andre medlemmer af den koncern, hvori virksomheden indgår. At have ikke-nærtstående investorer betyder, at det er mindre sandsynligt, at virksomheden, eller andre medlemmer af den koncern, hvori virksomheden indgår, vil opnå andre fordele end kapitalgevinst eller investeringsafkast (se afsnit B85I).
B85U
En virksomhed kan imidlertid stadig klassificeres som en investeringsvirksomhed, selv om dens investorer er nærtstående. En investeringsvirksomhed kan f.eks. oprette en særskilt "parallel" fond for en gruppe medarbejdere (som f.eks. nøglepersoner i ledelsen) eller en eller flere andre nærtstående investorer, som har de samme investeringer som virksomhedens primære investeringsfond. Denne "parallelle" fond kan klassificeres som en investeringsvirksomhed, selv om alle investorer er nærtstående parter.
Ejerandele
B85V
En investeringsvirksomhed er normalt en særskilt juridisk enhed, men dette er ikke et krav. Ejerandele i en investeringsvirksomhed består normalt i egenkapitalinstrumenter eller lignende andele (f.eks. partnerskabsandele), som giver ret til en forholdsvis andel af investeringsvirksomhedens nettoaktiver. At have forskellige klasser af investorer, hvoraf nogle kun har ret til en bestemt investering eller grupper af investeringer, eller som har forskellige forholdsvise andele af nettoaktiverne, udelukker ikke en virksomhed fra at være en investeringsvirksomhed.
B85W
Endvidere kan en virksomhed, som har betydelige ejerandele i form af gældsinstrumenter, som i overensstemmelse med andre gældende standarder ikke opfylder definitionen af egenkapital, stadig klassificeres som en investeringsvirksomhed, hvis gældsindeindehaverne risikerer variable afkast som følge af ændringer i virksomhedens nettoaktivers dagsværdi.
REGNSKABSKRAV
Konsolideringsprocedurer
B86
Koncernregnskab
a)
kombinerer poster i form af aktiver, forpligtelser, egenkapital, indtægter, omkostninger og pengestrømme i modervirksomheden med lignende poster i dattervirksomhederne
b)
udligner (fjerner) den regnskabsmæssige værdi af modervirksomhedens investering i hver enkelt dattervirksomhed og modervirksomhedens andel af egenkapitalen i hver enkelt dattervirksomhed (IFRS 3 indeholder en forklaring af, hvordan eventuel goodwill i forbindelse hermed skal behandles regnskabsmæssigt)
c)
eliminerer fuldstændigt koncerninterne aktiver og forpligtelser, egenkapital, indtægter, omkostninger og pengestrømme, der vedrører transaktioner mellem enheder i koncernen (fortjeneste eller tab hidrørende fra koncerninterne transaktioner, som er indregnet i aktiver som eksempelvis varebeholdninger og anlægsaktiver, elimineres fuldt ud). Koncerninterne tab kan være indikation af værdiforringelse, som kræver indregning i koncernregnskabet. IAS 12 
Indkomstskatter
 finder anvendelse på midlertidige afvigelser, der opstår ved eliminering af gevinster og tab hidrørende fra koncerninterne transaktioner.
Ensartede regnskabspolitikker
B87
Hvis en virksomhed i koncernen anvender en anden regnskabspraksis end den, der anvendes i koncernregnskabet for ensartede transaktioner og begivenheder under samme omstændigheder, foretages der passende reguleringer af virksomhedens årsregnskab ved udarbejdelsen af koncernregnskabet for at sikre overensstemmelse med koncernens regnskabspolitikker.
Måling
B88
En virksomhed medtager en dattervirksomheds indtægter og omkostninger i koncernregnskabet fra den dato, hvor den får bestemmende indflydelse, indtil den dato, hvor enheden ophører med at have bestemmende indflydelse på dattervirksomheden. Dattervirksomhedens indtægter og omkostninger er baseret på værdierne af de aktiver og forpligtelser, der er indregnet i koncernregnskabet på anskaffelsestidspunktet. Eksempelvis er afskrivningsomkostninger, der er indregnet i den konsoliderede totalindkomstopgørelse efter anskaffelsestidspunktet, baseret på dagsværdien af de tilknyttede afskrivningsberettigede aktiver, der er indregnet i koncernregnskabet på anskaffelsestidspunktet.
Potentielle stemmerettigheder
B89
Hvis der er potentielle stemmerettigheder eller andre derivater, der omfatter potentielle stemmerettigheder, skal de andele af fortjeneste eller tab og egenkapitalbevægelser, som allokeres til modervirksomheden og minoritetsinteresser, udelukkende fastlægges på grundlag af de eksisterende ejerandele og ikke afspejle den eventuelle udnyttelse eller konvertering af potentielle stemmerettigheder og andre derivater, medmindre afsnit B90 finder anvendelse.
B90
I visse tilfælde har en enhed i realiteten en eksisterende ejerandel som følge af en transaktion, der aktuelt giver enheden adgang til de afkast, der er forbundet med en ejerandel. I disse tilfælde fastlægges den andel, der allokeres til modervirksomheden og minoritetsinteresser ved udarbejdelsen af koncernregnskab, ved at tage højde for udøvelsen af disse potentielle stemmerettigheder og andre derivater, der aktuelt giver enheden adgang til afkastet.
B91
IFRS 9 finder ikke anvendelse på kapitalandele i dattervirksomheder, der er konsoliderede. Hvis instrumenter, der omfatter potentielle stemmerettigheder, i realiteten giver aktuel adgang til afkast, der er forbundet med en ejerandel i en dattervirksomhed, er instrumenterne ikke omfattet af kravene i IFRS 9. I alle andre tilfælde tages der højde for instrumenter, der omfatter potentielle stemmerettigheder i en dattervirksomhed, i overensstemmelse med IFRS 9.
Balancedag
B92
De årsregnskaber for modervirksomheden og dens dattervirksomheder, som lægges til grund for udarbejdelsen af koncernregnskabet, skal udarbejdes pr. samme balancedag. Når modervirksomheden afslutter regnskabsåret på en anden dato end en dattervirksomhed, skal dattervirksomheden til brug for koncernregnskabet forelægge yderligere regnskabsoplysninger pr. samme dato som modervirksomhedens årsregnskab for at gøre det muligt for modervirksomheden at konsolidere dattervirksomhedens regnskabsoplysninger, medmindre dette er praktisk umuligt.
B93
Hvis dette er praktisk umuligt, skal modervirksomheden konsolidere dattervirksomhedens regnskabsoplysninger ved anvendelse af dattervirksomhedens seneste årsregnskab korrigeret for virkningerne af væsentlige transaktioner eller begivenheder, der indtræffer i perioden mellem datoen for dette årsregnskab og datoen for koncernregnskabet. Forskellen mellem datoen for dattervirksomhedens regnskab og datoen for koncernregnskabet må under ingen omstændigheder være over tre måneder, og balanceperiodernes længde og enhver forskel mellem regnskabsdatoerne skal være den samme fra periode til periode.
Minoritetsinteresser
B94
En virksomhed skal henføre resultatet og hvert element af anden totalindkomst til ejerne af modervirksomheden og minoritetsinteresserne. Virksomheden skal ligeledes henføre den samlede totalindkomst til ejerne af modervirksomheden samt minoritetsinteresserne, selv om dette måtte betyde, at minoritetsinteresserne får en negativ saldo.
B95
Hvis en dattervirksomhed har kumulative præferenceaktier i omløb, som klassificeres som egenkapital og besiddes af minoritetsinteresser, skal virksomheden beregne sin andel af resultatet efter at have korrigeret for udbyttet fra sådanne aktier, uanset om udbyttet er blevet indberettet.
Ændringer i minoritetsinteressernes andel
B96
Hvis der foretages ændringer i den andel af egenkapitalen, som ejes af minoritetsinteresser, skal en virksomhed korrigere den regnskabsmæssige værdi af den andel, der ejes af virksomheder med bestemmende indflydelse, og minoritetsinteressernes andel, således at disse tal afspejler ændringerne i deres relative interesser i dattervirksomheden. Virksomheden skal indregne enhver forskel mellem det beløb, som minoritetsinteresserne korrigeres med, og dagsværdien af det betalte eller modtagne vederlag, direkte i egenkapitalen og henføre dette beløb til ejerne af modervirksomheden.
Tab af bestemmende indflydelse
B97
En modervirksomhed kan miste sin bestemmende indflydelse på en dattervirksomhed gennem to eller flere aftaler (transaktioner). Undertiden kan der imidlertid være omstændigheder, der betyder, at sådanne adskilte aftaler bør behandles regnskabsmæssigt som en enkelt transaktion. I forbindelse med modervirksomhedens vurdering af, om aftalerne skal behandles regnskabsmæssigt som en enkelt transaktion, skal den overveje alle aftalernes vilkår og deres økonomiske virkninger. Et eller flere af følgende forhold indikerer, at modervirksomheden regnskabsmæssigt skal behandle de adskilte aftaler som en enkelt transaktion:
a)
de indgås på samme tid eller i forventning om, at de øvrige aftaler bliver indgået
b)
de udgør en enkelt transaktion, der er beregnet på at opnå en samlet kommerciel virkning
c)
tilstedeværelsen af én aftale er afhængig af tilstedeværelsen af mindst én anden aftale
d)
den enkelte aftale er ikke økonomisk berettiget ud fra en selvstændig betragtning, men kun hvis den ses i sammenhæng med andre aftaler. Et eksempel på dette er, når afståelsen af aktier foretages til under markedsprisen, og der kompenseres for dette gennem et efterfølgende salg til over markedsprisen.
B98
Hvis en modervirksomhed mister sin bestemmende indflydelse på en dattervirksomhed, skal den:
a)
ophøre med at indregne:
i)
dattervirksomhedens aktiver (herunder eventuel goodwill) og forpligtelser til den regnskabsmæssige værdi fra den dato, hvor den bestemmende indflydelse mistes, og
ii)
den regnskabsmæssige værdi af minoritetsinteresser i den tidligere dattervirksomhed fra den dato, hvor den bestemmende indflydelse mistes (herunder alle elementer af anden totalindkomst, der kan henføres til disse).
b)
indregne:
i)
dagsværdien af et eventuelt vederlag hidrørende fra transaktionen, begivenheden eller forholdet, der medførte tabet af den bestemmende indflydelse
ii)
den pågældende udlodning, såfremt transaktionen, begivenheden eller forholdet, der medførte tabet af den bestemmende indflydelse, omfatter en udlodning af aktier i dattervirksomheden til ejere i deres egenskab af ejere, og
iii)
en eventuel bevaret kapitalandel i den tidligere dattervirksomhed til dagsværdi på den dato, hvor den bestemmende indflydelse blev mistet.
c)
foretage omklassifikation til resultat eller overførsel direkte til overført resultat, hvis dette kræves i henhold til andre IFRS-standarder, af de beløb, der er indregnet i anden totalindkomst i forbindelse med dattervirksomheden på det grundlag, der er beskrevet i afsnit B99.
d)
indregne den eventuelle difference, der måtte opstå, som gevinst eller tab i den del af resultatet, der kan henføres til modervirksomheden.
B99
Hvis en modervirksomhed mister sin bestemmende indflydelse på en dattervirksomhed, skal modervirksomheden behandle alle beløb, der tidligere er indregnet i anden totalindkomst vedrørende dattervirksomheden, på samme regnskabsmæssige grundlag, som ville være krævet, hvis modervirksomheden havde afhændet de tilknyttede aktiver eller forpligtelser direkte. Således gælder det, at hvis en gevinst eller et tab, der tidligere er indregnet i anden totalindkomst, skal omklassificeres til resultatet ved afståelsen af de tilknyttede aktiver eller forpligtelser, skal modervirksomheden omklassificere gevinsten eller tabet fra egenkapitalen til resultatet (som en omklassifikationsregulering), når den mister sin bestemmende indflydelse på dattervirksomheden. Hvis en reserve for opskrivninger, der tidligere blev indregnet i anden totalindkomst, ville være blevet overført direkte til overført resultat ved afståelsen af aktivet, skal modervirksomheden overføre reserven for opskrivninger direkte til det overførte resultat, når den mister sin bestemmende indflydelse på dattervirksomheden.
REGNSKABSMÆSSIG BEHANDLING AF ÆNDRING I INVESTERINGSVIRKSOMHEDSSTATUS
B100
Når en virksomhed ophører med at være en investeringsvirksomhed, skal den anvende IFRS 3 på enhver dattervirksomhed, som tidligere blev målt til dagsværdi over resultatet i overensstemmelse med afsnit 31. Datoen for statusændringen er den skønnede anskaffelsesdato. Dagsværdien af dattervirksomheden på det skønnede anskaffelsestidspunkt udgør det skønnede erlagte vederlag i forbindelse med måling af goodwill eller gevinst hidrørende fra et tilbudskøb som følge af den skønnede anskaffelse. Alle dattervirksomheder konsolideres i overensstemmelse med denne standards afsnit 19-24 fra datoen for statusændringen.
B101
Når en virksomhed bliver en investeringsvirksomhed, ophører den med at konsolidere sine dattervirksomheder på datoen for statusændringen, bortset fra enhver dattervirksomhed, som fortsat skal konsolideres i henhold til afsnit 32. Investeringsvirksomheden anvender kravene i afsnit 25 og 26 på de dattervirksomheder, den ophører med at konsolidere, som om investeringsvirksomheden havde mistet den bestemmende indflydelse på disse dattervirksomheder på den pågældende dato.
Appendiks C
Ikrafttrædelsestidspunkt og overgang
Dette appendiks er en integreret del af IFRS-standarden og har samme gyldighed som de øvrige dele af standarden.
IKRAFTTRÆDELSESTIDSPUNKT
C1
Virksomheder skal anvende denne IFRS for årsregnskaber, som begynder den 1. januar 2013 eller derefter. Det er tilladt at anvende ændringen før dette tidspunkt. Hvis en virksomhed anvender denne IFRS tidligere, skal den give oplysning om dette og samtidig anvende IFRS 11, IFRS 12, IFRS 27 
Separate årsregnskaber
 og IAS 28 (som ajourført i 2011).
C1A
Koncernregnskaber, fælles ordninger og oplysninger om kapitalandele i andre virksomheder: Overgangsretningslinjer
 (ændringer til IFRS 10, IFRS 11 og IFRS 12), udstedt i juni 2012, medførte ændring af afsnit C2–C6 og tilføjelse af afsnit C2A–C2B, C4A–C4C, C5A og C6A–C6B. En virksomhed skal anvende disse ændringer på regnskabsår, som begynder den 1. januar 2013 eller derefter. Hvis en virksomhed anvender IFRS 10 på et tidligere regnskabsår, skal den anvende disse ændringer på dette tidligere regnskabsår.
C1B
Investeringsvirksomheder
 (ændringer til IFRS 10, IFRS 12 og IAS 27), udstedt i oktober 2012, medførte ændring af afsnit 2, 4, C2A, C6A og appendiks A og tilføjelse af afsnit 27-33, B85A-B85W, B100-B101 og C3A-C3F. En virksomhed skal anvende disse ændringer på regnskabsår, som begynder den 1. januar 2014 eller derefter. Det er tilladt at anvende dem tidligere. Hvis en virksomhed anvender disse ændringer tidligere, skal den oplyse herom og samtidigt anvende alle ændringerne i 
Investeringsvirksomheder
.
C1D
Investeringsvirksomheder: Anvendelse af konsolideringsfritagelsen
 (ændringer af IFRS 10, IFRS 12 og IAS 28), udstedt i december 2014, medførte ændring af afsnit 4, 32, B85C, B85E og C2A og tilføjelse af afsnit 4A-4B. En virksomhed skal anvende disse ændringer på regnskabsår, som begynder den 1. januar 2016 eller derefter. Det er tilladt at anvende ændringen før dette tidspunkt. Hvis en virksomhed anvender disse ændringer på en tidligere regnskabsperiode, skal den oplyse herom.
OVERGANG
C2.
Virksomheder skal anvende denne IFRS med tilbagevirkende kraft i overensstemmelse med IAS 8 
Anvendt regnskabspraksis, ændringer i regnskabsmæssige skøn og fejl
, jf. dog i afsnit C2A-C6.
C2A
Uanset kravene i afsnit 28 i IAS 8 skal en virksomhed, når denne IFRS anvendes første gang, og, hvis dette er senere, når ændringerne til denne IFRS vedrørende 
Investeringsvirksomheder og Investeringsvirksomheder: Anvendelse af konsolideringsfritagelsen
 anvendes første gang, kun forelægge de kvantitative oplysninger, der kræves i afsnit 28, litra f), i IAS 8 for det regnskabsår, der ligger umiddelbart forud for tidspunktet for førstegangsanvendelsen af denne IFRS ("den umiddelbart foregående periode"). En virksomhed kan også forelægge disse oplysninger for den indeværende periode eller for tidligere sammenligningsperioder, men det er ikke påkrævet.
C2B
I forbindelse med denne IFRS er tidspunktet for førstegangsanvendelsen begyndelsen af den årlige regnskabsperiode, for hvilken denne IFRS anvendes for første gang.
C3
På tidspunktet for førstegangsanvendelsen kræves det ikke af en virksomhed, at den foretager reguleringer i tidligere regnskaber vedrørende dens inddragelse i forbindelse med enten:
a)
virksomheder, der vil blive konsolideret på dette tidspunkt i henhold til IAS-27 
Koncernregnskaber og separate regnskaber
 og SIC-12 
Konsolidering - særlige virksomheder
, og som stadig konsolideres i henhold til denne IFRS, eller
b)
virksomheder, som ikke vil blive konsolideret på dette tidspunkt i henhold til IAS 27 og SIC-12, og som ikke konsolideres i henhold til denne IFRS.
C3A
På tidspunktet for førstegangsanvendelsen skal en virksomhed vurdere, hvorvidt den er en investeringsvirksomhed, på grundlag af de forhold og omstændigheder, der gør sig gældende på dette tidspunkt. Hvis en virksomhed på tidspunktet for førstegangsanvendelsen konkluderer, at den er en investeringsvirksomhed, skal den anvende kravene i afsnit C3B-C3F i stedet for afsnit C5-C5A.
C3B
Med undtagelse af en dattervirksomhed, som konsolideres i henhold til afsnit 32 (som enten afsnit C3 og C6 eller afsnit C4-C4C finder anvendelse på), skal en investeringsvirksomhed måle sin investering i hver enkelt dattervirksomhed til dagsværdi over resultatet, som om kravene i denne standard altid havde været gældende. Investeringsvirksomheden regulerer med tilbagevirkende kraft både det regnskabsår, der ligger umiddelbart forud for tidspunktet for førstegangsanvendelsen, og egenkapitalen i begyndelsen af den umiddelbart foregående periode for en eventuel forskel mellem:
a)
dattervirksomhedens tidligere regnskabsmæssige værdi og
b)
dagsværdien af investeringsvirksomhedens investering i dattervirksomheden.
Den samlede værdi af dagsværdireguleringer, der tidligere er indregnet i anden totalindkomst, overføres til det overførte resultat i begyndelsen af det regnskabsår, der ligger umiddelbart forud for tidspunktet for førstegangsanvendelsen.
C3C
Før tidspunktet for anvendelsen af IFRS 13 
Måling af dagsværdi
 skal en investeringsvirksomhed bruge de dagsværdibeløb, der tidligere blev rapporteret til investorer eller til ledelsen, hvis sådanne beløb repræsenterer det beløb, som investeringen kunne have været udvekslet til ved en handel mellem kvalificerede, villige, indbyrdes uafhængige parter på datoen for vurderingen.
C3D
Hvis det ikke er muligt i overensstemmelse med afsnit C3B-C3C (som defineret i IAS 8) at måle investeringen i en dattervirksomhed, skal investeringsvirksomheden anvende kravene i denne IFRS ved begyndelsen af den tidligste periode, hvor anvendelsen af afsnit C3B-C3C er mulig, hvilket kan være den indeværende periode. Investoren regulerer det regnskabsår med tilbagevirkende kraft, der ligger umiddelbart forud for tidspunktet for førstegangsanvendelsen, medmindre påbegyndelsen af den tidligste periode, hvor anvendelsen af dette afsnit er mulig, er den indeværende periode. Hvis dette er tilfældet, indregnes reguleringen af egenkapitalen fra begyndelsen af den indeværende periode.
C3E
Hvis en investeringsvirksomhed har afhændet eller har mistet den bestemmende indflydelse på en dattervirksomhed før tidspunktet for førstegangsanvendelsen af denne IFRS, er det ikke et krav, at investeringsvirksomheden foretager reguleringer i de tidligere regnskaber for den pågældende dattervirksomhed.
C3F
Hvis en virksomhed anvender ændringerne vedrørende 
Investeringsvirksomheder
 i en periode senere end det tidspunkt, hvor den anvender IFRS 10 første gang, læses alle henvisninger til "tidspunktet for førstegangsanvendelsen" i afsnit C3A-C3E som "begyndelsen af det regnskabsår, for hvilket ændringerne i 
Investeringsvirksomheder
 (ændringer til IFRS 10, IFRS 12 og IAS 27), udstedt i oktober 2012, anvendes første gang."
C4
Hvis en investor konkluderer på tidspunktet for førstegangsanvendelsen, at denne vil konsolidere en virksomhed, der er investeret i, som ikke var blevet konsolideret i henhold til IAS 27 og SIC-12, skal denne investor:
a)
hvis den virksomhed, der er investeret i, er en forretningsvirksomhed (som defineret i IFRS 3 
Virksomhedssammenslutninger
), måle aktiver, forpligtelser og minoritetsinteresser i denne virksomhed, der er investeret i, og som hidtil ikke har været konsolideret, som hvis denne virksomhed, der er investeret i, havde været konsolideret (og således havde anvendt overtagelsesbogføring i overensstemmelse med IFRS 3) fra den dato, hvor investoren fik bestemmende indflydelse på den pågældende virksomhed, der er investeret i, på grundlag af kravene i denne IFRS. Investoren regulerer det regnskabsår med tilbagevirkende kraft, der ligger umiddelbart forud for tidspunktet for førstegangsanvendelsen. Hvis den dato, hvor investoren fik bestemmende indflydelse, ligger før begyndelsen af den umiddelbart foregående periode, indregner investor som en regulering af egenkapitalen ved begyndelsen af den umiddelbart foregående periode enhver forskel mellem:
i)
værdien af de aktiver, forpligtelser og minoritetsinteresser, der er indregnet, og
ii)
den tidligere regnskabsmæssige værdi af investorens deltagelse i den virksomhed, der er investeret i.
b)
hvis den virksomhed, der er investeret i, ikke er en forretningsvirksomhed (som defineret i IFRS 3), måle aktiver, forpligtelser og minoritetsinteresser i denne virksomhed, der er investeret i, og som hidtil ikke har været konsolideret, som hvis denne virksomhed, der er investeret i, havde været konsolideret (ved anvendelse af den overtagelsesmetode, der er beskrevet i IFRS 3, uden at indregne eventuel goodwill til den virksomhed, der er investeret i) fra den dato, hvor investoren fik bestemmende indflydelse på den pågældende virksomhed, der er investeret i, på grundlag af kravene i denne IFRS. Investoren regulerer det regnskabsår med tilbagevirkende kraft, der ligger umiddelbart forud for tidspunktet for førstegangsanvendelsen. Hvis den dato, hvor investoren fik bestemmende indflydelse, ligger før begyndelsen af den umiddelbart foregående periode, indregner investor som en regulering af egenkapitalen ved begyndelsen af den umiddelbart foregående periode enhver forskel mellem:
i)
værdien af de aktiver, forpligtelser og minoritetsinteresser, der er indregnet, og
ii)
den tidligere regnskabsmæssige værdi af investorens deltagelse i den virksomhed, der er investeret i.
C4A
Hvis målingen af aktiver, forpligtelser og minoritetsinteresser vedrørende en virksomhed, der er investeret i, i overensstemmelse med afsnit C4, litra a) eller b), er praktisk umulig (som defineret i IAS 8), skal investoren:
a)
hvis den virksomhed, der er investeret i, er en forretningsvirksomhed, anvende kravene i IFRS 3 fra det skønnede anskaffelsestidspunkt. Det skønnede anskaffelsestidspunkt er datoen for påbegyndelsen af den tidligste periode, hvor anvendelsen af afsnit C4, litra a), er mulig, hvilket kan være den indeværende periode
b)
hvis den virksomhed, der er investeret i, ikke er en forretningsvirksomhed, anvende den overtagelsesmetode, der er beskrevet i IFRS 3, uden at indregne eventuel goodwill til den virksomhed, der er investeret i, fra det skønnede anskaffelsestidspunkt. Det skønnede anskaffelsestidspunkt er datoen for påbegyndelsen af den tidligste periode, hvor anvendelsen af afsnit C4, litra b), er mulig, hvilket kan være den indeværende periode.
Investoren regulerer det regnskabsår med tilbagevirkende kraft, der ligger umiddelbart forud for tidspunktet for førstegangsanvendelsen, medmindre påbegyndelsen af den tidligste periode, hvor anvendelsen af dette afsnit er mulig, er den indeværende periode. Hvis det skønnede anskaffelsestidspunkt ligger før begyndelsen af den umiddelbart foregående periode, indregner investor som en regulering af egenkapitalen ved begyndelsen af den umiddelbart foregående periode enhver forskel mellem:
c)
værdien af de aktiver, forpligtelser og minoritetsinteresser, der er indregnet, og
d)
den tidligere regnskabsmæssige værdi af investorens deltagelse i den virksomhed, der er investeret i.
Hvis den tidligste periode, hvor anvendelsen af dette afsnit er mulig, er den indeværende periode, indregnes reguleringen af egenkapitalen fra begyndelsen af den indeværende periode.
C4B
Hvis en investor anvender afsnit C4–C4A, og den dato, hvor investoren fik bestemmende indflydelse i overensstemmelse med denne IFRS, er senere end den dato, hvor IFRS 3 trådte i kraft som ajourført i 2008 (IFRS 3 (2008)), skal henvisningen til IFRS 3 i afsnit C4 og C4A være til IFRS 3 (2008). Hvis der blev opnået bestemmende indflydelse inden den dato, hvor IFRS 3 (2008) trådte i kraft, anvender en investor enten IFRS 3 (2008) eller IFRS 3 (udstedt i 2004).
C4C
Hvis en investor anvender afsnit C4–C4A, og den dato, hvor investoren fik bestemmende indflydelse i overensstemmelse med denne IFRS, er senere end den dato, hvor IAS 27 trådte i kraft som ændret i 2008 (IAS 27 (2008)), anvender investoren kravene i denne IFRS på alle de perioder, hvor den virksomhed, der er investeret i, konsolideres med tilbagevirkende kraft, i overensstemmelse med afsnit C4–C4A. Hvis der blev opnået bestemmende indflydelse inden den dato, hvor IAS 27 (2008) trådte i kraft, anvender investoren enten:
a)
kravene i denne IFRS på alle de perioder, hvor den virksomhed, der er investeret i, konsolideres med tilbagevirkende kraft, i overensstemmelse med afsnit C4–C4A eller
b)
kravene i den udgave af IAS 27, der blev udstedt i 2003 (IAS 27 (2003)), på de perioder, der ligger før den dato, hvor IAS 27 (2008) trådte i kraft, og derefter kravene i denne IFRS på de efterfølgende perioder.
C5
Hvis en investor på tidspunktet for førstegangsanvendelsen konkluderer, at denne ikke længere vil konsolidere en virksomhed, der er investeret i, som var konsolideret i overensstemmelse med IAS 27 og SIC-12, skal investoren måle sine kapitalandele i den virksomhed, der er investeret i, til den værdi, som de ville være blevet målt til, hvis kravene i denne IFRS havde været gældende, da investoren blev engageret i (men ikke opnåede bestemmende indflydelse i henhold til denne IFRS) eller mistede sin bestemmende indflydelse på den virksomhed, der er investeret i. Investoren regulerer det regnskabsår med tilbagevirkende kraft, der ligger umiddelbart forud for tidspunktet for førstegangsanvendelsen. Hvis den dato, hvor investoren blev engageret i (men ikke opnåede bestemmende indflydelse i henhold til denne IFRS) eller mistede sin bestemmende indflydelse på den virksomhed, der er investeret i, ligger før begyndelsen af den umiddelbart foregående periode, indregner investor som en regulering af egenkapitalen ved begyndelsen af den umiddelbart foregående periode enhver forskel mellem:
a)
den regnskabsmæssige værdi af de aktiver, forpligtelser og minoritetsinteresser, der er indregnet, og
b)
det beløb, der er indregnet i forbindelse med investorens kapitalandel i den virksomhed, der er investeret i.
C5A
Hvis det ikke er muligt i overensstemmelse med afsnit C5 (som defineret i IAS 8) at måle kapitalandelen i den virksomhed, der er investeret i, skal investoren anvende kravene i denne IFRS ved begyndelsen af den tidligste periode, hvor anvendelsen af afsnit C5 er mulig, hvilket kan være den indeværende periode. Investoren regulerer det regnskabsår med tilbagevirkende kraft, der ligger umiddelbart forud for tidspunktet for førstegangsanvendelsen, medmindre påbegyndelsen af den tidligste periode, hvor anvendelsen af dette afsnit er mulig, er den indeværende periode. Hvis den dato, hvor investoren blev engageret i (men ikke opnåede bestemmende indflydelse i henhold til denne IFRS) eller mistede sin bestemmende indflydelse på den virksomhed, der er investeret i, ligger før begyndelsen af den umiddelbart foregående periode, indregner investor som en regulering af egenkapitalen ved begyndelsen af den umiddelbart foregående periode enhver forskel mellem:
a)
den regnskabsmæssige værdi af de aktiver, forpligtelser og minoritetsinteresser, der er indregnet, og
b)
det beløb, der er indregnet i forbindelse med investorens kapitalandel i den virksomhed, der er investeret i.
Hvis den tidligste periode, hvor anvendelsen af dette afsnit er mulig, er den indeværende periode, indregnes reguleringen af egenkapitalen fra begyndelsen af den indeværende periode.
C6
Afsnit 23, 25, B94 og B96–B99 var ændringer til IAS 27, der blev foretaget i 2008 og blev videreført i IFRS 10. Virksomheden skal anvende kravene i disse afsnit som følger, undtagen hvis en virksomhed anvender afsnit C3 eller er nødt til at anvende afsnit C4–C5A:
a)
En virksomhed skal ikke omregne fordelingen af resultater for regnskabsår, der ligger forud for førstegangsanvendelse af ændringen af afsnit B94.
b)
Kravene i afsnit 23 og B96 om regnskabsmæssig behandling af ejerandele i en dattervirksomhed efter opnåelse af bestemmende indflydelse finder ikke anvendelse på ændringer, der blev foretaget forud for virksomhedens førstegangsanvendelse af disse ændringer.
c)
En virksomhed skal ikke omregne den regnskabsmæssige værdi af en kapitalandel i en tidligere dattervirksomhed, hvis den bestemmende indflydelse blev mistet før virksomhedens førstegangsanvendelse af ændringerne i afsnit 25 og B97-B99. Desuden skal en virksomhed ikke omberegne eventuelle tab eller gevinster hidrørende fra et tab af bestemmende indflydelse på en virksomhed, som fandt sted før førstegangsanvendelse af ændringerne i afsnit 25 og B97-B99.
Henvisninger til "den umiddelbart foregående periode"
C6A
Uanset henvisningerne til det regnskabsår, der ligger umiddelbart forud for tidspunktet for førstegangsanvendelsen ("den umiddelbart foregående periode"), i afsnit C3B-C5A kan en virksomhed også forelægge regulerede sammenligningstal for en tidligere forelagt periode, men er ikke nødt til det. Hvis en virksomhed alligevel forelægger regulerede sammenligningstal for en tidligere periode, læses alle henvisninger til "den umiddelbart foregående periode" i afsnit C3B-C5A som "den tidligst regulerede sammenligningsperiode, der er forelagt."
C6B
Hvis en virksomhed forelægger ikke-regulerede sammenlignelige oplysninger for en tidligere periode, skal den klart udpege de oplysninger, der ikke er blevet reguleret, anføre, at de er udarbejdet på et andet grundlag, og redegøre for dette grundlag.
Henvisninger til IFRS 9
C7
Hvis en virksomhed anvender denne standard, men endnu ikke anvender IFRS 9, læses enhver henvisning i denne standard til IFRS 9 som en henvisning til IAS 39 
Finansielle instrumenter: Indregning og måling
OPHÆVELSE AF ANDRE IFRS-STANDARDER
C8
Denne IFRS erstatter kravene vedrørende koncernregnskaber i IAS 27 (som ajourført i 2008).
C9
Denne IFRS erstatter ligeledes SIC-12 
Konsolidering - særlige virksomheder
.
IFRS 11
Fælles ordninger
FORMÅL
1
Formålet med denne IFRS er at fastlægge principperne for regnskaber udarbejdet af virksomheder, der har kapitalandele i ordninger med fælles bestemmende indflydelse (dvs. 
fælles ordninger
).
Opfyldelse af målsætningen
2
For at opfylde målsætningen i punkt 1 indeholder denne IFRS en definition af 
fælles bestemmende indflydelse
 og et krav om, at en virksomhed, der er 
part i en fælles ordning
, skal fastslå den type fælles ordning, som den deltager i, ved at vurdere sine rettigheder og forpligtelser og gøre rede for disse rettigheder og forpligtelser i overensstemmelse med den pågældende type fælles ordning.
ANVENDELSESOMRÅDE
3
Denne IFRS skal anvendes af alle virksomheder, der er part i en fælles ordning.
FÆLLES ORDNINGER
4
Et fælles arrangement er et arrangement, på hvilket to eller flere parter har fælles bestemmende indflydelse.
5
En fælles ordning har følgende kendetegn:
a)
Parterne er bundet af en kontraktlig aftale (jf. afsnit B2-B4).
b)
I henhold til den kontraktlige aftale har to eller flere af disse parter fælles bestemmende indflydelse på ordningen (jf. afsnit 7-13).
6
En fælles ordning er enten et 
driftsfællesskab
 eller et 
joint venture
.
Fælles bestemmende indflydelse
7
Fælles bestemmende indflydelse er en kontraktlig aftale om delt bestemmende indflydelse på et arrangement og eksisterer kun, når de beslutninger, som er knyttet til de pågældende aktiviteter, kræver enstemmighed mellem de parter, der deler den bestemmende indflydelse.
8
En virksomhed, der er part i en ordning, skal vurdere, hvorvidt den kontraktlige aftale giver alle parterne eller en gruppe af parterne fælles bestemmende indflydelse på ordningen. Alle parterne eller en gruppe af parterne har fælles bestemmende indflydelse på ordningen, når de skal handle i fællesskab for at styre de aktiviteter, der i væsentlig grad påvirker ordningens afkast (dvs. de relevante aktiviteter).
9
Når det er blevet fastslået, at alle parterne eller en gruppe af parterne har fælles bestemmende indflydelse, eksisterer der udelukkende fælles bestemmende indflydelse, når beslutninger om de relevante aktiviteter forudsætter enstemmigt samtykke fra de parter, der har fælles bestemmende indflydelse på ordningen.
10
I en fælles ordning er der ikke en enkelt part, der alene har bestemmende indflydelse på ordningen. En part med fælles bestemmende indflydelse på en ordning kan hindre enhver af de øvrige parter eller en gruppe af parterne i at have bestemmende indflydelse på ordningen.
11
En ordning kan være en fælles ordning, selv om ikke alle parterne i ordningen har fælles bestemmende indflydelse på ordningen. I denne IFRS sondres der mellem parter, der har fælles bestemmende indflydelse på en fælles ordning (
driftsfællesskabspartnere
 eller 
partnere i joint ventures
), og parter, der deltager i, men ikke har fælles bestemmende indflydelse på en fælles ordning.
12
En virksomhed skal foretage en bedømmelse ved vurderingen af, hvorvidt alle parterne eller en gruppe af parterne har fælles bestemmende indflydelse på en ordning. Virksomheden skal foretage denne vurdering ved at tage højde for alle forhold og omstændigheder (jf. afsnit B5-B11).
13
Hvis der sker ændringer i forholdene og omstændighederne, skal virksomheden foretage en ny vurdering af, om den stadig har fælles bestemmende indflydelse på ordningen.
Typer af fælles ordninger
14
En virksomhed skal fastslå, hvilken type fælles ordning den deltager i. Klassifikationen af en fælles ordning som et driftsfællesskab eller et joint venture afhænger af de rettigheder og forpligtelser, som parterne i ordningen har.
15
Et driftsfællesskab er en fælles ordning, hvor de parter, der har fælles bestemmende indflydelse på ordningen, har rettigheder til aktiverne og gældsforpligtelser, der vedrører ordningen. Disse parter benævnes driftsfællesskabspartnere.
16
Et joint venture er et fælles arrangement, hvorved de parter, der har fælles bestemmende indflydelse på arrangementet, har rettigheder til arrangementets nettoaktiver. Disse parter benævnes partnere i joint ventures.
17
En virksomhed foretager en bedømmelse ved vurderingen af, om en fælles ordning er et driftsfællesskab eller et joint venture. En virksomhed skal fastslå den type fælles ordning, som den deltager i, ved at tage højde for sine rettigheder og forpligtelser, der følger af denne ordning. En virksomhed vurderer sine rettigheder og forpligtelser ved at tage højde for ordningens struktur og juridiske form, de vilkår, som parterne har aftalt i den kontraktlige aftale, og, hvor dette er relevant, øvrige forhold og omstændigheder (jf. afsnit B12-B33).
18
Parterne er til tider bundet af en rammeaftale, hvori de almindelige kontraktvilkår for gennemførelsen af en eller flere aktiviteter er fastlagt. Denne rammeaftale kan indeholde en bestemmelse om, at parterne fastlægger forskellige fælles ordninger vedrørende specifikke aktiviteter, der udgør en del af aftalen. Selv om disse fælles ordninger vedrører den samme rammeaftale, kan typen af ordninger være forskellige, hvis parternes rettigheder og forpligtelser er forskellige, afhængig af de forskellige aktiviteter, der er omhandlet i rammeaftalen. Driftsfællesskaber og joint ventures kan følgelig eksistere side om side, hvis parterne gennemfører forskellige aktiviteter, der er omfattet af den samme rammeaftale.
19
Hvis der sker ændringer i forholdene og omstændighederne, skal virksomheden foretage en ny vurdering af, hvorvidt den type fælles ordning, som den deltager i, har ændret sig.
ÅRSREGNSKABER UDARBEJDET AF PARTER I EN FÆLLES ORDNING
Driftsfællesskaber
20
En driftsfællesskabspartner skal i forbindelse med sin kapitalandel i et driftsfællesskab indregne:
a)
sine aktiver, herunder sin andel af alle de aktiver, der ejes i fællesskab,
b)
sine forpligtelser, herunder sin andel af alle de forpligtelser, som parterne har pådraget sig i fællesskab,
c)
sine indtægter fra salget af sin del af resultatet af driftsfællesskabet,
d)
sin del af indtægterne fra salget af resultatet af driftsfællesskabet, og
e)
sine omkostninger, herunder sin andel af alle de fællesomkostninger, der er påløbet.
21
En driftsfællesskabspartner skal gøre rede for de aktiver, forpligtelser, indtægter og omkostninger, der vedrører partnerens kapitalandel i et driftsfællesskab, i overensstemmelse med de IFRS-standarder, der finder anvendelse på de pågældende aktiver, forpligtelser, indtægter og omkostninger.
21A
Hvis en virksomhed erhverver en kapitalandel i et driftsfællesskab, hvis aktiviteter udgør en virksomhed som defineret i IFRS 3 
Virksomhedssammenslutninger
, skal den for sin andels vedkommende i overensstemmelse med afsnit 20 anvende samtlige principper for regnskabsmæssig behandling af virksomhedssammenslutninger i IFRS 3 og andre IFRS-standarder, der ikke strider imod vejledningen i denne standard, og offentliggøre de oplysninger om virksomhedssammenslutninger, der kræves i disse IFRS-standarder. Dette gælder erhvervelsen af både den oprindelige kapitalandel og yderligere kapitalandele i et driftsfællesskab, hvis aktiviteter udgør en virksomhed. Den regnskabsmæssige behandling af erhvervelse af en kapitalandel i et sådant driftsfællesskab er beskrevet i afsnit B33A–B33D.
22
Den regnskabsmæssige behandling af transaktioner som f.eks. salg af, bidrag med eller køb af aktiver mellem en virksomhed og et driftsfællesskab, som den pågældende virksomhed er driftsfællesskabspartner i, er beskrevet i afsnit B34-B37.
23
En part, der deltager i, men som ikke har fælles bestemmende indflydelse på et driftsfællesskab, skal også foretage regnskabsmæssig behandling af sin kapitalandel i ordningen i overensstemmelse med afsnit 20-22, hvis denne part har rettigheder til aktiverne og gældsforpligtelser, der vedrører driftsfællesskabet. Hvis en part, der deltager i, men som ikke har fælles bestemmende indflydelse på et driftsfællesskab, ikke har rettigheder til aktiverne og gældsforpligtelser, der vedrører det pågældende driftsfællesskab, skal denne part foretage regnskabsmæssig behandling af sin kapitalandel i driftsfællesskabet i overensstemmelse med de IFRS-standarder, der finder anvendelse på denne kapitalandel.
Joint ventures
24
En partner i et joint venture skal indregne sin kapitalandel i et joint venture som en investering og skal foretage regnskabsmæssig behandling af denne investering ved anvendelse af den indre værdis metode i overensstemmelse med IAS 28 
Investeringer i associerede virksomheder og joint ventures
, medmindre denne virksomhed er fritaget fra at anvende den indre værdis metode som anført i den standard.
25
En part, der deltager i, men som ikke har fælles bestemmende indflydelse på et joint venture, skal foretage regnskabsmæssig behandling af sin kapitalandel i ordningen i overensstemmelse med IFRS 9 
Finansielle instrumenter
, medmindre denne part har betydelig indflydelse på det pågældende joint venture. I disse tilfælde skal den pågældende part foretage regnskabsmæssig behandling af den i overensstemmelse med IAS 28 (som ajourført i 2011).
SEPARATE ÅRSREGNSKABER
26
I sit separate årsregnskab skal en driftsfællesskabspartner eller partner i et joint venture foretage regnskabsmæssig behandling af sin kapitalandel i:
a)
et driftsfællesskab i henhold til afsnit 20-22
b)
et joint venture i henhold til afsnit 10 i IAS 27 
Separate årsregnskaber
.
27
I sit separate årsregnskab skal en part, der deltager i, men som ikke har fælles bestemmende indflydelse på en fælles ordning, foretage regnskabsmæssig behandling af sin kapitalandel i:
a)
et driftsfællesskab i henhold til afsnit 23
b)
et joint venture i henhold til IFRS 9, medmindre virksomheden har betydelig indflydelse på det pågældende joint venture. I disse tilfælde skal den pågældende part anvende afsnit 10 i IAS 27 (som ajourført i 2011).
Appendiks A
Definerede termer
Dette appendiks er en integreret del af standarden.
fælles ordning
En ordning, hvor to eller flere parter har 
fælles bestemmende indflydelse
.
fælles kontrol
Kontraktlig aftalt delt bestemmende indflydelse på en ordning, der kun eksisterer, når beslutninger om de relevante aktiviteter forudsætter enstemmigt samtykke fra de parter, der deler den bestemmende indflydelse.
driftsfællesskab
En 
fælles ordning
, hvorefter de parter, der har 
fælles bestemmende indflydelse
 på ordningen, har rettigheder til aktiverne og gældsforpligtelser, der vedrører ordningen.
driftsfællesskabspartner
En part i et 
driftsfællesskab
, der har fælles bestemmende indflydelse på dette driftsfællesskab.
joint venture
En 
fælles ordning
, hvor de parter, der har 
fælles bestemmende indflydelse
 på ordningen, har rettigheder til ordningens nettoaktiver.
joint venturedeltager
En part i et 
joint venture
, der har 
fælles bestemmende indflydelse
 på dette joint venture.
part i en fælles ordning
En virksomhed, der deltager i en 
fælles ordning
, uanset om denne virksomhed har 
fælles bestemmende indflydelse
 på denne ordning.
særskilt formidlende virksomhed
En særskilt, identificerbar finansiel struktur, herunder separate juridiske enheder eller enheder, der er anerkendt i henhold til vedtægter, uanset om disse enheder er en juridisk person.
De nedenstående begreber er defineret i IAS 27 (som ajourført i 2011), IAS 28 (som ajourført i 2011) eller IFRS 10 
Koncernregnskaber
 og anvendes i nærværende IFRS med den betydning, der er anført i disse IFRS-standarder:
—
bestemmende indflydelse på en virksomhed, der er investeret i
—
den indre værdis metode
—
indflydelse
—
beskyttelsesrettigheder
—
relevante aktiviteter
—
separate årsregnskaber
—
betydelig indflydelse.
Appendiks B
Anvendelsesvejledning
Dette appendiks er en integreret del af standarden. Det indeholder en beskrivelse af anvendelsen af afsnit 1-27 og har samme gyldighed som de øvrige dele af standarden.
B1
Eksemplerne i dette appendiks er en fremstilling af hypotetiske situationer. Selv om nogle aspekter i eksemplerne kan forekomme i virkelige situationer, vil alle relevante faktiske omstændigheder og forhold i en nærmere bestemt virkelig situation skulle vurderes ved anvendelsen af IFRS 11.
FÆLLES ORDNINGER
Kontraktlig aftale (afsnit 5)
B2
Kontraktlige aftaler kan stadfæstes på adskillige måder. En retskraftig kontraktlig aftale er ofte, men ikke altid, skriftlig, og almindeligvis i form af en kontrakt eller dokumenterede indbyrdes drøftelser parterne imellem. Lovpligtige mekanismer kan også afføde retskraftige ordninger, som enten står uafhængige eller i forbindelse med kontrakter parterne imellem.
B3
Hvis fælles ordninger struktureres ved hjælp af en 
særskilt formidlende virksomhed
 (jf. afsnit B19-B33), vil den kontraktlige aftale eller nogle aspekter af den kontraktlige aftale i nogle tilfælde være indarbejdet i denne formidlende virksomheds vedtægter, fundatser eller selskabsvedtægter.
B4
Den kontraktlige aftale indeholder vilkårene for parternes deltagelse i den aktivitet, der er genstand for aftalen. Den kontraktlige aftale omhandler generelt spørgsmål som:
a)
den fælles ordnings formål, aktivitet og varighed
b)
hvordan medlemmerne af bestyrelsen eller et tilsvarende ledelsesorgan i forbindelse med den fælles ordning udpeges
c)
beslutningsprocessen: De spørgsmål, der forudsætter, at parterne træffer beslutning, parternes stemmeret og det påkrævede flertal i forbindelse med disse spørgsmål. Den beslutningsproces, der afspejles i den kontraktlige aftale, fastlægger fælles bestemmende indflydelse på ordningen (jf. afsnit B5-B11)
d)
den kapital eller andre bidrag, der kræves af parterne
e)
hvordan parterne deler aktiver, forpligtelser, indtægter, omkostninger eller fortjeneste eller tab i forbindelse med den fælles ordning.
Fælles bestemmende indflydelse (afsnit 7-13)
B5
I forbindelse med vurderingen af, om en virksomhed har fælles bestemmende indflydelse på en ordning, skal virksomheden indledningsvist vurdere, om alle parterne eller en gruppe af parterne har bestemmende indflydelse på ordningen. I IFRS 10 defineres bestemmende indflydelse, og denne standard skal anvendes til at fastslå, om alle parterne eller en gruppe af parterne er eksponeret for eller er berettiget til variable afkast fra deres deltagelse i ordningen og har mulighed for at påvirke disse afkast i kraft af deres beføjelser inden for rammerne af ordningen. Hvis alle parterne eller en gruppe af parterne kollektivt set kan styre de aktiviteter, der i væsentlig grad påvirker ordningens afkast (dvs. de relevante aktiviteter), har parterne fælles bestemmende indflydelse på ordningen.
B6
Hvis det konkluderes, at alle parterne eller en gruppe af parterne har fælles bestemmende indflydelse på ordningen, skal virksomheden vurdere, hvorvidt den har fælles bestemmende indflydelse på ordningen. Fælles bestemmende indflydelse eksisterer udelukkende, når beslutninger om de relevante aktiviteter forudsætter enstemmigt samtykke fra de parter, der har fælles bestemmende indflydelse på ordningen. Vurderingen af, hvorvidt alle parterne i ordningen eller en gruppe af disse parter har fælles bestemmende indflydelse på ordningen, eller om en af ordningens parter alene har bestemmende indflydelse på denne, kan kræve, at der foretages en bedømmelse.
B7
Nogle gange indebærer den beslutningsproces, som parterne er nået til enighed om i deres kontraktlige aftale, implicit fælles bestemmende indflydelse. Lad os f.eks. antage, at to parter fastlægger en ordning, hvor hver part ejer 50 % af stemmeretten, og at det i parternes indbyrdes kontraktlige aftale er fastslået, at det er nødvendigt med mindst 51 % af stemmeretten for at træffe beslutninger om de relevante aktiviteter. I dette tilfælde har parterne implicit aftalt, at de har fælles bestemmende indflydelse på ordningen, da der ikke kan træffes beslutninger om de relevante aktiviteter, uden at begge parter er enige.
B8
I andre situationer kræves der i den kontraktlige aftale en minimumsandel af stemmeretten for at træffe beslutninger om de relevante aktiviteter. Hvis denne påkrævede minimumsandel af stemmeretten kan opnås ved, at mere end en kombination af parterne bliver enige, er denne ordning ikke en fælles ordning, medmindre det i den kontraktlige aftale står beskrevet, hvilke parter (eller kombinationer af parter) der kræves for at opnå enstemmighed vedrørende beslutninger om de relevante aktiviteter i forbindelse med ordningen.
Eksempler på anvendelse
Eksempel 1
Lad os antage, at tre parter fastlægger en ordning: A ejer 50 % af stemmerettighederne i ordningen, B ejer 30 %, og C har 20 %. I den kontraktlige aftale mellem A, B og C er det anført, at der kræves mindst 75 % af stemmerettighederne for at træffe beslutninger om de relevante aktiviteter i ordningen. Selv om A kan blokere enhver beslutning, har denne ikke bestemmende indflydelse på ordningen, eftersom dette forudsætter B's samtykke. De vilkår i deres kontraktlige aftale, hvorefter der kræves mindst 75 % af stemmerettighederne for at træffe beslutninger om de relevante aktiviteter, indebærer, at A og B har fælles bestemmende indflydelse på ordningen, da der ikke kan træffes beslutninger om de relevante aktiviteter inden for rammerne af ordningen, uden at både A og B er enige.
Eksempel 2
Lad os antage, at der er tre parter i en ordning: A ejer 50 % af stemmerettighederne i ordningen, og B og C ejer hver især 25 %. I den kontraktlige aftale mellem A, B og C er det anført, at der kræves mindst 75 % af stemmerettighederne for at træffe beslutninger om de relevante aktiviteter i ordningen. Selv om A kan blokere enhver beslutning, har denne ikke bestemmende indflydelse på ordningen, eftersom det forudsætter enten B's eller C's samtykke. I dette eksempel har A, B og C fælles bestemmende indflydelse på ordningen. Der er imidlertid mere end en kombination af parter, der kan nå til enighed og dermed nå op på 75 % af stemmerettighederne (dvs. enten A og B eller A og C). For at ordningen kan betegnes som en fælles ordning, ville det i denne situation være nødvendigt at anføre i den kontraktlige aftale, hvilken kombination af parterne der er nødvendig for at opnå enstemmighed med hensyn til beslutninger om de relevante aktiviteter i ordningen.
Eksempel 3
Det antages, at vi har at gøre med en ordning, hvori A og B hver især har 35 % af stemmerettighederne i ordningen, og at de resterende 30 % er meget spredte. Beslutninger om de relevante aktiviteter forudsætter et flertal af de stemmeberettigedes godkendelse. A og B har kun fælles bestemmende indflydelse på ordningen, hvis det i den kontraktlige aftale er anført, at beslutninger om de relevante aktiviteter inden for rammerne af ordningen forudsætter, at både A og B er enige.
B9
Kravet om enstemmighed betyder, at enhver part med fælles bestemmende indflydelse på ordningen kan hindre enhver af de øvrige parter eller en gruppe af parterne i at træffe ensidige beslutninger (om de relevante aktiviteter) uden den førstnævnte parts samtykke. Hvis kravet om enstemmighed kun vedrører beslutninger, der giver en part beskyttelsesrettigheder, og ikke beslutninger om de relevante aktiviteter inden for rammerne af ordningen, er denne part ikke en part med fælles bestemmende indflydelse på ordningen.
B10
En kontraktlig aftale kan indeholde bestemmelser om tvistbilæggelse, som f.eks. voldgift. I henhold til disse bestemmelser kan det være muligt at træffe beslutninger uden enstemmighed blandt de parter, der har fælles bestemmende indflydelse. Tilstedeværelsen af sådanne bestemmelser er ikke til hinder for, at det kan være en ordning med fælles bestemmende indflydelse og således en fælles ordning.
Vurdering af fælles bestemmende indflydelse
B11
Hvis en ordning ligger uden for anvendelsesområdet for IFRS 11, skal en virksomhed foretage regnskabsmæssig behandling af sin kapitalandel i ordningen i overensstemmelse med de relevante regnskabsstandarder som f.eks. IFRS 10, IAS 28 (som ajourført i 2011) eller IFRS 9.
TYPER AF FÆLLES ORDNINGER (AFSNIT 14-19)
B12
Der etableres fælles ordninger af en række årsager (f.eks. som en måde, hvorpå parterne kan være fælles om omkostninger og risici, eller som en måde, hvorpå parterne kan få adgang til ny teknologi eller nye markeder), og de kan etableres ved anvendelse af forskellige strukturer og juridiske former.
B13
I nogle ordninger kræves det ikke, at den aktivitet, der er genstand for ordningen, kan gennemføres i en særskilt formidlende virksomhed. Andre ordninger indebærer imidlertid etablering af en særskilt formidlende virksomhed.
B14
Den klassificering af fælles ordninger, der kræves i denne IFRS, afhænger af parternes rettigheder og forpligtelser i henhold til ordningen i forbindelse med almindelig virksomhedsdrift. I denne IFRS er fælles ordninger klassificeret som enten driftsfællesskaber eller joint ventures. Hvis en virksomhed har rettigheder til aktiverne og gældsforpligtelser, der vedrører ordningen, er ordningen et driftsfællesskab. Hvis en virksomhed har rettigheder til nettoaktiverne inden for rammerne af ordningen, er ordningen et joint venture. Afsnit B16-B33 indeholder en beskrivelse af den vurdering, som en virksomhed skal foretage for at fastslå, om den har en kapitalandel i et driftsfællesskab eller en kapitalandel i et joint venture.
Klassificering af en fælles ordning
B15
Som anført i afsnit B14 kræver klassificeringen af fælles ordninger, at parterne skal foretage en vurdering af deres rettigheder og forpligtelser i medfør af ordningen. I forbindelse med denne vurdering skal virksomheden tage højde for følgende:
a)
den fælles ordnings struktur (jf. afsnit B16-B21)
b)
såfremt den fælles ordning er opbygget omkring en særskilt formidlende virksomhed:
i)
denne særskilte formidlende virksomheds juridiske form (jf. afsnit B22-B24)
ii)
vilkårene i den kontraktlige aftale (jf. afsnit B25-B28), og
iii)
hvis dette er relevant, andre forhold og omstændigheder (jf. afsnit B29-B33).
Den fælles ordnings struktur
Fælles ordninger, der ikke er bygget op omkring en særskilt formidlende virksomhed
B16
En fælles ordning, der ikke er bygget op omkring en særskilt formidlende virksomhed, er et driftsfællesskab. I disse tilfælde indeholder den kontraktlige aftale bestemmelser om parternes rettigheder til aktiverne og gældsforpligtelser, der vedrører ordningen, og parternes rettigheder til de dermed forbundne indtægter og forpligtelser med hensyn til de tilsvarende omkostninger.
B17
Den kontraktlige aftale indeholder ofte en beskrivelse af de aktiviteter, der er genstand for ordningen, og hvordan parterne agter at gennemføre disse aktiviteter i fællesskab. Parterne i en fælles ordning kan f.eks. nå til enighed om at fremstille et produkt i fællesskab, hvor hver af parterne er ansvarlig for en konkret opgave, og hver især bruger sine egne aktiver og pådrager sig sine egne forpligtelser. Den kontraktlige aftale kan ligeledes indeholde en angivelse af, hvordan parternes fælles indtægter og omkostninger skal deles mellem parterne. I disse tilfælde indregner driftsfællesskabspartnerne hver især i deres årsregnskaber de aktiver og forpligtelser, der er anvendt til den konkrete opgave, og indregner deres andel af indtægterne og omkostningerne i henhold til den kontraktlige aftale.
B18
I andre tilfælde kan parterne i en fælles aftale f.eks. være enige om at dele og drive et aktiv i fællesskab. I disse tilfælde indeholder den kontraktlige aftale en angivelse af parternes rettigheder til det aktiv, der drives i fællesskab, og hvordan resultatet eller indtægten fra dette aktiv og driftsudgifterne deles mellem parterne. Driftsfællesskabspartnerne foretager hver især regnskabsmæssig behandling af det fælles aktiv og den aftalte andel af alle forpligtelserne og indregner hver især deres respektive andel af resultatet, indtægterne og omkostningerne i henhold til den kontraktlige aftale.
Fælles ordninger, der er bygget op omkring en særskilt formidlende virksomhed
B19
En fælles ordning, hvor aktiverne og forpligtelserne i forbindelse med ordningen ejes af en særskilt formidlende virksomhed, kan enten være et joint venture eller et driftsfællesskab.
B20
Hvorvidt en part er en driftsfællesskabspartner eller en partner i et joint venture, afhænger af den pågældende parts rettigheder til aktiverne og gældsforpligtelser, der vedrører ordningen, som ejes af den særskilte formidlende virksomhed.
B21
Som anført i afsnit B15 er det, når parterne har bygget en fælles ordning op om en særskilt formidlende virksomhed, nødvendigt, at parterne foretager en vurdering af, hvorvidt denne særskilte formidlende virksomheds juridiske form, vilkårene i den kontraktlige aftale og, hvor dette er relevant, alle andre forhold og omstændigheder giver dem:
a)
rettigheder til aktiverne og gældsforpligtelser, der vedrører ordningen (dvs. ordningen er et driftsfællesskab) eller
b)
rettigheder til nettoaktiverne i ordningen (dvs. ordningen er et joint venture).
Klassificering af en fælles ordning: vurdering af parternes rettigheder og forpligtelser hidrørende fra ordningen
Den særskilte formidlende virksomheds juridiske form
B22
Den særskilte formidlende virksomheds juridiske form er relevant ved vurderingen af typen af den fælles ordning. Den juridiske form bidrager til den indledende vurdering af parternes rettigheder til aktiver og forpligtelser med hensyn til gæld i den særskilte formidlende virksomhed, som f.eks. hvorvidt parterne har kapitalandele i aktiverne i den særskilte formidlende virksomhed, og hvorvidt de hæfter for forpligtelserne i den særskilte formidlende virksomhed.
B23
Parterne kan f.eks. lede den fælles ordning gennem en særskilt formidlende virksomhed, hvis juridiske form indebærer, at den særskilte formidlende virksomhed skal behandles som en selvstændig enhed (dvs. aktiver og forpligtelser i den særskilte formidlende virksomhed er den særskilte formidlende virksomheds aktiver og forpligtelser og ikke parternes aktiver og forpligtelser). I disse tilfælde indikerer vurderingen af parternes rettigheder og forpligtelser i medfør af den særskilte formidlende virksomheds juridiske form, at ordningen er et joint venture. De vilkår, som parterne har fastlagt indbyrdes i deres kontraktlige aftale (jf. B25-B28), og, hvor dette er relevant, andre forhold og omstændigheder (jf. afsnit B29-B33) kan imidlertid have forrang for vurderingen af parternes rettigheder og forpligtelser i henhold til den særskilte formidlende virksomheds juridiske form.
B24
Vurderingen af parternes rettigheder og forpligtelser i henhold til den særskilte formidlende virksomheds juridiske form er kun tilstrækkelig til at konkludere, at ordningen er et driftsfællesskab, hvis parternes fælles ordning drives i en særskilt formidlende virksomhed, hvis juridiske form ikke indebærer adskillelse af parterne og den særskilte formidlende virksomhed (dvs. aktiver og forpligtelser i den særskilte formidlende virksomhed er parternes aktiver og forpligtelser).
Vurdering af vilkårene i den kontraktlige aftale
B25
I mange tilfælde er de rettigheder og forpligtelser, som parterne er blevet enige om i deres kontraktlige aftaler, i overensstemmelse, eller ikke i strid, med parternes rettigheder og forpligtelser i henhold til den juridiske form af den særskilte formidlende virksomhed, som ordningen er bygget op om.
B26
I andre tilfælde anvender parterne den kontraktlige aftale til at omgøre eller ændre de rettigheder og forpligtelser, der er gældende i henhold til den juridiske form af den særskilte formidlende virksomhed, som ordningen er bygget op om.
Eksempel på anvendelse
Eksempel 4
Det antages, at to parter opbygger en fælles ordning i en juridisk enhed. Hver af parterne ejer en kapitalandel på 50 % af den juridiske enhed. Stiftelsen af denne juridiske enhed gør det muligt at adskille virksomheden fra dens ejere, og aktiverne og forpligtelserne i virksomheden er således den juridiske enheds aktiver og forpligtelser. I disse tilfælde indikerer vurderingen af parternes rettigheder og forpligtelser i medfør af den særskilte formidlende virksomheds juridiske form, at parterne er berettiget til ordningens nettoaktiver.
Parterne ændrer imidlertid bestemmelser vedrørende selskabet i deres kontraktlige aftale, således at de hver især har en kapitalandel af aktiverne i den juridiske enhed, og hver især hæfter for forpligtelserne i den juridiske enhed i et nærmere bestemt omfang. Disse kontraktlige ændringer af bestemmelserne vedrørende et selskab kan medføre, at en ordning bliver til et driftsfællesskab.
B27
I nedenstående tabel sammenlignes almindelige vilkår i kontraktlige aftaler mellem parter i et driftsfællesskab og almindelige vilkår i kontraktlige aftaler mellem parter i et joint venture. Eksemplerne på de kontraktlige vilkår i nedenstående tabel er ikke udtømmende.
Vurdering af vilkårene i den kontraktlige aftale
Driftsfællesskab
Joint venture
Vilkårene i den kontraktlige aftale
Den kontraktlige aftale giver parterne i den fælles ordning rettigheder til aktiverne og gældsforpligtelser, der vedrører ordningen.
Den kontraktlige aftale giver parterne i den fælles ordning rettigheder til nettoaktiverne i ordningen (dvs. det er den særskilte formidlende virksomhed, og ikke parterne, der har rettigheder til aktiverne og gældsforpligtelser, der vedrører ordningen).
Rettigheder til aktiver
Det fastslås i den kontraktlige aftale, at parterne i den fælles ordning er fælles om alle kapitalandele (f.eks. rettigheder, adkomst eller ejendomsret) til de aktiver, der vedrører ordningen, i henhold til en nærmere bestemt fordeling (f.eks. i overensstemmelse med parternes kapitalandel i ordningen eller i overensstemmelse med den aktivitet, der er gennemføres inden for rammerne af ordningen, og som direkte tilskrives parterne).
Det fastslås i den kontraktlige aftale, at de aktiver, der er bragt med ind i ordningen, eller som efterfølgende er anskaffet inden for rammerne af den fælles ordning, er ordningens aktiver. Parterne har ingen kapitalandele (dvs. ingen rettigheder, adkomst eller ejendomsret) i aktiverne i ordningen.
Gældsforpligtelser
Det fastsættes i den kontraktlige aftale, at parterne i den fælles ordning er fælles om alle former for gæld, forpligtelser, udgifter og omkostninger i henhold til en nærmere bestemt fordeling (f.eks. i overensstemmelse med parternes kapitalandel i ordningen eller i overensstemmelse med den aktivitet, der er gennemføres inden for rammerne af ordningen, og som direkte tilskrives parterne).
Det fastsættes i den kontraktlige aftale, at den fælles ordning hæfter for gæld og forpligtelser inden for rammerne af ordningen.
Det fastslås i den kontraktlige aftale, at parterne i den fælles ordning kun hæfter inden for rammerne af ordningen for deres respektive investeringer i ordningen eller for deres respektive forpligtelser til at bidrage med ubetalt og/eller supplerende kapital til ordningen.
Det fastslås i den kontraktlige aftale, at parterne i den fælles ordning hæfter for tredjeparters krav.
Det anføres i den kontraktlige aftale, at kreditorer i den fælles ordning ikke har ret til at søge regres mod parterne med hensyn til gæld eller forpligtelser inden for rammerne af ordningen.
Indtægter, omkostninger, fortjeneste eller tab
Fordelingen af indtægter og omkostninger fastsættes i den kontraktlige aftale på grundlag af de respektive parters forholdsmæssige andel i den fælles ordning. Det kan f.eks. fastsættes i den kontraktlige aftale, at indtægter og omkostninger fordeles på grundlag af den kapacitet, som de respektive parter udnytter på en fabrik eller et anlæg, der drives i fællesskab, hvilket kan være forskellig fra parternes ejerandele i den fælles ordning. I andre situationer kan parterne være nået til enighed om at dele fortjenesten eller tabet vedrørende ordningen på grundlag af en nærmere fastlagt fordeling, som f.eks. parternes ejerandel i ordningen. Dette er ikke til hinder for, at ordningen kan klassificeres som et driftsfællesskab, hvis parterne har rettigheder til aktiverne og gældsforpligtelser, der vedrører ordningen.
Den kontraktlige aftale indeholder en angivelse af de respektive parters andel af den fortjeneste eller det tab, der vedrører aktiviteterne i ordningen.
Garantier
Det er ofte et krav, at parterne i fælles ordninger udsteder garantier over for tredjeparter, som f.eks. modtager en tjenesteydelse fra eller yder finansiering til den fælles ordning. Udstedelsen af en sådan garanti eller parternes forpligtelse til at udstede disse garantier er ikke i sig selv ensbetydende med, at den fælles ordning er et driftsfællesskab. Det, der er afgørende for, om den fælles ordning er et driftsfællesskab eller et joint venture, er hvorvidt parterne har gældsforpligtelser, der vedrører ordningen (det er ikke en betingelse, at parterne har stillet en garanti).
B28
Hvis det i den kontraktlige aftale er anført, at parterne har rettigheder til aktiverne og gældsforpligtelser, der vedrører ordningen, er de parter i et driftsfællesskab, og det er således ikke nødvendigt at tage højde for andre forhold og omstændigheder (afsnit B29-B33) med henblik på en klassificering af den fælles ordning.
Vurdering af øvrige forhold og omstændigheder
B29
Hvis det i vilkårene i den kontraktlige aftale ikke er anført, at parterne har rettigheder til aktiverne og gældsforpligtelser, der vedrører ordningen, skal parterne tage højde for andre forhold og omstændigheder for at vurdere, hvorvidt ordningen er et driftsfællesskab eller et joint venture.
B30
En fælles ordning kan være bygget op om en særskilt formidlende virksomhed, hvis juridiske form indebærer adskillelse af parterne og den særskilte formidlende virksomhed. De af parterne aftalte kontraktvilkår indeholder ikke til enhver tid en angivelse af parternes rettigheder til aktiverne og forpligtelser med hensyn til gælden, men når der tages højde for andre forhold og omstændigheder, kan dette resultere i, at en sådan ordning bliver klassificeret som et driftsfællesskab. Dette vil være tilfældet, hvis parterne som følge af andre forhold og omstændigheder har rettigheder til aktiverne og gældsforpligtelser, der vedrører ordningen.
B31
Hvis aktiviteterne i en ordning hovedsagelig er udformet med henblik på frembringelse af produktionsresultater til parterne, indikerer dette, at parterne har ret til praktisk talt enhver økonomisk fortjeneste fra aktiverne i ordningen. Parterne i denne type ordninger sikrer ofte, at de har adgang til produktionsresultatet fra ordningen, ved at hindre at produktionsresultatet bliver solgt til tredjeparter inden for rammerne af ordningen.
B32
Virkningerne af en ordning, der er opbygget således, og som har dette formål, er at de forpligtelser, der er indgået inden for rammerne af ordningen, i realiteten bliver dækket af de pengestrømme, der kommer fra parterne som følge af deres køb af produktionsresultatet. Hvis parterne i realiteten er den eneste kilde til de pengestrømme, som bidrager til kontinuiteten i ordningens aktiviteter, indikerer dette, at parterne har en forpligtelse med hensyn til gælden i forbindelse med ordningen.
Eksempel på anvendelse
Eksempel 5
Lad os antage, at to parter opbygger en fælles ordning i form af en juridisk enhed (virksomhed C), hvor hver part ejer 50 % af ejerandelen. Formålet med ordningen er at producere materialer, som parterne har brug for i deres egne, individuelle produktionsprocesser. Ordningen sikrer, at parterne driver det anlæg, der producerer materialerne, i overensstemmelse med parternes specifikationer af mængde og kvalitet.
Den juridiske form af virksomhed C (en juridisk enhed), hvori aktiviteterne gennemføres, indikerer ved første øjekast, at aktiverne og forpligtelserne i virksomhed C er aktiver og forpligtelser, der ejes af virksomhed C. Den kontraktlige aftale mellem parterne indeholder ingen angivelse af, at parterne har rettigheder til aktiverne eller forpligtelser med hensyn til gælden i virksomhed C. Som følge heraf indikeres det i kraft af virksomhed C's juridiske form og vilkårene i den kontraktlige aftale, at ordningen er et joint venture.
Parterne tager imidlertid også højde for nedenstående aspekter, der vedrører ordningen:
—
Parterne har aftalt at købe alle produktionsresultater fra virksomhed C i forholdet 50:50. Virksomhed C må ikke sælge noget af produktionsresultaterne til tredjeparter, medmindre dette godkendes af de to parter i ordningen. Da formålet med ordningen er at levere det produktionsresultat til parterne, som parterne har brug for, ventes et sådant salg til tredjeparter at være usædvanligt og urealistisk.
—
Prisen på det produktionsresultat, der sælges til parterne, fastsættes af begge parter til et niveau, hvor virksomheds C's produktionsomkostninger og administrationsomkostninger er dækket. På grundlag af denne driftsmodel er det hensigten at køre ordningen efter en metode, hvor indtægter og omkostninger balancerer.
I lyset af det ovenstående mønster er følgende forhold og omstændigheder relevante:
—
Parternes forpligtelse til at købe alle de produktionsresultater, der fremstilles af virksomhed C, afspejler, at virksomhed C udelukkende er afhængig af parterne med henblik på generering af pengestrømme, og parterne har således en forpligtelse til at finansiere udgifterne til de forpligtelser, som virksomhed C har indgået.
—
Det forhold, at parterne har ret til alle de produktionsresultater, der frembringes af virksomhed C, betyder at parterne forbruger og derfor er berettiget til den totale økonomiske gevinst af virksomhed C's aktiver.
Disse forhold og omstændigheder indikerer, at ordningen er et driftsfællesskab. Konklusionen med hensyn til klassificeringen af den fælles ordning under disse omstændigheder ville ikke blive ændret, hvis parterne i stedet for selv at anvende deres andel af produktionsresultatet i en efterfølgende produktionsproces solgte deres andel af produktionsresultatet til tredjeparter.
Hvis parterne ændrede vilkårene i den kontraktlige aftale, således at det inden for rammerne af ordningen ville være muligt at sælge produktionsresultatet til tredjeparter, ville dette indebære, at virksomhed C blev pålagt efterspørgsels-, lager- og kreditrisici. Hvis dette var tilfældet, ville en sådan ændring af forholdene og omstændighederne kræve en revurdering af klassificeringen af den fælles ordning. Sådanne forhold og omstændigheder ville indikere, at ordningen er et joint venture.
B33
I nedenstående flowdiagram afspejles den vurdering, en virksomhed følger med henblik på klassificering af en ordning, hvis den fælles ordning er bygget op omkring en særskilt formidlende virksomhed:
Klassificering af en fælles ordning, der er bygget op omkring en særskilt formidlende virksomhed
ÅRSREGNSKABER UDARBEJDET AF PARTER I EN FÆLLES ORDNING (AFSNIT 21A–22)
Regnskabsmæssig behandling af erhvervelse af kapitalandele i driftsfællesskaber
B33A
Hvis en virksomhed erhverver en kapitalandel i et driftsfællesskab, hvis aktiviteter udgør en virksomhed som defineret i IFRS 3, skal den for sin andels vedkommende i overensstemmelse med afsnit 20 anvende samtlige principper for regnskabsmæssig behandling af virksomhedssammenslutninger i IFRS 3 og andre IFRS-standarder, der ikke strider imod vejledningen i denne standard, og offentliggøre de oplysninger om virksomhedssammenslutninger, der kræves i disse IFRS-standarder. Disse principper for regnskabsmæssig behandling af virksomhedssammenslutninger, som ikke strider imod vejledningen i denne standard, omfatter, men er ikke begrænset til:
a)
opgørelse af identificerbare aktiver og forpligtelser til dagsværdi, undtagen poster, for hvilke IFRS 3 og andre IFRS-standarder indeholder undtagelser
b)
indregning af erhvervelsesrelaterede omkostninger som udgifter i de perioder, i hvilke omkostningerne er påløbet og tjenesteydelserne er modtaget, bortset fra at omkostninger i forbindelse med udstedelse af gældsinstrumenter eller egenkapitalinstrumenter indregnes i henhold til IAS 32 
Finansielle instrumenter: Præsentation
 og IFRS 9 
(
56
)
c)
indregning af udskudte skatteaktiver og udskudte skatteforpligtelser, der opstår som følge af den oprindelige indregning af aktiver eller forpligtelser, undtagen for så vidt angår udskudte skatteforpligtelser, der opstår som følge af den oprindelige indregning af goodwill, jf. IFRS 3 og IAS 12 
Indkomstskatter
 for virksomhedssammenslutninger
d)
indregning af det beløb, hvormed det overførte vederlag måtte overstige nettobeløbet af de erhvervede identificerbare aktiver og forpligtelser målt på erhvervelsestidspunktet, som goodwill og
e)
gennemførelse af test for værdiforringelse vedrørende en pengestrømsfrembringende enhed, som der er blevet overført goodwill til, mindst en gang om året, og når der er tegn på, at enheden kan være værdiforringet, således som det kræves i henhold til IAS 36 
Værdiforringelse af aktiver
 for så vidt angår goodwill, der er erhvervet i en virksomhedssammenslutning.
B33B
Afsnit 21A og B33A anvendes også på oprettelsen af et driftsfællesskab, hvis, og kun hvis, en af de parter, der deltager i driftsfællesskabet, bidrager med en eksisterende virksomhed, som defineret i IFRS 3, til driftsfællesskabet ved dets oprettelse. De nævnte afsnit anvendes dog ikke på oprettelsen af et driftsfællesskab, hvis alle de parter, der deltager i driftsfællesskabet, kun bidrager med aktiver eller grupper af aktiver, der ikke udgør virksomheder, til driftsfællesskabet ved dets oprettelse.
B33C
En driftsfællesskabspartner kan øge sin kapitalandel i et driftsfællesskab, hvis aktiviteter udgør en virksomhed som defineret i IFRS 3, ved at erhverve yderligere kapitalandele i driftsfællesskabet. I sådanne tilfælde foretages der ikke en omvurdering af tidligere erhvervede kapitalandele i driftsfællesskabet, hvis driftsfællesskabspartneren bibeholder fælles bestemmende indflydelse.
B33CA
En part, der deltager i, men som ikke har fælles bestemmende indflydelse i et driftsfællesskab, kan opnå fælles bestemmende indflydelse i driftsfællesskabet, hvis aktiviteterne i driftsfællesskabet udgør en virksomhed som defineret i IFRS 3. I sådanne tilfælde foretages der ikke en omvurdering af tidligere erhvervede kapitalandele i driftsfællesskabet.
B33D
Afsnit 21A og B33A-B33C anvendes ikke på erhvervelse af en kapitalandel i et driftsfællesskab, hvis de parter, der har fælles bestemmende indflydelse, herunder den virksomhed, der erhverver kapitalandelen i driftsfællesskabet, er under samme bestemmende indflydelse fra den eller de samme øverste parter med bestemmende indflydelse både før og efter erhvervelsen, og denne bestemmende indflydelse ikke er midlertidig.
Regnskabsmæssig behandling af salg af eller bidrag med aktiver til et driftsfællesskab
B34
Hvis en virksomhed deltager i en transaktion med et driftsfællesskab, hvori den er driftsfællesskabspartner, som f.eks. salg af eller bidrag med aktiver, gennemfører den en transaktion med de øvrige parter i driftsfællesskabet, og driftsfællesskabspartneren skal derfor kun indregne gevinst og tab fra en sådan transaktion i forhold til de øvrige parters kapitalandele i driftsfællesskabet.
B35
Hvis disse transaktioner viser, at nettosalgsværdien af de aktiver, der skal sælges eller bidrages med til driftsfællesskabet, er faldet, eller at disse aktiver er blevet værdiforringet, og at der således er lidt et tab, skal disse tab indregnes fuldt ud af driftsfællesskabspartneren.
Regnskabsmæssig behandling af aktiver fra et driftsfællesskab
B36
Hvis en virksomhed deltager i en transaktion med et driftsfællesskab, hvori virksomheden er driftsfællesskabspartner, som f.eks. i forbindelse med et køb af aktiver, skal den ikke indregne sin del af gevinsten eller tabet, før disse aktiver videresælges til tredjemand.
B37
Hvis disse transaktioner viser, at nettosalgsværdien af de aktiver, der skal købes, er faldet, eller at der er lidt et tab ved værdiforringelse af disse aktiver, skal driftsfællesskabspartneren indregne sin del af disse tab.
Appendiks C
Ikrafttrædelsestidspunkt, overgang og ophævelse af andre IFRS-standarder
Dette appendiks er en integreret del af IFRS-standarden og har samme gyldighed som de øvrige dele af standarden.
IKRAFTTRÆDELSESTIDSPUNKT
C1
Virksomheder skal anvende denne IFRS for årsregnskaber, som begynder den 1. januar 2013 eller derefter. Det er tilladt at anvende ændringen før dette tidspunkt. Hvis en virksomhed anvender denne IFRS før denne dato, skal virksomheden oplyse dette og samtidig anvende IFRS 10, IFRS 12 
Oplysninger om kapitalandele i andre virksomheder
, IAS 27 (som ajourført i 2011) og IAS 28 (som ajourført i 2011).
C1A
Koncernregnskaber, fælles ordninger og oplysninger om kapitalandele i andre virksomheder: Overgangsretningslinjer
 (ændringer til IFRS 10, IFRS 11 og IFRS 12), udstedt i juni 2012, medførte ændring af afsnit C2–C5, C7–C10 og C12 og tilføjelse af afsnit C1B og C13A–C13B. En virksomhed skal anvende disse ændringer på regnskabsår, som begynder den 1. januar 2013 eller derefter. Hvis en virksomhed anvender IFRS 11 på et tidligere regnskabsår, skal den anvende disse ændringer på dette tidligere regnskabsår.
C1AA
Ved 
Regnskabsmæssig behandling af erhvervelse af kapitalandele i driftsfællesskaber
 (ændringer til IFRS 11), udstedt i maj 2014, blev overskriften efter afsnit B33 ændret, og afsnit 21A, B33A–B33D og C14A og de dertil hørende overskrifter blev indsat. Virksomheder skal anvende disse ændringer fremadrettet for regnskabsår, som begynder den 1. januar 2016 eller derefter. Det er tilladt at anvende ændringen før dette tidspunkt. Hvis en virksomhed anvender disse ændringer på en tidligere regnskabsperiode, skal den oplyse herom.
C1AB
Det årlige forbedringsprojekt vedrørende IFRS-standarder for perioden 2015-2017
, som blev udstedt i december 2017, medførte tilføjelse af afsnit B33CA. En virksomhed skal anvende disse ændringer på transaktioner, hvor den opnår fælles bestemmende indflydelse samtidigt med eller efter begyndelsen af det første regnskabsår, der begynder den 1. januar 2019 eller derefter. Det er tilladt at anvende ændringen før dette tidspunkt. Hvis en virksomhed anvender disse ændringer tidligere, skal den oplyse herom.
Overgang
C1B
Uanset kravene i afsnit 28 i IAS 8 
Anvendt regnskabspraksis, ændringer i regnskabsmæssige skøn og fejl
 vil en virksomhed, når denne IFRS anvendes første gang, kun skulle forelægge de kvantitative oplysninger, der kræves i afsnit 28, litra f), i IAS 8 for det regnskabsår, der går umiddelbart forud for det første regnskabsår, hvor IFRS 11 anvendes ("den umiddelbart foregående periode"). En virksomhed kan også forelægge disse oplysninger for den indeværende periode eller for tidligere sammenligningsperioder, men det er ikke påkrævet.
Joint ventures — overgang fra pro rata-konsolidering til den indre værdis metode
C2
Ved overgangen fra pro rata-konsolidering til den indre værdis metode skal en virksomhed indregne sin investering i det pågældende joint venture ved begyndelsen af den umiddelbart foregående periode. Denne begyndelsesinvestering skal udregnes som den samlede regnskabsmæssige værdi af de aktiver og forpligtelser, som virksomheden tidligere havde pro rata-konsolideret, herunder eventuel goodwill fra anskaffelsen heraf. Hvis denne goodwill tidligere tilhørte en stor pengestrømsfrembringende enhed eller en gruppe af pengestrømsfrembringende enheder, skal virksomheden tildele goodwill til det pågældende joint venture på grundlag af den forholdsmæssige regnskabsmæssige værdi af dette joint venture og den pengestrømsfrembringende enhed eller gruppe af pengestrømsfrembringende enheder, som denne goodwill tilhørte.
C3
Åbningsbalancen for den investering, der er fastslået i overensstemmelse med afsnit C2, anses for at være investeringens fastsatte kostpris ved første indregning. En virksomhed skal anvende afsnit 40–43 i IAS 28 (som ajourført i 2011) på investeringens åbningsbalance for at vurdere, om investeringen er blevet værdiforringet, og skal indregne eventuelle værditab som en regulering af det overførte resultat ved begyndelsen af den umiddelbart foregående periode. Undtagelsen vedrørende første indregning, der er anført i afsnit 15 og 24 i IAS 12 
Indkomstskat
, finder ikke anvendelse, hvis virksomheden indregner en investering i et joint venture, der hidrører fra anvendelsen af overgangskravene for joint ventures, der tidligere er blevet pro rata-konsolideret.
C4
Hvis den totale værdi af alle tidligere pro rata-konsoliderede aktiver og forpligtelser resulterer i negative nettoaktiver, skal virksomheden vurdere, hvorvidt den har juridiske eller konstruktive forpligtelser med hensyn til de negative nettoaktiver, og hvis dette er tilfældet, skal virksomheden indregne den tilsvarende gæld. Hvis virksomheden konkluderer, at den ikke har juridiske eller konstruktive forpligtelser i forbindelse med de negative nettoaktiver, skal den ikke indregne den tilsvarende gæld, men skal tilpasse det overførte resultat ved begyndelsen af den umiddelbart foregående periode. Virksomheden skal oplyse dette samt dens kumulative ikke indregnede andel af tabet i dens joint ventures ved begyndelsen af den umiddelbart foregående periode og på tidspunktet for førstegangsanvendelsen af denne IFRS.
C5
En virksomhed skal oplyse en fordeling af de aktiver og forpligtelser, der er blevet sammenlagt til en enkelt linje i investeringsbalancen, ved begyndelsen af den umiddelbart foregående periode. Denne oplysning skal udarbejdes som en totalværdi af alle joint ventures, hvorpå virksomheden anvender overgangskravene som beskrevet i afsnit C2–C6.
C6
Efter den første indregning skal virksomheden foretage regnskabsmæssig behandling af sin investering i det pågældende joint venture ved anvendelse af den indre værdis metode i henhold til IAS 28 (som ajourført i 2011).
Driftsfællesskab — overgang fra den indre værdis metode til regnskabsmæssig behandling af aktiver og forpligtelser
C7
I forbindelse med overgangen fra den indre værdis metode til regnskabsmæssig behandling af aktiver og forpligtelser med hensyn til en virksomheds kapitalandel i et driftsfællesskab, skal denne virksomhed ved begyndelsen af den umiddelbart foregående periode ikke indregne den investering, der tidligere var blevet regnskabsmæssigt behandlet ved anvendelse af den indre værdis metode, og enhver anden post, der var omfattet af virksomhedens nettoinvestering i ordningen i henhold til afsnit 38 i IAS 28 (som ajourført i 2011), men indregne sin andel af de enkelte aktiver og forpligtelser i forhold til virksomhedens kapitalandel i driftsfællesskabet, herunder eventuel goodwill, der kan have været omfattet af den regnskabsmæssige værdi af investeringen.
C8
En virksomhed skal fastslå sin kapitalandel af aktiverne og forpligtelserne vedrørende driftsfællesskabet på grundlag af sine rettigheder og pligter ud fra en nærmere fastlagt fordeling i henhold til den kontraktlige aftale. En virksomhed beregner aktivernes og forpligtelsernes oprindelige regnskabsmæssige værdi ved at fratrække dem den regnskabsmæssige værdi af investeringen ved begyndelsen af den umiddelbart foregående periode på grundlag af de oplysninger, som virksomheden har benyttet ved anvendelsen af den indre værdis metode.
C9
Eventuelle forskelle, der måtte opstå i forbindelse med den investering, der tidligere er blevet regnskabsmæssigt behandlet ved anvendelse af den indre værdis metode, samt eventuelle andre poster, der var omfattet af virksomhedens nettoinvestering i ordningen i henhold til afsnit 38 i IAS 28 (som ajourført i 2011), og nettoværdien af aktiver og forpligtelser, herunder eventuel goodwill, der er indregnet, skal:
a)
modregnes i eventuel goodwill vedrørende investeringen, idet eventuelle resterende forskelle reguleres i det overførte resultat ved begyndelsen af den umiddelbart foregående periode, hvis nettoværdien af aktiver og forpligtelser, herunder eventuel goodwill, der er indregnet, er højere end den investering (og eventuelle andre poster, der var omfattet af virksomhedens nettoinvesteringer), der ikke var indregnet
b)
reguleres i det overførte resultat ved begyndelsen af den umiddelbart foregående periode, hvis nettoværdien af aktiver og forpligtelser, herunder eventuel goodwill, der er indregnet, er lavere end den investering (og eventuelle andre poster, der var omfattet af virksomhedens nettoinvesteringer), der ikke var indregnet.
C10
En virksomhed, der overgår fra den indre værdis metode til regnskabsmæssig behandling af aktiver og forpligtelser, skal foretage en afstemning af den ikke indregnede investering og de aktiver og forpligtelser, der er indregnet, samt eventuelle resterende forskelle, der er reguleret i det overførte resultat, ved begyndelsen af den umiddelbart foregående periode.
C11
Undtagelsen vedrørende den første indregning, der er anført i afsnit 15 og 24 i IAS 12, finder ikke anvendelse, hvis virksomheden indregner aktiver og forpligtelser vedrørende sin kapitalandel i et driftsfællesskab.
Overgangsbestemmelser i virksomhedernes separate årsregnskaber
C12
En virksomhed, der i henhold til afsnit 10 i IAS 27 tidligere foretog regnskabsmæssig behandling i sit separate årsregnskab af sin kapitalandel i et driftsfællesskab som en investering til kostpris eller i overensstemmelse med IFRS 9, skal:
a)
ikke indregne investeringen, men indregne aktiver og forpligtelser med hensyn til kapitalandelen i driftsfællesskabet til den værdi, der er fastsat i henhold til afsnit C7–C9
b)
foretage en afstemning mellem den investering, der ikke er indregnet, og de aktiver og forpligtelser, der er indregnet, sammen med en eventuel resterende forskel, der er reguleret i det overførte resultat, ved begyndelsen af den umiddelbart foregående periode.
C13
Undtagelsen vedrørende den første indregning i afsnit 15 og 24 i IAS 12 finder ikke anvendelse, hvis virksomheden indregner aktiver og forpligtelser vedrørende sin kapitalandel i et driftsfællesskab i sit separate årsregnskab som følge af anvendelsen af overgangskravene vedrørende driftsfællesskaber, der er beskrevet i afsnit C12.
Henvisninger til "den umiddelbart foregående periode"
C13A
Uanset henvisningerne til "den umiddelbart foregående periode" i afsnit C2–C12 kan en virksomhed også forelægge regulerede sammenligningstal for enhver tidligere forelagt periode, men er ikke nødt til det. Hvis en virksomhed alligevel forelægger regulerede sammenligningstal for en tidligere periode, læses alle henvisninger til "den umiddelbart foregående periode" i afsnit C2-C12 som "den tidligst regulerede sammenligningsperiode, der er forelagt."
C13B
Hvis en virksomhed forelægger ikke-regulerede sammenlignelige oplysninger for en tidligere periode, skal den klart udpege de oplysninger, der ikke er blevet reguleret, anføre, at de er udarbejdet på et andet grundlag, og redegøre for dette grundlag.
Henvisninger til IFRS 9
C14
Hvis en virksomhed anvender denne IFRS, men endnu ikke anvender IFRS 9, læses enhver henvisning i denne standard til IFRS 9 som en henvisning til IAS 39 
Finansielle instrumenter. Indregning og måling
Regnskabsmæssig behandling af erhvervelse af kapitalandele i driftsfællesskaber
C14A
Ved 
Regnskabsmæssig behandling af erhvervelse af kapitalandele i driftsfællesskaber
 (ændringer til IFRS 11), udstedt i maj 2014, blev overskriften efter afsnit B33 ændret, og afsnit 21A, B33A–B33D og C1AA og de dertil hørende overskrifter blev indsat. Virksomheder skal anvende disse ændringer fremadrettet for erhvervelse af kapitalandele i driftsfællesskaber, hvis aktiviteter udgør en virksomhed som defineret i IFRS 3, for så vidt angår erhvervelse, der finder sted fra begyndelsen af den første periode, i hvilken disse ændringer anvendes. Beløb, der indregnes for erhvervelse af kapitalandele i driftsfællesskaber, der finder sted i forudgående perioder, skal således ikke reguleres.
OPHÆVELSE AF ANDRE IFRS-STANDARDER
C15
Denne IFRS erstatter følgende IFRS-standarder:
a)
IAS 31 
Kapitalandele i joint ventures
 og
b)
SIC-13 
Fælles kontrollerede virksomheder — ikkemonetære indskud fra venturedeltagere
.
IFRS 12
Oplysninger om kapitalandele i andre virksomheder
FORMÅL
1
Formålet med denne IFRS er at fastsætte krav om, at virksomheder i deres årsregnskaber skal give oplysninger, der gør det muligt for brugere af årsregnskabet at bedømme:
a)
karakteren af og de med virksomhedens 
kapitalandele i andre virksomheder
 forbundne risici og
b)
disse kapitalandeles indvirkning på virksomhedens balance, indtjening og pengestrømme.
Opfyldelse af målsætningen
2
For at opfylde målsætningen i afsnit 1 skal en virksomhed fremlægge følgende oplysninger:
a)
de væsentlige bedømmelser og antagelser, den har foretaget i forbindelse med fastlæggelsen af:
i)
karakteren af sine kapitalandele i andre virksomheder eller ordninger
ii)
den type fælles ordning, hvori den har kapitalandele (afsnit 7-9)
iii)
at den opfylder definitionen af en investeringsvirksomhed, hvis det er relevant (afsnit 9A), og
b)
oplysninger om kapitalandele i:
i)
dattervirksomheder (afsnit 10-19)
ii)
fælles ordninger og associerede virksomheder (afsnit 20-23) og
iii)
strukturerede virksomheder
, som virksomheden ikke har bestemmende indflydelse på (ukonsoliderede, strukturerede virksomheder) (afsnit 24-31).
3
Hvis de oplysninger, der er påkrævet i henhold til denne IFRS, samt de oplysninger, der er påkrævet i henhold til andre IFRS-standarder, ikke opfylder målsætningen i afsnit 1, skal en virksomhed fremlægge de øvrige oplysninger, der måtte være nødvendige for at nå denne målsætning.
4
En virksomhed skal overveje, hvor detaljerede oplysninger der er nødvendige for at opfylde målsætningen om oplysninger, og hvor meget vægt der skal lægges på hvert af kravene i denne IFRS. Den skal tilføje eller fjerne oplysninger, således at nyttige oplysninger ikke bliver skjult, ved at der enten medtages store mængder ubetydelige detaljer eller tilføjes oplysninger, der vedrører andre emner (jf. afsnit B2-B6).
ANVENDELSESOMRÅDE
5
Denne IFRS skal anvendes af virksomheder med kapitalandele i en eller flere af de nedenstående:
a)
dattervirksomheder
b)
fælles ordninger (dvs. driftsfællesskaber eller joint ventures)
c)
associerede virksomheder
d)
ukonsoliderede, ustrukturerede virksomheder.
5A
Kravene i denne IFRS finder anvendelse på en virksomheds kapitalandele som anført i afsnit 5, der er klassificeret som besiddelse (eller bliver medtaget i en afståelsesgruppe, der klassificeres som besiddelse) med henblik på salg eller ophørte aktiviteter i henhold til IFRS 5 
Anlægsaktiver, som besiddes med henblik på salg og ophørte aktiviteter
, bortset fra som anført i afsnit B17.
6
Denne standard finder ikke anvendelse på:
a)
pensionsordninger eller andre langsigtede personaleydelser, hvor IAS 19 
Personaleydelser
 finder anvendelse
b)
virksomheders separate årsregnskaber, hvor IAS 27 
Separate årsregnskaber
 finder anvendelse. Dog gælder følgende:
i)
Hvis en virksomhed imidlertid har kapitalandele i ukonsoliderede, strukturerede virksomheder og udarbejder separate årsregnskaber som sine eneste årsregnskaber, skal den anvende kravene i afsnit 24-31 i forbindelse med udarbejdelsen af disse separate årsregnskaber.
ii)
En investeringsvirksomhed, som udarbejder årsregnskaber, hvori alle dens datterselskaber måles til dagsværdi gennem resultatet i overensstemmelse med afsnit 31 i IFRS 10, skal fremlægge de oplysninger vedrørende investeringsvirksomheder, der kræves i denne standard.
c)
en kapitalandel, der ejes af en virksomhed, som deltager i, men som ikke har fælles bestemmende indflydelse på en fælles ordning, medmindre denne kapitalandel medfører betydelig indflydelse på ordningen eller er en kapitalandel i en struktureret virksomhed
d)
en kapitalandel i en anden virksomhed, som bliver regnskabsmæssigt behandlet i overensstemmelse med IFRS 9 
Finansielle instrumenter
. Virksomheden skal imidlertid anvende denne IFRS:
i)
hvis den pågældende kapitalandel er en kapitalandel i en associeret virksomhed eller et joint venture, som i henhold til IAS 28 
Investeringer i associerede virksomheder og joint ventures
 måles til dagsværdi gennem resultatet, eller
ii)
hvis denne kapitalandel er en kapitalandel i en ukonsolideret, struktureret virksomhed.
VÆSENTLIGE BEDØMMELSER OG ANTAGELSER
7
En virksomhed skal fremlægge oplysninger om sine væsentlige bedømmelser og antagelser (og ændringer i disse bedømmelser og antagelser) i forbindelse med fastlæggelsen af:
a)
at den har bestemmende indflydelse på en anden virksomhed, dvs. en virksomhed, der er investeret i, som beskrevet i afsnit 5 og 6 i IFRS 10 
Koncernregnskaber
,
b)
at den har fælles bestemmende indflydelse på en ordning eller betydelig indflydelse på en anden virksomhed, og
c)
typen af fælles ordning (dvs. driftsfællesskab eller joint venture), hvis ordningen er blevet struktureret i form af en særskilt formidlende virksomhed.
8
De væsentlige bedømmelser og antagelser, der skal oplyses i overensstemmelse med afsnit 7, omfatter dem, som virksomheden foretager, hvis ændringer i forhold og omstændigheder er af en sådan karakter, at konklusionen om, hvorvidt den har bestemmende indflydelse, fælles bestemmende indflydelse eller betydelig indflydelse, ændrer sig i løbet af regnskabsperioden.
9
For at handle i overensstemmelse med afsnit 7 skal en virksomhed f.eks. oplyse om sine væsentlige bedømmelser og antagelser i forbindelse med fastlæggelsen af, at:
a)
den ikke har bestemmende indflydelse på en anden virksomhed, selv om den besidder mere end halvdelen af stemmerettighederne i den anden virksomhed
b)
den har bestemmende indflydelse på en anden virksomhed, selv om den besidder mindre end halvdelen af stemmerettighederne i den anden virksomhed
c)
den er en befuldmægtiget eller en fuldmagtsgiver (jf. afsnit B58-B72 i IFRS 10)
d)
den ikke har betydelig indflydelse, selv om den besidder 20 % eller derover af stemmerettighederne i en anden virksomhed
e)
den har betydelig indflydelse, selv om den besidder mindre end 20 % af stemmerettighederne i en anden virksomhed.
Status som investeringsvirksomhed
9A
Hvis en modervirksomhed fastlægger, at den er en investeringsvirksomhed i henhold til afsnit 27 i IFRS 10, fremlægger investeringsvirksomheden oplysninger om de væsentlige bedømmelser og antagelser, den har foretaget i forbindelse med fastlæggelsen af, at den er en investeringsvirksomhed. Hvis en investeringsvirksomhed ikke har en eller flere af de typiske egenskaber for en investeringsvirksomhed (se afsnit 28 i IFRS 10), skal den oplyse, hvorfor den alligevel har konkluderet, at den er en investeringsvirksomhed.
9B
Når en virksomhed bliver eller ophører med at være en investeringsvirksomhed, oplyser den om ændringen i investeringsvirksomhedsstatus og årsagerne til ændringen. Endvidere skal en virksomhed, som bliver investeringsvirksomhed, oplyse om konsekvenserne af statusændringen for årsregnskabet for den fremlagte periode, herunder
a)
den samlede dagsværdi opgjort på datoen for statusændringen for de dattervirksomheder, der ophører med at blive konsolideret
b)
samlet eventuel gevinst eller eventuelt tab beregnet i overensstemmelse med afsnit B101 i IFRS 10 og
c)
de poster i resultatopgørelsen, hvor gevinsten eller tabet er indregnet (hvis det ikke er fremlagt særskilt).
KAPITALANDELE I DATTERVIRKSOMHEDER
10
En virksomhed skal fremlægge oplysninger, der gør det muligt for brugerne af dens koncernregnskaber
a)
at få viden om:
i)
koncernens sammensætning og
ii)
de kapitalandele, som minoritetsinteresser har i koncernens aktiviteter og pengestrømme (afsnit 12), og
b)
at vurdere:
i)
karakteren og omfanget af væsentlige begrænsninger i virksomhedens mulighed for at få adgang til eller anvende koncernens aktiver og betale dens gæld (afsnit 13)
ii)
karakteren af og ændringer i de risici, der er forbundet med virksomhedens kapitalandele i konsoliderede, strukturerede virksomheder (afsnit 14-17)
iii)
konsekvenserne af ændringer i virksomhedens ejerandele i en dattervirksomhed, der ikke medfører tab af bestemmende indflydelse (afsnit 18), og
iv)
konsekvenserne af at miste bestemmende indflydelse på en dattervirksomhed i regnskabsperioden (afsnit 19).
11
Når en dattervirksomheds årsregnskab, som indgår i udarbejdelsen af et koncernregnskab, udarbejdes pr. en dato eller for en periode, der afviger fra den, der anvendt i koncernregnskabet (jf. afsnit B92 og B93 i IFRS 10), skal virksomheden oplyse:
a)
datoen for afslutningen af regnskabsåret i den pågældende dattervirksomheds årsregnskab og
b)
årsagen til, at der er anvendt en anden dato eller periode.
De kapitalandele, som minoritetsinteresser har i koncernens aktiviteter og pengestrømme
12
Virksomheden skal for hver af sine dattervirksomheder, der har minoritetsinteresser, som er væsentlige for den regnskabsaflæggende virksomhed, oplyse:
a)
dattervirksomhedens navn
b)
dattervirksomhedens hovedforretningssted (og registreringsland, hvis dette afviger fra hovedforretningsstedet)
c)
minoritetsinteressers ejerandele
d)
den andel af stemmerettighederne, der besiddes af minoritetsinteresser, hvis denne afviger fra andelen af ejerandele
e)
det resultat, der er tildelt dattervirksomhedens minoritetsinteresser i regnskabsåret
f)
akkumulerede minoritetsinteresser i dattervirksomheden ved regnskabsårets afslutning
g)
sammenfattede finansielle oplysninger om dattervirksomheden (jf. afsnit B10).
Karakteren og omfanget af væsentlige begrænsninger
13
En virksomhed skal oplyse følgende:
a)
væsentlige begrænsninger (f.eks. vedtægtsbestemte, kontraktlige og lovbestemte begrænsninger) i virksomhedens mulighed for at få adgang til eller anvende koncernens aktiver eller betale dens gæld, som f.eks.:
i)
dem, der begrænser en modervirksomheds eller dens dattervirksomheders mulighed for at overføre likvide midler eller andre aktiver til (eller fra) andre virksomheder i koncernen
ii)
garantier eller andre krav, der kan begrænse udbetalingen af dividender og andre former for udlodning, eller der kan begrænse optagelsen af lån og gennemførelsen af forskudsbetalinger til (eller fra) andre virksomheder i koncernen
b)
karakteren og omfanget af minoritetsinteressers beskyttelsesrettigheders væsentlige begrænsning af virksomhedens mulighed for at få adgang til eller anvende koncernens aktiver og betale dens gæld (som f.eks. hvis en modervirksomhed er forpligtet til at betale en dattervirksomheds gæld, før den betaler sin egen, eller hvis minoritetsinteressers godkendelse er påkrævet for enten at få adgang til dattervirksomhedens aktiver eller betale dens gæld)
c)
den i koncernregnskabet anførte regnskabsmæssige værdi af de aktiver og forpligtelser, hvorpå disse begrænsninger finder anvendelse.
Karakteren af de risici, der er forbundet med en virksomheds kapitalandele i konsoliderede, strukturerede virksomheder
14
En virksomhed skal fremlægge oplysninger om de vilkår i en eventuel kontraktlig aftale, der kan medføre, at modervirksomheden eller dens dattervirksomheder skal yde økonomisk støtte til en konsolideret, struktureret virksomhed, herunder begivenheder eller omstændigheder, der kan medføre tab for den regnskabsaflæggende virksomhed (f.eks. likviditetsordninger eller kreditvurderingsudløsere, der er forbundet med forpligtelser til at købe aktiver i den strukturerede virksomhed eller yde økonomisk støtte).
15
Hvis en modervirksomhed eller en af dens dattervirksomheder i regnskabsåret har ydet økonomisk eller anden støtte til en konsolideret, struktureret virksomhed (f.eks. i form af anskaffelse af aktiver fra eller instrumenter udstedt af den strukturerede virksomhed) uden at være kontraktligt forpligtet dertil, skal denne virksomhed oplyse:
a)
typen og omfanget af den støtte, der er ydet, herunder situationer, hvor modervirksomheden eller dens dattervirksomheder bistod den strukturerede virksomhed med at opnå økonomisk støtte, og
b)
årsagerne til, at der er ydet støtte.
16
Hvis en modervirksomhed eller en af dens dattervirksomheder i regnskabsåret har ydet økonomisk eller anden støtte til en hidtil ukonsolideret, struktureret virksomhed uden at være kontraktlig forpligtet dertil, og denne støtte medførte, at virksomheden fik bestemmende indflydelse på den strukturerede virksomhed, skal denne virksomhed fremlægge en redegørelse for de relevante faktorer, der lå til grund for denne beslutning.
17
En virksomhed skal oplyse om en eventuel aktuel hensigt med hensyn til at yde økonomisk eller anden støtte til en konsolideret, struktureret virksomhed, herunder en eventuel hensigt med hensyn til at bistå den strukturerede virksomhed med at opnå økonomisk støtte.
Konsekvenser af ændringer i en modervirksomheds ejerandel i en dattervirksomhed, som ikke medfører tab af bestemmende indflydelse
18
En virksomhed skal fremlægge en oversigt, der viser virkningerne af eventuelle ændringer i modervirksomhedens ejerandel i en dattervirksomhed, som ikke medfører tab af bestemmende indflydelse på den del af egenkapitalen, der kan henføres til ejerne af modervirksomheden.
Konsekvenserne af at miste bestemmende indflydelse på en dattervirksomhed i regnskabsåret
19
En virksomhed skal oplyse om eventuel gevinst eller tab, der er beregnet i overensstemmelse med afsnit 25 i IFRS 10, og:
a)
den del af et sådant tab eller en sådan gevinst, der kan henføres til måling af en eventuel bevaret kapitalandel i den tidligere dattervirksomhed til dagsværdien på den dato, hvor den bestemmende indflydelse blev mistet, og
b)
de poster i resultatopgørelsen, hvor gevinsten eller tabet er indregnet (hvis det ikke er fremlagt særskilt).
KAPITALANDELE I UKONSOLIDEREDE DATTERVIRKSOMHEDER (INVESTERINGSVIRKSOMHEDER)
19A
En investeringsvirksomhed, som i henhold til IFRS 10 skal anvende fritagelsen for konsolidering og i stedet behandle sin investering i en dattervirksomhed regnskabsmæssigt til dagsværdi over resultatet, skal oplyse derom.
19B
For hver ukonsolideret dattervirksomhed skal en investeringsvirksomhed oplyse:
a)
dattervirksomhedens navn
b)
dattervirksomhedens hovedforretningssted (og registreringsland, hvis dette afviger fra hovedforretningsstedet), og
c)
den ejerandel, der besiddes af investeringsvirksomheden og, hvis dette afviger herfra, den andel af stemmerettigheder, der besiddes.
19C
Hvis en investeringsvirksomhed er modervirksomhed for en anden investeringsvirksomhed, skal modervirksomheden også fremlægge oplysningerne i 19B, litra a)-c), for investeringer, som investeringsdattervirksomheden har bestemmende indflydelse på. Oplysningen kan fremlægges ved i modervirksomhedens årsregnskab at medtage dattervirksomhedens (eller dattervirksomhedernes) årsregnskab, som indeholder ovennævnte oplysninger.
19D
En investeringsvirksomhed skal oplyse:
a)
karakteren og omfanget af eventuelle begrænsninger (f.eks. som følge af låneordninger, lovkrav eller kontraktlige aftaler) med hensyn til en ukonsolideret dattervirksomheds muligheder for at overføre midler til investeringsvirksomheden i form af udbytte eller for at tilbagebetale lån eller forskudsbetalinger foretaget til den ukonsoliderede dattervirksomhed af investeringsvirksomheden og
b)
eventuel aktuel forpligtelse eller hensigt med hensyn til at yde økonomisk eller anden støtte til en ukonsolideret dattervirksomhed, herunder forpligtelse eller hensigt med hensyn til at bistå dattervirksomheden med at opnå økonomisk støtte.
19E
Hvis en investeringsvirksomhed eller en af dens dattervirksomheder i regnskabsåret har ydet økonomisk eller anden støtte til en ukonsolideret dattervirksomhed (f.eks. i form af anskaffelse af aktiver fra eller instrumenter udstedt af dattervirksomheden eller bistand til dattervirksomheden med at opnå økonomisk støtte) uden at være kontraktligt forpligtet dertil, skal denne virksomhed oplyse:
a)
typen og omfanget af den støtte, der er ydet til hver enkelt ukonsolideret dattervirksomhed, og
b)
årsagerne til, at der er ydet støtte.
19F
En investeringsvirksomhed skal fremlægge oplysninger om de vilkår i en eventuel kontraktlig aftale, der kan medføre, at virksomheden eller dens ukonsoliderede dattervirksomheder skal yde økonomisk støtte til en ukonsolideret, struktureret virksomhed, som den har bestemmende indflydelse på, herunder begivenheder eller omstændigheder, der kan medføre tab for den regnskabsaflæggende virksomhed (f.eks. likviditetsordninger eller kreditvurderingsudløsere, der er forbundet med forpligtelser til at købe aktiver i den strukturerede virksomhed eller yde økonomisk støtte).
19G
Hvis en investeringsvirksomhed eller en af dens ukonsoliderede dattervirksomheder i regnskabsåret har ydet økonomisk eller anden støtte til en ukonsolideret, struktureret virksomhed, som investeringsvirksomheden ikke havde bestemmende indflydelse på, uden at være kontraktligt forpligtet dertil, og denne støtte medførte, at investeringsvirksomheden fik bestemmende indflydelse på den strukturerede virksomhed, skal denne investeringsvirksomhed fremlægge en redegørelse for de relevante faktorer, der lå til grund for beslutningen om at yde støtte.
KAPITALANDELE I FÆLLES ORDNINGER OG ASSOCIEREDE VIRKSOMHEDER
20
En virksomhed skal fremlægge oplysninger, der gør det muligt for brugerne af dens årsregnskaber at vurdere:
a)
karakteren, omfanget og de økonomiske virkninger af virksomhedens kapitalandele i fælles ordninger og associerede virksomheder, herunder karakteren og virkningerne af virksomhedens kontraktforhold med de øvrige investorer med fælles bestemmende indflydelse eller betydelig indflydelse på fælles ordninger og associerede virksomheder (afsnit 21 og 22), og
b)
karakteren af og ændringer i de risici, der er forbundet med virksomhedens kapitalandele i joint ventures og associerede virksomheder (afsnit 23).
Karakteren, omfanget og de økonomiske virkninger af en virksomheds kapitalandele i fælles ordninger og associerede virksomheder
21
En virksomhed skal oplyse følgende:
a)
for hver eneste fælles ordning og associeret virksomhed, der er væsentlig for den regnskabsaflæggende virksomhed:
i)
navnet på den fælles ordning eller associerede virksomhed
ii)
karakteren af virksomhedens forbindelse til den fælles ordning eller associerede virksomhed (f.eks. i form af en beskrivelse af karakteren af aktiviteterne i den fælles ordning eller associerede virksomhed, og hvorvidt disse er af strategisk betydning for virksomhedens aktiviteter)
iii)
den fælles ordnings eller associerede virksomheds hovedforretningssted (og registreringsland, hvis dette er relevant og afviger fra hovedforretningsstedet)
iv)
den ejerandel eller aktie med ret til yderligere udbytte, der besiddes af virksomheden og, hvis dette afviger herfra, den andel af stemmerettigheder, der besiddes (hvis dette er relevant)
b)
for hver enkelt joint venture og associeret virksomhed, der er væsentlig for den regnskabsaflæggende virksomhed:
i)
hvorvidt investeringen i joint venturet eller den associerede virksomhed måles ved anvendelse af den indre værdis metode eller til dagsværdi
ii)
sammenfattede finansielle oplysninger om joint venturet eller den associerede virksomhed som beskrevet i afsnit B12 og B13
iii)
hvorvidt joint venturet eller den associerede virksomhed behandles regnskabsmæssigt ved anvendelse af den indre værdis metode, til dagsværdien af investeringen i joint venturet eller den associerede virksomhed, for så vidt som der er en børsnoteret markedspris for investeringen
c)
finansielle oplysninger som beskrevet i afsnit B16 om virksomhedens investeringer i joint ventures og associerede virksomheder, der ikke er individuelt materielle:
i)
samlet set for alle individuelle, immaterielle joint ventures og, særskilt
ii)
samlet set for alle individuelle, immaterielle associerede virksomheder.
21A
En investeringsvirksomhed behøver ikke at fremlægge de oplysninger, der kræves i afsnit 21, litra b)-c).
22
En virksomhed skal ligeledes oplyse følgende:
a)
karakteren og omfanget af eventuelle begrænsninger (f.eks. som følge af låneordninger, lovkrav eller kontraktlige aftaler indbyrdes mellem investorer med fælles bestemmende indflydelse eller betydelig indflydelse på et joint venture eller en associeret virksomhed) med hensyn til joint ventures' eller associerede virksomheders muligheder for at overføre midler til virksomheden i form af udbytte eller for at tilbagebetale lån eller forskudsbetalinger foretaget af virksomheden
b)
hvis et joint ventures eller en associeret virksomheds årsregnskab, der er anvendt i forbindelse med den indre værdis metode, er opgjort pr. en dato eller for en periode, der afviger fra den dato eller periode, som virksomheden har lagt til grund:
i)
datoen for afslutningen af regnskabsåret i årsregnskabet for det pågældende joint venture eller den pågældende associerede virksomhed og
ii)
årsagen til, at der er anvendt en anden dato eller periode.
c)
den ikkeindregnede andel af tabet i et joint venture eller en associeret virksomhed, både for regnskabsåret og totalt set, hvis virksomheden er ophørt med at indregne sin del af tabet i joint venturet eller den associerede virksomhed ved anvendelsen af den indre værdis metode.
Risici forbundet med en virksomheds kapitalandele i joint ventures og associerede virksomheder
23
En virksomhed skal oplyse følgende:
a)
forpligtelserne, som vedrører dens joint ventures, særskilt fra andre forpligtelser som beskrevet i afsnit B18-B20
b)
virksomhedens eventualforpligtelser, som vedrører dens kapitalandele i joint ventures eller associerede virksomheder (herunder virksomhedens andel af eventualforpligtelser, som deles med andre investorer med fælles bestemmende indflydelse eller betydelig indflydelse på joint venturet eller den associerede virksomhed), særskilt fra øvrige eventualforpligtelser, i overensstemmelse med IAS 37 
Hensatte forpligtelser, eventualforpligtelser og eventualaktiver
, medmindre der er ringe sandsynlighed for tab.
KAPITALANDELE I UKONSOLIDEREDE, STRUKTUREREDE VIRKSOMHEDER
24
En virksomhed skal give oplysninger, der gør det muligt for regnskabsbrugere:
a)
at få indblik i karakteren og omfanget af virksomhedens kapitalandele i ukonsoliderede, strukturerede virksomheder (afsnit 26-28) og
b)
at vurdere karakteren af og ændringer i de risici, der er forbundet med virksomhedens kapitalandele i ukonsoliderede, strukturerede virksomheder (afsnit 29-31).
25
De oplysninger, der er nødvendige i henhold til afsnit 24, litra b), omfatter oplysninger om virksomhedens eksponering for risici som følge af dens deltagelse i ukonsoliderede, strukturerede virksomheder i tidligere perioder (f.eks. i form af støtte til den strukturerede virksomhed), også selv om virksomheden ikke længere har kontraktlige forpligtelser med den strukturerede virksomhed på balancedagen.
25A
En investeringsvirksomhed behøver ikke at fremlægge de oplysninger, der kræves i afsnit 24, for en ukonsolideret, struktureret dattervirksomhed, som den har bestemmende indflydelse på, og for hvilken den fremlægger de oplysninger, der kræves i afsnit 19A-19G.
Kapitalandelenes karakter
26
En virksomhed skal fremlægge kvalitative og kvantitative oplysninger om dens kapitalandele i ukonsoliderede, strukturerede virksomheder, herunder, men ikke begrænset til, karakteren af, formålet med, størrelsen af og aktiviteterne i den strukturerede virksomhed, og hvordan den strukturerede virksomhed bliver finansieret.
27
Hvis en virksomhed har støttet en ukonsolideret, struktureret virksomhed, som den ikke har fremlagt de i afsnit 29 anførte oplysninger om (f.eks. fordi den ikke ejer kapitalandele i virksomheden på balancedagen), skal virksomheden oplyse:
a)
hvordan den har fastslået, hvilke strukturerede virksomheder den har støttet,
b)
indkomsten fra disse strukturerede virksomheder
 i regnskabsåret, herunder en beskrivelse af de fremlagte typer indkomst, og
c)
den regnskabsmæssige værdi (på overførselstidspunktet) af alle aktiver, der er overført til de strukturerede virksomheder i regnskabsåret.
28
En virksomhed skal fremlægge oplysningerne i afsnit 27, litra b) og c), i tabelformat, medmindre et andet format er mere hensigtsmæssigt, og klassificere sine støtteaktiviteter i relevante kategorier (jf. afsnit B2-B6).
Karakteren af risici
29
En virksomhed skal i tabelformat, medmindre et andet format er mere hensigtsmæssigt, fremlægge et sammendrag af:
a)
den regnskabsmæssige værdi af de aktiver og forpligtelser, der er indregnet i virksomhedens årsregnskaber med hensyn til dens kapitalandele i ukonsoliderede, strukturerede virksomheder
b)
de poster i balancen, hvor disse aktiver og forpligtelser er indregnet
c)
det beløb, der på bedste vis repræsenterer virksomhedens maksimale eksponering for tab som følge af dens kapitalandele i ukonsoliderede, strukturerede virksomheder, herunder hvordan den maksimale eksponering for tab er fastslået. Hvis en virksomhed ikke kan kvantificere sin maksimale eksponering for tab fra deres kapitalandele i ukonsoliderede, strukturerede virksomheder, skal den oplyse herom og om årsagerne hertil
d)
en sammenligning af den regnskabsmæssige værdi af virksomhedens aktiver og forpligtelser, som vedrører virksomhedens kapitalandele i ukonsoliderede, strukturerede virksomheder, og virksomhedens maksimale eksponering for tab fra disse virksomheder.
30
Hvis en virksomhed i løbet af regnskabsåret har ydet økonomisk eller anden støtte til en ukonsolideret, struktureret virksomhed, hvori den tidligere har ejet eller på nuværende tidspunkt ejer en kapitalandel (f.eks. køb af aktiver fra eller instrumenter udstedt af den strukturerede virksomhed) uden at være kontraktlig forpligtet til dette, skal den oplyse:
a)
typen og omfanget af den støtte, der er ydet, herunder situationer, hvor virksomheden bistod den strukturerede virksomhed med at opnå økonomisk støtte, og
b)
årsagerne til, at der er ydet støtte.
31
En virksomhed skal oplyse om en eventuel aktuel hensigt med hensyn til at yde økonomisk eller anden støtte til en ukonsolideret, struktureret virksomhed, herunder en eventuel hensigt med hensyn til at bistå den strukturerede virksomhed med at opnå økonomisk støtte.
Appendiks A
Definerede termer
Dette appendiks er en integreret del af standarden.
indkomst fra en struktureret virksomhed
I denne IFRS omfatter indkomst fra en 
struktureret virksomhed
tilbagevendende og ikketilbagevendende gebyrer, kapitalandele, dividender, gevinst eller tab på omvurdering eller ophør af indregning af kapitalandele i strukturerede virksomheder samt gevinst eller tab fra overførsel af aktiver og forpligtelser til den strukturerede virksomhed, men indkomsten er ikke begrænset hertil.
kapitalandel i anden virksomhed
I denne IFRS omfatter en kapitalandel i en anden virksomhed kontraktlig og ikkekontraktlig medvirken, der eksponerer en virksomhed for en række forskellige afkast i kraft af den anden virksomheds resultater. En kapitalandel i en anden virksomhed kan bl.a. have form af egenkapital- eller gældsinstrumenter samt andre former for medvirken, som f.eks. tilvejebringelse af finansiering, likviditetsstøtte, kreditforbedringer og garantier. Det omfatter de midler, som gør, at en virksomhed har bestemmende eller fælles bestemmende eller betydelig indflydelse på en anden virksomhed. En virksomhed har ikke nødvendigvis kapitalandele i en anden virksomhed udelukkende som følge af et typisk kunde/leverandørforhold.
Afsnit B7-B9 indeholder yderligere oplysninger om kapitalandele i andre virksomheder.
I afsnit B55-B57 i IFRS 10 defineres begrebet "variabilitet i afkast".
struktureret virksomhed
En virksomhed, der er udformet således, at stemmerettigheder eller tilsvarende rettigheder ikke er den altafgørende faktor i vurderingen af, hvem der har den bestemmende indflydelse på virksomheden, som f.eks. hvis stemmerettighederne udelukkende vedrører administrative opgaver, og de relevante aktiviteter styres i henhold til kontraktlige aftaler.
Afsnit B22-B24 indeholder yderligere oplysninger om strukturerede virksomheder.
Nedenstående termer er defineret i IAS 27 (som ajourført i 2011), IAS 28 (som ajourført i 2011), IFRS 10 og IFRS 11 
Fælles ordninger
 og anvendes i nærværende IFRS med den betydning, der er anført i disse IFRS-standarder:
—
associeret virksomhed
—
koncernregnskab
—
bestemmende indflydelse på en virksomhed
—
den indre værdis metode
—
koncern
—
investeringsvirksomhed
—
fælles ordning
—
fælles kontrol
—
driftsfællesskab
—
joint venture
—
minoritetsinteresser
—
modervirksomhed
—
beskyttelsesrettigheder
—
relevante aktiviteter
—
separate årsregnskaber
—
særskilt formidlende virksomhed
—
betydelig indflydelse
—
dattervirksomhed.
Appendiks B
Anvendelsesvejledning
Dette appendiks er en integreret del af standarden. Det indeholder en beskrivelse af anvendelsen af afsnit 1-31 og har samme gyldighed som de øvrige dele af standarden.
B1
Eksemplerne i dette appendiks er en fremstilling af hypotetiske situationer. Selv om nogle aspekter i eksemplerne kan forekomme i virkelige situationer, vil alle relevante faktiske omstændigheder og forhold i en nærmere bestemt virkelig situation skulle vurderes ved anvendelsen af IFRS 12.
SAMMENFATNING (AFSNIT 4)
B2
En virksomhed afgør på grundlag af sine egne forhold, hvor detaljerede oplysninger den skal give for at opfylde brugernes informationsbehov, hvor stor vægt den vil lægge på forskellige aspekter af kravene, og hvordan den vil sammenfatte oplysningerne. Det er nødvendigt at finde en balancegang mellem overfyldte årsregnskaber med for mange oplysninger, som ikke vil være til hjælp for årsregnskabsbrugere, og sløring af vigtige oplysninger som følge af, at for mange oplysninger aggregeres.
B3
En virksomhed kan aggregere de oplysninger, der kræves i henhold til nærværende IFRS, for så vidt angår kapitalandele i tilsvarende virksomheder, hvis denne aggregering er i overensstemmelse med målsætningen om oplysning og kravet i afsnit B4 og ikke slører de fremlagte oplysninger. En virksomhed skal oplyse, hvordan aggregeringen af virksomhedens kapitalandele i tilsvarende virksomheder er foretaget.
B4
En virksomhed skal fremlægge særskilte oplysninger vedrørende kapitalandele i:
a)
dattervirksomheder
b)
joint ventures
c)
driftsfællesskaber
d)
associerede virksomheder og
e)
ukonsoliderede, ustrukturerede virksomheder.
B5
Ved fastlæggelsen af, hvorvidt oplysninger skal sammenfattes, skal en virksomhed tage højde for kvantitative og kvalitative oplysninger om de forskellige karakteristika vedrørende risiko og afkast med hensyn til hver enkelt virksomhed, som den overvejer at medtage i sammenfatningen, og betydningen af hver enkelt virksomhed for den regnskabsaflæggende virksomhed. Virksomheden skal fremlægge oplysningerne på en måde, der gør det tydeligt for brugerne af årsregnskaber at forstå karakteren og omfanget af virksomhedens kapitalandele i disse andre virksomheder.
B6
Blandt eksemplerne på niveauet af sammenfatninger inden for de kategorier af virksomheder, der er beskrevet i afsnit B4, og som kan være hensigtsmæssige, er:
a)
aktiviteternes karakter (f.eks. en forsknings- og udviklingsvirksomhed, en revolverende kreditkortsecuritiseringsvirksomhed)
b)
brancheklassifikation
c)
geografisk beliggenhed (f.eks. land eller region).
KAPITALANDELE I ANDRE VIRKSOMHEDER
B7
En kapitalandel i en anden virksomhed vedrører kontraktlig og ikkekontraktlig medvirken, der eksponerer en virksomhed for en variabilitet i afkast i kraft af den anden virksomheds resultater. Det kan hjælpe den regnskabsaflæggende virksomhed med at tage højde for den anden virksomheds formål og udformning i forbindelse med vurderingen af, hvorvidt den har en kapitalandel i den pågældende virksomhed, og derfor, om den skal fremlægge de oplysninger, der er beskrevet i denne IFRS. Denne vurdering skal omfatte betragtninger om de risici, som den anden virksomhed var udformet til at give anledning til, og de risici, som den anden virksomhed var udformet til at lade gå videre til den regnskabsaflæggende virksomhed og andre parter.
B8
En regnskabsaflæggende virksomhed eksponeres typisk for en variabilitet i afkastet fra en anden virksomheds resultater ved at eje instrumenter (som f.eks. egenkapital- eller gældsinstrumenter, der er udstedt af den anden virksomhed) eller at deltage på en anden måde, der absorberer variabiliteten. Det antages f.eks., at en struktureret virksomhed har en låneportefølje. Den strukturerede virksomhed opnår en credit default swap fra en anden virksomhed (den regnskabsaflæggende virksomhed) for at beskytte sig mod misligholdelse af kapitalandele og afdrag på lånene. Den regnskabsaflæggende virksomhed medvirker på en sådan måde, at den eksponeres for variabilitet i afkast fra den strukturerede virksomheds resultater, da den førnævnte credit default swap absorberer variabiliteten i afkastet fra den strukturerede virksomhed.
B9
Nogle instrumenter er udformet med henblik på at overføre risici fra en regnskabsaflæggende virksomhed til en anden virksomhed. Disse instrumenter skaber variabilitet i afkast for den anden virksomhed, men eksponerer typisk ikke den regnskabsaflæggende virksomhed for variabilitet i afkast fra den anden virksomheds resultater. Hvis det f.eks. antages, at en struktureret virksomhed etableres med henblik på at formidle investeringsmuligheder for investorer, der ønsker at blive eksponeret for virksomhed Z's kreditrisiko (virksomhed Z er ikke knyttet til nogen af parterne i ordningen). Den strukturerede virksomhed opnår finansiering ved at udstede gældsbeviser, der er knyttet til virksomhed Z's kreditrisiko (kreditrelaterede gældbeviser), til disse investorer, og anvender indtægterne herfra til at investere i en portefølje af risikofrie finansielle aktiver. Den strukturerede virksomhed eksponeres for virksomhed Z's kreditrisiko ved at indgå i en credit default swap (CDS) med en swap-modpart. Den pågældende CDS indebærer, at virksomhed Z's kreditrisiko overgår til den strukturerede virksomhed til gengæld for et honorar, der betales af swapmodparten. Investorerne i den strukturerede virksomhed modtager et højere afkast, der både afspejler den strukturerede virksomheds afkast fra sin aktivportefølje og CDS-gebyret. Swapmodparten deltager ikke på en sådan måde i den strukturerede virksomhed, så den bliver eksponeret for variabilitet i afkastene i kraft af den strukturerede virksomheds resultat, da CDS'en snarere indebærer, at variabiliteten overføres til den strukturerede virksomhed end, at den absorberer den strukturerede virksomheds variabilitet i afkastene.
SAMMENFATTEDE FINANSIELLE OPLYSNINGER FOR DATTERVIRKSOMHEDER, JOINT VENTURES OG ASSOCIEREDE VIRKSOMHEDER (AFSNIT 12 OG 21)
B10
Virksomheden skal for hver dattervirksomhed, der har minoritetsinteresser, som er væsentlige for den regnskabsaflæggende virksomhed, oplyse:
a)
de dividender, der er udbetalt til minoritetsinteresser
b)
sammenfattede finansielle oplysninger om dattervirksomhedens aktiver, forpligtelser, resultat og pengestrømme, som gør det muligt for brugerne at få kendskab til den kapitalandel, som minoritetsinteresser har i koncernens aktiviteter og pengestrømme. Disse oplysninger kan omfatte, men er ikke begrænset til, f.eks. omsætningsaktiver, anlægsaktiver, kortfristet gæld, langfristet gæld, omsætning, resultat og samlet totalindkomst.
B11
De sammenfattede finansielle oplysninger, der kræves i afsnit B10, litra b), skal være beløbene før interne elimineringer.
B12
For hver enkelt joint venture og associeret virksomhed, der er væsentlig for den regnskabsaflæggende virksomhed, skal virksomheden oplyse:
a)
dividender, som den har modtaget fra joint venturet eller den associerede virksomhed
b)
sammenfattede finansielle oplysninger vedrørende joint venturet eller den associerede virksomhed (jf. afsnit B14 og B15), herunder, men ikke nødvendigvis begrænset til:
i)
omsætningsaktiver
ii)
anlægsaktiver
iii)
kortfristet gæld
iv)
langfristet gæld
v)
omsætning
vi)
resultat fra fortsættende aktiviteter
vii)
resultat efter skat fra ophørte aktiviteter
viii)
anden totalindkomst
ix)
samlet totalindkomst.
B13
Ud over de sammenfattede finansielle oplysninger, der kræves i afsnit B12, skal en virksomhed for hvert enkelt joint venture, der er væsentligt for den regnskabsaflæggende virksomhed, oplyse omfanget af:
a)
likvide beholdninger og tilsvarende likvide midler, der er omfattet af afsnit B12, litra b), nr. i)
b)
kortfristede finansielle forpligtelser (undtagen leverandørforpligtelser og andre forpligtelser samt hensatte forpligtelser), der er omfattet af afsnit B12, litra b), nr. iii)
c)
langfristede finansielle forpligtelser (undtagen leverandørforpligtelser og andre forpligtelser samt hensatte forpligtelser), der er omfattet af afsnit B12, litra b), nr. iv)
d)
nedskrivning og afskrivning
e)
renteindtægter
f)
renteudgifter
g)
skatteomkostninger eller –indtægter,
B14
De sammenfattede finansielle oplysninger, der fremlægges i overensstemmelse med afsnit B12 og B13, skal være de beløb, der er indeholdt i årsregnskabet i henhold til IFRS for joint venturet eller den associerede virksomhed (og ikke virksomhedens andel af disse beløb). Hvis virksomheden regnskabsmæssigt behandler sin kapitalandel i joint venturet eller den associerede virksomhed ved anvendelse af den indre værdis metode:
a)
skal beløbene i det årsregnskab, der er udarbejdet i henhold til IFRS, for joint venturet eller den associerede virksomhed reguleres med henblik på at afspejle de reguleringer, som virksomheden har foretaget, da den anvendte den indre værdis metode, f.eks. reguleringer af dagsværdien, der er foretaget på erhvervelsestidspunktet, og reguleringer for forskelle i regnskabspolitikker
b)
skal virksomheden afstemme de sammenfattede finansielle oplysninger med den regnskabsmæssige værdi af virksomhedens kapitalandel i joint venturet eller den associerede virksomhed.
B15
Virksomheden kan fremlægge de sammenfattede finansielle oplysninger, der er krævet i henhold til afsnit B12 og B13, på grundlag af joint venturets eller den associerede virksomheds årsregnskab, hvis:
a)
virksomheden opgør sin kapitalandel i joint venturet eller den associerede virksomhed til dagsværdi i henhold til IAS 28 (som ajourført i 2011), og
b)
joint venturet eller den associerede virksomhed ikke udarbejder årsregnskabet i henhold til IFRS, og udarbejdelsen af regnskabet på det grundlag ville være praktisk umulig eller medføre unødige omkostninger.
I disse tilfælde skal virksomheden oplyse om grundlaget for udarbejdelsen af de sammenfattede finansielle oplysninger.
B16
Virksomheden skal oplyse den samlede regnskabsmæssige værdi af sine kapitalandele i alle individuelle, immaterielle joint ventures eller associerede virksomheder, som er regnskabsmæssigt behandlet ved anvendelse af den indre værdis metode. Virksomheden skal ligeledes særskilt oplyse den samlede værdi af sin andel i disse joint ventures' eller associerede virksomheders:
a)
resultat fra fortsættende aktiviteter
b)
resultat efter skat fra ophørte aktiviteter
c)
anden totalindkomst
d)
samlet totalindkomst.
Virksomheden skal fremlægge disse oplysninger særskilt for joint ventures og associerede virksomheder.
B17
Hvis virksomhedens kapitalandel i en dattervirksomhed, et joint venture eller en associeret virksomhed (eller en del af virksomhedens kapitalandel i et joint venture eller en associeret virksomhed) er klassificeret som besiddelse (eller bliver medtaget i en afståelsesgruppe, der klassificeres som besiddelse) med henblik på salg i henhold til IFRS 5, kræves det ikke, at virksomheden fremlægger sammenfattede finansielle oplysninger for dattervirksomheden, joint venturet eller den associerede virksomhed i overensstemmelse med afsnit B10-B16.
FORPLIGTELSER MED HENSYN TIL JOINT VENTURES (AFSNIT 23, litra a))
B18
En virksomhed skal oplyse om de samlede forpligtelser, den har indgået, men ikke indregnet på balancedagen (herunder virksomhedens andel af forpligtelser, der er indgået i fællesskab med andre investorer med fælles bestemmende indflydelse på et joint venture), og som vedrører virksomhedens kapitalandele i joint ventures. Forpligtelser er dem, der kan give anledning til fremtidige udgående pengestrømme eller andre ressourcer.
B19
Ikkeindregnede forpligtelser, der kan give anledning til fremtidige udgående pengestrømme eller andre ressourcer, omfatter:
a)
ikkeindregnede forpligtelser til at bidrage med midler eller ressourcer som følge af f.eks.:
i)
aftaler og overenskomster om stiftelse og anskaffelse af et joint venture (som f.eks. kræver, at en virksomhed bidrager med midler i en nærmere angivet periode)
ii)
kapitalintensive projekter, der gennemføres af et joint venture
iii)
ubetingede købsforpligtelser, der omfatter anskaffelse af udstyr, lager eller tjenesteydelser, som en virksomhed er forpligtet til at købe fra eller på vegne af et joint venture
iv)
ikkeindregnede forpligtelser til at yde lån eller andre former for finansiel støtte til et joint venture
v)
ikkeindregnede forpligtelser til at bidrage med ressourcer til et joint venture, som f.eks. aktiver eller tjenesteydelser
vi)
andre ikkeindregnede forpligtelser, der ikke kan annulleres, og som vedrører et joint venture
b)
ikkeindregnede forpligtelser til at købe en anden parts ejerandel (eller en del af den ejerandel) i et joint venture, hvis en bestemt hændelse indtræder eller ikke indtræder i fremtiden.
B20
Kravene og eksemplerne i afsnit B18 og B19 illustrerer nogle af de former for oplysninger, der kræves i afsnit 18 i IAS 24 
Oplysning om nærtstående parter
.
KAPITALANDELE I UKONSOLIDEREDE, STRUKTUREREDE VIRKSOMHEDER (AFSNIT 24-31)
Strukturerede virksomheder
B21
En struktureret virksomhed er en virksomhed, der udformet således, at stemmerettigheder eller tilsvarende rettigheder ikke er den altafgørende faktor i vurderingen af, hvem der har den bestemmende indflydelse på virksomheden, som f.eks. hvis stemmerettighederne udelukkende vedrører administrative opgaver, og de relevante aktiviteter styres i henhold til kontraktlige aftaler.
B22
En struktureret virksomhed har ofte nogle eller alle de følgende egenskaber eller karakteristiske træk:
a)
begrænsede aktiviteter
b)
en snæver og veldefineret målsætning, f.eks. med henblik på gennemførelse af skatteeffektiv leasing, gennemførelse af forsknings- og udviklingsaktiviteter, formidling af en kapital- eller finansieringskilde til en virksomhed eller formidling af investeringsmuligheder for investorer ved at overføre risici og vederlag, der er forbundet med den strukturerede virksomheds aktiver, til investorer
c)
utilstrækkelig egenkapital til at gøre det muligt for den strukturerede virksomhed at finansiere sine aktiviteter uden underordnet økonomisk støtte
d)
finansiering i form af flere kontraktligt forbundne instrumenter til investorer, der resulterer i koncentrationer af kredit eller andre risici (trancher).
B23
Eksempler på virksomheder, der anses for at være strukturerede virksomheder, er aktive inden for, men er ikke begrænset til:
a)
securitisationsvirksomheder
b)
finansiering ydet med sikkerhed i specificerede aktiver
c)
visse investeringsfonde.
B24
En virksomhed, der styres ved hjælp af stemmerettigheder, er ikke en struktureret virksomhed, blot fordi den f.eks. modtager midler fra tredjepart efter en omstrukturering.
Karakteren af risici som følge af kapitalandele i ukonsoliderede, strukturerede virksomheder (afsnit 29-31)
B25
Ud over de oplysninger, der kræves i afsnit 29-31, skal en virksomhed fremlægge yderligere oplysninger, der er nødvendige for at opfylde målsætningen om oplysning i afsnit 24, litra b).
B26
Eksempler på yderligere oplysninger, der, afhængigt af omstændighederne, kan være relevante for en vurdering af de risici, som en virksomhed eksponeres for, hvis den ejer en kapitalandel i en ukonsolideret, struktureret virksomhed, omfatter:
a)
vilkårene i en ordning, der kunne kræve, at virksomheden skal yde økonomisk støtte til en ukonsolideret, struktureret virksomhed (f.eks. likviditetsordninger eller kreditvurderingsudløsere, der er knyttet til forpligtelser til at købe aktiver i den strukturerede virksomhed eller yde økonomisk støtte), herunder:
i)
en beskrivelse af begivenheder eller omstændigheder, der kan eksponere den regnskabsaflæggende virksomhed for et tab
ii)
hvorvidt der er vilkår, som vil begrænse forpligtelsen
iii)
hvorvidt der er andre parter, der yder økonomisk støtte, og i bekræftende fald, hvordan den regnskabsaflæggende virksomheds forpligtelse rangerer i forhold til disse andre parters forpligtelser
b)
virksomhedens tab i regnskabsåret, som vedrører virksomhedens kapitalandele i ukonsoliderede, strukturerede virksomheder
c)
de typer af indkomst, som virksomheden modtog i regnskabsåret som følge af sine kapitalandele i ukonsoliderede, strukturerede virksomheder
d)
hvorvidt det kræves, at virksomheden skal absorbere tab fra en ukonsolideret, struktureret virksomhed før andre parter, virksomhedens loft for disse tab og (hvis dette er relevant) rangordningen og størrelsen af potentielle tab, der bæres af parter, hvis kapitalandele rangerer lavere end virksomhedens kapitalandel i den ukonsoliderede, strukturerede virksomhed
e)
oplysninger om eventuelle likviditetsordninger, garantier eller andre forpligtelser over for tredjeparter, der kan påvirke dagsværdien eller risikoen med hensyn til virksomhedens kapitalandele i ukonsoliderede, strukturerede virksomheder
f)
eventuelle vanskeligheder, som en ukonsolideret, struktureret virksomhed har oplevet i forbindelse med finansieringen af sine aktiviteter i regnskabsåret
g)
i forbindelse med finansieringen af en ukonsolideret, struktureret virksomhed, de former for finansiering (f.eks. kortfristede omsætningspapirer eller mellemfristede gældsbeviser) og deres vægtede gennemsnitsløbetid. Disse oplysninger kan omfatte løbetidsanalyser af en ukonsolideret, struktureret virksomheds aktiver og finansiering, hvis den strukturerede virksomhed har langfristede aktiver, der er finansieret med kortfristede midler.
Appendiks C
Ikrafttrædelsestidspunkt og overgang
Dette appendiks er en integreret del af IFRS-standarden og har samme gyldighed som de øvrige dele af standarden.
IKRAFTTRÆDELSESTIDSPUNKT OG OVERGANG
C1
Virksomheder skal anvende denne IFRS for årsregnskaber, som begynder den 1. januar 2013 eller derefter. Det er tilladt at anvende ændringen før dette tidspunkt.
C1A
Koncernregnskaber, fælles ordninger og oplysninger om kapitalandele i andre virksomheder: Overgangsretningslinjer
 (ændringer til IFRS 10, IFRS 11 og IFRS 12), udstedt i juni 2012, vedrørte tilføjelse af afsnit C2A–C2B. En virksomhed skal anvende disse ændringer på regnskabsår, som begynder den 1. januar 2013 eller derefter. Hvis en virksomhed anvender IFRS 12 på et tidligere regnskabsår, skal den anvende disse ændringer på dette tidligere regnskabsår.
C1B
Investeringsvirksomheder
 (ændringer til IFRS 10, IFRS 12 og IAS 27), udstedt i oktober 2012, vedrørte ændring af afsnit 2 og appendiks A og tilføjelse af afsnit 9A-9B, 19A-19G, 21A og 25A. En virksomhed skal anvende disse ændringer på regnskabsår, som begynder den 1. januar 2014 eller derefter. Det er tilladt at anvende ændringerne tidligere. Hvis en virksomhed anvender disse ændringer tidligere, skal den oplyse herom og samtidigt anvende alle ændringerne i 
Investeringsvirksomheder
.
C1C
Investeringsvirksomheder: Anvendelse af konsolideringsfritagelsen
 (ændringer til IFRS 10, IFRS 12 og IAS 28), udstedt i december 2014, vedrørte ændring af afsnit 6. Virksomheder skal anvende denne ændring for regnskabsår, som begynder den 1. januar 2016 eller derefter. Det er tilladt at anvende ændringen før dette tidspunkt. Hvis en virksomhed anvender ændringen på en tidligere regnskabsperiode, skal den oplyse herom.
C1D
Det årlige forbedringsprojekt vedrørende IFRS-standarder for perioden 2014-2016
, som blev udstedt i december 2016, medførte tilføjelse af afsnit 5A og ændring af afsnit B17. Virksomheder skal anvende disse ændringer med tilbagevirkende kraft i overensstemmelse med IAS 8 
Anvendt regnskabspraksis, ændringer i regnskabsmæssige skøn og fejl
 for regnskabsår, der begynder den 1. januar 2017 eller derefter.
C2
En virksomhed tilskyndes til at formidle oplysninger, der kræves i henhold til denne IFRS, på et tidligere tidspunkt end de regnskabsår, der begynder den 1. januar 2013 eller derefter. Fremlæggelsen af nogle af de oplysninger, der er krævet i henhold til denne IFRS, forpligter ikke virksomheden til at opfylde alle kravene i denne standard eller anvende IFRS 10, IFRS 11, IAS 27 (som ajourført i 2011) og IAS 28 (som ajourført i 2011) tidligt.
C2A
Det er ikke nødvendigt at anvende kravene til oplysning i denne IFRS for en periode, der begynder før det regnskabsår, der går umiddelbart forud for det første regnskabsår, hvor IFRS 12 anvendes.
C2B
Det er ikke nødvendigt at anvende kravene til oplysning i afsnit 24–31 og den tilsvarende vejledning i afsnit B21–B26 i denne IFRS for en periode, der begynder før det første regnskabsår, hvor IFRS 12 anvendes.
HENVISNINGER TIL IFRS 9
C3
Hvis en virksomhed anvender denne IFRS, men endnu ikke anvender IFRS 9, læses enhver henvisning i denne standard til IFRS 9 som en henvisning til IAS 39 
Finansielle instrumenter. Indregning og måling
IFRS 13
Måling af dagsværdi
FORMÅL
1
Denne IFRS:
a)
definerer 
dagsværdi
b)
fastsætter i en enkelt IFRS rammerne for måling af dagsværdi og
c)
stiller krav om oplysninger om måling af dagsværdi.
2
Dagsværdi er en markedsbaseret, ikke en virksomhedsspecifik måling. For nogle aktiver og forpligtelser kan der eventuelt foreligge observerbare markedstransaktioner eller markedsoplysninger. For andre aktiver og forpligtelser foreligger der muligvis ikke observerbare markedstransaktioner eller markedsoplysninger. Formålet med en måling af dagsværdien er imidlertid i begge tilfælde det samme - at beregne den pris, hvorved en 
velordnet transaktion
 med det formål at sælge aktivet eller overdrage forpligtelsen ville finde sted mellem 
markedsdeltagere
 på målingsdagen under aktuelle markedsforhold (dvs. en 
exitpris
 på målingstidspunktet set fra den markedsdeltagers synspunkt, der er i besiddelse af aktivet, eller som har forpligtelsen).
3
Når prisen på identiske aktiver eller forpligtelser ikke kan observeres, måler en virksomhed dagsværdien med en anden værdiansættelsesmetode, som maksimerer brugen af relevante 
observerbare input
 og minimerer brugen af 
ikkeobserverbare input
. Eftersom dagsværdi er en markedsbaseret måling, bliver den målt ved brug af de forudsætninger, som markedsdeltagerne bruger ved prisfastsættelsen af aktivet eller forpligtelsen, herunder forudsætninger om risici. En virksomheds hensigt om at besidde et aktiv eller indfri eller på anden måde opfylde en forpligtelse er således ikke relevant i forbindelse med målingen af dagsværdien.
4
Definitionen på dagsværdi fokuserer på aktiver og forpligtelser, fordi disse er et primært forhold i den regnskabsmæssige måling. Denne IFRS skal endvidere anvendes på en virksomheds egne egenkapitalinstrumenter målt til dagsværdi.
ANVENDELSESOMRÅDE
5
Denne IFRS finder anvendelse, når en anden IFRS stiller krav om eller tillader dagsværdimålinger eller oplysninger om dagsværdimålinger (og målinger, såsom dagsværdi med fradrag af salgsomkostninger, baseret på dagsværdi eller oplysninger om disse målinger), undtagen som anført i afsnit 6 og 7.
6
Kravene om måling og oplysninger i denne IFRS finder ikke anvendelse på følgende:
a)
aktiebaseret vederlæggelse, der er omfattet af IFRS 2 
Aktiebaseret vederlæggelse
,
b)
leasingtransaktioner, der regnskabsmæssigt behandles i overensstemmelse med IFRS 16 
Leasingkontrakter
, og
c)
målinger, der kan have lighedspunkter med dagsværdi, men som ikke er dagsværdi, f.eks. nettorealisationsværdi i IAS 2 
Varebeholdninger
 eller værdi anvendt i IAS 36 
Værdiforringelse af aktiver
.
7
De oplysninger, der stilles krav om i denne IFRS, er ikke nødvendige til følgende:
a)
ordningers aktiver målt til dagsværdi i overensstemmelse med IAS 19 
Personaleydelser
b)
fratrædelsesordningers investeringer målt til dagsværdi i overensstemmelse med IAS 26 
Regnskabsmæssig behandling og præsentation af fratrædelsesordninger
 og
c)
aktiver for hvilket genindvindingsværdien er dagsværdien med fradrag af afhændelsesomkostninger i overensstemmelse med IAS 36.
8
Rammerne for måling af dagsværdi beskrevet i denne IFRS-standard gælder både indledende og efterfølgende måling, hvis dagsværdi er påkrævet eller tilladt i henhold til andre IFRS-standarder.
MÅLING
Definition af dagsværdi
9
I denne IFRS defineres dagsværdi som den pris, der ville blive opnået ved salg af et aktiv eller betalt for at overdrage en forpligtelse i en normal transaktion mellem markedsdeltagere på målingstidspunktet.
10
I afsnit B2 beskrives den generelle metode til måling af dagsværdi.
Aktivet eller forpligtelsen
11
En dagsværdimåling vedrører et bestemt aktiv eller en bestemt forpligtelse. Ved måling af dagsværdien skal en virksomhed derfor tage hensyn til aktivets eller forpligtelsens kendetegn, hvis markedsdeltagerne ville tage disse kendetegn i betragtning ved prisfastsættelsen af aktivet eller forpligtelsen på målingstidspunktet. Disse kendetegn omfatter f.eks. følgende:
a)
aktivets tilstand og placering og
b)
eventuelle begrænsninger på salget eller anvendelsen af aktivet.
12
Et bestemt kendetegns indvirkning på målingen vil afhænge af, hvordan det pågældende kendetegn betragtes af markedsdeltagerne.
13
Aktivet eller forpligtelsen målt til dagsværdi kan være:
a)
et selvstændigt aktiv eller en selvstændig forpligtelse (f.eks. et finansielt instrument eller et ikkefinansielt aktiv) eller
b)
en gruppe af aktiver, en gruppe af forpligtelser eller en gruppe af aktiver og forpligtelser (f.eks. en pengestrømsfrembringende enhed eller en forretningsenhed).
14
Hvorvidt aktivet eller forpligtelsen er et selvstændigt aktiv, en selvstændig forpligtelse, en gruppe af aktiver, en gruppe af forpligtelser eller en gruppe af aktiver og forpligtelser til indregning eller oplysning afhænger af 
regningsenheden
. Regningsenheden for aktivet eller forpligtelsen fastsættes i overensstemmelse med den IFRS-standard, der kræver eller tillader dagsværdimålingen under hensyntagen til denne IFRS-standard.
Transaktionen
15
En dagsværdimåling forudsætter, at aktivet eller forpligtelsen omsættes i en velordnet transaktion mellem markedsdeltagere med henblik på at sælge aktivet eller overdrage forpligtelsen på målingstidspunktet under aktuelle markedsforhold.
16
En dagsværdimåling forudsætter, at transaktionen med det formål at sælge aktivet eller overdrage forpligtelsen sker enten:
a)
på det 
primære marked
 for aktivet eller forpligtelsen eller
b)
hvis der ikke er et primært marked, på det 
mest fordelagtige marked
 for aktivet eller forpligtelsen.
17
En virksomhed behøver ikke foretage en udtømmende søgning efter samtlige mulige markeder for at identificere det primære marked eller, hvis der ikke er et primært marked, det mest fordelagtige marked, men skal tage hensyn til alle oplysninger, som er rimeligt tilgængelige. Hvis der ikke er bevis på det modsatte, antages det, at markedet, som virksomheden normalt anvender til at sælge aktivet eller overdrage forpligtelsen, er det primære marked eller, hvis der ikke er et primært marked, så det mest fordelagtige marked.
18
Hvis der er et primært marked for aktivet eller forpligtelsen, afspejler dagsværdimålingen prisen på dette marked (uanset om denne pris kan observeres direkte eller skønnes ved hjælp af en anden værdiansættelsesmetode), selv om prisen på et andet marked er potentielt mere fordelagtig på målingstidspunktet.
19
Virksomheden skal have adgang til det primære (eller mest fordelagtige) marked på målingstidspunktet. Eftersom forskellige virksomheder (og forretningsenheder inden for disse virksomheder) med forskellige aktiviteter kan have adgang til forskellige markeder, kan det primære (eller mest fordelagtige) marked for det samme aktiv eller den samme forpligtelse variere for forskellige virksomheder (og forretningsenheder inden for disse virksomheder). Det primære (eller mest fordelagtige) marked (og dermed markedsdeltagerne) skal derfor ses ud fra virksomhedens synspunkt og således give mulighed for forskelle mellem og blandt virksomheder med forskellige aktiviteter.
20
Selv om en virksomhed skal have adgang til markedet, behøver virksomheden ikke kunne sælge det pågældende aktiv eller overdrage den pågældende forpligtelse på målingstidspunktet for at kunne måle dagsværdien på basis af prisen på det pågældende marked.
21
Selv når der ikke er et observerbart marked, hvorfra prisoplysninger kan indhentes om salget af et aktiv eller overdragelsen af en forpligtelse på målingstidspunktet, forudsætter en dagsværdimåling, at en transaktion finder sted på det pågældende tidspunkt, set fra en markedsdeltagers synspunkt, som er i besiddelse af aktivet, eller som har forpligtelsen. Denne forudsatte transaktion tilvejebringer et grundlag for at vurdere prisen på at sælge aktivet eller overdrage forpligtelsen.
Markedsdeltagere
22
En virksomhed skal måle dagsværdien af et aktiv eller en forpligtelse ved at anvende de forudsætninger, som markedsdeltagerne ville anvende ved prisfastsættelsen af aktivet eller forpligtelsen, idet det forudsættes, at markedsdeltageren handler i bedste økonomiske interesse.
23
En virksomhed behøver ikke identificere specifikke markedsdeltagere ved udviklingen af disse forudsætninger. Virksomheden skal i stedet identificere kendetegn, der sondrer mellem markedsdeltagere generelt under hensyntagen til faktorer, der er specifikke for alle følgende:
a)
aktivet eller forpligtelsen
b)
det primære (eller mest fordelagtige) marked for aktivet eller forpligtelsen og
c)
markedsdeltagerne, med hvem virksomheden ville indgå i en transaktion på det pågældende marked.
Prisen
24
Dagsværdien er den pris, der kunne opnås ved at sælge et aktiv, eller der skulle betales for at overdrage en forpligtelse i en velordnet transaktion på det primære (eller mest fordelagtige) marked på målingstidspunktet under aktuelle markedsforhold (dvs. en exitpris), uanset om den pågældende pris kan observeres direkte eller skønnes ved hjælp af en anden værdiansættelsesmetode.
25
Prisen på det primære (eller mest fordelagtige) marked, der anvendes til at måle dagsværdien af aktivet eller forpligtelsen, reguleres ikke for 
transaktionsomkostninger
. Transaktionsomkostninger skal behandles regnskabsmæssigt i overensstemmelse med andre IFRS-standarder. Transaktionsomkostninger er ikke et kendetegn ved et aktiv eller en forpligtelse, men er derimod specifikke for en transaktion og varierer afhængigt af, hvordan en virksomhed indgår i en transaktion for et aktiv eller en forpligtelse.
26
Transaktionsomkostninger omfatter ikke 
transportomkostninger
. Hvis placering er et kendetegn for aktivet (hvilket f.eks. kan være tilfældet ved en råvare), reguleres prisen på det primære (eller mest fordelagtige) marked for eventuelle omkostninger, der påløber til transport af aktivet fra den aktuelle placering til det pågældende marked.
Anvendelse på ikkefinansielle aktiver
Højeste og bedste anvendelse af ikkefinansielle aktiver
27
En dagsværdimåling af et ikkefinansielt aktiv tager hensyn til en markedsdeltagers evne til at frembringe økonomiske fordele ved at anvende aktivet 
mest og bedst muligt
 eller ved at sælge det til en anden markedsdeltager, som ville anvende aktivet mest og bedst muligt.
28
Den højeste og bedste anvendelse af et ikkefinansielt aktiv ser på aktivets anvendelse med hensyn til, hvad der er fysisk muligt, lovligt i juridisk henseende og finansielt opnåeligt, som følger:
a)
En anvendelse, der er fysisk mulig, tager hensyn til aktivets fysiske kendetegn, som markedsdeltagerne tager i betragtning, når aktivet prisfastsættes (f.eks. beliggenhed eller størrelse af en ejendom).
b)
En anvendelse, der er lovlig i juridisk henseende, tager hensyn til eventuelle lovmæssige begrænsninger ved brugen af aktivet, som markedsdeltagere tager i betragtning, når aktivet prisfastsættes (f.eks. områderegulering gældende for en ejendom).
c)
En anvendelse, der er finansielt opnåelig, tager hensyn til, hvorvidt en anvendelse af aktivet, der er fysisk mulig og lovlig i juridisk henseende, frembringer tilstrækkelige indtægter eller pengestrømme (under hensyntagen til omkostningerne ved at konvertere aktivet til den pågældende anvendelse) til at resultere i et investeringsafkast, som markedsdeltagerne ville kræve fra en investering i det pågældende aktiv anvendt på den pågældende måde.
29
Den højeste og bedste anvendelse fastsættes ud fra markedsdeltagernes perspektiv, også selv om virksomheden påtænker en anden anvendelse. Dog anses en virksomheds aktuelle anvendelse af et ikkefinansielt aktiv for at være den højeste og bedste anvendelse, medmindre markedet eller andre faktorer tyder på, at aktivets værdi kunne maksimeres, hvis markedsdeltagerne anvendte aktivet på en anden måde.
30
For at beskytte sin konkurrencemæssige stilling eller af andre grunde kan en virksomhed have til hensigt ikke at anvende et anskaffet ikkefinansielt aktiv aktivt, eller den kan have til hensigt ikke at anvende aktivet mest og bedst muligt. Dette kan f.eks. være tilfældet i forbindelse med et anskaffet immaterielt aktiv, som virksomheden planlægger at anvende defensivt ved at forhindre andre i at anvende det. Virksomheden skal ikke desto mindre måle dagsværdien af et ikkefinansielt aktiv under forudsætning af markedsdeltagernes højeste og bedste anvendelse.
Værdiansættelsesforudsætning for ikkefinansielle aktiver
31
Den højeste og bedste anvendelse af et ikkefinansielt aktiv fastsætter den værdiansættelsesforudsætning, der anvendes til at måle aktivets dagsværdi, som følger:
a)
Den højeste og bedste anvendelse af et ikkefinansielt aktiv kan give markedsdeltagerne den maksimale værdi via dets anvendelse i kombination med andre aktiver som en gruppe (installeret eller på anden måde konfigureret til brug) eller i kombination med andre aktiver eller forpligtelser (f.eks. en forretningsenhed).
i)
Hvis den højeste og bedste anvendelse af et aktiv er at anvende det i kombination med andre aktiver eller med andre aktiver og forpligtelser, er aktivets dagsværdi prisen, der kunne opnås i en aktuel transaktion med det formål at sælge aktivet under forudsætning af, at aktivet ville blive anvendt sammen med andre aktiver eller med andre aktiver og forpligtelser, og at disse aktiver og forpligtelser (dvs. de supplerende aktiver og tilknyttede forpligtelser) ville være tilgængelige for markedsdeltagerne.
ii)
Forpligtelser forbundet med aktivet og med de supplerende aktiver omfatter forpligtelser, der finansierer driftskapital, men omfatter ikke forpligtelser, der anvendes til at finansiere andre aktiver end dem, der er i gruppen af aktiver.
iii)
Forudsætningerne om den højeste og bedste anvendelse af et ikkefinansielt aktiv skal være overensstemmende for alle aktiverne (for hvilken den højeste og bedste anvendelse er relevant) i den gruppe af aktiver eller gruppe af aktiver og forpligtelser, hvor aktivet ville finde anvendelse.
b)
Den højeste og bedste anvendelse af et ikkefinansielt aktiv kan separat give markedsdeltagerne den maksimale værdi. Hvis den højeste og bedste anvendelse af aktivet er at anvende det separat, er aktivets dagsværdi den pris, der kunne opnås i en aktuel transaktion med det formål at sælge aktivet til markedsdeltagere, som ville anvende aktivet separat.
32
Dagsværdimålingen af et ikkefinansielt aktiv forudsætter, at aktivet sælges i overensstemmelse med den regningsenhed, der er anført i andre IFRS-standarder (hvilket kan være et enkelt aktiv). Dette er tilfældet, selv når den pågældende dagsværdimåling forudsætter, at den højeste og bedste anvendelse af aktivet er at anvende det i kombination med andre aktiver eller med andre aktiver og forpligtelser, fordi en dagsværdimåling forudsætter, at markedsdeltageren allerede er i besiddelse af de supplerende aktiver og de tilknyttede forpligtelser.
33
Anvendelsen af værdiansættelsesprincippet for ikkefinansielle aktiver beskrives i afsnit B3.
Anvendelse på forpligtelser og en virksomheds egne egenkapitalinstrumenter
Generelle principper
34
En dagsværdimåling forudsætter, at en finansiel eller ikkefinansiel forpligtelse eller en virksomheds eget egenkapitalinstrument (f.eks. egenkapitalinteresser udstedt som vederlag ved en virksomhedssammenslutning) overdrages til en markedsdeltager på målingstidspunktet. Overdragelsen af en forpligtelse eller en virksomheds eget egenkapitalinstrument forudsætter følgende:
a)
En forpligtelse ville fortsat være udestående, og den markedsdeltagende erhverver ville skulle opfylde forpligtelsen. Forpligtelsen ville ikke være afregnet med modparten eller på anden måde ophørt på målingstidspunktet.
b)
En virksomheds eget egenkapitalinstrument ville fortsat være udestående, og den markedsdeltagende erhverver ville påtage sig rettighederne og forpligtelserne forbundet med instrumentet. Instrumentet ville ikke blive annulleret eller på anden måde ophøre på målingstidspunktet.
35
Selv når der ikke er et observerbart marked til at give prisfastsættelsesoplysninger om overdragelsen af en forpligtelse eller en virksomheds eget egenkapitalinstrument (f.eks. fordi kontraktmæssige eller andre juridiske begrænsninger forhindrer overdragelsen af sådanne poster), kan der være et observerbart marked for sådanne poster, hvis de besiddes af andre parter som aktiver (f.eks. en erhvervsobligation eller en call-option på en virksomheds aktier).
36
En virksomhed skal i alle tilfælde maksimere anvendelsen af relevante observerbare input og mindske anvendelsen af ikkeobserverbare input til at opfylde målet om en dagsværdimåling, som skal vurdere prisen, ved hvilken en velordnet transaktion med det formål at overdrage forpligtelsen eller egenkapitalinstrumentet ville finde sted mellem markedsdeltagere på målingstidspunktet under aktuelle markedsforhold.
Forpligtelser og egenkapitalinstrumenter, der besiddes af andre parter som aktiver
37
Når en officiel pris for overdragelsen af en identisk eller en lignende forpligtelse eller virksomhedens eget egenkapitalinstrument ikke er tilgængelig, og den identiske post besiddes af en anden part som et aktiv, skal virksomheden måle forpligtelsens eller egenkapitalinstrumentets dagsværdi fra en markedsdeltagers perspektiv, der besidder den identiske post som et aktiv på målingstidspunktet.
38
I sådanne tilfælde skal en virksomhed måle dagsværdien af forpligtelsen eller egenkapitalinstrumentet som følger:
a)
ved hjælp af den officielle pris på et 
aktivt marked
 for den identiske post besiddet af en anden part som et aktiv, hvis denne pris er tilgængelig
b)
hvis denne pris ikke er tilgængelig, ved hjælp af andre observerbare input, f.eks. den officielle pris på et marked, der ikke er aktivt for den identiske post besiddet af en anden part som et aktiv
c)
hvis de observerbare priser under punkt a) og b) ikke er tilgængelige, ved hjælp af en anden værdiansættelsesmetode, f.eks.:
i)
indkomstmetoden
 (f.eks. en nutidsværdimetode, der tager hensyn til de fremtidige pengestrømme, som en markedsdeltager forventer at opnå ved at besidde forpligtelsen eller egenkapitalinstrumentet som et aktiv, jf. afsnit B10 og B11)
ii)
markedsmetoden
 (f.eks. ved hjælp af officielle priser for lignende forpligtelser eller egenkapitalinstrumenter, der besiddes af andre parter som aktiver, jf. afsnit B5–B7).
39
En virksomhed regulerer kun den officielle pris på en forpligtelse eller en virksomheds eget egenkapitalinstrument, som besiddes af en anden part som et aktiv, hvis der er specifikke faktorer i forbindelse med aktivet, som ikke gælder for dagsværdimålingen af forpligtelsen eller egenkapitalinstrumentet. En virksomhed skal sikre, at prisen på aktivet ikke afspejler virkningen af en begrænsning, der forhindrer salget af det pågældende aktiv. Nogle faktorer kan indikere, at den officielle pris på aktivet skal reguleres til at omfatte følgende:
a)
Den officielle pris på aktivet vedrører en lignende (men ikke identisk) forpligtelse eller et lignende (men ikke identisk) egenkapitalinstrument, der besiddes af en anden part som et aktiv. Forpligtelsen eller egenkapitalinstrumentet kan f.eks. have et særligt kendetegn (f.eks. udsteders kreditkvalitet), som afviger fra det, der afspejles i dagsværdien af den lignende forpligtelse eller egenkapitalinstrument, der besiddes som et aktiv.
b)
Regningsenheden for aktivet er ikke den samme som for forpligtelsen eller egenkapitalinstrumentet. Med hensyn til forpligtelser afspejler prisen på et aktiv f.eks. i nogle tilfælde en kombineret pris på en pakke, der indeholder både udeståender fra udstederen og en tredjemands kreditværdighed. Hvis regningsenheden for forpligtelsen ikke er for den kombinerede pakke, er formålet at måle dagsværdien af udstederens forpligtelse, ikke dagsværdien af den kombinerede pakke. I disse tilfælde regulerer virksomheden således den observerede pris på aktivet, så det ikke omfatter virkningen af tredjemands kreditforbedring.
Forpligtelser og egenkapitalinstrumenter, der ikke besiddes af andre parter som aktiver
40
Når en officiel pris for overdragelsen af en identisk eller en lignende forpligtelse eller et identisk eller et lignende egenkapitalinstrument i virksomheden ikke er tilgængelig, og den identiske post ikke besiddes af en anden part som et aktiv, skal virksomheden måle forpligtelsens eller egenkapitalinstrumentets dagsværdi ved hjælp af en værdiansættelsesmetode fra en markedsdeltagers perspektiv, der har forpligtelsen eller har fremsat kravet om finansiel ejendomsret.
41
Ved anvendelsen af en nutidsværdimetode kan en virksomhed eksempelvis tage hensyn til:
a)
de fremtidige udgående pengestrømme, som en markedsdeltager vil forvente at pådrage sig ved opfyldelsen af forpligtelsen, herunder godtgørelsen, som en markedsdeltager vil kræve for at påtage sig forpligtelsen (jf. afsnit B31-B33)
b)
det beløb, som en markedsdeltager vil opnå ved at indgå eller udstede en identisk forpligtelse eller et identisk egenkapitalinstrument med de forudsætninger, som markedsdeltagerne ville anvende ved prisfastsættelsen af den identiske post (f.eks. med de samme kreditkarakteristika) på det primære (eller mest fordelagtige) marked ved at udstede en forpligtelse eller et egenkapitalinstrument med de samme kontraktmæssige betingelser.
Risiko for manglende opfyldelse
42
Dagsværdien af en forpligtelse afspejler virkningen af 
risikoen for manglende opfyldelse
. Risiko for manglende overholdelse omfatter, men er eventuelt ikke begrænset til, en virksomheds egen kreditrisiko (som defineret i IFRS 7 
Finansielle instrumenter: Oplysninger
). Risikoen for manglende opfyldelse antages at være den samme før og efter overdragelsen af forpligtelsen.
43
Ved målingen af en forpligtelses dagsværdi skal virksomheden tage hensyn til virkningen af sin kreditrisiko (kreditværdighed) og alle andre faktorer, der kan indvirke på sandsynligheden for, at forpligtelsen opfyldes. Denne virkning kan variere afhængigt af forpligtelsen, f.eks.:
a)
hvorvidt forpligtelsen er en forpligtelse til at overdrage likvide beholdninger (en finansiel forpligtelse) eller en forpligtelse til at overdrage varer eller tjenesteydelser (en ikkefinansiel forpligtelse)
b)
eventuelle betingelser for kreditforbedringer i forbindelse med forpligtelsen.
44
En forpligtelses dagsværdi afspejler virkningen af risikoen for manglende opfyldelse på grundlag af dens regningsenhed. Udstederen af en forpligtelse udstedt med en uadskillelig tredjemands kreditforbedring, som behandles regnskabsmæssigt separat i forhold til forpligtelsen, må ikke medtage virkningen af kreditforbedringen (f.eks. en tredjemands gældsgaranti) i dagsværdimålingen af forpligtelsen. Hvis kreditforbedringen behandles regnskabsmæssigt separat i forhold til forpligtelsen, tager udstederen hensyn til sin egen kreditværdighed og ikke tredjemandsgarantens kreditværdighed ved målingen af forpligtelsens dagsværdi.
Begrænsning, der forhindrer overdragelsen af en forpligtelse eller en virksomheds eget egenkapitalinstrument
45
Ved dagsværdimålingen af en forpligtelse eller en virksomheds eget egenkapitalinstrument må virksomheden ikke medtage et særskilt input eller en regulering af andre 
input
, der vedrører tilstedeværelsen af en begrænsning, der forhindrer overdragelsen af posten. Virkningen af en begrænsning, der forhindrer overdragelsen af en forpligtelse eller virksomhedens eget egenkapitalinstrument, er enten implicit eller eksplicit medtaget i de andre input til dagsværdimålingen.
46
Eksempelvis accepterede både kreditor og den forpligtede på transaktionstidspunktet transaktionsprisen for forpligtelsen velvidende, at forpligtelsen indeholder en begrænsning, der forhindrer dens overdragelse. Som følge af begrænsningens inklusion i transaktionsprisen er et særskilt input eller en regulering af et eksisterende input ikke nødvendig på transaktionstidspunktet med det formål at afspejle virkningen af begrænsningen af overdragelsen. Et særskilt input eller en regulering af et eksisterende input er heller ikke nødvendigt på efterfølgende målingstidspunkter til at afspejle begrænsningen af overdragelsen.
Finansiel forpligtelse med et anfordringselement
47
Dagsværdien af en finansiel forpligtelse med et anfordringselement (eksempelvis en anfordringskonto) er ikke mindre end det beløb, der skal betales på anfordring, diskonteret fra det tidligste tidspunkt, hvor beløbet kunne kræves betalt.
Anvendelse på finansielle aktiver og finansielle forpligtelser med modsvarende positioner i forbindelse med markedsrisici eller modpartens kreditrisiko
48
En virksomhed, der besidder en gruppe af finansielle aktiver og finansielle forpligtelser, er udsat for markedsrisici (som defineret i IFRS 7) og for de enkelte modparters kreditrisiko (som defineret i IFRS 7). Hvis virksomheden forvalter denne gruppe af finansielle aktiver og finansielle forpligtelser på grundlag af sin nettorisiko over for enten markedsrisici eller kreditrisiko, kan virksomheden gøre brug af en undtagelse fra denne IFRS ved dagsværdimålingen. Denne undtagelse tillader virksomheden at måle dagsværdien af en gruppe af finansielle aktiver og finansielle forpligtelser baseret på den pris, der kunne opnås ved at sælge en lang nettoposition (dvs. et aktiv) til en bestemt risikoeksponering, eller der skulle betales for at overdrage en kort nettoposition (dvs. en forpligtelse) til en bestemt risikoeksponering i en velordnet transaktion mellem markedsdeltagere på målingstidspunktet under aktuelle markedsforhold. En virksomhed skal derfor måle dagsværdien af gruppen af finansielle aktiver og finansielle forpligtelser i overensstemmelse med, hvordan markedsdeltagerne ville prisfastsætte nettorisikoen på målingstidspunktet.
49
En virksomhed må kun benytte undtagelsen i afsnit 48, hvis virksomheden opfylder alle følgende betingelser:
a)
forvalter gruppen af finansielle aktiver og finansielle forpligtelser på grundlag af virksomhedens nettorisiko over for en bestemt markedsrisiko (eller -risici) eller over for en bestemt modparts kreditrisiko i overensstemmelse med virksomhedens dokumenterede risikostyrings- eller investeringsstrategi
b)
på dette grundlag oplyser virksomhedens nøglepersoner i ledelsen om gruppen af finansielle aktiver og finansielle forpligtelser, som defineret i IAS 24 
Oplysninger om nærtstående parter
, og
c)
skal eller har valgt at måle disse finansielle aktiver og finansielle forpligtelser til dagsværdi i balancen ved udgangen af hver regnskabsperiode.
50
Undtagelsen i afsnit 48 vedrører ikke præsentationen af årsregnskaber. I nogle tilfælde adskiller grundlaget for præsentationen af finansielle instrumenter i balancen sig fra grundlaget for målingen af finansielle instrumenter, hvis f.eks. en IFRS ikke kræver eller tillader, at finansielle instrumenter præsenteres som nettobeløb. I sådanne tilfælde kan en virksomhed være nødt til at fordele reguleringerne på porteføljeniveau (se afsnit 53-56) på de enkelte aktiver eller forpligtelser, som udgør gruppen af finansielle aktiver og finansielle forpligtelser forvaltet på grundlag af virksomhedens nettorisiko. En virksomhed skal foretage disse fordelinger på et rimeligt og konsekvent grundlag ved hjælp af en metode, der er relevant under omstændighederne.
51
En virksomhed skal træffe en beslutning om regnskabspraksis i henhold til IAS 8 
Anvendt regnskabspraksis, ændringer i regnskabsmæssige skøn og fejl
 for at anvende undtagelsen i afsnit 48. En virksomhed, der gør brug af undtagelsen, skal anvende denne regnskabspraksis, herunder praksis om fordeling af købs-salgs-reguleringer (se afsnit 53-55) og kreditreguleringer (se afsnit 56), hvis relevant, konsekvent fra regnskabsår til regnskabsår for en bestemt portefølje.
52
Undtagelsen i afsnit 48 finder kun anvendelse på finansielle aktiver, finansielle forpligtelser og andre kontrakter inden for anvendelsesområdet for IFRS 9 
Finansielle instrumenter
 (eller IAS 39 
Finansielle instrumenter: Indregning og måling
, hvis IFRS 9 endnu ikke er vedtaget). Henvisningerne til finansielle aktiver og finansielle forpligtelser i afsnit 48-51 og 53-56 bør læses som henvisninger til alle kontrakter, som er omfattet af og behandles regnskabsmæssigt i overensstemmelse med IFRS 9 (eller IAS 39, hvis IFRS 9 endnu ikke er vedtaget), uanset om de opfylder definitionerne af finansielle aktiver eller finansielle forpligtelser i IAS 32 
Finansielle instrumenter: Præsentation
.
Eksponering for markedsrisici
53
Når undtagelsen i afsnit 48 anvendes til at måle dagsværdien af en gruppe af finansielle aktiver og finansielle forpligtelser forvaltet på grundlag af virksomhedens nettoeksponering for en bestemt markedsrisiko (eller -risici), skal virksomheden anvende den pris inden for købs-salgs-spændet, som bedst afspejler dagsværdien under omstændighederne for virksomhedens nettoeksponering for disse markedsrisici (se afsnit 70 og 71).
54
Når undtagelsen i afsnit 48 anvendes, skal virksomheden sikre, at markedsrisikoen (eller -risiciene), som virksomheden eksponeres for i den pågældende gruppe af finansielle aktiver og finansielle forpligtelser, i det væsentlige er den samme. En virksomhed ville eksempelvis ikke kombinere renterisikoen forbundet med et finansielt aktiv med råvareprisrisikoen forbundet med en finansiel forpligtelse, eftersom dette ikke ville mindske virksomhedens eksponering for renterisiko eller råvareprisrisiko. Når undtagelsen i afsnit 48 anvendes, skal der tages hensyn til alle grundlæggende risici, der er resultatet af de ikkeidentiske markedsrisikoparametre, i dagsværdimålingen af de finansielle aktiver og de finansielle forpligtelser i gruppen.
55
Ligeledes skal varigheden af virksomhedens eksponering for en bestemt markedsrisiko (eller -risici) som følge af de finansielle aktiver og finansielle forpligtelser i det væsentlige være den samme. En virksomhed, der f.eks. anvender en 12-måneders futureskontrakt over for pengestrømmene forbundet med 12 måneders renterisikoeksponering på et femårigt finansielt instrument i en gruppe sammensat udelukkende af disse finansielle aktiver og finansielle forpligtelser, måler dagsværdien af eksponeringen for 12 måneders renterisiko på et nettogrundlag og den resterende renterisikoeksponering (dvs. år 2-5) på et bruttogrundlag.
Eksponering for en bestemt modparts kreditrisiko
56
Når undtagelsen i afsnit 48 anvendes til at måle dagsværdien af en gruppe af finansielle aktiver og finansielle forpligtelser indgået med en bestemt modpart, skal virksomheden medtage virkningen af virksomhedens nettoeksponering for den pågældende modparts kreditrisiko eller modpartens nettoeksponering for virksomhedens kreditrisiko i dagsværdimålingen, når markedsdeltagere ville tage hensyn til eventuelle eksisterende ordninger, som mindsker kreditrisikoen i tilfælde af misligholdelse (f.eks. en masternettingaftale med modparten eller en aftale, der kræver udveksling af sikkerhedsstillelse på grundlag af hver parts nettoeksponering for den anden parts kreditrisiko). Dagsværdimålingen skal afspejle markedsdeltagernes forventninger til sandsynligheden for, at en sådan aftale vil have retsvirkning i tilfælde af misligholdelse.
Dagsværdi ved første indregning
57
Når et aktiv anskaffes eller en forpligtelse overtages i en transaktion for det pågældende aktiv eller den pågældende forpligtelse, er transaktionsprisen den pris, der betales for at anskaffe aktivet, eller som opnås ved at overtage forpligtelsen (en 
entrypris
). Dagsværdien af aktivet eller forpligtelsen er derimod den pris, der ville blive opnået ved at sælge aktivet, eller som ville blive betalt for at overdrage forpligtelsen (en exitpris). Virksomheder sælger ikke nødvendigvis aktiver til de priser, der er betalt for at anskaffe dem. Virksomheder overdrager heller ikke nødvendigvis forpligtelser til de priser, der er modtaget for at overtage dem.
58
I mange tilfælde svarer transaktionsprisen til dagsværdien (det kan f.eks. være tilfældet, når købet af aktivet på transaktionstidspunktet finder sted på det marked, hvor aktivet ville blive solgt).
59
Når det skal fastslås, om dagsværdien ved første indregning svarer til transaktionsprisen, skal virksomheden tage hensyn til de faktorer, der er specifikke for transaktionen og for aktivet eller forpligtelsen. Afsnit B4 beskriver situationer, hvor transaktionsprisen muligvis ikke repræsenterer dagsværdien af et aktiv eller en forpligtelse ved første indregning.
60
Hvis en anden IFRS-standard kræver eller tillader, at en virksomhed første gang måler et aktiv eller en forpligtelse til dagsværdi, og transaktionsprisen afviger fra dagsværdien, skal virksomheden indregne den deraf følgende gevinst eller det deraf følgende tab i resultatet, medmindre den pågældende IFRS-standard angiver andet.
Værdiansættelsesmetoder
61
En virksomhed skal anvende de værdiansættelsesmetoder, der er relevante i situationen, og for hvilke der foreligger tilstrækkelige data til at måle dagsværdien, så anvendelsen af relevante observerbare input maksimeres, og anvendelsen af ikkeobserverbare input minimeres.
62
Formålet med at anvende en værdiansættelsesmetode er at skønne prisen, ved hvilken en velordnet transaktion med henblik på at sælge aktivet eller overdrage forpligtelsen ville finde sted mellem markedsdeltagere på målingstidspunktet under aktuelle markedsforhold. Tre meget anvendte værdiansættelsesmetoder er markedsmetoden, 
kostprismetoden
 og indkomstmetoden. Hovedtrækkene i disse metoder er gengivet i afsnit B5-B11. En virksomhed skal anvende værdiansættelsesmetoder i overensstemmelse med en eller flere af disse metoder til måling af dagsværdi.
63
I nogle tilfælde vil en enkelt værdiansættelsesmetode være hensigtsmæssig (f.eks. ved værdiansættelsen af et aktiv eller en forpligtelse ved hjælp af officielle priser på et aktivt marked for identiske aktiver eller forpligtelser). I andre tilfælde er det hensigtsmæssigt med flere værdiansættelsesmetoder (det kan f.eks. være tilfældet ved værdiansættelsen af en pengestrømsfrembringende enhed). Hvis der anvendes flere værdiansættelsesmetoder til at måle dagsværdien, skal resultaterne (dvs. indikationer af dagsværdi) vurderes under hensyntagen til rimeligheden af den række værdier, som disse resultater er udtryk for. En dagsværdimåling er den værdi i intervallet, som bedst afspejler dagsværdien i situationen.
64
Hvis transaktionsprisen er dagsværdien ved den første indregning, og en værdiansættelsesmetode, som benytter ikkeobserverbare input, anvendes til at måle dagsværdien i efterfølgende perioder, skal værdiansættelsesmetoden afstemmes, så resultatet af værdiansættelsen ved første indregning svarer til transaktionsprisen. Afstemning sikrer, at værdiansættelsesmetoden afspejler aktuelle markedsforhold, og den hjælper en virksomhed med at afgøre, om det er nødvendigt med en regulering af værdiansættelsesmetoden (der kan eksempelvis være et kendetegn ved aktivet eller forpligtelsen, som ikke afspejles af metoden). Efter første indregning skal en virksomhed i forbindelse med måling af dagsværdien ved hjælp af en eller flere værdiansættelsesmetoder, der anvender ikkeobserverbare input, sikre, at disse metoder afspejler observerbare markedsdata (f.eks. prisen på et lignende aktiv eller en lignende forpligtelse) på målingstidspunktet.
65
Værdiansættelsesmetoder benyttet til at måle dagsværdi skal anvendes konsekvent. Dog er det hensigtsmæssigt at foretage en ændring i en værdiansættelsesmetode eller anvendelsen heraf (f.eks. en ændring i dens vægtning, når der anvendes flere værdiansættelsesmetoder, eller en ændring i en regulering af en værdiansættelsesmetode), hvis ændringen fører til en måling, der svarer til eller bedre afspejler dagsværdien i situationen. Dette kan f.eks. være tilfældet, hvis følgende forekommer:
a)
nye markeder udvikles
b)
der fremkommer nye oplysninger
c)
tidligere anvendte oplysninger er ikke længere tilgængelige
d)
værdiansættelsesmetoderne forbedres, eller
e)
markedsforholdene ændrer sig.
66
Ajourføringer som følge af en ændring af værdiansættelsesmetoden eller anvendelsen heraf skal behandles regnskabsmæssigt som en ændring i det regnskabsmæssige skøn i henhold til IAS 8. Dog er oplysningerne i IAS 8 om en ændring i det regnskabsmæssige skøn ikke nødvendige i forbindelse med ajourføring som følge af en ændring i en værdiansættelsesmetode eller anvendelsen heraf.
Input til værdiansættelsesmetoder
Generelle principper
67
Værdiansættelsesmetoder anvendt til at måle dagsværdien skal maksimere brugen af relevante observerbare input og minimere brugen af ikkeobserverbare input.
68
Eksempler på markeder, hvor der kan være observerbare input for nogle aktiver og forpligtelser (f.eks. finansielle instrumenter), omfatter valutamarkeder, fondshandlermarkeder, mæglermarkeder og ejer-til-ejer-markeder (se afsnit B34).
69
En virksomhed skal vælge input, som er i overensstemmelse med de kendetegn for aktivet eller forpligtelsen, som markedsdeltagerne ville tage hensyn til i en transaktion for aktivet eller forpligtelsen (se afsnit 11 og 12). I nogle tilfælde fører disse kendetegn til anvendelsen af en regulering, såsom en præmie (overkurs) eller en rabat (underkurs) (f.eks. en kontrolpræmie eller en minoritetsrabat). Dog må en dagsværdimåling ikke indeholde en præmie eller en rabat, som er i strid med regningsenheden i den IFRS-standard, der kræver eller tillader dagsværdimålingen (se afsnit 13 og 14). Præmier eller rabatter, der afspejler størrelse som et kendetegn for virksomhedens besiddelse (særligt en blokerende faktor, som regulerer den officielle pris på et aktiv eller en forpligtelse, fordi markedets normale daglige omfang af transaktioner ikke er tilstrækkeligt til at absorbere den mængde, som virksomheden besidder, som beskrevet i afsnit 80) snarere end som et kendetegn for aktivet eller forpligtelsen (f.eks. en kontrolpræmie ved målingen af dagsværdien af en kontrollerende interesse), er ikke tilladt ved dagsværdimålingen. Hvis der er en officiel pris på et aktivt marked (dvs. et 
niveau 1-input
) for et aktiv eller en forpligtelse, skal virksomheden i alle tilfælde anvende denne pris uden regulering ved målingen af dagsværdi, undtagen som anført i afsnit 79.
Input baseret på købs- og salgspriser
70
Hvis et aktiv eller en forpligtelse målt til dagsværdi har en købspris og en salgspris (f.eks. et input fra et fondshandlermarked), skal prisen inden for købs-salgs-spændet, som bedst afspejler dagsværdien i situationen, anvendes til at måle dagsværdien, uanset hvor inputtet er kategoriseret inden for dagsværdihierarkiet (dvs. niveau 1, 2 eller 3, jf. afsnit 72–90). Brugen af købspriser som aktivpositioner og salgspriser som forpligtelsespositioner er tilladt, men ikke påkrævet.
71
Denne IFRS udelukker ikke anvendelsen af middelkurser eller andre prisfastsættelseskonventioner, som benyttes af markedsdeltagerne som en praktisk måde at foretage dagsværdimålinger på inden for et købs-salgs-spænd.
Dagsværdihierarki
72
Med det formål at forbedre overensstemmelse og sammenlignelighed i forbindelse med dagsværdimålinger og dermed forbundne oplysninger fastsætter denne IFRS et dagsværdihierarki, som kategoriserer input til de værdiansættelsesmetoder, der benyttes til at måle dagsværdien, på tre niveauer (se afsnit 76-90). Dagsværdihierarkiet giver højeste prioritet til officielle kurser (ikkeregulerede) på aktive markeder for identiske aktiver eller forpligtelser (niveau 1-input) og laveste prioritet til ikkeobserverbare input (
niveau 3-input
).
73
I nogle tilfælde kan input anvendt til at måle dagsværdien af et aktiv eller en forpligtelse kategoriseres på forskellige niveauer i dagsværdihierarkiet. I disse tilfælde kategoriseres dagsværdimålingen i sin helhed på samme niveau i dagsværdihierarkiet som inputtet på det laveste niveau, der har betydning for den samlede måling. Vurdering af betydningen af et bestemt input på hele målingen kræver bedømmelse, der tager hensyn til faktorer, som er specifikke for aktivet eller forpligtelsen. Der skal ikke tages hensyn til reguleringer for at finde frem til målinger baseret på dagsværdi, såsom omkostninger i forbindelse med salg ved måling af dagsværdi med fradrag af salgsomkostninger, ved fastsættelsen af niveauet i dagsværdihierarkiet, inden for hvilket en dagsværdimåling er kategoriseret.
74
Tilgængeligheden af relevante input og disses forholdsmæssige subjektivitet kan indvirke på valget af relevante værdiansættelsesmetoder (se afsnit 61). Dagsværdihierarkiet prioriterer imidlertid inputtene til værdiansættelsesmetoder, ikke værdiansættelsesmetoder anvendt til at måle dagsværdi. En dagsværdimåling udviklet ved hjælp af en nutidsværdimetode kan eksempelvis kategoriseres på niveau 2 eller 3, afhængigt af de input, der er af betydning for hele målingen, og niveauet i dagsværdihierarkiet, på hvilket disse input er kategoriseret.
75
Hvis et observerbart input skal reguleres ved hjælp af et ikkeobserverbart input, og denne regulering fører til en væsentligt højere eller lavere dagsværdimåling, kategoriseres den deraf følgende måling på niveau 3 i dagsværdihierarkiet. Hvis en markedsdeltager f.eks. tager hensyn til en begrænsnings indvirkning på salget af et aktiv ved skønnet af prisen for aktivet, vil en virksomhed regulere den officielle kurs til at afspejle indvirkningen af den pågældende begrænsning. Hvis denne officielle kurs er et 
niveau 2-input
, og reguleringen er et ikkeobserverbart input, der er af betydning for hele målingen, vil målingen blive kategoriseret på niveau 3 i dagsværdihierarkiet.
Niveau 1-input
76
Niveau 1-input er officielle kurser (ikkeregulerede) på aktive markeder for identiske aktiver eller forpligtelser, som virksomheden har adgang til på målingstidspunktet.
77
En officiel kurs på et aktivt marked giver den mest pålidelige dokumentation for dagsværdien og skal anvendes uden regulering til at måle dagsværdien, når den foreligger, undtagen som anført i afsnit 79.
78
Et niveau 1-input vil foreligge for mange finansielle aktiver og finansielle forpligtelser, hvoraf nogle kan udveksles på flere aktive markeder (f.eks. på forskellige børser). På niveau 1 lægges der derfor vægt på at bestemme både:
a)
det primære marked for aktivet eller forpligtelsen eller, hvis der ikke er et primært marked, det mest fordelagtige marked for aktivet eller forpligtelsen og
b)
hvorvidt virksomheden kan indgå i transaktionen for aktivet eller forpligtelsen til prisen på det pågældende marked på målingstidspunktet.
79
En virksomhed må ikke regulere et niveau 1-input undtagen under følgende omstændigheder:
a)
hvis en virksomhed besidder et stort antal aktiver eller forpligtelser (f.eks. obligationer), der ligner hinanden (men ikke er identiske), og som måles til dagsværdi, og en officiel kurs er tilgængelig på et aktivt marked, men ikke let tilgængelig for hvert af disse aktiver eller forpligtelser enkeltvis (dvs. i betragtning af det store antal aktiver eller forpligtelser, som ligner hinanden, og som besiddes af virksomheden, ville det være vanskeligt at indhente prisfastsættelsesoplysninger for hvert enkelt aktiv eller forpligtelse på målingstidspunktet). I dette tilfælde kan en virksomhed som en praktisk udvej måle dagsværdien ved hjælp af en alternativ prisfastsættelsesmetode, som ikke udelukkende afhænger af officielle kurser (f.eks. matrix prisfastsættelse). Anvendelsen af en alternativ prisfastsættelsesmetode medfører imidlertid en dagsværdimåling, som kategoriseres på et lavere niveau i dagsværdihierarkiet
b)
hvis en officiel kurs på et aktivt marked ikke afspejler dagsværdien på målingstidspunktet. Dette kan være tilfældet, hvis f.eks. væsentlige begivenheder (såsom transaktioner på et ejer-til-ejer-marked, handel på mæglermarked eller offentliggørelser) finder sted efter markedets lukning, men før målingstidspunktet. En virksomhed skal fastlægge og konsekvent anvende en praksis til at identificere de begivenheder, der kan indvirke på dagsværdimålinger. Hvis den officielle kurs reguleres som følge af nye oplysninger, fører reguleringen imidlertid til en dagsværdimåling, som kategoriseres på et lavere niveau i dagsværdihierarkiet
c)
ved måling af dagsværdien af en forpligtelse eller en virksomheds eget egenkapitalinstrument ved hjælp af den officielle kurs for den identiske post omsat som et aktiv på et aktivt marked, og det er nødvendigt at regulere den pågældende pris for faktorer, der er specifikke for posten eller aktivet (se afsnit 39). Hvis det ikke er nødvendigt at regulere aktivets officielle kurs, er resultatet en dagsværdimåling, som kategoriseres på niveau 1 i dagsværdihierarkiet. Enhver regulering af aktivets officielle kurs medfører imidlertid en dagsværdimåling, som kategoriseres på et lavere niveau i dagsværdihierarkiet.
80
Hvis en virksomhed besidder en position i et enkelt aktiv eller en enkel forpligtelse (herunder en position, der består af et stort antal identiske aktiver eller forpligtelser, såsom en beholdning af finansielle instrumenter), og aktivet eller forpligtelsen omsættes på et aktivt marked, skal aktivets eller forpligtelsens dagsværdi måles på niveau 1, som produktet af den officielle kurs for det enkelte aktiv eller den enkelte forpligtelse og antallet, der besiddes af virksomheden. Dette er tilfældet, selv om et markeds normale daglige omfang af transaktioner ikke er tilstrækkeligt til at absorbere den besiddede mængde, og ordrer om at sælge positionen i en enkelt transaktion kan påvirke den officielle kurs.
Niveau 2-input
81
Niveau 2-input er andre input end officielle kurser inkluderet på niveau 1, som kan observeres for et aktiv eller en forpligtelse enten direkte eller indirekte.
82
Hvis aktivet eller forpligtelsen har en specifik (kontraktlig) løbetid, skal der være et observerbart niveau 2-input for størstedelen af aktivets eller forpligtelsens fulde løbetid. Niveau 2-input omfatter følgende:
a)
Officielle kurser for lignende aktiver eller forpligtelser på aktive markeder.
b)
Officielle kurser for identiske eller lignende aktiver eller forpligtelser på markeder, der ikke er aktive.
c)
Andre input end officielle kurser, der kan observeres for aktivet eller forpligtelsen, f.eks.:
i)
rentesatser og afkastkurver, der kan observeres med almindeligt noterede mellemrum,
ii)
implicitte volatiliteter og
iii)
kreditspænd.
d)
Markedsunderstøttede input.
83
Regulering af niveau 2-input varierer afhængigt af faktorer, der er specifikke for aktivet eller forpligtelsen. Disse faktorer omfatter følgende:
a)
aktivets tilstand og placering
b)
i hvor stort omfang inputtene vedrører poster, der kan sammenlignes med aktivet eller forpligtelsen (herunder faktorerne beskrevet i afsnit 39), og
c)
omfanget eller niveauet af aktivitet på de markeder, hvor inputtene observeres.
84
En regulering af et niveau 2-input, som er af betydning for hele målingen, kan medføre en dagsværdimåling kategoriseret på niveau 3 i dagsværdihierarkiet, hvis reguleringen anvender væsentlige ikkeobserverbare input.
85
I afsnit B35 beskrives anvendelsen af niveau 2-input til bestemte aktiver og forpligtelser.
Niveau 3-input
86
Niveau 3-input er ikkeobserverbare input for aktivet eller forpligtelsen.
87
Ikkeobserverbare input skal anvendes til at måle dagsværdien i det omfang, der ikke foreligger relevante observerbare input, hvilket giver mulighed for situationer, hvor der kun er lidt, hvis nogen, markedsaktivitet for aktivet eller forpligtelsen på målingstidspunktet. Formålet med dagsværdimålingen forbliver dog stadig det samme, dvs. en exitpris på målingstidspunktet set fra en markedsdeltagers perspektiv, som besidder aktivet eller har forpligtelsen. Ikkeobserverbare input skal derfor afspejle forudsætningerne, som markedsdeltagerne ville anvende ved prisfastsættelsen af aktivet eller forpligtelsen, herunder forudsætninger om risici.
88
Forudsætninger om risiko omfatter den risiko, der er forbundet med en bestemt værdiansættelsesmetode anvendt til at måle dagsværdi (såsom en prisfastsættelsesmodel) og risikoen i forbindelse med inputtene til værdiansættelsesmetoden. En måling, der ikke omfatter en regulering i forhold til risiko, ville ikke afspejle en dagsværdimåling, hvis markedsdeltagerne medtog en regulering ved prisfastsættelsen af aktivet eller forpligtelsen. Det kan eksempelvis være nødvendigt at inkludere en risikoregulering, hvis der er væsentlig måleusikkerhed (f.eks. hvis der har været et væsentligt fald i omfanget eller niveauet af aktivitet sammenlignet med normal markedsaktivitet for aktivet eller forpligtelsen eller for lignende aktiver eller forpligtelser, og virksomheden har besluttet, at transaktionsprisen eller den officielle pris ikke repræsenterer dagsværdien, som beskrevet i afsnit B37-B47).
89
En virksomhed skal udarbejde ikkeobserverbare input ved hjælp af de bedste oplysninger, der foreligger i situationen, hvilket kan omfatte virksomhedens egne data. Ved udarbejdelsen af ikkeobserverbare input kan en virksomhed begynde med sine egne data, men skal regulere disse data, hvis rimeligt tilgængelige oplysninger tyder på, at andre markedsdeltagere ville anvende andre data, eller hvis der er noget særligt for virksomheden, som ikke er til rådighed for andre markedsdeltagere (f.eks. en virksomhedsspecifik synergi). En virksomhed behøver ikke foretage en grundig indsats for at skaffe oplysninger om markedsdeltagernes antagelser. Men en virksomhed skal tage hensyn til alle oplysninger om markedsdeltagernes antagelser, som er rimeligt tilgængelige. Ikkeobserverbare input udformet på måden beskrevet ovenfor anses for at være markedsdeltagerantagelser og opfylder formålet for en dagsværdimåling.
90
I afsnit B36 beskrives anvendelsen af niveau 3-input til bestemte aktiver og forpligtelser.
OPLYSNINGER
91
En virksomhed skal give oplysninger, som hjælper brugerne af dens årsregnskab med at vurdere begge følgende forhold:
a)
I forbindelse med aktiver og forpligtelser, som måles til dagsværdi på et tilbagevendende eller et ikketilbagevendende grundlag i balancen efter første indregning, er det værdiansættelsesmetoderne og inputtene anvendt til at udforme disse målinger.
b)
I forbindelse med tilbagevendende dagsværdimålinger ved hjælp af væsentlige ikkeobserverbare input (niveau 3) er det målingernes indvirkning på resultatet eller anden totalindkomst i regnskabsåret.
92
En virksomhed skal overveje alle følgende forhold for at opfylde målene i afsnit 91:
a)
den detaljeringsgrad, der er nødvendig for at opfylde oplysningskravene
b)
hvor meget vægt, der skal lægges på de enkelte krav
c)
hvor meget samling eller opdeling der skal foretages, og
d)
hvorvidt brugere af årsregnskabet har behov for yderligere oplysninger for at vurdere de kvantitative oplysninger, der afgives.
Hvis oplysningerne afgivet i henhold til denne IFRS-standard og andre IFRS-standarder er utilstrækkelige til at opfylde målene i afsnit 91, skal en virksomhed afgive yderligere oplysninger, der er nødvendige for at opfylde disse mål.
93
For at opfylde målene i afsnit 91 skal en virksomhed som minimum oplyse følgende for hver kategori af aktiver og forpligtelser (se afsnit 94 om oplysninger om at fastsætte relevante kategorier af aktiver og forpligtelser) målt til dagsværdi (herunder målinger baseret på dagsværdi omfattet af denne IFRS) i balancen efter første indregning:
a)
for så vidt angår tilbagevendende og ikketilbagevendende dagsværdimålinger, dagsværdimålingen ved slutningen af regnskabsåret, og for så vidt angår ikketilbagevendende dagsværdimålinger, baggrunden for målingen. Tilbagevendende dagsværdimålinger af aktiver eller forpligtelser er dem, andre IFRS-standarder kræver eller tillader i balancen ved slutningen af regnskabsåret. Ikketilbagevendende dagsværdimålinger af aktiver eller forpligtelser er dem, som andre IFRS-standarder kræver eller tillader i balancen under særlige omstændigheder (f.eks. hvis en virksomhed måler et aktiv, der besiddes med henblik på salg, til dagsværdien med fradrag af salgsomkostninger i henhold til IFRS 5 
Anlægsaktiver, som besiddes med henblik på salg og ophørte aktiviteter
, fordi aktivets dagsværdi med fradrag af salgsomkostninger er lavere end dets bogførte værdi)
b)
for så vidt angår tilbagevendende og ikketilbagevendende dagsværdimålinger, niveauet i dagsværdihierarkiet, hvorpå dagsværdimålingerne som helhed er kategoriseret på (niveau 1, 2 eller 3)
c)
for så vidt angår aktiver og forpligtelser, der besiddes ved slutningen af regnskabsåret, som er målt til dagsværdi på tilbagevendende basis, beløbene af alle overførsler mellem niveau 1 og 2 i dagsværdihierarkiet, baggrunden for disse overførsler og virksomhedens praksis for bestemmelse af, hvornår der er foregået overførsler mellem niveauerne (se afsnit 95). Overførsler til det enkelte niveau skal oplyses og beskrives separat fra overførsler fra det enkelte niveau
d)
for så vidt angår tilbagevendende og ikketilbagevendende dagsværdimålinger kategoriseret på niveau 2 og 3 i dagsværdihierarkiet, en beskrivelse af værdiansættelsesmetode(r) og inputtene brugt til dagsværdimålingen. Hvis der er foretaget en ændring af værdiansættelsesmetode (f.eks. ændring fra en markedsmetode til en indkomstmetode eller anvendelse af en yderligere værdiansættelsesmetode), skal virksomheden oplyse om denne ændring og baggrunden(e) for at foretage den. I forbindelse med dagsværdimålinger kategoriseret på niveau 3 i dagsværdihierarkiet skal en virksomhed afgive kvantitative oplysninger om de væsentlige, ikkeobserverbare input brugt til dagsværdimålingen. En virksomhed behøver ikke oprette kvantitative oplysninger for at overholde dette oplysningskrav, hvis virksomheden ikke har udarbejdet kvantitative, ikkeobserverbare input ved målingen af dagsværdien (f.eks. hvis en virksomhed anvender priser fra tidligere transaktioner eller tredjemands prisfastsættelsesoplysninger uden regulering). Ved afgivelse af disse oplysninger kan en virksomhed imidlertid ikke se bort fra kvantitative, ikkeobserverbare input, som er væsentlige for dagsværdimålingen, og som er rimeligt tilgængelige for virksomheden
e)
for så vidt angår tilbagevendende dagsværdimålinger kategoriseret på niveau 3 i dagsværdihierarkiet, en afstemning fra primo- til ultimosaldi, idet der separat oplyses om ændringer i regnskabsåret, der kan henføres til følgende:
i)
samlede gevinster eller tab for regnskabsåret indregnet i resultatet, og de poster i resultatet, hvor disse gevinster eller tab er indregnet
ii)
samlede gevinster eller tab for regnskabsåret indregnet i anden totalindkomst, og de poster i anden totalindkomst, hvor disse gevinster eller tab er indregnet
iii)
køb, salg, udstedelser og indfrielser (idet hver type ændring oplyses separat)
iv)
de samlede overførsler til eller fra niveau 3 i dagsværdihierarkiet, baggrundene for disse overførsler og virksomhedens praksis for bestemmelse af, hvornår der er foregået overførsler mellem niveauerne (se afsnit 95). Overførsler til niveau 3 skal oplyses og beskrives separat fra overførsler fra niveau 3
f)
for så vidt angår tilbagevendende dagsværdimålinger kategoriseret på niveau 3 i dagsværdihierarkiet, den beløbsmæssige størrelse af samlede gevinster eller tab for regnskabsåret i litra e), nr. i), inkluderet i resultatet, der kan henføres til ændringen i urealiserede gevinster eller tab, der vedrører de aktiver og forpligtelser, der besiddes ved slutningen af regnskabsåret, og de poster i resultatet, hvori disse urealiserede gevinster eller tab er indregnet
g)
for så vidt angår tilbagevendende og ikketilbagevendende dagsværdimålinger kategoriseret på niveau 3 i dagsværdihierarkiet, en beskrivelse af de værdiansættelsesprocesser, som virksomheden anvender (herunder eksempelvis, hvordan en virksomhed fastsætter sine værdiansættelsespolitikker og -procedurer og analyserer ændringer i dagsværdimålingerne fra regnskabsår til regnskabsår)
h)
for så vidt angår tilbagevendende dagsværdimålinger kategoriseret på niveau 3 i dagsværdihierarkiet:
i)
for så vidt angår alle sådanne målinger, beskrivende information om dagsværdimålingens følsomhed over for ændringer i ikkeobserverbare input, hvis en ændring i disse input til et andet beløb kan medføre en væsentligt højere eller lavere dagsværdimåling. Hvis der er indbyrdes forhold mellem disse input og andre ikkeobserverbare input anvendt til dagsværdimålingen, skal en virksomhed også beskrive disse indbyrdes forhold, og hvordan de kan forstærke eller mindske virkningen af ændringer i de ikkeobserverbare input på dagsværdimålingen. For at opfylde dette oplysningskrav skal den beskrivende information om følsomheden over for ændringer i ikkeobserverbare input som minimum indeholde de ikkeobserverbare input oplyst ved opfyldelsen af d)
ii)
for så vidt angår finansielle aktiver og finansielle forpligtelser, skal en virksomhed, hvis en ændring af et eller flere ikkeobserverbare input til at afspejle rimeligt sandsynlige alternative antagelser ville medføre en væsentligt anderledes dagsværdi, angive dette og oplyse om virkningen af sådanne ændringer. Virksomheden skal oplyse, hvordan virkningen af en ændring for at afspejle et rimeligt sandsynligt alternativ er beregnet. I den forbindelse skal væsentlighed vurderes med hensyn til resultatet og de samlede aktiver eller forpligtelser eller, hvis ændringer i dagsværdi indregnes i anden totalindkomst, den samlede egenkapital
i)
for så vidt angår tilbagevendende og ikketilbagevendende dagsværdimålinger, skal en virksomhed, hvis den højeste og bedste anvendelse af et ikkefinansielt aktiv afviger fra dets aktuelle anvendelse, oplyse denne kendsgerning og årsagen til, at det ikkefinansielle aktiv anvendes på en måde, der afviger fra dets højeste og bedste anvendelse.
94
En virksomhed skal fastsætte hensigtsmæssige kategorier af aktiver og forpligtelser på grundlag af følgende:
a)
aktivets eller forpligtelsens art, kendetegn og risici og
b)
dagsværdimålingens niveau i dagsværdihierarkiet.
Det er muligt, at der er behov for flere kategorier for dagsværdimålinger på niveau 3 i dagsværdihierarkiet, da der indgår en større grad af usikkerhed og subjektivitet i disse målinger. Fastsættelse af hensigtsmæssige kategorier af aktiver og forpligtelser, for hvilke der skal præsenteres oplysninger om dagsværdimålinger, forudsætter en vurdering. En kategori af aktiver og forpligtelser vil ofte kræve større opdeling end posterne præsenteret i balancen. Virksomheden skal dog afgive tilstrækkelige oplysninger til at muliggøre afstemning af balanceposterne. Hvis kategorien for et aktiv eller en forpligtelse specificeres i en anden IFRS-standard, kan virksomheden anvende den pågældende kategori til at præsentere de oplysninger, der kræves i denne IFRS, hvis den pågældende kategori opfylder kravene i dette afsnit.
95
Virksomheden skal oplyse og konsekvent følge sin praksis for bestemmelse af, hvornår det vurderes, at der er foregået overførsler mellem niveauerne i dagsværdihierarkiet, i henhold til afsnit 93, litra c) og e), nr. iv). Praksis for tidspunkterne for indregning af overførsel skal være den samme for overførsler til niveauerne som for overførsler fra niveauerne. Eksempler på praksis til fastsættelse af tidspunkter for overførsler omfatter følgende:
a)
datoen for den hændelse eller de ændrede forhold, der medførte overførslen
b)
begyndelsen af regnskabsåret
c)
slutningen af regnskabsåret.
96
Hvis virksomheden træffer en regnskabspraksisbeslutning om at anvende undtagelsen i afsnit 48, skal denne kendsgerning oplyses.
97
For hver kategori af aktiver og forpligtelser, der ikke er målt til dagsværdi i balancen, men for hvilke dagsværdien er oplyst, skal virksomheden præsentere oplysningerne krævet i henhold til afsnit 93, litra b) og d), nr. i). Virksomheden behøver imidlertid ikke præsentere de kvantitative oplysninger om væsentlige ikkeobserverbare input brugt til dagsværdimålingerne kategoriseret på niveau 3 i dagsværdihierarkiet i henhold til afsnit 93, litra d). For sådanne aktiver og forpligtelser behøver virksomheden ikke præsentere de øvrige oplysninger påkrævet i henhold til denne IFRS.
98
For en forpligtelse målt til dagsværdi og udstedt med en uadskillelig tredjemands kreditværdighed skal udstederen oplyse tilstedeværelsen af den pågældende kreditværdighed, samt hvorvidt den er afspejlet i forpligtelsens dagsværdimåling.
99
Virksomheden skal præsentere de i denne IFRS krævede kvantitative oplysninger i tabelform, medmindre en anden form er mere hensigtsmæssig.
Appendiks A
Definerede termer
Dette appendiks er en integreret del af standarden.
Aktivt marked
Et marked, hvor transaktioner med aktivet eller forpligtelsen finder sted med tilstrækkelig hyppighed og i et tilstrækkeligt omfang til løbende at give prisfastsættelsesoplysninger.
Omkostningsmetode
En værdiansættelsesmetode, der afspejler det beløb, der aktuelt kræves for at erstatte aktivets kapacitet (ofte benævnt aktuel genanskaffelsesværdi).
Entrypris
Den pris, der betales for at anskaffe et aktiv, eller som modtages for at påtage sig en forpligtelse ved en udveksling.
Exitpris
Den pris, der kunne opnås ved at sælge et aktiv, eller som skulle betales for at overdrage en forpligtelse.
Forventet pengestrøm
Det sandsynlighedsvægtede gennemsnit (dvs. gennemsnitlig fordeling) af mulige fremtidige pengestrømme.
dagsværdi
er den pris, der kunne opnås ved at sælge et aktiv, eller der skulle betales for at overdrage en forpligtelse i en velordnet transaktion mellem markedsdeltagere på målingstidspunktet.
Højeste og bedste anvendelse
Markedsdeltagernes anvendelse af et ikkefinansielt aktiv, som ville maksimere værdien af aktivet eller gruppen af aktiver og forpligtelser (f.eks. en forretningsenhed), hvor aktivet ville blive anvendt.
Indkomstmetode
Værdiansættelsesmetode, der konverterer fremtidige beløb (f.eks. pengestrømme eller indtægter og omkostninger) til et enkelt (dvs. tilbagediskonteret) beløb. Dagsværdimålingen fastlægges på grundlag af markedets aktuelle forventninger til disse fremtidige beløb.
Input
De forudsætninger, som markedsdeltagerne ville anvende ved prisfastsættelsen af aktivet eller forpligtelsen, herunder forudsætninger om risici, såsom følgende:
a)
risikoen forbundet med en bestemt værdiansættelsesmetode, der anvendes til at måle dagsværdi (f.eks. en prisfastsættelsesmodel) og
b)
risikoen forbundet med inputtene til værdiansættelsesmetoden.
Input kan være observerbare eller ikkeobserverbare.
Niveau 1-input
Officielle kurser (ikkeregulerede) på aktive markeder for identiske aktiver eller forpligtelser, som virksomheden har adgang til på målingstidspunktet.
Niveau 2-input
Andre input end officielle kurser inkluderet på niveau 1, som kan observeres for et aktiv eller en forpligtelse enten direkte eller indirekte.
Niveau 3-input
Ikkeobserverbare input for aktivet eller forpligtelsen.
Markedsmetode
En værdiansættelsesmetode, der anvender priser og andre relevante oplysninger skabt ved markedstransaktioner med identiske eller sammenlignelige (dvs. lignende) aktiver, forpligtelser eller en gruppe af aktiver og forpligtelser, såsom en forretningsenhed.
Markedsunderstøttede input
Input, der primært er udledt eller understøttes af observerbare markedsdata ud fra sammenhæng eller på anden måde.
Markedsdeltagere
Købere og sælgere på det primære (eller mest fordelagtige) marked for aktivet eller forpligtelsen med alle følgende kendetegn:
a)
De er uafhængige af hinanden, dvs. de er ikke nærtstående parter som defineret i IAS 24, selv om prisen i en transaktion mellem nærtstående parter kan anvendes som input til en dagsværdimåling, hvis virksomheden kan dokumentere, at transaktionen blev indgået på markedsvilkår.
b)
De er kvalificerede, idet de har en rimelig forståelse af aktivet eller forpligtelsen og transaktionen ved hjælp af alle foreliggende oplysninger, herunder oplysninger, som kan være indhentet via normale og sædvanlige due diligence-bestræbelser.
c)
De er i stand til at indgå i en transaktion for aktivet eller forpligtelsen.
d)
De er villige til at indgå i en transaktion for aktivet eller forpligtelsen, dvs. de er motiverede, men ikke tvunget eller på anden måde tilskyndet til at deltage.
Mest fordelagtige marked
Det marked, der maksimerer beløbet, der kunne modtages ved at sælge aktivet, eller som mindsker beløbet, der ville blive betalt ved at overføre forpligtelsen under hensyntagen til transaktionsomkostninger og transportomkostninger.
Risiko for manglende opfyldelse
Risikoen for, at en virksomhed ikke opfylder en forpligtelse. Risiko for manglende opfyldelse omfatter, men er eventuelt ikke begrænset til, virksomhedens egen kreditrisiko.
Observerbare input
Input, der er udviklet ved hjælp af markedsdata, såsom offentligt tilgængelige oplysninger om faktiske begivenheder eller transaktioner, og som afspejler de forudsætninger, markedsdeltagerne ville anvende ved prisfastsættelsen af aktivet eller forpligtelsen.
Velordnet transaktion
En transaktion, der forudsætter markedsrisici i en periode før målingstidspunktet for at tillade markedsføringsaktiviteter, som er normale og sædvanlige for transaktioner i forbindelse med sådanne aktiver eller forpligtelser. Det er ikke en tvungen transaktion (f.eks. en tvungen likvidation eller nødtvunget salg).
Primært marked
Markedet med det største omfang og niveau af aktivitet for aktivet eller forpligtelsen.
Risikopræmie
Godtgørelse til markedsdeltagere, der ikke er villige til at løbe risici ved at påtage sig usikkerheden forbundet med pengestrømme fra et aktiv eller en forpligtelse. Benævnes også "risikoregulering".
transaktionsomkostninger
Omkostningerne i forbindelse med at sælge et aktiv eller overdrage en forpligtelse på det primære (eller mest fordelagtige) marked for aktivet eller forpligtelsen, som er direkte knyttet til afhændelsen af aktivet eller overdragelsen af forpligtelsen, og som opfylder begge følgende kriterier:
a)
De er et direkte resultat af og er væsentlige for den pågældende transaktion.
b)
De ville ikke være påløbet virksomheden, hvis beslutningen om at sælge aktivet eller overdrage forpligtelsen ikke var blevet truffet (på samme måde som omkostninger i forbindelse med salg, som defineret i IFRS 5).
Transportomkostninger
De omkostninger, som ville påløbe til transport af et aktiv fra dets nuværende placering til det primære (eller mest fordelagtige) marked.
Regningsenhed
Niveauet, hvorpå et aktiv eller en forpligtelse samles eller opdeles i en IFRS-standard med henblik på indregning.
Ikkeobserverbare input
Input, for hvilke der ikke foreligger markedsdata, og som er udviklet ved hjælp af de bedste tilgængelige oplysninger om de forudsætninger, som markedsdeltagerne ville anvende ved prisfastsættelsen af aktivet eller forpligtelsen.
Appendiks B
Anvendelsesvejledning
Dette appendiks er en integreret del af standarden. Det indeholder en beskrivelse af anvendelsen af afsnit 1-99 og har samme gyldighed som de øvrige dele af standarden.
B1
Skønnene anvendt i forskellige værdiansættelsessituationer kan være forskellige. I dette appendiks beskrives de skøn, der kan finde anvendelse, når en virksomhed måler dagsværdi i forskellige værdiansættelsessituationer.
METODE TIL MÅLING AF DAGSVÆRDI
B2
Formålet med en dagsværdimåling er at skønne prisen, ved hvilken en velordnet transaktion med henblik på at sælge aktivet eller overdrage forpligtelsen ville finde sted mellem markedsdeltagere på målingstidspunktet under aktuelle markedsforhold. Ved en dagsværdimåling skal virksomheden træffe beslutning om alle følgende forhold:
a)
det bestemte aktiv eller den bestemte forpligtelse, som er genstand for målingen (i overensstemmelse med regningsenheden)
b)
for så vidt angår et ikkefinansielt aktiv, den værdiansættelsesforudsætning, der er hensigtsmæssigt for målingen (i overensstemmelse med den højeste og bedste anvendelse)
c)
det primære (eller mest fordelagtige) marked for aktivet eller forpligtelsen
d)
den/de værdisansættelsesmetode(r), der er hensigtsmæssige for målingen under hensyntagen til tilgængeligheden af data til udvikling af input, der repræsenterer de forudsætninger, som markedsdeltagerne ville anvende ved prisfastsættelsen af aktivet eller forpligtelsen, samt det niveau, inputtene er kategoriseret på i dagsværdihierarkiet.
VÆRDIANSÆTTELSESFORUDSÆTNING FOR IKKEFINANSIELLE AKTIVER (AFSNIT 31-33)
B3
Ved måling af dagsværdien af et ikkefinansielt aktiv anvendt i kombination med andre aktiver som en gruppe (installeret eller på anden måde konfigureret til brug) eller i kombination med andre aktiver og forpligtelser (f.eks. en forretningsenhed) afhænger virkningen af værdiansættelsesforudsætningen af omstændighederne. For eksempel:
a)
Aktivets dagsværdi kan være den samme, uanset om aktivet anvendes separat eller i kombination med andre aktiver eller med andre aktiver og forpligtelser. Dette kan være tilfældet, hvis aktivet er en forretningsenhed, som markedsdeltagerne ville fortsætte med at drive. I dette tilfælde ville transaktionen omfatte værdiansættelse af forretningsenheden som helhed. Anvendelsen af aktiverne som en gruppe i en igangværende forretningsenhed ville skabe synergier, der ville være tilgængelige for markedsdeltagerne (dvs. markedsdeltagersynergier, som derfor burde påvirke aktivets dagsværdi enten som et særskilt aktiv eller i kombination med andre aktiver eller med andre aktiver og forpligtelser).
b)
Et aktiv anvendt i kombination med andre aktiver eller med andre aktiver og forpligtelser kan inkorporeres i dagsværdimålingen via regulering af aktivets værdi anvendt separat. Dette kan være tilfældet, hvis aktivet er en maskine, og dagsværdimålingen er bestemt ved hjælp af en observeret pris for en lignende maskine (ikke installeret eller på anden måde konfigureret til brug), reguleret for transport- og installationsomkostninger, således at dagsværdimålingen afspejler maskinens aktuelle tilstand og placering (installeret og konfigureret til brug).
c)
Et aktiv anvendt i kombination med andre aktiver eller med andre aktiver og forpligtelser kan inkorporeres i dagsværdimålingen gennem markedsdeltagernes forudsætninger anvendt til at måle aktivets dagsværdi. Hvis aktivet eksempelvis er et lager med produkter under fremstilling, som er unikke, og markedsdeltagerne ville forarbejde lageret til færdigvarer, ville det i dagsværdien af lageret forudsættes, at markedsdeltagerne har anskaffet eller ville anskaffe eventuelt specialmaskineri, som er nødvendigt for at forarbejde lageret til færdigvarer.
d)
Et aktivs anvendelse i kombination med andre aktiver eller med andre aktiver og forpligtelser kan inkorporeres i værdiansættelsesmetoden, der anvendes til at måle aktivets dagsværdi. Dette kan være tilfældet, når overskudsvurderingsmetoden for flere perioder anvendes til at måle dagsværdien af et immaterielt aktiv, fordi den pågældende værdiansættelsesmetode specifikt tager hensyn til bidraget fra eventuelle supplerende aktiver og de forbundne forpligtelser i gruppen, hvor et sådan immaterielt aktiv ville blive anvendt.
e)
I mere begrænsede situationer, kan virksomheden, når denne anvender et aktiv i en gruppe af aktiver, måle aktivet til et beløb, der nærmer sig aktivets dagsværdi, når dagsværdien af aktivgruppen allokeres til de enkelte aktiver i gruppen. Dette kan være tilfældet, hvis værdiansættelsen omfatter fast ejendom, og dagsværdien af forbedret ejendom (dvs. en aktivgruppe) er allokeret til de enkelte aktiver (såsom jord og forbedringer af jorden).
DAGSVÆRDI VED FØRSTE INDREGNING (AFSNIT 57-60)
B4
Når det skal fastslås, om dagsværdien ved første indregning svarer til transaktionsprisen, skal virksomheden tage hensyn til de faktorer, der er specifikke for transaktionen og for aktivet eller forpligtelsen. Det er eksempelvis muligt, at transaktionsprisen ikke repræsenterer aktivets eller forpligtelsens dagsværdi ved første indregning, hvis nogle af følgende betingelser er til stede:
a)
Transaktionen foregår mellem nærtstående parter, selv om prisen i en transaktion mellem nærtstående parter kan anvendes som input i en dagsværdimåling, hvis virksomheden kan dokumentere, at transaktionen blev indgået på markedsvilkår.
b)
Transaktionen finder sted under tvang, eller sælgeren er tvunget til at acceptere prisen i transaktionen. Dette kan eksempelvis være tilfældet, hvis sælgeren er i finansielle vanskeligheder.
c)
Regningsenheden, som transaktionsprisen repræsenterer, er forskellig fra regningsenheden for aktivet eller forpligtelsen målt ved dagsværdi. Dette kan eksempelvis være tilfældet, hvis aktivet eller forpligtelsen målt til dagsværdi kun er et af elementerne i transaktionen (f.eks. en virksomhedssammenslutning), hvis transaktionen omfatter ikkeanførte rettigheder og privilegier, der måles separat i overensstemmelse med en anden IFRS, eller hvis transaktionsprisen omfatter transaktionsomkostninger.
d)
Markedet for transaktionen er forskellig fra det primære marked (eller det mest fordelagtige marked). Disse markeder kan eksempelvis være forskellige, hvis virksomheden er en fondshandler, der deltager i transaktioner med kunder på detailmarkedet, men det primære (eller mest fordelagtige) marked for exittransaktionen er med andre fondshandlere på fondshandlermarkedet.
VÆRDIANSÆTTELSESMETODER (AFSNIT 61-66)
Markedsmetode
B5
Markedsmetoden anvender priser og andre relevante oplysninger skabt ved markedstransaktioner med identiske eller sammenlignelige (dvs. lignende) aktiver, forpligtelser eller en gruppe af aktiver og forpligtelser, såsom en forretningsenhed.
B6
Værdiansættelsesmetoder svarende til markedsmetoden anvender f.eks. ofte markedsmultiplikatorer afledt fra et sæt sammenlignelige satser. Multiplikatorerne kan ligge i områder med en forskellig multiplikator for hver sammenlignelig sats. Valget af den hensigtsmæssige multiplikator inden for området kræver skøn, der tager hensyn til de kvalitative og kvantitative faktorer, der er specifikke for målingen.
B7
Værdiansættelsesmetoder, der svarer til markedsmetoden, omfatter matrixprisfastsættelse. Matrixprisfastsættelse er en matematisk metode, der primært anvendes til at værdiansætte nogle typer af finansielle instrumenter, såsom obligationer, uden kun at være afhængig af officielle kurser for de specifikke værdipapirer, men derimod benytte sig af værdipapirernes sammenhæng med andre toneangivende noterede værdipapirer.
Omkostningsmetode
B8
Omkostningsmetoden afspejler det beløb, der aktuelt kræves for at erstatte aktivets kapacitet (ofte benævnt aktuel genanskaffelsesværdi).
B9
Set fra en markedsdeltagende sælgers synspunkt er prisen, der skulle modtages for aktivet, baseret på en markedsdeltagende købers omkostninger ved at anskaffe eller fremstille et erstatningsaktiv af sammenlignelig nytte reguleret for forældelse. Dette skyldes, at en markedsdeltagende køber ikke ville betale mere for et aktiv end det, det ville koste at erstatte det pågældende aktivs kapacitet. Forældelse omfatter fysisk forringelse, funktionel (teknologisk) forældelse og økonomisk (ekstern) forældelse og er bredere end afskrivning i forbindelse med regnskabsaflæggelse (en fordeling af historisk kostpris) eller skattemæssig afskrivning (ved hjælp af specifikke brugstider). I mange tilfælde anvendes metoden med den aktuelle genanskaffelsesværdi til at måle dagsværdien af materielle aktiver, som anvendes i kombination med andre aktiver eller med andre aktiver og forpligtelser.
Indkomstmetode
B10
Indkomstmetoden konverterer fremtidige beløb (f.eks. pengestrømme eller indtægter og omkostninger) til et enkelt (dvs. tilbagediskonteret) beløb. Når indkomstmetoden anvendes, afspejler dagsværdimålingen markedets aktuelle forventninger til disse fremtidige beløb.
B11
Disse værdiansættelsesmetoder omfatter f.eks. følgende:
a)
nutidsværdimetoder (se afsnit B12-B30)
b)
modeller for prisfastsættelse af optioner, såsom Black-Scholes-Merton-formlen eller en binomial model (dvs. en rammemodel), som omfatter nutidsværdimetoder og afspejler både den tidsmæssige værdi og den indre værdi af en option, og
c)
overskudsvurderingsmetoden for flere perioder, som anvendes til at måle dagsværdien af visse immaterielle aktiver.
Nutidsværdimetoder
B12
I afsnit B13-B30 beskrives anvendelsen af nutidsværdimetoder til at måle dagsværdien. I disse afsnit fokuseres der på en metode til regulering for faktorer i diskonteringssatsen samt en forventet 
pengestrømsmetode
 (forventet nutidsværdi). Afsnittene foreskriver ikke anvendelsen af en enkelt specifik nutidsværdimetode og begrænser heller ikke brugen af nutidsværdimetoder til at måle dagsværdi til de anførte metoder. Den nutidsværdimetode, der anvendes til at måle dagsværdi, vil afhænge af kendsgerninger og forhold, som er specifikke for det aktiv eller den forpligtelse, der måles (f.eks. hvorvidt priserne for sammenlignelige aktiver eller forpligtelser kan observeres på markedet) og tilgængeligheden af tilstrækkelige data.
Elementerne i en måling af nutidsværdi
B13
Nutidsværdi (dvs. anvendelse af indkomstmetoden) er et redskab, der anvendes til at forbinde fremtidige beløb (f.eks. pengestrømme eller værdier) med et aktuelt beløb ved hjælp af en diskonteringssats. En dagsværdimåling af et aktiv eller en forpligtelse ved hjælp af en nutidsværdimetode afspejler alle følgende elementer fra markedsdeltagernes synspunkt på målingstidspunktet:
a)
et skøn over fremtidige pengestrømme for det aktiv eller den forpligtelse, der måles
b)
forventninger om mulige variationer i beløb og tidspunkt for de pengestrømme, der repræsenterer usikkerheden forbundet med pengestrømmene
c)
den tidsmæssige værdi af penge, opgjort som renten på risikofrie monetære aktiver med forfaldstidspunkter eller -varigheder, der falder sammen med den periode, der er omfattet af pengestrømmene, og som ikke udgør hverken usikkerhed med hensyn til tidspunkt eller risiko for misligholdelse for indehaveren (dvs. en risikofri rente)
d)
prisen for den usikkerhed, der er forbundet med pengestrømmene (dvs. en 
risikopræmie
)
e)
andre faktorer, som markedsdeltagere ville tage hensyn til under omstændighederne
f)
for så vidt angår en forpligtelse, risikoen for manglende opfyldelse i forbindelse med den pågældende forpligtelse, herunder virksomhedens (dvs. den forpligtedes) egen kreditrisiko.
Generelle principper
B14
Nutidsværdimetoder er forskellige i måden, hvorpå de afspejler elementerne i afsnit B13. Nedenstående generelle principper gælder imidlertid altid ved anvendelsen af nutidsværdimetoder til måling af dagsværdi:
a)
Pengestrømme og diskonteringssatser skal afspejle de forudsætninger, som markedsdeltagerne ville anvende ved prisfastsættelsen af aktivet eller forpligtelsen.
b)
Pengestrømme og diskonteringssatser skal kun tage hensyn til de faktorer, der kan henføres til det aktiv eller den forpligtelse, der måles.
c)
For at undgå dobbelt indregning eller udeladelse af risikofaktorernes indvirkning skal diskonteringssatserne afspejle forudsætninger, der er i overensstemmelse med de forudsætninger, der gælder for pengestrømmene. En diskonteringssats, der afspejler usikkerheden ved forventninger til fremtidig misligholdelse, er eksempelvis hensigtsmæssig, hvis der anvendes kontraktlige pengestrømme hidrørende fra et lån (dvs. en metode til regulering for faktorer i diskonteringssatsen). Denne samme sats kan ikke benyttes, hvis der anvendes forventede (dvs. sandsynlighedsvægtede) pengestrømme (dvs. en metode for forventet nutidsværdi), fordi de forventede pengestrømme allerede afspejler forudsætninger om usikkerheden ved fremtidig misligholdelse. Der skal i stedet anvendes en diskonteringssats, der svarer til risikoen, der er forbundet med de forventede pengestrømme.
d)
Forudsætninger om pengestrømme og diskonteringssatser skal være konsekvente internt. Nominelle pengestrømme, der omfatter inflationens virkninger, skal eksempelvis diskonteres med en sats, der omfatter inflationens virkninger. Den nominelle risikofrie rente omfatter inflationens virkninger. Reelle pengestrømme, der ikke medtager inflationens virkninger, skal diskonteres med en sats, der ikke medtager inflationens virkninger. Tilsvarende skal pengestrømme efter skat diskonteres med en diskonteringssats efter skat. Pengestrømme før skat skal diskonteres med en sats, der svarer til disse pengestrømme.
e)
Diskonteringssatser skal være i overensstemmelse med de underliggende økonomiske faktorer i den valuta, som pengestrømmene er angivet i.
Risici og usikkerhed
B15
En dagsværdimåling ved brug af nutidsværdimetoder foretages under usikre forhold, idet de anvendte pengestrømme er skøn snarere end kendte beløb. I mange tilfælde er både den beløbsmæssige størrelse af og tidspunktet for pengestrømmene usikkert. Selv kontraktligt fastsatte beløb, såsom betalingerne på et lån, er usikre, hvis der er risiko for misligholdelse.
B16
Markedsdeltagere søger generelt godtgørelse (dvs. en risikopræmie) for at påtage sig usikkerheden forbundet med pengestrømme fra et aktiv eller en forpligtelse. En dagsværdimåling skal omfatte en risikopræmie, der afspejler beløbet, som markedsdeltagerne ville kræve som godtgørelse for usikkerheden forbundet med pengestrømmene. Målingen ville ellers ikke give et retvisende billede af dagsværdien. I nogle tilfælde kan det være vanskeligt at fastsætte den relevante risikopræmie. Vanskeligheden alene er dog ikke tilstrækkelig grund til at udelukke en risikopræmie.
B17
Nutidsværdimetoder varierer med hensyn til måden, de regulerer for risiko, og med hensyn til typen af pengestrøm, de anvender. For eksempel:
a)
Metoden til regulering for faktorer i diskonteringssatsen (se afsnit B18-B22) anvender en risikovægtet diskonteringssats og kontraktlige, lovede eller mest sandsynlige pengestrømme.
b)
Metode 1 for den forventede nutidsværdi (se afsnit B25) anvender risikovægtede forventede pengestrømme og en risikofri sats.
c)
Metode 2 for den forventede nutidsværdi (se afsnit B26) anvender forventede pengestrømme, som ikke er risikovægtede, og en diskonteringssats, der er reguleret, så den medtager risikopræmien, som markedsdeltagerne kræver. Denne sats er forskellig fra den sats, der bruges i metoden til regulering for faktorer i diskonteringssatsen.
Metode til regulering for faktorer i diskonteringssatsen
B18
Metoden til regulering for faktorer i diskonteringssatsen anvender et enkelt sæt pengestrømme fra rækken af mulige skønnede beløb, uanset som det er kontraktlige eller lovede (som det er tilfældet med en obligation) eller mest sandsynlige pengestrømme. I alle tilfælde er disse pengestrømme betinget af bestemte begivenheders indtræffen (f.eks. er kontraktlige eller lovede pengestrømme for en obligation betinget af, at debitor ikke misligholder). Diskonteringssatsen, der anvendes i metoden til regulering for faktorer i diskonteringssatsen hidrører fra observerede afkast af sammenlignelige aktiver eller forpligtelser, som handles på markedet. Det følger heraf, at kontraktlige, lovede eller mest sandsynlige pengestrømme diskonteres med en observeret eller skønnet markedssats for sådanne betingede pengestrømme (dvs. markedsafkast).
B19
Metoden til regulering for faktorer i diskonteringssatsen kræver en analyse af markedsdata for sammenlignelige aktiver eller forpligtelser. Sammenlignelighed fastslås under hensyntagen til typen af pengestrømme (f.eks. om pengestrømmene er kontraktlige eller ikkekontraktlige, og om det er sandsynligt, at de reagerer ens på ændringer i økonomiske forhold) samt andre faktorer (f.eks. kreditværdighed, sikkerhed, varighed, begrænsende klausuler og likviditet). Hvis et enkelt sammenligneligt aktiv eller en enkel sammenlignelig forpligtelse ikke på rimelig måde afspejler risikoen forbundet med pengestrømmene for det aktiv eller den forpligtelse, der måles, kan det alternativt være muligt at udlede en diskonteringssats fra data for flere sammenlignelige aktiver eller forpligtelser sammen med den risikofrie rentekurve (dvs. ved hjælp af en "build-up"-metode).
B20
Til at illustrere en build-up-metode forudsættes det, at aktiv A er en kontraktlig rettighed til at modtage 800 CU 
(
57
)
 om ét år (dvs. der er ingen tidsmæssig usikkerhed). Der er et veletableret marked for sammenlignelige aktiver, og oplysninger om disse aktiver, herunder prisoplysninger, er tilgængelige. Af disse sammenlignelige aktiver:
a)
Aktiv B er en kontraktlig rettighed til at modtage 1 200 CU om ét år og har en markedskurs på 1 083 CU. Det implicitte årlige afkast (dvs. et etårigt markedsafkast) er således 10,8 % [(1 200 CU/1 083 CU) – 1].
b)
Aktiv C er en kontraktlig rettighed til at modtage 700 CU om to år, og det har en markedskurs på 566 CU. Det implicitte årlige afkast (dvs. et toårigt markedsafkast) er således 11,2 % [(700 CU/566 CU)^0,5 – 1].
c)
Alle tre aktiver er sammenlignelige med hensyn til risiko (dvs. spredning af muligt udbytte og kredit).
B21
På grundlag af tidspunktet for de kontraktlige betalinger, der skal modtages for aktiv A, i forhold til tidspunktet for aktiv B og aktiv C (dvs. ét år for aktiv B i forhold til to år for aktiv C), skønnes aktiv B at være mere sammenligneligt med aktiv A. Baseret på den kontraktlige betaling, der skal modtages for aktiv A (800 CU) og den etårige markedssats hidrørende fra aktiv B (10,8 %), er dagsværdien af aktiv A 722 CU (800 CU/1 108). Hvis der ikke foreligger markedsoplysninger om aktiv B, kan den etårige markedssats alternativt udledes af aktiv C ved hjælp af build-up-metoden. I dette tilfælde ville den toårige markedssats anført ved aktiv C (11,2 %) blive reguleret til en etårig markedssats ved brug af den risikofrie afkastkurve. Det kan være nødvendigt med yderligere oplysninger og analyse for at bestemme, hvorvidt der er samme risikopræmie for etårige og toårige aktiver. Hvis det fastslås, at der ikke er samme risikopræmie for etårige og toårige aktiver, vil det toårige markedsafkast blive yderligere reguleret for denne virkning.
B22
Når metoden til regulering for faktorer i diskonteringssatsen anvendes på faste ind- eller udbetalinger, er regulering for risiko forbundet med pengestrømmene for det aktiv eller den forpligtelse, der måles, medtaget i diskonteringssatsen. Ved nogle anvendelser af metoden til regulering for faktorer i diskonteringssatsen på pengestrømme, der ikke er faste ind- eller udbetalinger, kan det være nødvendigt med en regulering af pengestrømmene for at opnå sammenlignelighed med det observerede aktiv eller den observerede forpligtelse, hvorfra diskonteringssatsen er udledt.
Metode for forventet nutidsværdi
B23
Metoden for forventet nutidsværdi anvender som udgangspunkt et sæt pengestrømme, der repræsenterer det sandsynlighedsvægtede gennemsnit af samtlige mulige fremtidige pengestrømme (dvs. de forventede pengestrømme). Det heraf følgende skøn er identisk med forventet værdi, som statistisk set er det vægtede gennemsnit af en separat vilkårlig variabels mulige værdier med de respektive sandsynligheder som vægte. Eftersom samtlige mulige pengestrømme er sandsynlighedsvægtede, er den deraf følgende forventede pengestrøm ikke betinget af nogen bestemt begivenheds indtræffen (i modsætning til pengestrømme anvendt i metoden til regulering for faktorer i diskonteringssatsen).
B24
Når der træffes en investeringsbeslutning, ville markedsdeltagere, der ikke er villige til at løbe risici, tage hensyn til risikoen for, at de faktiske pengestrømme kan afvige fra de forventede pengestrømme. Porteføljeteori skelner mellem to typer risici:
a)
Usystematisk (diversificerbar) risiko, som er risikoen, der er specifik for et bestemt aktiv eller en bestemt forpligtelse.
b)
Systematisk (ikke diversificerbar) risiko, som er den risiko, et aktiv eller en forpligtelse deler med de øvrige poster i en diversificeret portefølje.
I henhold til porteføljeteorien godtgøres markedsdeltagerne på et marked i ligevægt kun for at påtage sig den systematiske risiko, der er forbundet med pengestrømmene. (På markeder, der er ineffektive eller ude af ligevægt, kan andre former for afkast eller godtgørelse være tilgængelige.)
B25
Metode 1 med den forventede nutidsværdi regulerer de forventede pengestrømme fra et aktiv for systematisk (dvs. markeds-) risiko ved at fratrække en kontant risikopræmie (dvs. risikovægtede forventede pengestrømme). Disse risikovægtede forventede pengestrømme repræsenterer en "sikkerhedsækvivalent" pengestrøm, som diskonteres med en risikofri rente. En "certainty-equivalent" pengestrøm henviser til en forventet pengestrøm (som defineret), der er reguleret for risiko, således at en markedsdeltager er indifferent over for at omsætte en bestemt pengestrøm i forhold til en forventet pengestrøm. Hvis en markedsdeltager eksempelvis var villig til at omsætte en forventet pengestrøm på 1 200 CU i stedet for en bestemt pengestrøm på 1 000 CU, er de 1 000 CU sikkerhedsækvivalenten af de 1 200 CU (dvs. 200 CU ville udgøre den kontante risikopræmie). I dette tilfælde ville markedsdeltageren være indifferent over for det besiddede aktiv.
B26
Metode 2 for den forventede nutidsværdi regulerer for systematisk (dvs. markeds-) risiko ved anvendelsen af en risikopræmie på den risikofrie rente. De forventede pengestrømme diskonteres således med en sats, der svarer til en forventet sats forbundet med sandsynlighedsvægtede pengestrømme (dvs. et forventet afkast). Modeller anvendt til prisfastsættelse af risikobetonede aktiver, såsom "capital asset pricing"-modellen, kan anvendes til at skønne det forventede afkast. Eftersom diskonteringssatsen anvendt i metoden til regulering for faktorer i diskonteringssatsen er et afkast, der vedrører betingede pengestrømme, er den sandsynligvis højere end diskonteringssatsen anvendt i metode 2 for den forventede nutidsværdi, som er et forventet afkast forbundet med forventede eller sandsynlighedsvægtede pengestrømme.
B27
Til illustration af metode 1 og 2 forudsættes det, at et aktiv har forventede pengestrømme på 780 CU på ét år fastsat på grundlag af de nedenfor viste mulige pengestrømme og sandsynligheder. Den anvendte risikofrie rente for pengestrømme med en etårig tidshorisont er 5 %, og den systematiske risikopræmie for et aktiv med samme risikoprofil er 3 %.
Mulige pengestrømme
Sandsynlighed
Sandsynlighedsvægtede pengestrømme
500 CU
15 %
75 CU
800 CU.
60 %
480 CU
900 CU.
25 %
225 CU
Forventede pengestrømme
780 CU
B28.
I denne simple illustration udgør de forventede pengestrømme (780 CU) det sandsynlighedsvægtede gennemsnit af de tre mulige resultater. I mere realistiske situationer kunne der være mange mulige resultater. For at anvende metoden for den forventede nutidsværdi er det imidlertid ikke altid nødvendigt at tage hensyn til fordeling af samtlige mulige pengestrømme ved brug af komplekse modeller og metoder. Det kan derimod være muligt at udarbejde et begrænset antal separate scenarier og sandsynligheder, som afspejler rækken af mulige pengestrømme. En virksomhed kan f.eks. anvende realiserede pengestrømme for en relevant tidligere periode reguleret for ændringer i forhold, der er forekommet efterfølgende (f.eks. ændringer i eksterne faktorer, herunder økonomiske forhold eller markedsforhold, branchetendenser og konkurrence samt ændringer i interne faktorer med mere specifik indvirkning på virksomheden), under hensyntagen til markedsdeltagernes forudsætninger.
B29
I teorien er nutidsværdien (dvs. dagsværdien) af aktivets pengestrømme den samme, uanset om de er fastsat ved hjælp af metode 1 eller 2, som følger:
a)
Med metode 1 er de forventede pengestrømme reguleret for systematisk (dvs. markeds-) risiko. Hvis der ikke foreligger markedsdata, der direkte indikerer beløbet for regulering af risiko, kan en sådan regulering udledes fra en model for prisfastsættelse af aktiver ved brug af "certainty equivalent"-begrebet. Reguleringen for risiko (dvs. den kontante risikopræmie på 22 CU) kan eksempelvis fastsættes ved hjælp af den systematiske risikopræmie på 3 % (780 CU – [780 CU × (1,05/1,08)]), som medfører en risikovægtet forventet pengestrøm på 758 CU (780 CU – 22 CU). 758 CU er sikkerhedsækvivalenten af 780 CU og diskonteres med den risikofrie rente (5 %). Aktivets nutidsværdi (dvs. dagsværdien) er 722 CU (758 CU/1,05).
b)
Med metode 2 er de forventede pengestrømme ikke reguleret for systematisk (dvs. markeds-) risiko. Reguleringen for den pågældende risiko er derimod medtaget i diskonteringssatsen. De forventede pengestrømme diskonteres således med et forventet afkast på 8 % (dvs. den risikofrie rente på 5 % plus den systematiske risikopræmie på 3 %). Aktivets nutidsværdi (dvs. dagsværdien) er 722 CU (780 CU/1,08).
B30
Når der anvendes en metode for forventet nutidsværdi til at måle dagsværdien, kan enten metode 1 eller metode 2 anvendes. Valget af metode 1 eller metode 2 afhænger af de kendsgerninger og forhold, der er specifikke for det aktiv eller den forpligtelse, der skal måles, i hvilken udstrækning der foreligger tilstrækkelige data, samt de anvendte vurderinger.
ANVENDELSE AF NUTIDSVÆRDIMETODER TIL FORPLIGTELSER OG EN VIRKSOMHEDS EGNE EGENKAPITALINSTRUMENTER, SOM IKKE BESIDDES AF ANDRE PARTER SOM AKTIVER (AFSNIT 40 OG 41)
B31
Når en nutidsværdimetode anvendes til at måle dagsværdien af en forpligtelse, som ikke besiddes af en anden part som et aktiv (f.eks. en forpligtelse i forbindelse med at tage anlæg ud af drift), skal virksomheden bl.a. skønne de fremtidige udgående pengestrømme, som markedsdeltagerne ville forvente at pådrage sig ved opfyldelsen af forpligtelsen. Disse fremtidige udgående pengestrømme skal omfatte markedsdeltagernes forventninger til omkostningerne ved at opfylde forpligtelsen og godtgørelsen, som en markedsdeltager ville kræve for at påtage sig forpligtelsen. En sådan godtgørelse omfatter det afkast, som en markedsdeltager ville kræve for at:
a)
påtage sig aktiviteten (dvs. værdien af at opfylde forpligtelsen, f.eks. ved at anvende ressourcer, der kunne bruges til andre aktiviteter) og
b)
påtage sig risikoen forbundet med forpligtelsen (dvs. en risikopræmie, der afspejler den risiko, der er for, at de faktiske udgående pengestrømme afviger fra de forventede udgående pengestrømme, jf. afsnit B33).
B32
En ikkefinansiel forpligtelse indeholder f.eks. ikke et kontraktligt afkast, og der er intet observerbart markedsafkast for den pågældende forpligtelse. I nogle tilfælde vil elementerne i afkastet, som markedsdeltagerne ville kræve, ikke kunne skelnes fra hinanden (f.eks. når der anvendes en pris, som en underleverandør ville opkræve på fastprisbasis). I andre tilfælde skal virksomheden skønne disse elementer særskilt (f.eks. når der anvendes en pris, som en underleverandør ville opkræve på kostpris-plus-basis, fordi leverandøren i dette tilfælde ikke ville pådrage sig risikoen for fremtidige ændringer i omkostningerne).
B33
Virksomheden kan medtage en risikopræmie i dagsværdimålingen af en forpligtelse eller virksomhedens eget egenkapitalinstrument, som ikke besiddes af en anden part som et aktiv, på en af følgende måder:
a)
ved at regulere pengestrømmene (dvs. som en stigning i det udgående pengestrømsbeløb) eller
b)
ved at regulere den sats, der anvendes til at diskontere de fremtidige pengestrømme til deres nutidsværdi (dvs. som en reduktion af diskonteringssatsen).
Virksomheden skal sikre, at den ikke foretager dobbelt indregning eller undlader regulering for risiko. Hvis de skønnede pengestrømme eksempelvis forhøjes for at tage hensyn til godtgørelsen for at påtage sig risikoen forbundet med forpligtelsen, skal diskonteringssatsen ikke reguleres for at afspejle denne risiko.
INPUT TIL VÆRDIANSÆTTELSESMETODERNE (AFSNIT 67-71)
B34
Markeder, hvor input kan observeres for nogle aktiver og forpligtelser (f.eks. finansielle instrumenter) omfatter bl.a. følgende:
a)
Børsmarkeder
. På et børsmarked er slutkurserne både lettilgængelige og generelt et udtryk for dagsværdien. Et eksempel på et sådant marked er London Stock Exchange.
b)
Fondshandlermarkeder
. På et fondshandlermarked står fondshandlerne klar til at handle (enten købe eller sælge for egen regning) og stiller dermed likviditet til rådighed ved at benytte deres kapital til at besidde en række af de aktiviteter, som de skaber et marked for. Købs- og salgskurser (der afspejler henholdsvis den kurs, fondshandleren er villig til at købe til, og den kurs, som fondshandleren er villig at sælge til) er almindeligvis lettere tilgængelige end slutkurserne. OTC-markeder (for hvilke kurserne er offentligt tilgængelige) er fondshandlermarkeder. Der findes desuden fondshandlermarkeder for andre aktiver og forpligtelser, herunder nogle finansielle instrumenter, råvarer og fysiske aktiver (f.eks. brugt udstyr).
c)
Mæglermarkeder
. På et mæglermarked forsøger mæglere at matche købere og sælgere, men står ikke klar til at handle for egen regning. Mæglere anvender med andre ord ikke deres egen kapital til at besidde en række af de aktiviteter, som de skaber et marked for. Mægleren kender de respektive parters købs- og salgskurs, men parterne kender normalt ikke modpartens kurskrav. Kurserne for afsluttede transaktioner er nogle gange tilgængelige. Mæglermarkeder omfatter elektroniske kommunikationsnet, hvor købs- og salgsordrer matches, samt markeder for erhvervsejendomme og boliger.
d)
Ejer-til-ejer-markeder
. På et ejer-til-ejer-marked forhandles transaktioner, både oprettelser og videresalg, uafhængigt uden nogen formidler. Det er muligt, at der kun offentliggøres begrænsede oplysninger om disse transaktioner.
DAGSVÆRDIHIERARKI (AFSNIT 72-90)
Niveau 2-input (afsnit 81-85)
B35
Niveau 2-input til bestemte aktiver og forpligtelser omfatter bl.a. følgende:
a)
Receiver-, pay-variable-renteswap baseret på LIBOR-swap-renten
. Et niveau 2-input ville være LIBOR-swap-renten, hvis den pågældende rente kan observeres med jævnligt noterede mellemrum i stort set hele swap'ens løbetid.
b)
Receiver-, pay-variable-renteswap baseret på en rentekurve angivet i en udenlandsk valuta
. Et niveau 2-input ville være swap-renten baseret på en rentekurve angivet i en udenlandsk valuta, der kan observeres med jævnligt noterede mellemrum i stort set hele swap'ens løbetid. Dette ville være tilfældet, hvis swap'ens løbetid er 10 år, og den pågældende rente kan observeres med jævnligt noterede mellemrum i 9 år, forudsat at der ikke er væsentlige rimelige ekstrapolationer af rentekurven i det 10. år i forhold til dagsværdimålingen af swap'en i sin helhed.
c)
Renteswaps (receive-fixed pay-variable) baseret på en bestemt banks prime rate
. Et niveau 2-input ville være bankens prime rate afledt via ekstrapolation, hvis de ekstrapolerede værdier understøttes af observerbare markedsdata, eksempelvis ved sammenligning med en rentesats, der kan observeres over stort set hele swap'ens løbetid.
d)
Treårig option på børshandlede aktier
. Et niveau 2-input kunne være den implicitte volatilitet for de aktier, der hidrører fra ekstrapolation til år 3, hvis begge følgende betingelser er opfyldt:
i)
Priserne for etårige og toårige optioner på aktierne er observerbare.
ii)
Den ekstrapolerede implicitte volatilitet for en treårig option understøttes af observerbare markedsdata i stort set hele optionens løbetid.
I dette tilfælde kan den implicitte volatilitet udledes ved at ekstrapolere fra den implicitte volatilitet for de etårige og de toårige optioner på aktierne og understøttes af den implicitte volatilitet for de treårige optioner på sammenlignelige virksomheders aktier, forudsat at der er opnået korrelation med den etårige og den toårige implicitte volatilitet.
e)
Licensordning
. For så vidt angår en licensordning, som anskaffes ved en virksomhedssammenslutning, og som for nyligt er forhandlet med en ikkenærtstående part af den overtagne virksomhed (parten i licensordningen), ville et niveau 2-input være royaltysatsen i kontrakten med den ikkenærtstående part ved ordningens indgåelse.
f)
Færdigvarelager på et salgssted
. For så vidt angår et færdigvarelager, der anskaffes ved en virksomhedssammenslutning, ville et niveau 2-input enten være en pris til kunder på et detailmarked eller en pris til detailhandlere på et engrosmarked reguleret for forskellene mellem lagervarens tilstand og placering og sammenlignelige (dvs. lignende) lagervarers tilstand og placering, således at dagsværdimålingen afspejler den pris, der ville kunne opnås i en transaktion med det formål at sælge lageret til en anden detailhandler, hvilket ville fuldføre den fornødne salgsindsats. Begrebsmæssigt vil dagsværdimålingen være den samme, uanset om reguleringerne foretages af en detailpris (nedad) eller af en engrospris (opad). Generelt skal den pris, der kræver færrest subjektive reguleringer, anvendes til dagsværdimålingen.
g)
Bygning, der besiddes og bruges
. Et niveau 2-input ville være prisen pr. m2 for bygningen (en værdiansættelsesmultiplikator) udledt af observerbare markedsdata, f.eks. multiplikatorer udledt fra priser i observerede transaktioner, der vedrører sammenlignelige (dvs. lignende) bygninger med lignende placeringer.
h)
Pengestrømsfrembringende enhed
. Et niveau 2-input ville være en værdiansættelsesmultiplikator (f.eks. et multiplum af indtjening eller omsætning eller et lignende resultatmål) udledt af observerbare markedsdata, f.eks. multipla udledt af priser i observerbare transaktioner, der vedrører sammenlignelige (dvs. lignende) forretningsenheder, under hensyntagen til driftsmæssige, markedsmæssige, finansielle og ikkefinansielle forhold.
Niveau 3-input (afsnit 86-90)
B36
Niveau 3-input til bestemte aktiver og forpligtelser omfatter bl.a. følgende:
a)
Valutaswap med lang løbetid
. Et niveau 3-input ville være en rente i en anført valuta, der ikke kan observeres og ikke kan understøttes af observerbare markedsdata med jævnligt noterede mellemrum eller på anden måde over stort set hele valutaswap'ens løbetid. Renterne i en valutaswap er de swap-renter, der beregnes på grundlag af de respektive landes rentekurver.
b)
Treårig option på børshandlede aktier
. Et niveau 3-input ville være historisk volatilitet, dvs. aktiernes volatilitet udledt af aktiernes historiske kurser. Historisk volatilitet afspejler almindeligvis ikke nuværende markedsdeltageres forventninger om fremtidig volatilitet, selv hvis det er de eneste oplysninger, der foreligger til prisfastsættelse af en option.
c)
Renteswap
. Et niveau 3-input ville være en regulering til en middelkurs med konsensus (ikkebindende) for swap'en udviklet ved hjælp af data, der ikke kan observeres direkte, og som ikke på anden måde understøttes af observerbare markedsdata.
d)
Forpligtelse i forbindelse med at tage anlæg ud af drift overtaget ved en virksomhedssammenslutning
. Et niveau 3-input ville være et aktuelt skøn ved hjælp af virksomhedens egne data om de fremtidige udgående pengestrømme, der skal betales for at opfylde forpligtelsen (herunder markedsdeltagernes forventninger til omkostninger i forbindelse med opfyldelse af forpligtelsen, og den godtgørelse, som en markedsdeltager ville kræve for at påtage sig forpligtelsen med at afmontere aktivet), hvis der ikke er rimeligt tilgængelige oplysninger, som indikerer, at markedsdeltagerne ville anvende andre forudsætninger. Dette niveau 3-input ville blive anvendt i en nutidsværdimetode sammen med andre input, f.eks. en aktuel risikofri rente eller en kreditreguleret risikofri rente, hvis indvirkningen af virksomhedens kreditværdighed på forpligtelsens dagsværdi afspejles i diskonteringssatsen snarere end i skønnet over fremtidige udgående pengestrømme.
e)
Pengestrømsfrembringende enhed
. Et niveau 3-input ville være en regnskabsprognose (f.eks. for pengestrømme eller resultatet) udarbejdet ved hjælp af virksomhedens egne data, hvis der ikke er rimeligt tilgængelige oplysninger, som indikerer, at markedsdeltagerne ville anvende andre forudsætninger.
MÅLING AF DAGSVÆRDI, HVIS DER HAR VÆRET ET VÆSENTLIGT FALD I OMFANGET ELLER NIVEAUET AF AKTIVITET FOR ET AKTIV ELLER EN FORPLIGTELSE
B37
Dagsværdien af et aktiv eller en forpligtelse kan påvirkes, hvis der har været et væsentligt fald i omfanget eller niveauet af aktivitet for det pågældende aktiv eller den pågældende forpligtelse i forhold til normal markedsaktivitet for aktivet eller forpligtelsen (eller lignende aktiver eller forpligtelser). Til at fastslå, om der på grundlag af den foreliggende dokumentation har været et væsentligt fald i omfanget eller niveauet af aktivitet for aktivet eller forpligtelsen, skal virksomheden vurdere vigtigheden og relevansen af faktorer, som f.eks.:
a)
Der er kun få nylige transaktioner.
b)
Prisnoteringerne er ikke udviklet ved brug af aktuelle oplysninger.
c)
Prisnoteringerne varierer betydeligt over tid eller blandt prisstillere (f.eks. nogle mæglermarkeder).
d)
Indeks, der tidligere var tæt forbundne med aktivets eller forpligtelsens dagsværdi, har påviseligt ingen forbindelse med nye indikationer af dagsværdien for det pågældende aktiv eller den pågældende forpligtelse.
e)
Der er en væsentlig stigning i implicitte likviditetsrisikopræmier, afkast eller resultatindikatorer (f.eks. forfalden gæld eller alvorlige tab) for observerede transaktioner eller officielle kurser sammenlignet med virksomhedens skøn over forventede pengestrømme under hensyntagen til alle foreliggende markedsdata om kreditrisikoen og anden risiko for manglende opfyldelse i forbindelse med aktivet eller forpligtelsen.
f)
Der er et bredt købs-salg-spænd eller en væsentlig stigning i købs-salgs-spændet.
g)
Der er et væsentligt fald i aktiviteten på, eller der mangler, et marked for nyemissioner (dvs. et primært marked) for aktivet eller forpligtelsen eller lignende aktiver eller forpligtelser.
h)
Der er kun få offentligt tilgængelige oplysninger (f.eks. i forbindelse med transaktioner, der finder sted på et ejer-til-ejer-marked).
B38
Hvis en virksomhed konkluderer, at der har været et væsentligt fald i omfanget eller niveauet af aktivitet for aktivet eller forpligtelsen i forhold til normal markedsaktivitet for aktivet eller forpligtelsen (eller lignende aktiver eller forpligtelser), er der behov for yderligere analyse af transaktionerne eller officielle kurser. Et fald i omfanget eller niveauet af aktivitet indikerer i sig selv muligvis ikke, at en transaktionspris eller en officiel kurs ikke afspejler dagsværdi, eller at en transaktion på det pågældende marked ikke er velordnet. Hvis en virksomhed imidlertid fastslår, at en transaktion eller en officiel kurs ikke afspejler dagsværdi (der kan eksempelvis være transaktioner, der ikke er velordnede), vil det være nødvendigt med en regulering af transaktionerne eller de officielle kurser, hvis virksomheden anvender disse priser eller kurser som grundlag for målingen af dagsværdi, og den pågældende regulering kan have væsentlig betydning for dagsværdimålingen som helhed. Reguleringer kan også være nødvendige under andre omstændigheder (f.eks. hvis en pris for et lignende aktiv kræver væsentlig regulering for at gøre den sammenlignelig med prisen på det aktiv, der måles, eller hvis prisen er forældet).
B39
Denne IFRS foreskriver ikke en metode til at foretage væsentlige reguleringer af transaktioner eller officielle kurser. Se afsnit 61-66 og B5-B11 for en drøftelse af brugen af værdiansættelsesmetoder ved måling af dagsværdi. Uanset hvilken værdiansættelsesmetode der anvendes, skal virksomheden medtage hensigtsmæssige reguleringer for risiko, herunder en risikopræmie, der afspejler det beløb, som markedsdeltagere ville kræve som godtgørelse for usikkerheden forbundet med pengestrømme fra et aktiv eller en forpligtelse (se afsnit B17). Ellers giver målingen ikke et retvisende billede af dagsværdien. I nogle tilfælde kan det være vanskeligt at fastsætte den hensigtsmæssige regulering for risiko. Vanskeligheden alene er dog ikke tilstrækkelig grund til at udelukke en regulering af risiko. Reguleringen for risiko skal afspejle en velordnet transaktion mellem markedsdeltagere på målingstidspunktet under aktuelle markedsforhold.
B40
Hvis der har været et væsentligt fald i omfanget eller niveauet af aktivitet for aktivet eller forpligtelsen, kan det være hensigtsmæssigt at ændre værdiansættelsesmetode eller brugen af flere værdiansættelsesmetoder (f.eks. anvende en markedsmetode eller en nutidsværdimetode). Ved vægtning af indikationer af dagsværdi som følge af anvendelsen af flere værdiansættelsesmetoder skal en virksomhed tage hensyn til rimeligheden af intervallet af dagsværdimålinger. Formålet er at fastsætte den værdi inden for intervallet, der bedst afspejler dagsværdi under aktuelle markedsforhold. Et bredt interval af dagsværdimålinger kan indikere, at der er behov for yderligere analyse.
B41
Selv om der har været et væsentligt fald i omfanget eller niveauet af aktivitet for aktivet eller forpligtelsen, forbliver formålet med en dagsværdimåling det samme. Dagsværdi er prisen, der modtages ved at sælge et aktiv eller betales for at overføre en forpligtelse i en velordnet transaktion (dvs. ikke en tvungen likvidation eller nødtvunget salg) mellem markedsdeltagere på målingstidspunktet under aktuelle markedsforhold.
B42
Vurderingen af den pris, som vil betyde, at markedsdeltagere er villige til at indgå i en transaktion på målingstidspunktet under aktuelle markedsforhold, hvis der har været et væsentligt fald i omfanget eller niveauet af aktivitet for aktivet eller forpligtelsen, afhænger af kendsgerningerne og forholdene på målingstidspunktet og forudsætter en vurdering. En virksomheds hensigt om at besidde aktivet eller indfri eller på anden måde opfylde forpligtelsen er ikke relevant i forbindelse med måling af dagsværdi, eftersom dagsværdi er en markedsbaseret måling og ikke en virksomhedsspecifik måling.
Identifikation af transaktioner, der ikke er velordnede
B43
Bestemmelse af, hvorvidt en transaktion er velordnet (eller ikke velordnet) er vanskeligere, hvis der har været et væsentligt fald i omfanget eller niveauet af aktivitet for aktivet eller forpligtelsen i forhold til normal markedsaktivitet for aktivet eller forpligtelsen (eller lignende aktiver eller forpligtelser). Under sådanne omstændigheder er det ikke relevant at konkludere, at ingen af transaktionerne på det pågældende marked er velordnede (dvs. tvungne likvidationer eller nødtvungne salg). Omstændigheder, der kan indikere, at en transaktioner ikke er velordnede, omfatter følgende:
a)
Der har ikke været tilstrækkelig eksponering for markedet i en periode før målingstidspunktet til at tillade markedsføringsaktiviteter, som er normale og sædvanlige for transaktioner, der omfatter sådanne aktiver eller forpligtelser under aktuelle markedsforhold.
b)
Der var en normal og sædvanlig markedsføringsperiode, men sælgeren markedsførte aktivet eller forpligtelsen til en enkelt markedsdeltager.
c)
Sælgeren er eller er tæt på at være gået konkurs eller i betalingsstandsning (dvs. sælgeren er kriseramt).
d)
Sælgeren har været nødt til at sælge for at opfylde lovmæssige krav (dvs. sælgeren var tvunget).
e)
Transaktionsprisen er afvigende sammenlignet med andre nylige transaktioner for samme eller lignende aktiv eller forpligtelse.
En virksomhed skal på grundlag af den foreliggende dokumentation vurdere omstændighederne for at fastslå, om transaktionen er velordnet.
B44
En virksomhed skal tage hensyn til alle følgende forhold ved måling af dagsværdi eller vurdering af risikopræmier på markedet:
a)
Hvis dokumentationen indikerer, at en transaktion ikke er velordnet, tillægger virksomheden kun lidt, hvis nogen, vægt (sammenlignet med andre indikationer af dagsværdi) på den pågældende transaktionspris.
b)
Hvis dokumentationen indikerer, at en transaktion er velordnet, skal virksomheden tage hensyn til den pågældende transaktionspris. Den vægt, der lægges på den pågældende transaktion ved sammenligning med andre indikationer af dagsværdi, afhænger af kendsgerninger og omstændigheder, såsom følgende:
i)
transaktionens omfang
ii)
transaktionens sammenlignelighed med det aktiv eller den forpligtelse, der måles
iii)
transaktionens nærhed i forhold til målingstidspunktet.
c)
Hvis en virksomhed ikke har tilstrækkelige oplysninger til at afgøre, om en transaktion er velordnet, skal den tage hensyn til transaktionsprisen. Den pågældende transaktionspris afspejler dog muligvis ikke dagsværdi (dvs. transaktionsprisen er ikke nødvendigvis det eneste eller primære grundlag for måling af dagsværdi eller vurdering af risikopræmier på markedet). Når en virksomhed ikke har tilstrækkelige oplysninger til at afgøre, hvorvidt bestemte transaktioner er velordnede, skal virksomheden lægge mindre vægt på sådanne transaktioner ved sammenligning med andre transaktioner, der vides at være velordnede.
En virksomhed behøver ikke foretage en grundig indsats for at afgøre, hvorvidt en transaktion er velordnet, men må ikke se bort fra oplysninger, som er rimeligt tilgængelige. Når en virksomhed er part i en transaktion, forudsættes den at have tilstrækkelige oplysninger til at afgøre, om transaktionen er velordnet.
Brug af officielle kurser fra tredjeparter
B45
Denne IFRS udelukker ikke brugen af officielle kurser fra tredjeparter, såsom kursoplysningstjenester eller mæglere, hvis en virksomhed har fastslået, at de officielle kurser fra sådanne parter er udviklet i overensstemmelse med denne IFRS.
B46
Hvis der har været et væsentligt fald i omfanget eller niveauet af aktivitet for aktivet eller forpligtelsen, skal virksomheden vurdere, hvorvidt de officielle kurser fra tredjeparter er udviklet ved hjælp af aktuelle oplysninger, som afspejler velordnede transaktioner eller en værdiansættelsesmetode, der afspejler markedsdeltagernes forudsætninger (herunder forudsætninger om risiko). Ved vægtningen af en officiel kurs som input til en dagsværdimåling lægger en virksomhed mindre vægt (sammenlignet med andre indikationer af dagsværdi, der afspejler resultaterne af transaktioner) på kursnoteringer, der ikke afspejler resultatet af transaktioner.
B47
Der skal desuden tages hensyn til typen af kursnoteringen (f.eks. om noteringen er vejledende eller et bindende tilbud) ved vægtningen af den foreliggende dokumentation, med mere vægt på noteringer fra tredjeparter, der afspejler bindende tilbud.
Appendiks C
Ikrafttrædelsestidspunkt og overgang
Dette appendiks er en integreret del af IFRS-standarden og har samme gyldighed som de øvrige dele af standarden.
C1
Virksomheder skal anvende denne IFRS for årsregnskaber, som begynder den 1. januar 2013 eller derefter. Det er tilladt at anvende ændringen før dette tidspunkt. Hvis en virksomhed anvender denne IFRS på en tidligere regnskabsperiode, skal den oplyse herom.
C2
Denne IFRS skal anvendes fremadrettet fra begyndelsen af det regnskabsår, hvor den blev anvendt første gang.
C3
Oplysningskravene i denne IFRS skal ikke anvendes i sammenligningstal, der er fastsat for perioder inden førstegangsanvendelse af denne standard.
C4
Afsnit 52 ændres som led i 
det årlige forbedringsprojekt vedrørende perioden 2011-2013
, som blev udstedt i december 2013. Virksomheder skal anvende denne ændring for regnskabsår, som begynder den 1. juli 2014 eller derefter. Virksomheden skal anvende denne ændring fremadrettet fra begyndelsen af det regnskabsår, hvor IFRS 13 blev anvendt første gang. Det er tilladt at anvende ændringen før dette tidspunkt. Hvis en virksomhed anvender ændringen på en tidligere regnskabsperiode, skal den oplyse herom.
C5
IFRS 9, udstedt i juli 2014, medførte ændring af afsnit 52. Virksomheder skal anvende denne ændring ved anvendelse af IFRS 9.
C6
IFRS 16 
Leasingkontrakter
, udstedt i januar 2016, medførte ændring af afsnit 6. Virksomheder skal anvende denne ændring ved anvendelse af IFRS 16.
IFRS 15
Omsætning fra kontrakter med kunder
FORMÅL
1
Formålet med denne standard er at fastsætte de principper, som en virksomhed skal anvende ved afgivelse af nyttige oplysninger til regnskabsbrugere om arten og størrelsen af, tidspunktet for samt usikkerheden forbundet med 
omsætning
 og pengestrømme hidrørende fra en 
kontrakt
 med en 
kunde
.
Opfyldelse af målsætningen
2
For at opfylde formålet i afsnit 1 er det grundprincippet i denne standard, at en virksomhed som udtryk for overdragelsen til kunder af aftalte varer eller tjenesteydelser indregner omsætning med et beløb, som afspejler det vederlag, virksomheden forventer at være berettiget til som modydelse for disse varer eller tjenesteydelser.
3
En virksomhed skal tage kontraktvilkårene og alle relevante forhold og omstændigheder i betragtning ved anvendelsen af denne standard. Virksomheden skal anvende denne standard og praktiske fremgangsmåder i tilknytning hertil konsekvent på alle kontrakter med sammenlignelige egenskaber og under sammenlignelige omstændigheder.
4
Denne standard indeholder bestemmelser om den regnskabsmæssige behandling af en individuel kontrakt med en kunde. I praksis kan en virksomhed imidlertid anvende denne standard på en portefølje af kontrakter (eller 
leveringsforpligtelser
) med sammenlignelige egenskaber, hvis virksomheden med rimelighed forventer, at den regnskabsmæssige virkning af at anvende denne standard på porteføljen ikke afviger væsentligt fra virkningen af at anvende denne standard på de individuelle kontrakter (eller leveringsforpligtelser) inden for porteføljen. Ved den regnskabsmæssige behandling af en portefølje skal en virksomhed anvende skøn og forudsætninger, som afspejler porteføljens størrelse og sammensætning.
ANVENDELSESOMRÅDE
5
En virksomhed skal anvende denne standard på alle kontrakter med kunder undtagen følgende:
a)
leasingkontrakter, som er omfattet af IFRS 16 
Leasingkontrakter
b)
kontrakter, som er omfattet af IFRS 17 
Forsikringskontrakter
. En virksomhed kan imidlertid vælge at anvende denne standard på forsikringskontrakter, der som hovedformål har levering af serviceydelser til en fast pris i overensstemmelse med afsnit 8 i IFRS 17.
c)
finansielle instrumenter og andre kontraktlige rettigheder eller forpligtelser, som er omfattet af IFRS 9 
Finansielle instrumenter
, IFRS 10 
Koncernregnskaber
, IFRS 11 
Fælles ordninger
, IAS 27 
Separate årsregnskaber
 og IAS 28 
Investeringer i associerede virksomheder og joint ventures
, og
d)
ikke-monetære udvekslinger mellem virksomheder inden for samme forretningsområde med henblik på at lette salget til kunder eller potentielle kunder. For eksempel gælder denne standard ikke for en kontrakt mellem to olieselskaber, som aftaler at udveksle oliebeholdninger for rettidigt at opfylde efterspørgslen fra deres kunder på forskellige, bestemte steder.
6
En virksomhed skal kun anvende denne standard på en kontrakt (bortset fra de kontrakter, der er anført i afsnit 5), hvis kontraktmodparten er en kunde. En kunde er en part, der har indgået aftale med en virksomhed om mod vederlag at erholde varer eller tjenesteydelser, som er et resultat af virksomhedens ordinære drift. En modpart i en kontrakt er ikke en kunde, hvis modparten for eksempel har indgået aftale med virksomheden om at deltage i en aktivitet eller en proces, hvori kontrahenterne deler risici og fordele, som hidrører fra aktiviteten eller processen (eksempelvis udvikling af et aktiv i et samarbejdsarrangement), og ikke om at erholde resultatet af virksomhedens ordinære drift.
7
En kontrakt med en kunde kan delvist være omfattet af denne standard, delvist af andre af de i afsnit 5 anførte standarder.
a)
Hvis de øvrige standarder indeholder bestemmelser om, hvorledes en eller flere dele af kontrakten skal holdes adskilt og/eller i første omgang måles, skal en virksomhed først anvende de omhandlede standarders krav om adskillelse og/eller måling. En virksomhed skal i 
transaktionsprisen
 ikke medtage det beløb, som vedrører den eller de dele af kontrakten, som i første omgang måles i henhold til andre standarder, og skal anvende afsnit 73–86 til at allokere den eventuelt resterende del af transaktionsprisen til hver enkelt leveringsforpligtelse omfattet af denne standard og til enhver anden del af kontrakten som identificeret ved afsnit 7, litra b).
b)
Hvis de øvrige standarder ikke indeholder bestemmelser om, hvorledes en eller flere dele af kontrakten skal holdes adskilt og/eller i første omgang måles, skal virksomheden anvende denne standard til at adskille og/eller i første omgang måle denne eller disse dele af kontrakten.
8
Denne standard indeholder bestemmelser om den regnskabsmæssige behandling af meromkostninger forbundet med opnåelse af en kontrakt med en kunde og af omkostninger forbundet med opfyldelse af en kontrakt med en kunde, medmindre nævnte omkostninger er omfattet af andre standarder (jf. afsnit 91–104). En virksomhed skal kun anvende disse afsnit på omkostninger forbundet med opfyldelse af en kontrakt med en kunde, hvis kontrakten (eller dele heraf) er omfattet af denne standard.
INDREGNING
Identifikation af kontrakten
9
En virksomhed skal kun regnskabsmæssigt behandle en kontrakt med en kunde omfattet af denne standard, hvis alle de følgende kriterier er opfyldt:
a)
kontrahenterne har godkendt kontrakten (skriftligt, mundtligt eller i overensstemmelse med anden almindelig forretningspraksis) og er forpligtet til at opfylde deres respektive forpligtelser
b)
virksomheden kan identificere hver parts rettigheder i forbindelse med de varer eller tjenester, der skal overdrages
c)
virksomheden kan identificere betalingsvilkårene for de varer eller tjenester, der skal overdrages
d)
kontrakten har forretningsmæssigt indhold (dvs. risikoen ved, tidspunktet for eller størrelsen af virksomhedens fremtidige pengestrømme forventes at ændre sig som følge af kontrakten), og
e)
det er sandsynligt, at virksomheden vil inddrive det vederlag, som den er berettiget til som modydelse for de varer eller tjenester, som overdrages til kunden. Når virksomheden vurderer, hvorvidt inddrivelse af et vederlag er sandsynligt, skal den kun tage hensyn til kundens evne til og hensigt om at betale vederlaget rettidigt. Det vederlag, som virksomheden er berettiget til, kan være mindre end den kontraktmæssigt fastsatte pris, hvis vederlaget er variabelt, fordi virksomheden kan tilbyde kunden et prisnedslag (jf. afsnit 52).
10
En kontrakt er en aftale mellem to eller flere parter, ved hvilken der skabes retsgyldige krav og forpligtelser. Muligheden for håndhævelse af kontraktmæssige rettigheder og forpligtelser er et juridisk spørgsmål. Kontrakter kan være skriftlige, mundtlige eller følge af en virksomheds almindelige forretningspraksis. Praksis og procedurer i forbindelse med indgåelse af kontrakter med kunder varierer alt efter retsområde, branche og virksomhed. De kan desuden variere inden for en virksomhed (f.eks. kan de afhænge af kundegruppen eller arten af de aftalte varer eller serviceydelser). En virksomhed skal tage hensyn til nævnte praksis og procedurer, når den vurderer, hvorvidt og hvornår en aftale med en kunde skaber retsgyldige krav og forpligtelser.
11
I nogle tilfælde har kontrakter med kunder ingen fast varighed og kan ophæves eller ændres af hver af parterne til enhver tid. Andre kontrakter forlænges automatisk for en periode fastsat i kontrakten. En virksomhed skal anvende denne standard på den del af kontraktens løbetid (dvs. den kontraktperiode), under hvilken kontrahenterne har aktuelle retsgyldige krav og forpligtelser.
12
Med henblik på anvendelsen af denne standard foreligger der ingen kontrakt, hvis begge kontrahenter har en ensidig retsgyldig ret til at ophæve en i sin helhed uopfyldt kontrakt uden kompensation til den anden part (eller de andre parter). En kontrakt er i sin helhed uopfyldt, hvis begge de følgende kriterier er opfyldt:
a)
virksomheden har endnu ikke overdraget nogen aftalte varer eller tjenesteydelser til kunden, og
b)
virksomheden har endnu ikke modtaget, og er endnu ikke berettiget til at modtage, noget vederlag som modydelse for aftalte varer eller tjenesteydelser.
13
Hvis en kontrakt med en kunde opfylder kriterierne i afsnit 9 ved indgåelsen, må en virksomhed ikke revurdere nævnte kriterier, medmindre der foreligger en indikation på væsentlige ændringer i forhold og omstændigheder. Hvis eksempelvis en kundes evne til at betale vederlaget forringes væsentligt, vil virksomheden skulle revurdere, om det er sandsynligt, at den kan inddrive det vederlag, som den er berettiget til som modydelse for de resterende varer eller tjenesteydelser, som vil blive overdraget til kunden.
14
Hvis en kontrakt med en kunde ikke opfylder kriterierne i afsnit 9, skal virksomheden løbende vurdere kontrakten med henblik på at afgøre, om kriterierne i afsnit 9 efterfølgende opfyldes.
15
Når en kontrakt med en kunde ikke opfylder kriterierne i afsnit 9, og virksomheden modtager vederlag fra kunden, skal virksomheden kun indregne det modtagne vederlag i omsætningen, såfremt en af følgende begivenheder er indtruffet:
a)
virksomheden har ingen resterende forpligtelser til at overdrage varer eller tjenesteydelser til kunden og hele, eller praktisk talt hele, det i kontakten med kunden aftalte vederlag er modtaget af virksomheden og er ikke refunderbart, eller
b)
kontrakten er opsagt, og det fra kunden modtagne vederlag er ikke refunderbart.
16
En virksomhed skal indregne det vederlag, der er modtaget fra en kunde, som en forpligtelse, indtil en af begivenhederne i afsnit 15 indtræffer, eller indtil kriterierne i afsnit 9 efterfølgende opfyldes (jf. afsnit 14). Afhængigt af forhold og omstændigheder i forbindelse med kontrakten udgør den indregnede forpligtelse virksomhedens forpligtelse til enten at overdrage varer eller tjenesteydelser i fremtiden eller at tilbagebetale det modtagne vederlag. I begge tilfælde måles forpligtelsen ved størrelsen af det vederlag, der er modtaget fra kunden.
Sammenlægning af kontrakter
17
En virksomhed skal sammenlægge to eller flere kontrakter, som den har indgået samtidig eller omtrent samtidig med den samme kunde (eller kundens nærtstående parter), og regnskabsmæssigt behandle kontrakterne som en enkelt kontrakt, hvis et eller flere af de følgende kriterier er opfyldt:
a)
kontrakterne er forhandlet samlet med samme forretningsmæssige mål for øje
b)
det vederlag, der skal betales i henhold til én kontrakt, afhænger af den anden kontrakts pris eller indtjening, eller
c)
de varer eller tjenesteydelser, som er aftalt i kontrakterne (eller nogle af de varer eller tjenesteydelser, som er aftalt i hver af kontrakterne), udgør en enkelt leveringsforpligtelse, jf. afsnit 22–30.
Kontraktændringer
18
En kontraktændring er en ændring i kontraktens anvendelsesområde eller pris (eller begge dele), som er godkendt af kontrahenterne. I nogle brancher og retsområder kan en kontraktændring være omtalt som en tillægskontrakt eller på anden måde. En kontraktændring foreligger, når kontrahenterne godkender en ændring, som enten skaber nye eller ændrer eksisterende retsgyldige krav og forpligtelser for kontrahenterne. En kontraktændring kan godkendes skriftligt eller ved mundtlig aftale eller følge af almindelig forretningspraksis. Såfremt en kontraktændring ikke er godkendt af kontrahenterne, skal virksomheden fortsat anvende denne standard på den gældende kontrakt, indtil kontraktændringen er godkendt.
19
En kontraktændring kan foreligge, selv om kontrahenterne er uenige om ændringens anvendelsesomfang eller pris (eller begge dele), eller kontrahenterne har godkendt en ændring i kontraktens anvendelsesområde, men endnu ikke har fastlagt den hertil svarende ændring i prisen. Ved fastlæggelsen af, om de krav og forpligtelser, som skabes eller ændres ved ændringen, er retsgyldige, skal virksomheden tage hensyn til alle relevante forhold og omstændigheder, herunder kontraktvilkårene og anden dokumentation. Såfremt kontrahenterne har godkendt en ændring i kontraktens anvendelsesområde, men endnu ikke har fastlagt den hertil svarende ændring i prisen, skal virksomheden foretage et skøn over ændringen i transaktionsprisen som følge af ændringen, jf. afsnit 50–54 om skøn over variable vederlag og afsnit 56–58 om begrænsning i skøn over variable vederlag.
20
En virksomhed skal regnskabsmæssigt behandle en kontraktændring som en separat kontrakt, hvis begge de følgende betingelser er opfyldt:
a)
anvendelsesområdet for kontrakten udvides, fordi det aftales at overdrage yderligere varer eller tjenesteydelser af særskilt karakter (jf. afsnit 26–30), og
b)
kontraktprisen øges med et vederlag, som afspejler virksomhedens 
isolerede salgspris
 på de yderligere, aftalte varer eller tjenesteydelser samt eventuelle passende reguleringer af denne pris til afspejling af omstændighederne ved den konkrete kontrakt. En virksomhed kan for eksempel justere den isolerede salgspris på en yderligere vare eller tjenesteydelse for en rabat, som kunden får, i og med at virksomheden kan undgå at afholde de salgsrelaterede omkostninger, som ville være nødvendige ved salg af en tilsvarende vare eller tjenesteydelse til en ny kunde.
21
Hvis en kontraktændring regnskabsmæssigt ikke behandles som en separat kontrakt i henhold til afsnit 20, skal virksomheden behandle de aftalte og på tidspunktet for kontraktændringen endnu ikke overdragne varer eller tjenesteydelser (dvs. de resterende lovede varer eller tjenesteydelser) på en af følgende måder, alt efter hvad der er relevant:
a)
En virksomhed skal regnskabsmæssigt behandle kontraktændringen som en ophævelse af den gældende kontrakt og indgåelsen af en ny, hvis de resterende varer eller tjenesteydelser er af særskilt karakter i forhold til de varer eller tjenesteydelser, som blev overdraget på tidspunktet for eller inden kontraktændringen. Vederlaget, der skal allokeres til de resterende leveringsforpligtelser (eller til de resterende varer eller tjenesteydelser af særskilt karakter, som er omfattet af en enkelt leveringsforpligtelse identificeret i henhold til afsnit 22, litra b)), er summen af:
i)
det i kontrakten med kunden aftalte vederlag (herunder vederlag, der allerede er modtaget fra kunden), som er medtaget i skønnet over transaktionsprisen og ikke indregnet i omsætningen, og
ii)
det i forbindelse med kontraktændringen aftalte vederlag.
b)
En virksomhed skal regnskabsmæssigt behandle kontraktændringen som en del af den gældende kontrakt, hvis de resterende varer eller tjenesteydelser ikke er af særskilt karakter og derfor er en del af en enkelt leveringsforpligtelse, som er delvis opfyldt på tidspunktet for kontraktændringen. Kontraktændringens virkning på transaktionsprisen og på virksomhedens måling af leveringsforpligtelsens færdiggørelsesgrad indregnes som en regulering af omsætningen (enten som en stigning eller et fald i omsætningen) på tidspunktet for kontraktændringen (dvs. reguleringen af omsætningen foretages på en akkumuleret opsamlingsbasis).
c)
Hvis der med hensyn til de resterende varer eller tjenesteydelser er tale om en kombination af litra a) og b), skal virksomheden regnskabsmæssigt behandle ændringens virkninger på de uopfyldte (herunder delvis uopfyldte) leveringsforpligtelser i den ændrede kontrakt på en måde, som er i overensstemmelse med dette afsnits formål.
Identifikation af leveringsforpligtelser
22
Ved kontraktens indgåelse skal en virksomhed vurdere de varer eller tjenesteydelser, som er aftalt i en kontrakt med en kunde, og som leveringsforpligtelse identificere hvert løfte om til kunden at overdrage enten:
a)
en vare eller en tjenesteydelse (eller en gruppe varer eller tjenesteydelser), som er af særskilt karakter, eller
b)
en række varer eller tjenesteydelser af særskilt karakter, som i alt væsentligt er de samme, og som har samme mønster for overdragelse til kunden (jf. afsnit 23).
23
En række varer eller tjenesteydelser af særskilt karakter har samme mønster for overdragelse til kunden, hvis begge de følgende kriterier er opfyldt:
a)
hver særskilt vare eller tjenesteydelse i den række af varer eller tjenesteydelser, som virksomheden som aftalt i kontrakten skal overdrage til kunden, opfylder kriterierne i afsnit 35 for en leveringsforpligtelse, som opfyldes over tid, og
b)
den samme metode anvendes til måling af virksomhedens fremskridt hen imod fuldstændig opfyldelse af leveringsforpligtelsen til at overdrage hver særskilt vare eller tjenesteydelse i rækken til kunden, jf. afsnit 39–40.
Løfter i kontrakter med kunder
24
En kontrakt med en kunde opregner almindeligvis eksplicit de varer eller tjenesteydelser, som en virksomhed i henhold til kontrakten skal overdrage til kunden. Den leveringsforpligtelse, som identificeres i en kontrakt med en kunde, behøver imidlertid ikke at være begrænset til de varer eller tjenesteydelser, som eksplicit opregnes i kontrakten. Dette skyldes, at en kontrakt med en kunde også kan omfatte løfter, som følger af en virksomheds almindelige forretningspraksis, offentliggjorte politik eller specifikke erklæringer, såfremt disse løfter på tidspunktet for kontraktens indgåelse skaber en berettiget forventning hos kunden om, at virksomheden vil overdrage en vare eller en tjenesteydelse til kunden.
25
Leveringsforpligtelser omfatter ikke aktiviteter, som virksomheden foretager med henblik på opfyldelse af en kontrakt, medmindre der med nævnte aktiviteter overdrages en vare eller en tjenesteydelse til en kunde. For eksempel kan det være nødvendigt, at en leverandør af tjenesteydelser udfører visse administrative opgaver i forbindelse med udarbejdelsen af en kontrakt. Med udførelsen af sådanne opgaver overdrages ingen tjenesteydelse til kunden. Disse indledende aktiviteter udgør derfor ingen leveringsforpligtelse.
Særskilte varer eller tjenesteydelser
26
Afhængigt af kontrakten kan aftalte varer eller tjenesteydelser omfatte, men er ikke begrænset til, følgende:
a)
salg af varer, som en virksomhed har fremstillet (eksempelvis en producents varebeholdning)
b)
videresalg af varer, som en virksomhed har erhvervet (eksempelvis en detailhandlers varer)
c)
videresalg af rettigheder til varer eller tjenesteydelser, som en virksomhed har erhvervet (eksempelvis videresalg af en billet gennem en virksomhed, som er principal, som beskrevet i afsnit B34–B38)
d)
udførelse af en eller flere kontraktligt aftalte opgaver for en kunde
e)
levering af en tjenesteydelse bestående i at være parat til at levere varer eller tjenesteydelser (eksempelvis uspecificerede software-opdateringer, som leveres, når og hvis de er tilgængelige) eller i at gøre varer eller tjenesteydelser tilgængelige for en kunde til brug, når og hvis kunden ønsker det
f)
levering af en tjenesteydelse bestående i at sørge for, at en anden part overdrager varer eller tjenesteydelser til en kunde (for eksempel at handle som agent for en anden part som beskrevet i afsnit B34–B38)
g)
tildeling af rettigheder til fremtidig levering af varer eller tjenesteydelser, som en kunde kan videresælge eller levere til sin kunde (f.eks. hvis en virksomhed, som sælger et produkt til en detailhandler, ifølge aftalen skal overdrage en yderligere vare eller tjenesteydelse til en person, som køber produktet af detailhandleren)
h)
opførelse, fremstilling eller videreudvikling af et aktiv på vegne af en kunde
i)
tildeling af licenser (jf. afsnit B52–B63B) og
j)
tildeling af optioner på at erhverve yderligere varer eller tjenesteydelser (såfremt nævnte optioner giver kunden en materiel ret som beskrevet i afsnit B39–B43).
27
En vare eller en tjenesteydelse, som der er indgået aftale om med en kunde, er af særskilt karakter, hvis begge de følgende kriterier er opfyldt:
a)
kunden kan drage fordel af varen eller tjenesteydelsen alene eller sammen med andre ressourcer, som er umiddelbart tilgængelige for kunden (dvs. varen eller tjenesteydelsen har særskilt karakter), og
b)
virksomhedens løfte om at overdrage varen eller tjenesten til kunden kan identificeres separat fra andre løfter i kontrakten (dvs., at løftet om at overdrage varen eller tjenesteydelsen er særskilt inden for rammerne af kontrakten).
28
En kunde kan drage fordel af en vare eller en tjenesteydelse i henhold til afsnit 27, litra a), hvis varen eller tjenesteydelsen kan anvendes, forbruges eller sælges for et beløb, som overstiger scrapværdien, eller på anden måde besiddes med økonomisk fordel til følge. For nogle varer eller tjenesteydelser gælder det, at en kunde kan drage fordel af varen eller tjenesteydelsen alene. For andre varer eller tjenesteydelser gælder det, at en kunde kun kan drage fordel af varen eller tjenesteydelsen sammen med andre umiddelbart tilgængelige ressourcer. En umiddelbart tilgængelig ressource er en vare eller en tjenesteydelse, som sælges separat (af virksomheden eller en anden virksomhed), eller en ressource, som kunden allerede har modtaget fra virksomheden (herunder varer eller tjenesteydelser, som virksomheden allerede har overdraget til kunden i henhold til kontrakten) eller på grundlag af andre transaktioner eller begivenheder. Forskellige forhold kan tjene som grundlag for at antage, at kunden kan drage fordel af en vare eller en tjenesteydelse alene eller sammen med andre umiddelbart tilgængelige ressourcer. For eksempel kan den omstændighed, at virksomheden regelmæssigt sælger en vare eller en tjenesteydelse separat, være en indikator for, at en kunde kan drage fordel af varen eller tjenesteydelsen alene eller sammen med andre umiddelbart tilgængelige ressourcer.
29
Vurderingen af, hvorvidt en virksomheds løfter om at overdrage varer eller tjenesteydelser til kunden kan identificeres separat, jf. afsnit 27, litra b), har til formål at fastslå, om løftet er af en sådan art inden for rammerne af kontrakten, at det indebærer overdragelse af hver enkelt af disse varer eller tjenesteydelser særskilt, eller det i stedet indebærer overdragelse af en eller flere kombinerede enheder, hvori de aftalte varer eller tjenesteydelser indgår som input. Forhold, som kan indikere, at to eller flere løfter om at overdrage varer eller tjenesteydelser til en kunde ikke kan identificeres separat, omfatter, men er ikke begrænset til, følgende:
a)
Virksomheden leverer en væsentlig tjenesteydelse, som har til formål at lade varerne eller tjenesteydelserne indgå sammen med andre varer eller tjenesteydelser aftalt i kontrakten i en gruppe af varer eller tjenesteydelser, som udgør det eller de kombinerede resultater, hvorom kunden har indgået en kontrakt. Virksomheden anvender med andre ord varerne eller tjenesteydelserne som input i forbindelse med produktion eller levering af det eller de af kunden specificerede, kombinerede resultater. Det eller de kombinerede resultater kan indeholde mere end én fase, et element eller en enhed.
b)
En eller flere af varerne eller tjenesteydelserne indebærer en væsentlig ændring eller tilpasning af, eller undergår en væsentlig ændring eller tilpasning som følge af, en eller flere af de andre varer eller tjenesteydelser, som er aftalt i kontrakten.
c)
Varerne eller tjenesteydelserne er i væsentlig grad indbyrdes afhængige af eller indbyrdes forbundne. Med andre ord påvirkes hver af varerne eller tjenesteydelserne i væsentlig grad af en eller flere af de andre varer eller tjenesteydelser i kontrakten. I nogle tilfælde påvirker to eller flere varer eller tjenesteydelserne for eksempel i væsentlig grad hinanden, fordi virksomheden ikke ville være i stand til at opfylde sit løfte ved at overdrage hver af varerne eller tjenesteydelserne uafhængigt af hinanden.
30
Hvis en aftalt vare eller tjenesteydelse ikke er af særskilt karakter, skal en virksomhed kombinere denne vare eller tjenesteydelse og andre aftalte varer eller tjenesteydelser, indtil den kan identificere en gruppe af varer eller tjenesteydelser, som er af særskilt karakter. I nogle tilfælde kan dette betyde, at virksomheden regnskabsmæssigt skal behandle alle varer eller tjenesteydelser aftalt i en kontrakt som en enkelt leveringsforpligtelse.
Opfyldelse af leveringsforpligtelser
31
En virksomhed skal indregne omsætning, når (eller i takt med at) den opfylder en leveringsforpligtelse ved at overdrage en aftalt vare eller tjenesteydelse (dvs. et aktiv) til en kunde. Et aktiv overdrages, når (eller i takt med at) kunden opnår kontrol over aktivet.
32
For hver leveringsforpligtelse, som identificeres i henhold til afsnit 22–30, skal en virksomhed ved kontraktens indgåelse vurdere, hvorvidt den opfylder leveringsforpligtelsen over tid (jf. afsnit 35–37) eller opfylder leveringsforpligtelsen på et bestemt tidspunkt (jf. afsnit 38). Hvis en virksomhed ikke opfylder en leveringsforpligtelse over tid, opfyldes leveringsforpligtelsen på et bestemt tidspunkt.
33
Varer og tjenesteydelser er aktiver, også selv om det kun er kortvarigt, når de modtages og benyttes (som det er tilfældet med mange tjenesteydelser). Ved kontrol over aktivet forstås muligheden for at anvise brugen af, og opnå i det væsentlige samtlige resterende fordele af, aktivet. Kontrol indebærer muligheden for at forhindre andre virksomheder i at styre anvendelsen af og opnå fordele af et aktiv. Fordelene af et aktiv er de mulige pengestrømme (indbetalinger eller sparede udbetalinger), som direkte eller indirekte kan opnås på forskellige måder, f.eks.:
a)
ved anvendelse af aktivet til produktion af varer eller levering af tjenesteydelser (herunder offentlige tjenesteydelser)
b)
ved anvendelse af aktivet til forøgelse af værdien af andre aktiver
c)
ved anvendelse af aktivet til afregning af forpligtelser eller nedbringelse af udgifter
d)
ved salg eller udveksling af aktivet
e)
ved anvendelse af aktivet som sikkerhed for et lån og
f)
ved besiddelse af aktivet.
34
Ved vurderingen af, om en kunde opnår kontrol over et aktiv, skal en virksomhed tage hensyn til eventuelle aftaler om genkøb af aktivet (jf. afsnit B64–B76).
Leveringsforpligtelser, der opfyldes over tid
35
En virksomhed overdrager kontrol over en vare eller en tjenesteydelse over tid og opfylder derfor en leveringsforpligtelse og indregner omsætning over tid, hvis et af følgende kriterier er opfyldt:
a)
kunden modtager og forbruger samtidig fordelene ved virksomhedens ydelser, i takt med at virksomheden præsterer ydelserne (jf. afsnit B3–B4)
b)
virksomhedens ydelser skaber et aktiv eller øger et aktivs værdi (f.eks. varer under fremstilling), og kunden får kontrol over dette aktiv, i takt med at aktivet skabes eller dets værdi øges (jf. afsnit B5), eller
c)
virksomhedens ydelser skaber ikke et aktiv med en alternativ anvendelse for virksomheden (jf. afsnit 36), og virksomheden har et retsgyldigt krav på betaling for ydelser udført til dato (jf. afsnit 37).
36
Et aktiv skabt af en virksomheds ydelser har ingen alternativ anvendelse for en virksomhed, hvis virksomheden enten i medfør af kontrakten er forhindret i uden videre at henføre aktivet til anden anvendelse under skabelsen eller værdiforøgelsen af aktivet eller i praksis har begrænsede muligheder for uden videre at henføre aktivet i færdiggjort tilstand til anden anvendelse. Vurderingen af, hvorvidt et aktiv har en alternativ anvendelse for virksomheden, foretages ved kontraktens indgåelse. Efter kontraktindgåelse må en virksomhed ikke opdatere vurderingen af et aktivs alternative anvendelse, medmindre kontrahenterne godkender en kontraktændring, som indebærer en væsentlig ændring af leveringsforpligtelsen. Afsnit B6–B8 indeholder vejledning til vurdering af, om et aktiv har en alternativ anvendelse for en virksomhed.
37
En virksomhed skal ved vurderingen af, hvorvidt den har et retsgyldigt krav på betaling for ydelser udført til dato, jf. afsnit 35, litra c), tage hensyn til kontraktvilkårene samt eventuel lovgivning, som finder anvendelse på kontrakten. Kravet på betaling for ydelser udført til dato skal ikke nødvendigvis vedrøre et fast beløb. Virksomheden skal imidlertid på ethvert tidspunkt i kontraktens løbetid være berettiget til et beløb, der som minimum kompenserer virksomheden for ydelser udført til dato, i tilfælde af at kunden eller en anden part ophæver kontrakten af andre grunde end virksomhedens manglende opfyldelse af kontrakten. Afsnit B9–B13 indeholder vejledning til vurdering af, hvorvidt der foreligger et krav på betaling, hvorvidt dette krav er retsgyldigt, samt hvorvidt en virksomheds krav på betaling berettiger denne til betaling for ydelser udført til dato.
Leveringsforpligtelser, der opfyldes på et bestemt tidspunkt
38
Hvis en leveringsforpligtelse ikke opfyldes over tid, jf. afsnit 35–37, opfylder en enhed leveringsforpligtelsen på et bestemt tidspunkt. For at fastlægge det tidspunkt, hvor en kunde opnår kontrol over et aftalt aktiv og virksomheden opfylder en leveringsforpligtelse, skal virksomheden tage hensyn til kriterierne vedrørende kontrol i afsnit 31–34. En virksomhed skal desuden tage hensyn til kriterierne for overdragelse af kontrol, som omfatter, men ikke er begrænset til, følgende:
a)
Virksomheden har et aktuelt krav på betaling for aktivet — hvis en kunde aktuelt er forpligtet til at betale for et aktiv, kan dette være en indikator for, at kunden har fået mulighed for at anvise brugen af, og opnå i det væsentlige samtlige resterende fordele af, aktivet som modydelse.
b)
Kunden har ejendomsret til aktivet — ejendomsretten kan indikere, hvilken kontrahent der har muligheden for at anvise brugen af, og opnå i det væsentlige samtlige resterende fordele af, et aktiv eller for at begrænse andre virksomheders adgang til nævnte fordele. Overdragelsen af ejendomsretten til et aktiv kan derfor være en indikator for, at kunden har opnået kontrol over aktivet. Hvis en virksomhed bibeholder ejendomsretten udelukkende som sikkerhed mod kundens manglende betaling, udelukker sådanne rettigheder ikke kunden fra at opnå kontrol over et aktiv.
c)
Virksomheden har overdraget den fysiske besiddelse af aktivet — kundens fysiske besiddelse af et aktiv kan være en indikator for, at kunden har mulighed for at anvise brugen af, og opnå i det væsentlige samtlige resterende fordele af, aktivet eller for at begrænse andre virksomheders adgang til nævnte fordele. Fysisk besiddelse behøver imidlertid ikke at være sammenfaldende med kontrol over et aktiv. I nogle genkøbs- og konsignationsaftaler kan en kunde eller en modtager eksempelvis fysisk være i besiddelse af et aktiv, som virksomheden kontrollerer. Omvendt kan virksomheden i nogle aftaler med fakturering uden overdragelse fysisk være i besiddelse af et aktiv, som kunden kontrollerer. Afsnit B64–B76, B77–B78 og B79–B82 indeholder vejledning om den regnskabsmæssige behandling af henholdsvis genkøbs- og konsignationsaftaler samt aftaler med fakturering uden overdragelse.
d)
Kunden har de væsentlige risici og afkast tilknyttet ejendomsretten til aktivet — overdragelsen til kunden af de væsentlige risici og afkast tilknyttet ejendomsretten til et aktiv kan være en indikator for, at kunden har fået mulighed for at anvise brugen af, og opnå i det væsentlige samtlige resterende fordele af, aktivet. Ved vurdering af risici og afkast tilknyttet ejendomsretten til et aftalt aktiv skal en virksomhed imidlertid udelukke eventuelle risici, som giver anledning til en særskilt leveringsforpligtelse ud over leveringsforpligtelsen til at overdrage aktivet. Eksempelvis kan en virksomhed have overdraget kontrol over et aktiv til en kunde, men endnu ikke have opfyldt en yderligere leveringsforpligtelse til at levere vedligeholdelsestjenester i relation til det overførte aktiv.
e)
Kunden har accepteret aktivet — kundens accept af et aktiv kan være en indikator for, at kunden har fået mulighed for at anvise brugen af, og opnå i det væsentlige samtlige resterende fordele af, aktivet. Med henblik på en vurdering af virkningen af kontraktlige kundeacceptklausuler på, hvornår kontrollen over et aktiv overdrages, skal en virksomhed tage hensyn til vejledningen i afsnit B83–B86.
Måling af fremskridt hen imod fuldstændig opfyldelse af en leveringsforpligtelse
39
For hver leveringsforpligtelse, som opfyldes over tid, jf. afsnit 35–37, skal en virksomhed indregne omsætning over tid ved at måle fremskridtet hen imod fuldstændig opfyldelse af den pågældende leveringsforpligtelse. Ved måling af fremskridt er det målet at udtrykke virksomhedens ydelser med hensyn til at overdrage kontrollen over varer eller tjenesteydelser, som er aftalt i en kontrakt med en kunde (dvs. opfyldelse af en virksomheds leveringsforpligtelse).
40
En virksomhed skal anvende en bestemt metode til måling af fremskridt for hver leveringsforpligtelse, som opfyldes over tid, og virksomheden skal konsekvent anvende denne metode på lignende leveringsforpligtelser og under tilsvarende omstændigheder. Ved hvert regnskabsårs afslutning skal virksomheden foretage en ny måling af dens fremskridt hen imod fuldstændig opfyldelse af en leveringsforpligtelse, som opfyldes over tid.
Metoder til måling af fremskridt
41
Egnede metoder til måling af fremskridt omfatter output- og inputmetoder. Afsnit B14–B19 indeholder vejledning i anvendelsen af output- og inputmetoder til måling af en virksomheds fremskridt hen imod fuldstændig opfyldelse af en leveringsforpligtelse. Ved fastlæggelsen af den egnede metode til måling af fremskridt skal en virksomhed tage hensyn til arten af den vare eller tjenesteydelse, som virksomheden ifølge kontrakten skal overdrage til kunden.
42
Ved anvendelsen af en metode til måling af fremskridt skal en virksomhed ved målingen af fremskridtet ikke medtage eventuelle varer eller tjenesteydelser, for hvilke virksomheden ikke overdrager kontrollen til en kunde. Omvendt skal en virksomhed ved målingen af fremskridtet medtage eventuelle varer eller tjenesteydelser, for hvilke virksomheden overdrager kontrollen til en kunde ved opfyldelsen af leveringsforpligtelsen.
43
I takt med at forholdene ændrer sig over tid, skal en virksomhed opdatere sin måling af fremskridt, således at den afspejler eventuelle ændringer i resultatet af leveringsforpligtelsen. Sådanne ændringer i en virksomheds måling af fremskridt skal regnskabsmæssigt behandles som en ændring i et regnskabsmæssigt skøn i overensstemmelse med IAS 8 
Anvendt regnskabspraksis, ændringer i regnskabsmæssige skøn og fejl
.
Rimelige målinger af fremskridt
44
En virksomhed skal kun indregne omsætning vedrørende en leveringsforpligtelse, som opfyldes over tid, hvis virksomheden i rimelig grad kan måle sine fremskridt hen imod fuldstændig opfyldelse af leveringsforpligtelsen. En virksomhed er ikke i stand til i rimelig grad at måle sine fremskridt hen imod fuldstændig opfyldelse af leveringsforpligtelsen, hvis den mangler pålidelige oplysninger, som er nødvendige for at anvende en egnet metode til måling af fremskridt.
45
I visse tilfælde (f.eks. i de indledende faser af en kontrakt) er det ikke muligt for virksomheden i rimelig grad at måle resultatet af en leveringsforpligtelse, men virksomheden forventer at kunne dække de omkostninger, som er forbundet med opfyldelse af leveringsforpligtelsen. I sådanne tilfælde skal virksomheden kun indregne omsætning i et omfang svarende til omkostningerne, indtil den i rimelig grad kan måle resultatet af leveringsforpligtelsen.
MÅLING
46
Når (eller i takt med at) en leveringsforpligtelse opfyldes, skal en virksomhed som omsætning indregne den transaktionspris, der er allokeret til nævnte leveringsforpligtelse (hvilket udelukker skøn over variable vederlag, for hvilken der gør sig en begrænsning gældende, jf. afsnit 56–58).
Fastsættelse af transaktionsprisen
47
En virksomhed skal ved fastsættelse af transaktionsprisen tage hensyn til kontraktvilkårene og sin almindelige forretningspraksis. Transaktionsprisen er det vederlag, som en virksomhed forventer at være berettiget til som modydelse for at overdrage aftalte varer eller tjenesteydelser til en kunde, eksklusive beløb, der er inddrevet på vegne af tredjeparter (f.eks. visse omsætningsafgifter). Det vederlag, som aftales i en kontrakt med en kunde, kan være fast, variabelt eller en kombination heraf.
48
Arten og størrelsen af samt tidspunktet for det vederlag, som er aftalt med kunden, påvirker skønnet over transaktionsprisen. Ved fastsættelse af transaktionsprisen skal en virksomhed tage hensyn til virkningen af følgende:
a)
variable vederlag (jf. afsnit 50–55 og 59)
b)
begrænsning i skøn over variable vederlag (jf. afsnit 56–58)
c)
tilstedeværelsen af et væsentligt finansieringselement i kontrakten (jf. afsnit 60–65)
d)
ikke-kontante vederlag (jf. afsnit 66-69) og
e)
vederlag, som skal betales til en kunde (jf. afsnit 70–72).
49
Med henblik på fastsættelse af transaktionsprisen skal virksomheden antage, at varerne eller tjenesteydelserne overdrages til kunden efter aftalen i den gældende kontrakt, og at kontrakten ikke annulleres, forlænges eller ændres.
Variabelt vederlag
50
Hvis det i kontrakten aftalte vederlag indeholder et variabelt element, skal virksomheden foretage et skøn over det vederlag, som den er berettiget til som modydelse for at overdrage de aftalte varer eller tjenesteydelser til en kunde.
51
Et vederlag kan være variabelt som følge af rabatter, tilbagebetalinger, godtgørelser, prisnedslag, incitamenter, resultatbonusser, bod eller lignende poster. Det aftalte vederlag kan også være variabelt, hvis en virksomheds ret til vederlaget afhænger af, om en fremtidig begivenhed indtræffer eller ej. Et vederlag er f.eks. variabelt, hvis et produkt sælges med returret eller der er aftalt en fast resultatbonus i forbindelse med opnåelsen af et bestemt resultat.
52
Variabiliteten i det aftalte vederlag kan fremgå eksplicit af kontrakten. Ud over hvad der følger af kontraktvilkårene, er det aftalte vederlag variabelt, hvis én af følgende situationer foreligger:
a)
Kunden har på baggrund af virksomhedens almindelige forretningspraksis, offentliggjorte politik eller specifikke tilkendegivelser en berettiget forventning om, at virksomheden vil acceptere et vederlag, som er mindre end den kontraktmæssigt fastsatte pris. Det betyder, at det forventes, at virksomheden vil tilbyde et prisnedslag. Afhængigt af jurisdiktion, branche og kunde benævnes et sådant tilbud undertiden også discount, rabat, godtgørelse eller tilbagebetaling.
b)
Andre forhold og omstændigheder indikerer, at det ved indgåelse af kontrakten med kunden er virksomhedens hensigt at tilbyde et prisnedslag.
53
En virksomhed skal foretage et skøn over et variabelt vederlag ved anvendelse af en af de følgende metoder, afhængigt af hvilken metode virksomheden forventer bedst vil kunne afspejle det vederlag, som den er berettiget til.
a)
Forventningsværdien — forventningsværdien er summen af sandsynlighedsvægtede vederlagsværdier inden for et spænd af mulige vederlag. En forventningsværdi kan være et egnet skøn over det variable vederlag, hvis en virksomhed har et stort antal kontrakter med de samme egenskaber.
b)
Den mest sandsynlige vederlagsværdi — den mest sandsynlige vederlagsværdi er den mest sandsynlige værdi inden for et spænd af mulige vederlag (dvs. det mest sandsynlige udfald af kontrakten). Den mest sandsynlige vederlagsværdi kan være et egnet skøn over det variable vederlag, hvis kontrakten kun har to mulige udfald (f.eks. at en virksomhed enten opnår eller ikke opnår en resultatbonus).
54
En virksomhed skal ved skøn over virkningen af en usikkerhed på et variabelt vederlag, som virksomheden er berettiget til, konsekvent anvende den samme metode på kontrakten i sin helhed. Virksomheden skal desuden tage hensyn til alle oplysninger (historiske, aktuelle og forventede), som den med rimelighed har adgang til, og skal identificere et rimeligt antal mulige vederlagsværdier. De oplysninger, som en virksomhed benytter ved skøn over det variable vederlag, svarer typisk til de oplysninger, som virksomhedens ledelse anvender ved afgivelse af tilbud og fastsættelse af priser på aftalte varer eller tjenesteydelser.
Tilbagebetalingsforpligtelser
55
En virksomhed skal indregne en tilbagebetalingsforpligtelse, hvis virksomheden modtager vederlag fra en kunde og forventer at tilbagebetale dette helt eller delvist til kunden. En tilbagebetalingsforpligtelse måles som den del af det modtagne (eller tilgodehavende) vederlag, som virksomheden ikke forventer at være berettiget til (dvs. beløb, som ikke er medregnet i transaktionsprisen). Tilbagebetalingsforpligtelsen (og tilsvarende ændringer i transaktionsprisen og følgelig i 
den kontraktlige forpligtelse
) skal opdateres for ændringer i forhold ved hvert regnskabsårs afslutning. Ved den regnskabsmæssige behandling af en tilbagebetalingsforpligtelse vedrørende et salg med returret skal en virksomhed anvende vejledningen i afsnit B20–B27.
Begrænsning i skøn over variable vederlag
56
En virksomhed skal kun medregne en del af eller hele det variable vederlag som skønnet i henhold til afsnit 53 i transaktionsprisen, hvis det er meget sandsynligt, at en væsentlig tilbageførsel af akkumuleret, indregnet omsætning ikke vil finde sted, når den usikkerhed, som er knyttet til det variable vederlag, efterfølgende afklares.
57
Ved vurderingen af, hvorvidt det er meget sandsynligt, at en væsentlig tilbageførsel af akkumuleret, indregnet omsætning ikke vil finde sted, når den usikkerhed, som er knyttet til det variable vederlag, efterfølgende afklares, skal en virksomhed tage hensyn til såvel sandsynligheden for som størrelsesordenen af omsætningstilbageførslen. Forhold, som kan øge sandsynligheden for eller størrelsesordenen af en omsætningstilbageførsel, omfatter, men er ikke begrænset til, følgende:
a)
Vederlaget afhænger i vid udstrækning af forhold uden for virksomhedens indflydelse. Der kan være tale om markedsvolatilitet, tredjeparts vurderinger eller handlinger, vejrmæssige forhold og en høj risiko for forældelse af den aftalte vare eller tjenesteydelse.
b)
Usikkerheden om vederlaget forventes at være uafklaret i en længere periode.
c)
Virksomhedens erfaringer med (eller andet vidnesbyrd om) lignende typer kontrakter er begrænset eller har begrænset prognoseværdi.
d)
Det er praksis i virksomheden enten at tilbyde et bredt spænd af prisnedslag eller at ændre betalingsvilkårene og betingelserne for lignende kontrakter under tilsvarende forhold.
e)
I kontrakten opereres der med mange mulige vederlag inden for et bredt spænd.
58
En virksomhed skal anvende afsnit B63 ved den regnskabsmæssige behandling af vederlag i form af salgsbaseret eller brugsbaseret royalty, der er aftalt som modydelse for en licens til intellektuel ejendom.
Omvurdering af variable vederlag
59
Ved hvert regnskabsårs afslutning skal virksomheden opdatere den skønnede transaktionspris (og herunder sin vurdering af, hvorvidt der for et skøn over variable vederlag gør sig en begrænsning gældende), således at denne giver et retvisende billede af de aktuelle forhold ved regnskabsårets afslutning og ændringerne i forholdene i regnskabsårets løb. Virksomheden skal regnskabsmæssigt behandle ændringer i transaktionsprisen i henhold til afsnit 87–90.
Tilstedeværelsen af et væsentligt finansieringselement i kontrakten
60
Ved fastsættelsen af transaktionsprisen skal en virksomhed justere det aftalte vederlag for virkningen af pengenes tidsværdi, hvis de mellem kontrahenterne aftalte betalingstidspunkter (enten eksplicit eller indirekte) giver kunden eller virksomheden en væsentlig finansieringsfordel i forbindelse med overdragelsen af varer eller tjenesteydelser til kunden. I så fald indeholder kontrakten et væsentligt finansieringselement. Et væsentligt finansieringselement kan forekomme, uanset om løftet om finansiering er eksplicit fastsat i kontrakten eller følger af de mellem kontrahenterne aftalte betalingsvilkår.
61
Ved justeringen af det aftalte vederlag for et væsentligt finansieringselement er det målet, at en virksomhed skal indregne omsætning med et beløb, som afspejler den pris, som en kunde skulle have betalt kontant ved (eller i takt med) overdragelsen (dvs. den kontante salgspris). Virksomheden skal tage hensyn til alle relevante forhold og omstændigheder ved vurderingen af, om en kontrakt indeholder et finansieringselement, og om dette finansieringselement er væsentligt for kontrakten, herunder både:
a)
den eventuelle forskel mellem det aftalte vederlag og de aftalte varers eller tjenesteydelsers kontante salgspris og
b)
den samlede virkning af:
i)
det forventede tidsforløb mellem virksomhedens overdragelse af de aftalte varer eller tjenesteydelser til kunden og kundens betaling for de pågældende varer eller tjenesteydelser og
ii)
de gældende rentesatser på det relevante marked.
62
Uanset vurderingen i afsnit 61 indeholder en kontrakt med en kunde ikke noget væsentligt finansieringselement, hvis en eller flere af følgende faktorer gør sig gældende:
a)
kunden har forudbetalt varerne eller tjenesteydelserne, og tidspunktet for overdragelsen af de pågældende varer eller tjenester bestemmes af kunden
b)
en væsentlig del af det med kunden aftalte vederlag er variabelt, og dets størrelse eller betalingstidspunkt varierer, alt afhængigt af om en fremtidig begivenhed, som i alt væsentligt ikke kontrolleres af kunden eller virksomheden (f.eks. hvis vederlaget er en salgsbaseret royalty), indtræffer eller ej
c)
forskellen mellem det aftalte vederlag og varens eller tjenesteydelsens kontante salgspris (som beskrevet i afsnit 61) skyldes andre forhold end kundens eller virksomhedens adgang til finansiering, og forskellen mellem beløbene står i forhold til årsagen til denne. F.eks. kan betalingsvilkårene yde virksomheden eller kunden beskyttelse mod den anden parts undladelse af på fyldestgørende måde at opfylde nogle af eller samtlige sine kontraktlige forpligtelser.
63
I praksis kan en virksomhed undlade at justere det aftalte vederlag for virkningen af et væsentligt finansieringselement, hvis virksomheden ved kontraktens indgåelse forventer, at tidsforløbet mellem virksomhedens overdragelse af en aftalt vare eller tjenesteydelse til en kunde og kundens betaling for denne vare eller tjenesteydelse vil være på et år eller derunder.
64
For at opfylde målet i afsnit 61 skal en virksomhed ved justeringen af det aftalte vederlag for et væsentligt finansieringselement benytte den diskonteringssats, der ville gælde for en særskilt finansieringstransaktion mellem virksomheden og dens kunder ved kontraktindgåelsen. Denne sats afspejler kreditkarakteristika for den part, som modtager finansiering i medfør af kontrakten, samt den af kunden eller virksomheden stillede sikkerhed, herunder aktiver, som overdrages i henhold til kontrakten. Virksomheden kan fastlægge denne sats som den sats, der tilbagediskonterer den nominelle værdi af det aftalte vederlag til den pris, som kunden skulle have betalt kontant for varerne eller tjenesteydelserne ved (eller i takt med) overdragelsen. Efter kontraktindgåelse må en virksomhed ikke opdatere diskonteringssatsen for ændringer i rentesatser eller andre forhold (f.eks. en ændring i vurderingen af kreditrisikoen ved kunden).
65
En virksomhed skal præsentere virkningen af finansielle dispositioner (renteindtægter eller renteudgifter) separat fra omsætning fra kontrakter med kunder i totalindkomstopgørelsen. Renteindtægter eller renteudgifter indregnes kun, i det omfang et 
kontraktligt aktiv
 (eller tilgodehavende) eller en kontraktlig forpligtelse indregnes ved den regnskabsmæssige behandling af en kontrakt med en kunde.
Ikke-kontant vederlag
66
Ved fastsættelsen af transaktionsprisen for kontrakter, der indeholder aftale om, at en kunde skal erlægge et vederlag i en anden form end kontanter, skal en virksomhed måle det ikke-kontante vederlag (eller aftalen om et ikke-kontant vederlag) til dagsværdi.
67
Hvis virksomheden ikke med rimelighed kan foretage et skøn over det ikke-kontante vederlags dagsværdi, skal virksomheden måle vederlaget indirekte ved at tage udgangspunkt i den isolerede salgspris for de varer eller tjenesteydelser, som kunden (eller kundegruppen) ifølge aftalen skal have som modydelse for vederlaget.
68
Det ikke-kontante vederlags dagsværdi kan variere afhængigt af vederlagets form (f.eks. en ændring i prisen på en aktie, som en virksomhed er berettiget til at modtage fra en kunde). Hvis dagsværdien af det ikke-kontante vederlag, som er aftalt med kunden, ændrer sig som følge af andre forhold end netop vederlagets form (f.eks. kan dagsværdien ændre sig på grund af virksomhedens resultater), skal virksomheden anvende kravene i afsnit 56–58.
69
Hvis en kunde yder bidrag i form af varer eller tjenesteydelser (eksempelvis materialer, driftsmidler eller arbejdskraft) for at lette en virksomheds opfyldelse af kontrakten, skal virksomheden vurdere, om den opnår kontrol over de pågældende varer eller tjenesteydelser. Hvis dette er tilfældet, skal virksomheden regnskabsmæssigt behandle de pågældende varer eller tjenesteydelser som ikke-kontant vederlag modtaget fra kunden.
Vederlag, som skal betales til en kunde
70
Vederlag, som skal betales til en kunde, omfatter kontante beløb, som en virksomhed betaler eller forventer at skulle betale til kunden (eller til andre parter, som køber virksomhedens varer eller tjenesteydelser fra kunden). Vederlag, som skal betales til en kunde, omfatter også kreditposter eller andre poster (eksempelvis en kupon eller en voucher), der kan anvendes til udligning af gæld over for virksomheden (eller over for andre parter, som køber virksomhedens varer eller tjenesteydelser fra kunden). En virksomhed skal regnskabsmæssigt behandle vederlag, som skal betales til en kunde, som en reduktion af transaktionsprisen og derfor af omsætningen, medmindre betalingen til kunden sker som modydelse for særskilte varer eller tjenesteydelser (som beskrevet i afsnit 26–30), som kunden overdrager til virksomheden. Hvis det vederlag, som skal betales til en kunde, indeholder et variabelt element, skal virksomheden foretage et skøn over transaktionsprisen (og herunder, hvorvidt der for et skøn over variable vederlag gør sig en begrænsning gældende) i henhold til afsnit 50–58.
71
Hvis det vederlag, som skal betales til en kunde, udgør betalingen for en særskilt vare eller tjenesteydelse fra kunden, skal en virksomhed regnskabsmæssigt behandle købet af varen eller tjenesteydelsen på samme måde, som den regnskabsmæssigt behandler andre køb fra leverandører. Hvis det vederlag, som skal betales til kunden, overstiger dagsværdien af den særskilte vare eller tjenesteydelse, som virksomheden modtager fra kunden, skal virksomheden regnskabsmæssigt behandle et sådant beløb som en reduktion af transaktionsprisen. Hvis virksomheden ikke med rimelighed kan foretage et skøn over dagsværdien af den vare eller tjenesteydelse, som den modtager fra kunden, skal den regnskabsmæssigt behandle hele det vederlag, som skal betales til kunden, som en reduktion af transaktionsprisen.
72
Hvis det vederlag, som skal betales til en kunde, regnskabsmæssigt behandles som en reduktion af transaktionsprisen, skal en virksomhed således indregne reduktionen af omsætningen, når (eller i takt med at) den seneste af følgende begivenheder indtræffer:
a)
virksomheden indregner omsætningen fra overdragelsen af de pågældende varer eller tjenesteydelser til kunden, og
b)
virksomheden betaler eller afgiver løfte om at betale vederlaget (selv om betalingen er afhængig af en fremtidig begivenhed). Et sådant løfte kan følge af virksomhedens almindelige forretningspraksis.
Allokering af transaktionsprisen til leveringsforpligtelser
73
Ved allokeringen af transaktionsprisen er det målet, at en virksomhed skal allokere transaktionsprisen til hver leveringsforpligtelse (eller særskilt vare eller tjenesteydelse) med et beløb, som afspejler det vederlag, virksomheden forventer at være berettiget til som modydelse for at overdrage de aftalte varer eller tjenesteydelser til kunden.
74
For at opfylde allokeringsmålsætningen skal en virksomhed allokere transaktionsprisen til hver leveringsforpligtelse, som identificeres i kontrakten, på basis af en relativ isoleret salgspris i henhold til afsnit 76–80, jf. dog afsnit 81–83 (om allokering af rabatter) og afsnit 84–86 (om allokering af vederlag, som indeholder variable elementer).
75
Afsnit 76–86 finder ikke anvendelse, hvis en kontrakt kun indeholder én leveringsforpligtelse. Imidlertid kan afsnit 84–86 finde anvendelse, hvis en virksomhed ifølge aftalen skal overdrage en række varer eller tjenesteydelser af særskilt karakter som en enkelt leveringsforpligtelse i henhold til afsnit 22, litra b), og det aftalte vederlag indeholder variable elementer.
Allokering på basis af isoleret salgspris
76
For at allokere transaktionsprisen til hver leveringsforpligtelse på basis af en relativ isoleret salgspris skal virksomheden fastsætte den isolerede salgspris ved kontraktens indgåelse for den særskilte vare eller tjenesteydelse, som er knyttet til hver leveringsforpligtelse i kontrakten, og allokere transaktionsprisen i forhold til disse isolerede salgspriser.
77
Den isolerede salgspris er den pris, til hvilken virksomheden vil sælge en aftalt vare eller en tjenesteydelse separat til en kunde. Den bedste indikation af en isoleret salgspris er den observerede pris på en vare eller tjenesteydelse, når virksomheden sælger denne separat under tilsvarende omstændigheder og til lignende kunder. En kontraktmæssigt fastsat pris eller en listepris for en vare eller en tjenesteydelse kan være (men er ikke nødvendigvis) dennes isolerede salgspris.
78
Hvis en isoleret salgspris ikke kan observeres direkte, skal virksomheden foretage et skøn over den isolerede salgspris til et beløb, som indebærer en allokering af transaktionsprisen, der opfylder allokeringsmålsætningen i afsnit 73. Ved skøn over en isoleret salgspris skal virksomheden tage hensyn til alle oplysninger (herunder markedsforholdene, virksomhedsspecifikke faktorer og oplysninger om kunden eller kundegruppen), som den med rimelighed har adgang til. Virksomheden skal i den forbindelse maksimere anvendelsen af observerede input og anvende skønsmetoderne konsekvent under sammenlignelige forhold.
79
Egnede metoder til skøn over den isolerede salgspris på en vare eller en tjenesteydelse omfatter, men er ikke begrænset til, følgende:
a)
den justerede markedsvurderingsmetode — en virksomhed kan vurdere det marked, hvor den sælger varer eller tjenesteydelser, og foretage et skøn over den pris, som en kunde i det pågældende marked er villig til at betale for de pågældende varer eller tjenesteydelser. Metoden kan også indebære, at virksomheden tager udgangspunkt i sine konkurrenters priser på lignende varer og tjenesteydelser og justerer disse priser i nødvendigt omfang, således at de afspejler virksomhedens egne omkostninger og avancer
b)
forventede omkostninger plus avance-metoden — en virksomhed kan skønne over sine forventede omkostninger ved opfyldelse af en leveringsforpligtelse og hertil lægge en for den pågældende vare eller tjenesteydelse passende avance
c)
restværdimetoden — en virksomhed kan foretage et skøn over den isolerede salgspris ved at tage udgangspunkt i den samlede transaktionspris og herfra trække summen af de observerede isolerede salgspriser for andre i kontrakten aftalte varer eller tjenesteydelser. Virksomheden må imidlertid kun anvende restværdimetoden til at foretage skøn over den isolerede salgspris på en vare eller en tjeneste i henhold til afsnit 78, hvis et af følgende kriterier er opfyldt:
i)
virksomheden sælger den samme vare eller tjenesteydelse til forskellige kunder (på samme eller næsten samme tidspunkt) til priser, som ligger inden for et bredt spænd (dvs. salgsprisen er stærkt varierende, fordi en repræsentativ isoleret salgspris ikke kan udledes af tidligere transaktioner eller andre observationer), eller
ii)
virksomheden har endnu ikke fastsat en pris på den pågældende vare eller tjenesteydelse, og denne er ikke tidligere blevet solgt på basis af en isoleret salgspris (dvs. salgsprisen er usikker).
80
Det kan ved skøn over de isolerede salgspriser for de i kontrakten aftalte varer eller tjenesteydelser være nødvendigt at anvende en kombination af metoder, hvis de isolerede salgspriser for to eller flere af disse varer eller tjenesteydelser er stærkt varierende eller usikre. En virksomhed kan eksempelvis anvende restværdimetoden ved skøn over den samlede isolerede salgspris for de i kontrakten aftalte varer eller tjenesteydelser, hvis isolerede salgspriser er stærkt varierende eller usikre, og derefter benytte en anden metode til at foretage et skøn over de isolerede salgspriser for de enkelte varer eller tjenesteydelser med udgangspunkt i den ved hjælp af restværdimetoden fremkomne skønnede samlede isolerede salgspris. Når en virksomhed anvender en kombination af metoder i forbindelse med skøn over den isolerede salgspris for de enkelte i kontrakten aftalte varer og tjenesteydelser, skal virksomheden vurdere, hvorvidt en allokering af transaktionsprisen ved disse skønnede isolerede salgspriser er i overensstemmelse med allokeringsmålsætningen i afsnit 73 og kravene for skøn over den isolerede salgspris i afsnit 78.
Allokering af rabat
81
En kunde modtager en rabat ved køb af en gruppe varer eller tjenesteydelser, hvis summen af de isolerede salgspriser for de pågældende, i kontrakten aftalte varer eller tjenesteydelser overstiger det i kontrakten aftalte vederlag. Medmindre en virksomhed i henhold til afsnit 82 kan dokumentere, at rabatten i sin helhed alene vedrører en eller flere, men ikke alle, leveringsforpligtelser i en kontrakt, skal virksomheden allokere en rabat forholdsmæssigt til alle leveringsforpligtelser kontrakten. Den forholdsmæssige allokering af rabatten i dette tilfælde er en følge af, at virksomheden allokerer transaktionsprisen til hver leveringsforpligtelse på basis af de relative isolerede salgspriser for de tilknyttede, særskilte varer eller tjenesteydelser.
82
En virksomhed skal allokere en rabat i sin helhed til en eller flere, men ikke alle, leveringsforpligtelser i kontrakten, hvis følgende kriterier er opfyldt:
a)
virksomheden sælger regelmæssigt den enkelte særskilte vare eller tjenesteydelse (eller den enkelte gruppe af særskilte varer eller tjenesteydelser) i kontrakten på basis af en isoleret salgspris
b)
virksomheden sælger desuden regelmæssigt på basis af en isoleret salgspris en eller flere grupper af nogle af disse særskilte varer eller tjenesteydelser med en rabat knyttet til den isolerede salgspris på varerne eller tjenesteydelserne i den enkelte gruppe, og
c)
den rabat, som er knyttet til den enkelte gruppe af varer eller tjenesteydelser, jf. afsnit 82, litra b), er i alt væsentligt den samme som rabatten i kontrakten, og en analyse af varerne eller tjenesteydelserne i den enkelte gruppe gør det muligt at identificere den eller de leveringsforpligtelser, som rabatten i kontrakten i sin helhed vedrører.
83
Hvis en rabat i sin helhed allokeres til en eller flere leveringsforpligtelser i kontrakten i henhold til afsnit 82, skal virksomheden allokere rabatten, inden den benytter restværdimetoden til at foretage et skøn over den isolerede salgspris på en vare eller tjenesteydelse, jf. afsnit 79, litra c).
Allokering af variable vederlag
84
Det i en kontrakt aftalte, variable vederlag kan gælde for kontrakten i sin helhed eller en bestemt del af denne, såsom:
a)
en eller flere, men ikke alle, leveringsforpligtelser i kontrakten (en bonus kan f.eks. være afhængig af, om en virksomhed overdrager en aftalt vare eller tjenesteydelse inden for en bestemt periode) eller
b)
en eller flere, men ikke alle, særskilte varer eller tjenesteydelser, som er aftalt som led i en række varer eller tjenesteydelser af særskilt karakter, som udgør en del af en enkelt leveringsforpligtelse i henhold til afsnit 22, litra b), (f.eks. i tilfælde af at det vederlag, som er aftalt for det andet år af en toårig rengøringskontrakt, stiger på grundlag af udviklingen i et bestemt inflationsindeks).
85
En virksomhed skal allokere et variabelt vederlag i sin helhed (samt efterfølgende ændringer heri) til en leveringsforpligtelse eller til en særskilt vare eller tjenesteydelse, som udgør en del af en enkelt leveringsforpligtelse i henhold til afsnit 22, litra b), hvis begge de følgende kriterier er opfyldt:
a)
bestemmelserne om en variabel betaling er specifikt knyttet til virksomhedens bestræbelser på at opfylde leveringsforpligtelsen eller at overdrage den særskilte vare eller tjenesteydelse (eller til et bestemt resultat forbundet med opfyldelse af leveringsforpligtelsen eller overdragelse af den særskilte vare eller tjenesteydelse) og
b)
allokering af det variable vederlag i sin helhed til leveringsforpligtelsen eller den særskilte vare eller tjenesteydelse er i overensstemmelse med allokeringsmålsætningen i afsnit 73, når der tages hensyn til alle leveringsforpligtelser og betalingsvilkår i kontrakten.
86
Allokeringskravene i afsnit 73–83 finder anvendelse ved allokering af den resterende del af transaktionsprisen, som ikke opfylder kriterierne i afsnit 85.
Ændringer i transaktionsprisen
87
Efter kontraktens indgåelse kan transaktionsprisen ændre sig af forskellige grunde, herunder afklaring af usikkerhedsmomenter eller andre ændringer i forhold, som ændrer det vederlag, som en virksomhed forventer at være berettiget til som modydelse for de aftalte varer eller tjenesteydelser.
88
Virksomheden skal allokere enhver efterfølgende ændring i transaktionsprisen til leveringsforpligtelserne i kontrakten på samme basis som ved kontraktindgåelsen. Virksomheden skal følgelig ikke omallokere transaktionsprisen med henblik på at afspejle ændringer i de isolerede salgspriser efter kontraktindgåelsen. Beløb allokeret til en opfyldt leveringsforpligtelse skal indregnes som omsætning, eller reduktion af omsætningen, i det regnskabsår, hvor transaktionsprisen ændres.
89
En virksomhed skal kun allokere en ændring i transaktionsprisen i sin helhed til en eller flere, men ikke alle, leveringsforpligtelser eller særskilte varer eller tjenesteydelser, som er aftalt som led i en række, som udgør en del af en enkelt leveringsforpligtelse i henhold til afsnit 22, litra b), hvis kriterierne i afsnit 85 om allokering af variable vederlag er opfyldt.
90
Virksomheden skal regnskabsmæssigt behandle en ændring i transaktionsprisen hidrørende fra en kontraktændring i henhold til afsnit 18–21. Ved en ændring i transaktionsprisen, som indtræffer efter en kontraktændring, skal virksomheden imidlertid anvende afsnit 87–89 med henblik på at allokere ændringen i transaktionsprisen på en af følgende måder, alt efter hvad der er relevant:
a)
Virksomheden skal allokere ændringen i transaktionsprisen til leveringsforpligtelserne, som identificeret i kontrakten før ændringen, hvis, og i det omfang, ændringen i transaktionsprisen kan henføres til et variabelt vederlag, som er aftalt inden ændringen, og ændringen regnskabsmæssigt behandles i henhold til afsnit 21, litra a).
b)
I alle andre tilfælde, hvor ændringen regnskabsmæssigt ikke er behandlet som en separat kontrakt i henhold til afsnit 20, skal virksomheden allokere ændringen i transaktionsprisen til leveringsforpligtelserne i den ændrede kontrakt (dvs. de leveringsforpligtelser, som var uopfyldte eller delvis uopfyldte umiddelbart efter ændringen).
ENTREPRISEOMKOSTNINGER
Meromkostninger forbundet med opnåelse af en kontrakt
91
En virksomhed skal indregne meromkostninger forbundet med opnåelse af en kontrakt med en kunde som et aktiv, hvis virksomheden forventer at kunne genindvinde de pågældende omkostninger.
92
Meromkostninger forbundet med opnåelse af en kontrakt er sådanne omkostninger, som en virksomhed afholder for at opnå en kontrakt med en kunde, og som den ikke ville have afholdt, hvis den ikke havde opnået kontrakten (f.eks. salgsprovision).
93
Omkostninger i forbindelse med opnåelse af en kontrakt, som afholdes, uanset om kontrakten opnås eller ej, skal indregnes som en omkostning ved afholdelsen, uanset om sådanne omkostninger skal dækkes af kunden, hvad enten kontrakten opnås eller ej.
94
I praksis kan en virksomhed indregne meromkostninger forbundet med opnåelse af en kontrakt som en omkostning ved afholdelsen, hvis afskrivningsperioden for det aktiv, som virksomheden ellers ville have indregnet, er på et år eller derunder.
Omkostninger forbundet med opfyldelse af en kontrakt
95
Hvis omkostninger forbundet med opfyldelse af en kontrakt med en kunde ikke er omfattet af andre standarder (f.eks. IAS 2 
Varebeholdninger
, IAS 16 
Materielle anlægsaktiver
 eller IAS 38 
Immaterielle aktiver
), skal en virksomhed kun indregne sådanne omkostninger som et aktiv, såfremt de opfylder samtlige følgende kriterier:
a)
omkostningerne kan direkte henføres til en kontrakt eller en forventet kontrakt, som virksomheden specifikt kan identificere (f.eks. omkostninger vedrørende tjenesteydelser, som skal leveres i forbindelse med fornyelse af en gældende kontrakt, eller omkostninger i forbindelse med udformningen af et aktiv, som skal overdrages i henhold til en bestemt, endnu ikke godkendt, kontrakt)
b)
omkostningerne frembringer eller sikrer en bedre udnyttelse af ressourcer i virksomheden, som anvendes til opfyldelse (eller fortsat opfyldelse) af leveringsforpligtelser i fremtiden, og
c)
omkostningerne forventes genindvundet.
96
Hvis omkostninger forbundet med opfyldelse af en kontrakt med en kunde er omfattet af andre standarder, skal virksomheden regnskabsmæssigt behandle sådanne omkostninger i henhold til disse standarder.
97
Omkostninger, som direkte kan henføres til en kontrakt (eller en specifik, forventet kontrakt) omfatter følgende:
a)
direkte løn (f.eks. lønninger til ansatte, som leverer de aftalte tjenesteydelser direkte til kunden)
b)
direkte materialer (f.eks. materialer, som benyttes i forbindelse med levering af de aftalte tjenesteydelser til en kunde)
c)
allokerede omkostninger, som direkte kan henføres til kontrakten eller kontraktaktiviteter (f.eks. omkostninger vedrørende kontraktstyring og -overvågning, forsikring og afskrivning på værktøjer, udstyr og brugsretsaktiver anvendt i forbindelse med opfyldelse af kontrakten)
d)
omkostninger, som udtrykkeligt skal dækkes af kunden i henhold til kontrakten, og
e)
andre omkostninger, som kun afholdes, fordi virksomheden indgik kontrakten (f.eks. betalinger til underleverandører).
98
En virksomhed skal indregne følgende omkostninger som omkostninger ved afholdelsen:
a)
administrationsomkostninger og andre generalomkostninger (medmindre sådanne omkostninger i henhold til kontrakten udtrykkeligt skal dækkes af kunden, i hvilket tilfælde virksomheden skal vurdere disse omkostninger i henhold til afsnit 97)
b)
omkostninger i forbindelse med materialespild, løn eller andre ressourcer medgået ved opfyldelse af kontrakten, som ikke afspejles i kontraktprisen
c)
omkostninger, som kan henføres til opfyldte (eller delvis opfyldte) leveringsforpligtelser i kontrakten (dvs. omkostninger, som kan henføres til tidligere ydelser), og
d)
omkostninger, hvor virksomheden ikke er i stand til at afgøre, hvorvidt omkostningerne vedrører uopfyldte eller opfyldte (eller delvist opfyldte) leveringsforpligtelser.
Afskrivning og værdiforringelse
99
Et aktiv, som er indregnet i henhold til afsnit 91 eller 95, skal afskrives på et systematisk grundlag, som er i overensstemmelse med overdragelsen til kunden af de varer eller tjenesteydelser, som aktivet vedrører. Aktivet kan vedrøre varer eller tjenesteydelser, som skal overdrages i henhold til en specifik, forventet kontrakt (som beskrevet i afsnit 95, litra a)).
100
En virksomhed skal opdatere afskrivningen, således at denne afspejler en væsentlig ændring i det forventede tidspunkt for virksomhedens overdragelse til kunden af de varer eller tjenester, som aktivet vedrører. En sådan ændring skal regnskabsmæssigt behandles som en ændring i et regnskabsmæssigt skøn i overensstemmelse med IAS 8.
101
En virksomhed skal indregne et tab ved værdiforringelse i resultatet, i det omfang den regnskabsmæssige værdi af et aktiv indregnet i henhold til afsnit 91 eller 95 overstiger:
a)
det resterende vederlag, som virksomheden forventer at modtage som modydelse for de varer eller tjenesteydelser, som aktivet vedrører, minus
b)
de omkostninger, som direkte kan henføres til levering af disse varer eller tjenesteydelser, og som ikke er indregnet som omkostninger (jf. afsnit 97).
102
Med henblik på anvendelse af afsnit 101 til bestemmelse af det vederlag, som en virksomhed forventer at modtage, skal virksomheden benytte principperne for fastsættelse af transaktionsprisen (bortset fra kravene i afsnit 56–58 om begrænsning i skøn over variable vederlag) og justere beløbet, så det afspejler virkningen af kreditrisikoen ved kunden.
103
Før virksomheden indregner et tab ved værdiforringelse af et aktiv indregnet i henhold til afsnit 91 eller 95, skal denne indregne ethvert tab ved værdiforringelse af aktiver, som kan henføres til kontrakten, og som indregnes i henhold til en anden standard (f.eks. IAS 2, IAS 16 og IAS 38). Efter anvendelse af testen for værdiforringelse i afsnit 101, skal virksomheden medtage den heraf følgende regnskabsmæssige værdi af aktivet, som er indregnet i henhold til afsnit 91 eller 95, i den regnskabsmæssige værdi af den pengestrømsfrembringende enhed, som aktivet tilhører, med henblik på anvendelse af IAS 36 
Værdiforringelse af aktiver
 på den pengestrømsfrembringende enhed.
104
En virksomhed skal i resultatet indregne en hel eller delvis tilbageførsel af et tab ved værdiforringelse, som tidligere er indregnet i henhold til afsnit 101, hvis de omstændigheder, der førte til værdiforringelsen, ikke længere eksisterer eller er forbedret. Den forøgede regnskabsmæssige værdi af aktivet må ikke overstige et beløb svarende til, hvad der (med fradrag af afskrivning) ville være blevet fastsat uden den tidligere indregning af tab ved værdiforringelse.
PRÆSENTATION
105
Når hver kontrahent har opfyldt sin forpligtelse, skal en virksomhed præsentere kontrakten i balancen som et kontraktligt aktiv eller en kontraktlig forpligtelse afhængigt af forholdet mellem virksomhedens ydelser og kundens betaling. Virksomheden skal præsentere enhver ubetinget ret til vederlag separat som et tilgodehavende.
106
Hvis en kunde betaler vederlag, eller en virksomhed har et ubetinget krav på vederlag (dvs. et tilgodehavende), før virksomheden overdrager en vare eller en tjenesteydelse til kunden, skal virksomheden præsentere kontrakten som en kontraktlig forpligtelse, når betalingen er foretaget eller forfalden (alt efter hvad der indtræder først). En kontraktlig forpligtelse er en virksomheds forpligtelse til at overdrage varer eller tjenesteydelser til en kunde, for hvilke virksomheden har modtaget vederlag fra kunden (eller et vederlag er forfaldent).
107
Hvis en virksomhed opfylder sin forpligtelse ved at overdrage varer eller tjenester til en kunde, før kunden betaler vederlag, eller før betaling er forfalden, skal virksomheden præsentere kontrakten som et kontraktligt aktiv, bortset fra beløb, der præsenteres som tilgodehavender. Et kontraktligt aktiv er en virksomheds ret til vederlag som modydelse for varer eller tjenesteydelser, som virksomheden har overdraget til en kunde. En virksomhed skal vurdere et kontraktligt aktiv for værdiforringelse i henhold til IFRS 9. En værdiforringelse af et kontraktligt aktiv skal måles, præsenteres og oplyses på samme grundlag som et finansielt aktiv omfattet af IFRS 9 (jf. også afsnit 113, litra b)).
108
Et tilgodehavende er en virksomheds ubetingede ret til vederlag. En ret til vederlag er ubetinget, hvis det kun er et spørgsmål om tid, før vederlaget forfalder til betaling. En virksomhed vil f.eks. skulle indregne et tilgodehavende, hvis den har et aktuelt krav på betaling, selv om beløbet måske skal tilbagebetales i fremtiden. En virksomhed skal regnskabsmæssigt behandle et tilgodehavende i henhold til IFRS 9. Efter første indregning af et tilgodehavende fra en kontrakt med en kunde skal enhver forskel mellem målingen af tilgodehavendet i henhold til IFRS 9 og den hertil svarende indregnede omsætning præsenteres som en omkostning (f.eks. som et tab ved værdiforringelse).
109
I denne standard anvendes begreberne "kontraktligt aktiv" og "kontraktlig forpligtelse", men standarden er ikke til hinder for, at virksomheden kan anvende andre betegnelser for disse balanceposter. Hvis virksomheden anvender andre betegnelser for et kontraktligt aktiv, skal virksomheden give de fornødne oplysninger til, at regnskabsbrugeren kan skelne mellem tilgodehavender og kontraktlige aktiver.
OPLYSNINGER
110
Det er målet med oplysningskravene, at en virksomhed skal give de fornødne oplysninger til, at regnskabsbrugere kan forstå arten og størrelsen af, tidspunktet for samt usikkerheden forbundet med omsætningen og pengestrømmene hidrørende fra kontrakter med kunder. For at opfylde denne målsætning skal virksomheden fremlægge kvalitative og kvantitative oplysninger om følgende:
a)
sine kontrakter med kunder (jf. afsnit 113–122)
b)
de væsentlige bedømmelser, og ændringer i disse bedømmelser, som følger af anvendelsen af denne standard på nævnte kontrakter (jf. afsnit 123–126), og
c)
enhver indregning som aktiv af omkostninger forbundet med opnåelse eller opfyldelse af en kontrakt med en kunde i henhold til afsnit 91 eller 95 (jf. afsnit 127–128).
111
En virksomhed skal overveje, hvor detaljerede oplysninger der er nødvendige for at opfylde oplysningsmålsætningen, og hvor megen vægt der skal lægges på de enkelte krav. Virksomheden skal tilføje eller fjerne oplysninger, således at nyttige oplysninger ikke bliver skjult, ved at der enten medtages store mængder ubetydelige detaljer eller tilføjes oplysninger, der vedrører helt andre emner.
112
En virksomhed kan undlade at fremlægge oplysninger i henhold til denne standard, hvis den har fremlagt oplysningerne i henhold til en anden standard.
Kontrakter med kunder
113
En virksomhed skal oplyse alle følgende beløb for regnskabsåret, medmindre disse beløb præsenteres separat i totalindkomstopgørelsen i henhold til andre standarder:
a)
omsætning indregnet fra kontrakter med kunder, som virksomheden skal oplyse separat fra sine øvrige omsætningskilder, og
b)
ethvert indregnet tab ved værdiforringelser (i henhold til IFRS 9) af tilgodehavender eller kontraktlige aktiver hidrørende fra en virksomheds kontrakter med kunder, som virksomheden skal oplyse separat fra tab ved værdiforringelser fra andre kontrakter.
Opdeling af omsætning
114
En virksomhed skal opdele indregnet omsætning fra kontrakter med kunder i kategorier, der afspejler, hvordan arten og størrelsen af, tidspunktet for samt usikkerheden forbundet med omsætningen og pengestrømmene påvirkes af økonomiske faktorer. Virksomheden skal anvende vejledningen i afsnit B87–B89, når den vælger de kategorier, den vil anvende ved opdelingen af omsætning.
115
Virksomheden skal desuden give de fornødne oplysninger til, at regnskabsbrugere kan forstå forholdet mellem oplysning om opdelt omsætning (jf. afsnit 114) og oplysning om omsætning for hvert præsentationspligtigt segment, hvis virksomheden anvender IFRS 8 
Driftssegmenter
.
Saldi fra kontrakter
116
Virksomheden skal oplyse følgende:
a)
åbnings- og ultimobalancen for tilgodehavender, kontraktlige aktiver og kontraktlige forpligtelser hidrørende fra kontrakter med kunder, i det omfang de ikke på anden måde præsenteres eller oplyses separat
b)
omsætning indregnet i regnskabsåret, som blev medregnet i balancen for begyndelsen af perioden for kontraktlige forpligtelser, og
c)
omsætning indregnet i regnskabsåret fra leveringsforpligtelser opfyldt (eller delvis opfyldt) i tidligere regnskabsår (f.eks. ændringer i transaktionsprisen).
117
En virksomhed skal redegøre for sammenhængen mellem tidspunktet for opfyldelse af dens leveringsforpligtelser (jf. afsnit 119, litra a)) og det typiske betalingstidspunkt (jf. afsnit 119, litra b)) samt disse faktorers virkning på saldiene for kontraktlige aktiver og kontraktlige forpligtelser. Redegørelsen kan indeholde kvalitative oplysninger.
118
Virksomheden skal redegøre for væsentlige ændringer i regnskabsårets løb i saldiene for kontraktlige aktiver og kontraktlige forpligtelser. Redegørelsen skal indeholde kvalitative og kvantitative oplysninger. Eksempler på ændringer i saldiene for virksomhedens kontraktlige aktiver og kontraktlige forpligtelser omfatter følgende:
a)
ændringer som følge af virksomhedssammenslutninger
b)
akkumulerede opsamlingsreguleringer af omsætningen, som påvirker det tilsvarende kontraktlige aktiv eller den tilsvarende kontraktlige forpligtelse, bl.a. reguleringer som følge af ændringer i målingen af fremskridtet, skønnet over transaktionsprisen (herunder enhver ændring i vurderingen af, hvorvidt der for et skøn over variable vederlag gør sig en begrænsning gældende) eller som følge af en kontraktændring
c)
værdiforringelse af et kontraktligt aktiv
d)
en ændring i tidshorisonten, før en ret til vederlag bliver ubetinget (dvs. før et kontraktligt aktiv omklassificeres til et tilgodehavende), og
e)
en ændring i tidshorisonten for opfyldelsen af en leveringsforpligtelse (dvs. for indregning af omsætning hidrørende fra en kontraktlig forpligtelse).
Leveringsforpligtelser
119
En virksomhed skal fremlægge oplysninger om sine leveringsforpligtelser i kontrakter med kunder, herunder en beskrivelse af følgende:
a)
hvornår virksomheden typisk har opfyldt sine leveringsforpligtelser (f.eks. efter afsendelse, efter levering, i takt med at tjenesteydelser leveres, eller efter afsluttet levering af tjenesteydelser), herunder hvornår leveringsforpligtelser er opfyldt i forbindelse med en aftale med fakturering uden overdragelse
b)
de væsentlige betalingsvilkår (f.eks. hvornår betaling typisk er forfalden, om kontrakten indeholder et væsentligt finansieringselement, om vederlaget er variabelt, og om der for et skøn over variable vederlag gør sig en begrænsning gældende, jf. afsnit 56–58)
c)
arten af de varer eller tjenesteydelser, som virksomheden som aftalt i kontrakten skal overdrage, idet leveringsforpligtelser, som består i at sørge for, at en anden part overdrager varer eller tjenesteydelser (dvs. hvis virksomheden er agent), fremhæves
d)
forpligtelser vedrørende returnering og tilbagebetaling samt andre tilsvarende forpligtelser og
e)
typer af garantier og tilsvarende forpligtelser.
Transaktionspris allokeret til de resterende leveringsforpligtelser
120
Virksomheden skal fremlægge følgende oplysninger om sine resterende leveringsforpligtelser:
a)
den samlede transaktionspris allokeret til de ved regnskabsårets afslutning uopfyldte (eller delvis uopfyldte) leveringsforpligtelser og
b)
en redegørelse for, hvornår virksomheden forventer som omsætning at indregne det i henhold til afsnit 120, litra a), oplyste beløb, som virksomheden skal gøre rede for på en af følgende måder:
i)
på et kvantitativt grundlag under anvendelse af de tidsintervaller, som er mest hensigtsmæssige under hensyn til løbetiden for de resterende leveringsforpligtelser, eller
ii)
ved anvendelse af kvalitative oplysninger.
121
I praksis kan en virksomhed undlade at fremlægge de i afsnit 120 omhandlede oplysninger om en leveringsforpligtelse, hvis en af nedenstående betingelser er opfyldt:
a)
leveringsforpligtelsen er en del af en kontrakt med en oprindelig forventet løbetid på et år eller derunder, eller
b)
virksomheden indregner omsætningen fra opfyldelsen af leveringsforpligtelsen i henhold til afsnit B16.
122
Virksomheden skal give en kvalitativ redegørelse for, hvorvidt den anvender den i afsnit 121 omhandlede praksis, og hvorvidt et eventuelt vederlag fra kontrakter med kunder ikke er medregnet i transaktionsprisen og derfor ikke er medtaget i de oplysninger, som gives i henhold til afsnit 120. Eksempelvis vil et skøn over transaktionsprisen ikke medtage eventuelle skøn over variable vederlag, for hvilke der gør sig en begrænsning gældende (jf. afsnit 56–58).
Væsentlige bedømmelser, som følger af anvendelsen af denne standard
123
En virksomhed skal oplyse om de bedømmelser og ændringer heraf, som følger af anvendelsen af denne standard, og som i væsentlig grad påvirker opgørelsen af størrelsen af og tidspunktet for omsætning fra kontrakter med kunder. Virksomheden skal særligt redegøre for de bedømmelser og ændringer heraf, der anvendes ved opgørelsen af:
a)
tidspunktet for opfyldelse af leveringsforpligtelser (jf. afsnit 124–125) og
b)
transaktionsprisen og de beløb, som er allokeret til leveringsforpligtelser (jf. afsnit 126).
Fastsættelse af tidspunktet for opfyldelse af leveringsforpligtelser
124
For leveringsforpligtelser, som en virksomhed opfylder over tid, skal virksomheden oplyse om:
a)
de metoder, der er anvendt til at indregne omsætning (f.eks. en beskrivelse af de anvendte output- og inputmetoder samt af, hvorledes disse er anvendt), og
b)
en redegørelse for, hvorfor metoderne giver et retvisende billede af overdragelsen af varer eller tjenesteydelser.
125
For leveringsforpligtelser, der opfyldes på et bestemt tidspunkt, skal virksomheden oplyse om de væsentlige bedømmelser, som ligger til grund for vurderingen af, hvornår en kunde opnår kontrol over aftalte varer eller tjenesteydelser.
Fastsættelse af transaktionsprisen og af de beløb, som er allokeret til leveringsforpligtelser
126
En virksomhed skal fremlægge oplysninger om de metoder, input og forudsætninger, der er anvendt i forbindelse med:
a)
fastsættelse af transaktionsprisen, hvilket omfatter, men ikke er begrænset til, skøn over variable vederlag, justering af vederlag for virkningen af pengenes tidsværdi og måling af ikke-kontante vederlag
b)
vurdering af, hvorvidt der for et skøn over variable vederlag gør sig en begrænsning gældende
c)
allokering af transaktionsprisen, herunder skøn over isolerede salgspriser for aftalte varer eller tjenesteydelser og allokering af rabatter og variable vederlag til en bestemt del af kontrakten (hvis det er relevant), og
d)
måling af forpligtelser vedrørende returnering og tilbagebetaling samt andre tilsvarende forpligtelser.
Aktiver hidrørende fra indregning af omkostninger forbundet med opnåelse eller opfyldelse af en kontrakt med en kunde
127
Virksomheden skal beskrive følgende:
a)
de bedømmelser, som ligger til grund for opgørelsen af omkostninger forbundet med opnåelse eller opfyldelse af en kontrakt med en kunde (i henhold til afsnit 91 eller 95), og
b)
den metode, der anvendes ved opgørelsen af afskrivningen for hvert regnskabsår.
128
Virksomheden skal oplyse følgende:
a)
ultimobalancen for aktiver hidrørende fra indregning af omkostninger forbundet med opnåelse eller opfyldelse af en kontrakt med en kunde (i henhold til afsnit 91 eller 95) opgjort for hovedgrupper af aktiver (eksempelvis omkostninger forbundet med opnåelse af kontrakter med kunder, omkostninger forud for entreprisekontrakter og indledende omkostninger) og
b)
afskrivning og eventuelle tab ved værdiforringelse indregnet i regnskabsåret.
Praktiske fremgangsmåder
129
Hvis en virksomhed vælger at anvende den praktiske fremgangsmåde i afsnit 63 (om tilstedeværelsen af et væsentligt finansieringselement) eller afsnit 94 (om meromkostninger forbundet med opnåelse af en kontrakt), skal den oplyse herom.
Appendiks A
Definerede termer
Dette appendiks er en integreret del af standarden.
Kontrakt
En aftale mellem to eller flere parter, ved hvilken der skabes retsgyldige krav og forpligtelser.
kontraktaktiv
En virksomheds ret til vederlag som modydelse for varer eller tjenesteydelser, som virksomheden har overdraget til en 
kunde
, når denne ret er betinget af noget andet end et tidsforløb (f.eks. virksomhedens fremtidige leverancer).
Kontraktlig forpligtelse
En virksomheds forpligtelse til at overdrage en 
kunde
 varer eller tjenesteydelser, for hvilke virksomheden har modtaget vederlag fra kunden (eller for hvilke det pågældende beløb er forfaldent).
Kunde
En part, der har indgået aftale med en virksomhed om mod vederlag at erholde varer eller tjenesteydelser, som er et resultat af virksomhedens ordinære drift.
Indtægter
Stigninger i økonomiske fordele i regnskabsåret i form af tilgang eller værdistigning af aktiver eller fald i forpligtelser, som medfører vækst i egenkapitalen, bortset fra stigninger ved indskud fra ejere.
Leveringsforpligtelse
Et løfte i en 
kontrakt
 med en 
kunde
 om til kunden at overdrage enten:
a)
en vare eller en tjenesteydelse (eller en gruppe varer eller tjenesteydelser), som er af særskilt karakter, eller
b)
en række særskilte varer eller tjenesteydelser, som i hovedsagen er de samme, og som har samme mønster for overdragelse til kunden.
Omsætning
Indtægter
, der opstår som led i en virksomheds ordinære drift.
Isoleret salgspris (for en vare eller en tjenesteydelse)
Den pris, til hvilken en virksomhed vil sælge en aftalt vare eller en tjenesteydelse separat til en 
kunde
.
Transaktionspris (for en kontrakt med en kunde)
Det vederlag, som en virksomhed forventer at være berettiget til som modydelse for at overdrage aftalte varer eller tjenesteydelser til en 
kunde
, eksklusive beløb, der inddrives på vegne af tredjeparter.
Appendiks B
Anvendelsesvejledning
Dette appendiks er en integreret del af standarden. Det indeholder en beskrivelse af anvendelsen af afsnit 1-129 og har samme gyldighed som de øvrige dele af standarden.
B1
Denne anvendelsesvejledning er opdelt i følgende kategorier:
a)
leveringsforpligtelser, der opfyldes over tid (afsnit B2–B13)
b)
metoder til måling af fremskridt hen imod fuldstændig opfyldelse af en leveringsforpligtelse (afsnit B14–B19)
c)
salg med returret (afsnit B20–B27)
d)
garantier (afsnit B28–B33)
e)
principal-agent-betragtninger (afsnit B34–B38)
f)
kundeoptioner vedrørende yderligere varer eller tjenesteydelser (afsnit B39–B43)
g)
kunders uudnyttede rettigheder (afsnit B44–B47)
h)
ikke-refunderbare startbetalinger (og en række omkostninger i tilknytning hertil) (afsnit B48–B51)
i)
licenser (afsnit B52–B63B)
j)
genkøbsaftaler (afsnit B64–B76)
k)
konsignationsaftaler (afsnit B77–B78)
l)
aftaler med fakturering uden overdragelse (afsnit B79–B82)
m)
kundeaccept (afsnit B83–B86) og
n)
oplysning om opdelt omsætning (afsnit B87–B89).
Leveringsforpligtelser, der opfyldes over tid
B2
I henhold til afsnit 35 anses en leveringsforpligtelse for at blive opfyldt over tid, hvis et af følgende kriterier er opfyldt:
a)
kunden modtager og forbruger samtidig fordelene ved virksomhedens ydelser, i takt med at virksomheden præsterer ydelserne (jf. afsnit B3–B4)
b)
virksomhedens ydelser skaber et aktiv eller øger et aktivs værdi (f.eks. varer under fremstilling), og kunden får kontrol over dette aktiv, i takt med at aktivet skabes eller dets værdi øges (jf. afsnit B5), eller
c)
virksomhedens ydelser skaber ikke et aktiv med en alternativ anvendelse for virksomheden (jf. afsnit B6–B8), og virksomheden har et retsgyldigt krav på betaling for ydelser udført til dato (jf. afsnit B9–B13).
Samtidig modtagelse og forbrug af de ydelser, som virksomheden leverer (afsnit 35, litra a))
B3
For nogle typer leveringsforpligtelsers vedkommende vil vurderingen af, hvorvidt en kunde modtager fordelene ved virksomhedens ydelser, i takt med at virksomheden præsterer ydelserne, og samtidig forbruger fordelene, i takt med at de modtages, være ligetil. Som eksempler kan nævnes rutinemæssige eller gentagne tjenesteydelser (f.eks. rengøringsydelser), hvor det er nemt at fastslå, at kunden samtidig modtager og forbruger de ydelser, som virksomheden leverer.
B4
For andre typer leveringsforpligtelser er det ikke altid muligt for en virksomhed at vurdere, om kunden samtidig modtager og forbruger fordelene ved virksomhedens ydelser, i takt med at virksomheden præsterer ydelserne. I sådanne tilfælde anses en leveringsforpligtelse for at blive opfyldt over tid, hvis en virksomhed vurderer, at en anden virksomhed ikke ville være nødt til i væsentlig grad at genudføre det arbejde, som virksomheden har udført til dato, hvis den pågældende anden virksomhed skulle opfylde den resterende leveringsforpligtelse over for kunden. En virksomhed skal, når den vurderer, hvorvidt en anden virksomhed ville være nødt til i væsentlig grad at genudføre det arbejde, som virksomheden har udført til dato, tage udgangspunkt i begge følgende forhold:
a)
se bort fra kontraktlige eller praktiske begrænsninger, som ellers ville forhindre virksomheden i at overdrage den resterende leveringsforpligtelse til en anden virksomhed, og
b)
antage, at en anden virksomhed, der opfylder den resterende leveringsforpligtelse, ikke ville have fordele af et aktiv, som virksomheden på det pågældende tidspunkt har kontrol over, og som virksomheden fortsat ville have kontrol over, hvis leveringsforpligtelsen skulle overgå til en anden virksomhed.
Kunden får kontrol over aktivet, i takt med at det skabes eller dets værdi øges (afsnit 35, litra b)).
B5
En virksomhed skal, når den vurderer, hvorvidt en kunde får kontrol over et aktiv, i takt med at det skabes eller dets værdi øges, jf. afsnit 35, litra b), anvende kriterierne vedrørende kontrol i afsnit 31–34 og 38. Det aktiv, der skabes, eller hvis værdi øges (f.eks. et aktiv i form af varer under fremstilling), kan være materielt eller immaterielt.
Virksomhedens ydelser skaber ikke et aktiv med en alternativ anvendelse (afsnit 35, litra c))
B6
En virksomhed skal ved vurderingen af, hvorvidt et aktiv har en alternativ anvendelse for en virksomhed, jf. afsnit 36, tage hensyn til virkningerne af kontraktlige og praktiske begrænsninger for virksomhedens mulighed for uden videre at kunne henføre det pågældende aktiv til anden anvendelse, f.eks. sælge det til en anden kunde. At der er mulighed for, at kontrakten med kunden opsiges, er ikke relevant ved vurderingen af, hvorvidt virksomheden uden videre kan henføre aktivet til anden anvendelse.
B7
En kontraktlig begrænsning for en virksomheds mulighed for at henføre aktivet til anden anvendelse skal være væsentlig for at have den virkning, at aktivet ikke har en alternativ anvendelse for virksomheden. En kontraktlig begrænsning er væsentlig, hvis en kunde ville kunne håndhæve sin ret til det aftalte aktiv, i tilfælde af at virksomheden forsøgte at henføre aktivet til anden anvendelse. Derimod er en kontraktlig begrænsning ikke væsentlig, hvis et aktiv f.eks. i vidt omfang lader sig erstatte af andre aktiver, som virksomheden kunne overdrage til en anden kunde uden at misligholde kontrakten og uden at pådrage sig væsentlige udgifter, som ellers ikke ville være opstået i tilknytning til den pågældende kontrakt.
B8
En praktisk begrænsning for en virksomheds mulighed for at henføre et aktiv til anden anvendelse foreligger, hvis det for en virksomhed ville medføre væsentlige økonomiske tab at henføre aktivet til anden anvendelse. Et væsentligt økonomisk tab ville kunne opstå, hvis virksomheden skulle afholde væsentlige udgifter til at genforarbejde aktivet eller kun ville kunne sælge aktivet med et væsentligt tab. For eksempel kan en virksomhed i praksis have begrænsede muligheder for til andet formål at henføre aktiver, der enten har kundespecifikke specifikationer, eller som befinder sig på fjerntliggende steder.
Krav på betaling for ydelser udført til dato (afsnit 35, litra c))
B9
I henhold til afsnit 37 har en virksomhed krav på betaling for ydelser udført til dato, hvis virksomheden ville være berettiget til et beløb, der som minimum kompenserer enheden for dens ydelser udført til dato, i tilfælde af at kunden eller en anden part ophæver kontrakten af andre grunde end virksomhedens manglende opfyldelse af kontrakten. Et beløb, der godtgør en virksomhed for ydelser udført til dato, vil være et beløb, der tilnærmelsesvis svarer til salgsprisen for de varer eller tjenesteydelser, der er overdraget til dato (f.eks. dækning af de udgifter, som en virksomhed har afholdt for at opfylde leveringsforpligtelsen, plus en rimelig avance), frem for blot kompensation for virksomhedens potentielle mistede avance, hvis kontrakten blev opsagt. Kompensation for en rimelig avance skal ikke nødvendigvis svare til den forventede avance, hvis kontrakten blev opfyldt som aftalt, men en virksomhed bør være berettiget til kompensation for et af følgende beløb:
a)
en andel af den forventede avance i kontrakten, som i rimelig grad afspejler virksomhedens ydelser i henhold til kontrakten, før kundens (eller en anden parts) opsigelse af denne, eller
b)
et rimeligt afkast af virksomhedens kapitalomkostninger for lignende kontrakter (eller virksomhedens typiske bruttoavance for lignende kontrakter), hvis den kontraktspecifikke avance er højere end det afkast, virksomheden normalt har i lignende kontrakter.
B10
En virksomheds krav på betaling for ydelser udført til dato er ikke nødvendigvis et umiddelbart, ubetinget krav på betaling. I mange tilfælde vil en virksomhed først have et ubetinget krav på betaling ved en aftalt milepæl eller efter fuldstændig opfyldelse af leveringsforpligtelsen. En virksomhed skal ved vurderingen af, hvorvidt den har krav på betaling for ydelser udført til dato, tage hensyn til, om den ville have et retsgyldigt krav på at anmode om eller tilbageholde betaling for ydelser udført til dato, hvis kontrakten blev opsagt før tiden af andre grunde end virksomhedens manglende opfyldelse af kontrakten.
B11
I nogle kontrakter har en kunde kun ret til at opsige kontrakten på bestemte tidspunkter i kontraktens løbetid, eller kunden har slet ingen ret til at opsige kontrakten. Hvis en kunde tager skridt til at opsige en kontrakt uden på det pågældende tidspunkt at have ret til at opsige kontrakten (herunder hvis en kunde misligholder sine forpligtelser), kan kontrakten (eller lovgivningen) give virksomheden ret til at fortsætte med at overdrage kunden de i kontrakten aftalte varer eller tjenesteydelser og kræve, at kunden betaler det aftalte vederlag for disse varer eller tjenesteydelser. I så fald har en virksomhed krav på betaling for ydelser udført til dato, fordi virksomheden har ret til at fortsætte opfyldelsen af sine forpligtelser i henhold til kontrakten og at kræve, at kunden opfylder sine forpligtelser (herunder betaling af det aftalte vederlag).
B12
En virksomhed skal, når den vurderer, hvorvidt der foreligger et krav på betaling for ydelser udført til dato, og hvorvidt dette krav er retsgyldigt, tage hensyn til kontraktens bestemmelser samt lovgivning eller retspraksis, der måtte supplere eller have forrang for disse kontraktbestemmelser. Det skal således bl.a. vurderes, hvorvidt:
a)
lovgivning, administrativ praksis eller retspraksis giver virksomheden krav på betaling for ydelser leveret til dato, selv om dette krav ikke fremgår af kontrakten med kunden
b)
det af relevant retspraksis fremgår, at lignende krav på betaling for ydelser udført til dato i lignende kontrakter ikke har nogen bindende retlig virkning, eller
c)
en virksomheds almindelige forretningspraksis med at vælge ikke at håndhæve et krav på betaling har resulteret i, at kravet slet ikke kan håndhæves inden for de pågældende juridiske rammer. Selv om en virksomhed måtte vælge at give afkald på sit krav på betaling i lignende kontrakter, vil virksomheden dog fortsat have krav på betaling til dato, hvis dens krav på betaling for ydelser leveret til dato ifølge kontrakten stadig er retsgyldigt.
B13
Betalingsplanen i en kontrakt er ikke nødvendigvis en indikator for, hvorvidt en virksomhed har et retsgyldigt krav på betaling for ydelser udført til dato. Selv om betalingsplanen i en kontrakt angiver, hvornår en kunde skal betale, samt vederlagets størrelse, kan det ikke nødvendigvis af betalingsplanen udledes, at virksomheden har krav på betaling for ydelser udført til dato. Dette kan bl.a. være tilfældet, hvis det i kontrakten er fastsat, at det vederlag, der er modtaget fra kunden, er refunderbart også i andre tilfælde end virksomhedens manglende opfyldelse af kontrakten.
Metoder til måling af fremskridt hen imod fuldstændig opfyldelse af en leveringsforpligtelse
B14
Blandt de metoder, der kan anvendes til at måle en virksomheds fremskridt hen imod fuldstændig opfyldelse af en leveringsforpligtelse, der opfyldes over tid, jf. afsnit 35-37, indgår:
a)
outputmetoder (jf. afsnit B15–B17) og
b)
inputmetoder (jf. afsnit B18–B19).
Outputmetoder
B15
Ved outputmetoder indregnes omsætning på grundlag af direkte måling af værdien for kunden af de varer eller tjenesteydelser, der er blevet overdraget til dato, i forhold til de resterende varer og tjenesteydelser, som der er indgået aftale om i kontrakten. Blandt outputmetoder kan nævnes undersøgelser af ydelser udført til dato, vurdering af opnåede resultater, gennemførte etaper, forløbet tid og producerede enheder eller leverede enheder. Når en virksomhed vurderer, om den skal anvende en outputmetode til at måle sine fremskridt, skal den tage hensyn til, hvorvidt det valgte output giver et retvisende billede af virksomhedens ydelser hen imod fuldstændig opfyldelse af leveringsforpligtelsen. En outputmetode vil ikke give et retvisende billede af virksomhedens ydelser, hvis nogle af de varer eller tjenesteydelser, for hvilke kontrollen er overgået til kunden, ikke indgår i det valgte output. Eksempelvis vil outputmetoder baseret på producerede enheder eller leverede enheder ikke give et retvisende billede af en virksomheds fremskridt hen imod opfyldelse af en leveringsforpligtelse, hvis virksomhedens ydelser ved udgangen af regnskabsåret har resulteret i varer under fremstilling eller færdige varer, som kunden har kontrol over, og som ikke indgår i målingen af outputtet.
B16
I praksis kan en virksomhed, hvis den har krav på vederlag fra en kunde i en størrelsesorden, der direkte modsvarer værdien for kunden af virksomhedens ydelser udført til dato (f.eks. en tjenesteydelseskontrakt, i hvilken en virksomhed fakturerer et fast beløb for hver times leveret tjenesteydelse), indregne omsætning med et beløb svarende til det beløb, den har ret til at fakturere.
B17
Ulempen ved outputmetoder er, at det output, der anvendes til at måle fremskridtet, ikke nødvendigvis kan observeres direkte, og at de oplysninger, der er nødvendige for at anvende dem, ikke nødvendigvis kan fremskaffes af virksomheden uden unødige omkostninger. Det kan derfor være nødvendigt at anvende en inputmetode.
Inputmetoder
B18
Ved inputmetoder indregnes omsætning på grundlag af virksomhedens bestræbelser på eller input til opfyldelsen af en leveringsforpligtelse (f.eks. forbrug af ressourcer eller arbejdstimer, påløbne omkostninger, forløbet tid eller forbrug af maskintimer) i forhold til det samlede forventede input til opfyldelsen af den pågældende leveringsforpligtelse. Hvis virksomhedens bestræbelser eller input er fordelt jævnt over ydelsesperioden, kan det være hensigtsmæssigt for virksomheden at indregne omsætning lineært.
B19
En ulempe ved inputmetoder er, at der ikke nødvendigvis er en direkte sammenhæng mellem en virksomheds input og overdragelsen af kontrollen over varer eller tjenesteydelser til en kunde. Hvis en virksomhed anvender inputmetoden, skal den derfor i overensstemmelse med målet om at måle fremskridt i afsnit 39 udelukke virkninger af input, som ikke afspejler virksomhedens indsats med hensyn til at overdrage kontrollen over varer eller tjenesteydelser til kunden. Eksempelvis kan det ved anvendelse af en kostprisbaseret inputmetode være nødvendigt at foretage en justering af målingen af fremskridtet i følgende tilfælde:
a)
Hvis afholdte omkostninger ikke bidrager til virksomhedens fremskridt hen imod opfyldelse af leveringsforpligtelsen. Eksempelvis skal en virksomhed ikke indregne omsætning på grundlag af afholdte omkostninger, der skyldes væsentlig ineffektivitet ved virksomhedens præstation, som ikke var afspejlet i kontraktbeløbet (f.eks. uventede omkostninger i forbindelse med materialespild, arbejdskraft eller andre ressourcer, som er afholdt for at opfylde leveringsforpligtelsen).
b)
Hvis afholdte omkostninger ikke står i forhold til virksomhedens fremskridt hen imod opfyldelse af leveringsforpligtelsen. I så fald kan virksomhedens indsats i forbindelse med at frembringe ydelserne måske bedst afspejles ved at justere inputmetoden, så omsætning kun indregnes svarende til de pågældende afholdte omkostninger. Eksempelvis kan et retvisende billede af en virksomheds indsats i forbindelse med at frembringe ydelserne måske gives ved at indregne omsætning svarende til kostprisen for en vare, der anvendes til at opfylde en leveringsforpligtelse, hvis virksomheden ved kontraktindgåelsen forventer, at alle følgende betingelser vil være opfyldt:
i)
varen er ikke af særskilt karakter
ii)
kunden forventes at få kontrol over varen væsentligt før modtagelsen af tjenesteydelser med tilknytning til varen
iii)
kostprisen for den overdragne vare er væsentlig sammenholdt med de samlede forventede omkostninger ved fuldt ud at opfylde leveringsforpligtelsen, og
iv)
virksomheden anskaffer varen fra tredjepart og er ikke i væsentlig grad involveret i udformning og fremstilling af varen (men virksomheden er principal i overensstemmelse med afsnit B34–B38).
Salg med returret
B20
I nogle kontrakter overdrager en virksomhed kontrollen over en vare til en kunde og giver også kunden ret til at returnere varen af forskellige grunde (f.eks. utilfredshed med varen) og modtage kombinationer af følgende:
a)
hel eller delvis tilbagebetaling af eventuelt betalt vederlag
b)
et tilgodehavende, der kan anvendes til udligning af eksisterende eller fremtidig gæld over for virksomheden, og
c)
en anden vare som erstatning.
B21
En virksomhed skal ved den regnskabsmæssige behandling af overdragelse af varer med returret (og af en række tjenesteydelser omfattet af bestemmelser om tilbagebetaling) indregne følgende:
a)
omsætning vedrørende de overdragne varer svarende til det vederlag, som virksomheden forventer at være berettiget til (der indregnes derfor ikke omsætning vedrørende varer, der forventes returneret)
b)
en tilbagebetalingsforpligtelse og
c)
et aktiv (og tilsvarende regulering af omkostninger i forbindelse med salg) for sin ret til at tage varen tilbage fra kunderne mod at opfylde tilbagebetalingsforpligtelsen.
B22
En virksomheds løfte om at acceptere en returneret vare i returretsperioden behandles regnskabsmæssigt ikke som en leveringsforpligtelse i tillæg til forpligtelsen til at yde tilbagebetaling.
B23
En virksomhed skal anvende kriterierne i afsnit 47–72 (herunder kriterierne vedrørende begrænsning i skøn over variable vederlag i afsnit 56-58) til at bestemme størrelsen af det vederlag, som virksomheden forventer at være berettiget til (dvs. eksklusive de varer, som forventes at blive returneret). For modtagne (eller tilgodehavende) beløb, som en virksomhed ikke forventer at være berettiget til, skal virksomheden ikke indregne omsætning, når den overdrager varer til kunderne, men indregne disse modtagne (eller tilgodehavende) beløb som en tilbagebetalingsforpligtelse. Ved hvert regnskabsårs afslutning skal virksomheden derefter opdatere sin vurdering af beløb, som den forventer at være berettiget til som modydelse for de overdragne varer, og foretage en tilsvarende ændring af transaktionsprisen og følgelig også af størrelsen af den indregnede omsætning.
B24
En virksomhed skal ajourføre målingen af tilbagebetalingsforpligtelsen ved hvert regnskabsårs afslutning for at tage hensyn til ændringer i forventningerne til størrelsen af tilbagebetalinger. En virksomhed skal indregne de hertil svarende justeringer som omsætning (eller reduceret omsætning).
B25
Et aktiv, der indregnes i forbindelse med en virksomheds ret til at tage varer tilbage fra en kunde ved opfyldelse af en tilbagebetalingsforpligtelse, måles første gang på grundlag af varens tidligere regnskabsmæssige værdi (f.eks. lagerværdi) minus forventede omkostninger i forbindelse med tilbagetagelsen af varen (herunder et potentielt fald i returnerede varers værdi for virksomheden). Ved hvert regnskabsårs afslutning skal en virksomhed ajourføre målingen af aktivet som følge af ændringer i forventningerne vedrørende varer, der vil blive returneret. En virksomhed skal opføre aktivet separat fra tilbagebetalingsforpligtelsen.
B26
Kunders ombytning af en vare til en anden af samme type og kvalitet, på samme betingelser og til samme pris (f.eks. en anden farve eller størrelse) anses ikke for returnering i denne standards forstand.
B27
Kontrakter, i henhold til hvilke en kunde kan returnere en fejlbehæftet vare og få en fejlfri vare i stedet, vurderes efter vejledningen om garantier i afsnit B28–B33.
Garantier
B28
Det er sædvane, at virksomheder (i henhold til kontrakten, lovgivningen eller deres almindelige forretningspraksis) yder en garanti ved salget af et produkt (hvad enten det er en vare eller en tjenesteydelse). Typen af garanti kan variere betydeligt alt efter branche og kontrakt. Nogle garantier giver kunden tilsagn om, at det pågældende produkt vil fungere efter parternes hensigt, fordi det opfylder en række aftalte specifikationer. Andre garantier tilsikrer kunden en tjenesteydelse ud over tilsagnet om, at produktet opfylder de aftalte specifikationer.
B29
Hvis kunden har option på at tilkøbe en særskilt garanti (f.eks. fordi garantien prissættes særskilt eller ydes ved en særskilt aftale), er garantien en særskilt tjenesteydelse, fordi virksomheden ifølge aftalen skal levere kunden tjenesteydelsen som supplement til produktet, der har de i aftalen beskrevne egenskaber. I så fald skal en virksomhed regnskabsmæssigt behandle den aftalte garanti som en leveringsforpligtelse i henhold til afsnit 22-30 og allokere en del af transaktionsprisen til denne leveringsforpligtelse i henhold til afsnit 73-86.
B30
Hvis kunden ikke har option på at tilkøbe en garanti særskilt, skal en virksomhed regnskabsmæssigt behandle garantien i henhold til IAS 37 
Hensatte forpligtelser, eventualforpligtelser og eventualaktiver
, medmindre kunden ved den aftalte garanti eller en del heraf får en tjenesteydelse ud over tilsagnet om, at produktet opfylder de aftalte specifikationer.
B31
Ved vurderingen af, hvorvidt kunden ved en garanti får en tjenesteydelse ud over tilsagnet om, at produktet opfylder de aftalte specifikationer, skal en virksomhed tage hensyn til bl.a. følgende faktorer:
a)
Hvorvidt garantien er lovpligtig — hvis virksomheden ifølge lovgivningen skal give en garanti, er denne lovgivning en indikator for, at den aftalte garanti ikke er en leveringsforpligtelse, fordi sådanne krav typisk er indført for at beskytte forbrugerne mod risikoen for at købe fejlbehæftede produkter.
b)
Længden af garantiens dækningsperiode — jo længere dækningsperiode, jo mere sandsynligt er det, at den aftalte garanti er en leveringsforpligtelse, fordi der er større sandsynlighed for, at der skal leveres en tjenesteydelse ud over tilsagnet om, at produktet opfylder de aftalte specifikationer.
c)
Arten af de handlinger, som virksomheden ifølge aftalen skal udføre — hvis det er nødvendigt for en virksomhed at udføre bestemte handlinger for at overholde tilsagnet om, at et produkt opfylder de aftalte specifikationer (f.eks. en tilbagesendelsesordning for en fejlbehæftet vare), så må disse handlinger forventes ikke at give anledning til en leveringsforpligtelse.
B32
Hvis kunden ved en garanti eller en del af en garanti får en tjenesteydelse ud over tilsagnet om, at produktet opfylder de aftalte specifikationer, så er den aftalte tjenesteydelse en leveringsforpligtelse. Derfor skal en virksomhed allokere transaktionsprisen til produktet og tjenesteydelsen. Hvis en virksomhed ifølge aftalen yder både en garanti af forsikringstypen og en garanti af tjenesteydelsestypen, men ikke med rimelighed kan behandle dem særskilt regnskabsmæssigt, skal virksomheden regnskabsmæssigt behandle begge garantier samlet som en enkelt leveringsforpligtelse.
B33
Lovgivning, i henhold til hvilken det kræves, at en virksomhed betaler erstatning, hvis dens produkter forvolder skade, udløser ikke en leveringsforpligtelse. Eksempelvis kan en producent sælge produkter i en jurisdiktion, hvor producenten i henhold til lovgivningen er ansvarlig for skader (f.eks. på privat ejendom), som forvoldes af en forbruger, der anvender et produkt i henhold til dettes påtænkte anvendelse. Tilsvarende opstår der ikke en leveringsforpligtelse ved en virksomheds løfte om at holde kunden skadesløs i forbindelse med krænkelser af patent-, ophavs- eller varemærkerettigheder eller andre krænkelser forårsaget af virksomhedens produkter. Sådanne forpligtelser behandles regnskabsmæssigt i henhold til IAS 37.
Principal-agent-betragtninger
B34
Hvis en anden part er involveret i at levere varer eller tjenesteydelser til en kunde, skal virksomheden vurdere, hvorvidt arten af dens løfte er en leveringsforpligtelse til selv at levere de specificerede varer eller tjenesteydelser (dvs. virksomheden er principal), eller hvorvidt den skal sørge for, at de pågældende varer eller tjenesteydelser leveres af den anden part (dvs. virksomheden er agent). En virksomhed vurderer, hvorvidt den er principal eller agent, for hver af de specificerede varer eller tjenesteydelser, som der er indgået aftale om med en kunde. En specificeret vare eller tjenesteydelse er en særskilt vare eller tjenesteydelse (eller en særskilt gruppe af varer eller tjenesteydelser), som skal leveres til kunden (jf. afsnit 27–30). Hvis en kontrakt med en kunde omfatter mere end én specificeret vare eller tjenesteydelse, kan virksomheden være principal for nogle specificerede varer eller tjenesteydelser og agent for andre.
B34A
I forbindelse med vurderingen af arten af sit løfte (jf. afsnit B34) skal virksomheden:
a)
identificere de specificerede varer eller tjenesteydelser, som skal leveres til kunden (som for eksempel kan være retten til en vare eller en tjenesteydelse, som en anden part skal levere (jf. afsnit 26)), og
b)
vurdere, hvorvidt den har kontrol over (jf. afsnit 33) hver af de specificerede varer eller tjenesteydelser, før den pågældende vare eller tjenesteydelse overdrages til kunden.
B35
En virksomhed er principal, hvis den har kontrol over den specificerede vare eller tjenesteydelse, før den pågældende vare eller tjenesteydelse overdrages til kunden. Virksomheden har imidlertid ikke nødvendigvis kontrol over en specificeret vare, hvis den kun kortvarigt får ejendomsret til det pågældende produkt, før ejendomsretten overgår til en kunde. En virksomhed, der er principal, kan selv opfylde sin leveringsforpligtelse til at levere den specificerede vare eller tjenesteydelse eller antage en anden part (f.eks. en underleverandør) til at opfylde hele eller en del af leveringsforpligtelsen på sine vegne.
B35A
Hvis en anden part er involveret i at levere varer eller tjenesteydelser til en kunde, opnår en virksomhed, som er principal, kontrol over en eller flere af følgende:
a)
en vare eller et andet aktiv fra den anden part, som virksomheden efterfølgende overdrager til kunden
b)
retten til at få udført en tjenesteydelse af den anden part, hvorved virksomheden kan få denne anden part til at levere kunden tjenesteydelsen på virksomhedens vegne
c)
en vare eller en tjenesteydelse fra den anden part, som virksomheden efterfølgende kombinerer med andre varer eller tjenesteydelser ved leveringen af den specificerede vare eller tjenesteydelse til kunden. Hvis en virksomhed eksempelvis leverer en væsentlig tjenesteydelse, som har til formål at lade varer eller tjenesteydelser (jf. afsnit 29, litra a)) leveret af en anden part indgå sammen med den specificerede vare eller tjenesteydelse, hvorom kunden har indgået en kontrakt, har virksomheden kontrol over den specificerede vare eller tjenesteydelse, før den pågældende vare eller tjenesteydelse overdrages til kunden. Dette skyldes, at virksomheden først opnår kontrol over input til den specificerede vare eller tjenesteydelse (herunder varer eller tjenesteydelser fra andre parter) og henfører disse til frembringelsen af det kombinerede resultat, som udgøres af den specificerede vare eller tjenesteydelse.
B35B
Hvis (eller i takt med at) en virksomhed, der er principal, opfylder en leveringsforpligtelse, skal virksomheden indregne omsætning med et beløb svarende til det bruttovederlag, som den forventer at være berettiget til som modydelse for den overdragne specificerede vare eller tjenesteydelse.
B36
En virksomhed er agent, hvis dens leveringsforpligtelse består i at sørge for, at en anden part leverer den specificerede vare eller tjenesteydelse. En virksomhed, der er agent, har ikke kontrol over den specificerede vare eller tjenesteydelse, som en anden part har leveret, før den pågældende vare eller tjenesteydelse overdrages til kunden. Hvis (eller i takt med at) en virksomhed, der er agent, opfylder en leveringsforpligtelse, skal virksomheden indregne omsætning med et beløb svarende til det honorar eller den kommission, som den forventer at være berettiget til som modydelse for at sørge for, at den anden part leverer de specificerede varer eller tjenesteydelser. En virksomheds honorar eller kommission kan være det nettovederlag, som virksomheden har tilbage efter at have betalt den anden part det vederlag, som den har modtaget som modydelse for de varer eller tjenesteydelser, som denne anden part skal levere.
B37
Indikatorerne for, at en virksomhed har kontrol over den specificerede vare eller tjenesteydelse, før den overdrages til kunden (og derfor er principal (jf. afsnit B35)), omfatter, men er ikke begrænset til, følgende:
a)
Virksomheden er hovedansvarlig for at opfylde løftet om at levere den specificerede vare eller tjenesteydelse. Dette omfatter normalt ansvaret for, at den specificerede vare eller tjenesteydelse kan accepteres (eksempelvis hovedansvaret for, at varen eller tjenesteydelsen opfylder kundens specifikationer). Hvis virksomheden er hovedansvarlig for at opfylde løftet om at levere den specificerede vare eller tjenesteydelse, kan dette indikere, at den anden part, som er involveret i at levere den specificerede vare eller tjenesteydelse, handler på virksomhedens vegne.
b)
Virksomheden har lagerrisikoen før overdragelsen af den specificerede vare eller tjenesteydelse til en kunde eller efter overdragelsen af kontrollen til kunden (hvis kunden for eksempel har returret). Hvis virksomheden for eksempel fremstiller eller forpligter sig til at fremstille den specificerede vare eller tjenesteydelse, før den opnår en kontrakt med en kunde, kan dette indikere, at virksomheden har muligheden for at anvise brugen af, og opnå i det væsentlige samtlige resterende fordele af, varen eller tjenesteydelsen, før den overdrages til kunden.
c)
Virksomheden har mulighed for at fastsætte prisen for den specificerede vare eller tjenesteydelse. Fastsættelse af den pris, som kunden betaler for den specificerede vare eller tjenesteydelse, kan indikere, at virksomheden har muligheden for at anvise brugen af, og opnå i det væsentlige samtlige resterende fordele af, den pågældende vare eller tjenesteydelse. I nogle situationer kan en agent imidlertid have mulighed for at fastsætte priser. En agent kan eksempelvis have en vis handlefrihed til at fastsætte priser for at skabe supplerende omsætning fra sin tjenesteydelse, som består i at sørge for, at andre parter leverer varer eller tjenesteydelser til kunder.
B37A
Indikatorerne i afsnit B37 kan være mere eller mindre relevante for vurderingen af kontrol, afhængigt af arten af den specificerede vare eller tjenesteydelse samt kontraktvilkårene og -betingelserne. Afhængigt af den konkrete kontrakt kan andre indikatorer desuden være mere overbevisende.
B38
Hvis en anden part overtager virksomhedens leveringsforpligtelser og rettigheder i henhold til kontrakten, således at virksomheden ikke længere er forpligtet til at opfylde leveringsforpligtelsen i form af at overdrage den specificerede vare eller tjenesteydelse til kunden (dvs. at virksomheden ikke længere er principal), skal virksomheden ikke indregne omsætning for den pågældende leveringsforpligtelse. Virksomheden skal i stedet vurdere, hvorvidt den skal indregne omsætning for opfyldelse af en leveringsforpligtelse til at opnå en kontrakt for den anden part (dvs. hvorvidt virksomheden er agent).
Kundeoptioner vedrørende yderligere varer eller tjenesteydelser
B39
Kundeoptioner på at erhverve yderligere varer eller tjenesteydelser gratis eller med rabat findes i mange former, herunder salgsincitamenter, optjening af bonuspoint, mulighed for kontraktforlængelse eller andre rabatter på fremtidige varer eller tjenesteydelser.
B40
Hvis en virksomhed i henhold til en kontrakt giver en kunde option på at erhverve yderligere varer eller tjenesteydelser, så udløser denne option kun en leveringsforpligtelse i kontrakten, hvis optionen for kunden indebærer en materiel ret, som kunden ikke ville have uden at indgå kontrakten (f.eks. en rabat, der gives som supplement til den rabat, der normalt ydes for sådanne varer eller tjenesteydelser til den pågældende gruppe kunder i det geografiske område eller på det marked, der er tale om). Hvis optionen giver kunden en materiel ret, betaler kunden i realiteten virksomheden på forhånd for fremtidige varer eller tjenesteydelser, og virksomheden skal indregne omsætningen, når disse fremtidige varer eller tjenesteydelser overdrages, eller når optionen udløber.
B41
Hvis en kunde har option på at erhverve en yderligere vare eller tjenesteydelse til en pris, som afspejler den isolerede salgspris for den pågældende vare eller tjenesteydelse, giver denne option ikke kunden en materiel ret, selv om optionen kun kan udnyttes ved at have indgået en kontrakt tidligere. I sådanne tilfælde har virksomheden fremsat et markedsføringstilbud, som den kun skal behandle regnskabsmæssigt i henhold til denne standard, hvis kunden udnytter optionen på at købe de yderligere varer eller tjenesteydelser.
B42
I henhold til afsnit 74 skal en virksomhed allokere transaktionsprisen til leveringsforpligtelser på basis af en relativ isoleret salgspris. Hvis den isolerede salgspris for en kundes option på at erhverve yderligere varer eller tjenesteydelser ikke kan observeres direkte, skal virksomheden foretage et skøn herover. Dette skøn skal afspejle den rabat, som kunden ville få ved at udnytte optionen, justeret for både:
a)
den rabat, som kunden kunne få uden at udnytte optionen, og
b)
sandsynligheden for, at optionen vil blive udnyttet.
B43
Hvis en kunde har en materiel ret til at erhverve fremtidige varer eller tjenesteydelser, og disse varer eller tjenesteydelser svarer til de oprindelige varer eller tjenesteydelser i kontrakten og leveres i henhold til vilkårene i den oprindelige kontrakt, kan en virksomhed som et praktisk alternativ til skønnet over den isolerede salgspris ved udnyttelse af optionen allokere transaktionsprisen til de varer eller tjenesteydelser, der er omfattet af optionen, ved at tage udgangspunkt i de varer eller tjenesteydelser, der forventes at skulle leveres, og det tilsvarende forventede vederlag. Denne type optioner vedrører typisk kontraktforlængelser.
Kunders uudnyttede rettigheder
B44
I henhold til afsnit 106 skal en virksomhed for sin leveringsforpligtelse til at overdrage, eller være parat til at overdrage, varer eller tjenesteydelser i fremtiden ved modtagelse af en forudbetaling fra en kunde indregne en kontraktlig forpligtelse med et beløb svarende til forudbetalingen. En virksomhed skal ophøre med at indregne den kontraktlige forpligtelse (og indregne omsætning), når den overdrager de pågældende varer eller tjenesteydelser og dermed opfylder sin leveringsforpligtelse.
B45
En kundes ikke-refunderbare forudbetaling til en virksomhed giver kunden ret til at modtage en vare eller tjenesteydelse i fremtiden (og forpligter virksomheden til at være parat til at overdrage en vare eller en tjenesteydelse). Det kan imidlertid forekomme, at kunder ikke udnytter alle deres kontraktlige rettigheder. For disse uudnyttede kontraktlige rettigheder bruges ofte den engelske betegnelse "breakage".
B46
Hvis en virksomhed forventer at være berettiget til et "breakage"-beløb i en kontraktlig forpligtelse, skal den indregne det forventede "breakage"-beløb som omsætning i forhold til det mønster, der gælder for kundens rettighedsudnyttelse. Hvis en virksomhed ikke forventer at være berettiget til et "breakage"-beløb, skal den indregne det forventede "breakage"-beløb som omsætning, når der ikke længere er stor sandsynlighed for, at kunden vil udnytte sine resterende rettigheder. Ved vurderingen af, hvorvidt en virksomhed forventer at være berettiget til et "breakage"-beløb, skal virksomheden tage hensyn til kravene i afsnit 56-58 vedrørende begrænsning i skøn over variable vederlag.
B47
En virksomhed skal indregne en forpligtelse (og ikke omsætning) for modtaget vederlag vedrørende en kundes uudnyttede rettigheder, som virksomheden er forpligtet til at overdrage til en anden part, f.eks. en offentlig myndighed i overensstemmelse med gældende lovgivning om aktiver, som der ikke er gjort krav på.
Ikke-refunderbare startbetalinger (og en række omkostninger i tilknytning hertil)
B48
I forbindelse med nogle kontrakter kræver en virksomhed, at kunden skal erlægge en ikke-refunderbar startbetaling ved eller tæt på kontraktindgåelsen. Som eksempler kan nævnes indmeldelsesgebyrer i kontrakter om medlemskab af fitnessklubber, oprettelsesafgifter i telekommunikationskontrakter og andre tjenesteydelseskontrakter og startgebyrer i nogle leveringskontrakter.
B49
For at identificere leveringsforpligtelser i sådanne kontrakter skal en virksomhed vurdere, hvorvidt startbetalingen vedrører overdragelsen af en aftalt vare eller tjenesteydelse. Selv om en ikke-refunderbar startbetaling vedrører en aktivitet, som virksomheden skal udføre ved eller tæt på kontraktindgåelsen for at opfylde kontrakten, resulterer denne aktivitet i mange tilfælde ikke i overdragelsen af en aftalt vare eller tjenesteydelse til kunden (jf. afsnit 25). Startbetalingen er i stedet en forudbetaling for fremtidige varer eller tjenesteydelser og vil derfor blive indregnet som omsætning, når disse fremtidige varer eller tjenesteydelser leveres. Perioden for indregning som omsætning vil være længere end den oprindelige kontraktperiode, hvis virksomheden giver kunden option på at forlænge kontrakten, og denne option giver kunden en materiel ret som beskrevet i afsnit B40.
B50
Hvis den ikke-refunderbare startbetaling vedrører en vare eller tjenesteydelse, skal virksomheden vurdere, hvorvidt den regnskabsmæssigt skal behandle varen eller tjenesteydelsen som en særskilt leveringsforpligtelse i henhold til afsnit 22–30.
B51
En virksomhed kan opkræve et ikke-refunderbart beløb, som delvis udgør godtgørelse for omkostninger i forbindelse med udarbejdelsen af en kontrakt (eller andre administrative opgaver som beskrevet i afsnit 25). Hvis disse indledende aktiviteter ikke opfylder en leveringsforpligtelse, skal virksomheden se bort fra aktiviteterne (og de dertil knyttede omkostninger), når den måler fremskridt i overensstemmelse med afsnit B19. Det skyldes, at omkostningerne til indledende aktiviteter ikke afspejler overdragelsen af tjenesteydelser til kunden. Virksomheden skal vurdere, hvorvidt omkostninger i forbindelse med udarbejdelsen af en kontrakt har resulteret i et aktiv, der skal indregnes i henhold til afsnit 95.
Licenser
B52
En licens giver en kunde ret til at udnytte en virksomheds intellektuelle ejendom. Licenser til intellektuel ejendom kan omfatte, men er ikke begrænset til, licenser til følgende:
a)
software og teknologi
b)
film, musik og andre former for medier og underholdning
c)
franchiser og
d)
patenter, varemærker og ophavsret.
B53
En virksomhed kan ud over et løfte om at tildele kunden en licens (eller licenser) også afgive løfte om at overdrage kunden andre varer eller tjenesteydelser. Disse løfter kan fremgå eksplicit af kontrakten eller følge af en virksomheds almindelige forretningspraksis, offentliggjorte politik eller specifikke erklæringer (jf. afsnit 24). Når en kontrakt med en kunde indbefatter et løfte om at tildele en licens (eller licenser) ud over andre aftalte varer eller tjenesteydelser, skal en virksomhed, som det er tilfældet med andre kontrakter, anvende afsnit 22–30 for at identificere hver af leveringsforpligtelserne i kontrakten.
B54
Hvis løftet om at tildele en licens ikke er klart adskilt fra andre i kontrakten aftalte varer eller tjenesteydelser, jf. afsnit 26–30, skal en virksomhed regnskabsmæssigt behandle løftet om at tildele en licens og de pågældende andre aftalte varer eller tjenesteydelser samlet som en enkelt leveringsforpligtelse. Som eksempler på licenser, som ikke er klart adskilt fra andre i kontrakten aftalte varer eller tjenesteydelser, kan nævnes:
a)
en licens, der udgør en bestanddel af en konkret vare, og uden hvilken varen mister sin funktion, og
b)
en licens, som kunden kun kan udnytte i forbindelse med en tilhørende tjenesteydelse (f.eks. en onlinetjenesteydelse, som virksomheden leverer, og som i kraft af licenstildelingen giver kunden adgang til indhold).
B55
Hvis licensen ikke er klart adskilt, skal en virksomhed anvende afsnit 31–38 for at vurdere, om leveringsforpligtelsen (som indbefatter den aftalte licens) er en leveringsforpligtelse, som opfyldes over tid eller på et bestemt tidspunkt.
B56
Hvis løftet om at tildele licensen er klart adskilt fra de øvrige i kontrakten aftalte varer eller tjenesteydelser, og løftet om at tildele licensen derfor er en særskilt leveringsforpligtelse, skal en virksomhed vurdere, hvorvidt licensen overgår til en kunde på et bestemt tidspunkt eller over tid. Ved denne vurdering skal en virksomhed tage hensyn til, om virksomhedens løfte om at tildele licensen til en kunde er af en art, der giver kunden enten:
a)
en adgangsret til virksomhedens intellektuelle ejendom, som den findes i hele licensperioden, eller
b)
en ret til at anvende virksomhedens intellektuelle ejendom, som den findes på det tidspunkt, hvor licensen tildeles.
Vurdering af, hvori virksomhedens løfte består
B57
[Ophævet]
B58
En virksomheds løfte ved tildelingen af en licens består i et løfte om at give adgangsret til virksomhedens intellektuelle ejendom, hvis følgende kriterier er opfyldt:
a)
det kræves i henhold til kontrakten, eller kunden har en rimelig forventning om, at virksomheden foretager aktiviteter, der i væsentlig grad har indflydelse på den intellektuelle ejendom, som kunden har rettigheder til (jf. afsnit B59 og B59A)
b)
de rettigheder, som licensen giver, udsætter direkte kunden for positive eller negative virkninger af virksomhedens aktiviteter som nævnt i afsnit B58, litra a), og
c)
disse aktiviteter medfører ikke overdragelse af en vare eller en tjenesteydelse til kunden, når disse aktiviteter finder sted (jf. afsnit 25).
B59
Blandt faktorer, der kan indikere, at en kunde med rimelighed kan forvente, at en virksomhed vil foretage aktiviteter, der i væsentlig grad har indflydelse på den intellektuelle ejendom, kan nævnes virksomhedens almindelige forretningspraksis, offentliggjorte politik eller specifikke erklæringer. Selv om det ikke er et afgørende element, kan eksistensen af en fælles økonomisk interesse (f.eks. en salgsbaseret royalty) mellem virksomheden og kunden i tilknytning til den intellektuelle ejendom, som kunden har rettigheder til, også være en indikator for, at kunden med rimelighed kan forvente, at virksomheden vil foretage sådanne aktiviteter.
B59A
En virksomheds aktiviteter har i væsentlig grad indflydelse på den intellektuelle ejendom, som kunden har rettigheder til, hvis enten:
a)
disse aktiviteter forventes i væsentlig grad at ændre den intellektuelle ejendoms form (eksempelvis udformningen eller indholdet) eller funktion (eksempelvis muligheden for at udføre en bestemt opgave), eller
b)
kundens mulighed for at opnå fordel af den intellektuelle ejendom i væsentlig grad er afledt eller afhængig af disse aktiviteter. Eksempelvis er fordelen ved et varemærke ofte afledt eller afhængig af virksomhedens igangværende aktiviteter med henblik på at understøtte eller vedligeholde den intellektuelle ejendoms værdi.
På samme måde gælder det, at hvis den intellektuelle ejendom, som kunden har rettigheder til, har en væsentlig selvstændig funktion, er en væsentlig del af fordelen ved den pågældende intellektuelle ejendom afledt af denne funktion. Kundens mulighed for at opnå fordel af denne intellektuelle ejendom vil følgelig ikke i væsentlig grad blive påvirket af virksomhedens aktiviteter, medmindre disse handlinger i væsentlig grad ændrer den intellektuelle ejendoms form eller funktion. De former for intellektuel ejendom, som ofte har en væsentlig selvstændig funktion, omfatter software, biologiske forbindelser eller lægemiddelformler samt medieprodukter (eksempelvis film, fjernsynsshows og musikoptagelser).
B60
Hvis kriterierne i afsnit B58 er opfyldt, skal en virksomhed regnskabsmæssigt behandle løftet om at tildele en licens som en leveringsforpligtelse, der opfyldes over tid, fordi kunden samtidig modtager og forbruger fordelene ved virksomhedens ydelser i form af adgang til dens intellektuelle ejendom, i takt med at virksomheden præsterer ydelserne (jf. afsnit 35, litra a)). En virksomhed skal anvende afsnit 39–45 for at vælge en egnet metode til at måle sine fremskridt hen imod fuldstændig opfyldelse af leveringsforpligtelsen til at give adgang.
B61
Hvis kriterierne i afsnit B58 ikke er opfyldt, består en virksomheds løfte i at give ret til at anvende virksomhedens intellektuelle ejendom, som denne intellektuelle ejendom forefindes (hvad angår form og funktion) på det tidspunkt, hvor licensen tildeles kunden. Det betyder, at kunden kan anvise brugen af, og opnå i det væsentlige samtlige resterende fordele af, licensen på det tidspunkt, hvor licensen overgår. En virksomhed skal regnskabsmæssigt behandle løftet om at give ret til at anvende virksomhedens intellektuelle ejendom som en leveringsforpligtelse, der opfyldes på et bestemt tidspunkt. En virksomhed skal anvende afsnit 38 for at bestemme det tidspunkt, hvor licensen overgår til kunden. Omsætning kan imidlertid ikke indregnes for en licens, som giver ret til at anvende virksomhedens intellektuelle ejendom, før begyndelsen af den periode, i hvilken kunden kan anvende og drage fordel af licensen. Hvis en softwarelicensperiode f.eks. begynder, før en virksomhed leverer kunden en kode (eller på anden måde stiller den til rådighed for kunden), som giver kunden mulighed for umiddelbart at anvende softwaren, skal virksomheden ikke indregne omsætning, før koden er blevet leveret (eller på anden måde stillet til rådighed).
B62
En virksomhed skal se bort fra følgende faktorer ved vurderingen af, hvorvidt en licens giver adgangsret til virksomhedens intellektuelle ejendom eller en ret til at anvende virksomhedens intellektuelle ejendom:
a)
Restriktioner vedrørende tid, geografisk region eller anvendelse — sådanne restriktioner fastlægger egenskaberne ved den aftalte licens og er ikke bestemmende for, hvorvidt virksomheden opfylder sin leveringsforpligtelse på et bestemt tidspunkt eller over tid.
b)
Garantier fra virksomhedens side for, at den har et gyldigt patent til intellektuel ejendom, og at den vil forsvare patentet mod uautoriseret anvendelse — et løfte om at forsvare en patentrettighed er ikke en leveringsforpligtelse, fordi det at forsvare et patent beskytter værdien af virksomhedens aktiver i form af intellektuel ejendom og for kunden er et tilsagn om, at den overdragne licens opfylder specifikationerne for den i kontrakten aftalte licens.
Salgsbaserede eller brugsbaserede royalties
B63
Uanset kravene i afsnit 56–59 skal en virksomhed kun indregne omsætning for en salgsbaseret eller brugsbaseret royalty, der er aftalt som modydelse for en licens til intellektuel ejendom, når (eller i takt med at) den seneste af følgende begivenheder indtræffer:
a)
det efterfølgende salg eller den efterfølgende brug finder sted, og
b)
leveringsforpligtelsen, som hele eller en del af den salgsbaserede eller brugsbaserede royalty er blevet allokeret til, er blevet opfyldt (eller delvis opfyldt).
B63A
Kravet vedrørende en salgsbaseret eller brugsbaseret royalty i afsnit B63 finder anvendelse, hvis royaltyen kun vedrører en licens til intellektuel ejendom, eller hvis en licens til intellektuel ejendom er den væsentligste post, som royaltyen vedrører (licensen til intellektuel ejendom kan f.eks. være den væsentligste post, som royaltyen vedrører, hvis virksomheden med rimelighed forventer, at kunden vil tillægge licensen en væsentlig højere værdi end de øvrige varer eller tjenesteydelser, som royaltyen vedrører).
B63B
Hvis kravet i afsnit B63A er opfyldt, skal omsætning fra en salgsbaseret eller brugsbaseret royalty indregnes fuldt ud i henhold til afsnit B63. Hvis kravet i afsnit B63A ikke er opfyldt, finder kravene om variabelt vederlag i afsnit 50–59 anvendelse på den salgsbaserede eller brugsbaserede royalty.
Genkøbsaftaler
B64
En genkøbsaftale er en kontrakt, i hvilken en virksomhed sælger et aktiv og samtidig lover eller har option på (enten i samme kontrakt eller i en anden kontrakt) at genkøbe aktivet. Det genkøbte aktiv kan være det samme aktiv som det, der oprindelig blev solgt til kunden, et aktiv, der i alt væsentligt er det samme som dette aktiv, eller et andet aktiv, som det aktiv, der oprindelig blev solgt, er en del af.
B65
Genkøbsaftaler findes almindeligvis i tre former:
a)
en virksomheds forpligtelse til at genkøbe aktivet (en forward)
b)
en virksomheds ret til at genkøbe aktivet (en call-option) og
c)
en virksomheds forpligtelse til at genkøbe aktivet på kundens anmodning (en put-option).
En forward eller en call-option
B66
Hvis en virksomhed har en forpligtelse eller en ret til at genkøbe et aktiv (en forward eller en call-option), får kunden ikke kontrol over aktivet, fordi der for kunden er begrænsede muligheder for at anvise brugen af, og opnå i det væsentlige samtlige resterende fordele af, aktivet, selv om kunden kan være i fysisk besiddelse af aktivet. Virksomheden skal derfor regnskabsmæssigt behandle kontrakten som enten:
a)
en leasingkontrakt i henhold til IFRS 16 
Leasingkontrakter
, hvis virksomheden kan eller skal genkøbe aktivet for et beløb, der er mindre end den oprindelige salgspris for aktivet, medmindre kontrakten udgør en del af en sale-and-leaseback-transaktion. Hvis kontrakten udgør en del af en sale-and-leaseback-transaktion, skal virksomheden fortsat indregne aktivet og skal indregne en finansiel forpligtelse for eventuelle vederlag, som modtages fra kunden. Virksomheden skal regnskabsmæssigt behandle den finansielle forpligtelse i henhold til IFRS 9, eller
b)
en finansieringskontrakt i henhold til afsnit B68, hvis virksomheden kan eller skal genkøbe aktivet for et beløb, der svarer til eller er større end den oprindelige salgspris for aktivet.
B67
Ved sammenligningen af genkøbsprisen og salgsprisen skal en virksomhed tage hensyn til pengenes tidsværdi.
B68
Hvis genkøbsaftalen er en finansieringsordning, skal virksomheden fortsat indregne aktivet og også indregne en finansiel forpligtelse for et eventuelt vederlag, der er modtaget fra kunden. Virksomheden skal indregne forskellen mellem størrelsen af det fra kunden modtagne vederlag og størrelsen af det vederlag, der skal betales kunden som rente og, hvis det er relevant, som administrations- eller besiddelsesomkostninger (f.eks. forsikring).
B69
Hvis optionen udløber uudnyttet, skal en virksomhed ophøre med at indregne forpligtelsen og indregne omsætning.
En put-option
B70
Hvis en virksomhed har en forpligtelse til at genkøbe aktivet på kundens anmodning (en put-option) til en lavere pris end aktivets oprindelige salgspris, skal virksomheden ved kontraktindgåelsen tage hensyn til, hvorvidt kunden har et væsentligt økonomisk incitament til at udnytte denne rettighed. Når kunden udnytter rettigheden, betaler han i realiteten virksomheden vederlag for retten til at bruge et bestemt aktiv i en periode. Hvis kunden har et væsentligt økonomisk incitament til at udnytte rettigheden, skal virksomheden derfor regnskabsmæssigt behandle kontrakten som en leasingkontrakt i henhold til IFRS 16, medmindre kontrakten udgør en del af en sale-and-leaseback-transaktion. Hvis kontrakten udgør en del af en sale-and-leaseback-transaktion, skal virksomheden fortsat indregne aktivet og skal indregne en finansiel forpligtelse for eventuelle vederlag, som modtages fra kunden. Virksomheden skal regnskabsmæssigt behandle den finansielle forpligtelse i henhold til IFRS 9.
B71
Ved vurderingen af, hvorvidt en kunde har et væsentligt økonomisk incitament til at udøve sin rettighed, skal en virksomhed tage hensyn til forskellige faktorer, herunder forholdet mellem genkøbsprisen og aktivets forventede markedsværdi på tidspunktet for genkøbet, og hvor længe det varer, før rettigheden udløber. Hvis genkøbsprisen f.eks. forventes i væsentlig grad at overstige aktivets markedsværdi, så kan dette indikere, at kunden har et væsentligt økonomisk incitament til at udnytte put-optionen.
B72
Hvis kunden ikke har et væsentligt økonomisk incitament til at udøve sin rettighed til en pris, der er lavere end aktivitets oprindelige salgspris, skal virksomheden regnskabsmæssigt behandle kontrakten, som om den vedrørte salget af et produkt med returret som beskrevet i afsnit B20–B27.
B73
Hvis aktivets genkøbspris svarer til eller er større end den oprindelige salgspris og større end aktivets forventede markedsværdi, er kontrakten i realiteten en finansieringsordning, og den skal derfor regnskabsmæssigt behandles som beskrevet i afsnit B68.
B74
Hvis aktivets genkøbspris svarer til eller er større end den oprindelige salgspris og er mindre end eller svarer til aktivets forventede markedsværdi, og kunden ikke har et væsentligt økonomisk incitament til at udnytte sin rettighed, så skal virksomheden regnskabsmæssigt behandle kontrakten, som om den vedrørte salget af et produkt med returret som beskrevet i afsnit B20–B27.
B75
Ved sammenligningen af genkøbsprisen og salgsprisen skal en virksomhed tage hensyn til pengenes tidsværdi.
B76
Hvis optionen udløber uudnyttet, skal en virksomhed ophøre med at indregne forpligtelsen og indregne omsætning.
Konsignationsaftaler
B77
Når en virksomhed leverer et produkt til en anden part (f.eks. en forhandler eller en distributør) med henblik på salg til slutkunder, skal virksomheden vurdere, hvorvidt den anden part har opnået kontrol over produktet på det pågældende tidspunkt. Et produkt, der er blevet leveret til en anden part, kan være omfattet af en konsignationsaftale, hvis den anden part ikke har opnået kontrol over produktet. En virksomhed skal således ikke indregne omsætning efter levering af et produkt til en anden part, hvis det leverede produkt er omfattet af en konsignationsaftale.
B78
Blandt indikatorerne for, at der er tale om en konsignationsaftale, kan nævnes:
a)
virksomheden har kontrol over produktet, indtil en bestemt begivenhed indtræffer, f.eks. salget af produktet til en af forhandlerens kunder, eller indtil en bestemt periode udløber
b)
virksomheden kan kræve produktet returneret eller overdrage produktet til tredjepart (f.eks. en anden forhandler), og
c)
forhandleren har ikke en ubetinget pligt til at betale for produktet (selv om det kan kræves, at der betales et depositum).
Aftaler med fakturering uden overdragelse
B79
En aftale med fakturering uden overdragelse er en kontrakt, i henhold til hvilken en virksomhed fakturerer en kunde for et produkt, men hvor produktet forbliver i virksomhedens fysiske besiddelse, indtil det overdrages til kunden på et tidspunkt i fremtiden. En kunde kan f.eks. anmode en virksomhed om at indgå en sådan kontrakt, fordi kunden ikke har plads nok til produktet, eller fordi der er forsinkelser i kundens produktionsplaner.
B80
En virksomhed skal afgøre, hvornår den har opfyldt sin leveringsforpligtelse til at overdrage et produkt ved at vurdere, hvornår en kunde opnår kontrol over produktet (jf. afsnit 38). I forbindelse med nogle kontrakter overgår kontrollen, enten når produktet leveres på kundens adresse, eller når produktet afsendes, afhængigt af kontraktbestemmelserne (herunder leverings- og forsendelsesbetingelser). I forbindelse med nogle kontrakter kan en kunde imidlertid få kontrol over et produkt, selv om produktet forbliver i en virksomheds fysiske besiddelse. I så fald har kunden mulighed for at anvise brugen af, og opnå i det væsentlige samtlige resterende fordele af, produktet, selv om denne har besluttet ikke at udøve sin ret til at tage produktet i fysisk besiddelse. Virksomheden har således ikke kontrol over produktet. I stedet yder virksomheden kunden en opbevaringstjenesteydelse vedrørende kundens aktiv.
B81
For at en kunde i forbindelse med en aftale med fakturering uden overdragelse kan anses for at have fået kontrol over et produkt, skal — ud over kravene i afsnit 38 — samtlige følgende kriterier være opfyldt:
a)
begrundelsen for aftalen med fakturering uden overdragelse skal være væsentlig (kunden har f.eks. anmodet om aftalen)
b)
det skal klart fremgå af produktet, at det tilhører kunden
c)
produktet skal løbende være klart til fysisk overdragelse til kunden, og
d)
virksomheden må ikke have mulighed for at anvende produktet eller overdrage det til en anden kunde.
B82
Hvis en virksomhed indregner omsætning for salg af et produkt i henhold til en aftale med fakturering uden overdragelse, skal virksomheden vurdere, hvorvidt den har resterende leveringsforpligtelser (f.eks. for så vidt angår opbevaringstjenesteydelser) i henhold til afsnit 22–30, til hvilke virksomheden skal allokere en del af transaktionsprisen i henhold til afsnit 73–86.
Kundeaccept
B83
I henhold til afsnit 38, litra e), kan en kundes accept af et aktiv være en indikator for, at kunden har opnået kontrol over aktivet. Kundeacceptklausuler giver en kunde ret til at ophæve en kontrakt eller kræve, at en virksomhed træffer afhjælpende foranstaltninger, hvis en vare eller en tjenesteydelse ikke opfylder de aftalte specifikationer. En virksomhed skal tage hensyn til sådanne klausuler ved vurderingen af, hvornår en kunde opnår kontrol over en vare eller en tjenesteydelse.
B84
Hvis en virksomhed objektivt kan fastslå, at kontrollen over en vare eller en tjenesteydelse er overgået til kunden i henhold til aftalte specifikationer i kontrakten, så er kundeaccept en formalitet, der ikke påvirker virksomhedens vurdering af, hvornår kunden har opnået kontrol over varen eller tjenesteydelsen. Hvis kundeacceptklausulen f.eks. er baseret på opfyldelsen af bestemte størrelses- og vægtkendetegn, vil en virksomhed kunne vurdere, hvorvidt disse kriterier er opfyldt, før den modtager bekræftelse på kundens accept. Virksomhedens erfaringer med kontrakter om lignende varer eller tjenesteydelser kan tjene som grundlag for at antage, at en vare eller tjenesteydelse, der er leveret til kunden, er i overensstemmelse med de aftalte specifikationer i kontrakten. Hvis omsætning indregnes før kundens accept, skal virksomheden stadig overveje, hvorvidt der resterer leveringsforpligtelser (f.eks. installering af udstyr) og vurdere, hvorvidt de regnskabsmæssigt skal behandles særskilt.
B85
Hvis en virksomhed imidlertid ikke objektivt kan fastslå, at den vare eller tjenesteydelse, der er leveret til kunden, er i overensstemmelse med de aftalte specifikationer i kontrakten, så vil virksomheden ikke kunne konkludere, at kunden har opnået kontrol, før virksomheden modtager kundens accept. Det skyldes, at virksomheden i så fald ikke kan fastslå, at kunden har mulighed for at anvise brugen af, og opnå i det væsentlige samtlige resterende fordele af, varen eller tjenesteydelsen.
B86
Hvis en virksomhed leverer varer til en kunde på prøve eller med henblik på evaluering, og kunden ikke er forpligtet til at betale et vederlag, før prøveperioden udløber, overgår kontrollen over produktet ikke til kunden, før kunden accepterer produktet eller prøveperioden udløber.
Oplysning om opdelt omsætning
B87
I henhold til afsnit 114 skal en virksomhed opdele omsætning fra kontrakter med kunder i kategorier, der afspejler, hvordan arten og størrelsen af, tidspunktet for og usikkerhed med hensyn til omsætning og pengestrømme påvirkes af økonomiske faktorer. I hvor høj grad en virksomheds omsætning opdeles med henblik herpå, afhænger derfor af indholdet i og omstændighederne omkring virksomhedens kontrakter med kunder. Nogle virksomheder kan have brug for at anvende mere end én type kategori for at opfylde kravet i afsnit 114 om opdeling af omsætning. Andre virksomheder kan opfylde kravet ved kun at bruge en type kategori til at opdele omsætning.
B88
En virksomhed skal, når den vælger, hvilken type kategori (eller kategorier) den vil anvende ved opdeling af omsætning, tage hensyn til, hvordan oplysninger om virksomhedens omsætning er blevet præsenteret til andre formål, herunder samtlige følgende forhold:
a)
oplysninger forelagt uden for regnskabssammenhæng (f.eks. i kvartalsmeddelelser, årsberetninger eller investorpræsentationer)
b)
oplysninger, som den øverste beslutningstager regelmæssigt bruger for at evaluere driftssegmenters indtjening, og
c)
andre oplysninger, som svarer til de typer oplysninger, der er anført i afsnit B88, litra a) og b), og som virksomheden eller brugere af virksomhedens regnskaber anvender til at evaluere virksomhedens indtjening eller træffe afgørelser om ressourceallokering.
B89
Som eksempler på kategorier, som det kan være hensigtsmæssigt at anvende, kan nævnes følgende (listen er ikke udtømmende):
a)
type vare eller tjenesteydelse (f.eks. vigtigste produktgrupper)
b)
geografisk område (f.eks. land eller region)
c)
marked eller kundetype (f.eks. offentlige og ikke-offentlige kunder)
d)
kontrakttype (f.eks. fastpriskontrakter og kontrakter om betaling efter tids-og materialeforbrug)
e)
kontraktløbetid (f.eks. korte og lange kontrakter)
f)
tidshorisont for overdragelsen af varer eller tjenesteydelser (f.eks. omsætning fra varer eller tjenesteydelser, der overdrages til kunder på et bestemt tidspunkt, og omsætning fra varer eller tjenesteydelser, der overdrages over tid), og
g)
salgskanaler (f.eks. varer solgt direkte til forbrugere og varer solgt gennem mellemmænd).
Appendiks C
Ikrafttrædelsestidspunkt og overgang
Dette appendiks er en integreret del af standarden og har samme gyldighed som de øvrige dele af standarden.
IKRAFTTRÆDELSESTIDSPUNKT
C1
Virksomheder skal anvende denne standard for regnskabsår, som begynder den 1. januar 2018 eller derefter. Det er tilladt at anvende ændringen før dette tidspunkt. Hvis en virksomhed anvender denne standard tidligere, skal den oplyse herom.
C1A
IFRS 16 
Leasingkontrakter
, udstedt i januar 2016, medførte ændring af afsnit 5, 97, B66 og B70. Virksomheder skal anvende disse ændringer ved anvendelse af IFRS 16.
C1B
Præciseringer til IFRS 15
 Omsætning fra kontrakter med kunder, udstedt i april 2016, medførte ændring af afsnit 26, 27, 29, B1, B34–B38, B52–B53, B58, C2, C5 og C7, ophævelse af afsnit B57 og tilføjelse af afsnit B34A, B35A, B35B, B37A, B59A, B63A, B63B, C7A og C8A. Virksomheder skal anvende disse ændringer på regnskabsperioder, som begynder den 1. januar 2018 eller derefter. Det er tilladt at anvende ændringen før dette tidspunkt. Hvis en virksomhed anvender disse ændringer for et tidligere regnskabsår, skal den give oplysning herom.
C1C
IFRS 17, der er udstedt i maj 2017, medførte ændring af afsnit 5. Virksomheder skal anvende denne ændring ved anvendelse af IFRS 17.
OVERGANG
C2.
For så vidt angår overgangsbestemmelserne i afsnit C3–C8A gælder følgende:
a)
tidspunktet for førstegangsanvendelsen er begyndelsen af det regnskabsår, hvor virksomheden første gang anvender denne standard, og
b)
en opfyldt kontrakt er en kontrakt, hvor virksomheden har overdraget alle de pågældende varer eller tjenesteydelser i overensstemmelse med IAS 11 
Entreprisekontrakter
, IAS 18 
Omsætning
 og tilhørende fortolkningsbidrag.
C3
Virksomheder skal anvende denne standard efter en af følgende to metoder:
a)
med tilbagevirkende kraft på hvert tidligere regnskabsår, for hvilket der er aflagt regnskaber i henhold til IAS 8 
Anvendt regnskabspraksis, ændringer i regnskabsmæssige skøn og fejl
, jf. dog de praktiske fremgangsmåder i afsnit C5, eller
b)
med tilbagevirkende kraft, idet den akkumulerede virkning af at anvende denne standard første gang indregnes på tidspunktet for førstegangsanvendelsen, jf. afsnit C7–C8.
C4
Uanset kravene i afsnit 28 i IAS 8 vil en virksomhed, når denne IFRS anvendes første gang, kun skulle forelægge de kvantitative oplysninger, der kræves i afsnit 28, litra f), i IAS 8 for det regnskabsår, der går umiddelbart forud for det første regnskabsår, for hvilket denne standard anvendes ("den umiddelbart foregående periode"), og kun, hvis virksomheden anvender denne standard med tilbagevirkende kraft i henhold til afsnit C3, litra a). En virksomhed kan også forelægge disse oplysninger for den indeværende periode eller for tidligere sammenligningsperioder, men det er ikke påkrævet.
C5
En virksomhed kan anvende en eller flere af følgende praktiske fremgangsmåder, når den anvender denne standard med tilbagevirkende kraft i henhold til afsnit C3, litra a):
a)
for så vidt angår opfyldte kontrakter, behøver en virksomhed ikke at foretage tilpasninger for kontrakter, der
i)
begynder og slutter inden for samme regnskabsår eller
ii)
er opfyldte kontrakter ved begyndelsen af det tidligste regnskabsår, for hvilket der er aflagt regnskab
b)
for så vidt angår opfyldte kontrakter med variable vederlag, kan en virksomhed anvende transaktionsprisen på det tidspunkt, hvor kontrakten blev opfyldt, frem for at foretage et skøn over variable vederlag i de sammenlignelige regnskabsperioder
c)
for så vidt angår kontrakter, som er ændret før begyndelsen af det tidligste regnskabsår, for hvilket der er aflagt regnskab, behøver en virksomhed ikke med tilbagevirkende kraft at foretage tilpasninger for sådanne kontraktændringer, jf. afsnit 20–21. I stedet skal virksomheden tage hensyn til den samlede virkning af alle ændringer indtruffet før begyndelsen af det tidligste regnskabsår, for hvilket der er aflagt regnskab, i forbindelse med:
i)
identifikationen af de opfyldte og uopfyldte leveringsforpligtelser
ii)
fastsættelsen af transaktionsprisen og
iii)
allokeringen af transaktionsprisen til de opfyldte og uopfyldte leveringsforpligtelser
d)
for så vidt angår alle regnskabsår, for hvilke der er aflagt regnskab før datoen for førstegangsanvendelsen, behøver en virksomhed ikke at oplyse, hvor stor en del af transaktionsprisen der er allokeret til de resterende leveringsforpligtelser, og at redegøre for, hvornår virksomheden forventer at indregne dette beløb som omsætning (jf. afsnit 120).
C6
Hvis en virksomhed gør brug af en af de praktiske fremgangsmåder i afsnit C5, skal den anvende denne praktiske fremgangsmåde konsekvent på alle kontrakter inden for alle regnskabsår, for hvilke der er aflagt regnskaber. Desuden skal virksomheden offentliggøre samtlige følgende oplysninger:
a)
de praktiske fremgangsmåder, der er blevet anvendt, og
b)
i videst muligt omfang en kvalitativ vurdering af den skønnede virkning af at anvende hver af disse praktiske fremgangsmåder.
C7
Hvis en virksomhed vælger at anvende denne standard med tilbagevirkende kraft i henhold til afsnit C3, litra b), skal virksomheden indregne den akkumulerede virkning af at anvende denne standard første gang som en regulering primo i overført resultat (eller et andet egenkapitalelement, alt efter tilfældet) for det regnskabsår, der indbefatter tidspunktet for førstegangsanvendelsen. I henhold til denne overgangsmetode kan en virksomhed vælge kun at anvende denne standard med tilbagevirkende kraft på kontrakter, der ikke er opfyldte kontrakter på tidspunktet for førstegangsanvendelsen (f.eks. den 1. januar 2018 for en virksomhed med et regnskabsår, der udløber den 31. december).
C7A
En virksomhed, som anvender denne standard med tilbagevirkende kraft i henhold til afsnit C3, litra b), kan også anvende den praktiske fremgangsmåde i afsnit C5, litra c), enten:
a)
på alle kontraktændringer indtruffet før begyndelsen af det tidligste regnskabsår, for hvilket der er aflagt regnskab, eller
b)
på alle kontraktændringer indtruffet før tidspunktet for førstegangsanvendelsen.
Hvis en virksomhed gør brug af denne praktiske fremgangsmåde, skal den anvende fremgangsmåden konsekvent på alle kontrakter og fremlægge de i afsnit C6 krævede oplysninger.
C8
For regnskabsår, der indbefatter tidspunktet for førstegangsanvendelsen, skal en virksomhed give begge følgende yderligere oplysninger, hvis denne standard anvendes med tilbagevirkende kraft i henhold til afsnit C3, litra b):
a)
det beløb, som hver enkelt regnskabspost påvirkes med i det løbende regnskabsår ved anvendelse af denne standard sammenlignet med IAS 11, IAS 18 og dertil knyttede fortolkningsbidrag, der var gældende før ændringen, og
b)
en redegørelse for grundene til væsentlige ændringer, der er påvist i henhold til afsnit C8, litra a).
C8A
Virksomheder skal anvende 
Præciseringer til IFRS 15
 (jf. afsnit C1B) med tilbagevirkende kraft i henhold til IAS 8. Ved anvendelsen af ændringerne med tilbagevirkende kraft skal virksomheder anvende ændringerne, som hvis de havde været omfattet af IFRS 15 på tidspunktet for førstegangsanvendelsen. En virksomhed skal følgelig ikke anvende ændringerne på regnskabsår eller kontrakter, på hvilke kravene i IFRS 15 ikke anvendes i henhold til afsnit C2–C8. Hvis en virksomhed eksempelvis i henhold til afsnit C3, litra b), kun anvender IFRS 15 på kontrakter, som ikke er opfyldte kontrakter på tidspunktet for førstegangsanvendelsen, skal virksomheden ikke foretage tilpasninger for så vidt angår de på tidspunktet for førstegangsanvendelsen af IFRS 15 opfyldte kontrakter for virkningen af disse ændringer.
Henvisninger til IFRS 9
C9
Hvis en virksomhed anvender denne standard, men endnu ikke anvender IFRS 9 
Finansielle instrumenter
, læses enhver henvisning i denne standard til IFRS 9 som en henvisning til IAS 39 
Finansielle instrumenter: Indregning og måling
OPHÆVELSE AF ANDRE STANDARDER
C10
Denne standard erstatter følgende standarder:
a)
IAS 11 
Entreprisekontrakter
b)
IAS 18 
Omsætning
c)
IFRIC 13 
Kundeloyalitetsprogrammer
d)
IFRIC 15 
Aftaler om opførelse af fast ejendom
e)
IFRIC 18 
Overdragelse af aktiver fra kunder
 og
f)
SIC-31 
Omsætning — Byttehandler vedrørende reklameydelser
.
IFRS 16
Leasingkontrakter
FORMÅL
1
I denne standard beskrives principperne for indregning, måling og præsentation af 
leasingkontrakter
 samt oplysning om disse. Formålet er at sikre, at 
leasingtagere
 og 
leasinggivere
 giver relevante oplysninger på en måde, der giver et retvisende billede af sådanne transaktioner. Disse oplysninger giver regnskabsbrugere et grundlag for at vurdere leasingkontrakters virkning på en virksomheds finansielle stilling, indtjening og pengestrømme.
2
En virksomhed skal tage 
kontrakt
vilkårene og -betingelserne samt alle relevante forhold og omstændigheder i betragtning ved anvendelsen af denne standard. Virksomheden skal anvende denne standard konsekvent på alle kontrakter med ensartede karakteristika og under sammenlignelige omstændigheder.
ANVENDELSESOMRÅDE
3
En virksomhed skal anvende denne standard på alle leasingkontrakter, herunder leasing af 
brugsretsaktiver
 i en 
fremleasing
, bortset fra:
a)
leasingkontrakter for efterforskning eller anvendelse af mineraler, olie, naturgas og lignende ikke-regenererende ressourcer
b)
leasingkontrakter vedrørende biologiske aktiver, der er omfattet af IAS 41 
Landbrug
, og som besiddes af leasingtager
c)
koncessionsaftaler, der er omfattet af IFRIC 12 
Koncessionsaftaler
d)
licenser til intellektuel ejendom tildelt af leasinggiver, der er omfattet af IFRS 15 
Omsætning fra kontrakter med kunder
, og
e)
rettigheder, som besiddes af leasingtager i henhold til licensaftaler omfattet af IAS 38 
Immaterielle aktiver
 vedrørende eksempelvis spillefilm, videooptagelser, skuespil, manuskripter, patenter og ophavsret.
4
En leasingtager kan, men skal ikke, anvende denne standard på andre leasingkontrakter vedrørende immaterielle aktiver end dem, som er omhandlet i afsnit 3, litra e).
UNDTAGELSER FRA INDREGNING (AFSNIT B3-B8)
5
En leasingtager kan vælge ikke at anvende kravene i afsnit 22-49 på:
a)
korte leasingkontrakter
 og
b)
leasingkontrakter, hvor det 
underliggende aktiv
 har en lav værdi (som beskrevet i afsnit B3-B8).
6
Hvis en leasingtager vælger ikke at anvende kravene i afsnit 22-49 på enten korte leasingkontrakter eller leasingkontrakter, hvor det underliggende aktiv har en lav værdi, skal leasingtager indregne de med disse kontrakter forbundne 
leasingydelser
 som en omkostning enten lineært over 
leasingperioden
 eller på et andet systematisk grundlag. Leasingtager skal anvende et andet systematisk grundlag, hvis dette giver et mere retvisende billede af dennes fordel.
7
Hvis en leasingtager regnskabsmæssigt behandler korte leasingkontrakter i henhold til afsnit 6, skal leasingtageren ved anvendelsen af denne standard anse leasingkontrakten for at være en ny kontrakt, hvis:
a)
leasingkontrakten ændres
 eller
b)
leasingperioden ændres (hvis f.eks. leasingtager udnytter en option, som denne ikke forinden har indregnet i leasingperioden).
8
For korte leasingkontrakter skal valget foretages for kategorier af underliggende aktiver, som er omfattet af brugsret. En kategori af underliggende aktiver er en gruppe af underliggende aktiver af sammenlignelig art og anvendelse i virksomhedens drift. For leasingkontrakter, hvor det underliggende aktiv har en lav værdi, kan valget foretages fra kontrakt til kontrakt.
IDENTIFIKATION AF LEASINGKONTRAKTER (AFSNIT B9-B33)
9
Ved indgåelsen af en kontrakt skal en virksomhed vurdere, hvorvidt kontrakten er eller indeholder en leasingkontrakt. En kontrakt er eller indeholder en leasingkontrakt, hvis den overdrager retten til mod vederlag at kontrollere brugen af et identificeret aktiv i en periode. Afsnit B9-B31 indeholder en vejledning til brug ved vurderingen af, hvorvidt en kontrakt er eller indeholder en leasingkontrakt.
10
En periode kan beskrives ved den brug, der gøres af et identificeret aktiv (f.eks. det antal producerede enheder, som et driftsmiddel vil blive anvendt til at producere).
11
En virksomhed skal kun revurdere, hvorvidt kontrakten er eller indeholder en leasingkontrakt, hvis kontraktvilkårene og -betingelserne ændres.
Opdeling i kontraktelementer
12
I forbindelse med en kontrakt, som er eller indeholder en leasingkontrakt, skal en virksomhed regnskabsmæssigt behandle hvert leasingelement i kontrakten som en leasingkontrakt adskilt fra kontraktens ikke-leasingelementer, medmindre virksomheden anvender den i afsnit 15 omhandlede praksis. Afsnit B32-B33 indeholder en vejledning om opdeling af kontraktens elementer.
Leasingtager
13
I forbindelse med en kontrakt, som indeholder et leasingelement samt et eller flere andre leasing- eller ikke-leasingelementer, skal leasingtager allokere det kontraktmæssige vederlag til hvert leasingelement på basis af den relative isolerede pris for leasingelementet og den samlede isolerede pris for ikke-leasingelementerne.
14
Den relative isolerede pris for leasing- og ikke-leasingelementerne skal fastsættes på grundlag af den pris, som leasinggiver eller en tilsvarende leverandør isoleret set ville opkræve en virksomhed for det pågældende eller et sammenligneligt element. Hvis en isoleret pris ikke umiddelbart kan observeres, skal leasingtager foretage et skøn over den isolerede pris under udnyttelse af så mange tilgængelige oplysninger som muligt.
15
I praksis kan leasingtager for en kategori af underliggende aktiver vælge ikke at foretage nogen opdeling i ikke-leasing- og leasingelementer og i stedet regnskabsmæssigt behandle hvert leasingelement og dertil knyttede ikke-leasingelementer som ét leasingelement. Leasingtager må ikke anvende denne praksis på indbyggede afledte finansielle instrumenter, som opfylder kriterierne i afsnit 4.3.3 i IFRS 9 
Finansielle instrumenter
.
16
Medmindre den i afsnit 15 omhandlede praksis anvendes, skal leasingtager regnskabsmæssigt behandle ikke-leasingelementer i henhold til andre relevante standarder.
Leasinggiver
17
I forbindelse med kontrakter, som indeholder et leasingelement samt et eller flere andre leasing- eller ikke-leasingelementer, skal leasinggiver allokere det kontraktmæssige vederlag i henhold til afsnit 73-90 i IFRS 15.
LEASINGPERIODE (AFSNIT B34-B41)
18
En virksomhed skal fastsætte leasingperioden som den uopsigelige periode af en leasingkontrakt sammen med:
a)
perioder omfattet af en option på forlængelse af leasingkontrakten, såfremt leasingtager med rimelig sikkerhed vil udnytte en sådan option, og
b)
perioder omfattet af en option på opsigelse af leasingkontrakten, såfremt leasingtager med rimelig sikkerhed ikke vil udnytte en sådan option.
19
Ved vurderingen af, hvorvidt en leasingtager med rimelig sikkerhed vil udnytte en option på forlængelse af en leasingkontrakt eller ikke vil udnytte en option på opsigelse af en leasingkontrakt, skal virksomheden tage hensyn til alle relevante forhold og omstændigheder, som udgør et økonomisk incitament for leasingtager til at udnytte optionen på forlængelse af leasingkontrakten eller til ikke at udnytte optionen på opsigelse af leasingkontrakten, jf. afsnit B37-B40.
20
En leasingtager skal revurdere, hvorvidt denne med rimelig sikkerhed vil udnytte en option på forlængelse eller ikke vil udnytte en option på opsigelse, hvis der indtræffer enten en væsentlig begivenhed eller en væsentlig ændring i forhold, som:
a)
er under leasingtagers kontrol og
b)
har betydning for, hvorvidt leasingtager med rimelig sikkerhed vil udnytte en option, som denne ikke forinden har indregnet i leasingperioden, eller ikke vil udnytte en option, som denne forinden har indregnet i leasingperioden (jf. afsnit B41).
21
En virksomhed skal revidere leasingperioden, hvis den uopsigelige periode af en leasingkontrakt ændres. Den uopsigelige periode af en leasingkontrakt ændres f.eks., hvis:
a)
leasingtager udnytter en option, som virksomheden ikke forinden har indregnet i leasingperioden
b)
leasingtager ikke udnytter en option, som virksomheden forinden har indregnet i leasingperioden
c)
der indtræffer en begivenhed, som i henhold til kontrakten forpligter leasingtager til at udnytte en option, som virksomheden ikke forinden har indregnet i leasingperioden, eller
d)
der indtræffer en begivenhed, som i henhold til kontrakten forbyder leasingtager at udnytte en option, som virksomheden forinden har indregnet i leasingperioden.
LEASINGTAGER
Indregning
22
På 
påbegyndelsesdatoen
 skal leasingtager indregne et brugsretsaktiv og en leasingforpligtelse.
Måling
Første måling
Første måling af brugsretsaktivet
23
På påbegyndelsesdatoen skal leasingtager måle brugsretsaktivet til kostpris.
24
Kostprisen for brugsretsaktivet omfatter:
a)
beløbet fra første måling af leasingforpligtelsen som beskrevet i afsnit 26
b)
eventuelle leasingydelser erlagt på eller før påbegyndelsesdatoen med fradrag af eventuelle modtagne 
leasingincitamenter
c)
eventuelle 
direkte startomkostninger
 afholdt af leasingtager og
d)
et skøn over omkostninger, som leasingtager skal afholde til nedtagning og bortskaffelse af det underliggende aktiv og retablering af det sted, hvor det er placeret, eller retablering af det underliggende aktiv i overensstemmelse med kontraktvilkårene og -betingelserne, medmindre de pågældende omkostninger er medgået til produktionen af varebeholdninger; leasingtageren pådrager sig forpligtelsen til at afholde disse omkostninger enten på påbegyndelsesdatoen eller som følge af, at det underliggende aktiv bruges i en bestemt regnskabsperiode.
25
Leasingtager skal indregne de i afsnit 24, litra d), omhandlede omkostninger som en del af omkostningerne ved brugsretsaktivet, når denne pådrager sig en forpligtelse til at afholde disse. Leasingtager skal anvende IAS 2 
Varebeholdninger
 på omkostninger, som afholdes i en bestemt regnskabsperiode som følge af, at brugsretsaktivet bruges til produktionen af varebeholdninger i den pågældende regnskabsperiode. Forpligtelser forbundet med omkostninger, som regnskabsmæssigt behandles i henhold til denne standard eller IAS 2, indregnes og måles i henhold til IAS 37 
Hensatte forpligtelser, eventualforpligtelser og eventualaktiver
.
Første måling af leasingforpligtelsen
26
På påbegyndelsesdatoen skal leasingtager måle leasingforpligtelsen til nutidsværdien af de pr. den pågældende dato ubetalte leasingydelser. Leasingydelserne skal diskonteres ved anvendelse af den 
interne rente i leasingkontrakten
, hvis denne uden videre kan bestemmes. Hvis denne rente ikke uden videre kan bestemmes, skal 
leasingtagers marginale lånerente
 anvendes.
27
På påbegyndelsesdatoen omfatter de leasingydelser, som indgår i målingen af leasingforpligtelsen, følgende betalinger for brugsretten til det underliggende aktiv i leasingperioden, som ikke er afholdt pr. den pågældende dato:
a)
faste ydelser
 (herunder i substansen faste ydelser, jf. afsnit B42) med fradrag af eventuelle tilgodehavender i form af leasingincitamenter
b)
variable leasingydelser
, som afhænger af et indeks eller en sats, og hvor første måling er sket ved hjælp af indekset eller satsen på påbegyndelsesdatoen (jf. afsnit 28)
c)
betalinger, som leasingtager forventer at skulle afholde i henhold til 
restværdigarantier
d)
udnyttelseskursen for en købsoption, såfremt leasingtager med rimelig sikkerhed vil udnytte en sådan option (vurderet under hensyntagen til de i afsnit B37-B40 beskrevne faktorer), og
e)
betaling af bod for opsigelse af leasingkontrakten, såfremt leasingperioden afspejler, at leasingtager vil udnytte en option på at opsige leasingkontrakten.
28.
Variable leasingydelser, som afhænger af et indeks eller en sats som omhandlet i afsnit 27, litra b), omfatter eksempelvis ydelser knyttet til et forbrugerprisindeks, ydelser knyttet til en toneangivende rente (såsom LIBOR) eller ydelser, som ændres i takt med udviklingen i markedslejen.
Efterfølgende måling
Efterfølgende måling af brugsretsaktivet
29.
Efter påbegyndelsesdatoen skal leasingtager måle brugsretsaktivet ved anvendelse af en kostprismodel, medmindre denne anvender en af de i afsnit 34 og 35 omhandlede målingsmodeller.
Kostprismodel
30
Ved anvendelse af en kostprismodel skal leasingtager måle brugsretsaktivet til kostpris:
a)
med fradrag af akkumulerede afskrivninger og akkumulerede tab ved værdiforringelse og
b)
reguleret for eventuelle omvurderinger af leasingforpligtelsen, jf. afsnit 36, litra c).
31
Leasingtager skal ved afskrivning på brugsretsaktivet anvende afskrivningskravene i IAS 16 
Materielle anlægsaktiver
 med forbehold af kravene i afsnit 32.
32
Hvis ejendomsretten til det underliggende aktiv ved leasingkontrakten overdrages til leasingtager ved leasingperiodens udløb, eller hvis kostprisen for brugsretsaktivet afspejler, at leasingtager vil udnytte en købsoption, skal leasingtager afskrive brugsretsaktivet over en periode fra påbegyndelsesdatoen frem til udløbet af det underliggende aktivs 
brugstid
. Ellers skal leasingtager afskrive brugsretsaktivet over en periode fra påbegyndelsesdatoen frem til enten udløbet af brugsretsaktivets 
brugstid
 eller leasingperiodens udløb, alt efter hvad der kommer først.
33
Leasingtager skal anvende IAS 36 
Værdiforringelse af aktiver
 ved fastsættelsen af, hvorvidt brugsretsaktivet er værdiforringet, samt ved den regnskabsmæssige behandling af et identificeret tab ved værdiforringelse.
Andre målingsmodeller
34
Hvis leasingtager anvender dagsværdimodellen i IAS 40 
Investeringsejendomme
 på sin investeringsejendom, skal leasingtager også anvende den pågældende dagsværdimodel på brugsretsaktiver, som er omfattet af definitionen af investeringsejendomme i IAS 40.
35
Hvis brugsretsaktiver kan henføres til en kategori af materielle anlægsaktiver, på hvilken leasingtager anvender omvurderingsmodellen i IAS 16, kan leasingtager vælge at anvende nævnte omvurderingsmodel på alle brugsretsaktiver, som kan henføres til den pågældende kategori af materielle anlægsaktiver.
Efterfølgende måling af leasingforpligtelsen
36
Efter påbegyndelsesdatoen skal leasingtager måle brugsretsaktivet ved:
a)
at forøge den regnskabsmæssige værdi, således at denne afspejler renterne af leasingforpligtelsen
b)
at reducere den regnskabsmæssige værdi, således at denne afspejler de erlagte leasingydelser, og
c)
at foretage omvurdering af den regnskabsmæssige værdi, således at denne afspejler revurderinger eller ændringer af leasingkontrakten, jf. afsnit 39-46, eller reviderede, i substansen faste leasingydelser (jf. afsnit B42).
37
Renterne af leasingforpligtelsen i hver regnskabsperiode i leasingperioden er det beløb, som frembringer en konstant periodisk forrentning af den resterende leasingforpligtelse. Den periodiske rente er den diskonteringssats, som beskrives i afsnit 26, eller, hvis det er relevant, den reviderede diskonteringssats, som beskrives i afsnit 41, 43 eller 45, litra c).
38
Efter påbegyndelsesdatoen skal leasingtager, medmindre omkostningerne i henhold til andre relevante standarder er medtaget i et andet aktivs regnskabsmæssige værdi, i resultatet indregne både:
a)
renterne af leasingforpligtelsen og
b)
variable leasingydelser, som ikke er medtaget i målingen af leasingforpligtelsen i den regnskabsperiode, hvor den begivenhed eller de forhold, som udløser ydelserne, indtræffer.
Revurdering af leasingforpligtelsen
39
Efter påbegyndelsesdatoen skal leasingtager anvende afsnit 40-43 med henblik på omvurdering af leasingforpligtelsen, således at denne afspejler ændringer i leasingydelserne. Leasingtager skal indregne beløbet fra omvurderingen af leasingforpligtelsen som en regulering af brugsretsaktivet. Hvis brugsretsaktivets regnskabsmæssige værdi reduceres til nul, og der forekommer en yderligere reduktion i målingen af leasingforpligtelsen, skal leasingtager dog indregne sådanne resterende beløb fra omvurderingen i resultatet.
40
Leasingtager skal foretage omvurdering af leasingforpligtelsen ved diskontering af de reviderede leasingydelser med en revideret diskonteringssats, hvis:
a)
leasingperioden ændres som beskrevet i afsnit 20-21. Leasingtager skal fastsætte de reviderede leasingydelser på grundlag af den reviderede leasingperiode, eller
b)
vurderingen af en option på at købe det underliggende aktiv ændres under hensyntagen til de i afsnit 20-21 omhandlede begivenheder og omstændigheder med henblik på en købsoption. Leasingtager skal fastsætte de reviderede leasingydelser, således at de afspejler ændringen i de skyldige betalinger i henhold til købsoptionen.
41
Ved anvendelse af afsnit 40 skal leasingtager fastsætte den reviderede diskonteringssats som den interne rente i leasingkontrakten over den resterende del af leasingperioden, hvis denne uden videre kan bestemmes, eller leasingtagers marginale lånerente på revurderingstidspunktet, hvis den interne rente i leasingkontrakten ikke uden videre kan bestemmes.
42
Leasingtager skal foretage omvurdering af leasingforpligtelsen ved diskontering af de reviderede leasingydelser, hvis:
a)
de betalinger, som forventes at skulle afholdes i henhold til en restværdigaranti, ændres. Leasingtager skal fastsætte de reviderede leasingydelser, således at de afspejler ændringen i de betalinger, som forventes at skulle afholdes i henhold til restværdigarantien, eller
b)
de fremtidige leasingydelser ændres som følge af en ændring i et indeks eller en sats, som anvendes til fastsættelse af disse betalinger, herunder eksempelvis en ændring, som afspejler udviklingen i markedslejen. Leasingtager skal først foretage omvurdering af leasingforpligtelsen, således at den afspejler disse reviderede leasingydelser, når pengestrømmene ændres (dvs., når reguleringen af leasingydelserne får virkning). Leasingtager skal fastsætte de reviderede leasingydelser for den resterende del af leasingperioden på grundlag af de reviderede kontraktmæssige betalinger.
43
Ved anvendelse af afsnit 42 skal leasingtager benytte en uændret diskonteringssats, medmindre ændringen i leasingydelserne skyldes en ændring i variable renter. I så fald skal leasingtager anvende en revideret diskonteringssats, som afspejler ændringerne i renten.
Ændringer af leasingkontrakten
44
Leasingtager skal regnskabsmæssigt behandle en ændring af leasingkontrakten som en separat leasingkontrakt, hvis begge de følgende betingelser er opfyldt:
a)
ændringen øger leasingkontraktens anvendelsesområde ved at tilføje brugsretten til et eller flere underliggende aktiver og
b)
det kontraktmæssige vederlag øges med et beløb, som afspejler den isolerede pris for forøgelsen af anvendelsesområdet samt eventuelle passende reguleringer af denne isolerede pris til afspejling af omstændighederne ved den konkrete kontrakt.
45
I forbindelse med en ændring af leasingkontrakten, som regnskabsmæssigt ikke behandles som en separat leasingkontrakt, skal leasingtager på 
datoen for ikrafttrædelsen af ændringen af leasingkontrakten
:
a)
allokere vederlaget i den ændrede kontrakt i henhold til afsnit 13-16
b)
fastsætte leasingperioden i den ændrede kontrakt i henhold til afsnit 18-19 og
c)
foretage omvurdering af leasingforpligtelsen ved diskontering af de reviderede leasingydelser med en revideret diskonteringssats. Den reviderede diskonteringssats fastsættes som den interne rente i leasingkontrakten over den resterende del af leasingperioden, hvis denne uden videre kan bestemmes, eller leasingtagers marginale lånerente på datoen for ændringens ikrafttrædelse, hvis den interne rente i leasingkontrakten ikke uden videre kan bestemmes.
46
I forbindelse med en ændring af leasingkontrakten, som regnskabsmæssigt ikke behandles som en separat leasingkontrakt, skal leasingtager regnskabsmæssigt behandle omvurderingen af leasingforpligtelsen ved:
a)
i forbindelse med kontraktændringer, som reducerer leasingkontraktens anvendelsesområde, at reducere brugsretsaktivets regnskabsmæssige værdi, således at det afspejler den delvise eller fuldstændige opsigelse af leasingkontrakten. Leasingtager skal indregne eventuelle gevinster og tab forbundet med den delvise eller fuldstændige opsigelse af leasingkontrakten i resultatet
b)
i forbindelse med alle andre kontraktændringer, at foretage en tilsvarende regulering af brugsretsaktivet.
46A
En leasingtager kan i praksis vælge ikke at vurdere, om et lejenedslag, der opfylder betingelserne i afsnit 46B, er en ændring af leasingkontrakten. En leasingtager, der foretager dette valg, skal regnskabsmæssigt behandle eventuelle ændringer i leasingydelserne som følge af lejenedslaget på samme måde, som leasingtager regnskabsmæssigt ville behandle ændringen under anvendelse af denne standard, hvis ændringen ikke var en ændring af leasingkontrakten.
46B
Den i afsnit 46A omhandlede praksis finder kun anvendelse på lejenedslag, der forekommer som en direkte følge af covid-19-pandemien, og kun hvis alle følgende betingelser er opfyldt:
a)
ændringen i leasingydelser resulterer i et revideret vederlag for leasingkontrakten, som i det væsentlige er identisk med eller mindre end vederlaget for leasingkontrakten umiddelbart forud for ændringen
b)
enhver reduktion af leasingydelserne påvirker kun ydelser, der oprindeligt var forfaldne senest den 30. juni 2022 (f.eks. ville et lejenedslag opfylde denne betingelse, hvis det resulterer i reducerede leasingydelser, der er forfaldne senest den 30. juni 2022, og forhøjede leasingydelser, der strækker sig ud over den 30. juni 2022), og
c)
der er ingen væsentlige ændringer af leasingkontraktens øvrige vilkår og betingelser.
Præsentation
47
Leasingtager skal enten i balancen præsentere eller i noterne oplyse om:
a)
brugsretsaktiver separat fra andre aktiver. Hvis leasingtager ikke præsenterer brugsretsaktiver separat i balancen, skal denne:
i)
præsentere brugsretsaktiver under den samme regnskabspost, som ville være blevet anvendt, hvis de pågældende underliggende aktiver havde været ejet, og
ii)
oplyse om, til hvilke regnskabsposter i balancen de omhandlede brugsretsaktiver er henført
b)
leasingforpligtelser separat fra andre forpligtelser. Hvis leasingtager ikke præsenterer leasingforpligtelser separat i balancen, skal denne oplyse om, til hvilke regnskabsposter i balancen de omhandlede forpligtelser er henført.
48
Kravet i afsnit 47, litra a), finder ikke anvendelse på brugsretsaktiver, som er omfattet af definitionen af investeringsejendomme, som i balancen skal præsenteres som investeringsejendomme.
49
Leasingtager skal i resultatopgørelse og anden totalindkomst præsentere renteomkostningerne ved leasingforpligtelsen separat fra afskrivningerne på brugsretsaktivet. Renteomkostningerne ved leasingforpligtelsen indgår i finansieringsomkostningerne, som i henhold til afsnit 82, litra b), i IAS 1 
Præsentation af årsregnskaber
 skal præsenteres separat i resultatopgørelse og anden totalindkomst.
50
I pengestrømsopgørelsen skal leasingtager klassificere:
a)
udbetalinger vedrørende leasingforpligtelsens hovedstol under finansieringsaktivitet
b)
udbetalinger vedrørende leasingforpligtelsens rentedel i henhold til kravene vedrørende rentebetalinger i IAS 7 
Pengestrømsopgørelsen
 og
c)
ydelser vedrørende korte leasingkontrakter og leasingkontrakter, hvor aktiverne har en lav værdi, samt variable leasingydelser, som ikke indgår i målingen af leasingforpligtelsen, under driftsaktivitet.
Oplysninger
51
Formålet med oplysningerne er, at leasingtager i noterne giver oplysninger, som sammen med oplysningerne i balancen, resultatopgørelsen og pengestrømsopgørelsen giver regnskabsbrugere et grundlag for at vurdere leasingkontrakters virkning på leasingtagers finansielle stilling, indtjening og pengestrømme. Afsnit 52-60 indeholder krav, som skal tilgodese dette formål.
52
Leasingtager skal i en særskilt note eller en separat del af årsregnskabet oplyse om leasingkontrakter, hvor denne er leasingtager. Leasingtager behøver imidlertid ikke at reproducere oplysninger, som allerede er præsenteret andetsteds i årsregnskabet, forudsat at der henvises til sådanne oplysninger i den særskilte note eller den separate del om leasingkontrakter.
53
Leasingtager skal oplyse om følgende beløb for regnskabsperioden:
a)
afskrivninger på brugsretsaktiver for kategorier af underliggende aktiver
b)
renteomkostninger ved leasingforpligtelser
c)
omkostninger vedrørende korte leasingkontrakter, som regnskabsmæssigt behandles i henhold til afsnit 6. Disse omkostninger behøver ikke omfatte omkostningerne vedrørende leasingkontrakter med en leasingperiode på højst en måned
d)
omkostninger vedrørende leasingkontrakter, hvor aktiverne har en lav værdi, som regnskabsmæssigt behandles i henhold til afsnit 6. Disse omkostninger må ikke omfatte omkostninger vedrørende korte leasingkontrakter, hvor aktiverne har en lav værdi, omfattet af afsnit 53, litra c)
e)
omkostninger i form af variable leasingydelser, som ikke indgår i målingen af leasingforpligtelserne
f)
indtægter fra fremleasing af brugsretsaktiver
g)
samlede udgående pengestrømme vedrørende leasingkontrakter
h)
tilgang af brugsretsaktiver
i)
gevinster eller tab hidrørende fra sale and leaseback-transaktioner og
j)
brugsretsaktivernes regnskabsmæssige værdi ved regnskabsperiodens afslutning for kategorier af underliggende aktiver.
54
Leasingtager skal afgive de i afsnit 53 omhandlede oplysninger i tabelform, medmindre en anden form er mere hensigtsmæssig. De oplyste beløb skal omfatte omkostninger, som leasingtager i regnskabsperioden har medtaget i et andet aktivs regnskabsmæssige værdi.
55
Leasingtager skal oplyse det beløb vedrørende sine forpligtelser i henhold til korte leasingkontrakter, som regnskabsmæssigt behandles i henhold til afsnit 6, hvis porteføljen af korte leasingkontrakter, som denne er bundet af ved regnskabsperiodens afslutning, ikke svarer til den portefølje af korte leasingkontrakter, som de omkostninger vedrørende korte leasingkontrakter, hvorom der er oplyst i henhold til afsnit 53, litra c), vedrører.
56
Hvis brugsretsaktivet er omfattet af definitionen af investeringsejendomme, skal leasingtager anvende oplysningskravene i IAS 40. Leasingtager skal i så fald ikke afgive de i afsnit 53, litra a), f), h) eller j), omhandlede oplysninger for disse brugsretsaktiver.
57
Hvis leasingtager måler brugsretsaktiver til omvurderet værdi i henhold til IAS 16, skal denne for de pågældende brugsretsaktiver afgive de i afsnit 77 i IAS 16 krævede oplysninger.
58
Leasingtager skal præsentere en løbetidsanalyse af leasingforpligtelser, jf. afsnit 39 og B11 i IFRS 7 
Finansielle instrumenter: Oplysninger
 separat fra løbetidsanalyser af andre finansielle forpligtelser.
59
Ud over oplysningerne i afsnit 53-58 skal leasingtager afgive de supplerende kvalitative og kvantitative oplysninger om sine leasingaktiviteter, som er nødvendige for at leve op til oplysningsformålet i afsnit 51 (jf. afsnit B48). Disse supplerende oplysninger kan omfatte, men er ikke begrænset til, oplysninger, som hjælper regnskabsbrugere med at vurdere:
a)
karakteren af leasingtagers leasingaktiviteter
b)
fremtidige udgående pengestrømme, mod hvilke leasingtager potentielt er eksponeret, og som ikke afspejles i målingen af leasingforpligtelser. Dette omfatter eksponeringer hidrørende fra:
i)
variable leasingydelser (jf. afsnit B49)
ii)
optioner på forlængelse og optioner på opsigelse (jf. afsnit B50)
iii)
restværdigarantier (jf. afsnit B51) og
iv)
endnu ikke påbegyndte leasingkontrakter, som leasingtager er bundet af
c)
begrænsninger eller klausuler i leasingkontrakter og
d)
sale and leaseback-transaktioner (jf. afsnit B52).
60
Hvis leasingtager regnskabsmæssigt behandler korte leasingkontrakter eller leasingkontrakter, hvor aktiverne har en lav værdi, i henhold til afsnit 6, skal denne oplyse herom.
60A
Hvis en leasingtager anvender den i afsnit 46A omhandlede praksis, skal leasingtager oplyse:
a)
at leasingtager har anvendt denne praksis på alle former for lejenedslag, der opfylder betingelserne i afsnit 46B, eller, hvis den ikke anvendes på alle lejenedslag, oplyse om arten af de kontrakter, som leasingtager har anvendt denne praksis på (jf. afsnit 2), og
b)
det beløb, der er indregnet i resultatet for regnskabsperioden, for at afspejle ændringer i leasingydelser, som hidrører fra lejenedslag, som leasingtager har anvendt den i afsnit 46A omhandlede praksis på.
LEASINGGIVER
Klassifikation af leasingkontrakter (afsnit B53-B58)
61
Leasinggiver skal klassificere hver af sine leasingkontrakter som enten en 
operationel leasingkontrakt
 eller en 
finansiel leasingkontrakt
.
62
En leasingkontrakt klassificeres som en finansiel leasingkontrakt, hvis i det væsentlige samtlige risici og fordele forbundet med ejendomsretten til et underliggende aktiv overdrages. En leasingkontrakt klassificeres som en operationel leasingkontrakt, hvis ikke i det væsentlige samtlige risici og fordele forbundet med ejendomsretten til et underliggende aktiv overdrages.
63
Hvorvidt en leasingkontrakt er en finansiel eller en operationel leasingkontrakt, afhænger af indholdet af transaktionen og ikke af kontraktens form. Følgende er eksempler på situationer, som hver for sig eller kombineret normalt vil medføre klassifikation af en leasingkontrakt som en finansiel leasingkontrakt:
a)
ved leasingkontrakten overdrages ejendomsretten til et underliggende aktiv til leasingtager ved leasingperiodens udløb
b)
leasingtager har en option på at købe det underliggende aktiv til en pris, der forventes at være så meget lavere end 
dagsværdien
 på datoen, hvor optionen kan udnyttes, at det på 
indgåelsesdatoen
 er rimeligt sikkert, at købsretten vil blive udnyttet
c)
leasingperioden strækker sig over størstedelen af det underliggende aktivs 
økonomiske levetid
, selv om ejendomsretten ikke overdrages
d)
nutidsværdien af leasingydelserne på indgåelsesdatoen i det væsentlige svarer til mindst hele det underliggende aktivs dagsværdi, og
e)
det underliggende aktiv er af en sådan specialiseret art, at det udelukkende kan anvendes af leasingtager, medmindre der foretages væsentlige modifikationer.
64
Følgende er eksempler på situationer, som hver for sig eller kombineret ligeledes kan medføre klassifikation af en leasingkontrakt som en finansiel leasingkontrakt:
a)
hvis leasingtager kan opsige leasingkontrakten, bæres leasinggivers tab i forbindelse med opsigelsen af leasingtager
b)
gevinster eller tab fra udsving i dagsværdien af restbeløbet tilfalder leasingtager (eksempelvis i form af en nedsættelse af lejeydelsen svarende til størstedelen af provenuet fra salget ved leasingperiodens udløb), og
c)
leasingtager har mulighed for at fortsætte leasingkontrakten i yderligere en periode til en lejeydelse, som er væsentligt lavere end markedslejen.
65
Eksemplerne og indikatorerne i afsnit 63-64 fører ikke altid til en klar konklusion. Hvis det på baggrund af andre faktorer tydeligt fremgår, at ikke i det væsentlige samtlige risici og fordele forbundet med ejendomsretten til et underliggende aktiv overdrages ved leasingkontrakten, skal denne klassificeres som en operationel leasingkontrakt. Dette kan eksempelvis være tilfældet, hvis ejendomsretten til det underliggende aktiv overdrages ved leasingperiodens udløb mod en variabel ydelse, som svarer til dagsværdien pr. denne dato, eller hvis der er variable leasingydelser, som medfører, at ikke i det væsentlige samtlige sådanne risici og fordele overdrages af leasinggiver.
66
Klassifikation af en leasingkontrakt foretages på indgåelsesdatoen og revurderes kun, hvis leasingkontrakten ændres. Ændringer i skøn (eksempelvis ændringer i skøn over den økonomiske levetid eller restværdien af det underliggende aktiv) eller ændringer i forhold (eksempelvis leasingtagers misligholdelse af kontrakten) medfører ikke en ny regnskabsmæssig klassifikation af en leasingkontrakt.
Finansielle leasingkontrakter
Indregning og måling
67
På påbegyndelsesdatoen skal leasinggiver indregne finansielt leasede aktiver i sin balance og præsentere disse som et tilgodehavende, der beløbsmæssigt svarer til 
nettoinvesteringen i leasingkontrakten
.
Første måling
68
Leasinggiver skal anvende den interne rente i leasingkontrakten til at måle nettoinvesteringen i leasingkontrakten. I tilfælde af fremleasing kan den mellemliggende leasinggiver, hvis den interne rente i fremleasingkontrakten ikke uden videre kan bestemmes, anvende diskonteringssatsen i den overordnede leasingkontrakt (reguleret for direkte startomkostninger forbundet med fremleasingen) til at måle nettoinvesteringen i fremleasingkontrakten.
69
De direkte startomkostninger ud over dem, som afholdes af producenter eller forhandlere som leasinggivere, medtages i den første måling af nettoinvesteringen i leasingkontrakten og reducerer den indtægt, som indregnes over leasingperioden. Den interne rente i leasingkontrakten er defineret således, at de direkte startomkostninger automatisk medtages i nettoinvesteringen i leasingkontrakten; der er således ingen grund til at lægge dem til særskilt.
Første måling af de leasingydelser, som indgår i nettoinvesteringen i leasingkontrakten
70
På påbegyndelsesdatoen omfatter de leasingydelser, som indgår i målingen af nettoinvesteringen i leasingkontrakten, følgende betalinger for brugsretten til det underliggende aktiv i leasingperioden, som ikke er modtaget på den pågældende dato:
a)
faste ydelser (herunder i substansen faste ydelser, jf. afsnit B42) med fradrag af eventuelle skyldige beløb i form af leasingincitamenter
b)
variable leasingydelser, som afhænger af et indeks eller en sats, og hvor første måling er sket ved hjælp af indekset eller satsen på påbegyndelsesdatoen
c)
eventuelle restværdigarantier stillet over for leasinggiver af leasingtager, en nærtstående part til leasingtager, eller en tredjepart, som ikke er tilknyttet leasinggiver, og som økonomisk er i stand til at indfri forpligtelserne i henhold til garantien
d)
udnyttelseskursen for en købsoption, såfremt leasingtager med rimelig sikkerhed vil udnytte en sådan option (vurderet under hensyntagen til de i afsnit B37 beskrevne faktorer), og
e)
betaling af bod for opsigelse af leasingkontrakten, såfremt leasingperioden afspejler, at leasingtager vil udnytte en option på at opsige leasingkontrakten.
Producenter eller forhandlere som leasinggivere
71
På påbegyndelsesdatoen skal en producent eller forhandler som leasinggiver indregne følgende for hver af sine finansielle leasingkontrakter:
a)
omsætning, som er det underliggende aktivs dagsværdi eller nutidsværdien af de leasingydelser, der tilfalder leasinggiver, diskonteret ved anvendelse af en markedsrente, hvis denne er lavere
b)
salgsomkostning, som er det underliggende aktivs kostpris eller dettes regnskabsmæssige værdi, hvis denne er forskellig herfra, med fradrag af nutidsværdien af den 
ikke-garanterede restværdi
 og
c)
salgsavance eller tab (som er forskellen mellem omsætningen og salgsomkostningen) i overensstemmelse med virksomhedens praksis for direkte salg, hvorpå IFRS 15 finder anvendelse. En producent eller forhandler som leasinggiver skal indregne salgsavance eller tab vedrørende en finansiel leasingkontrakt på påbegyndelsesdatoen, uanset om leasinggiver overdrager det underliggende aktiv som beskrevet i IFRS 15.
72
Producenter eller forhandlere giver ofte kunder mulighed for at vælge mellem enten at købe eller lease et aktiv. Finansielle leasingkontrakter vedrørende et aktiv med en producent eller forhandler som leasinggiver medfører en avance eller et tab svarende til avancen eller tabet fra direkte salg af det underliggende aktiv til normale salgspriser, der afspejler eventuelle mængde- eller forhandlerrabatter.
73
Producenter eller forhandlere som leasinggivere anfører undertiden kunstigt lave rentesatser for at tiltrække kunder. Anvendelsen af en sådan sats vil betyde, at leasinggiver indregner en for stor del af de samlede indtægter fra transaktionen på påbegyndelsesdatoen. Hvis kunstigt lave rentesatser anføres, skal en producent eller forhandler som leasinggiver begrænse salgsavancen til at omfatte den avance, der ville være gældende, hvis en markedsrente var blevet anvendt.
74
En producent eller forhandler som leasinggiver skal indregne omkostninger, som afholdes i forbindelse med opnåelse af en finansiel leasingkontrakt, på påbegyndelsesdatoen, idet de hovedsagelig er tilknyttet frembringelsen af producentens eller forhandlerens salgsavance. Omkostninger afholdt af producenter eller forhandlere som leasinggivere i forbindelse med opnåelse af en finansiel leasingkontrakt er ikke omfattet af definitionen af direkte startomkostninger og indgår derfor ikke i nettoinvesteringen i leasingkontrakten.
Efterfølgende måling
75
Leasinggiver skal indregne finansieringsindtægter over leasingperioden på grundlag af et mønster, der afspejler et konstant periodisk afkast af leasinggivers nettoinvestering i leasingkontrakten.
76
Leasinggiver sigter efter at allokere finansieringsindtægter over leasingperioden på et systematisk og rationelt grundlag. Leasinggiver skal modregne regnskabsperiodens leasingydelser i 
bruttoinvesteringen i leasingkontrakten
 for at reducere både hovedstol og 
ikke-indtjente finansieringsindtægter
.
77
Leasinggiver skal anvende kravene om ophør af indregning og værdiforringelse i IFRS 9 på nettoinvesteringen i leasingkontrakten. Leasinggiver skal med jævne mellemrum gennemgå skøn over ikke-garanterede restværdier, som er anvendt ved beregningen af bruttoinvesteringen i leasingkontrakten. Hvis den skønnede ikke-garanterede restværdi er reduceret, skal leasinggiver revidere allokeringen af indtægter over leasingperioden og straks foretage en eventuel reduktion af indregnede beløb.
78
En leasinggiver, som klassificerer et finansielt leaset aktiv som besiddelse med henblik på salg (eller medtager dette i en afståelsesgruppe, som er klassificeret som besiddelse med henblik på salg) i henhold til IFRS 5 
Anlægsaktiver, som besiddes med henblik på salg og ophørte aktiviteter
, skal regnskabsmæssigt behandle det pågældende aktiv i overensstemmelse med nævnte standard.
Ændringer af leasingkontrakten
79
Leasinggiver skal regnskabsmæssigt behandle en ændring af en finansiel leasingkontrakt som en separat leasingkontrakt, hvis begge de følgende betingelser er opfyldt:
a)
ændringen øger leasingkontraktens anvendelsesområde ved at tilføje brugsretten til et eller flere underliggende aktiver og
b)
det kontraktmæssige vederlag øges med et beløb, som afspejler den isolerede pris for forøgelsen af anvendelsesområdet samt eventuelle passende reguleringer af denne isolerede pris til afspejling af omstændighederne ved den konkrete kontrakt.
80
I forbindelse med en ændring af en finansiel leasingkontrakt, som regnskabsmæssigt ikke behandles som en separat leasingkontrakt, skal leasinggiver regnskabsmæssigt behandle ændringen på følgende måde:
a)
hvis leasingkontrakten ville være blevet klassificeret som en operationel leasingkontrakt, hvis ændringen havde været gældende på indgåelsesdatoen, skal leasinggiver:
i)
regnskabsmæssigt behandle ændringen af leasingkontrakten som en ny leasingkontrakt fra ændringens ikrafttrædelsesdato og
ii)
måle det underliggende aktivs regnskabsmæssige værdi som nettoinvesteringen i leasingkontrakten umiddelbart før ikrafttrædelsesdatoen for ændringen af leasingkontrakten
b)
ellers skal leasinggiver anvende kravene i IFRS 9.
Operationelle leasingkontrakter
Indregning og måling
81
Leasinggiver skal indregne leasingydelser fra operationelle leasingkontrakter som indtægter enten lineært eller på et andet systematisk grundlag. Leasinggiveren skal anvende et andet systematisk grundlag, hvis dette er mere retvisende for det mønster, hvorefter fordelen ved brugen af det underliggende aktiv mindskes.
82
Leasinggiver skal indregne omkostninger, herunder afskrivninger, afholdt ved frembringelsen af leasingindtægterne.
83
Leasinggiver skal lægge direkte startomkostninger, som afholdes i forbindelse med opnåelse af en operationel leasingkontrakt, til den regnskabsmæssige værdi af det underliggende aktiv og indregne disse omkostninger over leasingperioden på samme grundlag som leasingindtægterne.
84
Afskrivningspraksis for afskrivningsberettigede underliggende aktiver, der er genstand for operationelle leasingkontrakter, skal stemme overens med leasinggivers normale afskrivningspraksis for tilsvarende aktiver. Leasinggiver skal beregne afskrivningerne i overensstemmelse med IAS 16 og IAS 38.
85
Leasinggiver skal anvende IAS 36 ved fastsættelsen af, hvorvidt et underliggende aktiv, der er genstand for en operationel leasingkontrakt, er værdiforringet, samt ved den regnskabsmæssige behandling af et identificeret tab ved værdiforringelse.
86
En producent eller forhandler som leasinggiver indregner ikke eventuel salgsavance ved indgåelsen af en operationel leasingkontrakt, idet det ikke svarer til et salg.
Ændringer af leasingkontrakten
87
Leasinggiver skal regnskabsmæssigt behandle en ændring af en operationel leasingkontrakt som en ny leasingkontrakt fra ændringens ikrafttrædelsesdato, idet forudbetalte eller skyldige leasingydelser vedrørende den oprindelige leasingkontrakt betragtes som en del af leasingydelserne i den nye leasingkontrakt.
Præsentation
88
Leasinggiver skal præsentere underliggende aktiver, som er genstand for operationelle leasingkontrakter, i sin balance i overensstemmelse med aktivets art.
Oplysninger
89
Formålet med oplysningerne er, at leasinggiver i noterne giver oplysninger, som sammen med oplysningerne i balancen, resultatopgørelsen og pengestrømsopgørelsen giver regnskabsbrugere et grundlag for at vurdere leasingkontrakters virkning på leasinggivers finansielle stilling, indtjening og pengestrømme. Afsnit 90-97 indeholder krav, som skal tilgodese dette formål.
90
Leasinggiver skal oplyse om følgende beløb for regnskabsperioden:
a)
for finansielle leasingkontrakter:
i)
salgsavance eller tab
ii)
finansieringsindtægter fra nettoinvesteringen i leasingkontrakten og
iii)
indtægter i form af variable leasingydelser, som ikke indgår i målingen af nettoinvesteringen i leasingkontrakten
b)
for operationelle leasingkontrakter, leasingindtægter, idet indtægter i form af variable leasingydelser, som ikke afhænger af et indeks eller en sats, oplyses separat.
91
Leasinggiver skal afgive de i afsnit 90 omhandlede oplysninger i tabelform, medmindre en anden form er mere hensigtsmæssig.
92
Leasinggiver skal afgive de supplerende kvalitative og kvantitative oplysninger om sine leasingaktiviteter, som er nødvendige for at leve op til oplysningsformålet i afsnit 89. Disse supplerende oplysninger omfatter, men er ikke begrænset til, oplysninger, som hjælper regnskabsbrugere med at vurdere:
a)
karakteren af leasinggivers leasingaktiviteter og
b)
hvorledes leasinggiver styrer den risiko, der er forbundet med eventuelle rettigheder til underliggende aktiver, som denne beholder. Leasinggiver skal særlig oplyse om sin risikostyringsstrategi for de rettigheder til underliggende aktiver, som denne beholder, herunder om den måde, hvorpå leasinggiver reducerer denne risiko. Dette kan f.eks. ske gennem buy-back-forretninger, restværdigarantier eller variable leasingydelser i tilfælde af, at brugen overstiger bestemte grænser.
Finansielle leasingkontrakter
93
Leasinggiver skal give en kvalitativ og kvantitativ redegørelse for væsentlige ændringer i den regnskabsmæssige værdi af nettoinvesteringen i finansielle leasingkontrakter.
94
Leasinggiver skal præsentere en løbetidsanalyse af tilgodehavender i form af leasingydelser, som viser de udiskonterede tilgodehavender i form af leasingydelser på årsbasis for mindst hvert af de første fem år samt en sum af beløbene vedrørende de resterende år. Leasinggiver skal afstemme de udiskonterede leasingydelser med nettoinvesteringen i leasingkontrakten. Afstemningen skal identificere de ikke-indtjente finansieringsindtægter fra tilgodehavender i form af leasingydelser samt en ikke-garanteret restværdi.
Operationelle leasingkontrakter
95
I forbindelse med materielle anlægsaktiver, der er genstand for en operationel leasingkontrakt, skal leasinggiver anvende oplysningskravene i IAS 16. Ved anvendelsen af oplysningskravene i IAS 16 skal leasinggiver opdele hver kategori af materielle anlægsaktiver i aktiver, der er genstand for operationelle leasingkontrakter, og aktiver, der ikke er genstand for operationelle leasingkontrakter. På samme måde skal leasinggiver afgive de i IAS 16 krævede oplysninger om aktiver, der er genstand for en operationel leasingkontrakt (for kategorier af underliggende aktiver), separat fra ejede aktiver, som besiddes og bruges af leasinggiver.
96
Leasinggiver skal anvende oplysningskravene i IAS 36, IAS 38, IAS 40 og IAS 41 på aktiver, der er genstand for operationelle leasingkontrakter.
97
Leasinggiver skal præsentere en løbetidsanalyse af leasingydelser, som viser de udiskonterede tilgodehavender i form af leasingydelser på årsbasis for mindst hvert af de første fem år samt en sum af beløbene vedrørende de resterende år.
SALE AND LEASEBACK-TRANSAKTIONER
98
Hvis en virksomhed (sælger/leasingtager) overdrager et aktiv til en anden virksomhed (køber/leasinggiver) og tilbageleaser dette aktiv fra køber/leasinggiver, skal såvel sælger/leasingtager som køber/leasinggiver regnskabsmæssigt behandle overdragelseskontrakten og leasingkontrakten i henhold til afsnit 99-103.
Vurdering af, hvorvidt overdragelsen af aktivet er et salg
99
Virksomheden skal ved afgørelsen af, hvorvidt overdragelsen af et aktiv regnskabsmæssigt skal behandles som et salg af det pågældende aktiv, anvende kravene til, hvornår en leveringsforpligtelse er opfyldt, jf. IFRS 15.
Overdragelsen af aktivet er et salg
100
Hvis sælgers/leasingtagers overdragelse af et aktiv opfylder kravene i IFRS 15 til regnskabsmæssigt at blive behandlet som et salg af aktivet, skal:
a)
sælger/leasingtager måle det brugsretsaktiv, som leaseback-transaktionen giver anledning til, til den andel af aktivets tidligere regnskabsmæssige værdi, som er knyttet til den brugsret, som sælger/leasingtager beholder. På samme måde skal sælger/leasingtager kun indregne en eventuel gevinst eller et eventuelt tab, som er knyttet til den ret, som overdrages til køber/leasinggiver
b)
køber/leasinggiver regnskabsmæssigt behandle købet af aktivet i henhold til relevante standarder og leasingkontrakten i henhold til denne standards regnskabskrav til leasinggiver.
101
Hvis dagsværdien af vederlaget for salget af et aktiv ikke svarer til aktivets dagsværdi, eller leasingydelserne ikke svarer til markedssatsen, skal virksomheden foretage følgende regulering for at måle provenuet fra salget til dagsværdi:
a)
vilkår, der ligger under markedsvilkårene, skal regnskabsmæssigt behandles som forudbetalte leasingydelser, og
b)
vilkår, der ligger over markedsvilkårene, skal regnskabsmæssigt behandles som supplerende finansiering fra køber/leasinggiver til sælger/leasingtager.
102
Virksomheden skal måle enhver potentiel regulering i henhold til afsnit 101 på grundlag af, hvad der mest umiddelbart kan bestemmes af:
a)
forskellen mellem dagsværdien af vederlaget for salget og aktivets dagsværdi og
b)
forskellen mellem nutidsværdien af de kontraktmæssige leasingydelser og nutidsværdien af leasingydelserne til markedssats.
Overdragelsen af aktivet er ikke et salg
103
Hvis sælgers/leasingtagers overdragelse af et aktiv ikke opfylder kravene i IFRS 15 til regnskabsmæssigt at blive behandlet som et salg af aktivet, skal:
a)
sælger/leasingtager fortsat indregne det overdragne aktiv og indregne en finansiel forpligtelse svarende til provenuet fra overdragelsen. Regnskabsmæssigt skal denne behandle den finansielle forpligtelse i henhold til IFRS 9
b)
køber/leasinggiver ikke indregne det overdragne aktiv og skal indregne et finansielt aktiv svarende til provenuet fra overdragelsen. Regnskabsmæssigt skal denne behandle det finansielle aktiv i henhold til IFRS 9.
MIDLERTIDIG UNDTAGELSE SOM FØLGE AF EN RENTEBENCHMARKREFORM
104
En leasingtager skal anvende afsnit 105-106 på alle ændringer af en leasingkontrakt, som ændrer grundlaget for fastsættelse af fremtidige leasingydelser som følge af en rentebenchmarkreform (jf. afsnit 5.4.6 og 5.4.8 i IFRS 9). Disse afsnit finder kun anvendelse på sådanne ændringer af en leasingkontrakt. Med henblik herpå henviser udtrykket "rentebenchmarkreform" til den markedsomfattende reform af et rentebenchmark som beskrevet i afsnit 6.8.2 i IFRS 9.
105
En leasingtager skal som praktisk foranstaltning anvende afsnit 42 til den regnskabsmæssige behandling af en ændring af en leasingkontrakt, der kræves i forbindelse med en rentebenchmarkreform. Denne praktiske foranstaltning finder kun anvendelse på sådanne ændringer. Med henblik herpå er det nødvendigt med en ændring af en leasingkontrakt i forbindelse med en rentebenchmarkreform, hvis, og kun hvis, begge de følgende betingelser er opfyldt:
a)
ændringen er nødvendig som en direkte følge af en rentebenchmarkreform og
b)
det nye grundlag for fastsættelse af leasingydelserne er økonomisk ækvivalent med det tidligere grundlag (dvs. det grundlag, der ligger umiddelbart forud for ændringen).
106
Hvis der foretages ændringer af en leasingkontrakt ud over de ændringer af leasingkontrakten, der kræves i forbindelse med en rentebenchmarkreform, skal leasingtager anvende de gældende krav i denne standard for at tage højde for alle ændringer af leasingkontrakten, der foretages på samme tid, herunder dem, der kræves i forbindelse med rentebenchmarkreformen.
Appendiks A
Definerede termer
Dette appendiks er en integreret del af standarden.
leasingkontraktens påbegyndelsesdato (påbegyndelsesdatoen)
Den dato, hvor 
leasinggiver
 gør et 
underliggende aktiv
 disponibelt til brug for 
leasingtager
.
økonomisk levetid
Enten den periode, i hvilken et aktiv forventes at være til økonomisk nytte for en eller flere brugere, eller antallet af producerede enheder eller tilsvarende enheder, som en eller flere brugere forventer at opnå fra et aktiv.
ændringens ikrafttrædelsesdato
Den dato, hvor parterne indgår aftale om en 
ændring af leasingkontrakten
.
dagsværdi
Med henblik på denne standards regnskabskrav til 
leasinggiver
, det beløb, et aktiv kan omsættes til, eller en forpligtelse kan indfries til, ved en handel mellem kvalificerede, villige, indbyrdes uafhængige parter.
finansiel leasingkontrakt
En 
leasingkontrakt
, ved hvilken i det væsentlige samtlige risici og fordele forbundet med ejendomsretten til et 
underliggende aktiv
 overdrages.
faste ydelser
Ydelser, som 
leasingtager
 erlægger til 
leasinggiver
 for brugsretten til et 
underliggende aktiv
 i 
leasingperioden
, eksklusive 
variable leasingydelser
.
bruttoinvesteringen i leasingkontrakten
Summen af:
a)
leasinggivers
 tilgodehavender i form af 
leasingydelser
 i henhold til en 
finansiel leasingkontrakt
 og
b)
ikke-garanteret restværdi
, der tilfalder leasinggiver.
leasingkontraktens indgåelsesdato (indgåelsesdatoen)
Datoen for en 
leasingkontrakts
 indgåelse eller datoen for parternes indgåelse af en forpligtelse til at opfylde de væsentligste kontraktvilkår og -betingelser, alt efter hvilken dato der kommer først.
direkte startomkostninger
De marginale omkostninger ved opnåelsen af en 
leasingkontrakt
, som ikke skulle afholdes, hvis ikke leasingkontrakten var blevet opnået, med undtagelse af sådanne omkostninger, som afholdes af en producent eller forhandler som 
leasinggiver
 i forbindelse med en 
finansiel leasingkontrakt
.
intern rente i leasingkontrakten
Den rentesats, som får nutidsværdien af a) 
leasingydelserne
 og b) den 
ikke-garanterede restværdi
 til at være lig med summen af i) det 
underliggende aktivs dagsværdi
 og ii) leasinggivers eventuelle 
direkte startomkostninger
.
leasingkontrakt
En kontrakt, eller en del af en kontrakt, ved hvilken brugsretten til et aktiv (det 
underliggende aktiv
) overdrages i en periode mod vederlag.
leasingincitamenter
Leasinggivers
 betalinger til 
leasingtager
 i forbindelse med en 
leasingkontrakt
 eller leasinggivers godtgørelse eller afholdelse af leasingtagers omkostninger.
ændring af leasingkontrakten
En ændring af 
leasingkontraktens
 anvendelsesområde eller det kontraktmæssige vederlag, som ikke var en del af de oprindelige kontraktvilkår og -betingelser (f.eks. gennem tilføjelse eller opsigelse af brugsretten til et eller flere 
underliggende aktiver
 eller forlængelse eller afkortning af den kontraktmæssige 
leasingperiode
).
leasingydelser
Ydelser, som 
leasingtager
 erlægger til 
leasinggiver
 for brugsretten til et 
underliggende aktiv
 i 
leasingperioden
, og som omfatter følgende:
a)
faste ydelser
 (herunder i substansen faste ydelser) med fradrag af eventuelle 
leasingincitamenter
b)
variable leasingydelser
, som afhænger af et indeks eller en sats
c)
udnyttelseskursen for en købsoption, såfremt leasingtager med rimelig sikkerhed vil udnytte en sådan option, og
d)
betaling af bod for opsigelse af 
leasingkontrakten
, såfremt leasingperioden afspejler, at leasingtager vil udnytte en option på at opsige leasingkontrakten.
For leasingtager omfatter leasingydelserne tillige betalinger, som leasingtager forventer at skulle afholde i henhold til 
restværdigarantier
. Leasingydelserne omfatter ikke betalinger allokeret til ikke-leasingelementer i en kontrakt, medmindre leasingtager vælger at slå ikke-leasingelementer sammen med et leasingelement og regnskabsmæssigt behandle dem som ét leasingelement.
For leasinggiver omfatter leasingydelserne tillige eventuelle restværdigarantier stillet over for leasinggiver af leasingtager, en nærtstående part til leasingtager eller en tredjepart, som ikke er tilknyttet leasinggiver, og som økonomisk er i stand til at indfri forpligtelserne i henhold til garantien. Leasingydelserne omfatter ikke betalinger allokeret til ikke-leasingelementer.
leasingperiode
Den uopsigelige periode, i hvilken 
leasingtager
 har brugsretten til et 
underliggende aktiv
, samt:
a)
perioder omfattet af en option på forlængelse af 
leasingkontrakten
, såfremt leasingtager med rimelig sikkerhed vil udnytte en sådan option, og
b)
perioder omfattet af en option på opsigelse af leasingkontrakten, såfremt leasingtager med rimelig sikkerhed ikke vil udnytte en sådan option.
leasingtager
En virksomhed, som opnår brugsretten til et 
underliggende aktiv
 i en periode mod vederlag.
leasingtagers marginale lånerente
Den rente, som 
leasingtager
 under lignende økonomiske rammer skulle betale for over en tilsvarende løbetid og mod en tilsvarende sikkerhed at låne de midler, som er nødvendige for at opnå et aktiv af en værdi svarende til 
brugsretsaktivets
.
leasinggiver
En virksomhed, som stiller brugsretten til et 
underliggende aktiv
 til rådighed i en periode mod vederlag.
nettoinvesteringen i leasingkontrakten
Bruttoinvesteringen i leasingkontrakten
 diskonteret med den 
interne rente i leasingkontrakten
.
operationel leasingkontrakt
En 
leasingkontrakt
, ved hvilken ikke i det væsentlige samtlige risici og fordele forbundet med ejendomsretten til et 
underliggende aktiv
 overdrages.
leasingydelser ved optionsudnyttelse
Ydelser, som 
leasingtager
 erlægger til 
leasinggiver
 for brugsretten til et 
underliggende aktiv
 i perioder omfattet af en option på forlængelse eller opsigelse af 
leasingkontrakten
, som ikke er indregnet i 
leasingperioden
.
brugsperiode
Den samlede periode, hvor et aktiv udnyttes til opfyldelse af en kontrakt med en kunde (herunder eventuelle ikke på hinanden følgende perioder).
restværdigaranti
En garanti stillet over for 
leasinggiver
 af en part, som ikke er tilknyttet leasinggiver, for, at et 
underliggende aktivs
 værdi (eller en del heraf) ved 
leasingperiodens
 udløb mindst vil svare til et bestemt beløb.
brugsretsaktiv
Et aktiv, som repræsenterer 
leasingtagers
 brugsret til et 
underliggende aktiv
 i 
leasingperioden
.
kort leasingkontrakt
En 
leasingkontrakt
, som på 
påbegyndelsesdatoen
 har en 
leasingperiode
 på højst 12 måneder. En leasingkontrakt, som indeholder en købsoption, er ikke en kort leasingkontrakt.
fremleasing
En transaktion, hvor et 
underliggende aktiv
 genleases af 
leasingtager
 ("den mellemliggende leasinggiver") til en tredjepart, og hvor 
leasingkontrakten
 ("den overordnede leasingkontrakt") mellem den overordnede leasinggiver og den overordnede leasingtager fortsat er gældende.
underliggende aktiv
Et aktiv, som er genstand for en 
leasingkontrakt
, og hvor 
leasinggiver
 har stillet brugsretten til aktivet til rådighed for 
leasingtager
.
ikke-indtjente finansieringsindtægter
Forskellen mellem:
a)
bruttoinvesteringen i leasingkontrakten
 og
b)
nettoinvesteringen i leasingkontrakten.
ikke-garanteret restværdi
Den del af det 
underliggende aktivs
 restværdi, der ved realisation foretaget af 
leasinggiver
 ikke er sikret, eller som kun er garanteret af en nærtstående part til leasinggiver.
variable leasingydelser
Den del af ydelserne, som 
leasingtager
 erlægger til 
leasinggiver
 for brugsretten til et 
underliggende aktiv
 i 
leasingperioden
, og som varierer som følge af efter 
påbegyndelsesdatoen
 indtrufne ændringer i andre forhold eller omstændigheder end blot tiden.
Termer defineret i andre standarder, som anvendes i denne standard i samme betydning
kontrakt
En aftale mellem to eller flere parter, ved hvilken der skabes retsgyldige krav og forpligtelser.
brugstid
den periode, i hvilken et aktiv forventes at være disponibelt til brug for virksomheden, eller antallet af producerede enheder eller tilsvarende enheder, som virksomheden forventer at opnå fra et aktiv.
Appendiks B
Anvendelsesvejledning
Dette appendiks er en integreret del af standarden. Det indeholder en beskrivelse af anvendelsen af afsnit 1-103 og har samme gyldighed som de øvrige dele af standarden.
Anvendelse på porteføljer
B1
I denne standard specificeres den regnskabsmæssige behandling af individuelle leasingkontrakter. I praksis kan en virksomhed imidlertid anvende denne standard på en portefølje af leasingkontrakter med ensartede karakteristika, hvis virksomheden med rimelighed kan forvente, at virkningen på årsregnskabet af at anvende denne standard på porteføljen ikke afviger væsentligt fra virkningen af at anvende denne standard på de enkelte leasingkontrakter i den pågældende portefølje. Virksomheden skal ved den regnskabsmæssige behandling af en portefølje anvende skøn og antagelser, som afspejler porteføljens størrelse og sammensætning.
Samlet behandling af kontrakter
B2
Ved anvendelsen af denne standard skal virksomheden slå to eller flere kontrakter, som er indgået samtidig eller omtrent samtidig med den samme modpart (eller nærtstående parter til modparten), sammen og regnskabsmæssigt behandle dem som én kontrakt, hvis et eller flere af følgende kriterier er opfyldt:
a)
kontrakterne er indgået samlet med et overordnet forretningsmæssigt formål, som ikke kan forstås uden at betragte kontrakterne under ét
b)
det vederlag, der skal betales i henhold til én kontrakt, afhænger af den anden kontrakts pris eller indtjening, eller
c)
de brugsrettigheder til underliggende aktiver, der overdrages ved kontrakterne (eller nogle brugsrettigheder til underliggende aktiver, som overdrages ved de respektive kontrakter), udgør et separat leasingelement som beskrevet i afsnit B32.
Undtagelse fra indregning: leasingkontrakter, hvor det underliggende aktiv har en lav værdi (afsnit 5-8).
B3
Med forbehold af afsnit B7 tillader denne standard en leasingtager at anvende afsnit 6 ved den regnskabsmæssige behandling af leasingkontrakter, hvor det underliggende aktiv har en lav værdi. Leasingtager skal vurdere værdien af et underliggende aktiv på grundlag af aktivets nyværdi uanset alderen af det leasede aktiv.
B4
Vurderingen af, hvorvidt det underliggende aktiv har en lav værdi, foretages på et absolut grundlag. Leasingkontrakter, hvor aktiverne har en lav værdi, opfylder kriterierne for den regnskabsmæssige behandling i afsnit 6, uanset om disse leasingkontrakter er væsentlige for leasingtager. Vurderingen påvirkes ikke af leasingtagers størrelse, art eller forhold. Forskellige leasingtagere forventes således at nå til samme konklusion om, hvorvidt et givet underliggende aktiv har en lav værdi.
B5
Et underliggende aktiv kan kun have en lav værdi, hvis:
a)
leasingtager har fordel ved brugen af det underliggende aktiv alene eller sammen med andre ressourcer, som er umiddelbart tilgængelige for leasingtager, og
b)
det underliggende aktiv ikke i nævneværdig grad er afhængigt af eller nært forbundet med andre aktiver.
B6
En leasingkontrakt vedrørende et underliggende aktiv anses ikke for at være en leasingkontrakt, hvor aktivet har en lav værdi, hvis aktivet er af en sådan art, at det som nyt almindeligvis ikke har en lav værdi. Eksempelvis anses leasingkontrakter vedrørende biler ikke for at være leasingkontrakter, hvor aktiverne har en lav værdi, idet en ny bil almindeligvis ikke har en lav værdi.
B7
Hvis leasingtager fremleaser et aktiv eller forventer at fremlease et aktiv, anses den overordnede leasingkontrakt ikke for at være en leasingkontrakt, hvor aktivet har en lav værdi.
B8
Eksempler på underliggende aktiver, som har en lav værdi, er tabletcomputere og personlige computere samt små kontormøbler og telefoner.
Identifikation af leasingkontrakter (afsnit 9-11)
B9
For at vurdere, hvorvidt der ved en kontrakt overdrages en ret til at kontrollere brugen af et identificeret aktiv (jf. afsnit B13-B20) i en periode, skal en virksomhed vurdere, hvorvidt kunden i hele 
brugsperioden
 har begge følgende rettigheder:
a)
retten til at opnå i det væsentlige samtlige økonomiske fordele ved brugen af det identificerede aktiv (som beskrevet i afsnit B21-B23) og
b)
retten til at bestemme over brugen af det identificerede aktiv (som beskrevet i afsnit B24-B30).
B10
Hvis kunden kun har retten til at kontrollere brugen af et identificeret aktiv i en del af kontraktperioden, indeholder kontrakten en leasingkontrakt for denne del af perioden.
B11
En kontrakt om at modtage varer eller tjenester kan indgås af en fælles ordning eller på vegne af en fælles ordning som defineret i IFRS 11 
Fælles ordninger
. I så fald anses den fælles ordning for at være kunden i kontrakten. Ved vurderingen af, hvorvidt en sådan kontrakt indeholder en leasingkontrakt, skal virksomheden således vurdere, om den fælles ordning har retten til at kontrollere brugen af et identificeret aktiv i hele brugsperioden.
B12
Virksomheden skal vurdere, om en kontrakt indeholder en leasingkontrakt for hvert potentielt separate leasingelement. Der henvises til afsnit B32 for vejledning om separate leasingelementer.
Identifikation af aktivet
B13
Et aktiv identificeres almindeligvis ved udtrykkeligt at blive specificeret i en kontrakt. Et aktiv kan imidlertid også identificeres ved at blive implicit specificeret på det tidspunkt, hvor det gøres disponibelt til brug for kunden.
Materiel udskiftningsret
B14
Selv om et aktiv er specificeret, har kunden ikke brugsretten til et identificeret aktiv, hvis leverandøren har en materiel ret til at udskifte aktivet i hele brugsperioden. En leverandørs ret til at udskifte et aktiv er kun materiel, hvis begge de følgende betingelser er opfyldt:
a)
det er praktisk muligt for leverandøren at udskifte aktiver med hinanden i hele brugsperioden (hvis eksempelvis kunden ikke kan forhindre leverandøren i at udskifte aktivet, og alternative aktiver er umiddelbart tilgængelige for leverandøren eller kan tilvejebringes af denne inden for en rimelig frist), og
b)
leverandøren vil drage økonomisk fordel af udnyttelsen af sin ret til at udskifte aktivet (dvs., at de økonomiske fordele ved at udskifte aktivet forventes at overstige de hermed forbundne omkostninger).
B15
Hvis leverandøren alene har en ret eller en forpligtelse til at udskifte aktivet på eller efter en bestemt dato eller i forbindelse med en bestemt begivenhed, er leverandørens udskiftningsret ikke materiel, eftersom det ikke er praktisk muligt for denne at udskifte aktiver med hinanden i hele brugsperioden.
B16
En virksomheds vurdering af, hvorvidt en leverandørs udskiftningsret er materiel, baseres på forhold og omstændigheder ved kontraktens indgåelse og skal ikke tage hensyn til fremtidige begivenheder, som ved kontraktindgåelsen ikke anses for sandsynlige. Eksempler på fremtidige begivenheder, for hvilke det på tidspunktet for kontraktindgåelsen ikke må anses for sandsynligt, at de vil indtræffe, og som derfor ikke bør indgå i vurderingen, omfatter:
a)
en fremtidig kundes tilsagn om at betale en sats over markedssatsen for brugen af aktivet
b)
indførelsen af ny teknologi, som ikke er tilstrækkelig udviklet ved kontraktindgåelsen
c)
en væsentlig forskel mellem kundens brug af aktivet eller aktivets ydeevne og den brug eller ydeevne, som ved kontraktindgåelsen anses for sandsynlig, og
d)
en væsentlig forskel mellem aktivets markedspris i brugsperioden og den markedspris, som ved kontraktindgåelsen anses for sandsynlig.
B17
Hvis aktivet er placeret hos kunden eller andetsteds, er omkostningerne ved udskiftningen almindeligvis højere, end hvis det er placeret hos leverandøren, og omkostningerne vil derfor med større sandsynlighed overstige fordelene ved at udskifte aktivet.
B18
Leverandørens ret eller forpligtelse til at udskifte aktivet i forbindelse med reparation og vedligeholdelse, eller hvis aktivet ikke fungerer korrekt eller skal opgraderes teknisk, udelukker ikke, at kunden har brugsretten til et identificeret aktiv.
B19
Hvis kunden ikke umiddelbart kan fastslå, hvorvidt leverandøren har en materiel udskiftningsret, skal kunden antage, at en udskiftningsret ikke er materiel.
Aktivers dele
B20
En kapacitetsdel ("capacity portion") af et aktiv er et identificeret aktiv, hvis det er fysisk selvstændigt (eksempelvis et gulv i en bygning). En kapacitetsdel eller en anden del af et aktiv, som ikke er fysisk selvstændigt (eksempelvis en kapacitetsdel af et lyslederkabel), er ikke et identificeret aktiv, medmindre det i det væsentlige repræsenterer hele det pågældende aktivs kapacitet og dermed giver kunden retten til at opnå i det væsentlige samtlige økonomiske fordele ved brugen af aktivet.
Retten til at opnå økonomiske fordele ved brug
B21
For at en kunde kan kontrollere brugen af et identificeret aktiv kræves det, at denne har retten til at opnå i det væsentlige samtlige økonomiske fordele ved brugen af aktivet i hele brugsperioden (ved f.eks. at have eneret til at gøre brug af aktivet i hele nævnte periode). Kunden kan opnå økonomiske fordele ved brugen af et aktiv direkte eller indirekte på mange måder, bl.a. gennem brug, besiddelse eller fremleasing. De økonomiske fordele ved brugen af et aktiv omfatter dets hovedprodukt og biprodukter (herunder potentielle pengestrømme hidrørende fra disse) samt andre økonomiske fordele ved brugen af aktivet, som kan realiseres gennem en forretningsmæssig transaktion med en tredjepart.
B22
Ved vurderingen af retten til at opnå i det væsentlige samtlige økonomiske fordele ved brugen af et aktiv skal virksomheden tage hensyn til de økonomiske fordele, som hidrører fra brugen af aktivet inden for de rammer, som er fastsat for kundens brugsret til aktivet (jf. afsnit B30). For eksempel:
a)
hvis brugen af et motorkøretøj i henhold til en kontrakt er begrænset til ét bestemt område i brugsperioden, skal virksomheden alene tage hensyn til de økonomiske fordele ved brugen af motorkøretøjet inden for dette område og ikke uden for
b)
hvis det i en kontrakt er specificeret, at kundens kørsel med motorkøretøjet er begrænset til et bestemt antal kilometer i brugsperioden, skal virksomheden alene tage hensyn til de økonomiske fordele ved brugen af motorkøretøjet inden for kilometerbegrænsningen og ikke uden for.
B23
Hvis kunden i henhold til en kontrakt skal afstå en del af de pengestrømme, der hidrører fra brugen af aktivet, til leverandøren eller en anden part i form af vederlag, skal de pengestrømme, der er betalt som vederlag, anses for at være en del af de økonomiske fordele, som kunden opnår ved brugen af aktivet. Hvis kunden for eksempel skal erlægge en procentdel af salget fra brugen af et salgssted til leverandøren som vederlag for denne brug, er dette krav ikke til hinder for, at kunden har retten til at opnå i det væsentlige samtlige økonomiske fordele ved brugen af salgsstedet. Dette skyldes, at de økonomiske fordele, som kunden opnår ved brugen af salgsstedet, anses for at bestå af de pengestrømme, der hidrører fra det pågældende salg, og af hvilke kunden så efterfølgende betaler en del til leverandøren i form af vederlag for brugsretten til nævnte salgssted.
Retten til at bestemme over brugen
B24
En kunde har alene ret til at bestemme over brugen af et identificeret aktiv i hele brugsperioden, hvis:
a)
kunden har retten til at bestemme, hvorledes og til hvilket formål aktivet bruges i hele brugsperioden (jf. afsnit B25-B30), eller
b)
de relevante beslutninger om, hvorledes og til hvilket formål aktivet bruges, er taget på forhånd og:
i)
kunden har retten til at drive aktivet (eller til at bestemme, at andre skal drive aktivet på en måde, som denne fastsætter) i hele brugsperioden, uden at leverandøren har retten til at ændre driftsinstrukserne, eller
ii)
kunden har udformet aktivet (eller bestemte aspekter heraf), således at det på forhånd er bestemt, hvorledes og til hvilket formål aktivet vil blive brugt i hele brugsperioden.
Hvorledes og til hvilket formål aktivet bruges
B25
En kunde har retten til at bestemme, hvorledes og til hvilket formål aktivet bruges, hvis denne inden for rammerne af sin kontraktligt fastsatte brugsret kan foretage ændringer med hensyn til, hvorledes og til hvilket formål aktivet bruges i hele brugsperioden. Virksomheden tager i forbindelse med denne vurdering hensyn til de beslutningstagningsrettigheder, som er mest relevante for at foretage ændringer med hensyn til, hvorledes og til hvilket formål aktivet bruges i hele brugsperioden. Beslutningstagningsrettigheder er relevante, hvis de påvirker de økonomiske fordele ved brugen. De mest relevante beslutningstagningsrettigheder vil sandsynligvis være forskellige fra kontrakt til kontrakt, afhængigt at aktivets art og kontraktvilkårene og -betingelserne.
B26
Eksempler på beslutningstagningsrettigheder, som afhængigt af omstændighederne giver ret til inden for de rammer, som er fastsat for kundens brugsret, at foretage ændringer med hensyn til, hvorledes og til hvilket formål aktivet bruges, omfatter:
a)
retten til at foretage ændringer med hensyn til den type produkt, der produceres ved hjælp af aktivet (eksempelvis til at beslutte, om en container skal anvendes til varetransport eller til lagring, eller til at tage beslutninger om det produktsortiment, der sælges fra et salgssted)
b)
retten til at foretage ændringer med hensyn til produktionstidspunkt (eksempelvis til at beslutte, hvornår en maskine eller et kraftværk vil blive anvendt)
c)
retten til at foretage ændringer med hensyn til produktionssted (eksempelvis til at tage beslutninger om et transportkøretøjs eller et skibs bestemmelsessted eller om, hvor et driftsmiddel skal anvendes) og
d)
retten til at foretage ændringer med hensyn til, hvorvidt og i hvilken mængde produktet skal produceres (eksempelvis til at tage beslutninger om, hvorvidt og i hvilke mængder der skal produceres energi på et kraftværk).
B27
Eksempler på beslutningstagningsrettigheder, der ikke giver ret til at foretage ændringer med hensyn til, hvorledes og til hvilket formål aktivet bruges, omfatter rettigheder, som er begrænset til at drive eller vedligeholde aktivet. Såvel kunden som leverandøren kan have denne form for rettigheder. Selv om sådanne rettigheder til at drive eller vedligeholde et aktiv ofte er væsentlige for den effektive udnyttelse af aktivet, er der ikke tale om nogen ret til at bestemme, hvorledes og til hvilket formål aktivet bruges, ligesom de ofte afhænger af beslutningerne om, hvorledes og til hvilket formål aktivet bruges. Retten til at drive et aktiv kan imidlertid give kunden retten til at bestemme over brugen af aktivet, hvis de relevante beslutninger om, hvorledes og til hvilket formål aktivet bruges, er taget på forhånd (jf. afsnit B24, litra b), nr. i)).
Beslutninger taget i og forud for brugsperioden
B28
De relevante beslutninger om, hvorledes og til hvilket formål aktivet bruges, kan være taget på forhånd på flere måder: For eksempel kan de relevante beslutninger være taget på forhånd gennem udformningen af aktivet eller kontraktmæssige restriktioner på brugen heraf.
B29
Ved vurderingen af, hvorvidt en kunde har retten til at bestemme over brugen af et aktiv, skal en virksomhed alene tage hensyn til retten til at tage beslutninger om brugen af aktivet i brugsperioden, medmindre kunden har udformet aktivet (eller bestemte aspekter heraf), jf. afsnit B24, litra b), nr. ii). Medmindre betingelserne i afsnit B24, litra b), nr. ii), er opfyldt, skal virksomheden således ikke tage hensyn til beslutninger, som er taget forud for brugsperioden. Hvis kunden eksempelvis alene kan specificere produktet fra aktivet forud for brugsperioden, har denne ikke ret til at bestemme over brugen af det pågældende aktiv. Det, at kunden kan specificere produktet i en kontrakt forud for brugsperioden uden at have andre beslutningstagningsrettigheder vedrørende brugen af aktivet, gør denne sidestillet i henseende til rettigheder med enhver anden kunde, som køber varer eller tjenester.
Beskyttelsesrettigheder
B30
En kontrakt kan indeholde vilkår og betingelser, som enten skal beskytte leverandørens interesser i aktivet eller i andre aktiver eller dennes medarbejdere eller sikre, at denne overholder love eller retsforskrifter. Som eksempler på beskyttelsesrettigheder kan nævnes følgende: En kontrakt kan i) specificere den maksimale udnyttelse af et aktiv eller en begrænsning på, hvor eller hvornår kunden kan gøre brug af aktivet, ii) kræve, at en kunde overholder en særlig driftspraksis, iii) kræve, at en kunde oplyser leverandøren om ændringer med hensyn til brugen af aktivet. Beskyttelsesrettigheder indebærer almindeligvis, at der fastsættes en ramme for kundens brugsret, men er ikke i sig selv til hinder for, at kunden har retten til at bestemme over brugen af et aktiv.
B31
Det følgende flowdiagram kan hjælpe virksomhederne i forbindelse med vurderingen af, hvorvidt en kontrakt er eller indeholder en leasingkontrakt.
Opdeling i kontraktelementer (afsnit 12-17)
B32
Retten til at gøre brug af et underliggende aktiv er et separat leasingelement, hvis begge de følgende betingelser er opfyldt:
a)
leasingtager har fordel ved brugen af det underliggende aktiv enten alene eller sammen med andre ressourcer, som er umiddelbart tilgængelige for leasingtager. Umiddelbart tilgængelige ressourcer er varer og tjenester, som sælges eller leases separat (af leasinggiver eller andre leverandører), eller ressourcer, som leasingtager allerede har opnået (fra leasinggiver eller andre transaktioner eller begivenheder), og
b)
det underliggende aktiv er ikke i nævneværdig grad afhængigt af eller nært forbundet med de andre underliggende aktiver i kontrakten. For eksempel kan den omstændighed, at leasingtager kan beslutte ikke at lease det underliggende aktiv, uden at det i væsentlig grad berører dennes ret til at gøre brug af andre underliggende aktiver i kontrakten, indikere, at det underliggende aktiv ikke i nævneværdig grad er afhængigt af eller nært forbundet med de andre underliggende aktiver.
B33
En kontrakt kan indeholde et beløb, som leasingtager skal betale for aktiviteter og omkostninger, og som ikke indebærer overdragelse af en vare eller tjeneste til leasingtager. Leasinggiver kan eksempelvis i det samlede beløb, som skal betales, medtage et gebyr for administrative opgaver eller andre omkostninger, som denne pådrager sig i forbindelse med leasingkontrakten, og som ikke indebærer overdragelse af en vare eller tjeneste til leasingtager. Sådanne skyldige beløb giver ikke anledning til et separat element i kontrakten, men betragtes om en del af det samlede vederlag, som allokeres til de separat identificerede elementer i kontrakten.
Leasingperiode (afsnit 18-21)
B34
Ved fastsættelsen af leasingperioden og vurderingen af længden af den uopsigelige periode af en leasingkontrakt skal en virksomhed anvende definitionen af en kontrakt og fastsætte den periode, hvor kontrakten er retsgyldig. En leasingkontrakt er ikke længere retsgyldig, når leasingtager og leasinggiver begge har ret til at opsige leasingkontrakten uden den anden parts tilladelse mod kun at betale en ubetydelig bod.
B35
Hvis kun leasingtager har ret til at opsige en leasingkontrakt, betragtes denne ret som en option på opsigelse af leasingkontrakten, som leasingtager har, og som virksomheden tager hensyn til ved fastsættelse af leasingperioden. Hvis kun leasinggiver har ret til at opsige en leasingkontrakt, indregnes den periode, som er omfattet af optionen på opsigelse af leasingkontrakten, i den uopsigelige periode af leasingkontrakten.
B36
Leasingperioden begynder på påbegyndelsesdatoen og omfatter perioder uden lejeydelse, som leasinggiver tilstår leasingtager.
B37
På påbegyndelsesdatoen vurderer virksomheden, hvorvidt leasingtager med rimelig sikkerhed vil udnytte en option på forlængelse af leasingkontrakten eller køb af det underliggende aktiv eller ikke vil udnytte en option på opsigelse af leasingkontakten. Virksomheden tager hensyn til alle relevante forhold og omstændigheder, som udgør et økonomisk incitament for leasingtager til at udnytte eller ikke at udnytte optionen, herunder forventede ændringer i forhold og omstændigheder fra påbegyndelsesdatoen frem til optionens udnyttelsesdato. De forhold, der kan tages hensyn til, omfatter, men er ikke begrænset til:
a)
kontraktvilkår og -betingelser for optionsperioderne sammenlignet med markedssatserne, f.eks.:
i)
leasingydelserne i eventuelle optionsperioder
ii)
variable leasingydelser eller andre betingede betalinger såsom betalinger vedrørende opsigelsesbod og restværdigarantier og
iii)
vilkår og betingelser for optioner, som kan udnyttes efter en indledende optionsperiode (eksempelvis en købsoption, som kan udnyttes ved en forlængelsesperiodes udløb til en sats, som aktuelt er under markedssatsen)
b)
væsentlige lejemålsforbedringer, som er gennemført (eller planlægges gennemført) i kontraktperioden, og som forventes at indebære en betydelig økonomisk fordel for leasingtager, når optionen på at forlænge eller opsige leasingkontrakten eller på at købe det underliggende aktiv kan udnyttes
c)
omkostninger vedrørende opsigelse af leasingkontrakten, eksempelvis forhandlingsomkostninger, flytteomkostninger, omkostninger til at finde frem til et andet underliggende aktiv, som modsvarer leasingtagers behov, omkostninger til optagelse af et nyt aktiv i leasingtagers drift, opsigelsesbod samt lignende omkostninger, herunder omkostninger forbundet med tilbagelevering af det underliggende aktiv i en tilstand eller på en lokalitet som fastsat i kontrakten
d)
betydningen af det pågældende underliggende aktiv for leasingtagers drift under hensyntagen eksempelvis til, hvorvidt det underliggende aktiv er et specialiseret aktiv, det underliggende aktivs lokalitet og adgangen til egnede alternativer og
e)
betingelser knyttet til udnyttelsen af optionen (dvs., at optionen kun kan udnyttes, hvis en eller flere betingelser er opfyldt) samt sandsynligheden for, at disse betingelser vil være opfyldt.
B38
En option på forlængelse eller opsigelse af en leasingkontrakt kan kombineres med en eller flere andre kontraktmæssige bestanddele (eksempelvis en restværdigaranti), således at leasingtager garanterer leasinggiver et kontant afkast i form af et mindsteafkast eller et fast afkast, som er stort set det samme, uanset om optionen udnyttes. I sådanne tilfælde, og uanset vejledningen om i substansen faste ydelser i afsnit B42, skal virksomheden antage, at leasingtager med rimelig sikkerhed vil udnytte optionen på forlængelse af leasingkontrakten eller ikke vil udnytte optionen på opsigelse af leasingkontakten.
B39
Jo kortere den uopsigelige periode af en leasingkontrakt er, desto mere sandsynligt er det, at leasingtager vil udnytte en option på forlængelse af leasingkontrakten eller ikke vil udnytte en option på opsigelse af leasingkontakten. Dette skyldes, at omkostningerne forbundet med opnåelse af et erstatningsaktiv sandsynligvis vil være forholdsvis højere, jo kortere den uopsigelige periode er.
B40
Leasingtagers tidligere praksis vedrørende den periode, hvor denne typisk har gjort brug af bestemte typer aktiver (leasede eller ejede), samt dennes økonomiske motiver til at gøre dette, kan være en nyttig kilde til oplysninger ved vurderingen af, hvorvidt leasingtager med rimelig sikkerhed vil udnytte eller ikke vil udnytte en option. Hvis leasingtager for eksempel typisk har gjort brug af bestemte typer aktiver i en bestemt periode, eller leasingtagers praksis er kendetegnet ved hyppig udnyttelse af optioner i forbindelse med leasingkontrakter vedrørende bestemte typer af underliggende aktiver, skal leasingtager tage hensyn til de økonomiske motiver til den pågældende tidligere praksis ved vurderingen af, hvorvidt denne med rimelig sikkerhed vil udnytte en option i forbindelse med leasingkontrakter vedrørende sådanne aktiver.
B41
I henhold til afsnit 20 revurderer leasingtager efter påbegyndelsesdatoen leasingperioden, hvis der indtræffer en væsentlig begivenhed eller en væsentlig ændring i forhold, som er under leasingtagers kontrol og har betydning for, hvorvidt leasingtager med rimelig sikkerhed vil udnytte en option, som denne ikke forinden har indregnet i leasingperioden, eller ikke vil udnytte en option, som denne forinden har indregnet i leasingperioden. Eksempler på væsentlige begivenheder eller ændringer i forhold omfatter:
a)
væsentlige lejemålsforbedringer, som ikke var planlagt på påbegyndelsesdatoen, og som forventes at indebære en betydelig økonomisk fordel for leasingtager, når optionen på at forlænge eller opsige leasingkontrakten eller på at købe det underliggende aktiv kan udnyttes
b)
en væsentlig ændring eller brugertilpasning af det underliggende aktiv, som ikke var planlagt på påbegyndelsesdatoen
c)
indgåelsen af en fremleasingkontrakt vedrørende det underliggende aktiv for en periode, som går ud over den tidligere fastsatte leasingperiode, og
d)
en forretningsmæssig beslutning fra leasingtagers side med direkte relevans for udnyttelsen eller ikke-udnyttelsen af en option (eksempelvis en beslutning om at forlænge leasingkontrakten vedrørende et komplementært aktiv eller at afhænde et alternativt aktiv eller et forretningsområde, indenfor hvilket brugsretsaktivet udnyttes).
I substansen faste leasingydelser (afsnit 27, litra a), afsnit 36, litra c), og afsnit 70, litra a))
B42
Leasingydelserne omfatter eventuelle i substansen faste leasingydelser. I substansen faste leasingydelser er ydelser, som formelt set er variable, men som i substansen er uundgåelige. I substansen faste leasingydelser forekommer f.eks., hvis:
a)
ydelserne er struktureret som variable leasingydelser, men ikke indeholder nogen reel variabilitet. Sådanne ydelser er knyttet til bestemmelser om variabilitet, som ikke har nogen reel økonomisk betydning. Eksempler på denne type betalinger er:
i)
ydelser, som kun skal erlægges, hvis et aktiv viser sig at kunne fungere i leasingperioden, eller hvis der indtræffer en begivenhed, som reelt ikke har nogen mulighed for ikke at indtræffe, eller
ii)
ydelser, som oprindelig er struktureret som variable leasingydelser knyttet til brugen af det underliggende aktiv, men hvor variabiliteten afvikles på et tidspunkt efter påbegyndelsesdatoen, således at ydelserne er faste i den resterende del af leasingperioden. Sådanne ydelser bliver i substansen faste, når variabiliteten afvikles
b)
leasingtager står over for flere mulige betalingsprofiler, men kun en af disse er realistisk. I så fald skal virksomheden anse den realistiske betalingsprofil for at være leasingydelser
c)
leasingtager står over for flere mulige realistiske betalingsprofiler, men skal vælge mindst én af disse. I så fald skal virksomheden anse den betalingsprofil, hvis sum (på et diskonteret grundlag) er lavest, for at være leasingydelser.
Leasingtagers engagement i forbindelse med det underliggende aktiv før påbegyndelsesdatoen
Leasingtagers omkostninger i forbindelse med opførelse eller udformning af det underliggende aktiv
B43
En virksomhed kan indgå en leasingkontrakt, før det underliggende aktiv er disponibelt til brug for leasingtager. I forbindelse med nogle leasingkontrakter kan det være nødvendigt at opføre det underliggende aktiv eller at give dette en ny udformning, inden leasingtager kan gøre brug af det. Afhængigt af kontraktvilkårene og -betingelserne kan leasingtager blive afkrævet betalinger vedrørende opførelsen eller udformningen af aktivet.
B44
Hvis leasingtager afholder omkostninger vedrørende opførelsen eller udformningen af et underliggende aktiv, skal leasingtager regnskabsmæssigt behandle disse i henhold til andre relevante standarder såsom IAS 16. Omkostninger vedrørende opførelsen eller udformningen af et underliggende aktiv omfatter ikke de ydelser, som leasingtager erlægger for brugsretten til det underliggende aktiv. Ydelser for brugsretten til et underliggende aktiv er leasingydelser, uanset hvornår disse erlægges.
Ejendomsretten til det underliggende aktiv
B45
Leasingtager kan opnå ejendomsretten til et underliggende aktiv, før denne ejendomsret overdrages til leasinggiver, og aktivet leases til leasingtager. Opnåelse af ejendomsretten er ikke i sig selv bestemmende for, hvorledes transaktionen regnskabsmæssigt skal behandles.
B46
Hvis leasingtager har (eller opnår) kontrol over det underliggende aktiv, før aktivet overdrages til leasinggiver, er transaktionen en sale and leaseback-transaktion, som regnskabsmæssigt behandles i henhold til afsnit 98-103.
B47
Hvis leasingtager imidlertid ikke opnår kontrol over det underliggende aktiv, før aktivet overdrages til leasinggiver, er transaktionen ikke en sale and leaseback-transaktion. Dette kan for eksempel være tilfældet, hvis en producent, en leasinggiver og en leasingtager indgår aftale om en transaktion, hvor leasinggiver køber et aktiv af producenten, som igen leases til leasingtager. Leasingtager kan opnå ejendomsretten til det underligende aktiv, før denne ret overdrages til leasinggiver. I så fald behandles transaktionen regnskabsmæssigt ikke som en sale and leaseback-transaktion, men som en leasingkontrakt, hvis leasingtager opnår ejendomsretten til det underliggende aktiv uden at opnå kontrol over dette, før det overdrages til leasinggiver.
Leasingtagers oplysninger (afsnit 59)
B48
Ved vurderingen af, om supplerende oplysninger om leasingaktiviteter er nødvendige for at leve op til oplysningsformålet i afsnit 51, skal leasingtager tage hensyn til:
a)
hvorvidt disse oplysninger er relevante for regnskabsbrugere. Leasingtager skal kun give de i afsnit 59 omhandlede supplerende oplysninger, hvis disse forventes at være relevante for regnskabsbrugere. Dette vil i denne forbindelse sandsynligvis være tilfældet, hvis de bidrager til regnskabsbrugernes forståelse af:
i)
den fleksibilitet, som leasingkontrakter giver. Leasingkontrakter kan give fleksibilitet, hvis leasingtager for eksempel kan reducere sin eksponering ved at udnytte opsigelsesoptioner eller forny leasingkontrakter på favorable vilkår og betingelser
ii)
begrænsninger i leasingkontrakter. Leasingkontrakter kan indeholde begrænsninger, eksempelvis gennem krav til leasingtager om at udarbejde bestemte regnskabsmæssige nøgletal
iii)
afgivne oplysningers følsomhed over for nøglevariabler. Afgivne oplysninger kan være følsomme over for bl.a. fremtidige variable leasingydelser
iv)
eksponering mod andre risici hidrørende fra leasingkontrakter
v)
afvigelser fra branchepraksis. Sådanne afvigelser kan f.eks. omfatte usædvanlige eller særlige kontraktvilkår og -betingelser, som påvirker leasingtagers portefølje af leasingkontrakter
b)
hvorvidt disse oplysninger fremgår af oplysningerne i det primære årsregnskab eller af noterne. Leasingtager behøver ikke at reproducere oplysninger, som allerede er præsenteret andetsteds i årsregnskabet.
B49
Supplerende oplysninger om variable leasingydelser, som afhængigt af omstændighederne kan være nødvendige for at leve op til oplysningsformålet i afsnit 51, kan omfatte oplysninger, som forbedrer regnskabsbrugernes muligheder for at vurdere bl.a.:
a)
leasingtagers motiver til at anvende variable leasingydelser samt udbredelsen af sådanne ydelser
b)
variable leasingydelsers relative størrelse sammenlignet med faste ydelser
c)
nøglevariabler, som variable leasingydelser afhænger af, samt hvorledes ydelserne forventes at variere som følge af ændringer i disse nøglevariabler, og
d)
andre driftsmæssige og finansielle virkninger af variable leasingydelser.
B50
Supplerende oplysninger om optioner på forlængelse eller opsigelse, som afhængigt af omstændighederne kan være nødvendige for at leve op til oplysningsformålet i afsnit 51, kan omfatte oplysninger, som forbedrer regnskabsbrugernes muligheder for at vurdere bl.a.:
a)
leasingtagers motiver til at anvende optioner på forlængelse eller opsigelse samt udbredelsen af sådanne optioner
b)
den relative størrelse af 
leasingydelser ved optionsudnyttelse
 sammenlignet med leasingydelser
c)
udbredelsen af udnyttelsen af optioner, som ikke indgår i målingen af leasingforpligtelserne, og
d)
andre driftsmæssige og finansielle virkninger af sådanne optioner.
B51
Supplerende oplysninger om restværdigarantier, som afhængigt af omstændighederne kan være nødvendige for at leve op til oplysningsformålet i afsnit 51, kan omfatte oplysninger, som forbedrer regnskabsbrugernes muligheder for at vurdere bl.a.:
a)
leasingtagers motiver til at stille restværdigarantier samt udbredelsen af sådanne garantier
b)
størrelsen af leasingtagers eksponering mod restværdirisiko
c)
arten af de underliggende aktiver, for hvilke disse garantier stilles, og
d)
andre driftsmæssige og finansielle virkninger af sådanne garantier.
B52
Supplerende oplysninger om sale and leaseback-transaktioner, som afhængigt af omstændighederne kan være nødvendige for at leve op til oplysningsformålet i afsnit 51, kan omfatte oplysninger, som forbedrer regnskabsbrugernes muligheder for at vurdere bl.a.:
a)
leasingtagers motiver til at indgå i sale and leaseback-transaktioner samt udbredelsen af sådanne transaktioner
b)
de vigtigste vilkår og betingelser i individuelle sale and leaseback-transaktioner
c)
betalinger, som ikke indgår i målingen af leasingforpligtelserne, og
d)
virkningen af pengestrømme fra sale and leaseback-transaktioner i regnskabsperioden.
Leasinggivers klassifikation af leasingkontrakter (afsnit 61-66)
B53
Leasinggivers klassifikation af leasingkontrakter i henhold til denne standard er baseret på det omfang, i hvilket risici og fordele forbundet med ejendomsretten til et underliggende aktiv overdrages ved leasingkontrakten. Risici omfatter muligheden for tab fra uudnyttet kapacitet eller teknologisk forældelse og afkastudsving som følge af ændringer i økonomiske forhold. Fordele kan repræsenteres af forventningen om lønsom drift over det underliggende aktivs økonomiske levetid samt om gevinst i form af værdiforøgelse eller realisation af restværdien.
B54
En leasingkontrakt kan indeholde vilkår og betingelser om at regulere leasingydelserne i forhold til bestemte ændringer, som finder sted mellem indgåelses- og påbegyndelsesdatoen (eksempelvis en ændring i leasinggivers omkostninger vedrørende det underliggende aktiv eller en ændring i dennes omkostninger ved finansiering af leasingkontrakten). Med henblik på klassificering af leasingkontrakten skal virkningen af sådanne ændringer i så fald anses for at have fundet sted på indgåelsesdatoen.
B55
Når en leasingkontrakt omfatter elementer af både grunde og bygninger, skal leasinggiver efter en separat vurdering særskilt klassificere det enkelte element som en finansiel eller en operationel leasingkontrakt i henhold til afsnit 62-66 og B53-B54. Ved vurderingen af, om det element, der vedrører grunden, skal klassificeres som en operationel eller en finansiel leasingkontrakt, er det vigtigt at tage i betragtning, at grunde normalt har en ubegrænset økonomisk levetid.
B56
Hvis det er nødvendigt for at foretage klassifikation og regnskabsmæssig behandling af en leasingkontrakt vedrørende grunde og bygninger, skal leasinggiver allokere leasingydelserne (herunder eventuelle forudbetalte engangsydelser) til henholdsvis grund- og bygningselementerne i forhold til den relative dagsværdi af lejemålsandelene i leasingkontraktens grundelement og bygningselement på indgåelsesdatoen. Hvis leasingydelserne ikke kan allokeres pålideligt til disse to elementer, skal hele leasingkontrakten klassificeres som en finansiel leasingkontrakt, medmindre det tydeligt fremgår, at begge elementer er operationelle leasingkontrakter. I dette tilfælde klassificeres hele leasingkontrakten som en operationel leasingkontrakt.
B57
For så vidt angår en leasingkontrakt vedrørende grunde og bygninger, hvor beløbet for grundelementet er uvæsentligt for leasingen, kan leasinggiver behandle grunde og bygninger som én enhed med henblik på klassifikation af leasingkontrakten og klassificere denne som en finansiel eller en operationel leasingkontrakt i henhold til afsnit 62-66 og B53-B54. Leasinggiver skal i så fald anse bygningernes økonomiske levetid for at være hele det underliggende aktivs økonomiske levetid.
Klassifikation af fremleasingkontrakter
B58
Ved klassifikationen af en fremleasingkontrakt skal den mellemliggende leasinggiver klassificere fremleasingkontrakten som en finansiel eller en operationel leasingkontrakt som følger:
a)
hvis den overordnede leasingkontrakt er en kort leasingkontrakt, som virksomheden som leasingtager regnskabsmæssigt har behandlet i henhold til afsnit 6, skal fremleasingkontrakten klassificeres som en operationel leasingkontrakt
b)
ellers skal fremleasingkontrakten klassificeres med henvisning til det brugsretsaktiv, som den overordnede leasingkontrakt giver anledning til, og ikke med henvisning til det underliggende aktiv (eksempelvis det materielle anlægsaktiv, som er leasingkontraktens genstand).
Appendiks C
Ikrafttrædelsestidspunkt og overgang
Dette appendiks er en integreret del af standarden og har samme gyldighed som de øvrige dele af standarden.
IKRAFTTRÆDELSESTIDSPUNKT
C1
Virksomheder skal anvende denne standard for regnskabsår, som begynder den 1. januar 2019 eller derefter. Det er tilladt at anvende den tidligere, hvis virksomheden anvender IFRS 15 
Omsætning fra kontrakter med kunder
 på eller før tidspunktet for førstegangsanvendelsen af denne standard. Hvis en virksomhed anvender denne standard tidligere, skal den oplyse herom.
C1A
Covid-19-relaterede lejenedslag
, udstedt i maj 2020, medførte tilføjelse af afsnit 46A, 46B, 60A, C20A og C20B. Leasingtagere skal anvende denne ændring på regnskabsår, som begynder den 1. juni 2020 eller derefter. Tidligere anvendelse er tilladt, også i årsregnskaber, som ikke er godkendt til udstedelse den 28. maj 2020.
C1B
Ved 
Rentebenchmarkreform — Fase 2
, som medførte ændring af IFRS 9, IAS 39, IFRS 7, IFRS 4 og IFRS 16, udstedt i august 2020, tilføjedes afsnit 104–106 og afsnit C20C–C20D. Virksomheder skal anvende disse ændringer på regnskabsår, som begynder den 1. januar 2021 eller derefter. Det er tilladt at anvende ændringen før dette tidspunkt. Hvis en virksomhed anvender disse ændringer på en tidligere regnskabsperiode, skal den oplyse herom.
C1C
Covid-19-relaterede lejenedslag, der strækker sig ud over den 30. juni 2021
                                 
, udstedt i marts 2021, medførte ændring af afsnit 46B og tilføjelse af afsnit C20BA-C20BC Leasingtagere skal anvende denne ændring på regnskabsår, som begynder den 1. april 2021 eller derefter. Tidligere anvendelse er tilladt, også i årsregnskaber, som ikke er godkendt til udstedelse den 31. marts 2021.
OVERGANG
C2
Med henblik på kravene i afsnit C1-C19 er tidspunktet for førstegangsanvendelsen begyndelsen af det regnskabsår, hvor virksomheden for første gang anvender denne standard.
Definition af en leasingkontrakt
C3
I praksis er en virksomhed ikke forpligtet til at revurdere, hvorvidt en kontrakt er eller indeholder en leasingkontrakt, på tidspunktet for førstegangsanvendelsen. I stedet kan virksomheden:
a)
anvende denne standard på kontrakter, som tidligere er blevet identificeret som leasingkontrakter i henhold til IAS 17 
Leasingkontrakter
 og IFRIC 4 
Vurdering af, om en aftale indeholder en leasingkontrakt
. Virksomheden skal anvende overgangskravene i afsnit C5-C18 på sådanne leasingkontrakter
b)
undlade at anvende denne standard på kontrakter, som ikke tidligere er blevet identificeret som indeholdende en leasingkontrakt i henhold til IAS 17 og IFRIC 4.
C4
Hvis en virksomhed vælger den i afsnit C3 omhandlede praksis, skal den oplyse herom og anvende denne praksis på alle sine kontrakter. Virksomheden skal som følge heraf kun anvende kravene i afsnit 9-11 på kontrakter, som er indgået (eller ændret) på eller efter tidspunktet for førstegangsanvendelsen.
Leasingtagere
C5
En leasingtager skal anvende denne standard på sine leasingkontrakter enten:
a)
med tilbagevirkende kraft på hver tidligere regnskabsperiode, der er præsenteret i henhold til IAS 8 
Anvendt regnskabspraksis, ændringer i regnskabsmæssige skøn og fejl
, eller
b)
med tilbagevirkende kraft, idet den samlede virkning af førstegangsanvendelsen af standarden indregnes på tidspunktet for førstegangsanvendelsen, jf. afsnit C7-C13.
C6
Leasingtager skal anvende valget i afsnit C5 konsekvent på alle de leasingkontrakter, hvor denne er leasingtager.
C7
Hvis leasingtager vælger at anvende denne standard i overensstemmelse med afsnit C5, litra b), skal denne ikke tilpasse sammenligningstal. Leasingtager skal i stedet indregne den samlede virkning af førstegangsanvendelsen af denne standard som en regulering primo i overført resultat (eller et andet element af egenkapitalen, alt efter hvad der er hensigtsmæssigt) på tidspunktet for førstegangsanvendelsen.
Leasingkontrakter, som tidligere er klassificeret som operationelle leasingkontrakter
C8
Hvis leasingtager vælger at anvende denne standard i overensstemmelse med afsnit C5, litra b), skal denne:
a)
indregne en leasingforpligtelse på tidspunktet for førstegangsanvendelsen for leasingkontrakter, som tidligere er klassificeret som operationelle leasingkontrakter i henhold til IAS 17. Leasingtager skal måle den pågældende leasingforpligtelse til nutidsværdien af de resterende leasingydelser diskonteret ved anvendelse af leasingtagers marginale lånerente på tidspunktet for førstegangsanvendelsen
b)
indregne et brugsretsaktiv på tidspunktet for førstegangsanvendelsen for leasingkontrakter, som tidligere er klassificeret som operationelle leasingkontrakter i henhold til IAS 17. leasingtager skal for den enkelte kontrakt vælge at måle dette brugsretsaktiv til enten:
i)
dets regnskabsmæssige værdi, som om standarden havde været anvendt siden påbegyndelsesdatoen, men diskonteret ved anvendelse af leasingtagers marginale lånerente på tidspunktet for førstegangsanvendelsen eller
ii)
et beløb svarende til leasingforpligtelsen reguleret for eventuelle forudbetalte eller skyldige leasingydelser vedrørende den pågældende leasingkontrakt, som er indregnet i balancen umiddelbart før tidspunktet for førstegangsanvendelsen
c)
anvende IAS 36 
Værdiforringelse af aktiver
 på brugsretsaktiver på tidspunktet for førstegangsanvendelsen, medmindre leasingtager anvender praksis i afsnit C10, litra b).
C9
Uanset kravene i afsnit C8 gælder det for leasingkontrakter, som tidligere er klassificeret som operationelle leasingkontrakter i henhold til IAS 17, at leasingtager:
a)
ikke er forpligtet til at foretage reguleringer for overgang for leasingkontrakter, hvor det underliggende aktiv har en lav værdi (jf. afsnit B3-B8), og som regnskabsmæssigt vil blive behandlet i henhold til afsnit 6. Leasingtager skal regnskabsmæssigt behandle sådanne leasingkontrakter i henhold til denne standard fra tidspunktet for førstegangsanvendelsen
b)
ikke er forpligtet til at foretage reguleringer for overgang for leasingkontrakter, som tidligere regnskabsmæssigt er blevet behandlet som investeringsejendomme ved anvendelse af dagsværdimodellen i IAS 40 
Investeringsejendomme
. Leasingtager skal regnskabsmæssigt behandle det brugsretsaktiv og den leasingforpligtelse, som sådanne leasingkontrakter giver anledning til, i henhold til IAS 40 og denne standard fra tidspunktet for førstegangsanvendelsen
c)
skal måle brugsretsaktivet til dagsværdi på tidspunktet for førstegangsanvendelsen for leasingkontrakter, som tidligere regnskabsmæssigt er blevet behandlet som operationelle leasingkontrakter i henhold til IAS 17, og som regnskabsmæssigt vil blive behandlet som investeringsejendomme ved anvendelse af dagsværdimodellen i IAS 40 fra tidspunktet for førstegangsanvendelsen. Leasingtager skal regnskabsmæssigt behandle det brugsretsaktiv og den leasingforpligtelse, som sådanne leasingkontrakter giver anledning til, i henhold til IAS 40 og denne standard fra tidspunktet for førstegangsanvendelsen.
C10
En leasingtager kan anvende en eller flere af de følgende praksisser, når denne standard anvendes med tilbagevirkende kraft i overensstemmelse med afsnit C5, litra b), på leasingkontrakter, som tidligere er klassificeret som operationelle leasingkontrakter i henhold til IAS 17. Leasingtager kan for den enkelte kontrakt vælge mellem følgende praksisser:
a)
leasingtager kan anvende en fælles diskonteringssats på en portefølje af leasingkontrakter med nogenlunde ensartede karakteristika (såsom leasingkontrakter med samme resterende leasingperiode for samme kategori af underliggende aktiver under lignende økonomiske rammer)
b)
leasingtager kan anvende sin vurdering af, hvorvidt leasingkontrakter er tabsgivende i henhold til IAS 37 
Hensatte forpligtelser, eventualforpligtelser og eventualaktiver
 umiddelbart før tidspunktet for førstegangsanvendelsen, som et alternativ til at foranstalte en gennemgang for værdiforringelse. Hvis leasingtager vælger denne praksis, skal denne regulere brugsretsaktivet på tidspunktet for førstegangsanvendelsen for en eventuel hensættelse til en tabsgivende kontrakt, som er indregnet i balancen umiddelbart før tidspunktet for førstegangsanvendelsen
c)
leasingtager kan vælge ikke at anvende kravene i afsnit C8 på leasingkontrakter, hvis leasingperiode udløber inden for 12 måneder fra tidspunktet for førstegangsanvendelsen. I så fald skal leasingtager:
i)
regnskabsmæssigt behandle de pågældende leasingkontrakter på samme måde som korte leasingkontrakter, jf. afsnit 6, og
ii)
medtage omkostningerne i forbindelse med disse leasingkontrakter i oplysningerne om omkostninger vedrørende korte leasingkontrakter i det regnskabsår, der omfatter tidspunktet for førstegangsanvendelsen
d)
leasingtager kan udelukke direkte startomkostninger fra målingen af brugsretsaktivet på tidspunktet for førstegangsanvendelsen
e)
leasingtager kan støtte sig til erfaringer, f.eks. i forbindelse med fastsættelsen af leasingperioden, såfremt kontrakten indeholder optioner på at forlænge eller opsige leasingkontrakten.
Leasingkontrakter, som tidligere er klassificeret som finansielle leasingkontrakter
C11
Hvis en leasingtager vælger at anvende denne standard i overensstemmelse med afsnit C5, litra b), på leasingkontrakter, som er klassificeret som finansielle leasingkontrakter i henhold til IAS 17, skal brugsretsaktivets og leasingforpligtelsens regnskabsmæssige værdi på tidspunktet for førstegangsanvendelsen være det leasede aktivs og leasingforpligtelsens regnskabsmæssige værdi umiddelbart før nævnte tidspunkt målt i henhold til IAS 17. For sådanne leasingkontrakter skal leasingtager regnskabsmæssigt behandle brugsretsaktivet og leasingforpligtelsen i henhold til denne standard fra tidspunktet for førstegangsanvendelsen.
Oplysninger
C12
Hvis en leasingtager vælger at anvende denne standard i overensstemmelse med afsnit C5, litra b), skal leasingtager fremlægge oplysninger om førstegangsanvendelse i henhold til afsnit 28 i IAS 8, bortset fra oplysningerne i afsnit 28, litra f), i IAS 8. I stedet for oplysningerne i afsnit 28, litra f), i IAS 8 skal leasingtager oplyse om:
a)
det vægtede gennemsnit for leasingtagers marginale lånerente anvendt på leasingforpligtelser indregnet i balancen på tidspunktet for førstegangsanvendelsen og
b)
i form af en redegørelse — eventuelle forskelle mellem:
i)
forpligtelser i henhold til operationelle leasingkontrakter, hvorom der er oplyst i henhold til IAS 17 ved afslutningen af det regnskabsår, der ligger umiddelbart forud for tidspunktet for førstegangsanvendelsen, diskonteret ved anvendelse af den marginale lånerente på tidspunktet for førstegangsanvendelsen, jf. afsnit C8, litra a), og
ii)
leasingforpligtelser indregnet i balancen på tidspunktet for førstegangsanvendelsen.
C13
Hvis en leasingtager anvender en eller flere af praksisserne i afsnit C10, skal denne oplyse herom.
Leasinggivere
C14
Med forbehold af afsnit C15 er leasinggiver ikke forpligtet til at foretage reguleringer for overgang for leasingkontrakter, hvor denne er leasinggiver, og skal regnskabsmæssigt behandle sådanne leasingkontrakter i henhold til denne standard fra tidspunktet for førstegangsanvendelsen.
C15
En mellemliggende leasinggiver skal:
a)
revurdere fremleasingkontrakter, som er klassificeret som operationelle leasingkontrakter i henhold til IAS 17, og som er gældende på tidspunktet for førstegangsanvendelsen, med henblik på at afgøre, hvorvidt den enkelte fremleasingkontrakt bør klassificeres som en operationel eller en finansiel leasingkontrakt i henhold til denne standard. Den mellemliggende leasinggiver skal foretage denne vurdering på tidspunktet for førstegangsanvendelsen på grundlag af de på dette tidspunkt resterende vilkår og betingelser for den overordnede leasingkontrakt og fremleasingkontrakten
b)
for fremleasingkontrakter, som er klassificeret som operationelle leasingkontrakter i henhold til IAS 17, men som i henhold til denne standard er finansielle leasingkontrakter — regnskabsmæssigt behandle fremleasingkontrakten som en ny finansiel leasingkontrakt indgået på tidspunktet for førstegangsanvendelsen.
Sale and leaseback-transaktioner før tidspunktet for førstegangsanvendelsen
C16
En virksomhed skal ikke revurdere sale and leaseback-transaktioner indgået før tidspunktet for førstegangsanvendelsen med henblik på at afgøre, hvorvidt overdragelsen af det underliggende aktiv opfylder kravene i IFRS 15 til regnskabsmæssigt at blive behandlet som et salg.
C17
Hvis en sale and leaseback-transaktion regnskabsmæssigt blev behandlet som et salg og en finansiel leasingkontrakt i henhold til IAS 17, skal sælger/leasingtager:
a)
regnskabsmæssigt behandle leaseback-transaktionen på samme måde, som denne behandler enhver anden finansiel leasingkontrakt, som er gældende på tidspunktet for førstegangsanvendelsen, og
b)
fortsat afskrive en eventuel gevinst ved salget over leasingperioden.
C18
Hvis en sale and leaseback-transaktion regnskabsmæssigt blev behandlet som et salg og en operationel leasingkontrakt i henhold til IAS 17, skal sælger/leasingtager:
a)
regnskabsmæssigt behandle leaseback-transaktionen på samme måde, som den behandler enhver anden operationel leasingkontrakt, som er gældende på tidspunktet for førstegangsanvendelsen, og
b)
regulere leaseback-brugsretsaktivet for udskudte gevinster eller tab som følge af ikke-markedsmæssige vilkår, som er indregnet i balancen umiddelbart før tidspunktet for førstegangsanvendelsen.
Tidligere indregnede beløb vedrørende virksomhedssammenslutninger
C19
Hvis en leasingtager tidligere har indregnet et aktiv eller en forpligtelse i henhold til IFRS 3 
Virksomhedssammenslutninger
 som følge af gunstige eller ugunstige vilkår for en operationel leasingkontrakt, som er overtaget som led i en virksomhedssammenslutning, skal leasingtager ophøre med at indregne det pågældende aktiv eller den pågældende forpligtelse og justere brugsretsaktivets regnskabsmæssige værdi med et tilsvarende beløb på tidspunktet for førstegangsanvendelsen.
Henvisninger til IFRS 9
C20
Hvis en virksomhed anvender denne standard, men endnu ikke anvender IFRS 9 
Finansielle instrumenter
, læses enhver henvisning i denne standard til IFRS 9 som en henvisning til IAS 39 
Finansielle instrumenter: Indregning og måling
Covid-19-relaterede lejenedslag for leasingtagere
C20A
Leasingtagere skal med tilbagevirkende kraft anvende 
Covid-19-relaterede lejenedslag
 (jf. afsnit C1A) og indregne den samlede virkning af førstegangsanvendelsen af denne ændring som en regulering primo i overført resultat (eller et andet element af egenkapitalen, alt efter hvad der er hensigtsmæssigt) ved begyndelsen af det regnskabsår, hvor leasingtageren for første gang anvender ændringen.
C20B
I den regnskabsperiode, hvor leasingtager for første gang anvender 
Covid-19-relaterede lejenedslag
, er leasingtager ikke forpligtet til at afgive de oplysninger, der kræves i henhold til afsnit 28, litra f), i IAS 8.
C20BA
Leasingtagere skal med tilbagevirkende kraft anvende 
Covid-19-relaterede lejenedslag, der strækker sig ud over den 30. juni 2021
                                    
 (jf. afsnit C1C) og indregne den samlede virkning af førstegangsanvendelsen af denne ændring som en regulering primo i overført resultat (eller et andet element af egenkapitalen, alt efter hvad der er hensigtsmæssigt) ved begyndelsen af det regnskabsår, hvor leasingtageren for første gang anvender ændringen.
C20BB
I den regnskabsperiode, hvor leasingtager for første gang anvender 
Covid-19-relaterede lejenedslag, der strækker sig ud over den 30. juni 2021
                                    
, er leasingtager ikke forpligtet til at afgive de oplysninger, der kræves i henhold til afsnit 28, litra f), i IAS 8.
C20BC
Ved anvendelsen af afsnit 2 i denne standard skal leasingtagere anvende den i afsnit 46A omhandlede praksis konsekvent på relevante kontrakter med lignende karakteristika, som er indgået under lignende omstændigheder, uanset om kontrakten blev omfattet af praksissen som følge af leasingtagers anvendelse af 
Covid-19-relaterede lejenedslag
 (jf. afsnit C1A) eller 
Covid-19-relaterede lejenedslag, der strækker sig ud over den 30. juni 2021
                                    
 (jf. afsnit C1C)
Rentebenchmarkreform — Fase 2
C20C
Virksomheder skal anvende disse ændringer med tilbagevirkende kraft i overensstemmelse med IAS 8, undtagen som anført i afsnit C20D.
C20D
En virksomhed er ikke forpligtet til at tilpasse tidligere regnskabsperioder for at afspejle anvendelsen af disse ændringer. Virksomheden må kun tilpasse tidligere regnskabsperioder, hvis det er muligt uden at efterrationalisere. Hvis en virksomhed ikke tilpasser tidligere regnskabsperioder, skal den indregne en eventuel forskel mellem den tidligere regnskabsmæssige værdi og den regnskabsmæssige værdi i begyndelsen af den årlige regnskabsperiode, der omfatter tidspunktet for førstegangsanvendelsen af disse ændringer, primo i overført resultat (eller et andet egenkapitalelement, alt efter hvad der er hensigtsmæssigt) i den årlige regnskabsperiode, der omfatter tidspunktet for førstegangsanvendelsen af disse ændringer.
OPHÆVELSE AF ANDRE STANDARDER
C21
Denne standard erstatter følgende standarder og fortolkningsbidrag:
a)
IAS 17 
Leasingkontrakter
b)
IFRIC 4 
Vurdering af, om en aftale indeholder en leasingkontrakt
c)
SIC-15 
Operationelle leasingkontrakter — Incitamenter
 og
d)
SIC-27 
Vurdering af indholdet af transaktioner, som har juridisk form af en leasingkontrakt
.
Appendiks D
Ændringer af andre standarder
I dette appendiks beskrives de ændringer af andre standarder, der følger af IASB's udarbejdelse af denne standard. Virksomheder skal anvende ændringerne på regnskabsår, som begynder den 1. januar 2019 eller derefter. Hvis en virksomhed anvender denne standard på et tidligere regnskabsår, skal den også anvende ændringerne på dette tidligere regnskabsår.
En virksomhed må ikke anvende IFRS 16, før den anvender IFRS 15
 Omsætning fra kontrakter med kunder 
(se afsnit C1)
.
For standarder, som var gældende den 1. januar 2016, præsenteres ændringerne i dette appendiks følgelig på grundlag af den tekst til de omhandlede standarder, som var gældende den 1. januar 2016 som ændret ved IFRS 15. Teksten til de omhandlede standarder i appendikset indeholder ingen andre ændringer, som ikke var gældende den 1. januar 2016.
For standarder, som ikke var gældende den 1. januar 2016, præsenteres ændringerne i dette appendiks på grundlag af teksten til første offentliggørelse af de omhandlede standarder som ændret ved IFRS 15. Teksten til de omhandlede standarder i appendikset indeholder ingen andre ændringer, som ikke var gældende den 1. januar 2016.
IFRS 17
Forsikringskontrakter
FORMÅL
1
IFRS 17 
Forsikringskontrakter
 fastlægger principperne for indregning, måling, præsentation og oplysning i forbindelse med de 
forsikringskontrakter
, der er omfattet af standarden. Formålet med IFRS 17 er at sikre, at en virksomhed afgiver relevante oplysninger, der på troværdig vis repræsenterer disse kontrakter. Disse oplysninger giver regnskabsbrugere et grundlag for at vurdere, hvilken virkning forsikringskontrakter har på en virksomheds finansielle stilling, indtjening og pengestrømme.
2
En virksomhed skal, når den anvender IFRS 17, tage hensyn til sine materielle rettigheder og forpligtelser, uanset om disse stammer fra en kontrakt, en lov eller en administrativ bestemmelse. En kontrakt er en aftale mellem to eller flere parter, ved hvilken der skabes rettigheder og forpligtelser, som kan håndhæves. Muligheden for håndhævelse af kontraktmæssige rettigheder og forpligtelser er et juridisk spørgsmål. Kontrakter kan være skriftlige, mundtlige eller følge af en virksomheds almindelige forretningspraksis. Kontraktvilkår omfatter alle vilkår i en kontakt, eksplicitte eller implicitte, men en virksomhed skal se bort fra vilkår, som ikke har et forretningsmæssigt indhold (dvs. ingen mærkbar virkning på aftalens økonomiske konsekvenser). Implicitte vilkår i en kontrakt omfatter dem, der pålægges ved love eller administrative bestemmelser. Praksis og procedurer i forbindelse med indgåelse af kontrakter med kunder varierer alt efter retsområde, branche og virksomhed. De kan desuden variere inden for en virksomhed (f.eks. kan de afhænge af kundegruppen eller arten af de aftalte varer eller serviceydelser).
ANVENDELSESOMRÅDE
3
En virksomhed skal anvende IFRS 17 på:
a)
de forsikringskontrakter, herunder 
genforsikringskontrakter
, som den udsteder
b)
de genforsikringskontrakter, som den indgår, og
c)
de 
investeringskontrakter med elementer af diskretionær deltagelse
, som den udsteder, forudsat at virksomheden også udsteder forsikringskontrakter.
4
Alle henvisninger i IFRS 17 til forsikringskontrakter gælder også for:
a)
indgåede genforsikringskontrakter, bortset fra
i)
henvisninger til udstedte forsikringskontrakter, og
ii)
som beskrevet i afsnit 60-70A
b)
investeringskontrakter med elementer af diskretionær deltagelse som fastsat i afsnit 3, litra c), bortset fra henvisningen til forsikringskontrakter i afsnit 3, litra c), og som beskrevet i afsnit 71.
5
Alle henvisninger i IFRS 17 til udstedte forsikringskontrakter gælder også for forsikringskontrakter, der er erhvervet af virksomheden gennem en overdragelse af forsikringskontrakter eller ved en virksomhedssammenslutning, ud over de indgåede genforsikringskontrakter.
6
I appendiks A defineres en forsikringskontrakt, og afsnit B2-B30 i appendiks B giver vejledning i forbindelse med definitionen på en forsikringskontrakt.
7
En virksomhed skal ikke anvende IFRS 17 på:
a)
garantier ydet af en producent, en forhandler eller en detailforhandler i forbindelse med salg af den pågældendes varer eller serviceydelser til en kunde (jf. IFRS 15 
Omsætning fra kontrakter med kunder
).
b)
arbejdsgiveres aktiver og forpligtelser i forbindelse med pensionsordninger (jf. IAS 19 
Personaleydelser
 og IFRS 2 
Aktiebaseret vederlæggelse
) og pensionsforpligtelser i henhold til definerede fratrædelsesordninger (jf. IAS 26 
Regnskabsmæssig behandling og præsentation af fratrædelsesordninger
)
c)
kontraktmæssige rettigheder eller kontraktmæssige forpligtelser, som er betinget af den fremtidige brug af - eller ret til at bruge - et ikke-finansielt aktiv (f.eks. visse licenser, royalties, variable og andre betingede leasingydelser og lignende poster: jf. IFRS 15, IAS 38 
Immaterielle aktiver
 og IFRS 16 
Leasingkontrakter
)
d)
restværdigarantier, som er ydet af en producent, forhandler eller detailhandler, og en leasingtagers restværdigarantier, når de er indbygget i en leasingkontrakt (jf. IFRS 15 og IFRS 16)
e)
finansielle garantikontrakter, medmindre udsteder tidligere udtrykkeligt har erklæret, at den betragter sådanne kontrakter som forsikringskontrakter, og har lagt en regnskabsmæssig behandling til grund, som svarer til den regnskabsmæssige behandling af forsikringskontrakter. Udstederen skal vælge at anvende enten IFRS 17 eller IAS 32 
Finansielle instrumenter: Præsentation
, IFRS 7 
Finansielle instrumenter: Oplysninger
 og IFRS 9 
Finansielle instrumenter
 på sådanne finansielle garantikontrakter. Udsteder kan foretage dette valg for hver enkelt kontrakt, men det foretagne valg for den enkelte kontrakt er uigenkaldeligt
f)
betinget vederlag, der skal betales eller modtages i en virksomhedssammenslutning (jf. IFRS 3 
Virksomhedssammenslutninger
)
g)
forsikringskontrakter, hvor virksomheden er 
forsikringstager
, medmindre sådanne kontrakter er indgåede genforsikringskontrakter (jf. afsnit 3, litra b))
h)
kreditkortkontrakter eller lignende kontrakter, hvorved der ydes kredit eller fastlægges betalingsordninger, som opfylder definitionen på en forsikringskontrakt, men kun hvis virksomheden ikke lader vurderingen af 
forsikringsrisikoen
 for den enkelte kunde afspejle sig ved prisfastsættelsen af kontrakten med den pågældende kunde (jf. IFRS 9 og andre gældende IFRS-standarder). Men hvis det kræves i IFRS 9, at en virksomhed udskiller et forsikringsdækningselement (jf. afsnit 2.1, litra e), nr. iv), i IFRS 9), som er indbygget i en sådan kontrakt, skal den anvende IFRS 17 på det pågældende element.
8
Nogle kontrakter opfylder definitionen på en forsikringskontrakt, men deres primære formål er levering af serviceydelser til en fast pris. En virksomhed kan vælge at anvende IFRS 15 i stedet for IFRS 17 på sådanne kontrakter, som den udsteder, men kun hvis bestemte betingelser er opfyldt. Virksomheden kan foretage dette valg for hver enkelt kontrakt, men det foretagne valg for den enkelte kontrakt er uigenkaldeligt. Betingelserne er:
a)
virksomheden lader ikke risikovurderingen af en enkelt kunde afspejle sig ved prisfastsættelsen af kontrakten med den pågældende kunde
b)
kontrakten yder erstatning til kunden ved at tilbyde serviceydelser, snarere end ved kontantudbetalinger til kunden, og
c)
den forsikringsrisiko, der overdrages ved kontrakten, opstår primært som følge af kundens brug af serviceydelserne snarere end som følge af usikkerheden vedrørende omkostningerne ved disse serviceydelser.
8A
Nogle kontrakter opfylder definitionen på en forsikringskontrakt, men begrænser erstatningen for 
de forsikrede begivenheder
 til det beløb, der ellers kræves for at indfri den forpligtelse for forsikringstager, der er opstået som følge af kontrakten (eksempelvis lån med afkald ved dødsfald). En virksomhed skal vælge, om den anvender IFRS 17 eller IFRS 9 på sådanne kontrakter, som den udsteder, medmindre sådanne kontrakter ved afsnit 7 er udelukket fra anvendelsesområdet for IFRS 17. Virksomheden skal foretage dette valg for hver enkelt 
portefølje af forsikringskontrakter
, og valget for den enkelte portefølje er uigenkaldeligt.
En kombination af forsikringskontrakter
9
En samling eller en række forsikringskontrakter med den samme eller en forbunden modpart kan opnå, eller være udformet med henblik på at opnå, en samlet økonomisk virkning. For at præsentere indholdet af sådanne kontrakter kan det være nødvendigt at behandle samlingen eller rækken af kontrakter som en helhed. For eksempel hvis rettigheder og forpligtelser i én kontrakt ikke gør andet end helt at annullere rettigheder eller forpligtelser i en anden kontrakt indgået samtidigt med samme modpart, er den kombinerede virkning heraf, at der ikke findes rettigheder eller forpligtelser.
Udskilning af elementer fra en forsikringskontrakt (afsnit B31-B35)
10
En forsikringskontrakt kan indeholde et eller flere elementer, der ville være omfattet af en anden standard, hvis de udgjorde separate kontrakter. For eksempel kan en forsikringskontrakt omfatte et 
investeringselement
 eller et serviceydelseselement ud over 
forsikringsrelaterede serviceydelser
 (eller begge dele). En virksomhed skal anvende afsnit 11-13 for at identificere og behandle kontraktelementerne regnskabsmæssigt.
11
En virksomhed skal:
a)
anvende IFRS 9 til at afgøre, hvorvidt der er tale om et indbygget afledt finansielt instrument, som skal udskilles, og i givet fald, hvordan dette afledte finansielle instrument behandles regnskabsmæssigt
b)
udskille et investeringselement fra en hovedforsikringskontrakt, hvis, og kun hvis, investeringselementet er særskilt (jf. afsnit B31–B32). Virksomheden skal anvende IFRS 9 til at behandle det udskilte investeringselement regnskabsmæssigt, medmindre det er en investeringskontrakt med elementer af diskretionær deltagelse, som er omfattet af IFRS 17 (jf. afsnit 3, litra c).
12
Efter anvendelse af afsnit 11 for at udskille eventuelle pengestrømme i forbindelse med indbyggede afledte finansielle instrumenter og adskilte investeringselementer skal en virksomhed udskille ethvert tilsagn fra hovedforsikringskontrakten om at overdrage bestemte varer eller ikke forsikringsrelaterede serviceydelser til en forsikringstager ved at anvende afsnit 7 i IFRS 15. Virksomheden skal behandle sådanne tilsagn regnskabsmæssigt ved at anvende IFRS 15. Ved anvendelse af afsnit 7 i IFRS 15 for at udskille tilsagnet anvender virksomheden afsnit B33-B35 i IFRS 17 og skal ved første indregning:
a)
anvende IFRS 15 til at fordele indgående pengestrømme mellem forsikringselementet og ethvert tilsagn om at levere bestemte varer eller ikke forsikringsrelaterede serviceydelser og
b)
fordele udgående pengestrømme mellem forsikringselementet og ethvert tilsagn om varer eller ikke forsikringsrelaterede serviceydelser, der er regnskabsmæssigt behandlet i henhold til IFRS 15, således at:
i)
udgående pengestrømme, som er direkte relateret til hvert enkelt element, henføres til dette og
ii)
resterende udgående pengestrømme henføres på et systematisk og rationelt grundlag, som afspejler de udgående pengestrømme, som virksomheden kunne forvente at opnå, hvis dette element var en særskilt kontrakt.
13
Efter anvendelse af afsnit 11-12 skal en virksomhed anvende IFRS 17 på alle resterende elementer af hovedforsikringskontrakten. Herefter skal alle henvisninger i IFRS 17 til indbyggede afledte finansielle instrumenter henvise til afledte finansielle instrumenter, der ikke er udskilt fra hovedforsikringskontrakten, og alle henvisninger til investeringselementer skal henvise til investeringselementer, som ikke er udskilt fra hovedforsikringskontrakten (undtagen henvisningerne i afsnit B31-B32).
SAMMENLÆGNINGSNIVEAU FOR FORSIKRINGSKONTRAKTER
14
En virksomhed skal identificere porteføljer af forsikringskontrakter. En portefølje omfatter kontrakter, der er underlagt samme risici, og som forvaltes sammen. Kontrakter inden for en produktgruppe kan forventes at have lignende risici og forventes dermed at være i samme portefølje, hvis de forvaltes sammen. Kontrakter inden for forskellige produktgrupper (f.eks. annuitetsforsikring med faste udbetalinger med engangspræmie sammenlignet med en tidsbegrænset livsforsikring) forventes ikke at have lignende risici og forventes således at være i forskellige porteføljer.
15
Afsnit 16-24 gælder for udstedte forsikringskontrakter. Kravene til sammenlægningsniveauet for indgåede genforsikringskontrakter er fastlagt i afsnit 61.
16
En virksomhed skal opdele en portefølje af udstedte forsikringskontrakter som minimum i:
a)
en gruppe af kontrakter, der er tabsgivende ved første indregning, hvis sådanne findes
b)
en gruppe af kontrakter, der ved første indregning ikke har nogen betydelig risiko for efterfølgende at blive tabsgivende, hvis sådanne findes og
c)
en gruppe af de resterende kontrakter i porteføljen, hvis sådanne findes.
17
Hvis en virksomhed har rimelige og dokumenterede oplysninger, der giver anledning til at konkludere, at en samling af kontrakter vil være i den samme gruppe ved anvendelse af afsnit 16, kan den måle samlingen af kontrakter for at fastsætte, om kontrakterne er tabsgivende (se afsnit 47) og vurdere samlingen af kontrakterne for at fastslå, om kontrakterne ikke har nogen betydelig risiko for efterfølgende at blive tabsgivende (jf. afsnit 19). Hvis virksomheden ikke ligger inde med rimelige og dokumenterede oplysninger, der giver anledning til at konkludere, at alle kontrakter i en samling vil være i den samme gruppe, fastlægger den, hvilken gruppe kontrakterne skal tilhøre ved at behandle de enkelte kontrakter.
18
For udstedte kontrakter, på hvilke en virksomhed anvender præmieallokeringsmetoden (jf. afsnit 53-59), antager virksomheden, at ingen kontrakter i porteføljen er tabsgivende ved første indregning, medmindre andet fremgår af kendsgerninger og omstændigheder. En virksomhed skal vurdere, hvorvidt kontrakter, der ikke er tabsgivende ved første indregning, ikke har nogen betydelig risiko for efterfølgende at blive tabsgivende, ved at vurdere sandsynligheden for ændringer i gældende kendsgerninger og omstændigheder.
19
For udstedte kontrakter, på hvilke en virksomhed ikke anvender præmieallokeringsmetoden (jf. afsnit 53-54), vurderer virksomheden, om de kontrakter, der ikke er tabsgivende ved første indregning, ikke har nogen betydelig risiko for at blive tabsgivende:
a)
ud fra sandsynligheden for ændringer i forudsætningerne, der, hvis de fandt sted, ville betyde, at kontrakterne ville blive tabsgivende.
b)
ved hjælp af oplysninger om skøn, der stammer fra virksomhedens interne rapportering. Deraf følger i forbindelse med vurderingen af, hvorvidt kontrakter, som ikke er tabsgivende ved første indregning, ikke har nogen betydelig risiko for at blive tabsgivende, at:
i)
en virksomhed ikke må se bort fra oplysninger fra den interne rapportering om virkningen af ændringer i forudsætningerne på forskellige kontrakter, for så vidt angår muligheden for, at de kan blive tabsgivende, men
ii)
en virksomhed er ikke forpligtet til at indsamle yderligere oplysninger ud over dem, der gives af virksomhedens interne rapportering om virkningen af ændringer i forudsætningerne på forskellige kontrakter.
20
Hvis kontrakterne inden for en portefølje ville blive fordelt på forskellige grupper ved anvendelse af afsnit 14-19, udelukkende fordi lovgivningen eller administrative bestemmelser udtrykkeligt begrænser virksomhedens praktiske mulighed for at fastsætte en anden pris eller ydelsesniveau for forsikringstagere med forskellige karakteristika, kan virksomheden medtage disse kontrakter i samme gruppe. En virksomhed må ikke anvende dette afsnit på tilsvarende vis over for andre poster.
21
Det er tilladt for virksomheden at underinddele de grupper, der er beskrevet i afsnit 16. Eksempelvis kan en virksomhed vælge at opdele porteføljerne i:
a)
flere grupper, som ikke er tabsgivende ved første indregning — hvis virksomhedens interne rapportering giver oplysninger, som skelner mellem:
i)
forskellige rentabilitetsniveauer eller
ii)
forskellige muligheder for, at kontrakter bliver tabsgivende efter første indregning, og
b)
mere end én gruppe af kontrakter, der er tabsgivende ved første indregning — hvis virksomhedens interne rapportering giver mere detaljerede oplysninger om, i hvilket omfang kontrakterne er tabsgivende.
22
En virksomhed skal ikke henføre kontrakter, der er udstedt med mere end et års mellemrum, til samme gruppe. For at opnå dette skal virksomheden om nødvendigt yderligere inddele grupperne i afsnit 16-21.
23
En 
gruppe af forsikringskontrakter
 skal omfatte én enkelt kontrakt, hvis dette er resultatet af anvendelsen af afsnit 14-22.
24
En virksomhed skal anvende kravene om indregning og måling i IFRS 17 på de grupper af kontrakter, der fastsættes ved anvendelse af afsnit 14-23. En virksomhed skal fastlægge grupperne ved første indregning og skal tilføje kontrakter til grupperne ved anvendelse af afsnit 28. Virksomheden skal ikke revurdere gruppernes sammensætning efterfølgende. Til måling af en gruppe af kontrakter, kan en virksomhed foretage skøn over 
opfyldelsespengestrømmene
 på et højere sammenlægningsniveau end for gruppen eller porteføljen, forudsat at virksomheden er i stand til at indarbejde de relevante opfyldelsespengestrømme i målingen af gruppen ved anvendelse af afsnit 32, litra a), afsnit 40, litra a), nr. i), og afsnit 40, litra b), ved at allokere sådanne skøn til grupper af kontrakter.
INDREGNING
25
En virksomhed skal indregne en gruppe af forsikringskontrakter, som den udsteder, fra det tidligste af følgende tidspunkter:
a)
ved begyndelsen af 
dækningsperioden
 for gruppen af kontrakter
b)
fra det tidspunkt, hvor den første betaling fra en forsikringstager i gruppen forfalder, og
c)
for en gruppe af tabsgivende kontrakter, når denne bliver tabsgivende.
26
Hvis der ikke er noget kontraktmæssigt forfaldstidspunkt, anses første betaling fra forsikringstageren for at være forfalden ved modtagelsen. En virksomhed skal fastsætte, om en mængde af kontrakter udgør en gruppe af tabsgivende kontrakter ved at anvende afsnit 16 inden det første af de tidspunkter, der er fastsat i afsnit 25, litra a) og b), hvis kendsgerninger og omstændigheder indikerer, at der findes en sådan gruppe.
27
[Ophævet]
28
Ved indregningen af en gruppe af forsikringskontrakter i en regnskabsperiode skal virksomheden kun medtage kontrakter, som enkeltvis opfylder et af de kriterier, der er anført i afsnit 25, og skal foretage skøn med hensyn til diskonteringssatserne på tidspunktet for første indregning (jf. afsnit B73) og de dækningsenheder, der er fremkommet i løbet af regnskabsperioden (jf. afsnit B119). En virksomhed kan medtage flere kontrakter i gruppen efter regnskabsperiodens afslutning, jf. dog afsnit 14-22. En virksomhed skal tilføje en kontrakt til gruppen i den regnskabsperiode, hvor den pågældende kontrakt opfylder et af de kriterier, der er anført i afsnit 25. Dette kan resultere i en ændring af fastsættelsen af diskonteringssatserne på tidspunktet for første indregning ved anvendelse af afsnit B73. En virksomhed skal anvende de genberegnede renter fra begyndelsen af den regnskabsperiode, hvor de nye kontrakter er føjet til gruppen.
Pengestrømme i forbindelse med erhvervelse af forsikringer (jf. afsnit B35A–B35D)
28A
En virksomhed skal ved hjælp af en systematisk og rationel metode fordele 
pengestrømme i forbindelse med erhvervelse af forsikringer
 på grupper af forsikringskontrakter ved anvendelse af B35A–B35B, medmindre den vælger at indregne disse som udgifter ved anvendelse af afsnit 59, litra a).
28B
En virksomhed, der ikke anvender afsnit 59, litra a), skal indregne pengestrømme i forbindelse med erhvervelse af forsikringer som aktiver (eller pengestrømme i forbindelse med erhvervelse af forsikringer, for hvilke en forpligtelse er indregnet ved anvendelse af en anden IFRS-standard), der er indbetalt før indregningen af den tilknyttede gruppe af forsikringskontrakter. En virksomhed skal indregne sådanne aktiver for hver enkelt tilknyttet gruppe af forsikringskontrakter.
28C
En virksomhed skal vælge at ophøre med at indregne et aktiv fremkommet ved pengestrømme i forbindelse med erhvervelse af forsikringer, når pengestrømmene i forbindelse med erhvervelsen af forsikringer er medtaget i målingen af den tilknyttede gruppe af forsikringskontrakter ved anvendelse af afsnit 38, litra c), nr. i), eller afsnit 55, litra a), nr. iii).
28D
Hvis afsnit 28 finder anvendelse, skal en virksomhed anvende afsnit 28B-28C i overensstemmelse med afsnit B35C.
28E
Ved regnskabsperiodens afslutning skal en virksomhed vurdere, om et aktiv fremkommet ved pengestrømme i forbindelse med erhvervelse af forsikringer kan genindvindes, hvis forhold og omstændigheder tyder på, at aktivet kan være værdiforringet (jf. afsnit B35D). Hvis en virksomhed konstaterer et tab ved værdiforringelse, skal virksomheden justere aktivets regnskabsmæssige værdi og indregne tabet som følge af værdiforringelsen i resultatet.
28F
En virksomhed skal i resultatet indregne en hel eller delvis tilbageførsel af et tab som følge af værdiforringelse, som tidligere er indregnet ved anvendelse af afsnit 28F, og øge aktivets regnskabsmæssige værdi, i det omfang de omstændigheder, der førte til værdiforringelsen, ikke længere eksisterer eller er forbedret.
MÅLING (AFSNIT B36–B119F)
29
En virksomhed skal anvende afsnit 30-52 på alle grupper af forsikringskontrakter, som er omfattet af IFRS 17, med følgende undtagelser:
a)
for grupper af forsikringskontrakter, der opfylder ét af de kriterier, der er anført i afsnit 53, kan en virksomhed forenkle målingen af gruppen ved at anvende præmieallokeringsmetoden i afsnit 55-59
b)
for grupper af indgåede genforsikringskontrakter skal virksomheden anvende afsnit 32-46, som fastlagt i afsnit 63-70A. Afsnit 45 (om 
forsikringskontrakter med elementer af direkte deltagelse
) og afsnit 47-52 (om tabsgivende kontrakter) gælder ikke for grupper af indgåede genforsikringskontrakter
c)
for grupper af investeringskontrakter med elementer af diskretionær deltagelse skal en virksomhed anvende afsnit 32-52 som ændret ved afsnit 71.
30
Ved anvendelsen af IAS 
21 Valutaomregning
 på en gruppe af forsikringskontrakter, der genererer pengestrømme i fremmed valuta, skal en virksomhed behandle den pågældende gruppe af kontrakter, herunder 
den kontraktmæssige servicemargen
, som en monetær post.
31
I årsregnskaberne for en virksomhed, som udsteder forsikringskontrakter, skal opfyldelsespengestrømmene ikke afspejle virksomhedens risiko for manglende opfyldelse (risikoen for manglende opfyldelse er defineret i IFRS 13 
Måling af dagsværdi
).
Måling ved første indregning (afsnit B36-B95)
32
Ved første indregning skal en virksomhed måle en gruppe af forsikringskontrakter ud fra det samlede beløb for:
a)
opfyldelsespengestrømmene, som omfatter:
i)
skøn over fremtidige pengestrømme (afsnit 33–35)
ii)
en justering, der skal afspejle den tidsmæssige værdi af penge og 
de finansielle risici
, der er forbundet med fremtidige pengestrømme, i det omfang de finansielle risici ikke er medtaget i skønnene over fremtidige pengestrømme (afsnit 36), og
iii)
en 
risikojustering for ikke-finansielle risici
 (afsnit 37)
b)
den kontraktmæssige servicemargen målt ved anvendelse af afsnit 38-39.
Skøn over fremtidige pengestrømme (afsnit B36-B71)
33
En virksomhed skal ved målingen af en gruppe af forsikringskontrakter medtage alle fremtidige pengestrømme inden for afgrænsningen af hver enkelt kontrakt i gruppen (jf. afsnit 34). Ved anvendelse af afsnit 24 kan en virksomhed foretage et skøn over fremtidige pengestrømme på et højere sammenlægningsniveau og derefter allokere de deraf følgende opfyldelsespengestrømme til individuelle grupper af kontrakter. Skøn over fremtidige pengestrømme skal:
a)
på en objektiv måde inkorporere alle rimelige og dokumenterede oplysninger, som er tilgængelige uden urimelig udgift eller indsats, om beløb, tidspunkt og usikkerhed forbundet med disse fremtidige pengestrømme (jf. afsnit B37-B41). Hertil skal virksomheden foretage et skøn over den forventede værdi (dvs. det sandsynlighedsvægtede gennemsnit) af hele spændet af mulige udfald
b)
afspejle virksomhedens synspunkt, forudsat at skøn over alle relevante markedsvariabler er i overensstemmelse med observerbare markedspriser for disse variabler (jf. afsnit B42-B53)
c)
være aktuelle – skønnene skal afspejle forholdene på målingstidspunktet, herunder forudsætninger om fremtiden på dette tidspunkt (jf. afsnit B54-B60)
d)
være eksplicitte – virksomheden foretager et skøn over justeringen for ikke-finansielle risici, der er adskilt fra de øvrige skøn (jf. afsnit B90). Desuden skal virksomheden foretage et skøn over pengestrømmene uafhængigt af justeringen for den tidsmæssige værdi af penge og de finansielle risici, medmindre den mest hensigtsmæssige måleteknik indebærer et samlet skøn (jf. afsnit B46).
34
Pengestrømme falder inden for afgrænsningen af en forsikringskontrakt, hvis de hidrører fra materielle rettigheder og forpligtelser, som eksisterer i den regnskabsperiode, i hvilken virksomheden kan tvinge forsikringstager til at betale præmier, eller i hvilken virksomheden har en materiel forpligtelse til at levere forsikringsrelaterede serviceydelser til forsikringstager (jf. afsnit B61-B71). En materiel forpligtelse til at levere forsikringsrelaterede serviceydelser ophører, når:
a)
virksomheden har praktisk mulighed for at revurdere risici for den pågældende forsikringstager og som følge heraf kan fastsætte en pris eller et ydelsesniveau, der fuldt ud afspejler disse risici, eller
b)
følgende kriterier begge er opfyldt:
i)
virksomheden har praktisk mulighed for at revurdere risici for porteføljen af de investeringskontrakter, som omfatter kontrakten, og kan som følge heraf fastsætte en pris eller et ydelsesniveau, der fuldt ud afspejler risici i denne portefølje, og
ii)
prisfastsættelsen af præmier indtil det tidspunkt, hvor risici revurderes, ikke tager hensyn til de risici, som vedrører perioder efter tidspunktet for revurderingen.
35
En virksomhed skal ikke indregne beløb som en forpligtelse eller et aktiv, som vedrører forventede præmier eller forventede krav om erstatninger uden for forsikringskontraktens afgrænsning. Disse beløb vedrører fremtidige forsikringskontrakter.
Diskonteringssatserne (afsnit B72-B85)
36
En virksomhed skal justere skønnene over fremtidige pengestrømme for at afspejle den tidsmæssige værdi af penge og de finansielle risici, der er forbundet med disse pengestrømme, for så vidt som de finansielle risici ikke er medtaget i skønnene over pengestrømme. De diskonteringssatser, der anvendes til skønnene over de fremtidige pengestrømme, som er beskrevet i afsnit 33, skal:
a)
afspejle den tidsmæssige værdi af pengene, karakteristika for pengestrømmene i forsikringskontrakterne samt kontrakternes likviditetsegenskaber
b)
være i overensstemmelse med observerbare aktuelle markedspriser (hvis sådanne findes) på finansielle instrumenter med pengestrømme, hvis karakteristika er i overensstemmelse med karakteristika for pengestrømmene i forsikringskontrakterne, f.eks. med hensyn til tidspunkt, valuta og likviditet, og
c)
ikke afspejle virkningen af faktorer, der påvirker sådanne observerbare markedspriser, men som ikke berører fremtidige pengestrømme i forsikringskontrakterne.
Risikojustering for ikke-finansielle risici (afsnit B86-B92)
37
En virksomhed skal justere skønnet over nutidsværdien af fremtidige pengestrømme for at afspejle den kompensation, som virksomheden kræver for at påtage sig usikkerheden med hensyn til beløb og tidspunkt for de pengestrømme, der opstår som følge af ikke-finansielle risici.
Den kontraktmæssige servicemargen
38
Den kontraktmæssige servicemargen er et element af aktivet eller forpligtelsen for gruppen af forsikringskontrakter og repræsenterer den ikke realiserede fortjeneste, som virksomheden vil indregne for levering af fremtidige forsikringsrelaterede serviceydelser. Medmindre afsnit 47 (om tabsgivende kontrakter) eller afsnit B123A (om forsikringsindtægter i forbindelse med afsnit 38, litra c), nr. ii), finder anvendelse, skal en virksomhed ved første indregning af en gruppe af forsikringskontrakter måle den kontraktmæssige servicemargen med et beløb, som hverken medfører indtægter eller udgifter fra:
a)
den første indregning af et beløb for opfyldelsespengestrømme, målt ved at anvende afsnit 32-37
b)
pengestrømme hidrørende fra kontrakter i gruppen på dette tidspunkt
c)
ophøret af indregning på tidspunktet for den første indregning af:
i)
ethvert aktiv fremkommet ved pengestrømme i forbindelse med erhvervelse af forsikringer ved anvendelse af afsnit 28C og
ii)
ethvert andet aktiv eller enhver anden forpligtelse, som tidligere er indregnet for pengestrømme i forbindelse med gruppen af kontrakter som specificeret i afsnit B66A.
39
For forsikringskontrakter, der er erhvervet ved en overdragelse af forsikringskontrakter eller en virksomhedssammenslutning, som er omfattet af IFRS 3, skal virksomheden anvende afsnit 38 i overensstemmelse med afsnit B93-B95F.
Efterfølgende måling
40
Den regnskabsmæssige værdi af en gruppe af forsikringskontrakter ved regnskabsperiodens afslutning er summen af:
a)
forpligtelsen vedrørende den resterende dækningsperiode
, som omfatter:
i)
opfyldelsespengestrømme i tilknytning til fremtidige serviceydelser, der er allokeret til gruppen på dette tidspunkt, målt ved at anvende afsnit 33-37 og B36-B92
ii)
den kontraktmæssige servicemargen for gruppen på dette tidspunkt, målt ved at anvende afsnit 43-46 og
b)
forpligtelsen vedrørende indtrufne skader
, som omfatter opfyldelsespengestrømme i tilknytning til tidligere serviceydelser, der er allokeret til gruppen på dette tidspunkt, målt ved anvendelse af afsnit 33-37 og B36-B92.
41
En virksomhed skal indregne indtægter og udgifter for følgende ændringer i den regnskabsmæssige værdi af forpligtelsen vedrørende den resterende dækningsperiode:
a)
forsikringsindtægter — til nedsættelse af forpligtelsen vedrørende den resterende dækningsperiode som følge af serviceydelser leveret i perioden, målt ved anvendelse af afsnit B120–B124
b)
udgifter til forsikringsservice — for tab på grupper af tabsgivende kontrakter og tilbageførsler af sådanne tab (jf. afsnit 47-52) og
c)
finansielle forsikringsindtægter eller -udgifter — for at afspejle virkningen af den tidsmæssige værdi af penge og virkningen af finansiel risiko som anført i afsnit 87.
42
En virksomhed skal indregne indtægter og udgifter for følgende ændringer i den regnskabsmæssige værdi af forpligtelsen vedrørende indtrufne skader:
a)
udgifter til forsikringsservice — for forøgelsen af forpligtelsen som følge af indtrufne skader og udgifter, der er påløbet i perioden, ekskl. investeringselementer
b)
udgifter til forsikringsservice — for eventuelle efterfølgende ændringer i opfyldelsespengestrømme i tilknytning til indtrufne skader og påløbne udgifter og
c)
finansielle forsikringsindtægter eller -udgifter — for at afspejle virkningen af den tidsmæssige værdi af penge og virkningen af finansiel risiko som anført i afsnit 87.
Den kontraktmæssige servicemargen (afsnit B96-B119B)
43
Den kontraktmæssige servicemargen ved regnskabsperiodens afslutning er fortjenesten i gruppen af forsikringskontrakter, som endnu ikke er indregnet i resultatet, fordi den vedrører den fremtidige serviceydelse, der skal leveres i henhold til kontrakterne i gruppen.
44
For 
forsikringskontrakter uden elementer af direkte deltagelse
 er den regnskabsmæssige værdi af den kontraktmæssige servicemargen for en gruppe af kontrakter ved regnskabsperiodens afslutning lig med den regnskabsmæssige værdi ved regnskabsperiodens begyndelse, justeret for:
a)
virkningen af alle nye kontrakter, der er tilføjet gruppen (se afsnit 28)
b)
renter, som påløber den regnskabsmæssige værdi af den kontraktmæssige servicemargen i løbet af regnskabsperioden, målt til diskonteringssatserne som anført i afsnit B72, litra b)
c)
ændringerne i opfyldelsespengestrømme i tilknytning til fremtidige serviceydelser som anført i afsnit B96-B100, medmindre:
i)
sådanne stigninger i opfyldelsespengestrømmene overstiger den regnskabsmæssige værdi af den kontraktmæssige servicemargen, hvilket giver anledning til et tab (jf. afsnit 48, litra a)), eller
ii)
sådanne fald i opfyldelsespengestrømmene allokeres til tabselementet for forpligtelsen vedrørende den resterende dækningsperiode ved anvendelse af afsnit 50, litra b)
d)
virkningen af eventuelle valutakursforskelle på den kontraktmæssige servicemargen og
e)
det beløb, der er indregnet som forsikringsindtægter på grund af overdragelsen af forsikringsrelaterede serviceydelser i perioden, og som er fastsat ved allokeringen af den kontraktmæssige servicemargen, der udestår ved regnskabsperiodens afslutning (før enhver allokering), over den aktuelle og den resterende dækningsperiode ved anvendelse af afsnit B119.
45
For forsikringskontrakter med elementer af direkte deltagelse (jf. afsnit B101-B118) er den regnskabsmæssige værdi af den kontraktmæssige servicemargen for en gruppe af kontrakter ved regnskabsperiodens afslutning lig med den regnskabsmæssige værdi ved regnskabsperiodens begyndelse, justeret for beløbene i underafsnit a)-e) nedenfor: En virksomhed behøver ikke at identificere disse justeringer særskilt. I stedet kan der fastsættes et samlet beløb for nogle eller for alle af disse justeringer. Justeringerne omfatter:
a)
virkningen af alle nye kontrakter, der er tilføjet gruppen (se afsnit 28)
b)
ændringen i beløbet for virksomhedens andel i dagsværdien af de 
underliggende poster
 (jf. afsnit B104, litra b), nr. i)), medmindre:
i)
afsnit B115 (om risikoreduktion) finder anvendelse
ii)
faldet i beløbet for virksomhedens andel i dagsværdien af de underliggende poster overstiger den regnskabsmæssige værdi af den kontraktmæssige servicemargen, hvilket giver anledning til et tab (jf. afsnit 48), eller
iii)
stigningen i beløbet for virksomhedens andel i dagsværdien af de underliggende poster betyder, at beløbet under nr. ii) tilbageføres
c)
ændringerne i opfyldelsespengestrømme i tilknytning til fremtidige serviceydelser som anført i afsnit B101-B118, medmindre:
i)
afsnit B115 (om risikoreduktion) finder anvendelse
ii)
sådanne stigninger i opfyldelsespengestrømmene overstiger den regnskabsmæssige værdi af den kontraktmæssige servicemargen, hvilket giver anledning til et tab (jf. afsnit 48), eller
iii)
sådanne fald i opfyldelsespengestrømmene allokeres til tabselementet for forpligtelsen vedrørende den resterende dækningsperiode ved anvendelse af afsnit 50, litra b)
d)
virkningen af eventuelle valutakursforskelle, som opstår i forbindelse med den kontraktmæssige servicemargen, og
e)
det beløb, der er indregnet som forsikringsindtægter på grund af overdragelsen af forsikringsrelaterede serviceydelser i perioden, og som er fastsat ved allokeringen af den kontraktmæssige servicemargen, der udestår ved regnskabsperiodens afslutning (før enhver allokering), over den aktuelle og den resterende dækningsperiode ved anvendelse af afsnit B119.
46
Nogle ændringer i den kontraktmæssige servicemargen udligner ændringer i opfyldelsespengestrømmene for forpligtelsen vedrørende den resterende dækningsperiode og medfører ingen ændring i den samlede regnskabsmæssige værdi af forpligtelsen vedrørende den resterende dækningsperiode. I det omfang ændringer i den kontraktmæssige servicemargen ikke udligner ændringer i opfyldelsespengestrømmene for forpligtelsen vedrørende den resterende dækningsperiode, skal en virksomhed indregne indtægter og udgifter i forbindelse med ændringerne ved at anvende afsnit 41.
Tabsgivende kontrakter
47
En forsikringskontrakt er tabsgivende på tidspunktet for første indregning, hvis de opfyldelsespengestrømme, som er allokeret til kontrakten, eventuelt tidligere indregnede pengestrømme i forbindelse med erhvervelse af forsikringer og eventuelle pengestrømme i henhold til kontrakten på tidspunktet for første indregning samlet set udgør en nettoudstrømning. Ved anvendelse af afsnit 16, litra a), skal en virksomhed gruppere sådanne kontrakter adskilt fra kontrakter, som ikke er tabsgivende. I det omfang afsnit 17 gælder, kan en virksomhed identificere gruppen af tabsgivende kontrakter ved at måle en samling af kontrakter frem for de enkelte kontrakter. En virksomhed skal indregne et tab i resultatet svarende til nettoudstrømningen for gruppen af tabsgivende kontrakter, hvilket medfører, at den regnskabsmæssige værdi af forpligtelsen for gruppen er lig med opfyldelsespengestrømmene, og den kontraktmæssige servicemargen for gruppen er nul.
48
En gruppe af forsikringskontrakter bliver tabsgivende (eller endnu mere tabsgivende) ved efterfølgende måling, hvis følgende beløb overstiger den regnskabsmæssige værdi af den kontraktmæssige servicemargen:
a)
ufordelagtige ændringer i forbindelse med fremtidige serviceydelser i de opfyldelsespengestrømme, som er allokeret til gruppen, og som hidrører fra ændringer i skøn over fremtidige pengestrømme og risikojusteringen for ikke-finansielle risici, og
b)
for en gruppe af forsikringskontrakter med elementer af direkte deltagelse, nedgangen i beløbet for virksomhedens andel i dagsværdien af de underliggende poster.
Ved anvendelse af afsnit 44, litra c), nr. i), afsnit 45, litra b), nr. ii), og afsnit 45, litra c), nr. ii), skal virksomheden indregne et tab i resultatet, der svarer til denne overskridelse.
49
En virksomhed skal fastslå (eller forøge) et tabselement i forpligtelsen vedrørende den resterende dækningsperiode for en tabsgivende gruppe og vise de tab, der er indregnet ved anvendelse af afsnit 47-48. Tabselementet bestemmer de beløb, der præsenteres i resultatet som tilbageførsel af tab på tabsgivende grupper, og som således er udelukket fra at indgå i fastsættelsen af forsikringsindtægter.
50
Når en virksomhed har indregnet et tab på en tabsgivende gruppe af forsikringskontrakter, skal den allokere:
a)
de efterfølgende ændringer i opfyldelsespengestrømmene for forpligtelsen vedrørende den resterende dækningsperiode, som anført i afsnit 51, på et systematisk grundlag på:
i)
tabselementet for forpligtelsen vedrørende den resterende dækningsperiode og
ii)
forpligtelsen vedrørende den resterende dækningsperiode, ekskl. tabselementet
b)
udelukkende på tabselementet, indtil dette element er reduceret til nul:
i)
ethvert efterfølgende fald i forbindelse med fremtidige serviceydelser i de opfyldelsespengestrømme, som er allokeret til gruppen, og som hidrører fra ændringer i skøn over fremtidige pengestrømme og risikojusteringen for ikke-finansielle risici, og
ii)
enhver efterfølgende stigning i beløbet for virksomhedens andel i dagsværdien af de underliggende poster.
Ved anvendelse af afsnit 44, litra c), nr. ii), afsnit 45, litra b), nr. iii), og afsnit 45, litra c), nr. iii), skal en virksomhed justere den kontraktmæssige servicemargen, men kun med det beløb, hvormed faldet overstiger det beløb, der blev allokeret til tabselementet.
51
De efterfølgende ændringer i opfyldelsespengestrømmene for forpligtelsen vedrørende den resterende dækningsperiode, der skal allokeres ved anvendelse af afsnit 50, litra a), er:
a)
skøn over nutidsværdien af fremtidige pengestrømme i forbindelse med krav om erstatninger og udgifter, der udgår af forpligtelsen vedrørende den resterende dækningsperiode på grund af påløbne udgifter til forsikringsservice
b)
ændringer i risikojusteringen for ikke-finansielle risici, der er indregnet i resultatet, som følge af at de udgår af risikoen, og
c)
finansielle forsikringsindtægter eller -udgifter.
52
Den systematiske allokering, der kræves i afsnit 50, litra a), skal resultere i, at de samlede beløb, der allokeres til tabselementet i henhold til afsnit 48-50, er lig nul ved udgangen af dækningsperioden for en gruppe af kontrakter.
Præmieallokeringsmetode
53
En virksomhed kan forenkle målingen af en gruppe af forsikringskontrakter ved at anvende præmieallokeringsmetoden i afsnit 55-59, hvis, og kun hvis, følgende gælder ved gruppens etablering:
a)
virksomheden forventer med rimelighed, at en sådan forenkling ville føre til en måling af forpligtelsen vedrørende den resterende dækningsperiode for gruppen, der ikke ville afvige væsentligt fra den, der ville være fremkommet ved anvendelse af kravene i afsnit 32-52, eller
b)
dækningsperioden for hver enkelt kontrakt i gruppen (herunder forsikringsrelaterede serviceydelser i forbindelse med alle præmier inden for kontraktens afgrænsning, der er fastsat på dette tidspunkt ved anvendelse af afsnit 34), er et år eller derunder.
54
Kriteriet i afsnit 53, litra a), er ikke er opfyldt, hvis en virksomhed ved gruppens etablering forventer betydelige udsving i opfyldelsespengestrømmene, som vil påvirke målingen af forpligtelsen vedrørende den resterende dækningsperiode i perioden, inden der indtræffer et krav om erstatning. Udsving i opfyldelsespengestrømmene tager til f.eks. med:
a)
omfanget af fremtidige pengestrømme i tilknytning til afledte finansielle instrumenter, som er indbygget i kontrakterne, og
b)
længden af dækningsperioden for gruppen af kontrakter.
55
Når en virksomhed anvender præmieallokeringsmetoden, skal den måle forpligtelsen vedrørende den resterende dækningsperiode som følger:
a)
ved første indregning er den regnskabsmæssige værdi af forpligtelsen:
i)
de præmier, der i givet fald er modtaget ved første indregning
ii)
med fradrag af eventuelle pengestrømme i forbindelse med erhvervelse af forsikringer på dette tidspunkt, medmindre virksomheden vælger at indregne betalingerne som en udgift ved anvendelse af afsnit 59, litra a), og
iii)
med tillæg eller fradrag af ethvert beløb hidrørende fra ophør af indregning på dette tidspunkt af:
1.
ethvert aktiv fremkommet ved pengestrømme i forbindelse med erhvervelse af forsikringer ved anvendelse af afsnit 28C og
2.
ethvert andet aktiv eller enhver anden forpligtelse, som tidligere er indregnet for pengestrømme i forbindelse med gruppen af kontrakter som specificeret i afsnit B66A.
b)
ved hvert efterfølgende regnskabsperiodes afslutning er den regnskabsmæssige værdi af forpligtelsen lig med den regnskabsmæssige værdi ved regnskabsperiodens begyndelse:
i)
med tillæg af de præmier, der er modtaget i perioden
ii)
med fradrag af pengestrømme i forbindelse med erhvervelse af forsikringer, medmindre virksomheden vælger at indregne betalingerne som en udgift ved anvendelse af afsnit 59, litra a)
iii)
med tillæg af beløb i tilknytning til amortisering af de pengestrømme i forbindelse med erhvervelse af forsikringer, der er indregnet som en udgift i regnskabsperioden, medmindre virksomheden vælger at indregne pengestrømmene i forbindelse med erhvervelse af forsikringer som en udgift ved anvendelse af afsnit 59, litra a)
iv)
med tillæg af enhver justering af et finansieringselement ved anvendelse af afsnit 56
v)
med fradrag af det beløb, der er indregnet som forsikringsindtægter for serviceydelser, der er leveret i denne periode (jf. afsnit B126), og
vi)
med fradrag af et ethvert investeringselement, der er udbetalt eller overført til forpligtelsen vedrørende indtrufne skader.
56
Hvis forsikringskontrakter i gruppen har et væsentligt finansieringselement, skal virksomheden justere den regnskabsmæssige værdi af forpligtelsen vedrørende den resterende dækningsperiode for at afspejle den tidsmæssige værdi af penge og virkningen af finansiel risiko ved at anvende diskonteringssatserne i afsnit 36, som fastsat ved første indregning. Det kræves ikke, at virksomheden justerer den regnskabsmæssige værdi af forpligtelsen vedrørende den resterende dækningsperiode for at afspejle den tidsmæssige værdi af penge og virkningen af finansiel risiko, hvis virksomheden ved første indregning forventer, at tidsrummet mellem levering af hver serviceydelse og den dertil knyttede præmieforfaldsdato højst er et år.
57
Hvis forhold og omstændigheder på noget tidspunkt i dækningsperioden indikerer, at en gruppe af forsikringskontrakter er tabsgivende, skal virksomheden beregne forskellen mellem:
a)
den regnskabsmæssige værdi af forpligtelsen vedrørende den resterende dækningsperiode, der er fastsat ved anvendelse af afsnit 55, og
b)
de opfyldelsespengestrømme, der vedrører den resterende dækningsperiode for gruppen, ved anvendelse af afsnit 33-37 og B36-B92. Men hvis virksomheden ved anvendelse af afsnit 59, litra b), ikke justerer forpligtelsen vedrørende indtrufne skader for den tidsmæssige værdi af penge og virkningen af finansiel risiko, skal den ikke medtage en sådan justering i opfyldelsespengestrømmene.
58
I det omfang opfyldelsespengestrømmene beskrevet i afsnit 57, litra b), overstiger den regnskabsmæssige værdi beskrevet i afsnit 57, litra a), skal virksomheden indregne et tab i resultatet og øge forpligtelsen vedrørende den resterende dækningsperiode.
59
I forbindelse med anvendelsen af præmieallokeringsmetoden gælder, at en virksomhed:
a)
kan vælge at indregne eventuelle pengestrømme i forbindelse med erhvervelse af forsikringer som udgifter, når den pådrager sig disse udgifter, forudsat at dækningsperioden for hver enkelt kontrakt i gruppen ved første indregning er højst et år.
b)
skal måle forpligtelsen vedrørende indtrufne skader for gruppen af forsikringskontrakter ved de opfyldelsespengestrømme, der vedrører indtrufne skader, ved at anvende afsnit 33-37 og B36-B92. Virksomheden er dog ikke forpligtet til at justere fremtidige pengestrømme for den tidsmæssige værdi af penge og virkningen af finansiel risiko, hvis disse pengestrømme kan forventes at være betalt eller modtaget inden for højst et år fra det tidspunkt, hvor der indtræffer krav om erstatning.
Indgåede genforsikringskontrakter
60
Kravene i IFRS 17 ændres for indgåede genforsikringskontrakter som fastsat i afsnit 61-70A.
61
En virksomhed skal opdele porteføljer af indgåede genforsikringskontrakter ved at anvende afsnit 14-24, bortset fra at henvisningerne til tabsgivende kontrakter i disse afsnit erstattes med en henvisning til kontrakter, som har en nettogevinst ved første indregning. For visse indgåede genforsikringskontrakter vil anvendelsen af afsnit 14-24 resultere i en gruppe, der omfatter én enkelt kontrakt.
Indregning
62
I stedet for at anvende afsnit 25 skal en virksomhed indregne en gruppe af indgåede genforsikringskontrakter fra det tidligste af følgende tidspunkter:
a)
begyndelsen af dækningsperioden for gruppen af indgåede genforsikringskontrakter og
b)
tidspunktet for virksomhedens indregning af en tabsgivende gruppe af underliggende forsikringskontrakter ved anvendelse af afsnit 25, litra c), hvis virksomheden senest på dette tidspunkt indgik den dertil knyttede indgåede genforsikringskontrakt i gruppen af indgåede genforsikringskontrakter.
62A
Uanset afsnit 62, litra a), skal en virksomhed udskyde indregning af en gruppe af indgåede genforsikringskontrakter, som giver forholdsvis dækning, indtil der er foretaget den første indregning for alle underliggende forsikringskontrakter, hvis dette tidspunkt er senere end begyndelsen af dækningsperioden for gruppen af indgåede genforsikringskontrakter.
Måling
63
Ved at anvende målingskravene i afsnit 32-36 på indgåede genforsikringskontrakter, for så vidt som de underliggende kontrakter også måles ved anvendelse af disse afsnit, skal virksomheden anvende ensartede forudsætninger til måling af skønnene over nutidsværdien af fremtidige pengestrømme for gruppen af indgåede genforsikringskontrakter, og skønnene over nutidsværdien af fremtidige pengestrømme for gruppen eller grupperne af underliggende forsikringskontrakter. Desuden skal virksomheden i skønnene over nutidsværdien af fremtidige pengestrømme for gruppen af indgåede genforsikringskontrakter medtage virkningen af enhver risiko for udsteders manglende opfyldelse af genforsikringskontrakten, herunder virkningen af sikkerhedsstillelse og tab som følge af tvister.
64
I stedet for at anvende afsnit 37 skal en virksomhed fastsætte risikojusteringen for ikke-finansielle risici således, at den svarer til det risikobeløb, der overdrages af indehaveren af gruppen af genforsikringskontrakter til udstederen af disse kontrakter.
65
Kravene i afsnit 38, der vedrører fastsættelse af den kontraktmæssige servicemargen ved første indregning, er ændret for at afspejle det forhold, at der for en gruppe af indgåede genforsikringskontrakter endnu ikke findes et optjent positivt resultat, men i stedet en nettoomkostning eller en nettogevinst ved køb af genforsikringen. Medmindre afsnit 65A finder anvendelse, indregner en virksomhed derfor ved første indregning enhver nettoomkostning eller nettogevinst ved køb af gruppen af indgåede genforsikringskontrakter som en kontraktmæssig servicemargen målt til et beløb svarende til summen af:
a)
opfyldelsespengestrømmene
b)
det beløb vedrørende aktiver eller forpligtelser, der tidligere er indregnet for pengestrømme i forbindelse med gruppen af indgåede genforsikringskontrakter, men hvor indregning ophører på dette tidspunkt
c)
enhver pengestrøm, der opstår på dette tidspunkt, og
d)
enhver indtægt, der er indregnet i resultatet ved anvendelse af afsnit 66A.
65A
Hvis nettoomkostningen ved køb af genforsikringsdækning vedrører begivenheder, der fandt sted før købet af gruppen af indgåede genforsikringskontrakter, skal virksomheden omgående indregne en sådan omkostning i resultatet som en omkostning uanset kravene i afsnit B5.
66
I stedet for at anvende afsnit 44 skal en virksomhed måle den kontraktmæssige servicemargen ved regnskabsperiodens afslutning for en gruppe af indgåede genforsikringskontrakter som den regnskabsmæssige værdi fastsat ved regnskabsperiodens begyndelse justeret for:
a)
virkningen af alle nye kontrakter, der er tilføjet gruppen (se afsnit 28)
b)
renter, som påløber den regnskabsmæssige værdi af den kontraktmæssige servicemargen, målt til de diskonteringssatser, som er anført i afsnit B72, litra b)
ba)
indtægter indregnet i resultatet i regnskabsperioden ved anvendelse af afsnit 66A
bb)
tilbageførsler af et tabselement, der genindvindes, og som er indregnet ved anvendelse af afsnit 66B (jf. afsnit B119F), i det omfang disse tilbageførsler ikke er ændringer i opfyldelsespengestrømmene for gruppen af indgåede genforsikringskontrakter
c)
ændringer i opfyldelsespengestrømmene, målt til de diskonteringssatser, som er anført i afsnit B72, litra c), i det omfang ændringen vedrører fremtidige serviceydelser, medmindre
i)
ændringen skyldes en ændring i de opfyldelsespengestrømme, der er allokeret til en gruppe af underliggende forsikringskontrakter, som ikke indebærer justering af den kontraktmæssige servicemargen for gruppen af underliggende forsikringskontrakter, eller
ii)
ændringen skyldes anvendelsen af afsnit 57-58 (om tabsgivende kontrakter), hvis virksomheden måler en gruppe af underliggende forsikringskontrakter ved anvendelse af præmieallokeringsmetoden
d)
virkningen af eventuelle valutakursforskelle, som opstår i forbindelse med den kontraktmæssige servicemargen, og
e)
det beløb, der er indregnet i resultatet som følge af serviceydelser, der er modtaget i perioden, og som er fastsat ved allokeringen af den kontraktmæssige servicemargen, der udestår ved regnskabsperiodens afslutning (før enhver allokering), over den aktuelle og den resterende dækningsperiode for gruppen af indgåede genforsikingskontrakter ved anvendelse af afsnit B119.
66A
En virksomhed skal justere den kontraktmæssige servicemargen for en gruppe af indgåede genforsikringskontrakter og indregne indtægter som følge heraf, når virksomheden indregner et tab ved første indregning for en tabsgivende gruppe af underliggende forsikringskontrakter eller ved tilføjelse af tabsgivende underliggende forsikringskontrakter til en gruppe (jf. afsnit B119C-B119E).
66B
En virksomhed skal fastslå (eller justere) et tabselement, der genindvindes, for aktivet vedrørende den resterende dækningsperiode for en gruppe af indgåede genforsikringskontrakter og vise de genindvundne tab, der er indregnet ved anvendelse af afsnit 66, litra c), nr. i)-ii), og afsnit 66A. Det tabselement, der genindvindes, bestemmer de beløb, der præsenteres i resultatet som tilbageførsler af tab, der genindvindes, fra indgåede genforsikringskontrakter og er således udelukket fra at indgå i allokeringen af de præmier, der indbetales til reassurandøren (jf. afsnit B119F).
67
Ændringer i opfyldelsespengestrømmene, som skyldes ændringer i risikoen for udsteders manglende opfyldelse af en indgået genforsikringskontrakt, vedrører ikke fremtidige serviceydelser og skal ikke indebære justering af den kontraktmæssige servicemargen.
68
Indgåede genforsikringskontrakter kan ikke være tabsgivende. Følgelig finder kravene i afsnit 47-52 ikke anvendelse.
Præmieallokeringsmetoden for indgåede genforsikringskontrakter
69
En virksomhed kan anvende præmieallokeringsmetoden, der er beskrevet i afsnit 55-56 og 59 (tilpasset de aspekter ved indgåede genforsikringskontrakter, som adskiller sig fra udstedte forsikringskontrakters, f.eks. generering af udgifter eller udgiftsnedbringelse frem for indtægter) for at forenkle målingen af en gruppe af indgåede genforsikringskontrakter, hvis følgende gælder ved gruppens etablering:
a)
virksomheden forventer med rimelighed, at den deraf følgende måling ikke afviger væsentligt fra resultatet, hvis man anvender kravene i afsnit 63-68, eller
b)
dækningsperioden for hver enkelt kontrakt i gruppen af indgåede genforsikringskontrakter (herunder forsikringsdækning i forbindelse med alle de præmier inden for kontraktens afgrænsning, der er fastsat på dette tidspunkt ved anvendelse af afsnit 34), er et år eller derunder.
70
En virksomhed kan i perioden, inden der indtræffer krav om erstatning, ikke opfylde betingelsen i afsnit 69, litra a), hvis den ved gruppens etablering forventer betydelige udsving i opfyldelsespengestrømmene, der vil påvirke målingen af aktivet vedrørende den resterende dækningsperiode. Udsving i opfyldelsespengestrømmene tager til f.eks. med:
a)
omfanget af fremtidige pengestrømme i tilknytning til afledte finansielle instrumenter, som er indbygget i kontrakterne, og
b)
længden af dækningsperioden for gruppen af indgåede genforsikringskontrakter.
70A
Hvis en virksomhed måler en gruppe af indgåede genforsikringskontrakter ved at anvende præmieallokeringsmetoden, skal virksomheden anvende afsnit 66A ved at justere den regnskabsmæssige værdi af aktivet vedrørende den resterende dækningsperiode i stedet for at justere den kontraktmæssige servicemargen.
Investeringskontrakter med elementer af diskretionær deltagelse
71
En investeringskontrakt med elementer af diskretionær deltagelse omfatter ikke en overdragelse af en væsentlig forsikringsrisiko. For så vidt angår investeringskontrakter med elementer af diskretionær deltagelse ændres kravene i IFRS 17 for forsikringskontrakter, som følger:
a)
tidspunktet for første indregning (jf. afsnit 25 og 28), er det tidspunkt, hvor virksomheden bliver part i kontrakten
b)
kontraktens afgrænsning (se afsnit 34) ændres, således at pengestrømme falder inden for kontraktens afgrænsning, hvis de hidrører fra en materiel forpligtelse for virksomheden til at overdrage likvide beholdninger på et nuværende eller et fremtidigt tidspunkt. Virksomheden har ingen materiel forpligtelse til at overdrage likvide beholdninger, hvis den har praktisk mulighed for at prisfastsætte et tilsagn om at overdrage de likvide beholdninger, som fuldt ud afspejler beløbet for de lovede likvide beholdninger og dermed forbundne risici.
c)
allokeringen af den kontraktmæssige servicemargen (jf. afsnit 44, litra e), og afsnit 45, litra e)), ændres, således at virksomheden skal indregne den kontraktmæssige servicemargen over løbetiden for gruppen af kontrakter på en systematisk måde, der afspejler overdragelsen af investeringstjenester i henhold til kontrakten.
ÆNDRING OG OPHØR AF INDREGNING
Ændring af en forsikringskontrakt
72
Hvis vilkårene i en forsikringskontrakt ændres, f.eks. ved en aftale mellem parterne i kontrakten eller ved en ændring i lovgivningen, skal en virksomhed ophøre med at indregne den oprindelige kontrakt og indregne den ændrede kontrakt som en ny kontrakt ved at anvende IFRS 17 eller andre relevante standarder, hvis — og kun hvis — bare én af betingelserne i litra a)-c) er opfyldt. Udøvelsen af en ret, som er medtaget i kontraktvilkårene, er ikke en ændring. Betingelserne for ovenstående er som følger:
a)
hvis de ændrede vilkår havde været medtaget ved kontraktens indgåelse:
i)
ville den ændrede kontrakt have været udelukket fra anvendelsesområdet for IFRS 17 ved anvendelse af afsnit 3-8A
ii)
ville en virksomhed have udskilt de forskellige elementer fra hovedforsikringskontrakten ved anvendelse af afsnit 10-13, hvilket ville have resulteret i en anden forsikringskontrakt, som havde været omfattet af IFRS 17
iii)
ville den ændrede kontrakt have haft en klart anderledes afgrænsning ved anvendelse af afsnit 34, eller
iv)
ville den ændrede kontrakt have været medtaget i en anden gruppe af kontrakter ved anvendelse af afsnit 14-24
b)
den oprindelige kontrakt opfyldte definitionen på en 
forsikringskontrakt med elementer af direkte deltagelse
, men den ændrede kontrakt opfylder ikke længere denne definition, eller omvendt, eller
c)
virksomheden anvendte præmieallokeringsmetoden i afsnit 53-59 eller afsnit 69-70 på den oprindelige kontrakt, men ændringerne indebærer, at kontrakten ikke længere opfylder kriterierne for denne metode i afsnit 53 eller afsnit 69.
73
Såfremt en kontraktændring ikke opfylder nogen af betingelserne i afsnit 72, skal virksomheden behandle ændringer i pengestrømme, der hidrører fra ændringen, som ændringer i skøn over opfyldelsespengestrømmene ved at anvende afsnit 40-52.
Ophør af indregning
74
En virksomhed skal udelukkende ophøre med at indregne en forsikringskontrakt, når:
a)
den ophører, dvs. når den i forsikringskontrakten anførte forpligtelse udløber, opfyldes eller annulleres, eller
b)
én af betingelserne i afsnit 72 er opfyldt.
75
Når en forsikringskontrakt ophører, er virksomheden ikke længere eksponeret mod risiko og er derfor ikke længere forpligtet til at overdrage økonomiske ressourcer til opfyldelse af forsikringskontrakten. Hvis en virksomhed eksempelvis køber genforsikring, skal den ophøre med at indregne de(n) underliggende forsikringskontrakt(er), men først når de(n) underliggende forsikringskontrakt(er) ophører.
76
En virksomhed ophører med at indregne en forsikringskontrakt tilhørende en gruppe af kontrakter ved at anvende følgende krav i IFRS 17:
a)
opfyldelsespengestrømme, der er allokeret til gruppen, justeres for at fjerne nutidsværdien af fremtidige pengestrømme og risikojusteringen for ikke-finansielle risici i relation til de rettigheder og forpligtelser, for hvilke indregningen i gruppen er ophørt, ved at anvende afsnit 40, litra a), nr. i), og 40, litra b)
b)
den kontraktmæssige servicemargen for gruppen justeres for ændringen i de opfyldelsespengestrømme, der er beskrevet i litra a), i det omfang det kræves i afsnit 44, litra c), og afsnit 45, litra c), medmindre afsnit 77 finder anvendelse, og
c)
antallet af dækningsenheder for de forventede resterende forsikringsrelaterede serviceydelser justeres for at afspejle de dækningsenheder, for hvilke indregningen i gruppen er ophørt, og beløbet for den kontraktmæssige servicemargen, der er indregnet i resultatet i perioden, baseres på det justerede tal ved at anvende afsnit B119.
77
Når en virksomhed ophører med at indregne en forsikringskontrakt, fordi den overdrager kontrakten til en tredjepart, eller ophører med at indregne en forsikringskontrakt og indregner en ny kontrakt ved at anvende afsnit 72, skal virksomheden i stedet for at anvende afsnit 76, litra b):
a)
justere den kontraktmæssige servicemargen for gruppen, i hvilken indregning af kontrakten er ophørt, i det omfang det kræves i afsnit 44, litra c), og afsnit 45, litra c), for forskellen mellem i) og enten, for kontrakter, der overdrages til en tredjepart, ii), eller, for kontrakter, hvor indregningen er ophørt ved anvendelse af afsnit 72, iii):
i)
ændringen i den regnskabsmæssige værdi af gruppen af forsikringskontrakter, der hidrører fra ophør af indregningen af kontrakten, ved anvendelse af afsnit 76, litra a)
ii)
den præmie, der opkræves af tredjeparten
iii)
den præmie, som virksomheden ville have opkrævet, hvis den havde indgået en kontrakt på tilsvarende vilkår som den nye kontrakt på tidspunktet for kontraktændringen med fradrag af en eventuel supplerende præmie for ændringen.
b)
måle den nye kontrakt, der indregnes ved anvendelse af afsnit 72, ud fra den antagelse, at virksomheden modtog præmien i litra a), nr. iii) på tidspunktet for ændringen.
PRÆSENTATION I BALANCEN
78
En virksomhed skal foretage separat præsentation i balancen af den regnskabsmæssige værdi af sådanne porteføljer af:
a)
udstedte forsikringskontrakter, som er aktiver
b)
udstedte forsikringskontrakter, som er forpligtelser
c)
indgåede genforsikringskontrakter, som er aktiver, og
d)
indgåede genforsikringskontrakter, som er forpligtelser.
79
En virksomhed skal medtage eventuelle aktiver fremkommet ved pengestrømme i forbindelse med erhvervelse af forsikringer, der er indregnet ved anvendelse af afsnit 28B, i den regnskabsmæssige værdi af de tilknyttede porteføljer af udstedte forsikringskontrakter, og eventuelle aktiver eller forpligtelser fremkommet ved pengestrømme, der er knyttet til porteføljer af indgåede genforsikringskontrakter (jf. afsnit 65, litra b)) i den regnskabsmæssige værdi af porteføljerne af indgåede genforsikringskontrakter.
INDREGNING OG PRÆSENTATION I OPGØRELSEN ELLER OPGØRELSERNE AF INDTJENING (AFSNIT B120-B136)
80
Ved anvendelse af afsnit 41 og 42 skal en virksomhed opdele de beløb, der er indregnet i resultatopgørelsen/-opgørelserne og anden totalindkomst (i det følgende benævnt "opgørelsen eller opgørelserne over indtjening"), i:
a)
et resultat af forsikringsservice (afsnit 83-86), som omfatter forsikringsindtægter og udgifter til forsikringsservice, og
b)
finansielle forsikringsindtægter eller -udgifter (afsnit 87-92).
81
En virksomhed er ikke forpligtet til at opdele ændringen i risikojusteringen for ikke-finansielle risici mellem resultatet af forsikringsservice og finansielle forsikringsindtægter eller -udgifter. Hvis en virksomhed ikke foretager en sådan opdeling, skal den medtage hele ændringen i risikojusteringen for ikke-finansielle risici som en del af resultatet af forsikringsservice.
82
En virksomhed skal præsentere indtægter eller udgifter fra indgåede genforsikringskontrakter adskilt fra indtægter eller udgifter fra udstedte forsikringskontrakter.
Resultatet af forsikringsservice
83
En virksomhed skal præsentere forsikringsindtægter, der hidrører fra grupper af udstedte forsikringskontrakter, i resultatet. Forsikringsindtægterne skal modsvare serviceydelserne fra gruppen af forsikringskontrakter og afspejle det vederlag, virksomheden forventer at være berettiget til som modydelse for disse serviceydelser. Afsnit B120-B127 præciserer, hvordan en virksomhed måler forsikringsindtægter.
84
En virksomhed skal i resultatet præsentere udgifter til forsikringsservice fra en gruppe af udstedte forsikringskontrakter, som omfatter indtrufne skader (ekskl. tilbagebetalinger af investeringselementer), andre påløbne udgifter til forsikringsservice og andre beløb, jf. afsnit 103, litra b).
85
Forsikringsindtægter og udgifter til forsikringsservice, der præsenteres i resultatet, omfatter ikke investeringselementer. En virksomhed skal ikke præsentere oplysninger om præmier i resultatet, hvis disse oplysninger ikke er forenelige med afsnit 83.
86
En virksomhed kan præsentere andre indtægter eller udgifter fra en gruppe af indgåede genforsikringskontrakter (jf. afsnit 60-70A) end finansielle forsikringsindtægter eller -udgifter som ét enkelt beløb, eller virksomheden kan foretage separat præsentation af de beløb, der genindvindes fra reassurandøren, og en allokering af indbetalte præmier, der tilsammen giver et nettobeløb svarende til dette enkelte beløb. Hvis en virksomhed foretager separat præsentation af de beløb, der genindvindes fra reassurandøren, og en allokering af indbetalte præmier, skal den:
a)
behandle pengestrømme i forbindelse med genforsikring, der er betinget af krav om erstatning i henhold til underliggende kontrakter, som en del af de krav om erstatning, der forventes godtgjort i henhold til den indgåede genforsikringskontrakt,
b)
behandle de beløb fra reassurandøren, som den forventer at modtage, og som ikke er betinget af krav om erstatning i henhold til de underliggende kontrakter (f.eks. visse former for gebyr til den cederende virksomhed) som en nedsættelse af de præmier, der skal betales til reassurandøren,
ba)
behandle indregnede beløb i forbindelse med genindvundne tab ved anvendelse af afsnit 66, litra c), nr. i)-ii) og 66A-66B som beløb, der er genindvundet fra reassurandøren, og
c)
ikke præsentere allokeringen af de indbetalte præmier som en indtægtsnedsættelse.
Finansielle forsikringsindtægter eller -udgifter (jf. afsnit B128-B136)
87
Finansielle forsikringsindtægter eller -udgifter omfatter ændringen i den regnskabsmæssige værdi af gruppen af forsikringskontrakter, der hidrører fra:
a)
virkningen af den tidsmæssige værdi af penge og ændringer i den tidsmæssige værdi af penge, og
b)
virkningen af finansiel risiko og ændringer i finansiel risiko, men
c)
ekskl. sådanne ændringer for grupperne af forsikringskontrakter med elementer af direkte deltagelse, der ville indebære justering af den kontraktmæssige servicemargen, men ikke gør det ved anvendelse af afsnit 45, litra b), nr. ii) eller nr. iii), eller afsnit 45, litra c), nr. ii), eller nr. iii). Disse indgår i udgifter til forsikringsservice.
87A
En virksomhed skal anvende:
a)
afsnit B117A på finansielle forsikringsindtægter eller -udgifter, der stammer fra anvendelsen af afsnit B115 (risikoreduktion), og
b)
afsnit 88 og 89 på alle andre finansielle forsikringsindtægter eller -udgifter.
88
Medmindre afsnit 89 finder anvendelse, skal en virksomhed, når den anvender afsnit 87A, litra b), foretage et valg af regnskabspraksis mellem:
a)
at medtage finansielle forsikringsindtægter eller -udgifter for perioden i resultatet, eller
b)
at opdele finansielle forsikringsindtægter eller -udgifter for perioden og medtage et beløb i resultatet, der fastsættes ved en systematisk allokering af de forventede samlede finansielle forsikringsindtægter eller -udgifter over løbetiden for gruppen af kontrakter, ved anvendelse af afsnit B130-B133.
89
For forsikringskontrakter med elementer af direkte deltagelse, for hvilke virksomheden besidder de underliggende poster, skal virksomheden, når den anvender afsnit 87A, litra b), foretage et valg af regnskabspraksis mellem:
a)
at medtage finansielle forsikringsindtægter eller -udgifter for perioden i resultatet, eller
b)
at opdele finansielle forsikringsindtægter eller -udgifter for perioden og medtage et beløb i resultatet, som fjerner regnskabsmæssig uoverensstemmelse i forbindelse med medtagelsen af indtægter eller udgifter for de underliggende poster, der besiddes, ved at anvende afsnit B134-B136.
90
Hvis en virksomhed vælger den regnskabspraksis, der er fastsat i afsnit 88, litra b), eller i afsnit 89, litra b), medtager den i anden totalindkomst forskellen mellem de finansielle forsikringsindtægter eller -udgifter målt på det grundlag, der er fastsat i disse afsnit, og de samlede finansielle forsikringsindtægter eller -udgifter for perioden.
91
Hvis en virksomhed overdrager en gruppe af forsikringskontrakter eller ophører med at indregne en forsikringskontrakt ved anvendelse af afsnit 77:
a)
skal den til resultatet som en omklassifikationsregulering (jf. IAS 1 
Præsentation af årsregnskaber
) omklassificere eventuelle udestående beløb for gruppen (eller kontrakten), som tidligere blev indregnet i anden totalindkomst, fordi virksomheden valgte den regnskabspraksis, der er fastsat i afsnit 88, litra b).
b)
skal den ikke omklassificere eventuelle udestående beløb for gruppen (eller kontrakten) i resultatet som en omklassifikationsregulering (jf. IAS 1), som tidligere blev indregnet i anden totalindkomst, fordi virksomheden valgte den regnskabspraksis, der er fastsat i afsnit 89, litra b).
92
I henhold til afsnit 30 skal virksomheden behandle en forsikringskontrakt som en monetær post i henhold til IAS 21 med henblik på at omregne poster i udenlandsk valuta til virksomhedens funktionelle valuta. En virksomhed medtager valutakursforskelle på ændringer i den regnskabsmæssige værdi af grupper af forsikringskontrakter i resultatopgørelsen, medmindre de vedrører ændringer i den regnskabsmæssige værdi af grupper af forsikringskontrakter, der er medtaget i anden totalindkomst ved anvendelse af afsnit 90, i hvilket tilfælde de medtages i anden totalindkomst.
OPLYSNINGER
93
Det er målet med oplysningskravene, at en virksomhed skal afgive oplysning i noterne, som sammen med oplysningerne i balancen, opgørelsen eller opgørelserne over indtjening og pengestrømsopgørelsen giver regnskabsbrugere et grundlag for at vurdere den virkning, som kontrakter, der er omfattet af IFRS 17, har på virksomhedens finansielle stilling, indtjening og pengestrømme. For at opfylde dette mål skal virksomheden afgive kvalitative og kvantitative oplysninger om:
a)
de beløb, der er indregnet i årsregnskabet for kontrakter, som er omfattet af IFRS 17 (jf. afsnit 97-116)
b)
de væsentlige vurderinger, og ændringer heri, som følger af anvendelsen af IFRS 17 (jf. afsnit 117-120), og
c)
karakteren og omfanget af risici hidrørende fra kontrakter, som er omfattet af IFRS 17 (jf. afsnit 121-132).
94
En virksomhed skal overveje, hvor detaljerede oplysninger der er nødvendige for at opfylde oplysningsmålsætningen, og hvor megen vægt der skal lægges på de enkelte krav. Hvis de afgivne oplysninger ved anvendelse af afsnit 97–132 er utilstrækkelige til at opfylde målet i afsnit 93, skal en virksomhed afgive de yderligere oplysninger, der kræves for at opfylde dette mål.
95
En virksomhed skal sammendrage eller opdele oplysninger, således at nyttige oplysninger ikke skjules enten gennem store mængder ubetydelige detaljer eller ved sammenlægning af forskelligartede poster.
96
Afsnit 29-31 i IAS 1 fastsætter krav om væsentlighed og sammendrag af oplysninger. Eksempler på grundlag for sammendrag, som kan være hensigtsmæssige for oplysninger, der fremlægges om forsikringskontrakter, er:
a)
kontrakttype (f.eks. vigtige produktgrupper)
b)
geografisk område (f.eks. land eller region) eller
c)
præsentationspligtigt segment, jf. IFRS 8 
Driftssegmenter
.
Redegørelse for indregnede beløb
97
Af de oplysninger, der kræves i henhold til afsnit 98-109A, finder kun kravene i afsnit 98-100, 102-103, 105-105B og 109A anvendelse på kontrakter, hvor præmieallokeringsmetoden har været anvendt. Hvis en virksomhed anvender præmieallokeringsmetoden, skal den også oplyse:
a)
hvilke kriterier i afsnit 53 og 69 den har opfyldt
b)
om den foretager en justering for den tidsmæssige værdi af penge og for virkningen af finansiel risiko ved at anvende afsnit 56, 57, litra b), og 59, litra b), og
c)
den metode, som den har valgt til indregning af pengestrømme i forbindelse med erhvervelse af forsikringer ved anvendelse af afsnit 59, litra a).
98
En virksomhed skal afgive oplysninger om afstemninger, der viser, hvordan den regnskabsmæssige nettoværdi af de kontrakter, som er omfattet af IFRS 17, har ændret sig i løbet af perioden som følge af pengestrømme og indtægter og udgifter, der er indregnet i opgørelsen eller opgørelserne over indtjening. Der skal afgives oplysninger om separate afstemninger for udstedte forsikringskontrakter og for indgåede genforsikringskontrakter. En virksomhed skal tilpasse kravene i afsnit 100-109 for at afspejle de aspekter ved indgåede genforsikringskontrakter, som adskiller sig fra udstedte forsikringskontrakter, f.eks. generering af udgifter eller udgiftsnedbringelse frem for indtægter.
99
En virksomhed skal afgive tilstrækkelige oplysninger i afstemningerne for at sætte regnskabsbrugere i stand til at identificere ændringer fra pengestrømme og beløb, som er indregnet i opgørelsen eller opgørelserne over indtjening. For at opfylde dette krav skal virksomheden:
a)
afgive oplysninger i tabelform om de afstemninger, der er anført i afsnit 100-105B, og
b)
for hver afstemning, fremlægge den regnskabsmæssige nettoværdi ved periodens begyndelse og afslutning, opdelt i en samlet oplysning for sådanne porteføljer af kontrakter, som er aktiver, og en samlet oplysning for porteføljer af kontrakter, som er forpligtelser, svarende til de beløb, der fremgår af balancen, ved anvendelse af afsnit 78.
100
En virksomhed skal afgive oplysninger om afstemninger mellem primo- og ultimobalancen separat for:
a)
nettoforpligtelser (eller aktiver) vedrørende den resterende dækning, ekskl. tabselementer
b)
tabselementer (jf. afsnit 47-52 og 57-58)
c)
forpligtelser vedrørende indtrufne skader. For så vidt angår forsikringskontrakter, på hvilke præmieallokeringsmetoden, jf. afsnit 53-59 eller 69-70A, er blevet anvendt, skal en virksomhed afgive oplysninger om separate afstemninger vedrørende:
i)
skønnene over nutidsværdien af fremtidige pengestrømme og
ii)
risikojusteringen for ikke-finansielle risici
101
For andre forsikringskontrakter end dem, som er omfattet af præmieallokeringsmetoden, jf. afsnit 53-59 eller 69-70A, skal en virksomhed også afgive oplysninger om afstemninger mellem primo- og ultimobalancen separat for:
a)
skønnene over nutidsværdien af fremtidige pengestrømme
b)
risikojusteringen for ikke-finansielle risici og
c)
den kontraktmæssige servicemargen
102
Formålet med afstemningerne i afsnit 100-101 er at afgive forskellige typer oplysninger om resultatet af forsikringsservice.
103
En virksomhed skal i de afstemninger, der kræves i henhold til afsnit 100, i givet fald separat oplyse om hvert af de følgende beløb med tilknytning til serviceydelser:
a)
forsikringsindtægter
b)
udgifter til forsikringsservice, der separat viser
i)
indtrufne skader (ekskl. investeringselementer) og andre påløbne udgifter til forsikringsservice
ii)
amortisering af pengestrømme i forbindelse med erhvervelse af forsikringer
iii)
ændringer, som vedrører tidligere serviceydelser, dvs. ændringer i opfyldelsespengestrømme for forpligtelsen vedrørende indtrufne skader, og
iv)
ændringer, der vedrører fremtidige serviceydelser, dvs. tab på tabsgivende grupper af kontrakter og tilbageførsler af sådanne tab.
c)
investeringskomponenter, der er udelukket fra at indgå i forsikringsindtægter og udgifter til forsikringsservice (kombineret med tilbagebetalinger af præmier, medmindre tilbagebetalingerne af præmierne præsenteres som en del af pengestrømmene i den periode, der er beskrevet i afsnit 105, litra a), nr. i)).
104
En virksomhed skal i de afstemninger, der kræves i henhold til afsnit 101, i givet fald separat oplyse om hvert af de følgende beløb med tilknytning til serviceydelser:
a)
ændringer, der vedrører en fremtidig serviceydelse, ved anvendelse af afsnit B96-B118, og som separat viser:
i)
ændringer i skøn, som indebærer justering af den kontraktmæssige servicemargen
ii)
ændringer i skøn, som ikke indebære justering af den kontraktmæssige servicemargen, dvs. tab på grupper af tabsgivende kontrakter og tilbageførsler af sådanne tab, og
iii)
virkningen af de kontrakter, der oprindeligt blev indregnet i perioden.
b)
ændringer, som vedrører aktuelle tjenester, dvs.:
i)
den kontraktmæssige servicemargen, der er indregnet i resultatet for at afspejle overdragelsen af serviceydelser
ii)
ændringen i risikojusteringen for ikke-finansielle risici, der ikke vedrører fremtidige eller tidligere serviceydelser, og
iii)
erfaringsbaserede justeringer
 (jf. afsnit B97, litra c), og B113, litra a)), med undtagelse af beløb i relation til risikojusteringen for ikke-finansielle risici i nr. ii)
c)
ændringer, som vedrører tidligere serviceydelser, dvs. ændringer i opfyldelsespengestrømme vedrørende indtrufne skader (jf. afsnit B97, litra b), og B113, litra a)).
105
For at gennemføre afstemningerne i afsnit 100-101 skal en virksomhed i givet fald også afgive separat oplysning om hvert af følgende beløb, der ikke har tilknytning til de eventuelle forsikringsrelaterede serviceydelser, som er leveret i perioden:
a)
pengestrømme i perioden, herunder:
i)
præmier, der er modtaget for udstedte forsikringskontrakter, (eller betalt for indgåede genforsikringskontrakter)
ii)
pengestrømme i forbindelse med erhvervelse af forsikringer og
iii)
indtrufne skader, der er betalt, og andre udgifter til forsikringsservice, der er betalt for udstedte forsikringskontrakter (eller genindvundet i henhold til indgåede genforsikringskontrakter), dog ikke pengestrømme i forbindelse med erhvervelse af forsikringer
b)
virkningen af ændringer i risikoen for udsteders manglende opfyldelse af de indgåede genforsikringskontrakter
c)
finansielle forsikringsindtægter eller -udgifter og
d)
eventuelle yderligere regnskabsposter, der måtte være nødvendige for at forstå ændringen i den regnskabsmæssige nettoværdi af forsikringskontrakterne.
105A
En virksomhed skal afgive oplysninger om en afstemning mellem primo- og ultimobalancen for aktiver fremkommet ved pengestrømme i forbindelse med erhvervelse af forsikringer, som er indregnet ved anvendelse af afsnit 28B. En virksomhed skal sammendrage oplysninger for afstemningen på et niveau, der er i overensstemmelse med niveauet for afstemning af forsikringskontrakter, ved anvendelse af afsnit 98.
105B
En virksomhed skal i den afstemning, der kræves i henhold til afsnit 105A, separat oplyse om ethvert tab ved værdiforringelse og tilbageførsler af tab ved værdiforringelse ved anvendelse af afsnit 28E-28F.
106
Med hensyn til andre udstedte forsikringskontrakter end dem, hvor præmieallokeringsmetoden, jf. afsnit 53-59, har været anvendt, skal en virksomhed fremlægge en analyse af de forsikringsindtægter, der er indregnet i perioden, og som omfatter:
a)
beløbene i forbindelse med ændringer i forpligtelsen vedrørende den resterende dækningsperiode som anført i afsnit B124, hvorved der gives separat oplysning om:
i)
udgifter til forsikringsservice påløbet i den periode, der er anført i afsnit B124, litra a)
ii)
ændringen i risikojusteringen for ikke-finansielle risici som anført i afsnit B124, litra b)
iii)
den kontraktmæssige servicemargen, der er indregnet i resultatet som følge af overdragelsen af serviceydelser i perioden, jf. afsnit B124, litra c), og
iv)
eventuelle andre beløb, f.eks. erfaringsbaserede justeringer for modtagne præmier ud over de præmier, der vedrører fremtidige serviceydelser, som specificeret i afsnit B124, litra d),
b)
allokeringen af den del af præmierne, der vedrører genindvinding af pengestrømme i forbindelse med erhvervelse af forsikringer (jf. afsnit B125).
107
Med hensyn til andre forsikringskontrakter end dem, som er omfattet af præmieallokeringsmetoden, jf. afsnit 53-59 eller 69-70A, skal en virksomhed i balancen oplyse virkningen separat for udstedte forsikringskontrakter og for indgåede genforsikringskontrakter, som er indregnet første gang i perioden, og deres virkning ved første indregning skal fremgå for:
a)
skønnene over nutidsværdien af fremtidige udgående pengestrømme, idet størrelsen af pengestrømmene i forbindelse med erhvervelse af forsikringer skal fremgå separat
b)
skønnene over nutidsværdien af fremtidige indgående pengestrømme
c)
risikojusteringen for ikke-finansielle risici og
d)
den kontraktmæssige servicemargen
108
I de oplysninger, der kræves i afsnit 107, skal en virksomhed afgive separat oplysning om beløb, der hidrører fra:
a)
kontrakter erhvervet fra andre virksomheder gennem overdragelser af forsikringskontrakter eller virksomhedssammenslutninger og
b)
grupper af kontrakter, der er tabsgivende.
109
Med hensyn til andre forsikringskontrakter end dem, hvor præmieallokeringsmetoden, jf. afsnit 53-59 eller 69-70A, har været anvendt, skal en virksomhed i passende tidsintervaller afgive oplysninger om, hvornår den forventer kvantitativt at indregne den kontraktmæssige servicemargen, der udestår ved regnskabsperiodens afslutning, i resultatet. Disse oplysninger afgives separat for udstedte forsikringskontrakter og for indgåede genforsikringskontrakter.
109A
En virksomhed skal afgive kvantitative oplysninger i passende tidsintervaller om, hvornår den forventer at ophøre med indregningen af et aktiv fremkommet ved pengestrømme i forbindelse med erhvervelse af forsikringer ved anvendelse af afsnit 28C.
Finansielle forsikringsindtægter eller -udgifter
110
En virksomhed skal oplyse om og redegøre for de samlede finansielle forsikringsindtægter eller -udgifter i regnskabsperioden. Den skal især redegøre for forholdet mellem finansielle forsikringsindtægter eller -udgifter og afkast på aktiver for at gøre det muligt for regnskabsbrugere at vurdere kilderne til de finansieringsindtægter eller -udgifter, der er indregnet i resultatet og i anden totalindkomst.
111
For kontrakter med elementer af direkte deltagelse skal virksomheden beskrive sammensætningen af de underliggende poster og oplyse disses dagsværdi.
112
For kontrakter med elementer af direkte deltagelse skal virksomheden, hvis den ved anvendelse af afsnit B115 vælger ikke at justere den kontraktmæssige servicemargen for visse ændringer i opfyldelsespengestrømmene, oplyse virkningen af dette valg på justeringen af den kontraktmæssige servicemargen i indeværende periode.
113
For kontrakter med elementer af direkte deltagelse skal en virksomhed, hvis den ved anvendelse af afsnit B135 ændrer grundlaget for opdeling af finansielle forsikringsindtægter eller -udgifter mellem resultatet og anden totalindkomst i den periode, hvor en sådan ændring i tilgangen fandt sted, oplyse:
a)
årsagen til, at virksomheden var nødt til at ændre grundlaget for opdeling
b)
eventuelle justeringer af de enkelte poster på årsregnskabet, som påvirkes, og
c)
den regnskabsmæssige værdi af den gruppe af forsikringskontrakter, på hvilken ændringen fandt anvendelse på tidspunktet for ændringen.
Overgangsbeløb
114
En virksomhed skal afgive oplysninger, der gør det muligt for regnskabsbrugere at identificere virkningen på den kontraktmæssige servicemargen og på forsikringsindtægterne i efterfølgende perioder af grupper af forsikringskontrakter, der er målt på overgangstidspunktet ved anvendelse af den ændrede retrospektive tilgang (jf. afsnit C6-C19A) eller tilgangen med dagsværdi (jf. afsnit C20-C24B). Følgelig skal en virksomhed oplyse om afstemningen af den kontraktmæssige servicemargen ved anvendelse af afsnit 101, litra c), og om forsikringsindtægter ved anvendelse af afsnit 103, litra a), separat for:
a)
forsikringskontrakter, der eksisterede på overgangstidspunktet, og for hvilke virksomheden har anvendt den ændrede retrospektive tilgang
b)
forsikringskontrakter, der eksisterede på overgangstidspunktet, og for hvilke virksomheden har anvendt tilgangen med dagsværdi, og
c)
alle andre forsikringskontrakter.
115
For alle perioder, for hvilke der afgives oplysninger ved anvendelse af afsnit 114, litra a), eller 114, litra b), skal en virksomhed redegøre for, hvordan den fastsatte målingen af forsikringskontrakter på overgangstidspunktet, for at give regnskabsbrugere mulighed for at forstå arten og betydningen af de metoder og vurderinger, der er anvendt til fastsættelse af overgangsbeløbene.
116
En virksomhed, der vælger at opdele finansielle forsikringsindtægter eller -udgifter mellem resultatet og anden totalindkomst anvender afsnit C18, litra b), C19, litra b), C24, litra b), og C24 litra c), for at fastsætte den kumulerede forskel mellem de finansielle forsikringsindtægter eller -udgifter, som ville være blevet indregnet i resultatet, og de samlede finansielle forsikringsindtægter eller -udgifter på overgangstidspunktet for grupperne af forsikringskontrakter, på hvilke opdelingen finder anvendelse. For alle perioder, hvor der fastsættes beløb ved anvendelse af disse afsnit, skal virksomheden afgive oplysninger om en afstemning mellem primo- og ultimobalancen af de kumulerede beløb, der indgår i anden totalindkomst vedrørende finansielle aktiver målt til dagsværdi gennem anden totalindkomst vedrørende grupperne af forsikringskontrakter. Afstemningen skal f.eks. omfatte gevinster eller tab, som er indregnet i anden totalindkomst i perioden, og gevinster eller tab, der tidligere blev indregnet i anden totalindkomst i tidligere perioder, og som er blevet omklassificeret i denne periode til resultatet.
Væsentlige vurderinger ved anvendelse af IFRS 17
117
En virksomhed skal afgive oplysninger om de væsentlige vurderinger og ændringer heri, som følger af anvendelsen af IFRS 17. Nærmere bestemt skal en virksomhed afgive oplysninger om det input, de forudsætninger og de estimationsmetoder, der blev anvendt, herunder:
a)
de metoder, der anvendes til måling af forsikringskontrakter, som er omfattet af IFRS 17, og de fremgangsmåder, der anvendes ved udarbejdelsen af skøn, der indgår som input til disse metoder. Medmindre dette i praksis ikke er muligt, skal virksomheden også fremlægge kvantitative oplysninger om dette input.
b)
eventuelle ændringer i de metoder, der er anvendt til måling af kontrakter, og i de fremgangsmåder, der anvendes ved udarbejdelsen af inputskøn, begrundelsen for den enkelte ændring og den berørte kontrakttype
c)
i det omfang, det ikke er omfattet af litra a), den metode, der er anvendt:
i)
til at sondre mellem ændringer i skøn over fremtidige pengestrømme, der hidrører fra udøvelsen af skøn, og andre ændringer i skøn over fremtidige pengestrømme for kontrakter uden elementer af direkte deltagelse (jf. afsnit B98)
ii)
til at fastsætte risikojusteringen for ikke-finansielle risici, herunder om ændringer i risikojusteringen for ikke-finansielle risici opdeles i et forsikringsserviceelement og et finansielt forsikringselement eller præsenteres i fuldstændig form i resultatet af forsikringsservice
iii)
til at fastsætte diskonteringssatser
iv)
til at fastsætte investeringselementer og
v)
til at fastsætte den relative vægtning af fordelene ved forsikringsdækning og investeringsafkastrelateret serviceydelse eller ved forsikringsdækning og investeringsrelateret serviceydelse (jf. afsnit B119-B119B).
118
Hvis en virksomhed ved anvendelse af afsnit 88, litra b), eller afsnit 89, litra b), vælger at opdele de finansielle forsikringsindtægter eller -udgifter i beløb præsenteret i resultatet og beløb præsenteret i anden totalindkomst, skal virksomheden fremlægge en redegørelse for, hvilke metoder der er anvendt til at fastsætte de finansielle forsikringsindtægter eller -udgifter, der er indregnet i resultatet.
119
En virksomhed skal oplyse det konfidensniveau, der er anvendt til at fastsætte risikojusteringen for ikke-finansielle risici. Såfremt virksomheden anvender en anden metode end konfidensniveaumetoden til at fastsætte risikojusteringen for ikke-finansielle risici, skal den fremlægge oplysning om, hvilken metode der er anvendt, og hvilket konfidensniveau der svarer til resultaterne af denne metode.
120
En virksomhed skal ved anvendelse af afsnit 36 afgive oplysninger om, hvilken rentekurve (eller udsnit af rentekurver) der er anvendt til diskontering af de pengestrømme, der ikke varierer som følge af afkastet på de underliggende poster. Når virksomheden præsenterer denne oplysning samlet for flere grupper af forsikringskontrakter, skal den afgive sådanne oplysninger i form af vægtede gennemsnit eller forholdsvist snævre udsnit.
Arten og omfanget af risici, der opstår som følge af kontrakter, der er omfattet af IFRS 17
121
En virksomhed skal afgive oplysninger, der gør det muligt for regnskabsbrugere at vurdere arten, beløbet, tidspunktet og usikkerheden forbundet med fremtidige pengestrømme, der hidrører fra kontrakter, som er omfattet af IFRS 17. Afsnit 122-132 indeholder krav til oplysninger, der normalt vil være nødvendige for at opfylde dette krav.
122
Disse oplysninger fokuserer på de forsikringsrelaterede og finansielle risici, der opstår som følge af forsikringskontrakter, og på den måde, hvorpå de er blevet håndteret. Finansielle risici omfatter typisk (men ikke kun) kreditrisiko, likviditetsrisiko og markedsrisiko.
123
Hvis oplysningerne om en virksomheds eksponering mod risici ved regnskabsperiodens afslutning ikke er repræsentative for dens eksponering mod risici i løbet af perioden, skal virksomheden oplyse dette såvel som årsagen til, at eksponeringen ved periodens afslutning ikke er repræsentativ, samt give yderligere oplysninger, der er repræsentative for dens risikoeksponering i løbet af perioden.
124
For hver type risiko hidrørende fra kontrakter, som er omfattet af IFRS 17, skal en virksomhed oplyse om:
a)
de risici, virksomheden er udsat for, og hvordan de opstår
b)
virksomhedens målsætninger, strategier og procedurer for risikostyring og de metoder, der anvendes til måling af risici, og
c)
alle ændringer i litra a) eller b) i forhold til det foregående regnskabsår.
125
For hver type risiko hidrørende fra kontrakter, som er omfattet af IFRS 17, skal en virksomhed oplyse om:
a)
sammenfattende kvantitative oplysninger om dens eksponering mod denne risiko ved regnskabsperiodens afslutning. Disse oplysninger baseres på de informationer, der gives internt til nøglepersoner i virksomhedens ledelse
b)
de oplysninger, der kræves i afsnit 127-132, såfremt de ikke er afgivet ved anvendelse af litra a) i dette afsnit.
126
En virksomhed skal afgive oplysninger om virkningen af de lovgivningsmæssige rammer, inden for hvilke den opererer, f.eks. minimumskapitalkrav eller påkrævede rentegarantier. Hvis en virksomhed anvender afsnit 20 til at fastsætte de grupper af forsikringskontrakter, på hvilke den anvender kravene om indregning og måling fra IFRS 17, skal den oplyse herom.
Alle typer risici — koncentrationer af risici
127
En virksomhed skal fremlægge oplysninger om koncentrationer af risici fra kontrakter, som er omfattet af IFRS 17, herunder en beskrivelse af, hvordan virksomheden bestemmer koncentrationerne, og en beskrivelse af de fælles karakteristika, der kendetegner den enkelte koncentration (f.eks. typen af forsikringsbegivenhed, branche, geografisk område eller valuta). Koncentrationer af finansiel risiko kan eksempelvis opstå som følge af rentegarantier, der træder i kraft på samme niveau for et stort antal kontrakter. Koncentrationer af finansiel risiko kan også opstå som følge af koncentrationer af ikke-finansiel risiko, hvis en virksomhed for eksempel yder produktansvarsbeskyttelse over for medicinalfirmaer og også har investeringer i disse virksomheder.
Forsikrings- og markedsrisiko - en følsomhedsanalyse
128
En virksomhed skal oplyse om følsomheder over for ændringer i de risikovariabler, der stammer fra kontrakter, der er omfattet af IFRS 17. For at opfylde dette krav skal virksomheden:
a)
fremlægge en følsomhedsanalyse, der viser, hvordan resultatet og egenkapitalen ville være blevet påvirket af ændringer i risikovariablerne, som var rimeligt sandsynlige ved regnskabsperiodens afslutning:
i)
for så vidt angår forsikringsrisiko — og som skal vise virkningen for de udstedte forsikringskontrakter før og efter risikoreduktion ved de indgåede genforsikringskontrakter, og
ii)
for så vidt angår hver type markedsrisiko — på en måde, der forklarer forholdet mellem følsomheder over for ændringer i risikovariablerne hidrørende fra forsikringskontrakter og i risikovariablerne hidrørende fra finansielle aktiver, som virksomheden besidder
b)
dels hvilke metoder og forudsætninger der er lagt til grund ved udarbejdelsen af følsomhedsanalysen, og
c)
ændringer fra den foregående periode i de metoder og forudsætninger, der er anvendt ved udarbejdelsen af følsomhedsanalyser, og årsagerne til sådanne ændringer.
129
Hvis en virksomhed udarbejder en følsomhedsanalyse, som viser, hvordan beløb, der adskiller sig fra dem, der er anført i afsnit 128, litra a), påvirkes af ændringer i risikovariablerne og anvender denne følsomhedsanalyse til at styre risici fra kontrakter, som er omfattet af IFRS 17, kan den anvende denne følsomhedsanalyse i stedet for analysen i afsnit 128, litra a). Virksomheden skal desuden oplyse:
a)
en redegørelse for den metode, der blev anvendt til udarbejdelsen af en sådan følsomhedsanalyse, og de vigtigste parametre og forudsætninger, der er lagt til grund for disse oplysninger, og
b)
en redegørelse for formålet med den anvendte metode og for eventuelle begrænsninger, der kan føre til de afgivne oplysninger.
Forsikringsrisiko — udvikling med hensyn til krav om erstatning
130
En virksomhed skal oplyse de faktiske krav om erstatning sammenlignet med tidligere skøn over den udiskonterede beløbsstørrelse for kravene om erstatning (dvs. udviklingen med hensyn til krav om erstatning). Oplysningerne om udviklingen med hensyn til krav om erstatning skal påbegyndes i den periode, hvor de(t) første væsentlige krav opstod, for hvilke(t) der stadig hersker usikkerhed om størrelse og betalingstidspunkt ved regnskabsperiodens afslutning, men der kræves ikke oplysninger for en periode forud for regnskabsperiodens afslutning, som er på mere end 10 år. Virksomheden er ikke forpligtet til at afgive oplysninger om udviklingen med hensyn til de krav om erstatning, for hvilke usikkerhed om størrelse og betalingstidspunkt typisk er afklaret inden for et år. En virksomhed skal afstemme oplysningerne om udviklingen i kravene om erstatning med den samlede regnskabsmæssige værdi af grupperne af forsikringskontrakter, og virksomheden afgiver oplysninger om afstemningen ved anvendelse af afsnit 100, litra c).
Kreditrisiko — øvrige oplysninger
131
Med hensyn til kreditrisiko fra kontrakter, som er omfattet af IFRS 17, skal en virksomhed oplyse:
a)
det beløb, der bedst udtrykker den maksimale eksponering mod kreditrisiko ved regnskabsperiodens afslutning, angivet separat for udstedte forsikringskontrakter og for indgåede genforsikringskontrakter, og
b)
oplysninger om kreditkvaliteten af de indgåede genforsikringskontrakter, som er aktiver.
Likviditetsrisiko — øvrige oplysninger
132
Med hensyn til likviditetsrisiko fra kontrakter, som er omfattet af IFRS 17, skal en virksomhed:
a)
give en beskrivelse af, hvordan den styrer likviditetsrisikoen
b)
for de porteføljer af udstedte forsikringskontrakter, som er forpligtelser, og for de porteføljer af indgåede genforsikringskontrakter, som er forpligtelser, angive separate løbetidsanalyser, der som et minimum skal vise nettopengestrømme for porteføljerne for hvert enkelt af de første fem år efter balancedagen og samlet ud over de første fem år. En virksomhed er ikke forpligtet til i disse analyser at medtage forpligtelser vedrørende den resterende dækningsperiode målt ved anvendelse af afsnit 55-59 og afsnit 69-70A. Analyserne kan være i form af:
i)
en analyse, baseret på skønnede tidspunkter, af de resterende kontraktmæssige udiskonterede nettopengestrømme eller
ii)
en analyse, baseret på skønnede tidspunkter, af skøn over nutidsværdien af fremtidige pengestrømme
c)
oplyse beløb, der skal betales på anfordring, og redegøre for forholdet mellem sådanne beløb og den regnskabsmæssige værdi af de tilknyttede porteføljer af kontrakter, hvis dette ikke er oplyst ved anvendelse af litra b) i dette afsnit.
Appendiks A
Definerede termer
Dette appendiks er en integreret del af IFRS 17 Forsikringskontrakter.
kontraktmæssig servicemargen
Et element af den regnskabsmæssige værdi af aktivet eller forpligtelsen for en 
gruppe af forsikringskontrakter
, som repræsenterer det endnu ikke optjente positive resultat, som virksomheden vil indregne, når denne leverer 
forsikringsrelaterede serviceydelser
 i henhold til 
forsikringskontrakterne
 i gruppen.
dækningsperiode
Den periode, i hvilken virksomheden leverer 
forsikringsrelaterede serviceydelser
. Denne periode omfatter de 
forsikringsrelaterede serviceydelser
, der har relation til alle præmier inden for afgrænsningen af 
forsikringskontrakten
.
erfaringsbaserede justeringer
En forskel mellem:
(a)
for så vidt angår modtagne præmier (og alle tilknyttede pengestrømme, som f.eks. 
pengestrømme i forbindelse med erhvervelse af forsikringer
 og afgifter på forsikringspræmier) — skøn ved begyndelsen af perioden over de forventede beløb i perioden og de faktiske pengestrømme i perioden, eller
(b)
for så vidt angår udgifter til forsikringsservice (ekskl. udgifter til erhvervelse af forsikringer) — skøn ved begyndelsen af perioden over de beløb, der forventes at påløbe i perioden, og de faktiske beløb, der er påløbet i perioden.
finansiel risiko
Risikoen for en eventuel fremtidig ændring i et eller flere af følgende elementer: en fastlagt rentesats, en pris for et finansielt instrument, en råvarepris, en valutakurs, et pris- eller renteindeks, en kreditvurdering eller et kreditindeks eller lignende variabler, hvor, såfremt der er tale om en ikke-finansiel variabel, variablen ikke gælder specifikt for en af parterne i kontrakten.
opfyldelsespengestrømme
Et eksplicit, upartisk og sandsynlighedsvægtet skøn (dvs. forventet værdi) af nutidsværdien af de fremtidige udgående pengestrømme med fradrag af nutidsværdien af de fremtidige indgående pengestrømme, som opstår ved virksomhedens opfyldelse af 
forsikringskontrakter
, herunder 
en risikojustering for ikke-finansielle risici
.
gruppe af forsikringskontrakter
En samling af 
forsikringskontrakter
, der hidrører fra opdelingen af en 
portefølje af forsikringskontrakter
 i, som minimum, kontrakter, der er udstedt inden for en periode på højst et år, og som ved første indregning:
(a)
er tabsgivende, hvis sådanne findes,
(b)
ikke har nogen betydelig mulighed for senere at blive tabsgivende, hvis sådanne findes, eller
(c)
hverken falder ind under litra a) eller b), hvis sådanne findes.
pengestrømme i forbindelse med erhvervelse af forsikringer
Pengestrømme, der hidrører fra omkostningerne ved salg, tegning og etablering af en 
gruppe af forsikringskontrakter
, (der er udstedt eller forventes udstedt), og som direkte kan henføres til den 
portefølje af forsikringskontrakter
, som gruppen tilhører. Sådanne pengestrømme omfatter pengestrømme, som ikke direkte kan henføres til individuelle kontrakter eller til 
grupper af forsikringskontrakter
 inden for porteføljen.
forsikringskontrakt
En kontrakt, hvor den ene part (udsteder) påtager sig en væsentlig 
forsikringsrisiko
 for den anden part (
forsikringstager
) ved at indvillige i at yde erstatning til 
forsikringstager
, hvis en bestemt usikker fremtidig begivenhed (den 
forsikrede begivenhed
) påvirker 
forsikringstageren
 negativt.
forsikringsrelaterede serviceydelser
Følgende serviceydelser, som en virksomhed leverer til en 
forsikringstager
 i henhold til en 
forsikringskontrakt
:
(a)
dækning for en 
forsikringsbegivenhed
 (forsikringsdækning)
(b)
for 
forsikringskontrakter uden elementer af direkte deltagelse
, etablering af et eventuelt investeringsafkast for forsikringstageren (investeringsafkastrelateret serviceydelse) samt
(c)
for 
forsikringskontrakter med elementer af direkte deltagelse
, forvaltning af underliggende poster på vegne af 
forsikringstageren
 (investeringsrelateret serviceydelse).
forsikringskontrakt med elementer af direkte deltagelse
En 
forsikringskontrakt
, for hvilken det gælder ved indgåelsen, at:
(a)
kontraktvilkårene fastsætter, at 
forsikringstager
 deltager i en andel af en klart identificeret pulje af 
underliggende poster
(b)
virksomheden forventer at betale 
forsikringstager
 et beløb svarende til en betydelig andel af dagsværdien af afkastet på de 
underliggende poster
, samt
(c)
virksomheden forventer, at en væsentlig del af enhver ændring i det beløb, der skal betales til 
forsikringstager
, vil variere med ændringen i dagsværdien af de 
underliggende poster
.
forsikringskontrakt uden elementer af direkte deltagelse
En 
forsikringskontrakt
, der ikke er en 
forsikringskontrakt med elementer af direkte deltagelse
.
forsikringsrisiko
Risiko, bortset fra 
finansiel risiko
, der er overdraget fra indehaveren af en kontrakt til udstederen.
forsikret begivenhed
En usikker fremtidig begivenhed, som er dækket af en 
forsikringskontrakt
, der medfører en 
forsikringsrisiko
.
investeringselement
De beløb, som en virksomhed i henhold til en 
forsikringskontrakt
 under alle omstændigheder skal tilbagebetale til en 
forsikringstager
, uanset om en 
forsikret begivenhed
 indtræffer.
investeringskontrakt med elementer af diskretionær deltagelse
Et finansielt instrument, som giver en specifik investor en kontraktmæssig ret til som et supplement til et beløb, der kan påvirkes diskretionært af udstederen, at modtage yderligere beløb:
(a)
som forventes at udgøre en væsentlig del af de samlede kontraktmæssige ydelser
(b)
hvor tidspunktet eller beløbet i henhold til kontrakten bestemmes af udsteder, og
(c)
som i henhold til kontrakten er baseret på:
(i)
afkastet på en bestemt pulje af kontrakter eller en bestemt type kontrakter
(ii)
realiserede og/eller ikke realiserede investeringsafkast på en bestemt pulje af aktiver, som udsteder besidder, eller
(iii)
resultatet i den virksomhed eller fond, som udsteder kontrakten.
forpligtelser vedrørende indtrufne skader
En virksomheds forpligtelse til:
(a)
at undersøge og honorere gyldige krav om erstatning for 
forsikrede begivenheder
, der allerede har fundet sted, herunder begivenheder, som har fundet sted, men for hvilke kravene ikke er blevet anmeldt, og andre påløbne forsikringsudgifter og
(b)
at betale beløb, som ikke er medtaget under a), og som vedrører:
(i)
forsikringsrelaterede serviceydelser
, der allerede har fundet sted, eller
(ii)
ethvert 
investeringselement
 eller andre beløb, som ikke er knyttet til leveringen af 
forsikringsrelaterede serviceydelser
, og som ikke er medtaget under 
forpligtelsen vedrørende den resterende dækningsperiode
.
forpligtelse vedrørende den resterende dækningsperiode
En virksomheds forpligtelse til:
(a)
at undersøge og honorere gyldige krav om erstatning i henhold til eksisterende 
forsikringskontrakter
 i forbindelse med 
forsikrede begivenheder
, der endnu ikke har fundet sted (dvs. den forpligtelse, der vedrører den del af forsikringsdækningen, der endnu er tilbage), samt
(b)
at betale beløb i henhold til eksisterende 
forsikringskontrakter
, som ikke er medtaget under a), og som vedrører:
(i)
forsikringsrelaterede serviceydelser
, der endnu ikke har fundet sted (dvs. de forpligtelser, der vedrører den fremtidige levering af 
forsikringsrelaterede serviceydelser
), eller
(ii)
ethvert 
investeringselement
 eller andre beløb, som ikke er knyttet til leveringen af 
forsikringsrelaterede serviceydelser
, og som ikke er blevet overført til 
forpligtelsen vedrørende indtrufne skader
.
forsikringstager
Den part, som har ret til erstatning i henhold til en 
forsikringskontrakt
, hvis en 
forsikret begivenhed
 indtræffer.
portefølje af forsikringskontrakter
Forsikringskontrakter
, der er underlagt samme risici, og som administreres samlet.
genforsikringskontrakt
En 
forsikringskontrakt
, som er udstedt af én virksomhed (reassurandør) for at yde erstatning til en anden virksomhed for krav om erstatning, der hidrører fra en eller flere 
forsikringskontrakter
 udstedt af denne anden virksomhed (underliggende kontrakter).
risikojustering for ikke-finansielle risici
Den kompensation, som en virksomhed kræver for at påtage sig usikkerheden med hensyn til beløb og tidspunkt for de pengestrømme, der opstår som følge af ikke-finansielle risici, når virksomheden opfylder 
forsikringskontrakter
.
underliggende poster
Poster, der fastlægger nogle af de beløb, der skal betales til en 
forsikringstager
. 
Underliggende poster
 kan omfatte alle slags poster, for eksempel en referenceportefølje af aktiver, virksomhedens nettoaktiver eller en bestemt undergruppe af virksomhedens nettoaktiver.
Appendiks B
Anvendelsesvejledning
Dette appendiks er en integreret del af IFRS 17 Forsikringskontrakter.
B1
Dette appendiks er en vejledning om følgende:
(a)
definitionen på en forsikringskontrakt (jf. afsnit B2-B30)
b)
udskillelsen af elementer fra forsikringskontrakter (jf. afsnit B31-B35)
ba)
ethvert aktiv fremkommet ved pengestrømme i forbindelse med erhvervelse af forsikringer (jf. afsnit B35A-B35D)
c)
måling (jf. afsnit B36-B119F)
d)
forsikringsindtægter (jf. afsnit B120-B127)
e)
finansielle forsikringsindtægter eller -udgifter (jf. afsnit B128-B136) og
f)
delårsregnskaber (jf. afsnit B137)
DEFINITIONEN PÅ EN FORSIKRINGSKONTRAKT (APPENDIKS A)
B2
Denne del indeholder en vejledning om definitionen på en forsikringskontrakt i Appendiks A. Den behandler følgende:
a)
usikker fremtidig begivenhed (jf. afsnit B3-B5)
b)
betaling i naturalier (jf. afsnit B6)
c)
sondring mellem forsikringsrisiko og andre risici (jf. afsnit B7-B16)
d)
væsentlig forsikringsrisiko (jf. afsnit B17-B23)
e)
ændringer i omfanget af forsikringsrisiko (jf. afsnit B24-B25) og
f)
eksempler på forsikringskontrakter (jf. afsnit B26-B30)
Usikker fremtidig begivenhed
B3
Usikkerhed (eller risiko) er essensen af en forsikringskontrakt. Som følge heraf er mindst et af følgende forhold usikkert ved en forsikringskontrakts indgåelse:
a)
sandsynligheden for, at en forsikret begivenhed indtræffer
b)
hvornår den forsikrede begivenhed vil indtræffe, eller
c)
hvor meget virksomheden skal betale, hvis den indtræffer.
B4
I nogle forsikringskontrakter er den forsikrede begivenhed opdagelsen af et tab i løbet af kontraktens løbetid, selv om dette tab hidrører fra en begivenhed, der fandt sted før kontraktens indgåelse. I andre forsikringskontrakter er den forsikrede begivenhed en begivenhed, der indtræffer i løbet af kontraktens løbetid, selv om det deraf følgende tab opdages efter kontraktperiodens udløb.
B5
Nogle forsikringskontrakter dækker begivenheder, der allerede har fundet sted, men hvis økonomiske virkning stadig er uvis. Et eksempel er en forsikringskontrakt, der yder forsikringsdækning mod en ugunstig udvikling af en begivenhed, som allerede har fundet sted. I sådanne kontrakter er den forsikrede begivenhed fastsættelsen af de samlede omkostninger i forbindelse med disse krav om erstatning.
Betaling i naturalier
B6
Visse forsikringskontrakter kræver eller tillader betaling i naturalier. I sådanne tilfælde skal virksomheden levere varer eller serviceydelser til forsikringstageren med henblik på at indfri virksomhedens forpligtelse til at yde erstatning til forsikringstageren for forsikrede begivenheder. Et eksempel herpå er, når virksomheden erstatter en stjålen genstand i stedet for at godtgøre forsikringstageren for det tabte beløb. Et andet eksempel herpå er, når en virksomhed anvender egne hospitaler og lægeligt personale til at yde lægelige serviceydelser, som er dækket af forsikringskontrakten. Sådanne kontrakter er forsikringskontrakter, selv om kravene om erstatning refunderes i naturalier. Serviceydelseskontrakter til fast pris, der opfylder de i afsnit 8 omhandlede betingelser, er også forsikringskontrakter, men ved at anvende afsnit 8 kan en virksomhed vælge at behandle dem regnskabsmæssigt enten ved at anvende IFRS 17 eller IFRS 15 
Omsætning fra kontrakter med kunder
.
Sondringen mellem forsikringsrisiko og andre risici
B7
I henhold til definitionen på en forsikringskontrakt skal en part påtage sig en væsentlig forsikringsrisiko fra en anden part. IFRS 17 definerer forsikringsrisiko som "risiko, bortset fra finansiel risiko, der er overdraget fra indehaveren af en kontrakt til udstederen". En kontrakt, der eksponerer udsteder mod en finansiel risiko uden en betydelig forsikringsrisiko, er ikke en forsikringskontrakt.
B8
Definitionen på finansiel risiko i Appendiks A henviser til finansielle og ikke-finansielle variabler. Eksempler på ikke-finansielle variabler, som ikke er specifikke for en part i kontrakten, omfatter et indeks over jordskælvstab i en bestemt region, eller et indeks over temperaturer i en bestemt by. Finansiel risiko udelader risici fra ikke-finansielle variabler, som er specifikke for en part i kontrakten, som f.eks. om der opstår eller ikke opstår en brand, som beskadiger eller ødelægger et af denne parts aktiver. Desuden er risikoen for ændringer i et ikke-finansielt aktivs dagsværdi ikke en finansiel risiko, hvis dagsværdien afspejler ændringer i markedspriserne for sådanne aktiver (dvs. en finansiel variabel) og tilstanden af et bestemt ikke-finansielt aktiv, som besiddes af en part i kontrakten (dvs. en ikke-finansiel variabel). Hvis en garanti for en bestemt bils restværdi, i hvilken forsikringstager har en forsikringsmæssig interesse, eksempelvis eksponerer garanten mod risikoen for ændringer i bilens fysiske tilstand, udgør denne risiko en forsikringsrisiko og ikke en finansiel risiko.
B9
Nogle kontrakter eksponerer udsteder mod en finansiel risiko i tilgift til en betydelig forsikringsrisiko. Mange livsforsikringskontrakter garanterer eksempelvis forsikringstagerne et minimumsafkast, hvilket skaber en finansiel risiko, og lover samtidig ydelser ved dødsfald, som kan overstige forsikringstagers kontoindestående markant, hvilket skaber en forsikringsrisiko i form af en dødelighedsrisiko. Sådanne kontrakter er forsikringskontrakter.
B10
I henhold til visse kontrakter udløser en forsikret begivenhed udbetaling af et beløb, som er knyttet til et prisindeks. Sådanne kontrakter er forsikringskontrakter, såfremt den udbetaling, der er betinget af den forsikrede begivenhed, kan være betydelig. Eksempelvis overdrages der ved en livsbetinget annuitetsforsikring, som er knyttet til et leveomkostningsindeks, en forsikringsrisiko, da udbetalingen udløses af en usikker fremtidig begivenhed — overlevelsen af den person, der har annuitetsforsikringen. Forbindelsen til prisindekset udgør et afledt finansielt instrument, men der overdrages også en forsikringsrisiko, fordi antallet af betalinger, som indekset finder anvendelse på, afhænger af den forsikredes overlevelse. Hvis den følgende overdragelse af forsikringsrisiko er væsentlig, opfylder det afledte finansielle instrument definitionen på en forsikringskontrakt og udskilles derfor ikke fra hovedkontrakten (jf. afsnit 11, litra a)).
B11
Forsikringsrisikoen er den risiko, som virksomheden påtager sig fra forsikringstager. Det betyder, at virksomheden skal påtage sig en risiko fra forsikringstageren, som forsikringstageren allerede var eksponeret mod. Enhver ny risiko, der opstår for virksomheden eller forsikringstageren som følge af kontrakten, er ikke forsikringsrisiko.
B12
Definitionen på en forsikringskontrakt henviser til en negativ påvirkning af forsikringstageren. Denne definition begrænser ikke virksomhedens betaling til et beløb, der svarer til den økonomiske virkning af den negative hændelse. Definitionen medtager eksempelvis forsikringsdækningen "nyt-for-gammelt", hvor udbetalingen til forsikringstageren tillader udskiftning af et beskadiget og gammelt aktiv med et nyt aktiv. Ligeledes indeholder definitionen ikke nogen begrænsning af udbetalingen i henhold til en livsforsikringskontrakt til det økonomiske tab, som den afdødes efterladte har lidt, og den udelukker heller ikke kontrakter, som indeholder udbetaling af forudbestemte beløb til opgørelse af det tab, som er forårsaget af dødsfaldet eller et uheld.
B13
Nogle kontrakter fordrer betaling, hvis en bestemt usikker fremtidig begivenhed indtræffer, men kræver ikke en negativ påvirkning af forsikringstageren som en forudsætning for udbetalingen. Denne type kontrakt er ikke en forsikringskontrakt, heller ikke hvis indehaveren bruger den til at reducere en underliggende risiko. Hvis indehaveren eksempelvis anvender et afledt finansielt instrument til at sikre en underliggende finansiel eller ikke-finansiel variabel, som er forbundet med pengestrømme fra et af virksomhedens aktiver, er det afledte finansielle instrument ikke en forsikringskontrakt, da udbetalingen ikke er betinget af, at indehaver påvirkes negativt af en reduktion i pengestrømmene fra aktivet. Definitionen på en forsikringskontrakt henviser til en usikker fremtidig begivenhed, hvis negative påvirkning af forsikringstager er en kontraktmæssig forudsætning for udbetaling En kontraktmæssig forudsætning kræver ikke, at virksomheden undersøger, om begivenheden faktisk forårsagede en negativ virkning, men den tillader virksomheden at afvise at foretage en udbetaling, hvis denne ikke er overbevist om, at begivenheden forårsagede en negativ virkning.
B14
Risiko i forbindelse med bortfald eller vedholdenhed (risikoen for at forsikringstager vil annullere kontrakten tidligere eller senere end forventet af udsteder ved prisfastsættelsen af kontrakten) er ikke en forsikringsrisiko, da det deraf følgende variable element i betalingen til forsikringstager ikke er betinget af en usikker fremtidig begivenhed, som påvirker forsikringstageren negativt. Ligeledes er en udgiftsrisiko (risikoen for uventede stigninger i de administrationsomkostninger, der er forbundet med kontraktens opfyldelse, frem for en stigning i de omkostninger, der er forbundet med de forsikrede begivenheder) ikke en forsikringsrisiko, da en uventet stigning i sådanne udgifter ikke påvirker forsikringstageren negativt.
B15
En kontrakt, der eksponerer udsteder mod en bortfaldsrisiko, en vedholdenhedsrisiko eller en udgiftsrisiko, er følgelig ikke en forsikringskontrakt, medmindre den også eksponerer virksomheden mod en væsentlig forsikringsrisiko. Hvis virksomheden imidlertid reducerer sine risici ved at anvende en yderligere kontrakt til at overdrage en del af den ikke-forsikringsmæssige risiko til en anden part, eksponerer den yderligere kontrakt denne anden part mod en forsikringsrisiko.
B16
En virksomhed kan kun påtage sig en væsentlig forsikringsrisiko fra forsikringstager, hvis virksomheden er adskilt fra forsikringstageren. I tilfælde af en gensidig virksomhed påtager denne sig risici fra hver enkelt forsikringstager og samler disse risici. Selv om forsikringstagerne påtager sig den samlede risiko i fællesskab, fordi de har restinteresser i virksomheden, er den gensidige virksomhed en særskilt enhed, der har påtaget sig den risiko.
Væsentlig forsikringsrisiko
B17
En kontrakt er kun en forsikringskontrakt, hvis den overdrager en væsentlig forsikringsrisiko. Afsnit B7-B16 omhandler forsikringsrisiko. Afsnit B18-B23 omhandler vurderingen af, om en forsikringsrisiko er væsentlig.
B18
Forsikringsrisikoen er udelukkende væsentlig, hvis og kun hvis en forsikret begivenhed kan forårsage, at udsteder skal betale yderligere væsentlige beløb i et hvilket som helst scenario, bortset fra scenarier, der ikke har noget forretningsmæssigt indhold (dvs. ingen mærkbar virkning på de økonomiske forhold ved transaktionen). Hvis en forsikret begivenhed kan medføre væsentlige yderligere beløb til udbetaling i et scenario med forretningsmæssigt indhold, vil forudsætningen i den foregående sætning kunne blive opfyldt, selv hvis den forsikrede begivenhed er ekstremt usandsynlig, eller hvis den forventede (dvs. sandsynlighedsvægtede) nutidsværdi af de betingede pengestrømme kun udgør en lille andel af den forventede nutidsværdi af alle tilbageværende pengestrømme i forbindelse med forsikringskontrakten.
B19
Desuden overdrages der en væsentlig forsikringsrisiko ved en kontrakt, men kun hvis der er et scenario med et forretningsmæssigt indhold, hvor udsteder har mulighed for et tab på grundlag af nutidsværdien. Selv hvis en genforsikringskontrakt imidlertid ikke eksponerer udsteder mod muligheden for et betydeligt tab, anses denne kontrakt for at overdrage en væsentlig forsikringsrisiko, hvis den til reassurandøren overdrager alle væsentlige forsikringsrisici vedrørende de genforsikrede dele af de underliggende forsikringskontrakter.
B20
De yderligere beløb, der er beskrevet i afsnit B18, er fastsat på grundlag af nutidsværdien. Hvis en forsikringskontrakt kræver betaling, når der indtræffer en begivenhed, hvis tidspunktet er usikkert, og hvis betalingen ikke er justeret for den tidsmæssige værdi af penge, kan der være scenarier, hvor betalingens nutidsværdi forøges, selv om dens nominelle værdi er fast. Et eksempel herpå er en forsikring, hvorunder der ydes en fast dødsfaldsydelse ved forsikringstagerens død, uden udløbstidspunkt for dækningen (ofte benævnt dødsfaldsforsikring for et fast beløb). Det er sikkert, at forsikringstageren dør, men tidspunktet for dødsfaldet er usikkert. Der kan foretages udbetalinger, når den enkelte forsikringstager dør tidligere end forventet. Da disse betalinger ikke er justeret for den tidsmæssige værdi af penge, kan der foreligge en væsentlig forsikringsrisiko, selv om der ikke er noget overordnet tab på porteføljen af kontrakter. Tilsvarende kan kontraktvilkår, som forsinker rettidig godtgørelse til forsikringstager, fjerne en væsentlig forsikringsrisiko. En virksomhed skal anvende de diskonteringssatser, der kræves i afsnit 36, til at fastsætte nutidsværdien af de yderligere beløb.
B21
De yderligere beløb, der er beskrevet i afsnit B18, henviser til nutidsværdien af de beløb, der overstiger de beløb, der ville komme til udbetaling, hvis der ikke var indtruffet en forsikret begivenhed (bortset fra scenarier uden forretningsmæssigt indhold). Disse ekstra beløb omfatter omkostninger ved behandling af krav om erstatning og vurderinger, men ikke:
a)
tabet af muligheden for at debitere forsikringstageren for fremtidige serviceydelser. Ved en livsforsikringskontrakt, der er tilknyttet investeringer, betyder forsikringstagerens død eksempelvis, at virksomheden ikke længere kan udføre kapitalforvaltning og opkræve honorar herfor. Dette økonomiske tab for virksomheden hidrører imidlertid ikke fra forsikringsrisikoen, ligesom en investeringsforeningsbestyrer ikke påtager sig en forsikringsrisiko i forbindelse med en klients mulige død. Derfor er det eventuelle tab af fremtidige kapitalforvaltningshonorarer ikke relevant for vurderingen af størrelsen af en forsikringsrisiko, der overdrages ved en kontrakt.
b)
et afkald ved død på vederlag, der skulle modtages, ved annullering eller tilbagekøb. Da kontrakten var årsag til, at disse vederlag fandtes, kompenseres forsikringstageren ved et afkald herpå ikke for en allerede eksisterende risiko. De er derfor ikke relevante for vurderingen af størrelsen af en forsikringsrisiko, der overdrages ved en kontrakt.
c)
en udbetaling, der er betinget af en begivenhed, som ikke forårsager et betydeligt tab for indehaveren af kontrakten. Et eksempel herpå er en aftale, der kræver, at udsteder betaler 1 mio. CU 
(
58
)
, hvis et aktiv får en fysisk skade, der forårsager et ubetydeligt økonomisk tab på 1 CU for indehaver. Ved denne kontrakt overdrager indehaver den ubetydelige risiko for at miste 1CU til udsteder. Samtidig skaber kontrakten en ikke-forsikringsmæssig risiko for, at udsteder skal betale 999 999 CU, hvis den bestemte begivenhed indtræffer. Da der ikke findes noget scenario, hvor en forsikret begivenhed forårsager et betydeligt tab for indehaveren af kontrakten, accepterer udsteder ikke en væsentlig forsikringsrisiko fra indehaver, og denne kontrakt er ikke en forsikringskontrakt.
d)
eventuel genindvinding af genforsikringer. Virksomheden foretager separat regnskabsmæssig behandling af disse.
B22
En virksomhed skal vurdere, om der er en væsentlig forsikringsrisiko for hver enkelt kontrakt. Forsikringsrisikoen kan derfor være væsentlig, selv om der kun er en minimal sandsynlighed for væsentlige tab for en portefølje eller en gruppe af kontrakter.
B23
Det følger af afsnit B18-B22, at hvis der i henhold til en kontrakt udbetales en ydelse ved dødsfald, som overstiger det beløb, der skal udbetales ved overlevelse, er kontrakten en forsikringskontrakt, medmindre den yderligere ydelse ved dødsfald er ubetydelig (vurderet under henvisning til selve kontrakten frem for en hel portefølje af kontrakter). Som anført i afsnit B21, litra b), er afkald ved død af annullerings- eller tilbagekøbsvederlag ikke medtaget i denne vurdering, hvis dette afkald ikke kompenserer forsikringstageren for en allerede eksisterende risiko. Ligeledes er en annuitetskontrakt, hvor der udbetales regelmæssige beløb i resten af en forsikringstagers levetid, en forsikringskontrakt, medmindre de samlede livsbetingede udbetalinger er ubetydelige.
Ændringer i omfanget af forsikringsrisiko
B24
For nogle kontrakter sker overdragelsen af forsikringsrisiko til udstederen efter en vis periode. Et eksempel herpå er en kontrakt, der giver et bestemt investeringsafkast og omfatter en option på, at forsikringstageren kan anvende provenuet ved udløb til at købe en livsbetinget annuitetsforsikring til samme pris, som virksomheden opkræver af andre nye rentenydere på det tidspunkt, hvor forsikringstageren udnytter optionen. En sådan kontrakt overdrager først en forsikringsrisiko til udstederen, når optionen udnyttes, idet virksomheden stadig har mulighed for at prissætte annuitetsforsikringen, så den afspejler den forsikringsrisiko, der vil blive overdraget til virksomheden på det pågældende tidspunkt. De pengestrømme, som vil forekomme ved udnyttelsen af optionen, falder derfor uden for kontraktens afgrænsning, og før udnyttelsen er der ingen pengestrømme i forbindelse med forsikring inden for kontraktens afgrænsning. Men hvis kontrakten angiver annuitetsrenterne (eller et andet grundlag end markedspriserne for fastsættelse af annuitetsrenterne), overdrager kontrakten forsikringsrisikoen til udsteder, idet udstederen er eksponeret mod risikoen for, at annuitetsrenterne vil være ugunstige for udsteder, når forsikringstager udnytter optionen. I så fald ville de pengestrømme, der måtte opstå ved optionens udnyttelse, være inden for kontraktens afgrænsning.
B25
En kontrakt, der opfylder definitionen på en forsikringskontrakt, forbliver en forsikringskontrakt, indtil alle rettigheder og forpligtelser er bortfaldet (dvs. afsluttet, annulleret eller udløbet), medmindre indregningen af kontrakten er ophørt ved anvendelse af afsnit 74-77 som følge af en kontraktændring.
Eksempler på forsikringskontrakter
B26
Nedenstående er eksempler på kontrakter, som er forsikringskontrakter, hvis overdragelsen af forsikringsrisiko er væsentlig:
a)
forsikring mod tyveri eller tingsskade
b)
forsikring mod produktansvar, erhvervsansvar, civilretligt ansvar eller udgifter til retshjælp
c)
livsforsikring og forudbetalte begravelsesordninger (selv om døden er sikker, er det usikkert, hvornår dødsfaldet vil ske, eller for nogle typer af livsforsikring, om dødsfaldet vil indtræde inden for den periode, som forsikringen dækker)
d)
livsbetingede annuitetsforsikringer og pensioner, dvs. kontrakter, som yder erstatning for den usikre fremtidige begivenhed — rentenyderens eller pensionistens overlevelse — og har til formål at opretholde et indkomstniveau for rentenyderen eller pensionisten, som ellers ville blive negativt påvirket af dennes overlevelse (arbejdsgiverforpligtelser, der opstår i forbindelse med pensionsordninger og pensionsforpligtelser i henhold til definerede fratrædelsesordninger, er ikke omfattet af IFRS 17 ved anvendelse af afsnit 7, litra b)),
e)
forsikring mod invaliditet og omkostninger ved lægehjælp
f)
kautionserklæringer og garantiforsikringer, opfyldelsesgarantier og tilbudsgarantier, dvs. aftaler, der kompenserer ejeren, hvis en anden part undlader at opfylde en kontraktmæssig forpligtelse, såsom en forpligtelse til at opføre en bygning
g)
produktgarantier. Produktgarantier, der udstedes af en anden part til gengæld for varer, der sælges af en producent, forhandler eller detailhandler, er omfattet af IFRS 17. Produktgarantier, som udstedes direkte af en producent, forhandler eller detailforhandler, er imidlertid ikke omfattet af IFRS 17 ved anvendelse af afsnit 7, litra a), og er i stedet omfattet af IFRS 15 eller IAS 37 
Hensatte forpligtelser, eventualforpligtelser og eventualaktiver
.
h)
adkomstforsikring (forsikring mod opdagelse af mangler ved adkomst til jord eller bygninger, som ikke var åbenbare, da forsikringskontrakten blev indgået). I dette tilfælde er den forsikrede begivenhed opdagelsen af en mangel på adkomst og ikke selve manglen
i)
rejseforsikring (kontanterstatning eller erstatning i naturalier til forsikringstagere for tab, som pådrages før og under rejser)
j)
katastrofegarantier, som indeholder bestemmelser om reduceret betaling af hovedstol, rente eller begge dele, hvis en bestemt begivenhed påvirker udstederen af garantien negativt (medmindre den angivne begivenhed ikke skaber en væsentlig forsikringsrisiko, eksempelvis hvis begivenheden er en ændring af en rentesats eller en valutakurs)
k)
forsikringsswaps og andre kontrakter, der kræver udbetaling afhængigt af ændringer i klimatiske, geologiske eller andre fysiske variabler, der er specifikke for en part i kontrakten,
B27
Nedenstående er eksempler, der ikke er forsikringskontrakter:
a)
investeringskontrakter, som har samme juridiske form som en forsikringskontrakt, men som ikke overdrager en væsentlig forsikringsrisiko til udsteder. Eksempelvis er livsforsikringskontrakter, hvor virksomheden ikke bærer nogen væsentlig dødeligheds- eller sygelighedsrisiko, ikke forsikringskontrakter; sådanne kontrakter er finansielle instrumenter eller serviceaftaler - jf. afsnit B28. Investeringskontrakter med elementer af diskretionær deltagelse opfylder ikke definitionen på en forsikringskontrakt, men de er omfattet af IFRS 17, forudsat at de er udstedt af en enhed, som også udsteder forsikringskontrakter, ved anvendelse af afsnit 3, litra c)
b)
kontrakter, som har samme juridiske form som forsikringer, men som tilbagefører hele den væsentlige forsikringsrisiko til forsikringstageren via uopsigelige mekanismer, som kan håndhæves, og som justerer forsikringstagerens fremtidige betalinger til udsteder som en direkte følge af forsikrede tab. For eksempel kan visse finansielle genforsikringskontrakter eller gruppekontrakter tilbageføre alle væsentlige forsikringsrisici til forsikringstagerne, sådanne kontrakter er normalt finansielle instrumenter eller serviceaftaler (jf. afsnit B28)
c)
selvforsikring (dvs. at man bærer en risiko, som kunne have været dækket forsikringsmæssigt). I disse situationer er der ingen forsikringskontrakt, da der ikke er en kontrakt med en anden part. Hvis en virksomhed udsteder en forsikringskontrakt til sin modervirksomhed, sin dattervirksomhed eller sin søstervirksomhed, er der følgelig ingen forsikringskontrakt i koncernregnskabet, da der ikke er indgået en kontrakt med en anden part. I forbindelse med de enkelte eller separate årsregnskaber for udstederen eller ejeren er der udstedt en forsikringskontrakt
d)
kontrakter (såsom spillekontrakter), som kræver udbetaling, hvis en bestemt usikker fremtidig begivenhed indtræffer, men hvor der ikke findes en kontraktmæssig betingelse for betaling, i henhold til hvilken begivenheden skal påvirke forsikringstageren negativt. Dette udelukker dog ikke kontrakter fra definitionen af en forsikringskontrakt, som specificerer en forudbestemt udbetaling for at opgøre et tab, der er forårsaget af en bestemt begivenhed, såsom et dødsfald eller en ulykke (jf. afsnit B12)
e)
afledte finansielle instrumenter, der eksponerer en part mod finansiel risiko, men ikke forsikringsrisiko, fordi de afledte finansielle instrumenter kræver, at parten udelukkende skal foretage (eller give dem ret til at modtage) udbetaling på grundlag af ændringer i en eller flere af følgende: en fastlagt rentesats, en pris for et finansielt instrument, en råvarepris, en valutakurs, et pris- eller renteindeks, en kreditvurdering eller et kreditindeks eller lignende variabler, hvor, såfremt der er tale om en ikke-finansiel variabel, variablen ikke gælder specifikt for en af parterne i kontrakten
f)
kreditrelaterede garantier, som kræver betaling, selv om indehaver ikke har lidt et tab ved, at debitor har undladt at foretage rettidig betaling; sådanne kontrakter behandles regnskabsmæssigt ved anvendelse af IFRS 9 
Finansielle instrumenter
 (jf. afsnit B29)
g)
kontrakter, som involverer betaling, der afhænger af klimatiske, geologiske eller andre fysiske variabler, som ikke er specifikke for en part i kontrakten (sædvanligvis benævnt "weather derivatives")
h)
kontrakter, som indeholder bestemmelser om reduceret betaling af hovedstol, rente eller begge dele, der afhænger af klimatiske, geologiske eller andre fysiske variabler, hvis virkning ikke er specifik for en part i kontrakten (sædvanligvis benævnt katastrofeobligationer).
B28
En virksomhed skal anvende andre relevante standarder, f.eks. IFRS 9 og IFRS 15, på de kontrakter, der er beskrevet i afsnit B27.
B29
De kreditrelaterede garantier og kreditforsikringskontrakter, der er omhandlet i afsnit B27, litra f), kan antage forskellige juridiske former, såsom en garanti, visse typer remburs, en kreditmisligholdelseskontrakt eller en forsikringskontrakt. Disse kontrakter er forsikringskontrakter, hvis de kræver, at udsteder betaler bestemte beløb som godtgørelse til indehaver for et tab, som denne pådrager sig som følge af en bestemt debitors undladelse af at foretage rettidig betaling til forsikringstager (jf. de oprindelige eller ændrede vilkår for et gældsinstrument). Imidlertid er sådanne forsikringskontrakter ikke omfattet af IFRS 17, medmindre udsteder tidligere udtrykkeligt har erklæret, at denne betragter kontrakterne som forsikringskontrakter og har anvendt en regnskabsmæssig behandling, der finder anvendelse på forsikringskontrakter (jf. afsnit 7, litra e)).
B30
Kreditrelaterede garantier og kreditforsikringskontrakter, som kræver betaling, selv hvis forsikringstageren ikke har lidt et tab, som følge af at debitor ikke har foretaget rettidig betaling, er ikke omfattet af IFRS 17, idet de ikke overdrager en væsentlig forsikringsrisiko. Sådanne kontrakter omfatter dem, der kræver betaling:
a)
uanset om modparten er i besiddelse af det underliggende gældsinstrument, eller
b)
ved en ændring i kreditvurderingen eller i kreditindekset, snarere end ved en bestemt debitors undladelse af at foretage rettidige betalinger.
UDSKILNING AF ELEMENTER FRA EN FORSIKRINGSKONTRAKT (AFSNIT 10-13)
Investeringselementer (afsnit 11, litra b))
B31
Afsnit 11, litra b), kræver, at en virksomhed udskiller et særskilt investeringselement fra hovedforsikringskontrakten. Et investeringselement er særskilt hvis, og kun hvis følgende betingelser begge er opfyldt:
a)
investeringselementet og forsikringselementet ikke er stærkt indbyrdes forbundne
b)
en kontrakt med tilsvarende vilkår sælges eller kunne sælges særskilt på samme marked eller i samme retsområde enten af virksomheder, som udsteder forsikringskontrakter, eller af andre parter. Virksomheden skal tage hensyn til alle oplysninger, som er rimeligt tilgængelige, når den foretager denne vurdering. Virksomheden er ikke forpligtet til at foretage en omfattende undersøgelse for at fastslå, om et investeringselement sælges særskilt.
B32
Et investeringselement og et forsikringselement er i høj grad indbyrdes forbundne, hvis, og kun hvis:
a)
virksomheden ikke er i stand til at måle et element uden at tage det andet i betragtning. Hvis værdien af ét element varierer alt efter værdien af det andet, skal virksomheden anvende IFRS 17 for at behandle det samlede investerings- og forsikringselement regnskabsmæssigt, eller
b)
forsikringstageren ikke er i stand til at drage fordel af et element, medmindre det andet også er til stede. Hvis ét kontraktelements bortfald eller udløb medfører det andets bortfald eller udløb, skal virksomheden anvende IFRS 17 til regnskabsmæssig behandling af det samlede investerings- og forsikringselement.
Tilsagn om overdragelse af særskilte varer eller serviceydelser, der ikke er forsikringsrelaterede (afsnit 12)
B33
Afsnit 12 kræver, at en virksomhed udskiller et tilsagn fra en forsikringskontrakt om at overdrage særskilte varer eller serviceydelser, som ikke er forsikringsrelaterede, til en forsikringstager. Med henblik på udskilning skal en virksomhed ikke tage hensyn til aktiviteter, som en virksomhed skal foretage for at opfylde en kontrakt, medmindre virksomheden overdrager en vare eller en serviceydelse, som ikke er en forsikringsrelateret serviceydelse, til forsikringstageren, i takt med at disse aktiviteter finder sted. For eksempel kan en virksomhed have behov for at udføre visse administrative opgaver for at udarbejde en kontrakt. Med udførelsen af sådanne opgaver overdrages der ingen serviceydelse til forsikringstageren, i takt med at disse opgaver udføres.
B34
En vare eller en serviceydelse, som ikke er en forsikringsrelateret serviceydelse, og som en forsikringstager har fået tilsagn om, er særskilt, hvis forsikringstageren kan drage fordel af varen eller serviceydelsen enten alene eller sammen med andre ressourcer, der er umiddelbart tilgængelige for forsikringstageren. Umiddelbart tilgængelige ressourcer er varer og serviceydelser, som sælges separat (af virksomheden eller en anden virksomhed), eller ressourcer, som forsikringstageren allerede har modtaget (fra virksomheden eller fra andre transaktioner eller begivenheder).
B35
En vare eller en serviceydelse, som ikke er en forsikringsrelateret serviceydelse, og som en forsikringstager har fået tilsagn om, er ikke særskilt, hvis:
a)
pengestrømmene og de risici, der er forbundet med varen eller serviceydelsen, i høj grad er indbyrdes forbundne med de pengestrømme og de risici, der er knyttet til investeringselementerne i kontrakten, og
b)
virksomheden leverer en væsentlig indsats med hensyn til at integrere varen eller den serviceydelse, som ikke er forsikringsrelateret, i forsikringselementerne.
PENGESTRØMME I FORBINDELSE MED ERHVERVELSE AF FORSIKRINGER (JF. AFSNIT 28A–28F)
B35A
Når en virksomhed anvender afsnit 28A, skal den ved hjælp af en systematisk og rationel metode fordele:
a)
pengestrømme i forbindelse med erhvervelse af forsikringer, som direkte kan henføres til en gruppe af forsikringskontrakter:
i)
til den pågældende gruppe og
ii)
til grupper, som omfatter forsikringskontrakter, der forventes at opstå som følge af fornyelser af forsikringskontrakter i den pågældende gruppe
b)
pengestrømme i forbindelse med erhvervelse af forsikringer, som direkte kan henføres til en portefølje af forsikringskontrakter ud over de under litra a) anførte, til grupper af kontrakter i porteføljen.
B35B
Ved regnskabsperiodens afslutning skal en virksomhed revidere de beløb, der er fordelt som anført i afsnit B35A, for at afspejle eventuelle ændringer i de forudsætninger, der fastlægger input til den anvendte fordelingsmetode. En virksomhed skal ikke ændre beløb, der fordeles til en gruppe af forsikringskontrakter, efter at alle kontrakterne er blevet tilføjet til gruppen (jf. afsnit B35C).
B35C
En virksomhed vil kunne tilføje forsikringskontrakter til en gruppe af forsikringskontrakter over mere end en regnskabsperiode (jf. afsnit 28) I sådanne tilfælde skal en virksomhed ophøre med indregning af den del af et aktiv fremkommet ved pengestrømme i forbindelse med erhvervelse af forsikringer, som vedrører de forsikringskontrakter, der er tilføjet gruppen i den pågældende periode, og fortsat indregne et aktiv fremkommet ved pengestrømme i forbindelse med erhvervelse af forsikringer, i det omfang aktivet vedrører de forsikringskontrakter, der forventes tilføjet til gruppen i en fremtidige regnskabsperiode.
B35D
For at anvende afsnit 28E:
a)
skal en virksomhed indregne et tab ved værdiforringelse i resultatet og nedbringe den regnskabsmæssige værdi af et aktiv fremkommet ved pengestrømme i forbindelse med erhvervelse af forsikringer, således at den regnskabsmæssige værdi af aktivet ikke overstiger nettobeløbet af den forventede indgående pengestrøm for den dertil knyttede gruppe af forsikringskontrakter, fastlagt ved anvendelse af afsnit 32, litra a).
b)
skal en virksomhed, når den fordeler pengestrømme i forbindelse med erhvervelse af forsikringer på grupper af forsikringskontrakter ved anvendelse af afsnit B35A, litra a), nr. ii), indregne et tab ved værdiforringelse i resultatet og nedbringe den regnskabsmæssige værdi af de dertil knyttede aktiver fremkommet ved pengestrømme i forbindelse med erhvervelse af forsikringer, i det omfang:
i)
virksomheden forventer, at disse pengestrømme i forbindelse med erhvervelse af forsikringer overstiger nettobeløbet af den indgående pengestrøm fra de forventede fornyelser, fastlagt ved anvendelse af afsnit 32, litra a), og
ii)
det overskydende beløb, der fremkommer ved anvendelse af litra b), nr. i), ikke altid er blevet indregnet som en værdiforringelse ved anvendelse af litra a).
MÅLING (AFSNIT 29-71)
skøn over fremtidige pengestrømme (afsnit 33-35)
B36
Denne del omhandler:
a)
objektiv anvendelse af alle rimelige og dokumenterede oplysninger, som er tilgængelige uden urimelig udgift eller indsats (jf. afsnit B37-B41)
b)
markedsvariabler og ikke-markedsmæssige variabler (jf. afsnit B42-B53)
c)
anvendelse af aktuelle skøn (jf. afsnit B54-B60) og
d)
pengestrømme inden for kontraktens afgrænsning (jf. afsnit B61-B71).
Objektiv anvendelse af alle rimelige og dokumenterede oplysninger, som er tilgængelige uden urimelig udgift eller indsats (afsnit 33, litra a))
B37
Formålet med skøn over fremtidige pengestrømme er at fastslå den forventede værdi eller det sandsynlighedsvægtede gennemsnit af samtlige mulige udfald under hensyntagen til alle rimelige og dokumenterede oplysninger, som er tilgængelige på balancedagen uden urimelig udgift eller indsats. Rimelige og dokumenterede oplysninger, som er tilgængelige på balancedagen uden urimelig udgift eller indsats omfatter oplysninger om tidligere begivenheder og aktuelle betingelser samt prognoser om fremtidige betingelser (jf. afsnit B41). Oplysninger fra en virksomheds egne informationssystemer anses for at være tilgængelige uden urimelig udgift eller indsats.
B38
Udgangspunktet for et skøn over pengestrømme er en række scenarier, som afspejler samtlige mulige udfald. Hvert scenario angiver den beløbsmæssige størrelse af og tidspunktet for pengestrømmene for et bestemt udfald samt den skønnede sandsynlighed for dette udfald. Pengestrømmene fra hvert scenario diskonteres og vægtes med den skønnede sandsynlighed for det pågældende udfald med henblik på at udlede en forventet nutidsværdi. Heraf følger, at formålet ikke er at udvikle et udfald, der er mest sandsynligt, eller et udfald, der er mere sandsynligt end ikkesandsynligt, for fremtidige pengestrømme.
B39
Når man tager samtlige mulige udfald i betragtning, er det formålet at indarbejde alle rimelige og dokumenterede oplysninger, som er tilgængelige uden urimelig udgift eller indsats på en objektiv måde, snarere end at identificere alle mulige senarier. I praksis er det unødvendigt at udvikle eksplicitte scenarier, hvis det heraf følgende skøn er i overensstemmelse med formålet med målingen om at inkludere alle rimelige og dokumenterede oplysninger, som er tilgængelige uden urimelig udgift eller indsats, når gennemsnittet fastsættes. Hvis en virksomhed eksempelvis skønner, at sandsynlighedsfordelingen af udfaldene stort set er i overensstemmelse med en sandsynlighedsfordeling, der i fuldt omfang kan beskrives med et lille antal parametre, vil det være tilstrækkeligt at foretage et skøn over det lille antal parametre. På tilsvarende vis kan en forholdsvis enkel model i nogle tilfælde give et svar inden for en acceptabel margen, uden at der er behov for mange detaljerede simuleringer. Men i nogle tilfælde kan pengestrømmene være afledt af komplekse underliggende faktorer og kan reagere på en ikke-lineær måde over for ændringer i de økonomiske forhold. Dette kan f.eks. være tilfældet, hvis pengestrømmene afspejler en række indbyrdes forbundne muligheder, som er implicitte eller eksplicitte. I sådanne tilfælde kan det være nødvendigt med mere sofistikerede stokastiske modeller for at opfylde formålet med målingen.
B40
De udviklede scenarier skal omfatte objektive skøn af sandsynligheden for katastrofale tab i forbindelse med eksisterende kontrakter. Disse scenarier udelukker eventuelle krav om erstatning i henhold til fremtidige kontrakter.
B41
En virksomhed skal foretage et skøn over sandsynligheden for og størrelsen af fremtidige betalinger i henhold til eksisterende kontrakter på grundlag af indhentede oplysninger, herunder:
a)
oplysninger om krav om erstatning, der allerede er anmeldt af forsikringstagerne
b)
andre oplysninger om kendte eller anslåede karakteristika ved forsikringskontrakter
c)
historiske data om virksomhedens egne erfaringer, om nødvendigt suppleret med historiske data fra andre kilder. Historiske data justeres for at afspejle aktuelle forhold, hvis f.eks.:
i)
karakteristika for den forsikrede befolkning adskiller sig (eller vil adskille sig f.eks. på grund af ugunstig udtagning) fra karakteristika for den befolkning, der har været anvendt som grundlag for de historiske data
ii)
der er tegn på, at tidligere udviklingstendenser ikke vil fortsætte, at der vil opstå nye tendenser eller at økonomiske, demografiske og andre ændringer kan påvirke de pengestrømme, der opstår som følge af de eksisterende forsikringskontrakter, eller
iii)
der har været ændringer f.eks. i tegningsprocedurer og for behandling af krav om erstatning, der kan påvirke relevansen af historiske data for forsikringskontrakter.
d)
eventuelle nuværende prisoplysninger vedrørende genforsikringskontrakter og andre finansielle instrumenter (hvis sådanne findes), der dækker lignende risici, f.eks. katastrofeobligationer og "weather derivatives", og de seneste markedspriser for overdragelser af forsikringskontrakter. Disse oplysninger skal tilpasses for at afspejle forskellene mellem de pengestrømme, der opstår som følge af de pågældende genforsikringskontrakter eller andre finansielle instrumenter, og de pengestrømme, der opstår som følge af virksomhedens opfyldelse af de underliggende kontrakter med forsikringstageren.
Markedsvariabler og ikke-markedsmæssige variabler
B42
I IFRS 17 findes der to former for variabler:
a)
markedsvariabler, — der kan observeres i eller udledes direkte fra markeder (f.eks. priser på børsnoterede værdipapirer og rentesatser), og
b)
ikke-markedsmæssige variabler — alle andre variabler (f.eks. hyppighed og omfanget af kravene om erstatning og dødelighed).
B43
Markedsvariabler vil normalt give anledning til en finansiel risiko (f.eks. observerbare markedsrenter), og ikke-markedsmæssige variabler vil normalt give anledning til ikke-finansiel risiko (f.eks. dødelighed). Det vil dog ikke altid være tilfældet: Der kan f.eks. være forudsætninger vedrørende finansielle risici, for hvilke der ikke kan observeres - eller direkte udledes - variabler på markederne (f.eks. rentesatser, som ikke kan observeres på markederne - eller direkte udledes deraf).
Markedsvariabler (afsnit 33(b))
B44
Skønnene over markedsvariabler skal være i overensstemmelse med observerbare markedspriser på målingstidspunktet. En virksomhed skal maksimere anvendelsen af observerbart input og må ikke erstatte observerbare markedsdata med sine egne skøn, bortset fra som anført i afsnit 79 i IFRS 13 
Måling af dagsværdi
. Hvis det er nødvendigt at udlede variabler (f.eks. fordi der ikke findes observerbare markedsvariabler), skal de jf. IFRS 13, være i størst mulig overensstemmelse med observerbare markedsvariabler.
B45
Markedspriser er udtryk for forskellige synspunkter om mulige udfald og afspejler også markedsdeltagernes risikopræferencer. Der er følgelig ikke tale om en entydig prognose for det fremtidige udfald. Hvis det faktiske udfald afviger fra den tidligere markedspris, er dette ikke ensbetydende med, at markedsprisen var "forkert".
B46
En vigtig anvendelse af markedsvariablerne er begrebet et replikerende aktiv eller en replikerende portefølje af aktiver. Et replikerende aktiv er et aktiv, hvis pengestrømme i alle scenarier svarer 
nøjagtigt
 til de kontraktmæssige pengestrømme for en gruppe af forsikringskontrakter, både med hensyn til beløb, tidspunkt og usikkerhed. I nogle tilfælde findes der et replikerende aktiv for nogle af de pengestrømme, som hidrører fra en gruppe af forsikringskontrakter. Dette aktivs dagsværdi afspejler både den forventede nutidsværdi af pengestrømmene fra aktivet og den risiko, der er forbundet med disse pengestrømme. Hvis der findes en replikerende portefølje af aktiver for nogle af de pengestrømme, som hidrører fra en gruppe af forsikringskontrakter, kan virksomheden anvende dagsværdien af disse aktiver til at måle de relevante opfyldelsespengestrømme i stedet for specifikt at foretage skøn over pengestrømme og diskonteringssats.
B47
IFRS 17 kræver ikke, at en virksomhed anvender en replikerende porteføljemetode. Hvis der findes et replikerende aktiv eller en replikerende portefølje for nogle af de pengestrømme, der hidrører fra forsikringskontrakter, og virksomheden vælger at anvende en anden metode, skal virksomheden imidlertid sikre sig, at en replikerende porteføljemetode sandsynligvis næppe vil føre til en væsentlig anderledes måling af disse pengestrømme.
B48
Metoder, ud over en replikerende porteføljemetode, såsom stokastiske modelleringsmetoder, kan være mere robuste eller lettere at gennemføre, hvis der er en væsentlig indbyrdes afhængighed mellem de pengestrømme, der varierer med afkastet på aktiver, og andre pengestrømme. Det er nødvendigt med dømmekraft for at vurdere, hvilken metode der bedst opfylder formålet med hensyn til overensstemmelse med observerbare markedsvariabler under givne omstændigheder. Navnlig skal den anvendte metode resultere i målingen af eventuelle optioner og garantier i forsikringskontrakterne, der er i overensstemmelse med observerbare markedspriser (hvis sådanne findes) for sådanne optioner og garantier.
Ikkemarkedsmæssige variabler
B49
Skønnene over ikke-markedsmæssige variabler skal afspejle alle rimelige og dokumenterede oplysninger, som er tilgængelige uden urimelig udgift eller indsats, både eksternt og internt.
B50
Eksterne ikkemarkedsrelaterede data (f.eks. nationale dødelighedsstatistikker) kan få mere eller mindre betydning end interne data (f.eks. internt udviklede dødelighedsstatistikker), afhængigt af omstændighederne. For eksempel skal en virksomhed, der udsteder livsforsikringskontrakter, ikke udelukkende henholde sig til nationale dødelighedsstatistikker, men skal tage hensyn til alle andre rimelige og dokumenterede interne og eksterne informationskilder, som er tilgængelige uden urimelig udgift eller indsats, når den udarbejder objektive skøn over sandsynligheder for dødelighedsscenarier for sine forsikringskontrakter. Ved udarbejdelsen af disse sandsynligheder skal virksomheden tillægge de mere pålidelige oplysninger mere vægt. For eksempel:
a)
interne dødelighedsstatistikker kan være mere pålidelige end nationale dødelighedsstatistikker, hvis de nationale data stammer fra en stor befolkningsgruppe, som ikke er repræsentativ for den forsikrede befolkning. Dette kan f.eks. være tilfældet, fordi de demografiske karakteristika for den forsikrede befolkning kan afvige væsentligt fra karakteristika for den nationale befolkning, hvilket betyder, at en virksomhed ville være nødt til at lægge mere vægt på interne data og mindre vægt på nationale statistikker
b)
omvendt hvis de interne statistikker stammer fra en lille befolkningsgruppe med karakteristika, der anses for at ligge tæt op ad karakteristika for den nationale befolkning, og de nationale statistikker er aktuelle, skal en virksomhed lægge større vægt på nationale statistikker.
B51
Skønnene over sandsynligheder for ikke-markedsmæssige variabler må ikke modsige observerbare markedsvariabler. For eksempel skal skønnene over sandsynligheder for fremtidige inflationsscenarier være i størst mulig overensstemmelse med de sandsynligheder, der kan udledes af markedsrenten.
B52
I nogle tilfælde kan en virksomhed konkludere, at markedsvariabler varierer uafhængigt af ikke-markedsmæssige variabler. Hvis dette er tilfældet, skal virksomheden behandle scenarier, som afspejler de forskellige udfald for ikke-markedsmæssige variabler, idet der i hvert enkelt scenario anvendes den samme observerede værdi af markedsvariablen.
B53
I andre tilfælde kan markedsvariablerne og ikke-markedsmæssige variabler være indbyrdes forbundne. F.eks. kan der være holdepunkter for korrelation mellem bortfald (en ikke-markedsmæssig variabel) og rentesatser (en markedsvariabel). På samme måde kan der være holdepunkter for korrelation mellem niveauet for erstatningskrav i forbindelse med hus- eller bilforsikring og den økonomiske cyklus og dermed rentesatser og udgifter. Virksomheden skal sikre, at sandsynlighederne for scenarierne og risikojusteringerne for ikke-finansielle risici, som vedrører markedsvariablerne, er i overensstemmelse med de observerede markedspriser, som afhænger af disse markedsvariabler.
Anvendelse af aktuelle skøn (afsnit 33, litra c))
B54
Når der foretages skøn over det enkelte pengestrømsscenario og dets sandsynlighed, skal en virksomhed anvende alle rimelige og dokumenterede oplysninger, som er tilgængelige uden urimelig udgift eller indsats. En virksomhed skal gennemgå de skøn, den foretog ved den foregående regnskabsperiodes afslutning, og ajourføre dem. I den forbindelse skal en virksomhed tage hensyn til, om:
a)
de ajourførte skøn pålideligt afspejler betingelserne ved regnskabsperiodens afslutning
b)
ændringerne i skønnene pålideligt afspejler ændringerne i betingelserne i løbet af regnskabsperioden. Et eksempel herpå er, hvis man antager, at skønnene lå i den ene ende af et fornuftigt interval ved regnskabsperiodens begyndelse. Ved uændrede betingelser vil det ikke give et troværdigt billede af, hvad der er sket i løbet af perioden, hvis man flytter skønnene til den anden ende af intervallet i slutningen af perioden. Hvis en virksomheds seneste skøn er forskellige fra dens tidligere skøn, men betingelserne er uændrede, skal den vurdere, om de nye sandsynligheder, der tildeles hvert scenario, er berettigede. I forbindelse med opdateringen af skønnene over disse sandsynligheder skal virksomheden både tage hensyn til dokumentation, der begrundede dens tidligere skøn, og til al ny tilgængelig dokumentation og tillægge den mere pålidelige dokumentation mere vægt.
B55
Den sandsynlighed, der tillægges hvert scenario, skal afspejle betingelserne ved regnskabsperiodens afslutning. Heraf følger ved anvendelse af IAS 10 
Begivenheder efter regnskabsårets afslutning
, at en begivenhed, der indtræffer efter regnskabsperiodens afslutning, og som afklarer en usikkerhed, der herskede ved regnskabsperiodens afslutning, ikke dokumenterer de betingelser, der var fremherskende på det pågældende tidspunkt. F.eks. kan der ved regnskabsperiodens afslutning være en 20 procents sandsynlighed for, at der vil komme en voldsom storm i løbet af de resterende seks måneder af en forsikringskontrakt. Efter regnskabsperiodens afslutning, men før årsregnskabet godkendes til offentliggørelse, indtræffer der en voldsom storm. Opfyldelsespengestrømmene i henhold til denne kontrakt må ikke afspejle den storm, som man ved efterrationalisering ved har fundet sted. I stedet omfatter de pengestrømme, der er medtaget i målingen, den sandsynlighed på 20 %, der fremgår ved regnskabsperiodens afslutning (med oplysning ved anvendelse af IAS 10 om, at der fandt en ikke-regulerende begivenhed sted efter regnskabsperiodens afslutning).
B56
Aktuelle skøn over forventede pengestrømme svarer ikke nødvendigvis til de seneste faktiske erfaringer. Lad os eksempelvis antage, at dødelighedserfaringerne i regnskabsperioden var 20 procent værre end de foregående dødelighedserfaringer og foregående forventninger hertil. En række faktorer kan have forårsaget den uventede ændring i erfaringerne, herunder:
a)
varige ændringer i dødeligheden
b)
ændringer i karakteristika for den forsikrede befolkning (f.eks. ændringer i tegning eller distribution eller det selektive bortfald af forsikringstagere, som er ved særdeles godt helbred)
c)
tilfældige udsving eller
d)
identificerbare ikke-tilbagevendende årsager.
B57
En virksomhed skal undersøge årsagerne til ændringen i erfaring og udarbejde nye skøn over pengestrømme og sandsynligheder i lyset af den seneste erfaring, tidligere erfaringer og andre oplysninger. Resultatet for eksemplet i afsnit B56 vil typisk være, at den forventede nutidsværdi af ydelser ved dødsfald ændrer sig, men ikke så meget som 20 procent. I eksemplet i afsnit B56 vil den skønnede sandsynlighed i forbindelse med scenarier med høj dødelighed stige, hvis dødeligheden fortsat er betydeligt højere end tidligere skøn af årsager, som forventes at vare ved.
B58
Skøn over ikke-markedsmæssige variabler skal indeholde oplysninger om det nuværende niveau af forsikrede begivenheder og oplysninger om tendenser. F.eks. er dødeligheden løbende faldet over lange perioder i mange lande. Fastsættelsen af opfyldelsespengestrømme afspejler de sandsynligheder, der vil blive tildelt hvert enkelt mulige udviklingsscenario, under hensyntagen til alle rimelige og dokumenterede oplysninger, som er tilgængelige uden urimelig udgift eller indsats.
B59
På tilsvarende vis skal fastsættelsen af opfyldelsespengestrømme afspejle aktuelle skøn over mulige fremtidige inflationsrater, hvis pengestrømme, der er tildelt en gruppe af forsikringskontrakter, er følsomme over for inflation. Da inflationen forventes at være korreleret med rentesatserne, skal målingen af opfyldelsespengestrømmene afspejle sandsynlighederne for de enkelte inflationsscenarier på en måde, der stemmer overens med sandsynlighederne for de markedsrenter, der anvendes ved skønnet over diskonteringssatsen (se afsnit B51).
B60
Når der udarbejdes skøn over pengestrømme, skal en virksomhed tage hensyn til aktuelle forventninger til fremtidige begivenheder, der vil kunne påvirke disse pengestrømme. Virksomheden skal udvikle scenarier for pengestrømme, som afspejler disse fremtidige begivenheder samt objektive skøn over sandsynligheden for hvert enkelt scenario. En virksomhed skal imidlertid ikke tage hensyn til de aktuelle forventninger til fremtidige lovgivningsændringer, der ville medføre ændring eller indfrielse af denne forpligtelse eller skabe nye forpligtelser i henhold til den gældende forsikringskontrakt, førend den ændrede lovgivning i al væsentlighed er vedtaget.
Pengestrømme inden for kontraktens afgrænsning (jf. afsnit 34)
B61
Skøn over pengestrømme i et scenario skal omfatte alle pengestrømme inden for afgrænsningen af en eksisterende kontrakt og ikke andre pengestrømme. En virksomhed skal anvende afsnit 2, når den fastsætter afgrænsningen for en eksisterende kontrakt.
B62
Mange forsikringskontrakter har bestemmelser, der gør det muligt for forsikringstagere at træffe foranstaltninger, der ændrer beløb, tidspunkt, art og usikkerhed i forbindelse med de beløb, de vil modtage. Disse bestemmelser omfatter optioner på fornyelse, tilbagekøbsoptioner, konverteringsoptioner, optioner på at ophøre med at betale præmier samtidig med fortsat mulighed for at modtage ydelser i henhold til kontrakterne. Målingen af en gruppe af forsikringskontrakter skal på grundlag af den forventede værdi afspejle virksomhedens aktuelle skøn over, hvordan forsikringstagerne i gruppen vil udnytte de eksisterende optioner, og risikojusteringen for ikke-finansielle risici skal afspejle virksomhedens aktuelle skøn over, hvordan forsikringstagernes faktiske adfærd kan afvige fra den forventede adfærd. Dette krav om at fastslå den forventede værdi finder anvendelse, uanset hvor mange kontrakter der findes i en gruppe; det gælder f.eks. også, hvis gruppen omfatter en enkelt kontrakt. Målingen af en gruppe af forsikringskontrakter må således ikke forudsætte en 100 procents sandsynlighed for, at forsikringstagerne vil:
a)
tilbagekøbe deres kontrakter, hvis der er en vis sandsynlighed for, at nogle forsikringstagere ikke vil, eller
b)
videreføre deres kontrakter, hvis der er en vis sandsynlighed for, at nogle forsikringstagere ikke vil.
B63
Hvis en udsteder af en forsikringskontrakt i henhold til kontrakten skal forny kontrakten eller på anden måde videreføre kontrakten, skal denne anvende afsnit 34 for at vurdere, om præmier og tilknyttede pengestrømme, der hidrører fra den fornyede kontrakt, er inden for den oprindelige kontrakts afgrænsning.
B64
Afsnit 34 henviser til en virksomheds praktiske mulighed for at fastsætte en pris på et tidspunkt i fremtiden (et fornyelsestidspunkt), der fuldt ud afspejler risiciene i kontrakten fra dette tidspunkt. En virksomhed har denne praktiske mulighed i fraværet af begrænsninger, der forhindrer den i at fastsætte den samme pris, som den ville fastsætte for en ny kontrakt med samme karakteristika som den eksisterende kontrakt udstedt på dette tidspunkt, eller hvis den kan ændre ydelserne, således at de er i overensstemmelse med den pris, den vil opkræve. På tilsvarende måde har en virksomhed denne praktiske mulighed for at fastsætte en pris, når den kan fastsætte en ny pris for en eksisterende kontrakt, således at prisen afspejler generelle ændringer i risiciene i en portefølje af forsikringskontrakter, selv om den pris, der fastsættes for hver enkelt forsikringstager, ikke afspejler ændringen i risikoen for den bestemte forsikringstager. Ved vurderingen af, hvorvidt virksomheden har praktisk mulighed for at fastsætte en pris, der fuldt ud afspejler risici i kontrakten eller porteføljen, skal den overveje alle de risici, som den ville overveje ved tegning af tilsvarende kontrakter på fornyelsestidspunktet for den resterende serviceydelse. Ved fastsættelsen af skøn over fremtidige pengestrømme ved regnskabsperiodens afslutning skal en virksomhed revurdere en forsikringskontrakts afgrænsning for at inkludere virkningen af ændringer i omstændighederne for virksomhedens materielle rettigheder og forpligtelser.
B65
Pengestrømme inden for afgrænsningen af en forsikringskontrakt er dem, der direkte vedrører opfyldelsen af kontrakten, herunder pengestrømme, i forbindelse med hvilke virksomheden har diskretionære beføjelser over beløb og tidspunkt. Pengestrømme inden for afgrænsningen omfatter:
a)
præmier (herunder præmiejusteringer og ratepræmier) fra en forsikringstager og eventuelle yderligere pengestrømme som følge af disse præmier
b)
betalinger til (eller på vegne af) en forsikringstager, herunder krav om erstatning, der allerede er blevet indberettet, men endnu ikke er betalt (dvs. anmeldte krav om erstatning), indtrufne skader i forbindelse med begivenheder, som har fundet sted, men hvor kravene om erstatning ikke er blevet anmeldt, og alle fremtidige krav om erstatning, hvor virksomheden har en materiel forpligtelse (jf. afsnit 34)
c)
betalinger til (eller på vegne af) en forsikringstager, som varierer afhængigt af afkast på de underliggende poster
d)
betalinger til (eller på vegne af) en forsikringstager hidrørende fra afledte finansielle instrumenter, f.eks. optioner og garantier indbygget i kontrakten, i det omfang disse optioner og garantier ikke er udskilt fra forsikringskontrakten (jvf. afsnit 11, litra a))
e)
allokeringer af pengestrømme i forbindelse med erhvervelse af forsikringer, som kan henføres til den portefølje, hvortil kontrakten hører
f)
omkostninger til behandling af krav om erstatning (dvs. de omkostninger, virksomheden pådrager sig i forbindelse med undersøgelse, behandling og indfrielse af krav om erstatning i henhold til eksisterende forsikringskontrakter, herunder omkostninger til juridisk bistand og til taksator samt interne omkostninger til undersøgelse af krav om erstatning og behandling af udbetalinger i den forbindelse)
g)
omkostninger, som virksomheden pådrager sig i forbindelse med kontraktmæssige ydelser i naturalier
h)
policeforvaltnings- og vedligeholdelsesomkostninger, f.eks. omkostninger ved fakturering af præmier og håndtering af policeændringer (f.eks. konverteringer og tilbageførsler). Sådanne omkostninger omfatter også tilbagevendende provisioner, der forventes at blive udbetalt til mellemmænd, hvis en bestemt forsikringstager fortsat betaler præmier inden for forsikringskontraktens afgrænsning
i)
transaktionsbaserede afgifter (som f.eks. afgifter på forsikringspræmier, moms og skatter og afgifter på varer og serviceydelser) og afgifter (som f.eks. afgifter vedrørende brandvæsen og vurderinger af garantifonde), der opstår direkte som følge af eksisterende forsikringskontrakter, eller som kan henføres til disse på en rimelig og ensartet måde
j)
betalinger fra forsikringsgiver, der handler som forvalter, for at opfylde skattemæssige forpligtelser, som forsikringstageren har pådraget sig, og dermed forbundne indtægter
k)
potentielle indgående pengestrømme i forbindelse med genindvinding (f.eks. realisering af den erstattede genstands restværdi og subrogation) af fremtidige krav om erstatning, der er omfattet af eksisterende forsikringskontrakter og, såfremt de ikke opfylder kriterierne for indregning som separate aktiver, potentielle indgående pengestrømme i forbindelse med genindvinding af tidligere krav om erstatning
ka)
omkostninger, som påløber for virksomheden:
i)
ved udførelsen af investeringsaktivitet, i det omfang virksomheden udfører den pågældende aktivitet for at øge fordelene for forsikringstagere ved forsikringsdækning. Investeringsaktiviteter øger fordelene ved forsikringsdækning, hvis virksomheden udfører disse aktiviteter med forventning om at skabe et investeringsafkast, som forsikringstagere vil drage fordel af, hvis der indtræffer en forsikret begivenhed
ii)
ved en investerings- eller afkastrelateret serviceydelse over for forsikringstagere i forsikringskontrakter uden elementer af direkte deltagelse (jf. afsnit B119B)
iii)
ved en investeringsrelateret serviceydelse over for forsikringstagere i forsikringskontrakter med elementer af direkte deltagelse
l)
en tildeling af faste og variable overheadomkostninger (såsom omkostninger ved regnskabsmæssig behandling, menneskelige ressourcer, informationsteknologi og støtte, afskrivning på bygninger, leje og vedligeholdelse samt forsyningstjenester), som kan henføres direkte til opfyldelsen af forsikringskontrakter. Sådanne overheadomkostninger allokeres til grupper af kontrakter ved hjælp af systematiske og rationelle metoder, der anvendes ensartet på alle omkostninger med samme karakteristika
m)
andre omkostninger, der i henhold til kontrakten udtrykkeligt skal dækkes af forsikringstager.
B66
Nedenstående pengestrømme skal ikke medtages ved vurderingen af de pengestrømme, der vil hidrøre fra virksomhedens opfyldelse af en eksisterende forsikringskontrakt:
a)
investeringsafkast. Investeringer indregnes, måles og præsenteres separat
b)
pengestrømme (ind- og udbetalinger), der opstår i henhold til indgåede genforsikringskontrakter. Indgåede genforsikringskontrakter indregnes, måles og præsenteres separat
c)
pengestrømme, der kan opstå i forbindelse med fremtidige forsikringskontrakter, dvs. pengestrømme uden for afgrænsningen af de eksisterende kontrakter (jf. afsnit 34-35)
d)
pengestrømme vedrørende omkostninger, der ikke direkte kan henføres til den portefølje af forsikringskontrakter, som indeholder kontrakten, såsom visse omkostninger ved produktudvikling og uddannelse. Disse omkostninger indregnes i resultatet, når de påløber
e)
pengestrømme, der opstår som følge af et unormalt højt niveau for lønomkostninger eller andre ressourcer, som anvendes til at opfylde kontrakten. Disse omkostninger indregnes i resultatet, når de påløber
f)
udbetalinger og indbetalinger af indkomstskat, som forsikringsgiver ikke betaler eller modtager som forvalter, eller som ikke udtrykkeligt skal dækkes af forsikringstager i henhold til kontrakten
g)
pengestrømme mellem de forskellige dele af den regnskabsaflæggende virksomhed, såsom midler fra forsikringstageren og fra aktionærerne, hvis disse pengestrømme ikke ændrer det beløb, som udbetales til forsikringstagerne
h)
pengestrømme i forbindelse med komponenter, der er udskilt fra forsikringskontrakten og regnskabsmæssigt behandlet ved hjælp af andre gældende standarder (jf. afsnit 10-13).
B66A
Inden indregningen af en gruppe af forsikringskontrakter kan en virksomhed være nødsaget til at indregne et aktiv eller en forpligtelse fremkommet ved pengestrømme knyttet til gruppen af forsikringskontrakter, som ikke er pengestrømme i forbindelse med erhvervelse af forsikringer, enten som følge af pengestrømmens opståen eller som følge af krav i en anden IFRS-standard. Pengestrømmene er knyttet til gruppen af forsikringskontrakter, hvis disse pengestrømme ville have været en del af opfyldelsespengestrømmene på tidspunktet for første indregning af gruppen, hvis de var blevet betalt eller modtaget efter det pågældende tidspunkt. For at anvende afsnit 38, litra c), nr. ii), skal en virksomhed ophøre med at indregne sådanne aktiver eller forpligtelser, i det omfang aktiverne eller forpligtelserne ikke ville blive indregnet separat i forhold til gruppen af forsikringskontrakter, hvis pengestrømmen eller anvendelsen af IFRS-standarden skete på tidspunktet for den første indregning af gruppen af forsikringskontrakter.
Kontrakter med pengestrømme, som påvirker eller påvirkes af pengestrømme til forsikringstagere i andre kontrakter
B67
Visse forsikringskontrakter påvirker pengestrømmene til forsikringstagere i andre kontrakter ved at kræve, at:
a)
forsikringstageren deler afkast på den samme nærmere angivne pulje af underliggende poster med forsikringstagere i andre kontrakter, og
b)
enten:
i)
at en reduktion i disses andel af afkastet på de underliggende poster overvæltes på forsikringstageren som følge af betalinger til forsikringstagere i andre kontrakter, der indgår i denne pulje, herunder betalinger i henhold til garantier over for forsikringstagere i disse andre kontrakter, eller
ii)
at en reduktion i disses andel af afkastet på de underliggende poster overvæltes på forsikringstagere i andre kontrakter som følge af betalinger til forsikringstageren, herunder betalinger i henhold til garantier over for forsikringstageren.
B68
Undertiden vil sådanne kontrakter påvirke pengestrømmene til forsikringstagere i kontrakter i andre grupper. Opfyldelsespengestrømmene fra hver gruppe afspejler, i hvilket omfang kontrakterne i gruppen medfører, at virksomheden påvirkes af forventede pengestrømme enten til forsikringstagere i denne gruppe eller til forsikringstagere i en anden gruppe. Det betyder således, at opfyldelsespengestrømmene for en gruppe:
a)
omfatter betalinger, der følger af vilkårene i eksisterende kontrakter, til forsikringstagere i kontrakter i andre grupper, uanset om disse betalinger forventes at ske til nuværende eller fremtidige forsikringstagere, og
b)
udelukker betalinger til forsikringstagere i gruppen, som ved at anvende litra a) er blevet inkluderet i en anden gruppes opfyldelsespengestrømme.
B69
Som eksempel kan nævnes, at såfremt betalinger til forsikringstagere i en gruppe reduceres fra en andel i afkastet på de underliggende poster på 350 CU til 250 CU som følge af betalinger af et garanteret beløb til forsikringstagere i en anden gruppe, vil opfyldelsespengestrømmene fra den første gruppe omfatte betalinger af 100 CU (dvs. det ville blive 350 CU), og opfyldelsespengestrømmene fra den anden gruppe vil udelukke 100 CU fra at indgå i det garanterede beløb.
B70
Der kan anvendes forskellige praktiske metoder til at fastsætte opfyldelsespengestrømmene i grupper af kontrakter, som påvirker eller påvirkes af pengestrømme til forsikringstagere i kontrakter i andre grupper. I nogle tilfælde kan en virksomhed måske kun identificere ændringen i de underliggende poster og den deraf følgende ændring i pengestrømmene på et højere aggregeringsniveau end grupperne. I sådanne tilfælde skal virksomheden allokere virkningen af ændringen i de underliggende poster til hver enkelt gruppe på et systematisk og rationelt grundlag.
B71
Efter at alle forsikringsrelaterede serviceydelser er blevet leveret til kontrakterne i en gruppe, kan opfyldelsespengestrømmene stadig omfatte betalinger, der forventes foretaget til de nuværende forsikringstagere i andre grupper eller til fremtidige forsikringstagere. En virksomhed er ikke forpligtet til at fortsætte med at allokere sådanne opfyldelsespengestrømme til særlige grupper, men kan i stedet indregne og måle en forpligtelse for sådanne opfyldelsespengestrømme fra alle grupper.
Diskonteringssatser (afsnit 36)
B72
En virksomhed skal anvende følgende diskonteringssatser ved anvendelse af IFRS 17:
a)
til måling af opfyldelsespengestrømmene — nuværende diskonteringssatser ved anvendelse af afsnit 36
b)
til fastsættelse af renten på den kontraktmæssige servicemargen ved at anvende afsnit 44, litra b), for forsikringskontrakter uden elementer af direkte deltagelse — diskonteringssatser fastsat på tidspunktet for første indregning af en gruppe af kontrakter ved anvendelse af afsnit 36 på nominelle pengestrømme, der ikke varierer på grundlag af afkastet på de underliggende poster
c)
til måling af ændringerne i den kontraktmæssige servicemargen ved anvendelse af afsnit B96, litra a)-b) og litra d), for forsikringskontrakter uden elementer af direkte deltagelse — diskonteringssatser ved anvendelse af afsnit 36 fastsat ved første indregning
d)
for grupper af kontrakter, som anvender præmieallokeringsmetoden, og som har et væsentligt finansieringselement, til justering af den regnskabsmæssige værdi af forpligtelsen vedrørende den resterende dækningsperiode ved anvendelse af afsnit 56 — diskonteringssatser ved anvendelse af afsnit 36 fastsat ved første indregning
e)
hvis en virksomhed vælger at opdele finansielle forsikringsindtægter eller -udgifter mellem resultatet og anden totalindkomst (se afsnit 88) til fastsættelse af beløbet for de finansielle forsikringsindtægter eller -udgifter, der er indregnet i resultatet:
i)
for grupper af forsikringskontrakter, for hvilke ændringer i de forudsætninger, der vedrører finansiel risiko, ikke har en væsentlig virkning på beløb udbetalt til forsikringstagere ved anvendelse af afsnit B131 — diskonteringssatser fastsat på tidspunktet for første indregning af en gruppe af kontrakter ved anvendelse af afsnit 36 på nominelle pengestrømme, der ikke varierer på grundlag af afkast på de underliggende poster
ii)
for grupper af forsikringskontrakter, for hvilke ændringer i de forudsætninger, der vedrører finansiel risiko, har en væsentlig virkning på beløb udbetalt til forsikringstagere ved anvendelse af afsnit B132, litra a), nr. i) — diskonteringssatser, der allokerer de resterende reviderede forventede finansielle indtægter eller udgifter over den resterende løbetid for gruppen af kontrakter ved en konstant rente, og
iii)
for grupper af kontrakter, som anvender præmieallokeringsmetoden ved anvendelse af afsnit 59, litra b) og afsnit B133 — diskonteringssatser fastsat på tidspunktet for den indtrufne skade ved anvendelse af afsnit 36 på nominelle pengestrømme, der ikke varierer på grundlag af afkastet på de underliggende poster.
B73
For at fastslå diskonteringssatserne på tidspunktet for første indregning af en gruppe af kontrakter, der er beskrevet i afsnit B72, litra b)-e), kan en virksomhed anvende de vægtede, gennemsnitlige diskonteringssatser over den periode, hvor kontrakterne i gruppen er udstedt, der ved anvendelse af afsnit 22 ikke kan overstige et år.
B74
Skønnene over diskonteringssatser skal stemme overens med andre skøn, der anvendes til at måle forsikringskontrakter, for at undgå dobbelt indregning eller undladelser, for eksempel:
a)
på pengestrømme, der ikke varierer med afkastet på de underliggende poster, anvendes diskonteringssatser, der ikke afspejler et sådant udsving
b)
pengestrømme, der varierer på grundlag af afkast på de underliggende poster:
i)
diskonteres med renter, der afspejler et sådant udsving, eller
ii)
der justeres for virkningen af dette udsving, og der diskonteres med en rente, der afspejler den foretagne justering.
c)
nominelle pengestrømme (dvs. dem, som omfatter inflationens virkning) diskonteres med renter, der omfatter inflationens virkning, og
d)
reelle pengestrømme (dvs. dem, som ikke omfatter inflationens virkning) diskonteres med renter, der ikke omfatter inflationens virkning.
B75
I henhold til afsnit B74, litra b), skal pengestrømme, der varierer på grundlag af afkastet på de underliggende poster, diskonteres med renter, der afspejler et sådant udsving, eller justeres for virkningen af dette udsving og diskonteres med en rente, der afspejler den foretagne justering. Udsvinget er en relevant faktor, uanset om det opstår som følge af kontraktvilkår, eller fordi virksomheden udøver diskretionære beføjelser, og uanset om virksomheden er indehaver af de underliggende poster.
B76
Pengestrømme, der varierer på grundlag af afkastet på de underliggende poster med variable afkast, men som er underlagt en garanti med hensyn til et minimumsafkast, varierer ikke udelukkende baseret på afkastet på de underliggende poster, selv når det garanterede beløb er lavere end det forventede afkast på de underliggende poster. Derfor skal en virksomhed justere den rente, der afspejler udsvinget i afkastene på de underliggende poster, for virkningen af garantien, selv når det garanterede beløb er lavere end det forventede afkast på de underliggende poster.
B77
IFRS 17 kræver ikke, at virksomheden opdeler skønnede pengestrømme i dem, der varierer på grundlag af afkastet på de underliggende poster, og dem, der ikke gør. Hvis en virksomhed ikke opdeler de skønnede pengestrømme på denne måde, skal virksomheden anvende passende diskonteringssatser for de skønnede pengestrømme som helhed, for eksempel ved at anvende stokastiske modelleringsmetoder eller risikoneutrale måleteknikker.
B78
Diskonteringssatserne skal kun indeholde relevante faktorer, dvs. faktorer, der opstår som følge af den tidsmæssige værdi af penge, karakteristika i forbindelse med pengestrømme og forsikringskontrakternes likviditetsegenskaber. Sådanne diskonteringssatser observeres måske ikke direkte på markedet. Når der ikke findes observerbare markedsrenter for et instrument med samme karakteristika, eller der findes observerbare markedsrenter for tilsvarende instrumenter, men de identificerer ikke særskilt de faktorer, der adskiller instrumentet fra forsikringskontrakterne, skal en virksomhed derfor foretage et skøn over de relevante renter. IFRS 17 kræver ikke en særlig skønsmetode til fastsættelse af diskonteringssatser. Ved at anvende en skønsmetode skal en virksomhed:
a)
maksimere anvendelsen af observerbart input (jf. afsnit B44) og afspejle alle rimelige og dokumenterede oplysninger om ikke-markedsmæssige variabler, som man kan få adgang til uden urimelig udgift eller indsats både internt og eksternt (jf. afsnit B49). Navnlig må de anvendte diskonteringssatser ikke være i modstrid med tilgængelige og relevante markedsdata, og anvendte ikke-markedsmæssige variabler må ikke være i modstrid med observerbare markedsvariabler
b)
afspejle de aktuelle markedsvilkår set fra en markedsdeltagers perspektiv
c)
udøve skøn ved vurderingen af omfanget af lighed mellem aspekter i de forsikringskontrakter, der måles, og de aspekter ved instrumentet, for hvilke der findes observerbare markedspriser, og justere disse priser for at afspejle forskellene mellem dem.
B79
For pengestrømme i forbindelse med forsikringskontrakter, som ikke varierer på grundlag af afkast på de underliggende poster, afspejler diskonteringssatsen rentekurven i den relevante valuta for instrumenter, der eksponerer indehaveren mod ingen eller ubetydelig kreditrisiko, justeret for at afspejle likviditetsegenskaberne for gruppen af forsikringskontrakter. Denne justering skal afspejle forskellen mellem likviditetsegenskaberne for gruppen af forsikringskontrakter og likviditetsegenskaberne for de aktiver, der er anvendt til at fastsætte rentekurven. Rentekurver afspejler aktiver, der handles på aktive markeder, som indehaver typisk kan sælge til enhver tid uden at pådrage sig betydelige omkostninger. I modsætning hertil kan virksomheden i henhold til visse forsikringskontrakter ikke tvinges til at foretage betalinger inden forekomsten af forsikrede begivenheder eller inden tidspunkter, der er angivet i kontrakterne.
B80
For pengestrømme i forbindelse med forsikringskontrakter, som ikke varierer på grundlag af afkast på de underliggende poster, kan en virksomhed følgelig fastsætte diskonteringssatser ved at justere en likvid risikofri rentekurve for at afspejle forskellene mellem likviditetsegenskaberne for de finansielle instrumenter, der ligger til grund for de rentesatser, der er observeret på markedet, og likviditetsegenskaberne for forsikringskontrakterne (en bottom-up-metode).
B81
Alternativt kan en virksomhed fastsætte passende diskonteringssatser for forsikringskontrakter baseret på en rentekurve, der afspejler de aktuelle markedsbaserede afkast, der er implicit givne i en måling af dagsværdien af en referenceportefølje af aktiver (en top-down-metode). En virksomhed skal tilpasse denne rentekurve for at fjerne faktorer, som ikke er relevante for forsikringskontrakterne, men er ikke forpligtet til at justere rentekurven for forskelle i likviditetsegenskaber mellem forsikringskontrakterne og referenceporteføljen.
B82
Ved udarbejdelse af skøn over rentekurven beskrevet i afsnit B81:
a)
skal en virksomhed, hvis der er observerbare markedspriser på aktive markeder for aktiver i referenceporteføljen, anvende disse priser (i overensstemmelse med afsnit 69 i IFRS 13)
b)
skal en virksomhed, hvis et marked ikke er aktivt, justere observerbare markedspriser for tilsvarende aktiver for at gøre dem sammenlignelige med markedspriser for de aktiver, der skal måles (i overensstemmelse med afsnit 83 i IFRS 13)
c)
skal en virksomhed anvende en skønsmetode, hvis der ikke findes et marked for aktiverne i referenceporteføljen. For sådanne aktiver skal en virksomhed (i overensstemmelse med afsnit 89 i IFRS 13):
i)
udarbejde ikkeobserverbart input ved hjælp af de bedste oplysninger, der foreligger under de givne omstændigheder. Et sådant input kan omfatte virksomhedens egne data, og i forbindelse med IFRS 17 kan virksomheden lægge større vægt på langsigtede skøn end på kortsigtede udsving og
ii)
justere disse data så de afspejler alle oplysninger om markedsdeltagernes forudsætninger, som er rimeligt tilgængelige.
B83
Når en virksomhed justerer rentekurven, skal den justere de markedsrenter, der er observeret i de seneste transaktioner med instrumenter med lignende karakteristika, for bevægelser i markedsfaktorer siden transaktionstidspunktet og skal justere observerede markedspriser for at afspejle graden af forskel mellem det instrument, der måles, og det instrument, for hvilket transaktionspriserne er observerbare. For pengestrømme i forbindelse med forsikringskontrakter, som ikke varierer på grundlag af afkastet af aktiverne i referenceporteføljen, omfatter sådanne justeringer:
a)
justering for forskelle mellem beløb, tidspunkt og usikkerhed vedrørende pengestrømme fra aktiver i porteføljen og beløb, tidspunkt og usikkerhed vedrørende pengestrømme fra forsikringskontrakterne, og
b)
udelukkelse af markedsrisikopræmier for kreditrisiko, som kun er relevante for aktiver i referenceporteføljen.
B84
I princippet bør der for pengestrømme i forbindelse med forsikringskontrakter, som ikke varierer på grundlag af afkastet på aktiverne i referenceporteføljen, være en enkelt illikvid risikofri rentekurve, som fjerner enhver usikkerhed om beløb og tidspunkt for pengestrømmene. I praksis kan top-down-metoden og bottom-up-metoden dog resultere i forskellige rentekurver selv i samme valuta. Dette skyldes de iboende begrænsninger, når der foretages skøn over de justeringer, der er foretaget efter hver metode, og den eventuelle mangel på en justering for forskellige likviditetsegenskaber i top-down-metoden. En virksomhed er ikke forpligtet til at afstemme den diskonteringssats, der er fastsat i henhold til den valgte metode, med den diskonteringssats, der ville være blevet fastsat i henhold til den anden metode.
B85
IFRS 17 specificerer ikke restriktioner for så vidt angår den referenceportefølje af aktiver, der kan bruges ved anvendelse af afsnit B81. Der kræves imidlertid færre justeringer for at fjerne de faktorer, som ikke er relevante for forsikringskontrakterne, når referenceporteføljen af aktiver har lignende karakteristika. For eksempel, hvis pengestrømme i forbindelse med forsikringskontrakter ikke varierer på grundlag af afkastet på de underliggende poster, ville det være nødvendigt med færre justeringer, hvis en virksomhed anvendte gældsinstrumenter som udgangspunkt frem for aktieinstrumenter. For gældsinstrumenter ville formålet være at fjerne virkningen af kreditrisikoen og andre faktorer, der ikke er relevante for forsikringskontrakterne, fra det samlede obligationsafkast. En måde at skønne virkningen af kreditrisikoen på er at anvende markedsprisen på et afledt kreditinstrument som referencepunkt.
Risikojustering for ikke-finansielle risici (afsnit 37)
B86
Risikojusteringen for ikke-finansielle risici vedrører risici fra forsikringskontrakter bortset fra finansiel risiko. Finansiel risiko er derimod medtaget i skøn over fremtidige pengestrømme eller den diskonteringssats, der er anvendt til justering af pengestrømmene. De risici, der er omfattet af risikojusteringen for ikke-finansielle risici, er forsikringsrisiko og andre ikke-finansielle risici, som f.eks. bortfaldsrisiko og udgiftsrisiko (jf. afsnit B14).
B87
Risikojusteringen for ikke-finansielle risici for forsikringskontrakter måler den kompensation, som virksomheden ville kræve, for at den skulle være indifferent mellem:
a)
at opfylde en forpligtelse, der har en række mulige udfald, der opstår som følge af ikke-finansielle risici, og
b)
at opfylde en forpligtelse, der vil skabe faste pengestrømme med samme forventede nutidsværdi som forsikringskontrakterne.
For eksempel måler risikojusteringen for ikke-finansielle risici den kompensation, som virksomheden ville kræve, for at den skulle være indifferent mellem at opfylde en forpligtelse, der — som følge af en ikke-finansiel risiko — har 50 procents sandsynlighed for at være på 90 CU og 50 procents sandsynlighed for at være på 110 CU, og en forpligtelse, der er fastsat til 100 CU. Som følge heraf formidler risikojusteringen for ikke-finansielle risici oplysninger til regnskabsbrugerne om det beløb, som virksomheden opkrævede for den usikkerhed, der som følge af ikke-finansielle risici opstår om beløb og tidspunkt for pengestrømmene.
B88
Eftersom risikojusteringen for ikke-finansielle risici afspejler den kompensation, som virksomheden vil kræve for at påtage sig ikke-finansielle risici, der hidrører fra det usikre beløb og tidspunkt for pengestrømmene, afspejler risikojusteringen for ikke-finansielle risici også:
a)
størrelsen af den diversificeringsfordel, som virksomheden medtager, når den fastsætter den kompensation, der kræves for at påtage sig denne risiko, og
b)
både positive og negative udfald på en måde, der afspejler virksomhedens grad af risikoaversion.
B89
Formålet med risikojusteringen for ikke-finansielle risici er at måle virkningen af usikkerheden på de pengestrømme, som hidrører fra forsikringskontrakter, ud over usikkerheden som følge af finansielle risici. Følgelig skal risikojusteringen for ikke-finansielle risici afspejle alle ikke-finansielle risici i tilknytning til forsikringskontrakterne. Den skal ikke afspejle risici, som ikke hidrører fra forsikringskontrakter, som f.eks. generelle operationelle risici.
B90
Risikojusteringen for ikke-finansielle risici, skal medtages i målingen på eksplicit vis. Risikojusteringen for ikke-finansielle risici er begrebsmæssigt forskellig fra skønnene over fremtidige pengestrømme og de diskonteringssatser, der justerer disse pengestrømme. Virksomheden skal ikke indregne risikojusteringen for ikke-finansielle risici dobbelt, ved f.eks. også implicit at medtage risikojusteringen for ikke-finansielle risici ved fastlæggelsen af skøn over fremtidige pengestrømme eller diskonteringssatser. De diskonteringssatser, der er oplyst i overensstemmelse med afsnit 120, må ikke omfatte implicitte justeringer for ikke-finansielle risici.
B91
IFRS 17 præciserer ikke den eller de skønsmetoder, der anvendes til at fastsætte risikojusteringen for ikke-finansielle risici. Med henblik på at afspejle den kompensation, virksomheden vil kræve for at påtage sig ikke-finansielle risici, skal risikojusteringen for ikke-finansielle risici imidlertid have følgende karakteristika:
a)
risici med lav hyppighed og meget alvorlige konsekvenser vil medføre højere risikojusteringer for ikke-finansielle risici end risici med høj hyppighed og ikke særligt alvorlige konsekvenser
b)
for sammenlignelige risici vil kontrakter med længere løbetid medføre højere risikojusteringer for ikke-finansielle risici end kontrakter med kortere løbetid
c)
risici med bredere sandsynlighedsfordeling vil medføre højere risikojusteringer for ikke-finansielle risici end risici med en smallere fordeling
d)
jo mindre kendskabet er til det nuværende skøn og dets udviklingstendens, jo højere bliver risikojusteringen for ikke-finansielle risici, og
e)
i det omfang nye erfaringer mindsker usikkerheden om beløb og tidspunkt for pengestrømmene, vil risikojusteringerne for ikke-finansielle risici falde, og omvendt.
B92
En virksomhed skal foretage en vurdering, når den fastsætter en passende skønsmetode for risikojusteringen for ikke-finansielle risici. Når den foretager denne vurdering, skal virksomheden også overveje, om metoden giver koncise og informative oplysninger, således at regnskabsbrugere kan benchmarke virksomhedens resultater i forhold til andre virksomheders resultater. I henhold til afsnit 119 skal en virksomhed, der anvender en anden metode end konfidensniveaumetoden til fastsættelse af risikojusteringen for ikke-finansielle risici, fremlægge oplysning om, hvilken metode der er anvendt, og hvilket konfidensniveau der svarer til resultaterne af denne metode.
Første indregning af overdragelser af forsikringskontrakter og virksomhedssammenslutninger (afsnit 39)
B93
Når en virksomhed erhverver udstedte forsikringskontrakter og indgåede genforsikringskontrakter i en overdragelse af forsikringskontrakter, som ikke medfører etablering af en virksomhed eller en virksomhedssammenslutning, der er omfattet af IFRS 3, skal virksomheden anvende afsnit 14-24 for at identificere grupperne af erhvervede kontrakter, som hvis den havde indgået kontrakterne på transaktionstidspunktet.
B94
En virksomhed skal anvende det vederlag, der er modtaget eller betalt for kontrakterne, som en indikator for de modtagne præmier. Det vederlag, der er modtaget eller betalt for kontrakterne, udelukker det vederlag, der er modtaget eller betalt for alle andre aktiver og forpligtelser, der er erhvervet i samme transaktion. I en virksomhedssammenslutning, der er omfattet af IFRS 3, er det vederlag, der er modtaget eller betalt, lig med dagsværdien af kontrakterne på dette tidspunkt. Ved fastsættelsen af denne dagsværdi må en virksomhed ikke anvende afsnit 47 i IFRS 13 (vedrørende efterspørgsel).
B95
Medmindre præmieallokeringsmetoden for forpligtelsen vedrørende den resterende dækningsperiode i afsnit 55-59 og 69-70A finder anvendelse, beregnes den kontraktmæssige servicemargen ved første indregning ved anvendelse af afsnit 38 for erhvervede udstedte forsikringskontrakter og ved anvendelse af afsnit 65 for erhvervede indgåede genforsikringskontrakter ved hjælp af det vederlag, der er modtaget eller betalt for kontrakterne, som en indikator for de præmier, der er modtaget eller betalt på tidspunktet for første indregning.
B95A
Hvis de erhvervede udstedte forsikringskontrakter er tabsgivende ved anvendelse af afsnit 47, indregner virksomheden det beløb, hvormed opfyldelsespengestrømmene overstiger det betalte eller modtagne vederlag, som goodwill eller gevinst fra et tilbudskøb for kontrakter, der er erhvervet ved en virksomhedssammenslutning omfattet af IFRS 3, eller som et tab i resultatet for kontrakter, der er erhvervet ved en overdragelse. Virksomheden skal fastsætte et tabselement for forpligtelsen vedrørende den resterende dækningsperiode for dette overskydende beløb og anvende afsnit 49-52 til at allokere efterfølgende ændringer i opfyldelsespengestrømme til dette tabselement.
B95B
For en gruppe af indgåede genforsikringskontrakter, for hvilke afsnit 66A-66B finder anvendelse, skal en virksomhed fastlægge det tabselement, der genindvindes, for aktivet vedrørende den resterende dækningsperiode på transaktionstidspunktet ved at multiplicere:
a)
tabselementet for forpligtelsen vedrørende den resterende dækningsperiode for de underliggende forsikringskontrakter på transaktionstidspunktet og
b)
den procentdel af krav om erstatning fra de underliggende forsikringskontrakter, som virksomheden på transaktionstidspunktet forventer at genindvinde fra gruppen af indgåede genforsikringskontrakter.
B95C
Virksomheden indregner det tabselement, der genindvindes, og som er fastlagt ved anvendelse af afsnit 95B, som goodwill eller gevinst fra et tilbudskøb for indgåede genforsikringskontrakter, der er erhvervet ved en virksomhedssammenslutning omfattet af IFRS 3, eller som indtægt i resultatet for kontrakter, der er erhvervet ved en overdragelse.
B95D
Ved anvendelse af afsnit 14-22 vil en virksomhed på transaktionstidspunktet i en gruppe af tabsgivende forsikringskontrakter kunne inkludere både tabsgivende forsikringskontrakter, der er omfattet af en gruppe af indgåede genforsikringskontrakter, og tabsgivende kontrakter, der ikke er omfattet af gruppen af indgåede genforsikringskontrakter. For at anvende afsnit B95B i sådanne tilfælde skal en virksomhed anvende et systematisk og rationelt fordelingsgrundlag for at fastlægge andelen af tabselementet for den gruppe af forsikringskontrakter, der vedrører de forsikringskontrakter, der er omfattet af gruppen af indgåede genforsikringskontrakter
Aktiv fremkommet ved pengestrømme i forbindelse med erhvervelse af forsikringer
B95E
Når en virksomhed erhverver udstedte forsikringskontrakter i en overdragelse af forsikringskontrakter, som ikke medfører etablering af en virksomhed eller en virksomhedssammenslutning, der er omfattet af IFRS 3, indregner virksomheden et aktiv fremkommet ved pengestrømme i forbindelse med erhvervelse af forsikringer til dagsværdien på transaktionstidspunktet for rettighederne til at opnå:
a)
fremtidige forsikringskontrakter, som er fornyelser af forsikringskontrakter, der er indregnet på transaktionstidspunktet, og
b)
fremtidige forsikringskontrakter, ud over de i litra a) anførte, efter transaktionstidspunktet uden igen at betale de pengestrømme i forbindelse med erhvervelse af forsikringer, som den overtagne virksomhed allerede har betalt, og som kan henføres direkte til den dertil knyttede portefølje af forsikringskontrakter.
B95F
På transaktionstidspunktet indgår beløbet for eventuelle aktiver fremkommet ved pengestrømme i forbindelse med erhvervelse af forsikringer ikke i målingen af den overtagne gruppe af forsikringskontrakter ved anvendelse af afsnit B93-B95A.
Ændringer i den regnskabsmæssige værdi af den kontraktmæssige servicemargen for forsikringskontrakter uden elementer af direkte deltagelse (afsnit 44)
B96
For forsikringskontrakter uden elementer af direkte deltagelse kræves der i afsnit 44, litra c), en justering af den kontraktmæssige servicemargen for en gruppe af forsikringskontrakter for ændringer i de opfyldelsespengestrømme, der vedrører fremtidige serviceydelser. Disse ændringer omfatter:
a)
erfaringsbaserede justeringer som følge af præmier, der er modtaget i den periode, der vedrører fremtidige serviceydelser, og tilknyttede pengestrømme såsom pengestrømme i forbindelse med erhvervelse af forsikringer og præmiebaserede afgifter, målt til diskonteringssatserne i afsnit B72, litra c)
b)
ændringer i skøn over nutidsværdien af fremtidige pengestrømme i forbindelse med forpligtelsen vedrørende den resterende dækningsperiode, bortset fra dem, der er beskrevet i afsnit B97, litra a), målt til diskonteringssatserne i afsnit B72, litra c)
c)
forskelle mellem investeringselementer, der forventes at skulle betales i regnskabsperioden, og de faktiske investeringselementer, som skal betales i regnskabsperioden. Disse forskelle fastlægges ved at sammenligne i) det faktiske investeringselement, som skal betales i regnskabsperioden, med ii) den betaling i regnskabsperioden, som var forventet ved periodens begyndelse plus eventuelle finansielle forsikringsindtægter eller -udgifter i forbindelse med denne forventede betaling, inden den skal betales
ca)
forskelle mellem eventuelle lån til en forsikringstager, der forventes at skulle betales i regnskabsperioden, og de faktiske lån til en forsikringstager, som skal betales i regnskabsperioden. Disse forskelle fastlægges ved at sammenligne i) det faktiske lån til en forsikringstager, som skal tilbagebetales i regnskabsperioden, med ii) den tilbagebetaling i regnskabsperioden, som var forventet ved periodens begyndelse, plus eventuelle finansielle forsikringsindtægter eller -udgifter i forbindelse med den forventede tilbagebetaling, inden den skal tilbagebetales
d)
ændringen i risikojusteringen for ikke-finansielle risici, der vedrører fremtidige serviceydelser. En virksomhed er ikke forpligtet til at opdele ændringen i risikojusteringen for ikke-finansielle risici mellem i) en ændring vedrørende ikke-finansielle risici og ii) virkningen af den tidsmæssige værdi af penge og ændringer i den tidsmæssige værdi af penge. Hvis en virksomhed foretager en sådan opdeling, justerer virksomheden den kontraktmæssige servicemargen for ændringen vedrørende ikke-finansielle risici, målt til diskonteringssatserne i afsnit B72, litra c).
B97
En virksomhed skal ikke justere den kontraktmæssige servicemargen for en gruppe af forsikringskontrakter uden elementer af direkte deltagelse i forbindelse med følgende ændringer i opfyldelsespengestrømmene, da de ikke vedrører fremtidige serviceydelser:
a)
virkningen af den tidsmæssige værdi af penge og ændringer i den tidsmæssige værdi af penge og virkningen af finansiel risiko og ændringer i finansiel risiko. Disse virkninger omfatter:
i)
den eventuelle virkning på de skønnede fremtidige pengestrømme
ii)
virkningen, hvis den er opdelt, på risikojusteringen for ikke-finansielle risici og
iii)
virkningen af en ændring i diskonteringssatsen
b)
ændringer i skøn over opfyldelsespengestrømme i forbindelse med forpligtelsen vedrørende indtrufne skader
c)
erfaringsbaserede justeringer, bortset fra dem, der er beskrevet i afsnit B96, litra a).
B98
Vilkårene i nogle forsikringskontrakter uden elementer af direkte deltagelse giver en virksomhed diskretionære beføjelser over pengestrømme, der skal betales til forsikringstagere. En ændring i de diskretionært fastsatte pengestrømme betragtes som vedrørende fremtidige serviceydelser og indebærer således justering af den kontraktmæssige servicemargen. For at fastslå, hvordan man identificerer en ændring i de diskretionært fastsatte pengestrømme, skal en virksomhed ved indgåelsen af kontrakten angive, på hvilket grundlag den forventer at fastsætte sin forpligtelse i henhold til kontrakten, for eksempel baseret på en fast rente eller på afkast, som varierer på grundlag af specifikke afkast på aktiver.
B99
En virksomhed skal anvende denne angivelse til at sondre mellem virkningen af ændringer i de forudsætninger, der vedrører finansiel risiko i tilknytning til denne forpligtelse (som ikke indebærer justering af den kontraktmæssige servicemargen), og virkningen af diskretionært fastsatte ændringer til denne forpligtelse (som indebærer justering af den kontraktmæssige servicemargen).
B100
Hvis en virksomhed ved indgåelsen af kontrakten ikke kan specificere, hvad den anser for sin forpligtelse i henhold til kontrakten, og hvad den anser for at være diskretionært, skal den betragte sin forpligtelse som det implicitte afkast i skønnet over opfyldelsespengestrømmene ved kontraktens indgåelse, ajourført for at afspejle aktuelle forudsætninger, der vedrører finansiel risiko.
Ændringer i den regnskabsmæssige værdi af den kontraktmæssige servicemargen for forsikringskontrakter med elementer af direkte deltagelse (afsnit 45)
B101
Forsikringskontrakter med elementer af direkte deltagelse er forsikringskontrakter, som i væsentlig grad er investeringsrelaterede serviceydelseskontrakter, i henhold til hvilke en virksomhed giver tilsagn om et investeringsafkast, der er baseret på de underliggende poster. De defineres derfor som forsikringskontrakter, for hvilke
a)
kontraktvilkårene fastsætter, at forsikringstager skal deltage i en andel af en klart identificeret pulje af underliggende poster (jf. afsnit B105-B106)
b)
virksomheden forventer at betale forsikringstager et beløb svarende til en betydelig andel af dagsværdien af afkastet på de underliggende poster (jf. afsnit B107), og
c)
virksomheden forventer, at en betydelig andel af enhver ændring i de beløb, der skal betales til forsikringstager, vil variere med ændringen i dagsværdien af de underliggende poster (jf. afsnit B107).
B102
En virksomhed skal vurdere, hvorvidt betingelserne i afsnit B101 er opfyldt ved hjælp af forventningerne ved kontraktens indgåelse og må ikke revurdere betingelserne efterfølgende, medmindre kontrakten ændres ved anvendelse af afsnit 72.
B103
I det omfang forsikringskontrakter i en gruppe påvirker pengestrømmene til forsikringstagere i kontrakter i andre grupper (jf. afsnit B67-B71), skal en virksomhed vurdere, om betingelserne i afsnit B101 er opfyldt ved hjælp af de pengestrømme, som virksomheden forventer at betale til forsikringstagerne, og som er fastsat ved anvendelse af afsnit B68-B70.
B104
Betingelserne i afsnit B101 sikrer, at forsikringskontrakter med elementer af direkte deltagelse er kontrakter, i henhold til hvilke virksomhedens forpligtelse til forsikringstageren er forskellen mellem:
a)
forpligtelsen til at betale forsikringstageren et beløb svarende til dagsværdien af de underliggende poster og
b)
et variabelt gebyr (jf. afsnit B110-B118), som virksomheden vil fratrække litra a) til gengæld for fremtidige serviceydelser, der følger af forsikringskontrakten, bestående af:
i)
beløbet for virksomhedens andel af dagsværdien af de underliggende poster minus
ii)
opfyldelsespengestrømme, der ikke varierer på grundlag af afkastet på de underliggende poster.
B105
Den andel, der er omhandlet i afsnit B101, litra a), udelukker ikke eksistensen af virksomhedens diskretionære beføjelser med hensyn til at variere de beløb, der er udbetalt til forsikringstageren. Forbindelsen til de underliggende poster skal dog kunne håndhæves (jf. afsnit 2).
B106
Puljen af underliggende poster omhandlet i afsnit B101, litra a), kan omfatte alle poster, for eksempel en referenceportefølje af aktiver, virksomhedens nettoaktiver eller en bestemt del af virksomhedens nettoaktiver, så længe de er klart defineret i kontrakten. En virksomhed behøver ikke være i besiddelse af den identificerede pulje af underliggende poster. Imidlertid er der ikke tale om en klart identificeret pulje af underliggende poster, hvis:
a)
en virksomhed kan ændre de underliggende poster, som fastsætter størrelsen af virksomhedens forpligtelse med tilbagevirkende kraft, eller
b)
der ikke er identificeret nogen underliggende poster, selv om forsikringstageren kunne få et afkast, der generelt afspejler virksomhedens samlede resultater og forventninger eller resultaterne og forventningerne i forbindelse med en undergruppe af aktiver, som virksomheden besidder. Et eksempel på et sådant afkast er en krediteringsrentesats eller udbyttebetaling, der er fastsat ved udgangen af den periode, som den vedrører. I dette tilfælde afspejler forpligtelsen over for forsikringstageren den krediteringsrentesats eller de udbyttebeløb, som virksomheden har fastsat, og afspejler ikke identificerede underliggende poster.
B107
Afsnit B101, litra b), kræver, at virksomheden forventer, at en betydelig andel af dagsværdien af afkastet på de underliggende poster vil blive udbetalt til forsikringstager, og afsnit B101, litra c), kræver, at virksomheden forventer, at en betydelig andel af enhver ændring i de beløb, der skal betales til forsikringstager, vil variere med ændringen i dagsværdien af de underliggende poster. En virksomhed skal:
a)
fortolke begrebet "betydelig" i begge afsnit set i lyset af målet med forsikringskontrakter med elementer af direkte deltagelse, der er kontrakter, i henhold til hvilke virksomheden udfører investeringsrelaterede serviceydelser og kompenseres for disse ved et gebyr, der fastsættes på grundlag af de underliggende poster, og
b)
vurdere udsvinget i beløbene i afsnit B101, litra b) og litra c):
i)
over forsikringskontraktens løbetid og
ii)
på grundlag af en sandsynlighedsvægtet gennemsnitlig nutidsværdi og ikke på grundlag af bedste eller værste udfald (jf. afsnit B37-B38).
B108
Hvis virksomheden forventer at skulle betale en betydelig andel af dagsværdien af afkastet på de underliggende poster, forudsat at der gives garanti for et minimumsafkast, vil der f.eks. være tilfælde, hvor:
a)
de pengestrømme, som virksomheden forventer at skulle betale til forsikringstageren, varierer med ændringerne i dagsværdien af de underliggende poster, da det garanterede afkast og andre pengestrømme, som ikke varierer på grundlag af afkastet på de underliggende poster, ikke overstiger dagsværdien af afkastet på de underliggende poster, og
b)
de pengestrømme, som virksomheden forventer at skulle betale til forsikringstageren, ikke varierer med ændringerne i dagsværdien af de underliggende poster, da det garanterede afkast og andre pengestrømme, som ikke varierer på grundlag af afkastet på de underliggende poster, overstiger dagsværdien af afkastet på de underliggende poster.
Virksomhedens vurdering af udsvinget i afsnit B101, litra c), for dette eksempel vil afspejle et sandsynlighedsvægtet gennemsnit af nutidsværdien for alle disse scenarier.
B109
Udstedte genforsikringskontrakter og indgåede genforsikringskontrakter kan ikke være forsikringskontrakter med elementer af direkte deltagelse i forbindelse med IFRS 17.
B110
For forsikringskontrakter med elementer af direkte deltagelse justeres den kontraktmæssige servicemargen for at afspejle den variable karakter af gebyret. Derfor behandles ændringer i de beløb, der er fastsat i afsnit B104, som fastsat i afsnit B111-B114.
B111
Ændringer i forpligtelsen til at betale forsikringstageren et beløb, der svarer til dagsværdien af de underliggende poster (afsnit B104, litra a)), vedrører ikke fremtidige serviceydelser og indebærer ikke justering af den kontraktmæssige servicemargen.
B112
Beløbsmæssige ændringer i virksomhedens andel af dagsværdien af de underliggende poster (afsnit B104, litra b), nr. i)) vedrører fremtidige serviceydelser og indebærer justering af den kontraktmæssige servicemargen ved anvendelse af afsnit 45, litra b).
B113
Ændringer i opfyldelsespengestrømme, der ikke varierer på grundlag af afkastet på de underliggende poster (afsnit B104, litra b), nr. ii)), omfatter:
a)
ændringer i opfyldelsespengestrømme, bortset fra dem, der er anført i litra b). En virksomhed skal anvende afsnit B96-B97 i overensstemmelse med forsikringskontrakter uden elementer af direkte deltagelse for at fastsætte, i hvilket omfang de vedrører fremtidige serviceydelser, og ved anvendelse af afsnit 45, litra c), justere den kontraktmæssige servicemargen. Alle justeringer, måles ved hjælp af aktuelle diskonteringssatser
b)
ændringen i virkningen af den tidsmæssige værdi af penge og den finansielle risiko, som ikke hidrører fra underliggende poster, som f.eks. virkningen af finansielle garantier. Disse ændringer vedrører fremtidige serviceydelser og indebærer ved anvendelse af afsnit 45, litra c), justering af den kontraktmæssige servicemargen, medmindre afsnit B115 finder anvendelse.
B114
En virksomhed behøver ikke identificere justeringerne af den kontraktmæssige servicemargen, der kræves i afsnit B112 og B113, enkeltvis. I stedet kan der fastsættes et samlet beløb for nogle eller for alle justeringerne.
Risikoreduktion
B115
I det omfang en virksomhed opfylder betingelserne i afsnit B116, kan den vælge ikke at indregne en ændring i den kontraktmæssige servicemargen for at afspejle nogle eller alle ændringer i virkningen af den tidsmæssige værdi af penge og virkningen af finansiel risiko på:
a)
beløbet for virksomhedens andel af de underliggende poster (jf. afsnit B112), hvis virksomheden reducerer virkningen af finansiel risiko på det pågældende beløb ved at anvende afledte finansielle instrumenter eller indgåede genforsikringskontrakter og
b)
de opfyldelsespengestrømme, der er beskrevet i afsnit B113, litra b), hvis virksomheden reducerer virkningen af den finansielle risiko på disse opfyldelsespengestrømme ved at anvende afledte finansielle instrumenter, ikke-afledte finansielle instrumenter målt til dagsværdi gennem resultatet eller indgåede genforsikringskontrakter.
B116
En virksomhed skal for at anvende afsnit B115 have et tidligere dokumenteret mål for risikostyring og en tidligere dokumenteret strategi for reduktion af finansiel risiko som beskrevet i afsnit B115. Ved anvendelse af dette mål og denne strategi:
a)
sker der en økonomisk udligning mellem forsikringskontrakter og det afledte finansielle instrument, det ikke-afledte finansielle instrument målt til dagsværdi gennem resultatet eller indgåede genforsikringskontrakter (dvs. værdierne af forsikringskontrakterne og de risikoreducerende foranstaltninger bevæger sig generelt i modsatrettede retninger, da de reagerer på samme måde over for ændringer i den risiko, der reduceres). En virksomhed skal ikke tage hensyn til regnskabsmæssige målingsforskelle i vurderingen af den økonomiske udligning
b)
dominerer kreditrisikoen ikke den økonomiske udligning.
B117
Virksomheden skal fastsætte opfyldelsespengestrømmene i en gruppe, hvorpå afsnit B115 finder anvendelse på en ensartet måde i hver regnskabsperiode.
B117A
Hvis virksomheden reducerer virkningen af finansiel risiko ved at anvende afledte finansielle instrumenter eller ikke-afledte finansielle instrumenter målt til dagsværdi gennem resultatet, skal den medtage de finansielle forsikringsindtægter eller -udgifter for regnskabsperioden, som stammer fra anvendelsen af afsnit B115, i resultatet. Hvis virksomheden reducerer virkningen af finansiel risiko ved at anvende indgåede genforsikringskontrakter, skal den anvende den samme regnskabspraksis ved præsentation af de finansielle forsikringsindtægter eller -udgifter, som stammer fra anvendelsen af afsnit B115, som virksomheden anvender for indgåede genforsikringskontrakter ved anvendelse af afsnit 88 og 90.
B118
Hvis bare én af betingelserne i afsnit B116 ikke længere er opfyldt, skal en virksomhed ophøre med at anvende afsnit B115 fra dette tidspunkt. En virksomhed foretager ikke justeringer for ændringer, som tidligere er indregnet i resultatet.
Indregning af den kontraktmæssige servicemargen i resultatet
B119
Der indregnes et beløb for den kontraktmæssige servicemargen for en gruppe af forsikringskontrakter i resultatet i hver regnskabsperiode for at afspejle de forsikringsrelaterede serviceydelser, der leveres i henhold til gruppen af forsikringskontrakter i denne periode (jf. afsnit 44, litra e), afsnit 45, litra e), og afsnit 66, litra e)). Beløbet fastsættes på grundlag af:
a)
en identifikation af dækningsenhederne i gruppen. Antallet af dækningsenheder i en gruppe er mængden af forsikringsrelaterede serviceydelser leveret i henhold til kontrakterne i gruppen, fastsat ved for hver kontrakt at tage hensyn til mængden af ydelser i henhold til en kontrakt og til den forventede dækningsperiode
b)
en ligelig allokering af den kontraktmæssige servicemargen ved udgangen af regnskabsperioden (før indregning af eventuelle beløb i resultatet for at afspejle de forsikringsrelaterede serviceydelser, der leveres i perioden), på de enkelte dækningsenheder, der er leveret i den aktuelle regnskabsperiode, og som forventes leveret i fremtiden
c)
indregning i resultatet af det beløb, der er allokeret til leverede dækningsenheder i den pågældende periode.
B119A
For at anvende afsnit B119 ophører perioden for en investeringsafkastrelateret serviceydelse eller investeringsrelateret serviceydelse på eller før det tidspunkt, hvor alle skyldige beløb til nuværende forsikringstagere i forbindelse med disse serviceydelser er blevet betalt uden at tage hensyn til betalinger til fremtidige forsikringstagere, som indgår i opfyldelsespengestrømmene ved anvendelse af afsnit B68.
B119B
Forsikringskontrakter uden elementer af direkte deltagelse kan levere en investeringsafkastrelateret serviceydelse, men kun hvis
a)
der findes et investeringselement, eller forsikringstager har ret til at trække beløbet tilbage
b)
virksomheden forventer, at investeringselementet eller det beløb, som forsikringstager har en ret til at trække tilbage, indeholder et investeringsafkast (et investeringsafkast kan være under nul f.eks. i et miljø med negative investeringsafkast), og
c)
virksomheden forventer at udøve investeringsaktivitet med henblik på at generere et sådant investeringsafkast.
Indgåede genforsikringskontrakter — indregning af genindvinding af tab på underliggende forsikringskontrakter (afsnit 66A-66B)
B119C
Afsnit 66A finder anvendelse, men kun hvis den indgåede genforsikringskontrakt indgås inden eller samtidig med indregningen af de tabsgivende underliggende forsikringskontrakter.
B119D
For at anvende afsnit 66A skal en virksomhed fastsætte justeringen af den kontraktmæssige servicemargen for en gruppe af indgåede genforsikringskontrakter og de deraf følgende indtægter ved at multiplicere:
a)
det tab, der er indregnet for de underliggende forsikringskontrakter, og
b)
den procentdel af kravene om erstatning fra de underliggende forsikringskontrakter, som virksomheden forventer at genindvinde fra gruppen af indgåede genforsikringskontrakter.
B119E
Ved anvendelse af afsnit 14-22 vil en virksomhed i en gruppe af tabsgivende forsikringskontrakter kunne inkludere både tabsgivende forsikringskontrakter, der er omfattet af en gruppe af indgåede genforsikringskontrakter, og tabsgivende kontrakter, der ikke er omfattet af gruppen af indgåede genforsikringskontrakter. For at anvende afsnit B66, litra c), nr. i)-ii), og 66A i sådanne tilfælde skal en virksomhed anvende en systematisk og rationel fordelingsmetode med henblik på at fastlægge andelen af tabet, der er indregnet for gruppen af forsikringskontrakter, som vedrører de forsikringskontrakter, der er omfattet af gruppen af indgåede genforsikringskontrakter
B119F
Efter at en virksomhed har fastlagt et tabselement, der genindvindes, ved anvendelse af afsnit 66B, justerer virksomheden det tabselement, der genindvindes, for at afspejle ændringer i tabselementet for en tabsgivende gruppe af underliggende forsikringskontrakter (jf. afsnit 50-52). Den regnskabsmæssige værdi af det tabselement, der genindvindes, må ikke overstige den andel af den regnskabsmæssige værdi af tabselementet for den tabsgivende gruppe af underliggende forsikringskontrakter, som virksomheden forventer at genindvinde fra gruppen af indgåede genforsikringskontrakter.
FORSIKRINGSINDTÆGTER (AFSNIT 83 OG 85)
B120
De samlede forsikringsindtægter for en gruppe af forsikringskontrakter er vederlaget for kontrakterne, dvs. præmiebeløbet betalt til virksomheden:
a)
justeret for virkningen af finansieringen og
b)
ekskl. eventuelle investeringselementer.
B121
I henhold til afsnit 83 kræves det, at beløbet for forsikringsindtægter, der er indregnet i en periode, skal afspejle overdragelsen af tilsagn om serviceydelser med et beløb, som afspejler det vederlag, virksomheden forventer at være berettiget til som modydelse for disse serviceydelser. Det samlede vederlag for en gruppe af kontrakter omfatter følgende beløb:
a)
beløb i tilknytning til levering af serviceydelser, der omfatter:
i)
udgifter til forsikringsservice, eksklusive beløb i relation til risikojusteringen for ikke-finansielle risici, der er medtaget under nr. ii), og ethvert beløb afsat til tabselementet for forpligtelsen vedrørende den resterende dækningsperiode,
ia)
beløb i relation til indkomstskat, som udtrykkeligt skal dækkes af forsikringstager
ii)
risikojusteringen for ikke-finansielle risici, ekskl. beløb afsat til tabselementet for forpligtelsen vedrørende den resterende dækningsperiode, og
iii)
den kontraktmæssige servicemargen
b)
beløb i tilknytning til pengestrømme i forbindelse med erhvervelse af forsikringer.
B122
Forsikringsindtægter for en periode i forbindelse med de beløb, der er beskrevet i afsnit B121, litra a), fastsættes som beskrevet i afsnit B123-B124. Forsikringsindtægter for en periode i forbindelse med de beløb, der er beskrevet i afsnit B121, litra b), fastsættes som beskrevet i afsnit B125.
B123
Ved anvendelsen af IFRS 15 skal en virksomhed, når den leverer serviceydelser, ophøre med at indregne leveringsforpligtelsen for disse serviceydelser og indregne omsætningen. På samme måde skal virksomheden ved anvendelse af IFRS 17, når den leverer serviceydelser i en periode, reducere forpligtelsen vedrørende den resterende dækningsperiode for de leverede serviceydelser og indregne forsikringsindtægter. Denne reduktion af forpligtelsen vedrørende den resterende dækningsperiode, som giver anledning til forsikringsindtægter, udelukker ændringer i forpligtelsen, som ikke vedrører serviceydelser, der forventes at blive omfattet af det vederlag, som virksomheden modtager. Disse ændringer er:
a)
ændringer, der ikke vedrører serviceydelser leveret i perioden, for eksempel:
i)
ændringer som følge af indgående pengestrømme fra modtagne præmier
ii)
ændringer, der vedrører investeringselementer i regnskabsåret,
iia)
ændringer som følge af pengestrømme fra lån til forsikringstagere
iii)
ændringer, der vedrører transaktionsbaserede afgifter, opkrævet på vegne af tredjepart (såsom afgifter på forsikringspræmier, moms og skatter og afgifter på varer og serviceydelser) (se afsnit B65, litra i))
iv)
finansielle forsikringsindtægter eller -udgifter
v)
pengestrømme i forbindelse med erhvervelse af forsikringer (jf. afsnit B125) og
vi)
ophør af indregning af forpligtelser, der er overdraget til en tredjepart
b)
ændringer, der vedrører serviceydelser, men for hvilke virksomheden ikke forventer vederlag, dvs. stigninger og fald i tabselementet for forpligtelsen vedrørende den resterende dækningsperiode (jf. afsnit 47-52).
B123A
I det omfang en virksomhed ophører med indregningen af et aktiv fremkommet ved pengestrømme, der ikke vedrører erhvervelse af forsikringer, på tidspunktet for den oprindelige indregning af en gruppe af forsikringskontrakter (jf. afsnit 38, litra c), nr. ii), og B66A), skal den indregne forsikringsindtægter og -udgifter svarende til det beløb, for hvilket indregningen er ophørt, på det pågældende tidspunkt.
B124
Forsikringsindtægter for regnskabsperioden kan følgelig også analyseres som summen af de ændringer i forpligtelsen vedrørende den resterende dækningsperiode i perioden, der vedrører serviceydelser, for hvilke virksomheden forventer at modtage vederlag. Disse ændringer er:
a)
udgifter til forsikringsservice, der er påløbet i regnskabsperioden (målt ved beløb, der forventes i begyndelsen af perioden), ekskl.:
i)
beløb allokeret til tabselementet for forpligtelsen vedrørende den resterende dækningsperiode ved anvendelse af afsnit 51, litra a)
ii)
tilbagebetalinger af investeringselementer
iii)
beløb, der vedrører transaktionsbaserede afgifter opkrævet på vegne af tredjepart (såsom afgifter på forsikringspræmier, moms og skatter og afgifter på varer og serviceydelser) (se afsnit B65, litra i)),
iv)
udgifter i forbindelse med erhvervelse af forsikringer (jf. afsnit B125) og
v)
beløbet i relation til risikojusteringen for ikke-finansielle risici, (jf. litra b))
b)
ændringen i risikojusteringen for ikke-finansielle risici, ekskl.:
i)
ændringer, der indgår i finansielle forsikringsindtægter eller -udgifter, ved anvendelse af afsnit 87
ii)
ændringer, der indebærer justering af den kontraktmæssige servicemargen, fordi de vedrører fremtidige serviceydelser, ved anvendelse af afsnit 44, litra c), og afsnit 45, litra c), og
iii)
beløb allokeret til tabselementet for forpligtelsen vedrørende den resterende dækningsperiode ved anvendelse af afsnit 51, litra b)
c)
beløbet for den kontraktmæssige servicemargen, der er indregnet i resultatet i regnskabsperioden ved anvendelsen af afsnit 44, litra e), og afsnit 45, litra e)
d)
eventuelle andre beløb, f.eks. erfaringsbaserede justeringer for modtagne præmier ud over de præmier, der vedrører fremtidige serviceydelser (jf. afsnit B96, litra a)).
B125
En virksomhed skal fastsætte forsikringsindtægter i tilknytning til pengestrømme i forbindelse med erhvervelse af forsikringer ved at allokere den del af præmierne, der vedrører genindvinding af disse pengestrømme, til den enkelte regnskabsperiode på en systematisk måde på grundlag af tidsforløbet. En virksomhed skal indregne det samme beløb som udgifter til forsikringsservice.
B126
Når en virksomhed anvender præmieallokeringsmetoden i afsnit 55-58, er forsikringsindtægter for perioden det beløb, der forventes indbetalt som præmier (ekskl. investeringselementet og hvis relevant justeret, så det afspejler den tidsmæssige værdi af penge og virkningen af de finansielle risici ved anvendelse af afsnit 56), og som fordeles på perioden. Virksomheden skal fordele de forventede præmieindtægter på hver enkelt periode med forsikringsrelaterede serviceydelser:
a)
på grundlag af tidsforløbet, men
b)
hvis det forventede mønster for frigivelse af risiko i dækningsperioden adskiller sig væsentligt fra tidsforløbet, så på grundlag af det forventede tidspunkt for påløbne udgifter til forsikringsservice.
B127
En virksomhed skal ændre fordelingsgrundlaget mellem afsnit B126, litra a), og B126, litra b), hvis det er nødvendigt, og hvis kendsgerninger og omstændigheder ændrer sig.
FINANSIELLE FORSIKRINGSINDTÆGTER ELLER -UDGIFTER (AFSNIT 87-92)
B128
I henhold til afsnit 87 kræves det, at virksomheden inkluderer virkningen af den tidsmæssige værdi af penge og virkningen af finansiel risiko i de finansielle forsikringsindtægter eller -udgifter, såvel som ændringer heraf. I IFRS 17 forstås ved:
a)
forudsætninger om inflation baseret på et pris- eller renteindeks eller på priser på aktiver med inflationsjusterede afkast forudsætninger, der vedrører finansiel risiko,
b)
forudsætninger om inflation baseret på en virksomheds forventning om bestemte prisændringer ikke forudsætninger, som vedrører finansiel risiko, og
c)
ændringer i målingen af en gruppe af forsikringskontrakter som følge af ændringer i værdien af de underliggende poster (eksklusive tilføjelser og tilbagetrækninger) ændringer, der følger af virkningen af den tidsmæssige værdi af penge og virkningen af finansiel risiko, såvel som ændringer heraf.
B129
Afsnit 88-89 kræver, at en virksomhed skal foretage et valg af regnskabspraksis med hensyn til at opdele de finansielle forsikringsindtægter eller -udgifter for perioden mellem resultatet og anden totalindkomst. En virksomhed skal anvende sit valg af regnskabspraksis på porteføljen af forsikringskontrakter. I vurderingen af, hvilken regnskabspraksis der er hensigtsmæssig for en portefølje af forsikringskontrakter ved anvendelse af afsnit 13 i IAS 8 
Anvendt regnskabspraksis, ændringer i regnskabsmæssige skøn og fejl
, skal virksomheden for hver portefølje tage hensyn til aktiver, som den besidder, og til, hvordan den behandler disse aktiver regnskabsmæssigt.
B130
Hvis afsnit 88, litra b), finder anvendelse, skal en virksomhed i resultatet medtage et beløb, der fastsættes ved en systematisk allokering af de forventede samlede finansielle indtægter eller udgifter over løbetiden for gruppen af forsikringskontrakter. I denne forbindelse er en systematisk allokering en allokering af de samlede forventede finansielle indtægter eller udgifter af en gruppe af forsikringskontrakter over løbetiden for gruppen, som:
a)
er baseret på kontrakternes karakteristika, uden henvisning til faktorer, der ikke påvirker de pengestrømme, der forventes at opstå i henhold til kontrakterne. For eksempel må allokeringen af finansielle indtægter eller udgifter ikke være baseret på forventede indregnede afkast på aktiver, hvis de forventede indregnede afkast ikke påvirker pengestrømmene fra kontrakterne i gruppen
b)
fører til beløb, der er indregnet i anden totalindkomst over løbetiden for gruppen af kontrakter, og som beløber sig til nul. Det kumulative beløb, der er indregnet i anden totalindkomst på ethvert tidspunkt, er forskellen mellem den regnskabsmæssige værdi af gruppen af kontrakter, og det beløb, som den pågældende gruppe ville blive målt til ved anvendelse af den systematiske allokering.
B131
For grupper af forsikringskontrakter, for hvilke ændringer i de forudsætninger, der vedrører finansiel risiko, ikke har en væsentlig virkning på beløb udbetalt til forsikringstageren, fastsættes den systematiske allokering ved hjælp af diskonteringssatserne i afsnit B72, litra e), nr. i).
B132
For grupper af forsikringskontrakter, for hvilke ændringer i de forudsætninger, der vedrører finansiel risiko, har en væsentlig virkning på beløb udbetalt til forsikringstagere:
a)
kan der fastsættes en systematisk allokering for de finansielle indtægter eller udgifter, der hidrører fra skøn over fremtidige pengestrømme, på en af følgende måder:
i)
ved at anvende en rente, som allokerer de resterende reviderede finansielle indtægter eller udgifter, der forventes over restløbetiden for gruppen af kontrakter, ved en konstant rente, eller
ii)
for kontrakter, som anvender en krediteringsrentesats til fastsættelse af skyldige beløb til forsikringstagere — ved at anvende en allokering baseret på de beløb, der er indregnet som indtægt i perioden, og som forventes indregnet som indtægt i fremtidige perioder
b)
fastsættes der en systematisk allokering for finansielle indtægter eller udgifter hidrørende fra risikojusteringen for ikke-finansielle risici, hvis disse er separat opdelt fra andre ændringer i risikojusteringen for ikke-finansielle risici ved anvendelse af afsnit 81, ved hjælp af en allokering, der er i overensstemmelse med den, der er anvendt ved allokeringen for finansielle indtægter eller udgifter hidrørende fra fremtidige pengestrømme
c)
fastsættes der en systematisk allokering for finansielle indtægter eller udgifter hidrørende fra den kontraktmæssige servicemargen:
i)
for forsikringskontrakter, som ikke har elementer af direkte deltagelse, ved hjælp af diskonteringssatserne i afsnit B72, litra b), og
ii)
for forsikringskontrakter, som har elementer af direkte deltagelse, ved hjælp af en allokering, der er i overensstemmelse med den, der er anvendt ved allokeringen for finansielle indtægter eller udgifter hidrørende fra fremtidige pengestrømme
B133
Ved anvendelse af præmieallokeringsmetoden på forsikringskontrakter beskrevet i afsnit 53-59 kan en virksomhed være forpligtet til eller kan vælge at diskontere forpligtelsen for indtrufne skader. I sådanne tilfælde kan den vælge at opdele finansielle forsikringsindtægter eller -udgifter ved at anvende afsnit 88, litra b). Hvis virksomheden træffer dette valg, skal den fastsætte de finansielle forsikringsindtægter eller -udgifter i resultatet ved at anvende diskonteringssatsen i afsnit B72, litra e), nr. iii).
B134
Afsnit 89 finder anvendelse, hvis en virksomhed er i besiddelse af de underliggende poster for forsikringskontrakter med elementer af direkte deltagelse, enten fordi den har valgt det, eller fordi den er forpligtet hertil. Hvis en virksomhed vælger at opdele finansielle forsikringsindtægter eller -udgifter ved at anvende afsnit 89, litra b), skal den i resultatet medtage indtægter eller udgifter, som præcis svarer til de indtægter eller udgifter, der er medtaget i resultatet for de underliggende poster, således at forskellen mellem disse to separate poster bliver nul.
B135
En virksomhed kan være berettiget til at vælge regnskabspraksis i afsnit 89 i nogle regnskabsperioder, men ikke i andre, såfremt der er sket en ændring med hensyn til, om den er i besiddelse eller ej af de underliggende poster. Hvis en sådan ændring indtræffer, ændrer valgmuligheden med hensyn til regnskabspraksis sig for virksomheden fra det, der er anført i afsnit 88, til det, der er anført i afsnit 89, eller omvendt. Derfor kan en virksomhed ændre sin regnskabspraksis fra det, der er anført i afsnit 88, litra b), til det, der er anført i afsnit 89, litra b). Ved en sådan ændring skal virksomheden:
a)
medregne det akkumulerede beløb på tidspunktet for ændringen, som tidligere var medtaget i anden totalindkomst, som en omklassifikationsregulering i resultatet i den regnskabsperiode, hvor ændringen fandt sted, og i fremtidige regnskabsperioder, som følger:
i)
hvis virksomheden tidligere anvendte afsnit 88, litra b) — skal den i resultatet medtage det akkumulerede beløb, der før ændringen blev medregnet i anden totalindkomst, som om virksomheden fortsatte fremgangsmåden i afsnit 88, litra b), baseret på de forudsætninger, der var gældende umiddelbart før ændringen, og
ii)
hvis virksomheden tidligere anvendte afsnit 89, litra b) — skal den i resultatet medtage det akkumulerede beløb, der før ændringen blev medregnet i anden totalindkomst, som om virksomheden fortsatte fremgangsmåden i afsnit 89, litra b), baseret på de forudsætninger, der var gældende umiddelbart før ændringen.
b)
ikke tilpasse sammenlignelige oplysninger fra tidligere perioder.
B136
Ved anvendelse af afsnit B135, litra a), må en virksomhed ikke genberegne det akkumulerede beløb, der tidligere blev medregnet i anden totalindkomst, som om den nye opdeling altid havde været anvendt, og de forudsætninger, der anvendes til omklassifikationen i fremtidige regnskabsperioder, må ikke opdateres efter tidspunktet for ændringen.
VIRKNINGEN AF REGNSKABSMÆSSIGE SKØN FRA DELÅRSREGNSKABER
B137
Hvis en virksomhed udarbejder delårsregnskaber ved anvendelse af IAS 34 
Præsentation af delårsregnskaber
, skal virksomheden træffe et valg med hensyn til regnskabspraksis om, hvorvidt den regnskabsmæssige behandling af skøn fra tidligere delårsregnskaber skal ændres, når IFRS 17 anvendes på efterfølgende delårsregnskaber og på regnskabsåret. Virksomheden anvender valget af regnskabspraksis på alle grupper af forsikringskontrakter, som den udsteder, og på alle grupper af forsikringskontrakter, den indgår.
Appendiks C
Ikrafttrædelsestidspunkt og overgang
Dette appendiks er en integreret del af IFRS 17 Forsikringskontrakter.
IKRAFTTRÆDELSESTIDSPUNKT
C1
En virksomhed skal anvende IFRS 17 på regnskabsår, som begynder den 1. januar 2023 eller derefter. Hvis en virksomhed anvender IFRS 17 tidligere, skal den oplyse herom. Anvendelse før tiden er tilladt for virksomheder, som anvender IFRS 9 
Finansielle instrumenter
 på eller før tidspunktet for førstegangsanvendelsen af IFRS 17.
C2
For så vidt angår overgangsbestemmelserne i afsnit C1 og C3-C33 gælder følgende:
a)
tidspunktet for førstegangsanvendelse er begyndelsen af det regnskabsår, hvor en virksomhed for første gang anvender IFRS 17, og
b)
overgangstidspunktet er begyndelsen af det regnskabsår, der ligger umiddelbart forud for tidspunktet for førstegangsanvendelsen.
C2A
Ved 
førstegangsanvendelse af IFRS 17 og IFRS 9 — Sammenligningstal
, udstedt i december 2021, tilføjedes afsnit C28A-C28E og C33A. Virksomheder, der vælger at anvende afsnit C28A-C28E og C33A, skal anvende dem ved førstegangsanvendelsen af IFRS 17.
OVERGANG
C3
En virksomhed skal anvende IFRS 17 med tilbagevirkende kraft, medmindre det er praktisk umuligt, eller afsnit C5A finder anvendelse, med følgende undtagelser:
a)
en virksomhed behøver ikke at præsentere de kvantitative oplysninger, som kræves i afsnit 28, litra f), i IAS 8 
Anvendt regnskabspraksis, ændringer i regnskabsmæssige skøn og fejl
, og
b)
en virksomhed må ikke anvende muligheden i afsnit B115 på regnskabsperioder før overgangstidspunktet. En virksomhed må anvende muligheden i afsnit B115 fremadrettet på eller efter overgangstidspunktet, men kun hvis virksomheden klassificerer risikoreducerende forhold på eller før det tidspunkt, hvor den anvender muligheden.
C4
For at anvende IFRS 17 med tilbagevirkende kraft, skal en virksomhed på overgangstidspunktet:
a)
identificere, indregne og måle hver gruppe af forsikringskontrakter, som om IFRS 17 altid havde fundet anvendelse
aa)
identificere, indregne og måle ethvert aktiv fremkommet ved pengestrømme i forbindelse med erhvervelse af forsikringer, som om IFRS 17 altid havde fundet anvendelse (bortset fra at en virksomhed ikke er forpligtet til at anvende vurderingen af muligheden for genindvinding i afsnit 28E inden overgangstidspunktet)
b)
ophøre med at indregne eventuelle aktuelle saldi, som ikke ville have eksisteret, hvis IFRS 17 altid havde fundet anvendelse, og
c)
indregne en eventuel deraf følgende nettoforskel i egenkapitalen.
C5
Hvis, og kun hvis det er praktisk umuligt for en virksomhed at anvende afsnit C3 på en gruppe af forsikringskontrakter, skal en virksomhed anvende følgende tilgange i stedet for at anvende afsnit C4, litra a):
a)
den ændrede retrospektive tilgang i afsnit C6-C19A, med forbehold af afsnit C6, litra a), eller
b)
tilgangen med dagsværdi i afsnit C20-C24B.
C5A
Uanset afsnit C5 kan en virksomhed vælge at anvende tilgangen med dagsværdi i afsnit C20-C24B for en gruppe af forsikringskontrakter med elementer af direkte deltagelse, for hvilke den vil kunne anvende IFRS 17 med tilbagevirkende kraft, men kun hvis
a)
virksomheden vælger at anvende muligheden for risikoreduktion i afsnit B115 på gruppen af forsikringskontrakter fremadrettet fra overgangstidspunktet, og
b)
virksomheden har anvendt afledte finansielle instrumenter, ikke-afledte finansielle instrumenter målt til dagsværdi gennem resultatet eller indgåede genforsikringskontrakter for at reducere de finansielle risici, der hidrører fra gruppen af udstedte forsikringskontrakter, jf. afsnit B115, inden overgangstidspunktet.
C5B
Men hvis det er praktisk umuligt for en virksomhed at anvende afsnit C4, litra aa), på at aktiv fremkommet ved pengestrømme i forbindelse med erhvervelse af forsikringer, anvender virksomheden følgende fremgangsmetoder for at måle aktivet fremkommet ved pengestrømme i forbindelse med erhvervelse af forsikringer:
a)
den ændrede retrospektive tilgang i afsnit C14B-C14D og C17A, med forbehold af afsnit C6, litra a), eller
b)
tilgangen med dagsværdi i afsnit C24A-C24B.
Ændret retrospektiv tilgang
C6
Formålet med den ændrede retrospektive tilgang er at komme så tæt som muligt på den retrospektive anvendelse ved at gøre brug af rimelige og dokumenterede oplysninger, som er tilgængelige uden urimelig udgift eller indsats. I overensstemmelse hermed skal en virksomhed, når den anvender denne tilgang,:
a)
gøre brug af rimelige og dokumenterede oplysninger. Hvis virksomheden ikke kan indhente de rimelige og dokumenterede oplysninger, der er nødvendige for at anvende den ændrede retrospektive tilgang, skal den anvende tilgangen med dagsværdi.
b)
maksimere anvendelsen af de oplysninger, som ville være blevet brugt til at anvende en fuldstændig retrospektiv tilgang, men behøver kun anvende de oplysninger, som virksomheden kan få adgang til uden urimelig udgift eller indsats.
C7
Afsnit C9-C19A fastsætter tilladte ændringer til den retrospektive anvendelse på følgende områder:
a)
vurderinger af forsikringskontrakter eller grupper af forsikringskontrakter, som ville være blevet foretaget på tidspunktet for indgåelsen eller ved første indregning
b)
beløb i tilknytning til den kontraktmæssige servicemargen eller tabselementet for forsikringskontrakter uden elementer af direkte deltagelse
c)
beløb i tilknytning til den kontraktmæssige servicemargen eller tabselementet for forsikringskontrakter med elementer af direkte deltagelse og
d)
finansielle forsikringsindtægter eller -udgifter.
C8
For at opfylde formålet med den ændrede retrospektive tilgang er det kun tilladt for en virksomhed at anvende de enkelte ændringer i afsnit C9-C19A, i det omfang virksomheden ikke har adgang til rimelige og dokumenterede oplysninger til anvendelse af en retrospektiv tilgang.
Vurderinger ved indgåelse eller ved første indregning
C9
Såfremt det er tilladt i afsnit C8, skal en virksomhed fastsætte følgende ud fra de foreliggende oplysninger på overgangstidspunktet:
a)
hvordan grupper af forsikringskontrakter identificeres, ved anvendelse af afsnit 14-24
b)
hvorvidt en forsikringskontrakt opfylder definitionen på en forsikringskontrakt med elementer af direkte deltagelse, ved anvendelse af afsnit B101-B109,
c)
hvordan diskretionært fastsatte pengestrømme for forsikringskontrakter uden elementer af direkte deltagelse identificeres, ved anvendelse af afsnit B98-B100, og
d)
hvorvidt en investeringskontrakt opfylder definitionen på en investeringskontrakt med elementer af diskretionær deltagelse, som er omfattet af IFRS 17, ved anvendelse af afsnit 71.
C9A
Såfremt det er tilladt i afsnit C8, klassificerer en virksomhed som en forpligtelse vedrørende indtrufne skader en sådan forpligtelse vedrørende afregning af skader, der indtraf inden erhvervelsen af en forsikringskontakt i en overdragelse af forsikringskontrakter, som ikke medfører etablering af en virksomhed eller en virksomhedssammenslutning som omfattet af IFRS 3.
C10
Såfremt det er tilladt i afsnit C8, må en virksomhed ikke anvende afsnit 22 til at inddele grupper, så der til disse ikke henføres kontrakter udstedt med mere end et års mellemrum.
Fastsættelse af den kontraktmæssige servicemargen eller tabselementet for grupper af forsikringskontrakter uden elementer af direkte deltagelse
C11
Såfremt det er tilladt i afsnit C8, skal en virksomhed for kontrakter uden elementer af direkte deltagelse fastsætte den kontraktmæssige servicemargen eller tabselementet for forpligtelsen vedrørende den resterende dækningsperiode (jf. afsnit 49-52) på overgangstidspunktet ved anvendelse af afsnit C12-C16C.
C12
Såfremt det er tilladt i afsnit C8, skal en virksomhed foretage et skøn over fremtidige pengestrømme på tidspunktet for første indregning af en gruppe af forsikringskontrakter svarende til beløbet for de fremtidige pengestrømme på overgangstidspunktet (eller tidligere, hvis de fremtidige pengestrømme på det tidligere tidspunkt kan fastsættes med tilbagevirkende kraft ved anvendelse af afsnit C4, litra a), justeret for de pengestrømme, som vides at have fundet sted mellem tidspunktet for første indregning af en gruppe af forsikringskontrakter og overgangstidspunktet (eller et tidligere tidspunkt). De pengestrømme, der vides at have fundet sted, omfatter pengestrømme fra kontrakter, der ophørte med at eksistere før overgangstidspunktet.
C13
Såfremt det er tilladt i afsnit C8, skal en virksomhed fastsætte de diskonteringssatser, der var gældende på tidspunktet for første indregning af en gruppe af forsikringskontrakter (eller senere):
a)
ved brug af en observerbar rentekurve, som i mindst tre år umiddelbart før overgangstidspunktet nærmer sig den rentekurve, der blev diskretionært fastsat ved anvendelse af afsnit 36 og B72-B85, hvis der foreligger en sådan observerbar rentekurve
b)
hvis den observerbare rentekurve i litra a) ikke findes, fastsættes de diskonteringssatser, der var gældende på tidspunktet for første indregning (eller senere), skønsmæssigt ved at fastsætte et gennemsnitligt spænd mellem en observerbar rentekurve og den rentekurve, der blev skønsmæssigt fastsat ved anvendelse af afsnit 36 og B72-B85, og ved at anvende dette spænd på den observerbare rentekurve. Dette spænd skal være et gennemsnit for mindst tre år umiddelbart før overgangstidspunktet.
C14
Såfremt det er tilladt i afsnit C8, skal en virksomhed fastsætte risikojusteringen for ikke-finansielle risici på tidspunktet for første indregning af en gruppe af forsikringskontrakter (eller senere) ved at tilpasse risikojusteringen for ikke-finansielle risici på overgangstidspunktet med den forventede frigivelse af risiko før overgangstidspunktet. Den forventede frigivelse af risiko fastsættes ved henvisning til frigivelsen af risiko for lignende forsikringskontrakter, som virksomheden udsteder på overgangstidspunktet.
C14A
Ved anvendelse af afsnit B137 kan en virksomhed vælge ikke at ændre de regnskabsmæssige skøn fra tidligere delårsregnskaber. Såfremt det er tilladt i afsnit C8, fastlægger en virksomhed den kontraktmæssige servicemargen eller tabselementet på overgangstidspunktet, som om virksomheden ikke havde udarbejdet delårsregnskaber inden overgangstidspunktet.
C14B
Såfremt det er tilladt i afsnit C8, anvender en virksomhed den samme systematiske og rationelle metode, som virksomheden forventer at anvende efter overgangstidspunktet, når den anvender afsnit 28A til at fordele pengestrømme i forbindelse med erhvervelse af forsikringer (eller for hvilke en forpligtelse er blevet indregnet ved anvendelse af en anden IFRS-standard), der indbetales inden overgangstidspunktet (med fradrag af beløb vedrørende forsikringskontrakter, der er ophørt med at eksistere inden overgangstidspunktet), på:
a)
grupper af forsikringskontrakter, der indregnes på overgangstidspunktet, og
b)
grupper af forsikringskontrakter, der forventes indregnet efter overgangstidspunktet.
C14C
Pengestrømme i forbindelse med erhvervelse af forsikringer, der indbetales inden overgangstidspunktet, og som fordeles på en gruppe af forsikringskontrakter, der indregnes på overgangstidspunktet, justerer den kontraktmæssige servicemargen for den pågældende gruppe, i det omfang de forsikringskontrakter, der forventes at være i gruppen, er blevet indregnet på det pågældende tidspunkt (jf. afsnit 28C og B35C). Andre pengestrømme i forbindelse med erhvervelse af forsikringer, der indbetales inden overgangstidspunktet, herunder dem, som er fordelt på en gruppe af forsikringskontrakter, der forventes indregnet efter overgangstidspunktet, indregnes som et aktiv ved anvendelse af afsnit 28B.
C14D
Hvis en virksomhed ikke har rimelige og dokumenterede oplysninger til at anvende afsnit C14B, fastsætter virksomheden følgende beløb på overgangstidspunktet til nul:
a)
justeringen af den kontraktmæssige servicemargen for en gruppe af forsikringskontrakter, der indregnes på overgangstidspunktet og ethvert aktiv fremkommet ved pengestrømme i forbindelse med erhvervelse af forsikringer i tilknytning til den pågældende gruppe og
b)
aktivet fremkommet ved pengestrømme i forbindelse med erhvervelse af forsikringer for grupper af forsikringskontrakter, der forventes indregnet efter overgangstidspunktet.
C15
Hvis anvendelsen af afsnit C12-C14D resulterer i en kontraktmæssig servicemargen på tidspunktet for første indregning, skal virksomheden for at fastsætte den kontraktmæssige servicemargen på overgangstidspunktet:
a)
hvis virksomheden anvender afsnit C13 til skønsmæssigt at fastsætte de diskonteringssatser, der gælder ved første indregning, anvende disse rentesatser til at beregne renten af den kontraktmæssige servicemargen, og
b)
såfremt det er tilladt i afsnit C8, fastsætte beløbet for den kontraktmæssige servicemargen, der indregnes i resultatet som følge af overdragelsen af serviceydelser inden overgangstidspunktet, ved at sammenligne de resterende dækningsenheder på dette tidspunkt med dækningsenhederne i henhold til gruppen af kontrakter før overgangstidspunktet (se afsnit B119).
C16
Hvis anvendelsen af afsnit C12-C14 resulterer i et tabselement for forpligtelsen vedrørende den resterende dækningsperiode på tidspunktet for første indregning, skal en virksomhed fastsætte eventuelle beløb, der allokeres til tabselementet før overgangstidspunktet, ved anvendelse af afsnit C12-C14 og ved hjælp af et systematisk allokeringsgrundlag.
C16A
For en gruppe af indgåede genforsikringskontrakter, der giver dækning for en tabsgivende gruppe af forsikringskontrakter, og som blev indgået før eller samtidig med forsikringskontrakternes udstedelse, skal en virksomhed fastlægge det tabselement, der genindvindes, for aktivet vedrørende den resterende dækningsperiode på overgangstidspunktet (jf. afsnit 66A–66B). Såfremt det er tilladt i afsnit C8, skal en virksomhed fastsætte det tabselement, der genindvindes, ved at multiplicere:
a)
tabselementet for forpligtelsen vedrørende den resterende dækningsperiode for de underliggende forsikringskontrakter på overgangstidspunktet (jf. afsnit C16 og C20) og
b)
procentdelen af kravene om erstatning fra de underliggende forsikringskontrakter, som virksomheden forventer at genindvinde fra gruppen af indgåede genforsikringskontrakter.
C16B
Ved anvendelse af afsnit 14-22 vil en virksomhed på overgangstidspunktet i en gruppe af tabsgivende forsikringskontrakter kunne inkludere både tabsgivende forsikringskontrakter, der er omfattet af en gruppe af indgåede genforsikringskontrakter, og tabsgivende kontrakter, der ikke er omfattet af gruppen af indgåede genforsikringskontrakter. For at anvende afsnit C16A i sådanne tilfælde skal en virksomhed anvende et systematisk og rationelt fordelingsgrundlag for at fastlægge andelen af tabselementet for den gruppe af forsikringskontrakter, der vedrører de forsikringskontrakter, der er omfattet af gruppen af indgåede genforsikringskontrakter.
C16C
Hvis en virksomhed ikke har rimelige og dokumenterede oplysninger til at kunne anvende afsnit C16A, skal den ikke identificere et tabselement, der genindvindes, for gruppen af indgåede genforsikringskontrakter.
Fastsættelse af den kontraktmæssige servicemargen eller tabselementet for grupper af forsikringskontrakter med elementer af direkte deltagelse
C17
Såfremt det er tilladt i afsnit C8, skal en virksomhed, for kontrakter med elementer af direkte deltagelse, fastsætte den kontraktmæssige servicemargen eller tabselementet for forpligtelsen vedrørende den resterende dækningsperiode på overgangstidspunktet:
a)
som den samlede dagsværdi af de underliggende poster på dette tidspunkt med fradrag af
b)
som opfyldelsespengestrømmene på dette tidspunkt med tillæg eller fradrag af
c)
som en justering for
i)
beløb, der opkræves af virksomheden hos forsikringstagerne (inkl. beløb, der er fratrukket de underliggende poster) før dette tidspunkt
ii)
beløb, der er betalt før dette tidspunkt, og som ikke har varieret med de underliggende poster
iii)
ændringen i risikojusteringen for ikke-finansielle risici forårsaget af frigivelsen af risiko før dette tidspunkt. Virksomheden skal fastsætte dette beløb diskretionært ved henvisning til frigivelsen af risiko for lignende forsikringskontrakter, som virksomheden udsteder på overgangstidspunktet.
iv)
pengestrømme i forbindelse med erhvervelse af forsikringer (eller for hvilke en forpligtelse er blevet indregnet ved at anvende en anden IFRS-standard), der indbetales inden overgangstidspunktet, og som er allokeret til gruppen (jf. afsnit C17A).
d)
hvis litra a)-c) resulterer i en kontraktmæssig servicemargen—fratrækkes den kontraktmæssige servicemargen, der vedrører serviceydelser leveret før dette tidspunkt. Den samlede værdi for litra a)-c) er en indikator for den samlede kontraktmæssige servicemargen for alle serviceydelser, der skal leveres i henhold til kontrakterne i gruppen, dvs. før indregning i resultatet af eventuelle beløb vedrørende leverede serviceydelser. Virksomheden skal diskretionært fastsætte beløb indregnet i resultatet vedrørende leverede serviceydelser ved at sammenligne de resterende dækningsenheder på overgangstidspunktet med dækningsenhederne i henhold til gruppen af kontrakter før overgangstidspunktet, eller
e)
hvis a)-c) resulterer i et tabselement—justeres tabselementet til nul, og forpligtelsen vedrørende den resterende dækningsperiode, ekskl. tabselementet øges med samme beløb.
C17A
Såfremt det er tilladt i afsnit C8, skal en virksomhed anvende afsnit C14B–C14D til indregning af et aktiv fremkommet ved pengestrømme i forbindelse med erhvervelse af forsikringer og enhver justering af den kontraktmæssige servicemargen for en gruppe af forsikringskontrakter med elementer af direkte deltagelse fremkommet ved pengestrømme i forbindelse med erhvervelse af forsikringer (jf. afsnit C17, litra c), nr. iv).
Finansielle forsikringsindtægter eller -udgifter
C18
For grupper af forsikringskontrakter, som ved anvendelse af afsnit C10 omfatter kontrakter, der er udstedt med mere end et års mellemrum:
a)
er det tilladt for en virksomhed at fastsætte de diskonteringssatser på tidspunktet for første indregning af en gruppe, der er anført i afsnit B72, litra b)-litra e), nr. ii), og de diskonteringssatser på tidspunktet for den indtrufne skade, der er anført i afsnit B72, litra e), nr. iii), på overgangstidspunktet i stedet for på tidspunktet for første indregning eller for den indtrufne skade.
b)
hvis en virksomhed vælger at opdele finansielle forsikringsindtægter eller -udgifter i beløb, som er medtaget i resultatet, og beløb, der er medtaget i anden totalindkomst, ved anvendelse af afsnit 88, litra b), eller afsnit 89, litra b), skal virksomheden for at anvende afsnit 91, litra a), i fremtidige perioder fastsætte det kumulative beløb for de finansielle forsikringsindtægter eller -udgifter, der er indregnet i anden totalindkomst, på overgangstidspunktet. Det er tilladt virksomheden at fastsætte dette kumulative beløb enten ved anvendelse af afsnit C19, litra b), eller:
i)
som nul, medmindre nr. ii) finder anvendelse, og
ii)
for forsikringskontrakter med elementer af direkte deltagelse, for hvilke afsnit B134 gælder, som svarende til det kumulative beløb, der er indregnet i anden totalindkomst vedrørende de underliggende poster.
C19
For grupper af forsikringskontrakter, som ikke omfatter kontrakter, der er udstedt med mere end et års mellemrum:
a)
hvis en virksomhed anvender afsnit C13 til at fastslå de diskonteringssatser skønsmæssigt, som var gældende ved første indregning (eller senere), skal den også fastsætte de diskonteringssatser, der er anført i afsnit B72, litra b)-litra e), ved anvendelse af afsnit C13, og
b)
hvis en virksomhed vælger at opdele finansielle forsikringsindtægter eller -udgifter i beløb, som er medtaget i resultatet, og beløb, der er medtaget i anden totalindkomst, ved anvendelse af afsnit 88, litra b), eller afsnit 89, litra b), skal virksomheden for at anvende afsnit 91, litra a), i fremtidige perioder fastsætte det kumulative beløb for de finansielle forsikringsindtægter eller -udgifter, der er indregnet i anden totalindkomst, på overgangstidspunktet. Virksomheden skal fastsætte dette kumulative beløb:
i)
for forsikringskontrakter, for hvilke en virksomhed vil anvende metoderne med systematisk allokering, der er beskrevet i afsnit B131 — hvis virksomheden anvender afsnit C13 til skønsmæssigt at fastsætte diskonteringssatserne ved første indregning — ved at anvende de diskonteringssatser, der var gældende på tidspunktet for første indregning, også ved anvendelse af afsnit C13
ii)
for forsikringskontrakter, for hvilke en virksomhed vil anvende metoderne med systematisk allokering, der er beskrevet i afsnit B132 — på det grundlag, at de forudsætninger, der vedrører finansiel risiko, og som var gældende på tidspunktet for første indregning, også gælder på overgangstidspunktet, dvs. som nul,
iii)
for forsikringskontrakter, for hvilke en virksomhed vil anvende metoderne med systematisk allokering, der er beskrevet i afsnit B133 — hvis virksomheden anvender afsnit C13 til skønsmæssigt at fastsætte diskonteringssatserne ved første indregning (eller senere) — ved at anvende de diskonteringssatser, der var gældende på det tidspunkt, hvor skaden indtraf, også ved anvendelse af afsnit C13, og
iv)
for forsikringskontrakter med elementer af direkte deltagelse, for hvilke afsnit B134 er gældende — som svarende til det kumulative beløb, der er indregnet i anden totalindkomst for de underliggende poster.
C19A
Ved anvendelse af afsnit B137 kan en virksomhed vælge ikke at ændre de regnskabsmæssige skøn fra tidligere delårsregnskaber. I det omfang, det er tilladt i afsnit C8, fastlægger en virksomhed beløbene for de finansielle forsikringsindtægter eller -udgifter på overgangstidspunktet, som om virksomheden ikke havde udarbejdet delårsregnskaber inden overgangstidspunktet.
Tilgangen med dagsværdi
C20
For at anvende tilgangen med dagsværdi, skal en virksomhed fastsætte den kontraktmæssige servicemargen eller tabselementet for forpligtelsen vedrørende den resterende dækningsperiode på overgangstidspunktet som forskellen mellem dagsværdien af en gruppe af forsikringskontrakter på det tidspunkt, og opfyldelsespengestrømmene målt på dette tidspunkt. Ved fastsættelsen af denne dagsværdi må en virksomhed ikke anvende afsnit 47 i IFRS 13 
Måling af dagsværdi
 (i forbindelse med efterspørgselsforhold).
C20A
For en gruppe af indgåede genforsikringskontrakter, for hvilke afsnit 66A-66B finder anvendelse (uden at det er nødvendigt at opfylde betingelsen i afsnit B119C), skal en virksomhed fastlægge det tabselement, der genindvindes, for aktivet vedrørende den resterende dækningsperiode på overgangstidspunktet ved at multiplicere:
a)
tabselementet for forpligtelsen vedrørende den resterende dækningsperiode for de underliggende forsikringskontrakter på overgangstidspunktet (jf. afsnit C16 og C20) og
b)
procentdelen af kravene om erstatning fra de underliggende forsikringskontrakter, som virksomheden forventer at genindvinde fra gruppen af indgåede genforsikringskontrakter.
C20B
Ved anvendelse af afsnit 14-22 vil en virksomhed på overgangstidspunktet i en gruppe af tabsgivende forsikringskontrakter kunne inkludere både tabsgivende forsikringskontrakter, der er omfattet af en gruppe af indgåede genforsikringskontrakter, og tabsgivende kontrakter, der ikke er omfattet af gruppen af indgåede genforsikringskontrakter. For at anvende afsnit C20A i sådanne tilfælde skal en virksomhed anvende et systematisk og rationelt fordelingsgrundlag for at fastlægge andelen af tabselementet for den gruppe af forsikringskontrakter, der vedrører de forsikringskontrakter, der er omfattet af gruppen af indgåede genforsikringskontrakter.
C21
Ved anvendelse af tilgangen med dagsværdi kan en virksomhed anvende afsnit C22 for at fastlægge:
a)
hvordan grupper af forsikringskontrakter identificeres, ved anvendelse af afsnit 14-24
b)
hvorvidt en forsikringskontrakt opfylder definitionen på en forsikringskontrakt med elementer af direkte deltagelse, ved anvendelse af afsnit B101-B109,
c)
hvordan diskretionært fastsatte pengestrømme for forsikringskontrakter uden elementer af direkte deltagelse identificeres, ved anvendelse af afsnit B98-B100, og
d)
hvorvidt en investeringskontrakt opfylder definitionen på en investeringskontrakt med elementer af diskretionær deltagelse, som er omfattet af IFRS 17, ved anvendelse af afsnit 71.
C22
En virksomhed kan vælge at afgøre spørgsmålene i afsnit C21 ved at anvende:
a)
rimelige og dokumenterede oplysninger om det, som virksomheden ville have fastlagt i betragtning af kontraktens vilkår og markedsvilkårene på tidspunktet for indgåelsen eller ved første indregning, alt efter hvad der er relevant, eller
b)
rimelige og dokumenterede oplysninger, der forelå på overgangstidspunktet.
C22A
Ved anvendelse af tilgangen med dagsværdi kan en virksomhed vælge at klassificere som en forpligtelse vedrørende indtrufne skader en forpligtelse vedrørende afregning af skader, der indtraf inden erhvervelsen af en forsikringskontakt i en overdragelse af forsikringskontrakter, som ikke medfører etablering af en virksomhed eller en virksomhedssammenslutning, der er omfattet af IFRS 3.
C23
Ved anvendelse af tilgangen med dagsværdi er en virksomhed ikke forpligtet til at anvende afsnit 22 og kan til en gruppe af kontrakter henføre kontrakter, der er udstedt med mere end et års mellemrum. En virksomhed må kun inddele grupper, så der til disse alene henføres kontrakter udstedt inden for et år (eller mindre), hvis den har rimelige og dokumenterede oplysninger til at kunne foretage en sådan inddeling. Uanset om en virksomhed anvender afsnit 22, har den lov til at fastsætte de diskonteringssatser på tidspunktet for første indregning af en gruppe, der er anført i afsnit B72, litra b)-litra e), nr. ii), og de diskonteringssatser på tidspunktet for den indtrufne skade, der er anført i afsnit B72, litra e), nr. iii), på overgangstidspunktet i stedet for på tidspunktet for første indregning eller indtrufne skade.
C24
Ved anvendelse af tilgangen med dagsværdi er det, hvis virksomheden vælger at opdele finansielle forsikringsindtægter eller -udgifter mellem resultatet og anden totalindkomst, tilladt at fastsætte det kumulerede beløb for finansielle forsikringsindtægter eller -udgifter, der er indregnet i anden totalindkomst på overgangstidspunktet:
a)
med tilbagevirkende kraft — men kun, hvis den har adgang til rimelige og dokumenterede oplysninger til at gøre dette, eller
b)
som nul — medmindre litra c) finder anvendelse, og
c)
for forsikringskontrakter med elementer af direkte deltagelse, for hvilke afsnit B134 er gældende, — som svarende til det kumulative beløb, der er indregnet i anden totalindkomst for de underliggende poster.
Aktiv fremkommet ved pengestrømme i forbindelse med erhvervelse af forsikringer
C24A
Ved anvendelse af tilgangen med dagsværdi på et aktiv fremkommet ved pengestrømme i forbindelse med erhvervelse af forsikringer (jf. afsnit C5B, litra b)) skal en virksomhed på overgangstidspunktet fastlægge et aktiv fremkommet ved pengestrømme i forbindelse med erhvervelse af forsikringer med et beløb svarende til de pengestrømme i forbindelse med erhvervelse af forsikringer, som ville opstå for virksomheden, for rettighederne til at opnå:
a)
genindvundne pengestrømme i forbindelse med erhvervelse af forsikringer fra præmier på forsikringskontrakter, der er udstedt før overgangstidspunktet, men som ikke er indregnet på overgangstidspunktet,
b)
fremtidige forsikringskontrakter, som er fornyelser af forsikringskontrakter, der er indregnet på transaktionstidspunktet, og forsikringskontrakter beskrevet under litra a), og
c)
fremtidige forsikringskontrakter, ud over de i litra b) anførte, efter overgangstidspunktet uden igen at betale de pengestrømme i forbindelse med erhvervelse af forsikringer, som virksomheden allerede har indbetalt, og som kan direkte henføres til den dertil knyttede portefølje af forsikringskontrakter.
C24B
På overgangstidspunktet skal virksomheden udelukke beløbet for ethvert aktiv fremkommet ved pengestrømme i forbindelse med erhvervelse af forsikringer fra målingen af enhver gruppe af forsikringskontrakter.
Sammenligningstal
C25
Uanset henvisningerne til det regnskabsår, der ligger umiddelbart forud for tidspunktet for førstegangsanvendelsen i afsnit C2, litra b), kan en virksomhed også forelægge justerede sammenlignelige oplysninger ved anvendelse af IFRS 17 for tidligere forelagte regnskabsperioder, men er ikke forpligtet hertil. Hvis en virksomhed alligevel forelægger justerede sammenlignelige oplysninger for tidligere regnskabsperioder, læses henvisningen til "begyndelsen af det regnskabsår, der ligger umiddelbart forud for tidspunktet for førstegangsanvendelsen" i afsnit C2, litra b) som "begyndelsen af den tidligste regnskabsperiode, for hvilken justerede sammenlignelige oplysninger forelægges".
C26
En virksomhed ikke er forpligtet til at fremlægge de oplysninger, der er anført i afsnit 93-132 for ethvert forelagt regnskabsår før begyndelsen af det regnskabsår, der ligger umiddelbart forud for tidspunktet for førstegangsanvendelsen.
C27
Hvis en virksomhed forelægger ikke-justerede sammenlignelige oplysninger og oplysninger for tidligere regnskabsår, skal den klart udpege de oplysninger, der ikke er blevet justeret, oplyse, at de er udarbejdet på et andet grundlag og redegøre for dette grundlag.
C28
En virksomhed er ikke forpligtet til at fremlægge hidtil ikke-offentliggjorte oplysninger om udviklingen med hensyn til krav om erstatning, som er indtruffet tidligere end fem år før afslutningen af det regnskabsår, hvor den første gang anvender IFRS 17. Hvis en virksomhed imidlertid ikke fremlægger sådanne oplysninger, skal den oplyse herom.
Virksomheder, der for første gang samtidigt anvender IFRS 17 og IFRS 9
C28A
En virksomhed, der for første gang samtidigt anvender IFRS 17 og IFRS 9, kan anvende afsnit C28B-C28E (overlappende klassifikation) med henblik på at præsentere sammenligningstal for et finansielt aktiv, hvis sammenligningstallene for det pågældende finansielle aktiv ikke er blevet tilpasset for IFRS 9. Sammenligningstal for et finansielt aktiv vil ikke blive tilpasset for IFRS 9, hvis virksomheden enten vælger ikke at tilpasse tidligere regnskabsperioder (jf. afsnit 7.2.15 i IFRS 9), eller virksomheden tilpasser tidligere perioder, men der er sket ophør af indregning for det finansielle aktiv i disse tidligere perioder (jf. afsnit 7.2.1 i IFRS 9).
C28B
En virksomhed, der anvender den overlappende klassifikation på et finansielt aktiv, skal præsentere sammenligningstal, som om kravene til klassifikation og måling i IFRS 9 var blevet anvendt på det pågældende finansielle aktiv. Virksomheden skal anvende rimelige og dokumenterede oplysninger, der er tilgængelige på overgangstidspunktet (jf. afsnit C2, litra b)), til at vurdere, hvordan virksomheden forventer, at det finansielle aktiv vil blive klassificeret og målt ved førstegangsanvendelsen af IFRS 9 (f.eks. kan en virksomhed anvende foreløbige vurderinger, der er foretaget som forberedelse til førstegangsanvendelsen af IFRS 9).
C28C
Ved anvendelsen af den overlappende klassifikation på et finansielt aktiv er en virksomhed ikke forpligtet til at anvende kravene til værdiforringelse i afsnit 5.5 i IFRS 9. Hvis det finansielle aktiv på grundlag af den klassifikation, der er fastsat ved anvendelse af afsnit C28B, ville være omfattet af kravene til værdiforringelse i afsnit 5.5 i IFRS 9, men virksomheden ikke anvender disse krav ved anvendelsen af den overlappende klassifikation, skal virksomheden fortsat præsentere ethvert beløb, der er indregnet i relation til værdiforringelse i den foregående regnskabsperiode i overensstemmelse med IAS 39 
Finansielle instrumenter: Indregning og måling
 I modsat fald skal sådanne beløb tilbageføres.
C28D
Enhver forskel mellem den tidligere regnskabsmæssige værdi af et finansielt aktiv og den regnskabsmæssige værdi på overgangstidspunktet, som følger af anvendelsen af afsnit C28B-C28C, skal indregnes i overført resultat primo (eller andre egenkapitalelementer, alt efter hvad der er relevant) på overgangstidspunktet.
C28E
En virksomhed, der anvender afsnit C28B-C28D, skal:
a)
give kvalitative oplysninger, som gør brugere af årsregnskaber i stand til at forstå:
i)
i hvilket omfang den overlappende klassifikation er blevet anvendt (eksempelvis om den er blevet anvendt på alle finansielle aktiver, for hvilke indregning er ophørt i sammenligningsperioden)
ii)
hvorvidt og i hvilket omfang kravene til værdiforringelse i afsnit 5.5 i IFRS 9 er blevet anvendt (jf. afsnit C28C)
b)
kun anvende disse afsnit på sammenligningstal for regnskabsperioder mellem overgangstidspunktet for IFRS 17 og tidspunktet for førstegangsanvendelsen af IFRS 17 (jf. afsnit C2 og C25) og
c)
anvende overgangskravene i IFRS 9 på tidspunktet for førstegangsanvendelsen af IFRS 9 (jf. afsnit 7.2 i IFRS 9).
Omklassifikation af finansielle aktiver
C29
På tidspunktet for førstegangsanvendelsen af IFRS 17 gælder for en virksomhed, der har anvendt IFRS 9 på regnskabsår før førstegangsanvendelsen af IFRS 17, at:
a)
den kan foretage en fornyet vurdering af, hvorvidt et finansielt aktiv, der opfylder kriterierne, opfylder betingelsen i afsnit 4.1.2, litra a), eller afsnit 4.1.2A, litra a), i IFRS 9. Et finansielt aktiv opfylder kun kriterierne, hvis det finansielle aktiv ikke besiddes i forbindelse med en aktivitet, der ikke har relation til kontrakter, der er omfattet af IFRS 17. Eksempler på finansielle aktiver, som ikke opfylder kriterierne for den fornyede vurdering, er finansielle aktiver, der besiddes i relation til bankvirksomhed, eller finansielle aktiver i fonde i relation til investeringskontrakter, der falder uden for IFRS 17
b)
den skal tilbagekalde sin tidligere klassifikation af et finansielt aktiv som målt til dagsværdi gennem resultatet, hvis betingelsen i afsnit 4.1.5 i IFRS 9 ikke længere er opfyldt som følge af anvendelsen af IFRS 17
c)
den kan klassificere et finansielt aktiv som målt til dagsværdi gennem resultatet, hvis betingelsen i afsnit 4.1.5 i IFRS 9 er opfyldt
d)
den kan klassificere en investering i et egenkapitalinstrument som målt til dagsværdi gennem anden totalindkomst ved anvendelsen af afsnit 5.7.5 i IFRS 9
e)
den kan tilbagekalde sin tidligere klassifikation af en investering i et egenkapitalinstrument som målt til dagsværdi gennem anden totalindkomst ved anvendelsen af afsnit 5.7.5 i IFRS 9.
C30
En virksomhed skal anvende afsnit C29 på grundlag af de forhold og omstændigheder, der er gældende på tidspunktet for førstegangsanvendelsen af IFRS 17. En virksomhed skal anvende disse klassifikationer med tilbagevirkende kraft. I den forbindelse skal virksomheden anvende de relevante overgangsbestemmelser i IFRS 9. Tidspunktet for førstegangsanvendelsen til dette formål anses for at være tidspunktet for førstegangsanvendelsen af IFRS 17.
C31
En virksomhed, som anvender afsnit C29, er ikke forpligtet til at tilpasse tidligere regnskabsår for at afspejle sådanne ændringer i klassifikationer. Virksomheden må kun tilpasse tidligere regnskabsperioder, hvis det er muligt uden at efterrationalisere. Hvis en virksomhed tilpasser tidligere regnskabsår, skal de tilpassede regnskaber afspejle alle krav i IFRS 9 for de berørte finansielle aktiver. Hvis en virksomhed ikke tilpasser tidligere regnskabsår, skal den i det overførte resultat primo (eller et andet egenkapitalelement, alt efter hvad der er hensigtsmæssigt) på tidspunktet for førstegangsanvendelsen, indregne en eventuel forskel mellem:
a)
den tidligere regnskabsmæssige værdi af sådanne finansielle aktiver og
b)
den regnskabsmæssige værdi af sådanne finansielle aktiver på tidspunktet for førstegangsanvendelsen.
C32
Hvis en virksomhed anvender afsnit C29, skal den i det pågældende regnskabsår for disse finansielle aktiver for hver enkelt klasse give oplysning om:
a)
hvis afsnit C29, litra a), finder anvendelse — dens grundlag for fastsættelse af finansielle aktiver, der opfylder kriterierne,
b)
hvis afsnit C29, litra a)-e), finder anvendelse:
i)
målingskategori og regnskabsmæssige værdi af de berørte finansielle aktiver fastsat umiddelbart før tidspunktet for førstegangsanvendelsen af IFRS 17 og
ii)
den nye målingskategori og den regnskabsmæssige værdi for de berørte finansielle aktiver fastsat ved anvendelse af afsnit C29.
c)
hvis afsnit C29, litra b), finder anvendelse —den regnskabsmæssige værdi af de finansielle aktiver i balancen, som tidligere blev klassificeret som målt til dagsværdi gennem resultatet ved anvendelse af afsnit 4.1.5 i IFRS 9, og som ikke længere er klassificeret som sådan.
C33
Hvis en virksomhed anvender afsnit C29, skal den i det pågældende regnskabsår afgive kvalitative oplysninger, som gør det muligt for regnskabsbrugere at forstå:
a)
hvordan den anvendte afsnit C29 på finansielle aktiver, hvis klassifikation er blevet ændret siden førstegangsanvendelsen af IFRS 17
b)
årsagerne til klassifikation eller ophør af klassifikation af finansielle aktiver målt til dagsværdi gennem resultatet ved anvendelse af afsnit 4.1.5 i IFRS 9, og
c)
hvorfor virksomheden kom frem til andre konklusioner i den nye vurdering ved anvendelse af afsnit 4.1.2, litra a), eller 4.1.2A, litra a), i IFRS 9.
C33A
For et finansielt aktiv, for hvilket indregningen er ophørt mellem overgangstidspunktet og tidspunktet for førstegangsanvendelsen af IFRS 17, kan en virksomhed anvende afsnit C28B-C28E (overlappende klassifikation) med henblik på at præsentere sammenligningstal, som om afsnit C29 var blevet anvendt på det pågældende aktiv. En sådan virksomhed skal tilpasse kravene i afsnit C28B-C28E, således at den overlappende klassifikation er baseret på, hvordan virksomheden forventer, at det finansielle aktiv ville blive klassificeret ved anvendelse af afsnit C29 på tidspunktet for førstegangsanvendelsen af IFRS 17.
OPHÆVELSE AF ANDRE IFRS-STANDARDER
C34
IFRS 17 erstatter IFRS 4 
Forsikringskontrakter
 som ændret i 2020.
IFRIC-FORTOLKNINGSBIDRAG 1
Ændringer i eksisterende forpligtelser i forbindelse med at tage anlæg ud af drift, retablering og tilsvarende forpligtelser
HENVISNINGER
—
IFRS 16 
Leasingkontrakter
—
IAS 1 
Præsentation af årsregnskaber
 (ajourført i 2007)
—
IAS 8 
Anvendt regnskabspraksis, ændringer i regnskabsmæssige skøn og fejl
—
IAS 16 
Materielle anlægsaktiver
 (ajourført i 2003)
—
IAS 23 
Låneomkostninger
—
IAS 36 
Værdiforringelse af aktiver
 (ajourført i 2004)
—
IAS 37 
Hensatte forpligtelser, eventualforpligtelser og eventualaktiver
BAGGRUND
1
Mange virksomheder har forpligtelser til nedtagning, bortskaffelse og retablering af materielle anlægsaktiver. I dette fortolkningsbidrag betegnes sådanne forpligtelser som "forpligtelser i forbindelse med at tage anlæg ud af drift, retablering samt tilsvarende forpligtelser". I henhold til IAS 16 omfatter kostprisen for et materielt anlægsaktiv det oprindelige skøn over omkostninger til nedtagning og bortskaffelse af aktivet og retablering af det sted, hvor det er placeret, som virksomheden har forpligtet sig til at afholde, enten ved anskaffelsen af aktivet eller som følge af brugen af aktivet i et bestemt regnskabsår til andre formål end produktion af varebeholdninger i det pågældende regnskabsår. IAS 37 indeholder krav til måling af forpligtelser i forbindelse med at tage anlæg ud af drift, retablering samt tilsvarende forpligtelser. Dette fortolkningsbidrag indeholder vejledning om den regnskabsmæssige behandling af virkningen af ændringer i målingen af eksisterende forpligtelser i forbindelse med at tage anlæg ud af drift, retablering samt tilsvarende forpligtelser.
ANVENDELSESOMRÅDE
2
Dette fortolkningsbidrag finder anvendelse på ændringer i målingen af eventuelle eksisterende forpligtelser i forbindelse med at tage anlæg ud af drift, retablering eller tilsvarende forpligtelser, der både:
a)
indregnes som en del af kostprisen for et materielt anlægsaktiv i overensstemmelse med IAS 16 eller som en del af kostprisen for et brugsretsaktiv i overensstemmelse med IFRS 16 og
b)
indregnes som en forpligtelse i overensstemmelse med IAS 37.
Der kan eksempelvis opstå en forpligtelse i forbindelse med at tage anlæg ud af drift, retablering eller en tilsvarende forpligtelse, når et anlæg tages ud af drift, ved genoprettelse af miljøskader i råstofindustrier eller ved bortskaffelse af udstyr.
PROBLEMSTILLING
3
Dette fortolkningsbidrag omhandler den regnskabsmæssige behandling af virkningen af følgende begivenheder, der ændrer målingen af en eksisterende forpligtelse i forbindelse med at tage anlæg ud af drift, retablering eller en tilsvarende forpligtelse:
a)
en ændring i det anslåede træk på virksomhedens økonomiske ressourcer (eksempelvis pengestrømme), som kræves for at indfri forpligtelsen
b)
en ændring i den aktuelle markedsbaserede diskonteringssats som defineret i afsnit 47 i IAS 37 (dette omfatter ændringer i den tidsmæssige værdi af penge og de risici, som specifikt er forbundet med forpligtelsen), og
c)
en stigning, der afspejler tidsforløbet (også benævnt afvikling af effekten af diskontering).
KONSENSUS
4
Ændringer i målingen af eksisterende forpligtelser i forbindelse med at tage anlæg ud af drift, retablering samt tilsvarende forpligtelser, der hidrører fra ændringer i det skønnede tidspunkt for eller den skønnede beløbsmæssige størrelse af det træk på virksomhedens økonomiske ressourcer, der kræves for at indfri forpligtelsen, eller en ændring i diskonteringssatsen, skal regnskabsmæssigt behandles i overensstemmelse med afsnit 5-7 nedenfor.
5
Hvis det tilknyttede aktiv måles ved brug af kostprismodellen:
a)
skal ændringer i forpligtelsen i henhold til b) lægges til eller trækkes fra kostprisen for det tilknyttede aktiv i det aktuelle regnskabsår
b)
må det beløb, der trækkes fra kostprisen for aktivet ikke overstige den regnskabsmæssige værdi. Hvis en reduktion af forpligtelsen overstiger aktivets regnskabsmæssige værdi, skal det overskydende beløb straks indregnes i resultatet
c)
hvis reguleringen medfører en stigning i aktivets kostpris, skal virksomheden vurdere, hvorvidt dette er en indikation af, at aktivets nye regnskabsmæssige værdi muligvis ikke er fuldt ud genindvindelig. Hvis der er tale om en sådan indikation, skal virksomheden teste aktivet for værdiforringelse ved at skønne aktivets genindvindingsværdi, og virksomheden skal regnskabsmæssigt behandle eventuelle tab ved værdiforringelse i overensstemmelse med IAS 36.
6
Hvis det tilknyttede aktiv måles ved brug af omvurderingsmodellen:
a)
ændres den positive eller negative omvurdering, der tidligere er indregnet for det pågældende aktiv, af ændringer i forpligtelsen, således at:
i)
et fald i forpligtelsen (i henhold til (b)) skal indregnes i anden totalindkomst og øge reserven for opskrivninger i egenkapitalens med den undtagelse, at det skal indregnes i resultatet i det omfang, det udligner en nedskrivning som følge af omvurdering af aktivet, som tidligere er indregnet i resultatet
ii)
en stigning i forpligtelsen skal indregnes i resultatet, med den undtagelse, at den skal indregnes i anden totalindkomst og reducere reserven for opskrivninger i egenkapitalen, i det omfang der for det pågældende aktiv er en kreditbalance i reserven for opskrivninger
b)
og i tilfælde af, at et fald i forpligtelsen overstiger den regnskabsmæssige værdi, som ville have været indregnet, hvis aktivet var indregnet efter kostprismodellen, skal det overskydende beløb straks indregnes i resultatet
c)
er en ændring i forpligtelsen en indikation af, at aktivet muligvis skal omvurderes for at sikre, at den regnskabsmæssige værdi ikke afviger væsentligt fra den værdi, der ville blive opgjort ved anvendelse af dagsværdien ved regnskabsårets afslutning. Sådanne omvurderinger skal tages i betragtning ved opgørelsen af de beløb, der skal indregnes i resultatet eller i anden totalindkomst i henhold til litra a). Hvis det er nødvendigt at foretage en omvurdering, skal alle aktiver i samme kategori omvurderes
d)
kræves det i IAS 1, at hvert indkomst- eller udgiftselement af anden totalindkomst oplyses i totalindkomstopgørelsen. I forbindelse med opfyldelsen af dette krav skal ændringen i reserven for opskrivninger, der hidrører fra en ændring i forpligtelsen, identificeres separat og oplyses som sådan.
7
Aktivets regulerede afskrivningsberettigede beløb afskrives over dets brugstid. Derfor skal alle efterfølgende ændringer i forpligtelsen, når det tilknyttede aktiv har nået udgangen af sin brugstid, indregnes i resultatet, efterhånden som de opstår. Dette gælder både for kostprismodellen og omvurderingsmodellen.
8
Den periodiske afvikling af effekten af diskonteringen skal indregnes i resultatet som en finansieringsomkostning, efterhånden som den finder sted. Aktivering i henhold til IAS 23 er ikke tilladt.
IKRAFTTRÆDELSESTIDSPUNKT
9
Virksomheder skal anvende dette fortolkningsbidrag på årsregnskaber, som begynder den 1. september 2004 eller derefter. Der tilskyndes til tidligere anvendelse. Hvis en virksomhed anvender dette fortolkningsbidrag på regnskabsperioder, som begynder før den 1. september 2004, skal den oplyse herom.
9A
IAS 1 (ajourført i 2007) ændrede den terminologi, der anvendes i IFRS-standarderne. Desuden medførte den ændring af afsnit 6. En virksomhed skal anvende disse ændringer på regnskabsår, som begynder den 1. januar 2009 eller derefter. Hvis en virksomhed anvender IAS 1 (ajourført 2007) på en tidligere regnskabsperiode, skal ændringerne anvendes på denne tidligere regnskabsperiode.
9B
IFRS 16, udstedt i januar 2016, medførte ændring af afsnit 2. Virksomheder skal anvende denne ændring ved anvendelse af IFRS 16.
OVERGANG
10
Ændringer i regnskabspraksis skal regnskabsmæssigt behandles i overensstemmelse med kravene i IAS 8 
Regnskabspraksis, ændringer i regnskabsmæssige skøn og fejl
 
(
59
)
.
IFRIC-FORTOLKNINGSBIDRAG 2
Andele i andelsvirksomheder og lignende instrumenter
HENVISNINGER
—
IFRS 9 
Finansielle instrumenter:
—
IFRS 13 
Måling af dagsværdi
)
—
IAS 32 
Finansielle instrumenter: Oplysning og præsentation
, ajourført i oktober 2003 
(
60
)
.
BAGGRUND
1
Andelsvirksomheder og tilsvarende virksomheder dannes af grupper af personer med det formål at opfylde fælles økonomiske eller sociale behov. National lovgivning definerer typisk en andelsvirksomhed som en sammenslutning til pleje af andelshavernes økonomiske interesser gennem fælles forretningsdrift (selvhjælpsprincippet). Andelshavernes interesser i en andelsvirksomhed benævnes ofte som andele eller lignende og benævnes i det følgende som "andele".
2
IAS 32 fastlægger principperne for klassifikation af finansielle instrumenter som finansielle forpligtelser eller egenkapital. Navnlig gælder disse principper for klassifikationen af indløselige instrumenter, som giver ejeren ret til at indløse disse instrumenter hos udsteder mod likvide beholdninger eller andre finansielle instrumenter. Disse principper er vanskelige at anvende på andele i andelsvirksomheder og lignende instrumenter. Visse af IASB-medlemslandene har anmodet om hjælp til at forstå, hvordan principperne i IAS 32 skal finde anvendelse på andele og lignende instrumenter, der har visse træk, og under hvilke omstændigheder, disse træk berører klassifikationen som forpligtelser eller egenkapital.
ANVENDELSESOMRÅDE
3
Dette fortolkningsbidrag finder anvendelse på finansielle instrumenter, som er omfattet af IAS 32, herunder finansielle instrumenter udstedt til andelshavere i andelsvirksomheder, som dokumenterer andelshavernes ejerandel i virksomheden. Dette fortolkningsbidrag finder ikke anvendelse på finansielle instrumenter, som skal eller kan afregnes i virksomhedens egne egenkapitalinstrumenter.
PROBLEMSTILLING
4
Mange finansielle instrumenter, herunder andele, har fællestræk med egenkapital, herunder stemmeret og ret til udbetaling af dividende. Visse finansielle instrumenter giver ejeren ret til at kræve indløsning mod betaling i likvide beholdninger eller andre finansielle aktiver, men kan omfatte eller blive omfattet af begrænsninger med hensyn til, om de finansielle instrumenter kan blive indløst. Hvordan skal disse indløsningsbetingelser vurderes ved bestemmelsen af, om de finansielle instrumenter skal klassificeres som forpligtelser eller egenkapital?
KONSENSUS
5
Den kontraktlige ret, som ejeren af et finansielt instrument har, (herunder andele i andelsvirksomheder) til at kræve indløsning, betyder ikke i sig selv, at det finansielle instrument skal klassificeres som en finansiel forpligtelse. Tværtimod skal virksomheden tage alle det finansielle instruments vilkår i betragtning ved klassifikationen som en finansiel forpligtelse eller egenkapital. Disse vilkår omfatter relevante lokale love, forskrifter samt virksomhedens vedtægter, der var gældende på tidspunktet for klassifikationen, men ikke forventede fremtidige ændringer af disse love, bestemmelser eller vedtægter.
6
Andele, som ville blive klassificeret som egenkapital, hvis andelshaverne ikke havde ret til at forlange indløsning, er egenkapital, såfremt en af betingelserne i afsnit 7 og 8 er opfyldt, eller andelene har alle de kendetegn og opfylder de betingelser, der er anført i afsnit 16A og 16B eller afsnit 16C og 16D i IAS 32. Anfordringsindskud, herunder anfordringskonti, indskudskonti og tilsvarende kontrakter, der opstår, når andelshavere optræder som kunder, er finansielle forpligtelser for virksomheden.
7
Andelene er egenkapital, hvis virksomheden har en ubetinget ret til at nægte indløsning af andelene.
8
Lokale love, forskrifter eller virksomhedens vedtægter kan nedlægge forskellige typer forbud vedrørende indløsning af andelene, eksempelvis ubetingede forbud eller forbud baseret på likviditetskriterier. Hvis lokale love, forskrifter eller virksomhedens vedtægter ubetinget forbyder indløsning, er andelene egenkapital. Bestemmelser i lokale love, forskrifter eller virksomhedens vedtægter, som kun forbyder indløsning, såfremt visse betingelser — eksempelvis likviditetsbegrænsninger — er opfyldt (eller ikke opfyldt), medfører ikke, at andelene er egenkapital.
9
Et ubetinget forbud kan være absolut, således at enhver indløsning er forbudt. Et ubetinget forbud kan være delvist, således at det forbyder indløsning af andele, såfremt indløsning ville bevirke, at antallet af andele eller størrelsen af indskudskapitalen fra andelene falder til under et bestemt niveau. Det beløb, hvormed andele overstiger forbuddet mod indløsning, er forpligtelser, medmindre virksomheden har ubetinget ret til at nægte indløsning som beskrevet i afsnit 7, eller andelene har alle de kendetegn og opfylder de betingelser, der er anført i afsnit 16A og 16B eller i afsnit 16C og 16D i IAS 32. I nogle tilfælde kan antallet af andele eller den beløbsmæssige størrelse af indskudskapitalen, som er underlagt et indløsningsforbud, variere løbende. En sådan ændring i indløsningsforbuddet medfører en overførsel mellem finansielle forpligtelser og egenkapital.
10
Ved første indregning skal virksomheden måle sin finansielle indløsningsforpligtelse til dagsværdi. I tilfælde af andele med mulighed for indløsning skal virksomheden måle dagsværdien af den finansielle indløsningsforpligtelse til et beløb, der ikke er lavere end det beløb, der højest skal betales i medfør af indløsningsbestemmelserne i vedtægterne eller gældende lovgivning, diskonteret fra det tidligste tidspunkt, hvor beløbet kunne kræves betalt (jf. eksempel 3).
11
Som krævet i afsnit 35 i IAS 32 indregnes udlodninger til ejere af egenkapitalinstrumenter direkte på egenkapitalen. Renter, udbytte og andre afkast vedrørende finansielle instrumenter klassificeret som finansielle forpligtelser er udgifter, uanset om de beløb, der således er betalt, karakteriseres som udbytte, renter eller andet.
12
Appendikset, som er en integreret del af fortolkningsbidraget, indeholder eksempler på anvendelsen af dette fortolkningsbidrag.
OPLYSNINGER
13
Når en ændring i indløsningsforbudet medfører en overførsel mellem finansielle forpligtelser og egenkapital, skal virksomheden give separat oplysning om den beløbsmæssige størrelse af, tidspunktet for og årsagen til overførslen.
IKRAFTTRÆDELSESTIDSPUNKT
14
Der gælder samme ikrafttrædelsestidspunkt og overgangskrav for dette fortolkningsbidrag som for IAS 32 (ajourført i 2003). Virksomheder skal anvende dette fortolkningsbidrag på årsregnskaber, som begynder den 1. januar 2005 eller derefter. Hvis en virksomhed anvender dette fortolkningsbidrag for regnskabsår, som begynder før den 1. januar 2005, skal den give oplysning om dette. Fortolkningsbidraget skal anvendes med tilbagevirkende kraft.
14A
Virksomhederne skal anvende ændringerne i afsnit 6, 9, A1 og A12 på regnskabsår, der begynder den 1. januar 2009 eller derefter. Hvis en virksomhed anvender 
Indløselige finansielle instrumenter og forpligtelser, der opstår ved likvidation
 (ændringer til IAS 32 og IAS 1), der udkom i februar 2008, på et tidligere regnskabsår, skal ændringerne i afsnit 6, 9, A1 og A12 anvendes på dette tidligere regnskabsår.
15
[Ophævet]
16
IFRS 13, der er udstedt i maj 2011, medførte ændring af afsnit A8. Virksomheder skal anvende denne ændring ved anvendelse af IFRS 13.
17
Det årlige forbedringsprojekt for perioden 2009-2011
, udstedt i maj 2012, medførte ændring af afsnit 11. Virksomheder skal anvende den ændring med tilbagevirkende kraft i overensstemmelse med IAS 8 
Anvendt regnskabspraksis, ændringer i regnskabsmæssige skøn og fejl
 for regnskabsperioder, der begynder den 1. januar 2013 eller derefter. Hvis en virksomhed anvender denne ændring af IAS 32 som led i 
Det årlige forbedringsprojekt for perioden 2009-2011
 (udstedt i maj 2012) for et tidligere regnskabsår, skal ændringen i afsnit 11 anvendes for dette tidligere regnskabsår.
18
[Ophævet]
19
IFRS 9, der blev udstedt i juli 2014, medførte ændring af afsnit A8 og A10 samt ophævelse af afsnit 15 og 18. Virksomheder skal anvende disse ændringer ved anvendelse af IFRS 9.
Appendiks
Eksempler på fortolkningsbidragets anvendelse
Dette appendiks er en integreret del af fortolkningsbidraget.
A1
Dette appendiks beskriver syv eksempler på anvendelsen af IFRIC-fortolkningsbidraget. Eksemplerne udgør ikke nogen udtømmende liste, og andre mønstre er mulige. I hvert eksempel antages det, at der ikke eksisterer andre omstændigheder end dem, der er oplyst i fakta for eksemplet, og som ville kræve, at det finansielle instrument skal klassificeres som en finansiel forpligtelse, og at det finansielle instrument ikke har alle de kendetegn eller opfylder de betingelser, der er anført i afsnit 16A og 16B eller i afsnit 16C og 16D i IAS 32.
UBETINGET RET TIL AT NÆGTE INDLØSNING (afsnit 7)
Eksempel 1
Fakta
A2
Ifølge virksomhedens vedtægter er det alene virksomheden, der kan træffe beslutning om indløsning. Vedtægterne indeholder ikke yderligere bestemmelser om eller begrænsninger i denne ret. Virksomheden har i sin levetid aldrig nægtet at indløse andele, selvom bestyrelsen har ret til at gøre dette.
Klassifikation
A3
Virksomheden har en ubetinget ret til at nægte indløsning, og andelene udgør egenkapital. IAS 32 fastlægger principperne for klassifikation, som er baseret på vilkårene for det finansielle instrument og bemærker, at tidligere eller påtænkte skønsmæssige betalinger ikke udløser klassifikation som en forpligtelse. I afsnit AG26 i IAS 32 angives:
Når præferenceaktier ikke kan indløses, afhænger klassifikationen af de øvrige rettigheder, der er knyttet til aktierne. Klassifikationen er baseret på en vurdering af kontraktens indhold og definitionen på en finansiel forpligtelse og et egenkapitalinstrument. Når udsteder kan vælge, om der skal foretages udlodning til ejere af præferenceaktier, hvad enten de er kumulative eller ikke-kumulative, er aktierne egenkapitalinstrumenter. Klassifikationen af en præferenceaktie som et egenkapitalinstrument eller en finansiel forpligtelse påvirkes ikke af eksempelvis:
a)
tidligere foretagne udlodninger
b)
om udsteder har til hensigt at foretage udlodninger i fremtiden
c)
en mulig negativ påvirkning af kursen på udsteders ordinære aktier, hvis der ikke foretages udlodninger (på grund af restriktioner på udbetalingen af udbytte på de ordinære aktier, hvis der ikke udbetales udbytte på præferenceaktierne)
d)
den beløbsmæssige størrelse af udsteders reserver
e)
udsteders forventninger til resultatet for et regnskabsår eller
f)
udsteders mulighed eller manglende mulighed for at påvirke den beløbsmæssige størrelse af årets resultat.
Eksempel 2
Fakta
A4
Ifølge virksomhedens vedtægter er det alene virksomheden, der kan træffe beslutning om indløsning. Imidlertid anføres det endvidere i vedtægterne, at godkendelsen af en anmodning om indløsning sker automatisk, medmindre virksomheden ikke er i stand til at foretage betalinger uden at overtræde lokale lovgivningsmæssige krav vedrørende likviditet eller reserver.
Klassifikation
A5
Virksomheden har ikke en ubetinget ret til at nægte indløsning, og andelene udgør en finansiel forpligtelse. De ovenfor beskrevne begrænsninger er baseret på virksomhedens evne til at indfri sin forpligtelse. De begrænser kun indløsninger, såfremt likviditets- eller reservekravene ikke er opfyldt, og da kun indtil de er opfyldt. De medfører således ikke i henhold til principperne i IAS 32 en klassifikation af det finansielle instrument som egenkapital. I afsnit AG25 i IAS 32 angives:
Præferenceaktier kan udstedes med forskellige rettigheder. Når det skal afgøres, hvorvidt en præferenceaktie er en finansiel forpligtelse eller et egenkapitalinstrument, vurderer udstederen de konkrete rettigheder, som er knyttet til aktien for at afgøre, hvorvidt den har de afgørende kendetegn for en finansiel forpligtelse. Eksempelvis indeholder en præferenceaktie med indløsning på et specifikt tidspunkt eller efter ejerens valg, en finansiel forpligtelse, idet udstederen er forpligtet til at overdrage finansielle aktiver til ejeren af aktien. 
Udsteders potentielle manglende evne til at opfylde sin forpligtelse til at indløse en præferenceaktie, som udsteder er kontraktligt forpligtet til at indløse, hvad enten det skyldes mangel på midler, lovmæssige restriktioner eller utilstrækkelige overskud eller reserver, fjerner ikke forpligtelsen.
 [Kursivering tilføjet]
FORBUD MOD INDLØSNING (afsnit 8 og 9)
Eksempel 3
Fakta
A6
En andelsvirksomhed har tidligere udstedt andele til sine andelshavere på forskellige tidspunkter og for forskellige beløb, som følger:
a)
1. januar 20X1 100 000 andele à 10 CU (1 000 000 CU)
b)
1. januar 20X2 100 000 andele à 20 CU (yderligere 2 000 000 CU, hvilket bringer det samlede beløb for udstedte andele op på 3 000 000 CU).
Andelene er indløselige på anfordring til det beløb, til hvilket de blev udstedt.
A7
Ifølge virksomhedens vedtægter må kumulative indløsninger ikke overstige 20 % af det højeste antal af de andele, der har været i omløb på noget tidspunkt. Pr. 31. december 20X2 har virksomheden 200 000 andele i omløb, hvilket er det højeste antal andele, der nogensinde har været i omløb, og der er ikke tidligere blevet indløst nogen andele. Den 1. januar 20X3 ændrer virksomheden sine vedtægter og forhøjer grænsen for tilladte kumulative indløsninger til 25 % af det højeste antal andele, der har været i omløb på noget tidspunkt.
Klassifikation
Før vedtægtsændringen
A8
Det beløb, hvormed andelene overstiger forbuddet mod indløsning, er finansielle forpligtelser. Andelsvirksomheden måler denne finansielle forpligtelse til dagsværdi ved første indregning. Da disse andele er indløselige på anfordring, fastlægger andelsvirksomheden dagsværdien for sådanne finansielle forpligtelser i overensstemmelse med afsnit 47 i IFRS 13: "Dagsværdien af en finansiel forpligtelse med et anfordringselement (eksempelvis en anfordringskonto) er ikke mindre end det beløb, der skal betales på anfordring…". I overensstemmelse hermed klassificerer andelsvirksomheden det højeste beløb, der kan kræves betalt på anfordring i henhold til indløsningsbestemmelserne, som finansielle forpligtelser.
A9
Den 1. januar 20X1 er det højeste beløb, der kan kræves betalt i henhold til indløsningsbestemmelserne, 20 000 andele à 10 CU, og i overensstemmelse hermed klassificerer virksomheden 200 000 CU som en finansiel forpligtelse, og 800 000 CU som egenkapital. Den 1. januar 20X2 stiger det højeste beløb, der kan kræves betalt i henhold til indløsningsbestemmelserne imidlertid til 40 000 andele à 20 CU på grund af den nye udstedelse af andele à 20 CU. Udstedelsen af yderligere andele à 20 CU skaber en ny forpligtelse, som måles til dagsværdi ved første indregning. Efter disse andele er blevet udstedt, udgør forpligtelsen 20 % af det samlede antal andele i omløb (200 000), målt til 20 CU, eller 800 000 CU. Dette kræver indregning af en yderligere forpligtelse på 600 000 CU. I dette eksempel indregnes der ingen gevinster eller tab. I overensstemmelse hermed klassificerer virksomheden nu 800 000 CU som finansielle forpligtelser og 2 200 000 CU som egenkapital. I dette eksempel antages det, at disse beløb ikke ændres mellem 1. januar 20X1 og 31. december 20X2.
Efter vedtægtsændringen
A10
Efter vedtægtsændringen kan andelsvirksomheden nu blive pålagt at indløse op til 25 % af andelene i omløb eller højst 50000 andele a 20 CU. I overensstemmelse hermed klassificerer andelsvirksomheden den 1. januar 20X3 et beløb på 1000000 CU, hvilket er det højeste beløb, der kan kræves betalt på anfordring i henhold til indløsningsbestemmelserne, som finansielle forpligtelser, opgjort i overensstemmelse med afsnit 47 i IFRS 13. Virksomheden overfører derfor den 1. januar 20X3 et beløb på 200000 CU fra egenkapitalen til finansielle forpligtelser, hvilket efterlader 2000000 CU klassificeret som egenkapital. I dette eksempel indregner virksomheden ingen gevinster eller tab på overførslen.
Eksempel 4
Fakta
A11
Lokal lovgivning om andelsvirksomheders drift, eller vilkårene i virksomhedens vedtægter, forbyder en virksomhed at indløse andele, såfremt en indløsning ville reducere indskudskapitalen fra andelene til under 75 % af det højeste beløb af indskudskapitalen fra andelene. Det højeste beløb for en bestemt andelsvirksomhed er 1000000 CU. Ved regnskabsårets afslutning er indskudskapitalen på 900 000 CU.
Klassifikation
A12
I dette tilfælde ville 750000 CU blive klassificeret som egenkapital og 150000 CU ville blive klassificeret som finansielle forpligtelser. Ud over de allerede nævnte afsnit anføres det i afsnit 18b) i IAS 32 blandt andet, at:
et finansielt instrument, som giver indehaveren ret til at indløse instrumentet hos udsteder mod likvide beholdninger eller andre finansielle aktiver (et "indløseligt instrument"), er en finansiel forpligtelse, medmindre dette instrument i overensstemmelse med afsnit 16A og 16B eller afsnit 16C og 16D klassificeres som et egenkapitalinstrument. Det finansielle instrument anses for en finansiel forpligtelse, selv om den beløbsmæssige størrelse af likvide beholdninger eller andre finansielle aktiver opgøres på basis af et indeks eller en anden post, som potentielt kan stige eller falde. Hvis indehaveren har en option på at indløse instrumentet hos udsteder mod likvide beholdninger eller andre finansielle aktiver, opfylder det indløselige instrument definitionen på en finansiel forpligtelse, medmindre dette instrument i overensstemmelse med afsnit 16A og 16B eller afsnit 16C og 16D klassificeres som et egenkapitalinstrument.
A13
Indløsningsforbudet, der beskrives i dette eksempel, afviger fra de begrænsninger, der beskrives i afsnit 19 og AG25 i IAS 32. Disse restriktioner er begrænsninger i virksomhedens evne til at betale det beløb, der skyldes på en finansiel forpligtelse, dvs. de forhindrer kun betaling af forpligtelsen, hvis bestemte betingelser er opfyldt. I modsætning hertil beskriver dette eksempel et ubetinget forbud mod indløsninger over et specificeret beløb, uagtet virksomhedens evne til at indløse andelene (eksempelvis set i lyset af virksomhedens kontantbeholdning, overskud eller reserver til udlodning). I realiteten forhindrer forbudet mod indløsning virksomheden i at pådrage sig en finansiel forpligtelse til at indløse mere end et bestemt beløb af den indskudte kapital. Den del af andelene, der er omfattet af indløsningsforbudet, udgør derfor ikke en finansiel forpligtelse. Selvom hver andelshavers andele kan indløses hver for sig, er en del af de samlede andele i omløb ikke indløselige under nogen omstændigheder andet end ved likvidation af virksomheden.
Eksempel 5
Fakta
A14
Omstændighederne i dette eksempel er som anført i eksempel 4. Desuden forhindrer de likviditetskrav, der pålægges i den lokale jurisdiktion, virksomheden i ved regnskabsårets afslutning at indløse nogen andele, med mindre virksomhedens likvide beholdninger og kortfristede investeringer overstiger et specificeret beløb. Virkningen af disse likviditetskrav ved regnskabsårets afslutning er, at virksomheden ikke kan betale mere end 50 000 CU for at indløse andele.
Klassifikation
A15
Som i eksempel 4 klassificerer virksomheden 750 000 CU som egenkapital og 150 000 CU som en finansiel forpligtelse. Det skyldes, at det beløb, der klassificeres som en forpligtelse, er baseret på virksomhedens ubetingede ret til at afvise indløsning og ikke på betingede begrænsninger, som kun forhindrer indløsning, såfremt likviditetskravet eller andre krav ikke er opfyldt, og da kun indtil de er opfyldt. Bestemmelserne i afsnit 19 og AG25 i IAS 32 finder anvendelse i dette tilfælde.
Eksempel 6
Fakta
A16
Virksomhedens vedtægter forbyder virksomheden at indløse andele med et beløb, der overstiger provenuet af udstedelsen af yderligere andele til nye eller eksisterende andelshavere i de foregående tre år. Provenuet af udstedelse af andele skal anvendes til indløsning af andele, som andelshavere har forlangt indløst. I de foregående tre år har provenuet af udstedelsen af andele været 12 000 CU, og ingen andele er blevet indløst.
Klassifikation
A17
Virksomheden klassificerer andele til en værdi af 12 000 CU som finansielle forpligtelser. I overensstemmelse med de i eksempel 4 beskrevne konklusioner er andele, der ikke er omfattet af et ubetinget forbud mod indløsning, ikke finansielle forpligtelser. Et sådant ubetinget forbud gælder for et beløb svarende til provenuet af andele, der udstedes inden de foregående tre år, og dette beløb klassificeres i overensstemmelse hermed som egenkapital. Et beløb svarende til provenuet af andele, der udstedes i de foregående tre år, er imidlertid ikke omfattet af et ubetinget forbud mod indløsning. I overensstemmelse hermed medfører provenu fra udstedelsen af andele i de foregående tre år finansielle forpligtelser, indtil det ikke længere er disponibelt for indløsning af andele. Virksomheden har som følge heraf en finansiel forpligtelse svarende til provenuet af de andele, der er udstedt i løbet af de foregående tre år, med fradrag af eventuelle indløsninger i denne periode.
Eksempel 7
Fakta
A18
Virksomheden er en andelsbank. Ifølge lokal lovgivning om andelsbankers drift skal mindst 50 % af virksomhedens samlede "udestående forpligtelser" (et begreb, der defineres i bestemmelserne til at omfatte andelshavernes andelskonti) være i form af indskudskapital fra andelshavere. Virkningen af bestemmelsen er, at hvis alle andelsvirksomhedens udestående forpligtelser har form af andele, vil virksomheden kunne indløse dem alle. Den 31. december 20X1 har virksomheden samlede udestående forpligtelser på 200 000 CU, hvoraf 125 000 CU er andelshavernes andelskonti. Vilkårene for andelshavernes andelskonti tillader ejeren at indløse kontoen på anfordring, og der er ingen begrænsninger på indløsningen i virksomhedens vedtægter.
Klassifikation
A19
I dette eksempel klassificeres andele som finansielle forpligtelser. Indløsningsforbudet svarer til de begrænsninger, der beskrives i afsnit 19 og AG25 i IAS 32. Restriktionen er en betinget begrænsning af virksomhedens evne til at betale det beløb, der skyldes på en finansiel forpligtelse, dvs. den forhindrer kun betaling af forpligtelsen, hvis bestemte betingelser er opfyldt. Mere konkret kunne virksomheden blive pålagt at indløse det samlede beløb af andele (125 000 CU), såfremt den tilbagebetalte alle sine øvrige forpligtelser (75 000 CU). Forbudet mod indløsning forhindrer således ikke virksomheden i at pådrage sig en finansiel forpligtelse til at indløse flere end et bestemt antal af andelene eller et bestemt beløb af den indskudte kapital. Det tillader virksomheden at udskyde indløsning, indtil en betingelse er opfyldt, nemlig tilbagebetaling af andre forpligtelser. Andele i dette eksempel er ikke omfattet af et ubetinget forbud mod indløsning og klassificeres derfor som finansielle forpligtelser.
IFRIC-FORTOLKNINGSBIDRAG 5
Rettigheder til kapitalandele hidrørende fra fonde til dækning af omkostninger forbundet med afvikling, retablering og miljøgenopretning
HENVISNINGER
—
IFRS 9 
Finansielle instrumenter:
—
IFRS 10 
Koncernregnskaber
—
IFRS 11 
Fælles ordninger
—
IAS 8 
Anvendt regnskabspraksis, ændringer i regnskabsmæssige skøn og fejl
—
IAS 28 
Investeringer i associerede virksomheder og joint ventures
—
IAS 37 
Hensatte forpligtelser, eventualforpligtelser og eventualaktiver
BAGGRUND
1
Formålet med fonde til dækning af omkostninger forbundet med afvikling, retablering og miljøgenopretning, herefter benævnt "afviklingsfonde" eller "fonde", er at adskille aktiver til at finansiere en del af eller alle omkostningerne forbundet med afvikling (at tage anlæg ud af drift) (eksempelvis af et atomkraftværk) eller visse typer udstyr (såsom biler) eller genopretning af miljøet (såsom oprensning af forurenet vand eller retablering af et areal, hvor der har været minedrift), hvilket samlet betegnes som "afvikling".
2
Indbetalingerne til disse fonde kan have været frivillige eller underlagt lovmæssige krav. Fondene kan have en af følgende strukturer:
a)
fonde, der er oprettet af en enkelt indskyder med henblik på finansiering af egne forpligtelser i forbindelse med afvikling, uanset om det drejer sig om en enkelt lokalitet eller en række geografisk spredte lokaliteter
b)
fonde, der er oprettet af flere indskydere med henblik på finansiering af deres individuelle eller fælles forpligtelser i forbindelse med afvikling, når indskyderne er berettigede til at modtage godtgørelse for afholdte omkostninger ved afvikling i et omfang, der svarer til deres egne indbetalinger med tillæg af den faktiske indtjening på disse indbetalinger, fratrukket deres andel af omkostningerne til administrationen af fonden. Indskyderne kan have en forpligtelse til at foretage yderligere indbetalinger, eksempelvis i tilfælde af en anden indskyders konkurs
c)
fonde, der er oprettet af flere indskydere med henblik på finansiering af deres individuelle eller fælles forpligtelser i forbindelse med afvikling, når det krævede indbetalingsniveau er baseret på indskyderens aktuelle aktiviteter, og de fordele, der opnås af den enkelte indskyder, er baseret på dennes tidligere aktiviteter. I sådanne tilfælde er der et potentielt misforhold mellem den beløbsmæssige størrelse af en indskyders indbetalinger (baseret på aktuelle aktiviteter) og den værdi, der kan realiseres fra fonden (baseret på tidligere aktiviteter).
3
En sådan fond har typisk følgende karakteristika:
a)
fonden administreres separat af uafhængige fondsbestyrere
b)
virksomheder (indskydere) foretager indbetalinger til fonden, som investeres i en række aktiver, der kan indeholde investeringer i både obligationer og aktier, og som er til rådighed som hjælp til betaling af indskydernes omkostninger i forbindelse med afvikling. Fondsbestyrerne beslutter, hvordan indbetalingerne skal investeres inden for de rammer, der er udstukket i fondens vedtægter samt i relevante lovmæssige regler og øvrige bestemmelser
c)
indskyderne bibeholder forpligtelsen til at betale omkostninger i forbindelse med afvikling. Indskyderne kan imidlertid opnå godtgørelse for disse omkostninger fra fonden op til et beløb svarende til enten de afholdte omkostninger i forbindelse med afvikling eller indskyderens andel af aktiverne i fonden, alt efter hvilket beløb, der er lavest
d)
indskyderne kan have begrænset eller ingen adgang til eventuelle overskydende aktiver i fonden efter fradrag af de aktiver, der er anvendt til at afholde berettigede omkostninger i forbindelse med afvikling.
ANVENDELSESOMRÅDE
4
Dette fortolkningsbidrag finder anvendelse på den regnskabsmæssige behandling i en indskyders årsregnskab af kapitalandele hidrørende fra afviklingsfonde, som har begge nedenstående træk:
a)
aktiverne administreres separat (enten i kraft af, at de besiddes af en separat juridisk enhed, eller som adskilte aktiver inden for en anden virksomhed), og
b)
en indskyders ret til adgang til aktiverne er begrænset.
5
En resterende kapitalandel i en fond, som strækker sig ud over en ret til godtgørelse, såsom en kontraktlig ret til udlodningerne, når den samlede afviklingsproces er afsluttet, eller når fonden afvikles, kan være et egenkapitalinstrument, som er omfattet af IFRS 9, og som ikke falder inden for dette fortolkningsbidrags anvendelsesområde.
PROBLEMSTILLINGER
6
De problemstillinger, der behandles i dette fortolkningsbidrag, er:
a)
hvordan skal en indskyder regnskabsmæssigt behandle sin kapitalandel i en fond?
b)
hvordan skal en indskyders forpligtelse til at foretage yderligere indbetalinger, eksempelvis i tilfælde af en anden indskyders konkurs, behandles regnskabsmæssigt?
KONSENSUS
Regnskabsmæssig behandling af en kapitalandel i en fond
7
Indskyderen skal indregne sin forpligtelse til at betale omkostninger i forbindelse med afvikling og indregne sin kapitalandel i fonden separat, medmindre indskyderen ikke hæfter for disse omkostninger, selv om fonden ikke betaler.
8
Indskyderen skal vurdere, om den har bestemmende indflydelse, fælles bestemmende indflydelse eller betydelig indflydelse på fonden under henvisning til IFRS 10, IFRS 11 og IAS 28. Hvis dette er tilfældet, skal indskyderen foretage regnskabsmæssig behandling af sin kapitalandel i fonden i overensstemmelse med disse standarder.
9
Hvis en indskyder ikke har bestemmende indflydelse eller fælles bestemmende indflydelse eller betydelig indflydelse på fonden, skal indskyder indregne retten til at modtage godtgørelse fra fonden som en godtgørelse i overensstemmelse med IAS 37. Denne godtgørelse skal måles som det laveste af:
a)
det indregnede beløb for afviklingsforpligtelsen, og
b)
indskyders andel af dagsværdien af de nettoaktiver i fonden, som kan henføres til indskydere.
Ændringer i den regnskabsmæssige værdi af retten til at modtage godtgørelse ud over indbetalinger til og udbetalinger fra fonden skal indregnes i resultatet i det regnskabsår, hvor ændringerne finder sted.
Regnskabsmæssig behandling af forpligtelser til at foretage yderligere indbetalinger
10
Når en indskyder har en forpligtelse til at foretage eventuelle yderligere indbetalinger, eksempelvis i tilfælde af en anden indskyders konkurs, eller hvis værdien af fondens investeringsaktiver falder så meget, at de ikke længere er tilstrækkelige til at opfylde fondens godtgørelsesforpligtelser, er denne forpligtelse en eventualforpligtelse, der er omfattet af IAS 37. Indskyder skal udelukkende indregne en forpligtelse, hvis det er sandsynligt, at der skal foretages yderligere indbetalinger.
Oplysninger
11
En indskyder skal oplyse om arten af sin kapitalandel i en fond og eventuelle begrænsninger på adgangen til aktiverne i fonden.
12
Når en indskyder har en forpligtelse til at foretage eventuelle yderligere indbetalinger, som ikke er indregnet som en forpligtelse (jvf. afsnit 10), skal den give de i afsnit 86 i IAS 37 krævede oplysninger.
13
Når en indskyder foretager regnskabsmæssig behandling af sin kapitalandel i fonden i overensstemmelse med afsnit 9, skal den give de i afsnit 85, litra c), i IAS 37 krævede oplysninger.
IKRAFTTRÆDELSESTIDSPUNKT
14
Virksomheder skal anvende dette fortolkningsbidrag på årsregnskaber, som begynder den 1. januar 2006 eller derefter. Der tilskyndes til tidligere anvendelse. Hvis en virksomhed anvender dette fortolkningsbidrag for regnskabsår, som begynder før den 1. januar 2006, skal den give oplysning om dette.
14A
[Ophævet]
14B
IFRS 10 og IFRS 11, der blev udstedt i maj 2011, vedrørte ændringer af afsnit 8 og 9. Virksomheder skal anvende disse ændringer ved anvendelse af IFRS 10 og IFRS 11.
14C
[Ophævet]
14D
IFRS 9, der blev udstedt i juli 2014, medførte ændring af afsnit 5 samt ophævelse af afsnit 14A og 14C. Virksomheder skal anvende disse ændringer ved anvendelse af IFRS 9.
OVERGANG
15
Ændringer i regnskabspraksis skal regnskabsmæssigt behandles i overensstemmelse med kravene i IAS 8.
IFRIC-FORTOLKNINGSBIDRAG 6
Forpligtelser opstået som følge af deltagelse på et særskilt marked — Affald af elektrisk og elektronisk udstyr
HENVISNINGER
—
IAS 8 
Anvendt regnskabspraksis, ændringer i regnskabsmæssige skøn og fejl
—
IAS 37 
Hensatte forpligtelser, eventualforpligtelser og eventualaktiver
BAGGRUND
1
Ifølge afsnit 17 i IAS 37 hedder det, at en forpligtende begivenhed er en tidligere begivenhed, der fører til en aktuel forpligtelse, som en virksomhed ikke har noget realistisk alternativ til at indfri.
2
Ifølge afsnit 19 i IAS 37 hedder det, at hensættelser kun indregnes, når forpligtelserne skyldes tidligere begivenheder, der er uafhængige af virksomhedens fremtidige handlinger.
3
EU's direktiv om elektronikaffald (WE&EE), som regulerer indsamling, behandling, genindvinding og miljømæssigt fornuftig bortskaffelse af elektronikaffald, har givet anledning til spørgsmål om, hvornår forpligtelsen vedrørende bortskaffelse af elektronikaffald skal indregnes. I direktivet sondres mellem "nyt" og "historisk" affald og mellem affald fra private husholdninger og affald fra andre kilder end private husholdninger. Nyt affald henviser til produkter, der er solgt efter den 13. august 2005. Husholdningsapparater, der er solgt før denne dato, betragtes i direktivet som ophav til historisk affald.
4
I direktivet hedder det, at omkostninger til affaldshåndtering af historisk husholdningsaffald skal afholdes af de producenter af sådant udstyr, der befinder sig på markedet i en periode, der bestemmes i den relevante lovgivning i den enkelte medlemsstat (måleperioden). Ifølge direktivet skal hver medlemsstat etablere en mekanisme, så producenterne bidrager forholdsmæssigt til disse udgifter, "f.eks. i forhold til deres markedsandel per type apparat."
5
Adskillige begreber i fortolkningsbidraget, f.eks. "markedsandel" og "måleperiode", kan defineres meget forskelligt i den relevante lovgivning i de enkelte medlemsstater. For eksempel kan måleperioden strække sig over et helt år eller blot en måned. Ligeledes kan måling af markedsandele og formlen for beregning af forpligtelsen variere i de forskellige nationale lovgivninger. Disse eksempler påvirker imidlertid kun måling af forpligtelsen, som falder uden for fortolkningsbidragets anvendelsesområde.
ANVENDELSESOMRÅDE
6
Dette fortolkningsbidrag giver vejledning om indregning i producenternes årsregnskaber af forpligtelser vedrørende affaldshåndtering i henhold til EU's direktiv om elektronikaffald (WE&EE), for så vidt angår salg af historiske husholdningsapparater.
7
Fortolkningsbidraget vedrører hverken nyt affald eller historisk affald fra andre kilder end private husholdninger. Forpligtelsen vedrørende sådan affaldshåndtering behandles fyldestgørende i IAS 37. Hvis den nationale lovgivning imidlertid behandler nyt affald fra private husholdninger på samme måde som historisk affald fra private husholdninger, gælder principperne i fortolkningsbidraget under henvisning til den hierarkiske opstilling i afsnit 10–12 i IAS 8. Den hierarkiske opstilling i IAS 8 er ligeledes relevant for andre regler, der medfører forpligtelser på samme måde som omkostningsfordelingsmodellen i EU-direktivet.
PROBLEMSTILLING
8
IFRIC blev bedt om at afgøre, hvad der i forbindelse med bortskaffelse af elektronikaffald er den forpligtende begivenhed i overensstemmelse med afsnit 14, litra a), i IAS 37 ved indregning af en hensættelse til omkostninger vedrørende affaldshåndtering:
—
fremstilling eller salg af historiske husholdningsapparater?
—
deltagelse på markedet i måleperioden?
—
påløbne omkostninger under udførelse af affaldshåndtering?
KONSENSUS
9
Markedsdeltagelse i måleperioden er den forpligtende begivenhed efter afsnit 14, litra a), i IAS 37. Derfor opstår der ingen forpligtelse vedrørende omkostninger til affaldshåndtering af historiske husholdningsapparater i forbindelse med fremstilling eller salg af produkterne. Da forpligtelsen vedrørende historiske husholdningsapparater er forbundet med markedsdeltagelse i måleperioden, og ikke med fremstilling eller salg af de produkter, der skal bortskaffes, opstår der ingen forpligtelse, medmindre der foreligger eller opstår en markedsandel i måleperioden. Tidspunktet for den forpligtende begivenhed kan også være uafhængigt af den periode, hvor aktiviteterne i forbindelse med affaldshåndteringen udføres, og de dermed forbundne omkostninger afholdes.
IKRAFTTRÆDELSESTIDSPUNKT
10
Virksomheder skal anvende dette fortolkningsbidrag på årsregnskaber, som begynder den 1. december 2005 eller derefter. Der tilskyndes til tidligere anvendelse. Hvis en virksomhed anvender dette fortolkningsbidrag på regnskabsperioder, som begynder før den 1. december 2005, skal den oplyse herom.
OVERGANG
11
Ændringer i regnskabspraksis skal regnskabsmæssigt behandles i overensstemmelse med IAS 8.
IFRIC-FORTOLKNINGSBIDRAG 7
Om anvendelse af omregningsmetoden i IAS 29 Regnskabsaflæggelse i hyperinflationsøkonomier
HENVISNINGER
—
IAS 12 
Indkomstskatter
—
IAS 29 
Regnskabsaflæggelse i hyperinflationsøkonomier
BAGGRUND
1
Dette fortolkningsbidrag giver vejledning i anvendelsen af kravene i IAS 29 i et regnskabsår, hvor virksomheden konstaterer 
(
61
)
, at der er hyperinflation i den økonomi, som ligger til grund for dens funktionelle valuta, og når denne hyperinflation ikke fandtes i det foregående regnskabsår, og virksomheden derfor omregner sit årsregnskab i overensstemmelse med IAS 29.
PROBLEMSTILLINGER
2
I fortolkningsbidraget bliver der taget stilling til følgende spørgsmål:
a)
Hvordan forstås kravet "…skal angives i den ved regnskabsårets afslutning gældende måleenhed" i afsnit 8 i IAS 29, når en virksomhed anvender standarden?
b)
Hvordan skal en virksomhed regnskabsmæssigt behandle udskudte skatteposter i et omregnet årsregnskab?
KONSENSUS
3
I det regnskabsår, hvor en virksomhed konstaterer, at der er opstået hyperinflation i den økonomi, der ligger til grund for dens funktionelle valuta, og som i det foregående regnskabsår ikke har været ramt af hyperinflation, skal virksomheden anvende kravene i IAS 29, som om der altid havde været tale om en hyperinflationsøkonomi. Hvad angår ikke-monetære poster, der opgøres til historisk kostpris, skal virksomhedens åbningsbalance ved begyndelsen af det første regnskabsår, der præsenteres i årsregnskabet, omregnes, så inflationens virkninger afspejles fra den dato, hvor aktiverne blev anskaffet, og forpligtelserne blev påtaget, indtil regnskabsårets afslutning. Hvad angår ikke-monetære poster, der er indregnet i åbningsbalancen til beløb, der gælder på andre dage end anskaffelses- eller optagelsestidspunktet, skal omregningen i stedet afspejle inflationens virkninger fra den dato, hvor disse beløb blev opgjort, indtil regnskabsårets afslutning.
4
Ved regnskabsårets afslutning indregnes og måles udskudte skatteposter i overensstemmelse med IAS 12. Tallene for den udskudte skat i åbningsbalancen for regnskabsåret opgøres imidlertid som følger:
a)
virksomheden foretager en omvurdering af de udskudte skatteposter i overensstemmelse med IAS 12, efter at den har omregnet den nominelle regnskabsmæssige værdi af de ikke-monetære poster på datoen for åbningsbalancen for regnskabsåret ved at anvende måleenheden på denne dato
b)
de udskudte skatteposter, der omvurderes i overensstemmelse med punkt a), tilpasses for ændringen i måleenheden fra datoen for åbningsbalancen for regnskabsåret indtil det pågældende regnskabsårs afslutning.
Virksomheden skal anvende fremgangsmåden i litra a) og b) ved tilpasning af de udskudte skatteposter i åbningsbalancen for eventuelle sammenligningsår, der præsenteres i det omregnede regnskab for det regnskabsår, hvor virksomheden anvender IAS 29.
5
Når en virksomhed har tilpasset sit årsregnskab, bliver alle tilsvarende tal i årsregnskabet for et efterfølgende regnskabsår, herunder udskudte skatteposter, kun tilpasset ved at anvende ændringen i måleenheden for dette efterfølgende regnskabsår for de tilpassede regnskaber for det foregående regnskabsår.
IKRAFTTRÆDELSESTIDSPUNKT
6
Virksomheder skal anvende dette fortolkningsbidrag på årsregnskaber, som begynder den 1. marts 2006 eller derefter. Der tilskyndes til tidligere anvendelse. Hvis en virksomhed anvender dette fortolkningsbidrag på regnskaber for regnskabsår, som begynder før den 1. marts 2006, skal den give oplysning om dette.
IFRIC-FORTOLKNINGSBIDRAG 10
Præsentation af delårsregnskaber og værdiforringelse
HENVISNINGER
—
IFRS 9 
Finansielle instrumenter:
—
IAS 34 
Præsentation af delårsregnskaber
—
IAS 36 
Værdiforringelse af aktiver
BAGGRUND
1
En virksomhed skal ved hver regnskabsperiodes afslutning vurdere, om der er sket en værdiforringelse af goodwill, og, om nødvendigt, indregne et tab ved værdiforringelse i overensstemmelse med IAS 36. Ved en efterfølgende regnskabsperiodes afslutning kan betingelserne imidlertid have ændret sig på en sådan måde, at tabet ved værdiforringelse ville have været reduceret eller undgået, hvis vurderingen af værdiforringelsen først var blevet foretaget på dette tidspunkt. Dette fortolkningsbidrag giver vejledning om, hvorvidt sådanne tab ved værdiforringelse overhovedet bør tilbageføres.
2
Dette fortolkningsbidrag omhandler samspillet mellem kravene i IAS 34 og indregningen af tab ved værdiforringelse af goodwill i IAS 36 og virkningen af dette samspil på efterfølgende delårsregnskaber og årsregnskaber.
PROBLEMSTILLING
3
IAS 34, afsnit 28, kræver, at virksomheder skal anvende den samme regnskabspraksis i deres delårsregnskaber som i deres årsregnskaber. Det anføres endvidere, at: "Hyppigheden af en virksomheds regnskabsaflæggelse (årlig, halvårlig eller kvartalsvis) må dog ikke påvirke målingen af årets resultat. For at opnå dette skal målingen i forbindelse med delårsregnskaber foretages på et år-til-dato-grundlag."
4
Det anføres i IAS 36, afsnit 124: "Tab ved værdiforringelse indregnet for goodwill skal ikke tilbageføres i et efterfølgende regnskabsår."
5
[Ophævet]
6
[Ophævet]
7
Fortolkningsbidraget omhandler følgende problemstilling:
Bør en virksomhed tilbageføre tab ved værdiforringelse, der er indregnet i en delårsperiode, i relation til goodwill, hvis der ikke ville være indregnet et tab, eller der ville være indregnet et mindre tab, hvis der først var foretaget en vurdering af værdiforringelsen ved en efterfølgende regnskabsperiodes afslutning?
KONSENSUS
8
En virksomhed må ikke tilbageføre et tab ved værdiforringelse, der er indregnet i en foregående delårsperiode, for så vidt angår goodwill.
9
En virksomhed må ikke anvende denne konsensus analogt på andre områder, hvor der er en mulig konflikt mellem IAS 34 og andre standarder.
IKRAFTTRÆDELSESTIDSPUNKT OG OVERGANG
10
Virksomheder skal anvende dette fortolkningsbidrag for regnskabsår, som begynder den 1. november 2006 eller derefter. Der tilskyndes til tidligere anvendelse. Hvis en virksomhed anvender dette fortolkningsbidrag på regnskabsperioder, som begynder før den 1. november 2006, skal den oplyse herom. En virksomhed skal anvende fortolkningsbidraget på goodwill fremadrettet fra det tidspunkt, hvor den for første gang anvendte IAS 36, den skal anvende fortolkningsbidraget på investeringer i egenkapitalinstrumenter eller i finansielle aktiver, der er indregnet til kostpris, fremadrettet fra det tidspunkt, hvor den for første gang anvendte målingskriterierne i IAS 39.
11
[Ophævet]
12
[Ophævet]
13
[Ophævet]
14
IFRS 9, der er udstedt i juli 2014, medførte ændring af afsnit 1, 2, 7 og 8 samt ophævelse af afsnit 5, 6 og 11-13. Virksomheder skal anvende disse ændringer ved anvendelse af IFRS 9.
IFRIC-FORTOLKNINGSBIDRAG 12
Koncessionsaftaler
HENVISNINGER
—
Begrebsramme for udarbejdelse og præsentation af årsregnskaber
(
62
)
—
IFRS 1 
Førstegangsanvendelse af IFRS
—
IFRS 7 
Finansielle instrumenter: Oplysninger
—
IFRS 9 
Finansielle instrumenter:
—
IFRS 15 
Omsætning fra kontrakter med kunder
—
IFRS 16 
Leasingkontrakter
—
IAS 8 
Anvendt regnskabspraksis, ændringer i regnskabsmæssige skøn og fejl
—
IAS 16 
Materielle anlægsaktiver
—
IAS 20 
Regnskabsmæssig behandling af offentlige tilskud og oplysning om andre former for offentlig støtte
—
IAS 23 
Låneomkostninger
—
IAS 32 
Finansielle instrumenter: Præsentation
—
IAS 36 
Værdiforringelse af aktiver
—
IAS 37 
Hensatte forpligtelser, eventualforpligtelser og eventualaktiver
—
IAS 38 
Immaterielle aktiver
—
SIC-29 
Koncessionsaftaler
: 
Oplysninger
(
63
)
BAGGRUND
1
I mange lande er infrastruktur til offentlige tjenesteydelser såsom veje, broer, tunneller, fængsler, hospitaler, lufthavne, vanddistributionsanlæg, energiforsyning og telekommunikationsnet traditionelt blevet bygget, drevet og vedligeholdt af den offentlige sektor og finansieret gennem offentlige bevillinger.
2
I nogle lande har regeringerne indført koncessionskontrakter for at få den private sektor til at deltage i udvikling, finansiering, drift og vedligeholdelse af denne infrastruktur. Infrastrukturen findes måske allerede eller bliver anlagt i løbet af koncessionsaftalens løbetid. En aftale i dette fortolkningsbidrags forstand omfatter typisk en enhed fra den private sektor (en operatør), der anlægger den infrastruktur, som skal bruges til at levere den offentlige tjenesteydelse, eller opgraderer den (f.eks. ved at øge dens kapacitet) og driver og vedligeholder den pågældende infrastruktur i en bestemt periode. Operatøren betales for sine tjenesteydelser i aftalens løbetid. Aftalen reguleres af en kontrakt, hvori der er fastsat resultatnormer, mekanismer til prisjustering og aftaler med henblik på afgørelse af tvistemål ved voldgift. En sådan aftale beskrives ofte som en koncessionsaftale om anlæg og drift med senere overdragelse ("build-operate-transfer"), om istandsættelse og drift med senere overdragelse ("rehabilitate-operate-transfer" eller som en offentlig-privat koncessionsaftale ("public-to-private").
3
Et karakteristisk træk ved disse koncessionsaftaler er, at den forpligtelse, operatøren påtager sig, har karakter af offentlig service. Ifølge de grundlæggende retsprincipper skal offentligheden have leveret tjenesteydelser i forbindelse med infrastruktur, uanset hvem der driver tjenesterne. Operatøren er i henhold til koncessionsaftalen kontraktligt bundet til at levere serviceydelserne til offentligheden på vegne af det offentlige organ. Andre fælles træk er:
a)
den part, der bevilger koncessionsaftalen (koncessionsgiver), er et offentligt organ, herunder et statsligt organ, eller et privat organ, der har fået uddelegeret ansvaret for tjenesten,
b)
operatøren er ansvarlig for i det mindste en del af forvaltningen af infrastrukturen og hertil knyttede tjenesteydelser og optræder ikke blot som repræsentant for koncessionsgiveren,
c)
i kontrakten fastsættes de første priser, operatøren skal opkræve, og reglerne for prisrevisioner i løbet af koncessionsaftalens løbetid,
d)
ved udløbet af aftaleperioden er operatøren forpligtet til at overdrage infrastrukturen til koncessionsgiver i en nærmere bestemt stand uden yderligere vederlag eller mod et mindre vederlag, uanset hvem af parterne der oprindelig finansierede den.
ANVENDELSESOMRÅDE
4
Dette fortolkningsbidrag indeholder vejledning i, hvordan operatørerne regnskabsmæssigt skal behandle offentlige-private koncessionsaftaler.
5
Dette fortolkningsbidrag gælder for offentlige-private koncessionsaftaler, såfremt:
a)
koncessionsgiver kontrollerer eller regulerer, hvilke tjenesteydelser operatøren skal levere med infrastrukturen, hvem de skal leveres til og til hvilken pris, og
b)
koncessionsgiver kontrollerer - gennem ejerskab, egentlig ret eller andet - enhver betydelig resterende kapitalandel i infrastrukturen ved aftalens udløb.
6
Infrastruktur, der bruges i en offentlig-privat koncessionsaftale i hele infrastrukturens økonomiske levetid (aktivernes fulde levetid), falder indenfor dette fortolkningsbidrags anvendelsesområde, hvis betingelserne i afsnit 5, litra a), er opfyldt. Afsnit AG1–AG8 indeholder vejledning i, hvordan det afgøres, om og i hvilken grad offentlige-private koncessionsaftaler falder inden for dette fortolkningsbidrags anvendelsesområde.
7
Dette fortolkningsbidrag gælder både for:
a)
infrastruktur, som operatøren anlægger eller erhverver fra en tredjepart ifølge koncessionsaftalen, og
b)
eksisterende infrastruktur, som operatøren får adgang til af koncessionsgiver ifølge koncessionsaftalen.
8
Dette fortolkningsbidrag specificerer ikke den regnskabsmæssige behandling af infrastruktur, som operatøren ejede, og som blev indregnet som materielle anlægsaktiver, før denne indgik koncessionsaftalen. IFRS-kravene om ophør af indregning (fastlagt i IAS 16) gælder for denne type infrastruktur.
9
Dette fortolkningsbidrag indeholder ikke oplysninger om koncessionsgivernes regnskabsmæssige behandling.
PROBLEMSTILLINGER
10
I dette fortolkningsbidrag fastlægges de generelle principper for indregning og måling af forpligtelser og hertil knyttede rettigheder i koncessionsaftaler. Krav om offentliggørelse af oplysninger om koncessionsaftaler findes i SIC-29. De problemstillinger, der behandles i dette fortolkningsbidrag, er:
a)
behandling af operatørens rettigheder over infrastrukturen
b)
indregning og måling af aftalevederlag
c)
anlægs- eller opgraderingstjenester
d)
driftstjenester
e)
låneomkostninger
f)
efterfølgende regnskabsmæssig behandling af et finansielt aktiv og et immaterielt aktiv og
g)
elementer, som koncessionsgiver stiller til rådighed for operatøren.
KONSENSUS
Behandling af operatørens rettigheder over infrastrukturen
11
Infrastruktur inden for dette fortolkningsbidrags anvendelsesområde skal ikke indregnes som operatørens materielle anlægsaktiver, fordi koncessionskontrakten ikke giver operatøren ret til at kontrollere brugen af offentlig serviceinfrastruktur. Operatøren har adgang til at drive infrastrukturen for at yde offentlig service på koncessionsgiverens vegne på de i kontrakten fastsatte betingelser.
Indregning og måling af aftalevederlag
12
I henhold til kontrakter inden for dette fortolkningsbidrags anvendelsesområde fungerer operatøren som serviceyder. Operatøren anlægger eller opgraderer infrastruktur (anlægs- eller opgraderingstjenester), der skal bruges til at yde en offentlig tjeneste og driver og vedligeholder den pågældende infrastruktur (driftstjenester) i en bestemt periode.
13
Operatøren skal indregne og måle omsætningen i overensstemmelse med IFRS 15 for de tjenesteydelser, denne leverer. Den efterfølgende regnskabsmæssige behandling afgøres af vederlagets art. Der redegøres nærmere for den efterfølgende regnskabsmæssige behandling af vederlag modtaget som et finansielt aktiv og som et immaterielt aktiv i nedenstående afsnit 23–26.
Anlægs- eller opgraderingstjenester
14
Operatøren skal regnskabsmæssigt behandle anlægs- eller opgraderingstjenester i overensstemmelse med IFRS 15.
Vederlag fra koncessionsgiver til operatør
15
Hvis operatøren leverer anlægs- eller opgraderingstjenester, skal det af operatøren modtagne eller tilgodehavende vederlag indregnes i overensstemmelse med IFRS 15. Vederlaget indebærer ret til:
a)
et finansielt aktiv eller
b)
et immaterielt aktiv.
16
Operatøren skal indregne et finansielt aktiv, såfremt der hertil er knyttet en ubetinget kontraktlig ret til at modtage kontanter eller et andet finansielt aktiv fra koncessionsgiver eller efter dennes anvisning for anlægstjenester; koncessionsgiver har kun en lille, om overhovedet nogen, mulighed for at undgå at betale, fordi aftalen normalt kan gennemtvinges. Operatøren har en ubetinget ret til at modtage et kontant beløb, hvis koncessionsgiver kontraktligt garanterer at betale operatøren a) beløb, der enten er faste eller kan opgøres, eller b) en eventuel forskel mellem beløb modtaget af brugere af den offentlige tjeneste og beløb, der er faste eller kan opgøres, selv om betalingen er afhængig af, om operatøren sikrer, at infrastrukturen opfylder specificerede kvalitets- eller effektivitetskrav.
17
Operatøren skal indregne et immaterielt aktiv, såfremt denne modtager en ret (en licens) til at opkræve betaling fra brugere af den offentlige tjeneste. En ret til at opkræve betaling fra brugere af den offentlige tjeneste er ikke en ubetinget ret til at modtage et kontant beløb, fordi beløbene er afhængige af, i hvilket omfang offentligheden bruger tjenesten.
18
Hvis operatøren får anlægstjenesterne betalt delvis i et finansielt aktiv og delvis i et immaterielt aktiv, er det nødvendigt regnskabsmæssigt at behandle hvert element af operatørens vederlag separat. Det modtagne eller tilgodehavende vederlag for begge elementer skal indregnes første gang i overensstemmelse med IFRS 15.
19
Arten af det vederlag, koncessionsgiver giver operatøren, skal afgøres under henvisning til kontraktbetingelserne og en relevant kontraktret, når en sådan findes. Den efterfølgende regnskabsmæssige behandling afgøres af vederlagets art, jf. afsnit 23–26. Begge typer vederlag klassificeres dog som et kontraktligt aktiv i anlægs- eller opgraderingsperioden i overensstemmelse med IFRS 15.
Driftstjenester
20
Operatøren skal regnskabsmæssigt behandle driftstjenester i overensstemmelse med IFRS 15.
Kontraktlige forpligtelser til at genoprette infrastruktur til et bestemt driftseffektivitetsniveau
21
Operatøren kan have kontraktlige forpligtelser, der skal opfyldes som betingelse for sin licens a) til at vedligeholde infrastrukturen til et bestemt driftseffektivitetsniveau eller b) til at genoprette infrastrukturen til en bestemt stand, før den overdrages til koncessionsgiver ved udløbet af koncessionsaftalen. Disse kontraktlige forpligtelser til at vedligeholde eller genoprette infrastrukturen, med undtagelse af et eventuelt opgraderingselement (jf. afsnit 14), skal indregnes og måles i overensstemmelse med IAS 37, dvs. ved bedste skøn over de omkostninger, der ville være nødvendige til at indfri den nuværende forpligtelse på balancedatoen.
Låneomkostninger afholdt af operatøren
22
I overensstemmelse med IAS 23 skal låneomkostninger i forbindelse med aftalen indregnes som en udgift i den periode, de afholdes, medmindre operatøren har en kontraktlig ret til at modtage et immaterielt aktiv (en ret til at opkræve betaling fra brugere af den offentlige tjeneste). I så fald skal låneomkostninger i tilknytning til aftalen aktiveres i løbet af aftalens anlægsfase i overensstemmelse med standarden.
Finansielt aktiv
23
IAS 32 og IFRS 7 og 9 gælder for det finansielle aktiv, der er indregnet i henhold til afsnit 16 og 18.
24
Det skyldige beløb fra koncessionsgiver eller efter dennes anvisning behandles regnskabsmæssigt i overensstemmelse med IFRS 9 som målt til:
a)
amortiseret kostpris,
b)
dagsværdi gennem anden totalindkomst eller
c)
dagsværdi gennem resultatet.
25
Hvis tilgodehavendet hos koncessionsgiver regnskabsmæssigt måles til amortiseret kostpris eller dagsværdi gennem anden totalindkomst, skal renter beregnet under anvendelse af den effektive rentemetode i henhold til IFRS 9 indregnes i resultatet.
Immaterielt aktiv
26
IAS 38 gælder for det immaterielle aktiv, der indregnes i overensstemmelse med afsnit 17 og 18. Afsnit 45-47 i IAS 38 giver vejledning i at måle immaterielle aktiver, der er erhvervet til gengæld for et eller flere ikke-monetære aktiver eller en kombination af monetære og ikke-monetære aktiver.
Elementer, som koncessionsgiver stiller til rådighed for operatøren
27
I overensstemmelse med afsnit 11 skal infrastrukturelementer, hvortil operatøren får adgang af koncessionsgiver ifølge koncessionsaftalen, ikke indregnes som operatørens materielle anlægsaktiver. Koncessionsgiver kan også stille andre elementer til rådighed for operatøren, som operatøren kan beholde eller behandle efter ønske. Hvis sådanne aktiver udgør en del af det vederlag, som koncessionsgiver skal betale for tjenesteydelserne, er de ikke offentlige tilskud som defineret i IAS 20. I stedet behandles de regnskabsmæssigt som en del af transaktionsprisen som defineret i IFRS 15.
IKRAFTTRÆDELSESTIDSPUNKT
28
Virksomheder skal anvende dette fortolkningsbidrag på årsregnskaber, som begynder den 1. januar 2008 eller derefter. Det er tilladt at anvende ændringen før dette tidspunkt. Hvis en virksomhed anvender dette fortolkningsbidrag for regnskabsår, som begynder før den 1. januar 2008, skal den give oplysning herom.
28D
IFRS 15 
Omsætning fra kontrakter med kunder
, udstedt i maj 2014, medførte ændring af afsnittet med referencer og afsnit 13–15, 18–20 og 27. Virksomheder skal anvende disse ændringer ved anvendelse af IFRS 15.
28E
IFRS 9, der blev udstedt i juli 2014, medførte en ændring af afsnit 23-25 samt ophævelse af afsnit 28A-28C. Virksomheder skal anvende disse ændringer ved anvendelse af IFRS 9.
28F
IFRS 16, udstedt i januar 2016, medførte ændring af afsnit AG8. Virksomheder skal anvende denne ændring ved anvendelse af IFRS 16.
OVERGANG
29
Med forbehold af afsnit 30 behandles ændringer i anvendt regnskabspraksis i overensstemmelse med IAS 8, dvs. med tilbagevirkende kraft.
30
Hvis det for en bestemt koncessionsaftale ikke er praktisk muligt for en operatør at anvende dette fortolkningsbidrag med tilbagevirkende kraft ved begyndelsen af det tidligst præsenterede regnskabsår, skal denne:
a)
indregne finansielle aktiver og immaterielle aktiver, der eksisterede ved begyndelsen af det tidligst præsenterede regnskabsår
b)
bruge disse finansielle og immaterielle aktivers tidligere regnskabsmæssige værdier (uanset hvordan de tidligere blev klassificeret) som deres regnskabsmæssige værdier pr. den dato, og
c)
teste finansielle og immaterielle aktiver, der indregnes på den dato, for værdiforringelse, medmindre det ikke er praktisk muligt, idet beløbene i så fald testes for værdiforringelse pr. begyndelse af det løbende regnskabsår.
Appendiks A
Anvendelsesvejledning
Dette appendiks er en integreret del af standarden.
ANVENDELSESOMRÅDE (afsnit 5)
AG1
Det fremgår af afsnit 5 i dette fortolkningsbidrag, at infrastruktur er omfattet af dette fortolkningsbidrags anvendelsesområde, når følgende betingelser er opfyldt:
a)
koncessionsgiver kontrollerer eller regulerer, hvilke tjenesteydelser operatøren skal levere med infrastrukturen, hvem de skal leveres til og til hvilken pris, og
b)
koncessionsgiver kontrollerer - gennem ejerskab, egentlig ret eller andet - enhver betydelig resterende kapitalandel i infrastrukturen ved aftalens udløb.
AG2
Den kontrol eller regulering, der omtales i betingelse a), kunne ske ved kontrakt eller på anden vis (som f.eks. gennem en myndighed) og omfatter omstændigheder, hvor koncessionsgiver køber det samlede output, samt omstændigheder hvor hele eller dele af outputtet købes af andre brugere. Ved anvendelse af denne betingelse skal koncessionsgiver og eventuelle nærtstående parter betragtes samlet. Hvis koncessionsgiver er et offentligt organ, skal den offentlige sektor som helhed sammen med eventuelle myndigheder, der handler i det offentliges interesse, betragtes som nærtstående i forhold til koncessionsgiver ifølge dette fortolkningsbidrag.
AG3
Ifølge betingelse a) behøver koncessionsgiver ikke have fuldstændig kontrol over prisen. Det er tilstrækkeligt, at prisen reguleres af koncessionsgiver, ved kontrakt eller af en myndighed, f.eks. ved en takstloftordning. Betingelsen skal dog være gældende for aftalens indhold. Der skal ses bort fra uvæsentlige elementer, såsom et loft, der kun gælder i sjældne tilfælde. Hvis en kontrakt omvendt f.eks. betyder, at operatøren frit kan fastsætte priserne, men eventuel overskydende fortjeneste går til koncessionsgiver, lægges der loft over operatørens udbytte, og priselementet i kontroltesten er opfyldt.
AG4
Ifølge betingelse b) skal koncessionsgivers kontrol over en eventuel betydelig resterende kapitalandel både begrænse operatørens praktiske mulighed for at sælge eller pantsætte infrastrukturen og give koncessionsgiver en fortsat brugsret i hele aftaleperioden. Den resterende kapitalandel i infrastrukturen er den anslåede aktuelle værdi af infrastrukturen, som om den allerede havde den alder og stand, der forventes ved udløbet af aftaleperioden.
AG5
Der skal skelnes mellem kontrol og ledelse. Hvis koncessionsgiver både bibeholder den grad af kontrol, der beskrives i afsnit 5, litra a), og en eventuel betydelig resterende kapitalandel i infrastrukturen, forvalter operatøren kun infrastrukturen på koncessionsgivers vegne — selv om denne i mange tilfælde kan have vide ledelsesmæssige skønsbeføjelser.
AG6
Betingelse a) og b) til sammen angiver, hvornår infrastrukturen, inklusive eventuelt nødvendige udskiftninger (jf. afsnit 21), kontrolleres af koncessionsgiver i hele dens økonomiske levetid. Hvis operatøren f.eks. skal udskifte en del af et infrastrukturelement i løbet af aftaleperioden (f.eks. den øverste belægning på en vej eller taget på en bygning), skal infrastrukturelementet betragtes som et hele. Således opfyldes betingelse b) for hele infrastrukturen, herunder den del, der er udskiftet, hvis koncessionsgiver kontrollerer en eventuelt betydelig resterende kapitalandel i den endelige udskiftning af den pågældende del.
AG7
Undertiden er brugen af infrastrukturen delvis reguleret på den i afsnit 5, litra a), beskrevne måde og delvis ureguleret. Disse aftaler kan imidlertid have mange forskellige former:
a)
enhver infrastruktur, der fysisk kan adskilles og drives uafhængigt og opfylder definitionen på en pengestrømsfrembringende enhed som defineret i IAS 36, skal analyseres separat, hvis den i fuldt omfang bruges til uregulerede formål. Dette kunne f.eks. gælde for en privat fløj af et sygehus, hvor den resterende del af sygehuset bruges af koncessionsgiver til behandling af offentlige patienter,
b)
når rent accessoriske aktiviteter (såsom en butik i et sygehus) er uregulerede, skal der foretages kontroltest, som om disse tjenester ikke var der, for i tilfælde, hvor koncessionsgiver kontrollerer tjenesteydelserne på den måde, der beskrives i afsnit 5, forringer tilstedeværelsen af accessoriske aktiviteter ikke koncessionsgivers kontrol med infrastrukturen.
AG8
Operatøren kan have ret til at bruge infrastruktur, der kan adskilles som beskrevet i afsnit AG7, litra a), eller faciliteter, der bruges til at levere accessoriske uregulerede tjenester som beskrevet i afsnit AG7, litra b). I begge tilfælde kan der i realiteten være et lejemål fra koncessionsgiver til operatør; i så fald skal det regnskabsmæssigt behandles i overensstemmelse med IFRS 16.
IFRIC-FORTOLKNINGSBIDRAG 14
IAS 19 — Begrænsning på et ydelsesbaseret pensionsaktiv, minimumskrav til afdækning og disses indbyrdes samspil
HENVISNINGER
—
IAS 1 
Præsentation af årsregnskaber
—
IAS 8 
Anvendt regnskabspraksis, ændringer i regnskabsmæssige skøn og fejl
—
IAS 19 
Personaleydelser
(som ændret i 2011)
—
IAS 37 
Hensatte forpligtelser, eventualforpligtelser og eventualaktiver
BAGGRUND
1
Afsnit 64 i IAS 19 begrænser måling af et ydelsesbaseret nettopensionsaktiv til det laveste af overskuddet i den ydelsesbaserede pensionsordning og aktivets loft. Afsnit 8 i IAS 19 fastsætter aktivets loft som "nutidsværdien af eventuelle økonomiske fordele i form af tilbagebetalinger fra pensionsordningen eller reduktioner i fremtidige bidrag til pensionsordningen". Er der opstået spørgsmål om, hvornår tilbagebetalinger fra pensionsordningen eller reduktioner i fremtidige bidrag bør betragtes som værende til rådighed, især når der er et mindstekapitalkrav.
2
En lang række lande stiller minimumskrav til afdækning for at understøtte sikkerheden af den lovede pensionsydelse til medlemmerne i en pensionsordning. Sådanne krav angiver normalt et minimumsbeløb eller bidragsniveau, der skal indbetales til en pensionsordning i en bestemt periode. Derfor kan et minimumskrav til afdækning begrænse en virksomheds mulighed for at nedsætte fremtidige bidrag.
3
Yderligere kan begrænsningen på målingen af et ydelsesbaseret pensionsaktiv bevirke, at et minimumskrav til afdækning bliver belastende. Normalt vil et krav om at foretage indbetalinger til en pensionsordning ikke påvirke målingen af det ydelsesbaserede pensionsaktiv eller den ydelsesbaserede pensionsforpligtelse. Dette skyldes, at når bidragene først er betalt, vil de indgå som aktiver tilknyttet pensionsordningen, således at den yderligere nettoforpligtelse vil være lig nul. Et minimumskrav til afdækning kan imidlertid medføre en forpligtelse, hvis de krævede bidrag ikke er tilgængelige for virksomheden, når de er betalt.
3A
I november 2009 ændrede International Accounting Standards Board (IASB) IFRIC 14 for a rette op på en utilsigtet virkning, der var opstået som følge af behandlingen af forudbetalinger af fremtidige bidrag i nogle tilfælde, når der findes minimumskrav til afdækning.
ANVENDELSESOMRÅDE
4
Dette fortolkningsbidrag finder anvendelse på alle ydelsesbaserede pensionsydelser og andre langsigtede ydelsesbaserede personaleydelser.
5
I dette fortolkningsbidrag henviser minimumskrav til afdækning til ethvert krav om afdækning af en ydelsesbaseret pensionsordning eller andre langsigtede ydelsesbaserede ordninger.
PROBLEMSTILLINGER
6
De problemstillinger, der behandles i dette fortolkningsbidrag, er:
a)
hvornår tilbagebetalinger fra pensionsordningen eller reduktioner i fremtidige bidrag skal betragtes som tilgængelige i overensstemmelse med definitionen af aktivets loft i afsnit 8 i IAS 19.
b)
hvordan et minimumskrav til afdækning kan påvirke muligheden for nedsættelser af fremtidige bidrag.
c)
hvornår et minimumskrav til afdækning kan medføre en forpligtelse.
KONSENSUS
Mulighed for tilbagebetaling eller nedsættelse af fremtidige bidrag
7
En virksomhed skal vurdere, om en tilbagebetaling eller nedsættelse af fremtidige bidrag er tilgængelig i overensstemmelse med ordningens vilkår og eventuelle lovmæssige krav, der gælder i ordningens jurisdiktion.
8
En økonomisk fordel i form af en tilbagebetaling eller en nedsættelse af fremtidige bidrag er tilgængelig, hvis virksomheden kan realisere den på et tidspunkt i løbet af ordningens løbetid, eller når ordningens forpligtelser indfris. Særligt gælder det, at en sådan økonomisk fordel kan være tilgængelig, selv hvis den ikke er umiddelbart mulig at realisere ved regnskabsårets afslutning.
9
Den tilgængelige økonomiske fordel er ikke afhængig af virksomhedens planlagte anvendelse af overdækningen. En virksomhed skal opgøre den maksimale økonomiske fordel, der er tilgængelig fra tilbagebetalinger, nedsættelser af fremtidige bidrag eller en kombination af disse. En virksomhed skal ikke indregne økonomiske fordele fra en kombination af tilbagebetalinger og nedsættelser af fremtidige bidrag baseret på en forventning om, at de udelukker hinanden.
10
I overensstemmelse med IAS 1 skal virksomheden give oplysning om primære kilder til skønsmæssig usikkerhed i forbindelse med regnskabsårets afslutning, som indebærer en betydelig risiko for at forårsage en væsentlig regulering af den regnskabsmæssige værdi af nettoaktiver eller nettoforpligtelser indregnet i opgørelsen. Dette kan omfatte oplysning om eventuelle begrænsninger på de aktuelle muligheder for at realisere overdækningen eller oplysning om grundlaget for opgørelsen af den tilgængelige økonomiske fordel.
Den økonomiske fordel, der er tilgængelig som en tilbagebetaling
Retten til tilbagebetaling
11
En tilbagebetaling er kun tilgængelig for en virksomhed, hvis virksomheden har en ubetinget ret til en tilbagebetaling:
a)
i løbet af ordningens løbetid, uden at det forudsættes, at ordningens forpligtelser skal indfris for at opnå tilbagebetalingen (f.eks. kan virksomheden i visse jurisdiktioner oppebære en ret til en tilbagebetaling i løbet af ordningens løbetid, uanset om ordningens forpligtelser indfris), eller
b)
under forudsætning af gradvis indfrielse af ordningens forpligtelser over tid, indtil alle medlemmerne er udtrådt af ordningen, eller
c)
under forudsætning af fuld indfrielse af ordningens forpligtelser ved en enkelt begivenhed (dvs. ved afvikling af ordningen).
Der kan foreligge en ubetinget ret til en tilbagebetaling, uanset omfanget af ordningens afdækning ved regnskabsårets afslutning.
12
Hvis virksomhedens ret til en tilbagebetaling af overdækning afhænger af, om der indtræffer eller ikke indtræffer en eller flere usikre fremtidige begivenheder, som ikke er helt under virksomhedens kontrol, har virksomheden ikke en ubetinget ret og skal ikke indregne et aktiv.
Måling af den økonomiske fordel
13
En virksomhed skal måle den økonomiske fordel, der er tilgængelig som en tilbagebetaling som det beløb af overdækningen ved regnskabsårets afslutning (som er dagsværdien af ordningens aktiver med fradrag af nutidsværdien af den ydelsesbaserede pensionsforpligtelse), som virksomheden har en ret til at modtage som tilbagebetaling, med fradrag af eventuelle tilknyttede omkostninger. Hvis en tilbagebetaling eksempelvis er beskattet med andet end indkomstskat, skal virksomheden måle tilbagebetalingsbeløbet før skat.
14
Ved måling af en tilgængelig tilbagebetaling, når ordningen afvikles (afsnit 11, litra c)), skal virksomheden medtage de omkostninger, som ordningen ifalder i forbindelse med indfrielse af ordningens forpligtelser samt selve tilbagebetalingen. Eksempelvis skal en virksomhed fratrække honorarer for faglig assistance, hvis disse afholdes af ordningen og ikke af virksomheden, samt omkostninger til eventuelle forsikringspræmier, der er nødvendige for at sikre forpligtelsen ved afviklingen.
15
Hvis tilbagebetalingen opgøres til at udgøre hele eller en del af overdækningen snarere end et fast beløb, skal virksomheden ikke foretage regulering for den tidsmæssige værdi af penge, selv ikke hvis tilbagebetalingen kun kan realiseres på et fremtidigt tidspunkt.
Den økonomiske fordel, der er tilgængelig som bidragsnedsættelse
16
Hvis der ikke foreligger minimumskrav til afdækning af bidrag for fremtidige ydelser, udgør den økonomiske fordel, der er tilgængelig som en nedsættelse af fremtidige bidrag de fremtidige pensionsomkostninger for virksomheden i hvert regnskabsår i det korteste tidsrum af ordningens forventede løbetid og virksomhedens forventede levetid. I virksomhedens fremtidige pensionsomkostninger indgår ikke de omkostninger, der skal afholdes af medarbejdere.
17
En virksomhed skal opgøre de fremtidige pensionsomkostninger på baggrund af forudsætninger, der er i overensstemmelse med de forudsætninger, som er lagt til grund ved opgørelsen af den ydelsesbaserede pensionsforpligtelse, og som er i overensstemmelse med situationen ved regnskabsårets afslutning, jf. IAS 19. Derfor skal virksomheden antage, at der ikke sker nogen ændringer af ydelserne under en ordning i fremtiden, før ordningen ændres, og forudsætte en stabil arbejdskraft i fremtiden, medmindre virksomheden reducerer antallet af ansatte, som er omfattet af ordningen. I sidstnævnte tilfælde skal forudsætningen om den fremtidige arbejdsstyrke tage højde for nedskæringen.
Virkningen af et minimumskrav til afdækning på den økonomiske fordel, der er tilgængelig som en nedsættelse af fremtidige bidrag
18
En virksomhed skal analysere eventuelle minimumskrav til afdækning på et givet tidspunkt vedrørende bidrag, der kræves for at dække a) eventuel eksisterende underdækning for tidligere ydelser i henhold til minimumskravene til afdækning og b) fremtidige ydelser.
19
Bidrag til at dække eventuel eksisterende underdækning i forhold til minimumskravene, for så vidt angår ydelser, der allerede er modtaget, påvirker ikke fremtidige bidrag for fremtidige ydelser. De kan medføre en forpligtelse i overensstemmelse med afsnit 23-26.
20
Hvis der foreligger et minimumskrav til afdækning af bidrag for fremtidige ydelser, udgør den økonomiske fordel, der er tilgængelig som en nedsættelse af fremtidige bidrag summen af:
a)
ethvert beløb, der mindsker det fremtidige minimumskrav til afdækning af bidrag for fremtidige ydelser, fordi virksomheden har foretaget en forudbetaling (dvs. har betalt beløbet, før den var forpligtet til at gøre det), og
b)
de anslåede fremtidige pensionsomkostninger i hvert regnskabsår i overensstemmelse med afsnit 16 og 17 med fradrag af de anslåede minimumskrav til afdækning af bidrag for fremtidige ydelser i disse regnskabsår, hvis der ikke har fundet nogen forudbetaling sted som omhandlet i litra a).
21
En virksomhed skal anslå det fremtidige minimumskrav til afdækning af bidrag for fremtidige ydelser under hensyntagen til virkningen af eventuel eksisterende overdækning beregnet i henhold til minimumskravene til afdækning, men uden at tage hensyn til den forudbetaling, der er nævnt i afsnit 20, litra a). En virksomhed skal lægge sådanne forudsætninger til grund, der er forenelige med minimumskravene til afdækning og, for så vidt angår forhold, der ikke er specificeret i disse krav, forudsætninger, der er i overensstemmelse med de forudsætninger, som er lagt til grund ved opgørelsen af den ydelsesbaserede pensionsforpligtelse, og som er i overensstemmelse med situationen ved regnskabsårets afslutning som fastlagt i IAS 19. Beregningen skal medtage eventuelle ændringer, der kan forventes som følge af virksomhedens betaling af minimumsbidragene på forfaldstidspunktet. Beregningen omfatter dog ikke virkningen af forventede ændringer i vilkårene for minimumskravene til afdækning, der ikke i al væsentlighed er vedtaget eller kontraktmæssigt aftalt ved regnskabsårets afslutning.
22
Når en virksomhed beregner det beløb, der er nævnt i afsnit 20, litra b), og hvis det fremtidige minimumskrav til afdækning af bidrag for fremtidige ydelser overstiger de fremtidige pensionsomkostninger i henhold til IAS 19 i et givet regnskabsår, reducerer dette overskydende beløb den beløbsmæssige størrelse af den økonomiske fordel, der er tilgængelig som en nedsættelse af fremtidige bidrag. Det beløb, der nævnt i afsnit 20, litra b), kan imidlertid aldrig være mindre end nul.
Hvornår et minimumskrav til afdækning kan medføre en forpligtelse
23
Hvis en virksomhed i henhold til et minimumskrav til afdækning er underlagt en forpligtelse om at betale bidrag til dækning af en eksisterende underdækning i forhold til minimumskravene til afdækning vedrørende ydelser, der allerede er modtaget, skal virksomheden vurdere, om de forfaldne bidrag vil være tilgængelige som en tilbagebetaling af fremtidige bidrag, efter de er indbetalt i ordningen.
24
I det omfang de bidrag, der skal betales, ikke vil være tilgængelige efter indbetaling til ordningen, skal virksomheden indregne en forpligtelse, hvis forpligtelsen opstår. Forpligtelsen skal formindske det ydelsesbaserede nettopensionsaktiv eller øge den ydelsesbaserede pensionsforpligtelse, således at ingen gevinster eller tab forventes at blive resultatet af anvendelsen af afsnit 64 i IAS 19, når bidragene er betalt.
IKRAFTTRÆDELSESTIDSPUNKT
27
Virksomheder skal anvende dette fortolkningsbidrag på årsregnskaber, som begynder den 1. januar 2008 eller derefter. Det er tilladt at anvende ændringen før dette tidspunkt.
27A
IAS 1 (ajourført i 2007) ændrede den terminologi, der anvendes i IFRS-standarderne. Desuden medførte den ændring af afsnit 26. Virksomheder skal anvende disse ændringer på regnskabsår, som begynder den 1. januar 2009 eller derefter. Hvis en virksomhed anvender IAS 1 (ajourført 2007) på en tidligere regnskabsperiode, skal ændringerne anvendes på denne tidligere regnskabsperiode.
27B
Forudbetalinger af et minimumskrav til afdækning
 medførte tilføjelse af afsnit 3A og ændring af afsnit 16–18 og 20–22. En virksomhed skal anvende disse ændringer på regnskabsår, som begynder den 1. januar 2011 eller derefter. Det er tilladt at anvende ændringen før dette tidspunkt. Hvis en virksomhed anvender ændringerne for et tidligere regnskabsår, skal den give oplysning om dette.
27C
IAS 19 (som ændret i 2011) medførte ændring af afsnit 1, 6, 17 og 24 samt ophævelse af afsnit 25 og 26. Virksomheden skal anvende disse ændringer, når den anvender IAS 19 (som ændret i 2011).
OVERGANG
28
Virksomheden skal anvende dette fortolkningsbidrag fra begyndelsen af den første regnskabsperiode, der præsenteres i det første årsregnskab, som fortolkningsbidraget finder anvendelse på. Virksomheden skal indregne eventuelle indledende reguleringer af det overførte resultat, som følger af anvendelsen af dette fortolkningsbidrag, ved den pågældende regnskabsperiodes begyndelse.
29
En virksomhed skal anvende ændringerne i afsnit 3A, 16–18 og 20–22 fra begyndelsen af den første sammenligningsperiode, der præsenteres i det første årsregnskab, hvor virksomheden anvender dette fortolkningsbidrag. Hvis virksomheden tidligere har anvendt dette fortolkningsbidrag, før den anvender ændringerne, skal den indregne den regulering af det overførte resultat, som følger af anvendelsen af ændringerne, ved begyndelsen af den tidligste sammenligningsperiode, som præsenteres.
IFRIC-FORTOLKNINGSBIDRAG 16
Sikring af nettoinvesteringer i en udenlandsk virksomhed
HENVISNINGER
—
IFRS 9 
Finansielle instrumenter:
—
IAS 8 
Anvendt regnskabspraksis, ændringer i regnskabsmæssige skøn og fejl
—
IAS 21 
Valutaomregning
BAGGRUND
1
Mange regnskabsaflæggende virksomheder har investeringer i udenlandske virksomheder (som defineret i IAS 21, afsnit 8). Disse udenlandske virksomheder kan være dattervirksomheder, associerede virksomheder, joint ventures eller filialer. IAS 21 kræver, at virksomheden som funktionel valuta for hver af sine udenlandske virksomheder skal vælge den valuta, som benyttes inden for den enkelte virksomheds primære økonomiske rammer. Ved omregning af en udenlandsk virksomheds resultat og finansielle stilling til præsentationsvalutaen skal virksomheden indregne valutakursforskelle i anden totalindkomst, indtil virksomheden afhænder den udenlandske virksomhed.
2
Afdækning af valutarisiko hidrørende fra en nettoinvestering i en udenlandsk virksomhed behandles kun som regnskabsmæssig sikring, når den udenlandske virksomheds nettoaktiver er medtaget i årsregnskabet 
(
64
)
. Den post, som sikres mod en valutarisiko hidrørende fra nettoinvesteringen i en udenlandsk virksomhed, kan være nettoaktiver til en værdi, der svarer til eller er mindre end den regnskabsmæssige værdi af den udenlandske virksomheds nettoaktiver.
3
IFRS 9 foreskriver klassifikation af en sikret post og et sikringsinstrument, der begge opfylder kriterierne for regnskabsmæssig sikring i et sikringsforhold. Hvis der i forbindelse med sikring af en nettoinvestering er et klassificeret sikringsforhold, skal gevinster eller tab vedrørende sikringsinstrumentet, som vurderes at være en effektiv sikring af nettoinvesteringen, indregnes i anden totalindkomst og medtages i valutakursforskelle hidrørende fra omregningen af den udenlandske virksomheds resultater og finansielle stilling.
4
En virksomhed, der har mange udenlandske virksomheder, kan være udsat for en række valutarisici. Dette fortolkningsbidrag giver vejledning om identifikation af de valutarisici, som opfylder kriterierne for en afdækket risiko i forbindelse med sikring af en nettoinvestering i en udenlandsk virksomhed.
5
IFRS 9 tillader, at en virksomhed klassificerer et afledt eller et ikke-afledt finansielt instrument (eller en kombination af afledte og ikke-afledte finansielle instrumenter) som sikringsinstrumenter til afdækning af valutarisiko. Dette fortolkningsbidrag giver vejledning om, hvor i en koncern sikringsinstrumenter, som udgør sikring af en nettoinvestering i en udenlandsk virksomhed, kan placeres for at opfylde kriterierne for regnskabsmæssig sikring.
6
IAS 21 og IFRS 9 kræver, at akkumulerede beløb, som er indregnet i anden totalindkomst vedrørende både valutakursforskelle hidrørende fra omregning af den udenlandske virksomheds resultat og finansielle stilling samt gevinsten eller tabet vedrørende sikringsinstrumentet, som vurderes at være en effektiv sikring af nettoinvesteringen, skal omklassificeres fra egenkapitalen til resultatet som en omklassifikationsregulering, når modervirksomheden afhænder den udenlandske virksomhed. Dette fortolkningsbidrag giver vejledning i, hvordan en virksomhed skal fastsætte størrelserne af de beløb, som skal omklassificeres fra egenkapitalen til resultatet, både med hensyn til sikringsinstrumentet og den sikrede post.
ANVENDELSESOMRÅDE
7
Dette fortolkningsbidrag vedrører virksomheder, der afdækker valutarisikoen hidrørende fra en nettoinvestering i udenlandske virksomheder, og som ønsker at opfylde kriterierne for regnskabsmæssig sikring i overensstemmelse med IFRS 9. For nemheds skyld benævner dette fortolkningsbidrag sådanne virksomheder modervirksomheder, og årsregnskaber, hvori udenlandske virksomheders nettoaktiver indgår, benævnes koncernregnskaber. Alle henvisninger til en modervirksomhed omfatter også virksomheder, som har en nettoinvestering i udenlandske virksomheder, uanset om disse er joint ventures, associerede virksomheder eller filialer.
8
Dette fortolkningsbidrag finder kun anvendelse på sikring af nettoinvesteringer i udenlandske virksomheder og skal ikke anvendes analogt på andre former for regnskabsmæssig sikring.
PROBLEMSTILLINGER
9
Investeringer i udenlandske virksomheder kan være placeret direkte i en modervirksomhed eller indirekte i dennes dattervirksomhed eller dattervirksomheder. De problemstillinger, der behandles i dette fortolkningsbidrag, er:
a)
arten af den afdækkede risiko og den beløbsmæssige størrelse af den sikrede post, for hvilke et sikringsforhold kan klassificeres:
i)
om modervirksomheden som afdækket risiko kun kan klassificere de valutakursforskelle, der opstår som følge af en forskel mellem modervirksomhedens og den udenlandske virksomheds funktionelle valuta, eller om den også som sådan kan klassificere valutakursforskelle, der opstår som følge af en forskel mellem præsentationsvalutaen i modervirksomhedens koncernregnskab og den udenlandske virksomheds funktionelle valuta
ii)
om den afdækkede risiko, når modervirksomheden ejer den udenlandske virksomhed indirekte, kun kan omfatte valutakursforskelle, der opstår som følge af en forskel mellem den udenlandske virksomheds og dens umiddelbare modervirksomheds funktionelle valuta, eller om den afdækkede risiko også kan omfatte valutakursforskelle, der opstår mellem den udenlandske virksomheds og en eventuel mellemliggende eller den øverste modervirksomheds funktionelle valuta (dvs. om det påvirker den øverste modervirksomheds økonomiske risiko, at nettoinvesteringen i den udenlandske virksomhed er ejet gennem en mellemliggende modervirksomhed).
b)
hvor i koncernen, sikringsinstrumentet kan placeres:
i)
om der kun kan fastslås et sikringsforhold, der opfylder kriterierne for regnskabsmæssig sikring, hvis virksomheden, der sikrer sin nettoinvestering, er part i sikringsinstrumentet, eller sikringsinstrumentet kan placeres i en hvilken som helst virksomhed i koncernen, uanset denne virksomheds funktionelle valuta
ii)
om sikringsinstrumentets art (afledt eller ikke-afledt) eller konsolideringsmetoden påvirker vurderingen af sikringens effektivitet.
c)
hvilke beløb der skal omklassificeres fra egenkapitalen til resultatet som omklassifikationsreguleringer ved afhændelse af den udenlandske virksomhed:
i)
hvilke beløb fra modervirksomhedens valutaomregningsreserve der skal omklassificeres fra egenkapitalen til resultatet i modervirksomhedens koncernregnskab vedrørende sikringsinstrumentet og vedrørende den udenlandske virksomhed, når en udenlandsk virksomhed, som har været sikret, afhændes
ii)
om konsolideringsmetoden har indflydelse på fastsættelsen af, hvilke beløb der skal omklassificeres fra egenkapitalen til resultatet.
KONSENSUS
Arten af den afdækkede risiko og den beløbsmæssige størrelse af den sikrede post, for hvilke et sikringsforhold kan klassificeres
10
Regnskabsmæssig sikring finder kun anvendelse på valutakursforskelle, der opstår mellem den udenlandske virksomheds funktionelle valuta og modervirksomhedens funktionelle valuta.
11
Ved afdækning af valutarisici hidrørende fra en nettoinvestering i en udenlandsk virksomhed kan den sikrede post være nettoaktiver til en værdi, der svarer til eller er mindre end den regnskabsmæssige værdi af den udenlandske virksomheds nettoaktiver i modervirksomhedens koncernregnskab. Den regnskabsmæssige værdi af nettoaktiverne i en udenlandsk virksomhed, som kan klassificeres som den sikrede post i modervirksomhedens koncernregnskab, afhænger af, om en modervirksomhed for den udenlandske virksomhed, der befinder sig på et lavere niveau, har anvendt regnskabsmæssig sikring på alle eller en del af denne udenlandske virksomheds nettoaktiver, og om denne regnskabsmæssige behandling er bibeholdt i modervirksomhedens koncernregnskab.
12
Den afdækkede risiko kan klassificeres som valutarisikoen hidrørende fra forskellen mellem den udenlandske virksomheds funktionelle valuta og den funktionelle valuta for denne udenlandske virksomheds modervirksomhed (enten den umiddelbare, en mellemliggende eller den øverste modervirksomhed). Det har ikke indflydelse på arten af den øverste modervirksomheds økonomiske risiko hidrørende fra valutarisikoen, at nettoinvesteringen ejes gennem en mellemliggende modervirksomhed.
13
En valutarisiko hidrørende fra en nettoinvestering i en udenlandsk virksomhed kan kun opfylde kriterierne for regnskabsmæssig sikring én gang i koncernregnskabet. Hvis de samme nettoaktiver i en udenlandsk virksomhed sikres af mere end én modervirksomhed i en koncern (eksempelvis både af en direkte og en indirekte modervirksomhed) mod samme risiko, vil kun ét sikringsforhold derfor opfylde kriterierne for regnskabsmæssig sikring i den øverste modervirksomheds koncernregnskab. Et sikringsforhold klassificeret af en modervirksomhed i dennes koncernregnskab skal ikke nødvendigvis bibeholdes af en anden modervirksomhed på et højere niveau. Hvis sikringsforholdet ikke bibeholdes af modervirksomheden, der befinder sig på et højere niveau, skal den regnskabsmæssige sikring i modervirksomheden på et lavere niveau dog tilbageføres, før den højere liggende modervirksomheds regnskabsmæssige sikring indregnes.
Hvor sikringsinstrumentet kan placeres
14
Et afledt eller et ikke-afledt instrument (eller en kombination af afledte og ikke-afledte instrumenter) kan klassificeres som et sikringsinstrument ved sikring af en nettoinvestering i en udenlandsk virksomhed. Dette eller disse sikringsinstrumenter kan være placeret i en hvilken som helst virksomhed eller virksomheder i koncernen, så længe kravene til klassifikation, dokumentation og effektivitet i IFRS 9, afsnit 6.4.1, vedrørende sikring af nettoinvesteringer er opfyldt. I særdeleshed skal koncernens sikringsstrategi nøje dokumenteres, da der kan forekomme forskellige klassifikationer på forskellige niveauer i koncernen.
15
Med henblik på vurdering af effektiviteten beregnes ændringen i værdien af sikringsinstrumentet for valutarisikoen i forhold til den funktionelle valuta i den modervirksomhed, på baggrund af hvis funktionelle valuta den afdækkede risiko måles, i overensstemmelse med dokumentationen for regnskabsmæssig sikring. I mangel af regnskabsmæssig sikring kan den samlede værdiændring indregnes i resultatet, i anden totalindkomst eller i begge, afhængig af hvor sikringsinstrumentet er placeret. Vurderingen af effektivitet påvirkes ikke af, om ændringen i sikringsinstrumentets værdi indregnes i resultatet eller i anden totalindkomst. Den samlede effektive del af ændringen indregnes ved anvendelse af regnskabsmæssig sikring under anden totalindkomst. Vurderingen af effektiviteten påvirkes hverken af, om sikringsinstrumentet er et afledt eller et ikke-afledt instrument, eller af konsolideringsmetoden.
Afhændelse af en sikret udenlandsk virksomhed
16
Det beløb, der ved afhændelse af en hidtil sikret udenlandsk virksomhed skal omklassificeres til resultatet som en omklassifikationsregulering fra valutaomregningsreserven i modervirksomhedens koncernregnskab vedrørende sikringsinstrumentet, er det beløb, som kræves identificeret i IFRS 9, afsnit 6.5.14. Dette beløb er de akkumulerede gevinster eller tab på sikringsinstrumentet, som vurderedes til at udgøre en effektiv sikring.
17
Det beløb, der skal omklassificeres til resultatet fra valutaomregningsreserven i modervirksomhedens koncernregnskab vedrørende nettoinvesteringen i den udenlandske virksomhed i overensstemmelse med IAS 21, afsnit 48, er det beløb, som er indregnet i modervirksomhedens valutaomregningsreserve vedrørende den pågældende udenlandske virksomhed. I den øverste modervirksomheds koncernregnskab påvirkes det samlede nettobeløb indregnet i valutaomregningsreserven for alle udenlandske virksomheder ikke af konsolideringsmetoden. Men hvorvidt den øverste modervirksomhed anvender den direkte eller den trinvise konsolideringsmetode 
(
65
)
, kan have indflydelse på, hvor stort et beløb der indregnes i dennes valutaomregningsreserve vedrørende den enkelte udenlandske virksomhed. Anvendes den trinvise konsolideringsmetode, kan det betyde, at det beløb, der omklassificeres til resultatet, ikke svarer til det beløb, der er anvendt til at vurdere sikringens effektivitet. Denne forskel kan elimineres ved for den udenlandske virksomhed at vurdere, hvad beløbet havde været, hvis den direkte konsolideringsmetode havde været anvendt. Denne regulering er ikke et krav i henhold til IAS 21. Der er dog tale om et valg af regnskabspraksis, som skal anvendes ensartet for alle nettoinvesteringer.
IKRAFTTRÆDELSESTIDSPUNKT
18
Virksomheder skal anvende dette fortolkningsbidrag på årsregnskaber, som begynder den 1. oktober 2008 eller derefter. Virksomheder skal anvende ændringen til afsnit 14 foretaget i 
Forbedringer af IFRS-standarder
 udstedt i april 2009 for regnskabsår, som begynder 1. juli 2009 eller derefter. Det er tilladt at anvende begge ændringer før dette tidspunkt. Hvis en virksomhed anvender dette fortolkningsbidrag for regnskabsår, som begynder før den 1. oktober 2008, eller ændringen til afsnit 14 før den 1. juli 2009, skal den give oplysning om dette.
18B
IFRS 9, der blev udstedt i juli 2014, medførte ændring af afsnit 3, 5-7, 14, 16, AG1 og AG8 samt ophævelse af afsnit 18A. Virksomheder skal anvende disse ændringer ved anvendelse af IFRS 9.
OVERGANG
19
IAS 8 angiver, hvordan en virksomhed skal anvende en ændring i regnskabspraksis, som hidrører fra førstegangsanvendelsen af et fortolkningsbidrag. Det kræves ikke, at virksomheder overholder disse krav ved førstegangsanvendelsen af fortolkningsbidraget. Hvis en virksomhed har klassificeret et sikringsinstrument som sikring af en nettoinvestering, men sikringen ikke opfylder kriterierne for regnskabsmæssig sikring i dette fortolkningsbidrag, skal virksomheden anvende IAS 39 til at bringe denne regnskabsmæssige sikring til ophør fremadrettet.
Appendiks
Anvendelsesvejledning
Dette appendiks er en integreret del af standarden.
AG1
Dette appendiks illustrerer anvendelsen af fortolkningsbidraget ved hjælp af den nedenfor illustrerede virksomhedsstruktur. De beskrevne sikringsforholds effektivitet ville i alle tilfælde blive testet i overensstemmelse med IFRS 9, selv om dette ikke beskrives i appendikset. Modervirksomheden, som er koncernens øverste modervirksomhed, præsenterer koncernregnskabet i sin funktionelle valuta, som er euro (EUR). Alle dattervirksomhederne er helejede. Modervirksomhedens nettoinvestering på GBP 500 mio. i dattervirksomhed B (funktionel valuta: GBP) omfatter et beløb på 159 mio. GBP, svarende til dattervirksomhed B's nettoinvestering på 300 mio. USD i dattervirksomhed C (funktionel valuta: USD). Med andre ord udgør dattervirksomhed B's nettoaktiver, foruden investeringen i dattervirksomhed C, 341 mio. GBP.
Arten af den afdækkede risiko, for hvilken et sikringsforhold kan klassificeres (afsnit 10-13)
AG2
Modervirksomheden kan sikre sin nettoinvestering i henholdsvis dattervirksomhed A, B og C mod valutarisikoen mellem deres respektive funktionelle valutaer (JPY, GBP og USD) og EUR. Derudover kan modervirksomheden afdække valutarisikoen mellem USD og GBP, som er de funktionelle valutaer for henholdsvis dattervirksomhed B og dattervirksomhed C. I sit koncernregnskab kan dattervirksomhed B sikre sin nettoinvestering i dattervirksomhed C mod valutarisikoen mellem de to virksomheders funktionelle valutaer, USD og GBP. I nedenstående eksempler er den klassificerede risiko spotkursrisikoen, fordi sikringsinstrumenterne ikke er afledte instrumenter. Hvis sikringsinstrumenterne havde været terminskontrakter, kunne modervirksomheden have klassificeret terminskursrisikoen.
Beløbsmæssig størrelse af den sikrede post, for hvilken et sikringsforhold kan klassificeres (afsnit 10-13)
AG3
Modervirksomheden ønsker at afdække valutarisikoen hidrørende fra sin nettoinvestering i dattervirksomhed C. Det forudsættes, at dattervirksomhed A har et eksternt lån på USD 300 mio. Dattervirksomhed A’s nettoaktiver ved regnskabsårets begyndelse udgør JPY 400 000 mio. inklusive provenuet fra det eksterne lån på USD 300 mio.
AG4
Den sikrede post kan være nettoaktiver, hvis beløbsmæssige størrelse svarer til eller er mindre end den regnskabsmæssige værdi af modervirksomhedens nettoinvestering i dattervirksomhed C (USD 300 mio.) i koncernregnskabet. I sit koncernregnskab kan modervirksomheden klassificere det eksterne lån i dattervirksomhed A på USD 300 mio. som afdækning af EUR/USD-spotkursrisikoen i forbindelse med nettoinvesteringen i dattervirksomhed C’s nettoaktiver på USD 300 mio. I dette tilfælde medtages både valutakursforskellen mellem EUR og USD i forbindelse med det eksterne lån på USD 300 mio. i dattervirksomhed A og valutakursforskellen mellem EUR og USD i forbindelse med nettoinvesteringen på USD 300 mio. i dattervirksomhed C i valutaomregningsreserven i modervirksomhedens koncernregnskab efter anvendelse af regnskabsmæssig sikring.
AG5
Uden regnskabsmæssig sikring ville den samlede valutakursforskel mellem USD og EUR på det eksterne lån på USD 300 mio. i dattervirksomhed A skulle indregnes i modervirksomhedens koncernregnskab som følger:
—
ændringen i spotkursen mellem USD og JPY, omregnet til EUR, indregnes i resultatet, og
—
ændringen i spotkursen mellem JPY og EUR indregnes i anden totalindkomst.
I stedet for klassifikationen i afsnit AG4, kan modervirksomheden i koncernregnskabet klassificere det eksterne lån i dattervirksomhed A på USD 300 mio. som en afdækning af GBP/USD-spotkursrisikoen mellem dattervirksomhed C og dattervirksomhed B. I så fald vil den samlede valutakursforskel mellem USD og EUR på det eksterne lån på USD 300 mio. i dattervirksomhed A i stedet skulle indregnes i modervirksomhedens koncernregnskab som følger:
—
ændringen i spotkursen mellem GBP og USD indregnes i valutaomregningsreserven vedrørende dattervirksomhed C
—
ændringen i spotkursen mellem USD og JPY, omregnet til EUR, indregnes i resultatet, og
—
ændringen i spotkursen mellem JPY og EUR indregnes i anden totalindkomst.
AG6
Modervirksomheden kan ikke klassificere det eksterne lån i dattervirksomhed A på USD 300 mio. som en afdækning af både EUR/USD-spotkursrisikoen og GBP/USD-spotkursrisikoen i koncernregnskabet. Et enkelt sikringsinstrument kan kun afdække den samme klassificerede risiko én gang. Dattervirksomhed B kan ikke anvende regnskabsmæssig sikring i sit koncernregnskab, fordi sikringsinstrumentet er placeret uden for den koncern, som omfatter dattervirksomhed B og dattervirksomhed C.
Hvor i en koncern kan sikringsinstrumentet placeres (afsnit 14 og 15):
AG7
Som anført i afsnit AG5 ville den samlede værdiændring vedrørende valutarisikoen på det eksterne lån på USD 300 mio. i dattervirksomhed A uden anvendelse af regnskabsmæssig sikring blive indregnet både i resultatet (USD/JPY-spotkursrisikoen) og i anden totalindkomst (EUR/JPY-spotkursrisikoen) i modervirksomhedens koncernregnskab. Begge beløb medtages for at vurdere effektiviteten af den i afsnit AG4 klassificerede sikring, fordi værdiændringen af både sikringsinstrumentet og den sikrede post beregnes på baggrund af modervirksomhedens funktionelle valuta, EUR, over for den funktionelle valuta, USD, i dattervirksomhed C i overensstemmelse med dokumentationen for sikringen. Konsolideringsmetoden (dvs. den direkte eller den trinvise metode) har ingen indflydelse på vurderingen af sikringens effektivitet.
Beløb, som omklassificeres til resultatet ved afhændelse af en udenlandsk virksomhed (afsnit 16 og 17)
AG8
Når dattervirksomhed C afhændes, skal følgende beløb omklassificeres til resultatet i modervirksomhedens koncernregnskab fra valutaomregningsreserven:
a)
vedrørende det eksterne lån på USD 300 mio. i dattervirksomhed A: Det beløb, som IFRS 9 kræver identificeret, dvs. den samlede værdiændring vedrørende valutarisiko, som er indregnet i anden totalindkomst som den effektive del af sikringen, og
b)
vedrørende nettoinvesteringen på USD 300 mio. i dattervirksomhed C: Beløbet afhænger af virksomhedens konsolideringsmetode. Hvis modervirksomheden anvender den direkte metode, bestemmes dattervirksomhed C’s valutaomregningsreserve direkte af valutakursen mellem EUR og USD. Anvender modervirksomheden den trinvise metode, vil valutaomregningsreserven vedrørende dattervirksomhed C blive bestemt af dattervirksomhed B’s valutaomregningsreserve, som afspejler valutakursen mellem GBP og USD, omregnet til modervirksomhedens funktionelle valuta ved anvendelse af EUR/GBP valutakursen. Hvis modervirksomheden har anvendt den trinvise konsolideringsmetode i tidligere regnskabsår, betyder det hverken, at den skal eller ikke må bestemme det beløb, der skal omklassificeres fra valutaomregningsreserven, når modervirksomheden afhænder dattervirksomhed C, som det beløb, den ville have indregnet, hvis den altid havde anvendt den direkte metode, afhængig af dens regnskabspraksis.
Sikring af mere end én udenlandsk virksomhed (afsnit 11, 13 og 15)
AG9
Følgende eksempler viser, at i modervirksomhedens koncernregnskab er den risiko, som kan afdækkes, altid risikoen mellem modervirksomhedens funktionelle valuta (EUR) og dattervirksomhed B’s og C’s funktionelle valutaer. Uanset hvordan sikringen klassificeres, udgør de største beløb, som kan udgøre effektiv sikring, og som skal indregnes i valutaomregningsreserven i modervirksomhedens koncernregnskab, når begge udenlandske virksomheder er sikret, USD 300 mio. for EUR/USD-risikoen og GBP 341 mio. for EUR/GBP-risikoen Andre værdiændringer hidrørende fra valutakursændringer indregnes i modervirksomhedens koncernresultat. Modervirksomheden kan naturligvis vælge kun at klassificere USD 300 mio. til ændringer i spotkursen mellem USD og GBP eller kun at klassificere GBP 500 mio. til ændringer i spotkursen mellem GBP og EUR.
Både sikringsinstrumenter i USD og GBP er placeret i modervirksomheden
AG10
Modervirksomheden kan have et ønske om at afdække valutarisikoen hidrørende fra nettoinvesteringen i både dattervirksomhed B og dattervirksomhed C. Det forudsættes, at modervirksomheden besidder anvendelige sikringsinstrumenter i USD og GBP, som den kan klassificere som sikring af nettoinvesteringen i henholdsvis dattervirksomhed B og dattervirksomhed C. De klassifikationer, modervirksomheden kan foretage i koncernregnskabet, omfatter (men er ikke begrænset til) følgende:
a)
Et sikringsinstrument på USD 300 mio. klassificeret som sikring af nettoinvesteringen på USD 300 mio. i dattervirksomhed C, hvor risikoen er spotkursrisikoen (EUR/USD) mellem modervirksomheden og dattervirksomhed C, og et sikringsinstrument på op til GBP 341 mio. klassificeret som sikring af GBP 341 mio. af nettoinvesteringen i dattervirksomhed B, hvor risikoen er spotkursrisikoen (EUR/GBP) mellem modervirksomheden og dattervirksomhed B.
b)
Et sikringsinstrument på USD 300 mio. klassificeret som sikring af nettoinvesteringen på USD 300 mio. i dattervirksomhed C, hvor risikoen er spotkursrisikoen (GBP/USD) mellem dattervirksomhed B og dattervirksomhed C, og et sikringsinstrument på op til GBP 500 mio. klassificeret som sikring af GBP 500 mio. af nettoinvesteringen i dattervirksomhed B, hvor risikoen er spotkursrisikoen (EUR/GBP) mellem modervirksomheden og dattervirksomhed B.
AG11
EUR/USD-risikoen hidrørende fra modervirksomhedens nettoinvestering i dattervirksomhed C er en anden end EUR/GBP-risikoen hidrørende fra modervirksomhedens nettoinvestering i dattervirksomhed B. Men i det i afsnit AG10 litra a) beskrevne tilfælde har modervirksomheden ved at klassificere sit sikringsinstrument i USD allerede fuldt afdækket EUR/USD-risikoen hidrørende fra nettoinvesteringen i dattervirksomhed C. Hvis modervirksomheden også klassificerede et sikringsinstrument i GBP, den har indgået, som en sikring af nettoinvesteringen på GBP 500 mio. i dattervirksomhed B, ville GBP 159 mio. af denne nettoinvestering, svarende til nettoinvesteringen i USD i dattervirksomhed C, være sikret to gange mod GBP/EUR-risikoen i modervirksomhedens koncernregnskab.
AG12
I det i afsnit AG10, litra b), beskrevne tilfælde vil kun den del af værdiændringen af modervirksomhedens sikringsinstrument på USD 300 mio., som vedrører GBP/USD, blive indregnet i modervirksomhedens valutaomregningsreserve for dattervirksomhed C, hvis modervirksomheden klassificerer den afdækkede risiko som spotkursrisikoen (GBP/USD) mellem dattervirksomhed B og dattervirksomhed C. Resten af ændringen (svarende til ændringen i GBP/EUR af GBP 159 mio.) indregnes i modervirksomhedens koncernresultat, som i afsnit AG5. Fordi klassifikationen af USD/GBP-risikoen mellem dattervirksomhed B og C ikke omfatter GBP/EUR-risikoen, kan modervirksomheden også klassificere op til GBP 500 mio. af sin nettoinvestering i dattervirksomhed B, hvor risikoen er spotkursrisikoen (GBP/EUR) mellem modervirksomheden og dattervirksomhed B.
Sikringsinstrumentet i USD er placeret i dattervirksomhed B
AG13
Det forudsættes, at dattervirksomhed B har et eksternt lån på USD 300 mio., og at provenuet herfra er overført til modervirksomheden gennem et koncerninternt lån i GBP. Da både aktiver og forpligtelser er forøget med GBP 159 mio., er dattervirksomhed B’s nettoaktiver uændrede. Dattervirksomhed B kan i sit koncernregnskab klassificere det eksterne lån som en afdækning af GBP/USD-risikoen hidrørende fra nettoinvesteringen i dattervirksomhed C. Modervirksomheden kan bibeholde dattervirksomhed B’s klassifikation af dette sikringsinstrument som sikring af sin nettoinvestering på USD 300 mio. i dattervirksomhed C mod GBP/USD-risikoen (jf. afsnit 13), og modervirksomheden kan klassificere sit sikringsinstrument i GBP som sikring af hele sin nettoinvestering på GBP 500 mio. i dattervirksomhed B. Den første sikring, som er klassificeret af dattervirksomhed B, vil skulle vurderes på baggrund af dattervirksomhed B’s funktionelle valuta (GBP), og den anden sikring, som er klassificeret af modervirksomheden, vil skulle vurderes på baggrund af modervirksomhedens funktionelle valuta (EUR). I dette tilfælde er det kun GBP/USD-risikoen hidrørende fra modervirksomhedens nettoinvestering i dattervirksomhed C, der er afdækket ved hjælp af sikringsinstrumentet i USD i modervirksomhedens koncernregnskab, og ikke hele EUR/USD-risikoen. Derfor kan hele EUR/GBP-risikoen hidrørende fra modervirksomhedens nettoinvestering på GBP 500 mio. i dattervirksomhed B afdækkes i modervirksomhedens koncernregnskab.
AG14
Den regnskabsmæssige behandling af modervirksomhedens skyldige lån på GBP 159 mio. til dattervirksomhed B skal dog også tages i betragtning. Hvis modervirksomhedens skyldige lån ikke anses som en del af nettoinvesteringen i dattervirksomhed B, fordi det ikke opfylder betingelserne i IAS 21, afsnit 15, skal valutakursforskellen mellem GBP og EUR ved omregning heraf indregnes i modervirksomhedens koncernresultat. Hvis det skyldige lån på GBP 159 mio. til dattervirksomhed B anses som en del af modervirksomhedens nettoinvestering, vil denne nettoinvestering kun udgøre GBP 341 mio., og det beløb, som modervirksomheden kan klassificere som den post, der er sikret mod GBP/EUR-risikoen, vil dermed blive reduceret fra GBP 500 mio. til GBP 341 mio.
AG15
Hvis modervirksomheden tilbagefører det af dattervirksomhed B klassificerede sikringsforhold, kan modervirksomheden klassificere dattervirksomhed B’s eksterne lån på USD 300 mio. som sikring af sin nettoinvestering på USD 300 mio. i dattervirksomhed C mod EUR/USD-risikoen og klassificere sit eget sikringsinstrument i GBP som sikring af op til GBP 341 mio. af nettoinvesteringen i dattervirksomhed B. I så fald vil effektiviteten af begge sikringer blive beregnet på baggrund af modervirksomhedens funktionelle valuta (euro). Dermed skal både USD/GBP-ændringen i værdien af dattervirksomhed B’s eksterne lån og GBP/EUR-ændringen i værdien af modervirksomhedens skyldige lån til dattervirksomhed B (svarende til den samlede USD/EUR-ændring) indregnes i valutaomregningsreserven i modervirksomhedens koncernregnskab. Da modervirksomheden allerede fuldt ud har afdækket EUR/USD-risikoen hidrørende fra sin nettoinvestering i dattervirksomhed C, kan den kun sikre op til GBP 341 mio. mod EUR/GBP-risikoen hidrørende fra nettoinvesteringen i dattervirksomhed B.
IFRIC-FORTOLKNINGSBIDRAG 17
Udlodninger af ikke-kontante aktiver til ejerne
HENVISNINGER
—
IFRS 3 
Virksomhedssammenslutninger
 (ajourført i 2008)
—
IFRS 5 
Anlægsaktiver, som besiddes med henblik på salg og ophørte aktiviteter
—
IFRS 7 
Finansielle instrumenter: Oplysninger
—
IFRS 10 
Koncernregnskaber
—
IFRS 13 
Måling af dagsværdi
)
—
IAS 1 
Præsentation af årsregnskaber
 (ajourført i 2007)
—
IAS 10 
Begivenheder efter regnskabsårets afslutning
BAGGRUND
1
Undertiden udlodder en virksomhed aktiver, som ikke er i form af likvide beholdninger (ikke-kontante aktiver), som udbytte til ejerne 
(
66
)
 i deres egenskab af ejere. I disse situationer kan virksomheder også give ejerne mulighed for at vælge at modtage enten ikke-kontante aktiver eller et alternativ i form af et kontant beløb. IFRIC har fået anmodninger om vejledning i, hvordan virksomheder regnskabsmæssigt skal behandle sådanne udlodninger.
2
IFRS-standarderne giver ikke vejledning i, hvordan en virksomhed skal måle udlodninger til ejerne (sædvanligvis benævnt udbytte). IAS 1 kræver, at virksomheden præsenterer oplysninger om udbytte, der er indregnet som udlodninger til ejerne, enten i egenkapitalopgørelsen eller i noterne til årsregnskabet.
ANVENDELSESOMRÅDE
3
Dette fortolkningsbidrag finder anvendelse på følgende typer af ikke-gensidige udlodninger af aktiver fra en virksomhed til dennes ejere i deres egenskab af ejere:
a)
udlodninger af ikke-kontante aktiver (eksempelvis materielle anlægsaktiver, virksomheder som defineret i IFRS 3, ejerandele i en anden virksomhed eller afståelsesgrupper som defineret i IFRS 5), og
b)
udlodninger, som giver ejerne mulighed for at vælge at modtage enten ikke-kontante aktiver eller et alternativ i form af et kontant beløb.
4
Dette fortolkningsbidrag finder kun anvendelse på udlodninger, hvor alle ejere af samme kategori af egenkapitalinstrumenter behandles på lige fod.
5
Dette fortolkningsbidrag finder ikke anvendelse på udlodning af et ikke-kontant aktiv, som er underlagt bestemmende indflydelse af den eller de samme øverste parter både før og efter udlodningen. Denne undtagelse gælder for det separate årsregnskab og koncernregnskabet for den virksomhed, som foretager udlodningen.
6
I overensstemmelse med afsnit 5 finder dette fortolkningsbidrag ikke anvendelse, når det ikke-kontante aktiv er underlagt bestemmende indflydelse af den eller de samme øverste parter både før og efter udlodningen. IFRS 3, afsnit B2, angiver, at "En gruppe af personer skal anses for at udøve bestemmende indflydelse på en virksomhed, når de som følge af en kontraktlig aftale tilsammen har beføjelsen til at styre virksomhedens økonomiske og driftsmæssige beslutningermed henblik på at opnå fordele fra dens aktiviteter." For at en udlodning skal falde uden for dette fortolkningsbidrags anvendelsesområde på grundlag af, at de samme øverste parter har bestemmende indflydelse over aktivet både før og efter udlodningen, skal en gruppe af individuelle aktionærer, som modtager udlodningen, således som følge af en kontraktlig aftale have denne øverste fælles beføjelse over den virksomhed, som foretager udlodningen.
7
I overensstemmelse med afsnit 5 finder dette fortolkningsbidrag ikke anvendelse, når en virksomhed udlodder nogle af sine ejerandele i en dattervirksomhed, men bibeholder den bestemmende indflydelse på dattervirksomheden. En virksomhed, som foretager en udlodning, der resulterer i, at virksomheden indregner en minoritetsinteresse i sin dattervirksomhed, skal regnskabsmæssigt behandle udlodningen i overensstemmelse med IFRS 10.
8
Dette fortolkningsbidrag omhandler udelukkende den regnskabsmæssige behandling for en virksomhed, som foretager en udlodning af et ikke-kontant aktiv. Det omhandler ikke, hvordan aktionærer, der modtager en sådan udlodning, regnskabsmæssigt skal behandle denne.
PROBLEMSTILLINGER
9
Når en virksomhed foretager en udlodning og har en forpligtelse til at udlodde de pågældende aktiver til ejerne, skal virksomheden indregne en forpligtelse for det skyldige udbytte. Fortolkningsbidraget omhandler således følgende problemstillinger:
a)
Hvornår skal virksomheden indregne det skyldige udbytte?
b)
Hvordan skal virksomheden måle det skyldige udbytte?
c)
Hvordan skal virksomheden ved afregningen af det skyldige udbytte regnskabsmæssigt behandle en eventuel forskel mellem den regnskabsmæssige værdi af de udloddede aktiver og den regnskabsmæssige værdi af det skyldige udbytte?
KONSENSUS
Hvornår skyldigt udbytte skal indregnes
10
Forpligtelsen til at betale udbytte skal indregnes, når udbyttet er behørigt godkendt og ikke længere er underlagt virksomhedens skøn, hvilket vil sige det tidspunkt:
a)
når uddelingen af udbyttet, eksempelvis af direktionen eller bestyrelsen, godkendes af de rette ansvarlige, eksempelvis aktionærerne, hvis en sådan godkendelse er påkrævet i den pågældende jurisdiktion, eller
b)
når udbyttet uddeles, eksempelvis af direktionen eller bestyrelsen, hvis yderligere godkendelse ikke er påkrævet i den pågældende jurisdiktion.
Måling af skyldigt udbytte
11
En virksomhed skal måle en forpligtelse til at udlodde ikke-kontante aktiver som udbytte til ejerne til dagsværdien af de aktiver, som skal udloddes.
12
Hvis en virksomhed giver ejerne et valg mellem at modtage enten et ikke-kontant aktiv eller et alternativ i form af et kontant beløb, skal virksomheden foretage et skøn over det skyldige udbytte ved at vurdere dagsværdien af hvert alternativ samt sandsynligheden for, at ejerne vil vælge det enkelte alternativ.
13
Ved udgangen af hvert regnskabsår og på afregningstidspunktet skal virksomheden gennemgå og regulere den regnskabsmæssige værdi af det skyldige udbytte, idet eventuelle ændringer i den regnskabsmæssige værdi af det skyldige udbytte indregnes på egenkapitalen som reguleringer til den beløbsmæssige størrelse af udlodningen.
Regnskabsmæssig behandling af en eventuel forskel mellem den regnskabsmæssige værdi af de udloddede aktiver og den regnskabsmæssige værdi af det skyldige udbytte, når en virksomhed afregner det skyldige udbytte
14
Virksomheden skal ved afregningen af det skyldige udbytte indregne en eventuel forskel mellem den regnskabsmæssige værdi af de udloddede aktiver og den regnskabsmæssige værdi af det skyldige udbytte i resultatet.
Præsentation og oplysning
15
En virksomhed skal præsentere den i afsnit 14 omtalte forskel som en separat post i resultatopgørelsen.
16
En virksomhed skal afgive følgende oplysninger, hvor det er relevant:
a)
den regnskabsmæssige værdi af det skyldige udbytte ved regnskabsårets begyndelse og afslutning og
b)
forøgelsen eller reduktionen af den regnskabsmæssige værdi i regnskabsåret i overensstemmelse med afsnit 13 som følge af en ændring i dagsværdien af de aktiver, der skal udloddes.
17
Hvis en virksomhed efter regnskabsårets afslutning, men før det tidspunkt, hvor årsregnskabet godkendes til offentliggørelse, uddeler udbytte ved udlodning af et ikke-kontant aktiv, skal virksomheden oplyse:
a)
arten af det aktiv, der skal udloddes
b)
den regnskabsmæssige værdi af det aktiv, der skal udloddes, ved regnskabsårets afslutning, og
c)
dagsværdien af det aktiv, der skal udloddes, ved regnskabsårets afslutning, hvis denne afviger fra den regnskabsmæssige værdi, samt de i IFRS 13, afsnit 93, litra b), d), g) og i), samt afsnit 99, krævede oplysninger om den anvendte metode ved opgørelsen af denne dagsværdi.
IKRAFTTRÆDELSESTIDSPUNKT
18
Virksomheder skal anvende dette fortolkningsbidrag fremadrettet for regnskabsår, som begynder den 1. juli 2009 eller derefter. Det er ikke tilladt at anvende fortolkningsbidraget med tilbagevirkende kraft. Det er tilladt at anvende ændringen før dette tidspunkt. Hvis en virksomhed anvender dette fortolkningsbidrag for regnskabsår, som begynder før den 1. juli 2009, skal den give oplysning om dette og ligeledes anvende IFRS 3 (ajourført i 2008), IAS 27 (ændret i maj 2008) og IFRS 5 (ændret i medfør af dette fortolkningsbidrag).
19
IFRS 10, der er udstedt i maj 2011, medførte ændring af afsnit 7. Virksomheder skal anvende denne ændring ved anvendelse af IFRS 10.
20
IFRS 13, der er udstedt i maj 2011, medførte ændring af afsnit 17. Virksomheder skal anvende denne ændring ved anvendelse af IFRS 13.
IFRIC-FORTOLKNINGSBIDRAG 19
Opfyldelse af finansielle forpligtelser med egenkapitalinstrumenter
HENVISNINGER
—
Begrebsramme for udarbejdelse og præsentation af årsregnskaber
(
67
)
—
IFRS 2 
Aktiebaseret vederlæggelse
—
IFRS 3 
Virksomhedssammenslutninger
—
IFRS 9 
Finansielle instrumenter:
—
IFRS 13 
Måling af dagsværdi
)
—
IAS 1 
Præsentation af årsregnskaber
—
IAS 8 
Anvendt regnskabspraksis, ændringer i regnskabsmæssige skøn og fejl
—
IAS 32 
Finansielle instrumenter: Præsentation
BAGGRUND
1
En debitor og en kreditor kan genforhandle vilkårene knyttet til en finansiel forpligtelse med det resultat, at debitor opfylder forpligtelsen helt eller delvist ved at udstede egenkapitalinstrumenter til kreditor. Disse transaktioner benævnes undertiden "konvertering af gæld til egenkapital". IFRIC har modtaget anmodninger om vejledning i den regnskabsmæssige behandling af sådanne transaktioner.
ANVENDELSESOMRÅDE
2
Fortolkningen omhandler den regnskabsmæssige behandling hos en virksomhed, når vilkårene knyttet til en finansiel forpligtelse genforhandles med det resultat, at virksomheden udsteder egenkapitalinstrumenter til en af sine kreditorer for at opfylde forpligtelsen helt eller delvist. Den omhandler ikke den regnskabsmæssige behandling hos kreditor.
3
En virksomhed må ikke anvende denne fortolkning på transaktioner, når
a)
kreditoren også er en direkte eller indirekte aktionær og handler i sin egenskab af en eksisterende direkte eller indirekte aktionær
b)
kreditoren og virksomheden kontrolleres af samme part eller parter før og efter transaktionen, og indholdet af transaktionen omfatter en udlodning af egenkapital fra eller en tilførsel af egenkapital til virksomheden
c)
opfyldelsen af den finansielle forpligtelse gennem emission af ordinære aktier er i overensstemmelse med de oprindelige vilkår knyttet til den finansielle forpligtelse.
PROBLEMSTILLINGER
4
Dette fortolkningsbidrag omhandler følgende problemstillinger:
a)
Kan egenkapitalinstrumenter, der udstedes af en virksomhed i forbindelse med hel eller delvis opfyldelse af en finansiel forpligtelse, betragtes som "det betalte beløb herfor", jf. afsnit 3.3.3 i IFRS 9?
b)
Hvordan skal en virksomhed i første omgang måle værdien af egenkapitalinstrumenter, der udstedes for at opfylde en sådan finansiel forpligtelse?
c)
Hvordan skal en virksomhed regnskabsmæssigt behandle en eventuel forskel mellem den regnskabsmæssige værdi af den opfyldte finansielle forpligtelse og det beløb, egenkapitalinstrumenterne første gang blev målt til?
KONSENSUS
5
Udstedelse af en virksomheds egenkapitalinstrumenter til en kreditor med henblik på hel eller delvis opfyldelse af en finansiel forpligtelse udgør det betalte beløb herfor, jf. afsnit 3.3.3 i IFRS 9. En virksomhed skal først fjerne en finansiel forpligtelse (eller en del af en finansiel forpligtelse) fra sin balance, når den er opfyldt, jf. afsnit 3.3.1 i IFRS 9.
6
I forbindelse med førstegangsindregningen af egenkapitalinstrumenter, der udstedes til en kreditor med henblik på hel eller delvis opfyldelse af en finansiel forpligtelse, skal en virksomhed måle egenkapitalforpligtelserne til dagsværdi, medmindre dagsværdien ikke kan måles pålideligt.
7
Hvis dagsværdien af de udstedte egenkapitalinstrumenter ikke kan måles pålideligt, skal deres dagsværdi måles til dagsværdien af den opfyldte finansielle forpligtelse. Ved måling af dagsværdien af en opfyldt finansiel forpligtelse, der omfatter et anfordringselement (f.eks. et anfordringstilgodehavende), finder afsnit 47 i IFRS 13 ikke anvendelse.
8
Hvis kun en del af den finansielle forpligtelse er opfyldt, skal virksomheden vurdere, om en del af det betalte beløb vedrører en ændring af vilkårene for den resterende forpligtelse. Hvis en del af det betalte beløb rent faktisk vedrører en ændring af vilkårene for den resterende forpligtelse, skal virksomheden fordele dagsværdien af det betalte beløb mellem den del af forpligtelsen, der er opfyldt, og den resterende forpligtelse. I forbindelse med denne fordeling skal virksomheden tage hensyn til alle relevante kendsgerninger og omstændigheder, der har forbindelse til transaktionen.
9
En eventuel forskel mellem den regnskabsmæssige værdi af den opfyldte finansielle forpligtelse (eller en del af en finansiel forpligtelse) og det betalte beløb herfor skal indregnes i resultatet, jf. afsnit 3.3.3 i IFRS 9. De udstedte egenkapitalinstrumenter skal førstegangsindregnes og måles på det tidspunkt, hvor den finansielle forpligtelse (eller en del heraf) opfyldes.
10
Hvis kun en del af den finansielle forpligtelse er opfyldt, fordeles det betalte beløb i overensstemmelse med afsnit 8. Det betalte beløb, der fordeles til den resterende forpligtelse, skal indgå i vurderingen af, om vilkårene for den resterende forpligtelse er blevet væsentligt ændret. Hvis den resterende forpligtelse er blevet væsentligt ændret, skal virksomheden regnskabsmæssigt behandle ændringen som ophør af den oprindelige forpligtelse, og der skal indregnes en ny forpligtelse, jf. afsnit 3.3.2 i IFRS 9.
11
En virksomhed skal give oplysninger om en gevinst eller et tab, der er indregnet i henhold til afsnit 9 og 10, som en særskilt resultatpost eller i noterne, jf. afsnit 9 og 10.
IKRAFTTRÆDELSESTIDSPUNKT OG OVERGANG
12
Virksomheder skal anvende dette fortolkningsbidrag på årsregnskaber, som begynder den 1. juli 2010 eller derefter. Det er tilladt at anvende ændringen før dette tidspunkt. Hvis en virksomhed anvender dette fortolkningsbidrag på et årsregnskab, der begynder før den 1. juli 2010, skal den give oplysning herom.
13
En virksomhed skal anvende en ændring i regnskabspraksis i henhold til IAS 8 fra begyndelsen af det første sammenlignelige regnskabsår.
14
[Ophævet]
15
IFRS 13, der er udstedt i maj 2011, medførte ændring af afsnit 7. Virksomheder skal anvende denne ændring ved anvendelse af IFRS 13.
16
[Ophævet]
17
IFRS 9, der er udstedt i juli 2014, medførte ændring af afsnit 4, 5, 7, 9 og 10 samt ophævelse af afsnit 14 og 16. Virksomheder skal anvende disse ændringer ved anvendelse af IFRS 9.
IFRIC-FORTOLKNINGSBIDRAG 20
Strippingomkostninger i produktionsfasen i åbne miner
HENVISNINGER
—
Begrebsramme for årsregnskaber
(
68
)
—
IAS 1 
Præsentation af årsregnskaber
—
IAS 2 
Varebeholdninger
—
IAS 16 
Materielle anlægsaktiver
—
IAS 38 
Immaterielle aktiver
BAGGRUND
1
I forbindelse med minedrift i åbne brud kan det være nødvendigt for virksomheder at fjerne mineaffald ("overjord") for at få adgang til mineralmalmforekomster. Denne fjernelse af affald kaldes for "stripping".
2
I mineudviklingsfasen (dvs. før produktionen indledes) aktiveres strippingomkostningerne normalt som en del af de afskrivningsberettigede udgifter til anlæg, udvikling og bygning af minen. Disse aktiverede omkostninger afskrives eller amortiseres på systematisk vis, normalt ved hjælp af produktionsintensitetsmetoden, når produktionen indledes.
3
Et mineselskab kan fortsætte med at fjerne overjord og pådrage sig strippingomkostninger i minens produktionsfase.
4
Det materiale, der fjernes ved stripping i produktionsfasen, består ikke nødvendigvis af 100 % affald. Der vil ofte være tale om en kombination af malm og affald. Malmindholdet i affaldet kan variere mellem en uøkonomisk lav procentdel til en rentabel høj procentdel. Fjernelse af materiale med at lavt malmindhold i forhold til affaldsindholdet kan levere en vis mængde brugbart materiale, der kan benyttes til opbygning af varebeholdninger. Denne fjernelse kan også give adgang til dybereliggende materiale med et højere malmindhold i forhold til affaldsindholdet. Stripping kan derfor medføre to fordele for virksomheden: brugbar malm, der kan benyttes til opbygning af varebeholdninger, og forbedret adgang til yderligere mængder materiale, der kan udvindes i fremtiden.
5
I dette fortolkningsbidrag angives det, hvornår og hvordan der kræves en særskilt regnskabsmæssig behandling af disse to fordele, der følger af stripping, og hvordan disse fordele skal vurderes både indledningsvist og efterfølgende.
ANVENDELSESOMRÅDE
6
Dette fortolkningsbidrag finder anvendelse på omkostninger forbundet med fjernelse af affald i produktionsfasen i åbne mindebrud ("strippingomkostninger i produktionsfasen").
PROBLEMSTILLINGER
7
Dette fortolkningsbidrag omhandler følgende problemstillinger:
a)
indregning af strippingomkostninger i produktionsfasen som et aktiv
b)
indledende vurdering af strippingaktivet og
c)
efterfølgende vurdering af strippingaktivet.
KONSENSUS
Indregning af strippingomkostninger i produktionsfasen som et aktiv
8
Hvis fordelen ved stripping realiseres i form af opbygning af varebeholdninger, skal virksomheden regnskabsmæssigt behandle omkostningerne forbundet med denne strippingaktivitet i overensstemmelse med principperne i IAS 2 
Varebeholdninger
. Hvis fordelen består i forbedret adgang til malmen, skal virksomheden indregne disse omkostninger som et anlægsaktiv, hvis kriterierne i afsnit 9 nedenfor er opfyldt. I dette fortolkningsbidrag kaldes anlægsaktivet "strippingaktivet".
9
En virksomhed skal indregne et strippingaktiv, hvis og kun hvis alle følgende betingelser er opfyldt:
a)
det er sandsynligt, at den fremtidige økonomiske fordel (forbedret adgang til malmforekomsten) forbundet med stripping vil tilgå virksomheden
b)
virksomheden kan identificere den del af forekomsten, hvortil adgangen er blevet forbedret og
c)
omkostningerne forbundet med stripping vedrørende denne del kan vurderes på pålidelig vis.
10
Strippingaktivet skal regnskabsmæssigt behandles som et supplement til eller som en forbedring af et eksisterende aktiv. Med andre ord vil strippingaktivet regnskabsmæssigt blive behandlet som en 
del
 af et eksisterede aktiv.
11
Strippingaktivet klassificeres som et materielt eller immaterielt anlægsaktiv på samme måde som det eksisterende aktiv. Det betyder med andre ord, at det eksisterende aktivs karakter vil være afgørende for, om virksomheden skal klassificere strippingaktivet som et materielt eller et immaterielt anlægsaktiv.
Indledende vurdering af strippingaktivet
12
Virksomheden skal indledningsvist vurdere strippingaktivet til kostpris, som består af summen af de direkte omkostninger forbundet med den stripping, der forbedrer adgangen til den identificerede del af malmforekomsten, plus en allokering af direkte henførbare fællesomkostninger. Visse andre aktiviteter, som ikke er nødvendige for, at strippingen i produktionsfasen kan fortsætte som planlagt, kan finde sted på samme tidspunkt som strippingen i produktionsfasen. Omkostningerne forbundet med disse andre aktiviteter skal ikke indregnes i omkostningerne forbundet med strippingaktivet.
13
Når omkostningerne forbundet med strippingaktivet og det opbyggede varelager ikke kan identificeres særskilt, skal virksomheden fordele strippingomkostningerne i produktionsfasen mellem det opbyggede varelager og strippingaktivet ved at anvende et fordelingsgrundlag, der bygger på en relevant produktionsmåling. Denne produktionsmåling skal beregnes for den identificerede del af malmforekomsten og benyttes som et benchmark for identificeringen af det omfang, i hvilket den supplerende aktivitet med henblik på at skabe en fremtidig fordel har fundet sted. Eksempler herpå er:
a)
omkostningerne forbundet med det opbyggede varelager sammenlignet med de forventede omkostninger
b)
mængden af ekstraheret affald sammenlignet med den forventede mængde for en given mængde produceret malm og
c)
mineralindholdet i den ekstraherede malm sammenlignet med det mineralindhold, der forventes ekstraheret, for en given mængde produceret malm.
Efterfølgende vurdering af strippingaktivet
14
Efter den første indregning skal strippingaktivet indregnes enten til kostpris eller til det omvurderede beløb minus afskrivning eller amortisering og minus værditab på samme måde som det eksisterende aktiv, som det udgør en del af.
15
Strippingaktivet afskrives eller amortiseres på et systematisk grundlag over den forventede nyttige levetid for den identificerede del af malmforekomsten, der bliver tilgængelig som følge af strippingen. Produktionsintensitetsmetoden anvendes, medmindre en anden metode er mere retvisende.
16
Den forventede nyttige levetid for den identificerede del af malmforekomsten, der benyttes til afskrivning eller amortisering af strippingaktivet, vil afvige fra den forventede nyttige levetid, der benyttes til afskrivning eller amortisering af selve minen og de relaterede aktiver i minens levetid. Undtagelsen herfra er de begrænsede omstændigheder, hvor strippingen giver forbedret adgang til hele den resterende malmforekomst. Dette kan eksempelvis indtræffe mod slutningen af minens nyttige levetid, når den identificerede del udgør den endelige del af den malmforekomst, der skal ekstraheres.
Appendiks A
Ikrafttrædelsestidspunkt og overgang
Dette tillæg er en integreret del af fortolkningsbidraget og har samme gyldighed som de øvrige dele af fortolkningsbidraget.
A1
Virksomheder skal anvende dette fortolkningsbidrag på årsregnskaber, som begynder den 1. januar 2013 eller derefter. Det er tilladt at anvende ændringen før dette tidspunkt. Hvis en virksomhed anvender dette fortolkningsbidrag på en tidligere regnskabsperiode, skal den oplyse herom.
A2
En virksomhed skal anvende dette fortolkningsbidrag på strippingomkostninger i produktionsfasen, der opstår ved eller efter begyndelsen af det tidligst præsenterede regnskabsår.
A3
Ved begyndelsen af det tidligst præsenterede regnskabsår skal enhver tidligere indregnet aktivsaldo, der er opstået som følge af stripping i produktionsfasen ("foregående strippingaktiv"), omklassificeres som en del af et eksisterende aktiv, som strippingen har relation til, i det omfang der stadig findes en identificerbar del af malmforekomsten, som det foregående strippingaktiv kan relateres til. Sådanne saldi afskrives eller amortiseres over den resterende forventede levetid for den identificerede del af den malmforekomst, som hver saldo for det foregående strippingaktiv relaterer til.
A4
Hvis der ikke findes en identificerbar del af malmforekomsten, som det foregående strippingaktiv kan relateres til, indregnes det i det overførte resultat ved begyndelsen af det tidligst præsenterede regnskabsår.
IFRIC-FORTOLKNINGSBIDRAG 21
Afgifter
HENVISNINGER
—
IAS 1 Præsentation af årsregnskaber
—
IAS 8 Anvendt regnskabspraksis, ændringer i regnskabsmæssige skøn og fejl
—
IAS 12 Indkomstskatter
—
IAS 20 Regnskabsmæssig behandling af offentlige tilskud og oplysning om andre former for offentlig støtte
—
IAS 24 Oplysning om nærtstående parter
—
IAS 34 Præsentation af delårsregnskaber
—
IAS 37 Hensatte forpligtelser, eventualforpligtelser og eventualaktiver
—
IFRIC 6 Forpligtelser opstået som følge af deltagelse på et særskilt marked — Affald af elektrisk og elektronisk udstyr
BAGGRUND
1.
Offentlige myndigheder kan opkræve en afgift af en virksomhed. International Financial Reporting Interpretations Committee har modtaget anmodninger om vejledning i den regnskabsmæssige behandling af afgifter i årsregnskaberne for den virksomhed, der skal betale afgiften. Spørgsmålet vedrører, hvornår man skal indregne en forpligtelse til at betale en afgift, som behandles regnskabsmæssigt i overensstemmelse med IAS 37 
Hensatte forpligtelser, eventualforpligtelser og eventualaktiver
.
ANVENDELSESOMRÅDE
2.
Dette fortolkningsbidrag omhandler den regnskabsmæssige behandling af en forpligtelse til at betale en afgift, hvis denne forpligtelse ligger inden for anvendelsesområdet for IAS 37. Det omhandler også den regnskabsmæssige behandling af en forpligtelse til at betale en afgift, når tidspunktet og beløbet er bestemt.
3.
Dette fortolkningsbidrag omhandler ikke den regnskabsmæssige behandling af de omkostninger, der følger af at indregne en forpligtelse til at betale en afgift. Virksomhederne bør anvende andre standarder, når de skal afgøre, om indregning af en forpligtelse til at betale en afgift medfører, at der opstår et aktiv eller en omkostning.
4.
I forbindelse med dette fortolkningsbidrag er en afgift en udgående strøm af ressourcer med økonomiske fordele, som offentlige myndigheder opkræver af virksomheder i henhold til lovgivningen (dvs. love og/eller bestemmelser), undtagen:
a)
sådanne strømme af ressourcer, som er omfattet af andre standarder (f.eks. indkomstskat, som er omfattet af anvendelsesområdet for IAS 12 
Indkomstskatter
), og
b)
bøder eller andre sanktioner, der er pålagt for overtrædelser af lovgivningen.
"Offentlige myndigheder" omfatter offentlige myndigheder, offentlige institutioner og tilsvarende lokale, nationale eller internationale myndigheder.
5.
En betaling foretaget af en virksomhed i forbindelse med anskaffelse af et aktiv eller levering af tjenester ifølge en kontrakt med en offentlig myndighed er ikke omfattet af definitionen af en afgift.
6.
Det kræves ikke, at virksomheder anvender dette fortolkningsbidrag på forpligtelser, som udspringer af emissionshandelsordninger.
PROBLEMSTILLINGER
7.
For at præcisere den regnskabsmæssige behandling af en forpligtelse til at betale en afgift omhandler dette fortolkningsbidrag følgende emner:
a)
Hvad er den forpligtende begivenhed, der medfører indregning af en forpligtelse til at betale en afgift?
b)
Medfører økonomisk afhængighed af fortsat at kunne drive forretning i et fremtidigt regnskabsår en faktisk forpligtelse til at betale en afgift, der vil blive udløst af at drive forretning i det pågældende fremtidige regnskabsår?
c)
Indebærer going concern-princippet, at virksomheden har en aktuel forpligtelse til at betale en afgift, der vil blive udløst af at drive forretning i et fremtidigt regnskabsår?
d)
Opstår indregningen af en forpligtelse til at betale en afgift på et bestemt tidspunkt, eller opstår den under visse omstændigheder gradvist over tid?
e)
Hvad er den forpligtende begivenhed, der medfører indregning af en forpligtelse til at betale en afgift, der udløses, hvis en minimumsgrænse nås?
f)
Er principperne for indregning af en forpligtelse til at betale en afgift de samme i henholdsvis årsregnskabet og delårsregnskabet?
KONSENSUS
8.
Den forpligtende begivenhed, der medfører en forpligtelse til at betale en afgift, er den aktivitet, der udløser betaling af afgiften som fastlagt i lovgivningen. Hvis, for eksempel, den aktivitet, der udløser betalingen af afgiften, er generering af indtægter i indeværende regnskabsår, og beregningen af den pågældende afgift er baseret på de indtægter, som blev genereret i et tidligere regnskabsår, er den forpligtende begivenhed for den pågældende afgift generering af indtægter i det indeværende regnskabsår. Generering af indtægter i det foregående regnskabsår er nødvendigt, men ikke tilstrækkeligt, for at skabe en aktuel forpligtelse.
9.
En virksomhed har ikke en faktisk forpligtelse til at betale en afgift, der vil blive udløst af at drive forretning i et fremtidigt regnskabsår, som følge af at virksomheden økonomisk set er tvunget til at fortsætte med at drive forretning i det fremtidige regnskabsår.
10.
Udarbejdelse af årsregnskaber under going concern-princippet indebærer ikke, at virksomheden har en aktuel forpligtelse til at betale en afgift, der vil blive udløst af at drive forretning i et fremtidigt regnskabsår.
11.
Forpligtelsen til at betale afgift indregnes gradvist, hvis den forpligtende begivenhed indtræffer over en periode (dvs. hvis aktiviteten, der udløser betaling af afgiften som fastlagt i lovgivningen, finder sted over en periode). Hvis f.eks. den forpligtende begivenhed er generering af indtægter over en periode, indregnes den tilsvarende forpligtelse, når virksomheden genererer disse indtægter.
12.
Hvis en forpligtelse til at betale en afgift udløses, når en vis minimumsgrænse er nået, skal den regnskabsmæssige behandling af den forpligtelse, der opstår, være i overensstemmelse med de principper, der er fastsat i punkt 8-14 i dette fortolkningsbidrag (navnlig punkt 8 og 11). Hvis f.eks. den forpligtende begivenhed er, at en minimumsaktivitetsgrænse nås (f.eks. et minimum af indtægter, omsætning eller produktion), indregnes den tilsvarende forpligtelse, når denne minimumsaktivitetsgrænse er nået.
13.
Virksomheder skal anvende de samme indregningsprincipper i delårsregnskabet, som de anvender i årsregnskabet. I delårsregnskabet skal en forpligtelse til at betale en afgift som følge heraf:
a)
ikke indregnes, hvis der ikke er nogen aktuel forpligtelse til at betale afgiften ved udløbet af den pågældende delårsregnskabsperiode, og
b)
indregnes, hvis der er en aktuel forpligtelse til at betale afgiften ved udløbet af den pågældende delårsregnskabsperiode.
14.
En virksomhed skal indregne et aktiv, hvis den har forudbetalt en afgift, men endnu ikke har en aktuel forpligtelse til at betale denne afgift.
Appendiks A
Ikrafttrædelsestidspunkt og overgang
Dette tillæg er en integreret del af fortolkningsbidraget og har samme gyldighed som de øvrige dele af fortolkningsbidraget.
A1
Virksomheder skal anvende dette fortolkningsbidrag på årsregnskaber, som begynder den 1. januar 2014 eller derefter. Det er tilladt at anvende ændringen før dette tidspunkt. Hvis en virksomhed anvender dette fortolkningsbidrag på en tidligere regnskabsperiode, skal den oplyse herom.
A2
Der skal redegøres for ændringer i regnskabspraksis, som hidrører fra den første anvendelse af dette fortolkningsbidrag, med tilbagevirkende kraft i overensstemmelse med IAS 8 
Anvendt regnskabspraksis, ændringer i regnskabsmæssige skøn og fejl
.
IFRIC-FORTOLKNINGSBIDRAG 22
Transaktioner i fremmed valuta og forudbetaling
HENVISNINGER
—
Begrebsrammen for årsregnskaber
(
69
)
—
IAS 8 
Anvendt regnskabspraksis, ændringer i regnskabsmæssige skøn og fejl
—
IAS 21 
Valutaomregning
BAGGRUND
1.
I henhold til afsnit 21 i IAS 21 
Valutaomregning
 skal en virksomhed på tidspunktet for første indregning i den funktionelle valuta registrere en transaktion i fremmed valuta ved omregning af beløbet i fremmed valuta til den på transaktionstidspunktet gældende spotkurs (valutakursen) mellem den funktionelle valuta og den fremmede valuta. I henhold til afsnit 22 i IAS 21 er transaktionsdagen den dag, hvor transaktionen for første gang opfylder kriterierne for indregning i overensstemmelse med IFRS-standarderne (standarderne).
2.
Når en virksomhed afholder eller modtager betaling forud i en fremmed valuta, indregner den normalt et ikkemonetært aktiv eller en ikkemonetær forpligtelse 
(
70
)
 før indregningen af det tilknyttede aktiv, den tilknyttede omkostning eller den tilknyttede indtægt. Det tilknyttede aktiv, den tilknyttede omkostning eller den tilknyttede indtægt (eller en del heraf) er det beløb, som indregnes i henhold til relevante standarder, og som medfører ophør af indregning af det ikkemonetære aktiv eller den ikkemonetære forpligtelse hidrørende fra forudbetalingen.
3.
International Financial Reporting Interpretations Committee modtog oprindelig et spørgsmål om, hvordan "transaktionsdagen" skulle bestemmes i henhold til afsnit 21-22 i IAS 21 i forbindelse med indregningen af omsætning. Spørgsmålet vedrørte mere specifikt situationer, hvor en virksomhed indregner en ikkemonetær forpligtelse hidrørende fra modtagelsen af forudbetaling, før den indregner den tilknyttede omsætning. I forbindelse med diskussionen af problemstillingen bemærkede International Financial Reporting Interpretations Committee, at modtagelse eller afholdelse af betaling forud i en fremmed valuta ikke er begrænset til omsætningstransaktioner. International Financial Reporting Interpretations Committee har derfor besluttet at præcisere transaktionsdagen med henblik på fastsættelse af den valutakurs, der skal anvendes ved første indregning af det tilknyttede aktiv, den tilknyttede omkostning eller den tilknyttede indtægt, når en virksomhed har modtaget eller afholdt betaling forud i en fremmed valuta.
ANVENDELSESOMRÅDE
4.
Dette fortolkningsbidrag finder anvendelse på en transaktion i fremmed valuta (eller en del heraf), når en virksomhed indregner et ikkemonetært aktiv eller en ikkemonetær forpligtelse hidrørende fra afholdelse eller modtagelse af forudbetaling, før den indregner det tilknyttede aktiv, den tilknyttede omkostning eller den tilknyttede indtægt (eller en del heraf).
5.
Dette fortolkningsbidrag finder ikke anvendelse, når en virksomhed ved første indregning måler det tilknyttede aktiv, den tilknyttede omkostning eller den tilknyttede indtægt:
a)
til dagsværdi eller
b)
til dagsværdien af den betaling, der er afholdt eller modtaget på et andet tidspunkt end tidspunktet for første indregning af det ikkemonetære aktiv eller den ikkemonetære forpligtelse hidrørende fra forudbetaling (eksempelvis målingen af goodwill i henhold til IFRS 3 
Virksomhedssammenslutninger
).
6.
En virksomhed er ikke forpligtet til at anvende dette fortolkningsbidrag på:
a)
indkomstskatter eller
b)
forsikringskontrakter (herunder genforsikringskontrakter), som udstedes af virksomheden, eller genforsikringskontrakter, som besiddes af virksomheden.
PROBLEMSTILLING
7.
Dette fortolkningsbidrag omhandler bestemmelse af transaktionsdagen med henblik på fastsættelse af den valutakurs, der skal anvendes ved første indregning af det tilknyttede aktiv, den tilknyttede omkostning eller den tilknyttede indtægt (eller en del heraf) i forbindelse med ophør af indregning af et ikkemonetært aktiv eller en ikkemonetær forpligtelse hidrørende fra afholdelse eller modtagelse af forudbetaling i en fremmed valuta.
KONSENSUS
8.
Ved anvendelse af afsnit 21-22 i IAS 21 er transaktionsdagen med henblik på fastsættelse af den valutakurs, der skal anvendes ved første indregning af det tilknyttede aktiv, den tilknyttede omkostning eller den tilknyttede indtægt (eller en del heraf), den dag, hvor virksomheden første gang indregner det ikkemonetære aktiv eller den ikkemonetære forpligtelse hidrørende fra afholdelse eller modtagelse af forudbetaling.
9.
Hvis der er tale om gentagen afholdelse eller modtagelse af forudbetaling, fastsætter virksomheden en transaktionsdag for hver afholdelse eller modtagelse af forudbetaling.
Appendiks A
Ikrafttrædelsestidspunkt og overgang
Dette appendiks er en integreret del af IFRIC 22 og har samme gyldighed som de øvrige dele af IFRIC 22.
IKRAFTTRÆDELSESTIDSPUNKT
A1
Virksomheder skal anvende dette fortolkningsbidrag for regnskabsår, som begynder den 1. januar 2018 eller derefter. Det er tilladt at anvende ændringen før dette tidspunkt. Hvis en virksomhed anvender dette fortolkningsbidrag på en tidligere regnskabsperiode, skal den oplyse herom.
OVERGANG
A2
Ved førstegangsanvendelse skal en virksomhed anvende dette fortolkningsbidrag enten:
a)
med tilbagevirkende kraft ved anvendelse af IAS 8 
Anvendt regnskabspraksis, ændringer i regnskabsmæssige skøn og fejl
 eller
b)
fremadrettet på alle aktiver, omkostninger og indtægter omfattet af fortolkningsbidraget, som indregnes første gang på følgende tidspunkt eller senere:
i)
ved begyndelsen af det regnskabsår, hvor virksomheden første gang anvender fortolkningsbidraget, eller
ii)
ved begyndelsen af et tidligere regnskabsår, som præsenteres til sammenligningsformål i årsregnskabet for det regnskabsår, hvor virksomheden første gang anvender fortolkningsbidraget.
A3
En virksomhed, som anvender afsnit A2, litra b), anvender ved førstegangsanvendelsen fortolkningsbidraget på aktiver, omkostninger og indtægter, som indregnes første gang ved begyndelsen af det regnskabsår, der er omhandlet i afsnit A2, litra b), nr. i) eller ii), hvor virksomheden har indregnet ikkemonetære aktiver eller ikkemonetære forpligtelser hidrørende fra forudbetaling vedrørende tidligere år, eller senere.
Appendiks B
Ændringen i dette appendiks finder anvendelse på regnskabsår, der begynder den 1. januar 2018 eller derefter. Hvis en virksomhed anvender dette fortolkningsbidrag på et tidligere regnskabsår, skal denne ændring anvendes på dette tidligere regnskabsår.
IFRIC-FORTOLKNINGSBIDRAG 23
Usikkerhed om Behandlingerne af Indkomstskat
HENVISNINGER
—
IAS 1 
Præsentation af årsregnskaber
—
IAS 8 
Anvendt regnskabspraksis, ændringer i regnskabsmæssige skøn og fejl
—
IAS 10 
Begivenheder efter regnskabsårets afslutning
—
IAS 12 
Indkomstskatter
BAGGRUND
1.
IAS 12 
Indkomstskatter
 specificerer krav til aktuelle og udskudte skatteaktiver og -forpligtelser. En virksomhed anvender kravene i IAS 12 på grundlag af den gældende skattelovgivning.
2.
Det kan være uklart, hvordan skattelovgivningen finder anvendelse på en bestemt transaktion eller omstændighed. Der kan være usikkerhed om accepten af en bestemt skattemæssig behandling i henhold til skattelovgivningen, før den relevante skattemyndighed eller en domstol træffer afgørelse på et fremtidigt tidspunkt. Følgelig kan en tvist eller skattemyndighedens undersøgelse af en bestemt skattemæssig behandling påvirke en virksomheds regnskabsmæssige behandling af aktuelle eller udskudte skatteaktiver eller -forpligtelser.
3.
I dette fortolkningsbidrag:
a)
henviser "skattemæssige behandlinger" til de behandlinger, der anvendes af en virksomhed, eller som den planlægger at anvende i forbindelse med indberetning af indkomstskat
b)
henviser "skattemyndighed" til det organ eller de organer, der afgør, om skattemæssige behandlinger er acceptable i henhold til skattelovgivningen. Dette kunne omfatte en domstol
c)
er en "usikker skattemæssig behandling" en skattemæssig behandling, for hvilken der hersker usikkerhed om, hvorvidt den pågældende skattemyndighed vil acceptere den skattemæssige behandling i henhold til skattelovgivningen. For eksempel er en virksomheds beslutning om ikke at indberette nogen indkomstskat i en skattejurisdiktion, eller om ikke at medtage bestemte indtægter i den skattepligtige indkomst, en usikker skattemæssig behandling, hvis accepten heraf er usikker i henhold til skattelovgivningen.
ANVENDELSESOMRÅDE
4.
I dette fortolkningsbidrag præciseres det, hvordan indregnings- og målingskravene i IAS 12 skal anvendes, når der er usikkerhed om behandlingerne af indkomstskat. I sådanne tilfælde skal en virksomhed indregne og måle sine aktuelle eller udskudte skatteaktiver eller -forpligtelser under anvendelse af kravene i IAS 12 på grundlag af skattepligtig indkomst (skattemæssigt underskud), skattegrundlag, uudnyttede skattemæssige underskud, uudnyttede skattefordele og skattesatser, der er opgjort under anvendelse af dette fortolkningsbidrag.
PROBLEMSTILLINGER
5.
Når der hersker usikkerhed om behandlingerne af indkomstskat, omhandler dette fortolkningsbidrag:
a)
hvorvidt en virksomhed vurderer usikre skattemæssige behandlinger særskilt
b)
en virksomheds antagelser om skattemyndighedernes undersøgelse af skattemæssige behandlinger
c)
hvordan en virksomhed opgør skattepligtig indkomst (skattemæssigt underskud), skattegrundlag, uudnyttede skattemæssige underskud, uudnyttede skattefordele og skattesatser, og
d)
hvordan en virksomhed vurderer ændringer i forhold og omstændigheder.
KONSENSUS
Hvorvidt en virksomhed vurderer usikre skattemæssige behandlinger særskilt
6.
En virksomhed skal afgøre, om den vil vurdere hver enkelt usikker skattemæssige behandling særskilt eller sammen med en eller flere andre usikre skattemæssige behandlinger, alt afhængigt af hvilken tilgang der giver den bedste afklaring af usikkerheden. Når virksomheden afgør, hvilken tilgang der giver den bedste løsning på usikkerheden, kan den f.eks. overveje, a) hvordan den forbereder sin indberetning af indkomstskat og støtter den skattemæssige behandling, eller b) hvordan virksomheden forventer, at skattemyndigheden vil foretage sin undersøgelse og løse spørgsmål, som måtte opstå i forbindelse med undersøgelsen.
7.
Hvis en virksomhed ved anvendelsen af afsnit 6 vurderer flere usikre skattemæssige behandlinger sammen, skal den læse henvisningerne til en "usikker skattemæssig behandling" i dette fortolkningsbidrag som henvisninger til gruppen af usikre skattemæssige behandlinger set under ét.
Skattemyndighedernes undersøgelse
8.
Ved vurderingen af, hvorvidt og hvordan en usikker skattemæssig behandling påvirker opgørelsen af skattepligtig indkomst (skattemæssigt underskud), skattegrundlag, uudnyttede skattemæssige underskud, uudnyttede skattefordele og skattesatser, skal virksomheden antage, at en skattemyndighed vil undersøge de beløb, den har ret til at undersøge, og har fuldt kendskab til alle relevante oplysninger, når den foretager disse undersøgelser.
Opgørelse af skattepligtig indkomst (skattemæssigt underskud), skattegrundlag, uudnyttede skattemæssige underskud, uudnyttede skattefordele og skattesatser
9.
En virksomhed skal overveje, om det er sandsynligt, at en skattemyndighed vil acceptere en usikker skattemæssig behandling.
10.
Hvis en virksomhed konkluderer, at det er sandsynligt, at skattemyndigheden vil acceptere en usikker skattemæssig behandling, skal den opgøre skattepligtig indkomst (skattemæssigt underskud), skattegrundlag, uudnyttede skattemæssige underskud, uudnyttede skattefordele og skattesatser i overensstemmelse med den skattemæssige behandling, der anvendes eller planlægges anvendt i indberetningen af indkomstskat.
11.
Hvis en virksomhed konkluderer, at det ikke er sandsynligt, at skattemyndigheden vil acceptere en usikker skattemæssig behandling, skal den lade virkningerne af usikkerheden være afspejlet ved opgørelsen af skattepligtig indkomst (skattemæssigt underskud), skattegrundlag, uudnyttede skattemæssige underskud, uudnyttede skattefordele og skattesatser, der er forbundet hermed. En virksomhed skal lade virkningerne af usikkerheden for hver enkelt usikker skattemæssig behandling være afspejlet gennem anvendelse af en af følgende metoder, afhængigt af hvilken metode der forventes at give den bedste løsning på usikkerheden:
a)
Det mest sandsynlige beløb — det mest sandsynlige beløb inden for et interval af mulige resultater. Det mest sandsynlige beløb kan måske bedre på forhånd give den bedste løsning på usikkerheden, hvis de mulige resultater er binære eller er koncentreret på én værdi.
b)
Den forventede værdi — summen af de sandsynlighedsvægtede beløb inden for et interval af mulige resultater. Den forventede værdi kan måske bedre på forhånd give den bedste løsning på usikkerheden, hvis der er et interval af mulige resultater, som hverken er binære eller koncentreret på én værdi.
12.
Hvis en usikker skattemæssig behandling påvirker aktuel og udskudt skat (f.eks. hvis den påvirker både den skattepligtige indkomst, der anvendes til opgørelse af den aktuelle skat, og det skattegrundlag, der anvendes til at opgøre udskudt skat), skal en virksomhed foretage konsekvente vurderinger og skøn for både aktuel og udskudt skat.
Ændringer i forhold og omstændigheder
13.
En virksomhed skal revurdere en vurdering eller et skøn, der kræves i henhold til dette fortolkningsbidrag, hvis de forhold og omstændigheder, som vurderingen eller skønnet er baseret på, ændres, eller hvis der foreligger nye oplysninger, der har virkninger for vurderingen eller skønnet. Eksempelvis kan en ændring i forholdene og omstændighederne ændre en virksomheds konklusioner om accepten af en skattemæssig behandling eller virksomhedens skøn over virkningerne af usikkerheden, eller begge dele. Afsnit A1–A3 indeholder en vejledning om ændringer i forhold og omstændigheder.
14.
En virksomhed skal lade virkningerne af ændringer i forhold og omstændigheder eller nye oplysninger være afspejlet som en ændring i det regnskabsmæssige skøn i henhold til IAS 8 
Anvendt regnskabspraksis, ændringer i regnskabsmæssige skøn og fejl
. En virksomhed skal anvende IAS 10 
Begivenheder efter regnskabsårets afslutning
 for at afgøre, om en ændring, som opstår efter rapporteringsperioden, er en begivenhed, der udløser en justering eller ej.
Appendiks A
Anvendelsesvejledning
Dette appendiks er en integreret del af IFRIC 23 og har samme gyldighed som de øvrige dele af IFRIC 23.
ÆNDRINGER I FORHOLD OG OMSTÆNDIGHEDER (AFSNIT 13)
A1
Ved anvendelse af afsnit 13 i dette fortolkningsbidrag skal en virksomhed vurdere relevansen og virkningerne af en ændring i forhold og omstændigheder eller nye oplysninger inden for rammerne af den gældende skattelovgivning. Eksempelvis kan en bestemt begivenhed resultere i en revurdering af en vurdering eller et skøn foretaget for en bestemt skattemæssig behandling blandt flere, hvis disse skattemæssige behandlinger er underlagt forskellige skattelovgivninger.
A2
Eksemplerne på ændringer i forhold og omstændigheder eller nye oplysninger, der, alt afhængigt af forholdene, kan resultere i en revurdering af en vurdering eller et skøn, der kræves i henhold til dette fortolkningsbidrag, omfatter, men er ikke begrænset til, følgende:
a)
undersøgelser eller handlinger foretaget af en skattemyndighed. For eksempel:
i)
skattemyndighedens enighed eller uenighed med den skattemæssige behandling eller en tilsvarende behandling, der anvendes af virksomheden
ii)
oplysninger om, at skattemyndighederne har været enige eller uenige i en tilsvarende skattemæssig behandling anvendt af en anden virksomhed og
iii)
oplysninger om det beløb, der er modtaget eller betalt i forbindelse med en tilsvarende skattemæssig behandling
b)
ændringer i regler fastsat af en skattemyndighed
c)
udløbet af en skattemyndigheds ret til at undersøge eller genundersøge en skattemæssig behandling.
A3
En skattemyndigheds enighed eller uenighed med en skattemæssig behandling udgør, isoleret betragtet, sandsynligvis ikke en ændring af forhold og omstændigheder eller nye oplysninger, der har virkninger for de vurderinger og skøn, der kræves i henhold til dette fortolkningsbidrag.
OPLYSNINGER
A4
Hvis der hersker usikkerhed om behandlingerne af indkomstskat, skal virksomheden afgøre, om den vil oplyse om:
a)
afgørelser vedrørende opgørelse af skattepligtig indkomst (skattemæssigt underskud), skattegrundlag, uudnyttede skattemæssige underskud, uudnyttede skattefordele og skattesatser under anvendelse af afsnit 122 i IAS 1 
Præsentation af årsregnskaber
 og
b)
oplysninger om antagelser og skøn, der er foretaget ved opgørelsen af skattepligtig indkomst (skattemæssigt underskud), skattegrundlag, uudnyttede skattemæssige underskud, uudnyttede skattefordele og skattesatser under anvendelse af afsnit 125-129 i IAS 1.
A5
Hvis en virksomhed konkluderer, at det er sandsynligt, at en skattemyndighed vil acceptere en usikker skattemæssig behandling, skal virksomheden afgøre, om den vil oplyse om de potentielle virkninger af usikkerheden som en skatterelateret reserve under anvendelse af afsnit 88 i IAS 12.
Appendiks B
Ikrafttrædelsestidspunkt og overgang
Dette appendiks er en integreret del af IFRIC 23 og har samme gyldighed som de øvrige dele af IFRIC 23.
IKRAFTTRÆDELSESTIDSPUNKT
B1
Virksomheder skal anvende dette fortolkningsbidrag for regnskabsår, som begynder den 1. januar 2019 eller derefter. Det er tilladt at anvende ændringen før dette tidspunkt. Hvis en virksomhed anvender dette fortolkningsbidrag på en tidligere regnskabsperiode, skal den oplyse herom.
OVERGANG
B2
Ved førstegangsanvendelse skal en virksomhed anvende dette fortolkningsbidrag enten:
a)
med tilbagevirkende kraft under anvendelse af IAS 8, hvis det er muligt uden at efterrationalisere, eller
b)
med tilbagevirkende kraft, idet den samlede virkning af førstegangsanvendelsen af fortolkningsbidraget indregnes på tidspunktet for førstegangsanvendelsen. Hvis virksomheden vælger denne overgangsstrategi, skal den ikke tilpasse sammenligningstal. Virksomheden skal i stedet indregne den samlede virkning af førstegangsanvendelsen af dette fortolkningsbidrag som en regulering primo i overført resultat (eller et andet element af egenkapitalen, alt efter hvad der er hensigtsmæssigt). Tidspunktet for førstegangsanvendelsen er begyndelsen af det regnskabsår, hvor virksomheden for første gang anvender dette fortolkningsbidrag.
SIC-FORTOLKNINGSBIDRAG 7
Indførelse af euroen
HENVISNINGER
—
IAS 1 
Præsentation af årsregnskaber
 (ajourført i 2007)
—
IAS 8 
Anvendt regnskabspraksis, ændringer i regnskabsmæssige skøn og fejl
—
IAS 10 
Begivenheder efter regnskabsårets afslutning
—
IAS 21 
Valutaomregning
 (ajourført i 2003)
—
IAS 27 
Koncernregnskaber og separate årsregnskaber
 (ændret i 2008)
PROBLEMSTILLING
1
Fra den 1. januar 1999, som er starttidspunktet for Den Økonomiske og Monetære Union (ØMU), vil euroen blive en selvstændig valuta, og omregningskursen mellem euroen og de deltagende nationale valutaer vil blive endeligt fastsat. Risikoen for efterfølgende valutakursforskelle knyttet til disse valutaer fjernes således fra dette tidspunkt.
2
Problemstillingen er anvendelsen af IAS 21 på overgangen fra EU-medlemslandenes nationale valutaer til euroen ("overgangen").
KONSENSUS
3
Kravene i IAS 21 vedrørende omregningen af transaktioner i fremmed valuta og udenlandske virksomheders årsregnskaber skal anvendes nøje på overgangen. Den samme begrundelse gør sig gældende for fastsættelsen af valutakurser, når lande tilslutter sig ØMU’en på et senere tidspunkt.
4
Specielt medfører dette, at:
a)
monetære aktiver og forpligtelser i fremmed valuta hidrørende fra transaktioner fortsat skal omregnes til den funktionelle valuta til regnskabsårets afslutningkurs. Eventuelle valutakursforskelle skal straks indregnes som indtægt eller omkostning. Virksomheder skal dog fortsat anvende deres eksisterende regnskabspraksis for kursgevinster og -tab vedrørende sikring af valutarisikoen for en forventet transaktion
b)
akkumulerede valutakursforskelle vedrørende omregningen af udenlandske virksomheders årsregnskaber, der er indregnet i anden totalindkomst, skal akkumuleres i egenkapitalen og udelukkende omklassificeres fra egenkapitalen til resultatet ved hel eller delvis afhændelse af nettoinvesteringen i den udenlandske virksomhed, og
c)
valutakursforskelle hidrørende fra omregning af forpligtelser i de deltagende valutaer skal ikke medtages i de tilknyttede aktivers regnskabsmæssige værdi.
TIDSPUNKT FOR KONSENSUS
Oktober 1997
IKRAFTTRÆDELSESTIDSPUNKT
Dette fortolkningsbidrag træder i kraft den 1. juni 1998. Ændringer i regnskabspraksis skal regnskabsmæssigt behandles i overensstemmelse med bestemmelserne i IAS 8.
IAS 1 (ajourført i 2007) ændrede den terminologi, der anvendes i IFRS-standarderne. Desuden medførte den ændring af afsnit 4. En virksomhed skal anvende disse ændringer på regnskabsår, som begynder den 1. januar 2009 eller derefter. Hvis en virksomhed anvender IAS 1 (ajourført 2007) på en tidligere regnskabsperiode, skal ændringerne anvendes på denne tidligere regnskabsperiode.
IAS 27 (ændret i 2008) medførte ændring af afsnit 4, litra b). Virksomheder skal anvende denne ændring på regnskabsår, som begynder den 1. juli 2009 eller derefter. Hvis en virksomhed anvender IAS 27 (ajourført 2008) på en tidligere regnskabsperiode, skal ændringen anvendes på denne tidligere regnskabsperiode.
SIC-FORTOLKNINGSBIDRAG 10
Offentlig støtte — Ingen konkret forbindelse til driftsaktiviteter
HENVISNINGER
—
IAS 8 
Anvendt regnskabspraksis, ændringer i regnskabsmæssige skøn og fejl
—
IAS 20 
Regnskabsmæssig behandling af offentlige tilskud og oplysning om andre former for offentlig støtte
PROBLEMSTILLING
1
I nogle lande kan formålet med offentlig støtte være som incitament eller som langvarig støtte til forretningsaktiviteter i visse regioner eller brancher. Betingelserne for at modtage en sådan støtte er i nogle tilfælde ikke specifikt knyttet til virksomhedens driftsaktiviteter. Som eksempel på en sådan støtte kan nævnes overførsel af ressourcer fra offentlige myndigheder til virksomheder:
a)
hvis drift er inden for en bestemt branche
b)
som fortsætter drift inden for nyligt privatiserede brancher, eller
c)
starter eller fortsætter drift inden for underudviklede områder.
2
Problemstillingen er, hvorvidt den form for offentlig støtte er et "offentligt tilskud" omfattet af IAS 20 og derfor regnskabsmæssigt skal behandles i overensstemmelse med denne standard.
KONSENSUS
3
Offentlig støtte til virksomheder opfylder definitionen på offentlige tilskud i IAS 20, selv om der ikke foreligger andre betingelser specifikt tilknyttet virksomhedens driftsaktiviteter end kravet om at have drift inden for visse regioner eller brancher. Sådanne tilskud skal derfor ikke indregnes direkte på egenkapitalen.
TIDSPUNKT FOR KONSENSUS
Januar 1998
IKRAFTTRÆDELSESTIDSPUNKT
Dette fortolkningsbidrag træder i kraft den 1. august 1998. Ændringer i regnskabspraksis skal regnskabsmæssigt behandles i overensstemmelse med IAS 8.
SIC-FORTOLKNINGSBIDRAG 25
Indkomstskatter — Ændringer i virksomhedens eller dens aktionærers skattemæssige stilling
HENVISNINGER
—
IAS 1 
Præsentation af årsregnskaber
 (ajourført i 2007)
—
IAS 8 
Anvendt regnskabspraksis, ændringer i regnskabsmæssige skøn og fejl
—
IAS 12 
Indkomstskatter
PROBLEMSTILLING
1
En ændring i virksomhedens eller dens aktionærers skattemæssige stilling kan have konsekvenser for virksomheden ved at øge eller reducere dens skatteforpligtelser eller -aktiver. Dette kan eksempelvis forekomme ved børsnotering af virksomhedens egenkapitalinstrumenter eller ved omstrukturering af virksomhedens egenkapital. Det kan ligeledes forekomme, hvis en aktionær med bestemmende indflydelse flytter til udlandet. Som følge af en sådan begivenhed kan virksomheden blive beskattet anderledes. Den kan eksempelvis få eller miste en skattebegunstigelse eller blive beskattet med en anden skattesats i fremtiden.
2
En ændring i virksomhedens eller dens aktionærers skattemæssige stilling kan have en øjeblikkelig virkning på virksomhedens aktuelle skatteforpligtelser eller -aktiver. Ændringer kan ligeledes medføre en forøgelse eller reduktion af virksomhedens indregnede udskudte skatteforpligtelser og -aktiver afhængig af, hvilken virkning ændringen i skattemæssig stilling har på de skattemæssige konsekvenser fra genindvindingen eller afviklingen af den regnskabsmæssige værdi af virksomhedens aktiver og forpligtelser.
3
Problemstillingen er, hvordan virksomheden regnskabsmæssigt skal behandle de skattemæssige konsekvenser af en ændring i virksomhedens eller dens aktionærers skattemæssige stilling.
KONSENSUS
4
En ændring i virksomhedens eller dens aktionærers skattemæssige stilling medfører ikke en forøgelse eller reduktion af beløb indregnet uden for resultatet. Konsekvensen for aktuelle og udskudte skatter af en ændring i den skattemæssige stilling skal medtages i årets resultat, medmindre disse konsekvenser vedrører transaktioner og begivenheder, som i det samme eller et andet regnskabsår medfører en direkte indregning i den indregnede egenkapital eller i beløb indregnet i anden totalindkomst. Skattemæssige konsekvenser, som vedrører ændringer i den indregnede egenkapital i det samme eller et andet regnskabsår (og som ikke medtages i årets resultat), skal indregnes direkte på egenkapitalen. Skattemæssige konsekvenser, som vedrører beløb, der er indregnet i anden totalindkomst, skal indregnes i anden totalindkomst.
TIDSPUNKT FOR KONSENSUS
August 1999
IKRAFTTRÆDELSESTIDSPUNKT
Dette fortolkningsbidrag træder i kraft 15. juli 2000. Ændringer i regnskabspraksis skal regnskabsmæssigt behandles i overensstemmelse med IAS 8.
IAS 1 (ajourført i 2007) ændrede den terminologi, der anvendes i IFRS-standarderne. Desuden medførte den ændring af afsnit 4. Virksomheder skal anvende disse ændringer på regnskabsår, som begynder den 1. januar 2009 eller derefter. Hvis en virksomhed anvender IAS 1 (ajourført 2007) på en tidligere regnskabsperiode, skal ændringerne anvendes på denne tidligere regnskabsperiode.
SIC-FORTOLKNINGSBIDRAG 29
Koncessionsaftaler: Oplysninger
HENVISNINGER
—
IFRS 16 
Leasingkontrakter
—
IAS 1 
Præsentation af årsregnskaber
 (ajourført i 2007)
—
IAS 16 
Materielle anlægsaktiver
 (ajourført i 2003)
—
IAS 37 
Hensatte forpligtelser, eventualforpligtelser og eventualaktiver
—
IAS 38 
Immaterielle aktiver
 (ajourført i 2004)
—
IFRIC 12 
Koncessionsaftaler
PROBLEMSTILLING
1
En virksomhed (operatøren), kan indgå en aftale med en anden virksomhed (koncessionsgiveren) om levering af tjenesteydelser, som giver offentligheden adgang til større økonomiske og samfundsmæssige faciliteter. Koncessionsgiveren kan være en statsejet eller privat virksomhed, herunder en offentlig myndighed. Som eksempel på områder omfattet af koncessionsaftaler kan nævnes vandrensnings- og forsyningsfaciliteter, motorveje, parkeringsanlæg, tunneler, broer, lufthavne og telekommunikationsnetværk. Som eksempel på områder, som ikke er omfattet af koncessionsaftaler, kan nævnes en virksomheds outsourcing af interne funktioner (eksempelvis kantine, vedligeholdelse af bygninger og bogholderi- eller informationsteknologifunktioner).
2
En koncessionsaftale medfører normalt, at koncessionsgiveren overdrager følgende til operatøren i koncessionsperioden:
a)
retten til at levere tjenesteydelser, som giver offentligheden adgang til større økonomiske og samfundsmæssige faciliteter, og
b)
i visse tilfælde brugsretten til specifikke materielle, immaterielle eller finansielle aktiver
mod at operatøren:
c)
forpligter sig til i koncessionsperioden at levere tjenesteydelser i overensstemmelse med bestemte vilkår, og
d)
eventuelt forpligter sig til ved slutningen af koncessionsperioden at returnere rettigheder modtaget ved begyndelsen af koncessionsperioden og/eller anskaffet i løbet af koncessionsperioden.
3
Det fælles kendetegn for alle koncessionsaftaler er, at operatøren både modtager en ret og påtager sig en forpligtelse til at levere offentlige tjenesteydelser.
4
Problemstillingen er, hvilke oplysninger der skal gives i noterne i henholdsvis operatørens og koncessionsgiverens årsregnskab.
5
Nogle aspekter og oplysningskrav vedrørende visse koncessionsaftaler er allerede behandlet i eksisterende internationale regnskabsstandarder (eksempelvis finder IAS 16 anvendelse på anskaffelse af materielle anlægsaktiver, IFRS 16 finder anvendelse på leasing af aktiver, og IAS 38 finder anvendelse på anskaffelse af immaterielle aktiver). Dog kan en koncessionsaftale omfatte kontrakter til senere opfyldelse, som ikke omhandles i internationale regnskabsstandarder, medmindre kontrakterne er tabsgivende. I så fald finder IAS 37 anvendelse. Derfor omhandler dette fortolkningsbidrag supplerende oplysningskrav for koncessionsaftaler.
KONSENSUS
6
Alle forhold vedrørende koncessionsaftaler skal tages i betragtning, når det bestemmes, hvilke oplysninger der skal gives i noterne. Operatøren og koncessionsgiveren skal for hvert regnskabsår give følgende oplysninger:
a)
en beskrivelse af koncessionsaftalen
b)
væsentlige betingelser i henhold til aftalen, som kan påvirke beløb, tidspunkt og sikkerhed for fremtidige pengestrømme (eksempelvis koncessionsperioden, pristilpasningstidspunkter samt grundlaget for pristilpasning eller genforhandling)
c)
arten og omfanget (eksempelvis mængde, tidsperiode eller beløb, alt efter hvad der er relevant) af:
i)
brugsretten til specifikke aktiver
ii)
forpligtelser til at levere eller rettigheder til at forvente levering af tjenesteydelser
iii)
forpligtelser til at anskaffe eller opføre materielle anlægsaktiver
iv)
forpligtelser til at levere eller rettigheder til at modtage specifikke aktiver ved slutningen af koncessionsperioden
v)
rettigheder til forlængelse og opsigelse af aftalen, og
vi)
andre rettigheder og forpligtelser (eksempelvis hovedreparationer), og
d)
ændringer i aftalen, der er sket i regnskabsåret, og
e)
hvordan koncessionsaftalen er blevet klassificeret.
6A
En operatør skal oplyse omsætning og resultat, der er indregnet i regnskabsåret ved udveksling af anlægstjenester for et finansielt aktiv eller et immaterielt aktiv.
7
De i dette fortolkningsbidrags afsnit 6 krævede oplysninger skal gives for hver enkelt koncessionsaftale eller samlet for hver kategori af koncessionsaftaler. En kategori er en gruppering af koncessionsaftaler vedrørende tjenesteydelser af sammenlignelig art (eksempelvis opkrævning af vejafgift, telekommunikation og vandrensning).
TIDSPUNKT FOR KONSENSUS
Maj 2001
IKRAFTTRÆDELSESTIDSPUNKT
Dette fortolkningsbidrag træder i kraft den 31. december 2001.
Virksomhederne skal anvende ændringen i afsnit 6, litra e), og 6A på regnskabsår, der begynder den 1. januar 2008 eller derefter. Hvis en virksomhed anvender IFRIC 12 på en tidligere regnskabsperiode, skal ændringen anvendes på denne tidligere regnskabsperiode.
IFRS 16, udstedt i januar 2016, medførte ændring af afsnit 5. Virksomheder skal anvende denne ændring ved anvendelse af IFRS 16.
SIC-FORTOLKNINGSBIDRAG 32
Immaterielt aktiv — Omkostninger ved udvikling af websider
HENVISNINGER
—
IFRS 3 
Virksomhedssammenslutninger
—
IFRS 15 
Omsætning fra kontrakter med kunder
—
IFRS 16 
Leasingkontrakter
—
IAS 1 
Præsentation af årsregnskaber
 (ajourført i 2007)
—
IAS 2 
Varebeholdninger
 (ajourført i 2003)
—
IAS 16 
Materielle anlægsaktiver
 (ajourført i 2003)
—
IAS 36 
Værdiforringelse af aktiver
 (ajourført i 2004)
—
IAS 38 
Immaterielle aktiver
 (ajourført i 2004)
PROBLEMSTILLING
1
En virksomhed kan afholde interne omkostninger ved udviklingen og driften af en webside til interne eller eksterne brugere. En webside, som er udviklet til eksterne brugere, kan have forskellige formål så som at fremme og markedsføre virksomhedens egne produkter og tjenesteydelser, tilbyde elektroniske tjenesteydelser og sælge produkter og tjenesteydelser. En webside, som er udviklet til interne brugere, kan anvendes til at opbevare virksomhedspolitikker og kundeoplysninger og til søgning efter relevante oplysninger.
2
Faserne i udviklingen af en webside kan beskrives som følger:
a)
Planlægning — omfatter forundersøgelse, definition af mål og specifikationer, evaluering af alternativer og præferenceudvælgelse.
b)
Udvikling af applikationer og infrastruktur — omfatter køb af domænenavn, køb og udvikling af hardware og operativsystem, installation af udviklede applikationer samt belastningstest.
c)
Udvikling af grafisk design — omfatter design af websiderne.
d)
Udvikling af indhold — omfatter produktion, køb, forberedelse og overførelse af information i form af tekst eller grafik til websiden, før udviklingen af websiden er afsluttet. Denne information kan enten opbevares i adskilte databaser, som integreres i (eller hvor der er adgang fra) websiden, eller som kodes direkte i siderne på websiden.
3
Når udviklingen af en webside er afsluttet, indledes driftsfasen. I denne fase vedligeholder og forbedrer virksomheden applikationer, infrastruktur, grafisk design og indhold på websiden.
4
Ved den regnskabsmæssige behandling af interne omkostninger ved udviklingen og driften af en webside til interne eller eksterne brugere er problemstillingerne følgende:
a)
hvorvidt websiden er et internt oparbejdet immaterielt aktiv, og bestemmelserne i IAS 38 finder anvendelse, og
b)
den korrekte regnskabsmæssige behandling af sådanne omkostninger.
5
Dette fortolkningsbidrag finder ikke anvendelse på omkostninger ved køb, udvikling og anvendelse af hardware (eksempelvis webservere, staging-servere, produktionsservere og internetforbindelser) for en webside. Sådanne omkostninger behandles regnskabsmæssigt i henhold til IAS 16. Når virksomheden afholder omkostninger til en internetudbyder, som hoster virksomhedens webside, indregnes disse omkostninger i henhold til IAS 1, afsnit 88 og 
Begrebsrammen for årsregnskaber
, når tjenesteydelserne modtages.
6
IAS 38 finder ikke anvendelse på immaterielle aktiver, som besiddes af virksomheden med henblik på salg som led i det normale forretningsforløb (jf. IAS 2 og IFRS 15) eller leasingkontrakter vedrørende immaterielle aktiver, som regnskabsmæssigt behandles i overensstemmelse med IFRS 16. Dette fortolkningsbidrag finder derfor ikke anvendelse på omkostninger ved udviklingen eller driften af websider (eller webside-software), som besiddes med henblik på videresalg til en anden virksomhed, eller som regnskabsmæssigt behandles i overensstemmelse med IFRS 16.
KONSENSUS
7
En virksomheds webside, som er udviklet af virksomheden og anvendes af interne eller eksterne brugere, er et internt oparbejdet immaterielt aktiv, der er underlagt bestemmelserne i IAS 38.
8
En webside, som virksomheden selv udvikler, må udelukkende indregnes som et immaterielt aktiv, hvis virksomheden ud over at opfylde de generelle bestemmelser i IAS 38, afsnit 21, om indregning og første måling opfylder bestemmelserne i IAS 38, afsnit 57. Især kan virksomheden opfylde kravet i IAS 38, afsnit 57, litra d), om dokumentation af, at websiden vil kunne frembringe sandsynlige fremtidige økonomiske fordele, hvis websiden eksempelvis frembringer omsætning, herunder direkte omsætning som følge af muligheden for ordreafgivelse via websiden. Virksomheden kan ikke dokumentere, at en webside, som udelukkende eller hovedsagelig er udviklet til at fremme og markedsføre virksomhedens egne produkter og tjenesteydelser, vil frembringe sandsynlige fremtidige økonomisk fordele, og som følge heraf skal alle omkostninger ved udviklingen af en sådan webside indregnes, når de afholdes.
9
Interne omkostninger ved udviklingen og driften af virksomhedens webside skal regnskabsmæssigt behandles i henhold til IAS 38. Arten af hver aktivitet, som omkostningerne vedrører (eksempelvis uddannelse af ansatte og vedligeholdelse af websider), og websidens færdiggørelsesgrad eller efterfølgende modifikationsfase skal evalueres for at fastlægge den korrekte regnskabsmæssige behandling (eksemplet til dette fortolkningsbidrag indeholder yderligere vejledning). For eksempel:
a)
planlægningsfasen er af samme art som forskningsfasen i IAS 38, afsnit 54-56. Omkostninger, som afholdes i denne fase, skal indregnes, når de afholdes
b)
faserne, hvor applikationer, infrastruktur, grafisk design og indhold udvikles, er af samme art som udviklingsfasen i IAS 38, afsnit 57-64, forudsat at indholdet udvikles med et andet formål end at fremme og markedsføre virksomhedens produkter og tjenesteydelser. Omkostninger, som afholdes i disse faser, skal medtages i kostprisen for en webside, som indregnes som et immaterielt aktiv i henhold til afsnit 8 i dette fortolkningsbidrag, når omkostninger direkte kan henføres til og er nødvendige for oprettelsen, fremstillingen eller udviklingen af websiden til den af ledelsen planlagte anvendelse. Eksempelvis skal omkostninger ved køb eller produktion af indhold (bortset fra indhold med henblik på at fremme og markedsføre virksomhedens egne produkter og tjenesteydelser) specifikt for en webside eller omkostninger til at gøre indhold anvendeligt på websiden (eksempelvis et gebyr for en brugerlicens) medtages i udviklingsomkostningen, når denne betingelse er opfyldt. I henhold til IAS 38, afsnit 71, må omkostninger til et immaterielt gode, som er indregnet som omkostning i tidligere regnskabsår, dog ikke indregnes som en del af et immaterielt aktivs kostpris på et senere tidspunkt (eksempelvis hvis omkostninger vedrørende copyright er fuldt ud afskrevne, og indholdet efterfølgende er lagt ud på en webside)
c)
omkostninger, som afholdes i fasen, hvor indhold udvikles, skal indregnes som omkostning i henhold til IAS 38, afsnit 69, litra c), når de afholdes, forudsat at indholdet udvikles for at fremme og markedsføre virksomhedens egne produkter og tjenesteydelser (eksempelvis digitale fotos af virksomhedens produkter). Ved regnskabsmæssig behandling af omkostninger, som afholdes i forbindelse med tjenesteydelser, hvor der eksempelvis tages digitale fotos af virksomhedens egne produkter med henblik på en fremvisning heraf, skal omkostningerne indregnes i takt med, at tjenesteydelserne modtages i løbet af processen, og ikke når de digitale fotos lægges ud på websiden
d)
driftsfasen indledes, når udviklingen af websiden er afsluttet. Omkostninger, som afholdes i denne fase, skal indregnes som omkostning, når de afholdes, medmindre indregningskriterierne i IAS 38, afsnit 18, er opfyldt.
10
En webside, som indregnes som et immaterielt aktiv i henhold til afsnit 8 i dette fortolkningsbidrag, skal efter første indregning måles ved anvendelse af bestemmelserne i IAS 38, afsnit 72-87. Det bedste skøn over websidens brugstid skal være kort.
TIDSPUNKT FOR KONSENSUS
Maj 2001
IKRAFTTRÆDELSESTIDSPUNKT
Dette fortolkningsbidrag træder i kraft den 25. marts 2002. Virkningen af anvendelsen af dette fortolkningsbidrag skal regnskabsmæssigt behandles ved anvendelse af overgangsbestemmelserne i den udgave af IAS 38, der blev udgivet i 1998. Dette medfører, at når en webside ikke opfylder kriterierne for indregning som et immaterielt aktiv, men det tidligere har været indregnet som et aktiv, så skal virksomheden ophøre med at indregne det immaterielle aktiv, når dette fortolkningsbidrag træder i kraft. Når websiden allerede eksisterer, og omkostninger ved dens udvikling opfylder kriterierne for indregning som et immaterielt aktiv, og det ikke tidligere har været indregnet som et aktiv, så må det immaterielle aktiv ikke indregnes, når dette fortolkningsbidrag træder i kraft. Når en webside allerede eksisterer, og omkostningerne ved dens udvikling opfylder kriterierne for indregning som et immaterielt aktiv, og det tidligere har været indregnet som et aktiv og ved første måling er målt til kostpris, så anses det beløb, som blev indregnet første gang, for at været korrekt opgjort.
IAS 1 (ajourført i 2007) ændrede den terminologi, der anvendes i IFRS-standarderne. Desuden medførte den ændring af afsnit 5. Virksomheder skal anvende disse ændringer på regnskabsår, som begynder den 1. januar 2009 eller derefter. Hvis en virksomhed anvender IAS 1 (ajourført 2007) på en tidligere regnskabsperiode, skal ændringerne anvendes på denne tidligere regnskabsperiode.
IFRS 15 
Omsætning fra kontrakter med kunder
, udstedt i maj 2014, medførte ændring af afsnittet med henvisninger og afsnit 6. Virksomheder skal anvende denne ændring ved anvendelse af IFRS 15.
IFRS 16, udstedt i januar 2016, medførte ændring af afsnit 6. Virksomheder skal anvende denne ændring ved anvendelse af IFRS 16.
Ændringer af henvisningerne til begrebsrammen i IFRS-standarderne
, udstedt i 2018, medførte ændring af afsnit 5. Virksomheder skal anvende denne ændring for regnskabsår, som begynder den 1. januar 2020 eller derefter. Tidligere anvendelse er tilladt, hvis en virksomhed samtidigt også anvender alle andre ændringer, der foretages ved 
Ændringerne af henvisningerne til begrebsrammen i IFRS-standarderne
. En virksomhed skal anvende ændringen til SIC-32 med tilbagevirkende kraft i overensstemmelse med IAS 8 
Anvendt regnskabspraksis, ændringer i regnskabsmæssige skøn og fejl
. Hvis en virksomhed imidlertid fastslår, at anvendelse med tilbagevirkende kraft ville være praktisk umuligt eller ville indebære en urimelig udgift eller indsats, skal den anvende ændringen til SIC 32 ved at henvise til afsnit 23-28, 50-53 og 54F i IAS 8.
(
1
)
  Definitionen af IFRS-standarderne blev ændret efter de navneændringer, der blev indført ved de reviderede vedtægter for IFRS Foundation i 2010.
(
2
)
  I september 2007 ændrede IASB den engelske titel på IAS 7 fra 
Cash Flow Statements (Opgørelser over pengestrømme.)
 til 
Statement of Cash Flows (Pengestrømsopgørelsen)
 som følge af revisionen af IAS 1 
Præsentation af årsregnskaber
 i 2007.
(
3
)
  Definitionen af IFRS-standarderne blev ændret efter de navneændringer, der blev indført ved de reviderede 
Vedtægter for IFRS Foundation
 i 2010.
(
4
)
  Afsnit 54G redegør for, hvordan dette krav ændres i forbindelse med lovpligtige kontosaldi.
(
5
)
  Der henvises til IASC's 
Begrebsramme for udarbejdelse og præsentation af årsregnskaber
, der er vedtaget af bestyrelsen i 2001.
[Redaktionel note: Et uddrag af IASC's 
Begrebsramme for udarbejdelse og præsentation af årsregnskaber
, vedtaget af bestyrelsen i 2001, findes i IAS 8 på siden med "Supporting Implementation" på webstedet for IFRS Foundation, under "Supporting Implementation by IFRS Standard".]
(
1
)
  Ved denne metode er der ingen skattepligtig midlertidig forskel. En alternativ metode ville være, at det tilgodehavende udbytte har en skattemæssig værdi af nul, og at der anvendes en skattesats på nul for den skattepligtige midlertidige forskel på 100. Ved begge metoder er der ingen udskudt skatteforpligtelse.
(
2
)
  Ved denne metode er der ingen fradragsberettiget midlertidig forskel. En alternativ metode ville være at indregne de samlede skyldige tvangsbøder til en skattemæssig værdi på nul og anvende en skattesats på nul for den fradragsberettigede midlertidige forskel på 100. Ved begge metoder er der intet udskudt skatteaktiv.
(
6
)
  Afsnit 91 henviser til "årsregnskaber" (annual financial statements) i tråd med mere specifik sprogbrug for ikrafttrædelsestidspunkter, der blev vedtaget i 1998. Afsnit 89 henviser til årsregnskaber ("financial statements").
(
7
)
  En anvendelig forsikringspolice er ikke nødvendigvis en forsikringskontrakt som defineret i IFRS 17 
Forsikringskontrakter
.
(
8
)
  I denne standard angives pengebeløb i valutaenheder (currency units (CU)).
(
9
)
  I forbindelse med 
Forbedringer af IFRS-standarder
, der blev udstedt i maj 2008, bragte bestyrelsen terminologien i denne standard i overensstemmelse med de øvrige IFRS-standarder som følger:
a)
"den skattepligtige indkomst" blev ændret til "det skattepligtige overskud eller skattemæssige underskud"
b)
"indregnes som indtægt/omkostning" blev ændret til "indregnes i resultatet"
c)
"indregnes direkte på egenkapitalen" blev ændret til "indregnes uden for resultatet", og
d)
"regulering af et regnskabsmæssigt skøn" blev ændret til "ændring i et regnskabsmæssigt skøn".
(
10
)
  Jf. også SIC-10 
Offentlig støtte — Ingen konkret forbindelse til driftsaktiviteter
.
(
11
)
  Jf. også SIC-7 
Indførelse af euroen.
(
12
)
  I IAS 37 
Hensatte forpligtelser, eventualforpligtelser og eventualaktiver
 defineres en kontrakt til senere opfyldelse som en kontrakt, under hvilken ingen af parterne har opfyldt deres forpligtelser, eller begge parter delvist og i samme omfang har opfyldt deres forpligtelser.
(
13
)
  I forbindelse med 
Forbedringer af IFRS-standarder
, der blev udstedt i maj 2008, bragte bestyrelsen terminologien i IAS 29 i overensstemmelse med de øvrige IFRS-standarder som følger: a) "markedsværdi" blev ændret til "dagsværdi", og b) "driftsresultat" og "nettoindtægter" blev ændret til "resultat".
(
14
)
  I denne standard angives pengebeløb i valutaenheder ("currency units" (CU)).
(
15
)
  IASB overførte i august 2005 alle bestemmelser om oplysning om finansielle instrumenter til IFRS 7 
Finansielle instrumenter
: 
Oplysninger
.
(
16
)
  I denne vejledning angives pengebeløb i valutaenheder ("currency units" (CU)).
(
17
)
  Dette gælder for de fleste, men ikke alle afledte finansielle instrumenter. I visse kombinerede valuta- og renteswaps udveksles hovedstolen eksempelvis ved stiftelsen (og udveksles igen ved udløb).
(
18
)
  I denne vejledning angives pengebeløb i valutaenheder ("currency units" (CU)).
(
19
)
  IASC (International Accounting Standards Committee) er blevet erstattet af IASB (International Accounting Standards Board), som påbegyndte sit arbejde i 2001.
(
20
)
  Dette afsnit blev ændret ved 
Forbedringer af IFRS-standarder
, udstedt i maj 2008, med henblik på at klarlægge anvendelsesområdet for IAS 34.
(
21
)
  Når der er tale om et immaterielt aktiv, benyttes almindeligvis udtrykket "amortisering" i stedet for "afskrivning". De to udtryk har samme betydning.
(
22
)
  Når et aktiv opfylder kriterierne for klassificering som besiddelse med henblik på salg (eller bliver medtaget i en afståelsesgruppe, der klassificeres som besiddelse med henblik på salg), er det ikke længere omfattet af denne standard og behandles regnskabsmæssigt i overensstemmelse med IFRS 5 
Anlægsaktiver, som besiddes med henblik på salg, og ophørte aktiviteter
.
(
3
)
  I denne standard angives pengebeløb i valutaenheder ("currency units" (CU)).
(
23
)
  Definitionen af en forpligtelse i denne standard blev ikke revideret efter revisionen af definitionen af en forpligtelse i 
Begrebsrammen for årsregnskaber
, der blev udstedt i 2018.
(
24
)
  Fortolkningen af "sandsynligt" i denne standard som "sandsynligheden for, at begivenheden vil indtræffe, er større end sandsynligheden for, at den ikke vil opstå" finder ikke nødvendigvis anvendelse i andre standarder.
(
25
)
  Definitionen af et aktiv i denne standard blev ikke revideret efter revisionen af definitionen af et aktiv i 
Begrebsrammen for årsregnskaber
, der blev udstedt i 2018.
(
4
)
  I denne standard er monetære beløb angivet i "valutaenheder" (CU)".
(
26
)
  Rapporten "Reforming Major Interest Rate Benchmarks" findes på http://www.fsb.org/wp-content/uploads/r_140722.pdf.
(
27
)
  Der gælder samme væsentlighedsprincip i denne forbindelse som det, der finder anvendelse i IFRS-standarderne.
(
28
)
  Jf. afsnit 77 og AG94.
(
29
)
  Jf. afsnit 75.
(
30
)
  Der gælder samme væsentlighedsprincip i denne forbindelse som det, der finder anvendelse i IFRS-standarderne.
(
31
)
  Definitionen af IFRS-standarderne blev ændret efter de navneændringer, der blev indført ved de reviderede vedtægter for IFRS Foundation i 2010.
(
32
)
  Sådanne ændringer omfatter omklassificeringer fra eller til immaterielle aktiver, hvis goodwill ikke blev indregnet som et aktiv i henhold til de tidligere almindeligt anerkendte regnskabsprincipper. Dette opstår, hvis virksomheden i overensstemmelse med de tidligere regnskabsprincipper a) fratrak goodwill direkte fra egenkapitalen eller b) ikke behandlede virksomhedssammenslutningen som en overtagelse.
(
33
)
  Titlen på IAS 32 blev ændret i 2005.
(
34
)
  Denne standard anvender udtrykket "under henvisning til", og ikke "til", idet transaktionen i sidste ende måles ved at gange dagsværdien af de tildelte egenkapitalinstrumenter, målt på det tidspunkt, der er angivet i afsnit 11 eller 13 (alt efter, hvilken af disse der er relevant), med antallet af egenkapitalinstrumenter, der bliver optjent, som beskrevet i afsnit 19.
(
35
)
  Alle henvisninger til ansatte i resten af denne IFRS omfatter også andre, der leverer tilsvarende tjenesteydelser.
(
36
)
  Alle henvisninger til kontanter i afsnit 35-43 omfatter også andre aktiver i virksomheden.
(
37
)
  The 
Begrebsrammen for årsregnskaber
, der er udstedt i 2018, definerer en forpligtelse som en aktuel forpligtelse for virksomheden til at overføre en økonomisk ressource som følge af tidligere begivenheder.
(
38
)
  I dette appendiks angives pengebeløb i valutaenheder ("currency units" (CU)).
(
39
)
  En "koncern" defineres i appendiks A i IFRS 10 
Koncernregnskaber
 som "en modervirksomhed og alle dens dattervirksomheder" set i forhold til den regnskabsaflæggende virksomheds øverste modervirksomhed.
(
40
)
  I afsnit B56–B62 henviser udtrykket "tildeling af aktiebaseret vederlæggelse" til optjente eller ikke-optjente tildelinger af aktiebaserede betalingstransaktioner.
(
41
)
  For så vidt angår aktiver, der er klassificeret efter likviditet, er anlægsaktiver aktiver, som omfatter beløb, der forventes genindvundet mere end 12 måneder efter regnskabsårets afslutning. Afsnit 3 finder anvendelse på klassifikationen af sådanne aktiver.
(
42
)
  Men når pengestrømme fra et aktiv eller en gruppe af aktiver forventes hovedsageligt at stamme fra salg snarere end fortsat anvendelse, bliver de mindre afhængige af pengestrømme fra andre aktiver, og en afståelsesgruppe, som var en del af en pengestrømsfrembringende enhed, bliver til en separat pengestrømsfrembringende enhed.
(
43
)
  Bortset fra afsnit 18 og 19, der kræver, at de pågældende aktiver måles i overensstemmelse med andre relevante standarder.
(
44
)
  Udlodningsomkostninger er omkostninger direkte knyttet til udlodningen, eksklusive finansieringsomkostninger og skatteomkostninger.
(
45
)
  Hvis anlægsaktivet er en del af en pengestrømsfrembringende enhed, er dets genindvindingsværdi den regnskabsmæssige værdi, der ville være blevet indregnet efter allokering af enhver værdiforringelse i forbindelse med den pågældende pengestrømsfrembringende enhed i overensstemmelse med IAS 36.
(
46
)
  Medmindre aktivet er et materielt anlægsaktiv eller et immaterielt aktiv, som er blevet omvurderet i overensstemmelse med IAS 16 eller IAS 38 inden klassificeringen som besiddelse med henblik på salg, i hvilket tilfælde reguleringen skal behandles som en stigning eller et fald som følge af omvurdering.
(
47
)
  Afsnit 44G blev tilføjet som en følge af 
Begrænset undtagelse fra kravet i IFRS 7 om førstegangsanvenderes præsentation af sammenligningstal
 (ændring til IFRS 1), der blev udstedt i januar 2010. IASB ændrede afsnit 44G for at tydeliggøre sine konklusioner og den planlagte overgang for 
Forbedring af oplysninger om finansielle instrumenter
 (ændringer til IFRS 7).
(
48
)
  For så vidt angår aktiver, der er klassificeret efter likviditet, er anlægsaktiver aktiver, som omfatter beløb, der forventes genindvundet mere end 12 måneder efter regnskabsårets afslutning.
(
49
)
  For så vidt angår aktiver, der er klassificeret efter likviditet, er anlægsaktiver aktiver, som omfatter beløb, der forventes genindvundet mere end 12 måneder efter regnskabsårets afslutning.
(
50
)
  I overensstemmelse med afsnit 7.2.21 kan en virksomhed i sin regnskabspraksis vælge at anvende kravene til regnskabsmæssig sikring i IAS 39 i stedet for kravene i denne standards kapitel 6. Hvis en virksomhed har valgt dette, er henvisningerne i denne standard til bestemte krav til regnskabsmæssig sikring i kapitel 6 ikke relevante. I stedet anvender virksomheden de relevante krav til regnskabsmæssig sikring i IAS 39.
(
51
)
  Rapporten "Reforming Major Interest Rate Benchmarks" findes på http://www.fsb.org/wp-content/uploads/r_140722.pdf.
(
52
)
  Dette udtryk (som defineret i IFRS 7) bruges i kravene til at beskrive virkningen af ændringer i kreditrisikoen på forpligtelser, der indregnes til dagsværdi gennem resultatet (jf. afsnit 5.7.7).
(
53
)
  IFRS 3 tager stilling til erhvervelse af kontrakter med indbyggede afledte finansielle instrumenter i en virksomhedssammenslutning.
(
54
)
  I denne standard er monetære beløb angivet i "valutaenheder" (CU) og "udenlandske valutaenheder" (FC).
(
55
)
  I afsnit C7 i IFRS 10 
Koncernregnskaber
 fastlægges følgende: "Hvis en virksomhed anvender denne standard, men endnu ikke anvender IFRS 9, læses enhver henvisning i denne standard til IFRS 9 som en henvisning til IAS 39 
Finansielle instrumenter
: 
Indregning og måling
."
(
56
)
  Hvis en virksomhed anvender disse ændringer, men endnu ikke anvender IFRS 9, læses henvisninger til IFRS 9 i disse ændringer som henvisninger til IAS 39 
Finansielle instrumenter: Indregning og måling
(
57
)
  I denne IFRS angives pengebeløb i "valutaenheder" (CU).
(
58
)
  CU betegner valutaenhed.
(
59
)
  Hvis en virksomhed anvender dette fortolkningsbidrag på et regnskabsår, der begynder før 1. januar 2005, skal virksomheden overholde kravene i den tidligere udgave af IAS 8 med titlen 
Årets resultat, fundamentale fejl og ændringer i anvendt regnskabspraksis
, medmindre virksomheden anvender den ajourførte udgave af denne standard på det pågældende tidligere regnskabsår.
(
60
)
  I august 2005 blev IAS 32 ændret til IAS 32 
Finansielle instrumenter: Præsentation
. I februar 2008 ændrede IASB IAS 32 ved at kræve, at instrumenter klassificeres som egenkapital, hvis disse instrumenter har alle de kendetegn og opfylder de betingelser, der er anført i afsnit 16A og 16B eller i afsnit 16C og 16D i IAS 32.
(
61
)
  Konstateringen af hyperinflation baseres på virksomhedens vurdering af kriterierne i afsnit 3 i IAS 29.
(
62
)
  Der henvises til IASC's 
Begrebsramme for udarbejdelse og præsentation af årsregnskaber
, der blev vedtaget af bestyrelsen i 2001, og som trådte i kraft efter udarbejdelsen af fortolkningsbidraget.
(
63
)
  Titlen på SIC-29, var tidligere
Oplysninger—Koncessionsaftaler
, blev ændret ved IFRIC 12.
(
64
)
  Dette vil gælde koncernregnskaber, årsregnskaber, hvor investeringer, som f.eks. associerede virksomheder eller joint ventures, behandles regnskabsmæssigt ved anvendelse af den indre værdis metode, og årsregnskaber, der omfatter en filial eller et driftsfællesskab, som fastlagt i IFRS 11 
Fælles ordninger
.
(
65
)
  Den direkte metode er den konsolideringsmetode, hvor den udenlandske virksomheds årsregnskab omregnes direkte til den øverste modervirksomheds funktionelle valuta. Den trinvise metode er den konsolideringsmetode, hvor den udenlandske virksomheds årsregnskab først omregnes til en eller flere eventuelle mellemliggende modervirksomheders funktionelle valuta og derefter til den øverste modervirksomheds funktionelle valuta (eller præsentationsvaluta, hvis den er en anden).
(
66
)
  I IAS 1, afsnit 7, defineres ejere som indehavere af instrumenter, der klassificeres som egenkapital.
(
67
)
  Der henvises til IASC's 
Begrebsramme for udarbejdelse og præsentation af årsregnskaber
, der blev vedtaget af bestyrelsen i 2001, og som trådte i kraft efter udarbejdelsen af fortolkningsbidraget.
(
68
)
  Der henvises til 
Begrebsrammen for årsregnskaber
, der er udstedt i 2010, og som trådte i kraft efter udarbejdelsen af fortolkningsbidraget.
(
69
)
  Der henvises til 
Begrebsrammen for årsregnskaber
, der er udstedt i 2010, og som trådte i kraft efter udarbejdelsen af fortolkningsbidraget.
(
70
)
  I henhold til afsnit 106 i IFRS 15 
Omsætning fra kontrakter med kunder
 skal en virksomhed eksempelvis, hvis en kunde betaler vederlag eller en virksomhed har et ubetinget krav på vederlag (dvs. et tilgodehavende), før virksomheden overdrager en vare eller en tjenesteydelse til kunden, præsentere kontrakten som en kontraktlig forpligtelse, når betalingen er foretaget eller forfalden (alt efter hvad der indtræder først).

Summary:
Internationale regnskabsstandarder (IFRS) vedtaget af Den Europæiske Union
RESUMÉ AF:
Forordning (EU) 2023/1803 om vedtagelse af visse internationale regnskabsstandarder i overensstemmelse med forordning (EF) 
nr. 1606/2002
HVAD ER FORMÅLET MED FORORDNINGEN?
Den fastsætter alle de internationale regnskabsstandarder og dertil knyttede fortolkninger udstedt af International Accounting Standards Board, som 
Europa-Kommissionen
 havde vedtaget pr. 
8. september 2022
.
HOVEDPUNKTER
Børsnoterede selskaber i EU skal udarbejde deres koncernregnskaber for hvert regnskabsår i overensstemmelse med internationale regnskabsstandarder (artikel 4 i forordning (EF) 
nr. 
1606/2002
) (se 
resumé
).
Forordningen
:
konsoliderer i bilaget de 60 internationale regnskabsstandarder og dertil knyttede fortolkninger, som EU havde vedtaget til og med den 
8. september 2022
ophæver forordning (EF) 
nr. 
1126/2008
 med virkning fra den 
16. oktober 2023
.
HVORNÅR GÆLDER FORORDNINGEN FRA?
Den trådte i kraft den 
16. oktober 2023
.
BAGGRUND
For yderligere oplysninger henvises til:
Regnskabsaflæggelse
 (Europa-Kommissionen).
HOVEDDOKUMENT
Kommissionens forordning (EU) 
2023/1803
 af 
13. september 2023
 om vedtagelse af visse internationale regnskabsstandarder i overensstemmelse med Europa-Parlamentets og Rådets forordning (EF) 
nr. 1606/2002
 (EUT L 237 af 
26.9.2023
, 
s. 1-992
).
Efterfølgende ændringer til forordning (EU) 2023/1803 er blevet indarbejdet i grundteksten. Denne 
konsoliderede udgave
 har ingen retsvirkning.
TILHØRENDE DOKUMENTER
Europa-Parlamentets og Rådets forordning (EF) 
nr. 
1606/2002
 af 
19. juli 2002
 om anvendelse af internationale regnskabsstandarder (EUT L 243 af 
11.9.2002
, 
s. 1-4
).
Se den 
konsoliderede udgave
.
Kommissionens forordning (EU) 
2023/2468
 af 
8. november 2023
 om ændring af forordning (EU) 2023/1803 for så vidt angår IAS 12 (EUT L, 2023/2468, 
9.11.2023
).
Kommissionens forordning (EU) 
2023/2579
 af 
20. november 2023
 om ændring af forordning (EU) 2023/1803 for så vidt angår IAS 16 (EUT L, 2023/2579, 
21.11.2023
).
Kommissionens forordning (EU) 
2023/2822
 af 
19. december 2023
 om ændring af forordning (EU) 2023/1803 for så vidt angår IAS 1 (EUT L, 2023/2822 af 
20.12.2023
).
seneste ajourføring 
15.12.2023